# **1**

**ตอนที่ 1 การเริ่มต้นใหม่ของลูกเกษตรกร**

โชคดีมาหาผมแล้ว นี่เป็นโอกาสทองที่จะได้เปลี่ยนแปลงชีวิตตัวเอง

เทพีแห่งโชคลาภโผล่เข้ามาในช่วงที่ความโชคร้ายพุ่งขึ้นถึงขีดสุด

\*\*\*

ผมเป็นผู้บริหารงานลูกค้าในบริษัทตัวแทนโฆษณา หรือที่เรียกกันว่า AE (Account Executive)

นิยามสั้นๆ คือเป็นคนที่พยายามทำทุกทางเพื่อเพิ่มยอดขายให้สปอนเซอร์

เหตุผลที่ผมเลือกทำอาชีพนี้ก็ง่ายมาก เพราะมันคืองานที่ผมหาเงินได้มากที่สุดตามระดับทักษะของตัวเอง

*ตอนนั้นผมจำเป็นต้องใช้เงิน*

ครอบครัวผมตกอยู่ในสถานการณ์ที่ต้องแบกรับหนี้ก้อนใหญ่ ไม่ใช่เวลาที่ลูกชายคนโตอย่างผมจะมัวนิ่งเฉย

**ผมต้องหาเงินมาให้ได้!**

พนักงานบริษัททุกคนน่าจะรู้สึกเหมือนกันว่าชีวิตพวกเราไม่ง่ายเลย เราต้องเลือกบริษัทที่ให้เงินมากกว่าแม้จะเพียงแค่หนึ่งพุน [1] ก็ตาม

ทางบริษัทไม่ได้พิจารณาจากความถนัดและนิสัย เพราะเหตุนี้ บริษัทตัวแทนโฆษณาจึงมีหลายอย่างที่ไม่เหมาะกับผม

“หวังว่าคุณจะตั้งใจทำงานให้ถึกทนเหมือนหมาเลยนะ”

พวกสปอนเซอร์ชอบเออี (AE) ที่เชื่อฟังคำสั่งเป็นพิเศษ พวกเขาสั่งให้เราทำงานคุ้มเงินเดือน แต่ความจริงต้องการทาสที่ทำงานเก่งและว่านอนสอนง่ายในช่วงทำโฆษณาต่างหาก

ถึงจะโดนพูดแบบนั้นออกมาต่อหน้า เราก็ต้องทำเห็นดีเห็นงามไปด้วย เนื่องจากบริษัทตัวแทนโฆษณามีเยอะมาก พวกสปอนเซอร์หรือผู้ลงโฆษณาจึงขอเปลี่ยนบริษัทตัวแทนโฆษณาได้ตลอดตามอารมณ์

การดูแลสปอนเซอร์ที่เปลี่ยนใจไปมาคืองานที่สำคัญที่สุดของเออี

ปัญหาคือนิสัยของผม ผมทนเป็นหมาไม่ได้ แถมไม่เก่งเรื่องแกล้งทำตัวเหมือนหมาด้วย ก็เลยมีข้อจำกัดตรงที่ต้องใช้ความสามารถเพื่อให้เป็นที่ยอมรับ

**“จะโต้รุ่งหรือจ้างบริษัทข้างนอกอีกสองต่อก็ได้ แต่ไม่ว่ายังไง กรุณาจัดการให้ทันเวลาด้วยนะครับ”**

งานจิกซัพพลายเออร์หรือพวกบริษัทรับจ้างภายนอกก็เป็นหน้าที่ของเออีเช่นกัน บริษัทตัวแทนโฆษณาจะมอบหมายงาน เช่น การจัดทำเว็บไซต์หรือคลิปวิดีโอให้กับซัพพลายเออร์ในช่วงที่กำกับดูแลโปรเจ็กต์โฆษณาชิ้นหนึ่ง

คอนเทนต์ที่ต้องใช้ในงานโฆษณาจัดทำขึ้นโดยซัพพลายเออร์ นี่เป็นการจ้างงานต่อกันเป็นทอดๆ

การหาเรื่องก็เป็นทักษะหนึ่งของเออีเช่นกัน

ถ้าส่งงานไม่ทันเวลาหรืองานมีปัญหาเพียงเล็กน้อย เราก็จะหาเรื่องจับผิดได้ทันที เคยมีเคสที่เออียกเรื่องทำนองนี้มาเป็นข้ออ้าง ไม่ยอมจ่ายค่าจ้างด้วย

ฟังดูย้อนแย้งที่จะบอกว่าซัพพลายเออร์ชอบผมมากกว่าเพื่อนร่วมงานในบริษัทซะอีก ผมไม่ได้ทำอะไรเป็นพิเศษ แค่คิดว่าพวกนั้นก็เป็นเพื่อนร่วมงานเหมือนๆ กัน ก็เลยปฏิบัติต่อพวกเขาอย่างเท่าเทียมก็เท่านั้นเอง

นึกไม่ถึงว่านั่นจะกลับกลายเป็นลูกศรย้อนมาทิ่มแทงใจ

ในแบบประเมินรายบุคคลบันทึกไว้ว่าผมขาดทักษะด้านการจัดการ มีคนปล่อยข่าวลือเรื่องนี้ ผมเลยโดนเพื่อนร่วมงานเมินใส่

**“คนที่อยู่รอดเป็นคนสุดท้ายบนเวทีนี้คือผู้ชนะ”**

นอกจากดูแลสปอนเซอร์และตามจิกบริษัทรับจ้างข้างนอก ผมยังมีงานที่ต้องทำอีกมาก แถมยังต้องเอาตัวรอดจากการแก่งแย่งแข่งขันกันภายในอีกด้วย

ผมต้องวางกลยุทธ์เอาตัวรอดและตึงเครียดอยู่ทุกวันจึงจะอยู่ได้ ขนาดวันหยุดผมยังต้องแบ่งเวลามาเรียนรู้โปรแกรมวิเคราะห์ประสิทธิภาพโฆษณา

นี่แค่งานพื้นฐาน

ผมต้องเข้าร่วมการสัมมนาและประชุมเกี่ยวกับแนวโน้มของเทรนด์ในปัจจุบันวนไปเรื่อยๆ

ไม่มีวันไหนได้ผ่อนคลายเลย

*‘ทำไมถึงใช้ชีวิตแบบนี้นะ’*

ผมตรวจดูใบคะแนนในช่วงวัยสามสิบกลางๆ ขนาดทำงานสายตัวแทบขาดแต่ก็ยังสอบตก

ร่างกายผมอ่อนแอ ใบหน้าเหลือแต่กระดูก ส่วนร่างกายก็ผอมซูบเหมือนต้นไม้ตายซาก ค่าความดันโลหิตและค่าตับค่อนข้างสูงเมื่อเทียบกับอายุ

การเข้าพักรักษาตัวในโรงพยาบาลปีละครั้งกลายเป็นกิจกรรมประจำปีไปแล้ว

แต่ผมก็ทำได้เพียงอดทน เพราะยังมีหนี้เหลืออยู่

ในสมองผมคิดแต่ว่าอยากหยุดทุกอย่างไว้แค่นี้

*‘ที่เหนื่อยก็เพราะว่าเหงาแหละ’*

ผมมั่นใจว่าเพราะเหงาเลยทำให้อารมณ์แปรปรวน แต่การคบใครสักคน สำหรับผม ถือเป็นเรื่องสิ้นเปลืองมาก

สุดท้ายผมก็แต่งงานกับผู้หญิงที่เจอกันผ่านบริษัทจัดหาคู่หลังจากคบกันได้สามเดือน โดยไม่ได้คิดถึงเรื่องรูปร่างหน้าตาและสภาพแวดล้อมเลย

คิดแค่ว่าตั้งใจที่จะใช้ชีวิตไปด้วยกันก็เพียงพอแล้ว ส่วนที่เหลือระหว่างนั้นค่อยปรับเข้าหากันก็ได้ ผมเชื่อว่าการแต่งงานจะเป็นที่พักพิงให้กับผม

มันเป็นความคิดที่ไร้เดียงสามาก

**“เราเลิกกันเถอะ!”**

ไม่นานภาพฝันก็พังทลาย หลังแต่งงานชีวิตคือเกมที่ดุเดือด รุนแรงยิ่งกว่าการแข่งขันในที่ทำงานซะอีก

ภรรยาไม่พอใจที่ผมส่งเงินให้พ่อแม่ทุกเดือน พอทะเลาะกันเรื่องเล็กๆ น้อยๆ ทีไรก็บานปลาย ลามไปจนถึงพูดให้ร้ายคนในครอบครัวและจี้จุดอ่อนของอีกฝ่าย

ผมคิดว่าถ้ามีลูกเราจะเปลี่ยนไป แต่กลายเป็นทรมานเพิ่มขึ้น เธอแบกรับความเครียดจากการเลี้ยงลูกไม่ไหว ส่วนผมก็ทนเธอต่อไปไม่ไหวแล้ว

เราแยกกันนอน ไม่ได้กินข้าวด้วยกัน เราไม่ใช่คู่สามีภรรยาที่คอยปลอบโยนกันและกัน แต่เป็นศัตรูแบบที่ในโลกนี้ไม่มีใครเหมือน

หลังแต่งงานได้ห้าปี เราก็หย่ากัน เธอได้รับสิทธิ์เลี้ยงดูลูก ส่วนผมกลายเป็นเครื่องจักรคอยปั่นเงินส่งเสียค่าใช้จ่าย

ทุกอย่างในชีวิตผมเริ่มพังทลายลงเหมือนปราสาททรายนับตั้งแต่นั้น

**‘ตอนนี้เกมจบลงแล้ว’**

ผมออกจากงานแบบไม่ได้เต็มใจลาออกตอนอายุเกินสี่สิบ ผมไม่ออกไปไหนอยู่พักหนึ่ง และเกลียดการออกไปเจอผู้คน

งานของผมมีอยู่อย่างเดียวคือส่งเงินให้ตรงตามนัด เป็นเงินค่าเลี้ยงดูลูกที่ต้องส่งให้ภรรยาที่หย่ากันไปแล้วและเงินที่ต้องส่งให้พ่อแม่

พอเงินบำเหน็จหมดลง ผมถึงกับคิดหนักจนนอนไม่หลับ ผมไม่เคยยืมเงินใครมาก่อนในชีวิต แต่กลับรู้สึกเหมือนคนเป็นหนี้ท่วมหัวยังไงไม่รู้

คิดว่าต้องเริ่มทำอะไรสักอย่าง แต่ไม่รู้ว่าต้องทำอะไร

**ไม่มีสิ่งที่ผมอยากทำอย่างจริงจังเลย**

ขณะที่ตั้งใจจะยอมแพ้ให้กับทุกสิ่ง เสียงโทรศัพท์ก็ดังขึ้น ทำไมแม่ต้องโทร.มาตอนนี้ด้วยล่ะ

ลังเลอยู่ครู่หนึ่ง ผมก็กดรับสาย

“ครับแม่”

ทันทีที่พูด น้ำตาก็ทะลักออกมาโดยไม่รู้ตัว

“ด็อกมย็อง พ่อแก..."

แม่โทร.มาแจ้งข่าวการจากไปของพ่อ ในหัวผมขาวโพลนไปชั่วขณะ รู้สึกเหมือนวิญญาณหลุดลอยออกจากร่างไปแล้ว

*‘ถ้าลูกชายลาโลกไปอีกคนล่ะก็...’*

ผมหยุดความคิดลง

ก่อนรีบเดินทางไปฮาดง [2] ทันที

\*\*\*

งานศพจัดขึ้นในสถานที่จัดงานของเขต ไม่ใช่ที่โรงพยาบาล  ผมสวมชุดไว้ทุกข์ยืนต้อนรับแขกที่มาร่วมไว้อาลัย

แขกมาร่วมงานไม่ขาดสาย

“ขอแสดงความเสียใจด้วยนะคะ”

“ขอบคุณที่มาร่วมงานนะครับ”

ผมโค้งคำนับและพูดคำเดิมๆ ซ้ำไปมา คนที่มาร่วมงานส่วนใหญ่เป็นเกษตรกรในพื้นที่ ผมสัมผัสได้ถึงความเศร้าที่แท้จริงจากดวงตาที่เปียกชื้นและมือที่สั่นไหวของพวกเขา

แขกของพ่อกับแม่มีมากมายนับไม่ถ้วน แต่คนรู้จักของผมกลับไม่โผล่มาให้เห็นหน้าเลยสักคน

**ผมรู้สึกว่าใช้ชีวิตโดยเปล่าประโยชน์เสียจนขมขื่น**

วันสุดท้ายของการไว้ทุกข์ ผมยุ่งอยู่กับแขกจนไม่มีสติ ตลอดสี่วันผมไม่ได้นอนเลยสักงีบ เหนื่อยจนรู้สึกเหมือนจะเป็นลม แต่กลับนอนไม่หลับเลย

“ด็อกมย็อง พักสักหน่อยเถอะ”

แม่พูดพลางลูบไหล่ผมเบาๆ

“ไม่เป็นไรครับ”

ตอนนั้นมีแขกเข้ามาพอดี เธอเป็นผู้หญิงที่ดูมีอายุรุ่นราวคราวเดียวกับผม เธอจุดธูปและเอ่ยทักทาย

“คงเสียใจมากเลยนะคะ”

“ขอบคุณที่มาร่วมงานนะครับ”

เธอไม่ใช่คนที่ผมรู้จัก น่าจะเป็นแขกของพ่อแม่  เธอมองหน้าผมและพูดขึ้น

“ขอคุยด้วยหน่อยได้มั้ยคะ”

**เปิดเรื่องมาได้กระแทกหัวใจพนักงานเงินเดือนตัวเล็กๆ สุดๆ เรื่องนี้บอกเลยว่าพล็อตปัง อ่านแล้วอยากลาออกไปเป็นเกษตรกรเล้ยยย ถ้าชอบอย่าลืมกดติดตามไว้น้าา หรือจะกดหัวใจ เม้นมาพูดคุยกันเล่นๆ ก็ได้ค่ะ อัปทุกวันแน่นอน !**

**ป.ล. 1 พระเอกคนใหม่ของเราชื่อ ด็อกมย็อง อ่านว่า ด็อก-มะ-ย็อง นะคะ ตอนแรกจะยากๆ หน่อย เดี๋ยวอ่านไปเยอะๆ จะเพลินเลยค่ะ**

**ป.ล. 2 เรื่องนี้เปิดให้ของขวัญด้วยน้าา นักอ่านช่วยสะสมของขวัญน่ารักๆ ให้นิยายเรื่องนี้ได้น้าา ขอบคุณล่วงหน้าค่า**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **2**

**ตอนที่ 2 ของขวัญจากผู้หญิงแปลกหน้า**

งานไว้อาลัยเงียบสงบ คงเพราะผู้คนกลับไปหมดแล้ว ผมเดินตรงไปยังพื้นที่สำหรับไว้กินอาหารพร้อมกับเธอ

ช่วงเวลาที่นั่งเผชิญหน้ากัน ผมคิดว่าเธอคงจะพูดปลอบโยนผม

“จำฉันไม่ได้เหรอคะ”

เป็นคำถามที่คาดไม่ถึง ใบหน้าของเธอจริงจัง

ผมค่อยๆ พิจารณาใบหน้าเธออย่างละเอียด แต่กลับนึกไม่ออก

“ไม่แน่ใจเหมือนกันครับ จำไม่ได้เลยว่าเราเคยเจอกันที่ไหน”

“คุณเคยช่วยชีวิตฉันไว้ไงคะ”

“ผมเหรอครับ”

“ที่สถานีรถไฟใต้ดินในคืนฝนตกน่ะค่ะ”

คำพูดของเธอทำให้ผมคิดถึงภาพภาพหนึ่ง เป็นเหตุการณ์ที่เกิดขึ้นตอนที่รถไฟขบวนสุดท้ายกำลังจะหยุดวิ่ง มีคนตกลงไปบนรางรถไฟ

**นึกถึงตอนนี้ก็ยังไม่อยากเชื่อเลยว่าผมกระโดดลงไปบนรางรถไฟ**

ในหัวผมคิดแค่ว่าต้องช่วยเธอให้ได้ ผมรวบรวมพลังทั้งหมดลากเธอให้พ้นจากรางรถไฟ ไม่นานเธอก็ตั้งสติได้ โชคดีที่ไม่ได้บาดเจ็บอะไร

แถมยังเกิดเรื่องประหลาดด้วย จู่ๆ เธอก็วิ่งหนีออกไปตรงประตูทางออกโดยไม่พูดอะไรสักคำ

ไม่รู้ว่ามีอะไรที่พูดออกมาไม่ได้หรือเปล่า ผมทำได้แค่ยิ้มแห้งเท่านั้น

ผมลืมเรื่องนี้ไปสนิท

เป็นเรื่องที่ผ่านมานานกว่าสิบปีแล้ว

พอนึกเรื่องวันนั้น ใบหน้าของเธอก็ชัดเจนจนน่าแปลกใจ

*เธอคือหญิงสาวที่อยู่ตรงหน้าผมในตอนนี้*

“ทำหน้าเหมือนจำได้แล้วเลยค่ะ”

“พอคุณบอก ผมก็นึกออกเลยครับ”

“ที่ฉันมาที่นี่ในวันนี้ไม่ได้มาเคารพศพอย่างเดียวค่ะ”

“งั้นคุณมาทำอะไรหรือครับ”

“ฉันอยากตอบแทนที่คุณช่วยชีวิตฉันในวันนั้นค่ะ”

“ไม่เป็นไรหรอกครับ”

ผมปฏิเสธอย่างสุภาพ เธอหายไปทั้งที่ยังไม่ได้พูดขอบคุณกันด้วยซ้ำ พอจู่ๆ โผล่มาบอกว่าจะตอบแทนกัน ผมจึงรู้สึกสงสัยขึ้นมา

หญิงสาวแสดงสีหน้าว่าจะไม่ยอมถอยให้ ผมไม่อยากทะเลาะเรื่องเล็กน้อยในงานศพ

“ทำตัวตามสบายนะครับ”

“ขอบคุณค่ะ”

ตอนนั้นเองที่เธอหยิบบางอย่างออกมาจากกระเป๋า เป็นหนังสือเก่ามาก ผมอ่านร่องรอยของกาลเวลาได้จากหน้าปกหนังสือ

“นี่เป็นน้ำใจเล็กๆ น้อยๆ จากฉันค่ะ”

“หนังสืออะไรหรือครับ”

ผมถามขึ้นหลังจากมองหน้าปกหนังสือ ผมอ่านชื่อหนังสือไม่ออก เป็นตัวอักษรที่เพิ่งเคยเห็นเป็นครั้งแรกในชีวิต พอผมเตรียมจะเปิดหนังสือ เธอก็รีบโบกมืออย่างร้อนรนทันที

“ไว้ค่อยเปิดอ่านตอนอยู่คนเดียวนะคะ ขอร้องละค่ะ”

ผมทำตามที่เธอขอ อาจมีเงินซ่อนอยู่ และคงไม่ใช่เงินก้อนใหญ่

*การพบปะกับคนแปลกหน้าก็จบลงเช่นนั้น*

หนึ่งชั่วโมงต่อมา ได้เวลาเดินทางไปยังสุสาน

“ด็อกมย็อง นอนพักสักหน่อยเถอะ”

แม่เตรียมพื้นที่พักผ่อนชั่วคราวให้ผม ครั้งนี้ผมไม่ได้ปฏิเสธ เพราะรู้สึกเพลียจัด

ผมเดินเข้าไปในห้องเล็กๆ ตรงพื้นมีผ้าห่มปูเอาไว้ แม่คงเตรียมไว้ล่วงหน้าให้ผมได้นอนอย่างเต็มที่ แต่พอล้มตัวลงนอนแล้วกลับไม่รู้สึกง่วงเลย

ภาพผู้หญิงที่มาเคารพศพยังไม่ออกไปจากหัวผม ตอนนั้นเราไม่ได้แลกเบอร์ติดต่อกันไว้ ผมอยากรู้ว่าเธอมาที่นี่ได้อย่างไร

หนังสือที่ให้มา แล้วบอกว่าอยากตอบแทนบุญคุณก็ดูน่าสงสัย ผมหยิบหนังสือในกระเป๋าออกมา ได้กลิ่นหอมวานิลลาเข้มข้น เอกลักษณ์ของหนังสือเก่า

“เงินเหรอ หรือจะไม่ใช่...”

ผมกางหนังสือออก มันแตกออกเป็นชิ้นเล็กๆ คล้ายเศษดิน เศษกระดาษแหลกละเอียดลอยฟุ้งกลางอากาศ ดูคล้ายหมอกควัน

ผมตกใจจนแทบจะลุกขึ้นยืน แต่ร่างกายกลับไม่ยอมเชื่อฟัง

ผมหลับตาลงแล้วค่อยๆ หลับไป

\*\*\*

เมื่อลืมตาตื่นขึ้นมาผมก็สะดุ้งตกใจ เข็มสั้นของนาฬิกาชี้ที่เลขสิบ แต่เวลาที่จะไปสุสานคือตอนเจ็ดโมง

ผมร้อนรนออกมาข้างนอก แต่กลับพบภาพที่ไม่คุ้นเคยอยู่ตรงหน้า

ตอนนี้ผมไม่ได้อยู่ที่งานศพ

ผมยืนเหม่ออยู่ตรงลานหน้าบ้านแถบชนบท

ที่มั่นใจว่านี่คือบ้านของผมเพราะมีต้นพลับอยู่ในสวนหลังบ้าน

“ไอ้หนุ่มนี่นอนตื่นสายจริง”

พ่อบ่นเหมือนยามปกติ ผมวิ่งไปหาพ่อเหมือนถูกผีอำ

“พ่อครับ!”

ผมดึงพ่อเข้ามากอดทันที เป็นกอดแรกระหว่างพ่อกับลูก

ถึงตอนนี้ผมยังคิดว่านี่คือความฝัน

“นี่แกกินอะไรผิดมาหรือเปล่า”

พ่อค่อยๆ ถอยหนีเหมือนไม่รู้ต้องทำตัวอย่างไร ตอนนั้นเองผมจึงได้รับรู้ว่ามีอะไรบางอย่างแปลกไป

ไออุ่นกับการสัมผัสช่างสมจริง

ผมวิ่งไปส่องกระจกในห้องนั่งเล่น ผิวหนังเต่งตึง เส้นผมมันเงา ผมดูเด็กมาก

ผมดูปฏิทินทันที ตอนนี้คือเดือนกันยายน ปี ค.ศ. 2006 เป็นช่วงที่ผมกลับมาอยู่บ้านต่างจังหวัดหลังจบการศึกษาภาคเสริม [1]

ตอนนี้ผมอายุยี่สิบเจ็ดปี นี่เป็นช่วงสิบห้าปีที่แล้วนั่นเอง ไม่อยากเชื่อเลย ผมต้องพยายามค้นหาความจริง

**เพราะนี่ไม่ใช่เวลาที่จะมัวตกใจอยู่แบบนี้**

หลังจากนี้ห้าเดือน บริษัทการเกษตรที่พ่อสร้างขึ้นมาจะพังทลาย

ภาระหนี้สินวกกลับมาหาครอบครัวเรา และบ้านของเราก็จะล้มละลายจนถึงขั้นสิ้นเนื้อประดาตัว

หลังจากนั้นครอบครัวเราจะใช้ชีวิตกันอย่างยากลำบากไปตลอด

“ด็อกมย็อง มากินข้าว”

ผมวิ่งไปยังโต๊ะอาหารตามเสียงเรียกของแม่ มีแต่ข้าวที่จะช่วยให้คิดออก

เป็นอาหารจานเด็ดฝีมือแม่ที่ไม่ได้กินมานาน พีบิมบับ [2] หม้อหินร้อนที่ผมชอบนั่นเอง

ผมคลุกข้าวกินพลางคิดวนไปวนมา

ความสัมพันธ์ของพ่อกับผมแตกหักหลังจากบริษัทการเกษตรของพ่อล้มละลาย ผมคิดว่าพ่อไร้ความสามารถจนทำให้ครอบครัวเราต้องพังพินาศ

ตั้งแต่นั้นมา ผมก็เริ่มอ่านข่าวการเกษตร พ่อคิดไม่ถึงว่าจะมีการเปิดการค้าเสรี ปัญหาจึงอยู่ที่การขยายธุรกิจอย่างเกินกำลังในสภาพนั้น

พ่อปิดบังเรื่องนั้นเอาไว้จนถึงช่วงเวลาที่โดนยึดทรัพย์สิน

พอมาคิดดูตอนนี้ แม้จะไม่มีเรื่องที่ไม่เข้าใจ แต่ผมยังเกลียดช่วงเวลานั้นสุดๆ

ผมต้องหางานทำท่ามกลางสถานการณ์เลวร้ายที่สุด และงานที่ผมหาได้ตอนนั้นก็คือพนักงานบริษัทตัวแทนโฆษณา

ผมไม่อยากกลับไปใช้ชีวิตเลียแข้งเลียขาพวกผู้ลงโฆษณา (สปอนเซอร์) อีกแล้ว

ตอนนั้นผมคิดว่าการทำงานหาเงินอยู่ในกรุงโซลคือหนทางที่ดีที่สุด แต่ตอนนี้ความรู้สึกผมกลับต่างออกไป

เพราะหลังจากบ้านเกิดมา ผมก็ยังกังวลไม่หาย

ผมอยากหาหนทางทำเงินร่วมกับครอบครัวที่บ้านเกิด

เผอิญว่านี่เป็นช่วงเข้าสู่ยุคออนไลน์พอดี ผมเริ่มคุ้นเคยกับการซื้อสินค้ามาขายในอินเทอร์เน็ตแล้ว

ผมมีประสบการณ์ขายสินค้าทุกอย่างแม้แต่ผลผลิตทางการเกษตรที่วางอยู่ในโซนอาหารของห้างสรรพสินค้า

**‘เราจะเป็นเกษตรกรผู้ร่ำรวย!!!’**

เมื่อคิดเช่นนั้น ผมก็นึกถึงผลิตผลพิเศษขึ้นมาได้หนึ่งอย่าง นั่นก็คือลูกพลับแทบง สินค้าขึ้นชื่อของฮาดง

ไม่ใช่ลูกพลับสดแต่เป็นลูกพลับแห้งที่ผ่านการแปรรูป ช่วงนั้นยังไม่ใครคิดจะนำลูกพลับแทบงมาทำเป็นลูกพลับแห้ง

มันก็คุ้มที่จะลองสู้กันสักตั้ง!

**ในที่สุดด็อกมย็องก็ได้กลับมาหาครอบครัวแล้วว จากเออีมาเป็นเกษตรกร งานขายออนไลน์ปังๆ ต้องมาแล้วนะ!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **3**

**ตอนที่ 3 กลับมาเป็นเกษตรกรที่บ้านเกิด**

ความสัมพันธ์ระหว่างพ่อกับผมค่อนข้างดี

ผมจำได้ว่าเคยพรวนดินในสวนกับพ่อ และสั่งจาจังมย็อน [1] มากินเป็นอาหารว่างด้วยกัน

เราอยู่กันแบบนั้นจนกระทั่งพ่อหมดตัว

พ่อไม่ได้มีพื้นเพเป็นคนต่างจังหวัด แต่ว่าเกิดที่โซลและใช้ชีวิตวัยรุ่นในเมืองหลวง

ทุกครั้งที่ถามถึงเรื่องในอดีตพ่อมักจะเลี่ยงตอบ

ผมเพิ่งมารู้ความจริงทีหลังว่าพ่อเกลียดเมืองหลวงมาก พ่อบอกว่าไม่อยากนึกถึงชีวิตยากจนในเมืองหลวงอีกแล้ว

พ่อยังมีความทรงจำเจ็บปวดที่ต้องทำงานในโรงงานในขณะที่เพื่อนได้ไปโรงเรียนด้วย

สำหรับพ่อแล้ว ต่างจังหวัดเป็นฐานให้ได้เริ่มต้นชีวิตใหม่ โดยเฉพาะเมืองฮาดงที่อยู่ในอ้อมกอดของภูเขาชีรี [2] เป็นทำเลที่พ่อเลือกเพราะชอบภูเขา

*“ครั้งนี้บย็องมุกก็ทำสำเร็จอีกแล้วนะ”*

เป็นคำพูดที่คนในหมู่บ้านพูดทุกครั้งที่เจอหน้าพ่อ เรื่องจริงเลยละ ทุกอย่างที่พ่อทำเป็นไปด้วยดีเสมอ พืชผักทุกชนิดที่พ่อเริ่มปลูกในสวนครัวเล็กๆ ตั้งแต่ผักกาดแก้วไปจนถึงลูกพลับแทบงล้วนเปลี่ยนเป็นเงิน

ผมเติบโตขึ้นมาอย่างมีความสุข พ่อพูดอยู่บ่อยๆ ว่าคนในชนบทจะต้องเป็นคนรวย

**ปรัชญาของพ่อคือเกษตรกรต้องอยู่ดีกินดีเสียก่อน จึงจะนำพาให้ประเทศชาติเจริญรุ่งเรือง**

สุดท้ายพ่อเลือกเสี่ยงเพื่อเป็นเกษตรกรผู้มั่งคั่ง กิจการค้าเนื้อฮันอู [3] แห่งภูเขาชีรีก็เป็นความฝันอย่างหนึ่งของท่านเช่นกัน

กิจการค้าเนื้อฮันอูต้องใช้เงินลงทุนตั้งต้นก้อนใหญ่ พ่อกู้กองทุนมาไม่พอ ก็เลยต้องไปขอยืมเงินส่วนตัวมาจากใครอีกหลายคน ต้นเหตุของหายนะคือการก่อตั้งบริษัทการเกษตรโดยพัวพันกับอุตสาหกรรมการแปรรูป

พอเกาหลีใต้เปิดตลาดเสรี บวกกับค่าอาหารสัตว์ขึ้นราคาพรวดพราด ความพยายามทั้งหมดที่พ่อสร้างมาก็ล้มครืนในชั่วพริบตา ปัญหาคือหนี้ที่เหลืออยู่บาน

รวมหนี้ทั้งหมดที่สะสมในช่วงเวลาที่ผ่านมา มีเกินห้าร้อยล้านวอน [4]

หลังจากติดป้ายโดนยึดทรัพย์สิน เจ้าหนี้ก็เข้ามาหาไม่หยุดหย่อน

ตอนนั้นความสัมพันธ์ของผมกับพ่อก็เริ่มบาดหมาง เดาไม่ออกเลยว่านับแต่นั้นมา ความรู้สึกของแม่ผู้ใช้ชีวิตเป็นคนกลางระหว่างผมกับพ่อเป็นอย่างไร

ที่สำคัญคือปัญหาไม่ได้จบลงแค่นั้น หลังจากผ่านพ้นฤดูหนาวก็เข้าสู่ฤดูใบไม้ผลิที่มีลมหนาวพัดผ่าน

พ่อแม่ผู้เหน็ดเหนื่อยจากหนี้สินต้องมาตั้งเต็นท์อยู่ในโรงเรือนพลาสติก และพ่อก็เป็นลมอยู่ในนั้น

พ่อเส้นเลือดในสมองแตก เป็นภาวะที่เกิดจากความเครียด

ชีวิตบั้นปลายของพ่ออยู่ในสภาพน่าเวทนา เราต้องประหยัดค่ารักษาพยาบาลจนพ่อกลายเป็นอัมพาตครึ่งซีก

พ่อเกลียดตัวเองจนวันที่ตายจากไป

**นั่นเป็นเหตุการณ์ที่ผมไม่อยากพบเจออีกแล้ว**

\*\*\*

ผมกินข้าวจนเกลี้ยงแล้วลุกจากที่นั่ง เวลานี้พ่อคงเลี้ยงวัวอยู่ที่คอกสัตว์

เป็นไปตามคาด พ่อกำลังเทอาหารสัตว์ใส่ราง

"เดี๋ยวผมให้เองครับ"

“ปล่อยเถอะ เดี๋ยวฉันทำเอง”

ทันทีที่ผมจับถุงอาหารสัตว์ พ่อก็จ้องผมเหมือนผมทำตัวแปลกไป

“เพราะมีแรงเหลือน่ะ อย่าสนใจไปเลยครับ”

จู่ๆ มาเล่นบทบาทลูกชายที่ดี ผมก็รู้สึกเขินตัวเองอยู่เหมือนกัน ผมเดินตามพ่อไป พลางคิดว่าจะเริ่มพูดอย่างไรดี

พ่อเดินให้อาหารรอบคอกวัว เราให้อาหารผสมสมุนไพรกับวัวตัวเมีย เพื่อที่พวกมันจะได้คลอดลูกวัวที่สุขภาพแข็งแรง

ในคอกมีวัวอยู่หลายสิบตัว

ตอนเริ่มกิจการค้าเนื้อฮันอู พ่อมั่นใจว่าจะไม่ล้มเหลวแน่นอน ถึงขั้นติดตั้งอุปกรณ์แปรรูป เพราะเชื่อว่าจะประสบความสำเร็จ

พอมาคิดดูตอนนี้ ถ้าจะไม่ให้กิจการล้มเหลว ก็ต้องทำงานระดับที่พ่อรับมือไหว พ่อควรเลือกงานที่ทำได้โดยไม่ต้องกู้หนี้ยืมสิน

นั่นเป็นพื้นฐานของความสำเร็จ

แต่ตอนนี้เรื่องราวตรงกันข้าม ทุกอย่างเกินระดับที่พ่อจะจัดการได้ ใกล้จะถึงวันที่พายุถาโถมแล้ว

และผมคิดว่าพ่อน่าจะรับรู้วิกฤตินั้นแล้ว

ให้อาหารวัวเสร็จ พ่อดื่มน้ำเย็นในแก้ว และเหลือบมองผม

“แกต้องการเงินเหรอ”

พ่อถามด้วยน้ำเสียงเย็นชา

“มีให้ผมมั้ยครับ”

พ่อควักกระเป๋าสตางค์ออกมาด้วยสีหน้าประมาณว่าเดาถูก

“ก็ว่าทำตัวแปลกๆ ตั้งแต่เช้าแล้ว ที่แท้ก็อยากได้เงินสินะ จะเอาเท่าไหร่ล่ะ”

“สองร้อยล้านครับ”

ผมพูดทีเล่นทีจริง ถ้ามีเงินสองร้อยล้านวอนก็พอจะจัดการเรื่องเร่งด่วนได้ก่อน พ่อไม่เข้าใจความรู้สึกของผมจึงหยิบเงินออกจากกระเป๋า

“สองแสนพอมั้ย”

ผมยัดเงินกลับลงในกระเป๋าสตางค์ของพ่อ

“ทำไมล่ะ ไม่อยากได้เงินหรอกเหรอ”

“ผมไม่ได้ต้องการเงินครับ แค่อยากบอกเรื่องอาชีพน่ะครับ”

“อาชีพ?”

“ผมวางแผนว่าจะทำการเกษตรที่ชนบทครับ”

พ่อหน้าซีดลงทันทีที่ได้ยินคำว่าการเกษตร

พ่ออยากให้ลูกชายเป็นเกษตรกรเหมือนที่ตัวเองเลือกเส้นทางสายนี้

ปกติถ้าเป็นไปตามที่คาดหวัง พ่อต้องดีใจจนเนื้อเต้นไปแล้ว

แต่ปฏิกิริยาตอบโต้ในตอนนี้กลับเย็นชา

“ไหนว่าจะออกไปอยู่เมืองหลวงไง”

“ผมเปลี่ยนใจแล้ว ผมคิดว่าที่หมู่บ้านนี้มีความหวังเหมือนที่พ่อบอกเลยครับ”

“เป็นความคิดที่ดีนะ แต่ตอนนี้มันไม่ใช่ช่วงเวลาที่เหมาะสมน่ะสิ”

“เพราะเราเป็นหนี้เหรอครับ”

“ฉันยังพอรับมือไหว ยังไม่ถึงขั้นล้มละลายทันทีหรอก”

พ่อพูดให้รวบรัดที่สุดเท่าที่จะทำได้ ที่พูดคำว่าล้มละลายออกมาแบบนี้ ก็หมายความว่าบ้านเราล้มละลายไปแล้วจริงๆ

“พ่อต้องคืนเงินสองร้อยล้านให้ได้ภายในห้าเดือนนี่นา ถ้าคืนไม่ทัน เราก็ต้องยกที่ดินทั้งแปลงให้คนอื่นไปน่ะสิครับ”

“แกรู้เรื่องนั้นได้ยังไง…”

ผมเพิ่งเคยเห็นสีหน้าตกใจขนาดนั้นเป็นครั้งแรก แต่จากนี้ไปมันคือชีวิตจริง

“พ่อก็รู้ดีนี่ ว่าอีกไม่นานราคาซื้อขายวัวมันจะต่ำลงเหมือนให้เปล่า”

พ่อพูดไม่ออก เหมือนกับเป็นคนทำความผิด การเปิดตลาดเสรีและการเพิ่มราคาอาหารสัตว์ไม่ใช่ความผิดของพ่อสักหน่อย

ผมอยากบอกว่ามันไม่ใช่ความผิดของพ่อ แต่ก็ไม่ได้พูดออกมา

ผมมีสิ่งที่ต้องทำเป็นอย่างแรก

“ผมว่าจะหาทางจัดการเรื่องของผมเอง ผมวางแผนเอาไว้แล้วด้วยครับ”

“แกคิดแบบนั้นจริงๆ เหรอ”

“ผมตัดสินใจมาดีแล้วครับ ผมจะหาเงินมาช่วยโปะหนี้เอง มันเป็นเรื่องหนักหนาเกินที่พ่อจะแบกเอาไว้คนเดียว”

พ่อไม่ตอบโต้ในทันทีและครุ่นคิดอยู่พักหนึ่ง ท่านมองฝูงวัวด้วยแววตาเศร้าๆ

“ถ้าแกจะช่วยกัน ฉันก็ดีใจ”

“ผมว่าถ้าเราปรึกษาแม่ด้วยก็คงจะดีครับ”

พ่อพยักหน้าด้วยสีหน้าเคร่งเครียด ตอนนี้พ่อผ่านจุดวิกฤตเล็กๆ มาแล้ว แม่ก็น่าจะตกใจเช่นกัน แต่มันเป็นเรื่องที่เลี่ยงไม่ได้จริงๆ ตอนนี้ไม่ใช่เวลาที่จะเลือกอะไรได้

“เดี๋ยวคุยกันในครอบครัวตอนมื้อเย็นนะครับ”

พูดจบ ผมก็เดินออกมาจากคอกสัตว์

“ด็อกมย็อง”

พ่อเดินตามผมออกมา

“มีเรื่องอยากคุยต่อเหรอครับ”

ผมหันกลับไปมองหน้าพ่อ ตรงขอบตามีน้ำตาอยู่

“ขอบใจนะ”

ฟังดูเหมือนไม่ใช่คำที่พ่อพูดกับลูกชาย แต่เป็นคำที่ผู้ชายคนหนึ่งพูดกับผู้ชายอีกคน

“ผมจะเป็นเกษตรกรที่ร่ำรวย คอยดูนะครับ”

พ่อยิ้มปลื้ม ไม่รู้ว่านานแค่ไหนแล้วที่ผมไม่ได้เห็นรอยยิ้มของพ่อ

สิ่งที่ผมอยากทำมากที่สุดเป็นอย่างแรกในช่วงที่ย้อนเวลากลับมาอดีต คือให้กำลังใจและเติมพลังให้พ่อ

เรื่องหนี้สิน ถ้าหาเงินมาใช้เขาได้ก็จบแล้ว แต่สุขภาพร่างกายที่เสียหายไป เราเรียกคืนกลับมาไม่ได้ง่ายๆ

ที่พ่อเส้นเลือดในสมองแตก ผมคิดว่าเป็นเพราะความรู้สึกสิ้นหวังฝังใจ

ผมอยากแบ่งเบาภาระพ่อบ้างแม้เพียงน้อยนิดก็ตาม

*<strong>ปรัชญาของพ่อคือเกษตรกรต้องอยู่ดีกินดีเสียก่อน จึงจะนำพาให้ประเทศชาติเจริญรุ่งเรือง </strong>*

**ชอบมาก จริง พูดถูกกก เอาเลยด็อกมย็อง เอาใจเชียร์ นายต้องทำได้ !**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **4**

**ตอนที่ 4 วันที่ครอบครัวรวมตัวกัน**

ออกจากคอกวัว ผมก็เดินวนรอบหมู่บ้าน

ผมไม่ได้เดินบนผืนดินบ้านเกิดนาน ถึงจะไม่ได้แวะมาบ่อยๆ แต่ก็ยังคิดถึงที่แห่งนี้ ทุกอย่างยังเหมือนเมื่อก่อน

หมู่บ้านที่อยู่ในอ้อมกอดของภูเขาชีรีอุดมสมบูรณ์มาก ลูกพลับของแต่ละบ้านกำลังสุกงอม

มันคือลูกพลับแทบง สินค้าขึ้นชื่อของฮาดง

ระหว่างที่เดินไปตามทาง ผมก็ได้พบใบหน้าอันคุ้นเคย

“เฮ้ย คิมด็อกมย็อง”

“อ้าว ชองกาฮี”

เห็นปุ๊บผมจำเธอได้ทันที ลูกสาวคนที่สามของบ้านสวนผลไม้ เราจบจากโรงเรียนประถมที่เดียวกันและเป็นเพื่อนบ้านที่สนิทกัน

เธอคือรักแรกของผม ผมมีความทรงจำเจ็บปวดตอนที่โดนเธอทิ้งหลังจากสารภาพรักกับเธอด้วย

หลังจากนั้น เราก็ห่างเหินกันไป

พอย้อนเวลากลับมาก็ได้เจอเรื่องน่าตกตะลึงแบบนี้ด้วย

“สบายดีมั้ย”

“ฉันสบายดีอยู่แล้วละ”

“ไว้เจอกันใหม่นะ”

ถ้าเป็นเมื่อก่อน บทสนทนาคงจบลงแค่นี้ แต่ตอนนี้มันต่างออกไป

“ถืออะไรอยู่น่ะ”

“ลูกพลัมน่ะ”

“ขอลองชิมหน่อยได้มั้ย”

“ได้สิ”

เธอตอบกลับอย่างร่าเริง เราเดินลงไปลำธารเล็กๆ ด้วยกัน แค่ลมภูเขาและเสียงน้ำไหลก็ชวนให้อารมณ์ดีแล้ว

เธอยื่นลูกพลัมที่ล้างจนสะอาดให้ผม

“ลองกินดูสิ”

ผมอ้าปากกินลูกพลัมเข้าปากในคำเดียว ความหวานแผ่ซ่านจากปากไปสู่ร่างกาย ขณะที่กินก็นึกถึงตอนสารภาพรักกับเธอ

ตอนนั้นเราอยู่มัธยมปลาย เธออึดอัด และบอกว่าอยากเป็นแค่เพื่อนกัน หลังจากนั้นผมก็ไม่ยอมคุยกับเธอเลย แถมยังแกล้งทำเป็นไม่รู้จักกันอีกด้วย รู้สึกเสียศักดิ์ศรีอย่างไรไม่รู้

*สมัยนั้นผมยังเด็กและยังอ่อนประสบการณ์*

“ยังเอาคำพูดตอนนั้นมาใช้ได้ใช่มั้ย”

“คำไหนเหรอ”

เธอมองผมด้วยสีหน้าตกใจ

“ที่เธอบอกว่าอยากเป็นแค่เพื่อนกัน”

“แล้วมีตอนที่เราไม่ใช่เพื่อนกันด้วยเหรอ”

“ขอโทษนะ”

“ขอโทษอะไรล่ะ”

“ที่ตอนนั้นฉันทำเป็นไม่รู้จักเธอและใจแคบไง”

“รู้ตัวก็ดีแล้ว"

ผมนั่งนิ่งมองดูสายน้ำ เธอก็มองตามผมเช่นกัน

“ฉันไม่กลับไปโซลแล้วนะ ว่าจะอยู่ทำสวนที่นี่”

เธอฟังที่ผมพูดนิ่งๆ สายตาจ้องมองน้ำใสไม่ขยับเขยื้อน

“เธอก็อย่าไปเลยนะ”

คำพูดของผมทำเอาเธอหันมา แววตาบอกว่างง

“ตกใจอะไรล่ะ ก็ในหมู่บ้านนี้ฉันมีเธอเป็นเพื่อนอยู่คนเดียวนี่นา”

“นั่นมันก็จริง”

“ถ้าเธอไม่อยู่ ฉันคงเบื่อแย่เลย”

กาฮีหันไปมองลำธารอีกครั้ง ทุกครั้งที่เธอมีเรื่องให้คิด มือเธอจะอยู่ไม่สุข

ตอนนี้เธอเอาแต่ลูบก้อนกรวดไม่หยุด

ผมพอรู้คร่าวๆ ว่าต่อจากนี้ ชีวิตของเธอจะต้องเจอกับอะไร

เธอจะล้มเหลวเรื่องแต่งงานเหมือนกับผม แถมยังผิดหวังต่อเนื่องถึงสามครั้ง ชีวิตมีช่วงขึ้นๆ ลงๆ อยู่หลายครั้ง เพราะเธอเป็นคนสวย

เธอเริ่มพูดขึ้นก่อน

“ความจริง ฉันก็คิดๆ อยู่เหมือนกัน ว่าจะกลับโซลเลยหรืออยู่ต่ออีกสักหน่อยแล้วค่อยกลับดี”

“แล้วเธอจะเลือกแบบไหนล่ะ”

“ยังไม่ได้ตัดสินใจเลย ว่าจะดูพฤติกรรมนายก่อน ค่อยว่ากัน”

“ที่คุยมาทั้งหมด นี่เป็นเรื่องน่ายินดีที่สุดเลยแหละ”

ผมดีใจมากที่ได้เจอเพื่อนเก่า ได้เดินเล่นในป่าและใช้เวลาผ่อนคลายอยู่กับเธอ

พอได้อยู่ด้วยกันก็หวนคิดถึงตอนยังเป็นเด็กไร้เดียงสา

ผมกลับถึงบ้านตอนพระอาทิตย์กำลังตกดิน

\*\*\*

ผมเจอแม่ที่หน้าบ้าน

“ไปไหนมา กลับเอาป่านนี้”

แม่ถามขึ้นทันทีที่เห็นผม

“ไปเดินเล่นมาครับ”

“พ่อแกรอจนเหงือกแห้งแล้ว”

“เหรอครับ”

พ่อนั่งอยู่ที่แคร่หน้าบ้าน มีเนื้อหมูสามชั้น สันคอหมู รวมถึงผักหลากหลายชนิด แค่เห็นก็หิวแล้ว

“ไปไหนมา โทร.หาก็ไม่รับ รีบมานั่งเร็วเข้า”

แม่ดันหลังผม ทันทีที่นั่งลงตรงโต๊ะก็เห็นเหล้าเห็ดสนที่พ่อหวงมาก เป็นเหล้าที่ได้จากการหมักเห็ดสน เป็นของคุณภาพดีที่สุด

“วันนี้วันอะไรเหรอครับ”

ผมมองหมูสามชั้นที่กำลังสุกเป็นสีเหลืองอ่อนพร้อมถามขึ้น

“วันรวมตัวครอบครัวไง”

แม่พูดขึ้นอย่างอารมณ์ดี อันที่จริงครอบครัวเราไม่ได้กินมื้อเย็นด้วยกันมานานแล้ว วันนี้ผมจึงอยากปล่อยใจเพลินๆ หลังจากห่างหายช่วงเวลาแบบนี้มานาน

ผมกินหมูสามชั้นย่างและดื่มเหล้าเห็ดสนอย่างมีความสุข กลิ่นของใบสนติดจมูกจางๆ

ดูเหมือนพ่อจะเล่าเรื่องให้แม่ฟังบ้างแล้ว แต่ผมก็ไม่อาจปล่อยผ่านไปได้

“นี่เป็นปัญหาที่แม่ก็ควรรับรู้ด้วยเหมือนกัน สถานการณ์บ้านเราไม่ค่อยดีเท่าไหร่ครับ”

“ได้ยินจากพ่อแกแล้วละ”

“พ่อคงเล่าไม่หมดแน่เลย”

“เขาเล่าเรื่องที่แกว่าจะทำสวนด้วย”

แม่ยื่นผักห่อเนื้ออัดแน่นให้ผม ผมเงียบก่อน เพราะกลัวจะเป็นการพูดแบบไม่มีเป้าหมาย

“ว่าแต่จะปลูกอะไรล่ะ”

พ่อถามขึ้นด้วยสายตาสงสัย แม่ก็จ้องมองผมเช่นกัน

“ผมตั้งใจจะขายลูกพลับที่มีในหมู่บ้านเราน่ะครับ”

“ลูกพลับที่ไว้กินน่ะเหรอ”

“ใช่ครับ ลูกพลับแทบง ของขึ้นชื่อเมืองฮาดง”

ทั้งคู่ทำหน้างง

“แกหมายความว่าไง”

“ผมว่าจะซื้อลูกพลับในเมืองของเราให้ได้มากที่สุดครับ”

“ฉันไม่รู้หรอกว่าแกวางแผนจะทำอะไร แต่บ้านเราไม่มีเงินทุนเยอะขนาดนั้นหรอกนะ”

“ผมยังไม่ได้ต้องการเงินทันทีครับ”

“งั้นแกหมายความว่าไง”

“เราแค่ทำสินเชื่อไว้ก็พอ”

พ่อกับแม่ทำหน้าตกตะลึงกับคำพูดของผม จะสร้างหนี้เพิ่มทั้งที่ยังใช้คืนไม่หมดแบบนี้ มันก็น่าตกใจอยู่หรอก

“ผมจะให้ราคาลูกพลับให้อย่างแฟร์ๆ ไม่ต้องห่วงนะครับ”

“สมมติว่าซื้อลูกพลับมาอย่างแกว่า มันก็ทำเงินไม่ได้หรอก เพราะราคาขายส่งมันต่ำมาก”

“ผมวางแผนไว้ว่าจะแปรรูปก่อนแล้วค่อยขายครับ”

“จะแปรรูปเหรอ”

“ต้องทำอย่างงั้น เราถึงจะได้กำไรครับ คิดว่าอย่างน้อยก็น่าจะได้สักห้าเท่า มันจะเป็นเงินที่มาแก้วิกฤตเร่งด่วนได้ครับ”

“ถ้าลูกพลับสุก ก็ไม่น่าจะได้กำไรมากขนาดนั้นนะ”

“เปล่าครับ ผมว่าจะทำลูกพลับแห้งครับ”

พอผมพูดถึงลูกพลับแห้ง พ่อกับแม่ทำหน้าประหลาดใจ ตอนนั้นยังไม่เคยมีใครนำลูกพลับแทบงมาทำลูกพลับแห้งเลย คนทั่วไปคิดว่ามันเป็นสายพันธุ์ที่ไม่เหมาะสม

คำพูดนี้ก็คือไม่รู้อะไรเลย ในอนาคต ลูกพลับแห้งแทบงจะกลายเป็นสินค้าที่โดดเด่นยิ่งกว่าลูกพลับแห้งของเมืองซังจู ที่สำคัญที่สุด การเกษตรลูกพลับแห้งในปีค.ศ. 2008 นี้ จะเกิดความแปรปรวนอย่างคาดไม่ถึง!

การเกษตรลูกพลับแห้งเสียหายเพราะอุณหภูมิที่สูงขึ้นผิดปกติและฝนที่ตกบ่อยมาก นี่เป็นเหตุการณ์ที่เกิดขึ้นในแหล่งที่เพาะปลูกลูกพลับแห้งเป็นหลัก เช่น เมืองซังจู

ท้ายที่สุด ปริมาณการผลิตก็จะลดลงฮวบฮาบและราคาของลูกพลับแห้งก็จะเพิ่มขึ้นอย่างไม่มีที่สิ้นสุด วิกฤติจะเรียกหาโอกาสใหม่ๆ เข้ามาเสมอ

ลูกพลับแห้งเป็นอาหารที่ขาดไม่ได้ในช่วงเทศกาล

*‘เราจะทำให้ทุกคนที่อยากซื้อลูกพลับแห้งช่วงวันปีใหม่มาตามหาสินค้าของเรา’*

**ผมวางแผนการผลิตลูกพลับแห้งอย่างดีที่สุดไว้แล้ว**

**อ่านแล้วลุ้นทุกตอน ถึงกับไปเสิร์ชหาลูกพลับแทบงว่าเป็นยังไง นี่สินะ วิถีนักอ่านอย่างเราๆ 55555 ใครเคยกินลูกพลับแห้งของเกาหลีแล้วบ้าง มารีวิวรสชาติหน่อยยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **5**

**ตอนที่ 5 ผมจะทำลูกพลับแห้งให้พ่อดู**

ครอบครัวของผมก็ปลูกลูกพลับแทบงเช่นกัน สวนพลับของเราอยู่ไม่ไกลจากคอกสัตว์

ระยะหลัง พ่อไปทำธุรกิจขายเนื้อฮันอู การปลูกลูกพลับเลยตกอันดับไป แต่ก่อนหน้านี้มันเป็นรายได้หลักของครอบครัวเรา

ลูกพลับแทบงเป็นผลผลิตพิเศษของเมืองฮาดง มีเอกลักษณ์ตรงที่มีผลขนาดใหญ่และปลายแหลม ต่างจากลูกพลับเมืองซังจูที่มีปลายมน

ส่วนใหญ่เราจะทำลูกพลับแทบงให้สุกแล้วค่อยกิน หลายคนคิดว่าไม่เหมาะจะนำมาทำลูกพลับแห้ง เพราะเนื้อฉ่ำและมีขนาดใหญ่

อีกหนึ่งเหตุผลก็คือมันมีสารแทนนินเยอะ ทำให้รสฝาด ถ้าแกะทิ้งไว้ก็จะเน่าไวหรือไม่ก็เปลี่ยนเป็นสีคล้ำ ทำให้คุณภาพสินค้าแย่ลง

พ่อทำลูกพลับแห้งทุกปี ไม่ได้ใช้ลูกพลับแทบงที่ปลูกเอง แต่เป็นลูกพลับที่ซื้อจากตลาด เป็นลูกพลับพันธุ์ทุงชี ซึ่งปลายผลมีลักษณะกลมมน

พ่อไม่ได้ปลูกลูกพลับไว้ขาย แต่เอามาใช้วางบนโต๊ะเซ่นไหว้ ชาวบ้านแถบนี้ก็ไม่มีใครคิดจะนำลูกพลับแทบงมาทำลูกพลับแห้งเลย

“ด็อกมย็อง แกชักจะบ้าระห่ำเกินไปแล้ว”

แม่เอาแต่ห้ามจนไม่ยอมกินข้าวเลย ส่วนพ่อก็ทำหน้าผิดหวัง พูดตามตรง คนที่ผิดหวังคือผมต่างหาก เพราะนี่ไม่ใช่เรื่องบ้าระห่ำเหมือนที่พ่อแม่บอก

“นี่คิดว่าผมจะทำไม่ได้จริงๆ เหรอครับ”

“ลูกพลับแทบงมันใหญ่แถมมีน้ำเยอะ ไม่เหมาะจะเอามาทำเป็นลูกพลับแห้งหรอก”

หนึ่งปีหลังจากนี้ ลูกพลับแห้งที่ทำจากลูกพลับแทบงจะฮิตติดตลาดต่างจากที่พ่อคิด ผมไม่ได้รู้เรื่องนี้จากการอ่านข้อมูลงานเกษตร

แต่ได้เรียนรู้ตอนที่ทำโปรเจ็กต์โฆษณาของห้างสรรพสินค้าชื่อดัง ตอนนั้นผมเป็นผู้บริหารงานโฆษณา เป็นโปรโมชันที่จับคู่ผู้เชี่ยวชาญกับสินค้าพิเศษทุกพื้นที่ในประเทศ

ผมทำหน้าที่ดูแลฮวังยูชิน ผู้เชี่ยวชาญด้านลูกพลับแห้งด้วยความเหนื่อยยาก เพราะเขาดื้อรั้นไม่ยอมขายสินค้าของตัวเองให้กับห้างสรรพสินค้า

จนในที่สุดผมก็ยอมแพ้ และลำบากแบบสุดๆ ถึงขั้นไปติดต่อหาคนอื่นมาแทน ตอนนั้นสินค้าที่ฮวังยูชินทำออกมาแล้วปังก็คือลูกพลับแห้งที่ทำจากลูกพลับแทบง

สินค้าคุณภาพดีมาก ถึงจะแพงกว่าลูกพลับแห้งพันธุ์อื่นถึงห้าเท่าก็ยังขายดิบขายดี ลูกค้าที่ซื้อลูกพลับแห้งของเขาเอ่ยชมไม่ขาดปาก

“ผมจะไปเรียนรู้เทคนิคจากอาจารย์ฮวังยูชิน เมืองซังจูครับ”

ถ้าจะทำลูกพลับแห้งกันตอนนี้ก็ต้องเป็นฮวังยูชินแห่งเมืองซังจู เขามีชื่อเสียงในกลุ่มผู้ขายสินค้าการเกษตรของเกาหลีใต้

สีหน้าของพ่อกับแม่เปลี่ยนไปทันทีที่ได้ยินชื่อนั้น

“แล้วเขาจะรับแกเป็นศิษย์หรือไง”

“เดี๋ยวเขาก็ต้องรับแน่นอนครับ”

พ่อแม่มองผมด้วยสีหน้าเห็นใจ แค่มองหน้าก็รับรู้ได้แล้วว่าพวกท่านรู้สึกอย่างไร สีหน้านั้นบอกว่าขอบคุณจากใจ

พอมาคิดดูแล้ว ผมก็ทำเกินไปหน่อย ถึงแม้เป็นคำพูดของลูกชาย ก็ใช่ว่าจะเห็นด้วยได้ง่ายๆ

พ่อแม่คงคิดว่าเป็นคำพูดโอ้อวดของชาวสวนมือใหม่ที่ใช้ความรู้สึกอันแรงกล้าเป็นตัวนำ ผมต้องทำให้พวกท่านไว้ใจก่อน

“ถ้าผมได้เป็นลูกศิษย์เขา แล้วพ่อกับแม่จะเชื่อใจและช่วยเหลือผมมั้ยครับ”

พ่อกับแม่ไม่ตอบโต้

“ผมจะพาอาจารย์ฮวังยูชินมาบ้านเรา สมมติถ้าได้ยินจากปากเขาว่าเรานำลูกพลับแทบงมาทำเป็นลูกพลับแห้งคุณภาพดีได้ พ่อกับแม่จะอนุญาตให้ทำมั้ยครับ”

ตอนนั้นเองที่สีหน้าของพ่อกับแม่เปลี่ยนไป

“สัญญาก่อนสิครับ”

“ก็ได้”

พ่อตอบกลับด้วยสีหน้าจริงจัง ส่วนแม่ไม่พูดอะไรเลย

“แม่ก็รับปากด้วยสิครับ”

“เราไม่มีหนทางอื่นแล้วจริงๆ ใช่มั้ย”

“ก่อนจะตัดสินใจ ผมคิดมาเยอะแล้วครับ”

“แต่การซื้อเชื่อ...”

“มันไม่ใช่การซื้อเชื่อ แต่คือการซื้อขายแบบมีเครดิต ไว้ใจผมนะครับ”

ตอนนั้นเองที่พ่อเทเหล้าใส่แก้วแล้วพูดขึ้น

“หวังว่าแกจะเดินถูกทางนะ”

“รอดูได้เลยครับ”

“ดื่มสักแก้วสิ”

“ครับพ่อ”

“คุณก็ดื่มสักแก้วสิ”

สุดท้ายบทสนทนาก็จบลงอย่างอบอุ่น ผมบอกพ่อแม่ว่าตอนเช้าจะไปซังจู และไม่ลืมบอกว่าผมจะพาอาจารย์ฮวังยูชินกลับมาด้วยกัน

“แม่เชื่อใจแก!”

หลังๆ แม่เริ่มเมาจึงพูดตะโกนใส่ว่าผมจะต้องทำสำเร็จอย่างแน่นอน ปกติแล้ว พ่อจะดุว่าเดี๋ยวคนในหมู่บ้านได้ยินแล้วจะอายเขา แต่วันนี้กลับผิดคาด

\*\*\*

หลังจากหารือกันเสร็จ คิม-บย็องมุกกับอีนันยองก็เข้านอน แต่ทั้งคู่กลับนอนไม่หลับ อีนันยองลืมตาโพลงมองเพดานและเริ่มเปรยขึ้นก่อน

“คุณคิดว่ายังไง”

“อะไรล่ะ”

“ก็เรื่องลูกพลับแห้งรวมถึงเรื่องฮวังยูชินน่ะ คิดว่าทุกอย่างจะเป็นไปได้มั้ย”

“ไม่รู้สิ อาจจะเป็นไปได้ก็ได้นะ”

“คงจะไม่เกิดอะไรร้ายๆ หรอกเนอะ”

“อย่ากังวลไม่เข้าเรื่องนักเลย”

คิม-บย็องมุกถอนถายใจเฮือกใหญ่ เขาไม่อาจสลัดความคิดที่ว่าไอเดียของลูกชายช่างขาดความยั้งคิด แต่ก็ปลื้มใจด้วยเช่นกัน

เขารอให้ลูกชายเอ่ยว่าอยากทำการเกษตร นี่เป็นเหตุผลที่ทำให้เขาขยายกิจการอย่างต่อเนื่อง

ถึงจะได้ยินคำที่ต้องการแล้วก็ตาม แต่สถานการณ์ตอนนี้ไม่สู้ดีนัก เพราะต้องใช้หนี้ห้าร้อยล้านวอนให้หมดภายในไม่กี่เดือน ช่างน่าปวดใจ

“คิดอะไรอยู่หรือ”

“คิดว่าด็อกมย็องโตเป็นผู้ใหญ่แล้วละ”

“นั่นสิ ฉันคิดว่าลูกยังเป็นเด็กอยู่เรื่อยเลย”

“นึกว่าเจ้านี่จะไปอยู่เมืองหลวงซะอีก”

“คุณคงดีใจน่าดูเพราะมีกองหนุนที่เชื่อใจได้”

“กองหนุนคนสำคัญที่สุดของฉันก็คือเธอไง”

คิม-บย็องมุกกอดภรรยาพร้อมพูดขึ้น

อีนันยองไม่เอ่ยเรื่องเงินกับสามี เพราะเธอเองก็เข้าใจสถานการณ์ในตอนนี้เป็นอย่างดี

ปกติจะคิดมากอยู่ทุกวัน แต่วันนี้กลับรู้สึกสบายใจเป็นพิเศษ เพราะลูกชายบอกว่าจะไม่ไปโซลแล้ว

ถ้าทุกคนในครอบครัวได้อยู่ด้วยกันก็อาจจะเอาชนะเรื่องยากลำบากได้สำเร็จ

\*\*\*

ผมรีบร้อนแต่เช้า คิดว่าจะออกไปหาฮวังยูชิน เจ้าพ่อวงการลูกพลับแห้งในทันที

ผมเอาเสื้อผ้าหลายชิ้นและอุปกรณ์อาบน้ำใส่เป้ ตั้งใจจะไปเรียนรู้เทคนิคการทำลูกพลับแห้งกับเขาสักสองสามวันเป็นอย่างต่ำ

สมัยเป็นผู้บริหารงานโฆษณา ฮวังยูชินคือบุคคลที่ผมติดต่อไม่สำเร็จ เขาปฏิเสธทั้งที่ห้างสรรพสินค้าชื่อดังจะช่วยขายสินค้าและจะทำโฆษณาให้

ตอนนั้นผมไปหาและพยายามโน้มน้าวใจเขาสุดพลัง เพราะทางห้างสรรพสินค้าผู้ลงโฆษณาต้องการตัวฮวังยูชิน

ผมสืบค้นข้อมูลเกี่ยวกับเขาทุกอย่าง หามาอ่านหมดกระทั่งบทสัมภาษณ์ในหนังสือพิมพ์และนิตยสาร

คิดว่ามันจะช่วยให้ผมหว่านล้อมเขาได้ แต่กลับไม่ได้ผลเหมือนที่คิด ตอนนั้นผมไม่เข้าใจเลยสักนิด

คิดเพียงว่าเขาเป็นคนหัวแข็ง ต้องให้เวลาผ่านมาจนถึงตอนนี้ ผมถึงเข้าใจว่าทำไมเขาถึงปฏิเสธ

วิธีการกับท่าทางของผมในตอนนั้นไม่ถูกต้อง ผมไม่ควรเข้าหาเขาในฐานะนักธุรกิจ

ผมตั้งมั่นไว้ว่าจะเอาชนะใจและเรียนรู้เทคนิคจากเขา ไปจนถึงสร้างชื่อเสียงแล้วขายสินค้าให้จงได้

“ขนอะไรใส่กระเป๋าไปเยอะจัง”

แม่มองกระเป๋าเป้อันบวมเป่งพลางพูดขึ้น

“อาจต้องไปอยู่หลายวันน่ะครับ”

“ถ้าเขาไม่ยอมก็รีบกลับมาเลยนะ อย่าบ้าบิ่นจนเกินไป”

“ครับ ไม่ต้องเป็นห่วงนะครับ”

ถึงอย่างไร แม่ก็ยังมีสีหน้าเป็นกังวลอยู่ดี ผมยิ้มปลอบใจแม่

“ให้ไปส่งที่ป้ายรถเมล์มั้ย”

พ่อโผล่พรวดเข้ามาพร้อมถามขึ้น

“ไม่เป็นไรครับ ผมอยากเดินบ้าง”

“เอาไว้เป็นค่าเดินทางนะ”

พ่อยื่นซองให้ วันนี้ผมไม่ปฏิเสธ

ผมสะพายเป้แล้วเดินออกมาจากบ้าน

**เรื่องนี้จะดำเนินเรื่องค่อนข้างเร็ว เป็นแนวปลูกผักทำสวนสไตล์เกษตรกรเกาหลีที่ไม่เหมือนใครแน่นอน ความรู้แน่นๆ เหมือนเดิม รอติดตามกันได้เลย วันนี้หมดแล้วว พรุ่งนี้มาอัปให้ใหม่ค่ะ รอเล้ยยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **6**

**ตอนที่ 6 ด่านแรกสู่การเป็นเกษตรกรผู้มั่งคั่ง**

ก่อนเดินทางออกจากหมู่บ้าน ผมอยากพบเพื่อนเก่าที่บ้านเกิดอีกสักครั้ง

นั่นคือเหตุผลที่ผมไม่ให้พ่อมาส่ง

ตอนที่มาถึงละแวกบ้านของชองกาฮี

ปริ๊นๆ!

เสียงแตรรถดังขึ้นจากด้านหลัง

“สะพายเป้ทำไมล่ะ จะไปไหนเหรอ”

เธอขับรถยนต์สีแดงผ่านมาพอดี

“เธอมีรถด้วยเหรอ”

“นายไม่รู้เหรอ ฉันขับมาตั้งแต่ตอนเรียนมหาวิทยาลัยแล้วนะ ว่าแต่จะไปไหนล่ะ”

“ฉันจะไปซังจู”

“ขึ้นมาก่อน เดี๋ยวฉันไปส่งที่ป้ายรถเมล์เอง”

ผมเผลอขึ้นรถเธอโดยไม่ทันตั้งตัว

“เป็นโอกาสที่หายากมากเลยนะเนี่ย ที่ได้นั่งรถของชองกาฮี”

“นายแปลกกว่าอีกที่ไม่มีรถใช้ รถเป็นของสำคัญกับชีวิตคนต่างจังหวัดจะตายไป”

เธอพูดถูก ไม่ว่ารถจะดีหรือแย่ แต่ก็เป็นของจำเป็นสำหรับการใช้ชีวิตในชนบท

ถ้าได้เงินมา คงต้องซื้อรถเป็นอย่างแรกซะแล้ว

“ช่างเถอะ นายจะไปทำธุระอะไรที่ซังจูล่ะ”

“กำลังจะไปเรียนเทคนิคการทำลูกพลับแห้งน่ะ”

“เทคนิคการทำลูกพลับแห้ง?”

“จะไปเรียนทำไมเหรอ”

“จะทำไมเสียอีกล่ะ ก็ไว้ทำงานเกษตรลูกพลับแห้งไง”

ถ้าชองกาฮีเกิดสงสัยอะไรขึ้นมา เธอต้องรู้จนครบถ้วน ถ้าเป็นเมื่อก่อน ไม่ว่าเธอจะพูดอะไร ผมก็คงเล่าแค่สั้นๆ เพราะคิดว่ามันน่าอายและเสียศักดิ์ศรี

แต่ตอนนี้ผมเปลี่ยนไปแล้ว ผมพูดน้ำไหลไฟดับ จนตัวเองยังตกใจ

ผมเล่าหมดทุกอย่าง ตั้งแต่เรื่องวิกฤติที่ครอบครัวกำลังเผชิญไปจนถึงแผนการนำลูกพลับแทบงมาทำลูกพลับแห้ง พอระบายออกมาหมดก็สบายใจขึ้นอีกขั้น

เธอฟังเรื่องที่ผมเล่าอย่างตั้งใจ

รถกำลังแล่นเข้าด่านเก็บค่าผ่านทาง

“ชองกาฮี นี่เธอขึ้นมาบนทางด่วนแล้วนะ”

“รู้แล้วน่า”

ถ้าขับรถไปถึงซังจูจะใช้เวลาสามชั่วโมง แก้มของเธอแดงขึ้นขณะทำท่าอารมณ์เสีย

“อย่าบอกนะว่าเธอจะไปซังจู”

“ทำไมล่ะ ไม่โอเคเหรอ”

“ฉันก็ต้องโอเคอยู่แล้วสิ”

“นานๆ ทีก็อยากออกมาขับรถเล่นกับเพื่อนบ้าง ได้ช่วยเพื่อนที่กำลังลำบากด้วย”

“นี่เวทนาฉันหรือไง”

“เพื่อนกันเขาไม่เรียกว่าเวทนาหรอก แค่ช่วยกันเฉยๆ”

“ขอบคุณนะ เพื่อนรัก”

เธอมีน้ำใจกว่าที่คิด ผมตัดสินใจถูกแล้วที่กลับมาเป็นเพื่อนกันต่อ

มองย้อนกลับไป ความสัมพันธ์แบบเพื่อนนั้นคงทนกว่าความสัมพันธ์แบบคนรักที่ไม่รู้ว่าจะแตกหักกันตอนไหน

“แล้วเขาจะยอมรับนายมั้ย”

เธอเหลือบมองผมพร้อมถามขึ้น

“หมายความว่าไง”

“ฉันอยากรู้ว่าคนที่นายเล่าว่าเป็นผู้เชี่ยวชาญด้านลูกพลับแห้งคนนั้น เขาจะรับนายเป็นลูกศิษย์รึเปล่า”

ผมเล่าเรื่องฮวังยูชิน ผู้เชี่ยวชาญด้านลูกพลับแห้งให้เธอฟัง เธอคงฝังใจกับคำพูดที่ว่าเขาเป็นตาแก่หัวรั้นผู้โดดเดี่ยวไร้ลูกศิษย์

“เธอคิดว่าไงล่ะ”

ผมถามเล่นๆ แต่เธอกลับมีสีหน้างงๆ

“ขอพูดตรงๆ เลยได้มั้ย”

“ฉันก็ชอบให้พูดตรงๆ นั่นแหละ”

“อืม ฉันคิดว่าเขาคงไม่รับหรอก”

“นอกจากจะไม่ให้กำลังใจกันแล้วยังพูดทำร้ายจิตใจอีก”

“ไหนว่าชอบให้พูดตรงๆ ไง”

“เข้าใจแล้ว ช่วยบอกเหตุผลที่คิดแบบนั้นหน่อยได้มั้ย”

“ถึงเราจะเติบโตมาในชนบท แต่ถ้าไม่ใช่คนพื้นที่เดียวกันก็คงโดนกีดกันอย่างหนักเลยละ ยิ่งไม่ใช่ญาติกัน ไม่ใช่คนรักกันไปหา ก็ยิ่งไม่อยากต้อนรับเข้าไปใหญ่”

“เหตุผลมีแค่เรื่องนั้นเหรอ”

“แถมจะไปขอเรียนเทคนิคเฉพาะตัวด้วยนี่นา ถึงจะคิดว่าไม่มีอะไรมากแต่มันน่าจะเป็นเทคนิคที่ต้องใช้เวลาและทุ่มเท ใครจะสอนเคล็ดลับที่ตัวเองเสียเวลาคิดค้นมาให้คนอื่นรู้ง่ายๆ ล่ะ”

“เธอว่าเขาจะไม่รับเป็นศิษย์เพราะเหตุผลสองข้อนั้น”

เธอพยักหน้าด้วยสีหน้าบูดบึ้ง

“กาฮี มาพนันกับฉันมั้ย”

“จะพนันด้วยอะไร”

“ให้รับฟังคำขอของอีกฝ่าย”

“หมายความว่าไง”

“ถ้าฉันได้เป็นลูกศิษย์ของผู้เชี่ยวชาญเรื่องลูกพลับแห้ง เธอต้องทำตามคำขอของฉัน แต่ถ้าฉันไม่ได้เป็น ฉันจะทำตามคำขอของเธอเอง”

“คงไม่ได้มีแผนอะไรอยู่ในใจใช่มั้ย”

“ไม่มีแผนลับอะไรทั้งนั้น แค่ยอมทำตามคำขอที่เป็นไปได้ในชีวิตจริงสักข้อหนึ่งโดยไม่มีข้อแม้ เรื่องเล็กๆ น้อยๆ ก็ได้”

“งั้นก็ตกลง นายต้องรักษาสัญญาด้วยนะ รู้ไว้เลยว่า ถ้ากลับคำ ฉันไม่ปล่อยเอาไว้แน่”

เธอสวนกลับทันควัน แค่มองหน้าก็รู้แล้ว แววตาเธอมั่นใจว่าตัวเองจะชนะแน่ๆ พอถึงขั้นพนันกันแบบนี้ก็น่าสนุกไม่น้อย

ผมมั่นใจว่าตัวเองจะไม่แพ้กับการเดิมพัน เพราะผมรู้จุดอ่อนของฮวังยูชิน ผู้เชี่ยวชาญด้านลูกพลับแห้ง

ถ้าเข้าหาเขาในฐานะผู้บริหารงานโฆษณาเหมือนอย่างคราวก่อนก็จะไม่สำเร็จ แต่ถ้าเข้าหาในฐานะเกษตรกรหนุ่มคนหนึ่ง ปัญหาก็จะคลี่คลายลงอย่างง่ายดาย

ถ้าแก้ไขโจทย์โดยให้เกษตรกรเผชิญหน้ากับเกษตรกรด้วยกัน ไม่ใช่เกษตรกรเผชิญหน้ากับนักธุรกิจ ก็คงจะได้คำตอบ ความจริงก็เป็นวิธีเข้าหาอันเรียบง่าย แต่ต้องแสดงให้เขาเห็นความศรัทธาและความปรารถนาอย่างแรงกล้า

*‘เราจะเป็นเกษตรกรผู้ร่ำรวย’*

นี่เป็นความรู้สึกเมื่อตอนที่ตั้งเป้าหมายไว้ หลังย้อนเวลากลับมาว่าผมกับครอบครัวจะฝ่าฟันวิกฤตนี้ไปให้ได้

ผมตั้งใจจะให้อาจารย์ฮวังยูชินได้เห็นความตั้งใจของผมโดยสมบูรณ์แบบ

รถยนต์ผ่านด่านเก็บค่าผ่านทางซังจูแล้ว เรามาถึงซังจูในไม่ช้า จะตามหาบ้านอาจารย์ฮวังยูชินในเมืองซังจูไม่ใช่เรื่องยาก

ยิ่งเข้าใกล้บ้านมากเท่าใด สีหน้าของเธอก็ยิ่งแย่ลง

“เป็นอะไรหรือเปล่า สีหน้าดูไม่ดีเลย”

“ไม่รู้สิ รู้สึกไม่ค่อยดีเลย”

บ้านของฮวังยูชินใหญ่โตมโหฬารเหมือนบ้านลูกชายคนโตของตระกูล พอกาฮีจอดรถแล้วผมก็เดินออกมากับเธอ

ชายผู้สวมชุดฮันบกประยุกต์ [1] สีกรมท่ากำลังเดินมาหาเราจากที่ไกลๆ

เขาคือฮวังยูชิน

เท่าที่จำได้ เขาเป็นชายผู้มีรูปร่างสูงใหญ่และมีคิ้วเข้มหนาเหมือนเสือ

ลูกพลับแห้งฝีมือผู้เชี่ยวชาญที่มีรูปลักษณ์คล้ายเสือ นั่นเป็นเหตุผลที่เหล่าผู้ลงโฆษณาต้องการตัวเขา

กาฮีมองผู้ชายคนนั้นแล้วถามผม

“เขาเป็นใครน่ะ”

“ผู้เชี่ยวชาญด้านลูกพลับแห้งที่ฉันบอกไง”

เธอดูกังวล เพราะไม่ได้คิดว่าจะได้เจอเขาพร้อมกัน

“ใครหรือ”

ฮวังยูชินมองพวกเราแล้วเอ่ยถาม

“ผมชื่อคิมด็อกมย็อง มาจากฮาดงครับ”

ผมก้าวออกไปด้านหน้าพร้อมกับพูดขึ้น

นี่คือด่านแรกสำหรับการเป็นเกษตรกรผู้มั่งคั่ง

**มาลุ้นกันว่าด็อกมย็องจะฝากตัวเป็นศิษย์ได้ยังไง!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **7**

**ตอนที่ 7 ฝากตัวเป็นศิษย์ของปรมาจารย์ลูกพลับ!**

ผมทักทายผู้เชี่ยวชาญเรื่องลูกพลับแห้งอย่างสุภาพ ในไม่ช้า เขาจะกลายเป็นอาจารย์ของผม

ฮวังยูชินมองชายหนุ่มผู้ทักทายเขาด้วยสีหน้าไร้อารมณ์

“มาหาฉันทำไมหรือ”

“ผมอยากเรียนเทคนิคการทำลูกพลับแห้งกับอาจารย์ครับ”

พอผมพูดคำว่าลูกพลับแห้งออกมา สีหน้าของฮวังยูชินก็เครียดทันที

“ถ้าทำให้ลูกพลับมันแห้ง มันก็กลายเป็นลูกพลับแห้งเองแหละ ไม่ต้องใช้เทคนิคใดๆ เลย”

“ผมอยากทราบวิธีทำลูกพลับแห้งโดยไม่ต้องรมควันกำมะถันครับ”

เมื่อเผากำมะถัน จะเกิดก๊าซซัลเฟอร์ไดออกไซด์ เราเรียกกระบวนการที่ใช้ก๊าซนั้นมารมควันลูกพลับแห้งว่าเป็นการรมควันด้วยกำมะถัน

โดยปกติแล้ว ถ้าปอกเปลือกผลไม้ทิ้งไว้ สีผิวจะเปลี่ยนไป แต่ลูกพลับแห้งที่รมควันกำมะถันจะไม่เป็นเช่นนั้น

ซัลเฟอร์ไดออกไซด์เป็นสารกันบูดร้ายแรง มีพิษที่เป็นอันตรายต่อร่างกายมนุษย์ การกินลูกพลับแห้งที่รมควันด้วยกำมะถันก็หมายถึงการกินสารพิษเข้าไป แม้จะปริมาณเล็กน้อยก็เถอะ

ในอนาคต ฮวังยูชินจะกลายเป็นผู้เชี่ยวชาญเรื่องลูกพลับแห้งเพราะเขาทำลูกพลับให้แห้งได้โดยไม่ใช้วิธีรมควันกำมะถัน เขามีเคล็ดลับพิเศษเฉพาะตัว

“ฉันเองก็ไม่ชอบใช้กำมะถันรมควันเหมือนกัน แต่ไม่ใช่ว่าจะบอกเคล็ดลับกับใครก็ได้หรอกนะ นายกลับไปเถอะ”

“ผมเป็นเกษตรกรหนุ่มครับ เพิ่งจบมหาวิทยาลัยปีนี้ และวางแผนจะทำการเกษตรกับพ่อแม่ในชนบทครับ”

“แล้วมันเกี่ยวอะไรกับฉันล่ะ”

“อาจารย์คงเป็นคนพูดโกหกสิท่า”

ฮวังยูชินทำหน้าไม่พอใจ คิ้วที่เหมือนเสือขมวดยุ่ง กาฮีที่อยู่ข้างๆ คว้าข้อมือผมไว้

“นายหมายความว่ายังไง”

“ผมอ่านบทสัมภาษณ์จากคอลัมน์ 'เกษตรกรรมวันนี้' อาจารย์บอกว่าอยากให้คนหนุ่มสาวได้ค้นหาความหวังในชนบท แถมยังบอกอีกว่าถ้ามีคนหนุ่มสาวอย่างว่า ก็จะช่วยส่งเสริมเต็มที่ไงครับ”

 “ฉันพูดแบบนั้นจริงแหละ”

เขากระแอมราวกับเขินอาย เป็นท่าทางที่บอกว่าถึงจะเคยพูดแบบนี้ แต่มันคนละเรื่องกันกับการบอกเคล็ดลับของตน

“งั้นนายก็เป็นคนหนุ่มสาวที่ฉันพูดถึงใช่มั้ย”

"ใช่ครับ"

ฮวังยูชินสบตาผมอยู่ครู่หนึ่งและพูดออกมาว่า

“เข้าไปคุยรายละเอียดกัน”

"ครับ ได้ครับ"

“พาภรรยาเข้ามาด้วยสิ”

"หา?"

กาฮีงงและจ้องหน้าผม

“เข้ามาดูผลงานก่อนสิ แล้วค่อยกลับ”

“แต่ว่า...”

เธอเดินตามผมมาอย่างไม่เต็มใจ พวกเราเข้าไปในบ้าน ได้เห็นบ้านฮันอก [1] อันเก่าแก่

"ใครหรือ"

หญิงวัยกลางคนผู้กำลังตากผ้าตรงลานบ้านถามฮวังยูชิน

"แขกน่ะ ช่วยเสิร์ฟน้ำชาหน่อยสิ”

พวกเราทักทายเธอ เธอยิ้มมีเสน่ห์ รูปร่างสูงใหญ่ โครงหน้าคล้ายฮวังยูชิน

ผมเดินตามฮวังยูชินเข้าไปในห้อง มีกลิ่นของต้นไซเปรส [2] อวลอยู่ในนั้น ทันทีที่ผมและกาฮีนั่งลง ฮวังยูชินก็ถามขึ้น

“นายคิดจะมองหาอะไรจากชนบทหรือ”

“ผมว่าจะหาเงินครับ”

“นี่คงอยากจะหาเงินให้ได้เยอะๆ สินะ จะหาเงินจากลูกพลับแห้งด้วยเหมือนกัน”

“พูดง่ายๆ ก็คือ ผมอยากเป็นเศรษฐีครับ”

“ฉันห่างไกลจากคำว่าเศรษฐีมาก ไม่ได้ชอบเงินเหมือนนายหรอก”

“ผมทราบดีครับ ว่าอาจารย์ใช้ชีวิตโดยไม่ได้อยากได้เงิน อาจารย์ขายลูกพลับแห้งแค่จำนวนจำกัด หาเงินเท่าที่จำเป็นต้องใช้ แบบที่อาจารย์เคยบอกไงครับ”

“รู้จักฉันดีเลยนะเนี่ย”

ฮวังยูชินกล่าวด้วยสีหน้าไม่พอใจ

“นายไม่ใช่คนหนุ่มสาวแบบที่ฉันนึกถึง”

“พอจะบอกได้ไหมครับว่าทำไม”

“ยังต้องให้ฉันบอกอีกหรือ”

“ผมเดินทางไกลเพื่อมาพบอาจารย์ เลยอยากฟังคำตอบที่ตรงไปตรงมาครับ”

“ถ้าอย่างงั้น ฉันจะพูดตรงๆ นะ คนที่บอกว่าจะหาความหวังในชนบทโดยพูดถึงเรื่องเงินก่อนน่ะ ไม่ผิดหรอก แล้วอีกอย่าง ถ้าคิดจะเป็นเศรษฐี ก็ควรกลับไปอยู่เมืองหลวงดีกว่า”

ตอนนั้นเองประตูเปิดออก แล้วผู้หญิงที่เคยพบกันตรงลานบ้านก็เดินเข้ามา

“น้ำขิงอบเชย [3] ค่ะ ไม่รู้ว่าจะถูกปากหรือเปล่านะคะ”

มีลูกพลับแห้งอยู่ในน้ำขิงอบเชย กลิ่นหอมอ่อนๆ ของอบเชยช่วยกระตุ้นต่อมน้ำลาย

"ขอบคุณครับ/ค่ะ”

ผมกับกาฮีตะโกนขึ้นเป็นเสียงเดียวกัน

“มาตั้งไกล ดื่มเสร็จแล้วก็กลับไปนะ”

ฮวังยูชินขมวดคิ้วและพูดขึ้น

“อาจารย์ครับ ผมขอถามอะไรสักอย่างก่อนไปได้มั้ย”

"ว่ามา"

“อาจารย์คิดว่าทำไมพวกคนหนุ่มสาวถึงออกไปใช้ชีวิตในเมืองกันล่ะครับ”

“นี่จะกวนฉันหรือ”

“เหตุผลที่คนหนุ่มสาวเข้าเมืองก็เพราะพวกเขาไม่เห็นอนาคตในชนบท ผมต้องการหาเงิน เพื่อที่จะเป็นเศรษฐี และผมก็อยากแสดงให้เห็นว่าเราสามารถประสบความสำเร็จอยู่ในชนบทได้ไม่น้อยหน้าคนใช้ชีวิตในเมืองเลยครับ”

ผมรู้สึกว่าสีหน้าของฮวังยูชินเปลี่ยนไปเล็กน้อย เขามองผมด้วยสีหน้าจริงจังมากทีเดียว

“นี่หมายความว่าถ้านายเป็นเศรษฐี ชนบทก็จะเปลี่ยนไปด้วยงั้นหรือ”

“อาจารย์บอกว่าอยากให้คนหนุ่มสาวค้นพบความหวังในชนบทใช่มั้ยล่ะครับ ความคิดกับการกระทำของอาจารย์มันขัดแย้งกันเอง ความหวังคือสิ่งฟุ่มเฟือยสำหรับผู้คนที่ใช้ชีวิตอย่างยากลำบากครับ”

“แปลว่าเราจะพบความหวังได้ในสภาพแวดล้อมอุดมสมบูรณ์เท่านั้นหรือ”

“หมู่บ้านชาวสวนชาวไร่ที่รอให้คนลาออกจากงานน่ะ ไม่มีความหวังหรอกครับ แต่ถ้ามีพวกเกษตรกรอายุน้อยผู้มีรายได้หลายร้อยล้านวอนต่อปีโผล่ออกมา สถานการณ์จะเปลี่ยนไป”

“คนหนุ่มสาวจะแห่กันมาอยู่ในชนบทอันมั่งคั่ง”

ฮวังยูชินพูดพลางสบตากับผม ดวงตาเขาเป็นประกาย

“ที่ว่าเป็นเศรษฐี มันคืออีกชื่อหนึ่งของความหวัง นายคิดอย่างงี้สินะ”

“ผมอยากเป็นเศรษฐีจากการทำงานอย่างสุจริต ผมวางแผนว่าจะเป็นเกษตรกรผู้ประสบความสำเร็จครับ”

พอได้พูดต่อปากต่อคำก็คอแห้ง ผมจิบน้ำขิงอบเชยที่วางอยู่ตรงหน้าไปหนึ่งอึก อบเชยกับลูกพลับแห้งผสมกันอย่างลงตัวจึงมีรสชาติหวานหอมถูกปาก

“พอได้เป็นเกษตรกรที่ร่ำรวยแล้วมีแผนจะทำอะไรต่อหรือเปล่า”

“กะว่าจะขยายธุรกิจ ดึงคนหนุ่มสาวให้ย้ายมาอยู่ชนบท และสร้างธุรกิจที่ไม่กล้าคิดจะลงมือทำในเมืองหลวงครับ”

สีหน้าของฮวังยูชินผ่อนคลาย เขาดื่มน้ำขิงอบเชยอย่างสบายใจ

"นายเจ๋งกว่าฉันอีก เพราะฉันได้แต่พูด แต่นายพยายามพิสูจน์ให้เห็นด้วยการกระทำ ถึงจะไม่เก่งเท่าไหร่ แต่ฉันจะช่วยนายเอง”

"ขอบคุณครับ อาจารย์"

ผมลุกขึ้นโค้งคำนับทันที กาฮีผู้เคยแต่นั่งฟังอยู่ข้างๆ ก็ลุกขึ้นและโค้งคำนับเขาเช่นกัน

“คำนับอะไรกัน ทำตัวสบายๆ เถอะ”

สีหน้าของฮวังยูชินเปลี่ยนไปเป็นคุณปู่แสนใจดี

“แต่ตอนนี้ยังไม่ถึงเวลาทำลูกพลับแห้ง ค่อยกลับมาทำเดือนหน้าก็แล้วกัน”

“เรียนตอนนี้เลยไม่ได้เหรอครับ”

“จะรีบอะไรขนาดนั้น”

**ตัวเอกเรื่องนี้ฉลาดมากกก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **8**

**ตอนที่ 8 เริ่มเรียนวิชาทำลูกพลับแห้ง**

“พอลูกพลับเริ่มออกผล ผมก็ว่าจะทำลูกพลับแห้งแถวบ้าน จะเอาลูกพลับแทบงมาทำเป็นลูกพลับแห้งน่ะครับ”

“จะทำลูกพลับแห้งจากลูกพลับพันธุ์แทบงงั้นหรือ”

“ผมเป็นคนฮาดงครับ ลูกพลับพันธุ์แทบงเป็นของโด่งดังประจำบ้านเกิดของผมครับ”

"ฉันรู้ แต่ทำไมถึงต้องเป็นลูกพลับแทบงล่ะ”

“ผมคิดว่ามันมีคุณภาพดีกว่าพันธุ์อื่นครับ”

“คุณภาพงั้นหรือ คิดไม่ถึงเลยนะเนี่ย"

“ผลของมันใหญ่และเนื้อนิ่มเหมือนลูกพลับพันธุ์อื่นตอนสุกงอมครับ ปริมาณน้ำตาลก็สูงกว่าพันธุ์อื่นด้วย”

“จะเปลี่ยนข้อเสียให้เป็นข้อดีสินะ”

“ผมรู้ว่าอาจารย์ก็คิดเหมือนผม”

"หมายความว่ายังไงหรือ"

ผมยกถ้วยน้ำขิงอบเชยที่อยู่ตรงหน้าขึ้นมา

“เพราะในนี้มีลูกพลับแห้งที่ทำจากลูกพลับแทบงไงครับ”

ฮวังยูชินได้ยิน ก็หัวเราะอย่างร่าเริง

"รู้ได้ยังไง หรือเคยกินมาก่อนแล้ว?”

“ผมยังไม่เคยลอง แต่รู้สึกได้ว่ามันแตกต่างจากของทั่วไปครับ”

อันที่จริงผมเคยกินเมื่อนานมาแล้ว มันเป็นลูกพลับแห้งที่เขาทำนั่นแหละ

“นึกแล้วว่านายต้องไม่ธรรมดา”

กาฮีผู้ไม่เคยแตะต้องน้ำขิงอบเชยมาก่อน เพิ่งหยิบขึ้นมาดื่มอึกหนึ่งก็ตอนนั้น

“ผมต้องขอโทษที่ผมไม่มีเวลา ถ้าเป็นไปได้ ผมอยากเรียนรู้ให้เร็วที่สุดครับ”

ผมเล่าเรื่องราวให้เขาฟังโดยละเอียด อีกทั้งยังพูดถึงเรื่องหนี้สินที่ต้องปิดให้ได้ทันที และเรื่องที่ให้สัญญากับพ่อแม่ ผมเห็นว่าในเวลาเช่นนี้ ควรบอกไปตามตรงดีกว่า

การตัดสินใจนั้นได้ผล

"ก็ดี เอาตามนี้แหละ ฉันจะรับนายเป็นลูกศิษย์”

"ขอบคุณครับ"

“จะค้างอยู่ที่นี่สักพักก็ได้นะ”

"ผมพร้อมแล้วครับ"

“แล้วภรรยาจะมาเรียนด้วยกันมั้ย”

กาฮีที่กำลังดื่มน้ำขิงอบเชยสะดุ้งตกใจ การมาที่นี่กับเธอเป็นเรื่องที่ไม่ได้อยู่ในแผน แต่ในเมื่อตอนนี้ฮวังยูชินอนุญาตแล้ว ผมเลยมีบางอย่างที่อยากจะลองทำ

"อาจารย์ครับ เดี๋ยวพวกเราขอคุยกันก่อนได้มั้ยครับ”

“ตามสบายเลย"

“กาฮี ออกมาหน่อยได้มั้ย”

ผมพาเธอเดินไปข้างนอก

"เธอคิดว่าไง”

"เรื่องอะไรเหรอ"

เธอดูงงกับคำถามเหนือความคาดหมาย

“ว่าจะชวนเรียนทำลูกพลับแห้งกับฉันที่นี่น่ะ”

"ทำไมฉันต้องเรียนด้วยล่ะ"

“เพราะบ้านของเธอมีสวนพลับที่ใหญ่ที่สุดในฮาดงไง ลูกสาวคนที่สามของบ้านเจ้าของสวนผลไม้น่าจะเรียนรู้ไว้นะ”

เธอเอียงคอ ถึงจะพูดแบบนี้ แต่มันคือการบังคับ

ถึงอย่างไร ผมก็อยากโน้มน้าวเธอ

เพราะมีบางอย่างที่กวนใจผมทุกครั้งที่เห็นหน้าเธอ

ผมไม่รู้ว่ามันเป็นความสัมพันธ์แบบไหน แต่เธอแต่งงานครั้งแรกที่กรุงโซลฤดูร้อนปีหน้า

นี่คือจุดที่ชีวิตของเธอเริ่มพลิกผัน

ผมไม่สามารถบงการชีวิตคนอื่นได้ แต่ก็หวังว่าถ้าสร้างความเปลี่ยนแปลง แม้เพียงเล็กน้อย ชีวิตจะเปลี่ยนแปลงได้

“นี่คือสิ่งที่ฉันอยากได้จากชนะเดิมพัน”

นี่เป็นเหตุผลที่ผมเดิมพันไว้ด้วยเหมือนกัน

เธอไม่ได้บอกปัดในทันที

แปลว่าความคิดกำลังตีกันอยู่ในหัว

“คำพูดของนายน่าประทับใจ”

เธอพูดกับผม

“ที่บอกว่าจะเป็นเกษตรกรผู้ร่ำรวยแล้วเรียกคนเข้ามาน่ะ ฉันคิดว่าที่นายทำแบบนี้ก็เพราะหนี้ของพ่อแม่นายซะอีก”

ผมรับฟังเธอเงียบๆ

“ฉันไม่เคยคิดแบบนายเลยสักครั้ง”

ผมรู้สึกไม่ค่อยดี

“ฉันจะอธิษฐานขอพรให้นายทำสำเร็จนะ”

นี่เป็นคำปฏิเสธ จากนี้ผมไม่คิดจะยื้อเธออีกต่อไป

“ถ้างั้น ก็ถือว่าเธอยังไม่ได้ทำตามคำขอสิเนอะ”

“นายบอกฉันได้ทุกเมื่อเลยนะ แต่ต้องเป็นเรื่องที่เป็นไปได้ในชีวิตจริงด้วยละ”

ผมได้เป็นลูกศิษย์ของฮวังยูชิน แต่ก็ต้องปล่อยเธอไป

*'นี่เราโลภมากเกินไปหรือเปล่า ที่หวังจะได้ทั้งสองอย่าง'*

พวกเราเดินเข้าไปในห้อง ผมบอกฮวังยูชินว่าจะเรียนรู้เทคนิคการทำลูกพลับแห้งเพียงคนเดียว

“ถ้างั้นก็ช่วยไม่ได้สินะ”

ฮวังยูชินลุกขึ้นจากที่นั่งแล้วออกไปข้างนอก เขาเรียกหาหญิงวัยกลางคนที่มาเสิร์ฟน้ำขิงอบเชย

“เพื่อนคนนี้จะค้างที่บ้านเราสักพัก พาเขาไปดูห้องหน่อย”

เธอเป็นน้องสาวของฮวังยูชิน

“ฉันชื่อฮวังจองอาค่ะ เรามาเป็นเพื่อนกันนะคะ”

"ครับ ฝากเนื้อฝากตัวด้วยครับ"

บ้านฮันอกหลังใหญ่มีห้องต่างๆ มากมาย พวกเขาจัดให้ผมพักห้องสำหรับรับรองแขกผู้ชายซึ่งอยู่โซนนอก

กาฮีกลับไปฮาดง ผมปล่อยเธอไปโดยไม่พูดอะไร

\*\*\*

หลังกินอาหารเย็นเสร็จ ผมก็โทร.หาพ่อแม่

“พ่อครับ ตกลงว่าผมจะเรียนเทคนิคการทำลูกพลับแห้งกับอาจารย์ฮวังยูชินแล้วนะ”

"จริงหรือ ดีจังเลย”

น้ำเสียงบอกความยินดี

“ไว้ได้เป็นผู้เชี่ยวชาญเรื่องลูกพลับแห้งแล้วจะกลับไปหานะครับ”

“ขอให้เป็นไปตามแผนที่วางไว้นะ”

“พ่อครับ ช่วยหาข้อมูลเรื่องซื้อลูกพลับรอไว้ได้มั้ย ผมกลัวว่าเดี๋ยวจะสายเกินไป”

“ได้เลย เดี๋ยวฉันจะลองดู”

แม้ว่าพ่อแม่จะสนิทกับชาวบ้าน แต่ก็ไม่ได้หมายความว่าจะซื้อลูกพลับเป็นเงินเชื่อได้ง่ายๆ

“แม่อยู่แถวนั้นมั้ย ขอสายแม่หน่อยครับ”

พ่อส่งโทรศัพท์ให้แม่ทันที แสดงว่าแม่นั่งอยู่ข้างๆ

"แม่เอง"

“ลูกชายแม่สบายดี ไม่ต้องห่วงนะ แล้วอีกไม่นานจะพาอาจารย์ไปหาตามสัญญาครับ”

"จ้ะ ดูแลสุขภาพด้วยนะ”

หลังจากคุยเสร็จผมก็ล้มตัวลงนอน

ทบทวนอีกครั้ง ผมคิดว่าตัดสินใจถูกแล้วที่เลือกทำลูกพลับแห้งเป็นธุรกิจแรก

ถ้าไม่มีเงินก็คงทำสวนไม่ได้เช่นกัน

ที่ผมเลือกทำลูกพลับแห้งท่ามกลางสถานการณ์ที่ต้องใช้เงินมหาศาลก็เพราะเรื่องเงิน

มีต้นพลับปลูกอยู่ทั่วละแวกบ้าน เราซื้อลูกพลับจากคนในหมู่บ้านได้ด้วยเงินเชื่อ

ผมคิดว่าถ้าลูกพลับแห้งขายดี ก็จะตอบแทนคนในหมู่บ้านด้วยเช่นกัน

ผมไม่ได้เลือกทำมาหากินกับลูกพลับแห้งเพราะเห็นว่าเป็นเรื่องง่าย

แต่เป็นการตัดสินใจเลือกเพราะมันเป็นทางที่ดีที่สุดในสถานการณ์ตอนนี้แล้ว

ถ้ามีความพยายามกับเทคนิคก็จะหาเงินได้โดยไม่ต้องใช้เงินก้อนโต

ลูกพลับแห้งที่ทำจากลูกพลับแทบงจะได้รับความนิยมอย่างแน่นอน

ตอนนี้ผมมีพยานอยู่ด้วย

คนๆ นั้นคือฮวังยูชินผู้เคยปฏิเสธคำเชิญสมัยที่ผมทำงานบริษัทตัวแทนโฆษณา

ตอนนี้เขากลายเป็นอาจารย์ผู้ให้ที่พักพิงแถมยังช่วยสอนเทคนิคให้ผมด้วย

พรุ่งนี้จะเริ่มเรียนวิชางานเกษตรอย่างจริงจัง

นอกจากนี้ ยังเป็นโอกาสได้เรียนรู้วิธีลัดจากผู้เชี่ยวชาญเรื่องลูกพลับแห้งอีกด้วย

ผมไม่ปล่อยให้โอกาสนี้สูญเปล่าแน่นอน

\*\*\*

หลังกินอาหารเช้า เราตัดสินใจไปสวนลูกพลับ

“มาเริ่มตั้งแต่การเก็บลูกพลับกันก่อน”

ฮวังยูชินบอกว่าจะช่วยสอนขั้นตอนการทำลูกพลับแห้งทุกอย่าง ผมใส่ชุดทำสวนแล้วเดินตามเขาไป

ลูกพลับห้อยต่องแต่งอยู่ในสวน

มีพันธุ์แทบงกับพันธุ์ซังจูปะปนกัน

ขณะที่ผมกำลังจะเริ่มทำงาน ฮวังยูชินก็หันกลับไปมอง

คนสองคนกำลังเดินมาทางนี้

คนหนึ่งคือฮวังจองอา น้องสาวของฮวังยูชิน ส่วนคนที่อยู่ข้างๆ เธอสวมหมวกฟางใบใหญ่ ผมจึงไม่เห็นหน้า

ทั้งสองก้าวออกมายืนตรงหน้าฮวังยูชิน คนที่สวมหมวกฟางถอดหมวกออกเผยให้เห็นใบหน้า

กาฮีนั่นเอง เธอยิ้มและพูดกับอาจารย์ฮวังยูชินว่า

“อาจารย์คะ หนูขอเรียนเทคนิคการทำลูกพลับแห้งด้วยคนได้มั้ยคะ”

อาจารย์ฮวังยูชินพยักหน้าด้วยสีหน้าใจดี

**อ้าวว กาฮีกลับมาแล้วว**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **9**

**ตอนที่ 9 เก็บลูกพลับอย่างไรไม่ให้ช้ำ**

กาฮี เปลี่ยนใจแล้ว!!

อาจารย์ฮวังยูชินตอบรับเธออย่างอารมณ์ดี

“ลมอะไรหอบมาเนี่ย”

“ฉันกลัวเพื่อนจะเหงาไง”

เธอหลบสายตาผม

"มัวทำอะไรกันอยู่ ถ้าจะคุยเล่นเรื่อยเปื่อย ฉันจะได้พอแค่นี้"

เสียงตวาดของฮวังยูชินทำให้พวกเรารีบคว้าอุปกรณ์ทันที มีหลายสิ่งที่ต้องเตรียมก่อนเก็บลูกพลับ

ผมเองก็เคยมีประสบการณ์การเก็บลูกพลับที่บ้านมาก่อน เช่นเดียวกันกับกาฮี ลูกสาวชาวสวนผลไม้ ที่บ้านเกิดเราจะปูผ้าห่มตรงพื้นใต้ต้นพลับ เพื่อป้องกันไม่ให้ลูกพลับช้ำ

“อย่ารัดแน่นเกินไป”

แต่ที่นี่ผูกตาข่ายไว้ใต้ต้นพลับ พวกเขาติดตาข่ายขนาดใหญ่เอาไว้ เป็นเหมือนตาข่ายป้องกันภัยของนักกายกรรมกลางอากาศ

“เคยปีนต้นพลับมาก่อนมั้ย”

"เคยครับ"

มีคำกล่าวว่าคนที่ตกจากต้นไม้คือคนโง่ ต้นไม้ที่ว่าก็คือต้นพลับ ผมเองก็เคยเขย่าต้นพลับแล้วตกลงมาเหมือนกัน

ผมปีนต้นไม้อย่างชำนาญ ใช้มือเขย่ากิ่งไม้

*ตุบ ตุบ ตุบ ตุบ*

ลูกพลับตกลงพื้น กาฮีเก็บลูกพลับที่ร่วงหล่น ฮวังยูชินมองดูพวกเราโดยไม่พูดอะไร

“ต้องกางมันไว้ใต้ต้นนี้”

เขาพูดพลางใช้นิ้วชี้ไปยังฟูกนอนที่พังไปแล้ว มันดูยุ่งยากน้อยกว่าการติดตั้งตาข่าย แต่ผมก็มองว่าเป็นงานลำบากอยู่ดี

ตอนที่มีลูกพลับอยู่เต็มตะกร้าสีเหลือง

“ต้องเก็บลูกพลับให้เก่งๆ ก่อน ถึงจะทำลูกพลับแห้งได้ดี”

ฮวังยูชินจ้องตาผมขณะพูด บอกตรงๆ ว่าการเก็บลูกพลับแบบนี้ถือว่าไม่ฉลาดเลย เพราะยังไม่ถึงเวลาเก็บเกี่ยว

จะกินตอนนี้ก็ยังไม่ได้ และไม่เหมาะจะนำมาทำลูกพลับแห้ง

เขายอมทำลายสวนเพื่อมอบประสบการณ์ให้พวกเรา

เมื่อรู้เรื่องนั้น ผมจึงบอกเขาว่าผมไม่ได้มีเจตนาถึงขั้นจะมาเก็บลูกพลับ

“นายจะทำลูกพลับตากแห้งให้ออกมาดีได้ยังไง ถ้ายังไม่รู้พื้นฐาน”

"ครับ อาจารย์พูดถูก”

“อีกอย่างเราเอาลูกพลับที่เก็บมาไปใช้ประโยชน์ได้หมด อย่าห่วงเลย”

ถึงจะบอกว่าไม่ต้องกังวล แต่เขาคงจะนำลูกพลับไปทิ้ง

ผมอยากรู้เคล็ดลับการทำลูกพลับแห้งแบบไม่ต้องรมควันด้วยกำมะถันโดยทันที ยังคิดด้วยว่า ขอเพียงได้รู้วิธีการ เดี๋ยวก็จะจัดการแก้ปัญหาที่เหลือไปตามทางของตนได้เอง

แต่เมื่อผมเห็นการกระทำของอาจารย์ฮวังยูชิน ผมก็เปลี่ยนใจ เพราะผมเป็นฝ่ายเอ่ยปากขอเรียนด้วยความสมัครใจ

เขายอมรับคำขอของผม และช่วยสอนเทคนิคให้โดยยอมปล่อยให้สวนของตนโดนทำลาย

พอลองเก็บหลายๆ ครั้ง ผมก็เข้าใจเหตุผลที่เขาให้เปลี่ยนตาข่ายกับฟูกนอนแล้ว

เขาให้เปลี่ยนอุปกรณ์ปูพื้นไปตามสภาพของต้นพลับและจำนวนผลที่ห้อยอยู่

ลูกพลับที่เก็บเกี่ยวด้วยวิธีนี้แทบไม่มีรอยช้ำเลย

เราขนลูกพลับใส่รถบรรทุก กาฮีทำงานโดยไม่บ่น สีหน้าเธอดูจริงจังเกินคาด

“เดี๋ยวขนลูกพลับเสร็จแล้ว ไปห้องทำงานกัน”

พวกเราเดินไปโกดังสำหรับแปรรูปลูกพลับ มันคือราวไม้ทำลูกพลับตากแห้ง ผมรู้สึกได้ถึงร่องรอยการใช้งานมาเป็นเวลานาน

“เราจะปอกเปลือกลูกพลับที่เก็บมาทุกลูก แต่เช็ดพวกนี้ให้หมดก่อน”

ฮวังยูชินยื่นกล่องให้ผม ข้างในมีไม้แขวนลูกพลับแห้งที่เคยแต่ได้ยินชื่อ มันเป็นไม้แขวนอันเล็กไว้ห้อยลูกพลับสองข้าง จะได้ตากให้แห้ง

ข้างบนมีตะขอเหมือนกับไม้แขวนเสื้อ จึงนำไปคล้องเกี่ยวกับไม้แขวนอันอื่นได้ เหมือนไม้แขวนเสื้อขนาดเล็ก

“เราจะตากลูกพลับไว้กับไม้แขวนเล็กๆ นั้นให้แห้ง เมื่อก่อนเคยใช้เส้นด้าย แต่เดี๋ยวนี้ใช้ไม้แขวนแล้ว”

“นึกว่าอาจารย์จะชอบใช้วิธีดั้งเดิมซะอีกครับ”

“ถ้าแขวนลูกพลับกับด้าย ก็อาจมาเกาะรวมกันอยู่ตรงกลางได้ เคยใช้ไม้แขวนเสื้อแบบโลหะมาก่อนเหมือนกัน แต่มันขึ้นสนิม เลยทำให้ลูกพลับแห้งเสียหายไปด้วย”

“ถ้าใช้พลาสติกก็คงไม่เกิดเรื่องแบบนั้นนะครับ”

“ไม่ใช่ว่าทำตามวิธีดั้งเดิมแล้วจะดีเสมอไปหรอกนะ”

เขาไม่ใช่คนหัวรั้นสุดโต่งแบบที่ผมคิด

“มีทั้งหมดกี่อันเหรอครับ”

“น่าจะประมาณหมื่นนึงได้”

เราต้องใช้แปรงสีฟันขัดไม้แขวนลูกพลับจำนวนหนึ่งหมื่นอันไปทีละอัน

เหมือนการตรวจสุขอนามัยตอนอยู่กรมทหาร แน่นอนว่ามันดีกว่าตอนนั้นชนิดที่เทียบกันไม่ได้ เพราะผมได้นั่งขัดอยู่ฝั่งตรงข้ามกับเธอ

“ทำไมถึงกลับมาอีกล่ะ”

ผมแอบถามเธอขณะขัดไม้แขวน

“ก็บอกไปเมื่อกี้แล้วไง ว่ากลัวเพื่อนจะเหงา”

"แค่นี้เลยเหรอ”

“งั้นให้พูดตรงๆ มั้ยล่ะ”

“พูดตรงๆ ก็ดีสิ”

เธอเหลือบมองฮวังยูชิน เขากำลังตรวจสอบบางอย่างตรงโรงตากลูกพลับ

“ฉันก็อยากเป็นเศรษฐีเหมือนนาย”

คำพูดของเธอทำเอาผมยิ้มกว้าง เพราะฟังดูแล้วเธอไม่ได้พูดเล่น แน่นอนว่าผมยังคงสงสัย ก็เธอเป็นลูกสาวบ้านสวนผลไม้ที่ไม่เป็นสองรองใครในหมู่บ้าน

เธอเติบโตขึ้นมาในครอบครัวที่ร่ำรวย

“ทำไมไม่เชื่อกันล่ะ”

“จะหาเงินไปใช้ทำอะไรล่ะ”

“กะจะซื้อบ้าน บ้านของตัวเอง"

“บ้านเหรอ…”

ผมไม่ได้ถามว่าทำไมเธอถึงอยากมีบ้าน ถึงอย่างไร มันก็เป็นเรื่องดีที่เธอก็มีเป้าหมายเช่นกัน

เพราะถ้าเริ่มทำงานอย่างเลื่อนลอยหรือไม่ได้คิดอะไรเลย ก็อาจจะเบื่อได้ง่าย

แม้แต่ช่วงกินข้าวพวกเราก็ไม่ได้พัก ฮวังยูชินสั่งให้เราทำงานหักโหมตั้งแต่วันแรก เห็นได้ชัดว่าเขาจงใจทำเช่นนี้

ผมไม่ขัดอะไรเพราะนี่เป็นหลักสูตรที่ผมต้องการ

“การทำลูกพลับแห้งไม่ใช่แค่ตากลูกพลับให้แห้งเท่านั้น แต่ต้องผ่านขั้นตอนการทำให้สุกเต็มที่ด้วย”

ขนาดตอนที่ขนไม้แขวนลูกพลับไปลานตากแห้ง ฮวังยูชินก็ยังสอนอย่างต่อเนื่อง

เขาบอกว่ามีอัตราส่วนทองคำสำหรับทำลูกพลับแห้ง

อีกทั้งลูกพลับในฤดูหนาวจะถูกแช่แข็งและละลายซ้ำๆ จนสุกได้ที่

*'ขั้นตอนการทำให้สุกเป็นตัวกำหนดรสชาติของลูกพลับแห้ง'*

ผมเกี่ยวไม้แขวนลูกพลับไว้กับเสาพลางท่องซ้ำๆ อยู่ในใจ

ไม้แขวนลูกพลับตากแห้งเกี่ยวเรียงกันจากบนลงล่าง พอแขวนทั้งหมดแล้ว ดูเหมือนต้นไม้ที่แผ่กิ่งก้านทอดยาว กิ่งก้านว่างเปล่ากำลังรอลูกพลับมาแขวน

ผมอยากเกี่ยวลูกพลับสดๆ ไว้กับไม้แขวนแต่ละอันเสียเดี๋ยวนี้ จะทำเช่นนั้นได้ก็ต้องปอกเปลือกลูกพลับก่อน

ฮวังยูชินแบ่งถุงมือให้พวกเรา

“ถ้าอุณหภูมิของร่างกายส่งผ่านไปยังลูกพลับ อาจจะทำให้เน่าเสียได้ ต้องสวมถุงมือแล้วค่อยปอก”

นอกจากเพื่อสุขอนามัยที่ดีแล้ว เรายังมีเหตุผลอื่นอีก คือเพื่อป้องกันไม่ให้อุณหภูมิในร่างกายไปทำลูกพลับเสียหาย

ลูกพลับอ่อนไหวต่อสภาพอากาศและอุณหภูมิ

“ลูกพลับที่เสียก็ส่งผลต่อลูกอื่นๆ ด้วย ถ้าเน่าแค่ลูกเดียวก็อาจจะทำให้เน่าทั้งหมดได้”

เขาหยิบลูกพลับลูกหนึ่งขึ้นมาจากตะกร้า คงจะลองปอกเปลือกให้ดู

เขาไม่ได้ใช้มีดแต่ใช้เครื่องปอก พอกดปุ่มเปิดแล้วเครื่องจะสอดตรงขั้วลูกพลับแล้วถอนออกไป

ก่อนจะปอกเปลือกอย่างหมดจดโดยเว้นเฉพาะบริเวณขั้วเอาไว้

มันเป็นเครื่องปอกลูกพลับที่ผมเคยได้ยินแต่ชื่อ

เขานำลูกพลับที่ถูกตัดขั้วไปเสียบกับเครื่องปอกลูกพลับอีกครั้ง

พอใบมีดหมุนรอบลูกพลับ เปลือกก็โดนลอกออกไป

เพียงไม่กี่วินาที ก็ได้ลูกพลับอันเกลี้ยงเกลา

“ไม่ได้ปอกเปลือกลูกพลับด้วยวิธีดั้งเดิมนี่ครับ”

ผมชอบที่เขาใช้เครื่องจักร ไม่ได้ใช้มือ ดูน่าสนุกดี

ถึงขั้นนึกอยากลองปอกเปลือกทันที

“พวกเธอต้องใช้มือปอก นี่เป็นแค่ตัวอย่าง ต้องปอกออกมาให้ได้รูปทรงเหมือนแบบนี้”

"หา?"

**โอ้โห หนึ่งหมื่นลูกก อ่านไปอ่านมาจะทำเองได้ละนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **10**

**ตอนที่ 10 ฝึกทำน้ำส้มสายชูลูกพลับ**

“ทำไม ปอกด้วยมือมันยากนักหรือไง”

"เปล่าครับ แต่เมื่อกี้อาจารย์ใช้เครื่องนี่นา แล้วทำไมถึงให้ปอกด้วยมือล่ะครับ”

“เพราะมือคนช้ากว่าเครื่องจักร”

ผมมองหน้ากาฮีด้วยแววตางงๆ เธอเองก็ทำหน้าว่าคิดเหมือนกัน

“มือมันช้ากว่าเครื่องจักรอยู่แล้ว แต่มือเราจะทิ้งความรู้สึกเอาไว้ มันจะถ่ายทอดความรู้สึกของการปอกเปลือกลูกพลับ ถ้าไม่มีความรู้สึกแบบนั้น ก็ไม่นับว่าเป็นการทำลูกพลับแห้งหรอกนะ”

สมองของผมเข้าใจสิ่งที่เขาพูด แต่มือผมไม่ว่าง

มือที่สวมถุงมือนั้นเคลื่อนไหวไม่หยุด

ถ้าใช้เครื่องจักร ก็จะปอกได้ถึงสามพันลูกต่อวัน แต่ถ้าปอกด้วยมือ ก็เป็นเรื่องยากที่จะปอกได้สักห้าร้อยลูก

เราปอกลูกพลับจนพระอาทิตย์ตกดิน

เมื่อฮวังยูชินกลับมายังลานตากลูกพลับ ลูกพลับสีส้มที่ปอกเปลือกแล้วก็ถูกวางบนถาดหวายอย่างเรียบร้อย

“ตอนนี้ได้เวลาตากลูกพลับกับไม้แขวนแล้ว”

ฮวังยูชินเข้ามาหาผม

“ตอนมาหาฉันครั้งแรก นายถามถึงวิธีทำลูกพลับแห้งโดยไม่ต้องรมกำมะถันใช่มั้ย”

"ใช่ครับ"

“พอตากลูกพลับทั้งหมดกับไม้แขวนแล้ว ก็จะใช้กระบวนการรมกำมะถันทันที แล้วรอให้มันกลายเป็นลูกพลับแห้ง”

“มันช่วยคงสภาพให้สีของลูกพลับแห้งยังสวยงาม แต่สารซัลเฟอร์ไดออกไซด์ซึ่งทำหน้าที่เป็นสารกันบูดจะยังตกค้างอยู่ในลูกพลับแห้งใช่มั้ยครับ”

"ถูกต้อง ที่เกาหลีใต้กำหนดมาตรฐานปริมาณซัลเฟอร์ไดออกไซด์ให้เจือปนในอาหารสูงกว่าฝั่งตะวันตกตั้งร้อยเท่า พวกชาวสวนในเขตนี้จึงรมกำมะถันกันตามมาตรฐานนั้น”

“แต่อาจารย์ไม่ได้รมกำมะถันนี่ครับ”

ฮวังยูชินยิ้มและหยิบขวดน้ำขนาดใหญ่ออกมาจากชั้นวาง จากนั้นเขาก็เทของเหลวจากขวดลงในถังน้ำ ของเหลวสีขุ่นไหลลงไป

“ถ้าทานี่แล้วเอาไปตาก ก็ไม่ต้องรมควันด้วยกำมะถัน”

"มันคืออะไรเหรอครับ"

ผมถามพลางมองดูของเหลวในถัง

“น้ำหมักที่หมักด้วยวิธีดั้งเดิมน่ะ นี่คือเคล็ดลับการทำลูกพลับแห้งของฉัน”

ผมดมน้ำหมักในถัง ได้กลิ่นเปรี้ยวขึ้นจมูก ตั้งแต่เกิดมาผมเพิ่งเคยดมกลิ่นแบบนี้เป็นครั้งแรก

เขาสวมถุงมืออนามัยและแช่ลูกพลับที่ปอกเปลือกในน้ำหมัก ผมทาน้ำหมักตามเขา

ทันทีที่ฉาบน้ำหมักกับลูกพลับ ของเหลวเหนียวหนืดก็เกาะผิวลูกพลับเหมือนโดนเคลือบ

พวกเราเกี่ยวขั้วลูกพลับไว้กับตะขอรูปร่างคล้ายตัวซีอด [1] แล้วห้อยกับไม้แขวน

ผมทำเหมือนที่อาจารย์ฮวังยูชินทำเป๊ะๆ

เขาเกี่ยวลูกพลับแต่ละลูกอย่างระมัดระวัง

ฮวังยูชินพูดขึ้นเมื่อเขาเกี่ยวลูกพลับไว้กับตะขอหมดแล้ว

“คราวนี้ก็ดึงออกให้หมด”

"หา?"

“ต่อให้ตากทิ้งไว้พวกมันก็ไม่เปลี่ยนเป็นลูกพลับแห้งหรอก ยังไม่โดนน้ำค้างเลย กินก็ไม่ได้ แถมต้องตากให้แห้งในฤดูที่อุณหภูมิรายวันแตกต่างกันลิบลับ ต้องเป็นฤดูที่อุณหภูมิช่วงกลางคืนลดลงจนติดลบถึงจะเหมาะ ถ้าปล่อยไว้อย่างงี้ มีหวังเน่าหรือไม่ก็ขึ้นราหมดน่ะสิ”

“แล้วต้องทำยังไงล่ะครับ”

น่าเสียดายที่เราอุตส่าห์แขวนไว้ แต่ต้องถอนออก และอดเห็นตอนมันกลายเป็นลูกพลับแห้ง

“ใส่ลงไหให้หมดเลย”

ฮวังยูชินชี้ไปที่ไหด้านนอกโกดัง

“เอาใส่ไหทำไมเหรอคะ”

กาฮีถามฮวังยูชิน

“กะว่าจะทำน้ำส้มสายชูลูกพลับน่ะ”

“น้ำส้มสายชูลูกพลับงั้นเหรอ”

“ลูกพลับที่พวกเธอเก็บมา เอาไปทำเป็นลูกพลับแห้งไม่ได้ แต่ทำเป็นน้ำส้มสายชูได้ เดิมทีฉันทำไม่เยอะ เอาไว้ใช้เอง แต่นี่ก็มีมากพอจะเอาไปขายปีหน้าได้เลย”

พวกเราพยักหน้า รู้สึกว่านำลูกพลับมาใช้ประโยชน์ได้หลากหลายดี ผมใส่ลูกพลับที่เคยแขวนกับตะขอลงไปในไห

ขณะมองอาจารย์ฮวังยูชิน ผู้เชี่ยวชาญเรื่องลูกพลับแห้งอีกครั้งหนึ่ง ก็เห็นเขาบอกเล่าขั้นตอนการทำลูกพลับแห้งและกำลังทำน้ำส้มสายชูลูกพลับไปพร้อมๆ กัน

ฮวังยูชินไม่ได้จัดการสิ่งของของตนอย่างไร้เหตุผล

“ทีนี้ก็ไปกินข้าวเย็นกันได้แล้ว”

ฟ้ามืดแล้ว พอได้ยินว่างานเสร็จ ความเหนื่อยล้าก็โถมเข้าใส่ทันที

เมื่อกลับถึงบ้าน โต๊ะอาหารเย็นก็ถูกจัดไว้อย่างเหลือเฟือ

ในบรรดาเครื่องเคียงยังมีผักดองที่ทำจากลูกพลับแห้งอีกด้วย เป็นอาหารที่นำลูกพลับแห้งมาคลุกเคล้ากับโคชูจัง [2] และซีอิ๊ว

เป็นฝีมือของฮวังจองอา น้องสาวของฮวังยูชิน ฝีมือการทำอาหารของเธอไม่ธรรมดา

"อร่อยจังเลยค่ะ"

กาฮีอุทานด้วยความประทับใจหลังกินผักดองที่ทำจากลูกพลับแห้ง

“ดื่มนี่ด้วยสิ”

ฮวังยูชินยกกาต้มน้ำขึ้นด้วยสีหน้าเปี่ยมสุข ผมคิดว่าต้องเป็นเหล้าแน่ๆ แต่กลับไม่ได้กลิ่นเหล้า

“น้ำส้มสายชูลูกพลับ มันช่วยทำให้หายเหนื่อย”

แก้วใส่ของเหลวสีน้ำตาลเข้ม ขณะที่ผมมองน้ำส้มสายชูด้วยแววตาประหลาดใจ ฮวังจองอาก็พูดด้วยรอยยิ้ม

“พี่เขาป่วยเป็นโรคหอบหืดมาตั้งแต่เด็ก แต่ตอนนี้ไม่ค่อยมีอาการแล้ว ทั้งหมดเป็นเพราะน้ำส้มสายชูลูกพลับนั่นเลยค่ะ”

“มีเรื่องแบบนั้นด้วยแฮะ”

ผมดื่มน้ำส้มสายชูลูกพลับที่อยู่ในแก้ว

รสชาติเปรี้ยวจี๊ด แต่ความรู้สึกที่ไหลผ่านลำคอกลับนุ่มละมุน คล้ายว่าความหวานที่สัมผัสได้ตรงปลายลิ้นนั้นช่วยทำให้หายเหนื่อย

คืนนั้น พอล้มตัวลงนอนผมก็ผล็อยหลับไป

พวกเราทำงานแบบเดิมซ้ำแล้วซ้ำเล่าเป็นเวลาหนึ่งสัปดาห์

ผมกับกาฮีเก็บและแปรรูปลูกพลับวันละห้าร้อยลูกทุกวัน

พอได้เอนตัวลงนอน ผมก็หลับไปท่าเดิมทั้งอย่างนั้น จนกลายเป็นกิจวัตรประจำวันไปเสียแล้ว

\*\*\*

เราทำลูกพลับแห้งได้ครั้งเดียวในฤดูที่มีน้ำค้างตก

ลูกพลับแห้งที่ขายกันในช่วงชูซอก [3] เป็นของเหลือจากการขายในช่วงเทศกาลปีใหม่

ตลอดเวลาหนึ่งสัปดาห์ พวกเราเก็บเกี่ยวลูกพลับ ปอกเปลือก นำไปแขวนและดึงออกวนไปวนมา

เวลาผ่านไปเพียงเจ็ดวัน แต่กลับรู้สึกเหมือนทำลูกพลับตากแห้งมาเจ็ดปี

มีการเปลี่ยนแปลงใหม่ๆ เกิดขึ้นภายในหนึ่งสัปดาห์ กาฮีสนิทกับฮวังจองอามากขึ้น พวกผู้หญิงคงมีสิ่งที่เชื่อมเข้าหากัน

ส่วนความสัมพันธ์ระหว่างผมกับอาจารย์ฮวังยูชินก็ยังเหมือนกับตอนแรก แน่นอนว่าท่าทางและน้ำเสียงของเขาที่มีต่อผมนุ่มนวลขึ้นเล็กน้อย

เย็นวันนั้น

ฮวังยูชินออกมาเรียกกาฮี ทำไมถึงได้จัดเตรียมโต๊ะวางเหล้าเอาไว้ก็ไม่รู้

เขาพูดกับพวกเราว่า

“คราวนี้ฉันจะบอกเคล็ดลับการทำน้ำหมัก”

เขาไม่เคยเอ่ยถึงวิธีทำน้ำหมักเลยตลอดทั้งสัปดาห์ มันเป็นเรื่องอ่อนไหว พวกเราเองจึงนิ่งเงียบไปเช่นกัน

ในที่สุดเขาก็ยอมเปิดปากซะที

**ในที่สุด ก็จะได้เคล็ดลับเด็ดแล้วว**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **11**

**ตอนที่ 11 เคล็ดลับการทำน้ำหมัก**

ฮวังยูชินพูดขึ้นขณะมองลูกพลับแห้งบนโต๊ะ

“ก่อนจะบอกเคล็ดลับ ฉันขอถามอะไรสักอย่างสิ”

ลูกพลับแห้งมีผงสีขาวปกคลุม เป็นลูกพลับแห้งที่บ่มมาสามปีด้วยเทคนิคพิเศษเฉพาะตัว

“นอกจากเอาไปตากแห้งแล้ว เรายังเอามาแปรรูปเป็นลูกพลับกึ่งแห้งและลูกพลับหั่นชิ้นตากแห้งได้ด้วย อันไหนอร่อยที่สุดในสามอย่างนี้”

ผมเลือกลูกพลับกึ่งแห้ง ส่วนกาฮีเลือกลูกพลับแห้ง

“ลองบอกเหตุผลกันหน่อยดีมั้ย”

ฮวังยูชินทำท่าเหมือนกำลังถามหลานชายกับหลานสาว

“หนูชอบความหนึบของลูกพลับแห้ง ผงสีขาวหวานยิ่งกว่าน้ำผึ้ง บางครั้งก็คิดว่ามันมีรสหวานแบบที่อาหารอย่างอื่นเทียบไม่ติด”

กาฮีพูดด้วยใบหน้ายิ้มแย้ม

“ไหนด็อกมย็องลองอธิบายบ้างซิ”

“ลูกพลับกึ่งแห้งมีความชื้นมากกว่าลูกพลับหั่นชิ้นตากแห้ง ตอนเคี้ยวจะรู้สึกนุ่ม จะคนแก่หรือเด็กก็กินได้สบายๆ ผมชอบรสสัมผัสที่นุ่มนวลแบบนั้น และชอบตรงที่เป็นสินค้าที่ขายได้ราคาสูงที่สุดด้วยครับ”

“แต่ละคนต่างมีรสนิยมและเหตุผลเป็นของตัวเองสินะ”

ฮวังยูชินหยิบลูกพลับแห้งที่อยู่บนโต๊ะขึ้นมาหนึ่งชิ้น

“ของว่างในฤดูหนาวอย่างเดียวของฉันคือลูกพลับตากแห้ง ฉันชอบทั้งลูกพลับแห้ง ลูกพลับกึ่งแห้ง และลูกพลับหั่นชิ้นตากแห้งเลย เหตุผลที่ฉันทำลูกพลับแห้ง เพราะต้องการให้รสชาติแบบที่คุณยายเคยทำให้กินกลับมามีชีวิตอีกครั้ง แต่ตอนแรกคนอื่นเขาไม่ชอบลูกพลับแห้งฝีมือฉันหรอกนะ”

"ทำไมล่ะคะ”

กาฮีถามด้วยสีหน้าสงสัย

ผมรู้เหตุผล เพราะลูกพลับแห้งที่เขาทำออกมาครั้งแรกมีสีดำเหมือนของไหม้

“สีกับรูปร่างมันไม่ค่อยสวยน่ะ ไม่ใช่ลูกพลับแห้งแบบที่ใครๆ ต้องการ”

ลูกพลับตากแห้งที่เขาทำอยู่ตอนนี้สีสวยและหน้าตาน่ากิน

“ตอนนี้ผู้คนไม่ได้เสพรสชาติกับความทรงจำผ่านลูกพลับแห้งกันแล้ว เขาถือว่าเป็นแค่สิ่งของที่เอาไว้วางบนโต๊ะเซ่นไหว้บรรพบุรุษในวันเทศกาลเท่านั้น ก็เลยมองหาของสีสวยๆ มากกว่าสนใจรสชาติ”

“อาจารย์ได้พบวิธีตามธรรมชาติที่จะเปลี่ยนแปลงรสชาติและสีของลูกพลับแล้วสินะครับ”

ผมสบตาฮวังยูชิน เป็นแววตาที่อยู่ในความทรงจำ

“หลังจากลองผิดลองถูก ฉันก็เจอวิธีจนได้ และวันนี้จะมาบอกวิธีนั้นกับพวกเธอ”

ความแตกต่างเพียงเล็กน้อยทางการเกษตร ทำให้เรากลายเป็นผู้เชี่ยวชาญได้ ฮวังยูชินได้พบรสชาติแบบที่เขาต้องการและรูปร่างหน้าตาที่ผู้คนอยากได้แล้ว

*ทั้งหมดนี้เกิดขึ้นได้จากความหลงใหลและความพยายามของเขา!*

พวกเราตามเขาไปที่โกดัง ในโกดังมีไหวางอยู่เต็มไปหมด มีกระดาษโน้ตติดอยู่ที่ไหทุกใบ

ในนั้นเขียนวันที่ ส่วนผสมและอัตราส่วนการทำน้ำหมัก

ภายนอกดูเหมือนเป็นโกดังเก่า แต่นี่เป็นห้องวิจัยลับของผู้เชี่ยวชาญทีเดียว

“นี่เป็นข้าวของที่จะใช้ในปีนี้”

เขาพูดพลางชี้ไปที่ไหใบหนึ่ง

“หลังจากฟังเคล็ดลับไปแล้ว พวกเธออาจคิดว่ามันธรรมดาเกินไปก็ได้ เพราะความลับน่ะ พอได้รู้แล้วเราก็จะรู้สึกว่ามันจืดชืด”

เขาเปิดฝาไห ผมรู้สึกถึงบรรยากาศเผ็ดซ่าเหมือนรสมินต์

“พอหมักใบสน ชีชิงแกและน้ำบ๊วยทิ้งไว้หนึ่งเดือน ก็จะกลายเป็นน้ำหมัก”

“เคยได้ยินมาว่าใบสนมีคุณสมบัติกันบูด แต่ชีชิงแกนี่คืออะไรเหรอครับ”

เป็นชื่อที่ผมเพิ่งเคยได้ยินเป็นครั้งแรก ฮวังยูชินเหลือบมองผมพลางพูดว่า

“มันคือพืชสมุนไพรในป่า พวกนี้ขึ้นในฤดูหนาวด้วย มีสารต้านอนุมูลอิสระเลยช่วยป้องกันกระบวนการออกซิเดชัน [1]”

“เป็นพืชที่แข็งแกร่งทั้งนั้นเลยแฮะ”

“พืชที่มีชีวิตชีวามาเจอกับลูกพลับแห้ง ทำให้ช่วยรักษาสีสันสวยงามไว้ได้”

น้ำหมักที่ใช้ใบสน จีชิงแกและน้ำบ๊วยเป็นเคล็ดลับการทำลูกพลับแห้งคุณภาพดีโดยไม่ต้องใช้กำมะถันเลย

\*\*\*

วันต่อมา พวกเราขึ้นไปบนเขาเพื่อเก็บเกี่ยววัตถุดิบมาทำน้ำหมักด้วยตัวเอง

ผมกับกาฮีเด็ดใบสนกับชีชิงแก เราเหมือนนักขุดโสมผู้ปีนขึ้นไปหาโสมป่าบนภูเขา

พอนำใบสนและชีชิงแกที่เก็บมาได้ไปล้างให้สะอาดแล้วก็ใส่ไว้ในถุงตาข่าย

ส่วนน้ำบ๊วยก็ใช้น้ำบ๊วยหัวเชื้อที่อาจารย์ฮวังยูชินเป็นคนหมักเอง

ใช้อัตราส่วนของใบสนกับชีชิงแกแบบหนึ่งต่อหนึ่ง และน้ำบ๊วย 0.8 ส่วน

เราใส่ตามอัตราส่วนนั้นลงในไหและต้องหมักเป็นเวลาหนึ่งเดือน

หนึ่งสัปดาห์ผ่านไป ก็มีไหที่บรรจุน้ำหมักอยู่เต็มโกดัง

พอไม่มีไหให้ใส่น้ำหมักอีกต่อไป ฮวังยูชินก็เรียกพวกเรา

เขายังสอนวิธีละลายขี้ผึ้งมาใช้แทนน้ำหมักอีกด้วย ขี้ผึ้งเป็นของธรรมชาติที่ได้จากการหลอมรังผึ้ง

บางคนก็บอกว่าผลลัพธ์โดดเด่นกว่าใช้น้ำหมัก แต่ปัญหาอยู่ตรงที่ไม่ใช่เรื่องง่ายที่จะหาได้ในปริมาณมากๆ

เขาเล่าว่าได้ทำน้ำบ๊วยหมักเป็นแผนสำรอง และตอนนี้ก็ได้น้ำหมักมาแล้ว

นั่นคือการเรียนรู้วิชาสุดท้าย

พอเล่าจบ ฮวังยูชินก็พูดราวกับรายงานพวกเรา

“ฉันสอนได้เท่านี้แหละ ที่เหลือพวกเธอต้องไปจัดการต่อเอง”

“แต่ยังเหลือเรื่องที่ต้องเรียนรู้อีกตั้งหลายอย่างเลยนะ”

กาฮีพูดขึ้นด้วยสีหน้าเสียดาย

“หลักสูตรเร่งรัดจบแค่นี้แหละ”

“ผมได้ความรู้เยอะเลยครับ”

ผมโค้งคำนับแบบนั่ง [2] ให้อาจารย์ และพูดสิ่งที่เก็บไว้ในใจมาโดยตลอด

“อาจารย์ครับ ผมมีเรื่องรบกวนเรื่องสุดท้าย”

"อะไรหรือ"

“ช่วยไปบ้านผมหน่อยนะครับ”

"บ้านของนาย?"

ผมเล่าเรื่องราวตอนออกจากบ้านที่ผมสัญญาไว้ว่าจะพาอาจารย์ฮวังยูชินกลับบ้านด้วยกัน และคุยโม้ไว้ว่าอาจารย์จะไปเล่าเองว่าเรานำลูกพลับแทบงไปทำลูกพลับแห้งคุณภาพชั้นเลิศได้

“ฉันต้องไปพูดแบบนั้นจริงๆ หรือ”

สีหน้าของอาจารย์ฮวังยูชินไม่สบายใจอย่างชัดเจน ผมเดาไว้แล้ว ระยะทางจากเมืองซังจูถึงฮาดงก็เรื่องหนึ่ง แต่ผมมองว่าสาเหตุที่เขาปฏิเสธนั้นเป็นเพราะนิสัยขี้อายของเจ้าตัวมากกว่า

แต่ผมก็ยังอยากให้เขากลับไปบ้านเกิดด้วยกัน ถึงแม้ต้องบังคับกันก็ตาม

เพราะเหตุผลที่สำคัญที่สุดคือความรู้สึกซาบซึ้งใจในตัวเขามากกว่าเป็นเพราะอยากรักษาสัญญา

ผมใช้ความล้มเหลวในอดีตเป็นบทเรียน จนได้สานสัมพันธ์กับเขาในฐานะเป็นอาจารย์กับลูกศิษย์

ที่ผ่านมาผมเป็นฝ่ายรับแต่เพียงผู้เดียว อาจารย์สละเวลาอันมีค่ามาสอนและช่วยเหลือพวกเราเต็มกำลัง ผมจึงอยากจะตอบแทนบ้างแม้เพียงเล็กน้อยก็ตาม

“เอาไว้โอกาสหน้าแล้วกัน”

ฮวังยูชินเอ่ยปฏิเสธและจะเดินจากไป กาฮีคว้าแขนของเขาเอาไว้

"อาจารย์คะ"

“เธอจะทำไมอีกล่ะ”

“ถ้าเราลากันตรงนี้ก็เศร้าแย่เลย ไปด้วยกันเถอะนะคะ หนูจะพาอาจารย์ไปแล้วจะพากลับมาส่งเองค่ะ”

ฮวังยูชินแพ้ลูกอ้อนของกาฮี จุดอ่อนเพียงอย่างเดียวของชายที่เป็นโสดมาทั้งชีวิต คือไม่อาจทำเมินคำพูดของหญิงสาวได้อย่างง่ายดาย

“เธอจะขับรถให้น่ะหรือ”

"ใช่ค่ะ แวะไปเยี่ยมบ้านหนูด้วยนะคะ”

กาฮีเกาะแขนฮวังยูชินแน่นเหมือนหมีโคอาลา การที่เธอเกาะติดอาจารย์ฮวังยูชินคล้ายจะสิงร่างนั้นมีที่มาที่ไป

นี่เป็นเรื่องที่ผมคุยกับเธอไว้ล่วงหน้าแล้ว ผมไหว้วานเธอตอนที่เราขึ้นไปขุดสมุนไพรกับใบสนกันบนภูเขา

เพราะมั่นใจว่าถ้าตามนิสัยปกติของฮวังยูชินแล้วเขาจะต้องปฏิเสธ

ผมต้องยืมลูกเล่นของเธอ แต่ก็ไม่ได้ยืมมาฟรีๆ

เธอบอกผมใช้การ์ดคำขอ เธอคงไม่สบายใจที่ผมยังถือการ์ดอยู่ในมือ

ผมเลยใช้การ์ดคำขอให้สิ้นเรื่องสิ้นราว

แต่เพิ่มเงื่อนไขว่าถ้าหากล้มเหลว ก็จะถือว่าผมยังไม่ได้ใช้สิทธิ์

ฮวังยูชินยอมจำนนต่อคำวิงวอนอย่างเอาเป็นเอาตายของชองกาฮี

ในที่สุดเขาก็รับปากตอบตกลง

เธอมองผมด้วยแววตาฮึกเหิม

ผมชี้นิ้วไปทางฮวังจองอา เพราะอยากให้เธอไปด้วยกัน

ไม่ใช่แค่กาฮี ผมเองก็ขอร้องเธออย่างแข็งขัน แต่เธอปฏิเสธจนถึงที่สุด เพราะพวกเขาจะทิ้งบ้านออกไปพร้อมกันทีเดียวไม่ได้

แค่อาจารย์ฮวังยูชินมาด้วยผมก็อิ่มเอมใจแล้ว

**ลูกพลับเอาไปทำได้หลายเมนูเลย เพิ่งรู้นะเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **12**

**ตอนที่ 12 ได้เวลาหงายการ์ดลับ!**

วันรุ่งขึ้น พวกเราออกเดินทางไปฮาดง

“คาดเข็มขัดนิรภัยด้วยค่ะ อาจารย์ เรากำลังจะไปฮาดงแล้วค่ะ”

รู้สึกเหมือนหลานชายกับหลานสาวพาคุณปู่ออกไปเที่ยว อาจารย์ฮวังยูชินดูสนุกสนานเกินคาด

เขาเหมือนกับคุณปู่ที่ไม่ได้ไปเที่ยวเสียนาน

สีหน้าดูใจดียิ่งกว่ายามปกติ คล้ายว่าร่างกายและจิตใจอ่อนโยนขึ้น

ไม่รู้ว่าเพราะเหตุนี้หรือเปล่า เขาถึงได้ถามคำถามที่จะไม่เอ่ยขึ้นในเวลาปกติ

“กาฮี เรียนจบวิชาเอกอะไรมาหรือ”

“หนูเรียนเอกวรรณคดีเกาหลีค่ะ”

“วรรณคดีเกาหลี... แล้วกาฮีคิดจะทำสวนเหมือนกันมั้ย”

“หนูยังไม่ได้ตัดสินใจเลือกอาชีพเลยค่ะ”

“แล้วอยากทำอะไรล่ะ”

เธอเงียบไป ฮวังยูชินไม่ได้ถามอะไรอีก

เขาหันมามองผม

“แล้วด็อกมย็องเรียนวิชาเอกอะไรมา”

“ผมเรียนเอกโฆษณาครับ”

“โฆษณางั้นหรือ รู้สึกว่าเหมาะกับนายยังไงไม่รู้”

“ไหนๆ ก็พูดขึ้นมาแล้ว ผมมีเรื่องอยากจะบอกอยู่พอดีเลยครับ”

“จะขอร้องอะไรอีกหรือเปล่า”

ฮวังยูชินพูดขึ้นด้วยความรู้สึกหวาดกลัว

“ก็อาจารย์ถามถึงวิชาเอกของผมนี่นา ถึงจะเป็นเรื่องเล็กน้อยแต่ก็เป็นคำขอที่สำคัญนะครับ”

“อย่าพูดอ้อมค้อม รีบบอกมาเถอะ”

“ผมอยากใช้ชื่ออาจารย์ครับ”

"ชื่อฉัน?"

“ผมต้องการใส่ชื่ออาจารย์บนผลิตภัณฑ์ที่ผมทำ ‘ลูกพลับแห้งฝีมือลูกศิษย์อาจารย์ฮวังยูชิน’ ทำนองนี้ครับ”

ผมวางแผนไปตามประสา นี่เป็นการเสริมแรงกันของลูกพลับแทบงอันขึ้นชื่อของฮาดงกับฮวังยูชิน เจ้าพ่อลูกพลับแห้ง

แน่นอนว่าเขาไม่ต้องลงมือทำเอง เพียงใช้ชื่อว่าเป็นลูกศิษย์ของเขาก็น่าจะได้ผล

จนถึงตอนนี้ ยังไม่มีเจ้าไหนใช้ชื่อคนมาโฆษณายกเว้นแต่เป็นดารา คนในยุคที่ผมย้อนเวลากลับมานั้นคุ้นเคยกับ ‘ผู้นำทางความคิด’ [1] มากกว่า ‘อินฟลูเอนเซอร์’ [2]

ฮวังยูชินเข้าใจเจตนาที่ผมพูด

“กาฮี ได้ยินแล้วยัง”

ฮวังยูชินถามกาฮีผู้กำลังขับรถ

"อะไรเหรอคะ อาจารย์"

“ด็อกมย็องเขาคิดมาแล้ว เจ้าคนนี้จะต้องรวยแน่”

อาจารย์ฮวังยูชินอนุญาตพร้อมยิ้มอย่างใจดี มันเป็นโจทย์ที่ผมเก็บไว้เป็นข้อสุดท้าย ด้วยคิดว่าเขาน่าจะอนุญาตด้วยความเต็มใจ

แต่ยังคาใจเรื่องกาฮีผู้กำลังขับรถอยู่

เมื่อมองย้อนกลับไป เธอเรียนจบมาสูงไม่เหมือนกับผม ผมจบปริญญาตรี แต่เธอจบปริญญาโท

จากความทรงจำในอดีต เธอไม่มีงานทำเป็นหลักแหล่งเลย

หลังจากแต่งงาน เธอก็ใช้ชีวิตเป็นแม่บ้าน

ผมนึกถึงที่เธอเคยพูดขึ้นมาได้ ว่าอยากรวยและอยากมีบ้าน ตอนนั้นผมแค่ฟังผ่านๆ แต่คิดว่าเธอคงมีเรื่องที่ยังไม่ได้บอก

ผมจึงตัดสินใจว่าจะถามเธออีกครั้งเมื่อมีโอกาส

พวกเราผ่านด่านเก็บค่าผ่านทางฮาดง

และกำลังเข้าใกล้บ้านขึ้นทุกที

\*\*\*

“อาจารย์อุตส่าห์มาเยี่ยมในที่ซอมซ่อเชียวหรือนี่”

แม่พูดขึ้นเมื่อได้พบหน้าอาจารย์ฮวังยูชิน

ผมต้องการรักษาสัญญาที่ให้ไว้กับพ่อแม่และอยากต้อนรับอาจารย์ให้ดี

ผมพาอาจารย์เข้าบ้าน

แม่โชว์เสน่ห์ปลายจวักและเตรียมอาหารรสอร่อยไว้ให้

มีข้าวของเยอะมากที่จะต้องขนลงจากท้ายรถ ลูกพลับแห้งและน้ำส้มสายชูลูกพลับเป็นของขวัญจากอาจารย์ฮวังยูชิน

สิ่งสำคัญคือไม้แขวนลูกพลับ ผมต้องซื้อสิ่งนี้มาแน่นอน

เราอยู่ในยุคที่ไม่มีของขายตามอินเทอร์เน็ต ไม้แขวนลูกพลับมีขายเฉพาะในเมืองซังจูที่มีการผลิตลูกพลับแห้งจำนวนมาก

อีกทั้งยังขายให้กับคนรู้จักเท่านั้น

ผมซื้อไม้แขวนลูกพลับสามแสนอันผ่านอาจารย์

จ่ายเป็นเงินสดไปสามล้านวอน [3] เพราะซื้อผ่านอาจารย์จึงได้มาในราคาทุน

โชคดีที่ผมมีเงินทุนตั้งต้น

ยามว่าง ผมทำงานพิเศษเป็นติวเตอร์และเก็บเงินได้ประมาณห้าล้านวอน [4]

ถึงแม้จ่ายเงินสดไปสามล้านวอนแล้ว ก็ยังมีเงินเหลือ

เมื่อขนข้าวของลงเรียบร้อยและเดินเข้าไปในห้องนั่งเล่น ผมก็ได้ยินเสียงดังเอะอะทันที พ่อกับแม่กำลังชิมลูกพลับแห้งที่อาจารย์ฮวังยูชินทำ

“นี่คือลูกพลับแห้งที่ทำจากลูกพลับแทบงจริงๆ เหรอครับ”

"ใช่ครับ"

“อร่อยจัง ผมไม่เคยรู้จักมาก่อนเลย ท่านเก่งมากครับ”

“คนที่เก่งไม่ใช่ผมหรอกครับ”

ฮวังยูชินชี้ผม

“แต่เป็นเขาต่างหาก เขาจะเป็นเด็กที่ประสบความสำเร็จอย่างยิ่งใหญ่ในวันข้างหน้า”

ผมยิ้มให้กับคำพูดนั้น อาจเพราะพ่อชอบใจที่ได้ยินคำชมลูกชาย จึงเปิดเหล้าเห็ดสนที่เหลืออยู่ขวดเดียวมาเลี้ยงอาจารย์

เป็นช่วงเวลาอันสนุกสนานหลังจากว่างเว้นไปนาน ทุกคนต่างดื่มเหล้าอย่างเพลิดเพลินใจ

“จู่ๆ ลูกชายของคุณก็มาบอกผมว่าเขาอยากเป็นเกษตรกรผู้ร่ำรวย”

"จริงเหรอ เขาพูดอย่างงั้นเหรอครับ”

แม่เงี่ยหูฟังที่อาจารย์ฮวังยูชินพูด เรื่องราวสนุกสนานเบ่งบานเต็มบ้าน

“ทำไมไม่กินล่ะ”

ผมถามกาฮีที่เอาแต่จัดอาหาร

“กลัวว่าถ้ากินแล้วจะอยากดื่มเหล้าน่ะ”

“เธอก็จัดสักแก้วสิ”

“ฉันต้องไปส่งอาจารย์ไง”

"ไม่เป็นไร ให้เขาค้างที่บ้านฉันสักคืนก็ได้”

“ฉันสัญญากับคุณจองอาไว้แล้ว ว่าจะต้องพาไปส่งคืนนี้”

"งั้นเหรอ"

ผมมองข้ามเรื่องนั้นไปก่อนเพราะไม่อยากทำลายบรรยากาศเป็นกันเอง แต่รู้สึกได้ว่าเธอมีปัญหา

สีหน้าเธอดูแย่ตั้งแต่กลับมาถึงบ้านเกิดแล้ว

ฮวังยูชินเล่าเรื่องที่เกิดขึ้นเมื่อเดือนก่อนอย่างออกรส พอพ่อกับแม่ได้ยินเรื่องลูกชายก็ปลื้มใจ

กินอาหารเย็นเสร็จแล้วก็ได้เวลาดื่มชา

พ่อเรียกผม

“มาคุยกันหน่อยมั้ย”

ผมยังคิดว่ามันไม่ใช่เรื่องใหญ่ จนกระทั่งพ่อเดินพ้นประตู

เขาเดินอยู่ตรงสวนครัวหน้าบ้าน มีสีหน้าตึงเครียด

"พ่อจะพูดอะไรเหรอ ถึงได้เว้นช่วงนานขนาดนี้”

ผมถามพ่อด้วยน้ำเสียงแผ่วเบา

“เรื่องที่แกเคยขอไว้น่ะ”

ถ้าเป็นเรื่องที่ผมขอ ก็มีอยู่แค่เรื่องเดียว คือการซื้อลูกพลับจากชาวบ้านด้วยเงินเชื่อ

ตอนที่คุยกันทางโทรศัพท์พ่อบอกว่าไม่มีปัญหา แต่บรรยากาศตอนนี้กลับดูต่างออกไป

“ติดขัดอะไรรึเปล่าครับ”

“มีอยู่บ้านนึงที่เป็นปัญหาน่ะ พ่อกังวลว่าถ้าบ้านหลังนั้นไม่ยอม บ้านอื่นก็จะพลอยได้รับอิทธิพลไปด้วย”

“บ้านไหนเหรอครับ”

พ่อกับแม่มีเครดิตดีในละแวกนี้ จึงเป็นเหตุผลที่ทำให้ผมเชื่อว่าน่าจะไม่มีปัญหาอะไร ถ้าเราขอซื้อแบบเงินเชื่อ

"ก็เอ่อ...บ้านของกาฮีน่ะสิ”

"หือ? บ้านกาฮีเหรอครับ”

บ้านนั้นมีสวนผลไม้ที่ใหญ่ที่สุดในละแวกนี้

อย่างที่พ่อบอก พวกเขามีอำนาจแข็งแกร่งถึงขั้นมีอิทธิพลต่อบ้านหลังอื่น

"ทำไมล่ะครับ"

“หมอนั่นไม่ยอมบอกกันเลย ฉันถึงได้... ”

เราต้องใช้ลูกพลับมาทำเป็นลูกพลับแห้ง การซื้อขายแบบเงินเชื่อเป็นไอเดียที่ส่งผลดีต่อชาวบ้าน แต่ก็ไม่รู้ว่าทุกคนจะเห็นด้วยหรือไม่

ผมคิดถึงเคสที่เลวร้ายที่สุดรอไว้แล้ว จึงเตรียมการ์ดไว้ใช้กับช่วงเวลานั้นไว้ล่วงหน้า

ตอนนี้ได้เวลาเอาการ์ดออกมาแล้ว

**การ์ดอะไรกันนะ??**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **13**

**ตอนที่ 13 ทำข้อตกลงกับเจ้าของสวนผลไม้ที่ใหญ่ที่สุดในหมู่บ้าน**

“นอนค้างสักคืนแล้วค่อยกลับเถอะ นี่จะไปเลยเหรอครับ”

“ขืนอยู่ต่อ ก็ไม่รู้จะโดนหลอกอะไรอีกน่ะสิ”

ฮวังยูชินพูดด้วยใบหน้าแดงก่ำ วันนี้คิ้วแบบเสือดูเหมือนแกะที่อ่อนโยนเป็นพิเศษ ผมหันไปมองกาฮีที่นั่งในที่คนขับ

“ขับรถดีๆ ละ”

“รู้แล้วน่า”

“เดี๋ยวส่งอาจารย์เสร็จแล้วก็กลับฮาดงเลยใช่มั้ย”

เธอพยักหน้าด้วยสีหน้าไร้อารมณ์

“ฉันอยากคุยกับเธอ มาถึงแล้วโทร.บอกด้วยนะ”

รถยนต์แล่นออกจากฮาดงไปแล้ว

ผมเดินไปส่งพวกเขาแล้วก็เดินไปยังทิศทางตรงข้ามกับตัวบ้าน เพราะมีคนที่จะต้องไปพบ

ระหว่างทางผมเห็นต้นพลับทุกหัวมุมถนน เป็นฤดูกาลที่ลูกพลับสุกงอม

ใกล้ถึงช่วงเก็บเกี่ยวแล้ว

**[สวนผลไม้ชองกิลซัน]**

ผมอ่านป้ายชื่อและมองไปรอบๆ นี่เป็นสวนผลไม้ที่คุณพ่อของกาฮีดูแล

เพราะเป็นสวนผลไม้ที่ใหญ่ที่สุดในหมู่บ้าน สินค้าหลักจึงเป็นลูกพลับแทบง

นอกจากลูกพลับแล้วยังมีผลไม้อื่นๆ อีกมากมายสมกับเป็นสวนผลไม้ขนาดใหญ่ อีกทั้งยังมีพื้นที่มากกว่าหนึ่งหมื่นพยอง [1] เพียงพอที่จะปลูกต้นสาลี่และต้นแอ๊ปเปิ้ล

*‘ต้องซื้อลูกพลับจากเขาให้ได้ ไม่ว่าด้วยวิธีไหนก็ตาม’*

การที่เขาบอกปัดถือว่าเป็นแรงกดดันอย่างเงียบๆ คำปฏิเสธของเถ้าแก่สวนผลไม้เบอร์หนึ่งอาจมีอิทธิพลต่อชาวสวนผลไม้คนอื่นๆ ผมต้องซื้อลูกพลับจากสวนของเขาให้ได้

ผมไม่คิดจะบุกเข้าไปตั้งแต่แรกอยู่แล้ว แค่ทำไปตามแผน ผมจะเดินรอบๆ สวนผลไม้และทำความเข้าใจสถานการณ์ก่อนไปเจอเขา

ขณะมองลูกสาลี่ที่ตกจากต้นพลางผงกศีรษะเหมือนกับไอแซก นิวตัน ผมก็ได้ยินเสียงคนพูดขึ้นจากด้านหลัง

“ใครอยู่ตรงนั้นน่ะ”

เขาคือชองกิลซัน ผู้เป็นเจ้าของสวนผลไม้ชองกิลซัน แม้เวลาจะผ่านมานาน แต่ผมยังจำได้ว่าเคยเห็นเขามาก่อน เขาจ้องผมอย่างระมัดระวัง

จองกิลซันเป็นผู้ชายรูปร่างผอมบางและตาโต รู้สึกเหมือนลูกตากลมโตมองทะลุเข้ามาในตัวผม

“คุณพ่อสบายดีมั้ยครับ ผมชื่อคิมด็อกมย็อง บ้านอยู่แถวนี้แหละครับ”

“คิมด็อกมย็อง คนที่ไปซังจูกับกาฮีน่ะเหรอ”

“ใช่ครับ ผมเป็นเพื่อนกับกาฮีมาตั้งแต่เด็กแล้วครับ”

“ไม่รู้ว่ามีธุระอะไร แต่เล่นเข้ามาในสวนของคนอื่นตามใจชอบอย่างงี้เลยเนี่ยนะ”

“ขอโทษครับ ผมกำลังตามหาคุณพ่ออยู่แหละครับ”

“มาหาฉันทำไมล่ะ”

“ผมมีเรื่องจะบอกน่ะครับ”

“พูดมาสิ”

ชองกิลซันจ้องตาผมและพูดขึ้น เขารู้อยู่แล้วว่าผมไปเมืองซังจูกับลูกสาวของตน ตอนเอ่ยประโยคนั้น กล้ามเนื้อบนใบหน้าเขากระตุกเล็กน้อย

มันเป็นปฏิกิริยาตอบสนองเวลาคนเราเคร่งเครียดหรือหงุดหงิด

รู้ได้แน่ชัดเลยว่าถ้าผมขอซื้อลูกพลับ เขาจะแสดงทีท่าเช่นไร

ถึงอย่างไร ก็ต้องโยนหินถามทางดูก่อน

“ผมอยากซื้อลูกพลับครับ”

“เพิ่งได้ยินเมื่อไม่นานมานี้เอง พ่อนายมาหาฉันแล้ว เคยบอกไปตั้งแต่ตอนนั้นแล้วว่าฉันไม่ขายของเงินเชื่ออะไรพรรค์นั้นหรอกนะ”

“ขอร้องละครับ ผมจะไม่โกงเงินคุณพ่อแน่นอนครับ”

“ได้ยินว่านายวางแผนจะใช้ลูกพลับแทบงมาทำลูกพลับตากแห้ง ฉันว่ามันทำไม่ได้หรอก จะให้ขายลูกพลับเงินเชื่อให้คนที่ไม่ยอมจ่ายเงินและมีแต่จะขาดทุนไม่ได้หรอก กลับไปเถอะ”

นั่นเป็นปฏิกิริยาที่ผมคาดเดาไว้ตั้งแต่แรกแล้ว ผมควักไพ่ที่เตรียมไว้ออกมา

“แล้วถ้าผมให้ดูหลักฐาน คุณพ่อจะยอมขายให้ผมมั้ยครับ”

“หลักฐาน?”

“หลักฐานที่ว่าผมขายของได้น่ะครับ”

ผมหยิบลูกสาลี่ที่ตกอยู่ใต้ต้นไม้ขึ้นมาและพูดว่า

“คุณพ่อจัดการกับผลไม้ที่มีรอยช้ำยังไงเหรอครับ”

“นายพูดเรื่องอะไรกันแน่”

เขามองผมด้วยแววตาสงสัย

“พอขายไม่ได้ เลยเอาไปทำเป็นน้ำผลไม้หรือขายให้คนรู้จักในราคาถูก”

“นั่นสินะ”

“มีผลไม้ช้ำแบบนี้เยอะเกินคาดทุกปี คงจะกลุ้มใจน่าดูเลยนะครับ”

“นี่นายจะขายผลไม้พวกนั้นทั้งหมดเลยหรือไง”

“อ่านใจผมได้ซะด้วย ใช่แล้วครับ”

ชองกิลซันทำหน้าประหลาดใจ เพราะผลไม้มีรอยช้ำในแต่ละปีทำเขาลำบากใจไม่ใช่เล่น ร้านขายส่งที่ค้าขายด้วยก็ต้องการแต่ผลไม้คุณภาพดี

ต้องนำสาลี่กับแอ๊ปเปิ้ลที่ช้ำไปทำน้ำผลไม้หรือขายในราคาถูกอย่างที่เขาพูด

“นายคงมีพรสวรรค์หลอกชาวบ้านมาตั้งแต่เกิดสินะ”

“หมายความว่ายังไงครับ”

“หลอกลูกสาวฉันได้คนนึงละ นี่จะมาหลอกฉันอีกคนใช่มั้ย”

“ผมไม่เคยหลอกใครทั้งนั้นแหละครับ”

“จะให้ฉันเชื่อคำพูดนายว่างั้น? ที่คุยว่าจะขายผลไม้ช้ำๆ ได้หมดน่ะ”

“ใช่ครับ ผมพูดจริงนะครับ”

ชองกิลซันมองผมด้วยแววตาระแวง

“งั้นก็ดี แต่ฉันมีเงื่อนไขอยู่ข้อหนึ่งนะ”

“บอกผมมาได้เลยครับ”

“ถ้าขายผลไม้มีรอยช้ำได้หมดอย่างนายว่า ฉันจะยอมขายของเงินเชื่อ กลับกัน ถ้านายทำตามที่สัญญาไว้ไม่ได้ ฉันก็มีเงื่อนไขอยู่หนึ่งข้อเหมือนกัน”

“ว่ามาได้เลยครับ”

“ห้ามมาเจอลูกสาวฉันอีก”

“ผมขอทราบเหตุผลได้มั้ยครับ”

“เด็กคนนั้นจะแต่งงานปีหน้า ฉันไม่อยากให้เกิดความเข้าใจผิดใดๆ”

“ผมเข้าใจคำพูดของคุณพ่อดี ถ้าหากผมทำผิดสัญญา ผมจะทำตามที่คุณพ่อบอก แต่ผมก็มีเงื่อนไขอยู่ข้อหนึ่งเหมือนกัน ไม่รู้ว่าผลไม้ที่มีรอยช้ำมีจำนวนเยอะขนาดไหน แต่สมมติขายได้ตามเป้า ก็แปลว่าผมออกแรงจนได้กำไรมา ผมคิดว่าถ้าหากขายได้ตามที่สัญญาเอาไว้ ผมจะต้องได้รับค่านายหน้าเป็น 10-20% ของกำไร นี่ผมไม่ได้พูดเล่นนะ ผมว่ามันเป็นข้อตกลงที่สมเหตุสมผลดีนะครับ”

“มั่นใจในตัวเองสูงเหลือเกิน ก็นะ เอาตามนั้นแหละ ถึงแม้มันจะไม่เป็นตามที่นายพูดก็เถอะ”

“นี่ฟันธงไปแล้วว่าผมจะทำไม่ได้สินะ ถ้าอย่างงั้นผมขอค่านายหน้า 20% เลยได้มั้ยครับ”

“แล้วแต่นาย”

“ขอบคุณครับ”

ผมโค้งขอบคุณเขาอย่างนอบน้อมแล้วเดินออกมาจากสวนผลไม้ เขาจ้องมองผมด้วยแววตาไม่พอใจจนวินาทีสุดท้าย

แสดงสีหน้าประมาณว่ามันจะไม่เป็นไปตามที่ผมพูดแน่นอน

ระหว่างเดินกลับบ้าน ผมก็เริ่มจัดลำดับงาน

*‘ถึงจะเป็นแค่การซื้อลูกพลับก็ต้องรีบเตรียมตัวไว้ก่อน’*

ตามแผนเดิม ผมกะจะไปกรุงโซลสัปดาห์หน้า แต่ตอนนี้สถานการณ์เปลี่ยนไปแล้ว ผมต้องดำเนินการทันที

หลังกินข้าวเสร็จ ผมบอกพ่อกับแม่ว่าจะแวะไปโซล และไม่ลืมกำชับว่าไม่ต้องเป็นห่วงเพราะว่าใช้เวลาเดินทางไม่นาน

ผมมีเรื่องต้องคุยกับกาฮีด้วย ชั่วขณะนั้นเธอก็โทร.มาทันที ตายยากจริงๆ

“ฉันกลับมาแล้วนะ ว่าแต่นายมีอะไร ไว้คุยกันพรุ่งไม่ได้เหรอ วันนี้ฉันเหนื่อยแล้วน่ะ”

“วันนี้ฉันเจอคุณพ่อเธอด้วย เลยจะขอคุยธุระด้วยนิดหน่อย”

ทันทีที่ผมเอ่ยคำว่า ‘คุณพ่อ’ เธอก็ดูหายเหนื่อยเป็นปลิดทิ้ง กลับเร่งเร้าให้ไปเจอกันตอนนี้เลย

คงสงสัยว่าผมกับพ่อคุยเรื่องอะไรกัน

**ด็อกมย็องคือคิดวางแผนเก่งมากก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **14**

**ตอนที่ 14 มาขายผลไม้ออนไลน์กัน**

พวกเรานัดเจอกันที่ศาลาหน้าหอประชุมหมู่บ้าน อาจเพราะดึกแล้วเลยไม่มีคน

“นายคุยอะไรกับพ่อฉันกันแน่”

เธอมีท่าทีกระตือรือร้นไม่เหมือนยามปกติ

“จะรีบอะไรเบอร์นั้น”

“ก็อยากรู้ว่านายกับพ่อคุยอะไรกัน”

“ฉันบอกคุณพ่อเธอว่าจะช่วยขายผลไม้ที่เขาจัดการลำบากให้เอง”

“หมายถึงผลไม้ที่มีตำหนิน่ะเหรอ”

“ใช่”

เธอทำหน้างงกับเรื่องที่คาดไม่ถึง

“ทำไมนายถึงทำอย่างงั้นล่ะ”

“ฉันอยากทำธุรกิจกับพ่อเธอ”

“ธุรกิจ?”

“ถ้าจะทำลูกพลับแห้งก็ต้องใช้ลูกพลับนี่นา แล้วถ้าพูดถึงลูกพลับแทบงแล้ว หมู่บ้านเราจะขาด ‘สวนผลไม้ชองกิลซัน’ ไปได้ยังไง”

“เพราะเรื่องลูกพลับนี่เอง”

เธอคงกำลังคิดหนักบางอย่าง

ผมตัดสินใจว่าจะไม่เอาเรื่องอื่นขึ้นมาคุย ไม่ว่าจะเรื่องปัญหาในชีวิตแต่งงานของเธอ หรือแม้กระทั่งเรื่องที่ผมตกลงไปแล้วว่าจะไม่มาพบเธออีก หากผมทำตามที่สัญญาไว้ไม่ได้

บอกไปก็เท่านั้น มีแต่จะทำให้เธอว้าวุ่นใจเปล่าๆ

“ว่าแต่นายจะขายยังไง”

“อะไรเหรอ”

“ผลไม้พวกนั้นน่ะ จะเอาไปขายที่ไหน”

“ขายทางออนไลน์น่ะ”

“ออนไลน์? ทำได้ด้วยเหรอ”

เข้าใจเลยว่าทำไมเธอถึงทำท่าอยากรู้อยากเห็น

เรายังอยู่ในช่วงต้นศตวรรษที่ 21 การซื้อขายของทางออนไลน์ไม่ใช่งานหลักของใครคนใดคนหนึ่ง สำหรับคนสมัยนี้ การสร้างโฮมเพจสักหน้ายังถือว่าเป็นงานช้าง

เธอทำหน้าประมาณว่าไม่รู้เรื่องอะไรแบบนี้เลย

“ถ้านายขายผลไม้ไม่ได้ พ่อก็จะไม่ขายลูกพลับให้นายใช่มั้ย”

“ใช่ ฉันสัญญาไว้แบบนั้น”

“อย่าไปตกลงกันแบบนั้นสิ”

เธอสบตาผมตรงๆ แล้วพูดออกมา

“ฉันจัดการได้แหละ”

“นายจะจัดการได้งั้นเหรอ”

“ที่พ่อทำอย่างงั้นก็เป็นเพราะฉันเองแหละ เขาไม่พอใจฉัน นายเลยพลอยซวยไปด้วย”

“เพราะเธองั้นเหรอ”

ผมฟังเธอพูดอย่างเงียบๆ กาฮีคล้ายคนที่กำลังสารภาพบาป เธอพูดยืดยาวแต่สรุปแล้วมันก็เป็นปัญหาทั่วไป

คุณพ่อก็เหมือนกับพ่อแม่คนอื่นๆ ที่หวังให้กาฮีใช้ชีวิตอย่างมีความสุข มีหน้าที่การงานมั่นคง ปัญหาอยู่ที่ตัวเธอเอง เธอฝันอยากเป็นนักเขียนนิยาย ที่ไปเรียนถึงปริญญาโทก็เพื่อการเขียน แต่หลังจากเรียนจบแล้วเธอก็ล้มเลิกเรื่องการเขียนไป

เธอเล่าว่าหลังจากนั้นทุกอย่างก็พังหมด

พ่อกับแม่สั่งให้รีบแต่งงานและหาคู่ดูตัวให้เธอไม่จบไม่สิ้น แถมยังบอกว่าถ้าเธอใช้ชีวิตเรื่อยเปื่อย ก็จะไล่ออกจากบ้านเช่าแบบชอนเซ [1] ที่อยู่ในโซลด้วย

พอได้ฟังเรื่องราวทั้งหมดแล้ว ผมก็เข้าใจคำพูดที่เธอบอกว่าอยากมีบ้าน

เมื่อฟังเธอเล่า ผมก็ได้รู้สาเหตุที่ชีวิตแต่งงานของเธอล้มเหลวในเวลาต่อมา เธอคล้ายกับผม เราต่างหลับหูหลับตาแต่งงานกับคนที่เราไม่ได้รัก

เธอพูดด้วยสีหน้าเหนื่อยๆ

“ฉันกลับมาบ้านเกิดเพื่อสงบจิตใจ ไม่รู้ว่ามันเป็นโชคดีหรือโชคร้ายที่ทำให้ฉันได้มาเจอนายอีกครั้ง”

“เธอโชคดีแล้วละ”

เธอพยายามฝืนยิ้มแต่หน้าเศร้า

“ฉันจะบอกพ่อเอง”

“บอกเรื่องอะไร”

“ว่าไม่ให้ตกลงกันแบบนั้น แล้วจะขอร้องให้พ่อช่วยขายลูกพลับด้วย ขอแค่ได้ลูกพลับ นายทำสำเร็จได้แน่ๆ แล้วยังใช้หนี้ได้ด้วย”

“ชิมช็อง [2] โผล่มาแล้ว เดี๋ยวก็ได้ตกลงไปในทะเลอินดังซู”

“นายพูดแบบนั้นได้ยังไง”

“คำพูดฉันมันทำไมเหรอ ขนาดเธอยังไม่เชื่อใจฉันเหมือนพ่อเธอนั่นแหละ”

เธอส่ายหัวงงๆ

“งานครั้งนี้ ฉันจะไม่ทำพลาด”

คำพูดของผมทำเอาเธอชะงักไปครู่หนึ่ง ผมตัดสินใจลองเดินหน้าต่ออีกก้าว

“ถ้าฉันทำงานนี้สำเร็จ เรามาทำลูกพลับแห้งด้วยกันนะ”

“ลูกพลับแห้ง?”

เราไม่อาจจัดการงานเกษตรได้ด้วยตัวเอง ยิ่งไปกว่านั้น มือเธอคล่องแคล่วว่องไวกว่าที่เห็น

ที่สำคัญ ผมต้องการคนที่ไว้ใจได้ นี่เป็นเรื่องที่ผมเคยกังวลตอนที่เธอกลับไปซังจูอีกครั้ง

“ไหนว่าเลิกเขียนหนังสือแล้วไง แถมยังไม่รู้ด้วยว่าอยากทำอะไร เวลาแบบนี้ ได้ออกแรงทำงานน่ะเป็นทางที่ดีที่สุดแล้ว ดูๆ ไปแล้วเธอก็มีฝีมือใช้ได้เหมือนกัน มาทำงานกับฉันเถอะ ส่วนเรื่องคุณพ่อเธอ เดี๋ยวฉันจัดการเอง”

“แล้วถ้าไม่สำเร็จ นายจะทำยังไง”

เธอยังมีสีหน้ากังวล

“ตอนที่เราไปซังจูด้วยกัน เธอพูดกับฉันว่ายังไง เธอบอกว่าฉันจะทำไม่สำเร็จใช่มั้ย เธอบอกว่าอาจารย์ฮวังยูชินไม่มีเหตุผลอะไรให้ต้องยอมรับฉันเป็นศิษย์ จำได้มั้ย”

เธอพยักหน้า

“ครั้งนี้มันก็จะสำเร็จอีกเหมือนกัน แล้วเธอก็น่าจะรู้ดีว่าผลไม้ที่มีรอยช้ำเป็นเรื่องน่าปวดหัวของสวนชองกิลซันมาโดยตลอด ถ้าครั้งนี้จัดการปัญหาได้ คุณพ่อก็น่าจะดีใจ แล้วก็ฉันไม่ได้ทำงานให้ฟรีๆ นะ ฉันจะได้ส่วนแบ่ง 20% จากกำไรด้วย”

สีหน้ากังวลของกาฮีผ่อนคลายขึ้น น่าจะเริ่มเห็นความเชื่อมั่นจากสีหน้าของผมแล้ว

“นายมั่นใจจริงๆ ใช่มั้ย”

“แค่เธอเชื่อใจฉันก็พอ”

ผมไม่ได้พูดไปส่งๆ ผมมีประสบการณ์เคยเป็นผู้บริหารงานโฆษณามาสิบห้าปี

เคยทำโปรเจ็กต์โฆษณาที่ได้รับมอบหมายจากกลุ่มสหกรณ์การเกษตร บังเอิญว่าในตอนนั้น สิ่งที่ผู้ลงโฆษณาต้องการขายคือผลไม้มีตำหนิ

พวกเขาอยากขาย ถึงจะไม่ได้ตามราคาที่ตั้งไว้ก็ตาม

ตอนนั้นผมพบว่าโครงสร้างการกระจายสินค้าทางการเกษตรไม่สมเหตุสมผล และได้เห็นตลาดเฉพาะกลุ่ม และยังได้รู้ว่ามีคนจำนวนมากอยากซื้อผลไม้ราคาถูก โดยไม่มีปัญหากับรอยตำหนิ

ผลไม้ขายส่งจะโดนบวกกำไรของพ่อค้าแม่ค้าขายส่ง จึงขายในราคาแพง เพราะพ่อค้าคนกลางปรับราคาผลไม้ในมือตามใจชอบ

แต่ถ้าขายผ่านออนไลน์ก็ไม่ต้องผ่านพ่อค้าคนกลาง แค่แจ้งคนที่ต้องการซื้อก็พอ

ถ้านำเทคโนโลยีทางการตลาดมาต่อยอด การขายก็จะประสบความสำเร็จอย่างง่ายดาย

ปัญหาอยู่ตรงเว็บไซต์ที่ผู้คนจะเข้าไปดูและซื้อสินค้าได้นี่แหละ ตอนเป็นผู้บริหารงานโฆษณาผมจ้างให้บริษัทภายนอกทำ แต่ตอนนี้ผมต้องการคนที่สร้างเว็บไซต์ได้

นี่เป็นสาเหตุที่ผมตัดสินใจไปโซล

“ฉันจะไปโซลสักสองสามวันนะ”

“โซล?”

“จะไปหาใครบางคนน่ะ”

“ใครเหรอ”

“เดี๋ยวเธอจะได้เจอเร็วๆ นี้แหละ”

ผมไปส่งเธอแล้วก็กลับมาบ้าน

\*\*\*

เมื่อกินมื้อเช้าเสร็จ ผมก็เตรียมตัวไปโซลทันที ขึ้นรถพ่อมุ่งไปสถานีขนส่งปลายทาง

พ่อเอ่ยด้วยสีหน้าวิตก

“ฉันควรไปเกลี้ยมกล่อมเขาแท้ๆ”

“ไม่เป็นไรหรอกพ่อ เดี๋ยวทุกอย่างจะผ่านไปด้วยดีแหละครับ”

ผมกลับคิดว่าตัดสินใจถูกด้วยซ้ำที่ทำข้อตกลงกับคุณพ่อของกาฮี ถือว่าเป็นโอกาสอันดีที่จะได้ทดลองขายสินค้าทางการเกษตร

เรื่องนี้น่าจะช่วยทำให้พ่อกับแม่เชื่อมั่นในตัวผมไม่เปลี่ยน

ผมขึ้นรถโดยสารประจำทางด่วนพิเศษไปโซล

พยายามนึกถึงโปรแกรมเมอร์ผู้มีประสบการณ์หลายคนที่เคยรู้จัก ณ เวลานั้นไม่ค่อยมีใครที่สร้างเว็บไซต์ด้วยตัวคนเดียวได้

แม้แต่บริษัทผู้พัฒนาที่จ้างกันภายนอกก็ยังหาคนเก่งระดับนั้นได้ยาก เท่าที่ผมรู้มีเพียงคนเดียวเท่านั้นที่สามารถทำงานนี้ได้

เขาเป็นเพื่อนสนิทสมัยมอปลาย เป็นโปรแกรมเมอร์ดาวรุ่งจนกระทั่งประสบเหตุร้าย

ตอนนี้เขาอาศัยอยู่ในห้องบนดาดฟ้า [3] ย่านชิลริมคนเดียว

ถึงเวลาที่ผมต้องไปพบเขาแล้ว

**เพื่อนคนนั้นต้องเก่งมากๆ แน่ๆ ด็อกมย็องถึงต้องเอามาร่วมทีม**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **15**

**ตอนที่ 15 งานนี้ต้องให้โปรแกรมเมอร์ช่วย**

แพกมินซอก เป็นเพื่อนสนิทคนเดียวของผมสมัยเรียนมัธยมปลาย

สมัยนั้น พวกเราเป็นเด็กติดเกม แต่วิธีเล่นต่างกันเล็กน้อย ถ้าผมเป็นผู้เล่น เขาก็จะทำตัวเหมือนเป็นนักวิจารณ์

มินซอกชอบวิเคราะห์และออกแบบเกมด้วยตนเอง เขาศึกษาว่าต้องเคลื่อนไหวตัวละครอย่างไรเพื่อโจมตีในด่านต่อไป

ทุกครั้งที่เขาพูดถึงวิธีการโจมตีอันน่าทึ่ง ผมจะตะโกนออกมา

“แพกมินซอก นายนี่มันเซียนเกมจริงๆ”

พอถึงช่วงฤดูตั๊กแตนชุกชุม ผมเลิกเล่นเกมเพราะใกล้ถึงวันสอบ ผมไม่เก่งพอจะเป็นโปรแกรมเมอร์ได้ แต่มินซอกก็ยังคงยึดมั่นกับการเล่นเกมต่อไป

ผมคิดว่าที่เขายังทำแบบนั้นก็เพราะชอบเล่นเกม ไม่แปลกใจเลยที่เขาบอกว่าจะเลือกวิศวกรรมคอมพิวเตอร์เป็นวิชาเอก

พอเข้าเรียนมหาวิทยาลัยผมไม่ได้เจอเขาบ่อยนัก พอไม่ได้เจอหน้า ก็รู้สึกห่างเหินตามไปด้วย ชีวิตนักศึกษามหาวิทยาลัยยุ่งๆ ทำให้ไม่ค่อยได้พบเขาเข้าไปใหญ่

“มินซอก สบายดีมั้ย”

“คิมด็อกมย็อง? ไม่ได้เจอกันนานแค่ไหนแล้วเนี่ย”

ผมได้เจอเขาอีกครั้งหลังจากได้งานที่บริษัทตัวแทนโฆษณา มีหลายงานที่ต้องใช้บริการผู้รับจ้างภายนอก

ผู้ลงโฆษณา (สปอนเซอร์) ต่อต้านกลุ่มผู้ให้บริการภายนอก (ซัพพลายเออร์) รุนแรง และตั้งใจกดราคาค่าจ้าง ผมนึกถึงเขาได้ตอนลำบากเพราะได้รับผิดชอบงานชวนหัวหมุน

“นายเคยเล่าว่าได้รับรางวัลด้านการเขียนโปรแกรมคอมพิวเตอร์ตอนเรียนมหาวิทยาลัยนี่ งั้นนายก็สร้างเว็บไซต์ได้ใช่มั้ย”

“ก็นะ มันขึ้นอยู่กับสเปกแหละ”

มินซอกเป็นฟรีแลนซ์มาตั้งแต่สมัยเป็นนักศึกษา และสร้างเว็บไซต์แบบง่ายๆ คนเดียวได้ด้วย เขานำเงินที่ได้จากการทำงานไปจ่ายค่าเล่าเรียน

เขาบอกว่าเป็นฟรีแลนซ์มีอิสระ สบายใจกว่าทำงานประจำ และเพราะเป็นฟรีแลนซ์ ทำให้ผมคุยงานกับเขาได้อย่างสะดวก หลังจากนั้นพวกเราก็ได้ทำงานด้วยกันหลายครั้ง

พวกเราทำงานเข้าขากันดีสมเป็นคู่หูในอดีต

ผมกับมินซอกทำงานด้วยกันประมาณหนึ่งปี เขาก็ขาดการติดต่อไปกะทันหัน ผมไปตามเขาที่บ้านจึงเพิ่งรู้ว่าเขาเจอเหตุร้าย

ผมได้ฟังข่าวที่ว่าเขาไม่อยู่บนโลกนี้แล้วผ่านปากคุณป้าเจ้าของบ้าน ต้องรอให้เขาเสียชีวิตเสียก่อน ผมถึงเพิ่งรู้ว่าเขาป่วยเป็นโรคซึมเศร้า

มินซอกป่วยเป็นโรคทางใจเรื้อรัง

\*\*\*

ผมลงรถที่สถานีชิลริมก่อนแวะซื้อบะหมี่กึ่งสำเร็จรูปกับโซจู

มินซอกพักอยู่ตรงจุดที่สูงที่สุดในย่านชิลริม ไม่มีรถประจำทางวิ่งผ่าน ต้องเดินขึ้นไปเหมือนกับปีนเขา

เขาอยู่บ้านอิฐ ในห้องบนดาดฟ้าชั้นสาม ทันทีที่เดินขึ้นบันไดเหล็กที่เหมือนจะพัง ก็ได้เห็นพื้นที่ที่เขาใช้อยู่อาศัย เป็นห้องที่อยู่ใกล้ท้องฟ้า พอผมเปิดประตูเข้าไปในห้อง กลิ่นเหม็นก็โชยเข้ามาเตะจมูก

“อะไรเนี่ย กลิ่นเน่าๆ อย่างงี้ เฮ้ย แพกมินซอก ตื่นเดี๋ยวนี้”

เหมือนบ้านของคนจรจัด กลิ่นเหม็นน่าอาเจียนโชยไปทั่วบ้าน ผมเอาเสื้อผ้าและผ้าห่มที่อยู่ในบ้านออกไปตากที่ราวตากผ้ากลางแจ้ง เขาคงไม่ได้ซักผ้าและไม่ได้ทำความสะอาดมานาน

ถึงตอนนี้ เขาก็ยังใช้ชีวิตเป็นคนติดเกม ภายนอกดูเหมือนไม่มีอะไรผิดปกติ แต่ร่างกายข้างในกำลังทรุดโทรมลงเรื่อยๆ

มินซอกเกลือกกลิ้งกับพื้น

“รู้มั้ยว่านี่มันกี่โมงกี่ยามแล้ว ไปอาบน้ำตั้งสติซะ”

ผมพูดและโยนผ้าเช็ดตัวให้เขา ระหว่างที่เขาอาบน้ำ ผมก็ต้มบะหมี่กึ่งสำเร็จรูปที่ไม่ได้ต้มมานานแล้ว การได้กินบะหมี่กึ่งสำเร็จรูปกับเขาบนดาดฟ้านั้นหลงเหลือเป็นความทรงจำอันเลือนราง

“มีธุระอะไร มาก็ไม่บอก”

“เพราะคิดถึงนายไงละ”

พอเห็นเขาแล้วผมก็สงสัยขึ้นมาทันที ว่าถ้าผมรู้เรื่องไวกว่านี้ เรื่องมันจะเป็นเช่นไร แล้วจู่ๆ ก็คิดถึงตัวเองในอดีตขึ้นมา

ตอนที่ผมเป็นสมาชิกในสังคม ผมเองก็ลำบากเหมือนกัน ไม่มีกะจิตกะใจจะไปดูแลใคร ถึงแม้ได้รับรู้สภาพความเป็นไปของมินซอกก็คงจะไม่ใช่เรื่องง่ายเลย

“กินข้าวก่อนเถอะ แล้วค่อยคุยกัน”

มีแคร่เล็กๆ วางอยู่นอกบ้าน มินซอกแต่งตัวแล้วก็เดินออกมาด้านนอก ส่วนผมก็เตรียมบะหมี่กึ่งสำเร็จรูปที่เพิ่งต้มเสร็จให้เขา

ถึงจะเหนื่อยกับการปีนขึ้นมาถึงบ้านชั้นบน แต่วิวก็สวยงามน่าตื่นเต้น มีกรุงโซลอยู่แทบเท้า ส่วนเราก็กินบะหมี่กึ่งสำเร็จรูปกันโดยไม่พูดไม่จา

มินซอกรูปร่างหน้าตาดูไม่ได้ ผมกะว่าจะคุยกับเขาหลังจากกินเสร็จ ทันทีที่หม้อว่างเปล่าเขาก็เปิดปากพูดขึ้นก่อน

“สงสัยพระอาทิตย์คงจะขึ้นทางทิศตะวันตกแล้วแน่ๆ ”

“พูดอะไรของนายน่ะ”

“ไหนบอกว่ามาบ้านฉันลำบากจนไม่อยากมาอีกแล้วไง ที่นายพูดไว้เมื่อชาติเศษ”

“นานขนาดนั้นเลยเหรอ”

“น่าจะเป็นล้านปีได้แล้วมั้ง”

“โทษทีว่ะ”

ปวดใจจัง แต่คำพูดของเขามันก็เป็นเรื่องจริง ชีวิตในมหาวิทยาลัยของผมยุ่งตลอดเวลา การเตรียมเก็บผลงานเป็นคุณสมบัติสะสมใส่เรซูเมเล่นเอาผมยุ่งอย่างไม่ลืมหูลืมตา ผมคิดว่าต้องทำถึงขนาดนั้นถึงจะมีชีวิตรอด และได้เป็นผู้ชนะ

ผมรินโซจูใส่แก้ว มินซอกรับแก้วพลางมองผมด้วยแววตาสงสัย

“นายมีอะไรจะคุยกับฉันสิท่า”

“เป็นผีนี่หว่า [2]”

โซจูไหลผ่านคอ วันนี้เหล้ามีรสหวานเป็นพิเศษ เขาเหลือบมองตาผมพร้อมกับดื่มไปด้วย

“คิมด็อกมย็องก็มีช่วงชิลกับเขาเหมือนกันแฮะ”

“นายไปอยู่บ้านเกิดกับฉันเถอะ”

“บ้านเกิด?”

พอลองคิดๆ ดูแล้วบ้านเกิดของเขาอยู่ที่โซล แต่เขาใช้ชีวิตวัยเด็กส่วนใหญ่ที่ฮาดง

หลังพ่อแม่หย่ากัน เขาก็ใช้ชีวิตสมัยเรียนอยู่บ้านตายาย และพูดอยู่บ่อยๆ ว่าฮาดงคือบ้านเกิดของตน

“แล้วจะให้ฉันไปอยู่บ้านนอกทำไมล่ะ”

เขาดื่มเหล้าแล้วถาม

“มาทำสวนที่ต่างจังหวัดกับฉันเหอะ”

“ทำสวน?”

ถึงน้ำเสียงจะงง แต่แววตากลับเป็นประกายชอบกล

“ว่าจะลองทำลูกพลับแห้งจากลูกพลับพันธุ์แทบงที่ขึ้นชื่อของเมืองฮาดงน่ะ”

“ลูกพลับแห้งน่ะเหรอ”

ผมอธิบายรายละเอียดให้หมอนี่ฟัง เล่าเรื่องที่ได้รับถ่ายทอดเทคนิคจากฮวังยูชิน ผู้เชี่ยวชาญเรื่องลูกพลับแห้งโดยไม่ขาดตกบกพร่อง

“นายรู้ตัวว่าจะทำอะไร แต่จะให้ฉันไปทำอะไรล่ะ”

“นายก็มีงานแยกไปทำต่างหากไง”

มินซอกทำหน้าจริงจัง ผมคุยเรื่องแผนการสร้างเว็บไซต์อย่างใจเย็น

สีหน้าของเขาเปลี่ยนไปทันทีที่ผมพูดถึงเว็บไซต์ที่จะใช้ขายสินค้าทางการเกษตรอันหลากหลาย ไม่ได้ขายแค่ลูกพลับแห้งอย่างเดียว

เขาพยักหน้าและทำท่าเห็นด้วย

“เป็นแผนการที่เจ๋งเลย แต่ฉันมีคำถามอยู่เรื่องนึง”

“ว่ามาสิ ถามได้หมดเลย”

“เหตุผลที่นายมาคุยเรื่องนี้กับฉันคืออะไร แล้วทำไมถึงเป็นฉันล่ะ”

มินซอกจ้องตาผมจังๆ ก็ควรจะถามอยู่หรอก เพราะถึงตอนมอปลายเราจะเป็นเพื่อนสนิทกัน แต่ตอนมหาวิทยาลัยก็ไม่ค่อยได้เจอกันบ่อยๆ เพราะอ้างกันว่ายุ่ง

จึงเป็นเรื่องแปลกที่จู่ๆ ผมก็โผล่มาชวนให้ไปทำงานด้วยกัน

“ฉันจะพูดตรงๆ เลยแล้วกัน”

ผมชนแก้วเหล้าแล้วดื่ม

“จากที่ใช้ชีวิตมา ฉันว่าไม่มีใครดีไปกว่าเพื่อนที่บ้านเกิดแล้วละ ตอนนี้ฉันต้องการคนที่มีความสามารถและพอที่จะไว้ใจได้”

“แล้วถ้าสมมติเพื่อนที่บ้านเกิดคนนั้นปฏิเสธล่ะ”

ผมไม่คิดว่าเขาจะค้านเลย

**“ฉันจะเป็นเกษตรกรผู้ร่ำรวย และจะช่วยให้นายเป็นคนรวยด้วยเหมือนกัน”**

**ต้องนับแล้วนะ ว่าด็อกมย็องพูดคำว่ารวยไปแล้วกี่ครั้ง 555 ฮึกเหิมมาก อยากรวยด้วย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **16**

**ตอนที่ 16 เตรียมสร้างเว็บขายผลไม้**

**“เกษตรกรผู้ร่ำรวย!”**

คำพูดของผมทำเอามินซอกหัวเราะเสียงลั่น เขาไม่ได้หัวเราะเยาะ สีหน้าของเขาร่าเริง

“แล้วก็อีกอย่าง”

“อะไรเหรอ”

“ฉันเข้าใจดีว่านายไม่คิดจะทำงานประจำ เลยยังเป็นฟรีแลนซ์มาจนถึงตอนนี้ ถ้านายมาทำงานกับฉัน ฉันก็ให้อิสระนายได้นะ”

“อิสระเหรอ”

“อิสระที่ได้หลุดพ้นจากชีวิตในเมืองกับอิสระทางการเงินน่ะ”

มินซอกฟังผมพูดและเทเหล้าจนเต็มแก้ว

หลังจากที่หมอนี่ตายไป ผมก็ไปเจอบล็อกที่เขาเคยเขียนบันทึกคล้ายไดอารี เขาทิ้งข้อความที่ไม่ทันได้ลบเอาไว้คล้ายเป็นข้อความสั่งเสีย

มินซอกเขียนข้อความซ้ำๆ ว่าอยากออกไปจากเมืองกรุง แต่เขาไม่มีบ้านเกิดให้กลับไปและไม่มีใครคอยรอรับเขาด้วยความยินดีอีกด้วย

ตอนนี้บ้านตายายที่เขาเคยใช้ชีวิตวัยเด็กก็ไม่มีคนอยู่แล้ว ทุกอย่างจบลงหลังยายของเขาตายจากไป

ยิ่งไปกว่านั้น ตัวเขาเองก็มีฐานะทางเศรษฐกิจย่ำแย่ ถึงจะหาเงินค่าเล่าเรียนด้วยน้ำพักน้ำแรงตัวเอง แต่ก็ยังเหลือหนี้ก้อนที่กู้ยืมเพื่อการศึกษา

เขาจึงปลดหนี้ที่กู้มาแล้วปลิดชีวิตตัวเอง

“แค่มีคอมพิวเตอร์โน้ตบุ๊ก นายก็ทำงานได้ทุกที่แล้วนี่นา ฉันจะดูแลรับผิดชอบทุกอย่างที่เกี่ยวกับการเกษตรเอง นายแค่ช่วยดูเว็บไซต์ก็พอ”

“แค่ดูเว็บไซต์เหรอ”

“นายรับผิดชอบแต่เว็บไซต์ก็พอแล้ว การออกจากเมืองหลวงก็จะเป็นประโยชน์กับตัวนายเองด้วย เพราะกรุงโซลไม่เหมาะกับนายหรอก”

แสงสลัวยามเย็นจางหายไปโดยที่เราไม่ทันรู้ตัว

เขามองแสงไฟในเมืองกรุงพลางพูด

“แต่ฉันออกแบบไม่เก่งนะ”

“ไม่ต้องห่วง เดี๋ยวฉันรับผิดชอบส่วนนั้นเอง”

สมัยทำงานบริษัทตัวแทนโฆษณา ถ้าดีไซเนอร์ไม่ได้ทำตามที่ตกลงกันไว้ ผมจะทำเอง ที่จริงแล้ว ตอนทำงานกับเขา ผมก็เป็นคนออกแบบทรัพยากรทางเทคโนโลยี [1] ทั้งหมดเช่นกัน

“คิดง่ายๆ ว่าได้กลับไปพักผ่อน สูดอากาศบริสุทธิ์ที่บ้านเกิดก็พอ”

“ประโยคนั้นโดนใจแฮะ”

“ถือว่านายตกลงแล้วนะ”

“ฉันยังไม่ได้ตกลงซะหน่อย”

“ลองไปก่อน ถ้าไม่ชอบค่อยกลับมาก็ได้”

“งั้นก็ต้องลองกันสักตั้งสิ”

“เยี่ยม งั้นไปพรุ่งนี้เลยนะ”

“นี่รีบขนาดนั้นเลยเหรอ”

“ตีเหล็กก็ต้องตีตอนร้อนสิ”

พวกเราดื่มเหล้าแก้วสุดท้ายกันอย่างอารมณ์ดีก่อนเอนตัวนอนแผ่บนแคร่ มินซอกคงเพลียเลยผล็อยหลับไป ส่วนผมยังมีสติครบถ้วน จึงเอาผ้าห่มออกมาห่มให้เขา

ใบหน้าของมินซอกเป็นสีแดงเพราะโดนแสงไฟข้างถนนส่อง

พอได้อ่านข้อความที่เขาทิ้งไว้เหมือนเป็นคำสั่งเสียจึงได้เข้าใจว่าทำไมเขาถึงเลือกทางสุดโต่ง แม้บทสรุปของชีวิตจะเป็นการฆ่าตัวตายจากภาวะซึมเศร้า แต่การกระทำเช่นนั้น เท่ากับว่าเขาโดดเดี่ยวมาก

ในโซลไม่มีใครช่วยคลายความเหงาของเขาได้ มีแค่การย้ายออกจากเมืองกรุงเท่านั้นที่ทำให้ความรู้สึกของเขาเปลี่ยนไป

วันรุ่งขึ้น พวกเรากินซุปแฮจัง [2] แล้วมุ่งหน้าไปสถานีขนส่งปลายทาง

\*\*\*

ระหว่างที่คิมด็อกมย็องเดินทางไปโซล บ้านของชองกิลซันก็มีบรรยากาศเยือกเย็น เพราะกาฮี ลูกสาวคนสุดท้องที่กลับมาจากซังจู

คุณแม่ของเธออยู่โซลเพื่อดูแลหลาน ภายในบ้านอันกว้างใหญ่จึงมีเพียงคุณพ่อกับลูกสาวคนสุดท้อง นั่งกินข้าวเย็นด้วยสีหน้าอึดอัดใจ

พ่อลูกมีความสัมพันธ์อันห่างเหินนับตั้งแต่วันที่เธอบอกว่าจะไม่เขียนนิยายแล้ว ชองกิลซันคาดหวังอยู่ในใจอยากให้เธอเป็นนักเขียนนิยาย

กาฮีพูดขึ้นขณะกินข้าว

“พ่อคะ พ่อสัญญากับด็อกมย็องไว้เหรอคะ”

“หมอนั่นเล่าให้แกฟังด้วยเหรอ”

“มันสำคัญตรงไหนล่ะคะ อีกอย่าง พ่อโกรธหนูแท้ๆ แต่ทำไมถึงไปลงกับคนอื่นล่ะ”

“พ่อไม่ได้โกรธแล้วไปลงกับหมอนั่นซะหน่อย ก็แค่คุยทำธุรกิจกัน”

เขามองว่าได้คุยกันอย่างสมเหตุสมผลแล้ว คิมด็อกมย็องก็เป็นคนเสนอข้อตกลงเอง ไม่ใช่คนอื่น

ถึงจะคิดว่าคงเป็นไปไม่ได้ แต่สมมติหากคิมด็อกมย็องช่วยแก้ไขปัญหาเรื้อรังของสวนผลไม้ได้จริง เขาก็ตั้งใจจะทำตามสัญญาอยู่แล้ว

“ถ้างั้นก็ต้องรักษาสัญญาด้วยนะ สัญญาเกี่ยวกับเรื่องซื้อขายที่พ่อบอกไว้น่ะ”

ชองกิลซันเป็นคนหูตาไว เขาคิดว่าคิมด็อกมย็องคงไม่ได้เล่าเรื่องให้ลูกสาวฟังมากจนเกินไป

“พ่อจะรักษาสัญญา ว่าแต่แกคิดจะทำอะไรต่อในวันข้างหน้าล่ะ”

“หนูว่าจะอยู่ที่นี่สักพักค่ะ”

“จะทำอะไรที่นี่เหรอ”

เธอนิ่งเงียบ

ใจหนึ่งก็หวังจะทำงานกับคิมด็อกมย็อง

\*\*\*

ผมกับมินซอกขึ้นรถประจำทางที่จะไปฮาดง ผมอธิบายส่วนที่ยังไม่ได้บอกเมื่อวานในรถประจำทาง

ผมเริ่มคุยเรื่องสร้างเว็บไซต์ก่อนทันที เป็นงานสร้างเว็บช็อปปิ้งออนไลน์เล็กๆ แต่ด้วยมาตรฐานของเทคโนโลยีในยุคนี้ เว็บไซต์แบบนี้ก็ถือว่ามีคุณสมบัติแบบที่จัดการได้ยากแล้ว

ดูเหมือนมันจะไม่ได้เป็นปัญหาสำหรับเขา แววตาเขาเปี่ยมด้วยความปรารถนาอันแรงกล้าแบบที่ไม่ได้เห็นมานาน พอผมพูดขึ้นมาข้อหนึ่ง เขาก็จะเข้าใจข้อสองข้อสามได้ในเวลาเดียวกัน

ผมรู้สึกเหมือนได้ทำงานร่วมกับคู่หูที่เข้าขากันมานาน

ผมต้องขายผลไม้ที่มีรอยช้ำของสวนชองกิลซันให้ได้ก่อน ดังนั้นจะต้องสร้างเว็บไซต์ให้เสร็จโดยไวที่สุด

ผมถามเขาเกี่ยวกับกำหนดเวลาในการสร้างเว็บไซต์

“จะใช้เวลานานแค่ไหน”

“มันขึ้นอยู่กับว่านายต้องการอะไรบ้าง”

“หมายความว่ายังไงเหรอ”

“อยากจะสร้างฟังก์ชันให้ออกมาสมบูรณ์แบบตั้งแต่แรกเลย หรือจะเอาแค่พอใช้งานได้”

“เอาแค่พอใช้งานได้ไปก่อนละกัน”

โดยธรรมชาติของเว็บไซต์ เราต้องคอยปรับปรุงพัฒนาไปเรื่อยๆ อยู่แล้ว ถึงจะใส่เฉพาะฟังก์ชันที่จำเป็นแล้วเปิดใช้งาน ก็ไม่เป็นไร

“โอเค รับทราบ”

เมื่อมาถึงบ้านในชนบท เราก็เริ่มลงมือสร้างเว็บช็อปปิ้งออนไลน์ทันที

ลูกๆ ตั้งใจทำงานหนักโดยมีพ่อกับแม่ดูแลเอาใจใส่เต็มที่

ถึงจะดึกดื่นแต่แม่ก็ยังเตรียมข้าวให้

“ไม่กินข้าวกันเหรอ”

“แป๊บนึงนะครับ ขอทำตรงนี้ให้เสร็จก่อน”

ไม่นานก็เช้า แต่ก็ยังทำไม่เสร็จ

กินข้าวแล้วงีบหลับช่วงฟ้าสางกลายเป็นกิจวัตรประจำวันของพวกเราไปแล้ว

“ระหว่างที่นายสร้างเว็บ ฉันจะออกแบบทิ้งไว้นะ”

“ว่าแต่นี่คืออิสระแบบที่นายว่าเหรอ”

มินซอกถามด้วยสีหน้าทำนองว่าไม่อยากจะเชื่อ

“ไม่ให้นอนเต็มอิ่มแล้วยังเรียกว่าอิสระได้อีกเหรอ นี่มันทาสชัดๆ”

“เข้าใจกันหน่อยสิ จะมีอิสระได้ เราก็ต้องทำงานก่อนไง”

“คิมด็อกมย็อง ไอ้เราก็นึกว่านายเปลี่ยนไปแล้ว แต่ไม่ว่าจะเมื่อก่อนหรือตอนนี้ก็ยังเหมือนเดิมแฮะ ไม่ต่างกันเลย”

ถึงมินซอกจะบ่นแต่ก็ตั้งใจทำงาน ระหว่างที่เขาสร้างเว็บ ผมก็มีธุระให้ต้องทำเยอะแยะไปหมด

ไม่ใช่แค่ออกแบบอย่างเดียว แต่ผมยังต้องสร้างคีย์เวิร์ด [3] ด้วย

ยุคนี้ยังไม่มีแนวคิดเรื่องคีย์เวิร์ดโฆษณา [4] ตามเว็บท่า [5] อันดับหนึ่งของประเทศเกาหลีใต้ เป็นสิ่งมหัศจรรย์ที่เมื่อเรากรอกคำเฉพาะลงในช่องค้นหาแล้วจะมีข้อมูลโผล่ขึ้นมา

ผมทำงานที่น่าตื่นเต้นและน่าประหลาดใจโดยไม่หยุดพัก ผมถ่ายรูปต้นผลไม้ที่จะขายจากสวนผลไม้ จากนั้นก็โพสต์ลงอินเทอร์เน็ต

ทีนี้ถ้ากรอกคำค้นหาว่า ‘ผลไม้มีตำหนิ’ ก็จะพบเว็บไซต์เรา แม้จะค้นหา ‘วิธีซื้อผลไม้ราคาถูก’ ก็ยังเห็นข้อมูลที่ผมสร้างขึ้นอยู่ดี

เว็บไซต์ยังไม่เปิดให้บริการเลย ผมแค่ทดลองใช้ดูก่อน

พอหนึ่งสัปดาห์ผ่านไป คนก็เริ่มเข้ามาเขียนคอมเมนต์

**- สนใจซื้อแอ๊ปเปิ้ลมีตำหนิที่คุณโพสต์ไว้น่ะครับ**

ผมยังไม่ทันเขียนเนื้อหาว่า ‘จำหน่ายผลไม้’ ด้วยซ้ำ แม้เห็นแค่นั้นแต่คนก็แสดงความปรารถนาอยากจะซื้อ

ถึงเวลาต้องเปิดใช้งานเว็บไซต์แล้ว

เพราะใกล้จะถึงเทศกาลชูซอกเข้ามาทุกที

**ได้ตัวปุ๊ป ใช้งานปั๊ปเลย ด็อกมย็องสู้ๆ เอ้ย มินซอกสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **17**

**ตอนที่ 17 เปิดตลาดผลไม้มีตำหนิ**

“ทีนี้นายจะเปิดใช้เว็บตอนไหนก็ได้แล้วนะ”

“งั้นให้เดดไลน์ภายในเย็นวันนี้ก็แล้วกัน”

มินซอกมีรอยคล้ำใต้ตา ตัวผมเองก็สภาพย่ำแย่พอกัน เราไม่รู้เลยว่าเวลาผ่านไปนานแค่ไหน ได้นอนประมาณสามชั่วโมงต่อวัน

พวกเราทำงานโต้รุ่งกันตั้งแต่วันที่เดินทางมาถึง เป็นเวลากว่าครึ่งเดือนแล้ว

**― คุณเกษตรกรภูเขาชีรีคะ ฉันอยากซื้อแอ๊ปเปิ้ลช้ำค่ะ**

**― คุณเกษตรกรภูเขาชีรีครับ ขอซื้อสาลี่ที่มีตำหนิหน่อยครับ**

คอมเมนต์หลั่งไหลเข้ามาในบล็อก ถึงจะคาดการณ์ไว้แล้วแต่ก็ไม่คิดว่าจะได้รับการตอบรับที่ดีขนาดนี้ รอยตำหนิเล็กๆ น้อยๆ ไม่ได้เป็นปัญหาเลย

ผู้คนจำนวนมากตามล่าผลไม้ตามฤดูกาลถึงขนาดนี้

มนุษย์เราเป็นพวกความรู้สึกหลากหลาย ไม่ใช่ว่าทุกคนจะต้องการผลไม้ที่สวยงามและไม่มีรอยขีดข่วน ยังมีคนที่เลือกซื้อผลไม้ราคาถูกอยู่ด้วย แม้ผลไม้ที่เราขายจะมีรอยช้ำแต่ก็ไม่ได้มีปัญหาอื่น

บางครั้งความหลากหลายแบบนี้ก็สร้างตลาดใหม่ๆ ขึ้นมาได้เหมือนกัน

ผมกำลังบุกเบิกตลาดเฉพาะกลุ่มแบบใหม่ที่เรียกว่าผลไม้มีตำหนิ

\*\*\*

ผมไปหาเถ้าแก่สวนผลไม้ชองกิลซัน เขากำลังส่งมอบผลไม้ให้ผู้ค้าส่ง รถบรรทุกที่ขนสาลี่กับแอ๊ปเปิ้ลขับออกไปฝุ่นตลบ

ตอนนั้นเองผมจึงได้เผชิญหน้ากับเถ้าแก่ชองกิลซัน ผมดูกล่องที่ถูกทิ้งไว้ตรงมุมหนึ่งของสวนผลไม้ไว้ก่อนแล้ว

พวกนี้เป็นผลไม้ที่มีตำหนิทั้งหมด

“กำลังรออยู่เลยว่าจะมาเมื่อไหร่”

“ทั้งหมดมีแค่นี้เองเหรอครับ”

มีของน้อยกว่าที่คิด เขาทำหน้างงๆ กับท่าทีของผม

“ปีนี้มีผลไม้ช้ำน้อยกว่าที่คิดแฮะ”

“จะให้ราคาประมาณเท่าไหร่เหรอครับ”

ผมรู้ว่าราคาจะเปลี่ยนแปลงไปทุกปี

“ปีนี้มีสิบกิโลกรัม ตั้งไว้ที่สามหมื่นวอน [1] ได้”

เป็นราคาที่เกิดจากการคาดเดา ไม่ใช่ราคาที่ถูกต้อง เพราะเขาก็ไม่รู้เหมือนกันว่าตอนส่งไปถึงผู้บริโภคคนสุดท้าย ราคาจะเพิ่มเป็นเท่าไร

เนื่องจากผลผลิตทางจากเกษตรต้องผ่านกระบวนการจัดจำหน่ายอันซับซ้อน

ราคาของผลไม้ที่นำมาขายส่งเปลี่ยนแปลงทุกช่วงเวลา จะขึ้นลงตามความพอใจของพ่อค้าคนกลาง

ในตลาดยังมีพ่อค้าคนกลางหัวหมอคอยฟันกำไร ได้ส่วนต่างไปเยอะกว่าเกษตรกรผู้อาบเหงื่อต่างน้ำ

การซื้อขายกันโดยตรงผ่านอินเทอร์เน็ตไม่เปิดโอกาสให้พ่อค้าคนกลางได้ค้ากำไรเกินควร

ถึงแม้จะมีรอยช้ำก็ยังได้ราคาดีกว่าผลไม้ขายส่ง

“ผมก็จะช่วยขายในราคานั้นด้วยเหมือนกันครับ”

“นายพูดจริงเหรอ”

เขาทำหน้าเป็นเชิงว่าไม่เชื่อในสิ่งที่ผมพูด

“อย่างที่เคยบอกไปแล้วคราวนั้นว่าผมจะเก็บค่านายหน้ายี่สิบเปอร์เซ็นต์ของกำไรนะครับ”

“รู้แล้วน่า”

ถ้าผลไม้ราคากล่องละสามหมื่นวอน ผมก็จะได้ค่านายหน้าหกพันวอน [2]

ถ้านำแอ๊ปเปิ้ลกับสาลี่มารวมกันก็น่าจะได้สองร้อยกล่องนิดๆ

ผมรู้สึกผิดหวังเพราะมีของน้อยกว่าที่คิด

ผมแจ้งขั้นตอนการจัดส่งให้ชองกิลซันทราบ เพราะถ้าเปิดเว็บไซต์ตอนนี้ ผมจะต้องทำให้ทันตามกำหนด

เราต้องจัดการทุกอย่างด้วยความรวดเร็ว

“ผมเจาะรูกล่องพัสดุไว้แล้ว เดี๋ยวเขาจะมาเก็บตามวันที่กำหนด เถ้าแก่แค่ช่วยเตรียมพร้อมให้เขาแพ็กของได้สะดวกก็พอครับ”

ผมออกแรงเตรียมตัวถึงขั้นนั้น จะให้ทำเหมือนเป็นคนเห็นแก่ตัวคือมาช่วยขายของอย่างเดียว ผมก็ทำได้

แค่ไม่รู้ว่าทำแบบนี้ในระยะสั้นจะดีจริงไหม แต่ไม่ใช่ทางเลือกที่ดีในระยะยาวแน่ๆ

“ถ้านายทำให้ขนาดนี้ ฉันก็สบายเลยน่ะสิ”

“ถ้าอย่างงั้น ครั้งหน้าก็ขอฝากเนื้อฝากตัวด้วยนะครับ”

ผมโค้งลาเขาแล้วเดินออกมา ได้เห็นว่าชองกิลซันมองผมด้วยแววตาที่ต่างไปจากเดิม

ผมเจอกาฮีตรงทางออก เธอน่าจะกลับมาจากไปจ่ายตลาด

“คิมด็อกมย็อง มาคุยกับฉันหน่อยสิ”

เธอจูงมือผมไปหาที่เงียบๆ ถึงจะมีสีหน้าบึ้งตึงแต่ก็แสดงความรู้สึกยินดีด้วย

“ทีนี้ก็บอกกันมาตรงๆ”

เธอปล่อยข้อมือผม

“นายกลับมาจากโซลตอนไหน”

“เมื่อวานหรือสองวันก่อนได้มั้ง”

รู้แต่ก็แกล้งทำเป็นไม่รู้

“นายกลับมาเกินครึ่งเดือนแล้วต่างหาก”

“เวลาเดินเร็วจริงๆ ”

เธอถลึงตามองผมอย่างไม่พอใจ บังเอิญว่าผมก็มีธุระกับเธอพอดี ถึงเวลาที่ลูกสาวของสวนผลไม้ชองกิลซันต้องเข้ามาช่วยแล้ว

“ฉันว่าจะคุยกับเธออยู่พอดี”

นัยน์ตาของเธอเป็นประกาย

“เรื่องอะไรเหรอ”

“อีกเดี๋ยวก็จะเริ่มยุ่งแล้ว ถึงตอนนั้นแล้วมาช่วยฉันหน่อยสิ ไหนจะเรื่องสวนผลไม้ชองกิลซันอีก”

“ค่า! ค่า! จะทำตามที่สั่งเลยค่า”

เธอตอบด้วยน้ำเสียงเล่นใหญ่เกินจริง แม้จะแสดงสีหน้าไม่พอใจ แต่ในเมื่อตอบตกลงแล้วก็ต้องเป็นตามนั้น

ผมต้องการคนช่วยแพ็กผลไม้ อาจต้องให้เธอช่วยตั้งแต่คืนนี้เลย

\*\*\*

เย็นวันนั้น ผมเปิดเว็บไซต์ที่มีชื่อว่ากลุ่มเกษตรกรภูเขาชีรี

พอคำนึงถึงว่าเป็นเว็บซื้อของออนไลน์ที่ขายผลผลิตทางการเกษตรแล้ว ก็รู้สึกว่ามันสว่างสดใส เป็นผลจากการใช้สีเขียวพาสเทลที่ผมชอบเสียเยอะ

**[เราขอมอบผลิตภัณฑ์ทางการเกษตรที่สะอาดและสดใหม่จากภูเขาชีรี]**

สินค้าที่ขายมีเพียงแอ๊ปเปิ้ลกับสาลี่ แถมยังเป็นสินค้ามีตำหนิ

แต่ถึงอย่างนั้นก็ยังให้ความรู้สึกสะอาดสะอ้าน ต้องขอบคุณการออกแบบที่ทันสมัยกับสภาพแวดล้อมการใช้งานอันเรียบง่าย ภาพถ่ายของผลไม้ที่แค่เห็นก็ทำให้อารมณ์ดีกับคำโปรยแบบพื้นๆ แต่ชัดเจนก็สะดุดตาเช่นกัน

ที่ผมเขียนโปรยไว้ยืดยาวก็ให้ผลดีเหมือนกัน สาเหตุที่แอ๊ปเปิ้ลกับสาลี่เกิดรอยช้ำก็เพราะโดนกระแทกระหว่างขั้นตอนคัดแยกเสียเป็นส่วนใหญ่ ไม่ใช่เพราะเป็นโรคหรือเน่าเสีย

ผมอธิบายรายละเอียดครบถ้วนคู่กับรูปภาพ

ผมไม่ได้โพสต์แค่ในเว็บไซต์เท่านั้น แต่ยังโพสต์ลงในบล็อกราวกับจัดแสดงนิทรรศการอีกด้วย เพื่อเตรียมรับมือกับคำบ่นว่าของลูกค้าเผื่อไว้

“มีคนเข้ามาซื้อทันทีที่เปิดใช้เว็บเลยแฮะ”

“นี่เป็นผลจากการเตรียมตัวล่วงหน้าไว้แล้วน่ะสิ”

เรื่องแบบนี้เกิดขึ้นได้ ในเมื่อเรามีกลุ่มลูกค้าที่รอซื้ออยู่แล้ว ทุกคนล้วนเป็นลูกค้าที่เคยคุยกันมาก่อนหน้านี้

ลูกค้าส่วนใหญ่ได้พูดคุยกันผ่านคอมเมนต์หรือเว็บบอร์ด ถึงจะไม่ได้มีจำนวนมากแต่ก็เป็นแรงกระตุ้นในการทำงาน

“ยังเขียนฟังก์ชันรีวิวไม่เสร็จอีกเหรอ”

“ฉันเป็นพวกทำงานหนึ่งร้อยยี่สิบชั่วโมงต่อสัปดาห์ว่ะ”

เว็บไซต์แตกต่างกับโฮมเพจตรงที่ดูแลลูกค้าผ่านการสมัครสมาชิกได้ ถึงจะคิดว่าไม่ใช่เรื่องสำคัญ แต่มันมีคุณค่าต่องานเบื้องหลังอย่างยิ่ง

ในนั้นมีระบบการจ่ายเงินด้วย นอกจากจะซื้อขายกันโดยไม่ใช้สมุดบัญชีธนาคารได้แล้ว ลูกค้ายังชำระเงินโดยโอนผ่านบัญชีธนาคารได้อีกด้วย

ส่วนฟังก์ชันอื่นก็ใช้กันแบบง่ายๆ ไปก่อน จึงยังไม่มีฟังก์ชันให้เขียนรีวิว

“เดี๋ยวทำงานเสร็จแล้ว ฉันจะให้นายพักได้เต็มที่เลย”

“ไม่เอาอิสระแล้วก็ได้ แต่ช่วยปล่อยฉันไปนอนซักทีเถอะ”

มินซอกพูดกับผมด้วยสายตาน่าเวทนา เดิมที เขาชอบใช้ร่างกายจนถึงขีดกำจัด มันเป็นวิถีเฉพาะตัวที่จะทำให้ตนลืมความเศร้า

อาจฟังดูย้อนแย้งที่ผมกลับชอบใจเมื่อเขาบ่นว่าเหนื่อยจนทำต่อไม่ไหว

“โทษที แต่ยังไงเว็บมันก็ต้องมีฟังก์ชันรีวิวว่ะ”

“ขอบอกไว้ก่อนเลยนะ ว่าเดี๋ยวใส่ฟังก์ชันนี้เสร็จก็จะไปพักแล้ว ชัวร์!”

“เข้าใจแล้ว รับประกันว่าจะให้นายหยุดพักแน่นอน”

ผมกำลังทำตัวเหมือนนายจ้างใจโหด แต่ก็ช่วยไม่ได้เพราะเรากำลังขายของ ในเมื่อเริ่มขายสินค้าไปแล้ว ไม่ว่าอย่างไรก็ต้องมีฟังก์ชันรีวิว

มีรีวิวแง่ลบด้วยก็ยิ่งดี

นั่นเป็นหนทางอยู่รอดในโลกออนไลน์

**เดี๋ยวก็ได้พักแล้ววว 55555**

**ถ้าอ่านแล้วชอบฝากเม้น กดหัวใจหรือกดติดตามด้วยนะคะ เดี๋ยววันหยุดจะมาอัปให้จุกๆ เลย ชอบอ่านกันตอนไหนเม้นบอกได้ เผื่อปรับเวลาอัปให้ตรงกับคนอ่านทู้กคนน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **18**

**ตอนที่ 18 สร้างความไว้วางใจให้กับเกษตรกรในหมู่บ้าน**

ผมขนกล่องขึ้นรถบรรทุกและไปสวนผลไม้ชองกิลซัน เป็นกล่องซึ่งเขียนคำที่ผมคิดขึ้น

ผมมีส่วนร่วมในงานทุกชิ้น ทุกอย่างจะต้องผ่านมือผมหมด ตั้งแต่โครงร่างเว็บไซต์ งานออกแบบขั้นพื้นฐานจนถึงการจัดส่ง

เป็นสิ่งที่ผมคาดการณ์ไว้ตั้งแต่แรกแล้ว ดังนั้นผมจึงต้องการกลุ่มคนที่ผมเชื่อใจได้

หนึ่งในนั้นกำลังรอผมอยู่

กาฮีกำลังรอผมอยู่ที่โกดัง ทันทีที่เธอเห็นหน้าผม ก็บ่นพึมพำ

“อะไรของนาย เรียกคนออกมาตอนดึกๆ ดื่นๆ เนี่ยนะ”

“ช่วยไม่ได้นี่ เพราะต้องเริ่มจัดส่งกันตั้งแต่พรุ่งนี้เลย”

เธอทำท่าไม่พอใจเพียงชั่วครู่ก่อนกลับมาจดจ่อกับงานทันที เพราะรู้ว่าผมมีนิสัยการทำงานอย่างไร

“ไว้ใจเกษตรกรภูเขาชีรีได้เลย”

กาฮีอ่านประโยคที่เขียนบนกล่องแล้วก็หัวเราะ

“ประโยคนี้ นายเป็นคนคิดเหรอ”

“ใช่ แล้วก็นี่เป็นรายการของที่จะส่งพรุ่งนี้ ต้องแพ็กให้ถูกนะ”

ผมให้รายการกับเธอ งานบริการส่งพัสดุของทางไปรษณีย์คือแค่แวะมารับของไปเท่านั้น แต่ถึงอย่างไร ผมมองว่าไปรษณีย์ก็ดีกว่าเจ้าอื่น

บริษัทขนส่งสินค้าเจ้าใหญ่ๆ ยังไม่รับสินค้าของบริษัทเล็กๆ ผมเลือกส่งของกับสำนักงานไปรษณีย์เพื่อจัดส่งได้อย่างปลอดภัยที่สุด

“ขายได้เยอะขนาดนี้เชียวเหรอ”

“แค่ห้าสิบกล่องเอง”

“ใช้คำว่า ‘แค่’ งั้นเหรอ พอเปิดเว็บปุ๊บ ก็ได้ออเดอร์เลยนี่นา”

ผมไม่ควรพูดคำว่า “แค่” อย่างเธอว่า แต่ผมต้องไม่รีบร้อนอวดเก่ง ผมไม่ควรประมาทจนกว่างานจะสำเร็จ

พวกเราแพ็กผลไม้ใส่กล่อง

ทั้งหมดนี้เป็นผลงานที่ทำด้วยมือ

“จริงสิ ถ้าเธอต้องใช้เงิน ก็บอกกันได้ตลอดเลยนะ เพราะฉันคำนวณให้ค่าแรงกับงานทุกอย่างเลย”

“คำนวณเหรอ”

เธอมีสีหน้างงๆ

ผมไม่หวังใช้แรงงานใครฟรีๆ ผมคิดจะให้เงินทุกคนที่เคยทำงานกับผมอย่างสมน้ำสมเนื้อ เชื่อว่านี่เป็นวิธีที่จะทำให้ผมเป็นชาวสวนผู้มั่งคั่ง

ผมบอกเรื่องนั้นกับเธอเป็นครั้งแรก

“อย่างแรกเลย พอทำโปรเจ็กต์นี้เสร็จแล้วฉันจะคิดบัญชีอย่างละเอียด ถ้าเธออยากได้เงินก่อนก็บอกมา เพราะฉันพร้อมจ่ายทุกเมื่อ”

“นายเหมือนเถ้าแก่เลย แถมยังเหมือนนั่นด้วย นายจ้างโหดเหี้ยมอำมหิตน่ะ”

“ฉันไม่สนหรอกนะ ว่าเธอจะพูดยังไง เพราะงานก็คืองานอยู่ดี”

ถึงจะเป็นเพื่อนกัน แต่ผมก็อยากทำในสิ่งที่ต้องทำ ผมจดวันและเวลาทำงานของมินซอกไว้หมด การดูแลส่วนแบ่งของพวกเขาก็เป็นงานของผมด้วยเช่นกัน

งานแพ็กของเสร็จสิ้นอย่างง่ายดายด้วยความช่วยเหลือจากเธอ ตอนนี้เหลือแค่รอรถขนส่งแวะมารับไปในวันพรุ่งนี้

\*\*\*

รีวิวของผู้บริโภคที่ได้รับสินค้าแล้วเข้ามาอย่างไม่ขาดสาย

**- โห นี่ใช่สาลี่มีตำหนิแน่หรือ สวยเกินไป คุ้มมากเลย**

**- มีรอยช้ำนิดหน่อยแต่ก็ไม่ได้มีผลกับรสชาติเลย ขอให้ขายดีนะคะ**

**- คุณภาพดีพอที่จะวางขึ้นโต๊ะไหว้บรรพบุรุษในวันชูซอกได้เลยละ**

**- ชอบตรงที่คนขายซื่อสัตย์ เพราะมีหลายร้านเลยที่หลอกขาย บอกว่าเป็นของดี**

รีวิวเริ่มสะสมเพิ่มเข้ามา ผมทยอยพิมพ์ขอบคุณตอบกลับรีวิวทีละอัน

จากห้าสิบกล่องก็เพิ่มขึ้นเป็นหนึ่งร้อยกล่องอย่างรวดเร็ว

แอ๊ปเปิ้ลกับสาลี่ที่มีรอยช้ำของสวนชองกิลซันขายหมดภายในสามวัน

ผลไม้มีรอยช้ำที่มาจากสวนผลไม้ของเขามีประมาณสองร้อยกล่อง บังเอิญว่าสัดส่วนของผลไม้ที่มีคุณภาพแย่มีจำนวนใกล้เคียงกัน

คือมีแอ๊ปเปิ้ลหนึ่งร้อยกล่อง และสาลี่หนึ่งร้อยกล่อง

ผมคาดไว้ว่าน่าจะใช้เวลาหนึ่งสัปดาห์ แต่ทำได้ไวกว่าที่คิดไว้ซะอีก

ผมไปหาชองกิลซัน

“คุณพ่อครับ ผมขายผลไม้มีตำหนิได้หมดตามที่รับปากแล้วครับ”

“ฉันพลาดแล้วสินะ ที่มองนายผิดไป”

เขาพูดสวนกลับทันที

“หมายถึงเรื่องอะไรเหรอครับ”

“หมายความว่าฉันตามกระแสไม่ทันแล้วไง คิดไม่ถึงว่าอินเทอร์เน็ตจะกลายเป็นร้านค้าแห่งใหม่ นายนี่เยี่ยมจริงๆ”

“ชมกันเกินไปแล้วครับ”

ผมโอนเงินให้เขาสี่ล้านแปดแสนวอน [1] ซึ่งหักค่านายหน้าออกไปแล้ว

“คุณพ่อครับ ผมขอยื่นข้อเสนออีกสักอย่างได้มั้ย”

“ลองพูดมาสิ”

“ผมขอรับผลไม้สภาพดีด้วยได้รึเปล่าครับ”

“เพราะเป็นช่วงเทศกาลเลยลดลงไปเยอะเหมือนกัน แต่ยังเหลืออีกประมาณห้าร้อยกล่องแหละ”

“ให้ผมขายของพวกนั้นได้มั้ยครับ”

“ได้สิ”

“ผมคิดว่าจะรับซื้อกล่องละสี่หมื่นวอน [2] นะครับ”

เป็นเงื่อนไขที่ดีกว่าเอาเงินไปให้พ่อค้าคนกลาง เขาไม่ปฏิเสธอยู่แล้ว

“ว่าแต่ ผมจะรับลูกพลับที่ซื้อเงินเชื่อตามที่ตกลงกันไว้ตอนนั้นไปได้หรือยังครับ”

“ได้สิ”

ชองกิลซันมีมุมแข็งกระด้าง แต่ก็เป็นคนที่หากเชื่อใจใครแล้ว ก็จะไว้ใจคนนั้นไปซะทุกอย่าง ต้นพลับแทบงในสวนของเขาออกลูกถึงหนึ่งแสนห้าหมื่นลูกทุกปี

ถึงผมบอกว่าจะรับไปทั้งหมด เขาก็น่าจะยกให้

\*\*\*

มินซอกเอาแต่นอนหลับไปสองวันเต็มๆ เขาเหมือนกับหมีที่จำศีลในฤดูหนาว

ผมดูแลเว็บไซต์อยู่คนเดียวแต่ก็ไม่มีปัญหาอะไร

ผมลงสินค้าใหม่ในเว็บไซต์ที่ไม่ใช่แอ๊ปเปิ้ลกับสาลี่ที่มีรอยช้ำ ผมมีรูปที่ถ่ายไว้ในสวนผลไม้

นี่เป็นสินค้าเกรดเอทั้งหมด

ทันทีที่โพสต์ลงเว็บก็ได้กระแสตอบรับร้อนแรง

**- มีของเกรดเอที่ไม่ใช่ของมีตำหนิมาขายแล้ว**

**- แพงกว่าของเดิมหมื่นวอน แต่ยังถูกกว่าในซูเปอร์มาร์เก็ตอยู่ดี**

**- เชื่อใจสินค้าและซื้อของกับร้านนี้ได้เลย**

**- เหล่าเกษตรกรแห่งภูเขาชีรีนี่สุดยอดเลย**

บางคนมองหาผลไม้ราคาถูกและมีคุณภาพดี แต่กับบางคน ต่อให้ผลไม้แพงก็ไม่เป็นไร ขอแค่คุณภาพดีก็พอ

อีกสิบห้าวันจะถึงวันชูซอก คีย์เวิร์ดที่ผมสร้างสอดคล้องตรงกันกับคีย์เวิร์ดที่เกี่ยวกับวันชูซอกพอดี คำฮิต ‘เกษตรกรแห่งภูเขาชีรี’ ที่ผมอยากให้ผู้คนค้นหามากที่สุดก็เช่นกัน

ทั้งหมดเป็นผลลัพธ์จากความซื่อสัตย์

พวกข้อความที่ผมโพสต์ลงบล็อกติดอันดับการค้นหาระดับต้นๆ ในยุคนี้เป็นช่วงที่ยังไม่มีแนวคิดเรื่องไวรัลมาร์เก็ตติ้ง [3] เช่นกัน

เจ้าของโพสต์ที่มีคุณภาพอย่างผมย่อมต้องได้คะแนนดีเป็นธรรมดา เหล่าบล็อกเกอร์ที่ส่งคำร้องขอ [4] เป็นเพื่อนบ้านกันนั้นมีจำนวนเพิ่มขึ้น

ผมกำลังจะได้เป็นบล็อกเกอร์ผู้ทรงอิทธิพลไปโดยอัตโนมัติ

\*\*\*

ระหว่างกินข้าวเย็นพ่อก็เล่าเรื่องสนุกๆ

“ชองกิลซัน บ้านสวนผลไม้พูดถึงแกอยู่ตลอดเลย”

“พูดถึงผมเหรอครับ”

แม่วางช้อนลงและตั้งใจฟังคำพูดของพ่อเช่นกัน

“เขาบอกว่าแกจะเป็นคนคอยนำทางหมู่บ้านเรา”

“ผมเหรอครับ”

“ไม่ใช่แค่นั้นนะ ถึงขั้นบอกว่าแกจะเป็นผู้นำชุมชนชาวเกษตรเลยละ”

“ตานั่นมองลูกชายเราได้ขาดจริงๆ”

จู่ๆ แม่ผู้ฟังอยู่เงียบๆ ก็โพล่งขึ้น

ผมแอบยิ้มอยู่ในใจ เป็นผู้ใหญ่ที่มีมุมน่ารักแอบซ่อนอยู่เหมือนกัน

น้ำขึ้นก็ต้องรีบตัก ช่วงเวลานี้อาจเป็นโอกาสทองของผมก็ได้

ผมต้องไปต่อ

“ผมขออะไรพ่ออย่างนึงได้มั้ยครับ”

“จะให้ทำอะไรล่ะ”

“ผมอยากพบชาวสวนทุกคนในหมู่บ้านของเราครับ”

“ทุกคนเลยเหรอ แล้วแกจะทำอะไร”

“อยากทำเรื่องดีๆ ให้พวกเขาน่ะครับ”

พ่อไม่ถามเหตุผลและรับปากว่าจะทำตามนั้น ดูท่าว่าพ่อเชื่อผมอย่างไม่ลืมหูลืมตา

สามวันต่อมามีผู้คนมารวมตัวกันที่หอประชุมหมู่บ้าน นอกจากชาวสวนผลไม้แล้วดูเหมือนว่าผู้คนในละแวกนี้ก็มาชุมนุมด้วยเหมือนกัน

ทันทีที่ผมปรากฎตัว หอประชุมหมู่บ้านก็มีเสียงฮือฮา

ทุกคนมีสีหน้าสงสัยว่าผมจะพูดอะไร

ผมมีแผนการที่จะสร้างความไว้วางใจของพวกเขา

**เป็นการตลาดที่น่าสนใจดีนะ อยากกินผลไม้จากเกษตรกรแห่งภูเขาชีรีเลย ตอนต่อไปมาลุ้นกันว่าด็อกมย็องจะสร้างความไว้วางใจแบบไหนกันนะ! แผนเยอะจริงๆ พ่อหนุ่มคนนี้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **19**

**ตอนที่ 19 ขอความร่วมมือจากชาวบ้าน**

“ผมเป็นเกษตรกรครับ”

พวกเขารู้แค่ว่าผมเป็นลูกชายของเกษตรกรเท่านั้น ผมอยากบอกว่าตัวเองก็เป็นเกษตรกรเหมือนกันกับพวกเขา

“ถึงผมจะไม่มีประสบการณ์เท่าทุกคน แต่ผมคาดเดาเหตุการณ์ที่จะเกิดขึ้นบนโลกใบนี้ได้ครับ”

ผู้คนตั้งใจฟังสิ่งที่ผมพูด อาจเพราะได้ฟังเรื่องราวของผมจากปากชองกิลซัน ทุกคนจึงมีแววตาจริงจัง

“ผมขอถามข้อเดียว งานเกษตรทำยากมั้ย หรือการขายผลผลิตทางการเกษตรทำยากกว่า”

“ก็ยากทั้งหมดนั่นแหละ”

“ไม่หรอก งานขายสิยากกว่า”

คำตอบมาจากปากคนนู้นคนนี้ ส่วนใหญ่บ่นว่าการขายเป็นงานที่ยากกว่า เป็นเรื่องชัดเจนอยู่แล้ว ในเมื่องานทำสวนทำไร่กลายเป็นส่วนหนึ่งของชีวิตไปแล้ว แม้จะลำบากมากแค่ไหน ก็ทำสำเร็จได้ไม่ว่าด้วยวิธีใดก็ตาม

แต่การขายผลผลิตนั้นมีขอบเขตที่ต่างออกไป มันเป็นโครงสร้างที่ทำให้เราโซเซไปตามการกดขี่ของพ่อค้าคนกลาง

“ผมตั้งใจจะแก้ปัญหาเรื้อรังของหมู่บ้านเรา ผมจะช่วยให้ทุกคนขายสินค้าที่ท่านผลิตขึ้นมาในราคาที่เหมาะสมเองครับ”

ประโยคนั้นทำให้เกิดเสียงฮือฮาตามมา

“ที่พูดนั่นหมายความว่ายังไงน่ะ”

“ไอ้หนุ่มน้อยพูดโม้เกินไปหรือเปล่า”

“แต่ชองกิลซันบอกว่าเชื่อใจเขาได้นี่”

ผมรอจนเสียงบริเวณนั้นเงียบลง การที่ทุกคนส่งเสียงโกลาหลกันแบบนี้หมายความว่านี่เป็นประเด็นอันร้อนแรง

ขณะนั้นเองชายชราผมขาวโพลนก็ลุกขึ้นตะโกนใส่ผู้คน

“เงียบหน่อยได้มั้ย! ฉันอยากจะฟังพ่อหนุ่มพูดสักหน่อย”

คำพูดนั้นทำเอาทุกคนปิดปาก สายตาอันเป็นประกายกำลังจับจ้องผม รู้สึกมีพลังล้นเหลืออย่างไรก็ไม่รู้

“ว่ามาสิ จะใช้วิธีไหนเหรอ”

“ผมจะช่วยขายให้เองครับ”

“จะเอาไปขายที่ไหน”

“เว็บช็อปปิ้งออนไลน์ของผมครับ”

“เว็บช็อปปิ้งออนไลน์เหรอ”

คนที่เล่นอินเทอร์เน็ตไม่เป็นนั้นจะไม่มีทางรู้จักเว็บช็อปปิ้งออนไลน์

ผมส่งสัญญาณให้มินซอกผู้กำลังรอคำสั่ง

“ช่วยเปิดโปรเจ็กเตอร์ให้หน่อยได้มั้ย”

เราเตรียมเครื่องโปรเจ็กเตอร์เอาไว้ล่วงหน้า

“ที่นี่คือที่ที่ผมไว้ขายสินค้าครับ”

เขาไม่ใช่คนบ้านนอกหัวทึ่ม แค่ไม่คุ้นเคยกับวัฒนธรรมใหม่ๆ เท่านั้นเอง ถ้าอธิบายอย่างง่ายๆ ก็จะเข้าใจได้หมดทุกอย่าง

“ก็แปลว่ามีตลาดอยู่ในคอมพิวเตอร์สินะ”

ชายชราผมขาวโพลนพูดออกมาด้วยสีหน้าที่บอกว่าเข้าใจแล้ว

“ใช่ครับ พ่อเฒ่า”

ชาวบ้านพากันมองดูหน้าจออย่างตื่นเต้น

พวกเขามีปฏิกิริยาตอบรับหลากหลาย ส่วนใหญ่แล้วเป็นไปในทางดี

ต้องขอบคุณรีวิวดีๆ จากบรรดาผู้บริโภคที่เขียนในเว็บไซต์ช็อปปิ้งออนไลน์

“นี่คือข้อความที่ลูกค้าเขียนขึ้นมาเองครับ”

“งั้นเอาผลไม้ที่สวนเรามาขายด้วยได้มั้ย”

“ผมจะช่วยขายให้เองครับ”

ทุกคนต่างโวยวายขอขายสินค้าของตัวเอง

มีคนพูดถึงสินค้าที่ไม่เกี่ยวข้องด้วย แต่ตอนนี้ผมกำลังจดจ่ออยู่กับผลไม้ ก็เลยปฏิเสธสินค้าที่ไม่ตรงกับเงื่อนไขไปอย่างสุภาพ

“อย่างที่บอกไปตอนแรกว่าผมเป็นเกษตรกร ผมไม่ได้ทำงานนี้เพราะอยากเป็นพ่อค้าคนกลาง แต่ผมจะขอคิดค่าบริการสิบเปอร์เซ็นต์นะครับ”

“ถ้ามีเงื่อนไขแค่นั้น พวกเราก็ยินดีเลยละ”

ตอนนั้นเองที่ชายชราผมขาวโพลนชูมือทันที เขาคือผู้อาวุโสที่แสดงปฏิกิริยาตอบรับผมเป็นอย่างดีตั้งแต่ทีแรก

“ว่ายังไงครับ”

“ว่าแต่นายจะทำการเกษตรอะไรเหรอ”

“ผมว่าจะทำลูกพลับแห้งเร็วๆ นี้แหละครับ”

เขาทำหน้าสงสัย คนอื่นๆ ก็เช่นกัน เหมือนกับปฏิกิริยาของพ่อแม่ในตอนแรกเลย

“มันเป็นลูกพลับแห้งที่ทำจากลูกพลับแทบง เป็นงานเกษตรอันแรกที่ผมจะทำในปีนี้ครับ”

“ไม่แน่ใจว่านายคิดถูกหรือเปล่านะ”

ผมได้เรียนกับฮวังยูชิน ผู้เชี่ยวชาญด้านลูกพลับแห้ง และให้ผมบอกข้อมูลทั้งหมดที่รู้มาก็ย่อมได้ แต่ผมกลับพูดเรื่องอื่นแทน

“ผมทำเพื่อทดลองสิ่งใหม่ๆ ถ้าพูดถึงเมืองฮาดงก็ต้องนึกถึงลูกพลับแทบง แต่ไม่มีใครเอามาทำเป็นลูกพลับแห้งได้เลย และเกษตรกรหนุ่มอย่างผมจะริเริ่มเอง กรุณาชี้แนะผมด้วยนะครับ”

เสียงปรบมือดังขึ้นจากรอบทิศ

“ถ้าต้องการลูกพลับแทบงก็บอกได้เลยนะ”

ทุกคนพูดว่าจะให้ลูกพลับผม แน่นอนว่าไม่ได้ให้เปล่า รู้สึกเหมือนได้ซื้อขายเงินเชื่อด้วยปากเปล่าเสร็จสิ้น

ผมประกาศกับคนในหมู่บ้านอย่างเป็นทางการว่าจะทำการเกษตร แต่ไม่มีใครมาพูดจู้จี้จุกจิกกับผมเลย

นั่นเพราะผมจัดเตรียมสิ่งที่จำเป็นสำหรับพวกเขาได้ และผมหาของที่จำเป็นมาได้ด้วยเช่นกัน

การจะหาของมาได้นั้นไม่ใช่เรื่องง่าย การได้รับความไว้วางใจจากคนในชนบทยิ่งไม่ใช่เรื่องง่ายเลยสักนิด

เหมือนที่พ่อเคยบอกว่าเมื่อคนเขาไว้ใจเราแล้ว ก็จะไม่นึกระแวงกันง่ายๆ

สมมติว่าถ้าชาวบ้านทุกคนกลายมาเป็นเพื่อนร่วมงานของผม ก็ไม่มีอะไรน่ากลัว งานเกษตรเป็นงานที่ขึ้นอยู่กับตัวแปรหลายอย่าง และคนคือทรัพยากรอันมีค่า

“สุดท้ายนี้ผมมีคนจะแนะนำให้รู้จัก พวกเขาเป็นเพื่อนร่วมงานของผมเองครับ”

ผมชี้ไปทางมินซอกผู้กำลังถือคอมพิวเตอร์โน้ตบุ๊กอยู่ หมอนั่นโบกมือปฏิเสธ แต่เมื่อสบตาผมก็ต้องเดินออกมาอย่างเลี่ยงไม่ได้

“กาฮี เธอก็ออกมาด้วยสิ”

กาฮีนั่งสงบอยู่ข้างๆ ชองกิลซัน พ่อของเธอ ทันทีที่ผมเอ่ยชื่อ ใบหน้าเธอก็เปลี่ยนเป็นสีแดงเหมือนหัวไชเท้าแดงต่างจากตอนปกติ

เธอยอมแพ้แววตาพวกชาวบ้านจึงเดินออกมาจนได้

“เพื่อนๆ ที่ทำงานกับผมครับ ฝากเนื้อฝากตัวด้วยนะครับ”

ผมจับมือเพื่อนทั้งสองคนและก้มคำนับกลุ่มชาวบ้าน

เสียงปรบมือดังก้องอยู่ในหู

มันทำให้ผมอารมณ์ดี

ช่างเป็นวันที่ต้องดื่มเหล้าฉลองจริงๆ

\*\*\*

ตกเย็นวันนั้นผมกับมินซอกไปโรงเรียนประถมใกล้บ้าน

เนื้อหมูสามชั้นกับเนื้อสันคอหมูเต็มมือ หนักมาก แน่นอนว่าจะขาดโซจูไปไม่ได้

“โรงเรียนประถมฮามุน”

มินซอกอ่านป้ายตรงประตูใหญ่ เป็นร่องรอยเพียงอย่างเดียวที่บอกว่าที่นี่เคยเป็นโรงเรียนมาก่อน ตอนนี้โรงเรียนกลายเป็นศูนย์เรียนรู้ชุมชนไปแล้ว

น่าเสียดายที่ไม่มีเด็กๆ มาเรียนที่โรงเรียนประถมในหมู่บ้านแล้ว

“มาไวจัง”

กาฮีโผล่พรวดออกมาจากความมืด มินซอกเห็นแล้วมีสีหน้าแข็งทื่อด้วยความตกใจ

“พวกเธอยังไม่ได้ทักทายกันเลยใช่มั้ย นี่คือแพกมินซอก”

“ฉันชื่อชองกาฮี”

เธอยื่นมือออกมาก่อนแนะนำตัว ระหว่างที่ทั้งสองคนทักทายกันอย่างเก้อเขิน ผมก็เดินเข้าไปห้องปกครองที่อยู่ในอาคารเรียน

“มาแล้วเหรอ”

ชายชราผมขาวโพลนที่เคยพบกันในหอประชุมหมู่บ้านเอ่ยทักผมอย่างยินดี เขาคือพ่อเฒ่าอีชุนแบ ผู้ดูแลศูนย์เรียนรู้ที่นี่

ผมไม่ได้รู้จักเขามาตั้งแต่แรก รู้จักที่นี่ก็ตอนตามหาสถานที่กินเลี้ยง นั่นเพราะผมบังเอิญมาเจอคนจัดปาร์ตี้บาร์บีคิวกันตรงนี้

พอไปถามคนดูแล เขาบอกว่าจะใช้นานแค่ไหนก็ได้ ขอเพียงจ่ายค่าบำรุงก็พอ แต่ครั้งนี้ เขากลับพูดต่างจากตอนนั้น

“ไม่ต้องจ่ายหรอก”

“รับไว้เถอะครับ”

“ฉันรับเงินจากคนแบบเธอไม่ได้หรอก”

“คนแบบผมนี่แบบไหนเหรอครับ”

“ก็คนที่จะเปลี่ยนแปลงโลกใบนี้ไง”

“งั้นก็ยิ่งต้องรับไว้สิ ผมจะได้ไม่เคยตัวกับของฟรีไงครับ”

ผมจ่ายเงินให้เขาแล้วออกมาด้านนอก ทันทีที่ได้ยินเขาพูดแบบนั้น ผมก็รู้สึกเหมือนเป็นเจ้าของหมู่บ้าน ขณะเดียวกันก็คิดว่าเวลาแบบนี้ ต้องดูแลคนใกล้ตัวให้ดี

คนที่จะเป็นมือซ้ายและมือขวาของผมกำลังรออยู่

**ตอนนี้เหมือนด็อกมย็องมาหาเสียงนะว่ามั้ย 5555**

**ขอบคุณทุกคอมเม้น ทุกกำลังใจค่ะ ทีมงานทุกคนปลื้มปริ่มมาก เดี๋ยวคืนนี้มาอัปให้อีกตอน ช่วงวันหยุดจัดให้เลย วันละสะะะะะสอง เอ้ย สามตอนเนาะ เดี๋ยวนักแปลร้องไห้ 5555**

**+ + + + + + + +**

**อ่านนิยายตอนใหม่ๆ ทุกวัน คลิกเลย>> กดติดตามนิยาย <<**

# **20**

**ตอนที่ 20 ฟอร์มทีมงานเกษตรกรภูเขาชีรี**

ช่วงที่ผมไม่อยู่ กาฮีคงจะพูดนู่นพูดนี่กับมินซอกเยอะไปหมด เขายืนทื่อไม่กล้าขยับตัวคล้ายลูกหนูที่อยู่ตรงหน้าแมว

ผมไม่นึกเลยว่าจะได้เห็นท่าทีหงอๆ แบบนี้ตอนอยู่ต่อหน้าผู้หญิง

“จะอยู่แบบนี้ไปเรื่อยๆ เหรอ ไม่เตรียมของกินกันหรือไง”

ผมพูดแหย่พวกเขา

“โอ๊ะ ไฟติดแล้ว”

กาฮีตะโกนขึ้นเหมือนเด็ก ไฟสว่างขึ้นตรงสนามกีฬาโรงเรียนประถม และด้านล่างของแสงไฟนั้นมีลานบาร์บีคิวอันกว้างขวาง

เพราะเป็นช่วงเย็นวันธรรมดาจึงไม่มีคนเลย มีเพียงพวกเราสามคนเท่านั้น

“ตอนเด็กๆ เคยมองว่าสนามกีฬาใหญ่มาก พอโตขึ้นมากลับดูเล็กไปเลย”

“นั่นน่ะสิ ไม่ได้หวนคิดถึงเรื่องเก่าๆ นานเลย”

“งั้นมาเริ่มกันอย่างจริงจังเลยดีมั้ย”

“เอาสิ”

ระหว่างที่ผมวางเนื้อบนเตาย่าง กาฮีก็ล้างผักกาดหอม

*ฉ่า ฉ่า*

เสียงเนื้อย่างชวนให้น้ำลายสอ

“มาดื่มกันเถอะ”

ผมชูแก้วเหล้าพร้อมตะโกน

“ขอบคุณทุกคนมากที่มาทำงานกับฉัน”

“ฉันยังไม่ได้บอกชัดเจนซะหน่อยว่าจะทำงานด้วย”

กาฮีสวนกลับทันที เธอพูดก็ถูก วันนี้คือวันที่ผมจะฟังคำตอบจากปากเธอ

“ตอบตอนนี้เลยสิ”

เธอจ้องหน้าผม ผมวางแผนให้มินซอกดูแลเว็บไซต์และให้กาฮีดูแลด้านการจัดส่ง

ผมไม่คิดว่าเธอจะปฏิเสธ

“โอเค ฉันจะทำงานกับนาย แต่มีข้อแม้นะ”

“ข้อแม้? บอกมาสิ”

“พอมีจังหวะแล้ว นายต้องช่วยฉันทำสวนตามที่ฉันต้องการ”

“สวนอะไรเหรอ”

ผมตกใจกับคำตอบที่เกินคาดนิดหน่อย ไม่คิดเลยว่าเธอมีงานสวนที่อยากจะทำด้วย

“ไว้ฉันจะบอกทีหลังเมื่อถึงเวลาละกัน”

“ได้สิ ฉันจะช่วยเอง”

เธอยิ้มกว้างโชว์ลักยิ้มอันเป็นเอกลักษณ์แสดงความพอใจ

ผมหันไปหามินซอก นึกสงสัยว่าเขามีเรื่องที่อยากพูดด้วยหรือเปล่า

วันแบบนี้ต้องเปิดอกคุยกันให้หมดเปลือก

“มินซอก นายมีเรื่องอยากพูดเหมือนกาฮีมั้ย บอกสิ่งที่ต้องการมาได้เลย”

เขาจมอยู่กับความคิดครู่หนึ่ง

“ให้อิสระกับฉันเหมือนที่เคยสัญญากันไว้”

“อิสระ?”

“อิสระที่จะนอนเต็มอิ่มตอนฉันอยากนอน อิสระที่จะกินตอนฉันอยากกิน อิสระที่จะเข้าห้องน้ำตอนฉันอยากขับถ่าย รับปากมาสิ ว่าจะให้อิสระเรื่องพื้นฐาน”

“ได้สิ แน่นอนอยู่แล้ว”

กาฮีปรบมือพร้อมหัวเราะดังก๊ากเพราะชอบใจคำพูดของมินซอก ผมชูแก้วเหล้าขึ้นมา

“แด่การเริ่มต้นเป็นเกษตรกรแห่งภูเขาชีรี"

ผมดื่มเหล้าไปแก้วสองแก้ว ดีใจที่ได้ทั้งสองคนมาทำงานยิ่งกว่าการได้ครอบครองหมู่บ้านซะอีก

“ฉันไม่มีเงินเดือนให้จนกว่าจะทำลูกพลับแห้งเสร็จนะ”

“ไอ้นายจ้างจิตใจโหดเหี้ยมอำมหิต”

สงสัยกาฮีจะเมาจึงพูดอ้อแอ้

ถ้าเป็นไปตามแผนที่วางไว้ ผมจะจ่ายเงินเดือนให้ทุกเดือนเมื่อการเกษตรลูกพลับแห้งเสร็จสิ้นลง ตอนนี้ยังไม่มีฝ่ายบัญชี แต่เมื่อถึงเวลา ผมจะหาคนมาทำงานนี้

งานเลี้ยงครั้งแรกของเหล่าเกษตรกรแห่งภูเขาชีรีจบลงอย่างอบอุ่น

เป็นเย็นวันที่ผมรู้สึกสบายอกสบายใจที่สุดในชีวิตช่วงนี้

\*\*\*

อีกสองวันจะถึงวันชูซอกแล้ว ผลไม้ที่มีตำหนิในเว็บช็อปปิ้งออนไลน์ขายไปหมดเกลี้ยง ผลไม้ของชาวบ้านก็ขายหมดเช่นกัน แค่เห็นหน้าผม พวกเขาก็เอ่ยปากขอบคุณไม่หยุดหย่อน

เคล็ดลับของการขายให้หมดคือขายจำนวนน้อยๆ ก่อน เป็นตลาดระดับที่ผมรับมือได้อย่างแน่นอน

การนำผลไม้มีตำหนิบุกเบิกตลาดนั้นได้ผล ผมคิดว่าที่ได้ผลก็เพราะเพิ่งทำเป็นครั้งแรก

ถ้ามีคู่แข่งเจ้าอื่นโผล่เข้ามา ตลาดก็จะเริ่มซา

เมื่อคำนวณค่าใช้จ่ายแล้วปรากฏว่าได้กำไรราวเก้าล้านวอน [1] เป็นเงินที่จะว่าเยอะก็ไม่ใช่ จะว่าน้อยก็ไม่เชิง

ขั้นแรกต้องเก็บเงินไว้เป็นค่าใช้จ่ายล่วงหน้า

ทีนี้ก็ถึงเวลาทำลูกพลับแห้งอย่างจริงจังแล้ว ถ้าเก็บลูกพลับทั้งหมดในหมู่บ้านจะได้ประมาณห้าแสนลูก

พวกเขากำหนดจำนวนผลผลิตไว้ทุกปีอยู่แล้วจึงพอจะคาดเดาตัวเลขได้

ผมวางแผนว่าจะแบ่งขายครึ่งหนึ่ง ส่วนอีกสองแสนห้าหมื่นลูก จะนำไปทำลูกพลับแห้ง

สินค้าที่ผ่านการแปรรูปจะมีกำไรสูงกว่าสินค้าที่ได้จากธรรมชาติโดยตรง

และเพราะมีกำไรสูง จึงเป็นงานที่ต้องใช้แรงงานจำนวนมาก และต้องมีความรับผิดชอบต่อความเสียหายสูงตามไปด้วย

“เราจะขนลูกพลับที่เก็บได้มาไว้ที่โกดังห้องเย็นบ้านฉัน”

เราแบ่งงานกันทำ ผมกับกาฮีทำหน้าที่ขนย้ายลูกพลับที่เก็บได้มาไว้ที่โกดัง ส่วนมินซอกทำหน้าที่บันทึกจำนวนลูกพลับที่เก็บรวบรวมมาจากแต่ละบ้าน

กาฮีรับงานขับรถบรรทุกส่งของได้

นั่นเป็นเหตุผลที่ผมตัดสินใจเลือกเธอมาร่วมทีม

“ว่าแต่ทำไมถึงเอาลูกพลับไปเก็บไว้ในโกดัง ไม่ทำลูกพลับแห้งสักทีล่ะ”

“จำไม่ได้เหรอ ต้องทำแบบนั้นถึงจะกำจัดรสฝาดออกไปได้ไง”

“จริงด้วย ลืมไปเลย”

กาฮีพยักหน้า นี่เป็นส่วนสำคัญที่ผมได้เรียนรู้จากอาจารย์ฮวังยูชิน สำหรับลูกพลับแทบง ถ้าเก็บมาแล้วทำลูกพลับแห้งทันที รสฝาดจะทำให้คุณภาพสินค้าแย่ลง

ผมเก็บลูกพลับแห้งไว้ในโกดังห้องเย็นของพ่อ ซึ่งใช้เงินมหาศาลในการติดตั้ง พ่อลงทุนทำห้องเย็นนี้เพื่อใช้แปรรูปเนื้อวัว แต่กลับไม่ได้ใช้จนกลายเป็นห้องเก่าเก็บ ถึงตอนนี้ กลายเป็นว่ามันมีประโยชน์ต่อการผลิตลูกพลับแห้ง เพราะมีฟังก์ชันปรับความชื้นกับอุณหภูมิ ซึ่งเหมาะต่อการเก็บรักษาลูกพลับพอดี

มันเป็นอุปกรณ์ที่ผมจำขึ้นใจตั้งแต่ตอนที่ตัดสินใจว่าจะทำลูกพลับแห้ง

ข้างในโกดังห้องเย็นตอนนี้มีลูกพลับแทบงแน่นเอี๊ยด

ทั้งหมดนี้จะถูกแปรสภาพเป็นลูกพลับแห้ง

ตอนนำลูกพลับไปเก็บในโกดัง พ่อก็มาช่วยผมด้วยเหมือนกัน ผมจึงพูดประโยคที่เก็บเอาไว้ในใจมาตลอดอย่างตรงไปตรงมา

“พ่อครับ ผมว่าพ่อรีบขายวัวดีกว่านะ”

“วัวเหรอ”

การขายวัวทิ้งเท่ากับเป็นการยอมรับว่าธุรกิจของพ่อล้มเหลว พ่อถอนหายใจยาว

“ถ้ารีบขายก่อนที่ราคาวัวจะตกลงไปยิ่งกว่านี้ เราจะได้เปรียบ และอีกไม่นานเราก็จะทำลูกพลับแห้งได้สำเร็จแล้วด้วย”

“ขอเวลาให้ฉันคิดหน่อยได้มั้ย”

ถ้าเป็นช่วงปกติ พ่อคงปฏิเสธไปแล้ว แต่ว่าตอนนี้พ่อเปลี่ยนไป พ่อเริ่มเชื่อใจผมแล้ว เป็นความเชื่อใจในฐานะเกษตรกรด้วยกัน

ผมก็เชื่อใจพ่อเหมือนกัน ที่ขอเวลา ก็แปลว่าพ่อจะจัดการตามนั้น

ถ้าสะสางเรื่องวัวไปได้ เราจะได้จดจ่อกับเรื่องลูกพลับแห้งอย่างเดียวเท่านั้น

\*\*\*

ถึงต้นเดือนธันวาคมแล้ว

ปกติพอถึงช่วงนี้ เราจะต้องตากลูกพลับบนราวไม้เรียบร้อยแล้ว แต่ลูกพลับของเรา อย่าว่าแต่ตากแห้งเลย ยังไม่ได้ปอกเปลือกด้วยซ้ำ

กาฮีถามผมทุกวันว่าถึงเวลาที่เราต้องปอกเปลือกลูกพลับกันแล้วไม่ใช่หรือ

พอเธอถามทีไร คำตอบของผมก็ยังเหมือนเดิม

“ยังไม่ถึงเวลาเลย”

“แล้วจะทำตอนไหนล่ะ”

“ก็เมื่อถึงเวลาน่ะสิ”

ลูกพลับกองโตจำนวนสองแสนห้าหมื่นลูกวางสุมอยู่ในโกดัง อีกไม่นาน พวกมันจะได้ออกมาเห็นแสงสว่างแล้ว

ที่ผมยังไม่ทำลูกพลับแห้งในตอนนี้เป็นเพราะอุณหภูมิกำลังจะเพิ่มขึ้นในอีกไม่ช้า

ปีนี้เป็นปีที่ลูกพลับให้ผลผลิตอุดมสมบูรณ์ทั่วประเทศ ทว่าลูกพลับแห้งกลับไม่เป็นเช่นนั้น

เพราะอุณหภูมิที่เพิ่มขึ้นช่วงกลางเดือนธันวาคมในปีนี้ผิดปกติ ถ้าหากว่าเราทำลูกพลับตอนนี้ อากาศแปรปรวนชนิดที่ไม่รู้ว่าเป็นฤดูหนาวหรือฤดูใบไม้ผลิ จะทำให้ลูกพลับแห้งที่แขวนกับราวไม้เน่าเสียทั้งหมด

ถ้าปอกเปลือกลูกพลับกันตอนนี้ ทั้งหมดที่ทำมาจะสูญเปล่า

ผมเริ่มมองเห็นสัญญาณเตือนล่วงหน้าก่อนถึงช่วงกลางเดือนธันวาคม

“อากาศมันแปลกๆ เกินไปรึเปล่า”

มินซอกผู้ใส่เสื้อคลุมเนื้อบางเอ่ยถามผม

“รู้สึกเหมือนไม่ใช่ฤดูหนาวแต่เป็นฤดูใบไม้ผลิเลย”

“ฉันว่ามันอุ่นเหมือนตอนกลางวันช่วงต้นฤดูร้อนเลย”

อุณหภูมิอันแปลกประหลาดกำลังก่อตัวตามคาด

**ไม่น้าาา รู้สึกมีลางสังหรณ์แปลกๆ จะเกิดอะไรขึ้นกันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **21**

**ตอนที่ 21 วงล้อแห่งโชคชะตา**

ในปีนี้ เกาหลีเกิดปรากฏการณ์สภาพอากาศแปรปรวนทุกพื้นที่

**“สภาพอากาศทั่วประเทศ...”**

นักข่าวไม่ได้พูดถึงสภาพอากาศโดยรวม แต่ยังฉายให้เห็นภาพผู้คนเดินไปมาโดยไม่ได้สวมเสื้อคลุมในช่วงกลางวัน ทั้งที่เป็นฤดูหนาว

ไม่เพียงอุณหภูมิสูงขึ้น แต่ฝนยังตกบ่อยๆ ด้วย เหมือนเป็นฝนจากลมมรสุมช่วงกลางฤดูร้อน

นี่ไม่ใช่สภาพอากาศปกติของฤดูหนาว เพราะอากาศอบอุ่นดันกินเวลาต่อเนื่องหลายวัน ครอบครัวชาวสวนลูกพลับแห้งร้องไห้คร่ำครวญร้องขอชีวิต

ลูกพลับแห้งที่ตากไว้บนราวไม้กำลังเปลี่ยนแปลง

ความจริงแล้ว การโดนอากาศอบอุ่นบ้างเล็กๆ น้อยๆ ถือเป็นขั้นตอนการทำลูกพลับแห้งให้อร่อย แต่ถ้าโดนหลายวันเข้า สุดท้าย ลูกพลับจะอ่อนยวบในที่สุด

ยิ่งถ้ามีฝนตกด้วย จะเกิดเหตุการณ์เลวร้ายขั้นสุด นั่นก็คือขึ้นราและเน่าเสีย

“นี่ถ้าเราตากลูกพลับแห้งไว้คงงานเข้าแน่ๆ”

“นั่นน่ะสิคะ”

พ่อกับแม่ดูข่าวแล้วถอนหายใจโล่งอก

“ว่าแต่นายรู้เรื่องนี้ได้ยังไง”

มินซอกที่กำลังดูข่าวหันมามองหน้าผม ที่ผ่านมาเราเก็บลูกพลับไว้ในโกดังห้องเย็นเพราะการตัดสินใจของผมคนเดียว

ผมบอกแค่ว่าเราจะลงมือทำลูกพลับแห้งกันเร็วๆ นี้ จึงขอให้เตรียมทุกอย่างให้พร้อม

ตอนนั้นมินซอกทำตามคำสั่งผมอย่างว่าง่าย มีวันนี้นี่แหละที่เขาแสดงความสงสัยออกมา

“ฉันคาดเดาจากข้อมูลพื้นฐานน่ะ”

“มันเดากันได้ด้วยเหรอ ขนาดนักอุตุนิยมวิทยายังเดาไม่ถูกเลย”

“ฉันวิเคราะห์จากสถิติและได้ข้อมูลที่มีประสิทธิภาพมาน่ะ”

ผมหยิบสมุดบันทึกที่อยู่ในลิ้นชักออกมา มินซอกเปิดดูข้อมูลที่ผมยื่นให้อยู่ครู่หนึ่ง

“จริงด้วยแฮะ อุณหภูมิอากาศเดือนธันวาคมไม่คงที่เลยสักปี”

“อย่างที่นายบอกว่าฉันไม่ใช่นักอุตุนิยมวิทยา แต่ฉันเป็นเกษตรกรผู้อ่อนไหวต่อสภาพอากาศในฤดูหนาว ถึงอุณหภูมิจะเพิ่มขึ้นนิดเดียว แต่มันก็เป็นไปได้สูงมากที่จะเพิ่มขึ้นได้อีก”

“นายเป็นเทพด้านการเกษตรสินะ”

แน่ละ ผมรู้อยู่แล้วว่าอากาศจะเกิดความเปลี่ยนแปลงเพราะย้อนเวลากลับมา แต่ผมก็ไปวิเคราะห์ข้อมูลเพิ่มอย่างละเอียด ผลคือผมสามารถคาดเดาสภาพอากาศอันแปรปรวนได้ ถ้ามองอีกแง่ ถือว่าเป็นเหตุการณ์ที่กรมอุตุนิยมวิทยาไร้ความสามารถฆ่าเกษตรกรได้เลย

ผ่านไปหนึ่งสัปดาห์ ก็เริ่มมีการนำเสนอข่าวว่าอากาศกำลังกลับสู่สภาพปกติ

มินซอกเห็นข่าวแล้วรีบวิ่งมาผมทันที

“ด็อกมย็อง ฤดูหนาวที่หนีไป กำลังกลับมาแล้ว”

มินซอกทำหน้าคันไม้คันมือ

“ตอนนี้ถึงเวลาทำลูกพลับแห้งอย่างจริงจังแล้วสินะ”

ถึงผมจะเคยพูดแบบนั้น แต่ยังไงก็มีปัญหาอยู่ดี เพราะตอนนี้เลยช่วงที่จะทำลูกพลับแห้งแล้ว ลูกพลับแห้งเป็นของที่มีอายุชัดเจน

ต้องขายให้หมดภายในวันปีใหม่ที่ใกล้จะถึง

อย่างที่อาจารย์ฮวังยูชินบอกไว้ มีคนแค่ไม่กี่คนที่ซื้อลูกพลับแห้งไปกินเป็นของว่าง ลูกพลับแห้งเป็นอาหารพิเศษที่ขายดีที่สุดในช่วงเทศกาล

ถ้าพลาดช่วงนั้นไปแล้ว ก็ต้องกำหนดเวลาล่วงหน้าข้ามปีไปเลย

กาฮีคงรู้ว่าผมกังวลเรื่องอะไรอยู่

“เราจะปอกเปลือกเสร็จหมดตอนไหนล่ะเนี่ย”

เธอเป็นลูกศิษย์ที่ไปเรียนเทคนิคการทำลูกพลับแห้งกับอาจารย์ฮวังยูชินด้วยกันกับผม เราต่างรู้ว่าขั้นตอนที่ยุ่งยากที่สุดในการทำลูกพลับแห้งคือการปอกเปลือก

เรามีลูกพลับประมาณสองแสนห้าหมื่นลูก ถึงจะเรียกคนทั้งหมู่บ้านมาช่วยก็ยังทำไม่ทันอยู่ดี

\*\*\*

การขอแรงคนในหมู่บ้านมีทั้งช่วงง่ายและช่วงยาก ช่วงง่ายคือช่วงที่ทุกคนไม่ได้ทำงานและมีเวลาคุยเล่นกัน ส่วนช่วงที่ว่ายากคือช่วงที่แต่ละคนมีงานของตัวเองเต็มมือ

ไม่เหมือนเมื่อก่อน ที่ฤดูหนาวคนในชนบทจะมีเวลาว่าง ยุคนี้ เกษตรกรบางคนปลูกหอมใหญ่ และบางคนก็ไปช่วยปรับปรุงโรงเรียน

แถมตอนนี้ ยังเป็นช่วงประชุมปลายปี กิจกรรมเยอะมากมาย ผมได้รับความไว้วางใจจากคนในหมู่บ้าน เลยซื้อลูกพลับมาได้ แต่จะขอแรงให้ช่วยมันก็มีข้อจำกัด

“ชาวบ้านที่จะมาช่วยทำงานได้มีทั้งหมดกี่คนนะ”

ผมถามกาฮี ผมให้เธอรับผิดชอบงานนี้ ชาวบ้านหลายคนมองเธอเป็นเหมือนหลานสาว นั่นเป็นเหตุผลที่ผมมอบหมายงานนี้ให้เธอ

“มีทั้งหมดสิบคนที่รับปาก”

“สิบคนเหรอ...”

ตอนแจ้งจำนวน สีหน้าเธอเจื่อนๆ ไม่สมกับเป็นตัวเอง แววตาคล้ายโทษตัวเองที่ไม่อาจระดมคนมาได้มากกว่านี้

“คนแค่นั้นจะพอเหรอ”

มินซอกถามไม่ดูตาม้าตาเรือ

“ต้องหาคนเพิ่มแหละ ฉันลองหามาบ้างแล้ว ทุกคนขึ้นรถก่อน เดี๋ยวค่อยเล่าให้ฟังระหว่างทาง”

ผมขึ้นรถก่อน มินซอกกับกาฮีก็ขึ้นรถตามมา

“กาฮี ในสิบคนนี้เธอนับรวมพ่อแม่พวกเราด้วยใช่มั้ย”

“ใช่”

เธอพูดเสียงเบา ครอบครัวของเธอก็รวมอยู่ในจำนวนนั้นแล้วด้วย

ผมวางแผนเอาไว้ว่าน่าจะต้องมีประมาณสามสิบคน และใช้เวลาสามวัน โดยให้ทุกคนปอกลูกพลับคนละสามพันลูก

ตอนนี้หาได้สิบคนแล้ว ต้องหาเพิ่มอีกยี่สิบคน

ผมเป็นคนขับ มินซอกนั่งเบาะข้างๆ ส่วนกาฮีนั่งอยู่ด้านหลัง สีหน้าไม่ค่อยดีนัก

“กาฮี เธอทำดีแล้วละ”

“ไม่เลย ทำดีอะไรกัน”

ดวงตาของเธอที่ผมเห็นผ่านกระจกมีน้ำตา

ผมรู้ว่าเธอใช้ความพยายามอย่างหนักแวะเวียนไปหาทุกคน เราใช้ชีวิตวัยเด็กกันที่หมู่บ้านแห่งนี้ เลยรู้จักชาวบ้านอย่างดี

เธอบ่นใส่คนที่อ้างว่ายุ่งอีกด้วย เรื่องนี้ผมได้ยินมาจากพ่อกับแม่อีกที

มินซอกมองออกไปนอกหน้าต่างแล้วถามผม

“ว่าแต่เราจะไปไหนกันล่ะ”

“ไปช็อปปิ้ง”

“ช็อปปิ้งเหรอ”

คำว่าช็อปปิ้งเล่นเอากาฮีทำตาเป็นประกาย เหมือนคนที่ตายแล้วจู่ๆ ก็ฟื้นขึ้นมาใหม่ ผมจอดรถหน้าซูเปอร์มาร์เก็ตจำหน่ายวัตถุดิบประกอบอาหารร้านใหญ่

“เราต้องซื้อหมวกคลุมผม หน้ากากอนามัย ถุงมือ ผ้ากันเปื้อน ต้องซื้อให้พอ หนึ่งคนต้องใช้อย่างละสามอัน เพราะต้องเปลี่ยนใหม่ทุกวัน”

ผมส่งรายการสิ่งของที่ต้องซื้อให้กาฮีกับมินซอก

ระหว่างที่พวกเขาหาซื้อของ ผมก็ไปดูเครื่องจักรทางการเกษตร

เพื่อมาเช่าเครื่องปอกเปลือกลูกพลับ

“ค่าเช่ารายวันเท่าไหร่ครับ”

“วันละห้าหมื่นวอน [1] ครับ”

ราคาไม่ใช่ถูกๆ เลย แต่ถึงอย่างไรก็ต้องมีเครื่องปอกเปลือก ถึงเราจะใช้เครื่องนี้ตัดก้านลูกพลับอย่างเดียว แต่มันก็ช่วยให้ทำงานง่ายขึ้นเป็นกอง มีแต่เครื่องจักรที่ช่วยประหยัดเวลาในการทำงานได้

“มีเครื่องปอกเปลือกทั้งหมดกี่เครื่องเหรอครับ”

ผมเช่าเครื่องปอกเปลือกลูกพลับทั้งหมดสิบเครื่อง ระหว่างที่ผมหาเช่าของ กาฮีกับมินซอกก็ซื้อของเสร็จพอดี

\*\*\*

“เช่าเครื่องมาแล้ว นี่นายหาแรงงานได้ครบแล้วเหรอ”

มินซอกมองเครื่องปอกเปลือกลูกพลับพลางถามขึ้น

“ทุกคนบอกแล้วว่าจะมาช่วย ถึงจะเป็นแค่สัญญาปากเปล่าก็เถอะ”

“ก็ว่าหายไปไหนทุกวัน ที่แท้ไปหาคนนี่เอง”

คำพูดของมินซอกทำเอากาฮีมองผมอย่างไม่พอใจ เป็นสายตาที่คิดว่าตัวเองโดนหลอก

ผมเที่ยวหาคนก่อนที่สภาพอากาศจะแปรปรวนแล้ว

ผมไปติดต่อผู้อำนวยการสถานรับเลี้ยงเด็ก รวมไปถึงคนที่มีเครื่องอำนวยความสะดวกคนพิการด้วย

แล้วจู่ๆ ก็ได้ค้นพบสถานที่ที่ผู้มีประสบการณ์ยาวนานมารวมตัวกัน

เป็นสถานที่ที่เหมาะต่อการหาคนมาปอกลูกพลับมากที่สุด

“หอประชุมสตรีฮาดง”

**แก้ปัญหาได้เก่งมากกกก แต่ป๊าดดด ปอกลูกพลับสองแสนห้าหมื่นลูก อยู่ไหนจะไปช่วยย**

**+ + + + + + + +**

**อ่านนิยายตอนใหม่ๆ ทุกวัน คลิกเลย>> กดติดตามนิยาย <<**

**ติดตามข่าวสารสำนักพิมพ์ได้ที่เพจYoung Vibe Publishing**

# **22**

**ตอนที่ 22 ทีมคุณย่าก็มา**

กาฮีเบิกตากว้างอ่านป้าย เป็นสถานที่ซึ่งมีเหล่าคุณย่ามาชุมนุมกัน ที่นี่ต่างจากหอประชุมคนชราทั่วไป

ผมหยิบขนมปังกับขนมกรุบกรอบที่เตรียมไว้แล้วออกมา ทุกครั้งที่มาที่นี่ ผมไม่เคยมามือเปล่าเลย

“คุณย่า ผมมาแล้วครับ”

“หลานชายเรามาแล้ว”

พวกคุณย่ากำลังดูทีวีอยู่ในหอประชุม ทันทีที่เห็นผม สีหน้าพวกท่านก็เปลี่ยนไป พวกท่านยิ้มต้อนรับพร้อมกับพูดว่าหลานชายมาแล้ว

กาฮีกับมินซอกทำหน้าประหลาดใจเมื่อเห็นท่าทีที่พวกคุณย่าต้อนรับผม

“ทำอะไรอยู่ตรงนั้นล่ะ มาช่วยตรงนี้หน่อยสิ”

ผมวางขนมปังกับขนมกรุบกรอบที่นำมาลงบนจาน พวกคุณย่าก็มาช่วยผม

“ด็อกมย็อง วางมือจากตรงนั้นแล้วมานี่หน่อยสิ”

คุณย่าที่เรียกชื่อผมคือคุณย่าอิมซุนเยที่เอ็นดูผมเป็นพิเศษ

“มีอะไรเหรอครับ คุณย่า”

“มีคนที่ย่าจะแนะนำให้รู้จัก”

“แนะนำเหรอครับ”

“กนนิม มานี่เร็ว เด็กคนนี้ไงที่ฉันบอกว่าเขามีพรสวรรค์”

คุณย่าอิมซุนเยจูงมือผมเดินไปทางโซฟา ตรงนั้นมีคุณย่าคนหนึ่งนั่งอยู่ด้วยท่าทางสุภาพเรียบร้อย

ชื่อคิมกนนิมไม่ใช่นามแฝง คิมกนนิม คือชื่อจริงของท่าน

“ฉันบอกว่าไม่เป็นไรไง”

“ไหนบอกว่าอยากดูไง ทำไมกลับคำเสียล่ะ”

“ฉันบอกอย่างงั้นตอนไหนกัน”

คิมกนนิม คือคนที่ผมเฝ้ารอ

“คิดซะว่าโดนหลอกมาดูก็ได้ เพราะทุกคนที่นี่ก็เคยดูกันหมดนั่นแหละ”

คุณย่ากนนิมหันมองรอบๆ ตัว ทุกคนต่างส่งสายตาชวนให้ท่านลองดู คุณย่าแกล้งทำเป็นอิดออดและนั่งประจำที่

ทุกคนที่อยู่ในหอประชุมกินขนมปังกับขนมกรุบกรอบพลางเฝ้ามองผมกับคุณย่า กาฮีกับมินซอกก็มาร่วมสมทบด้วย

สายตาของทุกคนเต็มไปด้วยความอยากรู้อยากเห็น

“ลองคิดว่าดูเล่นๆ สิครับ อีกไม่นานก็จะถึงวันปีใหม่แล้วนี่นา ถือซะว่าเป็นการดูดวงต้อนรับปีใหม่ก็ได้ครับ”

“ดวงปีใหม่อะไรกัน ฉันเพิ่งเคยดูเป็นครั้งแรกนะ”

“ผมจะวางไพ่เอาไว้ ลองเลือกใบที่ถูกใจออกมาทีละใบนะครับ”

ผมหยิบไพ่ทาโรต์ [1] ออกมาจากกระเป๋าเสื้อ นี่ถือเป็นเครื่องมือเด็ดที่จะช่วยให้ผมได้เข้าใกล้เหล่าคุณย่ายิ่งกว่าเดิม

พวกคุณย่าไม่ได้ต้อนรับผมอย่างอ่อนโยนตั้งแต่แรก มีบางคนอึดอัดใจกับชายหนุ่มแปลกหน้าด้วย ผมจึงเตรียมไพ่ทาโรต์เพื่อมากำจัดความอึดอัดใจนั้น จะได้สนิทสนมกับพวกท่าน

ผมได้ไอเดียมาจากการที่เหล่าคุณย่าใช้ไพ่โก-สต็อป [2] ดูดวง

นี่เป็นช่วงเวลาที่ไพ่ทาโรต์เพิ่งแพร่กระจายเข้ามาในเกาหลีใต้ ทันทีที่ผมบอกว่าจะดูดวงจากไพ่อันมหัศจรรย์ของประเทศตะวันตกให้ พวกคุณย่าก็ดูสนอกสนใจ

ผมจึงเปิดงานเลี้ยงน้ำชาและดูดวงไพ่ทาโรต์ให้ทุกวัน เพราะทำเช่นนั้น ทำให้กลายเป็นสนิทสนมกันอย่างทุกวันนี้

เริ่มมีคุณย่าที่บอกว่าถ้าเป็นงานของผม ก็ยินดีช่วยเหลืออย่างเต็มที่

คุณย่าคิมกนนิมเลือกไพ่อย่างรอบคอบ

“เลือกครบแล้วนะครับ”

คุณย่าเลือกไพ่มาสามใบตามที่ผมบอก ผมใช้วิธีอ่านไพ่แบบสามใบ เป็นเทคนิคพื้นฐานของการดูดวงไพ่ทาโรต์

เราจะใช้ไพ่ทาโรต์สามใบช่วยบรรยายอดีต ปัจจุบันและอนาคต เป็นวิธีพื้นฐานที่ง่ายที่สุด จะว่าเป็นแบบแผนที่ช่วยให้ฝ่ายตรงข้ามผู้เพิ่งเคยดูไพ่ทาโรต์เป็นครั้งแรกยอมเปิดรับอย่างง่ายดายก็ได้

ผมพลิกไพ่ที่คุณย่าเลือกไว้ทีละใบ

“ใบนี้คือชีวิตในอดีตของคุณย่าครับ”

คุณย่ามองไพ่นักพรตที่เปิดขึ้นมาใบแรกอย่างสนใจ

“คุณย่าเจอเรื่องลำบากในอดีตมาเยอะเลย ไม่เคยได้ลองทำในสิ่งที่อยากทำเลยสักครั้ง แต่ในใจลึกๆ คุณย่าหวังจะทำให้สำเร็จสักครั้งหนึ่งครับ”

“พอลองทบทวนดู ก็เห็นจะเป็นอย่างงั้นจริงแหละ”

เสียงอุทานด้วยความชื่นชมดังขึ้นจากบริเวณรอบๆ ปฏิกิริยาโต้ตอบที่ดีของพวกคุณย่าทำให้ผมสนุกสนานกับการดูดวงด้วยเหมือนกัน

“ส่วนชีวิตปัจจุบัน คุณย่าเลือกไพ่จักรพรรดินี เรารู้ได้จากไพ่ใบนี้ว่าช่วงนี้เราเป็นยังไงครับ”

“แล้วชีวิตช่วงนี้ฉันเป็นยังไงล่ะ”

“คุณย่ากำลังพยายามอย่างหนักเลย ดูเหมือนกำลังพากเพียรอยู่ทุกวันเพื่อทำสิ่งที่เคยล้มเหลวในอดีตให้สำเร็จครับ”

คุณย่ามองผมด้วยสายตาตกใจ แล้วแววตาก็เปลี่ยนเป็นเคร่งเครียด

“ไพ่จักรพรรดินีเชื่อมโยงกับไพ่อนาคต สามารถดูได้จากไพ่ใบถัดไปเลยครับ ว่าความพยายามจะให้ผลลัพธ์น่าพอใจหรือเปล่า”

“เชื่อมโยงกับอนาคตงั้นเหรอ”

ตอนที่พลิกไพ่ใบสุดท้าย ทุกคนจับจ้องมองไพ่ ผมรู้สึกเหมือนเป็นหมอดูผู้ยิ่งใหญ่

“นี่ไพ่อะไรเหรอ”

คุณย่าถามด้วยสายตาเต็มไปด้วยความหวัง

“วงล้อแห่งโชคชะตาครับ”

“วงล้อแห่งโชคชะตา”

ทุกคนตั้งอกตั้งใจมองปากผม

การตีสนิทกับเหล่าคุณย่าที่หอประชุมสตรีฮาดงก็เพื่อหาคนไปช่วยปอกลูกพลับ ที่นี่เป็นสถานที่ที่เราจะได้พบผู้มีประสบการณ์และเชี่ยวชาญ

ผมยังคาดหวังว่าจะได้พบคุณย่าคิมกนนิมด้วย

ผมเคยเจอคุณย่าในอดีต ที่จำได้เพราะชื่อที่ไม่เหมือนใครกับภาพลักษณ์ที่ดูสุภาพอ่อนน้อม

คุณย่าเคยเล่นโฆษณาของบริษัทใหญ่ เพราะฝีมือเฉพาะตัวของท่าน

คุณย่าได้เรียนหนังสือตอนอายุเยอะแล้ว และนำสิ่งที่ได้เรียนรู้มาเขียนเป็นบทกวี จนได้รับรางวัลจากการประกวดบทประพันธ์ในฤดูใบไม้ผลิ

นอกจากความสามารถในการเขียนบทกวีแล้ว คุณย่ายังมีพรสวรรค์หลากหลาย ท่านเป็นคนที่จะช่วยเหลือผมได้หลายอย่าง ไม่ใช่แค่งานทำลูกพลับแห้งเท่านั้น

เป็นโชคชะตาที่จะเกี่ยวพันกันกับผมเหมือนวงล้อแห่งโชคชะตา

“วันแรกของการเริ่มต้นปีใหม่ คุณย่าจะได้รับข่าวดีมากๆ ครับ”

“จริงเหรอ”

ท่าทางแบบสาวน้อยแวบผ่านใบหน้าคุณย่า ท่านยกมือขึ้นปิดปากด้วยความตกใจเหมือนเป็นหญิงสาว

ก็น่าตกใจอยู่หรอก เพราะคุณย่าไม่เคยเล่าเรื่องงานประกวดบทประพันธ์ในฤดูใบไม้ผลิให้ใครฟังเลย

“แต่ถ้าอยากให้เกิดเรื่องดีๆ คุณย่าก็ต้องทำอะไรบางอย่างก่อนครับ”

“ทำอะไรเหรอ”

คุณย่าคิมกนนิมเบิกตากลมโตและถามขึ้น เป็นท่าทีที่จะยอมทำทุกอย่าง พวกคุณย่าคนอื่นๆ ก็ทำหน้าสงสัยว่ามันคืองานอะไรเช่นกัน

“คุณย่าต้องทำของขวัญปีใหม่ครับ”

“ของขวัญน่ะเหรอ”

“คุณย่าก็แลกเปลี่ยนของขวัญในช่วงเทศกาลเหมือนกันใช่มั้ยครับ”

“ใช่สิ”

“ให้ลูกพลับแห้งเป็นของขวัญด้วยใช่มั้ยครับ”

“ฉันชอบลูกพลับแห้งน่ะสิ”

เมื่อพูดถึงลูกพลับแห้ง รอยยิ้มก็กระจายไปทั่วใบหน้าของคุณย่า ส่วนกาฮีกับมินซอกคงกำลังเดาอยู่ว่าผมจะพูดอะไร

“ปีนี้มีคนทำลูกพลับแห้งอยู่ในละแวกนี้ ถ้าคุณย่าได้ทำลูกพลับแห้งกับเกษตรกรคนนั้น เมื่อถึงวันปีใหม่คุณย่าจะมีเรื่องดีๆ เกิดขึ้นแน่นอนครับ”

“แล้วเกษตรกรคนนั้นคือใครกันล่ะ”

พวกคุณย่าผู้รวมตัวกันอยู่ในหอประชุมปรบมือหัวเราะอย่างชอบใจเมื่อได้ยินคำว่าลูกพลับแห้งกับเกษตรกร ทุกคนรู้จักเกษตรกรคนนั้นยกเว้นคุณย่าคิมกนนิม

“ผมเองครับ!”

ผมตอบพร้อมรอยยิ้ม

**ด็อกมย็องเจ้าเล่ห์เจ้าแผนการมาก หรือตอนนี้ต้องชื่อว่า หมอดูก็มาา 5555**

**+ + + + + + + +**

**อ่านนิยายตอนใหม่ๆ ทุกวัน คลิกเลย>> กดติดตามนิยาย <<**

**ติดตามข่าวสารสำนักพิมพ์ได้ที่เพจYoung Vibe Publishing**

# **23**

**ตอนที่ 23 ด็อกมย็องซื้อใจพวกคุณย่า**

สายตาของที่คุณย่าคิมกนนิมมองผมเปลี่ยนไป

ดูเหมือนคุณย่าจะเชื่อว่าผมมีความสามารถมหัศจรรย์จริงๆ และตื่นเต้นกับคำพูดที่ผมบอกว่าจะมีเรื่องดีๆ เกิดขึ้นในวันประกาศผลผู้ได้รับรางวัลจากการประกวดบทประพันธ์ในฤดูใบไม้ผลิ

ผมเรียกพวกคุณย่าที่รวมตัวกันอยู่ในหอประชุม

“คุณย่าครับ จำเรื่องงานพาร์ตไทม์ทำลูกพลับแห้งที่ผมเคยบอกไปได้มั้ยครับ”

“ต้องจำได้อยู่แล้วสิ”

“ที่ฉันบอกว่าเธอจะเรียกให้ไปทำตอนไหนก็ได้ไง”

ทุกคนตอบรับผมด้วยสีหน้ายิ้มแย้ม

“ผมตั้งใจจะเริ่มงานเลย แต่ก่อนเริ่มงาน ขอเริ่มที่ประเด็นอ่อนไหวก่อนนะครับ”

ประเด็นอันอ่อนไหวคือค่าจ้างงานพาร์ตไทม์ ในชนบทค่าแรงเป็นเรื่องอ่อนไหวมาก เคยมีคนแตกหักกันเพราะเงินแค่หนึ่งหมื่นวอนด้วย

“ก็นะ พวกเราต้องรับเท่าที่หลานจะให้นั่นแหละ”

คุณย่าอิมซุนเยผู้ทำเหมือนผมเป็นหลานชายแท้ๆ เอ่ยขึ้น ทุกคนพยักหน้าก็จริง แต่ผมไม่รู้ว่าในใจคิดอะไรอยู่

นี่เป็นปัญหาที่ผมไม่อาจปล่อยผ่านไปได้ง่ายๆ ยิ่งคนอยู่เยอะ ยิ่งต้องคุยให้ได้ข้อสรุป

“เป็นงานปอกเปลือกลูกพลับสามวัน ในหนึ่งวันทุกคนต้องปอกประมาณสามพันลูกครับ”

“แล้วมีของว่างอะไรให้เราล่ะ”

“ยัยคนนี้นี่ ยังไม่ทันเริ่มงานก็คิดเรื่องของกินซะแล้ว”

“งั้นถ้าปอกครบสามพันลูกแล้วขอกลับก่อนได้มั้ย”

เป็นเรื่องที่ผมไม่ทันคิดมาก่อน ปกติคุณย่าจะได้ค่าแรงรายวันประมาณห้าหมื่นถึงหกหมื่นวอนซึ่งน้อยกว่าค่าแรงกรรมกรก่อสร้าง

“คุณย่าอยากได้คนละเท่าไหร่กันครับ”

ปกติแล้วนายจ้างจะไม่ถามเรื่องค่าแรงกับพวกคุณย่า แต่ถ้าพูดเองเออเองอยู่ฝ่ายเดียวจะทำให้คนฟังเคร่งเครียดเหมือนต้องทำตามคำสั่ง ผมจึงไม่อยากทำแบบนั้น

ผมต้องเป็นมิตรกับพวกท่านเอาไว้ เพราะในอนาคต นอกจากลูกพลับแห้ง พวกท่านจะช่วยผมทำงานอื่นๆ ได้ด้วย

ก่อนมาที่นี่ ผมหาข้อมูลมาและได้รู้ว่าพวกคุณย่าเปรียบเหมือนสารานุกรมเคลื่อนที่ดีๆ นี่เอง พวกท่านรู้เรื่องการทำการเกษตรทุกอย่าง

ไม่ใช่แค่คุณย่าคิมกนนิมเท่านั้น แต่คุณย่าทุกคนคือบุคลากรผู้เชี่ยวชาญ ทุกคนจำเป็นสำหรับงานของผม

“อย่างน้อยก็ต้องได้สักหกหมื่นวอน [1] นะ”

หกหมื่นวอนคือจำนวนเงินขั้นต่ำ ตอนนี้ค่าแรงพุ่งสูงขึ้นเหมือนกับประมูลราคา สูงที่สุดที่เคยได้ยินคือเก้าหมื่นวอน เป็นราคาที่หลายคนเรียกตรงกันหลังพิจารณาถึงระยะเวลากับเนื้องาน

พวกคุณย่ายอมรับว่าค่าแรงที่ตลาดแรงงานกำหนดไว้นั้นลดลงกว่าเดิม แต่ความจริงแล้ว ทุกคนอาจเป็นคนที่เคยมีประสบการณ์เคยได้รับเงินสูงที่สุดก็เป็นได้

“วันละหนึ่งแสนวอน [2] ดีมั้ยครับ”

“ให้เยอะขนาดนั้นเลยเหรอ”

ผมเพิ่มให้อีกหนึ่งหมื่นวอนจากเก้าหมื่นวอนที่มีคนเคยเรียกไว้สูงสุด ทุกคนทำหน้าพอใจ

“ผมจะจ่ายค่าแรงทุกวันหลังจากทำงานเสร็จนะครับ”

“พวกเราก็ชอบเลยสิ แล้วจะเริ่มงานตอนไหนเหรอ”

“ตั้งแต่พรุ่งนี้เป็นต้นไปครับ มีใครไม่ว่างรึเปล่า”

ไม่มีใครค้านอะไรเลย ทุกคนคงคิดว่าเงินจำนวนนี้มากพอที่จะไว้ใช้จ่ายในช่วงกลางฤดูหนาว

คุณย่าสิบเก้าคนตกลงเข้าร่วมงานผลิตลูกพลับแห้ง ถ้ารวมกับคนในหมู่บ้านก็จะมีทั้งหมดยี่สิบเก้าคน รวมผม มินซอกและกาฮีก็จะเป็นสามสิบสองคน

ได้จำนวนคนครบตามที่วางแผนไว้

ผมบอกลาพวกคุณย่าออกมาจากหอประชุมสตรีฮาดง กาฮีกับมินซอกเดินตามหลังผม

“นายรู้จักที่แบบนี้ได้ยังไง”

มินซอกถามผมทันทีที่ขึ้นรถ

“ฉันก็สำรวจที่นู่นที่นี่ไว้บ้างนิดหน่อย”

“แล้วหัดดูไพ่ทาโรต์ตั้งแต่เมื่อไหร่”

กาฮีสนใจเรื่องไพ่ทาโรต์มาก

“ฉันเคยดูเล่นๆ เป็นงานอดิเรก ไม่คิดว่าจะได้ใช้แบบนี้”

“ไว้ดูให้ฉันด้วยสิ”

“เราทำลูกพลับแห้งให้เสร็จก่อน ฉันดูให้ได้ตลอดแหละ”

เธอขมวดคิ้วเมื่อได้ยินประโยคทำลูกพลับแห้ง

“ว่าแต่นายให้ค่าแรงเยอะขนาดนั้นไหวเหรอ”

“มีคำพูดบอกไว้ว่าถ้างกกะเรื่องเล็กๆ น้อยๆ ก็ยิ่งทำให้ได้ของแย่”

“มีใครพูดทำนองนั้นด้วยเหรอ”

มินซอกถามพร้อมเบิกตากว้าง

“กาฮีเธอรู้ใช่มั้ย ว่างานปอกเปลือกลูกพลับสำคัญมากแค่ไหน”

“ใช่สิ เข้าใจดีเลยละ มือของฉันยังรู้สึกอยู่เลย”

เธอมองมือทั้งสองข้างพลางนึกถึงอดีต อาจารย์ฮวังยูชินเคยบอกว่างานส่วนสำคัญที่สุดของการทำลูกพลับแห้งก็คือการปอกเปลือกลูกพลับ

จะปอกหนาเกินไปก็ไม่ได้ บางเกินไปก็ไม่ได้ ลูกพลับแห้งที่ปอกเปลือกอย่างดีอาจกลายเป็นสินค้าคุณภาพดีที่สุดก็ได้

เราต้องทุ่มเทเอาใจใส่ เพราะถ้าทำลวกๆ จะไม่สามารถผลิตลูกพลับแห้งคุณภาพดีที่สุดได้

“เพราะทุกคนทุ่มเทเต็มที่ ฉันถึงมีเงินเหลือพอใช้น่ะสิ”

“ถ้าเป็นแบบนั้นก็ค่อยโล่งใจหน่อย”

ผมมีเงินทุนเกินสิบล้านวอนจากค่านายหน้าขายผลไม้มีรอยช้ำรวมกับเงินของตัวเอง เงินจำนวนนี้พอต่อจ่ายค่าแรง

“พักผ่อนมาเต็มที่แล้วใช่มั้ย”

“พักผ่อนอะไรกัน”

กาฮีอุบอิบ ประโยคนั้นบอกว่าเธอพยายามอย่างหนักในการเที่ยวติดต่อผู้คน ผมหัวเราะและปล่อยผ่านไป

“ตั้งแต่พรุ่งนี้เป็นต้นไป เราจะเริ่มทำลูกพลับแห้งอย่างจริงจังแล้วนะ เตรียมตัวกันให้พร้อมด้วยล่ะ”

“นี่กลายร่างเป็นนายจ้างอำมหิตอีกแล้วเหรอ”

กาฮีเห็นด้วยกับคำพูดของมินซอก

*‘ต้องทำให้เสร็จภายในสามวัน’*

เดือนธันวาคมกำลังจะจบลงแล้ว

\*\*\*

หลังกินมื้อเย็นผมตรวจเช็กกับสมาชิกในทีมเป็นครั้งสุดท้าย ผม มินซอกและกาฮีต้องช่วยกันรับส่งพวกคุณย่า

เราต้องใช้รถตู้รับส่งสามคัน

“ฉันขอให้แม่เตรียมอาหารแล้ว แต่เธอน่าจะต้องไปช่วยแม่อีกแรง”

ถ้าแค่งานปอกเปลือกลูกพลับอย่างเดียว ก็ไม่ได้มีปัญหาอะไร แต่เราต้องเตรียมอาหารสำหรับสมาชิกสามสิบคนตลอดสามวัน อาหารการกินเป็นเรื่องสำคัญมาก ถึงกับมีคำพูดที่ว่างานเกษตรขับเคลื่อนได้ด้วยข้าว

การเตรียมอาหารสี่มื้อในหนึ่งวัน ข้าวเช้า ข้าวกลางวัน อาหารว่าง ไปจนถึงข้าวเย็นไม่ใช่เรื่องง่ายเลย

มินซอกต้องคอยซื้อและขนส่งวัตถุดิบสำหรับทำอาหารทุกครั้งที่ว่าง

“งั้นตั้งแต่พรุ่งนี้เป็นต้นไป เราจะทำตามนี้นะ”

หลังจากแบ่งหน้าที่กันเรียบร้อย ทุกคนก็กลับไปยังห้องของตัวเอง

ขณะที่ผมกำลังจะเข้านอน ก็เห็นเงาตรงหน้าประตู

“ด็อกมย็อง นอนหรือยัง”

พ่อนั่นเอง

“ยังครับ”

ผมเดินออกมาข้างนอก พ่อสวมชุดออกไปข้างนอก ทำหน้าเหมือนอยากพูดอะไรสักอย่าง

“ขอคุยด้วยแป๊บนึงได้มั้ย”

เป็นการพูดคุยระหว่างพ่อกับลูกที่ห่างหายไปนาน วันนี้พ่อดูไร้เรี่ยวแรงสุดๆ

“งานที่ทำอยู่ราบรื่นดีหรือเปล่า”

“ครับ พรุ่งนี้จะเริ่มปอกเปลือกลูกพลับกันแล้ว”

“งั้นก็ดีเลยนะเนี่ย”

บอกว่าดีแต่น้ำเสียงกลับฟังดูอ่อนแรง

“พ่อมีอะไรหรือเปล่าครับ”

“ฉันขายวัวไปหมดแล้วนะ ตามที่แกบอก”

ในที่สุดก็ถึงวันที่พ่อตัดสินใจได้ พ่อคงรู้สึกหมดหวังกับราคาวัวที่ตกลงทุกวัน

“คงตัดสินใจลำบากน่าดู พ่อทำเต็มที่ที่สุดแล้วครับ”

“ทำเต็มที่อะไรกันล่ะ ตั้งแต่วันพรุ่งนี้เป็นต้นไป แกคงจะยุ่งแล้วสินะ”

“พ่อมาช่วยผมด้วยสิครับ”

“ก็ต้องช่วยอยู่แล้วละ”

นี่ไม่ใช่เสียงพ่อ แต่เป็นเสียงของแม่

“แม่อยู่ตรงนั้นตั้งแต่เมื่อไหร่เนี่ย”

“ทำไมล่ะ คุยเรื่องที่แม่ไม่ควรรู้กันอยู่หรือไง”

“เปล่าหรอกครับ ผมตกใจที่แม่โผล่มาปุบปับน่ะสิ”

ผมมองแม่ยิ้มๆ แม่สวมผ้ากันเปื้อนกับหมวกคลุมผม คงเตรียมทำอาหารของวันพรุ่งนี้ไว้ล่วงหน้า

“คุณก็จะช่วยลูกเหมือนกันใช่มั้ยคะ”

“รู้แล้วน่า”

คำพูดของแม่ทำเอาพ่อยิ้มอย่างอารมณ์ดี

ตอนนี้ผมเตรียมทุกอย่างไว้หมดแล้ว

คืนนั้น ผมหลับลึกหลังจากไม่ได้นอนมานาน

**เมื่อก่อนพวกคุณย่าอาจจะได้เงินกันเยอะกว่านี้ก็ได้นะ แต่พอแก่ตัวลงก็มีคนจ้างน้อยลง ได้ตังค์น้อยลง นี่ด็อกมย็องเหมือนมาสร้างงานสร้างอาชีพให้พวกคุณย่าเลย**

**ขอให้ทุกอย่างสำเร็จจ ลุ้นตามเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **24**

**ตอนที่ 24 ปอกลูกพลับและการตลาดกับคุณย่า**

พอรุ่งเช้า เราก็เริ่มทำงานกันอย่างจริงจัง เสียงดังอึกทึกตั้งแต่เช้าตรู่

รถตู้สามคันออกตัวพร้อมกัน คนขับรถทั้งสามบีบแตร

“ขับรถระมัดระวังด้วยนะ ทุกคน”

“ห่วงตัวเองเถอะค่า”

ผมเริ่มต้นวันใหม่ด้วยรอยยิ้มหลังจากได้ยินคำพูดของกาฮี เราต้องไปรับคุณย่าทีละคนเหมือนเป็นคนขับรถประจำทาง แม้เส้นทางในต่างจังหวัดจะขับลำบากก็ไม่เป็นปัญหา

“หลานเราขับรถเก่งเหมือนกันนะเนี่ย”

คุณย่าพูดพร้อมยื่นต็อกชีรู [1] ให้ ผมกินของว่างที่พวกคุณย่ามอบให้ระหว่างรับส่งทุกคนจนเสร็จ คนงานทยอยเดินมารวมตัวกันตรงราวไม้ตากลูกพลับ

พ่อกำลังขนลูกพลับทั้งหมดที่เก็บไว้ในโกดังออกมา ชาวบ้านที่ว่าจะมาช่วยทำงานก็มาถึงแล้ว

“ผมเตรียมหมวก ถุงมือ หน้ากากอนามัยและผ้ากันเปื้อนไว้เรียบร้อยแล้ว ช่วยใส่ให้ครบทุกชิ้นเลยนะครับ”

ผมแจกอุปกรณ์ให้คนงานผู้มาถึง อีกไม่นานก็จะเริ่มกินมื้อเช้ากันแล้ว

เราทำงานหนักกันตั้งแต่เช้ามืด ต้องกินข้าวอุ่นๆ รองท้องถึงจะทำงานกันได้อย่างเต็มที่

แม่กับกาฮีมาส่งอาหารให้เรา กว่าจะตั้งโต๊ะอาหารเรียบร้อย ผมกับมินซอกก็ช่วยพ่อขนลูกพลับเสร็จพอดี

“ข้าวสวยอร่อยมากเลย”

คุณย่าคิมกนนิมพูดขณะกินข้าวขาว คนที่มารวมตัวกันในสถานที่ทำลูกพลับแห้งต่างกินข้าวพลางพ่นไอร้อนออกทางปาก

มีเครื่องเคียงมากมายตั้งแต่แกงกิมจิที่ใส่เนื้อหมูดำแห่งภูเขาชีรีไปจนถึงผักโขมผัดซอส

กินข้าวกันเรียบร้อยแล้วเราก็เริ่มทำงาน

เครื่องปอกลูกพลับหมุนไม่หยุด มือของคนงานขยับกันอย่างว่องไว

ตอนแรกผมเดาว่าชาวบ้านที่มีอายุน้อยกว่าน่าจะทำงานได้ไวกว่าเหล่าคุณย่า

แต่ผิดคาดอย่างเห็นได้ชัด มือของคุณย่าเคลื่อนไหวรวดเร็วพอๆ กับเครื่องจักร นี่ไม่ใช่เรื่องโม้แต่มันคือความจริง ถึงมีเครื่องจักรก็ต้องใช้มืออยู่ดี เพราะเป็นแบบกึ่งอัตโนมัติ

คุณย่าบางคนทำงานได้เร็วกว่าเครื่องจักรซะอีก

“กนนิมมือไวจนมองตามไม่ทันเลย”

ฝีมือคุณย่าคิมกนนิมกินขาด ระหว่างที่คนงานปอกลูกพลับตรงลาน กาฮีกับแม่ก็เตรียมอาหารกลางวันไปด้วย

ส่วนมินซอกออกไปซูเปอร์มาร์เก็ตเพื่อซื้อวัตถุดิบที่ต้องใช้ทำอาหาร

ทุกคนทำงานตามที่แบ่งกันไว้

ผมกับพ่อเตรียมไม้แขวนลูกพลับ เมื่อคนงานปอกลูกพลับเสร็จแล้วต้องนำมาเกี่ยวไว้กับไม้แขวนทันที ถือเป็นงานที่ละเอียดอ่อนมากพอกันกับการทำน้ำหมัก

ผมบอกพ่อเรื่องสูตรทำน้ำหมักแล้ว หวังว่าพ่อจะทำคนเดียวได้แม้ผมไม่ได้อยู่ด้วยก็ตาม

ตอนอาจารย์ฮวังยูชินมาเยี่ยมบ้านเรา พ่อถามถึงวิธีการทำลูกพลับแห้งหลายอย่างอยู่เหมือนกัน

อาจเพราะมีประสบการณ์ทำงานเป็นเกษตรกรมาอย่างยาวนาน ตอนนี้ผมจึงทำงานได้เหมือนผู้เชี่ยวชาญ

ลูกพลับที่ปอกเปลือกเสร็จแล้วห้อยต่องแต่งอยู่กลางอากาศ ทุกครั้งที่แขวนลูกพลับ ผมประทับใจในใจ

*‘ทุกคนทำงานสามัคคีกันมาก’*

ผมไม่ได้ประทับใจเพราะคิดว่าลูกพลับแห้งจะช่วยทำเงิน แต่เป็นเพราะผู้คนที่มารวมตัวกันอยู่ที่นี่ต่างหาก ภาพที่ทุกคนตั้งใจทำงานนั้นช่างงดงาม

“วันนี้ ขอบคุณที่ทำงานอย่างหนัก มารับค่าแรงก่อนกลับกันด้วยนะครับ”

ผมพูดจากใจจริงว่าทุกคนทำงานหนัก ผมไม่เสียดายเงินเลย ทุกคนก้มหน้าก้มตาปอกลูกพลับกันโดยไม่บ่นทั้งวัน ทำงานกันเกินค่าแรงด้วยซ้ำไป

แม่กับกาฮีที่รับผิดชอบเรื่องอาหาร และมินซอกที่วุ่นวายซื้อวัตถุดิบมาให้ก็ทำงานกันอย่างตั้งใจและเหนื่อยมากเช่นกัน

คืนนั้น พอผมล้มตัวลงนอนก็หลับผล็อย ทุกคนก็คงเป็นเหมือนกัน

งานวันแรกผ่านไปอย่างราบรื่น

\*\*\*

วันที่หนึ่งผ่านไป วันที่สองผ่านไป ในที่สุดก็ถึงวันสุดท้าย

ซึ่งเป็นวันขึ้นปีใหม่ด้วย

"วันนี้วันสุดท้ายแล้ว มีกิจกรรมพิเศษอะไรบ้างมั้ย”

คุณย่าอิมซุนเยจ้องผมขณะถาม

“ต้องมีสิครับ เย็นนี้เรามีปาร์ตี้หมูสามชั้นย่างที่สนามกีฬาโรงเรียนนะครับ”

“จะไปกันทุกคนเลยใช่มั้ยครับ”

“โอ๊ย แหงสิ ฉันต้องไปอยู่แล้ว”

วันนี้ใบหน้าของคุณย่าคิมกนนิมดูแปลกเป็นพิเศษ เหมือนว่าแต่งหน้ามา ผมพอจะรู้สาเหตุ วันนี้เป็นวันประกาศผลการประกวดบทประพันธ์ในฤดูใบไม้ผลิ

ถึงจะเป็นวันขึ้นปีใหม่ แต่ทุกคนก็ตั้งใจทำงานเหมือนกับวันแรก อาจเพราะทุกคนเร่งมือก็เลยทำได้เร็วกว่าปกติ

ตอนนี้ผมมองเห็นภาพตอนจบแล้ว อีกหนึ่งชั่วโมงทุกคนจะได้กินหมูสามชั้นย่างกันอย่างอารมณ์ดี

ในตอนนั้นเองก็มีแขกไม่คาดคิดมาหา

“คุณย่าคิมกนนิมอยู่ที่นี่หรือเปล่าคะ”

“คุณเป็นใครเหรอครับ”

“ฉันชื่อแพซอนอา มาจากหนังสือพิมพ์ฮันกุกค่ะ มาสัมภาษณ์ผู้ชนะการประกวดบทประพันธ์ในฤดูใบไม้ผลิ เห็นว่าต้องทำงานให้เสร็จก่อนถึงจะให้พบได้ พวกเราเลยมาถึงก่อนเวลานัดนิดหน่อยค่ะ”

นักข่าวให้นามบัตรผมและพูดขึ้น เธอไม่ได้สัมภาษณ์ผู้ชนะการประกวดบทประพันธ์ในฤดูใบไม้ผลิทุกคน ที่อุตส่าห์มาถึงนี่ก็เพราะประวัติการทำงานอันโดดเด่นของคุณย่าคิมกนนิม คุณย่าเพิ่งหัดเขียนหนังสือเป็นครั้งแรกแล้วก็ชนะการประกวดบทประพันธ์ในฤดูใบไม้ผลิ นับเป็นประเด็นที่น่าสนใจมากพอแล้ว

“สักครู่นะครับ เดี๋ยวผมไปตามให้ครับ”

ข้างๆ เธอมีช่างภาพนักข่าวยืนอยู่ด้วยกัน ผมแอบเรียกคุณย่าเงียบๆ เมื่อบอกเหตุผลคุณย่าก็ยิ้มอายๆ

ทุกคนทำหน้าสงสัย แต่ผมขอปิดบังความจริงนี้ไว้ก่อน ว่าจะเก็บไว้แสดงความยินดีกลางงานปาร์ตี้หมูสามชั้นหลังงานเสร็จ

“โผล่มาหากันแบบนี้เชียวเหรอ ฉันบอกแล้วไงว่าต้องทำงานให้เสร็จก่อนถึงจะว่าง”

“ไม่เป็นไรหรอก ไปเถอะครับ คุยกันให้เต็มที่เลยนะ ผมเตรียมรถไว้ให้แล้วด้วยครับ”

“ขอบใจนะ”

ผมเดาว่าระหว่างให้สัมภาษณ์กับนักข่าว ท่านคงจะพูดถึงเรื่องลูกพลับแห้ง

คิดว่าน่าจะช่วยประชาสัมพันธ์ได้ไม่มากก็น้อย ถือเป็นของขวัญเล็กๆ น้อยๆ ของผมเช่นกัน

ที่น่าสนใจคือมีนักข่าวมาหาถึงที่นี่

ตอนที่นักข่าวแพซอนอาบอกว่ามาถึงก่อนเวลาเล็กน้อย สายตาของเธอคล้ายกำลังวางแผนอะไรอยู่ในใจ

“ขอบคุณทุกคนที่ทำงานกันอย่างหนักนะครับ”

งานทั้งหมดเสร็จสิ้นลงแล้ว แทบจะไม่มีส่วนที่เสียหายเลย เป็นวันที่เราทำลูกพลับแห้งสองแสนห้าหมื่นลูกเสร็จสมบูรณ์ เหลืออีกวันเดียวที่ลูกพลับจะสุกเต็มที่ และกลายเป็นลูกพลับแห้งอย่างสมบูรณ์

คุณย่าคิมกนนิมให้สัมภาษณ์เสร็จก็มาหาผม

“ขอโทษนะ มาช้าเลย อุตส่าห์รีบสัมภาษณ์จะได้รีบกลับมาแท้ๆ”

“ไม่เป็นไรเลยครับ ผมรู้ว่าที่ผ่านมาคุณย่าก็พยายามทำเต็มที่แล้ว”

“แต่นักข่าวบอกว่าอยากเจอพ่อหนุ่มนะ”

“ผมเหรอครับ”

พูดถึงเสือ เสือก็มา [2] นักข่าวแพซอนอาเดินเข้ามาหาผมพอดี

“คุณคิมด็อกมย็องที่ทำการเกษตรลูกพลับแห้งใช่มั้ยคะ”

เธอถามผมด้วยรอยยิ้ม

“ใช่ครับ ผมคือคิมด็อกมย็อง”

“พอมีเวลามั้ยคะ”

“มีธุระอะไรเหรอครับ”

“ฉันอยากสัมภาษณ์คุณน่ะค่ะ สะดวกมั้ยคะ”

“ทำไมจู่ๆ ถึงอยากสัมภาษณ์ล่ะครับ”

“เพราะฉันอยากรู้จักคุณคิมด็อกมย็อง เกษตรกรหนุ่มน่ะค่ะ”

ในวันขึ้นปีใหม่ ความโชคดีเข้ามาหาผมอย่างไม่คาดคิด

**ชอบตอนคุณย่าทำงานกัน ขยันขันแข็งมาก ด็อกมย็องเหมือนได้ตัวท็อปมาร่วมงานผู้เชี่ยวชาญกันทั้งนั้นน รอติดตาม คุณนักข่าวสัมภาษณ์เกษตรกรหนุ่ม5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **25**

**ตอนที่ 25 ความฝันของเกษตรกรหนุ่ม**

“กินข้าวเย็นด้วยกันมั้ยครับ”

ผมถามนักข่าวแพซอนอา เธอตอบตกลงด้วยความยินดี ช่างภาพที่มาด้วยกันก็ทำท่าเห็นด้วย

“ขอถ่ายรูปก่อนไปได้มั้ยคะ”

นักข่าวหญิงถามผม เธอชี้ไปที่ลูกพลับแห้งที่แขวนอยู่ในโกดัง

"ดีเลยครับ"

เสียงชัตเตอร์ของช่างภาพดังลั่น นี่เป็นโอกาสทอง ได้โฆษณาโดยไม่ต้องเสียเงิน

“มีลูกพลับทั้งหมดกี่ลูกเหรอคะ”

“ประมาณสองแสนห้าหมื่นลูกครับ”

"เยอะเลยนะเนี่ย"

นักข่าวแพทำท่าตกใจกับจำนวนมากมายมหาศาล พอถ่ายรูปเสร็จ เราก็เดินไปสนามโรงเรียน เป็นสถานที่ที่ผมเคยกินเลี้ยงกับเพื่อนร่วมงานเป็นครั้งแรก

ผมจองสนามไว้ล่วงหน้าสำหรับจัดงานนี้ กลิ่นของเนื้อย่างเตะจมูกตั้งแต่ก่อนเดินเข้าประตู

ดูคล้ายจัดงานเลี้ยงหมู่บ้าน

ความจริงก็เป็นเช่นนั้น เพราะผมเชิญชาวบ้านที่ไม่มีส่วนเกี่ยวข้องกับงานมาด้วย

“กินข้าวกันก่อนมั้ยครับ”

ผมบอกกับกลุ่มนักข่าว ช่างภาพรูปร่างสูงใหญ่คล้ายหมีทำหน้าเหมือนทนไม่ไหว ระหว่างที่ทุกคนกำลังกินอย่างอร่อย ผมก็เดินไปที่เวทีเล็กๆ ในโรงยิม

“ระหว่างที่ทุกคนกำลังกินอย่างอร่อย ผมมีบางอย่างอยากพูด ผมต้องขอบคุณทุกท่านที่มาช่วยปอกลูกพลับ ขอบคุณชาวบ้านที่ให้ผมยืมใช้สถานที่ และให้ลูกพลับมาด้วยครับ”

ผมโค้งคำนับแบบนั่งให้กับทุกคนที่อยู่ที่นี่ และกล่าวอวยพรปีใหม่ ทุกคนปรบมือชื่นชม

“มีอีกเรื่องนึงที่ผมอยากแสดงความยินดีครับ”

พอได้ยินคำว่าแสดงความยินดี หลายๆ คนก็เริ่มรู้ว่าหมายถึงอะไร

“คุณย่าคิมกนนิม ช่วยออกมาด้านหน้าด้วยครับ”

คุณย่าโบกมือปฏิเสธด้วยสีหน้าเขินอาย เพื่อนๆ พากันดันหลังท่าน

“คุณย่าเขินแฮะ ทุกคนช่วยกันปรบมือหน่อยครับ คุณย่าชนะการประกวดบทประพันธ์ในฤดูใบไม้ผลิ สาขาบทกวีครับ”

ผู้คนที่เพิ่งรู้เหตุผลส่งเสียงเชียร์ดังลั่น จนคุณย่าต้องออกมาขึ้นเวทีอย่างเลี่ยงไม่ได้

"พูดอะไรหน่อยสิครับ"

"จะให้พูดอะไรล่ะ"

“คุณย่าได้รับของขวัญปีใหม่ที่ดีที่สุดเลยนี่นา พูดอวยพรก็ได้ครับ”

“ฉันไม่รู้หนังสือหนังหามาทั้งชีวิต ไม่นึกไม่ฝันว่าจะได้มาเป็นกวี อาจจะเป็นเพราะพ่อหนุ่มคนนี้ ฉันเลยโชคดีขนาดนี้ค่ะ”

หลายคนสงสัยกับคำพูดที่ว่าเป็นเพราะผม ถึงทำให้ท่านโชคดี นักข่าวแพเอ่ยถามทันที

“นั่นหมายความว่าอะไรเหรอคะ ที่ว่าเป็นเพราะพ่อหนุ่มคนนั้น”

“เอ่อ ไม่รู้สิ เขาบอกว่าถ้าทำลูกพลับแห้งเป็นงานพิเศษก็อาจได้เจอเรื่องดีๆ น่ะค่ะ”

ชาวบ้านได้ฟังเช่นนั้นก็หัวเราะลั่นกันอยู่พักหนึ่ง พวกคุณย่าก็หัวเราะกันจนท้องแข็ง

หลังจบการกล่าวคำพูดขอบคุณและแสดงความยินดี ทุกคนก็แจกจ่ายและกินอาหารด้วยสีหน้าเบิกบาน

เมื่อบรรยากาศได้ที่ นักข่าวแพก็มาตามผม

“ขอสัมภาษณ์ตอนนี้ได้มั้ยคะ”

“ได้เลยครับ”

พวกเราย้ายไปตรงที่เงียบๆ ช่างภาพน่าจะยังไม่อิ่ม เลยบอกว่าจะตามมาถ่ายต่อหลังจากสัมภาษณ์กันเสร็จแล้ว

“ฉันกำลังรวบรวมสกู๊ปพิเศษช่วงปีใหม่ เลยอยากจะเก็บข้อมูลของคุณคิมด็อกมย็องเพื่อไปเขียนข่าวค่ะ”

“เรื่องของผมน่าเอาไปลงข่าวด้วยเหรอครับ”

“พวกชาวบ้านเค้าลือกัน ว่ามีเกษตรกรหนุ่มคนเก่งอยู่ที่นี่”

“พวกเขาก็ชมกันเกินไปครับ”

“ถ่อมตัวจังเลยค่ะ งั้นเริ่มสัมภาษณ์กันเลยดีมั้ยคะ”

นักข่าวแพไม่ได้ต้องการเนื้อหาใสๆ แต่ต้องการขุดคุ้ยประเด็นสำคัญที่จะเอาไปขายได้เพิ่มเติม

เรื่องที่เจ้าตัวสนใจเป็นพิเศษคือปีนี้ อุณหภูมิสูงผิดปกติทำให้เกษตรลูกพลับแห้งเสียหาย เมื่อเดือนก่อน เธอไปเก็บข้อมูลลงพื้นที่ และได้ยินมาว่าเกษตรกรที่ทำลูกพลับแห้งหน้าแห้งไปตามๆ กัน

เธอถามเหตุผลว่าทำไมผมถึงเริ่มปอกลูกพลับทั้งหมดช้า เธอเป็นผู้หญิงเซนส์ดี

ผมให้เธอดูบันทึกที่เคยให้มินซอกดู

ในนั้นมีข้อมูลที่คาดการณ์ว่าเป็นไปได้อย่างที่ปีนี้อุณหภูมิจะสูงผิดปกติ

พอผมบอกว่าผมเป็นลูกศิษย์ของฮวังยูชิน ผู้เชี่ยวชาญเรื่องลูกพลับแห้ง นัยน์ตาของเธอก็เป็นประกาย

ก็ควรเป็นอย่างนั้น ฮวังยูชินมีชื่อเสียงมากในวงการเกษตรกรรมเกาหลีใต้ ใครๆ ก็รู้เรื่องที่เขาไม่เคยรับใครเป็นลูกศิษย์

เธอรู้ว่าผมมีเคล็ดลับอันเป็นสูตรเฉพาะของอาจารย์ฮวังยูชินด้วย

ผมเล่าว่าผมทำลูกพลับแห้งโดยไม่รมควันกำมะถัน แต่เพราะเป็นเคล็ดลับของอาจารย์ฮวังยูชิน ผมเลยไม่สามารถเปิดเผยไปตามอำเภอใจได้

นักข่าวแพทำท่ามั่นใจว่าเรื่องราวของผมจะขายได้

ตอนสัมภาษณ์ช่วงท้ายๆ เธอถามผมว่า

"ความฝันของคุณคืออะไรเหรอคะ”

“ผมต้องการเปลี่ยนทัศนคติเกี่ยวกับชาวสวนครับ”

“ทัศนคติเหรอคะ”

“ผมอยากให้คนหนุ่มสาวอยากเป็นเกษตรกรเพิ่มขึ้น แทนที่จะเข้าไปทำงานกับบริษัทใหญ่ๆ ครับ”

“เป็นความคิดที่น่าสนใจดีแฮะ”

“ไม่รู้ว่าสำหรับคุณนักข่าวมันจะน่าสนใจหรือเปล่า แต่นี่คือความฝันของผมเลยครับ”

นักข่าวแพยิ้มมุมปากและตอบ

“ฉันกำลังคิดว่าหลังจากนี้ คงจะทำสกู๊ปข่าว ถึงตอนนั้น คุณช่วยเล่าเรื่องนี้อีกทีได้มั้ยคะ”

“ได้เลยครับ”

พอเราสัมภาษณ์เสร็จ ช่างภาพก็โผล่มาทันที เขายืนพุงป่องเพราะกินอิ่ม พลางกดชัตเตอร์ไปด้วย พอถ่ายภาพครบ วันอันยาวนานก็ปิดฉากลง

\*\*\*

งานปอกเปลือกลูกพลับจบลงแล้ว แต่การทำลูกพลับแห้งก็ต้องอาศัยเวลาและความเอาใจใส่ มีงานที่ต้องทำอีกเยอะ ระหว่างรอให้ลูกพลับสุกได้ที่

ผมบอกกาฮี มินซอกรวมถึงพ่อแม่ด้วย

“ต้องพ่นน้ำหมักทุกวัน จนกว่าจะทำลูกพลับแห้งเสร็จสมบูรณ์ครับ”

เราต้องใช้ขวดสเปรย์ที่บรรจุน้ำหมักฉีดใส่ลูกพลับที่ห้อยต่องแต่ง เป็นงานที่ทำได้ไม่ยาก

“ทุกคนต้องเป็นผู้เชี่ยวชาญการทำลูกพลับแห้งนะครับ เพราะเดี๋ยวเริ่มขายเมื่อไหร่ เราจะเสียสมาธิกันได้ง่ายๆ”

เราพ่นน้ำหมักจนครบแล้วเปิดประตูโกดังทิ้งไว้ แสงแดดกับลมเย็นๆ ในฤดูหนาวพัดเข้ามาข้างในโกดัง

“การเปิดประตูให้โดนแดดโดนลมทุกวันก็สำคัญเหมือนกัน ต้องทำแบบนี้ถึงจะได้ลูกพลับสุกรสชาติอร่อย”

ผมบอกว่าอยากให้พ่อแม่ช่วยรับผิดชอบเรื่องจัดการลูกพลับครั้งหน้า เพราะฝากให้มินซอกดูแลเว็บไซต์ และมอบหมายให้กาฮีดูแลงานที่เกี่ยวข้องกับการขนส่ง

ผมต้องมีส่วนร่วมกับงานทุกอย่าง ผมบอกพ่อแม่ว่ารอบนี้ผมขอเริ่มก่อน

“ไม่เป็นไรหรอก เรื่องนี้ฝากพ่อกับแม่ดูได้เลย พวกลูกๆ ทำงานอื่นก็ยุ่งจะแย่อยู่แล้ว”

“แต่ช่วงนี้ผมยังไม่ได้ยุ่งขนาดนั้นนี่ครับ”

“อีกเดี๋ยวแกก็ยุ่งแล้ว แต่ละคนก็มีงานของตัวเอง ให้เราทำงานนี้นั่นแหละ”

แม่พูดเสริม

“ด็อกมย็อง พ่อกับแม่ทำสวนทำไร่มาสามสิบปีแล้วนะ ให้เราช่วยดูงานนี้เถอะ”

“ถ้างั้น ผมฝากทั้งสองคนช่วยดูเรื่องตากลูกพลับด้วยนะครับ”

คิดได้แบบนี้ก็โล่งใจ

มินซอกกับกาฮีมีงานของตัวเองอยู่แล้ว ก่อนหน้านี้ผมเป็นคนทำ แต่หลังจากนี้ สองคนนั้นต้องทำความคุ้นเคยกับมันให้ได้

มันคืองานถ่ายรูปและเขียนบันทึก พ่อกับแม่ไม่เชี่ยวชาญเรื่องเทคโนโลยีอย่างอินเทอร์เน็ต ให้สองคนนั้นรับผิดชอบดีกว่า

งานนี้ตรงกับกาฮีมากกว่ามินซอก เนื้อความที่เธอเขียนกินใจสมกับความฝันอยากเป็นนักเขียน

**ด็อกมย็องเตรียมตัวมาดีจริงๆ คนรอบข้างก็ดีด้วย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **26**

**ตอนที่ 26 ไปออกรายการ ‘ทีมตรวจอาหาร’**

“วันนี้พอแค่นี้ก่อน”

พอได้ยินว่าเสร็จงานแล้ว มินซอกทำท่าเหมือนอยากพูดอะไรสักอย่าง ผมเลยหันไปถามเขา

“มินซอก มีอะไรจะพูดรึเปล่า”

“พวกคุณย่าบ่นมาน่ะ”

“หมายความว่าไง”

“บอกว่าเราใช้ให้ทำแต่งาน แต่ไม่เห็นแวะไปคุยเล่นบ้างเลย”

“คุณย่าโทร. มาหานายเหรอ”

“โทร. มาหาฉันเหมือนกันเหอะ”

กาฮีพูดยิ้มๆ หลังจากวันนั้น กาฮีและมินซอกก็สนิทสนมกับแก๊งคุณย่า ถึงทุกคนจะมีลูกมีหลานกันหมด แต่ก็เอ็นดูพวกเราด้วยเหมือนกัน

“ดีเลย งั้นพรุ่งนี้ไปกัน”

ผมชอบที่พวกคุณย่าเป็นฝ่ายพูดก่อน เหมือนพวกท่านกล้าทำสิ่งที่คิด ก่อนหน้านี้ ทุกคนแค่ทำตามคำสั่งของผม

วันรุ่งขึ้น เราหอบของขวัญไปหอประชุมสตรีฮาดง กาฮีกับมินซอกก็ไปด้วย

“โอ้โห หลานๆ มากันแล้ว”

พวกคุณย่าต้อนรับเราอย่างดีใจ คุณย่าคนหนึ่งเห็นเราและชูหนังสือพิมพ์ขึ้นมาพลางส่งเสียงดัง

"ดูนี่สิ พวกเราได้ลงหนังสือพิมพ์ด้วย”

ภาพพวกคุณย่าปอกเปลือกลูกพลับแห้งได้ออกข่าวหน้าหนึ่งในหนังสือพิมพ์ เนื้อหาข่าวนี้กินพื้นที่มากกว่าเนื้อหาข่าวคุณย่าคิมกนนิมซะอีก

ถึงกับมีหน้าหนึ่งลงรูปใบหน้าผมเด่นชัด

เป็นยุคที่หนังสือพิมพ์มีอิทธิพลมาก คนคงพูดถึงข่าวนี้กันเยอะแน่ๆ

คุณย่าทุกคนถามเป็นเสียงเดียวกัน

“คนแถวนี้อยากซื้อลูกพลับแห้งกันใหญ่เลย พวกฉันขอซื้อบ้างได้มั้ย”

“คุณย่าซื้อไม่ได้หรอกครับ”

พอบอกว่าซื้อไม่ได้ สีหน้าของพวกคุณย่าก็เศร้าไปทันที

“เพราะผมจะมอบลูกพลับแห้งเป็นของขวัญให้ทุกคน... เป็นของขวัญปีใหม่น่ะครับ”

สีหน้าผิดหวังหายวับไป

“หลานๆ นี่สุดยอดจริงๆ ถ้าครั้งหน้าอยากใช้อะไรพวกฉันอีกก็มาเรียกได้เลยนะ”

คุณย่าตะโกนขึ้นพร้อมกัน คงจะรู้สึกขอบคุณที่เห็นคุณค่าและเคารพในความสามารถของตน

แต่ความจริงแล้วผมต้องเป็นฝ่ายขอบคุณมากกว่า

เพราะหลังจากนี้จะมีงานให้คุณย่าทำอีกเยอะ

ผมกำลังคิดสินค้าตัวอื่นต่อจากลูกพลับแห้ง ยังไงก็ต้องจองตัวคนที่จะมาทำงานด้วยกันในอนาคต

แต่ยังไม่ใช่ตอนนี้ เพราะต้องจัดการลูกพลับแห้งก่อน

ภายในพริบตา เวลาก็ผ่านไปอย่างรวดเร็ว

“จะกลับกันแล้วหรือ”

คุณย่าอิมซุนเยพูดด้วยสีหน้าเสียดาย

ผมรู้สึกได้ว่าคุณย่าอยากให้ผมอยู่ต่ออีกสักนิดก็ยังดี

น่าเสียดายที่ผมมีงานต้องทำ

“ฉันจะอยู่ต่ออีกสักหน่อยแล้วค่อยกลับนะ”

มินซอกว่า หลังจากได้พบพวกคุณย่า เขาก็มีท่าทีเปลี่ยนไป อาจเพราะคิดถึงคุณย่าของตัวเองที่ล่วงลับไปแล้ว

ผมกับกาฮีขึ้นรถมากันสองคน

“เธอไม่อยู่ต่อเหรอ”

“ฉันมีธุระกับด็อกมย็องนิดหน่อยน่ะ”

“ถ้าเป็นอย่างงั้นก็ช่วยไม่ได้สินะ ว่าแต่ว่าคิดถึงตอนนั้นขึ้นมาเลยเนอะ”

"ตอนไหนเหรอ”

“วันที่ไปซังจู ที่ตอนนั้นเธอไปส่งฉันไง”

วันนั้นเธอไปซังจูกับผม และได้เรียนรู้เทคนิคการทำลูกพลับแห้งกับอาจารย์ฮวังยูชินด้วยกัน

เหมือนเป็นความทรงจำอันเลือนราง

“ว่าแต่เธอมีธุระอะไรกับฉันล่ะ”

"ลืมแล้วเหรอ เรื่องดูไพ่ทาโรต์น่ะ”

“ก็บอกว่าค่อยดูให้หลังทำลูกพลับแห้งเสร็จไง”

“ดูตอนนี้เลยเถอะ ฉันอยากรู้จนจะเป็นบ้าอยู่แล้ว”

ผมรับปากโดยดี ถือเสียว่าเป็นโบนัสที่เธอขยันทำงานให้ก็แล้วกัน

“งั้นขอทำงานอีกหน่อยแล้วค่อยดูได้มั้ย”

“ฉันไม่ชอบรอนะ แต่ก็โอเค”

ผมกลับถึงบ้าน ก็รีบเช็กดูคอมพิวเตอร์เป็นอย่างแรก หลังออกข่าวทางหนังสือพิมพ์ คนมากมายสอบถามเข้ามาทางเว็บไซต์

ผมแปะภาพแผนการขายลูกพลับแห้งในเว็บไซต์ 'เกษตรกรแห่งภูเขาชีรี' เอาไว้แล้ว

และลงภาพที่ตีพิมพ์ในหนังสือพิมพ์ด้วย

คนที่รู้ทิ้งข้อความไว้ในเว็บบอร์ดว่องไวราวกับปีศาจ

ผมกะว่าจะโพสต์ตอบคนที่ถามทิ้งไว้แล้วค่อยไปหากาฮี

ขณะที่ผมกำลังตอบข้อความ เสียงโทรศัพท์ก็ดังขึ้น

เป็นคนที่คาดไม่ถึง

นักข่าวแพซอนอา

“คุณคิมด็อกมย็อง คุยได้มั้ยคะ”

"ได้ครับ"

“คุณอยากจะมาออกรายการมั้ยคะ”

“ขึ้นอยู่กับเนื้อหาแหละครับ”

ผมไม่ได้รีบตอบรับเธอทันที ต้องคิดให้รอบคอบก่อน เพราะยังไม่เชื่อใจเธอ

“คุณเป็นคนละเอียดจังค่ะ รายการชื่อ ‘ทีมตรวจอาหาร’ พีดีของรายการนั้นเป็นศิษย์เก่าสถาบันเดียวกับฉันเองค่ะ”

"อย่างงั้นเองสินะ"

‘ทีมตรวจอาหาร’ เป็นรายการโทรทัศน์ที่มีการถกเถียงอย่างจริงจัง ผู้ออกรายการบางคนได้รับความเสียหายระหว่างอยู่ในกระบวนการตรวจสอบ เป็นรายการที่ว่ากันว่าชอบกุเรื่องและมีคำซุบซิบนินทาไล่หลังด้วย

ถึงจะเป็นเช่นนั้นแต่รายการก็ยังโด่งดังอยู่ดี นี่เป็นเหตุผลที่ผมกังวล

“ไม่โอเคเหรอคะ”

"กำลังคิดอยู่ครับ ว่าแต่จะตรวจสอบอะไรเหรอครับ”

“ว่าจะตรวจสอบลูกพลับแห้งที่รมกำมะถันกับลูกพลับแห้งที่ไม่ได้รมกำมะถันค่ะ”

“เข้าใจแล้วครับ”

“ให้ตัดสินใจตอนนี้คงลำบากใช่มั้ยคะ”

“ไม่หรอกครับ จะพลาดโอกาสดีๆ แบบนี้ได้ยังไงเนอะ ผมจะไปออกรายการครับ”

“อัดรายการเสร็จ ค่อยมาให้สัมภาษณ์กับฉันนะคะ”

“ได้เลยครับ”

แปลว่าไม่ว่าผลการตรวจสอบในรายการจะเป็นอย่างไร เธอก็จะรักษาผลประโยชน์ของตัวเองอยู่ดี เธอเจ้าเล่ห์เหมือนจิ้งจอก

ผมเปิดประตูออกมา กาฮีทำปากยื่นและมองผมด้วยหางตา สีหน้าของเธอเหนื่อยล้าที่ต้องรอผม

"ขอโทษที งานเสร็จแล้ว"

จู่ๆ โทรศัพท์ดังขึ้นอีกครั้ง

"สวัสดีค่ะ ฉันชื่อชเวฮันบย็อล ผู้เขียนบทรายการ ‘ทีมตรวจอาหาร’ค่ะ”

“ครับ”

นักเขียนบทต่อสายหาผมทันที ผมโบกมือให้กาฮีเป็นเชิงว่าคุยไม่นานก็เรียบร้อย

“ผมจะไปออกรายการครับ”

"ขอบคุณค่ะ รบกวนนำลูกพลับตากแห้งที่ทำเสร็จสมบูรณ์แล้วมาด้วยได้มั้ยคะ”

“ผมจะเอาไปครับ”

ผมมั่นใจ ถึงจะมีเรื่องคาใจเล็กน้อย แต่ก็คิดไว้แล้วว่าจะแก้ข้อสงสัยได้อย่างไร

แต่อย่างแรกเลย ผมต้องทำให้กาฮีหายงอนก่อน

เพราะหน้าบึ้งๆ ของเธอไม่น่ามองเอาซะเลย

ผมวางไพ่ทาโรต์ไว้ตรงกลาง และนั่งเผชิญหน้ากับกาฮี

ไพ่ทาโรต์เป็นหนึ่งในงานอดิเรกไม่กี่อย่างของผม จุดเริ่มต้นมาจากความสนใจเรื่องดวงชะตา

การอ่านไพ่ทาโรต์เหมือนกับการบอกเล่าเรื่องราว โดยเสริมแต่งให้สวยงาม เป็นการใช้ไพ่ช่วยปั้นเรื่องนั่นแหละ

แต่บางครั้งเรื่องที่ปั้นขึ้นมานั้นดันกลายเป็นเรื่องจริง

เธอจั่วไพ่ขึ้นมาสามใบ เป็นไพ่ที่ทำให้เห็นถึงชีวิตในอดีต ปัจจุบันและอนาคต

ไพ่ใบแรกคือยมทูต

**ตอนนี้หลากหลายอารมณ์มาก ตลกกาฮี แต่ด็อกมย็องดูไพ่เป็นจริงๆ ใช่มั้ย5555 รอลุ้นกันน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **27**

**ตอนที่ 27 ไพ่ทาโรต์นี่แหละไม้ตาย**

“นี่คืออดีตของฉันเหรอ ลางไม่ดีเลยนะ”

กาฮีพูดด้วยสีหน้าเหี่ยวๆ คนที่เพิ่งเคยดูไพ่ทาโรต์มักจะมองว่าความตายหมายถึงเรื่องเลวร้ายอย่างเดียว

“ความตายไม่ได้หมายถึงเรื่องแย่ๆ เสมอไป มันหมายถึงการเกิดใหม่ด้วย”

"ตกใจหมด ถ้ามีความหมายแบบนั้นด้วยก็โล่งใจหน่อย”

บางครั้งผมจั่วไพ่ดูเล่นๆ ไพ่ใบแรกที่จั่วได้ทุกครั้งคือความตาย คงจะหมายถึงเรื่องในอดีตก่อนย้อนเวลากลับมาแน่ๆ

“ดวงชะตาของฉันเป็นยังไงบ้าง”

เธอมองไพ่สลับกับมองผม สีหน้าเต็มไปด้วยความอยากรู้

“เธอเหมือนคนที่เกิดใหม่ ตอนนี้เธอสลัดชีวิตในอดีตทิ้งไป และกำลังมีชีวิตใหม่ ถึงจะสุขสบายดีแต่ก็มีปัญหาเล็กน้อย”

"ปัญหา?"

“ปัญหาที่ต้องพิสูจน์ตัวเองอย่างไม่สิ้นสุด ไพ่ใบที่สองที่เธอจั่วมา เป็นไพ่ที่หมายถึงการพิจารณาคดีและความยุติธรรม เฉพาะคนที่พิสูจน์ตัวเองเท่านั้นถึงจะเห็นผล”

“ให้ฉันพิสูจน์ตัวเองน่ะเหรอ แล้วผลที่ว่ามันคืออะไร”

“หมายความว่าถ้าพิสูจน์ตัวเองไม่ได้ ก็จะไม่ประสบความสำเร็จในอนาคต”

เธอหยิบไพ่ใบสุดท้ายขึ้นมาพิจารณาอย่างตั้งอกตั้งใจ ไพ่ที่เลือกมาใบสุดท้ายคือไพ่ผู้พิชิต

“นี่ไพ่อะไร”

เธอมองผมแล้วถาม

“ไพ่ผู้พิชิต หมายถึงคนที่พิสูจน์ตัวเองจะเป็นผู้พิชิตในอนาคต”

“ที่ตีความก็พอฟังขึ้นอยู่นะ แต่ก็เหมือนหลอกกันด้วย”

กาฮีจ้องผมด้วยสีหน้าไม่อยากจะเชื่อ

เธอจั่วได้ไพ่ความตาย ความยุติธรรมและผู้พิชิตตามลำดับ

น่าแปลกใจที่มันดันใกล้เคียงกับตอนที่ผมจั่วไพ่

*'พวกเรามีชะตากรรมแบบเดียวกันงั้นเหรอ'*

ผมตัดสินใจไปออกรายการ ‘ทีมตรวจอาหาร’ จึงต้องพิสูจน์ตัวเอง จะได้โชว์ลูกพลับแห้งที่ผมทำออกทีวี

ตอนนี้ยังไม่รู้ว่าผลจะออกมาเป็นอย่างไร

“ดูไพ่ทาโรต์จบแล้ว วันนี้พอแค่นี้ก่อน พรุ่งนี้ค่อยเจอกัน”

ขณะที่ผมเก็บไพ่ เธอก็มองผมด้วยสีหน้าที่บอกว่าจะพูดอะไรบางอย่าง

“มีอะไรที่อยากทำอีกมั้ย”

"ขอบคุณนะ"

สีหน้าจริงจังของเธอทำให้ผมรู้สึกเขิน

ผมถามกลับไปเหมือนไม่รู้เรื่อง

"เรื่องอะไรเหรอ"

“ฉันคิดว่าหลังเรียนจบโท ก็หลงทางน่ะ ทุกอย่างดูมืดมนไปหมด ไม่รู้ว่าต้องทำอะไร หรืออยากจะทำอะไร ต้องขอบคุณนายที่ทำให้ฉันรู้สึกเหมือนได้เจอจุดเริ่มต้นสักที”

“อย่าเพิ่งรีบวางใจสิ ยังไม่ทันได้เริ่มเลย”

“พอเป็นแบบนี้ทีไร นายชอบสาดน้ำเย็นใส่ตลอดเลย นายจ้างอำมหิต”

เธอเดินออกไปข้างนอกด้วยท่าทางงอนๆ

*'นี่เรามีโชคชะตาเหมือนกันจริงๆ เหรอ'*

ผมมองแผ่นหลังของเธอพลางคิด

\*\*\*

ลูกพลับแทบงในโกดังที่ได้รับการดูแลอย่างเอาใจใส่กำลังจะกลายเป็นลูกพลับแห้ง ตอนนี้พวกมันอยู่ในช่วงเกือบจะเป็นลูกพลับกึ่งแห้งแล้ว

ผมเตรียมรับจองทางออนไลน์เรียบร้อยแล้ว มินซอก กาฮีและพ่อแม่ก็กำลังรอทำหน้าที่ของตน

แล้วโทรศัพท์ที่รอคอยก็มาพอดี

จากชเวฮันบย็อลนักเขียนบทรายการ ‘ทีมตรวจอาหาร’

“ลูกพลับแห้งที่คุณส่งมาได้ผ่านการตรวจสอบแล้ว สินค้าคุณภาพดีมากเลยนะคะ”

"ขอบคุณครับ"

“พรุ่งนี้เป็นวันอัดรายการ สะดวกมาถ่ายมั้ยคะ”

“เนื้อหาที่ผมเคยคุยไว้ตอนนั้นโอเคแล้วรึยังครับ ถ้าไม่มีปัญหา ผมก็จะไปครับ”

“ค่ะ ทางเราปรึกษากันแล้วว่าจะทำตามที่คุณด็อกมย็องบอกค่ะ”

“ถ้างั้นพบกันพรุ่งนี้นะครับ”

ผมพบกับเธอที่ล็อบบี้สถานีโทรทัศน์เมื่อสัปดาห์ที่แล้ว ความจริงจะส่งลูกพลับแห้งไปกับบริษัทขนส่งก็ได้ แต่ผมมีเรื่องอยากถามเธอต่อหน้า

เรื่องนี้ไม่ได้ยุ่งยาก ผมสงสัยว่าหากตรวจพบสารซัลเฟอร์ไดออกไซด์ในลูกพลับแห้งของเกษตรกรทั่วไปแล้ว พวกเขาจะทำอย่างไร

ถ้าพวกเขาประเมินสินค้าของผมดี ก็เป็นเรื่องดี ในทางตรงกันข้าม ลูกพลับแห้งจากสวนทั่วไป ก็คงจะโดนตำหนิอย่างรุนแรง

ผมอยากรู้ว่าทางรายการมีแผนสำรองอย่างไรบ้าง

น่าตลกที่พวกเขาไม่มีแผนอะไรเลย ผมจึงเสนอเงื่อนไขไปหนึ่งอย่าง ผมจะเตรียมแผนรับมือไว้ และขอโอกาสพูด

ผมขอพูดตามความคิดของตัวเอง ไม่ใช่ตามบทที่คนเขียนบทเตรียมไว้ให้

ผมบอกเธอไปแล้วคร่าวๆ ว่าจะพูดเรื่องอะไร

คนเขียนบทบอกว่าจะปรึกษากับพีดีก่อนแล้วจะติดต่อกลับ

พวกเขาจัดการเรื่องที่ผมร้องขอโดยไม่มีปัญหาใดๆ

ตอนนี้เหลือแค่อัดรายการแล้ว

ผมคิดจะวางขายลูกพลับแห้งช่วงที่รายการออกอากาศ

มีคนที่ผมต้องไปพบก่อนถ่ายรายการ

เป็นการพบกันอีกครั้งหลังจากไม่ได้เจอกันนาน

ผมไปซังจูเพื่อพบกับฮวังยูชิน

\*\*\*

ไปซังจูคนเดียวช่างคล่องตัว พอลองคิดว่าเพราะอะไร ก็สรุปได้ว่า ผมกับเขาแทบไม่ค่อยเจอกันตามลำพัง ครั้งนี้ คาดว่าจะเป็นการพบปะกันอย่างสนิทสนมระหว่างอาจารย์กับลูกศิษย์

"สวัสดีครับ ผมมาแล้วครับ"

ผมยื่นกล่องเครื่องดื่มให้คุณฮวังจองอา

เธอทักทายด้วยรอยยิ้มอันเป็นเอกลักษณ์

“ทำยังไงดี พี่เขาวางโทรศัพท์ทิ้งไว้แล้วออกไปข้างนอกน่ะสิ”

“เดี๋ยวผมออกไปหาเขาเองครับ”

ฮวังยูชินยุ่งอยู่เสมอ ผมเดินผ่านสวนพลับไปถึงลานตากลูกพลับ แต่ยังไม่เห็นเขา

ต้องขึ้นไปถึงเนินเขาที่เคยไปขุดพืชสมุนไพรถึงจะได้พบกัน

“อาจารย์ ผมมาแล้วครับ”

เขาก้าวเข้ามาหาผม

“นายขึ้นมาถึงนี่เลยหรือ คราวนี้จะมาปล้นอะไรจากฉันอีกล่ะ”

เขาถามพลางขมวดคิ้วที่เหมือนเสือ

"ปล้นอะไรกันครับ ที่ผมมาหาเพราะมีเรื่องจะปรึกษาครับ”

พวกเราเดินกลับบ้านด้วยกัน ได้คุยเรื่องการทำลูกพลับแห้งที่ไม่ค่อยได้ผลทั่วประเทศในปีนี้ และแลกเปลี่ยนเรื่องสถานการณ์ล่าสุดเรื่องนั้นเรื่องนี้จนถึงบ้าน

พอเห็นพวกเรา ฮวังจองอาก็เตรียมชาให้ทันที

“แต่นายไม่ได้รับความเสียหายอะไรเลย”

"ผมโชคดีแหละครับ"

“ถ้ามีข้อมูลแบบนั้น ก็ควรจะแอบมากระซิบกันบ้างสิ”

“ถ้าจู่ๆ ผมดันทำให้งานเกษตรชาวบ้านพัง อาจารย์คงจะเกลียดขี้หน้าผมพอดี”

“ให้ถึงตอนนั้นก่อนแล้วค่อยว่ากันสิ ไอ้เด็กคนนี้นี่”

เขาพูดยิ้มๆ คงดีใจมากที่ได้พบลูกศิษย์อีกครั้ง

“อืม แล้วจะปรึกษาเรื่องอะไรหรือ”

“พรุ่งนี้ผมจะไปออกรายการครับ”

“มีฝีมือจริงๆ นะ ได้ไปออกรายการด้วย เป็นเรื่องที่ดีมากๆ เลย"

“มันก็ไม่ได้มีแต่เรื่องดีๆ หรอกครับ”

"หมายความว่ายังไง"

“เพราะว่าลูกพลับแห้งที่ผมทำนั้นได้รับการประเมินว่าดีมากๆ ครับ”

“เขาประเมินว่าดี มันก็โอเคแล้วไม่ใช่หรือ”

“ผมไม่อยากสร้างศัตรูกับชาวสวนลูกพลับแห้งทั่วประเทศน่ะครับ”

ผมอธิบายเรื่องรายการ ‘ทีมตรวจอาหาร’ เล่าว่าลูกพลับแห้งที่ไม่รมควันกำมะถันของผมได้รับผลการประเมินว่าโดดเด่นกว่าลูกพลับของเจ้าอื่นๆ

"แล้วนายต้องการอะไร"

ฮวังยูชินเป็นคนมีไหวพริบ ดูท่าว่าเขามองเห็นทะลุปรุโปร่งว่าผมจะพูดเรื่องอะไร

ผมเรียนรู้มาจากอาจารย์ว่าจะต้องพูดอย่างตรงไปตรงมาในเวลาเช่นนี้

“ผมอยากแบ่งปันเคล็ดลับของอาจารย์ให้คนอื่นครับ”

**อาจารย์อาจกำลังร้องเพลง ไม่ใช่เรื่องที่จะขอแล้วให้กันได้ เอ๊ะ หรือได้นะ นี่มันศิษย์รักนี่นา 555555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **28**

**ตอนที่ 28 เกษตรกรต้องจริงใจกับผู้บริโภค**

เคล็ดลับของฮวังยูชินถูกต้องและดีอยู่แล้ว แต่ก็ไม่ได้หมายความว่าเกษตรกรคนอื่นทำผิดกันไปหมด

พวกเขาเพียงปฏิบัติตามแนวทางที่คณะกรรมการอาหารและยากำหนด ถ้ารายการบอกว่าพวกเขาทำผิด นั่นแหละถึงเป็นเรื่องแปลก

ผมไม่อยากตกเป็นเหยื่อในการต่อสู้อันโง่เขลาเช่นนี้

ไหนๆ ก็ได้ไปออกรายการทีวี ผมก็อยากเป็นสัญลักษณ์ของอะไรสักอย่างมากกว่า

**เป็นเกษตรกรที่จริงใจกับผู้บริโภค**

ผมคิดว่ามันจะเป็นบันไดสู่ความสำเร็จ

“ที่ว่าแบ่งปัน หมายความว่ายังไง”

อาจารย์ฮวังยูชินถามอย่างจริงจัง

“ไม่ใช่ว่าผมไปออกรายการทีวีแล้วเปิดเผยเคล็ดลับของอาจารย์ตามใจชอบนะครับ แต่ผมอยากสร้างระบบการศึกษา”

"การศึกษา?"

“ผมอยากสอนเทคนิคให้คนที่ต้องการสืบทอดวิชาจากพวกเรา เหมือนที่อาจารย์สอนผมมา”

“แล้วให้ใครเป็นคนสอนล่ะ”

“ผมว่าจะมาปรึกษาอาจารย์เรื่องนี้แหละครับ”

“เขาเป็นคนที่ฉันรู้จักดีใช่มั้ย”

“อาจจะเป็นแบบนั้นครับ”

“น่าจะเป็นคนชื่อฮวังยูชินที่อยู่ซังจู ใช่คนนั้นหรือเปล่า”

“ถูกต้องตามที่อาจารย์บอกเลยครับ”

“เจ้าคนนี้นี่ร้ายกาจจริงๆ! นี่ฉันเลี้ยงลูกเสือมาสิท่า!”

คืนนั้นผมโน้มน้าวอาจารย์ได้ ยิ่งได้รู้จักฮวังยูชิน เขาก็ยิ่งมีมุมที่มีเสน่ห์ล้นเหลือ

ถึงปากพูดปฏิเสธ แต่กลับแสดงสีหน้าให้เห็นว่ากำลังรู้สึกขัดแย้งอยู่ในใจ

พอเป็นแบบนี้ทีไร ผมก็ทำให้เขาหวั่นไหวได้

แล้วในที่สุด เขาก็อนุญาต

เขาบอกว่าจะช่วยแค่ครั้งเดียวเท่านั้น แต่ผมรู้สึกว่าเขาจะทำงานนี้ด้วยความรัก

\*\*\*

วันรุ่งขึ้น ผมไปสตูดิโอของสถานีโทรทัศน์

นักเขียนบทชเวฮันบย็อลแนะนำให้ผมรู้จักกับผู้ชายใส่แว่นรูปร่างผอม

“นี่คือพีดีฮง-บย็องซูค่ะ”

"ยินดีที่ได้รู้จักครับ ผมชื่อคิมด็อกมย็องครับ”

"ขอบคุณที่มาออกรายการนะครับ ผมได้ยินเรื่องของคุณจากนักเขียนบทบ่อยเลยครับ”

"อ๋อ ครับ"

ตอบพลางผมก็มองนักเขียนบทชเวฮันบย็อลไปด้วย เธอพยักหน้าส่งสัญญาณในแง่ดี คงเล่าเรื่องผมให้พีดีฟังแล้ว

พวกเขาเตรียมการถ่ายรายการเสร็จแล้ว

“เดี๋ยวจะเริ่มถ่ายแล้วนะครับ”

ผู้ช่วยผู้กำกับจัดพื้นที่โดยรอบ มีโต๊ะวางอยู่ในสตูดิโอ เป็นรูปแบบที่จัดให้ผู้ร่วมรายการนั่งคุยกันที่โต๊ะ

ส่วนใหญ่เป็นผู้เชี่ยวชาญด้านอาหาร ในกลุ่มนั้นมีดารามาเป็นตัวชงหนึ่งคน ส่วนพิธีกรหลักต้องเป็นกลาง แต่ก็จะพูดถึงข้อมูลที่รู้สึกว่าถูกต้องแบบเนียนๆ

พอได้สัญญาณให้คิวจากพีดี พิธีกรก็เริ่มพูดขึ้น

“ใกล้จะถึงเทศกาลปีใหม่แล้ว ถ้าพูดถึงวันปีใหม่ มีอาหารที่จะขาดไปไม่ได้เลย มันคือลูกพลับแห้งนั่นเอง และเป็นหัวข้อพูดคุยกันในวันนี้ด้วยค่ะ”

หัวข้อวันนี้เป็นเรื่องลูกพลับแห้ง ได้ข้อสรุปออกมาแล้ว โจทย์คือสารซัลเฟอร์ไดออกไซด์ที่พบในลูกพลับแห้ง

มีการตรวจพบสารซัลเฟอร์ไดออกไซด์ในลูกพลับแห้งที่จำหน่ายในท้องตลาด

พิธีกรดูหน้าจอข้อมูลพร้อมกับพูดถึงปัญหาสารซัลเฟอร์ไดออกไซด์

“ถึงบอกว่าปริมาณเล็กน้อยแค่นี้ไม่เป็นอันตรายต่อร่างกาย แต่ผมก็ยังไม่สบายใจอยู่ดี”

ดาราที่เป็นตัวชงพูดขึ้น

ผู้เชี่ยวชาญกับตัวชงเปิดประเด็นปัญหา

“เป็ดกำมะถัน [1] เป็นของดีต่อร่างกาย นั่นก็ใช้กำมะถันนี่นา ไม่เห็นมีปัญหาอะไรนี่ครับ”

“เขาให้เป็ดกินอาหารที่ผสมกำมะถันครับ พอกินเข้าไปแล้วสารกำมะถันจะสลายไประหว่างย่อย ส่วนลูกพลับแห้งรมควันโดยการเผากำมะถัน มันต่างกันอย่างเห็นได้ชัดเลยนะครับ”

“อ๋อ มันต่างกันตรงนั้นสินะ”

“แต่เห็นว่ามีคนที่ทำลูกพลับแห้งโดยไม่ใช้กำมะถันด้วยนะครับ”

“โอ๊ะ มีด้วยเหรอครับ”

ตอนนั้นพิธีกรก็พูดแทรก

"ใช่แล้วค่ะ เขาเป็นคนสำคัญในวันนี้เลยละ ขอต้อนรับเกษตรกรหนุ่ม คุณคิมด็อกมย็องค่ะ”

ถึงคิวของผมแล้ว ผมได้เข้ากล้องแล้ว ไม่นานพีดีก็ให้สัญญาณกับพิธีกร

“ฉันประหลาดใจที่เรามีเกษตรกรวัยหนุ่มแบบนี้ด้วย”

ไม่ว่าจะไปที่ไหนก็ต้องมีการแนะนำตัว แต่พิธีกรช่วยแนะนำแทนผมไปแล้ว แถมยังพูดได้ดีกว่าที่คิด

หลังจากแนะนำตัวก็เข้าสู่ประเด็นหลักทันที

ผู้เข้าร่วมรายการเริ่มถามผม

“พวกชาวสวนที่รมควันกำมะถันคือตัวปัญหาใช่มั้ยครับ”

ตัวชงในกลุ่มผู้ร่วมรายการถามขึ้น

ผมอยากจะสวนกลับไปว่าความคิดของคุณนั่นแหละที่เป็นปัญหา เขาเป็นคนที่มองเห็นอยู่มุมเดียวแล้วพูดโพล่งออกมาเลย

ก็เพราะคนประเภทนี้นี่แหละ ผมจึงอยากมาออกรายการ

“มันไม่ใช่ความผิดของพวกเขานะครับ”

“พวกนั้นไม่ใช่ตัวปัญหางั้นเหรอ”

เขาตอบอย่างน่าตกใจ

“มันเป็นปัญหาเชิงนโยบาย ค่ามาตรฐานของซัลเฟอร์ไดออกไซด์เราสูงกว่าของยุโรปถึงร้อยเท่า เป็นปัญหาที่ต้องแก้ไขอย่างเร่งด่วนครับ”

“ถ้าให้เปลี่ยนตอนนี้ คงจะมีปัญหาเรื่องเวลาและเรื่องอื่นๆ อีกเยอะเลยนะคะ”

พิธีกรแสดงความคิดเห็นตอบกลับ ในช่วงสำคัญนี้ เขาสั่งให้ผมเล่าเรื่องของตัวเอง คนเขียนบทก็ส่งสัญญาณให้ผมเช่นกัน

“ผมมีทางเลือกอื่นครับ”

“ทางเลือกเหรอคะ คุณหมายถึงอะไรคะ”

ผมมองหน้ากล้องแล้วพูดว่า

“ผมได้เรียนรู้วิธีทำลูกพลับแห้งกับอาจารย์ฮวังยูชิน ผู้เชี่ยวชาญด้านลูกพลับแห้ง เราจะแบ่งปันวิธีการนั้นด้วยครับ”

“เดี๋ยวสิ นี่พูดจริงใช่มั้ยคะ”

พิธีกรตอบด้วยสีหน้าประหลาดใจ ปฏิกิริยาโต้ตอบดีมาก ส่งผลให้ได้เรตติ้งสูง

“ถ้าเกษตรกรคนไหนต้องการจะเรียนรู้ เราก็จะให้โอกาสพวกเขาเท่าๆ กันครับ”

“ถ้าเป็นอย่างนั้น ทุกคนก็จะทำลูกพลับแห้งด้วยวิธีนั้นกันหมด แล้วจะโอเคเหรอคะ”

“ก็ดีแล้วไม่ใช่เหรอครับ”

ผมมองหน้าผู้เข้าร่วมรายการคนอื่นๆ พลางถาม

“จะขาดทุนเอาน่ะสิ”

ดาราตัวชงพูดคำตอบที่น่าเบื่อ แต่นั่นก็เป็นคำตอบที่ผมต้องการ

“หมายถึงว่าผมจะขาดทุน หรือคนซื้อเป็นฝ่ายขาดทุนครับ”

“ก็ต้องคุณสิครับ อุตส่าห์ผลิตสินค้าดีๆ ออกมาแท้ๆ แต่ดันมาเผยเคล็ดลับซะได้”

“ผมทำผลิตภัณฑ์ทั้งหมดจากมุมมองของคนซื้อ สมมติถ้าความลับนั้นเผยแพร่ออกไป ก็จะไม่มีเหตุผลให้ต้องใส่ซัลเฟอร์ไดออกไซด์ในลูกพลับแห้ง และจะไม่มีใครต้องขาดทุนเลยครับ”

ดาราตัวชงอึ้งจนพูดไม่ออก ผู้เข้าร่วมรายการคนอื่นๆ ก็นิ่งเงียบเช่นกัน

ในตอนนั้นพิธีกรรีบพูดขึ้นอย่างมีไหวพริบดี

“เป็นความรู้สึกที่ทำเพื่อผู้บริโภคจริงๆ แฮะ”

"ครับ ใช่เลย"

“สุดท้ายแล้วนะคะ ฉันสงสัยอยู่อย่างนึงค่ะ”

"ถามได้เลยครับ"

“แล้วเราจะได้ชิมลูกพลับแห้งของคุณคิมด็อกมย็องเมื่อไหร่คะ”

เธอพูดประเด็นสำคัญที่ผมต้องการอย่างเป็นธรรมชาติ

“ผมจะลงขายทางอินเทอร์เน็ตตั้งแต่สัปดาห์หน้า อาจจะตรงกับช่วงที่รายการนี้ออกอากาศพอดีครับ”

“แล้วจะรอนะคะ ฉันเองก็อยากชิมเหมือนกันค่ะ”

ผู้เข้าร่วมรายการต่างพยักหน้าให้กับคำพูดของเธอ

แผนล่วงหน้าก่อนเปิดขายอย่างเป็นทางการเสร็จสิ้นหมดแล้ว

เหลือเพียงงานขายลูกพลับแห้งเท่านั้น

**ด็อกมย็องศิษย์รักของจริง 555 มารอดูยอดขายของพ่อหนุ่มคนนี้กัน !**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **29**

**ตอนที่ 29 ในโลกนี้มีงานไหนที่ไม่เหนื่อยบ้าง**

“ช่วยห่อลูกพลับกึ่งแห้งอย่างระวังเป็นพิเศษเลยนะครับ อย่าให้ช้ำ”

คนงานมีห้าคน คือพ่อกับแม่ กาฮีและมินซอก กับผม

ทุกคนห่อลูกพลับแห้งกันทั้งวันทั้งคืน โชคดีที่ลูกพลับสุกได้ที่พอดี

ไม่ใช่แค่ลูกพลับกึ่งแห้ง แต่ลูกพลับแห้งเองก็ดูดีมากเช่นกัน ไม่มีสีน้ำตาลไหม้และรูปร่างหน้าตาสวยงาม

ผมเป็นคนออกแบบบรรจุภัณฑ์ด้วยตัวเอง

ผมไม่ชอบภาพลักษณ์แบบเชยๆ ต้องการให้แพ็กเกจดูหรูหราที่สุดเท่าที่จะทำได้ เป็นผลงานที่ผมออกแบบอยู่หลายครั้งจนเป็นที่พอใจ

ตอนนี้เรากำลังแพ็กของสำหรับคนที่จองไว้ เราจำกัดจำนวนการสั่งซื้อต่อคน

ลูกค้าสามารถซื้อได้สูงสุดคนละสิบกล่อง

เพื่อป้องกันการนำไปขายต่อ

ปีนี้เป็นปีที่งานเกษตรลูกพลับแห้งพังกันทั้งประเทศ เพราะอุณหภูมิที่สูงขึ้นผิดปกติ ในบรรดาผู้ประกอบกิจการลูกพลับแห้งปริมาณมหาศาล ผมเป็นเจ้าเดียวที่ผลผลิตไม่ได้รับความเสียหาย

จึงต้องป้องกันไม่ให้เกิดเหตุการณ์ซื้อลูกพลับตากแห้งของเราไปขายในนามของตัวเอง

“ด็อกมย็องออกรายการแล้ว!”

กาฮีเดินไปหยิบขนมแล้วพูดกับแม่ เราหยุดทำงานกันแป๊บนึง แล้วเดินไปห้องนั่งเล่น

“ลูกชายฉันได้ออกทีวีจริงๆ ด้วย”

ผมดูรายการอย่างตั้งใจ ต้องตรวจสอบว่ามันถูกตัดต่อออกมาในทิศทางอื่นหรือเปล่า

“ว้าว นี่เรื่องจริงใช่มั้ย อาจารย์ฮวังจะสอนงั้นเหรอ”

กาฮีถามด้วยสีหน้าประหลาดใจ

"เขาสัญญาแล้ว"

ผมพูดกับเธอและเปลี่ยนสายตาไปที่จอคอมพิวเตอร์

ทันทีที่รายการออกอากาศ ยอดสั่งซื้อก็โหมกระหน่ำ

ผมดูยอดสั่งซื้อพลางพูดขึ้น

“คืนนี้ดูท่าจะไม่ได้นอน”

“โต้รุ่งงั้นสิ”

มินซอกกระดกเครื่องดื่มชูกำลังด้วยสีหน้าผิดหวัง

รายการโทรทัศน์มีอิทธิพลมากพอสมควร ลองคิดดูจะพบว่ายุคนี้ การออกรายการโทรทัศน์มีอิทธิพลยิ่งใหญ่กว่าการโฆษณาทางอินเทอร์เน็ต

สินค้าของเราขายดีเป็นเทน้ำเทท่า พวกเราตั้งใจห่อของและทำงานกันโดยไม่หยุดพัก

“ด็อกมย็อง นายพูดถูก”

ขณะที่ผมจะไปนอนหลังโต้รุ่งมาทั้งคืน มินซอกก็เอ่ยขึ้น

“เรื่องไหนเหรอ”

“ราคาลูกพลับแห้งน่ะ ฉันขอถอนคำพูดที่เคยบอกว่านายทำเกินไป”

เขายิ้มแล้วพูด

ลูกพลับแห้งราคากล่องละสามหมื่นวอน [1] เราซื้อลูกพลับสดกันตามน้ำหนัก แต่ลูกพลับแห้งนั้นต่างออกไป สินค้าแปรรูปมีพลังมากถึงขั้นนั้น

ผมต้องตัดสินใจว่าจะขายกล่องละเท่าไร ยิ่งปีนี้ลูกพลับแห้งมีน้อยด้วยแล้ว จึงยิ่งมีราคา

ถึงอย่างไรผมก็ไม่สามารถเรียกราคาแบบสูงลิ่ว

ต้องเป็นราคาที่ต่อให้แพงแต่ก็พอซื้อไหว

ผมตั้งราคาขายลูกพลับแห้งลูกละสามพันวอน แพ็กเกจหลากหลาย ตั้งแต่ขนาดเล็กสุด ขนาดกลาง ไปจนถึงขนาดใหญ่

ขนาดเล็กเป็นกล่องบรรจุลูกพลับแห้งสิบลูก ราคาเริ่มต้นที่สามหมื่นวอน

ผมคิดว่ามันเป็นราคาที่พอจะซื้อหาเป็นของขวัญช่วงเทศกาลได้ไม่ยาก

ตอนตั้งราคา มินซอกพูดหลายครั้งว่าผมทำเกินไป เขามีด้านอ่อนไหวกว่าที่คิด

เหตุผลคือถ้ามันแพงเกินไป ก็จะมีกลุ่มคนที่ถึงจะอยากซื้อมากแค่ไหนแต่ก็ซื้อไม่ได้

ผมเข้าใจสิ่งที่เขาบอก แต่ก็ยังดื้อดึง การกำหนดราคามีความสำคัญ เพราะต้องคำนวณด้วยว่าจะเก็บค่าแรงเป็นเงินเท่าไร

*'ลูกพลับแห้งหนึ่งกล่องต้องได้อย่างน้อยที่สุดสามหมื่นวอน'*

นี่คือการคำนวณของผม

หลังจากรายการออกอากาศ ก็มีคนติดต่อเข้ามา ทั้งรายการข่าวกับรายการวิทยุต่างเชิญผมไปร่วมรายการ

เกษตรกรหนุ่มขายลูกพลับแห้งกลายเป็นประเด็นร้อน

เรื่องราวอันน่าชื่นชมกำลังแพร่กระจายทางอินเทอร์เน็ตและทางรายการทีวี

ผู้คนเริ่มตั้งกระทู้ตามกระดานข่าวต่างๆ

**- ผลิตสินค้าตามความรู้สึกของผู้บริโภคเลยเหรอ ยังมีจิตสำนึกหลงเหลืออยู่ในสมัยนี้ด้วยแฮะ**

**- เกษตรกรหนุ่มที่คิดได้แบบนี้ หายากเนอะ**

**- ปกติฉันไม่กินลูกพลับแห้ง แต่ปีนี้ว่าจะลองกินดูสักหน**

ยิ่งผมได้ไปออกรายการและยิ่งมีคอมเมนต์สะสม คุณภาพการนอนของผมก็แย่ลงเรื่อยๆ ผมไม่อาจละสายตาจากงานตอบคำถามต่างๆ ได้เลย

พ่อกับแม่ กาฮีและมินซอกต่างใต้ตาดำเป็นแถว

“นี่มันเกินกำลังของพวกเราแล้ว”

“ถึงขีดจำกัดแล้วละ”

มินซอกกับกาฮีพูดเหมือนในซอมบี้คอมบี้ [2] ผมก็เห็นด้วยกับพวกเขา

ตอนนั้นเอง ก็ได้ยินเสียงที่คุ้นเคย

“พวกลูกกลับไปพักเถอะ”

“ใช่ ไปพักสักหน่อย เดี๋ยวพวกเราจัดการส่วนที่เหลือเอง”

แม่กับพ่อพูดเป็นเสียงเดียวกัน

“ไหวแน่นะครับ”

มินซอกถามพ่อ

“อื้อ กลับไปพักผ่อนเถอะ”

ผมพามินซอกกับกาฮีกลับบ้านตามที่พ่อแม่บอก ทั้งคู่ทำเหมือนจำใจต้องกลับ แต่สีหน้าคล้ายอยากล้มตัวลงนอนเต็มที

พอกลับมาห้องทำงานก็มองดูพ่อกับแม่อยู่ครู่หนึ่ง

พวกเขาเหมือนกับเครื่องจักรบรรจุของ ความรู้สึกผิดและสงสารสั่นสะเทือนอยู่ภายในใจ

“ตั้งแต่พรุ่งนี้ผมจะเรียกคนมาช่วย พ่อกับแม่จะได้พักผ่อนกันบ้าง”

“อย่าเลย”

พ่อพูดพร้อมโบกมือ

“งานแค่นี้ เราทำกันเองได้”

“มันเหนื่อยเกินไปนี่นา”

“ในโลกนี้มีงานไหนที่ไม่เหนื่อยบ้าง พ่อกับแม่ไหวน่า"

แม่เอ่ยคำคม ไม่มีงานใดในโลกนี้ที่ไม่เหนื่อยอย่างแม่ว่า

ไม่ว่าจะอย่างไร พ่อกับแม่ก็อยากช่วยทำงานนี้

“แกเองก็ไปพักบ้างสิ”

พ่อบอกผม แต่ผมก็ห่อของกับพ่อแม่โดยไม่พูดอะไร

คืนนั้น พวกเราทำงานกันโต้รุ่ง จนมือมีแผลแตกและสั่นระริก

\*\*\*

มีหลายสิ่งหลายอย่างเกิดขึ้นภายในช่วงสองสัปดาห์หลังจากที่รายการออกอากาศ

ผมได้รับข้อเสนอให้นำสินค้าไปขายในโฮมช็อปปิ้ง [3] ด้วย เป็นยุคที่ทีวีช่องโฮมช็อปปิ้งกำลังมาแรง พวกเขาอาจคิดว่ามันจะทำเงินได้เลยติดต่อมาหาผม

“ขอโทษที่ต้องไว้เป็นโอกาสหน้านะครับ”

ผมปฏิเสธข้อเสนอที่ให้ไปขายในโฮมช็อปปิ้ง เขาจะหักค่าคอมมิชชั่น [4] เป็นค่าตอบแทนที่ช่วยขายสินค้าถึงสามสิบเปอร์เซ็นต์

ไม่ว่าจะใช้เงินก้อนโตจ้างพิธีกรขายสินค้าและใช้อุปกรณ์ดีๆ มาถ่ายทำขนาดไหน ก็ไม่ต่างอะไรกับโจรปล้น

ถ้าหากสินค้าขายได้แค่ประมาณหนึ่ง ผมก็คงจะลองทำดู

*แต่ยังไม่ใช่ตอนนี้*

เพราะตอนนี้ขายดีมากๆ อยู่แล้ว จนแทบไม่มีของจัดส่งให้ทางโฮมช็อปปิ้งเลย

“นักข่าวแพซอนอานะคะ ตอนนั้นที่คุณรับปากว่าจะให้ฉันสัมภาษณ์ ยังจำได้ใช่มั้ยคะ”

ผมคิดไม่ถึงว่าเธอจะกลับมาอีกครั้ง

นักข่าวแพเข้ามาพบกันระหว่างที่ผมเตรียมตัวออกไปข้างนอก

“ผมมีเวลาประมาณครึ่งชั่วโมงครับ”

“คุณยุ่งอยู่ตลอดเลยแฮะ”

เธอซักถามเรื่องที่ผมไม่ได้พูดในรายการ โดยเฉพาะวิธีการเรียนรู้เทคนิคการทำลูกพลับแห้งกับอาจารย์ฮวังยูชิน

ผมสรุปสิ่งที่ได้พูดคุยกับอาจารย์ฮวังยูชินไปแล้ว

“ถ้าเปิดเผยเทคนิคแบบนั้น ราคาลูกพลับแห้งจะไม่ตกเอาเหรอคะ”

หลังสัมภาษณ์ เธอก็ถามถึงสิ่งที่สงสัยเป็นการส่วนตัว

“เมื่อเทคนิคถูกเผยแพร่เป็นวงกว้าง ราคาก็คงจะลดลงในวันใดวันหนึ่งครับ”

“แต่คุณก็มีท่าทีเหมือนไม่แคร์ อย่างที่คุณพูดในรายการ”

"ครับ เพราะมีสิ่งที่สำคัญกว่าเงินไงครับ”

**ในโลกนี้มีงานไหนที่ไม่เหนื่อยบ้าง แง สู้ๆ**

**ตอนหน้าแบบว่า… ไม่สปอยล์ดีกว่า บอกแค่ว่าห้ามพลาด !**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **30**

**ตอนที่ 30 ปลดหนี้ให้พ่อแม่ได้แล้ว!!**

ราคาไม่ได้ตกลงฮวบฮาบในทันทีเหมือนเธอว่า การทำสวนมีแนวทางที่แตกต่างจากการทำร้านไก่ทอดแฟรนไชส์

มันไม่ใช่สิ่งที่จะเรียนรู้กันได้โดยการจ่ายเงิน ถ้าอยากเรียนรู้เคล็ดลับก็ต้องเตรียมตัวอย่างหนัก

แน่นอนว่าในระยะยาว ราคาสินค้าอาจจะค่อยๆ ลดลง หมายความว่าสุดท้ายแล้วจะมีเพียงสินค้าคุณภาพดีเท่านั้นที่จะอยู่รอดในตลาด

เธอบอกว่านี่เป็นคำถามสุดท้าย

“ฉันขอถ่ายรูปโกดังที่ตากลูกพลับได้มั้ยคะ”

"ได้สิครับ"

ผมพาเธอไปโกดังตากลูกพลับ เธอไม่ได้พาช่างภาพมาด้วย ครั้งนี้ เธอเป็นคนถือกล้องเอง

ทันทีที่เข้าไปในโกดัง เธอก็อดตกใจไม่ได้

“มีเท่านี้เหรอคะ”

เธอทำท่าแปลกใจ เพราะเมื่อสามสัปดาห์ก่อน เธอยังเห็นลูกพลับสองแสนห้าหมื่นลูกอยู่ในโกดัง แสงสีส้มส่องจ้าอยู่ทั่ว

ตอนนี้ตรงกันข้าม โกดังแทบจะว่างเปล่า มีกล่องแค่ไม่กี่ใบวางอยู่ตรงมุมห้อง

“หรือว่าที่เห็นมีอยู่เยอะๆ นั้น ขายไปหมดแล้ว?”

"ใช่ครับ ต้องขอบคุณคุณที่ช่วยให้ขายได้เยอะเลยครับ”

เสียงชัตเตอร์ดังรัวในโกดังอันว่างเปล่า

ผมไม่มีเวลาได้รู้สึกฟินกับการขายของหมด เพราะยุ่งมากและไม่มีสติ

สามวันก่อนถึงวันซอลนัล [1] ผมขายสินค้าที่เหลือจนเกลี้ยง

\*\*\*

ในสมุดบัญชีตอนนี้มีเงินสะสมก้อนโต

ลูกพลับแห้งสองแสนห้าหมื่นลูกขายหมดเกลี้ยง คิดเป็นเงินประมาณเจ็ดร้อยห้าสิบล้านวอน [2] แม้จะหักค่าลูกพลับที่ซื้อเชื่อจากชาวบ้าน ค่าดำเนินการและค่าใช้จ่ายอื่นๆ แล้ว ก็ยังได้กำไรสุทธิห้าร้อยห้าสิบล้านวอน [3]

ผมมองตัวเลขในบัญชีเหมือนไม่เชื่อสายตา

จำนวนมากกว่าที่ผมหวังในตอนแรกถึงสองเท่า

เป็นผลงานที่ทำสำเร็จภายในเวลาครึ่งปี

และยังถือว่าเป็นผลมาจากการตั้งใจทำงานหนักหลังตั้งเป้าหมายว่าจะเป็นเกษตรกรผู้ร่ำรวย

ผมวางแผนการใช้เงินไว้ในหัวเรียบร้อยแล้ว

มีคนที่ผมต้องไปพบเสียก่อน พวกเขาเป็นสมาชิกผู้ก่อตั้งเกษตรกรแห่งภูเขาชีรี

ถือเป็นช่วงเวลาแห่งการพักผ่อนหลังจากว่างเว้นไปนานอีกด้วย

นานๆ ทีพวกเราจึงได้มารวมตัวกันที่ร้านไก่ทอดใกล้ๆ บ้าน

ผม มินซอกและกาฮีชูแก้วเบียร์

“วันนี้เป็นวันปิดบัญชี”

ผมมองพวกเขาและเปิดประเด็น พวกเขาไม่ได้ฟังผม แต่ทำท่าเหมือนว่าได้หลุดพ้นจากการใช้แรงงานอันเหนื่อยล้าแล้ว

“เราเพิ่งปิดโปรเจ็คท์ลูกพลับแห้งก็ตอนนี้สินะ”

กาฮีดื่มเบียร์เย็นๆ แล้วพูดขึ้น

“พูดผิดแล้ว ถึงสถานการณ์จะแย่แค่ไหน ก็ต้องพูดอย่างตรงไปตรงมาสิ”

มินซอกพูดต่อจากกาฮี

"ฉันพูดผิดตรงไหน”

“ประตูนรกเพิ่งปิดก็ตอนนี้”

พวกเขาหัวเราะและพูดเล่นกัน ผมนึกถึงเรื่องในอดีตช่วงก่อนที่ผมจะย้อนเวลากลับมาอยู่ครู่หนึ่ง ตอนนั้นเหมือนตกนรกอย่างที่มินซอกพูด

ตอนนี้แตกต่างกันมาก จะเหนื่อยขนาดไหนก็ไม่สำคัญ ตอนนี้ชีวิตมีคุณค่าแล้ว

แน่นอนว่ายังเหลืองานชิ้นสุดท้ายที่ต้องทำ เป็นเรื่องที่ต้องบอกให้พวกเขารับรู้

ผมนำเอกสารที่เตรียมไว้ล่วงหน้าออกมาให้ทั้งคู่

“นี่คือข้อมูลบัญชีหลังจากทำสวนลูกพลับแห้งเสร็จหมดแล้ว”

"ว้าว พวกเราหาเงินได้เยอะขนาดนี้เลย”

ทั้งสองคนทำหน้าประหลาดใจ ได้เวลาเข้าประเด็นหลักแล้ว

“จะแบ่งส่วนหนึ่งให้พวกเราไว้ใช้”

เงินจำนวนหนึ่งร้อยล้านวอน [4] ถ้วน ผมว่าจะเก็บออมไว้เป็นทุนสำรองทางธุรกิจห้าสิบล้านวอน [5] และจะนำอีกห้าสิบล้านวอนที่เหลือมาแบ่งกันสามคน ผมเขียนไว้ในเอกสารตามนั้นด้วยเช่นกัน

“มีใครค้านข้อนี้มั้ย”

“ฉันไม่เห็นด้วย”

มินซอกพูด เขาจริงจังมากทีเดียว

"พูดมา"

“ฉันไม่เห็นด้วยที่เราจะหารจากห้าสิบล้านเท่าๆ กัน”

“แล้วนายอยากให้ทำยังไงล่ะ”

“กาฮีกับฉันต้องได้คนละยี่สิบล้านวอน [6]”

มินซอกกับกาฮีสบตากัน เขาคงพูดเล่น

"ดี ไม่มีปัญหา เพราะฉันก็คิดว่ามันน้อยไปเหมือนกัน”

"ฉันล้อเล่นน่า นายจริงจังมากอะ น่ากลัว”

มินซอกมองผมแล้วพูด กาฮีก็ทำท่าเห็นด้วยกับคำพูดของเขา

แต่ผมไม่อยากล้อเล่นกับเรื่องเงิน

สิ่งที่สำคัญคือส่วนที่เหลืออีกสี่ร้อยห้าสิบล้านวอน [7]

“ฉันคิดว่าจะเอาเงินที่เหลือไปให้พ่อกับแม่”

เงินจำนวนนั้นช่วยปลดหนี้ได้ทั้งหมด เพราะพ่อมีเงินที่ได้จากขายวัวด้วย

“นายเคยบอกฉันตั้งแต่ทีแรกแล้วไง ฉันเห็นด้วย”

มินซอกพูดด้วยสีหน้าจริงจัง เขาหันไปมองกาฮี

“ฉันก็ตกลงไปตั้งนานแล้วเหมือนกัน และงานนี้นายก็เป็นผู้นำทุกเรื่องเลย ฉันคิดว่านายมีสิทธิ์ที่จะทำแบบนั้นนะ”

กาฮีตอบเสียงหนักแน่น

“ขอบคุณทุกคนที่คิดอย่างงั้นนะ”

อะไรบางอย่างผุดขึ้นมาในใจ เป็นความรู้สึกซาบซึ้งที่ห่างหายไปนาน ที่แล้วมา ผมคิดมาตลอดว่าเงินก็แค่เงิน แต่กลับพบว่าเวลามีเงินอยู่ตรงหน้า ผู้คนจะแสดงท่าทีแตกต่างกัน

เป็นสิ่งที่ผมได้เรียนรู้ผ่านประสบการณ์ชีวิตที่ยาวนาน

อย่างน้อยมินซอกกับกาฮีในตอนนี้ พออยู่ต่อหน้าเงิน ก็ไม่ได้แสดงท่าทีเปลี่ยนไปจากเดิม

“ว่าแต่พวกนายจะทำอะไรต่อล่ะ”

กาฮีถามผมกับมินซอก

“เธอพูดถึงเรื่องอะไร”

“ตอนนี้เราทำลูกพลับแห้งจบไปแล้วไง แล้วทีนี้จะทำอะไรกันดี คุณนายจ้างอำมหิต”

ลูกพลับแห้งเป็นงานเกษตรแบบผสมผสาน ผมต้องทำให้สำเร็จในช่วงเวลาอันสั้น ที่ทำได้แบบนี้ เพราะที่บ้านมีสวนลูกพลับและความสัมพันธ์ที่ดีกับชาวบ้าน

ถึงเวลาที่จะต้องตั้งเป้าหมายใหม่แล้ว ตอนนี้ผมอยากทำการเกษตรแบบยั่งยืน ไม่ใช่การเกษตรที่ทำในระยะสั้นและขาดช่วง

“ตั้งแต่นี้ไปจะเป็นเวลาพักร้อน ตอนมีโอกาสก็พักให้เต็มที่เถอะ”

“แล้วจะพักร้อนกันหมดทุกคนเลยเหรอ”

กาฮีถามขึ้นอย่างประหลาดใจ มินซอกก็กำลังมองผมอยู่เช่นกัน

“ฉันต้องเตรียมตัวทำสวนอย่างอื่นต่อไป เพราะหมดหน้าทำสวนลูกพลับแห้งในฤดูหนาวแล้ว”

"แล้วจะทำอะไรล่ะ"

“ฉันมีแผนแล้ว เดี๋ยวมีกำหนดการเป็นรูปเป็นร่างแล้วฉันจะเล่าให้ฟัง ระหว่างนี้ก็ชาร์จพลังกันไปก่อนนะ”

\*\*\*

คุยกับพวกเขาเสร็จ ผมก็กลับบ้าน

ได้เวลาที่ผมต้องบอกพ่อแม่

พ่อรู้ดีว่าผมได้เงินมาเท่าไร เพราะผมฝากเงินไว้ในบัญชีธนาคารในนามบริษัทของพ่อตั้งแต่แรก

ผมบอกกับทุกคนว่าจะให้พ่อเป็นเจ้าของธุรกิจตั้งแต่ต้น แน่นอนว่าบัญชีนี้มีไว้ใช้จำกัดเฉพาะงานลูกพลับแห้งเท่านั้น

"พ่อ แม่"

ผมเรียกทั้งคู่ตรงลานหน้าบ้าน ไฟเปิดขึ้นแล้วพ่อแม่ก็เดินออกมา

"มีอะไรล่ะ นี่ดื่มเหล้ามาเหรอ”

พอแม่เห็นผมก็ขมวดคิ้วถามทันที

“ครับ ผมดื่มเหล้ามา”

ผมกอดพ่อแม่ จู่ๆ ผมก็อ่อนไหว และวันนี้ผมโอเคที่จะอยู่ในอารมณ์แบบนี้

"เกิดอะไรขึ้น มีเรื่องไม่ดีอะไรรึเปล่าลูก"

แม่ถามพลางลูบไหล่ผม

"เปล่าครับ"

“แล้วมีเรื่องอะไรล่ะ”

“ตอนนี้ผมใช้หนี้ได้แล้วครับ”

ผมค่อยๆ บอกสถานการณ์

หนี้สินทำให้นึกถึงอดีตที่เคยยากลำบาก

หนี้เก่าสร้างหนี้ใหม่ก่อความทุกข์ใจให้ครอบครัวเราคล้ายมีบ่วงรัดคอ

หลังจากนั้นครอบครัวของผมก็ได้แต่ใช้ชีวิตอยู่ท่ามกลางความสิ้นหวังมายาวนาน

ตอนนั้นผมไม่เคยคิดว่าจะมีโอกาสได้พบช่วงเวลาเช่นนี้เลย

แม่กอดผมตอบโดยไม่พูดอะไร พ่อเองก็ยื่นมือเข้ามา

หยดน้ำตาอุ่นๆ ไหลรินจากดวงตา

ขอบตาของพ่อก็เปียกชุ่มเช่นกัน

ผมเข้าใจความหมายในน้ำตาของพ่อ

มันเป็นภาระของชีวิตที่พ่อต้องจัดการเพียงลำพังในฐานะหัวหน้าครอบครัว

พ่อมีสีหน้าราวกับหลุดพ้นจากพันธนาการแห่งความเจ็บปวดก็วันนี้

*'ต่อจากนี้ไปคือจุดเริ่มต้นที่แท้จริง'*

หัวใจของผมกำลังร้องตะโกน

**เชื่อมั้ยว่าอ่านตอนนี้แล้วน้ำตาคลอเลย อินมากก กว่าจะได้ลูกพลับแห้ง ต้องทำอะไรเยอะแยะมากมาย เข้าอกเข้าใจด็อกมยองอย่างบอกไม่ถูก t.t**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **31**

**ตอนที่ 31 ไปตามหาสินค้าใหม่ๆ กัน**

หมู่บ้านคึกคักเพราะบรรยากาศของวันซอลนัล

หลังไหว้บรรพบุรุษเสร็จผมก็ขึ้นรถ มีคนที่ผมจะต้องไปพบ

ขณะมองดูต้นพลับที่แวบผ่านไป ผมนึกถึงอดีตอยู่ครู่หนึ่ง

คิดถึงตอนที่ผมบอกพ่อกับแม่ว่าเราจะทำลูกพลับแห้งทันทีหลังได้โอกาสย้อนเวลากลับมา ผมเชื่อว่ามันเป็นหนทางเดียวที่จะทำให้ครอบครัวอยู่รอด

ผมสร้างความสัมพันธ์ใหม่ๆ และกลายเป็นลูกศิษย์ของอาจารย์ฮวังยูชิน คนที่เคยไม่ถูกกันในอดีต ได้เคล็ดลับจากเขา และเอาลูกพลับแทบงมาทำลูกพลับแห้ง

ผลที่ออกมาคือผมประสบความสำเร็จ ลูกพลับแห้งของ ‘เหล่าเกษตรกรแห่งภูเขาชีรี’ ขายดีเป็นเทน้ำเทท่า

แต่ถึงจะเคยทำสำเร็จมาครั้งนึง ก็ไม่ได้มีหลักประกันว่าครั้งต่อไปจะทำสำเร็จเหมือนกัน

คนในหมู่บ้านก็กำลังจะทำลูกพลับแห้งเช่นกัน เพราะเห็นว่าผมทำเงินได้

ยิ่งมีคู่แข่งเพิ่มขึ้น ก็ต้องเหนื่อยกับการแข่งขัน ผมไม่คิดจะยึดติดกับช่วงเวลาที่ขายดีอยู่แล้ว

*‘ต่อจากลูกพลับแห้ง ต้องเตรียมทำอย่างอื่นต่อ’*

ผมต้องค่อยๆ ก้าวไปสู่บันไดขั้นถัดไป ไม่ว่ายังไง ก็คงจะทำการเกษตรลูกพลับแห้งร่วมกับงานอื่นๆ ในฤดูหนาวต่อ

แต่ฤดูอื่นๆ ผมก็ต้องหาอะไรทำอยู่ดี ตอนทำลูกพลับแห้ง ผมก็คิดถึงเรื่องนี้อยู่

ถ้ามองว่าลูกพลับแห้งเป็นธุรกิจครอบครัว งานใหม่ที่ผมกำลังจะทำ ก็คือการเกษตรที่เป็นของผมแบบเต็มตัว

ผมมาพบคนที่ต้องการตัว... เพื่อเตรียมตัวสำหรับงานชิ้นต่อไป

ผมจอดรถหน้าบ้านเก่าๆ หลังคามุงฟาง ผมเคยมาบ้านนี้หลายหนแล้วตอนที่ทำงานปอกลูกพลับ ก็เลยไม่ได้รู้สึกไม่คุ้นเคยกับเส้นทาง

ผมเปิดท้ายรถ หยิบกล่องของขวัญ ทันทีที่เข้าไปในตัวบ้าน ก็เห็นใบหน้าคุ้นเคยที่ลานหน้าบ้าน

“ผมมาแล้วครับ คุณย่า”

“ด็อกมย็องมาเหรอ”

คุณย่าคิมกนนิมต้อนรับผมอย่างดีใจ ท่านเป็นผู้นำความโชคดีมาให้ผม และเป็นผู้ชนะการประกวดบทประพันธ์ในฤดูใบไม้ผลิที่อายุมากที่สุด ตอนแรกผมคิดว่าคงได้รับความช่วยเหลือแค่เล็กๆ น้อยๆ ที่ไหนได้ คุณย่ากลับช่วยผมได้เยอะกว่าที่คิด

ต้องขอบคุณคุณย่าที่ช่วยทำให้การตลาดลูกพลับแห้งประสบความสำเร็จ

แต่วันนี้ผมมีธุระที่สำคัญกว่าการตลาดลูกพลับแห้ง

“พ่อหนุ่มเอาอะไรมาด้วยเนี่ย”

คุณย่ามองลูกพลับแห้งที่ผมนำมาพลางถาม

“สวัสดีปีใหม่ครับ”

“สวัสดง สวัสดีอะไรกันล่ะ”

ผมคำนับคุณย่า ทันทีที่ผมคำนับเสร็จคุณย่าก็ลุกขึ้นจากที่นั่ง

“ตายแล้ว ฉันนี่งงจริงๆ”

“ทำไมเหรอครับ”

“มีแขกมาแท้ๆ แต่ดันนั่งเฉยซะได้”

“ไม่เป็นไรครับ ผมกินจากบ้านมาเยอะแล้ว”

“ไม่ได้หรอก มันใช้ได้ที่ไหนกัน รอแป๊บนึงนะ”

ระหว่างคุณย่าเดินเข้าครัว ผมก็ไล่ดูรูปถ่ายที่แขวนบนผนังทีละใบ รูปภาพจำนวนมากบอกเล่าเรื่องราวของชีวิต

ตั้งแต่ตอนแต่งงานจนกระทั่งคู่ชีวิตที่อยู่ด้วยกันมายาวนานจากไป ไม่มีรูปลูกให้เห็น แต่มีรูปเด็กหนึ่งใบติดอยู่ตรงกลางผนัง

คุณย่าที่ใบหน้าเริ่มมีริ้วรอยกำลังจูงมือเด็กผู้หญิง เป็นเด็กที่มีโครงหน้าคมชัดสวยเกินวัย

“พออยู่คนเดียวแล้วก็เลยทำแต่อาหารที่ชอบ ไม่รู้ว่าจะถูกปากพ่อหนุ่มรึเปล่านะ”

ผมมองอาหารที่คุณย่ายกมา

“ใช่ขนมยักกวา [1] รึเปล่าครับ ขนมยักกวาแบบโฮมเมด”

“รู้จักขนมดีเหมือนกันนะเนี่ย ขนมนี่ขนาดพวกผู้ใหญ่ยังไม่ค่อยรู้จักเลย พ่อหนุ่มเป็นคนแรกเลยนะที่เห็นครั้งเดียวก็ทายถูก”

ขนมของคุณย่าแตกต่างจากขนมยักกวาทั่วไปนิดหน่อย รูปร่างหน้าตาเหมือนดอกไม้ดอกเล็กๆ และเงาวาวเหมือนขนมถั่วตัด ได้กลิ่นขนมอันมีเอกลักษณ์เฉพาะตัว เป็นกลิ่นหอมที่สัมผัสได้จากในป่า

“ลองกินดูสิ”

ผมกัดขนมยักกวาไปหนึ่งคำ คิดว่าคงจะหวานเจี๊ยบ ที่ไหนได้ ไม่หวานอย่างที่คิด แต่สัมผัสได้ถึงความกลมกล่อมและความหอมหวานที่เข้ากันอย่างลงตัว

อร่อยอย่างที่ขนมยักกวาตามโรงงานเทียบไม่ติด ผมทำหน้าประทับใจออกมาโดยอัตโนมัติ

“อร่อยจังครับ”

“ฉันทำตามวิธีดั้งเดิมน่ะ เป็นเมนูที่มีเฉพาะช่วงซอนนัลเท่านั้นนะ”

คุณย่าเล่าไปยิ้มไป ถึงจะดูเหมือนไม่ได้สำคัญอะไร แต่เจ้าขนมยักกวานี่แหละ ที่จะกลายเป็นสื่อกลางช่วยให้ผมได้ปลดปล่อยดาวเด่นในอนาคต

“ขนมยักกวาทำจากอะไรเหรอครับ คุณย่า”

“ทำจากน้ำผึ้งน่ะสิ”

ฟังดูเหมือนเป็นคำตอบกวนๆ แต่ก็เป็นความจริง สูตรสำหรับทำขนมยักกวาแบบดั้งเดิม จะต้องใส่น้ำผึ้งลงไปผสมตอนที่นวดแป้งสาลี

ขั้นตอนการทำขนมตามสูตรดั้งเดิมคือ เทน้ำผึ้งปริมาณมากใส่แป้งสาลีเกาหลี จากนั้นค่อยนำแป้งที่ผสมเสร็จแล้วไปทอดในน้ำมันงา ก่อนเอาไปแช่ในน้ำเชื่อมธัญพืช

ขนมยักกวาตามโรงงานมักจะใช้วิธีผสมน้ำตาลลงในแป้งสาลีนำเข้า แล้วนำไปทอดในน้ำมันปาล์ม รสชาติก็เลยเทียบแบบดั้งเดิมไม่ได้

“ไม่น่าเชื่อเลยนะครับว่าจะทำมาจากน้ำผึ้ง”

“สมัยก่อน ขนมหวานแบบนี้ถือเป็นของล้ำค่ามากเลยนะ ไม่ได้หากินง่ายๆ นะเนี่ย”

คุณย่าอารมณ์ดี จึงเล่าอย่างยิ้มแย้ม พลางกินขนมยักกวาไปหนึ่งชิ้น

“ผมขอชิมน้ำผึ้งที่ใช้ทำได้มั้ยครับ”

“ได้สิ”

คุณย่าเดินออกไปจากห้องนั่งเล่นและนำขวดแก้วเล็กๆ เข้ามา มีน้ำผึ้งอยู่ประมาณครึ่งขวด

น้ำผึ้งโดยทั่วไปจะมีสีทองใส แต่น้ำผึ้งในขวดแก้วกลับมีสีน้ำตาลขุ่น

“น้ำผึ้งที่ฉันใช้มหัศจรรย์จริงๆ มีกลิ่นอายของป่าด้วยนะ”

ผมลองตักน้ำผึ้งกินหนึ่งคำ รู้สึกว่าไม่ได้กลิ่นของดอกไม้เหมือนกับน้ำผึ้งทั่วไป แต่กลับรู้สึกถึงบรรยากาศของป่าตามที่ท่านบอก

รสอ่อนก็จริงแต่รสสัมผัสเข้มข้นติดลิ้น

เคยแต่ได้ยินคนเล่าต่อๆ กันมา พอได้ลองชิมเองจริงๆ ถึงได้รู้คุณค่าที่แท้จริง

“คุณย่าได้น้ำผึ้งนี้มาจากที่ไหนเหรอครับ”

ใบหน้าของคุณย่าเปลี่ยนไป

“น้ำผึ้งอันนี้ไม่ใช่ของซื้อของขายหรอก”

“ผมไม่ได้อยากซื้อนะครับ”

“งั้นจะถามไปทำไมล่ะ”

“แค่อยากพบคนที่ทำน้ำผึ้งขวดนี้น่ะครับ”

“จะเจอไปทำไมล่ะ”

“ผมอยากเรียนวิธีเก็บน้ำผึ้งครับ”

คุณย่าเคยบอกในรายการว่าความลับของขนมยักกวาคือน้ำผึ้ง

ใครๆ ก็สงสัยว่าท่านใช้น้ำผึ้งแบบไหนมาทำขนมยักกวา ความจริงแล้ว น้ำผึ้งที่คุณย่าใช้เป็นน้ำผึ้งที่เก็บได้จากหุบเขาลึกแห่งภูเขาชีรี

เป็นน้ำผึ้งหายากที่ทำขึ้นโดยคนพิเศษ

ผมอยากจะถามแบบเนียนๆ ระหว่างพูดคุยเพลินๆ แต่คุณย่ากลับมีสีหน้าหนักใจต่างจากที่ผมคิด

“น้ำผึ้งนี่ลูกสาวฉันเป็นคนเก็บมาน่ะ”

“คุณย่ามีลูกสาวด้วยสินะ”

ผมมองไปที่กรอบรูปตรงกลางผนัง ภาพที่ท่านถ่ายกับเด็กผู้หญิง

“ไม่ใช่ลูกแท้ๆ ของฉันหรอก เป็นลูกสาวบุญธรรมที่รับมาเลี้ยงทีหลังน่ะ”

“อย่างงี้นี่เอง แล้วตอนนี้เธออยู่ที่ไหนเหรอครับ”

“อยู่ที่วัดน่ะ”

“ถ้าอยู่ที่วัดก็แปลว่า... เป็นแม่ชีเหรอครับ”

“ใช่แล้ว ลูกสาวฉันบวชมาได้แปดกว่าปีแล้ว เพราะงั้นจึงไปหาได้ไม่ง่ายเลย แกยุ่งมากๆ แถมยังแตกต่างจากคนทั่วไปอีกต่างหาก”

“แตกต่างยังไงเหรอครับ”

“แกพูดไม่ได้ แล้วก็ไม่ได้ยินเสียงด้วย”

“เป็นผู้พิการทางการได้ยินนี่เอง”

“ถึงจะไม่ได้ยิน แต่แกก็เข้ากับสัตว์ตัวเล็กๆ หรือแมลงได้ดี เหมือนว่ามีใจสื่อถึงกัน ที่แกเลี้ยงผึ้งได้ก็อาจจะเป็นเพราะเหตุนั้น”

คุณย่าพูดด้วยสีหน้าคิดถึงอดีต

“คุณย่าพอจะเขียนจดหมายแนะนำให้ผมสักฉบับได้มั้ยครับ”

“จดหมายแนะนำ?”

นี่คือจุดประสงค์หลักที่ผมมาพบคุณย่าในวันนี้

แม่ชีแมฮวา ลูกสาวบุญธรรมของคุณย่าไม่เหมือนกับฮวังยูชิน ผู้เชี่ยวชาญด้านลูกพลับแห้ง

เธอเป็นแม่ชีผู้พิการทางการได้ยิน และเข้าถึงได้ยาก

“ทำไมอยู่ดีๆ พ่อหนุ่มถึงอยากเลี้ยงผึ้งขึ้นมาล่ะ”

คุณย่าถามด้วยสีหน้าสงสัย

“ใกล้จะถึงฤดูใบไม้ผลิแล้วนี่ครับ ผมก็ต้องทำงานอย่างอื่นด้วย กว่าจะทำลูกพลับแห้งอีกรอบได้ก็ต้องรอตั้งเกือบปี ตอนที่กำลังคิดอยู่ ผมได้ยินคนพูดกันว่าคุณย่าคิมกนนิมทำขนมยักกวาจากน้ำผึ้ง แถมทุกคนยังพูดกันด้วยว่าน้ำผึ้งของคุณย่ารสชาติดีมากด้วยครับ”

“พวกคนแก่นี่เม้าเก่งจริงๆ งั้นพ่อหนุ่มก็คงรู้ทุกอย่างก่อนจะแวะมาที่นี่แล้วสินะ”

“ผมก็แค่ฟังที่เขาเล่าๆ กันมา แต่ยังไม่เคยชิมน้ำผึ้งนี่ครับ”

ผมตอบยิ้มๆ ความจริงแล้ว ผมได้ข้อมูลมาประมาณหนึ่งจากพวกคุณย่าที่หอประชุมสตรีฮาดง

เป็นเรื่องเกี่ยวกับแม่ชีแมฮวาลูกสาวบุญธรรมของคุณย่าคิมกนนิม

แน่นอนว่ามีเรื่องสำคัญที่พวกคุณย่าไม่รู้...

**มาแล้ว งานใหม่ของด็อกมย็อง มีใครเคยกินบ้างง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **32**

**ตอนที่ 32 แม่ชีแมฮวา ผู้เชี่ยวชาญเรื่องน้ำผึ้ง**

น้ำผึ้งของแม่ชีแมฮวาได้ออกรายการโทรทัศน์และมีชื่อเสียงโด่งดังไปทั่วประเทศ แต่ตอนนี้ ยังไม่ถึงช่วงเวลานั้น

ไม่ใช่แค่รสชาติดีอย่างเดียว มีข่าวลือแบบปากต่อปากด้วยว่า... น้ำผึ้งของแม่ชีคือเคล็ดลับความอ่อนเยาว์

วัดที่เธอจำพรรษาอยู่มีแต่พวกแม่ชีเท่านั้น และรูปร่างหน้าตาของพวกแม่ชีผู้จำพรรษาอยู่ที่นั่นก็กลายเป็นหัวข้อสนทนาสำคัญ

เพราะไม่ว่าจะอายุมากหรือน้อย แม่ชีทุกคนก็มีผิวสวยและใบหน้าอ่อนกว่าวัย พูดง่ายๆ หน้าเด็กว่ายังงั้นแหละ

ผู้คนเชื่อว่าน้ำผึ้งของแม่ชีแมฮวาคือเคล็ดลับที่ทำให้หน้าเด็ก ข่าวลือแพร่กระจายออกไปภายในพริบตา หน้าตาของเธอก็มีส่วนสำคัญช่วยให้ข่าวโด่งดังมากขึ้น

รูปร่างหน้าตาของแม่ชีแมฮวาสวยงามจนผู้คนไม่อาจละสายตา เธอโด่งดังทะลุฟ้า แต่ก็แค่ช่วงสั้นๆ เพราะเธอปฏิเสธการให้ข้อมูลใดๆ และบอกปัดการให้สัมภาษณ์ทุกรูปแบบ

ความจริงแล้ว เรื่องนี้เป็นประเด็นที่ผู้คนให้ความสนใจ แต่ตัวแม่ชีผู้เกี่ยวข้องกลับนิ่งเงียบ ก็นับว่าช่วยไม่ได้ ในเมื่อเธอตัดขาดการติดต่อทางโลกเสียเอง

แม้ว่าเรื่องนี้จะจบลงไปนานแล้ว แต่ผู้คนมากมายก็ยังอยากลองชิมน้ำผึ้งของเธอ น้ำผึ้งของแม่ชีแมฮวากลายเป็นตำนาน

ผมวางแผนว่าหลังทำลูกพลับแห้งเสร็จ ก็จะเลี้ยงผึ้ง ตอนที่เรียนทำลูกพลับแห้งกับฮวังยูชิน ผมยังได้เรียนวิธีทำขี้ผึ้งด้วย

ผมคิดตั้งแต่ตอนนั้นแล้วว่าการเลี้ยงผึ้งเป็นเรื่องที่ดี เพราะเราไม่ได้แค่เก็บน้ำผึ้งเท่านั้น แต่ยังเก็บวัตถุดิบจากธรรมชาติอย่างพรอพอลิส [1] ขี้ผึ้ง นมผึ้งและเกสรดอกไม้ได้ด้วย ผมตั้งใจว่าจะใช้ประโยชน์จากวัตถุดิบธรรมชาติที่ได้จากผึ้ง มาสร้างผลิตภัณฑ์ที่มีมูลค่าสูงขึ้น

ตอนที่ทำงานบริษัทตัวแทนโฆษณา ผมเคยมีประสบการณ์ขายผลิตภัณฑ์เสริมความงามที่ใช้วัตถุดิบจากธรรมชาติ เป็นผลิตภัณฑ์ที่ไม่ใช้สารเคมี

ผมเห็นกับตาว่าสินค้ากลุ่มนี้ขายดีเป็นเทน้ำเทท่า ไม่นานนี้ ตลาดสินค้าจากธรรมชาติจะเปิด และผมต้องรีบชิงลงมือก่อน

ตอนนี้ที่เกาหลีใต้ยังไม่มีใครผลิตสบู่ แชมพู ยาสีฟันและเครื่องสำอางธรรมชาติที่ทำจากพรอพอลิสและขี้ผึ้งเลย

ใครๆ ก็เชื่อว่าน้ำผึ้งของแม่ชีแมฮวาเป็นตัวยาช่วยให้อ่อนวัย เธอดูแลผึ้งดีมาก พวกมันจึงผลิตสารธรรมชาติที่ดีมีคุณภาพ

ผมวางแผนไว้ว่าจะต้องต่อยอดผลิตภัณฑ์ที่ใช้สารธรรมชาติอื่นๆ ไม่ใช่แค่ขายน้ำผึ้งอย่างเดียว

การเลี้ยงผึ้งแตกต่างจากปศุสัตว์แบบอื่น นอกจากต้องอาศัยความเชี่ยวชาญแล้ว ก่อนจะเริ่มลงมือ จะต้องมีคนแบ่งผึ้งให้เรา

นี่คือเหตุผลที่ผมเลือกเธอเป็นอาจารย์

คนเกาหลีใต้ส่วนใหญ่สกัดน้ำผึ้งจากผึ้งพันธุ์ แต่ผึ้งของแม่ชีแมฮวาเป็นผึ้งโพรง ซึ่งดูแลได้ยากและซับซ้อนกว่า แน่นอนว่า... การจะขอรับผึ้งก็เป็นเรื่องยากเช่นกัน

ผมรู้อยู่แล้วว่าจะเข้าหาเธอไม่ได้ง่ายๆ

อาวุธชิ้นเดียวที่ผมมีคือจดหมายแนะนำจากแม่บุญธรรม

“คุณย่าแค่ช่วยเขียนจดหมายแนะนำให้ก็พอ ที่เหลือเดี๋ยวผมจัดการเองครับ”

“แกเป็นลูกสาวฉันก็จริง แต่ฉันไม่กล้ารับปากหรอกนะ ถ้าโดนปฏิเสธก็อย่าเสียใจจนเกินไปละ”

“อย่ากังวลเลยครับ”

คุณย่าถือกระดาษกับปากกา ลงมือเขียนจดหมาย พอเขียนเสร็จ คุณย่าถึงกับส่งให้ผมอ่านด้วย

เนื้อหาเหมือนจดหมายที่แม่ส่งให้ลูกสาวมากกว่าเป็นจดหมายแนะนำ

“ฉันก็ไม่รู้นะ ว่าวิธีนี้จะช่วยได้มั้ย”

“แค่นี้ก็ดีแล้วละครับ”

\*\*\*

เช้าวันต่อมา ผมออกจากบ้านพร้อมจดหมายคุณย่าในกระเป๋าเสื้อ

ปลายทางคือ ‘วัดชีจัง’

ตอนออกจากหมู่บ้าน ผมลองขับรถสำรวจรอบๆ และพบว่าที่นี่มีสภาพแวดล้อมที่เหมาะสำหรับเลี้ยงผึ้ง

นอกจากต้นพลับ ยังมีไม้ผลต้นอื่นๆ เยอะมาก

คนในหมู่บ้านไม่ใช้ยาฆ่าแมลงและปลูกไม้ผลแบบเป็นมิตรต่อสิ่งแวดล้อม ทำให้เหมาะสำหรับเลี้ยงผึ้ง

ถ้าผมจะเลี้ยงผึ้ง ก็ถือเป็นงานที่ได้ช่วยเหลือครอบครัวเกษตรกรด้วย เพราะสิ่งสำคัญที่สุดของการปลูกไม้ผลคือการแลกเปลี่ยนละอองเกสรดอกไม้

ถ้าไม่มีการปฏิสนธิ ต้นไม้ก็จะไม่ออกดอกออกผล สมมติว่าต้นไม้ไม่ปฏิสนธิ ชาวสวนก็ต้องใช้พู่กันไปทาเกสรดอกไม้เอง

*‘เราจะใช้ปัจจัยธรรมชาติรอบๆ มาช่วยสร้างฟาร์มผึ้งขนาดใหญ่ให้ได้’*

ก่อนจะเริ่มต้น ผมต้องมีผึ้งของแม่ชีแมฮวา ผมคิดจะขอแบ่งผึ้งจากเธอ รวมถึงเรียนรู้เทคนิคพิเศษด้วย

\*\*\*

วัดชีจังอยู่ในหุบเขาลึกของภูเขาชีรี และยังตั้งอยู่ตรงจุดที่สูงที่สุดของเกาหลีใต้อีกด้วย

การเดินทางไปที่วัดไม่ใช่เรื่องง่าย ไม่มีถนนให้รถยนต์ขึ้นไป จะต้องจอดรถตรงลานจอดแล้วเดินขึ้นไป

หิมะกองทับถมเต็มไปหมด ผมปีนเขาในสภาพติดอุปกรณ์ครบครันตั้งแต่รองเท้าพื้นตะปูไปจนถึงไม้เท้าปีนเขา ผมหอบหายใจ

ไม่น่าเชื่อเลยว่าจะมีคนสร้างวัดอยู่บนที่สูงขนาดนี้ หลังปีนเขาไปได้สามชั่วโมงกว่าๆ ผมก็เริ่มมองเห็นหลังคาวัดไกลๆ

**[วัดชีจัง]**

ในที่สุดผมก็มาถึงวัดชีจังเสียที เหล่าภิกษุณีผู้สวมชุดแม่ชี [2] มองผมอย่างระแวดระวัง

ผมก็จ้องพวกเธอเช่นกัน รู้สึกว่าบรรยากาศของวัดแปลกเป็นพิเศษ

*‘สวยกันทุกคนเลย’*

ถึงจะโกนผมแล้วแต่ทุกคนก็ยังดูสวย วัดนี้แตกต่างจากวัดอื่นๆ ตรงที่มีแต่ผู้หญิงเท่านั้น

มองไปทางไหนก็เห็นมีแต่นักบวชหญิง

ผมรู้สึกเหมือนเป็นคนต่างแดนที่พลัดหลงเข้ามาในโลกของผู้หญิง

พอผมหยุดยืนอยู่ที่หน้าอาคารกลาง [3] แม่ชีคนหนึ่งก็เดินเข้ามาหา

“มีธุระอะไรเหรอคะ”

เธอดูมีอายุมากพอสมควร ผมมองเห็นรอยตีนกาบางๆ ตอนเธอพูด

แต่ถ้าอยู่เฉยๆ ไม่พูดอะไร ก็เดาอายุจากผิวไม่ได้เลย

ใบหน้าของแม่ชีทุกคนอ่อนกว่าวัยเหมือนที่เคยได้ยินมาจริงๆ ด้วย

“ผมมาพบแม่ชีแมฮวาครับ”

“มีธุระอะไร พอจะบอกได้ไหมคะ”

“ผมมาส่งจดหมายของคุณแม่ครับ”

การอ้างถึงจดหมายได้ผล เธอนำทางโดยไม่ได้พูดอะไรเพิ่มเติม

วัดมีโครงสร้างซับซ้อนกว่าที่ผมคิดไว้ บางจุดก็สลับซับซ้อนเหมือนเขาวงกต

เธอเข้าไปในห้องครัวที่มีควันฟุ้ง น่าจะกำลังทำกับข้าวอยู่

อาจเพราะหิว ผมจึงน้ำลายสอ

คนที่ยืนอยู่ในครัวคงรู้สึกได้ว่ามีคนเดินมา ก็เลยหันมามอง เธอส่งเสียงดังเฮือกออกมาโดยอัตโนมัติ

เมื่อก่อนตอนทำงานโฆษณา ผมเคยได้เจอดารานักแสดงมาบ้าง

ตอนนั้นก็คิดว่าทุกคนหน้าตาดี เหมาะจะทำงานเป็นดารานักแสดง แค่มองจากภายนอก ก็ได้รับการยอมรับแล้ว

แต่ผู้หญิงที่อยู่ตรงหน้างดงามจนคนพวกนั้นเทียบไม่ติด

ตอนที่มองเธอ ผมถึงขั้นรู้สึกว่าภาพพื้นหลังกลายเป็นเงาเบลอๆ ไม่เห็นอะไรเลยนอกจากเธอคนเดียว

“นี่คือแม่ชีแมฮวาค่ะ”

แม่ชีที่นำทางบอกผม

**คงจะสวยมากจริงๆ ถึงกับจึ้ง อยากรู้เคล็ดลับทำให้อ่อนเยาว์ค่ะ รออย่างใจจดใจจ่อ**

**สำหรับแพลนการอัปนิยายตอนนี้ ช่วงวันธรรมดาจะอัป 2 ตอน ส่วนวันเสาร์อาทิตย์ 3 ตอนค่ะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **33**

**ตอนที่ 33 ออกบวชร้อยวันซื้อใจแม่ชี**

“ขอผมคุยด้วยสักครู่ได้มั้ยครับ”

ผมมองแม่ชีแมฮวาพลางถาม

แม่ชีผู้ช่วยนำทางถึงกับเหลือบมองผม

เพราะมัวตะลึงกับรูปร่างหน้าตาที่งดงามของเธอ ผมก็เลยลืมไปว่าเธอพูดไม่ได้

**[คุณเป็นใครเหรอคะ]**

เธอเขียนข้อความลงกระดาษให้ผมอ่าน

ดูเหมือนสมุดโน้ตที่พกห้อยคอจะเป็นเครื่องมือสื่อสารสินะ

**[ผมมาส่งจดหมายของคุณแม่ครับ]**

ผมเขียนข้อความแล้วเอาให้เธอดู

เธอมองผมด้วยสีหน้าตกใจ

**[คุณแม่ของฉันเป็นอะไรรึเปล่าคะ]**

**[เปล่าครับ ไม่ใช่อย่างนั้น]**

**[ถ้าอย่างนั้น คุณมีธุระอะไรเหรอคะ]**

**[ลองอ่านจดหมายก่อนนะครับ]**

ผมไม่ค่อยชินกับการสื่อสารผ่านทางตัวหนังสือ และรู้สึกอึดอัดนิดๆ กับแม่ชีนำทางที่ยืนอยู่ข้างๆ ต้องขอบคุณที่เธอช่วยนำทางมาให้ แต่จะมายืนตัวติดเหมือนตังเมแบบนี้ มันทำให้ผมทำอะไรไม่ถูก

พออ่านจดหมายจบ สีหน้าของแม่ชีแมฮวาก็เปลี่ยนไป

ราวกับดอกเหมย [1] ที่แปรเปลี่ยนไปอย่างเย็นชา

**[ฉันเป็นแม่ชีนะคะ ไม่ใช่คนที่จะคอยสอนใครๆ ฉันขอปฏิเสธค่ะ]**

เธอบอกปัดอย่างเด็ดขาด ผมคาดไว้แล้ว นี่เป็นกรณีที่แย่ที่สุด

ตอนนั้นเอง แม่ชีที่ยืนอยู่ข้างผมก็ส่งภาษามือคุยกับแม่ชีแมฮวา

พอคุยภาษามือกันเสร็จ แม่ชีแมฮวาก็ยื่นจดหมายให้เธอ

เธอคงขออ่านจดหมายดู

สถานการณ์เปลี่ยนไปกลายเป็นบรรยากาศแปลกๆ

“ท่านเจ้าอาวาส อยู่ที่นี่เองหรือคะ มีแขกมาขอพบค่ะ”

ประตูเปิดออก แม่ชีคนหนึ่งเดินเข้ามาและบอกอย่างเรียบร้อย ดูเหมือนผู้หญิงที่ช่วยนำทางผมจะเป็นเจ้าอาวาสของวัดนี้

“บอกแขกให้รอสักครู่ก่อน ฉันยังติดธุระนิดหน่อย”

เจ้าอาวาสบอกโดยไม่ละสายตาจากจดหมาย แม่ชีหน้าใหม่ที่เข้ามาในครัวเหลือบมองผมอย่างไม่พอใจก่อนจะเดินออกไปข้างนอก

เจ้าอาวาสอ่านจดหมายจนจบ ก็หันมามองผม

“คุณด็อกมย็อง คุณเห็นแก่ตัวจังเลยค่ะ”

“หา? ผมเห็นแก่ตัวเหรอครับ”

“คุณไม่ได้มีเจตนาจะมาส่งจดหมายคุณแม่อย่างเดียวนี่”

คำพูดของเธอทำให้ผมรู้สึกว่าถึงจะแก้ตัวยังไงก็คงไม่มีน้ำหนักแน่ๆ

“ผมแค่อยากจะเรียนรู้วิธีเลี้ยงผึ้งเท่านั้นเอง ไม่ได้มีเจตนาอื่นเลยครับ”

“ไม่มีเจตนาอื่นเลยหรือ”

ผมตอบคำถามของเธออย่างกระตือรือร้น เจ้าอาวาสจ้องตาผม และตัดสินใจได้ทันที เธอเขียนข้อความลงในสมุดโน้ตของแม่ชีแมฮวา

ผมรู้ว่าเจ้าอาวาสใช้ภาษามือได้ ที่เขียนข้อความก็เพราะเธออยากให้ผมได้อ่านด้วย

**[แม่ชีแมฮวา ช่วยลองคิดดูอีกสักครั้งได้มั้ย เขามีใจอยากเรียนรู้จริงๆ นะคะ]**

แม่ชีแมฮวาอ่านข้อความของเจ้าอาวาสแล้วทำหน้างงๆ เป็นปฏิกิริยาที่แตกต่างจากตอนที่ผมขอร้องคนละแบบเลย ผมสัมผัสได้ถึงพลังของเจ้าอาวาส

ผมจ้องใบหน้าลังเลของเธอนิ่ง ถึงสีหน้าจะดูกังวล ก็ยังงดงาม

เธอคิดอยู่ครู่หนึ่ง ก็ยกปากกาขึ้น

**[ฉันไม่อยากสอนใครทั้งนั้นค่ะ]**

เจ้าอาวาสเห็นข้อความก็ยิ้ม

“วันนี้คงจะไม่ได้แล้ว คุณกลับออกไปพร้อมกับฉันเถอะค่ะ”

ขนาดเจ้าอาวาสช่วย ก็ยังโน้มน้าวใจแม่ชีแมฮวาไม่สำเร็จ ผมตัดสินใจเดินตามเจ้าอาวาสออกไปข้างออกเงียบๆ

ระหว่างที่กำลังจะเดินออกมา ผมเหลือบมองแม่ชีแมฮวาแวบหนึ่ง

สบตากัน เธอสะดุ้งตกใจ และรีบหันหลังให้ผม

“ขอคุยด้วยสักครู่ได้มั้ยคะ” เจ้าอาวาสถามผม

“ได้สิครับ”

พวกเราเดินเข้าไปห้องน้ำชา แม่ชีคนที่เมื่อกี้เดินมาบอกว่ามีแขกยกน้ำชาออกมาให้

“ฉันขอถามเรื่องเดียวเท่านั้นค่ะ”

เจ้าอาวาสพูดกับผม พอได้นั่งมองหน้ากันแบบนี้ ผมรู้สึกได้ถึงบรรยากาศอ่อนโยนแต่ก็เต็มไปด้วยความตรงไปตรงมา

“ทำไมถึงใช้แรงงานคุณย่าหนักขนาดนั้นล่ะคะ”

เนื้อหาพวกนั้นอยู่ในจดหมายของคุณย่าคิมกนนิม ท่านคงเขียนเพราะอยากให้แม่ชีแมฮวารู้สึกว่าผมเป็นคนดี

คุณย่าเขียนอธิบายอย่างละเอียด อ้างชื่อคุณย่าคนอื่นๆ ครบถ้วน แอบน่าอายนิดหน่อยที่ท่านพูดถึงค่าตอบแทนรายวันด้วย

“ผมทำลูกพลับแห้งขายน่ะครับ เพราะได้ความช่วยเหลือจากพวกคุณย่า ทำให้ผมทำงานสำเร็จอย่างง่ายดายครับ”

“คุณก็เลยจ่ายค่าจ้างรายวันอย่างใจกว้างน่ะหรือคะ”

“ผมให้แบบสมน้ำสมเนื้อแหละครับ คุณย่าเขียนเกินจริงไปแล้ว”

“รู้มั้ยคะทำไมฉันถึงมาคุยกับคุณ”

พูดตามตรงผมก็สงสัยอยู่เหมือนกัน ตำแหน่งเจ้าอาวาสเท่ากับว่าเธอเป็นหัวหน้าของวัดนี้

เป็นเรื่องน่าแปลกที่เธอแสดงความเป็นมิตรกับคนที่เพิ่งเจอหน้าเป็นครั้งแรก

“ขอพูดตรงๆ เลยก็แล้วกัน ทีแรกฉันก็มองว่าคุณแปลกแหละ อุตส่าห์มาขอเรียนเลี้ยงผึ้งถึงที่นี่ ไหนจะเนื้อหาในจดหมายอีก แต่พอมองหน้าคุณสักพัก ฉันกลับรู้สึกถึงพลังงานยิ่งใหญ่จากคุณ เหมือนได้สัมผัสถึงวุฒิภาวะของผู้ใหญ่วัยกลางคนในตัวคนหนุ่ม เพราะอย่างนี้ ก็เลยทำให้ฉันสนใจคุณน่ะค่ะ”

ผมกลืนน้ำลายเสียงดังเอื๊อก แค่ใช้ความรู้สึกเธอก็รู้แล้วว่าผมไม่เหมือนใคร อาจเป็นผลจากการบำเพ็ญเพียรมานานที่ทำให้เธอต่างจากคนธรรมดาทั่วไป

“ผมจะถือว่าเป็นคำชมแล้วกันนะครับ”

“ถึงจะเริ่มต้นเพราะสนใจในตัวคุณ แต่ความจริงแล้ว ฉันเองก็อยากรู้เหมือนกันว่าคุณจะได้ในสิ่งที่ต้องการรึเปล่า”

“มีคำแนะนำมั้ยครับ”

ผมถามพลางกะพริบตาปริบๆ

“มีอยู่วิธีเดียวค่ะ”

“วิธีไหนเหรอครับ”

“ขอบอกไว้ก่อนเลยว่าวิธีนี้ คุณจะต้องเหนื่อยมากๆ แถมยังต้องโน้มน้าวใจแม่ชีแมฮวาให้ได้ด้วยค่ะ”

“ไม่มีปัญหาครับ”

เธอยิ้มเหมือนว่า ตรงกับที่คิดไว้เลย

ต้องเหนื่อยกายขนาดไหนผมก็ทนไหว

“เคยได้ยินเรื่องออกบวชหนึ่งร้อยวัน [2] บ้างมั้ยคะ”

“บวชร้อยวันเหรอครับ”

คำว่า <i>บวช</i> ทำร้ายความรู้สึกผมมากกว่าคำว่า <i>หนึ่งร้อยวัน </i>ซะอีก

เพราะผมใช้ชีวิตโดยไม่ได้นับถือศาสนาใด

“ฉันไม่ได้จะบังคับให้นับถือศาสนานะคะ”

เธออธิบายเกี่ยวกับการบวชร้อยวันให้ผมฟังอย่างละเอียด

ถึงจะบวชครบหนึ่งร้อยวันแล้วก็ไม่ได้หมายความว่าผมจะกลายเป็นพุทธมามกะ เธอให้คิดประมาณว่ามาพักที่นี่หนึ่งร้อยวัน จะได้เข้าใจได้รวดเร็ว

แต่ว่าในระหว่างที่พักอยู่ที่นี่ ผมต้องจ่ายค่าอาหารด้วย วัดชีจังตั้งอยู่บนภูเขาที่สูงกว่าระดับน้ำทะเล 1,500 เมตร ทุกอย่างที่ขนขึ้นมาที่นี่ ต้องใช้แรงงานและมือคน

เท่ากับว่าเธอสั่งให้ผมทำงานแลกกับอาหารและที่พัก

“ถึงจะเรียนเลี้ยงผึ้งกับแม่ชีแมฮวา แต่ก็ไม่ได้แปลว่าจะมาพักอยู่ที่นี่ได้ตามใจชอบได้นะคะ”

ผมคิดเรื่องนี้ไว้ตั้งแต่แรกแล้ว แต่มองว่าต้องได้รับอนุญาตเรื่องผึ้งเสียก่อน ก็เลยยังไม่ได้คิดต่อ

เจ้าอาวาสกำลังจะช่วยให้ผมสมหวัง

“ถ้าหากเงื่อนไขประมาณนี้ ผมตกลงครับ”

“ไม่ใช่เรื่องง่ายหรอกนะคะ”

สีหน้าของเธอจริงจังลึกซึ้ง

“ผมก็มีเรื่องที่อยากถามอย่างนึงครับ”

“ถามได้เลยค่ะ”

“คุณอายุเท่าไหร่แล้วครับ”

เธอยิ้มกว้าง

“คำถามนี้ ไม่ควรถามตอนเจอกันครั้งแรกนะคะ”

“ขอโทษครับ ก็ผมสงสัยเกี่ยวกับแม่ชีนี่นะ”

“ฉันพลาดจนได้ คงต้องบอกแหละเนอะ ปีนี้ฉันอายุย่างหกสิบเอ็ดค่ะ”

*‘หกสิบเอ็ดแล้วหรือนี่...’*

ไม่อยากจะเชื่อ ถ้าให้เดาอายุที่มากที่สุด ผมก็คิดว่าน่าจะราวห้าสิบปี แถมยังคิดว่าตัวเลขนี้เยอะเกินไปด้วยซ้ำ

ผมตกใจที่เธออายุเกินหกสิบ ทั้งที่รูปร่างหน้าตาอ่อนวัยแบบนี้

“แม่ชีได้ดื่มน้ำผึ้งของแม่ชีแมฮวาด้วยรึเปล่าครับ”

“ดื่มค่ะ ออกจะเขินๆ หน่อย แต่ว่าฉันดื่มทุกวันเลยค่ะ”

พอได้ยินเรื่องราวของเจ้าอาวาสแล้วยิ่งกระตุ้นให้ผมอยากเรียนมากขึ้นไปอีก น้ำผึ้งของแม่ชีแมฮวาเป็นยาที่มีสรรพคุณช่วยให้อ่อนวัยอย่างแน่นอน

ต้องต่างกับน้ำผึ้งธรรมดาทั่วไปแน่ๆ

“ถ้าอย่างงั้น เดี๋ยวพบกันนะครับ”

**ต้องสู้หน่อยแล้วว บวชแค่ร้อยวันเอ๊งงง**

**สำหรับกำหนดการขายจะมาแจ้งให้ทราบเร็วๆ นี้นะคะ มีตอนให้อ่านฟรีทุกวันเหมือนเดิมค่ะ ส่วนจำนวนคอยน์ไม่แพงแน่นอน รอกันอีกนิดนะคะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **34**

**ตอนที่ 34 เตรียมเรียนรู้เทคนิคเลี้ยงผึ้ง**

ผมแวะไปยื่นหนังสือขอบวชหนึ่งร้อยวันที่สำนักงานทันที ทุกคนมองผมด้วยสายตาแปลกๆ

สายตาประมาณว่าผู้ชายไม่น่ามาพักแรมอยู่ที่นี่ได้

แม้จะเป็นวัดแต่ที่นี่ไม่ต่างอะไรกับสำนักแม่ชี

“เรายังไม่เปิดโครงการเลยครับ”

พนักงานที่สำนักงานบอกผม พอผมบอกไปว่าเจ้าอาวาสอนุญาตเรียบร้อยแล้ว เขาก็ทำหน้าตกใจ หลังจากโทรศัพท์ไปตรวจสอบแล้วเขาก็รับเอกสารไป

สายตาที่เขามองผม ไม่ดีเอาซะเลย

\*\*\*

ตอนที่เดินลงเขา ผมนึกถึงแม่ชีแมฮวาขึ้นมา เธอออกบวชตอนอายุยี่สิบปี และจำพรรษาอยู่ที่วัดแห่งนี้มาแปดปีแล้ว

ลองคิดๆ ดู ปีนี้เธออายุยี่สิบแปดปีเท่ากับผม แต่ถ้ามองแค่รูปร่างหน้าตาภายนอก ถ้าบอกว่าเธออายุยี่สิบ ผมก็เชื่อ

แม่ชีที่วัดชีจังทุกคนต้องหน้าอ่อนกว่าวัยกันแน่นอน

‘<i>เคล็ดลับความหน้าเด็กอยู่ในโถน้ำผึ้ง’</i>

ถึงจะโดนปฏิเสธ ผมกลับรู้สึกสบายใจ เหตุผลใหญ่ที่สุดเพราะผมมีคนหนุนหลังที่ไว้ใจได้อย่างเจ้าอาวาส ถึงยังไงก็สำเร็จไปแล้วครึ่งทาง

ที่เหลือก็เป็นหน้าที่ของผมอย่างที่เธอบอก

ผมตรงกลับบ้านทันที

“ผมกลับมาแล้วครับแม่”

“ไปไหนมาล่ะ กินข้าวมารึยัง”

“ยังเลยครับ”

“พ่อกำลังรออยู่ บอกว่าแกมาแล้วค่อยกิน”

พ่อกำลังดูโทรทัศน์อยู่เงียบๆ หลังจากเสร็จงานทำลูกพลับแห้งเสร็จแล้ว บ้านของผมก็สงบสุขมาก

ผมล้างมือเดินออกมา อาหารตั้งโต๊ะเรียบร้อยแล้ว พ่อกับแม่กำลังคุยกันว่าจะเริ่มปลูกผักกาดหอมอีกครั้ง

ผมก็มีเรื่องจะบอกพ่อกับแม่เหมือนกัน

“ผมมีเรื่องจะบอกครับ”

“อะไรล่ะ”

“ผมจะไปบวชครับ”

“ว่าไงนะ”

เม็ดข้าวกระเด็นออกมาจากปากของแม่ พ่อกับแม่ก็ไม่มีศาสนาเหมือนกับผม ควรแล้วที่ทั้งคู่จะตกใจ

พ่อถามเมื่อเห็นสีหน้าจริงจังของผม

“บวชเหรอ แกหมายความว่ายังไงน่ะ”

“เป็นแผนการที่ผมจะได้เรียนเลี้ยงผึ้งครับ”

“แล้วจะบวชเพื่อ?”

ผมเล่าเรื่องให้พ่อกับแม่ฟังตั้งแต่ต้นจนจบ พ่อดูจะเข้าใจดี การเลี้ยงผึ้งก็เข้าข่ายเป็นกิจการปศุสัตว์

พอผมบอกว่าจะใช้ไม้ผลในหมู่บ้านเป็นแหล่งน้ำหวานของผึ้ง พ่อก็ทำหน้าเห็นด้วย

ดูเหมือนคนที่นี่ตั้งใจว่าจะเรียกคนเลี้ยงผึ้งมาช่วยถ่ายละอองเกสรให้ไม้ผลอยู่แล้ว

“แต่จะเข้าไปถึงหุบเขาลึก มันก็เสียเวลานะ”

“ในเกาหลีใต้หาผึ้งโพรงได้ยากมากเลย ผมไม่ได้แค่จะไปเรียนรู้เทคนิคการเลี้ยง แต่ต้องขอแบ่งผึ้งมาเลี้ยงด้วยครับ”

“ได้ยินมาว่าเลี้ยงผึ้งโพรงนี่งานจุกจิกมากนะ”

“เพราะยังงี้ ผมถึงยิ่งต้องไปไงครับ”

พ่อคิดอยู่ชั่วครู่ ไม่นานก็พยักหน้าเห็นด้วย

“เลี้ยงผึ้งก็เหมือนเอาตัวมาเสี่ยง ถ้าโดนต่อยขึ้นมา จะทำยังไง”

คำพูดของแม่แตกต่างจากพ่อ

“ที่อันตรายคือตัวต่อต่างหากครับแม่ เคยได้ยินที่คนพูดไหมครับว่า ถ้าไม่มีผึ้ง โลกจะล่มสลาย ผึ้งมีค่าถึงขนาดนั้นเลยนะ ไม่อันตรายหรอกครับ”

“ถ้าแกบอกว่าจะทำ ฉันก็พร้อมสนับสนุน”

พ่อพูดยิ้มๆ

“ตอนอยู่กับฉัน คุณยังบอกเลยว่าด็อกมย็องต้องมาทำไร่ผักกาดหอมด้วยกัน”

แม่พูดด้วยสีหน้าอาลัยอาวรณ์

“ต้องให้คนหนุ่มๆ ทำอะไรที่อยากทำสิ แค่ได้ไปเรียนรู้มา ก็ดีต่อหมู่บ้านเราแล้ว”

“ถ้าตอนนี้ด็อกมย็องบอกว่าควายออกลูกมาเป็นวัว คุณจะยังเชื่ออยู่มั้ย”

“เชื่อสิ เขาเป็นลูกชายเรานะ”

“ขอให้โชคดีแล้วกัน พ่อลูกคู่นี้”

แม่ทำหน้าเศร้าที่ผมไม่ได้ทำไร่ด้วย ผมปลอบใจแม่ก่อนจะเข้านอน

\*\*\*

วันต่อมา ผมไปพบมินซอกกับกาฮี ต้องบอกสถานการณ์ให้พวกเขารู้ด้วย

“สบายดีมั้ย หน้าตาแจ่มใสทั้งคู่เลยนะ”

“เพราะไม่ได้ทำงานหนักไง แถมยังได้นอนเต็มอิ่มด้วย”

มินซอกพูดยิ้มๆ

ผมฟังเรื่องราวของพวกเขาคร่าวๆ

มินซอกบอกว่าสนุกสนานทุกวัน

ล่าสุด เขากำลังสอนคอมพิวเตอร์ให้กับพวกคุณย่าที่ ‘หอประชุมสตรีฮาดง’ และเล่าว่าไปซื้อคอมพิวเตอร์มาจากร้านอินเทอร์เน็ตคาเฟ่ที่เจ๊งไปแล้ว

ตอนนี้ เขายิ้มบ่อยกว่าตอนทำลูกพลับแห้งซะอีก

พอคิดว่าคนแบบเขาเคยเป็นโรคซึมเศร้ามาก่อนก็รู้สึกว่าย้อนแย้งอยู่เหมือนกัน

ดูเหมือนเขาได้เจอความหมายใหม่ๆ ของชีวิตแล้ว

ส่วนกาฮีกำลังช่วยงานสวนผลไม้ของพ่อ ไม่ได้ทำงานอื่นจริงจัง

ที่เธอเคยบอกว่าอยากทำสวนแบบที่ตัวเองชอบ กลายเป็นคำพูดไร้ความหมาย

“แผนต่อไป ฉันว่าจะเลี้ยงผึ้งแหละ”

“หมายถึงจะเพาะพันธุ์ผึ้งน่ะเหรอ”

“ใช่ ประมาณนั้นแหละ บอกก่อนว่าไม่ได้จะบังคับกันนะ เรื่องเลี้ยงผึ้งเนี่ย ทั้งคู่ตัดสินใจได้อย่างอิสระเลย แต่พอถึงช่วงผลิตกับขายสินค้า น่าจะมีงานเยอะ ถึงตอนนั้นค่อยมาช่วยกันก็ได้”

“คือจะบอกว่าถึงยังไงนายก็จะเลี้ยงผึ้งให้ได้ว่างั้น”

กาฮีพูดเสียงห้วน

“ฉันกะจะเริ่มเรียนวิธีการดูแลผึ้ง ฉันวางแผนไว้แล้วว่าจะทำยังไง เดี๋ยวฉันจะไปเรียนมาก่อน พอรู้เทคนิคแล้วค่อยกลับมาสอนพวกนายอีกที”

“ทำไมต้องทำอย่างงั้นล่ะ”

กาฮีถามอย่างหงุดหงิด

“ก็สถานที่คือวัดที่อยู่ในหุบเขาลึกของภูเขาชีรี”

“ภูเขาชีรี? งั้นก็ลำบากแย่สิ”

มินซอกโบกมือปฏิเสธทันที หลังออกจากกรมทหาร เขาไม่เคยปีนเขาอีกเลย แถมเคยบอกด้วยว่าจะไม่ปีนเขาอีกแล้ว

ผมกะไว้แล้วว่าเขาต้องทำท่าแบบนี้

ส่วนกาฮีไม่พูดอะไรเลย

ตอนแรกผมคิดไว้ว่าเธอจะค้านเป็นคนแรก เพราะรู้ว่าเธอกลัวแมลงตั้งแต่เด็ก ขนาดเห็นมดเดินผ่านบนถนนยังตกใจ

ผมนึกว่าเธอจะเกลียดผมไปเลยด้วยซ้ำที่เอาแต่พูดถึงภูเขากับผึ้ง

“ฉันอยากเรียนด้วย”

เธอพูดอย่างจริงจัง ผมกับมินซอกรู้สึกว่าสีหน้าของเธอเคร่งเครียดไม่เหมือนตอนปกติ

“ทางมันชันนะ แถมเธอก็ไม่ชอบแมลงด้วย จะไม่เป็นไรแน่เหรอ”

“ไม่เป็นไรหรอก”

ปากบอกว่าไม่เป็นไร แต่สีหน้าเธอไม่เป็นแบบนั้น

“ลองคิดดูอีกทีน่า”

“ก็บอกว่าจะไปไง พูดหลายรอบแล้วเนี่ย!”

ไม่รู้ว่าสาเหตุคืออะไร แต่กาฮีโกรธผมอยู่แน่ๆ แต่สีหน้าบึ้งๆ ของเธอกลับทำให้ผมรู้สึกเหมือนได้แรงบันดาลใจใหม่ๆ

เป็นไอเดียที่จะซื้อใจแม่ชีแมฮวา

ผมต้องพาเธอไปด้วย

“งั้นฉันก็โอเค ไปเก็บกระเป๋าได้เลย แล้วอธิบายให้พ่อกับแม่เข้าใจด้วยละ”

“รอแป๊บนึง เดี๋ยวฉันมา”

ก่อนเธอจะกลับมา ผมฝากมินซอกไว้สองสามเรื่อง

ผมให้เบอร์โทร.ไว้ติดต่อยามฉุกเฉินกับรายการสิ่งของที่ต้องเตรียมในระหว่างที่ผมไม่อยู่

พอคุยกันเสร็จกาฮีก็ออกมาพอดี

“เธอถืออะไรน่ะ”

“กระเป๋าไง”

เธอโผล่มาพร้อมกระเป๋าเดินทาง ทั้งที่เราคุยกันชัดเจนแล้วว่าจะไปขึ้นเขา

จะใช้กระเป๋าเดินทางเนี่ยนะ เธอรู้ตัวไหมเนี่ยว่าทำอะไรผิดไป

ดูเหมือนระหว่างทางไปภูเขาชีรี คงต้องไปหาซื้อกระเป๋าเป้กันก่อนสินะ

และแล้วพวกเราก็มุ่งหน้าไปวัดชีจัง

**อยากรู้เหมือนกันว่าคนเกาหลีบวชแล้วจะเป็นยังไง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **35**

**ตอนที่ 35 เอาชีวิตรอดจากภูเขาหิมะ**

สภาพอากาศเลวร้าย หิมะตกหนัก

ผมสะพายกระเป๋าเป้เดินขึ้นไปตามเส้นทางบนภูเขา

กาฮีส่งเสียงร้องครวญครางไล่หลัง

“แวะพักสักหน่อยมั้ย”

เธอไม่ตอบคำถามผม ระหว่างทาง เราไม่ได้พูดกันเลยสักคำ

ผมเดินต่อไปอย่างนี้ไม่ได้ และแถวๆ นี้ก็ไม่มีคนพอดี

“ขอคุยด้วยหน่อยสิ”

กาฮีเดินแซงขึ้นไปโดยไม่พูดอะไร ผมเลยคว้ามือเธอไว้ เธอมองหางตาด้วยความหงุดหงิด

“ก็ปล่อยก่อนสิ”

ผมคลายมือที่จับ หิมะสีขาวเกล็ดใหญ่เกาะอยู่บนแก้มสีแดงของเธอ

“เธอมีเหตุผลอะไร”

“เหตุผลเรื่องอะไรล่ะ”

เสียงของเธอดังกังวาน

“บอกมาก่อนว่าเธอโกรธเรื่องอะไร”

เธอไม่เคยเป็นแบบนี้มาก่อน ที่ผ่านมาชีวิตพวกเราก็สบายดีไม่ได้ลำบากอะไร ผมเลยอยากรู้สาเหตุที่ทำให้อารมณ์ของเธอเปลี่ยนไป

เธอจ้องมองผมด้วยสายตาน่ากลัว

“ฉันชอบให้บอกตรงๆ ไง แถมตรงนี้ก็มีแค่พวกเราด้วย”

“ฉันเกลียดพวกแมง”

“ผึ้งไม่ใช่แมงสักหน่อย มันเป็นแมลงต่างหาก”

“จะแมลงหรืออะไรก็ช่าง ฉันก็เกลียดหมดนั่นแหละ”

ผมรู้ว่าแม้แต่มดตัวเดียวก็ทำให้เธอตกอกตกใจได้ ผมรับฟังเธอเงียบๆ

“ตอนทำลูกพลับแห้ง ฉันรู้สึกดีนะ แถมยังภูมิใจที่ทำงานสำเร็จด้วย ตั้งแต่เกิดมา ฉันเพิ่งเคยรู้สึกแบบนั้นเป็นครั้งแรกเลย”

“แล้วยังไงต่อ”

“ฉันคงคาดหวังมากไป”

“เธอหวังไว้ยังไงเหรอ”

“หวังว่าจะมีงานที่ดีกว่านี้รออยู่”

“แต่ทำไมฉันถึงต้องบอกว่าจะเลี้ยงผึ้งล่ะเนอะ ดันเลือกทำงานที่เธอไม่ชอบซะนี่”

สบตากัน เธอหลบสายตา

“ฉันคิดกลับกันนะ”

เธอมองผมด้วยดวงตาเปียกชื้น และทำหน้าเหมือนจะถามว่าหมายถึงอะไร

“ฉันตั้งใจจะให้เธอทำภารกิจสำคัญ”

เธอเอียงคอด้วยความสงสัย ใบหน้าที่เกือบจะร้องไห้เมื่อครู่ก็เปลี่ยนเป็นใบหน้าที่เต็มไปด้วยความอยากรู้อยากเห็น

“ให้ทำภารกิจงั้นเหรอ”

“เป็นงานที่ชองกาฮีจะต้องแสดงความสามารถพิเศษออกมาน่ะ”

“ความสามารถพิเศษของฉันเหรอ”

เธอทำหน้าไม่เข้าใจเลยสักนิด

“กาฮี ผึ้งไม่ได้ผลิตแค่น้ำผึ้งอย่างเดียวหรอกนะ แต่ยังสร้างสารธรรมชาติได้อีกหลายอย่าง ตั้งแต่พรอพอลิสจนไปถึงขี้ผึ้งเลยละ”

“แล้วไงต่อ”

“ฉันว่าจะให้เธอดูแลธุรกิจสบู่”

“สบู่เหรอ”

“ใช่แล้ว สบู่ธรรมชาติที่ทำจากขี้ผึ้งน่ะ”

สบู่ขี้ผึ้งเป็นของหายากในประเทศตะวันตกเช่นกัน เพราะมีส่วนประกอบที่ต้านการอักเสบได้ ผู้คนในยุคกลาง [1] จึงใช้น้ำผึ้งเป็นยาพื้นบ้าน

น้ำผึ้งมีสรรพคุณช่วยรักษาตามธรรมชาติ ช่วยลดปัญหาผิวและมีฤทธิ์หยุดการเติบโตของเชื้อโรค นอกจากใช้รักษาโรคผิวหนังอย่างผดผื่น ยังนำมาใช้เป็นยารักษาแผลไฟไหม้ได้อีกด้วย

“ฉันอยากให้เธอดูแลธุรกิจสบู่”

“ฉันจะทำได้เหรอ”

“ตอนเรียนทำลูกพลับแห้งกับอาจารย์ฮวังยูชิน เธอเล่าว่าเคยไปเวิร์กช็อปทำน้ำหอมมานี่นา และเคยเรียนทำสบู่จากที่นั่นด้วย คิดซะว่าเอาขี้ผึ้งมาใส่แทนน้ำมันหอมระเหยก็ได้”

“แต่ฉันไม่ใช่ผู้เชี่ยวชาญซะหน่อย”

“ทุกคนก็ต้องเริ่มต้นใหม่กันทั้งนั้นแหละ”

ผมรู้ว่ากาฮีทำสบู่แฮนด์เมดได้ ในนิยายที่เธอฝึกเขียนมีเรื่องเกี่ยวกับสบู่ด้วย

เป็นเรื่องสั้นที่มีชื่อเป็นเอกลักษณ์ว่า ‘มนุษย์สบู่’

เธอเขียนบรรยายขั้นตอนทำสบู่แฮนด์เมดไว้อย่างละเอียด

ถึงจะไม่คุ้นเคยกับสบู่ขี้ผึ้ง แต่ผมคิดว่ามันน่าจะดึงดูดใจเธอได้

ไม่ใช่แค่กระตุ้นความสนใจของกาฮีเท่านั้น แต่ยังรวมถึงกลุ่มแม่ชีที่วัดด้วย

นี่คือเหตุผลที่ผมพาเธอมาด้วย

“ก็น่าจะบอกกันก่อนสิ”

เธอกลับมาเป็นกาฮีคนเดิม ทันทีที่พูดประโยคนั้นจบ เธอก็เริ่มถามข้อมูลเกี่ยวกับการเลี้ยงผึ้ง

ผมรู้ว่าเธอมีมุมที่คุยได้ง่าย แต่ก็ไม่นึกว่าจะง่ายดายขนาดนี้

“ยังอีกไกลเลยเหรอ เราต้องไปอีกไกลแค่ไหนเนี่ย”

พอง้อจนเธอหายงอนแล้วก็มีเสียงบ่นตามมาแทน

“เราต้องไปเรียนถึงที่นั่นด้วยหรือไง คนคนนั้นเจ๋งมากเลยเหรอ”

ถ้าเป็นเมื่อก่อน ผมคงจะรู้สึกหงุดหงิดที่โดนถามแบบนี้ แต่ประสบการณ์ชีวิตทำให้คนเราอ่อนโยนขึ้น

ผมก็เลยเปลี่ยนเรื่องคุย

“ฉันไม่อยากขอแบ่งผึ้งแบบมั่วๆ จากใครก็ได้”

“ต้องแบ่งผึ้งกันด้วยเหรอ”

ถ้าอยากจะเลี้ยงผึ้ง เราก็ต้องขอแบ่งผึ้งมาก่อน เหมือนกับที่เราซื้อวัวเพื่อจะนำมาเลี้ยง ส่วนใหญ่จะได้รับแบ่งจากเจ้าของฟาร์มที่เคยเปิดกิจการมาก่อน

เหมือนเป็นการรับผึ้งต่อจากอาจารย์ ถ้าโชคร้ายอาจได้ผึ้งที่กินยาปฏิชีวนะเข้าไป ผึ้งแบบนี้ จะมีภูมิต้านทานอ่อนแอ ไม่สามารถสร้างพลังแข็งแกร่งได้

แน่นอนว่าผึ้งที่แข็งแรงและมีสุขภาพดีจะผลิตน้ำผึ้งกับขี้ผึ้งคุณภาพดี

เพื่อไม่ให้การเลี้ยงผึ้งเสียเปล่า คนเลี้ยงต้องมีผึ้งที่แข็งแรง

มองอีกมุมนับว่าคุณภาพของผึ้งสำคัญกว่าเทคนิคการเลี้ยง พอผมบอกเล่าความรู้พื้นฐานให้เธอ เธอก็พยักหน้าเห็นด้วย

พอผมบอกว่าคนที่จะมาเป็นอาจารย์ของเราคือแม่ชีที่อายุใกล้เคียงกัน เธอก็ตกใจ

“อายุน้อยขนาดนั้นเลยเหรอ”

พอเล่าต่อว่าแม่ชีแมฮวาเป็นผู้พิการทางการได้ยิน เธอก็ทำหน้างง

พวกเรากลับมาตั้งอกตั้งใจปีนเขาอีกครั้ง แต่ก็ยังเกินกำลังอยู่ดี

เพราะงั้นก็เลยต้องพึ่งพาเรื่องเล่าปลุกพลัง

“พวกแม่ชีที่วัดดูอ่อนกว่าวัยกันทุกคนเลย”

“อ่อนกว่าวัย?”

“เขาลือกันว่าทั้งหมดเป็นเพราะน้ำผึ้งนั่นแหละ นี่เป็นอีกเหตุผลที่ฉันเลือกเรียนที่นี่”

“กินน้ำผึ้งแล้วจะหน้าเด็กลงจริงๆ เหรอ”

เธอทำหน้าประมาณว่าไม่อยากจะเชื่อ

“ก็ลองไปพิสูจน์ด้วยตัวเองดูสิ เพราะทุกคนผิวสวยกันหมดเลย”

เท้าของเธอขยับไวขึ้นอย่างเห็นได้ชัด แถมตอนนี้ก็ไม่ได้บ่นอะไรแล้ว

สงสัยคำพูดที่ว่าอ่อนกว่าวัยและสวยขึ้นคงไปกระตุ้นเธอแน่ๆ

ในที่สุด ผมก็มองเห็นหลังคาของวัดไกลๆ

พวกเรามาถึง ‘วัดชีจัง’ แล้ว

\*\*\*

พอมาถึงผมก็ไปแวะสำนักงานทันที ผู้หญิงในสำนักงานจำหน้าผมได้

“ผมชื่อคิมด็อกมย็องที่จะบวชร้อยวันครับ ขอพบแม่ชียอนฮวาได้มั้ยครับ”

แม่ชียอนฮวาเป็นฉายาของเจ้าอาวาส ผมรู้จักชื่อนี้ตอนแวะมาครั้งที่แล้ว

“รอสักครู่นะคะ”

เธอเดินออกไปข้างนอกพลางยิ้มเจ้าเล่ห์ กาฮีชะเง้อมองตรงนู้นตรงนี้ด้วยท่าทางตื่นตาตื่นใจไปซะทุกสิ่ง

“ที่นี่มีแต่นักบวชหญิงจริงๆ ด้วย แล้วทุกคนผิวสวยอย่างที่นายบอกเลย”

“ฉันมีบางอย่างยังไม่ได้บอกเธอ คือเราต้องเตรียมตัวให้พร้อมนะ”

“เตรียมตัว?”

ระหว่างที่กำลังจะเอ่ยตอบ ประตูก็เปิดออก แม่ชียอนฮวา เจ้าอาวาสของวัดชีจังปรากฏตัวขึ้น

“คุณมาจริงๆ ด้วย”

เธอทำหน้าเหมือนไม่เชื่อสายตาที่ได้เห็นผม บรรยากาศแปลกๆ วนเวียน

“ว่าแต่ท่านนี้?”

แม่ชียอนฮวามองกาฮีผู้ยืนอยู่ข้างๆ ผมพลางถาม

“เป็นคนที่จะบวชร้อยวันพร้อมผมครับ ช่วยรับไว้อีกคนได้มั้ยครับ”

“ได้สิคะ ที่นี่เปิดรับทุกคนอยู่แล้ว บังเอิญเราขาดคนช่วยงานอยู่พอดี เยี่ยมไปเลยค่ะ”

ผมคิดไว้แล้วว่าเจ้าอาวาสจะต้องอนุญาต แต่ไม่รู้ว่าประโยคสุดท้ายของเธอเป็นกับดัก

ส่วนกาฮีดูอารมณ์ดี ถึงขั้นบอกว่าอยากกินน้ำผึ้งสักช้อนซะเดี๋ยวนี้

เหมือนกับเด็กที่มาปิกนิก

เธอมีสีหน้าตื่นเต้นจนถึงตอนเซ็นชื่อลงในเอกสารขอบวชหนึ่งร้อยวัน

เธอคงคิดว่าเป็นการบวชแบบเทมเปิลสเตย์ [2]

ผมเองก็ไม่เคยคิดว่าจะเกิดเรื่องแบบนี้กับพวกเรา

**จะเกิดเรื่องอะไรขึ้นกันนะ !!**

**[ ขอบพระคุณทุกคอมเมนต์ ขอสิบตอนก็ให้ได้ (!?) พอดีทีมเราค่อนข้างสายมู แม้แต่วันทำงานเรายังเลือกสีเสื้อ 5555 เลยจะขอเริ่มขายวันเสาร์ตามความเชื่อสายมู (!?) รอกันได้เลย เดี๋ยวมาแจ้งรายละเอียดพรุ่งนี้ค่ะ ]**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **36**

**ตอนที่ 36 ทำงานหนักเพื่อซื้อใจแม่ชี**

เราตื่นนอนตอนตีสี่ ผู้คนในวัดเดินขวักไขว่ตั้งแต่รุ่งสางทั้งที่ดวงอาทิตย์ยังไม่ขึ้น

พวกเราต้องทำความสะอาด หุงข้าว และทำอาหารสามสิบที่ ไม่ใช่เรื่องง่ายเลยที่จะทำความสะอาดวัดที่เหมือนเขาวงกต

มีแม่ชีทำอาหารอยู่แล้ว พวกเราทำหน้าที่เป็นผู้ช่วย

ผมต้องยกถุงข้าวสารที่อยู่ในห้องเก็บของออกมา ต้องล้างและปอกเปลือกหัวไชเท้า ผักกาดขาว มันฝรั่งและแครอท ต้องรองน้ำที่ไหลจากภูเขามาใช้

ถึงขั้นมือแข็งขณะหั่นผัก

พวกเราที่มาบวชร้อยวันเป็นน้องเล็กในวัดชีจัง

และน้องเล็กก็คือสิ่งมีชีวิตคล้ายๆ กับเป็นเบ๊

เราต้องตื่นแต่เช้ามาช่วยทำอาหาร และต้องทำความสะอาดให้เสร็จเสียก่อน ถึงจะกินข้าวเช้าได้ หลังจากนั้น ก็มีงานที่ต้องสะสางอีกกองพะเนิน

งานปลูกผักสวนครัวก็เป็นหน้าที่ของน้องเล็กเช่นกัน แม้จะเป็นฤดูหนาว แต่ผักต่างๆ กำลังเติบโตอยู่ในเรือนกระจก

ถึงจะเป็นฤดูหนาว ก็ต้องพยายามปลูกผักไว้กินให้ได้มากที่สุด เพราะไม่สามารถขนวัตถุดิบที่ใช้ประกอบอาหารขึ้นมาได้ทั้งหมด

ผมต้องปลูกและเก็บเกี่ยวมันฝรั่งฤดูหนาว ต้องคัดเอามันเทศที่เน่าเสียจากกองมันเทศที่เก็บไว้ทิ้งให้หมดด้วย

หนึ่งในงานที่หนักที่สุดคืองานล้างห้องน้ำ ที่แตกต่างจากงานกวาดลานวัดและถูพื้นห้องต่างๆ ในช่วงเช้ามืด

ห้องน้ำอยู่กลางหุบเขาลึก พวกเธอใช้วิธีแบบดั้งเดิม

คือนำอุจจาระไปทำเป็นปุ๋ย

เป็นงานยากลำบากเพราะเหม็น และด้วยสาเหตุอื่นอีกหลายอย่าง

กาฮีล้างห้องน้ำแค่ครั้งเดียวก็อยากหนีออกจากวัด ถ้าวันนั้นหิมะไม่ตกหนักเธอก็คงจะหนีผมไปแล้ว

ผมต้องทำงานทั้งหมดซ้ำๆ ทุกวัน อดไม่ได้ที่จะสงสัยว่าก่อนมาที่นี่ ใครเป็นคนทำงานนี้ และพวกเขาทำกันได้ยังไง

แล้วผมก็คิดได้ ที่เจ้าอาวาสทำท่าตกใจตอนเห็นหน้าผม และรอยยิ้มเจ้าเล่ห์ของผู้หญิงในสำนักงาน น่าจะมีที่มาที่ไปแน่ๆ

ความจริงผมเตรียมใจมาแล้วว่าจะต้องเหนื่อยกาย แต่ไม่นึกเลยว่ามันจะสาหัสยิ่งกว่าฝึกทหาร

“จะไปไหนน่ะ”

กาฮีถามผม ผ่านมาแค่ไม่กี่วัน เธอกลายร่างเป็นคนอื่นไปแล้ว ใบหน้าที่เคยมีรอยยิ้มตอนมาที่นี่ครั้งแรกหายไปนานแล้ว

เธอถึงขั้นเหม่อลอยเหมือนเป็นคนบ้า

“ฉันจะลงไปหมู่บ้าน”

“คิดจะหนีไปคนเดียวใช่มั้ย พาฉันไปด้วยสิ”

เธอมองไปรอบๆ และกระซิบ พวกเราทำแต่งานจนแทบจะไม่ได้เจอกันเลย

เพราะผมเป็นผู้ชายเพียงคนเดียวที่อยู่ในวัด ก็เลยต้องแยกไปพักเดี่ยว

ผมไม่ได้เห็นหน้าเธอมาหลายวันแล้ว และไม่คิดว่าทันทีที่เจอหน้า เราจะต้องมาคุยกันเรื่องนี้

“ฉันจะไปซื้อของในหมู่บ้านน่ะ ลงไปแล้วก็ต้องกลับขึ้นมาอีก”

“เดี๋ยวกลับขึ้นมาอีกเหรอ”

เธอน่าจะเข้าใจผิดเพราะผมสะพายเป้

“ถ้าเธออยากยอมแพ้ ก็บอกกันได้นะ”

เธอกลืนน้ำลายดังเอื๊อก คำพูดที่ว่าอยากยอมแพ้คงจะติดคอ

“เราจะได้เรียนเลี้ยงผึ้งกันตอนไหนเหรอ”

“รออีกหน่อยนะ ใกล้แล้วละ”

“เมื่อไหร่ล่ะ ให้ฉันอยู่กับพวกผึ้งยังจะดีซะกว่า ฉันเหนื่อยมากนะ”

ผมไม่มีโอกาสจะบอกเธอว่าเรายังไม่ได้รับอนุญาตให้เรียนเลี้ยงผึ้ง ผมงานยุ่งถึงขนาดนั้น

“คุณกาฮีคะ”

แม่ชีที่ดูแลสำนักงานเรียกกาฮี

“อดทนอีกนิดนะ เห็นบอกว่ามะรืนนี้เราจะได้มีเวลาว่างแล้ว”

“เวลาว่าง?”

เธอพูดด้วยสายตาสิ้นหวัง แม่ชีที่เรียกกาฮีส่งเสียงดังขึ้น

“ไปสิ แม่ชีตามหาเธออยู่แน่ะ”

เธอเดินจากไปด้วยสีหน้าเศร้าๆ

ผมสะพายเป้มุ่งหน้าไปยังจุดหมายปลายทาง ร้านค้าตรงตีนเขา ผมต้องซื้อข้าวสารและขนกลับขึ้นไป

วัดอื่นๆ จะใช้กระเช้าลอยฟ้าขนาดเล็กลำเลียงสิ่งของ เป็นกระเช้าลอยฟ้าแบบที่ทำขึ้นเพื่อใช้ขนส่งสัมภาระโดยเฉพาะ

แต่วัดชีจังตั้งอยู่ในอุทยานแห่งชาติ ก็เลยทำแบบนั้นไม่ได้ ต้องใช้คนขนย้ายเท่านั้น ว่ากันว่านี่เป็นงานที่แม่ชีผู้มีพละกำลังแข็งแกร่งที่สุดในวัดชีจังเคยทำมาก่อน

ตอนนี้งานนั้นกลายเป็นงานของผมแล้ว ผมขนกระสอบข้าวสารหนักสี่สิบกิโลกรัมด้วยวิธีวางไว้บนหัวลามมาถึงแผ่นหลัง พวกแม่ชีทำกิจกรรมเยอะ ก็เลยกินข้าวเยอะตามไปด้วย

ผมซื้อข้าวสาร ไปพบมินซอกเพื่อรับของที่ฝากให้หา เป็นของที่ผมเคยบอกไว้ก่อนออกเดินทาง

พอมินซอกเห็นหน้าผมก็ทักด้วยสีหน้าตกใจ

“ไปแค่ไม่กี่วัน หน้าตอบเหลือครึ่งเดียวแล้วนะ”

“งานยุ่งนิดหน่อยน่ะ”

“คงเหนื่อยแย่ แล้วกาฮีเป็นยังไงบ้าง”

“กำลังจะตายแล้วละ”

ผมไม่มีเวลาคุย เพราะต้องขึ้นเขาก่อนพระอาทิตย์ตกดิน

\*\*\*

ของที่ได้มาจากมินซอกคือพวกวัตถุดิบที่ใช้ทำสบู่รวมถึงขี้ผึ้งด้วย

ทางวัดอนุญาตให้เรามีเวลาว่างในช่วงเย็นวันพุธ ทุกคนจะได้พักผ่อนอย่างสบายใจ ยกเว้นแม่ชีผู้มุมานะบำเพ็ญเพียร

เป็นเวลาว่างที่มีแค่หนึ่งวันต่ออาทิตย์ เราจะมีอิสระที่จะทำอะไรก็ได้

ผมคิดว่าจะใช้เวลาว่างจัดโครงการทำสบู่

ถือเป็นการทดสอบสินค้าทางธุรกิจล่วงหน้าด้วย

ผมขออนุญาตเจ้าอาวาสเป็นที่เรียบร้อยแล้ว

“สบู่แฮนด์เมดเหรอ น่าสนุกดีนะคะ”

แม่ชียอนฮวาทำท่าสนใจอย่างมาก เป็นท่าทีโต้ตอบแบบที่ผมคาดไว้ สบู่ที่พวกแม่ชีใช้ เป็นของราคาถูกที่ผลิตจากโรงงาน

เจ้าอาวาสก็เป็นผู้หญิง ประโยคที่ว่าสบู่ทำจากส่วนผสมธรรมชาติทำให้แววตาของเธอเป็นประกาย

“ฉันก็อยากลองทำเหมือนกันค่ะ”

แม่ชียอนฮวาถึงขั้นประกาศกับแม่ชีทุกคนในวัดแทนผม แต่ผมยังไม่ได้รับการตอบรับจากกาฮี

พอเจ้าอาวาสอนุญาตแล้วผมถึงไปหากาฮีได้ เพราะที่นี่เป็นพื้นที่บำเพ็ญเพียร ถึงจะอยู่ใกล้กัน เราก็พบกันได้ยากอยู่ดี

พอบอกว่าจะทำสบู่แฮนด์เมด เธอก็จ้องมองผมด้วยดวงตาลึกโหล

“นายว่าไงนะ เวลาว่างก็ไม่ให้พัก แถมยังให้ไปสอนพวกแม่ชีอีกงั้นเหรอ”

กาฮีโกรธจัด ตอนแวะมาที่นี่ครั้งแรก ผมขอให้เธอรับผิดชอบธุรกิจสบู่ สีหน้าตื่นเต้นตอนนั้นหายไปแล้ว

ตอนนี้เธอดูเหมือนคนรับใช้ที่อยากพักผ่อน

“ขอแค่ทำงานนี้ให้ราบรื่น เราจะหลุดพ้นจากงานล้างห้องน้ำได้แน่ๆ”

“จริงเหรอ”

กาฮีตอบรับอย่างตื่นเต้น เห็นสีหน้าของเธอผมก็รู้ว่าเธอจะตกลง

เธอเช็กวัตถุดิบและเตรียมเอกสารประกอบการสอนทันที

ขอแค่ช่วยให้หลุดพ้นจากการทำความสะอาดห้องน้ำได้ ต่อให้ขายวิญญาณ เธอก็น่าจะยอม

เรื่องนี้ผมขอร้องกับเจ้าอาวาสเป็นกรณีพิเศษ

เธอต้องมีจังหวะได้หยุดพักบ้าง

\*\*\*

เย็นวันพุธ แม่ชีส่วนใหญ่ที่อยู่ในวัดรวมถึงเจ้าอาวาสมารวมตัวกัน ทุกคนดูสนใจเป็นอย่างมาก

พวกแม่ชีไม่ใช้เครื่องสำอางกันเลย สบู่คือผลิตภัณฑ์เสริมความงามเพียงอย่างเดียวที่พวกเธอใช้ และทุกคนต่างรู้สรรพคุณของน้ำผึ้ง

สบู่ขี้ผึ้งกลายเป็นคำที่กระตุ้นให้อยากรู้อยากเห็น

ยิ่งกับแม่ชีแมฮวาที่เลี้ยงผึ้ง ผมคิดว่าเธอคงอดใจไม่ไหว ยังไงก็ต้องมาแน่ๆ

ผมกับกาฮีแบ่งหน้าที่กัน ผมรับผิดชอบเรื่องทฤษฎี ส่วนกาฮีรับผิดชอบเรื่องลงมือปฏิบัติ

ผมเคยมีประสบการณ์ขายสบู่ธรรมชาติมาก่อน เลยไม่มีปัญหาเรื่องทฤษฎี

“ถ้าอย่างงั้น ต่อจากนี้ผมจะสอนวิธีทำสบู่ธรรมชาติให้นะครับ”

ผมบอกกับพวกแม่ชีว่าจะเริ่มกันแล้ว ยังพูดไม่ทันจบดี ประตูตรงมุมห้องก็เปิดออก

ในที่สุดตัวเอกของวันนี้ก็ปรากฏตัว

*แม่ชีแมฮวา*

ตลอดเวลาหนึ่งสัปดาห์ที่อยู่ในวัด ผมไม่เคยเห็นเธอเลยสักครั้ง ที่ผ่านมา เธอหลบหน้าผมเก่งมากเหมือนกับกระรอกที่เคลื่อนไหวว่องไว

ผมจะไม่ไล่ตามเธอหรอก

แต่จะทำให้เธอเป็นฝ่ายก้าวเข้ามาหาผมเอง

**งานหนักมากกกกกกก**

**แต่ถึงอย่างนั้น พ่อหนุ่มคนนี้ก็หลอกล่อคนเก่งจริงๆ ทั้งเพื่อนตัวเอง ทั้งแม่ชี เจ้าแผนการสุดๆ จะรอดูว่าจะทำยังไงต่อไป**

**วันนี้หวยออก 1 2 3 …**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **37**

**ตอนที่ 37 ชวนแม่ชีทำสบู่แฮนด์เมดจากขี้ผึ้ง**

“สบู่เป็นสิ่งประดิษฐ์วิเศษที่ช่วยชีวิตมนุษยชาติครับ”

พวกแม่ชีตั้งใจฟังผมอย่างใจจดใจจ่อ

สบู่เป็นของใช้ที่เกี่ยวกับสุขอนามัย สมัยที่ยังไม่มีมัน เราใช้พวกน้ำด่าง ชังโพ [1] หรือไขมันสัตว์มาขัดถูร่างกาย

ของที่ใช้แทนสบู่มีพลังชำระล้างไม่ค่อยดี ทำให้เวลาเกิดโรคระบาด จะเกิดการติดเชื้อเป็นวงกว้างซ้ำแล้วซ้ำเล่า

ยุคปัจจุบันมีสบู่ที่ทำจากน้ำมันพืช สบู่ที่ดีมีคุณภาพ ทำให้มนุษยชาติหลุดพ้นจากหายนะของการติดเชื้อกันอย่างแพร่หลาย

ขอแค่ดูแลสุขอนามัยให้ดี ก็จะช่วยป้องกันโรคระบาดได้ ตอนนี้ สบู่ได้กลายเป็นสิ่งจำเป็นสำหรับการดำรงชีวิตไปแล้ว

ในอนาคต สบู่จะมีความหลากหลายมากขึ้น ผู้คนจะไม่ได้ต้องการสบู่ที่มีพลังการชำระล้างเพียงอย่างเดียว

ผู้คนจะเริ่มมองหาสบู่ที่มีประสิทธิภาพตามความต้องการของตน และสบู่ธรรมชาติ ก็จะเป็นตัวแปรสำคัญทำให้ตลาดสบู่มีมูลค่าสูงขึ้น

“สบู่ส่วนใหญ่ที่ขายกันตามท้องตลาดมีสารลดแรงตึงผิวกับสารกันเสียผสมอยู่ด้วยครับ”

คำพูดผมทำให้เกิดเสียงอึกทึกครึกโครม

“ไม่ใช่เรื่องน่าตกใจหรอกครับ ส่วนผสมเป็นไปตามเกณฑ์ที่กำหนดครับ”

ถึงจะใช้คำว่าทำตามเกณฑ์มาตรฐาน แต่ทุกคนก็ยังทำหน้าไม่พอใจ เป็นปฏิกิริยาตอบโต้ตามที่ผมคาดไว้ มีคนน้อยมากที่จะอ่านส่วนผสมของสบู่ที่ใช้อย่างละเอียด

พฤติกรรมส่วนใหญ่ของผู้บริโภคคือสนใจที่แบรนด์กับราคามากกว่าจะดูส่วนผสม

สมัยทำงานเป็นผู้บริหารงานโฆษณา ผมเคยขายสบู่ธรรมชาติมาก่อน นัดประชุมกันทีไร ทุกครั้ง พวกสปอนเซอร์ที่เข้มงวดจะถามเรื่องสบู่อย่างละเอียดเหมือนต้องการทดสอบความรู้

พวกสปอนเซอร์มีจุดยืนว่าจะไม่ร่วมงานกับนักการตลาดที่ขาดความรู้พื้นฐาน

ถึงผมไม่เคยผลิตสบู่เอง แต่ก็ได้เรียนรู้วิธีการผลิตสบู่ธรรมชาติทุกขั้นตอน ตั้งแต่วัตถุดิบของสบู่ธรรมชาติไปจนถึงประสิทธิภาพ

ตอนนั้นเองที่ผมได้รู้จักสบู่ขี้ผึ้ง

“สบู่ธรรมชาติผลิตจากวัตถุดิบที่มาจากธรรมชาติเท่านั้น ไม่ได้ใส่สารเคมีอย่างสารกันเสียลงไป โดยเฉพาะสบู่ที่ผลิตจากขี้ผึ้งซึ่งมีส่วนประกอบของกาวชันผึ้ง [2] ละลายอยู่ จะมีคุณสมบัติฟื้นฟูสภาพผิว เพราะช่วยต้านแบคทีเรียและลดการอักเสบครับ”

ขี้ผึ้งเป็นวัตถุดิบธรรมชาติที่ขับออกจากต่อมคัดหลั่งบริเวณใต้ท้องของผึ้งงาน โดยผึ้งจะเปลี่ยนน้ำตาลที่เก็บจากดอกไม้ให้เป็นขี้ผึ้งผ่านปฏิกิริยาอันเป็นลักษณะเฉพาะตัวของอวัยวะภายใน

ถึงจะมีองค์ประกอบกับโครงสร้างใกล้เคียงกับพลาสติก แต่จัดว่าเป็นน้ำมันพืช โดยพื้นฐานแล้วพวกผึ้งใช้ขี้ผึ้งสร้างรัง

ผึ้งงานส่วนใหญ่จะใช้กาวชันผึ้งอุดช่องว่างของรัง มันเป็นกาวชนิดหนึ่ง โดยสร้างจากการทำปฏิกิริยากับเอนไซม์ของอวัยวะภายในเช่นเดียวกับขี้ผึ้ง

ขี้ผึ้งกับกาวชันผึ้งที่พวกผึ้งผลิตขึ้นมา มีฤทธิ์เป็นยาปฏิชีวนะจากธรรมชาติอย่างน่ามหัศจรรย์ ดังนั้นสบู่ที่ผสมขี้ผึ้งจึงมีประสิทธิภาพในการปกป้องผิวด้วย

ในบรรดาสบู่ธรรมชาติที่ผมเคยขายตอนเป็นผู้บริหารงานโฆษณา สบู่ขี้ผึ้งได้รับความนิยมมากที่สุด คนที่มีปัญหาผิวขั้นรุนแรงหรือเป็นโรคผิวหนังเรื้อรังจะชอบใช้สบู่ขี้ผึ้งมากเป็นพิเศษ

ทันทีที่กิจการไปได้ดี สปอนเซอร์หัวใสก็ผลิตสบู่ที่ผสมน้ำผึ้งออกมาด้วย

ผมเคยใช้ผลิตภัณฑ์นี้และรู้ถึงคุณภาพของพวกมันดี หลังจากใช้สบู่ขี้ผึ้ง ปัญหาผิวแห้งตกสะเก็ดที่เคยเป็นเรื้อรังก็หายไป

หลังจากใช้สบู่ ผิวแห้งตกสะเก็ดที่ใช้ยาทาและเวชสำอางแล้วไม่ได้ผลกลับหายดีอย่างไม่น่าเชื่อ

ตอนนี้ ได้เวลาทำสบู่อย่างจริงจังแล้ว พอผมจบการบรรยาย กาฮีที่ยืนอยู่ด้านหลังก็ก้าวออกมาด้านหน้า

วันนี้เธอสวมชุดกาวน์สีขาว ถ้าคนไม่รู้จักมาเห็นเข้า คงคิดว่าเป็นนักวิทยาศาสตร์ผู้มาจากศูนย์วิจัย

“จากนี้ไปฉันจะสอนวิธีทำสบู่ เดี๋ยวจะสาธิตให้ดูก่อน แล้วค่อยปล่อยให้ทำของใครของมันนะคะ”

พวกแม่ชียืนล้อมกันเป็นวงกลม โดยมีกาฮีอยู่ตรงกลาง ทุกคนจดจ่อกับการทำสบู่ด้วยสายตาเป็นประกาย

เหมือนเป็นคาบเรียนวิทยาศาสตร์ในโรงเรียนมัธยมปลายมากกว่าอยู่ในอาคารของวัด

ช่วงที่พวกแม่ชีทำสบู่ ผมแอบยืนสังเกตการณ์อยู่ข้างหลัง เพราะถูกแม่ชีเจ้าอาวาสขอร้องไว้

ผมเป็นผู้ชายเพียงคนเดียวในวัดชีจัง เธอกลัวว่าผมอาจจะไปรบกวนแม่ชีขณะทำกิจกรรมได้

ในมุมหนึ่งผมก็เข้าใจ ผมเป็นผู้ชายแปลกหน้าผู้มาอาศัยอยู่ในสำนักแม่ชี

ตอนขยับตัวทำสบู่ อาจมีโอกาสถูกเนื้อต้องตัวกันโดยไม่ตั้งใจ

แม่ชีเจ้าอาวาสยังพูดเสริมด้วยว่า ความมีน้ำใจเล็กๆ น้อยๆ อาจทำให้เข้าใจผิดได้

ผมจึงทำตามคำบอกของเธอ

กาฮีสอนอย่างกระตือรือร้น คำพูดที่บอกว่าถ้าทำสำเร็จ เธอจะได้หลุดพ้นจากงานล้างห้องน้ำคือยาวิเศษ

เธอเหมือนคนที่เกิดมาเพื่อทำสบู่เลย

สมมติว่าเธอเขียนนิยายด้วยความพร้อมเหมือนตอนทำสบู่ ป่านนี้ คงกลายเป็นนักเขียนขายดีไปแล้ว

“ว้าว กลายเป็นสบู่ออกได้ง่ายๆ เลยแฮะ มีกลิ่นหอมอ่อนๆ ของดอกไม้ด้วย”

แม่ชีมย็อนฮวาผู้มีอายุน้อยที่สุดในวัดชีจังพูดขึ้น เธอทำท่าตื่นเต้นเหมือนเด็ก ผมไม่รู้ว่าเพราะอะไร แต่ได้ยินมาว่าเธอออกบวชตอนอายุยี่สิบปี

สีหน้ายิ้มแย้มแจ่มใสทำให้เธอดูเหมือนนักศึกษาผู้มีชีวิตชีวามากกว่าเป็นแม่ชีซะอีก

แม่ชีแมฮวาเองก็หลงใหลการทำสบู่ขี้ผึ้งอย่างจัง นอกจากแม่ชีเจ้าอาวาสแล้ว มีแม่ชีเพียงไม่กี่คนที่รู้ภาษามือ

พวกเธอสลับกันมาบอกเล่าเนื้อหาที่กาฮีสอนให้แม่ชีแมฮวา

ผมเฝ้ามองท่าทีของพวกเธอราวกับเป็นผู้สังเกตการณ์ ไม่มีใครหันมามองผมเลยสักคน เรื่องนี้คงรวมอยู่ในคำประกาศของแม่ชีเจ้าอาวาสด้วยเช่นกัน

ผมเพิ่งรู้ว่าตำแหน่งของผู้สังเกตการณ์สบายขนาดนี้ ผมค่อยๆ สังเกตแม่ชีทีละคนอย่างผ่อนคลาย

ถือเป็นช่วงเวลาสบายที่สุดตลอดหนึ่งสัปดาห์ที่อยู่ในวัดชีจัง ผมเพิ่งมีโอกาสได้มองแม่ชีแต่ละคนที่อยู่ในวัดอย่างละเอียดเอาก็วันนี้

ที่แล้วมา ผมทำงานหนัก ไม่มีช่วงเวลาผ่อนคลายแบบนี้ ขนาดอยากจะปรึกษาอะไรกับกาฮี ก็ยังต้องรอคำอนุญาตก่อน ทั้งหมดนี้เป็นตัวบอกทุกอย่างแล้ว

*‘น่าเสียดายที่พวกเธอมาซ่อนตัวอยู่ในหุบเขาแบบนี้’*

ผมมองพวกแม่ชีพลางคิด ถ้าหากมองข้ามเรื่องโกนผม พวกเธอก็เหมือนแม่ชีคาทอลิกในโบสถ์คริสต์ เป็นกลุ่มหญิงสาวผู้ละทิ้งทางโลก

ชีวิตแต่ละคนคงสับสนวุ่นวาย เต็มไปด้วยปมซับซ้อน ซึ่งผมไม่ได้มีส่วนเกี่ยวข้อง ที่รู้คือพวกเธอทุกคนมีใบหน้าสวยสดงดงาม โดยเฉพาะแม่ชีแมฮวาที่ดูโดดเด่นกว่าใคร

กาฮีเดินเข้าไปหาแม่ชีแมฮวาและอธิบายบางอย่าง

วันนี้กาฮีดูสวยเป็นพิเศษ เธอเหมือนจิ้งจอกทะเลทรายที่เฝ้ามองดอกเหมย อาจเพราะเธอใส่ชุดกาวน์สีขาวด้วย จึงยิ่งเหมือนเข้าไปใหญ่

กาฮีดูเหมือนสัตว์ที่สดใสน่ารัก ต่างจากแม่ชีแมฮวาผู้สงบนิ่ง

เวลาสองชั่วโมงผ่านไปอย่างรวดเร็ว สบู่เหลวที่หล่อลงแม่พิมพ์เริ่มจับตัวกลายเป็นของแข็ง

โปรเจ็กต์ทำสบู่ขี้ผึ้งจบลงอย่างประสบความสำเร็จ ปฏิกิริยาตอบสนองร้อนแรง

ทุกคนถือสบู่ของตัวเองพลางยิ้มแฉ่ง

พอชั่วโมงเรียนจบลง แม่ชีเจ้าอาวาสก็เรียกหาผม

เธอวางสบู่ขี้ผึ้งที่เพิ่งทำเสร็จสดๆ ร้อนๆ ไว้บนโต๊ะ

ใบหน้าของเธอมีรอยยิ้มไม่จาง ดูท่าจะพอใจมาก

“ฉันต้องจ่ายให้คุณเท่าไหร่ดีคะ”

แม่ชียอนฮวาถามผม เธอกำลังพูดถึงวัตถุดิบที่ใช้ทำสบู่ นั่นคือเบสสบู่ที่ผสมน้ำมันมะพร้าว กลีเซอรีน [3] และขี้ผึ้ง

“ผมไม่ต้องการเงินครับ”

“ฉันไม่ชอบของฟรีค่ะ”

“ผมเองก็ไม่ได้อยากจะให้ฟรีๆ หรอกครับ”

“อยากได้อย่างอื่นสิท่า”

“คุณก็รู้ว่าผมต้องการอะไร”

“ความจริงแล้ว คุณนี่เจ้าเล่ห์ต่างจากที่เห็นข้างนอกเลยนะ”

ว่ากันตามตรง สบู่ไม่ใช่ของฟรี แต่เป็นแผนสังเกตปฏิกิริยาโต้ตอบของแม่ชีทุกคนในวัด

และมันมีข้อดีตรงที่จะได้โน้มน้าวใจแม่ชีแมฮวา ผู้เป็นคนสำคัญที่สุดด้วยเช่นกัน

เราดื่มชาพลางพูดคุยกันอย่างสนุกสนาน

ตอนลุกขึ้นจากที่นั่ง ผมเสนอแม่ชีเจ้าอาวาสไปว่า

“ครั้งหน้าผมว่าจะทำเทียนไขครับ”

“เทียนไขเหรอคะ”

**แผนแรกดูจะได้ผลแฮะ รอดูแผนต่อไป จะโน้มน้าวแม่ชีแมฮวายังไงล่ะเนี่ย ยังไม่คุยกันเล้ยย**

**ขอให้นักอ่านถูกหวยมีตังค์มาเปย์ด็อกมย็องนะ 55555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **38**

**ตอนที่ 38 ต้องให้ผึ้งอนุญาตก่อน**

“เป็นเทียนขี้ผึ้งน่ะครับ ต่างจากเทียนไขธรรมดาตรงที่ไม่มีเขม่าดำ”

“ขี้ผึ้งนี่มีประโยชน์มากเลยนะคะเนี่ย”

สินค้าอีกหนึ่งชิ้นที่อยู่ในแผนการของผมคือเทียนขี้ผึ้ง ถึงโลกจะทันสมัยขึ้น แต่ผู้คนก็ยังใช้เทียนไขอยู่เสมอ

ไม่ใช่แต่ศาสนาพุทธเท่านั้น ศาสนาขนาดใหญ่อย่างศาสนาคริสต์นิกายคาทอลิกกับนิกายโปรเตสแตนต์ก็ใช้เทียนไขอยู่เสมอ จนกลายเป็นของจำเป็น

เทียนไขที่พระสันตะปาปาจุดก็เป็นเทียนไขที่ทำจากขี้ผึ้ง

เวลาพวกแม่ชีบำเพ็ญเพียรก็ต้องจุดเทียนไข

เทียนพาราฟินซึ่งทำจากกากตะกอนของน้ำมันดิบ คุณสมบัติเทียบกับเทียนขี้ผึ้งไม่ได้อย่างแน่นอน

\*\*\*

วันต่อมา ผมเล่าเรื่องนี้ให้กาฮีฟัง

เพราะเธอต้องรับหน้าที่คนสอนเช่นเดียวกับตอนทำสบู่

พอพูดคำว่าเทียนขี้ผึ้ง กาฮีก็ตอบง่ายๆ เหมือนไม่ใช่เรื่องใหญ่

“ดีเลย ฉันจะลองทำดู น่าจะทำง่ายกว่าสบู่อีกนะ”

“รอบนี้ไม่ค้านเลยแฮะ”

“พอได้ลองทำจริงๆ แล้วก็สนุกดีเหมือนกัน”

“ได้กินข้าววัดแล้วโตเป็นผู้ใหญ่เต็มตัวเลยหรือนี่”

“ว่าไงนะ!”

พอได้หลุดพ้นจากการทำความสะอาดห้องน้ำ กาฮีก็เลยมีเวลาว่าง ถึงจะต้องทำสวน ทำความสะอาด และทำอาหารเหมือนเดิม แต่ดูเหมือนเธอจัดการทุกอย่างได้ดี ไม่ได้หนักหนาอะไรนัก

ที่เปลี่ยนแปลงมากที่สุดคือท่าทีของพวกแม่ชี สายตาที่ทุกคนมองผมกับกาฮีเปลี่ยนไปจากเดิม

ตอนเข้ามาที่นี่ครั้งแรก พวกเธอไม่ยอมสบตาพวกเราด้วยซ้ำ

สายตาที่มองผมเย็นชากว่าตอนมองกาฮี

ปัญหาเป็นเพราะผมเข้ามาที่นี่โดยใช้อิทธิพลของแม่ชีเจ้าอาวาส

ไหนจะเรื่องที่ผมเป็นผู้ชายแต่ยังจะกล้าเข้ามาอีก ผมอดทนอย่างสงบในพื้นที่ที่มีแต่ผู้หญิง และเฝ้ารอคอยจุดพลิกผัน

หลังจากโปรเจ็กต์ทำสบู่ขี้ผึ้ง ดูเหมือนสายตาที่พวกแม่ชีมองผมจะอ่อนโยนขึ้น รู้สึกได้เลยว่ากำแพงในใจที่ปิดกั้นไว้อย่างแน่นหนา ค่อยๆ พังทลายลงแล้ว

ปกติแม่ชีในสำนักงานไม่เคยทักทายกัน คราวนี้ ก็มาทักผมก่อน

“เพราะคุณแท้ๆ ฉันถึงได้ใช้สบู่ขี้ผึ้ง”

ผมยื่นเอกสารที่พิมพ์ออกมาให้เธอ เป็นคำถามเกี่ยวกับความรู้สึกในการใช้สบู่และสิ่งที่ต้องปรับปรุง

*วัดกลายเป็นพื้นที่สำหรับสำรวจตลาดไปแล้ว*

แม่ชีทุกคนตอบคำถามด้วยความเต็มใจ สมัยผมทำงานบริหารโฆษณา การสำรวจความเห็นมักมีเรื่องเหนื่อยยากหลายอย่าง แต่ภายในวัดบรรยากาศกลับต่างออกไป

ผมตรวจสอบผลตอบรับและวิเคราะห์สิ่งที่ต้องปรับปรุงได้อย่างสบายๆ

ผมแชร์เนื้อหาที่ได้มากับกาฮีด้วย

“มีคนบอกว่ามันนุ่มกว่าที่คิดหลายคนเลย รอบหน้าคงต้องทำให้แข็งกว่านี้แล้วละ”

“จะทำได้เหรอ”

“ต้องได้สิ”

“เธอนี่เหมาะจะเป็นนักวิจัยสบู่มากกว่าเป็นเกษตรกรอีกนะ”

“นี่ล้อฉันอยู่หรือไง หือ!”

“แค่พูดไปตามที่รู้สึกน่ะ”

ผมรู้ว่าเธอไม่ได้โกรธจริง แค่มองหน้าก็รู้แล้วว่าเธอชอบชีวิตตอนนี้มาก

“แล้วเราจะเรียนเลี้ยงผึ้งตอนไหนเหรอ”

“อีกไม่นาน เดี๋ยวได้เรียนแล้วละ”

“ฉันได้ยินมาแล้วนะ เรื่องที่ว่าแม่ชีแมฮวาปฏิเสธน่ะ”

ผมยังไม่ได้เล่าสถานการณ์ให้กาฮีฟังอย่างละเอียด เพราะหลังจากเข้ามาในวัด ก็ไม่มีช่วงเวลาให้พูดคุยกันเลย เพิ่งจะมีเวลาว่างได้บอกเอาป่านนี้

“ได้ยินมาจากใครเหรอ”

“จากพวกแม่ชีน่ะ ทุกคนที่อยู่ที่นี่เค้ารู้กันหมดแหละ”

“งั้นก็ดีเลย”

“ยังว่าดีอีกหรือ”

“คุณชองกาฮีช่วยจดจ่อกับงานวิจัยอย่างเดียวก็พอครับ เดี๋ยวฉันจะจัดการที่เหลือเอง”

กาฮีทำหน้าเป็นเชิงว่าไม่เข้าใจที่ผมพูดสักนิด

“ไว้เจอกันตอนทำเทียนไข ขอบคุณที่ช่วยทำงานอย่างหนักนะ”

ผมได้รับอนุญาตให้ใช้เวลากับเธอเพียงเท่านี้

พวกแม่ชีในวัดต่างตั้งตารอคอยโปรเจ็กต์ใหม่ของเรา แววตาของทุกคนบอกชัดว่าสนใจทำเทียนไขมากกว่าสบู่ซะอีก ก็น่าจะเป็นเช่นนั้น

เพราะเทียนไขมีประโยชน์ต่อการนั่งสมาธิ

สัปดาห์นั้นผมยุ่งหัวหมุน ต้องลงไปรับของหลายอย่างตรงตีนเขา เพราะผมสั่งไส้เทียนสำหรับทำเทียนและแม่พิมพ์ขี้ผึ้งไว้กับมินซอก

ผมซื้อข้าวสารแล้วแบกขึ้นไป ก่อนลงมาขนวัตถุดิบสำหรับทำเทียนไขขึ้นไปอีกรอบ

เราใช้วิธีแบบเดียวกับรอบก่อน

ผมออกมายืนอยู่ด้านหน้าแม่ชีอีกครั้ง

วันนี้กลุ่มแม่ชีที่เคยอยู่ในห้องปฏิบัติธรรมปิดวาจาก็ออกมาร่วมด้วย คนก็เลยเยอะเป็นพิเศษ

แม่ชีแมฮวามาเป็นคนสุดท้ายเหมือนคราวก่อน

พอสบตากับผม เธอก็ทำหน้าไม่ถูก รู้ได้เลยว่าเธอสับสนว้าวุ่นใจ

*ใกล้จะเห็นผลแล้ว*

“ขอเล่าก่อนว่าวัตถุดิบของเทียนไขที่เราใช้กันอยู่ทุกวันนี้คือพาราฟินนะครับ มันคือกากตะกอนของน้ำมันดิบ พอไส้เทียนเผาไหม้ไปเรื่อยๆ ก็จะปล่อยสารพิษให้ลอยออกมา แต่เทียนไขที่ทำจากขี้ผึ้งจะไม่มีเรื่องแบบนี้ให้ต้องกังวล แถมยังช่วยให้สมองปลอดโปร่ง และรักษาโรคหอบหืดกับโรคเยื่อโพรงจมูกอักเสบได้ด้วยครับ”

“จริงเหรอคะ”

แม่ชีผู้เคยปิดวาจาเผลอพูดขึ้นโดยไม่รู้ตัวก่อนยกมือปิดปาก ผมยิ้มแล้วพูดต่อ

“ผมไม่กล้าพูดว่าเทียนขี้ผึ้งเป็นยารักษาที่มีสรรพคุณเป็นเลิศ แต่บอกได้เต็มปากว่าไม่เป็นอันตรายต่อร่างกายเราแน่นอนครับ”

พอผมพูดจบ กาฮีก็ก้าวออกมาด้านหน้า ครั้งนี้เธอใส่ชุดกาวน์สีเหลือง ผมเกือบหลุดหัวเราะ แต่กลั้นไว้ได้หวุดหวิด

กาฮีสอนภาคปฏิบัติเสร็จ แม่ชีทุกคนถือเทียนไขไว้ในมือคนละเล่ม ดูคล้ายกับพวกแฟนคลับศิลปินถือเทียนอยู่ในงานคอนเสิร์ต รู้สึกได้ว่าพวกเธออยากลองจุดเทียนกันตอนนี้เลย

\*\*\*

สัปดาห์ที่สองกำลังจะจบลง แม่ชีแทบทุกคนเข้ามาขอบคุณผม

มีอยู่แค่คนเดียวที่ยังไม่เข้ามาทักทายผมเสียที

บรรยากาศอันแปลกประหลาดกำลังก่อตัวขึ้นภายในวัด ทุกคนพูดคุยกับแม่ชีแมฮวาน้อยลง

พวกแม่ชีกำลังกดดันแม่ชีแมฮวาเป็นการตอบแทนผม

สถานการณ์เป็นไปตามแผน ผมรออย่างอดทน

และแล้วก็ถึงเวลาที่ผมรอ

แม่ชีแมฮวาปรากฏตัวตรงหน้าผมเป็นครั้งแรก หลังจากผมเข้ามาพักในวัดชีจังได้สามสัปดาห์

**[ขอบคุณสำหรับทุกสิ่ง ตั้งแต่สบู่ขี้ผึ้งไปจนถึงเทียนไขเลยค่ะ]**

เธอยื่นกระดาษโน้ตที่เขียนข้อความไว้แล้วให้ผม

**[ถึงฉันไม่ค่อยเก่ง แต่ก็จะสอนวิธีเลี้ยงผึ้งให้แล้วกันนะคะ]**

ผมพยักหน้า

**[แต่ว่ามีเงื่อนไขข้อหนึ่งค่ะ]**

**[อะไรเหรอครับ]**

ผมเขียนข้อความถาม

**[ต้องให้ผึ้งอนุญาตก่อนค่ะ]**

ให้ขออนุญาตผึ้งงั้นหรือ ผมอึ้งไปเลย

สีหน้าของเธอจริงจังมากทีเดียว

**ในที่สุดดด ก็ได้คุยกันแล้วว**

**ค้าง…**

**+ + + + + + + +**

**ประกาศจากสำนักพิมพ์**

**อัปตอนให้อ่านฟรีและเริ่มติดเหรียญขายแบบรายตอน**หลังจากพรุ่งนี้ (17/12/2565) เป็นต้นไป จะอัปตอนให้อ่านฟรีและเริ่มติดเหรียญขายแบบรายตอนแล้วนะคะ ราคา 3 คอยน์เท่าเรื่องเดิม

**สำหรับสายเปย์/คนที่อยากอ่านก่อน >>** สามารถกดซื้อแบบรายตอนได้เลยค่ะ ซื้อแล้วสามารถเข้าอ่านได้ตลอดไป โดยจะอัปตอนติดเหรียญวันละ 2-3 ตอน (ตามสต็อกที่มีอยู่ แต่ไม่ขาดช่วงแน่นอนค่ะ) หรือจะรออ่านฟรีตามรายละเอียดด้านล่างนี้ได้ค่ะ

**สำหรับสายอ่านฟรี >>** สามารถรออ่านฟรีได้ทุกวัน โดยจะปลดตอนขายให้อ่านฟรีวันละ 1 ตอน (ตอนเที่ยงของทุกวัน ถ้ามาช้าฝากทวง เผื่อแอดมินลืมปลด 5555)

*(หมายเหตุ - ตอนขายที่เปิดให้อ่านฟรี ในอนาคตจะกลับมาติดเหรียญอีกครั้งหนึ่งนะคะ ถ้าไม่อยากพลาดอย่าลืมเข้ามาดูกัน)*(หมายเหตุ - ตอนขายที่เปิดให้อ่านฟรี ในอนาคตจะกลับมาติดเหรียญอีกครั้งหนึ่งนะคะ ถ้าไม่อยากพลาดอย่าลืมเข้ามาดูกัน)

**อยากช่วยรีวิวติชมนิยาย**ระหว่างรออ่านนิยายตอนต่อไป เผื่อนักอ่านท่านไหนอยากช่วยรีวิวติชมนิยายเรื่องนี้เพื่อเป็นกำลังใจให้นักแปลและทีมงานค่ะ ขอบพระคุณล่วงหน้ามากๆ ค่ะ

**เขียนรีวิวนิยายเรื่องนี้>> <<**>> <<

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **39**

**ตอนที่ 39 พวกผึ้งเลือกคนเลี้ยง**

**[ที่ว่าให้ขออนุญาตผึ้ง หมายความว่ายังไงเหรอครับ]**

ผมรวบรวมสติและเขียนข้อความลงบนกระดาษ

แม่ชีแมฮวาหยิบกระดาษที่เตรียมไว้ออกมา คงรู้ว่าผมจะถามอะไร

**[อยากให้คุณไปเฝ้ารังผึ้งสักพักหนึ่งค่ะ]**

**[นานแค่ไหนเหรอครับ]**

**[สามวันค่ะ]**

ให้ไปอยู่กับผึ้งสามวันอย่างนั้นหรือ นี่มันชักจะแปลกประหลาดไปกันใหญ่แล้ว

**[แล้วมันจำเป็นต่อการเรียนเลี้ยงผึ้งยังไงเหรอครับ]**

**[เพราะผึ้งที่ฉันเลี้ยงมันเลือกคนค่ะ ตอนเริ่มเลี้ยงครั้งแรก ฉันก็ผ่านขั้นตอนนี้มาแล้วเหมือนกัน]**

ตั้งแต่เกิดมาผมเพิ่งเคยได้ยินว่าผึ้งเลือกคนเลี้ยงเป็นครั้งแรก

จู่ๆ ผมก็นึกถึงคำพูดของคุณย่าคิมกนนิม แม่บุญธรรมของเธอขึ้นมาได้ ที่บอกว่าถึงจะพูดไม่ได้ แต่ลูกสาวของเธอน่าจะสื่อสารกับแมลงหรือสัตว์ได้

ผมอยู่ในสถานะด้อยกว่า เป็นตำแหน่งที่ไร้อำนาจไม่ควรถามคำถาม เมื่อลองพิจารณาดู ผมมาถึงจุดนี้ได้ ถือว่าเป็นก้าวที่ยิ่งใหญ่แล้ว

**[ก็คงต้องลองขออนุญาตดูแหละครับ]**

**[ก่อนจะไปหาผึ้ง ฉันอยากมอบของขวัญเล็กๆ น้อยๆ ให้คุณค่ะ]**

**[ของขวัญเหรอครับ]**

**[ใช่ค่ะ ทุกคนในวัดชีจังรู้สึกขอบคุณพวกคุณทั้งสองคนมาก ถือว่าเป็นน้ำใจเล็กๆ น้อยๆ แล้วกัน ไว้พบกันหลังมื้อเช้าพรุ่งนี้ พาคุณกาฮีมาด้วยนะคะ]**

**[ได้สิครับ]**

\*\*\*

เช้าวันถัดมา เราสองคนออกมารอแม่ชีแมฮวาด้วยกัน

ผมแอบบอกข่าวดีกับกาฮี

“ฉันจะได้เรียนวิธีเลี้ยงผึ้งแล้วนะ”

“จริงเหรอ ยินดีด้วยนะ เหมือนที่คนเขาพูดกันเลย”

“ที่คนพูดเหรอ”

“เขาบอกกันว่าแม่ชีแมฮวาจะต้องอนุญาตเพราะเลี่ยงไม่ได้น่ะ”

“อย่างงี้นี่เอง”

“นายนี่มีพรสวรรค์เรื่องหลอกล่อคนเป็นเลิศเลยเนอะ”

“เธอด่วนสรุปเกินไปแล้ว ฉันยังมีภูเขาอีกลูกที่ต้องพิชิต”

“ภูเขาที่ต้องพิชิต? มันคืออะไรเหรอ”

“ฉันต้องขออนุญาตพวกผึ้งก่อน”

“นี่พูดจริงหรือแกล้งอำกันเนี่ย”

แม่ชีแมฮวาโผล่มาพอดี เธอพาเราไปโกดังที่อยู่มุมหนึ่งของวัด ผมยังไม่เคยมาที่นี่เลยสักครั้ง

ถึงจะเคยจัดโกดังหลายแห่งและทำความสะอาดทั่ววัด แต่ผมไม่เคยเห็นที่นี่มาก่อน ดูเหมือนพื้นที่ของวัดชีจังจะมีขนาดใหญ่พอสมควร

แม่ชีแมฮวาเปิดประตูแห่งความลับ เราตามเธอเข้าไป

“นี่คืออะไรน่ะ โถน้ำผึ้งใช่มั้ย”

กาฮีเบิกตากว้างมองโถต่างๆ ด้วยสีหน้าทึ่งๆ ขวดแก้วใสหลายใบวางอยู่ในเรือลำใหญ่อย่างเป็นระเบียบ

ข้างในขวดแก้วเต็มไปด้วยน้ำผึ้ง มองแวบเดียวก็เห็นว่ามีหลายร้อยใบ เยอะมากทีเดียว ขอแค่ดูแลเป็นอย่างดี น้ำผึ้งก็จะไม่เสีย

อาจมีน้ำผึ้งที่มีอายุยาวนานอยู่ในนี้ด้วยก็ได้

แม่ชีแมฮวาถือชามเดินมาหาเรา ในชามมีน้ำผึ้งสีขุ่น

เป็นสีเดียวกับน้ำผึ้งที่ผมเคยเห็นที่บ้านคุณย่าคิมกนนิม

**[ถ้ากินเยอะอาจจะปวดท้องได้นะคะ]**

เธอยื่นข้อความให้เราอ่านและยื่นช้อนมาให้ ก่อนลองชิมน้ำผึ้ง ผมมีเรื่องอยากถามเธอ ก็เลยเขียนข้อความใส่กระดาษโน้ตตอบกลับไปเช่นกัน

**[น้ำผึ้งที่เก็บมานานที่สุดนี่นานแค่ไหนแล้วครับ]**

**[เรามีโถน้ำผึ้งอายุห้าสิบปีอยู่สามใบค่ะ]**

ผมตกใจที่มีของแบบนั้นอยู่จริงๆ กาฮีที่ยืนอยู่ข้างผม ทำท่าอยากกินจนตัวสั่น

จะว่าไปแล้ว เป็นครั้งแรกที่เราจะได้กินน้ำผึ้งหลังจากมาที่วัดชีจัง ผมทำมือเป็นเชิงให้กาฮีชิมก่อน

เธอขยับช้อนว่องไวเหมือนว่ารออยู่

“ว้าว อร่อยมาก! [1]”

กาฮีพูดขึ้นด้วยสีหน้าประทับใจ เธอชมว่าอร่อยซ้ำไปซ้ำมา และกินน้ำผึ้งในชามอย่างมูมมาม

ผมเคยกินน้ำผึ้งนี้ที่บ้านคุณย่าคิมกนนิมมาแล้ว

ผมลองกินไปช้อนหนึ่ง น้ำผึ้งของที่นี่ก็มีกลิ่นของป่าเหมือนกับน้ำผึ้งของคุณย่า

แตกต่างจากน้ำผึ้งทั่วไปอย่างเห็นได้ชัด มีรสหวานที่ทำให้รู้สึกผ่อนคลายทั้งกายใจ กินแล้วอารมณ์ดี

ระหว่างที่กาฮีกำลังอร่อยกับน้ำผึ้ง ผมก็สื่อสารกับแม่ชีแมฮวา

**[อร่อยจังครับ]**

**[ขอบคุณค่ะ เดี๋ยวบวชครบร้อยวันแล้วจะมอบให้เป็นของขวัญนะคะ ทั้งสองคนเลยค่ะ]**

**[ว่าแต่จะให้ผมไปอยู่กับผึ้งเมื่อไหร่เหรอครับ]**

**[ถ้าแม่ชีเจ้าอาวาสอนุญาตแล้วจะไปตอนไหนก็ได้ค่ะ]**

ทุกอย่างในวัดชีจังนั้นต้องได้รับอนุญาตก่อนถึงจะลงมือทำได้

ผู้มีอำนาจเบ็ดเสร็จก็คือแม่ชีเจ้าอาวาส

ระหว่างเดินออกจากโกดัง กาฮีกุมท้องและขมวดคิ้ว น่าจะปวดท้องเพราะกินเยอะเกินไป

เธอวิ่งไปเข้าห้องน้ำเร็วปานจรวด ส่วนผมเดินไปหาแม่ชีเจ้าอาวาส

\*\*\*

แม่ชีเจ้าอาวาสกำลังนั่งสมาธิโดยจุดเทียนขี้ผึ้งทิ้งไว้

ทันทีที่ผมเดินเข้าไปด้านใน เธอก็ลืมตาขึ้นมาโดยอัตโนมัติ ราวกับรู้ล่วงหน้าว่าผมจะมาหา

“มีธุระอะไรหรือคะ ถึงมาหาฉัน”

ผมเล่าว่าได้รับอนุญาตจากแม่ชีแมฮวาแล้ว

“ดีแล้วค่ะ ทีนี้จะได้ทำตามที่ต้องการเสียทีนะคะ”

“มันยังไม่จบครับ”

สีหน้าของเจ้าอาวาสออกอาการแปลกๆ

“หมายความยังไงคะ”

“เธอมีเงื่อนไขให้ผมไปเฝ้ารังผึ้ง คือผมต้องไปอยู่ที่นั่นสามวันสองคืนครับ”

ท่าทางของแม่ชีเจ้าอาวาสเปลี่ยนไปทันที เธอดูตื่นเต้น เป็นสีหน้าที่ไม่เข้ากับผู้รักษาความสำรวมอยู่ตลอดเวลา

“แล้วคุณตอบตกลงไปรึยังคะ”

“ยังมีทางเลือกอื่นอีกเหรอ ผมเป็นฝ่ายขอเรียน ก็ต้องทำตามคำสั่งแหละครับ”

“รบกวนรอสักครู่ได้มั้ยคะ”

“ทำไมเหรอครับ”

“ฉันมีเรื่องต้องคุยกับแม่ชีแมฮวาหน่อยค่ะ”

“ได้สิครับ”

เป็นสถานการณ์ที่แปลกมาก ตอนแรกเธอดูตื่นเต้น แต่ตอนนี้กลับดูเหมือนกำลังโกรธ น่าจะมีปัญหาอะไรสักอย่าง

เธอเดินออกไปข้างนอกด้วยท่าทางเย็นชา

ชักอยากรู้แล้วสิ ว่าเธอจะกลับมาพร้อมคำตอบแบบไหน

**น้ำผึ้งยิ่งเก็บนานยิ่งอร่อยเหรอเนี่ย หรือยังไง**

**เผื่อใครมีความรู้เรื่องน้ำผึ้งมาช่วยอธิบาย555**

**รออ่านไปพร้อมๆ ทุกคนค่ะ**

**ตอนนี้เปิดให้อ่านฟรี เริ่มติดเหรียญตอนหน้าเป็นต้นไปค่ะ ใครอยากอ่านเร็วๆ กดคลิกอ่านตอนต่อไปได้เลย ใครสายอ่านฟรีรออ่านแปปนึงน้าา**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **40**

**ตอนที่ 40 พิสูจน์ตัวเองกับผึ้ง**

ยอนฮวาเดินไปอาคารกลางด้วยสีหน้าเคร่งเครียดน่ากลัว ถ้าเป็นยามปกติ เธอจะพูดกับแม่ชีแมฮวาด้วยน้ำเสียงอ่อนโยน

แต่วันนี้ไม่เป็นอย่างนั้น เธอไม่ใช้ภาษามือและดึงมือของแม่ชีแมฮวาให้ตามออกมา

พวกเธอเดินไปที่ห้องกรรมฐาน

เจ้าอาวาสยอนฮวาพูดคุยผ่านภาษามือด้วยท่าทางฉุนเฉียว

**[ฉันได้ยินเรื่องนี้จากคุณคิมด็อกมย็องจึงรีบมาหาค่ะ เป็นเรื่องจริงมั้ยคะ]**

**[ฉันไม่เข้าใจว่าท่านพูดถึงเรื่องอะไร]**

แม่ชีแมฮวาสงบนิ่งมองเจ้าอาวาสผู้มีท่าทางต่างจากปกติ เธอทำไม้ทำมือโดยที่สีหน้าไม่เปลี่ยนไปเลย

**[คุณตั้งใจแล้วไม่ใช่เหรอ ว่าจะไม่ทำเรื่องพรรค์นั้นอีก]**

**[หมายถึงเรื่องอะไรเหรอคะ]**

**[วันนี้คุณทำให้ฉันโมโหมากนะ ฉันหมายถึงเรื่องนอนใกล้รังผึ้งค่ะ]**

**[ฉันเองก็เริ่มเลี้ยงผึ้งด้วยวิธีแบบนั้นเหมือนกันค่ะ]**

เจ้าอาวาสยอนฮวารู้เรื่องนี้แล้ว อาจารย์แม่ชีดูแลแมฮวาเป็นพิเศษ

เพราะเธอเป็นแม่ชีเพียงคนเดียวที่จะรับช่วงดูแลผึ้งต่อจากอาจารย์แม่ชี

ยอนฮวากลัวผึ้งจึงไม่กล้าเข้าใกล้ แต่แมฮวากลับอดทนอยู่ที่นั่นได้เป็นสัปดาห์ หลังจากอาจารย์แม่ชีล่วงลับไป เธอก็เลยได้รับช่วงดูแลผึ้งต่อ

บางครั้งก็จะมีแม่ชีที่อยากเรียนรู้แสดงตน

แมฮวาก็จะมอบภารกิจให้ตามที่อาจารย์แม่ชีเคยทำ และจะต้องเกิดเรื่องขึ้นทุกครั้งไป

มีอุบัติเหตุเกิดขึ้นกับทุกคนที่อยู่ที่นั่นตามลำพัง

แม้แต่ยอนฮวาผู้เป็นเจ้าอาวาสเองก็ไม่เคยรู้ว่าเกิดอะไรขึ้นข้างในนั้น และเธอไม่อยากรู้ด้วยซ้ำ เธอชอบน้ำผึ้ง แต่เกลียดผึ้ง

คิมด็อกมย็องไม่ได้เป็นสมาชิกของวัด เธอไม่คิดว่าแมฮวาจะบอกให้เขาไปทำอะไรแบบนี้

**[ที่ให้คุณคิมด็อกมย็องเรียนวิธีเลี้ยงผึ้ง ฉันอยากให้เขาเรียนแบบง่ายๆ เขาไม่ใช่คนของวัดเราซะหน่อย คุณให้เขาไปทำอะไรแบบนั้น มันไม่ถูกต้องค่ะ]**

**[การเลี้ยงผึ้งของวัดชีจังไม่ใช่เรื่องที่จะทำกันได้ง่ายๆ นะคะ ความจริง ฉันได้คิดทบทวนมาอย่างหนักแล้วด้วย แม่ชีในวัดชีจังมาคุยกับฉันทุกคนเลย เขาทำเรื่องที่น่าขอบคุณก็จริง แต่ฉันก็ไม่อยากให้อภิสิทธิ์เขาเพราะเรื่องนั้นค่ะ]**

เจ้าอาวาสยอนฮวามองแมฮวาด้วยสีหน้าโกรธจัด ถ้าเป็นแม่ชีอื่นเธอคงห้ามความดื้อดึงได้

แต่แมฮวาแตกต่างออกไป ถึงจะอายุน้อยกว่าและมีตำแหน่งต่ำกว่า แต่ถ้าเป็นเรื่องผึ้ง ยังไงทุกคนก็ต้องฟังคำพูดของเธอ

นี่เป็นคำสั่งเสียของอาจารย์แม่ชีด้วย ที่สำคัญ เธอเป็นคนเดียวที่เลี้ยงผึ้งให้ผลิตน้ำผึ้งได้

**[ฉันทำตามคำสอนของอาจารย์แม่ชีทุกขั้นตอน ถ้าเขาผ่านการทดสอบ ฉันก็จะถ่ายทอดเทคนิคทั้งหมดให้ และจะแบ่งผึ้งให้เขาด้วย ก็เลยอยากตรวจสอบให้แน่ใจว่าเขามีความสามารถเช่นนั้นจริง]**

คำพูดของแมฮวาทำให้เจ้าอาวาสนิ่งเงียบ

ยอนฮวารู้ว่าพูดต่อไปก็ไม่มีประโยชน์

ถึงแมฮวาจะมีสีหน้าเขินๆ ท่าทางเรียบๆ แต่ลึกลงไป เธอดื้อรั้นถึงขีดสุด ขนาดที่ว่าถึงจะพูดด้วยตำแหน่งเจ้าอาวาส ก็ยังยาก

ยอนฮวาคิดว่าเป็นความผิดของอาจารย์แม่ชี ที่ทำให้แมฮวากลายเป็นคนหัวรั้นแบบนี้ เธอออกมาจากอาคารกลางเงียบๆ

เธอมั่นใจว่าคิมด็อกมย็องจะทำภารกิจไม่สำเร็จ และคิดว่าสิ่งเดียวที่พอจะทำได้คือห้ามปรามเขา

\*\*\*

เจ้าอาวาสกลับเข้ามาอีกครั้ง สีหน้าแสดงให้เห็นว่าสถานการณ์ไม่ค่อยราบรื่นนัก

“สีหน้าดูไม่ค่อยดีเลยนะครับ”

“ฉันขอสรุปสั้นๆ เลยนะคะ”

“ได้สิครับ”

“ได้โปรดปฏิเสธเงื่อนไขของแม่ชีแมฮวาเถอะค่ะ”

“ขอทราบเหตุผลหน่อยได้มั้ยครับ”

“แม่ชีแมฮวาเป็นศิษย์คนเดียวของอาจารย์แม่ชีค่ะ อาจารย์แม่ชีเคยเป็นเจ้าอาวาสคนก่อนน่ะค่ะ เป็นคนที่มีเอกลักษณ์เฉพาะตัว และยังเป็นคนแรกที่ริเริ่มเลี้ยงผึ้งด้วยค่ะ”

จากที่เธอเล่าคือ ก่อนที่อาจารย์แม่ชีจะจากไป เจ้าตัวหาคนที่จะมารับช่วงดูแลผึ้งก่อนจะหาเจ้าอาวาสคนใหม่เสียอีก

ท่านใช้วิธีตรวจสอบความสามารถโดยมอบภารกิจให้ไปกินนอนกับผึ้ง

มีผู้สมัครหลายคน แม่ชีแมฮวาก็เป็นหนึ่งในนั้น และเธอผ่านการทดสอบเพียงคนเดียว

เกิดปัญหาขึ้นกับแม่ชีคนอื่นๆ ที่เข้าร่วมทดสอบ ผู้เข้าร่วมการทดสอบทุกคนยกเว้นแม่ชีแมฮวาออกจากวัดไปกันหมด

ทุกคนที่กลับเข้าทางโลกกลายเป็นคนป่วยหนักหรือไม่ก็เสียสติไปเลย หลังจากนั้นก็เกิดเรื่องทำนองนี้ซ้ำอีกสองสามครั้ง เจ้าอาวาสก็เลยสั่งห้าม

ลูกตาของเจ้าอาวาสสั่นไหวเมื่อบอกว่ามีคนที่ฆ่าตัวตายด้วย

“ตอนเดินทางไปที่ถ้ำไม่มีปัญหาอะไร ปัญหาจะเกิดขึ้นถ้าต้องอยู่ที่นั่นกับผึ้งค่ะ”

“ไม่รู้สาเหตุเลยเหรอครับ ก่อนทุกคนจะออกจากวัดไปก็น่าจะบอกอะไรบ้างไม่ใช่เหรอครับ”

ผมถามด้วยความอยากรู้อยากเห็น

“พวกเธอบอกว่าปัญหาอยู่ที่ผึ้งค่ะ”

“ปัญหาอยู่ที่ผึ้งเหรอครับ”

“เห็นว่ามันไม่เหมือนผึ้งทั่วไปค่ะ เป็นผึ้งประหลาด”

“ประหลาดยังไงเหรอครับ”

“ฉันก็ไม่รู้เหมือนกันค่ะ”

ผึ้งของแม่ชีแมฮวาแตกต่างจากผึ้งของคนอื่นๆ จริงด้วย สาเหตุที่น้ำผึ้งมีรสชาติที่แตกต่างคงเพราะเป็นผึ้งที่ไม่เหมือนกับผึ้งทั่วไป ผมอยากรู้ว่าพวกมันเป็นผึ้งแบบไหนและปัญหาคืออะไรกันแน่

เป็นสิ่งที่ผมคาดไม่ถึงแต่ก็น่าสนใจมาก

“พอเล่าอย่างงี้แล้ว ยิ่งอยากลองมากกว่าเดิมอีกแฮะ”

“หมายความว่ายังไงคะ นี่คุณเข้าใจในสิ่งที่ฉันพูดรึเปล่า”

“ผมเข้าใจดีครับ”

“ถ้าเกิดเรื่องขึ้นมา คุณจะทำยังไง”

เธอเลิ่กลั่กเต็มขั้น ควบคุมสติไม่อยู่ผิดจากยามปกติ บางที คนที่เสียสติจากการทำภารกิจ อาจเป็นแม่ชีที่เธอรักก็เป็นได้

“แม่ชีครับ ใจเย็นๆ แล้วลองฟังผมก่อนนะครับ”

“พูดมาได้เลยค่ะ”

“ตอนที่เกิดเรื่อง พวกแม่ชีมีเครื่องมือติดต่อสื่อสารกันรึเปล่าครับ”

“ไม่มีค่ะ”

ผมชูโทรศัพท์มือถือแล้วพูดขึ้น

“ถ้ามีปัญหาเมื่อไหร่ ผมจะโทร.หาทันทีเลยครับ”

“แต่ถึงยังไง มันก็...”

“ใช่ว่าผมเข้ามาที่นี่โดยไม่ได้ศึกษาเรื่องผึ้งมาก่อนซะหน่อย นี่ก็เข้าหน้าหนาวแล้ว เป็นช่วงที่ผึ้งจำศีล แล้วสัตว์ที่นอนจำศีลช่วงหน้าหนาวจะมาก่อกวนอะไรผมได้ล่ะครับ”

“ฉันไม่ได้หมายถึงปัญหาทั่วๆ ไปหรอกค่ะ”

“งั้นหมายถึงปัญหาแบบไหนเหรอครับ ไอ้ที่อยู่ในนั้นไม่ใช่ผึ้งแต่เป็นโทแกบี [1] เหรอ”

“ก็ไม่ใช่แบบนั้นหรอกค่ะ...”

แม่ชีเจ้าอาวาสพูดไม่ออก เธอรู้ดีว่าหากยิ่งพูดต่อ ก็จะดูเป็นคนไร้สติ

ดูท่าว่าเธอเพิ่งได้สติเอาก็ตอนนั้น

“พอได้ฟังแล้ว ฉันคงจะตื่นตระหนกมากเกินไปค่ะ”

“งั้นถือว่าคุณอนุญาตแล้วนะครับ”

“แต่มีข้อแม้ว่าคุณจะต้องติดต่อมาทุกวันนะคะ”

“อย่ากังวลไปเลยครับ”

ผมตัดสินใจว่าจะออกเดินทางอีกสองวันต่อมา แม่ชีเจ้าอาวาสบ่นใส่ผมทุกครั้งที่เจอหน้ากัน เธอมีมุมน่ารักมากกว่าที่คิด

\*\*\*

เช้าวันออกเดินทาง ผมมีเวลาอยู่กับกาฮีครู่หนึ่ง

เธอมองผมด้วยสายตาเศร้าเสียใจ

ข่าวลือแพร่สะพัดไปทั่ววัดแล้ว

“ทำไมมองฉันด้วยสายตาแบบนั้นล่ะ”

“ถึงฉันห้าม นายก็จะไปใช่มั้ย”

“ไปได้ยินเรื่องอะไรมาละเนี่ย”

“ฉันก็มีหูคอยรับฟังคนไง ไม่ได้ปิดหูเหมือนใครบางคน”

เธอยื่นมือออกมา มีช็อกโกแลตแท่งสองอัน

“กินนี่สิ”

“ไปได้มาจากไหนเนี่ย”

“รับไปเถอะน่า”

ผมหยิบช็อกโกแลตแท่งมา ในเป้มีเสบียงสำหรับกินตลอดในช่วงเวลาสามวันสองคืน

ผมเก็บช็อกโกแลตแท่งใส่กระเป๋าเป้แล้วพูดกับกาฮี

“ดูแลตัวเองดีๆ นะ อย่าสร้างปัญหา”

“ดูแลตัวเองเถอะค่า อย่าสร้างปัญหา!”

เธอพูดเหมือนบ่นพึมพำอยู่คนเดียว

ค่อยสมเป็นกาฮีหน่อย แม่ชีสองคนเดินเข้ามาหาผมกับกาฮี

แม่ชีแมฮวากับแม่ชีมย็อนฮวาที่อายุน้อยที่สุดในวัดชีจังนั่นเอง

“คุณคะ พกนี่ไปด้วยนะคะ”

แม่ชีมย็อนฮวายื่นผ้าพันคอที่ถักเองให้ผม

“ขอบคุณครับ จะใช้อย่างดีเลย”

“ดูแลตัวเองด้วยนะคะ”

จะว่าไป ท้ายทอยผมร้อนผ่าวตั้งแต่เมื่อครู่แล้ว พอมองไปรอบๆ จึงเห็นว่าแม่ชีที่อยู่ในวัดชีจังออกมาหาผมกันทุกคนเลย

ผมเห็นแม่ชีเจ้าอาวาสอยู่บนจุดที่สูงที่สุด เธอทำมือเลียนแบบท่าคุยโทรศัพท์อย่างต่อเนื่อง

ขอบตาของทุกคนมีน้ำตาคลอ

“จะกลับมาอย่างปลอดภัยนะครับ”

ผมตะโกนเสียงดัง

ทุกคนโบกมือลา ถึงขั้นรู้สึกได้ว่าบรรยากาศเคร่งขรึมกว่าเดิม

มาคิดดูแล้ว ผมไม่เห็นกาฮีอยู่แถวนี้ตั้งแต่เมื่อครู่แล้ว ผมมองหาเธอท่ามกลางกลุ่มคน ก่อนเห็นใครคนหนึ่งนั่งยองๆ ร้องไห้ฟูมฟายอยู่ตรงริมชายคาอาคาร

กาฮีนั่นเอง เมื่อครู่ยังพูดประชดกันอยู่เลย ตอนนี้ดันนั่งน้ำตาแตกเสียแล้ว

แม่ชีแมฮวาเดินนำอยู่ด้านหน้า

ผมเดินตามหลังเธอไปอย่างเงียบเชียบ

**โอ้โห หรือข้างในจะมีอะไรแฟนตาซีที่เราคาดไม่ถึงอีก ชักอยากรู้แล้วแฮะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **41**

**ตอนที่ 41 ความลับของน้ำผึ้ง**

แม่ชีแมฮวามีพละกำลังเป็นเลิศ ไม่แพ้กระรอกแห่งภูเขาชีรีเลย

ที่น่าตกใจที่สุดคือเธอแบกกระเป๋าเป้ขนาดใหญ่พอกับตัวผม กระเป๋าเป้เก่าจัดจนขาดรุ่ย มีของอัดแน่นจนพองโต

กระเป๋าเป้ของผมมีเสบียงฉุกเฉิน ถุงนอนและเสื้อผ้าข้าวของที่ต้องใช้ค้างแรมสามวันสองคืนในถ้ำอัดแน่น ผมเดาไม่ออกว่าในกระเป๋าเธอมีอะไรบ้าง

แม่ชีแมฮวาสาวเท้าไปข้างหน้าเหมือนกับกระต่าย เธอไม่หันกลับมามองข้างหลัง มองจากตรงนี้ ผมรู้สึกว่าเธอเหมือนอลิซในแดนมหัศจรรย์ [1]

ไม่นึกว่าเส้นทางจะไกลและยากลำบากขนาดนี้

“หยุดพักสักหน่อยดีมั้ยครับ”

ผมเผลอตะโกนออกมาโดยไม่รู้ตัว

เราเดินมาได้ชั่วโมงกว่าๆ โดยไม่หยุดพักเลย

ผมไม่ได้ขอหยุดพักเพราะเหนื่อย แต่เส้นทางที่เรากำลังเดินอยู่ไม่ใช่เส้นทางเดินเขาที่มีการจัดระเบียบอย่างเป็นทางการ บอกตามตรง สภาพที่เห็นจะเรียกว่าเป็นเส้นทางยังไม่ได้เลย ผมคิดว่าตัวเองน่าจะต้องเรียนรู้ลักษณะภูมิประเทศเอาไว้บ้าง

ผมเร่งฝีเท้า รู้สึกเหมือนเป็นนายพรานผู้ไล่ล่ากระต่าย

“แม่ชีแมฮวา”

ผมแตะหัวไหล่เธออย่างระมัดระวัง การสัมผัสตัวแม่ชีเป็นเรื่องน่าอายก็จริง แต่นี่ไม่ใช่เวลาจะมามัวถือสาเรื่องนู้นเรื่องนี้

ดีกว่าต้องทนลำบากเพราะพลัดหลงกันตอนหลัง

ทันทีที่มือผมสัมผัสโดนไหล่ เธอก็สะดุ้งตกใจแล้วหันมาหา

ผมให้ดูมือทั้งสองข้างพลางส่ายศีรษะ โบกไม้โบกมือว่าไม่ได้ตั้งใจทำเรื่องพรรค์นั้น แล้วเริ่มเขียนข้อความใส่กระดาษ

**[เราหยุดพักสักครู่แล้วค่อยไปต่อได้มั้ยครับ]**

เธออ่านข้อความแล้วพยักหน้าเงียบๆ ผมหันไปมองรอบๆ เพื่อหาที่นั่งพัก หุบเขาลึกแบบนี้ มีหลายจุดที่หิมะกองทับถม

บังเอิญผมเจอจุดเหมาะๆ พอดี ผมชี้ไปทางหนึ่ง เราทั้งคู่หาที่นั่งของตัวเอง

ผมหยิบมันเผาออกจากกระเป๋า เพิ่งเผามาเมื่อเช้า ยังอุ่นๆ อยู่เลย

“กินสิครับ”

ผมยื่นมันเผาให้เธอ ตัวเองก็กัดเข้าปากเช่นกัน

อาจเพราะกลืนอย่างกะทันหัน มันเผาเลยติดคอ

“น้าๆ”

เธอพูดพลางยื่นขวดน้ำร้อนให้ผม ผมเพิ่งเคยได้ยินเสียงเธอเป็นครั้งแรก ฟังดูคล้ายเด็กที่เพิ่งเริ่มหัดพูด

พอดื่มน้ำแล้วค่อยสบายใจหน่อย จะว่าไปแล้ว ผมไม่ได้รู้สึกถึงอิสระแบบนี้มานานแล้วเหมือนกัน

ทันทีที่ทำลูกพลับแห้งเสร็จ ผมก็มาประจำที่วัดชีจังเลย

การใช้ชีวิตที่นี่ลำบากกว่าตอนทำลูกพลับแห้งเป็นเท่าตัว เหมือนฝึกอยู่ในนรก

ถึงแม่ชีเจ้าอาวาสจะเล่าเรื่องราวแปลกๆ ให้ฟังและพยายามหาทางห้ามผม แต่บอกตรงๆ ว่าได้มาเดินป่าสามวันสองคืนแบบนี้ มีเสน่ห์อยู่เหมือนกัน

ผมถือว่าการได้มาใช้ชีวิตกลางป่าเป็นการท่องเที่ยวคนเดียว ที่ผ่านมา ผมวิ่งเต็มกำลังมาตลอด และคิดว่าไม่ใช่เรื่องแย่ที่จะใช้เวลาอยู่คนเดียวบ้าง ถึงจะมีอะไรเกิดขึ้น ผมก็มั่นใจว่าตัวเองจะมีสติรับมือได้

เรื่องเลวร้ายที่ว่าหนักหนาที่สุดในโลกนี้ ผมก็ผ่านมาแล้ว ขนาดเรื่องใหญ่ของชีวิตอย่างการย้อนเวลากลับมาในอดีต ผมยังผ่านมาได้แล้วเลย ต่อให้เจอผีผมก็ไม่ตกใจหรอก

ลมที่พัดมาจากป่าทำให้สมองปลอดโปร่งขึ้น

ผมเขียนข้อความลงบนกระดาษ

**[ทำไมถึงมาเลี้ยงผึ้งได้ล่ะครับ]**

ผมให้เธอดูกระดาษโน้ต เธอถือมันเผาไปอ่านข้อความไปด้วย ท่าทางนั้นดูเหมือนเด็กๆ ไม่มีผิด

**[เพราะฉันรู้สึกสบายใจที่ได้อยู่กับพวกมันค่ะ]**

นี่คือจุดเริ่มต้นของบทสนทนาอันเป็นธรรมชาติ ดูท่าว่าเธอจะเปิดใจให้ผมแล้วเช่นกัน

การพูดคุยกับแม่ชีแมฮวาเริ่มต้นขึ้น

**[เป็นน้ำผึ้งแบบไหนเหรอครับ]**

คำถามนี้เป็นหนึ่งในเรื่องที่ผมอยากรู้มากที่สุด ผึ้งพื้นเมืองแตกต่างจากผึ้งตะวันตกตรงที่มันไม่สามารถสกัดน้ำผึ้งจากดอกไม้เพียงชนิดเดียวได้

เราย้ายฟาร์มเพาะเลี้ยงไม่ได้เพราะพวกผึ้งอ่อนไหวต่อสิ่งแวดล้อม น้ำผึ้งอะคาเซียและน้ำผึ้งเกาลัดที่เรารู้จักกันดีเป็นน้ำผึ้งที่เก็บมาจากผึ้งตะวันตก

ผึ้งพื้นเมืองผลิตน้ำผึ้งที่สกัดจากดอกไม้หลายชนิด เพราะฉะนั้น น้ำผึ้งที่ได้จึงไม่ได้มีกลิ่นดอกไม้แค่ชนิดเดียว แต่ให้กลิ่นดอกไม้หลากหลายชนิด

แต่น้ำผึ้งที่สกัดได้จากผึ้งที่เธอเลี้ยง มีพลังของป่า ไม่ค่อยมีกลิ่นดอกไม้ อีกทั้งให้รสหวานแตกต่างจากน้ำผึ้งชนิดอื่นอย่างชัดเจน

**[น้ำผึ้งฮันนีดิวค่ะ]**

**[ผมรู้มาว่าน้ำผึ้งฮันนีดิวไม่ได้หามาได้ง่ายๆ เลย]**

**[คุณรู้จักน้ำผึ้งฮันนีดิวด้วยแฮะ]**

เธอยิ้มกว้างและมองผม

สมัยเป็นผู้บริหารงานโฆษณา ผมรู้เรื่องนี้จากการศึกษาค้นคว้าเรื่องวัตถุดิบธรรมชาติ

ตามอักษรจีนที่ภาษาเกาหลียืมมาใช้ “คัม” แปลว่า รสหวาน ส่วน “โน” แปลว่าน้ำค้าง

ตามปกติ ถ้าสภาพแวดล้อมแห้งแล้ง ผึ้งงานจะดูดกินน้ำเลี้ยงจากต้นไม้ จากนั้นก็ย่อยและบ่มออกมาเป็นน้ำผึ้ง ว่ากันว่ามีรสชาติหวานและข้นเป็นสามสิบเท่าของน้ำเลี้ยงจากต้นเมเปิล

น้ำผึ้งประเภทนี้ขึ้นชื่อว่าเป็นสารต้านอนุมูลอิสระที่มีประสิทธิภาพสูงกว่าน้ำผึ้งทั่วไป เป็นน้ำผึ้งที่ซื้อขายกันราคาสูงในแถบยุโรปและอเมริกาเหนือ เพราะผู้คนต่างรู้มูลค่าที่แท้จริงของมัน

แต่ว่าน้ำผึ้งประเภทนี้ก็มีข้อเสียตรงที่ไม่สามารถผลิตออกมาอย่างต่อเนื่อง เพราะโดยพื้นฐานแล้วผึ้งจะมองหาดอกไม้ก่อน การดูดน้ำเลี้ยงจากต้นไม้เป็นทางเลือกสุดท้าย เมื่อพวกมันไม่มีดอกไม้ให้ดูดแล้วจริงๆ

ผึ้งที่แม่ชีแมฮวาเพาะเลี้ยงน่าจะแตกต่างจากผึ้งทั่วไปอย่างที่ผมคาดไว้แน่นอน

ใจผมเต้นแรงเมื่อคิดว่าจะได้แบ่งผึ้งจากเธอ

ท่าทีของเธอเปลี่ยนไปหลังจากได้พูดคุยกัน คงรู้สึกว่าผมไม่ใช่คนที่เข้ามาเรียนเลี้ยงผึ้งแบบมั่วๆ

พอผมบอกว่า <i>น้ำผึ้งฮันนีดิวเป็นของขวัญอันสมบูรณ์แบบจากธรรมชาติ</i> เธอก็ยิ้มอย่างอารมณ์ดี ไหนๆ ก็มาถึงขนาดนี้แล้ว ผมเลยแอบถามคำถามส่วนตัวสักหน่อย

**[เหตุผลในการออกบวชคืออะไรเหรอครับ]**

ใบหน้างดงามเหมือนดอกเหมยเคร่งเครียดในชั่วพริบตา ดอกไม้ที่เบ่งบานโดยไม่สะทกสะท้านกับฤดูหนาว แข็งตัวไปชั่วขณะ

ครู่หนึ่ง เธอก็ยกปากกาขึ้น เธออธิบายเหตุผลของการออกบวชด้วยประโยคเดียว

**[มันคือปฏิจจสมุปบาทแหละค่ะ]**

หมายถึงทุกสิ่งทุกอย่างล้วนเป็นผลกรรมจากการกระทำของตน

ผมรู้ประวัติของแม่ชีแมฮวามาก่อน

ผมได้ยินเรื่องนี้ตอนไปหาคุณย่าคิมกนนิม แม่บุญธรรมของเธอ คุณย่าคิมกนนิมไม่ได้เล่าจนจบ

ตอนนั้นผมอยากรู้เรื่องราวทุกอย่างของแม่ชีแมฮวา คุณย่าบอกว่า ต้องสาบานก่อนว่าจะรักษาความลับ ก่อนจะยอมเล่าให้ผมฟัง

คุณย่าคิมกนนิมเล่าว่าแม่ชีแมฮวาเป็นญาติห่างๆ ของคุณย่า หลังจากสมาชิกครอบครัวของเธอถึงแก่กรรม คุณย่าก็รับเธอมาเป็นบุตรบุญธรรม

ทุกคนในครอบครัวของแม่ชีแมฮวาเสียชีวิตจากเหตุการณ์น่าเศร้า นั่นคือ ฆ่าตัวตายหมู่ คุณย่าเองก็ไม่รู้ว่าใครในครอบครัวของเธอเป็นคนทำ และทำไปด้วยเหตุผลอะไร

มีเพียงแม่ชีแมฮวารอดชีวิตอยู่คนเดียว ที่รอดมาได้คงเพราะยังเด็ก แต่ไหนแต่ไร เธอก็เป็นเด็กที่ชอบเล่นคนเดียวอยู่แล้ว

ขอบตาคุณย่าแดงก่ำขณะเล่าว่าเธอมีทักษะซ่อนตัวเก่งเหมือนแมว

แม่ชีแมฮวาเป็นผู้หญิงที่มีความเศร้าในตัวจนไม่อยากพูด ไม่ใช่ว่าเธอพูดไม่เป็นตั้งแต่แรก

คุณย่ามั่นใจว่าแมฮวาจำสิ่งที่เกิดขึ้นไม่ได้ ตอนเกิดเรื่องเธอยังเด็กเกินไป ที่สำคัญ เธอพิการด้วยจึงน่าจะไม่มีโอกาสได้รับรู้เรื่องราว

นี่เป็นความจริงที่คุณย่าไม่เคยบอกใครมาก่อน และได้กำชับผมอยู่หลายครั้งว่าอย่าได้คิดฝันว่าจะนำความลับนี้มาใช้หาผลประโยชน์

ผมก็ไม่คิดที่จะทำเรื่องใจแคบเช่นนั้นเหมือนกัน แต่มั่นใจว่าตัวเองจะโน้มน้าวเธอด้วยวิธีอื่นได้

และในที่สุดผมก็ประสบความสำเร็จตามวิธีที่ผมเลือก

**เอาใจช่วยทั้งด็อกมย็องและแม่ชีแมฮวาค่ะ ฮือออ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **42**

**ตอนที่ 42 ปลายหน้าผาในหุบเขาลึก**

พอได้อยู่กับเธอตามลำพังในป่าอันเงียบสงบ ความอยากรู้อยากเห็นที่เก็บไว้ในใจก็โผล่ออกมาจนได้

ผมไม่ได้ซักถามอะไรเพิ่ม เพราะคิดว่าถามไปก็เท่านั้น ยังไงเธอก็คงไม่ตอบ

ผมคิดว่าต่อจากนี้คือภารกิจประจำตัวที่โชคชะตาเตรียมไว้ให้

หลังจากนี้ ก็ได้เวลาเผชิญหน้ากับภารกิจที่ผมต้องแก้ไข

\*\*\*

เราเดินคดเคี้ยวไปตามเส้นทางภูเขาจนมาถึงจุดสิ้นสุดตรงหน้าผา ความคิดแรกของผมคือ สถานที่นี้อันตรายมาก แทนที่จะคิดว่าในที่สุดก็ถึงแล้ว...

แม่ชีแมฮวามุดเข้าไปในถ้ำเล็กๆ ตรงปลายหน้าผา ไม่นึกเลยว่าจะมีที่แบบนี้ในภูเขาชีรีด้วย

ทางเข้าทั้งแคบทั้งเล็ก ขนาดแค่คนก้มตัวถึงจะลอดเข้าไปได้อย่างหวุดหวิด ผมเดินตามหลังเธอเข้าไปในถ้ำ

ภายในถ้ำกว้างขวางและโล่งสบายกว่าที่คิด มีรังผึ้งตั้งอยู่ในถ้ำอย่างเป็นระเบียบเรียบร้อย ทำจากไม้ซุงเกินยี่สิบอัน ขนาดใหญ่พอควร

ผมเขียนความรู้สึกใส่ลงกระดาษ

**[สุดยอดไปเลยครับ ไม่นึกว่าจะเลี้ยงผึ้งในที่แบบนี้ได้]**

**[อาจารย์แม่ชีเป็นคนพบที่นี่น่ะค่ะ]**

ถ้าพูดถึงอาจารย์แม่ชี ก็คงหมายถึงคนที่แม่ชียอนฮวาเคยเล่าว่าเป็นคนแรกที่เริ่มเลี้ยงผึ้งที่นี่

แม่ชีแมฮวาเปิดกระเป๋า ผมไม่ได้ถามว่ามีอะไรอยู่ในกระเป๋าบ้าง

เธอหยิบวัตถุสีแกมเหลืองออกจากกระเป๋า

ไม่ได้มีแค่อันสองอัน

ผมหยิบกระดาษออกมาเขียนข้อความ

**[มันคืออะไรเหรอครับ]**

**[อาหารของผึ้งค่ะ]**

เป็นอาหารเทียมสำหรับผึ้งที่สกัดน้ำผึ้งในฤดูหนาวไม่ได้ ต่อให้จำศีลในฤดูหนาวนานแค่ไหน ผึ้งก็ต้องดูดกลืนน้ำตาล

ถึงจะเก็บไปแค่บางส่วน และเหลือน้ำผึ้งไว้ให้ แต่พวกผึ้งก็ยังขาดแคลนอาหาร เพราะโดนคนเอาน้ำผึ้งไป

ได้ยินว่าปกติแล้ว คนเลี้ยงจะให้ผึ้งดูดน้ำที่ละลายน้ำตาลทรายแทนอาหาร

น้ำผึ้งที่สกัดได้จากผึ้งที่กินน้ำตาลละลายน้ำ เรียกว่าน้ำผึ้งซายัง มีวางจำหน่ายทั่วไปตามซูเปอร์มาร์เก็ตในเกาหลีใต้

แต่อาหารที่เธอหยิบออกมาหน้าตาไม่เหมือนน้ำตาลละลายน้ำเลย

ผมถามหลังจากที่เธอเอาอาหารผึ้งออกจากกระเป๋าหมดแล้ว

**[อาหารผึ้งมีส่วนผสมอะไรบ้างครับ]**

**[มีดอกชา ดอกไม้ป่าและใบไม้ค่ะ]**

**[ไม่ใส่น้ำตาลสินะ]**

**[ฉันไม่ให้ผึ้งที่ฉันเลี้ยงกินน้ำตาลค่ะ เดี๋ยวช่วยดูตอนฉันให้อาหารผึ้งด้วยนะคะ]**

**[ผมต้องทำด้วยมั้ยครับ]**

**[จะไม่ได้ให้แบบรวดเดียวหมด พอฉันออกไปแล้ว คุณช่วยแบ่งออกมาให้ทีละนิดๆ ทุกวันหน่อยนะคะ แล้วฉันจะจัดการงานหลังจากนั้นต่อเองค่ะ]**

**[นี่ถือเป็นภารกิจด้วยรึเปล่าครับ]**

**[ไม่ใช่ภารกิจแต่เป็นงานเลี้ยงผึ้งต่างหาก กรุณาตรวจดูสภาพของผึ้งและเปลี่ยนน้ำให้มันทุกวันด้วยนะคะ]**

เธอเดินไปยังกล่องที่อยู่ตรงมุมถ้ำ ในนั้นมีอุปกรณ์สำหรับเลี้ยงผึ้ง ชุดกันแมลง หมวกกันผึ้งและถุงมือแขวนอยู่บนผนังครบครัน

เธอเปิดกล่องแล้วล้วงเอามีดแบนๆ ออกมา คล้ายกับมีดที่คนทำเบเกอรีใช้ตัดแป้งโดว์ขนมปัง

เธอใช้มีดแบนเปิดฝารังผึ้งทันที ไม่ได้ใส่เสื้อผ้ากันแมลงหรือถุงมือที่ต้องสวมตอนเลี้ยงผึ้งเลย เคยได้ยินมาว่าผู้เชี่ยวชาญเขาไม่ใช้กัน

เธอเฉือนฝารังผึ้งออกไปเหมือนตัดขนมปัง ฝาที่พวกผึ้งผนึกด้วยกาวชันผึ้งเปิดออกในชั่วพริบตา

ผมจ้องมองผึ้งอยู่ข้างๆ เธอ พวกผึ้งต่างสงบเสงี่ยม บางคราวจะมีผึ้งสองสามตัวส่งเสียงดังหึ่งๆ และบินมาเกาะมือเธอราวกับเป็นการทักทายว่ายินดีที่ได้พบ

เธอยกอาหารผึ้งที่ทำจากวัตถุดิบธรรมชาติใส่ลงในรังผึ้ง

ผมเฝ้ามองเธอเงียบๆ

เธอทำซ้ำแล้วซ้ำเล่า ขยับมือได้ว่องไวและแม่นยำ หลังจากทำเสร็จเธอก็หันมามองผม

แล้วก็เขียนข้อความลงบนกระดาษ

**[ถ้าไม่มั่นใจ ก็ยังไม่ต้องให้อาหารผึ้งก็ได้ เพราะที่ได้ไปเท่านี้พวกมันก็น่าจะทนไหวค่ะ]**

ผมเข้าใจว่าเธอพูดแบบนี้เพราะอะไร

พวกผึ้งมีอาหารเพียงพอแล้วอย่างเธอว่า

แต่การดูแลให้อาหารเป็นงานพื้นฐานของการเลี้ยงผึ้ง เกษตรกรที่ไม่รักผึ้งก็ถือว่าขาดคุณสมบัติ

**[ผมจะพยายามทำให้ดีที่สุดครับ]**

**[ฉันมีเรื่องสุดท้ายที่อยากบอกค่ะ]**

**[ว่ามาได้เลยครับ]**

**[ถ้าคุณอยู่ที่นี่ครบตามเวลาที่รับปากไว้ ฉันก็จะรักษาสัญญาเช่นกัน ฉันจะแบ่งผึ้งที่อยู่ในนี้ให้คุณด้วยค่ะ]**

**[ขอบคุณครับ]**

**[แต่ต้องระวังไว้อย่าง]**

**[อะไรเหรอครับ]**

**[อย่าไปกลัวตอนที่ผึ้งบินออกมานอกรังนะคะ เพราะมันจะไปเข้าห้องน้ำหรือออกมาทำธุระอื่นเฉยๆ ค่ะ]**

เข้าห้องน้ำกับทำธุระอื่นงั้นหรือ เพิ่งเคยได้ยินเป็นครั้งแรกเลย เธอจดเนื้อหาเกี่ยวกับเรื่องนั้นลงบนกระดาษ

ถึงผึ้งจะจำศีลในฤดูหนาวแต่ร่างกายก็ยังคงทำหน้าที่ตามเดิม พวกมันต้องกินข้าวแล้วก็ขับถ่าย เธอว่ามันจะกินข้าวในรัง แต่จะออกมาขับถ่ายด้านนอก

เป็นการดูแลรักษาความสะอาดบ้านนั่นเอง

**[ใช่ว่าแมลงจะไม่รู้จักเรื่องความสะอาด พวกมันยอมสละร่างกายเพื่อปกป้องบ้านของตัวเองด้วยค่ะ]**

**[แล้วผึ้งที่ออกมาทำธุระอย่างอื่นนี่คือออกมาทำอะไรเหรอครับ]**

**[ออกมาตายค่ะ]**

**[ตายเหรอครับ]**

ผึ้งที่เกิดในฤดูร้อนมีอายุขัยราวสี่สิบห้าวัน พวกมันออกแรงสร้างบ้านด้วยขี้ผึ้งและเก็บสะสมน้ำผึ้งไว้ มีชีวิตอยู่ได้เพียงเดือนกว่าๆ

ในทางกลับกัน ผึ้งที่เกิดช่วงปลายฤดูใบไม้ร่วงจะมีอายุขัยหกเดือน เพราะต้องปกป้องรังผึ้งในช่วงที่ไม่มีดอกไม้ให้อยู่รอดถึงฤดูกาลหน้า

ฝูงผึ้งจึงรักษาชีวิตตัวเองเรื่อยมา

แต่ถึงจะอยู่ในช่วงฤดูหนาว ผึ้งที่หมดอายุขัยก็ต้องออกมาจากรังเป็นธรรมดา ผึ้งที่รู้ตัวว่าใกล้ตายจะบินออกมาข้างนอกกันเอง

**[เพื่อไม่ให้รังผึ้งสกปรกใช่มั้ยครับ]**

แม่ชีแมฮวาพยักหน้า ผึ้งที่ตายแล้ว ร่างกายย่อมต้องเน่าเปื่อย มันบินหนีไปตายไกลๆ เพื่อไม่ให้ซากศพของตนทำให้รังสกปรก

**[บางมุม มันก็ยังดีกว่าคนอีกแฮะ]**

แววตาของเธอสั่นไหวเมื่อได้อ่านตัวหนังสือของผม เธอตัวสั่นเบาๆ ราวกับสัมผัสได้ว่าผมรู้อดีตของเธอ

แม่ชีแมฮวาจัดกระเป๋าเสร็จเรียบร้อย

เธอเขียนข้อความลงบนกระดาษเป็นครั้งสุดท้าย

**[ฉันขอย้ำอีกครั้ง ถึงผึ้งจะบินออกมาข้างนอกรัง ก็ห้ามกลัวเด็ดขาดค่ะ]**

**[ผมจำใส่สมองเรียบร้อยแล้วครับ]**

ผมให้เธอดูข้อความพลางใช้นิ้วชี้จิ้มที่ขมับ

อาจเพราะผมทำท่าตลก สีหน้าของเธอจึงลดความเครียดลง

**[ขอให้ผึ้งเลือกคุณนะคะ]**

แม่ชีแมฮวาเขียนทิ้งท้ายก่อนหันหลังเดินจากไป

ตอนนี้ในถ้ำเหลือแค่ผมกับฝูงผึ้งเท่านั้น

**ขอให้ผึ้งเลือกนายนะด็อกมย็องง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **43**

**ตอนที่ 43 อยู่กับผึ้งสามวันสองคืนในถ้ำ**

กระบวนการสร้างน้ำผึ้งเกิดจากการที่ผึ้งช่วยผสมเกสรให้พืชอย่างดอกไม้กับผัก ถ้าจะคำนวณออกมาเป็นเงิน ทั่วโลกคิดเป็นมูลค่าประมาณสามร้อยเจ็ดสิบล้านล้านวอน [1]

แค่เฉพาะผักผลไม้ในเกาหลีใต้อย่างเดียว ก็มีมูลค่าประมาณหกล้านล้านวอน [2] แล้ว

พวกผึ้งงานตัวเล็กๆ รับหน้าที่เจ็ดสิบเปอร์เซ็นต์ของงานเก็บเกี่ยวพืชพันธุ์ธัญญาหารทั่วโลก

จะเห็นว่าเม็ดเงินในตลาดเป็นจำนวนมหาศาล แต่เรากลับขาดมาตรการสนับสนุนที่จะยกระดับศักยภาพในการแข่งขันให้กับเกษตรกรเพาะเลี้ยงผึ้ง

ถึงขั้นมีแนวคิดดูถูกธุรกิจเลี้ยงผึ้งว่าด้อยกว่าฟาร์มปศุสัตว์อย่างวัวและหมู เพราะถือว่าเป็นแค่การใช้ประโยชน์เก็บน้ำผึ้งจากผึ้ง

ความจริงแล้ว ค่าใช้จ่ายในการเลี้ยงผึ้งต่ำกว่าการเลี้ยงสัตว์ชนิดอื่น ถือเป็นงานเกษตรที่มีข้อได้เปรียบหลายอย่าง คนเมืองที่มีความฝันอยากกลับบ้านมาทำสวนก็สามารถศึกษาเรียนรู้ได้อย่างง่ายดาย

ตอนที่ทำงานเป็นผู้บริหารโฆษณา ยอมรับว่าผมแอบสนใจเรื่องการเลี้ยงผึ้ง เพราะสัมผัสได้ถึงเสน่ห์ของน้ำผึ้ง บวกกับผลพลอยได้หลายอย่างตอนขายผลิตภัณฑ์ที่ทำจากวัตถุดิบธรรมชาติ

ผมเคยจินตนาการภาพตัวเองเลี้ยงผึ้งในสวนลูกพลับที่บ้านชนบทด้วย

แต่สุดท้ายทุกอย่างก็จบลงแค่นั้น ผมขาดความพร้อมทั้งกายและใจ ก็เลยเอาแต่ฝันหวาน ไม่กล้าลงมือทำจริง

แต่ว่าตอนนี้ผมเปลี่ยนไปแล้ว

ผมวางแผนจะสร้างฟาร์มเลี้ยงผึ้งที่ใหญ่ที่สุดในเกาหลีใต้ เริ่มต้นจากเมืองฮาดง

ถ้าทำได้จริง ผมอยากจะเปลี่ยนความเข้าใจเรื่องการเลี้ยงผึ้งให้กับทุกคน

ผมดูเวลา เข้าสู่ช่วงเย็นแล้ว

*'ต้องกินอะไรซักหน่อย'*

ผมหยิบของกินออกมาจากกระเป๋า เสบียงคือมันเผากับมันฝรั่งที่เคยแบ่งกับแม่ชีแมฮวาระหว่างทาง

และยังมีข้าวปั้นอีกหกลูก

ผมทำอาหารโดยใช้เตาและหม้อไม่ได้ เพราะโดนเตือนมาว่าผึ้งมีปฏิกิริยาไวต่อกลิ่น

ก่อนออกเดินทาง แม่ชีแมฮวาบอกว่าใช้ถุงนอนอันเดียวก็พอ อาจารย์แม่ชีผู้ล่วงลับเล่าว่าเคยพักอยู่ที่นี่ประมาณหนึ่งเดือน

ถึงจะทำอาหารไม่ได้ แต่ผมยังคิดว่าอย่างน้อยก็น่าจะมีบ้านเพิงอยู่ นึกไม่ถึงว่าจะต้องมาใช้ชีวิตอยู่กับผึ้งในถ้ำ

เอาเถอะ ถึงรู้มาก่อนก็เปลี่ยนแปลงอะไรไม่ได้อยู่ดี

ผมจัดอาหารไว้ด้านหนึ่ง

ก่อนกินข้าวต้องไปตักน้ำก่อน แม่ชีแมฮวาชี้จุดที่มีน้ำพุให้ดูก่อนเราเดินเข้ามาในถ้ำ

ผมถือขวดพลาสติกและเดินออกจากปากถ้ำแคบๆ

*'หนาวจัง'*

ถ้ำช่วยกั้นลมจากภายนอก ผมจึงไม่รู้ว่าข้างนอกหนาวขนาดนี้ สภาพแวดล้อมภายในถ้ำช่วยให้พวกผึ้งอยู่ได้อย่างสบาย

ทันทีที่เดินออกจากถ้ำ ผมรู้สึกหวาดเสียวผิดกับครั้งแรก มีทางเดินโรยกรวด ตรงหน้าผาซึ่งอยู่หน้าถ้ำ เป็นเส้นทางที่นำไปสู่โขดหินบนหน้าผา

มันไม่ใช่ทางเดินที่เกิดขึ้นตามธรรมชาติ น่าจะมีคนสร้างทิ้งไว้ ไม่ว่าจะเป็นใคร คนคนนั้นต้องมีความกล้าหาญมาก

ผมค่อยๆ เดินอย่างระมัดระวัง พยายามไม่มองลงไปข้างล่าง

พอเดินไปตามทางขึ้นภูเขา ก็มองเห็นน้ำพุที่แม่ชีแมฮวาบอกไว้ทันที น้ำพุจับตัวเป็นน้ำแข็ง

ต้องทุบน้ำแข็งก่อนถึงจะตักน้ำได้ ผมรู้สึกหนาวจนเข้ากระดูก

ผมเติมน้ำใส่ขวดจนเต็มและมุ่งหน้ากลับถ้ำ

*วี้ๆ*

ลมหนาวพัดบาดผิว ตัวผมสั่นระริก

ทุกครั้งที่ลมพัด ร่างกายของผมก็เซไปมา การเดินบนเส้นทางโรยกรวดช่างเป็นเรื่องเสี่ยงอันตราย

ถ้าก้าวพลาดขึ้นมาก็อาจจะตกลงไปด้านล่างได้เลย

ผมกอดขวดน้ำไว้ในอ้อมแขนแล้วรีบเดิน

ในที่สุด ผมก็กลับมาถึงถ้ำอย่างปลอดภัย ด้านในเงียบสงบและอบอุ่นต่างจากด้านนอก

ผมถอนหายใจด้วยความโล่งอก

พอหายเครียด ก็เริ่มหิว

*'กินข้าวดีกว่า'*

ขณะที่ผมกำลังจะกินข้าว ก็เห็นผึ้งตัวหนึ่งบินออกมาจากรัง

*'ไปเข้าห้องน้ำเหรอ'*

ผมถือมันฝรั่งไว้ในมือและจับตาดูผึ้งอย่างเงียบๆ ผึ้งตัวที่ออกมาอยู่นอกรังกำลังบินออกไปนอกถ้ำ

ผมกัดมันฝรั่ง และรอ รออยู่ครู่หนึ่ง มันก็ไม่กลับมา คงไม่ได้ไปเข้าห้องน้ำสินะ

*'หรือจะแอบไปตายอยู่ตัวเดียว'*

จู่ๆ ก็นึกเอะใจ ผมกินมันฝรั่งรวดเดียวหมดแล้วมุ่งหน้าไปยังปากถ้ำ

ตอนนั้นเอง ผึ้งกำลังบินกลับมาตรงปากถ้ำอีกครั้ง

ดูท่าว่ามันจะไปเข้าห้องน้ำไกลมากแน่ๆ

พอสังเกตดูดีๆ ก็พบว่ามันมีรูปร่างต่างจากตัวอื่น

ตอนที่แม่ชีแมฮวาให้อาหารผึ้ง ผมไม่มีเวลามากพอจะพิจารณาลักษณะของมันอย่างละเอียด

*'ไหนขอดูหน้าหน่อยซิ'*

ผมสวมใส่อุปกรณ์เตรียมพร้อม สวมชุดป้องกันแมลงที่แขวนอยู่บนผนัง หมวกติดตาข่าย แม้กระทั่งใส่ถุงมือยาง

ผมยังมือใหม่ ไม่เชี่ยวชาญแบบแม่ชีแมฮวา เลยไม่อยากเสี่ยง

ผมยังสงสัยเรื่องข่าวลือที่ว่าผู้คนที่อยู่ในถ้ำมีพฤติกรรมแปลกไป

ถึงจะกำลังจำศีล ยังไงพวกผึ้งก็คงไม่ชอบกลิ่นของคนแปลกหน้าอยู่ดี

ผมยกฝารังผึ้งในชุดอวกาศ

ขนาดออกแรงเต็มที่ ก็ยังเปิดได้ลำบาก พวกผึ้งอุดช่องว่างพวกนั้นได้ดีมาก ช่างเป็นกรรมกรผู้ยอดเยี่ยม

ผมใช้มีดแบนที่แม่ชีแมฮวาเคยใช้มางัดฝารัง

*'เป็นอย่างที่คิดไว้เลย'*

ผมมองไปที่ฝูงผึ้งและร้องตะโกนอยู่ภายในใจ

ก่อนเข้ามาวัดชีจัง ผมเคยได้ไปเยี่ยมชมฟาร์มเลี้ยงผึ้งโพรง

เป็นการสำรวจเบื้องต้น ผมได้เห็นผึ้งที่เรียกกันว่าผึ้งโพรงที่นั่น

มันมีลักษณะตามที่เคยเห็นในสารานุกรม มีชื่อทางการคือผึ้งตะวันออก

เป็นผึ้งที่อาศัยอยู่ในประเทศจีนและญี่ปุ่น รวมถึงเกาหลีใต้

ใน ‘รายงานธรรมชาติ’ บันทึกอ้างอิงอย่างเป็นทางการสมัยโชซอนเขียนบรรยายจุดเด่นของผึ้งที่อาศัยอยู่ในคาบสมุทรเกาหลีอย่างละเอียด

แสดงให้เห็นความแตกต่างของสายพันธุ์ผึ้งที่อยู่ในประเทศจีนกับประเทศญี่ปุ่น

*'ไม่ใช่ผึ้งตะวันออกนี่'*

ผึ้งที่ผมเห็นในตอนนี้คือผึ้งที่เติบโตขึ้นเองตามธรรมชาติบนคาบสมุทรเกาหลีเท่านั้น พวกมันแตกต่างจากผึ้งตะวันออกที่ผมเคยเห็นในฟาร์มผึ้งโพรงก่อนมาเยือนวัดชีจังอย่างเห็นได้ชัด

ลำตัวของมันมีขนาดเล็กเช่นเดียวกับผึ้งตะวันออก แต่ปีกแตกต่างกันอย่างชัดเจน

ปีกของมันสะท้อนแสง

เป็นสีทองเรื่อเรือง

นี่คือผึ้งโพรงบริสุทธิ์ที่ผู้เชี่ยวชาญหลายคนบอกว่าสูญพันธุ์ไปแล้ว

*'ได้เจอผึ้งโพรงที่สมบูรณ์แบบแล้ว'*

นี่คือเหตุผลอันแท้จริงที่ผมเข้ามายังวัดชีจัง

ผมคิดว่ามีโอกาสที่ผึ้งที่นี่จะเป็นผึ้งโพรงบริสุทธิ์ เป็นผึ้งที่ได้รับการดูแลในภูเขาชีรีอย่างยาวนาน

ประสิทธิภาพของน้ำผึ้งเองก็มีเอกลักษณ์เช่นกัน

รวมๆ แล้วมีความเป็นไปได้สูงทีเดียวที่จะใช่

พวกผึ้งค่อนข้างเชื่อง พวกมันส่งเสียงหึ่งๆ แต่ไม่เกเร

เป็นผึ้งโพรงบริสุทธิ์ที่ผลิตน้ำผึ้งฮันนีดิว

ยิ่งได้มาเห็นกับตา ยิ่งทำให้ผมอยากเลี้ยงผึ้งมากขึ้นไปอีก

ผมปิดฝารังอีกครั้ง

คราวนี้ถอดชุดอุปกรณ์ทั่วร่างออก

**อ่านไปลุ้นไป ด็อกมย็องจะตกเขาไปก่อนมั้ยเนี่ยย**

**ตอนนี้น่าจะชื่อตอนล่าสมบัติ ตื่นเต้นมาก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **44**

**ตอนที่ 44 ผึ้งบินออกมาจากรังแล้ว!!!**

*โครกคราก โครกคราก*

ท้องของผมสั่นสะเทือน มันฝรั่งลูกเดียวไม่อาจเติมเต็มท้องที่หิวโซได้

ขณะมองหาของกินเพิ่ม ช็อกโกแลตแท่งก็เข้ามาในสายตา

เป็นช็อกโกแลตแท่งที่กาฮีมอบให้ตอนออกเดินทาง

ผมอยากกินช็อกโกแลตแท่ง ตอนที่แกะเปลือก ถึงกับน้ำลายสอ

พอได้กัด ก็ค้นพบความสงบสุขทางใจทันที

ตอนนั้นเอง ผมก็นึกสงสัย

*'ไปซื้อมาตอนไหนเนี่ย’*

นึกถึงใบหน้าของเธอ ใบหน้าแสนเศร้าเปียกชุ่มไปด้วยน้ำตา เหมือนกับตัวละครที่แสดงเกินจริงในละครตลก

กำลังจะมืดแล้ว ผมหยิบของชิ้นหนึ่งจากพื้นที่จัดวางเสบียง ต้องใช้โคมไฟในกรณีฉุกเฉินเท่านั้น

สิ่งที่ถืออยู่ในมือคือเทียนขี้ผึ้ง

\*\*\*

ในเวลาเดียวกันนั้นเอง กาฮีกับแม่ชีมย็อนฮวานั่งอยู่ด้วยกันในห้องของวัดชีจัง

พวกเธอนั่งบนพื้นห้องอนดล [1] ใกล้กับที่ผิงไฟและกำลังแกะเกาลัดเผากิน

“ว่าแต่ทุกคนหายไปไหนกันหมด”

กาฮีถามแม่ชีมย็อนฮวาพลางกินเกาลัดเผา

“วันนี้เป็นวันบำเพ็ญเพียรน่ะค่ะ อาจจะทำกันถึงเช้าเลย”

“โห เป็นแม่ชีก็เหนื่อยเหมือนกันนะเนี่ย แล้วเธอไม่ไปด้วยเหรอ”

“ฉันยังเรียนไม่ถึงน่ะค่ะ”

กาฮีกับแม่ชีมย็อนฮวาเป็นเพื่อนร่วมห้องพักในวัดชีจัง ทางวัดจับคู่กาฮีกับมย็อนฮวาที่อายุน้อยที่สุดและมาบวชได้ไม่กี่ปี

กาฮีได้ยินข่าวลือต่างๆ ภายในวัดชีจังจากแม่ชีมย็อนฮวา

“แต่จะไม่เป็นไรจริงๆ เหรอคะ”

แม่ชีมย็อนฮวาเอ่ยถามพลางกินเกาลัดเผา สีหน้าเต็มไปด้วยความกังวล

"หมายถึงเรื่องอะไร”

เธอรู้ว่าอีกฝ่ายกำลังพูดถึงด็อกมย็อง แต่ก็แกล้งทำเป็นไม่รู้ ไม่อยากพูดว่าห่วงแทบบ้า เพราะกลัวจะเสียฟอร์ม

“ได้ยินว่าถ้าเข้าไปถ้ำนั้นแล้ว ออกมาก็เป็นบ้าหมดทุกคนเลยนะคะ”

กาฮีได้ยินประโยคนี้มาหลายครั้งจึงเข้าใจดี พอได้ยินแบบนี้ ทำให้เธออยากจะเหนี่ยวรั้งด็อกมย็องเอาไว้ แต่เขาไม่ใช่คนที่จะฟังคำเตือนของใคร

นั่นทำให้เธอหงุดหงิดและอึดอัดเพิ่มขึ้น ตอนเข้ามาวัดชีจังเป็นครั้งแรก เธอรู้สึกเหมือนถูกขังอยู่ในคุก ถึงขั้นนึกอยากหนีไปให้พ้นเหมือนในภาพยนตร์เรื่อง ‘ชอว์แชงค์ มิตรภาพ ความหวัง ความรุนแรง’ [2]

เธออยากหลบหนี จะได้มีชีวิตเป็นอิสระ แต่พออยู่ที่นี่ไปเรื่อยๆ ก็เริ่มคุ้นชิน เธอสนุกสนานกับการทำสบู่และเทียนไข

ปัญหาอยู่ที่คิมด็อกมย็อง ไม่สิ แม่ชีแมฮวาต่างหาก ถ้าตกลงว่าจะสอน ก็น่าจะสอนให้มันเข้าท่าหน่อยสิ นี่อะไรมาสั่งให้ไปเข้าถ้ำเหมือนในหนังสยองขวัญซะอย่างนั้น

“ไม่เห็นพี่เป็นห่วงเขาเลยสักนิด พี่สนิทกับพี่ด็อกมย็องไม่ใช่เหรอคะ”

“แล้วจะเป็นห่วงไปทำไมล่ะ ฉันไม่สนหรอกว่าเขาจะแข็งตายอยู่ในถ้ำรึเปล่า”

“นี่นึกว่าพี่สองคนคบกันอยู่ซะอีก”

“คบกัน? ใครพูดอย่างงั้นเนี่ย”

กาฮีแผดเสียงออกมา พร้อมกับที่ประตูเปิดออก เจ้าอาวาสยอนฮวาเดินเข้ามาในห้อง

มองแวบเดียวก็เห็นแล้วว่าสีหน้าเป็นกังวลจัด

สายตาเธอจ้องไปที่กาฮี

“คุณกาฮี”

"คะ?"

กาฮีถามด้วยสีหน้าตกใจ

“คุณด็อกมย็องได้ติดต่อมาบ้างมั้ยคะ”

"เปล่าเลยค่ะ เขาไม่ได้ติดต่อมา ทำไมเหรอคะ”

"เปล่าค่ะ ไม่มีอะไรหรอก"

เจ้าอาวาสยอนฮวาถอนหายใจแล้วเดินออกไปข้างนอก

พอมย็อนฮวาตรวจดูจนแน่ใจว่าเจ้าอาวาสกลับไปแล้ว ก็หันหน้าไปหากาฮี

"มีอะไรรึเปล่าคะ"

กาฮีหน้าซีดเผือด

\*\*\*

ผมถอดแบตเตอรีสำรองของโทรศัพท์มือถือเข้าๆ ออกๆ มั่นใจว่าชาร์จแบตเตอรีไว้เต็มก่อนออกเดินทาง

แต่ตอนนี้กลับเปิดเครื่องไม่ได้เลย อาจเพราะอากาศเย็น แบตเตอรีจึงหมดเกลี้ยง

*'ผิดสัญญาที่ให้ไว้กับเจ้าอาวาสจนได้'*

ผมรับปากไปแล้วว่าจะติดต่อไปทุกวัน แต่กลายเป็นว่าการติดต่อสื่อสารกลับถูกตัดขาดอย่างสิ้นเชิง ถ้าเป็นเช่นนี้ก็ต้องอยู่ในสภาพโดนปล่อยให้ใช้ชีวิตอย่างโดดเดี่ยวเป็นเวลาสามวันสองคืน

เป็นเรื่องที่เลี่ยงไม่ได้

ผมมุดเข้าไปในถุงนอน

หลังออกจากกรมทหาร นี่เป็นครั้งแรกที่ได้มาพักแรมอยู่ในภูเขา

ผมอยู่ในถุงนอน เฝ้าดูเทียนขี้ผึ้งที่กำลังเผาไหม้

ขนาดดึกดื่นแล้ว ก็ยังเห็นผึ้งบินออกจากรังไปทำธุระ

พอไล่เรียงลำดับความคิดว่ามันน่าจะไปเข้าห้องน้ำ ผมก็หัวเราะอารมณ์ดี

ผึ้งฉลาดและสะอาดกว่าแมลงชนิดอื่นอย่างเห็นได้ชัด

เมื่อเห็นการกระทำของพวกมัน จู่ๆ ผมก็นึกบางอย่างออก

“เราควบคุมผึ้งไม่ได้หรอก”

การเลี้ยงผึ้งแตกต่างจากอุตสาหกรรมปศุสัตว์อื่นๆ อย่างชัดเจน

เพราะพ่อของผมเลี้ยงวัว ผมจึงเข้าใจอย่างลึกซึ้ง

การเลี้ยงวัวหมายถึงการเลี้ยงปศุสัตว์เพื่อนำมาทำเป็นอาหาร

เป็นการกักขังและควบคุมสัตว์ แม้กระทั่งเรื่องคลอด มนุษย์ก็ยังเข้าไปแทรกแซง

เราไม่ได้เลี้ยงผึ้งไว้เป็นอาหารเหมือนวัวกับหมู แต่เลี้ยงไว้เพื่อเก็บน้ำผึ้งและผลพลอยได้อื่นๆ ที่มาจากแรงงานผึ้งเท่านั้น

และเรายังต้องเก็บตามปริมาณที่กำหนด เพราะน้ำผึ้งก็เป็นอาหารของผึ้งเช่นกัน ถ้าไม่เหลือไว้ตามปริมาณที่กำหนด ผึ้งจะอดตาย

การเลี้ยงผึ้งคือการเรียนรู้ที่จะอยู่ร่วมกับผึ้งอย่างสงบ

แตกต่างจากปศุสัตว์ที่เลี้ยงแบบกักบริเวณอย่างสิ้นเชิง

ผมพอจะเข้าใจแล้ว ว่าทำไมแมฮวาถึงได้บอกว่าต้องให้ผึ้งอนุญาตเสียก่อน

แม้เป็นเพียงสิ่งมีชีวิตตัวเล็กๆ แต่ถ้าไม่เข้าใจวิถีชีวิตของพวกมัน ก็จะไม่สามารถเลี้ยงดูกันได้

พอคิดจบ ผมก็เริ่มตาตก

*'ขนาดมาอยู่ในที่แบบนี้ยังง่วงได้อีกเรา'*

ผมหลับไปในพริบตา

\*\*\*

ผมพลิกตัวและลืมตาขึ้น

เทียนขี้ผึ้งยังคงลุกไหม้

ผมเห็นภาพเหตุการณ์เหลือเชื่ออยู่ตรงหน้า

ภายในถ้ำมีผึ้งอยู่เต็มไปหมด

เหมือนว่าพวกมันบินออกจากรังกันหมด

ผมขนลุกชัน ถีบตัวขึ้นยืนในทันที

ฝูงผึ้งหลายหมื่นตัวหรืออาจจะเป็นล้านตัวกำลังจับจ้องผม

ผมไม่รู้ว่าทำไมพวกมันถึงบินออกมาข้างนอกรัง

พวกมันเริ่มเคลื่อนไหวอย่างรวดเร็ว

พอนึกสงสัยว่าพวกมันจะกระจายตัวไปอยู่รอบทิศหรือเปล่า ก็ปรากฏว่าพวกมันบินจับกลุ่มวนเวียนไปมาเหมือนก้อนหิมะ

แล้วก็สร้างออกมาเป็นรูปร่างบางอย่าง

ช่างน่าอัศจรรย์

*'นี่มันรูปคน'*

ตอนแรกผมคิดว่าตัวเองเข้าใจผิดเพราะไม่มีเวลามอง

สิ่งที่ฝูงผึ้งสร้างออกมานั้นเป็นรูปร่างของมนุษย์ไม่ผิดแน่

ไม่ใช่แค่การเลียนแบบรูปร่างมนุษย์

แต่ยังเดินได้เหมือนมนุษย์ด้วย

และมันกำลังเข้ามาหาผม

เทียนขี้ผึ้งค่อยๆ มอดลง

รูปร่างที่สะท้อนแสงสีเหลืองทำให้ดูน่าพิศวง

มันกำลังเข้ามาหาผม ระยะทางลดลงเรื่อยๆ

และขณะที่มันเข้ามาประชิด ผมก็นึกถึงคำที่แม่ชีแมฮวาเคยบอกไว้

**[ถึงผึ้งจะบินออกมาข้างนอกรัง ก็ห้ามกลัวเด็ดขาด]**

**กรี้ดดด ผึ้งเดินได้เหมือนคน นี่คงมะ ไม่ใช่ผีหรอกเนอะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **45**

**ตอนที่ 45 พลังธรรมชาติที่รบกวนจิตใจ**

วันหนึ่ง ผมเคยเห็นคนที่มีผึ้งปกคลุมไปทั้งตัวทางโทรทัศน์

เป็นการแสดงกิจกรรมแปลกแหวกแนว หรือไม่ก็ท้าทายสถิติกินเนสบุ๊ก

ตอนนี้ผมกลายเป็นนักแสดงคนนั้น

ฝูงผึ้งรูปมนุษย์กลายเป็นหนึ่งเดียวกับร่างกายของผม

ถ้าบอกว่าร่างกายของผมถูกครอบครองไปหมดแล้ว ก็ไม่ใช่คำพูดเกินจริง ผึ้งไต่ยุ่บยั่บบนใบหน้าขึ้นมาปิดตา อุดจมูกและปาก

ปกติเวลาเกิดสถานการณ์เช่นนี้ เราต้องดิ้นเป็นธรรมดา แต่ผมไม่เคลื่อนไหวแม้แต่น้อย

เพราะคำพูดของแม่ชีแมฮวายังติดอยู่ในหัว

**[ถึงผึ้งจะออกมาข้างนอกรัง ก็ห้ามกลัวเด็ดขาด]**

ไม่รู้ว่าเธอเคยเจอเหตุการณ์เหมือนผมหรือไม่ ถึงไม่ได้เล่ารายละเอียด แต่เธออาจรู้ว่าจะต้องเกิดเหตุการณ์ทำนองนี้ ก็เลยแอบบอกผมล่วงหน้า

ผมพยายามทำจิตใจให้สงบ

โดยพื้นฐานแล้ว ผึ้งไม่มีนิสัยชอบรุกรานเหมือนต่อเสือ เหล็กในถือเป็นป้อมปราการด่านสุดท้ายของมัน

การปล่อยเหล็กในเท่ากับว่าอวัยวะภายในจะต้องหลุดออกมาด้วย จบภารกิจนี้พวกมันจะต้องตาย ผึ้งรับรู้เรื่องนี้ตามสัญชาตญาณ

แต่ผมไม่ชอบสัมผัสยามฝูงผึ้งไต่ไปมาบนผิวหนัง

พอผ่านไปสักพักก็รู้สึกเหมือนไม่มีอะไรเกิดขึ้น ถ้าอดทนอดกลั้นกับเรื่องยากลำบากเช่นนี้ได้ ก็จะชินไปเอง

ผมยังถึงขั้นคิดว่าหลับไปทั้งอย่างนี้เลยยังได้

นึกไม่ถึงว่าจะมีบททดสอบแบบนี้รออยู่ แต่ผมน่าจะผ่านไปได้สบายๆ

ในตอนนั้นเอง

*'อะไรเนี่ย'*

ผมเห็นรูปคนอยู่ในหัว

*'อะไรกัน นี่มันเรานี่นา'*

ผมมั่นใจว่าตัวเองหลับตาอยู่ ได้เห็นใบหน้าของตัวเองราวกับมีแสงไฟส่องจอภาพ

เป็นรูปตัวเองตอนก่อนจะย้อนเวลากลับมา

ทันทีที่ได้เผชิญหน้ากับคนในอดีต ผมรู้สึกแปลกสุดๆ

ผมกำลังมองพ่อผู้ล้มเหลวและรู้สึกไม่พอใจ และได้เห็นท่าทางอ่อนล้าของตัวเอง เพราะไม่สามารถเอาใจบรรดาสปอนเซอร์ได้

ฉากที่ผมดิ้นรนท่ามกลางสถานการณ์อันเลวร้ายที่สุดเกิดขึ้นต่อเนื่องเหมือนภาพพาโนรามา

*'เพราะอย่างงี้ไง ใครๆ เขาถึงได้กลายเป็นบ้า'*

ผมนึกถึงคำพูดของเจ้าอาวาส

เพิ่งจะเข้าใจความหมายของคำพูดที่ว่ากลายเป็นคนป่วยหนักหรือเป็นบ้าไปแล้ว

แม่ชีทุกคนที่บำเพ็ญเพียรน่าจะมีปมกันทั้งนั้น

พวกเธอเสียสติตอนที่ได้มองเรื่องราวในอดีตที่ไม่อยากย้อนกลับไป

ในถ้ำนี้มีพลังงานบางอย่างก่อกวนจิตใจคน

ผมรู้สึกว่าผึ้งโดนพลังงานนั้นใช้เป็นเครื่องมือ

ไม่รู้ว่าพลังงานแปลกพิลึกแห่งภูเขาชีรีเป็นตัวรบกวนจิตใจคน หรือตัวถ้ำมีพลังงานประหลาดเอง

สิ่งที่ผมแน่ใจคือมันกำลังเล็งจุดอ่อนแอที่สุดของคู่ต่อสู้

*'ยิ่งเห็น ก็ยิ่งรู้สึกว่าที่นี่ช่างน่าสนุก'*

ภาพในอดีตของผมกำลังฉายวนไปวนมาไม่มีที่สิ้นสุด

ผมจ้องมองฉากในอดีตเงียบๆ ราวกับกำลังดูหนัง

ไม่ได้รู้สึกสั่นคลอนรุนแรง

ผมกลับมองมันโดยปราศจากอคติ

อดีตไม่ใช่สิ่งที่ผมหวาดกลัว

มันเป็นเพียงเรื่องราวที่ผ่านไปแล้ว

อนาคตที่ผมจะบุกเบิกต่อไปเท่านั้นคือสิ่งที่มีความหมาย

ผมรู้สึกเบื่อมากขึ้นทุกที

*'หยุดได้แล้ว'*

พลังงานที่ล้อมรอบตัวผมคงอ่านใจผมออก บรรยากาศเยียบเย็นและชื้นแฉะปกคลุมรอบด้าน

เช่นเดียวกับหน้าต่างหุ้นของนักลงทุนมืออาชีพ หน้าจอจำนวนมากฉายภาพเรื่องราวความล้มเหลวหลายต่อหลายครั้งของผม

คล้ายจะฉุดเอาจิตวิญญาณของผมไป

ผมจะไม่ยอมสูญเสียจิตวิญญาณเด็ดขาด ผมหาวออกมาโดยอัตโนมัติ

พอหาวฟอดใหญ่ ก็ลืมตาขึ้นมาได้เอง

ไม่เห็นฝูงผึ้งที่เคยเกาะอยู่เต็มตัวแล้ว หน้าจอลึกลับก็หายไปเช่นกัน

แสงระยิบระยับทอประกายอยู่รอบตัวผมอย่างอบอุ่น

*'สว่างแล้วเหรอ'*

แสงสว่างยามเช้าสาดส่องเข้ามาในถ้ำ ผมลุกขึ้นเดินไปหารังผึ้ง

ตอนนี้ผมไม่อยากใส่อุปกรณ์แล้ว

ไม่รู้ว่าเป็นเรื่องแต่งหรือเรื่องจริงที่ผมถูกผึ้งรุมล้อมอยู่เมื่อครู่

ประสบการณ์ทำให้ลืมความกลัว

ผมเปิดฝารังผึ้งอย่างไม่ลังเล พวกผึ้งอยู่ภายในรังอย่างสงบเสงี่ยม

คล้ายกำลังนอนหลับจับกลุ่มกันเป็นวงกลม

รู้สึกเหมือนเป็นลูกสุนัขเชื่องๆ ผมเผลอหัวเราะออกมาโดยไม่รู้ตัว

"หลับปุ๋ยเลยแฮะ"

ผึ้งกำลังหลับลึก แต่วันของผมเพิ่งเริ่มต้น

*'ถึงตอนนี้จะเจอผี ก็ไม่กลัวแล้ว'*

ผมคิดขณะทำความสะอาดพื้นที่รอบๆ รังผึ้ง ไม่ได้คิดว่าผึ้งจะมาทำร้ายกัน

ผมคิดว่าพลังเหนือธรรมชาติกลั่นแกล้งคน

ที่นี่คงเป็นพื้นที่ซึ่งมีพลังงานอันแข็งแกร่ง อย่างที่เคยแต่ได้ยินคนร่ำลือ

อาจเป็นสถานที่ที่พวกร่างทรงเคยพบเจอเทพเจ้าเมื่อนานมาแล้วก็ได้

*'เท่านี้ก็สะอาดมากแล้วละ'*

ผึ้งเป็นแมลงรักสะอาด ผมอยากดูแลสภาพแวดล้อมโดยรอบให้พวกมันด้วย

หลังจากทำความสะอาดถ้ำเสร็จผมก็ออกไปด้านนอก เพราะกระสับกระส่ายมาทั้งคืนจึงเริ่มหิว

ผมจัดการอาหารเช้าแถวๆ น้ำพุ

มันคือข้าวปั้นที่ใส่ในกระเป๋าเสื้อ ดูเหมือนระหว่างที่ทำความสะอาด อุณหภูมิร่างกายของผมจะทำให้ของที่เคยแช่แข็งละลาย เลยช่วยให้กินได้สะดวกขึ้น

หลังกินข้าว ผมตักน้ำ และเดินเข้าถ้ำ

หิมะเริ่มตกแล้ว

เป็นก้อนหิมะใหญ่เบ้อเริ่มเหมือนดอกโบตั๋น

\*\*\*

เวลาเดียวกันนั้นเอง เจ้าอาวาสยอนฮวาเปิดการประชุมรับมือเหตุฉุกเฉินที่วัดชีจัง

วันนี้เป็นวันที่สองหลังจากด็อกมย็องเข้าถ้ำ ยังเหลือเวลาอีกหนึ่งวัน

เนื่องจากเกิดเรื่องยุ่งเหยิงบานปลาย แม่ชียอนฮวาจึงหมดความอดทน

สาเหตุหลักที่เธอกังวลเพราะขาดการติดต่อจากด็อกมย็อง และยิ่งสภาพอากาศเป็นเช่นนี้ด้วย

เธอไม่สามารถทนเห็นคนต้องแย่เพราะผึ้งตัวนิดเดียว

แม่ชีคนอื่นแสดงความเห็น

“ถ้าเราเรียกหน่วยกู้ภัย...”

“หิมะตกหนักมาก พวกกู้ภัยก็น่าจะมาลำบากนะคะ”

“นี่แปลว่าไม่มีวิธีอื่นแล้วเหรอคะ”

**ชอบตอนนี้นะ เหมือนด็อกมย็องกำลังต่อสู้กับจิตใจตัวเอง**

**[ น้องสาวแอดมินเคยไปบวชชีช่วงเคาน์ดาวน์ปีใหม่ ต้องอยู่ในถ้ำเกือบ 7 วัน ตัดขาดโซเชียลไปเลย ตอนกลับมาที่บ้านก็มาเล่าว่าเจอเรื่องประหลาดอะไรบ้าง ที่น่าสนใจคือได้หวนคิดถึงอดีตเหมือนตัวละครเรื่องนี้เลย หรือเราจะลองไปนอนถ้ำสักวันดี เผื่อเจอพลังงานลึกลับ 555 ใครเคยเจอประสบการณ์แบบนี้บ้าง อยากรู้]**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **46**

**ตอนที่ 46 ช่องลับที่กำแพง**

“เขายังต้องอยู่ถึงวันพรุ่งนี้…”

แม่ชีตำแหน่งสูงออกความเห็น แม่ชียอนฮวาไม่ชอบความคิดเห็นของพวกเธอเลย

ตอนนั้นเอง ประตูก็เปิดออกแล้วกาฮีก็พรวดพราดเข้ามา

เธอสวมชุดที่พร้อมจะขึ้นไปบนภูเขาได้ทันที

"เดี๋ยวฉันไปเองค่ะ"

“คุณกาฮี”

เจ้าอาวาสมองกาฮีด้วยสีหน้าประหลาดใจ แม่ชีมย็อนฮวาตามติดอยู่ข้างหลังเหมือนลูกหมา

“พี่คะ ฉันบอกแล้วว่าอย่าทำแบบนี้ที่นี่ไงคะ”

กาฮีและมย็อนฮวาถกเถียงกัน เจ้าอาวาสบอกให้แม่ชีทุกคนออกไปก่อน

“คุณกาฮี มาคุยกันหน่อยได้มั้ยคะ”

เจ้าอาวาสปลอบกาฮีให้สงบลง เธอช่วยถอดกระเป๋าเป้สะพายหลัง แม่ชีมย็อนฮวามีไหวพริบจึงรีบคว้ากระเป๋าเป้ของกาฮีและหายตัวไปอย่างเงียบๆ

“ฉันจะดูแลเรื่องความปลอดภัยเอง อย่ากังวลไปเลยค่ะ”

“เขาขาดการติดต่อไปสองวันแล้ว ฉันเป็นห่วงว่าเขาจะประสบอุบัติเหตุนี่คะ”

“ขอพูดอีกครั้งว่าฉันเป็นเจ้าอาวาส จะรับผิดชอบเรื่องความปลอดภัยของคุณคิมด็อกมย็องเองค่ะ”

“ฉันไม่ได้ตั้งใจจะรบกวนคุณหรอกนะคะ”

“ฉันรู้ค่ะ เข้าใจความรู้สึกคุณดี เข้ามาพักสักหน่อยเถอะค่ะ”

กาฮีทำตามคำพูดของอีกฝ่าย ความจริงแล้ว ถ้าจะออกไปตามหาจริงๆ เธอก็ไม่รู้อยู่ดีว่าด็อกมย็องอยู่ที่ไหน

กาฮีกลับมาที่ห้อง แม่ชีมย็อนฮวารออยู่อย่างเงียบเชียบ

เจ้าอาวาสยอนฮวามาหาแม่ชีแมฮวา เธอกำลังจัดขวดน้ำผึ้งในโกดัง

วันนี้พวกเธอเขียนโต้ตอบกันคล่องแคล่วเป็นพิเศษ

ตัวอักษรกำลังบินอย่างว่องไว

**[ขอคุยด้วยหน่อยได้มั้ยคะ]**

**[ได้ค่ะ ว่ามาเลยค่ะ]**

**[เราขาดการติดต่อกับคุณคิมด็อกมย็อง สภาพอากาศก็แย่มากๆ เลย]**

**[ตอนนี้ฉันเองก็ยังทำอะไรไม่ได้ อย่างที่คุณบอกเลยว่าถนนเป็นน้ำแข็งเลยเป็นอันตรายค่ะ]**

**[ฉันเองก็รู้ค่ะ]**

ยอนฮวาแค้นใจที่ต้องพูดเรื่องนี้กับแมฮวา ทุกอย่างเกิดขึ้นเพราะแมฮวา

แต่สีหน้าของแม่ชีแมฮวากลับเยือกเย็น

สำหรับยอนฮวาแล้ว ท่าทีเช่นนั้นทำให้รู้สึกรำคาญหนักขึ้น

**[ท่านคะ ไม่ต้องกังวลหรอกค่ะ]**

แม่ชีแมฮวายื่นกระดาษโน้ตให้ด้วยสีหน้าท่าทางสงบ

**[ทำไมถึงคิดอย่างงั้นล่ะคะ]**

**[เจ้าอาวาสจำได้มั้ยคะว่าคนส่วนใหญ่อดทนได้ไม่พ้นวันแล้วก็กลับมา]**

แม่ชียอนฮวาทบทวนความทรงจำ ตอนดึกๆ มีคนกลับมาเพราะทนอยู่ไม่ไหวหลายคน

ทั้งที่จำทางไม่ได้ ส่วนใหญ่ทุกคนที่เข้าทดสอบมักจะกลับมากลางดึกที่ท้องฟ้ามืดสนิท พอถามว่าหาทางกลับมาได้อย่างไร ทุกคนตอบตรงกันว่ามองเห็นเส้นทางอยู่ในหัวสมอง

คิมด็อกมย็องต่างจากคนพวกนั้น เขาทนอยู่ในถ้ำมาได้สองวันแล้ว

แม่ชียอนฮวาภาวนาให้แม่ชีแมฮวาพูดถูก

นั่นเป็นคำพูดที่ทำให้เธอมีความหวังมากที่สุดในตอนนี้

\*\*\*

หิมะก้อนใหญ่ตกลงมาไม่หยุด ผมจุดเทียนขี้ผึ้งและอ่านหนังสืออยู่ในถ้ำ เป็นหนังสือที่เตรียมมาแก้เบื่อ

ผมเลือกหนังสือเล่มหนึ่งที่หยิบมาได้จากศาลา เป็นหนังสือการ์ตูนเก่า เขียนขึ้นเพื่อเผยแพร่ความรู้ทางพระพุทธศาสนาให้เข้าใจง่าย

ผมไม่มีความสนใจเรื่องพระพุทธศาสนา แต่ในสถานการณ์เช่นนี้ นี่เป็นการ์ตูนที่สนุกที่สุดในโลก เรื่องราวเล่าถึงชายหนุ่มผู้ออกบวช ตรัสรู้แล้วเป็นพระพุทธเจ้า

ตัวละครหลักในการ์ตูนได้เห็นแก่นสัจธรรมลึกซึ้งอยู่ภายในถ้ำเช่นเดียวกับผม

*ฟิ้วๆ*

ลมหนาวพัดอย่างรุนแรง หิมะเริ่มหนาขึ้นเรื่อยๆ เสบียงอาหารก็ใกล้จะหมดแล้ว

*'ถ้าผ่านคืนนี้ไปได้ก็จบ'*

คืนนี้ผมหิวโซเป็นพิเศษ แต่ผมไม่กล้ากินอาหารหมด เพราะต้องกันไว้สำหรับขากลับในวันพรุ่งนี้

ในหัวของผมวาดภาพโต๊ะกินข้าวที่มีข้าวและน้ำซุปอุ่นๆ

แค่คิดก็น้ำลายสอและหิวสุดๆ

ผมเข้าไปในถุงนอน คิดว่านอนหลับไปซะยังจะดีกว่า

เมื่อคืนผมนอนไม่หลับ คงเพราะได้เจอเรื่องประหลาด

ผมจ้องมองรังผึ้งเงียบๆ

และเห็นผึ้งหนึ่งตัวออกมาอยู่ตรงปากทางเข้ารัง

มีบางอย่างแปลกไป

*'อะไรเนี่ย ทำไมเป็นงั้นล่ะ'*

ผมสลัดตัวออกจากถุงนอนในพริบตาเดียว ผึ้งที่ออกมาจากรังไม่อาจบินไปไหนได้ไกล มันร่วงหล่นกะทันหัน

คล้ายว่าตัวแข็งจนตายมากกว่าหมดอายุขัย

ผมเปิดฝารังผึ้งและตรวจดูสภาพ

บรรดาผึ้งจับตัวอยู่รวมกันเป็นก้อนกลม ดูเหมือนลูกบอลทองคำ

พวกมันต่างเบียดตัวเข้าหากันเพื่อรักษาอุณหภูมิของร่างกาย

*'อะไรเนี่ย เดี๋ยวก็ได้แข็งตายกันหมดพอดี’*

ผมยืนติดรังผึ้งให้มากที่สุดและคลุมถุงนอนไว้บนรัง แค่ต้องการป้องกันไม่ให้ผึ้งหนาวจนตัวแข็ง

ไม่กี่นาทีต่อมา ผมก็รู้สึกตัวว่าทำพลาด เพราะผมจะถูกแช่แข็งแทน

*'มีจิตสำนึกหน่อยสิ จะทวงของที่ให้ไปแล้วเนี่ยนะ'*

ผมแอบคิดว่าอยากทวงถุงนอนที่คลุมรังผึ้งไว้กลับคืน

ถึงขั้นคิดว่าคงจะดีถ้าพวกผึ้งมาตอมผมแน่นหนาเหมือนเมื่อวาน

ใช่ว่าจะมีเพียงเหล้าที่ทำให้คนเราหมดเรี่ยวแรง

แม้แต่ความหนาวเหน็บก็ทำให้คนตายได้เช่นกัน

ผมย้ายไปที่ปลายถ้ำ อยู่ด้านในสุดน่าจะทำให้อบอุ่นขึ้นมาได้บ้าง

พอเดินไปถึงจุดที่ลึกที่สุดก็เจอกำแพง

มันเป็นทางตัน

น่าแปลกตรงที่กำแพงถูกทุบจนกลวงโบ๋

ผมนั่งขดตัวอยู่ที่นั่น ไม่รู้สึกอุ่นขึ้นแม้แต่น้อย

อาจเพราะอากาศหนาว ผมจึงตัวสั่นเทา จนเผลอเอาศอกกระแทกกำแพงถ้ำโดยไม่รู้ตัว

*ตึง ตึง*

ได้ยินเสียงดังก้อง ไม่น่าใช่เสียงวัตถุกระทบหินธรรมดาๆ อาจจะมีที่ว่างอยู่ด้านหลังกำแพง

ผมคิดว่าด้านหลังน่าจะเป็นพื้นที่อบอุ่น ทำให้หลีกหนีความหนาวเย็นได้ จึงมองดูรอยแยกตรงกำแพงและลองออกแรงดันซ้ำ

เหงื่อออกพลั่ก ถ้าหากว่าทำเช่นนี้ต่อไปเรื่อยๆ ก็จะลืมความหนาวเย็นไปได้ ในเมื่อเริ่มไปแล้ว ผมก็อยากเห็นจุดจบ

ผมหยิบก้านเหล็กออกจากกล่องเครื่องมือมาลองเสียบตรงรอยแตก

*'คิดไปเองหรอกเหรอ'*

ผมพยายามอยู่หลายครั้งแต่ไม่มีการตอบสนอง ทันใดนั้นเอง ตอนที่ระบายลมหายใจออก ก็เห็นลวดลายแปลกๆ ที่ด้านล่างกำแพง เป็นรูปไม้กางเขนขนาดเล็ก เห็นได้ชัดว่าเป็นฝีมือคนสร้างขึ้น

ผมจำได้ว่าเคยเห็นเครื่องมือที่มีรูปร่างคล้ายกันอยู่ในกล่อง

มันเป็นเหล็กเส้นที่น่าจะใช้การไม่ได้เพราะมีสนิมอยู่ทั่ว

ผมลองเสียบมันให้ตรงกับช่องโหว่

*'เข้าได้แล้ว'*

ใส่ได้พอดี ลงล็อกเหมือนกับติดแม่เหล็ก

กำแพงสั่นสะเทือนพร้อมกับส่งเสียงดัง<i>กึง</i>

*'กำแพงขยับแล้ว'*

เกิดช่องว่างเล็กๆ ตรงหินที่เคยฝังอยู่กับถ้ำ

ผมใช้มือทั้งสองข้างผลักกำแพงออกอย่างคล่องแคล่ว

กำแพงเริ่มเคลื่อนตัวอย่างช้าๆ

**เห้ยย ด็อกมย็องสุดยอด นี่เรากำลังตามหาสมบัติกันอยู่ใช่ไหม แต่ใดๆ คือ นางตลกนะ จะทวงถุงนอนคืนจากผึ้ง5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **47**

**ตอนที่ 47 ความลับอยู่ที่เห็ดขี้ควาย**

ผนังถ้ำขยับออกทีละน้อย

เกิดช่องว่างพอจะสอดกำปั้นเข้าไปได้ ประตูหินเปิดออกอย่างง่ายดาย

ผมนำเทียนขี้ผึ้งมาสาดส่องข้างใน

*'นึกแล้วเชียวว่าต้องมีที่แบบนี้'*

ผมผลักก้อนหินออกไป

เพราะคิดในแง่ดีว่าอาจจะมีที่ว่างพอให้ผมนอนได้

แต่กลับมีพื้นที่กว้างใหญ่ต่างจากที่คาดไว้

คล้ายกับที่เคยเห็นตอนไปทัศนศึกษา มีหินงอกหินย้อยคล้ายเสาน้ำแข็ง รวมถึงหลังคาทรงโดม

ที่นี่นับเป็นถ้ำอันสมบูรณ์แบบ ใหญ่พอสมควรและลึกแบบไม่มีจุดสิ้นสุด

ผมเดินเข้าไปข้างในแบบทึ่งๆ ภายในถ้ำอุ่นกว่าที่คิดไว้ อย่างน้อยก็ไม่ต้องกังวลว่าจะหนาวจนแข็งตาย

ผมเดินไปตามทางราวกับจะไปสำรวจ สะดุดตากับเม็ดสีเหลืองที่อยู่ตามพื้น

ผมส่องเทียนขี้ผึ้งกับพื้น

*'ผึ้งนี่นา'*

มีผึ้งอยู่ที่พื้นถ้ำ พวกมันตายหมดแล้ว ตรงผนังถ้ำน่าจะมีรูให้พวกมันบินเข้าออกได้ ผมจับผึ้งวางบนมือและพิจารณาอย่างตั้งอกตั้งใจ

อาจเพราะอารมณ์พาไป ผมเลยรู้สึกว่าเจ้าพวกนี้คือฝูงผึ้งที่บินเข้ามาโจมตีผมเมื่อคืน

*'ข้างในนี้มีอะไรกันแน่'*

ศพของผึ้งยาวเป็นทาง เชื่อมเข้าไปในถ้ำคล้ายปูผ้าไว้ เหมือนกับเส้นด้ายของแอรีอัดนี [1] ในตำนานเทพปกรณัมกรีก

ผมเดินไปเข้าไปในถ้ำลึกตามเส้นทางนั้น

*'อะไรน่ะ!'*

กลิ่นเหม็นตีเข้าจมูก จู่ๆ ผมก็ปวดศีรษะ และรู้สึกง่วงนอน

รู้สึกเหมือนเข้าฝึกป้องกันภัยจากอาวุธเคมี ชีวภาพและนิวเคลียร์แบบไม่มีการแจ้งเตือนล่วงหน้า

ผมถอดผ้าพันคอที่สวมอยู่ออก เป็นผ้าพันคอที่แม่ชีมย็อนฮวามอบให้เป็นของขวัญก่อนออกจากวัดชีจัง

ผมนำผ้าพันคอมาปิดปากกับจมูก รู้สึกเหมือนได้สติก็ตอนนี้ มันช่วยกลบกลิ่นน่าขยะแขยงได้บ้าง

ข้างหน้ามีซากศพของผึ้งนอนแน่นิ่ง มีพืชและตะไคร่น้ำที่ผมไม่รู้จักอยู่เต็มพื้น

ผมส่องไฟมองรูปร่างของพืชอย่างละเอียด

*'เห็ดเหรอ'*

มีเห็ดอยู่ในตะไคร่น้ำ

เพราะมีรูปร่างพิเศษคล้ายหมวก ผมจึงมั่นใจว่าเป็นเห็ด พวกมันกำลังปล่อยพลังงานอันน่าคลื่นไส้

ชื่อหนึ่งผุดขึ้นในหัวของผม

*'เห็ดขี้ควาย'*

หมอผีทั่วโลกใช้เห็ดขี้ควายระหว่างทำพิธีกรรมอันเป็นลักษณะเฉพาะ ผมรู้ว่าเห็ดชนิดนี้ไม่ได้อันตรายต่อชีวิตเหมือนกับเห็ดพิษ แต่ก็จะทำให้เกิดอาการประสาทหลอนได้

ตอนศึกษาวัตถุดิบธรรมชาติ ผมเคยสนใจเรื่องนี้ จำได้ว่ามันเป็นวัตถุดิบที่ไม่ควรนำมาใช้โดยเด็ดขาด

เรื่องที่หมอผีบอกว่าได้สัมผัสประสบการณ์ทางจิตวิญญาณ ถือว่าเป็นการหลอกลวง

หมอผีพวกนั้นแค่ใช้ภาพลวงตามารบกวนจิตใจเท่านั้น

*'ในที่สุด ก็ไขความลับได้แล้ว'*

ตอนแรกผมคิดว่าถ้ำมีพลังเหนือธรรมชาติ พลังที่ไม่อาจหยั่งรู้หลอกล่อจิตใจมนุษย์

แต่ไม่ใช่ ความลับอยู่ที่เห็ดขี้ควายต่างหาก

เห็ดชนิดนี้จัดอยู่ในสายพันธุ์ที่ออกฤทธิ์ต่อระบบประสาท จึงทำให้เกิดอาการประสาทหลอน

ผึ้งบินแทรกช่องหินแคบๆ ไปมาและเข้ามาถึงในนี้

ไฮฟา [2] ของเห็ดเกาะตามรอยแยกของหิน และไปโผล่ที่จุดที่ผมพักอาศัย

ผมสูดรับไฮฟาที่ทำให้คนเสียสติผ่านทางปากกับจมูก

ภาพที่ผึ้งเกาะตามลำตัวเมื่อคืนเป็นเพียงภาพมายา

*'แม่ชีแมฮวาก็รู้เรื่องนี้เหมือนกันมั้ย'*

แมฮวาบอกกับผมว่า ถึงผึ้งจะบินออกมา ก็อย่าไปกลัว เธอคงเคยมีประสบการณ์แปลกประหลาดกับที่นี่เหมือนกันเป็นแน่

ผมสงสัยว่าเธอรู้จักธาตุแท้ของเห็ดหรือไม่

*'ส่วนอาจารย์แม่ชีนี่น่าจะรู้อยู่แล้วละมั้ง'*

อาจารย์แม่ชีเป็นผู้ค้นพบสถานที่นี้เป็นครั้งแรกและริเริ่มเลี้ยงผึ้ง

เหล็กเส้นที่ใช้เป็นกุญแจสู่เส้นทางลับแทบไม่มีร่องรอยการใช้งาน ต้องมีคนทำไว้เมื่อนานมาแล้ว แต่ไม่อาจตรวจสอบได้ว่าเป็นอาจารย์แม่ชีใช่หรือไม่

*'หรือมีเราที่รู้ธาตุแท้ของที่นี่อยู่คนเดียว?'*

ผมคิดแล้วคิดอีก

ที่แน่ๆ คือเห็ดชนิดนี้เล่นงานคนได้

แม่ชีหลายคนรวมทั้งแม่ชีแมฮวามาทดสอบที่นี่

ไม่แน่ใจว่าอาจารย์แม่ชีเข้าใจธาตุแท้ของเห็ดหรือเปล่า แต่ผมมั่นใจว่าท่านต้องรู้ว่ามันใช้ทดสอบมนุษย์ได้

อาจารย์แม่ชีขอให้พวกแม่ชีมาพักอยู่ที่นี่ตามลำพัง ท่านรู้อยู่แล้วว่าจะเกิดอะไรขึ้น

เป็นเจตนารมณ์อันชาญฉลาดที่จะยอมรับเฉพาะผู้ที่สลัดอดีตทิ้งไปได้มาเป็นลูกศิษย์เท่านั้น

ผู้ผ่านการทดสอบมีเพียงคนเดียวก็คือแม่ชีแมฮวา

คุณย่าคิมกนนิม แม่บุญธรรมของเธอยืนยันว่าเธอไม่รู้เรื่องราวในอดีต ถ้าคำพูดของคุณย่าเป็นความจริง ผมก็รู้เหตุผลที่เธอสอบผ่านแล้ว

เพราะไม่รู้เรื่องราวในอดีตจึงไม่มีอะไรต้องทุกข์ใจ

ผมจ้องเห็ดนิ่งๆ

*'ร้ายกาจจริงๆ'*

พอเห็นเห็ดก็สลัดความคิดนี้ออกไปไม่ได้

ตอนเอ่ยปากว่าจะมาที่นี่ เจ้าอาวาสห้ามผมอย่างสุดกำลัง

เพราะมีแม่ชีหลายคนต้องเจ็บปวดขณะเจอบททดสอบในถ้ำแห่งนี้ พวกเธอต้องเผชิญหน้ากับอดีตที่ไม่ต้องการ และในที่สุดก็ถึงขั้นยอมแพ้ต่อการบำเพ็ญเพียร

ขนาดแม่ชีเป็นผู้ฝึกปฏิบัติยังจัดการภาพหลอนได้ยากเย็น แม้แต่เจ้าอาวาสก็ยังไม่รู้จักธาตุแท้ของเห็ด คงได้แต่เดาว่ามีพลังแปลกๆ ลอยวนเวียนอยู่ในนี้

*'จะถอนรากถอนโคนให้สิ้นซากไปเลย'*

ผมนึกถึงผู้คนที่เคยทนทุกข์ทรมานอยู่ที่นี่ จะปล่อยไว้แบบนี้ไม่ได้

ผมกลับไปที่เดิมและค้นหาในกล่องเครื่องมือ หยิบพลั่วอันเล็กและถุงกระสอบใบใหญ่มาด้วย

*'เรายังไม่ง่วงด้วย ลงตัวพอดีเลย'*

**จึ้งง…**

**นักอ่าน : ไสยศาสตร์**

**ด็อกมย็อง : นี่มันวิทยาศาสตร์…**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **48**

**ตอนที่ 48 การเลี้ยงผึ้งอย่างจริงจังได้เริ่มขึ้นแล้ว**

ผมขนเครื่องมือกลับไปยังอาณาจักรเห็ด ไม่อยากกำจัดเห็ดอย่างสุ่มสี่สุ่มห้า คราวนี้ต้องเตรียมการอย่างระมัดระวังกว่าตอนปะทะผึ้งครั้งแรก

ผมสวมชุดป้องกันแมลง หน้ากากที่มีตาข่ายและถุงมือยาง แถมยังสวมรองเท้าบูตด้วย ถึงจะเล็กไปหน่อย แต่ก็ฝืนยัดเท้าเข้าไปจนรัดแน่น

ผมมีแผนจะกำจัดเห็ดขี้ควาย ระหว่างทำงาน ไฮฟาของเห็ดที่บางกว่าเส้นด้ายอาจพัดปลิวมาโดนได้

ผมไม่อยากโดนภาพหลอนก่อกวนอีกแล้ว

ผมเริ่มกำจัดเห็ดขี้ควายพร้อมอาวุธครบมือ แม้แต่สปอร์ขนาดเล็กก็กลับมางอกได้ใหม่

ผมตัดสินใจกำจัดกระทั่งตะไคร่น้ำที่แผ่กระจายอยู่ตามพื้น

*'อย่างงี้มีหวังได้โต้รุ่งแน่'*

ด้านนอกถ้ำยังเป็นเวลากลางดึก ผมจุดเทียนขี้ผึ้ง ตั้งไว้กลางถ้ำแล้วถอนเห็ด ย้ายตะไคร่น้ำใส่กระสอบอย่างระมัดระวัง

ร่างกายในชุดอวกาศเปียกโชกไปด้วยเหงื่อ แต่ผมกลับมีสมาธิจดจ่อ ผมต้องโละเห็ดพวกนี้ทิ้งไม่ให้เหลือซาก

*'ขอโทษทีที่ต้องบอกว่าอย่าบานขึ้นมาอีกเลยนะ'*

งานกำจัดเห็ดใกล้เสร็จแล้ว ในกระสอบเต็มไปด้วยเห็ดและตะไคร่น้ำอัดแน่น เหมือนสัตว์ประหลาดพุงป่องใกล้จะระเบิด

ผมตั้งใจว่าจะฝังมันไว้ตรงบริเวณที่ไม่มีใครรู้ ทันทีที่พระอาทิตย์ขึ้นวันพรุ่งนี้

ช่วงถอนเห็ดอันสุดท้ายตรงมุมด้านในสุด พอขุดตะไคร่น้ำ จู่ๆ วัตถุเนื้อแข็งก็ติดมือผมขึ้นมา

*'นี่มันหินอำพัน'*

อำพันคือยางไม้ที่แข็งตัวเหมือนซากฟอสซิล ต้องใช้เวลาอย่างน้อยเป็นพันปี จึงจะมีรูปทรงเช่นนี้ได้

ไม่ใช่แร่ แต่มีมูลค่ายิ่งกว่าพวกเพชรพลอย

อำพันที่ผมเคยเห็นแต่ในรูปถ่ายมาอยู่ในมือแล้ว ตามปกติแล้วอำพันมักจะมีแมลงตัวเล็กอยู่ข้างใน

ผมใช้เทียนขี้ผึ้งส่องดู

*'เดี๋ยวนะ...อะไรเนี่ย'*

อำพันก้อนนี้มีขนาดเท่านิ้วมือ น่าแปลกที่มันโดนล้วงเนื้อออกจนกลวงเหมือนเปลือกหอย

ผมประหลาดใจที่ยางไม้แข็งตัวออกมาเป็นรูปร่างเช่นนี้ได้

เมื่อใช้แสงเทียนขี้ผึ้งส่องดูด้านในอย่างละเอียด ก็พบว่ามีแมลงถูกฝังอยู่ในนั้น

*'มันคือผึ้ง'*

มีขนาดเล็กจิ๋วชนิดที่ไม่อาจเทียบกับผึ้งในรัง ถึงตัวเล็กแต่ก็มีรูปร่างเป็นเอกลักษณ์

ปีกของมันใหญ่กว่าลำตัวและสวยงาม มีสีทองเหมือนกับตัวที่อยู่ในรัง อาจจะเป็นบรรพบุรุษของผึ้งโพรงก็ได้

ผึ้งอยู่ในอำพันมายาวนาน มันเป็นอมตะ

ผมถืออำพันไปหากล่องเครื่องมือ มีรูเล็กๆ ที่อำพัน ผมร้อยเชือกที่เจอในกล่องใส่รูทำเป็นสร้อยคอ

ผมประดิษฐ์สร้อยคออำพันเสร็จก็ลองสวมกับคอทันที รู้สึกดีจัง

คล้ายว่าได้รับสัญลักษณ์แห่งความโชคดีเหมือนใบโคลเวอร์สี่แฉก [1] ผมกลับเข้าไปในถ้ำด้วยความปลอดโปร่งใจ และจัดการงานที่เหลือให้เสร็จ

ในที่สุดผมก็กำจัดเห็ดเสร็จสิ้น ผมขนกระสอบที่ใส่เห็ดและตะไคร่น้ำออกมาตามช่องทางที่เดินเข้ามาตอนแรก

และดึงเหล็กเส้นที่เสียบคาไว้ตอนขาเข้า

ประตูหินปิดได้เองอย่างน่าอัศจรรย์ใจ ราวกับประตูลับในนิทาน

ผมสัมผัสได้ถึงบรรยากาศยามเช้า ดูเหมือนผมจะกำจัดเห็ดอยู่ตลอดทั้งคืน

พอมองออกไปข้างนอก ก็พบว่าหิมะหยุดตกแล้ว และกำลังละลาย

ผมยกกระสอบใส่เห็ดออกมาด้านนอก ฝังมันลงตรงจุดที่ไม่มีสัตว์เดินผ่าน

ผมจัดการเห็ดขี้ควายเสร็จก็กลับเข้าไปในถ้ำ เก็บถุงนอนออกจากรังผึ้ง เปิดฝาครอบและให้อาหารผึ้งตามที่แม่ชีแมฮวาสอน

รู้สึกว่าผึ้งไม่กลัวผมแล้ว ช่วงสองสามวันมานี้ เราสนิทกันมากขึ้น

*'ตารางงานสามวันสองคืนจบแล้ว'*

ผมห่มถุงนอนแล้วหลับไป ช่างเป็นหนึ่งวันอันยาวนาน

\*\*\*

พอลืมตาตื่น ก็เห็นภาพอันน่าตกใจ กาฮียืนอยู่ตรงหน้าผม

“คิมด็อกมย็อง รู้มั้ยว่าฉันเป็นห่วงนายมากแค่ไหน”

เสียงของกาฮีดังลั่นถ้ำ ผมลุกขึ้นพรวดและมองไปรอบๆ

ไม่ได้มีแค่เธอคนเดียว แต่คนจากวัดชีจังกำลังอัดแน่นกันอยู่เต็มถ้ำ

แม่ชีแมฮวาก็มาด้วย

ผมจงใจสบตาเธอ

เธอกำลังยิ้ม แสดงสีหน้าเป็นเชิงยินดีที่สอบผ่าน

ผมสังเกตจุดอื่น คือเธอไม่ได้มองตรงบริเวณที่มีประตูลับ เธอสนใจแค่ผมกับผึ้ง

อีกมุมหนึ่ง ผมก็รู้สึกโล่งใจ

“บุญรักษานะคะ”

เจ้าอาวาสกล่าวพลางถอนหายใจอย่างโล่งอก

ผมเตรียมพร้อมกลับออกไปทันที

การเดินทางขากลับผ่านไปอย่างรวดเร็ว

พอมาถึงวัดชีจัง ก็เข้าพบเจ้าอาวาสทันใด

ผมสงสัยว่าแม่ชียอนฮวาจะว่าอย่างไร

กลิ่นชาหอมกรุ่นอบอวลอยู่ภายในห้อง

“ฉันดีใจที่คุณยังปลอดภัยค่ะ”

ผมมองใบหน้าของแม่ชียอนฮวา มีริ้วรอยลึกผิดกับยามปกติ เป็นใบหน้าที่ไม่ได้นอนพักเลยสักงีบ

“ผมไม่ได้ติดต่อมาตามที่สัญญาไว้ ไม่รู้เลยว่าแบตเตอรีโทรศัพท์จะหมดเร็วขนาดนั้น ต้องขอโทษจริงๆ ครับที่ทำให้กังวล”

“เกิดเรื่องอะไรขึ้นที่นั่นรึเปล่าคะ”

“นอกจากที่ต้องทนหนาวแล้วก็ไม่มีอะไรเลยครับ”

ขณะเดินทางกลับ กาฮีได้เล่าเรื่องที่เกิดขึ้นในช่วงที่ผ่านมาให้ฟัง

ภายในวัดชีจังเองก็มีเรื่องราวเกิดขึ้นมากมาย

คือคนอื่นมองว่าเจ้าอาวาสทำเป็นเรื่องใหญ่โตโดยไม่จำเป็น

ระหว่างทางกลับไป ผมรับรู้ถึงความไม่พอใจผ่านทางสายตาของคนอื่นได้

เป็นโอกาสอันดีที่จะได้หลบออกจากวัดชีจัง

“เจ้าอาวาส ผมมีเรื่องจะบอกครับ”

"พูดได้เลยค่ะ"

“ปัญหาของผมคงทำให้ท่านตกที่นั่งลำบากสินะครับ”

ไม่มีคำตอบ ผมอ่านใจเธอออก

ตอนนี้ถึงตาผมยื่นข้อเสนอกลับไป

“มาแก้ปัญหาด้วยวิธีง่ายๆ กันดีมั้ยครับ”

เธอหูผึ่ง

“ผมกำลังคิดว่าจะลงจากภูเขาอยู่พอดี เพราะลงไปเรียนเลี้ยงผึ้งข้างล่างก็ได้ครับ”

"คุณจะช่วยทำอย่างงั้นจริงๆ ใช่มั้ยคะ”

ตอนนั้นเอง สีหน้าของเจ้าอาวาสก็สดใสขึ้น

“แต่แม่ชีแมฮวาคงต้องลงไปด้วยนะครับ”

ปัญหาคือผมต้องลงเขาไปพร้อมกับแมฮวา เธอรับปากไว้ว่าถ้าผมผ่านการทดสอบ เธอจะแบ่งผึ้งให้และสอนเทคนิค

ผมไม่ได้เอ่ยถึงเรื่องสถานที่ ขอเพียงได้รับอนุญาตจากเจ้าอาวาส ผมก็จะพาเธอไปยังสถานที่ที่ผมต้องการ

"ทำตามนั้นก็ได้ค่ะ"

เรื่องราวคลี่คลายอย่างง่ายดาย

\*\*\*

เช้าอันสดใส

ผมเตรียมตัวออกเดินทางจากวัดชีจังเรียบร้อยหมดแล้ว

"ขอบคุณสำหรับที่ผ่านมานะครับ"

“ขอให้ทำสำเร็จตามที่หวังนะคะ”

ผมกล่าวลาเจ้าอาวาสและผู้คนในวัดชีจัง บรรดาแม่ชีต่างพนมมือและก้มศีรษะ

คงเพราะกาฮีสนิทกับแม่ชีมย็อนฮวา เธอจึงไม่ยอมปล่อยมือจากแม่ชี มีหยดน้ำตาเอ่อในดวงตาของพวกเธอ

“ได้เวลาต้องไปแล้วนะ”

กาฮีก้าวเท้าออกมาอย่างยากเย็น

แมฮวาเดินตามผมมา

บนหลังของผมมีรังผึ้งที่ได้จากวัดชีจัง

รวมถึงอัญมณีนำโชคที่เก็บได้จากในถ้ำ

การเลี้ยงผึ้งอย่างจริงจังได้เริ่มขึ้นแล้ว

**'ขอโทษทีที่ต้องบอกว่าอย่าบานขึ้นมาอีกเลยนะ'**

**ใครอ่านประโยคนี้แล้วขำบ้าง555 บอกแล้วว่านางเป็นคนฮาๆ**

**จริงๆ ด็อกมย็องนางมาเก็บสมบัติแหละ ได้แต่ของดีๆ กลับไป**

**เอาอีกสักตอนสองตอนมั้ยคะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **49**

**ตอนที่ 49 รับผึ้งกลับบ้าน**

ผมแบกรังผึ้งมาถึงลานจอดรถ

ไม่เห็นมินซอกเลย ก่อนลงจากเขาผมขอรถกับเขาเอาไว้

ผมมองรอบๆ แต่ไม่ว่าจะมองไปทางไหนก็ยังไม่เห็นรถ

สิ่งที่สะดุดตาคือรถเอสยูวี [1] สุดหรู เป็นรถของต่างประเทศที่ผมเคยได้ยินชื่อเท่านั้น สงสัยมีนักปีนเขามหาเศรษฐีแวะมาที่ภูเขาชีรี

ผมหยิบโทรศัพท์ขึ้นมา

“มินซอก นายยังไม่ถึงอีกเหรอ”

“ฉันมารอได้สักพักแล้วเหอะ”

ตอนนั้นเองประตูของรถเอสยูวีก็เปิดออก มินซอกก้าวออกมา เขาทักทายกาฮีกับแม่ชีแมฮวาเบาๆ

“ใช่คันนี้แน่นะ?”

ผมบอกให้เขาช่วยประสานงานเตรียมรถยนต์แบบควบคุมแรงสั่นสะเทือนไว้

เป็นไอเดียเพื่อช่วยไม่ให้พวกผึ้งเครียด

แต่รถยนต์ที่อยู่ตรงหน้าแตกต่างจากสิ่งที่คิดไว้

“นี่คือรถยนต์แบบควบคุมแรงสั่นสะเทือนเหรอ”

ผมขยี้ตาและถามอีกครั้ง

“เป็นรถควบคุมแรงสั่นสะเทือนที่ใช้ตอนถ่ายหนังเลยนะ เขาบอกว่าขนาดกล้องยังไม่สั่นเลย น่าจะขนพวกผึ้งไปส่งได้อย่างปลอดภัย”

มินซอกบอกว่านี่เป็นรถที่เขาเลือกโดยคิดมาอย่างรอบคอบแล้ว ประเมินแล้วว่าปลอดภัยยิ่งกว่ารถบรรทุกแบบควบคุมแรงสั่นสะเทือนซะอีก

ผมขนรังผึ้งใส่ท้ายรถ ตรงกระโปรงหลัง มีกลไกความปลอดภัยอันเป็นเอกลักษณ์ ช่วยยึดรังผึ้งให้อยู่กับที่ได้อย่างง่ายดาย

เป็นการเตรียมพร้อมที่ยอดเยี่ยมมาก ผมยกรังผึ้งขึ้นรถและชูนิ้วโป้งให้เขา

มินซอกตอบกลับด้วยรอยยิ้ม

“ทุกคนคาดเข็มขัดได้เลย จะออกเดินทางแล้วนะครับ”

รถยนต์ควบคุมแรงสั่นสะเทือนไร้แรงสั่นเหมือนโกหก ผมถึงขั้นรู้สึกเหมือนกำลังขึ้นบันไดเลื่อนเวอร์ชันแนวนอน

ท่าทางของมินซอกที่กำลังจับพวงมาลัยรถดูน่าเชื่อถือ

ระหว่างที่ผมอยู่ที่วัดชีจัง เขาเองก็ยุ่งวุ่นวายเช่นกัน ไหนจะทำบล็อกที่เกี่ยวกับชีวิตในชนบทและยังไปสอนคอมพิวเตอร์ให้กับพวกคุณปู่คุณย่าในชุมชนอีกด้วย

เรื่องทำบล็อก ผมเป็นคนขอร้องให้เขาทำ แต่เรื่องการสอนคอมพิวเตอร์เป็นงานที่มินซอกสมัครใจทำเอง

ระหว่างที่สอนคอมพิวเตอร์เขาก็มีคนรู้จักเพิ่มขึ้น

“ได้ยินว่านายถ่อไปสอนคอมพิวเตอร์ไกลถึงหอประชุมเมืองซู-รยูเลยเหรอ”

“มีคนเขาเรียกร้องกันมาเยอะน่ะ”

มินซอกไปสอนคอมพิวเตอร์ทั่วเมืองฮาดง ไล่ตั้งแต่ผู้ใหญ่บ้านลงมา ไม่มีใครที่ไม่รู้จักเขา ดูเหมือนเขาจะประสบความสำเร็จเกินคาด

อีกไม่นาน พวกเราจะมีภาระงานที่ต้องใช้แรงงานคนเข้ามาช่วยมากกว่าแต่ก่อน ถ้าเป็นแบบนี้ ก็ไม่น่าจะมีอุปสรรคเรื่องจัดหากำลังคน

ผมมองผู้หญิงสองคนผ่านกระจกมองหลังรถ

นอกจากสมาชิกของเหล่าเกษตรกรภูเขาชีรีแล้วยังมีคนเพิ่มมาอีกหนึ่งคน

“ที่มาด้วยกัน คือแม่ชีแมฮวาใช่มั้ย”

“ใช่แล้ว”

มินซอกแอบถามเบาๆ ขณะขับรถ

“สวัสดีครับ ผมชื่อแพกมินซอกครับ”

มินซอกพูด

“แม่ชีแมฮวาไม่ได้ยินหรอก”

กาฮีพูดพลางตีไหล่มินซอกเบาๆ

ผมไม่ได้เล่าเรื่องแม่ชีแมฮวาให้มินซอกฟัง เพราะมัวแต่สนใจเรื่องขนย้ายรังผึ้ง

กาฮีถ่ายทอดคำทักทายแทนมินซอก แม่ชีแมฮวายิ้มและทักทายมินซอก

พวกเธอไม่ได้เขียนตอบโต้กัน กาฮีถ่ายทอดคำพูดเป็นภาษามือ

“ไปเรียนภาษามือมาตอนไหนน่ะ”

ผมถามกาฮี

“ฉันเรียนมาจากแม่ชีมย็อนฮวา”

ผมพอจะสื่อสารกับแมฮวาด้วยการเขียนได้ แต่ถึงอย่างนั้น ก็เป็นเรื่องน่ายินดีที่มีคนรู้ภาษามือ

มินซอกกับกาฮี พวกเขาพัฒนาความสามารถไปอีกระดับแล้ว

\*\*\*

แม่เป็นคนออกมาต้อนรับพวกเรา

“ลูกชายแม่ทำภารกิจและกลับมาอย่างปลอดภัยแล้วครับ”

แม่ต้อนรับผมด้วยรอยยิ้มอบอุ่น กาฮีกับแม่ชีแมฮวาก็ทักทายแม่ด้วย

แต่ผมไม่เห็นใครบางคน

“พ่อล่ะครับ?”

“เห็นบอกว่าใกล้จะเสร็จแล้วนะ แต่ยังทำงานอยู่ละมั้ง”

“ทำงานเหรอ”

นี่ไม่ใช่เวลาทำงาน

“งานอะไรเหรอครับ”

พูดยังไม่ทันขาดคำ พ่อก็ปรากฏตัว ใบหน้ามีเหงื่อไหลโซม

“พ่อไปอยู่ไหนมาครับ”

“เดินไปคุยไปเถอะ”

“จะไปไหนครับ”

“ก็ต้องไปวางรังผึ้งก่อนสิ”

ผมหันไปมองมินซอก การเตรียมพื้นที่วางรังผึ้งเป็นหนึ่งในงานที่ผมเอ่ยขอมินซอกไว้

มินซอกหลบตาผม

“นี่มันเรื่องอะไรกันเนี่ย”

ผมถามมินซอก

“เดี๋ยวก็รู้เองแหละน่า เอารังผึ้งออกมากันก่อนเถอะ”

เราต้องเร่งมือวางรังผึ้งอย่างเขาว่า เพราะพวกมันเดินทางมาไกล ต้องทำให้พวกมันสงบ

ผมถือรังผึ้งเดินตามพ่อ ทุกคนเดินมาพร้อมกับพวกเราด้วย

“ที่นี่มัน...!”

ผมมองภาพตรงหน้างงๆ อยู่ครู่หนึ่ง มันเป็นป่าหลังสวนต้นพลับ

มีหินหลายก้อนวางอยู่ใต้ต้นไม้ เป็นฐานสำหรับวางรังผึ้ง

มันถูกจัดวางอย่างสมบูรณ์แบบเพื่อไล่ความชื้นและแมลง

ผมเห็นโกดังตั้งอยู่อีกด้านหนึ่ง ตรงนั้นมีอุปกรณ์ดูแลรังผึ้งและเลี้ยงผึ้งจัดวางอยู่อย่างเรียบร้อย

“ฉันออกแรงทำงานไปนิดหน่อยก่อนแกจะมาถึง”

พ่อยืดอกแล้วพูด

ที่ตรงนี้เป็นที่ดินที่ซื้อด้วยเงินที่เหลือจากการใช้หนี้

พ่อว่ามันเป็นของขวัญที่มอบให้กับเหล่าเกษตรกรภูเขาชีรี

มันเป็นฟาร์มผึ้งที่ผมเคยอยากทำ ผมซาบซึ้งกับความเหน็ดเหนื่อยและความทุ่มเทของพ่อ

“ถูกใจมั้ยล่ะ”

พ่อถามด้วยสีหน้าอิ่มใจ

“ถูกใจสิครับ”

“ทีนี้ก็ไม่ต้องลำบากแล้วนะ”

ทันทีที่ได้ยินคำพูดนั้น ผมนึกถึงตอนที่เคยอยากแบ่งเบาภาระของพ่อขึ้นมา

ตอนนี้พ่อกำลังช่วยแบ่งเบาภาระของผม

พอวางรังผึ้งเสร็จ แม่ชีแมฮวาก็ตรวจสอบสภาพของผึ้งทันที ผมเดินไปดูใกล้ๆ โชคดีที่ผึ้งปลอดภัย

เธอวางน้ำและอาหารผึ้งที่เตรียมมาไว้ในรัง

“นี่ถือว่าเรียบร้อยแล้วใช่มั้ย”

แม่ถามผม ของมันแน่อยู่แล้ว

“ใช่แล้วค่ะ ทุกอย่างเสร็จสิ้นอย่างสมบูรณ์แบบแล้ว”

กาฮีตอบด้วยน้ำเสียงน่ารัก

ทุกคนเดินกลับบ้านพร้อมกัน ขนาดอยู่หน้าบ้านก็ยังได้กลิ่นข้าวที่กำลังจะสุก

เป็นข้าวบ้านที่ผมห่างหายไปนาน

**ทำไมอ่านฉากนี้อยู่ๆ น้ำตาก็ไหล**

**ชื่อตอน รับผึ้งกลับบ้าน แล้วด็อกมย็องก็ได้กลับมาเจอคนที่เป็นบ้านจริงๆ**

**ข้าวที่ไหนก็ไม่อร่อยเท่าข้าวที่บ้านเนาะ**

**วันนี้มาอัปให้จุใจมาก แจ้งเตือนหมดแว้ว ขอให้สนุกนะคะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **50**

**ตอนที่ 50 ถ้าจะเลี้ยงผึ้ง เราต้องเข้าใจโลกของมัน**

เช้าวันต่อมา พวกเรายุ่งมาก

ความกลัวเวลาอยู่กับผึ้งหายไปแล้ว แต่ผมยังขาดความรู้เรื่องเลี้ยงผึ้ง

ผมเริ่มเรียนตามคำสัญญา

แม่ชีแมฮวาตัดสินใจพักอยู่ที่บ้านของคุณย่าคิมกนนิมระยะหนึ่ง

ระหว่างที่ผมจัดฟาร์มผึ้ง มินซอกกับกาฮีก็ไปรับแมฮวา

พ่อกับแม่ก็อยากเรียนเลี้ยงผึ้งด้วยเหมือนกัน ถือเป็นสัญญาณที่ดี

แม่ชีแมฮวาดูสดใสกว่าตอนอยู่วัดชีจังซะอีก คงเพราะว่าได้ใช้เวลาอยู่กับแม่หลังเว้นช่วงไปนาน

“นี่กาฮี ถ้าเธอช่วยเป็นล่ามให้พวกเราก็น่าจะดีนะ เพราะเธอรู้ภาษามือน่ะ”

“แต่ฉันไม่ได้เก่งขนาดนั้นนะ”

ถึงปากจะพูดแบบนั้น แต่กาฮีมีนิสัยมุ่งมั่นใฝ่รู้ ผมมั่นใจว่าเธอต้องเรียนภาษามือมาเยอะแน่ๆ

“รบกวนด้วยนะ”

เธอบอกว่าไม่เก่งแต่ก็จะลองดู

เธอสื่อสารกับแมฮวาด้วยภาษามือ

เป็นการทำไม้ทำมือที่เป็นธรรมชาติ เธอเก่งมากๆ ผมเดาถูกจริงด้วย

พวกเรามุ่งหน้าไปที่ฟาร์มผึ้ง

ลมพัดเบาๆ ฤดูใบไม้ผลิใกล้จะมาถึงในไม่ช้า

รังผึ้งวางอยู่ด้านหน้าทุกคน พวกเรานั่งจับกลุ่มคุยอย่างเพลิดเพลิน

แม่ชีแมฮวาเริ่มสอน

“ถ้าจะเลี้ยงผึ้ง เราจะต้องเข้าใจโลกของมันก่อนค่ะ”

กาฮีถ่ายทอดคำพูดของแมฮวา

ทุกคนพยักหน้าแทนการตอบรับว่าเห็นด้วย

“ผู้คนมักจะคิดว่าโลกของผึ้งเป็นสังคมที่มีชนชั้น แต่จริงๆ แล้วตรงข้ามกันเลย พวกผึ้งสร้างระบบที่เท่าเทียมกันอย่างสมบูรณ์แบบ”

“นางพญาผึ้งไม่ได้ปกครองผึ้งงานหรอกเหรอครับ”

มินซอกถาม กาฮีแปลความหมายเป็นภาษามือให้แมฮวา

“ผึ้งแต่ละตัวก็มีหน้าที่ของตัวเอง แค่นั้นเลย ไม่ได้ปกครองหรือควบคุมกัน สังคมของผึ้งประกอบไปด้วยนางพญาผึ้งหนึ่งตัวกับผึ้งงานอีกนิดหน่อยที่สืบพันธุ์ได้ และผึ้งงานจำนวนมากที่ไม่สามารถสืบพันธุ์ได้ค่ะ”

แมฮวาพูดพร้อมเปิดฝารังผึ้ง ทุกคนลุกขึ้นเดินไปหารังผึ้ง

“จะเห็นได้ว่าผึ้งงานเป็นเจ้าของบ้านในโลกของผึ้งค่ะ เมื่อผึ้งงานเกิด ก็จะมีหน้าที่เลี้ยงลูก เพราะว่าผึ้งงานมีต่อมพี่เลี้ยงจึงเป็นเงื่อนไขให้ต้องเลี้ยงดูลูก”

“นึกว่าพอกลายเป็นผึ้งปุ๊บแล้วจะเก็บน้ำผึ้งได้เลยซะอีก”

ครั้งนี้แม่เป็นคนพูดขึ้น กาฮีมือเป็นระวิง

“หลังจากพวกมันเลี้ยงลูกเสร็จแล้วจะไม่ได้ออกไปเก็บน้ำผึ้งเลยทันที แต่พวกมันจะสร้างรังผึ้งค่ะ พวกมันใช้ไขผึ้งที่หลั่งออกมาจากใต้ท้องสร้างบ้าน และจะสร้างบ้านเป็นรูปหกเหลี่ยมท่ามกลางความมืดมิดโดยไม่มีจุดผิดพลาดเลย”

“งั้นพอต่อมผลิตขี้ผึ้งเสื่อมสภาพลง มันถึงค่อยบินไปหาดอกไม้เอาตอนนั้นสินะ”

ผมถาม

แมฮวามองผมแล้วยิ้ม

เป็นสีหน้าที่บอกว่าผมตอบถูก

“ใช่แล้วค่ะ เมื่อต่อมคัดหลั่งรวมถึงการผลิตขี้ผึ้งเสื่อมสมรรถภาพ พวกมันถึงจะออกไปข้างนอก เพื่อไปเอาน้ำผึ้งและเกสรดอกไม้มาป้อนสมาชิกในครอบครัว”

“ผึ้งงานนี่สุดยอดไปเลย”

พ่อพูดชื่นชมพวกผึ้งงาน

ไม่ใช่แค่พ่อคนเดียว ทุกคนต่างหลงใหลโลกอันแสนมหัศจรรย์ของผึ้ง

ผมนึกถึงภาพเหตุการณ์หนึ่งขึ้นมาได้

ตอนที่ผมใช้ชีวิตช่วงกลางคืนอยู่ข้างๆ รังผึ้งตามลำพัง ก็เห็นผึ้งตัวหนึ่งบินออกมาตายนอกรัง เพื่อป้องกันไม่ให้ศพตัวเองก่อความเสียหายกับผึ้งตัวอื่น

มันทำไปตามสัญชาตญาณเพื่อช่วยหมู่คณะ

พวกผึ้งยอมสละชีวิตตนเพื่อส่วนรวม

ผึ้งเป็นสิ่งมีชีวิตที่ยิ่งได้รู้จักก็ยิ่งมีเสน่ห์

“ขอชิมได้มั้ยครับ”

พ่อมองแม่ชีแมฮวาแล้วถาม พอได้เรียน ก็คงจะอยากสัมผัสรสชาติของน้ำผึ้ง

ทุกคนทำหน้าเหมือนกันหมด แม่กับมินซอกก็เหมือนกัน

แมฮวาอ่านใจพวกเขาได้

“งั้นมาลองชิมกันสักหน่อยดีมั้ยคะ”

กาฮีแปลคำพูดของแมฮวา ทุกคนพยักหน้าเหมือนตุ๊กตา

ท่าทางที่คล้ายกับเด็กทำเอาผมเกือบจะกลั้นหัวเราะไว้ไม่อยู่

แม่ชีแมฮวาตักน้ำผึ้งขึ้นมาในปริมาณที่ให้ทุกคนกินได้คนละช้อน

ไม่ได้มีแค่น้ำผึ้ง แต่ยังมีเศษรังผึ้งติดมาด้วย

ทุกคนเอาน้ำผึ้งใส่ปากก่อนดื่มด่ำรสชาติ

ทันทีที่ผมเคี้ยวรังผึ้ง น้ำผึ้งที่อยู่ด้านในก็ทะลักออกมาและกระจายไปทั่วทั้งปาก

มีกลิ่นอันหอมหวานและกลิ่นป่าที่สดชื่น

พ่อทำหน้าประทับใจ แม่พยักหน้าอย่างต่อเนื่อง มินซอกเลียริมฝีปากเป็นเชิงว่ายังกินไม่พอ

“รสชาติน่าทึ่งจริงๆ ”

ทุกคนชื่นชมรสชาติน้ำผึ้งไม่ขาดปาก

ผมเห็นด้วย มันมีรสชาติแตกต่างจากน้ำผึ้งที่เคยกิน

ไม่เหมือนน้ำผึ้งที่เคยกินที่วัดชีจัง

น้ำผึ้งที่กินวันนี้อร่อยกว่า

กลิ่นที่สดชื่นของป่าและความหวานเลิศมาก รสชาติที่ติดลิ้นให้ความรู้สึกสดชื่น

ผมอยากรู้ความลับของรสชาตินี้

ช่วงพักสั้นๆ ผมได้ใช้เวลาอยู่กับแม่ชีแมฮวา

ผมสื่อสารกับเธอผ่านทางตัวหนังสือเหมือนที่เคยเป็นมา

**[น้ำผึ้งที่เราได้กินกันตอนนี้ ได้จากที่ผึ้งผลิตในช่วงจำศีลใช่มั้ยครับ]**

**[ค่ะ ถูกต้องค่ะ]**

**[พวกมันได้กินอาหารของแม่ชีใช่รึเปล่าครับ]**

**[ใช่แล้วค่ะ]**

แม่ชีแมฮวามองกระดาษด้วยสีหน้าประมาณว่าต้องเป็นยังงั้นอยู่แล้ว

ความลับของรสชาติอยู่ในอาหารผึ้ง

ผมเดาว่าอาหารผึ้งของเธอนี่แหละต้นเหตุ

เราเก็บน้ำผึ้งจากผึ้งโพรงได้แค่ปีละครั้ง เนื่องจากพวกมันต้องเก็บน้ำผึ้งไว้กินเองด้วย

ต่อให้เก็บน้ำผึ้งมาได้มากแค่ไหน ก็ยังเกิดขาดแคลนอาหารอยู่ดี เพราะมนุษย์มาเก็บน้ำผึ้งของพวกมันไป

เกษตรกรเลี้ยงผึ้งทั่วไปจะให้พวกผึ้งที่กำลังจำศีลกินน้ำตาลที่ละลายกับน้ำ และเก็บน้ำผึ้งที่ผลิตออกมาก่อนดอกไม้จะบาน

เราเรียกน้ำผึ้งชนิดนั้นว่าน้ำผึ้งซายัง เป็นน้ำผึ้งที่ผลิตได้จากพวกผึ้งที่กินน้ำตาลดังกล่าว ไม่ใช่น้ำผึ้งที่ได้จากพวกผึ้งที่ดูดน้ำหวานของดอกไม้

แมฮวาบอกว่าเธอไม่ได้ให้ผึ้งกินน้ำตาลที่ละลายเป็นน้ำ แต่ให้กินอาหารผึ้งที่ทำจากสูตรลับเฉพาะตัว

จำได้ว่าเธอเคยเล่าว่าใส่ดอกชา ดอกไม้ป่าและใบไม้ แต่ผมอยากรู้วิธีที่ชัดเจนมากกว่านี้

**[ช่วยสอนทำอาหารผึ้งหน่อยได้มั้ยครับ]**

**[ได้สิคะ]**

แมฮวาฉีกยิ้ม ผมก็ยิ้มตอบเช่นกัน

การสอนเริ่มต้นขึ้นอีกครั้ง

แมฮวาบอกวิธีทำอาหารผึ้งตามที่ได้รับปากไว้

ขณะที่ฟังเธอ ผมก็วางแผนกลยุทธ์สร้างความแตกต่างไปด้วย

น้ำผึ้งมีรสชาติเป็นเอกลักษณ์ และส่วนผสมก็ยอดเยี่ยมเช่นกัน

ผมอยากก่อตั้งสถาบันวิจัยและอยากเปิดเผยความลับของส่วนผสมด้วย

ถ้าผ่านการตรวจสอบทางการแพทย์และได้เผยแพร่ประสิทธิภาพ น้ำผึ้งชนิดนี้จะมีอิทธิพลต่อตลาดอย่างมาก

ผมมองรังผึ้งที่ขนมาจากวัดชีจัง รังผึ้งเหมือนเป็นสัญลักษณ์ของวัด ผมจึงอยากได้กลับมาสักกล่อง

แต่แค่กล่องเดียวคงไม่พอ

*‘ตอนนี้มีแค่กล่องเดียว แต่อีกไม่นานมันก็จะเพิ่มเป็นร้อยเป็นพันกล่อง’*

ผมคิดจะเติมรังผึ้งให้เต็มฟาร์ม

และจะวางรังผึ้งไว้ทุกที่ แม้แต่ในสวนผลไม้ของชาวบ้าน

จากเมืองฮาดง ก็ไปต่อที่เมืองอื่น

ได้เวลาก้าวสู่บันไดขั้นถัดไปแล้ว

**รู้สึกได้ถึงความยิ่งใหญ่ ว่าแล้วก็อยากลองชิมน้ำผึ้งบ้างจัง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **51**

**ตอนที่ 51 ไปตามหาผึ้งโพรงเพิ่มกันเถอะ**

ตอนที่เริ่มคิดว่าสงสัยจะต้องใช้ผึ้งมากกว่านี้ ผมก็นึกถึงอาจารย์ฮวังยูชินขึ้นมาได้

ตอนทำน้ำหมักลูกพลับแห้ง จำได้ว่าเขาใช้วัตถุดิบธรรมชาติหลายอย่าง หนึ่งในวัตถุดิบเหล่านั้น มีขี้ผึ้งอยู่ด้วย

เทคนิคของเขาคือทำลูกพลับแห้งจากน้ำหมักขี้ผึ้ง ตอนนั้นผมยังถามที่มาของวัตถุดิบกับเขาอยู่เลย

จำได้ว่าฮวังยูชินตอบยิ้มๆ ว่า

“ก็ต้องใช้ของจากผู้เชี่ยวชาญเหมือนฉันอยู่แล้ว”

ดูเหมือนขี้ผึ้งที่เขาใช้เป็นของระดับดีที่สุด แน่นอนว่า... ผู้เชี่ยวชาญย่อมใช้แต่ของจากผู้เชี่ยวชาญด้วยกันเท่านั้น

และตอนนี้ ผมก็ต้องการข้อมูลจากผู้เชี่ยวชาญอย่างเขา

ทันทีที่ลืมตาตื่นขึ้นในเช้าวันต่อมา ผมรีบติดต่ออาจารย์ฮวังยูชิน

“อาจารย์ครับ ผมด็อกมย็องนะครับ”

“ยังมีชีวิตอยู่สินะ ไม่เห็นโทรมาสักหน นึกว่าตายไปแล้วซะอีก”

เป็นคำพูดเหมือนรอให้โทร. หาอยู่ จะว่าไปพอได้ยินเสียงแล้วผมก็รู้สึกคิดถึงเขาเหมือนกัน

“อาจารย์ครับ วันนี้ว่างไหมครับ”

“มีอะไร แบ่งน้ำผึ้งมาให้บ้างสิ”

“ครับ ได้อยู่แล้วครับ”

เขารู้เรื่องที่ผมเริ่มเลี้ยงผึ้งอยู่ก่อนแล้ว

ผมนัดกับอาจารย์เรียบร้อย

\*\*\*

หลังเรียนเลี้ยงผึ้งในช่วงสายจบลง ผมก็ขึ้นรถ โดยมีแม่ชีแมฮวานั่งอยู่ข้างๆ

วันนี้มินซอกติดธุระ ผมเลยต้องเป็นคนพาเธอไปส่งแทน แต่ก็เป็นจังหวะที่ผมมีเรื่องจะถามเธอพอดี

เป็นเรื่องที่ผมคิดหนักตลอดคืนที่ผ่านมา

ผมจอดรถใกล้ๆ บ้าน เธอหันมามองผมด้วยสีหน้าแปลกใจ

ผมหยิบปากกาและสมุดจดออกมา เธอพยักหน้าเป็นเชิงว่าเข้าใจ

**[ถ้าใช้อาหารผึ้งแล้ว เราจะเก็บน้ำผึ้งได้ 2 ครั้งเหมือนกับผึ้งชนิดอื่นๆ ได้ไหมครับ]**

**[ฉันยังไม่เคยลองทำแบบนั้นเลยค่ะ]**

**[ทำไมล่ะครับ]**

**[เป็นกฎของเจ้าอาวาสค่ะ เพราะท่านจะเก็บน้ำผึ้งแค่ตามปริมาณที่กำหนดไว้]**

**[ถ้าผมอยากเก็บน้ำผึ้งปีละ 2 ครั้ง คิดว่าพอจะเป็นไปได้ไหมครับ]**

**[ก็น่าจะเป็นไปได้ค่ะ]**

ผมอยากได้ยินประโยคนี้นี่แหละ ปกติแล้ว สำหรับผึ้งพันธุ์ คนเลี้ยงสามารถเก็บน้ำผึ้งได้สองครั้ง คือช่วงต้นฤดูร้อนกับฤดูใบไม้ร่วง ผลผลิตที่ได้ค่อนข้างเยอะ

ในทางตรงกันข้าม ถ้าเลี้ยงผึ้งโพรง เราจะเก็บน้ำผึ้งได้แค่หนึ่งครั้งในช่วงต้นฤดูใบไม้ร่วง ปริมาณผลผลิตก็น้อยนิดจนไม่น่าจะพอให้ผ่านพ้นช่วงฤดูฝนไปได้

ผมคิดว่าถ้าใช้อาหารผึ้งด้วยวิธีของแมฮวา เราน่าจะเก็บน้ำผึ้งสองครั้งได้

พอได้ยินคำตอบแง่บวกจากเธอก็ค่อยหายกังวล

หลังคุยธุระเสร็จ ผมจอดรถที่หน้าบ้านของคุณย่าคิมกนนิม คุณย่าที่อยู่ตรงลานบ้าน วิ่งมาหาพร้อมรอยยิ้ม

“วันนี้ด็อกมย็องมาส่งสินะ”

“ครับ คุณย่าสบายดีไหมครับ”

“ฉันน่ะ สบายดีตลอดอยู่แล้ว”

คุณย่าพูดพลางลูบแก้มของแมฮวา สีหน้าดูมีความสุข

คุณย่าคิมกนนิมเป็นนักกลอน บทกวีที่ท่านเขียนมีเนื้อหาเกี่ยวกับความคิดถึงมากเป็นพิเศษ

ดูจากท่าทีตอนนี้ ทำให้ผมคิดว่าท่านคงหมายถึงความคิดถึงที่มีต่อลูกสาว

“ถ้าอย่างนั้นผมไปก่อนนะครับ พอดีมีธุระน่ะครับ”

“กินข้าวก่อนแล้วค่อยไปสิ ฉันเตรียมข้าวไว้เรียบร้อยแล้วนะ”

“วันหลังผมมากินแน่นอนครับ วันนี้มีนัดสำคัญน่ะครับ”

“ถ้างั้นรอแป๊บนึงสิ”

คุณย่าคิมกนนิมกลับเข้าไปในบ้าน ผมสบตากับแมฮวา เธอทำหน้าว่าไม่รู้ว่าคุณย่าจะทำอะไร

ไม่นาน คุณย่าก็เดินถือถุงกระดาษออกมา ถุงป่องน่าดู

“ขอบใจเธอจริงๆ ด็อกมย็อง ตั้งแต่ได้เจอเธอก็มีแต่เรื่องดีๆ เกิดขึ้นหลายอย่างเลย นี่เป็นค่าตอบแทนที่ช่วยพาลูกสาวของฉันกลับมานะ”

เธอยื่นถุงกระดาษให้ผม

“ไม่หรอกครับ ไม่เป็นไรเลย”

“ไม่เป็นไรได้ยังไง ผู้ใหญ่ให้ของก็ต้องรับไว้สิ”

ผมรับถุงมาอย่างไม่มีทางเลือก เพราะถ้าไม่รับก็ดูจะเป็นการเสียมารยาท

“คราวนี้ก็ไปได้แล้วล่ะ”

ผมทิ้งสองแม่ลูกไว้ข้างหลังและสตาร์ทรถ

พอลองเปิดถุงดู กลิ่นความอร่อยก็ลอยออกมา

มันคือขนมยักกวา ขนมยักกวาแบบดั้งเดิมที่ผสมน้ำผึ้ง

ผมลดหน้าต่างลงและสูดอากาศของบ้านเกิดเข้าไปเต็มปอด หัวใจอบอุ่นแผ่เข้ามาเติมเต็มไปจนถึงส่วนลึกในใจ

ตอนนี้ก็เหลือแค่ไปเจอฮวังยูชินเท่านั้น

\*\*\*

ผมเดินทางมาถึงเมืองซังจู ไม่นานต่อมา ก็มองเห็นบ้านฮันอกแบบโบราณหลังเก่า

บ้านของอาจารย์ฮวังยูชินนั่นเอง ฮวังจองอาที่อยู่ตรงลานหน้าบ้านรีบตรงเข้ามาหาผม

“สบายดีไหมครับ”

“เป็นเพราะคุณเลยค่ะ ฉันถึงสบายขนาดนี้”

“ว่าแต่ว่าอาจารย์อยู่ไหนเหรอครับ”

“พอลูกศิษย์บอกว่าจะมา ก็รออยู่ข้างนอกตั้งแต่เมื่อกี้แล้วค่ะ”

ในตอนนั้นเอง ผมรู้สึกได้ถึงพลังของเสือจากทางด้านหลัง

ชายผู้มีคิ้วเสือกับร่างกายกำยำก้าวออกมา

“ทำไมมาสายขนาดนี้”

ผมไม่ได้มาสายสักหน่อย ถึงตรงเวลาพอดีเลยต่างหาก

“เข้าไปข้างในกันเถอะ”

จู่ๆ ฮวังยูชินก็มาดันหลังผม จะเมื่อก่อนหรือตอนนี้เขายังแรงดีไม่เปลี่ยน พวกเราเข้าไปในห้องอุ่นๆ กัน

ฮวังจองอายกน้ำชาออกมาให้

“ชาซุก [1] ค่ะ ดื่มแล้วมือเท้าจะได้อุ่นขึ้นค่ะ”

ฮวังจองอาวางชาไว้แล้วออกจากห้องไป ตอนที่มาครั้งก่อน ผมเคยเห็นเธอตากซุกไว้ คงจะเป็นชาที่ทำในตอนนั้นนั่นเอง

ฮวังยูชินมองโพจากี [2] ที่วางอยู่ข้างผม

“ของขวัญครับ อาจารย์”

ผมยื่นของขวัญให้เขา เขายิ้มแล้วแกะห่อผ้าที่ห่อของขวัญออก

“น้ำผึ้งของวัดชีจังสินะ”

“ใช่ครับ น้ำผึ้งฮันนีดิว”

“เคยได้ยินแต่ที่เขาเล่าต่อๆ กันมา นี่ฉันใช้ชีวิตมานานจนเกิดเรื่องแบบนี้ได้แล้วหรือนี่”

เขาตักน้ำผึ้งชิมทันที ผมเห็นใบหน้าของเด็กหนุ่มอันสดใสจากใบหน้าสูงวัย

“ได้กลิ่นป่าจากน้ำผึ้งเสียด้วย สมกับเป็นรสชาติสุดวิเศษ”

เขาชิมอย่างอารมณ์ดี และจ้องหน้าผมตรงๆ สีหน้าเหมือนอยากถามอะไรสักอย่าง

“ตัดสินใจจะทำอะไรต่อไป”

น้ำเสียงจริงจังพอสมควร ท่าทางเขาจะสงสัยมากเลยทีเดียวว่าทำไมผมถึงเริ่มเลี้ยงผึ้งทันทีหลังจากจบการทำลูกพลับแห้ง

“อาจารย์จำที่ผมเคยพูดไว้ได้ไหมครับ”

“นายหมายถึงตอนไหนล่ะ”

“ที่บอกว่าจะดึงคนหนุ่มสาวในเมืองกลับมาชนบทน่ะครับ”

“สายตาของนายตอนนั้น ฉันยังจำได้จนตอนนี้”

ฮวังยูชินจิบชาอึกหนึ่ง สีหน้าเหมือนกำลังนึกถึงภาพเหตุการณ์ในตอนนั้น

“แค่ลูกพลับแห้งอย่างเดียว คงไม่ง่ายที่จะดึงดูดผู้คนพวกนั้น ที่สำคัญ ลูกพลับแห้งทำได้แค่ช่วงฤดูหนาวด้วยครับ”

“อย่างที่นายว่าแหละ ลูกพลับแห้งทำได้แค่ช่วงสั้นๆ แต่ยังไงก็เป็นผลผลิตทางการเกษตรที่เพิ่มมูลค่าได้สูง พูดตรงๆ ฉันไม่แน่ใจว่าคนหนุ่มสาวจะรู้สึกถึงเสน่ห์ของการเลี้ยงผึ้งรึเปล่านะ”

**นั่นสิ จะทำยังไงให้คนหนุ่มสาวอยากมาเลี้ยงผึ้งกันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **52**

**ตอนที่ 52 ยังแทโฮ ผู้เชี่ยวชาญผึ้งโพรงออกโรง**

“ที่ผมทำลูกพลับแห้งได้ดี หลักๆ เพราะว่าผมเป็นลูกของเกษตรกรที่อยู่ในเมืองฮาดงครับ บวกกับมีเทคนิคการสอนจากอาจารย์ด้วย พวกหนุ่มสาวจากในเมืองไม่ได้มีพื้นฐานเหมือนผม และเอาจริงแล้ว เกษตรกรรมเป็นงานที่ต้นทุนสูง ผมว่ามันเป็นเรื่องยากที่พวกเขาจะก้าวออกมาทำเลยในทันทีครับ”

ฮวังยูชินนิ่งคิด ใบหน้าบอกว่าเห็นด้วย

“การเลี้ยงผึ้งเป็นเกษตรกรรมที่เริ่มต้นได้ด้วยต้นทุนน้อยกว่าลูกพลับแห้งครับ แถมเรียนรู้จากในเมืองได้ด้วย”

เขาเบิกตากว้าง คงตกใจกับคำว่าในเมืองก็ทำได้

“ถ้าพูดถึงคุณสมบัติของสินค้า ผมว่าน้ำผึ้งมีข้อดีตรงที่แปรรูปได้เหมือนกับลูกพลับน่ะแหละครับ”

“จะแปรรูปน้ำผึ้งเหรอ”

“นอกจากน้ำผึ้งแล้ว ผึ้งยังผลิตกาวชันผึ้ง ขี้ผึ้ง เกสรผึ้งและนมผึ้งด้วย ผมได้ทดลองทำผลิตภัณฑ์ตัวอย่างแล้ว เป็นเทียนกับสบู่ขี้ผึ้ง คุณภาพดีเลยครับ ถ้าหากว่าเราทำสินค้าแปรรูปได้ กำไรก็จะเพิ่มขึ้นอีก ผมมีแผนอยากทำให้คนหนุ่มสาวโหยหาความเป็นเกษตรกรเหมือนกับผึ้งที่โหยหาดอกไม้ครับ”

“ความคิดความอ่านของนายต่างจากชาวบ้านชาวช่องเขาจริงๆ เหมือนนายกำลังมองเห็นป่ากับต้นไม้ทั้งหมดอยู่เลย”

ฮวังยูชินทำหน้าชอบใจ

“ที่มาวันนี้คือผมมีเรื่องจะขอร้องอย่างหนึ่งครับ”

“ว่ามาสิ”

“ตอนที่เรียนทำลูกพลับแห้ง อาจารย์เคยสอนวิธีใช้ขี้ผึ้งให้ผม ตอนนั้นอาจารย์บอกว่าเป็นของล้ำค่าที่ได้จากผู้เชี่ยวชาญ จำได้ไหมครับ”

“จำได้สิ”

“ผมอยากเจอผู้เชี่ยวชาญท่านนั้นครับ”

“ฉันอยากรู้เหตุผลที่นายจะไปเจอเขา”

“ผมคิดว่าจะขอแบ่งซื้อผึ้งมาเพิ่มน่ะครับ”

“วันนี้อย่าหวังว่าจะได้กลับบ้านเลย”

ฮวังยูชินลุกพรวดไปเอาเสื้อคลุม และชวนให้ผมรีบไปเจอผู้เชี่ยวชาญเจ้าของขี้ผึ้งทันที

ถ้าตัดสินใจแล้ว เขาเป็นคนใจร้อนและพร้อมมุ่งตรงไปสู่เป้าหมายเสมอ

ผมเข้าไปในรถ นั่งรอเขาในที่คนขับ

ฮวังยูชินคุยโทรศัพท์เสร็จเรียบร้อยก็ตามผมมาขึ้นรถ

“ฉันนัดไอ้หนุ่มตระกูลยังกินข้าวเย็นเรียบร้อยแล้วนะ ไปรอเจอเขาที่ร้านได้เลย”

ฮวังยูชินบอกผมระหว่างที่นั่งมาด้วยกันในรถ สมกับเป็นผู้เชี่ยวชาญที่ตัดสินใจได้รวดเร็ว และมีพลังผลักดันคนอื่นๆ ได้ดี

ไม่นานต่อมา พวกเรามาถึงร้านอาหารชุดแบบดั้งเดิมของเกาหลีที่ตั้งอยู่บริเวณชานเมือง จะเรียกว่าร้านอาหารก็คงจะน้อยไป เพราะความหรูหราของมัน แทบจะเป็นระดับพระราชวังแล้ว

ทันทีที่เห็นฮวังยูชิน ผู้จัดการร้านก็โผล่มาทักเขาอย่างคุ้นเคย

“อาจารย์ครับ เชิญทางนี้เลยครับ”

ฮวังยูชินก้าวเข้าไปในร้านอย่างคุ้นเคย เขาดูอารมณ์ดี เมื่อได้อยู่ท่ามกลางความสะอาดเรียบร้อยที่เป็นเอกลักษณ์ของร้านอาหารชุดแบบดั้งเดิมของเกาหลี

ประตูที่ตกแต่งด้วยลวดลายดั้งเดิมเปิดออก ตรงหน้าเราคือห้องที่จองเอาไว้ บรรยากาศเหมือนพวกชนชั้นสูงสมัยโชซอน [1] รับประทานอาหารกัน

พวกเราจับจองที่นั่งเรียบร้อย

“ไอ้หนุ่มตระกูลยังนี่มันช้าตลอดเลย”

ฮวังยูชินหัวเราะพลางบ่น ผมคิดว่าไม่ใช่อีกฝ่ายมาช้าหรอก แต่เป็นพวกเราต่างหากที่มาเร็วเกินไป

ประตูเปิดออกพร้อมกับการปรากฎตัวของชายผู้มีจอนผมสีขาว

รูปร่างของเขาเล็กกว่าฮวังยูชิน แต่ดูบึกบึนและแข็งแรง

“ไม่เจอกันนานเลยนะ”

เขายิ้มบางๆ ให้ฮวังยูชิน แต่ดูเหมือนเขาจะสนใจผมมากกว่า

“นี่น่ะเหรอลูกศิษย์ที่อาจารย์ฮวังเคยอวดผม”

ยังแทโฮถามพลางนั่งลง

“ก็ใช่น่ะสิ ลูกศิษย์ฉันเอง”

ฮวังยูชินพูดด้วยสีหน้าภาคภูมิใจ

ไม่นานอาหารก็มาเสิร์ฟ ฮวังยูชินและยังแทโฮแลกเปลี่ยนเม้ามอยเรื่องราวตอนที่พวกเขาไม่ได้เจอกัน

ผมนั่งอยู่ข้างๆ ฟังเฉยๆ คิดในใจว่าจะเปิดประเด็นหลังจบมื้ออาหารก็แล้วกัน

พอกินข้าวเสร็จ พนักงานก็ยกน้ำชามาเวิร์ฟ

“ว่าแต่เหตุผลที่จู่ๆ ก็เรียกผมมาคืออะไรเหรอครับ แถมยังพาลูกศิษย์มาด้วยอีก”

ยังแทโฮเองก็ดูออก การพาลูกศิษย์มาด้วยในโอกาสเช่นนี้ถือว่ามีจุดประสงค์บางอย่าง ไม่ใช่แค่กินข้าวธรรมดาทั่วไป

“ไอ้เด็กนี่บอกว่าเริ่มเลี้ยงผึ้งแล้วน่ะ”

“อย่างนั้นเหรอครับ”

ยังแทโฮหันมาจ้องหน้าผม

“แล้วมันเกี่ยวอะไรกับการที่เรามาเจอกันวันนี้เหรอครับ”

“แบ่งขายผึ้งให้เขาหน่อยสิ”

ยังแทโฮพยักหน้า สีหน้าบอกว่าอ่านใจฮวังยูชินออก

“ถ้าเป็นเรื่องนั้นก็ไม่มีปัญหาหรอกครับ”

“รบกวนด้วยนะครับ”

ตอนนี้ได้เวลาผมออกโรงแล้ว

“อยากได้ประมาณกี่รังล่ะ”

“สักหนึ่งร้อยรังก็น่าจะโอเคครับ”

ไม่ใช่แค่ยังแทโฮ ฮวังยูชินเองก็มีสีหน้าตกใจเช่นกัน

“รังผึ้งที่ฉันเลี้ยงมีสามสิบรัง ฉันแบ่งขายให้ได้แค่สามรัง”

“ขอบคุณมากเลยครับที่ขายให้ ส่วนราคาผมจะให้ตามที่คุณต้องการเลยครับ”

ผมตอบอย่างสุภาพ

“แต่ว่านายจะเอาผึ้งเยอะขนาดนั้นไปทำอะไร ไม่โลภเกินไปหน่อยเหรอ”

คิ้วของฮวังยูชินกระตุกเพราะคำพูดของยังแทโฮ

“ผมไม่ได้คิดจะเก็บน้ำผึ้งขายอย่างเดียวครับ เหตุผลที่ผมอยากเลี้ยงผึ้งเป็นฟาร์มขนาดใหญ่ ก็เพราะมีความฝันอย่างอื่นครับ”

ฮวังยูชินพยักหน้า ท่าทางเขาจะคาดหวังให้ผมพูดประโยคที่พูดกับเขาเมื่อครู่ออกมา

ยังแทโฮและหวังยูชินเป็นมนุษย์ต่างประเภทกัน

ในขณะที่ฮวังยูชินอยากให้ชนบทกลายเป็นความหวังของคนหนุ่มสาว ยังแทโฮไม่ได้สนใจในเรื่องแบบนั้นเลย

ความสนใจของเขาอยู่ที่เรื่องอื่น

นี่เป็นข้อมูลที่ผมหาไว้ตั้งแต่สมัยที่เป็นผู้บริหารงานโฆษณา

ถึงจะไม่เคยพบปะและปะทะกันโดยตรงเหมือนฮวังยูชิน แต่เขาเป็นหนึ่งในผู้เชี่ยวชาญที่ผมเคยดูแลเหมือนกัน แน่นอนว่าผมรู้ข้อมูลของเขาอยู่แล้ว

ยังแทโฮเป็นนักอนุรักษ์สิ่งแวดล้อมแบบสุดโต่ง

“ผมคิดจะสร้างระบบรับรองความเป็นมิตรต่อสิ่งแวดล้อมโดยใช้ผึ้งโพรงครับ”

“รับรองความเป็นมิตรต่อสิ่งแวดล้อม?”

ยังแทโฮทำหน้างง

“ไม่เหมือนผึ้งพันธุ์ พวกผึ้งโพรงอ่อนไหวต่อยาฆ่าแมลง พวกมันอาศัยอยู่แค่ในพื้นที่ที่ทำการเกษตรแบบอินทรีย์เท่านั้นครับ”

“ที่นายพูดมาก็ถูก”

“ผึ้งเป็นส่วนสำคัญที่ช่วยพวกพืชถ่ายละอองเรณู เกษตรกรที่ทำการเกษตรแบบอินทรีย์ชอบผึ้งโพรงอยู่แล้ว ความฝันของผมคือ... อยากให้มีการรับรองเรื่องผลผลิตทางการเกษตรที่เป็นมิตรต่อสิ่งแวดล้อม เพราะอย่างนี้ ผมเลยอยากได้ผึ้งโพรงจำนวนมากเพื่อที่จะทำให้ความฝันเป็นจริงครับ”

“รับรองความเป็นมิตรต่อสิ่งแวดล้อมงั้นเหรอ... ถ้าเป็นงานแบบนั้นก็ต้องเป็นเรื่องใหญ่เลยสินะ นี่ฉันเผลอพูดพล่อยๆ ทั้งๆ ที่ยังไม่รู้อะไรดีเลยสินะ”

“ไม่เป็นไรครับ ผมควรจะบอกคุณให้ชัดเจนตั้งแต่แรกเองแท้ๆ”

ผมสบตาเขา เขากำลังรู้สึกผิดจริงๆ

“อาจารย์ฮวัง ผมเข้าใจผิดไปแล้วครับ”

ยังแทโฮก้มศีรษะขอโทษฮวังยูชิน ฮวังยูชินยกมือบอกว่าไม่เป็นไร

“แต่จะทำยังไงดีล่ะ จะแบ่งขายผึ้งที่ฉันมีให้ทั้งหมดก็ไม่ได้ด้วย”

ยังแทโฮมีสีหน้าลำบากใจ

“ขายให้แค่สามรังตามที่คุยกันไว้ก็ได้ครับ”

“แล้วที่เหลือจะทำยังไงล่ะ”

“ผมคิดไว้บ้างแล้วละครับ”

“ถ้ามีเรื่องที่ช่วยได้ ฉันจะช่วยนายแน่นอน”

ทุกอย่างเป็นไปตามแผน

ผมมั่นใจว่าจะได้รังผึ้งอย่างน้อยหนึ่งร้อยรังจากเขา

**ไปเอาความมั่นใจมาจากไหน!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **53**

**ตอนที่ 53 ไปด้วยกันไปได้ไกล**

หลังกินข้าวเย็นเสร็จ ฮวังยูชินพายังแทโฮมาที่บ้าน และชวนดื่มกันต่อ

“ดื่มอีกแก้วแล้วค่อยกลับสิ”

“ได้เลยครับ ต้องดื่มอยู่แล้วครับ”

ฮวังยูชินพูดกับยังแทโฮ พวกเขาดื่มไปไม่น้อยแล้ว ส่วนผมอยู่ในสภาพไม่ได้ดื่มเลยสักแก้ว เพราะต้องขับรถ

ยังแทโฮแสดงสีหน้าว่าอยากคุยกับผมต่อ และนั่นเป็นสาเหตุที่เขามาที่นี่

“จองอา จัดโต๊ะดื่มให้หน่อยสิ”

ฮวังจองอาพยักหน้ารับ ทุกครั้งที่เจอกัน ผมรู้สึกว่าเธอเหมือนวัวเชื่องๆ ตัวหนึ่ง

อาศัยอยู่กับพี่ชายที่จู้จี้จุกจิกแถมยังต้องคอยปรนนิบัติรับใช้ทุกอย่าง แต่เธอกลับไม่บ่นสักคำ

ฮวังจองอาจัดโต๊ะดื่มสังสรรค์ให้เหมือนเตรียมเอาไว้ล่วงหน้าอยู่แล้ว

“คราวนี้คงจะดื่มด้วยกันได้แล้วสินะ”

ยังแทโฮพูดขณะยื่นแก้วเหล้ามาให้ผม

“ครับ ผู้อาวุโส”

“ผู้อาวุโสอะไรกัน เรียกตามสบายเถอะ เรียกอาจารย์ยังสิ”

“อาจารย์ยง อาจารย์ยังอะไรกัน เรียกแค่คนตระกูลยังก็พอ”

ฮวังยูชินหยอกยิ้มๆ ยังแทโฮก็ยิ้มรับ ไม่ทันไร หน้าของเขาก็เห่อแดง ท่าทางจะคออ่อนกว่าฮวังยูชิน

“จะว่าไปแล้วฉันสงสัยจริงๆ ว่านายจะขอแบ่งซื้อผึ้งเยอะแยะขนาดนั้นได้ด้วยวิธีไหนกัน”

ถึงหน้าตาจะบอกว่าเมาแล้ว แต่ท่าทางการพูดไม่แกว่งเลยสักนิด

“ผมรู้ว่าอาจารย์มีเครือข่ายกับครอบครัวเกษตรกรที่เลี้ยงผึ้งอยู่น่ะครับ แถมส่วนใหญ่ยังเป็นเกษตรกรที่เลี้ยงผึ้งโพรงด้วย”

“ไม่ใช่ส่วนใหญ่ คนที่ฉันรู้จักทุกคนเลี้ยงผึ้งโพรงกันหมดเลยต่างหาก”

ยังแทโฮทำท่าอึดอัดใจเล็กน้อย ท่าทางจะรู้เหตุผลของผมแล้ว เขาคือผู้เชื่อมั่นในผึ้งโพรงตัวจริง!

ยังแทโฮเชื่อว่ามีแต่ผึ้งโพรงเท่านั้นที่จะทำให้สิ่งแวดล้อมดีขึ้น

ผมพูดต่อ

“มีความเชื่อว่า น้ำผึ้งที่ผึ้งโพรงเก็บมาได้คือน้ำผึ้งป่า แต่ความจริงแล้วมันไม่ใช่แบบนั้น และน้ำผึ้งที่ได้มา ก็ไม่ควรเรียกว่าน้ำผึ้งป่าเลยครับ”

“นายรู้เรื่องนั้นได้ยังไง...”

สีหน้าของยังแทโฮเหมือนคนสร่างเมา

ความจริงเป็นแบบที่ผมพูด ถึงจะได้น้ำผึ้งจากผึ้งโพรง แต่จะใช้คำว่า น้ำผึ้งป่า ก็เป็นเรื่องที่ฟังดูแปลกๆ อยู่

เพราะยุคนี้ น้ำผึ้งป่ายังไม่ได้รับการรับรองตามมาตรฐานของสำนักงานคณะกรรมการอาหารและยา

ครอบครัวเกษตรกรที่ขายน้ำผึ้งป่า จะติดฉลากเขียนไว้ว่า ‘น้ำผึ้งแท้’ ด้านล่างก็จะมีตัวอักษรเล็กๆ เขียนต่อว่า ‘จากผึ้งโพรง’

แต่ว่า... ไม่มีมาตรฐานรับรองและไม่มีงานวิจัยเกี่ยวกับผึ้งโพรงโดยละเอียด

“ผมอยากแก้ไขความเข้าใจเกี่ยวกับน้ำผึ้งป่าครับ”

“ที่นายพูดเป็นเรื่องที่น่ายินดี ว่าแต่มันเกี่ยวอะไรกับการที่นายขอซื้อรังผึ้งกันล่ะ”

“เกี่ยวข้องอย่างมากเลยครับ ถ้าจะให้บอกวิธีตรงๆ เลยคือ เรื่องนี้ต้องใช้ความร่วมแรงร่วมใจจากครอบครัวเกษตรกรที่เลี้ยงผึ้งโพรงครับ ผมก็เลยต้องมาขอความช่วยเหลือจากอาจารย์”

“ร่วมแรงร่วมใจ?”

ฮวังยูชินที่ฟังเงียบๆ อยู่ด้านข้างพยักหน้าเห็นด้วย

ท่าทางเขาจะเข้าใจว่าผมกำลังคิดอะไรอยู่

“ถ้ารวมตัวกันเป็นองค์กรได้ เราก็จะสร้างระบบรับรองมาตรฐานของน้ำผึ้งป่าได้ครับ”

“ระบบรับรองมาตรฐานของน้ำผึ้งป่างั้นเหรอ...”

“ผมอยากสร้างกลไกที่สามารถแบ่งซื้อขายผึ้งโพรงได้ด้วยครับ”

“ถ้าจะทำแบบนั้น ค่าใช้จ่ายคงไม่น้อยทีเดียว”

“ใช้เงินไม่เยอะหรอกครับ ใช้เทคโนโลยีก็พอครับ”

“เทคโนโลยีแบบไหนล่ะ”

“เทคโนโลยีการพัฒนาเว็บไซต์สมาคมผึ้งโพรงครับ”

งานที่ผมจะทำครั้งนี้ แตกต่างจากงานพัฒนาเว็บไซต์ ‘เกษตรกรแห่งภูเขาชีรี’

ผมตั้งใจจะจัดตั้งองค์กรที่จะควบคุมดูแลระบบการรับรองมาตรฐานและการซื้อขายผึ้งโพรง

ผมเล่าให้เขาฟังถึงวิธีที่จะรวบรวมผู้คนให้เป็นกลุ่มก้อนเดียวกันได้ทางอินเทอร์เน็ต

ยังแทโฮเป็นคนเข้าใจอะไรได้เร็วมาก ฟังไปครู่หนึ่ง เขาก็พูดลอยๆ

“ถ้างั้นก็คงต้องรวบรวมผู้คนทันทีเลยสินะ”

“ยิ่งเร็วเท่าไรก็ยิ่งดีครับ”

“ก็คงต้องรีบดำเนินการให้เร็วที่สุด”

“ขอบคุณครับ”

คงเพราะร้อนใจหรือคิดอะไรสักอย่าง ยังแทโฮกระดกเหล้าเข้าปากรวดเร็ว สุดท้าย เขาก็ยอมแพ้ให้กับเหล้าและผล็อยหลับไป ดูเหมือนจะเป็นคนประเภทเมาแล้วไม่อาละวาด

ผมสบตากับฮวังยูชิน

ฮวังยูชินช่วยเก็บโต๊ะดื่มสังสรรค์ และพยุงยังแทโฮให้นอนลง

“ไหนๆ ก็สร่างเมาแล้ว เราไปเดินรับลมกัน”

“ครับ อาจารย์”

ผมกับฮวังยูชินออกมาที่ลานหน้าบ้านด้วยกัน พระจันทร์เต็มดวงส่องแสงสว่างสไว

เขากำลังมองพระจันทร์ ผมเงยหน้ามองท้องฟ้าตามเขา

พระจันทร์ที่กำลังส่องแสงอยู่ดูเหมือนหิมะที่จับตัวเป็นก้อนเดียวกัน

“นายเก่งเรื่องทำให้คนประหลาดใจสินะ”

“อาจารย์หมายถึงอะไรเหรอครับ...”

เขาเลื่อนสายตาจากพระจันทร์มาที่ผม

“หมายถึงว่า ฉันไม่คิดเลยว่านายจะพูดแบบนั้นกับเขา”

ฮวังยูชินดื่มเหล้าไปเยอะก็จริง แต่ดวงตาของเขาเป็นประกายแจ่มใส ไม่หมองมัวเลยสักนิด

เป็นคนที่สลัดความมึนเมาออกไปได้ด้วยความสามารถอันมหัศจรรย์

“จริงๆ แล้ว ผมรู้อยู่แล้วครับว่าอาจารย์สนิทกับอาจารย์ยัง”

ฮวังยูชินยิ้ม ตอนที่พบกันครั้งแรก ผมอ้างคำพูดที่เขาที่เคยให้สัมภาษณ์ใน 'เกษตรกรวันนี้' บทสัมภาษณ์นั้นไม่ได้มีแค่ฮวังยูชินคนเดียว แต่ว่ามียังแทโฮอยู่ด้วย

สายตาของฮวังยูชินบอกว่าเข้าใจว่าผมกำลังพูดถึงอะไร

“เพราะอะไร นายถึงไม่คุยกับฉันเรื่องการรับรองความเป็นมิตรต่อสิ่งแวดล้อม”

คำถามสมกับเป็นเขาจริงๆ

“กับอาจารย์ ผมบอกเรื่องที่ต้องทำทันทีทั้งหมดครับ เพราะผมอยากบอกให้ชัดเจนถึงเหตุผลที่เลือกเลี้ยงผึ้งต่อจากลูกพลับแห้งครับ”

“เรื่องที่พูดกับฉัน ไม่มีประโยชน์อะไรกับไอ้หนุ่มตระกูลยังเลยสินะ”

“ผมรู้มาว่าอาจารย์ยังค่อนข้างสนใจเรื่องปัญหาสิ่งแวดล้อมครับ”

“ฉันจะถามอีกแค่คำถามเดียว...”

“ครับ อาจารย์”

“นายพูดแบบนั้นเพราะมันฟังดูดีงั้นเหรอ เรื่องการรับรองความเป็นมิตรกับสิ่งแวดล้อมโดยใช้ผึ้งโพรงนั่นน่ะ”

“ไม่ใช่ครับ สำหรับผม เป้าหมายหลักของอาชีพเกษตรกรรม คือการสร้างความเป็นมิตรกับสิ่งแวดล้อม ที่ผมเลือกเลี้ยงผึ้งก็เพราะอยากสร้างรากฐานให้มั่นคง แต่ว่า... ผมตั้งใจจะบอกอาจารย์ตอนที่วางแผนเสร็จเรียบร้อยแล้วครับ”

“เยี่ยมจริงๆ นายคิดไปถึงขั้นนั้นเลยเหรอ ฉันนี่มีลูกศิษย์ที่ยอดเยี่ยมจริงๆ ”

“อาจารย์ก็ชมเกินไปแล้วครับ”

“นายน่าจะเหนื่อย เข้าไปพักเถอะ”

\*\*\*

เช้าวันต่อมา ยังแทโฮมีอาการเมาค้าง

ตอนที่กินอาหารเช้า สีหน้าของเขาดูไม่ไหวเท่าไหร่

ฮวังยูชินมองเขาแล้วหัวเราะ

“อาจารย์ยัง คออ่อนขนาดนี้เลยเหรอ”

“เมื่อวานผมฝืนตัวเองไปหน่อยครับ”

“มาๆ ฉันจะมอบของล้ำค่าให้”

ฮวังยูชินลุกขึ้นและเดินหายไป ก่อนกลับมาพร้อมขวดน้ำผึ้งในมือ

“น้ำผึ้งที่ลูกศิษย์ฉันเอามาให้ กินแล้วนายจะหายเป็นปลิดทิ้งเลยละ”

ยังแทโฮเป็นผู้เชี่ยวชาญด้านน้ำผึ้ง พอบอกว่าผมเป็นคนเอามา เขาก็แสดงสีหน้าอยากรู้รสชาติ

ฮวังยูชินผสมน้ำกับน้ำผึ้งในสัดส่วนที่เหมาะสม และยื่นส่งให้

ยังแทโฮค่อยๆ ดื่มช้าๆ ผมจับตาดูเขาดื่มเงียบๆ

**วาทศิลป์เป็นเลิศเป็นแบบนี้เองสินะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **54**

**ตอนที่ 54 ขอแบ่งผึ้งจากเกษตรกรเลี้ยงผึ้ง**

เขามองผมแล้วถามด้วยสีหน้าประหลาดใจทั้งๆ ที่ยังดื่มน้ำผึ้งไม่หมดด้วยซ้ำ

“อันนี้น้ำผึ้งอะไรเหรอครับ”

“น้ำผึ้งฮันนีดิวของวัดชีจังครับ”

“ถึงว่า รู้สึกได้เลยว่ารสชาติไม่เหมือนใคร นี่สินะน้ำผึ้งที่เขาร่ำลือกัน”

ยังแทโฮดื่มน้ำผึ้งจนหมด ท่าทางบอกว่าอารมณ์ดี

“ไม่รู้ว่าเพราะน้ำผึ้งนี่หรือเปล่า แต่กินแล้วหัวโล่งขึ้นเลยครับ”

ท่าทางเหมือนเขาจะหายเมาค้างจริงๆ

ตอนที่เราบอกลากัน ยังแทโฮดูจะกลับมาปกติทุกอย่างแล้ว

“ฉันจะลองรวบรวมคนตามที่นายพูดดู แล้วจะติดต่อไปนะ”

“ขอบคุณครับ”

อีกไม่นานทั้งฟาร์มผึ้งของผมก็จะเต็มไปด้วยรังผึ้ง

แต่ก่อนหน้านั้นผมมีสิ่งที่จะต้องเตรียมล่วงหน้า!

\*\*\*

ผมกลับมาที่บ้าน ทุกคนยังคงเรียนเลี้ยงผึ้งกันอย่างต่อเนื่อง

แม่ที่เคยกลัวผึ้งในตอนแรก ตอนนี้สามารถจัดการผึ้งได้อยู่หมัด ไม่มีความหวาดกลัวอีกแล้ว ทั้งหมดนี้ เป็นเพราะการสอนของแม่ชีแมฮวา

หลังบทเรียนจบลง ผมคุยกับมินซอก

“นี่มินซอก ตั้งแต่วันนี้ไปนายไม่ต้องจัดตารางสอนแล้วนะ”

“ฉันเตรียมไว้เรียบร้อยแล้วน่า ตารางเรียนทั้งหมดจะจบในวันนี้นี่ละ”

ผมไหว้วานเขาเรื่องการจัดตารางเรียนไว้ตั้งแต่ก่อนจะเดินทางไปวัดชีจัง เขาไม่ลืมและทำได้ดีเสมอ

“ถ้างั้นงานที่ฉันต้องทำตั้งแต่ตอนนี้คืออะไรล่ะ”

“สร้างเว็บไซต์สมาคมผู้เลี้ยงผึ้งโพรงน่ะ”

การสร้างเว็บไซต์เป็นแค่จุดเริ่มต้น เพราะเราไม่สามารถทำทุกอย่างได้รวดเดียว

ระบบรับรองความเป็นมิตรต่อสิ่งแวดล้อมโดยใช้ผึ้งโพรงเป็นเรื่องไกลตัวสำหรับคนยุคนี้ แต่สำหรับการรวบรวมครอบครัวเกษตรกรที่เลี้ยงผึ้งโพรง และสร้างชุมชนให้กับพวกเขา... เป็นเรื่องที่เริ่มต้นได้ในทันที

“ฉันอยากได้เว็บไซต์ที่มีคอนเซ็ปต์คอมมูนิตี้ ประมาณว่า... ช่วยดูแลครอบครัวเกษตรกรที่เลี้ยงผึ้งโพรงอย่างเป็นระบบน่ะ”

“ไม่ต้องมีระบบชำระเงินใช่ไหม”

ตอนที่เราพัฒนาเว็บไซต์ ‘เกษตรกรภูเขาชีรี’ ระบบชำระเงินเป็นเรื่องที่ยากที่สุด ขนาดว่าเว็บซื้อขายออนไลน์ขนาดใหญ่ในอีก 10 ปีข้างหน้า ยังมีปัญหาเรื่องการจัดการ ทว่ามินซอกกลับรับมือปัญหาทั้งหมดได้ด้วยตัวคนเดียว

“ตอนนี้ระบบชำระเงินยังไม่จำเป็น แต่ถ้าในอนาคต งานของเราใหญ่ขึ้น ฉันว่าจะหานักพัฒนามาเพิ่มอีกสักคนนะ”

“เป็นเรื่องน่ายินดีที่สุดที่เคยได้ยินมาเลยนะ”

“แล้วก็... นายช่วยลงอันนี้ในเว็บให้ด้วยนะ”

ผมยื่นสมุดโน้ตให้มินซอก เขาทำหน้าตกใจ

“นายจดเรื่องพวกนี้ไว้ตั้งแต่ตอนไหนน่ะ”

ในสมุดโน้ต เขียนวิธีการเลี้ยงผึ้งโพรงไว้อย่างละเอียด

เป็นเนื้อหาที่ผมจดเอาไว้ระหว่างเรียนเลี้ยงผึ้ง ข้อมูลเหล่านี้เพิ่มมากขึ้นเรื่อยๆ ในทุกวัน ยังมีอีกหลายเรื่องที่ยังไม่ได้เรียน เช่น การแยกรังผึ้ง เป็นต้น

ผมรวบรวมสิ่งเหล่านี้จากข้อมูลที่ได้รับมาจากแม่ชีแมฮวาและยังแทโฮ

“ฉันไปขอความคิดเห็นจากผู้เชี่ยวชาญด้านการเลี้ยงผึ้งมาน่ะ ยังมีส่วนที่ไม่สมบูรณ์อยู่อีกเยอะเลย นายเหลือพื้นที่ไว้ให้อัปเดตข้อมูลด้วยนะ”

เกาหลีใต้ยุคที่ผมย้อนเวลากลับมานี้ ยังมีข้อมูลเกี่ยวกับการเลี้ยงผึ้งไม่มากพอ ผมไม่ต้องการให้เว็บไซต์เป็นพื้นที่สำหรับคอมมูนิตี้เพียงอย่างเดียว

**ต้องมีการแลกเปลี่ยนความรู้เฉพาะทางกันด้วย พลังถึงจะยิ่งใหญ่ขึ้น**

“โอเค ว่าแต่อันนี้คืออะไร”

ผมยังไม่คิดจะเปิดเผยข้อมูลทั้งหมดทีเดียว โดยเฉพาะข้อมูลบางอย่างที่ได้จากแม่ชีแมฮวา ผมอยากเก็บเอาไว้ให้เป็นเทคนิคพิเศษเฉพาะของพวกเราเท่านั้น

“เป็นเนื้อหาที่ห้ามเอาลงเว็บน่ะ”

ผมเคยประกาศเอาไว้ว่าจะเปิดเผยเทคนิคการทำลูกพลับแห้งของฮวังยูชินผ่านสื่อ แต่ไม่ได้คิดจะเปิดเผยวิธีทำน้ำหมักสูตรพิเศษในทันที

ผมใช้คำว่า... จะเปิดเผยผ่านการสอนของอาจารย์ฮวังยูชินเพื่อซื้อเวลา

เคล็ดลับของแม่ชีแมฮวาก็เหมือนกัน นี่ไม่ใช่เนื้อหาที่จะเปิดเผยกันได้ง่ายๆ

ดูเหมือนมินซอกจะเข้าใจความหมายที่ผมพูดดี เขาพยักหน้ารับ

“โอเค ฉันจะเริ่มงานทันที”

มินซอกพูดด้วยสีหน้ามั่นใจ

เย็นวันนั้นยังแทโฮติดต่อมา

“ฉันนัดประชุมในอีกสองวันข้างหน้า จริงๆ มันควรจะเร็วกว่านี้ไหม ไม่แน่ใจว่าฉันช้าไปหรือเปล่า”

“ช้าอะไรล่ะครับ เร็วกว่าที่ผมคิดไว้มากเลยครับ”

เขาหัวเราะเสียงร่าเริง เป็นคนจัดการอะไรได้รวดเร็วจริงๆ

\*\*\*

สองวันต่อมา ผู้คนมารวมตัวกันที่ฟาร์มผึ้งโพรงของยังแทโฮ

ทุกคนต่างก็แสดงความเคารพต่อยังแทโฮ

รู้สึกได้เลยว่าเขาได้รับความเคารพนับถือจากครอบครัวเกษตรกรที่เลี้ยงผึ้งโพรงอย่างแท้จริง

เพราะคนมากันเยอะมาก เราก็เลยจองร้านอาหารขนาดใหญ่ที่อยู่แถวๆ นั้น

เกษตรกรมากกว่า 50 คนแน่นเต็มร้านอาหาร

อาจารย์ยังแทโฮก้าวออกไปด้านหน้า

“ที่เรียกทุกคนมารวมตัวกันในวันนี้ ก็เพราะว่าผมอยากแนะนำเพื่อนคนนี้ให้ทุกคนรู้จักครับ”

ยังแทโฮเรียกผมออกมายืนต่อหน้าผู้คน

“เขาเป็นเกษตรกรหนุ่มที่มีชื่อว่าคิมด็อกมย็องครับ เขาเลี้ยงผึ้งโพรงเหมือนกับทุกคน”

ยังแทโฮเดินกลับไปที่เดิม ปล่อยผมให้จัดการต่อเอง ผมรู้สึกได้ถึงสายตาของผู้คนที่มองมา...

พวกเขาสงสัยว่าผมกำลังจะพูดอะไร

“ที่ผมมาอยู่ที่นี่ ก็เพราะอยากจะร่วมแรงร่วมใจกับทุกคน สถานการณ์ของพวกเรา ครอบครัวเกษตรกรเลี้ยงผึ้งกำลังตกต่ำ แม้แต่คำว่าน้ำผึ้งป่า พวกเราก็ไม่สามารถใช้ได้ตามใจต้องการ เพราะว่ายังไม่มีมาตรฐานเป็นที่ยอมรับอย่างชัดเจน ในเมื่อองค์กรที่เกี่ยวข้องไม่ทำ พวกเราก็ต้องลงมือทำกันเองครับ”

หลังได้ยินคำพูดของผม ทุกคนต่างส่งเสียงโห่ร้องยินดี ดูเหมือนผมเข้าประเด็นได้ตรงจุดที่สุด

ผมเริ่มอธิบายแผนการต่อไป ปัจจุบัน การรวมตัวของครอบครัวเกษตรกรผู้เลี้ยงผึ้งโพรงนั้นอยู่ในระดับร้านอินเทอร์เน็ตคาเฟ่ [1] มีสภาพไม่ชัดเจน ยังไม่เป็นองค์กร

กลุ่มเกษตรกรที่เลี้ยงผึ้งโพรงกระจัดกระจายกันไปหมด ไม่เป็นน้ำหนึ่งใจเดียว

“เราต้องเริ่มจากจัดตั้งสมาคมกลุ่มคนเลี้ยงผึ้งโพรง แล้วค่อยเลื่อนระดับไปเป็นสหกรณ์การเกษตรครับ”

พวกเกษตรกรตั้งใจฟังคำพูดของผม ผมเริ่มพูดถึงแผนการจัดตั้งสมาคมผึ้งโพรงเพื่อรับรองมาตรฐานน้ำผึ้งป่าและขยายกลุ่มคนเลี้ยงผึ้งโพรง

“ฟังดูดีนะ แต่ทั้งหมดนี้ ใครจะเป็นคนทำล่ะ”

เกษตรกรคนหนึ่งถามขึ้น

“เรื่องนั้นเดี๋ยวผมทำเองครับ”

ปัญหาที่เร่งด่วนที่สุดตอนนี้คือ การรวบรวมครอบครัวเกษตรกรเลี้ยงผึ้งโพรงที่กระจัดกระจายกันอยู่ให้เป็นหนึ่งเดียว

ผมอธิบายเกี่ยวกับการพัฒนาเว็บไซต์และแผนการรวบรวมผู้คน

นี่ไม่ใช่แค่การสร้างสมาคม

มีภูเขามากมายที่เราจะต้องข้ามไปให้ได้ ไม่ว่าจะเป็นการเรียนรู้และการแลกเปลี่ยนข้อมูล ไปจนถึงการซื้อขายผึ้งโพรง

“ถ้าคุณมีความตั้งใจที่ยิ่งใหญ่แบบนั้น พวกเราจะช่วยเองครับ”

เกษตรกรที่ถามผมเมื่อครู่พูดขึ้น

“ผมหวังว่าจะเชื่อมโยงเป็นหนึ่งเดียวกับเกษตรกรทุกท่านที่อยู่ที่นี่ครับ ด้วยเหตุนี้ ผมจึงอยากขอแบ่งซื้อผึ้งของทุกคน แค่ครอบครัวละรังก็ได้ครับ”

“พวกเราจะแบ่งขายให้ เท่าไหร่ก็ได้ตามที่ต้องการเลยครับ”

ทุกคนตอบกลับเป็นเสียงเดียวกัน

ผมได้รังผึ้งที่วางแผนไว้มาอยู่ในมือครบแล้ว

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **55**

**ตอนที่ 55 ผึ้ง 100 รัง**

พวกเราทยอยรวบรวมรังผึ้งมาไว้ในฟาร์มผึ้ง

ทุกอย่างเริ่มต้นได้อย่างรวดเร็วเพราะความสามารถในการจัดการของมินซอก

หลังจาก ผมขอให้เขาสร้างเว็บไซต์ ผ่านไปไม่ถึงสัปดาห์ ทุกอย่างก็ออกมาเป็นรูปเป็นร่าง

“งานคืบหน้าเร็วมาก”

“เพราะสเปค [1] ต่ำกว่าเว็บไซต์เกษตรกรภูเขาชีรีน่ะสิ”

มินซอกตอบยิ้มๆ ตอนนี้ สิ่งที่เร่งด่วนที่สุดของเราคือการขอแบ่งซื้อรังผึ้ง

ประเด็นอ่อนไหวต่างๆ อย่างการรับรองและขายน้ำผึ้งป่ายังอยู่ในระหว่างการพูดคุยหารือกัน แต่เรื่องแบ่งรังผึ้ง เราสามารถดำเนินการได้ทันที

การแบ่งรังผึ้งถือว่าเป็นงานสร้างกำไรให้แก่ครอบครัวเกษตรกรผู้เลี้ยงผึ้งได้เหมือนกัน ผึ้งหนึ่งรังราคาหนึ่งแสนห้าหมื่นวอน [2] ถ้ามีผึ้งหนึ่งร้อยรัง ก็จะขายได้สิบห้าล้านวอน [3]

ผมมีเงินทุนที่สำรองเก็บไว้ตั้งแต่ตอนทำการเกษตรลูกพลับแห้ง ยอดประมาณนี้ถือว่าอยู่ในระดับที่ยังรับมือไหว

“นายบอกว่าวันนี้ได้มากี่รังนะ”

“รวมทั้งหมดก็น่าจะเกินสามสิบรัง”

“เยอะอยู่นะ”

“เตรียมรถไว้แล้วใช่มั้ย”

“สบายมาก ออกเดินทางตอนนี้เลยก็ยังได้”

ตอนไปรับผึ้งจากวัดชีจัง เราใช้รถบรรทุกลดแรงกระแทกในการเคลื่อนย้ายรังผึ้ง ตอนนั้น ผึ้งยังมีปริมาณน้อย ใช้แค่รถตู้ก็เพียงพอ แต่ตอนนี้สเกลงานของเราใหญ่ขึ้นแล้ว

รถบรรทุกลดแรงกระแทกที่มินซอกเตรียมมารอบนี้เป็นรถที่ใหญ่ขนาดใช้บรรทุกม้าแข่งได้

เราจำเป็นต้องเอาใจใส่เรื่องการขนส่งอย่างดี เมื่อเทียบกับผึ้งพันธุ์แล้ว ผึ้งโพรงอ่อนไหวกว่ามาก หากได้รับความเครียดพวกมันอาจบินหนีไปได้ จึงต้องเคลื่อนย้ายอย่างระมัดระวังมากที่สุด

การเคลื่อนย้ายรังผึ้งในวันนี้สำเร็จเรียบร้อย รังผึ้งทุกรังมาถึงฟาร์มอย่างราบรื่นปลอดภัย

ฟาร์มผึ้งของเรามีรังผึ้งเกือบร้อยรัง

ผมมองฟาร์มที่เต็มไปด้วยรังผึ้งด้วยความรู้สึกภาคภูมิใจ

“จะมองอะไรขนาดนั้นล่ะ”

เสียงใครคนหนึ่งดังมาจากด้านหลัง

พ่อนั่นเอง

“คิดไว้แล้วเชียวว่าแกทำอะไรใหญ่โต”

พ่อพูดขณะจ้องมองรังผึ้ง

“เพราะผม พ่อแม่เลยต้องทำงานเพิ่มตลอดเลยใช่ไหมครับ”

ช่วงนี้ผมไม่มีแม้แต่เวลาที่จะคุยกับพ่อแม่ เพราะต้องเตรียมทุกอย่างให้เสร็จก่อนถึงฤดูใบไม้ผลิ

“ไม่หรอก ฉันไม่เคยมีความสุขมากขนาดนี้มาก่อนเลยในชีวิต”

ผมรู้สึกได้ถึงความจริงใจจากสีหน้าพอใจของพ่อ ตอนทำเกษตรกรรมลูกพลับแห้งพ่อทำก็ทุกอย่างเต็มที่จนถึงที่สุด

“แผนเกษตรกรรมปีนี้เป็นยังไงบ้างครับ”

“จะว่าไปแล้วฉันยังไม่บอกแกสินะ ฉันปรับเปลี่ยนแผนเกษตรกรรมปีนี้แล้วล่ะ”

“ปรับเปลี่ยนแผนเหรอครับ”

พ่อยิ้มพร้อมพยักหน้า

“ฉันรู้สึกสนุกที่ได้เรียนรู้วิธีการเลี้ยงผึ้ง”

พ่อเล่าแผนเกษตรกรรมให้ผมฟัง เป็นเรื่องที่ได้ปรึกษากับแม่มาแล้ว

พ่อกับแม่จะเลื่อนการเกษตรผักกาดแก้วที่วางแผนไว้ออกไป และมาช่วยงานเลี้ยงผึ้งก่อน

ผมวางแผนไว้ว่าจะเลี้ยงผึ้งในฤดูใบไม้ผลิ ฤดูร้อน และฤดูใบไม้ร่วง ส่วนในฤดูหนาวจะทำการเกษตรลูกพลับแห้ง

นั่นคือสิ่งที่ผมคิดเอาไว้

ผมเลือกที่จะไม่บอกพ่อแม่เพราะรู้สึกว่าเป็นเรื่องราวที่ไม่สามารถบีบบังคับได้

พ่ออยากให้ทุกคนในครอบครัวเป็นหนึ่งเดียวกัน

ผมก็เช่นกัน

“คุยอะไรกันถึงได้ดูหน้าตาสดชื่นขนาดนั้นคะ”

แม่นั่นเอง ด้านหลังมีกาฮีกับมินซอกอยู่ด้วย

พวกเราย้ายไปนั่งที่แคร่ แม่หยิบซาลาเปากับชีคเย [1] ออกมาจากตะกร้า

“พวกเราขอร่วมวงด้วยสิ”

แม่พูดพลางยื่นซาลาเปาให้

เป็นช่วงเวลาอบอุ่นในบรรยากาศแบบครอบครัว

“ว่าแต่ แล้วแม่ชีแมฮวาล่ะ” ผมถามกาฮี

“วันนี้กลับไปวัดชีจังน่ะ มินซอกไปส่งถึงหน้าทางเข้าเลย”

“อ้อ ยังงั้นเอง”

แม่ชีแมฮวาจะกลับไปวัดชีจังเพื่อดูแลผึ้งของตัวเองทุกครั้งที่มีเวลาว่าง

“ตอนนี้เสร็จเรียบร้อยหมดแล้วใช่มั้ย”

มินซอกมองรังผึ้งที่อยู่ในฟาร์มแล้วพูดขึ้น ผมเป็นคนรับผิดชอบงานย้ายรังผึ้งแทบทั้งหมด แต่เขากับทุกคนในครอบครัวก็มาช่วยผมเช่นกัน

ใบหน้าเขาฟ้องว่าเหนื่อยนิดหน่อย

“ฉันอยากขอแบ่งซื้อเพิ่มมาอีกสักหน่อย”

ทุกคนทำหน้าตกใจ

“ไม่มีที่วางแล้วนะ”

มินซอกพูด สีหน้าบอกว่าลำบากใจ

“นายก็ได้ยินจากแม่ชีแมฮวาแล้วไม่ใช่เหรอ ผึ้งโพรงน่ะต้องอยู่ห่างกันหน่อย ห้ามวางรังติดกันเด็ดขาด”

เนื่องจากผึ้งโพรงมีนิสัยไม่เป็นมิตร อยู่ร่วมกันไม่ได้ เราจึงวางรังผึ้งไว้ใกล้กันไม่ได้

มินซอกพูดก็ถูกที่ว่าในฟาร์มผึ้งไม่มีที่วางรังผึ้งอีกแล้ว

“อยากได้อีกกี่รังล่ะ” พ่อถาม ทุกคนหูผึ่งขึ้นมาทันที

“ร้อยรังครับ”

ทุกคนหน้าซีดเหมือนซาลาเปา

ที่ผมพูดแบบนี้ไม่ใช่เพราะโลภมาก แต่มันเป็นความจำเป็น ของมันต้องมี

และตอนนี้ ผมต้องไปพบใครบางคนเพื่อแก้ไขปัญหา...

\*\*\*

บ่ายวันนั้น ยังแทโฮมาที่บ้านผม

“ได้ข่าวว่าการซื้อขายเสร็จเรียบร้อยแล้วใช่ไหม”

ยังแทโฮพูดด้วยน้ำเสียงอารมณ์ดี หลังจากคุยเรื่องก่อตั้งสมาคมกับเขาเรียบร้อย หนึ่งสัปดาห์ต่อมา ผมก็เปิดเว็บไซต์

ดูเหมือนเขาจะถูกใจวิธีการทำงานที่รวดเร็วของผม

“ทั้งหมดนี่เป็นเพราะท่านประธานเลยครับ”

ตอนนี้ เขารับหน้าที่เป็นประธานรับเชิญของสมาคมผู้เลี้ยงผึ้งโพรง

ไม่มีใครคัดค้านเรื่องนี้เลย

เขาเป็นคนสำคัญที่ได้รับการยกย่องในกลุ่มผู้เลี้ยงผึ้งโพรง

“ท่านประธานอะไรกัน ทำตัวไม่ถูกเอาซะเลย เรียกสบายๆ เถอะ”

“ได้เลยครับ”

“ขอดูผึ้งพวกนั้นหน่อยได้มั้ย”

ยังแทโฮทำหน้าตื่นเต้น เขาสนใจเรื่องที่ผมเล่าว่าขอแบ่งรังผึ้งมาจากวัดชีจัง ดูเหมือนความสงสัยจะเพิ่มมากขึ้นหลังจากได้ลองชิมน้ำผึ้งฮันนีดิว

ผมพาเขาไปดูฟาร์มผึ้ง

ถึงจะไม่แสดงอาการ แต่ก็ดูเหมือนว่าเขาจะตกใจกับขนาดใหญ่โตของรัง

“นี่ครับ รังนี้เลย”

รังผึ้งที่แบ่งมาจากวัดชีจังได้รับการเก็บรักษาไว้อย่างดี

ยังแทโฮเปิดที่ครอบรังผึ้งออกอย่างระมัดระวัง หลังจากพิจารณาพวกผึ้ง สีหน้าของเขาเปลี่ยนไป ดูเหมือนคนที่กำลังตื่นเต้นอยู่

“นี่มัน...!”

ตัวเขาเองรู้อยู่แล้วว่าปัจจุบัน ผึ้งโพรงที่อยู่ในเกาหลีไม่ใช่ผึ้งโพรงสายพันธุ์บริสุทธิ์ พวกมันมีชื่อเรียกอย่างเป็นทางการว่าผึ้งตะวันออก เป็นผึ้งที่อาศัยอยู่ในประเทศเกาหลี จีน และญี่ปุ่น

แต่ผึ้งที่อยู่ตรงหน้านี้แตกต่างออกไป

“พวกนี้มันผึ้งโพรงที่สูญพันธุ์ไปหมดแล้วไม่ใช่เหรอ” เขามองออกทันที “มีประกายวาววับอยู่ที่ปีกด้วย แปลว่าข้อมูลจากบันทึกเป็นเรื่องจริงสินะ”

**ของมันต้องมีอ่ะเนาะ**

**อยากเห็นผึ้งที่ว่าเลยย ปีกมันจะประกายวาววับขนาดไหน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **56**

**ตอนที่ 56 หาคนช่วยเลี้ยงผึ้ง**

ผึ้งโพรงสายพันธุ์บริสุทธิ์เป็นผึ้งที่เราพบเจอได้แค่ในหนังสือหรือได้ยินคนเล่าต่อๆ กันมาเท่านั้น หลายๆ คนเชื่อว่าพวกมันสูญพันธุ์ไปแล้ว ความพิเศษคือเป็นผึ้งที่มีแสงสีทองเหลือบอยู่บนปีก

“ถ้ามีโอกาส ฉันก็อยากลองเลี้ยงดูสักครั้งเหมือนกันนะ”

ยังแทโฮมีประสบการณ์เลี้ยงผึ้งมากกว่า 40 ปี จะพูดว่าใช้ชีวิตร่วมกับผึ้ง ก็ไม่ถือว่าเกินจริง

เขามีใจยึดมั่นอยู่กับผึ้งโพรงอย่างแข็งแกร่ง ทว่าน่าเสียดาย ผึ้งโพรงที่เขาเลี้ยงอยู่ตอนนี้ ไม่ใช่ผึ้งโพรงสายพันธุ์บริสุทธิ์ เหตุผลที่เขาเลี้ยงพวกมัน เพราะคิดว่าพวกมันมีคุณสมบัติเหมือนผึ้งโพรง เป็นผึ้งที่เกิดขึ้นตามธรรมชาติในแถบตะวันออก

พอได้เห็นผึ้งโพรงบริสุทธิ์ของจริงมาอยู่ตรงหน้า ก็เกิดอยากเลี้ยงขึ้นมาบ้าง

“ถึงตอนนี้จะมีแค่รังเดียว แต่ในอนาคต ผมว่าไม่มีอะไรที่เป็นไปไม่ได้หรอกครับ”

เขาทำหน้าตื่นเต้นเหมือนเด็ก

“คงเป็นเรื่องที่ต้องใช้เวลาครับ” ผมสรุป

“ก็พอเข้าใจได้”

“ผมมีเรื่องที่อยากขอความช่วยเหลือจากอาจารย์ยังเยอะเหมือนกันครับ”

“อยากให้ช่วยอะไรก็บอกมา ฉันจะเป็นมือเป็นเท้าจัดการให้เอง”

“ได้ยินแบบนี้ค่อยอุ่นใจหน่อยครับ”

ท่าทางของยังแทโฮในตอนนี้ ดูเหมือนเขาจะให้ผมได้แม้กระทั่งตับ [2] ของตัวเอง

\*\*\*

เย็นวันนี้ จะมีการประชุมที่หอประชุมหมู่บ้าน ผู้จัดประชุมคือผมเอง

ผมไม่ได้แจ้งรายละเอียดอะไรมาก เพราะก่อนหน้านี้ไม่กี่วัน ได้ประกาศแจ้งไปคร่าวๆ แล้ว

หลักๆ ผมแค่อยากชวนทุกคนมาแลกเปลี่ยนความคิดเห็นกันในประเด็นที่จะเป็นประโยชน์ต่อทุกคน

หอประชุมหมู่บ้านวันนี้แน่นขนัดไปด้วยผู้คน ราวกับว่าเกษตรกรในเมืองฮาดงทั้งหมดมารวมกันอยู่ที่นี่

ผมเห็นใบหน้าที่คุ้นเคยที่ด้านหน้า ชองกิลซัน พ่อของกาฮี นั่นเอง

พ่อเฒ่าอีชุนแบ ผู้ดูแลศูนย์เรียนรู้ชุมชนที่ตั้งอยู่ตรงโรงเรียนประถมฮามุนก็มาด้วยเช่นกัน

พวกคุณย่าจากหอประชุมสตรีฮาดงก็มารวมตัวกันอยู่ที่นี่

มีคนที่ต้องยืนเพราะไม่มีที่นั่งจำนวนมากพอสมควร

นับว่าเป็นการตอบรับที่ดีมาก

ผมออกไปที่แท่นสำหรับพูด เสียงพูดคุยที่ดังวุ่นวายในตอนแรกเงียบลงในพริบตา ทุกคนพุ่งความสนใจมาที่ผม

“ผมเกษตรกรคิมด็อกมย็องเองนะครับ”

ยังไม่ทันเริ่มพูด ก็มีเสียงปรบมือจากทั่วทุกทิศ เสียงนั้นทำให้ผมนึกถึงตอนที่ออกมายืนตรงนี้เป็นครั้งแรก ตอนนั้นผมเครียดเรื่องหนี้สิน แต่ตอนนี้ผมรู้สึกผ่อนคลายขึ้นมากแล้ว

“การเกษตรลูกพลับแห้งในปีนี้รุ่งเรืองมาก ผมคิดว่าทั้งหมดเป็นเพราะทุกคนในหมู่บ้านครับ”

ผมย้อนนึกถึงตอนที่ซื้อลูกพลับจากชาวบ้านด้วยวิธีเจรจาธุรกิจสินเชื่อ หากไม่มีพวกเขา ผมคงไม่สามารถทำการเกษตรลูกพลับแห้งได้ประสบความสำเร็จถึงขนาดนี้

“อย่างที่ทราบกันดีว่าลูกพลับแห้งเป็นการเกษตรสำหรับฤดูหนาว ช่วงก่อนฤดูหนาวของปีนี้ ผมเลยวางแผนว่าจะเลี้ยงผึ้งครับ”

ภายในหอประชุมเกิดความวุ่นวายขึ้นทันที

ทุกคนทำหน้าสงสัยว่าทำไมต้องเลี้ยงผึ้ง

“สาเหตุที่ผมเลือกเลี้ยงผึ้งไม่ใช่เรื่องซับซ้อน แต่เป็นเพราะหมู่บ้านของเรามีไม้ผลอุดมสมบูรณ์นั่นเองครับ”

สีหน้าของทุกคนบอกชัดว่าไม่เข้าใจที่ผมพูด

“เหตุผลที่ต้นพลับของพวกเราออกผลได้ดีก็เพราะได้รับการถ่ายละอองเรณูจากผึ้งครับ ระหว่างที่เก็บน้ำผึ้ง พวกมันจะช่วยถ่ายละอองเรณูไปด้วย เท่ากับว่าพวกมันทำงานแทนพวกเรายังไงล่ะครับ ถ้าผึ้งไม่ถ่ายละอองเรณู เราก็ต้องใช้พู่กันมาช่วย”

“ฉันก็เคยทำนะ ใช้พู่กันน่ะ”

มีคนส่งเสียงพูดแบบเดียวกันดังมาจากหลายๆ จุด ดูเหมือนพวกเขาพอจะเข้าใจเหตุผลของผมบ้างแล้ว

“ที่เรียกมาวันนี้ ผมอยากแจ้งว่าจะแบ่งรังผึ้งให้กับทุกคนคนละหนึ่งรังครับ”

หลังจบคำพูดของผม ภายในหอประชุมวุ่นวายทันที พ่อเฒ่าสูงอายุพยายามพูดให้ทุกคนใจเย็นลง

“ผมไม่ได้บอกว่าให้ทุกคนซื้อรังผึ้งนะครับ คำว่าให้ของผม หมายถึงฝากให้ช่วยดูแลครับ”

“อ๋อ จะให้เราทำงานให้ฟรีๆ นี่เอง ”

ชาวบ้านหลายคนแสดงความไม่พอใจออกมาทันที มีคนจำนวนมากที่ทำหน้าเห็นด้วย ปฏิกิริยาเหมือนที่ผมคาดเอาไว้เลย

“ไม่ใช่อย่างแน่นอนครับ ผมจะให้ค่าตอบแทนเป็นรังผึ้งคนละหนึ่งรัง ก็คือรังที่ฝากเอาไว้นั่นแหละครับ กำไรที่ได้จากพวกผึ้งก็เช่นกัน ทุกคนอยากทำอะไรก็ได้ตามที่ต้องการเลยครับ”

“เดี๋ยวสิ พูดจริงเหรอ จะให้เราเริ่มตอนไหนดีล่ะ”

“ผมตั้งใจจะแบ่งรังผึ้งให้เสร็จเรียบร้อยภายในหนึ่งสัปดาห์ครับ จากนั้นขออนุญาตรอดูสถานการณ์ก่อน และคงจะแบ่งรังผึ้งเพิ่มให้อีกปีละหนึ่งรังครับ“

“นี่เขาเพิ่งบอกว่านอกจากจะแจกรังผึ้งให้ฟรีหนึ่งรัง ยังจะแจกเพิ่มอีกปีละหนึ่งรังอย่างนั้นเหรอ ฉันได้ยินถูกใช่มั้ยเนี่ย”

“ได้ยินถูกแล้วครับ แต่ผมมีเงื่อนไขนะครับ”

“เงื่อนไขอะไรเหรอ”

ทุกคนตาโตทันทีที่ได้ยินคำว่าเงื่อนไข สายตาของพวกเขาเป็นกังวลชัดเจน

“เงื่อนไขง่ายๆ เลยครับ นั่นก็คือห้ามใช้สารเคมีการเกษตรครับ”

“อย่าบอกนะว่าเงื่อนไขมีแค่นี้”

“มีอีกข้อนึงครับ ผมจะพิจารณาจากสภาพรังผึ้งที่ได้ไปว่าดูแลดีไหม ควรให้เพิ่มได้หรือเปล่า”

“เงื่อนไขแค่นี้เองเหรอ”

“แค่นี้เลยครับ”

“ถ้าเป็นเงื่อนไขแบบนั้น ก็ดูไม่ได้ยากอะไรนะ พวกเราทำการเกษตรที่เป็นมิตรต่อสิ่งแวดล้อมอยู่แล้ว ไม่มีเรื่องให้ต้องใช้สารเคมีการเกษตรหรอก แล้วก็อย่างที่พ่อหนุ่มพูดว่าผึ้งจะทำงานแทนพวกเรา เพราะงั้น ยังไงพวกเราก็ต้องดูแลพวกมันอย่างดีอยู่แล้ว”

ความกังวลหายไปจากใบหน้าของทุกคนในหอประชุม จู่ๆ พวกเขาก็ยิ้มออกมาเหมือนว่ากำลังสนุก

“เงื่อนไขแบบนี้ ต่อให้ต้องดูแลสองรัง สามรัง หรือสิบรังก็ยังได้”

ทุกคนพยักหน้าเห็นด้วยกับประโยคนั้น แต่ยังไง ผมก็อยากได้รับคำตอบที่ชัดเจน เพื่อเตรียมแผนรับมือ เผื่อจะเกิดเรื่องไม่คาดคิด

“คนที่ไม่เห็นด้วยหรือไม่อยากทำ ช่วยแจ้งตอนนี้เลยนะครับ ผมจะได้ไม่ต้องเตรียมรังผึ้งไว้ให้ครับ”

ผมมองสบตากับผู้คนจำนวนมากทีละคน

“คนที่ไม่เห็นด้วยช่วยยกมือขึ้นหน่อยนะครับ”

ทุกคนหันมองไปรอบๆ แล้วมองหน้ากันไปมา ดูเหมือนผลการโหวตจะชัดเจนแล้ว ไม่มีใครไม่เห็นด้วย

“ถ้าไม่มีใครยกมือ ผมจะถือว่าทุกคนเห็นด้วยนะครับ ส่วนวิธีแบ่งผึ้งและรายละเอียดงานผมจะแจ้งให้ทราบโดยทั่วกันภายหลังนะครับ”

เป็นโอกาสที่จะได้ลองทดสอบและเตรียมพร้อมสำหรับการรับรองความเป็นมิตรต่อสิ่งแวดล้อมโดยวิธีใช้ผึ้งโพรง แถมยังเป็นงานที่ให้ผลประโยชน์กับทุกคนในหมู่บ้านอีกด้วย

งานนี้ได้ทั้งผลผลิตทางการเกษตรที่เป็นมิตรต่อสิ่งแวดล้อม แถมยังช่วยเพิ่มรังผึ้งได้อีกต่างหาก

แน่นอนว่าผมก็ได้ประโยชน์เช่นกัน ได้เพิ่มจำนวนรังผึ้งโดยไม่ต้องใช้กำลังคนมาช่วยดูแลพวกมันยังไงล่ะ

\*\*\*

“ด็อกมย็อง มาคุยกันหน่อย” พ่อเรียกผม สีหน้าของท่านดูเป็นกังวล

“มีอะไรรึเปล่าครับ”

“ทำแบบนี้จะไม่เป็นเรื่องใหญ่เหรอ”

“เรื่องอะไรล่ะครับ”

“เรื่องที่บอกว่าจะให้รังผึ้งทุกคนฟรีไง”

ผมยิ้มออกมาอย่างอารมณ์ดี

พ่อมองผมด้วยสายตาที่ไม่เข้าใจ

“ไม่ต้องกังวลไปหรอกครับพ่อ”

“แกมีวิธีเหรอ”

“ครับ ผมมีวิธีครับ”

“บอกฉันหน่อยได้มั้ย”

พ่อทำหน้าเหมือนอยากให้ผมเล่าให้ฟัง ดูเหมือนท่านจะสงสัยมากพอควร

ผมยกมือป้องปาก แล้วกระซิบให้พ่อฟังข้างหู

“ผมมีวิธีเพิ่มจำนวนรังผึ้งให้มากขึ้นเป็นสองเท่าครับ”

**ไม่ใช่แค่พ่อที่งง เราก็อยากรู้แล้วว่าจะทำยังไงต่อไป**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **57**

**ตอนที่ 57 เพิ่มผึ้งเป็นสองเท่า**

ปีนี้ ฤดูใบไม้ผลิทางตอนใต้ของเกาหลีมาถึงเร็ว ประกอบกับภาวะโลกร้อนจึงทำให้ดอกไม้บานเร็วขึ้น

“กลิ่นดอกไม้หอมฟุ้งเลยนะเนี่ย” กาฮีพูด

เป็นอย่างที่เธอว่าจริงๆ ดอกไม้พากันออกดอกเบ่งบาน ทั้งสาลี่ ดอกท้อ ไปจนถึงซากุระ ดอกไม้ดึงดูดฝูงผึ้งละลานตาไปหมด

พวกผึ้งเก็บน้ำผึ้งตามสัญชาตญาณ ตอนนี้เลยมีน้ำผึ้งอยู่เต็มรัง

“น่าทึ่งมาก อีกไม่นานน้ำผึ้งน่าจะเต็มแล้ว”

มินซอกเอ่ยลอยๆ ขณะมองเข้าไปในรังผึ้ง

ทั้งหมดเป็นเพราะพวกเราดูแลพวกมันอย่างทุ่มเทจนถึงตอนนี้

ไม่เพียงแค่รังผึ้งที่ตั้งอยู่ที่บ้านของพวกเราเท่านั้น แต่รังผึ้งที่แบ่งให้กับชาวบ้านก็เต็มไปด้วยน้ำผึ้งเช่นกัน

มีคนมากมายแจ้งว่าอยากขอรับรังผึ้งไปช่วยดูแล ผมแบ่งให้ทุกคนคนละรังเพื่อความเท่าเทียมกัน

ถ้านับรวมรังผึ้งในฟาร์มผึ้งของผมเอง กับรังผึ้งที่แบ่งให้ชาวบ้านไป รวมๆ แล้วตอนนี้ภายในหมู่บ้านน่าจะมีผึ้งทั้งหมด 200 รัง

“ว่าแต่นายคิดจะทำอะไรกันแน่”

มินซอกถามด้วยสีหน้าสงสัย กาฮีที่กำลังมองดูรังผึ้งอยู่ก็เหลือบมองมาเช่นกัน

แค่มองหน้าพวกเขาก็รู้แล้วว่ากำลังสงสัยเรื่องรังผึ้งฟรีที่ผมให้สัญญากับชาวบ้านอยู่นั่นเอง

“ก็ต้องทำตามสัญญาสิ”

“แต่จะขอรังผึ้งเพิ่มนี่มันยากมากเลยนะ”

มินซอกพูดด้วยน้ำเสียงไร้เรี่ยวแรง

เราขอแบ่งซื้อรังผึ้งจากสมาคมผู้เลี้ยงผึ้งโพรงมาได้อีก 100 รัง แต่จะขอมากกว่านั้น คงจะเป็นเรื่องยาก 100 รังเป็นจำนวนมากที่สุดแล้ว

“ฉันไม่ได้ตั้งใจจะขอแบ่งซื้อเพิ่มหรอกนะ”

มินซอกกับกาฮีทำหน้าตกใจกับคำพูดของผม

“หมายความว่านายมีวิธีหาผึ้งมาเพิ่มโดยไม่ต้องขอแบ่งซื้องั้นเหรอ”

“ฉันมีวิธี”

“วิธีอะไร”

“เดี๋ยวก็รู้”

\*\*\*

เย็นวันนั้น ผมไปหายังแทโฮที่ห้องทำงานของเขา หน้าห้องมีป้ายชื่อเขียนว่าประธานสมาคมผู้เลี้ยงผึ้งโพรงติดอยู่

“เข้ามาสิ” ยังแทโฮต้อนรับผมด้วยใบหน้ายิ้มแย้ม “ได้ยินว่านายขอแบ่งซื้อรังผึ้งมาได้ตั้ง 200 รัง”

“ใช่ครับ”

“ค่าใช้จ่ายน่าจะไม่ใช่เล่นๆ เลย สุดยอดมากนะ”

“กำลังอยู่ระหว่างทดสอบการรับรองความเป็นมิตรต่อสิ่งแวดล้อมที่เคยบอกไปครับ”

“เดี๋ยวนะ หมายความว่านายเริ่มเรื่องนี้แล้วเหรอ” เขาทำตาโต ใบหน้าดูไม่ค่อยเชื่อเท่าไหร่ “แรงขับเคลื่อนสุดยอดเลยนะ”

“ตอนนี้มีครอบครัวเกษตรที่เลี้ยงผึ้งด้วยวิธีเป็นมิตรกับสิ่งแวดล้อมประมาณ 100 ครัวเรือนได้ครับ”

“100 ครัวเรือนเลยเหรอ สุดยอดไปเลย”

“ผมว่ายังไม่พอครับ ต้องเพิ่มอีก”

“ฉันเห็นด้วย คิดว่ายังไงก็คงต้องเพิ่มปริมาณขึ้นอีก งานนี้เราจะได้อนุรักษ์ทั้งผึ้งโพรงและสิ่งแวดล้อมไปด้วยกันเลย”

เป็นคำตอบที่สมกับเป็นยังแทโฮจริงๆ ถ้าผมบอกว่าจะเลี้ยงผึ้งเพื่อเก็บน้ำผึ้งอย่างเดียว เขาคงไม่ให้ความร่วมมือแน่นอน

เขาออกหน้าสนับสนุน เพราะอยากผลักดันเรื่องของการอนุรักษ์ผึ้งควบคู่ไปกับการอนุรักษ์สิ่งแวดล้อม

ตัวผมไม่ใช่นักเคลื่อนไหวด้านสิ่งแวดล้อมแบบเขา แต่เล็งเห็นแนวคิดเรื่องความเป็นมิตรต่อสิ่งแวดล้อมจากมุมมองของผู้บริหารงานโฆษณา

ถ้าอยากสร้างสินค้าเกษตรกรรมที่มีมูลค่าสูง ก็ต้องใช้แนวคิดนี้ช่วย

“ความจริงฉันเคยพูดไปแล้ว แต่ก็พูดได้อีก ถ้าต้องการความช่วยเหลือเมื่อไหร่ก็บอกได้เสมอเลยนะ”

ยังแทโฮพูดพลางยิ้ม

“ผมกำลังต้องการความช่วยเหลือจากอาจารย์พอดีครับ”

“เรื่องอะไรล่ะ บอกมาได้เลย”

“ผมอยากขอให้ช่วยแยกรังผึ้งครับ”

“แยกรังผึ้งเหรอ”

ปกติแล้ว การแยกรังผึ้งจะเกิดขึ้นในช่วงฤดูใบไม้ผลิที่การเก็บน้ำผึ้งจะเฟื่องฟูที่สุด เมื่อผึ้งที่จำศีลเริ่มผลิตน้ำผึ้ง ผึ้งราชินีจะให้กำเนิดผึ้งงานเพิ่มขึ้น ปริมาณมากที่สุดอาจสูงถึงสามพันตัวต่อวัน เมื่อสมาชิกเพิ่มขึ้นรังผึ้งก็จะแคบลง

ถ้าหากบ้านมีขนาดเล็กลง ผึ้งงานก็จะตัดสินใจย้ายบ้าน แต่ไม่ใช่การย้ายไปแบบไม่สนใจไยดี พวกมันจะผลิตน้ำนมผึ้งให้มากพอสำหรับเลี้ยงราชินีผึ้งตัวถัดไป และเตรียมตัวให้พร้อม คอยดูแลราชินีผึ้งตัวเก่า ก่อนจะย้ายไปเมื่อราชินีผึ้งตัวใหม่ตื่นขึ้น

หลังจากแยกรังแล้ว จำนวนผึ้งงานจะลดน้อยลงชั่วคราว แต่จะกลับมางเป็นปกติอีกครั้งเมื่อราชินีวางไข่และผลิตผึ้งเพิ่ม

นี่คือวิธีที่ผึ้งเพิ่มจำนวนตัวเองเป็นสองเท่า เราเรียกกระบวนการนี้ว่าการแยกรัง

“ให้ช่วยแยกรังงั้นเหรอ อธิบายรายละเอียดเพิ่มเติมหน่อยสิ”

“ครอบครัวเกษตรกรที่ผมแบ่งผึ้งโพรงให้ไปมีทั้งหมด 100 ครัวเรือนครับ พวกเขาตกลงว่าจะไม่ใช้ยาฆ่าแมลงเพื่อแลกกับรังผึ้ง ผมเลยคิดว่าจะแบ่งรังผึ้งเป็นของขวัญให้พวกเขาคนละรังน่ะครับ”

สายตาของยังแทโฮเป็นประกายระยิบระยับ ดูเหมือนเขาอ่านใจผมออกแล้ว

“อยากเพิ่มจำนวนรังผึ้งด้วยการแยกรัง แล้วมอบผึ้งโพรงให้เป็นของขวัญนี่เอง”

“ถูกต้องครับ”

“ถ้าเป็นเรื่องแบบนั้นฉันช่วยได้สบายมาก แต่เราอาจต้องใช้แรงงานมากหน่อย คงต้องไปรวบรวมคนมาช่วยกันแล้วล่ะ”

“ถ้าช่วยได้ ผมจะขอบคุณมากเลยครับ”

ยังแทโฮไม่ใช่แค่ผู้เชี่ยวชาญเรื่องผึ้งเท่านั้น แต่เขามีเทคนิคแยกรังผึ้งที่ไม่เหมือนใคร เหมือนกับที่ฮวังยูชินมีเทคนิคการหมักลูกพลับแห้ง

การแยกรังผึ้งมีสองวิธีคือ แยกรังธรรมชาติและแยกรังเทียม

การแยกรังธรรมชาติ หมายถึงผึ้งแยกรังออกมาเอง

เราต้องสร้างสภาพแวดล้อมให้ผึ้งสามารถย้ายถิ่นฐานด้วยตัวเอง และลดการแทรกแซงของมนุษย์ให้ได้มากที่สุด

ระหว่างที่มองหาบ้านใหม่ ผึ้งที่แยกตัวออกมาจะรวมตัวกันบนกิ่งไม้ ตอนนั้น คนเลี้ยงต้องใช้อุปกรณ์ เช่น แปรงขนนุ่มมาช่วยย้ายผึ้งเข้าไปในบ้านหลังใหม่

ความสำเร็จในการการแยกรังตามธรรมชาติมีไม่มากนัก เพราะต่อให้เราเคลื่อนย้ายผึ้งเข้าบ้านใหม่ได้ดีแค่ไหน แต่ถ้ามันไม่ยอมอยู่ ทุกอย่างก็จบ

ในทางกลับกัน เมื่อเทียบกับการแยกรังตามธรรมชาติ การแยกรังเทียมมีโอกาสประสบความสำเร็จสูงกว่า เพราะคนเข้าแทรกแซงตั้งแต่กระบวนการแยกรัง

ยังแทโฮได้ชื่อว่าเป็นปรมาจารย์ด้านการแยกรังเทียม เขารู้วิธีการกำจัดสัญชาตญาณอยากกลับรังเดิมของผึ้ง

ผมได้ยินมาว่า... เราต้องกระตุ้นผึ้งที่อยู่ในบ้านใหม่อย่างค่อยเป็นค่อยไป ทำให้สัญชาติญาณอยากกลับรังเดิมของพวกมันหมดไป

ฟังดูเหมือนง่าย แต่ความจริงแล้วเป็นทักษะขั้นสูง และเพราะอย่างนี้ ผมจึงต้องการความช่วยเหลือจากยังแทโฮ

“จะให้ผึ้งที่มาจากการแยกรังเป็นของขวัญงั้นเหรอ เป็นไอเดียที่ดีนะ” ยังแทโฮพูดด้วยสีหน้าอิ่มอกอิ่มใจ “งานใหญ่ขนาดนี้ ฉันจะดูอยู่เฉยๆ ได้ยังไง เรื่องรังผึ้งเดี๋ยวทางสมาคมจะจัดการให้เอง”

“ไม่เป็นไรดีกว่าครับ”

“ฉันพูดในฐานะประธานสมาคม ห้ามปฎิเสธ”

“ถ้าอย่างนั้นก็ขอบคุณมากเลยครับ”

ครอบครัวเกษตรกรที่รับรังผึ้งจากผมไปกำลังช่วยดูแลรังผึ้งเหล่านั้น ที่ผมบอกว่าจะแบ่งผึ้งให้เพิ่ม หลักๆ ก็เพราะอยากสร้างแรงจูงใจ ตอนนี้ พอรู้ว่าใช้วิธีแยกรังช่วยได้ ผมค่อยโล่งใจ

ตอนแรกผมคิดว่าจะต้องซื้อรังผึ้งมาแจก แต่ถ้ายังแทโฮรับปาก ก็แปลว่าจะไม่มีค่าใช้จ่ายส่วนนี้เพิ่ม นับว่าเป็นความโชคดีอย่างไม่คาดคิด

ในตอนที่ผมกำลังจะลุกขึ้น ยังแทโฮก็จ้องหน้าผม

“มีเรื่องอะไรอยากจะพูดกับผมหรือเปล่าครับ”

ยังแทโฮทำท่าลังเล

**มีวิธีการแบบนี้ด้วยเหรอเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **58**

**ตอนที่ 58 ถ่ายทอดเคล็ดลับการเลี้ยงผึ้งให้ชาวบ้าน**

“พูดได้เลยครับ ไม่ต้องเกรงใจ”

“ฉันขอแยกรังผึ้งที่เอามาจากวัดชีจังได้ไหม”

สายตาของเขาเอาจริงเอาจังมาก

“ไม่มีปัญหาอะไรครับ ถ้างั้นผมฝากเรื่องการแยกรังผึ้งให้อาจารย์จัดการเลยนะครับ”

ผมตอบโดยไม่ลังเลแม้แต่น้อย

“อย่าเข้าใจผิดไปนะ”

“หมายความว่ายังไงครับ”

“ที่ฉันบอกว่าจะช่วยดูแลเรื่องแยกรัง ไม่ใช่เพราะอยากแบ่งผึ้งจากนายหรอกนะ”

ผมอ่านใจออกว่าเขากำลังคิดอะไร

“สักปีหน้าเป็นไงครับ”

ใบหน้าของเขาสดใสขึ้น

“เร็วขนาดนั้นเลยเหรอ”

ผมขอครอบครองผึ้งจากวัดชีจังแค่ปีเดียวก็พอแล้ว เพราะผมไม่ได้วางแผนผลิตน้ำผึ้งแค่อย่างเดียวแต่วางแผนว่าจะผลิตสินค้าแปรรูปด้วย

ในอนาคต ผู้คนจะต้องการน้ำผึ้งและผลิตภัณฑ์อื่นๆ จากผึ้งมากกว่าเดิม และนี่คือการวางหมากเพื่อไปสู่วันนั้น

\*\*\*

ไม่กี่วันต่อมา ยังแทโฮก็เดินทางมาที่หมู่บ้านของเรา

เขาไม่ได้มาคนเดียว ด้านหลังมีลูกศิษย์สิบกว่าคนตามมาด้วย ทุกคนล้วนเป็นผู้เชี่ยวชาญที่เรียนรู้การเลี้ยงผึ้งจากเขา

รถบรรทุกเต็มไปด้วยรังผึ้งเปล่า ยังแทโฮขนอุปกรณ์ที่จำเป็นสำหรับการแยกรังผึ้งมาพร้อม

“ทักทายกันเสียสิ”

หนึ่งในจำนวนคนที่มา มีคนที่ผมเคยเจอตอนที่ประกาศจัดตั้งสมาคมด้วย ใบหน้าของทุกคนสดใส

พวกเขามีจิตใจบริสุทธิ์ไม่ต่างจากยังแทโฮ

“มาเริ่มงานกันเถอะ”

ทุกคนออกเดินทางไปยังบ้านของครอบครัวเกษตรกรที่ผมแบ่งรังผึ้งให้เพื่อไปจัดการแยกรังผึ้ง ส่วนยังแทโฮแวะมาที่ฟาร์มเลี้ยงผึ้งของผม

“ผึ้งโพรงบริสุทธิ์ยังมีชีวิตอยู่ รู้สึกดีจริงๆ ที่ได้เห็นพวกมันอีกครั้ง”

เขามองผึ้งจากวัดชีจัง สีหน้าบอกว่าประทับใจสุดๆ

ตอนที่ยังแทโฮเริ่มต้นแยกรังเทียม สมาชิกทุกคนรวมทั้งพ่อกับแม่ของผมต่างจับจ้องเขา

แม่ชีแมฮวาก็อยู่ที่นี่ด้วย อาจารย์แม่ชีไม่เคยใช้วิธีแยกรังเทียม เธอเพิ่งได้เห็นเรื่องแบบนี้เป็นครั้งแรก

“ระหว่างกระบวนการแยกรังเทียม เราต้องจับตาดูผึ้งให้ดี ขนาดเวลาคนเราย้ายบ้านยังเครียดเลย ผึ้งก็เหมือนกันนั่นแหละ เพราะงี้เราเลยต้องระมัดระวังให้มากที่สุดเท่าที่จะทำได้”

เขาค่อยๆ ใส่ฝูงผึ้งลงในรังใหม่ และเขย่าให้เกิดแรงสั่นสะเทือนเล็กๆ

สายตาของยังแทโฮไม่ละไปจากรังผึ้งเลย พวกเราก็ไม่ละสายตาจากเขาเช่นกัน

น่าแปลกที่ผึ้งไม่บินออกจากรังเลย ดูเหมือนสัญชาติญาณการกลับรังของพวกมันจะหายไปแล้ว

“ดูเหมือนว่าผึ้งจากวัดชีจังจะว่านอนสอนง่ายมากกว่าผึ้งจากที่อื่นนะเนี่ย”

ยังแทโฮพูดยิ้มๆ

การแยกรังผึ้งประสบความสำเร็จอย่างงดงาม แม้แต่แม่ชีแมฮวาเองก็ดูจะประทับใจที่เห็นอีกฝ่ายควบคุมผึ้งได้

ลูกศิษย์ของยังแทโฮต่างวุ่นวายอยู่กับการทำงานของตน พวกเขาไม่ได้แค่แยกรังผึ้งเท่านั้น แต่ยังแนะนำเคล็ดลับให้กับครอบครัวเกษตรกรที่เลี้ยงผึ้งโพรงอีกด้วย

จริงๆ แล้ว นี่คือเรื่องที่ผมขอร้องพวกเขา

สมาชิกในทีมผมรวมทั้งพ่อกับแม่ได้เรียนรู้วิธีเลี้ยงผึ้งจากแม่ชีแมฮวาอย่างละเอียด แต่การถ่ายทอดข้อมูลที่ได้รับมาให้กับครอบครัวเกษตรกรอื่นๆ เป็นเรื่องยาก

ผมไม่อาจรบกวนแม่ชีแมฮวาได้ ทั้งยังมีข้อจำกัดเรื่องการแปลภาษามือด้วย

แค่ความสามารถของผมเองก็ยังไม่ได้อยู่ในจุดที่จะไปสอนคนอื่นได้ ก็เลยต้องขอร้องให้ลูกศิษย์ของยังแทโฮช่วยทำหน้าที่ส่วนนี้แทน

คนในหมู่บ้านได้เรียนรู้ทักษะการเลี้ยงผึ้งจากลูกศิษย์ของยังแทโฮ ครบถ้วนทั้งเคล็ดลับการดูแลรังผึ้งและวิธีการเก็บน้ำผึ้ง

“การแยกรังผึ้งเสร็จเรียบร้อยครับ”

ลูกศิษย์ของยังแทโฮทยอยกลับมาที่บ้านของผมหลังจากเสร็จงานแล้ว พวกที่มาไม่ได้มีแค่พวกเขา คนในหมู่บ้านก็มาด้วย

พ่อเฒ่าอีชุนแบ ผู้บริหารศูนย์การเรียนรู้จากโรงเรียนประถมฮามุนยื่นโถแก้วให้ผม

“ถึงจะแค่เล็กน้อยแต่ก็รับไปเถอะนะ”

พ่อเฒ่าอีชุนแบยื่นโถใส่น้ำบ๊วยดองเองให้ผม

“ทำไมถึง...”

“รับไปเฉยๆ ไม่ได้รึไง”

“ไม่เป็นไรครับ”

“ไม่ต้องเกรงใจ”

ชาวบ้านคนอื่นๆ ต่างสลับสับเปลี่ยนเข้ามายื่นผลิตภัณฑ์ทางการเกษตรหลากหลายชนิดที่ทำเองให้ผมพร้อมเอ่ยขอบคุณ

“ไม่คิดว่าจะได้รังผึ้งจริงๆ นะเนี่ย”

คำขอบคุณยังคงดำเนินต่อไปไม่มีที่สิ้นสุด

“ได้รังผึ้งเพิ่มมาแล้ว ฉันจะตั้งใจเลี้ยงผึ้งให้มากขึ้นนะ”

นี่คือประโยคที่ผมอยากได้ยินมาตลอด

การมีรังผึ้งเป็นของตัวเองคือแรงจูงใจชั้นยอด หลังจากนี้ พวกชาวบ้านจะเลี้ยงผึ้งด้วยความผูกพันและเอาใจใส่ ให้สมกับที่เป็นรังผึ้งของตน

พวกเขาจะดูแลรังผึ้งที่ผมมอบให้อย่างดี...

ทั้งหมดเป็นเรื่องที่ดีกับทุกฝ่าย

\*\*\*

“ด็อกมย็อง พาแขกเข้ามาสิ”

แม่วุ่นวายมาได้สักพักแล้ว วันนี้ ผู้คนจำนวนมากมารวมตัวกันหลังจากหายหน้าหายตากันไปตั้งแต่ตอนทำลูกพลับแห้ง อาหารรสเลิศเต็มไปหมด

“ขอบคุณที่วันนี้ทำงานกันอย่างหนักนะครับ ผมไม่ได้เตรียมอะไรไว้ให้เลย”

พ่อพูดกับยังแทโฮ

“ไม่ได้เตรียมอะไรกันครับ นี่เป็นโต๊ะอาหารสุดพิเศษ ผมไม่ได้เห็นอะไรแบบนี้มานานมากแล้วนะครับ”

ยังแทโฮนั่งรวมกลุ่มกับพวกลูกศิษย์ ครอบครัวของผมและสมาชิกคนอื่นๆ ก็นั่งด้วยกัน

เป็นช่วงเวลาแห่งมื้อค่ำแสนสุขสันต์

ยังแทโฮจิบเหล้าเบาๆ ระหว่างมื้ออาหาร เขาชมผมให้พ่อฟังพลางหัวเราะอารมณ์ดี

ดูเหมือนว่าเขาจะส่งเสริมลูกศิษย์อย่างเต็มที่

ช่างเป็นผู้ชายที่เหมาะสมกับตำแหน่งประธานจริงๆ

พอหน้าเริ่มแดง เขาก็เบนสายตามาที่ผมเหมือนคิดอะไรบางอย่างขึ้นมาได้

“จะว่าไปแล้ว ฉันสงสัยอยู่เรื่องหนึ่ง”

ผมพยักหน้า

“ฉันถ่ายทอดความรู้เรื่องเลี้ยงผึ้งให้กับครอบครัวเกษตรกรที่ได้รับผึ้งไปตามคำขอของนายแล้ว”

ลูกศิษย์ของเขาไม่ได้สอนด้วยคำพูดเพียงอย่างเดียว แต่ยังพิมพ์เนื้อหาลงในเอกสารและนำมาแจกจ่ายให้พวกชาวบ้านด้วย

“นายขอให้ฉันช่วยสอนวิธีเก็บน้ำผึ้งอย่างละเอียด ฉันก็จัดการให้เรียบร้อยแล้ว แต่มีเรื่องแปลกอยู่อย่างหนึ่ง”

“เรื่องอะไรเหรอครับ”

“ตอนนี้ยังไม่ถึงช่วงเก็บน้ำผึ้งไม่ใช่เหรอ”

“ผมว่าอีกไม่นานก็เก็บได้แล้วล่ะครับ”

ยังแทโฮตกใจอย่างเห็นได้ชัด ลูกศิษย์ของเขาก็หน้าตึงกันหมด

“นายอาจจะไม่รู้เพราะยังเป็นมือใหม่อยู่ แต่ผึ้งโพรงน่ะเก็บน้ำผึ้งได้แค่ปีละครั้งเท่านั้นนะ”

“ผมรู้ดีเลยครับ เรื่องที่ว่าเราเก็บน้ำผึ้งจากผึ้งโพรงได้แค่ปีละครั้ง ไม่เหมือนกับผึ้งพันธุ์ เพราะพวกมันจำเป็นต้องมีเสบียงเพื่อให้ผ่านพ้นช่วงฤดูฝนที่ยาวนานไปได้ ใช่ไหมล่ะครับ”

“รู้ถึงขนาดนี้แล้วยังจะเก็บน้ำผึ้งสองรอบอย่างนั้นเหรอ”

“ผมมีวิธีครับ”

“วิธีอะไรกันแน่”

“เคล็ดลับพิเศษที่ได้รับการถ่ายทอดมาจากวัดชีจังครับ”

“มีวิธีแบบนั้นอยู่ด้วยเหรอ”

ผมสบตายังแทโฮ ลูกศิษย์ของเขาก็ตกใจ ทุกคนจ้องปากผมกันหมด

**นี่ใคร นี่ด็อกมย็องนะ ชอบทำให้คนอื่นเซอร์ไพรส์ตลอด**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **59**

**ตอนที่ 59 ความลับทั้งหมดอยู่ที่ 'อาหารผึ้ง'**

ความลับทั้งหมดอยู่ที่ 'อาหารผึ้ง'

ในสภาพแวดล้อมที่ขาดผึ้งงาน อาหารผึ้งจะคอยหล่อเลี้ยงให้ผึ้งมีชีวิตอยู่ได้

ผมวางแผนไว้ว่าจะให้ผึ้งที่เลี้ยงกินอาหารผึ้งที่อาจารย์แม่ชีวัดชีจังเป็นผู้คิดค้นขึ้น ถ้าใช้วิธีนี้ ต่อให้เป็นผึ้งโพรงที่มีการแพร่พันธุ์น้อย ก็น่าจะสามารถเก็บน้ำผึ้งได้ปีละสองครั้ง

ผมบอกยังแทโฮว่าตั้งใจจะผลิตอาหารเพื่อเพิ่มปริมาณน้ำผึ้ง จะได้เก็บน้ำผึ้งได้ปีละสองครั้ง

และยังบอกเพิ่มเติมด้วยว่าอาหารผึ้งที่เลือกมาใช้ผลิตด้วยเคล็ดลับเฉพาะตัวที่ได้รับการถ่ายทอดจากวัดชีจัง

เขาทำหน้าสงสัยอย่างหนัก น่าเสียดายที่ผมไม่สามารถเผยทักษะความรู้นี้ได้ง่ายๆ เพราะเป็นข้อมูลที่ได้มาอย่างยากลำบาก

แม่ชีแมฮวาขอร้องผมไว้ว่าอย่าเล่าเรื่องอาหารผึ้งให้คนอื่นฟัง เป็นเรื่องที่เธออยากให้ผมเก็บไว้คนเดียว

เหมือนอ่านใจผมได้ ยังแทโฮไม่ซักไซ้ต่อ ช่างสมกับเป็นผู้เชี่ยวชาญจริงๆ ลูกศิษย์ที่มากับเขาก็ทำตามความตั้งใจของอาจารย์เช่นกัน

ท่าทางของพวกเขาแสดงถึงการยอมรับในทักษะความรู้ส่วนบุคคลอย่างเห็นได้ชัด

\*\*\*

หลังจากแยกรังได้ไม่นาน รังผึ้งทุกรังก็อัดแน่นไปด้วยน้ำผึ้ง

“ด็อกมย็อง ตอนนี้เราเก็บน้ำผึ้งได้แล้วใช่มั้ย”

พ่อถามด้วยใบหน้ายิ้มแย้ม

“ใช่ครับ น่าจะเก็บได้แล้วครับ”

ผมได้รับการยืนยันจากแม่ชีแมฮวาเรียบร้อยแล้ว

ตอนนี้รังผึ้งของผมเพิ่มขึ้นเป็นสองเท่าแล้ว รังผึ้งที่แบ่งให้กับชาวบ้านก็เช่นเดียวกัน

เท่ากับว่าเราสามารถเก็บน้ำผึ้งจากรังผึ้งได้ทั้งหมด 400 รัง ส่วนแบ่งของชาวบ้านนับเป็นจำนวน 100 รัง

“เยอะมากเลยนะ น้ำผึ้งเยอะขนาดนี้ เมื่อไหร่จะเก็บหมดล่ะเนี่ย”

กาฮีถามพลางเก็บน้ำผึ้งพลางอย่างสนุกสนาน พ่อแม่ มินซอก และแม่ชีแมฮวาก็ตั้งใจเก็บน้ำผึ้งเช่นกัน

พวกชาวบ้านเองก็เก็บน้ำผึ้งอย่างเพลิดเพลินเช่นเดียวกับเรา

ผึ้งโพรงให้ผลผลิตไม่มากนัก ปริมาณน้ำผึ้งที่ได้รับจึงน้อยลงตามไปด้วย หนึ่งรังจะให้น้ำผึ้งมากที่สุดก็ราวๆ 18 กิโลกรัม

ผมยังไม่แน่ใจในเรื่องอาหารผึ้งเพราะไม่เคยทำมาก่อน ก็เลยตั้งเป้าไว้ว่าจะเก็บน้ำผึ้งรังละสิบกิโลกรัม เผื่อว่าจะต้องรับมือกับสถานการณ์ฉุกเฉิน

ปริมาณของน้ำผึ้งขึ้นอยู่กับปริมาณอาหารที่พวกมันกิน ถ้ากินดีอยู่ดีก็จะเก็บน้ำผึ้งได้มากขึ้น

ก่อนจะเก็บน้ำผึ้ง ผมเตือนชาวบ้านไปแล้วเรื่องไม่ควรเก็บน้ำผึ้งมากจนเกินไป และพวกเขาก็รับปากเรียบร้อย

กระบวนการเก็บน้ำผึ้งของชาวบ้านจบลงภายในหนึ่งวัน รวมทั้งหมดแล้วได้น้ำผึ้งมากถึง 200 ถัง แต่ถ้าคิดแบบต่อหัวแล้วเท่ากับว่าได้แค่คนละสองถังเท่านั้น

ชาวบ้านเก็บน้ำผึ้งและผลผลิตอื่นๆ ที่ได้มาไว้ในโกดัง ทุกคนเก็บน้ำผึ้งตามปริมาณที่กำหนดไว้ และดูสนุกสนานกับการทำงาน ถึงแม้ว่าจะต้องคอยดูแลส่วนของผมด้วยก็ตาม คงเพราะความรู้สึกที่ว่าพวกเขาเองก็เป็นเจ้าของผลผลิตพวกนี้เช่นกัน

ทางบ้านผม งานไม่ได้จบได้ภายในวันเดียวเหมือนคนอื่นๆ ถึงแม้สมาชิกทุกคน รวมถึงแม่ชีแมฮวาจะช่วยกันอย่างขยันขันแข็ง แต่เพราะมีรังผึ้งจำนวนมาก ทำให้งานมากกว่าปกติ

พ่อกับแม่ทำงานเงียบๆ เหมือนตอนที่ทำลูกพลับแห้ง

บรรดาเกษตรกรภูเขาชีรีต่างก้มหน้าก้มตาทำงาน ไม่มีใครบ่นอะไร แม้แต่แม่ชีแมฮวาเองก็ตั้งใจราวกับเป็นงานของตัวเอง

หลังจากตรากตรำกันมาหลายวัน งานทั้งหมดก็เสร็จสิ้น

ในโกดังที่เคยใช้เก็บลูกพลับแห้ง บัดนี้ มีขวดบรรจุน้ำผึ้งอยู่เต็ม

“รวมทั้งหมดได้กี่ถังเนี่ย”

กาฮีมองขวดน้ำผึ้งในโกดังแล้วถาม

ผึ้งทั้งหมด 300 รัง เราเก็บน้ำผึ้งได้รังละ 10 กิโลกรัม รวมทั้งหมดเท่ากับมีน้ำผึ้ง 3,000 กิโลกรัม

มากถึงสามตันเลยทีเดียว

เราแบ่งน้ำผึ้งเป็นขวดๆ แต่ละขวดมีขนาด 1 กิโลกรัม

“ทั้งหมด 3,000 โหล”

มินซอกตอบกาฮี พ่อกับแม่ยืนมองขวดน้ำผึ้งที่เรียงเต็มโกดังด้วยใบหน้ายิ้มแย้ม

น้ำผึ้งที่ได้จากผึ้งของวัดชีจังแยกบรรจุลงในโถกระเบื้องหรูพิเศษ

“คราวนี้ก็เหลือแค่จัดจำหน่ายแล้วใช่มั้ย”

มินซอกถามอย่างร่าเริง ที่ผ่านมา เขาทยอยตั้งกระทู้ลงในเว็บไซต์ ‘เกษตรกรภูเขาชีรี’ อยู่ตลอด

เราแชร์ขั้นตอนการเลี้ยงผึ้งให้สมาชิกในเว็บรับรู้ด้วย

สมาชิกส่วนใหญ่คือคนที่เคยซื้อลูกพลับแห้งไปเมื่อตอนปีใหม่ คำเล่าลือแบบปากต่อปากบอกต่อกันไป ตอนนี้ ผู้คนมากมายเริ่มสนใจน้ำผึ้งของเกษตรกรภูเขาชีรีแล้ว

ถึงจะไม่ได้ลงประกาศขายอย่างจริงจัง แต่ก็มีข้อความตอบกลับในกระทู้

ล้วนแต่เป็นคำขอซื้อน้ำผึ้ง

“จะว่าไปแล้วนายจะตั้งชื่อว่าอะไรล่ะ”

“ชื่ออะไรนะ”

“ชื่อน้ำผึ้งไง”

“เอาเป็นน้ำผึ้งของเกษตรกรภูเขาชีรีดีมั้ย”

มินซอกดูจะลังเลเรื่องชื่อน้ำผึ้ง ตอนนี้เรามีน้ำผึ้งในขวดแก้วจำนวนมาก แต่ก็เป็นโหลเปล่าๆ ยังไม่มีฉลากแปะเลย

“ผมจะมาแชร์เรื่องเกี่ยวกับแบรนด์และการจัดจำหน่ายเร็วๆ นี้นะครับ” ผมประกาศกับทุกคน

“มีแผนลับอะไรในใจอีกแล้วใช่มั้ย”

แม่มองหน้าผมพร้อมถามขึ้น

“แผนลับอะไรกันครับ แผนการทำงานต่างหาก”

\*\*\*

บ่ายวันนั้น ผมกับแม่ชีแมฮวามุ่งหน้าไปยังวัดชีจัง ที่ผ่านมา เธอเดินทางไปๆ มาๆ ระหว่างวัดชีจังกับบ้านผมในเมืองฮาดงเพื่อคอยช่วยดูแลผึ้ง และยังศึกษาค้นคว้าเทคนิคเกี่ยวกับเลี้ยงผึ้งอย่างเต็มที่

ช่วงเวลาระหว่างเราใกล้จะจบลงแล้ว ผมขอร้องให้เธออยู่ช่วยจนจบการเก็บน้ำผึ้งครั้งแรก

หลังจากนี้ ถ้าไม่มีปัญหาอะไรเกิดขึ้นก็คงไม่ได้ไปรบกวนเธออีก

เราพูดคุยผ่านตัวหนังสืออีกครั้งหลังจากที่ไม่ได้ทำมานาน

**[ขอบคุณสำหรับช่วงเวลาที่ผ่านมานะครับ]**

**[ขอบคุณที่ทำให้ฉันสนุกเช่นกันค่ะ]**

เธอยิ้มออกมาอย่างแจ่มใส ความรู้สึกของผมกับเธอในตอนนี้ แตกต่างจากตอนที่เจอกันครั้งแรกมาก ในตอนนั้น อะไรๆ เธอก็ปฏิเสธผมไว้ก่อน

ตอนนี้เธอกลายเป็นอาจารย์กึ่งๆ เพื่อนแล้ว

**[เรื่องอื่นผมอาจจะทำให้ไม่ได้ แต่ยังไงจะคอยส่งข่าวคราวของคุณแม่ให้ทราบอยู่เรื่อยๆ นะครับ]**

มือของเธออ่อนแรงจนไม่สามารถถือปากกาได้

ก่อนออกจากเมือง พวกเราไปพบคุณย่าคิมกนนิมมาด้วย

ดวงตาของคุณย่าเปียกชุ่มไปด้วยน้ำตา

แต่ก็ใจแข็งบอกแค่ว่าให้เดินทางดีๆ

**[ต้องขอบคุณมากเลยนะคะ แต่อย่าทำแบบนั้นจะดีกว่าค่ะ]**

ถึงจะฟังดูเย็นชา แต่ผมก็เข้าใจความรู้สึกของเธอดี เธอเป็นผู้ละแล้วซึ่งทางโลกและความผูกพันใดๆ ที่ผ่านมา เธอออกจากโลกส่วนตัวมาเพื่อช่วยผม

ตอนนี้ ได้เวลาที่เธอจะกลับไปอยู่ในที่ของแม่ชีเสียที

**[ผมไม่น่าพูดแบบนั้นเลย ขอโทษนะครับ]**

**[ไม่เป็นไรค่ะ ขอรับไว้เฉพาะความปรารถนาดีแล้วกันนะคะ]**

เราลงจากรถพร้อมกัน และเธอบอกลาผม

เป็นการบอกลาครั้งสุดท้ายของเรา

ตอนที่เธอกำลังหันหลังเตรียมตัวจะเดินจากไปนั่นเอง ผมหยิบกระเป๋าเป้ที่อยู่ในรถออกมาแล้ววิ่งตรงไปหาเธอ

แม่ชีแมฮวามองผมด้วยสายตาตกใจ

**[มีอะไรอีกคะ]**

**โอยย ลุ้นนน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **60**

**ตอนที่ 60 ซื้อแบรนด์**

แม่ชีแมฮวาเขียนข้อความลงในสมุดบันทึกอย่างรวดเร็ว

**[ผมไม่ได้มีธุระอะไรกับแม่ชีแมฮวาแล้วครับ]**

**[แล้วตามฉันมาทำไมกันคะ]**

**[ผมมีธุระที่วัดชีจังครับ]**

ผมเดินขึ้นเขาไปพร้อมกับเธอ ครั้งแรกที่ผมมาที่นี่เป็นช่วงกลางฤดูหนาว อากาศหนาวเย็นเต็มไปด้วยหิมะ ทว่าตอนนี้ รอบตัวมีแต่ความร่มรื่น

ครั้งนี้ ผมรู้สึกเพลิดเพลินกับทุกย่างก้าวที่มุ่งไปยังวัดชีจัง คงเป็นเพราะอารมณ์ที่ชื่นบาน

ผมกับแม่ชีแมฮวาไม่ได้พูดอะไรกันอีกเลย

ถึงจะเดินไปในทิศทางเดียวกัน แต่จิตใจของเรากลับจดจ่อคนละที่

\*\*\*

ผมมาถึงวัดชีจัง แม่ชีประจำสำนักงานต้อนรับด้วยสีหน้ายินดี

“ผมขอพบแม่ชีเจ้าอาวาสได้มั้ยครับ”

“รอสักครู่นะคะ ฉันจะไปแจ้งให้ค่ะ”

ระหว่างที่นั่งรอ ผมก็หันไปเห็นบางอย่าง ภาพนั้นสะดุดใจเต็มแรง

เทียนขี้ผึ้งนั่นเอง มันถูกใช้อย่างคุ้มค่า เหลือแค่ส่วนล่างเหมือนดินสอที่ถูกใช้จนสั้นกุด

หัวหน้าสำนักงานกลับมาแจ้งที่อยู่ของแม่ชีเจ้าอาวาสให้ผมทราบ

เหมือนทุกครั้ง ภายในห้องของแม่ชีเจ้าอาวาสเต็มไปด้วยกลิ่นชา

“ไม่ได้เจอกันนานเลยนะคะ สบายดีรึเปล่าคะ”

เธอถามอย่างร่าเริง

“ผมสบายดีมากๆ เลยครับ”

“นั่งลงเถอะค่ะ”

กาน้ำชาตั้งอยู่บนโต๊ะ

“ได้ยินมาว่างานที่คุณทำกำลังไปได้สวยใช่ไหมคะ”

“ทั้งหมดนี่ต้องขอบคุณแม่ชีเจ้าอาวาสเลยครับ"

“ดูเหมือนจะสิ้นสุดระยะเวลาตามที่สัญญากับแมฮวาไว้แล้วใช่ไหมคะ”

“แม่ชีแมฮวาทำงานหนักมากเลยครับ”

ภาพวันเก่าๆ ที่เคยใช้ชีวิตในวัดชีจังไหลเข้ามาในความทรงจำของผมราวกับโคมเวียน [1]

แม่ชีเจ้าอาวาสท่านนี้คือคนที่แนะนำแม่ชีแมฮวาให้ผมรู้จัก

“ดูจากสีหน้าแล้ว ท่าทางคุณจะไม่ได้มาที่นี่เพื่อกล่าวขอบคุณอย่างเดียวใช่ไหมคะ”

เธอพูดพลางยกถ้วยชา

แม่ชีเจ้าอาวาสมีเซนส์ต่างจากคนอื่นจริงๆ

“แม่ชีเจ้าอาวาสอ่านใจคนเก่งจริงๆ ใช่แล้วครับ วันนี้ผมมีเรื่องจะปรึกษากับท่านก็เลยมาหาครับ”

“มีเรื่องปรึกษาฉันเหรอคะ ชักจะอยากรู้แล้วสิคะเนี่ย”

ผมดื่มชาไปอึกหนึ่ง กลิ่นของชาทั้งลุ่มลึกและอบอวล รู้สึกได้เลยว่าสมองปลอดโปร่งขึ้น

“อย่างที่ท่านรู้ดี การเลี้ยงผึ้งของวัดชีจังถือเป็นประเพณีเก่าแก่และมีประวัติศาสตร์อันยาวนาน”

“ใช่ค่ะ เราเริ่มเลี้ยงผึ้งตั้งแต่สมัยอาจารย์แม่ชียังเป็นเจ้าอาวาส ก็ถือว่าเก่าแก่มากเลยค่ะ”

“ผมอยากได้แบรนด์ของวัดชีจังครับ”

“อยากได้อะไรนะคะ?”

เธอถาม สีหน้าบอกว่าตกใจ

“ก็ผมเรียนรู้เทคนิคการเลี้ยงผึ้งจากวัดชีจังนี่ครับ แถมยังขอแบ่งผึ้งไปจากวัดด้วย การทำแบรนด์ก็เหมือนการเปิดเผยความจริง พูดยังงี้เข้าใจได้เร็วขึ้นไหมครับ”

ท่าทางเธอเหมือนตกอยู่ในห้วงความคิดอยู่ครู่หนึ่ง

“ที่บอกว่าเหมือนการเปิดเผยความจริง คุณหมายถึงระดับไหนคะ”

“ผมจะยื่นคำร้องขอเครื่องหมายการค้าในชื่อน้ำผึ้งวัดชีจังครับ เป็นการประกาศให้รู้ว่าน้ำผึ้งนี้ผลิตโดยเกษตรกรผู้สืบทอดการเลี้ยงผึ้งจากวัดชีจัง นี่คือสิ่งที่ผมต้องการครับ

“ถ้าเผยความจริงเรื่องนั้นออกไป คุณด็อกมย็องจะได้ประโยชน์อะไรเหรอคะ”

แม่ชีเจ้าอาวาสมองเข้ามาในดวงตาของผม เป็นสายตาที่เหมือนจะมองลึกเข้าไปให้ถึงจิตใจ

“ปัจจุบัน ผู้คนยังไม่รู้จักการเลี้ยงผึ้งของวัดชีจังในวงกว้าง มีแค่ผู้เชี่ยวชาญไม่กี่คนเท่านั้นที่รู้เรื่องนี้ แต่สักวันหนึ่งคนทั่วไปจะรู้เรื่องนี้ครับ”

“ตอนที่เวลานั้นมาถึง คนที่ได้ประโยชน์อย่างใหญ่หลวงก็คือคุณด็อกมย็องสินะคะ”

เธอพูดได้ตรงจุด

เร็วๆ นี้ น้ำผึ้งของวัดชีจังจะกลายเป็นที่นิยม ทุกสิ่งทุกอย่างจะเกิดขึ้นหลังจากคุณย่าคิมกนนิมเปิดตัวในรายการโทรทัศน์ ผู้คนในสังคมจะพุ่งความสนใจมาที่วัดชีจัง

“ฉันทราบแล้วค่ะว่าคุณคิมด็อกมย็องต้องการอะไร แต่ว่าวัดเป็นสถานที่แห่งการบำเพ็ญเพียรนะคะ ไม่ใช่สถานที่ทำธุรกิจ”

เธอพูดถูก วัดชีจังไม่ใช่สถานที่ทำธุรกิจ ต่อให้น้ำผึ้งของวัดชีจังได้รับความนิยมมากแค่ไหน ก็หาซื้อไม่ได้อยู่ดี

วิธีเดียวที่จะได้น้ำผึ้งมาคือต้องซื้อผ่านเว็บไซต์ที่เกษตรกรคิมด็อกมย็องเป็นผู้ดำเนินการ

ผมเป็นเกษตรกรคนเดียวที่ได้ศึกษา ค้นคว้าเทคนิคการเลี้ยง และได้รับแบ่งผึ้งจากวัดชีจัง ทว่าแค่เรียนรู้ทักษะการเลี้ยงผึ้งอย่างเดียวยังไม่พอ

ต้องมีแบรนด์ด้วย

“ไม่ได้หมายความว่าผมจะทำการค้าขายร่วมกับวัดชีจังนะครับ แค่ต้องการเปิดเผยที่มาของน้ำผึ้งเท่านั้นครับ และผมจะบริจาคให้ทางวัดทุกปีเพื่อตอบแทนการขอยืมชื่อครับ”

“เป็นธุรกิจจริงๆ ด้วยสินะ เราไม่สามารถรับเงินได้หรอกค่ะ”

แม่ชีเจ้าอาวาสตอบเสียงเด็ดขาด

“ไม่ใช่เงินครับ”

“ไม่ใช่เงินเหรอคะ?”

เธอเบิกตาโตทันทีที่ผมบอกว่าไม่ใช่เงิน

“เป็นของจำเป็นสำหรับวัดชีจังครับ”

ผมหยิบบางอย่างออกจากกระเป๋าแล้ววางไว้บนโต๊ะ แม่ชีเจ้าอาวาสหยิบมันขึ้นมาดู

“เทียนขี้ผึ้งนี่เอง”

ผมไหว้วานกาฮีเอาไว้

หลังจากได้ทำเทียนและสบู่ร่วมกับเธอที่วัดชีจัง ผมก็ตัดสินใจแนะนำให้เธอศึกษาหลักสูตรเชิงลึกระหว่างเลี้ยงผึ้ง โดยเฉพาะเรื่องเทียน ผมขอร้องให้เธอเป็นผู้เชี่ยวชาญด้านนั้น

เธอตอบรับความคาดหวังของผม หลังเสร็จงานเลี้ยงผึ้ง เธอก็ทุ่มเทให้กับการทำเทียน

เทียนที่อยู่ในมือเจ้าอาวาสเป็นเทียนชนิดพิเศษ ผลิตจากขี้ผึ้งของผึ้งที่แบ่งมาจากวัดชีจัง

“นี่คือเทียนที่ผลิตจากขี้ผึ้งรอบนี้ครับ”

เจ้าอาวาสประทับใจเทียนตรงหน้ามาก สายตาของเธอบอกชัดว่าอยากได้

ตอนที่เปิดประตูเข้ามาในห้องของแม่ชีเจ้าอาวาส ผมเห็นเทียนเล่มหนึ่งวางอยู่บนแท่นวางเทียน ดูเหมือนว่าเธอเองก็ใช้เทียนขี้ผึ้งอย่างประหยัดเช่นกัน

“คุณคิมด็อกมย็องมีความสามารถในการล่อลวงผู้คนนะคะ”

เจ้าอาวาสพูดทั้งๆ ยังถือเทียนขี้ผึ้งไว้

ผมหยิบเทียนขี้ผึ้งทั้งหมดออกจากกระเป๋า

“ทันทีที่ผลิตขี้ผึ้งได้ ผมจะเอาเทียนมาให้ทันทีครับ”

“ขอให้ใช้แค่ชื่อของวัดตามที่บอกมานะคะ และถ้ามีเรื่องเสียหายมาถึงเรา กรุณาเตรียมตัวรับมือด้วยนะคะ”

“แน่นอนครับ”

ผมหยิบเอกสารที่เตรียมไว้ออกมา เนื้อหาแจ้งให้ทราบว่าผมสามารถใช้ชื่อวัดได้

เจ้าอาวาสตรวจเช็คอย่างละเอียดแล้วประทับตราลงบนเอกสาร

“หมดธุระแล้วใช่ไหมคะ”

เจ้าอาวาสถามด้วยน้ำเสียงระมัดระวัง

“ผมอยากส่งตัวอย่างเทียนพวกนี้ไปให้วัดอื่นด้วยครับ อยากให้ท่านช่วยแนะนำให้หน่อยได้ไหมครับ"

“คุณคิมด็อกมย็องดูเหมือนนักธุรกิจ ไม่เหมือนเกษตรกรเลยค่ะ”

“หมดยุคที่เกษตรกรจะโฟกัสแค่เรื่องผลิตภัณฑ์ทางการเกษตรแล้วครับ เราต้องโปรโมตและขายสินค้าของตัวเองได้ถึงจะเรียกได้ว่าเป็นเกษตรกรอย่างแท้จริงครับ”

เธอพยักหน้ารับยิ้มๆ

ผมได้แบรนด์ของวัดชีจังตามที่ต้องการเรียบร้อยแล้ว

และยังได้เริ่มต้นบุกเบิกตลาดเทียนขี้ผึ้งด้วย

ต่อจากนี้ ก็เหลือแค่ขายสินค้าเท่านั้น

**โอ้โห คาดไม่ถึงเลยแฮะ เก่งจริงๆ ด็อกมย็อง**

**แต่ผึ้งนี่ขยายธุรกิจไปทำอะไรได้เยอะแยะเลยเนอะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **61**

**ตอนที่ 61 ขนมยักกวาของคุณย่าคิมกนนิม**

“ขอแนะนำแขกรับเชิญของวันนี้ ผู้ชนะรางวัลการประกวดบทประพันธ์ในฤดูใบไม้ผลิที่อายุมากที่สุด นักกวีคิมกนนิม ขอเชิญเข้ามาในสตูดิโอได้เลยค่ะ ยินดีต้อนรับนะคะ"

พอจบเสียงประกาศจากผู้ดำเนินรายการ คุณย่าคิมกนนิมก็ก้าวออกมาในสตูดิโอ

รายการช่วงเช้านี้มีชื่อว่า 'ทุกวันกับเธอ’ ดำเนินรายการโดยผู้ประกาศข่าวคิมยองมี

“ได้ยินว่าเดินทางมาไกลเลยใช่ไหมคะ”

“จากเมืองฮาดงค่ะ”

คุณย่าคิมกนนิมพูดยิ้มๆ

“หัวข้อของเราในวันนี้คือ 'อาหารของนักกวี' ค่ะ”

ทันทีที่คำพูดของผู้ประกาศข่าวจบลง ผู้ชมต่างก็พากันส่งเสียงเชียร์

“ได้ยินมาว่าวันนี้นักกวีคิมกนนิมเตรียมอาหารสุดพิเศษมาด้วย”

“ค่ะ เป็นอาหารที่พิเศษมากค่ะ”

"เป็นอาหารประเภทไหนคะ"

“ขนมยักกวาที่ทำด้วยวิธีดั้งเดิมค่ะ”

“ขนมยักกวาที่ทำด้วยวิธีดั้งเดิมเหรอคะ มีอะไรแตกต่างจากขนมที่วางขายในท้องตลาดรึเปล่าคะ”

“ขนมยักกวาของฉันหมักด้วยน้ำผึ้งค่ะ”

“เดี๋ยวนะคะ ขนมยักกวาหมักด้วยน้ำผึ้งเหรอคะ อยากรู้จังเลยค่ะว่ารสชาติจะเป็นยังไง ถ้าอย่างนั้น เรามาลองทำอาหารที่นักกวีโปรดปรานกันเลยดีกว่าค่ะ”

กลิ่นหอมหวานอบอวลไปทั่วสตูดิโอ

“คุณใส่น้ำผึ้งลงไปตอนนวดแป้งจริงๆ ด้วยสินะคะ”

“น้ำผึ้งอันนี้เป็นเคล็ดลับสำคัญของขนมยักกวาเลยค่ะ”

คุณย่าคิมกนนิมตอบคำถามผู้ประกาศข่าวด้วยรอยยิ้ม ก่อนจะเริ่มทอดแป้งในน้ำมันงาตามวิธีแบบดั้งเดิม

กลิ่นหอมหวานของน้ำผึ้งและกลิ่นของทอดกระตุ้นต่อมน้ำลายของทุกคนในสตูดิโอ

ในที่สุด ขนมแป้งทอดยักกวาที่หมักด้วยน้ำเชื่อมจากธัญพืชก็เสร็จสมบูรณ์

ทุกคนในห้องส่งต่างรู้สึกว่าน้ำลายสอ

“ขอลองชิมชิ้นหนึ่งได้มั้ยคะ”

ผู้ดำเนินรายการคิมยองมีถามพลางมองดูขนมยักกวาที่พิมพ์เป็นรูปดอกไม้

"ได้สิคะ เชิญตามสบายเลยค่ะ”

สตาฟยกขนมยักกวาไปแจกจ่ายให้บรรดาผู้ชมด้วย

“ว้าว อร่อยจังเลยค่ะ”

“ได้ยินแบบนี้คนทำดีใจแย่เลยค่ะ”

“ตอนแรกนึกว่าจะหวานนะคะเนี่ย เห็นใส่น้ำผึ้งเข้าไปในแป้งด้วย แต่แปลกที่มันไม่หวานอย่างที่คิด เป็นรสหวานที่กินแล้วชวนให้อารมณ์ดีจัง”

ไม่ใช่คำพูดที่เกินจริงเลย ผู้ชมต่างพยักหน้าเห็นด้วย ทุกคนกินขนมพลางทำหน้าประทับใจ

“เห็นคุณนักกวีบอกว่าความลับอยู่ที่น้ำผึ้ง นี่มันน้ำผึ้งอะไรกันแน่คะ”

“เป็นน้ำผึ้งที่ลูกสาวฉันเก็บมาเองเลยค่ะ”

หน้าจอด้านหลังปรากฏภาพขนาดใหญ่ เป็นภาพถ่ายของคุณย่าคิมกนนิมกับแม่ชีแมฮวาก่อนที่เธอจะเป็นแม่ชี

“ลูกสาวสวยจังเลยค่ะ ทำอาชีพเลี้ยงผึ้งเหรอคะ”

“ไม่ใช่ค่ะ เธอเลี้ยงผึ้งเป็นงานอดิเรกค่ะ”

"อ่อค่ะ แล้วตอนนี้เธอทำอะไรอยู่คะ"

"ออกบวชค่ะ"

“หมายความว่าเธอเป็นแม่ชีเหรอคะ”

ผู้ดำเนินรายการและผู้ชมในห้องส่งต่างทำหน้าแปลกใจไปตามๆ กัน

\*\*\*

เมื่อรายการออกอากาศ เว็บบอร์ดของเกาหลีก็แซ่บไฟลุก

- แม่ชีเก็บน้ำผึ้ง หรือว่าเธอเป็นภูตที่อยู่บนภูเขา

- ความลับของขนมยักกวาอยู่ที่น้ำผึ้ง

- ขนมยักกวาแบบดั้งเดิมหาซื้อได้ที่ไหน

- ไม่รู้มาก่อนเลยว่ามีวัดที่มีแต่แม่ชีด้วย

- เราจะหาน้ำผึ้งแบบในรายการได้ที่ไหน

- เคล็ดลับความสวยคือน้ำผึ้ง?

นักข่าวแพซอนอาเองก็จับตาดูกระทู้อย่างตั้งอกตั้งใจเช่นกัน

“ตั้งใจดูอะไรขนาดนั้น”

คิมมันซอก นักข่าวรุ่นพี่ของแพซอนอาถาม

“รุ่นพี่คะ เราเอาประเด็นนี้มาเขียนข่าวได้มั้ยคะ”

คิมมันซอกก็ไปส่องหน้ากระทู้มาแล้วเช่นกัน

“รายการตอนเช้านี่เหมาทุกประเด็นเลยนะ อาหารของนักกวีอย่างนั้นเหรอ ว่าแต่ทำไมผลตอบรับถึงได้ร้อนแรงขนาดนี้ล่ะเนี่ย ไหนขอดูภาพผู้หญิงที่เลี้ยงผึ้งหน่อยซิ”

"รอเดี๋ยวนะคะ"

แพซอนอาคลิกเม้าส์เลื่อนหารูปถ่ายที่ปรากฏในรายการ

“รูปวาดนี่นา ตัวจริงน่าจะดูดีนะ”

“รุ่นพี่ก็คิดเหมือนกันใช่มั้ยคะ”

“วัดอยู่ที่ไหนล่ะ”

“ในรายการไม่ได้บอกไว้ค่ะ”

"บิงโก ยังไม่มีที่อื่นคาบข่าวนี้ไปใช่มั้ย”

“เราลงมือเลยมั้ยคะ”

“ไม่มีปัญหาเรื่องค้นหาตำแหน่งใช่ไหม”

“ฉันมีรุ่นน้องที่รู้จักที่สถานีโทรทัศน์อยู่ค่ะ น่าจะขอให้เขาช่วยได้”

“สุดยอดมากๆ คุณแพผู้กว้างขวาง อย่าลืมเอากล้องไปด้วยล่ะ”

“ค่ะ ถ้างั้นขอตัวก่อนนะคะ”

หลังคุยจบ แพซอนอาก็เร่งรีบออกจากสำนักพิมพ์

ไม่ใช่เรื่องยากที่จะหาที่อยู่ของแม่ชีแมฮวา

แพซอนอามุ่งหน้าไปยังวัดชีจังทันที

\*\*\*

หลังจากตีพิมพ์บทความได้สี่วัน แพซอนอาก็ได้รับโทรศัพท์จากใครคนหนึ่ง

สี่วันที่ผ่านมา มีเหตุการณ์แปลกๆ เกิดขึ้นมากมาย

ทันทีที่มีการลงข่าวเปิดตัว แม่ชีแมฮวาก็ได้รับความสนใจจากสาธารณชน แต่เธอเพิกเฉย และปฏิเสธไม่ยอมให้ข้อมูลสำหรับนำไปเขียนข่าว

พวกนักข่าวเปลี่ยนหัวข้อข่าวมาเล่นประเด็นเรื่องแม่ชีของวัดชีจัง โดยมุ่งเน้นไปที่รูปร่างหน้าตาของแม่ชีที่ดูอ่อนกว่าวัย

นักข่าวเชื่อว่าเคล็ดลับความอ่อนวัยคือน้ำผึ้ง และน้ำผึ้งที่ได้จากเทคนิคการเลี้ยงผึ้งของวัดชีจังคือกุญแจสำคัญ

เมื่อข่าวแพร่กระจายออกไป เจ้าอาวาสก็สั่งห้ามพวกนักข่าวเข้าออกวัดทันที

ยิ่งห้ามก็เหมือนยิ่งยุ ผู้คนต่างให้ความสนใจน้ำผึ้งของวัดชีจังมากขึ้น

ประเด็นข่าวในตอนแรกเริ่มจากแม่ชีแมฮวา และเชื่อมโยงมาที่น้ำผึ้งของวัด ทว่าถึงแม้จะมีข่าวเรื่องน้ำผึ้งอย่างยิ่งใหญ่ แต่ไม่มีใครได้ชื่นชมรังผึ้งหรือแม้แต่น้ำผึ้งของวัดเลย

แพซอนอากัดไม่ปล่อย เธอต้องการข้อมูลเพื่อมาเขียนข่าว

และแล้วในที่สุดเธอก็ได้ข้อมูลสำคัญจากแม่ชีประจำสำนักงานของวัดชีจัง นั่นคือ มีคนชื่อคิมด็อกมย็อง ได้เรียนรู้การเลี้ยงผึ้งจากวัด

แพซอนอามั่นใจมากว่าต้องเป็นคิมด็อกมย็องคนที่เธอรู้จัก

เมืองฮาดงอยู่ไม่ไกลจากวัดชีจัง

เธอโทร. หาคิมด็อกมย็องทันที

"จำฉันได้มั้ยคะ ฉันแพซอนอาที่เคยไปเก็บข้อมูลทำข่าวเรื่องการทำลูกพลับแห้งน่ะค่ะ”

“ครับ คุณนักข่าว มีเรื่องอะไรเหรอครับ"

“ฉันได้ยินชื่อคุณคิมด็อกมย็องในระหว่างการเก็บข้อมูลทำข่าวน่ะค่ะ”

“จากไหนเหรอครับ”

“จากวัดชีจังค่ะ คุณคิมด็อกมย็องเป็นเกษตรกรที่ได้เรียนวิธีเลี้ยงผึ้งจากวัดชีจัง ถูกต้องมั้ยคะ"

“ใช่ครับ”

ผมคิดอยู่ว่าน่าจะโดนสัมภาษณ์เร็วๆ นี้ เพียงแต่ไม่คิดว่าจะเป็นแพซอนอา นักข่าวที่เคยเจอกันตอนทำการเกษตรลูกพลับแห้งเมื่อไม่นานมานี้

“ถ้าฉันขอพบตอนนี้เลยได้มั้ยคะ”

“ได้อยู่แล้วครับ”

“ฉันจะไปให้เร็วที่สุดเลยค่ะ”

"ผมจะรอครับ"

**ลุ้นมากว่าจะเกิดอะไรขึ้น**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **62**

**ตอนที่ 62 เปลี่ยนศูนย์รวมประเด็นข่าว**

ยังมีเวลาเหลือก่อนที่นักข่าวแพซอนอาจะมาถึง

ผมเช็กงานทั้งหมดกับมินซอก

เราลงประกาศบนเว็บไซต์ 'เกษตรกรภูเขาชีรี' ไว้แล้ว เนื้อหาคร่าวๆ บอกไว้ว่าจะวางขายน้ำผึ้งในเร็วๆ นี้ แต่ยังไม่เปิดเผยยี่ห้อและราคา

“ทำไมยังไม่ลงมืออีกล่ะ ไม่สมเป็นนายเลย" มินซอกทำท่าอยู่ไม่สุข

“เดี๋ยวก็จะได้ขายอยู่แล้วน่า ไม่ต้องรีบร้อนไปหรอก”

“นายมีอะไรในใจสินะ”

มินซอกถามทีเล่นทีจริง

“จะอะไรกันล่ะ”

ในตอนนั้นเอง โทรศัพท์ก็ดังขึ้น แพซอนอานั่นเอง

“มินซอก เดี๋ยวฉันมานะ มีแขกมาน่ะ”

ผมต้อนรับเธอด้วยความยินดี

"ไม่ได้เจอกันนานเลยนะคะ"

“คุณนักข่าวก็ยังเหมือนเดิมเลยนะครับ”

เราย้ายไปยังที่เงียบๆ เพื่อจะพูดคุยกัน

“ว่าแต่เรื่องนั้นเป็นความจริงหรือเปล่าคะ” เธอถาม สีหน้าเต็มไปด้วยความสงสัย “เรื่องที่แม่ชีบอกว่า... คุณเลี้ยงผึ้งน่ะค่ะ คุณด็อกมย็องทำลูกพลับแห้งไม่ใช่เหรอคะ”

“มีกฎหมายบอกว่าให้เกษตรกรทำลูกพลับแห้งได้แค่อย่างเดียวเหรอครับ”

"เปล่าค่ะ ไม่ใช่อย่างนั้น แค่รู้สึกว่าเกินความคาดหมายน่ะค่ะ”

“ถ้ามองจากมุมของคนเมืองก็อาจจะเป็นแบบนั้นครับ”

“แล้วถ้ามองจากมุมของเกษตรกร จะเป็นยังไงหรือคะ”

“ตอนทำลูกพลับแห้ง ผมรู้สึกว่าหมู่บ้านของเราเป็นแหล่งดูดน้ำหวานของผึ้งครับ”

“แหล่งดูดน้ำหวานของผึ้ง หมายถึงอะไรเหรอคะ”

“หมายถึงแหล่งอาหารที่เหมาะจะให้พวกผึ้งมาเก็บรวบรวมน้ำผึ้งไปไว้ในรังครับ หมู่บ้านของเราเปรียบเหมือนแหล่งดูดน้ำหวานของผึ้ง เพราะว่าอุดมสมบูรณ์ไปด้วยดอกไม้ ทั้งจากไม้ผลและดอกไม้ป่าครับ”

“เชื่อมโยงกันแบบนี้เองสินะคะ ใช้ความอุดมสมบูรณ์ของเมืองฮาดงให้เป็นประโยชน์ในการเลี้ยงผึ้ง ที่สำคัญ การเลี้ยงผึ้งเหมาะจะทำร่วมกับลูกพลับแห้งด้วย”

แพซอนอามองรอบๆ อย่างพิจารณา และแอบพยักหน้าในใจ

สายตาของเธอบอกว่าเข้าใจแล้วว่าเพราะอะไรผมถึงเลือกเลี้ยงผึ้ง

“เรื่องนั้นฉันเข้าใจแล้วค่ะ ว่าแต่ไปไงมาไง คุณถึงรู้จักวัดชีจังได้คะ คงไม่ใช่เพราะว่าได้กินขนมยักกวาของคุณย่าคิมกนนิมหรอกนะคะ”

แพซอนอาจ้องหน้าแล้วถามผมด้วยสีหน้าเหมือนไม่อยากจะเชื่อ

“ใช่เลยครับ จุดเริ่มต้นมาจากขนมยักกวาของคุณย่าคิมกนนิมอย่างที่คุณบอกมาครับ”

“เดี๋ยวนะคะ หมายความว่าคุณได้กินขนมยักกวา ก็เลยได้รู้จักกับแม่ชีแมฮวาอย่างนั้นหรือคะ”

“ถ้าไม่เป็นนักข่าว ผมว่าคุณไปเป็นหมอดูน่าจะรุ่งนะครับ พูดถูกหมดทุกอย่างเลยครับ”

“เป็นเรื่องจริงเหรอคะ สุดยอดไปเลยนะคะ”

ทั้งหมดเป็นไปตามที่ผมว่า อย่างไรก็ตาม การเรียนรู้เทคนิคการเลี้ยงผึ้งไม่ใช่เรื่องง่ายขนาดนั้น

“ฉันได้ยินมาว่าคุณคิมด็อกมย็องเป็นคนเดียวที่ได้รับเคล็ดลับการเลี้ยงผึ้งของวัดชีจังค่ะ”

“ถ้าไม่นับพวกแม่ชี ก็ใช่ครับ ความจริงแล้ว ก่อนที่ผมจะได้เรียนเลี้ยงผึ้ง ผู้เชี่ยวชาญคนเดียวคือแม่ชีแมฮวาครับ”

“ค่ะ ฉันหมายถึงแบบนั้นแหละค่ะ”

แพซอนอาตอบยิ้มๆ เธอหยิบสมุดโน้ตออกมาไล่ดูเนื้อหาที่จดไว้

“ฉันได้ยินมาอีกว่า... คุณมีผึ้งของวัดชีจังด้วยใช่ไหมคะ”

“ได้ข้อมูลนั้นมาด้วยเหรอครับ ใช่ครับ”

“ฉันขอทราบขั้นตอนได้มั้ยคะ ขั้นตอนทั้งหมดที่ทำให้คุณด็อกมย็องได้เรียนรู้การเลี้ยงผึ้งจากวัดชีจังน่ะค่ะ”

ผมเล่าเรื่องราวที่ได้เข้าไปในวัดชีจังให้แก่นักข่าวคร่าวๆ โดยข้ามเรื่องที่ไม่จำเป็นไป คิดว่าไม่พูดเรื่องอาการหลอนในถ้ำน่าจะดีกว่า เพราะอาจจะทำให้เกิดความเข้าใจผิดขึ้นได้

ทว่า... มีอยู่เรื่องหนึ่งที่ผมอยากจะเล่าให้ได้

ไม่ใช่เรื่องของวัดชีจัง

แต่เป็น...

“ตอนนี้ ผมกำลังเลี้ยงผึ้งร่วมกับคนในหมู่บ้านครับ”

“ร่วมกับคนในหมู่บ้านเหรอคะ”

ตาของแพซอนอาเบิกกว้าง เธอรู้อยู่แล้วว่า... ตอนที่ผมทำลูกพลับแห้ง ก็เกิดจากการร่วมแรงร่วมใจของเกษตรกรแถวนี้เช่นกัน

“ครับ ผมแบ่งรังผึ้งให้กับคนในหมู่บ้านครับ พวกผึ้งช่วยเรื่องผสมเกสรให้กับไม้ผล แถมยังเป็นการอนุรักษ์ผึ้งโพรงด้วยครับ”

เธอทำหน้าอยากรู้อยากเห็น

คงจะอยากรู้ว่า... คนที่ได้เรียนรู้การเลี้ยงผึ้งของวัดชีจังร่วมมือร่วมใจกับคนในหมู่บ้านเลี้ยงผึ้งด้วยวิธีใด

“ฉันอยากเห็นว่า... คนในหมู่บ้านเลี้ยงผึ้งกันยังไง ได้มั้ยคะ”

“ตามผมมาเลยครับ”

ผมพาเธอเดินรอบหมู่บ้านหนึ่งรอบ

ทุกบ้านมีรังผึ้งวางไว้ พวกผึ้งบินไปมาระหว่างดอกไม้ตามต้นไม้ต่างๆ

เธอกดชัตเตอร์อย่างต่อเนื่องเพื่อถ่ายภาพของผึ้ง รวมถึงถ่ายภาพที่คนในหมู่บ้านทักทายผมด้วย

“คุณคิมด็อกมย็องน่าทึ่งจริงๆ นะคะ ให้ความรู้สึกคนละแบบกับตอนที่ทำลูกพลับแห้งเลยค่ะ รวมถึงท่าทีของคนในหมู่บ้านที่มีต่อคุณด้วย”

“ไม่ได้ต่างอะไรเป็นพิเศษหรอกครับ แค่มีงานเพิ่มขึ้นมาอีกงานเท่านั้นเองครับ”

“ไม่ทราบว่าผลิตน้ำผึ้งด้วยรึเปล่าคะ”

“ครับ เพิ่งเก็บได้เมื่อไม่นานนี้เองครับ”

“ขอดูสินค้าหน่อยได้มั้ยคะ”

“ได้เลยครับ”

ผมนำทางเธอไปที่โกดัง เป็นโกดังที่เคยใช้เมื่อตอนทำการเกษตรลูกพลับแห้ง

“มีกี่ขวดเหรอคะ”

“ประมาณสามพันขวดได้ครับ”

“ปริมาณมหาศาลเลยนะคะ”

ที่ขวดน้ำผึ้งมีฉลากเขียนว่าน้ำผึ้งวัดชีจังติดเอาไว้

“ชื่อน้ำผึ้งวัดชีจังเลยสินะคะ”

“ได้รับอนุญาตจากวัดชีจังแล้วครับ”

ชื่อเต็มๆ คือน้ำผึ้งของผู้ศึกษาการเลี้ยงผึ้งวัดชีจัง แต่เรียกย่อๆ ว่าน้ำผึ้งวัดชีจัง

“ตรงนี้ คนละชื่อ แตกต่างจากฉลากขวดอื่นนะคะ”

น้ำผึ้งที่เธอพูดถึงคือน้ำผึ้งที่เก็บจากรังผึ้งที่ได้จากวัดชีจัง มีประมาณยี่สิบขวด ผมตั้งชื่อว่าน้ำผึ้งฮันนีดิววัดชีจัง

“ขอถ่ายรูปทั้งหมดเลยได้มั้ยคะ”

“ครับ ถ่ายได้เลยครับ”

หลังจากถ่ายรูปเสร็จ แพซอนอาก็หันกลับมามองผม

“แต่ว่ามันแปลกๆ นะคะ”

“อะไรแปลกเหรอครับ”

“ยังไม่ได้วางขายเลยใช่ไหมคะ”

“ใกล้แล้วครับ”

“คุณรู้ใช่มั้ยคะว่าตอนนี้มีผู้คนกำลังอยากได้น้ำผึ้งของวัดชีจัง”

เธอทำหน้าเจ้าเล่ห์เหมือนจิ้งจอก

“รู้อยู่แล้วครับ”

“พอจะมีเวลาให้ฉันรึเปล่าคะ”

ผมรู้ว่าเธอหมายถึงอะไร

“คุณจะช่วยโฆษณาสินค้าให้ผมด้วยใช่มั้ยครับ”

“ถ้าข่าวมีประโยชน์ ก็น่าจะทำให้เป็นโฆษณาได้ค่ะ”

ก็อย่างที่เธอบอกนั่นแหละ ที่ผ่านมา ผมเฝ้ารอเงียบๆ ให้น้ำผึ้งของวัดชีจังเป็นที่รู้จัก

และตอนนี้เป็นเวลาที่ผมตั้งใจจะลงมือ ก็พอดีกับที่เธอมาหาผมราวกับเป็นเรื่องบังเอิญ

ผมคงต้องให้ของขวัญอะไรเธอสักอย่าง

“คุณนักข่าวแพ อยากได้อะไรจากผมบ้างไหมครับ”

“เอาเป็นว่าถ้ามีข้อมูลอะไรที่พอจะเป็นข่าวได้ ช่วยบอกฉันก่อนได้มั้ยคะ”

“ถ้าเป็นเรื่องนั้น ได้ทุกเมื่อเลยครับ”

วันต่อมา มีข่าวใหญ่บนหน้าหนังสือพิมพ์

เป็นเรื่องของคิมด็อกมย็อง ผู้ศึกษาการเลี้ยงผึ้งของวัดชีจัง

หลังจากที่ข่าวออกไป มีคนมากมายแห่กันมาขอข้อมูลจากผมเพื่อไปทำข่าว

ประเด็นที่เคยพุ่งไปที่พวกแม่ชีกับวัดชีจัง กลายเป็นประเด็นเรื่องคิมด็อกมย็อง เกษตรกรที่เลี้ยงผึ้งร่วมกันกับคนในหมู่บ้าน

เป็นจังหวะที่เหมาะกับการขายน้ำผึ้งที่สุด

**จึ้งมากกก เก่งสุดๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **63**

**ตอนที่ 63 จากเกษตรกรลูกพลับแห้งสู่เกษตรกรเลี้ยงผึ้ง**

“ด็อกมย็อง แกเห็นข่าวหรือยัง”

พ่อถามอย่างตกใจ พลางยื่นหนังสือพิมพ์ให้ดู

ผมเหลือบดูหนังสือพิมพ์ที่พ่อกำลังอ่านอยู่ ข่าวของคิมด็อกมย็อง ผู้ศึกษาการเลี้ยงผึ้งของวัดชีจัง

คำว่า การผันตัวจากเกษตรลูกพลับแห้งมาเลี้ยงผึ้ง เด่นหราอยู่บนหน้าหนึ่งของหนังสือพิมพ์

รายละเอียดเล่าถึงการร่วมแรงร่วมใจกันเลี้ยงผึ้งของเขากับคนในหมู่บ้าน

เกษตรกรเพียงคนเดียวที่ได้เรียนรู้การเลี้ยงผึ้งของวัดชีจังได้รับการยกย่องให้เป็นผู้นำหนุ่มที่ชุบชีวิตหมู่บ้าน

“หนังสือพิมพ์ทุกฉบับลงเรื่องของแกหมดเลย”

พ่อพูดพลางเปิดดูหนังสือพิมพ์ฉบับอื่นไปด้วย

ผมเคยเล่าเรื่องสัมภาษณ์ลงหนังสือพิมพ์ให้พ่อแม่ฟังล่วงหน้าแล้ว แต่ถึงอย่างนั้น ทั้งคู่ก็ยังมีสีหน้าประหลาดใจ

พ่อมองผมด้วยแววตาภูมิใจ แม่ก็เช่นเดียวกัน

\*\*\*

สมาชิกเกษตรกรภูเขาชีรีมารวมตัวกัน มินซอกกับกาฮีก็อยู่ด้วย พวกเขามีสีหน้าพอใจ

มินซอกเป็นคนพูดก่อน

“ไม่ยักรู้ว่าน้ำผึ้งของพวกเราจะได้ออกข่าว นายรู้อยู่แล้วใช่มั้ย”

“ฉันก็ไม่รู้”

“ไม่น่าจะใช่นะ...ดูจากสีหน้า เหมือนนายคิดไว้แล้วว่าต้องเป็นแบบนี้เลย จริงไหม”

มินซอกมองผมด้วยสายตาเคลือบแคลงสงสัย

“ว่าแต่เรื่องที่ฉันขอให้นายไปพัฒนาไปถึงไหนแล้ว” ผมเปลี่ยนเรื่อง

“ยังอยู่ในระหว่างดำเนินการ”

“เหลืออีกประมาณเมื่อไหร่”

“ถ้าเร่งมือแบบสุดๆ ก็น่าจะเสร็จสมบูรณ์ภายในสองสามวันนี้แหละ”

“ลำบากแย่เลยนะ”

ผมรบกวนให้มินซอกทำระบบบันทึกสถิติผู้เข้าชมเว็บไซต์ เป็นบันทึกจำนวนผู้เข้าชมเว็บไซต์ไม่ว่าคนเหล่านั้นจะซื้อสินค้าหรือไม่ก็ตาม

ถ้าวิเคราะห์จากบันทึกสถิติการเข้าชมเว็บไซต์ จะทำให้มองเห็นจุดที่ต้องแก้ไข

ผมสั่งซื้อเครื่องมือวิเคราะห์บันทึกการเข้าชมเว็บไซต์ให้มินซอก

ปกติแล้ว งานดูแลระบบผู้ให้บริการก็มากมายเกินกว่าที่คนคนเดียวจะจัดการได้อยู่แล้ว

“ไม่มีปัญหาอะไร เราสามารถวางขายสินค้าได้ทันที นายตรวจสอบดูได้เลย”

มินซอกบอกยิ้มๆ

เขาพูดถูก จะขายตอนนี้เลยก็คงไม่มีปัญหา

แต่ผมอยากใช้เครื่องมือวิเคราะห์บันทึกการเข้าชมเว็บไซต์ให้เป็นประโยชน์เสียก่อน

“ครั้งนี้ ฉันอยากเห็นรูปแบบที่ทำให้เกิดการซื้อสินค้า เพื่อจะได้เข้าใจความรู้สึกของผู้บริโภคให้มากขึ้น”

"โอเค ฉันจะทำระบบให้เสร็จภายในสองสามวันนี้”

แค่วิเคราะห์รูปแบบพฤติกรรมของผู้ซื้อเพียงอย่างเดียว ก็ทำให้รู้จุดที่ต้องปรับปรุงแก้ไขได้ ผมอยากบริหารเว็บไซต์ของเราให้เป็นมืออาชีพมากกว่าตอนที่ขายลูกพลับแห้ง

มินซอกเข้าโหมดการทำงานทันที

ผมหันไปทางกาฮี

“กาฮี ทุกอย่างเรียบร้อยดีหรือเปล่า”

“น่าจะต้องใช้เวลานานพอสมควร”

“นานแค่ไหน”

“อย่างเร็วก็น่าจะภายในสองวัน”

ผมขอให้กาฮีช่วยทำเทียนขี้ผึ้ง

ราคาของน้ำผึ้งป่าสูงกว่าลูกพลับแห้ง จัดว่าอยู่ในหมวดสินค้าที่มีมูลค่าสูง เมื่อเทียบกับสินค้าทางการเกษตรด้วยกันเอง

ผมก็เลยเสนอให้มอบของสมนาคุณกับลูกค้าที่ซื้อน้ำผึ้ง

การตลาดแจกของได้ผลเสมอ ลูกค้าจะมีปฏิกิริยาตอบรับกับของขวัญ ต่อให้เป็นแค่ข้าวของเล็กๆ น้อยๆ ก็ตาม

เทียนขี้ผึ้งจัดว่าเป็นของสมนาคุณที่หรูหรา

ฝีมือทำเทียนของกาฮีคืบหน้าไปมาก ถึงขนาดที่ว่า... ต่อให้เรียกเธอว่าผู้เชี่ยวชาญด้านเทียนขี้ผึ้งก็ไม่มีอะไรผิด

เธอทำเทียนได้รวดเร็วพอๆ กับตอนที่ทำลูกพลับแห้ง

แน่นอนว่าการทำเทียนเป็นงานหัตถกรรม จึงต้องใช้เวลา และตอนนี้เธอก็กำลังทำงานหามรุ่งหามค่ำอยู่

ก่อนเราจะกลับสตูดิโอ กาฮีก็ถามผม

“ถ้าทำของสมนาคุณเสร็จ เราจะวางขายน้ำผึ้งใช่มั้ย”

"ใช่"

"เหลืออีกนิดเดียวเท่านั้นแหละ"

แววตาของกาฮีเต็มไปด้วยความหวัง เธอรีบกลับไปทำงานทันที

ผมมอบหมายหน้าที่บรรจุผลิตภัณฑ์ให้พ่อกับแม่

ทุกคนต่างทำงานที่ได้รับมอบหมายได้อย่างราบรื่น

ระหว่างที่ทุกคนกำลังวุ่นวายกับงานของตน ผมเองก็มีงานต้องทำเช่นกัน

\*\*\*

ผมขึ้นรถไฟไปโซลเพื่อพบกับอาจารย์ยังแทโฮ

เขาหลับตาลง สีหน้าอยู่ในห้วงความคิด

“กังวลอะไรอยู่หรือเปล่าครับ” ผมถาม

ยังแทโฮลืมตา

“ฉันไม่แน่ใจว่าสิ่งที่เราทำอยู่นี่จะเป็นประโยชน์จริงๆ หรือเปล่า”

ผมกับยังแทโฮกำลังเดินทางไปยออีโด วันนี้พวกเรามีนัดออกรายการ

เป็นรายการแลกเปลี่ยนความคิดเห็นที่ชื่อว่า 'อภิปรายได้ทุกเรื่อง' รายการเป็นที่รู้จักและได้รับความนิยม ดำเนินรายการโดยผู้ประกาศข่าวคนดัง

หัวข้อการอภิปรายในวันนี้คือประเด็นเรื่องน้ำผึ้งป่า

ยังแทโฮอยู่ในระหว่างการทำกิจกรรมของสมาคมผู้เลี้ยงผึ้งโพรงหลังการก่อตั้ง การรับรองมาตรฐานน้ำผึ้งป่ากำลังแขวนอยู่บนเส้นด้าย

งานของเราเริ่มมีปัญหา ครอบครัวเกษตรกรที่เลี้ยงผึ้งพันธุ์เข้ามาแทรกแซง พวกเขาเล่นประเด็นที่ว่าน้ำผึ้งที่ไหนก็เหมือนกันหมด ครอบครัวเกษตรกรที่เลี้ยงผึ้งพันธุ์มีจำนวนมากกว่าครอบครัวเกษตรกรที่เลี้ยงผึ้งโพรงอย่างเห็นได้ชัด

ทางรายการทราบเรื่องประเด็นดังกล่าว จึงเสนอให้มีการอภิปรายขึ้น

ท่าทางครอบครัวเกษตรกรที่เลี้ยงผึ้งพันธุ์จะคิดว่านี่เป็นโอกาสของตน พวกเขาขู่ว่าจะไปออกรายการให้ได้ เหมือนจะเป็นฝ่ายหาเรื่องก่อน

และเพราะอย่างนี้ เราจึงไม่สามารถอยู่เฉยได้

นี่เป็นเรื่องที่เกิดก่อนการวางขายน้ำผึ้ง

ผมตัดสินใจว่าจะลองเสี่ยง

“ไม่ต้องกังวลเกินไปหรอกครับ”

“เพราะมีเธออยู่ด้วยเลยพอจะไว้วางใจได้บ้าง แต่อีกฝ่ายก็ไม่ธรรมดาเลยนะ”

“อีกฝ่ายคือ...?”

“คนตระกูลพักที่เลี้ยงผึ้งพันธุ์น่ะ ทั้งๆ ที่ตัวเองก็เลี้ยงผึ้งแท้ๆ แต่กลับดูถูกคนที่เลี้ยงผึ้งโพรง”

ผมสืบประวัติของเขามาแล้ว

ชายวัยกลางคนชื่อพักมุนโฮ เป็นผู้มีประสบการณ์การเลี้ยงผึ้งมากกว่า 20 ปี ส่วนใหญ่เป็นผึ้งแบบเคลื่อนที่

เขาเป็นคนค่อนข้างหยาบคายและตรงไปตรงมา ถ้าหากตื่นเต้นจะควบคุมตัวเองได้ไม่ดี

พักมุนโฮตกลงเข้าร่วมรายการคนเดียว ด้วยเหตุผลสำคัญคือเขามั่นใจว่ากระทรวงความปลอดภัย อาหารและยาอยู่ข้างเขา

ดูจากป้ายชื่อ มีผู้ร่วมอภิปรายทั้งหมดสี่คน ผม ยังแทโฮ พักมุนโฮ และคนจากกระทรวงความปลอดภัยอาหารและยา

“กินนี่หน่อยมั้ย”

ยังแทโฮหยิบยาแก้เครียดออกมา ท่าทางเขาจะตื่นเต้นมากกว่าที่ผมคิดไว้

ผมรับยามาเงียบๆ

**จะขายน้ำผึ้งเฉยๆ ไม่ได้นะ ต้องได้ออกโรงสักเรื่อง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **64**

**ตอนที่ 64 ในที่สุดก็จะได้ขายน้ำผึ้งสักที**

พวกเรามาถึงสถานีโทรทัศน์ตรงตามเวลาที่นัดไว้

พักมุนโฮจ้องหน้ายังแทโฮเขม็ง บรรยากาศตึงเครียดตั้งแต่ยังไม่ทันเริ่มถ่ายรายการเลยทีเดียว

ผู้ช่วยผู้กำกับติดไมค์ให้กับทุกคน

“อย่าเคาะหรือหรือเอามือไปแตะไมค์นะครับ”

เขาย้ำ ก่อนจะวิ่งไปหาโปรดิวเซอร์รายการ

โปรดิวเซอร์รายการเดินเข้ามาหาพวกเราพร้อมตารางแจ้งคิวการถ่ายรายการในมือ

“อย่างที่ทราบกันดีว่ารายการของเราเป็นรายการสดนะครับ”

เขากำชับว่าห้ามพูดให้ร้ายอีกฝ่าย และเลี่ยงการโฆษณาสินค้า

ทุกคนพยักหน้าเห็นด้วยกับคำพูดของโปรดิวเซอร์

“เอาล่ะ ถ้างั้นเริ่มถ่ายเลยนะครับ”

กล้องหลักจับภาพไปที่ผู้ดำเนินรายการ

“ผมชางซูกิลแห่งรายการอภิปรายได้ทุกเรื่องครับ วันนี้เราจะมาฟังความคิดเห็นเกี่ยวกับประเด็นเรื่องที่ว่าน้ำผึ้งป่ามาจากไหนกันนะครับ ก่อนอื่นเรามาฟังเรื่องราวจากฝั่งที่นำเสนอเรื่องน้ำผึ้งป่าก่อนเลยครับ นายกสมาคม คุณยังแทโฮ เชิญพูดได้เลยครับ”

ยังแทโฮมองไปที่กล้อง

“ผมนายกสมาคมยังแทโฮครับ เหตุผลที่ผมมาที่นี่ก็เพราะว่ายังไม่มีการรับรองน้ำผึ้งป่าอย่างจริงจังครับ”

“หมายถึงการรับรองเรื่องอะไรเหรอครับ”

ผู้ดำเนินรายการถาม

“ไม่มีชื่อของน้ำผึ้งป่าอยู่ในมาตรฐานของกระทรวงความปลอดภัยอาหารและยาครับ ครอบครัวเกษตรกรที่ขายน้ำผึ้งป่าจึงเขียนคำว่า 'น้ำผึ้ง' และเขียนตัวเล็กๆ ระบุไว้ว่า 'จากผึ้งโพรง' ครับ”

“ไม่ทราบมาก่อนเลยนะครับว่าเราไม่สามารถเขียนว่าเป็นน้ำผึ้งป่าได้ ที่นายกสมาคมยังแทโฮพูดมาถูกต้องไหมครับ เจ้าหน้าที่โนอินซอง”

ผู้ดำเนินรายการส่งไมโครโฟนให้โนอินซอง เจ้าหน้าที่จากกระทรวงความปลอดภัยอาหารและยา

“ใช่ครับ ท่านนายกสมาคมยังแทโฮพูดถูกครับ”

"ทำไมถึงเป็นแบบนั้นล่ะครับ"

ผู้ดำเนินรายการถามขึ้นด้วยสีหน้าสงสัย

“ทางเรามองว่าไม่ว่าผึ้งพันธุ์ไหน สุดท้ายก็เป็นน้ำผึ้งเหมือนกัน”

“คิดว่าเป็นน้ำผึ้งเหมือนกันอย่างนั้นเหรอครับ”

“ครับ เพราะว่าส่วนประกอบคล้ายกัน”

"อย่างนั้นเองสินะครับ ฝั่งที่เลี้ยงผึ้งพันธุ์มีความคิดเห็นอย่างไรบ้างครับ”

ไมโครโฟนถูกส่งผ่านไปที่พักมุนโฮ

“จากข้อมูลจะพบว่าฟาร์มผึ้งส่วนใหญ่จะเลี้ยงผึ้งพันธุ์ ทราบเหตุผลไหมครับ”

"คืออะไรเหรอครับ"

“เพราะว่าผึ้งพันธุ์เก็บเกี่ยวน้ำผึ้งได้จำนวนมากและเลี้ยงง่ายไงล่ะครับ ในทางกลับกัน ผึ้งโพรงเก็บเกี่ยวน้ำผึ้งได้น้อยและการเลี้ยงดูก็ยุ่งยาก พวกมันขี้เกียจครับ และอย่างที่เจ้าหน้าที่จากกระทรวงบอกไว้ ส่วนประกอบไม่ได้ต่างกัน เหตุผลที่อยากตั้งชื่อว่าน้ำผึ้งป่า ก็แค่โม้เพื่อให้ขายได้ในราคาสูงเท่านั้นเองครับ”

“เมื่อกี้คุณพูดว่าอะไรนะครับ”

กล้ามเนื้อหน้าของยังแทโฮกระตุก ดูเหมือนยาแก้เครียดที่กินเข้าไปจะไม่ช่วยอะไร

“สิ่งที่คุณพูดมามันต่างจากความเป็นจริงนะครับ”

กล้องจับมาที่ผมทันที ผู้ดำเนินรายการมองหน้าผมและพูดขึ้น

“ช่วยแนะนำตัวหน่อยครับ"

“ผมชื่อคิมด็อกมย็อง จากสมาคมคนเลี้ยงผึ้งโพรงครับ”

“ที่บอกว่าไม่ตรงกับความเป็นจริงนั่นหมายความว่ายังไงครับ”

ผมหยิบเอกสารที่เตรียมไว้ล่วงหน้าออกมา ผู้ช่วยผู้กำกับเดินเข้ามา และนำเอกสารไปแจกให้กับผู้ดำเนินรายการและผู้ร่วมอภิปราย

"นี่คืออะไรเหรอครับ" ผู้ดำเนินรายการถามผม

“ตารางวิเคราะห์ส่วนประกอบที่ผมสอบถามไปที่สมาคมเลี้ยงผึ้งเยอรมันครับ ผมลองวิเคราะห์ส่วนประกอบของน้ำผึ้งป่าที่เก็บมา และเขียนรายการเปรียบเทียบส่วนประกอบกับน้ำผึ้งพันธุ์ระบุไว้ด้วย ถ้าดูจากผลการวิเคราะห์แล้ว จะเห็นว่าน้ำผึ้งป่าอุดมไปด้วยสารต้านอนุมูลอิสระที่ช่วยยับยั้งความแก่ชรา”

“จริงด้วยครับ ถึงแม้ว่าส่วนประกอบของน้ำตาลจะคล้ายกัน แต่น้ำผึ้งป่ามีสารต้านอนุมูลอิสระเยอะกว่าอย่างเห็นได้ชัดเลยนะครับ”

ผู้ดำเนินรายการพยักหน้าเห็นด้วย

“คุณผู้ดำเนินรายการพูดถูกครับ”

ข้อมูลทั้งหมดมาถึงเมื่อเช้านี้ นี่คือเหตุผลหลักที่ผมเลื่อนระยะเวลาการวางขายน้ำผึ้งออกไป

ผมไม่ได้อยากขายน้ำผึ้งโดยใช้จุดขายว่า... เรียนรู้วิธีการเลี้ยงผึ้งมาจากวัดชีจัง แต่ต้องการพิสูจน์ให้คนเห็นจากข้อเท็จจริงทางวิทยาศาสตร์

ลูกค้าที่มาซื้อสินค้าจากเสียงเล่าลือนั้นไม่ยั่งยืน จำเป็นต้องมีเหตุผลที่ตั้งอยู่บนพื้นฐานของความเป็นจริงเพื่อสร้างฐานลูกค้าประจำ

นี่คือเคล็ดลับสำคัญในการดึงดูดผู้บริโภค

“พอจะอธิบายได้ไหมครับว่าทำไมส่วนประกอบของน้ำผึ้งป่าถึงได้แตกต่างออกไป”

ไม่ใช่แค่ผู้ดำเนินรายการเท่านั้น ตอนนี้ สายตาของทุกคนในสตูดิโอจับจ้องมาที่ผม

“อย่างที่คุณพักมุนโฮพูดเลยครับ การเลี้ยงผึ้งโพรงเป็นเรื่องยุ่งยาก เหตุผลหลักเพราะว่าผึ้งโพรงจะเก็บน้ำผึ้งได้ในสภาพแวดล้อมที่ดีเท่านั้น พวกมันอ่อนไหวต่อสารเคมีการเกษตร แตกต่างจากพวกผึ้งพันธุ์ที่แข็งแกร่งและอดทนได้ เปรียบเทียบเหมือนผึ้งโพรงเป็นปลาที่ต้องอาศัยอยู่ในน้ำสะอาดระดับน้ำผึ้งเท่านั้น น่าจะฟังเข้าใจได้ง่ายขึ้นใช่ไหมครับ จุดที่ผึ้งสองชนิดนี้แตกต่างกันก็คือ ผึ้งโพรงจะต้องเก็บน้ำผึ้งในสภาพแวดล้อมที่ดีที่สุดเท่านั้น และส่วนประกอบของน้ำผึ้งก็จะต่างกันไปด้วยครับ”

"อ๋า เข้าใจแล้วครับ คุณเจ้าหน้าที่โนอินซองทราบข้อเท็จจริงนี้อยู่แล้วรึเปล่าครับ”

โนอินซองเริ่มทำตัวไม่ถูก

“ทางเราทำการตรวจสอบเมื่อนานมาแล้ว เลยไม่ทราบข้อเท็จจริงนี้ครับ”

ไม่พบช่องโหว่ในข้อมูล ดูเหมือนเนื้อหาการวิเคราะห์ที่ผมได้มาจะแม่นยำมากทีเดียว

พักมุนโฮถอนหายใจกับคำตอบของโนอินซอง

ผู้ดำเนินรายการส่งไมค์ให้พักมุนโฮ แต่เขาปฏิเสธ ไมค์จึงวนกลับมาหาผม

“ผมไม่ได้ที่นี่เพราะอยากทะเลาะกับใครนะครับ แต่มาเพราะอยากเรียกร้องให้เราเรียกน้ำผึ้งจากผึ้งโพรงว่าน้ำผึ้งป่าได้ และผมก็ไม่ได้มาที่นี่เพื่อวิพากษ์วิจารณ์การเลี้ยงผึ้งพันธุ์ด้วย ในทางกลับกันผมมาเพราะอยากให้เราทุกคนมาร่วมแรงร่วมใจกันครับ”

“ร่วมแรงร่วมใจ? หมายความว่ายังไงครับ” ผู้ดำเนินรายการถามขึ้น

“หมายถึงเรื่องการรับรองอย่างถูกต้องครับ รับรองและแยกความแตกต่างระหว่างน้ำผึ้งป่ากับน้ำผึ้งพันธุ์ให้ชัดเจนไปเลย ผมคิดว่านี่แหละวิถีทางที่เราจะอยู่ร่วมกันได้ครับ”

“คุณคิมด็อกมย็องตั้งเป้าหมายอะไรไว้หรือเปล่าครับ”

“คราวหน้าผมจะไม่ต้องไปสอบถามข้อมูลจากทางเยอรมันอีกแล้วครับ”

"หมายความว่ายังไงครับ" ผู้ดำเนินรายการทำหน้าอยากรู้อยากเห็น

“เราวางแผนจะจัดตั้งศูนย์วิจัยในฮาดงครับ”

“ศูนย์วิจัยเหรอครับ เรื่องแบบนี้ น่าจะต้องใช้เงิน และบุคลากรจำนวนมากเลยไม่ใช่เหรอครับ”

“ถ้าพูดถึงประเด็นเรื่องเงินกับบุคลากร นั่นคือข้อจำกัดที่ทำให้เราไม่สามารถทำได้ในทันทีครับ แต่การตั้งเป้าหมายไว้ จะช่วยให้เรามีแรงผลักดัน ผมอยากวิ่งไปให้ถึงเป้าหมายนั้นครับ”

“ขอบคุณสำหรับคำตอบครับ ขอส่งกำลังใจส่วนตัวให้คุณคิมด็อกมย็องไปถึงเป้าหมายได้ในเร็ววันนะครับ”

"ขอบคุณมากครับ"

หลังจบการออกอากาศ ผมกับยังแทโฮก็ออกจากสตูดิโอ

พักมุนโฮยื่นมือมาจับมือกับผม

ผมจับมือเขาตอบ

“มีความมุ่งมั่นดีนี่ ฉันชักจะถูกใจนายซะแล้ว "

ดูเหมือนพักมุนโฮจะแค่เป็นคนที่ดูหยาบๆ แต่ไม่ใช่คนไม่ดีอะไร

ยังแทโฮมองภาพที่ผมจับมือกับเขาแล้วหัวเราะเสียงดัง

\*\*\*

หลังรายการออกอากาศ ผลตอบรับก็ระเบิดถล่มทลาย ผู้คนจำนวนมากสอบถามเข้ามาทางเว็บไซต์เพื่อขอซื้อน้ำผึ้ง ทั้งคนที่เป็นสมาชิกและคนที่ไม่ได้เป็นสมาชิก และไม่ใช่แค่ลูกค้ารายย่อย แต่ลูกค้าที่มาแบบเป็นกลุ่มก็มีเยอะไม่แพ้กัน แม้แต่สถานที่ที่ไม่คาดคิดอย่างกลุ่มสิ่งแวดล้อมไปถึงกลุ่มวิจัยความเป็นมิตรต่อสิ่งแวดล้อมก็ทักเข้ามาด้วย

ผลตอบรับเป็นไปอย่างร้อนแรง

สองวันต่อมา งานที่ผมมอบหมายให้มินซอกกับกาฮีก็เสร็จสิ้นสมบูรณ์

ผมเปิดเว็บไซต์ 'เกษตรกรภูเขาชีรี'

ในที่สุด ก็จะได้ขายน้ำผึ้งที่วางแผนแล้ววางแผนอีกสักที

**โอ้โห มีไม้เด็ดอยู่นี่เอง พร้อมขายแล้วว มามุงกันได้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **65**

**ตอนที่ 65 รางวัลผึ้งมิ้ม**

น้ำผึ้งขายได้อย่างรวดเร็ว พวกลูกค้าไม่ได้แค่ซื้อน้ำผึ้งเฉยๆ แต่พวกเขาทิ้งข้อความเอาไว้ด้วย

ในเว็บไซต์ 'เกษตรกรภูเขาชีรี' ไม่ได้มีแค่รีวิวสินค้า แต่ยังเต็มไปด้วยข้อความสนับสนุนให้กำลังใจจากลูกค้าที่มาอุดหนุน

- เกษตรกรภูเขาชีรีผู้อนุรักษ์ผึ้งโพรงเจ๋งมาก

- วันซอลนัลฉันซื้อลูกพลับแห้งจากที่นี่ วันนี้มาซื้อน้ำผึ้งป่าค่ะ ขอให้ขายดิบขายดี เจริญรุ่งเรืองนะคะ

- ซื้อน้ำผึ้งป่าที่ว่ากันว่าเก็บได้ในสภาพแวดล้อมที่ดีมาลองแล้ว ต้องขอบคุณมากครับ

- เกษตรกรภูเขาชีรี สู้ๆ!

\*\*\*

แตกต่างจากลูกพลับแห้ง การขายน้ำผึ้งมีงานให้จัดการน้อยกว่า และไม่เหนื่อยแรงมากเท่า

ตอนขายลูกพลับแห้ง เราต้องบรรจุลูกพลับทีละกล่อง แต่ละกล่องก็มีขนาดแตกต่างกันไป

ส่วนน้ำผึ้ง เราบรรจุลงในขวดแก้วตั้งแต่เก็บได้ ทั้งหมดอยู่ในมาตรฐานเดียวกัน หนึ่งขวดหนึ่งกิโลกรัม

หลังจากได้รับคำอนุญาตเรื่องแบรนด์จากวัดชีจัง ฉลากก็ทำเสร็จพอดี

พวกเราเตรียมกล่องสำหรับบรรจุสินค้าไว้ล่วงหน้าแล้ว งานหลักๆ เหลือแค่นำเทียนขี้ผึ้งฝีมือของกาฮีใส่ลงในกล่องก็เป็นอันเสร็จเรียบร้อย

ท่าทางตอนนี้ กาฮีจะกลายเป็นผู้เชี่ยวชาญเรื่องเทียนไปแล้ว

ผลตอบรับต่อของสมนาคุณก็ดีมากเช่นกัน

- ให้ของขวัญเป็นเทียนขี้ผึ้งเลยเหรอเนี่ย โอ้โห ประทับใจสุดๆ

- ดูดีราคาแพงกว่าน้ำผึ้งไปอีก

- ไม่อยากลองขายเทียนขี้ผึ้งแยกต่างหากบ้างเหรอคะ

มีคนถามถึงเทียนขี้ผึ้งด้วย เป็นเรื่องที่ผมคิดไว้อยู่แล้ว แต่ไม่คิดว่าลูกค้าจะรีบร้อนขนาดนี้

เราวิเคราะห์บันทึกสถิติการเข้าชมเว็บไซต์จากเครื่องมือที่มินซอกสร้างไว้ด้วย

พอได้ลองวิเคราะห์ดูแล้ว ผมก็ค้นพบปรากฏการณ์น่าสนใจอย่างหนึ่ง

มีบางคนเข้ามาเพื่อให้กำลังใจเฉยๆ แต่ไม่ได้ซื้ออะไร

นี่เรียกว่า... ปรากฏการณ์เชิงสนับสนุน

พวกเราขนขวดน้ำผึ้งที่เรียงรายอยู่ในโกดังออกมาวางที่พื้น

“วันนี้ต้องขายหมดแน่ๆ”

กาฮีพึมพำด้วยสีหน้าเสียดาย

“แค่สามวันเองนะ...”

มินซอกว่า เขาก็ทำหน้าเสียดายเหมือนกัน

**ปาฏิหาริย์สามวัน**

ดูจากบันทึกเวลาจำหน่ายในระบบ พบว่าน้ำผึ้งขายหมดเร็วกว่าลูกพลับแห้ง

ตอนบ่าย ผมคิดว่าเราน่าจะขายน้ำผึ้งที่เหลือได้หมด

“ขอบคุณทุกคนมากๆ แล้วเราค่อยมารวมตัวกันอีกทีตอนเย็นนะ”

พูดจบ ผมก็เตรียมตัวออกไปข้างนอก

"จะไปไหนน่ะ"

เราทำงานด้วยกันใกล้ชิดมาตลอดสามวัน ทุกคนเลยแปลกใจกับการขอตัวไปข้างนอกอย่างกะทันหันของผม

“มีธุระอยากแวะไปสมาคมผึ้งโพรงหน่อยน่ะ มีเรื่องที่อยากไปขอร้องคุณยังแทโฮเป็นพิเศษด้วย”

พอได้ยินชื่อยังแทโฮ ทุกคนก็พยักหน้าเข้าใจ พวกเขาไม่เคยลืมว่าพวกเราเองก็ได้รับความช่วยเหลือจากยังแทโฮเช่นกัน

ผมทำงานกับพ่อแม่ กาฮีและมินซอกเป็นเวลาสามวันแล้ว

สามวันนี้ พ่อแม่ทำงานหนักกว่าตอนทำลูกพลับแห้งเสียอีก ตอนยกขวดน้ำผึ้งมากองไว้ที่พื้น ผมบอกพ่อกับแม่ว่าพวกเราจะจัดการที่เหลือต่อเอง ให้พวกท่านไปพักก่อน

ทั้งคู่ตอบรับอย่างยินดีแตกต่างจากตอนทำลูกพลับแห้ง

พวกเรายังอายุน้อยอยู่อาจจะไม่เป็นไร แต่สำหรับพวกท่าน แรงกายเป็นข้อจำกัด

พ่อกับแม่ทำหน้าเหมือนกับว่าที่เหลือ ปล่อยให้เป็นหน้าที่ของผมกับสมาชิกคนอื่นๆ

นี่คือช่วงเวลาที่ดีที่สุดในระหว่างที่เราขายน้ำผึ้ง

“ตอนเย็น ทุกคนจะไปรวมตัวกันหมดเลยใช่มั้ย” แม่ถามขึ้น

“ใช่ครับ เสร็จงานที่สมาคมผึ้งโพรงแล้ว ผมจะรีบกลับบ้านทันทีเลยครับ”

“ขับรถระวังๆ ด้วยล่ะ” พ่อบอกด้วยน้ำเสียงอารมณ์ดี

ได้เห็นพ่อแม่ยิ้มออก ท่าทางผ่อนคลาย ผมก็สบายใจขึ้น

ผมขึ้นรถและขับไปยังจุดนัดพบ

\*\*\*

ยังแทโฮกำชับผมอย่างจริงจังว่าห้ามพลาดการประชุมวันนี้ ผมนึกแปลกใจว่ามีเรื่องอะไรพิเศษหรือเปล่า

หลังออกรายการ จิตใจของผมก็จดจ่ออยู่กับการขายน้ำผึ้ง ไม่ได้ยินข่าวคราวจากสมาคมผึ้งโพรงอีกเลย ก็เลยคิดว่าไม่น่าจะมีเรื่องอะไรเป็นพิเศษ

การประชุมจัดขึ้นที่ร้านอาหารเดิมที่เกษตรกรทุกคนเคยตกลงร่วมแรงร่วมใจจัดตั้งสมาคมผึ้งโพรง

“ด็อกมยองมาแล้วเหรอ” ยังแทโฮต้อนรับผมอย่างยินดี

ตอนแรก ผมคิดว่านี่เป็นการประชุมย่อยๆ ที่ไม่ได้สำคัญอะไร แต่กลับพบว่าภายในร้านอาหารเต็มไปด้วยผู้คนจำนวนมาก เหมือนจะเยอะกว่าตอนที่ประชุมครั้งแรกอีก ตอนนั้นมีคนมาประมาณห้าสิบคน แต่ตอนนี้  เหมือนจะเยอะกว่าตอนนั้นถึงสองเท่า

ยังแทโฮก้าวออกมาข้างหน้า เขานั่งลง และเริ่มพูดด้วยน้ำเสียงมั่นใจ

“ถึงแม้สมาคมของพวกเราจะเพิ่งจัดตั้งได้ไม่นาน แต่ก็มีเรื่องราวคืบหน้ามากมายเลยใช่ไหมครับ ทั้งหมดนี้ มีคนหนุ่มคนหนึ่งเป็นศูนย์กลางหลัก การประชุมวันนี้ จัดขึ้นเพื่อชื่นชมการทำงานหนักของเขา ขอเชิญคุณคิมด็อกมย็องออกมาด้านหน้าได้เลยครับ”

เปิดตัวงานแบบคาดไม่ถึงเลยทีเดียว ผมคิดว่าจะมาประชุมแลกเปลี่ยนความคิดเห็นกันเฉยๆ ไม่คาดคิดว่าจะมีจัดอีเวนต์อะไรแบบนี้ด้วย

ผมทำหน้าตกใจและลุกขึ้นยืน ผู้คนโห่ร้องเสียงดังลั่นร้าน

“ทางสมาคมอยากมอบรางวัลนี้ให้กับคุณ โปรดรับไว้ด้วยครับ"

ยังแทโฮมอบประกาศนียบัตรและเงินรางวัลให้ผม

"เนื่องในโอกาสอะไรครับเนี่ย ผมทำอะไรบ้างเหรอ”

ผมถามเบาๆ ยังแทโฮหัวเราะเสียงดัง

“ทุกคน คุณคิมด็อกมย็องเขาถามน่ะครับ ว่าเขาทำอะไรลงไป"

พอได้ยินคำพูดของยังแทโฮ ทุกคนก็หัวเราะกันจนท้องแข็ง

“มีใครอธิบายแทนผมได้ไหมครับ”

ชายคนหนึ่งลุกพรวดขึ้นจากที่นั่ง

“สองสามวันมานี้ พวกเราต้องเหนื่อยหนัก ทั้งหมดเป็นเพราะคุณคิมด็อกมย็องครับ”

"เกิดอะไรขึ้นเหรอครับ" ผมถามพลางมองหน้าเขา

เสียงหัวเราะระเบิดขึ้นอีกครั้งเมื่อเห็นสีหน้าจริงจังของผม

“เพราะคุณคิมด็อกมย็องนั่นแหละ ไปพูดถึงข้อดีของน้ำผึ้งป่าในรายการ คนก็เลยแห่มาซื้อน้ำผึ้งของพวกเราจนหมด จะเอายังไงดีครับ ขนาดน้ำผึ้งเก่าที่ค้างสต็อก คนก็ยังแย่งกันซื้อเลยนะเนี่ย”

ผู้คนในร้านอาหารพากันหัวเราะตบมือชอบใจหลังชายคนนั้นพูดจบ

พลังของสื่อช่างยิ่งใหญ่

คำสั่งซื้อผ่านเว็บไซต์ ‘เกษตรกรภูเขาชีรี’ ว่าเยอะแล้ว แต่ดูเหมือนยังมีคนที่ต้องการซื้อผ่านทางออฟไลน์โดยตรงอีกด้วย

ผู้บริโภคที่ติดต่อผ่านสมาคมเพื่อขอซื้อน้ำผึ้งป่าผ่านเกษตรกรโดยตรงก็มี พวกเขาคงจะถูกพลังของสื่อดึงดูดอย่างจังนั่นเอง

ผมอ่านประกาศนียบัตรอีกครั้ง ชื่อรางวัลน่ารักมากๆ

รางวัลที่ผมได้รับชื่อว่า 'รางวัลผึ้งมิ้ม'

**หาาา รางวัลอะไรนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **66**

**ตอนที่ 66 เราจะสร้างบริษัทการเกษตร**

เขียนอธิบายไว้ว่าเหตุผลที่ตั้งชื่อแบบนี้ ก็เพื่อชมเชยความพยายามในการทำงานอย่างหนักของผู้ได้รางวัล ซึ่งเหมือนกับผึ้งมิ้ม [1]

พอได้ฟังคำอธิบาย ผมหายกังวล และยิ้มออกมาได้ในที่สุด

“ทุกคน กรุณาเงียบหน่อยครับ ให้เจ้าของรางวัลผึ้งมิ้มกล่าวอะไรสักหน่อยดีกว่า”

เกษตรกรที่เล่าเรื่องขายน้ำผึ้งหมดสต็อกตะโกนขึ้น

“จู่ๆ ก็ได้รับรางวัล ผมเลยไม่รู้จะพูดอะไรเลยครับ ยังงงอยู่เลยเนี่ย”

ผมนิ่งคิดอยู่ครู่หนึ่ง นี่เป็นจังหวะดีที่ผมจะบอกเรื่องที่กำลังคิดอยู่

“ขอบคุณที่มอบรางวัลให้ผมนะครับ ผมไม่ได้เตรียมคำพูดอะไรมาเลย ขอเปลี่ยนเป็นบอกอะไรบางอย่างแทนก็แล้วกันครับ”

ทุกคนพุ่งความสนใจมาที่ผมทันที

“ขออนุญาตถามอย่างหนึ่งครับ ไม่ทราบว่านอกจากน้ำผึ้งแล้ว ทุกคนได้ผลผลิตอื่นๆ จากการเลี้ยงผึ้งด้วยใช่มั้ยครับ”

“หมายถึงพวกขี้ผึ้ง เกสรผึ้ง พวกนั้นเหรอครับ”

"ครับ ใช่ครับ มีกาวชันผึ้งกับนมผึ้งด้วยใช่มั้ยครับ”

“ได้สิ แต่พวกมันไม่ได้รับความนิยมเหมือนน้ำผึ้งนะ”

“พวกคุณจะกรุณาขายให้ผมได้มั้ยครับ”

“ถ้าคุณอยากซื้อ พวกเรายินดีครับ”

ทุกคนตอบเป็นเสียงเดียวกัน

“เนื่องจากน้ำผึ้งขายดีอยู่แล้ว ผมขอซื้อผลผลิตตัวอื่นๆ แทนก็แล้วกันนะครับ”

“ได้รางวัลมาก็ออกตัวแรงเลยนะ”

ทุกคนหัวเราะกันใหญ่ ยังแทโฮเองก็ระเบิดหัวเราะเสียงดังในแบบของเขาออกมาด้วย บรรยากาศเป็นกันเองและผ่อนคลาย

จังหวะนี้แหละ โอกาสที่ดีในช่วงเวลาที่ถูกต้อง เป็นโอกาสที่จะได้สินค้ามาอย่างง่ายๆ

แต่ถ้าจังหวะนี้ไม่สำเร็จ ผมก็เชื่อว่าอีกไม่นานก็ต้องมีจังหวะที่เหมาะสมอีกแน่ๆ

“ผมพูดจริงๆ นะครับ ผมอยากซื้อทุกอย่างจากทุกคนที่นี่”

เกษตรกรบางคนทำหน้าประหลาดใจที่เห็นว่าผมไม่ได้พูดเล่น

“เรื่องของน่ะ ค่อยคุยเมื่อไหร่ก็ได้ ไม่มีปัญหาหรอก”

บทสนทนาเรื่องซื้อของผลผลิตอื่นๆ จบลงเช่นนั้น

ทันใดนั้น จู่ๆ ก็เกิดเรื่องน่าตกใจขึ้น

พักมุนโฮปรากฏตัวขึ้นในงาน!

เขาก้าวเข้ามาในร้านอาหารพร้อมกับคณะของเขา

“ฉันเชิญเขามาเอง ไม่มีอะไรต้องกังวลหรอก” ยังแทโฮรีบบอกกับสมาชิกสมาคมผึ้งโพรง ก่อนจะยิ้มแย้มและเข้าไปจับมือทักทายพักมุนโฮ

พักมุนโฮหันมามองผมและยิ้มให้ ไม่รู้สึกถึงความเป็นศัตรูจากเขาเลยแม้แต่นิดเดียว

“อย่างที่ทุกคนรู้ดีอยู่แล้ว ท่านนี้คือประธานพัก เขาเลี้ยงผึ้งพันธุ์อยู่ครับ”

ถึงยังแทโฮจะประกาศชัดเจนว่าไม่มีอะไรต้องกังวล แต่สีหน้าของสมาชิกสมาคมผึ้งโพรงก็ยังคงตึงเครียดอย่างเห็นได้ชัด

“หลังจากไปออกรายการ ฉันได้พูดคุยปรับความเข้าใจกับประธานพักอย่างจริงจัง พวกเราต่างยอมรับว่าที่ผ่านมามีการเข้าใจผิด และเอาแต่รู้สึกไม่ดีใส่กัน ตอนนี้เราตั้งใจว่าจะปรับทุกอย่างใหม่ และตกลงกันว่าหลังจากนี้ จะช่วยเหลือซึ่งกันและกันเรียบร้อยแล้ว”

ผมมองไปที่พักมุนโฮอีกครั้ง ตอนเจอกันวันถ่ายรายการ คิดว่าเขาเป็นคนใจแคบเสียอีก

“ประธานพักเองก็ตกลงจะช่วยเรื่องการรับรองคำว่าน้ำผึ้งป่าด้วย”

สีหน้ากังวลของเกษตรกรทุกคนเริ่มคลายลง

"ช่วยพูดอะไรหน่อยสิครับ"

ยังแทโฮบอกพักมุนโฮ

“ผมพักมุนโฮครับ ที่ผ่านมาผมใจแคบไปหน่อย ต้องขออภัยที่พูดถึงผึ้งโพรงและน้ำผึ้งป่าตามอำเภอใจนะครับ หลังจากนี้ ผมสัญญาว่าจะร่วมแรงร่วมใจกับสมาคมผึ้งโพรงครับ”

เสียงปรบมือและเสียงโห่ร้องชื่นชมจากสมาชิกดังตามมา

“เหตุผลที่ผมตัดสินใจแบบนี้ก็เพราะเขาคนนั้นเลยครับ”

พักมุนโฮผายมือมาทางผม สายตาของทุกคนมองมาที่ผมเป็นตาเดียว

“เกษตรกรที่ชื่อคิมด็อกมย็องทำให้ผมประทับใจครับ ผมได้ตรวจสอบตารางวิเคราะห์ส่วนประกอบที่ทางเยอรมันส่งมาอีกครั้งแล้ว พบว่าทุกอย่างเป็นความจริงครับ”

เขาสบตากับผม

“ผมมาที่นี่เพราะไม่อยากเป็นรุ่นพี่ที่น่าละอายใจครับ”

ไม่น่าเชื่อก็ต้องเชื่อ ดูเหมือนว่าความจริงแล้ว พักมุนโฮจะเป็นผู้ใหญ่ใจกว้างต่างกับที่คนร่ำลือกัน

ครั้งนี้ ผมเป็นฝ่ายยื่นมือไปขอจับมือกับเขาก่อน เราสองคนจับมือกันต่อหน้าผู้คน

ทุกคนลุกขึ้นปรบมือทันที

เป็นภาพช่วงเวลาล้ำค่าอย่างแท้จริง

\*\*\*

หลังจากพิธีมอบรางวัลเซอร์ไพรซ์และการได้รับข่าวดีเรื่องพักมุนโฮ ผมก็ตรงกลับบ้าน

ยังไม่ทันเข้าบ้าน กลิ่นเนื้อย่างก็ลอยเตะจมูกตั้งแต่ยังอยู่หน้าประตูรั้ว ปาร์ตี้หมูสามชั้นหลังจากที่ไม่ได้มีมานาน

ผมอดไม่ได้ที่จะนึกถึงปาร์ตี้หมูสามชั้นกับครอบครัวครั้งแรกหลังการย้อนเวลากลับมา

ตอนนั้นสมองของผมคิดอยู่เรื่องเดียว ไม่ว่ายังไงต้องไปต่อ ต้องมองไปข้างหน้าและวิ่ง คิดวนอยู่แต่ว่ายังไงก็ต้องใช้หนี้ให้ได้

สุดท้าย ผมก็ใช้หนี้ให้พ่อแม่ได้สำเร็จจากการทำลูกพลับแห้ง และได้ตัดสินใจอย่างแน่วแน่เป็นครั้งแรกว่าจะเริ่มเลี้ยงผึ้ง

ตอนนี้คือช่วงเวลาผ่อนคลายและมีความสุข ไม่ตึงเครียดเหมือนตอนแรกอีกแล้ว

“เราขายน้ำผึ้งหมดแล้ว”

มินซอกพูดขึ้นทันทีที่เห็นหน้าผม กาฮีที่อยู่ข้างมินซอกก็ยิ้มกว้างเช่นกัน ส่วนพ่อกำลังย่างเนื้ออยู่ที่เตา

“พวกเรารอจนเหงือกแห้งแล้วเนี่ย” แม่พูดด้วยน้ำเสียงอารมณ์ดี

อาหารบนโต๊ะเยอะมากจนขาโต๊ะแทบหัก มีเหล้าบ๊วยที่หมักเมื่อปีที่แล้ววางอยู่ด้วย

"หิวหรือยัง กินกันเถอะ"

พ่อคีบเนื้อให้ผมชิ้นหนึ่ง รสชาติของมันหวานอร่อยยิ่งกว่าน้ำผึ้ง

หมูสามชั้นกับเหล้าบ๊วยช่วยให้ผมหายเหนื่อยได้ในพริบตา เป็นมื้ออาหารที่สนุกสนาน ช่างคุ้มค่าความเหน็ดเหนื่อยจริงๆ

หลังกินอาหารเย็นเสร็จเรียบร้อย พวกเราก็ดื่มชาด้วยกัน

ผมประกาศความสำเร็จต่อหน้าทุกคน

“พวกเราขายน้ำผึ้งสามพันขวด หมดภายในสามวัน นี่เป็นความสำเร็จที่เราทุกคนช่วยกันสร้างมาเลยนะครับ”

น้ำผึ้งทั้งหมดสามพันขวด ยี่สิบขวดเป็นน้ำผึ้งที่ผลิตจากผึ้งที่ผมขอแบ่งมาจากวัดชีจัง

ราคาขายของน้ำผึ้งทั่วไปขวดละสองแสนวอน [2] แต่น้ำผึ้งจากวัดชีจังราคาหนึ่งล้านวอน [3]

น้ำผึ้งจากวัดชีจังขายหมดเร็วมาก มีข่าวลือว่าลูกสะใภ้คนโตของตระกูลผู้มีอิทธิพลเป็นคนซื้อไป

ผมใช้ทุนสำรองกิจการขอแบ่งซื้อรังผึ้ง อุปกรณ์และค่าใช้จ่ายในการเลี้ยงผึ้งก็อยู่ในส่วนของทุนสำรองเช่นกัน

เท่ากับว่ารายได้จากการเลี้ยงผึ้งคือกำไรสุทธิ ดูเหมือนว่าจะได้กำไรมากกว่าตอนทำลูกพลับแห้งเสียอีก เพราะตอนนั้นเงินที่หามาได้ส่วนใหญ่ ผมเอาไปใช้หนี้ แต่ว่าตอนนี้ไม่ต้องใช้หนี้แล้ว

หลังจากนี้ ก็เหลือแค่ขยายธุรกิจเพิ่ม และก้าวไปข้างหน้าเท่านั้น

“ตอนนี้ เรามีธุรกิจของตัวเองแล้วนะครับ ต่อจากนี้ เราจะเปลี่ยนเป็นบริษัทการเกษตรครับ”

“บริษัทการเกษตร?” พ่อทวนคำ

"ใช่ครับ บริษัทการเกษตร”

ตอนนี้ พวกเราระดมทุนได้มากพอแล้ว กำลังเข้าสู่ขั้นตอนของการสร้างบริษัทการเกษตร จะบริหารเงินแบบง่ายๆ ไม่ได้อีกแล้ว จะต้องสร้างระบบบริหารเงินทุนและเงินเดือนให้ชัดเจน

“ฉันเข้าใจความตั้งใจของแกนะ แต่การทำสวนมีทั้งช่วงเวลาที่ได้เงินและไม่ได้เงิน สองช่วงเวลานี้มันแตกต่างกันเยอะมากนะ” พ่อเตือนด้วยสีหน้ากังวล

คำพูดที่ออกจากปากพ่อไม่ใช่คำพูดลอยๆ พ่อคงอยากจะเตือนผมให้คิดดูดีๆ ว่า เพิ่งจะได้แตะเงินก้อนใหญ่ จะรีบขยายธุรกิจเลยทันที... มันเหมาะสมแล้วหรือไม่

เหตุผลที่ท่านพูดแบบนี้ ก็เพราะเคยมีประสบการณ์ล้มเหลวมาก่อน

"นั่นสิ เราขายน้ำผึ้งหมดแล้วนะ” กาฮีว่า

ผมพอจะเข้าใจว่าทุกคนคิดอะไรอยู่ เราเลี้ยงผึ้งและเก็บน้ำผึ้งได้แค่ปีละสองครั้ง ต่อให้ฤดูหนาวเราทำงานลูกพลับแห้ง แต่ก็จะมีช่วงเวลาที่ว่างอยู่ ที่สำคัญ ช่วงฤดูฝน ผึ้งไม่เก็บน้ำผึ้ง เท่ากับเราจะขาดรายได้

ทุกคนจ้องหน้าผม

“ผมวางแผนที่จะทำงานที่ยั่งยืนควบคู่ไปกับการทำการเกษตรครับ”

"งานอะไรล่ะ” พ่อถามด้วยสายตาแปลกใจ ทุกคนก็ทำหน้าแบบเดียวกัน

“อีกไม่นานเดี๋ยวก็รู้เองครับ”

**โอเค จะรอนะด็อกมย็อง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **67**

**ตอนที่ 67 โครงการช่วยเหลือเกษตรกรรุ่นหนุ่มสาว**

“คุณคิมด็อกมย็องคะ”

ถึงคิวของผมแล้ว ผมก้าวออกไปยืนต่อหน้าคณะกรรมการตัดสิน

นี่เป็นโครงการช่วยเหลือเกษตรกรรุ่นหนุ่มสาว จัดที่ฮาดงเป็นปีแรก

ถ้าหากได้รับคัดเลือกให้เป็นส่วนหนึ่งของโครงการ ก็จะสามารถใช้สำนักงานได้โดยไม่มีค่าใช้จ่าย และยังได้รับสิทธิประโยชน์ทางการเงินหลายอย่าง ยกตัวอย่างเช่น สามารถกู้ดอกเบี้ยขั้นต่ำได้ เป็นต้น

แต่สิ่งที่น่าสนใจที่สุดคือการใช้เครื่องมือสำหรับวิจัย ถ้าได้เข้าร่วมโครงการ จะสามารถใช้เครื่องมือวิจัยที่จำเป็นสำหรับการพัฒนาผลิตภัณฑ์ได้ตามต้องการ

เท่ากับว่า... จะมีสถาบันวิจัยและสำนักงานเป็นของตัวเองโดยอัตโนมัติ

“คุณเลือกมาทำเกษตรกรรมทันทีที่จบมหาวิทยาลัยเลยใช่มั้ยครับ ได้เรียนสาขาที่เกี่ยวกับเกษตรกรรมรึเปล่าครับ”

“ผมเรียนสาขาโฆษณาและประชาสัมพันธ์ครับ”

“เลือกทำงานที่แตกต่างจากสาขาวิชาที่จบมาโดยสิ้นเชิงเลยนะครับ”

คณะกรรมการตัดสินถามด้วยสีหน้าสนใจ

“ผมเติบโตมาพร้อมกับพ่อแม่ที่ทำการเกษตรครับ พ่อบอกเสมอว่าถ้าอยากให้ประเทศเจริญรุ่งเรือง เกษตรกรต้องมีชีวิตที่ดีก่อน”

“คุณก็เลยเลือกอาชีพนี้เพราะคำพูดของคุณพ่อเหรอครับ”

“ไม่เชิงครับ หลังเรียนจบ พ่อของผมเป็นหนี้ก้อนโตครับ เพราะตัดสินใจขยายกิจการ ท่านเลยกู้เงินจำนวนมาก ทำให้เป็นหนี้ท่วมหัวเลยละครับ”

“โธ่...”

หนึ่งในคณะกรรมการตัดสินถอนใจด้วยท่าทางเห็นใจ

ผมหยุดนิดหนึ่ง ก็พูดต่อ

“สาเหตุที่ผมตัดสินใจมาทำการเกษตรก็เพราะอยากแบ่งเบาภาระของพ่อ โชคดีที่สุดท้าย เรื่องร้ายกลับกลายเป็นดี หนี้ก้อนนั้นเปรียบเหมือนอุทาหรณ์ในการใช้ชีวิตเกษตรกรของผมเลยครับ ผมเลือกทำลูกพลับแห้งขายร่วมกับชาวบ้านในท้องที่ และใช้ความสามารถทางการตลาดที่เรียนมาบริหารขั้นตอนการจัดจำหน่ายครับ”

“คุณคิมด็อกมย็องมีพรสวรรค์ในการเปลี่ยนช่วงเวลาที่เลวร้ายให้กลายเป็นดีนะครับ”

คณะกรรมการตัดสินทั้งสี่คนพยักหน้าให้กัน

“จริงๆ แล้ว พวกเราคณะกรรมการที่นี่รู้จักคุณคิมด็อกมย็องกันทุกท่านเลยครับ”

กรรมการคนแรกที่ถามถึงสาขาการเรียนของผมพูดขึ้น

“ผมเห็นคุณผ่านรายการโทรทัศน์ครับ ติดตามดูตั้งแต่ตอนไปสัมภาษณ์เรื่องลูกพลับแห้งที่ใช้น้ำหมักตามธรรมชาติไปจนถึงตอนอภิปรายเรื่องผึ้งโพรงเลยครับ ผมเชื่อว่าในฮาดงตอนนี้ คงไม่มีใครไม่รู้จักคุณคิมด็อกมย็องแล้วครับ”

“ไม่ถึงขนาดนั้นหรอกครับ”

“อย่าเข้าใจผิดนะครับ ผมไม่ได้บอกว่าจะให้สิทธิพิเศษกับคุณนะครับ มีข่าวลือที่ว่าคุณทำการเกษตรบังหน้าเพื่อสร้างโพรไฟล์ให้ได้รับคัดเลือกเข้าโครงการส่งเสริมด้วยครับ ก่อนมาที่นี่ พวกเราตรวจสอบข้อมูลหลายอย่างล่วงหน้า ผมรู้ข้อมูลของคุณมาหลายด้านอยู่เหมือนกันนะครับ”

ผมประทับใจที่อีกฝ่ายพูดว่าตรวจสอบล่วงหน้ามาแล้ว ที่เขาว่ามาก็ถูก มีหลายคนทำการเกษตรแบบหลอกๆ บังหน้า เพื่อเก็งกำไร และขอรับสิทธิพิเศษในฐานะเกษตรกรตัวปลอม

“พวกเราอยากทราบวิสัยทัศน์ของคุณครับ ช่วยอธิบายภาพที่คิดไว้ให้ชัดเจนด้วยครับ” เขาถามด้วยแววตาจริงจัง

“ผมเลือกอาชีพเกษตรกร และได้สัมผัสถึงเสน่ห์ของอาชีพนี้ครับ ผมเรียนรู้มาว่าการเกษตรไม่ใช่งานที่ทำได้ตามลำพัง แต่ว่าเป็นงานที่ต้องทำร่วมกัน อย่างงานเลี้ยงผึ้งของผม ก็ได้รับความช่วยเหลือจากหลายฝ่ายครับ ความฝันของผมคืออยากเชื่อมโยงผู้คนให้เข้าถึงกันได้มากขึ้น อยากอบรมและสร้างเกษตรกรรุ่นใหม่ที่เหมือนผม ซึ่งตอนนี้ ก็มีคนกลุ่มนั้นเริ่มทำงานกับผมแล้วครับ”

“มีแผนการที่เป็นรูปธรรมหรือเปล่าคะ เท่าที่ทราบ ตอนนี้พวกเรารู้แค่ว่า... คุณด็อกมย็องกำลังเลี้ยงผึ้งและทำการเกษตรลูกพลับแห้งอยู่น่ะค่ะ”

กรรมการตัดสินผู้หญิงที่ยืนเงียบๆ มาตั้งแต่แรกถามขึ้น

“ตอนนี้ผมกำลังเริ่มโครงการทำเทียนขี้ผึ้งครับ”

“เทียนขี้ผึ้งเหรอคะ”

คณะกรรมการตัดสินทำท่าสนใจขึ้นมาทันที

“การเก็บน้ำผึ้งไม่ใช่คำตอบทุกอย่างสำหรับการเกษตรเลี้ยงผึ้ง พวกผึ้งยังผลิตขี้ผึ้งด้วย ผมวางแผนไว้ว่าอยากเอาขี้ผึ้งพวกนี้มาทำเทียนขี้ผึ้งครับ”

“รู้ตลาดกลุ่มลูกค้าแล้วหรือคะ”

กรรมการตัดสินผู้หญิงจ้องตาผม

“กลุ่มลูกค้าที่ผมให้ความสนใจในตอนนี้คือองค์กรทางศาสนาครับ ไม่ว่าจะเป็นศาสนาคริสต์นิกายโปรเตสแตนต์ นิกายคาทอลิก หรือศาสนาพุทธ ล้วนแต่มีความต้องการใช้เทียนทั้งนั้น พวกนักบวชจำเป็นต้องใช้เทียนในชีวิตประจำวันแตกต่างจากคนทั่วไปที่นานๆ ใช้ทีตามวัตถุประสงค์เฉพาะ ผมเชื่อว่าถ้าเราผลิตสินค้าที่ดีออกมาได้ ก็เท่ากับว่าเป็นการบุกเบิกตลาดด้านนี้โดยตรง ตอนนี้ผมติดต่อวัดไว้แล้ววัดหนึ่ง และวางแผนว่าจะขยายตลาดเพิ่มเติม โดยใช้วัดแห่งนี้เป็นฐานการขายครับ”

คณะกรรมการตัดสินไม่ได้ถามอะไรต่อ พวกเขารู้แล้วว่าผมไม่ใช่เกษตรกรปลอมๆ และวิสัยทัศน์ทางการเกษตรของผมก็ชัดเจนมากด้วย

ยิ่งไปกว่านั้น พวกเขาเริ่มมองเห็นโครงการรูปแบบใหม่ๆ

ผมคาดว่าทุกอย่างน่าจะผ่านไปได้อย่างราบรื่น

“เข้าใจแล้วค่ะ หวังว่าจะได้ผลตอบรับที่ดีนะคะ”

กรรมการตัดสินผู้หญิงพูดขึ้นในที่สุด

\*\*\*

ผมไม่ได้สัมภาษณ์แบบนี้มานานแล้ว

ลมเย็นๆ พัดมา ผมหยิบโทรศัพท์ขึ้นมา มีใครบางคนที่ผมจะต้องไปพบหลังจากที่ไม่ได้เจอกันมานาน

“พี่กีทักสบายดีมั้ยครับ”

“ด็อกมย็องเหรอ ฉันน่ะเหรอ... ก็ยังไม่ตายหรอกนะ”

ฮันกีทักเป็นรุ่นพี่ที่โรงเรียนของผม นี่เป็นครั้งแรกที่ผมโทร. หาเขาหลังจากเรียนจบ

น้ำเสียงที่ทรงพลัง บ่งบอกถึงความยินดีของเขาทำให้ผมนึกถึงเรื่องเก่าๆ ในวันวาน

“วันนี้พี่ว่างมั้ยครับ”

“ว่างอยู่แล้ว”

“ตอนนี้อยู่ที่ไหนเหรอครับ”

“ตอนนี้ฉันอยู่ที่คู-รเย”

“ผมจะไปถึงที่นั่นภายในหนึ่งชั่วโมงนะครับ”

“รีบขนาดนั้นเลย? นายไม่ได้อยู่ที่โซลเหรอ”

“ตอนนี้ผมอยู่ฮาดงครับ พี่พิมพ์ที่อยู่ส่งมาให้ผมด้วยนะครับ”

“โอเค เข้าใจแล้ว เดี๋ยวฉันส่งให้เลย”

ทันทีที่ได้รับที่อยู่จากเขา ผมก็ออกเดินทางไปคู-รเย

ฮันกีทักเป็นรุ่นพี่ที่โรงเรียน เขาเรียนสาขาบริหารธุรกิจ คนละสาขากับผม

ผมรู้จักเขาผ่านชั้นเรียนวิชาโทที่เขาเลือก นั่นคือสาขาโฆษณาและประชาสัมพันธ์ ซึ่งตรงกับสาขาที่ผมเรียนอยู่

เราสนิทสนมกันเพราะตอนแบ่งกลุ่ม ได้อยู่กลุ่มเดียวกัน เขาเป็นผู้ชายที่มีเสน่ห์ด้วยภาพลักษณ์ที่สดใสและเป็นกันเอง

ถึงแม้ว่าอายุจะห่างกันสามปี แต่เราเข้ากันได้ดีเหมือนเป็นเพื่อนกัน เนื่องจากเขาเป็นนักศึกษาบริหารธุรกิจที่เก่งและมีความสามารถ หลังเรียนจบ จึงได้ทำงานที่บริษัทขนาดใหญ่

ทุกๆ คน รวมทั้งผมต่างยินดีกับงานที่เขาได้รับ

ไม่มีใครคาดคิดว่างานนี้จะกลายเป็นตัวถ่วงความก้าวหน้าในอนาคตของเขา

ฮันกีทักเข้าทำงานในฝ่ายการเงินของแผนกทรัพยากรบุคคล เขาทำงานเก่ง ความสามารถเป็นที่ยอมรับจนได้เลื่อนเป็นผู้ช่วยผู้จัดการภายในเวลาสามปี

ใครๆ ก็คิดว่าคนหนุ่มมีความสามารถแบบเขาคงจะมีแต่เส้นทางราบรื่นโรยด้วยกลีบกุหลาบ

แต่แล้วก็มีอุบัติเหตุเกิดขึ้น สถานที่เกิดเหตุคือโรงงานผลิตเครื่องใช้ไฟฟ้าภายในบ้าน

คนงานฝ่ายการผลิตประสบอุบัติเหตุขณะทำงาน อุบัติเหตุรุนแรงจนต้องสูญเสียนิ้วมือไปถึงสี่นิ้ว

ฮันกีทักยื่นหนังสือแจ้งอุบัติเหตุในโรงงานทันที แต่ทางบริษัทไม่ยอมรับและหาเรื่องจับผิด เพราะคนงานคนนั้นอยู่ในส่วนของรับเหมารายย่อย

ฮันกีทักประกาศเข้าข้างฝ่ายคนงาน เพื่อนร่วมงานต่างไม่เข้าใจการกระทำของเขา บางคนก็คิดว่าเขาทำตัวเป็นดอนกิโฆเต้ [1] ที่บ้าคลั่งความยุติธรรม

ถึงแม้ว่าสุดท้าย ฝ่ายคนงานจะชนะคดีความ แต่ตัวเขาก็ต้องลาออกจากบริษัท

ผมมารู้เหตุผลทีหลังว่าทำไมเขาถึงเลือกทำแบบนั้น

**ด็อกมย็องย้อนเวลากลับมาเพื่อช่วยใครหลายคนเลย รุ่นพี่คนนี้จะเป็นยังไงต่อไปนะ มาลุ้นกัน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **68**

**ตอนที่ 68 ตามหาฝ่ายบุคคลและการเงิน**

นั่นเป็นเพราะพี่ชายที่เสียชีวิตไปแล้วของเขานั่นเอง พี่ชายของฮันกีทักเสียชีวิตจากอุบัติเหตุขณะทำงานในโรงงาน โดยไม่ได้รับเงินค่าชดเชยใดๆ

หลังเหตุการณ์นั้น ฮันกีทักก็เบื่อหน่ายกับชีวิตการทำงานในบริษัท และตัดสินใจออกมาใช้ชีวิตอยู่ที่ชนบท

สำหรับบริษัทขนาดใหญ่ อาจมองว่าเขาเป็นแค่พนักงานที่ไม่จำเป็น แต่สำหรับผม เขาคือบุคลากรมากความสามารถที่สุดคนหนึ่ง

ไม่นานต่อมา ผมก็เข้าสู่เขตคู-รเย ผมตรวจสอบที่อยู่เขาซ้ำแล้วซ้ำอีก

ดูเหมือนฮันกีทักจะอาศัยอยู่ในหุบเขาลึก หมู่บ้านของเขาอยู่ห่างไกลตัวเมืองอย่างแท้จริง

“พี่กีทัก”

“เข้ามาก่อนสิ ด็อกมย็อง”

เขาสะบัดเสื้อผ้าที่เปื้อนฝุ่นไปมา และตรงมาต้อนรับผม

บ้านเงียบสงบ แม้แต่สุนัขก็ไม่มีให้เห็น

“คุณพ่อคุณแม่ไปไหนเหรอครับ”

“ฉันอยู่คนเดียว”

“คนเดียว?”

ฮันกีทักเล่าต่อว่าพ่อกับแม่เดินทางไปอยู่กับพี่สาวที่โซล ถึงแม้เขาจะยืนยันว่าดูแลพ่อแม่ได้ แต่ก็ไม่สามารถขัดความตั้งใจของพี่สาวได้ ที่สำคัญ ใจลึกๆ เขาเองก็เห็นด้วย เพราะรู้ว่าบ้านอยู่ห่างไกลจากตัวเมืองมาก เดินทางไปโรงพยาบาลได้ลำบาก

ผมนึกไม่ออกเลยว่าพ่อแม่ของเขาจะรู้สึกอย่างไร เมื่อได้ยินลูกชายบอกว่าให้ทิ้งเขาไว้ที่นี่ตามลำพัง

“รุ่นพี่อยู่ที่นี่คนเดียว ทำอะไรบ้างเหรอครับ”

“ฉันเหรอ ก็ทำไร่ทำสวนน่ะสิ”

“ทำไร่ทำสวนเหรอครับ ปลูกอะไรบ้างเหรอ”

“มีสวนพริก งา ผักกาดหอม แล้วก็ปลูกถั่วเหลืองน่ะ”

เขานับนิ้วไปด้วยตั้งใจพูดไปด้วย

ผมมองไปรอบๆ แต่ไม่เห็นพืชผลที่โตเต็มที่จนเก็บเกี่ยวได้เลย พืชผลส่วนใหญ่ดูเหี่ยวแห้ง มีแววว่ากำลังจะตาย

เขาสบตากับผม สีหน้าบอกว่าอับอาย

“ฉันยังเป็นมือใหม่อยู่น่ะ” เขายิ้มเขินๆ

มนุษย์แต่ละคนเกิดมามีความถนัดและพรสวรรค์ที่แตกต่างกัน ฮันกีทักไม่เหมาะกับการเกษตร พูดให้ถูกก็คือเขาห่างไกลจากการปลูกพืชผลอย่างมาก

ตามความจริงที่ผมรู้มาก่อน เขาจะอดทนทำการเกษตรอยู่ที่นี่เป็นเวลาสามปี แต่สุดท้ายก็ล้มเหลว และต้องกลับไปกรุงโซลอย่างหลีกเลี่ยงไม่ได้ เขาเข้าทำงานในบริษัทขนาดกลาง แต่ก็พบปัญหาเช่นกัน

คราวนี้ คนที่ประสบอุบัติเหตุกลับกลายเป็นเขาเสียเอง อุบัติเหตุเกิดขึ้นในขณะที่เขาพยายามช่วยผู้ที่เจอปัญหาระหว่างทำงาน สภาพของเขาย่ำแย่ ไม่สามารถบรรยายได้ อุบัติเหตุรุนแรงจนเขาไม่สามารถเคลื่อนไหวร่างกายได้

ผมได้ไปเยี่ยมเขาที่โรงพยาบาล และยังคงจำภาพที่เขาต้อนรับผมด้วยรอยยิ้มจางๆ ได้ชัดเจน

“ว่าแต่นายเป็นไงบ้าง ยังทำงานอยู่มั้ย” สีหน้าของเขาขมขื่นเมื่อพูดคำว่า ‘ทำงาน’

“ตอนนี้ ผมก็ทำสวนเหมือนกันครับ”

“ทำสวน? คิมด็อกมย็องเนี่ยนะทำสวน?” เขาหัวเราะลั่น

ผมรู้ว่าทำไมเขาถึงหัวเราะ

วันหนึ่งขณะที่ฤดูร้อนอันอบอ้าวกำลังจะสิ้นสุดลง พวกเรานั่งดื่มเหล้าด้วยกันในมหาวิทยาลัย ตอนนั้นผมเมา เลยพูดเป็นเชิงเปิดใจกับเขา... ว่าผมจะไม่ทำการเกษตรเหมือนพ่อ ไม่ใช่แค่นั้น ผมยังบอกด้วยว่าผมไม่คิดจะทำงานเป็นผู้บริหารงานโฆษณา

ตอนนั้น เขาถามผมกลับว่าผมอยากทำอะไรกันแน่

ผมตอบไปว่าผมอยากเป็นครูโรงเรียนประถม และอยากไปสอนหนังสือบนดอยด้วย

เรื่องทั้งหมดนี้ เขาเป็นคนเล่าให้ผมฟังในภายหลัง เพราะตอนนั้น ผมเมาจนจำอะไรไม่ได้

ส่วนหนึ่งก็เป็นความจริง อาชีพครูโรงเรียนประถมเป็นความฝันในวัยเด็กของผม แต่ตอนนี้ผมอยากเป็นเกษตรกรมากกว่าเป็นครู

“ไม่ใช่ว่าใครๆ ก็เป็นเกษตรกรได้นะ”

ผมหลุดหัวเราะออกมาอย่างไม่รู้ตัว คำพูดของเขาทำให้ผมนึกถึงคณะกรรมการที่เพิ่งเจอหน้าที่ศูนย์ส่งเสริมการเกษตรฮาดง พวกเขาคิดว่าผมเป็นเกษตรกรที่ยอดเยี่ยม

ทว่าในความเป็นจริง แม้แต่คนใกล้ชิดบางคน ยังไม่รู้ด้วยซ้ำว่าผมทำอะไรอยู่ อาจเป็นเพราะฮันกีทักอาศัยอยู่ในชนบท ที่บ้านไม่มีโทรทัศน์ เขาเลยไม่เคยเห็นข่าวของผม

“พี่ครับ อยากไปทำงานกับผมมั้ย” ผมวกเข้าประเด็นหลักของการนัดหมายในวันนี้

เขามองผมด้วยแววตาประหลาดใจ

“นายจะบอกให้ฉันทิ้งสวนที่ทำอยู่ แล้วไปทำการเกษตรกับนายเนี่ยนะ”

จากที่มองคร่าวๆ ที่นี่ไม่มีอะไรให้ทำแล้ว ทางเดียวที่เหมาะสมคือทิ้งมันไป พืชผลที่ปลูกเกินเยียวยา ดูยังไงก็ฟื้นฟูไม่ไหว

“เท่าที่ผมเห็น ผมว่าพี่ไม่มีพรสวรรค์ด้านการเกษตรเอาซะเลย”

“พูดเหมือนรู้จักฉันดี พูดแบบนี้ ยังจะอยากชวนฉันไปทำการเกษตรด้วยเนี่ยนะ” เขาเบิกตาโตถาม

“ผมอยากให้พี่ทำแค่งานที่ถนัดครับ”

“งานที่ฉันถนัด?”

“การบริหารองค์กรครับ และอาจจะต้องดูงานฝ่ายธุรการด้วยตามความจำเป็นครับ”

“งานการเกษตรต้องบริหารองค์กรด้วยเหรอ”

“ตอนนี้ผมไม่มีฝ่ายการเงินเลยต้องดูด้านการเงินไปด้วยน่ะครับ”

“สรุปแล้วก็คือ ฉันต้องทำฝ่ายบุคคล ฝ่ายการเงินแล้วก็ฝ่ายธุรการด้วยถูกมั้ย”

“ครับ ก็ประมาณนั้นแหละครับ”

ฮันกีทักเป็นบุคลากรที่มีความสามารถด้านทรัพยากรบุคคลและด้านการเงิน เขาเป็นกำลังคนที่สำคัญมากต่อการสร้างองค์กร

ถ้าจะมีคนทำงานเพิ่มขึ้น ก็ต้องมีการจัดการ ไม่ใช่แค่ด้านทรัพยากรบุคคลเท่านั้น แต่ยังต้องใส่ใจเรื่องการบริหารเงินด้วย

พอเราเริ่มเปลี่ยนระบบเป็นบริษัท ก็มีงานที่ต้องทำกองเป็นภูเขา และผมไม่สามารถรับมือทุกอย่างได้คนเดียว

ถึงเวลาแล้วที่เราต้องมีสมาชิกใหม่

ฮันกีทัก คือคนที่เหมาะสมกับหน้าที่นี้ที่สุด

“นี่ด็อกมยอง ฟังฉันพูดแล้วอย่ารู้สึกแย่นะ”

“ไม่เป็นไรครับ พูดได้ตามสบายเลยครับ”

“การเกษตรมีโครงสร้างกำไรที่แตกต่างจากบริษัท ฉันเองก็ทำการเกษตรอยู่เหมือนกัน ถึงได้รู้ว่ามันเป็นงานที่เราต้องทำงานหนักตลอดทั้งปี แต่หาเงินได้แค่ครั้งเดียว ไม่จำเป็นเลยที่นายจะต้องมีฝ่ายทรัพยากรบุคคล หรือสนใจเรื่องบริหารเงิน เรื่องของธุรกิจ ก็ไม่มีอะไรให้ทำเหมือนกัน”

เขาอธิบายยืดยาว ถ้าไม่จำเป็นผมก็ไม่อยากขัดสิ่งที่เขาพูด

การรับฟัง เป็นหนึ่งในคุณสมบัติสำคัญของผู้นำ

ผมฟังสิ่งที่เขาพูดจนจบ เขามองหน้าผม และปิดท้ายคำถามสำคัญ

“นายทำการเกษตรยังไม่ครบปีใช่ไหม”

“ครับ”

“จนถึงตอนนี้มียอดขายเท่าไหร่แล้ว”

“เกินพันล้านไปนิดหน่อยครับ”

เขาอ้าปากค้าง

“หา มีทีมงานกี่คนน่ะ”

“รวมผมด้วยทั้งหมดก็ 5 คนครับ”

“5 คน หาเงินได้พันล้านเลยเหรอ”

“ครับ”

ใบหน้าของเขาเปลี่ยนไปเหมือนตัวละครในการ์ตูน

“ตอนนี้ผมกำลังจะปรับบริษัทเป็นบริษัทเกษตรกรรมเต็มตัว ก็เลยอยากจะเพิ่มจำนวนคนครับ”

“อยากได้สักกี่คนล่ะ”

“น่าจะอย่างน้อย 100 คนนะครับ”

“100 คน?!”

ฮันกีทักยังคงอ้าปากค้าง

“พูดจริงเหรอ”

“ผมเคยโกหกรุ่นพี่มาก่อนเหรอครับ”

“ไม่ใช่อย่างนั้น”

“แต่ก็ไม่เชื่อใช่มั้ยล่ะครับ”

“นายพูดจริงเหรอ”

“อยากรู้ก็ขึ้นรถผมสิครับ”

“ตอนนี้?”

“ยังไงรุ่นพี่ก็ไม่มีงานทำอยู่แล้วนี่ครับ”

เขามองไปรอบๆ บ้านด้วยสายตาครุ่นคิด

ราวกับว่า... พวกพืชผลที่ร่วงหล่นกำลังบอกลาเขา

**โห พันล้านนนน ไปช่วยรุ่นน้องคนนี้เถอะ 5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **69**

**ตอนที่ 69 วันเปิดออฟฟิศเกษตรกรภูเขาชีรี**

ในที่สุด ผมก็ได้รับการตอบรับเข้าศูนย์ส่งเสริมการเกษตรประจำฮาดงเรียบร้อยแล้ว

วันนี้จะมีจัดพิธีเปิดสำนักงาน สมาชิกเกษตรกรภูเขาชีรีทุกคนมารวมตัวกัน

ฮันกีทัก สมาชิกใหม่ของทีมก็มาด้วย

หลังจากตรวจสอบงานที่ผมเคยทำเรียบร้อย เขาก็ตัดสินใจได้ และจัดการกับบ้านที่เคยอาศัยอยู่คนเดียวในคู-รเย จากนั้นก็ย้ายไปอยู่ห้องพักใกล้ๆ กับศูนย์ส่งเสริมการเกษตร

เขาทักทายสมาชิกคนอื่นๆ อย่างเรียบง่าย และบอกกับทุกคนว่าไม่ต้องลำบากใจเรื่องอายุ นิสัยเป็นกันเอง เข้ากับคนง่ายของเขาทำให้ทุกคนประทับใจ

“นี่คือสำนักงานของเรา”

บนโต๊ะทำงานที่แยกเป็นสัดส่วนชัดเจนด้วยฉากกั้นมีป้ายชื่อของแต่ละคนกำกับเอาไว้

มินซอกดูจะมีความสุขมากที่สุด เขานั่งลงและยิ้มออกมาอย่างพอใจ กาฮีก็นั่งประจำที่ของตัวเองและฮัมเพลงเบาๆ

“ตรงนี้คือโต๊ะของรุ่นพี่กีทัก”

“ทำไมฉันต้องนั่งแยกจากคนอื่นล่ะ”

“ผมให้ที่นั่งพิเศษกับพี่เพราะพี่อาวุโสที่สุดไงครับ”

“แล้วนายนั่งตรงไหน”

“ตรงนี้ครับ”

ผมนั่งข้างๆ มินซอก ไม่ได้จัดที่นั่งของประธานแยกไว้ต่างหาก

“อะไรเนี่ย! ฉันนั่งแยกไปอยู่คนเดียวเลย ฉันไม่อยากได้ที่นั่งพิเศษ ให้ฉันไปนั่งกับคนอื่นๆ เถอะนะ”

ทุกคนหัวเราะกับท่าทางร้อนรนของเขา หลังพูดจบ เขาก็ย้ายมานั่งข้างๆ ผมทันที

มินซอกและกาฮีช่วยเขาย้ายโต๊ะ

“ค่าเช่าเท่าไหร่” พ่อถามขึ้น

ผมเล่าให้ทุกคนฟังไปแล้วว่าบริษัทเราได้รับเลือกให้เป็นหนึ่งในโครงการส่งเสริม แต่ดูเหมือนผมจะยังไม่ได้แจ้งสิทธิประโยชน์ที่จะได้รับให้ชัดเจน

“ไม่มีค่าเช่าหรอกครับ”

“หมายถึงฟรีงั้นเหรอ” พ่อถามด้วยสีหน้าตกใจ

“ใช้คำว่าฟรีอาจไม่ตรงจุดเท่าไหร่ โครงการนี้ดำเนินการจากภาษีที่พวกเราจ่ายไปไงล่ะครับ”

“จะอะไรก็ช่างเถอะ ยอดเยี่ยมไปเลย”

“ผมเตรียมที่นั่งไว้ให้พ่อกับแม่ด้วยนะครับ”

ผมพูดพลางชี้ไปตรงโต๊ะที่แยกไว้ต่างหาก

“ไม่ต้องเตรียมที่นั่งให้พ่อกับแม่ก็ได้ อยู่ที่ฟาร์มผึ้งสบายกว่าที่นี่” พ่อบอก แม่เองก็รีบโบกมือปฏิเสธเช่นกัน

ผมคิดไว้แล้วเหมือนกันว่าพ่อกับแม่น่าจะปฏิเสธ แต่ก็ไม่คิดว่าพวกท่านจะปฏิเสธหนักแน่นขนาดนี้

แม่เตรียมอาหารมากมายสำหรับพิธีเปิดสำนักงานเกษตรกรภูเขาชีรี (จำกัด) ความจริงมันก็ไม่ใช่พิธียิ่งใหญ่อะไรนัก ปิดท้าย พวกเรากินอาหารที่เตรียมมากันอย่างเอร็ดอร่อย

“พ่อแม่กลับก่อนนะ”

พ่อแม่บอกหลังกินอาหารเสร็จ

“อยู่ต่ออีกหน่อยสิครับ” ฮันกีทักขอร้องด้วยสีหน้าเสียดาย

“พวกเรามีงานที่ต้องทำอีกเยอะเลย”

พ่อกับแม่บอกว่าอยู่ที่ฟาร์มผึ้งสะดวกสบายกว่าที่นี่ ผมเห็นด้วยกับพวกท่าน และไม่คิดจะฝืนใจใดๆ

บอกลาพ่อกับแม่เรียบร้อย สำนักงานเหลือแค่พวกเราชาวเกษตรกรภูเขาชีรี

ผมชวนทุกคนไปที่ห้องประชุม เพื่อปรึกษาหารือเรื่องโครงการเทียนขี้ผึ้งอย่างจริงจัง รวมไปถึงรายละเอียดอื่นๆ ที่จำเป็นด้วย

ตอนนี้ พวกเราเปลี่ยนมาเป็นบริษัทการเกษตรแล้ว ต้องกำหนดคำเรียกตำแหน่งให้ตรงกับภาระงานของแต่ละคน

ฮันกีทักเป็นหัวหน้าฝ่ายธุรการ แพกมินซอกเป็นหัวหน้าฝ่ายดูแลเว็บช็อปปิ้งออนไลน์ ชองกาฮีเป็นหัวหน้าฝ่ายผลิตสินค้า ทุกคนมีตำแหน่งใหญ่โตกันหมด

“ทุกคนเป็นหัวหน้าฝ่าย แต่บางคนได้เป็นประธานสินะ”

“ประธานเกษตรกรไง” ผมยิ้มพลางตอบกลับคำพูดของกาฮี

เนื่องจากบริษัทของเรายังใหม่ มีจำนวนคนไม่พอ ทุกคนจึงต้องทำงานหลายหน้าที่ หลังจากนี้ พวกเราจะไม่ได้ทำแต่งานเกษตรอีกแล้ว แต่จะพัฒนาเป็นบริษัทให้ได้

พวกเราจะสร้างธุรกิจที่ยั่งยืน โดยมีเทียนขี้ผึ้งเป็นจุดเริ่มต้น

ผมเคยบอกสมาชิกในทีมไปตั้งแต่แรกแล้วว่ามีความตั้งใจจะผลิตเทียนขี้ผึ้งให้เป็นสินค้าหลัก และทุกคนก็เห็นด้วยกับผม วันนี้ ผมวางแผนไว้ว่าจะประชุมปรึกษาหารือรายละเอียดกับทุกคน

“ก่อนประชุม ขอตรวจสอบรายละเอียดงานที่แต่ละคนรับผิดชอบกันก่อนนะครับ”

ทุกคนพยักหน้า

“หัวหน้าฝ่ายธุรการช่วยเตรียมหนังสือสัญญาที่ตรงตามมาตรฐานให้ด้วยนะครับ เป็นหนังสือสัญญาสำหรับทุกคนที่จะมาทำเทียนขี้ผึ้งกับเรา ก่อนจะเริ่มงาน ต้องจัดการเรื่องสัญญาให้เรียบร้อยก่อน”

“ครับ ท่านประธาน”

ฮันกีทักคนขี้เล่นหายไปแล้ว กลายเป็นฮันกีทักที่เป็นหัวหน้าฝ่ายธุรการตัวจริง

ดูเหมือนจะมองข้ามประสบการณ์ทางสังคมของเขาไม่ได้เลยจริงๆ

“จำนวนคนที่จะทำสัญญาประมาณกี่คนครับ”

“ตอนนี้ที่คิดไว้ มีประมาณสิบคนครับ”

ตอนที่คุยกัน ผมบอกเขาไว้ว่าน่าจะมีสมาชิกประมาณหนึ่งร้อยคน แต่ผมไม่มีแผนจะจ้างคนจำนวนหนึ่งร้อยในทันที คิดว่าค่อยๆ ทยอยเพิ่มจำนวนคนไปเรื่อยๆ น่าจะดีกว่า

ต้องรอดูรายละเอียดจำนวนเทียนขี้ผึ้งที่ต้องผลิตก่อน ไม่ควรจ้างคนแบบไม่คิดหน้าคิดหลัง เดี๋ยวจะมีปัญหาในภายหลังได้

ฮันกีทักพยักหน้าเห็นด้วย

นอกจากหนังสือสัญญาที่ตรงตามมาตรฐาน ผมขอร้องให้เขาช่วยตรวจสอบรายละเอียดต่างๆ ที่จะตามมาหลังจากเราเปลี่ยนสถานะเป็นบริษัทการเกษตร นอกจากนี้ ผมยังต้องจัดการระบบหลายๆ อย่าง ตั้งแต่การบริหารจัดการเงินเดือน ไปจนถึงยอดขายในเว็บช็อปปิ้งออนไลน์

“หัวหน้าฝ่ายดูแลเว็บช็อปปิ้งออนไลน์ช่วยจัดการเรื่องลงทะเบียนผลิตภัณฑ์ในเว็บไซต์ได้เลยนะครับ”

“กำลังดำเนินการอยู่ครับ”

ถึงเราจะขายน้ำผึ้งหมดแล้ว ผู้คนก็ยังเข้ามาเยี่ยมชมในเว็บไซต์ไม่ขาดสาย

“ยังวิเคราะห์ข้อมูลการเข้าชมเว็บไซต์อยู่เรื่อยๆ ใช่มั้ยครับ”

“ตอนนี้กำลังอัปเกรดระบบให้พัฒนากว่าเดิม จะได้ใช้งานได้ดีกว่าเครื่องมือวิเคราะห์ข้อมูลของเก่าครับ”

ตรงตามที่ผมต้องการ ผมคาดหวังให้เขาคอยสังเกตวิเคราะห์พฤติกรรมของผู้บริโภคอยู่เสมอ

“ส่วนหัวหน้าฝ่ายการผลิตก็กำลังเตรียมอุปกรณ์สำหรับผลิตเทียนขี้ผึ้งอยู่ใช่มั้ยครับ”

“ใช่ค่ะ คัดเลือกอุปกรณ์ไว้แล้ว เหลือแค่สั่งซื้อเท่านั้นก็เรียบร้อยแล้วค่ะ”

“ยื่นเรื่องขอจัดซื้อกับหัวหน้าฝ่ายธุรการได้เลยครับ”

“จำเป็นต้องซื้ออะไรบอกได้หมดเลยใช่ไหมคะ รวมพวกขนมขบเคี้ยวด้วยได้ไหม”

“ครับ ถ้าคิดว่าจำเป็นก็ยื่นเรื่องขอซื้อได้เลยครับ กองทัพต้องเดินด้วยท้องนี่นะ ทีนี้ ถ้าเริ่มเข้าสู่ช่วงการผลิตเมื่อไหร่ ฝากช่วยเช็กด้วยนะครับว่าเราใช้ขี้ผึ้งทั้งหมดปริมาณเท่าไหร่ เบื้องต้นอยากให้ลองผลิตจากขี้ผึ้งที่เราสำรองเอาไว้ก่อนครับ”

ผมอยากรู้ว่าขี้ผึ้งของเรามีปริมาณมากแค่ไหน ถ้ารู้ปริมาณที่ใช้ทั้งหมด จะได้ประเมินได้ว่าต้องซื้อขี้ผึ้งจากภายนอกเพิ่มมากขึ้นอีกเท่าไหร่

หลังจากพูดคุยแบ่งหน้าที่ความรับผิดชอบเรียบร้อย ก็ได้เวลาเริ่มประชุมอย่างจริงจัง

เนื้อหาการประชุมเรียบง่าย แต่เป็นเรื่องสำคัญมาก

หัวข้อการประชุมวันนี้ว่าด้วยเรื่องคนงานผลิตเทียนขี้ผึ้งและกำหนดสถานที่ที่จะใช้ผลิต

ตอนนี้ เราสามารถเรียกกาฮีว่าผู้เชี่ยวชาญด้านเทียนขี้ผึ้งได้เต็มปาก ขนาดแม่ชีเจ้าอาวาสยังประทับใจเทียนขี้ผึ้งฝีมือของเธอ ดังนั้น กาฮีจะเป็นผู้นำและเป็นกำลังหลักในการผลิต

พวกเราเสนอความเห็นเพิ่มเติม แต่ละคนมีความคิดเห็นหลากหลายเรื่องวิธีการพิจารณาคนงานทำเทียน

ในความเป็นจริง พวกเรามีทางเลือกหลายทาง

หนทางหนึ่งที่น่าสนใจ คือคอนเน็กชันที่มินซอกสร้างไว้ในระหว่างที่ผมกับกาฮีอยู่ที่วัดชีจัง ระหว่างนั้น เขาเดินทางไปสอนคอมพิวเตอร์ให้หลายหมู่บ้านทั่วฮาดงโดยไม่คิดค่าใช้จ่าย เขาไม่ได้สอนให้แค่พวกผู้สูงอายุ แต่ยังสอนให้ผู้คนที่อยู่ในวัยกลางคนช่วงต้นอีกด้วย

มินซอกแนะนำว่าพวกเราควรจ้างพวกคุณย่าที่หอประชุมสตรีฮาดง ผมอดไม่ได้ที่จะนึกถึงตอนทำลูกพลับแห้ง ตอนนั้นผมก็กระตือรือร้นเหมือนกับเขานี่แหละ

“พวกคุณย่าบางคนก็ยังต้องการใช้เงินอยู่”

ในชนบท มีผู้คนมากมายที่ไม่สามารถหารายได้จากการเป็นเกษตรกร ถึงพวกคุณย่าจะอายุมากแล้ว แต่พวกท่านก็ยังคงต้องการ ‘งาน’ เพื่อสนับสนุนด้านการเงินอย่างต่อเนื่อง

มินซอกบอกว่าระหว่างที่สอนคอมพิวเตอร์ เขาตั้งใจฟังเรื่องราวของคนอื่นๆ เสมอ และนี่คือเหตุผลที่เขาเสนอให้เราจ้างพวกคุณย่าที่หอประชุมสตรี เขาย้ำว่า... ตอนที่เราทำลูกพลับแห้ง ก็มีคุณย่าที่ร้อนเงินและลำบากมากๆ เช่นกัน

มินซอกเสนอว่าเราน่าจะสนับสนุนผู้ที่จำเป็นต้องใช้เงินก่อนเป็นอันดับแรก

ทุกคนพยักหน้าเห็นด้วยกับความเห็นของเขา

ความจริงแล้ว การทำเทียนขี้ผึ้งก็คล้ายๆ กับการปอกลูกพลับ เป็นงานฝีมือที่ต้องค่อยๆ ใช้มือทำอย่างประณีต ละเอียดอ่อน

“ว่าแต่ได้ลองพิจารณาเรื่องสถานที่ผลิตเทียนขี้ผึ้งแล้วหรือยังครับ”

**บริษัทนี้ดีนะ รู้สึกเห็นแววรุ่งเรือง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **70**

**ตอนที่ 70 เซลส์ขายเทียนขี้ผึ้งมาแล้ว**

หัวหน้าฝ่ายธุรการ ฮันกีทักถาม

คนอื่นๆ ก็หันมามองผมเช่นกัน

นอกจากจัดหาสำนักงานและเครื่องมือสำหรับการวิจัยไว้ให้แล้ว ทางศูนย์ส่งเสริมยังสนับสนุนไปถึงเรื่องโรงงานการผลิตด้วย

“เรื่องนี้ผมจะจัดการให้เสร็จภายในวันนี้ครับ ถ้าเรียบร้อยแล้วจะประกาศให้ทุกคนทราบในทันที วันนี้ขอจบการประชุมเพียงเท่านี้ก่อนครับ”

ทุกคนกลับไปที่โต๊ะของตนเอง

ผมเตรียมตัวออกไปข้างนอก ก่อนออกไป ผมหันไปหากาฮี

“หัวหน้าฝ่ายผลิตสินค้าครับ”

“ค่ะ ท่านประธาน”

เธอมีสีหน้าไม่สบายใจนักแตกต่างจากตอนที่เราประชุมกัน

“มีปัญหาอะไรรึเปล่าครับ หัวหน้าชอง”

“เวลาอยู่นอกบริษัท เราคุยแบบเป็นกันเองได้รึเปล่าคะ”

“ได้ครับ ถ้าคุณต้องการ”

“ขอบคุณค่ะ”

“สินค้าตัวอย่างที่ผมขอไปได้หรือยังครับ”

“นี่ค่ะ ท่านประธาน”

เธอยื่นถุงกระดาษให้ผม เป็นตัวอย่างเทียนขี้ผึ้งที่ผมเคยขอไว้

ผมลองแง้มถุงกระดาษดูเล็กน้อย และพบว่าสิ่งที่อยู่ในถุงดูเหมือนผลงานศิลปะมากกว่าเทียน

\*\*\*

เป้าหมายของผมในวันนี้คือโรงเรียนประถมฮามุน ซึ่งเป็นที่ที่พวกเราชาวเกษตรกรภูเขาชีรีมารวมตัวกันเป็นครั้งแรก ปัจจุบันกลายเป็นศูนย์เรียนรู้ประจำชุมชน

ผมนัดพบกับพ่อเฒ่าอีชุนแบ ผู้ดูแลที่นี่ ตอนที่ไปถึง ก็พบว่าเขากำลังสำรวจรังผึ้งที่ขอแบ่งซื้อมาอยู่พอดี

“มาแล้วเรอะ รอเดี๋ยวนะ”

เขาถอดชุดกันแมลงออกและรีบเข้ามาต้อนรับผม

“กาแฟสักแก้วมั้ย”

“รบกวนด้วยนะครับ”

เป็นกาแฟสำเร็จรูปที่เสิร์ฟมาในแก้วกระดาษ เราทั้งคู่นั่งดื่มกาแฟบนแคร่ด้วยกันเงียบๆ ได้ยินเสียงพ่อเฒ่าถอนหายใจอย่างมีความสุข

ผมมองไปรอบๆ และคิดเงียบๆ ว่าที่นี่คือสถานที่เหมาะที่สุดในการทำเทียนขี้ผึ้ง

เหตุผลแรก เพราะที่นี่อยู่ใกล้บ้านของกาฮีผู้รับหน้าที่ดูแลการผลิตสินค้า เหตุผลที่สองคือเพราะที่นี่เคยเป็นโรงเรียนประถมเก่าแก่ ทำให้สถานที่มีขนาดใหญ่ มีโกดังแบ่งเป็นสองแห่ง เรียกได้ว่ามีเงื่อนไขที่ดีและเหมาะสมหลายอย่าง เพราะเหตุผลนี้ ผมจึงมายื่นข้อเสนอกับเขา

อีชุนแบพยักหน้ารับเมื่อได้ยินเงื่อนไขของผม เขาเล่าเพิ่มเติมด้วยว่าช่วงนี้ค่อนข้างลำบาก ไม่มีกิจกรรมเรียนรู้ในชุมชนมาจัดที่ศูนย์เลย

ฟังที่เขาพูดแล้ว ผมคิดว่าเขาน่าจะตอบตกลงอย่างง่ายดาย ไม่คิดเลยว่าเขาจะขอเวลาคิดก่อน

“เพราะเรื่องเงินรึเปล่าครับ”

“ไม่หรอก เงินที่เสนอมาน่ะมันมากเกินไปด้วยซ้ำ”

เขาบอกพลางโบกมือปฏิเสธ

“ถ้างั้นสาเหตุที่ทำให้คิดมากคืออะไรเหรอครับ”

“จริงๆ แล้ว ฉันเป็นศิษย์เก่าของโรงเรียนนี้น่ะ”

“อย่างนั้นเองเหรอครับ”

“ฉันซื้อที่นี่ด้วยเงินบำนาญของฉันเอง”

อีชุนแบอาศัยอยู่ในห้องพักของโรงเรียนตามลำพัง เขาไม่มีปัญหาเรื่องเงิน และคิดว่าข้อเสนอของผมเป็นสิ่งที่ดีและน่าสนใจ แต่เหตุผลหลักที่ต้องขอคิดก่อน นั่นเป็นเพราะว่าเขาผูกพันกับที่นี่ จึงไม่อยากจากไป

“แก่แล้วก็ยังงี้แหละ พูดจาเลอะเทอะไปเรื่อย”

“พ่อเฒ่าขับรถเป็นรึเปล่าครับ”

“คนที่อยู่ในชนบทน่ะขับรถเป็นทุกคนแหละ ไม่ได้จะโม้อะไรหรอกนะ แต่ฉันเคยขับรถประจำทางมาก่อนด้วยซ้ำ”

“ถ้าอย่างนั้นก็พอดีเลยครับ”

“พอดีอะไรของนาย”

“ผมต้องการคนขับรถบัสรับส่งอยู่พอดีเลยครับ หลักๆ ก็คอยรับส่งคนที่มาทำงานที่นี่ พ่อเฒ่าจะช่วยรับหน้าที่นี้ได้ไหมครับ”

อีชุนแบทำหน้าตกใจ ก่อนจะพยักหน้ารับและยิ้มกว้าง

ในที่สุด เราก็ได้สถานที่ผลิตเทียนขี้ผึ้งเป็นที่เรียบร้อย

\*\*\*

เป้าหมายต่อมาของผมคือวัดฮโยมิน แม่ชีเจ้าอาวาสวัดชีจังเป็นคนแนะนำที่นี่ให้

ผมวางแผนไว้ว่าจะจัดส่งเทียนขี้ผึ้งให้กับวัดหลายแห่ง และตั้งใจว่าจะขอเริ่มต้นจากที่นี่

วัดนี้แตกต่างจากวัดชีจัง วัดฮโยมินตั้งอยู่บริเวณทางขึ้นเขา การขอเข้าพบเป็นไปอย่างง่ายดาย พระภิกษุต่างแสดงท่าทีว่ายินดีต้อนรับผม

ผมแวะไปที่สำนักงานเพื่อพบเจ้าอาวาส มีเณรอายุน้อยเป็นผู้นำทาง

เจ้าอาวาสวัดฮโยซามีฉายาว่า... หลวงพ่อวอนมย็อง มีข่าวลือให้ได้ยินบ่อยๆ ว่าเขาเป็นคนอารมณ์แปรปรวน เหวี่ยงง่าย แต่ลึกๆ แล้วมีนิสัยโอบอ้อมอารี

“ผมชื่อคิมด็อกมย็องครับ”

“อาตมามีนามว่าวอนมย็อง ได้ยินเรื่องของโยมจากแม่ชีวัดชีจังบ่อยๆ”

อยากรู้จังว่าพวกแม่ชีพูดถึงผมว่ายังไงบ้าง

“ได้ยินว่าโยมเตรียมเทียนขี้ผึ้งมาด้วยงั้นหรือ”

เขาถาม ตามองถุงกระดาษที่ผมถือมา

ผมหยิบเทียนขี้ผึ้งออกมาจากถุงกระดาษ เป็นเทียนขี้ผึ้งที่มีรูปร่างหน้าตาเหมือนเณรน้อย

“เป็นเทียนที่เหมือนงานศิลป์เลยนะโยม”

เจ้าอาวาสมองเทียนขี้ผึ้งด้วยสีหน้าพอใจ

“อาตมาขอลองจุดไฟได้มั้ยโยม” ท่านถามผม

“ตามสบายเลยครับ”

ท่านหยิบไม้ขีดไฟออกมาจากลิ้นชัก เป็นไม้ขีดไฟคุณภาพสูง พริบตาเดียว เทียนขี้ผึ้งก็ส่องแสงแวววาว

เจ้าอาวาสจ้องมองเทียนขี้ผึ้งด้วยแววตาประหลาดใจ

“ไม่มีเขม่าควันจริงๆ ด้วย”

“ครับ หลวงพ่อทราบเรื่องนี้อยู่แล้วสินะครับ”

“อาตมาได้ยินมาว่าเทียนชนิดนี้ดีกับผู้ที่มีอาการภูมิแพ้ด้วย”

“ทำให้จิตปลอดโปร่งด้วยครับ เหมาะสำหรับใช้ตอนนั่งกรรมฐานครับ”

“อาตมาขอลองทดสอบดูก่อนได้ไหม”

“ตามสบายเลยครับ”

เจ้าอาวาสถือเทียนขี้ผึ้งเดินหายไป สิบนาทีต่อมา ท่านก็กลับมา

“ได้ผลจริงๆ ด้วยโยม”

สีหน้าของท่านเหมือนคนที่ตกหลุมรักเทียนขี้ผึ้งเข้าเต็มเปา ท่านบอกว่าประทับใจมาก และต้องการเทียนขี้ผึ้งจากผม

ผมยืนยันว่าจะส่งให้ตามจำนวนที่ท่านต้องการ

ในที่สุดเราก็ขายเทียนได้แล้ว

\*\*\*

ระหว่างเดินทางกลับจากวัดฮโยมิน เสียงเรียกเข้าโทรศัพท์ก็ดังขึ้น

ผมชะงัก สังหรณ์ใจว่าคนที่ปลายสายน่าจะเป็นสถานที่อีกแห่งที่ผมติดต่อไป

ผมรับสาย และตอบกลับว่าจะรีบไปทันที

ถุงกระดาษที่กาฮียื่นให้ผมมีสองถุง ถุงแรกผมมอบให้เจ้าอาวาสวัดฮโยมินไปแล้ว ยังเหลืออีกหนึ่งถุง

ผมหยิบเทียนที่อยู่ในถุงอีกใบออกมา มันคือเทียนขี้ผึ้งที่แกะสลักเป็นรูปพระแม่มารีย์

ปิดงานได้เนี้ยบเลยนะเรา!

ผมขับรถมุ่งหน้าไปยังจุดหมายต่อไปทันที

**นี่มัน… เซลล์ขายของหรือเปล่านะ 55555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **71**

**ตอนที่ 71 จงลุกยืนด้วยตัวเองนะ!**

ทีมงานเกษตรกรแห่งภูเขาชีรีต่างวุ่นวายอยู่กับงานของตน

ฮันกีทัก หัวหน้าฝ่ายธุรการจัดการทำสัญญากับพวกคุณย่าที่สนใจรับผลิตเทียนขี้ผึ้ง ระหว่างขั้นตอนทำสัญญา ความโดดเด่นของเขาก็กลายเป็นที่ยอมรับ

เนื่องจากมีคุณย่าที่อ่านหนังสือไม่ออกด้วย ฮันกีทักจึงต้องค่อยๆ อธิบายข้อสัญญาให้ท่านทราบทีละข้อ เขาเลือกนำเสนอหัวข้อเกี่ยวกับเงินปันผลเป็นอันดับแรก หลักการง่ายๆ คือ ถ้ากำไรเยอะ ก็จะแบ่งเงินได้เยอะตามไปด้วย

ผมเห็นด้วยกับความคิดเห็นของเขา

แพกมินซอก หัวหน้าฝ่ายดูแลเว็บไซต์ กำลังจดจ่อกับการออกแบบเว็บไซต์ออนไลน์รูปแบบใหม่ ตามแผนเดิมคือเราจะจำหน่ายเทียนขี้ผึ้งผ่านเว็บไซต์ ‘เกษตรกรภูเขาชีรี’ แต่เขาเสนอว่าเราควรสร้างเว็บไซต์ใหม่แยกออกมาต่างหาก

ต่อจากนี้ เราวางแผนว่าจะให้เว็บไซต์ ‘เกษตรกรภูเขาชีรี’ จำหน่ายผลไม้มีตำหนิ ลูกพลับแห้ง และน้ำผึ้ง เน้นผลผลิตทางการเกษตรเป็นสินค้าหลัก

ส่วนเทียนขี้ผึ้ง ถึงแม้จะจัดอยู่ในหมวดหมู่ของใช้ประจำวัน แต่ความที่มันทำจากวัสดุธรรมชาติ ก็เลยทำให้ดูก้ำกึ่งว่าจะเรียกว่าผลผลิตทางการเกษตรได้หรือไม่

อย่างไรก็ตาม ผมเห็นด้วยกับมินซอก และคิดว่าเป็นความคิดที่ดีที่จะแยกเว็บไซต์สำหรับจำหน่ายเทียนขี้ผึ้งออกมาต่างหาก เผื่อว่าในอนาคต เราจะได้พัฒนาเว็บนี้เพิ่มเติม ตลอดจนเพิ่มสินค้าในหมวดหมู่เดียวกันด้วย

หลังจากปรึกษาหารือกันในทีมแล้ว พวกเราตัดสินใจร่วมกันว่าจะจำหน่ายเทียนขี้ผึ้งผ่านทางเว็บไซต์ที่สร้างขึ้นใหม่ ผมคิดว่าการแยกสินค้าที่อยู่ในหมวดอาหารออกจากสินค้าจำเป็นในชีวิตประจำวันก็เป็นแผนการที่ดีเหมือนกัน

สุดท้าย เราได้ข้อสรุปร่วมกันว่า เว็บไซต์ ‘เกษตรกรภูเขาชีรี’ จะจำหน่ายผลผลิตทางการเกษตร ซึ่งส่วนใหญ่เป็นของที่กินได้ และเปิดเว็บไซต์ใหม่ขึ้นมาจำหน่ายเทียนขี้ผึ้ง รวมไปถึงสินค้าที่อยู่ในหมวดของใช้ในชีวิตประจำวันอื่นๆ

การสร้างเว็บไซต์ใหม่ให้เสร็จตรงเวลาไม่ใช่เรื่องง่าย มินซอกกำลังเร่งทำงานอย่างรวดเร็วเหมือนเสือชีต้าห์

กาฮีที่รับตำแหน่งหัวหน้าฝ่ายผลิตสินค้าไม่มีแม้แต่เวลาว่างจะแวะเข้ามาสำนักงานด้วยซ้ำ เธอต้องไปดูแลจัดการสถานที่ทำงานซึ่งอยู่ที่โรงเรียนประถมฮามุน ด้วยหน้าที่รับผิดชอบผลิตเทียนขี้ผึ้ง ทำให้เธอต้องเตรียมอุปกรณ์และเครื่องมือให้พร้อมที่สุด

แน่นอนว่าการผลิตเป็นเรื่องสำคัญ แต่สิ่งที่สำคัญไม่แพ้กันคือการเรียนรู้ การทำเทียนขี้ผึ้งไม่เหมือนงานปอกลูกพลับที่พวกคุณย่ารู้ขั้นตอนอยู่แล้ว กาฮีต้องค่อยๆ สอนขั้นตอนให้พวกท่านทีละขั้น

ตอนนี้ โรงเรียนประถมฮามุนได้รับการปรับเปลี่ยนให้เป็นโรงงานผลิตเทียนขี้ผึ้งไปแล้ว อย่างไรก็ตาม บรรยากาศไม่ได้เข้มงวดจนเกินไปนัก เหมือนชั้นเรียนมากกว่า พวกคุณย่าสวมถุงมือ หมวกและหน้ากากอนามัย กำลังหัวเราะอย่างร่าเริง แววตาเปล่งประกายแจ่มใส

แม้แต่พ่อเฒ่าอีชุนแบ ผู้รับผิดชอบเรื่องรถบัสรับส่งก็มีสีหน้ายิ้มแย้ม สมาชิกทุกคนทำงานกันอย่างขยันขันแข็งไม่ต่างจากตอนปอกลูกพลับ สิ่งเดียวที่แตกต่างคือ งานนี้ ไม่ใช่งานพาร์ทไทม์ที่ทำแค่ระยะสั้นๆ อีกแล้ว มันจะไม่จบลงแค่ครั้งเดียว แต่เป็นงานที่ยั่งยืน และต้องทำอย่างต่อเนื่องสม่ำเสมอ

\*\*\*

หลังจากตรวจสอบสัญญาที่ฮันกีทักร่างให้เรียบร้อย ผมก็เตรียมตัวออกจากสำนักงาน

“จะไปไหนน่ะ” มินซอกถามขึ้น พวกเราตกลงกันว่าต่อจากนี้ จะพูดกันแบบสบายๆ ยกเว้นแค่ตอนประชุม ผมเองก็ชอบแบบนี้มากกว่า

“ว่าจะไปติดต่อธุรกิจสักหน่อย”

“ธุรกิจ? นายจะไปวัดอีกแล้วเหรอ”

ถ้ารวมวัดฮโยมินด้วย ตอนนี้เรามีออเดอร์เทียนขี้ผึ้งจากวัด 5 แห่งแล้ว ผมเชื่อว่าน่าจะมีการบอกต่อและแนะนำปากต่อปากอย่างต่อเนื่อง แต่สิ่งที่น่ากังวลคือ ตลาดของเราอาจจะจำกัดอยู่แค่วงการศาสนาพุทธเท่านั้น

“วันนี้ฉันว่าจะลองไปที่อื่นดู”

“จะไปไหนล่ะ”

มินซอกถามด้วยใบหน้าที่เต็มไปด้วยความอยากรู้อยากเห็น

“ว่าจะไปโบสถ์”

“ฉันคิดตั้งแต่แรกแล้วว่าโบสถ์น่าจะเป็นตลาดที่เหมาะกับเรา ดีเหมือนกัน” มินซอกยิ้มเห็นด้วย

“มีอะไรให้ฉันช่วยไหม” ฮันกีทักถามขึ้นบ้าง

“พี่ยังมีงานต้องทำไม่ใช่เหรอครับ ไว้ตอนพี่ว่างเดี๋ยวผมไปกวนนะ ครั้งนี้ผมขอไปคนเดียวก่อนก็แล้วกัน”

“ครับ ท่านประธาน ตามที่ท่านว่าเลยครับ”

ผมออกจากสำนักงานพร้อมตัวอย่างเทียนขี้ผึ้งเหมือนเช่นเคย เป้าหมายคือโบสถ์คาชิล ซึ่งตั้งอยู่ที่ชิลกก[1] โบสถ์แห่งนี้เป็นสถานที่ศักดิ์สิทธิ์ของนักบวชประจำนิกายคาทอลิก

สัมผัสได้ถึงประวัติศาสตร์ที่ยาวนานผ่านตัวอาคารเก่าแก่ แสงแดดที่ส่องผ่านหน้าต่างกระจกใสสะอาดเจิดจ้าเป็นประกาย ราวกับหน้าต่างกระจกสีแต่ละบานกำลังเล่าเรื่องราวในอดีตให้เราฟัง

ผมก้าวเข้าไปในโบสถ์ บาทหลวงท่านหนึ่งออกมาต้อนรับ

“ชื่อของพ่อคือมิคาเอล”

“ผมชื่อคิมด็อกมย็องครับ”

“เชิญเข้ามาได้เลยลูก”

สมกับเป็นห้องของบาทหลวง ภายในงดงามเป็นสง่า สิ่งแรกที่เตะตาผมคือ เทียนที่ยังคงมีรอยไหม้  เป็นเทียนสินค้าทดลองที่ผมเคยให้เขา

“พ่อชอบเทียนขี้ผึ้งมากเลย”

“ดีใจที่คุณพ่อชอบครับ”

ผมหยิบเทียนในถุงกระดาษออกมา เป็นเทียนขี้ผึ้งที่มีรูปร่างหน้าตาเหมือนพระแม่มารีย์

บาทหลวงมิคาเอลรับเทียนขี้ผึ้งจากผมไปด้วยสีหน้ายินดี

“เห็นแล้วพ่อไม่กล้าจุดเลยนะเนี่ย สวยเหมือนงานศิลปะเลย”

“คุณพ่อชมเกินไปแล้วครับ”

“ไม่หรอกลูก พ่อเพิ่งเคยเห็นเทียนที่สวยขนาดนี้เป็นครั้งแรกเลยนะ”

ผมหยิบขวดไวน์ออกมาจากถุงกระดาษ มันเป็นของขวัญที่ผมเตรียมมาให้ท่าน

“ไวน์ขวดนี้แทนคำขอบคุณของผมครับ”

“เอาไวน์มาให้เลยหรือ”

บาทหลวงมิคาเอลรับไวน์ไปจากผม พลางมองมันด้วยท่าทีชื่นชมราวกับเด็กน้อย

ผมรู้สึกเหมือนงานทุกอย่างสำเร็จไปได้อย่างง่ายดาย

นอกจากศาสนาพุทธแล้ว ศาสนาคริสต์ทั้งนิกายคาทอลิกและนิกายโปรเตสแตนต์ก็ต้องใช้เทียนเป็นจำนวนมาก

สำหรับศาสนาพุทธ นักบวชใช้เทียนเพื่อวิปัสสนาและบำเพ็ญเพียรตามธรรมเนียมเก่าแก่ ส่วนศาสนาคริสต์นิกายคาทอลิกใช้เทียนด้วยหลากหลายวัตถุประสงค์ เช่น ใช้เทียนบนแท่นในพิธีมิสซา[2] หรือจุดเทียนถ้วยต่อหน้ารูปปั้นพระแม่มารีย์ ทั้งสองศาสนาต่างมีสัญลักษณ์และกฎเกณฑ์ในการจุดเทียนตามแนวทางของตนเอง

แน่นอนว่าจำนวนเทียนที่ต้องใช้มีปริมาณมากทีเดียว

“สินบนหรือ”

“ของขวัญต่างหากครับ” ผมแก้

“ลูกอยากจะขายเทียนขี้ผึ้งให้พ่อใช่มั้ย” บาทหลวงมิคาเอลถามยิ้มๆ

“ถ้าขายได้ก็ดีสิครับ”

“อย่างที่พ่อเคยบอกไป เรื่องนี้คงจะยาก”

“หมายความว่ายังไงเหรอครับ”

“พ่อตั้งใจว่าจะซื้อเทียนขี้ผึ้งแบบปลีกเพื่อใช้เป็นการส่วนตัวน่ะ” ท่านอธิบายด้วยน้ำเสียงเรียบๆ

ในกรณีของศาสนาคริสต์ ถ้าต้องการซื้อของจำนวนมาก จะต้องมีการทำเรื่องขออนุญาตจากอัครสังฆมณฑล[3] บาทหลวงมิคาเอลกำลังบอกผมอ้อมๆ ว่า เรื่องนี้ท่านไม่สามารถตัดสินใจเองตามอำเภอใจได้ เพราะเรื่องเกี่ยวกับเงินทองจะต้องมีการควบคุมจัดการอย่างเข้มงวด

ศาสนาคริสต์นิกายคาทอลิกเชื่อมต่ออย่างเป็นหนึ่งเดียว โดยมีศูนย์กลางอยู่ในสภาปกครองโรมัน การปกครองโดยคณะสงฆ์กลุ่มเดียวมีอำนาจสูงสุดคือพลังที่สร้างศาสนานี้ให้แน่นแฟ้นมาจนถึงปัจจุบัน

“พ่อพูดอย่างนี้ ลูกผิดหวังบ้างหรือเปล่า”

“ไม่ครับ”

ความจริงผมเดาไว้บ้างแล้วว่าการติดต่อกับทางโบสถ์น่าจะต้องมีกฎเกณฑ์บางอย่าง เพียงแต่ไม่คิดว่าจะเคร่งครัดขนาดนี้

“แต่พ่อถูกใจเทียนที่ลูกด็อกมย็องนำมาให้นะ”

“ขอบคุณครับ”

หลังจบบทสนทนา ผมหันหลังเตรียมออกจากโบสถ์ ในระหว่างที่ผมกำลังจะก้าวออกไปนั้นเอง บาทหลวงก็เรียกผมไว้

“มีอะไรหรือครับคุณพ่อ”

“พ่อหวังว่าลูกจะลุกขึ้นได้ด้วยตัวเองนะ” บาทหลวงมิคาเอลบอกด้วยสีหน้าเต็มไปด้วยรอยยิ้ม

“ผมจะทำให้ได้ตามที่คุณพ่อบอกครับ”

“พ่อขออวยพรให้ลูกโชคดี”

แม้จะเดินจากมาแล้ว คำพูดของบาทหลวงก็ยังติดอยู่ในหัวผม ‘ลุกขึ้นด้วยตัวเอง’ เป็นคำที่เหมาะกับผมจริงๆ

**ด็อกมย็องเก่งเรื่องการใช้คน แต่ก็ทำทุกอย่างด้วยตัวเองก่อนเสมอ เก่งมากก**

**ว่าแต่จะทำยังไงต่อล่ะเนี่ย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **72**

**ตอนที่ 72 โรงเรียนสอนทำเทียน**

ผมกลับมาที่บ้าน พ่อแม่ และมินซอกกำลังรอผมอยู่ที่โต๊ะอาหาร พอเห็นหน้าผม มินซอกก็ถามทันที

“ไม่เวิร์กเหรอ”

“เปล่าหรอก”

“หน้านายฟ้องหมดแล้วน่า”

“ดูออกเลยเหรอ”

“ใช่ ดูออกหมดแล้ว ปกติสีหน้านายไม่ค่อยผิดหวังไง”

คำพูดของเขาทำให้ผมรู้สึกมีกำลังใจมากขึ้น จู่ๆ ผมก็รู้สึกหิว จึงหยิบช้อนส้อมและเริ่มกินอาหาร

“กินช้าๆ ก็ได้ รีบเกินไปเดี๋ยวก็ท้องอืดหรอก” แม่บอกด้วยสีหน้าเป็นห่วง

ภาพข่าวในโทรทัศน์ปรากฏขึ้นมา เป็นข่าวเกี่ยวกับนักเรียน

“สงสัยจะหิวมากเลยซีนะ” แม่ดูข่าวพลางบ่นพร้อมถอนหายใจ

ผมวางช้อนและจ้องหน้าจอโทรทัศน์ เป็นข่าวที่เล่าเรื่องเด็กสาวมอสี่ เธอขโมยขนมปังของร้านไป และทิ้งกระดาษโน้ตขอโทษเอาไว้

**[ขอโทษที่ขโมยนะคะ ถ้าโตเป็นผู้ใหญ่แล้วจะจ่ายคืนให้แน่นอนค่ะ ขอโทษจริงๆ นะคะ]**

สุดท้ายแล้ว เจ้าของร้านขายขนมปังก็ตามตัวเด็กสาวจนพบ เธอบอกว่ารู้ว่าเป็นการกระทำที่ไม่ดี แต่เธออยากให้ขนมปังที่น้องชอบในวันเกิดของน้อง และขอให้เจ้าของร้านยกโทษให้ ซึ่งเจ้าของร้านก็ไม่ได้ต่อว่าหรือถามหาความรับผิดชอบอะไร

“เป็นเด็กที่น่าสงสารจังนะ” พ่อพูดพลางถอนหายใจ

ข่าวจบลง โทรทัศน์เปลี่ยนไปเล่าข่าวอื่นต่อ

ทันใดนั้น ผมก็ลุกพรวดขึ้นยืน

“กินข้าวอยู่ดีๆ จู่ๆ เป็นอะไรน่ะ” มินซอกมองผมด้วยแววตาตกใจ

“ฉันออกไปข้างนอกแป๊ปนึงเดี๋ยวกลับมานะ”

“มืดแล้วนะ จะไปไหนอีก” แม่บ่น

“ขอตัวไปโทรศัพท์แป๊ปนึงครับ”

“ก็กินให้เสร็จแล้วค่อยโทร.สิ”

“แค่แป๊ปเดียวเองครับ”

ใบหน้าของเด็กสาวที่โดนเบลอหน้าในข่าวยังติดอยู่ในหัว คำพูดของบาทหลวงมิคาเอลซ้อนทับขึ้นมา

ผมรู้สึกว่าต้องทำสิ่งนี้เดี๋ยวนี้ และหยิบโทรศัพท์ขึ้นมา

สัญญาณรอสายจบลง... เสียงของใครคนหนึ่งกระทบเข้าหู

“ว่าไง คิมด็อกมย็อง!”

“ครับ ท่านประธานสมาคมพักมุนโฮ ผมคิมด็อกมย็องครับ”

พักมุนโฮ ประธานสมาคมผึ้งพันธุ์ หลังจากจับมือร่วมมือกัน ผมไม่ได้พบเขาอีกเลยตั้งแต่วันนั้น

“ไม่คิดว่านายจะโทร.หาฉันนะเนี่ย มีธุระอะไรหรือเปล่า”

“พรุ่งนี้ผมขอพบได้มั้ยครับ”

“ฉันต้องไปถึงฮาดงเลยหรือ”

“ไม่ต้องครับ ผมจะเป็นคนขึ้นไปโซลเองครับ”

“สงสัยจังว่ามีเรื่องอะไร”

“ผมมีเรื่องสำคัญอยากปรึกษาหน่อยน่ะครับ”

“ถ้าเป็นนาย ฉันยินดีต้อนรับเสมอ”

“ขอบคุณมากครับ”

\*\*\*

วันต่อมา ผมรีบตื่นตั้งแต่เช้ามืด

ผมแจ้งเพื่อนร่วมงานว่าวันนี้จะเดินทางไปติดต่องานที่โซล โดยสัญญาว่าจะเล่ารายละเอียดให้ฟังหลังทุกอย่างเรียบร้อยแล้ว

ผมไม่ได้ไปโซลมานานมากแล้ว บรรยากาศยังคงเร่งรีบและวุ่นวายเหมือนเดิม

สำนักงานของพักมุนโฮตั้งอยู่ที่จงโน เนื่องจากจำนวนคนเลี้ยงผึ้งพันธุ์มีมากกว่าคนที่เลี้ยงผึ้งโพรง สมาคมจึงใหญ่โตและมีขนาดใหญ่

ผมก้าวเข้าไปในอาคารรูปรังผึ้ง ผู้หญิงตรงโต๊ะประชาสัมพันธ์จำผมได้ทันที เธอพาผมไปหาพักมุนโฮที่ห้อง

“เดินทางมาไกลเลย คงเหนื่อยแย่สินะ”

“ไม่หรอกครับ”

“นั่งก่อนสิ”

สำนักงานมีขนาดใหญ่ ห้องของพักมุนโฮก็กว้างขวาง บนชั้นหนังสือด้านหลังมีหนังสือเรื่องการเลี้ยงผึ้งวางอยู่หลายเล่ม ทั้งหมดเป็นหนังสือภาษาอังกฤษ

“ว่าแต่มีเรื่องอะไรเหรอ เมื่อคืนฉันสงสัยจนนอนไม่หลับเลยนะ” เขาถามยิ้มๆ

“สมาคมผึ้งพันธุ์ตั้งอยู่ที่นี่มานานแล้วใช่ไหมครับ”

“ใช่ อยู่มานานแล้วแหละ”

“ผมได้ยินมาว่าคุณทำธุรกิจให้เช่าใช่ไหมครับ”

“ก็ใช่ นายอยากเช่าที่นี่หรือ”

แววตาของเขาเป็นประกาย ดูเหมือนเขาจะดูออกแล้วว่าผมต้องการอะไร

“เห็นคำว่า ‘อยากเช่าตึก’ แปะอยู่บนหน้าเลยนะ ฉันเดาถูกใช่มั้ย”

“ใช่แล้วครับ”

“มีอะไรในใจก็บอกมาเลย”

เขาเท้าคางพลางเอ่ยลอยๆ แววตาบอกว่ากำลังสงสัยว่าผมอยากเช่าตึกไปทำอะไร

“ผมอยากสร้างโรงเรียนสอนทำเทียนสำหรับเยาวชนครับ”

“โรงเรียนสอนทำเทียนสำหรับเยาวชน?”

“ผมกำลังขยายฐานการผลิตเทียนขี้ผึ้งที่ฮาดงครับ และอยากได้พื้นที่สำหรับสร้างโรงเรียนทำเทียนที่โซลด้วย”

“ทำไมถึงต้องเป็นโซลล่ะ ทำไมไม่เป็นฮาดง”

“ในอนาคต ผมมีแผนอยากอบรมคนเลี้ยงผึ้งที่นี่น่ะครับ”

แววตาของพักมุนโฮเป็นประกายแวววาวทันทีที่ได้ยินคำว่าอบรมคนเลี้ยงผึ้ง

“งั้นก็สร้างโรงเรียนเลี้ยงผึ้งสิ จะสร้างโรงเรียนสอนทำเทียนทำไม”

“ผมอยากขายเทียนที่เยาวชนเป็นคนทำครับ จะได้เอากำไรที่ได้ไปเป็นทุนการศึกษาครับ”

“โอ้ มูลนิธิเพื่อทุนการศึกษาแห่งหนึ่งนี่เอง”

“ใช่แล้วครับ ผมจะจัดสอนในวันหยุดสุดสัปดาห์ครับ”

“ไม่ได้จะทำธุรกิจโดยใช้ประโยชน์จากเด็กใช่มั้ย” เขาหรี่ตาถาม

“กำไรทั้งหมดจะเข้ามูลนิธิเพื่อทุนการศึกษาครับ”

“นายพูดจริงหรือเปล่า”

ผมไม่ตอบ แต่ประสานสายตากับพักมุนโฮตรงๆ

“พูดจริงหรือ ไหนลองบอกมาหน่อยว่าเพราะอะไร นายถึงคิดอย่างนั้น”

“ผมไม่ได้คิดว่ามันเป็นธุรกิจการกุศลนะครับ แต่มองว่าเป็นการลงทุนเพื่ออนาคตมากกว่า พวกเด็กๆ ที่เรียนทำเทียนกับผม ก็จะเหมือนได้รับการปลูกฝังความเชี่ยวชาญด้านนี้ ในอนาคตพวกเขาจะต้องสนใจเกษตรกรรมแน่นอนครับ ผมคิดว่านี่เป็นโปรเจ็กต์ที่ต้องเริ่มในทันที จึงได้รีบติดต่อมาหาท่านประธานครับ”

พักมุนโฮพยักหน้าหนักๆ

“ถ้าอย่างนั้นฉันก็จะให้เช่าพื้นที่ของฉันฟรี”

“ขอบคุณมากครับ”

\*\*\*

ผมเริ่มเตรียมโฆษณาโรงเรียน โดยให้ข้อมูลว่าผู้สมัครจะได้เรียนรู้การทำเทียน และมีโอกาสได้รับทุนการศึกษาด้วย

ผลตอบรับเป็นไปอย่างดี ผู้สมัครเยอะกว่าที่คาด

พักมุนโฮเองก็ให้ความสนใจและช่วยสนับสนุนโรงเรียนสอนทำเทียนของผม เขาพาหลานสาวมาสมัครเข้าโรงเรียนด้วย และมาเรียนพร้อมกับเธอ

ช่วงวันหยุดสุดสัปดาห์ คุณครูสอนทำเทียนที่ฮาดงจะเดินทางไปโรงเรียนสาขาโซลด้วย

เหล่าคุณย่า และกาฮี ผู้เชี่ยวชาญ เผยแพร่แนะนำเคล็ดลับทำเทียนให้กับเด็กๆ ส่วนพ่อเฒ่าอีชุนแบคอยขับรถบัสรับส่งในช่วงสุดสัปดาห์โดยไม่ได้หยุดพักเช่นกัน

เวลาผ่านไปอย่างรวดเร็ว หนึ่งเดือนผ่านไป สิ่งที่ผมหวังไว้ก็กลายเป็นเรื่องจริง

เด็กสาวคนหนึ่งมาที่โรงเรียนสอนทำเทียน ใบหน้าท่าทางของเธอคุ้นตาอย่างมาก

ใช่แล้ว เธอคือเด็กสาวในข่าวนั่นเอง เด็กสาวคนที่เคยขโมยขนมปังไปให้น้องในวันเกิด

“หนูขอสมัครเรียนทำเทียนด้วยได้มั้ยคะ” เธอบอกผม

**อยากรู้แล้วว่าด็อกมย็องวางแผนอะไรไว้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **73**

**ตอนที่ 73 การตลาดแห่งปาฏิหาริย์**

“... หนูขอทำเทียนด้วยได้มั้ยคะ”

“ต้องได้อยู่แล้วสิ”

ชื่อของเธอคือนัมอายอง เธอมาปรากฏตัวที่โรงเรียนสอนทำเทียนพร้อมกับน้องชายตรงตามที่ผมคิดไว้

ผมสืบหาที่อยู่ของเธอผ่านนักข่าวแพซอนอา และได้รู้ว่าหมู่บ้านที่เธออาศัยอยู่เป็นพื้นที่ที่เต็มไปด้วยความขัดแย้งจากปัญหาเขตพัฒนาใหม่ เป็นทำเลที่ทรุดโทรมอย่างหนัก

ผมตัดสินใจรื้อฟื้นวิชาเอกที่เรียนมา จัดการโฆษณาอย่างเป็นทางการในพื้นที่ โดยขออนุญาตจากศูนย์บริการประชาชนอย่างเป็นทางการ

เนื้อหาโฆษณาคือการแจ้งให้ทราบว่าไม่ว่าใครก็สมัครเป็นนักเรียนทุนของโรงเรียนสอนทำเทียนแห่งนี้ได้

ผมมั่นใจมากว่าเธอจะต้องมาอย่างแน่นอน

และตอนนี้ เธอก็มาอยู่ตรงนี้แล้ว กำลังเผชิญหน้ากับผมอยู่

“คุณจะมอบทุนการศึกษาให้จริงๆ เหรอคะ”

“แน่นอนสิ”

“เอาไปใช้เป็นค่าใช้จ่ายในชีวิตประจำวันก็ได้ใช่มั้ยคะ”

ผมปวดใจกับคำถามของเธอ ผมไม่ได้อยากได้แรงงานเด็ก แค่อยากช่วยให้พวกเขาลุกขึ้นได้ด้วยตัวเองเพียงเท่านั้น

ผมอยากให้เด็กทุกคนที่มาเรียนทำเทียนกับผมสามารถเปล่งประกายได้เหมือนตอนเราจุดไฟลงบนไส้เทียน

“แน่นอนสิ เอาไปใช้กับเรื่องที่จำเป็นได้หมดเลย”

“แล้วถ้าทำเทียนได้เยอะ จะได้ทุนการศึกษาเยอะขึ้นด้วยมั้ยคะ”

“นี่ไม่ใช่ที่ทำงาน แต่เป็นโรงเรียน ถ้าตัดสินใจว่าจะมา ก็ให้คิดซะว่าเป็นกิจกรรมยามว่างก็แล้วกันนะ แต่หนูต้องขออนุญาตคุณพ่อคุณแม่ก่อนนะ เพราะพวกท่านต้องรู้ด้วยว่าอายองไปทำอะไรอยู่ที่ไหน”

“ขออนุญาตเหรอคะ”

ถึงจะบอกว่าให้ทุนการศึกษา แต่ก็ต้องได้รับความยินยอมจากผู้ปกครองก่อน

“แค่...ทำเทียนเฉยๆ ไม่ได้เหรอคะ” อายองถามพลางจับมือน้องชายไว้แน่น

ผมพยายามโน้มน้าวอีกหลายรอบ แต่อายองยังคงยึดมั่นกับคำตอบแบบเดิม จริงๆ ในเอกสารระบุไว้ว่าเธอมีผู้ปกครองคือพ่อ

ดูเหมือนเธอจะมีปัญหาบางอย่างที่ไม่สามารถพูดออกมาได้

ผมพาเธอไปหากาฮี คงต้องให้ฝึกทำเทียนไปก่อน เรื่องขออนุญาตผู้ปกครองคงต้องเอาไว้ทีหลัง

อายองจ้องมองผมตลอดเวลา แม้แต่ตอนเดินเข้าไปในห้องเรียน ผมรอจนเธอเข้าห้องเรียนเรียบร้อย จึงออกมาข้างนอก

ในมือมีที่อยู่ของเธออยู่

ผมมุ่งหน้าไปยังสถานที่ที่แห่งหนึ่งซึ่งแออัดไปด้วยอาคารแบ่งเช่า

รู้ตัวอีกที ผมก็ยืนอยู่หน้าบ้านตามที่อยู่ของอายอง มันเป็นบ้านชั้นใต้ดิน ไม่มีกริ่ง

“มีใครอยู่ไหมครับ”

ผมเคาะประตูแต่ไม่มีเสียงตอบรับ ขณะกำลังลังเลว่าจะกลับดีหรือไม่ จู่ๆ ก็มีเสียงดังมาจากในบ้าน เป็นเสียงคนไอ

ผมลองหมุนลูกบิดประตูทางเข้าดู ปรากฏว่ามันไม่ได้ล็อค

“ขอเสียมารยาทหน่อยนะครับ”

ด้านในเป็นห้องเดี่ยวขนาดหกฟุต ชุดนักเรียนและเสื้อผ้าของเด็กๆ แขวนอยู่บนผนังที่เต็มไปด้วยเชื้อรา

ชายคนหนึ่งนอนอยู่ข้างโต๊ะอาหารที่มีถังกิมจิและถังน้ำวางอยู่ น่าจะเป็นคุณพ่อของอายอง

“คุณพ่อ ไม่เป็นไรใช่มั้ยครับ”

พอก้าวเข้าไปใกล้ กลิ่นเหม็นรุนแรงก็โชยมาปะทะจมูก ข้างๆ ตัวชายคนนั้นมีผ้าอ้อมสำหรับผู้ใหญ่วางอยู่

สภาพของเขาดูเคลื่อนไหวไม่สะดวก ดูอ่อนแรงเหมือนจะพูดไม่ไหว

ผมถกแขนเสื้อ [1] ขึ้นทันที เห็นอย่างนี้ ผมมีประสบการณ์เคยเป็นอาสาสมัครดูแลผู้พิการมาก่อน

ผมบอกเขาด้วยสายตาว่าอย่ากังวล และตักน้ำป้อนเขาอึกหนึ่ง

ดูเหมือนเขาจะคิดว่าผมเป็นเจ้าหน้าที่อาสาสมัครเพื่อสังคม

ขณะกำลังดูแลผู้ป่วยแบบไม่คาดคิด จู่ๆ ผมก็รู้สึกถึงสายตาทิ่มแทงมาจากด้านหลัง

“คุณมาทำอะไรที่นี่คะ”

อายองนั่นเอง เธอโกรธจนหน้าดำหน้าแดง รีบเดินเข้าไปหาพ่อ ส่งสายตาพูดคุยบางอย่างพลางห่มผ้าให้

“ไปข้างนอกคุยกันหน่อยค่ะ”

ผมเดินตามอายองออกมาที่สวนสาธารณะในละแวกนั้น เธอจ้องผมด้วยสายตาน่ากลัว สีหน้าบอกว่าไม่พอใจ

“ทำไมถึงมาบ้านคนอื่นโดยไม่ได้รับอนุญาตแบบนี้คะ”

ผมสบตากับเธอ

“ถ้าสงสารกันนักก็กลับไปเถอะค่ะ ทุนการศึกษาอะไรนั่นหนูไม่ต้องการแล้ว!”

“ฉันไม่ได้สงสาร แค่อยากช่วยหนูเท่านั้นเอง”

“ทำไมถึงอยากช่วยหนูล่ะคะ” เธอมองผมด้วยสายตาทิ่มแทง

ผมเงียบไปชั่วขณะ เธอหันหลังเตรียมตัวกลับ

“เพราะชีวิตของฉันเคยล้มเหลวมาแล้วยังไงล่ะ เคยเหนื่อยมากจนถึงขนาดอยากยอมแพ้กับชีวิต”

อายองหันกลับมามอง สีหน้าบอกว่าไม่เชื่อที่ผมพูด

ผมมองตอบเธอด้วยสายตาจริงจัง

“จู่ๆ ทุกอย่างในชีวิตฉันก็รวนไปหมด ไม่เหมือนที่ตั้งใจไว้ รู้ตัวอีกที ก็ไม่อยากมีชีวิตต่อ คิดว่าอีกไม่นานคงต้องตายแน่ๆ”

“แล้วทำไมตอนนี้ถึง...?”

“เพราะมีโอกาสเข้ามาหาฉันน่ะสิ ฉันก็เลยได้ใช้ชีวิตใหม่แบบนี้ไงล่ะ”

“ชีวิตใหม่เหรอคะ? โอกาส?”

“ฉันก็เลยอยากแบ่งโชคให้กับเธอบ้างน่ะ”

“ให้หนูเหรอคะ”

อายองเบิกตากว้าง สีหน้าสดใสกว่าเดิม

เราสองคนเปลี่ยนมานั่งคุยที่ม้านั่งในสวนสาธารณะ อายองเริ่มเล่าเรื่องของตัวเองให้ผมฟัง

แม่ของเธอจากโลกนี้ไปนานแล้ว หลังจากนั้น พ่อต้องทำงานทุกอย่างเพื่อเลี้ยงดูลูกทั้งสองคน

พ่อของอายองต้องทำงานทุกอย่างเพื่อหาเงิน ไม่ว่าจะเป็นงานก่อสร้าง ทำความสะอาด ส่งอาหาร ฯลฯ

วันหนึ่ง โชคร้ายมาเยือน พ่อพลัดตกจากที่สูงในไซต์งานก่อสร้าง อาการแย่มากจนกลายเป็นอัมพาตทั้งตัว จากที่เคยออกไปรับจ้างรายวัน ก็ต้องมานอนติดเตียงตามที่ผมเห็น

แม้ว่าทางครอบครัวจะได้รับเงินช่วยเหลือในฐานะผู้รับบำนาญพื้นฐานทุกเดือน แต่รายจ่ายก็ยังไม่พออยู่ดี

ค่ายาของพ่อเพิ่มขึ้นเรื่อยๆ จนแทบไม่พอกินพอใช้จ่าย สุดท้าย น้องของเธอก็หิวจนทนไม่ไหว ต้องแอบไปขโมยขนมปัง พออายองรู้เข้า ก็ออกหน้ารับผิดแทน

“สัญญากับหนูนะคะว่าจะไม่สงสารหนู แล้วหนูจะตั้งใจทำเทียนให้ดีกว่าใครเลยค่ะ”

“นั่นคือสิ่งที่ฉันต้องการเลยล่ะ แต่ว่านะ อายอง”

“คะ?”

อายองอายุมากกว่าเด็กคนอื่นๆ ผมจึงตัดสินใจว่าจะมอบหน้าที่การตลาดของโรงเรียนสอนทำเทียนให้เธอดูแล หน้าที่หลักของเธอคือ ตามหาเด็กๆ ที่ตกอยู่ในสถานการณ์ที่ลำบากเหมือนๆ กัน และชวนทุกคนมาทำงานที่โรงเรียนสอนทำเทียนแห่งนี้

พอผมบอกสิ่งที่ต้องการ อายองก็ทำตาโตอย่างตื่นเต้น

“หนูจะทำได้ใช่มั้ยคะ”

“ฉันคิดว่าหนูจะทำได้ดีกว่าใครเลยล่ะ”

“งั้น... หนูจะลองดูสักครั้งค่ะ

“ดีเลย”

ผมกับอายองย้อนกลับมาที่บ้านของเธอ เธอเล่าเรื่องโรงเรียนสอนทำเทียนให้พ่อฟัง

แม้ว่าร่างกายจะไม่ตอบสนอง แต่อ่านคำตอบได้จากสีหน้าของเขาว่า... อนุญาตให้เธอไปทำงานนี้

\*\*\*

บ่ายวันนั้น ผมเดินทางกลับมาฮาดง ก่อนกลับบ้านผมแวะไปสถานที่แห่งหนึ่ง... นั่นคือ ห้องพักของรุ่นพี่ฮันกีทัก

“ท่านประธาน กลับมาจากโซลแล้วเหรอครับ” เขาพูดล้อๆ

“เราตกลงกันแล้วไม่ใช่เหรอครับว่าถ้าอยู่นอกการประชุม จะพูดคุยแบบเป็นกันเอง”

“แต่หน้าคุณมีคำว่าประชุมเขียนไว้เลยนะครับ”

ก่อนหน้านี้ เราประชุมกัน ผมแบ่งปันข้อมูลเรื่องโรงเรียนสอนทำเทียนกับทุกคน มินซอกกับกาฮีดูไม่ติดใจอะไร แต่ฮันกีทักกลับมีสีหน้าสงสัยแตกต่างจากคนอื่น เขาตอบว่าเห็นด้วย แต่ก็ดูออกว่าไม่เต็มใจ ทีท่าของเขายังติดใจผมจนถึงตอนนี้

“ผมอยากเพิ่มจำนวนเด็กๆ ที่โรงเรียนสอนทำเทียนน่ะครับ อยากให้พวกเขาได้เรียนเพิ่ม”

“แต่ว่า... ด็อกมย็อง” สีหน้าของฮันกีทักเคร่งเครียด “เราไม่ใช่นักการกุศลนะ”

**นั่นสิ เราวางแผนจะรวยนะด็อกมย็องง**

**อยากรู้เหมือนกันว่าด็อกมย็องวางแผนไว้ยังไง ลุ้นทุกตอน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **74**

**ตอนที่ 74 เทียนแห่งความหวัง**

“ผมก็ไม่ได้อยากทำการกุศลเหมือนกันครับ”

“การรวมตัวเด็กด้อยโอกาสไว้ที่โรงเรียนสอนทำเทียนนี่ไม่ใช่งานกุศลเหรอ”

“ยิ่งเราช่วยเด็กๆ มากเท่าไหร่ ก็ยิ่งมีสิ่งดีๆ เกิดขึ้นกับเราครับ รายได้ก็จะเพิ่มขึ้นด้วยครับ”

“พูดอะไรเหลวไหลไปเรื่อยหรือเปล่าเนี่ย” ฮันกีทักท้วงด้วยสีหน้าไม่เห็นด้วย

“ตอนที่ตัดสินใจขายลูกพลับแห้ง เพราะชาวบ้านร่วมแรงร่วมใจช่วยเหลือกัน ผมถึงได้กำไรมากมายแบบนั้น ตอนที่เลี้ยงผึ้งก็เหมือนกัน เพราะฉะนั้น ผมเชื่อว่าการทำเทียนก็จะเป็นแบบนั้นด้วย”

“นั่นเพราะพวกชาวบ้านที่เป็นผู้เชี่ยวชาญงานไม่ใช่เหรอ แต่กับเด็กๆ พวกนี้ มันต่างกันมากเลยนะ”

“ไม่หรอกครับ จริงๆ แล้ว เหตุผลที่ผมเลือกกลุ่มคนที่แตกต่างกัน ก็มุมมองที่เปลี่ยนไปตามผลิตภัณฑ์ของเราเท่านั้นเองครับ”

“มุมมองที่เปลี่ยนไปอย่างนั้นเหรอ” ฮันกีทักกะพริบตาแล้วถามออกมางงๆ

“ลูกพลับแห้งกับน้ำผึ้งเป็นสินค้าเพื่อบริโภคครับ ผมตัดสินใจรวมพลังกับชาวบ้านก็เพื่อให้ได้สินค้าที่สะอาดและมีสุขภาพดี ทั้งหมดนั้นก็เพื่อเอาชนะใจของผู้บริโภคครับ”

“แล้วกับเทียน มันแตกต่างกันยังไงล่ะ”

“เทียนเป็นของที่ขายแสงสว่างและความหวังครับ”

“แสงสว่างและความหวัง?”

“แสงสว่างและความหวังของสังคมก็คือเด็กๆ ไงล่ะครับ ผมเชื่อว่าถ้าเราขายเทียนแล้วมอบกำไรให้เด็กๆ เราก็จะได้ใจผู้บริโภคเช่นกันครับ”

“งั้นเราก็ไม่ใช่พ่อค้าขายเทียนน่ะสิ แต่เราคือคนที่แบ่งปันแสงสว่างและความหวังต่างหาก” รอยยิ้มของฮันกีทักแจ่มใส เป็นรอยยิ้มที่บ่งบอกว่าเจ้าตัวหมดความสงสัยใดๆ เกี่ยวกับเรื่องโรงเรียนทำเทียน เขาเข้าใจผมแล้ว...

ผมเชื่อว่าในอนาคต โรงเรียนที่ผมสร้างขึ้น จะมีความหมายในเชิงสัญลักษณ์ และหวังว่าจะได้ประโยชน์ทั้งสองทาง นั่นคือสามารถช่วยเหลือเด็กๆ ในด้านการเงิน และได้ขายผลิตภัณฑ์ของเราเพิ่มเป็นของแถม

\*\*\*

หลายสัปดาห์ผ่านไป เด็กๆ เริ่มทยอยมารวมตัวที่โรงเรียนสอนทำเทียนของเรามากขึ้น ทั้งหมดเป็นเพราะอายอง

“หนูพาคนมาเยอะเกินไปมั้ยคะ”

“ไม่หรอก หนูเก่งมาก”

อายองเปลี่ยนไปเหมือนเป็นคนละคน เธอสดใสและร่าเริงขึ้นมาก อีกทั้งยังมุ่งมั่นในการทำเทียนด้วย

เธอเรียนรู้จากกาฮีได้ดี และสนิทสนมกับกาฮีเหมือนพี่สาวแท้ๆ

เทียนที่ผลิตจากฝีมือของกลุ่มนักเรียนขายได้ทันทีหลังทำเสร็จ เพราะมีคนจากองค์กรทางศาสนามาขอซื้อไปทั้งหมด ส่วนใหญ่เป็นองค์กรของศาสนาคริสต์นิกายโรมันคาทอลิกและนิกายโปรเตสแตนต์

ข่าวเรื่องโรงเรียนสอนทำเทียนกำลังแพร่กระจายออกไปแบบปากต่อปาก เทียนฝีมือเด็กๆ ขายดิบขายดีจนเริ่มจะขาดแคลน

หนึ่งในเหตุผลหลักที่เทียนขายดี เพราะตั้งราคาขายค่อนข้างถูก ทั้งหมดนี้มีที่มาที่ไป และหลักการง่ายๆ

เทียนที่ผลิตในเมืองฮาดงจะมีราคาแพงกว่าเพราะใช้ขี้ผึ้งที่ผลิตจากผึ้งโพรง แต่เทียนที่ผลิตจากโรงเรียนสอนทำเทียนในโซลใช้ขี้ผึ้งจากผึ้งพันธุ์ และด้วยเหตุผลนี้ ทำให้พักมุนโฮพอใจและยินดีกับการให้เราใช้พื้นที่ในอาคารแห่งนี้ฟรี

ผมอยากสนับสนุนคนจากสมาคมผึ้งพันธุ์ด้วย แม้ว่าอาจจะเป็นแค่เรื่องเพียงเล็กน้อยก็ตาม

หลังจากจัดการตารางงานที่ยุ่งเหยิงในโซล ผมก็เตรียมตัวเดินทางกลับฮาดง ตอนที่กำลังขึ้นรถ จู่ๆ ก็ได้ยินเสียงคุ้นเคยจากด้านหลัง

“คุณคิมด็อกมย็อง ฉันโทรหาคุณไม่รู้กี่หนแล้วนะ”

นักข่าวแพซอนอานั่นเอง ผมมองหน้าจอโทรศัพท์ และเพิ่งจะสังเกตว่ามีสายที่ไม่ได้รับอยู่

“จำได้ไหมคะคุณสัญญากับฉันว่าถ้าฉันต้องการข่าว คุณจะตอบรับทุกครั้ง”

“จำได้ครับ ขึ้นรถได้เลยครับ”

ผมเอ่ยปากชวนเธอขึ้นรถ และถามตรงๆ

“ที่บอกว่าต้องการข่าว เป็นข่าวเกี่ยวกับผมเหรอครับ”

“จำเด็กผู้หญิงในร้านขนมปัง คนที่คุณเคยถามที่อยู่จากฉันได้ใช่ไหมคะ”

“จำได้ครับ มีอะไรหรือครับ”

“ฉันได้ยินมาว่าตอนนี้ เด็กผู้หญิงคนนั้นอยู่ที่โรงเรียนสอนทำเทียนใช่ไหมคะ”

ผมเหยียบเบรกทันทีจนรถหยุดกะทันหัน

“ถ้าต้องการข่าวเรื่องนั้น ผมขอปฏิเสธครับ เด็กคนนั้นไม่ใช่เครื่องมือโฆษณาหรือทำการตลาดครับ”

แพซอนอาวางหน้าเฉย

“คุณเข้าใจผิดแล้ว ฉันไม่ใช่ผู้หญิงที่ไร้ยางอายถึงขนาดนั้นค่ะ”

“งั้นจุดประสงค์ของคุณคืออะไรเหรอครับ”

ผมสบตากับแพซอนอา เธอยิ้มก่อนตอบเรียบๆ

“ฉันสนใจเกษตรกรคิมด็อกมย็องต่างหากค่ะ”

“สนใจผมเหรอครับ”

“จากเกษตรกรลูกพลับแห้ง มาเป็นคนเลี้ยงผึ้งและเปิดโรงเรียนสอนทำเทียนในเวลาเดียวกัน ฉันอยากรู้ว่าก้าวต่อไปของเกษตรกรคิมด็อกมย็องจะเป็นอะไรค่ะ”

แม้จะมีด้านที่เหมือนสุนัขจิ้งจอก แต่ถ้าพิจารณาดีๆ แพซอนอายังไม่เคยหักหลังผมเลยสักครั้งเดียว ดูเหมือนผมอาจจะคิดมากเกินไป

“ผมเข้าใจผิดไปสินะครับ ขอโทษครับ”

“เพิ่มเติมอีกนิด คือฉันจะพูดถึงเรื่องโรงเรียนสอนทำเทียนในข่าวด้วยนะคะ”

ผมโคลงศีรษะเป็นเชิงไม่แน่ใจ เธอรีบชิงพูดเสียก่อน

“ฉันรับปากว่าจะไม่เขียนเรื่องเด็กผู้หญิงในร้านขนมปังคนนั้นค่ะ แต่ช่วงนี้สังคมเราให้ความสนใจโรงเรียนสอนทำเทียนอย่างมาก ยังไงคงต้องใช้เป็นข้อมูลในการเขียนค่ะ”

“งั้นผมจะรออ่านข่าวนะครับ”

\*\*\*

ยังไม่ทันที่ข่าวของแพซอนอาจะออกมา เทียนขี้ผึ้งของเราก็ขายหมดเกลี้ยงไปแล้ว นอกจากองค์กรทางศาสนาแล้ว ยังมีผู้บริโภคมาซื้อไปอีกเป็นจำนวนมาก

สมัยที่ทำงานเป็นนักวางแผนโฆษณา มีแผนการตลาดที่ผมอยากลองทำมากที่สุดอยู่ มันไม่ใช่โฆษณาที่ทำได้ด้วยการใช้เงิน แต่เป็นการตลาดที่เรียกว่า การตลาดแบบปากต่อปาก ดูเหมือนครั้งนี้ มันจะได้ผลแบบนั้น

และผมมีความสุขจนอยากจะกรีดร้องดังๆ

แต่ตอนนี้ ผลของการตลาดแบบปากต่อปากกำลังสร้างปัญหาให้กับเรา เพราะเราไม่มีสินค้าจะขาย และคนทำงานของเราก็ไม่พอ

สมาชิกทุกคนต้องแบ่งเวลามาช่วยกันทำเทียน

“วันนี้หลังเลิกงาน เราทุกคนต้องไปที่โรงเรียนประถมฮามุนนะครับ” ผมบอกกับเพื่อนร่วมงาน

“ฉันทำงานเหนื่อยทั้งวันยังไม่ได้พักเลย” มินซอกทำหน้าเหมือนจะตาย

แต่ถึงอย่างนั้น เราทุกคนก็ยังต้องไปโรงเรียนประถมฮามุนด้วยกัน

ทันทีที่ไปถึงที่หมาย ฮันกีทักถึงกับอุทานออกมาอย่างตกใจ

“อลังการมาก” เขาทำหน้าตกใจสุดๆ

ถ้านับรวมพนักงานพาร์ทไทม์ด้วย สมาชิกของเรามีประมาณหนึ่งร้อยคนแล้ว ความจริงฮันกีทักบันทึกชื่อของทุกคนเรียบร้อยในสมุดบัญชี เขาคือคนที่ต้องคำนวณเงินเดือนและค่าพาร์ทไทม์ทั้งหมด แต่ดูเหมือนนี่จะเป็นครั้งแรกที่เขาได้เผชิญหน้ากับพนักงานทุกคนอย่างจริงจัง

“ทุกคนมาช่วยกันห่อของหน่อยค่ะ” กาฮีผู้เป็นหัวหน้าดูแลสถานที่เรียก

งานที่ผม มินซอก และฮันกีทักช่วยได้ดีที่สุดก็คืองานห่อของ

วันนั้น เราใช้เวลาห่อกันจนเช้ามืดก็ยังไม่เสร็จ

\*\*\*

วันถัดมา บรรยากาศในสำนักงานน่าอนาถใจสุดๆ

มินซอกมีรอยคล้ำใต้ตา หน้าซีดเหมือนยมทูต ส่วนฮันกีทักก็เดินเซไปเซมา

นี่ไม่ใช่สำนักงานแต่มันคือโรงพยาบาลสนาม

“ทุกคนเข้มแข็งไว้นะครับ”

ผมแจกจ่ายเครื่องดื่มชูกำลังให้พวกเขา วันนี้ก็เหมือนเดิม เรายังมีงานต้องทำกองเป็นภูเขา

มินซอกดื่มเครื่องดื่มเข้าไป ก่อนจะพ่นออกมาเหมือนอันธพาล

“อะไรน่ะ นายสำลักเหรอ”

เขาจ้องมองไปที่คอมพิวเตอร์

“มีอะไรหรือเปล่า”

หน้าจอคอมพิวเตอร์กำลังฉายภาพข่าวเรื่องโรงเรียนสอนทำเทียน

ผมขมวดคิ้วทันที เพราะเนื้อหาข่าวพูดถึงอายอง

ข่าวเล่าถึงอดีตที่ผ่านมาของเธอว่าเคยขโมยของจากร้านขนมปัง!

**อ้าวว คุณนักข่าวทำไมทำแบบนี้ !!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **75**

**ตอนที่ 75 ข่าวที่เต็มไปด้วยความมุ่งร้าย**

เนื้อหาข่าวเต็มไปด้วยความมุ่งร้าย นัมอายองกลายเป็นเด็กที่มีพฤติกรรมไม่เหมาะสม ตัวผมเองก็กลายเป็นนายจ้างอำมหิตที่ใช้แรงงานเด็กมาหาเงิน เนื้อหาทั้งหมดมุ่งทำลายภาพลักษณ์ของโรงเรียนสอนทำเทียนอย่างรุนแรง

“นี่มันไม่ตรงกับความจริงเลยนะ!” ฮันกีทักตะโกนออกมา หน้าตาโมโหสุดๆ เป็นสีหน้าที่ไม่ค่อยได้เห็นจากเขา มินซอกขมวดคิ้วเช่นกัน

“ฉันขอตัวไปโซลแป๊บนึงนะ”

ผมบอกทุกคน พวกเขาพยักหน้ารับด้วยใบหน้าเคร่งเครียด สีหน้าบอกชัดว่า... เราต้องแก้ไขข้อเท็จจริงทั้งหมดให้ถูกต้อง ไม่ว่าจะต้องทำยังไงก็ตาม

\*\*\*

ผมเดินทางมาที่โซลเพื่อพบนักข่าวแพซอนอาจากหนังสือพิมพ์ฮันกุก เรานัดกันที่ร้านกาแฟแถวควังฮวามุน [1]

เธอนั่งรออยู่ก่อนแล้ว สีหน้าบอกว่าลำบากใจ

เธอเล่าว่าตัวเองไม่ใช่เจ้าของข่าวพวกนั้น หนังสือพิมพ์ฮันกุกที่เธอสังกัดตั้งใจเผยแพร่เรื่องราวน่าประทับใจเกี่ยวกับโรงเรียนสอนทำเทียน

ปัญหาที่เกิดขึ้นมาจากนักข่าวของหนังสือพิมพ์ฮันกิล

“ผมไม่คิดว่านักข่าวแพให้ข้อมูลกับคนอื่นหรอกครับ เหตุผลที่ผมมาพบคุณก่อนก็เพราะอยากรู้จุดประสงค์ของหนังสือพิมพ์ฮันกิลครับ นักข่าวคนนั้นเขียนข่าวนี้ด้วยจุดประสงค์อะไรหรือครับ”

“ฉันเห็นข่าวก็ตกใจเหมือนกันค่ะ ดูจากลักษณะของข่าว คิดว่าน่าจะเป็นไปได้สองอย่าง ไม่ทำลายภาพลักษณ์ของโรงเรียนสอนทำเทียน ก็คงตั้งใจทำลายภาพลักษณ์ของคุณคิมด็อกมย็องเอง น่าจะเป็นอย่างใดอย่างหนึ่งนี้ค่ะ”

“อย่างใดอย่างหนึ่งหรือครับ”

“นักข่าวอาจต้องการปลุกปั่นหรือแค่ต้องการสร้างประเด็นค่ะ มีความเป็นไปได้สูงว่าจะเป็นอย่างหลัง เพราะเท่าที่ดูไม่มีเนื้อหาที่ทำให้รู้สึกถึงการปลุกปั่นนะคะ”

“นักข่าวคนนั้นเป็นใครกันแน่ครับ”

“เป็นคนดังคนหนึ่งเลยค่ะ สามารถทำเรื่องธรรมดาให้ลุกลามใหญ่โตและบิดเบือนข้อมูลได้แบบหน้ามือเป็นหลังมือ ฉายาในวงการของเขาคือข้าวเกรียบทอด[2] ค่ะ เพราะไม่ว่าจะเป็นข่าวอะไร เขาก็ทำให้มันขยายตัวสุดๆ ได้ ต่อให้เป็นเรื่องแบบไม่เป็นเรื่องก็เถอะค่ะ”

“ผมรบกวนขอเบอร์ติดต่อของเขาหน่อยได้ไหมครับ”

ผมถามแพซอนอา สายตาของเธอบอกว่าลังเล

“ฉันบอกเบอร์ให้ได้นะ แต่ว่า...”

“มีปัญหาอะไรหรือเปล่าครับ”

“ถ้าได้ไปเจอเขา มีแต่จะทำให้คุณเสียความรู้สึกค่ะ เขาเป็นคนที่แย่มากเลยล่ะค่ะ”

“ไม่เป็นไรครับ เพราะผมคงปล่อยเรื่องนี้ผ่านไปเฉยๆ ไม่ได้น่ะครับ”

“ฉันยังไม่ได้บอกคุณว่า... ปัญหานี้มีทางแก้อยู่อย่างหนึ่งนะคะ” แพซอนอาขยิบตาให้ผม

“วิธีไหนครับ”

“ให้ฉันไปเจออายองไงล่ะคะ การโต้ข่าวด้วยข่าวเป็นวิธีที่ใสสะอาดที่สุดแล้วค่ะ”

“หมายถึงจะออกข่าวโต้สินะครับ”

คำตอบของเธอเป็นการบอกผมเป็นนัยว่า... ในเมื่อเรื่องราวเป็นแบบนี้ ทางแก้คือต้องเปิดเผยความจริงจากปากของอายองเอง ให้ทุกคนได้วิเคราะห์ว่าสถานการณ์ที่อายองกำลังเผชิญอยู่เป็นแบบไหน ตามข้อเท็จจริงสำคัญคือ เธอต้องดูแลน้องและพ่อที่ป่วยหนักในฐานะหัวหน้าครอบครัว

“ผมขอคิดดูก่อนนะครับ”

เรื่องนี้ไม่ใช่เรื่องที่ผมจะตัดสินใจได้ด้วยตัวเอง ไม่ว่าอย่างไร ผมคงต้องถามความเห็นของอายองก่อน

แพซอนอาเองก็พยักหน้าเห็นด้วยเช่นกัน

เธอจดเบอร์โทร. ลงในกระดาษโน้ตส่งให้ผม ดูเหมือนชื่อของนักข่าวคนนั้นคือ นักข่าวโชยงซัมจากหนังสือพิมพ์ฮันกิล

“นี่เป็นเบอร์ติดต่อของนักข่าวคนนั้นค่ะ แต่อย่างที่บอกไปแล้ว ฉันว่าคุณอย่าไปเจอเขาจะดีกว่าค่ะ เพราะมันอาจจะทำให้คุณรู้สึกแย่มากขึ้น”

“ผมจะพิจารณาและตัดสินเองครับ”

ผมลุกขึ้น แพซอนอาก็ลุกตาม

“บทสัมภาษณ์อายองน่ะ ยิ่งเร็วยิ่งดีนะคะ” เธอบอกด้วยสีหน้าจริงจัง

ผมพยักหน้ากลับไปเบาๆ

\*\*\*

ทันทีที่แยกกับแพซอนอา ผมก็โทร. หานักข่าวโชยงซัม ถึงอีกฝ่ายจะแนะนำว่าไม่ควรไปเจอ ผมก็ยังอยากเห็นหน้าเขาอยู่ดี

โชยงซัมตอบตกลงเจอกันอย่างง่ายดาย แต่เขาขอเป็นคนเลือกเองว่าจะเจอกันที่ไหน

“ที่จัตุรัสควังฮวามุนได้ไหมครับ”

“ผมได้หมดครับ”

อีกไม่นาทีต่อมา ผมก็ไปรอเขาที่จัตุรัสควังฮวามุน

ชายหน้าขาวสวมแว่นยื่นกาแฟมาให้ผม เขาเป็นผู้ชายตัวเล็กและเตี้ย

“โชยงซัมจากหนังสือพิมพ์ฮันกิลครับ”

“คิมด็อกมย็องครับ ว่าแต่คุณรู้ได้ยังไงครับว่าเป็นผม”

“สัญชาตญาณของนักข่าวน่ะครับ”

ไม่น่าใช่สัญชาตญาณ เขาคงเตรียมตัวมาพร้อมแล้วต่างหาก สีหน้านั้นบอกชัดถึงความมั่นใจว่า... ยังไงนายก็ต้องมาเจอฉัน

“ผมชอบสวนสาธารณะครับ”

โชยงซัมบอกขณะนั่งลงบนเก้าอี้

ผมมองไปรอบๆ พบว่ามีกล้องวงจรปิดติดตั้งอยู่เต็มไปหมด มีตำรวจเดินผ่านไปมาเป็นระยะ

ดูเหมือนเขาจะเป็นผู้ชายที่ขี้กลัวมาก

ผมรู้สึกว่าน่าขำไปหน่อยที่คนแบบนี้มาเป็นนักข่าวได้

“ขอเข้าประเด็นเลยนะครับ คุณเขียนข่าวแบบนั้นด้วยเหตุผลอะไรหรือครับ ข่าวของคุณทำให้เด็กๆ ดูแย่ และยังทำลายภาพลักษณ์ของโรงเรียนสอนทำเทียนอีกด้วย”

“ผมไม่ได้บิดเบือนความจริงนี่ครับ” เขาพูดพลางใช้ปลายนิ้วดันกรอบแว่น

ข่าวเป็นเรื่องละเอียดอ่อนมาก มันจะกลายเป็นเรื่องถูกหรือผิดได้ขึ้นอยู่กับว่า... เราจะสื่อสารและส่งต่อความจริงออกมาอย่างไร

สีหน้าของโชยงซัมบอกถึงความมั่นใจ ท่าทางเขาจะคิดว่าตัวเองดูไม่ผิด และยังพอใจที่ข่าวของตัวเองกลายเป็นประเด็นที่ถูกพูดถึงด้วย

“คุณคิมด็อกมย็องก็ใช้ประโยชน์จากเด็กจริงๆ ไม่ใช่เหรอครับ การหาเงินจากเทียนที่เด็กๆ ทำเป็นเรื่องจริงนี่ครับ ถึงจะบอกว่าได้ทุนการศึกษาหรืออะไรก็แล้วแต่ สุดท้าย มันก็เป็นเจตนาที่จะทำธุรกิจนั่นแหละครับ”

เห็นผมไม่ตอบโต้อะไร เขาเลยย่ามใจพูดต่อ

“ผมหาข้อมูลเกี่ยวกับคุณคิมด็อกมย็องมาแล้ว เห็นว่าเป็นเกษตรกรหนุ่มความหวังของหมู่บ้านเลยนะครับ ก่อนหน้านี้ หาเงินก้อนใหญ่ได้จากลูกพลับแห้งและน้ำผึ้ง ตอนนี้ กำลังขยับขยายธุรกิจเกี่ยวกับเทียน ใช่ไหมครับ”

“คุณต้องการอะไรครับ”

“สิ่งที่นักข่าวหนังสือพิมพ์อย่างผมต้องการจะมีอะไรอีกล่ะครับ ผมทำข่าวเพื่อสิทธิของผู้อ่านไงล่ะครับ”

“จนถึงตอนนี้ คุณไม่รู้สึกว่าอยากลบข่าวและขอโทษเลยเหรอครับ”

“ผมก็ไม่ได้พูดอะไรผิดนี่ครับ” โชยงซัมตอบแบบเยาะเย้ย เขาเป็นคนแย่อย่างที่แพซอนอาพูดไม่มีผิด

“อะไรกันเนี่ย!”

จู่ๆ โชยงซัมก็ลุกพรวดขึ้นจากที่นั่ง มีผึ้งตัวหนึ่งกำลังบินวนรอบตัวเขา

“อยู่นิ่งๆ ก่อนเถอะครับ ผึ้งจะได้ไม่ต่อยคุณ”

เขาไม่ฟังที่ผมบอก เอาแต่ขยับไปมาหลบผึ้งที่ส่งเสียงหึ่งๆ อยู่ข้างหู

ผึ้งเป็นสัตว์ที่อ่อนไหวต่อกลิ่นมาก พวกมันคงถูกดึงดูดจากกลิ่นน้ำหอมที่เขาใช้

“ขอโทษนะ แต่วันนี้คงต้องพอแค่นี้ก่อนนะครับ” โชยงซัมตะโกนพลางปัดมือไปมา ก่อนรีบเดินหนีไป...

ผึ้งตัวนั้นยังคงบินตามหลังเขาไป...

‘ขนาดผึ้งแค่ตัวเดียว ตัวเองยังกลัว แต่ทำคนอื่นเจ็บปวดได้อย่างไม่รู้สึกรู้สา คนยังงี้ก็มีนะ”

ผมลองคิดถึงประวัติของเขาที่จำได้...

ในอนาคต โชยงซัมจะกลายเป็นหนึ่งในผู้บริหารช่อง SNS ที่มีจุดประสงค์หลักคือขุดคุ้ยและเปิดโปงชีวิตส่วนตัวของเหล่าคนดัง เขาได้รับสมญานามว่าเป็นนักข่าวขยะ แต่กลับไม่สนใจข้อกล่าวหา และยังเปิดช่องส่วนตัวเพื่อเปิดโปงข้อมูลเท็จต่อ สุดท้าย เขาก็โดนเขี่ยออกจากวงการ

ผมมองร่างที่ค่อยๆ เดินห่างออกไป พลางคิดว่าระหว่างผมกับเขาคงไม่มีเรื่องให้เจอกันอีกแล้ว

**อย่าให้ด็อกมย็องโกรธๆ นะ โดนแน่**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **76**

**ตอนที่ 76 กระแสตีกลับ**

ได้เวลาไปพบผู้เกี่ยวข้องตัวจริงแล้ว ผมมุ่งหน้าไปที่บ้านของนัมอายอง

“ขอคุยด้วยสักครู่ได้ไหม”

ใบหน้าของอายองแจ่มใสร่าเริงเหมือนยังไม่รู้ข่าว ผมมองเธอด้วยสายตากังวล

เราสองคนไปที่สวนสาธารณะที่เคยพูดคุยกัน

“หนูเห็นข่าวหรือยัง” ผมถาม

“เห็นแล้วค่ะ” อายองตอบกลับด้วยสีหน้าเฉยเมย

“ฉันขอโทษ”

“มีเรื่องอะไรให้ต้องขอโทษเหรอคะ คนไม่ดีไม่ใช่คุณสักหน่อย”

เธอเงยหน้ามองท้องฟ้า เมฆก้อนหนึ่งลอยไปมา... วันนี้ท้องฟ้าแจ่มใส

“หนูมีเรื่องอยากถามคุณค่ะ”

“อะไรเหรอ”

“ข่าวนี้จะทำลายโรงเรียนสอนทำเทียนของเราได้ไหมคะ คุณจะปิดโรงเรียนหรือเปล่า”

“ทำไมถึงคิดแบบนั้นล่ะ”

“หนูนึกถึงคำพูดที่บอกว่าโชคมักจะมาเยือนเพียงชั่วยาม แล้วก็หายไปน่ะค่ะ”

แม้ใบหน้าจะมีรอยยิ้ม แต่ผมสัมผัสได้ถึงความปวดร้าวภายในใจของเธอ ช่างน่าปวดใจจริงๆ

“สิ่งที่เธอคิดไม่มีทางเกิดขึ้นหรอกนะ ไม่ว่าจะเกิดอะไรขึ้น ฉันสัญญาว่าจะปกป้องโรงเรียนสอนทำเทียนไว้ให้ได้”

ใบหน้าของเธอกลับมาสดใส

“คุณพูดจริงเหรอคะ”

“ฉันไม่โกหกแน่นอน”

“หนูรู้อยู่แล้วค่ะ”

“รู้ว่า...”

“ว่าคุณจะไม่โกหกไงคะ”

ผมหัวเราะออกมาโดยไม่รู้ตัว อายองเองก็ยิ้มออกมาเช่นกัน

ผมมีเรื่องที่อยากพูดกับเธอเป็นเรื่องสุดท้าย

“อายอง หนูจะช่วยฉันแก้ไขเรื่องนี้ให้ถูกต้องได้หรือเปล่า”

“แก้ไขให้ถูกต้อง ยังไงเหรอคะ”

ผมแนะนำว่าเธอควรให้สัมภาษณ์เพื่อแก้ข่าว

หลังได้ฟังความเห็นของผม... อายองนิ่งไป ดูเหมือนเธอกำลังจมอยู่กับความคิดของตัวเองและการตัดสินใจ

“แต่ถ้าไม่อยาก ก็ไม่ต้องทำก็ได้”

“เขาเป็นคนที่ไว้ใจได้หรือเปล่าคะ”

“ใครเหรอ”

“นักข่าวที่จะมาสัมภาษณ์หนูน่ะค่ะ”

“ไว้ใจได้สิ”

“งั้นก็ตกลงค่ะ”

ในที่สุด อายองก็รับปากแล้ว ผมรีบติดต่อไปหาแพซอนอาทันทีเพื่อตกลงเรื่องสถานที่นัดหมาย

การสัมภาษณ์เริ่มได้เร็วกว่าที่คิด

\*\*\*

แพซอนอามาถึงสถานที่นัดหมายก่อน มันคือคาเฟ่เล็กๆ บรรยากาศเงียบสงบ ตั้งอยู่ใกล้ๆ กับโรงเรียนสอนทำเทียน

เธอกำลังยกแก้วกาแฟขึ้นดื่ม เมื่อเสียงโทรศัพท์ดังขึ้น

“นัมอายองค่ะ”

เสียงที่ปลายสายดังขึ้น พร้อมๆ กับที่อายองยืนอยู่ต่อหน้าแพซอนอา

“หนูเห็นโทรศัพท์คุณสั่นถึงได้รู้ค่ะว่าเป็นคุณ”

แพซอนอายิ้มและโบกมือให้

“นั่งก่อนสิคะ”

อายองนั่งลง แพซอนอาไม่ละสายตาไปจากใบหน้าของเธอเลย

“หน้าฉันมีอะไรติดอยู่เหรอคะ” อายองถามออกมา

“ไม่หรอก แค่หนูต่างจากที่ฉันคิดนิดหน่อยน่ะ”

“ยังไงเหรอคะ”

“ฉันคิดว่าหนูจะเป็นอีกแบบน่ะ”

“แล้วที่คุณเห็น หนูเป็นยังไงหรือคะ”

“ดูเหมือนเด็กผู้หญิงธรรมดาๆ ที่มีความฝันมากมายในใจ”

อายองยิ้มกับคำพูดของแพซอนอา

“คุณคิมด็อกมย็องได้บอกแล้วใช่มั้ย ถ้าไม่อยาก หนูไม่ต้องเปิดเผยตัวตนก็ได้นะ"

ใบหน้าของอายองเต็มไปด้วยความมุ่งมั่น

“หนูคิดมาดีแล้วค่ะ หนูไม่กลัวที่จะเปิดเผยตัวตน”

“หนูตัดสินใจด้วยอารมณ์หรือเปล่า ฉันว่าถ้าไม่เปิดเผย มันอาจจะดีกว่าก็ได้นะ”

“หนูคิดมาดีแล้วค่ะว่าน่าจะดีสำหรับทุกคน ทั้งคุณคิมด็อกมย็องและนักเรียนในโรงเรียนด้วย หนูไม่มีปัญหาค่ะ”

แพซอนอาพยักหน้ารับ ดูเหมือนเธอจะเคารพการตัดสินใจของอายอง และเริ่มต้นสัมภาษณ์...

บทสัมภาษณ์ยาวไปจนถึงช่วงเย็น แพซอนอาฟังเรื่องราวของอายองอย่างตั้งใจ พร้อมกันนั้นเธอก็กัดฟันไปด้วย

เพราะความจริงที่ได้ฟัง แตกต่างจากเนื้อหาข่าวที่ปรากฏในหนังสือพิมพ์ฮันกิลโดยสิ้นเชิง

อายองเล่าเรื่องราวทั้งหมดให้แพซอนอาฟัง ตั้งแต่เหตุผลที่เธอมาสมัครเข้าทำงานที่โรงเรียนสอนทำเทียน ไปจนถึงเรื่องที่คิมด็อกมย็องไปพบคุณพ่อของเธอที่บ้านเพื่อขออนุญาตจากท่าน

เธอเล่าเรื่องที่ตัวเองไปประชาสัมพันธ์เชิญชวนเด็กๆ ที่ตกอยู่ในสถานการณ์ที่ยากลำบากเหมือนกัน ให้มาทำงานที่โรงเรียนสอนทำเทียนด้วยกัน เรื่องการเดินทางไปเรียนทำเทียนจากกาฮีและเหล่าคุณย่าที่เมืองฮาดง รวมไปถึงความสุขที่เกิดขึ้นในช่วงเวลานั้น

แพซอนอาเปิดเครื่องบันทึกเสียงเอาไว้ และคอยจดประเด็นสำคัญลงในสมุดบันทึก

อายองเล่าทุกเรื่องไม่ขาดตกบกพร่อง ยกเว้นอย่างเดียวคือเรื่องที่เธอออกหน้ารับผิดแทนน้องตอนที่น้องขโมยขนมปังจากร้าน

“ออกข่าวเมื่อไหร่ ฉันจะติดต่อหนูทันทีเลยนะ”

“ข่าวนี้ จะช่วยโรงเรียนสอนทำเทียนได้ใช่ไหมคะ” อายองถาม

“ฉันคิดว่าความจริงจากปากหนูน่าจะเปลี่ยนใจผู้คนได้”

“หนูหวังอย่างเดียว... อยากให้โรงเรียนทำเทียนอยู่ต่อค่ะ”

“ฉันเชื่อว่าหนูจะได้ตามที่ต้องการ”

อายองยิ้มกว้างกับคำพูดของแพซอนอา

\*\*\*

เป็นไปตามที่แพซอนอาบอก ความจริงจากปากอายองรุนแรงพอจะเปลี่ยนใจผู้คนได้

กระทู้ข่าวทางอินเทอร์เน็ตเต็มไปด้วยเรื่องราวของนัมอายองและโรงเรียนสอนทำเทียน

― นักข่าวคนนั้นตั้งใจจะทำลายชีวิตคนอื่นจริงๆ

― ยังไม่เห็นข่าวแก้จากหนังสือพิมพ์ฮันกิลเลย

― สื่อแบบนี้ควรหายไป

― มาแสดงพลังของผู้บริโภคกันเถอะ

― ตั้งแต่วันนี้เป็นต้นไป พวกเราขอคว่ำบาตร

― ต้องคว่ำบาตรสินค้าที่ลงโฆษณากับหนังสือพิมพ์นั่นด้วย

― ฉันขอร่วมด้วยค่ะ

ช่วงแรกๆ ความเห็นของผู้คนส่วนใหญ่บอกว่าเห็นใจนัมอายอง ต่อมา ประเด็นเริ่มรุนแรงขึ้น และนำไปสู่การคว่ำบาตรหนังสือพิมพ์ฮันกิล

ผู้คนมากมายแสดงความเห็นว่า... แค่ทำลายชีวิตของนัมอายองคนเดียวยังไม่พอ คนเขียนข่าวยังจงใจสร้างความเสียหายให้กับนักเรียนทุนคนอื่นๆ ในโรงเรียนสอนทำเทียนด้วย

เหล่าเกษตรกรภูเขาชีรีต่างเฝ้าดูความเปลี่ยนแปลงนี้อย่างมีความสุข

“ทุกคนดูนี่สิ หนังสือพิมพ์ฮันกิลออกข่าวแก้แล้ว” มินซอกตะโกนเรียกคนในออฟฟิศ

วันนี้ทุกคนมาทำงานครบ กาฮีเองก็มาด้วย สมาชิกทุกคนอยู่กันพร้อมหน้า ต่างเพ่งความสนใจไปที่หน้าจอของมินซอก

“ไอ้หมอนั่นใช่ไหม นักข่าวที่ชื่อโชยงซัม ยงเซิมอะไรนั่นน่ะ”

หนังสือพิมพ์ลงข้อความของโชยงซัม เป็นข้อความขอโทษร่ายยาว เนื้อหาบอกว่าเสียใจอย่างสุดซึ้งที่เขียนข่าวบิดเบือนข้อเท็จจริง และเจ้าตัวยังบอกว่าจะลบข่าวที่เขียนออกมาให้หมด

คงเพราะโดนบอกว่าจะคว่ำบาตร ก็เลยต้องยอมขอโทษ

“อายองเป็นเด็กที่น่าทึ่งมาก ให้สัมภาษณ์แบบเปิดทั้งหน้าและชื่อแบบนี้เนี่ยนะ” กาฮีเอ่ยอย่างทึ่งๆ ทุกคนพยักหน้าเห็นด้วย

“งั้นโรงเรียนสอนทำเทียนของเราก็คงไม่มีปัญหาอะไรแล้วล่ะ”

ฮันกีทักเหลือบมองผม ก่อนออกความเห็นอย่างโล่งใจ ดูเหมือนว่าเขาเองก็แอบกังวลเรื่องนี้อยู่เหมือนกัน

“โอ้โห นี่มันอะไรกันเนี่ย” มินซอกตะโกนออกมา สีหน้าบอกว่าตกใจ

“อะไรกัน คงไม่ได้มีข่าวแปลกๆ ออกมาอีกใช่มั้ย” ฮันกีทักถามทันที เขามองหน้าจอคอมพิวเตอร์ของมินซอก ก่อนจะอุทานออกมา “อะไรกันเนี่ย”

สีหน้าของฮันกีทักกลายเป็นเหมือนกับสีหน้าของมินซอก

“ทำไมทำหน้าแบบนั้น มีอะไรกันเหรอ” กาฮีหันไปมองหน้าจอบ้าง ก่อนจะอ้าปากค้าง

ผมก้าวเข้าไปดูหน้าจอเงียบๆ เป็นคนสุดท้าย

คำสั่งซื้อเทียนกำลังหลั่งไหลเข้ามาไม่หยุด

**ในที่สุดก็แก้ข่าวได้แล้วว**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **77**

**ตอนที่ 77 ความฝันของอายอง**

มีผู้คนสอบถามสินค้าของโรงเรียนทำเทียนเข้ามามากมาย น่าเสียดายที่โรงเรียนของเราเปิดทำการเฉพาะวันหยุดสุดสัปดาห์ ทำให้ไม่ค่อยมีสินค้ามากนัก

ผู้บริโภคต่างพุ่งความสนใจไปที่เทียนขี้ผึ้งที่ขายในเว็บไซต์ ‘เกษตรกรภูเขาชีรี’ และด้วยสาเหตุนี้ โรงงานทำเทียนในเมืองฮาดงจึงทำงานกันแทบไม่ได้พัก

“ขายดีขนาดนี้ ฉันรับมือไม่ไหวแล้วนะ” มินซอกทำหน้าเหมือนคนจะตาย

“พี่ครับ เรื่องที่ขอไปตอนนั้นเป็นยังไงบ้างครับ” ผมหันไปถามรุ่นพี่ฮันกีทัก

“คงต้องใช้เวลาอีกสองสามวันน่ะ”

“ยังไงช่วยเร่งมือหน่อยก็ดีนะครับ”

“โอเคได้เลย”

ฮันกีทักกลับไปที่โต๊ะทำงาน ใบหน้าเต็มไปด้วยความเคร่งเครียด แต่ผมคิดว่าด้วยฝีมือระดับเขา ยังไงก็คงไม่มีปัญหา

ปัจจุบัน เรามีสถานที่ผลิตเทียนอยู่สองแห่ง คือโรงเรียนประถมฮามุนที่เมืองฮาดง และโรงเรียนสอนทำเทียนที่โซล

จำนวนเทียนที่ได้จากโรงเรียนสอนทำเทียนมีปริมาณไม่ตายตัว ทุกอย่างขึ้นอยู่กับผลงานของเด็กๆ เนื่องจากพวกเขาไม่ใช่ผู้ใช้แรงงานที่ทำงานเพื่อรับเงินอย่างเดียว แต่ว่าเป็นนักเรียนทุน โรงเรียนสอนทำเทียนจึงเปรียบเหมือนสถานที่ที่สร้างขึ้นเพื่อลงทุนสร้างอนาคตให้กับพวกเขา ไม่ได้มีการบังคับอะไรที่ชัดเจน

แต่สำหรับโรงงานผลิตเทียนที่ตั้งอยู่ที่ฮาดงนั้นแตกต่างออกไป วัตถุประสงค์ที่เราเปิดที่นี่ขึ้นก็เพื่อผลิตสินค้าปริมาณมากๆ เพื่อให้ได้กำไร ณ ตอนนี้ เริ่มมาถึงจุดอิ่มตัว ถึงแม้จะมีแรงงานเกือบหนึ่งร้อยคน แต่ก็ดูเหมือนจะถึงขีดจำกัดของพวกเขาแล้ว

ไม่ใช่ว่ามีจำนวนคนมากๆ แล้วจะผลิตเทียนได้ในปริมาณมากตามกัน เนื่องจากคนงานของเราเป็นพวกคุณย่าและกลุ่มผู้สูงอายุ เราจึงต้องกำหนดเวลาที่เหมาะสม และปรับเวลาทำงานตามความเหมาะสม เพื่อป้องกันไม่ให้หักโหมจนเกินไป

เราทำงานตามกรอบการผลิตที่เหมาะสม ไม่ได้ผลิตจนเกินกำลัง การทำงานของเราเปรียบเหมือนอุตสาหกรรมในครัวเรือน กำลังผลิตจึงน้อยกว่าโรงงานจริงๆ อย่างหลีกเลี่ยงไม่ได้

ถึงเวลาที่เราต้องมองหาโรงงานอย่างจริงจังแล้ว

ผมขอร้องให้ฮันกีทักสำรวจสถานที่และตระเตรียมอุปกรณ์ที่จำเป็นต้องใช้สำหรับเปิดโรงงาน

ระหว่างที่ทุกคนทำงานของตัวเอง ผมก็เดินทางไปที่โรงเรียนสอนทำเทียนในโซล

\*\*\*

ถึงจะเป็นวันธรรมดา โรงเรียนสอนทำเทียนของเราก็เปิดทำการ แต่ไม่ได้มีเป้าหมายเพื่อผลิตเทียนเหมือนวันหยุด วันธรรมดา พวกเราวางแผนว่าจะช่วยเหลือเด็กๆ ในเรื่องการศึกษาและการเรียนรู้

เป็นแนวคิดของกาฮี ตัวเธอเองก็รื้อฟื้นความรู้วิชาเอกที่เรียนมา และสอนภาษาเกาหลีให้กับพวกเด็กๆ ด้วย ซึ่งพักมุนโฮเองก็เห็นด้วย เขายังมอบพื้นที่เพิ่มเติมสำหรับการศึกษาเรียนรู้ให้เราได้ใช้ฟรีๆ

ผู้คนในสมาคมผึ้งพันธุ์ต่างให้ความร่วมมือเป็นอย่างดี เพราะโรงเรียนสอนทำเทียนใช้ขี้ผึ้งที่ผลิตจากสมาชิกของสมาคมผึ้งพันธุ์ พวกเราซื้อขี้ผึ้งทั้งหมดจากพวกเขา

ผมมาถึงโรงเรียนสอนทำเทียน กาฮีเพิ่งสอนเสร็จ เดินออกมาจากห้องเรียนพอดี

“ทำเทียนก็เก่ง แถมยังเป็นครูได้ด้วย เธอนี่สุดยอดไปเลยนะ”

“ที่มาหามีอะไรหรือเปล่า งานที่ออฟฟิศไม่ยุ่งเหรอ”

“จะมาแอบส่องว่าเธอตั้งใจทำงานหรือเปล่าน่ะสิ” ผมหยอก กาฮีหัวเราะ

ปัจจุบัน เธอรับหน้าที่ดูแลโรงเรียนสอนทำเทียนเต็มตัว ก่อนที่เธอจะมาดูแลที่นี่ มีคนคัดค้านอยู่บ้าง เนื่องจากเนื้องานของกาฮีแต่เดิมหนักอยู่แล้ว เพราะต้องคอยดูแลเรื่องการผลิตเทียนทั้งหมด ทั้งหมดนี้ ทำให้ทุกคนต้องการตัวเธอ และเมื่อเธอตัดสินใจว่าจะมาอยู่ประจำที่โซล ทุกคนก็เป็นห่วงว่า... งานที่ฮาดงอาจจะติดขัดได้

ผมเองก็กังวลในจุดนี้อยู่เหมือนกัน การทำงานสองอย่างในเวลาเดียวกัน ย่อมจะเกินกำลังในที่สุด

อย่างไรก็ตาม กาฮีเป็นคนเสนอตัวขอดูแลการเรียนการสอนที่โรงเรียนสอนทำเทียน รวมถึงยืนยันว่าอยากรับผิดชอบที่นี่คนเดียว

เพราะเดินทางไปฮาดงบ่อยๆ ไม่ได้ กาฮีจึงตระเตรียมข้อมูลไว้ครบถ้วน เธออธิบายรายละเอียดให้ทีมงานทุกคนอย่างชัดเจนที่สุด เพื่อป้องกันไม่ให้เกิดปัญหาการผลิตในระหว่างที่เธอไม่อยู่ เธอคุมงานเบื้องหลังอย่างดี ทำให้ไม่มีข้อผิดพลาดเกิดขึ้น

หนึ่งในทีมงานคุณภาพของเราไม่ใช่ใครอื่น แต่เป็นคุณย่าคิมกนนิมนั่นเอง หลังจากแม่ชีแมฮวากลับไปประจำวัดชีจัง คุณย่าว้าเหว่มาก เมื่อมารับงานทำเทียนขี้ผึ้ง ท่านจึงทุ่มเททั้งกายและใจให้กับงาน ราวกับกำลังเขียนบทกวีด้วยความคิดถึง เพื่อนร่วมงานทุกคนตะลึงกับทักษะของคุณย่าจนพูดไม่ออก

ผมอยากมอบตำแหน่งครูใหญ่ประจำโรงเรียนสอนทำเทียนให้กับกาฮี แต่เธอปฏิเสธ บอกว่าขอแค่ตำแหน่งครูธรรมดาๆ ก็พอแล้ว

ผมกับกาฮีดื่มชาด้วยกัน หลังจากไม่ได้เจอกันมานาน

“ตอนนี้เรามีครูกี่คนเหรอ”

“ถ้าไม่รวมฉันก็ 8 คน”

ตอนเราเริ่มเปิดโรงเรียนใหม่ๆ ผมจำได้ว่ามีครูประมาณสามคน ตอนนี้จำนวนคนเพิ่มขึ้นเกินเท่าตัว โดยที่ผมไม่รู้เรื่องอะไรเลย

“เธอหามาเหรอกาฮี”

“อื้อ เพื่อนๆ จากมหาวิทยาลัยเดียวกันน่ะ พวกเขาอยากเป็นครู”

การได้เจอเธอหลังจากไม่ได้เจอกันมานาน ทำให้ผมนึกถึงความทรงจำเก่าๆ ระหว่างเราสองคน ตอนที่เราไปกินนอนที่วัดชีจังและร่วมทุกข์ร่วมสุขกัน ผมได้เห็นฝีมือการทำเทียนของเธอครั้งแรกก็ที่วัดชีจัง...

ตอนนี้ เธอกลายเป็นครูประจำโรงเรียนสอนทำเทียนไปเสียแล้ว

“อายองเป็นยังไงบ้าง”

นี่คือจุดประสงค์หลักที่ผมตัดสินใจมาที่โซล ผมอยากรู้ความเป็นไปของนัมอายอง

กาฮียิ้มแปลกๆ เป็นยิ้มที่ผมเดาความหมายไม่ออก

“เป็นเด็กที่พิเศษอยู่นะ”

“พิเศษเหรอ ในแง่ไหนน่ะ” ผมเอียงคอถามด้วยความสงสัย

กาฮีหยิบวัตถุบางอย่างออกมาจากลิ้นชักและวางบนโต๊ะ มันคือเทียนขี้ผึ้งขนาดจิ๋ว

“เทียนไม่ใช่เหรอ”

“ไม่ใช่เทียนธรรมดา แต่เป็นเทียนวันเกิด”

“เทียนวันเกิด?”

เมื่อมองดีๆ จึงเห็นว่าเป็นเทียนที่มีขนาดประมาณหนึ่งข้อนิ้ว รูปร่างเป็นเอกลักษณ์ไม่เหมือนใคร

“แบบเก๋มากเลยใช่ไหม เขาเรียกว่าเทียนวันเกิดแบบโดนัทเกลียว”

“เทียนวันเกิดโดนัทเกลียว?”

“คนออกแบบเทียนคืออายองไงล่ะ”

“อายองทำเองเหรอ”

กาฮีเล่าเพิ่มเติมให้ผมฟังว่า อายองเป็นคนดังของโรงเรียน ไม่ใช่เพราะอิทธิพลจากการไปออกสื่อ แต่เพราะเธอแสดงผลงานที่ยอดเยี่ยมให้ทุกคนได้เห็น

กาฮีหยิบเทียนรูปร่างหน้าตาแปลกๆ ออกมาจากลิ้นชัก มีตั้งแต่เทียนรูปแมวไปจนถึงเทียนที่รูปร่างหน้าเหมือนคนจริงๆ

ทั้งหมดนี้ เป็นเทียนที่สร้างขึ้นจากจินตนาการอันชาญฉลาดของอายอง

เทียนเหล่านี้แตกต่างจากเทียนที่ผลิตจากโรงงานในเมืองฮาดง ถ้าเป็นที่นั่น เราผลิตเทียนรูปแบบพื้นฐาน มีอยู่ไม่กี่แบบเท่านั้น

“อายองไอเดียแน่นมาก แถมยังมีความมุ่งมั่นที่จะทำทุกอย่างให้สำเร็จ ถ้าตัดสินใจแล้วเธอไปสุดจริงๆ”

“อายองทำเองหมดนี่เลยเหรอ”

ผมอดคิดไม่ได้ว่าฝีมือดีกว่ากาฮีเสียอีก

“ตอนนี้ฉันจ้างเธอมาเป็นผู้ช่วยครูด้วยนะ เพราะความสามารถของเธอเด่นกว่าคนอื่น”

ฝีมือดีขนาดนี้ก็สมควรแล้วจริงๆ ผมดีใจกับเธอด้วยจากใจ

หลังจากพูดคุยกับกาฮีเสร็จเรียบร้อย ผมก็เข้าไปแอบดูบรรยากาศในห้องทำเทียน อายองกำลังสอนขั้นตอนต่างๆ ให้กับเด็กๆ แม้ใบหน้าจะยังเด็ก แต่เวลาพูด เธอดูเก่งและความรู้แน่นไม่แพ้ผู้เชี่ยวชาญคนไหนๆ

อายองเห็นผมแล้วและโบกมือให้ รอยยิ้มของเธอทำให้ใบหน้าดูกลับเป็นเด็กเหมือนเดิม

ผมยืนรอให้เธอสอนเสร็จ เพราะอยากคุยกับเธอก่อนกลับ

เราสองคนขึ้นไปที่ชั้นดาดฟ้า ซึ่งใช้เป็นฟาร์มเลี้ยงผึ้งไปในตัว พวกผึ้งกำลังเก็บน้ำผึ้งจากสวนดอกไม้รอบๆ

อายองเงยหน้ามองฟ้าด้วยใบหน้าสดใส

“ในอนาคต หนูอยากเลี้ยงผึ้งค่ะ” เธอบอกผมทั้งๆ ยังมองฟ้าอยู่

“เลี้ยงผึ้งเหรอ ทำไมล่ะ”

“ก็พวกมันวิเศษมากเลยนี่คะ ผลิตได้ทั้งน้ำผึ้งและขี้ผึ้ง ใช้ประโยชน์ได้ทั้งนั้นเลย” อายองหันมาสบตากับผม “หนูอยากเรียนเลี้ยงผึ้งค่ะ”

“จริงเหรอ”

“ไม่ใช่แค่หนูคนเดียวนะคะที่สนใจ คนอื่นๆ ก็สนใจเหมือนกันค่ะ พอได้ทำเทียนขี้ผึ้งแล้ว พวกเราก็อยากทำความเข้าใจพวกผึ้งน่ะค่ะ”

นี่เป็นเรื่องที่ผมคิดเอาไว้ล่วงหน้า แต่ก็ไม่คิดว่าจะรวดเร็วขนาดนี้

“หนูเลือกครูสอนเลี้ยงผึ้งไว้แล้วด้วยนะคะ”

“ใครเหรอ”

“ชื่อคิมด็อกมย็อง เขาทำการเกษตรอยู่ที่ฮาดงค่ะ”

ผมถึงกับหัวเราะออกมาดังลั่นเมื่อได้ยินประโยคนั้น

**ด็อกมย็องทำให้เด็กๆ อยากเลี้ยงผึ้งได้แล้วว!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **78**

**ตอนที่ 78 รับหัวหน้านักวิจัย**

ขณะที่ผมกำลังเตรียมตัวออกจากโรงเรียนทำเทียน ก็มีสายโทรศัพท์เข้ามา พักมุนโฮนั่นเอง

“ได้ยินว่าวันนี้นายมาที่นี่เหรอ”

“ผมกำลังจะโทร. หาคุณอยู่พอดีเลยครับ”

“ฉันจะรอแล้วกัน”

วันนี้ ผมตั้งใจว่าถ้าเสร็จธุระ ก็จะไปหาเขาอยู่แล้ว

ออฟฟิศของพักมุนโฮเปิดกว้างราวกับกำลังรอต้อนรับผม

“เข้ามาสิ”

“รู้ได้ยังไงครับว่าวันนี้ผมมาที่นี่” ผมถามอย่างแปลกใจ

“ฉันมีแหล่งข่าวน่ะสิ”

ผมได้ยินมาว่าพักมุนโฮดูแลเด็กๆ ที่โรงเรียนสอนทำเทียนเป็นอย่างดี ดูเหมือนเขาจะมีสปายตัวเล็กๆ คอยแอบส่งข่าวให้สินะ

“ฉันแอบรู้สึกแย่นิดหน่อยตอนเห็นข่าวนั่นนะ”

“ผมควรจะบอกคุณก่อนแท้ๆ ต้องขอโทษด้วยครับ”

ที่ผ่านมา ผมเก็บปัญหาไว้กับตัวเอง และจัดการด้วยมือของตัวเองโดยไม่ได้ปริปากบอกอะไรเขา พอได้ยินเขาพูดแบบนี้ ผมรู้สึกผิดจริงๆ

“ฉันเองไม่คิดว่านายจะใช้ประโยชน์จากเด็กๆ หรอกนะ เรื่องอื่นไม่รู้นะ แต่เรื่องสายตาในการมองคนน่ะ ฉันมั่นใจมาก แค่น้อยใจที่นายไม่มาขอความช่วยเหลือจากฉันเท่านั้นเอง” พักมุนโฮพูดเป็นเชิงบ่น

“พูดถึงเรื่องนี้ ผมมีเรื่องอยากขอให้คุณช่วยอยู่อย่างหนึ่งพอดีเลยครับ”

“อะไรล่ะ ว่ามาได้เลย”

“ผมอยากสอนเทคนิคการเลี้ยงผึ้งให้กับเด็กๆ ที่โรงเรียนสอนทำเทียนครับ”

“ฉันเองก็อยากปรึกษาเรื่องนี้กับนายอยู่เหมือนกัน”

พักมุนโฮบอกผมว่าอยากสอนการเลี้ยงผึ้งให้กับเด็กๆ ด้วยตัวเอง โดยสถานที่คือฟาร์มเลี้ยงผึ้งบนดาดฟ้าของอาคาร

เขาบอกว่าคิดเรื่องนี้เอาไว้ตั้งแต่ก่อนเกิดเรื่องด้วยซ้ำ แต่พอมีประเด็นไม่ดีขึ้น ก็เลยกะว่าจะรอให้เรื่องคลี่คลายก่อน แล้วค่อยหารือกับผม เขาไม่ได้ต่อว่าอะไรผมเลย แต่พูดด้วยอย่างดีทุกอย่าง

ไม่น่าเชื่อว่าเลยว่าตอนที่พบเขาครั้งแรก ผมจะเคยโมโหแบบสุดๆ เพราะตอนนี้ ผมกลับรู้สึกใกล้ชิดกับเขามากยิ่งกว่าใคร

\*\*\*

สองสัปดาห์ต่อมา โรงงานผลิตเทียนแห่งที่สองในฮาดงก็ถือกำเนิดขึ้น เหตุผลที่ทุกอย่างรวดเร็วขนาดนี้ เป็นผลงานการเดินเรื่องของฮันกีทักนั่นเอง

ศูนย์ส่งเสริมการเกษตรฮาดงให้การสนับสนุนเรื่องสถานที่ตั้งโรงงานกับเรา เสนอให้เราเช่าโรงงานแปรรูปอาหารที่หยุดการผลิตไปแล้วในราคาถูก เมื่อได้สถานที่ เราเริ่มดำเนินการติดตั้งเครื่องมือผลิตเทียนและบรรจุภัณฑ์

ถ้าจะเปรียบเทียบ โรงงานผลิตเทียนหมายเลขหนึ่งที่โรงเรียนประถมฮามุนเหมือนอุตสาหกรรมในครัวเรือน ส่วนโรงงานหมายเลขสอง เปรียบเหมือนโรงงานเต็มตัว เต็มไปด้วยเครื่องจักรทันสมัย เราสามารถผลิตเทียนในปริมาณมากๆ โดยใช้กำลังคนไม่มากนัก

เราทุกคนพูดคุยหารือกันเรื่องจุดเด่นและลักษณะการดำเนินงานที่แตกต่างของทั้งสองโรงงานเรียบร้อยแล้ว ผ่านการประชุมอย่างเป็นทางการในสำนักงาน

“ผมอยากให้โรงงานผลิตเทียนหมายเลขหนึ่งเปิดดำเนินการต่อไปครับ” มินซอกบอกผมและฮันกีทัก

ผมรู้ว่าทำไมเขาถึงพูดแบบนั้น ความหมายของเขาคือ เราไม่สามารถละทิ้งเหล่าคุณย่าได้ เพราะพวกท่านคือกำลังสำคัญที่ทำให้โรงงานของเราเติบโต

“ผมเห็นด้วยว่าเราควรเก็บโรงงานไว้ เพราะมันเปรียบเหมือนความหมายเชิงสัญลักษณ์ แต่ก็คิดว่าเราควรพิจารณาเรื่องลดกำลังคนลงด้วยครับ เพราะตอนนี้เราต้องบริหารโรงงานสองที่ในเวลาเดียว คงจะต้องคำนึงถึงเรื่องค่าใช้จ่ายด้วย” ฮันกีทักออกความเห็นอย่างรอบคอบ

มินซอกทำหน้าคิดหนัก

“ผมอยากให้โรงงานผลิตเทียนที่โรงเรียนประถมฮามุนอยู่ให้นานมากที่สุดเท่าที่จะทำได้ครับ แต่อย่างที่หัวหน้าทีมฝ่ายธุรการบอกว่าเราไม่สามารถเพิกเฉยเรื่องค่าใช้จ่ายได้ ยังไงอยากให้เรารับคนให้มากที่สุดเท่าที่จะมากได้ และลองแบ่งเวลาทำงานกันดูดีไหมครับ”

ผมตัดสินใจเสนอไปตามนี้ ไม่ว่าอย่างไร เหล่าคุณย่าทั้งหลายก็คอยร่วมทุกข์ร่วมสุขกับผมมาตั้งแต่แรก ต่อให้ตอนนี้ เรามีโรงงานหมายเลขสอง ผมก็ไม่อาจทำใจปลดพวกท่านออกง่ายๆ ได้

พวกคุณย่าคือแรงงานที่จะอยู่กับผมไปจนถึงช่วงฤดูกาลทำลูกพลับแห้ง ผมต้องคอยรักษาและดูแลพวกท่านเอาไว้

“เป็นข้อเสนอที่น่าสนใจครับ ผมจะพยายามรักษาตำแหน่งงานให้มากที่สุดตามที่ท่านประธานบอกครับ”

สีหน้าของมินซอกสดใสขึ้น เขามองพวกคุณย่าเป็นเหมือนสมาชิกในครอบครัว และเป็นเพื่อนแสนวิเศษที่เขาอยากสอนคอมพิวเตอร์ให้ฟรี

ผมเข้าใจความรู้สึกของเขาดี ไม่ว่าอย่างไร เขาก็คงอยากจะปกป้องตำแหน่งงานของพวกคุณย่าให้มากที่สุดเท่าที่จะมากได้

\*\*\*

เราจัดงานเลี้ยงให้กับทีมเกษตรกรภูเขาชีรีอีกครั้งหลังจากที่ไม่ได้จัดมานาน

เวลาผ่านมาหนึ่งเดือนกว่าแล้ว นับตั้งแต่เราเริ่มเปิดโรงงานหมายเลขสอง

“รู้มั้ยว่ายอดขายเดือนนี้เท่าไหร่” ฮันกีทักเอ่ยขึ้นด้วยสีหน้าเหมือนคนกำลังจะเปิดเผยความลับ

“เท่าไหร่เหรอครับ” มินซอกถามกลับด้วยสีหน้ายิ้มแย้ม

นี่เป็นครั้งแรกนับตั้งแต่เปิดโรงงานหมายเลขสอง ที่เราจะได้ฟังยอดเงินชัดๆ ยอดขายล่าสุดตอนที่เรามีแค่โรงงานหมายเลขหนึ่ง กำไรสุทธิที่เราได้มากที่สุดคือเกินสามสิบล้านวอน[1] มานิดหน่อย

“กำไรสุทธิมากถึงร้อยล้านวอน[2] ต่อเดือนแล้ว”

“จริงเหรอ” มินซอกทำหน้าตกใจ

หนึ่งเดือนที่ผ่านมา เราทุกคนทำงานยุ่งมาก ผมยุ่งกับโรงงาน เพราะต้องรับหน้าที่เป็นหัวหน้าทีมผลิตสินค้าแทนกาฮี ส่วนมินซอกต้องดูแลเว็บไซต์สองแห่งในเวลาเดียวกัน ฮันกีทักเองก็ติดต่อทำสัญญาวุ่นวายไปหมด เราสามคนคอยช่วยเป็นกำลังใจให้กันและกัน จนช่วงนี้ชักจะเริ่มเมาๆ

“เราควรจะหาคนมาช่วยงานกันหน่อยมั้ย”

มินซอกพยักหน้ารับทันทีที่ได้ยินคำพูดของฮันกีทัก

“กาฮีไปอยู่โซลแล้ว ผู้ชายสามคนนี้สภาพใกล้ปางตายแล้ว” เขาบ่น

ผมตัดสินใจโพล่งออกมา

“ฉันก็ว่าจะปรึกษากับพวกนายเรื่องหาคนมาช่วยงานอยู่พอดี”

“ปรึกษา?”

แววตาของฮันกีทักกับมินซอกเป็นประกายแวววาว

“ฝ่ายธุรการต้องการสมาชิกในทีมเพิ่มอย่างหนัก”

“ฝ่ายโฮมชอปปิ้งก็ต้องการสมาชิกในทีมเพิ่มเหมือนกัน”

“ในส่วนของพวกนาย เราคงต้องทยอยๆ คัดคนเข้ามา แต่ไม่ใช่ตอนนี้”

ทั้งสองคนทำหน้าผิดหวัง

“อ้าว แล้วนายจะรับตำแหน่งอะไรล่ะ” ฮันกีทักถามงงๆ หน้าตาเหมือนคนสร่างเมา

“หัวหน้านักวิจัยของเกษตรกรแห่งภูเขาชีรี”

“หัวหน้านักวิจัย?”

**เริ่มขยับขยายใหญ่ขึ้นแล้วว**

**เกษตรกรภูเขาชีรีนี่ก็กินเลี้ยงบ่อยนะ 555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **79**

**ตอนที่ 79 อียองโฮ เป้าหมายต่อไปของทีม**

ช่วงวันหยุดสุดสัปดาห์ ผมเดินทางไปที่โรงเรียนสอนทำเทียนเพื่อช่วยสอนวิธีเลี้ยงผึ้งให้กับเด็กๆ พักมุนโฮและสมาชิกคนอื่นๆ ในสมาคมต่างก็ผลัดกันมาช่วยสอนและให้ความรู้ เด็กทุกคนเข้าเรียนอย่างกระตือรือร้น

อายองโดดเด่นที่สุด เธอพิถีพิถันกับขั้นตอนทำให้ขี้ผึ้งสะอาด สามารถนำขี้ผึ้งออกจากเครื่องหลอมไอน้ำ และใส่ลงในตะแกรงได้ดีไม่แพ้ผู้เชี่ยวชาญ

เธอเป็นเด็กประเภทที่ถ้าสอนไปหนึ่ง ก็จะเข้าใจสองได้เอง

ผมไม่ได้พูดแบบลำเอียงหรือเข้าข้างอายอง ปกติแล้วเวลาต้องเอ่ยชม ผมจะชมทุกคน นี่เป็นกฎเหล็กของผม สำหรับผมอายองเป็นเด็กก็จริง แต่นิสัยของเธอเป็นผู้ใหญ่แล้ว ผมเชื่อว่าเธอจะไม่อิจฉาอะไรใครทั้งนั้น

\*\*\*

หลังจบคาบเรียนวันนี้ ผมแวะไปที่ชินชน[1] เพื่อเข้าร่วมงานมีตติ้งสุดพิเศษของ ‘กลุ่มคนรักโรงภาพยนตร์’ หรืออีกชื่อคือ 'คนรักโรงหนัง'

ผู้เข้าร่วมคือสมาชิกชมรมภาพยนตร์ทางอินเทอร์เน็ตที่ผมสมัครเข้าร่วมกิจกรรมตั้งแต่ยังเป็นนักศึกษา

พอเดินเข้าไป สายตาของผมก็ปะทะกับใบหน้าที่คุ้นเคย

"ไม่ได้เจอกันนานเลยนะ นายไปทำอะไรอยู่ที่ไหนมาเนี่ย” รุ่นพี่ที่เป็นคนชวนผมเข้าชมรมตรงเข้ามาทักทายด้วยสีหน้ายินดี

“ตอนนี้ผมอยู่ที่ฮาดงครับ”

หลายคนในมีตติ้งบอกว่า เคยเห็นผมจากโทรทัศน์ พวกเขาซักถามอย่างสนใจ

“ได้ยินมาว่าไปทำการเกษตรอยู่ฮาดงเหรอครับ คิดไม่ถึงเลยว่าคุณด็อกมย็องจะเป็นเกษตรกรได้”

“พอดีว่ามีโอกาสที่ไม่คาดคิดเข้ามาน่ะครับ”

“ตอนแรกคิดว่าวันนี้คุณจะไม่มาแล้ว ฮาดงอยู่ตั้งไกล”

“วันนี้ผมแวะมาที่โซลครับ เสร็จงานแล้วมีเวลาเหลือก็เลยมาที่นี่ก่อนกลับ”

ผมพูดคุยกับเพื่อนในชมรมอย่างสนุกสนาน พวกเราเดินทางไปที่โรงภาพยนตร์แห่งเดียวในชินชนด้วยกัน

ภาพยนตร์ที่เราชมวันนี้ อำนวยการสร้างโดยคนรู้จักของสมาชิกในชมรม ผมได้ยินมาว่าสร้างไปคนสร้างก็ต้องกินมาม่ากับทีมงานไป เพราะงบไม่พอ

ภาพยนตร์ไม่ได้มีเนื้อหาตื่นเต้นเร้าใจ แต่ถ่ายทอดเรื่องราวความรักของคนในครอบครัวได้อย่างเด่นชัด

ระหว่างที่ดูภาพยนตร์ ผมคอยสังเกตคนคนหนึ่งอยู่ตลอดเวลา เนื่องจากจุดประสงค์หลักที่ผมมาที่นี่ในวันนี้ คือการมาพบเขา

ภาพยนตร์จบ ชมรมจัดงานเลี้ยงต่อที่ร้านไก่ทอดเล็กๆ ในละแวกใกล้ๆ เราสั่งไก่และเบียร์ ทุกคนพูดคุยถึงความประทับใจที่มีต่อภาพยนตร์อย่างเพลิดเพลิน

ผมคุยสังสรรค์กับทุกคนอยู่พักหนึ่ง ก่อนถือแก้วเดินออกมา และตรงเข้าไปหาชายที่นั่งอยู่คนเดียวในมุมหนึ่งของร้าน

“ไม่ได้เจอกันนานเลยนะครับ คุณพ่อมดแห่งออซ”

อีกฝ่ายมองผมอย่างตกใจ พ่อมดแห่งออซเป็นนามแฝงที่เขาใช้ในคาเฟ่

ชื่อจริงของเขาคืออียองโฮ อายุ 28 ปีเท่ากับผม

“มีธุระอะไรกับผมรึเปล่า”

เขาเอียงคอมองผม สีหน้าบอกว่าไม่แน่ใจว่า... ผมต้องการอะไร

ไม่ว่าจะมามีตติ้งกี่ครั้ง เขาก็ทำตัวเหมือนกับเงา โดยรวมผมคิดว่าเขาเข้ากับคนอื่นได้ดี แต่กลับมีตัวตนที่ชัดเจนจนดูแปลกแยก

อียองโฮเป็นคนแบบนั้น

“ผมชื่อคิมด็อกมย็องครับ ใช้นามแฝงนี้เลยครับ”

“อ่า คุณคิมด็อกมย็อง ผมจำได้”

เขายิ้มบางๆ สีหน้าบอกว่ารู้จักผมเป็นอย่างดี

ปกติเวลาเจอกันในงานมีตติ้ง เราไม่ค่อยคุยอะไรกันเท่าไหร่ แต่ถ้าทางออนไลน์เราสนิทกันพอสมควร

“ว่าแต่มีเรื่องอะไรหรือครับ”

ตอนเจอกันครั้งแรก เขาก็วางตัวเข้าถึงยากแบบนี้ เวลาคุยออนไลน์เราสนิทกัน แต่พอเจอหน้ากันจริงๆ กลับต่อบทสนทนาได้ลำบาก อียองโฮเป็นคนเก็บตัวจัดๆ แต่ก็แปลกที่ถึงแม้จะมีนิสัยขี้อาย แทนที่จะชอบดูหนังคนเดียว เขากลับชอบดูร่วมกับคนอื่นๆ

ทุกคนในชมรมรู้นิสัยของเขาดี เลยไม่มีใครไปบังคับชวนคุยด้วย

ดูเหมือนอียองโฮจะชอบบรรยากาศแบบนี้ของชมรม เหมือนเป็นการยอมรับบุคลิกส่วนตัวของแต่ละคนแบบเงียบๆ เพราะมีคนหลากหลายประเภทมารวมตัวกัน

“ผมมีธุระอยากคุยกับคุณโดยตรงครับ”

“มีธุระกับผมเหรอครับ?”

“ใช่ครับ”

อียองโฮเริ่มเหงื่อแตก แววตาของเขาบอกว่าประหม่าเมื่อได้ยินคำว่าธุระ

“ธุระเรื่องอะไรเหรอครับ”

“คุณสนใจทำงานกับบริษัทอีโคใช่มั้ยครับ”

เขาชะงักไปครู่หนึ่ง ก่อนจะก้มหน้าลง...

“ผมเพิ่งไปสัมภาษณ์รอบสุดท้ายมาเมื่อสัปดาห์ที่แล้วน่ะครับ”

“โชคดีจังนะครับ ที่ยังไม่ได้เข้าไปทำงาน”

“ว่าแต่คุณรู้ได้ยังไง...” เขาเงยหน้าขึ้นมองผม แววตาสั่นไหว ดูเขาประหม่า แต่แววตากลับสนใจใคร่รู้

“ผมอยากทำงานกับคุณอียองโฮครับ”

“ทำงานกับผมเหรอครับ เดี๋ยวนะ คือ…”

ปีนี้ อียองโฮเรียนจบปริญญาโท และเขาจะได้เข้าทำงานที่บริษัทอีโคในตำแหน่งของนักวิจัย

ผมเคยพบเขาตอนที่ทำงานเป็นผู้บริหารโฆษณา บริษัทอีโคซึ่งโดดเด่นเรื่องผลิตภัณฑ์ความงามจากธรรมชาติ มาเป็นสปอนเซอร์ให้กับลูกค้าของเรา

ประธานบริษัทให้ข้อมูลว่าตัวเองเคยทำงานเป็นนักวิจัยมาก่อน ผมก็เลยสอบถามคำถามอย่างละเอียดจากเขา เพื่อให้ได้ข้อมูลเกี่ยวกับผลิตภัณฑ์ที่ชัดเจน

ผมตั้งใจขนาดขอไปพบและสอบถามนักวิจัยประจำบริษัทด้วยตัวเอง และนักวิจัยที่ผมได้พบก็คืออียองโฮ

ภายหลัง ผมได้รู้ความจริงว่าเขาคือคนที่มีบทบาทสำคัญ และช่วยให้บริษัทอีโคเจริญเติบโต

สบู่และเครื่องสำอางที่ผลิตขึ้นจากธรรมชาติ ผลิตภัณฑ์ตัวท็อปของบริษัท เกิดขึ้นได้จากงานวิจัยของเขา

อียองโฮเป็นคนแรกที่คิดค้นพัฒนาสบู่และเครื่องสำอางจากกาวชันผึ้ง

แต่ประธานบริษัทเป็นคนประเภทเอาตัวเป็นศูนย์กลาง และเชื่อมั่นว่าทุกอย่างเกิดขึ้นได้จากความเก่งกาจของตน เขาไม่สนใจอียองโฮ และสุดท้าย ลูกน้องคนสำคัญก็ลาออกจากบริษัท

อียองโฮย้ายไปทำงานกับบริษัทต่างชาติที่ยอมรับความสามารถของเขา แต่การย้ายงานกลับนำโชคร้ายมาสู่ เขาต้องประสบอุบัติเหตุทางรถยนต์ในต่างประเทศ ชีวิตล้มเหลว และมีแต่เรื่องแย่ๆ

ผมเล่าเรื่องความสำเร็จของเกษตรกรแห่งภูเขาชีรีให้อียองโฮฟัง และเสนอให้เขารับตำแหน่งหัวหน้านักวิจัยประจำบริษัท ด้วยเงื่อนไขที่ดีที่สุด

“ผมจะลองเก็บไปคิดดูนะครับ” อียองโฮตอบแบบแบ่งรับแบ่งสู้ ผมมองออกว่าเขากำลังปฏิเสธอย่างสุภาพ

ผมพยายามยื้อบทสนทนาต่ออย่างยากลำบาก และถามเหตุผลที่เขาไม่ตอบตกลงมาทำงานกับผม และเขาก็ตอบด้วยสีหน้าลำบากใจว่า... 

**ด็อกมย็องเจองานยากแล้วว**

**ค้างงงงง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **80**

**ตอนที่ 80 แผนลวงนักวิจัยเข้าร่วมทีม**

เงินไม่ใช่ปัญหา เหตุผลที่สำคัญที่สุดคือ เขากลัวการต้องไปอยู่คนเดียวในสถานที่ที่ไม่คุ้นเคย

ตอนที่พูดแบบนั้น หน้าตาของเขาดูเหมือนสิงโตขี้ขลาดในเรื่องพ่อมดแห่งออซไม่มีผิด

เหตุการณ์ครั้งนี้แตกต่างจากตอนที่ผมไปชวนฮันกีทัก มินซอก และกาฮีมาเป็นเพื่อนร่วมงาน ความสัมพันธ์ระหว่างผมกับพวกเขาผูกพันกันด้วยเส้นด้ายมั่นคง พวกเราไม่มีปัญหากันไม่ว่าเรื่องเงินหรือสภาพแวดล้อม

ก็เพราะมีความเชื่อใจเป็นพื้นฐาน

ที่สำคัญ พวกเขาเป็นคนที่คุ้นเคยกับชีวิตในต่างจังหวัด โดยเฉพาะฮันกีทัก เขาเป็นถึงนักรบผู้ยิ่งใหญ่ที่อยากหวนคืนสู่ชนบท

อียองโฮแตกต่างจากพวกเขาทั้งสาม ผมกับเขาก็มีสายสัมพันธ์ที่แสนจะเบาบาง

ต่อให้ผมบอกเหตุผลว่า ที่มาชวนเขาก็เพราะอยากเปลี่ยนอนาคตของเขา ก็คงไม่ใช่เรื่องง่ายอยู่ดี เผลอๆ เขาจะมองว่าผมบ้าด้วยซ้ำ

ผมเดินทางกลับฮาดงพร้อมความรู้สึกกังวลเต็มหัวใจ

\*\*\*

วันต่อมา งานของผมวุ่นวายเช่นเคย เราทุกคนยังคงทำงานแบบหัวไม่วางหางไม่เว้นเช่นเดิม มินซอกจดจ่ออยู่กับการดูแลเว็บช็อปปิ้งออนไลน์ ส่วนฮันกีทักวุ่นวายกับการกรอกเอกสารที่จะส่งไปให้กรมสรรพากร ทุกคนทำงานที่ได้รับมอบหมายอย่างเต็มที่

ขณะที่มองพวกเขา ผมแอบคาดหวังในใจว่าถ้าได้อียองโฮมาร่วมทีม เขาจะทำงานได้ดีไม่ต่างจากสมาชิกที่เหลือ

“คิดอะไรอยู่ ทำไมหน้าดำคร่ำเครียดขนาดนั้น” มินซอกหันมาถาม

"ไม่มีอะไร"

“นายได้ไปเจอนักวิจัยที่จะอยากชวนมาร่วมงานด้วยรึยัง”

"เจอแล้ว"

ก่อนหน้านี้ ผมเล่าให้ทั้งคู่ฟังแล้วว่าเพราะอะไรถึงต้องการนักวิจัยเข้าบริษัท เหตุผลสำคัญก็คือการเลี้ยงผึ้งไม่ใช่แค่ให้ผลผลิตอย่างขี้ผึ้งเท่านั้น แต่ยังมีผลผลิตอื่นๆ อีกด้วย และเราจำเป็นต้องมีนักวิจัยมืออาชีพเพื่อสร้างผลิตภัณฑ์จากกาวชันผึ้ง

ทั้งฮันกีทักและมินซอก พยักหน้าเห็นด้วยกับคำอธิบายของผม เราตกลงกันแล้วว่าจะรับนักวิจัยเข้ามาก่อน จากนั้นค่อยเพิ่มจำนวนพนักงานในทีมของแต่ละคน

“แล้วนักวิจัยคนนั้นตอบรับหรือยัง”

“เขาขอเวลาคิด”

“จะต้องใช้เวลานานแค่ไหนล่ะ”

มินซอกถามด้วยสีหน้าสงสัย ฮันกีทักก็หลับตาลง

“เห็นบอกว่าขอเวลาสองสัปดาห์”

ทั้งคู่ดูโล่งใจกับคำพูดของผม ความจริงแล้ว ระยะเวลานี้ไม่ใช่อียองโฮเป็นคนกำหนด แต่เป็นผมเอง... นี่คือเส้นตายที่ผมกำหนดเอาไว้ในใจ

ผมพูดแบบนี้เพื่อให้เพื่อนร่วมงานไว้วางใจ

คนที่จะจัดการเรื่องนี้ได้มีแค่ผมคนเดียวเท่านั้น

\*\*\*

อาทิตย์ต่อมา ผมไปที่โซลอีกครั้งเพื่อสอนการเลี้ยงผึ้งให้กับเด็กๆ

ผมไม่มีสมาธิในการทำงานเลย ผมเพิ่งโทร. ติดต่อไปหาอียองโฮ เขาปฏิเสธผ่านโทรศัพท์ และผมเชื่อว่าต่อให้เจอหน้ากัน ก็คงจะสื่อสารกันไม่เข้าใจอยู่ดี

“ระวังมือค่ะ” อายองร้องเตือนผม

เหมือนมีพลังหนึบๆ บางอย่างที่ปลายนิ้ว ผมชะงัก โดนผึ้งต่อยเข้าที่นิ้วเสียแล้ว

ผมไม่รู้สึกอะไรเลย คงเพราะด้านชาไปแล้ว

“ฉันพยายามแสดงให้ดูว่าขั้นตอนนี้ห้ามใช้แรงน่ะ” ผมบอกยิ้มๆ อายองจ้องปลายนิ้วของผมด้วยดวงตาที่เบิกกว้าง

วันนี้ ผมจบการเรียนการสอนเร็วกว่าปกติ ระหว่างที่กำลังออกจากสำนักงาน ก็รู้สึกว่ามีคนเดินตามจากด้านหลัง

ผมหันกลับไปทันที

อายองยืนจ้องหน้าผม ท่าทางเหมือนกระต่ายตื่นตูม

"มีเรื่องอะไรหรือเปล่า"

“วันนี้คุณดูแปลกไปนะคะ”

"อะไรหรือที่ว่าแปลก"

“ก็ต่างจากปกติน่ะค่ะ ดูเหมือนคนที่ต้องการความช่วยเหลือค่ะ”

"ต้องการความช่วยเหลือ?”

อายองเป็นคนประเภทความรู้สึกไว เวลาคนใกล้ตัวเกิดปัญหา ดูเหมือนเธอจะเข้าใจพวกเขาได้ดีเป็นพิเศษ

“เธอจะช่วยฉันหน่อยได้ไหม” ผมถาม อายองพยักหน้าพลางยิ้มแจ่มใส

ผมพาอายองไปที่ร้านอาหารฟาสต์ฟู้ดที่ไม่ได้ไปมานาน ที่ต่างจังหวัดหาแฮมเบอร์เกอร์กินยากกว่าในเมือง ตอนนี้มันมาอยู่ตรงหน้าผมแล้ว

อายองกินแฮมเบอร์เกอร์ของตัวเองอย่างเอร็ดอร่อย

ความจริงแล้ว ผมไม่ได้คิดจะปรึกษาปัญหากับอายอง แค่อยากจะพักสมองและอยากเปลี่ยนบรรยากาศ

ผมกัดแฮมเบอร์เกอร์ชิ้นโต อายองหัวเราะออกมา ดูเหมือนเธอจะขำท่าทางของผม

“อายองเคยอยากใช้ชีวิตอยู่ต่างจังหวัดมั้ย” ผมถามพลางกินแฮมเบอร์เกอร์ไปด้วย

“ค่ะ หนูอยากอยู่”

เธอไม่ได้ตอบว่าอยากลอง... แต่ตอบตรงๆ เลยว่า... อยากอยู่

คำตอบของเธอแตกต่างจากอียองโฮที่กลัวต่างจังหวัดอย่างหนัก

“หนูคิดแบบนี้ตั้งแต่แรกเลยเหรอ อยากใช้ชีวิตอยู่ต่างจังหวัดเนี่ยนะ”

"ไม่ค่ะ ไม่เคยคิดมาก่อนเลยสักครั้งค่ะ หนูไม่เคยไปต่างจังหวัดมาก่อนเลย ก็หนูเกิดและโตในเมืองนี่คะ”

ผมยกโคล่าขึ้นดื่ม อยากรู้จริงว่า... เพราะอะไรเธอถึงเปลี่ยนความคิด

"แล้วทำไมเปลี่ยนใจเสียล่ะ”

“เพราะหนูมีความฝันค่ะ”

“ความฝันของเธอคืออะไรหรือ”

ผมเบิกตาโต ภาพตรงหน้าคือเด็กสาวหน้าตาสดใส แววตาเต็มไปด้วยความฝัน สีหน้าของเธอทำให้ผมหยุดคิดเรื่องของอียองโฮไปได้ครู่หนึ่ง ผมอยากรู้ว่าเธอฝันถึงอะไร

อายองโบกมือไปมา เป็นท่าทางที่บอกให้ผมเข้าไปใกล้ๆ

ผมเงี่ยหูฟัง

เธอกระซิบข้างหูของผม

“หนูอยากสร้างโรงเรียนค่ะ”

"โรงเรียนอะไร" ผมยืดตัวตรงแล้วถามออกมา

“โรงเรียนที่เด็กยากจนอย่างหนูไปเรียนได้อย่างสบายใจโดยไม่ต้องกังวลเรื่องเงิน ไม่ได้ฟรีแค่ค่าเรียน แต่ยังรวมถึงค่าอาหาร ค่าเสื้อผ้าและค่าขนมด้วยค่ะ”

“โรงเรียนแบบนั้น สร้างที่ไหนก็ได้ไม่ใช่เหรอ”

"ไม่ค่ะ ต้องสร้างที่ต่างจังหวัดเท่านั้นค่ะ”

“ทำไมล่ะ”

“เพราะไม่ได้ตั้งใจจะให้เรียนฟรีแบบไร้เงื่อนไขค่ะ หนูอยากให้ทุกคนเลี้ยงผึ้ง ทำเทียน ปลูกและทำอาหารกินเองด้วยกันค่ะ ถ้าจะทำแบบนั้น หนูคิดว่าต่างจังหวัดน่าจะเหมาะกว่าในเมืองค่ะ”

“คิดแบบนั้นนี่เอง”

“ความคิดหนูแปลกใช่มั้ยคะ”

"ไม่เลย มันยอดเยี่ยมมากต่างหาก”

ผมรู้สึกประทับใจเมื่อได้ยินคำพูดของอายอง เป็นความฝันที่สุดยอดมาก ผมอยากช่วยให้ความฝันของเธอเป็นจริง

“อย่างที่เขาชอบพูดกันค่ะ ถ้าไม่ฝัน ก็ไม่ใช่ชีวิต"

“ถ้าไม่ฝัน ก็ไม่ใช่ชีวิต”

ผมคิดทบทวนคำพูดของนัมอายอง

ความทรงจำบางอย่างผุดขึ้นมาในหัว เป็นความทรงจำเกี่ยวกับอียองโฮ

ข้อความบางอย่างที่เขาโพสต์ในคาเฟ่ก่อนจะเดินทางไปต่างประเทศ

"คิดอะไรอยู่คะ” อายองถามผม “บอกมาเถอะค่ะ”

"บอกอะไร” ผมถามกลับงงๆ

“ก็เรามาที่นี่เพราะคุณบอกว่าต้องการความช่วยเหลือไม่ใช่เหรอคะ หนูต้องตอบแทนค่าแฮมเบอร์เกอร์นะ ระบายออกมาให้หมดเลยค่ะ จะได้สบายใจ”

อายองพูดด้วยสีหน้าจริงจัง

“ฉันจัดการได้เรียบร้อยแล้วล่ะ”

“ได้แล้วเหรอคะ”

“ต้องขอบคุณอายองเลยนะ” ผมบอกเธอยิ้มๆ

ผมคิดว่าพอรู้วิธีที่จะเปลี่ยนใจอียองโฮแล้วล่ะ

**วันนี้ตอนสุดท้ายพอดี**

**ค้างสุดๆๆ**

**แล้วก็วันนี้วันสุดท้ายของปีแล้วว ขอบคุณนักอ่านทุกท่านที่ติดตามนิยายเรื่องนี้นะคะ ขอให้ปีหน้าทุกคนร่ำรวยๆ ตามด็อกมย็องกันนะคะ ^^**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **81**

**ตอนที่ 81 ความฝันของใครบางคน**

ความฝันมีหลายรูปแบบ

สำหรับบางคน อาจฝันอยากเป็นที่หนึ่งในด้านใดด้านหนึ่ง หรือสำหรับบางคน ฝันอาจเป็นแค่ความหวังเล็กๆ ที่แสนธรรมดาก็เป็นได้

ผมยืนอยู่หน้าสนามเด็กเล่นของโรงเรียนประถมศึกษาฮามุน

ครั้งหนึ่ง ผมเคยมีความฝันที่นี่ สถานที่ที่ทีมงาน 'เกษตรภูเขาชีรี' มารวมตัวกันเป็นครั้งแรก

ตอนนี้ ที่แห่งนี้ได้กลายเป็นโรงงานทำเทียนไปแล้ว ถึงจะเป็นแค่ช่วงเวลาสั้นๆ แต่เราผ่านการเปลี่ยนแปลงมามากมาย

ถึงเวลาแล้วที่จะปรับโฉมที่นี่เสียใหม่

ผู้คนกำลังทยอยขนของลงจากรถ ผมบอกจุดที่จะให้พวกเขาวางของ

ใจกลางสนามกีฬา หน้าจอขนาดใหญ่ถูกกางออก

“นี่มันอะไรกันเนี่ย” พ่อเฒ่าอีชุนแบผู้ดูแลโรงงานทำเทียนถามขึ้นด้วยแววตางุนงง

“ผมจะสร้างโรงหนังที่นี่ครับ”

“โรงหนัง? แล้วโรงงานทำเทียนล่ะ…” พ่อเฒ่าถาม สายตาบอกว่าเป็นกังวล

“เป็นโรงหนังกลางแจ้งครับ ไม่เป็นอุปสรรคอะไรต่อโรงงานทำเทียนแน่นอน”

สีหน้าเขาค่อยเบาใจขึ้น

คนงานทยอยขนอุปกรณ์เครื่องเสียงลงจากรถบรรทุกอย่างต่อเนื่อง

“ว่าแต่ว่าจะสร้างโรงหนังทำไมกัน” พ่อเฒ่าถาม ท่าทางประมาณว่าไม่เห็นจะเข้าใจอะไรเลย

“เพราะผมอยากสนุกสนานไปพร้อมๆ กับทุกคนที่ทำงานที่นี่ครับ พ่อเฒ่าเองก็ไม่ได้ไปโรงหนังมานานแล้วใช่มั้ย”

“ก็นานเอาเรื่องอยู่” เขาตอบยิ้มๆ

ไม่นานต่อมา โรงหนังกลางแจ้งขนาดพอประมาณก็ค่อยๆ เป็นรูปเป็นร่างขึ้นมา ทีมงานกำลังติดตั้งเครื่องเสียงระบบกันน้ำเพื่อป้องกันฝน

ผมฝากให้พ่อเฒ่าดูแลต่อ และมุ่งหน้าไปที่สำนักงาน

\*\*\*

ที่สำนักงานมีมินซอกประจำอยู่เพียงคนเดียว

“พี่กีทักล่ะ”

“ไปทำงานนอกสถานที่น่ะ เห็นบอกว่ามีคนสอบถามเข้ามา บอกว่าอยากใช้เทียนของเราในงานเทศกาลอะไรสักอย่าง”

สมกับเป็นฮันกีทักจริงๆ เขากำลังพยายามบุกเบิกตลาดใหม่ๆ นอกเหนือจากกลุ่มศาสนา เพื่อให้กลุ่มลูกค้าของเราหลากหลายมากขึ้น

“มินซอก วันหยุดนี้ นายช่วยรวบรวมคนมาให้หน่อยได้มั้ย”

“รวบรวมคนมาทำอะไร”

ผมมองหน้าจอคอมพิวเตอร์ เขาเงยหน้าขึ้นมาสบตาผม

“จะมีงานฉายหนังฟรี”

“งานฉายหนัง?”

“ฉันสร้างโรงหนังขึ้นที่โรงเรียนฮามุน”

“สร้างโรงหนังเนี่ยนะ?” เขามองผมด้วยสีหน้าประหลาดใจ “สร้างไปแล้วหรือมีแผนว่ากำลังจะสร้างนะ?”

“ก่อนมาที่นี่ ฉันไปเช็คหน้าจอหนังแล้วด้วยซ้ำ”

“สรุปว่าสร้างไปแล้ว?!”

“คิดซะว่าเป็นส่วนหนึ่งของสวัสดิการแล้วกัน ทุกคนทำงานอย่างหนัก สุดสัปดาห์ถ้าได้ดูหนังสักเรื่องก็ดีไม่ใช่เหรอ”

“มันก็ดี...”

หลังจากครุ่นคิดอยู่ครู่หนึ่ง เขาก็พูดต่อ

“ว่าแต่นี่มันแปลกๆ อยู่นะ”

“อะไรแปลก”

“ดูไม่ใช่นายเลย”

ผมพอจะเดาประโยคต่อมาของเขาได้ คงเพราะเรื่องนี้ผมจัดการตามใจตัวเองไปหน่อย

“ทำไมจัดการโดยไม่ประชุมขอความเห็นคนอื่นๆ ก่อนล่ะ”

“คิดว่าเป็นของขวัญเซอร์ไพรส์แล้วกัน ค่าใช้จ่ายทั้งหมดก็มาจากกระเป๋าฉันเอง”

ระหว่างที่กำลังพูดคุยกันอยู่ ฮันกีทักก็ก้าวเข้ามาในสำนักงานพอดี

“เงินมาจากกระเป๋าใคร เงินอะไร” เขาถามยิ้มๆ

ผมอธิบายเรื่องโรงหนังอีกรอบ ฮันกีทักรับฟังด้วยสีหน้าจริงจัง สลับกับมองมินซอกไปด้วย

เมื่อได้ฟังเรื่องราวทั้งหมดแล้ว เขาก็บอกง่ายๆ ว่า

“ฉันว่าปัญหาระดับนี้ไม่ต้องผ่านการประชุมก็ได้ แต่มีจุดหนึ่งที่เราควรต้องคุยกันก่อนจะปล่อยผ่านนะ”

“จุดไหนเหรอครับ” ผมตั้งใจฟังอย่างมาก สงสัยว่าเขาจะพูดอะไร

“อย่าลากพวกเราให้ไปเกี่ยวข้องกับงานโรงหนังอีก เพราะแค่นี้งานก็โหลดมากอยู่แล้ว ถ้าโดนลากให้ไปทำงานโรงหนังด้วย พวกเราคงรับมือไม่ไหว”

เขาพูดขณะสบตามินซอก สีหน้าบ่งบอกว่าขอแนวร่วม

มินซอกเข้าใจความหมายของเขาและพยักหน้าตอบ

“แต่ถ้าชวนไปดูหนังด้วยกันสักเรื่องคงไม่เป็นไรใช่มั้ยครับ” ผมถาม

ฮันกีทักหันไปหามินซอก ซึ่งพยักหน้ายิ้มๆ

และนี่คือเหตุผลที่ผมตัดสินใจทำงานนี้เงียบๆ คนเดียว เพราะไม่อยากเพิ่มภาระให้กับเพื่อนร่วมงานโดยไม่จำเป็นนั่นเอง

“นายอยากให้ฉันช่วยรวบรวมคนมาสักเท่าไหร่ดีล่ะ” มินซอกถาม

“ประมาณ 150 ที่นั่งก็พอ”

“แค่สมาชิกครอบครัวของทีมเกษตรกรภูเขาชีรีก็น่าจะเกินแล้วมั้ง” คนที่ตอบไม่ใช่มินซอก แต่เป็นฮันกีทัก “เรื่องแบบนี้ ควรเป็นหน้าที่ของหัวหน้าฝ่ายธุรการอย่างฉันสิ”

เมื่อกี้ เขาเพิ่งจะบอกผมว่า รับงานเพิ่มไม่ไหวแท้ๆ

ผมเบิกตากว้างแปลกใจ ฮันกีทักมองผมก่อนพูดว่า

“ฉันบอกว่าขอไม่มีส่วนเกี่ยวข้องกับการจัดการหรือดำเนินการ แต่ชวนคนไปดูหนังมันคนละเรื่องกัน เรื่องนี้เกี่ยวข้องกับสวัสดิการของพนักงานนี่นา” เขาพูดยิ้มๆ

“พ่อเฒ่าอีชุนแบรับปากว่าจะดูแลโรงหนังแล้วใช่ไหม” มินซอกถามด้วยสีหน้าสงสัย

“ฉันมีคนดูแลแล้ว”

"ใครล่ะ"

“เดี๋ยวนายก็รู้”

\*\*\*

ระหว่างที่พูดคุยกับนัมอายองในช่วงสุดสัปดาห์ที่ผ่านมา ทำให้ผมนึกไอเดียบางอย่างออก

เป็นไอเดียที่จะทำให้อียองโฮประทับใจ และได้ใช้ช่วงเวลาที่ดีกับทีมงานเกษตรกรภูเขาชีรีทุกคนไปพร้อมๆ กันด้วย

จู่ๆ ผมก็นึกถึงโพสต์ในอนาคตที่อียองโฮเขียนไว้บนกระดานข่าวในคาเฟ่ขึ้นมาได้

มันเป็นโพสต์ที่เขาเขียนก่อนตัดสินใจเดินทางไปต่างประเทศ เล่าถึงเหตุผลที่ทำให้ต้องตัดสินใจแบบนี้ และความรู้สึกที่เขาไม่เคยพูดหรือแสดงออก ตลอดจนขอบคุณทุกคนที่ยอมรับในตัวเขาซึ่งทั้งขี้ขลาดและไม่ถนัดการปฏิสัมพันธ์กับคนอื่น

ตอนท้าย อียองโฮเขียนความฝันของตัวเองลงไป เขาบอกว่าไม่เคยบอกเรื่องนี้กับใครมาก่อน แต่ก็อยากบอกให้สมาชิกทุกคนมีโอกาสได้รับรู้

ความฝันของเขาคือได้เป็นเจ้าของโรงหนัง มันเป็นความฝันในวัยเด็กของเขา

เขาสารภาพว่าเหตุผลที่ตกหลุมรักภาพยนตร์ ก็เพราะเป็นคนเก็บตัวและเข้ากับคนอื่นไม่ค่อยได้ เวลาอยู่ในโรงหนัง เขารู้สึกสบายใจไม่เหมือนตอนทำกิจกรรมอื่นๆ

และยังเสริมอีกด้วยว่าเขามีความสุขที่ได้หัวเราะและร้องไห้ในขณะที่ทุกคนจ้องมองหน้าจอเดียวกัน

ปิดท้ายด้วยการขอบคุณสมาชิกทุกคนสำหรับความห่วงใยที่มอบให้เขา

โชคร้ายที่ความฝันของเขาไม่มีโอกาสเป็นจริง

เพราะเขาประสบอุบัติเหตุขณะเดินทางไปยังต่างประเทศ

แต่ผมตั้งใจว่าจะป้องกันไม่ให้เรื่องแบบนั้นเกิดขึ้น

'จะปัดป้องโชคร้าย และทำให้ฝันกลายเป็นจริง'

นี่คือแผนการของผม

ผมไม่ได้ใช้เงินจำนวนมหาศาลอะไร แถมโรงเรียนประถมศึกษาฮามุนก็มียังคุณสมบัติพร้อมสำหรับสร้างโรงหนังกลางแจ้ง ผมสามารถฉายภาพยนตร์ฟรีให้กับผู้สูงอายุที่ทำงานในโรงงานทำเทียนได้ทุกวันหยุดสุดสัปดาห์โดยไม่ต้องกังวลเรื่องผู้ชม

หลังจากเตรียมการทั้งหมดเรียบร้อยแล้ว ผมก็เดินทางไปพบอียองโฮที่โซล

**สวัสดีปีใหม่ทู้กคนน**

**ปีนี้ใครฝันอะไรไว้ก็ขอให้สมหวัง**

**ขอให้โชคร้ายหายไป และฝันของทุกคนเป็นจริงนะคะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **82**

**ตอนที่ 82 เราได้หัวหน้านักวิจัยคนใหม่แล้ว**

ตอนรับสาย อียองโฮดูลังเลไม่อยากตอบรับ ผมจึงบอกเขาว่าไม่ต้องคิดมาก เพราะวันนี้ผมติดต่อมาด้วยธุระอื่น ไม่ใช่เรื่องเดิม

พอบอกว่าเป็นธุระเรื่องอื่น เขาก็มีท่าทีสนใจขึ้นมาทันที

ผมบอกเขาเป็นนัยว่าเรื่องที่จะคุย เกี่ยวข้องกับภาพยนตร์ แน่นอนว่าเขาดูสนใจเป็นพิเศษ

ทันทีที่พบกันในคาเฟ่ อียองโฮมองตาผมอย่างสงสัยว่าธุระของผมในวันนี้คืออะไร

“อย่างที่บอก วันนี้ผมมาด้วยธุระเรื่องอื่นครับ”

“เห็นคุณบอกว่าเป็นเรื่องเกี่ยวกับหนังเหรอครับ”

เขาทำตาโตถาม ไม่ใช่ท่าทางของอียองโฮที่ขี้อายเลย

“วันนี้ ผมจัดเทศกาลภาพยนตร์พิเศษครับ”

“เทศกาลภาพยนตร์พิเศษเหรอครับ”

ผมยื่นตั๋วให้

“เทศกาลภาพยนตร์ภูเขาชีรี?”

“ครับ เทศกาลภาพยนตร์ภูเขาชีรีครับ”

เขาลังเลอยู่ครู่หนึ่งเมื่อผมชวนให้ไปด้วยกัน ระยะทางก็ไม่ใช่ใกล้ ประกอบกับเขาไม่มีรถ ก็เลยทำหน้าลำบากใจ

“ผมจะไปส่งคุณถึงบ้านเองครับ”

ไม่ใช่แค่การฉายภาพยนตร์เท่านั้น ผมกับเพื่อนร่วมงานวางแผนจัดเทศกาลเล็กๆ กันด้วย

ทุกคนเสนอว่าไหนๆ ก็จะดูหนังด้วยกันแล้ว ก็จัดเทศกาลให้ทุกคนที่ทำงานกับ 'เกษตรกรภูเขาชีรี' ไปด้วยเลย

ไอเดียนี้เป็นของฮันกีทัก คนที่บอกว่าจะไม่แตะต้องงานเกี่ยวกับโรงหนัง เขาเป็นผู้ริเริ่มความคิดนี้ และยังบอกเพิ่มเติมว่าจะเตรียมของว่างระหว่างดูหนัง ตลอดจนอาหารมื้อเย็นให้เอง

มินซอกก็บอกว่าจะช่วยด้วยอีกแรง

ส่วนหน้าที่ของผมคือ พานักวิจัย ว่าที่พนักงานบริษัทมาจากโซลให้ได้

“ขอพูดอีกครั้งนะครับว่าผมขอเข้าร่วมเฉพาะเทศกาลภาพยนตร์เท่านั้น” อียองโฮบอกผมก่อนจะขึ้นรถ

“ครับ ได้เลยครับ”

พวกเรามุ่งหน้าจากโซลไปที่ฮาดง ระหว่างเดินทางเราพูดคุยกันหลายเรื่อง โดยไม่เข้าไปแตะต้องเรื่องงาน

เราคุยกันแต่เรื่องภาพยนตร์เท่านั้น ส่วนใหญ่เป็นเนื้อหาเกี่ยวกับกระทู้ที่อียองโฮเขียนบนกระดานข่าวในคาเฟ่ เขาชอบวิจารณ์ภาพยนตร์ และถึงเจ้าตัวจะบอกว่าเป็นแค่งานอดิเรก แต่ฝีมือของเขายอดเยี่ยมไม่แพ้มืออาชีพ สมกับเป็นแฟนภาพยนตร์ตัวจริง

เรามาถึงเมืองฮาดงก่อนฟ้ามืดพอดี

\*\*\*

ไฟกลางแจ้งที่โรงเรียนประถมศึกษาฮามุนเปิดสว่าง หน้าจอขนาดห้าร้อยนิ้วกางโดดเด่นอยู่ภายใต้แสงไฟ

"ที่นี่มัน…!” อียองโฮมองไปรอบๆ ด้วยสายตาตกใจ “เป็นโรงเรียนเหรอครับ”

“เมื่อนานมาแล้วครับ แต่ตอนนี้ เราใช้สถานที่เพื่อวัตถุประสงค์อื่น”

มินซอกกับฮันกีทักกำลังคั่วป๊อปคอร์นเป็นของว่างแจกจ่ายทุกคน

“ชอบป๊อปคอร์นมั้ยครับ”

อียองโฮพยักหน้า

“ขอป๊อปคอร์นหนึ่งถุงครับ”

ผมพูดกับมินซอก เขาสวมหมวกสำหรับเข้าร่วมปาร์ตี้และกำลังคั่วป๊อปคอร์นอย่างตั้งอกตั้งใจ ผมว่ามันเข้ากับเขาดีทีเดียว

“ได้แล้วครับ”

มินซอกยื่นป๊อปคอร์นสองถุงมาให้ กลิ่นหอมอร่อยเตะจมูก

ฮันกีทักยื่นโค้กกับสไปรท์ให้พวกเรา

อียองโฮทำท่าจะจ่ายเงิน ก็ได้รับการปฏิเสธ

“เทศกาลภาพยนตร์ของเราได้รับการสนับสนุนจาก ‘เกษตรกรภูเขาชีรี’ ฟรีทุกอย่างครับ” ฮันกีทักตอบด้วยสีหน้ายิ้มแย้ม

อียองโฮยิ้มตอบอย่างแจ่มใสไม่แพ้กัน ความจริงตอนนี้เป็นช่วงก่อนหนังจะฉาย แต่ถึงอย่างนั้น เจ้าตัวกลับไม่ได้แสดงพฤติกรรมเก็บตัว ซึ่งเป็นนิสัยในยามปกติของเขา

บางที อาจจะเป็นเวทมนตร์ของจอภาพยนตร์ก็เป็นได้

“ภาพยนตร์ใกล้ฉายแล้วนะครับ ทุกคนจับจองที่นั่งเลยครับ”

พ่อเฒ่าอีชุนแบพูดออกไมค์

พวกคุณย่าและชาวบ้านนั่งประจำที่อย่างกระตือรือร้น ท่ามกลางผู้คน ผมเห็นเด็กน้อยที่ไม่คุ้นหน้าจำนวนมาก ทุกคนถือป๊อปคอร์นอยู่ในมือ สีหน้าและแววตาบ่งบอกว่าตั้งตารอหนังฉาย

ผมและอียองโฮหาที่นั่งได้พร้อมๆ กับที่ไฟด้านข้างจอภาพยนตร์ดับลง

ภาพเคลื่อนไหวไหลผ่านเครื่องฉายโพรเจกเตอร์... ออกมาเป็นภาพยนตร์ที่ฉายลงบนหน้าจอสีขาว

ภาพยนตร์ที่เลือกมาฉายวันนี้คือ ‘ซีเนม่า พาราดิโซ’ เป็นภาพยนตร์อิตาลีที่ออกฉายในปี 1988

ผลงานชิ้นเอกที่ถึงแม้จะผ่านมาฉายหลายครั้งแล้ว แต่ก็ยังคงอยู่ในใจบรรรดาแฟนหนัง

"เหลือเชื่อเลยจริงๆ"

เมื่อภาพยนตร์เริ่มฉาย อียองโฮก็อุทานออกมาอย่างตื่นเต้น

เหตุผลที่เขาพูดแบบนี้ก็เพราะเสียงในภาพยนตร์เป็นเสียงพากย์

“คุณได้หนังเรื่องนี้มาจากไหนเหรอครับ” อียองโฮถามผม

“ผมไปขอจากสถานีโทรทัศน์มาครับ”

"อา…”

เขาพยักหน้าและจดจ่อกับภาพยนตร์ต่อไป

ผมได้รับอนุญาตจากบริษัทภาพยนตร์และสถานีโทรทัศน์เรียบร้อยแล้ว พวกเขาบอกว่ายินดีอนุญาตให้ฉาย หากไม่ได้นำไปใช้เพื่อแสวงหากำไร

เหตุผลที่ผมเลือกภาพยนตร์แบบพากย์เป็นภาษาเกาหลีมา ก็เพื่อความสะดวกสบายและความจำเป็นของผู้สูงอายุ เพราะบางท่านก็ไม่สะดวกที่จะใช้สายตาอ่านคำบรรยาย

ผมพยายามหาวิธีที่ทุกคนจะสนุกไปด้วยกันได้ สุดท้าย ก็หาภาพยนตร์แบบมีเสียงพากย์มาจนได้

ถึงจะยุ่งยากตอนทำเรื่องขออนุญาต แต่ผลที่ได้ก็ทำให้ผมพอใจ

ทุกคนดูภาพยนตร์อย่างเพลิดเพลิน สีหน้าเต็มไปด้วยความสุข

ในที่สุด ก็มาถึงฉากสำคัญในภาพยนตร์ เป็นฉากที่อัลเฟรโด ตัวละครในเรื่องตัดสินใจสร้างจอฉายภาพยนตร์กลางแจ้งให้ชาวบ้าน

ดวงตาของอียองโฮแดงก่ำตอนเห็นฉากนี้

หลังภาพยนตร์จบลง ก็ต่อด้วยมื้ออาหารเย็นที่จัดมาโดยฮันกีทัก

สมาชิกทุกคนนั่งประจำโต๊ะอาหารร่วมกัน จับกลุ่มกินเนื้อย่าง และพูดคุยเกี่ยวกับภาพยนตร์อย่างเพลิดเพลิน

อียองโฮดูผ่อนคลายและอารมณ์ดีอย่างเห็นได้ชัด ผมตัดสินใจเปิดประเด็นชวนเขาคุย

“อันที่จริง ผมกำลังมองหาคนมาดูแลโรงภาพยนตร์ที่นี่ครับ”

อียองโฮมองหน้าผมด้วยสายตาประหลาดใจ

“ไม่ได้มีคนดูแลอยู่แล้วเหรอครับ” เขาถามพลางมองไปที่มินซอกและฮันกีทัก

“วันนี้พวกเขาทำหน้าที่เป็นอาสาสมัครครับ เรายังไม่มีใครวางแผนโปรแกรมและดูแลจัดการโรงหนังเลยครับ”

เขากินเนื้อย่าง พลางพูดด้วยสีหน้าครุ่นคิด

“คนคนนั้นต้องโชคดีมากๆ เลยนะครับ”

"โชคดีอะไรครับ คุณกำลังพูดถึงใครเหรอครับ”

“คนที่ได้ดูแลโรงภาพยนตร์แห่งนี้ยังไงล่ะครับ”

ผมหัวเราะออกมาโดยไม่รู้ตัว

“คุณอียองโฮพอจะช่วยมาเป็นผู้โชคดีคนนั้นให้หน่อยได้มั้ยครับ”

“ผมเหรอครับ” น้ำเสียงของเขาบอกว่าลำบากใจ

ทว่าดวงตากลับเป็นประกายวิบวับ

“ผมอยากให้คุณอียองโฮรับหน้าที่นี้ พร้อมกับที่ช่วยบริษัททำงานวิจัยไปด้วยครับ”

“ผมไม่ใช่คนที่ยอดเยี่ยมอะไรขนาดนั้น ทำไมคุณถึงต้องพยายามขนาดนี้ด้วยครับ” เขาถามด้วยสีหน้าจริงจัง

“คนที่อยู่ที่นี่ ส่วนใหญ่ทำงานกับพวกเราครับ ตัวคุณอียองโฮเป็นคนขยันทุ่มเทให้กับงาน ทุกคนที่นี่เองก็เหมือนกัน พวกคุณทุกคนเป็นคนที่ยอดเยี่ยม ผมอยากให้ทุกคนได้มีโอกาสใช้เวลาร่วมกันครับ”

อียองโฮกวาดสายตามองไปรอบๆ ทุกคนกำลังรับประทานอาหารร่วมกันอย่างมีความสุข

“มันอาจฟังดูตลก แต่สำหรับผม ทั้งหมดนี้ เหมือนฝันไปเลยครับ เพราะว่าผมเองก็อยากลองเปิดโรงภาพยนตร์แบบนี้อยู่เหมือนกัน”

“งานหลักของคุณคือการวิจัยครับ แต่ช่วงวันสุดสัปดาห์ คุณดูแลโรงภาพยนตร์ได้ตามสบายเลยครับ”

ผมชี้แจงยิ้มๆ

เขานิ่งคิดอยู่ครู่หนึ่งก็พยักหน้ารับ

และนี่คือช่วงเวลาสำคัญที่ทำให้อียองโฮตัดสินใจเป็นหัวหน้านักวิจัยของทีม 'เกษตรกรภูเขาชีรี'

**แผนนี้เด็ดด แต่ดูลงทุนเยอะเนอะะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **83**

**ตอนที่ 83 ต้อนรับนักวิจัยอียองโฮสู่เกษตรกรภูเขาชีรี**

หนึ่งอาทิตย์ต่อมา อียองโฮเดินทางมาที่เมืองฮาดง

เขาหาที่พักได้อย่างง่ายดายจากความช่วยเหลือของฮันกีทัก

ที่พักของเขาอยู่ใกล้กับศูนย์ส่งเสริมการเกษตรฮาดง

วันนี้เป็นวันแรกที่เขาเข้ามาทำงานที่สำนักงาน

“ช่วยแนะนำตัวเองต่อหน้าเพื่อนร่วมงานทุกคนหน่อยครับ”

ผมพูดขณะมองหน้าเขา ซึ่งบนหน้าผากมีเหงื่อไหลเป็นทาง

ไม่เหมือนกับตอนพบเจอผู้คนในงานเทศกาลภาพยนตร์ภูเขาชีรี เขากลับไปเป็นอียองโฮที่ขี้อายอีกแล้ว

“ผมชื่ออียองโฮ ฝากเนื้อฝากตัวด้วยครับ”

“ต่อไปก็ฝากด้วยนะครับ”

ฮันกีทักบอกยิ้มๆ ส่วนมินซอกตรงเข้าจับมือเขา

เพราะอียองโฮขี้อายมาก เราจึงไม่ได้พูดคุยอะไรกันต่อ

“นักวิจัยอียองโฮ ทำหน้าที่วิจัยผลิตภัณฑ์จากธรรมชาติที่เป็นผลพลอยได้จากการเลี้ยงผึ้งนะครับ” ผมอธิบายลักษณะงานของเขา อียองโฮพยักหน้าด้วยสีหน้าอายๆ

“พวกเราขอตัวไปสำรวจข้างนอกสักครู่นะครับ”

ผมพาอียองโฮออกจากสำนักงานไปเดินสำรวจสถานที่ จุดหมายปลายทางคือฟาร์มผึ้งใกล้บ้าน เขาถึงกับเบิกตากว้างเมื่อเห็นฟาร์มผึ้งขนาดใหญ่

“ทั้งหมดนี้คือรังผึ้งเหรอครับ”

"ใช่ครับ"

อียองโฮเดินเข้าไปสำรวจดูใกล้ๆ รังผึ้ง พวกผึ้งที่เพิ่งเก็บน้ำหวานกำลังบินกลับเข้าไปในรัง

“นี่เป็นครั้งแรกที่ผมได้เห็นรังผึ้งด้วยตาตัวเองเลยนะครับ”

เขาพูดขณะจ้องมองไปที่รังผึ้ง ก่อนจะยื่นมือออกไปหาผึ้งที่บินอยู่

ผึ้งตัวหนึ่งเกาะที่หลังมือของเขา ผมคิดว่าเขาจะกลัว ที่ไหนได้ เขาดูสงบเกินคาด

“คุณไม่กลัวเลยนะครับ”

“ผมสนใจแมลงน่ะครับ” อียองโฮบอกเสียงเบา

สมัยปริญญาตรี เขาเลือกเรียนเอกวิทยาศาสตร์ สาขาชีววิทยา และเลือกต่อปริญญาโทในสาขาเคมี

เขาไม่ชอบปฏิสัมพันธ์กับมนุษย์ แต่กลับเข้ากับแมลงและสิ่งมีชีวิตอื่นๆ ได้อย่างเป็นธรรมชาติ

ผึ้งที่เกาะหลังมือของเขาเริ่มออกบิน...

อียองโฮมองตามผึ้งไป ก่อนเอ่ยถามลอยๆ

“คุณอยากเก็บกาวชันผึ้งใช่มั้ยครับ”

“ทายครั้งเดียวถูกเผงเลยนะครับ”

ก่อนจะมาทำงานที่นี่ ผมบอกเขาคร่าวๆ แค่ว่าอยากวิจัยส่วนผสมทางธรรมชาติที่ได้จากการเลี้ยงผึ้ง ไม่ได้พูดคำว่ากาวชันผึ้งโดยตรงด้วยซ้ำ

“ตอนเรียนปริญญาโท ผมทำวิจัยเกี่ยวกับสารต้านอนุมูลอิสระครับ เลยได้รู้จักกาวชันผึ้ง พอได้ลองวิเคราะห์แล้วพบว่าเป็นสารที่มีลักษณะเฉพาะตัวเหมือนกับผึ้ง นั่นคือมีคุณสมบัติเรื่องการปกป้องรังและช่วยป้องกันไวรัสจากภายนอกได้”

“รู้ละเอียดจังเลยนะครับ”

“แต่ว่า... ผมสงสัยอยู่อย่างหนึ่ง”

"สงสัยอะไรเหรอครับ"

“ในประเทศเกาหลี งานวิจัยเรื่องกาวชันผึ้งมีอยู่น้อยมาก ผมอยากรู้ว่าเพราะอะไรคุณถึงสนใจเรื่องนี้ครับ”

เป็นคำถามที่พุ่งเข้าประเด็นตรงเป้า ผมรู้สึกได้ถึงสายตาอันเฉียบคมจากผู้เชี่ยวชาญ

"ผมรู้มาว่า... สารต้านอนุมูลอิสระในกาวชันผึ้งช่วยชะลออายุให้กับผิวและเพิ่มภูมิคุ้มกันได้ด้วยใช่ไหมครับ"

“หมายความว่าคุณวางแผนจะสร้างผลิตภัณฑ์เสริมความงามโดยใช้กาวชันผึ้งใช่มั้ยครับ”

“ถูกต้องเลยครับ ผมวางแผนไว้แบบนั้น และถ้าเป็นไปได้ ก็อยากขยายขอบเขตผลิตภัณฑ์จากสบู่ที่ผลิตได้ง่ายไปจนถึงเครื่องสำอาง ยาสีฟัน และแชมพูด้วยครับ”

“น่าสนใจดีนะครับ”

แววตาของอียองโฮเปลี่ยนไป เวลาพูดเรื่องความรู้เฉพาะทาง เหมือนเขากลายเป็นอีกคนไปเลย

ไม่ใช่ทุกคนที่จะสกัดกาวชันผึ้งได้ ต้องเป็นผู้เชี่ยวชาญที่มีความรู้เฉพาะทาง ส่วนใหญ่แล้วคนเหล่านี้ จะต้องเรียนในระดับปริญญาโทขึ้นไป

เป็นงานระดับผู้เชี่ยวชาญที่มีแต่คนอย่างอียองโฮเท่านั้นจึงจะสามารถทำได้

ก่อนจะสกัดกาวชันผึ้งเพื่อนำมาใช้งาน เรายังต้องได้รับการอนุมัติจากกระทรวงความปลอดภัยอาหารและยาด้วย

สำหรับฟาร์มเลี้ยงผึ้งทั่วไป เรื่องแบบนี้แทบจะเป็นไปไม่ได้ และนั่นคือเหตุผลที่ทำให้ผมตัดสินใจดึงตัวอียองโฮมาร่วมงาน เพราะรู้ว่าเขาจะช่วยต่อยอดเรื่องนี้ให้บริษัทของเราได้

ตอนทำสบู่ที่วัดชีจัง ผมกับกาฮีใช้ขี้ผึ้ง ซึ่งมันไม่ได้เสริมประสิทธิภาพของสบู่ สิ่งที่ช่วยรักษาความยืดหยุ่นให้กับผิวคือ กาวชันผึ้งจำนวนเล็กน้อยที่ละลายอยู่ในนั้น ตอนนั้น ผมเองยังคิดเรื่องนี้ไม่ออกด้วยซ้ำ

แต่ตอนนี้สถานการณ์แตกต่างออกไป

เพราะนักวิจัยมืออาชีพที่ชื่ออียองโฮอยู่ตรงหน้าผมแล้ว

“ผมประทับใจอีเวนต์โรงภาพยนตร์จริงๆ นะครับ”

เขามองตาผมขณะพูด ไม่ใช่สายตาของอียองโฮหนุ่มขี้อาย แต่เป็นสายตาที่เต็มไปด้วยความเชื่อมั่นของนักวิจัยหนุ่ม

“เหตุผลที่ผมตอบรับข้อเสนอของคุณคิมด็อกมย็อง ไม่ใช่แค่เพราะความประทับใจชั่ววูบนะครับ แต่เป็นความทะเยอทะยานส่วนตัวในฐานะนักวิจัยด้วย ผมจะพยายามอย่างเต็มที่เพื่อทำให้ได้ตามความคาดหวังของคุณครับ”

“ผมจะสนับสนุนเต็มที่ครับ” ผมยืนยันหนักแน่น อียองโฮคือนักวิจัยที่ผมตามหามาตลอด

“ผมจะเริ่มจริงจังกับการวิจัยตั้งแต่วันนี้เลยครับ” อียองโฮพูด สายตาจับจ้องไปที่รังผึ้ง

ก่อนมาสำรวจฟาร์มผึ้ง อียองโฮตรวจสอบอุปกรณ์วิจัยที่ศูนย์ส่งเสริมการเกษตรฮาดงเรียบร้อยแล้ว เขาบอกว่าแค่อุปกรณ์ที่มีอยู่ในศูนย์ก็เพียงพอแล้วสำหรับงานวิจัย

ผมอ่านจิตวิญญาณการต่อสู้ในแววตาของเขาออก

ขณะที่เราสองคนกำลังจะกลับไปที่สำนักงาน แม่ก็มาที่ฟาร์มผึ้งพอดี

“มาทำอะไรที่นี่ล่ะ ไม่ได้อยู่ที่สำนักงานเหรอ” แม่ถาม พลางมองอียองโฮอย่างแปลกใจ

“เพื่อนร่วมงานคนใหม่ของเรา คุณอียองโฮครับ”

อียองโฮทักทายแม่ด้วยท่าทางเขินๆ สีหน้ามุ่งมั่นเมื่อครู่ได้หายไปแล้ว เขากลับมาเป็นหนุ่มขี้อายอีกครั้ง

แม่มีบุคลิกส่วนตัวที่ทำให้คนอื่นรู้สึกวางใจ ดูเหมือนแม่จะรู้ว่าเขาเป็นคนแบบไหน จึงไม่ได้ถามคำถามเพิ่มเติม แค่ยิ้มตอบด้วยรอยยิ้มอบอุ่น

“พ่อไปไหนล่ะครับ”

"จะไปไหนได้ ก็ไปที่โรงงานผลิตเทียนน่ะสิ ลูกชายยุ่งเสียจนพ่อทนไม่ไหว ต้องแวะมาหานี่ไงล่ะ”

แม่พูดด้วยน้ำเสียงทีเล่นทีจริง

“ผมบอกไปแล้วนะว่าผมโอเค...”

“โอเคตรงไหนกัน ทำงานยันเช้าทุกวัน”

คำพูดของแม่ทำให้ผมอดไม่ได้ที่จะนึกถึงใบหน้าเหนื่อยล้าของเพื่อนร่วมงานคนอื่นๆ

ดูเหมือนว่าเราจะเดินมาถึงจุดที่ไม่ได้ต้องการแค่นักวิจัยมาเสริมทีม แต่ต้องมีสมาชิกทีมคนอื่นๆ ด้วย

**ก็ทุกคนขอไปแล้วว นายบอกยังไม่ถึงเวลาอ่ะด็อกมย็อง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **84**

**ตอนที่ 84 ต้องช่วยผึ้งไว้ให้ได้**

เย็นวันนั้นมีงานเลี้ยงต้อนรับอียองโฮ

สมาชิกดั้งเดิมของทีมเกษตรกรแห่งภูเขาชีรีต่างมารวมตัวกันที่ร้านขายอาหารข้างทาง

“ฉันไม่เคยเห็นใครขี้อายเท่าคุณอียองโฮมาก่อนเลย”

รุ่นพี่ฮันกีทักพูดลอยๆ ขณะมองหน้าอียองโฮ ซึ่งหลบสายตาเขา

“ตอนงานเทศกาลภาพยนตร์ นายออกจะดูมีชีวิตชีวาขนาดนั้นแท้ๆ” มินซอกออกความเห็น

ผมรีบเปลี่ยนเรื่องเพราะกลัวว่าบรรยากาศจะอึดอัด

“ผมกลับไปคิดดูแล้ว คิดว่ามีแผนเพิ่มจำนวนสมาชิกทุกๆ ทีมเร็วๆ นี้ครับ”

ฮันกีทักกับมินซอกปรบมือให้กับคำพูดของผม

“กำลังสงสัยอยู่เลยว่าจะได้ยินคำนี้เมื่อไหร่”

ฮันกีทักจบประโยคพร้อมตะโกนว่าไชโย ทุกคนชนแก้วโซจูกันอย่างสนุกสนาน

“เออใช่ ผมมีเรื่องจะปรึกษาหน่อยครับ” ผมเปิดประเด็น

"มีอะไรหรือ"

“ผมอาจจะต้องพานักวิจัยอียองโฮไปดูงานที่ต่างประเทศสักหน่อย”

"ดูงานต่างประเทศ? ที่ไหน?"

“เยอรมันครับ”

ไม่ใช่แค่ฮันกีทักกับมินซอกที่ประหลาดใจ อียองโฮเองก็อึ้งไปเช่นกัน

\*\*\*

ก่อนเดินทางไปเยอรมัน ผมวางแผนจะไปพบคนสำคัญสองคน

นั่นคือประธานสมาคมผึ้งโพรงและประธานสมาคมผึ้งพันธุ์

ผมโทร. ไปหายังแทโฮกับพักมุนโฮ นัดพบพวกเขาพร้อมๆ กัน

ทั้งคู่ตอบรับด้วยความยินดี เมื่อเร็วๆ นี้ พวกเขาเพิ่งจะตกลงกันเรื่องน้ำผึ้งป่า และยื่นเอกสารกับทางกระทรวงความปลอดภัยอาหารและยาเพื่อขอรับรองใช้คำว่า 'น้ำผึ้งป่า' บนผลิตภัณฑ์อย่างเป็นทางการ

ผมมาถึงร้านอาหารเป็นคนแรก ยังแทโฮและพักมุนโฮมาพร้อมกัน

“มาถึงก่อนแล้วสินะ”

“คุณสองคนมาด้วยกันเหรอครับ”

“เจอกันข้างหน้านี่แหละ” พักมุนโฮบอกยิ้มๆ

"ไม่ได้เจอกันนานเลยนะ ได้ยินมาว่าเทียนขี้ผึ้งขายดีสุดๆ เลยใช่ไหม” ยังแทโฮพูดอย่างอารมณ์ดี ท่าทางเขาพออกพอใจมากที่การยื่นเรื่องรับรองน้ำผึ้งป่าเป็นไปอย่างเรียบร้อย

ระหว่างรออาหาร เขาเอ่ยชมพักมุนโฮไม่ขาดปาก

“ถ้าไม่ได้ประธานพักช่วย พวกเราคงลำบากแย่เลยครับ”

“ผลการรับรองยังไม่ออกมาเลยนะครับ”

“ผมเชื่อสนิทใจเลยว่าข้อสรุปจะออกมาดีครับ วันนี้ เรามาพบกันที่นี่ก็เพราะเรื่องนี้สินะ”

ยังแทโฮเปลี่ยนสายตาจากพักมุนโฮมาที่ผม

“ประธานยังพูดถูกครับ ผมคิดว่าเราได้รับผลการรับรองน้ำผึ้งป่าแล้วเสียอีก”

ยังแทโฮพยักหน้าพลางหัวเราะชอบใจ

ดูเหมือนเขาคิดว่าสาเหตุที่ผมนัดพบก็เพื่อฉลองการรับรองน้ำผึ้งป่าอย่างเป็นทางการ

แต่จริงๆ แล้ว ไม่ใช่

ระหว่างรับประทานอาหาร เราคุยกันเรื่องโรงเรียนสอนทำเทียน พักมุนโฮเอ่ยชมนัมอายองไม่ขาดปาก เขาถึงกับบอกว่าเด็กสาวคนนี้คืออัญมณีเม็ดสำคัญ และจะกลายมาเป็นผู้นำอุตสาหกรรมการเลี้ยงผึ้งในอนาคต

ยังแทโฮฟังไปฟังมา ก็เริ่มจะสนใจอายองขึ้นมาเหมือนกัน

หลังจากรับประทานอาหารเสร็จเรียบร้อย ก็ได้เวลาดื่มชา

ได้เวลาที่ผมจะเล่าถึงธุระที่แท้จริงของการเชิญพวกเขามาที่นี่

“เร็วๆ นี้ ผมจะไปเยอรมันนะครับ”

หลังประโยคนั้นจบ ทั้งคู่จ้องหน้าผมงงๆ

“นายจะไปทำอะไรที่เยอรมัน”

พักมุนโฮถาม ยังแทโฮก็รอฟังคำตอบเช่นกัน

“นี่คือเหตุผลที่ผมเชิญทั้งสองท่านมาในวันนี้ครับ”

"หมายความว่ายังไง"

“ผมตั้งใจจะนำเข้าผลิตภัณฑ์ยาครับ”

“ผลิตภัณฑ์ยาเหรอ นายพูดเรื่องอะไรน่ะ"

ยังแทโฮทำตาโต สีหน้าบอกว่าไม่เข้าใจ

“ผมอยากจะซื้อยาป้องกันแมลงที่เป็นปรสิตของผึ้งเตรียมไว้ก่อนน่ะครับ”

ในฐานะผู้เชี่ยวชาญการเลี้ยงผึ้ง ถึงแม้จะยังไม่มีรายงานการติดเชื้อในเกาหลี แต่ทั้งคู่ก็รับรู้ข้อมูลและเคยได้ยินเรื่องโรคระบาดของผึ้งในต่างประเทศมาก่อน

“ตอนนี้ผึ้งในเกาหลีกำลังตกอยู่ในอันตรายอย่างนั้นเหรอ”

“ผมอยากป้องกันไว้ก่อนครับ ที่เยอรมนีมีการบริหารจัดการผึ้งอย่างเป็นระบบ ยาของเขาก็มีคุณภาพสูง ถ้าเรานำเข้าเทคโนโลยีล้ำหน้าจากเขามาใช้ ก็จะเป็นประโยชน์กับครอบครัวเกษตรกรผู้เลี้ยงผึ้งเป็นอย่างมากครับ”

ทั้งคู่ดูจะเห็นด้วยกับผม

“ผมอยากจะนำยาเข้ามาในระดับสมาคมครับ คิดว่าถ้าทำอย่างนั้น เราจะสามารถกระจายยาให้กับเกษตรกรผู้เลี้ยงผึ้งที่อยู่ในสังกัดสมาคมได้อย่างราบรื่นครับ”

"ความคิดดีเลยนะเนี่ย" พักมุนโฮพยักหน้า

“นายรู้เรื่องนี้ได้ยังไงเนี่ย” ยังแทโฮสงสัย

“เป็นข้อมูลที่ผมได้จากการวิเคราะห์ตัวอย่างในต่างประเทศครับ ผมคิดว่าโอกาสที่จะแพร่ระบาดในเกาหลีก็มีเหมือนกัน เราควรป้องกันเอาไว้ก่อน”

ทั้งคู่ตกลงร่วมมือด้วย และมอบหมายให้ผมเป็นคนจัดการเรื่องนี้ โดยงานของผมมีขอบเขตอยู่ที่การทำสัญญา หลังจากเสร็จเรียบร้อยแล้ว ทางสมาคมจะเป็นผู้ดูแลต่อเอง

\*\*\*

หลังได้พบประธานจากทั้งสองสมาคม และคุยหารือเรื่องงานเรียบร้อยแล้ว ผมค่อยคลายความกังวลลง

เหตุผลที่ตัดสินใจทำแบบนี้ ก็เพราะผมรู้อยู่แล้วว่าหายนะกำลังคืบคลานเข้ามาหาครอบครัวเกษตรกรผู้เลี้ยงผึ้งในเกาหลี

เป็นเหตุการณ์ที่ไม่อาจลืมเลือน เพราะมีการรายงานข่าวใหญ่โต

เร็วๆ นี้ ผึ้งจำนวนมากจะตายกันหมดเพราะติดโรคระบาด...

โรคระบาดชนิดนี้เกิดได้กับทั้งผึ้งโพรงและผึ้งพันธุ์ แต่สร้างความเสียหายให้กับผึ้งโพรงได้รุนแรงกว่า พวกมันเกือบจะสูญพันธุ์ไปจากเกาหลี เพราะต้านทานโรคได้น้อยกว่า

โชคยังดี ที่เหตุการณ์นี้จะเกิดขึ้นในปีหน้า ระหว่างนี้ยังพอมีเวลาอยู่ ผมตั้งปณิธานไว้แล้วว่าจะหาวิธีแก้ไขเรื่องโรคระบาดและช่วยชีวิตผึ้งให้ได้

เพราะไม่ใช่แค่ครอบครัวเกษตรกรผู้เลี้ยงผึ้งเท่านั้นที่ได้รับความเสียหายจากเรื่องนี้ ครอบครัวเกษตรกรสวนผลไม้ก็ได้รับผลกระทบเช่นกัน เนื่องจากพวกเขาต้องอาศัยผึ้งช่วยผสมพันธุ์เพื่อให้ผลไม้ออกดอกออกผล

หลังจากคิดอยู่สักพัก ผมก็ตัดสินใจว่าจะรับมือเหตุการณ์ดังกล่าวด้วยการจัดหาผลิตภัณฑ์ยาเตรียมป้องกันไว้ล่วงหน้า

ตอนที่ไปขอให้ทางเยอรมันวิเคราะห์ส่วนประกอบของน้ำผึ้งเพื่อไปใช้ในรายการโทรทัศน์ ผมสอบถามเกี่ยวกับผลิตภัณฑ์ยาเอาไว้ด้วย

ถ้าหากมีการกระจายยาอย่างเหมาะสม ก็น่าจะลดความเสียหายที่จะเกิดขึ้นได้

ผมอยากจัดการเรื่องนี้ในระดับสมาคม ไม่ใช่จัดการแค่ในระดับส่วนตัว จะได้กระจายยาให้กับทุกคนได้อย่างทั่วถึง

\*\*\*

ก่อนเดินทางไปเยอรมันหนึ่งวัน ผมออกไปที่ฟาร์มผึ้งหลังจากที่ไม่ได้ไปมานาน

ตอนนี้เข้าหน้าร้อนแล้ว แสงแดดร้อนระอุอาบไล้ทั่วทั้งร่างกาย

ภาพที่ผึ้งรวมตัวกันเป็นฝูงใหญ่และกระพือปีกไปมาบริเวณปากทางเข้ารัง ทำให้ผมชะงัก

เราเรียกมันว่าการระบายอากาศ เป็นวิธีทำให้รังผึ้งที่ร้อนระอุเย็นลงด้วยการกระพือปีก

'อะไรเนี่ย' ผมเพ่งมองไปที่รังผึ้งอย่างแปลกใจ

มันคือรังผึ้งที่ได้มาจากวัดชีจัง

ที่ปากทางเข้า ฝูงผึ้งรวมตัวกันเป็นก้อนกลมๆ เหมือนลูกบอล...

ตอนแรกผมคิดว่าพวกมันกำลังระบายอากาศ แต่จริงๆ แล้ว ไม่ใช่

ผมก้าวเข้าไปมองใกล้ๆ เพื่อจะพบฉากแปลกประหลาดที่ไม่เคยเห็นมาก่อน มีแต่ได้ยินคนพูดตามๆ กันมา

'มันคือการโจมตีด้วยอุณหภูมิ'

แตนตัวหนึ่ง บินวนอยู่ใจกลางฝูงผึ้งที่รวมตัวกันเป็นก้อนกลมๆ เหมือนลูกบอล

ผึ้งที่ทำหน้าเฝ้าประตูล้อมรอบแตนที่พยายามเข้าไปในรังเอาไว้ พวกมันรู้ว่า... ถ้าปล่อยให้แตนผ่านเข้าไปได้ รังจะต้องแตกกระจาย เพราะผึ้งสู้แตนไม่ได้

ทางเดียวที่จะฆ่าแตนได้คือ 'การจับกลุ่มโจมตีด้วยอุณหภูมิ'

อุณหภูมิที่ร้อนจนทำให้แตนตายได้อยู่ระหว่าง 44 ถึง 46 องศา ผึ้งโพรงสามารถเพิ่มอุณหภูมิร่างกายได้มากถึง 48 ไปจนถึง 50 องศาเลยทีเดียว

ตอนนี้พวกผึ้งกำลังรวมตัวกันเป็นก้อนกลมเพื่อเพิ่มอุณหภูมิให้สูงขึ้น

อีกไม่นาน แตนก็จะทนไม่ไหว และต้องตาย แต่ก็น่าเสียดาย พวกผึ้งเองก็จะต้องตายด้วยเพราะร่างกายทำงานหนัก

พวกมันยินดีพลีชีพเพื่อปกป้องรัง

ผมปล่อยให้พวกมันตายแบบนี้ไม่ได้

ผมหยิบไม้ตาข่ายข้างรังผึ้ง และใช้มันสะกิดฝูงผึ้งที่จับกลุ่มเป็นลูกบอล

พวกผึ้งบินหนีไป จังหวะเดียวกับที่แตนบินหนีออกมา

นี่เป็นสถานการณ์ชวนลุ้นระทึก

ในจังหวะที่ผมพยายามจะจัดการกับแตนด้วยไม้ตาข่าย มันก็กระพือปีกบินหนีไปด้วยความว่องไว

แตนไวกว่าผม

นัยน์ตาของผมเบิกกว้าง

แตนบินมาจ่ออยู่ตรงหน้าผม

มันดันเหล็กในออกมาจากตัวราวกับชักดาบออกมา

และกำลังเล็งมาที่ดวงตาของผม

**เดี๋ยวนะ อ่านไปลุ้นไปมากกก**

**ด็อกมย็องจะรอดมั้ยเนี่ยย**

**ตอนนี้ต้องชื่อ ช่วยด็อกมย็องมั้ย5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **85**

**ตอนที่ 85 เจรจาธุรกิจที่เยอรมัน**

ท้องฟ้าสดใส

ตอนนี้ผมอยู่บนเครื่องบิน กำลังเดินทางไปเยอรมัน

อียองโฮนั่งอยู่ข้างๆ กำลังหลับสนิท ดูเหมือนเมื่อคืนก่อนเดินทาง เขาจะทำงานในห้องวิจัยจนเช้า ไม่ได้หลับได้นอน

เราสองคนกำลังจะเดินทางไปดูงานที่ศูนย์วิจัยในเยอรมัน

แน่นอนว่า... จุดประสงค์หลักคือซื้อผลิตภัณฑ์ยาเพื่อป้องกันโรคระบาดผึ้ง แต่ถ้าจะมาเพื่อเป้าหมายนี้อย่างเดียว ผมว่ามันเสียเวลา

ที่สำคัญ การเพิ่มแรงจูงใจใหม่ๆ ให้กับอียองโฮก็เป็นเรื่องสำคัญเช่นกัน

หลังจากผมบอกจุดประสงค์อีกข้อที่ตั้งใจไว้ เขาก็กระตือรือร้นขึ้นมาทันที ผมมองเห็นความทะเยอทะยานของนักวิจัยในแววตาของเขา

อียองโฮเป็นนักวิจัยที่ยอดเยี่ยม ผมคิดว่าถ้าได้สัมผัสใกล้ชิดเทคโนโลยีที่ล้ำสมัย เขาน่าจะพัฒนาไปได้อีกระดับ

ผมเอาผ้าห่มมาห่มให้อียองโฮ ท่าทางเขาจะหลับลึกไปแล้ว

“รับเครื่องดื่มมั้ยคะ” แอร์โฮสเตสที่เดินผ่านมาถาม ผมขอน้ำส้มจากเธอ

ระหว่างที่ดื่มน้ำผลไม้เย็นๆ ภาพเหตุการณ์เก่าๆ ก็ปรากฏขึ้นมาในความทรงจำ

มันคือภาพช่วงเวลาที่ผมเผชิญหน้ากับแตน

แตนที่กำลังโมโหปล่อยเหล็กไนขนาดใหญ่ มันจ้องเล็งจะต่อยตาของผมอยู่

ตอนนั้นเอง เรื่องน่าประหลาดใจก็เกิดขึ้น

จู่ๆ แตนตัวนั้นกลับตกลงพื้นในสภาพย่ำแย่ ราวกับภาพของเครื่องบินที่กำลังตก ทุกอย่างเกิดขึ้นภายในเวลาแค่ชั่วพริบตาเดียว

ผมลองใช้นิ้วแตะๆ ตัวแตน พบว่ามันไม่ขยับเลยสักนิด เหมือนกับว่าตายไปแล้วยังไงยังงั้นแหละ

ทันใดนั้นเอง ผมรู้สึกว่ามีแสงบางอย่างพุ่งออกมาจากอกของแตนตัวนั้น

มันคือ... อัญมณีอำพันที่ผมได้มาจากถ้ำ และตอนนี้กลายเป็นเครื่องรางประจำตัวของผม

แสงสีเหลืองโอบล้อมรอบอัญมณีอำพันจนเป็นสีเรื่อเรือง

ช่างเป็นเรื่องน่าประหลาดใจจริงๆ

\*\*\*

เราเดินทางมาถึงสนามบินดอร์ทมุนด์ในเวลาต่อมา สโมสรฟุตบอลประจำเมืองนี้ถูกเรียกด้วยชื่อเล่นๆ ว่า กองทัพผึ้ง

ผู้คนจำนวนมากต่างถือป้ายมารับคนที่สนามบิน ในจำนวนนั้น มีคนที่มารับพวกผมอยู่ด้วย

‘ยินดีต้อนรับแขกผู้มาเยือนจากเกาหลี’

พวกเขามาจากสมาคมผู้เลี้ยงผึ้งแห่งเยอรมัน

“สวัสดีครับ ผมคิมด็อกมย็องครับ”

“ยินดีต้อนรับครับ ผมลิตเติล ฮันส์ครับ”

ฮันส์คนนี้คือหัวหน้าสมาคมผู้เลี้ยงผึ้งแห่งเยอรมัน โชคดีที่เขาพูดภาษาอังกฤษได้คล่อง เราจึงไม่มีอุปสรรคในการสื่อสารทางอีเมล

ไม่คิดเลยว่าภาษาอังกฤษที่เคยตั้งใจเรียนอย่างเอาเป็นเอาตายเพื่อนำไปใช้สมัครงานบริษัทโฆษณา จะช่วยผมได้มากขนาดนี้

เราโต้ตอบกันทางอีเมลอยู่หลายครั้ง ฮันส์เล่าให้ผมฟังว่า ฉายาของเขาคือลิตเติล ฮันส์

ถ้านับตามอายุแบบเกาหลี เขาอายุเกินหกสิบแล้ว แต่กลับมีฉายาน่ารักๆ ว่าเด็กน้อย เจ้าตัวบอกว่าได้ฉายานี้มาเพราะเมื่อเทียบกับคนเยอรมันโดยทั่วไป ขนาดตัวของเขาค่อนข้างเล็ก

ถึงแม้จะเป็นครั้งแรกที่ได้พบกัน ผมกลับรู้สึกสนิมสนมคุ้นเคยกับเขาเป็นอย่างดี คงเพราะเขาเป็นผู้ชายที่ร่าเริง เต็มไปด้วยอารมณ์ขัน

อียองโฮเองก็พูดภาษาอังกฤษได้อย่างคล่องแคล่วเช่นกัน เขาทักทายผู้คนได้อย่างเป็นธรรมชาติ ไม่ใช่อียองโฮที่ขี้อายคนเดิมอีกแล้ว

“คุณอียองโฮครับ วันนี้เหมือนเป็นคนละคนเลยนะครับ ดูเข้ากับคนง่ายมากเลย”

ผมแอบแซวระหว่างที่เรากำลังเดินทาง อียองโฮทำหน้าเขินๆ

“เวลาอยู่ต่างประเทศผมจะไม่ค่อยประหม่าน่ะครับ แถมนี่เรามาดูงานด้วย”

วันนี้ เขาแสดงอีกด้านที่แตกต่างออกไปให้ผมเห็น ดูมั่นใจไม่ต่างจากเวลาที่เขาตั้งใจทำงาน อาจเพราะบรรยากาศที่ไม่คุ้นเคยของเยอรมนีทำให้เขาควบคุมตัวเองได้ดีขึ้น

“พวกคุณเดินทางมาน่าจะเหนื่อย วันนี้เข้าที่พักกันก่อนดีมั้ยครับ”

ผมหันไปถามความเห็นอียองโฮ เขาบอกว่าโอเคดีไม่เหนื่อยอะไร

“ไม่เป็นไรครับ ไปที่สำนักงานสมาคมเลยดีกว่าครับ”

“หนุ่มๆ มันดีอย่างนี้นี่เอง ถ้างั้นไปสำนักงานเลยนะครับ” ฮันส์อมยิ้ม

ไม่นานต่อมา พวกเราก็มาถึงสำนักงานสมาคมผู้เลี้ยงผึ้งแห่งเยอรมัน เป็นอาคารที่ก่อขึ้นด้วยอิฐสีเหลือง ที่นี่ทำหน้าที่คอยให้คำปรึกษาและดูแลครอบครัวเกษตรกรชาวเยอรมันที่เลี้ยงผึ้ง

ผมมองเห็นรังผึ้งลวดลายหลากหลายสีสันที่ภายนอกอาคาร มันคือรังผึ้งที่ใช้ตอนเลี้ยงผึ้งเคลื่อนที่

“นี่เป็นของขวัญเล็กๆ น้อยๆ จากเกาหลีครับ”

ฮันส์แกะห่อผ้าในห้องทำงานของเขา

ในนั้นมีน้ำผึ้งป่า เทียนขี้ผึ้ง และลูกพลับแห้ง

“นี่อะไรเหรอครับ”

“ลูกพลับแห้งครับ เป็นอาหารพื้นบ้านของเกาหลี ได้จากการนำลูกพลับไปตากแห้งในช่วงฤดูหนาวครับ”

“ผมลองชิมดูได้มั้ยครับ”

“ตามสบายเลยครับ”

ฮันส์หยิบลูกพลับแห้งขึ้นมาลองหนึ่งชิ้น

“ว้าว หวานกว่าน้ำผึ้งอีกครับ” เขาทำตาโต สีหน้าบอกว่าหลงใหลความหวานที่ได้จากลูกพลับแห้ง

หลังจากมอบของขวัญเรียบร้อย เราก็พูดคุยสัพเพเหระกันอยู่พักสัก

ในที่สุด ก็ได้เวลาเข้าสู่ประเด็นหลักแล้ว

“เรื่องยาที่ผมสอบถามมา ไม่มีปัญหาใช่มั้ยครับ”

“แน่นอนครับ” ฮันส์ตอบยิ้มแย้ม “ที่จริงแล้ว เห็นคุณด็อกมย็องแล้วผมตกใจนิดหน่อยครับ”

“เรื่องอะไรครับ”

“ผมไม่คิดว่าคุณจะยังหนุ่มอยู่น่ะครับ ดูจากเนื้อหาที่เขียนในอีเมลแล้ว นึกว่าเป็นผู้ชายวัยกลางคนซะอีก”

“อย่างนั้นเองเหรอครับ”

“ถ้าพูดจาเสียมารยาทก็ขอโทษด้วยนะครับ แต่ผมรู้สึกถึงความจริงใจของคุณในอีเมลจริงๆ นะครับ ดูเหมือนคุณจะเป็นห่วงเป็นใยครอบครัวเกษตรกรที่เลี้ยงผึ้งจากใจจริง”

เจ้าหน้าที่ประจำศูนย์ยกกาแฟมาเสิร์ฟ ผมดื่มกาแฟอุ่นๆ หนึ่งอึก ตามองไปรอบห้อง สังเกตเห็นรูปภาพบนผนังห้องทำงานของฮันส์ เป็นรูปของเขาตั้งแต่วัยเด็กจนเข้าวัยกลางคน

ทุกรูป เป็นรูปเขาถ่ายคู่กับรังผึ้งทั้งหมด

“ผมเริ่มเลี้ยงผึ้งตั้งแต่เด็กครับ เรียกว่าอยู่กับผึ้งมาตลอดชีวิตก็ว่าได้” เขาอธิบายพลางชี้รูปภาพที่แขวนอยู่ตรงกลางผนัง

เป็นรูปที่แตกต่างจากรูปอื่นๆ เพราะมีแค่รังผึ้ง

“รูปสุดท้ายก่อนผมจะเผารังผึ้งทั้งหมดทิ้งครับ เราจำเป็นต้องทำแบบนั้นเพื่อหยุดสถานการณ์โรคระบาด ผมเจ็บปวดใจทุกครั้งที่เห็นรูปนี้ และให้สัญญากับตัวเองว่าจะทำทุกทาง เพื่อไม่ให้ต้องทำอะไรแบบนั้นอีก” เขาอธิบายด้วยสีหน้าเคร่งเครียด

“อย่างที่คุณคิมด็อกมย็องเขียนในอีเมลนั่นแหละครับ ไม่มีทางแก้ไขอื่น นอกจากจะต้องรีบเตรียมรับมือไว้แต่เนิ่นๆ”

ผมพยักหน้ารับ

ถ้ายังไม่รีบเตรียมพร้อมตั้งแต่ตอนนี้ อีกไม่นาน ครอบครัวเกษตรกรที่เลี้ยงผึ้งในเกาหลีจะต้องประสบปัญหาแบบเดียวกันกับเยอรมัน

อีกไม่นานนี้ ที่ประเทศเกาหลีจะเกิดเหตุการณ์โรคระบาดผึ้ง ความเสียหายมากมายจนต้องเผารังผึ้งทิ้งทั้งหมด

ภาพใบหน้าของเกษตรกรที่ร้องไห้น้ำตาอาบแก้มขณะเผารังผึ้งไปด้วยผุดขึ้นมาในหัวของผม ตอนที่เหตุการณ์นั้นเกิดขึ้น พวกเขาไม่รู้ และไม่ได้เตรียมการรับมือเอาไว้ล่วงหน้า

แต่ในเมื่อผมรู้ก่อน ถ้าผมเตรียมพร้อมเรื่องยารักษาไว้ล่วงหน้า ก็น่าจะสามารถป้องกันสถานการณ์เลวร้ายที่จะเกิดขึ้นในอนาคตได้

“ผมเตรียมสัญญามาด้วยแล้วครับ”

ผมยื่นเอกสารสัญญาให้กับฮันส์ ภายในระบุเนื้อหาเกี่ยวกับการซื้อขายยาอย่างชัดเจน

ฮันส์ตรวจสอบเอกสารอย่างตั้งใจ หลังจากทุกอย่างเรียบร้อย เขาก็เซ็นชื่อยอมรับ

“ด้วยความพยายามของคุณคิมด็อกมย็อง ขอให้ครอบครัวเกษตรกรในเกาหลีไม่ได้รับความเสียหายใดๆ นะครับ”

ฮันส์ลอบมองอียองโฮแว่บหนึ่ง ก่อนจะถาม

“พรุ่งนี้ เราค่อยไปดูงานที่ศูนย์วิจัยดีมั้ยครับ เพราะตอนนี้ใกล้จะถึงเวลาอาหารเย็นแล้ว”

“เอาอย่างนั้นก็ได้ครับ” อียองโฮตอบเรียบๆ

“คุณได้จองร้านอาหารไว้แล้วหรือยังครับ” ฮันส์ถาม ผมทำหน้าเขินๆ เพราะจองมาแค่ที่พัก

“ถ้ายังไม่ได้จองที่ไหน ไปทานมื้อค่ำที่บ้านผมมั้ยครับ”

ผมสบตากับอียองโฮ ก่อนพยักหน้าตอบรับ

พวกเราได้สถานที่กินมื้อเย็นแล้ว

**อ่านแล้วเกร็งๆ รู้สึกเหมือนไปนั่งเจรจางานด้วยเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **86**

**ตอนที่ 86 อียองโฮตัดสินใจว่า...**

พวกเรามุ่งหน้าไปที่บ้านของลิตเติล ฮันส์

อาหารที่เขาเตรียมไว้เรียบง่ายกว่าผมที่คิดไว้

“บ้านเรากินอาหารเรียบง่าย แต่ก็เป็นแบบสไตล์เยอรมันแท้ หวังว่าจะถูกปากนะครับ”

อาหารจานหลักเป็นมันฝรั่งบด มีไส้กรอกวางอยู่ด้านบนเคียงด้วยกะหล่ำปลีดองและผักสลัด มีชีสและขนมปังจัดมาพร้อม และแน่นอนว่า... จะขาดเบียร์ ซึ่งเป็นเครื่องดื่มหลักของชาวเยอรมันไปไม่ได้

“ชีสกับเบียร์เป็นของโฮมเมดนะครับ”

ก่อนร่วมโต๊ะรับประทานอาหารเย็น ฮันส์ไปเปลี่ยนชุดเป็นเสื้อฟุตบอลสีเหลือง

ท่าทางของเขาที่ใส่เสื้อตัวนั้นดื่มเบียร์ทำให้ผมอดนึกถึงผึ้งไม่ได้

“น้ำผึ้งป่าของเกาหลีน่าประทับใจมากเลยครับ ผมเองก็อยากไปเกาหลีใต้ให้ได้เหมือนกับที่คุณด็อกมย็องมาเยอรมันนะครับ” เขาพูดพลางดื่มเบียร์พลาง

“ยินดีต้อนรับเสมอครับ”

นี่เป็นอีกเหตุผลหนึ่งที่ฮันส์ยินดีให้ความช่วยเหลือผมอย่างเต็มที่

ตอนที่ผมฝากส่วนประกอบของน้ำผึ้งป่าให้เขาช่วยวิเคราะห์ ฮันส์สนใจเรื่องของผึ้งโพรงอย่างมาก ไม่ใช่แค่ความสนใจแบบเรียบง่าย แต่เป็นความสนใจในระดับที่เขาบอกว่าอยากลองทำงานวิจัยเลยทีเดียว

จุดเด่นที่เป็นลักษณะเฉพาะที่พบในผึ้งโพรงเท่านั้นคือ น้ำผึ้งที่ได้อุดมไปด้วยสารต้านอนุมูลอิสระ ฮันส์บอกว่า ถ้าได้ทดลองทำงานวิจัย เราอาจจะได้น้ำผึ้งที่ยอดเยี่ยมยิ่งกว่านี้อีก

ผมอยากได้ผลิตภัณฑ์ยา ส่วนตัวเขาอยากทำวิจัยเกี่ยวกับผึ้งโพรง

ความต้องการของพวกเราสอดคล้องกัน

“ถ้าไม่ได้มาเลี้ยงผึ้ง ผมคงจะเป็นนักฟุตบอลไปแล้ว” ฮันส์พูดยิ้มๆ หลังจากดื่มเบียร์หมดแก้ว แก้มของเขาแดงก่ำด้วยฤทธิ์แอลกอฮอล์

\*\*\*

ขณะเดียวกัน ที่โรงหนังกลางแจ้งภายในโรงเรียนประถมฮามุน ฮันกีทักและมินซอกกำลังคั่วป๊อปคอร์นกันอยู่ วันนี้ มีผู้คนมารวมกันเป็นกลุ่มเล็กๆ ครึกครื้นเช่นเคย

“หัวหน้าฝ่ายสนับสนุนการบริหารครับ ไหนตอนนั้นคุณบอกว่าจะไม่เข้ามายุ่งกับงานที่โรงหนังยังไงล่ะครับ”

“ก็นั่นน่ะสิ” ฮันกีทักเออออพลางรินน้ำโค้กลงในแก้ว

“ทำไมพวกเราต้องมาทำอะไรแบบนี้ด้วยเหรอครับ” มินซอกโอดครวญ

“ก็เพราะมันเป็นสวัสดิการของพนักงานยังไงล่ะ”

“แล้วสวัสดิการของพวกเราล่ะ”

“ฉันก็ต้องเตรียมเอาไว้แล้วสิ”

“มีอะไรบ้างเหรอครับ”

ระหว่างที่ฮันกีทักกำลังจะตอบ คุณย่าคิมกนนิมก็ปรากฏตัวขึ้น

“วันนี้เราจะดูหนังเรื่องอะไรหรือพ่อหนุ่ม”

ภาพยนตร์ถูกจัดเตรียมไว้มากมาย ไม่ต้องเสียเวลาตามหาเพิ่มใดๆ ทั้งสิ้น มีตั้งแต่ภาพยนตร์ต่างประเทศแบบพากย์เสียง อย่างเรื่องซีเนม่า พาราดิโซ ไปจนถึงภาพยนตร์เกาหลี

ฮันกีทักเลือกฉายภาพยนตร์ผ่านการโหวต มันเป็นหนึ่งในนโยบายสวัสดิการของเขา

“ภาพยนตร์ที่ได้รับเลือกโหวตมากที่สุดในวันนี้คือเรื่องชุนฮยังจอน [1] ครับ” ฮันกีทักบอกยิ้มๆ

“แต่ฉันอยากดูเรื่องซีเนม่า พาราดิโซอีกนี่นา...” คุณย่าคิมกนนิมแสดงสีหน้าเสียดาย

“ครั้งหน้าคุณย่าต้องลองโหวตดูแล้วนะครับ”

“ต้องรอครั้งหน้าสินะ...”

คุณย่าคิมกนนิมบ่นอุบอิบขณะรับป๊อปคอร์นไป

“ว่าแต่ทำไมฉันไม่เห็นด็อกมย็องเลย” ท่านหันไปถามมินซอก

“เขาไปดูงานน่ะครับ”

“อ้อ ไปที่ไหนน่ะ”

“เยอรมันครับ”

“ทำไมต้องไปไกลขนาดนั้นด้วยเนี่ย”

“เขาต้องไปจัดการเรื่องสำคัญน่ะครับ”

\*\*\*

วันนี้เป็นอีกวันที่น่าจะยุ่งวุ่นวาย หลังจากศึกษาดูงานที่ศูนย์วิจัยเสร็จ ผมมีแพลนต้องเดินทางกลับเกาหลีทันที

แต่ก่อนจะไปดูงาน ผมมีสถานที่ที่ต้องแวะไปดูก่อน

ผมแวะไปที่ร้านขายอุปกรณ์เลี้ยงผึ้ง ที่เยอรมันมีกล่องเลี้ยงผึ้งหลากหลายรูปแบบให้เลือก ต่างจากเกาหลีที่จะใช้กล่องเลี้ยงผึ้งแบบแลงสโตรท [2] เป็นมาตรฐาน

เกษตรกรที่เลี้ยงผึ้งพันธุ์มักจะเลือกใช้กล่องเลี้ยงผึ้งแบบแลงสโตรท ส่วนเกษตรกรที่เลี้ยงผึ้งโพรงจะใช้ท่อนซุงหรือกล่องที่ก่อขึ้นเป็นชั้นๆ

ที่เยอรมันมีกล่องเลี้ยงผึ้งหลากหลายชนิด ตั้งแต่บ้านกล่องเลี้ยงผึ้งแบบที่มองเข้าไปภายในได้ง่ายๆ ไปจนถึงแบบที่เคลื่อนย้ายได้สะดวก

ผมสนใจอยากลองซื้อไปทดลองสักสองสามแบบ ถ้าหากนำไปปรับเปลี่ยนให้เข้ากับภูมิประเทศของเกาหลีได้ก็น่าจะดี

ผมถือถุงกล่องเลี้ยงผึ้งที่เลือกซื้อมากลับมาที่โรงแรม

ฮันส์และอียองโฮกำลังรอผมอยู่

“ไปซื้อกล่องเลี้ยงผึ้งมานี่เอง” ฮันส์ว่ายิ้มๆ “วันนี้ เดี๋ยวเราไปดูงานที่ศูนย์วิจัยกันนะครับ”

พวกเราขึ้นรถของฮันส์ แววตาของอียองโฮกำลังเปล่งประกาย เขาดูตื่นเต้นอย่างเห็นได้ชัด

“วันนี้ คุณดูตื่นเต้นนะครับ”

“งั้นเหรอครับ”

สายตาของอียองโฮในวันนี้ เต็มไปด้วยความคาดหวังเหมือนกับเด็กที่กำลังจะได้ไปปิกนิก

ไม่นานต่อมา รถของฮันส์ก็แล่นผ่านทางเข้าศูนย์วิจัยสารจากธรรมชาติ ผู้ชายสวมเสื้อกาวน์สีขาวออกมาต้อนรับพวกเรา เขาเป็นผู้ชายที่ตัวสูงมาก

“ลูกชายของผมครับ ลูคัส ทักทายแขกเสียก่อนสิ”

“สวัสดีครับ ผมชื่อลูคัสครับ”

ผมกับอียองโฮทักทายอีกฝ่ายตอบ

“เขาตัวสูงมาก ไม่เหมือนผมเลยครับ” ฮันส์เล่นตัวเอง

ผมไม่คิดเลยว่าลูกชายของฮันส์จะเป็นถึงผู้อำนวยการศูนย์วิจัย

“ผมหวังว่าเขาจะรับช่วงต่อเรื่องเลี้ยงผึ้ง แต่เขากลับไปเลือกเส้นทางการเป็นนักวิจัย ยังไงสุดท้ายแล้ว เขาก็ศึกษาสารธรรมชาติที่ได้จากผึ้งอยู่ดี ก็คงถือว่าเราเดินอยู่บนเส้นทางเดียวกันได้ใช่มั้ยครับ” ฮันส์ออกความเห็นยิ้มๆ

ก่อนจะเข้าไปในศูนย์วิจัย พวกเราต้องเข้าเครื่องทำความสะอาดร่างกายด้วยอากาศเสียก่อน จากนั้นก็สวมหมวก ถุงมือ และสวมหน้ากากอนามัยให้เรียบร้อย

ลูคัสคอยช่วยเป็นไกด์พาเราชมศูนย์วิจัยอย่างละเอียด

เขาเล่าให้เราฟังว่า ศูนย์วิจัยแห่งนี้ ครอบคลุมงานวิจัยหลายด้าน ตั้งแต่การวิจัยปรับปรุงสายพันธุ์ผึ้งไปจนถึงการพัฒนาผลิตภัณฑ์ที่เป็นผลพลอยได้จากการเลี้ยงผึ้ง

อียองโฮแจ้งความประสงค์กับลูคัสว่าอยากดูขั้นตอนสกัดกาวชันผึ้ง เขาจึงพาเราไปที่ห้องพัฒนาผลิตภัณฑ์ เพื่อชมกรรมวิธีอย่างละเอียด

กว่าจะได้กาวชันผึ้ง ต้องผ่านขั้นตอนการสกัดที่ละเอียดประณีต นักวิจัยทำงานกันอย่างคร่ำเคร่ง

อียองโฮถามรายละเอียดกับลูคัสตลอดเวลา

ลูคัสเป็นผู้ชายร่าเริงเหมือนกับพ่อของเขา เขาตอบคำถามของอียองโฮได้อย่างไม่ติดขัด และดูจะสนุกที่ได้พูดคุยเรื่องงานวิจัยของตัวเอง

ในที่สุด การเยี่ยมชมศูนย์วิจัยก็จบลง หลังจากนี้ เราต้องเดินทางไปสนามบิน เพื่อกลับเกาหลี

“เราจะไปกันเลยมั้ยครับ เก็บข้าวของมาเรียบร้อยแล้วใช่ไหม เดี๋ยวผมขับรถไปส่งพวกคุณที่สนามบินให้เอง” ฮันส์เสนออย่างมีน้ำใจ

ระหว่างที่เดินทางไปสนามบิน อียองโฮเงียบกริบ ไม่พูดอะไรสักคำ สีหน้าคร่ำเคร่งครุ่นคิด

“มีปัญหาอะไรหรือเปล่าครับ” ผมถามเขา

“ไม่มีอะไรหรอกครับ”

ถึงปากจะบอกว่าไม่ แต่สีหน้าของเขาเคร่งเครียดจนผมคิดว่าน่าจะต้องมีอะไรแน่ๆ เขาคงกำลังตัดสินใจอะไรอยู่

จู่ๆ พอใกล้จะถึงสนามบิน อียองโฮที่เอาแต่มองออกไปนอกหน้าต่างก็พูดขึ้น

“ผมมีอะไรจะบอกครับ”

“ว่ามาได้เลยครับ”

เห็นผู้ชายสองคนเอาแต่นั่งเงียบมาตลอดเริ่มคุยกัน ฮันส์ก็ดูจะแปลกใจ เขามองพวกเราผ่านกระจกมองหลังรถงงๆ

“ตอนที่ผมรับปากเข้าทำงาน คุณบอกว่าจะสนับสนุนผมอย่างเต็มที่ใช่มั้ยครับ”

“แน่นอนอยู่แล้วครับ”

“ถ้าอย่างนั้น ผมอยากอยู่ที่นี่ต่ออีกหน่อยครับ”

นี่แหละ ประโยคสำคัญที่ผมเฝ้ารอ

**เดี๋ยวว ด็อกมย็องรู้ล่วงหน้าขนาดนี้เลยเหรออ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **87**

**ตอนที่ 87 โปรแกรมฝึกงานเกษตรกรรุ่นใหม่**

อียองโฮตัดสินใจพักอยู่ที่เยอรมันต่อจนกว่าวีซ่าจะหมดอายุ ผมรู้สึกถึงความมุ่งมั่นในแววตาของเขา

เขาบอกว่าหลังจากได้ศึกษาดูงานที่ศูนย์วิจัยของเยอรมัน ก็อยากเรียนรู้ให้มากกว่านี้ ซึ่งผมก็ยอมรับข้อเสนอของเขาด้วยความเต็มใจ

ผมบอกสถานการณ์ของเราให้ฮันส์รู้ เขาบอกว่ายินดีจะช่วย แต่ว่ามีเงื่อนไขอยู่อย่างหนึ่ง นั่นคือพวกเราต้องร่วมมือกันทำวิจัยผึ้ง ฮันส์บอกว่าเร็วๆ นี้ จะเดินทางไปที่เกาหลี และผมตอบไปว่า... มาได้เลยทุกเมื่อ ผมยินดีต้อนรับเขาเสมอ

เราจบการพูดคุยกันก่อนถึงสนามบินดอร์ทมุนด์ สุดท้าย ผมกลับเข้าไปในสนามบินเพียงคนเดียว

\*\*\*

ผมเดินทางมาถึงสนามบินอินชอนแล้ว แต่จะแวะไปที่สมาคมเลี้ยงผึ้งก่อนจะเดินทางไปที่ฮาดงต่อ

ถึงจะเป็นเวลาดึกมากแล้ว แต่พักมุนโฮยังประจำอยู่ที่สำนักงาน ยังแทโฮก็อยู่ด้วย

“นายคงเหนื่อยน่าดูเลยสินะ”

“ไม่เลยครับ”

ผมรีบรายงานเรื่องข้อตกลงให้ประธานสมาคมทั้งสองทราบ

นี่คือเหตุผลที่พวกเขาอยู่ที่สมาคมจนดึกดื่น เพื่อรอผมมาแจ้งความสำเร็จของข้อตกลงให้ทราบ ผมมอบของขวัญที่ซื้อมาจากเยอรมันให้พวกเขาด้วย

มันคือกล่องเลี้ยงผึ้งที่ได้มาจากประเทศเยอรมัน

“เพิ่งเคยเห็นกล่องเลี้ยงผึ้งรูปร่างหน้าตาแบบนี้เป็นครั้งแรกเลยนะเนี่ย”

พักมุนโฮและยังแทโฮพิจารณากล่องเลี้ยงผึ้งด้วยสีหน้าอยากรู้อยากเห็น

“ถ้าเอาไปปรับดูสักนิด ก็น่าจะเอามาใช้ในครอบครัวเกษตรกรที่เกาหลีได้นะ”

ยังแทโฮหรี่ตามองกล่องเลี้ยงผึ้งแบบแลงสโตรทขนาดเล็กอย่างสนใจ

“เห็นด้วยกับความคิดของท่านประธานครับ”

ผมเองก็คิดว่าน่าจะสามารถนำแบบมาปรับปรุงแก้ไขให้กลายเป็นกล่องเลี้ยงผึ้งแบบมาตรฐานของเกาหลีได้

พักมุนโฮหันมามองบ้าง แล้วทำหน้าเหมือนคิดไอเดียดีๆ ออก

“ผมว่าขนาดของมันเหมาะกับโรงเรียนสอนเลี้ยงผึ้งนะ เด็กๆ จะได้ใช้งานได้สะดวก”

ของสิ่งเดียวกัน แต่ความคิดแตกต่างกันไปตามแต่มุมมองของแต่ละคน

“เรื่องที่ผมรบกวนท่านประธานไว้ เป็นยังไงบ้างครับ” ผมถามพักมุนโฮ

“เรียบร้อยแล้วล่ะ เดี๋ยวทุกคนคงติดต่อไป”

“ขอบคุณมากครับ”

“พูดเรื่องอะไรกันเหรอ” ยังแทโฮที่กำลังมองกล่องเลี้ยงผึ้งอยู่ถามด้วยสายตาสงสัย

“ด็อกมย็องขอให้ฉันรวบรวมเกษตรกรรุ่นใหม่ให้น่ะ” พักมุนโฮบอกง่ายๆ

“เกษตรกรรุ่นใหม่?”

\*\*\*

ชีวิตประจำวันในฮาดงของผมเริ่มต้นขึ้นอีกครั้ง

ก่อนเข้าสำนักงาน ผมไปที่ฟาร์มผึ้ง พอเห็นผม แม่ก็เดินตามมาชวนคุย

“สองสามวันมานี้ มีเรื่องแปลกๆ เกิดขึ้น”

“เรื่องแปลกๆ เหรอครับ”

“ลองดูตรงนั้นสิ”

ผมมองตามที่แม่บอก ก็เห็นซากแตนอยู่ใกล้ๆ รังผึ้ง

“ไม่รู้ว่าพวกแตนไปกินอะไรแปลกๆ มาหรือเปล่า...”

ผมหยิบซากแตนที่ตกอยู่บนพื้นขึ้นมา สภาพของมันคล้ายกับแตนที่จะต่อยผมไม่มีผิด

“แม่อยากรู้ว่ามันเกิดอะไรขึ้นกันแน่ ก็เลยลองไปถามบ้านอื่นๆ ดูมา แต่พวกเขาก็บอกว่าไม่รู้เหมือนกัน ดูเหมือนเหตุการณ์นี้จะเกิดขึ้นที่บ้านเราบ้านเดียว” แม่สรุปทิ้งท้าย ก่อนเดินไปที่แปลงผักสวนครัว

ผมเปลี่ยนทิศทางไปที่ต้นโอ๊กใหญ่ใจกลางฟาร์มผึ้ง ซึ่งเป็นจุดที่ผมฝังอัญมณีอำพันเอาไว้

หลังจากเห็นภาพเหตุการณ์ที่อัญมณีอำพันฆ่าแตนที่กำลังจะต่อยผมตาย ผมก็ตัดสินใจว่าจะฝังมันไว้ที่นี่

แตน 20 ตัวสามารถฆ่าผึ้งได้ถึงหนึ่งแสนตัว ตราบใดที่มีอัญมณีอำพันอยู่ ผมก็ไม่ต้องกังวลเกี่ยวกับแตนแล้ว

หลังสำรวจฟาร์มผึ้งเรียบร้อย ผมก็มุ่งหน้าไปที่สำนักงาน

ฮันกีทักกับมินซอกออกมาต้อนรับผม

“ทำไมมาคนเดียวล่ะ” มินซอกถามด้วยสีหน้าสงสัย

ผมเล่าเรื่องที่อียองโฮตัดสินใจอยู่ที่เยอรมันต่อให้พวกเขาฟัง

“เรามีเรื่องต้องคุยกัน ไปห้องประชุมกันเถอะ”

เราเริ่มเปิดประชุมด้วยเรื่องสถานการณ์ของโรงงานผลิตเทียน ที่ผ่านมา พบว่ายอดขายเทียนเริ่มคงที่แล้ว

“ถึงตอนนี้ ตลาดเทียนขี้ผึ้งจะเติบโตอย่างต่อเนื่อง แต่ดูแล้ว หลังจากนี้อีกระยะหนึ่งน่าจะชะลอตัวลง และคงจะไม่เติบโตไปมากกว่านี้อีกแล้ว” ฮันกีทักสรุปรายงานสถานการณ์การขาย

นี่เป็นเรื่องที่ผมคิดไว้อยู่แล้ว

เราเก็บน้ำผึ้งได้ปีละสองครั้ง ทำลูกพลับแห้งได้ปีละครั้ง งานต่อเนื่องที่เราทำได้มีแค่ผลิตและจำหน่ายเทียนเท่านั้น และตอนนี้ ตลาดกำลังจะเริ่มคงที่...

ได้เวลาที่จะต้องขยายธุรกิจเพิ่มแล้ว

และครั้งนี้ เราต้องการคนเพิ่ม

“ผมมีแผนเพิ่มกำลังคนตามที่ทุกคนต้องการครับ”

ทั้งคู่พยักหน้าเห็นด้วยกับคำพูดของผม

“ขออนุญาตเล่าความคืบหน้าในเรื่องนี้ ตอนนี้ผมได้ไปขอให้ผู้เชี่ยวชาญช่วยรวบรวมเกษตรกรรุ่นใหม่ให้เราครับ”

“กำลังรวบรวมเกษตรกรรุ่นใหม่กันอยู่งั้นเหรอ” มินซอกย้อนถาม

“ใช่ครับ เราหาคนผ่านโรงเรียนควี-นงอยู่ ระหว่างนี้ก็ค่อยๆ หารือกันไป แล้วค่อยตัดสินใจกันว่าจะเพิ่มกำลังคนด้วยวิธีไหนดี”

โรงเรียนควี-นง เป็นสถาบันการศึกษาสำหรับผู้ที่ต้องการหวนคืนสู่ชนบท ในยุคที่ผู้คนให้ความสนใจกับระบบนิเวศน์และการใช้ชีวิตอย่างยั่งยืนกันมากขึ้น โรงเรียนได้รับความนิยมและเป็นที่ต้องการมากขึ้น

โรงเรียนควี-นง เป็นศูนย์รวมผู้คนทุกเพศทุกวัย ตั้งแต่วัยกลางคนใกล้เกษียณไปจนถึงวัยรุ่นที่ฝันอยากเป็นเกษตรกรรุ่นใหม่ แต่หลักๆ แล้ว ผู้มาเรียนมักจะมีความสนใจในเรื่องเกษตรกรรม และกำลังมองหาอนาคตในชนบท

พักมุนโฮสนิทกับผู้อำนวยการโรงเรียน ผมจึงฝากให้เขาช่วยรวบรวมคนหนุ่มสาวจากโรงเรียนให้ ในที่สุด ก็ได้คนที่ผ่านการแนะนำมาในปริมาณมากพอสมควร

ผมตัดสินใจว่าจะมาปรึกษาหารือเกี่ยวกับขั้นตอนรับคนอย่างเป็นรูปธรรมกับเพื่อนร่วมงาน

“เปิดอบรมโปรแกรมฝึกงานเกษตรกรรุ่นใหม่ก็น่าจะโอเคนะครับ”

ฮันกีทักเสนอได้น่าสนใจสมกับเป็นหัวหน้าฝ่ายธุรการ

ผมเห็นด้วยกับข้อเสนอของเขา มินซอกเองก็พยักหน้ารับเช่นกัน

“แล้วเราจะดำเนินการเรื่องฝึกงานกันยังไงดีครับ” ผมถาม

“ผมว่าเราพิจารณาทั้งแบบงานส่วนรวมและงานส่วนตัวไปในเวลาเดียวกันก็น่าจะได้นะครับ” ฮันกีทักออกความเห็น

งานส่วนรวมที่ฮันกีทักพูดถึงหมายถึงงานเกี่ยวกับการเกษตร ซึ่งจะแตกต่างจากตอนที่ผมคัดเลือกอียองโฮเข้าทำงานในตำแหน่งนักวิจัย เพราะผู้ได้รับการคัดเลือกจะต้องทำงานเข้ากับทีมงานเกษตรกรภูเขาชีรีได้อย่างดี พวกเขาจะต้องทำได้ทุกอย่างตั้งแต่ทำการเกษตรลูกพลับแห้ง ไปจนถึงช่วยดูแลเลี้ยงผึ้งร่วมกับพวกเราได้

ส่วนงานส่วนตัวหมายถึง กระบวนการคัดเลือกพนักงานในแต่ละฝ่าย โดยเราจะกำหนดตำแหน่งให้หลังเสร็จสิ้นการฝึกงานว่าคุณได้รับคัดเลือกให้อยู่ในส่วนของพนักงานเฝ่ายธุรการ ฝ่ายเว็บช็อปปิ้งออนไลน์ หรือฝ่ายผลิตสินค้า

“แบ่งการฝึกงานเป็นช่วงเช้ากับช่วงบ่ายดีไหมครับ”

มินซอกออกความเห็น เขาเสนอว่าเราควรทำงานการเกษตรให้เสร็จในช่วงเช้า แล้วช่วงบ่ายค่อยดำเนินการฝึกงานในแต่ละฝ่าย

ทุกคนเห็นด้วยกับข้อเสนอของมินซอก

“เราจะจัดโปรแกรมฝึกงานเกษตรกรรุ่นใหม่เร็วๆ นี้ครับ”

\*\*\*

ไม่นานต่อมา โปรแกรมการฝึกงานก็เริ่มขึ้น

ผู้สมัครส่วนใหญ่เป็นเกษตรกรรุ่นใหม่ที่จบจากโรงเรียนควี-นงในปีนี้

ผู้สมัครมีมากกว่าที่คิดไว้ ทำให้เลือกยาก ใบสมัครมีมากกว่า 20 ใบ เราตัดสินใจคัดเลือกจากเอกสารให้เหลือแค่ 5 คน และประเมินดูความเหมาะสมว่าใครน่าจะสามารถเข้ามาเป็นพนักงานในฝ่ายได้

พิธีปฐมนิเทศจัดขึ้นที่โรงเรียนประถมฮามุน

“ผมชื่อคิมด็อกมย็องครับ หวังว่าการฝึกงานในครั้งนี้จะเป็นโอกาสที่ดีสำหรับทุกคนนะครับ” ผมบอกกับบรรดาผู้เข้าร่วมโปรแกรมฝึกงาน กำหนดระยะเวลาฝึกงานของเรากินเวลาหนึ่งเดือน

ผู้สมัครทั้งหมดมาจากเขตอื่น ทำให้มีเรื่องต้องดูแลจัดการมากมาย ไม่ว่าจะเรื่องที่พัก การเดินทาง ฯลฯ

หลังพิธีปฐมนิเทศจบลง เราแนะนำตัวทำความรู้จักกันเล็กน้อย ก่อนจะรับประทานอาหารร่วมกัน

**มาดประธานบริษัทมาละ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **88**

**ตอนที่ 88 นาบยองซู เศรษฐีที่ดิน**

“ผมชื่อพักแทโฮครับ ชีวิตค่อนข้างห่างไกลจากคำว่าการเกษตร คุณพ่อคุณแม่เกิดและเติบโตในเมือง แต่ก็มีเหตุผลที่ทำให้ผมเริ่มสนใจเรื่องการเกษตร นั่นเพราะระหว่างที่ไปเที่ยวต่างประเทศ ผมได้เห็นเหตุการณ์ดินเสื่อมโทรม ทั้งที่ก่อนหน้านี้ พื้นที่ตรงนั้นเคยเป็นพื้นที่อุดมสมบูรณ์มาก่อน ผมสะเทือนใจมากที่ได้ยินว่าดินพังยับจนต้องนำเข้าผลผลิตทางการเกษตรเท่านั้น ด้วยเหตุผลนี้ ทำให้ผมตัดสินใจว่าจะเป็นเกษตรกร ผมอยากจะอนุรักษ์เกษตรกรรมของเกาหลีเอาไว้ครับ”

ตอนอ่านใบสมัคร ฮันกีทักเลือกพักแทโฮเป็นคนแรก เพราะประทับใจความจริงจังของเขา

“ผมชื่อช็อนฮีซอกครับ เคยทำงานเป็นโปรแกรมเมอร์ที่บริษัทเกมมาก่อน ตอนเด็กๆ ผมฝันอยากทำงานในบริษัทเกม แต่พอฝันเป็นจริงกลับได้รู้ว่าสิ่งที่คิดไว้แตกต่างจากความเป็นจริง ผมก็เลยลาออก จากนั้นก็ตบตีกับตัวเองเรื่อยมา สุดท้าย พอคิดอะไรไม่ออก ก็เลยเอาแต่เล่นเกม พอดีเกมที่เล่นเกี่ยวกับการเกษตร ก็เลยอยากลองทำการเกษตรจริงๆ แบบที่ไม่ใช่แค่เกมดูครับ”

ทุกคนต่างหัวเราะกับคำอธิบายตัวเองของเขา

ช็อนฮีซอกเป็นคนที่มินซอกให้ความสนใจ เพราะเป็นโปรแกรมเมอร์เพียงหนึ่งเดียวในบรรดาผู้สมัคร ทั้งยังเป็นคนที่มีหลายอย่างคล้ายกับเขาด้วย

“ชื่อซอลมินจูค่ะ เป็นคนชอบของหวาน และเป็นแฟนคลับตัวยงของลูกพลับแห้งที่ผลิตโตยเกษตรกรภูเขาชีรี ตอนเด็กๆ เคยมีประสบการณ์ทำการเกษตรมาก่อน แต่ชีวิตไม่ง่าย สุดท้าย เลยต้องไปทำงานในเมือง แต่ก็คิดมาตลอดว่า... อยากได้ลองทำไร่ทำสวนไปพร้อมๆ กับใช้ชีวิตอย่างมีความสุข ตอนที่ใช้ชีวิตแบบพนักงานบริษัท ก็เลยลองทำสวนในวันหยุดไปด้วย แล้วก็เลยลองสมัครมาเรียนที่โรงเรียนควี-นง ในที่สุด ก็ได้เข้าร่วมโปรแกรมฝึกงานนี้ค่ะ ฝากเนื้อฝากตัวด้วยนะคะ”

ซอลมินจู คือคนที่ผมจับตามองอยู่ ประวัติส่วนตัวที่ไม่เหมือนใครและประสบการณ์หลายอย่างของเธอดึงดูดความสนใจผม

สมาชิกอีกสองคนแนะนำตัวจนครบ

พวกเราใช้เวลาร่วมกัน เมื่อเสร็จเรียบร้อย ต่างก็แยกย้ายเข้าที่พักของตน

ฮันกีทักคอยดูแลทุกคนที่มาฝึกงานตามประสาหัวหน้าฝ่ายบริการที่ดี ส่วนผมกับมินซอกเดินทางกลับพร้อมกัน

“เราทำถูกแล้วใช่มั้ยที่ให้พวกผู้ใหญ่รับผิดชอบงานส่วนรวมน่ะ” มินซอกถามลอยๆ

งานเกษตรกรรมซึ่งอยู่ในกลุ่มงานส่วนรวม แบ่งออกสองอย่างคืองานเลี้ยงผึ้งและงานเกี่ยวกับสวนผลไม้

ผมมอบงานเลี้ยงผึ้งให้พ่อกับแม่เป็นหัวเรือใหญ่ ส่วนงานเกี่ยวกับสวนผลไม้ ชองกิลซัน พ่อของกาฮี ซึ่งเป็นเจ้าของสวนที่ใหญ่ที่สุดในเขต เป็นผู้รับผิดชอบ

ผมรู้ว่ามินซอกหมายถึงอะไร เขาน่าจะหมายถึง... พวกเราควรเป็นคนกระจายงานให้กับคนที่มาฝึกงานด้วยตัวเอง แทนที่จะมอบหมายความรับผิดชอบให้กับคนอื่น

“ฉันคิดว่าให้ทุกคนเรียนรู้งานเกษตรจากพวกผู้ใหญ่น่าจะดีกว่านะ”

มินซอกเงียบไปครู่หนึ่ง ก็ตอบยิ้มๆ

“นั่นสินะ ให้เรียนรู้จากพวกผู้ใหญ่น่าจะดีกว่าจริงๆ แหละ พวกเขาอายุไม่ต่างจากพวกเราเท่าไหร่ด้วยนี่นา”

\*\*\*

โปรแกรมฝึกงานเกษตรกรรุ่นใหม่เริ่มต้นขึ้นอย่างจริงจัง พลังแห่งวัยหนุ่มสาวท่วมท้นล้นหมู่บ้านไปหมด

แม้แต่พวกผึ้งในฟาร์มก็ดูเหมือนจะกระพือปีกเสียงดังกว่าปกติ พวกผู้ใหญ่ขยันขันแข็ง ยินดีถ่ายทอดเคล็ดลับของตนให้กับเกษตรกรรุ่นใหม่ทั้งหลายด้วยใบหน้าที่เต็มไปด้วยรอยยิ้ม

การเรียนแบบนี้แตกต่างจากการเรียนการเกษตรที่โรงเรียนควี-นงโดยสิ้นเชิง เพราะมันคือการเรียนกับคนที่ทำอาชีพเกษตรกรตัวจริง คนที่ไม่ทิ้งปุ๋ยให้ไร้ค่าแม้แต่กระสอบเดียว

เหล่าเกษตรกรรุ่นใหม่ต่างตั้งใจฟังเสียงของเกษตรกรผู้เคยอาบน้ำร้อนมาก่อน

ในเวลาเดียวกันนั้นเอง ผมบอกกับเพื่อนร่วมงานว่ามีเรื่องสำคัญจะต้องไปจัดการ ผมกำลังจะเดินทางไปหาใครบางคน

วันนี้ผมมีนัดสำคัญ คนที่ผมนัดเจอคือนาบยองซู ชายที่เป็นที่รู้จักกันดีในนามเศรษฐีที่ดินประจำเมืองฮาดง เขาเป็นเจ้าของที่ดินมหาศาล ร่ำรวยจนทุกคนอิจฉา

ตอนที่ผมโทร. หาเขา เขาบอกง่ายๆ ว่า

“ฉันคิดไว้อยู่แล้วว่าสักวันนายต้องติดต่อมา ฉันเองก็อยากเจอนายเหมือนกัน จะรออยู่แล้วกันนะ”

ผมกับนาบยองซูไม่มีอะไรเกี่ยวข้องกันเลย ถึงเจ้าตัวจะบอกว่าเคยเห็นหน้าผมผ่านข่าวในโทรทัศน์ แต่คำพูดแบบนั้นก็ยังฟังแปลกๆ อยู่ดี

ผมอยากเพิ่มกำลังคนให้พร้อมเพื่อเตรียมรับมือกับการเกษตรครั้งต่อไป ด้วยเหตุนี้ ผมจึงมาขอความช่วยเหลือจากเขา

บ้านของนาบยองซูมีขนาดใหญ่ระดับคฤหาสน์ ที่จอดรถมีรถหรูจำนวนมากจอดเรียงกันอยู่ราวกับเป็นเปิดนิทรรศการรถยนต์

ผมลงจากรถ ชายคนหนึ่ง ดูจากหน้าตาน่าจะเป็นพ่อบ้านปรากฎตัวขึ้น

“คุณด็อกมย็องใช่มั้ยครับ”

“ใช่ครับ”

“ตามผมมาได้เลยครับ”

ผมเดินตามผู้ชายคนนั้นเข้ามาภายในบ้านที่พื้นปูด้วยหินอ่อน โซฟาและเครื่องประดับตกแต่งที่แขวนอยู่บนผนัง มองปราดเดียวก็รู้ว่าเป็นของดีราคาแพง

ภายในบ้านเงียบสงบ ตรงกันข้ามกับการตกแต่งที่หรูหรา ผมรู้สึกเหมือนบ้านนี้มีคนอยู่แค่สองคน คือนาบยองซูกับพ่อบ้าน

ผมเดินตามพ่อบ้านขึ้นบันไดไปยังชั้นสอง

ประตูห้องตรงหัวมุมเปิดออก ผู้ชายที่นั่งรถเข็นออกมาจากห้องนั้น

“นายคือคิมด็อกมย็องสินะ”

ส่วนเขาก็คือนาบยองซู ผมของเขาเป็นสีขาว และเขาสวมเสื้อคลุมยาวสีแดง

“กินข้าวมาแล้วหรือยัง”

“กินมาแล้วครับ”

“ฉันตั้งใจว่าจะกินข้าวไปด้วยคุยไปด้วยแท้ๆ”

ก่อนมาที่นี่ เราไม่ได้คุยกันเรื่องนัดนี้ ท่าทางเขาดูจะเป็นคนที่เอาแต่ใจและทำอะไรตามอารมณ์

นาบยองซูทำหน้าไม่พอใจ เมื่อเห็นว่าผมเงียบ

“งั้นเราก็ไปดื่มชาแล้วกัน”

“ได้ครับ”

นาบยองซูส่งสัญญาณมือไปให้ผู้ชายที่น่าจะเป็นพ่อบ้าน อีกฝ่ายก็ขยับตัวอย่างว่องไว

นาบยองซูบังคับรถเข็นไฟฟ้าให้เคลื่อนที่ไปตามทาง ผมตามเขาไป ปลายทางคือห้องหนังสือ

ช่างเป็นคนที่มีพรสวรรค์ในการทำให้คนอื่นรู้สึกอึดอัดได้อย่างไม่น่าเชื่อ พวกเรานั่งเงียบกริบ ไม่ได้พูดคุยอะไรกันสักคำ จนกระทั่งกาแฟมาเสิร์ฟ

หลังพ่อบ้านเสิร์ฟกาแฟ เขาจึงพูดขึ้น

“ทำไมนายถึงอยากเจอฉันล่ะ”

“ผมอยากเช่าที่ดินที่ผู้อาวุโสเป็นเจ้าของอยู่ครับ”

นาบยองซูจ้องหน้าผม สัมผัสได้ถึงความเยือกเย็นจากดวงตาของเขา

**มาอีกคนแล้ว คนที่ทำให้ด็อกมย็องทำตัวไม่ถูก555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **89**

**ตอนที่ 89 เงื่อนไขการเช่า**

นาบยองซูยกแก้วกาแฟขึ้นดื่มก่อนถามผม

“งั้นเหรอ นายอยากได้ที่ตรงไหนล่ะ”

“ตรงฟาร์มซออิลครับ”

“ฟาร์มซออิลงั้นเหรอ... อยากได้ทุ่งหญ้าเนี่ยนะ” เขามองผมด้วยแววตาเคร่งเครียด “จะเอาไปทำอะไรล่ะ ได้ข่าวมาว่านายเลี้ยงผึ้งใช่ไหม จะย้ายไปเลี้ยงตรงนั้นเหรอ”

“ไม่ใช่ครับ”

“ที่กว้างขนาดนั้น ตั้งใจจะทำอะไรน่ะ”

“ผมจะเลี้ยงโคนมครับ”

นาบยองซูวางแก้วกาแฟลงช้าๆ

ในอดีต ที่ดินที่ผมสนใจเคยเป็นพื้นที่ของฟาร์มซออิล ฟาร์มโคนมที่มีขนาดใหญ่ที่สุดในฮาดง

คิมซออิล สร้างฟาร์มขนาดใหญ่บนที่ดินผืนนั้น มันเป็นธุรกิจครอบครัวที่สืบทอดต่อกันมาตั้งแต่รุ่นคุณปู่ของเขา

เขายังริเริ่มธุรกิจการรีดนมและผลิตภัณฑ์เกี่ยวกับโคนมอีกด้วย โดยใช้วิธีเลี้ยงสัตว์ระบบเปิด ให้โคนมได้อยู่อย่างอิสระในทุ่งหญ้ากว้างขวาง เมื่อพวกมันใช้ชีวิตอย่างมีความสุขก็ผลิตน้ำนมได้ดี

ทว่ากิจการของเขาสั่นคลอนจากวิกฤติการณ์นมวัวในช่วงต้นปี ค.ศ. 2000 ส่งผลให้เขาต้องขายน้ำนมดิบ ซึ่งมีมากเกินกว่าปริมาณที่กำหนดตามนโยบายโควตานมทิ้ง ในราคาต่ำกว่าทุน

เคราะห์ซ้ำกรรมซัดเมื่อราคาอาหารสัตว์เพิ่มสูงขึ้นในช่วงเวลาใกล้เคียงกัน ทำให้ฟาร์มปศุสัตว์ที่สืบทอดกันมาสามชั่วอายุคนต้องล้มละลาย

นาบยองซูได้ที่ดินมาตอนนั้นเอง แต่ไม่ได้ทำอะไรกับมัน เขาปล่อยให้ที่ดินมีวัชพืชขึ้นอยู่เต็มไปหมด

เขามองหน้าผม แล้วหัวเราะ

“ได้ยินจากคนนั้นคนนี้ว่านายเป็นเกษตรกรรุ่นใหม่อนาคตไกล ฉันก็เลยคิดมาตลอดว่าสักวัน นายจะต้องมาหาฉัน เพราะไม่ว่าจะไถดินทำสวนหรือจะเลี้ยงสัตว์ สุดท้ายยังไงก็ต้องใช้ที่ดิน”

ก่อนที่จะมาเจอเขา ผมได้ลองสอบถามกับธุรกิจตัวแทนอสังหาริมทรัพย์มาแล้ว นายหน้าแอบบอกผมว่านาบยองซูเป็นคนที่มีนิสัยไม่เหมือนใคร เขาจะไม่ยอมขายหรือให้เช่าที่ดินไม่ว่าเราจะเสนอเงื่อนไขดีขนาดไหน

และนี่คือเหตุผลที่ผมโทร. หาเขาด้วยตัวเอง

“นายตั้งใจจะทำฟาร์มปศุสัตว์ที่นั่นจริงๆ เหรอ”

“ครับ ผมวางแผนไว้แบบนั้นครับ”

“นายนี่เป็นพวกกระตุ้นให้คนอยากรู้เก่งสินะ” เขาจ้องผมตาไม่กะพริบ “ฉันไม่มีที่ดินอื่นที่ทำเลเหมาะกับทำปศุสัตว์อีกเสียด้วย นายอยากเลี้ยงสัตว์แบบระบบเปิดเหมือนที่เจ้าของฟาร์มคิมซออิลทำใช่มั้ย”

“ใช่แล้วครับ”

ที่ตรงนั้น ผมไม่ต้องทำอะไรกับมันมากมาย แค่กำจัดวัชพืชรกๆ ออก เท่านั้นก็จะกลายเป็นฟาร์มปศุสัตว์ที่สมบูรณ์แบบ

“ได้ยินมาว่าทุกอย่างที่นายทำประสบความสำเร็จหมดเลยสินะ”

“เป็นความสำเร็จเล็กๆ น้อยๆ น่ะครับ”

“แล้วนายมั่นใจมั้ยว่างานครั้งนี้ก็จะประสบความสำเร็จ”

“ไม่มีใครรับประกันความสำเร็จได้ร้อยเปอร์เซ็นต์หรอกครับ แต่ผมก็ไม่คิดที่จะกระโจนเข้าไปในงานที่จะล้มเหลวแบบสุ่มสี่สุ่มห้าเหมือนกันครับ”

“ฉันล่ะถูกใจความมุ่งมั่นของนายจริงๆ คงต้องให้นายเช่าที่ดินซะแล้วสินะ”

ถึงจะเป็นสิ่งที่ผมอยากได้ยิน แต่น้ำเสียงของเขากลับให้ความรู้สึกเย็นเยียบ

“แลกกับเงื่อนไขอย่างหนึ่ง”

นาบยองซูกดปุ่มเลื่อนรถเข็นเข้ามาใกล้ผม

“นายต้องใช้เวลาเท่าไหร่เพื่อให้ฟาร์มปศุสัตว์เข้าที่เข้าทาง” เขาจ้องลึกเข้ามาในดวงตาของผม “มีคำพูดที่ว่าการเกษตรส่วนใหญ่แล้วใช้เวลาหนึ่งปีก็รู้ผล นายจะทำให้ฟาร์มปศุสัตว์เข้าที่เข้าทางภายในหนึ่งปีได้หรือเปล่านะ”

“อย่างที่คุณว่าเลย แค่ปีเดียวก็พอแล้วครับ”

“ถ้านายทำสำเร็จภายในหนึ่งปี ฉันจะไม่เก็บค่าเช่านาย”

“ไม่เก็บค่าเช่างั้นเหรอครับ”

“แต่ถ้านายทำไม่สำเร็จ นายต้องจ่ายฉันสิบเท่าของค่าเช่าปกติ นายคิดว่าไง” นาบยองซูพูดยิ้มๆ

“ถ้าผมสร้างฟาร์มไม่สำเร็จ ผมจะจ่ายให้คุณสิบเท่าของค่าเช่าครับ แต่ถ้าฟาร์มประสบความสำเร็จ ผมอยากได้เงื่อนไขอื่นที่ไม่ใช่เรื่องใช้ที่ดินฟรีครับ”

“เงื่อนไขอื่น?” นัยน์ตาของนาบยองซูบอกความแปลกใจ

“ถ้าฟาร์มปศุสัตว์ประสบความสำเร็จ ผมอยากขอซื้อที่ดินผืนนั้นครับ”

ก่อนมาที่นี่ ผมคิดไว้แล้วว่านาบยองซูน่าจะเสนอเงื่อนไขเกี่ยวกับค่าเช่า ความจริงเงื่อนไขของเขาไม่เลวเลย เพียงแต่ผมก็มีสิ่งที่ตัวเองต้องการเช่นกัน นั่นคือผมซื้อที่ดินจากเขา

นาบยองซูไม่ได้ตกใจกับข้อเสนอของผม ดูเหมือนเขาจะรู้สึกสนุกสนานแทน

“กล้ามากนะ ถ้าเงื่อนไขแบบนี้ ฉันคงต้องขอเพิ่มความยากอีกหน่อย”

“ผมขออนุญาตฟังข้อเสนอก่อนตัดสินใจแล้วกันครับ”

“ความจริงสิ่งที่ฉันเสนอ ก็ถือว่าคุ้มมากแล้วนะ แต่ถ้านายอยากซื้อที่ดิน ฉันก็อยากให้เกณฑ์มันสูงขึ้นอีกหน่อยแฮะ นายเองก็ต้องมีเงินถึงจะซื้อที่ดินได้ไม่ใช่เหรอ ยอดขายวันสิ้นปีแรก ขอเป็นสองพันล้านเป็นไง”

นาบยองซูกำลังเล่นเกมกับผมอยู่

เป็นเกมของคนแก่ที่มีเงินมหาศาลเล่นเกมกับชายหนุ่มที่เดินเข้ามาท้าทายเขา

แต่... ถ้าไม่เสี่ยงก็ไม่มีแม้แต่ชัยชนะ

เพราะฉะนั้น ผมต้องโยนลูกเต๋า [1] ดูเท่านั้น

“ตกลงครับ”

“น่าสนุกดีนะ ฉันชักอยากเจอนายบ่อยๆ เสียแล้ว”

นาบยองซูกดกริ่งบนโต๊ะ

“เราทำสัญญากันเดี๋ยวนี้เลยดีกว่า”

ทันทีที่เขาพูดจบ พ่อบ้านก็เดินเข้ามาในห้อง

นาบยองซูอธิบายเนื้อความเกี่ยวกับสัญญาให้พ่อบ้านฟัง พอได้ฟังเรื่องทั้งหมด เขาก็มองผมด้วยสายตาตกใจ

“ได้ยินแล้วก็ไปจัดการซะ อย่าให้ขาดตกบกพร่องได้นะ”

“ครับ” พ่อบ้านพยักหน้ารับ

“นายต้องเซ็นสัญญากับหัวหน้าคิม ตามเขาออกไปได้แล้ว”

ผมบอกลาเขา และก้าวออกจากห้อง ตามพ่อบ้านที่ถูกเรียกว่าหัวหน้าคิมลงไปชั้นหนึ่ง

ด้านหลังห้องรับแขกมีห้องเล็กๆ อยู่ห้องนึง ดูเหมือนจะเป็นพื้นที่สำนักงานของหัวหน้าคิม มีหนังสือเกี่ยวกับอสังหาริมทรัพย์บนชั้นหนังสือเป็นจำนวนมาก

เขาลงมือร่างหนังสือสัญญาด้วยความชำนาญ

“ลองตรวจสอบดูก่อนนะครับ”

เป็นสัญญาเช่าพื้นที่ป่าและทุ่งหญ้าขนาด 100,000 พยอง ระยะเวลาหนึ่งปี มีเนื้อความระบุว่าจะขายที่ดินให้ในกรณีที่ผู้เช่าทำสำเร็จตามข้อตกลง ได้กำไรครบสองพันล้านวอน

แน่นอนว่ามีเนื้อความระบุถึงกรณีที่ผมทำไม่สำเร็จ ผมจะต้องจ่ายค่าเช่าเป็นสิบเท่าของค่าเช่าเดิม และย้ายออกทันที จำนวนเงินมากกว่า 200 ล้านวอน [2]

“คุณจะวางมือตอนนี้ก็ยังทันนะครับ” หัวหน้าคิมยิ้มแห้ง “การกระโจนลงไปทำอะไรแบบนี้ เป็นการกระทำที่บุ่มบ่ามเกินไปนะครับ ผู้เชี่ยวชาญที่เคยทำฟาร์มปศุสัตว์ที่นั่น ยังล้มละลายมาแล้วนะครับ”

เขาบอกด้วยน้ำเสียงแข็งๆ ราวกับหุ่นยนต์ ผมรู้สึกกำลังคุยกับปัญญาประดิษฐ์มากกว่าคนจริงๆ

“ถ้าไม่ลองก็ไม่รู้ไม่ใช่เหรอครับ”

ผมเก็บหนังสือสัญญาลงในซอง และก้าวออกจากคฤหาสน์

\*\*\*

“นายไปไหนมาน่ะ พอมีโปรแกรมฝึกงานเข้ามาด้วย ตอนนี้ ต่อให้มีสิบร่างก็ไม่พอแล้วเนี่ย” ฮันกีทักถามผมยิ้มๆ

เด็กฝึกงานทุกคนต่างมารวมตัวกันอยู่ที่สำนักงาน พวกเขากำลังฟังเนื้อหาเกี่ยวกับเว็บช็อปปิ้งออนไลน์จากมินซอก

“พี่ครับ ขอคุยอะไรด้วยหน่อยสิ”

ผมพาฮันกีทักออกมาข้างนอก

“มีเรื่องอะไรเหรอ”

ผมยื่นหนังสือสัญญาให้ฮันกีทัก ความจริงก่อนเราจะเริ่มโปรแกรมฝึกงาน ผมเกริ่นเรื่องนี้ให้เขาฟังคร่าวๆ แล้ว

“ข้อตกลงนี่โหดไปหรือเปล่า” เขาขมวดคิ้วหลังอ่านข้อตกลง “นายต้องไปยกเลิกสัญญาเดี๋ยวนี้เลย”

“ถ้ามีปัญหาอะไรเดี๋ยวผมรับผิดชอบเอง”

ฮันกีทักมีจุดยืนแบบอนุรักษ์นิยม คือต้องการสร้างความมั่นคงภายในองค์กรมากกว่าการขยายธุรกิจ

แตกต่างกับผม ที่มีจุดยืนว่าต้องลงมือทำตอนนี้ ไม่อย่างนั้น เราอาจจะถึงทางตัน

“ที่ดินตรงนี้เหมาะสมที่สุดแล้ว เชื่อผมเถอะนะ”

“ถ้าประธานตัดสินใจจะทำ ฉันก็คงพูดอะไรไม่ได้อยู่แล้ว แต่ขออะไรอย่างหนึ่งได้ไหม”

“ว่ามาได้เลยครับ”

“ห้ามพลาดเด็ดขาด!” สีหน้าของฮันกีทักบอกความจริงจัง ดูเหมือนเขาจะหายกังวลแล้ว

**เงื่อนไขโหดมากก! ห้ามพลาดเด็ดขาดนะด็อกมย็อง ต่อไปจะเลี้ยงวัวเหรอเนี่ย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **90**

**ตอนที่ 90 เตรียมทำฟาร์มโคนม**

หลังจากนั้น ผมพาผู้เข้าร่วมโครงการฝึกงานไปดูงานที่โรงงานผลิตเทียน

ผมให้พวกเขาดูขั้นตอนการละลายขี้ผึ้งใส่ในแม่พิมพ์ ทุกคนเฝ้าดูกรรมวิธีการผลิตอย่างตั้งอกตั้งใจ

ตอนนี้ทุกเดือน เรามีเงินกำไรจากการขายเทียนขี้ผึ้งเพียงอย่างเดียว และนั่นคือเหตุผลที่ผมตัดสินใจสร้างโรงงานผลิตเทียนขึ้นมา

เพราะข้อจำกัดของงานเกษตรกรรม

ตรงกับคำว่าการเกษตรหนึ่งปีที่นาบยองซูบอกไว้ การเกษตรส่วนใหญ่มีโครงสร้างแบบสร้างกำไรได้แค่ปีละหนึ่งครั้ง

ทั้งการเลี้ยงผึ้งและผลิตลูกพลับแห้ง มีฤดูการเก็บเกี่ยวที่จำกัด ทำได้แค่ปีละหนึ่งหรือสองครั้ง

เหตุผลหลักที่ผมชวนอียองโฮมาเป็นนักวิจัย ไม่ใช่เพราะคาดหวังผลกำไรในทันที แต่ว่า... เป็นการลงทุนเพื่ออนาคต ที่ผมได้ตระเตรียมทุกอย่างเอาไว้พร้อมแล้ว

สำหรับตอนนี้ ผมคิดว่าได้เวลาที่เราจะขยายธุรกิจ เงินทุนตั้งต้นที่เรามีมากพอจะทำเรื่องที่ก่อนนี้ไม่เคยแม้แต่จะจินตนาการได้แล้ว

เหตุผลที่ผมเลือกธุรกิจรีดนมและผลิตภัณฑ์โคนม ก็เพราะมันเป็นเกษตรกรรมไม่กี่อย่างที่สร้างกำไรได้ในทุกๆ เดือน

ผู้คนอาจจะเรียกมันว่าวิกฤติ แต่ผมกลับเรียกมันว่า โอกาส

\*\*\*

ผมเล่าให้พ่อกับแม่ฟังเรื่องแผนการสร้างฟาร์มปศุสัตว์ ใบหน้าของพวกท่านเต็มไปด้วยความกังวล

“ผึ้งเราก็เลี้ยงอยู่ จะทำฟาร์มปศุสัตว์ไปทำไมล่ะ”

“ผึ้งอยู่ในความดูแลของพ่อกับแม่นี่ครับ” ผมตอบยิ้มๆ

ตอนแรก ทุกคนเรียนรู้และร่วมเก็บน้ำผึ้งด้วยกัน แต่พอต่างคนต่างมีงานที่ต้องรับผิดชอบ ระหว่างที่เราจัดสรรหน้าที่กัน พ่อกับแม่ก็กลายเป็นคนรับผิดชอบฟาร์มผึ้งเต็มตัว

พวกท่านเองก็ดูจะพอใจกับเรื่องนี้

“ฉันไม่ได้จะคัดค้านเรื่องฟาร์มปศุสัตว์นะ แต่ก็อดเป็นห่วงไม่ได้”

พ่อพูดด้วยน้ำเสียงไม่แน่ใจ ก็เป็นเรื่องธรรมดาที่พ่อจะเป็นห่วง เพราะท่านเคยล้มเหลวเรื่องนี้มาก่อน อาจกังวลว่าลูกชายจะเดินตามรอยตัวเอง

“ไม่เหมือนกับปศุสัตว์ของพ่อนะครับ พ่อเลี้ยงวัวเกาหลี แต่ผมจะเลี้ยงโคนมครับ”

“เออ ไม่เหมือนก็ไม่เหมือน”

“พ่อกังวลเรื่องอะไรครับ”

“เรื่องที่ดินก็เหมือนกัน...เดี๋ยวนี้ปศุสัตว์ไม่ใช่เรื่องเล่นๆ นะ ฉันได้ยินมาว่าธุรกิจรีดนมและผลิตภัณฑ์โคนมยากกว่าเดิมหลายเท่าเลยแหละ”

“ผมไม่ได้คิดจะเลี้ยงวัวเยอะๆ ตั้งแต่แรกอยู่แล้วครับ กะจะเริ่มสักสิบตัวก่อน”

“ดีใจนะที่ได้ยินอย่างนั้น จะทำอะไรอย่าให้มันเกินกำลังจนเกินไปล่ะ”

“ไม่เกินกำลังแน่นอนครับ ผมมีแผนของตัวเองอยู่แล้ว”

พ่อพยักหน้าหมือนตัดสินใจได้แล้ว

“งั้นเดี๋ยวฉันหาวัวให้เอง”

พ่อติดต่อพูดคุยกับสมาคมปศุสัตว์มาสักระยะแล้ว พอท่านบอกว่าจะช่วย ผมรู้สึกมีกำลังใจขึ้นมา

“ระวังหมอนั่นให้ดีล่ะด็อกมย็อง”

“ใครเหรอครับ”

“นาบยองซูน่ะ”

แม่เอ่ยขึ้นด้วยสีหน้ากังวล

ผมบอกพ่อกับแม่ไปว่าทำสัญญาที่ดินฟาร์มปศุสัตว์กับนาบยองซู ถึงจะไม่ได้เล่ารายละเอียดทั้งหมด แต่พวกท่านก็ดูเหมือนจะกังวลอยู่ดี

\*\*\*

หลังจากนั้น ผมก็ติดแหงกอยู่กับงานฟาร์มปศุสัตว์จนแทบไม่ได้สนใจโปรแกรมฝึกงาน

จะทำฟาร์มปศุสัตว์ระบบเปิด เราต้องเริ่มจากล้อมรั้วก่อน ความจริงจะจ้างคนทำมาก็ได้ แต่ผมอยากทำเองมากกว่า ที่สำคัญ ผมมีทีมสนับสนุนที่แข็งแกร่งอยู่

นั่นคือพ่อของผมเอง

“พ่อน่าจะงานยุ่ง เรื่องนี้ผมจัดการเอง พ่อไปที่ฟาร์มผึ้งเถอะครับ”

“แกไม่รู้อะไร”

“อะไรครับพ่อ”

“รู้ว่าฉันมีความสุขแค่ไหนที่ได้ทำงานกับลูกชาย”

ผมดีใจที่ได้เห็นใบหน้าเปื้อนยิ้มของพ่อ พอมาลองคิดดูแล้ว เหมือนตัวผมจะห่างเหินจากพ่อมากพอสมควร

ก่อนผมจะย้อนเวลากลับมา ผมยังจำภาพของพ่อที่คร่ำเคร่งกับการทำงานในฟาร์มได้

ตอนนั้นผมไม่เคยคิดด้วยซ้ำว่าเราจะมีช่วงเวลาแบบนี้ได้

ผมกับพ่อตกลงกันว่าจะทำรั้วและสร้างคอกสัตว์ไปพร้อมๆ กัน เรายังต้องเตรียมพวกถังเก็บนมและอุปกรณ์อีกมากมายที่จำเป็น

ผมเตรียมที่อยู่ของโคนมไว้เรียบร้อยแล้ว เป็นบ้านตู้คอนเทนเนอร์ที่แสนสะดวกสบาย

ผมกับพ่อทำงานร่วมกันอย่างตั้งใจ

ระหว่างที่ผมกำลังคร่ำเคร่งกับการสร้างฟาร์มปศุสัตว์จนแทบไม่ได้พักหายใจ โปรแกรมฝึกงานเกษตรกรรุ่นใหม่ของภูเขาชีรีก็กำลังจะจบลง

ผลปรากฏว่าทุกคนทำงานได้ดีมาก ดูเหมือนโรงเรียนควี-นง จะเลือกคนที่เหมาะสมให้กับเรา

หลังผ่านการฝึกฝน ทุกคนก็พร้อมที่จะทำงานกับเกษตรกรภูเขาชีรีแล้ว

พวกโคนมก็พร้อมแล้วเช่นกัน

“ฉันคัดมาอย่างดี ไอ้หนูพวกนี้แข็งแรงมาก” พ่อบอกยิ้มๆ แววตาของท่านสดใสเป็นประกาย

เราเตรียมทุกอย่างไว้พร้อมหมดแล้ว ตอนนี้เหลือแค่เลี้ยงโคนมและผลิตนมวัวเท่านั้น

ผมตัดสินใจโทร. หาซอลมินจู หนึ่งในผู้เข้าร่วมโปรแกรมฝึกงาน

“วันนี้ว่างไหมครับ”

“วันเสาร์อาทิตย์ คุณทำงานด้วยหรือคะ”

“ขอเรียกว่าตรวจสอบล่วงหน้าก็แล้วกัน ผมกำลังตรวจสอบงานที่เราจะทำกันในอนาคต”

“ก็คืองานไม่ใช่เหรอคะ” เธอหัวเราะ

“ถ้าไม่สะดวก เป็นวันธรรมดาก็ได้นะครับ”

“สบายมากค่ะ ยังไงฉันก็ไม่มีธุระอะไรอยู่แล้ว ให้ไปเจอที่ไหนดีคะ”

“อยู่ที่หอใช่มั้ยครับ เดี๋ยวผมไปรับครับ”

“จะรอนะคะ”

ซอลมินจูได้รับมอบหมายให้ทำงานร่วมกับผม ฮันกีทักและมินซอกเองก็ได้ตัวลูกทีมเรียบร้อยเช่นกัน

ในบรรดาผู้เข้าร่วมโปรแกรมฝึกงาน ซอลมินจูเป็นคนแรกที่ได้มาเห็นฟาร์มปศุสัตว์แบบเต็มตัว

ทันทีที่เห็นทุ่งหญ้าสีเขียว เธอก็เบิกตาโต

“เราจะไปไหนกันเหรอคะ”

“สถานที่ที่เป็นความฝันใหม่ของเกษตรกรภูเขาชีรีน่ะครับ”

ใกล้จะถึงฟาร์มปศุสัตว์แล้ว มองเห็นพวกวัวกำลังเล็มหญ้าอยู่ในฟาร์มปศุสัตว์อันกว้างขวาง

“ที่นี่?” ซอลมินจูทำหน้าเคร่งเครียด

“เพิ่งเคยเห็นฟาร์มปศุสัตว์เป็นครั้งแรกเหรอครับ”

“เปล่าค่ะ” น้ำเสียงของเธอสั่น

พวกเราลงจากรถ

“ยินดีต้อนรับเข้าสู่ฟาร์มปศุสัตว์ของเกษตรกรภูเขาชีรีครับ” ผมบอกยิ้มๆ

สีหน้าของซอลมินจูยังคงเคร่งเครียด ไม่ใช่สีหน้าสดใสร่าเริงตามปกติของเธอเลย

“มีปัญหาอะไรหรือเปล่าครับ”

“คือว่า... ฉันต้องทำงานที่นี่เหรอคะ”

“ใช่แล้วครับ”

เธอจ้องมองเหล่าโคนมในทุ่งหญ้าเงียบๆ ใบหน้าดูเป็นกังวล

“ขอโทษด้วยนะคะ ลองกลับไปคิดดูอีกครั้งดีมั้ยคะ” ซอลมินจูเอ่ยขึ้นอย่างจริงจังด้วยสีหน้ายากจะคาดเดา

**เอาจริง เพิ่งนึกออกเหมือนกันว่า**

**การเกษตรส่วนใหญ่มีโครงสร้างแบบสร้างกำไรได้แค่ปีละหนึ่งครั้ง**

**ว่าแต่มินจูเป็นอะไร แง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **91**

**ตอนที่ 91 ลูกสาวฟาร์มปศุสัตว์**

แววตาของซอลมินจูกำลังสั่นไหว

ผมเข้าไปในบ้านตู้คอนเทนเนอร์พร้อมกับเธอ

ภายในตู้คอนเทนเนอร์อากาศเย็นสบาย คงเป็นเพราะที่ตั้งทางภูมิศาสตร์ที่เหมาะสม

ผมเชิญให้เธอนั่งลง

“ขอทราบเหตุผลหน่อยได้ไหมครับ”

ผมถามเธอพลางนั่งลงบนเก้าอี้ ท่าทางเธอจะมีเรื่องที่ไม่สามารถพูดออกมาได้

“คือว่ามันเป็นเรื่องส่วนตัว...”

ซอลมินจูลังเลที่จะพูด ผมรินน้ำเย็นส่งให้เธอหนึ่งแก้ว

อดีตของเธอกำลังเปิดเผยผ่านน้ำเย็นแก้วนั้น

เป็นเรื่องราวที่เธอไม่ได้เขียนไว้ในใบสมัครฝึกงาน

ซอลมินจูเป็นลูกสาวคนเดียวของฟาร์มปศุสัตว์บ้านซอล ตอนเล็กๆ เธอมักจะวิ่งเล่นในทุ่งหญ้าสีเขียวกับพวกโคนม

เธอบอกว่าสนุกกับการช่วยงานที่ฟาร์มปศุสัตว์บ้านซอลถึงขนาดที่ว่า... แม้แต่ในช่วงที่กำลังเรียนมหาวิทยาลัย เธอก็ยังแวะมาทำงานที่ฟาร์มด้วยกันกับเพื่อนๆ อยู่เสมอ

สุดท้ายฟาร์มปศุสัตว์บ้านซอลก็ไม่อาจรอดพ้นจากวิกฤตินมได้เช่นกัน ฟาร์มตกอยู่ในสถานการณ์ที่ต้องขายน้ำนมดิบในราคาต่ำกว่าทุน รวมถึงไม่สามารถรับมือกับราคาอาหารสัตว์ได้

สุดท้ายฟาร์มปศุสัตว์บ้านซอลที่เปิดทำการมานานกว่า 20 ปีก็พังทลาย

“คนที่เคยทำงานฟาร์มปศุสัตว์ที่นี่ ก็เจอเหตุการณ์ที่คล้ายกับครอบครัวของคุณมินจูเหมือนกันครับ สุดท้ายแล้วพวกเขาก็ต้องขายพื้นที่ฟาร์มปศุสัตว์นี้ทิ้งแล้วจากไป”

“อ๊ะ...!”

เธอมองออกไปนอกหน้าต่างครู่หนึ่ง ตาจ้องไปที่เหล่าโคนมที่กำลังเดินเตร่อยู่ในทุ่งหญ้า

“พวกเขาเลี้ยงโคนมแบบระบบเปิดที่นี่ด้วยหรือเปล่าคะ”

“ใช่ครับ พวกเขาเลี้ยงอย่างที่คุณเห็นเลยครับ”

“ท่านประธานก็คิดจะทำแบบนั้นเหมือนกันเหรอคะ”

“แน่นอนว่าผมคิดจะทำแบบนั้นครับ”

“อาจจะดูละลาบละล้วงไปหน่อย แต่เรื่องฟาร์มน่ะ คุณลองคิดดูใหม่อีกครั้งดีไหมคะ”

ซอลมินจูพูดด้วยสายตากังวล เธอกำลังกลัวว่าจะเกิดเรื่องซ้ำรอยขึ้นที่นี่

“พ่อของฉันพยายามอย่างมากที่จะอดทนให้ถึงที่สุด พ่อพยายามสร้างสภาพแวดล้อมที่ดีให้กับโคนมแม้กระทั่งในช่วงเวลาที่ยากลำบาก แต่ว่า...”

“ครอบครัวของผมก็เคยเลี้ยงวัวเหมือนกันครับ ไม่ใช่โคนมแต่เป็นวัวเกาหลีครับ ความฝันของคุณพ่อผมคือการเลี้ยงวัวเกาหลีแห่งภูเขาชีรีที่กินวัชพืชเป็นอาหารครับ แต่น่าเศร้าที่พ่อต้องแบกรับหนี้สินเอาไว้จนล้มละลายครับ”

“คุณพ่อของท่านประธานก็เคยเลี้ยงวัวเหมือนกันสินะคะ”

“ใช่ครับ ท่านเคยเลี้ยงวัวมาก่อนครับ”

ผมสบตาที่อยู่อีกฝั่งของแก้วน้ำของเธอ

“ผมรู้ตั้งแต่แรกแล้วครับว่าคุณมินจูเป็นลูกสาวของฟาร์มปศุสัตว์บ้านซอล”

“คะ...?”

“ไม่ต้องตกใจไปหรอกครับ เพราะฟาร์มปศุสัตว์บ้านซอลมีชื่อเสียงมากอยู่แล้วก็เลยรู้จักน่ะครับ บ้านคุณมินจูไม่ได้สมัครสมาชิกนิตยสาร ‘ปศุสัตว์รายเดือน’ เหรอครับ”

ซอลมินจูพยักหน้าเหมือนนึกออก

“ที่บ้านผมก็สมัครสมาชิกรับนิตยสารเล่มนั้นเหมือนกันครับ ในนั้นบอกด้วยว่าฟาร์มบ้านซอลกำลังให้สวัสดิภาพกับสัตว์ด้วยเทคนิคการเลี้ยงท่ามกลางธรรมชาติ ในข่าวนั้นมีรูปคุณซอลมินจูอยู่ด้วยครับ”

“พอได้ฟังที่คุณพูดถึงได้นึกออกนะคะเนี่ย แต่การเอาภาพไปขึ้นปกนิตยสารมันก็... ว่าแต่ว่า ฟังแล้ว มันแปลกๆ อยู่นะคะ”

“แปลกยังไงเหรอครับ”

“ก็เรื่องที่ไม่ใช่แค่ฟาร์มปศุสัตว์ของบ้านฉัน แต่ยังมีฟาร์มปศุสัตว์ของอีกหลายๆ คนที่ต้องปิดตัวลง และถึงท่านประธานจะทราบเรื่องนั้นดีอยู่แล้ว ก็ยังจะทำฟาร์มปศุสัตว์อยู่ดียังไงล่ะคะ”

“ถ้ามันเป็นเรื่องที่จะทำให้ล่มจม ผมคงไม่คิดจะเริ่มด้วยซ้ำครับ

“แค่ขายนมน่ะ ไม่พอให้ซื้ออาหารสัตว์หรอกนะคะ”

“ผมไม่ได้จะขายนมครับ”

“คุณไม่ได้จะขายนมจากฟาร์มปศุสัตว์เหรอคะ?”

ซอลมินจูทำหน้างง เหมือนวิญญาณหลุดจากร่างไปชั่วขณะหนึ่ง

“ผมไม่ขายนมจากฟาร์มปศุสัตว์ของเกษตรกรภูเขาชีรีครับ สินค้าหลักที่จะขายคือโยเกิร์ตครับ”

“โยเกิร์ตเหรอคะ”

ซอลมินจูเบิกตากว้าง สีหน้าดูประหลาดใจ

\*\*\*

ในช่วงที่โปรแกรมการฝึกงานกำลังจะสิ้นสุดลง

ฮันกีทักเรียกผมไปพบเงียบๆ ในห้องประชุมมีแค่เขากับผมสองคนเท่านั้น

ใบหน้าเขาเต็มไปด้วยความกังวล

“พี่มีเรื่องจะคุยกับผมเหรอครับ”

“คือว่านะ ไม่ว่าจะคิดยังไง ฉันก็ยังกังวลอยู่ดีน่ะ”

เขากำลังกังวลเรื่องฟาร์มปศุสัตว์อยู่

“ฉันเห็นด้วยกับการค่อยๆ เพิ่มงานขึ้นทีละนิดจากการเลี้ยงผึ้งนะ แต่การเสี่ยงจนถึงขึ้นเดิมพันกับข้อตกลงที่มันเป็นไปไม่ได้แบบนี้... แถมยังมีโคนมอยู่แค่ 10 ตัวอีก”

“ผมคิดจะเพิ่มจำนวนโคนมไปเรื่อยๆ หลังจากทำผลิตภัณฑ์ตัวอย่างเสร็จครับ”

“ผลิตภัณฑ์ตัวอย่างเหรอ”

นี่เป็นข้อเสนอที่ผมเตรียมไว้พูดในที่ประชุมอย่างเป็นทางการ

ซึ่งจะต้องแจ้งให้หัวหน้าฝ่ายธุรการทราบล่วงหน้า

“ผมจะทำโยเกิร์ตด้วยนมที่ได้จากฟาร์มครับ”

“โยเกิร์ต?”

“โยเกิร์ตธรรมชาติครับ เป็นโยเกิร์ตที่ไม่มีสารปรุงแต่ง แต่ว่าอาจใส่สารปรุงแต่งสำคัญที่ผลิตโดยเกษตรกรภูเขาชีรีไปด้วย”

“ใส่สารปรุงแต่งสำคัญที่ผลิตโดยเกษตรกรแห่งภูเขาชีรีงั้นเหรอ”

“น้ำผึ้งน่ะครับ”

ตอนนั้นเองที่ฮันกีทักพยักหน้า

“ใส่น้ำผึ้งในโยเกิร์ตเนี่ยนะ ก็น่าจะโอเคอยู่นี่? ดูเข้ากันได้ดีนะ”

“อย่างแรกคือเราต้องทำผลิตภัณฑ์ตัวอย่างออกมาก่อนครับ ส่วนการเพิ่มจำนวนโคนมปล่อยให้เป็นเรื่องถัดไปครับ”

“ไอเดียทำโยเกิร์ตถือว่าโอเคเลยนะ แต่ถ้าจำนวนโคนมเพิ่มมากขึ้น ค่าจ้างก็น่าจะไม่ใช่น้อยๆ เลย จะรับมือไหวเหรอ”

“ผมมีวิธีประหยัดงบค่าจ้างครับ”

“มีวิธีประหยัดงบค่าจ้างเนี่ยนะ?”

เขาทำหน้าตกใจมากกว่าตอนที่บอกว่าจะทำโยเกิร์ตเสียอีก

“ผมจะใช้หุ่นยนต์รีดนมวัวครับ”

“หุ่นยนต์รีดนมวัวเหรอ”

มันคืออุปกรณ์ที่ผมเคยเห็นที่เยอรมัน งานที่ต้องใช้แรงมากที่สุดในฟาร์มปศุสัตว์คือการรีดนมวัว

นั่นเป็นเหตุผลที่แรงงานคนเพิ่มขึ้นตามขนาดของฟาร์มปศุสัตว์

ฟาร์มปศุสัตว์ในยุโรปจะรีดนมวัวด้วยหุ่นยนต์รีดนมวัว

การใช้หุ่นยนต์จะทำให้วัวไม่เครียด

แค่ฝึกให้ดีวัวก็จะเข้าไปหาเครื่องรีดนมเอง

ที่น่าแปลกใจคือวัวจะได้รับความเครียดน้อยกว่าการรีดนมด้วยมือคนเสียอีก

มันเป็นอุปกรณ์ที่ผมเคยเห็นก่อนที่จะเดินทางออกจากเยอรมัน

หากได้รับผลตอบรับของผลิตภัณฑ์ตัวอย่างแล้ว นั่นจะเป็นอุปกรณ์ชิ้นแรกที่ผมจะซื้อพร้อมกับการเพิ่มจำนวนโคนม

“ฉันนึกไม่ถึงเลยว่าจะมีเครื่องจักรแบบนั้นอยู่ด้วย นายควรบอกฉันก่อนสิ”

“ก็ผมยุ่งจนไม่มีเวลามากบอกพี่เลยนี่ครับ”

“นายยุ่งจนไม่มีเวลาจริงๆ แหละ”

ตอนนี้ใบหน้าของเขาหายกังวลแล้ว

“เรื่องที่ผมขอไปไม่มีปัญหาอะไรใช่มั้ยครับ”

“จัดการเรียบร้อยทุกอย่างแล้ว”

เราต้องได้รับอนุญาตให้ติดตั้งอุปกรณ์ในการทำธุรกิจการรีดนมก่อน

ผมจึงขอให้ฮันกีทักจัดการเรื่องเกี่ยวกับการขออนุญาต

หลังจากเสร็จสิ้นงานเกี่ยวกับฟาร์มแล้ว ก็คงต้องมากังวลเรื่องอื่นเพิ่ม

โยเกิร์ตเป็นแค่จุดเริ่มต้นเท่านั้น ผมมีแผนที่จะขยายขอบเขตกิจการด้วยผลิตภัณฑ์จากนม เช่น ชีสและไอศกรีมจากธรรมชาติ เป็นต้น

หากเป็นไปตามแผน เราก็จะมียอดขายมากกว่าสองพันล้านวอน [1] ได้ง่ายๆ เลย

\*\*\*

โปรแกรมฝึกงานของเกษตรกรแห่งภูเขาชีรีสิ้นสุดลงแล้ว

เกษตรกรที่ร่วมฝึกงานทั้ง 5 คนถูกจ้างเป็นพนักงานประจำ

เราจัดงานเลี้ยงต้อนรับเพื่อเป็นที่ระลึกสำหรับการเป็นครอบครัวเดียวกัน

มินซอกอยากให้รวมตัวกันนั่งตามทีม เราจึงแบ่งที่นั่งตามทีมอย่างที่เขาต้องการ

พักแทโฮถูกเลือกให้มาอยู่ฝ่ายธุรการ เขาเป็นชายหนุ่มที่กังวลว่าการเกษตรของแผ่นดินนี้จะหายไป

ช็อนฮีซอกถูกเลือกจากฝ่ายดูแลเว็บช็อปปิ้งออนไลน์ เขาเคยเป็นโปรแกรมเมอร์ที่เล่นแต่เกมปลูกผัก

ฮันกีทักและพักแทโฮเลือกที่จะรับผิดชอบและจัดการในส่วนของโรงงานผลิตเทียน

ตอนนี้เราทำกำไรได้ทุกเดือนด้วยเทียนขี้ผึ้งเพียงอย่างเดียว

มินซอกเลือกที่จะเข้าไปเสริมสร้างความแข็งแกร่งให้กับเว็บช็อปปิ้งออนไลน์ร่วมกับช็อนฮีซอก

ส่วนอีกสามคนที่เหลือจะร่วมมือกับผม

ซอลมินจู โนแฮมี คิมซังช็อล พวกเขาเข้าทำงานที่ฟาร์มปศุสัตว์ของเกษตรกรภูเขาชีรี

เราตกลงกันว่าจะแบ่งทีมกันทำงานตั้งแต่นี้เป็นต้นไป

ส่วนงานเลี้ยงผึ้งกับลูกพลับแห้งก็ตกลงกันว่าจะช่วยกันทำในตอนที่ต้องการคน

ทุกคนเห็นด้วยกับการทำงานอย่างอิสระยกเว้นตอนที่ต้องร่วมมือกัน

งานฉลองแบบนี้จะขาดเหล้าไปไม่ได้

“ขอแสดงความยินดีจากใจที่ได้มาทำงานร่วมกับเกษตรกรภูเขาชีรีนะครับ”

ฮันกีทักบอกกับทุกคน ทุกคนเติมแก้วเหล้าจนเต็ม

เราชนแก้วเหล้ากันอย่างต่อเนื่อง

“ท่านประธานคะ ฉันได้ยินเรื่องจากมินจูแล้วนะคะ ที่ว่าเราจะได้ไปที่ฟาร์มปศุสัตว์กัน”

โนแฮมีพูดออกมา เธอเป็นน้องเล็กสุดในทีมและเป็นคนสร้างบรรยากาศให้กับทีมด้วย

“ใช่ครับ พวกคุณจะทำงานกับผมที่ฟาร์มปศุสัตว์ครับ”

“ฟาร์โคนมใช่มั้ยคะ”

“ใช่ครับ”

“นี่มันสุดยอดไปเลยนะคะ”

ผมยิ้มพลางหันไปมองเธอ อยากรู้ว่าเธอหมายความว่ายังไงกันแน่

**ด็อกมย็องเก่งมากจริงๆ ลุ้นทุกตอนว่าจะจัดการปัญหายังไง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **92**

**ตอนที่ 92 มาทำโยเกิร์ตจากผลผลิตในฟาร์มกัน**

“พวกเราเลี้ยงผึ้งเพื่อเก็บน้ำผึ้งใช่มั้ยละคะ ถ้าคุณเลี้ยงโคนมเพื่อรีดนมที่ฟาร์มนั่น คุณก็จะกลายเป็นเกษตรกรที่ผลิตทั้งนมและน้ำผึ้งไงล่ะคะ”

“งั้นคงจะมีนมและน้ำผึ้งเต็มไปหมดเลยสินะ”

ฮันกีทักตอบรับคำพูดของเธอ จนทุกคนหัวเราะกับคำพูดนั้น

ซอลมินจูก็หัวเราะด้วยเช่นกัน เธอเห็นด้วยกับที่ผมบอกว่าจะทำโยเกิร์ตเป็นผลิตภัณฑ์หลัก

โดยจะไม่ใช่โยเกิร์ตที่จัดส่งให้กับโรงงาน เพราะผมตั้งใจจะทำโยเกิร์ตที่ผลิตเฉพาะในฟาร์มนี้เท่านั้น

มันคือกลยุทธ์ที่พุ่งเป้าไปที่ตลาดของผลิตภัณฑ์จากนมระดับพรีเมียม อย่างที่ซอลมินจูบอกว่าเราไม่มีโอกาสชนะในตลาดนมเลย

แต่ถ้าเป็นผลิตภัณฑ์จากนมจะต่างกันโดยสิ้นเชิง ผลิตภัณฑ์จากนมเป็นตลาดสินค้าแปรรูปขนาดใหญ่ที่ไม่สามารถนำมาเทียบกับลูกพลับแห้งและการเลี้ยงผึ้งได้เลย

ตอนที่ผมยังเป็นผู้บริหารงานโฆษณา ผมเคยขายผลิตภัณฑ์จากนมของห้างสรรพสินค้าชื่อดัง

เป็นสินค้าราคาแพงที่นำเข้าจากยุโรปทั้งหมด

การโฆษณาจึงถือเป็นอีกหนึ่งกลยุทธ์

ผมจะขายความเป็น ‘ผลิตภัณฑ์จากนมที่ผลิตจากฟาร์มปศุสัตว์ครบวงจร’

ผลิตภัณฑ์จากนมทั้งหมดที่ขายจะผลิตจากฟาร์มส่วนตัวทั้งหมด

ชาวยุโรปชื่นชมผลิตภัณฑ์จากนมที่ผลิตจากฟาร์มส่วนตัวเป็นพิเศษ

การทำผลิตภัณฑ์จากนมด้วยนมจากฟาร์มแห่งเดียว แม้แต่ฟาร์มขนาดเล็กในสวิตเซอร์แลนด์ก็ยังส่งออกผลิตภัณฑ์จากนมด้วย และมียอดขายสูงเช่นกัน

กรณีที่ไม่ใช่ฟาร์มส่วนตัวก็จะผสมนมจากฟาร์มหลายแห่งเข้าด้วยกัน ในกระบวนการผสมนมเข้าด้วยกันนั้นอาจทำให้ความสดใหม่ลดลง หากเป็นเช่นนั้นก็จะไม่สามารถรับประกันคุณภาพได้ เพราะฟาร์มแต่ละฟาร์มมีรูปแบบการเลี้ยงและอาหารสัตว์ต่างกัน

แต่ผลิตภัณฑ์จากนมที่ผลิตจากฟาร์มปศุสัตว์ครบวงจรนั้นสามารถรับประกันความสดใหม่และคุณภาพได้

ผลิตภัณฑ์จากนมราคาแพงของห้างสรรพสินค้าชื่อดังแห่งนั้นขายดีเป็นเทน้ำเทท่า มีคนที่มองหาผลิตภัณฑ์จากนมซึ่งมาจากฟาร์มปศุสัตว์ครบวงจรและมีคุณภาพดีอยู่มากมาย

โดยทั้งหมดนั้นเป็นสินค้าที่นำเข้าจากต่างประเทศ และแปะป้ายสินค้าด้วยคำว่า ‘ผลิตภัณฑ์เกรดพรีเมียม’

แม้กระทั่งตอนนั้นการเกษตรผลิตภัณฑ์จากนมของเกาหลียังมีแค่ไม่กี่ที่ที่ใช้กลยุทธ์ความพรีเมียม

ครอบครัวเกษตรกรผู้ผลิตนมส่วนใหญ่จะจัดส่งนมให้กับบริษัทแปรรูปนม นั่นคือเหตุผลที่พวกเขามุ่งเน้นไปที่การผลิตนม

มันเป็นโครงสร้างที่ไม่อาจเตรียมตัวรับมือกับตัวแปรต่างๆ อย่างวิกฤตินมและนโยบายโควตานมได้

ผมเข้าใจสถานการณ์นี้ดี จึงไม่คิดที่จะเอาชนะด้วยนมเพียงอย่างเดียว

ผมคิดว่าจะมุ่งเน้นไปที่ผลิตภัณฑ์จากนมเกรดพรีเมียมที่ผลิตจากฟาร์มปศุสัตว์ครบวงจร

วงเหล้าเริ่มเมากันได้ที่แล้ว

“ท่านประธานคะ ฉันคิดไม่ถึงเลยค่ะว่าสินค้าของเราจะไม่ใช่นม เพราะที่ฟาร์มฉันขายแต่นมมาตลอด”

ซอลมินจูพูดออกมา

แก้มของเธอแดงก่ำ

“ผมรู้ว่าคุณแม่ของคุณทำโยเกิร์ตครับ”

“คุณรู้ได้ยังไงคะ”

“ผมเห็นจากบทสัมภาษณ์น่ะครับ ท่านบอกว่าลูกสาวท่านท้องผูกรุนแรง ท่านจึงเริ่มทำโยเกิร์ต...”

ผมพูดยิ้มๆ

แก้มของเธอแดงยิ่งกว่าแอปเปิ้ลเสียอีก ท่าทางจะไม่ใช่เพราะเหล้าเสียด้วย

“ใช่ค่ะ ฉันมีโยเกิร์ตที่ทำกินเองกันที่บ้านค่ะ แต่มันไม่ได้ทำสำหรับขายนะคะ”

“ผมอยากลองทำโยเกิร์ตด้วยวิธีของคุณแม่ของคุณครับ”

“ทำด้วยวิธีของแม่ฉันเหรอคะ”

“แล้วคนเค้าจะกินอะไรแบบนั้นด้วยเหรอคะ”

ซอลมินจูถามด้วยสายตาสงสัย

“ทำไมพูดอย่างนั้นล่ะครับ”

“รสชาติมันค่อนข้างแปลกน่ะค่ะ ถ้าคุณได้ลองกินโยเกิร์ต คุณจะรู้สึกเหมือนกำลังเมาเลยค่ะ”

ถึงจะยังไม่เคยลองกิน แต่ผมก็รู้อยู่แล้ว

เคยมีคนบอกว่ารู้สึกเหมือนกำลังเมาจริงๆ

“ผมอยากรู้รสชาติของมันจังเลยครับ”

“อย่าคาดหวังมากเกินไปนะคะ คุณอาจจะผิดหวังก็ได้ค่ะ”

ซอลมินจูพูดด้วยสีหน้าเขินอาย

\*\*\*

อียองโฮเดินทางกลับเกาหลีหลังจากดูงานที่เยอรมันเสร็จเรียบร้อยแล้ว

วันที่เขากลับมาผมออกไปรับเขาที่สนามบินด้วยตัวเอง

“ผมไม่คิดว่าคุณจะมารับผมถึงที่เลยครับ”

สีหน้าเขาดูประทับใจ

“มีเรื่องอะไรเกิดขึ้นระหว่างดูงานบ้างมั้ยครับ”

“มีแต่เรื่องดีๆ ครับ ตอนนี้เราจะสกัดกาวชันผึ้งเท่าไหร่ก็ได้เลยครับ”

“เป็นเรื่องที่น่ายินดีมากเลยครับ”

เขาพูดถึงเรื่องที่ประสบพบเจอในเยอรมันราวกับเรื่องผจญภัย

ผมฟังไม่เข้าใจอยู่ครึ่งหนึ่งเพราะเป็นเรื่องเกี่ยวกับการทดลองและการวิจัย

ดูเหมือนอียองโฮคนขี้อายจะหายไปแล้ว

ผมฟังเรื่องราวของอียองโฮที่กลายเป็นคนช่างพูดอยู่สักพักก็พูดออกมา

“คุณยองโฮเคยเพาะเชื้อมั้ยครับ”

อียองโฮเบนสายตาสองมา เขาแสดงสีหน้าที่เห็นได้ในตอนอยากรู้อยากเห็น

“คุณพูดถึงเชื้ออะไรเหรอครับ”

“คีเฟอร์ครับ”

ใบหน้าของเขาสดใสขึ้น

“ถ้าเป็นคีเฟอร์ ผมเคยเพาะมาบ้างครับ”

“งั้นก็ดีเลยครับ”

“ว่าแต่คุณจะใช้คีเฟอร์ทำอะไรเหรอครับ”

คีเฟอร์เป็นชื่อที่ใช้เรียกเชื้อแบคทีเรียกรดแลคติค เป็นคำที่กำเนิดมาจากนมเปรี้ยวที่พระภิกษุชาวทิเบตชอบดื่ม

“ผมจะทำโยเกิร์ตครับ”

อียองโฮทำหน้าตกใจ ผมเล่าหลายๆ เรื่องที่เกิดขึ้นในระหว่างที่เขาอยู่ที่เยอรมันให้เขารู้

“มีเรื่องเกิดขึ้นเยอะเลยนะครับ ตั้งแต่โปรแกรมฝึกงานไปจนถึงฟาร์มปศุสัตว์”

“ครับ มีเรื่องเกิดขึ้นมากมายเลยครับ”

“ถึงยังไงข้อเสียก็คงเป็นการใช้เวลาค่อนข้างนานในการวิจัยใช่มั้ยล่ะครับ”

“หมายความว่าไงเหรอครับ”

ผมถามอียองโฮ

เขาไม่ใช่อียองโฮที่เล่าเรื่องผจญภัยเมื่อสักครู่แล้ว

เขาดูท้อใจอยู่ไม่น้อย

“ถึงเราจะสามารถสกัดกาวชันผึ้งได้ แต่เรายังไม่สามารถทำผลิตภัณฑ์ได้ไงล่ะครับ”

ผมเข้าใจความรู้สึกของอียองโฮ

ต้องใช้เวลาในการทำผลิตภัณฑ์เหมือนที่เขาบอก ผมเข้าใจว่าเขาอยากแสดงความสามารถออกมาในตอนนี้

แต่การทำงานก็มีลำดับขั้นตอนในตัวของมันเอง

“ตอนนี้ช่วยทุ่มเทให้กับการการเพาะเชื้อหน่อยนะครับ”

“ได้ครับ ถ้าเป็นคีเฟอร์ก็ไม่ยากเท่าไหร่ครับ”

“มันไม่ใช่แค่การเพาะเลี้ยงทั่วๆ ไปนะครับ”

อียองโฮหันหน้ามา

ผมรู้สึกถึงสายตาที่มองมาที่ผม

“ถ้าไม่ใช่การเพาะเลี้ยงแบบทั่วๆ ไป แล้วเป็นแบบไหนเหรอครับ”

“ผมอยากให้นำเชื้อที่เพาะเลี้ยงมาทำให้อยู่ในรูปแบบของผงแป้งครับ”

“ผมจะลองทำดูครับ”

ถึงจะตอบออกมาอย่างสบายๆ แต่สายตาของอียองโฮกลับดูตื่นตระหนก มีเหงื่อผุดขึ้นมาตรงหน้าผากของเขา

“ถ้าทำให้อยู่ในรูปของผงแป้งมันจะง่ายต่อการทำโยเกิร์ตสินะครับ”

อียองโฮถามยิ้มๆ

“ผมตั้งใจจะใช้ผงแป้งคีเฟอร์ทำเป็นผลิตภัณฑ์ด้วยครับ”

“ถ้าเป็นเรื่องนั้น ให้ผมรับผิดชอบได้เลยครับ ผมจะนำเทคนิคที่เรียนรู้จากเยอรมันมาใช้ให้หมดเกลี้ยงเลยครับ”

“ผมจะตั้งตารอนะครับ”

ไม่ทันไรก็ถึงเมืองฮาดงแล้ว

ผมจอดรถตรงหน้าที่พักของอียองโฮ

“ขอบคุณที่ออกมารับผมนะครับ พรุ่งนี้เป็นต้นไปผมจะเริ่มเพาะเชื้อตามที่บอกไว้นะครับ รวมไปถึงการทำให้อยู่ในรูปของผงแป้งด้วย”

มีประกายเกิดขึ้นในดวงตาของอียองโฮ

“แล้วก็เราสามารถผลิตกาวชันผึ้งได้ตั้งแต่พรุ่งนี้เลยหรือเปล่าครับ”

เขาเอียงคอ สีหน้าบ่งบอกว่าเชื้อจุลินทรีย์กับกาวชันผึ้งมันช่างไม่เข้ากันเสียเลย

“ผลิตได้ครับ แต่ผมอยากรู้ว่าคุณวางแผนว่าจะใช้มันทำอะไรเหรอครับ”

“ผมจะลองใส่ลงไปในโยเกิร์ตดูครับ รวมถึงน้ำผึ้งด้วย”

“โยเกิร์ตใส่น้ำผึ้งกับกาวชันผึ้ง”

“ใช่ครับ”

“เป็นไอเดียแปลกใหม่มากครับ มากจนผมอยากลองกินดูตอนนี้เลย”

“งั้นไว้เจอกันพรุ่งนี้นะครับ”

ผมอยากใส่เอกลักษณ์ของพวกเราลงไปในผลิตภัณฑ์จากนมที่ทำจากฟาร์มปศุสัตว์ครบวงจรนี้ด้วย

เราต้องมีสิ่งที่จะช่วยให้เห็นเอกลักษณ์ของเกษตรกรภูเขาชีรี

หัวใจหลักก็คือน้ำผึ้งจากผึ้งโพรงและกาวชันผึ้ง

ซึ่งจะกลายเป็นสารปรุงแต่งธรรมชาติที่ใส่ในโยเกิร์ต

**ชอบอียองโฮนะ ดูมุ่งมั่นดี อยากเห็นผลงานซะแล้วว**

**ยอมใจนักเขียนเรื่องนี้เลย ต่อยอดเรื่องได้เดาทางไม่ถูกเลยแฮะ**

**มาลุ้นกันน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **93**

**ตอนที่ 93 ฟาร์มปศุสัตว์แบบครบวงจร**

เวลาหนึ่งวันในฟาร์มปศุสัตว์วุ่นวายมาก

ถึงจะเลี้ยงโคนมแค่สิบตัว แต่ก็ต้องใช้คนทำงานเป็นจำนวนมาก

ซอลมินจู โนแฮมี และคิมซังช็อล ทุกคนทำงานที่ได้รับมอบหมายอย่างเต็มที่

ส่วนผมรับหน้าที่ทำความสะอาดคอกสัตว์ระหว่างที่โคนมออกไปกินหญ้าในทุ่ง

เราต้องให้อาหารสัตว์ที่มีคุณค่าทางโภชนาการ เพื่อให้ลูกโคนมที่อยู่ในวัยเจริญพันธุ์เติบโตอย่างแข็งแรง

สิ่งที่สำคัญที่สุดคือการรีดนม ถ้าไม่รีดนม โคนมอาจเจ็บป่วยได้

เราเก็บนมสดโดยใช้เครื่องรีดนมที่เรียกว่ามิลค์เกอร์ โดยจะรีดนมวันละสองครั้งคือตอนเช้าและตอนเย็น

หลังจากรีดนมแล้ว ก็จะนำไปฆ่าเชื้อที่อุณหภูมิต่ำและเก็บไว้ในถังแช่เย็น

ผมตั้งใจไว้ว่า ถ้าจำนวนโคนมเพิ่มมากขึ้นเมื่อไหร่ จะซื้อหุ่นยนต์รีดนมเพื่ออำนวยความสะดวกให้กับฟาร์ม จะได้ไม่ต้องใช้แค่มิลค์เกอร์อีกต่อไป

“ฉันเพิ่งเคยเห็นการฆ่าเชื้อด้วยอุณหภูมิต่ำเป็นครั้งแรกเลยค่ะ”

ซอลมินจูพูดพลางมองนมที่ถูกส่งไปเก็บในถังแช่เย็น

เธอมองมันอยู่พักหนึ่งเหมือนกำลังทึ่ง

“ที่ฟาร์มของฉัน หลังจากรีดนมเสร็จ เราจะเก็บนมสดไว้ในถังแช่เย็นทันทีเลยค่ะ”

สำหรับฟาร์มปศุสัตว์ทั่วไป แค่ย้ายนมสดไปไว้ในถังก็เสร็จสิ้นกระบวนการทั้งหมดอย่างที่เธอบอก

เพราะบริษัทแปรรูปนมจะมาเก็บรวบรวมนมสดจากฟาร์มไปจัดการต่อเอง

ฟาร์มปศุสัตว์จะผลิตนมเพื่อจัดส่งเท่านั้น พวกเขาขายน้ำนมสด ไม่ได้มีส่วนร่วมในการแปรรูปหรือจัดจำหน่าย

เงื่อนไขข้อนี้ เป็นสาเหตุสำคัญที่ก่อให้เกิดปัญหา

เมื่อระบบโควต้านมถูกนำมาใช้ในช่วงวิกฤตินม ก็ทำให้ฟาร์มทุกแห่งลำบากไปตามๆ กัน

เพราะแต่ละฟาร์มขายนมได้แค่ตามโควตาที่กำหนดเท่านั้น แต่นมที่เป็นส่วนเกินของโควตา จะต้องขายในราคาต่ำกว่าทุน

ทั้งหมดนี้ ส่งผลให้ฟาร์มส่วนใหญ่ต้องล้มละลาย

“เราจะผลิตทุกอย่างภายฟาร์มของเราเองครับ เป็นผลิตภัณฑ์แปรรูปทั้งหมดรวมถึงนมสดด้วยครับ”

ผมต้องการสร้างผลิตภัณฑ์จากนมที่ดีที่สุด และอยากให้ฟาร์มของเราเป็นฟาร์มปศุสัตว์แบบครบวงจร กล่าวคือ ทำทุกอย่างครบถ้วนตั้งแต่ในฟาร์ม ไม่ต้องไปแปรรูปที่อื่น

“ว่าแต่เรามีโคนมน้อยไปหรือเปล่าคะ”

ซอลมินจูเอียงคอถาม

ปัจจุบันเรามีโคนมที่รีดนมได้ห้าตัวจากทั้งหมดสิบตัว ส่วนที่เหลือยังเป็นลูกวัวที่ต้องรอให้เติบโตขึ้นอีกหน่อย

ทุกตัวเป็นโคนมพันธุ์โฮลสไตน์ทั้งหมด

โฮลสไตน์เป็นวัวลายจุดที่เรารู้จักกันทั่วไป

“ช่วงแรกเราจะมุ่งเน้นไปที่การทำผลิตภัณฑ์ตัวอย่าง จากนั้นค่อยเพิ่มจำนวนโคนมครับ”

“อย่างว่าแหละนะคะ ผลิตภัณฑ์ตัวอย่างเป็นสิ่งสำคัญนี่คะ”

ซอลมินจูพูดยิ้มๆ

“ว่าแต่คุณได้ติดต่อคุณพ่อคุณแม่หรือยังครับ”

ผมบอกว่าอยากขอคำปรึกษาเรื่องโยเกิร์ตจากคุณพ่อและคุณแม่ของซอลมินจู

“แม่บอกว่าจะมาเยี่ยมชมที่ฟาร์มด้วยตัวเองเลยค่ะ”

“ดีเลยครับ แล้วคุณพ่อไม่ได้พูดอะไรเลยเหรอครับ”

“พ่อ...”

ใบหน้าของซอลมินจูเคร่งเครียดไปครู่หนึ่งทันทีที่ได้ยินคำว่าพ่อ

พ่อของเธอคือซอลคังอิน บุคคลในประวัติศาสตร์ ผู้อยู่เบื้องหลังสมาคมวิจัยฟาร์มปศุสัตว์เกาหลี

ผมมีเรื่องอยากจะคุยกับเขา และเฝ้ารอให้โอกาสนั้นมาถึงในเร็ววัน

“เรื่องทำโยเกิร์ต เกี่ยวกับคุณพ่อด้วยหรือคะ”

“เปล่าครับ แค่คุณแม่ก็พอแล้วครับ”

สีหน้าของซอลมินจูผ่อนคลายลง

“สัตวแพทย์จะเข้ามาตอนบ่ายนะครับ ช่วยให้พวกเขาเช็กให้หน่อยนะครับว่าพวกวัวมีอะไรผิดปกติหรือเปล่า แล้วก็ทำความรู้จักกับคุณหมอไว้หน่อยนะครับ จะได้ติดต่อได้ตอนฉุกเฉินครับ”

“ได้ค่ะ”

ซอลมินจูตอบด้วยน้ำเสียงสดใส

ผมอธิบายเรื่องจุดเด่นของฟาร์มให้เธอฟังเรียบร้อยแล้ว

โคนมที่เลี้ยงในฟาร์มของเกษตรกรภูเขาชีรีจะไม่ใช้ยาปฏิชีวนะและยาเร่งฮอร์โมน

เราจะเลี้ยงโคนมแบบระบบเปิดและให้กินอาหารสัตว์ออร์แกนิก

ทั้งหมดนี้คือกลยุทธ์ที่จะสร้างความแตกต่างให้กับฟาร์มปศุสัตว์ของเรา

และเพื่อรักษาไว้ซึ่งกลยุทธ์นั้น เราจะต้องตรวจสุขภาพโคนมอย่างสม่ำเสมอ

พ่อของซอลมินจูเป็นหนึ่งในเกษตรกรผู้บุกเบิกฟาร์มปศุสัตว์ที่เป็นมิตรกับสิ่งแวดล้อม

เขาคัดค้านการเลี้ยงโคนมในคอกสัตว์แคบๆ และเชื่อว่านมจากวัวที่สะสมความเครียดไว้มากเกินไป มีผลเสียต่อมนุษย์

ไม่รู้ว่าเพราะได้รับอิทธิพลจากคุณพ่อมาหรือเปล่า เธอถึงเห็นด้วยกับผม

\*\*\*

วันเดียวกันนั้นเอง ผมไปหาพักมุนโฮที่สำนักงาน

ท่าทางเขาจะสนใจกับของที่อยู่ในมือผมมากกว่าตัวผมเสียอีก

“นายถืออะไรมาน่ะ”

“นมครับ”

“นม?”

“เอามาทำอะไรน่ะ”

“นี่เป็นนมที่ผมรีดเองครับ”

“นายรีดนมเองเนี่ยนะ...? ไม่สิ นายหมายความว่ายังไงกันแน่”

ผมยื่นนมที่อยู่ในขวดแก้วให้พักมุนโฮ

และทำไม้ทำมือเป็นเชิงให้เขาลองชิมดู

เขาเอียงศีรษะเล็กน้อยก่อนดื่มนมที่อยู่ในขวดแก้วนั้น

“รสชาติหอมมันดีมากเลยนะ”

คำพูดเป็นแค่ส่วนหนึ่ง ความจริงแล้ว แค่ผมมองหน้าของเขา ผมก็พอรู้แล้วว่ารสชาติเป็นยังไง

รสชาติของนมมีความกลมกล่อมทำให้อารมณ์ดี และให้พลังงานสดชื่นจากความสดใหม่ด้วย

พักมุนโฮจ้องหน้าผมเขม็ง

“ว่าแต่ว่า นี่นายทำฟาร์มปศุสัตว์อยู่รึยังไง”

“ใช่ครับ ผมทำฟาร์มปศุสัตว์แล้วครับ”

“ว่าไงนะ พูดเรื่องจริงใช่มั้ย”

พักมุนโฮเบิกกว้างเหมือนกระต่ายตกใจ

“แล้วตอนนี้นายจะไม่เลี้ยงผึ้งแล้วเหรอ”

ผมยิ้มออกมาอย่างไม่รู้ตัว ในหัวของพักมุนโฮมีแต่เรื่องเลี้ยงผึ้งสินะ

“ไม่เลี้ยงผึ้งแล้วอะไรล่ะครับ ผมจะตั้งใจเลี้ยงให้มากกว่าเดิมด้วยซ้ำ”

“ค่อยโล่งอกไปที...”

เขามองตาผมเหมือนกำลังอ่านใจอยู่

“ถึงจะคิดหนักแค่ไหน ฉันก็ไม่รู้เลยจริงๆ ว่าทำไมนายถึงทำไปฟาร์มปศุสัตว์”

“เพื่อขายน้ำผึ้งให้ได้มากขึ้นครับ ไม่ใช่แค่น้ำผึ้งจากผึ้งโพรงแต่รวมไปถึงน้ำผึ้งจากผึ้งพันธุ์ด้วยครับ บางทีน้ำผึ้งจากผึ้งพันธุ์อาจเป็นที่ต้องการมากกว่าก็ได้นะครับ”

แววตาของพักมุนโฮเปล่งประกาย

“ขายน้ำผึ้งจากผึ้งพันธุ์ได้มากกว่าเนี่ยนะ หมายความว่ายังไง”

“ตอนนี้ผมดูแลฟาร์มปศุสัตว์ขนาดเล็กอยู่ครับ เราผลิตนมทุกวันถึงจะไม่ได้มากมายอะไรก็ตาม ผมเอานมที่ได้มาทำโยเกิร์ตด้วยครับ”

“โยเกิร์ตเนี่ยนะ?”

“ใช่ครับ ผมวางแผนจะผลิตโยเกิร์ตจากการหมักนมครับ”

“แล้วการขายโยเกิร์ตมันเกี่ยวข้องกับน้ำผึ้งยังไงล่ะ”

พักมุนโฮทำสีหน้าประมาณว่าไม่เข้าใจอะไรเลยสักนิด

“ผมจะใส่น้ำผึ้งลงในโยเกิร์ตครับ”

“อ๊ะ!”

เขาอุทานออกมาสั้นๆ

“เป็นไอเดียที่ดีเลยนี่ อย่างว่าแหละ ฉันคงตามความคิดของคนหนุ่มสาวไม่ทันจริงๆ”

พักมุนโฮพูดพลางหัวเราะ และยกนมที่วางอยู่บนโต๊ะดื่มไปอีกหนึ่งอึก

“ตอนนี้เราอยู่ในขั้นตอนออกแบบผลิตภัณฑ์ตัวอย่างครับ ถือเป็นขั้นตอนเริ่มต้นเลยครับ เหตุผลที่ผมมาหาท่านประธานวันนี้ก็เพราะมีเรื่องจะปรึกษาก่อนจะจัดการผลิตภัณฑ์ตัวอย่างให้เสร็จสมบูรณ์น่ะครับ”

“คงเป็นเรื่องเกี่ยวกับน้ำผึ้งสินะ”

“ใช่ครับ”

วันนี้ผมมาพบพักมุนโฮเพื่อการเตรียมตัวรับมือกับอนาคต

การทำโยเกิร์ตจำเป็นต้องใช้น้ำผึ้ง และแน่นอนว่าน้ำผึ้งจากผึ้งโพรงมีข้อจำกัดมากมาย

ต่อให้ใช้น้ำผึ้งจากผึ้งโพรงที่มีทั้งหมดในเกาหลีแล้วก็ยังไม่เพียงพอสำหรับการผลิตโยเกิร์ตอยู่ดี นั่นคือข้อจำกัดที่ว่า

แต่ถ้าขยายขอบเขตของพันธุ์ผึ้งออกไปก็จะไม่น่าจะมีปัญหาอะไร กลับกันเราจะได้กลุ่มผลิตภัณฑ์ที่หลากหลายมากขึ้น ทั้งแบบที่ราคาสูงและราคาต่ำกว่า

เรายังคงใช้ขี้ผึ้งจากผึ้งพันธุ์สำหรับผลิตเทียนอย่างต่อเนื่อง

และในอนาคต ผมตั้งใจจะใช้น้ำผึ้งด้วยเช่นกัน

“เพราะงั้นนายก็เลยต้องการคนสินะ”

พักมุนโฮพยักหน้าพร้อมพูดออกมา

“ตอนที่นายขอให้ฉันแนะนำคนจากโรงเรียนควี-นงให้รู้จัก ฉันก็คิดอยู่แล้วว่าน่าจะมีเรื่องที่นายวางแผนไว้แล้ว”

“ต้องขอบคุณท่านประธานจริงๆ ครับ ที่ทำให้ผมได้พบคนที่มีความสามารถแบบนี้ครับ”

“ปัญหาเรื่องน้ำผึ้งน่ะ เดี๋ยวฉันจัดการเอง”

“ขอบคุณครับ”

ผมออกมาจากห้องทำงานของเขาหลังคุยธุระเสร็จ โรงเรียนสอนทำเทียนตั้งอยู่ชั้นล่างของสำนักงานของเขา

ผมเดินไปยังโรงเรียนสอนทำเทียน เพราะอยากเห็นหน้าของเพื่อนหลังจากไม่ได้เจอมานานสักหน่อย

ผมเปิดประตูเข้าไปในห้องทำงานของกาฮี

“คุณครูชองกาฮี!”

ห้องทำงานของเธอไม่มีใครอยู่ ผมเลยเดินตามโถงทางเดินไปยังห้องเรียน

ทั้งส่วนของการเรียนการสอน และส่วนที่ได้เห็นภาพของการทำเทียน

ผมไม่เห็นกาฮีเลยสักที่

วันนี้ไม่ใช่วันหยุดของเธอ และเธอก็ไม่ใช่คนที่จะไปไหนโดยไม่บอกไม่กล่าว

ถึงจะลองโทร. หาแล้ว แต่เธอก็ไม่รับสายเลย

ตอนนั้นเองที่กาฮีปรากฏตัวต่อหน้าผมราวกับโกหก

**เกิดอะไรขึ้นกับกาฮี**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **94**

**ตอนที่ 94 ทดสอบสรรพคุณของโยเกิร์ต**

เป็นช่วงที่เธอออกมาจากห้องรับรองพร้อมกับโทรศัพท์ที่ไม่ได้รับสาย

เธอกำลังเดินไปตามทางเดินเหมือนซอมบี้

ใบหน้าดูซีดเซียวมาก

“ชองกาฮี เธอหายไปไหนมา? โทรศัพท์ก็ไม่รับ”

สีหน้าเธอดูยินดีที่ได้เจอกันแต่หน้ากลับซีดเผือด

“เป็นอะไร ไม่สบายตรงไหนรึเปล่า”

ผมรู้สึกกังวลมาก

“เปล่า ไม่มีอะไรหรอก”

“จะไม่มีได้ยังไง หน้าเธอซีดอย่างกับกระดาษ”

ตั้งแต่ผมรู้จักกับเธอมาผมเพิ่งเคยเห็นเธอเป็นแบบนี้ครั้งแรก เธอไม่ใช่คนที่มักจะบ่นพึมพำไปเรื่อยเวลาเหนื่อย

ท่าทางเธอจะไม่สบายหนักจนพูดไม่ไหว

“ฉันปวดท้องนิดหน่อยน่ะ”

“ปวดท้องเหรอ”

เธอกลับไปยังทางที่เดินออกมาอีกครั้งก่อนที่จะพูดจบ

เหมือนว่าเธอจะไปห้องน้ำ

ผมรอเธออยู่ในห้องรับรองครู่หนึ่ง

แต่ไม่ว่าจะรอนานแค่ไหนก็ไม่เห็นเธอออกมา ตั้งใจว่าจะลองโทร. หาแต่ก็ล้มเลิกไป

ในตอนที่ผมกำลังจะเข้าไปหาเธอหลังจากส่งข้อความไปแล้ว

ประตูห้องรับรองก็ถูกเปิดออกพร้อมกับใบหน้าคุ้นเคยที่โผล่เข้ามา

นัมอายองนั่นเอง

“คุณมาตั้งแต่เมื่อไหร่คะ”

นัมอายองถามด้วยสายตาตกใจ

“ได้ยินว่าคุณไปเยอรมันนี่คะ”

“กลับมาสักพักแล้วล่ะ งานเยอะจนไม่ค่อยได้มาที่นี่เลยน่ะสิ”

เธอยื่นมือออกมา

“ได้เอาของขวัญมาฝากหรือเปล่าคะ”

พอเห็นว่าผมยืนนิ่ง สายตาเธอก็ดูผิดหวัง

“ไม่มีจริงๆ สินะคะ”

เธอดูเป็นเด็กหญิงอ่อนแอเวลาทำตัวเหมือนเด็กจริงๆ

“ต้องมีอยู่แล้วสิ”

ผมยื่นพวงกุญแจให้เธอ มันเป็นพวงกุญแจที่ซื้อมาพร้อมกับตอนที่ซื้อกล่องเลี้ยงผึ้ง

เป็นพวงกุญแจรูปผึ้ง

“อา...น่ารักจังเลย”

นัมอายองอารมณ์ดีขึ้นทันที นี่เป็นของขวัญที่ผมเอามาฝากเพื่อนร่วมงานทุกคนด้วย

มีของที่เตรียมไว้ให้กาฮีด้วย

“ว่าแต่ช่วงนี้ครูชองกาฮีเป็นไงบ้าง”

“อะไรเหรอคะ”

นัมอายองพลิกพวงกุญแจไปมาพร้อมถามออกมา

“ครูได้บอกว่าไม่สบายตรงไหนรึเปล่า”

“ครูกาฮีไม่สบายเหรอคะ”

สายตาของเธอที่มองพวงกุญแจอยู่เมื่อครู่หันมามองตาผมทันที

“ไม่ใช่อย่างนั้นหรอก แค่ดูแปลกไปน่ะ ฉันเห็นเขาเดินออกมาจากห้องน้ำแต่หน้าดูซีดมาก”

ทันทีที่ผมพูดแบบนั้นออกมา นัมอายองก็หัวเราะขึ้นมาทันที

“หัวเราะทำไมกัน”

ผมถามนัมอายอง

“คุณไม่เคยท้องผูกใช่มั้ยคะ”

“ไม่เคยเลย”

“เพราะงั้นคุณถึงไม่เข้าใจความทรมานของคนท้องผูกยังไงล่ะคะ”

\*\*\*

เมื่อกลับมาที่เมืองฮาดง ซอลมินจูก็เรียกหาผม

“แม่ของฉันมาแล้วค่ะ”

นี่เป็นเวลาที่พนักงานคนอื่นๆ กลับไปยังที่พักของพวกเขาแล้ว

แต่ซอลมินจูและจู-มย็องฮีแม่ของเธอกำลังรอผมอยู่

“ขอบคุณที่มาหาถึงที่นี่เลยนะครับ”

ผมกล่าวทักทายคุณแม่ของซอลมินจู

“ขอฝากตัวด้วยนะคะ”

เธอโค้งคำนับทักทายอย่างสุภาพ ดูเป็นคนรักษามารยาทจนติดเป็นนิสัย

จู-มย็องฮีเป็นสมาชิกของสมาคมวิจัยฟาร์มปศุสัตว์เกาหลีเช่นกัน

“ฉันได้ยินเรื่องจากมินจูแล้วค่ะ ที่ว่าจะทำโยเกิร์ต”

“ใช่ครับ ผมตั้งใจจะทำโยเกิร์ตจากฟาร์มปศุสัตว์ครับ”

“ฉันไม่รู้ว่าโยเกิร์ตที่ฉันทำมันจะช่วยได้หรือเปล่านะคะ”

ทันทีที่คุณแม่พูดจบลง ซอลมินจูก็พูดออกมา

“ตอนนั้นฉันบอกไปแล้วนะคะ ว่าโยเกิร์ตของบ้านเราค่อนข้างมีเอกลักษณ์มาก คุณต้องเตรียมใจไว้ประมาณหนึ่งเลยนะคะ”

“เป็นรสชาติที่ต้องถึงกับเตรียมใจไว้เลยเหรอครับ ยิ่งผมได้ยินแบบนี้ผมก็ยิ่งคาดหวังมากกว่าเดิมอีกนะครับเนี่ย”

ผมพูดยิ้มๆ

“มันมีเอกลักษณ์จริงๆ ค่ะ”

ซอลมินจูมีสีหน้ากระอักกระอ่วน

“ฉันทำโยเกิร์ตด้วยนมจากฟาร์มมาเรียบร้อยแล้วค่ะ”

จู-มย็องฮีหยิบโถแก้วออกมา ข้างในมีโยเกิร์ตอยู่ ดูคล้ายเต้าหู้อ่อนสีขาว

“ฉันไม่แน่ใจว่ารสชาติจะโอเครึเปล่านะคะ นี่เป็นแบบที่บ้านเรากินกันน่ะค่ะ”

เป็นโยเกิร์ตที่ผมเคยได้ยินมา

ผมรู้เกี่ยวกับโยเกิร์ตที่เธอทำอยู่แล้ว ว่าขึ้นชื่อเรื่องรสชาติที่เป็นเอกลักษณ์อย่างที่ซอลมินจูบอกไว้

สาเหตุของรสชาติที่เป็นเอกลักษณ์คือมันมีเชื้อจุลินทรีย์อยู่

จู-มย็องฮีใช้มักกอลลีในการทำโยเกิร์ต [1] ถึงตอนนี้จะยังไม่เป็นที่รู้จักแต่มันเป็นสิ่งที่จะทำให้เกิดเทรนด์ที่ยิ่งใหญ่ในอนาคต

และได้รับความนิยมอย่างล้นหลามสำหรับผู้ป่วยท้องผูกโดยเฉพาะ

ผมได้ยินเสียงบอกต่อกันปากต่อปากว่ากินโยเกิร์ตมักกอลลีแล้วหายท้องผูก

มีบทความมากมายเกี่ยวกับโยเกิร์ตมักกอลลีในกระทู้ข่าวเกี่ยวกับเรื่องท้องผูก

ตอนเป็นผู้บริหารงานโฆษณา ผมจำได้ว่าผมอ่านมันอย่างสนอกสนใจ

“รสชาติดีนะครับเนี่ย มีรสเปรี้ยวด้วย ถ้าใส่น้ำผึ้งลงไปน่าจะอร่อยขึ้นนะครับ”

“มันดีจริงๆ ใช่มั้ยคะ”

ซอลมินจูถามด้วยสีหน้าประหลาดใจ

“ใช่ครับ รสชาติดีมากเลยครับ”

“ขอบคุณที่พูดถึงขนาดนั้นนะคะ ความจริงแล้วฉันใช้มักกอลลีในการทำโยเกิร์ตค่ะ นั่นเป็นเหตุผลว่าทำไมรสชาติมันถึงมีเอกลักษณ์น่ะค่ะ”

จู-มย็องฮีพูดพลางยกยิ้ม

“มันอร่อยมากครับ ทานด้วยกันสิครับ”

“ได้เลยค่ะ”

ซอลมินจูก็แสดงสีหน้าว่าพอใจเช่นกัน

เธอยกช้อนขึ้นเหมือนกับกำลังรออยู่ก่อนแล้ว

โยเกิร์ตมักกอลลีมีกลิ่นหมักผสมอยู่แต่ก็ให้ความรู้สึกสดชื่น

รสชาติของแอลกอฮอล์ได้หายไประหว่างกระบวนการทำโยเกิร์ต

หากใส่น้ำผึ้งเข้าไปเพื่อให้รสชาติกลมกล่อมขึ้นก็น่าจะออกมาสมบูรณ์แบบเลย

ตอนนั้นเองที่ผมคิดว่าอยากจะตรวจสอบคุณภาพของโยเกิร์ตขึ้นมา

ใบหน้าของใครคนหนึ่งผุดขึ้นมาในหัวทันที

ผู้หญิงที่กำลังลำบากจากอาการท้องผูก

เธอเป็นทั้งเพื่อนเก่าแก่และครูของโรงเรียนสอนทำเทียน

ผมอยากรู้ว่าถ้ากาฮีกินโยเกิร์ตมักกอลลีเข้าไปจะมีปฏิกิริยาอย่างไร

**หาตัวอย่างทดลองคุณภาพได้ง่ายมากค่ะ555**

**อยากไปลองหามากินด้วยเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **95**

**ตอนที่ 95 โยเกิร์ตแก้ท้องผูก**

ผมโทร. หากาฮี

“มีเรื่องอะไรทำไมถึงโทร. มาเอาป่านนี้”

ผมนึกถึงใบหน้าของเธอที่อยู่อีกฟากหนึ่งของสาย เธอคงจะกำลังขมวดคิ้วและถามด้วยสายตาสงสัย

“ฉันกลับมาทั้งๆ ที่ยังไม่ทันได้เจอหน้าเธอเลยนะ”

“ขอโทษที...ฉันไม่ค่อยสบายน่ะ”

ดูเหมือนว่าสาเหตุของอาการท้องผูกจะเป็นเพราะการเปลี่ยนแปลงของสภาพแวดล้อมและความเครียด เธอย้ายที่อยู่จากเมืองฮาดงไปยังโซล

เธอเลือกไปเองด้วยความสมัครใจ

กาฮีสนใจในการทำเทียนร่วมกับเด็กๆ มาก

เธอแทบไม่ต่างอะไรกับครูใหญ่โรงเรียนสอนทำเทียนแล้ว ไม่เพียงแต่เด็กๆ เท่านั้นแต่เธอต้องดูแลคุณครูด้วย

ถึงจะไม่เคยพูดออกมาแต่เธอคงจะเครียดสะสมมาก

“ฉันได้ยินว่าเธอท้องผูก”

“ใครไปพูดอะไรแบบนั้นกัน!”

เธอตะโกนออกมาเสียงดัง

“ทำไมล่ะ ไม่ใช่เหรอ”

“ก็ไม่เชิงน่ะนะ...”

เธอพูดพลางถอนหายใจยาวเหยียด ท่าทางจะลำบากจริงๆ

“ตอนอยู่ที่ฮาดงเธอไม่ได้มีอาการแบบนั้นใช่มั้ย เพิ่งเป็นหลังจากขึ้นไปที่โซลใช่หรือเปล่า”

“ใช่ ตอนอยู่ที่ฮาดงก็สบายท้องปกติดี แต่พอมาที่นี่ก็ท้องผูกขึ้นมา ตอนเป็นนักเรียนเตรียมสอบยังไม่เคยท้องผูกแบบนี้เลย”

เธอบ่นงุบงิบ

“ฉันจะทำให้เธอหายท้องผูกเอง”

“ว่าไงนะ นายจะทำให้ฉันหายท้องผูกงั้นเหรอ”

เธอถามเสียงแหลมแสบแก้วหู จนผมเผลอหัวเราะออกมา

“นายจะเอาอะไรมารักษาอาการท้องผูกที่ต่อให้กินยาก็ยังแก้ไม่ได้กัน”

เธอพูดเหมือนไม่เชื่อ

“ฉันจะส่งของกินที่มีสรรพคุณเฉพาะในการแก้อาการท้องผูกไปให้ ลองกินดูก่อน ถ้าได้ผลดีก็มาบอกฉันทันทีเลยนะ”

“นายจะส่งอะไรมา อยากรู้จะแย่แล้วเนี่ย”

“โยเกิร์ต”

“โยเกิร์ตเหรอ ไปเอามาจากไหนน่ะ”

ตอนที่ผมแวะไปที่โรงเรียนสอนทำเทียน ผมตั้งใจจะบอกเรื่องฟาร์มปศุสัตว์ให้เธอรู้

แต่เพราะเธอหายไปในห้องน้ำจึงไม่มีเวลาได้คุยกัน

“ไว้มาคุยเรื่องนั้นกันทีหลังดีกว่า ตอนนี้ถ้ากินโยเกิร์ตแล้วได้ผลดีก็มาบอกฉันด้วยนะ”

“ไหนๆ ก็จะส่งมาแล้ว งั้นก็ส่งมาเยอะๆ เลยนะ ฉันจะได้เก็บไว้กิน”

“มันเสียง่ายน่ะ ส่งไปเยอะไม่ได้หรอก แต่น่าจะเก็บไว้กินได้ประมาณหนึ่งสัปดาห์ อย่าลืมกินเป็นมื้อเช้ากับเย็นล่ะ”

“ยังไงก็ขอบคุณนะที่นึกถึงฉันด้วย”

“ถ้ามันได้ผลต้องรีบบอกฉันเลยนะ”

“ถ้ามันเป็นอย่างนั้นจริงๆ ฉันก็คงไม่หวังอะไรอีกแล้ว”

ท่าทางอาการท้องผูกของเธอจะรุนแรงกว่าที่คิด

\*\*\*

มีแรงงานสี่คนทำงานในฟาร์มปศุสัตว์

แต่จำนวนโคนมยังมีไม่มากจึงค่อนข้างมีเวลาในการทำงานแบบสบายๆ อยู่ การทำความสะอาดคอกสัตว์และรีดนมทำแค่สองคนก็เพียงพอแล้ว

ผมกับซอลมินจูรับหน้าที่ดูแลและรีดนมวัว ส่วนอีกสองคนจะเน้นไปที่การแปรรูปอาหารสัตว์

ทุ่งหญ้าไม่อาจเขียวขจีได้ตลอดทั้งสี่ฤดูกาล เราจึงต้องเตรียมอาหารสัตว์ที่จะให้โคนมกินไว้ให้พร้อมเสมอ

นอกจากทุ่งหญ้าสำหรับเลี้ยงโคนมระบบเปิดที่ติดกับคอกสัตว์แล้ว พื้นที่ที่เหลือเรายังปลูกหญ้าสำหรับทำเป็นอาหารสัตว์อีกด้วย

ระหว่างที่เราทำงานที่ฟาร์ม แม่ของซอลมินจูก็ทำโยเกิร์ต

จู-มย็องฮีตัดสินใจที่จะอยู่ที่ฟาร์มต่ออีกสองสามวัน

หลังจากเสร็จงานตอนเช้า เราทุกคนก็มาชิมโยเกิร์ตด้วยกัน

“ฉันลองใส่น้ำผึ้งลงไปตามที่คุณบอกเลยค่ะ”

จู-มย็องฮีบอกพร้อมกับยื่นโยเกิร์ตมาให้พวกเรา มีน้ำผึ้งสีทองผสมอยู่ในโยเกิร์ตขาว

โยเกิร์ตอร่อยขึ้นมากหลังจากใส่น้ำผึ้งที่มีรสหวานเพิ่มเข้าไป

“ฉันก็ตกใจหลังจากลองชิมเหมือนกันค่ะ น้ำผึ้งที่ทำจากที่นี่มีรสชาติและกลิ่นที่ยอดเยี่ยมมากค่ะ เป็นรสชาติที่เข้ากับโยเกิร์ตสุดๆ”

จู-มย็องฮีพูดยิ้มๆ

“เป็นเพราะฝีมือการทำโยเกิร์ตของคุณต่างหากล่ะครับ”

ผมกินโยเกิร์ตในขวดแก้วหมดอย่างรวดเร็วแล้วพูดออกมา

ซอลมินจูและเพื่อนร่วมงานคนอื่นๆ ก็กินโยเกิร์ตกันอย่างเอร็ดอร่อย

“ความลับของโยเกิร์ตคือมักกอลลีสินะครับ”

ผมมองเธอแล้วถามออกมา เธอพยักหน้าเห็นด้วย

วิธีทำโยเกิร์ตนั้นง่ายมาก

แค่ใส่นมและเชื้อจุลินทรีย์ลงไป และหมักจนได้ที่ก็จะได้โยเกิร์ตออกมาแล้ว แน่นอนว่าต้องมีเทคนิคพิเศษในเรื่องของระยะเวลาในการหมักและอุณหภูมิด้วย

และเพื่อให้ได้โยเกิร์ตที่ดีก็ต้องใช้นมที่สดใหม่ รวมถึงเชื้อจุลินทรีย์สำหรับการหมัก

โยเกิร์ตมักกอลลีเป็นโยเกิร์ตที่หมักด้วยเชื้อจุลินทรีย์ของมักกอลลีตามชื่อของมันเลย

ตอนที่จู-มย็องฮีมาที่นี่ เธอได้นำมักกอลลีมาด้วยหนึ่งกล่อง

เธอทำโยเกิร์ตโดยการใส่มักกอลลีของเธอลงในนมที่ได้จากฟาร์มของเกษตรกรภูเขาชีรี

“ถ้างั้นคุณก็ทำมักกอลลีเองด้วยใช่มั้ยครับ”

“สามีฉันเป็นคนทำมักกอลลีค่ะ”

ผมคิดว่าเธอทำมักกอลลีเองเสียอีก

“อาจารย์ซอลคังอินเป็นคนทำมักกอลลีเองสินะครับ”

“คุณรู้จักสามีของฉันเหรอคะ”

“ผมเคยเห็นคุณกับเขาในข่าวน่ะครับ”

“อย่างนี้นี่เอง”

สีหน้าของเธอหม่นหมองลงไปครู่หนึ่ง ท่าทางเธอจะนึกถึงอดีตที่เธอและสามีเคยทำฟาร์มปศุสัตว์มาก่อน

“มันผ่านมากว่าสิบปีแล้วที่ฉันทำฟาร์มปศุสัตว์และทำโยเกิร์ตเป็นงานอดิเรกน่ะค่ะ”

“ไม่ทราบว่าคุณลองคิดเรื่องที่ผมบอกไปเมื่อวานหรือยังครับ”

จู-มย็องฮีหันมามองซอลมินจูที่อยู่ข้างๆ

ผมเสนอให้เธอทำงานด้วยกันที่นี่

ผมพอจะได้ยินสถานการณ์ครอบครัวของเธอจากซอลมินจูมาคร่าวๆ เธอบอกว่าหลังจากฟาร์มปิดตัวลงสถานการณ์ในบ้านก็ไม่ค่อยดี

ผมบอกซอลมินจูว่าจะช่วยดูแลความสะดวกสบายอย่างเรื่องที่พักของครอบครัวเธอให้ได้มากที่สุด

ถ้าขนาดของฟาร์มใหญ่ขึ้นก็ต้องใช้กำลังคนมากขึ้น ผู้ที่มีความชำนาญเป็นบุคลากรที่จำเป็นสำหรับฟาร์มปศุสัตว์ภูเขาชีรี

โดยเฉพาะซอลคังอินที่เป็นสุดยอดผู้เชี่ยวชาญ

“ฉันคงต้องปรึกษาสามีของฉันเพิ่มอีกหน่อยค่ะ”

เธอทำหน้าลำบากใจ

“ได้เลยครับ คุณคงต้องการเวลาคิดทบทวนเพิ่มใช่มั้ยครับ ค่อยๆ คิดดูก็ได้ครับ”

เมื่อผมคุยกับเธอเสร็จแล้ว ซอลมินจูก็เรียกผมออกไปคุยกันสองคน

“เกิดอะไรขึ้นเหรอครับ”

“เมื่อวานแม่โทร. หาพ่อแล้วค่ะ”

ซอลมินจูพูดด้วยสายตากระวนกระวาย

“พ่อของฉันปฏิเสธมาค่ะ”

“ผมขอทราบเหตุผลได้มั้ยครับ”

“พ่อบอกว่าไม่อยากทำงานฟาร์มอีกแล้ว แต่ว่า...”

“แต่ว่าอะไรครับ”

เหมือนเธอจะพูดอะไรต่อ

“ไม่มีใครรักงานในฟาร์มมากเท่าพ่อแล้วค่ะ ความจริงฉันคิดว่ามีเหตุผลอยู่แค่ข้อเดียวเลยค่ะ”

“มันคืออะไรเหรอครับ”

**เรื่องดีลคนนี่ต้องไว้ใจท่านประธานเลย**

**บอกมาปัญหาคืออะไร ท่านจัดให้ได้5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **96**

**ตอนที่ 96 ซอลคังอิน ผู้เชี่ยวชาญมักกอลลี**

“น่าจะเพราะศักดิ์ศรีค่ะ ท่านไม่อยากจะมาทำงานเป็นลูกน้องคนที่เด็กกว่าแล้วก็ไม่มีประสบการณ์ นิสัยท่านไม่ค่อยเหมือนใครเท่าไหร่น่ะค่ะ...”

เธอหยุดพูดไปครู่หนึ่ง ก่อนมองมาที่ผม

“หวังว่าคุณจะไม่เสียใจกับเรื่องที่ฉันบอกไปนะคะ ฉันรู้สึกขอบคุณที่คุณรับฉันเข้ามาฝึกงานจนกระทั่งจ้างเป็นพนักงานประจำ รวมไปถึงเอาใจใส่ครอบครัวของฉันด้วย”

“ผมก็ขอบคุณที่คุณคิดอย่างนั้นนะครับ แต่อย่าเข้าใจผิดนะครับ นี่ไม่ใช่การเอาใจใส่ทั่วๆ ไปหรอก”

ผมมองตาเธอแล้วพูดต่อ

“ถ้าไม่ใช่การเอาใจใส่แล้วมันคืออะไรกันคะ”

“ผมอยากให้คุณพ่อคุณแม่ของคุณมินจูมาเป็นครอบครัวฟาร์มปศุสัตว์ด้วยกันครับ เพราะผมคิดว่าโยเกิร์ตที่พวกท่านทำมันยอดเยี่ยมมากน่ะครับ ถึงแม้ว่าเราจะไม่ได้เห็นแสงสว่างของโยเกิร์ตที่ฟาร์มบ้านซอล แต่ผมคิดว่าสักวันหนึ่งมันจะต้องได้รับการยอมรับแน่นอนครับ”

“คุณคิดอย่างนั้นจริงๆ เหรอคะ”

“ผมพูดจริงครับ”

ดวงตาของเธอเปียกชื้นไปด้วยหยดน้ำตา

\*\*\*

บ่ายวันนั้น ผมไปที่สำนักงานศูนย์ส่งเสริมการเกษตร

ฮันกีทักกับมินซอกกำลังทำงานอย่างหนักร่วมกับสมาชิกใหม่

“คุณเจ้าของฟาร์มปศุสัตว์มีธุระอะไรเหรอครับ”

ฮันกีทักพูดยิ้มๆ

“ผมมาหาคุณนักวิจัยครับ”

“พวกเราไม่อยู่ในสายตาเลยเหรอเนี่ย”

เขาพูดหยอก

“ผลตอบรับของคนที่นี่เป็นไงบ้าง”

ผมชี้ไปที่ขวดนมแล้วถามออกมา

เป็นนมที่รีดจากฟาร์มปศุสัตว์ของเกษตรกรภูเขาชีรี

“เป็นนมที่ดีที่สุดที่ฉันเคยกินมาเลย”

มินซอกที่นั่งข้างๆ ก็ยกนิ้วโป้งขึ้นพร้อมแสดงสีหน้าเห็นด้วย

นอกจากนมที่ใช้ทำโยเกิร์ตตัวอย่างแล้ว ผมยังแบ่งนมให้กับคนอื่นด้วย

ปริมาณนมสูงสุดที่ได้จากโคนมหนึ่งตัวเท่ากับ 40 กิโลกรัม

แค่นมที่ได้จากโคนม 5 ตัวก็มากกว่า 200 กิโลกรัมแล้ว

ผู้คนในโรงงานทำเทียนถือเป็นลำดับที่สำคัญที่สุด ถึงอย่างนั้นนมที่เหลือก็ถูกแจกจ่ายให้กับคุณย่าที่หอประชุมสตรีฮาดงเหมือนกัน

ผมตั้งใจจะแบ่งนมให้ทุกคนก่อนวางขายในตลาด ด้วยคุณสมบัติเฉพาะตัวของนมทำให้ไม่สามารถเก็บไว้ได้นาน

สมาชิกที่อยูในสำนักงานก็กินด้วยกันทุกวัน

ไม่รู้ว่าเป็นเพราะดื่มนมสดทุกวันหรือเปล่า ผิวพรรณของพวกเขาถึงดูดีขึ้นมาก

หลังจากทักทายกันเสร็จแล้ว ผมก็ไปที่ห้องวิจัย

“คุณอียองโฮครับ”

เขาไม่รู้ตัวว่าผมเข้ามาด้วยซ้ำ ผมเรียกอยู่หลายครั้งกว่าเขาจะหันหน้ามา

เขากำลังเพาะเชื้อคีเฟอร์อยู่ โดยสวมชุดปลอดเชื้อเพื่อป้องกันการปนเปื้อนด้วย

เราต้องย้ายที่เพื่อที่จะได้พูดคุยกัน

“ท่านประธานมาทำอะไรที่นี่ครับ”

“ผมอยากรู้ความคืบหน้าในการดำเนินงานน่ะครับ”

“ผมเพาะเชื้อคีเฟอร์สำเร็จแล้วครับ”

“เยี่ยมไปเลยครับ”

สีหน้าของอียองโฮดูไม่ค่อยดีเท่าไหร่

“ผมเพาะเชื้อคีเฟอร์สำเร็จแล้ว แต่การทำเชื้อจุลินทรีย์ให้เป็นผงแป้งน่าต้องใช้เวลาอีกหน่อยครับ”

แค่การเพาะคีเฟอร์ก็ถือเป็นความสำเร็จที่ยิ่งใหญ่แล้ว แต่การทำให้เป็นผงแป้งคงต้องใช้เวลาอย่างที่เขาว่า

“ใช้เวลาทำได้ตามสบายเลยครับ จะสร้างผลิตภัณฑ์ที่ดีก็ต้องใช้เวลาอยู่แล้วครับ”

“อย่างไรก็ตามผมจะรีบทำให้เร็วที่สุดเท่าที่จะทำได้ เพื่อไม่ให้แผนการทำผลิตภัณฑ์ตัวอย่างคลาดเคลื่อนครับ”

“ไม่เป็นไรครับ การทำผลิตภัณฑ์ตัวอย่างไม่มีปัญหาอะไรหรอกครับ”

“คุณไม่ต้องใช้เชื้อจุลินทรีย์ในการทำผลิตภัณฑ์ตัวอย่างเหรอครับ”

“เชื้อจุลินทรีย์ที่จะใช้ในการทำผลิตภัณฑ์ตัวอย่าง ไม่ใช่คีเฟอร์แต่เป็นมักกอลลีครับ”

“มักกอลลีเหรอครับ”

เขาเข้าใจได้ทันที เชื้อจุลินทรีย์ในมักกอลลีถือว่าเพียงพอที่จะใช้ในการหมักนม

“ถ้างั้นคีเฟอร์ล่ะครับ...?”

“โยเกิร์ตมีหลายแบบนะครับ ผมตั้งใจจะทำโยเกิร์ตหลายๆ แบบ โดยเริ่มจากโยเกิร์ตที่หมักด้วยมักกอลลีก่อนครับ เหตุผลที่เลือกมักกอลลีก็เพราะว่ามันง่ายต่อการทำโยเกิร์ตในตอนนี้เลย ในระหว่างนั้นผมจะตั้งตารอความสำเร็จของเชื้อจุลินทรีย์จากคีเฟอร์นะครับ”

“คุณตั้งใจไว้แบบนี้นี่เอง ได้ครับ ผมจะตั้งใจทำอย่างเต็มที่เลยครับ”

เหตุผลที่ต้องทำให้คีเฟอร์ที่ใช้หมักโยเกิร์ตเป็นผงเท่านั้น ก็เพราะผลข้างเคียงของมัน

ถ้านำคีเฟอร์ในสภาพที่ยังไม่สกัดมาทำโยเกิร์ตจะเกิดปัญหาตามมา

ผลข้างเคียงคืออาการท้องเสียและลมพิษ

นอกจากนี้ยังเคยมีกรณีตัวอย่างที่มีอาการผิดปกติจากการกินโยเกิร์ตที่ใช้คีเฟอร์ในครัวเรือนอีกด้วย

คีเฟอร์ในรูปแบบผงแป้งจะไม่มีผลข้างเคียง ผมวางแผนว่าจะทำขายเป็นสินค้าอีกอย่างหากผลิตออกมาได้แล้ว

ผงแป้งคีเฟอร์สามารถขายเป็นเชื้อจุลินทรีย์ตั้งต้นได้

“กาวชันผึ้งที่คุณพูดถึงตอนนั้นผมก็สกัดออกมาได้สำเร็จแล้วครับ”

“เป็นข่าวดีเลยนะครับ”

เราได้กาวชันผึ้งที่จะใส่ในโยเกิร์ตมาแล้ว

การพัฒนาผลิตภัณฑ์ตัวอย่างกำลังใกล้เข้ามาเรื่อยๆ

ถึงเวลาที่จะประกอบกุญแจดอกสุดท้ายเข้าด้วยกันแล้ว

\*\*\*

ผมบอกซอลมินจูว่าจะไปพบพ่อของเธอด้วยตัวเอง

“เรื่องที่ท่านประธานจะไปพบพ่อ ฉันปรึกษาแม่แล้วเหมือนกันค่ะ”

เธอหยุดนิ่งไปชั่วครู่

“แม่กับฉันคิดเหมือนกันค่ะ ว่าอยากให้พ่อมาทำงานด้วยกันที่นี่ด้วย”

“เป็นเรื่องที่น่ายินดีมากเลยครับ”

“แต่ก็ไม่ง่ายหรอกนะคะ”

แค่มองตาก็รู้แล้ว ใบหน้าของเธอบ่งบอกว่าแม้แต่แม่กับลูกสาวก็ไม่สามารถโน้มน้าวใจพ่อของเธอได้

“ผมจะลองโน้มน้าวใจคุณพ่อเองครับ”

“ถ้าเป็นแบบนั้นได้จะดีมากเลยค่ะ ครอบครัวของฉันได้มาทำงานในฟาร์มด้วยกัน...หลังจากผ่านเรื่องนั้นมา ฉันคิดไม่ถึงด้วยซ้ำว่าวันแบบนั้นจะมาถึง”

ผมรู้สึกได้ถึงความคาดหวังและความกลัวในเวลาเดียวกันของเธอ

ผมได้ที่อยู่บ้านมาจากซอลมินจู

และคิดว่าจะไปพบกับซอลคังอินในทันที

“ผมจะกลับมาพร้อมกับข่าวดีนะครับ”

ผมออกเดินทางไปเมืองชินจูเพื่อพบกับซอลคังอิน บ้านหลังเก่าของเขาตั้งอยู่ที่เมืองยังพย็อง จังหวัดคย็องกี เขาย้ายมาอยู่กับญาติฝ่ายพ่อที่เมืองชินจูหลังจากฟาร์มปศุสัตว์ปิดตัวลง

ตอนนี้ซอลคังอินกำลังเรียนรู้งานช่างไม้และรับงานสร้างบ้านอยู่

“มีใครอยู่มั้ยครับ”

ไม่ว่าจะตะโกนมากแค่ไหนก็ไม่มีเสียงตอบรับกลับมา

“ใครครับ”

หลังจากตะโกนไปหลายครั้งประตูก็เปิดออก ชายผมขาวกำลังจ้องมองผมอยู่

“ผมชื่อคิมด็อกมย็อง กำลังทำงานอยู่กับลูกสาวของคุณครับ”

เขามองมาที่ผมนิ่งๆ ใบหน้าดูจมอยู่กับความคิด

ไม่นานก็ยอมเอ่ยปากพูด

“เข้ามาสิ”

ภายในบ้านมีการจัดระเบียบอย่างดีต่างจากข้างนอก

“ดื่มด้วยกันหน่อยมั้ย”

ซอลคังอินพูดพลางยื่นแก้วมาให้ผม ผมเห็นมักกอลลีสีน้ำนมอยู่ในชาม

เป็นมักกอลลีที่เขาหมักเอง

ผมรับแก้วมา นี่เป็นครั้งแรกที่ผมได้ดื่มเหล้าทันทีที่พบกับคนอื่น ผมก็อยากรู้รสชาติแบบนั้นเหมือนกัน

ผมดื่มมักกอลลีเข้าไปหนึ่งแก้ว

รสชาติมันต่างจากมักกอลลีทั่วไป เข้มข้นแต่ไม่มีรสแหลมๆ เฉพาะตัวของมักกอลลี

เป็นรสชาติที่เข้ากับโยเกิร์ตได้อย่างยอดเยี่ยม จนผมถึงกับสงสัยว่าเขาตั้งใจหมักให้เป็นแบบนี้หรือเปล่า

ความลับของโยเกิร์ตดูเหมือนจะอยู่ที่มักกอลลีของเขาอย่างแน่นอน

“ว่าแต่เหตุผลที่มาถึงที่นี่คืออะไรล่ะ”

“ผมมาที่นี่เพื่อพบผู้อาวุโสครับ”

“มีธุระอะไรล่ะ”

ผมบอกเรื่องที่ว่าจะทำงานร่วมกันในฟาร์ม ส่วนเขานั่งฟังนิ่งๆ เท่านั้น

ผมยังพูดถึงเรื่องการเลี้ยงโคนมแบบระบบเปิดและฟาร์มปศุสัตว์ครบวงจรด้วย

และปิดท้ายด้วยการพูดถึงโยเกิร์ตมักกอลลีที่จะทำเป็นผลิตภัณฑ์ตัวอย่าง

ซอลคังอินฟังผมพูดจนจบถึงพูดออกมา

“ฉันไม่ใช่คนทำมักกอลลีน่ะสิ”

“ผมทราบครับ ว่าท่านเป็นคนเลี้ยงโคนมและทำธุรกิจฟาร์มปศุสัตว์”

“ถ้ารู้อยู่แล้วก็ดื่มมักกอลลีแล้วก็ไปซะ”

ปฏิกิริยาของเขาเย็นชาอย่างที่คาดไว้

ไม่รู้ว่าซอลคังอินกระหายน้ำหรือเปล่าถึงดื่มมักกอลลีได้อย่างสดชื่น

ผมรอจนเขาวางแก้วลง

“ผมมีวิธีที่จะทำให้ได้ฟาร์มปศุสัตว์กลับคืนมาอีกครั้งครับ”

**เอาเลยท่านประธาน เอาลุงมาทำงานให้ได้!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **97**

**ตอนที่ 97 โยเกิร์ตที่ผลิตโดยฟาร์มบ้านซอล**

ดวงตาของซอลคังอินเป็นประกายราวกับคนสร่างเมา

"หมายความว่ายังไง นายบอกว่ามีวิธีทำให้ได้ฟาร์มปศุสัตว์กลับมางั้นเหรอ”

เขาถามขณะเบิกตากว้าง

“หากฟาร์มปศุสัตว์ที่ดูแลอยู่ตอนนี้ประสบความสำเร็จ ผมวางแผนที่จะสร้างฟาร์มปศุสัตว์แห่งที่สองครับ ผมคิดไว้ว่าจะสร้างที่เมืองยังพย็องในจังหวัดคย็องกีครับ เป็นเมืองที่ท่านเคยทำฟาร์มปศุสัตว์ ผมวางแผนที่จะมอบฟาร์มปศุสัตว์ที่นั่นให้ท่านดูแลครับ”

“นี่นายกำลังล้อเล่นกับฉันงั้นเรอะ”

น้ำเสียงของซอลคังอินฟังดูโมโห

“ผมตัดสินใจจากประสบการณ์ของท่านครับ ต่อให้เป็นวันข้างหน้าผมก็ไม่คิดจะล้อเล่นกับท่านเลยนะครับ”

“นายจะให้ฉันดูแลฟาร์มที่มันยังไม่มีตอนนี้เนี่ยนะ”

“ผมไม่ได้บอกว่าผมจะสร้างฟาร์มปศุสัตว์ตอนนี้ แต่บอกว่าขึ้นอยู่กับความสำเร็จของฟาร์มปศุสัตว์ที่ดูแลอยู่ตอนนี้ต่างหากล่ะครับ”

ซอลคังอินจ้องผมด้วยสายตาเย็บเยียบ

สีหน้าบ่งบอกว่าเขาไม่เชื่อผม

“ถ้าอย่างนั้นมีอะไรมารับประกันมั้ยว่าฟาร์มปศุสัตว์ที่นายดูแลอยู่ตอนนี้มันจะประสบความสำเร็จ”

“ไม่มีอะไรรับประกันความสำเร็จได้ตั้งแต่แรกหรอกครับ แต่ผมคิดว่าจะสำเร็จหรือไม่สำเร็จขึ้นอยู่กับกลยุทธ์การสร้างความแตกต่างครับ”

“กลยุทธ์การสร้างความแตกต่าง หมายความว่ายังไง"

“คนที่ทำฟาร์มปศุสัตว์มักจะคิดส่งนมไปขายตั้งแต่เริ่มต้น แต่ผลิตภัณฑ์หลักของฟาร์มปศุสัตว์ของเราไม่ใช่นมครับ”

“นมไม่ใช่สินค้าหลักเหรอ มันแปลกๆ อยู่นะ ทำฟาร์มปศุสัตว์ยังไงนมก็ต้องเป็นผลิตภัณฑ์หลักอยู่แล้วไม่ใช่เหรอ”

“ผู้คนจำนวนมากสูญเสียฟาร์มปศุสัตว์เพราะเรื่องที่แน่นอนแบบนั้นแหละครับ เมื่อเกิดวิกฤตินมและมีนโยบายโควตานมเข้ามา ทำให้ต้องขายนมที่นอกเหนือจากส่วนที่ได้รับโควตาในราคาต่ำกว่าทุนทั้งหมด และนั่นคือจังหวะที่ฟาร์มปศุสัตว์จะล้มละลายครับ”

ผมถอนหายใจหลังพูดจบ

เพราะซอลคังอินเป็นหนึ่งในเกษตรกรที่ได้รับความเสียหาย

“ผมไม่ได้ยกเรื่องนี้ขึ้นมาพูดเพื่อสะกิดแผลในอดีตของท่านนะครับ แต่เพราะต้องการบอกถึงทิศทางที่จะพัฒนาฟาร์มปศุสัตว์และกลยุทธ์ในการสร้างความแตกต่างครับ”

“กลยุทธ์การสร้างความแตกต่างของนายคือโยเกิร์ตสินะ”

"ใช่ครับ โยเกิร์ตมักกอลลีที่ทำจากฟาร์มปศุสัตว์บ้านซอลครับ”

“ฉันเข้าใจว่ากลยุทธ์การสร้างความแตกต่างที่นายกำลังพูดถึงคือโยเกิร์ต แต่ก็ยังมีบางอย่างที่ฉันยังไม่เข้าใจ นายมั่นใจได้ยังไงว่าโยเกิร์ตมักกอลลีจะขายดี”

“ตอนนี้ผมยังบอกไม่ได้ว่าโยเกิร์ตมักกอลลีจะขายดีครับ แต่ผมสามารถบอกท่านได้ว่าแผนของผมคืออะไร”

"แล้วแผนของนายคืออะไรล่ะ"

“ผมวางแผนที่จะรวบรวมลูกค้าประจำของโยเกิร์ตมักกอลลีครับ”

“ลูกค้าประจำ?”

“ลูกค้าที่ต้องการโยเกิร์ตมักกอลลีครับ”

“แล้วใครล่ะ ที่ต้องการโยเกิร์ตมักกอลลี”

“ไม่ว่าจะเป็นสินค้าประเภทอาหารหรือสิ่งของ ถ้ามีลูกค้าที่ต้องการสินค้า ตลาดก็จะเกิดขึ้นเองครับ โยเกิร์ตมักกอลลีมีสรรพคุณที่ยอดเยี่ยมในการแก้อาการท้องผูก ต้องขอบคุณลูกสาวของท่านนะครับ ที่ทำให้ผมได้รู้จักโยเกิร์ตมักกอลลี ผมวางแผนจะเจาะกลุ่มผู้บริโภคที่ต้องการโยเกิร์ตมักกอลลีครับ”

สีหน้าของซอลคังอินเปลี่ยนไป ดูอ่อนโยนขึ้นมาก

“ฉันคิดว่านายจะเปิดฟาร์มปศุสัตว์สุ่มสี่สุ่มห้า ถึงได้ปฏิเสธไปในตอนแรก ฉันด่วนสรุปไปเองสินะ”

เขาลดเสียงลงแล้วพูดต่อ

“นึกว่านายจะคิดแค่ว่าเลี้ยงโคนมแล้วก็ขายนม ฉันคิดไม่ได้เท่านายเลยจริงๆ ว่าแต่เราจะไปหาคนเหล่านี้จากไหนล่ะ ลูกค้าประจำที่นายบอก”

“ผมวางแผนที่จะหาพวกเขาผ่านชุมชนและคาเฟ่ต่างๆ ครับ”

ซอลคังอินลืมตาและตั้งใจฟัง

เขาพยักหน้าขณะที่ฟัง และทำหน้าเห็นด้วย

ผมเสนอให้เขาทำงานด้วยกันอีกครั้ง เขาคิดอยู่ครู่หนึ่ง

“ฉันจะลองทำงานสักสามเดือน ฉันอยากจะดูว่าสิ่งที่นายพูดจะเป็นจริงรึเปล่า”

"ขอบคุณครับ"

แม้จะกำหนดเส้นตายไว้สามเดือน แต่ก็เห็นได้ชัดเจนว่าเขาเปลี่ยนใจแล้ว

เขายังบอกผมถึงความฝันที่ยังไม่เป็นจริงของเขาด้วย

ความฝันของซอลคังอินคือการสร้างศูนย์การเรียนรู้ที่ฟาร์มปศุสัตว์

เขาบอกว่าเขาอยากเห็นเด็กๆ ให้อาหารลูกวัวและวิ่งเล่นไปรอบๆ

เขาเป็นผู้ชายที่มีด้านที่ซื่อตรงมากกว่าที่ผมคิดไว้เสียอีก เขาบอกให้ผมลุกขึ้นและรีบไปที่ฟาร์มปศุสัตว์ สีหน้าเขาดูสงสัยมากว่าฟาร์มปศุสัตว์ของผมเป็นอย่างไร

เป็นคนรีบร้อนน่าดู

ผมรั้งเขาไว้ ถึงเราจะไม่ได้ดื่มไปเยอะแต่ก็อยู่ในสภาพที่ดื่มมักกอลลีไปแล้ว

จะเดินทางเลยไม่ได้ เลยตกลงกันว่าจะนอนค้างหนึ่งคืนแล้วค่อยออกเดินทางเช้ามืดวันรุ่งขึ้น

ผมคุยกับเขาเรื่องงานในฟาร์มปศุสัตว์จนถึงเช้ามืด

ผมบอกซอลคังอินเกี่ยวกับแผนการที่จะซื้อหุ่นยนต์รีดนมวัวด้วย แม้ว่าเขาจะอยู่ในธุรกิจผลิตภัณฑ์จากนมมามากกว่า 20 ปี แต่เขากล่าวว่านี่เป็นครั้งแรกที่เคยได้ยินเรื่องนี้

แม้แต่ในยุโรปเองประวัติของหุ่นยนต์เครื่องรีดนมก็ยังมีไม่มาก จึงถือว่าคุ้มที่จะทำ

เขาเล่าเรื่องให้ผมฟังอีกหลายๆ เรื่อง

เขามีความรู้มากมาย ตั้งแต่เรื่องการดูแลจัดการโคนมไปจนถึงการทำอาหารสัตว์แบบอินทรีย์

ถ้าได้ทำงานร่วมกับเขา ฟาร์มปศุสัตว์ของเราคงจะยกระดับไปได้อีกขั้น

\*\*\*

คืนนั้นซอลมินจูนอนไม่หลับ

เพราะไม่มีการติดต่อจากคิมด็อกมย็อง

เธอลังเลว่าจะโทร.ไปหาก่อนดีไหม แต่ก็ทำไม่ได้เพราะกังวลใจ

แม่และลูกสาวนอนอยู่ในห้องเดียวกันอย่างที่ไม่ได้ทำมานานแล้ว จู-มย็องฮีรู้ดีว่าทำไมลูกสาวของเธอถึงเป็นกังวล

เธอชวนลูกสาวที่กำลังพลิกตัวคุย

“ให้แม่โทร.หาพ่อมั้ย”

"มันดึกแล้วค่ะ คงไม่มีเรื่องอะไรหรอกใช่มั้ยคะ”

“ผู้ชายที่เป็นเจ้าของฟาร์มคนนั้นน่าทึ่งจริงๆ”

จู-มย็องฮีเปลี่ยนเรื่อง

“จู่ๆ พูดอะไรคะเนี่ย”

“แม่หมายถึงคนหนุ่มสาวนี่มีไฟดีนะ ไม่มีความลังเลในเรื่องงานเลย”

“แม่ตั้งใจจะพูดอะไรแปลกๆ อีกแล้วใช่มั้ย”

“ไม่ได้แปลก แต่เขาอาจจะคุยกับพ่อเราได้อย่างราบรื่นก็ได้”

“แม่คิดอย่างนั้นเหรอคะ แต่พ่อบอกว่าจะไม่ทำตั้งแต่แรกแล้วนี่คะ”

“กลับกันที่เขาไม่ติดต่อมาเลยอาจจะเป็นนิมิตหมายว่าจะมีข่าวดีก็ได้นะ”

จู-มย็องฮีพูดยิ้มๆ

“เป็นนิมิตหมายที่ดีที่เขาไม่ติดต่อมาเหรอคะ”

“เพราะว่ากับคนที่ไม่ชอบน่ะ พ่อเขาไม่คุยด้วยด้วยซ้ำ”

“ค่ะ หนูรู้ดีเลยละค่ะ พ่อน่ะจะคุยกับคนที่เขาชอบเท่านั้น ถ้าไม่ชอบแค่นิดเดียว สีหน้าเขาจะออกทันทีเลย...”

"ก็เพราะแบบนั้นไง"

“แบบนั้นเหรอคะ”

“ที่ไม่ติดต่อมา ก็หมายความว่าคุยกันเยอะขึ้น อาจจะนั่งคุยอยู่ในห้องแบบพวกเราก็ได้”

"ไม่มีทาง เป็นไปไม่ได้”

ซอลมินจูทำหน้าไม่อยากจะเชื่อ

จู-มย็องฮีมองหน้าลูกสาวแล้วยิ้มออกมาอย่างเอ็นดู

“ว่าแต่ว่า แม่คะ”

ซอลมินจูหันมาถาม

“โยเกิร์ตมักกอลลีทำขึ้นเพราะอาการท้องผูกของหนูจริงเหรอคะ”

ซอลมินจูถามด้วยแววตาเป็นประกาย

**ในที่สุดดด**

**ท่านประธานเก่งมากก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **98**

**ตอนที่ 98 แจกโยเกิร์ตช่วยคนท้องผูก**

“ใช่แล้ว มันทำขึ้นเพื่อช่วยลูกสาวของแม่ที่กำลังตกที่นั่งลำบาก”

จู-มย็องฮีพูดด้วยน้ำเสียงขี้เล่น

“ดูสายตาแล้วไม่น่าใช่นะ”

ซอลมินจูถามด้วยแววตาสงสัย

“ถึงเพิ่งจะมาบอกตอนนี้ แต่ความจริงมันไม่ใช่แค่เพราะลูกท้องผูกหรอกนะ”

"ว่าแล้วไง หนูว่าแล้วเชียว เล่าความจริงให้หนูฟังหน่อยสิคะ”

“เพราะแม่เองก็ท้องผูกเหมือนกัน”

"อะไรนะ? แม่ก็ท้องผูกเหมือนกันเหรอ งั้นนี่ก็เป็นกรรมพันธุ์แล้ว”

แม่ลูกหัวเราะคิกคัก

“เป็นปฏิบัติการพิเศษสำหรับแม่และลูกสาวไง พ่อเขาก็มาช่วยด้วยนะ”

“พ่อก็มาช่วยด้วยเหรอคะ”

“พ่อเขาไม่ได้หมักมักกอลลีเพราะจะไว้ดื่มหรอกนะ แต่เพราะจะทำโยเกิร์ตต่างหาก”

"จริงเหรอคะ หนูไม่เคยได้ยินอะไรแบบนั้นเลยนะ”

“เพราะพ่อเขาไม่ใช่คนที่จะมาพูดอะไรแบบนั้นไง เขาพยายามหนักมากเลยนะ ที่จะทำมักกอลลีที่จะเข้ากันได้ดีกับโยเกิร์ตน่ะ”

ซอลมินจูตกอยู่ในห้วงความคิดอยู่ครู่หนึ่ง เธอไม่ชอบที่พ่อของเธอหมักมักกอลลี

เธอคิดว่าพ่อติดเหล้า

“หนูไม่รู้เลย”

“เพราะอย่างนั้นแม่ก็เลยโล่งใจที่เราหายท้องผูก”

ทั้งคู่ผล็อยหลับไปขณะที่พูดคุยกัน

วันรุ่งขึ้นแม่และลูกสาวตื่นตั้งแต่เช้ามืด เพราะติดเป็นนิสัยไปแล้ว

ไม่ว่าจะนอนดึกแค่ไหน พอถึงช่วงเช้ามืดก็จะรู้สึกตัวเอง

ซอลมินจูไปที่คอกสัตว์

ในตอนนั้น มีรถคันหนึ่งขับเข้ามาในฟาร์มปศุสัตว์

เป็นรถของคิมด็อกมย็อง

เธอวิ่งไปเจอเขา เธอเกือบจะเป็นบ้าตายด้วยความสงสัยว่ามีเรื่องอะไรกับพ่อของเธอหรือไม่

เธอลืมคำพูดไปชั่วขณะเพราะภาพที่น่าประหลาดใจ

"พ่อ…”

พ่อของเธอลงมาจากรถของคิมด็อกมย็อง

“ผมไปรับคุณพ่อมาแล้วครับ”

ผมบอกซอลมินจู แต่เธอก็ยังมีสีหน้าไม่อยากเชื่ออยูดี

\*\*\*

ชองกาฮีโทร.มาหาผม เป็นเวลาหนึ่งสัปดาห์แล้วที่ผมส่งโยเกิร์ตไปให้เธอ

“นายใส่อะไรลงไปในโยเกิร์ตกันแน่น่ะ”

ผมเอาแต่กลั้นหัวเราะจนเหนื่อย แค่ได้ยินเสียงก็เหมือนจะรู้แล้ว

“ผลเป็นไง”

“ฉันถามว่านายใส่ผงวิเศษอะไรลงไปแน่!”

ดูจากที่เธอตอบไม่ตรงคำถาม ผลลัพธ์ที่ได้ก็น่าจะชัดเจนแล้ว

“ฉันไม่ได้ใส่ผงวิเศษอะไร แต่เติมมักกอลลีกับน้ำผึ้งลงไปแทน”

“มักกอลลี!”

เธอไปต่อไม่ถูก

“ทำไมล่ะ ไม่น่าเชื่อรึไง”

“มันไม่มีรสชาติแบบของมึนเมาเลยนะ”

“เพราะในกระบวนการทำโยเกิร์ต แอลกอฮอล์จะหายไปหมดไง”

"อย่างนี้นี่เอง แล้วก็น้ำผึ้งน่ะเป็นน้ำผึ้งของพวกเรารึเปล่า”

“ก็ต้องใส่น้ำผึ้งของพวกเราสิ”

“มันดีมากจริงๆ ทั้งๆ ที่ยาก็ช่วยอะไรไม่ได้แท้ๆ แต่อันนี้กลับทำให้สบายท้องจริงๆ...”

เธอพูดถึงแค่ตรงนั้น ท่าทางจะรู้ตัวแล้วว่าถ้าพูดมากกว่านี้จะกลายเป็นเรื่องน่าอาย

เธอพูดส่งท้ายด้วยการขอให้ผมส่งโยเกิร์ตไปเพิ่ม

ผมเลยต้องส่งโยเกิร์ตไปช่วยเหลือเธอที่ตกที่นั่งลำบาก

ในขณะที่กาฮีกำลังกินโยเกิร์ต ผู้คนที่โรงงานผลิตเทียนก็กินโยเกิร์ตด้วยเช่นกัน

คุณย่าหลายคนก็มีอาการท้องผูก และได้ผลดีพอๆ กับกาฮีเลย

พวกท่านพูดขอบคุณและบอกว่ารู้สึกสบายท้องขึ้นมาก

โยเกิร์ตบ้านซอลนั้นโดดเด่นในเรื่องการช่วยบรรเทาอาการท้องผูกได้อย่างไม่มีข้อสงสัย

การยืนยันเพียงเท่านี้ก็ถือว่าเพียงพอแล้ว

ถึงเวลาที่จะไปพบกับผู้บริโภคอย่างเต็มตัวแล้ว

\*\*\*

ผมนัดประชุมกับฝ่ายดูแลเว็บช็อปปิ้งออนไลน์

โดยมีหัวหน้าฝ่ายแพกมินซอกและช็อนฮีซอกประชุมด้วยกัน

เป็นการประชุมเชิงกลยุทธ์เพื่อรวบรวมลูกค้าหลักของโยเกิร์ตมักกอลลี

“ผมวางแผนจะให้โยเกิร์ตฟรีแก่ผู้ที่มีอาการท้องผูกครับ”

"ฟรีเหรอครับ"

ช็อนฮีซอกถามพร้อมทำแววตาประหลาดใจ

ถึงจะเป็นปีค.ศ. 2007 แล้ว แต่การตลาดแบบกลุ่มทดลองใช้ฟรีก็ยังไม่ใช่เรื่องปกติ

นี่เป็นกลยุทธ์ในการรวบรวมผู้ทดลองใช้ภายใต้เงื่อนไขที่กำหนดเอาไว้และให้ไปบอกต่อกันแบบปากต่อปาก

“เนื่องจากติดปัญหาเรื่องวันหมดอายุ ผมก็เลยจะให้โยเกิร์ตที่กินได้ประมาณหนึ่งสัปดาห์ครับ”

“คิดไว้กี่คนครับ”

มินซอกถามขณะหมุนปากกาลูกลื่น

“คิดว่าประมาณหนึ่งร้อยคนน่าจะมีประสิทธิภาพครับ”

ไม่ใช่จำนวนที่มากหรือน้อยเกินไป

“วางแผนที่จะโฆษณาไปทั่วประเทศเลยรึเปล่าครับ”

มินซอกวางปากกาลูกลื่นลงแล้วถามต่อ

“ผมคิดจะกำหนดเป็นเขตๆ ไปครับ”

“ถ้ากำหนดเป็นเขตๆ ก็แสดงว่าจะรวบรวมคนเฉพาะเขตสินะครับ”

"ใช่แล้วครับ ผมอยากเริ่มต้นที่พูซานครับ”

“พูซานเหรอครับ”

ช็อนฮีซอกถามขึ้น ท่าทางเขาจะเดาไว้ว่าเป็นโซล

“เหตุผลที่ผมเลือกพูซานนั้นไม่ซับซ้อนเลยครับ เพราะอยู่ใกล้เมืองใหญ่ อาหารที่เราขายคือโยเกิร์ตธรรมชาติ ไม่มีสารกันบูด ซึ่งหมายความว่าของจะเสียง่ายกว่าปกติ ถ้าเป็นระยะทางถึงพูซาน ผมคิดว่าไม่น่าจะมีปัญหาอะไรนะครับ”

มินซอกและช็อนฮีซอกพยักหน้าเห็นด้วยกับผม

การเจาะกลุ่มเมืองหลวงตั้งแต่ต้นนั้นมีแต่จะเกินกำลังของเรา

ผมคิดว่าจะค่อยๆ ไต่ขึ้นไปเรื่อยๆ โดยเริ่มจากเมืองหลวงอันดับที่สองอย่างพูซานก่อนดีกว่า

“ถ้างั้นก็เหลือแค่รวบรวมคนแบบจำกัดพื้นที่ในพูซานแล้วใช่ไหมครับ”

มินซอกกล่าวขณะจดบันทึก

“ครับ แค่รวบรวมคนที่มีอาการท้องผูกซึ่งอาศัยอยู่ในพูซานก็เรียบร้อยแล้วครับ”

ช็อนฮีซอกยิ้มราวกับว่าเขานึกอะไรบางอย่างได้

“มีไอเดียดีๆ อะไรรึเปล่าครับ”

“ผมนึกถึงชุมชนที่ผมทำกิจกรรมด้วยอยู่ครับ”

“ชุมชนแบบไหนครับ”

“เป็นสถานที่ที่ผู้ป่วยทุกประเภทมารวมตัวกัน เรียกว่า <ถ้าเป็นคน...มันก็ป่วย>”

“ที่นั่นก็ดีเหมือนกันครับ แต่อย่าลืมชุมชนท้องถิ่นนะครับ”

“เราจะต้องมองหาคนที่มีอาการท้องผูกตั้งแต่คนวัยทำงานไปจนถึงนักศึกษา และต้องเป็นคนที่อยู่ในพูซานเท่านั้นด้วยนะครับ”

มินซอกพูดเพื่อเป็นการสรุปการประชุม

ผมคิดว่าเราน่าจะเปิดรับสมัครกลุ่มทดลองใช้ได้ไม่ยากถ้าทั้งสองคนร่วมมือกัน

แต่หลังจากผ่านไปไม่ถึงหนึ่งสัปดาห์ที่ผมมอบหมายให้พวกเขาเปิดรับสมัครกลุ่มทดลองชิม

มินซอกเรียกผมไปคุยแยกต่างหาก

“มีปัญหา”

"ปัญหา?"

ผมไม่เคยทันคิดด้วยซ้ำว่าจะเกิดปัญหา

"บอกให้มันละเอียดๆ หน่อย มีปัญหาอะไร”

“การเปิดรับสมัครกลุ่มทดลองชิมได้รับเสียงตอบรับล้นหลาม แล้วไม่ได้มาขอให้รับเพิ่มอีกแค่นิดหน่อยนะ แต่ขอรับเพิ่มอีก 100 คนไม่ได้เหรอ”

เขาถามพร้อมทำหน้าตัดสินใจลำบาก

“ฉันไม่คิดว่าจะมีคนที่กำลังลำบากเพราะท้องผูกเยอะขนาดนี้”

พลังแห่งของฟรีนี่สุดยอดจริงๆ

ผู้คนที่ต้องการโยเกิร์ตกำลังหลั่งไหลเข้ามา

**พลังแห่งของฟรี55555**

**ขอทดลองด้วยคนค่ะท่านประธาน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **99**

**ตอนที่ 99 สูตรลับทำมักกอลลีของบ้านซอล**

หลังจากที่ซอลคังอินมาร่วมงานด้วย ฟาร์มปศุสัตว์มีชีวิตชีวาขึ้นมาก คนที่มีความสุขที่สุดก็คือซอลมินจู เพราะว่าสมาชิกครอบครัวของฟาร์มปศุสัตว์บ้านซอลมารวมตัวกัน

ซอลคังอินดูแลโคนมและทำมักกอลลี

ผมตั้งใจมองภาพของเขากำลังทำมักกอลลี

เขาหุงโคดูบับ [1] ด้วยข้าวเหนียวและผสมกับยีสต์เพื่อทำมักกอลลี

เขาเอายีสต์มาจากที่บ้านของเขาเอง

“ยีสต์นี่คุณก็ทำเองเหมือนกันเหรอครับ”

ผมถามพลางชี้ไปยังยีสต์ที่บดละเอียดแล้ว

“ฉันทำเอง เพราะรสชาติของมักกอลลีขึ้นอยู่กับยีสต์น่ะ”

“ใช้ส่วนผสมอะไรบ้างเหรอครับ”

“ฉันใช้ถั่ว ข้าวโอ๊ตและข้าวไรย์ ยีสต์นี่เป็นเคล็ดลับในการทำมักกอลลีของฉัน”

อย่างที่ซอลคังอินพูด ยีสต์เป็นส่วนประกอบสำคัญของมักกอลลี ส่วนผสมและวิธีการทำยีสต์จะแตกต่างกันตรงเทคนิคพิเศษที่ใช้

เขาได้วิจัยและพัฒนามักกอลลีที่เข้ากันได้ดีกับโยเกิร์ต ให้ความรู้สึกสดชื่นแม้ว่าจะไม่ได้เติมสารให้ความหวานก็ตาม

และมันเข้ากับโยเกิร์ตได้อย่างมหัศจรรย์

จู่ๆ ความคิดที่ว่าแค่มักกอลลีของเขาก็เป็นสินค้าได้แล้วก็แว่บเข้ามาในหัวของผม

ถ้าขายมันตอนที่มักกอลลีเป็นที่นิยมได้ก็คงจะดี แต่ตอนนี้ยังไม่ถึงเวลา

ตอนนี้เป็นตอนที่ต้องทุ่มความสนใจไปที่โยเกิร์ต

ซอลคังอินถามผมในช่วงที่เขาพัก

“ฉันอยากทำห้องยีสต์ ขอใช้พื้นที่ได้มั้ย”

“ใช้ได้ตามต้องการเลยครับ และท่านก็ไม่จำเป็นต้องออกแรงเองเลยครับ เดี๋ยวผมทำให้”

"ไม่ต้องหรอก ฉันทำเพราะอยากทำน่ะ”

เขาพูดยิ้มๆ

ล่าสุดซอลคังอินทำงานเป็นช่างไม้อยู่ เขาเป็นคนขยันและฝีมือดี แม้แต่ห้องยีสต์เขาก็หวังว่าจะสร้างมันด้วยตัวเอง

ผมให้เขาทำในสิ่งที่เขาต้องการ

ขณะที่ซอลคังอินกำลังทำมักกอลลี จู-มย็องฮีภรรยาของเขาก็ทำโยเกิร์ต

เป็นโยเกิร์ตที่ใช้นมสดใหม่ที่ได้จากฟาร์มและมักกอลลี

และเป็นโยเกิร์ตที่ไม่เหมือนใครโดยใส่มักกอลลีลงในนม

โยเกิร์ตถูกทำให้ร้อนระหว่างกระบวนการผลิต ซึ่งทำให้แอลกอฮอล์ของมักกอลลีระเหยไป

แล้วค่อยเติมน้ำผึ้งปิดท้าย

การปรับความเข้มข้นให้เหมาะสมเป็นกุญแจสำคัญ

เราทำโยเกิร์ตโดยเปลี่ยนความเข้มข้นของน้ำผึ้งในทุกๆ วัน

พวกเรากินโยเกิร์ตที่เธอทำทุกวัน

สมาชิกในครอบครัวของเกษตรกรภูเขาชีรีทั้งหมดกลายเป็นคณะประเมินผล

สรรพคุณก็ส่วนหนึ่ง แต่รสชาติก็สำคัญเช่นกัน

ล่าสุดรสชาติของโยเกิร์ตดีขึ้นอีกระดับหนึ่ง จนไม่มีปัญหาในการแจกจ่ายให้กับกลุ่มทดลองชิมแล้ว

ซอลมินจูดูและเรียนรู้สิ่งที่แม่ของเธอทำอยู่ข้างๆ กัน

ผมขอให้บ้านซอลพักงานในฟาร์มปศุสัตว์และหันมาทุ่มเทให้กับการทำโยเกิร์ต

ทุกคนพยักหน้าเห็นด้วย แต่พวกเขาก็ยังตื่นตั้งแต่เช้ามืดและไปทำงานในฟาร์มปศุสัตว์อยู่ดี

ถึงห้ามไปก็ไม่ช่วยอะไร พวกเขาแค่หัวเราะและบอกว่ามันเป็นนิสัยที่ติดตัวพวกเขาไปแล้ว

สิ่งที่ผมทำได้คือการจัดหาบ้านพักที่สะดวกสบายให้พวกเขา

ผมเจอบ้านพักใกล้ฟาร์มปศุสัตว์ เป็นบ้านพักของเกษตรกรที่ได้รับการดูแลอย่างดี

ผมเช่าบ้านในนามบริษัท หลังจากจัดการซ่อมแซมเสร็จ สมาชิกบ้านซอลก็สามารถย้ายเข้าไปอยู่ได้เลย

ซอลมินจูดูมีความสุขจริงๆ

\*\*\*

ผมไปฟาร์มเลี้ยงผึ้งหลังจากที่ไม่ได้ไปมานาน ทั้งพ่อและแม่อยู่ที่ฟาร์มผึ้งทั้งคู่

“วันนี้ออกมาทั้งสองคนเลยนะครับ”

"แกมาทำอะไรที่นี่น่ะ"

พ่อพูดขึ้นทันที

"ทำไมครับ ผมมาไม่ได้เหรอ”

“ก็ตอนนี้แกเป็นคนของฟาร์มปศุสัตว์ไปแล้วนี่”

แม่หัวเราะกับคำพูดของพ่อ

“พ่อเขาน้อยใจที่ลูกไม่ได้อยู่ด้วยน่ะ”

แม่มองมาที่ผมแล้วพูดขึ้น ที่ผ่านมาผมยุ่งอยู่กับงานในฟาร์มปศุสัตว์

“ขอโทษทีครับ ช่วงนี้ยุ่งนิดหน่อย”

"ไม่เป็นไร เพราะอย่างนั้นฉันเลยได้กินโยเกิร์ตอร่อยๆ”

พ่อพูดด้วยสีหน้าเรียบเฉย

พ่อกับแม่เตรียมตัวจะออกจากฟาร์มเลี้ยงผึ้ง

“จะไปไหนกันครับ”

“ไปสวนลูกพลับ”

แม่พูดพลางสวมถุงมือ

“ช่วงนี้ไม่ค่อยเห็นแตน เลยเลี้ยงผึ้งง่ายขึ้นเยอะ ค่อยมีเวลาไปดูสวนลูกพลับหน่อย”

แตนเป็นศัตรูที่ใหญ่ที่สุดของเกษตรกรผู้เลี้ยงผึ้ง ถ้าแก้ปัญหาเรื่องแตนได้การเลี้ยงผึ้งก็ไม่ใช่เรื่องยาก

อัญมณีอำพันที่เอามาจากถ้ำคอยปกป้องฟาร์มผึ้งอยู่

“ปีนี้ก็จะทำการเกษตรลูกพลับแห้งใช่มั้ย”

พ่อมองผมแล้วถาม

“ทำสิครับ”

"โอเค ต้องแบบนั้นสิ บ้านเรารอดมาได้ด้วยลูกพลับแห้งนี่นะ”

พ่อพูดด้วยสายตาที่มีความหมาย

ทั้งครอบครัวมารวมกันได้เพราะเริ่มทำลูกพลับแห้ง

รวมถึงเป็นความตั้งใจแรกของผมด้วย

\*\*\*

นี่เป็นเวลาประชุมของเกษตรกรภูเขาชีรี

ทุกคนมารวมกันยกเว้นคนที่ทำงานในฟาร์มปศุสัตว์

กลุ่มทดลองชิมโยเกิร์ตเป็นประเด็นสำคัญ

ผมถามฮันกีทักก่อนจะการประชุมอย่างเป็นทางการ

“การขออนุญาตผลิตอาหารแปรรูปเป็นไงบ้างครับ”

“ได้รับอนุญาตมาแล้วครับ”

“แล้วการรับรองมาตรฐานเกษตรอินทรีย์ล่ะครับ”

“อยู่ระหว่างดำเนินการครับ ขั้นตอนการส่งเอกสารและการตรวจสอบค่อนข้างเยอะเลยใช้เวลานานหน่อย แต่น่าจะได้รับใบรับรองในอีกไม่นานนี้แหละครับ เพราะตั้งแต่ปีนี้กระทรวงการเกษตรเป็นคนดำเนินการ เลยท่าทางจุกจิกขึ้น”

เป็นปีที่เริ่มมีการรับรองผลผลิตปศุสัตว์ที่ปลอดยาปฏิชีวนะเพิ่มเข้ามาในอุตสาหกรรมปศุสัตว์

“เราจะได้รับผลรับรองตอนจบอีเวนต์กลุ่มทดลองชิมพอดีรึเปล่าครับ”

“น่าจะมีเวลาพอถึงตอนนั้นครับ”

ฮันกีทักกล่าวอย่างมั่นใจ แค่นั้นก็เพียงพอแล้ว

ถ้าได้ผลการรับรองมา เราก็สามารถเพิ่มเครื่องหมายรับรองลงในโยเกิร์ตได้

จะเป็นโยเกิร์ตเกรดพรีเมียมตัวแรกที่มีใบรับรองมาตรฐานเกษตรอินทรีย์

“แล้วกลุ่มทดลองชิมเป็นยังไงบ้างครับ”

ผมถามหัวหน้าทีมแพกมินซอก

“อย่างที่บอกไปในตอนนั้น เรากำลังรับสมัครเพิ่มอีกหนึ่งร้อยคนครับ แน่นอนว่าเราวางแผนที่จะเลือกคนที่อาศัยอยู่ในพูซาน แต่ว่ากลุ่มทดลองชิมที่เลือกในครั้งนี้จะถูกจำกัดตามอายุและเพศนะครับ”

“จำกัดเหรอครับ”

ผมสงสัยว่าข้อจำกัดคืออะไร

“นี่คือเนื้อหาที่ได้จากการประชุมของทีมเว็บช็อปปิ้งออนไลน์ครับ เราวิเคราะห์เพศและกลุ่มอายุที่มีอาการท้องผูกรุนแรง ผลการวิเคราะห์ชี้ว่าพนักงานออฟฟิศเพศหญิงที่อยู่ในช่วงอายุ 20 - 30 ปี จะเป็นลูกค้าหลักของผลิตภัณฑ์ของเราครับ”

"เป็นความคิดที่ดีเลยนะครับ ให้คนที่เพิ่มมาเป็นพนักงานออฟฟิศหญิงในวัย 20 - 30 ปี ที่อาศัยอยู่ในเขตพูซานได้เลยครับ”

มินซอกดูมั่นใจมากขึ้นกว่าเดิม

ถึงจะมีสมาชิกทีมแค่คนเดียว แต่เขาก็รู้สึกได้ถึงการทำงานเป็นทีม

“โยเกิร์ตที่แจกจ่ายให้กับกลุ่มทดลองชิมเป็นยังไงบ้างครับ”

ผมถามฮันกีทัก เป็นงานที่ได้มอบหมายให้ฝ่ายธุรการ

“ก่อนอื่น ขอพูดถึงการตั้งชื่อโยเกิร์ตก่อนนะครับ แน่นอนว่าโยเกิร์ตของเราเป็นโยเกิร์ตที่ทำจากเอนไซม์มักกอลลี แต่ผมคิดว่าดูจะไม่เหมาะเท่าไหร่ถ้าเอาชื่อมักกอลลีไปใช้ด้วยครับ ผมเห็นว่าเราควรใช้ชื่ออื่นให้สมกับที่เราใช้กลยุทธ์สินค้าพรีเมียมครับ”

“แล้วคุณตั้งชื่อมันว่าอะไรครับ”

“โยเกิร์ตฟาร์มเกรดพรีเมียมครับ”

“โยเกิร์ตฟาร์มเกรดพรีเมียมเหรอครับ”

“ตอนนี้ในตลาดยังไม่มีผลิตภัณฑ์ที่มาจากฟาร์มปศุสัตว์ครับ โยเกิร์ตที่จัดจำหน่ายในตลาดปัจจุบันมาจากบริษัทแปรรูปขนาดใหญ่ทั้งหมด เราใส่ชื่อโยเกิร์ตฟาร์มพรีเมียมลงไปก็จะเป็นชื่อที่ทำให้จดจำได้ดีว่านี่คือโยเกิร์ตเกรดพรีเมียมที่มาจากฟาร์มปศุสัตว์ครบวงจรครับ”

“ทำให้คนจดจำว่าเป็นโยเกิร์ตจากฟาร์มปศุสัตว์ครบวงจรสินะ เป็นความคิดที่ดีเลยครับ"

“ผมได้ดีไซน์ที่จะใช้กับโยเกิร์ตแล้วด้วยครับ แต่มีปัญหาอยู่อย่างหนึ่ง”

“ปัญหาอะไรเหรอครับ”

“น้ำผึ้งคือปัญหาครับ”

ฮันกีทักกล่าวด้วยสีหน้าจริงจัง

**ปัญหาอะไรกันนะ รอลุ้นนน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **100**

**ตอนที่ 100 บุกตลาดเจาะกลุ่มลูกค้าคาเฟ่**

“โยเกิร์ตที่เราจะมอบให้กับกลุ่มทดลองชิมมีส่วนผสมของนมสดและกาวชันผึ้งที่เราผลิตเอง ซึ่งมีปริมาณเพียงพอทั้งหมด แต่ปริมาณน้ำผึ้งป่ายังขาดแคลนอยู่ครับ”

“ถ้าเรื่องนั้น คุณไม่ต้องกังวลเลยครับ”

ในระหว่างการทดสอบ เรานำน้ำผึ้งป่ามาทำโยเกิร์ต

เนื่องจากผมยุ่งมาก จึงไม่มีเวลาอธิบายเรื่องที่ผมได้ปรึกษากับพักมุนโฮ

“ผมได้ทำข้อตกลงกับประธานสมาคมผึ้งพันธุ์ เขาสัญญาว่าจะจัดหาน้ำผึ้งให้ได้ตามที่เราต้องการเลยครับ”

“ข่าวดีเลยนะครับเนี่ย พูดตามตรงผมกังวลว่าราคาจะสูงเกินไปเพราะน้ำผึ้งป่าเนี่ยแหละครับ”

ฮันกีทักพูดด้วยสีหน้าคลายความกังวลลงไป

“หลังจากการหากลุ่มทดลองชิมเพิ่มเติมเสร็จเรียบร้อยแล้ว ก็เหลือแค่งานแจกจ่ายโยเกิร์ตแล้วสินะครับ”

ทุกคนพยักหน้า

ด้วยแววตาแห่งความคาดหวัง

“จะจัดการกับปัญหาการขนส่งยังไงดีครับ จะจัดส่งแยกกันเหมือนตอนที่ขายลูกพลับแห้งกับน้ำผึ้งใช่มั้ยครับ”

มินซอกถามด้วยท่าทางที่เขาคิดเอาไว้แล้วว่าต้องเป็นเช่นนั้น

“คราวนี้ผมจะให้ผู้บริโภคเข้ามารับของเองครับ”

ผมมองไปที่เพื่อนร่วมงานและเอ่ยขึ้น

นี่เป็นประเด็นสุดท้ายของการประชุมในวันนี้และเรื่องที่ผมต้องบอกกับพวกเขา

“ให้เข้ามารับโยเกิร์ตเองเหรอครับ”

ฮันกีทักถามด้วยท่าทางประหลาดใจ สมาชิกในทีมคนอื่นๆ รวมทั้งมินซอกก็แสดงสีหน้าแบบเดียวกัน

“ครับ ผมวางแผนที่จะให้พวกเขามารับโยเกิร์ตเอง พวกเขาจะได้รับโยเกิร์ตสดใหม่ทุกวันไงครับ”

ผมตัดสินใจหลังจากที่ผมส่งโยเกิร์ตที่หมดอายุในหนึ่งสัปดาห์ให้กาฮี สำหรับโยเกิร์ตแล้วความสดคือชีวิต

โยเกิร์ตจากฟาร์มปศุสัตว์ของเกษตรกรภูเขาชีรีนั้นไม่ใช้สารกันบูด

หากส่งโยเกิร์ตที่จะหมดอายุในหนึ่งสัปดาห์พร้อมกัน ก็มีความเสี่ยงที่โยเกิร์ตจะเสีย

ผมไม่อยากได้ยินว่ามีโยเกิร์ตเสียในระหว่างที่ทำการทดลองกับกลุ่มทดลองชิม

“ผมเข้าใจที่คุณพูดแต่เราไม่มีร้านค้าออฟไลน์นะครับ คุณจะใช้วิธีไหนแจกจ่ายโยเกิร์ตเหรอครับ”

ฮันกีทักถามด้วยท่าทางสงสัย

“ผมมีแผนจะวางขายในร้านที่พูซานครับ”

"ร้านค้าเหรอครับ อย่าบอกนะว่าคิดที่จะเปิดร้าน”

"ไม่ใช่ครับ ไม่ต้องตกใจขนาดนั้นครับ”

ผมพูดยิ้มๆ

“แล้วจะทำร้านยังไงครับ”

“ผมวางแผนที่จะร่วมมือกับคาเฟ่ในพูซานครับ วันนี้ผมมีนัดกับเจ้าของคาเฟ่ ถ้าคอนเฟิร์มเรื่องร้านแล้วผมจะมาบอกทันทีเลยครับ”

\*\*\*

ผมไปที่สวนสาธารณะยงดูซาน แม้ว่าจะเป็นใจกลางของพูซาน แต่ก็เป็นสถานที่ที่นักท่องเที่ยวไม่ค่อยได้แวะเยี่ยมชมสักเท่าไหร่

มีคาเฟ่ขนาดเล็กและขนาดใหญ่มากมายในย่านใจกลางเมือง

คาเฟ่เป็นที่นิยมมากจริงๆ เป็นยุคที่มีคาเฟ่มากมายตั้งแต่คาเฟ่แฟรนไชส์ไปจนถึงคาเฟ่ที่เป็นกิจการส่วนตัว

ผมเข้าไปในคาเฟ่แห่งหนึ่ง

เป็นคาเฟ่ที่เป็นกิจการส่วนตัว ไม่ใช่แฟรนไชส์ และค่อนข้างใหญ่

“คิมด็อกมย็อง ไม่ได้เจอกันนานแล้วนะเนี่ย ดีใจจัง"

เมื่อผมเข้าไปในคาเฟ่ ผู้ชายคนหนึ่งทักทายผมอย่างอบอุ่น

“คุณครูยังเหมือนเดิมเลยนะครับ”

"เหมือนเดิมอะไรล่ะ แก่แล้วเถอะ”

ซอนัมซู เขาเป็นครูสมัยมัธยมปลายของผม ตอนนี้เขาเปิดคาเฟ่ในย่านควังบก

เป็นร้านที่เปิดด้วยเงินเกษียณทั้งหมดของเขา

“ตอนนี้ทำฟาร์มปศุสัตว์อยู่เหรอ ครูคิดไม่ถึงเลยว่าคิมด็อกมย็องจะมาเป็นเกษตรกรได้”

“ผมเองก็คิดไม่ถึงเหมือนกันครับว่าครูจะมาเป็นเจ้าของคาเฟ่”

"ก็จริงนะ อย่างว่าแหละ"

ซอนัมซูยิ้มเขิน

“กิจการคาเฟ่ไปได้สวยรึเปล่าครับ”

ผมถามพลางมองไปรอบๆ ผมเป็นลูกค้าคนเดียวในร้าน รู้สึกเหมือนกำลังเหมาร้านใหญ่ๆ อยู่เลยทีเดียว

นักเรียนที่ดูเหมือนพนักงานพาร์ทไทม์ทำหน้าตาเบื่อหน่ายขณะอ่านหนังสืออยู่

“รู้สึกว่าครูจะไม่มีหัวในด้านธุรกิจเลยน่ะสิ ดื่มอะไรดีล่ะ”

"ขอกาแฟครับ"

"รอเดี๋ยวนะ เดี๋ยวครูไปชงให้เอง”

ครูซอนัมซูลุกขึ้นจากที่นั่ง ผมจ้องมองไปที่แผ่นหลังของเขา

เขาเป็นครูที่ดีที่สุดในความทรงจำของผม

เขาผูกพันกับบรรดานักเรียนที่เขาดูแลมาก เขาไม่ได้พูดคุยกับนักเรียนแค่เพียงเรื่องเกรดเท่านั้น

เขาเป็นคนที่เอ่ยปากชมนักเรียนบ่อยมากไม่เหมือนครูคนอื่นๆ

แค่นักเรียนพูดเก่งเขาก็ชมไม่ขาดปาก

หรือต่อให้นักเรียนเรียนไม่เก่งแต่ปากก็ยังบอกว่าเก่งมาก

เรียกว่ามีพลังที่จะโน้มน้าวใจคนเพราะเขาพูดเก่งจริงๆ มากกว่า

สุดท้ายเขาที่คอยชื่นชมคนอื่นแม้แต่เรื่องเล็กๆ น้อยๆ กลับถูกไล่ออก เพราะเขาแจ้งความว่ามีการทุจริตในโรงเรียนเอกชน

คนที่ควรถูกไล่ออกยังคงอยู่ที่โรงเรียน ส่วนครูที่เป็นคนแจ้งว่าพวกเขาทุจริตถูกไล่ออก

หลังจากนั้นเขาก็เลยกลับมาเปิดคาเฟ่ที่บ้านเกิดอย่างพูซาน เขาไม่เก่งเรื่องธุรกิจอย่างที่เขาพูด คาเฟ่ปิดตัวลงหลังจากเปิดได้ไม่กี่ปี

ตั้งแต่นั้นมาผมก็ไม่ได้ยินข่าวคราวของเขาอีกเลย

ทั้งหมดมันเป็นเรื่องในอดีต

“กาแฟมาแล้ว”

ซอนัมซูเสิร์ฟกาแฟด้วยใบหน้าที่สดใส

“เออใช่ เธอบอกว่าเธออยากขายโยเกิร์ตในร้านครูใช่มั้ย”

ซอนัมซูถามขณะดื่มกาแฟ

“ขอโทษทีนะ ทำยังไงดีล่ะ...”

เขามีสีหน้าลำบากใจ

"อะไรครับ"

“เพราะครูไม่ค่อยเก่งเรื่องธุรกิจ ถึงโยเกิร์ตจะดีแค่ไหน ครูก็ไม่รู้ว่ามันจะขายได้หรือเปล่าน่ะสิ”

“เป็นอีเวนต์แจกฟรีครับ ไม่ต้องกังวลเลยครับ"

“ตอนแรกครูก็เคยจัดอีเวนต์แจกฟรีนะ แต่ถึงจะแจกฟรีก็ไม่มีลูกค้าอยู่ดี”

เขาพูดด้วยแววตาสิ้นหวัง

“ครูจะปฎิเสธคำขอของลูกศิษย์เหรอครับ”

“ปฏิเสธอะไร ครูกลัวว่าลูกศิษย์ของครูจะแย่เพราะครูน่ะสิ”

“ถ้างั้นผมขอเอาของมาวางที่ร้านนะครับ”

ร้านค้ามีขนาดใหญ่และเครื่องทำความเย็นก็เพียงพอ มีพื้นที่เพียงพอสำหรับเก็บโยเกิร์ต

ถึงเขาจะไม่มีความสามารถในด้านธุรกิจ แต่เขามีพรสวรรค์ในการเริ่มงานใหญ่

“ถ้ามันไม่ดีก็อย่ามาโทษครูนะ”

ครูซอนัมซูพูดยิ้มๆ

\*\*\*

การเปิดรับสมัครกลุ่มทดลองชิมเสร็จสิ้นลงแล้ว และวันที่นัดไว้ก็มาถึง เกษตรกรภูเขาชีรียุ่งกันตั้งแต่เช้ามืด

เพราะต้องส่งโยเกิร์ตให้เสร็จก่อนช่วงเช้า

ผมเป็นคนไปส่งโยเกิร์ต เพราะครูอยากจะรับโยเกิร์ตด้วยตัวเอง

เราใส่โยเกิร์ตทั้งหมดไว้ในตู้เย็น

นอกจากนี้ยังมีขวดน้ำผึ้งขนาดเล็กที่จะมอบให้กับกลุ่มทดลองชิมด้วย

รวมถึงอธิบายวิธีการแจกให้ครูฟังจนเสร็จเรียบร้อย

"ฝากด้วยนะครับ"

ผมก้มหัวลาครู

คาเฟ่ ‘เฟรนด์ส’ เป็นร้านแรกที่เราส่งโยเกิร์ตไปขาย

หลังจากร่ำลากันเรียบร้อยแล้ว ผมก็เดินทางกลับเมืองฮาดง

เมื่อถึงบ้านก็ได้เวลากินมื้อเช้าในช่วงสาย

และครูซอนัมซูก็โทรมาหาผมพอดี

“ด็อกมย็อง”

น้ำเสียงของครูฟังดูตื่นเต้น

“มีปัญหาอะไรหรือเปล่าครับ”

“โยเกิร์ตหมดแล้ว”

"หมดแล้วเหรอครับ”

“นี่เป็นครั้งแรกตั้งแต่เปิดคาเฟ่เลย ที่มีคนมายืนเข้าแถวหน้าร้านเนี่ย”

ผมได้ยินเสียงหัวเราะของครูผ่านเข้ามาทางสายโทรศัพท์

**ด็อกมย็องกลับมาเพื่อช่วยทุกคนจริงๆ**

**รอดูความปังของโยเกิร์ต**

**[ ตามที่แจ้งในหน้าข้อมูลเบื้องต้น ตอนนี้เปิดให้อ่านฟรีตอนสุดท้ายแล้วน้าา พรุ่งนี้จะติดเหรียญย้อนหลังแล้วนะคะ ]**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **101**

**ตอนที่ 101 โยเกิร์ตมักก็อลลีแก้ท้องผูก**

ผมเปิดร้านให้ชิมฟรีมาห้าวันแล้ว มีคนมารับโยเกิร์ตที่ร้านกาแฟ ‘เฟรนส์’ กันมากมาย วุ่นวายไปหมด

ยอดขายของร้านกาแฟก็เพิ่มขึ้นด้วยเช่นกัน

ทางฟาร์มปศุสัตว์เองก็ตั้งอกตั้งใจผลิตโยเกิร์ต

ในช่วงได้พักหายใจหายคอหลังจากกินข้าวเที่ยง ระหว่างที่พวกโคนมกำลังเล็มหญ้าอยู่ในทุ่งหญ้าเขียวขจี ซอลคังอินก็เดินเข้ามาหาผม

“ขอนั่งด้วยได้มั้ย”

"ครับ เชิญเลยครับ"

เขานั่งบนเก้าอี้

“ฉันใฝ่ฝันอยากทำฟาร์มปศุสัตว์มาตั้งแต่เด็ก ตอนเริ่มทำฟาร์มครั้งแรกมีวัวแค่ตัวเดียวเอง” เขาพูดขึ้นพลางมองทุ่งกว้าง “ฉันเคยมีช่วงเวลาที่สวยงามอยู่เหมือนกัน ตอนนั้นฉันสนุกกับการเพิ่มจำนวนวัว”

ฟาร์มโคนมเคยมีช่วงได้รายรับมามากพอ เป็นยุคที่ปริมาณอุปสงค์เท่ากับปริมาณอุปทาน แต่สถานการณ์ตอนนี้กลับต่างออกไป

ผมต้องใช้ฟาร์มปศุสัตว์แห่งเดียวนี้เอาชนะให้ได้

“ว่าแต่ในฟาร์มมีวัวน้อยเกินไปมั้ย ดูเหมือนจะมีคนเยอะกว่าวัวอีกนะ” เขายิ้มพลางเอ่ยขึ้น

ผมเข้าใจว่าเขาถามด้วยเจตนาเช่นไร ผมมีวัวน้อยเกินไปเมื่อเทียบกับพื้นที่หนึ่งแสนพย็อง [1]

“ที่เราใช้วัวห้าตัวผลิตนมได้ขนาดนี้ ก็น่าทึ่งแล้วละครับ”

โคนมหนึ่งตัวให้น้ำนมได้สี่สิบลิตรต่อวัน

ที่ฟาร์มปศุสัตว์มีโคนมอยู่สิบตัว แต่มีวัวห้าตัวที่ให้น้ำนมได้

วัวห้าตัวให้น้ำนมได้สองร้อยลิตรต่อวัน

คนชิมฟรีมีสองร้อยคน ในหนึ่งวันผมแจกจ่ายโยเกิร์ตถ้วยละสองร้อยมิลลิลิตรให้ทุกคน คนละสองถ้วย

ถึงแม้จะเอานมวัวมาทำโยเกิร์ตแจกแล้ว ก็ยังเหลือผลผลิตอีกประมาณครึ่งหนึ่ง ก็เลยเอานมที่เหลือมาทำเป็นโยเกิร์ต และยกโควตาให้เกษตรกรภูเขาชีรี

รวมถึงเหลือให้สมาชิกโรงงานผลิตเทียนได้ลิ้มลองด้วยเช่นกัน

“ผมว่าจะเพิ่มวัวหลังจากจัดอีเวนต์ทดลองชิมเสร็จครับ”

เขาพยักหน้าเงียบๆ

ไม่ใช่แค่เรื่องวัว แต่ผมยังคิดจะเพิ่มอุปกรณ์อำนวยความสะดวกด้วย ว่าจะนำหุ่นยนต์รีดนมเข้ามาพร้อมกับวัว

ถ้าใช้หุ่นยนต์มารีดนมวัว ก็ไม่ต้องเพิ่มกำลังคนในฟาร์ม

หุ่นยนต์รีดนมวัวไม่ใช่เครื่องจักรที่พัฒนาขึ้นเพื่อรีดนมแบบบังคับขืนใจสัตว์

แต่จะรีดนมตามช่วงที่วัวต้องการ ว่ากันว่า วัวจะไม่เครียดเพราะพวกมันได้เดินเข้าเครื่องรีดนมด้วยความสมัครใจ โดยจะเดินเข้าไปในเครื่องรีดนมได้เองหลังจากถูกฝึกไม่กี่ครั้ง เป็นเครื่องมืออำนวยความสะดวกในหลายด้าน วัวเองก็ชอบ แถมยังทุ่นแรงคน แม้ว่าจะมีข้อเสียตรงที่เครื่องมีราคาแพง

“ถึงยังไง ก็ควรเตรียมตัวไว้เนิ่นๆ ดีกว่า เห็นมินจูเล่าว่า ผลตอบรับจากที่ให้ลองชิมก็ออกมาดีนี่”

“ใช่ครับ อีเวนต์ทดลองชิมกำลังไปได้สวยเลย”

“ถึงจะนำวัวเข้ามาทีหลัง แต่เราเตรียมเครื่องผลิตมักก็อลลีไว้ล่วงหน้าเลยดีมั้ย”

“ผมจะแจ้งฝ่ายธุรการเอาไว้ ถ้าบอกหัวหน้าทีมฮันกีทัก เขาจะช่วยจัดหาอุปกรณ์ที่ต้องใช้ให้ครับ”

“เอาตามนั้นเลย”

ซอลคังอินโชว์ทักษะงานไม้สร้างห้องยีสต์

เขาเป็นคนฉลาดหลักแหลมและมีฝีมือคล่องแคล่ว

\*\*\*

อียองโฮโทรศัพท์มาหาผม น้ำเสียงเขาตื่นเต้น

เขาชวนให้ไปพบกันที่ห้องวิจัย ผมจัดการงานที่ทำค้างไว้จนเสร็จแล้วไปห้องทำงานของเขา

“ผมนำเชื้อจุลินทรีย์มาทำเป็นผงสำเร็จแล้วครับ” เขาพูดทันทีที่เห็นหน้าผม

“เหนื่อยแย่เลยสิ”

“ไม่เป็นไรหรอกครับ มันก็เป็นการทดลองที่น่าสนใจดีนะ เพราะมีเป้าหมายอื่นเพิ่มมาด้วยครับ”

“เป้าหมายอื่นเหรอ”

“ลองดูอันนี้ก่อนครับ”

เขาวางของที่ทำเสร็จแล้วไว้ตรงหน้า

คีเฟอร์ [2] เป็นก้อนจุลินทรีย์ที่เชื้อเห็ดกับแบคทีเรียกรดอะซิติก [3] พึ่งพาอาศัยกันแล้วก่อตัวขึ้นมา มีลักษณะนุ่มนิ่ม รูปร่างคล้ายเห็ดและคล้ายป็อปคอร์นคั่วด้วย

ท้ายการทดลอง อียองโฮทำคีเฟอร์ให้เป็นผงสีขาว

ไม่รู้สึกถึงกลิ่นแปลกๆ และเป็นผงจุลินทรีย์แบบที่ผมต้องการ

“เก่งมาก”

“ไม่หรอกครับ”

อาจเพราะคำชมทำให้เขาอารมณ์ดี รอยยิ้มจึงไม่จางหายไป

ผมต้องใช้ผงจุลินทรีย์มาเพิ่มประเภทของโยเกิร์ต

ผมไม่คิดจะขายแค่โยเกิร์ตมักกอลลี แต่วางแผนจะใช้โยเกิร์ตหลากหลายรสชาติมาช่วยดึงดูดผู้บริโภคด้วย

โยเกิร์ตมักกอลลีมีกรรมวิธีการผลิตแตกต่างจากโยเกิร์ตทั่วไป ต้องเพิ่มความร้อนเพื่อกำจัดแอลกอฮอล์

ต้องใช้เชื้อจุลินทรีย์ตัวอื่นๆ เพื่อทำโยเกิร์ตให้ได้หลากหลายประเภท เช่น กรีกโยเกิร์ต

เชื้อจุลินทรีย์อย่างว่าก็เช่น คีเฟอร์หรือลูโค-นอสทอก [4]

ผงจุลินทรีย์อย่างเดียวก็ถือว่าเป็นสินค้าได้แล้ว เพราะเพียงมีนมกับผงจุลินทรีย์ก็ทำโยเกิร์ตเองที่บ้านได้อย่างง่ายดาย

ถึงตอนนี้ยังไม่มีแผนจะวางจำหน่ายนม แต่หลังจากรู้ผลตอบรับเรื่องโยเกิร์ตแล้ว ผมก็ว่าจะขายนมควบคู่กับผงจุลินทรีย์ไปด้วยเลย

อียองโฮมองผงจุลินทรีย์อย่างปลื้มๆ

สีหน้าบ่งบอกว่าภูมิใจในตัวเอง

“แล้วที่บอกว่ามีเป้าหมายอื่น หมายถึงเรื่องอะไรเหรอครับ”

“ผมกินโยเกิร์ตมักก็อลลีทุกวันเลยละ” อียองโฮเกาศีรษะพลางพูด “อันที่จริง ผมท้องผูกมานาน เพราะเครียดจัดตั้งแต่ตอนเรียนปอโทแล้วครับ”

"อ๋อ ครับ"

“ได้ลองกินโยเกิร์ตมาหลายแบบ แต่ยังไม่เห็นผลชัดเจนซักที จนมาเจอโยเกิร์ตมักก็อลลี”

อียองโฮเหลือบมองขวดโยเกิร์ตตรงมุมห้องทำงาน

“พอกินโยเกิร์ตมักก็อลลีได้สามวัน ก็เห็นผลเลยครับ”

“โชคดีนะเนี่ย” ผมบอกยิ้มๆ

“ผมยังเจอสาเหตุว่าทำไมโยเกิร์ตมักก็อลลีถึงช่วยรักษาอาการท้องผูกได้ผลด้วยนะ”

“ได้รู้สาเหตุด้วยหรือนี่”

ผมสงสัยว่าอียองโฮจะตอบอย่างไร

“ในทางวิทยาศาสตร์บอกว่าโยเกิร์ตช่วยกระตุ้นการทำงานของลำไส้ แต่ก็ไม่ใช่ว่าโยเกิร์ตทุกแบบจะช่วยแก้อาการท้องผูกได้”

“ก็น่าจะเป็นอย่างงั้นแหละเนอะ”

“โยเกิร์ตมักก็อลลีอุดมไปด้วยใยอาหาร จึงเป็นเหตุผลว่าทำไมถึงมีคุณประโยชน์โดดเด่นเรื่องช่วยอาการท้องผูกครับ”

"อย่างงั้นสินะ"

อียองโฮพูดด้วยรอยยิ้ม

เป็นคำพูดที่สมเหตุสมผล

ส่วนผสมหลักของมักก็อลลีคือข้าวเหนียว แถมมักก็อลลีของบ้านซอลคังอินยังหมักด้วยยีสต์

มีถั่ว ข้าวโอ๊ตและข้าวไรย์เป็นส่วนผสมหลัก

ทั้งหมดนี้ล้วนมีกากใยอาหารอุดมสมบูรณ์

“พอได้ศึกษา ผมเลยยิ่งสนใจโยเกิร์ตกว่าเดิม นึกอยากทำวิจัยเพิ่มเติมด้วยครับ”

“นี่คงเป็นเรื่องที่คุณว่ามีเป้าหมายอื่นสินะ”

“ครับ ใช่แล้ว”

“ผมอยากลองเพาะเลี้ยงจุลินทรีย์หลายๆ แบบ รวมถึงไบฟิโดแบคทีเรีย [5] ด้วย เหมือนกับที่เคยนำคีเฟอร์มาทำเป็นผง ต้องได้รับอนุญาตจากท่านประธานก่อน ถึงจะลงมือทำได้ใช่มั้ยครับ”

“ลุยได้ตามสบายเลยครับ”

“ถ้างั้นผมจะเริ่มทดลองเลยนะ”

ผมสัมผัสได้ถึงความมุ่งมั่นในแววตาของอียองโฮ บางครั้งที่เขาทำหน้าบอกบุญไม่รับ อาจเพราะมีอาการท้องผูกก็เป็นได้

เวลานี้เขาดูมีพลังล้นเหลือ

เป็นเพราะโยเกิร์ตมักก็อลลีอย่างแน่นอน

**อยากลองกินบ้างงง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **102**

**ตอนที่ 102 ผลตอบรับที่ไม่คาดคิด**

ซอนัมซูแวะมาเยี่ยมชมฟาร์มปศุสัตว์ หลังจากผมเริ่มอีเวนต์ทดลองชิมไปได้ห้าวัน

“ครูมีงานยุ่งแท้ๆ ยังอุตส่าห์มาถึงที่นี่”

ซอนัมซูกำลังมีความสุขที่ร้านกาแฟได้รับผลลัพธ์ดีเลิศจากอีเวนต์ทดลองชิม

กลุ่มตัวอย่างที่ได้รับโยเกิร์ตฟรีไม่ได้เข้ามารับแค่โยเกิร์ตแล้วจากไป

พวกเขายังซื้อกาแฟและเครื่องดื่มอื่นๆ กลับไปด้วย อาจเพราะมีภาพที่เห็นเป็นบวก ลูกค้าทั่วไปจึงมีจำนวนเพิ่มขึ้นตามกัน

“ก็ยุ่งน่ะสิ ถึงขั้นว่าแฟนครูยังต้องออกมาช่วยเลย เพราะโยเกิร์ตเลยทำให้ร้านกาแฟที่ใกล้ตายได้ฟื้นคืนชีพอีกครั้ง ทั้งหมดนี้ต้องขอบคุณเธอเลยนะ”

“ครูก็กำลังช่วยผมอยู่เหมือนกัน ครูช่วยแจกจ่ายของไงครับ พวกเราต่างก็ได้ประโยชน์กันทั้งสองฝ่ายเลย”

“เธอยังเหมือนเดิมเลยนะ”

“เมื่อก่อนผมเป็นคนยังไงเหรอครับ”

“สมัยเป็นนักเรียน เธอก็เข้ามาช่วยแก้ปัญหาเหมือนกันน่ะสิ”

ซอนัมซูพูดพลางยิ้มไปด้วย

เขาเองก็ไม่เปลี่ยนไปเช่นกัน เป็นครูผู้เอาใจใส่ จดจำได้แม้แต่เรื่องเล็กๆ น้อยๆ

ผมอยากเห็นชีวิตเขาราบรื่น

“วันนี้ครูมีเรื่องมาปรึกษาเธอ”

"พูดมาได้เลยครับ"

“คือมีลูกค้ามาถามทุกวันเลย…”

“ถามถึงอะไรเหรอครับ”

“นอกจากโยเกิร์ตที่เอาไว้แจกกลุ่มตัวอย่างแล้ว เรามีขายด้วยมั้ย”

“ยังอยู่ในช่วงทดลองอยู่น่ะสิครับ”

"ครูก็รู้แหละ เลยจะถามอย่างงี้นะ ว่าถ้าหมดช่วงทดลองแล้ว เธอจะส่งโยเกิร์ตให้ได้เมื่อไหร่”

ดวงตาของซอนัมซูเป็นประกาย ดูแตกต่างจากครั้งแรกคราวพบกันในร้านกาแฟ ตอนนั้นเขาเป็นครูซอนัมซูที่ผมเคยรู้จัก แต่ตอนนี้เขาเหมือนเจ้าของร้านกาแฟที่กำลังเติบโต

“ผมคิดว่าจะจัดส่งสินค้าให้หลังจากทำอีเวนต์ทดลองชิมเสร็จประมาณสัปดาห์นึงครับ”

“ต้องรออีกตั้งหนึ่งสัปดาห์เชียวหรือ”

เขาถามด้วยสีหน้าร้อนใจ

“ผมต้องเตรียมของเพื่อใช้กับงานการตลาดอีเวนต์ทดลองชิม ไหนจะต้องวุ่นวายกับเรื่องเพิ่มอุปกรณ์ผลิตโยเกิร์ตอีกด้วยครับ”

“ไม่รู้ว่าคนเขาจะยอมรอหรือเปล่านะ”

“ช่วงนั้นยอดขายในร้านกาแฟจะเพิ่มขึ้นอีกครับ”

“จะเพิ่มขึ้นไปอีกงั้นหรือ”

“เพราะความคาดหวังแหละครับ”

“จะเป็นอย่างงั้นจริงๆ เหรอ นี่เป็นครั้งแรกที่ธุรกิจไปได้สวย แต่อีกมุมนึง ครูก็กังวลอยู่เหมือนกัน ว่าถ้าไม่มีโยเกิร์ต ลูกค้าจะลดลงหรือเปล่า...”

ผมพอเข้าใจ

"เชื่อผมเถอะครับ เพราะมันจะเป็นอย่างงั้นแน่นอน”

“ครูอยากถามอีกอย่างนึง”

"ว่ามาเลยครับ!"

“เจ้าของร้านกาแฟละแวกนั้นถามมาว่าจะขอรับโยเกิร์ตบ้างได้มั้ย”

ผมมีแผนจะเพิ่มจำนวนร้านค้าโดยเริ่มที่ร้านกาแฟของซอนัมซู

“ผมยินดีเลยครับ ถ้าร้านกาแฟร้านอื่นจะรับโยเกิร์ตของเราไปด้วย”

“ทุกคนมาอ้อนวอนให้วุ่นไปหมด จนครูรู้สึกเหมือนเป็นผู้ยิ่งใหญ่สักคน ไม่นึกเลยว่าจะได้รับความช่วยเหลือจากลูกศิษย์ตัวเอง”

“ครูควรต้องได้รับความช่วยเหลือสิ เพราะครูเป็นครูที่ดีไงครับ”

"ขอบใจนะที่ชม”

ตอนนั้น มีชายแปลกหน้าแวะมาที่ฟาร์ม

“คุณเป็นใครเหรอครับ”

“ผมชื่ออิมฮวาซูครับ เห็นว่าถ้าแวะมาที่นี่ จะได้พบคุณคิมด็อกมย็องน่ะครับ”

ซอนัมซูลุกขึ้น

“มีแขกซะแล้ว งั้นครูขอตัวก่อนนะ”

"ครับครู"

หลังจากเดินไปส่งครู ผมก็มาพบเกษตรกรที่ชื่ออิมฮวาซู

ใบหน้าไหม้เกรียมแดดมีความกังวลเต็มเปี่ยม

“มีธุระอะไรเหรอครับ”

“ผมเคยได้รับรังผึ้งที่เกษตรกรภูเขาชีรีแบ่งให้ครับ”

ผมเพิ่งนึกออกเอาก็ตอนนั้น ว่าเคยเห็นเขาแวบหนึ่งที่หอประชุมหมู่บ้าน

“คุณมาที่นี่เพราะเรื่องผึ้งเหรอครับ”

เขาโบกไม้โบกมือ

“เปล่าครับ ผึ้งไม่ได้มีปัญหาเลย แต่แวะมาเพราะเกิดปัญหากับต้นไม้ที่ผมปลูกน่ะครับ”

“ปัญหาเหรอครับ”

“คือผมปลูกต้นองุ่น…”

อิมฮวาซูเป็นชาวไร่ผู้ปลูกองุ่น

ปีนี้เป็นปีที่การทำไร่องุ่นเฟื่องฟู แต่ความเฟื่องฟูก็ใช่ว่าจะเป็นเรื่องดีไปเสียหมด

เพราะถ้ามีผลผลิตเยอะแต่ปราศจากคนซื้อ ราคาก็จะตกลงอย่างรวดเร็ว

เขาเล่าว่าเกษตรกรส่วนใหญ่ขายองุ่นในราคาถูกจัด

แต่เขาไม่ต้องการขายองุ่นในราคาถูกขนาดนี้

สุดท้ายจึงมีแต่ของกองทับถมกันอยู่ในโกดัง

“ผมจะมาถามว่าคุณพอจะมีทางออกบ้างมั้ยน่ะครับ”

เขาพูดพร้อมกับถอนหายใจ รู้สึกได้ว่าความเคร่งเครียดปะทุอยู่ข้างในใจ

“ได้ยินมาว่าคุณเคยขายผลไม้มีตำหนิทางออนไลน์ เลยไม่แน่ใจว่าจะนำองุ่นไปขายทางออนไลน์ด้วยได้มั้ย…”

ราคาองุ่นตามท้องตลาดตกลงแล้ว

จึงมีข้อจำกัด แม้นำไปขายทางอินเทอร์เน็ตก็ตาม

“ไม่ใช่ว่าเราจะขายของทางออนไลน์ได้ทุกอย่างหรอกนะครับ”

“จะว่าไป มันก็ใช่แหละครับ ผมแวะมาหาเพราะรู้สึกว่าที่นี่เป็นความหวังสุดท้ายแล้วครับ”

“อย่างงั้นสินะ”

ในตอนนั้นโทรศัพท์ดังขึ้น

มินซอกโทร.มา

“คุณคงกังวลแย่ เดี๋ยวผมจะลองหาวิธีแล้วติดต่อกลับ ช่วยทิ้งเบอร์โทรศัพท์ไว้ให้หน่อยนะครับ”

ผมรับสาย

“ด็อกมย็อง!”

น้ำเสียงตื่นเต้นผิดปกติ

“มินซอก รอเดี๋ยวนะ”

อิมฮวาซูเขียนเบอร์โทรศัพท์ด้วยมืออันสั่นเทา

เขายื่นกระดาษพลางจ้องมองผมด้วยสายตาจริงจัง

“ไว้ผมติดต่อกลับไปนะ”

“ผมจะรอรับสายคุณนะครับ”

ผมยกโทรศัพท์ขึ้นมา

"มีอะไรล่ะ"

“เข้ามาที่สำนักงานให้ไวเลย งานเข้าแล้วว่ะ”

“งานเข้า?”

“โทร.เล่าไม่ค่อยสะดวก เข้ามาคุยกันแบบเห็นหน้าดีกว่า”

มินซอกเป็นคนง่ายๆ สบายๆ จึงไม่ค่อยรู้สึกหวั่นไหวกับเรื่องใด แสดงว่ามีปัญหาเกิดขึ้นจริง

ผมรีบขับรถไปสำนักงาน

ห้องสำนักงานวุ่นวายกันมาก

ฮันกีทักหน้าซีดเผือด

ทุกคนแสดงสีหน้าตกใจ

“เกิดอะไรขึ้น”

“ดูนี่สิ”

มินซอกกวักมือเรียกผม เขาชี้จอภาพ

บนหน้าจอมีบล็อกที่เขียนโดยกลุ่มตัวอย่างเด้งขึ้นมา

กลุ่มตัวอย่างเขียนฟีดแบ็กหลังได้กินโยเกิร์ต

พวกเขาเขียนเล่าว่าหลังจากได้กินโยเกิร์ตทุกวันแล้วเกิดความเปลี่ยนแปลงอย่างไรบ้าง ผมแนะนำให้เขียนได้ตามสบายเหมือนเขียนไดอารี

และต้องแจ้งด้วยว่าอาการท้องผูกดีขึ้นหรือไม่

ผมขอให้เขียนมาโดยไม่โกหกกัน

เพราะผมมั่นใจในผลลัพธ์

มินซอกเลื่อนหน้าจอลงมา

มีข้อความเชิงบวกอย่างต่อเนื่อง

“ดูที่คนนี้เขียนดิ”

ผมรู้สาเหตุที่ทำให้สำนักงานยุ่งเหยิงแล้ว

**[ฉันกินโยเกิร์ตจากฟาร์มแล้วร่างกายเกิดอาการผิดปกติ]**

ผมอ่านข้อความที่มนุษย์เจ้าปัญหาเขียนขึ้นโดยไม่ตกหล่นไปแม้แต่คำเดียว

เนื้อหาฟังดูรุนแรง ไม่ใช่เรื่องที่จะปล่อยผ่านไปเฉยๆ

**เอ้า เกิดเรื่องแล้วว**

**ท่านประธานรีบจัดการเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **103**

**ตอนที่ 103 สาเหตุของฟีดแบ็กอันผิดปกติ**

ผู้แจ้งฟีดแบ็กผิดปกติคืออีจีฮเย

ผมตรวจดูใบสมัครกลุ่มตัวอย่างที่เธอกรอกกับข้อความที่เธอโพสต์ลงบล็อก

เธอเป็นนักศึกษาหญิงอายุยี่สิบสองปี เรียนเอกสาขาพลศึกษา เป็นคนแทจอนและอาศัยอยู่ในพูซานเพียงลำพัง

เธอเริ่มมีอาการท้องผูกหลังย้ายมาพูซานและอยากมาเป็นกลุ่มตัวอย่าง

เธอคงอยู่ในสภาพแวดล้อมอันตึงเครียดเนื่องจากย้ายที่อยู่อาศัยเหมือนกับกาฮี

อาการผิดปกติที่เธอร้องเรียนคือเป็นลมพิษ โดยเล่าว่าตนไม่เคยเป็นโรคผิวหนังอักเสบเลยสักครั้ง แต่กลับมีอาการผิดปกติหลังจากกินโยเกิร์ตเข้าไป

อีกทั้งยังถ่ายรูปอาการของโรคที่เป็นล่าสุดแล้วโพสต์บอกด้วย

อาการดูรุนแรง

“ทำยังไงดีล่ะ”

ฮันกีทักถามด้วยแววตากังวล

“สักครู่นะครับ”

ผมโทร.ไปตามเบอร์ที่อยู่ในใบสมัคร แต่ไม่มีการตอบรับ

“พวกเราก็ลองโทร.ไปแล้วเหมือนกัน แต่เธอไม่รับโทรศัพท์เลย”

มินซอกพูดด้วยแววตาเป็นห่วง

เป็นสถานการณ์ที่ต้องตัดสินใจอย่างฉับไว

“ผมจะไปพบเธอเองครับ”

ผมพูดพร้อมกับหยิบใบสมัครเข้ากลุ่มตัวอย่างของเธอ

“เดี๋ยวพอเข้าใจที่มาที่ไปแล้ว จะบอกวิธีจัดการหลังจากนี้อีกทีนะครับ”

“งั้นผมจะโพสต์แจ้งอย่างเป็นทางการไปก่อนนะครับ”

มินซอกพูดพลางกลั้นหายใจ

“ช่วยโพสต์อย่างระมัดระวังด้วยนะครับ จนกว่าเราจะเข้าใจอย่างถ่องแท้ว่าสาเหตุของปัญหาคืออะไร”

“รับทราบครับ”

ผมจะต้องรู้สาเหตุอันแน่ชัดให้ได้ พอออกจากสำนักงานแล้วก็โทร.หาซอลมินจู

“คุณมินจู คุณคงต้องไปพูซานกับผมแล้วละ ผมใกล้จะถึงฟาร์มแล้ว ช่วยเตรียมตัวให้พร้อมด้วยนะครับ”

“ได้ค่ะ”

น้ำเสียงของเธอสงบนิ่ง พวกนั้นคงส่งข่าวหาสมาชิกคนอื่นๆ ในฟาร์มด้วย

ผู้เป็นปัญหาของกลุ่มตัวอย่างเป็นผู้หญิง แถมยังอาศัยอยู่ตัวคนเดียวอีกด้วย

ผมอาจเจออุปสรรคระหว่างพบเธอตามลำพัง จึงต้องมีผู้ช่วย

ซอลมินจูเปลี่ยนเสื้อผ้าสำหรับออกไปข้างนอกเสร็จแล้วและกำลังรอผมอยู่

“ขึ้นมาเลยครับ”

เธอขยับตัวว่องไว คงสัมผัสได้ถึงความตึงเครียดของสถานการณ์

“จะไปพูซานเลยใช่มั้ยคะ”

“ครับ ใช่แล้ว”

“ฉันก็เห็นโพสต์นั้นเหมือนกันค่ะ”

“ได้เห็นแล้วสินะ เธอไม่ยอมรับโทรศัพท์เราเลยน่ะครับ”

“คงอยู่ที่บ้านนั่นแหละค่ะ”

ซอลมินจูพูดด้วยน้ำเสียงเยือกเย็น ผมมองเธออย่างเงียบๆ

นึกสงสัยว่าทำไมเธอถึงมั่นอกมั่นใจนัก

“ฉันก็มีเพื่อนเป็นโรคผิวหนังอักเสบขั้นรุนแรงเหมือนกัน รายนั้นก็ไม่กล้าไปโรงพยาบาล แถมตอนอยู่บ้าน ยังไม่ยอมขยับตัวด้วยค่ะ”

ผมก็คิดอย่างเธอบอก การออกไปข้างนอกเป็นเรื่องลำบากสำหรับคนเป็นโรคผิวหนัง

“คุณมินจูคิดยังไงบ้างครับ”

“ฉันว่าอาจจะเป็นเพราะโยเกิร์ตก็ได้นะ เพราะบางคนอาจแพ้นมหรือน้ำผึ้งได้เหมือนกันค่ะ”

มีความเป็นไปได้มากพอควร ไม่ว่าสถานการณ์จะเป็นอย่างไร ผมจะต้องรู้สาเหตุอันแน่ชัดให้ได้

พวกเราเข้าตัวเมืองพูซานแล้ว และมาถึงหน้าบ้านที่อีจีฮเยอยู่อาศัย ซึ่งใกล้กับมหาวิทยาลัย

เป็นย่านวันรูม [1] ที่พวกนักศึกษาอาศัยกันอยู่อย่างหนาแน่น ผมและซอลมินจูขึ้นไปยังห้องที่อีจีฮเยพัก

ผมกดกริ่ง เวลาผ่านไปพักใหญ่จึงมีเสียงตอบรับกลับมา

ประตูยังปิดสนิท

“ใครคะ”

“สวัสดีครับ ผมคิมด็อกมย็อง เป็นผู้ดูแลโยเกิร์ตของฟาร์มครับ”

“ตอนนี้ฉันยังไม่อยากพบใครค่ะ”

น้ำเสียงเธอสั่นเครือ ถึงเป็นการตอบรับแบบที่ผมเดาได้ แต่ก็ยังเป็นสถานการณ์ซึ่งยากจะรับมือ

“เดี๋ยวฉันลองคุยเองค่ะ”

ซอลมินจูพูดเบาๆ

“ท่านประธานช่วยหลบหน่อยได้มั้ยคะ”

ผมไม่มีทางเลือกอื่นแล้วสำหรับสถานการณ์ในตอนนี้ จึงออกมาด้านนอกอาคาร และโทร.หาครูซอนัมจู

“ผมเองนะครับครู”

“อื้อ ด็อกมย็อง ครูรู้ข่าวแล้วนะ ได้ยินว่าคนที่มีปัญหาอยู่ในกลุ่มตัวอย่างด้วย”

เขาฟังเอาจากลูกค้าผู้แวะไปคาเฟ่ ข่าวร้ายมักจะแพร่กระจายไวกว่าข่าวดีอยู่แล้ว

“ตอนนี้ผมอยู่หน้าบ้านเธอคนนั้นแล้วครับ”

“แล้วมีอะไรให้ครูช่วยมั้ย”

“จริงๆ แล้ว ผมอยากให้ครูช่วยอย่างนึงครับ”

“บอกมาได้เลย”

“ครูพอจะรู้จักคลินิกผิวหนังบ้างมั้ยครับ”

ถ้าหากซอลมินจูเกลี้ยกล่อมอีจีฮเยสำเร็จ จุดหมายต่อไปก็คือคลินิกผิวหนัง

“ถ้าเป็นคลินิกผิวหนัง ก็มีอยู่แห่งหนึ่งที่ลูกสาวครูไปหาบ่อยๆ แกเคยทรมานเพราะเป็นโรคผื่นภูมิแพ้ผิวหนัง แป๊บนึงนะ แฟนครูน่าจะรู้ว่าอยู่แถวไหน”

“ครับ งั้นก็รบกวนด้วยนะครับ”

ผมวางสายโทรศัพท์ ได้แต่รอการตอบกลับ

ตอนนั้น ซอลมินจูส่งข้อความมาหา

**[ฉันเข้ามาในบ้านแล้ว กำลังคุยกับคุณอีจีฮเยอยู่ค่ะ]**

**[ผมกำลังหาคลินิกผิวหนังอยู่นะครับ]**

พอส่งข้อความเสร็จก็มีสายโทรศัพท์เข้ามาทันที

“ชื่อคลินิกผิวหนังชองนะ เป็นโรงพยาบาลที่อยู่ในย่านย็อนซัน คนเขาบอกต่อๆ กันมาว่าที่นั่นมีคุณหมอเก่งๆ ลูกสาวครูก็อาการดีขึ้นเพราะที่โรงพยาบาลนี้นั่นแหละ”

ผมจดที่อยู่ของโรงพยาบาล

“ไม่อยากให้เกิดเรื่องไม่คาดคิดยังงี้เลย เป็นห่วงเลยนะเนี่ย”

“อย่ากังวลไปเลยครับครู”

“ไอ้ตัวครูเองน่ะ ไม่เท่าไหร่หรอก ห่วงก็แต่เธอนั่นแหละ เพิ่งจะเริ่มแท้ๆ แต่ดันมีเรื่องซะแล้ว”

ตอนนั้นเอง ซอลมินจูกำลังเดินออกมาจากตึกพร้อมกับผู้หญิงคนหนึ่ง

“เดี๋ยวผมโทร.กลับนะครับครู”

“อืมๆ จัดการปัญหาให้ดีล่ะ”

อีจีฮเยปิดใบหน้าของเธอด้วยหมวกกับผ้าพันคอ ซอนมินจูจับมือของเธอไว้แน่น

ผมเปิดประตูรถให้พวกเธอขึ้นมา

“ผมคือคิมด็อกมย็อง ที่เพิ่งแนะนำตัวไปเมื่อกี้น่ะครับ”

อีจีฮเยผงกศีรษะเบาๆ

ผมสบตากับซอลมินจู เธอพยักหน้าเป็นเชิงว่าโอเค

“เดี๋ยวไปโรงพยาบาลกันก่อนนะครับ”

ผมขับไปคลินิกผิวหนังชองตามที่ครูซอนัมซูแนะนำ

ขณะขับรถ ผมก็คอยแอบสังเกตดูทั้งสองอย่างเงียบเชียบ

พวกเธอกำลังคุยกันด้วยเสียงแผ่วเบา

ถึงผมจะได้ยินที่อีจีฮเยพูดไม่ถนัด แต่ได้ยินซอลมินจูพูดอย่างชัดเจนว่าไม่ต้องกังวล

พวกเราทุกคนเข้าไปในคลินิกด้วยกัน โชคดีที่โรงพยาบาลคนไม่เยอะ

เมื่อลงทะเบียนเสร็จและรอมาได้สักพัก

“ฉันจะเข้าไปในห้องตรวจกับคุณจีฮเย ท่านประธานรออยู่ข้างนอกก่อนนะคะ”

ตอนตรวจรักษา เธอจะต้องให้หมอดูส่วนที่เป็นผื่น

ถ้าผมเข้าไปด้วย เธออาจไม่สะดวกใจนัก

“โอเคครับ”

พยาบาลเรียกหาพวกเรา

“คุณอีจีฮเย เชิญเข้าห้องตรวจค่ะ”

ซอลมินจูกับอีจีฮเยเข้าห้องตรวจไปด้วยกัน

ระหว่างทั้งสองเข้าไปในห้องนั้น ผมก็ออกมาด้านนอก

ต้องส่งข่าวเพื่อนร่วมงาน

“พี่ ผมเองนะ”

“นายอยู่ไหนนี่”

ผมโทร.หาฮันกีทัก

“ผมมาโรงพยาบาลกับคนที่มีอาการผิดปกติครับ”

“ตอนนี้มีคนถามเข้ามาเรื่อยๆ เลย พวกเราก็กำลังตอบกันลำบากน่าดู ถ้าผลตรวจออกแล้ว ช่วยรีบบอกหน่อยนะ”

“ได้ครับ ถ้ารู้ผลแล้วผมจะโทร.หาทันทีเลย”

“งั้นก็สู้ๆ นะ”

ที่สำนักงานก็ยุ่งวุ่นวายเพราะปัญหานี้

**ขอให้ไม่มีอะไรร้ายแรง แง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **104**

**ตอนที่ 104 ปัญหาคลี่คลาย**

หลังจากวางสาย ผมก็กลับเข้าไปในโรงพยาบาล ซอลมินจูและอีจีฮเยนั่งอยู่ในห้องรับรอง

ซอลมินจูเดินมาหาผม

“ตรวจเสร็จเร็วจังแฮะ”

“คุณหมอบอกว่าอาจจะเป็นโรคภูมิแพ้ผิวหนังค่ะ ตอนนี้กำลังรอผลเลือดอยู่”

“เป็นภูมิแพ้จริงด้วย”

“ยังไม่รู้ว่าแพ้อะไร อาจจะไม่ใช่โยเกิร์ตก็ได้ค่ะ”

“ทำไมล่ะครับ”

“เพราะมีแมวอยู่ในบ้านเธอน่ะค่ะ”

“แมวเหรอ”

ผมเคยได้ยินว่ามีคนแพ้ขนแมว

อาการผิวหนังอักเสบของอีจีฮเยอาจเป็นเพราะแพ้ขนแมวก็ได้

“คุณหมอจะให้มาใหม่วันพรุ่งนี้ แต่ฉันพูดอ้อนวอนเขาไว้น่ะค่ะ”

ซอลมินจูพูดอย่างระมัดระวัง

เธอเล่าว่าได้อธิบายถึงสาเหตุที่เราต้องเดินทางจากฮาดงมาพูซานและได้เอ่ยปากขอร้องไป

พวกเรารอฟังผลตรวจเลือด

ระหว่างรอ ซอลมินจูและอีจีฮเยก็พูดคุยกันเบาๆ

อีจีฮเยน่าจะคล้อยตามซอลมินจู

“คุณอีจีฮเยเชิญเข้าห้องตรวจค่ะ”

ผู้หญิงสองคนเดินเข้าไปในห้องตรวจอีกครั้ง

ผมรอฟังผลตรวจด้วยความรู้สึกกระวนกระวายใจ

ประตูห้องตรวจเปิดออกแล้วผู้หญิงทั้งคู่เดินออกมา

ซอลมินจูกำลังตบไหล่ของอีจีฮเยเบาๆ

อีจีฮเยเดินออกจากห้องตรวจแล้วเข้ามาอยู่ข้างหน้าผม

“ขอโทษนะคะ ที่ฉันด่วนสรุปไวเกินไป...”

อีจีฮเยก้มศีรษะเอ่ยขอโทษผมซ้ำๆ

ส่วนซอลมินจูก็ปลอบเธอว่าไม่เป็นไร

เธอแพ้ขนแมวตามที่ซอลมินจูคาดเดา

แมวมีนิสัยชอบใช้ลิ้นเลียไปทั่วลำตัวเพื่อรักษาความสะอาด

ตอนนั้นสารก่อภูมิแพ้จึงติดที่ขน มันจึงเป็นสาเหตุที่กระตุ้นให้เธอเกิดอาการแพ้

อีจีฮเยเริ่มเลี้ยงแมวพันธุ์เปอร์เซียที่ชื่อ ดูบู [1] ตั้งแต่เดือนที่แล้ว

เธอเล่าว่าตัวเองอาศัยอยู่กับแมวก่อนได้กินโยเกิร์ตแล้ว จึงไม่เคยคิดว่าขนแมวจะเป็นต้นเหตุให้ตัวเองเกิดอาการแพ้

“คุณหมอบอกว่ารักษาหายได้ค่ะ”

ซอลมินจูพูดไปยิ้มไป

เธอเล่าว่าวิธีรักษาคือฉีดสารก่อภูมิแพ้ตามรอบที่กำหนด หากมีอาการดื้อยาก็แปลว่ามีภูมิคุ้มกันโรคแล้ว

“ทันทีที่ถึงบ้าน ฉันจะโพสต์คำขอโทษก่อนเลยค่ะ”

อีจีฮเยมองผมพลางพูด

เธอน้ำตาคลอ และมีสีหน้าสำนึกผิด

\*\*\*

ช่างเป็นหนึ่งวันอันยาวนาน

เราไปส่งอีจีฮเยถึงบ้าน และกลับมาฮาดง

ก่อนออกเดินทาง ผมได้รายงานผลตรวจกับเพื่อนร่วมงานและครูซอนัมซู

ได้ยินเสียงตกใจดังทะลุออกมานอกเครื่องโทรศัพท์เลยทีเดียว

“พอคุณจีฮเยโพสต์คำขอโทษแล้วช่วยโพสต์ประกาศอย่างเป็นทางการอีกทีนะครับ”

ผมวางสายโทรศัพท์ จากนั้นก็สตาร์ตรถ

ซอลมินจูนั่งอยู่ด้านข้าง กำลังยิ้มอย่างน่าเอ็นดู

ผมคิดว่าตัวเองตัดสินใจถูกแล้วที่มากับเธอ

ขณะที่เราจะออกจากพูซาน

“ว่าแต่คุณทำยังไงเหรอครับ”

ผมเอ่ยถามซอลมินจู

“หมายถึงเรื่องอะไรเหรอคะ”

“ผมอยากรู้ว่าคุณหาทางเข้าไปในบ้านอีจีฮเยได้ยังไง”

ซอลมินจูมองหน้าผมพร้อมยิ้มเยือกเย็น

“ผมกังวลมากเพราะจีฮเยไม่ยอมเปิดประตูให้เลย”

“เพิ่งเคยเห็นท่านประธานมีสีหน้าแบบนี้เป็นครั้งแรกเลยนะเนี่ย”

“สีหน้าแบบไหนเหรอครับ”

“สีหน้าอยากรู้อยากเห็นน่ะค่ะ”

“ก็คนมันสงสัยนี่นา”

ผมยิ้มพลางพูด

“ยังไงฉันก็ต้องบอกคุณอยู่ดีสินะ จำได้มั้ยคะ ที่ฉันเคยเล่าให้ฟังระหว่างทางที่เรามาพูซาน ว่ามีเพื่อนเป็นโรคผิวหนังอักเสบขั้นรุนแรงน่ะค่ะ”

ซอลมินจูพูดด้วยสายตาจริงจัง

ระหว่างทางมาพูซาน เธอเคยเล่าว่ามีเพื่อนเป็นโรคผิวหนังอักเสบขั้นรุนแรง

“เพื่อนคนนั้นคือตัวฉันเองแหละค่ะ”

“คุณมินจูคือคนๆ นั้นเหรอครับ”

“ค่ะ ฉันเคยเป็นโรคผิวหนังอักเสบขั้นรุนแรงมาก่อน”

“งั้นคุณมินจูก็เป็นภูมิแพ้ด้วยเหรอ”

“เปล่าค่ะ ไม่ใช่เพราะภูมิแพ้หรอกค่ะ”

ผมหันหน้าไปมองเธอครู่หนึ่ง

“ถ้าไม่เป็นการเสียมารยาท ผมขอถามสาเหตุที่เป็นโรคได้มั้ยครับ”

“เพราะเครียดจัดน่ะค่ะ”

“เครียดเหรอ”

เธอมองทิวทัศน์ภายนอกอยู่ครู่หนึ่ง

หลังจากลังเลแล้วเธอก็ยอมเอ่ยปาก

“น่าจะเป็นวันที่ฟาร์มปศุสัตว์บ้านซอลปิดกิจการค่ะ จู่ๆ ฉันก็เริ่มเป็นลมพิษ อาการหนักมาก จนดูสยดสยองไปทั่วใบหน้า ตอนนั้นก็เลยเอาแต่เก็บตัวอยู่ในห้องคนเดียว”

“แล้วทำไมถึงได้...?”

ใบหน้าของเธอในเวลานี้สะอาดเกลี้ยงเกลา ไม่เหมือนกับคนเคยเป็นโรคผิวหนังอักเสบเลย

“ก็ถูกลากตัวไปโรงพยาบาลไงคะ”

“อาการดีขึ้นเพราะไปโรงพยาบาลสินะ”

“ไม่ใช่หรอกค่ะ ทางโรงพยาบาลหาสาเหตุไม่เจอ เพราะฉันไม่มีอาการแพ้เหมือนกับคุณจีฮเย”

“แล้วรักษายังไงเหรอครับ”

ผมสงสัยว่าเธอหายดีได้อย่างไร

“ฉันรอดมาได้เพราะแม่เลยค่ะ”

“พอพูดแบบนี้แล้วผมก็ยิ่งสนใจเข้าไปใหญ่เลยแฮะ”

“ฉันเริ่มทำสวนกับแม่มาตั้งแต่ตอนนั้น น่าจะตอนเริ่มปลูกผักสวนครัวแหละค่ะ”

“พอทำเกษตรแล้วโรคผิวหนังอักเสบก็ดีขึ้นเหรอครับ”

ผมสบตาเธอพร้อมกับถามขึ้น

ไม่อยากเชื่อว่าอาการของเธอจะดีขึ้นหลังจากทำเกษตรกรรม

“ตอนออกไปทำสวน มันทำให้ฉันไม่ต้องคิดอะไรเลย จะสนใจแค่งานที่ต้องทำตรงหน้า พอผ่านไปซักเดือนสองเดือน พวกผื่นแดงๆ ก็หายไปเลยค่ะ”

“อย่างงี้นี่เอง”

“เหมือนเหงื่อช่วยให้อาการป่วยทางใจหายไปเลยค่ะ”

เธอยิ้มพลางพูด

“ใช้เหงื่อรักษาโรคทางใจสิท่า น่าประทับใจจัง”

ตอนมาถึงฟาร์ม พระอาทิตย์กำลังตกดิน ทุ่งหญ้าสีเขียวขจีกลายเป็นสีแดง

สมาชิกในฟาร์มออกมาต้อนรับเรา

“กลับมาแล้วค่ะ”

ซอลมินจูลงจากรถแล้วพูดเสียงดัง

สมาชิกในฟาร์มน่าจะได้ข่าวกันแล้ว

ทุกคนมีสีหน้าสดใส

“ถ้าจะจัดส่งโยเกิร์ตไปให้กลุ่มตัวอย่างวันพรุ่งนี้ ก็ไม่ติดปัญหาอะไรแล้วใช่มั้ยครับ”

ซอลคังอินถามผม

“ครับ ทุกอย่างโอเคแล้ว จะพรุ่งนี้หรือวันมะรืนก็ไม่ติดอะไรแล้วครับ”

**ตอนนี้ลุ้นมากก ต่อไปก็ได้เวลาลุยแล้วว**

**ใช่มั้ย???**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **105**

**ตอนที่ 105 รวมพลร้านคาเฟ่**

อีจีฮเยเขียนข้อความขอโทษและโพสต์เรียบร้อยแล้ว

ในอินเทอร์เน็ตมีปฏิกิริยาตอบโต้หลากหลายแบบเกิดขึ้นอย่างต่อเนื่อง

ตั้งแต่คำชื่นชมเรื่องการจัดการอันว่องไวของกลุ่มเกษตรกรภูเขาชีรี ไปจนถึงความคิดเห็นว่าโล่งอกที่ยังกินโยเกิร์ตได้อย่างสบายใจ

ทุกคนตัดสินใจใช้แผนรับมือเพื่อไม่ให้อีจีฮเยโดนกระแสวิจารณ์กระหน่ำ

หลังได้รับความยินยอมจากเธอ ทีมก็แปะประกาศสถานการณ์ทั้งหมดอย่างละเอียดบนหน้าเพจเป็นทางการของกลุ่มเกษตรกรภูเขาชีรี

เป็นเรื่องที่ตัดสินใจกันในที่ประชุม ทั้งยังเป็นน้ำใจจากทีมเกษตรกรภูเขาชีรีเองด้วย

มีคอมเมนต์แสดงความเห็นใจและให้กำลังใจหลายอัน

หนึ่งในนั้นเป็นคอมเมนต์ที่น่าสนใจ

เจ้าของคอมเมนต์เสนอให้ลองทำโยเกิร์ตจากนมถั่วเหลือง บอกว่าน่าจะเป็นทางเลือกที่ดีสำหรับผู้แพ้ผลิตภัณฑ์จากนม

คนในบริษัทกำลังจับตามองฟีดแบ็กที่โพสต์ในอินเทอร์เน็ตเช่นกัน

“โยเกิร์ตนมถั่วเหลืองเหรอ ก็ดีนะ” ฮันกีทักพูดขึ้น

“งั้นต้องปลูกถั่วเหลืองด้วยแล้วมั้ง” ผมยิ้มพลางออกความเห็น

คำพูดของผมทำเอาคนในสำนักงานหัวเราะกันดังลั่น

ถึงแม้จะพูดเล่นๆ แต่มันก็เป็นพืชที่ผมอยากจะลองปลูกสักครั้ง

“พี่ออกแบบเสร็จแล้วเหรอครับ” ผมถามฮันกีทัก

“ครับ ผมแทรกข้อความไปแล้ว”

พอเจอเหตุการณ์ครั้งนี้ พวกเราก็ได้บทเรียนด้วยเช่นกัน

เราเขียนระบุบนผลิตภัณฑ์ว่าโยเกิร์ตอาจก่อให้เกิดอาการแพ้ เขียนคำเตือนเรื่องน้ำผึ้งด้วย ว่าอาจเป็นอันตรายสำหรับทารกที่มีอายุต่ำกว่าหนึ่งขวบ

“อีเวนต์ทดลองชิมใกล้จะจบแล้วสินะ”

“จะสิ้นสุดวันพรุ่งนี้แล้วละครับ”

มินซอกพูดด้วยสีหน้าผ่อนคลาย

“หัวหน้าฝ่ายธุรการพร้อมออกเดินทางแล้วหรือยังครับ”

“ครับ เหลือแต่ก้าวขาออกไปกันวันมะรืนนี่แหละ”

“นี่จองตั๋วให้คุณซอลคังอินแล้วด้วยใช่มั้ยครับ”

“ก็แหงสิครับ”

ฮันกีทักดูตั๋วเครื่องบินพลางพูด

เขากับซอลคังอินมีกำหนดการไปทำงานที่ประเทศเยอรมนี จะเดินทางไปซื้อหุ่นยนต์รีดนม

เราซื้อหุ่นยนต์รีดนมผ่านเครือข่ายธุรกิจขายนมและผลิตภัณฑ์นมระหว่างประเทศ สำนักงานใหญ่ของเครือข่ายธุรกิจดังกล่าวตั้งอยู่ในประเทศเยอรมนี

ผมขอให้ลิตเติลฮันส์ช่วย เขาจึงแนะนำคนในเครือข่ายนั้นให้

หุ่นยนต์รีดนมเป็นอุปกรณ์ราคาสูงกว่าหนึ่งร้อยล้านวอน [1] เป็นเหตุให้ฮันกีทัก หัวหน้าฝ่ายธุรการต้องร่วมเดินทางไปด้วย

ซอลคังอิน ผู้เชี่ยวชาญด้านฟาร์มปศุสัตว์ก็ตัดสินใจจะไปพร้อมกัน เพื่อเรียนรู้วิธีการใช้เครื่องรีดนมวัว

ถึงแม้จะบินไปซื้ออุปกรณ์ได้ แต่ก็ต้องใช้เวลานานกว่าจะขนส่งมาถึงเกาหลีใต้ ผมจึงมีแผนจะเพิ่มจำนวนโคนมในระหว่างนั้นด้วย

เมื่ออุปกรณ์มาถึง จะได้รีดนมวัวสะดวกขึ้นอีกขั้น

\*\*\*

ผมมีนัดที่พูซาน

สถานที่นัดหมายคือคาเฟ่ของครูซอนัมซู คาเฟ่มีผู้คนแออัดต่างจากเมื่อก่อน

ภายในคาเฟ่มีพื้นที่ซึ่งตกแต่งไว้คล้ายห้องทำงาน

ซอนัมซูนำทางผมไปที่นั่น

มีคนนั่งอยู่ตรงตรงโต๊ะยาวราวสิบห้าคนได้

“คนที่มารวมตัวกันที่นี่คือเจ้าของคาเฟ่ที่ครูเคยเล่าให้ฟังตอนนั้น” ครูซอนัมซูพูดขึ้น

“ผมชื่อคิมด็อกมย็องครับ” ผมเอ่ยทักทายแล้วนั่งลง

“ผมชื่อยังซอกมิน เป็นตัวแทนมาหารือกับคุณด็อกมย็องครับ”

ยังซอกมินเป็นเจ้าของร้านคาเฟ่และเป็นผู้คอยจัดการชุมชนออนไลน์ อันมีผู้คนซึ่งเปิดกิจการคาเฟ่ส่วนตัวที่ไม่ใช่แบบแฟรนไชส์มารวมตัวกัน

ผมได้ฟังเรื่องราวคร่าวๆ จากครูซอนัมซูแล้ว

พวกเขาอยากรับโยเกิร์ตจากฟาร์มไปขาย

เรื่องนี้เพิ่งจะเกิดขึ้นหลังเริ่มจัดอีเวนต์ทดลองชิมโยเกิร์ต

พวกเขาจึงขอมาพบกันก่อนที่ผมจะวางจำหน่ายสินค้าอย่างเป็นทางการ

แค่เห็นสายตาของพวกเขา ผมก็รู้แล้ว

ทุกคนน่าจะตกอยู่ในสถานการณ์คับขัน

“ทุกคนที่มารวมตัวกันที่นี่รวมถึงผมด้วยกำลังประสบปัญหา เหมือนอย่างที่คาเฟ่แฟรนไชส์เจอเลยครับ”

ยังซอกมินพูดพร้อมกับมองซอนัมซู

ซอนัมซูพยักหน้าทำนองว่าไม่เป็นไร

“ธุรกิจคาเฟ่ส่วนตัวมีศักยภาพในการแข่งขันด้อยกว่าแบบแฟรนไชส์ พวกผมก็เลยพยายามแก้ไขในส่วนนั้นกันอยู่ครับ มีร้านคาเฟ่ที่ทำเบเกอรีเอง แล้วยังมีอีกหลายร้านที่เตรียมพร้อมจะขายชาหลายๆ แบบด้วย”

ยังซอกมินสบตากับใครหลายคนผู้นั่งอยู่ตรงนั้น

ผลลัพธ์คงออกมาไม่ดีนักเมื่อเทียบกับที่ได้พยายามลงแรงไป

“แถมยังมีคนที่ปิดกิจการไม่ได้เพราะติดปัญหาเรื่องเงินกู้ด้วยครับ”

เขามองหญิงผู้นั่งอยู่หัวมุมโต๊ะแล้วพูด

สีหน้าของเธอมีความกังวลเต็มเปี่ยม

“ที่พวกเราอยากพบคุณคิมด็อกมย็องก็เพราะอยากรับโยเกิร์ตของคุณ พวกเรารู้ว่างานทดลองชิมยังไม่จบ แต่ได้ยินว่าอีกไม่นานคุณจะเริ่มจัดส่งโยเกิร์ตแล้ว เราถึงได้มาขอพบแบบนี้ เรามองว่าโยเกิร์ตที่คุณด็อกมย็องผลิตน่าจะเป็นโอกาสทองของพวกเราด้วยเหมือนกันครับ”

ยังซอกมินพูดจบแล้วก็นั่งลง

ร้านคาเฟ่ ‘เฟรนด์ส’ ที่ครูซอนัมซูดูแลอยู่นั้นเป็นร้านหลักที่ขายโยเกิร์ต

ผมมีแผนแจกจ่ายโยเกิร์ตให้กลุ่มตัวอย่างและนำโยเกิร์ตมาขายที่นี่ในระยะยาว

การค้นหาคาเฟ่ร้านอื่นๆ มาร่วมงานก็เป็นเรื่องสำคัญ

การที่เหล่าเจ้าของคาเฟ่เดินเข้ามาหาผมด้วยสองเท้าของพวกเขาเองนั้นเป็นแรงกระตุ้นให้กับผม แต่ไม่ใช่เรื่องน่ายินดีไปเสียทั้งหมด

ร้านคาเฟ่ของครูซอนัมซูมีปัจจัยที่เอื้อต่อการขายโยเกิร์ต

แน่นอนว่า ผมย่อมอยากให้ครูซอนัมซูดำเนินกิจการคาเฟ่อยู่แล้ว

แต่ก็ใช่ว่าจะตัดสินใจให้ทำได้โดยไม่คำนึงถึงเรื่องอุปกรณ์อำนวยความสะดวกกับทำเลที่ตั้ง

ในบรรดาร้านคาเฟ่ส่วนตัว คาเฟ่ ‘เฟรนด์ส’ มีขนาดใหญ่และมีอุปกรณ์แช่เย็นอย่างดี

อุปกรณ์แช่เย็นก็เป็นของสำคัญ เพราะเราต้องป้องกันไม่ให้โยเกิร์ตเน่าเสีย นอกจากนี้ ร้านยังตั้งอยู่ในทำเลค่อนข้างดีด้วย

มีผู้คนพลุกพล่านและเดินทางสะดวก

ร้านนี้จึงเป็นร้านหลักเพราะมีปัจจัยครบถ้วน

ผมต้องทำความเข้าใจอุปกรณ์อำนวยความสะดวกกับตำแหน่งที่ตั้งของคาเฟ่ร้านอื่นให้ถ่องแท้ก่อน ทั้งต้องวางแผนอย่างละเอียดถี่ถ้วน

เพราะหากจัดส่งโยเกิร์ตโดยไม่คิดให้รอบคอบ อาจเกิดปัญหาระหว่างนั้นได้

ได้ฟังเรื่องราวทั้งหมดแล้วผมก็ลุกขึ้นจากที่นั่ง

สายตาของพวกเจ้าของคาเฟ่หันมาทางผม

“ก่อนอื่น ผมขอบคุณมากเลยครับ ที่ให้ความสนใจโยเกิร์ตของเรา แต่เรื่องส่งมอบโยเกิร์ตนั้นคงต้องเอาเข้าที่ประชุมกับทางบริษัทแล้วจึงจะดำเนินการต่อได้ครับ”

สีหน้าของพวกเขาบ่งบอกว่านี่ไม่ใช่คำพูดอย่างที่หวัง

ยังซอกมินพูดอย่างระมัดระวัง

“แล้วเราจะทราบผลเมื่อไหร่เหรอครับ”

“พวกเราวางไว้ว่าจะเริ่มจัดส่งโยเกิร์ตหลังจากอีเวนต์ทดลองชิมจบได้หนึ่งสัปดาห์ แต่ผมจะแจ้งให้ทราบก่อนหน้านั้นครับ”

“จะมีร้านที่ไม่มีโอกาสได้รับโยเกิร์ตไปขายมั้ยครับ”

**แอบสงสารเจ้าของร้านคาเฟ่**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **106**

**ตอนที่ 106 ไอศกรีมนมข้นหวาน**

ผมคิดอยู่ครู่หนึ่ง

“ขอโทษที่ต้องแจ้งว่าอาจจะมีก็ได้ครับ”

คำพูดของผมทำเอาบรรยากาศตึงเครียดยิ่งขึ้น

แน่นอนว่าถ้าคาดหวังไว้สูงก็ต้องผิดหวังหนักตามกัน ผมไม่อาจบอกกล่าวกันแต่เรื่องดีๆ เพียงอย่างเดียว

ผมได้รับที่อยู่อีเมลจากพวกเขา และสัญญาว่าจะส่งอีเมลหาทันทีที่กลับเข้าสำนักงาน

ผมต้องการข้อมูลของคาเฟ่ที่พวกเขาดูแล ทุกคนรับปากว่าจะตอบกลับทันทีที่ได้รับอีเมล

ทุกคนต่างมีสีหน้าบ่งบอกว่าอยากได้รับโยเกิร์ต โดยเฉพาะหญิงผู้มีสีหน้าเคร่งเครียดที่นั่งอยู่มุมโต๊ะนั้นมองผมด้วยแววตาอ้อนวอนสุดซึ้ง

ทุกคนจากไปแล้ว จึงเหลือเพียงผมกับครูซอนัมซูสองคน

“ครูนึกว่าเธอจะรับพวกเขาทุกคนซะอีก”

ครูซอนัมซูยิ้มพลางพูด

“ผมก็อยากยอมรับในความตั้งใจของทุกคนแหละครับ”

“แค่ความตั้งใจอย่างเดียวน่ะหรือ”

เขาถาม สีหน้าบ่งบอกว่าไม่เข้าใจคำพูดของผม

“ถ้าได้กระจายสินค้าออกไปเยอะๆ มันก็เป็นเรื่องดีกับเธอด้วยไม่ใช่หรือ”

“ใช่ว่าจะเป็นเรื่องดีเสมอไปนะครับ เพราะผมต้องคอยจัดการดูแลด้วยเหมือนกัน”

“นั่นสิ ไม่ได้เคลียร์กันได้ง่ายๆ ซะด้วยสิ”

เป็นคำพูดที่ทำให้ผมนึกถึงสมัยเขายังเป็นครู

การดูแลร้านหลายแห่งนั้นไม่ใช่เรื่องง่ายเลย

\*\*\*

ผมกลับมาสำนักงาน และบอกเล่าเรื่องราวในร้านคาเฟ่กับบรรดาเพื่อนร่วมงาน

“พอเคลียร์ปัญหาจบปุ๊บ ก็มีข่าวดีทันทีเลยแฮะ”

ช็อนฮีซอกผู้อยู่ฝ่ายดูแลเว็บช็อปปิ้งออนไลน์ยิ้มพลางพูด

“จะมองว่ามันเป็นเรื่องดีด้านเดียวไม่ได้หรอก”

ฮันกีทักเอ่ยขึ้น สมกับเป็นคำพูดของหัวหน้าฝ่ายธุรการ

“ผมว่าเราต้องคัดกรองแหละ ช่วยขอข้อมูลจากเจ้าของคาเฟ่ตามที่อยู่อีเมลของพวกเขาหน่อยนะครับ”

ผมบอกฮันกีทัก

แล้วทีมธุรการก็ดำเนินการทันที

ทีมได้สอบถามข้อมูลต่างๆ เช่น ที่ตั้งของคาเฟ่กับสิ่งอำนวยความสะดวกอย่างละเอียด

และได้ส่งข้อความในช่วงเวลาเดียวกันกับที่ส่งอีเมลด้วย

พวกเขารวบรวมข้อมูลร้านคาเฟ่ทั้งหมดได้ภายในเวลาไม่ถึงหนึ่งชั่วโมง

“ร้านนี้ไม่น่าได้นะ เพราะตู้แช่เขาเล็กเกินไป”

“ส่วนสองร้านนี้ตั้งอยู่ใกล้กันเกินไป”

“ทำเลไม่ค่อยดีเลย คงไม่มีลูกค้ามาซื้อโยเกิร์ตหรอก”

เราพบว่าพวกเขามีปัญหาหลายอย่างตามคาด

พวกเขาจำเป็นต้องมีตู้แช่เย็นที่ควบคุมอุณหภูมิได้ตามข้อกำหนด

โยเกิร์ตที่ผลิตจากฟาร์มเราไม่ใส่สารกันเสีย แม้มีข้อดีตรงไม่ได้ใส่สารสังเคราะห์ แต่กลับมีข้อด้อยตรงเน่าเสียได้ง่าย

ถึงแม้ทุกร้านมีตู้แช่ ทว่ากลับทำความเย็นได้ไม่มากพอ

แต่ก็ต้องไม่เก็บโยเกิร์ตแบบแช่แข็ง เพราะเชื้อจุลินทรีย์ดีๆ จะตายหมด

พวกเราคัดเลือกคาเฟ่โดยพิจารณาจากอุปกรณ์อำนวยความสะดวกกับทำเลที่ตั้ง

ในบรรดาคาเฟ่สิบหกร้าน มีร้านที่เราจัดส่งโยเกิร์ตให้ได้ราวแปดร้าน

ส่วนร้านที่เหลือนั้นคงยาก

“เอาไงดี ให้ส่งอีเมลหาเลยดีมั้ย”

ฮันกีทักถามผม

“เดี๋ยวขอคิดดูอีกนิดนะครับ”

“นี่ไม่ใช่ปัญหาที่ใช่ว่าคิดแล้วจะแก้ไขได้ซะหน่อย”

เขาพูดถูก แต่ถึงอย่างไร ผมก็ยังอยากคิดไตร่ตรองอีกหน่อย

ภาพเจ้าของร้านคาเฟ่ผู้ไม่อาจยกเลิกกิจการได้เพราะติดปัญหาเงินกู้นั้นยังติดตา

คาเฟ่ของเธอนั้นไม่มีอุปกรณ์แช่เย็นอันน่าพึงพอใจ ทำเลที่ตั้งก็ไม่เหมาะ

“แต่ทำไงได้ ถ้าท่านประธานจะคิดทบทวน ก็ต้องว่าตามนั้นแหละครับ”

ฮันกีทักพูดราวกับเขาจ้องเข้ามาในใจของผม

\*\*\*

ค่ำวันนั้น ผมมีนัดกินข้าวเย็นกับสมาชิกฟาร์มปศุสัตว์บ้านซอล

เป็นวันที่บ้านของครอบครัวบ้านซอลซ่อมแซมเสร็จเรียบร้อย

พวกเขาย้ายจากที่พักชั่วคราวซึ่งอยู่ในฟาร์มปศุสัตว์กลับไปอยู่บ้านกันตามปกติ

ซอลคังอินจึงเอ่ยปากว่าอยากเลี้ยงอาหารเย็นผม

ผมเสนอให้ทุกคนจัดงานขึ้นบ้านใหม่ด้วยกันหลังอีเวนต์ทดลองชิมสิ้นสุดลง

แต่ซอลคังอินดื้อรั้น

เขาขอให้เลื่อนงานขึ้นบ้านใหม่ออกไปก่อน แต่ทว่ากลับพูดเสียงสูงยืนกรานว่ามื้อค่ำวันนี้จะขาดผมไปไม่ได้

สมาชิกบ้านซอลมุ่งหน้าไปยังบ้านที่จะย้ายเข้าไปอาศัย

บ้านที่ซ่อมเสร็จนั้นดูเข้าท่ากว่าที่คิด ทีแรกก็ว่าไม่ได้สกปรกอะไร แต่พอซ่อมเสร็จกลับยิ่งสะอาดสะอ้านเหมือนกับบ้านสร้างใหม่

“ยินดีด้วยกับการย้ายเข้าบ้านใหม่ครับ”

ผมมอบชุดของใช้พื้นฐานในการดำรงชีวิตให้คุณจู-มย็องฮี

“อุตส่าห์บอกหลายหนแล้วนะ ว่าให้มามือเปล่า”

เธอยิ้มพลางพูด

“เข้ามาสิ ฉันตั้งหน้าตั้งตารอนายเลยนะเนี่ย”

ซอลคังอินต้อนรับผมด้วยสีหน้ายินดี

“ถึงจะไม่มากไม่มาย แต่ก็กินเยอะๆ เลยนะคะ”

“ไปเตรียมของพวกนี้กันตอนไหนเนี่ย”

มีอาหารล้นเหลือจนขาโต๊ะแทบหัก

รู้สึกเหมือนมางานเลี้ยง มีตั้งแต่คัลบี [1] ไปจนถึงฉับแช [2]

“เอามักกอลลีสักแก้วมั้ย”

ซอลคังอินยิ้มพลางพูด

“พรุ่งนี้ทำกลุ่มตัวอย่างเป็นวันสุดท้ายแล้วนี่”

“นายนี่มีมุมรั้นกว่าที่เห็นนะ”

“พ่อ!”

ซอลมินจูติเตียนผู้เป็นพ่อ เธอดึงกาน้ำที่ใส่มักกอลลีในมือของซอลคังอินไปเก็บ

ซอลคังอินแสดงท่าทีอ่อนข้อให้ลูกสาว

“ก็นะ ฝากไว้ก่อนแล้วกัน”

แม้กระทั่งยามกินข้าว ผมยังเห็นใบหน้าของเจ้าของร้านคาเฟ่อย่างเลือนราง

“อาหารไม่ถูกปากหรือ”

ซอลคังอินมองหน้าผมแล้วพูด

“เปล่าครับ อร่อยมากเลยครับ”

“แต่สีหน้าคุณไม่เห็นจะเป็นอย่างงั้นเลยนะ...”

ซอลคังอินพูดด้วยสีหน้าเจ็บช้ำใจ

“พ่อ!”

คำพูดของซอลมินจูทำเอาซอลคังอินกลัวจนตัวขด

จู-มย็องฮีเห็นแล้วหัวเราะเบาๆ

หลังกินอาหารเย็นกันเสร็จ พวกเขาก็เสิร์ฟของหวาน

“กินของหวานสิคะ”

จู-มย็องฮีพูดพร้อมกับยื่นถ้วยสีขาว

“นี่คืออะไรเหรอครับ”

ผมมองถ้วยแล้วไถ่ถาม ข้างในนั้นมีอาหารสีขาวราวกับหิมะ

“มันคือของหวานประจำฟาร์มบ้านซอลค่ะ”

“ของหวานประจำฟาร์มบ้านซอลเหรอ”

ซอลคังอินหัวเราะคิกคัก

“ไอศกรีมนมข้นหวานน่ะ เดิมทีต้องใส่น้ำตาล แต่ของที่นี่เราลองใส่น้ำผึ้งแทน อร่อยกว่าแบบใส่น้ำตาลอีกนะคะ”

ซอลมินจูพูดกับผม

นี่เป็นไอศกรีมนมข้นหวานซึ่งทำจากนมในฟาร์มและน้ำผึ้ง

ผมอยากรู้รสชาติของมันอย่างมาก

จึงตักไอศกรีมที่อยู่ในถ้วยสีขาวกินเข้าไปคำใหญ่

สมาชิกครอบครัวบ้านซอลต่างก็จ้องหน้าผม

“ไอศกรีมนมเทียบไม่ติดเลยครับ อร่อยสุดๆ”

ผมเผลอเบิกตาโพลงโดยไม่รู้ตัว มันอร่อยจัดจนเหมือนมีแสงออกจากปาก

สมาชิกครอบครัวบ้านซอลแสดงสีหน้าพึงพอใจ

ชั่วขณะนั้น ไอเดียหนึ่งก็ผุดขึ้นมาในหัว

เป็นไอเดียที่จะทำสินค้าร่วมกันกับเหล่าเจ้าของคาเฟ่

ไอศกรีมนมข้นหวานนั่นเอง ถึงจะไม่ได้มีประโยชน์เป็นพิเศษอย่างที่โยเกิร์ตมักกอลลีมี แต่มันก็มีรสชาติอร่อยดี

แม้ต้องตรวจสอบก่อน แต่ผมก็รู้สึกได้ว่ามันเป็นสินค้าที่มีคุณภาพดีพอ

ในบรรดาร้านคาเฟ่ที่ติดต่อเข้ามา มีร้านที่ไม่มีอุปกรณ์แช่เย็นอันเหมาะสม ปัญหาอยู่ที่ช่องแช่เย็น ส่วนช่องแช่แข็งนั้นไม่มีปัญหา

ทำให้การเก็บรักษาไอศกรีมนมข้นหวานราบรื่นตามไปด้วย

ถึงแม้ผมไม่อาจจัดส่งโยเกิร์ตให้กับทุกร้านได้ แต่จัดหาไอศกรีมนมข้นหวานให้กับทุกเจ้าได้

ทั้งยังเพิ่มความหลากหลายให้ผลิตภัณฑ์ของฟาร์มได้ด้วย

ไอศกรีมนมข้นหวานที่เคยอยู่ในถ้วยหายวับไปภายในพริบตา

ซอลมินจูเฝ้ามองท่าทีของผมอย่างตกตะลึง

“ผมอยากนำไอศกรีมนมข้นหวานมาทำเป็นสินค้าของฟาร์มครับ”

ผมมองถ้วยอันว่างเปล่าพลางพูด

**อยากอร่อยแสงออกจากปากบ้าง**

**ท่านประธานใจดีกว่าที่คิด แต่ใจดีแล้วมาเครียดเองก็ดูลำบากเนอะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **107**

**ตอนที่ 107 ไอศกรีมนมข้นหวานกับไซรัปองุ่น**

อีเวนต์ทดลองชิมโยเกิร์ตจบลงอย่างประสบความสำเร็จ

ฮันกีทักกับซอลคังอินออกเดินทางไปเยอรมนีเพื่อซื้อหุ่นยนต์รีดนมแล้ว

ก่อนไป เราได้ปรึกษาหารือเรื่องค่าลิขสิทธิ์กับคนในฟาร์มปศุสัตว์บ้านซอลเรียบร้อยแล้ว

ซอลคังอินขอฟาร์มปศุสัตว์ นั่นเป็นสิทธิ์อิสระในการบริหารจัดการฟาร์มที่จะเข้าครอบครองเขตเมืองหลวง

นี่เป็นเงื่อนไขที่เป็นไปตามความสำเร็จ เขาตกลงจะเป็นหุ้นส่วนกับกลุ่มเกษตรกรภูเขาชีรี

\*\*\*

ที่ฟาร์มปศุสัตว์กำลังผลิตไอศกรีมนมข้นหวาน

วิธีทำไอศกรีมนมข้นหวานนั้นง่ายดาย

อันดับแรกคือต้องจัดการสิ่งที่สำคัญที่สุดอย่างนมข้นก่อน

โดยทั่วไปแล้ว ตอนผลิตนมข้นจะต้องใส่น้ำตาลลงไปเคี่ยวกับนม

พอใส่ลงไปแล้วจะเคี่ยวด้วยไฟแรงเลยก็ได้

นมข้นที่ผลิตจากฟาร์มปศุสัตว์เป็นนมข้นที่เติมน้ำผึ้ง

น้ำผึ้งแตกต่างจากน้ำตาลตรงหากใช้ความร้อนอุณหภูมิเกินหนึ่งร้อยองศาเซลเซียส สารอาหารอันมีคุณค่าจะหายไป

ผมจึงขอให้อียองโฮผู้เป็นนักวิจัยช่วยหาอุณหภูมิอันพอเหมาะพอดี

เขาค้นหาอุณหภูมิอันเหมาะสมซึ่งไม่ทำลายคุณค่าทางสารอาหารในน้ำผึ้ง คือหากเคี่ยวน้ำผึ้งโดยใช้ความร้อนอุณหภูมิประมาณแปดสิบถึงเก้าสิบองศาเซลเซียส สารอาหารก็จะไม่ถูกทำลาย

เราก็จะได้นมข้นซึ่งกักเก็บสารอาหารของน้ำผึ้ง เมื่อผสมนมจืดกับนมข้นดังกล่าวแล้วและนำไปแช่แข็ง ก็จะกลายเป็นไอศกรีมนมข้นหวาน

ผลิตง่ายกว่าโยเกิร์ตมักกอลลี

ทีนี้ผมก็จะได้จัดส่งนมข้นหวานให้ร้านคาเฟ่เจ้าที่ผมไม่อาจจัดส่งโยเกิร์ต

และมีกำหนดการจะแจ้งพวกเจ้าของร้านคาเฟ่ในเร็วๆ นี้

\*\*\*

กลุ่มเกษตรกรภูเขาชีรีแบ่งทีมออกไปทำงานที่ศูนย์ส่งเสริมการเกษตรกับทำที่ฟาร์มปศุสัตว์

ผมเริ่มทำงานกับคนในฟาร์มปศุสัตว์ตั้งแต่ช่วงฟ้าสาง ทำงานเสร็จแล้วก็กินอาหารเช้าด้วยกัน

ทุกคนในฟาร์มปศุสัตว์ยกเว้นซอลคังอินนั่งกันอยู่ที่โต๊ะอาหาร

“วันนี้ดูอารมณ์ดีจังเลยนะคะ”

ซอลมินจูยิ้มพลางพูด

“งั้นเหรอครับ”

ต้องขอบคุณไอศกรีมนมข้นหวานที่ทำให้ผมโล่งใจอย่างมาก แถมอาหารมื้อเช้าก็อร่อย

จนกระทั่งผมได้รับข้อความนั้น

มีข้อความส่งมาหาผมตั้งแต่เช้าตรู่

ข้อความจากอิมฮวาซู

เกษตรกรผู้มาพบผมด้วยปัญหาองุ่น เป็นข้อความยาวๆ ที่เปิดด้วยคำขอโทษกันตั้งแต่หัววัน

เขาเป็นเกษตรกรผู้รับผึ้งไปจากกลุ่มเกษตรกรภูเขาชีรี หากมองภาพรวมแล้ว เขาถือเป็นพันธมิตรผู้ร่วมทาง

“เกิดเรื่องอะไรแย่ๆ หรือเปล่าคะ”

เมื่อสีหน้าผมเปลี่ยนไป ซอลมินจูก็แสดงปฏิกิริยาตอบโต้ทันที

เพื่อนร่วมงานคนอื่นๆ ก็กำลังมองหน้าผมเช่นกัน

“พอดีคนที่ทำไร่องุ่นติดต่อมาน่ะครับ”

“คนที่ทำไร่องุ่น?”

ซอลมินจูถามด้วยแววตาเป็นกังวล

ไหนๆ ก็มาถึงขนาดนี้แล้ว ผมจึงตัดสินใจบอกให้เพื่อนร่วมงานทราบ

ผมเล่าสถานการณ์อันยากลำบากของอิมฮวาซู ว่าเขาจะต้องขายองุ่นที่เพียรปลูกในราคาถูก

เพื่อนร่วมงานรับฟังสิ่งที่ผมเล่าอย่างเงียบๆ ทุกคนต่างแสดงสีหน้าหนักใจ

“ขอโทษครับที่พูดเรื่องไม่ควรตอนกำลังกินข้าว”

ในตอนนั้นเอง

“ฉันมีทางออกดีๆ แหละค่ะ”

โนแฮมีตะโกนขึ้นด้วยใบหน้ายิ้มแย้ม เธอเป็นคนอายุน้อยที่สุดและเป็นผู้คอยสร้างบรรยากาศในทีมฟาร์มด้วย

“ช่วยบอกผมหน่อยครับ”

สายตาของเพื่อนร่วมงานหันไปมองโนแฮมี

“ถ้าเอาองุ่นไปใส่ในไอศกรีมนมข้นหวานก็น่าจะดีนะคะ”

จริงๆ แล้วผมก็เคยคิดเหมือนเธอ แต่เราไม่อาจผสมองุ่นลงในไอศกรีมแบบสุ่มสี่สุ่มห้าได้

“พอจะช่วยอธิบายให้เห็นเป็นรูปเป็นร่างมากกว่านี้ได้มั้ยครับ ว่าจะเอาองุ่นไปใส่ในไอศกรีมได้ยังไง”

ผมถามโนแฮมี แววตาของเธอกำลังเปล่งประกาย

“ก็นำมาทำเป็นไซรัปองุ่นแล้วค่อยใส่ลงไปค่ะ”

“ไซรัปองุ่นเหรอ”

“ใช่ค่ะ ไซรัปองุ่น”

เป็นไอเดียที่เจ๋ง ถ้าหากทำเป็นไซรัปไม่ใช่การคั้นน้ำ น่าจะเข้ากับไอศกรีมได้ดีทีเดียว

“งั้นก็จะกลายเป็นไอศกรีมนมข้นองุ่นสินะ”

ซอลมินจูพูดด้วยสีหน้าเป็นเชิงว่ามันน่าจะออกมาอร่อย

“คุณมย็องฮีครับ เราเติมไซรัปองุ่นลงในไอศกรีมได้หรือเปล่าครับ”

ผมถามคุณจู-มย็องฮี

“ฉันยังไม่เคยลองใส่ไซรัปองุ่นในไอศกรีมเลย แต่น่าจะทำได้นะคะ”

“วันนี้ลองทำกันดูมั้ยครับ”

“ได้ค่ะ ขอแค่มีองุ่นนะ”

คุณจู-มย็องฮียิ้มพลางพูด

“ฉันขอไปช่วยคุณด้วยได้มั้ยคะ”

โนแฮมีผู้เสนอไอเดียไซรัปองุ่นเอ่ยขึ้น

“มาร่วมได้ตามสบายเลยค่ะ”

โนแฮมีประสานมือทั้งสองข้างเข้าหากัน แสดงสีหน้าดีใจ

“ท่านประธาน ผมอยากจะเสนออะไรอย่างนึงครับ”

คิมซังช็อลเปรย เขาเป็นคนเงียบขรึมและไม่ค่อยพูด

เป็นผู้ชายที่ไม่ยอมพูดจา ก้มหน้าก้มตาทำแต่งานในฟาร์มปศุสัตว์หลังจากโปรแกรมฝึกงานจบลง

ผมอยากรู้ว่าเขาจะพูดถึงเรื่องอะไร

“เราลองปลูกองุ่นเองเลยดีมั้ย ผมเคยปลูกองุ่นสมัยอยู่โรงเรียนควี-นง พอเห็นที่ดินปล่อยโล่งทีไร รู้สึกเสียดายทุกทีเลยครับ”

คิมซังช็อลพูดด้วยสีหน้าอันมีความมั่นใจในตัวเองเปี่ยมล้น นอกจากที่ดินทำฟาร์มปศุสัตว์แล้วเรายังเหลือที่ดินให้ทำไร่ทำสวนอีกมากมายอย่างเขาว่า

นี่ก็เป็นสิ่งที่ผมวางแผนไว้ตั้งแต่แรกแล้วเหมือนกัน

ผมกะว่าถ้าฟาร์มปศุสัตว์มั่นคงแล้วก็อยากจะลองปลูกพวกพืชไร่ดูบ้าง

แม้ยังไม่ถึงขั้นปลูกอะไรได้เยอะแยะ แต่คงดีถ้าได้ลองปลูกอะไรเล็กๆ น้อยๆ

“ผมก็คิดแบบนั้นเหมือนกัน ผมเห็นด้วยกับการปลูกพืชไร่บนที่ดินที่เหลือครับ”

“ท่านประธานก็เห็นตรงกันกับผมสินะ”

“แต่อยากให้ตัดสินใจเลือกพืชไร่ให้รอบคอบหน่อยนะครับ”

“ผมต้องทำอย่างงั้นอยู่แล้วละครับ”

คิมซังช็อลตอบด้วยสีหน้ายินดี

หลังจากกินข้าวเสร็จ ผมก็โทร.หาอิมฮวาซู

เขารับสายทันทีที่เสียงรอสายดังขึ้น

ผมบอกเขาว่าจะเข้าไปตรวจดูองุ่นด้วยตัวเอง ก่อนจะทวนที่อยู่แล้วเดินทางไปที่นั่น

องุ่นที่เก็บเกี่ยวมารอบแรกนั้นวางสุมกันอยู่ในโกดังห้องเย็น

“มีองุ่นทั้งหมดกี่กล่องเหรอครับ”

“หนึ่งร้อยกล่องถ้วนครับ”

ในกล่องหนึ่งมีองุ่นราวหนึ่งร้อยลูก หนักสามกิโลกรัม เก็บรักษาอยู่ในสภาพดีเยี่ยม

“ผมขอซื้อสิบกล่องครับ”

“จะซื้อแยกต่างหากเหรอครับ”

อิมฮวาซูถามด้วยสีหน้าตกใจ

“อาจจะซื้อที่เหลือเพิ่มอีกก็ได้นะ”

“จริงเหรอครับ”

ถึงจะมีแววตาตกใจ แต่เขากำลังยิ้ม

“ผมคงรับปากเป็นมั่นเป็นเหมาะไม่ได้ เพราะยังไม่รู้ว่าต้องใช้องุ่นเพิ่มอีกหรือเปล่าน่ะครับ”

“แค่คิดจะช่วย ผมก็ขอบคุณมากแล้วครับ”

เขายิ้มพลางพูด คล้ายว่าความวิตกกังวลได้หายไปแล้ว

ผมต้องการองุ่นมาเป็นสินค้าตัวทดลอง กะจะซื้อในปริมาณน้อยมาลองใส่ในไอศกรีมก่อน

อิมฮวาซูขนองุ่นขึ้นรถบรรทุก เขาว่าจะไปส่งให้ที่ฟาร์มปศุสัตว์เลยทันที

ผมฝากงานนี้ให้คุณจู-มย็องฮีดูแล ก่อนมุ่งหน้าไปพูซาน

ด้วยมีนัดกับเหล่าเจ้าของร้านคาเฟ่

**ขอให้ช่วยคนปลูกองุ่นได้ด้วยเถอะะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **108**

**ตอนที่ 108 บลูเบอร์รี่กับโยเกิร์ต**

ผมมาถึงคาเฟ่ ‘เฟรนด์ส’ พวกเจ้าของร้านคาเฟ่มารอผมอยู่ก่อนแล้ว

ผมอ่านความกระวนกระวายใจจากแววตาของพวกเขาออก

ถึงแม้ได้รับโยเกิร์ตไปจากฟาร์มปศุสัตว์ ก็ไม่อาจรู้ได้ว่ากิจการของพวกเขาจะราบรื่นกว่าช่วงก่อนหน้านี้หรือไม่อยู่ดี

แต่ถึงอย่างนั้น พวกเขามีเหตุผลให้ยอมเสี่ยงอยู่หนึ่งอย่าง นั่นคือความหวังว่ากิจการจะเป็นไปด้วยดี

แม้ว่าอีเวนต์ทดลองชิมจบไปแล้ว แต่คาเฟ่ ‘เฟรนด์ส’ ก็ยังมีลูกค้าเยอะแยะมากมาย

ทุกคนจ้องหน้าผมราวกับจะเจาะทะลุ

“ผมคงไม่ได้จัดส่งโยเกิร์ตให้ทุกร้านเหมือนที่เคยแจ้งไว้ตอนนั้นครับ”

ผมอธิบายเหตุผลอย่างละเอียด ว่าทำไมจึงไม่สามารถจัดส่งโยเกิร์ตให้ทุกร้านได้

สีหน้าของพวกเขาไม่ค่อยดีนัก มีคนถอนหายใจออกมาด้วย

“งั้นช่วยบอกหน่อยได้มั้ยครับ ว่าคุณจะจัดส่งโยเกิร์ตให้ร้านไหนบ้าง”

ยังซอกมินถามขึ้นแทนเหล่าเจ้าของคาเฟ่

“ผมมีเรื่องนึงจะแจ้งให้ทราบกันก่อน คือผมจัดส่งสินค้าตัวใหม่ที่พัฒนาขึ้นจากฟาร์มของเราให้กับทุกร้านได้ครับ”

“สินค้าตัวใหม่ที่ว่า คืออะไรเหรอครับ”

“ไอศกรีมนมข้นหวานครับ”

ผมส่งสัญญาณให้ครูซอนัมซู มีไอศกรีมที่ผมนำมาเป็นผลิตภัณฑ์ตัวอย่าง

เขานำไอศกรีมที่แช่ไว้ในตู้เย็นออกมา

“ทุกคนลองชิมดูนะ นี่เป็นไอศกรีมที่ทำจากนมและน้ำผึ้งของที่ฟาร์มครับ”

ทันทีที่พวกเขาได้ชิมไอศกรีม สีหน้าก็ดูสดใสขึ้น

“เรากำลังวางแผนจะทำไอศกรีมที่ใส่องุ่นลงไปด้วย ผมจัดส่งไอศกรีมให้ได้อย่างไร้ข้อจำกัดเลยละครับ”

“จริงเหรอคะ”

เธอคือเจ้าของร้านคาเฟ่ผู้เคยเล่าว่าปิดกิจการไม่ได้เพราะมีปัญหาเงินกู้

“จริงครับ ผมให้ได้เท่าที่พวกคุณต้องการเลย แต่ต้องขอเวลาเตรียมตัวให้สมกับที่เป็นผลิตภัณฑ์ใหม่หน่อยนะครับ”

ทุกคนพูดเป็นเสียงเดียวกันว่าขอรับไอศกรีม ผมเดาไว้ว่าพวกเขาคงไม่ปฏิเสธเพราะรู้สึกร้อนรน

“หวังว่าผลิตภัณฑ์ของฟาร์มจะช่วยร้านของพวกคุณได้บ้างนะครับ ขนาดพวกเกษตรกรภูเขาชีรีเองยังทำออกมาได้ราบรื่นเลย พวกคุณเองก็จะทำสำเร็จได้เหมือนกัน ใช่มั้ยล่ะครับ”

ผมกล่าวพร้อมกับสบตาพวกเขาไล่เรียงทีละคน

“มีเรื่องสุดท้ายที่ผมอยากบอก ผมเข้าใจดีว่าทุกคนมารวมตัวกันที่นี่ด้วยความรู้สึกอย่างไร เพราะงั้น ผมขอเตือนไว้ล่วงหน้าว่าอย่าคาดหวังกันสูงเกินไป เพราะยิ่งหวังไว้สูงก็จะยิ่งผิดหวังหนักนะครับ”

พวกเขาแสดงสีหน้าบ่งบอกว่าเห็นด้วย พวกเขาเองก็รู้ดีว่าการทำธุรกิจมันยากลำบากมากเพียงใด

“ถึงยังไง ผมก็ยังคาดหวังอยู่ดีแฮะ”

ยังซอกมินผู้เป็นตัวแทนชุมชนพูดขึ้น

เมื่อประชุมจบแล้วผมก็ลุกขึ้นจากที่นั่ง ทุกคนกล่าวคำขอบคุณแล้วกลับไปร้านของตนเอง

เหลือครูซอนัมซูกับผมเพียงสองคน เขาเดินถือไอศกรีมนมข้นหวานเข้ามา

“จะส่งเจ้านี่ให้ร้านฉันด้วยใช่มั้ย อร่อยจริงๆ ยิ่งเป็นฤดูแบบนี้คงขายดีน่าดู”

เขาตักกินไอศกรีมพลางพูด

“ก็ต้องส่งให้สิครับ”

ผมยิ้มแล้วตอบ

\*\*\*

ชองกาฮีโทร.มาหาระหว่างทางกลับ

“มาเจอกันหน่อยมั้ย”

“นี่ใจคอจะให้ฉันถ่อไปถึงโซลเลยหรือ”

“นายไม่ต้องไปถึงโซลหรอกย่ะ เพราะตอนนี้ฉันอยู่ฮาดงแล้ว”

“ทำไมถึงมาอยู่ที่นี่ได้ล่ะ”

“ฉันแวะมาเพราะมีธุระกับที่บ้านน่ะ”

“แล้วโรงเรียนสอนทำเทียนล่ะ”

“มันกำลังไปได้สวยไม่ติดขัด ฉันเลยแวบมาได้ไง”

เรานัดเจอกันที่โรงเรียนประถมฮามุนซึ่งกำลังผลิตเทียนขี้ผึ้ง

พวกเรามาถึงสถานที่นัดในเวลาไล่เลี่ยกัน

สีหน้าของเธอดูแจ่มใส

“อาการท้องผูกดีขึ้นเยอะหรือยัง”

ผมยิ้มพลางถาม

“ขอบคุณนะ ค่อยยังชั่วขึ้นเยอะแล้วละ”

เธอตอบเบาๆ

“ว่าแต่เธอมาทำอะไรที่นี่”

“พรุ่งฉันมีพิธีไหว้คุณย่าน่ะ”

“แล้วงานในโรงเรียนสอนทำเทียนเป็นไงบ้าง”

“ดีมากเลยแหละ ถึงแม้บางครั้งจะคิดถึงตอนทำงานที่นี่อยู่บ้างก็เถอะ”

ผมไม่คิดว่าจะได้ยินคำพูดเช่นนั้นจากปากเธอ

เป็นการเดินเล่นที่ผมเว้นช่วงไปนานมาก สายลมพัดเย็นสบาย

“เย็นนี้ไปกินข้าวที่บ้านฉันมั้ย”

“เป็นอะไรไปล่ะเนี่ย”

“แล้วจะตกใจอะไรขนาดนั้นล่ะ”

เธอชวนกินอาหารเย็นอย่างกะทันหัน

“พ่อฉันบอกว่าอยากเจอนาย”

“คุณพ่อมีอะไรหรือเปล่า”

“เห็นบอกว่ามีเรื่องอยากปรึกษากับนายเป็นพิเศษน่ะ”

“ปรึกษา?”

ชองกิลซันทำสวนผลไม้ขนาดใหญ่ที่สุดในหมู่บ้าน ผมช่วยขายผลไม้มีตำหนิ จึงได้ผูกมิตรกับเขา

ช่วงทำลูกพลับแห้ง ผมก็ซื้อลูกพลับจากเขา เขาเป็นทั้งพ่อของเพื่อนและหุ้นส่วนทางธุรกิจในเวลาเดียวกัน

ดูจากที่ถึงขั้นชวนไปกินอาหารเย็นแล้วน่าจะเป็นปัญหาใหญ่

ผมจึงแวะไปที่บ้านพร้อมกับเธอ

ชองกิลซันต้อนรับผมด้วยความยินดี ตอนกินอาหารเย็น เราไม่ได้คุยอะไรกันเป็นพิเศษ

เขาเพียงถามข่าวคราวของกลุ่มเกษตรกรภูเขาชีรี

พอกินมื้อเย็นเสร็จ เขาจึงเปรยขึ้น

“ฉันมีอะไรอยากให้นายไปดูด้วยกันน่ะ”

ผมออกมาด้านนอกพร้อมกับเขา เขามุ่งหน้าไปยังสวนผลไม้

ภายในโรงเรือนมีต้นไม้ต้นเล็กๆ ขึ้นอยู่เต็มไปหมด

“รู้มั้ยว่านี่คือต้นอะไร”

เขาพูดพลางชี้ไปที่ต้นไม้ต้นเล็ก ผลของมันคงถูกเด็ดออกไปแล้ว เหลือแต่กิ่งไม้โล้นๆ

“ผมไม่ทราบครับ”

“มันคือบลูเบอร์รี่”

“ต้นบลูเบอร์รี่เหรอครับ”

เขามองต้นบลูเบอร์รี่พลางถอนหายใจ

“ปีนี้เป็นปีแรกที่ฉันได้เก็บผลบลูเบอร์รี่ เป็นความสำเร็จในรอบสี่ปีเชียวนะ”

ชองกิลซันเล่าว่านำต้นกล้าบลูเบอร์รี่เข้ามาปลูก

เขาบอกว่าตนล้มเหลวซ้ำแล้วซ้ำเล่าเพราะหน้าดินไม่เหมาะสม แต่มันก็ออกดอกออกผลหลังจากที่เขาเพียรพยายามอย่างหนัก

“แต่เก็บผลมาแล้วจะเอาไปทำอะไรได้ ในเมื่อไม่มีตลาดรองรับเลย”

ผมรู้แล้วว่าทำไมเขาถึงอยากพบผม

สถานการณ์นี้ต่างกับของอิมฮวาซูผู้ทำไร่องุ่น

เป็นช่วงที่ยังไม่มีตลาดขายส่งบลูเบอร์รี่ที่ปลูกในประเทศ

จึงไม่มีสถานที่ให้จัดส่งบลูเบอร์รี่ราคาแพง

ไม้ผลที่ออกลูกยากจึงสร้างความรำคาญใจ

“ฉันอยากฟังความคิดเห็นนาย เลยชวนมาเจอกัน”

ที่ผมปลูกองุ่นในฟาร์ม ไม่ได้เป็นเพราะมันน่าสนใจ แต่ผมคิดจะปลูกตามจำนวนที่จะเอาไปใส่ในไอศกรีม

แต่บลูเบอร์รี่นั้นแตกต่างออกไป แค่เป็นพืชผลก็มีแรงดึงดูดใจมากพอแล้ว ตอนนี้เป็นปี ค.ศ.2007 จัดเป็นผลไม้หายาก ต้องพึ่งพาการนำเข้าเกือบหมด

อีกไม่นาน บลูเบอร์รี่ที่ปลูกในประเทศจะมีการแข่งขันกันสูง

นอกจากนี้ มันยังเข้ากับโยเกิร์ตได้ดีอีกด้วย

“ผมจะซื้อบลูเบอร์รี่ทั้งหมดของคุณพ่อเองครับ”

“จะซื้อบลูเบอร์รี่ของฉันหมดเลยหรือ”

“แต่มีข้อแม้หนึ่งอย่างนะ”

“อะไรล่ะ”

เขาเบิกตากว้างแล้วถาม

“ช่วยบอกวิธีปลูกบลูเบอร์รี่ให้ผมหน่อยครับ”

“นายก็จะปลูกบลูเบอร์รี่เหมือนกันเหรอ”

“ผมก็สนใจอยู่นะครับ”

ผมได้เจอไม้ผลที่จะปลูกในฟาร์มปศุสัตว์แล้ว

ต้นบลูเบอร์รี่นั่นเอง

**ท่านประธานน จะปลูกอีกแล้วเหรอ5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **109**

**ตอนที่ 109 เนื้อคู่ของบลูเบอร์รี่**

ซอลคังอินกลับมาฟาร์มหลังเดินทางไปทำงานที่เยอรมนี

ทันทีที่เห็นหน้าผม เขาก็ส่งเสียงดัง

“หุ่นยนต์รีดนมสุดยอดไปเลย เราคงทำงานฟาร์มได้ง่ายขึ้นเยอะอย่างนายบอก ที่ว่าวัวจะเดินเข้ามารีดนมเองน่ะ”

เขาแสดงท่าทีตื่นเต้นเหมือนเด็ก

พวกวัวที่ผ่านการฝึกฝนมาแล้วจะเดินเข้าเครื่องรีดนมเอง

โดยไม่ได้เข้ามารีดนมตามเวลาที่มนุษย์กำหนด แต่จะเข้ามาตามเวลาที่พวกมันต้องการ จึงช่วยลดความเครียดให้เหลือน้อยที่สุด

“ฉันอยากได้วัวก่อนจะซื้อหุ่นยนต์รีดนม นายคิดว่าไง”

ซอลคังอินถามขึ้นอย่างระมัดระวัง

“ผมก็คิดเหมือนกันครับ เพราะเราต้องจัดส่งโยเกิร์ตให้ตั้งเก้าร้าน”

“มีร้านค้าเพิ่มขึ้นเยอะขนาดนั้นเลยเหรอ”

“ถ้ารวมไอศกรีมนมข้นหวานด้วยก็มีสิบห้าร้านเลยครับ”

ซอลคังอินทำหน้าตกใจ

“คงมีเรื่องดีๆ เกิดขึ้นระหว่างฉันไปเยอรมันสินะ”

“ผมกำลังคิดว่าจะเอาวัวมาเพิ่มอีกสักสามสิบตัว คุณคิดว่าไงครับ”

“ใจฉันก็อยากได้เพิ่มอีกเยอะๆ แหละนะ นายจะได้ทำสำเร็จไวๆ แล้วไปสร้างฟาร์มอื่นต่อได้ไง”

เขาพูดด้วยสีหน้าเบิกบานใจ

“ฉันว่านายน่าจะคำนวณจำนวนวัวให้เพียงพอกับปริมาณการผลิตโยเกิร์ตกับไอศกรีมมาแล้ว แบบที่นับรวมช่วงพักรีดนมด้วยน่ะ”

เราไม่ได้รีดนมวัวได้ตลอดปีหรือทั้งสามร้อยหกสิบห้าวัน มีช่วงเวลาที่ไม่อาจรีดนมได้เพราะแม่วัวตั้งท้องและต้องคลอดลูก เราเรียกว่าเป็นช่วงพักรีดนม วัวแต่ละตัวจะใช้เวลาแตกต่างกัน แต่โดยเฉลี่ยก็ประมาณ ห้าสิบถึงหกสิบวัน

“ใช่ครับ ผมคิดเผื่อช่วงพักรีดนมไว้แล้วครับ”

ผมคำนวณจำนวนสินค้าที่จะส่งไปตามร้านค้าดังที่ซอลคังอินกล่าว จะนำแม่วัวเข้ามาให้เพียงพอต่อการทำโยเกิร์ตและไอศกรีมนมข้น

คาดว่าโยเกิร์ตน่าจะให้ผลตอบรับที่ดี แต่ก็ยังไม่มั่นใจเท่าไร

ด้วยลักษณะพิเศษของโยเกิร์ตโฮมเมด ทำให้ไม่อาจเก็บไว้ได้นาน ให้ของขาดยังจะดีกว่าเหลือ

ผมมีแผนว่าจะค่อยๆ เพิ่มจำนวนวัวทุกครั้งที่มีลูกค้าประจำเพิ่มขึ้น และมีร้านค้าใหม่มาถามหาโยเกิร์ตของฟาร์มเพิ่มขึ้น

ผมยังไม่ได้นำหุ่นยนต์รีดนมเข้ามาในฟาร์ม ไม่คิดจะดึงเอาสมาชิกในฟาร์มออกไปตั้งแต่แรกด้วย

\*\*\*

ผมออกจากฟาร์มและมุ่งหน้าไปยังออฟฟิศ

วันนี้มีประชุม

ฮันกีทักผู้กลับมาจากเยอรมันทักทายผมด้วยความยินดี

“ไปทำงานนอกสถานที่มา เป็นไงบ้างครับ”

“ก็ดีนะ หุ่นยนต์รีดนมนี่มันเจ๋งจริงๆ ทำหน้าที่ได้ดีสมราคาเลย”

พวกเขาเซ็นสัญญาอย่างเป็นทางการกันที่เยอรมนี และมีกำหนดจะจัดส่งมายังเกาหลีใต้ในเร็วๆ นี้

“งั้นมาเริ่มประชุมกันเลยดีมั้ยครับ”

ทุกคนเข้าไปในห้องประชุม มีเรื่องที่ต้องปรึกษากันหลายอย่างก่อนวางขายโยเกิร์ต

เรื่องแรกคือร้านที่เราจะจัดหาโยเกิร์ตไปให้ เราตกลงกันว่าจะจัดส่งโยเกิร์ตและไอศกรีมนมข้นให้ร้านค้าเก้าแห่ง

ส่วนร้านที่เราจะนำส่งไอศกรีมนมข้นมีอยู่เจ็ดร้าน

ไอศกรีมมีสองรส คือ รสองุ่นกับรสนม

เรื่ององุ่นเป็นสิ่งที่เราตัดสินใจกันระหว่างฮันกีทักอยู่เยอรมนี

ผมอยากฟังความเห็นของเขา

ในตู้เย็นมีไอศกรีมผสมไซรัปองุ่น

ผมอธิบายสถานการณ์ก่อนยื่นไอศกรีมให้เขา

ฮันกีทักลองชิมไอศกรีมนมข้นหวานแบบผสมไซรัปองุ่น

“มีกลิ่นหอมอ่อนๆ ขององุ่นด้วยแฮะ รสชาติก็โอเคเลยนะ”

ถึงจะพูดเช่นนั้น แต่ก็ไม่ได้แสดงท่าทางพอใจ

“ผมซื้อองุ่นมาสิบกล่องก่อน ว่าจะดูปฏิกิริยาตอบรับของผู้บริโภคแล้วค่อยตัดสินใจอีกทีครับ”

“ผมเห็นด้วยครับ เพราะไม่มีอะไรรับประกันว่าทุกอย่างจะราบรื่นนี่นะ”

ผมสบตากับฮันกีทัก

เขาพูดขึ้นมาทันทีราวกับอ่านใจผมออก

“อย่างโยเกิร์ตนี่ผมยังมั่นใจว่าเราจะมีลูกค้าประจำแน่นอน เพราะกลยุทธ์การสร้างความแตกต่างของเราไง แถมมีโอกาสจะขยับขยายออกจากพูซานไปยังพื้นที่อื่นๆ ด้วย แต่ไม่แน่ใจเลยว่าไอศกรีมนมข้นจะไหวมั้ย เพราะมันไม่ได้มีจุดเด่นอะไรเป็นพิเศษน่ะสิ”

อย่างที่ฮันกีทักบอกว่าโยเกิร์ตมีกลยุทธ์สร้างความแตกต่าง เพราะเป็นโยเกิร์ตที่ทำจากนมในฟาร์มแห่งเดียว นอกจากนี้ยังหมักด้วยมักกอลลีจึงมีคุณประโยชน์พิเศษช่วยเรื่องท้องผูก ทั้งยังใส่น้ำผึ้งเพื่อให้โยเกิร์ตอร่อยยิ่งขึ้นด้วย

ในทางกลับกัน ไอศกรีมนมข้นมีจุดแข็งเพียงอย่างเดียวคือทำจากนมในฟาร์มแห่งเดียว ถึงจะเพิ่มน้ำผึ้งลงไปเหมือนกับโยเกิร์ต แต่ก็ไม่แน่ใจว่าจะเป็นปัจจัยช่วยดึงดูดลูกค้า ปัจจุบันคือปี ค.ศ. 2007 ไอศกรีมจัดอยู่ในเทรนด์เรื่องความเป็นอยู่ที่ดี [1] ด้วยเช่นกัน แต่ฟาร์มเราไม่ได้ประชาสัมพันธ์เรื่องนี้

“แต่ผมว่ามีเหตุผลข้อนึงที่เราพอจะคาดหวังได้บ้าง”

ฮันกีทักสบตาผมแล้วพูดออกมา

เป็นสายตาที่เดาได้ว่าผมนึกกังวลจุดใด

“เอกลักษณ์เฉพาะตัวของฤดูร้อนไงครับ ยิ่งอากาศร้อนมากเท่าไหร่ ก็น่าจะมีคนมองหาไอศกรีมกันเยอะมากเลยนะ”

ฮันกีทักยิ้มพร้อมกับเอ่ยขึ้น

เราทำได้เพียงคาดหวังว่าปัจจัยด้านฤดูกาลจะช่วยให้ทำสำเร็จอย่างเขาว่า เราแบกรับภาระเพราะกอดความเสี่ยงไว้ตั้งแต่เริ่ม ผมว่าจะลองคิดดูว่าจะใช้วิธีโปรโมตอย่างไรดี

เรื่องสุดท้ายคือบลูเบอร์รี่

มีเพียงฮันกีทักที่ยังไม่เคยได้ชิมเช่นเดียวกับไอศกรีมรสองุ่น

พักแทโฮจากทีมธุรการยื่นส่งภาชนะซึ่งบรรจุโยเกิร์ต

มีบลูเบอร์รี่สองสามลูกโรยอยู่บนนั้น

“นี่ใช่บลูเบอร์รี่หรือเปล่าครับ”

ฮันกีทักถามด้วยสีหน้าประหลาดใจ

“บลูเบอร์รี่แหละครับ”

“เรานำเข้ามาเหรอ”

“เปล่าครับ ที่หมู่บ้านของเราปลูกขึ้นมา”

“ฮึ้ย? หมู่บ้านเราปลูกเองเลยหรือนี่”

ถึงมีสายตาตกใจแต่เขาก็กำลังใช้ช้อนตักกินโยเกิร์ตบลูเบอร์รี่ไปแล้ว

“มันช่วยชูรสชาติโยเกิร์ตด้วย ดีจัง”

ฮันกีทักวิเคราะห์รสชาติของโยเกิร์ตบลูเบอร์รี่และพูดขึ้น

“ถ้าเอาไปขายตอนนี้เลยก็น่าจะดีนะครับ”

ฮันกีทักส่งเสียงดังคล้ายกับคนตะโกนว่ายูเรกา [2]

คำพูดของเขาทำให้บรรดาคนในสำนักงานระเบิดหัวเราะเสียงดัง

“ทำไมทุกคนถึงขำกันล่ะครับ”

“เพราะทุกคนเขาก็พูดเหมือนกับหัวหน้าฝ่ายธุรการเลยไงครับ”

“จริงหรือนี่”

เขากวาดกินโยเกิร์ตที่เหลือจนหมดเกลี้ยงด้วยท่าทีเขินอาย

ไม่เพียงแค่คนในสำนักงานเท่านั้น

แต่คนในฟาร์มก็มองเห็นเสน่ห์ของโยเกิร์ตบลูเบอร์รี่เช่นกัน

พวกเขาประเมินกันทั่วว่าบลูเบอร์รี่เข้ากันดีกับโยเกิร์ตของฟาร์ม ทั้งยังชมว่าแม้มีรสออกเปรี้ยวอมหวานแต่ก็ไม่ได้จัดจ้าน

ฮันกีทักกำลังมองหาสินค้ามาขาย

เขาจึงชักชวนให้วางจำหน่ายโยเกิร์ตบลูเบอร์รี่ไปพร้อมกัน

เขามีความมุ่งมั่นแรงกล้า รับปากว่าจะรีบเลือกลายออกแบบให้เร็วที่สุดเท่าที่จะทำได้

“ผมมีแผนจะปลูกบลูเบอร์รี่ในฟาร์มเราเองด้วยครับ”

ผมแจ้งว่าจะปลูกบลูเบอร์รี่เอง เป็นการบอกให้ทราบว่าบลูเบอร์รี่อาจกลายเป็นสินค้าที่เราทำกันเองได้

บลูเบอร์รี่ขึ้นชื่อเรื่องสรรพคุณอันเป็นเอกลักษณ์มากกว่าเรื่องรสชาติ

มีแร่ธาตุหลากหลาย เช่น วิตามิน สังกะสี แมงกานีสและแอนโทไซยานินซึ่งช่วยฟื้นฟูดวงตา

อีกทั้งยังมีเส้นใยอาหารมากกว่ากล้วยถึงสองเท่า เป็นอาหารที่มีประโยชน์ต่อสุขภาพดวงตากับลำไส้

ผมคุยเรื่องการปลูกบลูเบอร์รี่กับคนในฟาร์มเรียบร้อยแล้ว

ทุกคนในสำนักงานก็เห็นด้วย

**อยากกินเล้ยยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **110**

**ตอนที่ 110 ขายโยเกิร์ตและไอศกรีม**

วันนั้นผมมีนัดกับชองกิลซัน

ผมแวะไปที่ฟาร์ม รับคิมซังช็อลขึ้นรถ

เขาเป็นพนักงานผู้แสดงออกว่าอยากจะปลูกผลไม้ และเล่าว่าเคยปลูกองุ่นที่โรงเรียนควี-นง

ผมจะให้เขาดูแลสวนบลูเบอร์รี่

“คุณผิดหวังที่ไม่ใช่องุ่นหรือเปล่าครับ”

ผมแอบมองหน้าเขาแล้วถามขึ้น

“ไม่เลยครับ พูดตามตรงว่าผมตั้งตารอสุดๆ เลยละครับ”

“ผมก็คอยรอดูคุณซังช็อลเหมือนกันครับ”

ผมสังเกตเขาตอนอยู่ในฟาร์ม เขาเป็นผู้ชายที่เหมือนกับวัว มีนิสัยขยันขันแข็งและมองโลกในแง่ดี

น่าจะเหมาะกับบลูเบอร์รี่ด้วย

“ไม่แน่ว่าคุณอาจจะต้องอยู่ในสวนผลไม้ชองกิลซันไปสักพักนึงเลยนะครับ”

“สวนผลไม้ชองกิลซันเหรอ”

“ผมคิดว่าการได้ช่วยงานเขาและได้เรียนรู้งานไปด้วย มันสำคัญกว่าการเอาต้นกล้ามาลงทันทีน่ะครับ”

“ผมก็คิดว่าดีเหมือนกัน เพราะผมเองก็เพิ่งหัดปลูกบลูเบอร์รี่เป็นครั้งแรกด้วยครับ”

เรามาถึงสวนผลไม้ชองกิลซันแล้ว

“เข้ามาสิ นี่ใช่คนที่นายบอกไว้หรือเปล่า”

“ใช่ครับ ผมว่าจะมาช่วยตอนมีเวลาว่างเหมือนกันครับ”

“นายน่าจะยุ่งกับงานฟาร์มแล้ว ไหนจะงานอื่นอีก ถ้าถึงกับมาทำสวนผลไม้ด้วย ร่างกายจะไม่ไหวเอานา”

ชองกิลซันหัวเราะพลางเอ่ย

เขาพาเราไปสวนบลูเบอร์รี่

ในโรงเรือนมีสวนบลูเบอร์รี่ขนาดใหญ่

คิมซังช็อลมองบลูเบอร์รี่พร้อมกับแสดงสีหน้าพึงพอใจ เป็นสีหน้าที่บ่งบอกว่าถูกใจมาก

“แอปเปิลกับองุ่นซึ่งเป็นผลไม้หลักของประเทศเกาหลีใต้เติบโตได้ดีในดินที่มีคุณสมบัติเป็นด่าง แต่บลูเบอร์รี่กลับเติบโตได้ดีในดินที่มีความเป็นกรด จึงเป็นเหตุผลว่าทำไมการปลูกบลูเบอร์รี่ในเกาหลีใต้ถึงเป็นเรื่องยาก และมันก็ทำให้ฉันพลอยลำบากไปด้วย”

อาจเพราะนึกถึงความล้มเหลวในอดีต ชองกิลซันจึงมีรอยย่นตรงหว่างคิ้ว

“ฉันใช้ดินที่เรียกว่า ‘ดินพีทมอสส์’ [1] ซึ่งไม่ใช่ดินธรรมดาทั่วไปจนได้เห็นมันออกผลเอาหวุดหวิด เป็นดินที่เกิดจากการทับถมของมอสส์ นำเข้าจากประเทศแคนาดา มันมีความเป็นกรด กักเก็บและปลดปล่อยความชุ่มชื้นได้ดี จึงเหมาะจะใช้ปลูกบลูเบอร์รี่”

บลูเบอร์รี่ที่เขาปลูกขึ้นมาได้สำเร็จคือพันธุ์ ‘เดรเพอร์’ [2]

มีเนื้อสัมผัสเด้งและอร่อย อีกทั้งมีเนื้อแข็งจึงง่ายต่อการเก็บรักษา

“ถ้าตัดแต่งกิ่งเสร็จแล้วจะขนไปไว้ที่ฟาร์มก็ได้นะ”

ชองกิลซันมองผมกับคิมซังช็อลพลางเอ่ยขึ้น

“คุณซังช็อลจะอยู่ช่วยงานคุณในสวนบลูเบอร์รี่นี้ไปสักระยะนึงครับ”

“ถ้าเป็นแบบนั้น ฉันก็ยินดีเลยแหละ”

ผมปล่อยให้คิมซังช็อลอยู่ที่สวนและกลับมาฟาร์ม

อย่างที่ชองกิลซันพูดว่าผมมีธุระต้องจัดการอีกเยอะแยะ

ใกล้จะถึงวันวางจำหน่ายโยเกิร์ตแล้วด้วย

\*\*\*

เราวางขายโยเกิร์ตแล้ว

และจัดส่งโยเกิร์ตให้ร้านคาเฟ่เก้าแห่ง รวมถึงคาเฟ่ ‘เฟรนด์ส’ ด้วย

โยเกิร์ตมีขนาดและรสชาติหลากหลาย

เรามีโยเกิร์ตพรีเมียมกับโยเกิร์ตบลูเบอร์รี่จากฟาร์ม

ส่วนปริมาณนั้นเราเตรียมไว้สองขนาด คือแบบหนึ่งร้อยมิลลิลิตรกับสองร้อยมิลลิลิตร

เราใส่ใจเรื่องการออกแบบเหมือนกัน มันดูเรียบง่ายและดูดีมีระดับ

อีกทั้งยังใส่ข้อมูลว่าผลิตจากฟาร์มเพียงแห่งเดียว และคำเตือนสำหรับผู้แพ้อาหารด้วย

เนื่องจากวัตถุดิบต่างๆ อย่างนมออร์แกนิกจากฟาร์มเพียงแห่งเดียวกับบลูเบอร์รี่ที่ปลูกเองนั้นเป็นวัตถุดิบคุณภาพสูง เราจึงตั้งราคาไว้สูงเล็กน้อย ถึงอย่างนั้น ก็พบจากอีเวนต์ทดลองชิมแล้วว่ามีคนอยากซื้อหาเยอะมาก ผมจึงมีความมั่นใจ

คาเฟ่ ‘เฟรนด์ส’ ได้รับโยเกิร์ตไปมากที่สุด

ร้านนี้ใช้โยเกิร์ตไปสองร้อยถ้วยต่อวันในช่วงจัดอีเวนต์ทดลองชิม

ต่อให้วางจำหน่ายอย่างเป็นทางการ ทางคาเฟ่ก็ตกลงว่าจะรับไปขายวันละสองร้อยถ้วยเช่นเดิม

ครูซอนัมซูเป็นผู้ขอเอง ทำให้ผมรู้สึกมั่นใจว่าเขาจะขายของจำนวนมากขนาดนั้นได้หมด

เรายังนำส่งไอศกรีมนมข้นให้ร้านค้าทุกแห่งด้วย

แม้แจกจ่ายโยเกิร์ตตามระดับของร้าน แต่สำหรับไอศกรีมแล้ว เราจัดส่งให้ห้าสิบอันเท่ากันหมดทุกร้าน

เพราะเรายังไม่แน่ใจว่าผลลัพธ์จะออกมาเป็นเช่นไร มันไม่เหมือนกรณีโยเกิร์ต

ถ้าขายหมดค่อยจัดส่งเพิ่มทีหลัง

ทั้งยังเซ็นสัญญาบริการจัดส่งโยเกิร์ตด้วย

ในที่สุดก็ถึงวันปฏิบัติการ

เราส่งผลิตภัณฑ์จากฟาร์มไปตามร้านคาเฟ่ต่างๆ

ถือว่าวันแรกเป็นช่วงเวลาแห่งการตรวจสอบด้วยเช่นกัน ผมต้องแวะไปเยี่ยมร้านเพื่อตรวจดูปัญหาด้วยตนเอง

ผมแวะไปหาทุกร้าน ไปดูว่ายังขาดเหลืออะไรอีกไหม เริ่มตั้งแต่คาเฟ่ ‘เฟรนด์ส’

ร้านสุดท้ายคือคาเฟ่ที่มีคุณคังซุนบกคอยดูแล

เจ้าของร้านเป็นหญิงวัยกลางคนผู้ไม่อาจปิดกิจการลงได้เนื่องจากติดปัญหาเรื่องเงินกู้

ร้านเธอดูเล็กกว่าตอนเห็นในรูปถ่าย

กิจการคงไม่ค่อยราบรื่นนักเพราะร้านตั้งอยู่ในทำเลไม่ดี

ภายในร้านโล่งเปล่า มีเธออยู่เพียงลำพัง

ทันทีที่เดินเข้าไปในร้าน เธอก็ต้อนรับผมอย่างยินดี

เธอเอ่ยขอบคุณพร้อมก้มศีรษะคำนับกันไม่หยุด

“มาทำอะไรถึงนี่ล่ะ”

“ผมมาเช็กดูว่าสินค้ามาส่งเรียบร้อยดีหรือเปล่าครับ”

“ฉันเช็กหมดแล้วละ ทุกอย่างเรียบร้อยดีค่ะ”

อย่างที่เธอบอกว่าสินค้าไม่มีปัญหาอะไร

“งั้นตอนนี้ก็เหลือแค่ขายให้ได้แล้วสิเนอะ”

“ฉันจะตั้งใจขายอย่างเต็มที่เลย อาจเพราะเมื่อคืนนี้ฝันดี ก็เลยน่าจะขายดีแหละ ทั้งกาแฟและไอศกรีมเลยค่ะ”

สีหน้าเธอมีความคาดหวังเต็มเปี่ยม

\*\*\*

หลังจากเริ่มวางจำหน่ายไปได้สามวัน ครูซอนัมซูก็โทรศัพท์มาหาผม

“ด็อกมย็อง สุดยอดไปเลย ครูขายโยเกิร์ตหมดเกลี้ยงจนไม่มีจะขายแล้วเนี่ย”

น้ำเสียงเขาตื่นเต้นมาก

“ผมบอกแล้วไงครับ ว่าจะขายดีกว่าตอนทำกลุ่มตัวอย่างน่ะ”

“ไม่นึกว่าลูกค้าจะตอบรับดีมากขนาดนี้ ยิ่งกว่าที่คาดไว้ซะอีก”

โยเกิร์ตขายได้เยอะเกินคาดอย่างเขาว่า

โดยเฉพาะโยเกิร์ตบลูเบอร์รี่ที่ขายดีเป็นเทน้ำเทท่า แม้จะมีราคาแพงก็ตาม

“แต่ครูเป็นห่วงเรื่องไอศกรีมเพราะมันขายไม่ดีเลย”

เสียงเขาเบาลงต่างจากเมื่อครู่

“ร้านครูขายโยเกิร์ตได้เยอะก็เลยไม่กระทบเท่าไหร่ แต่ร้านที่รับแต่ไอศกรีมไปอย่างเดียว...”

ครูซอนัมซูไม่ได้พูดต่อ

ปัญหาอยู่ที่ไอศกรีม

หลังจากส่งสินค้าออกไปวันแรก เราก็ไม่ได้จัดส่งไปอีกหลายวัน

มีสินค้าเหลือค้างอยู่ในคลัง

ผมต้องหาทางออกให้ได้ อย่างน้อยก็เพื่อกลุ่มคนผู้ฝากความหวังไว้กับไอศกรีม

**อ้าว ขายไม่ดีซะงั้น**

**ท่านประธานจะทำอย่างไรต่อไปนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **111**

**ตอนที่ 111 ความพยายามอยู่ที่ไหน ความสำเร็จอยู่ที่นั่น**

เราจัดจำหน่ายโยเกิร์ตและไอศกรีมจากฟาร์มมาได้หนึ่งสัปดาห์แล้ว

แต่ละร้านมีสินค้าชวนให้ยินดีและหดหู่ใจเกิดขึ้นสวนทางกันอย่างชัดเจน

โยเกิร์ตพรีเมียมกับโยเกิร์ตบลูเบอร์รี่จากฟาร์มทำยอดขายเกินความคาดหมาย แต่ในทางกลับกัน ไอศกรีมนมข้นหวานยังไปไม่ถึงระดับที่ควรเป็น

เราจัดประชุมเรื่องแผนรับมือและออกความเห็นแตกต่างกันไป

ฮันกีทักเอ่ยขึ้นก่อน

“โยเกิร์ตขายดีอย่างที่เคยคาดการณ์ไว้ นอกเหนือจากร้านค้าที่เราจัดส่งให้แล้ว ยังมีเจ้าอื่นเข้ามาถามหาด้วย แต่ไอศกรีมนมข้นหวานกลับไม่เป็นไปตามที่หวังครับ”

พูดจบเขาก็หันมาสบตาผม

สีหน้าบ่งบอกว่ารู้สึกเสียดายแต่ก็เลี่ยงไม่ได้

“ช่วงนี้เราควรหยุดผลิตไอศกรีมนมข้นก่อนดีมั้ย ผมว่าถึงเวลาที่เราจะต้องเลือกจะจดจ่อแล้วนะ เราต้องลงแรงไปกับโยเกิร์ต เพราะมันกำลังขายดีเลย”

“เพิ่งผ่านไปแค่สัปดาห์เดียวเองนะ รอดูอีกสักหน่อยดีกว่ามั้ย”

มินซอกออกความเห็นคัดค้าน

“ผมว่าเราควรเอาเวลาตรงนั้นมาตั้งใจขายโยเกิร์ตนะครับ”

“ผมเข้าใจเจตนาของหัวหน้าฝ่ายธุรการนะ แต่เราลองมาพยายามกันอีกหน่อยดีมั้ย อย่างน้อยๆ ก็ทำเพื่อเจ้าของร้านผู้รับสินค้าไปขายเพราะเชื่อมั่นในตัวพวกเรา”

มินซอกละสายตาจากฮันกีทักมามองผม

ทั้งสองคนมีมุมมองต่างกันเช่นเดียวกับสินค้าที่แบ่งออกได้เป็นสินค้าที่ชวนให้ยินดีกับชวนหดหู่

การตัดสินใจของผมจะเป็นตัวกำหนดทิศทางการดำเนินงาน

“ผมเห็นด้วยกับหัวหน้าฝ่ายธุรการ การเลือกจะจดจ่อเป็นสิ่งสำคัญ เราต้องทุ่มเทให้มากขึ้นเท่ากับที่โยเกิร์ตได้ผลตอบรับที่ดี”

ฮันกีทักพยักหน้า

แววตาของมินซอกเคร่งเครียด

“แต่ผมคาใจอยู่เรื่องนึงครับ”

สายตาของเพื่อนร่วมงานพุ่งมาหาผม

“ขอถามหัวหน้าฝ่ายธุรการข้อนึง ว่าที่แล้วมาคุณได้โปรโมตไอศกรีมนมข้นหวานอย่างเต็มที่แล้วหรือยังครับ”

“ผมไม่มีเวลาโปรโมตหรอก เพราะอย่างที่ทราบกันว่าสินค้าหลักของเราคือโยเกิร์ตครับ”

ฮันกีทักพูดด้วยสีหน้าคร่ำเคร่ง

“ผมไม่ได้อยากจะคาดคั้นหรอกนะ แต่เพราะการที่เราจะเลิกผลิตสินค้าทั้งๆ ยังไม่เคยลองพยายามมาก่อนเลยมันค้างคาใจผมก็เท่านั้น ถึงได้มองว่าเราน่าจะมาคิดหาวิธีกันดูก่อนครับ”

“คุณกำลังวางแผนอะไรอยู่หรือเปล่าครับ”

ฮันกีทักมองตาผมพร้อมกับถามขึ้น

“ผมขอเวลาแค่หนึ่งสัปดาห์ครับ”

“หนึ่งสัปดาห์เหรอ”

“อย่างที่หัวหน้าฝ่ายธุรการบอกแหละว่าตอนนี้เป็นช่วงเวลาสำคัญที่เราต้องเลือกจะจดจ่อ ขอให้สมาชิกทุกคนช่วยตั้งใจขายโยเกิร์ตก็แล้วกันครับ ระหว่างนี้ผมจะลองหาทางขายไอศกรีมดูครับ”

“แปลว่าจะจัดการเรื่องนั้นคนเดียวเหรอครับ”

มินซอกถามด้วยสีหน้าตะลึง

“ใช่ครับ มันเป็นวิธีที่ผมจะได้ใช้สมาธิมุ่งมั่นกับสิ่งที่เลือก สมมติว่าหากผมยังหาทางออกไม่ได้ภายในหนึ่งสัปดาห์ เราก็จะเลิกผลิตไอศกรีมตามที่หัวหน้าฝ่ายธุรการเสนอมาครับ”

หลังจากประชุมเสร็จ ฮันกีทักก็แอบเรียกผมไปหาเงียบๆ

“นายคิดจะทำอะไร”

ฮันกีทักถามด้วยสีหน้าเป็นกังวล

“ตามที่แจ้งเลยครับ ผมจะลองหาวิธีดูก่อน”

“นายจะหาวิธีนั้นภายในสัปดาห์เดียวเนี่ยนะ”

“ก็ต้องลองดูก่อนแหละครับ”

“บอกไว้ก่อนเลยว่าจะทำโฆษณาไม่ได้หรอกนะ เพราะช่วงนี้เราต้องรัดเข็มขัดให้แน่น [1]”

เราเพิ่งซื้อหุ่นยนต์รีดนมที่ราคาสูงเกินหนึ่งร้อยล้านวอนมา ซ้ำยังเพิ่งเพิ่มโคนมมาไว้ที่ฟาร์มด้วย เรามีรายได้จากโรงงานผลิตเทียนก็จริง แต่ไม่ได้มีเงินทุนสำรองมากนัก

“ผมรู้ครับ ว่าเราทำโฆษณาไม่ไหว”

“งั้นก็โล่งอกไปที”

สีหน้าของฮันกีทักกลับมาผ่อนคลายอีกหน

“แล้วนายจะทำยังไงล่ะ มีทางออกแล้วใช่มั้ย”

เขาถามด้วยสีหน้าสงสัย

“คงต้องลองคิดทบทวนดูก่อนครับ”

“เรื่องอย่างงี้ ถ้าคิดทบทวนแล้วจะได้คำตอบหรือไง”

“ที่เขาว่าความพยายามอยู่ที่ไหน ความสำเร็จอยู่ที่นั่นไงครับ”

ฮันกีทักมองตาผมนิ่งๆ

เป็นสายตาที่บ่งบอกว่า <i>ฉันไม่ค่อยอยากจะเชื่อเท่าไหร่ แต่ก็เอาเถอะ ขอให้นายโชคดีแล้วกัน</i>

\*\*\*

ถึงปากจะพูดไปเช่นนั้น แต่ผมกลับไร้วิธีการอันหลักแหลม

ผมไม่ได้หยิบจับงานเลยจนถึงตอนกลับมาบ้าน

ผมคิดมากแม้ยามอยู่ตรงหน้าโต๊ะอาหาร

“เป็นอะไรไป สีหน้าตาดูไม่ค่อยแจ่มใสเลย”

“เปล่าครับ ไม่มีอะไรหรอก”

“ไม่มีอะไรได้ยังไงกัน ทำหน้าเป็นกังวลซะขนาดนี้”

แม่สังเกตสีหน้าผมแล้วเอ่ยทัก

“ปล่อยให้ลูกกินข้าวเถอะ”

พ่อผู้กินข้าวอยู่เงียบๆ พูดแทรกขึ้นมา

“เป็นเรื่องธรรมดาอยู่แล้วที่จะมีเรื่องงานมาทำให้เราคิดมาก เดี๋ยวเขาก็จัดการได้ ไม่ต้องห่วง”

“ครอบครัวต้องช่วยขบคิดแก้ปัญหาไปด้วยกันสิคะ”

แม่ตอบโต้คำพูดของพ่อ

“ถ้าได้หยุดพักช่วงเหนื่อยๆ ก็เป็นวิธีที่เข้าท่าเหมือนกันนะ ช่วงนี้ลูกไม่ค่อยได้พักผ่อนอย่างเต็มที่เลยนี่นา”

ผมเองยังจำไม่ได้เลยว่าเคยได้พักผ่อนเต็มที่อย่างแม่ว่าช่วงไหน

“ถ้าหาวันลาไม่ได้ ลองดูทีวีแบบปล่อยใจสบายๆ บ้างก็ไม่เลวนะ”

“ใจคอจะไล่ให้ลูกชายที่ตั้งใจทำงานอยู่ดีๆ ไปดูทีวีเนี่ยนะ ต้องการอะไรกันแน่”

“เฮ้อ คุณเองก็ติดซีรีส์เหมือนกันนั่นแหละ”

“พอแก่ตัวแล้วก็ต้องหาอะไรดูไปเพลินๆ สิ”

พ่อเหลือบมองแม่พลางแอบเปิดทีวีเงียบๆ

“กินข้าวให้เสร็จก่อนแล้วค่อยดูสิคะ”

พ่อกระแอมไออย่างรู้สึกเสียหน้า

“นั่นเป็นซีรีส์ที่พ่อเขาติดงอมแงมเลยละ”

แม่จ้องพ่อเขม็งพลางเอ่ย ผมห่างหายจากการดูทีวีมานานแล้ว

ชื่อละครปรากฏขึ้น

เป็นละครหลังข่าวเรื่อง ‘วันที่ชีวิตทอประกาย’

นางเอกและคนรอบข้างในละครเรื่องนี้เอาชนะบาดแผลความเจ็บปวดและวิ่งไปตามเส้นทางของตัวเอง

เป็นละครที่สมัยก่อนผมเคยทำโฆษณาแฝงให้

หากผมไม่ได้เป็นเกษตรกร ป่านนี้คงจะกำลังทำโฆษณาสินค้าที่ปรากฏในละคร

ทั้งข้าวและละครไม่ได้อยู่ในสายตาผมเลย

“ทำไมลุกแล้วล่ะ ยังกินไม่หมดเลยนี่”

“กินไม่ลงน่ะครับ”

“ยังไงก็ต้องฝืนกินอีกสักนิดสิ”

แม่พูดด้วยสีหน้าเสียดาย

\*\*\*

วันต่อมา ผมมุ่งหน้าไปยังพูซานอีกครั้ง ปัญหาเรื่องไอศกรีมทำเอานอนไม่หลับ

ผมตัดสินใจลงพื้นที่หาคำตอบหลังจากคิดทบทวนเสร็จสิ้น

ผมแวะไปร้านคาเฟ่ที่ขายไม่ดีก่อน

เป็นร้านที่คุณคังซุนบกผู้เป็นเจ้าของคอยดูแล

และเธอมีปัญหาเรื่องเงินกู้จึงไม่อาจล้มเลิกกิจการ

ผมเห็นป้ายโฆษณาที่ว่า<i>จำหน่ายไอศกรีมโฮมเมดจากฟาร์ม</i>อยู่ตรงประตูทางเข้าร้าน

เจ้าของกำลังเฝ้าร้านคาเฟ่ตามลำพังเช่นเดียวกับเมื่อคราวผมแวะมาครั้งแรก

ไม่เห็นลูกค้าเลย

“ผมมาแล้วครับ”

“อ๊ะ มาแล้วเหรอคะ”

คังซุนบกแสดงสีหน้าลำบากใจ

“ขายไอศกรีมได้บ้างมั้ยครับ”

**ด็อกมย็องเคยพักผ่อนเต็มที่ตอนไปบวชไง5555**

**เอาใจช่วยนายนะ !!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **112**

**ตอนที่ 112 หาทางคืนชีพให้ไอศกรีม**

“คือว่า... มันยากกว่าที่คิดไว้เยอะเลยค่ะ”

เธอแสดงสีหน้าเป็นเชิงโทษตัวเองว่ายังไม่เก่งพอ

ผมเผลอถอนหายใจออกมาโดยไม่รู้ตัว

“เป็นเพราะเรายังขาดการโฆษณาแหละครับ ผมกำลังคิดหาทางออกที่ดีที่สุดอยู่ อย่ากังวลมากเกินไปนะครับ”

ร้านค้าทุกแห่งกำลังเผชิญกับสถานการณ์เดียวกันนี้ พวกเขาขายไอศกรีมไม่ได้อยู่อย่างเดียว

งานโฆษณาก็เป็นเรื่องหนึ่ง แต่เราก็มีปัญหาเรื่องพื้นฐานด้วย

นั่นคือเรามีสินค้าทดแทนเยอะเกินไป

โยเกิร์ตพรีเมียมแทบจะต้องต่อแถวกันซื้อ เพราะมีน้อยแห่งที่จะผลิตโยเกิร์ตพรีเมียมจากฟาร์มรายเดียว และยังมีการบอกกล่าวแบบปากต่อปากจากอีเวนต์กลุ่มตัวอย่างอีกด้วย

ในทางตรงกันข้าม ไอศกรีมกลับไร้ศักยภาพการแข่งขัน เรามีข้อจำกัดตรงไม่ได้โฆษณาว่าเป็นไอศกรีมโฮมเมดตามเทรนด์เรื่องความเป็นอยู่ที่ดี เราประมาทที่คาดหวังว่าคงจะขายได้บ้างเนื่องจากตรงกับช่วงฤดูร้อน

นั่นก็เป็นเรื่องที่ผมขบคิดมาทั้งคืนเช่นกัน

“ฉันนึกขอบคุณคุณคิมด็อกมย็องจากใจจริงเลยค่ะ”

เธอทำคอตกพลางพูด

“ไม่เป็นไรครับ ผมต่างหากที่ต้องขอโทษคุณ”

ผมโบกมือพร้อมกับบอกเธอ

“เจ้าของร้านเฟรนด์สเล่าให้ฟังแล้ว ว่าคุณพัฒนาไอศกรีมนมข้นให้พวกเรา ฉันซึ้งใจมากๆ เลยค่ะ”

“ครูเขาก็พูดเกินไปครับ เราได้ไอศกรีมตัวนี้มาระหว่างผลิตสินค้าหลายๆ อย่างด้วยนมจากฟาร์มต่างหาก”

“ไม่ว่าจะด้วยเหตุผลอะไรก็ตาม ฉันจะไม่ลืมความรู้สึกซาบซึ้งใจอย่างงี้เลย นี่ว่าจะปิดกิจการเร็วๆ นี้แล้วค่ะ”

ดวงตาของเธอเปียกชุ่ม ไอศกรีมซึ่งเธอฝากความหวังอันน้อยนิดเอาไว้นั้นไม่ใช่คำตอบที่ถูกต้องของโจทย์ข้อนี้

สุดท้ายเธอก็คิดจะเลิกกิจการร้านคาเฟ่

หากปิดตัวคาเฟ่ เธอจะเป็นผู้ขึ้นบัญชีดำของธนาคาร

“ผมขอเวลาอีกนิดได้มั้ยครับ”

“หมายความว่ายังไง...”

“อย่างที่เล่าให้ฟังว่าผมกำลังหาวิธีโปรโมตไอศกรีมอยู่ ผมขอเวลาอีกสัปดาห์เดียวนะครับ”

“ถ้าแค่หนึ่งสัปดาห์ ฉันรอได้ค่ะ แต่ถ้าผ่านเดือนนี้ไปแล้ว ฉันก็คงทำอะไรไม่ได้แล้วล่ะค่ะ”

\*\*\*

ผมวนไปหาร้านที่รับไอศกรีมไปขายทุกแห่ง

ทุกร้านพบสถานการณ์คล้ายกัน คำพูดผสมกับเสียงถอนหายใจและสีหน้าอันหมองหม่นทำเอาผมหนักใจ

ร้านสุดท้ายที่ผมไปคือคาเฟ่ ‘เฟรนด์ส’

ลูกค้าเยอะมาก ช่างต่างกับร้านอื่นที่เจ้าของนั่งว่างจนต้องตบยุงรออย่างเห็นได้ชัด

“ด็อกมย็อง เข้ามาสิ”

ครูซอนัมซูยิ้มอย่างยินดี

“ยังไม่มีที่ว่างเลย รอแป๊บนึงนะ เดี๋ยวมีแล้วจะรีบเรียกเลย”

ระหว่างรอ ผมก็มองดูลูกค้าผู้แวะมาคาเฟ่แห่งนี้

มีลูกค้าเข้ามากินโยเกิร์ต สินค้าจากฟาร์มมากกว่าลูกค้าที่แวะมาซื้อกาแฟเสียอีก

โยเกิร์ตจากฟาร์มมีกลุ่มเป้าหมายชัดเจนต่างจากไอศกรีมนมข้น

ลูกค้าส่วนใหญ่เป็นกลุ่มผู้หญิงวัยยี่สิบถึงสามสิบปีผู้มีอาการท้องผูก รวมถึงผู้รักสุขภาพด้วย ร้านได้รับประโยชน์เต็มที่จากการจัดอีเวนต์ทดลองชิม

พักนี้ถึงกับมีข่าวลือแพร่สะพัดว่ามันช่วยเรื่องความสวยงามด้วย

มีคนคลั่งไคล้โยเกิร์ตจากฟาร์มเป็นจำนวนมาก

เป็นภาพที่ช่างขัดแย้งกับไอศกรีม

“รอนานเลยเนอะ มานั่งตรงนี้สิ”

ครูซอนัมซูนำทางผม รอยยิ้มยังไม่หายไปจากใบหน้าของเขา

โยเกิร์ตคงทำให้เขาร่าเริง

“ครูเพิ่งเข้าใจเป็นครั้งแรกเลย”

“เรื่องอะไรหรือครับครู”

ซอนัมซูสบตาผมโดยไม่ปิดบังพลางเอ่ย

“ว่าทำธุรกิจมันสนุกมากถึงขนาดนี้น่ะ”

เขายิ้มแย้มพร้อมกับกล่าวขึ้น

“ว่าแต่หน้าตาเธอดูไม่สดใสเลย เป็นอะไรหรือเปล่า”

“ไม่มีอะไรหรอกครับ คาเฟ่ก็ไปได้สวย ของก็ขายดี แล้วจะมีปัญหาอะไรได้ล่ะครับ”

“ด็อกมย็อง เธอรู้มั้ย”

“เรื่องอะไรเหรอครับ”

“ว่าสีหน้ามันฟ้องความในใจได้ทุกอย่าง”

“ครูอ่านใจผมจากสีหน้าได้ด้วยเหรอครับ”

“ใช่สิ ครูดูออกหมดแหละ รู้ด้วยว่าเธอกำลังกลุ้มใจเรื่องอะไรอยู่”

“นี่ผมปิดบังอะไรครูไม่ได้เลยแฮะ”

ซอนัมซูหันมองไปรอบๆ คาเฟ่

“คาเฟ่นี้รอดมาได้ก็เพราะเธอ ได้ข่าวว่าคาเฟ่อื่นที่รับโยเกิร์ตไปขายก็กลับมามีชีวิตชีวาเหมือนกัน”

เขาหยุดพูดครู่หนึ่งแล้วมองตู้แช่แข็ง

คล้ายมองไอศกรีมที่อยู่ในนั้น

“แล้วยังได้ยินมาด้วยว่า คาเฟ่ที่รับไอศกรีมไปอย่างเดียวกำลังตกที่นั่งลำบาก คาเฟ่ครูก็ขายไอศกรีมไม่ค่อยได้เหมือนกัน”

“เป็นเพราะยังโปรโมตไม่หนักพอน่ะครับ เดี๋ยวไอศกรีมก็จะกลับมาขายดีเหมือนกันครับ”

“ถ้ามันเป็นอย่างเธอว่าก็ดีสิ”

ตอนนั้นเอง ผมได้ยินเสียงเอะอะโวยวายตรงทางเข้าร้านคาเฟ่

“สงสัยคงเกิดเรื่องอะไรเข้าแล้วละครับ”

ครูซอนัมซูลุกขึ้นจากที่นั่งด้วยสีหน้าเป็นกังวล

เขาตรวจตราดูคาเฟ่ ทำหน้าตึงเครียด

แล้วสีหน้าก็เปลี่ยนไปในชั่วพริบตาเหมือนนักแสดงระบำหน้ากาก

ใบหน้าเขามีรอยยิ้มฉีกเกือบถึงใบหู

“มีอะไรหรือครับ”

“ดาราเพิ่งเข้ามาร้านครูเป็นครั้งแรกเลยน่ะสิ”

“ดารา?”

ผมเห็นคนกลุ่มหนึ่งในร้าน มีลูกค้าหลายคนได้รับลายเซ็น

ฝูงคนยืนบังจนผมไม่เห็นหน้า

“ต้องไปขอลายเซ็นบ้างแล้วละ”

ครูซอนัมซูมุ่งหน้าไปทางเคาน์เตอร์

เสียงร่ำลือคงแพร่กระจายไปทั่วถึงขั้นมีดาราแวะเวียนเข้ามา เป็นเรื่องน่ายินดีสุดๆ

ผ่านไปสักพักก็เกิดเรื่องไม่คาดฝัน

ดาราผู้มาเยือนคาเฟ่กับครูซอนัมซูเดินเข้ามาหาผม

“ช่วยถ่ายรูปให้หน่อยได้มั้ย”

ครูซอนัมซูพูดด้วยสีหน้าเขินอาย

ผมรับกล้องถ่ายรูปมาจากเขา

ตอนนั้นเองที่ผมได้เห็นใบหน้าคนดังผู้มาเยือนเต็มสองตา

คึมมินซอผู้มีพรสวรรค์เต็มเปี่ยมนั่นเอง

นักแสดงหญิงผู้เป็นอิสระจากการเป็นนักแสดงหางแถวมายาวนานและกำลังได้รับความสนใจอย่างมาก

เธอเป็นคนพูซานและเป็นผู้มีชื่อเสียงโด่งดังในเวลานี้

ทั้งยังเป็นนางเอกละครหลังข่าวเรื่อง ‘วันที่ชีวิตทอประกาย’ ที่พ่อชอบดูอีกด้วย

ผมจำหน้าเธอได้แม่นยำเพราะเคยทำโฆษณากับละครเรื่องนี้มาก่อน

*‘ละครจะเป็นยังไงบ้างก็ไม่รู้’*

ความคิดผมหยุดอยู่ตรงนั้น

“ด็อกมย็อง ทำไมมัวยืนนิ่งอยู่อย่างงั้นล่ะ”

ครูซอนัมซูจับไหล่แล้วถามไถ่

“ไม่มีอะไรครับ จู่ๆ ผมดันนึกอะไรขึ้นมาได้น่ะ เอาละ จะถ่ายแล้วนะครับ”

คึมมินซอวางท่าอย่างเป็นธรรมชาติสมกับเป็นนักแสดง ส่วนครูซอนัมซูยิ้มเขินๆ

เสียงชัตเตอร์ปลุกดีเอ็นเอของผู้บริหารงานโฆษณาในตัวผม

เมื่อคึมมินซอกลับไปแล้วจึงเหลือเพียงผมกับครูซอนัมซูสองคน

“เธอชอบดาราคนนี้ใช่มั้ย”

ครูซอนัมซูยิ้มแย้มพร้อมกับเอ่ยถาม

“ทำไมล่ะ สีหน้ามันฟ้องอีกแล้วหรือครับ”

“ก็สีหน้าเธอดูสดใสมากต่างจากเมื่อกี้เลยน่ะสิ”

“ไม่ใช่เพราะคุณคึมมินซอหรอกครับ”

“แล้วอะไรทำให้เธอมีความสุขได้ขนาดนั้นล่ะ”

“คือผมคิดเรื่องดีๆ ออกแล้วน่ะครับ”

“เรื่องดีๆ งั้นหรือ”

ความคิดที่เข้าท่าผุดขึ้นมาในหัวสมอง

เป็นไอเดียสดใหม่ซึ่งจะช่วยคืนชีพไอศกรีมของฟาร์ม

**ชอบที่เส้นทางรวยของด็อกมย็องไม่ได้โรยด้วยกลีบกุหลาบนะ ไม่ได้เก่งเทพเวอร์ แต่ค่อยๆ แก้ปัญหาไปทีละขั้น เดี๋ยวมารอดูกันว่าจะแก้ปัญหานี้ยังไง ลุ้นเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **113**

**ตอนที่ 113 แผนโปรโมตไอศกรีมด้วยละคร**

ช่วงเวลาอันเหมาะสำหรับถ่ายภาพคือช่วงแปดโมงถึงเก้าโมงเช้า เพราะแสงแดดซึ่งส่องเป็นแนวเฉียงช่วยให้วัตถุที่ถูกถ่ายดูมีมิติยิ่งขึ้น

ผมกำลังเก็บภาพวิวทิวทัศน์อันสวยงามของฟาร์มไว้ในภาพถ่าย

“ออกมาทำอะไรแต่เช้าคะเนี่ย”

ซอลมินจูเดินเข้ามาถามไถ่

“กำลังถ่ายรูปอยู่ครับ”

ผมยกนิ้วออกจากปุ่มชัตเตอร์แล้วพูดตอบ

“ทำไมจู่ๆ ถึงมาถ่ายรูปล่ะคะ”

สายตาเธอบ่งบอกว่าอยากรู้

“ว่าจะโปรโมตฟาร์มสักหน่อยน่ะครับ”

“โปรโมตเหรอคะ”

เธอเอียงคอสงสัย

“จะเอาไปใช้โปรโมตไอศกรีมน่ะครับ”

เธอพยักหน้าเมื่อได้ยินคำว่าไอศกรีม ช่วงนี้การผลิตไอศกรีมในฟาร์มหยุดลงชั่วคราว

“ว่าแต่นี่คืออะไรเหรอคะ”

ซอลมินจูถามถึงกังหันลมที่ติดอยู่บนรั้ว

“กังหันลมครับ”

“ก่อนหน้านี้ไม่เห็นมีเลย ท่านประธานเป็นคนติดไว้เหรอคะ”

“ใช่ครับ ผมเอามาติดเองแหละ”

“สวยจังเลยค่ะ”

อาจเพราะชอบ เธอจึงเฝ้ามองมันอยู่พักหนึ่ง

“ถ่ายรูปฟาร์มแล้วจะช่วยให้ขายไอศกรีมได้ดีขึ้นด้วยหรือคะ”

“มันจะเป็นประโยชน์แน่นอนครับ”

“ยังไงเหรอคะ”

“ไว้จะเล่าให้ฟังวันหลังนะครับ”

ซอลมินจูมองผมด้วยสีหน้าเปี่ยมด้วยความอยากรู้อยากเห็น

สีหน้าเธอบ่งบอกว่าสงสัยเหลือทน ขณะจะเปิดปากพูด ก็ได้ยินเสียงคนเรียกเธอ

“คราวหน้าต้องเล่าให้ฉันฟังด้วยนะคะ”

เธอพูดด้วยสีหน้าเป็นเชิงขอร้องให้ผมรับปากก่อนจากไป

ผมยิ้มพร้อมพยักหน้าให้เธอ

\*\*\*

ผมแวะไปขอคำปรึกษาฮันกีทักที่สำนักงาน

“นี่มันเรื่องอะไรกัน ไหนว่าจะจัดการปัญหาไอศกรีมเองคนเดียวนี่นา”

เขาพูดล้อๆ

“ผมอยากขอร้องอะไรคุณอย่างนึงเกี่ยวกับไอศกรีมน่ะครับ”

“อะไรเหรอ”

“ผมอยากตั้งชื่อใหม่ครับ”

ฮันกีทักแสดงแววตาบ่งบอกว่าเขาไม่เข้าใจเจตนาของผม

“ตั้งชื่อใหม่เนี่ยนะ นี่คิดว่าเป็นเพราะชื่อของมัน เราถึงขายไอศกรีมไม่ได้งั้นสิ”

“ไม่ใช่เรื่องชื่ออย่างเดียวหรอก แต่มันก็คุ้มค่าที่จะลองนะครับ”

“ถ้าประธานอยากทำ ทางนี้ก็ไม่ติดปัญหาหรอก แต่มีเงื่อนไขว่าห้ามใช้เงินก้อนใหญ่นะ”

“ใช้ไม่เยอะหรอกครับ เพราะผมกะจะให้นักเขียนคำโฆษณาฟรีแลนซ์เป็นคนทำ”

“การตั้งชื่อก็เป็นเรื่องเฉพาะด้านอยู่เหมือนกัน ว่าแต่ถ้าเปลี่ยนชื่อแล้วมันจะส่งผลกับการขายไอศกรีมมั้ยนะ”

“ถ้าเปลี่ยนชื่ออย่างเดียว ก็คงไม่ได้ผลหรอกครับ”

“นอกจากเปลี่ยนชื่อแล้ว นายมีแผนจะทำอย่างอื่นอีกใช่มั้ย”

ฮันกีทักมองผมเต็มสองตา เป็นสีหน้าที่เขาจะแสดงยามนึกสงสัย

“ผมมีแผนแหละครับ”

“แล้วแผนที่ว่ามันคืออะไรล่ะ”

“ไว้ค่อยเล่าให้ฟังคราวหลังนะ”

“อะไรกัน น่าเบื่อจริง”

“แล้วก็วันนี้ผมจะออกไปทำงานนอกสถานที่นะครับ”

“ไปข้างนอกเหรอ ที่ไหนล่ะ”

“ไปโซลครับ”

\*\*\*

ผมมีนัดแถวย่านซอ-กโย

ออฟฟิศของอีโฮซอนอยู่ใกล้สถานีรถไฟฟ้าใต้ดินฮับจอง

เป็นออฟฟิศเทล [1] ที่เขาใช้งานอยู่คนเดียว

“คุณเป็นฝ่ายมาหาผมเป็นครั้งแรกเลยนะเนี่ย ปกติแล้วผมจะเป็นคนติดต่อคุณไปก่อนน่ะครับ”

เขาให้นามบัตรพลางเอ่ย

**[ผู้จัดการฝ่ายสถานที่/ อีโฮซอน]**

เป็นช่วงเวลาซึ่งผู้จัดการฝ่ายสถานที่รู้สึกไม่คุ้นชิน พวกเขามีหน้าที่คอยติดต่อประสานงานสถานที่ให้กองละครหรือภาพยนตร์

พวกนี้เป็นผู้เชี่ยวชาญเรื่องการวิเคราะห์บทละครและมองหาสถานที่ถ่ายทำให้เหมาะสมกัน

งานติดต่อสถานที่ไม่ใช่เรื่องง่ายอย่างใจนึก

ต้องคอยสรุปข้อตกลงเรื่องสถานที่กับหน่วยงานราชการ หน่วยงานท้องถิ่นไปจนถึงรายบุคคล

ความกดดันอันเกิดจากเรื่องสถานที่ก็หนักไม่ใช่เล่น

“ที่ว่าเป็นเจ้าของฟาร์มใช่มั้ยครับ”

“ผมมีรูปถ่ายมาด้วยครับ”

ผมเปิดรูปฟาร์มให้เขาดู มีตั้งแต่รูปวัวกำลังเล็มหญ้าไปจนถึงกังหันลมที่ตั้งอยู่บนรั้วในทุ่งหญ้า

“พวกบ้านที่อยู่ในฟาร์มช่างเข้ากับวิวมากเลยครับ”

อีโฮซอนดูรูปถ่ายพร้อมพูดขึ้น

มันเป็นบ้านตู้คอนเทนเนอร์ที่ใช้เป็นสำนักงานและที่พักชั่วคราว

บ้านตู้คอนเทนเนอร์ทั่วไปจะมีสีเทาซึ่งดูจืดชืด แต่บ้านตู้คอนเทนเนอร์ในฟาร์มเราทาด้วยสีเขียวกับสีเหลือง

ถึงจะไม่สามารถสร้างบ้านแบบปกติได้ทันที แต่ผมก็อยากให้มันส่งต่อความรู้สึกสดใส

เขาคงชอบบรรยากาศนั้นเช่นกัน

“ผมประทับใจกังหันลมจัง”

อีโฮซอนมองกังหันลมที่ตั้งอยู่บนรั้วพลางกล่าว ผมกำลังเดาว่าเขาจะมีปฏิกิริยาโต้ตอบเช่นไร

อีโฮซอน ผู้จัดการฝ่ายสถานที่ชื่นชอบมันเป็นการส่วนตัว เขาโปรดปรานกังหันลมหลากสีสันซึ่งหมุนวนในทุ่งหญ้าสีเขียว

ผมได้รู้จักเขาสมัยเป็นผู้บริหารงานโฆษณา

เขามาร่วมงานกันโดยเป็นผู้จัดการฝ่ายสถานที่ช่วงผมทำโฆษณาแฝงให้ละครหลังข่าวเรื่อง ‘วันที่ชีวิตทอประกาย’

“แต่ผิดคาดไปหน่อยแฮะ”

เขาดันแว่นขึ้นพร้อมกับพูดขึ้น

“ปกติคนดูแลฟาร์มหรือสวนผลไม้จะค่อนข้างเรื่องมาก เพราะพอไปขอใช้สถานที่ จะมีหลายคนเลยที่บอกปฏิเสธกันเย็นชา อ้างว่าเราจะไปรบกวนการทำงานในฟาร์มเขาน่ะครับ”

“ผมตั้งใจจะสร้างศูนย์การเรียนรู้ที่ฟาร์มครับ ก็เลยมองว่าถ้าถ่ายภาพดึงดูดสายตาคนไว้ก่อนก็คงดี”

“คุณมองการณ์ไกลดีจังเลย ผมเข้าใจความรู้สึกทำนองนั้นเหมือนกัน ขอแค่แนะนำให้รู้จักฟาร์มเอาไว้ เดี๋ยวคนก็จะแห่ไปที่นั่นกันแน่นอนครับ”

“งั้นผมฝากด้วยนะครับ”

“ถ้ามีฉากถ่ายในฟาร์ม ผมจะเลือกของคุณเป็นแห่งแรกแน่นอน เพื่อเป็นการตอบแทนกันครับ”

อีโฮซอนพูดไปยิ้มไป ปัจจุบันเขาเป็นผู้จัดการฝ่ายสถานที่ของละครหลังข่าวเรื่อง ‘วันที่ชีวิตทอประกาย’

ละครเรื่องนี้มีปัญหาภายในมากมายผิดจากเป็นที่โด่งดังอยู่นอกจอ

นักเขียนส่งบทล่าช้าซ้ำแล้วซ้ำเล่า ด้วยเหตุนี้ ทีมงานจึงต้องเปลี่ยนแปลงสถานที่หรือต้องหาสถานที่ถ่ายทำแห่งใหม่อย่างกะทันหันหลายหน

ฉากฟาร์มก็เป็นหนึ่งในฉากเหล่านั้น เพราะนางเอกต้องไปฟาร์มอย่างปุบปับ

เป็นเหตุการณ์ที่จะเกิดขึ้นเร็วๆ นี้

ผมรู้ว่าอีโฮซอน ผู้จัดการฝ่ายสถานที่ประสบความลำบากเรื่องติดต่อหาฟาร์ม

เป็นความจริงที่ได้รู้หลังจากละครฉายจบไปแล้ว

เขาจะไม่ต้องเครียดเพราะเรื่องนั้นอีกต่อไป

เนื่องจากจะไม่ต้องคอยกังวลเรื่องสถานที่ถ่ายทำละครแล้ว

“หวังว่าจะได้พบกันอีกนะครับ”

ผมลุกขึ้นจากที่นั่งพร้อมกับเอ่ยขึ้น

“รู้สึกเหมือนจะได้เจอกันเร็วๆ นี้แหละครับ”

อีโฮซอนพูดพร้อมยิ้ม

\*\*\*

**อ่อ การรู้อนาคตก็ดียังงี้แหละ555555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **114**

**ตอนที่ 114 ยืมมือนักเขียนเงา**

ผมออกจากย่านซอ-กโยแล้วตรงไปยังย่านยออึยโด มีคนต้องไปพบต่อจากอีโฮซอน ผู้จัดการฝ่ายสถานที่

คนที่ผมมาพบคือฟรีแลนซ์ชื่อซองอึนจอง

เธอคือนักเขียนคำโฆษณาที่ผมไว้ใจให้ช่วยตั้งชื่อสินค้า

เป็นคนที่ผมมักใช้บริการภายนอกบริษัทสมัยเป็นผู้บริหารงานโฆษณา

ถึงไม่ใช่นักเขียนคำโฆษณาผู้เก่งกาจ แต่ผมมักจะว่าจ้างเธอบ่อยๆ เพราะเธอมีเซนส์ดี

เธอมีอาชีพหลักเป็นนักเขียนบทละคร ต่อมาก็ประสบความสำเร็จไต่ขึ้นเป็นนักเขียนแถวหน้า

แต่ตอนนี้เธอทำงานเป็นผู้ช่วยนักเขียนและต้องทำงานพาร์ตไทม์เพื่อเอาชีวิตรอด

เพราะการเป็นนักเขียนบทละครซึ่งเป็นอาชีพหลักของเธอให้รายได้น้อยมาก

ดังนั้นเธอจึงรับงานฟรีแลนซ์เป็นนักเขียนคำโฆษณาควบคู่ไปด้วย

สถานที่นัดพบคือสวนสาธารณะยออึยโด

ตอนชวนมาพบที่สวน เธอมีท่าทีหวาดระแวง

เพราะไม่เคยนัดพบลูกค้าตามสวนสาธารณะมาก่อน

โชคดีที่เมื่อผมขอความเห็นใจโดยอ้างว่าเพราะมันเป็นไอศกรีม เธอก็เข้าใจทันที

สวนสาธารณะยออึยโดมีผู้คนออกมาเที่ยวเล่นหนาแน่นแม้อากาศร้อน

ผมกำลังรอเธออยู่หน้าร้านสะดวกซื้อ

เสียงโทรศัพท์ดังขึ้น ผู้หญิงคนหนึ่งปรากฏตัวต่อหน้าผม

“สวัสดีค่ะ ฉันชื่อซองอึนจองค่ะ”

“คิมด็อกมย็องครับ”

ซองอึนจองสวมแว่นตากรอบพลาสติกหนา ถือเป็นสัญลักษณ์ประจำตัวเธอเลยก็ว่าได้

“รับกาแฟสักแก้วมั้ยครับ”

“ฉันขอเป็นอย่างอื่นแทนกาแฟแล้วกันค่ะ”

ซองอึนจองเลือกนมรสสตรอเบอร์รี่จากตู้เย็นในร้านสะดวกซื้อ

ขณะจ่ายเงินเสร็จแล้วเดินกันออกมา

“คงชอบกินนมสิท่า”

“ใช่ค่ะ ฉันชอบมาตั้งแต่เด็กแล้วละ”

ผมรู้อยู่แล้ว แม้แต่ตอนประชุมอยู่ในออฟฟิศ เธอยังดื่มนมไปด้วย

ตอนนั้นผมเคยถามถึงเหตุผลที่ชอบดื่มนม

เธอตอบด้วยสีหน้าเขินอาย

ว่าเป็นเพราะเรื่องส่วนสูง

เธอมีปมเรื่องตัวเตี้ย จึงดื่มนมจนติดเป็นนิสัยแล้วก็ดื่มมาเรื่อยๆ

อีกทั้งเธอยังมีเอนไซม์ย่อยแล็กโทส [1] ได้มากกว่าคนทั่วไป จึงไม่มีปัญหาเรื่องดื่มนม

“นี่มาจากฮาดงเลยเหรอคะ”

ซองอึนจองถามด้วยสีหน้าทำนองว่าไม่อยากจะเชื่อ

“ใช่ครับ ผมมาจากฮาดง”

“งั้นที่อุตส่าห์มาถึงโซลก็เป็นเพราะเรื่องชื่อไอศกรีมน่ะหรือคะ”

“พอดีผมมีธุระที่โซล ก็เลยถือโอกาสแวะมาคุยเรื่องนี้ด้วยเลยครับ อันที่จริง ผมส่งเป็นพัสดุมาก็ได้ แต่อยากมาพบและถามความคิดเห็นคุณด้วยตัวเองน่ะครับ”

“จะว่าไป ถ้าส่งเป็นพัสดุมา ไอศกรีมอาจละลายหมดก็ได้นะ”

ซองอึนจองพยักหน้าและตอบคำ

ระหว่างพูดคุยกัน เธอก็ดื่มนมรสสตรอเบอร์รี่จนหมด

“ขอลองชิมไอศกรีมที่คุณพูดถึงหน่อยได้มั้ยคะ”

“งั้นเดินไปด้วยกันเลยมั้ยครับ”

ตรงท้ายรถมีกล่องน้ำแข็ง ผมเตรียมน้ำแข็งแห้งมามากพอที่จะป้องกันไอศกรีมละลาย

ทันทีที่เปิดกล่องน้ำแข็ง ซองอึนจองก็พูดขึ้นด้วยสีหน้าตกใจ

“โห คุณเอามาซะเยอะเลย จะยกให้ฉันหมดนี่เลยหรือคะ”

“รู้ได้ยังไงเนี่ย ผมขนทั้งหมดนี้มาให้คุณอึนจองแหละครับ”

“ไอศกรีมเพียบเลยแฮะ”

เธอยิ้มหน้าบาน

“ขอลองชิมก่อนสักอันก่อนได้มั้ยคะ”

“แล้วแต่คุณเลยครับ”

ซองอึนจองหยิบไอศกรีมนมข้นที่อยู่ในกล่องน้ำแข็งออกมาหนึ่งอัน

ระหว่างรสองุ่นกับรสนม เธอเลือกรสนม

“ไอศกรีมพวกนี้ทำจากฟาร์มของคุณคิมด็อกมย็องใช่มั้ยคะ”

เมื่อกัดไปหนึ่งคำ เธอก็พูดขึ้นทันใด

สีหน้าเธอดูตื่นเต้น

“ใช่ครับ พวกผมทำกันที่ฟาร์ม”

“งั้นได้ใส่นมจากฟาร์มลงในไอศกรีมด้วยหรือเปล่าคะ”

ซองอึนจองถามด้วยสายตาประหลาดใจ

“ใส่สิครับ อย่างที่เขียนไว้ในเอกสารเลยว่าเป็นไอศกรีมที่ใช้นมกับน้ำผึ้งจากฟาร์มที่มีอยู่แห่งเดียว”

“คือฉันเคยกินไอศกรีมนมมาเยอะมาก แต่เพิ่งเคยเจอรสชาติแบบนี้เป็นครั้งแรกเลย สัมผัสได้ถึงรสชาติของนมแท้ๆ แถมยังอร่อยด้วย ขอลองชิมอันนั้นด้วยได้มั้ยเอ่ย”

เธอถามพร้อมกับชี้ไอศกรีมที่ผสมไซรัปองุ่น

“ได้สิครับ”

ไอศกรีมหายวับภายในพริบตา

ซองอึนจองมีสีหน้าพึงพอใจ

“เป็นไอศกรีมที่วิเศษมากตัวนึงในบรรดาที่ฉันเคยกินมาเลยละ รู้สึกเป็นเกียรติที่ได้มีโอกาสตั้งชื่อให้นะคะ”

“โล่งใจเลยครับ ที่คุณคิดอย่างงั้น”

ที่มาพบซองอึนจองนั้นผมไม่ได้ตั้งเป้าหมายว่าจะมามอบหมายงานให้เฉยๆ

หากแต่มีหมุดหมายปลายทางคือทำให้เธอได้รู้จักไอศกรีมของฟาร์มด้วย

ปัจจุบันเธอเป็นผู้ช่วยนักเขียนบทละครหลังข่าวเรื่อง ‘วันที่ชีวิตทอประกาย’

ไม่ใช่ผู้ช่วยนักเขียนที่เซ็นสัญญาเป็นนักเขียนหลัก

เธอเป็นนักเขียนเงาผู้อยู่ภายใต้ทีมกำกับอีกที

ถ้าพีดี [2] ไม่ชอบบทของนักเขียนหลัก ก็จะสั่งให้นักเขียนเงาเขียนบทขึ้นใหม่

นักเขียนหลักไม่ออกไปยังสถานที่ถ่ายทำ แต่นักเขียนเงาต้องปั้นบทขึ้นมาหน้างานตามคำสั่งของพีดีต้องขอบคุณที่ทำให้ซองอึนจอง นักเขียนเงาได้สร้างสรรค์ฉากซึ่งเป็นที่กล่าวขานในละคร ‘วันที่ชีวิตทอประกาย’

เป็นฉากนางเอกกำลังเศร้าหนัก จึงหยิบไอศกรีมออกมากินด้วยหวังจะทำให้ตนอารมณ์ดี แต่กลับร้องไห้คร่ำครวญหนักกว่าเดิม เธอแสดงได้ยอดเยี่ยมชนิดคนดูแยกไม่ออกว่าเธอร้องไห้เพราะเศร้าใจหรือเพราะไอศกรีมอร่อยกันแน่

กังหันลมหลากสีที่กำลังหมุนท่ามกลางภาพพื้นหลังซึ่งเป็นทุ่งหญ้าเขียวขจี ไอศกรีมจากฟาร์ม และการแสดงอันโดดเด่นเรียกน้ำตาจะกลายเป็นฉากหนึ่งซึ่งถูกกล่าวถึงในหน้าประวัติศาสตร์ละครเกาหลีใต้

“ขอถือไปทั้งกล่องน้ำแข็งเลยได้มั้ยคะ”

ซองอึนจองถามด้วยความโลภ

ทำทีคล้ายว่าอยากกินไอศกรีมอีก

“เดี๋ยวผมไปส่งนะครับ”

“ถ้าไปส่งถึงที่ออฟฟิศ ก็จะขอบคุณมากเลยค่ะ”

“ได้สิครับ”

สินค้าจากฟาร์มจะถูกนำไปเข้าฉากอันโด่งดังของซองอึนจอง นักเขียนเงา

เธอคงตกหลุมรักไอศกรีมของฟาร์มเข้าให้แล้ว

ผมขนย้ายกล่องน้ำแข็งไปยังออฟฟิศเทลซึ่งอยู่ใกล้กัน

“ขอบคุณนะคะ ให้ฉันส่งชื่อให้เมื่อไหร่ดีคะ”

“ค่อยๆ คิดก็ได้ครับ เพราะการชิมไอศกรีมให้เยอะสมใจซะก่อนก็เป็นเรื่องสำคัญเหมือนกัน”

“ฉันไม่เคยได้ยินใครพูดอย่างงี้มาก่อนเลย แล้วก็ไม่เคยเจอใครขนสินค้ามาให้เยอะขนาดนี้ด้วยค่ะ”

“นี่ผมทำเกินไปหรือเปล่าครับ”

“ไม่เลยค่ะ ฉันแค่ชอบมากๆ น่ะค่ะ”

“งั้นไว้พบกันใหม่นะครับ”

\*\*\*

พอผมกลับมาฮาดงได้สองวัน

อีซอนโฮ ผู้จัดการฝ่ายสถานที่ก็โทร.มา

“ผมขอประสานงานเรื่องสถานที่ตามที่คุยกันตอนนั้นเลยได้มั้ยครับ”

เขาถามอย่างระมัดระวัง

พูดด้วยน้ำเสียงที่แม้แต่ตัวเองยังไม่คาดคิดว่าจะติดต่อมาเร็วขนาดนี้

“พอดีว่าละครหลังข่าวเรื่อง ‘วันที่ชีวิตทอประกาย’ ต้องถ่ายฉากในฟาร์ม ผมเลยจะขอรบกวนคุณได้มั้ยครับ”

“ได้สิครับ แล้วจะถ่ายทำกันเมื่อไหร่ครับ”

เขาเว้นจังหวะไปครู่หนึ่ง

“คือว่านักเขียนเปลี่ยนเนื้อเรื่องกะทันหัน คิวงานก็เลยตีกันยุ่งนิดนึง ต้องเข้าไปถ่ายทำพรุ่งนี้เลย พอสะดวกมั้ยครับ”

ผมได้รู้สาเหตุที่ทำเขาลำบากแล้ว

ต้องหาฟาร์มให้ได้ภายในวันเดียวนี่เอง

“สะดวกครับ”

“ขอบคุณนะครับ”

พวกเขาเลือกสถานที่ถ่ายละคร ‘วันที่ชีวิตทอประกาย’ มาแล้ว

ผมมีโอกาสได้โฆษณาโดยไม่ต้องเสียเงิน

และแล้วหนึ่งในฉากอันโด่งดังที่ผู้คนจะกล่าวถึงในหน้าประวัติศาสตร์ละครเกาหลีใต้ไปอีกนาน จะถูกถ่ายทำในฟาร์มของผม

**วางแผนมาอย่างดี เสร็จด็อกมย็องล่ะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **115**

**ตอนที่ 115 กองละครมาที่ฟาร์ม**

ผมมีประชุมตั้งแต่เช้า

มีเนื้อหาที่จะแจ้งฝ่ายสำนักงานกับฝ่ายฟาร์มปศุสัตว์แตกต่างกัน

ผมเริ่มบอกกล่าวกับฝ่ายสำนักงานก่อน

“วันนี้จะมีกองละครเข้ามาถ่ายทำที่ฟาร์มนะครับ”

ทุกคนมีสีหน้าประหลาดใจ

“มีถ่ายละครเหรอครับ”

ฮันกีทักถามเสียงสูง

“เรื่องไหนเนี่ย”

มินซอกเบิกตากว้างแล้วถาม

“ละครหลังข่าวเรื่อง 'วันที่ชีวิตทอประกาย' ครับ”

“เรื่องที่คึมมินซอเล่นน่ะหรือ”

มินซอกกลืนน้ำลายเสียงดังเอื๊อก แสดงสีหน้าเป็นเชิงว่าไม่อยากจะเชื่อ

ที่ร้านกาแฟ 'เฟรนด์ส' ก็รับรู้ความโด่งดังของคึมมินซอ

เพื่อนร่วมงานคนอื่นๆ ก็แสดงแววตาร่าเริงเช่นกัน

“เป็นละครหลังข่าว น่าจะได้ออกอากาศเร็วๆ นี้ ผมเลยขอประชุมวางแผนเรื่องใช้ละครมาทำการตลาดน่ะครับ”

“นี่เป็นแผนการช่วยชีวิตไอศกรีมด้วยหรือเปล่าครับ”

ฮันกีทักถามด้วยสีหน้าอันสื่อความหมายลึกซึ้ง

“น่าจะถ่ายคึมมินซอตอนกินไอติมของเราโดยมีฉากหลังเป็นฟาร์มได้เลยนะเนี่ย”

มินซอกพูดขึ้นด้วยนึกไอเดียดีๆ ออก

“เราถ่ายฉากกินไอศกรีมได้ด้วยนะครับ”

ช็อนฮีซอก ฝ่ายดูแลเว็บช็อปปิ้งออนไลน์พูดโต้ตอบมินซอก

“ขืนใช้ประโยชน์จากหน้าตานักแสดงตามอำเภอใจ มีหวังจะเกิดปัญหาเอาได้นะครับ”

ผมพูดพลางมองหน้าเพื่อนร่วมงาน

สมาชิกในทีมแสดงสีหน้าผิดหวัง

แน่นอนว่าจะไม่เกิดปัญหา หากเราแทรกผลิตภัณฑ์เข้าไปในละครอย่างแนบเนียน

“แต่ผมก็เห็นด้วยกับการถ่ายรูปเก็บไว้นะ”

“แล้วจะทำยังไงกับเรื่องลิขสิทธิ์ล่ะครับ”

ฮันกีทักถามขึ้น

“ถ้าถ่ายไว้เป็นหลักฐานว่าเราสนับสนุนด้านสถานที่ถ่ายทำก็ไม่น่าจะติดปัญหานะ แถมยังช่วยโปรโมตฟาร์มได้อีกด้วย”

ทุกคนต่างมองหน้ากัน

ตอนนั้นใครคนหนึ่งชูมือขึ้นเงียบๆ ตรงมุมห้อง

เขาคือพักแทโฮจากฝ่ายธุรการ

“สมัยเรียนมหาวิทยาลัย ผมเคยอยู่ชมรมถ่ายภาพมาก่อน ถึงจะไม่ได้ชำนาญมาก แต่ก็พอตัดต่อได้ครับ”

“ถ้าอย่างงั้น คุณพักแทโฮช่วยจัดการเรื่องถ่ายรูปทีนะครับ”

ไม่มีเวลาแล้ว ผมยังต้องแจ้งเนื้องานกับฝ่ายฟาร์มปศุสัตว์ด้วย

พอประชุมเสร็จและกำลังจะเดินออกจากห้อง ฮันกีทักก็เรียกผมไว้

“รู้ว่ายุ่ง แต่มาช่วยดูอันนี้ก่อนสิ”

เขายื่นเอกสารมาให้ มันคือชื่อและการออกแบบของไอศกรีมที่ปรับมาใหม่

“นักเขียนคำโฆษณาที่คิดชื่อมาให้นี่เป็นคนเซนส์ดีแน่ๆ แค่เปลี่ยนชื่ออย่างเดียว แต่ให้ความรู้สึกต่างไปเลย ฉันเลยลองปรับดีไซน์นิดหน่อย จะได้เข้ากับชื่อ”

คิดชื่อโดยนักเขียนเงา ซองอึนจอง

ชื่อของไอศกรีมคือ ‘เยโล’ เป็นคำศัพท์ภาษาสเปน แปลว่าน้ำแข็ง

“ดีงามเลยนะเนี่ย ผมเอาอันนี้แหละ”

ผมเลือกสโลแกนที่ร่างไว้มาหนึ่งอัน

“โอเค งั้นฉันจะใช้อันนี้เลยนะ ไอศกรีมจะได้ดังระเบิด”

ฮันกีทักกล่าวด้วยสีหน้าอารมณ์ดี

\*\*\*

ผมยังบอกเรื่องการถ่ายละครกับคนในฟาร์มด้วย

พวกเขามีท่าทีแตกต่างกับคนในสำนักงานอย่างสิ้นเชิง

ซอลคังอินกังวลว่าทีมงานถ่ายละครจะรบกวนการทำงานของตน

ผมพูดให้เขาอุ่นใจว่าจะช่วยดูแลทีมงานถ่ายทำ

ถึงอย่างไร ผมก็ต้องคอยจับตามองทีมงานถ่ายทำทุกย่างก้าวอยู่แล้ว จะได้นำไอศกรีมของเราไปสับเปลี่ยนกับของในละครได้

ผมทำให้ซอลคังอินและสมาชิกในฟาร์มเกิดความวางใจก่อนรับโทรศัพท์

ผู้จัดการฝ่ายสถานที่ อีโฮซอนติดต่อมา

เขาเดินทางมาถึงก่อนทีมถ่ายทำ

“ผมอยู่หน้าฟาร์มแล้วครับ”

เขากำลังรอผมอยู่หน้ารั้วสีขาว

“ของจริงสวยกว่าในรูปอีกนะเนี่ย”

เขาพูดพลางมองดูกังหันลมที่ติดบนรั้ว

“ถ้ามีงานถ่ายทำคราวหน้า ก็ขอรบกวนอีกได้มั้ยครับ”

“ฟาร์มของพวกเรายินดีต้อนรับเสมอครับ”

ตอนนั้นเอง รถหลายคันกำลังแล่นเข้ามาในฟาร์ม

“ทีมถ่ายละครคงจะมากันแล้วละ”

กองถ่ายละครหลังข่าวเรื่อง ‘วันที่ชีวิตทอประกาย’ เดินทางมาถึงแล้ว

รถยนต์หลายคันรวมทั้งรถเครื่องปั่นไฟวิ่งเข้ามาในฟาร์มปศุสัตว์

อีโฮซอนพูดคุยกับชายสวมหมวก

ก่อนเขาคนนั้นจะเดินเข้ามาหาผม

“ผมคือชิมฮย็องซอน เป็นผู้ช่วยผู้กำกับครับ”

“คิมด็อกมย็องครับ”

“ขอบคุณนะครับที่อนุญาตให้เราเข้าถ่ายทำ ทั้งที่พวกคุณน่าจะยุ่งอยู่แท้ๆ”

“ไม่เป็นไรครับ เป็นเกียรติสำหรับพวกเราด้วยซ้ำไป ขอแค่คุณไม่รบกวนคนงานในฟาร์มก็พอแล้วครับ”

“แน่นอนครับ พวกผมจะระมัดระวังให้มากที่สุด”

ทันทีที่ชิมฮย็องซอนพูดจบ เขาก็วิ่งไปหาชายผู้สวมแว่นกันแดด

“คนนั้นคงเป็นผู้กำกับสินะ”

ผมเปรยกับผู้จัดการฝ่ายสถานที่ อีโฮซอน

“ใช่ครับ เขาคือพีดียุนจงฮู เราสนิทกันครับ”

"งั้นสินะ"

เขาสวมแว่นกันแดดจึงเห็นหน้าไม่ชัด แต่รู้เลยว่าเขาอารมณ์ไม่ดีแน่

ยุนจงฮูกำลังสั่งอะไรบางอย่างกับผู้ช่วยผู้กำกับชิมฮย็องซอนด้วยน้ำเสียงหงุดหงิด

ระหว่างทีมถ่ายทำจัดเตรียมอุปกรณ์ รถตู้ของนักแสดงก็มาถึง

แล้วบรรดานักแสดงรวมทั้งคึมมินซอก็ปรากฏตัว

ส่วนยุนจงฮูกำลังนั่งอ่านบท

ผู้ช่วยผู้กำกับชิมฮย็องซอนเที่ยววิ่งไปทั่ว

นักแสดงรวมถึงคึมมินซอต่างก็วุ่นกับการเตรียมตัวถ่ายทำ

ผมพบคนผู้แสดงสีหน้ายินดีอยู่ท่ามกลางทีมงานและนักแสดง

นักเขียนเงา ซองอึนจอง

ผมเดินไปหา หมายจะทักทายกัน

"สวัสดี…”

ซองอึนจองแกล้งทำเป็นไม่รู้จักกันแล้วเดินผ่านไป ผมชักมือที่ยื่นออกไปอย่างเก้อเขินกลับมาล้วงกระเป๋า

ผมเข้าใจเธอทุกอย่าง คงไม่คาดคิดว่าจะได้พบคนเคยจ้างงานในสถานที่เช่นนี้ นอกจากนี้ เธออาจคิดว่ามันจะส่งผลกระทบต่อตำแหน่งหน้าที่ของตนเองผู้เป็นนักเขียนเงาอีกด้วย

“คุณครับ ลองกินซักหน่อยสิครับ”

ผมพูดกับผู้ช่วยผู้กำกับชิมฮย็องซอน

ผมยื่นกล่องน้ำแข็งให้เขา

"อะไรเหรอครับ"

“ทำเองจากฟาร์มเลยครับ”

ชิมฮย็องซอนเปิดฝากล่องน้ำแข็ง ด้านในมีไอศกรีมอัดแน่น

“ขอโทษด้วยที่ผมรับของแบบนี้ไว้ไม่ได้ครับ”

“ผมไม่ได้เอามาขายนะ นี่เป็นผลิตภัณฑ์จากฟาร์มของเรา เลยเอามาให้ลองชิมกันเฉยๆ ครับ”

ผมอยากนำเสนอรสชาติของไอศกรีมก่อน

“ขอบคุณจริงๆ ครับ แต่ทางเราเองก็เตรียมของกันมาเยอะมากเลย”

ชิมฮย็องซอนพูดพลางชี้ไปทางกล่องน้ำแข็งบนรถกระบะ

“งั้นก็ช่วยไม่ได้สินะ”

เป็นสถานการณ์ยากลำบาก ถ้าปล่อยให้ทีมละครนำไอศกรีมบนรถกระบะเข้าฉากถ่ายทำ จะเป็นเรื่องใหญ่แน่นอน

ระหว่างถือกล่องน้ำแข็งกลับไปยังฟาร์ม

ผมรู้สึกร้อนวาบตรงท้ายทอย คล้ายว่าใครสักคนกำลังจ้องมองมา

พอผมหันหน้ากลับไป ก็สบตากับซองอึนจองผู้อยู่ไกลๆ พอดี

เมื่อสายตาประสานกัน เธอก็รีบหันหน้าหนีทันที

**ด็อกมย็องเจองานยากเลยนะเนี่ยย + + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **116**

**ตอนที่ 116 ฉากกินไอศกรีมในตำนาน**

ยามใกล้ถ่ายทำฉากสุดท้าย

พีดียุนจงฮูกำลังอ่านบท

เป็นฉากนางเอกนั่งกินข้าวอยู่ตามลำพังโดยมีฟาร์มเป็นฉากหลัง

นางเอกผู้เคยอาศัยอยู่ในโซลต้องออกมาใช้ชีวิตในชนบทอย่างกะทันหัน

เธอกำลังสร้างภาพยนตร์อิสระอยู่ที่โซล

แต่แล้วก็เกิดวิกฤตขาดแคลนเงินทุนการผลิต จึงต้องทำภาพยนตร์ด้วยความยากลำบาก และต้องกินต็อกบกกี [1]

นักแสดงตัวหลักในเรื่องหายหน้าไปเลย แถมเคราะห์ซ้ำกรรมซัดโดนแฟนหนุ่มบอกเลิกมาอีก

นางเอกจึงหยุดสร้างภาพยนตร์ไปซักพักแล้วมาเยือนฟาร์มของคนรู้จัก เธอกำลังสงบสติอารมณ์อันว้าวุ่น

“พร้อมหรือยัง”

พีดียุนจงฮูถามผู้ช่วยผู้กำกับชิมฮย็องซอน

“ครับ พร้อมแล้วครับ”

โต๊ะอาหารตัวใหญ่ตั้งอยู่ในทุ่งหญ้าเขียวขจี อาหารมีปริมาณมากพอสำหรับผู้ชายจำนวนห้าถึงหกคน

พีดียุนจงฮูถอนหายใจเมื่อเห็นอาหารที่เตรียมไว้

“ติดขัดตรงไหนหรือเปล่าครับ”

ชิมฮย็องซอนเอ่ยถามยุนจงฮู

“เปล่าหรอก ช่างมันเถอะ เรียกนักแสดงมาแสตนบายสิ”

“ครับ จัดให้ครับ”

ยุนจงฮูไม่ชอบฉากกินข้าวเอาซะเลย ทีมงานจัดเตรียมได้ไม่เหมาะกับสภาพนางเอกผู้เจ็บปวดจากความล้มเหลวกับความทรมาน

เพราะเรตติ้งดี เขาเลยพยายามปรับให้เข้ากับนักเขียนหลักเต็มที่ แต่เขียนมาแบบนี้ดูไม่ค่อยสมเหตุสมผลเท่าไร

“พร้อมแล้วครับ พีดี”

ชิมฮย็องซอนพูดและคอยสังเกตยุนจงฮู วันนี้โรคฮิสทีเรีย [2] ของยุนจงฮูกำเริบหนัก

ตารางการถ่ายทำก็แน่นจัด

ชิมฮย็องซอนได้แต่หวังว่าการถ่ายทำจะจบลงอย่างราบรื่น

นางเอกคึมมินซอเตรียมตัวพร้อมแล้ว

กล้องก็ทำงานไม่ติดขัด ทุกคนกำลังรอสัญญานจากพีดี

“แอคชั่น”

คึมมินซอเริ่มย่างเนื้อบนตะแกรง ท่าทีที่กินอย่างเอร็ดอร่อยกระตุ้นต่อมน้ำลายของบรรดาสตาฟ

“คัต!”

พีดียุนจงฮูตะโกนบอกคัต แสดงสีหน้าไม่พอใจ

คึมมินซอก็น่าจะรู้ความผิดพลาดของตน

ต้องระเบิดน้ำตาออกมาขณะกินอาหารอย่างอร่อย เธอพลาดจังหวะที่จะต้องร้องไห้

“ขอโทษด้วยค่ะ”

คึมมินซอเอ่ยด้วยสีหน้าสลด

กล้องทำงานอีกครั้ง

“คัต!”

ฉากเอ็นจี [3] เกิดขึ้นอย่างต่อเนื่อง

พีดียุนจงฮูถอดแว่นกันแดดออก สถานการณ์แย่ลง

พวกเขายังถ่ายไม่ผ่านเลยสักฉาก

เขาเดินเข้าไปหาคึมมินซอ

“ติดปัญหาตรงไหนเหรอครับ”

"ขอโทษค่ะ ฉันสับสนตรงบทบรรยายที่ว่าแยกไม่ออกว่านางเอกร้องไห้เพราะอาหารอร่อยหรือร้องไห้เพราะเสียใจน่ะค่ะ”

“ถ้างั้นขอแบบร้องไห้เพราะเสียใจแล้วกันนะ”

ยุนจงฮูถอนหายใจก่อนเดินกลับไปยังที่นั่ง

กล้องหมุนจับภาพและยังมีฉากเอ็นจีเกิดขึ้นเรื่อยๆ

ยุนจงฮูตะเบ็งเสียงว่า<i>คัต</i> ในมือกำบทละครไว้แน่น

เขามองว่าบทเป็นตัวปัญหา

จึงให้หยุดพักการถ่ายทำชั่วครู่

ยุนจงฮูเดินไปหาซองอึนจอง นักเขียนเงา

“นักเขียนซอง เปลี่ยนฉากนี้เถอะ”

เมื่อให้นักเขียนเงาเป็นผู้เขียนบท พีดีก็เสี่ยงจะต้องทะเลาะกับนักเขียนหลัก งานนี้จึงเป็นเหมือนไพ่ตายใบสุดท้ายที่พีดีจะงัดเอามาใช้

ถ้าผลงานทางหน้าจอออกมาดี นักเขียนหลักก็จะยอมปล่อยผ่านไป พีดีเองรู้ดีว่าตัวเขามีสิทธิ์ในการตัดสินใจได้ถึงระดับนั้น

“ได้ดูมาตลอดใช่มั้ย”

“ค่ะ ฉันกำลังดูอยู่ค่ะ”

“แล้วเข้าใจปัญหาหรือเปล่า”

เธอกลั้นหายใจอยู่ชั่วครู่ ก่อนมีสีหน้าเกิดแรงบันดาลใจ

“รู้ใช่มั้ยว่า เราไม่มีเวลาแล้ว ให้ไวเลย"

ซองอึนจองลงมือทำงานทันที

ยุนจงฮูเชื่อใจผู้หญิงคนนี้ เธอเข้าสู่วงการในฐานะนักเขียนบทละครจากงานนิทรรศการละครสั้น

ยุนจงฮูได้อ่านบทที่เธอเขียนด้วย เขามองว่าเธอมีเซนส์โดดเด่นมาก

และเป็นผู้จ้างเธอให้มาเป็นนักเขียนเงา

“เสร็จแล้วค่ะ คุณพีดี”

ซองอึนจองยื่นบทให้ยุนจงฮู

ยุนจงฮูอ่านบทแล้วแสดงสีหน้าพึงพอใจ

มีสไตล์แตกต่างจากที่นักเขียนหลักสร้างไว้

“ลองเล่นตามนี้แหละ”

จากเคยแต่แสดงสีหน้าหงุดหงิด ยุนจงฮูกลับมีรอยยิ้มบนใบหน้า

สีหน้าของซองอึนจองเองก็สดใสเช่นกัน

ยุนจงฮูมอบบทให้ผู้ช่วยผู้กำกับชิมฮย็องซอนพลางอธิบายสถานการณ์

ชิมฮย็องซอนจัดการงานอย่างว่องไว

คึมมินซอก็ปรับอารมณ์ให้สงบขณะอ่านบทไปด้วย

โต๊ะรับประทานอาหารที่ตั้งอยู่ในทุ่งหญ้าเขียวขจีหายไปแล้ว

สถานที่เปลี่ยนไปเป็นบริเวณซึ่งมองเห็นรั้วสีขาวของฟาร์ม

กังหันลมหลากสีที่หมุนอยู่ช่วยทำให้วิวทิวทัศน์งดงามเหมือนภาพวาด

ทีมงานวางเก้าอี้วางไว้ตรงจุดที่มองเห็นกังหันลมได้ในคราวเดียว

เป็นจุดที่นางเอกคึมมินซอนั่ง

และบนเก้าอี้มีไอศกรีมตั้งอยู่

ซองอึนจองเผยเอกลักษณ์เฉพาะตนพร้อมนำเสนอความตั้งใจของนักเขียนหลักเต็มที่

เธอสร้างฉากนางเอกร่ำไห้อย่างเศร้าโศกขณะกินไอศกรีม

เป็นฉากนางเอกกินไอศกรีมเพียงลำพังโดยมีพื้นหลังเป็นภาพวิวอันเรียบง่ายทว่างดงาม

ระหว่างเตรียมการถ่ายทำ ผู้ช่วยผู้กำกับชิมฮย็องซอนก็กำลังย้ายกล่องน้ำแข็ง

"ผู้ช่วยผู้กำกับคะ"

ซ็องอึนจองเรียกชิมฮย็องซอน

"มีอะไรเหรอครับ”

“เราใช้ไอศกรีมเจ้าอื่นแทนเจ้านี้ได้มั้ยคะ”

"เจ้าอื่นหรือ แถวนี้ไม่มีร้านขายไอศกรีมซะด้วยซี”

“ฟาร์มนี้เขาก็มีนะคะ ถ้าได้กินของที่นี่ จะไม่มีฉากเอ็นจีเลยค่ะ”

“ไม่มีเอ็นจีเหรอครับ”

“คุณจะได้เห็นสีหน้าบ่งบอกว่ามันอร่อยจริงๆ แล้วเธอก็จะทำหน้าเศร้าได้ด้วย เราจะถ่ายจบได้ในครั้งเดียว ฉันลองชิมดูแล้วถึงพูดอย่างงี้ได้ โปรดเชื่อฉันสักครั้งเถอะนะคะ”

ประโยคที่ว่าจะไม่มีฉากเอ็นจีทำเอาแววตาของชิมฮย็องซอนเป็นประกาย

ตอนมาถึงฟาร์มช่วงแรก เขานึกถึงชายคนหนึ่งที่หยิบยื่นไอศกรีมให้กัน

ชายคนที่ผู้จัดการฝ่ายสถานที่แนะนำให้รู้จัก

ชิมฮย็องซอนตามหาเขาทันที

ชายคนนั้นมอบไอศกรีมให้เขาราวกับเตรียมรอไว้แล้ว

ชิมฮย็องซอนรับไอศกรีมก่อนวิ่งเข้าฉาก

แล้วการถ่ายทำก็เริ่มขึ้นในไม่ช้า

กล้องขยับวน

คึมมินซอนั่งอยู่คนเดียวโดยมีทุ่งหญ้าสีเขียวเป็นฉากหลัง

กล้องจับใบหน้าของเธอระยะใกล้

เธอกินไอศกรีมด้วยสีหน้าเศร้าหมอง แต่ก็แสดงสีหน้าว่ามันอร่อยมากเช่นกัน

จากนั้นน้ำตาเริ่มไหลรินเป็นสาย ราวกับมีความหลังฝังใจกับไอศกรีม

แยกไม่ออกว่าที่ร่ำไห้นั้นเป็นเพราะเศร้าใจหรือเพราะไอศกรีมอร่อย

ช่วงเวลานั้น ฉากอันโด่งดังที่สุดฉากหนึ่งในหน้าประวัติศาสตร์ละครเกาหลีใต้ได้ปรากฏขึ้นแล้ว

**นี่สินะ ผลของการวางแผนมาทั้งหมดด**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **117**

**ตอนที่ 117 พลังของโฆษณาแฝง**

ผลิตภัณฑ์ของประเทศเกาหลีใต้เคยบังเอิญไปโผล่ในภาพยนตร์ฮอลลีวูด

เป็นฉากตัวละครพบเรือเดินสมุทรซึ่งล่มกลางมหาสมุทรแปซิฟิกใต้ก่อนเกยอยู่ริมชายหาด

ตัวละครหลักเจอกระป๋องปลาทูน่าในกองทรายขณะขุดซากปรักหักพังของเรืออับปาง

มีปลาทูน่ากระป๋องที่ค้าขายโดยบริษัทนานาชาติและปลาทูน่ากระป๋องของเกาหลีใต้ปะปนกัน

ตัวละครหลักหยิบขึ้นมาถือไว้กระป๋องหนึ่ง เป็นสินค้าเกาหลีใต้ซึ่งไม่เคยโฆษณาหรือเป็นผู้สนับสนุนมาก่อน

เรื่องนี้ถูกเปิดเผยเอาภายหลังว่าเป็นเพราะฉลากบนกระป๋องปลาทูน่า

ผลิตภัณฑ์ของต่างประเทศมีแผ่นฉลากติดตรงกระป๋อง แต่มีเพียงกระป๋องปลาทูน่าของเกาหลีใต้ที่ฉลากหุ้มอยู่ทั่วกระป๋องอะลูมิเนียม

ผลิตภัณฑ์เดียวบนเรือประมงอับปางซึ่งยังอยู่ในสภาพสมบูรณ์คือสินค้าของเกาหลีใต้

ตัวละครเลือกปลาทูน่ากระป๋องของเกาหลีใต้เพราะดูจากความเป็นไปได้

การโฆษณาแฝงอย่างบังเอิญครั้งนั้นช่วยให้ผู้คนได้รู้จักสินค้าได้เป็นอย่างดี

ละครหลังข่าว ‘วันที่ชีวิตทอประกาย’ ซึ่งถ่ายทำโดยมีฉากหลังเป็นฟาร์มการเกษตรภูเขาชีรีถือเป็นกรณีคล้ายกัน

ไอศกรีม ‘เยโล’ ที่คึมมินซอกินในฟาร์มกลายเป็นประเด็นสนทนาร้อนแรง

ไอศกรีมของฟาร์มไม่ได้เป็นหัวข้อพูดคุยตั้งแต่ทีแรก

หากเริ่มจากเรื่องคึมมินซอทำการแสดงได้อย่างยอดเยี่ยมก่อน

หลังจากละครออกอากาศไป มีคำขอสัมภาษณ์เสนอเข้ามาหาคึมมินซออย่างล้นหลาม

แต่เพราะยุ่งกับงานถ่ายละคร คึมมินซอจึงปฏิเสธ แต่นักข่าวยังไม่วายตามไปขอสัมภาษณ์ถึงสถานที่ถ่ายทำ

“คุณคึมมินซอ ช่วงนี้คุณดังมากเลย ฉากเจ้าน้ำตาของคุณน่าทึ่งจริงๆ ช่วยเล่าถึงเบื้องหลังการถ่ายทำหรือเรื่องเกี่ยวข้องอะไรก็ได้ให้ฟังหน่อยได้มั้ยคะ”

นักข่าวโอซูอาแห่ง ‘สตาร์ดอม’ ผู้สรรหาประเด็นข่าวในวงการบันเทิงถามขึ้น

“ต้องขอบคุณคุณพีดีกับนักเขียนบทเลยค่ะ ฉากนี้เกิดขึ้นได้เพราะบทกับการกำกับที่ดีค่ะ”

“อยากฟังเรื่องที่ยังไม่เคยเล่าที่ไหนมาก่อนจัง อย่างจุดที่เรารู้สึกว่ายากหรือพวกสถานการณ์ที่เป็นอุปสรรคระหว่างการถ่ายทำน่ะค่ะ”

นักข่าวโอซูอารับรู้เหตุการณ์หน้างานซึ่งเกิดขึ้นในวันนั้น

พอคึมมินซอเห็นแววตาของโอซูอาก็สัมผัสได้

ว่าอีกฝ่ายพอจะรู้เหตุการณ์คร่าวๆ อยู่เหมือนกัน

เธอคิดว่าในสถานการณ์เช่นนี้ควรเล่าไปตามตรงจะดีกว่า เพราะถึงอย่างไร นั่นเป็นความจริงที่รอเวลาเปิดเผยอยู่แล้ว

“อันที่จริงก็เจอเรื่องลำบากอยู่เหมือนกัน เพราะตอนแรกฉันไม่ได้กินไอศกรีมหรอกค่ะ”

“ไม่ใช่ไอศกรีมสินะ แสดงว่าเปลี่ยนของกินเนอะ”

"ใช่ค่ะ ฉันรู้มาว่าไอเดียนี้คิดกันสดๆ หน้างานเลยค่ะ”

“ว้าว มีเรื่องเล่าสนุกๆ ซ่อนอยู่จริงด้วยแฮะ”

ดวงตาของนักข่าวโอซูอาเป็นประกาย

นี่คือคำพูดที่เธออยากได้ยินจากปากของคึมมินซอ

“ความจริงแล้วไม่ใช่ไอศกรีม แต่เป็นโต๊ะที่จัดอาหารไว้เยอะมากค่ะ ฉันต้องย่างเนื้อกินแล้วก็ต้องแสดงด้วย แต่ทำอารมณ์ไม่ได้ ก็เลย...”

“อ๋อ~ ก็เลยเปลี่ยนมากินไอศกรีมแทนสิท่า”

“รู้มาว่าเป็นความคิดของผู้กำกับแหละค่ะ”

“ฉากนั้น ตอนฉันดูก็รู้สึกประทับใจสุดๆ คุณกินไอศกรีมดูน่าอร่อยมากๆ แต่ช็อตที่น้ำตาไหลออกมาหลังจากนั้นต้องขอชมเชย แยกไม่ออกเลยว่าคุณร้องไห้เพราะอร่อยหรือเพราะเศร้ากันแน่ค่ะ"

คำพูดของนักข่าวโอซูอาทำเอาคึมมินซอระเบิดเสียงหัวเราะ

“ขำอะไรคะ”

“แต่ไอศกรีมอันนั้นมันอร่อยจริงๆ ถึงขั้นน้ำตาไหลได้เลยนะคะ”

"จริงเหรอคะ"

“คุณนักข่าวลองชิมดูสิคะ แล้วจะเข้าใจ”

“ไอศกรีมยี่ห้ออะไรเหรอคะ”

“ฉันเองก็อยากรู้เลยถามไปเหมือนกัน ไอศกรีมตัวนี้ค่อนข้างมีเอกลักษณ์ หากินได้แค่ในเมืองนั้นเท่านั้น”

“กินได้เฉพาะในเมืองนั้นเหรอคะ”

“เห็นว่าเป็นไอศกรีมทำเองจากฟาร์มที่เราไปถ่ายละครค่ะ”

“ที่ฟาร์มนั้นก็ทำไอศกรีมด้วยเหรอคะ”

“ฉันเองก็ประหลาดใจเหมือนกันค่ะ นึกว่าฟาร์มจะทำแต่นมอย่างเดียว”

ความสนใจของนักข่าวโอซูอาพุ่งไปที่ไอศกรีม

\*\*\*

พอฉากฟาร์มในละครเรื่อง ‘วันที่ชีวิตทอประกาย’ ออกอากาศไป เกษตรกรภูเขาชีรีจึงยุ่งวุ่นวาย

“<i>ไอศกรีมคึมมินซอ </i>ขึ้นอันดับคำค้นหาแบบเรียลไทม์แล้วนะ”

มินซอกมองจอมอนิเตอร์แล้วตะโกนออกมา

ปี ค.ศ. 2007 เป็นปีที่เว็บท่าอันมีชื่อเสียงเปิดให้บริการค้นหาคำแบบเรียลไทม์เป็นครั้งแรก

<i>ไอศกรีมคึมมินซอ </i>กำลังพุ่งขึ้นติดอันดับคำค้นหาแบบเรียลไทม์

ปรากฏการณ์นี้เกิดขึ้นพร้อมข่าวของคึมมินซอซึ่งหลั่งไหลออกมา ไอศกรีมที่เธอเอ่ยถึงระหว่างให้สัมภาษณ์ก็กลายเป็นประเด็นร้อนเช่นกัน

ถึงจะไม่ได้ช่วยเพิ่มยอดขายในทันที แต่ก็เป็นปรากฏการณ์ที่ช่วยกระตุ้นได้ดี

“ตอนนี้เป็นช่วงเหมาะจะโปรโมตไอศกรีมของฟาร์มที่สุดเลยครับ”

“ไม่ใช่ไอศกรีมของฟาร์ม แต่มันชื่อ ‘เยโล’ ต่างหาก”

ฮันกีทักพูดด้วยรอยยิ้ม

ผมพยักหน้ารับก่อนพูดต่อ

“อย่าเพิ่งรีบดีใจที่เราติดอันดับคำค้นหาแบบเรียลไทม์นะ เพราะนี่ก็เพิ่งกลายเป็นประเด็นสดๆ ร้อนๆ ไม่รู้ว่าเรื่องจะเงียบลงตอนไหน”

"ผมเห็นด้วยครับ เพราะความสนใจของมหาชนจะลดลงได้ภายในพริบตา”

ฮันกีทักกล่าวด้วยสีหน้าจริงจัง

“งั้นเราลองมารวบรวมไอเดียกันครับ”

ผมกล่าวพลางสบตาบรรดาเพื่อนร่วมงาน

พักแทโฮ ฝ่ายธุรการพูดขึ้นว่า

“แล้วถ้าใช้รูปที่ผมถ่ายตอนนั้นล่ะครับ”

“คุณจะเอาไปใช้ยังไงเหรอ”

“ผมจะลงรูปที่ผมถ่ายพร้อมกับข่าวของคึมมินซอ แล้วก็ภาพผลิตภัณฑ์ของพวกเราด้วยครับ”

พักแทโฮถ่ายภาพแบบที่ไม่เป็นปัญหาเรื่องลิขสิทธิ์เอาไว้

ในรูปถ่ายมีป้ายชื่อทีมงานถ่ายทำละครเรื่อง ‘วันที่ชีวิตทอประกาย’ กับภาพทิวทัศน์หน้าฟาร์ม เหมือนเป็นผลงานของช่างภาพมืออาชีพ

สิ่งสำคัญคือการบอกให้ผู้คนได้รับรู้ว่าสถานที่ถ่ายทำละครเรื่องนี้คือฟาร์มการเกษตรภูเขาชีรี

เนื้อข่าวเล่าว่าฟาร์มเราทำไอศกรีมกันเองแล้ว จึงไม่ต้องอธิบายเพิ่ม

“เป็นไอเดียที่ดีนะ แล้วถ้าใช้กลุ่มตัวอย่างผู้ชิมโยเกิร์ตด้วยล่ะครับ”

มินซอกพูดด้วยแววตาเป็นประกาย

“เราให้ผู้บริโภคที่เคยเข้าอีเวนต์ทดลองชิมโยเกิร์ตช่วยเขียนรีวิวไอศกรีม ถ้าบอกว่าไอศกรีมที่คึมมินซอกินนั้นเป็นผลิตภัณฑ์ของเรา จะต้องได้ผลตอบรับดีแน่นอนครับ”

“เป็นความคิดที่ดีอยู่หรอกนะ แต่จะใช้เวลานานเกินไปหรือเปล่า”

“ถ้าเราส่งคูปองให้ฟรีทางอีเมล งานก็จะเดินไวเลยละครับ”

ไม่มีใครเชื่อถือในผลิตภัณฑ์ของเรามากเท่ากับกลุ่มผู้ทดลองชิมโยเกิร์ตแล้ว แม้อีเวนต์ทดลองชิมสิ้นสุดลงไปแล้ว แต่หลังจากงานนั้น หลายคนยังโพสต์รีวิวให้ด้วยความสมัครใจ

เป็นสถานการณ์ที่มีการโฆษณาแฝงมาช่วยเสริมแรงกัน

พวกเขาเองก็ดูสนใจด้วย ไอเดียนี้จะช่วยกระจายข้อมูลออกไป

“เราเกาะกระแสเวลบีอิงดี [1] มั้ยครับ”

**เอาเลย โกๆๆ อยากรู้แล้วจะเป็นยังไงต่อไป**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **118**

**ตอนที่ 118 เทียนรูปไอศกรีม**

ฮันกีทักพูดขึ้น

“เวลบีอิงเป็นเทรนด์ที่มาแรงที่สุดอันนึงในช่วงนี้เลย มีแนวโน้มว่าคนรักสุขภาพจะเพิ่มจำนวนขึ้น ที่โยเกิร์ตของฟาร์มขายดีก็เพราะมันสอดคล้องกับเทรนด์เวลบีอิงด้วยแหละครับ”

“ผมเห็นด้วย แล้วเราจะทำอะไรให้เห็นเป็นรูปเป็นร่างดีล่ะ”

“เราจะสอดแทรกเรื่องเวลบีอิงไว้ในสื่อส่งเสริมการขายทั้งหมด รวมถึงในบล็อกด้วย ตอนได้รับรีวิวจากกลุ่มตัวอย่าง จะได้เอ่ยถึงเรื่องเวลบีอิงได้เนียนๆ แล้วก็จะถามว่ารสชาติแตกต่างกันมั้ย เพราะเราใส่น้ำผึ้งลงไป โดยไม่ได้เติมสารให้ความหวาน ประมาณนี้ครับ”

เป็นวิธีการโยนคำถามซึ่งตั้งขึ้นเป็นพิเศษให้ผู้รีวิว และได้คำตอบที่เราต้องการอย่างเป็นธรรมชาติ

“ผมอยากจะกำชับอยู่เรื่องนึงครับ”

“อะไรเหรอครับ”

“ผมทราบดีว่าหนนี้เราเน้นไอศกรีมกันทางงานโฆษณาแฝง แต่หวังว่าเราจะไม่เน้นกันแต่ไอศกรีมมากเกินไป เพราะผลิตภัณฑ์ของเราไม่ได้มีแค่ไอศกรีมอย่างเดียวไง ยังมีโยเกิร์ตฟาร์มเกรดพรีเมียมกับโยเกิร์ตบลูเบอร์รี่ด้วยนะครับ”

นี่เป็นความเห็นของหัวหน้าฝ่ายธุรการ

“ผมก็มีไอเดียอยู่อย่างนึงเหมือนกันครับ”

ช็อนฮีซอก หัวหน้าฝ่ายดูแลเว็บช็อปปิ้งออนไลน์เปรยขึ้นหลังจากได้แต่ฟังอยู่เงียบๆ

ผมสงสัยว่าเขาจะเสนอความคิดเห็นอย่างไร

“ว่ามาเลยครับ”

“เราทำอีเวนต์ในช่วงได้รับรีวิวจากกลุ่มผู้ทดลองชิมไอศกรีมกันดีมั้ยครับ”

“อีเวนต์เหรอครับ”

“ตามที่หัวหน้าฝ่ายธุรการบอกว่าเราไม่ได้มีสินค้าแค่อย่างเดียว เทียนไขก็เป็นสินค้าสำคัญอีกตัวนึงเหมือนกัน แถมยังเป็นสินค้าหลักของกลุ่มเกษตรกรภูเขาชีรีด้วยครับ”

“แล้วกะจะเอาเทียนมาทำอะไรดีครับ”

“จัดอีเวนต์ทำเทียนไขเป็นรูปไอศกรีมแล้วมอบให้เป็นของขวัญครับ ผู้มีผลตอบรับสูงสุดจะได้รับเทียนไขรูปโคนไอศกรีมเป็นของขวัญครับ”

ทุกคนพยักหน้า

เรามีโอกาสบอกให้รับรู้อย่างแนบเนียนว่าไอศกรีมกับโยเกิร์ตมีส่วนผสมของน้ำผึ้ง

อาจส่งผลดีต่อยอดขายเทียนด้วย

“งั้นถ้าทำของขวัญงานอีเวนต์ที่โรงเรียนสอนทำเทียนล่ะครับ”

“ดีเลยนะ”

สมาชิกทุกคนในสำนักงานเห็นด้วย

\*\*\*

พอประชุมเสร็จแล้วผมก็ไปฟาร์มปศุสัตว์

พนักงานในสำนักงานทุกคนต่างมุ่งความสนใจไปที่เรื่องการตลาด

ผมต้องปรึกษาหารือกับทีมฟาร์มปศุสัตว์ผู้ดูแลการทำผลิตภัณฑ์จากนมด้วย

ยอดสั่งซื้อไอศกรีมมีไม่มาก แต่ทว่าหลังจากละครออกอากาศไปแล้วก็มีผลตอบรับดี

สินค้าในโกดังตามร้านค้าทุกแห่งที่รับไอศกรีมจากฟาร์มไปนั้นหมดเกลี้ยง

ต้องกลับมาผลิตไอศกรีมหลังจากหยุดพักไป

แม้แต่คนงานฟาร์มยังแสดงสีหน้าคาดหวังอยากให้สินค้าขายดีกว่าแต่ก่อน

“หลังจากมีโฆษณาแฝง สินค้าของฟาร์มก็ฮิตมาก แต่ด้วยจำนวนพนักงานในตอนนี้ อาจจะมีไม่พอกับจำนวนการผลิตนะครับ”

ผมเอ่ยกับซอลคังอิน

“ฉันเห็นด้วยกับนายนะ เพราะสถานการณ์ช่วงนี้ถือว่าหวุดหวิดอยู่”

จู-มย็องฮีกับเพื่อนร่วมงานทุกคนแสดงสีหน้าเป็นเชิงว่าเห็นด้วย

“ผมอยากรับพนักงานเพิ่ม อยากฟังความคิดเห็นของสมาชิกในฟาร์มหน่อยครับ”

“ฉันอยากจะแนะนำคนจากศูนย์วิจัยฟาร์มปศุสัตว์เกาหลีใต้”

เป็นสมาคมศูนย์วิจัยที่เขาเคยทำงานในอดีต ที่นั่นมีผู้ทำธุรกิจรีดนมและกิจการผลิตภัณฑ์จากโคนมอยู่รวมกัน

“ส่วนใหญ่เป็นคนที่เคยทำธุรกิจรีดนมและสินค้าจากโคนมกับฉัน และมีหลายคนตกอยู่ในสถานการณ์แบบเดียวกันกับฉัน”

ผมรู้ว่าเขาจะสื่อถึงอะไร

พวกนั้นเป็นผู้สูญเสียฟาร์มในช่วงวิกฤติราคานม

“ฉันว่าคนที่เคยทำงานด้านนี้มาก่อนน่าจะเหมาะ”

“ผมเห็นด้วยกับความคิดของคุณลุงครับ”

ต้องเตรียมรับมือช่วงส่งออกโยเกิร์ตและไอศกรีมซึ่งเป็นไปอย่างฉับไว

มันต่างจากตอนผมเพิ่มแรงงานในโครงการฝึกงานกับโรงเรียนควี-นง

อีกไม่นาน หุ่นยนต์รีดนมก็จะมาถึงแล้ว

ต้องเพิ่มจำนวนโคนมตามปริมาณการส่งออกด้วย

“ช่วยแนะนำคนจากศูนย์วิจัยฟาร์มปศุสัตว์เกาหลีใต้อย่างที่คุณลุงบอกหน่อยนะครับ”

ผมหารือเรื่องสินค้ากับการเพิ่มกำลังคนเสร็จแล้ว

คนงานในฟาร์มกลับไปทำหน้าที่ของตนทันที

ผมโทร.หากาฮี

“ฉันเห็นฟาร์มของเราในละครด้วยอะ ได้อ่านข่าวดารากินไอศกรีมของฟาร์มด้วย ที่ฟาร์มคงขายของได้เยอะเลยสิ ฉันพูดถูกมั้ย”

น้ำเสียงของเธอตื่นเต้น

“ใจเย็นๆ นี่ยังไม่ทันได้เริ่มเลย”

“ถึงขนาดนั้นแล้ว ยังว่าไม่ได้เริ่มอีกหรือ”

น้ำเสียงบ่งบอกถึงความผิดหวัง

“เดี๋ยวก็จะส่งออกได้เยอะๆ แล้วแหละ แต่ฉันอยากวานอะไรเธออย่าง”

"วาน?"

“ช่วยทำเทียนให้หน่อยสิ”

“ฉันก็ทำทุกวันอยู่แล้วนี่”

“เป็นแบบพิเศษน่ะ”

“แบบไหนล่ะ”

“เทียนขี้ผึ้งรูปโคนไอศกรีม”

\*\*\*

กลุ่มตัวอย่างกรอกรีวิวเกี่ยวกับไอศกรีม ‘เยโล’ ที่ผลิตจากฟาร์ม

พวกเขามีจำนวนเพิ่มขึ้นกว่าตอนทำโยเกิร์ตเยอะมาก

ทุกคนพากันเขียนรีวิวในแง่ดีเช่นเดียวกันกับยามเอ่ยถึงฝีมือการแสดงอันโด่งดังของคึมมินซอ

พวกนั้นต่างอยากได้เทียนขี้ผึ้งที่เราจะมอบเป็นของขวัญ

ถึงขั้นโพสต์แข่งขันกันด้วย

เราไม่พลาดกล่าวถึงเรื่องเวลบีอิงอันเป็นความหวังของฮันกีทัก

กำลังคนของฟาร์มปศุสัตว์ก็เพิ่มขึ้นเช่นกัน ทุกคนล้วนเป็นผู้เชี่ยวชาญด้านฟาร์มเลี้ยงสัตว์ เพราะพวกเขาเป็นผู้เคยทำงานเข้าขากับซอลคังอิน จึงปรับตัวเข้ากับฟาร์มปศุสัตว์ได้อย่างเป็นธรรมชาติ

ช่วงนั้น หุ่นยนต์รีดนมก็มาถึงพอดิบพอดี

นอกจากจำนวนการผลิตสินค้าแล้ว จำนวนร้านค้าที่รับสินค้าจากเราก็ทยอยเพิ่มขึ้นด้วย

หนึ่งสัปดาห์ผ่านไป

ก็มีโทรศัพท์ติดต่อเข้ามา

“สวัสดีค่ะ ฉันคังซุนบกนะคะ”

เธอคือเจ้าของร้านผู้เคยเอ่ยว่าจะต้องปิดกิจการร้านคาเฟ่ในเร็ววัน หากไม่มีแผนสำรองอื่น

น้ำเสียงเธอสั่นเครือ

มีแต่ความวิตกกังวล

“เกิดอะไรขึ้นครับ หรือว่าสินค้ามีปัญหา?”

“เปล่าค่ะ ปัญหาอะไรกัน ฉันไม่ติดปัญหาอะไรเลยค่ะ"

“แล้วคุณโทร.มาทำไมหรือครับ”

“ฉันอยากได้สินค้าจากฟาร์มเพิ่มอีก ขอเพิ่มเป็นสองเท่าเลย พอเป็นไปได้มั้ยคะ”

“จะรับไปเท่าไหร่ก็ได้ครับ”

“ต้องขอบคุณไอศกรีมที่ทำให้ร้านของฉันกลับมามีชีวิตชีวาขึ้น ขอบคุณมากจริงๆ ค่ะ"

“พรุ่งนี้ผมจะเอาของไปส่งให้เองนะครับ”

“จะมาเองเลยหรือคะ”

“ใช่ครับ”

ผมต้องการตรวจสอบพื้นที่จริงด้วยตัวเอง

**ขายดีแบบไม่ผิดคาดด ท่านประธานสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **119**

**ตอนที่ 119 เปิดโปรแกรมทัศนศึกษาที่ฟาร์ม**

อิมฮวาซูมาหาผมที่ฟาร์มปศุสัตว์

สีหน้าแตกต่างจากตอนเคยแวะมาฟาร์มด้วยปัญหาเรื่ององุ่น เขามีรอยยิ้มอยู่เต็มใบหน้า

"ขอบคุณมากจริงๆ ครับ เพราะได้คุณช่วย ทำให้ปีนี้ผมทำไร่ผ่านไปได้ด้วยดี”

ตอนแรกผมซื้อองุ่นแค่สิบกล่อง พอลูกค้าร่ำลือถึงไอศกรีมกันปากต่อปาก ผมจึงซื้อองุ่นทั้งหมดที่เขาเก็บไว้ด้วย

ตอนนี้ลำพังแค่องุ่นที่เขามีเจ้าเดียวก็ยังไม่เพียงพอให้ผลิตสินค้า

“ถึงมันจะเล็กน้อย แต่ช่วยรับไว้เถอะครับ”

“นี่คืออะไรครับ”

“ชาเขียวครับ”

มีใบชาแห้งอยู่ในถุงกระดาษสะอาดเรียบร้อย

“ผมขอแบ่งจากคนทำชามาได้นิดหน่อย เป็นของทำมือด้วยความใส่ใจ โปรดรับไว้แทนคำขอบคุณด้วยนะครับ”

\*\*\*

ใช่ว่ามีความต้องการซื้อไอศกรีมจากฟาร์มเพิ่มขึ้นเพียงอย่างเดียว

ความต้องการซื้อโยเกิร์ตฟาร์มเกรดพรีเมียมก็เพิ่มขึ้นด้วยเช่นกัน

และมีร้านค้านอกพื้นที่เมืองพูซานถามหาผลิตภัณฑ์ของฟาร์มด้วย

เราจัดประชุมหาย่านที่จะวางขายผลิตภัณฑ์

ฮันกีทัก หัวหน้าฝ่ายธุรการแจ้งเนื้อหาอย่างย่อ

“เรากำลังจับตาดูผลสำเร็จของการตลาดและการโฆษณาแฝงอยู่ ช่วงนี้มีหลายๆ เขตสอบถามเข้ามา ว่าอยากขอรับสินค้าของเราครับ”

ฮันกีทักมองกระดานไวต์บอร์ดและพูดขึ้น

ตรงกระดานมีแผนที่แขวนอยู่ ทำเครื่องหมายแยกตามภูมิภาคที่สอบถามเข้ามา

ในกรุงโซลและเขตปริมณฑลก็มีความต้องการผลิตภัณฑ์ของฟาร์มสูงเช่นกัน

“พอมีร้านที่ตามหาสินค้าเราเพิ่มมากขึ้น มันทำให้เรามีกำลังใจก็จริง แต่ไม่ได้หมายความว่าจะต้องจัดส่งของให้กับทุกเจ้า”

ผมเห็นด้วยกับฮันกีทัก ไม่มีอะไรรับประกันได้ว่าสินค้าเราจะต้องขายดีแน่นอน เพียงเพราะมันเป็นที่สนใจเพียงชั่วครู่ชั่วยาม

“ผมว่าเราควรจัดส่งสินค้าให้พื้นที่ใกล้เคียงกับฟาร์มก่อน พอเริ่มมั่นคงแล้วค่อยขยับขยายพื้นที่เพิ่มครับ”

พื้นที่ซึ่งเขาพูดถึงคือเมืองพูซาน แทกูและกวางจู โดยเริ่มต้นที่พูซานก่อนจะค่อยๆ ขยายขอบเขตออกไป

“ความต้องการซื้อไอศกรีมพุ่งสูงขึ้นก็จริง แต่พอเทียบกันแล้ว ความต้องการซื้อโยเกิร์ตกลับเพิ่มขึ้นแค่ทีละนิดเหมือนเดิม บอกตามตรงว่าเป็นห่วงนะครับ”

“เป็นห่วงเรื่องอะไรเหรอครับ”

ผมถามฮันกีทัก

“ความนิยมที่เกิดขึ้นกับสินค้าเราปุบปับจะหมดลงไปเมื่อไหร่ก็ได้ไง ถ้าคนเลิกเห่อ ก็มีโอกาสจบลงได้ภายในพริบตา”

คำพูดของฮันกีทักทำให้ผมนึกถึงที่ตัวเองแวะไปพูซานเมื่อไม่นานมานี้ ผมไปร้านคาเฟ่ซึ่งมีคุณคังซุนบกเป็นเจ้าของและใกล้จะปิดตัว

ผมไปส่งไอศกรีมของฟาร์มด้วยตนเอง

พลังของการโฆษณานั้นช่างน่ากลัว ร้านค้าซึ่งเคยได้แต่นั่งปัดแมลงวันกลับมีลูกค้าเนืองแน่น

ดังเจ้าของคังซุนบกกล่าวไว้ คือผมรู้สึกเหมือนว่าร้านกาแฟกลับมามีชีวิตอีกครั้ง แต่ก็มองเห็นจุดน่ากังวลอย่างฮันกีทักว่า

คือแยกไม่ออกเลยว่านั่นเป็นร้านกาแฟหรือร้านไอศกรีม

ร้านกาแฟ 'เฟรนด์ส' ของครูซอนัมซู ไม่ได้มีเพียงโยเกิร์ตเท่านั้นที่ขายดี แต่กาแฟอันเป็นสินค้าหลักของร้านคาเฟ่ก็ขายดีเหมือนกัน

โยเกิร์ตได้รับความสนใจก็จริง แต่บรรดาสินค้าในคาเฟ่ก็มีศักยภาพในการแข่งขันเช่นกัน

หากความนิยมไอศกรีมของฟาร์มหมดลง ก็หมายความว่าเราจะสูญเสียความสามารถในการแข่งขันไปอีกครั้ง

“ผมคิดว่าช่วงนี้เราต้องเน้นโยเกิร์ตยิ่งกว่าเดิม ต้องใส่ใจกับโยเกิร์ตบลูเบอร์รี่เป็นพิเศษเลยครับ”

โยเกิร์ตตัวแรกที่ทำขึ้นในฟาร์มภูเขาชีรีคือโยเกิร์ตมักกอลลี

อีเวนต์กลุ่มตัวอย่างที่เราให้ลองกินโยเกิร์ตสูตรสำหรับผู้มีอาการท้องผูกโดยเฉพาะก็ประสบความสำเร็จเช่นกัน

พอพวกเขาบอกเล่ากันปากต่อปากในพูซาน โยเกิร์ตก็โด่งดังเป็นพลุแตก

ครั้งแรกที่ทำโยเกิร์ตบลูเบอร์รี่ เราผสมเหล้ามักกอลลีลงไปด้วย แต่ช่วงนี้ไม่ได้นำมักกอลลีมาทำโยเกิร์ตแล้ว

เพราะเราตัดสินใจกันเป็นการภายในว่าโยเกิร์ตที่ทำจากเหล้ามักกอลลีไม่เข้ากันกับบลูเบอร์รี่

อียองโฮทำโยเกิร์ตด้วยเชื้อจุลินทรีย์คีเฟอร์ที่เขาเพาะได้สำเร็จและเพิ่มบลูเบอร์รี่ลงไป

คุณจู-มย็องฮีผู้รับผิดชอบเรื่องโยเกิร์ตก็แสดงสีหน้าพึงพอใจเช่นกัน หลังจากนั้นเราจึงเติมแต่เชื้อจุลินทรีย์คีเฟอร์ลงในโยเกิร์ตบลูเบอร์รี่เท่านั้น

และได้แจ้งเรื่องนี้กับผู้บริโภคด้วยเช่นกัน

ว่าโยเกิร์ตบลูเบอร์รี่ของเราผลิตจากเชื้อจุลินทรีย์ที่คิดค้นพัฒนาขึ้นเอง

โยเกิร์ตบลูเบอร์รี่เปลี่ยนแปลงไปอย่างน่าตกใจ ผู้บริโภคที่ต้องการโยเกิร์ตคุณภาพสูงเริ่มมองหาโยเกิร์ตตัวนี้

สินค้าที่คึมมินซอซื้อในร้านคาเฟ่ ‘เฟรนด์ส’ ก็คือโยเกิร์ตบลูเบอร์รี่

“ต้องคิดว่านั่นเป็นจุดศูนย์กลาง จำกัดพื้นที่การขายให้แคบที่สุดไว้ก่อน และเน้นขายโยเกิร์ตเป็นหลักครับ”

การสรุปงานของฮันกีทักจบลงแล้ว หลังจากนั้นพวกเราหารือกันทั้งเรื่องใหญ่และเรื่องเล็กก่อนปิดการประชุม

“มาคุยกันหน่อยสิ”

ฮันกีทักเรียกผมเบาๆ

ผมออกมาด้านนอกกับเขา แสงอาทิตย์เจิดจ้าสาดส่องเรา

“ฉันว่าตัวเองพูดจาเย็นชาเกินไป”

เขาเอ่ยอย่างระมัดระวัง

“หมายความว่าไงครับ”

“ที่ฉันพูดว่า ความนิยมไอศกรีมของฟาร์มจะหมดลงตอนไหนก็ไม่รู้น่ะ”

“รุ่นพี่พูดถูกแล้วนี่ ผมเห็นด้วยนะ ที่พี่บอกว่าความนิยมที่เกิดขึ้นปุบปับมันจะหมดลงไปเมื่อไหร่ก็ได้”

ความสำเร็จของการโฆษณาไม่ได้กินเวลายาวนานนัก นี่คือเหตุผลที่บรรจุภัณฑ์ต้องมีลักษณะแตกต่างกัน แม้ทำโฆษณาแบรนด์เดิม

สุดท้ายแล้วผลสำเร็จของการโฆษณาแฝงและงานการตลาดจะถึงจุดจบในสักวัน

“ผมว่าเราต้องดึงคนมาเป็นลูกค้าขาประจำของโยเกิร์ตให้ได้เหมือนพี่แนะนำ”

“ฉันเห็นด้วยสุดๆ ตอนนี้แหละ ถึงเวลาที่เราต้องให้ความสำคัญกับมันอย่างที่สุด ให้คุ้มกับที่เพิ่มหุ่นยนต์รีดนมกับกำลังคน”

“ผมมีอยู่ไอเดียนึง ที่จะดึงคนมาเป็นลูกค้าประจำได้แน่ๆ”

“ทำยังไงเหรอ”

“ให้ลูกค้าที่ซื้อโยเกิร์ตได้เข้ามาทัศนศึกษาฟาร์มดีมั้ยครับ”

“ทัศนศึกษาฟาร์มเหรอ”

ฮันกีทักได้ฟังไอเดียแล้วก็รู้สึกชอบ

เขาบอกว่าจะรีบหาวิธีรวบรวมลูกค้าคนสำคัญเพื่อเชิญมาทัศนศึกษาที่ฟาร์มทันที

\*\*\*

ฟาร์มปศุสัตว์มีพลังล้นเหลือ จำนวนวัวก็เพิ่มขึ้นเช่นกัน ตอนนี้มีวัวที่เรารีดเอาน้ำนมได้แปดสิบตัว

พวกวัวรู้วิธีเดินเข้าเครื่องรีดนมแล้ว

ใช้เวลาไม่นานอย่างที่คิด

วัวเดินเข้าไปรีดนมในหุ่นยนต์รีดนมเอง

บางครั้งพวกมันก็ยืนต่อแถวจนกว่าจะถึงคิวตัวเองด้วย

งานดูแลวัวสำเร็จได้เพราะความเป็นผู้นำของซอลคังอิน การเสริมกำลังคนทำให้งานจัดการวัวไม่หนักเกินรับมือ

สถานที่ซึ่งผลิตสินค้าจากนมอันเป็นผลิตภัณฑ์หลักของฟาร์มก็ได้รับการติดตั้งระบบครบถ้วน

มีคุณจู-มย็องฮีคอยรับผิดชอบงานผลิต

ใครหลายคนรวมทั้งซอลมินจูก็มาทำผลิตภัณฑ์ไปด้วยกัน

ผมเข้าไปหาซอลคังอินผู้กำลังดูแลวัวอยู่

“ผมขอปรึกษาหน่อยครับ”

ผมพูดกับซอลคังอินผู้กลั้นหายใจอยู่ครู่หนึ่ง

“เรื่องอะไรหรือ”

“ผมอยากทดลองเปิดให้คนมาทัศนศึกษาฟาร์มน่ะครับ”

มุมปากของเขายกยิ้มเมื่อได้ยินคำว่า <i>ทัศนศึกษาฟาร์ม</i>

“กำลังรอให้พูดอย่างงี้อยู่เลยละ”

น้ำเสียงเป็นเชิงว่าให้ผมดำเนินการได้ทันที

“ผมกะจะพาลูกค้าที่ซื้อสินค้าของเราเข้ามาทัศนศึกษาน่ะครับ”

“เป็นความคิดที่ดีมากๆ เลยนะ ฉันอยากจะแสดงให้คนได้เห็นวิธีผลิตสินค้าในฟาร์มอยู่เหมือนกัน”

“ที่ผมอยากบอกก็คือ ผมต้องการพื้นที่ให้ผู้เข้ามาสัมผัสประสบการณ์ได้ลองทำโยเกิร์ตกับไอศกรีมน่ะครับ”

“ถ้าเรื่องนั้น ไม่มีปัญหาหรอก ฉันคงต้องโชว์ฝีมือแล้วสิ”

ผมจำได้ว่าตกใจมากตอนเห็นเขาสร้างห้องหมักยีสต์เพื่อทำเหล้ามักกอลลี

ถึงแม้เขาบอกว่าเลิกทำงานฟาร์มแล้วไปเป็นช่างไม้ แต่ก็นึกไม่ถึงว่าเขาจะมีฝีมือดีถึงขั้นนั้น

เป็นฝีมือเทียบเท่าระดับมืออาชีพ

ผมต้องอาศัยฝีมือของเขามาช่วยสร้างพื้นที่สำหรับทัศนศึกษาฟาร์มเช่นกัน

เรามีคนงานจำนวนมากพอที่จะช่วยเขา

“ปลื้มใจที่ฝันเป็นจริงซะที”

ซอลคังอินพูดพร้อมรอยยิ้ม

งานทัศนศึกษาฟาร์มเป็นความใฝ่ฝันของเขามานานแล้ว

**เกือบลืมความฝันของซอลคังอินเลย**

**คุณลุงดูปลื้มม**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **120**

**ตอนที่ 120 เปลี่ยนชะตาชีวิตของกลุ่มเกษตรกรภูเขาชีรี**

หลังจากนั้นสองสัปดาห์ บ่ายวันเสาร์ที่อากาศแจ่มใส

เราได้ทดลองจัดงานทัศนศึกษาฟาร์มสมกับรอคอย

รถโดยสารคันใหญ่ปรากฏตัว เป็นรถโดยสารที่คอยรับส่งคนของโรงงานเทียนไข

มีพ่อเฒ่าอีชุนแบเป็นคนขับเหมือนเคย

ผู้คนเดินลงจากรถโดยสาร เราเชิญคนมาทุกเพศทุกวัย ตั้งแต่คุณปู่ผู้สวมหมวกพร้อมแว่นกันแดดไปจนถึงเด็กๆ ผู้สวมเสื้อผ้าสีสันสดใส

สถานที่ถ่ายทำฉากละครอันโด่งดังของคึมมินซอกลายเป็นสถานที่อันมีชื่อเสียง

ทันทีที่พวกเขาลงจากรถ ก็มีคนถ่ายรูปกันตรงนั้น

เราเตรียมโปรแกรมทัศนศึกษาฟาร์มไว้หลากหลายแบบ

ตั้งแต่การให้นมลูกวัวไปจนถึงการทำผลิตภัณฑ์จากนม

ไฮไลต์ของงานทัศนศึกษาฟาร์มคือทำโยเกิร์ต

ทุกคนจะมารวมตัวกันและทำโยเกิร์ตด้วยตัวเอง

คุณจู-มย็องฮีกับซอลมินจูกลายเป็นครูสอนทำโยเกิร์ต

พวกเธอสาธิตวิธีทำโยเกิร์ตให้พวกเขาดู

คือหมักนมด้วยจุลินทรีย์คีเฟอร์

มีข้อดีคือไม่ว่าใครก็ทำโยเกิร์ตคุณภาพดีในบ้านได้เองอย่างง่ายดาย

เราให้พวกเขาทำโยเกิร์ตของตัวเองโดยเติมจุลินทรีย์คีเฟอร์ลงในนมที่เพิ่งได้มาจากฟาร์ม ทำในฟาร์มแล้วนำไปกินเป็นโยเกิร์ตที่บ้านได้เลย

พอเรียนทำโยเกิร์ตเสร็จ ก็มีบิงซู [1] นม

เป็นบิงซูแบบนำน้ำนมไปแช่เป็นน้ำแข็ง ไม่ใช้น้ำเปล่า

อีกทั้งด้านบนยังโรยผลไม้ไว้หลากหลายชนิด และราดน้ำผึ้งของกลุ่มเกษตรกรภูเขาชีรีให้กินด้วย

ผลไม้ทั้งหมด เช่น บลูเบอร์รี่ แตงโม องุ่นและลูกพีช ล้วนเป็นผลไม้หากินได้ตามฤดูกาล

เป็นผลผลิตอันเกิดจากความร่วมมือของเกษตรกรในท้องถิ่นเริ่มจากชองกิลซาน

ผมโรยท็อปปิ้งที่ชอบบนบิงซูนมก่อนกิน

“อร่อยกว่าไอศกรีมนมข้นหวานอีกแฮะ”

ทุกคนผู้มาร่วมทัศนศึกษาฟาร์มเอ่ยเป็นเสียงเดียวกัน

บิงซูผลไม้เป็นที่นิยมมาก ครองตำแหน่งขนมหวานจานพิเศษซึ่งหากินได้เฉพาะที่ฟาร์มเราเท่านั้น

งานทัศนศึกษาฟาร์มไม่ได้จบลงตรงได้ลงมือลองทำเท่านั้น

ช่วงสุดท้าย เราได้ขายผลิตภัณฑ์ของฟาร์ม จัดจำหน่ายเป็นชุดประกอบด้วยนมกับจุลินทรีย์คีเฟอร์ของฟาร์ม

ผมแนะนำให้พวกเขาลองทำโยเกิร์ตกันเองที่บ้านตามที่ได้เรียนรู้จากฟาร์ม

อีกทั้งยังขายน้ำผึ้ง กาวชันผึ้งและบลูเบอร์รี่ด้วย เราจัดงานทัศนศึกษาฟาร์มได้สำเร็จ

เริ่มต้นด้วยไอเดียอยากดึงดูดลูกค้าประจำในช่วงแรก

จากนั้น ก่อเกิดแรงกระเพื่อมเล็กๆ โรงเรียนอนุบาลและโรงเรียนประถมศึกษาเริ่มแสดงความสนใจ

ด้วยเหตุนี้ เราจึงมีโอกาสได้จัดส่งผลิตภัณฑ์นมให้กับโรงเรียน

เราได้สร้างฐานลูกค้าประจำตามย่านต่างๆ

คอยเพิ่มจำนวนร้านค้าที่เราจะสามารถจัดส่งผลิตภัณฑ์ได้ในเมืองพูซาน แทกู ไล่ไปถึงกวางจู

ก่อฐานอันแข็งแกร่งและมั่นคง

\*\*\*

ช่วงที่ฤดูร้อนกำลังจะผ่านพ้น

ที่ฟาร์มมีผู้คนหนาแน่น

พวกเขาไม่ได้มาทัศนศึกษาฟาร์ม

ทว่าทุกคนล้วนเป็นสมาชิกกลุ่มเกษตรกรภูเขาชีรี

เพื่อนร่วมงานผู้ดูแลฝ่ายสำนักงานและผู้ดูแลฟาร์มจับจองที่นั่งกันก่อน แล้วคนจากโรงงานเทียนไขก็เข้ามาร่วมด้วย

เป็นครั้งแรกที่ทุกคนมารวมตัวกัน

เป็นการประชุมเพื่อสร้างความสามัคคีและให้กำลังใจซึ่งกันและกัน

“งานเลี้ยงวันนี้มีความหมายมากเป็นพิเศษนะครับ”

ผมมองหน้าเพื่อนร่วมงานพลางพูดขึ้น

“ฟาร์มเรามีลูกค้าประจำแล้ว และการดำเนินงานของเรามีความมั่นคงมากขึ้นเรื่อยๆ เป็นเพราะทุกคนร่วมแรงร่วมใจกันครับ”

ยอดขายของฟาร์มมากมายเกินความคาดหมาย

ถ้าเป็นเช่นนี้ ก็เอาชนะเงื่อนไขอันไร้สาระของนา-บย็องซูได้อย่างง่ายดาย

เป็นผลลัพธ์ซึ่งแลกมาด้วยหยาดเหงื่อ

“นี่ขนาดยังไม่ได้ออกแรงมากเท่าไหร่เลยนะ ต้องให้ฟาร์มนี้ไปได้ดีซะก่อนสิ ถึงจะเปิดสาขาที่สองได้ไง”

ซอลคังอินพูดด้วยน้ำเสียงหยอกเล่น

คำพูดของเขาทำเอาเพื่อนร่วมงานระเบิดเสียงหัวเราะครื้นเครง

“ผมไม่ค่อยได้เตรียมอะไรไว้มากมาย แต่ขอให้กินอย่างเอร็ดอร่อยนะครับ”

เป็นงานเลี้ยงที่มีความเป็นมิตร

จนกระทั่งเกิดเหตุการณ์นั้น

ขณะผมจะชนแก้วกับฮันกีทัก

ชายคนหนึ่งก็เดินโซเซเข้ามาหาเรา

เขาคือคิมซังช็อลผู้ปลูกบลูเบอร์รี่ในฟาร์ม

“ความฝันของท่านประธานคืออะไรนะครับ”

เขาเอ่ยถามผม

ดูคล้ายคนเมาสุรา แต่กลับพูดออกเสียงได้ชัดเจน

“ซังช็อล ถ้าเมาแล้วก็กลับไปนอนเหอะ”

ฮันกีทักผู้นั่งอยู่ข้างๆ พูดขึ้น

คิมซังช็อลไม่สนใจ

“ก็คือให้คนหนุ่มสาวได้พบความหวังในชนบทใช่มั้ยครับ”

เขาพูดพลางสบตาผมตรงๆ

“แล้วทำไมคุณไม่รับสมัครคนหนุ่มคนสาวบ้างล่ะครับ”

ฮันกีทักยืนขึ้น

ผมห้ามฮันกีทักไว้ บอกว่าไม่เป็นไร

“ไม่เป็นไรครับ เขาเมานี่นา”

คิมซังช็อลก้าวเข้ามาอยู่ตรงหน้าผม

“จะมีคนเยอะๆ แบบนี้ไปทำไมกัน ในเมื่อมีคนหนุ่มสาวอยู่แค่ไม่กี่คน เคยคิดจะรับคนรุ่นใหม่เข้ามาทำงานบ้างมั้ย”

“เฮ้ย คิมซังช็อล!”

ซอลมินจูผู้ได้แต่เฝ้ามองอยู่ห่างๆ โผล่เข้ามา

เธอคว้าแขนคิมซังช็อล พยายามดึงเขาเข้าไปข้างใน

คิมซังช็อลล้มลงอยู่ตรงนั้น

ช็อนฮีซอกเดินเข้ามาหามเขาผู้หมดสติเข้าไปด้านใน

“ไม่ยักรู้ว่าซังช็อลเมาแล้วจะอาละวาดเละเทะขนาดนี้”

ฮันกีทักพูดพลางเดาะลิ้น

“ท่านประธานโอเคมั้ยเนี่ย แล้วไหงทำหน้าอย่างงั้นล่ะ”

ฮันกีทักมองตาผมอย่างสนอกสนใจ

“อย่าบอกนะ ว่าเป็นเพราะคำพูดไร้สาระ ที่คนเมาอย่างคิมซังช็อลพ่นออกมาน่ะ”

“ผมดูเป็นแบบนั้นเหรอครับ”

“อื้อ ชัดเลยละ”

ฮันกีทักเบิกตากว้างและพูดขึ้น

“เดี๋ยวกินเลี้ยงกันเสร็จแล้ว ช่วยเรียกประชุมหน่อยนะครับ ขอเชิญผู้บริหารทุกคนของกลุ่มเกษตรกรภูเขาชีรีเลย”

“จะคุยเรื่องอะไรล่ะเนี่ย”

ฮันกีทักถามด้วยสีหน้าประหลาดใจ

“เรื่องเปลี่ยนชะตาชีวิตของกลุ่มเกษตรกรภูเขาชีรีครับ”

**มีอัปเพิ่มให้อีกตอนน้า เดี๋ยวค้าง ไม่แน่ใจว่าขึ้นแจ้งเตือนมั้ย T.T กดอ่านตอนถัดไปได้เลย โกๆ !!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **121**

**ตอนที่ 121 ได้เวลาปฏิวัติฟาร์ม**

ช่วงท้ายของงานเลี้ยงบริษัท เหลือแต่เหล่าผู้บริหารของกลุ่มเกษตรกรภูเขาชีรี

“วันสังสรรค์อย่างงี้ยังเรียกประชุมอะไรอีกหรือ” พ่อถามขึ้น

เป็นการประชุมผู้บริหารแบบเร่งด่วน

ผู้เข้าร่วมการประชุมคือบรรดาผู้บริหารของกลุ่มเกษตรกรภูเขาชีรี

พ่อรับหน้าที่เลี้ยงผึ้ง ซอลคังอินรับผิดชอบฟาร์มโคนม ฮันกีทักดูแลฝ่ายธุรการ และมินซอกคอยจัดการฝ่ายดูแลเว็บช็อปปิ้งออนไลน์ ทุกคนมารวมตัวอยู่ที่เดียวกัน

“ผมอยากลองทำงานเกษตรชิ้นใหม่ แต่ยังกังวลเกี่ยวกับทิศทางของบริษัท ก็เลยอยากแลกเปลี่ยนความคิดเห็นกับทุกคนครับ”

“นี่เป็นเพราะคำพูดของคิมซังช็อลเหรอ”

ฮันกีทักถามด้วยสีหน้าตกใจ

“ไม่ใช่เพราะเรื่องนั้นหรอกครับ ที่เรามาถึงจุดนี้ได้ก็เพราะความพยายามของทุกคนในที่นี้”

“จะบอกว่าเพราะพวกเราพยายาม ก็เลยสำเร็จได้งั้นหรือ”

ซอลคังอินถาม สีหน้าบ่งบอกว่าไม่เข้าใจ

“ต้องขอบคุณคุณลุงนะครับ ที่ทำให้ฟาร์มเลี้ยงโคนมดำเนินกิจการได้อย่างมั่นคง”

“ฉันต่างหากต้องขอบคุณนาย ที่ยอมรับในตัวฉัน ยกความดีความชอบให้ตัวเองดีกว่านะ เพราะมันเป็นไอเดียของนายทั้งนั้น ตั้งแต่เรื่องฟาร์ม กระทั่งเรื่องผลิตภัณฑ์จากนม และลำพังฉันคนเดียวคงทำอะไรไม่ได้ ถ้าขาดความช่วยเหลือของทุกคนที่อยู่ตรงนี้”

เขาพูดพลางสบตากับทุกคน

“อย่างที่นายบอกแหละ ว่าฟาร์มปศุสัตว์ ฟาร์มผึ้ง และโรงงานทำเทียนก็ดำเนินไปได้อย่างคงที่แล้ว จะวางแผนสร้างงานใหม่ก็ไม่แปลก แต่ฉันอยากรู้เหตุผลจัง ทำไมนายถึงอยากลองทำงานเกษตรชิ้นใหม่ล่ะ”

ฮันกีทักถามด้วยสีหน้าจริงจัง

สายตาของทุกคนจับจ้องผม

“ผมเริ่มทำลูกพลับแห้งจนถึงวันนี้ก็ใกล้จะครบหนึ่งปีแล้ว ตอนเรียนทำลูกพลับแห้งกับอาจารย์ฮวังยูชินผมได้สัญญากับเขาเอาไว้ ว่าจะเป็นเกษตรกรผู้ร่ำรวย แล้วก็คุยโม้ไว้ว่าจะทำให้คนหนุ่มสาวได้พบความหวังในชนบท ไม่ใช่ในเมืองน่ะครับ”

“ทำมาได้ถึงขั้นนี้ก็เจ๋งแล้วนะ”

ฮันกีทักพูดเป็นเชิงหาผู้คิดเห็นตรงกัน

ทุกคนแสดงสีหน้าว่าเห็นด้วย

“ถ้าทำแบบนี้ต่อไปเรื่อยๆ ก็คงช่วยสานฝันที่อยากเป็นเกษตรกรผู้ร่ำรวยได้แหละ แต่เอาเข้าจริง ผมอาจจะพลาดทำงานสำคัญไปก็ได้”

“แล้วงานสำคัญของนายคืออะไรล่ะ”

“เป็นงานโครงการที่ทำให้เห็นชัดเจนว่าได้ช่วยคนรุ่นใหม่ค้นหาความหวังในชนบทครับ”

“โครงการที่ทำให้เห็นชัดเจน?”

“มันคือสถานที่ทำงานกับระบบการเรียนรู้อันมีเสน่ห์แหละครับ เป็นความหวังที่จับต้องได้ตามที่ผมคิดไว้นะ”

“แล้วจะทำตอนนี้เลยหรือเปล่า”

ฮันกีทักตอบรับด้วยน้ำเสียงเคลือบแคลงใจ

“ยังไม่ทำตอนนี้หรอกครับ แค่อยากตั้งเป้าหมายแล้วก็เตรียมตัวไว้”

“เท่ากับว่านายจะเตรียมตัวทำงานใหม่แล้วงั้นสิ?”

มินซอกถาม

“ใช่แล้ว ฉันได้แต่ก้มหน้าก้มตาทำงานหนักเรื่อยมา คิดแค่ว่าต้องสร้างรากฐานเอาไว้ นี่ก็เข้าที่เข้าทางประมาณนึงแล้ว เลยอยากให้พวกเราทุกคนช่วยกันคิดและกำหนดแนวทางงานที่จะเริ่มต้นใหม่น่ะ”

“แล้วงานใหม่ที่ชวนพวกเรามาทำมันคืออะไรกัน... ได้คิดไว้แล้วหรือยัง”

“รอบนี้ผมจะไม่เป็นคนตัดสินใจแล้วนะ”

ผมพูดพลางมองทุกคน พวกเขามีสีหน้าตกใจ

“งั้นจะให้ใครเป็นคนตัดสินใจล่ะ”

“ผมอยากให้ทุกคนรับเอาไอเดียมาลองพิจารณากันอีกทีครับ”

“ไอเดียงั้นหรือ แล้วใครจะเป็นคนออกไอเดียล่ะ”

“เกษตรกรคนหนุ่มสาวที่เคยเข้ามาฝึกงานครับ”

อาจเพราะเป็นเรื่องที่ทุกคนคาดไม่ถึง จึงพูดเสริมกันคนละประโยค

“ถ้าเลือกมาเป็นแบบไหน ก็ต้องทำตามนั้นเลยหรือเปล่า”

“ต้องใช้เวลาตรวจสอบและเตรียมตัวก่อนครับ”

“แล้วคิดจะเลือกพนักงานใหม่มาทำงานนั้นมั้ย หรือยังไงครับ”

ฮันกีทัก หัวหน้าฝ่ายธุรการน่าจะมีข้อสงสัยเยอะ เขาจึงถามไม่หยุด

“พวกเราจะคัดเลือกไอเทมสินค้าใหม่ที่ดีที่สุดด้วยกัน และผมกะว่าจะเริ่มทำงานเกษตรชิ้นนั้นไปพร้อมกับเจ้าของไอเทมผู้ถูกเลือกครับ”

“งั้นถ้าพักแทโฮถูกเลือก ฉันก็ขาดทีมงานไปเลยน่ะซี”

ฮันกีทักพูดพลางขมวดคิ้ว

“อาจเป็นอย่างงั้นก็ได้ครับ”

ผมยิ้มพลางพูด

“ถ้าเลือกเอาช็อนฮีซอกไป ฝ่ายดูแลเว็บช็อปปิ้งออนไลน์ก็จะเหลือฉันคนเดียว”

จู่ๆ น้ำเสียงของมินซอกก็แผ่วลง

“นี่ถ้าซอลมินจูถูกเลือกไป ฉันคงเศร้าใจเหมือนกัน”

ซอลคังอินก็พูดเสริมเช่นกัน

“ใช่แล้ว ก็เพราะอย่างงี้ ผมถึงได้อยากปรึกษาพวกคุณทุกคนก่อน และขอให้อยู่กันพร้อมหน้าพร้อมตา ในที่ประชุมตอนขอความเห็นนะครับ”

 “พวกเราก็ต้องร่วมคัดเลือกด้วยใช่มั้ย”

ซอลคังอินเอ่ยถาม

 “ใช่ครับ ผมหวังว่าทุกคนที่อยู่ตรงนี้จะช่วยกันพิจารณาและออกความเห็นไปด้วยกันครับ”

เกิดความเงียบอยู่ชั่วครู่

 “ถ้านายตั้งใจจะทำอย่างงั้น ฉันก็ไม่มีอะไรจะคัดค้าน”

เมื่อซอลคังอินเริ่ม คนอื่นๆ ก็กล่าวเห็นด้วยอย่างต่อเนื่อง

ผู้บริหารระดับสูงของกลุ่มเกษตรกรภูเขาชีรีทุกคนเห็นชอบกับการทำธุรกิจชิ้นใหม่

ฮันกีทักประกาศให้ผู้เคยมาฝึกงานโครงการเกษตรกรคนหนุ่มสาวได้ทราบอย่างเป็นทางการ

และมอบหมายให้พวกเขาเตรียมชิ้นงานสำหรับทำธุรกิจตัวใหม่

คราวแรกเมื่อได้ยินประกาศ พวกเขามีสีหน้างุนงง แต่แล้วไม่นาน ความตั้งใจอันแน่วแน่ก็ลุกโชน

คงเกิดแรงจูงใจตรงถ้าไอเดียถูกเลือก พวกตนก็มีโอกาสได้ทำตามนั้น

เป็นโอกาสทองได้ลองทำเกษตรกรรมที่ตนวาดฝันไว้ในนามกลุ่มเกษตรกรภูเขาชีรี

แถมยังได้ร่วมงานกับประธานบริษัท ไม่ได้ทำอย่างโดดเดี่ยว

คำพูดว่าจะสนับสนุนอย่างเต็มที่ทำเอาแววตาเปล่งประกาย

\*\*\*

หนึ่งสัปดาห์ต่อมา ถึงช่วงเวลานำเสนอผลงานที่เฝ้ารอ

พวกเขานำเสนองานไอเทมชิ้นใหม่กันที่หอประชุมโรงเรียนประถมฮามุน

ผู้บริหารทุกคนของกลุ่มเกษตรกรภูเขาชีรีนั่งลงประจำที่

มีความกังวลแฝงในแววตาของการรอคอยด้วย

พวกเขากลัวว่าสมาชิกในทีมของตนจะถูกเลือกไป

ผมตัดสินใจใช้วิธีจับฉลากจัดลำดับการนำเสนอ

ผู้นำเสนอเป็นคนแรกคือซอลมินจู

“ซอลมินจูค่ะ ไอเทมของธุรกิจใหม่คือชีสกับพิซซ่าค่ะ”

ซอลคังอินพยักหน้าให้กับวลี <i>ชีสกับพิซซ่า</i>

เขามีปฏิกิริยาโต้ตอบตามคาด เพราะเธอเป็นลูกสาวบ้านฟาร์มปศุสัตว์

ต่อให้เธอได้รับเลือก เขาก็ยังมีความสุขที่ได้ทำงานในฟาร์มปศุสัตว์อยู่ดี

“สินค้าจากฟาร์มภูเขาชีรีที่เรากำลังผลิตอยู่ตอนนี้คือผลิตภัณฑ์จากนม มีไอศกรีมนมข้นหวานรวมถึงโยเกิร์ตบลูเบอร์รี่ และไม่นานมานี้ เราก็เริ่มขายนมแล้วด้วย”

ด้านหลังของเธอมีหน้าจอการนำเสนอลอยอยู่

แสดงภาพผลิตภัณฑ์ต่างๆ ที่ผลิตในฟาร์ม

“และช่วงนี้ที่ฟาร์มของเรายังจัดงานทัศนศึกษาควบคู่ไปด้วย เป็นโปรแกรมให้คนมาทำผลิตภัณฑ์จากฟาร์มและได้เรียนรู้ประสบการณ์ทำงานฟาร์มปศุสัตว์ไปพร้อมกัน ฉันจึงอยากเพิ่มการทำชีสกับพิซซ่าเข้าไปในโปรแกรมนี้ด้วยค่ะ”

จากนั้นเธอก็นำเสนอเนื้อหาวิเคราะห์การตลาดชีส

โดยพูดเน้นเรื่องตลาดชีสโฮมเมดเกรดพรีเมียมเป็นพิเศษ

“สำหรับฉันแล้ว ฟาร์มปศุสัตว์ที่ภูเขาชีรีเป็นเวทีแห่งความฝัน เป็นสถานที่ที่ฉันจะได้อยู่กับครอบครัวด้วย เพราะงั้น ฉันจึงอยากสร้างผลิตภัณฑ์ของฟาร์มให้หลากหลายยิ่งขึ้น จะได้เป็นตัวอย่างให้ฟาร์มสาขาสอง กับสาขาสามได้ค่ะ”

การนำเสนอของซอลมินจูจบลง มีผู้ปรบมือให้เธอด้วยความประทับใจ คนๆ นั้นคือซอลคังอินนั่นเอง

ผมยังไม่ซักถาม ตั้งใจจะถามแยกต่างหากหลังจากทุกคนนำเสนอจบ

พักแทโฮปรากฎตัวขึ้นเป็นรายต่อมา

“ไอเทมที่ผมนำมาเสนอคือถั่วครับ”

**เอ๊ะ หรือค้างกว่าเดิมนะ55555**

**สนุกขึ้นเรื่อยๆ เลยแฮะ มาลุ้นกันว่าของใครจะได้รับเลือกก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **122**

**ตอนที่ 122 การนำเสนอไอเทมของเกษตรกรรุ่นใหม่**

พักแทโฮขยายหน้าจอซึ่งเปิดเตรียมไว้

เขาแสดงภาพกองทัพผลิตภัณฑ์จากถั่วหลากหลายแบบ

ฮันกีทักจ้องหน้าจออย่างใจจดใจจ่อ

พักแทโฮเป็นสมาชิกในฝ่ายเพียงคนเดียว ฮันกีทักจึงแสดงสีหน้าเป็นเชิงไม่อยากให้พักแทโฮถูกเลือก

“อย่างที่เห็นเลยว่าผลิตภัณฑ์มากมายนับไม่ถ้วนมีถั่วเป็นส่วนประกอบ ไม่ได้มีแค่เต้าเจี้ยวกับถั่วเน่า แต่ยังมีเต้าหู้ขาว เต้าหู้อ่อน ถั่วงอก น้ำเต้าหู้ รวมถึงผงถั่วที่ใส่ในขนมอินจอลมี [1] และโปรตีนเกษตร [2] ด้วย จำได้ว่าตอนขายโยเกิร์ต มีผู้บริโภคคนนึงเคยเสนอไอเดียให้ทำโยเกิร์ตจากถั่วเหลืองด้วยครับ”

นั่นเป็นคำพูดที่เราได้รับทราบกันตอนเกิดเหตุไม่คาดฝันระหว่างทำอีเวนต์ทดลองชิมโยเกิร์ต

พักแทโฮกำลังนำข้อเสนอนั้นมาใช้ประโยชน์

“นอกจากนี้ ผลิตภัณฑ์แปรรูปยังเป็นจุดเด่นของกลุ่มเกษตรกรภูเขาชีรีอีกด้วย เราไม่ได้ขายนมอย่างเดียว แต่ยังทำโยเกิร์ตกับไอศกรีมออกมาขายด้วย ผมมองว่าถั่วเป็นผลผลิตทางการเกษตรที่เราจะนำไปแปรรูปได้ไร้ขีดจำกัดครับ”

เขาฉายผลสำรวจตลาดอาหารแปรรูปที่ใช้ถั่วทางหน้าจอ

เป็นช่วงที่ความต้องการซื้อถั่วซึ่งปลูกภายในประเทศเพิ่มขึ้นเรื่อยๆ เนื่องจากผู้คนเปิดรับแนวคิดเรื่องความเป็นอยู่ที่ดี

เช่นเดียวกับอาหารแปรรูปที่มีถั่วเป็นส่วนผสม

ถั่วเป็นผลผลิตทางการเกษตรที่นำมาแปรรูปได้หลากหลายอย่างเขาว่า

การนำเสนอของพักแทโฮสิ้นสุดลงแล้ว

ทุกคนปรบมือให้ ยกเว้นฮันกีทักผู้มีสีหน้าบึ้งตึง

ต่อจากพักแทโฮคือช็อนฮีซอกจากฝ่ายดูแลเว็บช็อปปิ้งออนไลน์

“ไอเทมที่ผมเตรียมมาก็คือแฮมฮามอน [3] ครับ”

มีคนเอียงคอสงสัยกับคำว่าฮามอน

จนเมื่อหน้าจอขยายใหญ่ จึงเพิ่งแสดงสีหน้าบ่งบอกว่าเข้าใจก็ตอนนั้น

เป็นภาพเนื้อขาหมูส่วนหลัง

“อาจดูคล้ายกับจกบัล [4] ของเกาหลีตรงใช้ขาหมูเหมือนกัน แต่วิธีการทำและรสชาติต่างกันอย่างสิ้นเชิงเลยครับ”

แฮมฮามอนไม่เหมือนกับจกบัลดังเขาเล่า ฮามอนเป็นคำศัพท์ภาษาสเปน แปลว่าแฮม เป็นแฮมโฮมเมดที่ได้จากการนำขาหลังของหมูไปหมักเกลือและรมควันเป็นเวลาหลายเดือน

“อันที่จริง ผมชอบกินเนื้อสัตว์ครับ แล้วพอชอบกินเนื้อจึงได้สนใจเรื่องเนื้อสัตว์ของประเทศอื่นๆ ด้วย หลังจากได้ลองชิมแฮมฮามอนแล้ว ก็อยากจะลองทำเองดูสักครั้งครับ”

ช็อนฮีซอกแสดงหน้าจอโปรแกรมพาวเวอร์พอยต์อันมีเนื้อหาต้นกำเนิดและกระบวนการผลิตแฮมฮามอน

แต่ไม่มีเรื่องการสำรวจตลาด เพราะในเกาหลีใต้ยังไม่มีใครเคยทำแฮมฮามอน แต่เขาเน้นย้ำว่าผลิตภัณฑ์ประเภทนี้จะดึงดูดคนหนุ่มสาวผู้มีประสบการณ์ท่องเที่ยวต่างประเทศมาอย่างมากมาย

มินซอกมองท่าทีเช่นนั้นแล้วยิ้ม

ทำสีหน้ามั่นใจว่าสมาชิกในฝ่ายของตนไม่ได้รับเลือกแน่นอน

“มันไม่น่าจะเป็นไปด้วยดีในทันทีหรอกครับ เพราะยังต้องใช้เวลาวิจัยต่ออีก แต่ผมคิดว่ามันเป็นของดีที่จะดึงคนหนุ่มสาวในเมืองมารวมตัวกันได้ เพราะไม่มีหนุ่มสาวคนไหนที่ไม่ชอบกินเนื้อหรอกครับ”

เขาพูดส่งท้ายการนำเสนอพร้อมกับรอยยิ้ม

เหมือนกับที่ช็อนฮีซอกกล่าว แม้ยังทำไม่ได้ในทันที แต่แฮมฮามอนก็เป็นของที่ดูมีความเป็นไปได้ แต่คนอื่นๆ คงคิดต่างกัน

นั่นเป็นเพราะเสียงปรบมือให้กำลังใจดังสนั่นต่างจากผู้นำเสนอคนอื่นๆ

และคนที่ปรบมือดังที่สุดก็คือมินซอก

คิมซังช็อลก้าวขึ้นมาบนเวที

เขาก็เป็นคนสำคัญอีกคนที่ทำให้ผมจัดงานนี้ขึ้นมา

“ก่อนอื่น ต้องขอโทษด้วยนะครับ ที่สร้างความวุ่นวายในวันกินเลี้ยงของบริษัท”

คิมซังช็อลสบตาผมพลางพูด

“ไอเทมที่ผมเตรียมมานำเสนอคือบลูเบอร์รี่ครับ”

พอเขาเปิดหน้าจอโปรแกรมพาวเวอร์พอยต์

ภาพไร่บลูเบอร์รี่ก็ปรากฎขึ้น

เป็นภาพที่ถ่ายในสวนผลไม้ของชองกิลซัน

“ทุกท่านคงคิดว่าผมนำเสนอไอเทมที่ไม่เกี่ยวข้องกับงานที่ทำกันในช่วงนี้เลย แต่ผมอยากจะแนะนำว่ามันเป็นสิ่งที่เหมาะสำหรับงานที่ทำอยู่ตอนนี้ ปัจจุบัน บลูเบอร์รี่ที่ฟาร์มเรานำมาใช้นั้น เราซื้อมาจากสวนผลไม้ชองกิลซัน และผมคิดว่าปีหน้าเราควรจะเปลี่ยนไปใช้บลูเบอร์รี่ที่พวกเราปลูกกันเองครับ”

คิมซังช็อลเปิดหน้าถัดไป

มันคือรูปถ่ายผลบลูเบอร์รี่

“ไม่เพียงบลูเบอร์รี่ที่ใส่ในโยเกิร์ต แต่บลูเบอร์รี่สดก็มีศักยภาพในการแข่งขันด้วยเหมือนกัน ซึ่งผมคิดว่าถ้ารับคนวัยหนุ่มสาวมาช่วยงานเพิ่มแล้วขยับขยายไร่บลูเบอร์รี่ออกไป ก็พอจะมีความเป็นไปได้ ขอจบการนำเสนอเพียงเท่านี้ครับ”

บลูเบอร์รี่ก็ขาดหัวข้อสำรวจตลาดเช่นกัน

เนื่องจากบลูเบอร์รี่ยังไม่ได้แจ้งเกิดในตลาดประเทศเกาหลีใต้

โนแฮมีขึ้นเวทีเป็นคนสุดท้าย

“ฉันเลือกชาเขียวค่ะ คงจะดีถ้าเริ่มต้นทำไอศกรีมชาเขียวก่อน”

โนแฮมีเล่าถึงประสบการณ์เคยลิ้มลองไอศกรีมชาเขียวกับชานมไข่มุกที่ประเทศไต้หวัน

“โดยส่วนตัวแล้ว ฉันชอบชาเขียวมากกว่ากาแฟซะอีก ถ้าพูดถึงชาเขียว ก็จะให้ความรู้สึกเชยๆ  เลยอยากจะเปิดตัวผลิตภัณฑ์ที่ปรับสูตรให้เข้ากับรสนิยมของวัยรุ่นค่ะ”

เธอแจกแจงผลิตภัณฑ์หลากหลายรูปแบบที่นำชาเขียวไปปรับใช้ เริ่มตั้งแต่ไอศกรีมชาเขียว

“อันนี้เป็นผลิตภัณฑ์ที่ฉันลองทำขึ้นมา ไม่รู้เหมือนกันว่ารสชาติจะออกมาเป็นยังไง”

เธอนำกระบอกน้ำเก็บความร้อนที่เตรียมไว้ออกมา

จากนั้นก็เทแบ่งให้ทุกคนที่นั่งตรงเก้าอี้กรรมการตัดสินกันคนละนิด

มันคือชาเขียวลาเต้

เธอผสมผงชาเขียวกับนมจากฟาร์ม

รสชาติดีกว่าที่คิด

หลังจากจบการนำเสนอของทุกคนแล้วต่อไปก็เป็นช่วงเวลาถามตอบ

ซอลมินจูพูดถึงวิธีการทำชีสกับพิซซ่าราวกับเป็นนักวิจัยด้านอาหาร เธอมัวแต่พูดไม่หยุด เล่าถึงเนื้อหาที่เตรียมมาและไม่ได้พูดในช่วงนำเสนอ

เมื่อถามช็อนฮีซอกว่าเขาจะทำแฮมฮามอนได้อย่างไร อีกฝ่ายตอบว่าจะไปเรียนที่ประเทศสเปน

ทุกคนหัวเราะลั่นกับคำตอบของเขา

ส่วนพักแทโฮได้แต่ยกตัวอย่างผลิตภัณฑ์จากถั่วอย่างเดียว เอ่ยตอบถึงสินค้าที่เจ้าตัวสนใจอยากทำไม่เต็มปาก ได้แต่บอกว่าจะต้องเริ่มทำไร่ถั่วก่อน

เพราะฮันกีทักวิจารณ์พักแทโฮ จึงทำให้พักแทโฮมีสีหน้าลำบากใจ

คิมซังช็อลตอบเรื่องการคาดเดาสถานการณ์ของบลูเบอร์รี่ในอนาคตอย่างใสซื่อ

และโนแฮมีบอกว่าอยากลองพัฒนาสินค้าที่ผสมชาเขียวให้หลากหลายด้วยตนเอง

\*\*\*

ผมมีหน้าที่รวบรวมคะแนนของบรรดาผู้ประเมินและการประกาศชื่อผู้ได้รับเลือก

ตารางคะแนนมีความน่าสนใจ

ฮันกีทักให้คะแนนพักแทโฮผู้เป็นสมาชิกในทีมตัวเองน้อยที่สุด ส่วนคนที่เขาเลือกให้คะแนนสูงสุดคือคิมซังช็อล

มินซอกให้คะแนนช็อนฮีซอกผู้เป็นลูกทีมตัวเองต่ำที่สุดเช่นกัน และให้คะแนนโนแฮมีสูงที่สุด

ฮันกีทักกับมินซอกกดคะแนนลูกทีมตนเอง

ทั้งคู่คงนัดแนะกันมาแล้ว

ซอลคังอินแตกต่างออกไป เขาให้คะแนนซอลมินจูผู้เป็นลูกสาวเยอะที่สุด และเกลี่ยคะแนนให้คนที่เหลือเท่าๆ กัน

ผมรวมคะแนนของกรรมการทุกคน

ซอลมินจู คิมซังช็อลและโนแฮมีได้คะแนนนำเท่าๆ กัน

ส่วนคนที่ทำงานในสำนักงานได้คะแนนต่ำกันทุกคน

น่าจะเป็นแผนการของฮันกีทักกับมินซอก

ผมรวมคะแนนเป็นรอบสุดท้าย

และจะประกาศผลคะแนนในวันพรุ่งนี้

**ท่านประธานมีในใจแน่เลยยย**

**มาเดากันว่าท่านประธานจะเลือกอะไร**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **123**

**ตอนที่ 123 สินค้าตัวใหม่ของเกษตรกรภูเขาชีรีคือ...**

วันประกาศผลตัดสินชี้ขาด

ผมเรียกทุกคนมารวมตัวกันที่สำนักงานในช่วงเช้า และมาถึงสำนักงานก่อนคนอื่นๆ

จากนั้นฮันกีทักก็เปิดประตูเดินเข้ามา

“อะไรเนี่ย ทำไมมาเร็วจัง”

“ก็วันนี้เป็นวันประกาศผลนี่ครับ”

ฮันกีทักเหลียวมองไปรอบๆ แล้วพาผมเดินเข้ามุม

“แอบบอกใบ้ฉันหน่อยสิ”

“ให้มากันครบก่อนแล้วผมจะบอกนะ”

“ไม่เอาน่า กระซิบบอกกันนิดนึงสิ”

ผมแกล้งทำท่ายกนิ้วขึ้นมาปิดปาก

ฮันกีทักพยักหน้าเป็นเชิงว่าทำอะไรไม่ได้

“งั้นขอถามข้อเดียวก็ได้”

“อะไรเหรอครับ”

“ไม่ใช่คนในฝ่ายฉันแน่ๆ ถูกมั้ย”

“เรื่องนั้นผมก็ยังบอกไม่ได้เหมือนกันครับ”

“ใจดำจริง นี่นายรวมคะแนนอย่างตรงไปตรงมาหรือเปล่าเนี่ย”

ฮันกีทักขึ้นเสียง

“ครับ ผมรวมคะแนนของทุกคนอย่างถูกต้องแล้ว”

เพื่อนร่วมงานทยอยเข้ามาในสำนักงานกันทีละคน มินซอกแสดงท่าทีคล้ายคลึงกับฮันกีทัก

ฮันกีทักส่งสัญญาณให้มินซอกทางสีหน้า บ่งบอกว่ายังคาดเดาอะไรไม่ได้

ซอลมินจู คิมซังช็อลและโนแฮมีผู้ทำงานฟาร์มก็มาถึงสำนักงานแล้วเช่นกัน

“เดี๋ยวจะประกาศผลที่ห้องประชุมนะครับ”

ทุกคนมีสีหน้าเคร่งเครียด ไม่มีใครกล้าสบตาผมเลยสักคน

“ผมอยากพูดให้กำลังใจก่อนประกาศผล ว่าไอเดียใหม่ๆ ทำให้ผมเกิดแรงบันดาลใจเยอะเลยครับ”

พูดตามตรงว่าถึงขั้นประหลาดใจ

ผมตัดสินใจถูกแล้วที่ขอให้พวกเขาลองเสนอไอเดีย

ผมยังได้วิสัยทัศน์ใหม่ๆ กับความคิดริเริ่มที่ทำเอาหัวใจเต้นแรง

และตอนนี้ก็ถึงช่วงประกาศผลแล้ว

“จะประกาศผลแล้วนะ สินค้าตัวใหม่ของกลุ่มเกษตรกรภูเขาชีรีคือชาเขียวของคุณโนแฮมีครับ”

ทุกคนแสดงปฏิกิริยาแตกต่างกันไป

ฮันกีทักกับมินซอกยิ้มกว้าง

ช็อนฮีซอกกับพักแทโฮแสดงสีหน้าบ่งบอกว่าเสียดาย

ซอลมินจูกับคิมซังช็อลนั้นดูเหมือนผิดหวังอย่างหนัก

ส่วนโนแฮมีก็หน้าแดง คล้ายไม่เชื่อว่าไอเดียของตนจะได้รับเลือก

“คุณโนแฮมี เชิญออกมาด้านหน้าด้วยครับ”

เธอก้าวออกมาข้างหน้า

“ช่วยกล่าวอะไรหน่อยครับ”

“ฉันไม่รู้จะพูดอะไรดี เพราะไอเดียของคนอื่นๆ ก็เจ๋งกันหมดเลย”

โนแฮมีเขินจนพูดต่อไม่ได้ ไม่ใช่โนแฮมีผู้คอยสร้างบรรยากาศในยามปกติ วันนี้เธอกลับพูดน้อยกว่าทุกวัน และแสดงสีหน้ารู้สึกผิดต่อเพื่อนร่วมงาน

“โอเค งั้นพูดแค่นี้ก็แล้วกัน ถึงเวลาที่ทุกคนต้องกลับไปทำงานแล้วด้วย”

ฮันกีทักเอ่ยให้แยกย้าย แต่แล้วจู่ๆ ก็ประกาศเรื่องเซอร์ไพรส์กะทันหัน

เขาตั้งใจจะมอบบัตรสมนาคุณผลผลิตทางการเกษตรมูลค่ามหาศาล(!)ให้พนักงานผู้เตรียมการนำเสนอไอเทมใหม่ครั้งนี้

ช่างเอาใจใส่สมกับเป็นหัวหน้าฝ่ายธุรการจริงๆ

เขาอยากแสดงความขอบคุณต่อพนักงานผู้พากเพียร แม้ต้องผิดหวังและเสียใจ

“งั้นทุกคนกลับไปทำงานของตัวเองกันเถอะ ส่วนคุณโนแฮมี อยู่ก่อนนะครับ ผมมีเรื่องจะคุยด้วย”

“โอเคค่ะ”

โนแฮมีตอบอย่างระมัดระวัง

\*\*\*

ผมออกมาด้านนอกสำนักงานพร้อมกับโนแฮมี

มีสวนสาธารณะกว้างใหญ่อยู่ด้านหน้าศูนย์ส่งเสริมการเกษตร

พวกเรานั่งคุยกันที่นั่นสักพัก

“คุณแฮมีรู้เรื่องชาเขียวเยอะเลยมั้ยครับ”

“ไม่เลยค่ะ ฉันได้แต่ชอบมันอย่างเดียว แต่ไม่รู้รายละเอียดหรอกค่ะ”

“งั้นสินะ”

“แล้วท่านประธานรู้เรื่องชาเขียวมั้ยคะ”

“เปล่าเลย ผมยังต้องเรียนรู้เพิ่มเหมือนกันครับ”

โนแฮมียิ้มให้คำพูดของผม แสดงสีหน้าสดใสเป็นครั้งแรกของวันนี้

“ฉันเตรียมตัวมาอย่างหนักก็จริง แต่พอชาเขียวถูกเลือก กลับรู้สึกเหมือนฝันไป ทำไมถึงเลือกไอเทมของฉันเหรอคะ”

เธอเอียงคออย่างสงสัยพลางเอ่ยถาม

“เพราะแม้แต่ท่านประธานเองยังบอกเลย ว่าไม่ค่อยรู้เรื่องชาเขียวสักเท่าไหร่”

“แล้วต้องเลือกเฉพาะของที่เรารู้จักดีเท่านั้นหรือครับ”

“เปล่าหรอกค่ะ ไม่ใช่แบบนั้น ที่ถามเพราะฉันแค่สงสัยน่ะค่ะ”

สมมติถ้าเธอพูดถึงชาเขียวธรรมดาทั่วไป ผมอาจจะไม่สนใจ

ทว่าพอเห็นชาเขียวลาเต้ที่เตรียมไว้ ไอเดียก็ผุดขึ้นมา

แถมยังได้ใช้นมจากฟาร์ม

และใช้ประโยชน์จากน้ำผึ้งที่ฟาร์มได้ด้วย

มันคือชานมที่นำนมกับน้ำผึ้งผสมลงในชาเขียว

หากใช้ชาเขียวทั่วไป ชานมจะไม่อร่อย

ต้องใช้ชาอู่หลงหรือชาดำซึ่งเป็นใบชาหมัก

ในช่วงที่ยังเป็นผู้บริหารงานโฆษณา ผมเคยทำโฆษณาชานมมาก่อน

ไม่ใช่บริษัทในประเทศเกาหลีใต้ แต่เป็นบริษัทในประเทศไต้หวัน

ในเกาหลีใต้ยังไม่มีเจ้าไหนเชี่ยวชาญเรื่องผลิตชานม

ที่คิดตั้งคำถามกันว่าคนเกาหลีใต้จะเปิดใจยอมรับชานมหรือไม่นั้น เป็นเพียงความวิตกกังวลไปล่วงหน้า

เพราะกลุ่มวัยรุ่นจะโห่ร้องต้อนรับกันร้อนแรง และเกิดความนิยมคลั่งไคล้ในตลาดเกาหลีใต้

บริษัทไต้หวันจึงครอบครองตลาดชานมในเกาหลีใต้ไปเรียบร้อย

ขณะผมทำโฆษณาให้ก็ยังรู้สึกเสียดาย

ตอนโนแฮมีพูดถึงชาเขียว จึงคิดถึงเรื่องราวในสมัยนั้นขึ้นมาได้

ยังพอมีเวลา

เราน่าจะขยับขยายขอบเขตผลิตภัณฑ์โดยเริ่มต้นจากชาเขียวไปสู่ชานมได้

ต้องขอบคุณโนแฮมีที่ทำให้ผมคิดได้เช่นนี้

ที่เธอออกหัวคิดจะผสมชาเขียวกับนมจากฟาร์ม

“ผมว่าไอเดียของคุณโนแฮมีเจ๋งดีนะ”

ผมยิ้มแล้วพูด

“คุณคิดแบบนั้นจริงๆ เหรอคะ”

เธอถามด้วยสีหน้าผิดคาด

“จริงสิครับ ต้องขอบคุณไอเดียของคุณโนแฮมีที่ทำให้กลุ่มเกษตรกรภูเขาชีรีได้เติบโตยิ่งขึ้น มีคนรุ่นใหม่ที่จะได้ร่วมงานกับพวกเราเพิ่มมากขึ้นด้วย”

“รู้สึกเป็นเกียรติมากเลยค่ะ ที่คุณคิดอย่างงั้น”

“แล้วก็โปรดจำไว้อย่างนึงว่า ไม่ใช่ผมคนเดียวหรอกที่เลือกไอเทมของคุณแฮมี แต่เกษตรกรภูเขาชีรีทุกคนก็เลือกไอเทมคุณกันทั้งนั้น”

“ขอบคุณนะคะ ฉันอยากทำให้ดีที่สุดค่ะ”

“เดี๋ยวช่วยงานที่ฟาร์มปศุสัตว์ถึงวันนี้ แล้วตั้งแต่พรุ่งนี้เป็นต้นไปก็มาทำงานกับผมนะครับ”

“ได้ค่ะ”

โนแฮมีตอบด้วยสีหน้ามีชีวิตชีวาล้นเหลือ

ผมเดินทางไปยังฟาร์มปศุสัตว์พร้อมกับเธอ

“จริงสิ พรุ่งนี้เช้าผมต้องแวะไปที่นึงก่อน เดี๋ยวผมไปรับ แล้วไปกินข้าวด้วยกันเลยนะครับ”

“คุณยุ่งแต่เช้าเลยแฮะ”

“มีชุดปีนเขาใช่มั้ยครับ”

“ค่ะ ฉันมีชุดปีนเขา...ว่าแต่เราจะไปไหนกันเหรอคะ”

“ภูเขาชีรีครับ”

“ภูเขาชีรีเหรอคะ”

**มองไกลมาก ลืมคิดถึงชานมไต้หวันเลย**

**ว่าแต่จะไปภูเขาชีรีทำไมกันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **124**

**ตอนที่ 124 กลับมาดื่มน้ำชาที่วัดชีจัง**

ผมส่งโนแฮมีที่ฟาร์มปศุสัตว์แล้วไปพบซอลคังอินต่อ

“ได้ยินจากมินจูแล้ว ว่าคุณโนแฮมีเป็นคนที่ได้รับเกียรตินั้น”

เป็นสีหน้าผิดหวังอยู่ภายในใจ เขาเผยสีหน้าเป็นเชิงคาดหวังให้ซอลมินจูเป็นผู้ถูกเลือก

“คุณโนแฮมีจะมาทำงานกับผมตั้งแต่วันพรุ่งนี้นะครับ”

“ถ้าเป็นงานในฟาร์ม ไม่ต้องห่วงหรอก เพราะเรามีคนงานมากพอ”

ซอลคังอินตอบด้วยสีหน้าบ่งบอกว่าไม่ติดปัญหา

“คุณมินจูโอเคใช่มั้ยครับ”

“มินจูเป็นเด็กเข็มแข็งมาก ไม่หวั่นไหวกับเรื่องทำนองนี้หรอก เมื่อกี้นี้ยังทำงานร่าเริงอยู่เลย”

“คุณมินจูอยู่ที่นี่ด้วยเหรอ เธออยู่ไหนครับ”

ผมมองไปรอบๆ แต่ก็ไม่เห็นเธอ

ซอลคังอินเองก็เหลียวมองรอบกายด้วยสีหน้าแปลกๆ

“ไอ้ลูกคนนี้หายไปไหนแล้วล่ะ เมื่อกี้ยังอยู่ข้างฉันแท้ๆ...”

นึกถึงสีหน้าของมินจูที่เคยเห็นในสำนักงาน

เป็นสีหน้าที่ผิดหวังเอามากๆ

คุยกับซอลคังอินเสร็จแล้วผมก็เดินออกมา

เดินวนหาซอลมินจูรอบฟาร์ม

หลังจากเดินเตร็ดเตร่อยู่สักพักก็พบว่าเธออยู่ที่ไหน

เป็นสถานที่ซึ่งเคยถ่ายฉากอันมีชื่อเสียง

เธอนั่งอยู่คนเดียวพลางมองกังหันลมที่แขวนอยู่บนรั้ว

“มาทำอะไรอยู่ตรงนี้คนเดียวล่ะครับ”

เมื่อผมเดินเข้าไปใกล้ เธอก็จ้องมองมาด้วยความตกใจ

“แค่มานั่งคิดอะไรนิดหน่อย กำลังจะกลับพอดีเลยค่ะ”

ซอลมินจูลุกขึ้น

“ขอคุยด้วยสักครู่ได้มั้ยครับ”

“อ้อ ได้ค่ะ”

เธอลังเลอยู่ครู่หนึ่ง ก่อนนั่งลงตรงที่เดิม

“คงจะเสียใจหนักเลยสิท่า”

“เปล่านี่คะ ฉันจะเสียใจไปทำไมกัน”

สีหน้าโศกเศร้ายังหลงเหลืออยู่บนใบหน้า

“ถ้าจะคุยเรื่องนั้น ฉันไม่มีอะไรจะพูดแล้วละ”

“ผมหวังว่าคุณมินจูจะไม่ทิ้งไอเดียที่คุณเสนอมานะครับ”

เธอมองผมด้วยแววตาตกใจ

“นั่นมันหมายความว่ายังไงคะ”

“ผมว่าไอเดียของคุณมินจูมันดีมากเลย แค่อยากจะมาบอกคุณตามลำพังว่าเพราะมันเป็นงานที่จำกัดอยู่แค่ในฟาร์มปศุสัตว์ ผมอยากให้คุณมินจูทำหน้าที่นี้นะ งานปรับสูตรชีสกับพิซซาของฟาร์มน่ะครับ”

“จริงเหรอคะ”

ตอนเธอเลือกชีสมานำเสนอ ผมเองก็รู้สึกยินดีอยู่ในใจ

ช่วงนี้เราทุ่มเทเรี่ยวแรงทั้งหมดไปกับโยเกิร์ตซึ่งเป็นสินค้าหลัก

แม้จัดส่งสินค้าได้อย่างมั่นคงแล้ว แต่ผมก็ไม่กล้าเอ่ยชวนเธอมาทำผลิตภัณฑ์ตัวใหม่

เนื่องจากต้องทำควบคู่ไปกับงานทัศนศึกษาฟาร์ม

“ผมว่าชีสกับพิซซาเป็นผลิตภัณฑ์ที่มีเสน่ห์มาก อยากให้ลองทำในงานทัศนศึกษาฟาร์มไปทีละนิดก่อน แล้วถ้ากระแสตอบรับดี ก็ค่อยปล่อยสินค้าออกสู่ตลาดก็ได้ครับ”

“ให้ฉันทำได้หรือคะ”

“ผมรู้ว่าตอนทำชีส คุณใช้วิธีการหมักแบบธรรมชาติ ผมเลยฝากฝังคุณอียองโฮไว้แล้ว ว่าให้มาช่วยคุณมินจูทำชีสครับ”

“คุณพูดจริงสินะ”

สีหน้าของซอลมินจูดูร่าเริงเต็มที่

“ไม่นึกเลยว่าจะมีวันนี้...”

เป็นน้ำเสียงสั่นเครือ

“แล้วผมจะรอดูการปรับสูตรชีสกับพิซซานะครับ”

“ตั้งตารอได้เลยค่ะ”

ซอลมินจูลุกขึ้นแล้ววิ่งกลับฟาร์ม

ท่าทีเช่นนั้นทำให้ผมเผลอยิ้มออกมาโดยไม่รู้ตัว

ผมมีธุระกับคิมซังช็อลด้วย

เขากำลังเรียนรู้วิธีดูแลไม้ผลในสวนผลไม้ชองกิลซัน

ผมสัญญากับชองกิลซันไว้ว่าให้เขามาช่วยงาน

และยังขอให้ชองกิลซันช่วยดูแลคิมซังช็อลเป็นพิเศษด้วย

คิมซังช็อลอยู่ในโรงเรือนที่มีต้นบลูเบอร์รี่เต็มไปหมด

“ท่านประธานมาทำอะไรถึงนี่หรือครับ”

เขาถามด้วยสีหน้างุนงง

“ผมมีเรื่องจะคุยกับคุณคิมซังช็อล ขอเวลาสักครู่นะครับ”

“ครับ ได้สิครับ”

เขาถอดหมวกแล้วเดินออกมานอกโรงเรือน

“ผมว่าจะให้คุณคิมซังช็อลดูแลบลูเบอร์รี่ครับ”

“คุณพูดถึงอะไรเหรอ…”

เขาแสดงสีหน้าบ่งบอกว่าไม่เข้าใจ

“ผมบอกว่าจะให้คุณคิมซังช็อลดูแลบลูเบอร์รี่และงานที่เกี่ยวข้องทั้งหมด รวมถึงที่เกี่ยวพันกับบลูเบอร์รี่ที่ปลูกในฟาร์มปศุสัตว์ด้วยครับ”

“ผมเนี่ยนะครับ?”

เขาเบิกตาโพลงเหมือนกับว่าเพิ่งเข้าใจก็ตอนนี้

“การนำเสนอของคุณคิมซังช็อลน่าประทับใจ รู้สึกได้ว่าคุณหลงใหลบลูเบอร์รี่ ผมรู้ว่าคุณคงลำบากใจมากที่ต้องแยกออกมาทำงานฟาร์มตัวคนเดียว”

“ไม่เลย ผมไม่เคยลำบากใจเลยครับ”

“ผมกะจะปลูกบลูเบอร์รี่เพิ่มตามที่คุณคิมซังช็อลบอกครับ ขอแค่คุณคิมซังช็อลพร้อม ผมก็จะเลือกพนักงานให้มาดูแลบลูเบอร์รี่อย่างเดียวไปเลย คัดจากเกษตรกรคนหนุ่มสาวแหละครับ”

“ผมขอโทษจริงๆ นะครับ ที่สร้างความวุ่นวายในวันนั้น”

ผมคุยกับคิมซังช็อลเสร็จแล้ว

ผมฟังการนำเสนอและตัดสินใจเลือกไอเดียของโนแฮมี

แต่ผมก็อยากสานต่อไอเดียของซอลมินจูและคิมซังช็อลให้เต็มที่

ผมสัมผัสได้ถึงความตั้งใจของพวกเขาระหว่างนำเสนอ

มันเป็นความชื่นชอบและคลั่งไคล้ในงานที่ตนทำ

ผมจึงคิดว่าต้องตอบรับความรู้สึกเหล่านั้น

ผมใช้เวลาครู่หนึ่งพูดคุยกับฮันกีทักและมินซอกให้เข้าใจตรงกัน

อยากสนับสนุนไอเทมตัวใหม่อย่างเต็มกำลัง

\*\*\*

ผมไปพบโนแฮมีที่จุดนัดหมายช่วงเช้าตรู่

โดยใส่ชุดปีนเขาและสวมรองเท้าปีนเขา

สีหน้าของเธอดูสดใส

“ผมไม่ได้มาเดินเขานานแล้วนะเนี่ย”

“ฉันก็ห่างหายไปนานเหมือนกันค่ะ”

ผมจอดรถไว้ตรงลานจอดรถก่อนเริ่มปีนเขา

“ว่าแต่เรากำลังจะไปไหนกันเหรอคะ”

โนแฮมีถามด้วยสีหน้าสงสัย

“จะไปวัดชีจังกันครับ”

“วัดนั้นปลูกชาเขียวด้วยเหรอคะ”

“เปล่าครับ ไม่ได้ปลูกชาเขียวแต่เลี้ยงผึ้งครับ”

“ผึ้งเหรอคะ”

ผมกำลังจะไปพบแม่ชียอนฮวาผู้เป็นเจ้าอาวาสวัดชีจัง

ผมจะได้ดื่มชาเขียวทุกครั้งยามได้พูดคุยกับเธอ

ที่วัดอื่นก็ดื่มชาเขียวกันเยอะ แต่ชาเขียวของแม่ชียอนฮวามีรสชาติยอดเยี่ยมที่สุด

ได้ยินว่าทางวัดมีสถานที่รับชาเขียวอีกด้วย

ผมอยากรู้ว่าใครเป็นผู้รับชาเขียว

อยากตรวจสอบดู

“ที่เห็นตรงโน้นคือวัดชีจังใช่มั้ยคะ”

โนแฮมีใช้นิ้วชี้ไปที่วัด

“ใช่แล้ว ตรงนั้นคือวัดชีจังครับ”

ไม่นาน ภาพวิวทิวทัศน์อันคุ้นเคยก็ปรากฏขึ้น

แม่ชีที่สำนักงานต้อนรับผมด้วยสีหน้ายินดี

“ไม่ได้เจอกันนานเลยนะคะ”

“ใช่ครับ เป็นยังไงกันบ้างครับ”

“ผู้บำเพ็ญเพียรอย่างเราๆ ก็เป็นเหมือนเดิมทุกๆ วันแหละค่ะ”

“ผมมาพบแม่ชียอนฮวาน่ะครับ”

“รอสักครู่นะคะ”

โนแฮมีมองสำรวจวัดอย่างตื่นตาตื่นใจ

“คุณคงรู้จักผู้คนที่นี่ดีเลยสินะ”

“ครับ ผมมีความผูกพันลึกซึ้งกับที่นี่”

แม่ชีที่อยู่สำนักงานผู้ไปพบเจ้าอาวาสเดินกลับมาแล้ว

“เชิญตามฉันมาเลยค่ะ”

พวกเราตามเธอไปห้องเจ้าอาวาส

“คุณคิมด็อกมย็อง ไม่ได้เจอกันนานเลย สบายดีมั้ยคะ”

“ต้องขอบคุณเจ้าอาวาสเลยครับ ที่ทำให้ผมสบายดีแบบนี้”

“คนที่มาด้วยคือใครเหรอคะ”

“เธอเป็นเพื่อนร่วมงานของผมน่ะครับ”

โนแฮมีโค้งศีรษะทำความเคารพ

เจ้าอาวาสต้อนรับเธอด้วยใบหน้าเปื้อนยิ้ม

มีเทียนขี้ผึ้งหลากหลายแบบวางอยู่บนโต๊ะ

“เทียนใช้ดีมากเลยค่ะ ว่าแต่มาพบฉันเพราะเรื่องอะไรหรือคะ”

เธอถามด้วยสีหน้าสงสัยเต็มที่

“ผมอยากมาคุยกับเจ้าอาวาสเรื่องน้ำชารับแขกหลังจากที่ไม่ได้คุยกันมานานครับ”

“น้ำชารับแขกงั้นหรือ!?”

**มาหาเพราะน้ำชารับแขก เป็นเจ้าอาวาสก็งง 555**

**แต่ดีมากเลย ไม่ทิ้งใคร สานต่อไอเดียหนุ่มสาวคนอื่นๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **125**

**ตอนที่ 125 ประวัติศาสตร์ของชาเขียว**

<strong>“</strong>ฉันแปลกใจนิดหน่อยที่คุณแวะมาที่นี่เพราะอยากดื่มชา”

แม่ชียอนฮวาอมยิ้มแล้วพูด

“การเสิร์ฟชาต้อนรับแขกไม่ใช่เรื่องยากเลย ฉันเองก็อยากดื่มชาอยู่พอดีค่ะ”

แม่ชียอนฮวาหยิบกาน้ำชาที่อยู่บนชั้นมาวางไว้บนโต๊ะตรงหน้าพวกเรา

เธอเติมน้ำใส่กาต้มน้ำไฟฟ้า

เป็นยุคที่ต้มน้ำชากันได้สะดวกสบายแม้อยู่ในวัด

**“</strong>รอสักครู่นะคะ<strong>”**

ระหว่างรอน้ำเดือด โนแฮมีผู้เคยนิ่งเงียบก็ปริปาก

“คนเกาหลีเริ่มดื่มชากันตั้งแต่ตอนไหนเหรอคะ”

ถึงจะเป็นคำถามฉับพลัน แต่คำถามของโนแฮมีก็แสดงให้เห็นว่าเจ้าตัวอยากรู้เรื่องชาเขียวไปเสียทุกอย่าง

แม่ชียอนฮวาหัวเราะเบาๆ แล้วค่อยๆ เล่าเรื่องเกี่ยวกับชาให้เราฟัง

จาก หนังสือ<i>ประวัติศาสตร์สามราชอาณาจักรของเกาหลี [1]</i>  กล่าวว่าในรัชสมัยของกษัตริย์ฮึงด็อกแห่งอาณาจักรชิลลา [2] (ปีค.ศ.828) แท-รย็อมผู้กลับมาจากทำหน้าที่เป็นทูตกับราชวงศ์ถัง ประเทศจีน ได้นำเมล็ดชาเขียวกลับมาด้วย พระมหากษัตริย์ได้ปลูกเมล็ดชาเขียวนั้นไว้ตรงตีนเขาภูเขาชีรี ว่ากันว่าบริเวณนั้นคือวัดซัง-กเยเมืองฮาดงซึ่งอยู่ทางทิศใต้ของภูเขาชีรี

แม่ชียอนฮวายังเสริมอีกว่า มีคำร่ำลือว่าต้นชาเกิดขึ้นเองตามธรรมชาติในดินแดนของอาณาจักรชิลลาตั้งแต่แรกแล้ว นอกจากนี้ ยังมีบันทึกเล่าไว้ว่าราชอาณาจักรชิลลาได้ส่งสุนัขพันธุ์ซับซารี [3] กับชาให้เป็นเครื่องราชบรรณาการกับราชวงศ์ของจีนด้วย

ได้ฟังแล้ว ผมก็คิดว่าประวัติศาสตร์ชาในเกาหลีมีมานานเป็นพันกว่าปีทีเดียว ไม่ว่าชาดังกล่าวจะนำเข้าจากราชวงศ์ของจีน หรือเติบโตขึ้นได้เองตามธรรมชาติในราชอาณาจักรของเกาหลีก็ตามแต่ ถือได้ว่าเป็น ‘วัฒนธรรม’ ที่อยู่คู่กับชาวเกาหลีมาเนิ่นนานแล้ว

แม้จะยังรู้สึกว่า ‘ชา’ เป็นสิ่งห่างไกลจากชีวิตประจำวัน แต่ตอนนี้กลุ่มเกษตรกรภูเขาชีรีกำลังวางแผนจะสร้างความนิยมให้ชากันอย่างจริงจัง หากชาเขียวของฮาดงซึ่งมีคุณภาพดีได้พบกับผลิตภัณฑ์จากนมของกลุ่มเกษตรกรภูเขาชีรีแล้ว คงจะเสริมแรงกันได้อย่างทรงพลัง ผมมีความตั้งใจอย่างแรงกล้าอยากปรับสูตรชาแล้วเผยแพร่ให้เป็นสินค้าที่ผู้คนคุ้นเคย

“ไม่ยักรู้ว่ามีการบันทึกประวัติศาสตร์แบบนั้นอยู่ด้วยแฮะ”

โนแฮมีกะพริบตาปริบๆ ด้วยความรู้สึกทึ่ง

“รอนานเลยสิคะ”

แม่ชียอนฮวาใส่น้ำร้อนอุณหภูมิพอเหมาะลงไปในกาน้ำชาและแช่ใบชาทิ้งไว้

ระหว่างนั้น เธอก็เทน้ำร้อนใส่ถ้วยชาแล้วก็เทออก ทำแบบนี้ซ้ำสองรอบ

มันคือการอุ่นถ้วยที่จะใช้ดื่มชา

ถ้าอุ่นถ้วยชาก็จะได้รื่นรมย์กับอุณหภูมิของน้ำชาซึ่งมีความคงที่

“ผู้คนสมัยชิลลาดื่มชาเพื่อรักษาจิตใจให้ใสสะอาด ผู้คนสมัยโค-รยอ [4] ดื่มเพื่อเรียนรู้ ส่วนผู้คนในสมัยโชซอนดื่มชาเพื่อละทิ้งความโลภค่ะ”

แม่ชียอนฮวาเล่าทุกอย่างให้พวกเราฟัง

“คนสมัยนี้คงจะดื่มชากันเพื่อสุขภาพสินะ”

ผมรับคำ

เราได้พูดคุยแลกเปลี่ยนเรื่องน้ำชารับแขกกันอย่างจริงจัง

เธอยื่นชาถ้วยแรกพร้อมชวนให้ผมลองดื่ม

ผมลองใช้จมูกดมวิเคราะห์กลิ่นชาก่อนลองดื่มหนึ่งอึก

มันมีกลิ่นหอม และมีรสชาติซับซ้อน ออกขม อีกทั้งออกเปรี้ยวนิดๆ และเค็มหน่อยๆ

แม่ชียอนฮวาเทน้ำชาให้ผมพร้อมกับพูดขึ้น

“บางครั้งฉันก็ใส่น้ำผึ้งดื่มด้วยค่ะ”

“ฉันขอลองดื่มแบบนั้นด้วยได้มั้ยคะ” โนแฮมีร้องขอ

ชาเขียวใส่น้ำผึ้งของวัดชีจัง ใส่ในปริมาณเพียงให้รู้สึกถึงความหวานเล็กน้อย

เป็นปริมาณที่ยังสัมผัสได้ถึงกลิ่นและรสชาติของชาเขียวครบถ้วน

“เชิญดื่มได้เลยค่ะ”

แม่ชียอนฮวาเสิร์ฟชาเขียวสมบูรณ์แบบเป็นถ้วยที่สอง

น้ำชามีสีเหลืองเจือสีน้ำเงินเล็กน้อย

กลิ่นของใบชาสดกระตุ้นให้น้ำผึ้งมีรสหอมหวานยิ่งขึ้น

“รสชาติเป็นไงบ้างคะ”

“อร่อยมากจริงๆ ถ้วยแรกมีรสชาติของชาเขียวดั้งเดิมที่อร่อยจนน่าทึ่ง ส่วนถ้วยที่สองพอผสมกับน้ำผึ้งของวัดชีจังแล้วรสชาติก็ยิ่งอร่อยขึ้นกว่าเดิมอีกครับ”

ผมตัดสินใจถูกแล้วที่มาวัดชีจัง

ผมประทับใจชาที่เธอเคยนำมาเสิร์ฟให้กันเป็นครั้งคราว

จึงอยากชิมให้แน่ใจอีกครั้ง

ถึงได้ลองดื่มชาของวัดอื่นๆ มามากมาย แต่ไม่ว่าของที่ไหนก็เทียบกับวัดชีจังไม่ติด

“มันมีรสชาติพื้นฐานทั้งห้ารสเลยค่ะ”

โนแฮมีเบิกตาโพลงเพราะคำพูดของแม่ชียอนฮวา

“คือมีรสหวาน รสเค็ม รสเปรี้ยว รสขมและรสกลมกล่อม เรียกอีกอย่างว่ารสชาติพื้นฐานห้าประการ ของเราจะกำหนดรสชาติของชาโดยเพิ่มรสฝาด รสเผ็ดและความหนืดลงไปด้วย ซึ่งรสชาติหลักๆ คือรสกลมกล่อม รสฝาดและรสขม รสชาติพวกนี้ผสมผสานเข้ากันลงตัวออกมารสชาติของชาเขียวค่ะ”

“เพิ่งรู้เป็นครั้งแรกเลยค่ะ ว่ารสชาติพวกนี้ผสมรวมกันเป็นรสชาติของชาเขียว คงเพราะใส่น้ำผึ้ง รสชาติเลยถูกปาก แถมรู้สึกว่าสมองปลอดโปร่งขึ้นด้วยค่ะ”

คำของโนแฮมีทำเอาแม่ชียอนฮวาฉีกยิ้ม

รสกลมกล่อม รสฝาดและรสขมเป็นปัจจัยสำคัญในการกำหนดรสชาติของน้ำชาอย่างแม่ชียอนฮวาพูด

โดยเฉพาะรสกลมกล่อมเป็นรสชาติสำคัญ กรดอะมิโนในใบชาทำให้เกิดรสชาตินั้น ส่วนรสฝาดกับรสขมนั้นมาจากคาเทชิน [5] กับคาเฟอิน [6]

ยิ่งเป็นชาเขียวคุณภาพดี จะให้รสกลมกล่อมเข้มข้น รสฝาดและรสขมจางๆ

กระบวนการชงชาช่วยเพิ่มปริมาณกรดอะมิโน

กรดอะมิโนเป็นส่วนประกอบของโปรตีน เป็นสารอาหารต้นกำเนิดของสิ่งมีชีวิต

ร่างกายเราต้องใช้กรดอะมิโนสร้างเซลล์ประสาท [7] และสารสื่อประสาท [8] ด้วย

โนแฮมีบอกว่ารู้สึกว่าสมองปลอดโปร่งยิ่งขึ้น

ไม่ใช่ความรู้สึกแบบปกติทั่วไป

นั่นเพราะส่วนประกอบอันแท้จริงของชาเขียวออกฤทธิ์

“ว่าแต่งานที่คุณทำอยู่น่ะ ราบรื่นดีมั้ยคะ”

แม่ชียอนฮวาถามด้วยสีหน้าผ่อนคลาย

อาจเพราะเธอดื่มชาจึงดูสบายใจขึ้น

“กำลังไปได้ดีโดยไม่ติดขัดเลย ต้องขอบคุณที่คุณคอยเอาใจใส่ทุกอย่างเลยครับ”

“ไม่เป็นไรเลย ที่ทุกอย่างเรียบร้อยดี เป็นเพราะตัวคุณคิมด็อกมย็องเองนั่นแหละค่ะ”

“ช่วงนี้ผมทำฟาร์มปศุสัตว์คู่ไปด้วยครับ”

“ฟาร์มปศุสัตว์เหรอ หมายถึงฟาร์มที่เลี้ยงโคนมหรือเปล่าคะ”

“ใช่ครับ ผมเลี้ยงวัวอยู่ด้วยครับ”

“นึกไม่ถึงเลยค่ะ”

แม่ชียอนฮวาเบิกตาแล้วพูดด้วยสีหน้าคาดไม่ถึง

“ผมทำโยเกิร์ตกับไอศกรีมในฟาร์มปศุสัตว์ แล้วก็ใส่น้ำผึ้งที่เก็บจากฟาร์มผึ้งลงไปด้วย เหมือนที่แม่ชีเติมน้ำผึ้งลงไปในชาเขียว”

“ก็สัมพันธ์กันดีนะ เพราะคุณยังเก็บขี้ผึ้งที่ได้จากการเลี้ยงผึ้งไปทำเทียนด้วย ยอดเยี่ยมไปหมดทุกอย่างเลยค่ะ”

“ผมอยากถามแม่ชียอนฮวาอย่างนึงครับ”

“อะไรหรือคะ”

เธอดื่มชาพร้อมถาม

“ได้ยินมาว่าชาเขียวที่ดื่ม แม่ชีจะรับมาจากแห่งเดียวน่ะครับ”

“ใช่ค่ะ ฉันเป็นลูกค้าประจำมานาน เกินสิบปีแล้วละ เพราะฉันหลงใหลรสชาติชาเขียวของที่นั่น”

“ช่วยบอกหน่อยได้มั้ยครับ ว่ารับจากที่ไหน”

จู่ๆ แม่ชียอนฮวาก็หัวเราะแล้วยิ้ม

“ทำไมเหรอครับ”

ผมเอ่ยถามด้วยอยากรู้สาเหตุที่เธอหัวเราะ

แม่ชียอนฮวาวางถ้วยชาลงแล้วมองหน้าผมตรงๆ

“คุณอยากจะปลูกชาใช่มั้ยเนี่ย”

“ครับ ใช่แล้ว”

“คุณด็อกมย็องมีเสน่ห์ไม่เหมือนใครเลยนะคะ”

“เสน่ห์เหรอครับ”

“เป็นเสน่ห์ที่คาดเดาไม่ได้เลยน่ะค่ะ”

“ผมจะถือว่านั่นเป็นคำชมแล้วกันนะครับ”

เธอคอยสนับสนุนแม้แต่ตอนเลี้ยงผึ้งที่วัดชีจัง

ผมคิดว่าครั้งนี้เธอก็จะช่วยเหลือผมอีกเช่นกัน

“อยากเรียนเรื่องชาเขียวเหมือนกับที่ได้เรียนเลี้ยงผึ้งในวัดชีจังหรือคะ”

“คิดไว้แบบนั้นแหละครับ”

“แต่รอบนี้มันไม่ง่ายแบบนั้นหรอกนะ”

“หมายความว่ายังไงครับ”

“ก็เขาทำชาเขียวสืบทอดกันมาเป็นรุ่นๆ ได้ยินว่านอกจากลูกหลานแล้ว เขาก็ไม่รับใครเป็นลูกศิษย์เลยค่ะ”

“งั้นหรือครับ”

“แต่ถ้าคุณอยากเรียน เดี๋ยวฉันเขียนจดหมายแนะนำให้ เหมือนกับคราวคุณมาวัดชีจังครั้งแรกค่ะ”

ตอนนั้นผมตั้งใจจะเรียนเลี้ยงผึ้งกับแม่ชีแมฮวา

จึงได้รับจดหมายแนะนำจากคุณย่าคิมกนนิมผู้เป็นแม่บุญธรรมของแม่ชีแมฮวา

แม่ชียอนฮวาจำเหตุการณ์ครั้งนั้นได้

“หากแม่ชีจะช่วยเขียนจดหมายให้ ผมก็จะขอรับไว้ด้วยความขอบคุณครับ”

“ไม่ถึงขนาดนั้นหรอก เพราะคุณด็อกมย็องก็มีความสัมพันธ์แน่นแฟ้นกับที่วัดชีจังนี่คะ”

สายตาของแม่ชียอนฮวามองเทียนขี้ผึ้ง

เธอลงมือเขียนจดหมายแนะนำ

**ได้จดหมายแนะนำแล้วลุยกันเลยย**

**ท่านประธานจะไปสุดที่ตรงไหนกันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **126**

**ตอนที่ 126 เข้าพบปรมาจารย์ปลูกชา**

ระหว่างเธอเขียนจดหมาย โนแฮมีกับผมออกมาเดินเล่นรอบๆ วัดครู่หนึ่ง

เหล่าแม่ชีแวะทักทายผมแล้วเดินจากไป

โนแฮมีเฝ้ามองด้วยแววตาตื่นตาตื่นใจ

“น่าทึ่งจังเลย”

“อะไรเหรอครับ”

“แม่ชีที่นี่ดูจะรู้จักท่านประธานกันทุกคนเลยน่ะสิคะ”

ผมเล่าเรื่องเคยเรียนเลี้ยงผึ้งในวัดชีจังให้เธอฟัง

โนแฮมีอยากรู้จักแม่ชีแมฮวา

ผมก็อยากไปทักทายถามไถ่สารทุกข์สุกดิบเธอเหมือนกัน แต่ยังพบเธอไม่ได้ เพราะเธอออกไปดูผึ้งแล้วแน่นอน

แม่ชียอนฮวายื่นซองสีขาวให้ผม

“นี่จดหมายแนะนำกับเบอร์ติดต่อนะคะ ไม่รู้ว่าพอจะช่วยได้มั้ย”

“ขอบคุณครับ”

“งั้นขอให้โชคดีนะคะ”

\*\*\*

แม่ชียอนฮวาถึงขั้นช่วยโทร.คุยให้ก่อนอย่างใจดี

ผู้ปลูกชาเขียวรายนั้นเป็นคนฮาดง

ผมจึงมีแผนจะไปพบระหว่างลงจากเขา

ขาเดินลงจากภูเขาชีรีนั้นรวดเร็วกว่าขาเดินขึ้น

ส่วนโนแฮมีก็มีใบหน้ายิ้มแย้ม คงเพราะอารมณ์ดี

มาคิดๆ ดูแล้ว ผมรู้เรื่องโนแฮมีเพียงบางส่วน

จึงคุยถามเธอ ถือโอกาสลดบรรยากาศอันน่าเบื่อไปในตัว

“คุณแฮมีจบสาขาภาษาจีนและวรรณกรรมมาใช่มั้ยครับ”

“คุณจำได้ด้วยเหรอคะ”

ผมจำข้อความที่เขียนไว้ในจดหมายแนะนำตัวได้

เธอเข้ามาเรียนโรงเรียนควี-นงช่วงเรียนจบมหาวิทยาลัยพอดี จากนั้นก็มาเป็นสมาชิกครอบครัวเกษตรกรภูเขาชีรีในปีถัดไป

“คุณคงชอบภาษาจีนมากเลยเนอะ”

“ตอนเด็กๆ ฉันชอบนิยายกำลังภายในน่ะค่ะ”

“นิยายกำลังภายในเหรอครับ”

“พ่อฉันเป็นแฟนนิยายกำลังภายในตัวยง ต้องขอบคุณนิยายแนวนั้นที่ทำให้ฉันเกิดความสนใจวัฒนธรรมจีน แล้วก็เลือกเรียนเอกภาษาจีนและวรรณกรรมด้วยค่ะ”

“ไม่เสียดายเหรอ ที่ทำงานไม่ตรงกับวิชาเอก”

“งานที่ทำอยู่ตอนนี้ก็ไม่เป็นจำต้องตรงกับวิชาเอกนี่คะ”

“ที่คุณแฮมีพูดน่ะ ถูกต้องเลยครับ”

ผมนึกถึงที่โนแฮมีเขียนกรอกสถานะครอบครัว

ครอบครัวของเธอมีคุณพ่อคนเดียว

เขาชื่นชอบนิยายกำลังภายใน

“งั้นตอนนี้คุณพ่อทำอะไรอยู่เหรอครับ”

“เขาเลี้ยงแพะภูเขามาตั้งแต่ฉันยังเป็นเด็กแล้วค่ะ ป่านนี้ก็คงกำลังเล่นมวยปล้ำกับเจ้าพวกนั้นอยู่ค่ะ”

“คุณพ่อคิดยังไงเหรอครับ”

“เรื่องไหนคะ”

โนแฮมีหันมา สีหน้าสงสัย

“เรื่องที่คุณแฮมีเป็นเกษตรกรน่ะครับ”

“รู้มั้ยคะ ว่าความฝันของพ่อฉันคืออะไร”

“ไม่รู้สิครับ”

“เขาอยากให้ฉันเป็นล่ามค่ะ”

“งั้นคุณพ่อคงคัดค้านการเป็นเกษตรกรสินะ”

“ไม่ได้ถึงกับคัดค้านหรอกค่ะ แต่ขู่ว่าถ้าฉันเป็นเกษตรกรก็อย่าได้ติดต่อหากัน”

“ขนาดนั้นเลย”

“ฉันคิดว่าเดี๋ยวเวลาผ่านไป พ่อก็หายโกรธเอง ถึงตอนนี้จะยังโมโหก็เถอะ”

โนแฮมีพูดด้วยสีหน้าสดใส ไม่ได้แสดงอาการว่าทุกข์ใจ

“แล้วทำไมคุณแฮมีถึงมาเป็นเกษตรกรล่ะครับ”

ผมไม่เคยถามอะไรแบบนี้มาก่อน ผู้คนที่เข้ามาฝึกงานนั้นมีแต่ผู้ที่ได้รับการแนะนำจากโรงเรียนควี-นง

พอได้ฟังเรื่องราวแล้วทำให้อยากรู้สาเหตุที่เธอมาเป็นเกษตรกร

“พอท่านประธานถามแบบนี้แล้วรู้สึกแปลกๆ แฮะ”

โนแฮมียิ้มพลางพูด

“เหตุผลที่ฉันมาเป็นเกษตรกรมันธรรมดามาก ฉันเดินเหยียบดินย่ำโคลนมาแต่เด็ก ถึงจะออกไปเรียนมหาวิทยาลัยในเมืองใหญ่ แต่ก็ไม่คุ้นชินกับถนนยางมะตอยเลยสักนิด หนำซ้ำยังไม่ชอบใช้ชีวิตยุ่งวุ่นวายในเมืองใหญ่ด้วยค่ะ”

“แล้วงานเกษตรกรมันไม่ยุ่งกว่าหรอกหรือครับ”

ผมยิ้มบางๆ แล้วถามเธอ

“ถึงยุ่งแต่ก็สนุกดีออกค่ะ แถมตอนนี้ยังได้ทำงานอย่างใจอยากด้วย”

โนแฮมีพูดพร้อมกับเผยฟันขาวๆ

ขณะนั้น ผมนึกจินตนาการว่าได้พบกับพ่อของเธอ

นึกวาดภาพตัวเองสาธยายความภาคภูมิใจในตัวพนักงานคนนี้ในฐานะประธานกลุ่มเกษตรกรภูเขาชีรี

แล้วผมก็หลุดยิ้มออกมาโดยไม่รู้ตัว

\*\*\*

ผมมาถึงไร่ชาเขียวฮาดง

มองเห็นไร่ชาอยู่ตรงหน้าโดยมีเนินเขาเป็นพื้นหลัง

ทางเข้าไร่ชามีต้นไม้นานาชนิดอย่างเช่น ต้นพลับและพืชตระกูลส้มขึ้นเรียงเป็นแถว

เป็นทัศนียภาพอันสวยงามและให้ความรู้สึกผ่อนคลาย

ขณะแม่ชียอนฮวายื่นจดหมายแนะนำให้ผม เธอก็เล่าถึงเจ้าของไร่ชาด้วย

เป็นสถานที่ซึ่งมีประวัติความเป็นมายาวนาน สืบทอดต่อกันมาจนถึงรุ่นที่สี่

เจ้าของไร่ชาเขียวฮาดงรุ่นที่หนึ่งคืออาจารย์อิมมูโฮ นักวิชาการภาษาจีนโบราณ

เธอเล่าว่า เขาได้ปรับปรุงดินบนเนินเขาและปลูกต้นชากับไม้ผลเมื่อปี ค.ศ.1938

อิมชีแบกผู้ดูแลไร่ชาเขียวฮาดงในปัจจุบันเป็นเหลนชายของอาจารย์อิมมูโฮ

เขาปลูกชาและขยายพื้นที่ไร่ชาซึ่งได้รับตกทอดมาจากบรรพบุรุษเพิ่มอีกสามหมื่นพยอง [1]

เป็นไร่ชาที่สืบทอดกันมายาวนานกว่าแปดสิบปี

แต่บ้านของอิมชีแบกมีขนาดเล็กต่างกับขนาดของไร่ชา

“ว่าแต่ของขวัญชิ้นนี้จะพอไหวมั้ยนะ”

“ลองเชื่อเซนส์ของฉันสักครั้งนะคะ”

โนแฮมีชวนซื้อของขวัญระหว่างทางกลับบ้าน

มันคือโซจูของเมืองอันดง มีปริมาณแอลกอฮอล์สูงเกินห้าสิบดีกรี

เธอว่ามันคือเหล้าที่พ่อของเธอโปรดปราน

“ขอโทษนะครับ”

“คุณคือใครเหรอคะ”

ผู้หญิงวัยกลางคนเปิดประตูเดินออกมา

“เรามาพบอาจารย์อิมชีแบกครับ”

“ได้นัดไว้มั้ยคะ”

“ใช่ครับ นัดไว้แล้ว”

“รอสักครู่นะคะ”

เธอเดินเข้าไปในบ้าน

เป็นเรื่องแปลก และนั่นทำให้ผมรู้สึกตึงเครียด

ผมตรวจดูจดหมายแนะนำของแม่ชียอนฮวาที่อยู่ในกระเป๋าอีกครั้ง

ตอนนั้นเอง

ประตูเปิดออกและชายวัยกลางคนก็ปรากฏตัวขึ้น

“นายคือคิมด็อกมย็องใช่มั้ย”

เขาคืออิมชีแบก

“ครับ ผมคิมด็อกมย็องครับ”

ผมทักทายแล้วเข้าบ้านทันที

ได้กลิ่นหอมของชาภายในห้อง

หญิงวัยกลางคนผู้มาต้อนรับพวกเรานำชามาเสิร์ฟ

“ลองดื่มดูครับ”

อิมชีแบกชวนให้ดื่มชา

ผมเพิ่งได้เห็นใบหน้าของเขาชัดๆ เอาตอนนั้น

อิมชีแบกเป็นผู้ชายที่ดูแข็งแกร่งราวกับต้นไม้

ผิวสีแทนและดวงตาอันเป็นประกายระยิบระยับนั้นช่างน่าประทับใจ

“โน่นคืออะไรหรือ”

อิมชีแบกถามถึงถุงกระดาษข้างตัวผม

“น้ำใจเล็กๆ น้อยๆ จากผมครับ”

“น้ำใจหรือ ขอดูหน่อยได้มั้ย”

ผมยื่นถุงกระดาษให้เขา

โนแฮมีแสดงสีหน้าเคร่งเครียด

เขาเปิดถุง

“เหล้านี่นา แถมดีกรีแรงซะด้วย นายพลาดแล้วละ”

“หา?”

“ฉันไม่ดื่มเหล้าดีกรีสูงๆ หรอกนะ”

โนแฮมีหน้าถอดสี

“ได้ยินว่าแม่ชียอนฮวาเขียนจดหมายแนะนำฝากมาด้วย ขออ่านหน่อยสิ”

“นี่ครับ”

ผมยื่นจดหมายแนะนำให้เขา

เป็นจดหมายที่ซองปิดสนิท

ผมไม่กล้าเอ่ยถามเหมือนกับตอนได้รับจดหมายแนะนำจากคุณย่าคิมกนนิม

เขาแกะซองที่ปิดไว้แล้วดึงจดหมายแนะนำออกมา

ถึงผมจะอ่านจดหมายแนะนำไม่ได้ แต่อ่านสีหน้าของเขาได้

ใบหน้าของเขาค่อยๆ บูดบึ้ง

แล้วบรรยากาศอันเย็นยะเยือกก็หมุนวนอยู่รอบกาย

**รู้สึกได้ถึงลางไม่ดีอีกแล้ววว**

**ตอนนี้เริ่มมีสต็อกบ้างแล้วว ฮืออ ขอไปวางแพลนก่อนว่าจะอัปยังไงดี รออ่านกันเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **127**

**ตอนที่ 127 คำปฏิเสธแบบไร้เยื่อใย**

“นายเคยไปเรียนเลี้ยงผึ้งที่วัดชีจังมาใช่มั้ย”

สีหน้าของอิมชีแบกคร่ำเคร่ง

“ใช่ครับ ผมคือคนที่ไปเรียนเลี้ยงผึ้งที่วัดชีจัง”

“งั้นนายเองสินะ ที่เป็นตัวการคอยสร้างความปั่นป่วน”

“สร้างความปั่นป่วนเหรอครับ”

“ฉันได้ยินเรื่องของนายจากแม่ชีมโยวอนแล้วละ”

แม่ชีมโยวอนเป็นรองเจ้าอาวาสของวัดชีจัง คำว่าปั่นป่วนที่เขาว่านั้นคงหมายถึงเรื่องผมไปเข้าถ้ำ

เป็นงานที่แม่ชีแมฮวา ผู้สืบทอดการเลี้ยงผึ้งของวัดชีจังมอบหมาย

ในวันได้ออกจากถ้ำ แม่ชีวัดชีจังทุกคนต่างออกตามหาผม

แม่ชีมโยวอนก็อยู่ที่นั่นด้วย สถานการณ์ตอนนั้นอาจทำให้เธอไม่พอใจ เพราะนำมาเล่าต่อ เรียกเหตุการณ์ครั้งนั้นว่าเป็นความปั่นป่วน

แม่ชีมโยวอนน่าจะเป็นพรรคพวกของอิมชีแบกที่คอยแวะเวียนพบปะกันมายาวนาน

“คุณคงเข้าใจอะไรผิดไปนะครับ”

ผมพูดอย่างระมัดระวัง ให้อธิบายเหตุการณ์ที่เกิดขึ้นอย่างละเอียดไปก็เท่านั้น เขาอาจมองว่าเป็นคำแก้ตัว

เลี่ยงพูดถึงให้ได้มากที่สุดจะดีกว่า

“เข้าใจผิดหรือ ก็อาจเป็นไปได้แหละ”

อิมชีแบกดื่มชาหนึ่งอึกก่อนพูดต่อ

“ที่ผมมาพบอาจารย์ก็เพราะอยากศึกษาเรื่องชาเขียวครับ”

ผมพูดพลางสบตาเขา

“รู้แล้วละ เพราะในจดหมายแนะนำของแม่ชียอนฮวาก็เขียนบอกไว้”

อิมชีแบกหันไปมองโนแฮมี

“เธอก็อยากเรียนกับเขาด้วยหรือ”

“ใช่ค่ะ ฉันก็อยากเรียนเหมือนกัน”

โนแฮมีพูดด้วยสีหน้าตึงเครียด

“สงสัยจัง ว่าทำไมคนรุ่นใหม่ถึงสนใจชาเขียวกันขนาดนี้”

“หนุ่มสาวสมัยนี้สนใจเรื่องชากันเยอะมาก พวกเราอยากผลิตสินค้าที่ทำจากชาเขียวออกมาหลายๆ แบบเลยค่ะ”

“สินค้าหลายๆ แบบน่ะหรือ มันคืออะไรกัน”

“ตอนนี้พวกเราทำกิจการฟาร์มปศุสัตว์กันอยู่ค่ะ เรามีแผนจะลองผลิตชีส หรือไม่ก็สินค้าที่ได้จากชาเขียวผสมกับนม ฉันว่าคนหนุ่มสาวน่าจะชอบชาเขียวกันแน่นอนค่ะ”

สีหน้าของอิมชีแบกหมองลงหลังจากได้ฟังโนแฮมี

“ฉันไม่สนสินค้าพรรค์นั้นหรอก”

“แต่ถ้าคุณให้โอกาสเรา...”

ผมสบตากับโนแฮมี ส่งสัญญาณบอกให้เธอหยุดพูดก่อน

“ที่ฉันยอมนั่งฟังเรื่องของพวกเธอ ก็เพราะรู้จักกับแม่ชียอนฮวาหรอกนะ”

ผมรู้สึกไม่ค่อยดีตั้งแต่ตอนพบหน้าอิมชีแบกแล้ว

ดูเหมือนว่าเขาคิดตัดสินใจไว้ตั้งแต่แรกแล้ว

“ไม่แน่ใจว่าพวกเธอรู้หรือเปล่า ว่าไร่ชาเขียวฮาดงมีประวัติความเป็นมายาวนานถึงสี่รุ่นแล้ว ที่ผ่านมาเรายังไม่เคยเปิดรับลูกศิษย์จากข้างนอกเลยสักครั้ง เพราะงั้นข้อสรุปของฉันก็คือ-”

“ฉันมั่นใจว่าจะทำออกมาได้ดีค่ะ ให้โอกาสพวกเราสักครั้ง...”

โนแฮมีพูดตัดบทอิมชีแบก

ผมคว้าแขนของเธอเอาไว้

“ไม่มีอะไรจะพูดแล้วละ ฉันมีงานยุ่ง คงต้องขอตัวก่อน แล้วก็เก็บของขวัญถุงนี้กลับไปได้เลย เพราะคนบ้านนี้ไม่ดื่มของพรรค์นี้หรอก”

อิมชีแบกคืนของขวัญให้กับผม

พวกเราออกมาจากไร่ชาเขียวฮาดง

ผมคิดอยู่ว่าทุกอย่างกำลังราบรื่นดี แต่กลับต้องพบอุปสรรคที่คาดไม่ถึง

จดหมายแนะนำจากแม่ชียอนฮวาไม่มีประโยชน์เลย กลับยั่วให้อีกฝ่ายโมโหด้วยซ้ำ

วัดก็ถือว่าเป็นองค์กรหนึ่ง ผู้คนข้างในนั้นคงมีความขัดแย้งกันเองหลากหลายแบบด้วยเช่นกัน

หากแม่ชีมโยวอน รองเจ้าอาวาสวัดชีจังจะรู้สึกแย่ ก็ไม่เห็นแปลกตรงไหน

หลังออกจากไร่ชา โนแฮมีก็ไม่พูดไม่จา

สีหน้าเธอดูซีดเผือด

“ไม่เป็นไรนะ คุณแฮมี อย่าเสียใจไปเลยครับ”

“ขอโทษนะคะ ฉันทำพังหมดเลย”

น้ำเสียงเธอสั่นเครือ

สายตาของโนแฮมีจับจ้องของขวัญ

เป็นของขวัญที่ซื้อมาโดยเธอขอให้เชื่อความรู้สึกของตน

“วันนี้ไปอยู่ที่ฟาร์มสักพักได้มั้ย พอดีผมต้องเข้าออฟฟิศไปเคลียร์งานนิดหน่อยน่ะครับ”

“ได้ค่ะ...”

เสียงตอบรับซึ่งมีเสียงถอนหายใจเจือปนนั้นทำเอาผมหนักใจ

\*\*\*

ผมส่งโนแฮมีลงที่ฟาร์มแล้วมุ่งหน้าไปสำนักงาน

ทันทีที่เดินเข้าห้อง มินซอกก็มองผมด้วยแววตาสงสัย

“อะไรกัน ไหนว่าวันนี้จะออกไปทำงานข้างนอกไง”

“งานเสร็จแล้วเลยกลับมาน่ะ”

ผมนั่งลงในห้องสำนักงาน

“นายนั่งอยู่ที่โต๊ะทำงานแบบนี้มันดูแปลกตาแฮะ”

เป็นอย่างที่เขาว่า ผมใช้เวลาอยู่ในไร่ ไม่ก็ในฟาร์มนานกว่าอยู่ในสำนักงานเสียอีก

ตอนนี้ผมมีสิ่งที่ต้องตรวจสอบเร่งด่วน

นั่นก็คือเรื่องราวของอิมชีแบก

ผมเจอข่าวของเขาแล้ว แต่ไม่ค่อยได้ข้อมูลเท่าไร เป็นเนื้อหาที่แม่ชียอนฮวาเคยเล่าให้ฟัง

บทความสัมภาษณ์ก็มีอยู่ชิ้นเดียว ขณะอ่านอย่างละเอียด ก็ฉุกคิดอะไรขึ้นมาได้

เขาไม่ใช่คนรู้จักในยุคที่ผมเป็นผู้บริหารงานโฆษณาเหมือนฮวังยูชิน แต่ผมเคยอ่านข่าวเกี่ยวกับอิมชีแบก มือหนึ่งเรื่องชาเขียวมาก่อน

เนื้อหาข่าวตรงกันกับในบทสัมภาษณ์ ผมจึงมั่นใจ

เขาเป็นมือหนึ่งเรื่องชาเขียวผู้คิดค้น ‘ชาทองคำ’

เป็นสินค้าที่จะออกวางขายในเร็วๆ นี้

เขาไม่ได้ใส่ผงทองคำลงในชาเขียว ผมจำรายละเอียดไม่ได้แน่ชัด แต่มั่นใจว่ามีชาทองคำเกิดขึ้นจริง หลังจากเขาเพียรพยายามอยู่หลายครั้ง

ผมจำได้ว่าเป็นเพราะ ‘ชาทองคำ’ สูตรพิเศษตัวนั้น จึงทำให้เขาได้รับรางวัลหลายสาขา และไต่ขึ้นเป็นผู้เชี่ยวชาญระดับแนวหน้า

อิมชีแบกเป็นผู้มุ่งมั่นพากเพียรยกระดับชาเขียวให้มีคุณภาพสูงแทนที่จะสร้างความนิยม เมื่อเราชวนให้ผู้มีแนวคิดเช่นนั้นใช้ผลิตภัณฑ์จากนมมาผสมกับชาเขียวเพื่อสร้างกระแสนิยม จึงโดนเชิดใส่

“จ้องอะไรขนาดนั้นล่ะ”

ฮันกีทักผู้นั่งฝั่งตรงข้ามหน้าจอถามขึ้นมาเบาๆ

“แปลกจัง ดูอะไรประหลาดๆ อยู่รึเปล่าเนี่ย”

ผมละสายตาจากหน้าจอ

“คุณแฮมีไม่ได้อยู่ด้วยหรอกเหรอ”

ฮันกีทักมองไปรอบๆ พลางเอ่ยขึ้น

“ตอนนี้คุณแฮมีอยู่ที่ฟาร์มครับ”

“ไม่ได้อยู่ที่นี่หรอกเหรอ งั้นมาคุยกับฉันแป๊บนึงสิ”

เขาแสดงสีหน้าว่าอยากคุยเรื่องสำคัญ ผมขึ้นไปชั้นดาดฟ้าของตึกพร้อมเขา

“ไปไหนมาล่ะ”

“ผมไปพบผู้เชี่ยวชาญด้านชาเขียวมา คิดว่าควรศึกษาเรื่องชาเขียวเอาไว้น่ะครับ”

“คุยกันแล้วโอเคดีหรือเปล่า”

“ไม่เลยครับ เขาไม่ยอมสอนเพราะมันเป็นสิ่งที่สืบทอดกันมาในตระกูลของเขาน่ะครับ”

“งั้นไปเรียนกับคนอื่นก็ได้นี่”

ถ้าเป็นเรื่องทำชาเขียวง่ายๆ ก็ไม่จำเป็นต้องเรียนกับอิมชีแบกอย่างเขาพูด

อิมชีแบกใช้ความพยายามเพื่อให้ชาเขียวมีคุณภาพสูง ผลลัพธ์ไม่ได้มีแค่ ‘ชาทองคำ’

แต่ยังมีชาอู่หลงกับชาดำด้วย

ผมต้องเรียนรู้เคล็ดลับการทำชาอู่หลงกับชาดำเพื่อนำมาทำชานมที่เข้ากับนมของฟาร์ม

ฮันกีทักมองหน้าผมนิ่งๆ ก่อนเอ่ยขึ้น

“ทำไมถึงอยากเรียนกับเขาล่ะ”

“เพราะเขาได้รับคำชมว่าเก่งที่สุดในฮาดงไงครับ”

“งั้นก็ช่วยไม่ได้สิเนอะ ในเมื่อท่านประธานออกปากว่าอยากเรียนกับคนที่เก่งที่สุดอย่างงี้”

ฮันกีทักพูดด้วยน้ำเสียงล้อๆ

“เรื่องนั้นค่อยว่ากัน แต่เย็นนี้เรามีนัดรวมตัวกันที่ฟาร์ม ท่านประธานต้องเข้าร่วมด้วยนะ”

“มีเรื่องอะไรกันเหรอครับ”

ผมเบิกตาโตพร้อมถาม ไม่ได้อยู่ในตารางงานเสียด้วย

“เป็นถึงประธานแต่ทำแบบนี้นี่ ใช้ไม่ได้เลยนะ ไม่รู้วันเกิดของพนักงานได้ไง”

คำพูดของเขาช่วยเรียกสติผมทันที วันนี้เป็นวันเกิดของโนแฮมี ปกติเราจะฉลองวันเกิดทุกคนด้วยกัน

ผมเอาแต่จดจ่ออยู่กับงานจนลืมไปว่าวันนี้เป็นวันเกิดของโนแฮมี

“เราจะจัดปาร์ตี้เซอร์ไพรส์กันที่ฟาร์มนะ บอกไว้ก่อน”

ช่างเอาใจใส่สมกับเป็นฮันกีทัก หัวหน้าฝ่ายธุรการจริงๆ

ผมสัมผัสได้ว่าเขาเข้มแข็งเป็นพิเศษ

“ว่าแต่นายรู้วันเกิดฉันใช่มั้ย”

เขาถามด้วยสีหน้าล้อๆ

“ก็ต้องรู้สิ จะไม่รู้วันเกิดของรุ่นพี่ได้ยังไงกัน”

“ไหนลองบอกทีซิ ว่าวันที่เท่าไหร่ เดือนอะไร”

**ตอนนี้หลากหลายอารมณ์มาก ไม่ค้าง แต่ค้างคาใจว่าจะแก้ปัญหายังไงดี!ด็อกมย็องเจองานยากตลอด เอาใจช่วยท่านประธานนะคะ+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **128**

**ตอนที่ 128 โต๊ะอาหารวันเกิดของเกษตรกรภูเขาชีรี**

หลังจากทำงานฟาร์มเสร็จสิ้น

เมื่อทำงานกันเสร็จแล้ว สมาชิกในฟาร์มจะกินอาหารเย็นด้วยกัน

แต่วันนี้ทุกคนกลับบอกว่ามีนัดช่วงเย็นแล้วก็แยกย้ายกันกลับไป

สุดท้ายจึงเหลือเพียงโนแฮมีผู้ต้องกินข้าวเย็นคนเดียว

ทั้งหมดนี้เป็นไอเดียของฮันกีทัก เขาว่าต้องทำแบบนี้ งานปาร์ตี้เซอร์ไพรส์จึงจะยิ่งสนุกสนาน

ผมได้แต่กังวลอยู่ในใจ เพราะรู้ว่าวันนี้เธออยู่ในอารมณ์ใด แต่ไม่อาจเอาชนะความดื้อดึงของฮันกีทักได้

ขณะโนแฮมีตั้งท่าจะกินข้าวคนเดียวในร้านอาหารของฟาร์ม

แสงไฟก็ดับลงพร้อมส่งเสียงดังพึ่บ

ได้ยินเสียงเอ่ยขึ้นว่า <i>โอ๊ะ? </i>

เป็นเสียงของโนแฮมีผู้กำลังตกใจ

ตอนนั้นเอง

บรรดาเกษตรกรภูเขาชีรีก็ถือพิซซ่าวันเกิดโผล่เข้ามา

ซอลมินจูทำพิซซ่าถาดนี้ขึ้นมา เธอนำนมของฟาร์มมาทำมอสซาเรลลาชีสก่อนนำพิซซ่าไปอบ

พิซซ่าโรยด้วยผักใบเขียว ถั่วต่างๆ และบลูเบอร์รี่ อีกทั้งยังใส่น้ำผึ้งของกลุ่มเกษตรกรภูเขาชีรีด้วย ดูน่ากินเกินกว่าจะบอกว่าเป็นฝีมือของนักทำพิซซ่ามือใหม่

ด้านบนพิซซ่ามีเทียนวันเกิดส่องแสง

เทียนทั้งยี่สิบห้าเล่มส่องห้องครัวอันมืดมิดให้สว่างจ้า

พวกนี้คือสินค้าหัตถกรรมซึ่งผลิตขึ้นเป็นพิเศษจากโรงงานผลิตเทียน

เป็นเทียนขี้ผึ้งรูปใบโคลเวอร์สี่แฉก

“แฮปปี้เบิร์ธเดย์ทูยู แฮปปี้เบิร์ธเดย์ทูยู คุณโนแฮมี ผู้เป็นที่รัก แฮปปี้เบิร์ธเดย์ทูยู”

เพลงสุขสันต์วันเกิดของกลุ่มเกษตรกรภูเขาชีรีดังขึ้นตามมา

“เป่าเทียนเลย”

ทุกคนพูดออกมาพร้อมกัน

โนแฮมีเป่าเทียนวันเกิดดับลงในครั้งเดียว

“ขอบคุณนะคะ ทุกคน”

โนแฮมีพูดพร้อมกับไฟเปิดขึ้น

ใบหน้าของเธอมีน้ำตานอง

เธอเป็นคนมีชีวิตชีวา ทำหน้าที่คอยสร้างบรรยากาศและอดทนเข้มแข็ง เราจึงไม่เคยได้เห็นน้ำตา

ถึงจะคุยกับอิมชีแบกไม่สำเร็จ เธอยังไม่ร้องไห้เลย

ทว่าเวลานี้น้ำตาหยดเบ้อเริ่มกำลังร่วงแหมะๆ

“ไม่นึกเลยว่าคุณแฮมีจะซาบซึ้งใจมากขนาดนี้”

ฮันกีทักยื่นของขวัญให้พร้อมกับพูดขึ้น ทุกคนต่างมอบของขวัญให้เธอ

“ขอบคุณค่ะ”

ถึงใบหน้าเธอจะมีน้ำตาเปียกปอนแต่ที่มุมปากยังมีรอยยิ้ม

“งั้นก็ได้เวลากินพิซซ่าแล้วสิ”

มินซอกมองพิซซ่าถาดใหญ่พลางตะโกนออกมา

“ให้คุณโนแฮมี เจ้าของวันเกิดชิมก่อน”

โนแฮมีกัดพิซซ่าไปหนึ่งคำ

“อร่อยมากเลยค่ะ”

พอเห็นท่าทีเช่นนั้นก็นึกถึงฉากไอศกรีมของคึมมินซอขึ้นมาทันที

และคงไม่ได้มีเพียงผมคนเดียวที่คิดอย่างนั้น

“คุณแฮมีนี่ไปแสดงละครได้เลยนะคะ ฉันไม่รู้ว่าคุณร้องไห้เพราะพิซซ่าอร่อยหรือเพราะเสียใจกันแน่”

คำพูดของซอลมินจูทำเอาทุกคนระเบิดเสียงหัวเราะครื้นเครง

เป็นงานเลี้ยงวันเกิดที่ช่างอบอุ่นและเป็นกันเอง

\*\*\*

โนแฮมีวางของขวัญที่ได้รับมาไว้บนโต๊ะ

เธอลบเรื่องน่าเสียใจที่ไร่ชาเขียวฮาดงเมื่อตอนกลางวันทิ้งไปจากความทรงจำ

แล้วเก็บเอาความรู้สึกอบอุ่นใจจากบรรดาเพื่อนร่วมงานเข้าแทนที่

ขณะแกะกระดาษห่อของขวัญ

เสียงโทรศัพท์ของเธอก็ดังขึ้น

จากโน-คย็องชิก พ่อของเธอ

“มีธุระอะไรคะ”

โนแฮมีจงใจถามห้วนๆ

นี่เป็นสายแรกที่โทร.เข้ามาหลังจากเธอมาอยู่ที่นี่

“ที่โทร.หาเพราะเป็นห่วงว่าลูกสาวของพ่อสุขสบายดีมั้ย”

โน-คย็องชิกตั้งใจพูดด้วยน้ำเสียงวิตกเกินจริง เขาต่อสายหาหลังอดกลั้นอยู่เป็นสิบครั้ง

วันนี้เป็นวันเกิดของลูกสาว ต้องได้ยินเสียงลูกสักหน่อย

“หนูสบายดี ว่าแต่พ่อเถอะ กินข้าวตรงเวลามั้ย”

“นานๆ จะได้โทร.คุยกันสักที จะบ่นอะไรล่ะเนี่ย”

“ถ้าหนูไม่บ่นแล้วใครจะบ่นล่ะคะ”

“ก็จริงแหละ”

เสียงของลูกสาวที่ไม่ได้ยินมานานทำให้เขารู้สึกดีใจมาก

“ได้กินซุปสาหร่ายหรือยัง”

“ยังค่ะ ก็หนูไม่ได้อยู่กับพ่อนี่”

แม่ของโนแฮมีจากโลกนี้ไปแล้วเนื่องด้วยโรคประจำตัว

โน-คย็องชิกจึงเลี้ยงลูกสาวมาอย่างยากลำบาก

ถึงวันเกิดลูกสาวคราวใด เขาจะต้มซุปสาหร่ายให้เสมอ [1]

“พ่อต้มเอาไปให้ตอนนี้เลยดีมั้ย”

ในห้องครัวมีซุปสาหร่ายที่เขาต้มทิ้งไว้เมื่อเช้า

“ไม่เป็นไรค่ะ แต่พ่อแวะมาเยี่ยมวันที่หนูหยุดสิคะ”

“เอางั้นเนอะ”

โน-คย็องชิกตอบด้วยน้ำเสียงสดใส

“พวกแพะเป็นไงบ้างคะ”

“ก็สบายดี มีเป็ดกับไก่เพิ่มมาด้วยนะ”

“ทำไมทำอย่างงั้นล่ะ เลยต้องเหนื่อยเข้าไปใหญ่”

“ลูกสาวไม่อยู่ พ่อเหงาก็เลยเอามาเลี้ยงน่ะสิ”

พ่อกับลูกสาวคุยกันอยู่นาน โนแฮมีเล่าเรื่องราวต่างๆ ที่เธอได้พบพานจนถึงตอนนี้ทีละเรื่อง

ยามได้ยินว่าลูกสาวอยากเป็นเกษตรกรและอาจได้ฝึกงานกับบริษัทในต่างจังหวัด โน-คย็องชิกเสียใจอย่างหนัก เขาหวังอยากให้เธอออกไปใช้ชีวิตอย่างประสบความสำเร็จอยู่ในเมืองหลวง แต่เมื่อได้ฟังเรื่องเล่าของลูกสาวแล้วเขาก็เปลี่ยนความคิด

เพราะรู้สึกได้ว่าลูกสาวมีความสุข

\*\*\*

ผมกินเลี้ยงงานวันเกิดของโนแฮมีเสร็จแล้วก็กลับบ้าน

ช่างเป็นงานวันเกิดที่น่าประทับใจ สมมติถ้าเผลอหลงลืม ก็คงพลาดโอกาสนี้ไปแล้ว

ยามนึกถึงภาพกลุ่มเกษตรกรภูเขาชีรีมารวมตัวกันเป็นหนึ่งเดียว

ผมเองก็รู้สึกขอบคุณทุกคนเหมือนกัน

ผมให้ชุดกาชงน้ำชาเป็นของขวัญกับโนแฮมี

ถึงจะเป็นของขวัญชิ้นเล็ก แต่ก็หวังว่าจะช่วยปลอบโยนเธอได้

ส่วนของขวัญชิ้นใหญ่ที่สุดน่าจะเป็นการโน้มน้าวอาจารย์อิมชีแบกให้สำเร็จ

ใบหน้าของอิมชีแบกผุดขึ้นมาในหัว

แววตาอันเป็นประกายและภาพลักษณ์อันแน่วแน่มั่นคงเหมือนดังต้นไม้

ต้องโน้มน้าวใจเขาให้ได้ แต่ยังนึกไอเดียไม่ออก

ขณะตั้งท่าจะดื่มน้ำสักแก้วเพราะคอแห้ง

ผมก็เห็นชาวางอยู่บนโต๊ะ

เป็นของขวัญที่อิมฮวาซูผู้ทำฟาร์มองุ่นให้มา

รู้สึกคุ้นกับถุงชาเหมือนเคยเห็นจากไหนสักแห่ง

ตอนรับมา ผมไม่ทันดูให้ละเอียด

พอได้อ่านชื่อที่ติดอยู่บนถุงกระดาษแล้วก็ตกใจ

**[ไร่ชาเขียวฮาดง]**

ชาที่อิมฮวาซูมอบให้กันนั้นมาจากไร่ชาเขียวฮาดง

ผมนึกถึงใบหน้าของอิมฮวาซู

ไม่รู้ทำไมถึงได้รู้สึกว่าเขาหน้าตาคล้ายอิมชีแบก

แถมนามสกุลยังเหมือนกันอีก

ผมต้องตรวจสอบ

จึงต่อสายโทร.หาอิมฮวาซูทันที

**ขอให้เป็นอย่างที่คิด!**

**ว่าแต่คิดอะไร 5555555**

**มาเดากันนน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **129**

**ตอนที่ 129 งานนี้ต้องให้ฮวังยูชินช่วย**

ผมเดาถูก อิมฮวาซูกับอิมชีแบกเป็นพี่น้องกัน

วันรุ่งขึ้น เขามาเยือนที่ฟาร์มของเรา

“สบายดีมั้ยครับ”

“ชีวิตผมดีขึ้นมาก เพราะคุณเลยครับ”

ผมพิจารณาใบหน้าของอิมฮวาซูละเอียดกว่ายามปกติ ตอนได้พบอิมชีแบกครั้งแรก ผมรู้สึกคุ้นหน้ามาก

อาจเพราะเคยพบอิมฮวาซูมาก่อน

รูปร่างหน้าตาของพี่น้องคู่นี้คล้ายกันมาก

ผมโทรศัพท์หาเขา ขอทราบเพียงที่มาของชาที่เขาให้เป็นของขวัญ ทางนั้นบอกว่านี่เป็นชาเขียวที่พี่ชายเป็นคนปลูก

และชวนพูดคุยรายละเอียดเพิ่มเติมกันแบบเห็นหน้าค่าตา

“ว่าแต่ที่ว่ามีเรื่องจะปรึกษาเกี่ยวกับพี่ชายของผม มันคือเรื่องอะไรเหรอครับ”

เขากะพริบตาโตๆ พร้อมถาม แววตาบ่งบอกว่าสงสัยจัดตั้งแต่เมื่อคืนแล้ว

แม้แต่ดวงตาอันเป็นประกายก็ยังคล้ายกับอิมชีแบก

“ผมอยากศึกษาเรื่องชากับอาจารย์อิมชีแบกครับ”

“จะเรียนเรื่องชากับพี่ชายผมงั้นหรือ”

อิมฮวาซูหยุดคิดไปครู่หนึ่งก่อนเปรยขึ้น

“ไร่ชาเขียวฮาดงเป็นธุรกิจของครอบครัวผมที่ถ่ายทอดกันมารุ่นต่อรุ่น ตอนนี้อยู่ในระยะพี่ชายคนโตเขารับช่วงดูแลอยู่ครับ”

“ผมทราบดีครับ ที่ว่าไร่ชาเขียวฮาดงทำต่อกันมาเป็นรุ่นที่สี่แล้ว”

“อย่างที่คุณว่าแหละครับ พี่เขาเป็นคนรักกิจการของครอบครัวมาก แถมยังมีความทะนงตัวสูงด้วย”

“ผมก็เคยพบอาจารย์เขามาครั้งหนึ่งแล้ว รู้สึกเหมือนกันว่าเขาทะนงตัวเรื่องธุรกิจของครอบครัวครับ”

“คงถูกปฏิเสธมาสิท่า”

อิมฮวาซูเอ่ยถามอย่างระมัดระวัง

“ใช่ครับ เขาปฏิเสธผม”

“ถึงจะปฏิเสธ แต่ก็คงส่งต่อกิจการอยู่ดี เพราะพี่เขามองว่าไร่ชาเป็นสมบัติของครอบครัว เลยตั้งใจจะยกให้ลูกชายเพียงคนเดียวของเขามารับช่วงต่อไปน่ะครับ”

“ลูกชายของอาจารย์อิมกำลังศึกษาเรื่องชาอยู่นี่เอง”

“ปัญหาอยู่ตรงนี้แหละครับ”

อิมฮวาซูขมวดคิ้ว

“ปัญหางั้นหรือ”

“ก็ไอ้เจ้าหลานชายคนนี้ไม่สนใจธุรกิจของครอบครัวเลยน่ะสิ เรื่องนี้ทำให้พ่อกับลูกต้องมาผิดใจกัน พี่ชายผมเองก็ยังไม่ยอมปล่อยวางด้วย”

“อย่างงี้นี่เอง”

“เขาคงนึกเคืองหนักกว่าเดิมละมั้ง ลูกชายผู้ต้องสืบทอดธุรกิจตัวจริงไม่เอาด้วย หนำซ้ำคนนอกผู้ไม่อยู่ในสายตาก็ดันมาขอศึกษาธุรกิจในตระกูลของเขาเอง เลยน่าจะโกรธแหละครับ”

อิมฮวาซูเป็นคนตรงไปตรงมา แม้ยามมาขอความช่วยเหลือกันเรื่ององุ่น เขายังเคยระบายความในใจออกมาหมด

เวลานี้เขาก็ไม่ได้เก็บซ่อนความรู้สึกนึกคิดไว้เช่นกัน

การพูดอย่างสัตย์ซื่อกับคนซื่อตรง คือหนทางที่ดีที่สุด

“ถ้างั้น ผมรบกวนคุณหน่อยได้มั้ยครับ”

“นี่ผมคิดหนักมาตั้งแต่ตอนคุณเล่าแล้วละ คือผมคงหมดหนทางจะช่วยคุณได้น่ะครับ”

อิมฮวาซูถามต่อด้วยแววตาเป็นประกาย

“ว่าแต่นึกยังไงถึงอยากเรียนเรื่องชาล่ะครับ ได้ยินว่ากิจการฟาร์มก็ไปได้ดีนี่นา”

“ผมอยากผลิตสินค้าที่ใช้ประโยชน์จากชาเขียวผสมกับผลิตภัณฑ์จากนมน่ะครับ”

ถึงผมไม่จำเป็นต้องแจกแจงเหตุผลทุกข้อ แต่เขาก็ควรต้องรับรู้ข้อมูลพื้นฐานไว้บ้าง

“เป็นเพราะอย่างงี้เองสินะ เดาว่าคุณคงวาดภาพไว้ใหญ่โตแน่ ที่ต้องถามก็เพราะช่วงนี้คนทำไร่ชาเขียวกำลังลำบากกันทั้งนั้น พวกเขาหน้าเจื่อนกว่าตอนผมเจอปัญหาสวนองุ่นอีกครับ”

“หมายถึงผลกระทบจากยาฆ่าแมลงสินะ”

“กะแล้วเชียวว่าคุณต้องรู้อยู่แล้ว”

ผมได้รู้เรื่องนี้ขณะสืบหาข้อมูลเกี่ยวกับอิมชีแบก

ผู้คนสนอกสนใจเรื่องชาเพราะระยะนี้กระแสความเป็นอยู่ที่ดีเริ่มมาแรง

พวกเกษตรกรเองก็เกาะกระแสความเป็นอยู่ที่ดี ผลิตสินค้าออกมาด้วย แต่แล้วชาเขียวที่เคยขายดิบขายดีกลับตกต่ำลงกะทันหัน

เพราะผลกระทบจากยาฆ่าแมลงในชาเขียว

จุดเริ่มต้นอยู่ตรงฉากหนึ่งในรายงานข่าวสดทางทีวี ซึ่งแพร่ภาพฉากพ่นยาฆ่าแมลงในไร่ชา ภายหลังจึงเกิดการถกเถียงกันเรื่องนั้น

ใบชาสดจากเดิมราคากิโลกรัมละสามพันวอนลดลงเหลือแปดร้อยวอน [1]

ไม่พอจ่ายแม้ค่าแรงครอบครัวชาวไร่

“ขนาดพี่ชายผมยังเดือดร้อนเลย เกษตรกรคนอื่นๆ นี่ยิ่งไม่ต้องพูดถึง”

ไร่ชาเขียวฮาดงได้รับการรับรองว่าเป็นมิตรกับสิ่งแวดล้อม แม้แต่เกษตรกรไร่ชาเขียวซึ่งได้รับการรับรองเช่นนี้ก็ยังไม่ได้รับความไว้วางใจจากผู้บริโภคเลย

วิกฤติยาฆ่าแมลงส่งผลกระทบต่อเกษตรกรไร่ชาอย่างหนัก

“ส่วนตัวแล้ว ผมประเมินคุณค่าในตัวคุณคิมด็อกมย็องไว้สูงมาก ไม่ได้ดูที่อายุหรอกนะ ผมคิดว่าในชนบทต้องมีคนหนุ่มอย่างคุณคิมด็อกมย็อง เราถึงจะมีความหวังครับ”

“ชมเกินไปแล้วครับ”

“ผมจะลองพยายามให้ถึงที่สุด เพราะก็อยากตอบแทนคุณแหละครับ”

“ขอบคุณครับ”

\*\*\*

พออิมฮวาซูจากไป โนแฮมีก็เดินเข้ามา

“ฉันอยากมาคุยกับท่านประธานหน่อยค่ะ”

เธอพูดด้วยสีหน้าแจ่มใส

“คุณยังไม่เปลี่ยนใจ ยังอยากจะเรียนเรื่องชากับอาจารย์อิมชีแบกใช่มั้ยคะ”

“ใช่แล้วครับ”

เธอเว้นช่วงไปครู่หนึ่ง

“งั้นอาจจะไม่ได้เรียนนะคะ”

“หรืออาจได้เรียนก็ได้นี่ครับ”

“เพราะอย่างงี้ ฉันเลยอยากมาคุยว่าจะขอลองไปสืบหาข้อมูลได้มั้ยคะ”

“ช่วยบอกให้เห็นภาพเป็นรูปเป็นร่างหน่อยได้มั้ย ว่าคุณจะไปค้นหายังไง”

“ฉันว่ามันคงดี ถ้าเราได้ข้อมูลหลายๆ อย่างนอกจากเทคนิคทำชาเขียว เลยอยากออกไปพบปะผู้คนและสำรวจด้วยวิธีของตัวเองน่ะค่ะ”

ภาพโนแฮมีคราวนำเสนอไอเทมผุดขึ้นมาในหัว ตอนนั้นเธอแสดงเนื้อหาซึ่งได้สำรวจมารอบด้าน ทั้งผลวิจัยการตลาดไปจนถึงผลิตภัณฑ์ที่เกี่ยวข้อง

หลังจากสนทนากับอิมฮวาซูจบแล้วผมก็ว่าจะคุยเรื่องนี้กับเธออยู่พอดี

ผมชอบท่าทีกระตือรือร้นของผู้หญิงคนนี้

“ถ้าเป็นเรื่องนั้น สำรวจมาได้เยอะเท่าไหร่ก็ยิ่งดี หากต้องใช้อะไรมาช่วยสำรวจก็ขอเอาจากฝ่ายธุรการได้เลยนะ เดี๋ยวผมแจ้งพวกเขาให้ครับ”

“งั้นฉันขอออกไปทำงานข้างนอกได้มั้ยคะ”

โนแฮมีถามขึ้นอย่างระมัดระวัง

“ตามสบายเลย เดี๋ยวผมช่วยออกค่าเดินทางเองครับ”

“ขอบคุณค่ะ”

“ว่าแต่คุณวางแผนจะไปแถวไหนเหรอครับ”

ผมสงสัยว่าเธอจะไปที่ไหน

“โซลค่ะ”

\*\*\*

โนแฮมีไปโซล ส่วนผมไปซังจู

เพื่อไปพบฮวังยูชินผู้เชี่ยวชาญเรื่องลูกพลับแห้ง

ผมต้องปรึกษาเขาเรื่องการปลูกลูกพลับแห้งในปีนี้

โดยแจ้งผู้คนที่จะเรียนปลูกลูกพลับแห้งกับฮวังยูชินให้ทราบล่วงหน้าแล้ว

ผมมีสิ่งอยากสอบถามเขาจึงยกเรื่องเพาะปลูกลูกพลับแห้งมาเป็นข้ออ้าง

บ้านของฮวังยูชินในซังจูยังให้ความรู้สึกสบายใจเหมือนเคย

ฮวังจองอาต้อนรับผมอย่างยินดี

“อาจารย์อยู่ข้างในเหรอครับ”

พูดยังไม่ทันจบ ประตูห้องของฮวังยูชินก็เปิดเสียงดังแอ๊ด

“มัวทำอะไรอยู่ ยังไม่รีบเข้ามาอีก”

ผมยื่นของขวัญที่นำมาจากฟาร์มให้ฮวังจองอา

“ครับ จะเข้าไปเดี๋ยวนี้แหละครับ”

**ด็อกมย็องอาจจะมีแผนอะไรก็ได้นะ**

**คิดว่าถ้าอ่านพลาดไปสักบรรทัดจะต้องพลาดอะไรดีๆ ไปแน่เลย**

**มีอัปตอนก่อนหน้าด้วยนะ เผื่อไม่เห็นแจ้งเตือน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **130**

**ตอนที่ 130 เงื่อนไขจากปรมาจารย์ชา**

ผมได้พูดคุยกับฮวังยูชินหลังจากห่างหายไปนาน เขาต่างจากอาจารย์คนอื่นๆ ตรงที่ทำให้ผมเกิดความสบายใจ

มาทบทวนดูแล้ว เขาเป็นคนเดียวที่เคยรู้จักกันในช่วงก่อนผมย้อนเวลากลับมา

ฮวังยูชินรับฟังเรื่องราวของการบริหารจัดการฟาร์มอย่างสนุกสนาน

ในพจนานุกรมของชีวิตเขาไม่มีคำว่าฟาร์ม ทุ่งหญ้า โคนมและโยเกิร์ต

ทันทีที่ผมเอ่ยถึงไอเดียที่ได้จากการนำเสนอครั้งล่าสุดของกลุ่มเกษตรกรภูเขาชีรี เขาก็หัวเราะก๊ากๆ

และผมยังเปิดเผยกับเขาด้วยว่าตัวเองกำลังเผชิญกับสถานการณ์จนตรอก

“ธุรกิจใหม่ของผมคือทำชาเขียว ได้ไปขอความร่วมมือกับคนดูแลไร่ชารุ่นที่สี่ในฮาดง แต่ถูกปฏิเสธมาเรียบร้อยแล้วครับ”

“บอกชื่อฉันทีสิ”

ฮวังยูชินถามเสียงดังขึ้น

“เขาชื่ออิมชีแบก อยู่ไร่ชาเขียวฮาดงครับ”

“อิมชีแบก มือหนึ่งเรื่องชาเขียว”

“อาจารย์ก็รู้จักเขาด้วยหรือครับ”

“เคยแต่ได้ยินนั่นแหละ”

ฮวังยูชินหัวเราะไปพูดไป

ผมก็เผลอระเบิดหัวเราะโดยไม่รู้ตัว แอบคิดหวังว่าเขาอาจเป็นคนที่ฮวังยูชินรู้จักดี ผมคาดการณ์ผิดไปซะแล้ว ทว่าก็ยังรู้สึกสุขใจอยู่ดี

ขณะพูดคุยกันไปได้สักพัก จู่ๆ ฮวังยูชินก็เอ่ยขึ้นมากะทันหัน

“รู้มั้ยว่าทำไมฉันถึงรับนายเป็นลูกศิษย์”

ผมนึกถึงตอนเข้ามาพบฮวังยูชินที่นี่

ตอนนั้นมั่นใจว่าตัวเองจะได้เป็นลูกศิษย์เขาอย่างแน่นอน

“ไม่ใช่เพราะนายบอกว่าจะนำพาคนรุ่นใหม่ย้ายจากเมืองหลวงมาอยู่ในชนบทหรอกนะ”

ดวงตาของเขาทอแสงประกาย

“ฉันมีเหตุผลอย่างอื่นที่รับนายมาเป็นศิษย์”

“เพราะอะไรเหรอครับ”

ผมอยากรู้ว่าเขาจะบอกว่าอะไร

“เพราะฉันรับรู้ถึงพลังในตัวนาย”

“พลังเหรอครับ”

“พลังรวบรวมผู้คนให้เป็นหนึ่งเดียวกัน พลังนั้นจะช่วยให้นายข้ามผ่านแม้กระทั่งเรื่องที่ดูจะเป็นไปไม่ได้ นายเองคงรู้ดีว่าการเกษตรเป็นงานที่ไม่อาจสำเร็จลงได้ด้วยพลังของคนเก่งเพียงคนเดียว”

“นี่ประเมินผมสูงเกินไปหรือเปล่าครับ”

เขามองหน้าผมนิ่งๆ ก่อนเอ่ยปากพูดขึ้น

“ตอนแรกฉันก็ยังไม่แน่ใจเหมือนกัน แต่ยิ่งนานวันกลับยิ่งมั่นใจ ว่านายมีพลังแบบนั้นอยู่ในตัว”

นัยน์ตาของฮวังยูชินมีประกายแวววับ

“ฉันคิดว่าเรื่องที่นายกังวลจะผ่านพ้นไปได้ด้วยดีโดยไร้ปัญหา”

“อาจารย์พูดอย่างงี้แล้วผมชื่นใจจัง รู้สึกมีกำลังใจขึ้นมาเลยครับ”

ขณะมองฮวังยูชินแล้วก็รู้สึกได้ทันทีว่าจะทำให้คนหนุ่มสาวหลั่งไหลเข้ามาในชนบทนั้นยังไม่เพียงพอ ต้องอาศัยผู้มีบารมีและประสบการณ์ยาวนานเช่นเขาด้วย

พลังอันแท้จริงไม่ได้มาจากใครเพียงคนเดียว

หากต้องรวมผู้ใหญ่วัยกลางคนซึ่งมีประสบการณ์โชกโชนกับคนหนุ่มสาวผู้กระตือรือร้นแรงกล้า จึงจะเกิดพลังอันแข็งแกร่ง

พลังที่เขาเอ่ยกับผมน่าจะเป็นพลังในลักษณะนี้

\*\*\*

สองสามวันให้หลัง อิมฮวาซูก็ต่อสายเข้ามา

แจ้งว่าอิมชีแบกจะติดต่อกลับมาหาในเร็วๆ นี้

อีกทั้งยังกล่าวเสริมว่าเขาได้ช่วยอย่างเต็มกำลังที่สุดแล้ว ก่อนทิ้งท้ายอย่างคลุมเครือว่าปัญหาที่เหลือนั้นต้องยกให้เป็นหน้าที่ผม

ไม่นาน อิมชีแบกก็ติดต่อมาอย่างอิมฮวาซูว่า

เขาเป็นฝ่ายขอพบผมก่อน หนนี้ผมมาบ้านของเขาตามลำพัง

เมื่อมาถึงไร่ชาเขียวฮาดง หญิงวัยกลางคนผู้คุ้นหน้าคุ้นตาก็ออกมาต้อนรับผมทันที

เธอคือคูยองฮี ภรรยาของอิมชีแบก

เธอพาผมไปที่ห้องโดยไม่พูดไม่จา

อิมชีแบกกำลังดื่มชาอยู่

“ไม่คิดว่าเราจะได้เจอกันอีกแฮะ”

เขาเป็นผู้ชายที่ดูแข็งแกร่งดุจต้นไม้

สีหน้าในวันนี้อ่อนโยนกว่าตอนพบกันครั้งแรก

“น้องฉันเล่าให้ฟังแล้ว ว่านายช่วยเขาไว้เยอะตอนสวนองุ่นมีปัญหา”

ผมนิ่งฟังเขาพูด

“ไปหาข้อมูลเรื่องเหตุการณ์ที่วัดชีจังมาแล้วด้วย ก็ไม่ใช่เรื่องใหญ่โตอะไรนี่นะ”

ผมไม่รู้ว่าเขาไปได้ยินเรื่องราวของผมมาเช่นไร อีกทั้งไม่ควรเอ่ยอะไรเอาตอนนี้

“ก่อนจะเข้าเรื่อง ฉันสงสัยอยู่อย่าง”

“ถามมาได้เลยครับ”

“ทำไมต้องเป็นฉันล่ะ ทั้งที่ฝั่งโบซองเองก็มีคนเชี่ยวชาญอยู่แท้ๆ”

“เพราะว่าอาจารย์ทำชาได้ทุกแบบครับ”

ผมตอบออกไปไม่ลังเล

ชาที่เรารู้จักมีอยู่หลายชนิด แบ่งตามกรรมวิธีการแปรรูปโดยพื้นฐานได้หกชนิด ได้แก่ ชาขาว ชาเขียว ชาเหลือง ชาอู่หลง ชาดำและชาหมัก เอกลักษณ์อยู่ตรงสีของชาที่ออกมาแตกต่างกันขึ้นอยู่กับการหมัก ใบชาใบเดียวนำไปทำชาได้หลากหลายชนิดเลยทีเดียว

อิมชีแบกเป็นผู้พากเพียรปรับปรุงชาให้มีคุณภาพสูง ทั้งยังเป็นมือหนึ่งเรื่องผลิตชาได้หลากหลายชนิดอีกด้วย

“เรื่องนั้นนายก็พูดถูกแหละ ในเกาหลีใต้ไม่มีใครผลิตชาได้มากมายเท่าฉันอีกแล้ว”

ผมดื่มชาไปหนึ่งอึก กลิ่นชาหอมกรุ่นช่วยให้สมองปลอดโปร่ง

“แต่ขอบอกไว้ก่อน ว่าที่เรียกนายมานี่ ใช่ว่าฉันยอมรับนายเป็นลูกศิษย์เลยทันทีหรอกนะ เพราะงั้นอย่าได้ด่วนคิดหวังอะไรไปล่วงหน้าเชียว”

ผมอยากรู้ว่าเขาต้องการจะสื่อถึงอะไร

“ฉันได้ยินเรื่องที่นายเคยช่วยเหลือเกษตรกรในพื้นที่ นายช่วยขายผลไม้มีตำหนิจากสวน ครอบครัวชาวสวนเจอปัญหาทีไร นายก็คอยยื่นมือเข้าไปช่วยตลอด”

“ผมแค่ช่วยหาช่องทางไปพร้อมกับพวกเขาก็เท่านั้นเองครับ”

“แล้วนายรู้มั้ยว่าคนทำไร่ชาเขากำลังเผชิญปัญหาเรื่องอะไร”

“ผมทราบครับ”

อิมชีแบกเอ่ยถึงเรื่องวิกฤติยาฆ่าแมลง

ผมได้ฟังเรื่องนี้จากอิมฮวาซูมาเช่นกัน

เขาเล่าว่าแม้แต่ไร่ชาเขียวฮาดงเองก็หนีปัญหาเรื่องยาฆ่าแมลงไม่พ้น

“นายว่าอยากใช้ชาเขียวมาทำเป็นสินค้าที่คนหนุ่มสาวชื่นชอบ แต่สถานการณ์ช่วงนี้ย่ำแย่ อย่าว่าแต่คนหนุ่มสาวเลย เกษตรกรที่ปลูกชาจะเฉาตายกันก่อนแล้ว”

ระหว่างรอการติดต่อจากเขา ผมได้ครุ่นคิดหาหนทางช่วยเหลือครอบครัวเกษตรกรไร่ชามาบ้างแล้ว

“ถ้านายเสนอวิธีช่วยเกษตรกรที่เขากลุ้มใจกับปัญหาเรื่องยาฆ่าแมลงได้ ฉันก็ว่าจะช่วยนายนะ”

“หมายความว่าอาจารย์จะยอมรับผมเป็นศิษย์ ถ้าผมช่วยแก้ปัญหาได้ใช่มั้ยครับ”

“ใช่แล้ว เรื่องที่ฉันไม่อยากส่งต่อธุรกิจของครอบครัวให้คนอื่น ไม่ว่าจะเป็นเมื่อก่อนหรือตอนนี้ ฉันก็ยังไม่เปลี่ยนใจหรอก แต่ถ้าสมมตินายหาวิธีช่วยเกษตรกรไร่ชาได้ ค่อยว่ากันอีกเรื่องนึง”

“ผมจะลองหาวิธีแก้ปัญหาตามที่อาจารย์บอกนะครับ”

“นายมั่นใจมั้ย”

“จะให้แก้ปัญหาที่เกิดขึ้นในตอนนี้ได้เลยทันที ก็คงทำไม่ได้ แต่ผมมั่นใจว่าจะช่วยป้องกันไม่ให้เกิดเหตุการณ์แบบนี้ขึ้นซ้ำสองได้ครับ”

“แล้วฉันจะรอดู”

ผมเงยหน้าสบตาเขา

แสงอันเป็นประกายส่องออกมาจากดวงตาของอิมชีแบก

ผมคิดอยู่แล้วว่าคำเกลี้ยกล่อมของอิมฮวาซูเพียงอย่างเดียวไม่อาจช่วยให้ทุกอย่างคลี่คลาย

งานไร่ชาเป็นสิ่งที่สืบทอดจากรุ่นสู่รุ่นกันภายในตระกูล

เดาไว้แล้วว่าผมจะต้องได้รับภารกิจไม่ว่าใหญ่หรือเล็กตามมา

จึงได้เตรียมรับมือกับเรื่องนี้

ในเมื่อคาดการณ์เอาไว้แล้วประมาณหนึ่ง

ตอนนี้จึงเหลือเพียงแก้ไขปัญหาให้ได้เท่านั้น

**พูดง่ายเลยนะท่านประธาน**

**ว่าแต่จะแก้ปัญหายังไงล่ะเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **131**

**ตอนที่ 131 ตามหาผู้พิทักษ์ไร่ชาเขียว**

เกษตรกรปลูกพืชผลทำสงครามกับวัชพืชอยู่ทุกปี

เนื่องจากยิ่งใส่ปุ๋ยคุณภาพดีมากเพียงใด วัชพืชก็ยิ่งขึ้นเติบโตแออัดมากขึ้นตามกัน เพราะวัชพืชแย่งเอาธาตุอาหารของปุ๋ยไปด้วย

กรณีเลวร้ายที่สุดคือได้รับความเสียหายจากศัตรูพืช

เกษตรกรผู้ปลูกชาก็เช่นกัน พวกเขาต้องลำบากหลายอย่าง เช่น ต้องกำจัดวัชพืชขณะชายังเป็นต้นอ่อน จึงเป็นเหตุผลที่ใช้ยากำจัดวัชพืชกันในไร่ชาเขียว

พืชผลที่ใช้ยากำจัดวัชพืชมีมากมาย แต่ถ้าใช้กับชา จะมีปัญหาผิดกัน

เราไม่อาจล้างแล้วปอกเปลือกชาได้อย่างผลไม้ แต่จะนำใบชาไปต้มดื่มทั้งอย่างนั้น

ผู้คนชื่นชอบสินค้าชาเขียวหลากหลายรูปแบบเพราะดีต่อสุขภาพ ทว่าต้นชาที่พวกเขานำใบมากินเข้าไปทั้งอย่างนั้นกลับโดนยาฆ่าแมลง

จึงเป็นสาเหตุที่ผู้บริโภคเบือนหน้าหนีชาเขียว เพราะกังวลว่าจะปนเปื้อนยาฆ่าแมลง แม้แต่เกษตรกรที่ปลูกชาออร์แกนิกยังพลอยได้รับผลกระทบไปด้วย

สมัยเป็นเออี ผมเคยทำการตลาดให้ผลิตภัณฑ์ออร์แกนิก มีชาเขียวรวมอยู่ในนั้นด้วย

เกษตรกรปลูกชาได้มากตามต้องการโดยไม่พึ่งยากำจัดวัชพืช และไม่ได้ใช้วิธีเพาะปลูกที่เป็นมิตรกับสิ่งแวดล้อมแบบทั่วๆ ไป

แต่ด้วยวิธีใช้สัตว์มาช่วยกำจัดวัชพืชกับแมลง

ได้ยินว่านั่นเป็นกรณีตัวอย่างที่ทำได้สำเร็จ หลังจากทดลองมาแล้วหลายวิธี

แน่นอนว่ามันเป็นเทคนิคใหม่ที่ยังไม่ได้นำมาใช้กันในเวลานี้

เป็นไอเดียที่คิดค้นขึ้นใหม่หลังเผชิญวิกฤติยาฆ่าแมลงไปแล้วสองสามปี

ถึงเวลาแล้วที่ผมจะนำวิธีการเพาะปลูกอันเป็นมิตรกับสิ่งแวดล้อมโดยใช้สัตว์มาปรับใช้กับที่ฮาดง นี่เป็นโอกาสได้ลบล้างข้อตำหนิเรื่องยาฆ่าแมลงในชาเขียว

แต่มีสิ่งที่ผมต้องทำก่อนเริ่มงานชิ้นนี้

\*\*\*

ผมไม่คิดว่ากุญแจช่วยไขภารกิจจะอยู่ใกล้ตัวขนาดนี้

ระหว่างทางกลับหลังไปพบแม่ชียอนฮวาที่วัดชีจัง ผมได้ยินจากโนแฮมีว่าพ่อเธอเลี้ยงแพะภูเขาอยู่

และสัตว์ที่ต้องนำมาใช้กับไร่ชาเขียวอันเป็นมิตรกับสิ่งแวดล้อมก็คือแพะภูเขานั่นเอง

มันมีเอกลักษณ์ตรงขนสีขาวกับสีเทาขึ้นเป็นรอยด่างไม่สม่ำเสมอกันหลายแห่ง ต่างจากแพะทั่วไปซึ่งมักมีขนสีดำหรือสีขาวปกคลุมทั้งตัว

เหตุที่ใช้แพะภูเขามาทำการเกษตรแบบเป็นมิตรกับสิ่งแวดล้อมได้นั้น ก็เพราะเอกลักษณ์เฉพาะตัวของมัน

ว่ากันว่าแพะภูเขาชอบกินหญ้าเหมือนสัตว์กินพืชชนิดอื่น และโปรดปรานหญ้าอ่อนๆ เป็นพิเศษ โดยเฉพาะโสนหางไก่ ซุกและเท้ายายม่อม จะกินอย่างเอร็ดอร่อยทีเดียว

ถ้าเราเอาแพะภูเขาไปปล่อยไว้ในไร่ชาเขียว ก็จะกำจัดวัชพืชได้โดยไม่ต้องพึ่งพาสารเคมี

ตอนแรกที่ได้ยินผมก็แอบสงสัยอยู่เหมือนกัน เพราะคิดว่าแพะภูเขาคงแทะกินทุกอย่างในไร่รวมถึงใบชาเขียวด้วย

ตอนเด็กๆ ผมเคยเห็นแพะกัดกินพืชผลทางการเกษตรหมดเกลี้ยง

จึงคิดไปว่าแพะภูเขาน่าจะมีนิสัยคล้ายกับแพะ แต่ตอนหลังถึงได้รู้ว่าเป็นเรื่องน่าทึ่งที่แพะภูเขาไม่ยอมกินใบชาเขียว เห็นว่ามันไม่ปลื้มรสขมซึ่งเป็นลักษณะเฉพาะตัวของชาเขียว

และมันยังเดินอย่างระมัดระวังมาก จึงไม่ทำไร่เสียหาย เลยเป็นสัตว์ที่จำเป็นต้องมีในไร่ชา

ผมอธิบายสถานการณ์กับโนแฮมีและขอร้องให้เธอพาไปพบพ่อ

ทีแรกผมเกรงใจที่ต้องเอ่ยปาก เพราะได้ยินมาว่าเธอไม่ได้ติดต่อไปหาพ่อเลย

แต่ดูเหมือนว่าจะผมจะวิตกกังวลเกินเหตุ

โนแฮมีตอบตกลงอย่างยินดี เธอว่าช่วงนี้ติดต่อกับพ่ออยู่บ่อยๆ

หลังงานวันเกิด เธอกับพ่อได้กลับมาสนิทสนมกันเหมือนเดิมแล้ว

อาจเพราะคิดว่าจะได้พบพ่อหลังจากห่างเหินกันมานาน เธอจึงดูตื่นเต้น

ผมเตรียมใบชาเขียวสดๆ ก่อนออกเดินทางไปเมืองฮัมยาง

ที่นั่นคือที่ตั้งฟาร์มแพะภูเขาของโน-คย็องชิก

“เมื่อเร็วๆ นี้ ฉันก็ได้ยินมาเหมือนกันว่าพวกเกษตรกรที่ปลูกชาเขียวงานเข้า”

โนแฮมีมองหน้าผมพลางเปรยขึ้น

“ถ้าเป็นคนเคยทำการเกษตรมาก่อน คงจะเข้าใจแหละ”

“หมายถึงเรื่องไหนเหรอคะ”

“ว่าทำไมถึงต้องใช้ยากำจัดวัชพืชน่ะครับ”

“จะทำงานเกษตรก็ต้องรบกับต้นหญ้านะคะ”

“แล้วพวกแพะภูเขาก็กินหญ้าพวกนั้นซะเรียบเลยนะ”

ผมพูดไปยิ้มไป

“ตอนแรกที่ฉันได้ยินจากท่านประธาน ก็ยังไม่อยากจะเชื่อเลยค่ะ”

“เรื่องอะไรเหรอครับ”

“ที่ว่าแพะภูเขาไม่กินใบชาน่ะค่ะ”

โนแฮมีแสดงสีหน้าบ่งบอกว่าแม้แต่ตอนนี้ก็ยังไม่ปักใจเชื่อ

“จริงอยู่ที่แพะภูเขามีนิสัยเรียบร้อยกว่าแพะ ถ้าเปรียบแพะเป็นผู้ร้าย แพะภูเขาก็คงเป็นเทวดาเลยละ เพราะมันอ่อนโยนเหมือนแกะนั่นแหละ แต่ว่ามันชอบกินหญ้ามากเลยนะ ถ้ามันเกิดคลั่งไคล้ใบชาเขียวขึ้นมา แล้วจะทำยังไงกันดีล่ะ”

“กลัวว่าภารกิจของอาจารย์อิมชีแบกจะไม่สำเร็จใช่มั้ยครับ”

“นิดหน่อยค่ะ คงเพราะฉันโตมากับแพะภูเขาด้วย คือยังไม่เคยเจอต้นพืชที่พวกมันทำเมินใส่เลยน่ะค่ะ”

“เดี๋ยวลองดูก็จะรู้เองครับ”

ผมเล่าถึงภารกิจที่อาจารย์อิมชีแบกมอบหมายให้เธอฟังแล้ว

เรื่องให้หาวิธีช่วยเหลือเกษตรกรไร่ชาผู้ประสบปัญหาเรื่องยาฆ่าแมลง

และทางออกของปัญหานี้ ก็อยู่ที่แพะภูเขาซึ่งพ่อเธอกำลังเลี้ยงอยู่

ตอนแรกเธอแสดงสีหน้างงๆ

แต่ตอนนี้ สีหน้าของเธอเปลี่ยนเป็นกังวลครึ่งหนึ่งคาดหวังครึ่งหนึ่ง

ผมค่อยๆ เนียนๆ เปลี่ยนเรื่องคุย

“คุณแฮมี เพิ่งกลับจากโซลมาใช่มั้ยครับ”

“ใช่ค่ะ”

ทันทีที่เอ่ยถึงโซล ใบหน้าเธอก็แดงก่ำ

“ได้ไปสำรวจข้อมูลมามั้ย เป็นยังไงบ้างครับ”

ผมไม่มีเวลาถามเรื่องนี้เพราะมัวยุ่งกับงานอื่นๆ

“ฉันไปพบคนรู้จักมาน่ะค่ะ”

“อ๋อ ไปพบใครมาเหรอครับ”

“อาจารย์ชาวต่างชาติที่รู้จักกันตอนเรียนมหาวิทยาลัยค่ะ เป็นคนมีความรู้เฉพาะด้านในเรื่องชาลึกซึ้ง ฉันมีเรื่องอยากถามอาจารย์ด้วยตัวเองน่ะค่ะ”

“อย่างงี้นี่เอง”

“อาจารย์เคยไปเรียนแลกเปลี่ยนที่ประเทศไต้หวัน ฉันนึกขึ้นได้ว่าเธอเคยเล่าว่ามีเพื่อนชาวไต้หวันทำไร่ชาอยู่คนนึงด้วยค่ะ”

“ไต้หวันเหรอครับ”

คำว่าไต้หวันทำเอาผมหูผึ่ง

“ใช่ค่ะ ที่ไต้หวัน พอไปถามดูแล้วก็ปรากฏว่าใช่จริงด้วย เขาทำไร่ชาเขียวอยู่ในไต้หวัน ถึงรู้จักกันตั้งแต่สมัยไปเรียนแลกเปลี่ยนแล้ว แต่ทุกวันนี้อาจารย์ยังติดต่อกับเพื่อนคนนั้นอยู่เลยค่ะ”

“งั้นอาจารย์คงได้ไปไต้หวันอยู่บ้างสินะ”

“เห็นว่าจะแวะไปที่นั่นปีละครั้ง ปีนี้ก็มีแผนใกล้จะออกเดินทางแล้วด้วยค่ะ”

“งั้นสินะ”

“พอเล่าว่ามีแผนการจะปลูกชา อาจารย์ยังบอกเลยว่า ถ้าต้องการความช่วยเหลือก็บอกได้เสมอ แถมยังบอกว่าจะแนะนำให้ได้รู้จักเพื่อนชาวไต้หวันด้วย”

“ตอนนี้อาจารย์คนนั้นยังสอนอยู่ในมหาวิทยาลัยหรือเปล่าครับ”

“ตอนนี้ลาออกจากงานสอนหนังสือมาเป็นนักเขียนแล้วค่ะ”

“เยี่ยมเลย หากมีโอกาส พวกเราอาจจะได้ไปไต้หวันด้วยกันในสักวันนะครับ”

“จริงเหรอคะ”

โนแฮมีทำหน้าตกใจ ดูเหมือนเธอไม่เคยคิดถึงเรื่องเดินทางไปไต้หวันมาก่อน

**จะไปทำชากันถึงไต้หวันเลยสินะ อยากรู้สูตร จะมีบอกมั้ยนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **132**

**ตอนที่ 132 ซื้อแพะภูเขาสักสิบตัวไหม**

เรามาถึงฮัมยางแล้ว ผมเห็นป้ายประกาศเขียนว่า ‘ยินดีต้อนรับสู่ฟาร์มแพะภูเขาของโน-คย็องชิก’

ทันทีที่เดินขึ้นมาบนเนินเขาก็เจอทุ่งหญ้า

“ถ้าเดินต่ออีกนิด ก็เจอบ้านของฉันแล้วค่ะ”

โนแฮมีพูดด้วยสีหน้าคึกคัก

ตั้งแต่ได้เป็นเกษตรกรภูเขาชีรี นี่เป็นครั้งแรกที่เธอได้กลับมาเยี่ยมบ้านซึ่งมีพ่อพักอาศัย

ตรงปากทางเข้าฟาร์ม ชายสวมหมวกปีกกว้างกำลังรอเราอยู่

“แฮมี!”

โน-คย็องชิกนั่นเอง

ลักษณะหน้าตาเขาดูเป็นคนดื้อรั้น แต่ยามมองลูกสาวพลางส่งยิ้มให้ หน้าตาที่ดูดื้อรั้นกลับจางหายไป

เผยให้เห็นสีหน้าเอื้ออารีคล้ายแกะ

“สบายดีมั้ย”

“หนูสบายดีค่ะ แล้วพ่อล่ะ”

“พ่อสบายดีอยู่แล้ว ว่าแต่คุณคนนี้คือคนที่ลูกพูดถึงน่ะหรือ”

“ยินดีที่ได้รู้จักครับ ผมชื่อคิมด็อกมย็องนะครับ”

“โน-คย็องชิกครับ”

พวกเราทักทายกันแล้วเข้าไปด้านใน ระหว่างทางได้พบใครหลายคนทำงานอยู่ในฟาร์ม

ฟาร์มมีขนาดใหญ่กว่าที่คิด

“ได้ยินว่าคุณทำการเกษตรอยู่ที่ฮาดงนี่”

“ใช่ครับ ผมกับคนรุ่นใหม่รวมพลังช่วยกันทำงานเกษตรอยู่ครับ”

“ไม่รู้ว่าได้ยินจากแฮมีหรือยัง พูดตามตรงคือผมไม่เห็นด้วยนะ เพราะรู้ดีว่าการทำสวนทำไร่ไม่ใช่งานง่ายๆ”

“พ่อนี่พูดจาเหลวไหลกับท่านประธานได้ยังไงคะ”

โนแฮมีพูดแทรกขณะเทเครื่องดื่ม

“ผมเข้าใจความรู้สึกคุณพ่อดี แล้วก็รู้ดีว่าการทำเกษตรเป็นเรื่องยากครับ”

“แฮมีเล่าให้ฟังแล้ว คุณอยากได้แพะภูเขาหรือครับ”

“ใช่ครับ ที่ผมมาหาคุณพ่อก็เพราะอยากขอแบ่งซื้อแพะภูเขา”

“ได้ยินมาว่าคุณดูแลกิจการฟาร์มโคนมที่ฮาดง แถมฟาร์มก็ใหญ่พอตัว เลยสงสัยว่าทำไมคุณถึงอยากได้แพะภูเขาล่ะ”

“ผมจะเตรียมทำงานชิ้นใหม่ อยากจะปลูกชาเขียวน่ะครับ”

“ชาเขียว? แล้วมันเกี่ยวอะไรกับแพะภูเขาล่ะครับ”

โน-คย็องชิกทำหน้าสงสัย

ผมบอกโนแฮมีว่าจะเล่ารายละเอียดให้ฟังตอนได้พบคุณพ่อแล้ว

ผมเริ่มอธิบายทีละเรื่อง

บอกเล่าโดยละเอียดตั้งแต่ปัญหาเรื่องยาฆ่าแมลงที่เพิ่งเกิดขึ้น ไปจนถึงวิธีปลูกแบบออร์แกนิกที่ใช้แพะภูเขา

“ความคิดเข้าท่าดีนะ จะใช้แพะภูเขาเป็นผู้พิทักษ์ไร่ชาเขียวน่ะหรือ”

โน-คย็องชิกคลายความสงสัย แววตาของเขากำลังเปล่งประกาย

“นี่พ่อก็รู้เรื่องนั้นเหมือนกันเหรอคะ”

โนแฮมีเอ่ยถามโน-คย็องชิก

“เรื่องอะไรหรือ”

“ที่ว่าแพะภูเขาไม่ชอบกินใบชาอะค่ะ”

“ไม่แน่ใจนะ พ่อก็รู้แค่ของที่มันชอบกินเท่านั้นแหละ”

“จะว่าไป พ่อก็พูดถูกเนอะ ก็มันยังไม่เคยมีโอกาสได้ลองกินใบชาเลย”

โนแฮมีหันมาหาผม

“คุณคงต้องตรวจสอบด้วยตัวเองแล้วล่ะค่ะ”

เธอบอกผม

“ได้ครับ”

ผมไปตรวจดูลักษณะการกินของแพะภูเขาที่คอกพร้อมโน-คย็องชิกกับลูกสาว ลองโยนใบชาที่พกมาจากฮาดงให้มันหนึ่งกำมือ มันคงได้กลิ่นเหม็นจึงหันกลับไปคาบหญ้าแห้งที่เคยกินตามปกติ

โน-คย็องชิกหัวเราะดังฮ่าๆ ด้วยสีหน้าเป็นเชิงว่าช่างน่าประหลาดใจซะจริง

โนแฮมีก็ระเบิดเสียงหัวเราะออกมาด้วยเช่นกัน

ส่วนผมก็หายกังวล กลายเป็นโล่งใจแทน

ตอนนั้นเองที่โน-คย็องชิกเอ่ยขึ้นด้วยสีหน้าวิตก

“นี่ผมคอยจัดส่งนมแพะภูเขาให้กลุ่มสหกรณ์การเกษตรละแวกนี้ด้วย เลยไม่ให้มันกินอาหารที่มียาปฏิชีวนะ”

“ผมได้ยินมาจากคุณแฮมีแล้วครับ ว่าคุณพ่อเลี้ยงแพะภูเขาด้วยแนวความคิดแบบไหน”

“ให้แบ่งขายแพะภูเขาน่ะ ไม่ยากหรอก ขอแค่คุณสัญญามาก่อนว่าจะดูแลอย่างดี ไม่ทิ้งๆ ขว้างๆ พวกมัน”

“แน่นอนครับ ผมอยากบอกสิ่งที่เกี่ยวกับเรื่องนี้กับคุณพ่อว่า ถ้าผมพิสูจน์ให้เห็นได้ว่าแพะภูเขาเป็นประโยชน์ต่อการปลูกชาเขียว ผมอยากเป็นพันธมิตรทางธุรกิจกับ ‘ฟาร์มโน-คย็องชิก’ ครับ”

“เป็นพันธมิตรทางธุรกิจกับผมหรือ”

“เพราะอย่างคุณพ่อว่า การเลี้ยงแพะภูเขามันเป็นงานของผู้ชำนาญ ผมไม่ได้อยากขอซื้อแพะภูเขามาเฉยๆ แต่อยากศึกษาวิธีจัดการและดูแลมันเพิ่มเติมด้วย ถ้าได้ซื้อพร้อมกับได้เรียนรู้ไปด้วยคงดี แน่นอนว่าผมจะขอรับผิดชอบค่าใช้จ่ายในส่วนนั้นเพิ่มเองครับ”

“ก็นะ ถ้าจะทำอย่างงั้น ผมก็ไม่รังเกียจหรอก”

โชคดีที่โน-คย็องชิกรับปากจะแบ่งขายแพะภูเขาให้กันอย่างยินดี การหารือเป็นไปอย่างราบรื่น

ใช่ว่าหลับหูหลับตาซื้อแพะภูเขามาแล้วจะแก้ปัญหาได้

ผมยังต้องคอยดูแลแพะภูเขาไปพร้อมๆ กันด้วย ขอเพียงตั้งใจทำให้ดี จะเป็นประโยชน์ต่อฟาร์มด้วยเช่นกัน

เพราะนอกจากนมที่ได้จากโคนมแล้ว เรามีโอกาสผลิตนมแพะภูเขาได้เหมือนกัน

ก่อนออกจากฟาร์มของโน-คย็องชิก ผมมีเวลาได้อยู่กับเขาตามลำพัง

เพราะโนแฮมีเดินไปดูไก่กับเป็ดที่เพิ่งนำเข้ามาในฟาร์ม

“อยากคุยอะไรต่อหรือครับ”

โน-คย็องชิกเอ่ยถามด้วยสีหน้าสงสัย

“อยากเล่าเหตุการณ์ที่ทำให้เราริเริ่มทำไร่ชาเขียวน่ะครับ ทั้งหมดเป็นเพราะคุณแฮมีช่วยไว้เลยนะ”

“เจ้าแฮมีของผมช่วยไว้หรือ หมายความว่ายังไงกัน”

ผมเล่าเรื่องที่บรรดาเกษตรกรภูเขาชีรีนำเสนอไอเทมธุรกิจตัวใหม่ให้เขาฟัง

และไอเดียของคุณแฮมีก็ได้รับคะแนนสูงสุด

“โห มีงานนำเสนอกันด้วยแฮะ ไม่เห็นแฮมีเล่าเรื่องสนุกๆ ทำนองนั้นให้ฟังบ้างเลย”

“ถ้าไม่มีคุณแฮมี ผมคงคิดไม่ออกหรอกครับ”

“ภูมิใจจังที่แฮมีออกหัวคิดได้ดีถึงขั้นนั้น ผมเอาแต่คัดค้านเพราะไม่ยักรู้ว่าแกชอบงานนี้มากขนาดนั้น รู้สึกละอายใจขึ้นมากะทันหันเลยนะเนี่ย ฮ่าๆ”

“ผมคิดว่าคุณแฮมีจะเป็นผู้นำทางการเกษตรของเกาหลีใต้ได้เลยครับ”

“ท่านประธานยอมรับในตัวแกซะขนาดนั้น หัวอกคนเป็นพ่อนี่ปลื้มใจจัง ผมฝากแกด้วยนะครับ”

โน-คย็องชิกยิ้มพลางตอบ

ผมเคยคิดเรื่องนี้ขณะสนทนากับโนแฮมีระหว่างกลับจากวัดชีจัง

ว่าเมื่อได้พบคุณพ่อของเธอ ผมจะบอกเขาเรื่องความสามารถกับศักยภาพในตัวลูกสาว

\*\*\*

ผมซื้อแพะภูเขาจากโน-คย็องชิกมาสิบตัว

เขาแวะมาสอนวิธีเลี้ยงดูแพะภูเขาที่ฟาร์มด้วยตัวเอง

คนงานในฟาร์มรวมถึงซอลคังอินเฝ้ามองพวกมันด้วยสีหน้าตกตะลึง

ขณะโน-คย็องชิกตั้งท่าจะกลับหลังจากบรรยายเสร็จ

“คุณพ่อครับ จะขอรบกวนอีกซักเรื่องได้มั้ย”

“ว่ามาได้เลยครับ”

ผมต้องจัดการแสดงรอบพิเศษต่อหน้าอิมชีแบก มีแผนการว่าจะปล่อยแพะภูเขาเข้าไร่ชาเขียวในวันนั้น

แต่พอได้ฟังการบรรยายไปครู่หนึ่ง ก็ไม่กล้าจัดการแพะภูเขาไปตามอำเภอใจ

ผมต้องการความช่วยเหลือจากผู้เชี่ยวชาญ

“ก็นะ ถ้าเป็นเรื่องนั้นน่ะไม่ยากหรอก เพราะอย่างที่ท่านประธานเคยบอกไว้ว่าถ้าทำสำเร็จด้วยดี ก็จะมาเป็นพันธมิตรทางธุรกิจกับผม แถมนี่ก็เป็นไอเดียของแฮมีเองด้วย ในฐานะคนเป็นพ่อก็ยินดีช่วยอยู่แล้วครับ”

“ขอบคุณครับ”

เมื่อพร้อมแล้ว ผมจึงโทรศัพท์หาอิมชีแบก

“นายหาทางออกได้แล้วหรือ”

“ใช่ครับ ผมเจอทางออกแล้ว จะไปพบอาจารย์เร็วๆ นี้นะครับ”

“ชักอยากรู้แล้วสิ ว่านายจะตอบยังไง”

“ตั้งตารอได้เลยครับ”

สองสามวันให้หลัง เรามุ่งหน้าสู่ไร่ชาเขียวของอิมชีแบก

อิมชีแบกทำหน้าประหลาดใจเมื่อได้เห็นแพะภูเขา

“นี่มันตัวอะไรกัน แพะหรือ”

“แพะภูเขาครับ”

“อย่าบอกนะ ว่านายจะเอาเจ้าพวกนี้ไปปล่อยในไร่ชาเขียวของฉัน”

“ครับ ใช่แล้ว”

โน-คย็องชิกปล่อยแพะภูเขาเดินเข้าไร่ชาเขียว

อิมชีแบกหน้าถอดสี

สีหน้าของเขาอ่านได้ว่า... ถ้าไร่ชาถูกทำลายย่อยยับป่นปี้ จะทำยังไง

**ลุ้นเลยย อย่ากินชาเขียวนะลูกก**

**ขอให้ภารกิจสำเร็จ!!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **133**

**ตอนที่ 133 ทำการตลาดกู้คืนความไว้วางใจ**

แพะภูเขาเดินเตร่อยู่ในทุ่งชาเขียว

ทุกคนรวมทั้งอิมชีแบกกำลังเดินตามพวกมัน

“แปลกใจจัง ไม่เห็นมันกินใบชาเลยค่ะ”

โนแฮมีพูดขึ้นขณะดูแพะภูเขา

คนอื่นๆ ก็มองแพะภูเขาด้วยสายตาประหลาดใจเช่นกัน

“โฮ่ๆ ไม่ยอมกินใบชาจริงด้วย”

อิมชีแบกพูดพึมพำกับตัวเอง

ฝูงแพะภูเขามีแววตาใสซื่อ เดินเล่นอยู่ในไร่ชาอย่างอิสระ

ไร่ชาของอิมชีแบกดูโปร่งสบายตา เนื่องจากเขาปลูกต้นชาไว้โดยเว้นระยะให้ไม่หนาแน่นเกินไป

เพราะวางแผนให้เป็นมิตรกับสิ่งแวดล้อมตั้งแต่แรก

เป็นสภาพแวดล้อมที่เอื้อให้ฝูงแพะภูเขาได้เดินเล่น

“แพะภูเขานี่เป็นผู้พิทักษ์ไร่ชาเขียวสินะ”

อิมชีแบกมองผม ถึงปากพูดเช่นนั้น แต่แววตาเขายังดุดันเหมือนเดิม

สีหน้าเหมือนยังค้างคาใจกับบางอย่าง

“ไม่ยักรู้ว่าแพะภูเขาจะทำหน้าที่อย่างงั้นได้ด้วย แค่ปล่อยแพะภูเขาไว้สักสองสามตัว ก็ไม่ต้องกังวลเรื่องวัชพืชแล้ว แต่ก็เป็นปัญหาอยู่ดีแหละ”

ผมฟังเขาเงียบๆ

“ที่แล้วมา ฉันไม่เคยใช้ปุ๋ยเคมีหรือยาฆ่าแมลงเลย ใส่ปุ๋ยหมักที่เป็นมิตรกับสิ่งแวดล้อมมาตลอด เลยช่วยรักษาหน้าดินไว้ได้ สร้างดินให้ไส้เดือนและแมลงกระชอนได้อยู่อาศัย วัชพืชบางชนิดก็เป็นประโยชน์ต่อการปลูกชาเขียวประมาณนึงเลยนะ มันช่วยป้องกันแมลงอย่างพวกเพลี้ยอ่อนที่จ้องจะเกาะกินยอดอ่อนชาเขียวน่ะ”

อิมชีแบกพูดขึ้นขณะมองแพะภูเขาที่กำลังเล็มหญ้าอยู่ในทุ่งชาเขียว

“ถ้าใช้วิธีปลูกพืชคลุมดิน ก็จะช่วยแก้ไขเรื่องที่อาจารย์กังวลได้ครับ”

“ปลูกพืชคลุมดินน่ะหรือ…”

ที่เขาทำหน้าสงสัยนั้นไม่ได้ทำเกินกว่าเหตุ

วิธีการปลูกพืชคลุมดินหมายถึงการปลูกต้นหญ้าตามสวนหรือตามขั้นบันได เพื่อป้องกันการพังทลายของหน้าดิน โดยจงใจเลี้ยงดูต้นหญ้าเอาไว้เพื่อช่วยปรับปรุงสภาพดิน อีกทั้งยังนำหญ้าเหล่านั้นมาทำเป็นปุ๋ยได้ด้วย นักวิจัยกำลังศึกษาค้นคว้าวิธีเพาะปลูกแนวอนุรักษ์สิ่งแวดล้อมกันอย่างแพร่หลาย

เป็นวิธีที่เกษตรกรผู้เคยปลูกชาเขียวโดยใช้ประโยชน์จากแพะภูเขานำมาประยุกต์ใช้ในไร่ชาหลังจากได้ลองผิดลองถูกกันมาแล้ว

เนื่องจากในช่วงที่ผมย้อนเวลามานี้ยังไม่มีการใช้เทคนิคการเพาะปลูกชาเขียวโดยใช้แพะภูเขา เขาจึงทำหน้าประมาณว่าวิธีที่ผมพูดเป็นเรื่องแปลกประหลาด

“เป็นวิธีที่เราตั้งใจหว่านเมล็ด เช่น ต้นโคลเวอร์ หญ้าหางหมาจิ้งจอก [1] และหญ้าเฟสตูกา [2] พวกนี้จะมีลำต้นเตี้ยกว่าวัชพืชพันธุ์อื่นและจะมีรากงอกอยู่บริเวณผิวดินครับ”

สีหน้าของอิมชีแบกเพิ่งแจ่มใสขึ้นเอาก็ตอนนั้น

“ใช้วิธีให้แพะภูเขาช่วยจัดการปัญหาพวกวัชพืชลำต้นสูงๆ แล้วก็ให้พืชต้นเตี้ยอย่างโคลเวอร์ช่วยปกป้องยอดอ่อนชาเขียวและรักษาหน้าดิน แบบนี้ก็ป้องกันแมลงศัตรูพืชอย่างเพลี้ยอ่อนที่จ้องจะกินยอดอ่อนของชาเขียวได้ด้วยสินะ”

ช่างฉลาดและมีไหวพริบสมกับเป็นผู้เชี่ยวชาญจริงๆ เขาพูดคล่องราวกับว่าจับทางได้แล้ว

“แถมอาจมีผลพลอยได้ตรงแบคทีเรียไรโซเบียมที่รากของต้นโคลเวอร์ช่วยตรึงไนโตรเจน [3] ในอากาศให้อีกด้วยนะครับ”

“ฉันว่าถ้าเอาวิธีการนี้ไปบอกต่อกับพวกเกษตรกรไร่ชาเขียว ก็น่าจะเกิดผลดีนะ”

“ผมก็คิดเหมือนกับอาจารย์เลยครับ”

อิมชีแบกยิ้มอย่างสดใส เป็นครั้งแรกที่ผมเห็นเขายิ้ม

“ข่าวลือนั่นเป็นความจริงสินะ”

“ข่าวลือเหรอครับ”

“ก็ที่ว่านายเป็นคนชุบชีวิตครอบครัวชาวสวนชาวไร่ที่ใกล้ตายไง”

เขาพูดพลางยิ้มร่าเริง

เมื่อสาธิตจบแล้ว โน-คย็องชิกต้อนแพะภูเขากลับฟาร์ม

อิมชีแบกเชิญผมกับโนแฮมีเข้าไปข้างใน

ผมนั่งเผชิญหน้ากับเขาโดยวางชาอุ่นๆ คั่นตรงกลาง

อิมชีแบกแสดงสีหน้าอ่อนโยนผิดกับครั้งแรก

เราใช้เวลาพูดคุยอย่างเป็นกันเอง ว่าด้วยเรื่องการปลูกชาเขียวโดยใช้แพะภูเขา

แต่ทว่าเขายังเก็บงำถ้อยคำว่าจะรับผมกับโนแฮมีเป็นลูกศิษย์

คล้ายว่าเขายังมีเรื่องอื่นติดค้างในใจ

“ไอเดียของนายน่าทึ่งมาก ถึงปลูกชาเขียวมานาน แต่ฉันกลับยังคิดริเริ่มถึงขนาดนั้นไม่ได้เลย”

“ชมกันเกินไปแล้วครับ”

“ฉันจะรับพวกนายเป็นศิษย์ตามสัญญา แต่ยังติดใจอยู่อย่าง”

“เรื่องไหนเหรอครับ”

“สถานการณ์ของครอบครัวคนทำไร่ชาเขียวตอนนี้ไม่ดีเอาซะเลย ถึงจะเผยแพร่วิธีการทำไร่แบบที่นายคิดขึ้นใหม่ให้เกษตรกรพวกนั้น แต่ฉันยังเป็นห่วงอยู่ดี สงสัยคงต้องใช้เวลาอีกนาน กว่าจะกอบกู้ความไว้วางใจที่สูญเสียไปแล้วคืนมาได้น่ะ”

ผมกำลังเดาอยู่ว่าเขากังวลเรื่องอะไร

และผมก็ได้รับรู้แล้ว

มองอีกมุม เรื่องนี้สำคัญยิ่งกว่าการได้เรียนเรื่องชาเขียวซะอีก

“เดี๋ยวพวกเราจัดการเรื่องนั้นให้เองครับ”

“นายจะช่วยจัดการเนี่ยนะ”

อิมชีแบกถามเสียงสูง

โนแฮมีเองก็หันมาจ้องมองผม

ทั้งคู่เบิกตากลมโตเหมือนกระต่ายยามตกใจ

“ผมก็กังวลเรื่องเดียวกับอาจารย์แหละครับ”

“นายก็คิดเหมือนกันสินะ นั่นสิ แล้วมีแผนสำรองมั้ยล่ะ”

อิมชีแบกเงยหน้าถาม

“ยังเร็วเกินไปที่จะบอกกันตอนนี้น่ะครับ ต้องขอเวลาคิดทบทวนอีกหน่อย แต่ก่อนอื่นผมอยากรบกวนอาจารย์เรื่องนึงครับ”

“อะไรล่ะ ว่ามาสิ”

“ช่วยเรียกรวมตัวชาวไร่ที่ปลูกชาเขียวในฮาดงให้หน่อยนะครับ”

“เรื่องนั้นไม่เห็นจะยากตรงไหน”

อิมชีแบกคือผู้ปลูกชาเขียวรุ่นที่สี่ในฮาดง

ผมทราบดีว่าเขาสนิทสนมกับครอบครัวเกษตรกรไร่ชาเขียวในพื้นที่นี้อย่างแน่นแฟ้น

“หลังจากแก้ปัญหานี้ได้ จะขอมาเรียนรู้เทคนิคเกี่ยวกับชาเขียวกับอาจารย์นะครับ”

“ถ้านายจัดการปัญหานั้นได้ ฉันเองก็อยากตั้งใจสอนนายสุดกำลังเหมือนกัน”

“ขอบคุณครับ”

อิมชีแบกออกมาส่งพวกเราด้านนอก

ถ้าเป็นเมื่อก่อน นับว่านี่เป็นฉากที่คาดไม่ถึง

“ขอถามได้มั้ยคะ ว่าจะใช้วิธีไหน”

โนแฮมีเอ่ยถามด้วยสีหน้าอยากรู้อยากเห็นเต็มที่

“เราต้องลองหาวิธีไปพร้อมกันสิ ผมกะว่าจะเรียกประชุมทันทีที่เรากลับไปถึงสำนักงานครับ”

“ประชุมหรือคะ ไอ้เราก็เข้าใจว่าท่านประธานมีแผนการเตรียมไว้แล้วซะอีก”

“ผมมองว่าต่อให้มีไอเดียดีแค่ไหน ก็ควรเอามาปรับปรุงกันในที่ประชุมอีกทีครับ เพราะอาจมีบางเรื่องที่ผมคิดไม่ถึงก็ได้”

“จะว่าไป ท่านประธานก็พูดถูกค่ะ”

“ระหว่างกลับไปสำนักงาน คุณแฮมีลองช่วยคิดและออกความเห็นหน่อยนะครับ”

“ได้ค่ะ”

**โธ่ ท่านประธาน อยากรู้แล้วว่าจะทำยังไง**

**ลุ้นทุกตอนเล้ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **134**

**ตอนที่ 134 กำเนิดอีเวนต์งานแต่งในไร่ชาเขียว**

พวกเราจมอยู่ในห้วงความคิดขณะเดินทางกลับสำนักงาน

เมื่อกลับมาถึงแล้ว ผมขอให้ฮันกีทัก หัวหน้าฝ่ายธุรการเรียกทุกคนเข้าประชุมในทันที

พักแทโฮ เจ้าหน้าที่ฝ่ายธุรการออกไปทำงานข้างนอก พนักงานทุกคนยกเว้นเขามารวมตัวกันในห้องประชุม

ก่อนอื่น ผมแจ้งว่าจะไปเรียนรู้เทคนิคการทำชาเขียวกับอาจารย์อิมชีแบกผู้เป็นมือหนึ่งของเรื่องนี้ในฮาดง

เล่าเรื่องการปลูกชาเขียวโดยใช้แพะภูเขาโดยสรุป

และเสริมว่ามีแผนการนำแพะภูเขาเข้ามาอยู่ในฟาร์มเกษตรกรภูเขาชีรี

โดยไม่เพียงนำแพะภูเขาเข้ามาช่วยทำไร่ชาเขียวแบบออร์แกนิกเท่านั้น แต่ยังให้เป็นโมเดลธุรกิจใหม่ช่วยยกระดับผลิตภัณฑ์นมของกลุ่มเกษตรกรภูเขาชีรีด้วย

“ตามที่เราได้คัดเลือกจากการนำเสนอของกลุ่มเกษตรกรภูเขาชีรี โมเดลธุรกิจตัวใหม่ของเราคือชาเขียว แน่นอนว่าผมไม่ได้หวังจะเห็นชัยชนะจากการทำชาเขียวแต่เพียงอย่างเดียว แต่ได้วางแผนสร้างสินค้าตัวใหม่ที่ผสมรวมกับผลิตภัณฑ์นมด้วย แต่เราติดปัญหาอยู่อย่างหนึ่งที่ต้องแก้ไขกันก่อนครับ”

ผมอธิบายถึงสถานการณ์ในเวลานี้ที่ชาวไร่ชาเขียวในฮาดงเผชิญอยู่

วิกฤติยาฆ่าแมลงที่ทำให้เกษตรกรชาเขียวพากันกลัดกลุ้ม

“นี่ไม่ใช่เป็นงานช่วยเหลือชาวเกษตรผู้ปลูกชาเขียวแบบทั่วๆ ไป แต่ยังเป็นโอกาสที่กลุ่มเกษตรกรภูเขาชีรีจะได้รวมพลังกับชาวไร่ชาเขียวในฮาดงด้วยครับ”

“ผมก็เห็นด้วยกับเรื่องนี้นะ เพราะถึงได้เรียนรู้เทคนิคเรื่องชาเขียวกับอาจารย์อิมชีแบกและพัฒนาผลิตภัณฑ์ใหม่ออกมา แต่ก็จะติดปัญหาเรื่องไม่มีคนต้องการซื้อชาเขียวอยู่ดี”

ฮันกีทักมองหน้าเพื่อนร่วมงานพลางพูดขึ้น

เป็นอย่างที่เขาว่า

เราไม่สามารถเข้าถึงผู้บริโภค เพราะพวกเขาสูญเสียความเชื่อมั่นเนื่องจากวิกฤติยาฆ่าแมลงในชาเขียวไปเรียบร้อยแล้ว

การกอบกู้ความเชื่อมั่นคือภารกิจเร่งด่วน

โนแฮมีเอ่ยขึ้นก่อน

“ฉันรู้ว่าเกษตรกรที่ปลูกชาเขียวไม่ได้ใช้ยาฆ่าแมลงกันทุกราย น่าจะใช้กันอยู่กลุ่มเดียว แต่สื่อก็นำเรื่องนี้ไปเล่นข่าวใหญ่โต เพราะขนาดอาจารย์อิมชีแบกเองยังปลูกชาเขียวแบบออร์แกนิกเลย”

ทุกคนพยักหน้ารับคำพูดของเธอ

“เราทำโฆษณาเป็นบทสัมภาษณ์เกษตรกรที่เคยปลูกชาเขียวแบบออร์แกนิกออกมาเผยแพร่กันดีมั้ยคะ”

“ถ้าพูดถึงโฆษณา ใช่โฆษณาเพื่อบริการสาธารณชนหรือเปล่าครับ”

ฮันกีทักถาม

“ใช่ค่ะ อยากให้ออกมาในรูปแบบนั้นแหละ”

“ไม่ใช่ว่าไอเดียนี้ฟังดูแย่หรอกนะ แต่ผมรู้สึกว่าเราลงทุนเกินไป แถมพวกเราเองก็ไม่ใช่มูลนิธิเพื่อสังคมอะไรทำนองนั้นด้วย”

มินซอกออกความเห็น

“แล้วถ้าลองแบบนี้ล่ะ คือต่อยอดจากงานทัศนศึกษาฟาร์มภูเขาชีรี การทัศนศึกษาไร่ชาเขียวน่าจะช่วยฟื้นฟูภาพลักษณ์อันดีกลับมาได้ อย่างที่คุณแฮมีพูด ว่ามีชาวไร่ที่ปลูกชาเขียวแบบออร์แกนิกอยู่หลายแห่งไงครับ” เขาเสนอไอเดียใหม่

“ผมเห็นด้วยกับที่หัวหน้าแพกบอกนะ เพราะผลตอบรับของงานทัศนศึกษาฟาร์มตอนนั้นออกมาดีเกินคาด สมมติถ้ามีแพะภูเขาเดินอยู่ในไร่ชาเขียวด้วย เด็กๆ คงชอบเลยแหละครับ”

ช็อนฮีซอกจากฝ่ายดูแลเว็บช็อปปิ้งออนไลน์เป็นคนพูด

เขาเสริมอีกว่าจะนำแพะภูเขามาใช้ในงานทัศนศึกษาไร่ชาเขียว

“ผมว่าเป็นไอเดียที่เหมาะดีเหมือนกัน เพราะงานทัศนศึกษาเป็นไอเทมที่ผ่านการพิสูจน์มาแล้ว ผมว่าคนคงตอบรับงานทัศนศึกษาไร่ชาเขียวในทางบวกเช่นกัน ทำโฆษณาได้ค่อนข้างง่ายด้วยครับ”

ฮันกีทักกล่าว

ผมสงสัยคำพูดท่อนสุดท้ายของเขา

“ที่ว่าทำโฆษณาได้ง่าย หมายถึงยังไงเหรอครับ”

“ตอนนี้เรากระจายสินค้านมจากฟาร์มไปตามร้านกาแฟในพูซาน แทกูและกวางจูแล้ว หมายความว่าถ้าได้แปะโปสเตอร์ตามร้านค้าที่ร่วมงานกัน เราก็มีโอกาสได้โฆษณาอย่างง่ายดายเลยครับ”

“นั่นเป็นความคิดที่เจ๋งมากเลย”

ช่วงแรก เราเชิญชวนลูกค้าผู้ซื้อผลิตภัณฑ์นมมาที่ฟาร์มก่อน

ต่อมามีคนสมัครเพิ่มขึ้น งานทัศนศึกษาฟาร์มก็กลายเป็นต้นแบบการนำพาลูกค้าเข้าร้านตามไปด้วย

ร้านกาแฟที่รับเอาผลิตภัณฑ์นมจากฟาร์มไปนั้นยอมติดโปสเตอร์งานทัศนศึกษาฟาร์มด้วยความเต็มใจ

มีแนวโน้มว่างานทัศนศึกษาไร่ชาเขียวจะได้รับความสนใจเช่นเดียวกัน ขาดก็แต่องค์ประกอบทำใจสั่นไหว คล้ายยังต้องหาทางเข้าหาลูกค้าทางด้านความรู้สึก

ผลิตภัณฑ์นมของฟาร์มมีส่วนผสมที่ลูกค้านึกอยากทำความรู้จัก

เป็นความอยากรู้อยากเห็นเกี่ยวกับผลิตภัณฑ์นมของฟาร์มเพียงแห่งเดียว

งานทัศนศึกษาไร่ชาเขียวทั่วไปยังไม่เร้าใจมากพอ

“ผมมีไอเดียอย่างนึงแหละครับ”

ผมพูดพลางมองหน้าเพื่อนร่วมงาน

โนแฮมีมองหน้าผม เธอทำตาเป็นประกาย

“ผมเองก็เห็นด้วยที่เราจะพาคนเข้ามาในไร่ชาเขียว ถ้าได้มาเห็นชาวไร่ปลูกชาเขียวแบบออร์แกนิกกับตา ก็น่าจะขจัดความคลางแคลงใจไปได้ แต่แทนที่จะจัดทัศนศึกษาไร่ชาเขียวกันปุบปับ ผมอยากจัดงานอีเวนต์สักครั้งน่ะครับ”

“อีเวนต์เหรอครับ”

ฮันกีทักหูผึ่งและถามกลับ

“ครับ เป็นอีเวนต์งานแต่งครับ”

“งานแต่ง?”

มินซอกกับช็อนฮีซอกตะโกนพร้อมกัน

“จัดงานแต่งกันในไร่ชาเขียวน่ะครับ จะเปิดรับสมัครคู่บ่าวสาวผู้เตรียมตัวจัดงานแต่งหรือคู่รักที่แต่งงานกันไปนานแล้วก็ได้ เราจะคัดเลือกมาคู่หนึ่ง ให้มาจัดพิธีแต่งงานกันในไร่ชาเขียว ทุกคนคิดยังไงกันบ้างครับ"

“ดีเลยนะ ถ้าให้ชาวเน็ตช่วยโหวตคัดเลือกคู่รัก ก็น่าจะเป็นประเด็นให้คนพูดถึงได้ครับ”

ฮันกีทักพูดด้วยสีหน้าอารมณ์ดี

“ส่วนงานเลี้ยงฉลองก็จัดที่ฟาร์มของพวกเราด้วยเลย ดีมั้ยคะ”

โนแฮมีพูดยิ้มๆ

“จัดพิธีแต่งงานที่ไร่ชาเขียวและจัดงานเลี้ยงฉลองกันในฟาร์ม เห็นภาพเลยครับ!”

มินซอกกับช็อนฮีซอกตะโกนลั่นพลางมองหน้ากัน

สีหน้าบอกว่าถูกอกถูกใจ

“ไอเดียนี้น่าจะดึงดูดความสนใจของผู้คนได้นะ ผมเห็นด้วยกับไอเดียจัดงานแต่งงานที่ไร่ชาเขียวครับ”

ฮันกีทักพูดพร้อมมองหน้าทุกคน

ทุกคนรวมทั้งตัวเขาเห็นดีเห็นงามกับการจัดอีเวนต์งานแต่ง

“คงต้องเริ่มวางแผนกันตั้งแต่ตอนนี้เลยแหละ เดี๋ยวฝ่ายธุรการจะรับผิดชอบตั้งแต่เรื่องคิดคำขายเด็ดๆ ไปจนถึงเรื่องออกแบบเองครับ”

ฮันกีทัก หัวหน้าฝ่ายธุรการพูดขึ้น

“ส่วนทางเราจะหาวิธีแจ้งข่าวผู้คนผ่านทางอินเทอร์เน็ตนะครับ”

มินซอก หัวหน้าฝ่ายดูแลเว็บช็อปปิ้งออนไลน์พยักหน้าให้ช็อนฮีซอก

“ผมกับคุณโนแฮมีจะรับผิดชอบติดต่อประสานงานสถานที่และขอความร่วมมือจากเกษตรกรนะครับ”

ผมพูดพลางมองโนแฮมี

เธอพยักหน้า

“อ้อ จริงสิ เดี๋ยวพวกเราจะไปคุยกับทีมฟาร์มด้วยค่ะ”

โนแฮมีพูดด้วยน้ำเสียงสดใส

“นั่นอาจเป็นเรื่องสำคัญอันดับหนึ่งเลยก็ได้ เพราะถึงเป็นงานเพิ่มยอดขายให้ฟาร์ม แต่ก็นับว่าเป็นภาระอยู่เหมือนกัน”

ฮันกีทักกล่าวด้วยรอยยิ้ม

“ว่าแต่ว่าพวกเราจะทำอาหารจัดเลี้ยงไหวหรือเปล่าครับ”

มินซอกถามด้วยสีหน้าสงสัย

“เรามีพิซซ่าของคุณซอลมินจู น่าจะโอเคแล้วนะ ทั้งพิซซ่า ทั้งโยเกิร์ต ไหนจะไอศกรีมอีก”

“ผมก็คิดอยู่เหมือนกัน แต่รู้สึกเหมือนจะไม่เข้ากับงานแต่งยังไงไม่รู้”

คำพูดของฮันกีทักกับมินซอกทำเอาทุกคนหัวเราะท้องแข็ง

อีเวนต์งานแต่งในไร่ชาเขียวได้ถือกำเนิดขึ้นแล้ว

**ไอเดียดีเลยนะ ต้องทำให้ไร่ชาวเขียวดูเร้าใจสินะ5555**

**รอดูเลยว่าจะออกมาเป็นแบบไหน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **135**

**ตอนที่ 135 รวมตัวเกษตรกรไร่ชาเขียว**

ชาวไร่ชาเขียวในเขตฮาดงมารวมตัวอยู่ในที่เดียวกัน

เป็นสถานที่ซึ่งอาจารย์อิมชีแบกช่วยจัดหาให้

“ผมชื่อคิมด็อกมย็อง ทำเกษตรอยู่ในฮาดงครับ”

ชาวไร่หลายสิบคนกำลังจ้องหน้าผม

สีหน้าไม่สดชื่นเท่าไหร่นัก

ท่าทางนั้นบอกให้รู้ว่าทุกคนจำใจมารวมตัวเพราะคำขอร้องของอิมชีแบก

“วิกฤติยาฆ่าแมลงที่เพิ่งเกิดขึ้นไม่นานมานี้คงทำให้พวกคุณทุกข์ใจกันมาก และผมก็ทราบดีว่ามีไร่หลายแห่งที่ต่อให้ปลูกชาเขียวแบบออร์แกนิกแล้ว ก็ยังไม่วายได้รับผลกระทบ เหตุผลที่ผมเชิญพวกคุณมาก็เพื่อปรึกษาหารือเรื่องแผนกอบกู้ความไว้วางใจครับ”

“แล้วคุณจะกู้ความไว้วางใจที่หายไปแล้วกลับมาได้ยังไง”

ชาวไร่คนหนึ่งถามขึ้นด้วยน้ำเสียงท้อใจ

“ผมมีวิธีแหละครับ”

คำว่า<i>มีวิธี</i>ทำเอาผู้คนส่งเสียงเอะอะโวยวาย

“คือจะเปลี่ยนไร่ชาเขียวทุกแห่งในฮาดงให้เป็นไร่ออร์แกนิกครับ”

“ใช่ว่าที่พวกเราไม่ทำสวนออร์แกนิกเพราะไม่รู้ข้อดีของมันนะ แต่ถ้าทำแบบออร์แกนิก เราจะได้ผลผลิตน้อยลง แถมยังต้องจ่ายค่าแรงสูงมาก สรุปได้ว่าเราจะมีโอกาสทำกำไรน้อยลงน่ะครับ”

ชาวไร่คนเดิมกล่าวขึ้น

“ผมเข้าใจเรื่องนั้นดีและมีแผนการแก้ปัญหาเรื่องนั้นแล้ว นั่นคือวิธีการใช้แพะภูเขาครับ”

“หมายถึงว่าจะใช้งานสัตว์มาช่วยในไร่ชาเขียวน่ะหรือ”

“ครับ ถูกต้องเลย”

“เพิ่งเคยได้ยินเรื่องใช้แพะภูเขาระหว่างปลูกชาเขียวเป็นครั้งแรกเลยนะเนี่ย”

“อาจารย์อิมชีแบก ขอเชิญออกมาด้านหน้าหน่อยครับ”

ผมเรียกอาจารย์อิมชีแบกผู้นั่งอยู่แถวหน้าสุด

ก่อนการประชุมวันนี้ ผมได้ปรึกษาและเห็นพ้องกับเขา

นี่เป็นเรื่องที่ผมไม่อาจพูดคุยทางโทรศัพท์กับชาวไร่ทีละคน

ต้องให้ผู้คนมานั่งรวมกันแล้วค่อยพูดกันต่อหน้า จึงจะเกิดพลังโน้มน้าวใจ

อิมชีแบกเดินออกมายังแท่นประชุม

ผมสละพื้นที่ให้เขาชั่วคราว

“ที่คุณคิมด็อกมย็องพูดน่ะเป็นเรื่องจริง ผมเคยเห็นมาแล้วเต็มสองตา เราปลูกชาเขียวโดยให้แพะมาช่วยได้ครับ”

เขาเอ่ยถึงการวิธีการปลูกพืชคลุมดินอีกด้วย เกษตรกรปลูกชาต่างตั้งใจฟังเขา

“สมมติว่าเราใช้วิธีการปลูกพืชคลุมดินกับเลี้ยงแพะภูเขา แล้วเราจะไปหาแพะเอาแบบปุบปับได้จากที่ไหนกัน”

ถึงคราวผมออกโรง

“ผมรู้จักคนที่จะจัดหาแพะภูเขาให้พวกเราได้ครับ”

“ไม่ได้อยากจะขัดนะ แต่มีชาวไร่บางคนที่รู้สึกว่าการจะให้แพะภูเขาเข้ามาอยู่ในไร่กะทันหันมันคือภาระ”

“ถ้าทุกคนที่มารวมตัวกันตรงนี้สัญญาว่าจะทำเกษตรแบบออร์แกนิก เราจะรับผิดชอบเรื่องดูแลแพะภูเขาให้เองครับ”

“ก็นะ ถ้าคุณช่วยได้ถึงขนาดนั้น พวกเราก็ยินดีเลยละ แต่นี่คงไม่ได้ทำให้ฟรีๆ หรอกใช่มั้ยล่ะ”

“เรากะจะรับชาเขียวเป็นของตอบแทนที่ช่วยดูแลแพะครับ ถ้าทุกคนเห็นด้วยนะ”

ผมได้ยินเสียงอึกทึก

อิมชีแบกสบตาผม

แสดงสีหน้าคล้ายอยากพูดบางอย่าง

“ฉันคิดว่าเงื่อนไขนี้ไม่ได้แย่เลย พ่อหนุ่มคนนี้วางแผนจะทำผลิตภัณฑ์ต่างๆ โดยใช้ชาเขียวในเมืองฮาดง ถ้างานนี้สำเร็จเรียบร้อย มันก็เป็นเรื่องดีสำหรับทุกคนนะ”

ดวงตาของอิมชีแบกเป็นประกาย

หลายคนแสดงสีหน้าเห็นด้วยกับเขา

“ที่ลุงพูดน่ะ ก็ถูกต้องอยู่หรอก ชาวไร่ชาเขียวทุกคนเขาก็เห็นว่าดีแล้วที่เราจะปรับไปทำไร่ออร์แกนิก แถมที่ได้ข้อเสนอถึงขั้นนั้น ถือว่าไม่เลวเลย แต่ผมสงสัยว่าแล้วเราจะดึงดูดความสนใจได้หรือ เพราะลูกค้าประจำหายหน้ากันไปหมดตั้งนานแล้ว”

“เรามีทางออก”

อิมชีแบกหันไปพูดกับทุกคนด้วยน้ำเสียงมั่นใจ

“พ่อหนุ่มคนนี้จะช่วยจัดการเรื่องนั้นให้ด้วย”

อิมชีแบกมองผมพลางพูดขึ้น

สายตาทุกคนหันมาทางผม

ผมเล่ากลยุทธ์กอบกู้ความไว้วางใจกับพวกเกษตรกร

คำพูดที่ว่าจะจัดอีเวนต์งานแต่งในไร่ชาเขียวทำเอาปฏิกิริยาโต้ตอบอันหลากหลายหลั่งไหล

ต่างคนก็ต่างความคิด มีตั้งแต่ปฏิกิริยาเชิงลบ ค้านว่าไม่น่ามีคนมาสมัคร ไปจนถึงปฏิกิริยาเชิงบวกที่ชื่นชมว่าเป็นไอเดียแปลกใหม่

ทันทีที่เริ่มพูดคุยกันมากขึ้น อิมชีแบกก็ออกมายืนตรงแท่นประชุมอีกครั้ง

แสดงสีหน้าเคร่งขรึมเหมือนต้นไม้

“งั้นพวกนายก็ลองออกไอเดียกันมาสิ นี่มันใช่เวลามานึกห่วงแต่เรื่องตัวเอง ไม่ยอมคิดหาวิธีแก้หรือไง!”

อิมชีแบกพูดด้วยน้ำเสียงเฉียบขาด

ทำให้เสียงดังเอะอะภายในห้องโถงเงียบลงภายในพริบตา

“พ่อหนุ่มที่ยืนอยู่ตรงนี้ไม่ใช่คนว่างงานหรอกนะ เขาเป็นเกษตรกรหนุ่มที่มีงานหลายอย่าง ตั้งแต่เลี้ยงผึ้งไปจนถึงงานฟาร์มปศุสัตว์ แม้ว่าสถานการณ์ชาเขียวในฮาดงจะตกต่ำ แต่เขาก็ยังยอมให้ชีวิตตัวเองต้องมาวุ่นวาย รับปากว่าจะช่วยผลิตสินค้าให้มีคุณภาพ”

สีหน้าของพวกเกษตรกรเปลี่ยนไปหลังได้ฟังคำพูดเขา

“ลองหาวิธีทำงานกับพ่อหนุ่มคนนี้ไปพร้อมกันดีมั้ย”

อิมชีแบกแสดงความจริงใจของเขา และนั่นทำให้พวกเกษตรกรรู้สึกคล้อยตาม

สมมติถ้าผมเป็นคนเสนอเองว่านี่เป็นวิธีเข้าท่า พวกเขาคงไม่สน

เพราะพวกเขาเชื่อใจอิมชีแบก

ทั้งยังรู้สึกเคารพนับถือผู้เป็นมือหนึ่งซึ่งดูแลไร่ชาที่รับช่วงต่อกันมาสี่ชั่วอายุคน

“ผมจะลองเชื่อหนุ่มคนนั้นตามที่คุณลุงแนะแล้วกันครับ”

“ปีนี้ไร่เราเสียหาย ก็เลยสับสนว้าวุ่นไปหน่อย ขอลองเริ่มต้นใหม่อีกครั้งนะครับ”

เสียงพูดดังระเบิดขึ้นจากรอบทิศ

ตอนนั้นเอง สีหน้าของอิมชีแบกจึงอ่อนโยนขึ้น

เราตกลงกับเกษตรกรผู้ปลูกชาเขียวเรียบร้อยแล้ว

เกษตรกรผู้มารวมตัวกันล้วนให้สัญญาว่าจะปลูกชาเขียวแบบเกษตรอินทรีย์

พวกเขาตัดสินใจทำฟาร์มโดยใช้แพะภูเขากับวิธีปลูกพืชคลุมดิน

ผมเลือกจัดอีเวนต์ในไร่ชาเขียวของอาจารย์อิมชีแบก

เพราะทุกคนล้วนแนะนำให้จัดงานที่นั่น

ผมมีอะไรจะกล่าวเป็นเรื่องสุดท้าย

“ผมวางแผนไว้ว่าหลังจากจัดอีเวนต์งานแต่งเสร็จแล้ว จะจัดทัศนศึกษาในไร่ชาเขียวนะครับ”

เกษตรกรทุกคนรับปากว่าจะให้ความร่วมมือ

\*\*\*

ผมประชุมหารือกับเกษตรกรแล้วก็เข้าไปสำนักงาน

ฮันกีทักเข้ามาหาผม

“ได้แบบร่างโปสเตอร์แล้วนะ”

เขายื่นกระดาษที่ออกแบบมาให้

**[มาเนรมิตงานแต่งงดงามที่สุดในโลก**

**ในไร่ชาเขียวฮาดงกันเถอะ]**

“ผมชอบประโยคนี้นะ”

“ผลงานของพักแทโฮเขาละ”

ฮันกีทักพูดพลางมองพักแทโฮอย่างภูมิใจ

“วันนี้ไปคุยกับเกษตรกรในพื้นที่มา โอเคมั้ย”

“ครับ ทุกคนรับปากว่าจะให้ความร่วมมือครับ”

“ค่อยโล่งใจหน่อย ฉันนึกเป็นห่วงอยู่ว่าจะคุยกันไม่ลงตัว”

ปีนี้มีเกษตรกรมากมายที่ไร่ชาเขียวได้รับความเสียหาย

เขากังวลตรงจุดนั้น

ถ้าไม่ได้อาจารย์อิมชีแบก เรื่องคงไม่จบลงง่ายๆ

“งั้นก็เริ่มทำแคมเปญอย่างจริงจังกันได้แล้วสิ”

มินซอกหมุนเก้าอี้พลางพูดขึ้น

“ฉันสแตนบายแล้วเหอะ รอท่านประธานเขาบอกว่าทุกอย่างเรียบร้อยดีก่อน”

“ตอนนี้โปรโมตให้เต็มที่ได้เลย”

“โอเค!”

มินซอกทำนิ้วมือส่งสัญญาณว่าโอเค

ผมเล่าความคืบหน้ากับคนฝ่ายสำนักงานก่อนตรงไปฟาร์ม

มีเรื่องที่ต้องปรึกษากับคนงานในฟาร์มด้วย

**เอาใจช่วยท่านประธาน**

**จะต้องออกมาปังแน่ๆ รอดูกัน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **136**

**ตอนที่ 136 รับสมัครเจ้าบ่าวเจ้าสาวสำหรับงานแต่งในตำนานที่ไร่ชาเชียว**

ทันทีที่มาถึงฟาร์ม กลิ่นหอมน่าอร่อยก็โชยเตะจมูก

มันลอยมาจากห้องทำงานของซอลมินจู

แค่ได้กลิ่นก็น้ำลายสอแล้ว

“กลิ่นอะไรครับนี่”

“มาแล้วเหรอคะ”

ซอลมินจูกำลังดึงถาดพิซซ่าออกจากเตาอบ

เป็นเตาที่ซอลคังอินสร้างให้

“เมนูอาหารกลางวันของวันนี้คือพิซซ่าค่ะ”

ซอลมินจูกำลังหมกมุ่นเรื่องทำชีสกับพิซซ่า

คราวนำเสนอไอเทม เธอก็ดูกระตือรือร้นพอสมควร แล้วเวลานี้เธอก็ตั้งอกตั้งใจมาก

ตอนวันเกิดของโนแฮมี ซอลมินจูเสิร์ฟพิซซ่าที่เธออบเอง

รสชาติอร่อยอยู่ในระดับนำไปขายได้

เธอทำมอสซาเรลล่าชีสขึ้นมาเอง

ใช้สารช่วยให้จับตัวเป็นก้อน [1] ซึ่งอียองโฮทำขึ้นจากนมของฟาร์ม

ขณะอียองโฮพัฒนาเชื้อจุลินทรีย์ก็ได้คิดค้นสารช่วยให้จับตัวเป็นก้อนซึ่งทำจากเชื้อจุลินทรีย์ขึ้นมาด้วย

เพราะซอลมินจูขอไว้

เธอทำมอสซาเรลล่าชีสโดยใช้สารช่วยให้จับตัวเป็นก้อนที่คิดค้นขึ้นใหม่

และใช้ชีสนั่นทำพิซซ่าออกมาในเวลานี้ได้อย่างสมบูรณ์

ท็อปปิ้งบนพิซซ่าก็ใช้ผลผลิตทางการเกษตรในพื้นที่อีกด้วย

“วันนี้เป็นพิซซ่าหน้าอะไรเหรอครับ”

“พิซซ่าหน้าไก่ค่ะ”

“ใส่เนื้อไก่ลงไปสินะ”

ผมมองพิซซ่าฝีมือเธอแล้วพูดขึ้น

เผลอกลืนน้ำลายดังเอื๊อกโดยไม่รู้ตัว

“ดูน่าอร่อยจัง”

“ลองชิมซักคำมั้ยคะ”

“ไม่เป็นไรครับ ต้องกินพร้อมกันสิ”

เธอยิ้มและพยักหน้า

“แล้วอีกอย่าง เราตกลงกันแล้วว่าจะทำอีเวนต์ไร่ชาเขียวนะครับ”

“จริงหรือคะ”

ซอลมินจูตะโกนออกมาด้วยสีหน้ายินดี ผมเคยเล่าถึงอีเวนต์ไร่ชาเขียวให้เธอฟังแล้วเช่นกัน

เธอบอกว่าถ้าตกลงได้แล้วว่าจะจัดอีเวนต์จริง ตัวเองจะขอรับผิดชอบดูแลอาหารจัดเลี้ยง

“งั้นฉันก็ต้องเตรียมตัวจริงจังแล้วสิ”

ซอลมินจูกล่าวด้วยแววตามีความมุ่งมั่น

“นอกจากพิซซ่าแล้ว เราเตรียมอาหารอย่างอื่นด้วยดีมั้ยครับ”

“แน่นอนค่ะ ถ้าเลี้ยงพิซซ่าอย่างเดียว จะไม่ได้ให้ความรู้สึกว่าเป็นงานแต่งนี่นา ฉันคิดไว้ว่าจะจัดโต๊ะอาหารให้มีมากมายหลากหลายไว้มัดใจแขกในงานค่ะ”

“อย่างงี้นี่เอง คุณช่วยผสมเจ้านี่ลงไปด้วยได้มั้ยครับ”

ผมยื่นถ้วยใบเล็กให้เธอ

“อะไรเหรอคะ”

เธอเปิดฝาดูข้างใน

“ผงชาเขียวนี่คะ”

“ใช่ครับ ผมนำมาจากไร่ชาเขียวฮาดง ถ้าอยากได้มากกว่านี้ก็บอกมาได้เลยนะ”

“ผงชาเขียวงั้นหรือ… ไว้จะลองดูค่ะ!”

\*\*\*

เราได้แบบร่างโปสเตอร์เวอร์ชันสุดท้ายแล้ว

และกำลังประชาสัมพันธ์งานแต่งในไร่ชาเขียวผ่านทางอินเทอร์เน็ตด้วย

ผมไปพูซานหลังจากไม่ได้แวะเยี่ยมเสียนาน

จุดหมายปลายทางคือร้านคาเฟ่ของครูซอนัมซู

นี่เป็นกลยุทธ์ที่ใช้ทั้งทางออนไลน์และออฟไลน์ เราส่งโปสเตอร์ไปตามร้านค้าทุกแห่งที่จำหน่ายผลิตภัณฑ์ของเราในพูซาน แทกูและกวางจู

ผมแจ้งไว้ว่าจะไปร้านของคุณครูซอนัมซูด้วยตัวเอง

ระหว่างทางไปคาเฟ่ ผมต่อสายโทรศัพท์

“มีเรื่องอะไรเนี่ย ถึงได้โทร. มาเวลานี้”

ชองกาฮีผู้อยู่ที่โรงเรียนทำเทียนรับสาย

“ว่าจะกวนอะไรเธออย่างน่ะ”

“กวนหรือ”

“อยากให้เธอช่วยทำเทียนไขแบบพิเศษให้หน่อย”

“เทียนไขแบบพิเศษ?”

“จะเอาไปใช้ในงานแต่งน่ะ”

"งานแต่ง? ใครจะแต่งงานหรือ”

“ยังไม่รู้เลยว่าเจ้าบ่าวเจ้าสาวคือใคร”

ผมอธิบายสั้นๆ เกี่ยวกับอีเวนต์ให้เธอฟัง

“ต้องใช้เทียนไขแบบพิเศษสุดๆ แล้วละ”

“ถ้าได้ปรึกษากับเด็กๆ ในโรงเรียนทำเทียนแล้วช่วยกันทำขึ้นมาก็น่าจะดีนะ”

“งั้นเดี๋ยวฉันจะลองทำเทียนขี้ผึ้งแบบพิเศษสำหรับงานแต่งให้ จะลองคุยกับเด็กๆ ในโรงเรียนตามที่นายบอกด้วย ถ้าทำเป็นของชำร่วยชิ้นเล็กๆ ขึ้นมาด้วยก็เจ๋งดีนะ”

“ของชำร่วยน่ะหรือ”

“ของชำร่วยไว้มอบให้แขกผู้มาร่วมงานน่ะ”

“สมแล้วที่เป็นชองกาฮี เซนส์ดีจริงๆ!”

“ว่าจะทำขึ้นมาสองแบบนะ คือเทียนขี้ผึ้งสำหรับสำหรับเจ้าภาพในงานแต่ง กับเทียนไขไว้เป็นของชำร่วยให้แขก”

“ฝากด้วยแล้วกันนะ”

“ครั้งนี้ฉันจะตั้งใจทำเป็นพิเศษเลย”

“แล้วจะรอดูนะ”

ชองกาฮีหัวเราะ เป็นน้ำเสียงที่ฟังดูสบายใจ

ผมไม่นึกเลยว่าเธอคิดไปถึงของชำร่วยไว้แจกแขกเหรื่อ

ไม่รู้ทำไมจึงรู้สึกว่านี่จะเป็นงานแต่งงานอันสมบูรณ์แบบ

\*\*\*

ร้านคาเฟ่ ‘เฟรนด์ส’ กลายเป็นร้านโด่งดัง

ภาพถ่ายดารานักแสดงผู้แวะมาเยือนนั้นตกแต่งอยู่ตามผนัง

“ด็อกมย็องมาแล้วสินะ”

คุณครูซอนัมซูต้อนรับด้วยสีหน้ายินดี

ผมบอกเขาเรื่องอีเวนต์ไร่ชาเขียวไว้ล่วงหน้าแล้ว

และเล่าเสริมถึงแผนติดโปสเตอร์ตามร้านค้าทุกแห่งด้วย

“นี่คือโปสเตอร์ของไร่ชาที่ว่าสิท่า”

เขาคลี่โปสเตอร์ออก

“จัดงานแต่งกันในไร่ชาเขียว คงออกมาเท่มากแน่เลย”

มันเป็นโปสเตอร์ภาพไร่ชาเขียวฮาดงซึ่งคล้ายกับภาพวาด

“ด็อกมย็อง เอาโปสเตอร์มากี่ใบล่ะ”

“ผมพกมาเยอะเลย เอามาเผื่อๆ น่ะครับ”

“ดีเลย”

“ครูจะเอาไปทำอะไรเหรอครับ”

“ครูรู้จักร้านค้าแถบนี้ นอกจากร้านกาแฟ ยังมีร้านเสื้อผ้ากับร้านที่นำสินค้าหลายๆ ยี่ห้อมาขายรวมกันด้วย เลยว่าจะไปไหว้วานทางนั้นดู”

“ขอบคุณครับครู”

“ขอบคุณอะไรกันเล่า เพราะได้เธอมาช่วย ธุรกิจเลยรุ่งขนาดนี้ ถ้าเรื่องแค่นี้ครูเลยอยากจะช่วยบ้าง จะว่าไป จัดงานแต่งกันในไร่ชาเขียวเลยเชียว พลอยตื่นเต้นไปด้วยเลยนะนี่!”

ซอนัมซูรับโปสเตอร์ไปเป็นปึกพร้อมยิ้มอย่างอารมณ์ดี

“ขอให้งานนี้สำเร็จราบรื่นนะ”

“มันต้องราบรื่นแน่ เพราะครูช่วยผมนี่ครับ”

ครูซอนัมซูไล่ขอร้องร้านค้าละแวกใกล้เคียงทีละแห่งให้ช่วยติดโปสเตอร์

ทุกคนต่างร่วมมือร่วมใจกันเพื่ออีเวนต์งานแต่งงาน

ผลลัพธ์ของความพยายามปรากฏขึ้นแล้ว

เรื่องเล่าของผู้สมัครที่ต้องการจัดงานแต่งกำลังหลั่งไหลเข้ามา

ถึงชาเขียวอยู่ในสถานการณ์มีภาพลักษณ์ตกต่ำ แต่พวกเขากลับไม่ถือสา

พวกนั้นพุ่งความสนใจแต่เพียงว่าใครจะได้เป็นตัวเอกในงานแต่ง

ผู้คนแสดงปฏิกิริยาโต้ตอบดุเดือดต่อเรื่องเล่าอันหลากหลาย

มีตั้งแต่เรื่องราวของคู่รักสูงวัยผู้ไม่มีโอกาสคิดเรื่องจัดงานแต่งจนตัวเองแก่เฒ่าลง ไปจนถึงว่าที่บ่าวสาววัยยี่สิบปีผู้มีชีวิตชีวา

ที่สำนักงานของกลุ่มเกษตรกรภูเขาชีรีกำลังยุ่งวุ่นวาย

ผลตอบรับนั้นร้อนแรงเกินคาด

ใกล้จะประกาศผลแล้วในไม่ช้า

**ตื่นเต้นแล้ววว**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **137**

**ตอนที่ 137 งานแต่งที่เป็นมากกว่างานแต่ง**

มีผู้สมัครเข้ามาขอจัดงานแต่งในไร่ชาเขียวห้าร้อยกว่าคู่

เกษตรกรภูเขาชีรีเป็นผู้รับผิดชอบค่าใช้จ่ายที่ต้องใช้จัดงานแต่งทั้งหมด

เป็นงานแต่งซึ่งไม่ต้องเสียค่าใช้จ่ายอย่างที่แจ้งไว้ คำว่า<i>จัดงานแต่งให้ฟรี</i> เป็นแรงกระตุ้นทำให้คนบอกต่อปากต่อปากในช่วงแรก

แต่ในเวลาต่อมาความสนใจของผู้คนค่อยๆ เบนไปหาไร่ชาเขียว ซึ่งเป็นสถานที่จัดงานแต่ง

ภาพทิวทัศน์ของ ‘ไร่ชาเขียวฮาดง' ที่สืบทอดกันมาเป็นรุ่นที่สี่นั้นทำให้ผู้คนพากันหลงใหล

เป็นโอกาสครั้งหนึ่งในชีวิตที่จะได้จัดงานแต่งโดยมีฉากหลังเป็นวิวทิวทัศน์อันงดงาม

ส่วนงานเลี้ยงฉลองจะจัดขึ้นที่ฟาร์มเกษตรกรภูเขาชีรี ซึ่งเคยเป็นฉากถ่ายทำละครยอดนิยมเรื่อง ‘วันที่ชีวิตทอประกาย’

มีปัจจัยหลายอย่างมากพอจะดึงดูดความสนใจของผู้คน

อีเวนต์งานแต่งหมดเขตรับสมัครไปแล้ว เหลือเพียงคัดเลือกคู่รักที่เหมาะสม

หลักเกณฑ์การคัดเลือกของกลุ่มเกษตรกรภูเขาชีรีมีข้อเดียว คือคะแนนโหวต คู่รักผู้ได้รับคะแนนโหวตสูงสุดจะได้เป็นตัวเอกของงานแต่งในไร่ชาเขียว

กลุ่มเกษตรกรภูเขาชีรีหารือเรื่องคัดเลือกคู่รักกันจนถึงวินาทีสุดท้าย

“มีสองคู่ได้คะแนนเท่ากันเลยครับ”

มินซอกจากฝ่ายดูแลเว็บช็อปปิ้งออนไลน์พูดขึ้น

“ที่หนึ่งมีสองคู่เหรอ เอาไงดีล่ะ”

ฮันกีทักพูดพลางเกาศีรษะ

ทุกคนมีสีหน้าเป็นกังวล

เหตุผลที่ทั้งสองคู่ได้รับคะแนนโหวตนั้นชัดเจนมาก

มีคู่สามีภรรยาสูงอายุผู้ได้คะแนนโหวตสูงต่อเนื่องมาตั้งแต่แรก

พวกเขาเป็นคู่รักตายายผู้ขึ้นชื่อว่าสมกันเป็นกิ่งทองใบหยก ต่างฝ่ายต่างใช้ชีวิตโสดมาเนิ่นนานก่อนได้แต่งงานกัน

ครั้นตกลงปลงใจจะใช้ชีวิตอยู่ร่วมกัน กลับมีปัญหาทางการเงิน จึงต้องเลื่อนงานแต่งออกไปก่อน

หลังจากนั้น ปัญหาต่างๆ ก็ถาโถมรุมเร้าจึงไม่มีโอกาสได้จัดงานแต่ง

เจ้าของเรื่องผู้เขียนมาเล่าคือคุณตา ถึงจัดงานเอาป่านนี้จะเรียกว่าช้าไปมาก แต่คุณตายังอยากทำตามความปรารถนาของคุณยายอยู่ดี

คุณตาโพสต์เรื่องราวพร้อมแนบรูปถ่ายมาด้วย คู่รักตายายที่ดูรักใคร่กันอบอุ่นเป็นเรื่องราวที่สั่นสะเทือนความรู้สึกคน

อีกคู่หนึ่งที่ได้รับคะแนนเท่ากันนั้นเป็นคนหนุ่มสาววัยยี่สิบปี พวกเขาดูสดใสร่าเริงต่างจากคู่รักตายาย

มีเหตุผลที่เรื่องราวคู่รักหนุ่มสาววัยยี่สิบปีติดตรึงใจผู้คน

พวกเขาเป็นคู่รักผู้พิการทางสายตา ทั้งสองคบหากันขณะไปโรงเรียนพิเศษด้วยกัน

ทั้งคู่รักกันถึงแม้ครอบครัวของทั้งสองฝ่ายคัดค้าน

คนที่ส่งเรื่องเข้ามาคือเจ้าสาว เธอฝันอยากเป็นนักเขียนนิทาน และอยากจัดพิธีแต่งงานอันมีความพิเศษในไร่ชาเขียว

ทั้งสองคู่ได้คะแนนเสมอกันเป็นอันดับหนึ่งอย่างเหนือความคาดหมาย

ส่วนพวกเราก็ต้องมานั่งกลุ้มใจ

“จะทำยังไงกันดีล่ะ”

ผมถามเพื่อนร่วมงาน

“ไหนๆ ก็มาถึงขนาดนี้แล้ว เราให้โอกาสทั้งสองคู่เลยได้มั้ยล่ะ”

พักแทโฮจากฝ่ายธุรการพูดขึ้น

“ถ้าให้ทั้งสองคู่จัดงานพร้อมกันรวดเดียว มันก็ยังไงๆ อยู่นะ”

ฮันกีทัก หัวหน้าฝ่ายธุรการเอียงคอตอบ

“เรื่องราวของทั้งสองคู่น่าประทับใจไปคนละแบบ ตัดสินใจยากมากเลยค่ะ”

โนแฮมีพูดแล้วถอนหายใจ

“ผมเห็นด้วยกับคุณแฮมี ให้เลือกมาคู่เดียวนี่ลำบากใจมากครับ”

มินซอกว่า

“นึกไม่ถึงเลยว่าแค่เลือกคู่รักจะยากขนาดนี้ ”

ฮันกีทักมองผมพลางพูด

ทุกคนทำหน้าว่าอยากเลือกทั้งสองคู่

“ถ้างั้น ทำแบบนี้ดีมั้ยครับ”

สายตาของทุกคนหันมาหาผม

“ถ้าเลือกให้ทั้งสองคู่นี้เป็นผู้ชนะ แล้วจัดงานแต่งเว้นช่วงให้ห่างกันหนึ่งสัปดาห์ได้มั้ยครับ”

“เยี่ยมเลยนะ แบบนั้น” มินซอกตะโกนขึ้นเสียงดัง

“งั้นก็จัดบรรยากาศเป็นแบบงานเทศกาลไปตั้งแต่แรกเลยดีมั้ย เทศกาลที่จัดขึ้นในไร่ชาเขียวเป็นเวลาหนึ่งสัปดาห์น่ะ เพราะถึงยังไง เราก็จะจัดงานแต่งกันสัปดาห์ถัดไปอยู่แล้ว”

เป็นไอเดียของฮันกีทัก

จัดงานเทศกาลแบบต่อเนื่องน่ะหรือ เป็นความคิดที่เข้าที

“ฉันว่าก็ดีนะ ถึงแม้การจัดงานแต่งงานตั้งสองครั้งไม่ใช่เรื่องง่าย แต่มันน่าจะช่วยเราได้เหมือนกัน เพราะถ้าจัดในรูปแบบงานเทศกาล ก็น่าจะดึงคนทั่วไปให้เข้ามาร่วมงานได้ด้วยค่ะ”

ทุกคนพยักหน้าให้กับคำพูดของโนแฮมี

เป็นอย่างเธอว่า

ถ้าปรับเปลี่ยนงานแต่งให้กลายเป็นงานเทศกาลได้จริง เราจะได้ประโยชน์หลายด้าน

ไม่เพียงกับไร่ชาเขียว แต่ยังดีต่อฟาร์มภูเขาชีรีด้วย

หลังจากนั้น เราจัดการงานต่างๆ ได้อย่างรวดเร็วและราบรื่น

ผมแจ้งข่าวดีกับบรรดาผู้ได้รับคัดเลือก

อีกทั้งโพสต์ประกาศทางหน้าเว็บเพจที่สร้างขึ้นสำหรับอีเวนต์งานแต่งด้วย

ผลตอบรับมาแบบร้อนแรง

**- ถ้าไม่ใช่แขก จะขอเข้าไปร่วมงานแต่งด้วยได้มั้ยเนี่ย**

**- เห็นว่าเสิร์ฟพิซซ่าที่ทำขึ้นเองในฟาร์มด้วย อยากรู้จังว่ารสชาติเป็นยังไง**

**- ฟาร์มนั้นเคยใช้เป็นฉากถ่ายทำ ‘วันที่ชีวิตทอประกาย’ นี่นา ไอศกรีมเขาดังมากนะ**

**- ฉันละอยากเห็นจริงๆ ว่างานแต่งจะออกมาเป็นยังไง**

**- ส่วนผมอยากเห็นตอนจัดงานเลี้ยงสุดๆ**

**- ฉันเคยเข้าไปทัศนศึกษาที่ฟาร์ม อยากหม่ำโยเกิร์ตที่ฟาร์มอีกแล้ว**

**- วันหยุดสุดสัปดาห์ยังไม่รู้จะไปเที่ยวไหน อยากไปไร่ชาเขียวเลยอะ**

**- อิจฉาเจ้าบ่าวเจ้าสาวจัง**

เป็นงานแต่งงานซึ่งไม่ได้จัดขึ้นครั้งเดียวจบ แต่ทิ้งช่วงแล้วจัดอีกรอบ

เรานำเสนอบรรยากาศคล้ายงานเทศกาลตามที่คิดไว้

ได้สอบถามความเห็นคู่รักผู้ได้รับคัดเลือกให้จัดงานแต่ง

เรื่องการเข้าร่วมงานของชาวเน็ตผู้ร่วมให้คะแนนโหวตกับบุคคลภายนอกผู้ไม่ใช่แขกของทั้งสองครอบครัว

ทั้งสองคู่อนุญาตอย่างยินดี ด้วยรู้สึกขอบคุณคนที่ช่วยโหวตให้พวกตน

การคัดเลือกและการประกาศผลเสร็จสิ้น

สุดสัปดาห์นี้เป็นงานแต่งของคู่แรก

\*\*\*

ท้องฟ้าวันนี้ไร้ก้อนเมฆ

พวกแพะภูเขาวิ่งเล่นอยู่ในไร่ชาเขียว

เมื่อมองจากบริเวณจัดงานแต่ง ท่าทีแพะภูเขาที่วิ่งเล่นช่างดูคล้ายภาพวาด

มันเกิดขึ้นได้เพราะไร่ชาเขียวฮาดงผืนใหญ่อันน่าภาคภูมิใจ

เราทำสัญลักษณ์ไว้กับแพะภูเขาและสิ่งเกี่ยวข้องไว้ทั่วไร่ชาเขียว

เขียนเล่าว่าครอบครัวชาวเกษตรกรในพื้นที่นี้ทุกแห่งใช้แพะภูเขาช่วยทำไร่ชาเขียวแบบออร์แกนิก

เป็นข้อมูลที่ผมต้องการแจ้งให้ผู้คนทราบผ่านงานแต่งในไร่ชาเขียว

ผู้คนที่เข้ามาเยือนแสดงความสนใจชาเขียวออร์แกนิกที่ใช้แพะภูเขา

งานแต่งงานของคู่รักตายายจัดขึ้นในไร่ชาเขียว

มีแขกอยู่ในไร่ชาล้นหลาม มีทั้งกลุ่มที่โหวตให้คะแนนคู่รักตายายและบรรดาคนที่แวะเวียนเข้ามาหลังได้ยินข่าว

คล้ายเป็นเทศกาลยิ่งใหญ่ที่ไม่ใช่งานแต่งงาน

มีเทียนขี้ผึ้งใหญ่ยักษ์ตั้งอยู่กลางไร่ชาเขียว

เป็นเทียนเล่มใหญ่ที่เด็กนักเรียนจากโรงเรียนเทียนไขช่วยกันประดิษฐ์ขึ้น

เทียนรูปตัวเลข 100 เป็นไอเดียของพวกเด็กๆ เอง

มีความหมายเชิงอวยพรว่าขอให้มีอายุยืนยาวและมีความสุข โดยใช้เทียนเป็นสัญลักษณ์แทนคำมั่นสัญญาว่าจะอยู่ร่วมกันไปตลอดชีวิต

คุณยายผู้สวมชุดเจ้าสาวหลั่งน้ำตากลางพิธีแต่งงาน

เป็นน้ำตาแห่งความปีติและความซาบซึ้ง

แม้แต่กลิ่นหอมสดชื่นของไร่ชาเขียวชอุ่มยังโชยอบอวลแสดงความยินดีกับคู่บ่าวสาวเนื่องในวันแต่งงาน

**อยากไปร่วมงานแต่งงานเลยย**

**รอดูฟีดแบ็ก จะต้องจึ้งแน่ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **138**

**ตอนที่ 138 เรียนรู้เรื่องชาเขียวจากผู้สืบทอดรุ่นที่สี่**

ไฮไลต์ของงานแต่งคืองานเลี้ยงฉลองซึ่งจัดขึ้นในฟาร์ม

เมนูหลักคือพิซซ่าของฟาร์มฝีมือซอลมินจู

เธอเตรียมพิซซ่าหลากหลายหน้าซึ่งทำจากผลผลิตทางการเกษตรประจำท้องถิ่น ตั้งแต่พิซซ่าหน้ามันฝรั่งไปจนถึงหน้าเห็ด

พิซซ่าที่ได้รับความนิยมกินขาดคือพิซซ่าหน้าบลูเบอร์รี่

เป็นพิซซ่าที่โรยบลูเบอร์รี่จากสวนผลไม้ของชองกิลซานกับมอสซาเรลล่าชีสซึ่งทำจากนมของฟาร์ม

ซอลมินจูกำลังอบพิซซ่าแล้วนำออกจากเตาอบอย่างต่อเนื่อง

“พิซซ่าหน้าบลูเบอร์รี่หรือนี่ คิดไม่ถึงเลย ไม่ยักรู้ว่าบลูเบอร์รี่กับชีสเข้ากันได้ดีมากขนาดนี้”

ผมเอ่ยพลางนึกถึงพิซซ่าหน้าบลูเบอร์รี่ที่เพิ่งกินไปเมื่อครู่

“ฉันเพิ่มความใส่ใจเป็นพิเศษไง เอ้อ ได้ลองกินไอศกรีมแล้วหรือยังคะ”

“ไอศกรีมเหรอครับ”

“ฝีมือแม่ฉันเองค่ะ ลองใช้ผงชาเขียวที่คุณให้ตอนนั้นมาทำไอศกรีมชาเขียวดูน่ะค่ะ”

“ยังไม่เห็นเลยแฮะ”

“สงสัยพอวางปุ๊บก็หมดปั๊บเลยละมั้ง”

เธอกล่าวพลางหัวเราะ

ผมออกไปดูด้านนอก เห็นคนเข้าคิวรอเป็นแถวยาวเฟื้อย

พวกเขาเข้าแถวรอไอศกรีมชาเขียว

ทันทีที่วางเสิร์ฟ มันก็หายวับภายในพริบตาอย่างเธอว่า

อาหารในงานเลี้ยงฉลองไม่ได้มีพิซซ่าเพียงอย่างเดียว

มีก๋วยเตี๋ยวด้วย

พอเหล่าคุณย่าที่หอประชุมสตรีฮาดงได้ยินเรื่องงานแต่งจึงเสนอตัวมาช่วย

ผมเดินไปหาคุณย่าผู้กำลังลวกเส้นก๋วยเตี๋ยวอยู่ในงานเลี้ยง

คุณย่าคิมกนนิมนั่นเอง ท่านแสดงสีหน้ายินดีที่ได้พบหลังห่างหายกันไปนาน

“คุณย่าต้องพักผ่อนสิ ออกมาทำไมครับเนี่ย”

ผมถามยิ้มๆ

“งานแต่งจะขาดก๋วยเตี๋ยวได้ยังไง ต้องกินก๋วยเตี๋ยว สายสัมพันธ์ของบ่าวสาวจะได้ยืนยาว ถึงจะมีพิซซ่าอร่อยๆ แล้วก็เถอะ”

คุณย่าคิมกนนิมตอบพร้อมยิ้มกว้าง

อย่างที่ท่านพูด ก๋วยเตี๋ยวเป็นเมนูอาหารที่ขาดไม่ได้ในพิธีแต่งงาน

เป็นเมนูอาหารแฝงความปรารถนาให้คู่รักผูกพันกันตราบนานเท่านาน

ทั้งยังมีความหมายว่าขอให้ทั้งสองข้ามผ่านอุปสรรคที่เกิดขึ้นในชีวิตคู่ได้อย่างราบรื่น

คุณย่าคิมกนนิมและพวกคุณย่าจากหอประชุมสตรีฮาดงทุกคนต่างเดินกันขวักไขว่

พวกท่านจัดเตรียมและเสิร์ฟอาหารอันหลากหลาย เช่น ฉับแชและช็อน [1] ให้บรรดาผู้เข้าร่วมงาน

ไม่เพียงมีอาหารแจกฟรี

ยังมีพื้นที่จำหน่ายผลิตภัณฑ์นมจากฟาร์มอีกด้วย แขกและคนภายนอกผู้มาร่วมงานแต่งต่างพากันเลือกซื้อผลิตภัณฑ์

เกษตรกรผู้ปลูกชาเขียวก็ออกมาขายชาเขียวด้วย

กลายเป็นงานเทศกาลตามแผนของกลุ่มเกษตรกรภูเขาชีรี

\*\*\*

งานแต่งครั้งที่สอง ผู้คนมากันล้นหลาม

เพราะงานแต่งครั้งแรกเป็นประเด็นพูดคุยร้อนแรง

ต่างจากครั้งแรกตรงที่มีนักข่าวมาเข้าร่วมด้วย ผู้คนมากมายนับไม่ถ้วนยืนต่อแถวยาวเป็นหางว่าว มีตั้งแต่สื่อหลักไปจนถึงกลุ่มนักข่าวหนังสือพิมพ์ท้องถิ่น

คู่บ่าวสาวเจ้าของเรื่องเล่าแสนพิเศษดึงดูดความสนใจของมวลชนยิ่งกว่าเดิม

พวกเขาเป็นคู่รักผู้พิการทางสายตา

เจ้าสาวหันหน้าหาบรรดาแขกและกล่าวขึ้น

“ถึงจะมองไม่เห็นด้วยตา แต่ก็สัมผัสได้ถึงสายลมสดชื่นกับกลิ่นหอมของชาเขียว ฉันขอขอบคุณทุกคนที่มาร่วมงานแต่งนะคะ”

เจ้าสาวอ่านจดหมายความในใจของตน

เป็นจดหมายที่เขียนด้วยอักษรเบรลล์ [2] ทุกครั้งที่เธอสัมผัสตัวหนังสือแล้วอ่านออกเสียงทีละบรรทัด ดวงตาของแขกเหรื่อก็มีน้ำตาคลอ

เริ่มจากเนื้อหาที่เล่าถึงความเป็นห่วงและวิตกกังวลของพ่อแม่

ปิดท้ายด้วยการใช้ชีวิตอย่างมีความสุขตามที่พวกตนกำลังจะทำให้เป็นเช่นนั้น

พ่อแม่ของทั้งสองฝ่ายไม่มีช่วงเวลาน้ำตาเหือดแห้งไปจนกระทั่งพิธีสิ้นสุด

เด็กนักเรียนโรงเรียนเทียนไขได้ทำเทียนมอบให้พวกเขา

เป็นเทียนขี้ผึ้งทรงสี่เหลี่ยม

เด็กๆ เขียนเป็นอักษรเบรลล์ไว้ที่ด้านเรียบ

อวยพรขอให้ทั้งคู่มีความสุข

เป็นบทกวีที่ขึ้นต้นด้วยประโยคว่า <i>‘คุณได้พบ เขาคนนั้น แล้วหรือยัง’</i>

และแล้วเจ้าสาวผู้ไม่มีน้ำตาให้เห็นมาตลอดทั้งงานก็ต้องร้องไห้ออกมาเมื่อได้อ่านข้อความซึ่งสลักบนเทียนไข

เป็นงานแต่งอันน่าประทับใจไม่แพ้ครั้งแรก

อาหารในงานเลี้ยงก็ยังยอดเยี่ยมเสมอต้นเสมอปลาย

สมาชิกบ้านฟาร์มรวมทั้งซอลมินจู อีกทั้งเหล่าคุณย่าจากหอประชุมสตรีฮาดงช่วยให้แขกได้เพลิดเพลินกับอาหารมื้ออร่อย

ผลิตภัณฑ์นมจากฟาร์มและชาเขียวที่เกษตรกรผู้ปลูกนำมาวางก็ขายดีเป็นเทน้ำเทท่า

ผมพบคนรู้จักในงานแต่งครั้งที่สอง

นั่นคือนักข่าวแพซอนอาแห่งหนังสือพิมพ์ฮันกุก

“ไม่ได้เจอกันนานเลยนะคะ คุณคิมด็อกมย็อง”

“นักข่าวแพสบายดีมั้ยครับ”

“ฉันมีงานยุ่งอยู่ตลอดนั่นแหละค่ะ”

“แต่ยังอุตส่าห์แบ่งเวลาแวะมาที่นี่ได้แฮะ”

“งานแต่งในไร่ชาเขียวปังขนาดนี้ จะไม่มา คงไม่ได้หรอกค่ะ ยิ่งรู้มาว่าคุณคิมด็อกมย็องเป็นคนจัดงานนี้ด้วยแล้ว ยิ่งต้องแวะมาให้ได้เลยละ”

เธอพูดพร้อมแสดงสีหน้าอันมีความหมายลึกซึ้ง

“ทราบมาว่างานนี้ไม่ได้มีจุดประสงค์และเจตนาจะออกสื่อนี่คะ”

“ถูกแล้วครับ เพราะผมก็ไม่คิดว่าจะได้รับความสนใจมากขนาดนี้”

“งั้นเหตุผลที่จัดงานนี้ขึ้นมา คืออะไรเหรอคะ”

“เพื่อเปลี่ยนการรับรู้ของผู้คนน่ะครับ”

"การรับรู้หรือคะ"

“นักข่าวแพได้เห็นแพะภูเขาที่วิ่งเล่นในไร่ชาเขียวแล้วหรือยังครับ”

“ค่ะ ฉันเจอแล้ว เพิ่งเคยเห็นแพะภูเขาเป็นครั้งแรกเลย น่ารักดีนะ”

“เกษตรกรไร่ชาเขียวทุกคนที่นี่ตกลงกันว่าจะปลูกชาเขียวแบบออร์แกนิก จะใช้แพะภูเขามาช่วยทำไร่ครับ”

“คือจะไม่ใช้ยาฆ่าแมลงเลยหรือคะ”

“ถ้าแพะภูเขากินยาฆ่าแมลงเข้าไป ก็จะตายน่ะครับ”

"อ๋อ อย่างงี้นี่เอง”

“ผมอยากสื่อสารว่าเกษตรกรผู้ปลูกชาเขียวทุกเจ้าทำไร่แบบออร์แกนิก ที่จัดอีเวนต์งานแต่งขึ้นมาก็เพราะเรื่องนี้ด้วยครับ”

“คุณเองก็ทราบใช่มั้ยคะ ว่าผลิตภัณฑ์นมจากฟาร์มกำลังฮิตเลย”

“นั่นเป็นความโชคดีแบบไม่ทันได้ตั้งตัว รู้สึกซาบซึ้งที่หลายๆ คนให้ความสนใจกันครับ”

แพซอนอาปิดเครื่องบันทึกเสียง

“คุณรู้อะไรมั้ยคะ”

“เรื่องอะไรหรือครับ”

“ฉันนึกไม่ออกเลยว่าต่อไปจะเกิดอะไรขึ้นอีกบ้าง”

เธอปิดการสัมภาษณ์ด้วยรอยยิ้ม

นอกจากนักข่าวแพซอนอาแล้ว ผมยังให้สัมภาษณ์กับสื่ออีกหลายแห่ง

หลังจากสัมภาษณ์ผมแล้ว พวกเขายังสัมภาษณ์เกษตรกรไร่ชาเขียวแถบใกล้เคียงด้วย

บทสัมภาษณ์เผยแพร่ออกไปพร้อมกับเรื่องงานแต่งในไร่ชาเขียว

เกิดผลลัพธ์เกินความคาดหมาย

จากผู้เคยไม่สนใจใยดีกลับแสดงปฏิกิริยาตอบรับเชิงบวก

เกษตรกรไร่ชาเขียวเริ่มมองเห็นความหวัง

ผมไปหาอิมชีแบกที่บ้าน

“นายนี่เก่งจริงๆ”

“ไม่หรอกครับ เป็นผลจากที่ทุกคนร่วมมือร่วมใจกันต่างหาก”

“ถึงตาฉันต้องมอบสิ่งที่นายขอซะแล้วสิ”

“ขอบคุณนะครับ”

ได้เวลาเรียนรู้เรื่องชาเขียวแล้ว

ชาเขียวของอิมชีแบกผู้รับสืบทอดต่อมาเป็นรุ่นที่สี่

**เป็นการตลาดที่ปังมาก ได้โปรโมตทุกทาง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **139**

**ตอนที่ 139 คอร์สชาเขียวแบบอินเทนซีฟ**

อิมชีแบกเรียกพวกเราไปหาที่ไร่ชา

ผมไปพร้อมกับโนแฮมี

เขาแจกตะกร้าให้พวกเราคนละใบ จากนั้นพวกเราก็เดินตามเขาไปไร่ชา

เขาไปยืนอยู่กลางไร่

“พวกชาจะมีรสชาติและกลิ่นต่างกันมาก ขึ้นอยู่กับว่าเติบโตขึ้นท่ามกลางสภาพแวดล้อมแบบใด ที่ฮาดงมีอุณหภูมิระหว่างวันต่างกันมากและมีความชื้นค่อนข้างสูง ชาจึงยิ่งมีกลิ่นหอม ถ้าเป็นคนที่เคยดื่มชามาหลายแบบ ก็จะรู้ได้เลยว่าเป็นชาของพื้นที่ไหน”

อิมชีแบกพูดพลางมองต้นชา

“ปกติเราไม่ค่อยเก็บใบชาในช่วงฤดูใบไม้ร่วงหรอกนะ ยกเว้นเป็นกรณีพิเศษ”

“กรณีพิเศษนี่หมายถึงช่วงไหนเหรอครับ”

“ช่วงคุณพ่อฉันที่เสียไปแล้วเก็บใบชาในฤดูใบไม้ร่วงมาปรุงยาน่ะ”

“งั้นครั้งนี้อาจารย์จะนำใบชามาทำยาหรือเปล่าครับ”

“เปล่าหรอก วันนี้ว่าจะสอนวิธีทำชาให้พวกเธอ แต่คงเอาไปทำเป็นผลิตภัณฑ์ได้ยาก เพราะนี่ไม่ใช่ใบชาในฤดูใบไม้ผลิ แค่จะเอามาสอนพวกเธอเฉยๆ”

เขาเด็ดใบชามาหนึ่งใบ

“การเก็บใบชาก็ต้องใช้เทคนิคเช่นกัน สังเกตเห็นอะไรจากท่าทางการเด็ดใบชาของฉันมั้ย”

ผมกับโนแฮมีนิ่งคิด

“อาจารย์จับกิ่งของต้นชาแล้วค่อยเด็ดใบค่ะ”

โนแฮมีพูดขึ้นราวกับนักเรียนผู้ตอบได้ถูกต้อง

“แล้วนายล่ะ เห็นอะไรบ้าง”

“ผมจำได้ว่าอาจารย์ใช้แค่นิ้วโป้งกับนิ้วชี้เด็ดใบชาอย่างระมัดระวังครับ”

“จำเก่งใช้ได้ทั้งคู่เลยนี่ เราต้องใช้มือข้างนึงจับกิ่งต้นชาเอาไว้ แล้วค่อยใช้นิ้วโป้งกับนิ้วชี้ของมืออีกข้างเด็ดใบชาออกมา ต้องเก็บแบบนี้ ใบชาถึงจะไม่เสียหาย ถ้าใช้เล็บจิก ใบชาจะฉีกขาด จะเกิดปฏิกิริยาออกซิเดชัน [1] ทันที และใบชาจะเกิดปัญหาตั้งแต่วินาทีที่เด็ดออกมา”

ผมเก็บใบชาอย่างระมัดระวัง ถ้าใช้นิ้วชี้กับนิ้วโป้งเด็ดตามเขาบอก ก็จะเก็บได้โดยไม่ทำให้ใบชามีตำหนิ

เขานำใบชาที่เก็บรวบรวมมาได้ลงไปคั่วในหม้อดันจี [2] ร้อนกรุ่น

“ต้องรักษาอุณหภูมิให้อยู่ระหว่าง 250-300 องศา ความชื้นของใบชาจะได้ช่วยให้มันสุก”

อิมชีแบกมัดกิ่งไม้ไผ่ทำเป็นแปรงไว้กวนใบชา

มีกลิ่นหอมของใบชาลอยฟุ้งขึ้นจากหม้อคามา [3]

ตอนเวลาผ่านไปยังไม่ครบห้านาที

เขาก็ตักใบชาที่คั่วแล้วขึ้นจากหม้อ

“การคั่วครั้งแรกถือเป็นกระบวนการขจัดรสฝาดของชา”

เขาปูใบชาที่คั่วแล้วไว้บนเสื่อกก [4] จากนั้นก็ขยี้อย่างคล่องมือ เรียกอีกอย่างว่าเป็นการนวดชา

“ต้องขยำแบบนี้ ถึงจะปรับให้ใบชามีความชุ่มชื้นเสมอกันได้ ปกติแล้วจะนวดชาบนเสื่อฟางข้าว [5] ก็ได้ แต่จะใช้เสื่อนวดชาโดยตรงเลยไม่ได้ เพราะว่าใบชาจะดูดซับกลิ่นที่อยู่รอบๆ ถ้ากลิ่นฟางข้าวซึมเข้าไปในใบชาอาจทำให้รสชาติอันเป็นเอกลักษณ์ของชาผิดเพี้ยนไปได้”

อีกทั้งยังทำลายเซลล์ในใบชาด้วย ถ้านวดชาด้วยวิธีนี้อาจทำให้ส่วนประกอบอันดีของชาหายไป

เขานำใบชาที่นวดแล้วมาวางแผ่ในกระจาดก่อนร่อน เพื่อให้ความชื้นระเหยออกไปในอากาศ

เขาคั่วใบชาแล้วทำให้เย็นลงซ้ำหลายรอบ ยิ่งคั่วซ้ำบ่อยเพียงใด อุณหภูมิก็จะยิ่งค่อยๆ ลดลงมากเท่านั้น

“ต้องดูความเปลี่ยนแปลงของกลิ่นและตรวจสอบอุณหภูมิว่าเหมาะสมแล้วหรือยัง”

ต้องให้อุณหภูมิที่เคยสูงถึงสามร้อยองศา ลดลงเหลือแปดสิบองศา หลังจากทำเช่นนั้นซ้ำไปซ้ำมาหกรอบ จึงถือว่าขั้นตอนการคั่วชาเป็นอันเสร็จสิ้น

ใบชาซึ่งเคยเป็นสีเขียวอ่อนเปลี่ยนสีไปทุกครั้งที่โดนคั่ว จากใบชาที่เคยมีสีเขียวเข้มก็กลายเป็นสีเขียวอมดำ ก่อนจะมีสีใกล้เคียงกับสีดำ

ขั้นตอนสุดท้ายคือปูกระดาษสาในห้องระบบอนดล [6] แล้ววางใบชาโดยเกลี่ยให้บางเสมอกัน เป็นขั้นตอนการผึ่งใบชาแห้ง

“ในขั้นตอนสุดท้าย ความชื้นของชาเขียวแห้งจะมีประมาณสี่เปอร์เซ็นต์ ถ้ามีองค์ประกอบตามนี้ เราจะได้ชาเขียวเกรดพรีเมียม”

อิมชีแบกพูดหลังจากสาธิตจบ เขาตั้งใจทำชาเขียวขึ้นมาในปริมาณน้อยๆ

“ไหนพวกเธอลองทำดูซิ”

ผมทำชาเขียวตามวิธีที่ผู้เป็นมือหนึ่งเรื่องนี้ช่วยสอน ระหว่างทำ อิมชีแบกยังช่วยแก้ไขส่วนที่พวกเราทำพลาดด้วย

ส่วนที่ทำผิดกันหนักสุดคือขั้นตอนการคั่วชา

“ทำไมถึงคั่วใบชาตั้งเก้าครั้งล่ะ”

อิมชีแบกมองผมแล้วถาม

“สงสัยจิตมันคงทำไปตามสำนวนคูจึงกูโพ [6] มั้งครับ”

“มีหลายคนคิดเหมือนนาย แต่จะตีความสำนวนคูจึงกูโพว่าเป็นเก้าครั้งจริงๆ ไม่ได้หรอกนะ เขาหมายถึงว่าให้ทุ่มเทสุดแรงต่างหาก ใช่ว่าคั่วใบชาหลายๆ รอบแล้วจะได้ชาเขียวคุณภาพดี ยิ่งเพิ่มความร้อนให้ใบชามากเท่าไหร่ จะยิ่งทำให้ชามีสีหมองลงและทำให้คุณภาพเสื่อมลงมากเท่านั้น สิ่งสำคัญอยู่ที่การสังเกตความเปลี่ยนแปลงของใบชาต่างหาก ต้องคอยดูการเปลี่ยนสีกับกลิ่นของใบชาและคั่วให้เสร็จสิ้น”

ใช่ว่าทำชาครั้งเดียวแล้วจะเข้าใจเทคนิคทุกอย่าง

ต้องอาศัยการฝึกฝนอย่างสม่ำเสมอด้วย ผมจึงทำชาซ้ำๆ ทุกวันในไร่ชาของเขา

แค่อิมชีแบกดมกลิ่นชาที่พวกเราทำ เขาก็รู้เลยว่าพวกเราทำพลาดตรงไหน

เขาหยิบยกให้เห็นได้อย่างชัดเจนว่าเกิดปัญหาตรงขั้นตอนนวดชาหรือขั้นตอนคั่วใบชา

ช่วงที่ผมเริ่มคุ้นเคยกับเทคนิคการทำชาเขียวมากขึ้น

“นายรู้เรื่องอะไรเกี่ยวกับชาดำกับชาอู่หลงบ้างมั้ย”

อิมชีแบกมองผมพลางเอ่ยถาม

“ผมรู้ว่ามันได้มาจากการหมักใบชาครับ”

“ถ้าพูดให้ถูก นั่นไม่ใช่การหมักหรอก แต่เป็นกระบวนการออกซิเดชันต่างหาก”

“กระบวนการออกซิเดชันเหรอครับ”

“ที่เรียกว่าหมักใบชาน่ะ หมายถึงส่วนประกอบที่ชื่อโพลีฟีนอล [7] ซึ่งกระตุ้นรสฝาดของชานั้นเปลี่ยนไปเป็นส่วนประกอบชนิดอื่น กระบวนการออกซิเดชันส่งผลให้เกิดกระบวนการเปลี่ยนเป็นสีเหลืองทองหรือสีแดงเข้ม รสชาติและกลิ่นก็เปลี่ยนไปพร้อมกันด้วย สรุปง่ายๆ ก็คือ ที่เรียกกันว่าชาเขียว ชาดำหรือชาอู่หลงแล้วบอกว่าขึ้นอยู่กับการหมักน่ะ จริงๆ แล้วมันขึ้นอยู่กับว่าใบชาเกิดออกซิเดชันมากน้อยขนาดไหนต่างหาก”

อิมชีแบกสาธิตให้ดูหลังอธิบายจบ

ผิดกับตอนทำชาเขียวตรงที่หลังเก็บใบชามาแล้วเขาไม่ได้นำไปคั่วในทันที

เมื่อตากใบชาไว้กลางแดดประมาณหนึ่งชั่วโมงแล้ว เขานำมาเทใส่ถังก่อนเขย่า

“ถ้าเขย่าแบบนี้ใบชาจะช้ำ กระบวนการออกซิเดชันจะเกิดขึ้นในช่วงขั้นตอนนี้แหละ”

ถ้าใส่ใบชาที่โดนบดขยี้เต็มที่ลงไป ก็จะเกิดกระบวนการออกซิเดชันอย่างรวดเร็ว ใบที่เกิดกระบวนการออกซิเดชันโดยทั่วจะกลายเป็นชาดำ

ส่วนใบที่บอบช้ำเล็กน้อยแต่ยังไม่ถึงกับแหลกละเอียดจะเกิดกระบวนการออกซิเดชันบางส่วน เราเรียกว่าเป็นชาอู่หลง

เมื่อผ่านขั้นตอนการเก็บเกี่ยวใบชากับกระบวนการออกซิเดชันแล้ว สิ่งที่ทำหลังจากนั้นก็เหมือนกับขั้นตอนการทำชาเขียวก่อนหน้านี้

ผมศึกษาวิธีทำชาเขียว ชาอู่หลงและชาดำในไร่ชาของอิมชีแบกเป็นเวลาหนึ่งเดือน

**หนึ่งเดือน!**

**ท่านประธานสู้มากก เอาใจช่วยเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **140**

**ตอนที่ 140 ความลับของชาเขียวทองคำ**

ทักษะการทำชาของผมพัฒนาขึ้นอีกขั้น ถึงยังไม่คล่อง แต่ก็ได้รับคำชมจากอิมชีแบกอยู่เหมือนกัน

ชาให้รสชาติอร่อยดีอย่างเขาว่า ไม่ใช่เป็นเพราะฝีมือดีเพียงอย่างเดียว

ระบุให้ชัดคือเป็นเพราะใบชาคุณภาพดีที่ได้จากไร่ชาเขียวของเขาต่างหาก

เคล็ดลับคงอยู่ตรงที่เขายึดมั่นในหลักเกษตรอินทรีย์ที่ได้รับสืบทอดมาตั้งแต่รุ่นบรรพบุรุษ

ในไร่ชาของอิมชีแบกมีบริเวณที่เจ้าตัวทุ่มเทเอาใจใส่เป็นพิเศษ เขาใช้เชือกกั้นไว้ต่างกับพื้นที่ไร่ชาเขียวบริเวณอื่น

แม้แต่คนงานในไร่ชาเขียวก็ไม่ได้รับอนุญาตให้เข้าไป

ขนาดตอนพวกเรามาทำชาเขียว ก็ยังไม่อาจเข้าไปเก็บใบชาในพื้นที่ส่วนนั้นได้

ผู้เดินเข้าไปตรงนั้นได้มีเพียงอิมชีแบก

ผมเคยเห็นเขาบรรจงขยับมือไม้ฉีดพ่นอะไรสักอย่างตรงบริเวณนั้น

น่าจะไม่ใช่ปุ๋ย เขาพ่นของเหลวอย่างระมัดระวังแล้วสังเกตสภาพของชาเขียว

“ชาเขียวที่อยู่ในนั้นเป็นชาเขียวที่อาจารย์ทะนุถนอมเป็นพิเศษเหรอครับ”

ผมถามอิมชีแบกอย่างสงสัย

“เป็นต้นชาเขียวที่ฉันดูแลเอาใจใส่เป็นพิเศษน่ะ”

“ช่วยบอกได้มั้ยครับ ว่าทำไมถึงต้องดูแลมันเป็นพิเศษ”

“เมื่อถึงเวลาแล้ว ฉันจะบอกอีกที”

ผมไม่กล้าถามอะไรอีก

ชาเขียวที่อยู่ตรงนั้นต้องเป็นชาเขียวทองคำแน่นอน

ชาเขียวทองคำเป็นผลิตภัณฑ์ที่ผลักดันให้อาจารย์อิมชีแบกขึ้นไปเป็นมือหนึ่งชั้นแนวหน้า

ต่อให้เดาถูก ผมก็ไม่กล้าเอ่ยถามเขาตรงๆ

เวลานี้ผมต้องรออย่างเดียว

ผมต้องพัฒนาความสามารถด้านการชงชาให้ได้อีกระดับหนึ่ง

จึงหมกมุ่นแต่กับการทำชา

ผมจดจ่อกับชาอู่หลงเป็นพิเศษ

เพื่อจะทำชานมโดยใช้นมของฟาร์มปศุสัตว์

ชาอู่หลงเป็นเครื่องดื่มประจำวันในประเทศไต้หวัน ตั้งแต่ทศวรรษที่ 80 ชาวไต้หวันผู้ชื่นชอบชาเริ่มเติมน้ำแข็งลงในน้ำชาเพื่อเพิ่มความสดชื่น อีกทั้งยังใส่นมข้นหรือนมจืด นำมาดื่มเป็นชานม

นอกจากนี้ได้หยอดไข่มุกเนื้อหนุบหนับซึ่งทำจากแป้งมันสำปะหลัง ออกมาเป็นชานมไข่มุกจนเกิดกระแสนิยมด้วย ชานมไข่มุกโด่งดังจัดในไต้หวันจนแพร่มาถึงตลาดเกาหลีใต้

อีกไม่นาน เครื่องดื่มชนิดนี้จะเข้ามาในตลาดเกาหลีใต้ ก่อนรสชาติของมันจะถูกปากโดนใจผู้คน

ผมอยากชิงครอบครองตลาดชานมในเกาหลีใต้ให้ได้ก่อนที่บริษัทไต้หวันจะมายึดครองมันไป

ทักษะการทำชาอู่หลงของผมพัฒนาขึ้นทุกวัน

“ด็อกมย็องกลายเป็นเซียนชาอู่หลงเต็มตัวแล้วสินะ”

อาจารย์อิมชีแบกชิมชาอู่หลงที่ผมชงแล้วเอ่ยขึ้น

“ฝีมือคั่วชาเขียวของแฮมีก็ดีขึ้นมาก กลิ่นกับรสชาติออกมาดีเยี่ยมจริงๆ ”

“ทั้งหมดเป็นเพราะอาจารย์เลยค่ะ”

โนแฮมีก้มศีรษะคำนับพลางพูด

ปกติเขาจะกล่าวถึงจุดปรับปรุงแก้ไขก่อนลากลับ

แต่วันนี้กลับไม่มีคำแนะนำออกมาจากปากของอิมชีแบก

เขาพูดคำที่ผมไม่คาดคิด

“ด็อกมย็อง จำที่เคยถามฉันตอนนั้นได้มั้ย”

ผมต้องจำได้อยู่แล้ว ไร่ชาเขียวแห่งความลับซึ่งถึงกับต้องห้อยเชือกกั้น

พื้นที่ต้องห้าม อิมชีแบกเดินเข้าไปได้เพียงคนเดียว

“มีเรื่องนึงที่ฉันยังไม่เคยเปิดเผยกับพวกเธอ ความลับของไร่ชาเขียวน่ะ”

อิมชีแบกมีสีหน้าเคร่งเครียดแปลกๆ ต่างจากยามปกติ

พวกเราเฝ้ามองใบหน้าของเขาอย่างเงียบเชียบ

“พ่อเขารักชาเขียวสุดๆ เลย ถึงขั้นฝังเศษทองไว้กับรากของต้นชาเขียวด้วย”

“เศษทองเหรอครับ”

ผมถามด้วยสายตาประหลาดใจ

โนแฮมีก็กำลังเงี่ยหูฟังอยู่เช่นกัน

“วิธีนี้เคยเป็นที่นิยมกันในประเทศญี่ปุ่น คงเกิดขึ้นช่วงใช้กลยุทธ์ใส่ทองคำเปลวลงในอาหารเพื่อยกระดับให้ดูหรูหรา พ่อเขาอยากลองนำวิธีการนั้นมาปรับใช้กับไร่ชาเขียวดูบ้าง เขารักชาเขียวยิ่งกว่าทองคำซะอีก”

อิมชีแบกจ้องมองด้วยแววตาเหงาๆ

เป็นสีหน้าหวนคิดถึงพ่อตัวเอง

“ชาเขียวทองคำของพ่อจบลงที่แค่ได้ทดลอง ฉันเลยอยากสานความฝันที่พ่อยังทำไม่สำเร็จ”

“แล้วอาจารย์ทำสำเร็จมั้ยครับ”

“ยังไม่รู้หรอก”

“แต่อีกไม่นานคงจะได้รู้แล้วละ”

พวกเรามองอิมชีแบกด้วยสีหน้าอยากรู้อยากเห็น

“ตามฉันมาสิ”

อิมชีแบกลุกขึ้นจากที่นั่ง พวกเราตามเขาไปยังโกดัง

ภายในโกดังมีถังโลหะ

เขาพูดพลางมองถังใบนั้น

“มีความลับซ่อนอยู่ข้างในนี้”

อิมชีแบกเปิดฝาถังออก มีของเหลวสีเข้มคล้ายไวน์บรรจุอยู่เต็มถัง

“นี่อะไรเหรอครับ”

“ทอง”

“ทองเหรอครับ”

เป็นสารละลายทองคำซึ่งผ่านกระบวนการอิเล็กโทรลิซิส [1] ให้อยู่ในสถานะคอลลอยด์ [2]

นี่คือความลับของชาเขียวทองคำ

“ฉันได้ยินมาว่าเราเปลี่ยนทองคำให้เป็นของเหลวได้ ก็เลยเที่ยวตามหาศูนย์วิจัย พอรู้ว่ามันทำได้จริงๆ ก็เลยมอบหมายให้คนอื่นทำสารละลายทองคำขึ้นมา”

“นี่อาจารย์ฉีดพ่นน้ำทองคำในไร่ชาเขียวตรงนั้นเหรอคะ”

โนแฮมีถามด้วยแววตาตกตะลึง แสดงสีหน้าทำนองไม่อยากเชื่อว่าของเหลวที่อยู่ตรงหน้าเป็นน้ำละลายทองคำ

“ก็ใช่น่ะสิ ฉันไม่ได้โรยผงทองคำกับเศษทองเหมือนพ่อ แต่รดน้ำละลายทองคำให้รากชาเขียวต่างหาก”

“ต้นทุนน่าจะไม่เบาเลยนะเนี่ย ถ้าอยากพ่นทองคำในไร่ชาเขียว”

“เพราะงั้นฉันเลยไม่อนุญาตให้ใครเข้าไปไง”

อิมชีแบกยิ้มพลางพูด

ผมเพิ่งล่วงรู้ความลับของชาเขียวทองคำเอาป่านนี้

ทองคำแทรกซึมอยู่ในต้นชาเขียวแล้ว

“ที่อาจารย์เล่าว่าจะรู้ผลเร็วๆ นี้ หมายถึงเรื่องอะไรเหรอครับ”

“ฉันส่งชาเขียวไปให้ศูนย์วิจัยที่เคยทำสารละลายทองคำแล้ว เป็นชาเขียวที่เก็บเกี่ยวเป็นครั้งแรกของปีนี้ ทางนั้นติดต่อกลับมาแล้ว บอกว่าอีกไม่นานจะแจ้งผลให้ทราบ”

“ถ้างั้น อาจารย์ก็ขอดูองค์ประกอบของชาเขียวได้น่ะสิ”

“ใช่แล้ว เพราะฉันต้องรู้ว่าแร่ธาตุและองค์ประกอบอื่นที่ผสมอยู่ในทองคำจะส่งผลต่อชาเขียวยังไงบ้าง”

“ผลจะออกวันไหนเหรอครับ”

“ไว้ใกล้ประกาศผล ฉันค่อยบอกพวกเธอแล้วกัน ในเมื่อเป็นลูกศิษย์ฉันแล้ว ก็อยากแบ่งปันเรื่องราวส่วนนั้นด้วยเหมือนกัน”

อิมชีแบกพูดจบแล้วลุกขึ้นจากที่นั่ง

“เจอกันพรุ่งนี้นะ”

ผมกับโนแฮมีออกมาที่ไร่ชา

โนแฮมีทำหน้าตื่นเต้น

“คิดไม่ถึงเลยว่าอาจารย์เขาจะพ่นน้ำทองคำในไร่ชาเขียว ผลจะออกมาเป็นยังไงบ้างนะ”

จริงๆ แล้วผมก็สงสัยเหมือนกัน

โดยรวมแล้วเขาทำสำเร็จ แต่ผมไม่มั่นใจว่าเรื่องนี้จะราบรื่นไหม

ผมไม่รู้ด้วยซ้ำว่าเขาประสบความสำเร็จหรือไม่ หลังจากล้มเหลวมาหลายครั้ง

“เดี๋ยวเจอกันพรุ่งนี้ก็น่าจะรู้แล้วนี่”

“ฉันอยากรู้ว่าผลจะออกมาเป็นยังไงจนจะบ้าตายอยู่แล้ว”

“คุณแฮมีอยากให้ผลเป็นแบบไหนล่ะครับ”

“ฉันก็ต้องอยากให้ออกมาดีอยู่แล้วสิคะ มันไม่ใช่ชาเขียวธรรมดาๆ นี่นา”

“ไม่ใช่ชาเขียวอย่างเดียวซะหน่อย ทำชาอู่หลงได้เหมือนกันนะ”

“ค่า ท่านประธาน เซียนชาอู่หลง”

โนแฮมียิ้มพลางพูด

วันต่อมา ผมกับโนแฮมีมาไร่ชาด้วยกัน

อิมชีแบกกำลังชูซองจดหมาย

“ผลออกมาแล้ว”

อิมชีแบกพูดเสียงสั่น

“อาจารย์ได้ตรวจดูแล้วหรือยังครับ”

“ยังเลย กะจะดูพร้อมพวกเธอแหละ”

แล้วเขาก็แกะซองจดหมาย

**ลุ้นไปกับอาจารย์**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **141**

**ตอนที่ 141 ปลูกชาเขียวทองคำสำเร็จแล้ววว**

อิมชีแบกตรวจสอบเอกสารที่ส่งมาจากศูนย์วิจัย

ผมกับโนแฮมีแอบดูใบหน้าของเขาอย่างกังวล

สีหน้าเคร่งเครียดกำลังเปลี่ยนเป็นรอยยิ้มเบิกบาน

“ในนี้เขียนผลตรวจว่าชาเขียวทองคำหนักหนึ่งกิโลกรัมมีส่วนประกอบแร่ธาตุทองคำ 0.1-0.12 มิลลิกรัม สารอาหารดีๆ ในทองคำมีผลต่อชาเขียวจริงๆ”

“ผมขออ่านหน่อยได้มั้ยครับ”

อิมชีแบกยื่นผลตรวจมาให้ เนื้อหากล่าวว่าส่วนประกอบแร่ธาตุทองคำส่งผลกับชาเขียวอย่างเขาว่า

“สุดยอดไปเลยครับ!”

อิมชีแบกพ่นสารละลายทองคำในไร่ชาเขียวเป็นประจำ เป็นสารละลายแบบพิเศษซึ่งใช้กระบวนการอิเล็กโตรลิซิสทำให้ทองคำอยู่ในสถานะคอลลอยด์

ตำราแพทย์แผนโบราณของจีนรวมถึงตำราแพทย์ทงอีโบกัม [1] ระบุว่าทองคำมีส่วนประกอบที่ช่วยผ่อนคลายระบบประสาท ช่วยดูดซับและขับสารพิษออกจากร่างกาย

ที่เราครอบฟันทองไว้ใช้งานได้ก็เพราะทองคำไม่เป็นอันตรายต่อร่างกาย

ในที่สุด เขาก็ทำชาเขียวทองคำสำเร็จ

“ถ้าพ่อฉันยังอยู่ทันได้เห็นภาพนี้ เขาจะต้องดีใจแน่ๆ!”

อิมชีแบกมองท้องฟ้าอันว่างเปล่าพลางพูดกับตัวเอง

มันเป็นการค้นพบอันยอดเยี่ยม

“แต่ฉันสงสัยอยู่อย่างนึงค่ะ”

โนแฮมีพูดด้วยสีหน้าตื่นเต้น

“ว่ามาสิ”

อิมชีแบกว่าอย่างใจดี

“อาจารย์ได้ตั้งชื่อให้ชาเขียวตัวนี้แล้วหรือยังคะ”

อิมชีแบกครุ่นคิดอยู่ครู่หนึ่ง ก่อนตะโกนขึ้น

“ชาเขียวห่อทอง ชาเขียวอันล้ำเลิศ ชาเขียวสีทอง...”

อิมชีแบกแสดงสีหน้าไม่พอใจ

ตอนนั้นเอง โนแฮมีจึงพูดขึ้นอย่างระมัดระวัง

“อาจารย์ว่ามีแร่ธาตุดีๆ อยู่ในทองคำเยอะ ลองเน้นจุดนั้นดีมั้ยคะ”

คำพูดของโนแฮมีทำให้สีหน้าของอิมชีแบกสดใสขึ้น

เป็นสีหน้าบ่งบอกว่าเขานึกไอเดียดีๆ ออกแล้ว

“ความคิดเข้าท่าเลยแฮะ ในเมื่อทองคำมีส่วนประกอบแร่ธาตุดีๆ เยอะแยะ ก็ให้ชื่อชาเขียวทองคำดีกว่า”

อิมชีแบกพูดด้วยสีหน้าเป็นสุขใจ

ผมก็พยักหน้าเห็นด้วย

“ชาเขียวทองคำ ชื่อนี้เหมาะดีนะคะ พวกเราขอลองชิมชาสักครั้งได้มั้ยคะ”

โนแฮมีถามอย่างระมัดระวัง สีหน้าบอกว่าอยากลองรสชาติชาเขียวที่ปลูกขึ้นดั่งของล้ำค่า

“ได้สิ อุตส่าห์มีวันน่ายินดีแบบนี้ทั้งที มาลองชิมไปพร้อมกันเลย”

อิมชีแบกนำ ‘ชาเขียวทองคำ’ มาชง ผมได้กลิ่นสมุนไพรเผ็ดร้อนกับกลิ่นหอมจรรโลงใจพร้อมๆ กัน ต่างกับชาเขียวชนิดอื่นๆ ที่เขาปลูกในไร่เดียวกัน เป็นกลิ่นซึ่งมีชีวิตชีวา

“มันต่างกันอย่างชัดเจนเลยแฮะ”

โนแฮมีพูดพลางยิ้มแย้ม

“แล้วด็อกมย็องล่ะ คิดว่ารสชาติเป็นยังไงบ้าง”

อิมชีแบกมองผมแล้วถาม

“รสชาติสดชื่น บริสุทธิ์และสูงส่ง รู้สึกว่ามีพลังช่วยให้ร่างกายอบอุ่นยาวนานด้วยครับ”

“นึกว่าชอบแต่ชาอู่หลงซะอีก ที่ไหนได้ รู้จักรสชาติชาเขียวอย่างลึกซึ้งเลยนี่หว่า”

อิมชีแบกพูดยิ้มๆ โนแฮมีได้ยินคำพูดนั้นก็หัวเราะ

“อาจารย์ ผมก็สงสัยอยู่อย่างนึงเหมือนกันครับ”

ผมว่าพลางมองอิมชีแบก

เขาตอบด้วยสีหน้าเบิกบาน

“ว่ามาสิ”

“ชาเขียวที่ปลูกด้วยทองคำคงจะมีราคาสูงพอตัวเลยนะครับ”

“ค่าใช้จ่ายมันก็ไม่เบาเหมือนอย่างนายว่านั่นแหละ”

“งั้นราคาชาเขียวก็น่าจะแพงมากเลยสิ”

“ฉันยังไม่ได้กำหนดราคาหรอก แต่คงจะเป็นราคาแบบที่ผลิตภัณฑ์อื่นๆ เทียบไม่ติด”

เท่าที่จำได้ ชาเขียวห้าสิบกรัมมีราคาทะยานสูงเกินหนึ่งล้านวอน [2]

เป็นชาเขียวซึ่งใครๆ ยกให้เป็นสินค้าชั้นแนวหน้าของอิมชีแบกผู้เป็นเบอร์หนึ่ง

เนื่องจากเป็นสินค้าหายากและมีราคาสูงลิ่ว จึงขายให้กับโรงแรมชั้นสูงและแขกวีไอพี

“ถ้าไม่มีอาจารย์ ทั้งชีวิตนี้ฉันคงไม่มีโอกาสได้ลองดื่มหรอกค่ะ”

โนแฮมีประจบด้วยหน้าตาน่าเอ็นดู

“พวกเธอมาชิมได้ตลอด ตามสบายเลยนะ”

อิมชีแบกยิ้มพลางพูด

พองานเสร็จตามแผนแล้วเรากำลังจะออกจากไร่ชา

โนแฮมียังทำหน้าตื่นเต้นอยู่

“คุณแฮมีคงชอบชาเขียวทองคำสิท่า”

“ไม่ถึงขั้นชอบหรอกค่ะ ออกจะประหลาดใจมากกว่า แล้วก็คิดได้ว่าอาจารย์เก่งมากเลยค่ะ”

เธอแสดงสีหน้าคล้ายนึกถึงรสชาติของชาเขียว

“ของที่ดูหรูหราเกินไปก็มีข้อเสียตรงที่เข้าถึงได้ยากเหมือนกันเนอะ”

โนแฮมีเลียริมฝีปากอยู่เมื่อสักครู่ก่อนหันหน้าหนี

“แต่ก็ช่วยไม่ได้นะคะ นี่เป็นสินค้าขึ้นชื่อนี่นา”

เป็นอย่างเธอว่า ชาเขียวฝีมืออิมชีแบกนั้นเป็นผลิตภัณฑ์ขึ้นชื่อ

เป็นสิ่งของที่คนทั่วไปยากจะเอื้อมถึง

“เราทำให้ชาเขียวฮิตยิ่งกว่านี้ ดีมั้ยคะ”

“ทำให้ชาเขียวฮิตเหรอครับ”

“คือลดราคาชาเขียวไปพร้อมกับชูเทคนิคการปลูกของอาจารย์ไปด้วยน่ะค่ะ”

“งั้นก็เจ๋งสุดๆ เลยนะ แล้วจะเอาทองคำไปใส่เป็นปุ๋ยอินทรีย์เหมือนที่อาจารย์ทำหรือเปล่าครับ”

“ไม่เป็นไรค่ะ เราไม่ต้องใช้ทองคำแต่ให้ปุ๋ยอินทรีย์ไปเลยดีกว่า ถ้าเราปลูกชาเขียวด้วยปุ๋ยอินทรีย์ซึ่งมีแร่ธาตุดี ก็น่าจะไม่เป็นรองชาเขียวทองคำหรอกค่ะ”

“เป็นความคิดที่ดีเลย น่าจะโดนใจอาจารย์ด้วยเหมือนกัน”

“ที่ว่าน่าจะโดนใจอาจารย์อิมด้วยนี่ หมายความว่ายังไงเหรอคะ”

“อาจารย์อิมชอบพูดอยู่ประโยคนึงทุกวันเลยน่ะ”

“เขาว่าอะไรเหรอคะ”

“อยากให้คนมาดื่มชาแทนกาแฟกันเยอะๆ เพราะชาของเขาเป็นประโยชน์ต่อร่างกายและจิตใจ”

โนแฮมีถามได้ถูกจังหวะพอดี

อาจารย์อิมชอบพูดเช่นนี้จนติดปากไปแล้ว

\*\*\*

พวกเรามุ่งหน้าไปยังฟาร์มปศุสัตว์

ระหว่างที่ผมเรียนรู้เทคนิคการทำชาเขียวกับอิมชีแบก ที่ฟาร์มปศุสัตว์ก็กำลังทำผลิตภัณฑ์ที่มีส่วนผสมของชาเขียว

เกษตรกรผู้ปลูกชาเขียวในฮาดงรวมถึงอิมชีแบกตกลงว่าจะจัดส่งใบชาให้กลุ่มเกษตรกรภูเขาชีรี โดยรับปากว่าจะจัดส่งใบชาให้ก็ต่อเมื่อพวกเราทำผลิตภัณฑ์ตัวอย่างออกมาแล้วมีกระแสตอบรับดีต่อเนื่อง

พวกเราเคยเปิดตัวไอศกรีมชาเขียวเป็นครั้งแรกไปแล้วในอีเวนต์งานแต่ง

ไอศกรีมชาเขียวมีผลตอบรับเชิงบวกยิ่งกว่าพิซซ่าซึ่งเป็นอาหารเมนูหลักซะอีก

ผู้เป็นเสาหลักคิดค้นผลิตภัณฑ์ในเวลานั้นคือซอลมินจู

เวลานี้เธอก็รับผิดชอบงานพัฒนาผลิตภัณฑ์นมชาเขียวด้วยเช่นกัน

“หัวหน้าทีมซอล งานดำเนินไปได้ราบรื่นดีมั้ยครับ”

เธอจัดตั้งทีมกับคนงานฟาร์มอีกหลายคนและอยู่ในระหว่างพัฒนาผลิตภัณฑ์

ซอลมินจูหันหน้าหนี

แก้มของเธอร้อนผ่าวเป็นสีแดงคล้ายเขินอาย

เรายังไม่ได้แต่งตั้งให้เธอเป็นหัวหน้าทีม นี่เป็นฉายาที่เพื่อนร่วมงานเรียกกันเล่นๆ

เวลาโดนเรียกว่าหัวหน้าทีมซอลทีไร เธอเป็นต้องแสดงสีหน้าเขินอายทุกครั้ง

**อยากลองกินชาเขียวทองคำเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **142**

**ตอนที่ 142 สถานีต่อไป ปรมาจารย์ปุ๋ย**

“เข้ามากันตั้งแต่ตอนไหนคะเนี่ย”

“ผมกับคุณแฮมีเพิ่งมาถึงแหละครับ”

“วันนี้เรามีสินค้าตัวอย่างด้วยนะ”

“เหรอครับ ขอชิมหน่อยได้มั้ย”

เป็นผลิตภัณฑ์ตัวอย่างที่รอคอย

ซอลมินจูนำทางเราไปยังห้องที่จัดเตรียมไว้ฝั่งหนึ่งของพื้นที่ปฏิบัติการ

เธอวางผลิตภัณฑ์ตัวอย่างลงบนโต๊ะ

“ทั้งสองอย่างนี้ทำจากนมของฟาร์มเรากับชาเขียวในฮาดงค่ะ”

สิ่งที่ทำขึ้นมาไม่ได้มีเพียงหนึ่งอย่าง แต่มีถึงสองอย่างด้วยกัน

นั่นคือไอศกรีมชาเขียวกับโยเกิร์ตชาเขียว

ซอลมินจูทำหน้าเก้อๆ ปนกังวล

ผมกับโนแฮมีลองชิมสินค้าตัวอย่าง

“เนื้อไอศกรีมชาเขียวนุ่มขึ้นกว่าแต่ก่อนเยอะเลย คุณทำยังไงเหรอคะ”

โนแฮมีเบิกตากว้างแล้วถาม

“เติมอากาศลงไปน่ะค่ะ”

“อากาศ?”

“ช่วงผสมไอศกรีมกับชาเขียวเข้าด้วยกันแล้วระหว่างทำให้มันแข็งตัว ฉันเติมอากาศเข้าไปค่ะ เพราะเพิ่งรู้มาว่าถ้าใส่อากาศลงไปด้วย จะช่วยให้เนื้อไอศกรีมนุ่มขึ้น”

“พี่มินจูเหมือนเป็นผู้เชี่ยวชาญเลยค่ะ”

ซอลมินจูไม่ได้ศึกษาหาความรู้จากการอ่านหนังสือเพียงอย่างเดียว เธอยังไปเรียนที่โรงเรียนสอนการประกอบอาหารและการโรงแรม รวมถึงเข้าร่วมชมรมแบ่งปันสูตรอาหารด้วย นำข้อมูลที่ได้เรียนรู้จากการเที่ยวเสาะหาเช่นนั้นมาใช้กับผลิตภัณฑ์ตัวใหม่

“โยเกิร์ตก็อร่อยขึ้น ก่อนหน้านี้ชาเขียวให้รสฝาดจัดจ้าน แต่ตอนนี้ผมรู้สึกถึงรสกลมกล่อมยิ่งกว่ารสฝาดอีกครับ”

โยเกิร์ตชาเขียวอร่อยกว่าของคราวแรก

ช่วงแรกเราวางให้โยเกิร์ตชาเขียวเป็นโยเกิร์ตเพื่อสุขภาพเพียงอย่างเดียว

ด้วยคิดว่าต่อให้ไม่อร่อย ถึงอย่างไรคนที่ใส่ใจเรื่องสุขภาพก็จะให้ความสนใจสินค้าตัวนี้อยู่ดี

ชาเขียวช่วยให้ผิวพรรณสวยงามและเสริมสุขภาพช่องปากให้แข็งแรง เมื่อมารวมตัวกับโยเกิร์ตแล้ว ผมจึงมั่นใจว่านี่จะเป็นอาหารเพื่อสุขภาพที่ยอดเยี่ยมที่สุด

โยเกิร์ตชาเขียวที่ซอลมินจูนำมาเสิร์ฟเป็นครั้งแรกนั้นแทบจะกลืนกันไม่ลง

เพราะรสฝาดอันเป็นเอกลักษณ์ของชาเขียวรุนแรงเกินไป

ตอนนี้เธอกำจัดรสฝาดออกไปได้หมดแล้ว แถมยังอร่อยด้วย อยู่ในระดับพร้อมวางขายในตลาดได้ทันที

“ฉันว่าเป็นเพราะเราได้ชาเขียวคุณภาพดีมากๆ แหละค่ะ”

ซอลมินจูพูดพลางยิ้ม ชาเขียวมีคุณภาพดีจริงอย่างเธอชม แต่ต่อให้ได้ชาเขียวดีอย่างเดียว คงไม่มีทางอร่อยมากขนาดนี้

นี่เป็นหลักการเดียวกันกับชาเชียวทองคำของอิมชีแบก

คือผลงานอันสมบูรณ์แบบนั้นย่อมเกิดจากความเพียรพยายามของแต่ละคน

“เดี๋ยวทุกคนจะมาประชุมออกความเห็นกันเรื่องคุณภาพสินค้า ถ้าถึงตอนนั้นทุกคนโอเค ก็อยากให้กำหนดวันวางจำหน่ายกันเลยครับ”

ผมพูดพลางสบตากับซอลมินจู เธอทำหน้าดีใจ

“เราคงวางขายได้ทันทีเลยแหละค่ะ”

โนแฮมีก็พลอยเออออไปด้วย

ถึงผมไม่ได้พูดอะไร แต่ก็เห็นด้วยกับคำพูดของเธอ

\*\*\*

ยามดึกดื่นที่ทุกคนเลิกงานกันหมดแล้ว ผมแวะเข้ามาสำนักงานตามลำพัง

ด้วยมีเอกสารต้องตรวจสอบ เมื่อตรวจดูเสร็จแล้วจังหวะจะเดินออกจากตึก

พบว่ามีห้องภายในตึกที่ยังเปิดไฟทิ้งไว้ นั่นคือห้องวิจัยของอียองโฮ

ผมจึงเดินกลับเข้าไปอีกครั้ง

“ยังไม่เลิกงานอีกหรือนี่”

อียองโฮทำหน้าตกใจราวกับเห็นผี

“ท่านประธานเองหรือ ตกใจหมดเลย”

“ทำอะไรอยู่ จดจ่อเชียวครับ”

“กำลังพัฒนาเรนเน็ต [1] ที่ได้จากพืชอยู่น่ะครับ”

เรนเน็ตเป็นสารเอนไซม์ที่ทำขึ้นตามคำขอของซอลมินจู คือสารช่วยให้จับตัวเป็นก้อนซึ่งต้องใช้ยามทำชีส

อียองโฮเข้ามาร่วมงานกับกลุ่มเกษตรกรภูเขาชีรีจนทำผลงานสำเร็จออกมามากมาย

เขาสกัดกาวชันผึ้งจากรังผึ้ง ทั้งยังเพาะเลี้ยงและแปรสภาพเชื้อจุลินทรีย์หลากหลายชนิด แถมตอนนี้ยังกำลังคิดค้นเรนเน็ตอีกด้วย

“ทำงานคนเดียวไม่เหนื่อยเหรอครับ”

“สบายมากครับ”

อียองโฮบอกยิ้มๆ

เขาเอาแต่หมกตัวเองอยู่ในห้องวิจัยตลอดเวลา

อาจเพราะมีนิสัยขี้อาย เขาจึงไม่ค่อยออกไปพบปะสังสรรค์กับใครๆ บ่อยนัก

จะจดจ่อแต่กับเรื่องงานเท่านั้น

บางครั้งผมก็นึกสงสารเขา

ถ้ามีโอกาส ผมก็อยากรับคนมาทำงานในศูนย์วิจัยเพิ่ม

“มีอะไรจะคุยกับผมหรือเปล่าครับ”

อียองโฮถามขึ้น บังเอิญว่าผมมีเรื่องอยากปรึกษาเขาในวันพรุ่งนี้พอดี

ตั้งใจว่าจะต้องเลี่ยงคุยเรื่องงาน เพราะตอนนี้เลยเวลาเลิกงานมาแล้ว

“เปล่าหรอกครับ นี่ก็เลิกงานแล้ว”

“ไม่เป็นไรครับ บอกมาเถอะ”

เขาทำหน้าอยากรู้อยากเห็น

“ถ้าคุณไม่บอก คืนนี้ผมคงนอนไม่หลับ”

อียองโฮขยับกรอบแว่นตา

“ช่วยไม่ได้สินะ ผมคงต้องบอกคุณแล้วละ”

“ครับ ว่ามาได้เลย”

“คุณพอจะนำเชื้อจุลินทรีย์มาทำปุ๋ยอินทรีย์ได้มั้ยครับ”

“ปุ๋ยอินทรีย์เหรอครับ”

ปุ๋ยอินทรีย์มีแนวโน้มจะเป็นกระแสนิยมในอนาคต มันมีทั้งเชื้อจุลินทรีย์และแร่ธาตุ จึงเป็นสารอาหารที่ดีต่อการผลิตชาเขียวคุณภาพดี

“หมายถึงการเกษตรไบโอเทคนิคสิท่า”

อียองโฮใช้มือข้างหนึ่งเท้าคางพลางพูด

การเกษตรไบโอเทคนิคที่ชาวเกาหลีใต้เรียกอีกอย่างว่าเป็นเทคนิคเกษตรจุลินทรีย์ เป็นการทำเกษตรโดยใช้เชื้อจุลินทรีย์ช่วยต้นพืชดูดซึมสารอาหาร เช่น แร่ธาตุ ป้องกันการเกิดเชื้อโรคในดินและช่วยเพิ่มจำนวนจุลินทรีย์เพื่อปรับปรุงคุณภาพดิน

คิดไม่ถึงว่าเขาจะตอบโต้ผมฉับไวเพียงนี้

เนื่องจากผมไม่ได้ตั้งใจจะให้อียองโฮเป็นผู้รับผิดชอบแต่แรก ซ้ำยังไม่ใช่เรื่องที่เขาเชี่ยวชาญ กำลังคิดอยู่ว่าจะมอบหมายให้สถาบันวิจัยช่วยทำ

“แล้วคุณยองโฮทำปุ๋ยอินทรีย์ได้มั้ยครับ”

อียองโฮลังเลอยู่ครู่หนึ่ง

“ผมเคยแต่อ่านหนังสือที่เกี่ยวข้องแค่นั้นเอง ลำพังผมคนเดียวคงทำไม่ไหวหรอกครับ”

“นั่นสิ... ผมนี่ถามอะไรไม่เข้าท่าเนอะ”

ผมไม่ได้ผิดหวังในตัวเขา อย่างน้อยแค่เขามีความรู้อยู่บ้าง ผมก็พอใจแล้ว เพราะตอนจะมอบหมายงานอะไร ต้องไว้วางใจให้ผู้มีประสบการณ์มาทำอยู่แล้ว

จู่ๆ อียองโฮก็เอ่ยถึงเรื่องไม่คาดฝัน

“คุณเคยได้ยินชื่อดอกเตอร์ซออูยองมั้ยครับ”

“ดอกเตอร์ซออูยองน่ะหรือ”

ผมเคยเห็นเขาตามข่าวหนังสือพิมพ์ เขาเป็นตัวการเปิดโปงบริษัทค้าปุ๋ยข้ามชาติ

เขาแฉปัญหาของยากำจัดวัชพืชยี่ห้อ ‘กลิตเตอร์’ ซึ่งคิดค้นพัฒนาโดยบริษัทข้ามชาติ

ยากำจัดวัชพืชคอยยับยั้งการเติบโตของวัชพืชและกำจัดแมลง ต่อให้ยามีพิษร้ายแรงมากเพียงใด ก็ต้องไม่ข้ามเส้นเกินมาตรฐาน

และต้องไม่ให้ต้นพืชดูดซึมส่วนผสมในยากำจัดวัชพืชจนเป็นอันตรายต่อร่างกายมนุษย์

ดอกเตอร์ซออูยองเป็นผู้เปิดโปงว่ายากำจัดวัชพืชของบริษัทข้ามชาติมีสารก่อมะเร็ง

ได้ยินว่าชีวิตเขาพังทลายเพราะเหตุการณ์นั้น ต้องลาออกจากศูนย์วิจัยซึ่งทำงานอยู่ด้วยแรงกดดันจากบริษัท

หลังจากนั้นก็ไม่ได้ยินข่าวคราวของเขาอีกเลย

“ถ้าร่วมงานกับเขา ก็น่าจะเป็นไปได้นะครับ”

“แต่ดอกเตอร์ซออูยองเขาจะอยากเข้าร่วมมือกับพวกเราหรือครับ”

อย่างอียองโฮว่า คือถ้าได้ทำงานกับเขา งานพัฒนาปุ๋ยอินทรีย์คงจะไร้ปัญหา แต่ทว่าผมไม่มีจุดเชื่อมต่อกับดอกเตอร์ซออูยองเลย

“ผมมีวิธีครับ”

อียองโฮพูดพลางทำหน้ามีความลับ

เขาไม่ใช่คนชอบแกล้งอำ

และจะพูดความจริงเสมอ

ไม่คิดเลยว่าคำพูดแบบนี้จะออกมาจากปากเขา

“มีวิธีเหรอครับ”

ผมจ้องมองเขาด้วยแววตางงๆ

นึกอยากรู้ว่าเขามีวิธีอะไร

**อียองโฮดูลึกลับขึ้นมาเลยแฮะ มาอยู่กับท่านประธานแล้วดูมั่นใจขึ้นเยอะเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **143**

**ตอนที่ 143 วิจัยเมล็ดพันธุ์พื้นบ้านที่สูญหายไป**

“ผมรู้จักกับรุ่นพี่ซออูยองเป็นการส่วนตัว เราได้ติดต่อถามไถ่สารทุกข์สุขดิบกันอยู่บ้างครับ”

อียองโฮพูดด้วยน้ำเสียงสงบนิ่ง

เขาเล่าเพิ่มอีกว่ารู้จักกันมานานในฐานะรุ่นพี่รุ่นน้องโรงเรียน

“โห ไม่คิดว่าจะใกล้ชิดกันมากขนาดนี้”

ผมนึกดีใจปนสงสัย

การเกลี้ยกล่อมอียองโฮไม่ใช่เรื่องง่าย ซออูยองสนิทสนมกับอียองโฮก็จริง แต่เราไม่อาจรู้ได้ว่าเขาจะยินดีจับมือกับพวกเรา

“คุณว่าเขาจะอยากร่วมงานกับเรามั้ยครับ”

“ผมมีวิธีโน้มน้าวรุ่นพี่ซออูยองอยู่วิธีนึงครับ”

ผมสัมผัสได้ว่าอียองโฮมีสีหน้าผ่อนคลาย

“คุณมีวิธีโน้มน้าวเขางั้นหรือ ทำยังไงครับ”

“รุ่นพี่ซออูยองเขาไม่สนใจเรื่องความเด่นดังหรือชื่อเสียงหรอกครับ ที่เห็นหลายๆ แห่งเรียกตัวเขาไปก็เป็นเพราะเขามีฝีมือเทพมากต่างหาก แต่ไม่มีที่ไหนยอมให้รุ่นพี่ได้ทำงานวิจัยอย่างที่เขาต้องการ”

“งานวิจัยอย่างที่เขาต้องการเหรอ”

“ใช่แล้วครับ และท่านประธานก็ควรช่วยแก้ไขเรื่องนั้น ทำแบบนั้น รุ่นพี่น่าจะยอมตกลงทำงานกับเราครับ”

“เรื่องอะไรเหรอ งานวิจัยที่คุณซออูยองเขาอยากทำ”

“งานวิจัยฟื้นฟูเมล็ดพันธุ์พื้นบ้านน่ะครับ”

“เมล็ดพันธุ์พื้นบ้าน?!”

ผมนึกถึงข่าวที่ว่าเมล็ดพืชพันธุ์พื้นบ้านสองร้อยกว่าชนิดกำลังสูญพันธุ์อยู่ทุกปี

“ท่านประธานรู้มั้ยครับ ว่าทำไมเมล็ดพันธุ์พื้นบ้านถึงได้ทยอยสูญพันธุ์”

“ผมได้ยินมาว่าเพราะชาวสวนชาวไร่ไม่ได้ใช้เมล็ดพันธุ์พื้นบ้านพวกนั้น แต่ไม่รู้ถึงสาเหตุแท้จริงหรอกครับ”

“ใช่แล้ว เป็นเพราะเกษตรกรไม่ยอมใช้เมล็ดพันธุ์พื้นบ้าน ซึ่งสาเหตุมันก็เชื่อมโยงกับรายได้ของพวกเกษตรกรแหละครับ”

“รายได้ของเกษตรกรหรือครับ”

“ถ้าเขาปลูกเมล็ดพันธุ์พื้นบ้าน ก็จะได้เก็บผลผลิตที่มีคุณภาพเหมือนกันซ้ำๆ ทุกปี ที่ได้ซ้ำซากทุกปีน่ะไม่ได้แปลว่าจำนวนผลผลิตลดลงนะ แต่พวกเขาเก็บเกี่ยวได้จำนวนน้อยกว่าการปลูกโดยใช้เมล็ดพันธุ์นำเข้าจากต่างประเทศ ในเมื่อจำนวนการเก็บเกี่ยวมันส่งผลกับรายได้โดยตรง และถ้าเกษตรกรปลูกพืชผลเพราะคาดหวังจะทำรายได้ ก็จะนิยมปลูกเมล็ดพันธุ์นำเข้าซึ่งให้ผลผลิตมากกว่า จึงเป็นสาเหตุที่เมล็ดพันธุ์พื้นบ้านค่อยๆ หายสาบสูญไปครับ”

“มีเบื้องหลังแบบนั้นซ่อนอยู่สิท่า แต่ก็แปลกดีนะ เพราะผมเคยได้ยินมาว่าเรามีธนาคารเมล็ดพันธุ์ แถมยังคอยดูแลรักษาเมล็ดพันธุ์อยู่ตลอดด้วย”

“ท่านประธานก็รู้เรื่องนั้นด้วยแฮะ นี่สนใจเรื่องเมล็ดพันธุ์ด้วยเหรอครับ”

“เพราะที่บ้านผมทำสวนทำไร่ ผมก็เลยติดตามเรื่องนี้อยู่บ้างน่ะครับ”

“ประเทศเกาหลีใต้มีธนาคารเมล็ดพันธุ์ไว้คอยดูแลรักษาเมล็ดพันธุ์อย่างท่านประธานบอก แต่ธนาคารทำแค่อนุรักษ์เมล็ดพันธุ์ไว้ ไม่ได้กระตือรือร้นจัดกิจกรรมแจกจ่ายให้เกษตรกร สิ่งที่รุ่นพี่เขาอยากทำคือฟื้นฟูและกระจายเมล็ดพันธุ์พื้นบ้านไปพร้อมๆ กันครับ ซึ่งแน่นอนว่าไม่ใช่จะทำได้ง่ายเหมือนปากพูด”

“อย่างงี้นี่เอง”

“หากท่านประธานรับประกันว่าจะทำวิจัยเมล็ดพันธุ์พื้นบ้าน รุ่นพี่ซออูยองก็คงจะยอมร่วมงานกับกลุ่มเกษตรกรภูเขาชีรีแหละครับ”

“เข้าใจแล้วครับ ถ้าเป็นไปตามที่คุณอียองโฮบอกก็คงดี เพราะผมเป็นห่วงเรื่องที่คุณอียองโฮต้องเฝ้าศูนย์วิจัยอยู่คนเดียวมากที่สุด”

“ไม่เป็นไรหรอกครับ ถึงอยู่คนเดียว ผมก็โอเค... แต่ก็อยากทำงานกับดอกเตอร์ซออูยองนะครับ!”

อียองโฮพูดด้วยสีหน้าจริงจัง

“เรื่องนี้ผมคงตัดสินใจเองไม่ได้ ขอเวลาหน่อยนะครับ”

“ครับ ตามสะดวกเลยครับ”

\*\*\*

วันรุ่งขึ้น ผมเรียกฮันกีทักกับแพกมินซอกมาคุยนอกรอบ

เป็นการประชุมอย่างไม่เป็นทางการของเหล่าผู้บริหาร

“มีเรื่องอะไรหรือ ถึงได้เรียกประชุมผู้บริหารเอาปุบปับ”

มินซอกถาม

“พวกนายคิดยังไง ถ้าเราจะรับใครอีกคนมาทำงานที่ศูนย์วิจัย”

ผมถาม

“คือจะรับนักวิจัยเพิ่มอีกคนสินะ ทำไมล่ะ”

ฮันกีทักถามด้วยสีหน้าสงสัย ฮันกีทักรู้ดีว่านักวิจัยอียองโฮทำหน้าที่อย่างคิดค้นเชื้อจุลินทรีย์เพื่อทำโยเกิร์ตกับชีสได้สำเร็จลุล่วงดีแล้ว เขาทำหน้าประมาณว่าไม่เห็นจำเป็นถึงขั้นต้องรับนักวิจัยเพิ่ม

“ผมตั้งเป้าว่าจะพัฒนาปุ๋ยอินทรีย์น่ะครับ”

“ปุ๋ยอินทรีย์? ปุ๋ยธรรมชาติ? ปุ๋ยหมักธรรมชาติ? ใช่อย่างเดียวกันมั้ย”

“ใช่ครับ เหมือนกันครับ มองว่ามันคือปุ๋ยธรรมชาติก็ได้ คิดซะว่ามันเป็นสารอาหารชั้นดีที่ผลิตขึ้นมาให้เป็นมิตรกับสิ่งแวดล้อม”

“แล้วทำไมเราถึงต้องใช้ปุ๋ยอินทรีย์ด้วยล่ะ”

“เพราะต้องการนำสารอาหารชั้นดีไปปลูกพืชน่ะครับ”

“ถ้าพูดถึงพืช หมายถึงบลูเบอร์รี่ที่คุณซังช็อลกำลังปลูกอยู่ใช่มั้ย”

ฮันกีทักถามพลางเอียงคอด้วยความสงสัย

เหมือนแปลกใจว่าในเมื่อเราปลูกบลูเบอร์รี่อยู่แล้ว ยังจะอยากรับนักวิจัยเข้ามาเพิ่มอีกหรือ

“ไม่ใช่แค่ต้นบลูเบอร์รี่ แต่รวมถึงต้นชาด้วยครับ”

“ต้นชา?”

“ใช่ครับ มีผลยืนยันแล้วว่าในชาเขียวมีสารอาหารแตกต่างกัน ขึ้นอยู่กับว่าใช้ปุ๋ยแบบไหน ผมเข้าใจว่ารุ่นพี่กีทักจะคิดยังไง เพราะสินค้าหลักที่กลุ่มเกษตรกรภูเขาชีรีทุ่มเทกายใจทำขึ้นมา ก็คือผลิตภัณฑ์จากนมซึ่งได้จากฟาร์มปศุสัตว์ แต่ผมว่าเราควรขยับขยายไปสู่งานปลูกพืชระยะยาวด้วย ถือว่าบลูเบอร์รี่ที่คุณซังช็อลปลูกกับต้นชาเป็นจุดเริ่มต้นครับ”

“จะว่าไป เราไม่ควรจ้องจะรับชาเขียวจากเกษตรกรเจ้าอื่นท่าเดียว ถึงจะมีน้อย แต่ก็ควรมีชาที่เราปลูกเองรวมอยู่ด้วยเนอะ”

ฮันกีทักครุ่นคิดอยู่ครู่หนึ่ง ก่อนพูดเสริมด้วยสีหน้าเคร่งขรึม

“ตามขอบเขตงานทั่วไปแล้ว ฉันก็เห็นด้วยที่ศูนย์วิจัยจะรับคนเพิ่ม ศูนย์วิจัยเราเองก็ต้องปรับปรุงให้มีหน้ามีตาสมกับได้ชื่อว่าคือศูนย์วิจัยอย่างเป็นทางการด้วย เห็นทีคงต้องเตรียมแผนธุรกิจขอจ้างบุคลากรเพิ่มแล้วสิ”

“ว้าว เยี่ยมไปเลยครับ โดยส่วนตัวแล้วผมนึกเห็นใจนักวิจัยอียองโฮแหละครับ”

“หมายถึงยังไงหรือ”

คำพูดของมินซอกทำเอาฮันกีทักต้องถาม

“ก็พวกเรายังมีลูกทีม แต่คุณอียองโฮเขาทำงานฉายเดี่ยวเลยนี่นา อยู่คนเดียวคงเหงา ขาดคนให้คุยปรึกษาด้วย”

“เรื่องนั้นก็คาใจฉันอยู่เหมือนกัน”

ฮันกีทักพูด

ผมก็คิดเหมือนกัน เขาต้องอยู่ในสภาพแวดล้อมซึ่งโดนปล่อยให้อยู่โดดเดี่ยว เป็นลักษณะเฉพาะของงานวิจัย

ผมกำลังเป็นกังวลที่ปล่อยให้อียองโฮต้องอยู่ตามลำพังพอดี

“ทุกคนเห็นด้วยกับการรับนักวิจัยเพิ่มอีกคนเนอะ งั้นเรามามองหานักวิจัยที่จะเข้ามาสมทบกับกลุ่มเกษตรกรภูเขาชีรีอย่างจริงจังเลยดีมั้ยครับ”

“ดีครับ!”

ฮักกีทักและมินซอกตอบอย่างอารมณ์ดี

“ว่าแต่สินค้าตัวใหม่ไปถึงไหนแล้วครับ”

ผมถามฮันกีทัก

“วันนี้ส่งเข้าร้านครบแล้วละ”

มันคือไอศกรีมชาเขียวกับโยเกิร์ตชาเขียว

เป็นเมนูใหม่ซึ่งสั่งซื้อโดยร้านคาเฟ่ที่เราเคยจัดส่งผลิตภัณฑ์จากนม

เรานำงานทัศนศึกษาฟาร์มมาใช้เป็นองค์ประกอบด้านการตลาดอย่างจริงจัง

ใช้วิธีแจกจ่ายผลิตภัณฑ์ใหม่ให้กลุ่มผู้บริโภคและครอบครัวผู้เข้ามาทัศนศึกษาฟาร์มได้ลิ้มลองฟรีๆ และคอยรับรีวิว

ของใหม่ที่ซอลมินจูสร้างขึ้นนั้นประสบความสำเร็จอย่างสูง ฟีดแบ็กของผู้บริโภคก็ออกมาในทางดี

**รู้สึกเหมือนด็อกมย็องจะต้องทำงานหนักเพิ่มขึ้นเลยแฮะ**

**สินค้าใหม่อีกแน่ๆ รอติดตามกัน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **144**

**ตอนที่ 144 รับนักวิจัยคนใหม่เข้าทีม**

หนึ่งสัปดาห์ต่อมา ผมกับอียองโฮเดินทางไปโซล

พวกเราจะไปพบซออูยอง จุดนัดพบคือร้านขายซูเจบีย่านชินชน ผมเลือกร้านนี้ตามคำแนะนำของอียองโฮ เขาว่านี่เป็นร้านประจำของซออูยองมาแต่ไหนแต่ไร

“ยินดีที่ได้รู้จักครับ ผมซออูยองครับ”

“คิมด็อกมย็องครับ”

“มากันไกลเชียวครับ ทั้งที่ผมควรต้องเป็นฝ่ายไปฮาดงแท้ๆ”

ซออูยองเป็นคนสุภาพเรียบร้อย แต่ไม่ถึงขั้นขี้อายเหมือนอียองโฮ

ขณะกินอาหาร เขายิ้มแล้วถามว่า

“คัลกุกซู รสชาติเป็นยังไงบ้างครับ”

“อ้อ น้ำซุปกลมกล่อมดี แถมเส้นยังมีเอกลักษณ์เฉพาะตัวด้วยครับ”

เส้นไม่ค่อยเหนียว ผิดกับเส้นก๋วยเตี๋ยวทั่วไป

“เส้นก๋วยเตี๋ยวเขาทำมาจากข้าวสาลีพันธุ์ดั้งเดิมน่ะครับ ขนาดข้าวสาลีที่เรียกกันว่าเป็นข้าวสาลีของเกาหลีใต้เอง ส่วนมากยังผลิตจากเมล็ดพันธุ์ที่นำเข้ามาจากต่างประเทศเลย มีไม่กี่เจ้าที่นำข้าวสาลีพันธุ์ดั้งเดิมมาทำ อย่างเจ้าของร้านนี้ก็ยืนกรานจะใช้ข้าวสาลีพันธุ์ดั้งเดิม ผมถึงเป็นลูกค้าขาประจำของร้านนี้ไงครับ”

ระหว่างกินคัลกุกซู ซออูยองก็เล่าให้เราฟังหลายเรื่องเกี่ยวกับ ‘ผลผลิตทางการเกษตรของเกาหลีใต้’ ที่นำเอา ‘เมล็ดพันธุ์ของต่างประเทศ’ มาปลูกกิน

เขาบอกว่าพริกหวานเกาหลีที่ต้องมีอยู่คู่มื้ออาหารของคนเกาหลีใต้นั้น ถึงแม้เป็นเมล็ดพันธุ์พื้นบ้านที่พัฒนาโดยบริษัทเพาะชำในเกาหลีใต้เอง แต่เมื่อกิจการบริษัทถูกขายไปเป็นของประเทศสหรัฐอเมริกา จึงต้องซื้อกลับเข้ามาใหม่ อย่างเมล็ดสตรอว์เบอร์รี่ก็นำเข้าจากประเทศญี่ปุ่นเกือบทั้งหมด ถึงแม้เกษตรกรในเกาหลีใต้ปลูกพริกกับสตรอว์เบอร์รี่ แต่เงินค่าลิขสิทธิ์พันธุ์ดันส่งกลับไปทางประเทศสหรัฐอเมริกากับประเทศญี่ปุ่น

ส่วนบริษัทข้ามชาติที่เขาเคยเปิดโปงถือเป็นบริษัทชั่วร้ายขั้นสุด พวกนั้นพัฒนาเทคนิคตัดต่อยีนที่ทำให้พืชเป็นหมัน ไม่ให้เมล็ดงอกออกมาได้ เมื่อจะทำงานเกษตรครั้งถัดไป เกษตรกรจึงจำใจต้องซื้อเมล็ดพันธุ์มาปลูกใหม่อย่างไร้ทางเลือก

เป็นเหตุผลที่ซออูยองสนใจเรื่องฟื้นฟูและเผยแพร่เมล็ดพันธุ์พื้นบ้าน

“ได้ยินมาว่าคุณด็อกมย็องสนใจเรื่องปุ๋ยอินทรีย์สุดๆ”

ซอยองอูมองหน้าผม

“ใช่ครับ ผมตั้งใจจะปลูกพืชโดยใช้ปุ๋ยอินทรีย์ ไม่ใช้ปุ๋ยเคมี”

“ผมก็สนใจเรื่องปุ๋ยอินทรีย์มากเหมือนกัน มองว่ามันเป็นสิ่งสำคัญรองจากเรื่องเมล็ดพันธุ์พื้นบ้านเลยครับ”

ซออูยองพูดพร้อมกับทำตาเป็นประกาย

“คุณอียองโฮคงเล่าไปบ้างแล้วว่ากลุ่มเกษตรกรภูเขาชีรีอยากจะร่วมงานกับดอกเตอร์ซออูยอง ด็อกเตอร์สนใจมั้ยครับ”

ซออูยองเงียบไปพักหนึ่ง

คล้ายตั้งท่าจะคิดให้ละเอียดรอบคอบ

“ผมอยากได้ความมั่นใจเรื่องนึงก่อนจะตัดสินใจครับ”

“พูดมาได้เลยครับ”

“ขอให้ผมได้วิจัยเมล็ดพันธุ์พื้นบ้านที่นั่นได้มั้ยครับ”

“ได้สิครับ”

“ไม่ใช่แค่เรื่องแก้ไขเมล็ดพันธุ์ แต่ผมยังสนใจเรื่องการเผยแพร่เมล็ดพันธุ์เอามากๆ ด้วย เรื่องนี้ท่านประธานคิดเห็นยังไงหรือครับ”

“ฟังที่คุณเล่าวันนี้แล้ว ผมเลยได้ตั้งเป้าหมายเล็กๆ ขึ้นมาอย่างนึงเหมือนกัน คือจะช่วยกระจายเมล็ดพันธุ์พื้นบ้านให้เกษตรกร กะว่าจะเพาะปลูกเมล็ดพันธุ์พื้นบ้านเองด้วย ไม่ใช่แค่จัดส่งออกไปเฉยๆ ครับ”

“ช่วยให้ตัดสินใจได้ง่ายขึ้นเลยนะเนี่ย”

ซออูยองยิ้มพลางพูด

“ดอกเตอร์ช่วยบอกหน่อยได้มั้ยครับ ว่าอยากเลือกทางไหน”

“ยังไงผมก็ว่างงานอยู่แล้ว ถ้ามีที่ไหนเรียกตัวก็ต้องไปร่วมสิเนอะ ยิ่งเป็นฮาดงด้วยแล้ว ก็ยิ่งชอบใหญ่เลยครับ”

สีหน้าของอียองโฮผู้นั่งฟังอยู่ข้างๆ เปลี่ยนเป็นสดใส

“ขอบคุณครับ ถ้าอยากวิจัยเรื่องอะไรก็บอกกันได้ทุกอย่างเลยนะ”

ซออูยองกลายเป็นครอบครัวเดียวกันกับกลุ่มเกษตรกรภูเขาชีรีแล้ว

\*\*\*

ซออูยองเตรียมตัวออกเดินทางตั้งแต่ก่อนได้พบกันแล้ว ผมมารู้เอาภายหลังว่าเขาได้ตัดสินใจไว้ล่วงหน้าแล้ว

เขาหลงกลคำพูดโน้มน้าวของอียองโฮ

ซออูยองเดินทางมาฮาดงอย่างรวดเร็ว

เขาขอเลื่อนงานเลี้ยงต้อนรับออกไปก่อนและเริ่มลงมือวิจัยทันที

ตัวผมเองก็หมกมุ่นกับการเรียนรู้เรื่องชาเขียวเช่นกัน

อิมชีแบกเฝ้ามองชาเขียวที่ผมทำด้วยสีหน้าพึงพอใจ แสดงแววตาเป็นเชิงยอมรับว่าความสามารถของผมพัฒนาขึ้นอีกระดับ

ช่วงนี้สีหน้าของอิมชีแบกแจ่มใส น่าจะเป็นเพราะเขาภาคภูมิใจที่ทำชาเขียวทองคำสำเร็จ

ผมจ้องหาโอกาสคุยกับเขา

เป็นวันที่รู้สึกได้ว่ามีกลิ่นอายของฤดูใบไม้ร่วงอบอวล

วันนี้ชาเขียวส่งกลิ่นหอมเป็นพิเศษ

“อาจารย์ครับ ผมอยากคุยด้วย”

“ว่ามาสิ”

อิมชีแบกพูดพลางดื่มชา แสดงสีหน้ามีพลังล้นเหลือ

“เราพัฒนาชาเขียวพันธุ์ใหม่กันดีมั้ยครับ”

“ชาเขียวพันธุ์ใหม่งั้นหรือ”

“ชาเขียวที่จะมาอุดข้อบกพร่องของชาเขียวทองคำน่ะครับ”

“อุดข้อบกพร่องของชาเขียวทองคำหรือ หมายความว่ายังไง”

“ผมว่าชาเขียวทองคำเป็นผลผลิตทางจิตวิญญาณของช่างฝีมือ เป็นสินค้าพิเศษและโด่งดังขั้นสุด แต่ยังมีอุปสรรค หากจะทำให้คนทั่วไปนิยมชมชอบ”

“ไอ้เรื่องกำแพงราคาสูงน่ะ เราทำอะไรไม่ได้นี่นา ฉันก็เห็นด้วยนะ”

ผมพูดอย่างระมัดระวังที่สุด โชคดีที่เขาเองก็ยอมรับว่าติดเรื่องกำแพงราคา

“มาทำให้ชาเขียวเป็นของยอดฮิตโดยรักษาคุณภาพให้ดีตามเดิมกันเถอะครับ”

สีหน้าของอิมชีแบกเปลี่ยนไปแบบแปลกๆ เป็นสีหน้ายามสงสัย

“นี่คิดถึงวิธีการแบบจับต้องได้ไว้แล้วหรือยัง”

“ชาเขียวทองคำเป็นผลงานเบอร์หนึ่งของอาจารย์ เป็นของชิ้นเด็ดที่มีรสชาติ กลิ่นและส่วนประกอบน่าหลงใหล แต่นี่ไม่ใช่วิธีที่คนอื่นใช้กันทั่วไป เพราะต้องนำแร่ธาตุที่เรียกว่าทองคำมาทำเป็นสารละลายชนิดพิเศษ ทำไมเราไม่ลองใช้วิธีอื่นแทนล่ะครับ”

“ที่ว่าใช้วิธีอื่นนี่ หมายถึงวิธีไหนล่ะ”

อิมชีแบกถลึงตามองผม

“คือนำสารตัวอื่นที่ไม่ใช่ทองคำมาทำเป็นสารอาหารใส่ให้ต้นชาเขียวครับ”

“จะให้เอาสารตัวอื่นที่ไม่ใช่ทองคำมาทำสารอาหารน่ะหรือ”

“คือลองหยิบเอาสารตัวอื่นมาเป็นตัวบำรุงเหมือนกับที่เคยใช้ทองคำครับ”

“แล้วสารอาหารอย่างว่าน่ะ ไม่ได้มีอยู่เกลื่อนกลาดแล้วหรอกหรือ”

“ผมกำลังคิดถึงปุ๋ยอินทรีย์ที่อุดมไปด้วยเชื้อจุลินทรีย์กับแร่ธาตุน่ะครับ”

“เชื้อจุลินทรีย์กับแร่ธาตุ?”

“ที่ฟาร์มของพวกผมกำลังผลิตเชื้อจุลินทรีย์หลากหลายชนิดมาทำโยเกิร์ต ทำผ่านศูนย์วิจัยที่กลุ่มเกษตรกรภูเขาชีรีคอยบริหารจัดการครับ”

เขาเองก็รู้ว่ากลุ่มเกษตรกรภูเขาชีรีดูแลศูนย์วิจัยอยู่

“นี่นายชวนให้ทำปุ๋ยหมักธรรมชาติที่อุดมไปด้วยเชื้อจุลินทรีย์กับแร่ธาตุไปปลูกชาเขียวงั้นหรือ”

“ใช่แล้วครับ อย่างที่ผมบอกไปเมื่อกี้ว่าชาเขียวทองคำเป็น ‘ผลงาน’ เบอร์หนึ่งของอาจารย์ ผมว่าเราควรพัฒนาโดยแปะชื่ออาจารย์ไว้ต่อไป แต่เมื่อใช้วัตถุดิบราคาสูง จึงเป็นไปได้อย่างมากว่าจะมีแต่ชนชั้นสูงเท่านั้นที่จะมีกำลังซื้อหา เลยอยากชวนมาลองวิจัยและพัฒนาชาเขียวด้วยวิธีการใหม่ๆ เพื่อทำให้ชาเขียวคุณภาพดีได้รับความนิยมครับ”

“จะให้ประยุกต์วิธีผลิตสารอาหารโดยใช้ทองคำสินะ”

“ใช่ครับ ผมว่าเราควรนำสารอาหารที่ดีมารวมกับเทคนิคของอาจารย์แล้วพัฒนาให้ออกมาเป็นชาเขียวคุณภาพดีและผู้คนชื่นชอบครับ”

ผมสัมผัสได้ถึงความปรารถนาอันแรงกล้าจากสีหน้าของอิมชีแบก

“ฉันนำทองคำมาทำชาเขียวเพื่อสานต่อเรื่องที่พ่อยังทำไม่สำเร็จ ไม่ได้ทำเพราะคิดถึงเรื่องเงินเป็นตัวตั้ง แล้วก็ไม่ได้คำนึงถึงเรื่องราคาตั้งแต่แรกเหมือนกัน ฟังนายพูดแล้วก็รู้สึกโลภขึ้นมาเลย ชักอยากทำชาเขียวราคาย่อมเยาให้มีส่วนผสมคุณภาพดีเหมือนอย่างชาเขียวทองคำซะแล้วสิ”

“ผมจะช่วยอาจารย์อีกแรงครับ”

 ‘ชาเขียวทองคำ’ ของอิมชีแบกจะยังเป็นผลงานของเจ้าตัวเรื่อยไป แต่ชาที่เราจะพัฒนาขึ้นนับจากนี้จะกลายเป็นสินค้ายอดนิยมซึ่งมีรสชาติดึงดูดใจมหาชน

**ท่านประธานปังมาก นึกว่าได้ระบบโน้มน้าวใจมาจากเรื่องโอแทชิกเลย+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **145**

**ตอนที่ 145 เตรียมทำชานม**

ชาเขียวทองคำของอาจารย์อิมชีแบกโด่งดังไปทั่วโลก การใช้ทองคำปลูกชาเขียวกลายเป็นหัวข้อสนทนาร้อนแรง

ทีมข่าวสถานีโทรทัศน์มาขอสัมภาษณ์อิมชีแบก บรรดาสตาฟจึงออกมารวมตัวกันอย่างจอแจในไร่ชาเขียวฮาดง

“คุณนำทองคำไปปลูกชาเขียวจริงหรือเปล่าคะ”

“จริงครับ ผมใช้ทองคำเป็นตัวบำรุงครับ”

“ทำได้ด้วยเหรอคะ”

“คือทำให้เป็นของเหลวก่อนแล้วค่อยเอาไปพ่นใส่ชาเขียวน่ะครับ”

อิมชีแบกโชว์สารละลายทองคำซึ่งอยู่ในสถานะคอลลอยด์ ทีมนักข่าวจ้องสารบำรุงทองคำด้วยแววตาตะลึงงัน

“ได้ยินว่าใบชามีแร่ธาตุทองคำผสมอยู่เยอะเลย”

คำพูดของนักข่าวทำให้อิมชีแบกต้องแสดงเอกสารการตรวจสอบที่ส่งมาจากศูนย์วิจัย

“เป็น ‘ชาเขียวทองคำ’ จริงตามชื่อเลย ในใบชามีแร่ธาตุทองคำด้วยหรือนี่ สุดยอดไปเลยค่ะ”

อิมชีแบกทำหน้าปลื้ม

“ทำไมถึงทำชาเขียวด้วยวิธีนี้ล่ะคะ”

“การทำชาเขียวที่มีส่วนผสมอันเป็นประโยชน์จากทองคำเป็นความฝันของคุณพ่อผู้จากไปแล้วน่ะครับ”

“พอเป็นชาเขียวทองคำ ราคาน่าจะแรงพอสมควรเลยนะคะ”

“ยังไม่ได้กำหนดราคาหรอกนะ แต่เมื่อใช้ทองคำมาบำรุง ก็เลยทำให้ราคาสูงขึ้นตามไปด้วยอย่างเลี่ยงไม่ได้ เพราะราคาทองคำก็สูงเอาเรื่องอยู่ ได้สานต่อความฝันของคุณพ่อนี่ถือเป็นผลงานที่สำคัญกว่าสิ่งใดแล้วครับ”

“ชาเขียวบำรุงด้วยทองคำเชียวนะคะ จะให้คอยชี้แจงแต่เรื่องราคาได้ยังไงกัน ถ้ามีโอกาสฉันก็อยากจะลองชิมดูสักครั้งเหมือนกัน! แล้วอาจารย์มีแผนการจะทำอะไรต่อจากทำ ‘ชาเขียวทองคำ’ มั้ยคะ”

“คนมีอาชีพทำชาเขียวมาทั้งชีวิตอย่างผมก็อยากผลิตชาคุณภาพดีให้ได้ไปตลอดชีวิตแหละครับ ผมจะทุ่มเทผลิตชาที่มีรสชาติและคุณภาพดีเยี่ยมอย่างเต็มกำลัง และว่าจะทำชาเขียวแบบใหม่ไปพร้อมๆ กันด้วย”

“กำลังวางแผนทำสินค้าตัวใหม่ด้วยหรือคะ”

“ใช่ครับ ครั้งนี้ผมตั้งใจว่าจะคิดค้นพัฒนากับลูกศิษย์ วางแผนไว้ว่าจะกำหนดราคาและรสชาติของชาเขียวตัวใหม่นี้เองทั้งหมดเลยครับ”

“แล้วลูกศิษย์ที่ว่า?”

“ขอเปิดตัวลูกศิษย์หน่อยได้มั้ยครับ”

“ได้สิคะ”

อิมชีแบกกวักมือเรียกผม

ผมไปยืนอยู่ข้างเขา

“ผมเป็นลูกศิษย์และกำลังศึกษาเทคนิคการผลิตชาเขียวอยู่ครับ เป็นคนจัดงานเทศกาลในไร่ชาเขียวด้วย”

“หมายถึงงานแต่งที่จัดขึ้นในไร่ชาเขียวหรือเปล่าคะ”

“ใช่ครับ เป็นงานแต่งที่เท่มากจริงๆ ครับ”

นักข่าวกะพริบตารัวๆ ทำหน้าตกใจ

“เขาเป็นคนวางแผนและเป็นแกนนำในอีเวนต์นั้นเลยแหละ”

“ลูกศิษย์อาจารย์นี่เป็นเกษตรกรรุ่นใหม่ที่เจ๋งมากเลย ขอถามคุณหน่อยค่ะ ว่าวางแผนงานในอนาคตไว้ยังไงบ้าง”

กล้องหันมาจับภาพผมพร้อมกับคำถาม

“ผมจะอุทิศแรงกายแรงใจผลิตชาเขียวรูปแบบใหม่ไปพร้อมกับอาจารย์ครับ อยากลองทำชาเกรดดีเพื่อนำไปผลิตสินค้าต่างๆ ให้ทุกคนเพลิดเพลินไปกับมันได้ จะทำให้คนรุ่นใหม่ผู้ทันสมัยรู้สึกประทับใจชาเราด้วยครับ”

“พูดได้ดีจังค่ะ ถ้าเราเข้าถึงชาคุณภาพดีได้ง่าย วัฒนธรรมเครื่องดื่มของเกาหลีใต้จะได้หลากหลายยิ่งขึ้นด้วย เยี่ยมเลย ว่าแต่ที่บอกจะทำให้คนรุ่นใหม่รู้สึกประทับใจนี่หมายความว่ายังไงหรือคะ”

“เรากะว่าจะผลิตสินค้าแบบที่นำชาเขียวมาผสมกับผลิตภัณฑ์นมจากฟาร์มฮาดงครับ”

“จะมีสินค้าอะไรบ้างคะ”

“น่าจะมีไอศกรีมชาเขียว โยเกิร์ตชาเขียวครับ”

“เป็นสินค้าที่คนรุ่นใหม่ชื่นชอบอย่างคุณว่าเลยแฮะ ถ้าไม่รวมสินค้าพวกนั้น แล้วจะทำสินค้าตัวอื่นด้วยมั้ยคะ”

“เราจะทำเครื่องดื่มที่นำนมมาผสมกับชาเขียวด้วยครับ”

“หมายถึงชาเขียวลาเต้ใช่มั้ยคะ”

“ชาเขียวลาเต้ก็โอเคนะ แต่ผมกะว่าจะทำอย่างอื่นน่ะครับ”

“อยากรู้จังว่าคืออะไร”

“ยังวางแผนกันอยู่ ผมเลยเล่ารายละเอียดไม่ได้น่ะสิ”

นักข่าวเลียริมฝีปากด้วยความเสียดาย ช่วงที่กลุ่มนักข่าวออกจากไร่ชาไปแล้ว

อิมชีแบกมองผมและเอ่ยถาม

“ที่พูดถึงเครื่องดื่มที่นำนมมาผสมกับชาเขียวน่ะ คืออะไรเหรอ”

เขารู้เพียงเรื่องไอศกรีมกับโยเกิร์ตชาเขียว ตอนชิมก็ชมไม่ขาดปาก

ผมยังไม่ได้เล่าเรื่องไอเดียผลิตสินค้าตัวใหม่กับเขา เพราะยังอยู่ในขั้นกำหนดแผน

เมื่อทำชาจนคุ้นชินแล้วค่อยเริ่มลงมือ

“ชานมครับ”

คำว่าชานมทำเอาอิมชีแบกฉีกยิ้ม

“เพราะอย่างงี้ นายถึงได้สนใจชาอู่หลงกับชาดำสินะ”

ถ้าใช้ใบชาที่ไม่ได้ผ่านกระบวนการออกซิเดชัน ก็จะไม่ได้รสชาติอันเป็นเอกลักษณ์เฉพาะตัวของชานม

ต้องใช้ชาอู่หลงหรือชาดำที่ใบชาผ่านกระบวนการออกซิเดชันมาแล้ว จึงจะได้รสชาติดั้งเดิม

อิมชีแบกผู้เป็นมือหนึ่งเรื่องชาเองก็เข้าใจดี เพียงแต่เขาหมดสนุกซะแล้ว จึงให้ความสนใจน้อยลง

“แต่ไม่แน่ใจว่าคนหนุ่มสาวสมัยนี้เขาจะชอบดื่มชานมกันหรือเปล่านะ”

อิมชีแบกออกความเห็นพลางเอียงศีรษะอย่างสงสัย

อีกไม่กี่ปีต่อจากนี้ เครื่องดื่มชื่อ ‘ชานมไข่มุก’ ซึ่งนำเข้าจากไต้หวันจะทำคนหนุ่มสาวหลงใหล

เป็นชานมที่เติมนมและไข่มุกแป้งมันสำปะหลังลงในชาอู่หลงหรือชาดำ

จะมองว่าเป็นชานมแบบฟิวชัน [1] ก็ได้

“คนหนุ่มสาวเขาชอบลองของแปลกใหม่อยู่เสมอแหละครับ”

“จะว่าไป ตอนยังหนุ่มฉันก็ชอบสิ่งแปลกใหม่เหมือนกัน”

อิมชีแบกยิ้มแย้ม

\*\*\*

ให้สัมภาษณ์เสร็จแล้วพวกเราก็มุ่งหน้าไปพูซาน เมืองที่ผมตั้งตารอจะไปเยือนมาแสนนาน

ด้วยอยากเห็นปฏิกิริยาตอบรับไอศกรีมชาเขียวกับโยเกิร์ตชาเขียว

มีเรื่องอยากพูดคุยกับพวกเจ้าของร้านรวมถึงครูซอนัมซูด้วย

ร้านแรกที่แวะไปคือคาเฟ่ของคังซุนบก

ก่อนเคยเป็นคาเฟ่ที่ทำเธอกังวลเรื่องต้องปิดกิจการ เวลานี้สภาพร้านกลับเปลี่ยนแปลงไปผิดหูผิดตาจนจำไม่ได้ ไอศกรีมนมข้นเป็นของยอดนิยมและช่วยต่อลมหายใจให้ทางร้าน

สมมติถ้าเวลานั้นเธอขายไอศกรีมอย่างเดียว คงต้องสิ้นหวังซ้ำสอง

ทันทีที่มีรายได้ เธอก็เริ่มซื้อตู้เก็บความเย็นไว้แช่โยเกิร์ต

การตัดสินใจและลงมือฉับไวของเธอสร้างยอดขายต่อเนื่อง เวลานี้เธอจัดการทุกอย่างได้เข้าที่เข้าทางได้แล้ว

ที่ร้านมีลูกค้าเยอะมากจนถึงขั้นต้องจ้างพนักงานพาร์ตไทม์ ได้เห็นร้านมีผู้คนเดินกันให้วุ่นแล้วผมก็เบาใจขึ้นเป็นกอง

“สวัสดีครับ เถ้าแก่”

“มาแล้วหรือคะ”

เธอเหลียวมองรอบร้าน มีลูกค้าเต็มไปหมดจึงไม่มีที่นั่งว่างเลย

“ไม่เป็นไรครับ”

“น่าจะบอกกันล่วงหน้าสิคะ ว่าจะแวะมา”

“ไม่เป็นไรครับ เดี๋ยวผมต้องไปร้านอื่นอยู่แล้ว ผลตอบรับของไอศกรีมชาเขียวกับโยเกิร์ตชาเขียวเป็นยังไงบ้างครับ”

“เยี่ยมเลยค่ะ ลูกค้าชอบที่เรามีรสชาติโยเกิร์ตมาเพิ่ม ส่วนไอศกรีมชาเขียวก็เห็นแววว่าจะมีคนคลั่งไคล้อยู่เหมือนกัน”

คังซุนบกยิ้มไปเล่าไป ผมชักไม่แน่ใจว่าเธอคือเถ้าแก่คังซุนบกคนที่ผมเคยรู้จักก่อนหน้านี้

สีหน้าไม่กังวลแล้ว ตอนนี้เธอดูมีชีวิตชีวาล้นเหลือ

“ได้ข่าวว่าร้านอื่นก็ติดตั้งตู้เก็บความเย็นกันหมด แล้วก็รู้มาว่าเถ้าแก่เป็นคนแนะนำด้วย”

“ถ้าฉันไม่เชื่อมั่นในสินค้าจากฟาร์ม ก็คงไม่กล้าบอกต่อหรอกค่ะ”

คังซุนบกวางใจสินค้าที่ส่งมาจากฟาร์ม

อีกทั้งภูมิใจที่ได้ขายสินค้าคุณภาพดีเยี่ยมที่ผลิตในฟาร์มเพียงแห่งเดียวด้วย

เวลานี้ไม่มีร้านที่รับแต่ไอศกรีมอย่างเดียวแล้ว ร้านค้าทุกแห่งรับโยเกิร์ตกับไอศกรีมไปพร้อมกัน

ผมวนสำรวจร้านค้าทุกที่ซึ่งรับสินค้าจากฟาร์มไปขาย สินค้าตัวใหม่มีผลตอบรับยอดเยี่ยม

อีเวนต์งานแต่งส่งผลเชิงบวก อีกทั้งสินค้าที่เราผลิตขึ้นก็ใช้เฉพาะชาเขียวในฮาดงเท่านั้น

การมาบรรจบกันของนมที่ผลิตจากฟาร์มรายเดียวกับชาเขียวในฮาดงถือเป็นกลยุทธ์ของกลุ่มเกษตรกรภูเขาชีรี

ยิ่งร้านค้าได้กำไรเพิ่มขึ้นมากเพียงใด ที่ฟาร์มก็พลอยมีรายได้เพิ่มขึ้นตามกัน

เราได้กำไรสุทธิต่อเดือนเกินสองร้อยล้านวอน [2] ตัวเลขนี้สูงกว่ายอดขายของโรงงานผลิตเทียนซะอีก ผมยังหวังว่าอิทธิพลของสินค้าตัวใหม่จะช่วยกระตุ้นให้ได้รับกำไรเพิ่มขึ้นด้วย

**ท่านประธานลุยงานเองขนาดนี้ชานมต้องปังแล้วนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **146**

**ตอนที่ 146 บินไปไต้หวันหาความรู้เรื่องชานมไข่มุกกันหน่อย**

ผมแวะไปคาเฟ่ของครูซอนัมซูเป็นร้านสุดท้าย เขารับพนักงานพาร์ตไทม์เพิ่มมาอีกคน โดยให้คอยรับผิดชอบเรื่องโยเกิร์ตไปเลยคนเดียว

ครูซอนัมซูก็บริหารจัดการร้านโดยวางกลยุทธ์ไปตามแนวทางตน

“ด็อกมย็องมาแล้วหรือ มานี่สิ”

ครูซอนัมซูพาผมไปห้องสัมมนา เป็นห้องที่เคยใช้ประชุมกับกลุ่มเจ้าของร้านคาเฟ่

“ผมแค่แวะมาพบหน้าครูแป๊บเดียวเองครับ”

“ครูรู้ แต่มีที่ว่างแค่ตรงนี้เท่านั้นน่ะสิ”

“เรายืนคุยกันก็ได้ครับ”

“ครูทำอย่างงั้นกับแขกคนสำคัญไม่ได้หรอก”

เรานั่งเผชิญหน้ากัน มีชาอุ่นๆ วางคั่นตรงหน้า

“บรรยากาศเหมือนกำลังประชุมกันยังไงไม่รู้นะครับ”

ครูซอนัมซูพยักหน้า

“ครูว่าจะโทร.หาเธออยู่พอดี”

ครูซอนัมซูดื่มชา

“ครูมีอะไรหรือเปล่าครับ”

“ไม่มีหรอก ถ้าตัดเรื่องมีดวงเฮงเรื่องงานเพราะได้เธอช่วยแล้ว ครูก็นึกสงสัยอยู่อย่าง”

“อะไรเหรอครับ”

“ว่าจะขอรับนมจากฟาร์มด้วยได้มั้ยน่ะสิ”

นมเป็นสิ่งจำเป็นสำหรับร้านคาเฟ่ที่จำหน่ายกาแฟ

“พอดีลูกค้าที่ร้านถามมาน่ะ ว่ากาแฟลาเต้ใส่นมจากฟาร์มด้วยมั้ย พอบอกว่าไม่ได้ใส่ ก็ทำหน้าผิดหวัง เลยว่าจะลองใส่นมจากฟาร์มในเครื่องดื่มอย่างกาแฟดูน่ะ”

เขาเคยไปเยี่ยมฟาร์มและชิมนมของที่นั่นมาแล้ว ผมนึกถึงภาพเขาอุทานขึ้นด้วยความประทับใจ เอ่ยปากว่ามันต่างจากนมที่ขายตามท้องตลาด

“ตอนนี้มีร้านค้าที่ถามหาสินค้าเราเพิ่มขึ้นเยอะเลย ถ้าให้จัดส่งนมด้วยคงไม่ไหว”

“งั้นหรือ”

เขาทำหน้าเหมือนกำลังคาดหวังอยู่ในใจ

“เรากำลังวางแผนทำสินค้าตัวนึงอยู่ ถ้าได้ทำออกมาก็จะจัดส่งนมได้ด้วย เพราะถึงตอนนั้นแล้ว น่าจะต้องใช้นมเยอะมากเลยครับ”

“มีสินค้าที่กำลังอยู่ในแผนผลิตด้วยหรือ มันคืออะไรกัน”

สีหน้าของซอนัมซูเปลี่ยนไป เขาทำท่าอยากรู้อยากเห็น

“ชานมครับ”

“ชานม?”

“ทำไมทำหน้าอย่างงั้นล่ะครับ”

“ไม่รู้ทำไมถึงรู้สึกว่าไม่ว้าวน่ะ”

“หมายความว่ายังไงเหรอครับ”

“คนเกาหลีใต้คงไม่ชอบหรอกมั้ง”

“ทำไมล่ะครับ”

“ครูมองว่าคนอินเดียและคนเอเชียตะวันออกเฉียงใต้น่าจะชอบมากกว่านะ”

เมื่อลองคิดดูแล้ว ชานมที่ขายดีในเกาหลีใต้นั้นเรียกกันว่าชานมไข่มุก เป็นชานมแบบมีเม็ดแป้งมันสำปะหลังลูกกลมๆ อยู่ในนั้น

ถ้าเป็นชานมธรรมดาอย่างครูเอ่ยถึง คนอาจจะไม่ค่อยสนใจ

“ยังวางแผนกันอยู่เลย ถ้าปรับสินค้าเสร็จแล้ว ผมจะรีบดิ่งมาคาเฟ่เฟรนด์สเลยครับ”

“แล้วอย่าลืมติดนมมาให้ครูด้วยนะ!”

\*\*\*

ผมกลับมาถึงฟาร์มแล้วขอพูดคุยกับซอลคังอิน

เขามีเหงื่อผุดตามหน้าผาก

“นายตามหาฉันหรือ”

“ผมอยากปรึกษาเรื่องนมพาสเจอไรซ์ครับ”

“นมพาสเจอไรซ์เหรอ จะเอาไปใช้ทำอะไรล่ะ”

ผมรู้ว่าเขาพูดแบบนั้นเพราะอะไร กระบวนการฆ่าเชื้อของการผลิตนมพาสเจอไรซ์ทำลายเชื้อจุลินทรีย์ดีไปจนหมด

จึงไม่เหมาะกับผลิตภัณฑ์นมที่ผลิตในฟาร์มเวลานี้ หนำซ้ำยิ่งไม่เหมาะกับโยเกิร์ตเข้าไปใหญ่

“ไม่ใช่นมที่จะเอาไปใส่ในโยเกิร์ตหรือไอศกรีมหรอกครับ”

“ถ้าไม่เอาไปใส่กับพวกนั้นแล้วจะเอาไปทำอะไรล่ะ”

“ผมกำลังวางแผนทำสินค้าตัวใหม่ ว่าจะใช้นมช่วงนั้นครับ”

ผมเล่าแผนการผลิตชานมให้เขาฟังคร่าวๆ

“ก็ถ้าเป็นชานม คงไม่ติดปัญหาหรอก แต่ใช้นมสดจากฟาร์มไปเลยดีกว่ามั้ย”

“ผมก็คิดว่านมจากฟาร์มดีกว่าอย่างคุณว่า แต่นมจากฟาร์มหมดอายุไวกว่านมทั่วไป นมพาสเจอไรซ์เก็บได้นานกว่าน่ะสิ”

“นายพูดถูก นั่นเป็นข้อดีที่สุดของนมพาสเจอไรซ์เลย เข้าใจแล้วว่านายมีจุดประสงค์อะไร”

“ผมมีเรื่องอยากขอร้องคุณอย่างนึง รู้มาว่ากระบวนการฆ่าเชื้อจะทำให้รสชาติของนมพาสเจอไรซ์เพี้ยนไปด้วย”

“รสชาติจะเปลี่ยนไปนิดหน่อยจริงแหละ”

“ผมอยากคงรสชาติเดิมไว้ให้ได้มากที่สุดครับ”

“งั้นขอเวลาหน่อยแล้วกัน เพราะต้องทดลองหลายอย่างเลย”

“ได้ครับ ยังไม่รีบใช้ตอนนี้หรอก ช่วงนี้อยู่ในขั้นเตรียมการไว้ล่วงหน้าน่ะครับ”

ผมเชื่อว่าซอลคังอินจะยกระดับนมพาสเจอไรซ์ได้แน่นอน

\*\*\*

ขณะออกจากฟาร์ม กำลังจะกลับบ้าน

“ท่านประธานคะ”

“คุณแฮมี”

โนแฮมีโผล่ออกมาราวกับรออยู่ก่อนแล้ว รู้สึกว่าเธอต่างกับยามปกติ ดูคล้ายคนมีเรื่องไม่สบายใจบางอย่าง

“เป็นอะไรหรือเปล่าครับ สีหน้าดูไม่ดีเลย”

“คือฉันมีเรื่องอยากคุยด้วยน่ะค่ะ”

“ไปหาที่นั่งคุยกันดีมั้ย”

โนแฮมีพยักหน้า

เราย้ายมายังสถานที่ถ่ายทำฉากดังในละคร

ทุ่งหญ้าอาบย้อมด้วยแสงดวงอาทิตย์ยามพลบค่ำ

“ทีนี้ก็เล่ามาได้แล้วครับ”

เธอลังเลอยู่ครู่หนึ่ง ก่อนออกปากด้วยสีหน้าเป็นเชิงว่าได้ตัดสินใจแล้ว

“ฉันขอลาพักร้อนสักหน่อยได้มั้ยคะ”

“พักร้อนหรือ”

“ที่บ้านมีเรื่องอะไรหรือเปล่า”

“เปล่าหรอกค่ะ”

เธอส่งเสียงดังฟังชัด ราวกับต้องการจะบอกว่าที่บ้านไม่มีปัญหาแน่นอน

การใช้วันหยุดพักร้อนไม่ใช่เรื่องใหญ่โต ผมเพียงอยากรู้ว่าทำไมจึงอยากลาพักผ่อนเอากลางคันระหว่างศึกษาเรื่องชาเขียว

“ถ้างั้นมีเรื่องอะไร... ช่วยบอกเหตุผลหน่อยได้มั้ยครับ”

“จำเรื่องที่ฉันไปโซลคราวก่อนได้มั้ยคะ”

เธอเคยไปโซลช่วงคิดไม่ตกเรื่องปัญหาชาเขียว

เล่าว่าไปพบคนที่รู้จักชาเขียวเป็นอย่างดี

เป็นอาจารย์ชาวต่างชาติคนสนิทช่วงเรียนมหาวิทยาลัย

ผมจำคำพูดเธอได้ว่าอาจารย์คนนั้นมีเพื่อนผู้ทำไร่ชาเขียวอยู่ในประเทศไต้หวัน

“ฉันว่าจะไปไต้หวันสักพักน่ะค่ะ”

“ไต้หวันเหรอครับ”

“เดี๋ยวอาจารย์คนที่ฉันเคยพูดถึงจะไปไต้หวันแล้วน่ะค่ะ ฉันเลยอยากถือโอกาสไปศึกษาเรื่องชาเขียวที่ไต้หวันด้วยเลย”

“ถ้าเป็นเรื่องนั้น ผมไม่อนุญาตให้คุณลาพักร้อนหรอกนะ”

โนแฮมีลนลานจนหน้าแดงก่ำ

“เพราะนั่นไม่ใช่การลาพักร้อนแต่เป็นการไปทำงานนอกสถานที่ต่างหาก”

ใบหน้าของเธอเปลี่ยนเป็นประหลาดใจ

“หา? ไปทำงานนอกสถานที่หรือคะ”

ผมกำลังคิดจะไปทำงานที่ประเทศไต้หวันอยู่พอดี

ชานมไข่มุกซึ่งดัดแปลงจากชานมธรรมดานั้นมีจุดกำเนิดในประเทศไต้หวัน

ถือเป็นโอกาสทองในการศึกษาเทคนิคการทำชานมไข่มุก

“ผมอยากฟังเรื่องผู้ร่วมทางจังครับ”

ก่อนหน้านี้ผมไม่มีโอกาสซักถามรายละเอียด ได้ยินมาว่าทางนั้นลาออกจากการเป็นอาจารย์แล้วไปเป็นนักเขียน

“อาจารย์ชื่อชังจีซูค่ะ”

ชื่อชังจีซูน่ะหรือ เหมือนเคยได้ยินชื่อนี้จากที่ไหนสักแห่ง

“ขอดูรูปอาจารย์หน่อยได้ไหมครับ”

โนแฮมีหยิบรูปถ่ายซึ่งสอดไว้ในสมุดไดอารีออกมาให้ดู ผมรู้สึกคุ้นหน้าเธอด้วย

“จ้องอะไรซะขนาดนั้นล่ะคะ”

“ตอนนี้อาจารย์ทำอะไรอยู่นะครับ”

“ช่วงนี้อาจารย์เขียนบทความอยู่ค่ะ”

ผมเพิ่งนึกถึงใบหน้ากับชื่อเธอออกเอาก็ตอนนั้น เคยเห็นเธออยู่ในร้านหนังสือ แม้เวลานี้หนังสือจะยังไม่ได้ตีพิมพ์ แต่ในอนาคตจะติดอันดับหนังสือขายดีในหมวดความเรียง

เป็นบทความเขียนเล่าประสบการณ์ของตัวเองโดยสอดแทรกเรื่องชาหลากหลายรสชาติ

“ผมขอไปพบอาจารย์ด้วยได้มั้ยครับ”

“จะไปปุบปับเลยเนี่ยนะ... ฉันขอถามได้มั้ยคะ ว่าทำไมถึงทำอย่างงั้น”

“ผมอยากไปทำงานนอกสถานที่ด้วยน่ะครับ”

**รู้สึกได้เลยว่าจะต้องมีอะไรเกิดขึ้นน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **147**

**ตอนที่ 147 เตรียมตัวไปบุกตลาดชากัน**

วันรุ่งขึ้น โนแฮมีมาหาผม

เล่าว่าได้โทร.คุยกับอาจารย์ชังจีซูแล้ว และแสดงสีหน้าตื่นเต้น

“อาจารย์บอกว่าอยากพบท่านประธานเหมือนกันค่ะ”

ชังจีซูเคยทำงานเป็นอาจารย์พิเศษแล้วจู่ๆ ก็ลาออกมาเป็นนักเขียน

สมัยยังทำงานเป็นผู้ดูแลโฆษณา ขนาดตัวผมไม่สนใจอ่านหนังสือความเรียง ก็ยังเคยได้อ่านเล่มนี้กับเขาเหมือนกัน เพราะเป็นหนังสือยอดนิยม ขายดีที่สุดในตอนนั้น

หนังสือชื่อว่า ‘จิบชายามใจช้ำ’

นักเขียนบอกเล่าและคลายปมชีวิตที่เคยทุกข์ยากได้อย่างสนุกสนาน โดยทุกบทจะเอ่ยถึงเครื่องดื่มหลากหลายชนิด

นอกจากกาแฟ ก็พูดถึงชาด้วย ตั้งแต่ชาอู่หลงไปจนถึงชานม ความรู้เรื่องชาที่แม่นยำราวกับเป็นผู้เชี่ยวชาญก็มีส่วนทำให้หนังสือขายดี

ยังจำได้ว่าข่าวออกมาว่าหนังสือของเธอได้รับกระแสตอบรับดีมาก จนเรื่องของชาซึ่งไม่อยู่ในกระแสหลักพลอยได้รับความสนใจไปด้วย

ผมหวังว่าจะได้ไปทำงานที่ไต้หวันพร้อมกับชังจีซู เพราะคิดว่าเราน่าจะได้ประโยชน์กันทั้งสองฝ่าย

เนื่องจากหลังจากเขียนหนังสือ เธอจะต้องพบอุปสรรคอีกมากกว่าจะกลายเป็นนักเขียนติดอันดับขายดี ช่วงแรกๆ สำนักพิมพ์ไม่ยอมรับผลงานของเธอ เจ้าตัวต้องลำบากควักเนื้อออกค่าใช้จ่ายตีพิมพ์เอง

ถ้าได้สานสัมพันธ์ที่ดีต่อกัน ผมก็อยากช่วยเหลือเธอเหมือนกัน

โนแฮมีนัดหมายกับชังจีซูไว้แล้ว ตอนนี้เธออยู่ยอซู

เมืองนี้อยู่ใกล้กับฮาดง เรามาถึงยอซูโดยใช้เวลาไม่ถึงหนึ่งชั่วโมง

ชังจีซูมาถึงคาเฟ่ก่อนพวกเรา

เป็นร้านอันเงียบสงบ มองออกไปก็เห็นทะเลได้

“แฮมี ทางนี้”

“อาจารย์”

ผมรู้สึกว่าชังจีซูเป็นคนเรียบง่าย สัมผัสได้ถึงบรรยากาศที่ทำให้สบายใจ

เธอเป็นคนประเภทเดียวกับโนแฮมี

“คนนี้คือท่านประธานของฉันค่ะ”

โนแฮมีแนะนำผมกับชังจีซู

“คิมด็อกมย็องครับ”

“ชังจีซูค่ะ”

เราพูดคุยกันเรื่องเบาๆ ก่อนเข้าประเด็นหลัก เอ่ยถึงหัวข้อสนทนาอันหลากหลาย ตั้งแต่เรื่องรับเด็กฝึกงานของกลุ่มเกษตรกรภูเขาชีรีไปจนถึงเรื่องงานแต่งในไร่ชาเขียวที่เพิ่งจัดไป

ระหว่างคุยกัน ชังจีซูก็พูดเรื่องอันคาดไม่ถึง

“ฉันสนใจเรื่องคุณคิมด็อกมย็องมาตั้งแต่ก่อนหน้านี้แล้วล่ะค่ะ”

“สนใจเรื่องผมหรือ หมายความว่ายังไงครับ”

“เคยได้ฟังเรื่องคุณด็อกมย็องจากคุณพ่ออีกทีน่ะค่ะ ว่าคุณเป็นเกษตรกรคนรุ่นใหม่ที่เก่งมากๆ”

“คุณพ่อหรือ”

ผมประหลาดใจที่พ่อของเธอพูดถึงผม

“คุณพ่อฉันเลี้ยงผึ้งน่ะค่ะ”

“คุณพ่อชื่ออะไรหรือครับ”

ผมได้ยินชื่อชังมุนชิกจากปากของเธอ เป็นชื่อที่เคยได้ยินจากสมาคมผู้เลี้ยงผึ้งโพรง

“อาจารย์คะ อาจารย์ยังไม่เคยเล่าเรื่องนี้ให้หนูฟังเลยนะ”

โนแฮมีพูดด้วยสีหน้าตกตะลึง

“ฉันก็ไม่คิดว่าจะมีโอกาสได้เล่าอะไรแบบนี้เหมือนกัน”

คำพูดของชังจีซูทำเอาโนแฮมีหัวเราะคิก

“ได้ยินจากแฮมีเรื่องไปไต้หวันแล้ว คือคุณจะไปทำงานนอกสถานที่ระหว่างฉันอยู่ในไต้หวันใช่มั้ยคะ”

“คุณแฮมีเล่าให้ฟังบ่อยเลยครับ ว่าคุณสนใจและมีความรู้เรื่องชาเยอะมาก”

“ฉันว่าจะไปเที่ยวเป็นการส่วนตัว แต่คุณอยากไปทำงานนอกสถานที่หรือคะ เกรงใจจัง”

“ผมสัญญาจะไม่รบกวนการท่องเที่ยวของอาจารย์ อาจารย์ออกเที่ยวตามแผนเดิมได้เลย ผมเองยังมองว่านี่เป็นสารคดีเรื่องชามากกว่าเป็นการออกไปทำงานนอกสถานที่ซะอีกครับ”

“สารคดีเรื่องชาเหรอคะ”

“ใช่ เป็นช่วงเวลาได้พบชาไงครับ”

“ฟังเข้าท่าแฮะ ช่วงเวลาได้พบชางั้นหรือ”

ชังจีซูลูบแก้วซึ่งบรรจุชาคาโมมายล์พลางกล่าว

“ถึงจะเป็นเรื่องที่ไม่อยู่ในแผนเดินทาง… แต่ฉันจะลองกลับไปคิดดูนะคะ”

“เราช่วยประหยัดค่าใช้จ่ายได้ด้วย ไปด้วยกันเถอะนะคะ อาจารย์!”

โนแฮมีพูดด้วยน้ำเสียงน่าเอ็นดู

“เธอก็ไปด้วยนี่เนอะ งั้นฉันจะลองคิดในแง่ดีแล้วกันนะ”

ชังจีซูยิ้มพร้อมเอ่ยตอบโนแฮมี

เธอรับปากว่าจะตัดสินใจให้รวดเร็วที่สุด

เหลือเพียงรอการตัดสินใจของเธอเท่านั้น

\*\*\*

ถึงจะยังไม่ได้ตัดสินชัดเจนเรื่องเดินทางไปทำงานที่ไต้หวัน แต่ผมก็ต้องเล่าให้ฮันกีทักกับแพกมินซอกรับรู้

ต่อให้เธอปฏิเสธไม่ให้ร่วมออกเดินทางไปทำงานนอกสถานที่ในรอบนี้ ผมก็ตั้งใจแล้วว่าจะไปไต้หวันในวันใดวันหนึ่งอยู่ดี

“จะไปทำอะไรที่ไต้หวันหรือ”

ฮันกีทักเบิกตากว้าง มินซอกก็แสดงแววตาสงสัยเช่นกัน

“ผมมีแผนจะสำรวจตลาดชานมครับ”

“ใช่ชานมไข่มุกหรือเปล่า เครื่องดื่มที่มีเอกลักษณ์ตรงใส่เม็ดไข่มุกมันสำปะหลังลงไปน่ะ”

“ใช่แล้วครับ ว่าจะนำชาเขียวในฮาดงมาผสมกับนมของฟาร์มแหละ”

“นี่กะจะคิดค้นสินค้าตัวใหม่เหรอ”

“ครับ วางแผนไว้ว่าจะลองทำของใหม่ต่อจากโยเกิร์ตชาเขียวกับไอศกรีมชาเขียวน่ะครับ”

“ไอเดียนี้ฟังดูไม่ค่อยโอเคเท่าไหร่นะ”

ฮันกีทักไม่ใช่คนหลับหูหลับตาคัดค้าน

ผมอยากรู้สาเหตุที่เขาทักเช่นนั้น

“รุ่นพี่ ทำไมถึงว่าไม่โอเคล่ะครับ”

ฮันกีทักครุ่นคิดครู่หนึ่งแล้วจึงพูดขึ้น

“คนรู้จักฉันจู่ๆ ก็หมดเนื้อหมดตัวเพราะไปทำชานมไข่มุกน่ะสิ”

ประเทศเกาหลีใต้เคยรับเอาชานมไข่มุกเข้ามาแล้วในปีค.ศ. 2000 เป็นที่ร่ำลือกันปากต่อปากในหมู่นักศึกษามหาวิทยาลัยอยู่ชั่วคราว ไม่ได้ยั่งยืน

เหตุเพราะโดนเปิดโปงว่ามีสารกันเสียในเม็ดไข่มุกซึ่งเป็นสินค้าของจีน ทั้งยังตรวจพบสารพิษจำนวนมากที่เป็นอันตรายต่อร่างกาย

ทั้งยังไม่ใช่เครื่องดื่มยอดนิยมอีกด้วย เมื่อเกิดปัญหาเรื่องสารกันเสีย ความสนใจของผู้คนจึงลดฮวบลง

ไม่รู้เลยว่าในบรรดาคนที่ฮันกีทักรู้จักจะพบเจอเหตุการณ์เช่นนั้น

“ผมก็รู้แหละครับ ที่ว่าชานมไข่มุกเคยดังวูบหนึ่งแล้วก็ดับไป”

“งั้นทำไมถึงยังจะลองอีกล่ะ”

ฮันกีทักถามด้วยแววตาสงสัย

“รุ่นพี่มีคนรู้จักที่เคยทำชานมไข่มุก ก็น่าจะพอเข้าใจนะครับ ว่าทำไมชานมไข่มุกถึงเจ๊งไปในตอนนั้น”

“เห็นว่าในไข่มุกมีสารกันเสียน่ะ”

“ใช่ครับ มีสารกันเสียในเม็ดไข่มุกที่ผลิตในจีน พอเกิดปัญหา บรรดาร้านค้าก็ล้มละลายกันหมด”

“อยากรู้จังว่าทำไมคนที่เข้าใจปัญหาถ่องแท้ขนาดนั้นถึงยังคิดอยากทำ”

“คือผมมองว่าช่วงเวลานั้นได้พิสูจน์ให้เราเห็นแล้วว่าสินค้าตัวนี้เป็นที่ต้องการของตลาด ทั้งๆ เป็นที่ต้องการแบบนั้น แต่ก็ยังพัง คิดว่าเป็นเพราะอะไรล่ะครับ”

ผมถามฮันกีทักกับมินซอก

“ก็เรื่องนั้นแหละ เพราะดันใช้วัตถุดิบไม่ดีก็เลยเจ๊งไง!”

มินซอกเบิกตาโพลงและพูดตอบ

“ใช่เลย เพราะเขาเอาของไม่ดีมาผลิตสินค้า วัตถุดิบทั้งหมดในชานมไข่มุกเป็นสินค้านำเข้าหมดเลย ทั้งชาอู่หลง ชาดำ เม็ดไข่มุกรวมถึงนมด้วย”

“นมด้วยหรือ”

“เขาใช้นมผงน่ะ”

“นี่แสดงว่าไม่ได้ใช้ของดีๆ เลยเนอะ”

“ก็ใช่น่ะสิ แต่ผู้บริโภคก็ยังให้การตอบรับดีนะ ถึงแม้เป็นสินค้าแฟรนไชส์ต่างชาติที่นำมาขายกันแบบไม่รู้จักแหล่งต้นทาง”

“นายหมายความว่าถ้าเราเปลี่ยนวัตถุดิบ ก็จะเปลี่ยนการรับรู้ของผู้คนได้ด้วยใช่มั้ย”

“ใช่แล้ว ฉันว่าถ้าเอาชาเขียวในฮาดงมาผสมลงในนมจากฟาร์ม เติมน้ำผึ้งลงไปด้วย ก็น่าจะเป็นไปได้นะ”

ฮันกีทักจมอยู่ในห้วงความคิด

“รุ่นพี่คิดว่าไงครับ”

**คิดว่าดี ปังแน่ ทำเล้ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **148**

**ตอนที่ 148 จบคลาสเรียนทำชากับอาจารย์อิมชีแบก**

“ก็เห็นด้วยนะ ที่ว่าเป็นที่ต้องการในตลาด เพราะคนรู้จักกันยังเคยเดาว่าชานมไข่มุกจะต้องรุ่งมากแน่ๆ ที่ว่ามีปัญหาเรื่องวัตถุดิบ ฉันก็เห็นด้วย ร้านเขาคนนั้นก็รับวัตถุดิบจากแฟรนไชส์ต่างประเทศมาทำชานมไข่มุกหมดเลย”

“เราจะแก้ปัญหาเรื่องนั้นครับ รุ่นพี่ก็ได้เห็นกับตาแล้วนี่นา ว่าช่วงนั้นชานมไข่มุกเป็นที่ต้องการของตลาดจริงๆ”

“ได้เห็นเต็มสองตาตัวเองเลยแหละ”

สีหน้าของฮันกีทักเพิ่งแจ่มใสขึ้นเอาก็ตอนนี้

มาคิดดูแล้ว นับว่าเป็นกระแสนิยมที่แปลกประหลาด ชานมไข่มุกโด่งดังในช่วงต้นปี ค.ศ. 2000 แวบหนึ่ง แล้วจึงกลับมาบูมอีกครั้งในช่วงปลายปีเดียวกัน

ตั้งแต่ธุรกิจแฟรนไชส์ขนาดใหญ่ของไต้หวันเข้ายึดครองเกาหลีใต้ เมื่อนั้นกลยุทธ์ทำการตลาดทางอินเทอร์เน็ตจึงเข้ามามีส่วนช่วยคืนชีพชานมไข่มุก

เวลานี้เราอยู่ในช่วงเหตุการณ์ก่อนกระแสนิยมนั้นจะหวนกลับ

“งั้นผมไปทำงานที่ไต้หวันได้แล้วใช่มั้ยครับ”

“ไปดีมาดีครับท่าน!”

มินซอกตะโกนขึ้นอย่างเบิกบานใจ

“คุณแฮมีก็จะไปด้วยกันเนอะ”

ฮันกีทักถามเล่นๆ

“ทำไมล่ะ หรือให้ผมบินเดี่ยวซะดีมั้ย”

“ฉันกลัวว่านายจะไปคนเดียวต่างหากล่ะ”

ผมเล่าถึงผู้เชี่ยวชาญชาวไต้หวัน คนรู้จักของโนแฮมี

เมื่อได้ฟังว่าเธอมีเพื่อนทำไร่ชาเขียวอยู่ในไต้หวัน ทุกคนก็ตอบตกลงทันที

ประชุมเสร็จแล้วผมก็เดินกลับไปศูนย์วิจัย

ก่อนหน้านี้ไม่กี่วัน เราจัดงานเลี้ยงต้อนรับซออูยอง เขาบ้างานหนักกว่าอียองโฮซะอีก

เขาโต้รุ่งอยู่ที่ศูนย์วิจัยข้ามวันข้ามคืน งานเลี้ยงต้อนรับถูกเลื่อนแล้วเลื่อนอีกเพราะเขาติดทำวิจัย

ในวันงาน ซออูยองกล่าวแนะนำตัว เขาบอกว่าต่อไปจะคิดค้นปุ๋ยอินทรีย์

คนที่ดูสนใจมากสุดคือคิมซังช็อล เขาเป็นคนเดียวในบรรดาสมาชิกกลุ่มเกษตรกรภูเขาชีรีเลยก็ว่าได้ ที่มุ่งมั่นทุ่มเทกับเรื่องเพาะปลูก

เขาเปรยว่าอยากปลูกต้นบลูเบอร์รี่โดยใช้ปุ๋ยอินทรีย์ที่พวกเราผลิตขึ้นเอง

พวกเราจะได้ปลูกต้นบลูเบอร์รี่โดยใช้ปุ๋ยอินทรีย์ที่ผลิตขึ้นเองดังคำของคิมซังช็อล

และผมมีโครงการจะทำชานมจากชาเขียวที่ปลูกด้วยปุ๋ยอินทรีย์ด้วย

ผมเคาะประตูก่อนเดินเข้าห้องวิจัย

ซออูยองกับอียองโฮไม่ยอมขยับตัวลุกจากเก้าอี้ตัวเองเลย

ที่จอมอนิเตอร์มีตัวเลขอยู่เต็มไปหมด คงตรวจสอบข้อมูลกันอยู่

“ขออนุญาตสักครู่นะครับ”

คำพูดของผมทำเอาอียองโฮหันมามอง

“มาตั้งแต่เมื่อไหร่ครับนี่”

“เพิ่งมาเมื่อกี้แหละครับ”

ซออูยองก็ได้ยินเสียงว่ามีคนเข้ามาจึงยอมลุกขึ้นจากที่นั่ง

“งานวิจัยเรียบร้อยดีมั้ยครับ”

“เพราะคุณคอยเอาใจใส่ มันเลยดำเนินไปได้ด้วยดีครับ”

“ผมรู้ว่าเรายังขาดแคลนเครื่องไม้เครื่องมือและอะไรอีกหลายอย่างเลย”

“ไม่หรอก ที่ศูนย์ส่งเสริมฯ มีเครื่องมือเจ๋งๆ เยอะมาก ผมได้ใช้ประโยชน์เต็มที่เลยครับ”

คำพูดของซออูยองเล่นเอาอียองโฮเกาศีรษะอย่างเขินอาย

“ความจริง ก่อนดอกเตอร์ซออูยองจะมา มีของหลายอย่างเลยที่ผมยังใช้ไม่เป็น พอดอกเตอร์มาแล้วอะไรๆ ก็ง่ายขึ้นเยอะเลยครับ”

“คุณอียองโฮก็พูดเกินไป ตัวคุณเองก็เก่งไม่ใช่เล่นเหมือนกันนะ”

“ครับ ก็เก่งกันทั้งคู่นั่นแหละ ผมไม่สงสัยตรงไหนเลย กินนี่กันด้วยนะครับ”

ผมมอบขนมปังที่ซื้อมาจากยอซู ได้เตรียมไว้ให้พวกเพื่อนร่วมงานในออฟฟิศกับทีมงานศูนย์วิจัย

“พอดีเลยแฮะ เหมาะจะกินเป็นมื้อดึกเลยเนี่ย”

“อย่าหักโหมอยู่กันจนดึกเกินไปนะ เดี๋ยวจะเสียสุขภาพเอาได้”

\*\*\*

สองวันต่อมา

ระหว่างเดินทางไปไร่ชาเขียวฮาดงพร้อมกับโนแฮมี เธออ่านข้อความทางโทรศัพท์มือถือแล้วจ้องผมอย่างจริงจัง

“ท่านประธานคะ เธอว่าจะไปค่ะ”

“หมายถึงอะไรหรือครับ”

“อาจารย์ชังจีซูบอกว่าจะไปกับพวกเราค่ะ”

“จริงเหรอ เยี่ยมไปเลยครับ!”

โนแฮมีคงรู้สึกคึกจัด จึงขยับตัวลุกลี้ลุกลน และวันนี้จะได้เรียนเรื่องชากับอาจารย์อิมชีแบกเป็นคาบสุดท้ายพอดี

“พูดตรงๆ ว่าฉันไม่สบายใจเอามากๆ เลยค่ะ”

โนแฮมีมองผมพลางกล่าว

“ทำไมล่ะ”

“คืออาจารย์ชังจีซูค่อนข้างขี้อายน่ะค่ะ”

“เหรอครับ ผมไม่เห็นเธอเป็นอย่างงั้นเลยนะ”

“ตอนแรกฉันก็เข้าใจตามนั้นเหมือนกัน เพราะขนาดกับคนที่เพิ่งเจอกันครั้งแรก เธอยังคุยเก่งมากเลยน่ะค่ะ”

“แล้วยังไงต่อหรือ”

“อาจารย์เคยบอกว่าตั้งใจจะทำแบบนั้น เธอเป็นคนเก็บตัวและขี้อายมาก เลยมีมุมที่พูดคุยอย่างกระตือรือร้นเพื่อไม่ให้คนมองว่าเธอเป็นคนประเภทนั้นน่ะค่ะ”

“อาจารย์ชังจีซูคงชอบคุณแฮมีมากแน่ๆ ถึงได้มาเล่าอย่างงั้น”

“เคยได้ยินว่าอาจารย์อยากมีน้องสาวแบบฉัน คงเพราะฉันเองก็ไม่มีพี่น้องด้วย จึงรู้สึกเหมือนอาจารย์เป็นพี่สาวเลยค่ะ”

“ให้เป็นพี่สาวไปเลยก็น่าจะดีกว่าเป็นอาจารย์ไม่ใช่เหรอครับ”

“คือคิดกับเธอว่าเป็นอาจารย์จนติดเป็นนิสัยไปแล้ว จะให้ปรับเอาป่านนี้ก็ลำบากอยู่นะคะ”

ผมเผลอระเบิดหัวเราะออกมาไม่รู้ตัว

เพราะผมคิดว่าโนแฮมีก็คงจะทำตัวเป็นลูกศิษย์เช่นเดิม

วันนี้เรามาถึงไร่ชาเขียวฮาดงพร้อมกับได้รับทราบข่าวว่าจะได้ร่วมทางกับชังจีซู ก่อนเข้าเรียนเรื่องชาเขียวอย่างเคย

วันนี้ไม่ใช่วันเรียนจบโดยสมบูรณ์ เป็นเพียงช่วงเวลารอคอยให้ถึงฤดูใบไม้ผลิ

พอเรียนกับครูอิมชีแบกเสร็จแล้ว ผมก็ดื่มชาไปหนึ่งแก้ว

“ขอบคุณที่ตั้งใจเรียนนะ นิสัยใจร้อนของฉันคงทำพวกเธอเหนื่อยแย่”

“ไม่เคยรู้สึกอย่างงั้นเลยครับ พวกเรายังไม่ค่อยคล่องจนทำให้อาจารย์ต้องมาลำบากต่างหาก”

อิมชีแบกมองผมกับโนแฮมีด้วยสีหน้าพอใจ

“ใช่ว่าเรียนจบแล้วทุกอย่างจะสิ้นสุด เพราะเดี๋ยวพอคิดค้นปุ๋ยอินทรีย์ได้สำเร็จ ก็ต้องเอาไปทดลองปลูกชาเขียวกันต่อ”

“ครับอาจารย์ ผมก็หวังไว้อย่างงั้นเหมือนกัน”

“นี่ยังจำคำพูดของแฮมีได้เลย ที่มุ่งมั่นจะเอาชาเขียวไปผสมกับน้ำผลไม้หลายๆ ชนิดน่ะ”

อิมชีแบกพูดด้วยสีหน้าเบิกบาน

“ใช่ค่ะ แล้วจะให้อาจารย์ช่วยตรวจดูทุกครั้งที่ฉันลองผสมชาเขียวเลยนะคะ”

โนแฮมียิ้ม อิมชีแบกพยักหน้ารับ

“เอ้อ ผมอยากบอกอาจารย์อย่างนึงครับ”

“พูดมาสิ”

“เดี๋ยวผมจะไปไต้หวันกับคุณแฮมีนะครับ”

“จะไปทำอะไรที่ไต้หวันกันล่ะ”

“ว่าจะไปศึกษาดูงานเรื่องชานมไต้หวันครับ”

“ด็อกมย็อง เพิ่งเห็นว่าสนใจเรื่องชาอู่หลงกับชาดำไปหยกๆ นี่ไม่ทันไรก็ลงมือทำได้ไวกว่าที่คิดอีกแฮะ ตอนสัมภาษณ์คราวนั้นก็ทำฉันตกใจไปรอบนึงแล้วนะ”

ผมยิ้มตอบ

“ได้ยินมาว่าวัฒนธรรมชาแทรกซึมอยู่ในชีวิตประจำวันของคนไต้หวันไปแล้ว ขอให้ได้เก็บเกี่ยวประสบการณ์ล้ำค่านะ”

“ครับ ผมจะกลับมาพร้อมสิ่งดีๆ ครับ”

“แล้วจะรอดูนะ อย่าลืมของฝากล่ะ!”

**จะรอดูนะท่านประธาน**

**ลุ้นๆ กลับจากไต้หวันปุ๋ยอาจจะเสร็จพอดีเนอะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **149**

**ตอนที่ 149 ทัวร์ชิมชานมในไต้หวัน**

เรามาถึงสนามบินไทเปกันแล้ว ทันทีที่มาถึง สายฝนก็เทกระหน่ำ อากาศร้อนอบอ้าวแม้อยู่ในช่วงฤดูใบไม้ร่วง

“วันนี้ฉันขอใช้เวลาอยู่กับเพื่อนตามที่เราเคยตกลงกันไว้นะคะ”

นั่นเป็นเงื่อนไขเล็กๆ น้อยๆ แลกเปลี่ยนกับที่ชังจีซูจะช่วยเป็นไกด์นำทางให้เรา เธอขอใช้เวลาเป็นการส่วนตัวหนึ่งวัน

เธอบอกว่าต้องใช้เวลาติดต่อประสานงานไร่ชาที่เราจะแวะไปด้วย

ผมไม่มีเหตุผลให้ต้องปฏิเสธคำขอ พวกเราสำรวจตลาดกันได้แม้ไม่มีเธอ แถมโนแฮมียังพูดภาษาจีนได้คล่องปร๋อด้วย

ชังจีซูแยกตัวออกไปชั่วครู่ยามอยู่ในไทเป

ผมกับแฮมีแวะเอากระเป๋าสัมภาระไปเก็บที่ห้องพักก่อนออกมาเดินในตัวเมือง

“ทิ้งช่วงนานมากเลยนะเนี่ย กว่าจะได้กลับมาไต้หวันอีกหน”

โนแฮมีเฝ้ามองถนนซึ่งมีผู้คนเดินขวักไขว่พลางเปรยขึ้น

“ไปดื่มชากันสักแก้วดีมั้ย”

เรามุ่งหน้าไปร้านชาอันมีประวัติศาสตร์ยาวนาน

ผมสั่งชานมหนึ่งแก้ว

“คุณแฮมีรู้มั้ยว่าใครได้ดื่มชานมเป็นคนแรก”

“ไม่รู้สิคะ คนที่ได้ดื่มชานมเป็นคนแรกน่ะหรือ”

“มีบันทึกบางสำนักเขียนไว้ว่าเมื่อปี ค.ศ.1680 มาดามซา-บลีแยร์ [1] ชาวฝรั่งเศสได้เทชาดำผสมกับนมไว้ดื่มครับ”

“ถ้างั้นเธอก็เป็นผู้คิดค้นชานมสินะ”

“จะเหมารวมว่าเธอเป็นผู้ค้นพบเพียงเพราะมีบันทึกอย่างเดียวไม่ได้หรอกครับ”

“ว่าแต่ทำไมคนยุโรปถึงดื่มชาดำผสมนมล่ะคะ”

“น่าจะเพราะชาดำมีรสฝาดแหละ คงอยากดื่มชาดำอยู่แล้ว แต่รสฝาดของมันอาจทำให้ดื่มยากครับ”

“ก็ฟังดูแปลกๆ อยู่เหมือนกันนะ”

“ตรงไหนเหรอครับ”

“ทำไมพวกเขาถึงได้อยากดื่มชาดำกันขนาดนั้นนะ”

โนแฮมีมองชาดำที่วางอยู่บนโต๊ะพลางพูดขึ้น

“ในยุโรปสมัยนั้น ชาดำเป็นสัญลักษณ์ของความมั่งคั่ง พวกเขายังเรียกกันว่าเป็นยามหัศจรรย์ที่ข้ามมาจากฝั่งเอเชียด้วยครับ”

“นี่มองว่าชาดำเป็นยามหัศจรรย์เชียวหรือ ตลกจัง”

“ร้านค้านึงในประเทศอังกฤษที่ขายชาโดยเฉพาะลงคำโฆษณาไว้อย่างงั้นเลยนะ”

“คำโฆษณา?”

“คือเขาเอ่ยถึงสรรพคุณของชาดำน่ะ โฆษณาไว้ว่ามันเป็นประโยชน์ต่อระบบย่อยอาหาร แก้ปวดศีรษะ บรรเทาอาการนอนไม่หลับ เยียวยาโรคนิ่วในถุงน้ำดี โรคลักปิดลักเปิด โรคความจำเสื่อมและอาการปวดท้องด้วยครับ”

“เป็นยาครอบจักรวาลเลยนะนั่น”

“ใช่ครับ เห็นมีประโยคเขียนบอกตอนท้ายว่า หากได้ดื่มผสมนม ก็จะเป็นยารักษาสารพัดโรค ช่วยป้องกันวัณโรคด้วยครับ”

“ไม่ยักรู้ว่าชาดำมีเรื่องทำนองนั้นซ่อนอยู่ด้วย ว่าแต่ท่านประธานนี่รอบรู้ไปซะทุกด้านเลยนะคะ”

“ระหว่างเรียนเรื่องชา ผมก็อาศัยอ่านหนังสือยามว่างไปด้วยน่ะครับ”

โนแฮมีพยักหน้าแล้วจิบชาดำต่อ

“เราลุกไปกันเลยมั้ยครับ”

“จะไปแล้วเหรอคะ”

“ผมกะว่าจะดื่มชาตลอดทั้งวัน เตรียมตัวให้พร้อมนะ”

“ทั้งวันเลยเหรอ”

เราออกมาจากคาเฟ่แล้ว ชานมที่เพิ่งดื่มไปเมื่อครู่เป็นชานมสไตล์อังกฤษ

ชานมสไตล์นี้จะต้องเทนมอุณหภูมิห้องลงไปก่อน จากนั้นค่อยรินน้ำชาดำร้อนๆ ใส่ตามไป จะได้ชานมออกมาอย่างไร้ที่ติ

ถ้าใช้วิธีนี้ จะอุ่นให้นมร้อนขึ้นอย่างช้าๆ ไม่ทำให้โปรตีนเสียสภาพ

วิธีนี้ปรากฏอยู่ในวารสารประชาสัมพันธ์หัวข้อ ‘วิธีชงชาหนึ่งแก้วให้สมบูรณ์แบบ’ [2] ซึ่งตีพิมพ์โดยสมาคมเคมีแห่งสหราชอาณาจักร [3]

โดยส่วนตัวแล้ว ผมไม่ได้รับรู้ว่ารสชาติมีความพิเศษสักเท่าใด เราคงไม่อาจยึดเอามาตรฐานของชาวตะวันตกเป็นเกณฑ์ไปเสียทุกอย่างได้

ในทางกลับกัน ชานมสไตล์ไต้หวันกลับมีเสน่ห์มากกว่า

เป็นชานมไต้หวันหรือที่เรียกกันว่าชานมไข่มุก

“ดูคนนั้นสิคะ”

โนแฮมีชี้นิ้วไปทางผู้ชายคนหนึ่ง ผมเห็นเขากำลังทำชานมไข่มุกในร้านคาเฟ่ที่เปิดให้บริการ

“ขอไปดูข้างในได้มั้ยคะ”

พวกเราเข้าไปข้างในร้านคาเฟ่

ชายคนนั้นใส่น้ำแข็งลงในแก้วเชคที่ใช้กันตามบาร์ค็อกเทล ก่อนเทชาอู่หลงลงไป

ชาอู่หลงร้อนๆ ไหลลงไปในแก้วเชคที่มีน้ำแข็งอัดเต็ม แล้วผู้ชายคนนั้นก็เขย่าแก้วเชคตามเสียงดนตรี

ขั้นตอนนี้ทำให้ชาเย็นลง เขารินชาอู่หลงที่เย็นแล้วลงในแก้วซึ่งบรรจุเม็ดไข่มุกเอาไว้ เติมฟองนมก่อนปิดผนึกฝาแก้วเป็นขั้นสุดท้าย ได้ชานมไข่มุกตามแบบฉบับไต้หวันเป็นที่เรียบร้อย

ชาวไต้หวันต่างกับชาวอังกฤษตรงที่ริเริ่มทำชานมไข่มุกให้กินได้อย่างสดชื่นและหอมหวาน

“อันนี้ต้องเขย่าก่อนดื่มนะ นมกับน้ำเชื่อมจะได้เข้ากันค่ะ”

โนแฮมีถือแก้วชานมไข่มุกและพูดขึ้น

ผมเขย่าแก้วขึ้นลงตามเธอแนะ นม น้ำชาและไข่มุกผสมปนกันจนเกิดภาพน่าอัศจรรย์

โนแฮมีเสียบหลอดอันใหญ่ก่อนดูดกินเม็ดไข่มุกที่อยู่ในชานม

“มันอร่อยมั้ยครับ”

“อร่อยค่ะ กินสนุกก็ตรงนี้แหละ เนื้อออกหนึบๆ คล้ายต็อกเลยค่ะ”

ไข่มุกนี้เป็นแป้งที่สกัดมาจากรากของต้นมันสำปะหลัง มันเป็นอาหารของชาวอเมริกาใต้และชาวแอฟริกา ไม่เชิงว่าเป็นเพราะเรื่องรสชาติ แต่เป็นเพราะมันเติบโตได้ดีท่ามกลางสภาพแวดล้อมอันแห้งแล้งมากกว่า จึงเพาะปลูกกันเป็นจำนวนมาก

ผมกับโนแฮมีเที่ยวชิมชานมไข่มุกทุกรูปแบบทั่วเมืองไทเป เราพบเครื่องดื่มที่เติมผลไม้หรือเยลลีลงในน้ำชาแทนไข่มุกอีกด้วย

โนแฮมีซัดไปห้าแก้วด้วยสีหน้าเพลิดเพลินใจ

“นี่ยังคิดจะดื่มต่ออีกหรือคะ”

“หนทางยังอีกยาวไกลนะ”

“ใช่ว่าเราจะมีโอกาสแค่วันนี้วันเดียวซะหน่อย”

“งั้นเดี๋ยวผมเหมาเอง คุณแฮมีช่วยจดบันทึกแทนแล้วกันครับ”

ผมกับเธอไม่ได้มาท่องเที่ยว เรามาทำงานนอกสถานที่กันอย่างจริงจัง และกำลังบันทึกสิ่งที่กินเข้าไปทีละอย่างไม่ให้ตกหล่น

เราจดทุกอย่างตั้งแต่ร้านชาร้านแรกที่ไปเยือน จนถึงชานมไข่มุกรสผลไม้ที่ขายกันริมทาง

ทักษะการพูดภาษาจีนอันฉะฉานของโนแฮมีช่วยได้มาก เราได้ถามถึงวัตถุดิบที่ใช้และตรวจสอบกรรมวิธีการผลิตด้วย

แน่นอนว่าเราไม่ได้พบแต่คนใจดี บางคนก็ไม่ยอมตอบยามเราซักถามวิธีการผลิต

พวกเขาไม่ได้เป็นเหมือนกันไปหมดทุกราย ยังมีรายที่ช่วยสอนวิธีทำกับเคล็ดลับเฉพาะตัวแบบคร่าวๆ ด้วย

เราดื่มและวิเคราะห์เครื่องดื่มกันทั้งวัน ต้องให้ถึงเวลาดึกดื่นซะก่อน จึงค่อยกลับโรงแรม

“ท่านประธานคะ ฉันเหนื่อยมาก ขอตัวไปพักก่อนค่ะ”

หลังจากโนแฮมีเข้าห้อง ผมก็ออกมาข้างนอกอีกครั้ง

มีหลายสิ่งที่อยากตรวจดูให้แน่ใจอีกนิด

จุดหมายคือตลาดกลางคืนซื่อหลิน เป็นตลาดที่ใหญ่ที่สุดและมีชื่อเสียงที่สุดในประเทศไต้หวัน

ทั้งยังเป็นสถานที่ซึ่งมีไข่มุกมันสำปะหลังอันโด่งดังเช่นกัน นอกจากตักใส่เครื่องดื่มแล้ว ที่นี่จะนำไข่มุกใส่ในขนมปังหรือโยเกิร์ตด้วย ผมอยากลิ้มลองรสชาติของมัน

ตลาดกลางคืนมีผู้คนจอแจ

ผมเดินเข้าไปสั่งโยเกิร์ตใส่ไข่มุกในร้าน

รู้สึกว่ามันแตกต่างจากไข่มุกที่อยู่ในชานมลิบลับ

คล้ายๆ ถั่วดำเชื่อมซอส [4] ทางร้านคงเคี่ยวไข่มุกกับน้ำตาลและน้ำเชื่อม สัมผัสเหนียวหนึบกับรสหวานเข้ากับโยเกิร์ตพอสมควร

น่าจะจับคู่กับโยเกิร์ตที่ฟาร์มเราได้อย่างลงตัว

นอกจากโยเกิร์ตแล้ว ผมยังลองชิมอาหารทุกอย่างที่วางในร้าน มีขนมปังแบบอื่นรวมถึงขนมด้วย จะเรียกว่านี่เป็นการมาทำงานนอกสถานที่ก็เกรงใจ แต่ในเมื่อถือว่าการกินเป็นงานอย่างหนึ่งเช่นกัน... ผมจึงตั้งหน้าตั้งตาฟาดยับ

ทั้งไม่ลืมจดบันทึกไว้ด้วย ต้องเขียนเน้นความรู้สึกที่ผุดขึ้นมาเป็นลำดับแรกๆ

จวบจนถึงยามรุ่งอรุณซะก่อน ผมถึงกลับมาที่พัก

พอเอนตัวนอนบนเตียงก็ผล็อยหลับไปเลย

**ทัวร์ตะลุยกินของจริง ท่านประธานระวังปวดท้องนะ กินเยอะมากก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **150**

**ตอนที่ 150 จู่ๆ ก็ได้ดวลชาแบบงงๆ**

เช้าวันรุ่งขึ้น ชังจีซูและเพื่อนชาวไต้หวันของเธอมารอเราอยู่หน้าโรงแรม

“ฉันมากับเพื่อนคนดูแลไร่ชาที่เคยเล่าให้ฟังไปก่อนหน้านี้น่ะค่ะ เดี๋ยวจะตรงไปไร่ชากันเลย โอเคมั้ยคะ”

เมื่อคืนผมกินชานมกับอาหารที่น่าสนใจในตลาดกลางคืนไปเยอะมาก ด้วยเหตุนี้ ผมจึงกลับรู้สึกยินดีที่วันนี้เธอว่าจะมุ่งหน้าไปไร่ชากันทันที

โนแฮมีก็ทำหน้าว่าอยากตรงดิ่งไปไร่ชาเลยเช่นกัน คงคิดว่าขืนอยู่ในเมืองต่อไป มีหวังได้กลายเป็นเจ้านักกิน [1] แน่นอน

“ผมชื่อเลี่ยวฝานครับ”

เขาเป็นเพื่อนชาวไต้หวันของชังจีซู เป็นชายผู้ดูมีอายุสามสิบกลางๆ

ไม่ว่าจะเป็นรูปลักษณ์ภายนอกหรือรถยนต์ ก็เรียกได้ว่าช่วยเปล่งประกายรัศมีความเป็นลูกคุณหนูบ้านคนรวย

เราทุกคนขึ้นรถไปกับเขา

“เดี๋ยวเราจะไปกันที่ไร่ชาในเมืองผิงหลิน [2] นะครับ”

เขาพูดเป็นภาษาอังกฤษเพื่อให้ผมเข้าใจได้ด้วย โชคดีที่ไม่ต้องใช้ล่าม

ผิงหลินอยู่ไม่ไกลจากไทเป เป็นเขตหนึ่งซึ่งมีชื่อเสียงเรื่องชาของประเทศไต้หวัน

ผมได้เห็นทุ่งชา เนินเขาลักษณะคดเคี้ยวไปมามีต้นชาขึ้นกันเบียดเสียด

“ชาที่โด่งดังของผิงหลินคือชาเหวินซานเปาจ่ง [3] เขาจะเด็ดเอาใบชาสายพันธุ์ชิงซินอู่หลง [4] มาใช้เป็นวัตถุดิบ พอนำไปทำปฏิกิริยาออกซิเดชันอ่อนๆ จะได้กลิ่นหอมของดอกไม้ ไปถึงไร่แล้วจะให้ลองชิมนะครับ”

เลี่ยวฝานกล่าวพลางมองทุ่งชาซึ่งแผ่ขยายอยู่นอกหน้าต่างรถ

สายตาเขาเวลาเอ่ยถึงชาผิดกับยามปกติ เขากลายร่างจากลูกคุณหนูบ้านรวยไปเป็นเซียนชาซะแล้ว

ไร่ชาผิงหลินที่เราเดินทางมาถึงนั้นเป็นสถานที่ซึ่งมีประวัติศาสตร์ยาวนาน

เลี่ยวฝานคล้ายกับอิมชีแบกในบางมุม

เขาเป็นทายาทลำดับที่สี่ของไร่ชาผิงหลินและเป็นผู้ดูแลไร่ชาซึ่งสืบทอดกันภายในตระกูล

“เห็นว่าคุณคิมด็อกมย็องและคุณโนแฮมีกำลังศึกษาเรื่องชาที่เกาหลีใต้ งั้นคงอยากรู้ขั้นตอนการผลิตชาของที่นี่ด้วยใช่มั้ยครับ”

เลี่ยวฝานเปรยขึ้นพลางมองผมกับโนแฮมี

“ใช่ค่ะ อยากรู้ค่ะ!”

โนแฮมีตอบด้วยสีหน้ายินดี

“ตามผมมาสิครับ”

เลี่ยวฝานพาพวกเราไปสถานที่ผลิตชา มีพื้นที่กว้างขวางเกินคาด

คนงานหลายสิบชีวิตกำลังทำชากันอยู่

“ชาของไต้หวันโด่งดังไปทั่วโลกเลย ไร่ชาของเราส่งออกใบชากันมาตั้งแต่รุ่นพ่อแล้วครับ”

ผมสัมผัสได้จากคำพูดของเลี่ยวฝานว่าเขาภาคภูมิใจกับชาไต้หวัน คล้ายจะสื่อว่าถึงเป็นประเทศเล็กๆ และมีจำนวนประชากรน้อย แต่ชาก็เป็นที่รู้จักไกลไปทั่วโลก

ไร่ชาผิงหลินปรับปรุงขั้นตอนการผลิตบางส่วนให้ง่ายขึ้นเพื่อให้ผลิตชาเขียวได้เป็นจำนวนมาก ตัวอย่างคือการนำใบชาใส่หม้อซึ้งใบใหญ่แล้วนึ่งด้วยไอน้ำ

เป็นภาพหาดูได้ยากในเกาหลีใต้ โดยทั่วไป เราจะไม่นึ่งแต่จะนำใบชาไปคั่วแทน

พอเห็นผมสนใจเรื่องนึ่งใบชา เลี่ยวฝานก็แสดงปฏิกิริยาตอบสนองทันควัน

“เป็นเทคนิคที่คนญี่ปุ่นใช้กันน่ะครับ ของเราจะใช้ก็เฉพาะตอนทำชาเขียวเท่านั้น ส่วนตอนทำชาอู่หลงหรือชาดำจะไม่ได้ใช้วิธีนี้”

ไต้หวันเคยตกเป็นอาณานิคมของญี่ปุ่นอยู่ช่วงหนึ่ง นี่เป็นเทคนิคที่ชาวญี่ปุ่นถ่ายทอดไว้

ผมรู้สึกว่าสีหน้าของเลี่ยวฝานเปลี่ยนไปเล็กน้อย

“นี่ผมชักจะเบลอซะแล้วสิ ไม่รู้ตัวเลยว่าถึงเวลาอาหารกลางวันแล้ว ขอโทษจริงๆ ครับ”

“ไม่เป็นไรครับ”

“ผมเตรียมอาหารสุดพิเศษของไต้หวันที่พวกคุณน่าจะพอกินได้ไว้ให้แล้ว”

เลี่ยวฝานนำทางพวกเราไปยังร้านอาหาร ดูเหมือนเลี่ยวฝานแสดงท่าทีแบบเนียนๆ ว่าชอบชังจีซู

ผมรู้สึกได้ว่าเขาพยายามโปรยเสน่ห์กับเธอ

แต่ชังจีซูกลับไม่แยแส

“ที่นี่แหละครับ”

เป็นร้านอาหารในไร่ชา บริเวณที่เราเดินเข้ามานั้นมีสวนดอกไม้ คงเป็นสถานที่ไว้ใช้รับรองลูกค้า

อาหารมาเสิร์ฟที่โต๊ะ

“ปีกไก่ยัดไส้ครับ”

เลี่ยวฝานมองจานพลางเอ่ย

“เป็นอาหารที่นำข้าวผัดสไตล์ไต้หวันใส่ในปีกไก่ที่เลาะกระดูกออก แล้วนำไปย่างบนตะแกรงครับ”

“ฉันชอบมาก คิดถึงสุดๆ เลยนะเนี่ย~!”

โนแฮมีถือส้อมน้ำลายสอ

รสชาติอร่อยกว่าที่คิด ข้าวผัดกับปีกไก่ที่ทาซอสรสเผ็ดเล็กน้อยแล้วนำไปย่างนั้นช่างเป็นเมนูอาหารที่ผสมผสานได้เข้ากันดี

เรากินอาหารพร้อมพูดคุยกันไปเรื่อยเปื่อย

เลี่ยวฝานชวนคุยก่อน

“ได้ยินว่าคุณสองคนกำลังเรียนเรื่องชากับอาจารย์คนดังนี่ครับ”

“อาจารย์เรามีชื่อเสียงพอตัว เขาเพิ่งคิดค้นชาเขียวทองคำขึ้นมาด้วยค่ะ”

โนแฮมีบอกอย่างปลื้มใจ

“ชาเขียวทองคำเหรอ ขนาดได้ยินแค่ชื่อยังรู้สึกได้เลยว่ามันเจ๋งมาก”

ความสนใจของเลี่ยวฝานทำเอาโนแฮมียิ่งเล่าเรื่องชาเขียวทองคำอย่างภาคภูมิใจขั้นสุด

“ชาเขียวทองคำเป็นชาเขียวที่ล้ำจริงๆ แหละ มีรสชาติกับกลิ่นหอมที่เลิศมากค่ะ”

โนแฮมีเล่าพลางนึกถึงตอนได้ดื่มชาเขียวของอาจารย์อิมชีแบก

“ให้ผมเรียนด้วยสักหนจะได้มั้ยครับ”

“หมายความว่ายังไงเหรอคะ”

โนแฮมีถามด้วยสายตาตกตะลึง

“ผมว่าพวกคุณน่าจะลองเอาใบชาในไร่ของเราไปทำชาเขียวดูนะ”

“เลี่ยวฝาน นี่ล้อกันเล่นหรือเปล่า”

ชังจีซูเบิกตากว้างและถามขึ้น

“ไม่ได้ล้อเล่น ฉันแค่อยากลองดูน่ะ เพราะเพิ่งมีคนเกาหลีที่รู้วิธีชงชาแวะมาไร่ชาของฉันเป็นครั้งแรก ไม่ได้มีเจตนาอย่างอื่นเลย”

เลี่ยวฝานโบกไม้โบกมือพลางกล่าว

“ผมขอเสนออะไรอีกอย่างได้มั้ย”

เลี่ยวฝานมองหน้าผมแล้วถามขึ้น เขาดูสนใจผมตั้งแต่เราเอ่ยถึงเรื่องชาเป็นครั้งแรก

“อะไรเหรอครับ”

ผมมองตาเขาพลางไถ่ถาม

สัมผัสได้ถึงสัญชาตญาณการต่อสู้แบบแปลกๆ จากแววตาของเขา

“ในวัฒนธรรมการดื่มชาของชาวจีนมีสิ่งที่เรียกว่าการดวลชาน่ะครับ”

“ดวลชาเหรอ”

“มองว่าเป็นเกมชนิดหนึ่งก็ได้ มันคือการละเล่นของพวกชนชั้นสูงกับขุนนางในสมัยราชวงศ์ซ่งครับ”

“ก็คือเป็นเกมแข่งกันเตรียมชาใช่มั้ยครับ”

“คุณนี่เซนส์ดีจริงๆ แต่ไม่ใช่เกมที่เล่นด้วยกันหลายคนหรอกนะ ปกติจะกำหนดให้มีผู้เล่นสองคน เป็นการแข่งขันที่ให้ผู้แข่งขันสองคนชงชาโดยมีกติกาอย่างเดียวกันน่ะครับ”

“แล้วใช้เกณฑ์อะไรตัดสินหรือครับ”

“วัดจากสีสันของชาและระยะเวลาที่สีของใบชาละลายออกมาครับ”

โนแฮมีมองผมด้วยแววตาทำนองว่า <i>ต้องแข่งกันด้วยหรือ ตอนนี้เลยเนี่ยนะ</i> เธอแสดงสีหน้าบ่งบอกว่ารู้สึกแย่

“รู้ว่าคุณมาศึกษาเรื่องชาของไต้หวัน ถ้าได้ลองทำชาด้วยใบชาที่เก็บในประเทศนี้ ก็น่าจะเป็นประโยชน์กับคุณนะ”

“เลี่ยวฝาน ชักจะเล่นแรงเกินไปแล้วนะ!”

ชังจีซูกล่าวพลางปรายตามองเลี่ยวฝาน

“ก็ต้องลองดูสิ ดวลชา!”

ผมพูดด้วยสีหน้าแบบไม่รู้สึกสะทกสะท้าน

**จู่ๆ ก็ได้ดวลชากันเลยย ท่านประธานสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **151**

**ตอนที่ 151 กฎการดวลชา**

การดวลชา (斗茶)

หรืออีกนัยหนึ่งคือการวางชาเอาไว้แล้วประชันกัน

เลี่ยวฝานอธิบายกฎของการดวลชาว่า

“การดวลชามี 2 วิธี วิธีแรกคือชงชาจากใบชาชนิดเดียวกันและแข่งขันโดยดูจากคุณภาพของชา วิธีที่สอง คือชิมชาและเดาว่าชามาจากภูมิภาคใด แต่เนื่องจากวิธีที่สองจะดูไม่ยุติธรรมเท่าไหร่ ผมเลยคิดว่าจะดวลชาตามแบบวิธีแรก มีใครมีปัญหาอะไรมั้ยครับ"

“ดีครับ"

พอได้ยินคำว่า ‘ดวลชา’ จากปากของเลี่ยวฝาน ผมคิดว่ามันน่าสนใจมาก

จัดงานแข่งขันพร้อมการดวลชา มีชาวต่างชาติเข้าร่วม ได้ยินแล้วยิ่งกระตุ้นให้อยากรู้

“แต่คุณจะรู้ได้ยังไงว่าชามีคุณภาพดีจริง ในเมื่อรสชาติและกลิ่นของชามีความแตกต่างกันไปในแต่ละชนิด”

“อย่างที่คุณคิมด็อกมย็องบอก รสชาติและกลิ่นหอมของชาขึ้นอยู่กับรสนิยมของแต่ละคน จึงมีกฎในการดวลชาอยู่ครับ”

โต๊ะที่เรากินอาหารกลางวัน ได้รับการดูแลเก็บกวาดจนสะอาดเรียบร้อย

เลี่ยวฝานนำขวดบรรจุใบชามาหนึ่งขวด

“นี่คือชามุนซันโพจงที่ผลิตจากไร่ชาของพวกเราครับ คำว่า โพจง หมายถึงการถวายชาให้กับพระราชวัง เราใช้วิธีห่อชาด้วยกระดาษสี่เหลี่ยมสองแผ่นเพื่อป้องกันไม่ให้กลิ่นกระจาย ตัวใบชาแห้งมีสีเขียวมรกตเข้ม ถ้าแช่ในน้ำร้อนสีจะเข้มขึ้นอีก”

เขาใส่ใบชาลงในกา และลงมือทำชา กาน้ำชาเป็นแบบใส มองเห็นใบชาเขียวมรกตเปลี่ยนเป็นสีเขียวเข้ม

“ดูสีของชาสิครับ”

สีของชาในถ้วยน้ำชาใกล้เคียงกับสีเหลืองอ่อน ใสไม่ขุ่น

“เกณฑ์การพิจารณามีอยู่สองอย่าง ข้อหนึ่งคือความเร็วการเปลี่ยนสีของใบชาหลังจากเทลงในน้ำร้อน ยิ่งเปลี่ยนสีช้าเท่าไหร่ ก็ยิ่งโดดเด่นมากขึ้นเท่านั้น”

“ความเร็วในการเปลี่ยนสีสัมพันธ์กับคุณภาพของชาใช่มั้ยคะ”

โนแฮมีที่กำลังฟังอยู่เงียบๆ ถามขึ้น

ตรงตามที่เธอว่า... กระบวนการเปลี่ยนสีของใบชาสอดคล้องกับการคั่วใบชา เพราะเนื้อเยื่อของใบชาจะถูกทำลายระหว่างขั้นตอนการคั่ว ถ้าหากทุกขั้นตอนเป็นไปอย่างเหมาะสมพอดิบพอดี ก็จะได้ส่วนประกอบของใบชาที่ดี

น้ำชาที่อาจารย์อิมชีแบกชงมีกระบวนการเปลี่ยนสีช้า ขณะที่ใช้มือถูใบชา เขาแทบไม่ได้ออกแรง ไม่มีน้ำออกมาเกาะระหว่างซอกนิ้วมือเลย

อาจารย์ไม่เคยพูดถึงความเร็วการเปลี่ยนสีของใบชา เขาคงคิดว่าผมน่าจะเข้าใจได้เอง

“มันเป็นวิธีดั้งเดิมที่สืบทอดต่อกันมา ผมแค่เล่าให้คุณฟังเท่านั้นครับ”

เลี่ยวฝานตอบหน้าตาย ทว่าแววตาบอกชัดถึงคำตอบ

“แล้วข้อสอง คืออะไรเหรอครับ”

“สีของชาหลังจากกระบวนการเปลี่ยนแปลงจบลงครับ น้ำชาที่มีสีใกล้เคียงกับสีใสที่สุดจะเป็นผู้ชนะ ในอดีต ชาที่มีสีใสจะถูกเรียกว่าชาชั้นเยี่ยมครับ”

เลี่ยวฝานพูดพลางมองหน้าโนแฮมี

โนแฮมีทำหน้าไม่รู้ไม่ชี้ ท่าทางเหมือนเธอจะคิดว่าเป็นไปไม่ได้ที่ใบชาจะกลายเป็นสีขาวใส เธออาจจะอยากตะโกนสวนกลับว่า “ใส่แค่น้ำเปล่าก็ชนะแล้ว” ก็ได้

ความจริงแล้ว เมื่อเราเอาใบชาไปแช่ในน้ำร้อน จะได้สีที่เป็นเอกลักษณ์ ถึงแม้จะดูคล้ายกัน แต่มีความแตกต่างซ่อนอยู่ ทั้งหมดนี้ขึ้นอยู่กับชนิดของชาและวิธีการชง

น้ำชามีหลากหลายสี ทั้งสีฟ้า สีเหลืองทอง สีเขียวและสีเหลือง แต่ไม่สามารถเป็นสีขาวใสได้ บนโลกนี้ ของเหลวสีขาวใสมีเพียงอย่างเดียวคือน้ำเปล่า

คำว่าสีขาวใสที่เลี่ยวฝานพูดถึงไม่ได้หมายถึงใสแบบน้ำเปล่า แต่เจ้าตัวหมายถึงว่า น้ำชาที่ได้ต้องใสสะอาด ไม่ขุ่นมัว เนื่องจากสีของน้ำชาย่อมสัมพันธ์กับสีของใบชา ใบชาที่ผ่านการคั่วอย่างเหมาะสมจะมีสีสันที่ชัดเจนและละเอียด ทำให้เมื่อชงออกมาได้สีที่ใสสะอาด

ที่สำคัญ ถ้าเราชงชาด้วยอุณหภูมิน้ำที่ไม่เหมาะสม ร้อนหรือเย็นเกินไป ชาที่ได้จะกลายเป็นสีขุ่น

“ผมอธิบายเท่านี้พอมั้ยครับ”

เลี่ยวฝานถามผม ทุกอย่างที่เขาอธิบายมาถูกต้องและชัดเจน ผมคิดว่าการแข่งขันครั้งนี้คงจะสนุก

หัวใจของผมไม่ได้เต้นแรงแบบนี้มานานแล้ว

“ผมขอดูอุปกรณ์การชงชาได้มั้ยครับ”

“ครับ อยากใช้ชิ้นไหน ได้หมดเลยครับ”

เลี่ยวฝานพาผมไปที่กระท่อมไม้ที่อยู่ห่างจากไร่ชาไม่มากนัก

เป็นสถานที่ที่สัมผัสได้ถึงร่องรอยของวันเวลาที่ยาวนาน

“นี่คือสถานที่ที่เป็นจุดเริ่มต้นไร่ชาของพวกเราครับ ตอนนี้เราใช้ที่นี่สำหรับชงชาแบบโฮมเมด”

เครื่องมือชงชาแบบโฮมเมดดึงดูดสายตาผม

ตั้งแต่กาน้ำชาไปจนถึงหม้อที่ใช้คั่วใบชา เป็นเครื่องมือขนาดทั่วไปที่ผลิตชาได้ในปริมาณน้อย

“สำหรับใบชา แน่นอนว่าต้องใช้ที่เก็บเกี่ยวจากไร่ชาของเรา เพราะไม่มีอย่างอื่นให้ใช้ครับ”

เลี่ยวฝานพูดพลางยิ้มยิงฟันขาว ฟังดูเหมือนเรื่องล้อเล่น แต่กลับไม่มีใครหัวเราะเลย

“อยากได้อะไรเพิ่มอีกไหมครับ”

เขาถามขณะตรวจสอบอุปกรณ์

“ผมจำเป็นต้องใช้เสื่อหญ้าสานครับ”

เลี่ยวฝานหยิบโทรศัพท์ขึ้นมาต่อสายทันที ไม่นานก็มีชายคนหนึ่งเข้ามาในกระท่อมไม้

ในมือของเขามีเสื่อหญ้าสาน

“พอได้มั้ยครับ”

“ครับ ได้ครับ”

เมื่อเตรียมทุกอย่างเรียบร้อยแล้ว เลี่ยวฝานก็สวมผ้ากันเปื้อน สายตาเต็มไปด้วยแววอยากเอาชนะ

“ผมเองก็พร้อมแล้วครับ งั้นเรามาเริ่มกันเลยมั้ยครับ”

“ครับ เริ่มกันเลย”

เราชงชาเขียวพร้อมๆ กัน ถ้าเป็นชาอู่หลงหรือชาดำจะต้องผ่านกระบวนการเกิดปฏิกิริยาออกซิเดชัน ซึ่งจะต้องใช้เวลามากกว่าหนึ่งวัน

เพราะเป็นการแข่งขันแบบเร็วๆ เราจึงเลือกดวลชาเขียว

ขั้นตอนการชงชาเขียวสรุปได้ง่ายๆ ดังนี้

คั่วใบชา ถู แล้วทำให้แห้ง

ไม่ใช่คำพูดเกินจริงที่จะบอกว่าการคั่วใบชา ซึ่งเป็นขั้นตอนแรกคือตัวตัดสินผลแพ้ชนะ

เราคั่วใบชาในหม้อเหล็กหล่อ

ผมต้องคั่วใบชาให้ทั่ว และเพื่อไม่ให้ใบชาไหม้ ทำให้ต้องควบคุมอุณหภูมิอย่างระมัดระวัง

ขั้นแรกให้นำใบชาไปคั่วด้วยไฟแรงก่อน แล้วจึงค่อยๆ ลดอุณหภูมิลง

เมื่อคั่วแล้ว กลิ่นของใบชาจะเปลี่ยนไปเล็กน้อย ระหว่างนั้นเราต้องหาจังหวะลดอุณหภูมิโดยสังเกตจากกลิ่น

ผมคั่วใบชาด้วยแปรงที่ทำจากกิ่งไม้ไผ่

เป็นการคั่วอย่างละเอียดถี่ถ้วนที่สุด

โนแฮมีและชังจีซูจับจ้องพวกเราอย่างตื่นเต้นจนเหงื่อออกเต็มมือ

แค่เห็นหน้าก็รู้แล้วว่าพวกเขารู้สึกยังไง

เลี่ยวฝานคั่วใบชาอย่างระมัดระวัง เขาไม่ได้ใช้หม้อนึ่ง แต่ใช้หม้อเหล็กหล่อคั่วใบชาเหมือนผม

เราสองคนคั่วชาเสร็จเกือบจะเวลาเดียวกัน

หลังจากคั่วใบชาแล้วต้องถู

ผมถูใบชาโดยใช้เสื่อหญ้าสาน เป็นเคล็ดลับที่อาจารย์อิมชีแบกเน้นย้ำ

เขาเกลียดการใช้เสื่อฟางข้าวถูใบชาเป็นอย่างมาก เพราะกลิ่นที่ไม่บริสุทธิ์จะแทรกซึมเข้าไปในใบชา

ผมถูใบชาตามคำสอนของอาจารย์

เลี่ยวฝานไม่ได้ใช้เสื่อหญ้าสาน แต่เลือกถูใบชาบนกระดานไม้ขนาดใหญ่ ซึ่งดูแล้วน่าจะอยู่มีอายุยาวนานพอๆ กับกระท่อมไม้หลังนี้

หลังจากถูใบชาเสร็จ หลังจากนี้ก็เหลือแค่ทำให้แห้งเท่านั้น

เลี่ยวฝานก็ถูใบชาเสร็จเรียบร้อยแล้ว

“คุณคิมด็อกมย็อง ทำได้เร็วเลยนะครับเนี่ย”

เลี่ยวฝานมองมาที่ผม ตรงตามที่เขาพูด ผมทำได้เร็วกว่าเขาเล็กน้อยในทุกขั้นตอน

ผมคำนวณเวลาอยู่ในหัว

เวลาก็เป็นสิ่งสำคัญเช่นกัน

**ตื่นเต้นน**

**ท่านประธานลงมือทั้งที ต้องชนะแล้วนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **152**

**ตอนที่ 152 สงครามยังไม่จบอย่าเพิ่งนับศพทหาร**

การคั่วใบชาจะต้องเสร็จสิ้นภายในสี่นาทีสามสิบวินาที และไม่ควรเกินห้านาที ถ้าเกินกว่านั้น อาจเกิดปัญหาได้

ส่วนการถูใบชาต้องทำให้เสร็จภายในเจ็ดนาที และต้องทำให้เสร็จก่อนที่น้ำจะไหลออกมาแล้วจับตัวเป็นก้อน

“ตอนเอาใบชาไปตากลมให้แห้ง เราพักกันหน่อยดีกว่าครับ”

"ได้ครับ"

ผมตากใบชาให้แห้งแล้วยืดหลังตรง

โนแฮมีกำลังจ้องมองมาที่ผม

“มีอะไรติดหน้าผมเหรอครับ”

“ไม่มีค่ะ แต่มันน่าทึ่งมาก”

“อะไรเหรอครับ”

“นึกว่าอาจารย์อิมชีแบกมาเองเลยค่ะ”

โนแฮมีพูดยิ้มๆ แต่ชังจีซูกลับมีสีหน้าลำบากใจ

“ขอโทษนะคะ ทั้งหมดเป็นเพราะฉันแท้ๆ”

"ผมโอเคครับ"

ชังจีซูไม่รู้ว่าต้องทำอย่างไร หน้าที่ของเธอคือแนะนำวัฒนธรรมชาของไต้หวันและไร่ชาที่เลี่ยวฝานดูแลอยู่

แววตาคู่นั้นราวกับต้องการสื่อว่าเป็นความผิดของเธอที่ทำให้ผมมาข้องแวะกับการดวลชา

ระหว่างที่ผมกำลังอ้าปากพูด เลี่ยวฝานก็ก้าวเข้ามาด้านใน

“ดื่มอะไรเย็นๆ กันหน่อยดีกว่าครับ”

มีเครื่องดื่มอยู่ในมือของเขา

“ชานมไข่มุกนี่คะ”

โนแฮมีรับเครื่องดื่มมา มันปิดฝาสนิท

“นี่คือชานมไข่มุกที่ทำจากชาดำในไร่ชาของเราครับ เรามีร้านอยู่ในไทเปด้วยนะครับ”

เครื่องดื่มในมือเลี่ยวฝานทำให้ผมนึกถึงแบรนด์ขายชานมไข่มุกที่มีโลโก้เก๋ๆ อย่างที่เคยเห็นในอนาคต

เลี่ยวฝานเล่าต่อว่าเขาส่งออกใบชาจากไร่ และเปิดร้านขายชานมไข่มุกด้วย ดูเหมือนจะเป็นธุรกิจครอบครัวที่ใหญ่ทีเดียว

ชาของเขามีกลิ่นดอกไม้ ซึ่งเป็นเอกลักษณ์แตกต่างจากชานมไข่มุกอื่นๆ

“อร่อยเลยค่ะ”

โนแฮมีทำหน้าแปลกๆ ชอบกล เป็นสีหน้าที่ยอมรับในเรื่องรสชาติ แต่รู้สึกเฉย ๆ

“ชานมมาจากตะวันตก ไม่ได้มาจากจีนครับ คุณทราบมั้ยครับว่าสงครามฝิ่นเกิดจากชาดำ”

เลี่ยวฝานมองมาที่ผมและถาม

"ครับ ผมทราบครับ เป็นเพราะชาวอังกฤษชอบดื่มชาใช่มั้ยครับ”

“ว่าแล้วว่าคุณคิมด็อกมย็องต้องรู้เรื่องนี้”

สำหรับชาวจีน อังกฤษเป็นประเทศที่มีส่วนแบ่งทางการตลาดในเรื่องชาสูงที่สุด

ถึงขนาดเคยมีคำพูดว่าชาวอังกฤษไม่สามารถอยู่ได้ถ้าไม่มีชา

ชาวอังกฤษถือว่าชาดำเป็นยาครอบจักรวาล

ชาวจีนได้รับค่าตอบแทนเป็นเงินแท่ง ซึ่งเป็นเป้าหมายหลักของการแลกเปลี่ยน

เพราะนำเข้าชาดำเป็นจำนวนมาก ทำให้เงินแท่งเริ่มร่อยหรอ ชาวอังกฤษจึงเริ่มขายฝิ่นเพื่อนำเงินแท่งกลับคืนมา และท้ายที่สุด ก็นำไปสู่สงครามที่เรียกกันว่าสงครามฝิ่น

ชาดำเป็นชนวนสำคัญที่ทำให้เกิดสงครามครั้งนี้

รู้สึกเหมือนผมกับเลี่ยวฝานเองก็กำลังต่อสู้ในสงครามเล็กๆ ที่เรียกว่าสงครามชา

“ตอนนี้ใบชาคงใกล้จะแห้งหมดแล้วนะคะ”

โนแฮมีดูนาฬิกาและพูดขึ้น จริงอย่างที่เธอบอก ใบชาตากลมจนแห้งพอแล้ว

พวกเรานำใบชาที่ตากลมจนแห้งกลับเข้ามาด้านใน

หลังจากนี้ก็เหลือแค่นำใบชาใส่หม้อแล้วดูดความชื้นออก

ระยะเวลาทำใบชาให้แห้งอยู่ที่ประมาณยี่สิบห้านาที อุณหภูมิไม่เกินหนึ่งร้อยองศาเซลเซียส เมื่อเรียบร้อย ชาก็จะเสร็จสมบูรณ์

ถ้าทำชาแบบดั้งเดิม จะต้องมีขั้นตอนในการกล่อมใบชาแห้งให้เข้านอนปิดท้าย

อาจารย์อิมชีแบก ตากใบชาในห้องระบบอนดล กรรมวิธีจะเสร็จสิ้นสมบูรณ์ก็ต่อเมื่อให้ใบชาได้พักผ่อนเช่นนั้น

เลี่ยวฝานเองก็รู้ดี

วันนี้ พวกเราข้ามขั้นตอนนั้นไป เพื่อการแข่งขันจะได้เสร็จอย่างรวดเร็ว

ผมค่อยๆ กวนใบชาด้วยแปรงไม้ไผ่

กลิ่นหอมของชาลอยอบอวล

โนแฮมีและชังจีซูก็รู้สึกถึงกลิ่นหอมของชาเช่นกัน

ในที่สุดชาก็เสร็จสมบูรณ์

ถึงเวลายืนยันผลการดวลชาแล้ว

“ถ้าเราให้คนอื่นตัดสินการแข่งขันดีมั้ยครับ”

เลี่ยวฝานถามขึ้น

“หมายถึงคนอื่นๆ ที่อยู่ที่นี่เหรอครับ”

“ใช่ครับ พวกคนที่ชงชาที่นี่ครับ เราจะได้ความคิดเห็นเกี่ยวกับการดวลชาด้วย เชื่อว่าทุกคนน่าจะให้ผลตัดสินที่แม่นยำได้ครับ”

เลี่ยวฝานบอกด้วยท่าทางผ่อนคลาย

“แล้วเราจะไม่เสียเปรียบเหรอคะ”

โนแฮมีถามด้วยแววตาสงสัย

“ไม่ต้องกังวลเรื่องนั้นเลยครับ เราจะทำให้ไม่รู้ว่าเป็นชาที่ใครชงครับ”

เขาหยิบป้ายออกมาจากลิ้นชัก

“ทุกคนจะรู้แค่หมายเลขของชาเท่านั้นครับ”

“แต่ถึงยังไง เขาก็เป็นคนของที่นี่...”

โนแฮมียังคงสงสัยอยู่

เลี่ยวฝานสบตาเธอ

“ถ้ายังไม่เชื่อ งั้นผมจะเชิญคนจากไร่ชามาให้หมดเลยครับ แล้วบอกพวกเขาอย่างเปิดเผย ด้วยเกียรติของไร่ชาเรา”

“ดีค่ะ ช่วยเชิญทุกคนในไร่ชาและบอกพวกเขาด้วยนะคะ จะได้ตัดสินอย่างยุติธรรม”

"เข้าใจแล้วครับ"

ชังจีซูวางมือลงบนไหล่ของโนแฮมี

เธอกำลังทำให้โนแฮมีสงบลง

เลี่ยวฝานแนะนำให้ย้ายสถานที่เพราะที่นี่ไม่กว้างพอจะรองรับสมาชิกทั้งหมดจากไร่ชาได้

“ไร่ชามีหอประชุมอยู่ครับ ปกติเราใช้สำหรับบรรยายหรือประชุมคุณภาพสินค้าครับ เดี๋ยวผมจะรวบรวมสมาชิกทุกคนไปที่นั่นนะครับ”

ผู้คนจากไร่ชาทยอยมารวมตัวกันภายในหอประชุม

โต๊ะตัวหนึ่งวางอยู่กลางหอประชุม มีผ้าขาวปูอยู่

ด้านบนวางชาเขียวที่พวกเราชงเสร็จเรียบร้อย

ไม่มีชื่อ มีแต่ป้ายตัวเลข

ผู้คนทยอยมารวมตัวกัน ผมเริ่มรู้สึกตึงเครียด

หอประชุมเต็มไปด้วยคนจากไร่ชา

“ไม่คิดเลยนะคะเนี่ยว่าคนจะเยอะขนาดนี้”

โนแฮมีทำหน้ากังวล ดูเหมือนเธอกำลังไม่สบายใจ เกรงว่าอาจจะต้องเสื่อมเสียชื่อเสียงต่อหน้าผู้คนจำนวนมาก

“ว่าแต่ท่านประธานไม่ตื่นเต้นเลยเหรอคะ”

“ผมดูนิ่งมากเลยเหรอครับ”

“ค่ะ นิ่งมาก! ดูเป็นปกติมาก ฉันดูตื่นเต้นไปเลยค่ะ”

เหตุการณ์ทั้งหมดนี้เกิดขึ้นจากข้อเสนอขี้เล่นของเลี่ยวฝาน

ตอนแรกผมก็ไม่ได้จริงจังอะไร แต่แล้วจิตใจเมื่อเปลี่ยนสถานที่ที่ใช้เพื่อประเมินทักษะของผมสู่สาธารณะ ความคิดของผมก็เปลี่ยนไป

ผมอยากชนะ

เลี่ยวฝานพูดต่อหน้าผู้คนว่า

“ผมและแขกจากเกาหลีทดลองดวลชากันครับ เราเชิญพวกคุณมาที่นี่เพื่อให้ช่วยตัดสินอย่างเป็นกลางที่สุด การดวลชาจะถูกตัดสินในสามรอบนะครับ คุณเผิง อวี๋เยี่ยน ผู้อาวุโสและมีประสบการณ์มากที่สุดในไร่ชาของเราจะเป็นผู้ตัดสิน”

หลังจากการแนะนำตัว ชายที่มีเคราสีขาวก็เดินออกมา

เรานั่งอยู่ในตำแหน่งที่สามารถมองเห็นรายละเอียดว่าเขามีวิธีตัดสินอย่างไร

เลี่ยวฝานกลับมานั่งประจำที่

“ผมเองก็อยากรู้ว่าผลการตัดสินจะออกมาเป็นยังไง”

เขาพูดพลางมองมาที่ผม สายตาดูมั่นใจว่าตัวเองจะชนะ แต่ในเมื่อสงครามยังไม่จบก็อย่าเพิ่งนับศพทหาร

**ค้างมากแม่ ใครเป็นคนตัดตอนนี้ !!!**

**เอาอีกตอนมั้ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **153**

**ตอนที่ 153 ผลแพ้ชนะของเกมดวลชา**

ใบชาวางอยู่ด้านหลังป้ายหมายเลขหนึ่งและสอง

ชื่อเจ้าของชาเขียนอยู่บนกระดาษขาวที่ใช้หุ้มใบชา

มีแค่ผมและเลี่ยวฝานที่รู้ว่าหมายเลขไหนเป็นชาของใคร

แม้แต่โนแฮมีและชังจีซูก็ไม่รู้เรื่องนี้

และคนของไร่ชาที่มารวมตัวกันในหอประชุมก็ไม่รู้เช่นกัน

การดวลชาเริ่มต้นขึ้นแบบนั้น

“ถ้าอย่างนั้น เรามาเริ่มดวลชาอย่างจริงจังกันเถอะครับ”

เผิงอวี๋เยี่ยนผู้รับผิดชอบการตัดสินตะโกนขึ้น ถึงแม้จะไม่มีใครรู้ว่าเจ้าของหมายเลขที่ซ่อนอยู่หลังใบชาคือใคร แต่สถานการณ์ก็ดูดุเดือดและคุกรุ่นมาก

หลังจบคำประกาศของเผิงอวี๋เยี่ยน ผู้ชายสองคนก็เดินไปยังโต๊ะวางชา

ใบหน้าของทั้งคู่ดูคล้ายคลึงกัน

“พวกเขาเป็นฝาแฝดกันครับ”

เลี่ยวฝานบอกยิ้มๆ

“ไม่ใช่แค่หน้าเหมือน แต่การเคลื่อนไหวก็คล้ายกันด้วยครับ”

ฝาแฝดหยิบใบชาที่อยู่ด้านหลังป้ายขึ้นมา แล้วหย่อนใบชาลงในน้ำร้อนหนึ่งถ้วย

เป็นอย่างที่เลี่ยวฝานว่า การเคลื่อนไหวมือของฝาแฝดเหมือนกันจนดูเหมือนรูปลอก

ใบชาหล่นลงในจังหวะที่แผ่วเบา

ถ้วยสำหรับรินชามีขนาดกว้างและโปร่ง

เผิงอวี๋เยี่ยนมองดูใบชาแผ่ออกจากกันด้วยสายตาที่เฉียบแหลม

คนที่มารวมตัวกันในหอประชุมก็เฝ้าดูอย่างระมัดระวังเช่นกัน

น้ำใสสะอาดเริ่มเปลี่ยนเป็นสีเขียวอมเหลือง

เกือบจะเป็นเวลาเดียวกัน

เผิงอวี๋เยี่ยน ผู้ตัดสินทำการตรวจสอบเวลา

ผ่านไปสามนาที การตัดสินก็สิ้นสุดลง

“หมายเลขหนึ่งชนะ”

เผิงอวี๋เยี่ยนตะโกนเสียงดัง ผู้คนต่างพากันตะโกนเชียร์เสียงดังลั่น

แต่พวกเขาก็ไม่รู้ชื่อที่อยู่ด้านหลังหมายเลขอยู่ดี

เหตุผลที่พวกเขาตะโกนก็เพราะใบชาจากทั้งสองถ้วยเปลี่ยนสีด้วยความเร็วเกือบเท่าๆ กัน

แม้แต่เผิงอวี๋เยี่ยน ผู้ตัดสินก็ยังลังเล

หลังจากผลแพ้ชนะครั้งแรกเกิดขึ้น ผู้คนต่างสังเกตสีหน้าของเลี่ยวฝาน ราวกับจะยึดการแสดงออกของเขาเป็นตัวยืนยันเจ้าของหมายเลข

โนแฮมีและชังจีซูมองมาที่ผม

สีหน้าของเลี่ยวฝานสงบนิ่ง ไม่เปลี่ยนแปลง

ผมเองก็นั่งนิ่ง ตาจ้องมองไปที่โต๊ะ

ผมคือเจ้าของใบชาหมายเลขหนึ่ง

มีเหตุผลที่เลี่ยวฝานไม่แสดงออก และเฝ้าดูอย่างสงบ

นั่นเป็นเพราะการดวลชา ต้องชนะสองในสาม

ใบชาใบเดียวไม่สามารถบอกผลแพ้ชนะได้ ต้องมีการประเมินอย่างน้อยสามครั้งเพื่อความสม่ำเสมอของคุณภาพ

“ต่อกับการดวลชาครั้งที่สองเลยนะครับ”

ฝาแฝดทั้งสองหย่อนใบชาลงในถ้วยโดยใช้วิธีเดิม

ภายในถ้วย ใบชากำลังเปลี่ยนเป็นสีเขียวเข้ม

สมาชิกบางคนเดินเข้ามาใกล้ๆ โต๊ะ

นัยน์ตาทั้งสองข้างจับจ้องไปที่ถ้วยชาใส

เผิงอวี๋เยี่ยนตรวจสอบเวลา

“หมายเลขสองชนะ”

เสียงอุทานดังขึ้นจากผู้คนอีกครั้ง เช่นเดียวกับครั้งแรก ความแตกต่างมีเพียงเล็กน้อยเท่านั้น

ยากที่จะวัดได้จากสายตาของคนธรรมดา

เผิงอวี๋เยี่ยน ซึ่งรับหน้าที่ผู้ตัดสิน ตัดสินผลแพ้ชนะด้วยสายตาที่มั่นใจอยู่เสมอ

ทุกคนในหอประชุมไม่สงสัยการตัดสินจากสายตาของเขา

ทันทีที่ตัดสินผลแพ้ชนะครั้งที่สอง ดวงตาของเลี่ยวฝานก็สั่นเล็กน้อย

เหลือแค่การแข่งขันนัดสุดท้าย

ทุกคนในหอประชุมจ้องมองที่โต๊ะด้วยสายตาตึงเครียด

โนแฮมีทนไม่ไหว เดินออกไปยืนหน้าโต๊ะ

ผู้คนรวมตัวกันรอบโต๊ะเป็นวงกลม เลี่ยวฝานไม่ได้ห้ามอะไร

หน้าผากของเลี่ยวฝานเต็มไปด้วยเหงื่อ สีหน้าของเขาตึงเครียด ต่างจากปกติที่จะดูสบายๆ อยู่เสมอ

“เราจะเริ่มการตัดสินครั้งสุดท้ายแล้วนะครับ”

เมื่อได้ยินคำพูดของเผิงอวี๋เยี่ยน ฝาแฝดก็หยิบใบชาขึ้นมา

พี่น้องฝาแฝดมองตากัน

สายตาของพวกเขาเหมือนกำลังพูดคุยกันผ่านกระแสจิต

และเหมือนจะบอกให้หย่อนใบชาแบบเดิม โดยระวังไม่ให้มีอะไรผิดพลาด

ใบชาร่วงหล่นลงในถ้วย... พร้อมๆ กันราวกับเครื่องจักร

ใบชาค่อยๆ กระจายตัวออกไปทีละนิด

สีใสเริ่มเปลี่ยนไป

แน่นอนว่า... เผิงอวี๋เยี่ยนไม่พลาดจุดนั้น

ผมจ้องมองพร้อมมือที่เต็มไปด้วยเหงื่อ

เวลาผ่านไป

หนึ่งนาที สองนาที สามนาที

“หมายเลขหนึ่งชนะ”

เผิงอวี๋เยี่ยนตะโกนออกมาอย่างไม่ลังเล ปกติหลังการตัดสิน เสียงเชียร์จะดังระเบิด ทว่าครั้งนี้ ทุกคนกลับนั่งนิ่งขึงเหมือนเป็นใบ้

สายตาของทุกคนจับจ้องไปที่เผิงอวี๋เยี่ยน

เขาส่งสัญญาณให้พี่น้องฝาแฝด

ทันใดนั้น ทั้งคู่ก็พลิกกระดาษที่วางอยู่ใต้ใบชาพร้อมกัน

"ว้าว!"

โนแฮมีตะโกนออกมา

“ท่านประธานคือหมายเลขหนึ่งนี่นา”

เผิงอวี๋เยี่ยนเดินเข้ามาใกล้ผม พอผมลุกขึ้น เขาจับมือผมชูและประกาศผลผู้ชนะ

เสียงปรบมือและเสียงเชียร์ดังสนั่น

แม้แต่เลี่ยวฝานเองก็ยืนขึ้นและปรบมือตาม

ตัวผมเองยังไม่อยากจะเชื่อเลยว่าเรื่องแบบนี้จะเกิดขึ้น ได้มาเรียนรู้เกี่ยวกับชาไต้หวัน ได้แข่งดวลชาต่อหน้าคนจากไร่ชาทั้งไร่ แถมยังได้รับชัยชนะอีก

ความจริงเลี่ยวฝานอยากเป็นผู้ชนะ แต่เมื่อผลแพ้ชนะออกมา เขาก็ยิ้มกว้างและชื่นชมผมอย่างจริงใจ

นับว่าเป็นประสบการณ์ที่ดีมากจริงๆ

ตอนนั้นเองที่ผมนึกได้ว่าวันนี้ ใช้เวลาไปนานมาก

โนแฮมีมองหน้าผม เหมือนจะสื่อสารเงียบๆ ว่าอยากกลับที่พักแล้ว

"วันนี้ต้องขอบคุณมากนะครับ เป็นประสบการณ์ที่สนุกมากเลย ยังไง พวกผมขอตัวก่อนนะครับ”

ผมบอกเลี่ยวฝาน

“จะไปง่ายๆ แบบนี้ไม่ได้นะครับ เดี๋ยวผมไปบอกทางครัวให้เตรียมอาหารก่อน ทานอะไรด้วยกันก่อนกลับเถอะครับ”

"ไม่เป็นไรครับ ไว้ครั้งหน้าก็ได้”

เลี่ยวฝานมองไปที่โนแฮมี เธอพยักหน้าเหมือนแมวน้ำ

“ผมได้ยินมาว่าคุณคิมด็อกมย็องสนใจในชานมไต้หวันมาก ไร่ชาของเรามีร้านชานมด้วย คุณไม่อยากรู้เทคนิคพิเศษของชานมเหรอครับ”

"เทคนิคพิเศษเหรอครับ"

“ผมจะบอกเทคนิคพิเศษให้กับคุณเป็นรางวัลสำหรับการชนะการดวลชาครับ”

ผมบอกชังจีซูบนเครื่องบินระหว่างทางไปไต้หวันว่าเรากำลังจะทำวิจัยเกี่ยวกับตลาดชานม เลี่ยวฝานต้องได้ยินเรื่องนี้จากชังจีซูแน่ๆ

เกมที่เริ่มขึ้นจากการพูดคุยกันเล่นๆ กำลังมอบโอกาสใหม่ที่คาดไม่ถึง

ผมเองก็กระตือรือร้นอยากรู้เทคนิคพิเศษที่เขาพูดถึง

ผมมองโนแฮมี ดูเหมือนเธอจะอ่านใจผมได้

“ถ้าท่านประธานโอเค ฉันก็ไม่มีปัญหาค่ะ”

ผมหันไปมองชังจีซูบ้าง เธอพยักหน้าเบาๆ ราวกับว่าเห็นด้วย

“งั้น ไปกินข้าวเย็นแล้วค่อยกลับก็ได้ครับ” ผมตอบตกลง

**สุดยอดมาก ท่านประธาน!!**

**รออ่านเทคนิคลับเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **154**

**ตอนที่ 154 สูตรลับของชานมไข่มุกฉบับไต้หวัน**

พวกเราย้ายไปยังสถานที่รับประทานอาหาร เลี่ยวฝานวุ่นวายสั่งอาหารมาให้กับเรา

“เฮ้อ ตื่นเต้นแบบสุดๆ เลยนะคะ” โนแฮมีพูดอย่างโล่งใจ “แต่ท่านประธานสุดยอดมากเลยค่ะ ไม่นึกเลยว่าจะเอาชนะเลี่ยวฝานได้ เขาเก่งออกนะคะ”

ชังจีซูทำหน้ารู้สึกผิด เธอเอ่ยขึ้นด้วยท่าทางเจื่อนๆ

“ฉันเองก็ต้องขอโทษจริงๆ นะคะ ฉันรู้ว่าเลี่ยวฝานเป็นคนเอาแต่ใจ แต่ไม่นึกว่าเขาจะไร้มารยาทกับแขกถึงขนาดนี้ หน้าที่ของฉันอยู่ในฐานะคนกลาง... ทำให้ยากที่จะเข้าไปแทรกได้น่ะค่ะ ต้องขอบคุณพวกคุณที่เข้าใจนะคะ กลายเป็นว่าเหมือนฉันไม่ได้ทำหน้าที่ของตัวเองได้ดีสักเท่าไหร่เลยนะเนี่ย”

“อาจารย์ ไม่ต้องขอโทษก็ได้ครับ พวกผมต่างหากต้องขอบคุณอาจารย์ ทำให้ผมได้มีประสบการณ์พิเศษที่ไร่ชาเก่าแก่ในไต้หวัน มีอะไรให้ดูและเรียนรู้มากมาย การดวลชาก็แค่เป็นเรื่องบังเอิญสนุกๆ เท่านั้นเอง อย่ากังวลไปเลยนะครับ"

“แต่มันก็เป็นเรื่องที่ใหญ่จริงๆ นะคะ โชคดีที่เอาชนะมาได้นะเนี่ย ถ้าเกิดแพ้ขึ้นมา... ไม่อยากจะคิด”

ชังจีซูก้มหน้าราวกับรู้สึกผิด

“มันเป็นแค่เกมเล็กๆ จะชนะหรือแพ้ ก็ไม่ได้มีความหมายเลยครับ แต่มันก็ทำให้รู้สึกตื่นเต้นดีนะครับ!”

“แต่ถึงยังไงฉันก็อดไม่ได้ที่จะรู้สึกผิดน่ะค่ะ”

ชังจีซูดูจะเป็นคนคิดมากและรู้สึกผิดต่อผู้อื่นได้ง่าย ถึงจะเป็นเรื่องเล็กน้อย แต่เธอก็รู้สึกไม่ดีที่ทำให้ผมต้องตกอยู่ในสถานการณ์ยากลำบาก

“ไม่ต้องรู้สึกผิดขนาดนั้นก็ได้ครับ แต่ถ้ายังรู้สึกไม่สบายใจอยู่... คราวหน้าอาจารย์ค่อยช่วยผมก็ได้ครับ”

“ให้ฉันช่วยยังไงดีคะ”

“ช่วยเขียนเรื่องราวเกี่ยวกับเกษตรกรให้หน่อยครับ”

"เขียนเรื่องเกี่ยวกับเกษตรกรหรือคะ”

“ได้ยินมาว่า... อาจารย์เป็นนักเขียนเอสเส [1] ใช่มั้ยครับ”

"ใช่ค่ะ"

“อย่างที่อาจารย์ทราบ ผมเป็นเกษตรกร และมีแผนจะเขียนหนังสือเกี่ยวกับอาชีพเกษตรกรด้วยครับ เป็นเรื่องราวของเกษตรกรในท้องถิ่น และผู้เชี่ยวชาญคนอื่นๆ ผมคิดว่าคงจะเป็นเรื่องที่ดีถ้าได้ถ่ายทอดความรู้ทางวิชาชีพออกมาให้คนอื่นได้รับรู้น่ะครับ”

“ขออนุญาตทราบเหตุผลได้มั้ยคะ ทำไมถึงอยากเขียนออกมาล่ะ”

“เพราะหนังสือเกี่ยวกับการเกษตรที่ผมเห็น เนื้อหาไม่น่าอ่านเลยครับ ผมอยากเห็นหนังสือเกี่ยวกับเกษตรกรที่มีเนื้อหาง่ายๆ อ่านได้สบายๆ และสนุก อยากให้เป็นหนังสือที่ในอนาคตเกษตรกรทุกคนต้องมีติดบ้าน หวังว่าจะทำให้พวกเขามีความฝันและความหวังได้น่ะครับ”

“ฉันจะทำได้มั้ยนะ...”

ชังจีซูทำหน้ากังวล

“ถ้ามีหนังสือแนวนี้ ต้องดีมากๆ แน่ๆ เลยค่ะ รับรองฉันจะซื้อเป็นคนแรกเลย” โนแฮมีพูดด้วยสีหน้าร่าเริงเหมือนเด็ก

เลี่ยวฝานกลับมา

“ระหว่างที่ผมไปสั่งอาหาร พวกคุณคุยอะไรกัน ดูน่าสนุกจังครับ”

พอเขานั่งลง อาหารก็เริ่มทยอยมาเสิร์ฟ

ตรงหน้าผม มีอาหารไต้หวันที่ไม่รู้จักวางอยู่เต็มโต๊ะ แต่จานหลักที่วางอยู่ตรงกลาง หน้าตาคุ้นๆ เหมือนเคยเห็นมาก่อน

“จานหลักของเราวันนี้เป็นเป็ดครับ หน้าตาดูคล้ายกับเป็ดปักกิ่ง แต่เป็นสูตรของไต้หวันครับ” เลี่ยวฝานอธิบาย

จะว่าไปก็หน้าตาดูน่ากินใช้ได้

“ไม่ใช่อาหารพิเศษอะไร แต่ยังไงก็กินกันเยอะๆ เลยนะครับ”

อาจเป็นเพราะเครียดจัดจากการต้องดวลชา ผมจึงหิวมาก

อาหารรสชาติดีเกินคาด จานหลักรสอร่อยคล้ายเป็ดปักกิ่ง หอมกลิ่นเครื่องเทศ

“ผมตกใจกับทักษะของคุณคิมด็อกมย็องมากเลยครับ พูดตามตรงนี่เป็นครั้งแรกในชีวิตที่ผมพ่ายแพ้การดวลชา” เลี่ยวฝานเอ่ยขึ้นด้วยรอยยิ้มเจื่อนๆ

บรรยากาศตึงเครียดในตอนแรกจางหายไป สายตาที่ชังจีซูมองเลี่ยวฝานแปรเปลี่ยนไป เธอมองเขาอย่างเอ็นดูเหมือนเห็นเด็กซนๆ ส่วนโนแฮมีกินอาหารอย่างเอร็ดอร่อย ดูผ่อนคลายมากขึ้น

“ถ้าอิ่มกันแล้ว ไปดื่มชากันต่อมั้ยครับ”

"ดีครับ ผมอยากฟังเทคนิคพิเศษที่คุณบอกไว้เมื่อกี้ครับ” ผมรีบลุกจากที่นั่ง ระหว่างที่กินอาหาร ความคิดของผมหมกมุ่นอยู่กับคำว่าเทคนิคพิเศษที่เขาพูดถึง

เลี่ยวฝานอมยิ้มกับคำพูดของผม

“ระหว่างที่พวกเรากินข้าวเย็น ผมให้คนจัดการจัดโต๊ะเตรียมชงชาเอาไว้แล้ว ถ้าพร้อมแล้ว ไปกันเลยครับ”

\*\*\*

พวกเราย้ายไปที่ห้องครัวที่สะอาดและเป็นระเบียบเรียบร้อย

บนโต๊ะมีอุปกรณ์ที่ใช้ชงชาวางไว้ครบถ้วน ส่วนผสมสำหรับปรุงชานมก็ถูกเตรียมไว้ครบครัน

“จุดเด่นของชานมไต้หวันคือไข่มุกมันสำปะหลังครับ เป็นสูตรพิเศษตามแบบฉบับของไต้หวัน ปกติเราเรียกว่าชานมไข่มุก เราเขย่าก่อนดื่มครับ”

เลี่ยวฝานหยิบชามสแตนเลสขึ้นมา มีผงสีขาวอยู่ในนั้น

“นี่เป็นแป้งที่สกัดจากรากของมันสำปะหลัง เทคนิคพิเศษก็อยู่ในแป้งมันสำปะหลังนี่แหละครับ ทำให้ชานมของเราแตกต่างจากร้านอื่นๆ ที่ใช้วัตถุดิบนำเข้าครับ”

เลี่ยวฝานลงมือนวดแป้งด้วยมือ พอดูใกล้ๆ ในชามสแตนเลสไม่ได้มีเพียงผงแป้งมันสำปะหลังเท่านั้น แต่ยังมีเม็ดอะไรบางอย่างแทรกอยู่ด้วย

“สังเกตเห็นไหมครับ ตอนทำไข่มุกมันสำปะหลัง ผมไม่ได้ใส่แค่แป้งเท่านั้น แต่เติมผงโกโก้และน้ำตาลเข้าไปนวดด้วยกันครับ”

เลี่ยวฝานปั้นแป้งมันสำปะหลังเป็นรูปกลม

“หลังปั้นเป็นรูปกลมๆ แบบนี้ ก็นำไปแช่ทิ้งไว้ในไซรัป นี่คือตัวอย่างอันที่ทำเสร็จแล้วครับ”

เลี่ยวฝานเปิดตู้เย็น หยิบขวดที่ใส่ไข่มุกมันสำปะหลังออกมา นี่คือไข่มุกสูตรเฉพาะของเขา

วิธีทำของเขาไข่มุกคล้ายกับที่ผมเคยเห็นในไทเป แต่อัตราส่วนชากับนม แตกต่างกัน

ผมหยิบสมุดจดออกมา

“ผมขอทราบอัตราส่วนของส่วนผสมได้มั้ยครับ”

“ก่อนจะไปถึงเรื่องนั้น ผมขอพูดอะไรสักอย่างก่อนได้มั้ยครับ”

"อะไรเหรอครับ”

“ปัจจุบัน เรามีหน้าร้านที่เราบริหารจัดการโดยตรงที่ไทเป และยังมีร้านอื่นๆ ที่เราเข้าร่วมหุ้นด้วยอีกหลายสาขา นอกจากนี้ เรายังมีร้านในเกาสงด้วย และในอนาคต เราวางแผนจะไปเปิดร้านที่ฮ่องกงและมาเก๊าด้วย”

“รับทราบครับ”

“และเรามีแผนจะไปเปิดร้านที่เกาหลีด้วยครับ”

"อ้อครับ”

“คุณคิมด็อกมย็องสนใจดูแลสาขาเกาหลีไหมครับ ด้วยความรู้เรื่องชาของคุณ ผมว่าคุณเหมาะสมมากที่สุดแล้วครับ”

เป็นข้อเสนอที่ดูน่าสนุก แต่...

“ขอโทษด้วยนะครับ แต่ผมคงรับข้อเสนอนั้นไม่ได้ครับ”

"ทำไมล่ะครับ"

“เพราะผมมีแผนจะเปลี่ยนชานมไข่มุกไต้หวันให้เป็นสไตล์เกาหลีครับ”

“ว่าแล้ว คิดไว้แล้วว่าคุณต้องมาทรงนี้” เลี่ยวฝานยิ้มกว้าง

“ถ้าผมปฏิเสธข้อเสนอ คุณจะไม่บอกเทคนิคพิเศษให้เหรอครับ”

"ไม่ครับ ผมต้องบอกสิครับ”

เลี่ยวฝานบอกอัตราส่วนแป้งมันสำปะหลัง ผงโกโก้ และน้ำตาลด้วยสีหน้ายิ้มแย้ม

อัตราส่วนคือ แป้งมันสำปะหลังห้า ผงโกโก้สาม และน้ำตาลสอง

พอบอกอัตราส่วนเรียบร้อย ไข่มุกก็เสร็จพอดี

“ลองชิมดูมั้ยครับ”

ทุกคนลองชิมไข่มุกมันสำปะหลังพร้อมๆ กัน

“รสชาติเป็นยังไงบ้างครับ”

"ดีเลยครับ หวานหนึบๆ”

“ผมได้ยินมาว่าบางที่ก็เพิ่มน้ำตาลลงไปอีก แต่เราใส่ในปริมาณตามที่กำหนดครับ เคล็ดลับคือผงโกโก้ครับ เป็นส่วนผสมที่จำเป็นสำหรับไข่มุกครับ” เลี่ยวฝานแบ่งปันอย่างเปิดอก ไม่เก็บงำความรู้เลย

ผมได้รับข้อมูลดีๆ ที่คาดไม่ถึง

หลังจากกินมื้อเย็นร่วมกัน และได้แบ่งปันเคล็ดลับเรื่องชานมไข่มุก ทุกคนต่างสบายใจขึ้น และไม่เคร่งเครียดเหมือนตอนแรก

เป็นอีกวันที่ยาวนาน แต่ก็เต็มไปด้วยเรื่องราวดีๆ สำหรับผม

“คุณแฮมี กลับที่พักกันเถอะครับ” ผมเอ่ยปากชวนโนแฮมี

"ไปกันค่ะ" สีหน้าของเธอดูสดใส

ผมยิ้มออกมาอย่างไม่รู้ตัว

เป็นคืนที่น่ารื่นรมย์

และอากาศตอนกลางคืนก็เย็นสบาย

**ด็อกมย็องฉลาดจริงๆ ได้ประโยชน์หลายทางเลย**

**ว่าแต่เราลองทำสูตรไข่มุกนี้ดูบ้างดีมั้ยย 555**

**เดี๋ยวดึก ๆ มาอีกตอน รอเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **155**

**ตอนที่ 155 ของขวัญจากไต้หวัน**

สิ่งที่เกิดขึ้นที่ไร่ชาของเลี่ยวฝานดูเหมือนจะเป็นแรงกระตุ้นที่ดีให้กับเรา

โนแฮมีสำรวจตลาดอย่างแข็งขัน เธอยังกระตือรือร้นในการกินด้วย เธอกินไม่หยุด ถึงขนาดที่ผมต้องห้ามเอาไว้

ชังจีซูก็ทำงานอย่างแข็งขันเหมือนผู้ประสานงาน เธอติดต่อประสานงานกับไร่ชาที่มีชื่อเสียงในไต้หวันและแนะนำเรา ผมรู้สึกว่าเหตุการณ์ที่ไม่ได้ตั้งใจในวันนั้นเป็นผลบวกมาถึงวันนี้

การเดินทางไปทำงานนอกสถานที่ห้าวันสี่คืนผ่านไปในพริบตา

เมื่อมองไปรอบๆ ไร่ชาของไต้หวัน ผมพบว่ามีสิ่งที่น่าสนใจเหมือนกัน ทำเลที่ขึ้นชื่อเรื่องชา ล้วนเป็นที่ตั้งของไร่ชาขนาดใหญ่

ดูเหมือนเจ้าของไร่ชาพวกนี้จะสะสมความมั่งคั่งตั้งแต่สมัยอาณานิคม

ไร่ชาของเลี่ยวฝานก็เหมือนกัน เป็นการสืบทอดมายาวนานถึงสี่ชั่วอายุคน ผมคิดว่าไร่ชาขนาดใหญ่อื่นๆ เองก็น่าจะต้องมีประวัติศาสตร์ที่คล้ายคลึงกัน สังเกตว่าไร่ชาเหล่านี้ มีร่องรอยของการถูกญี่ปุ่นยึดครองอยู่ และนั่นสนับสนุนข้อเท็จจริงในเรื่องนั้น

ไร่ชาขนาดใหญ่มักมีร้านขายชาของตัวเอง ไร่ชาของเลี่ยวฝานถึงขั้นเปิดธุรกิจแฟรนไชส์ชานมไข่มุกอีกด้วย

เส้นทางการขายของแต่ละไร่ชาแตกต่างกันแล้วแต่การบริหารจัดการของตน ความช่วยเหลือจากรัฐบาลนับว่าดีมาก องค์กรท้องถิ่นเองก็พร้อมสนับสนุนการวิจัยและพัฒนาผลิตภัณฑ์อย่างเต็มที่ คำนวณคร่าวๆ ผมเชื่อว่ายอดขายของไร่ชาพวกนี้ น่าจะเทียบได้เท่ากับบริษัทขนาดกลาง

ผมเชื่อว่าพวกเขาจะต้องเข้าสู่ตลาดเกาหลีแน่ๆ สักวันหนึ่ง

ยิ่งค้นคว้ามากเท่าไหร่ ผมก็ยิ่งรู้สึกว่าต้องรีบสร้างผลิตภัณฑ์ที่สามารถแข่งขันกับพวกเขาได้โดยเร็วที่สุด

ผมมั่นใจว่าผลิตภัณฑ์ของเราจะเหนือกว่าชานมไข่มุกของไต้หวันอย่างแน่นอน

แต่ก่อนหน้านั้นมีสิ่งหนึ่งที่ผมอยากแก้ไข

เกษตรกรที่ผลิตชาเขียวทั้งหมดในเมืองฮาดงจะรวมตัวเป็นหนึ่งเดียว

\*\*\*

ภายในเวลาเดียวกัน ที่ศูนย์ส่งเสริมการเกษตรเมืองฮาดง

ฮันกีทักอาสาจัดงานประชุมใหญ่ที่สำคัญมากต่อทีม

“หลังจากอีเวนต์งานแต่งงาน มีร้านค้าที่ติดต่อขอรับผลิตภัณฑ์จากฟาร์มเพิ่มมากขึ้นอย่างเห็นได้ชัดเลยครับ”

ฮันกีทักพูดขึ้น พลางมองไปที่เพื่อนร่วมงานทุกคน

งานแต่งงานในไร่ชาเขียวที่เพิ่งจัดขึ้นส่งผลกระทบต่อยอดขายผลิตภัณฑ์ในฟาร์มทันที

เป็นเพราะงานเลี้ยงถูกจัดขึ้นที่ฟาร์ม ผู้คนจึงสนใจผลิตภัณฑ์ตามไปด้วย

“ยอดขายเทียนยังคงทรงตัวอยู่ครับ ไม่ได้มีแค่กลุ่มศาสนาเท่านั้น แต่คนทั่วไปก็ให้ความสนใจครับ”

มินซอกพูดเสริม

ปัจจุบันสินค้าที่เกษตรกรภูเขาชีรีให้ความสำคัญคือผลิตภัณฑ์จากนมและเทียนไขที่ผลิตจากขี้ผึ้ง

ทุกครั้งที่ใช้กลยุทธ์ทางการตลาด พวกเขามักได้ผลลัพธ์ที่น่าพอใจเสมอ

เทียนไขที่กาฮีออกแบบสำหรับใช้ในอีเวนต์งานแต่งงานกลายเป็นประเด็นร้อน เพราะความสวยแปลกตาไม่เหมือนใคร

กำไรสุทธิจากยอดขายตอนนี้อยู่ในเกณฑ์ที่น่าพอใจมาก

และฮันกีทักไม่อยากพลาดโอกาสนี้

“ผมอยากหารือเรื่องการตลาดประชาสัมพันธ์สินค้าของเรา” ฮันกีทักพูดขึ้น “ถ้าในอนาคต เราจัดอีเวนต์งานแต่งงานต่อเรื่อยๆ คิดว่าจะเป็นยังไงครับ ตอนนี้ผลตอบรับออกมาดีมาก ผมคิดว่าคงจะดีถ้าได้ร่วมมือกับเกษตรกรคนอื่นๆ นะครับ”

พักแทโฮ ฝ่ายธุรการเสริมต่อทันที

“ผมก็คิดว่าเป็นความคิดที่ดีเหมือนกันครับ ถ้าเราจัดอีเวนต์งานแต่งงานต่อ น่าจะช่วยเรื่องโปรโมตได้นะครับ การมอบเทียนไขเป็นของขวัญในงานก็เป็นกลยุทธ์ที่ดีเหมือนกันครับ”

ช็อนฮีซอกจากฝ่ายดูแลเว็บช็อปปิ้งออนไลน์พยักหน้าเห็นด้วย

“ส่วนตัวผมมองว่า... เราควรจะให้ความสนใจกับผลิตภัณฑ์ใหม่ที่ท่านประธานกำลังเตรียมการอยู่นะครับ ถ้าทุกอย่างดำเนินไปด้วยดี เราอาจจะโปรโมตผลิตภัณฑ์อื่นๆ ต่อได้ด้วย”

เขายังสรุปยอดขายผลิตภัณฑ์จากนมและชาเขียวที่ตอนนี้ได้ผลดีเกินคาดให้ทุกคนฟังเพิ่ม

“ผลิตภัณฑ์อื่นๆ นี่หมายถึงชานมใช่มั้ยครับ” แพกมินซอกซัก

“ไม่เลวเลย ชานมเป็นผลิตภัณฑ์ที่มีการผสมผสานระหว่างชากับผลิตภัณฑ์นม เป็นไอเดียที่ได้รับผลคะแนนโหวตมากที่สุด ผมคิดว่าชานมน่าจะเติบโตได้ดีไม่แพ้ผลิตภัณฑ์อื่นๆ ของเรา แต่ไม่ว่ายังไง เราก็ต้องเตรียมตัวให้พร้อม เพื่อสนับสนุนให้เต็มที่ เพาะมันคืองานของเราไงครับ” ฮันกีทักกล่าวสรุปด้วยท่าทางผ่อนคลาย

“ฝ่ายดูแลเว็บช็อปปิ้งออนไลน์ทำวิจัยตลาดมาแล้วครับ”

มินซอกส่งข้อมูลให้ฮันกีทัก

“พวกคุณยุ่งมาก แต่ก็ยังอุตส่าห์สำรวจข้อมูลมาให้อีก ขอบคุณนะครับ”

“ผมไม่หนักเท่าหัวหน้าฮันหรอกครับ”

นอกจากรับผิดชอบงานจัดการร้านค้าและบัญชี ฮันกีทักยังรับผิดชอบงานอีกหลากหลายรูปแบบ

“หัวหน้าฮันทำงานหนักเกินไปแล้วนะครับ” มินซอกพูดอย่างระมัดระวัง

“ถ้าเทียบกับท่านประธานก็ไม่เท่าไหร่เลยครับ ตั้งแต่ทำการเกษตร ทำธุรกิจ การตลาด ไม่มีอะไรที่เขาทำไม่ได้” ฮันกีทักพูดด้วยสีหน้าชื่นชม

ทุกคนหัวเราะและแสดงท่าทีว่าเห็นด้วย

ไม่ใช่แค่ประธานอย่างคิมด็อกมย็องและหัวหน้าฝ่ายธุรการฮันกีทักเท่านั้น แต่ทีมงานเกษตรกรแห่งภูเขาชีรีทุกคนต่างก็ทำงานกันอย่างกระตือรือร้น

“ท่านประธานจะกลับมาในวันพรุ่งนี้แล้วนะครับ”

มินซอกปิดท้ายการประชุมด้วยรอยยิ้ม

\*\*\*

ถึงสนามบินอินชอนแล้ว ผมบอกลาชังจีซูที่สนามบิน

“ไม่รู้จะขอบคุณอาจารย์ยังไงดีเลยครับ”

ผมเอ่ยขอบคุณซังจีซู เธอดีต่อผมมาก ช่วยเหลืออย่างเต็มที่ทุกอย่าง และผมซาบซึ้งกับเรื่องนั้น

“คุณต้องเจอเรื่องลำบากมากมายก็เพราะฉัน แค่นั้นไม่ใช่เรื่องใหญ่อะไรเลยค่ะ”

“ผมบอกไปแล้วไงครับว่าไม่ใช่เรื่องใหญ่อะไรเลย ไม่ต้องคิดมากเกินไปนะครับ”

“ฉันเป็นคนค่อนข้างอ่อนไหวน่ะค่ะ ยังไงฉันจะลองพิจารณาเรื่องเขียนหนังสือนะคะ”

“ครับ เจอกันคราวหน้า เราค่อยมาปรึกษากันนะครับ”

หลังแยกกับชังจีซู ผมกับโนแฮมีก็มุ่งหน้าไปกลับฮาดง

“ไม่นึกเลยนะคะว่าการเดินทางไปทำงานนอกสถานที่จะเหนื่อยขนาดนี้”

โนแฮมีบ่นพลางทำหน้าเหน็ดเหนื่อย

“อย่าบอกนะว่าคุณคาดหวังว่าจะได้ไปเที่ยวสนุกๆ”

“ก็ไม่ถึงขนาดนั้นหรอกค่ะ แต่ที่จริงฉันก็แอบหวังว่าจะได้พักสักหน่อย”

เธอตอบด้วยน้ำเสียงร่าเริง

ผมรู้สึกผิดที่ใช้งานเธอหนักจนพักผ่อนไม่เพียงพอ ก็เลยปล่อยให้เธอนอนหลับระหว่างทาง

เมื่อโนแฮมีตื่นขึ้น พวกเราก็มาถึงฮาดงแล้ว

บรรยากาศในหมู่บ้านเต็มไปด้วยกลิ่นอายของฤดูใบไม้ร่วง ลูกพลับสีส้มห้อยลงมาจากต้นพลับเต็มไปหมด

ช่างน่ายินดีที่ได้เห็นทิวทัศน์นี้อีกครั้งหลังจากผ่านมาแล้วหนึ่งปี

ไม่ใช่แค่ต้นพลับเท่านั้น ยังมีรังผึ้งอยู่ใต้ต้นพลับอีกมากมาย

ใกล้เวลาจะได้เก็บเกี่ยวน้ำผึ้งครั้งสุดท้ายของปีแล้ว

“ถึงแล้วครับ” ผมปลุกโนแฮมี "หลับสบายมั้ย"

“ฉันนึกว่างีบไปแค่แป๊บเดียว ที่ไหนได้ ผ่านไปตั้งหลายชั่วโมงแล้วนะเนี่ย”

โนแฮมีทำท่าบิดขี้เกียจเหมือนเด็กๆ

“ยังไงบ้านก็ดีที่สุด ในที่สุดก็ถึงบ้านสักที ดีใจจังค่ะ”

“คราวหน้าถ้าผมชวนไปทำงานนอกสถานที่อีก คุณคงไม่ยอมไปแล้วเพราะเหนื่อยมากแน่ๆ เลยใช่ไหม”

"ไม่ค่ะ ไม่ใช่อย่างนั้นนะคะ”

โนแฮมีรีบแก้ตัวพลางโบกมือปฏิเสธ

เราสองคนไม่พูดพล่ามทำเพลง รีบมุ่งหน้าไปที่สำนักงานก่อนเพื่อน

“อะไรเนี่ย เพิ่งถึงก็ตรงมาที่สำนักงานเลยเหรอ”

ฮันกีทักต้อนรับพวกเราด้วยสีหน้าประหลาดใจ

“อยากเอาของฝากมาให้ทุกคนก่อนน่ะค่ะ”

โนแฮมีจัดการแจกของขวัญที่ซื้อมาจากไต้หวันให้กับเพื่อนร่วมงาน ของขวัญมีหลายอย่าง ตั้งแต่ชาไต้หวันไปจนถึงคุกกี้นูกัต [1] และยังมีของขวัญอื่นๆ ที่พวกเราซื้อมาฝากคนอื่นๆ ในฟาร์มอีกด้วย

ผมเองก็เตรียมของขวัญพิเศษมาให้ฮันกีทักและแพกมินซอก เพื่อนร่วมงานคนสำคัญเป็นพิเศษ

"ของขวัญ?"

มินซอกมองหน้าผมพลางถามงงๆ

“ไปห้องประชุมกันมั้ย”

**มาถึงก็ไม่พงไม่พักเลยจ้าา**

**ว่าแต่ของฝากอะไรน้าถึงกับต้องไปห้องประชุมเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **156**

**ตอนที่ 156 ลองผลิตชานมไข่มุกจากผลผลิตในฟาร์ม**

“ของขวัญยิ่งใหญ่ขนาดไหน ต้องมารับในห้องประชุมเลยเหรอเนี่ย”

ฮันกีทักเปิดประตูห้องประชุมพลางถามผม

ผมนำห่อของออกมาจากถุงกระดาษ

ทั้งคู่เอียงคออย่างแปลกใจเมื่อเห็นของฝากชัด

"นี่อะไรเนี่ย ถั่วเหรอ"

ฮันกีทักถามพลางเขย่าซองในมือ

“มันคือไข่มุกมันสำปะหลังครับ”

"ไข่มุกมันสำปะหลัง? เนี่ยเหรอ ของขวัญ”

ทั้งคู่ดูผิดหวัง

“จะให้เอาไปทำอะไร”

“นี่คือผลิตภัณฑ์ใหม่ของเราครับ”

“ฉันว่าแล้วว่าต้องเป็นแบบนี้ นี่ไม่ใช่ของขวัญ มันคืองาน!”

ฮันกีทักพูดด้วยน้ำเสียงหยอกเล่น

มินซอกหัวเราะเบาๆ

“ว่าแล้ว ท่านประธานเราสุดยอดไปเลย” ฮันกีทักย้ำ

“แล้วก็... มีอีกอย่างที่ผมอยากจะบอกครับ!”

"อะไร จะเรียกประชุมทันทีที่กลับมาเหรอ”

มินซอกเบิกตากว้าง

“ผมกังวลเรื่องนี้มาตลอดทางที่กลับจากไต้หวัน เลยอยากถามความคิดเห็นของทุกคนดูน่ะครับ”

"อะไรล่ะ"

ฮันกีทักวางถุงของฝากลงแล้วถาม

“ถ้าเราสามารถร่วมมือและสร้างกลุ่มสหกรณ์ไร่ชาเขียวได้จะเป็นยังไงครับ”

“กลุ่มสหกรณ์?”

ทั้งสองมองมาที่ผมอย่างจริงจัง

“ครับ สหกรณ์ผู้ผลิตชาเขียวประจำเมืองฮาดง”

“หมายถึงต้องการให้เกษตรกรไร่ชาเขียวรวมเป็นหนึ่งเดียวกันอย่างเป็นทางการเหรอ”

ฮันกีทักถาม

"ครับ ถูกต้อง เป็นหนึ่งเดียวกันอย่างเป็นทางการ”

“ฟังดูก็เป็นความคิดที่ดีนะ พวกเราเพิ่งจะประชุมเรื่องนี้กันไป คิดว่าถ้าเกษตรกรผู้ปลูกชารายอื่นๆ ได้มามีส่วนร่วมในอีเวนต์งานแต่งงานของเราก็น่าจะดีสำหรับเรานะ ยิ่งถ้าทุกคนกลายเป็นหนึ่งเดียว ยิ่งน่าจะมีอำนาจต่อรองได้ดีในอนาคต”

“ฉันก็เห็นด้วยกับหัวหน้าฮันนะ ถ้าเรารวมตัวกันได้ก็น่าจะดี” มินซอกสนับสนุน

“ว่าแต่กลุ่มสหกรณ์มันทำได้ง่ายๆ เหรอ” ฮันกีทักถามด้วยสีหน้ากังวล

“ผมกำลังคิดว่าจะลองไปปรึกษากับอาจารย์อิมชีแบกอยู่ครับ”

"โอเค ลองไปปรึกษาอาจารย์ก่อนดีกว่า แล้วหน้าที่ของพวกเราเกษตรกรภูเขาชีรีคืออะไรล่ะ ต้องเข้าร่วมสหกรณ์ด้วยไหม”

“ผมกำลังคิดอยู่ว่าให้เกษตรกรแห่งภูเขาชีรีเป็นตัวแทนขายสินค้าจากกลุ่มสหกรณ์จะดีมั้ย”

“ตัวแทนขายเหรอ”

"ใช่ครับ ทั้งช่วยดูแลแพะ และดูแลเรื่องการขายให้ด้วย”

“แล้วกลยุทธ์การขายล่ะ”

ฮันกีทักเริ่มมีสีหน้าจริงจัง

“พวกเรามีประสบการณ์การขายลูกพลับแห้งและผลิตภัณฑ์อื่นๆ ทางออนไลน์ครับ ผมคิดว่าถ้าขายตรงผ่านอินเทอร์เน็ตน่าจะดีกว่าขายแบบอื่น มินซอก นายคิดว่าไง”

“แน่นอนว่าทำอย่างนั้นได้ แต่การตลาดอาจเป็นปัญหาน่ะสิ” มินซอกตอบ

“ฉันเห็นด้วยกับหัวหน้าแพก เพราะนี่มันต่างจากการตลาดอื่นๆ ที่เราเคยทำ”

ผมเองก็เห็นด้วยกับพวกเขา และนี่คือเหตุผลที่ทำให้ผมเป็นกังวล

สินค้าทางการเกษตรที่เกษตรกรภูเขาชีรีขายผ่านออนไลน์ เป็นผลิตภัณฑ์ที่ปิดการขายได้ในระยะเวลาอันสั้น

ผลิตภัณฑ์ส่วนใหญ่ผลิตและแปรรูปโดยเกษตรกรภูเขาชีรีโดยตรง

แต่ตอนนี้ เรากำลังจะจำหน่ายสินค้าที่ผลิตโดยเกษตรกรผู้ปลูกชาเขียวในฮาดง

วิธีการทางการตลาดต้องแตกต่างกัน

“ผมเห็นด้วยนะครับ คิดว่าเราต้องวางแผนการตลาดอย่างรอบคอบ แต่สิ่งสำคัญคือการทำงานร่วมกันหลังจากรวมตัวเป็นสหกรณ์แล้ว”

“แบบไหนยังไงนะ”

“เราจะโฆษณาผลิตภัณฑ์ใหม่ด้วยคำว่าชาเขียวจากกลุ่มผู้ผลิตชาเขียวเมืองฮาดงเท่านั้น”

"ไอเดียดีเลยนะ"

“ถ้าผลิตภัณฑ์ใหม่ของเราได้ผลตอบรับดี ก็จะเป็นโอกาสที่ดีของเราในการทำงานร่วมกับกลุ่มผู้ผลิตชาเขียว ด้วยวิธีนี้ เท่ากับว่าจะมีคนจัดหาสินค้าให้เราเป็นประจำ และเราสามารถรับสินค้าดีๆ ได้โดยไม่มีปัญหาใดๆ ได้อีกด้วยครับ"

“ฉันเข้าใจที่นายสื่อนะ ถ้าอาจารย์อิมชีแบกกับพวกทีมเกษตรกรปลูกชาตัดสินใจจะจัดตั้งสหกรณ์ ฉันก็จะช่วยเต็มที่เลย” ฮันกีทักบอกอย่างอารมณ์ดี

"เดี๋ยวฉันจะหาข้อมูลเรื่องการขายออนไลน์เตรียมไว้ให้นะ"

มินซอกชูนิ้วโป้งให้

\*\*\*

วันรุ่งขึ้น ผมกับโนแฮมีเดินทางไปเยี่ยมอาจารย์อิมชีแบก

เขาทักทายเราด้วยความยินดี

“ธุรกิจที่ไต้หวันเรียบร้อยดีมั้ย”

“ครับ ต้องขอบคุณอาจารย์ ทำให้พวกเราเดินทางได้อย่างราบรื่นครับ”

“จะมาขอบคุณฉันทำไมเนี่ย”

อาจารย์อิมชีแบกถามงงๆ

โนแฮมีอาสาเป็นคนเล่าเรื่องต่างๆ ที่เกิดขึ้นที่ไต้หวันให้เขาฟัง

ตอนเธอเล่าเรื่องแข่งดวลชากับเลี่ยวฝาน อิมชีแบกถึงกับตกใจ

“นี่พวกเธอไปแข่งดวลชาที่ไต้หวันมาเหรอ”

หลังจากฟังเรื่องเล่าจากโนแฮมี เขาก็ซักถามรายละเอียดอย่างแปลกใจ ทั้งเรื่องกฎการแข่งขันและวิธีการแข่งขัน

“แบบนี้นี่เอง ฉันเคยอ่านเจอแต่ในหนังสือ ไม่เคยไปดูจริงๆ เพราะคนเกาหลีไม่แข่งอะไรแบบนี้ คิดไม่ถึงเลยว่าพวกนายจะได้ไปเจอเรื่องแบบนี้ที่ไต้หวัน”

“ท่าทางของท่านประธานตอนชงชา ยังกับอาจารย์อิมมาเองเลยค่ะ”

โนแฮมีมองอิมชีแบกแล้วพูดขึ้น

อิมชีแบกมองมาที่ผมด้วยสีหน้าภาคภูมิใจ

“ผมเตรียมของขวัญเล็กๆ น้อยๆ มาให้อาจารย์ด้วยครับ”

ผมส่งกล่องของขวัญให้ เขารับไปแกะดู

เป็นชุดน้ำชาของไต้หวันที่มีชื่อเสียง

อิมชีแบกจ้องมองของขวัญอย่างพอใจ

“ว่าแต่นี่คืออะไร”

อิมชีแบกมองเห็นวัตถุแปลกๆ ท่ามกลางบรรดาของขวัญ

เป็นเครื่องดื่มที่ปิดฝาสนิท

“ชานมไข่มุกไต้หวันครับ ทำมาจากชาอู่หลงกับนมครับ”

อิมชีแบกหยิบชานมไข่มุกขึ้นมาดูด้วยท่าทางประหลาดใจ

“มาจากไต้หวันเลยเหรอ”

"เปล่าครับ"

“อ้าว”

“ผมทำเองที่บ้านเมื่อเช้านี้ครับ”

“นายทำเองเหรอ”

“ครับ ลองชิมดูสิครับ”

เป็นผลิตภัณฑ์ที่ผมทำขึ้นเองสำหรับเทสต์ เป็นชานมไข่มุกที่ทำจากชาเขียวของเมืองฮาดงและนมจากฟาร์ม

อิมชีแบกหยิบชานมไข่มุกขึ้นมาแก้วหนึ่ง พินิจพิจารณาทุกจุดด้วยสีหน้าอยากรู้อยากเห็น

“กินยังไงล่ะเนี่ย”

“ใช้หลอดดูดได้เลยค่ะ”

โนแฮมียื่นหลอดให้เขา

“หลอดใหญ่มากนะ”

อิมชีแบกเสียบหลอดลงไปในฝาที่ปิดสนิท

ดูดเข้าไปในครั้งเดียว

ไข่มุกมันสำปะหลังที่อยู่ก้นแก้วก็ไหลเข้าปาก

“หอมหวานมาก รสชาติเป็นเอกลักษณ์เลยนะเนี่ย”

ดูดไปได้อีกสองสามครั้ง เขาก็นิ่วหน้า

เม้มริมฝีปากและคายบางอย่างลงบนมือ

“นี่อะไรเนี่ย มีสิ่งแปลกปลอมอยู่ในชานมด้วย”

“เขาเรียกว่าไข่มุกครับ”

"ไข่…? มันคืออะไร"

“ถ้าเทียบกับบ้านเรา มันเหมือนกับต๊อกครับ”

“รสชาติแย่มาก!”

โนแฮมีพยายามกลั้นหัวเราะ

“เรากำลังพยายามพัฒนาชานมไต้หวันให้เป็นแบบของเราครับ”

“คิดดีนะ แต่รสชาติแย่มาก โดยเฉพาะไอ้ไข่มงไข่มุกอะไรนั่น กินลำบากมาก”

โนแฮมีระเบิดเสียงหัวเราะออกมาดังลั่น

ผมก็หัวเราะตาม

อิมชีแบกเองก็หัวเราะออกมาเช่นกัน

เราวางแผนที่จะเปลี่ยนชานมไข่มุกของไต้หวันเป็นชาในรูปแบบของเราเอง

ก่อนอื่นคงต้องเริ่มจากมันสำปะหลัง...

**โอ้ย ขำ รสชาติแย่มากกก 55**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **157**

**ตอนที่ 157 มีชานมก็ต้องมีไข่มุก**

ผมตัดสินใจเปิดการประชุมเพื่อทดลองชิมชานมไข่มุกหลายๆ สูตร

เพื่อนร่วมงานทุกคนมารวมตัวกัน ทุกคนต่างคาดหวังกับผลิตภัณฑ์ตัวใหม่ และแน่นอนว่าผมต้องการความเห็นจากพวกเขา

ผมกับโนแฮมีลงมือทำชานมไข่มุกกันเอง

โดยใช้เทคนิคที่ได้มาจากเลี่ยวฝาน

ชาที่เราทำวันนี้มีสองแบบ แบบแรกเป็นชานมไข่มุกที่ใช้ชาอู่หลงของฮาดง และอีกแบบคือ ใช้ชาอู่หลงของไต้หวัน

ใช้นมสดจากฟาร์มของเราเอง ส่วนแป้งมันสำปะหลังมาจากไต้หวัน

ผมเสิร์ฟชานมไข่มุกทั้งสองแบบให้กับทุกคน

“ลองชิมกันดูแล้วช่วยบอกความคิดเห็นหน่อยครับ”

ผมพูดกับเพื่อนร่วมงานทุกคน

น่าแปลกที่ความคิดเห็นของพวกเขาไม่ตรงกันเลยสักคน บางคนก็บอกว่าคิดไม่ถึงว่าชานมไข่มุกจะรสชาติดีขนาดนี้ แต่บางคนก็บอกว่ามันหวานเกินไป ไม่ถูกปาก

แต่ก็มีความคิดเห็นอย่างหนึ่งที่เหมือนกันแบบชัดเจน

นั่นคือ ชานมไข่มุกที่ทำจากชาฮาดงรสชาติดีกว่าไข่มุกที่ทำจากชาไต้หวัน

ผมก็เห็นด้วยกับพวกเขา

“ต่อไปลองนี่ดูครับ”

ผมส่งสัญญาณให้โนแฮมี เธอถือชานมไข่มุกอีกแบบออกมา

“ไม่เหมือนกันเหรอ”

ฮันกีทักถามพลางจ้องมองชานมไข่มุกในแก้วใส

“ถึงหน้าตาจะคล้ายกัน แต่รสชาติต่างกันครับ ลองดื่มดูได้เลย”

ทุกคนลองดื่มชาไข่มุกแก้วใหม่

ใบหน้าของพวกเขาเปลี่ยนไปเป็นสดใส

“จริงด้วยแฮะ รสชาติต่างกันเลย”

ฮันกีทักหมุนแก้วพลางจ้องดูอย่างตื่นตาตื่นใจ

“อืม...รสหวานก็เปลี่ยนไปด้วยค่ะ!”

ซอลมินจูพูดเหมือนตะโกน

“คุณมินจูนี่มีสัมผัสการรับรสที่ดีจริงๆ เลยนะครับเนี่ย ใช่แล้วครับ ทั้งสองแก้วรสหวานไม่เหมือนกัน เพราะแก้วหลังผมใช้น้ำผึ้งแทนน้ำตาลครับ”

หลังจากได้ยินคำพูดของผม ทุกคนดื่มชากันอีกคนละอึก

“จริงด้วย ได้กลิ่นน้ำผึ้งจริงๆ ด้วยครับ”

คิมซังช็อลเอ่ยขึ้นสีหน้าประหลาดใจ

“รสชาติของไข่มุกมันสำปะหลังก็ต่างกันด้วยนะคะ”

ซอลมินจูพูดพลางชิมไข่มุกมันสำปะหลัง

“ใช่ครับ ไข่มุกของชานมแก้วที่สอง ผมใส่น้ำผึ้งลงไปตั้งแต่ตอนปั้นแป้งเลยครับ”

ผมประยุกต์จากเทคนิคที่ได้มาจากไร่ชาของเลี่ยวฝาน

จำได้ว่า... เขาผสมน้ำตาลเข้ากับแป้งมันสำปะหลัง

“ให้ความรู้สึกเหมือนต๊อกน้ำผึ้ง [1] เลยครับ เคี้ยวเพลินมากเลย!”

มินซอกออกความเห็นพลางเคี้ยวพลาง

ได้รับกระแสตอบรับอย่างท่วมท้นว่าแก้วที่สองรสชาติดีกว่า

ผมส่งสัญญาณให้โนแฮมี เธอถือชามใบหนึ่งเดินเข้ามา

ภายในชามเต็มไปด้วยเม็ดสีดำ

“นี่คือไข่มุกมันสำปะหลังครับ ทำมาจากแป้งที่สกัดมาจากรากของมันสำปะหลัง เพราะหน้าตาคล้ายกับไข่มุกดำ คนถึงเรียกมันว่าไข่มุก ไข่มุกมันสำปะหลังคือหัวใจหลักของชานมไข่มุกไต้หวัน แต่ผมอยากลองใช้วัตถุดิบอื่นดู”

โนแฮมียื่นชามให้เพื่อนร่วมงาน

“ไข่มุกตัวนี้ เราไม่ได้แช่ในน้ำตาลและไม่ได้ทำจากน้ำผึ้งนะครับ แต่ทำจากแป้งมันสำปะหลังอย่างเดียวเลย ลองชิมดูครับ”

เพื่อนร่วมงานต่างหยิบไข่มุกมันสำปะหลังเข้าปากแล้วเคี้ยว

“รสชาติแย่ จืด ไม่มีรสชาติอะไรเลย”

“ถ้าใส่ในชานมไข่มุกก็น่าจะพอกินได้นะ”

“เนื้อสัมผัสมันหนึบๆ ดี แต่ถ้าจะให้กินมันเปล่าๆ ก็แปลกอยู่นะครับ”

“เอาจริงๆ ถ้าจะให้กินอันนี้เปล่าๆ น่าจะกินยากนิดหน่อยนะครับ”

ผมยื่นชามอีกใบให้ทุกคน

“ลองชิมจานนี้ดูบ้างครับ”

ทุกคนหยิบไข่มุกมันสำปะหลังชุดใหม่เข้าปาก สีหน้าเปลี่ยนไป ไม่เหมือนตอนแรก

“อันนี้รสชาติดีกว่านะครับ”

“เห็นด้วยครับ มันหนึบๆ แล้วก็อร่อยด้วย”

“หน้าตาเหมือนกันแต่รสชาติต่างกันลิบลับเลย”

ไข่มุกมันสำปะหลังชุดหลังทำโดยใช้สูตรที่เลี่ยวฝานบอก

แน่นอนว่ารสชาติแตกต่างกันจริง

“ทำไมเราไม่ลองใส่อย่างอื่นดูล่ะคะ” ซอลมินจูถามพลางกลืนไข่มุกมันสำปะหลังลงคอ

“ผมกับแฮมีกำลังวิเคราะห์กันอยู่ครับ เราเองก็อยากใช้วัตถุดิบอื่นที่ไม่ใช่แป้งมันสำปะหลังเหมือนกัน ถ้าเป็นมันหวาน คิดว่าพอไหวไหมครับ” ผมถามพลางมองเพื่อนร่วมงาน

“เป็นความคิดที่น่าสนใจอยู่นะครับ” ฮันกีทักตอบรับด้วยแววตาเป็นประกาย “ถ้าเราทำไข่มุกแบบใหม่ด้วยผลผลิตของเกาหลี น่าจะสร้างสัญลักษณ์ใหม่ๆ ให้กับชานมไข่มุกได้ และอาจจะกลายเป็นผลิตภัณฑ์ที่เจ๋งสุดๆ ก็ได้นะครับ”

“ผมเองก็คิดว่ารสของมันหวานน่าจะดีกว่าแป้งมันสำปะหลังนะ”

มินซอกเสนอ

พร้อมกันนั้นเอง ทุกคนก็ก้มลงมองไข่มุกมันสำปะหลังในชามด้วยสีหน้าที่เต็มเปี่ยมไปด้วยความคาดหวัง

“ไม่แน่ใจว่าถ้าใช้มันหวาน จะหนึบหนับแบบมันสำปะหลังไหมนะคะ”

ซอลมินจูถามด้วยสีหน้าสงสัย เป็นคำถามที่สมกับเป็นเธอดี

ความจริงแล้ว ผมเองก็กังวลเรื่องนี้อยู่เหมือนกัน เพราะไม่แน่ใจว่า... ถ้าลองใช้มันหวานแล้ว ไข่มุกที่ได้จะเหนียวหนึบหนับเหมือนมันสำปะหลังหรือเปล่า

“ผมเองก็กังวลเรื่องนี้เหมือนกันครับ ก็เลยไปลองหาข้อมูลมาเพิ่มเติม”

ทุกคนจ้องหน้าผม

“มันคือวิธีผสมแป้งมันหวานกับแป้งข้าวเหนียวเข้าด้วยกันครับ ผมคิดว่าถ้าใช้แป้งข้าวเหนียวช่วยอาจทำให้เนื้อสัมผัสหนึบหนับกว่ามันสำปะหลังก็ได้”

สีหน้าของเพื่อนร่วมงานทุกคน โดยเฉพาะซอลมินจูดูสดใสขึ้น

“ถ้าวิธีนี้อาจจะโอเคก็ได้นะคะ เผลอๆ อาจจะหนึบกว่าใช้แป้งมันสำปะหลังด้วย” ซอลมินจูพูดยิ้มๆ

“ท่านประธานไม่ได้ไปทำงานที่ไต้หวันเฉยๆ สินะครับ แต่ยังได้ไอเดียดีๆ กลับมาด้วย”

ทุกคนหัวเราะกับคำพูดของฮันกีทักอยู่พักใหญ่

“งั้นตอนนี้ ตั้งชื่อคร่าวๆ ว่าไข่มุกมันหวานไปก่อนแล้วกันนะครับ ต่อจากนี้ ผมกับคุณแฮมีจะช่วยกันพัฒนาผลิตภัณฑ์ตัวนี้เป็นหลักก่อน แต่พวกเราก็อยากได้ความเห็นของคุณมินจูด้วย จะเป็นอะไรไหมครับ”

“ถึงท่านประธานจะไม่สั่ง ฉันก็อยากช่วยอยู่แล้วค่ะ”

สีหน้าของซอลมินจูบอกถึงความกระตือรือร้นที่จะช่วย

นี่คือสิ่งที่ผมกังวลมากที่สุด นั่นคือการหาเคล็ดลับเฉพาะตัว เพื่อผลิตไข่มุกแบบเกาหลีให้ได้

ผมอยากได้ชานมไข่มุกที่ใช้ผลผลิตจากเกาหลี ไม่ใช่นำเข้ามาจากที่อื่น

ระหว่างที่กำลังพิจารณาพืชผลหลายชนิด อยู่ๆ ผมก็นึกถึงมันหวานขึ้นมาได้ คิดว่ามันน่าจะให้ผลผลิตได้ดีระดับหนึ่ง

‘ชาจากฮาดง นมสดจากฟาร์ม น้ำผึ้งจากฟาร์มผึ้ง และไข่มุกจากมันหวาน สี่อย่างนี้ รวมกันเป็นหนึ่ง กลายเป็นชานมไข่มุกสไตล์เกาหลี’

นี่คือความคิดที่ผมสรุปได้ในตอนนี้

**นึกภาพไช่มุกเกาหลีไม่ออกก**

**จะรอดูนะว่าเป็นยังไง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **158**

**ตอนที่ 158 ไข่มุกหนึบหนับสูตรใหม่คิดค้นโดยเกษตรกรภูเขาชีรี**

เพื่อนร่วมงานทุกคนกลับไปทำงานของตัวเอง

ผม โนแฮมีกับซอลมินจู ไปที่ครัวของฟาร์มปศุสัตว์

ผมอธิบายวิธีทำชานมไข่มุกให้ซอลมินจู

สาธิตเทคนิคทั้งหมดที่รู้ ตั้งแต่วิธีทำชานมไข่มุกโดยใช้ชาเย็นไปจนถึงวิธีทำชานมไข่มุกโดยใช้ชาร้อน

เธอซึมซับเทคนิคราวกับฟองน้ำที่ดูดซับน้ำ

และผมก็ยังได้บอกเทคนิคที่ได้มาจากเลี่ยวฝานด้วย

พวกเราลองทำไข่มุกมันหวานโดยใช้แป้งมันหวานกับแป้งข้าวเหนียวทันที

รูปร่างหน้าตาของมันคล้ายคลึงกับไข่มุกมันสำปะหลัง

“ว้าว! ฉันไม่คิดเลยว่าจะทำออกมาง่ายดายขนาดนี้”

โนแฮมีตะโกนออกมาด้วยสีหน้าตื่นตาตื่นใจ

พวกเราลองชิมรสชาติของไข่มุกมันหวานที่ทำออกมาเป็นครั้งแรก

“ไม่เหนียวหนึบเหมือนที่เห็นเลยสักนิด”

โนแฮมีบ่นด้วยสีหน้าผิดหวัง ไข่มุกที่ได้ละลายในปากอย่างง่ายดายเพราะความนุ่ม แทบจะไม่มีความเหนียวหนึบเลย

แต่ก็มีเรื่องดีๆ คือรสชาติของมันดีกว่าไข่มุกที่ทำจากมันสำปะหลัง

“มาลองกันอีกครั้งเถอะครับ”

ไฟในตัวพวกเราลุกโชน ทุกคนลองทำไข่มุกมันหวานซ้ำอีกครั้ง

และอีกครั้ง และอีกครั้ง

เวลาผ่านไปสามชั่วโมง

“ครั้งนี้ก็เหมือนจะไม่สำเร็จเลยค่ะ”

เป็นเรื่องแปลกมาก ไม่ว่าเราจะใช้อัตราส่วนแบบไหน ไข่มุกที่ได้ก็ไม่มีความเหนียวหนึบเลย

“ขอเวลาฉันสักครู่ได้มั้ยคะ”

ซอลมินจูถามผมตรงๆ

“ฉันรู้สึกเหมือนเรากำลังวนอยู่ที่เดิมเลยค่ะ ขอให้ฉันได้ลองทำคนเดียวสักพักได้ไหมคะ น่าจะช่วยให้จัดระบบความคิดได้ดีขึ้น” ซอลมินจูพูดด้วยสีหน้ามุ่งมั่น แววตาบอกว่าจะต้องทำให้ได้

“ให้คุณแฮมีอยู่ช่วยก็แล้วกันนะครับ”

ซอลมินจูพยักหน้า

\*\*\*

ระหว่างที่ผู้หญิงสองคนกำลังคิดค้นวิธีทำไข่มุกมันหวานกันอยู่ ผมก็แวะไปหาอาจารย์อิมชีแบกเพื่อคุยเรื่องสหกรณ์

“ผมมาแล้วครับอาจารย์”

“มาพอดีเลย ฉันตั้งใจจะดื่มชาที่นายเอามาให้จากไต้หวันพอดี”

อิมชีแบกหยิบถ้วยชาออกมาเพิ่มอีกหนึ่งใบ

“กลิ่นหอมดีจัง ชาไต้หวันก็ใช้ได้เหมือนกันนะเนี่ย”

“หาซื้อที่เกาหลีไม่ได้แล้วนะครับเนี่ย”

อิมชีแบกยิ้มให้ผม แล้วถาม

“เออ ผลิตภัณฑ์ตัวใหม่ไปได้สวยมั้ย”

“กำลังพยายามหาสูตรกันอยู่เลยครับ รวมๆ ก็ไปได้ดีอยู่ ขอบคุณที่เป็นห่วงนะครับ”

“เฮอะๆ ดีใจที่ได้ยินนะ ฉันสบายใจล่ะ”

“วันนี้ผมมาเพราะมีเรื่องด่วนจะหารือกับอาจารย์ครับ”

“เรื่องอะไรล่ะ”

“ผมอยากเสนอให้ครอบครัวเกษตรกรที่ปลูกชาเขียวในฮาดงร่วมมือกันครับ”

“ร่วมมือของนาย นี่หมายถึงยังไง”

ดวงตาของอิมชีแบกเป็นประกายอยากรู้

“ผมหมายถึงการจัดตั้งกลุ่มสหกรณ์กับเกษตรกรไร่ชาครับ กลุ่มสหกรณ์ครอบครัวผู้ปลูกชา”

“กลุ่มสหกรณ์งั้นหรือ”

อิมชีแบกค่อยๆ หลับตาลง

“เมื่อก่อนพวกเราเคยลองตั้งกลุ่มสหกรณ์แล้ว”

อิมชีแบกไม่เคยพูดถึงเรื่องนี้มาก่อนเลย ผมเพิ่งได้ยินจากปากเขาเป็นครั้งแรก

“แล้วคนที่เป็นตัวตั้งตัวตีเรื่องนี้ ก็คือฉันเอง”

“อาจารย์เป็นแกนนำกลุ่มสหกรณ์สินะครับ”

“ตอนนั้นมีปัญหานิดหน่อย”

“ปัญหาอะไรเหรอครับ”

“ทางสำนักเขตสัญญาว่าจะดูแลด้านการขายให้ พวกเขารับปากว่าจะรับผิดชอบเรื่องการจัดจำหน่ายสินค้าที่ผลิตจากครอบครัวเกษตรกร”

อิมชีแบกพุดด้วยสีหน้าเคร่งเครียด

“ทางนั้นผิดสัญญาสินะครับ”

“ใช่ นายเดาถูก พวกเขารับปากแต่ทำไม่ได้ พอเกิดเหตุการณ์แบบนั้น พวกเกษตรกรในกลุ่มก็ทยอยออกไปทีละคนสองคน ใครจะอยากเข้าร่วมสหกรณ์ที่ไม่มีแม้แต่ร้านค้าตัวแทนจำหน่ายกันล่ะ”

“เรื่องเป็นแบบนี้เองสินะครับ”

“ฉันเข้าใจความรู้สึกของนายนะ แต่คิดว่ามันไม่ใช่เรื่องง่ายๆ เลย” อิมชีแบกทำเสียงเศร้า

“แต่ผมกลับคิดว่ามันง่ายนะครับ”

“ง่ายเนี่ยนะ พูดอะไรของนาย”

“ถ้าเป็นอย่างที่อาจารย์บอก ทุกคนก็เห็นด้วยกับการรวมตัวไม่ใช่หรือครับ แค่ต้องอยู่ภายใต้เงื่อนไขที่มีร้านตัวแทนจำหน่ายแน่ๆ”

“ก็ใช่แหละ ตอนนั้นสำนักงานเขตเองก็รับปากแล้วแท้ๆ”

“อาจารย์คิดว่าไงครับ ถ้าผมจะทำสัญญาแบบนั้นบ้าง”

อิมชีแบกมองผมด้วยแววตาตกใจ

“หมายความว่าไง ที่บอกว่าจะทำสัญญาแบบนั้น”

“ผมจะขายชาให้ทุกคนเองครับ”

“ฉันรู้ว่านายขายโยเกิร์ตกับไอศกรีมชาเขียวอยู่ แต่ชาที่จะขาย ปริมาณมันเยอะมากเลยนะ...”

“ผมสนใจอยากเป็นตัวแทนจำหน่ายชาทั้งหมดให้กับครอบครัวเกษตรกรผู้ปลูกชาของฮาดงครับ”

“นายจะขายชาจำนวนทั้งหมดเลยเหรอ”

ผมพยักหน้าด้วยความมั่นใจ

“มันจะเป็นไปได้หรือ เกษตรกรภูเขาชีรีไม่มีร้านค้าด้วยซ้ำ...”

“ผมตั้งใจว่าจะขายผ่านอินเทอร์เน็ตครับ”

“ได้ยินมาเหมือนกันว่านายขายสินค้าของครอบครัวเกษตรกรผ่านอินเทอร์เน็ต ฉันชักจะสงสัยแล้วว่ามันจะขายชาปริมาณมากๆ ได้ด้วยหรือเปล่า”

“ผมมีกลยุทธ์ดีๆ ครับ”

ผมอธิบายเกี่ยวกับการตลาดอินเทอร์เน็ตให้อิมชีแบกฟังอยู่พักหนึ่ง

ถึงแม้เขาจะไม่เข้าใจอินเทอร์เน็ตมากนัก แต่ผมก็รู้ว่าต้องอธิบายแบบไหนให้คนแบบเขาเข้าใจ

“ไม่ว่าจะตอนนี้หรือตอนไหน ตัวฉันก็มีความหวังอยากรวมตัวครอบครัวเกษตรกรผู้ปลูกชาอยู่แล้ว ถ้านายมั่นใจว่าทำได้ ฉันก็ยินดีจะเข้าร่วมอยู่แล้ว”

“ขอบคุณมากครับ อาจารย์”

\*\*\*

หลังคุยกับอิมชีแบกเรียบร้อย ผมก็เดินทางกลับ อยากรู้จริงๆ ว่าพวกเธอจะทำไข่มุกมันหวานได้สำเร็จไหม

ผมโทร. หาโนแฮมี

“คุณแฮมีครับ งานเป็นไปได้ด้วยดีมั้ยครับ”

“สงสัยว่าท่านประธานจะต้องมาดูเองแล้วล่ะค่ะ”

น้ำเสียงของเธอเต็มไปด้วยความตื่นเต้น

“เกิดอะไรขึ้นเหรอครับ”

โนแฮมีเอาแต่พูดซ้ำๆ ว่าผมต้องมาดูเอง

ผมรีบไปฟาร์มปศุสัตว์ทันที

สงสัยจริงๆ ว่าเกิดอะไรขึ้น

ทันทีที่ผมก้าวเข้าไปในห้องครัว ผู้หญิงทั้งสองคนก็หันหน้ามา

ผมละสายตาจากทั้งคู่ไปมองที่โต๊ะ

ไข่มุกที่วางอยู่ในชามหน้าตาดูแตกต่างจากไข่มุกมันหวานที่เราทำกันก่อนหน้านี้

มันแวววาวเปล่งประกายสีทอง อีกทั้งยังดูแน่นและกลมด้วย

“ท่านประธานลองชิมดูสิคะ”

โนแฮมีชี้ไปที่ไข่มุกมันหวานที่เพิ่งทำสำเร็จด้วยสีหน้ายิ้มแย้ม

ผมหยิบมันขึ้นมาชิมตามคำเรียกร้อง

รสชาติตอนเคี้ยวก็ต่างกันมาก ผมรู้สึกถึงความเหนียวหนึบหนับที่ชัดเจน

“หนึบหนับดีนะครับ ทำยังไงเนี่ย”

ผมถามซอลมินจู

“ฉันลองใส่แป้งถั่วเขียวลงไปนิดหน่อยค่ะ”

“แป้งถั่วเขียวหรือครับ”

“ใช่ค่ะ แป้งมันหวาน แป้งข้าวเหนียว แล้วก็แป้งถั่วเขียว...”

ผมยังรู้สึกถึงเนื้อสัมผัสแน่นๆ ภายในปากอยู่เลย

“ถ้าให้เวลาอีกหน่อย พวกเราน่าจะทำได้ดีกว่านี้ค่ะ”

ซอลมินจูบอกด้วยสีหน้ามั่นใจ

ไข่มุกที่ได้ หน้าตาสวยงามน่ากินกว่าไข่มุกมันสำปะหลังในตอนแรกมาก

“ได้ลองใส่น้ำผึ้งลงไปด้วยมั้ยครับ”

ผมถามเพราะนึกถึงรสหวานแปลกๆ ที่กระจายในปาก

“เปล่าค่ะ ไม่ได้ใช้น้ำผึ้งค่ะ”

“แต่ผมได้รสหวานนะครับ”

“พวกเราก็แปลกใจเหมือนกันค่ะ บางทีอาจเป็นรสหวานเฉพาะตัวของมันหวานก็ได้นะคะ”

ดูเหมือนว่า... เร็วๆ นี้ ชานมไข่มุกของเกษตรกรภูเขาชีรี อาจจะได้วางขายแล้ว

**ซอลมินจูคือทำอะไรก็อร่อยไปหมด**

**เป็นความหวังหมู่บ้านเลยตอนนี้ 5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **159**

**ตอนที่ 159 นมพาสเจอไรซ์รสเข้มข้นหวานมัน**

พวกเราพร้อมลุยกับไข่มุกมันหวาน ผมพับแขนเสื้อขึ้นเพื่อจะช่วยทำด้วย แต่ซอลมินจูรีบห้ามเอาไว้

“ท่านประธานปล่อยให้เป็นหน้าที่ของพวกเราเถอะค่ะ”

“กลัวว่าผมจะไม่รอดหรือไงครับ”

“ไม่ใช่อย่างนั้นค่ะ แต่ท่านประธานมีงานอย่างอื่นต้องทำอีกตั้งเยอะ ถ้ามาทำงานนี้ด้วย จะหมดแรงได้นะคะ”

ผมสัมผัสได้ถึงความห่วงใยของซอลมินจู

“ไม่ต้องเป็นห่วงหรอกค่ะ เพราะฉันก็อยู่ด้วย”

โนแฮมีบอกยิ้มๆ

“งั้นระหว่างที่คุณทั้งสองทำงานอย่างหนัก ผมก็จะทำให้ดีที่สุดเหมือนกันครับ”

ก่อนออกมาจากที่นั่น ผมได้แบ่งปันข้อมูลน่าเชื่อถือที่เพิ่งค้นพบเมื่อเร็วๆ นี้กับทั้งคู่

เป็นข้อมูลเกี่ยวกับแป้งมันหวาน ผมหวังว่ามันจะมีประโยชน์กับพวกเธอในการทำงาน

เมื่อผมพูดจบก็ขยับตัว จังหวะนั้นเอง ซอลมินจูก็ถามขึ้น

“จะเป็นอะไรมั้ยคะ ถ้าฉันอยากลองทำไขมุกอย่างอื่นที่ไม่ใช่ไข่มุกมันหวานด้วย”

“คิดไว้แล้วหรือยังครับว่าจะใช้อะไร”

“ฉันอยากลองใช้ข้าวกล้อง มันฝรั่งแล้วก็ข้าวโพดค่ะ”

เป็นความคิดที่ดีทีเดียว ถ้าเราทำไข่มุกหลายๆ ชนิด ผลิตภัณฑ์จะได้มีความหลากหลายมากขึ้น

“ลองใช้ผงชาเขียวดูด้วยดีมั้ยครับ”

“ได้ค่ะ จะลองดูนะคะ”

นอกจากไข่มุกมันหวานแล้ว ดูเหมือนเราจะได้ผลผลิตเป็นไข่มุกหลากหลายรูปแบบ

ซอลมินจูนี่เซ้นส์ดีเกินความคาดหมายจริงๆ

ตอนที่ผมกำลังออกจากฟาร์มปศุสัตว์นั่นเอง ซอลคังอินก็ตรงดิ่งมาหาผม

“จำเรื่องที่เคยขอไว้ได้ไหม” เขาถาม

“ได้ครับ ผมขอให้คุณทำนมพาสเจอไรซ์”

ผมขอให้เขาทดลองทำนมพาสเจอไรซ์ที่จะใช้ทำชานมไข่มุก

“รอบแรกสำเร็จแล้วนะ”

“สำเร็จแล้วเหรอครับ”

ผมตามเขาไปยังสถานที่ผลิตนม ที่นั่นคนงานหลายคน นำโดยจูมย็องฮี ภรรยาของเขา กำลังทำงานกันอย่างขะมักเขม้น

ผลิตภัณฑ์นมสดฝีมือของเราส่งออกไปยังร้านค้าท้องถิ่นทุกวัน

“นี่คือนมพาสเจอไรซ์ที่ฉันทำ”

ซอลคังอินชี้ไปที่นมในขวดแก้ว และรินใส่แก้วส่งให้ผม

“ลองดื่มดูก่อนสิ”

ผมลองดื่ม พบว่ารสชาติดีกว่าที่คิดไว้

เหมือนเขาจะอ่านสีหน้าของผมออกเหมือนกัน

“รสชาติไม่เลวเลยใช่มั้ยล่ะ”

“ใช่ครับ หอมมันแล้วก็อร่อยครับ”

กระบวนการผลิตนมพาสเจอไรซ์เกิดจากการทำให้จุลินทรีย์ตายด้วยการฆ่าเชื้อในอุณหภูมิสูง นมพาสเจอไรซ์จึงมีข้อดีกว่านมสดตรงที่เก็บรักษาได้นานกว่านมปกติ

อย่างไรก็ตาม นมพาสเจอไรซ์ก็มีข้อเสียตรงที่รสชาติจะจืดกว่านมปกติ ไม่เข้มข้นหอมมันเท่า

ผมรู้ข้อเสียนี้ดี จึงขอร้องให้ซอลคังอินช่วยหาทางปรับปรุงเพื่อยกระดับรสชาติของนมพาสเจอไรซ์ให้อร่อยขึ้น

“ไม่จืดแล้วนะครับเนี่ย”

“ตอนลองชิมครั้งแรก ฉันก็ตกใจเหมือนกัน อร่อยเลยทีเดียว”

“ทำยังไงเหรอครับ”

“ฉันลองใส่สมุนไพรลงไปในอาหารสัตว์นิดหน่อยน่ะ”

“สมุนไพรเหรอครับ”

“เป็นเทคนิคที่ได้ยินมาจากเยอรมันน่ะ”

“แปลว่าที่ไปมา ก็ได้ประโยชน์สินะครับ”

ภาพตอนที่เขาไปเยอรมันกับฮันกีทักเพื่อติดต่อเรื่องหุ่นยนต์รีดนมผ่านแว่บเข้ามา

“ตอนที่ไปที่นั่น ฉันได้ยินมาว่าถ้าใส่สมุนไพรลงไปในอาหารสัตว์ จะช่วยให้รสชาติของนมอร่อยขึ้น พวกหุ่นยนต์รีดนมเองก็มีส่วนเหมือนกันนะ เพราะมันช่วยให้พวกวัวคลายเครียด”

เนื่องจากการใช้หุ่นยนต์รีดนมจะทำให้พวกโคนมเครียดน้อยลง

“อีกไม่นาน ก็คงจะขายนมจากฟาร์มได้แล้ว”

“ข่าวดีมากเลยนะเนี่ย”

ซอลคังอินตอบรับพลางยิ้มเห็นฟันขาว

ถ้าเป็นอย่างที่เขาพูด บางทีเคล็ดลับความอร่อยอาจอยู่ที่สมุนไพรในอาหารสัตว์และหุ่นยนต์รีดนมนี่แหละ ที่ทำให้นมพาสเจอไรซ์ที่เราผลิตได้ รสชาติดีมากขึ้น

คุณภาพระดับนี้ น่าจะตัดสินแพ้ชนะได้แล้ว

\*\*\*

ลูกพลับเริ่มสุกงอมรอเวลาเก็บเกี่ยว และยังเป็นช่วงเก็บน้ำผึ้งรอบสุดท้ายของปีด้วย

วันนี้ ก่อนเข้าสำนักงาน ผมแวะไปที่ฟาร์มผึ้ง

ที่ผ่านมา ผมแทบไม่ได้สนใจฟาร์มผึ้งเลย มีแต่พ่อแม่ที่คอยดูแลรับผิดชอบเป็นหลัก

พ่อกับแม่กำลังจัดรังผึ้งอย่างตั้งอกตั้งใจ

“ไม่นึกไม่ฝันว่าแกจะมาที่ฟาร์มผึ้งได้”

“ขอโทษครับ ผมยุ่งน่ะครับ เลยไม่ได้แวะมาเลย”

“ใครๆ ก็รู้แหละว่าแกยุ่งแค่ไหน ฉันแค่พูดแกล้งแกเล่นๆ น่ะ” พ่อยืดหลังขึ้นมองผม

“เอาอะไรมาน่ะ” แม่ถาม

“นมจากฟาร์มกับชานมไข่มุกที่ทำจากชาเขียวฮาดงครับ”

“ชานมไข่มุก?”

“ลองดื่มดูสิครับ”

ผมยื่นแก้วชานมไข่มุกให้พ่อกับแม่

ตอนนี้ ยังอยู่ในช่วงลองผิดลองถูก วันนี้ผมลองใส่ไข่มุกมันหวานของซอลมินจูลงไป

“มีเม็ดแปลกๆ อยู่ข้างในด้วยนี่”

แม่ดูดชานมจากหลอดพลางมองอย่างแปลกใจ

“รสชาติแปลกๆ มั้ยครับ” ผมถามอย่างระมัดระวัง

“ก็หวานๆ ดีนะ มันคืออะไรเหรอ”

แม่พูดพลางเคี้ยวไข่มุกพลาง ทำหน้าเหมือนกำลังวิเคราะห์รสชาติอยู่

“ทำจากมันหวานใช่ไหมเนี่ย”

แม่ถามผมด้วยสีหน้าแปลกใจ

“ใช่ครับ ทำจากมันหวาน รสชาติเป็นไงบ้างครับ”

“หนึบๆ อร่อยดีเหมือนกันนะ” แม่ตอบยิ้มๆ

“แล้วพ่อล่ะครับ คิดว่ายังไง”

พอถามจบผมก็ต้องหัวเราะ เมื่อพบว่าแก้วชานมไข่มุกในมือพ่อหมดเกลี้ยงไม่เหลือสักหยด

“กินหมดแล้วเหรอครับเนี่ย”

“ก็พอกินได้นะ อิ่มท้องดี เหมือนกินผงธัญพืชคั่วบดเลย”

แม่หัวเราะออกมาดังลั่น เป็นช่วงเวลาแห่งความสุขที่ผมได้อยู่กับครอบครัว

ผมหันไปมองรังผึ้งรอบตัว และเอ่ยถาม

“เจ้าพวกผึ้งเป็นยังไงบ้างครับ”

“พวกมันทำงานหนักกันตลอด ฉันว่าน้ำผึ้งรอบนี้ก็น่าจะดีไม่แพ้รอบก่อนหรอกนะ” พ่อตอบด้วยสีหน้าที่เต็มไปด้วยความสุข

“ตั้งแต่พวกตัวต่อหายไป ก็ดูแลผึ้งได้ง่ายขึ้นเยอะเลย” แม่เสริม

เรื่องนี้ ต้องแอบขอบคุณอำพันที่ได้จากถ้ำ

ตั้งแต่ฝังอำพันไว้ที่ฟาร์มผึ้ง ตัวต่อก็ไม่มากวนเราอีกเลย

ตอนแรก อำนาจของอำพันส่งผลกระทบแค่ฟาร์มผึ้งในบ้านของเรา แต่ต่อมา มันก็แผ่ขยายอาณาเขตไปทั่วทั้งหมู่บ้าน ไม่มีบ้านไหนโดนตัวต่อรบกวนอีกเลย

ครอบครัวเกษตรกรทุกคนสามารถดูแลผึ้งได้อย่างสบายใจ

“แปลว่าน่าจะเก็บน้ำผึ้งได้เยอะใช่ไหมครับ” ผมถามหยั่งเชิง

“น่าจะเป็นอย่างนั้นนะ น้ำผึ้งเต็มรังเลยแหละ”

**ท่านประธานดูทรงอยากได้น้ำผึ้งนะ 555**

**ยังเป็นปริศนาเรื่องอำพันว่าสรุปเรื่องนี้จะแฟนตาซีไปถึงขั้นไหน**

**หรือคุณสมบัติของอำพันมันช่วยไล่ตัวต่อไปได้จริงๆ กันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **160**

**ตอนที่ 160 เราจะมีหน้าร้านกันแล้ว**

ระหว่างที่เตรียมผลิตภัณฑ์ใหม่ ผมก็ดูแลโปรเจ็คท์ใหม่อย่างตั้งใจ เพราะทั้งสองอย่างต้องดำเนินไปคู่กัน

เป็นโครงการที่จะรวมครอบครัวเกษตรกรผู้ปลูกชาเขียวทั้งหมดให้กลายเป็นสหกรณ์ผู้ปลูกชา

ผมหวังว่าเหล่าผู้ปลูกชาจะให้ความร่วมมือกับเรา เบื้องต้น ผมอยากเริ่มจากครอบครัวเกษตรกรผู้ปลูกชาเขียวก่อน แล้วค่อยไล่ไปที่เกษตรกรผู้ปลูกไม้ผล ตามด้วยเกษตรกรผู้ปลูกธัญญาหาร และปิดท้ายด้วยเกษตรกรผู้ปลูกผัก ถ้าหากครอบครัวเกษตรกรรวมตัวกัน ผมคิดว่าน่าจะมีอำนาจต่อรองได้มากขึ้น แม้จะเจอเรื่องยากลำบาก ก็ไม่น่าจะล้มได้ง่ายๆ

แต่ตอนนี้ ต้องเริ่มจากครอบครัวเกษตรกรผู้ปลูกชาเขียวก่อน

ผลิตภัณฑ์ตัวใหม่ของเกษตรกรภูเขาชีรีจะเน้นไปที่การทำงานร่วมกับกลุ่มสหกรณ์ชาเขียวฮาดง

วันนี้ พวกเรามาประชุมวางแผนกลยุทธ์ร่วมกันที่สำนักงาน

ผมแจกจ่ายชานมไข่มุกที่เป็นผลิตภัณฑ์ทดลองจากฟาร์มให้กับเพื่อนร่วมงานทุกคน

ทุกคนดูฟินกับไข่มุกมันหวาน

“ไม่คิดเลยว่าจะทำเสร็จเร็วขนาดนี้”

ฮันกีทักพึมพำอย่างภูมิใจ

“ตอนนี้ก็ยังอยู่ระหว่างการพัฒนาผลิตภัณฑ์นะครับ ตอนเปิดตัวเราอาจจะมีไข่มุกอื่นๆ นอกจากมันหวานด้วยก็ได้นะครับ”

“เยี่ยมไปเลยครับ พวกเราก็จะตั้งใจทำงานเหมือนกัน”

ฮันกีทักยิ้มแย้มพลางมองทุกคน คำพูดของเขาทำให้ดวงตาของทุกคนเป็นประกายแวววาว

“อีกสามวันข้างหน้า ผมจะประชุมกับครอบครัวผู้ปลูกชาเขียวฮาดง อาจารย์อิมชีแบกนัดทุกคนไว้ให้แล้วครับ”

“ประชุมหาเรื่องรวมตัวเป็นสหกรณ์ใช่ไหม”

“ใช่แล้วครับ ถ้าเราแสดงความชัดเจนให้พวกเขาได้เห็น น่าจะโน้มน้าวใจทุกคนให้เข้าร่วมสหกรณ์ได้ไม่ยาก”

ถ้ากลุ่มเกษตรกรผู้ปลูกชาเขียวตกลงร่วมกันตั้งสหกรณ์ ทุกคนจะได้ผลประโยชน์ในหลายๆ ด้าน

เช่น ได้รับผลิตภัณฑ์ที่มีคุณภาพใกล้เคียงกันภายใต้ชื่อของสหกรณ์ผู้ผลิต และยังได้รับการรับรองการเกษตรอินทรีย์ภายใต้ชื่อสหกรณ์อีกด้วย รวมไปถึงสามารถสร้างความไว้วางใจให้กับผู้บริโภคได้ด้วยการโฆษณาและการตลาดร่วมกัน

เรียกว่ามีประโยชน์หลายประการทีเดียว

“ถ้าอย่างนั้น ความสัมพันธ์ของเกษตรกรภูเขาชีรีกับสหกรณ์จะเป็นแบบไหน แค่ร่วมงานกันธรรมดา ตัวแทนฝากขาย หรือพวกเราก็เป็นส่วนหนึ่งในสหกรณ์ด้วย” ฮันกีทักถามอย่างระมัดระวัง

“ในอนาคต ผมคิดว่าถ้ารวมกันเป็นหนึ่งเดียวได้ก็คงจะดีครับ”

“แล้วพวกเรามีแผนที่จะเข้าร่วมสหกรณ์ด้วยใช่มั้ย”

“ยังไม่ใช่ตอนนี้หรอกครับ แต่ถ้าถึงเวลาที่เหมาะสม ผมคิดว่าพวกเราก็ควรเข้าเป็นหนึ่งในผู้เข้าร่วมด้วย”

“เวลาเหมาะสมที่ท่านประธานพูดถึงคือตอนไหนเหรอครับ”

“ตอนที่ครอบครัวเกษตรกรในฮาดงทั้งหมดตกลงเป็นสมาชิกของสหกรณ์ครับ”

เพื่อนร่วมงานทุกคนมองมาที่ผมด้วยสีหน้าตกใจ

“ประหลาดใจใช่มั้ยล่ะครับ ผมคิดแบบนี้ตั้งแต่ปีที่แล้ว ตอนที่ขายสินค้าร่วมกับครอบครัวเกษตรผลไม้ ผมมองว่า... ถ้าเราได้ก่อตั้งสหกรณ์ไม้ผลต่อจากครอบครัวสหกรณ์เกษตรผู้ปลูกชา ทุกอย่างน่าจะมีประโยชน์อย่างมาก สหกรณ์ไม้ผลจะได้ซื้อรังผึ้งจากเกษตรกรภูเขาชีรีได้ และเกษตรกรผู้ปลูกชาก็จะซื้อกวางผาจากเราได้เหมือนกัน”

ทุกคนพยักหน้าเห็นด้วย

“หมายความว่าเราจะก่อตั้งสหกรณ์แบบนี้ไปทีละแห่ง และสุดท้าย เกษตรกรภูเขาชีรีก็จะเข้าร่วมเป็นหนึ่งในสมาชิกกับสหกรณ์ด้วยใช่ไหมครับ”

“ใช่แล้วครับ ทุกคนคิดว่าไงกันบ้าง”

ผมสบตากับเพื่อนร่วมงานทุกคน อยากฟังความคิดเห็นจากพวกเขา

“ก็ดูเหมือนรวมพลังกันดีนะครับ ถึงจะต้องเริ่มไปทีละแห่งก็เถอะ” แพกมินซอกออกความเห็นด้วยแววตาเป็นประกาย

“ผมเห็นด้วยกับการจัดตั้งองค์กรระดับท้องถิ่นนะครับ และผมคิดว่าถ้าเราไม่ได้เข้าร่วมกับองค์กรใดองค์กรหนึ่งตั้งแรก ก็เป็นกลยุทธ์ที่ดี” ฮันกีทักพูดด้วยสีหน้าจริงจัง

เพื่อนร่วมงานคนอื่นๆ ก็เห็นด้วย

ผมไม่ได้ถามแค่เพื่อนร่วมงานในสำนักงานเท่านั้น แต่ยังปรึกษาเพื่อนร่วมงานที่ฟาร์มปศุสัตว์และปรึกษาพ่อแม่ที่อยู่ฟาร์มผึ้งด้วย ทุกคนเห็นด้วยกับภาพรวมที่ผมเสนอ

คิดว่าพวกเราน่าจะเริ่มต้นได้ดี

“ขอจบการแสดงความคิดเห็นเกี่ยวกับสหกรณ์เพียงเท่านี้ก่อนแล้วกันครับ ต่อไปจะเริ่มการประชุมอย่างเป็นทางการ”

หัวข้อการประชุมแบ่งเป็นสองเรื่อง

เรื่องแรกคือ กลยุทธ์การขายผลิตภัณฑ์ของครอบครัวเกษตรกรผู้ปลูกชาเขียว และเรื่องที่สองคือ กลยุทธ์การขายผลิตภัณฑ์ตัวใหม่ที่วางขายโดยเกษตรกรภูเขาชีรี

ชานมไข่มุก ผลิตภัณฑ์ใหม่ของเรา อาจเกี่ยวข้องกับครอบครัวเกษตรกรผู้ปลูกชาเขียวโดยตรง แต่โดยรวมแล้ว มันเป็นสินค้าที่มีเอกลักษณ์และผลิตโดยเกษตรกรภูเขาชีรี

เราจึงต้องคิดแยกกับผลิตภัณฑ์ของครอบครัวเกษตรกรผู้ปลูกชาเขียว

ผมเริ่มจากหัวข้อแรกก่อน

“ผมตั้งใจว่าจะขายสินค้าของครอบครัวเกษตรกรผู้ปลูกชาเขียวทางออนไลน์เป็นหลักครับ”

ทุกคนเสนอความคิดเห็นหลากหลาย

ตั้งแต่ความคิดเห็นที่ว่าเราน่าจะใช้อีเวนต์งานแต่งงานเป็นกลยุทธ์สำคัญ ไปจนถึงความคิดที่ว่าเปิดตลาดไร่ชาเขียว และขายสินค้าให้อารมณ์เหมือนกับฟาร์มสุดสัปดาห์

แต่ยังไม่มีไอเดียไหนโดนใจผมเลย

ผมหันไปถามมินซอก

“ไม่ทราบว่าได้ขออีเมลจากคนที่สมัครคัดเลือกอีเวนต์งานแต่งงานที่ไร่ชาเขียวไว้หรือเปล่าครับ”

“ครับ ขอไว้ทุกคนเลย”

มินซอกหันไปมองช็อนฮีซอกที่อยู่ทีมเดียวกัน เขาพยักหน้ารับทันที

“คุณสามารถสร้างโปรแกรมสำหรับส่งอีเมลปริมาณมากๆ ได้หรือเปล่าครับ”

“อีเมลปริมาณมากงั้นเหรอครับ”

มินซอกและช็อนฮีซอกตะโกนขึ้นพร้อมกัน

ตอนนี้เราอยู่ในปี ค.ศ 2007 เป็นช่วงที่การตลาดทางอีเมลไม่ได้เป็นที่นิยมเท่าไหร่นัก

แน่นอนว่ายังไม่มีโปรแกรมส่งอีเมลปริมาณมากๆ เกิดขึ้น

ซึ่งผมไม่ได้มองแค่เรื่องส่งอีเมลปริมาณมาก

แต่คิดไว้ว่าเราจะต้องส่งรูปภาพและข้อความเป็นกลุ่มเพื่อจะได้โปรโมทสินค้าได้ในเวลาเดียวกัน

“ผมอยากได้โปรแกรมที่สามารถส่งอีเมลโฆษณาไปให้ผู้รับได้ในปริมาณมากๆ ในครั้งเดียว จะเรียกว่าเป็นโปรแกรมการตลาดอย่างหนึ่งก็ได้”

“โปรแกรมส่งอีเมลปริมาณมากงั้นเหรอ...”

แพกมินซอกครุ่นคิดอยู่ครู่หนึ่ง แววตาของเขาก็เปล่งประกาย

“ประมาณว่า... เป็นใบปลิวอินเทอร์เน็ตประเภทหนึ่งก็ได้สินะ”

“ใช่แล้วครับ จะมองว่าเป็นใบปลิวอินเตอร์เน็ตก็ได้ แต่สิ่งที่ผมต้องการคืออารมณ์แบบนิตยสารมากกว่า ลองมองเป็นโฆษณาในนิตยสารน่าจะตรงจุดกว่า”

“น่าจะทำได้แต่อาจจะต้องใช้เวลาหน่อย ถ้าใส่ฟังก์ชันเยอะ ก็จะใช้เวลามากขึ้นไปด้วย”

มินซอกบอกยิ้มๆ

สำหรับยุคที่ผมจากมา การตลาดแบบอีเมลกลายเป็นเรื่องล้าสมัยไปแล้ว แต่สำหรับมาตรฐานของปี ค.ศ. 2007 การตลาดแบบนี้ คือความคิดแปลกใหม่ ไม่เหมือนใคร

อีเมลที่เกษตรกรภูเขาชีรีมีอยู่ในมือล้วนแล้วแต่น่าเชื่อถือ

ถ้าเราสามารถส่งอีเมลในปริมาณมากๆ ได้ภายในครั้งเดียว ก็จะทำการตลาดได้อย่างดี

“ฉันจะลองหารือเรื่องเนื้อหาที่จะใช้กับผู้เชี่ยวชาญดู”

ผมมองไว้ว่าจะปรึกษาชังจีซู เพราะเธอมีความสามารถเรื่องเขียนเรียงความ

และผมแอบคิดไว้ด้วยว่าถ้าได้ฟังเนื้อหา เธออาจจะสนใจเขียนเรียงความเกี่ยวกับเรื่องราวของเกษตรกรผู้ปลูกชาในฮาดงด้วย

หัวข้อที่สอง เกี่ยวกับผลิตภัณฑ์ใหม่ของเรา ชานมไข่มุก

การตอบรับเป็นไปอย่างร้อนแรง ดูเหมือนสมาชิกทุกคนจะคาดหวังกับผลิตภัณฑ์ใหม่อย่างจริงจัง

“ถ้าเราจัดส่งผลิตภัณฑ์ใหม่ให้กับร้านค้าที่รับผลิตภัณฑ์นมของเราล่ะครับ” พักแทโฮเสนอด้วยสีหน้าตื่นเต้น

“ชาก็ต้องชง ไข่มุกก็ต้องทำ จะไปทำเองที่ร้านแล้วรสชาติจะเหมือนกันเหรอ”

ฮันกีทักติง

“ถ้าจัดส่งให้เป็นสินค้าสำเร็จรูปได้มั้ยครับ”

ทุกคนนิ่งคิด

ลักษณะพิเศษของชานมไข่มุกทำให้การจัดส่งแบบสินค้าสำเร็จรูปทำได้ยาก

พวกเราหารือเรื่องนี้กันอยู่สักพักหนึ่ง

แต่ก็ไม่ได้ทางออกที่เหมาะสม

“ทำไมเราไม่เปิดร้านกันเองล่ะครับ ร้านเล็กๆ ก็ได้” ผมถาม

ชานมไข่มุกแบบเกาหลีเป็นสินค้าที่มีเอกลักษณ์ และเป็นผลิตภัณฑ์ที่พวกเราคิดค้นขึ้นเองอย่างแท้จริง

ถ้าเราจัดส่งสินค้าให้กับร้านค้าอื่นๆ ก็เป็นเรื่องยากที่จะคำนวณเรื่องราคา

ถึงเราจะเปิดร้านใหญ่ๆ ไม่ได้ ต่อให้เป็นแค่ร้านเล็กๆ แต่ถ้าทำให้ผลิตภัณฑ์ของเราเป็นที่รู้จักได้ ก็น่าพอใจแล้ว

“ที่ผ่านมา พวกเราเอาแต่ให้คนอื่น ไม่เคยคิดที่จะทำร้านของตัวเองมาก่อนเลย” ฮันกีทักออกความเห็น

“เอาแต่ขายของทางอินเทอร์เน็ต ไม่มีร้านเป็นของตัวเองเลย มีสักร้านก็น่าจะไม่เป็นไรมั้งนะ” มินซอกพยักหน้าเป็นเชิงเห็นด้วย

“งั้นทุกคนเห็นด้วยใช่มั้ยครับ”

“โอเค ในที่สุดเราก็จะมีหน้าร้านแล้ว!” ฮันกีทักตะโกนออกมาเสียงดัง

“พวกเราก็โอเคครับ”

ใบหน้าของทุกคนเต็มไปด้วยความยินดี

**ท่านประธานจะเหมาทุกสหกรณ์เลยเหรอเนี่ยย**

**ส่วนการตลาดเรื่องอีเมล ถ้าเจออีเมลนี้ในปัจจุบัน น่าจะเป็นสแปมนะ 5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **161**

**ตอนที่ 161 ร่วมมือกับชาวไร่ชาเขียว**

ผู้คนต่างมารวมตัวกันที่ไร่ชาของอิมชีแบก ทุกคนคือเกษตรกรผู้ปลูกชาเขียว

สีหน้าท่าทางของพวกเขาแตกต่างจากตอนที่พบกันครั้งแรกที่ผมแนะนำให้เลี้ยงแพะภูเขาไว้ในไร่ชา ตอนนั้นสายตาของทุกคนเต็มไปด้วยความสงสัย ไม่เหมือนตอนนี้

ดูเหมือนงานแต่งงานที่จัดขึ้นที่ไร่ชา จะไม่ใช่แค่อีเวนต์ทั่วๆ ไป แต่เป็นการเรียกความไว้วางใจของครอบครัวเกษตรกรผู้ปลูกชาให้กลับมาอีกด้วย

หลังจากวันนั้น ท่าทีของทุกคนก็เปลี่ยนไป

“เหตุผลที่ผมนัดประชุมกันวันนี้ ก็เพื่อหารือเรื่องก่อตั้งกลุ่มสหกรณ์ครับ”

ผมให้อิมชีแบกแจ้งหัวข้อกับทุกคนแล้ว แต่ก็อยากจะย้ำอีกครั้งให้มั่นใจ

“อาจารย์อิมบอกพวกเราแล้ว แล้วเรื่องกลุ่มสหกรณ์อะไรนั่น ก่อนหน้านี้ พวกเราก็เลยทดลองทำมาก่อนแล้ว แต่ปัญหาอยู่ที่การบุกเบิกตลาดนี่แหละ...”

“ใช่เลย ปัญหาคือเรื่องการขาย เราจะก่อตั้งกลุ่มสหกรณ์ไปทำไม ถ้าไม่มีตัวแทนจัดจำหน่ายให้เรา”

“ก่อนหน้านี้ ที่ทุกอย่างไม่ชัดเจนก็เพราะปัญหาเรื่องการขายนั่นแหละ”

พวกชาวไร่พูดเสริมกันคนละประโยค

“สำหรับเรื่องการขาย ทีมเกษตรกรภูเขาชีรีจะเป็นผู้รับผิดชอบเองครับ”

ผมกล่าวสรุป

“มีแผนจะจัดส่งสินค้าให้กับบริษัทใหญ่ๆ มั้ยครับ” หนึ่งในกลุ่มชาวไร่ถาม

เสียงฮือฮาดังขึ้นเมื่อได้ยินคำว่าบริษัทใหญ่ๆ เนื่องจากชาที่ผลิตในพื้นที่อื่นๆ ล้วนแล้วแต่ขายให้กับบริษัทใหญ่ๆ ทั้งนั้น

“ไม่เคยคิดเลยครับ ผมไม่มีแผนจะจัดส่งสินค้าให้กับบริษัทใหญ่”

“ถ้าอย่างนั้น จะขายสินค้าอย่างไรดีครับ”

“ผมคิดไว้ว่าจะบุกเบิกตลาดผ่านอินเทอร์เน็ตครับ”

“ขายสินค้าแค่อย่างเดียว จะมีปัญหาหรือเปล่าครับ จะมีคนซื้อชาเขียวผ่านอินเทอร์เน็ตด้วยเหรอครับ”

กลุ่มชาวไร่ดูสับสนกับคำถามที่ได้ยิน คงเพราะยุคนี้ ผู้คนไม่ชินกับการซื้อขายของผ่านอินเทอร์เน็ตสักเท่าไหร่นัก ยิ่งเป็นผลิตภัณฑ์อย่างชาเขียว ยิ่งนึกถึงการขายได้ยาก

ผมเข้าใจดีว่าเพราะอะไรพวกเขาถึงไม่สบายใจ

“ผมเชื่อว่าถ้าสินค้าของเราดี ยังไงก็มีคนซื้อแน่นอน ชาเขียวของฮาดงมีคุณภาพดีที่สุด แต่ผมไม่ได้คิดจะขายผ่านอินเทอร์เน็ตอย่างเดียว ก็มองทางเลือกอื่นๆ ไว้ด้วย”

“หมายถึงการเปิดหน้าร้าน?”

“ครับ ผมมีแผนจะขายสินค้าผ่านหน้าร้าน”

ไอเดียนี้ได้มาตอนประชุม

มีเพื่อนร่วมงานคนหนึ่งเสนอว่า เราควรขายชาที่ร้านชานมไข่มุกของเราเอง เรียกได้ว่าเราจะใช้ทั้งกลยุทธ์ขายออนไลน์ และขายที่หน้าร้านพร้อมๆ กัน

ผมส่งสัญญาณให้โนแฮมีที่ยืนอยู่ตรงมุมห้อง เธอขยับตัวอย่างคล่องแคล่ว

แจกจ่ายเครื่องดื่มที่เตรียมเอาไว้ให้กับทุกคน

“นี่อะไรหรือครับ”

ชาวไร่คนหนึ่งถาม

“เป็นผลิตภัณฑ์ใหม่ที่ทีมเกษตรกรภูเขาชีรีทำขึ้นครับ ใช้ชาเขียวฮาดงกับนมสดจากฟาร์มของเรา ทุกคนลองชิมดูสิครับ”

พวกชาวไร่ลองชิมชานมไข่มุก บางคนก็ค่อยๆ ดื่ม บางคนก็ยกขึ้นดื่มรวดเดียวหมดแก้ว

“มีเม็ดอะไรแปลกๆ ด้วยครับ!”

ทุกคนพากันเคี้ยวไข่มุกมันหวาน สีหน้าแต่ละคนก็แตกต่างกันไป

โนแฮมีมองดูท่าทางของพวกเขาแล้วอมยิ้ม

“เครื่องดื่มที่พวกคุณเพิ่งจะดื่มไป คือชานมไข่มุกที่ผมไปได้สูตรมาจากไต้หวันครับ ส่วนเม็ดกลมๆ พวกนั้น ทำมาจากมันหวานครับ”

“ทำจากมันหวานเหรอครับ”

ทุกคนเบิกตาโพลงอย่างตกใจ

ไข่มุกมันหวานที่คิดค้นโดยซอลมินจูได้รับการปรับสูตรใหม่อยู่เรื่อยๆ เวอร์ชันที่พวกชาวไร่กำลังกินอยู่ตอนนี้ หน้าตาและรสชาติดีมาก อยู่ในขั้นที่เรียกได้ว่าเกือบจะสมบูรณ์แบบ

เป็นไข่มุกมันหวานที่มีรสชาติอร่อยและเหนียวหนึบหนับ

“รสชาติน่าทึ่งมากจริงๆ”

การตอบรับของพวกชาวไร่ดูดีกว่าที่ผมคิดไว้

“ผมวางแผนไว้ว่าจะใช้ใบชาจากไร่ของทุกท่านมาทำผลิตภัณฑ์นี้ครับ และจะขายชาเขียวไปพร้อมๆ กัน อย่างที่บอกไปแล้ว... ผมจะขายสินค้าผ่านทั้งหน้าร้านและอินเทอร์เน็ตควบคู่กันครับ”

“ถ้าวางแผนไว้ขนาดนี้ พวกเราคงต้องร่วมมือด้วยแล้วแหละ”

ชาวไร่ทุกคนต่างพยักหน้าเห็นด้วย

“แต่ก่อนอื่น ผมอยากตั้งเงื่อนไขเล็กๆ น้อยๆ ก่อนครับ”

“เงื่อนไขอะไรเหรอครับ”

“จำได้ไหมครับ ครั้งก่อนผมแนะนำเรื่องการเกษตรแบบธรรมชาติโดยใช้แพะภูเขาช่วย เงื่อนไขของผมคือ พวกเราต้องปลูกใบชาแบบเกษตรอินทรีย์ครับ”

“ห้ามใช้ยาฆ่าแมลงด้วยใช่มั้ยครับ”

ชาวไร่คนหนึ่งถามขึ้น

เกณฑ์ในการรับรองผลผลิตทางการเกษตรที่เป็นมิตรต่อสิ่งแวดล้อมนั้นมีอยู่สามข้อ

ข้อแรกคือ การรับรองมาตรฐานเกษตรอินทรีย์ หมายถึงการปลูกพืชผลโดยห้ามใช้ยาฆ่าแมลงกับปุ๋ยเคมี

ข้อที่สองคือ การรับรองปลอดสารกำจัดศัตรูพืช หมายถึงการปลูกพืชผลโดยไม่ใช้ยาฆ่าแมลงและปุ๋ยเคมี

และข้อสุดท้าย การรับรองปริมาณสารตกค้างของสารเคมีกำจัดศัตรูพืช หมายถึงการใช้ยาฆ่าแมลงและปุ๋ยเคมีเพียงครึ่งหนึ่งจากปริมาณที่ผู้เชี่ยวชาญแนะนำ

“พวกเราต้องรักษามาตรฐานนี้ไว้เสมอ ต้องระวังเรื่องรับรองปลอดสารกำจัดศัตรูพืชให้ดีที่สุด และต้องทำงานร่วมกันเป็นทีมครับ ถ้าเราใช้แพะภูเขาช่วย จะทำให้ปลูกใบชาแบบเกษตรอินทรีย์ได้ง่ายขึ้น ยังไงต้องขอความร่วมมือจากทุกคนด้วยนะครับ”

“มีผู้บริโภคที่ไม่รู้ว่าพวกเราไม่ได้ใช้ยาฆ่าแมลงอีกเยอะเลยนะ” ชาวไร่คนหนึ่งออกความเห็นเศร้าๆ

อีเวนต์แต่งงานในไร่ชาเขียวและชาเขียวทองคำของอาจารย์อิมชีแบก กำลังอยู่ในกระแส มีผู้คนมากมายให้ความสนใจ และทั้งๆ ที่เราพยายามนำเสนอประเด็นเรื่องการปลูกชาเขียวแบบเกษตรอินทรีย์ ก็ยังมีผู้บริโภคที่ไม่เข้าใจ และไม่ไว้วางใจอยู่เยอะมาก

“ทางทีมเกษตรกรภูเขาชีรีก็กำลังพัฒนาปุ๋ยอินทรีย์อยู่เหมือนกันครับ ในอนาคต พวกเราตั้งใจจะจัดส่งปุ๋ยพวกนี้ในราคาต้นทุนให้กับสมาชิกทุกคนในสหกรณ์ด้วยครับ”

“น่าสนใจมาก ถ้าได้ราคาทุนก็เยี่ยมเลย พวกเราว่ายังไง”

พวกชาวไร่ตะโกนว่าเห็นด้วยเสียงดังลั่น

เกษตรกรผู้ปลูกชาต่างรับปากว่าจะปลูกพืชผลแบบเกษตรอินทรีย์

ส่วนผมก็สัญญาว่าจะเป็นตัวแทนจำหน่ายผลิตภัณฑ์ให้กับกลุ่มสหกรณ์

\*\*\*

ก่อนเข้าไปสำนักงาน ผมแวะมาที่ศูนย์วิจัยก่อน

ผมอยากรู้ว่าปุ๋ยอินทรีย์ของเราจะเสร็จเมื่อไหร่

“เป็นยังไงบ้างครับ การวิจัยเป็นไปได้ด้วยดีมั้ย”

ซออูยองและอียองโฮพยักหน้าพร้อมๆ กัน

ทั้งคู่มองผมด้วยสีหน้าตกใจ... เหมือนเด็กที่ถูกจับได้ว่ากำลังทำผิด

“ตกใจอะไรกันเหรอครับ ทำไมทำหน้าแปลกๆ”

“เปล่าครับ ไม่มีอะไรครับ”

มีอะไรบางอย่างซ่อนอยู่ด้านหลังของทั้งคู่

“ปิดอะไรผมอยู่หรือเปล่าครับเนี่ย” ผมถามยิ้มๆ

ซออูยองและอียองโฮสบตากัน ก่อนจะยอมเปิดเผยของที่ซ่อนอยู่ให้ผมเห็น

“อ้าว ไข่มุกมันหวานไม่ใช่เหรอครับ”

สิ่งที่ทั้งสองคนซ่อนไว้ไม่ให้ผมเห็นก็คือไข่มุกมันหวานนั่นเอง ชักสงสัยแล้วว่าพวกเขากำลังทำอะไรกับมัน

“กำลังทำอะไรกันอยู่เหรอครับ” ผมถาม

“คุณซอลมินจูเอาชานมไข่มุกมาให้พวกเราทุกวันเลย เธอบอกว่ากำลังทำไข่มุกมันหวานสูตรพิเศษน่ะครับ” อียองโฮอธิบาย “ด็อกเตอร์ซอก็เลยเสนอว่าน่าจะจดสิทธิบัตรเป็นสูตรของเราไปเลย”

“สิทธิบัตรเหรอครับ”

ผมย้อนถามอย่างตกใจ แนวคิดเรื่องสิทธิบัตรอาหารช่างแปลกใหม่ สมกับที่พวกเขาเป็นนักวิจัย

“เราจดสิทธิบัตรไข่มุกมันหวานได้ด้วยเหรอครับเนี่ย”

“พวกผมกำลังวิเคราะห์ข้อมูลกันอยู่”

“แล้วผลออกมาหรือยังครับ”

**โอ้โห มีแต่เรื่องไม่คาดคิด ว่าแต่ไข่มุกมันหวานรสชาติมันเป็นยังไงล่ะเนี่ยย ต้องไปหาลองกันก่อนแล้วมั้ย**

**[เมื่อคืนมีอัปไปตอนนึงน้า เผื่อใครอ่านข้าม]**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **162**

**ตอนที่ 162 เปิดร้านที่ตลาดฮวาแก**

“ออกมาแล้วครับ คิดว่าทำได้ ยังไงคงต้องลองเขียนเนื้อหานำเสนอครับ”

“เนื้อหานำเสนอหรือครับ”

เนื้อหาที่ทั้งคู่พูดถึง คือเอกสารสรุปการทดลองเป็นขั้นตอนตามที่ซอลมินจูเคยอธิบายให้ฟัง

ซออูยองพรินต์เอกสารที่พิมพ์เอาไว้ออกมาส่งให้ผม

ผมพลิกดูเอกสารผ่านๆ

เป็นเอกสารที่เขียนอธิบายอย่างละเอียด ตั้งแต่เบื้องหลังการคิดค้นไข่มุกมันหวานไปจนถึงเนื้อหาด้านเทคนิค

มีบันทึกข้อมูลการทดลอง ตลอดจนวิธีการผลิตไข่มุกมันหวานอย่างละเอียด ทั้งอัตราส่วนของแป้งมันหวาน แป้งข้าวเหนียว และแป้งถั่วเขียน เขียนอธิบายไว้ละเอียดยิบ

เป็นเนื้อหาที่น่าสนใจและเตะตาราวกับผลการทดลองสำคัญๆ

คำอธิบายผลการทดลองระบุรูปร่างลักษณะพิเศษที่เกิดขึ้นหลังจากใส่แป้งข้าวเหนียวและแป้งถั่วเขียวลงไปผสมกับมันหวาน

การทดลองเพื่อเพิ่มความเหนียวหนึบให้กับเนื้อไข่มุกมันหวานพร้อมรูปภาพประกอบ

การทดลองเปรียบเทียบความเหนียบหนึบระหว่างไข่มุกมันหวานกับไข่มุกมันสำปะหลัง

มีการจัดระดับความเหนียวหนึบไว้ด้วย ต่ำสุดคือระดับ 1 และสูงสุดคือระดับ 9

ผลการทดลองพบว่า... ไข่มุกมันสำปะหลังมีความเหนียวหนึบในระดับ 6

แต่ไข่มุกมันหวานมีความเหนียวหนึบในระดับ 7

สรุปผลการทดลองจึงเท่ากับว่า ไข่มุกมันหวานมีความเหนียวหนึบมากกว่าไข่มุกมันสำปะหลัง

“คุณแอบทำเอกสารพวกนี้ตอนไหนครับเนี่ย”

ผมอ่านเอกสารด้วยความรู้สึกตื่นเต้น มันละเอียดและยอดเยี่ยมมาก

ซออูยองและอียองโฮหน้าแดง

“เป็นแค่เรื่องเล็กๆ น้อยๆ ที่ผมอยากตอบแทนให้กับท่านประธานน่ะครับ” ซออูยองบอกเสียงหนักแน่น

“ตอบแทนผมเรื่องอะไรหรือครับ”

“อย่างที่รู้กันว่างานวิจัยเป็นเรื่องที่ต้องใช้เวลา และยากที่จะทำสำเร็จได้อย่างรวดเร็ว เมื่อเทียบกับองค์กรอื่นๆ งานของเราคืบหน้าไปได้ช้า แต่ท่านประธานก็ให้เวลาพวกเราอย่างเต็มที่ ผมรู้ว่าท่านไม่ได้แค่เชื่อมั่นในตัวพวกเรา แต่ยังให้ความสำคัญกับงานวิจัยที่พวกเราทำด้วย ผมก็เลยอยากทำอะไรที่จะช่วยพัฒนาผลิตภัณฑ์ตัวใหม่ได้บ้าง ต่อให้เป็นเรื่องเล็กน้อย ผมก็อยากทำครับ”

“เป็นเรื่องปกติอยู่แล้วที่นักวิจัยจะต้องทำงานที่ตัวเองชอบ ถึงจะทำงานได้ดี”

“มีนักวิจัยมากมายที่ต้องทำในสิ่งที่ไม่อยากทำครับ” ซออูยองตอบกลับ “ไม่ว่าอย่างไร ผมคิดว่าสิ่งสำคัญที่สุดคือ รสชาติครับ สินค้าตัวใหม่ของเราอร่อยมาก ไข่มุกรสชาติหนึบหนับสดชื่น ผมไม่รู้ว่าสิทธิบัตรจะช่วยอะไรได้มากไหม แต่รสชาติช่วยได้แน่นอนครับ”

คำตอบของซออูยองเต็มไปด้วยความอ่อนน้อมถ่อมตน

“ผมก็เห็นด้วยกับคำพูดของดร. ซออูยองนะครับ ถึงสิทธิบัตรอาจจะไม่ได้สำคัญเท่ารสชาติ แต่ถ้าช่วยอะไรได้เล็กๆ น้อยๆ ผมก็อยากจะช่วย”

“ไม่หรอกครับ ผมว่ามันจะช่วยเราได้ในเรื่องโฆษณานะ”

ผมคิดว่าเวลาโฆษณา ถ้าเรามีสิทธิบัตรอาหาร จะช่วยเรื่องความน่าเชื่อถือได้ด้วย ที่สำคัญ ถ้าจดสิทธิบัตรอย่างเป็นทางการ ก็จะไม่มีใครคัดลอกผลิตภัณฑ์ของเราได้

วันนี้ทีมงานที่ศูนย์วิจัยท็อปฟอร์มเป็นพิเศษ

ถึงแม้จะมีบางครั้งที่ผมไม่ได้เข้ามาที่ศูนย์วิจัยหรือติดตามงาน และปล่อยให้พวกเขาได้ทำงานของตัวเองอย่างเป็นอิสระ แต่เมื่อถึงช่วงเวลาสำคัญ ผมก็พบว่าพวกเขาเป็นส่วนหนึ่งของทีมเกษตรกรภูเขาชีรีเสมอ การมีอยู่ของพวกเขาสำคัญกับเราทุกคน

งานวิจัยเรื่องปุ๋ยอินทรีย์ของพวกเขา ไม่ได้ทำเพื่อปลูกชาเขียวอย่างเดียว

แต่ในอนาคต ผมตั้งใจจะจัดส่งปุ๋ยนี้ไปให้ครอบครัวเกษตรกรจำนวนมาก แต่แน่นอนว่าตอนนี้ เราต้องเริ่มต้นจากกลุ่มเกษตรกรผู้ปลูกชาเขียวในฮาดงเสียก่อน

“ไม่ทราบว่างานวิจัยเรื่องปุ๋ยอินทรีย์ของเราเป็นยังไงบ้างครับ” ผมเข้าเรื่องถามซออูยอง

“กำลังอยู่ในขั้นตอนการทำผลิตภัณฑ์ตัวอย่างครับ”

“อ้อ เริ่มทำผลิตภัณฑ์ตัวอย่างแล้วเหรอครับ”

“ต้องขอบคุณความขยันของนักวิจัยอียองโฮเลยครับ”

ซออูยองเอ่ยชมอียองโฮ ซึ่งเขินจนหน้าแดง

“ต้องขอบคุณนักวิจัยอียองโฮที่วิจัยเชื้อจุลินทรีย์อย่างดี เพราะปุ๋ยที่พวกเรากำลังพัฒนาต้องใช้เชื้อจุลินทรีย์เป็นหลักครับ”

ซออูยองพาผมเข้าไปในห้องวิจัย

มีกระถางดอกไม้เรียงรายอยู่เป็นจำนวนมาก

“ทางขวามือคือต้นชาที่ปลูกโดยใช้ปุ๋ยที่พวกเราพัฒนาขึ้นครับ ส่วนตรงกลางคือต้นชาที่ใช้ปุ๋ยอินทรีย์ที่มีขายตามท้องตลาด และทางซ้ายมือเป็นต้นชาที่ใช้ปุ๋ยเคมีครับ”

ผมตรวจดูสภาพของต้นชา และพบว่าปุ๋ยแต่ละชนิด ส่งผลต่อการเจริญเติบโตที่แตกต่าง

ต้นชาที่ใช้ปุ๋ยเคมีเติบโตได้ดี ใบชามีขนาดใหญ่ แต่ว่าเมื่อมองดูใกล้ๆ พบว่าใบชาเหี่ยว ส่วนต้นชาที่ใช้ปุ๋ยเคมีทั่วไป ใบชามีขนาดเล็ก การเติบโตเป็นปกติ

“ต้นชาที่ใช้ปุ๋ยที่เราพัฒนาเองดูดีเลยนะครับ”

ต้นชาที่ใช้ปุ๋ยที่ทีมวิจัยเกษตรกรภูเขาชีรีพัฒนาขึ้นเติบโตงอกงามอย่างดี ใบเงางาม ขนาดของใบพอเหมาะ

“ปุ๋ยอินทรีย์ของเราไม่ได้ใช้เชื้อจุลินทรีย์ทั่วไป แต่ว่าใช้เชื้อจุลินทรีย์ที่คิดค้นเป็นพิเศษจากศูนย์วิจัยครับ ปกติแล้ว เชื้อจุลินทรีย์ทั่วไป ย่อยสลายได้ ถ้าสัมผัสรากของพืชอาจทำให้เกิดการขึ้นราได้ แต่เชื้อจุลินทรีย์ที่เราคิดค้นขึ้น เป็นแบคทีเรียชนิดตาย จึงสามารถยับยั้งการเกิดเชื้อรา ทำให้ป้องกันรากเน่าเสีย และกระตุ้นให้เกิดการเติบโตได้ดีครับ”

“เติบโตดีเลยนะครับเนี่ย” ผมอุทานออกมาอย่างตื่นเต้น

“ต้องขอบคุณฟาร์มปศุสัตว์ที่ทำให้ผมได้ความรู้เยอะเลยครับ” อียองโฮพูดด้วยสีหน้าสดใส

“เราใช้แลคโตบาซิลลัส [1] ที่สกัดออกมาจากนมน่ะครับ” ซออูยองอธิบาย

“อ๋อ... เป็นอย่างนั้นเองสินะครับ”

“อย่างที่ดร. ซออูยองบอกเลยครับ ก่อนจะคิดค้นได้สำเร็จ เราต้องทดลองแบคทีเรียหลายชนิดเลยครับ”

“จะต้องใช้เวลาอีกนานแค่ไหน พอจะบอกได้ไหมครับ”

“อีกประมาณหนึ่งสัปดาห์น่าจะรู้ผลครับ”

สรุปว่าเรามีข่าวดีสองเรื่อง

เรื่องแรกคือเรื่องสิทธิบัตรชานมไข่มุกมันหวาน และเรื่องที่สองคือปุ๋ยอินทรีย์แบบเกษตรธรรมชาติกำลังอยู่ในขั้นตอนทำผลิตภัณฑ์ตัวอย่างแล้ว

ถ้าหากปุ๋ยอินทรีย์เสร็จสมบูรณ์ คงจะช่วยเรื่องโฆษณาได้มาก

แน่นอนว่า สิทธิบัตรก็เช่นกัน

ตอนนี้ได้เวลาเตรียมตัววางขายผลิตภัณฑ์ทั้งแบบออนไลน์และหน้าร้านแล้ว

\*\*\*

ออกจากห้องวิจัย ผมก็ตรงไปที่สำนักงาน ทุกคนกำลังทำงานกันอย่างตั้งอกตั้งใจ

ผมขอประชุมร่วมกับฮันกีทักและแพกมินซอก

“ผมอยากปรึกษาเรื่องหน้าร้านน่ะครับ”

“กำลังคิดๆ เรื่องนี้อยู่เลย”

สีหน้าของฮันกีทักเต็มไปด้วยความกังวล

“ผมก็กังวลอยู่เหมือนกันครับ ถ้าเป็นพูซานเป็นไงครับ มีร้านค้าที่รับผลิตภัณฑ์ของพวกเราเยอะที่สุดด้วย” มินซอกเสนอ

“แล้วถ้าเป็นฮาดงล่ะ”

“ฮาดง?”

ฮันกีทักกับมินซอกตะโกนออกมาพร้อมกัน

ผมมีความหวังว่าจะสร้างหน้าร้านที่แตกต่าง เป็นเอกลักษณ์ และมีชื่อเสียงในระดับภูมิภาค

“คนจะมากินชานมไข่มุกที่ฮาดงกันมั้ยนะ” มินซอกเอียงคอพลางพึมพำ “ความจริง ถ้าเป็นฮาดงก็น่าจะดีเหมือนกัน เพราะครอบครัวเกษตรกรผู้ปลูกชาทั้งหมดก็อยู่ที่ฮาดงอยู่แล้ว อีกอย่าง ฟาร์มปศุสัตว์ของเราก็อยู่ที่ฮาดงด้วย”

ฮันกีทักมองหน้าผม

“มีสถานที่ในใจแล้วหรือยัง”

“มีแล้วครับ”

“ที่ไหนล่ะ”

“ตลาดฮวาแกครับ!”

ตลาดฮวาแกคือสถานที่ที่เป็นสัญลักษณ์สำคัญของฮาดง

นอกจากผมแล้ว ไม่มีใครรู้ว่าในอนาคต ตลาดแห่งนี้จะกลายเป็นศูนย์กลางจัดงานเทศกาลที่เกี่ยวข้องกับภูมิภาคทั้งหมด เป็นโครงการที่รัฐบาลและท้องถิ่นทุ่มเทแรงกายแรงใจสร้างขึ้นมา

ถ้าหากเราไปเข้าร่วมตั้งแต่ตอนนี้ อนาคตก็น่าจะดีสำหรับพวกเราเกษตรกรภูเขาชีรี

**จิ้นนักวิจัยสองคนนี้ได้ไหม เขินกันไปมา5555**

**รอดูความปังของร้านน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **163**

**ตอนที่ 163 เก็บน้ำผึ้งรอบสองกันเถอะ**

ผมโทร. หาอาจารย์ชังจีซูที่เคยไปดูงานไร่ชาด้วยกันที่ไต้หวัน

บ้านเกิดของเธออยู่ที่เมืองยอซู และเธออาศัยอยู่ที่นั่น

พอบอกว่าอยากปรึกษาเรื่องบทความที่เคยคุยกันตอนกลับจากไต้หวัน เธอก็ตอบตกลงอย่างเต็มใจ

พวกเรานัดพบกันที่คาเฟ่ที่เราเคยเจอกันเป็นครั้งแรก

“สบายดีมั้ยครับ”

“เพราะคุณทำให้ฉันสบายดีมากๆ เลยค่ะ”

“งานเขียนหนังสือไปได้สวยไหมครับ”

“ก็โอเคนะคะ แต่ว่าหนทางยังอีกยาวไกลเลยค่ะ”

ชังจีซูบอกยิ้มๆ สีหน้าแววตาแจ่มใส

“ว่าแต่คุณอยากปรึกษาอะไรหรือคะ”

“ไม่ได้อยากปรึกษาครับ แต่ผมอยากมอบหมายงานให้คุณจีซูทำครับ”

“งานหรือคะ”

“ใช่ครับ ผมอยากขอร้องให้คุณเขียนบทความเกี่ยวกับครอบครัวเกษตรกรผู้ปลูกชาเขียวครับ”

“บทความเกี่ยวกับครอบครัวเกษตรกรผู้ปลูกชาเขียว?”

ผมเล่าให้เธอฟังว่ากำลังจะรวมกลุ่มครอบครัวเกษตรกรผู้ปลูกชาเขียวในเมืองฮาดง เพื่อจัดตั้งเป็นสหกรณ์

และยังเปิดเผยเพิ่มเติมด้วยว่าทีมเกษตรกรภูเขาชีรีมีแผนการจะวางขายสินค้าของพวกเขาผ่านทางอินเทอร์เน็ต

“สองอย่างนี้ มันเกี่ยวข้องกันอย่างไรนะคะ แล้วทำไมต้องเขียนบทความด้วย”

ชังจีซูเอ่ยถามงงๆ

“มันเป็นกลยุทธ์การขายของพวกเราครับ”

“ให้เขียนบทความเพื่อเป็นกลยุทธ์การขายเนี่ยนะคะ คนจะซื้ออ่านหรือคะ”

“ผมไม่ได้จะพิมพ์ออกมาเป็นหนังสือนะครับ”

“ไม่ได้จะพิมพ์หรือคะ”

“ตั้งใจไว้ว่าจะนำเสนอเป็นรูปแบบของ เว็บซีน [1] น่ะครับ”

เว็บซีนคือนิตยสารที่ไม่มีการตีพิมพ์ออกมาเป็นเล่ม แต่จะเผยแพร่ฟรีทางอินเทอร์เน็ต

“แสดงว่าจะเปิดให้อ่านฟรีทางอินเทอร์เน็ตสินะคะ”

“ใช่ครับ เปิดให้อ่านฟรีทางอินเทอร์เน็ตครับ”

“ฉันก็ยังไม่เข้าใจอยู่ดีค่ะว่าเว็บซีนเชื่อมโยงกับการขายยังไง”

ไม่แปลกที่เธอจะสงสัย เพราะยังไงก็คงมุ่งประสิทธิภาพโฆษณาจากเว็บซีนมากนักไม่ได้

“ผมตั้งใจจะส่งเว็บซีนให้ผู้คนทุกสัปดาห์ผ่านทางอีเมลครับ”

“ส่งทางอีเมลหรือคะ”

“ใช่ครับ อีเมลครับ”

“เราสามารถส่งเว็บซีนผ่านทางอีเมลได้ด้วยเหรอคะ”

“ได้สิครับ ตอนนี้เรากำลังพัฒนาระบบให้ส่งอีเมลพร้อมกันในปริมาณมากๆ อยู่ครับ”

“พอจะเข้าใจแล้วค่ะ ถ้าเราส่งข้อมูลนี้ให้กับผู้คนจำนวนมากๆ ก็น่าจะช่วยในเรื่องโฆษณาได้สินะคะ”

“ถ้าตั้งใจจะส่งแค่เฉพาะข้อมูล ผมคงไม่มาหาคุณจีซูหรอกครับ”

“หมายความว่ายังไงคะ”

“ผมคิดว่าคุณน่าจะค้นพบเรื่องราวเล็กๆ น้อยๆ ที่ซ่อนอยู่เบื้องหลังครอบครัวเกษตรกรได้ครับ เรื่องเล็กๆ ที่น่าประทับใจ ที่คนอื่นๆ อาจจะมองข้ามเพราะคิดว่ามันเล็กน้อย แต่จริงๆ แล้ว เป็นเรื่องสำคัญน่ะครับ”

“ฉันจะหาเรื่องแบบนั้นเจอไหมนะ...” ชังจีซูทำเสียงลังเล

เธอยังไม่รู้ตัวว่าสิ่งนั้นคือพรสวรรค์พิเศษของเธอ และในอนาคต เธอจะกลายเป็นนักเขียนขายดีในที่สุด

เธอมีความสามารถในการเล่าเรื่องราวให้มีเสน่ห์และมีความหมาย ต่อให้เป็นแค่เรื่องชีวิตประจำวันทั่วๆ ไปก็ตาม

“ผมคิดว่าคุณชังจีซูเหมาะสมกับงานนี้ที่สุดครับ”

“ชมเกินไปแล้วค่ะ”

“ผมพูดความจริงครับ นี่เป็นสัญญาการทำงาน อ่านดูก่อนได้เลยครับ”

ผมหยิบเอกสารที่เตรียมเอาไว้ออกมา

เธอตรวจสอบเอกสารอย่างละเอียด

“เงื่อนไขดีขนาดนี้ น่าจะติดต่อนักเขียนดังๆ ได้เลยนะคะเนี่ย”

เธอมองผมอย่างตกใจ

สมัยที่ทำงานเป็นผู้บริหารโฆษณา ผมมีประสบการณ์ทำงานร่วมกับฟรีแลนซ์มากมาย และเป็นผู้กำหนดค่าใช้จ่ายตลอดจนจัดสรรงบประมาณต่างๆ

ความจริงอย่างหนึ่งที่ผมพบคือค่าตอบแทนที่เหมาะสมจะช่วยเพิ่มประสิทธิภาพในการทำงานได้

ผมลงรายละเอียดเรื่องค่าใช้จ่ายอย่างครบถ้วน ทั้งค่าใช้จ่ายระหว่างเก็บข้อมูลและค่าต้นฉบับ สัญญานี้ผมเขียนร่วมกับฮันกีทัก

“ฉันจะทำให้เต็มที่ค่ะ”

ชังจีซูตอบตกลงทำงานร่วมกับผมในที่สุด

“เราจะเริ่มงานกันเมื่อไหร่ดีคะ”

“ยิ่งเร็วเท่าไหร่ยิ่งดีครับ ถ้าจัดตั้งกลุ่มสหกรณ์และผลิตสินค้าพร้อมจำหน่ายเรียบร้อย ผมตั้งใจว่าจะเริ่มขายทันที”

ปกติครอบครัวเกษตรกรจะมีใบชาสำรองอยู่แล้ว ถ้าจัดตั้งกลุ่มสหกรณ์สำเร็จ ผมตั้งใจว่าจะขายสินค้าของพวกเขาในนามของสหกรณ์ทันที

“ฉันจะเริ่มงานพรุ่งนี้เลยค่ะ จะได้เตรียมตัวให้พร้อมก่อนลงพื้นที่เก็บข้อมูลด้วย”

“ดีเลยครับ”

“ขอถามคำถามสุดท้ายนะคะ ฉันเขียนนอกเรื่องได้มั้ยคะ”

“หมายถึงเรื่องอะไรครับ”

“ฉันคิดว่าถ้าเราสอดแทรกข้อเท็จจริงทางประวัติศาสตร์เกี่ยวกับชาหรือเรื่องสุขภาพแบบนี้ น่าจะทำให้บทความน่าอ่านมากขึ้นนะคะ”

“ฟังดูดีมากเลยครับ น่าจะช่วยกระตุ้นความสนใจของผู้คนได้ดีด้วย จัดมาได้เลยครับ”

\*\*\*

หลังจากพบชังจีซู ผมแวะไปที่ฟาร์มผึ้งต่อ วันนี้พ่อแม่ลูกตกลงกันว่าจะเก็บน้ำผึ้งร่วมกัน

“ลูกชายเรามาแล้ว” แม่ยิ้มขณะต้อนรับผม

“ไม่ได้มาทำงานด้วยกันนานเลยนะ” พ่อเปรยพลางใส่รองเท้าบูทเตรียมพร้อม

ผมเข้าไปเปลี่ยนชุด พอกลับออกมา ก็พบผู้คนมากมายยืนอยู่ที่นั่น

พนักงานประจำสำนักงานทุกคน นำโดยฮันกีทัก มากันพร้อมหน้า

“ท่านประธานมาถึงก่อนพวกเราเหรอเนี่ย”

ฮันกีทักเอ่ยยิ้มๆ

“แล้วงานที่สำนักงานล่ะครับ” ผมถามงงๆ เหตุผลที่ไม่ได้บอกพวกเขาก็เพราะตั้งใจว่าจะรีบมาช่วยงานพ่อกับแม่คนเดียวเงียบๆ และกลับเข้าสำนักงานต่อ

“งานเกษตรกรก็เป็นงานหลักของพวกเราเหมือนกันนี่ครับ พวกเราไม่ได้ทำแต่งานในสำนักงานสักหน่อย” ฮันกีทักว่า

“จริงมากครับ ผมนั่งที่เดิมทุกวันจนรู้สึกปวดเมื่อยไปหมดแล้วครับเนี่ย นานๆ ที ได้ออกมาที่ฟาร์มบ้าง ได้ยืดเส้นยืดสายก็ดีนะครับ”

ทุกคนต่างหัวเราะกับคำพูดโอดครวญของพักแทโฮ

“เราทุกคนมากันหมด ยกเว้นหัวหน้าแพก เขารับหน้าที่เฝ้าสำนักงานให้เราไงล่ะ”

จริงอย่างที่ฮันกีทักว่า ถ้าหากต้องมีคนเฝ้าสำนักงาน มินซอกเหมาะกับตำแหน่งนั้นที่สุด เพราะเขารับผิดชอบหน้าที่ดูแลการขายผ่านอินเทอร์เน็ต

“หัวหน้าแพกฝากบอกว่าเขาก็อยากมาด้วยเหมือนกันครับ”

ช็อนฮีซอก ฝ่ายดูแลเว็บช็อปปิ้งออนไลน์ กล่าว

“เรารีบเริ่มงานกันเลยดีกว่าครับ ไปเปลี่ยนชุดกันได้เลยนะทุกคน”

ฮันกีทักตะโกนบอกทุกคน

โชคดีที่ทุกคนผ่านการทำงานเก็บน้ำผึ้งมาแล้ว พอมีคนมาช่วยกันหลายๆ คน การเก็บน้ำผึ้งก็ง่ายขึ้นมาก

พ่อกับแม่เก็บน้ำผึ้งด้วยใบหน้าที่เต็มไปด้วยความสุข

วันนี้ดูเหมือนพวกผึ้งจะสงบกว่าปกติ เราเหลืออาหารให้พวกมันส่วนหนึ่งและเก็บน้ำผึ้งในปริมาณที่เหมาะสมออกมา

ทุกคนทำงานไปด้วยฮัมเพลงไปด้วยอย่างครึกครื้น

“ฉันนี่ช่างเหมาะกับอาชีพเกษตรกรจริงๆ สินะ!”

ทุกคนระเบิดหัวเราะกับคำพูดอวดๆ ของฮันกีทัก

นั่นเพราะว่าเขาคือคนที่ทำงานช้าที่สุด!

"พักกินของว่างกันก่อนนะทุกคน"

แม่ยกตะกร้าใบใหญ่ออกมา ในตะกร้าเต็มไปด้วยมันหวานและมันฝรั่งอบ และมีน้ำขิงอบเชยชื่นใจแจกด้วย

“ลูกพลับแห้งในน้ำขิงอบเชยเป็นผลผลิตของเราใช่ไหมครับ”

ฮันกีทักถามด้วยสีหน้าปลื้มๆ

“ใช่แล้วล่ะ ลูกพลับแห้งรอบแรกของปีนี้เลยนะ”

“ไม่รู้ว่าเพราะสุกกำลังดีหรือเปล่า ผมว่าอร่อยมากๆ เลยครับ”

เป็นอย่างที่เขาพูด ลูกพลับแห้งที่ชงกับน้ำขิงอบเชยอร่อยมาก ดื่มแล้วหายเหนื่อยเป็นปลิดทิ้ง

“ผมตั้งตารอทำลูกพลับแห้งอยู่นะครับ”

พักแทโฮมองไปยังต้นพลับพลางพูดออกมา

หลังจบงานเก็บน้ำผึ้ง พวกเรามีงานใหญ่อย่าทำลูกพลับแห้งรออยู่

“ที่เหลือพ่อกับแม่จัดการเอง พวกเธอกลับไปทำงานเถอะ” พ่อบอกทุกคน

“ไม่เป็นไรครับ ทำให้เสร็จก่อนค่อยกลับก็ได้” ผมตอบ

“มาช่วยแค่นี้ก็ดีมากแล้ว ทุกคนก็มีงานของตัวเอง รีบกลับไปทำงานเถอะ”

เป็นอย่างที่พ่อพูด ทุกคนมีงานต้องทำจริงๆ

ฮันกีทักเป็นคนเดียวที่ไม่ยอมกลับ เขาบอกให้สมาชิกทุกคนล่วงหน้าไปก่อน พอทุกคนขึ้นรถไปกันแล้ว ผมก็ถามเขางงๆ

“ทำไมล่ะครับ อยากอยู่ช่วยงานก่อนเหรอ”

ผมถามเขางงๆ

“ฉันมีเรื่องอยากคุยกับนายสองคนน่ะ”

**อยากเห็นหน้าตาอีเมลสแปมของท่านประธานเลย55**

**เหมือนเพิ่งเก็บน้ำผึ้งและทำลูกพลับไปเอง**

**ผ่านมาร้อยกว่าตอนแล้วเหรอเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **164**

**ตอนที่ 164 เทศกาลขนมชาเขียวที่ฮาดงแกลเลอรี่**

ดูจากสีหน้าของเขา ผมก็พอจะเดาได้ว่าเรื่องอะไร

“ปัญหาเรื่องร้านไงล่ะ”

“ทำไมเหรอครับ พี่ไม่อยากเปิดร้านที่ตลาดฮวาแกเหรอครับ”

“ไม่เลย ตรงกันข้าม ฉันคิดว่าน่าจะดีด้วยซ้ำ”

“ผมโล่งใจนะครับที่พี่คิดแบบนั้น”

“ฉันไปหาข้อมูลมาแล้วนะว่ามีทำเลดีๆ ในตลาดบ้างหรือเปล่า”

“แล้วเจอมั้ยครับ”

“ลองหาแล้วแต่รู้สึกว่ามันไม่ง่ายเลยน่ะสิ ฉันเลยอยากจะลองหารือกับนายดูก่อน เพราะคิดว่าคนแบบนายคงไม่พูดโดยไม่ได้ทำการบ้านอย่างแน่นอน นายมีทำเลในใจหรือเปล่า” ฮันกีทักถามตรงๆ

“มีดูๆ ไว้ที่นึงครับ”

“ที่ไหนกันล่ะ”

“ฮาดงแกลเลอรี่ครับ”

“ฮาดงแกลเลอรี่? พิพิธภัณฑ์ศิลปะนั่นน่ะเหรอ”

“เมื่อก่อนเคยเป็นพิพิธภัณฑ์ศิลปะ แต่ตอนนี้ถูกทิ้งร้างไปแล้วครับ”

ฮาดงแกลเลอรี่เป็นอาคารที่อยู่ในความดูแลขององค์กรปกครองส่วนท้องถิ่น

เมื่อก่อนที่นี่เปิดเป็นพิพิธภัณฑ์ศิลปะ เป็นแกลเลอรี่ที่สร้างขึ้นเพื่อเปิดโอกาสให้ศิลปินท้องถิ่นได้มาใช้พื้นที่จัดแสดงนิทรรศการผลงานของตน

แต่ตอนนี้กลับโดนทิ้งร้างอย่างไม่มีกำหนด

ช่วงแรกๆ ฮาดงแกลเลอรี่ได้รับการสนับสนุนอย่างจริงจังจากหน่วยงานราชการ มีการจัดนิทรรศการอย่างต่อเนื่อง จนกลายเป็นสถานที่ที่ได้รับการพูดถึงในท้องถิ่น แต่เมื่อเวลาผ่านไป การสนับสนุนก็ลดลง จนสุดท้าย ผู้คนก็หายหน้ากันไปหมด และสุดท้าย พิพิธภัณฑ์ก็ถูกปิดตัวลงชั่วคราว

แต่ถึงจะเป็นอย่างนั้น สถานที่นี้ก็ยังได้รับการดูแลอยู่เรื่อยๆ ตัวสถานที่ยังคงแข็งแรงสวยงาม

อาคารมีขนาดกว้างพื้นที่เหมาะสม และอยู่ใกล้กับตลาดฮวาแกด้วย

ผมคิดว่าเป็นทำเลที่ดีที่สุด เหมาะกับการเปิดร้านมากๆ

"รุ่นพี่คิดว่ายังไงครับ"

"จะเปิดร้านที่ฮาดงแกลเลอรี่อย่างนั้นหรือ คาดไม่ถึงจริงๆ”

"ไม่โอเคเหรอครับ"

"ไม่ใช่อย่างนั้น ฉันคิดว่ามันเป็นแผนที่ดีมากนะ ทำเลก็ดี สถานที่ก็ดี แต่มันบริหารโดยสำนักงานเขต อาจจะติดต่อได้ยากอยู่นะ”

เพราะไม่ใช่อาคารส่วนตัว แต่ได้รับการดูแลโดยการปกครองส่วนท้องถิ่น

ถ้าอยากเปิดร้านที่นั่น ก็คงจะลำบาก และเข้าถึงได้ยากอยู่สักหน่อย

“รุ่นพี่ครับ รุ่นพี่เคยบอกว่ามีคนสนิทเป็นข้าราชการอยู่ใช่มั้ยครับ”

ฮันกีทักรับผิดชอบงานด้านธุรการ เขาจึงต้องติดต่อกับหน่วยงานราชการอยู่บ่อยๆ

เขาเป็นคนกว้างขวางและเป็นมิตร สนิทกับคนง่าย จึงมีคนรู้จักมากมาย

“ก็มีอยู่คนนึงที่พอจะพึ่งพาได้”

“ลองสอบถามข้อมูลเกี่ยวกับเจ้าหน้าที่ที่ดูแลฮาดงแกลเลอรี่ได้ไหมครับ”

“เดี๋ยวจะลองดู”

“ถ้างั้นผมรบกวนรุ่นพี่ด้วยนะครับ”

“แล้วนายคิดแผนต่อจากนี้ไว้แล้วหรือยังล่ะ”

“คิดไว้คร่าวๆ แล้วครับ”

“เล่าให้ฉันฟังหน่อยได้ไหมล่ะ”

ฮันกีทักถามอย่างสงสัย

“ก่อนอื่น ผมต้องขอไปที่สถานที่แห่งหนึ่งก่อนครับ”

“ที่ไหนกันล่ะ”

“ไม่ใกล้ไม่ไกล โรงหัตถกรรมผลิตเทียนของเราเองครับ”

“โรงหัตถกรรมผลิตเทียนเหรอ เกี่ยวอะไรกันล่ะ”

“ผมมีเรื่องอยากถามพวกคุณย่าหน่อยน่ะครับ”

โรงหัตถกรรมผลิตเทียนของเกษตรกรภูเขาชีรีตั้งอยู่ที่โรงเรียนประถมฮามุน ส่วนใหญ่คนที่ทำงานคือพวกคุณย่า โรงงานแห่งนี้ ผลิตเทียนด้วยขี้ผึ้งจากผึ้งโพรงที่เกษตรกรในฮาดงเลี้ยงเป็นหลัก

ตอนแรกเราเรียกที่นี่ว่าโรงงาน แต่ภายหลัง ได้เปลี่ยนชื่อเป็นโรงหัตถกรรม เพราะเทียนที่นี่ผลิตด้วยมือ คำว่า ‘หัตถกรรม’ จึงเหมาะกว่าคำว่า ‘โรงงาน’

ผมไปที่โรงหัตถกรรมผลิตเทียนหลังจากไม่ได้ไปนาน พร้อมกับฮันกีทัก

พวกคุณย่าต้อนรับพวกเราด้วยใบหน้ายินดี

“ด็อกมย็องมาเหรอ นี่พวกเราไม่ได้เจอนานแค่ไหนแล้วเนี่ย เกือบจะลืมหน้าไปแล้วนะ”

“ขอโทษที่ไม่ได้มาหาบ่อยๆ นะครับ”

“หนุ่มๆ สาวๆ มีงานล้นมือสิดี”

“หยุดพักกันสักหน่อยดีมั้ยครับ ผมมีเรื่องอยากคุยกับคุณย่าด้วย”

“ยินดีมากเลย”

พวกคุณย่าตอบกลับมาด้วยท่าทางเต็มใจ พวกท่านละมือจากการผลิตเทียนขี้ผึ้ง และย้ายมารวมตัวกันที่ห้องรับรอง

ผมหยิบขนมกับของว่างที่เตรียมเอาไว้พร้อมออกมาแจกจ่าย

“ของกินเยอะแยะเลยนะเนี่ย”

กลุ่มคุณย่าเพลิดเพลินกับการพักผ่อนและกินขนมอย่างอารมณ์ดี

“ทานกันเยอะๆ เลยนะครับ”

“ว่าแต่วันนี้มาทำอะไรถึงที่นี่ล่ะ” คุณย่าคิมกนนิมที่กำลังกินขนมอยู่ถามขึ้น

“เหตุผลที่ด็อกมย็องมาก็เห็นชัดอยู่แล้วนี่”

คุณย่าคนหนึ่งมองหน้าผมและพูดออกมา

“ที่มาที่นี่คงจะเตรียมวางแผนงานใหม่น่ะสิ อีกไม่นานก็จะถึงฤดูผลิตลูกพลับแห้งแล้วนี่”

ทุกคนหัวเราะและพยักหน้าตาม

“ใครมาได้ยินเข้าต้องคิดว่าผมเป็นนายจ้างอำมหิตแน่เลยครับ”

กลุ่มคุณย่าหัวเราะสนุกสนานกับคำพูดของผม

“ความจริงแล้ว เหตุผลที่ผมมาหาคุณย่าในวันนี้ ก็เพราะผมมีเรื่องอยากถามน่ะครับ”

“ถามมาได้เลย”

“มีคุณย่าคนไหนรู้จักวิธีทำขนมพื้นเมืองบ้างครับ”

“ขนมเหรอ หมายถึงขนมที่พวกเรากินกันแบบนี้น่ะเหรอ”

“ใช่ครับ แต่เป็นขนมพื้นเมืองอารมณ์โฮมเมดครับ เหมือนขนมยักกวาที่คุณย่าคิมกนนิมทำครับ”

ผมพูดพลางมองไปที่คุณย่าคิมกนนิม

“ขนมทอดน้ำเชื่อมจากธัญพืชก็ได้ใช่มั้ย” คุณย่าคนหนึ่งถาม

“ได้ครับ ขนมทอดน้ำเชื่อมจากธัญพืชก็โอเคเลยครับ”

“ถ้าเป็นขนมทอดน้ำเชื่อมนี่ฉันมั่นใจมากเลยล่ะ หลานชายของฉันขอให้ฉันทำบ่อยมากเลยนะ”

คุณย่าอิมซุนเย ผู้สร้างบรรยากาศแจ่มใสในช่วงที่ทำการเกษตรลูกพลับแห้งคุยอวด

หลังจากนั้น รายชื่อขนมพื้นเมืองหลากหลายชนิดก็หลั่งไหลออกจากปากคุณย่าไม่ขาดสาย ไม่ว่าจะเป็นขนมถั่วกวนที่ทำจากถั่วแดง เปาะเปี๊ยะเกาหลี ไปจนถึงขนมฮันกวา

“ที่ถามนี่จะทำอะไรใหม่อีกหรือไง”

คุณย่าอิมซุนเยถามด้วยใบหน้าสงสัย

คุณย่าคนอื่นๆ ต่างก็มีสีหน้าแบบเดียวกัน

“ผมอยากลองขอร้องให้พวกคุณย่าช่วยทำขนมพื้นเมืองน่ะครับ”

“แล้วเทียนขี้ผึ้งล่ะ ไม่ทำแล้วเหรอ”

“เทียนขี้ผึ้งก็คงต้องทำเรื่อยๆ ครับ แต่ไม่ทราบพวกคุณย่าจำงานแต่งงานในไร่ชาเขียวได้มั้ยครับ”

“จำได้สิ ตอนนั้นสนุกมากเลยล่ะ”

“ตอนนั้นทุกท่านก็ช่วยผมทำขนมไม่ใช่เหรอครับ ที่ผมมาขอร้องนี่ก็จะคล้ายๆ กัน”

พวกคุณย่าพยักหน้ารับ สีหน้าทุกคนเหมือนกำลังนึกถึงงานปิกนิกอันแสนสนุก

ตอนนั้นพวกท่านมาช่วยจัดการเรื่องอาหารในงานเลี้ยงอย่างเต็มอกเต็มใจ

แน่นอนว่าพิซซ่าที่ซอลมินจูทำได้รับความนิยมอย่างมาก แต่อาหารที่พวกคุณย่าตั้งใจทำอย่างประณีตก็ได้รับการตอบรับที่ดีไม่แพ้กัน

ระดับความสามารถในการทำอาหารของพวกท่านจัดว่าอยู่ในระดับตัวแม่ ผมไม่จำเป็นต้องตรวจสอบเพิ่มด้วยซ้ำ

“ก็คือจะมีงานแต่งงานอีกเหรอ”

“คิดเสียว่าคล้ายๆ กันก็ได้ครับ”

“ถ้าเป็นงานแบบนั้น ฉันก็ช่วยได้อยู่แล้วล่ะ”

คุณย่าคนหนึ่งพูดด้วยสีหน้าอารมณ์ดี คนอื่นๆ ก็สนับสนุนเป็นเสียงเดียวกัน

“รับทราบครับ ถ้าจัดการทุกอย่างเรียบร้อย ผมจะมาแจ้งความคืบหน้านะครับ”

หลังจากได้คำตอบจากพวกคุณย่าเสร็จเรียบร้อย ผมก็ออกจากโรงหัตถกรรมผลิตเทียน ฮันกีทักที่ไปด้วยแต่ไม่ได้พูดอะไร มองหน้าผมงงๆ

“นายถามเรื่องขนมพื้นเมืองไปทำไม สรุปมันเกี่ยวอะไรกับการเปิดร้านของเราเหรอ”

เขาเอียงคอถาม

“ผมตั้งใจจะลองเสนอจัดงานเทศกาลขนมชาเขียวกับเขตการปกครองส่วนท้องถิ่นน่ะครับ”

“เทศกาลขนมชาเขียวเหรอ”

“ใช่ครับ ขนมที่เรากินคู่กับชาเขียวนี่แหละครับ ระหว่างที่เสนอจัดงานเทศกาลขนมชาเขียว ผมก็จะลองหาข้อมูลขอใช้ฮาดงแกลเลอรี่ดูด้วยครับ”

ผมวางแผนจะเสนอจัดเทศกาลและหาทางเช่าอาคารไปพร้อมๆ กัน

ถือว่าเป็นวิธีที่กู้คืนฮาดงแกลเลอรี่ที่ปัจจุบันสูญเสียบทบาทเรื่องการจัดนิทรรศการต่างๆ ไป

ถ้าหากทางเขตตอบรับ ที่นี่จะเกิดใหม่ กลายเป็นพื้นที่ที่มีชาเขียวอย่างดีและขนมพื้นเมืองอร่อยๆ ให้ผู้คนมาอุดหนุนกัน

และยังจะกลายเป็นหน้าร้านอันดับหนึ่งของเกษตรกรภูเขาชีรีด้วย

**วางแผนมาดีมากก อ่านไปแบบลุ้นทุกบรรทัด**

**เจ้าแผนการสุดๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **165**

**ตอนที่ 165 เดินเรื่องเตรียมจัดเทศกาลชา**

ชังจีซูเริ่มเก็บข้อมูลครอบครัวเกษตรกรผู้ปลูกชาเขียวตามที่ตกลงกันไว้

ผมได้แจ้งกับครอบครัวเกษตรกรผู้ปลูกชาเขียวทุกคนไว้ล่วงหน้าแล้วว่า จะส่งต่อเรื่องราวของพวกเขาให้กับผู้บริโภคผ่านบทความในเว็บซีน

ชังจีซูจึงเก็บข้อมูลได้อย่างราบรื่น

เธอเริ่มต้นจากไร่ชาของอิมชีแบก ผู้ภาคภูมิกับการส่งต่อภูมิปัญญาการผลิตชาเขียวแบบรุ่นต่อรุ่น

ชังจีซูสังเกตเห็นรูปถ่ายเก่าๆ ที่ส่งต่อมาตั้งแต่สมัยบรรพบุรุษในบ้านของอิมชีแบก เธอบันทึกเรื่องราวที่เกี่ยวข้องกับรูปถ่ายเอาไว้อย่างละเอียด

ต่อมา เมื่อได้ไปเยือนครอบครัวเกษตรกรอื่นๆ เธอก็คอยสังเกตและสอบถามเกี่ยวกับรูปถ่าย ถึงแม้ครอบครัวอื่นๆ จะไม่ได้ทำการเกษตรไร่ชาแบบรุ่นต่อรุ่นเหมือนอิมชีแบก แต่ดูเหมือนว่าทุกครอบครัวต่างก็มีเรื่องราวน่าสนใจในแบบของตัวเอง

ชังจีซูติดใจกับภาพภาพหนึ่งมาก

เป็นภาพหญิงสาววัยรุ่นกำลังอุ้มทารกอยู่

“ตอนสาวๆ คุณสวยมากเลยนะคะ”

“ไม่หรอกค่ะ ชมเกินไปแล้ว”

หญิงสาวในภาพที่ตอนนี้กลายเป็นภรรยาของเกษตรกรพูดด้วยใบหน้าเขินอาย

ชังจีซูซักถามประสบการณ์ที่ได้ขณะทำการเกษตร และบันทึกเรื่องราวของพวกเขาอย่างละเอียด

ระหว่างที่เธอกำลังเก็บข้อมูลอย่างเอาจริงเอาจัง จู่ๆ ก็ได้รับการติดต่อจากคิมด็อกมย็อง

เขาบอกว่าอยากปรึกษาเธอเกี่ยวกับเรื่องดีไซน์

\*\*\*

ชังจีซูมาถึงออฟฟิศของเกษตรกรภูเขาชีรีในขณะที่ฝ่ายดูแลเว็บช็อปปิ้งออนไลน์กำลังตรวจสอบเซิร์ฟเวอร์

ผมพาเธอไปรอที่ห้องประชุม

“มาไวจังเลยครับ รบกวนรอสักครู่ได้มั้ยครับ”

ผมออกจากห้องไปทำชานมไข่มุก และนำเข้าไปเสิร์ฟเธอ

“ชานมไข่มุกไม่ใช่เหรอคะ”

ชังจีซูถามด้วยสีหน้าประหลาดใจ

“ใช่ครับ เป็นชานมไข่มุกที่เราคิดค้นขึ้นมาเอง ลองทานดูครับ”

ชังจีซูดูดชาอึกหนึ่ง และทำหน้าตกใจกับรสชาติที่ได้รับ

“ในแก้วนี่ ใช่ไข่มุกจากไต้หวันหรือเปล่าคะ”

“เป็นไข่มุกจากไต้หวันที่เอามาประยุกต์ให้เป็นแบบฉบับของเกาหลีครับ”

“ทำจากอะไรคะเนี่ย”

ชังจีซูเคี้ยวไข่มุกพลางถาม

“ไข่มุกทำจากมันหวานครับ”

“น่าสนใจจังเลยค่ะ ดูเหมือนรสจะหนึบหนับอร่อยกว่าไข่มุกไต้หวันอีกนะคะ”

“ดีใจที่คุณชอบนะครับ ไปเก็บข้อมูลเป็นยังไงบ้าง ติดขัดอะไรตรงไหนบอกผมได้ตลอดเลยนะครับ”

“ทุกคนให้ความร่วมมือกันเป็นอย่างดีค่ะ ฉันเก็บข้อมูลได้อย่างสบายมาก ว่าแต่ข้อความบนกระดานนี่อะไรหรือคะ”

ชังจีซูหันไปเห็นเนื้อหาที่เขียนอยู่บนไวท์บอร์ด และถามอย่างแปลกใจ

บนนั้นเขียนไว้ว่า เป้าหมายคือ จะทำให้ฮาดงแกลลอรี่กลายมาเป็นร้านค้าหมายเลขหนึ่งให้ได้

“คุณจะเปิดหน้าร้านด้วยเหรอคะ เห็นตอนแรกบอกว่าจะขายสินค้าจากกลุ่มสหกรณ์ทางอินเตอร์เน็ตไม่ใช่หรือคะ”

ผมยังไม่ได้บอกเธอเรื่องแผนการเปิดหน้าร้าน

“ผมวางแผนไว้ว่าจะเปิดหน้าร้านแถวๆ ตลาดฮวาแกครับ”

“ตลาดฮวาแกเหรอคะ”

“ใช่ครับ ตลาดฮวาแกครับ”

“เขียนไว้ว่าจะทำให้ฮาดงแกลเลอรี่กลายเป็นร้านค้าหมายเลขหนึ่ง ก็คือจะเปิดร้านในฮาดงแกลเลอรี่หรือคะ”

“ครับ ตอนนี้แกลเลอรี่นี้ไม่ได้ใช้งานแล้ว ผมเลยอยากลองหาทางทำเป็นหน้าร้านดู”

“เป็นความคิดที่น่าสนใจมากค่ะ จากแกลลอรี่ไปเป็นร้านค้า”

“แต่ว่าฮาดงแกลเลอรี่อยู่ภายใต้การดูแลของสำนักงานเขตฮาดง เราต้องขออนุญาตสำนักงานเขตก่อนถึงจะเปิดร้านได้ ผมกำลังหาทางติดต่อเจ้าหน้าที่ที่เกี่ยวข้องอยู่ครับ”

“อ๋อ อย่างนี้นี่เอง หวังว่าการพูดคุยจะเป็นไปได้ด้วยดีนะคะ ถ้าเราปรับใช้อาคารสาธารณะได้ในทิศทางที่เหมาะสม ก็จะเป็นประโยชน์ต่อสำนักงานเขตด้วย...”

เธออ่านรายละเอียดต่างๆ บนไวท์บอร์ดอย่างตั้งใจ

“ฉันขอเสนอไอเดียอย่างนึงได้มั้ยคะ”

“พูดมาได้เลยครับ”

“จากการเก็บข้อมูลจากกลุ่มเกษตรกร ฉันพบว่า... รูปถ่ายของพวกเขาน่าประทับใจมากเลยค่ะ ถ้าเราเอารูปถ่ายพวกนี้ไปจัดแสดงที่ร้านด้วย น่าจะดีนะคะ รูปถ่ายต่างๆ จัดแสดงร่วมกับชาที่เกษตรกรเป็นคนผลิต”

ความจริงแล้ว พวกเราก็หารือกันอยู่ว่าในอนาคตอาจจะมีการเปิดให้จัดนิทรรศการอีกครั้ง แต่สุดท้ายแล้ว ทุกคนก็ตัดสินใจว่า... ขอให้ความสำคัญกับสินค้าก่อนดีกว่า

ผมไม่เคยคิดถึงเรื่องการจัดแสดงรูปถ่ายที่เต็มไปด้วยเรื่องราวส่วนตัวของเหล่าเกษตรกรเลย

ถือเป็นไอเดียที่ได้จากการผู้ไปเยือนและเก็บข้อมูลจากครอบครัวเกษตรกรโดยตรง

“รูปถ่ายที่เต็มไปด้วยเรื่องราวของกลุ่มเกษตรกรและสินค้าที่พวกเขาเป็นคนผลิต เป็นความคิดที่ดีมากเลยครับ ยิ่งถ้ามีเนื้อหาดีๆ จากข้อมูลที่คุณจีซูเก็บรวบรวมมาด้วย น่าจะดีขึ้นอีกครับ”

“ฉันก็คิดแบบนั้นเหมือนกันค่ะ”

ชังจีซูพูดยิ้มๆ

ตอนนั้นเอง ช็อนฮีซอกจากฝ่ายดูแลเว็บช็อปปิ้งออนไลน์ก็ก้าวเข้ามาในห้องประชุม

“ตรวจสอบเซิร์ฟเวอร์เสร็จเรียบร้อยแล้วครับ”

ผมปรึกษาชังจีซูเรื่องดีไซน์เว็บซีน และเธอเสนอให้เรารวบรวมรูปถ่ายของครอบครัวเกษตรกรมาแปะรวมในบทความ

ฝ่ายดูแลเว็บช็อปปิ้งออนไลน์เห็นด้วยกับข้อเสนอของเธอ พวกเขารับปากว่าจะนำเนื้อหาที่ได้ไปจัดหน้ารวมกับภาพถ่ายเหล่านั้น และเมื่อทุกอย่างเสร็จเรียบร้อย เราก็สามารถทำการตลาดทางอีเมลได้ในทันที

\*\*\*

วันนี้ ผมกับฮันกีทักเดินทางไปที่สำนักงานเขตฮาดงด้วยกัน

ในกระเป๋าของผมมีเอกสารปึกใหญ่ เตรียมมาพร้อม

เป็นเอกสารที่อธิบายขั้นตอนการจัดเทศกาลขนมชาเขียวอย่างละเอียด รวมไปถึงแผนการปรับปรุงฮาดงแกลเลอรี่ฮาดงให้กลับมาทันสมัย ได้รับความนิยม

ฮันกีทักหาทางนัดหมายผ่านข้าราชการที่เขาสนิทสนมได้ในที่สุด

และคนที่เราจะไปพบก็คือหัวหน้าฝ่ายพักดงกยู

เขาเป็นผู้รับผิดชอบด้านการท่องเที่ยวเชิงวัฒนธรรมในฮาดง

“ผมชื่อพักดงกยูครับ ได้ยินเรื่องของคุณมาเยอะเลยครับ”

เขาเป็นผู้ชายที่มีผมหงอกทั้งศีรษะ และไม่ได้ย้อม แต่ว่าปล่อยไว้ตามธรรมชาติ

“เพราะผมหงอกแบบนี้ ทำให้คนเข้าใจผิดเรื่องอายุของผมบ่อยมากเลยครับ”

เขาเสยผมขาวๆ ของตนพลางบอกอย่างอารมณ์ดี

“ได้ยินว่าคุณมีข้อเสนอมาให้ ขอดูเอกสารหน่อยได้ไหมครับ”

ผมยื่นเอกสารให้เขา เขาสวมแว่นตาและอ่านเนื้อหาในเอกสารอย่างละเอียด

“จัดเทศกาลขนมชาเขียวที่ใจกลางตลาดฮวาแก มีนำทัวร์ชมไร่ชาเขียวด้วย ไอเดียน่าสนใจทีเดียวนะครับ”

ไอเดียพวกนี้เป็นไอเดียที่ได้มาจากการประชุมร่วมกัน

นอกจากจัดเทศกาลขนมชาเขียว ซึ่งเป็นการทำขนมพื้นเมืองที่เหมาะจะรับประทานกับชาเขียวแล้ว ยังมีกิจกรรมพาทัวร์ชมไร่ชาเขียว รวมไปถึงชมขั้นตอนผลิตชานมไข่มุกด้วย ล้วนเป็นกิจกรรมที่เหมาะจะทำร่วมกับองค์กรการปกครองส่วนท้องถิ่นทั้งสิ้น

“ว่าแต่ชานมไข่มุกนี่คืออะไรเหรอครับ”

“เป็นเครื่องดื่มผลิตจากชาเขียวฮาดงครับ จะว่าเป็นสินค้าใหม่ที่เกษตรกรภูเขาชีรีทำขึ้นมาก็ได้ครับ”

ฮันกีทักหยิบขวดแก้วขวดหนึ่งออกมาจากกระเป๋า มันคือชานมไข่มุกที่เตรียมมานั่นเอง

“ลองชิมดูสิครับ ใช้หลอดดูดนะครับ”

พักดงกยูลองดูดชานมไข่มุก แล้วทำหน้าคิด

“รสชาติดีนะครับ เม็ดเล็กๆ นี่เคี้ยวสนุกดี”

เขาพูดด้วยสีหน้าสดใส

“ได้ยินมาว่าครอบครัวเกษตรกรผู้ปลูกชาเขียวกำลังจะรวมตัวจัดตั้งกลุ่มสหกรณ์ใช่มั้ยครับ”

เขาวางขวดชานมไข่มุกลงพลางถาม

“ผมได้ยินมาด้วยว่าเกษตรกรภูเขาชีรีตัดสินใจขายสินค้าของครอบครัวเกษตรกรผู้ปลูกชา สถานการณ์เป็นยังไงบ้างครับ”

“ผมวางแผนไว้แบบนั้นครับ”

“อืม น่าทึ่งมากเลยนะครับ คนหนุ่มสาวมาทำอะไรแบบนี้”

“ไม่เลยครับ เป็นเรื่องที่ควรทำอยู่แล้ว เพราะการเกษตรไม่ใช่สิ่งที่ทำได้ด้วยตัวคนเดียว ถ้ารวมตัวเป็นกลุ่มจะช่วยให้ทุกอย่างง่ายขึ้นครับ”

“ลืมบอกไปว่า... ผมเองก็ได้ไปร่วมงานแต่งงานที่ไร่ชาเขียวมาเหมือนกันครับ”

ผมคาดไม่ถึงเลยว่าหัวหน้าฝ่ายพักดงกยู เจ้าหน้าที่สำนักงานเขต จะได้ไปร่วมงานแต่งงานในไร่ชาเขียวของเราด้วย

ดูเหมือนว่าทุกอย่างจะราบรื่นกว่าที่คิดไว้

**เอ๊ะ ทุกอย่างดูราบรื่นเกินไปนะ**

**ด็อกมย็องต้องเผชิญปัญหาสิถึงจะถูกก 55**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **166**

**ตอนที่ 166 คำขอร้องของเกษตรกรหนุ่มถึงนายอำเภอ**

“ความจริงแล้วผมรู้สึกอายนิดหน่อยครับ เพราะเหมือนคุณกำลังทำงานแทนเจ้าหน้าที่ที่รับผิดชอบด้านการท่องเที่ยวเชิงวัฒนธรรมในท้องถิ่นอย่างผมอยู่เลยครับ”

เขาหยิบบางอย่างออกมาจากซองเอกสาร เป็นรูปถ่ายต่างๆ นั่นเอง

“นี่เป็นรูปที่ถ่ายไว้ตอนนั้นครับ”

เป็นรูปที่ถ่ายโดยมีฉากหลังเป็นงานแต่งงานในไร่ชาเขียว

และยังมีรูปที่ถ่ายโดยมีฉากหลังเป็นฟาร์ม ซึ่งเป็นสถานที่จัดงานเลี้ยงฉลองด้วย

“ผมไม่รู้มาก่อนเลยครับว่าคุณมางานด้วย ขอบคุณมากนะครับ”

“เป็นงานที่น่าประทับใจมากครับ และยังเป็นประโยชน์ต่อครอบครัวเกษตรกรที่กำลังลำบากเรื่องข้อมูลผิดๆ เกี่ยวกับยาฆ่าแมลงด้วยครับ”

“ผมอยากจัดเทศกาลขนมชาเขียวด้วยโมเดลนั้นเหมือนกันครับ”

“ผมเห็นด้วยมากๆ ครับ ท่าทางจะน่าสนใจมาก”

จังหวะนั้นเอง ฮันกีทักที่นิ่งเงียบมานาน ก็พูดออกมา

“ผมคิดว่าถ้าจะจัดงานเทศกาล คงต้องมีการตรวจสอบและอภิปรายด้วย หมายความว่าทางคุณน่าจะต้องใช้เวลาในการตัดสินใจใช่ไหมครับ”

“เป็นอย่างที่คุณพูดเลยครับ งานที่เกี่ยวกับเทศกาลจะต้องผ่านกระบวนการต่างๆ ตั้งแต่การจัดสรรงบประมาณเลยครับ คงต้องใช้เวลาสักหน่อยนะครับ”

“จะเป็นไปได้ไหมครับถ้าเราจะเปิดใช้งานฮาดงแกลลอรี่ก่อนจัดงานเทศกาล?”

ผมรู้ทันทีว่าฮันกีทักถามแบบนั้นเพราะอะไร

ถ้าเราต้องรอให้อนุมัติจัดงานเทศกาล เราก็อาจจะเลื่อนการจัดงานไปก่อน แต่เรื่องร้านค้า เราอยากจะเปิดให้เร็วที่สุดเท่าที่จะทำได้

และผมเห็นด้วยกับเขาในเรื่องนี้

“เราตั้งใจว่าจะเปิดขายสินค้าของกลุ่มสหกรณ์ผ่านทางอินเทอร์เน็ตเร็วๆ นี้ครับ ถ้ามีหน้าร้านด้วยก็จะช่วยในการขายได้น่ะครับ”

“ผมเข้าใจที่คุณพูดนะครับ ยังไงขอทราบเหตุผลที่คุณอยากใช้ฮาดงแกลลอรี่เป็นหน้าร้านได้มั้ยครับ”

พักดงกยูจ้องหน้าผม

“ผมอยากได้ร้านค้าที่เป็นสัญลักษณ์ของฮาดงครับ อย่างที่หัวหน้าฝ่ายทราบดี การเปิดร้านในชนบทไม่ใช่เรื่องง่ายเลยนะครับ โดยเฉพาะการจะเปิดร้านในย่านธุรกิจที่มีประวัติศาสตร์ยาวนาน สำหรับชนบท เราไม่สามารถแก้ปัญหาได้ด้วยเงินเหมือนเมืองหลวงครับ”

“ก็จริงครับ การเปิดร้านค้าในพื้นที่ชนบทไม่ใช่เรื่องง่ายเลยครับ”

“พวกเราอยากทำการเกษตรโดยให้ฮาดงเป็นรากฐานครับ ผมคิดว่าถ้าเราเปิดร้านได้ก็น่าจะดีต่อตลาดฮวาแกด้วย เพราะที่นี่เป็นพื้นที่แห่งการรวมตัวระหว่างท้องถิ่น และเป็นสถานที่ท่องเที่ยวที่มีแม่น้ำซ็อมจินไหลผ่านด้วยครับ”

“อย่างที่พูดว่ามันคือตลาดฮวาแกเหมือนเป็นสัญลักษณ์ของฮาดงเลยครับ”

“ผมลองสำรวจพื้นที่รอบๆ ตลาดฮวาแกจนทั่วเพื่อหาพื้นที่เหมาะๆ แล้วก็ไปเจอฮาดงแกลเลอรี่ครับ น่าเสียดายที่ถูกปิดร้าง ทั้งที่เป็นสถานที่ที่มีอุปกรณ์ครบครันและทำเลดีเยี่ยม ผมก็เลยคิดว่าอยากจะใช้พื้นที่ตรงนี้ให้มีประโยชน์น่ะครับ”

“พอได้ลองฟังแบบนี้ ทำให้เข้าใจความหมายได้มากขึ้นเลยครับ อย่างที่ทุกคนรู้กันว่าตอนนี้ฮาดงแกลเลอรี่ปิดตัวชั่วคราว ผมเองไม่ได้ดูแลแผนกนี้โดยตรง แต่ก็ได้ยินมาว่ามีการอภิปรายกันอยู่ว่า... จะพัฒนาไปทางไหนต่อครับ”

“ถ้าให้โอกาสเราได้เปิดหน้าร้าน ทุกอย่างจะเปลี่ยนไปครับ ร้านค้าของเกษตรกรภูเขาชีรีจะทำประโยชน์ต่อครอบครัวเกษตรกรทุกคนในฮาดง โดยเฉพาะกลุ่มเกษตรกรผู้ปลูกชาเขียวครับ”

“ผมเข้าใจความรู้สึกของพวกคุณดี และรู้ว่างานแต่งงานในไร่ชาเขียวเกิดขึ้นได้ก็เพราะแรงสนับสนุนจากเกษตรกรภูเขาชีรีครับ”

พักดงกยูดูจะเป็นมิตรและให้เกียรติพวกเราอย่างมาก

ฮันกีทักกับผมออกจากสำนักงานเขตอย่างอารมณ์ดี

“หัวหน้าฝ่ายพักดงกยู ดูเป็นคนดีมากเลยนะ”

ฮันกีทักพูดด้วยสีหน้ายิ้มแย้ม

“ไม่คิดเลยนะครับว่าเขามาร่วมงานแต่งงานที่ไร่ชาเขียวด้วย”

“นั่นน่ะสิ อีกไม่นานเราคงจะได้ข่าวดีล่ะมั้งนะ”

“ใช่ครับ ผมก็คิดอย่างนั้น”

\*\*\*

พักดงกยูเป็นคนประเภทมีสโลแกนว่า ‘เป้าหมายมีไว้พุ่งชน’

พอได้เอกสารจากเราเขาก็เตรียมยื่นเรื่องให้เบื้องบนทราบ

เขาปรับแก้หัวข้อร่างให้ถูกต้องตรงตามแบบฟอร์มของราชการ และจัดเตรียมข้อมูลแนะนำเกษตรกรภูเขาชีรีแยกไว้ต่างหาก

ทั้งยังใส่ข้อมูลเพิ่มเติมนอกจากรายละเอียดที่ได้มาเพื่อให้เกิดความน่าเชื่อถือ

เขาทำทุกอย่างอย่างเต็มที่เท่าที่จะทำได้

หลังจากจัดทำเอกสารที่สมบูรณ์แบบครบถ้วน พักดงกยูก็ส่งเอกสารไปยังฝ่ายบริหารสิ่งอำนวยความสะดวกที่ดูแลเรื่องให้เช่าฮาดงแกลเลอรี่ เพื่อรอคำอนุมัติ

แต่เรื่องไม่ได้ง่ายดายอย่างที่คิด

คำตอบจากฝ่ายบริหารสิ่งอำนวยความสะดวกไม่เป็นอย่างที่หวังไว้ พักดงกยูรีบเข้าพบเจ้าหน้าที่ผู้ดูแลทันทีด้วยใจที่อัดอั้น

ผู้ดูแลตอบว่าเรื่องนี้ไม่ได้อยู่ภายใต้ความรับผิดชอบของเขา ถ้าผู้ยื่นเรื่องอยากเช่าสถานที่ จะต้องได้รับอนุญาตจากนายอำเภอโดยตรง

พักดงกยูทำดีที่สุดได้เท่านั้น

เนื่องจากเขาไม่ใช่ผู้รับผิดชอบโดยตรง ถ้าหากเขาออกหน้าขออนุญาตจากนายอำเภอ ก็อาจจะไม่เหมาะสมเท่าไหร่นัก

ถึงจะอ้างว่าทำไปด้วยเจตนาดี ก็เป็นเรื่องไม่เหมาะสมอยู่ดี เพราะอาจทำให้เกิดความสงสัยว่า... ทางเกษตรกรภูเขาชีรีได้สิทธิพิเศษอะไรหรือเปล่า

พักดงกยูแจ้งสถานการณ์ที่เกิดขึ้นให้กับพวกเราได้รู้

\*\*\*

หลังจากได้ข้อมูลจากพักดงกยู ฮันกีทักก็มีสีหน้าเคร่งเครียด

“ต่างจากที่คิดไว้เลยนะ ไม่คิดว่าจะกลายเป็นแบบนี้เลย”

“หัวหน้าฝ่ายพักดงกยูคงทำดีที่สุดแล้วครับ”

ปัญหาที่เกิดขึ้นเป็นเพราะข้อจำกัดขององค์กรข้าราชการ

“เราย้ายไปที่พูซานดีมั้ย ที่นั่นก็มีร้านค้าที่รับสินค้าจากเราเยอะนะ”

“ร้านค้าร้านแรกของเรา... เอาเป็นฮาดงไม่ดีกว่าหรือครับ อีกอย่าง เรามีเป้าหมายว่าจะขายชาให้กับครอบครัวเกษตรกรผู้ปลูกชาเขียวด้วย”

“ใจฉันก็ชอบฮาดงเหมือนกัน แต่ถ้าเราใช้ฮาดงแกลเลอรี่ไม่ได้ จะเป็นปัญหาน่ะสิ”

“รุ่นพี่พูดถูกครับ ไม่ว่ายังไง ผมก็ว่าฮาดงแกลเลอรี่ควรเป็นร้านค้าร้านแรกของเราครับ”

“ฉันก็คิดแบบนั้นเหมือนกัน แต่ไม่ใช่ว่าเราอยากได้ แล้วจะได้มาง่ายๆ นะ ตอนนี้เราควรต้องหาตัวเลือกที่ดีที่สุดเอาไว้ก่อน”

“ผมขอลองดูอีกทีได้ไหมครับ”

“นายจะทำยังไงล่ะ”

“ผมจะไปพบท่านนายอำเภอด้วยตัวเองครับ”

“จะไปพบท่านนายอำเภอเลยเหรอ”

ฮันกีทักถามด้วยสีหน้าตกใจ

\*\*\*

ณ เวลาเดียวกัน ที่ห้องนายอำเภอประจำสำนักงานเขตฮาดง

คิมชังแด นายอำเภอกำลังเปิดหน้าโฮมเพจของที่ว่าการอำเภอ

ปีนี้ เขาอายุครบ 60 ปีแล้ว แต่ยังคงมีนิสัยอ่อนกว่าวัย ประสาทสัมผัสก็ยอดเยี่ยมไม่ต่างจากหนุ่มๆ สาวๆ

เขาไม่กลัวที่จะเรียนรู้เทคโนโลยีใหม่ๆ และยังคงเรียนรู้เทคนิคการใช้คอมพิวเตอร์และอินเทอร์เน็ตอย่างสม่ำเสมอ

เขายังเป็นตัวตั้งตัวตีริเริ่มจัดทำหน้าเพจสำหรับพูดคุยกับนายอำเภอในโฮมเพจของที่ว่าการอำเภอที่เพิ่งเปิดตัวเมื่อสองปีก่อนอีกด้วย

เวลาเข้าทำงาน คิมชังแดจะตรวจดูหน้าเพจพูดคุยกับนายอำเภอสม่ำเสมอ

ในปี 2007 มีครอบครัวเกษตรกรแค่ไม่กี่รายที่เข้าถึงหน้าโฮมเพจได้

ดังนั้น ถึงจะมีหน้าเพจพูดคุยกับนายอำเภอ แต่จำนวนผู้ใช้งานก็ยังน้อยอยู่

วันไหนได้เห็นคำร้องเรียนแม้เพียงเล็กน้อย คิมชังแดจะรีบตอบกลับด้วยความยินดี

ไม่นานมานี้ มีคำขอว่าอยากให้มีการอบรมการใช้คอมพิวเตอร์ที่หอประชุมในชุมชน และคิมชังแดเป็นคนดำเนินการจนสำเร็จลุล่วง

เขาดีใจที่ทำให้ผู้คนสนุกสนานจากการสื่อสารผ่านอินเทอร์เน็ต

ทุกเช้า คิมชังแดเข้ามาดูหน้าเพจสม่ำเสมอ มันกลายเป็นความสนุกสนานเล็กๆ น้อยๆ สำหรับเขา

วันนี้ เขาเริ่มต้นวันใหม่ด้วยการคลิกไปที่หน้าเพจพูดคุยกับนายอำเภอเช่นเดียวกับวันอื่นๆ

*มีข้อความใหม่เข้ามา...*

คิมชังแดคลิกดูด้วยความคาดหวัง

ผู้เขียนคือ... คิมด็อกมย็อง เกษตรกรหนุ่ม

เขาเริ่มต้นด้วยข้อความแนะนำตัวว่าได้เข้าสู่เส้นทางเกษตรกรจากการทำลูกพลับแห้ง

คิมชังแดอ่านข้อความที่คิมด็อกมย็องเขียนอย่างละเอียด

เขาประทับใจแนวคิดของเกษตรกรหนุ่ม

สำนวนการเขียนที่คมกริบเหมือนกับเหยี่ยวดึงความสนใจจากเขาได้

คิมชังแดกดแป้นพิมพ์ตอบกลับข้อความคิมด็อกมย็อง

**ว่าแล้ววว**

**ท่านประธานสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **167**

**ตอนที่ 167 คำตอบจากนายอำเภอ**

*ผมได้อ่านข้อเสนอที่น่าสนใจของคุณคิมด็อกมย็องแล้ว ถ้าหากมีเวลา ผมอยากเชิญคุณมาที่ที่ว่าการอำเภอเพื่อพูดคุยหารือกันสักครั้ง ผมแนบเบอร์โทรศัพท์มาด้วยแล้ว สะดวกเมื่อไหร่ติดต่อหาผมได้เลย ยังไงผมจะรอนะครับ*

ผมโทรศัพท์ตามเบอร์ที่แนบมาทันที พอบอกชื่อ เจ้าหน้าที่ก็ทำการตรวจสอบตารางงานและบอกเวลานัดหมายมา

ผมเลือกเวลาที่เร็วที่สุด จะเป็นการพูดคุยหารือพร้อมรับประทานอาหารมื้อกลางวัน

ก่อนไปพบนายอำเภอ ผมไปหาฮันกีทักก่อน

“ผมนัดคุยกับนายอำเภอเรียบร้อยแล้วนะครับ”

“โอ้โห ทำไมเร็วจัง”

เขาอุทาน สีหน้าบอกว่าไม่อยากเชื่อ

“ผมจะทำเต็มที่ครับ”

“ฉันปรับเอกสารใหม่เสร็จเรียบร้อยแล้ว”

ฮันกีทักพูดพร้อมส่งเอกสารชุดใหม่ให้

หลังจากได้รับการติดต่อจากหัวหน้าฝ่ายพักดงกยูพร้อมคำแนะนำ พวกเราก็ตัดสินใจว่าจะปรับเปลี่ยนกลยุทธ์ใหม่

เราเสนอแผนการที่เป็นรูปธรรมเพื่อบริหารจัดการฮาดงแกลเลอรี่อย่างเต็มรูปแบบ

ไอเดียหลักของเรามีสองอย่าง

ไอเดียแรกคือเราจะจัดแสดงสินค้าพิเศษในท้องถิ่น

เป็นไอเดียที่ได้จากการเก็บข้อมูลครอบครัวเกษตรกรผู้ปลูกชาเขียวของชังจีซู

เราวางแผนจะจัดแสดงสินค้าพิเศษของฮาดงโดยเฉพาะ เช่น ผลไม้ ผลผลิตทางการเกษตร โดยเบื้องต้นจะเริ่มจากผลผลิตของครอบครัวเกษตรกรผู้ปลูกชาเขียว

และไม่ใช่แค่จัดแสดงสินค้าพิเศษเท่านั้น แต่เราจะนำเสนอควบคู่ไปกับบทความฝีมือของชังจีซู บอกเล่าเรื่องราวประสบการณ์ชีวิตของเกษตรกรผู้ปลูกชาเขียวอย่างละเอียด เหมือนการให้ความรู้

ไอเดียที่สองคือ เราจะเปิดตลาดแบบผสมผสาน โดยให้โอกาสเกษตรกรจากพื้นที่อื่นๆ ด้วย

เป็นไอเดียที่ได้มาจากจุดเด่นของตลาดฮวาแก ซึ่งเปรียบเป็นเหมือนศูนย์กลางการค้า มีผู้คนจากเมืองฮาดง เมืองคูรเย เมืองซานช็อง และเมืองควังยางมารวมตัวกัน นอกจากนี้ ที่นี่ยังมีทำเลที่ดี อยู่ระหว่างเขตแดนของจังหวัดคย็องซังและจังหวัดช็อนลาด้วย

สรุปก็คือ นอกจากสินค้าพิเศษของฮาดงแล้ว ทางร้านของเราจะจำหน่ายสินค้าจากพื้นที่อื่นๆ ในลักษณะเหมือนกับการจัดแสดงนิทรรศการ

ผมคิดว่าเป็นเรื่องดีที่เราจะแบ่งปันข้อมูลให้กับเกษตรกรในพื้นที่อื่นๆ และมองหาแผนการทำงานร่วมกัน

นายอำเภอนัดพบผมที่ร้านอาหารเกาหลีแบบดั้งเดิม

พอแจ้งชื่อไป พนักงานก็นำทางผมไปยังห้องที่จองเอาไว้แล้ว บรรยากาศดีน่าสบายมาก

ไม่กี่นาทีต่อมา นายอำเภอคิมชังแดก็เดินทางมาถึง พร้อมกับหัวหน้าเลขาฯ

“คิมชังแดครับ”

“คิมด็อกมย็องครับ”

คิมชังแดเป็นชายวัยกลางคนรูปร่างตุ้ยนุ้ย ท่าทางโอบอ้อมอารีและใจดี

“ขอบคุณที่อนุญาตให้เข้าพบนะครับ”

“เป็นสิ่งผมต้องทำอยู่แล้วครับ เพราะถือเป็นงานพัฒนาชุมชนของเรา”

เรานั่งลงรับประทานอาหาร พลางพูดคุยกันไปด้วย

“ได้ยินมาว่าครอบครัวเกษตรกรผู้ปลูกชาเขียวกำลังก่อตั้งกลุ่มสหกรณ์ใช่มั้ยครับ ทางเกษตรกรภูเขาชีรีก็เข้าร่วมด้วยใช่ไหมครับ”

“ใช่ครับ ตรงตามที่บอกมาเลยครับ ตอนนี้พวกเราอยู่ในขั้นตอนจัดตั้งกลุ่มสหกรณ์ครับ”

“ตอนแรกผมตกใจนิดหน่อยที่คุณเลือกฮาดงแกลเลอรี่เป็นหน้าร้าน เพราะความจริง จุดมุ่งหมายของมัน สร้างมาเพื่อศิลปินในท้องถิ่นครับ”

“ครับ ผมทราบดี”

“แต่หลังๆ นี้ กลับไม่มีศิลปินมาใช้บริการเท่าไหร่เลย” คิมชังแดพูดด้วยสีหน้ากังวล

“พอได้อ่านรายละเอียดจากคุณคิมด็อกมย็อง ผมก็เห็นด้วยว่าเราอาจใช้ฮาดงแกลเลอรี่เป็นพื้นที่ศิลปะทางการเกษตรได้เหมือนกัน”

“ขอบคุณที่เห็นด้วยกับผมนะครับ วันนี้ ผมเตรียมข้อมูลมาด้วย”

ผมยื่นเอกสารให้กับเขา

คิมชังแดรับไปอ่านอย่างละเอียด จากนั้นก็แบ่งปันข้อมูลกับหัวหน้าเลขาฯ และแสดงความคิดเห็นร่วมกันทีละจุด ระหว่างนั้นพนักงานเข้ามาเก็บโต๊ะ

แต่คิมชังแดไม่ละสายตาจากเอกสารเลย

“ไม่รู้ว่าเพราะเป็นไอเดียของคนหนุ่มสาวหรือเปล่า อ่านแล้วผมรู้สึกว่ามันแปลกใหม่ดี ไอเดียการจัดแสดงสินค้าพื้นเมืองดีมาก ไม่ใช่แค่ให้ความสำคัญกับเกษตรกรผู้ปลูกชาเขียว แต่ให้ความสำคัญกับเกษตรกรจากพื้นที่อื่นๆ ด้วย เป็นไอเดียที่น่าสนใจมาก ว่าแต่คุณคิมด็อกมย็องเป็นคนเก็บข้อมูลกับครอบครัวเกษตรกรเองเลยหรือครับ”

“ผมมีทีมงานคอยดูแลเรื่องนี้ครับ เธอเคยเป็นอาจารย์สอนอยู่ที่มหาวิทยาลัย แต่ตอนนี้ออกมาเขียนบทความเต็มตัว”

“อืม จ้างผู้เชี่ยวชาญมาเขียนสินะ อยากรู้เลยครับว่าเขียนเรื่องอะไรบ้าง”

พนักงานยกน้ำชามาเสิร์ฟแล้ว

แต่คิมชังแดยังคงหมกมุ่นอยู่กับเอกสาร

“ความร่วมมือกับเกษตรกรพื้นที่อื่นๆ จะออกมาแบบไหนหรือครับ”

คิมชังแดใส่ใจแม้แต่รายละเอียดเล็กๆ น้อยๆ ดูเหมือนเขาจะมีด้านที่ละเอียดรอบคอบซ่อนอยู่

“ผมตั้งใจจะแบ่งปันเทคนิคการเกษตรที่ผมรู้กับคนในพื้นที่อื่นๆ ด้วยครับ”

“ช่วยยกตัวอย่างเทคนิคการเกษตรของคุณหน่อยได้มั้ยครับว่าเป็นแบบไหน”

“ผมเคยประสบความสำเร็จจากการทำลูกพลับแห้ง โดยใช้ลูกพลับสายพันธุ์แทบงที่มีแค่ในฮาดงครับ เพราะฉะนั้น ผมเลยวางแผนจะเริ่มจากการแชร์เทคนิคนี้”

“จะบอกเทคนิคกับคนอื่นง่ายๆ เลยเหรอครับ”

“ผมเชื่อว่าถ้าอยากพัฒนาเทคนิคของตัวเอง คนเราต้องกล้าที่จะแบ่งปันกับคนอื่นครับ อาจารย์ที่สอนเทคนิคการทำลูกพลับแห้งให้ผมก็คิดแบบนั้นเหมือนกันครับ”

“แบบนั้นเองเหรอ ดูเหมือนผมจะมองโลกแคบไปสินะ”

คิมชังแดดื่มชาพลางรำพึง

“ยิ่งได้ฟังเรื่องราวจากคุณคิมด็อกมย็องก็ยิ่งรู้สึกว่าคุณเป็นคนน่าสนใจจริงๆ แต่ผมมีข้อสงสัยอีกอย่างหนึ่งครับ”

“ถามมาได้เลยครับ”

“ก่อนจะมาที่นี่วันนี้ ผมไปหาข้อมูลเรื่องของคุณมาด้วยครับ เห็นว่าคุณมีชื่อเสียงในฐานะเกษตรกรหนุ่มในพื้นที่ และยังจัดจำหน่ายผลิตภัณฑ์นมให้กับเมืองใหญ่ๆ อย่างพูซานด้วย ผมเลยคิดว่าคนแบบคุณน่าจะไปทำธุรกิจในเมืองใหญ่ๆ อย่างโซลมากกว่า ก็เลยสงสัยว่าทำไมคุณถึงตัดสินใจเลือกฮาดง”

“เพราะฮาดงเป็นสัญลักษณ์ของกลุ่มสหกรณ์ชาเขียวครับ ถึงแม้จะขายสินค้าผ่านทางอินเทอร์เน็ตได้ แต่ผมคิดว่าถ้าเรามีหน้าร้านในฮาดง ซึ่งเป็นสถานที่หลักและเป็นศูนย์กลางการผลิตชาเขียวด้วย ก็น่าจะดีต่อภาพรวมมากกว่า ที่สำคัญ ผมอยากรวมตัวกลุ่มเกษตรกรผู้ปลูกชาเขียวเข้าด้วยกันด้วยครับ”

“อย่างนี้นี่เอง ความคิดเยี่ยมมากเลยครับ”

“นอกจากนี้ ผมอยากเช็คผลตอบรับของสินค้าใหม่ที่คิดค้นโดยเกษตรกรภูเขาชีรีเองด้วยครับ”

“สินค้าใหม่เหรอครับ”

“เรากำลังเตรียมวางขายสินค้าใหม่อยู่ครับ เป็นสินค้าที่เกิดจากการรวมตัวของชาจากกลุ่มสหกรณ์และผลิตภัณฑ์นมจากกลุ่มเกษตรกรภูเขาชีรี มันคือชานมไข่มุกครับ”

“ชานมไข่มุกเหรอ... รสชาติจะเป็นยังไงกันนะ”

คิมชังแดทำหน้าครุ่นคิด

“ผมจะจัดการเรื่องเช่าฮาดงแกลเลอรี่ให้นะครับ”

“ขอบคุณครับ”

ถึงจะบอกว่า... ต้องผ่านการตรวจสอบภายในและขั้นตอนหลายๆ อย่าง แต่คิมชังแดก็รับปากกับผม และบอกว่าให้เตรียมตัวเปิดแกลเลอรี่ได้เลย

ก่อนจะมาพบเขา ผมคาดหวังไว้แล้วว่าจะได้ยินคำตอบแบบนี้ แต่พอได้ฟังจริงๆ ก็ตื่นเต้น

ในที่สุด แผนการเปิดหน้าร้านในฮาดงก็สำเร็จเรียบร้อย

“ถึงที่สุดแล้ว ฮาดงแกลเลอรี่ก็เป็นพื้นที่สำหรับเยาวชนอยู่ดีครับ คุณคิมด็อกมย็องเองก็เป็นเกษตรหนุ่ม จะมาใช้พื้นที่ตรงนี้ก็ไม่ได้แปลกอะไร แต่อาจจะต้องมีค่าเช่าพื้นที่บ้าง ไม่ได้ใช้ฟรีครับ”

ผมหัวเราะคำพูดของคิมชังแด

“แน่นอนว่าเงื่อนไขและระยะเวลาการเช่าจะขึ้นอยู่กับผลลัพธ์ของการดำเนินงาน ถ้าผลลัพธ์ออกมาดี บริหารงานได้น่าสนใจ ทางสำนักงานของเราก็อาจร่วมงานกับคุณคิมด็อกมย็องได้อีกนานครับ ต่อให้ผมหมดวาระไปแล้ว ก็ยังทำงานร่วมกับคนอื่นๆ ต่อได้”

ผมรู้สึกถึงความจริงใจและชำนาญงานของคิมชังแด

“ขอถามคำถามสุดท้ายนะครับ”

“ว่ามาได้เลยครับ”

“ใครเป็นคนคิดไอเดียเรื่องวางจำหน่ายผลผลิตทางการเกษตรในแกลเลอรี่เหรอครับ”

**ท่านประธานมองการณ์ไกลมาก**

**ในอนาคตต้องขายอีกหลายอย่างแน่ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **168**

**ตอนที่ 168 ผู้ดูแลโซนขนมและของว่าง**

“เป็นไอเดียของผมเองครับ”

“ทำไมถึงอยากใช้แกลเลอรี่เป็นร้านค้าล่ะครับ”

“ผมอยากปรับแนวคิดเกี่ยวกับสถานที่จำหน่ายสินค้าทางการเกษตรของคนทั่วไปน่ะครับ เพราะตอนนี้ สถานที่จำหน่ายสินค้าทางการเกษตรส่วนใหญ่มักจะไม่ทันสมัย และดูเรียบง่าย ผมเลยคิดว่าถ้าเราลองขายผลผลิตผ่านสถานที่สวยงาม ออกแบบทันสมัย น่าสนใจ น่าจะดีต่อภาพลักษณ์โดยรวมของสินค้า ก็เลยตัดสินใจเลือกฮาดงแกลเลอรี่ครับ”

“ผมเห็นด้วยนะครับ เราจะได้เห็นสินค้าการเกษตรจำหน่ายในสถานที่สวยๆ เสียที หวังว่าผลจะออกมาดีนะครับ”

“ครับ ขอบคุณมากครับ”

\*\*\*

หลังจากพูดคุยหารือกับนายอำเภอเรียบร้อย ผมก็กลับไปที่สำนักงาน

ผมบอกเพื่อนร่วมงานว่าเราได้รับอนุญาตให้เปิดร้านได้แล้ว

คนที่ดีใจที่สุดคือฮันกีทัก เพราะเขารู้ดีว่ากว่าจะมาถึงจุดนี้ได้ ไม่ใช่เรื่องง่าย

“โอเค เยี่ยมเลย ต่อจากนี้ ก็เหลือแค่เตรียมเปิดร้านสินะ” ฮันกีทักเอ่ยขึ้นด้วยสีหน้าตื่นเต้น

“มินซอก แผนวางขายสินค้าทางอินเตอร์เน็ตของเราเป็นไงบ้าง แล้วเว็บซีนของเราล่ะ ไปถึงไหนแล้ว”

“มาดูเองสิ”

มินซอกเดินนำผมไปที่โต๊ะ ที่หน้าคอมพิวเตอร์ เป็นภาพบทความของชังจีซูที่ถูกออกแบบอย่างดีในรูปแบบเว็บซีน

“เยี่ยมไปเลยนะเนี่ย”

“ดีไซน์ออกมาสวยกว่าที่คิดใช่มั้ยล่ะ ฮีซอกมีพรสวรรค์มากเลยนะ”

มินซอกมองช็อนฮีซอกอย่างภาคภูมิใจ

ช็อนฮีซอกทำหน้าเขินๆ

“โปรแกรมที่จะใช้ส่งเมลก็เขียนใกล้จะเสร็จแล้ว”

“งั้นเรามาจัดการเรื่องเปิดหน้าร้านให้เรียบร้อยก่อนโปรแกรมจะเสร็จดีกว่านะ”

“ได้อยู่แล้ว!!”

ทุกคนตอบกลับเป็นเสียงเดียวกัน

การทำสัญญากับฝ่ายที่ดูแลรับผิดชอบประจำที่ว่าการอำเภอเป็นไปอย่างราบรื่น ทุกสิ่งทุกอย่างค่อยๆ คืบหน้าไปทีละขั้นตอน

ไม่นานเราก็ได้รับคำอนุญาตให้เข้าใช้ฮาดงแกลเลอรี่ และออกแบบจัดการสถานที่เสียใหม่ เพื่อให้กลายเป็นหน้าร้านแห่งแรกของเกษตรกรภูเขาชีรี

พนักงานทุกคน รวมไปถึงซอลคังอินที่อยู่ในฟาร์มปศุสัตว์ต่างมาช่วยกันคนละไม้คนละมือ

เราใช้เวลากับการออกแบบตกแต่งภายในไม่มากนัก

ไม่ได้เปลี่ยนแปลงอะไรมาก เพราะอยากให้คงความเป็นฮาดงแกลเลอรี่เอาไว้

ผมวางแผนว่าจะปรับพื้นที่สำหรับวางขายชานม ต้องมีจัดเตรียมโต๊ะเก้าอี้สำหรับลูกค้าด้วย

ซอลคังอินโดดเด่นที่สุด เขาได้แสดงฝีมือทางการช่างอย่างเต็มที่ เพื่อนร่วมงานคนอื่นๆ ต่างรวมพลัง ช่วยกันปรับเปลี่ยนแกลเลอรี่ให้กลายเป็นร้านค้า

ร้านค้าแห่งแรกของเกษตรกรภูเขาชีรีกำลังจะเสร็จสมบูรณ์แล้ว

\*\*\*

ก่อนจะเปิดร้านได้ เรามีเรื่องต้องทำอีกสองสามอย่าง

เริ่มต้น ก็ต้องหาผู้ดูแลรับผิดชอบเรื่องร้านโดยตรงเพื่อดูแลด้านบริหารจัดการร้านทั้งหมด สมาชิกระดับหัวหน้าทีมต่างใจตรงกัน และเอ่ยชื่อคนคนเดียว

โนแฮมีนั่นเอง เธอคือคนที่ได้ไปศึกษาเทคนิคเกี่ยวกับใบชาจากอิมชีแบกกับผม

และยังเป็นผู้คิดค้นไข่มุกมันหวานร่วมกับซอลมินจูอีกด้วย

ผมตัดสินใจเรียกโนแฮมีมาคุย

“คุณแฮมีครับ ช่วงนี้ยุ่งมากใช่มั้ยครับ”

“ไม่เลยค่ะ ท่านประธานน่าจะยุ่งกว่าฉันอีกนะคะ”

“พวกเราหารือกันแล้ว และตัดสินใจเลือกคุณเป็นคนดูแลร้านที่กำลังจะเปิดของเราครับ”

“ฉันเหรอคะ” โนแฮมีถามด้วยสีหน้าตกใจ

“ทำไมล่ะครับ ไม่ชอบเหรอครับ”

“ไม่ชอบอะไรกันล่ะคะ นี่เป็นโอกาสที่ฉันจะได้ทำในสิ่งที่รักและได้เรียนรู้มาอย่างเต็มที่เลยนี่นา”

“ถ้าอย่างนั้น ผมขอรบกวนให้คุณแฮมีเป็นผู้รับผิดชอบร้านค้าของเรานะครับ”

“ผู้รับผิดชอบเหรอคะ ฟังแล้วรู้สึกถึงภาระที่ต้องรับผิดชอบเยอะเลยค่ะ”

“คิดเสียว่าคุณแฮมีเป็นผู้รับผิดชอบหลัก แล้วให้ผมกับเพื่อนร่วมงานคนอื่นๆ คอยช่วยก็แล้วกันครับ”

“ฉันจะพยายามทำเต็มที่ ทำให้ดีที่สุดเลยค่ะ”

โนแฮมีตอบรับด้วยสีหน้าสดใสก่อนถามต่อด้วยน้ำเสียงปอดๆ

“ว่าแต่ฉันต้องดูแลร้านคนเดียวหรือคะ ร้านใหญ่มากเลยนะ”

“ไม่ใช่ครับ มีอีกคนครับ”

“ใครเหรอคะ”

โนแฮมีกะพริบตาพลางถามอย่างสงสัย

“เป็นคนดูแลรับผิดชอบเรื่องขนมกับของว่างที่จะวางขายในร้านน่ะครับ”

“ขนมกับของว่างเหรอคะ”

“คุณแฮมีจำได้ไหมครับ ตอนไปคาเฟ่ที่ไต้หวัน เรากินชานมไข่มุกกับขนมหลายๆ อย่าง”

“ค่ะ ฉันจำได้ คุกกี้สับปะรดกับนูกัตแครกเกอร์ใช่ไหมคะ”

“ผมวางแผนจะขายขนมในร้านด้วยครับ”

“ถ้างั้น เราต้องทำคุกกี้สับปะรดด้วยเหรอคะ”

“ไม่ใช่ครับ แต่เราจะทำขนมกับของว่างในแบบของเราเอง เหมือนที่เราศึกษาหาสูตรชาไข่มุกในแบบของเรายังไงล่ะครับ”

\*\*\*

ใช่แล้ว คนที่จะดูแลรับผิดชอบเรื่องขนมและของว่างก็คือคุณย่าคิมกนนิม!

ผมเดินทางไปพบท่านที่บ้าน

“ด็อกมย็องมาหาฉันถึงบ้าน มีอะไรหรือเปล่าเนี่ย”

“ผมมีเรื่องอยากคุยกับคุณย่าครับ”

“ใช่เรื่องของว่างที่เคยคุยกันตอนนั้นหรือเปล่า”

คุณย่าถามยิ้มๆ ผมไม่เคยเกริ่นเรื่องนี้กับคุณย่ามาก่อนเลยแท้ๆ ทำไมถึงรู้ใจผมขนาดนี้นะ

“นั่งรอตรงนี้แป๊บนึงก่อน เดี๋ยวฉันกลับมา”

คุณย่าหายเข้าไปในครัว ก่อนกลับออกมาพร้อมโต๊ะอาหารเล็กๆ ในมือ

“จะมาคุยเรื่องของว่างแบบเกาหลีใช่ไหมล่ะ”

สิ่งที่วางอยู่บนโต๊ะคือขนมยักกวาขนมยูกวา และขนมฮันกวา หน้าตาน่ารับประทาน

“คุณย่าทำขนมพวกนี้ตั้งแต่ตอนไหนกันครับเนี่ย”

“ก็เธอเคยถามถึงไม่ใช่เหรอ”

“ผมแค่ถามว่าทำได้หรือเปล่าเฉยๆ เองนะครับ” ผมหัวเราะ ดูเหมือนคุณย่าจะเข้าใจผิดไปสินะ

“ฉันเข้าใจผิดหรอกหรือนี่”

คุณย่าหยิบขนมยูกวาขึ้นมาชิ้นหนึ่ง ใส่ปากด้วยท่าทางเขินๆ

“อยากลองชิมดูหน่อยไหมล่ะ”

คุณย่าหยิบขนมยักกวาป้อนผม รสชาติอร่อยเหมือนที่เคยกินเมื่อตอนมาที่บ้านครั้งแรกไม่มีผิด

“คุณย่าเดาถูกแล้วครับ เหตุผลที่ผมมาที่นี่ เพราะอยากคุยเรื่องขนมพวกนี้นี่แหละ”

“ไหนเมื่อกี้บอกว่าไม่ใช่ไง”

ผมหัวเราะเขินๆ ที่ถูกจับได้

“ผมอยากขอแรงให้คุณย่าเป็นผู้ดูแลรับผิดชอบเรื่องขนมกับของว่างที่จะวางขายในร้านค้าของเรา จะได้ไหมครับ”

“ให้ฉันดูแลรับผิดชอบเรื่องขนมเหรอ”

ผมอธิบายง่ายๆ เพื่อให้คุณย่าเข้าใจและเห็นภาพ เกี่ยวกับเรื่องร้านของเราที่กำลังจะเปิดในอีกไม่นานนี้ และบทบาทของคนดูแลขนมที่ผมต้องการ

“แล้วเทศกาลขนมที่คุยกันไว้ล่ะ จะจัดเมื่อไหร่”

“ผมคิดว่าน่าจะจัดเทศกาลในช่วงฤดูใบไม้ผลิปีหน้าครับ ระหว่างนี้ เลยอยากจะรบกวนคุณย่าช่วยทำขนมและของว่างสำหรับวางขายในร้าน เพื่อกินกับชาไปก่อน”

“คิดว่าฉันจะทำไหวจริงเหรอ” คุณย่าทำเสียงไม่แน่ใจ แต่สีหน้าก็บอกชัดว่าปลื้มใจที่ถูกเลือกให้รับงานสำคัญ

“คุณย่าเก่งที่สุดในจักรวาลแล้วครับ ฝากร้านด้วยนะครับ”

“ถ้าจะพูดถึงขนาดนั้น ฉันก็คงทำอะไรไม่ได้แล้วล่ะ”

คุณย่าคิมกนนิมตอบรับเป็นผู้ดูแลรับผิดชอบเรื่องขนมกับของว่างให้ผมแล้ว

ผมเชื่อว่าคุณย่าและโนแฮมีผนึกกำลังกัน จะช่วยบริหารจัดการร้านค้าแห่งแรกของเราให้ประสบความสำเร็จได้แน่ๆ

ไม่นานมาต่อมา มินซอกก็เขียนโปรแกรมส่งอีเมลปริมาณมากๆ เสร็จเรียบร้อย

ร้านค้าแห่งแรกของเกษตรกรภูเขาชีรีพร้อมเปิดบริการแล้ว

ต่อจากนี้ เราจะไม่ได้ขายสินค้าแค่ออนไลน์แล้ว แต่จะขายสินค้าออฟไลน์ผ่านหน้าร้านไปด้วยในเวลาเดียวกัน!

**เย้ๆ เดินทางมาถึงหนึ่งแสนวิวแล้วว**

**ขอบคุณนักอ่านทุกคนมากๆ เลยนะคะ**

**มาแถมให้อีกตอน กดเลยๆๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **169**

**ตอนที่ 169 นิทรรศการภาพถ่ายตลาดฮวาแก**

มินซอกและช็อนฮีซ็อกเริ่มอัปโหลดผลิตภัณฑ์จากกลุ่มสหกรณ์ผู้ผลิตชาเขียวฮาดงขึ้นไปยังเว็บช็อปปิ้งออนไลน์ของเกษตรกรภูเขาชีรี

ผลิตภัณฑ์มีตั้งแต่น้ำผึ้งล็อตใหม่ที่เพิ่งเก็บเกี่ยว ไปจนถึงผลิตภัณฑ์นม และชาประเภทต่างๆ ที่ผลิตโดยกลุ่มสหกรณ์ผู้ผลิตชาเขียวฮาดง

ก่อนจะเปิดขายอย่างเต็มตัวผ่านเว็บไซต์ พวกเราใช้โปรแกรมส่งอีเมลที่เพิ่งทำเสร็จสดๆ ร้อนๆ เพื่อโปรโมตสินค้าผ่านเว็บซีน [1] ก่อน

สมาชิกที่เข้าร่วมพิธีแต่งงานในไร่ชาทุกคนได้รับข้อมูลจากเรา

ชังจีซูโชว์ฝีมือการเขียนผ่านบันทึกชีวิตเกษตรกร ผลงานของเธอจริงใจ และซื่อตรง

กระแสตอบรับจากสมาชิกค่อนข้างดี มีคนสนใจอีเมลในรูปแบบเว็บซีนเป็นจำนวนมาก

ไม่ใช่แค่อ่านแล้วชื่นชอบและอยากรู้เรื่องราวของเกษตรกร แต่กลายเป็นสะพานเชื่อมทำให้ผู้อ่านสนใจอยากอุดหนุนผลิตภัณฑ์

พวกเราเตรียมของแถมของแจกไว้มากมาย สมาชิกที่ซื้อชาจะได้รับของแถมเป็นน้ำผึ้งขนาดทดลองด้วย

พอใช้ทั้งพลังการตลาดอีเมลและการตลาดแจกของแถม ยอดขายก็เพิ่มขึ้นอย่างน่าพอใจ

ระหว่างที่การขายทางออนไลน์ไปได้สวย เราก็พบปัญหาที่หน้าร้าน

ภายในฮาดงแกลเลอรี่ของเราแบ่งเป็นสองชั้น

ชั้นแรกจัดเป็นรูปแบบคาเฟ่ ลูกค้าที่เข้าร้านสามารถเพลิดเพลินกับชานมไข่มุกและขนมทาชิก [2] ที่ทางเกษตรกรภูเขาชีรีจัดเตรียมเอาไว้ให้ได้

ชั้นสองจัดแสดงภาพถ่ายและผลิตภัณฑ์ของกลุ่มเกษตรกร ใต้รูปภาพติดข้อเขียนของชังจีซู มีจัดแสดงใบชาสดหลากหลายชนิดจากไร่ในภาชนะแบบใสด้วย

เป็นหอศิลป์ชาเขียวที่ไม่เคยจัดที่ไหนมาก่อน ทั้งเก๋ แปลกใหม่ และไม่ซ้ำแบบใคร

วันงานเปิดตัว พวกเราแจกชานมไข่มุกและขนมทาชิกให้กับกลุ่มพ่อค้าแม่ค้า ตลอดจนลูกค้าที่มาซื้อสินค้าที่ตลาดฮวาแกได้ชิมฟรี

มีแค่วันแรกที่ลูกค้าแน่นเต็มร้าน แต่หลังจากนั้น จำนวนลูกค้ากลับลดลงเรื่อยๆ จนน่าเป็นห่วง

สถานการณ์หน้าร้านแตกต่างจากเว็บช็อปปิ้งออนไลน์โดยสิ้นเชิง

และเราต้องเตรียมแผนรับมือเพื่อปรับแก้ไข

ผมกับฮันกีทักมุ่งหน้าไปที่ร้านทันที

“ทำไมคนไม่เข้าร้านเลย ไม่รู้มีปัญหาเรื่องอะไรกันนะ ทำเลไม่เหมาะหรือเปล่าก็ไม่รู้”

ฮันกีทักพูดพลางมองเหม่อไปที่แม่น้ำซอมจิน

ร้านของเราอยู่ไม่ห่างจากตลาดฮวาแก ใช้เวลาเดินแค่ห้านาทีก็ถึง

อาคารเป็นตึกเดี่ยว เนื่องจากจุดมุ่งหมายหลักคือใช้เป็นหอศิลป์

ทิวทัศน์รอบๆ สวยงามมากเพราะมีแม่น้ำซอมจินเป็นฉากหลัง สภาพทางภูมิศาสตร์ก็ถือว่าดี

“ปัญหาไม่น่าจะใช่เรื่องสถานที่นะครับ”

“งั้นมันคืออะไรกันล่ะ”

“ไม่มีแรงจูงใจให้ลูกค้าเข้าร้านมากกว่าครับ”

"แรงจูงใจ?"

ผมคิดว่าสาเหตุของปัญหาน่าจะเป็นเพราะเราใช้กลยุทธ์ทั้งทางออนไลน์และออฟไลน์อย่างเท่าเทียมกัน

ในส่วนของหน้าร้านค้าออนไลน์ เราใช้การตลาดทางอีเมล ผ่านเว็บซีนรูปแบบใหม่

ส่วนหน้าร้านแบบออฟไลน์ เราเล่าเรื่องราวของเกษตรกรผ่านภาพและข้อความเหมือนกัน แต่กลับไม่ได้รับการตอบรับที่ดีเท่ากับออนไลน์

คงต้องวางแผนแก้ไขกลยุทธ์

เราเข้าไปในร้าน ภายในร้านมีแค่โนแฮมีและคุณย่าคิมกนนิม ไม่มีลูกค้าคนอื่น

โนแฮมีกำลังจดบันทึกคำพูดของคุณย่าคิมกนนิมลงในสมุดโน้ต

"ทำอะไรกันอยู่เหรอครับ"

โนแฮมีมองมาที่ผมด้วยแววตาประหลาดใจ

“มาตั้งแต่เมื่อไหร่คะเนี่ย”

“เมื่อกี้นี้เองครับ จดอะไรอยู่เหรอครับ”

“กำลังช่วยกันคิดกลยุทธ์ช่วยหาลูกค้าอยู่น่ะค่ะ”

"กลยุทธ์เหรอครับ"

ผมกับฮันกีทักหันมองหน้ากัน โนแฮมีคิดเรื่องเดียวกันกับพวกเราไม่มีผิด

“พอจะนึกไอเดียดีๆ อะไรออกบ้างไหมครับ”

“ฉันวางแผนที่จะลองเปิดคอร์สทำขนมทาชิกดูค่ะ”

สีหน้าของโนแฮมีเต็มไปด้วยความกระตือรือร้น ดูเหมือนเธอจะไม่กังวลอะไรเลย

“ฉันนึกถึงตอนที่เราทำกลุ่มทดลองชิมโยเกิร์ตน่ะค่ะ คิดว่าถ้าเราลองหากิจกรรมที่ทำให้ผู้คนได้รับประสบการณ์พิเศษ น่าจะช่วยดึงดูดความสนใจได้”

“ฉันชอบความเห็นนี้นะ” คุณย่าคิมกนนิมสนับสนุน

เป็นไอเดียที่ดีและน่าจะดึงดูดนักท่องเที่ยวในช่วงวันหยุดสุดสัปดาห์ได้

“ถ้าเป็นพวกพ่อค้าแม่ค้าในตลาดฮวาแกล่ะครับ”

“พวกพ่อค้าแม่ค้าในตลาดเหรอคะ”

“ใช่”

“แต่ว่าทุกคนคงจะยุ่งอยู่กับงาน...”

วันแรกที่เปิดร้าน เราจัดกิจกรรมแจกชาและขนมทาชิกให้กับผู้คนในตลาดฮวาแกได้ชิมฟรี

ผลตอบรับจากลูกค้าที่มาเดินตลาดถือว่าดีมาก ทุกคนชมรสชาติและพอใจ แต่พวกพ่อค้าแม่ค้าดูจะไม่สนใจสักเท่าไหร่ ยิ่งร้านไหนขายดี ยิ่งไม่โผล่มาที่ร้านของเราเลย

“ถ้าพวกพ่อค้าแม่ค้าจากตลาดฮวาแกมาเป็นลูกค้าประจำของร้านเราก็คงจะดีนะคะ” โนแฮมีพึมพำ

“ผมก็อยากให้เป็นแบบนั้นเหมือนกันครับ ถ้าพวกพ่อค้าแม่ค้ามาดื่มชาที่ร้านเราทุกเช้าคงดีมากๆ”

โนแฮมีทำหน้าจริงจัง ดูเหมือนเธอเองก็คิดแบบเดียวกับผม คือคาดหวังจะให้พวกพ่อค้าแม่ค้าในตลาดมาเป็นลูกค้าประจำของร้าน

จากนั้นก็หวังว่าคำพูดของพวกเขาจะกระจายออกไปแบบปากต่อปาก ไปถึงลูกค้าและนักท่องเที่ยว ถ้าทำแบบนั้นได้ ก็เหมือนเราช่องทางการตลาดใหม่ๆ และเพิ่มโอกาสได้ลูกค้าใหม่ๆ ด้วย”

ฮันกีทักกำลังกินขนมยักกวาที่คุณย่าคิมกนนิมทำ

คงเป็นเพราะขนมอร่อย หน้าตาของเขาก็เลยดูอารมณ์ดี

“นั่นสิ ฉันเองก็คิดแบบเดียวกันนะ”

“ฉันพูดความคิดฉันบ้างได้มั้ย” คุณย่าคิมกนนิมแทรกขึ้นมา

"ได้สิครับคุณย่า"

คุณย่าคิมกนนิมถามผม

“ถ้าเราคิดหาวิธีเชื่อมโยงคนจากตลาดฮวาแกกับร้านนี้ล่ะ”

“เชื่อมโยงคนจากตลาดกับร้านหรือครับ” ฮันกีทักย้อนถามงงๆ ก่อนจะยกมือขึ้นทุบหน้าอก ดูเหมือนขนมยักกวาที่กินจะติดคอ

"ใช่แล้ว ต้องหาทางให้ร้านมีคนจากฮวาแกอยู่ด้วย”

“จะทำได้ยังไงล่ะครับ”

คุณย่ายิ้มเจ้าเล่ห์

“ก็เหมือนพวกเกษตรกรปลูกชาเขียวไง รูปที่เราติดไว้บนชั้นสองนั่นไม่ใช่จุดเชื่อมโยงเหรอ ถ้าเราติดรูปของคนจากตลาดฮวาแกบ้าง จะเป็นยังไงล่ะ”

“จริงด้วยค่ะ ทำให้คนจากตลาดมาอยู่ที่ร้านจริงด้วย”

โนแฮมีตะโกนอย่างตื่นเต้น

การจัดแสดงภาพถ่ายของพวกพ่อค้าแม่ค้าจากตลาดฮวาแกในหอศิลป์อย่างนั้นหรือ

“นิทรรศการภาพถ่ายตลาดฮวาแกสินะ” ฮันกีทักสรุป

“ต้องเป็นภาพถ่ายที่เล่าเรื่องราวของผู้คนในตลาดด้วยนะคะ”

โนแฮมีเสริม

“ยังงี้คงต้องมีน้ำใจเล็กๆ น้อยๆ แลกเปลี่ยน”

ทุกคนพยักหน้าเห็นด้วยกับความคิดเห็นของผม

การจะไปขอภาพถ่ายของคน อาจจะต้องอาศัยแรงจูงใจเล็กๆ น้อยๆ เพื่อให้พวกเขายินดีมอบให้

“ถ้าเราให้สินน้ำใจเป็นของจากร้านเราล่ะคะ” โนแฮมีเสนอ

“ชาเขียวทองคำ”

หลังโนแฮมีพูดจบ ทุกคนก็ตะโกนออกมาพร้อมกัน ชาเขียวทองคำเป็นของมีค่า เป็นสัญลักษณ์ประจำของร้านของเรา และเป็นชื่อที่จะติดปากพวกพ่อค้าแม่ค้า ถ้าพวกเขาไปบอกต่อ จะต้องได้รับความนิยมอย่างแน่นอน

ที่สำคัญ มีค่ามากพอจะเป็นแรงจูงใจให้พวกเขามอบภาพถ่ายให้กับเรา

“ถ้าอย่างนั้น เราเริ่มลงมือกันเลยดีกว่า” ผมสรุปปิดท้าย

\*\*\*

บ่ายวันนั้นผมแวะไปที่ว่าการอำเภอ เพื่อไปพบพักดงกยู หัวหน้าส่วนผู้รับผิดชอบการท่องเที่ยวเชิงวัฒนธรรมประจำเมืองฮาดง

“ได้ข่าวว่าเปิดร้านแล้วใช่ไหมครับ” พักดงกยูทักทาย

“เพราะได้คุณช่วย ทุกอย่างก็เลยผ่านไปได้ด้วยดีน่ะครับ”

“ผมไม่ได้ทำอะไรเลย” เขากล่าวอย่างถ่อมตัว

แต่ความจริงแล้ว ทั้งหมดเป็นเพราะเขา เอกสารที่เขาจัดทำเป็นระเบียบเรียบร้อย เดินเรื่องอย่างว่องไว ทำให้เราเปิดร้านได้เร็วกว่าที่ตั้งใจ

วันนี้ ผมมาหารือเขาเรื่องนิทรรศการภาพถ่ายในตลาดฮวาแก

"เป็นความคิดที่ดีเลยนะครับ นิทรรศการภาพถ่ายในตลาดฮวาแก ผมแนะนำว่าถ้ามีรูปอื่นๆ นอกจากพวกพ่อค้าแม่ค้า ก็น่าสนใจ ติดแสดงภาพชาวบ้านด้วยน่าจะดีนะครับ”

“ที่ผมมาก็เพราะอยากหารือเรื่องนี้แหละครับ”

**ตอนนี้คือคอนเนคชั่นเน้นๆ 55**

**รอดูวันที่ร้านขายดีๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **170**

**ตอนที่ 170 ปากต่อปาก แล้วพวกเราก็ได้ออกทีวี**

“พอได้ยินคำว่านิทรรศการภาพถ่าย ก็กระตือรือร้นขึ้นมาเลย อยากหารือเรื่องอะไรว่ามาได้เลยครับ” พักดงกยูว่ายิ้มๆ

เราหารือกันอย่างรวดเร็ว และได้ข้อสรุปในที่สุด

เกษตรกรภูเขาชีรีและที่ว่าการอำเภอฮาดงจะจัดประกวดภาพถ่ายร่วมกัน โดยแบ่งหน้าที่กันคือ ที่ว่าการอำเภอเป็นผู้ประกาศ และชักชวนพวกพ่อค้าแม่ค้ารวมไปถึงผู้อยู่อาศัยในตลาดฮวาแกผ่านหนังสือพิมพ์ท้องถิ่น ศูนย์ชุมชน และหอประชุมหมู่บ้าน

ส่วนเกษตรกรภูเขาชีรีจะเป็นผู้รวบรวมภาพถ่ายและจัดแสดงนิทรรศการ

ทุกอย่างเกิดขึ้นอย่างรวดเร็ว ไม่นาน เราก็ได้ภาพถ่ายจำนวนมาก แต่ละภาพซีดจาง เก่าแก่ แต่ว่าเต็มไปด้วยเรื่องราว

เกษตรกรภูเขาชีรีนำทีมโดยมินซอกจัดการดูแลปรับปรุงภาพถ่ายที่ได้มาให้มีคุณภาพมากที่สุด มีการซ่อมแซมและขยายภาพจนชัดเจน

หลังจบงาน ชาวบ้านจะได้รับภาพถ่ายคุณภาพดีที่ผ่านการซ่อมแซมแล้ว ไม่ว่าภาพของพวกเขาจะชนะได้รางวัลหรือไม่ก็ตาม

และยังมีการแจกคูปองฟรีให้กับผู้ส่งภาพเข้าประกวด พวกเขานำคูปองนี้มาใช้ดื่มชาและรับประทานขนมทาชิกที่ร้านฟรีได้

พวกเรานำภาพที่ซ่อมแซมแล้วไปใส่กรอบรูปและติดบนผนัง ภาพถ่ายมีจำนวนมาก ส่งเข้ามาทุกวัน วันละหลายๆ ภาพ

ไม่ช้าไม่นาน ผนังของร้านก็เต็มไปด้วยกรอบรูป

จำนวนคนที่มาที่ร้านก็เพิ่มขึ้นเช่นกัน

ในที่สุด ก็มาถึงวันสุดท้ายของการส่งภาพเข้าประกวด พวกเราลงมติหาวิธีตัดสินผู้ชนะได้แล้ว โดยรางวัลใหญ่จะตัดสินจากผลโหวต

เท่ากับว่า... ผลแพ้ชนะของการประกวดเกิดจากคะแนนโหวตของประชาชนร้อยเปอร์เซ็นต์

หลังการรับสมัครผู้ประกวดที่ยาวนาน ก็ได้เวลาลงคะแนนโหวตแล้ว

\*\*\*

วันนี้มีทีมงานรายการโทรทัศน์มาที่ตลาดฮวาแก

พวกเขามาถ่ายทำรายการเกี่ยวกับบรรยากาศของตลาดในท้องถิ่นและเรื่องราวของผู้คนในชนบท

สถานที่ในวันนี้คือตลาดฮวาแก นักข่าวหญิงเดินไปมาทั่วตลาด สัมภาษณ์ผู้คนและแนะนำอาหารอย่างเพลิดเพลิน

นักข่าวหญิงเป็นคนร่าเริงพูดจาสนุกสนาน เธอต่อปากต่อคำกับผู้คนในตลาด และสร้างบรรยากาศที่สดใส มีชีวิตชีวา

นักเขียนบทรายการกำหนดจุดสุดท้ายไว้ที่ร้านขายพาจอน [1] เก่าแก่ประจำตลาด

เป็นร้านพาจอนที่มีประวัติศาสตร์ยาวนาน เติบโตมาพร้อมกับตลาดฮวาแก

นักข่าวหญิงพูดคุยไปเรื่อยๆ และมาหยุดที่หน้าร้านขายพาจอน ซึ่งเต็มไปด้วยผู้คน

เธอตรงไปหาเจ้าของร้าน ซึ่งกำลังทอดพาจอนอย่างคล่องแคล่ว

"สวัสดีค่ะ คุณแม่! ได้ยินมาว่าร้านนี้เก่าแก่ที่สุดในตลาดฮวาแก จริงมั้ยคะ”

“ใช่จ้ะ ร้านตั้งแต่รุ่นแม่ของฉันเลยแหละจ้ะ”

“แล้วคุณแม่มาขายนานแค่ไหนแล้วคะ”

“ก็... เกินห้าสิบปีแล้วจ้ะ”

“โอ้โห นานมากๆ เลยค่ะ เห็นใครๆ บอกว่ารสชาติอร่อยมาก ขอลองชิมหน่อยได้มั้ยคะ”

เจ้าของร้านป้อนพาจอนฟักทองที่เพิ่งทอดเสร็จใหม่ๆ ให้กับคนพูด เธออ้าปาก ปัดมือไปมา

“ร้อนมากเลยค่ะ แต่อร่อยจริงๆ ด้วย”

นักข่าวหญิงยื่นไมโครโฟนให้เจ้าของร้าน

“เรียนการทอดพาจอนมาจากคุณแม่ด้วยใช่มั้ยคะ”

“ใช่จ้ะ เรียนมาจากแม่หมดเลยจ้ะ”

“แล้วตอนนี้คุณแม่เจ้าของสูตรอยู่ที่ร้านด้วยไหมคะ”

“ไม่อยู่แล้วจ้ะ แกไปสวรรค์เมื่อไม่กี่ปีก่อนนี่เอง”

“อ๊ะ ขออภัยที่ถามคำถามไม่เหมาะสมค่ะ”

นักข่าวก้มหัวขอโทษ

เจ้าของร้านไม่โกรธ เธอหัวเราะอารมณ์ดี

“ฉันทำใจได้แล้วล่ะ ยิ่งช่วงนี้สบายใจเป็นพิเศษ เพราะได้เจอแม่ทุกวันเลย”

“หมายถึงฝันเห็นคุณแม่ที่เสียไปแล้วทุกวันเลยเหรอคะ”

นักข่าวถามด้วยสีหน้าไม่เข้าใจ

“ไม่ใช่จ้ะ หมายถึงตรงนู้นน่ะ แม่ของฉันอยู่ที่ทางเข้าตลาดฮวาแกจ้ะ”

"คะ คุณแม่อยู่ที่ทางเข้าตลาดเหรอคะ”

“ใช่จ้ะ ฉันไปเจอแม่ที่นั่นทุกวันเลยจ้ะ”

“วันนี้ก็จะไปหรือคะ”

“ไปสิจ๊ะ ไปทุกวันน่ะแหละ”

“งั้นหนูขอไปด้วยได้มั้ยคะ”

“ได้สิ ไปกันตอนนี้เลยก็ได้นะ”

นักข่าวทำท่าตื่นเต้น เพราะเรื่องนี้ไม่อยู่ในสคริปต์ พีดีเจ้าของรายการก็ทำหน้างงๆ เช่นกัน

เจ้าของร้านขายพาจอนพานักข่าวไปยัง ‘ทางเข้าตลาดฮวาแก’ ที่เธอพูดถึง

ไม่นานมาต่อ พวกเธอก็ยืนอยู่หน้าร้านค้าของเกษตรกรภูเขาชีรี

“เอ๊ะ ร้านขายชาใช่ไหมคะเนี่ย”

นักข่าวอุทาน

“ไม่ได้แค่ร้านขายชา แต่เป็นที่ที่ฉันจะได้เจอแม่ด้วยนะ”

“คุณแม่ของคุณอยู่ที่นี่เหรอคะ”

นักข่าวถามด้วยสีหน้าตกใจ

“จ้ะ ลองเข้าไปดูสิ”

ทั้งสองคนก้าวเข้าไปในร้าน ภายในมีคนเต็มไปหมด

“คนเยอะมากเลยนะคะ อ๊ะ ที่แขวนอยู่บนผนังนั่น รูปภาพอะไรกันคะเนี่ย”

“เป็นรูปของผู้คนในตลาดน่ะ มีรูปแม่ของฉันด้วยนะ”

เจ้าของร้านพานักข่าวไปดูภาพภาพหนึ่ง

เป็นภาพเก่าขาวดำ ขอบเหลืองเก่าแก่แสดงอายุที่ยาวนาน ในภาพ ผู้หญิงใส่ชุดฮันบกมีเด็กขี่หลังกำหลังทอดพาจอนอยู่อย่างขะมักเขม้น

“คนที่ใส่ชุดฮันบกคือคุณแม่ของคุณแม่ใช่ไหมคะ”

“ใช่จ้ะ รูปแม่ของฉันเอง และเด็กที่อยู่บนหลังก็คือฉันไงล่ะ”

“ว้าว เด็กในรูปคือคุณแม่เองเหรอคะ”

นักข่าวเบิกตากว้างจ้องรูปถ่าย เด็กทารกกำลังหลับปุ๋ยอยู่บนหลังของแม่

“โอ้โห คุณแม่ของคุณสุดยอดมากเลยนะคะ ทำงานไปเลี้ยงลูกไปแบบนี้”

“ฉันเป็นลูกคนเล็กก็เลยได้รับมรดกเป็นร้านของแม่มาจ้ะ แต่ตอนแรกแม่ของฉันไม่เห็นด้วยหรอกนะ”

“ทำไมล่ะคะ”

“แกบอกว่าไม่อยากเห็นฉันต้องเหนื่อยน่ะ”

“โอ๊ะ”

หลังจากกลั้นน้ำตามานาน เจ้าของร้านก็ร้องไห้ออกมาจนได้

“เวลาได้เห็นภาพแบบนี้... มันอดนึกถึงอดีตไม่ได้น่ะค่ะ” เธอพึมพำพลางเช็ดน้ำตา

“ว่าแต่ว่า เจ้าของร้านคะ” นักข่าวพยายามเปลี่ยนเรื่องเพื่อให้บรรยากาศดีขึ้น “ภาพถ่ายทั้งหมดที่ติดอยู่ตรงนี้ ดูเหมือนจะเกี่ยวข้องกับตลาดฮวาแกหมดเลยนะคะ”

“ฉันก็ไม่แน่ใจเหมือนกันนะ ได้ยินมาว่าเกษตรกรหนุ่มสาวที่ดูแลที่นี่ เขาขอภาพถ่ายจากผู้คนในตลาดแล้วเอามาจัดแสดงน่ะจ้ะ”

คำตอบจากปากเจ้าของร้าน ดึงความสนใจใหม่ให้กับนักข่าว

พีดีส่งสัญญาณไฟเขียวให้เธอดำเนินการต่อได้

“ถ้าอย่างนั้น เดี๋ยวฉันขอไปถามคนดูแลร้านหน่อยนะคะ”

นักข่าวตรงไปหาโนแฮมีซึ่งกำลังทำชานมไข่มุกอยู่หลังเคาน์เตอร์

"สวัสดีค่ะ คุณเป็นคนดูแลที่นี่ใช่ไหมคะ ฉันขอคุยกับคุณสักครู่ จะสะดวกไหมคะ”

"ค่ะ สวัสดีค่ะ ฉันชื่อโนแฮมี เป็นคนดูแลร้านของเกษตรกรภูเขาชีรีค่ะ”

โนแฮมีมองกล้องและกล่าวทักทาย

“น่ารักมากเลยนะคะ เหมือนเห็นฉันตอนเด็กๆ เลยค่ะ”

โนแฮมีหัวเราะให้กับคำพูดของนักข่าว

“ฉันสงสัยมาตั้งแต่เมื่อกี้แล้วค่ะ กำลังทำอะไรอยู่เหรอคะ”

“ชานมไข่มุกที่ทำจากชาเขียวฮาดงและนมน่ะค่ะ”

“ฉันแอบสงสัยเพราะเห็นสีหน้าคนกินดูอร่อยมากเลยค่ะ ขอฉันลองดูแก้วนึงได้มั้ยคะ”

โนแฮมีทำชานมไข่มุก และส่งให้ตามคำขอ

“ว้าว อร่อยจังเลยค่ะ! ให้ความรู้สึกต่างจากชานมไข่มุกไต้หวันนะคะ รสชาติตอนเคี้ยวไข่มุกมันสำปะหลังก็ดีมากๆ เลยค่ะ”

“ไม่ใช่ไข่มุกมันสำปะหลังค่ะ ไข่มุกของเราทำจากมันหวาน เป็นเมนูที่ได้รับการจดสิทธิบัตรโดยเกษตรกรภูเขาชีรีแล้วด้วยนะคะ”

“จดสิทธิบัตรเหรอคะ”

“ใช่ค่ะ ชานมไข่มุกสูตรพิเศษของเราใช้ไข่มุกที่ทำจากมันหวานค่ะ ไม่มีที่อื่นแน่นอน เราเป็นเจ้าแรกและเจ้าเดียว”

“ทั้งจัดนิทรรศการที่มีความหมายลึกซึ้ง ทั้งยังมีชานมไข่มุกมันหวานที่ไม่เหมือนใครอีก น่าทึ่งมากๆ เลยค่ะ ไม่ทราบชื่ออะไรนะคะ”

“ฉันชื่อโนแฮมีค่ะ”

“ขอโทษทีค่ะ ฉันหมายถึงชื่อร้าน”

“อ๋อ ร้านของเราชื่อเกษตรกรภูเขาชีรีค่ะ”

“เรามาตะโกนสู้ๆ กันดีมั้ยคะ”

"ค่ะ ได้เลยค่ะ"

“เกษตรกรภูเขาชีรี สู้ๆ!”

โนแฮมีตะโกนเสียงดังพร้อมๆ กับนักข่าว

ทั้งคู่พูดได้จังหวะพร้อมกันพอดิบพอดี

สตาฟคนอื่นๆ รวมถึงพีดีที่รับผิดชอบรายการมองพวกเธอด้วยสีหน้าพึงพอใจ

เป็นสีหน้าที่คาดหวังเรตติ้งจากผู้ชม

**ดวงดีจัง จู่ๆ ก็มีรายการทีวีมา**

**หรือว่า.. จะวางแผนไว้แล้วนะ !**

**รอดูเรตติ้งเลยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **171**

**ตอนที่ 171 เมื่อลูกพลับสุก**

ในที่สุด เราก็ได้ผลการประกวดนิทรรศการภาพถ่ายประจำตลาดฮวาแก

รางวัลใหญ่คือภาพถ่ายของคุณลุงคนหนึ่งกับเด็กชาย ทั้งคู่ยืนอยู่ด้วยกันที่ริมถนน

แม้จะเป็นภาพที่ดูธรรมดา แต่ความจริงแล้ว มีเรื่องราวพิเศษซ่อนอยู่

เด็กชายคนในภาพถูกเรียกว่า ‘เด็กชายที่หายไป’

เรื่องมีอยู่ว่า... จู่ๆ โดยที่พ่อแม่ไม่ทันระวัง เด็กชายก็หายตัวไปจากสถานีขนส่ง

พ่อกับแม่ร้อนรนเคร่งเครียด เพราะลูกของตนเป็นลูกหัวใจพิการ พวกเขาเป็นห่วงลูกแทบคลั่ง

หนึ่งสัปดาห์ผ่านไป... ตำรวจก็ติดต่อมาหาพวกเขา และส่งข่าวดี

มีคนรับเด็กชายไปดูแล

ผู้พบตัวเด็กคือพ่อค้าขายของแผงลอยที่ตลาดฮวาแก เขาเห็นเด็กที่เหมือนขอทาน ท่าทางหวาดกลัว จึงเข้าไปซักถาม และรับมาดูแล จากนั้นก็ติดต่อตำรวจ

หลังจากวุ่นวายอยู่พักหนึ่ง เด็กชายก็กลับสู่อ้อมอกพ่อแม่อย่างปลอดภัย

พ่อแม่ลูกทั้งสามคนเดินทางมาที่ตลาดฮวาแก เพื่อแสดงความขอบคุณต่อผู้มีพระคุณ

ภาพถ่ายภาพนี้เกิดขึ้นในตอนนั้น

และผู้ส่งภาพเข้าประกวดก็คือครอบครัวของเด็กชายนั่นเอง

ผู้มาเข้าชมนิทรรศการภาพถ่ายลงคะแนนโหวตให้ภาพนี้เป็นอันดับหนึ่ง

รางวัลของผู้ชนะคือชาเขียวทองคำและคูปองฟรีสำหรับใช้ในร้าน

เรายังแจกคูปองให้กับทุกคนที่ส่งภาพถ่ายเข้ามาด้วย

แม้ว่างานประกวดนิทรรศการภาพถ่ายจะจบลงแล้ว แต่เราก็ขอความยินยอมจากผู้ที่ส่งผลงานเข้ามา เพื่อแสดงภาพถ่ายของพวกเขาต่อ ด้วยเหตุผลว่า อยากรวมภาพถ่ายที่น่าจดจำเอาไว้ เผื่อจะมีคนสนใจอยากเข้าชม

แน่นอนว่าเจ้าของภาพที่ได้รับผลตอบรับดี ยินดีที่จะมอบภาพให้เราจัดแสดงต่อ

ตอนนี้ ชั้นแรกของร้านจึงจัดแสดงภาพถ่ายที่เกี่ยวข้องกับตลาดฮวาแก ส่วนชั้นสองจัดแสดงภาพถ่ายและผลงานเขียนเกี่ยวกับเกษตรกรผู้ปลูกชาเขียว

หลังจากวันประกาศผล ร้านค้าของเกษตรกรภูเขาชีรีก็ยังมีลูกค้าเข้ามาอุดหนุนอย่างหนาแน่น พวกพ่อค้าแม่ค้าในตลาด ก็กลายมาเป็นลูกค้าประจำของเราด้วย

หนึ่งในนั้นคือเจ้าของร้านขายพาจอน สำหรับเธอ ถึงแม้การประกวดจะจบลง แต่ภาพถ่ายแห่งความทรงจำของเธอยังอยู่ที่นี่

ทุกครั้งที่มีเวลาว่าง เธอจะมาที่ร้านเพื่อดูภาพถ่ายที่อัดแน่นไปด้วยความทรงจำเก่าๆ ของเธอกับแม่ พร้อมกับดื่มชาไปด้วย

ไม่ใช่แค่พ่อค้าแม่ค้าในตลาดที่กลายเป็นลูกค้าประจำ แต่พอได้ออกโทรทัศน์ ทำให้ผู้คนมากมายทั่วเกาหลีแวะมาที่ร้าน เพื่อตามหาชานมไข่มุกสูตรพิเศษของเรา

ไข่มุกมันหวานที่ได้รับการจดสิทธิบัตร เครื่องดื่มที่ไม่เหมือนใคร สามารถหาซื้อได้ที่ร้านค้าของเกษตรกรภูเขาชีรีเท่านั้น

คนเริ่มแห่กันมาอุดหนุนชานมไข่มุกและชาเขียวมากขึ้นเรื่อยๆ

ร้านของเกษตรกรภูเขาชีรีกลายเป็นห้องรับแขกของตลาดฮวาแก

\*\*\*

วันนี้ผมกับฮันกีทักแวะไปที่ว่าการอำเภอ

เรามีนัดกับนายอำเภอ คิมชังแด เขาสนใจนิทรรศการภาพถ่ายที่ตลาดฮวาแกของเราอย่างมาก และยินดีกับความสำเร็จของเรา

ผมเองก็ต้องขอบคุณที่เขาให้โอกาสเกษตรกรภูเขาชีรี จึงยินดีที่จะไปพบเขาเช่นกัน

ก่อนจะไปพบคิมชังแด พวกเราแวะทักทายพักดงกยู คนสำคัญอีกคนที่คอยช่วยเหลือเราอย่างดีมาตลอด

“ได้ยินมาว่านิทรรศการภาพถ่ายของพวกคุณจบลงด้วยดีเลยใช่มั้ยครับ”

“ส่วนหนึ่งเป็นเพราะได้รับความช่วยเหลือจากคุณด้วยครับ”

“ผมแค่แนะนำให้เฉยๆ เองนะครับ ไม่ได้ทำอะไรมากมาย”

พักดงกยูตอบอย่างอ่อนน้อมถ่อมตน

“ผมคิดว่าใกล้จะจัดเทศกาลขนมชาเขียวได้แล้วนะครับ”

“จริงเหรอครับ” ฮันกีทักตาโต

“อาจจะยังไม่ใช่ตอนนี้นะครับ แต่ถ้าเป็นช่วงฤดูใบไม้ผลิหรือฤดูร้อนปีหน้า ผมว่าน่าจะได้ครับ”

"ขอบคุณมากๆ นะครับ"

"ขอบคุณอะไรกันครับ เป็นงานของผมที่ต้องช่วยเหลือเกษตรกรในท้องถิ่นอยู่แล้วครับ”

พักดงกยูตอบ เขาเป็นข้าราชการที่ทำงานหนักเพื่อท้องถิ่น และเป็นคนดีอย่างแท้จริง

“ป่านนี้ท่านนายอำเภอรอแย่แล้ว พวกคุณรีบเข้าไปข้างในเถอะครับ”

ผมกับฮันกีทักบอกลาพักดงกยู และไปพบนายอำเภอคิมชังแดที่ห้อง

นายอำเภอมีสีหน้าอารมณ์ดี เขาพยักหน้าไปทางฮันกีทักเป็นเชิงทักทาย

“ท่านนี้คือหัวหน้าฝ่ายธุรการสินะครับ”

“ฮันกีทักครับ”

"เชิญนั่งก่อนเลยครับ"

พอเรานั่งลง เลขาฯ ก็ยกชามาเสิร์ฟ เป็นชาที่หน้าตาคุ้นตา

“ชานมไข่มุกของพวกเราไม่ใช่เหรอครับเนี่ย”

“ผมอยากลองชิมดู ก็เลยสั่งมาครับ ฮ่าๆ”

คิมชังแดหัวเราะร่าเริง ผมเองก็ผสมโรงหัวเราะไปด้วย ไม่คิดเลยว่าจะได้มากินชาไข่มุกของตัวเองที่ห้องของนายอำเภอ

“เกษตรกรภูเขาชีรีนี่สุดยอดมากเลยนะครับ ได้ยินมาว่านิทรรศการภาพถ่ายตลาดฮวาแกจบลงไปอย่างยิ่งใหญ่ นักท่องเที่ยวเลยให้ความสนใจกันน่าดู ใครๆ ก็อยากมาเยี่ยมชมกัน”

“ทั้งหมดเป็นเพราะความกรุณาจากท่านนายอำเภอครับ”

“ไม่ใช่ความกรุณาของผมหรอกครับ ผมคิดว่าเป็นโอกาสที่เกษตรกรภูเขาชีรีสร้างขึ้นมาเองต่างหากล่ะครับ ถ้าไม่ใช่เพราะพวกคุณ ฮาดงแกลเลอรี่ของเราก็คงไร้ประโยชน์ ยังไม่มีคนเข้าไปใช้งาน และคงถูกทิ้งร้างอยู่แบบนั้นแน่ๆ ครับ”

คิมชังแดดื่มชานมไข่มุกในถ้วย สีหน้าบอกว่าประหลาดใจกับรสชาติที่ได้รับ

“พูดตามตรง ตอนที่ตัดสินใจอนุญาตให้พวกคุณใช้แกลเลอรี่ได้ ผมเองก็ไม่ได้คาดหวังอะไรมากครับ เพราะฮาดงแกลเลอรี่เองก็ไม่ได้ประสบความสำเร็จอะไร ตอนเปิดใหม่ๆ คนมาน้อยมาก เรียกได้ว่าแทบจะร้างเลยแหละครับ” คิมชังแดหยุดนิดนึง มองหน้าผม ก่อนพูดต่อ

“แต่ว่าพวกคุณก็ทำสำเร็จอย่างน่าอัศจรรย์ น่าทึ่งมากๆ ครับ มีคำชมมากมายจากทุกฝ่ายจนมาถึงผมด้วยว่าเป็นนายอำเภอที่เข้าใจเกษตรกรหนุ่มสาวครับ”

พูดไปพูดมา เขาก็หัวเราะ

“วันนี้ที่ผมขอให้พวกคุณมาพบ ก็เพราะมีเรื่องอยากจะรบกวนน่ะครับ”

ผมตั้งใจฟัง สงสัยว่าเขาจะพูดอะไร

“ในปีหน้า อำเภอของเรามีเป้าหมายหลักคือส่งเสริมเกษตรกรรุ่นใหม่ อยากอบรมส่งเสริมเกษตรกรหนุ่มสาวในฮาดงให้ยอดเยี่ยมเหมือนเกษตรกรภูเขาชีรีครับ เพราะอย่างนี้ ผมเลยมีเรื่องอยากจะไหว้วานพวกคุณครับ”

“ไหว้วานเหรอครับ เรื่องอะไรกันครับ”

“อยากขอร้องให้พวกคุณช่วยทำงานร่วมกับอำเภอของเราหน่อยครับ”

คิมชังแดมอบข้อเสนอที่น่าสนใจ นั่นคือขอความร่วมมือจากเรา โดยเจ้าหน้าที่รัฐจะเป็นผู้รับผิดชอบเรื่องการอบรมส่งเสริมเกษตรกรหนุ่มสาว ส่วนเราเป็นผู้จัดเทศกาล ทั้งสองฝ่ายทำงานร่วมกัน และช่วยกันคิดไอเดียไปพร้อมๆ กัน

“นายอำเภอท่าทางใจดีจัง”

ฮันกีทักพูดยิ้มๆ ระหว่างที่พวกเรากำลังเดินทางกลับ

“ดูเป็นผู้ใหญ่ที่เข้าใจโลกนะครับ ดูเหมือนจะสนใจและสนับสนุนเกษตรกรรุ่นหนุ่มสาวด้วยนะเนี่ย”

“ต้องขอบคุณเขาเลย ช่วยให้เรามีวันนี้ได้”

ฮันกีทักนิ่งไปครู่หนึ่ง ก่อนจะพูดต่อ

“ว่าแต่ พวกเราต้องเริ่มคิดไอเดียเรื่องเทศกาลแล้วใช่ไหม”

"น่าจะต้องเป็นแบบนั้นแหละครับ แต่ก่อนอื่น พวกเรามีเรื่องที่ต้องทำครับ”

"เรื่องที่ต้องทำ ร้านก็มั่นคงแล้วนะ มีเรื่องอะไรอีก”

ฮันกีทักถามด้วยสายตากังวล

“ได้เวลาทำการเกษตรลูกพลับแห้งแล้วครับ”

“อา ลูกพลับแห้ง ก็ต้องทำอยู่แล้วสินะ เป็นการเกษตรที่เกษตรกรภูเขาชีรีทำเป็นอย่างแรกเลยไม่ใช่เหรอ”

“ตอนนั้น รุ่นพี่ยังไม่ได้มาทำงานกับพวกเราเลยนี่นา”

เขายิ้มเมื่อได้ยินคำพูดของผม

“อ้อ ผมมีเรื่องอยากคุยกับรุ่นพี่ด้วยครับ”

"อะไรล่ะ พูดมาสิ"

“ผู้รับผิดชอบการเกษตรกรลูกพลับแห้งคือผม ผมดูแลกระบวนการทั้งหมด ตั้งแต่การคัดเลือกคนทั้งหมด การทำลูกพลับแห้ง ไปจนถึงการเลือกลูกพลับจากสวนเลยครับ”

“พูดมาเสียยาวขนาดนี้ มีแผนลับอะไรเนี่ย รีบๆ บอกมาเลยได้ไหม”

ฮันกีทักมองผมด้วยแววตารู้ทัน ดูเหมือนว่าเขาจะมองผมทะลุปรุโปร่ง

“ผมคิดว่าจะหาอาสาสมัครทั้งเกษตรกรภูเขาชีรีแล้วก็เกษตรกรวัยหนุ่มสาวครับ”

“หืม จะหาอาสาสมัครเกษตรกรวัยหนุ่มสาวเหรอ”

**ตั้งใจจะวางแผนอะไรอีกเนี่ยท่านประธาน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **172**

**ตอนที่ 172 เลื่อนขั้นเป็นอาจารย์สอนทำลูกพลับ**

การเกษตรลูกพลับแห้งรอบนี้ มีคำสัญญาพิเศษรออยู่ เป็นคำพูดที่ผมประกาศให้สาธารณชนได้รับรู้ผ่านการออกอากาศ

ผมบอกว่าจะแบ่งปันเทคนิคพิเศษของอาจารย์ฮวังยูชินให้กับกลุ่มเกษตรกรวัยหนุ่มสาว

ผมเล่าเรื่องทั้งหมดให้ฮันกีทักฟัง เขาทำหน้าครุ่นคิด

“ฉันรู้ว่านายมีความตั้งใจที่ดี แต่เรื่องใหญ่ขนาดนี้ จะทำโดยไม่มีเงื่อนไขคงไม่ได้”

“อันนั้นผมคิดไว้แล้ว ผมวางแผนว่าจะขอยืมแรงงานแลกกับการแบ่งปันเทคนิคพิเศษครับ การทำลูกพลับแห้ง เราต้องใช้แรงงานเยอะมาก ถ้าได้เกษตรกรหนุ่มสาวมาช่วย ก็ถือว่าคุ้มค่าแล้ว”

“ถ้างั้นก็ไม่น่าจะมีปัญหาอะไรนะ”

ผมแบ่งปันเทคนิคการทำลูกพลับแห้งกับฮันกีทัก

และแลกเปลี่ยนความคิดเห็นเรื่องทิศทางของเกษตรกรภูเขาชีรี ตอนนี้ทุกคนทำอะไร และในอนาคต มีแผนการอย่างไร

ผมอยากให้ธุรกิจของเรามั่นคงและชัดเจน

ฮันกีทักยังได้ออกความเห็นเรื่องปรับโครงสร้างองค์กรด้วย ตอนนี้ องค์กรของเราเริ่มมีพนักงานเยอะ คงต้องหาทางแบ่งเบาภาระงานของเพื่อนร่วมงานบางคนที่งานล้นมือ

ระหว่างที่ผมวางแผนเตรียมทำการเกษตรลูกพลับแห้ง ผมฝากให้เขาเป็นคนบริหารจัดการองค์กรแทนไปก่อน

\*\*\*

ก่อนจะเริ่มทำการเกษตรลูกพลับแห้ง ผมแวะไปเยี่ยมอาจารย์ฮวังยูชิน

เพื่อปรึกษาหารือแผนการเรื่องการแบ่งปันเทคนิคพิเศษที่เขาเป็นผู้คิดค้นให้กับเกษตรกรวัยหนุ่มสาวคนอื่นๆ อย่างเต็มรูปแบบ

ตอนที่ผมไปหา เขากำลังทำน้ำลูกพลับหมักอยู่ในโกดัง

“อ้าว ว่ายังไงล่ะด็อกมย็อง”

"สบายดีมั้ยครับ อาจารย์ ทำน้ำหมักเยอะเลยนะครับเนี่ย”

“ปีนี้คงต้องใช้เยอะน่ะ”

ฮวังยูชินพูดยิ้มๆ

น้ำหมักคือหัวใจหลักของการทำลูกพลับแห้งโดยไม่ต้องรมกำมะถัน

สูตรลับมีสามอย่างคือ น้ำบ๊วย ชีชิงแก และใบสน

ตอนมาเรียนกับเขา ผมต้องทำน้ำหมักสูตรนี้ซ้ำๆ ทุกวันจนจำได้ขึ้นใจ

น้ำหมักที่ได้มีคุณภาพไม่ต่างจากสารกันบูดตามธรรมชาติ ช่วยให้ลูกพลับแห้งมีคุณภาพดี และมีสีสันที่สวยงาม ไม่ดำคล้ำง่าย

เราสองคนออกจากโกดังและเข้าไปเดินเล่นในสวนลูกพลับ

“ใกล้จะถึงฤดูทำลูกพลับแห้งแล้วสินะ”

ฮวังยูชินพูดพลางมองลูกพลับที่กำลังสุก ผลสีส้มห้อยตามกิ่งไม้โดดเด่นในสายตา

“เวลาผ่านไปไวเหมือนโกหกเลยนะ ว่าไหม”

ฮวังยูชินเปลี่ยนสายตาจากต้นพลับมามองที่ผม

“ตอนที่นายมาหาฉันครั้งแรก ตอนนั้นลูกพลับยังไม่สุกเลย” เขาพูดยิ้มๆ

“ใช่ครับ ผมบอกว่าอยากเรียนรู้เทคนิคตั้งแต่ลูกพลับยังไม่สุก จะได้เตรียมตัวให้พร้อม”

“ฉันถ่ายทอดเทคนิคของฉันให้นายเป็นคนแรกและคนเดียว ก่อนหน้านั้นฉันไม่เคยคิดที่จะสอนใครเลยนะ จนกระทั่งได้เจอนาย”

ฮวังยูชินมองผมด้วยแววตาอบอุ่น

“อาจารย์ยังบอกกับผมด้วยว่าพร้อมจะเปิดเผยเทคนิคให้กับคนอื่นๆ จำได้ใช่ไหมครับ”

“ยอมรับว่าฉันกังวลนะตอนที่ได้ยินนายพูดแบบนั้น”

“ตอนนี้ก็ยังกังวลอยู่เหรอครับ”

“ตอนนี้ไม่กังวลแล้วล่ะ ฉันคิดว่าต่อให้มีเทคนิคดีแค่ไหน แต่ถ้าเก็บเอาไว้คนเดียวมันก็ไม่มีประโยชน์ ฉันคิดว่ายิ่งเราแบ่งปันกันมากเท่าไหร่ ก็ยิ่งงอกเงยมากขึ้นเท่านั้น”

ผู้เชี่ยวชาญส่วนใหญ่ไม่เต็มใจที่จะแบ่งปันเทคนิคของพวกเขา

แต่ฮวังยูชินมีความคิดที่แตกต่างจากผู้เชี่ยวชาญคนอื่นๆ

เขาเชื่อว่าการแบ่งปันนำมาซึ่งสิ่งที่ดีกว่า

เขาเป็นคนตื่นตัว และมีแนวคิดเปิดกว้าง นั่นทำให้ผมนับถือเขา

“ผมอยากปรึกษาเรื่องการฝึกอบรมและแบ่งปันเทคนิคให้คนอื่นๆ ครับ”

“ฉันเองก็อยากคุยกับนายเรื่องนั้นอยู่เหมือนกัน”

ฮวังยูชินพาผมกลับเข้าไปในบ้าน ฮวังจองอาก้าวออกมาจากห้องครัวพอดี

พอผมทักทาย เธอก็ยิ้มตอบอย่างดีใจ

ไม่นานต่อมา ฮวังจองอาก็เข้ามาในห้องพร้อมกับน้ำขิงอบเชย เครื่องดื่มสูตรเด็ดของเธอ

ฮวังยูชินยกแก้วน้ำขึ้นดื่ม ก่อนเข้าสู่ประเด็น

“ฉันไม่อยากสอนคนเยอะเกินไป ถ้าสักสิบคนก็ไม่น่าจะมีปัญหาอะไร”

ดูเหมือนจำนวนที่เขาบอกจะน้อยเกินไป ผมว่าผู้สมัครน่าจะเยอะมากๆ แน่นอน

“ความจริงการสอนคนจำนวนน้อยๆ น่าจะทำให้ทุกคนได้ข้อมูลแน่นและสอนได้ทั่วถึง แต่... ผมกังวลว่าตัวเลขนั้นจะน้อยเกินไป”

จะขอให้เขาเพิ่มจำนวนคนในทันทีน่าจะเป็นเรื่องยาก ผมจึงต้องเลือกใช้ถ้อยคำอย่างระมัดระวัง

“ฉันเข้าใจนาย ฉันเองก็คิดอยู่ว่าจะแก้ปัญหายังไง”

“แล้วพอจะคิดออกไหมครับ”

ฮวังยูชินพยักหน้า

“ฉันตั้งใจว่าจะแบ่งงานกับลูกศิษย์ของฉัน”

“ลูกศิษย์?”

“ก็คิมด็อกมย็องไง”

ฮวังยูชินยิ้มจนตาหยี

“ผู้สมัครไม่ได้มีแต่กลุ่มหนุ่มสาวใช่ไหมล่ะ”

“ครับ ไม่ได้มีแต่คนหนุ่มสาว แต่เรายังมีผู้สมัครที่เคยทำเกษตรกรรมลูกพลับแห้งอยู่แล้วด้วยครับ”

“ฉันขอดูแลกลุ่มหลังก็แล้วกัน ส่วนด็อกมย็อง นายก็เป็นคนดูแลเกษตรกรวัยหนุ่มสาวไป”

“ผมขอถามได้มั้ยครับว่าทำไมให้ผมดูกลุ่มหนุ่มสาวล่ะ”

ฮวังยูชินมองผมด้วยสีหน้าครุ่นคิด

“เพราะคำพูดของนายยังไงล่ะ”

“คำพูดของผมเหรอครับ”

“นายเคยพูดกับฉันไม่ใช่เหรอ ว่าอยากจะดึงดูดคนหนุ่มสาวมาที่ชนบท”

จริงอย่างที่ฮวังยูชินพูด ผมเป็นคนพูดประโยคนั้นเองและตอนนี้ คือช่วงเวลาที่ผมจะพิสูจน์และลงมือทำในสิ่งที่ได้พูดไว้

“อาจารย์พูดถูกครับ ผมเป็นคนพูดเองครับ”

“ใช่ นายนั่นแหละพูด”

ผมเผลอหลุดหัวเราะโดยไม่รู้ตัว

ฮวังยูชินหัวเราะตาม

“เอาอย่างที่อาจารย์บอกเลยครับ ผมจะดูแลเกษตรกรหนุ่มสาวเอง ส่วนที่เหลือก็ฝากอาจารย์ด้วยนะครับ”

“ถ้าเราแบ่งการสอนเป็นสองกลุ่ม ช่วยกันสอน ฉันรับรองต้องได้ผลดีแน่นอน”

ตอนแรกผมวางแผนจะเป็นผู้ช่วยเขา คอยช่วยเขาดูแลผู้สมัคร แต่เขากลับเห็นว่าผมควรจะสอนด้วยตัวเอง แสดงให้เห็นว่าเขาไว้ใจผมมาก

ผมขอบคุณเขาในเรื่องนั้น

“ผมยินดีทำตามที่อาจารย์บอกครับ แต่ช่วยฟังคำขอของผมสักข้อได้ไหมครับ”

“คำขอเหรอ”

“ผมตั้งใจจะหาผู้ช่วยสักคนให้อาจารย์ครับ”

“ผู้ช่วยอะไรกัน”

“ลูกศิษย์อีกคนของอาจารย์ยังไงล่ะครับ”

“นายหมายถึงกาฮีเหรอ”

ฮวังยูชินถามยิ้มๆ

“ผมชวนกาฮีเองครับ กาฮีบอกว่าคิดถึงคุณฮวังจองอากับอาจารย์มาก ก็เลยรีบตอบตกลงครับ แล้วยังไงอาจารย์ก็ควรจะมีผู้ช่วยสักคนนะครับ”

“เอาตามที่นายว่าเลย”

ฮวังยูชินตอบตกลงอย่างง่ายดาย

“พร้อมเมื่อไหร่ผมจะรีบแจ้งอาจารย์เลยนะครับ”

“ให้ไวล่ะ อย่าชักช้า”

\*\*\*

หลังพูดคุยกับฮวังยูชิน ผมก็เปิดรับสมัครเกษตรกรสำหรับเรียนรู้เทคนิคการเกษตรลูกพลับแห้ง โดยไม่จำกัดอายุ และภูมิภาค จะเป็นใครก็ได้ อายุเท่าไหร่ก็ได้

เงื่อนไขของผมมีข้อเดียวคือ ผู้สมัครต้องเป็นผู้ที่สนใจทำการเกษตรลูกพลับแห้งเท่านั้น

แน่นอนว่าผู้สมัครมีเป็นจำนวนมาก และเราไม่อาจรับทุกคนได้

เราคัดเลือกผู้สมัครจากเอกสารและการสัมภาษณ์

ทุกคนที่สมัครเข้ามาต่างกระตือรือร้นและตั้งใจ พวกเขาอยากประสบความสำเร็จกับการเกษตรลูกพลับแห้ง

ไม่ใช่ทุกคนที่อยากเป็นเกษตรกรตั้งแต่แรก แต่พวกเขามีใจอยากเรียนรู้และสนใจจะเป็นเกษตรกร

ใบสมัครมากมายหลากหลาย หลายใบโดดเด่นเข้าตา

มีตั้งแต่อดีตนักมวย ไปจนถึงครูในโรงเรียน ภูมิหลังของแต่ละคนน่าสนใจไม่ธรรมดา

ผมตั้งตารอเปิดคลาสสอนทำการเกษตรลูกพลับแห้งอย่างใจจดใจจ่อ

**ใช่ นายนั่นแหละพูด 5555ด็อกมย็องสู้ๆ ขอให้ได้ผู้สมัครดีๆ  + + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **173**

**ตอนที่ 173 แชร์เทคนิคการเกษตรลูกพลับแห้ง**

วันนี้ สวนลูกพลับเต็มไปด้วยผู้คน

ฮวังยูชินกำลังถ่ายทอดเทคนิคการทำลูกพลับแห้งให้กับเกษตรกรที่ผ่านการคัดเลือก

ส่วนใหญ่เป็นชาวสวนลูกพลับ บางคนก็มีประสบการณ์อยู่แล้ว

แผนการสอนของฮวังยูชินยังคงเหมือนเดิมเหมือนที่เคยสอนผมกับกาฮี นั่นคือให้ทิ้งประสบการณ์และความรู้เก่าๆ ทั้งหมด แล้วเริ่มกระบวนการสอนใหม่ทั้งหมด

ตั้งแต่การเก็บลูกพลับไปจนถึงการปอกเปลือก เขาเชื่อว่าถ้าจะทำลูกพลับแห้งให้ได้ดี จะต้องปูพื้นฐานให้แน่นก่อน

เกษตรกรทุกคนปฏิบัติตามที่เขาสอนอย่างเคร่งครัด

กาฮีมาเป็นผู้ช่วยฮวังยูชิน เธอทำหน้าที่ของตัวเองได้อย่างคล่องแคล่วไม่ติดขัด

เกษตรกรทั้งหลายกำลังตั้งใจปอกเปลือกลูกพลับอยู่

ฮวังยูชินกับกาฮีก็ปอกเปลือกลูกพลับร่วมกับทุกคน

“ได้มาปอกเปลือกลูกพลับด้วยกันแบบนี้ อดคิดถึงอดีตไม่ได้เลยนะคะ”

กาฮีพูดยิ้มๆ

“เมื่อก่อนก็ว่าฝีมือดีแล้ว ดูเหมือนตอนนี้ ฝีมือปอกลูกพลับของเธอจะพัฒนาขึ้นไปอีกขั้นแล้วนะ”

“เพราะอาจารย์คอยเคี่ยวเข็ญฉันยังไงล่ะคะ”

กาฮีทำเสียงล้อ

“ได้ข่าวว่าตอนนี้เธอเป็นครูที่โรงเรียนสอนทำเทียนอย่างนั้นเหรอ”

“ใช่ค่ะ เลี้ยงผึ้งอยู่ดีๆ ย้ายไปสอนทำเทียนเสียอย่างนั้นเลย”

“เธอต้องสอนเด็กที่นั่นด้วยใช่ไหม”

“งานสอนเหมาะกับฉันค่ะ”

“แล้วมาเป็นผู้ช่วยฉันวันนี้ กระทบกับงานหรือเปล่า ลำบากไหมล่ะเนี่ย”

“ไม่ต้องกังวลไปนะคะ อาจารย์ พอด็อกมย็องบอกฉันก็รีบหาครูมาสอนแทนเลยค่ะ แล้วก็สลับเวรมา ไม่เดือดร้อนแน่นอนค่ะ”

“ไม่เห็นจำเป็นต้องรบกวนเลย ฟังแล้วชักจะเกรงใจเธอแล้วนะ งานแค่นี้ ฉันจัดการเองได้สบายมาก”

“วันพิเศษแท้ๆ ฉันต้องมาช่วยอาจารย์สิคะ”

กาฮีปอกลูกพลับเสร็จเรียบร้อยก็ลุกขึ้นยืนเป็นการจบบทสนทนา

ได้เวลาแขวนลูกพลับบนไม้แขวนแล้ว

\*\*\*

ขณะที่ฮวังยูชินและกาฮีสอนเกษตรกรสิบคนที่มีประสบการณ์และเชี่ยวชาญแล้ว ผมยืนอยู่ต่อหน้าเกษตรกรหนุ่มสาวคนละกลุ่ม

ผู้สมัครที่ผมรับผิดชอบส่วนใหญ่แล้วเป็นมือใหม่ หรือเคยมีประสบการณ์มาบ้าง แต่ก็ไม่ได้เชี่ยวชาญมากนัก

กลุ่มของผมมีทั้งหมดแปดคน ผมยืนเผชิญหน้ากับพวกเขา ไล่สายตาไปตามใบหน้าทีละคน

ท่าทางของพวกเขาไม่ต่างจากผมและกาฮีเมื่อปีที่แล้ว

“ขอบคุณมากๆ นะครับที่สมัครมาทำงานร่วมกัน”

ผมให้ทุกคนใช้เวลาสั้นๆ แนะนำตัว จากนั้นก็เข้าประเด็นเรื่องแผนการเรียนการสอน

“หลังจากเรียนจบ แยกย้ายกันไปแล้ว หลังจากนั้น จะมีแผนผลัดกันช่วยทำการเกษตรลูกพลับแห้งต่อเนื่องด้วยนะครับ”

“ผลัดกันช่วย หมายความว่ายังไงเหรอคะ”

ผู้หญิงคนเดียวในกลุ่มที่ผ่านการคัดเลือกเอ่ยถาม

เธอชื่อเยนาอึน ทำงานเป็นครูสอนในสถาบันกวดวิชา

“ผมอยากเปิดโอกาสให้ทุกคนได้นำสิ่งที่เรียนรู้ไปทำประโยชน์ต่อได้ครับ ไม่ใช่ให้เรียนจากทฤษฎีอย่างเดียว แต่อยากให้ทุกคนนำความรู้ไปใช้ในสวนของตัวเองด้วย เพราะฉะนั้น ผมคิดว่าถ้าช่วยกันทำ น่าจะได้ผลดีกว่าทำคนเดียวครับ”

“ก็คือเรียนปุ๊บ ลงมือปฏิบัติปั๊บเลยใช่ไหมคะ”

“ใช่ครับ ผมวางแผนไว้แบบนั้นครับ อุปกรณ์ก็ใช้ด้วยกันนี่แหละครับ”

“ไม่ได้แค่มาเรียนอย่างเดียว แต่ยังได้ทำจริงด้วยสินะคะเนี่ย”

“ขั้นตอนทำลูกพลับแห้งไม่ใช่เรื่องง่ายๆ นะครับ ไม่ใช่แค่แขวนแล้วตากแห้งบนราวไม้ก็จบ แต่มีรายละเอียดมากกว่านั้นเยอะ”

ก่อนเริ่มการเรียนการสอน ผมปรึกษากับอาจารย์ฮวังยูชินเกี่ยวกับวิธีการสอนเรียบร้อยแล้ว

ฮวังยูชินบอกว่าจะสอนเทคนิคลูกพลับแห้งให้กับทุกคนโดยใช้วิธีเดียวกับที่สอนผมและกาฮี

แต่ผมเลือกใช้แนวทางที่แตกต่างออกไปเล็กน้อย นั่นคือหลังเรียนจบขั้นพื้นฐาน จะบวกหลักสูตรการลงมือปฏิบัติจริง นั่นคือทุกคนต้องไปรวมตัวทำลูกพลับแห้งในสวนของผู้เรียนคนอื่นๆ

ด้วยวิธีช่วยเหลือกันแบบนี้ มีข้อดีคือ ไม่จำเป็นต้องเสียค่าจ้างคนงานเพิ่ม และสามารถแบ่งอุปกรณ์กันใช้ได้

ฮวังยูชินเห็นด้วยและสนับสนุนวิธีการของผม เขายังพูดเสริมอีกว่าเป็นวิธีที่มีประโยชน์กับเกษตรกรมือใหม่

ผู้สมัครที่เรียนกับฮวังยูชินมีประสบการณ์การทำสวนมาแล้ว จึงคำนวณกำลังคนได้ และรู้จักบริหารจัดการอย่างเหมาะสม

แต่ผู้สมัครที่เรียนกับผม เป็นเกษตรกรหนุ่มสาวมือใหม่ ไม่ใช่เรื่องง่ายสำหรับพวกเขาที่จะทำการเกษตรครั้งแรกให้ลงตัวได้ในทันที ผมจึงอยากสอนวิธีเปลี่ยนคนเป็นทรัพย์สินให้กับพวกเขา

เพราะตอนที่ตัวผมเริ่มทำการเกษตรครั้งแรก ผมเองก็ใส่ใจเรื่องคนเป็นหลัก

“ตอนที่เก็บลูกพลับ ต้องระวังห้ามไม่ให้ช้ำเลยนะครับ”

ผมถ่ายทอดทุกสิ่งทุกอย่างที่เรียนรู้มาจากฮวังยูชิน ตั้งแต่ขั้นตอนการเก็บลูกพลับไปจนถึงเทคนิคการปอกเปลือกลูกพลับ

“จนถึงตอนนี้ ก็ยังมีสวนจำนวนมากที่ทำลูกพลับแห้งด้วยการรมควันด้วยกำมะถันครับ”

“การรมควันกำมะถันคืออะไรเหรอครับ”

ผู้สมัครคนหนึ่งถาม

“เป็นกระบวนการรมควันลูกพลับแห้งด้วยควันครับ ด้วยวิธีนี้ สีของลูกพลับแห้งจะสวยดูดี แต่การเผาไหม้ของกำมะถันจะทำให้เกิดก๊าซซัลเฟอร์ไดออกไซด์”

“ถ้ารมควันด้วยกำมะถัน ก็จะไม่เกิดการบราวนิ่ง [1] ใช่ไหมครับ”

"ครับ ถูกต้องครับ การรมควันด้วยกำมะถันมีข้อดีคือช่วยป้องกันการเปลี่ยนสีของผลไม้ แต่ข้อเสียก็คือ ก๊าซซัลเฟอร์ไดออกไซด์อาจส่งผลเสียต่อร่างกายมนุษย์ได้”

ผมยกถังใส่น้ำหมักออกมา

“ผมจะสอนวิธีทำลูกพลับแห้งโดยไม่ต้องรมควันกำมะถันให้ทุกคนครับ”

ทุกคนมองมาที่ผมด้วยสายตาที่เต็มไปด้วยความหวัง

“น้ำหมักตัวนี้เป็นเหมือนไอเท็มลับครับ เป็นเทคนิคพิเศษที่ผมเรียนรู้มาจากฮวังยูชิน เจ้าพ่อลูกพลับแห้งครับ”

“ส่วนผสมมีอะไรบ้างเหรอครับ”

“ใบสน ชีชิงแก กับน้ำบ๊วยครับ”

ผมแบ่งปันเทคนิคทำน้ำหมักให้กับเกษตรกรรุ่นหนุ่มสาว

หลักการง่ายๆ ใช้ใบสน ชีชิงแก และน้ำบ๊วยในอัตราส่วนหนึ่งต่อหนึ่งแล้วหมักรวมกัน

หลังจากสอนทำน้ำหมักเรียบร้อย ผมก็เอาน้ำหมักที่เตรียมเอาไว้แล้วล่วงหน้าสำหรับการสอนออกมา

“เอาลูกพลับที่ปอกแล้วแช่ในน้ำหมักแล้วเอาแขวนไว้บนตะขอได้เลยครับ”

ขั้นตอนต่อมาคือให้ผู้เรียนฝึกเคลือบลูกพลับด้วยน้ำหมัก จากนั้นก็นำผลผลิตที่ได้ไปแขวนไว้บนตะขอที่เตรียมไว้

เป็นงานที่ต้องใช้ความเอาใจใส่อย่างพิถีพิถัน ทุกคนแขวนลูกพลับไว้บนไม้แขวนอย่างระมัดระวัง

\*\*\*

เวลาเดียวกัน ที่สำนักงานเกษตรกรภูเขาชีรี ศูนย์การเกษตรฮาดง

ฮันกีทักและเพื่อนร่วมงานรับประทานอาหารกลางวันเสร็จแล้ว พวกเขากำลังกลับเข้ามาในสำนักงาน

“การเกษตรลูกพลับแห้งไปได้สวยมั้ย”

ฮันกีทักถามแพกมินซอก

“ถ้าเป็นด็อกมย็องคงจะไม่มีปัญหาหรอกผมว่า ปริมาณกับระยะเวลาก็พอดีด้วย”

แพกมินซอกตอบพลางนึกถึงช่วงเวลาที่เขาทำลูกพลับแห้งเมื่อปีที่แล้ว

ตอนนั้นเขาต้องสร้างเว็บช็อปปิ้งออนไลน์ พร้อมๆ กับทำลูกพลับแห้งไปด้วย ที่สำคัญ ปริมาณของลูกพลับแห้งนั้นเรียกได้ว่ามากมายมหาศาล

ถึงจะเปิดขายสินค้าแล้ว ก็ยังต้องแพ็กลูกพลับแห้งลงกล่องวนไป เรียกได้ว่าทำงานโต้รุ่งอยู่ตลอด

จนทุกวันนี้ บางคืนยังเก็บเอามาฝันอยู่เลย

“ที่จริง ผมแอบเสียดายอยู่นิดหน่อยครับ”

ช็อนฮีซอก จากฝ่ายดูแลเว็บช็อปปิ้งออนไลน์พูดขึ้น

"นายเสียดายอะไร”

มินซอกถามด้วยท่าทางอยากรู้อยากเห็น

“เพราะต้องสอนทำลูกพลับแห้ง เราก็เลยเสียโอกาสได้ลงมือทำจริงไปไงล่ะครับ”

ช็อนฮีซอกพูดยิ้มๆ

“อ้อ เสียดายขนาดนั้นเลย? ถ้างั้นเดี๋ยวฉันบอกด็อกมย็องให้มั้ยว่าเลิกงานแล้ว ให้นายไปทำลูกพลับแห้งด้วย”

มินซอกแกล้งพูดพลางหยิบโทรศัพท์ขึ้นมา

“ไม่ใช่อย่างนั้นครับหัวหน้า ถึงจะเสียดายแต่ก็ไม่เป็นไรครับ ผมพูดเล่น ล้อเล่นเฉยๆ ครับ"

ฮันกีทักกับพักแทโฮหัวเราะขำคนทั้งคู่

“แทโฮ ถ้านายอยากทำล่ะก็ บอกฉันได้เสมอนะ”

ฮันกีทักหันไปหยอกลูกน้องบ้าง

“หลังเลิกงานให้ผมพักเถอะครับ ว่าแต่ท่านประธานยอดเยี่ยมจริงๆ เลยนะครับ สอนเทคนิคที่หาทางไปเรียนรู้มาอย่างยากเย็นให้คนอื่นได้”

“คนพวกนั้นคือคนที่จะมาลงเรือลำเดียวกับเรา...” ฮันกีทักตอบสั้นๆ

"หมายความว่ายังไงนะครับ พวกนั้นจะมาทำงานกับเราเหรอครับ”

พักแทโฮสบตากับช็อนฮีซอกงงๆ

ทั้งคู่ไม่เคยรู้มาก่อนว่าผู้สมัครที่มาเรียนรู้การเกษตรลูกพลับแห้งจะมาทำงานร่วมกับเกษตรกรภูเขาชีรีด้วย

“ก็ถ้าทำลูกพลับแห้งเสร็จแล้ว เราก็ต้องขายของให้พวกเขายังไงล่ะ”

“อ๋อ เพิ่งเข้าใจก็ตอนนี้แหละครับ” พักแทโฮพยักหน้าหงึกๆ “หมายถึงขายลูกพลับแห้งผ่านหน้าเว็บช็อปปิ้งออนไลน์ของเกษตรกรภูเขาชีรีนี่เอง ฟังแล้วก็ดีนะครับ ได้ประโยชน์วินวินทั้งสองฝ่าย ถ้างั้นอย่างนี้ ถ้าเราเพิ่มจำนวนผู้เข้ารับการฝึกอบรมทุกปี ลูกพลับแห้งจะยิ่งเพิ่มปริมาณมากขึ้น ต้องปังขึ้นแน่ๆ เลยครับ!”

"ถูกต้อง ถ้าได้คนเพิ่มขึ้น และทุกคนทำลูกพลับแห้งได้เยอะได้เร็ว ผลลัพธ์ที่ได้ต้องยิ่งใหญ่แน่ๆ ยอดขายก็ต้องเพิ่มขึ้นเป็นหลายเท่าตัว” ฮันกีทักตอบอย่างเอาจริงเอาจัง “เพราะฉะนั้น หลังจากนี้ นายก็ตั้งใจทำงานซะนะ!”

**เอาใจช่วยทุกคนน ด็อกมย็องกลายเป็นอาจารย์อีกคนแล้ว**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **174**

**ตอนที่ 174 อดีตนักมวยสู่เกษตรกร**

ไม่นาน หลักสูตรการเกษตรลูกพลับแห้งของเราก็เสร็จสิ้น

“ตามที่ประกาศไว้ตั้งแต่แรก หลังจากการสอนภาคทฤษฎี ก็ได้เวลาเข้าสู่ช่วงปฏิบัติ พวกเราจะไปทดลองทำจริงที่สวนของแต่ละคนนะครับ ก่อนอื่น ผมขอจัดลำดับก่อนว่าเราจะเริ่มจากสวนของใครเป็นคนแรก”

ผมเอากระดาษที่เตรียมเอาไว้ออกมา เป็นกระดาษที่เขียนหมายเลขหนึ่งถึงแปดเอาไว้

“เราจะใช้วิธีจับสลากกันดีมั้ยครับ หรือจะให้เลือกเอาเองเลยตามความสมัครใจ”

“เลือกตามความสมัครใจก็ดีนะผมว่า หรือทุกคนคิดว่าไงครับ"

ผู้สมัครคนหนึ่งเอ่ยขึ้น

พังฮยอนชิกคือชื่อของเขา

เขาอายุน้อยที่สุด เป็นน้องเล็กของกลุ่มที่เพิ่งอายุยี่สิบเอ็ดปี แต่ฝีมือไม่ธรรมดา เป็นคนหนุ่มที่เต็มไปด้วยพลัง และมีส่วนร่วมกับทุกเรื่องอย่างกระตือรือร้น

“ถ้าฮยอนชิกว่าดี พวกเราก็โอเคนะ”

เยนาอึนสนับสนุน เธอเป็นผู้หญิงคนเดียวที่ได้รับคัดเลือกเข้าร่วมโครงการ และมีอายุมากที่สุดคือสามสิบปี

ทุกคนพยักหน้าเห็นด้วยกับเธอ

ผู้สมัครแต่ละคนทยอยมาเลือกลำดับของตัวเอง

พังฮยอนชิกเป็นคนแรกที่เลือก

ผมคิดว่าเขาจะเลือกหมายเลขหนึ่ง ตรงกันข้าม เขาเลือกหมายเลขสุดท้าย

คนที่เลือกหมายเลขหนึ่ง คือเยนาอึน

“พรุ่งนี้ทุกคนจะมาที่บ้านของฉันสินะคะ ดีใจจริงๆ ที่จะได้ทำลูกพลับแห้งด้วยกัน ฉันจะเตรียมอาหารอร่อยๆ เอาไว้เลี้ยงนะคะ”

สวนของเยนาอึนอยู่ที่เมืองซุนชอน ผู้สมัครคนอื่นๆ ก็มาจากเมืองอื่นๆ เช่นกัน

พังฮยอนชิกเป็นผู้สมัครเพียงคนเดียวที่มาจากฮาดง

หลังจบการเลือกเรียบร้อย ทุกคนแยกย้ายกันกลับบ้าน พังฮยอนชิกก็เดินมาหาผม และพูดด้วยสีหน้าเก้อๆ

“คือว่า... พรุ่งนี้ผมขอไปด้วยได้มั้ยครับ ผมไม่มีรถน่ะครับ”

ผมพยักหน้าอย่างใจดี ถึงเขาจะไม่ขอ ผมก็ตั้งใจว่าจะพาเขาไปด้วยอยู่แล้ว

วันรุ่งขึ้น เรามาเจอกันตามที่ได้นัดหมายกันไว้ เป็นครั้งแรกที่ได้อยู่ด้วยกันแค่สองคน ไม่ได้อยู่เป็นกลุ่มแบบเดิม

พังฮยอนชิกเอ่ยชวนผมคุยอย่างเป็นกันเอง

“ความจริงแล้ว ผมเฝ้ารอการเรียนครั้งนี้มานานมาก ถึงไม่ได้เขียนลงในใบสมัคร แต่ผมรู้จักคุณคิมด็อกมย็องมาตั้งนานแล้วครับ”

“คุณรู้จักผมได้ยังไงครับ”

“อ่านเจอในหนังสือพิมพ์ครับ ตั้งแต่ตอนที่คุณทำลูกพลับแห้งปีที่แล้ว ตั้งแต่นั้นมา ผมก็มองคุณเป็นเหมือนโรลโมเดล [1] มาตลอดเลยครับ”

พังฮยอนชิกพูดไปก็ทำหน้าเขินๆ เหมือนที่เขาว่า เขาไม่ได้เขียนเรื่องนี้ในใบสมัครแต่อย่างใด

ผมทบทวนเนื้อหาในใบสมัครของเขา จำได้ว่าประวัติของเขาโดดเด่นไม่เหมือนใคร

เขาเป็นถึงอดีตนักมวย เคยมีประสบการณ์ไปคัดเลือกตัวแทนทีมชาติเพื่อไปแข่งโอลิมปิกด้วย

ผมแอบสงสัยอยู่เหมือนกันว่าทำไมเขาถึงเลิกชกมวย แต่ก็ยังไม่มีโอกาสได้ถาม

และตอนนี้ก็เป็นโอกาสที่ดี

“ขอโทษทีครับ ไม่แน่ใจว่าผมถามได้ไหม จำได้ว่าใบสมัครของคุณเขียนว่าได้ไปคัดเลือกเป็นตัวแทนทีมชาติไปแข่งโอลิมปิกด้วย ถ้าไปได้ดีขนาดนั้น ทำไมเลิกชกมวยซะล่ะครับ”

“ผมได้รับบาดเจ็บน่ะครับ”

"ได้รับบาดเจ็บเหรอครับ" ผมทวนคำ แทบไม่อยากเชื่อว่าเขาจะได้รับบาดเจ็บ

มองจากภายนอก เขาดูแข็งแรงและคล่องแคล่ว ไม่มีตรงไหนที่ดูเหมือนบาดเจ็บเลย

ในจำนวนผู้เข้าร่วมทุกคน ผมว่าเขาดูแข็งแรงที่สุดด้วยซ้ำ

“ที่จริงแล้ว ตาซ้ายของผมมองไม่เห็นน่ะครับ”

“มองไม่ออกเลยนะครับเนี่ย"

“จะไม่รู้ก็ไม่แปลกหรอกครับ มองจากภายนอก ผมดูปกติดีใช่ไหมล่ะ”

“แล้วลำบากไหมครับ”

“ตอนแรกๆ ก็ปรับตัวลำบากอยู่ครับ แต่ตอนนี้โอเคแล้ว”

เขาตอบง่ายๆ เหมือนไม่รู้สึกอะไร แต่สีหน้าบอกว่าเจ็บปวดที่ต้องนึกถึงอดีต

“เรื่องมันผ่านไปนานแล้วครับ หลังจากได้รับบาดเจ็บ ผมก็พับความฝันเรื่องเป็นนักมวยไปครับ แต่ก็มีเป้าหมายใหม่คือการเป็นเกษตรกรที่ดีไงล่ะครับ”

พังฮยอนชิกตอบอย่างสดใส และผมพยักหน้ารับคำพูดของเขา

ขับรถมาได้สักพัก หลักกิโลเมตรก็บอกผมว่าเราเดินทางมาถึงเมืองซุนชอนแล้ว

เราขับตามแผนที่ไปที่บ้านของเยนาอึน ระหว่างทาง ผมเห็นสวนพลับ

ขนาดใหญ่กว่าที่คิดไว้พอสมควร

เยนาอึนออกมาทักทายพวกเรา

"ยินดีต้อนรับค่ะ"

ผมกับพังฮยอนชิกลงจากรถ และเริ่มเตรียมอุปกรณ์ทำงาน

เป็นเครื่องปอกเปลือกลูกพลับและถังบรรจุน้ำหมัก ผมเพิ่งสอนเทคนิคการทำน้ำหมักไปเมื่อวาน พวกเขาจึงทำน้ำหมักไม่ทัน ตอนนี้ต้องใช้น้ำหมักที่ผมทำไปก่อน จะได้ไม่เกิดความผิดพลาด

ระหว่างที่ผมกับพังฮยอนชิกตระเตรียมอุปกรณ์ เพื่อนร่วมงานคนอื่นก็ค่อยๆ ทยอยมาถึง

เยนาอึนเก็บลูกพลับเตรียมไว้ก่อนแล้ว งานจึงง่ายและรวดเร็ว ทุกคนลงมือทำงานทันที

ต่างจุ่มลูกพลับลงในถังน้ำหมัก จากนั้นก็แขวนลูกพลับไว้บนราวไม้

ท้องฟ้าสีครามตัดกับลูกพลับสีส้มเรียงเป็นแถว ให้ความรู้สึกสวยงามราวกับกำลังมองภาพวาด

เวลาผ่านไปอย่างรวดเร็ว...

ในที่สุดก็ได้เวลาพักกินข้าวเที่ยง

“อาหารอาจจะเป็นแบบง่ายๆ แต่ยังไงก็กินกันเยอะๆ นะคะ”

เยนาอึนบอกด้วยสีหน้าเอาจริงเอาจัง

อาหารที่เธอเตรียมไว้ได้แก่ช็อนกล [2] พุลโกกี [3] พาจอน ฉับแชและปลานึ่ง

ปริมาณอาหารเยอะมาก เรียงรายเต็มโต๊ะไปหมด

“เหมือนมากินงานเลี้ยงเลยนะครับเนี่ย”

“ฉันเพิ่งกลับมาอยู่บ้านได้แค่สองปี แต่วันนี้ เป็นวันที่มีความสุขที่สุดเลยค่ะ”

พวกเราเองก็มีความสุข ทุกคนพูดคุยกันอย่างร่าเริง

ผมเล่าแผนการในอนาคตให้พวกเขาฟัง

เป็นเรื่องเกี่ยวกับการขายลูกพลับแห้ง

“เราจะขายลูกพลับแห้งที่ตลาดฮวาแกเหรอคะ” เยนาอึนถามเสียงดังอย่างตื่นเต้น

ใช่แล้ว ผมวางแผนว่าจะขายลูกพลับแห้งของเกษตรกรรุ่นหนุ่มสาวที่ร้านค้าของเราในตลาดฮวาแก ไม่ได้แค่วางขายหน้าร้านเท่านั้น แต่ผมยังวางแผนจะขายผ่านเว็บช็อปปิ้งออนไลน์ด้วย

ผมมั่นใจว่าผลตอบรับจะต้องดีอย่างแน่นอน

“ขอบคุณมากจริงๆ ครับ ที่เปิดโอกาสให้พวกเราได้มาเรียนรู้อะไรใหม่ๆ และยังได้ขายลูกพลับแห้งด้วยกันอีก”

สีหน้าของทุกคนเต็มไปด้วยความยินดี

“เป็นเรื่องดีๆ กับพวกเราเกษตรกรภูเขาชีรีที่ได้ร่วมงานกับพวกคุณเช่นกันครับ”

ผมตอบกลับด้วยรอยยิ้ม

หลังกินข้าวเที่ยงเสร็จ พวกเราก็ลุกจากที่นั่ง และลุยงานกันต่ออย่างไม่รู้จักเหน็ดเหนื่อย

ผมกับพังฮยอนชิกกลับไปที่ฮาดงด้วยกัน

“ผมไม่คิดมาก่อนเลยว่าคุณจะใส่ใจไปถึงเรื่องการขายของพวกเรา ขอบคุณมากจริงๆ ครับ” พังฮยอนชิกพูดพลางก้มหัวพลาง

“ผมไม่ขอรับคำขอบคุณแล้วนะครับ อย่างที่บอกไปแล้วตอนอยู่ที่บ้านของคุณนาอึน เกษตรกรหนุ่มๆ อย่างคุณฮยอนชิก และพวกเราเกษตรกรภูเขาชีรี ต่างอยู่บนเส้นทางเดียวกันครับ”

"ครับ ขอบพระคุณครับ ไม่สิ ขอบใจมากนะครับ"

ผมหลุดหัวเราะก๊ากเมื่อพังฮยอนชิกเผลอพูดขอบคุณออกมา

ระยะทางเริ่มสั้นลง อีกไม่นานก็จะถึงเมืองฮาดงแล้ว

จู่ๆ พังฮยอนชิกที่กำลังมองออกไปนอกหน้าต่างก็เอ่ยขึ้นว่า

“ถ้าการเกษตรลูกพลับแห้งไปได้สวย แม่ผมคงดีใจมากเลยครับ”

ผมสังเกตเห็นน้ำใสๆ คลอตา เขาอาจจะอ่อนไหวเมื่อนึกถึงแม่

“ขอโทษด้วยครับ ผมดูเหมือนคนโง่เลย เพราะแบบนี้ผมเลยไม่ค่อยพูดถึงแม่ให้ใครฟังน่ะครับ แค่พูดถึง น้ำตาก็ไหลแล้ว แม่ต้องทนเหน็ดเหนื่อยหลายอย่างก็เพราะผม หลังจากนี้ไป ผมอยากแบ่งเบาภาระของท่านบ้าง”

“ผมเชื่อว่าคุณฮยอนชิกจะทำได้แน่นอนครับ”

ผมตอบรับเสียงหนักแน่น

ผมเชื่ออย่างนั้นจริงๆ เชื่อว่าเขาจะต้องทำได้ดี และจะต้องไปได้สวย

**ว่าละ ตอนที่แล้วๆ พูดถึงผู้สมัครที่เป็นนักมวย**

**ต้องมีพูดถึงบ้างสินะ**

**[เคยได้ยินมาว่าการเป็นนักกีฬาที่เกาหลี ถ้าไม่ประสบความสำเร็จก็ไม่มีความหมาย อันนี้ถึงขั้นตาบอดเลย แอบเศร้านะ]**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **175**

**ตอนที่ 175 ขายลูกพลับที่แกลเลอรี่ในฮวาแก**

หลักสูตรการเรียนการสอนลูกพลับแห้งของฮวังยูชินจบลงภายในเวลา 15 วัน

แต่สำหรับเกษตรกรรุ่นใหม่ที่สังกัดทีมผม ทุกอย่างไม่ได้จบลงรวดเร็วขนาดนั้น พวกเรายังต้องใช้เวลาทำลูกพลับแห้งด้วยกันที่สวนของแต่ละคน

ด้วยวิธีนี้ ผมเชื่อว่าต่อให้เวลาจะผ่านไป พวกเขาก็จะไม่ลืมเทคนิคที่ผมสอน แต่จะพัฒนาฝีมือทำลูกพลับแห้งเพิ่มขึ้นในทุกๆ วัน

หลังจากผลัดกันไปทำงานที่สวนของอีกฝ่าย ทุกคนเริ่มทำงานเข้าขากันชนิดที่เรียกได้ว่ามองตาก็รู้ใจ

ทุกคนกระตือรือร้นและเตรียมความพร้อมอย่างดี เพื่อให้กระบวนการทำลูกพลับแห้งจบลงอย่างรวดเร็ว ตรงเวลา มีการเตรียมโกดังและราวไม้ที่จะตากลูกพลับแห้ง รวมถึงอุปกรณ์อำนวยความสะดวกอื่นๆ เอาไว้พร้อม

ถึงแม้จะเป็นมือใหม่และเป็นคนรุ่นใหม่ที่อายุยังไม่มาก แต่ส่วนใหญ่ตามประวัติ พวกเขามีภูมิหลังเกี่ยวกับการเกษตรลูกพลับที่บ้านกันอยู่แล้ว ข้อมูลพวกนี้ ผมตรวจสอบตั้งแต่ตอนที่อ่านใบสมัคร ผมอยากให้ทุกคนมีอุปกรณ์พื้นฐาน และภูมิหลังที่ดีประมาณหนึ่ง เพื่อให้การเรียนการสอนดำเนินไปได้ด้วยดี

วันนี้ พวกเราก็ร่วมมือทำลูกพลับแห้งได้ประสบความสำเร็จเช่นเคย ผมกำลังเดินทางกลับฮาดง

พังฮยอกชิกนั่งอยู่ข้างๆ

ยิ่งรู้จัก เด็กหนุ่มคนนี้ยิ่งเต็มไปด้วยเสน่ห์น่าคบหา ไม่ใช่แค่ทำงานเก่งอย่างเดียว แต่ยังนิสัยดีอีกด้วย เป็นคนใจเย็นกว่าภาพลักษณ์ภายนอกที่ได้เห็น

ระหว่างการทำงานร่วมกันวันนี้ เพื่อนร่วมงานคนหนึ่งเผลอทำน้ำหมักหกใส่เขา แต่เขากลับไม่โกรธ และยิ้มให้อีกฝ่ายด้วย

ผมรู้สึกเห็นใจกับอุบัติเหตุไม่คาดคิดที่ทำให้เขาต้องตาบอด

“ผมอยากรบกวนขอน้ำหมักไว้ก่อนล่วงหน้าได้มั้ยครับท่านประธาน”

พังฮยอกชิกเอ่ยขึ้นด้วยท่าทางเกรงใจ

“ใกล้จะถึงคิวของคุณแล้วใช่ไหมนะ”

เท่าที่จำได้ เยนาอึนเลือกลำดับแรก และพังฮยอนชิกเลือกลำดับสุดท้าย ตอนนี้เราทำมาได้ครึ่งทางแล้ว อีกไม่นานก็จะถึงคิวทำลูกพลับที่บ้านของเขา

ผมแปลกใจที่เขาขอน้ำหมักไว้ล่วงหน้า

“ผมอยากลองทำลูกพลับแห้งคนเดียวที่บ้านน่ะครับ”

“อยากทำคนเดียว? มีเหตุผลอะไรเป็นพิเศษหรือเปล่าครับ”

พังฮยอนชิกลังเลอยู่ครู่หนึ่ง ก่อนจะหลุดปากออกมาว่า

“เพราะคุณแม่ของผมน่ะครับ”

“มีปัญหาอะไรหรือเปล่าครับ”

“คุณแม่ผมเข่าไม่ค่อยดีครับ” พังฮยอนชิกเริ่มต้นเล่า

เขาบอกว่าชอบที่ทุกคนทำการเกษตรลูกพลับแห้งด้วยกัน และสนุกกับการทำงานร่วมกับคนอื่น แต่ปัญหาคือ คุณแม่ของเขา ทุกครั้งที่เขาบอกว่ามีคนมาหาที่บ้าน ท่านจะไม่ยอมอยู่เฉย แต่จะต้องคอยดูแลคนอื่นๆ อย่างขยันขันแข็ง

และเขามั่นใจว่าท่านจะต้องเข้าร่วมทำลูกพลับแห้งด้วยอย่างแน่นอน

“ถ้าบอกว่ามีคนมาที่บ้านเพื่อช่วยกันทำลูกพลับแห้ง แม่ของผมจะตื่นมาเตรียมกับข้าวกับปลาตั้งแต่เช้าเลยล่ะครับ”

นี่คือเหตุผลที่ทำให้พังฮยอนชิกเลือกลำดับสุดท้ายสินะ

“ผมเข้าใจนะว่าคุณฮยอนชิกกังวลเรื่องอะไร แต่ทำลูกพลับแห้งทั้งหมดคนเดียวจะไหวเหรอครับ”

“ไม่เหนื่อยหรอกครับ ตอนนี้ผมเชี่ยวชาญยังกับเครื่องผลิตลูกพลับแห้งเลยครับ”

“พูดแบบนี้ คงปฏิเสธยาก แล้วถ้าผมขอเป็นผู้ช่วยล่ะ จะว่ายังไง”

“ขอบคุณสำหรับน้ำใจของท่านประธานนะครับ แต่ผมอยากลองทำคนเดียวดูก่อน”

“อะไรกัน ปฏิเสธความช่วยเหลือจากผมเหรอเนี่ย” ผมถามยิ้มๆ

“เปล่าครับ ผมไม่ได้หมายความว่าอย่างนั้น แต่ผมอยากจะลองทำเองดูก่อนน่ะครับ ต้องขออภัยท่านประธานด้วยนะครับ”

“ล้อเล่นน่า ผมเข้าใจว่าคุณหมายถึงอะไร และมั่นใจว่าต่อให้ทำงานคนเดียว คุณฮยอนชิกก็จะทำออกมาได้ดีครับ ส่วนน้ำหมักที่คุณขอเมื่อสักครู่เดี๋ยวผมเตรียมไว้ให้นะครับ”

“ขอบคุณมากครับ”

“ว่าแต่คุณเคยบอกว่าไม่มีรถใช่มั้ยครับ งั้นเดี๋ยวผมขนน้ำหมักไปให้ที่บ้านนะครับ”

“ผมเอาไปเองดีกว่าครับ”

“อย่าบอกนะว่าคุณจะยกกลับบ้านเองน่ะ” ผมถามล้อๆ

“ผมไม่มีรถก็จริง แต่มีมรดกตกทอดอย่างหนึ่งจากพ่อครับ”

“มรดกตกทอด?”

“รถไถโบราณน่ะครับ”

“อ๋อ...ยังงี้นี่เอง งั้นเอาตามที่คุณฮยอนชิกสะดวกเลยครับ”

พังฮยอนชิกเกาศีรษะเก้อๆ ผมคิดว่าเขามีนิสัยสุภาพและจริงใจ เหมือนเป็นคนง่ายๆ แต่ก็มีจุดที่ดื้อดึงและเป็นตัวเองเหมือนกัน

แต่ก็นั่นแหละ ยังไงผมก็คงปล่อยให้เขาทำงานทั้งหมดคนเดียวไม่ได้

“เข้าใจแล้วครับ งั้นถ้าคุณทำลูกพลับแห้งเสร็จแล้ว ผมจะขอไปตรวจสอบผลงานนะครับ อันนี้คงจะไม่ปฏิเสธใช่มั้ย”

“ไม่ปฏิเสธอยู่แล้วครับ และจะขอบคุณมากๆ ที่ท่านประธานอุตส่าห์สละเวลามาช่วยตรวจสอบงานของผม”

บทสนทนาจบลงเมื่อเราถึงฮาดง พังฮยอนชิกบอกลาผม และตรงกลับบ้าน

\*\*\*

ในที่สุด เราก็ทำลูกพลับแห้งที่สวนของผู้สมัครครบเจ็ดคน

เหลือสวนลูกพลับของผู้สมัครอีกแค่คนเดียวเท่านั้น

“พรุ่งนี้ ไปเจอกันที่บ้านของฮยอนชิกสินะคะ” เยนาอึนเปรยขึ้นพลางมองไปทางพังฮยอนชิก

“เปล่าครับ พรุ่งนี้ผมจะพาทุกคนไปดูหน้าร้านของเกษตรกรภูเขาชีรีครับ” ผมตอบ

“หน้าร้านเหรอคะ เราไม่ไปทำลูกพลับแห้งที่บ้านฮยอนชิกเหรอคะ”

เยนาอึนถามด้วยสีหน้างงๆ

“ผมตั้งใจจะทำกับลูกพลับแห้งกับเขาแค่สองคนครับ”

ทุกคนทำหน้าตกใจ

“เมื่อวานคุณฮยอนชิกเขาแอบมากระซิบกับผมน่ะครับ”

“กระซิบอะไรเหรอคะ”

เยนาอึนมองผมสลับกับพังฮยอนชิกด้วยสีหน้าแปลกใจ

“เขาบอกว่าสวนของเขาลูกพลับน้อยมาก งานกระจิ๋วแค่หางหนูเท่านั้นเอง ทำแค่สองคนสบายมากครับ”

ทุกคนหัวเราะจนท้องแข็งเพราะประโยคนั้น

“แต่ถึงอย่างนั้นก็ควรจะต้องช่วยกันไม่ใช่เหรอครับ ทุกคนทำมาด้วยกันจนถึงขนาดนี้แล้วแท้ๆ”

สมาชิกคนอื่นๆ ทักท้วงเป็นเสียงเดียวกัน รวมถึงเยนาอึนด้วย

“ถ้าพวกเราเจอกันแค่ปีนี้ปีเดียว ผมจะไม่ปล่อยให้เขาทำแบบนี้แน่ๆ ครับ แต่นี่ในอนาคต พวกเรายังต้องเจอกันอีกหลายครั้ง มีเรื่องต้องช่วยกันอีกมาก ถึงตอนนั้น เราค่อยทำงานร่วมกันก็ไม่สายครับ ครั้งนี้ คุณฮยอนชิกตัดสินใจแบบนี้ เรายอมรับการตัดสินใจของเขาเถอะครับ”

“ถ้าพูดถึงขนาดนั้น พวกเราก็คงทำอะไรไม่ได้แล้วล่ะค่ะ” เยนาอึนทำหน้าเสียดาย

“ปีหน้านายต้องทำลูกพลับแห้งเยอะๆ เลยนะ ฉันจะได้ไปช่วยนายไง”

เยนาอึนพูดพลางตบไหล่พังฮยอนชิก

ตอนแรกผมเองก็กังวลว่าจะบอกสมาชิกคนอื่นๆ อย่างไรดี ถ้าพูดตามคำพูดของพังฮยอนชิก ผมเชื่อว่าทุกคนจะคัดค้านไม่ยอมรับ เผลอๆ จะห่อกล่องข้าวโผล่ไปเพื่อไม่ให้คุณแม่ของเขาต้องลำบากด้วยซ้ำ

ผมก็เลยตัดสินใจว่าจะใช้วิธีนี้ เป็นทางออกแบบบัวไม่ให้ช้ำ น้ำไม่ให้ขุ่น สบายใจทั้งสองฝ่าย

พังฮยอนชิกมองผมด้วยสายตาขอบคุณ

หลังจากเสร็จสิ้นการทำลูกพลับแห้งที่บ้านของทุกคน ก็ได้เวลาไปดูหน้าร้านของเกษตรกรภูเขาชีรีด้วยกัน เป็นการเรียนครั้งสุดท้าย ให้ทุกคนได้ศึกษาดูงานที่หน้าร้าน

ทันทีที่ก้าวเข้าไปในตลาด ผมสัมผัสได้ถึงความมีชีวิตชีวาและแจ่มใส หน้าร้านของเราเต็มไปด้วยผู้คน

โนแฮมีและคุณย่าคิมกนนิมทำงานกันวุ่นวายมือเป็นระวิง

ดูเหมือนวันนี้จะมีลูกค้าตัวน้อยๆ เยอะเป็นพิเศษ

“ทำไมเด็กเยอะจังครับ” ผมแอบถามโนแฮมี

“เห็นว่ามีทัศนศึกษาน่ะค่ะ” โนแฮมีตอบพลางมองพวกเด็กๆ ที่ใส่หมวกสีเขียว

วันนี้ ทางโรงเรียนพาเด็กอนุบาลมาดูนิทรรศการที่ร้าน พวกเด็กๆ ต่างเดินดูรูปภาพของเหล่าเกษตรกรไร่ชาเขียวพลางกินขนมทาชิก ผลงานของโนแฮมีและคุณย่าคิมกนนิม

การทัศนศึกษาของเด็กอนุบาลและการดูงานของเกษตรกรลูกพลับแห้งซ้อนทับกันโดยบังเอิญ

“ด้านหลังนั่นคือกลุ่มเกษตรกรที่มาเรียนทำลูกพลับแห้งกับเราใช่มั้ยคะ”

โนแฮมีถามพลางมองกลุ่มคนด้านหลังผม

“ฉันเตรียมทุกอย่างไว้เรียบร้อยแล้ว ขึ้นไปชั้นสองได้เลยค่ะ”

**เหมือนพังฮยอนชิกจะมีอะไรปิดบังอีกมั้ยนะ**

**อ่านแล้วแอบสงสาร**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **176**

**ตอนที่ 176 มาเป็นน้องชายของฉันสิ พังฮยอนชิก**

นอกจากห้องจัดแสดงแล้ว ชั้นสองของร้านยังมีพื้นที่สำหรับประชุมแยกต่างหากด้วย ก่อนเข้าห้องประชุม ผมเดินพาทุกคนดูภาพที่จัดแสดงจนทั่ว

“ไม่อยากจะเชื่อเลยว่าตลาดฮวาแกจะมีร้านแบบนี้อยู่ด้วย สุดยอดไปเลยครับ”

ทุกคนเอ่ยชมไม่ขาดปาก

ภายในห้องประชุม มีชานมไข่มุกและขนมยักกวาเตรียมไว้พร้อม

“เราจะขายลูกพลับแห้งที่นี่กันใช่ไหมคะ”

เยนาอึนถามพลางดื่มชานมไข่มุก

“ใช่แล้วครับ แต่ถ้าใครมีแผนการตลาดอยู่แล้ว ผมก็ไม่บังคับใจนะครับ”

“ฉันไม่มีแผนอื่นค่ะ ยังไงฉันก็อยากจะขายลูกพลับแห้งที่นี่”

เยนาอึนพูดเป็นคนแรก พลางมองไปทางคนอื่นๆ ทุกคนต่างพยักหน้าเห็นด้วยกับคำพูดของเธอ

ผมเริ่มอธิบายเกี่ยวกับแพ็กเกจของลูกพลับแห้ง พร้อมกับบอกเล่าแผนการขายสินค้าในนามของเกษตรกรภูเขาชีรี

ผมหยิบกล่องที่ใช้ขายลูกพลับแห้งเมื่อปีที่แล้วให้ทุกคนดู

“ออกแบบสวยมากเลยครับ”

ทุกคนต่างแสดงความคิดเห็นไปในทิศทางเดียวกัน ตอนที่เริ่มขายลูกพลับแห้ง ผมให้ความสำคัญกับการออกแบบอย่างมาก แม้แต่สินค้าตัวอย่าง ผมก็ออกแบบอย่างตั้งใจ เพื่อให้ผลิตภัณฑ์ดูสวยงามหรูหรา

“ปีนี้ ผมตั้งใจจะปรับแพ็กเกจจิ้งนิดหน่อยครับ”

“อันนี้ก็ดีแล้วนะครับ จะเปลี่ยนอีกเหรอครับ”

“ผมอยากให้สะดุดตามากกว่านี้อีกนิดครับ”

หลังจากลูกพลับแห้งของเกษตรกรภูเขาชีรีได้รับความนิยม ก็เริ่มมีร้านค้าอื่นๆ ออกแบบสินค้าในลักษณะคล้ายๆ กัน ผมอยากจะสร้างกิมมิคและจุดเด่นของเราเอง โดยเริ่มจากการปรับเปลี่ยนอะไรเล็กๆ น้อยๆ

แววตาของทุกคนเป็นประกายเมื่อได้ยินเรื่องการขาย ผมสัมผัสได้ว่าพวกเขาคาดหวังกับการเกษตรลูกพลับแห้งอย่างเต็มที่

และผมจะไม่ปล่อยให้ใครผิดหวัง

อีกสองสามวันต่อมา พังฮยอนชิกก็มาพบผม

“ผมทำลูกพลับแห้งเสร็จแล้วครับ”

“คุณนี่ทำงานหนักจริงๆ เลยนะเนี่ย”

“ทุกอย่างเสร็จเรียบร้อย พร้อมให้ตรวจแล้วครับ”

พังฮยอนชิกไม่ได้บอกปริมาณลูกพลับที่สวนของเขาให้ผมรู้ แต่ตอนที่ขับรถไถมารับน้ำหมัก ผมสังเกตว่าเขาเอาน้ำหมักไปเยอะกว่าที่ผมคิดเอาไว้มาก

ถึงจะไม่ได้บอก แต่ผมก็เดาได้ว่าปริมาณลูกพลับจากสวนของเขาน่าจะต้องเยอะพอสมควร

ผมตามพังฮยอนชิกไปที่บ้านของเขา ระยะทางไม่ไกลมากนัก เป็นหมู่บ้านในย่านชนบท

ขับเข้ามาในหมู่บ้านได้สักพัก ก็ยังไม่เจอตัวบ้าน

“เข้าไปอีกลึกไหมครับเนี่ย”

“อีกนิดนึงก็เจอบ้านแล้วครับ”

“ไกลขนาดนี้ คงเดินทางไปโรงเรียนยากน่าดูเลยนะครับ”

“ผมขี่จักรยานไปที่ป้ายรถเมล์เอาน่ะครับ”

พังฮยอนชิกบอกยิ้มๆ

ในที่สุด ก็เริ่มมองเห็นต้นพลับ... ดูเหมือนสวนของเขาจะใหญ่กว่าที่ผมคิดเอาไว้มาก

“ต้นพลับเยอะจังเลยนะครับ”

“ปลูกมาตั้งแต่สมัยคุณพ่อของผมน่ะครับ เลยมีเยอะหน่อย”

ขับมาได้สักพัก ถนนก็ขาดไปแค่นั้น ดูเหมือนบ้านของพังฮยอนชิกจะอยู่ในพื้นที่กันดาร และไม่สามารถเอารถยนต์เข้าไปได้

ผมต้องลงจากรถ

“ทำลูกพลับแห้งตรงไหนเหรอครับเนี่ย” ผมถามขณะเดินคู่ไปกับเขา

นอกจากสวนต้นพลับแล้ว บริเวณรอบๆ มีพื้นที่สูงชันมากมาย มองไปมองมา ผมไม่เห็นพื้นที่เหมาะสมในการทำลูกพลับแห้งเลย

“ทางนี้ครับ ผมตากลูกพลับแห้งไว้ตรงนี้”

พังฮยอนชิกชี้ไปทางหนึ่ง ผมมองตามปลายนิ้วของเขา และมองเห็นที่ราบที่สร้างขึ้นจากการตัดลาดเขา มีโรงเรือนพลาสติกอยู่สามโรง

ภายในโรงเรือนเต็มไปด้วยต้นพลับ

“คุณทำคนเดียวหมดนี่เลยเหรอครับเนี่ย”

ผมเบิกตาโพลง ไม่อยากจะเชื่อว่าเขาจะดูแลต้นไม้ทั้งหมดเพียงคนเดียว

กะๆ เอาจากสายตา ผมเชื่อว่าน่าจะมีมากกว่า 30,000 ต้น

“ผมตื่นมาทำตั้งแต่เช้ามืดเลยครับ”

พังฮยอนชิกพูดเขินๆ

ผมค่อยๆ ตรวจสอบลูกพลับแห้งทีละลูก ไม่มีลูกไหนที่ทำอย่างส่งเดชเลย ดูเหมือนว่าเขาจะประดิดประดอยค่อยๆ ทำทีละลูก

“ไม่มีตำหนิเลยครับ ทำได้ดีมาก”

หลังตรวจงานเสร็จ เขาพาผมชมรอบโรงเรือนทั้งสาม ระหว่างที่เรากำลังเดินคู่กัน ประตูโรงเรือนก็เปิดออก ผู้หญิงคนหนึ่งปรากฎตัวขึ้น

เธออยู่ในวัยกลางคน ขาข้างหนึ่งเดินกะเผลก

“นี่น่ะหรือพี่คนที่แกพูดถึง”

พังฮยอนชิกพยักหน้าให้กับคำถามของเธอ

เธอชื่อ คิมฮเยซุก เป็นคุณแม่ของพังฮยอนชิก

“สวัสดีครับ ผมชื่อคิมด็อกมย็องครับ”

“ได้ยินเรื่องของคุณมากเยอะเลยค่ะ ขอบคุณมากๆ เลยนะคะที่ช่วยดูแลลูกชายของฉัน”

เป็นอย่างที่พังฮยอนชิกบอก ขาของคิมฮเยซุกดูแย่มาก เธอเดินกะเผลกอย่างหนัก

“ไหนๆ ก็มาถึงที่นี่แล้ว ยังไงต้องกินข้าวด้วยกันให้ได้นะคะ”

อีกนานกว่าจะได้เวลากินข้าว แต่คิมฮเยซุกก็เอาแต่พูดซ้ำไปซ้ำมาว่าจะเลี้ยงอาหารผม

ดูเหมือนพังฮยอนชิกจะได้นิสัยดื้อรั้นมาจากเธอ...

ผมพยายามปฏิเสธคำขอของเธออย่างยากลำบาก สุดท้ายก็อ้างว่ามีนัดด่วน

“จะให้คุณกลับไปมือเปล่าได้ยังไงล่ะคะ ฮยอนชิก แกไปเอาไอ้นั่นมาเร็ว”

พังฮยอนชิกออกตัววิ่งอย่างรวดเร็วราวกับนักวิ่ง ไม่กี่นาทีต่อมา เขาก็กลับมาพร้อมกับขวดสีน้ำตาล

พังฮยอนชิกส่งขวดให้กับแม่เขา

“ช่วยรับสิ่งนี้ไว้ด้วยนะคะ น้ำมันงาขี้ม้อนแบบโฮมเมดที่ฉันทำเองค่ะ” เธอยื่นขวดในมือให้กับผม

“แม่ผมทำเองจริงๆ นะครับ ใช้งาที่พวกเราปลูกกันเองที่บ้านครับ เป็นแบบโฮมเมดจริงๆ รสชาติดีมาก” พังฮยอนชิกเสริม

ผมมองดูขวด มันถูกปิดฝาอย่างแน่นหนาก็จริง แต่ก็ได้กลิ่นหอมๆ ลอยขึ้นมาอยู่ดี

“ขอบคุณมากๆ เลยครับ ผมจะเอาไปกินให้อร่อยเลยครับ”

ผมร่ำลาคุณแม่และออกจากโรงเรือนพลาสติก พังฮยอนชิกมาส่งผม

“แม่คาดหวังกับเรื่องลูกพลับแห้งมากๆ เลยครับ ถ้าการเกษตรลูกพลับแห้งไปได้สวย ท่านบอกว่าจะให้ผมแต่งงานครับ”

“ความหวังของคุณกำลังเติบโตอยู่ในโรงเรือนพลาสติกสินะครับ”

พังฮยอนชิกยิ้มกว้างให้กับคำว่าความหวัง

จู่ๆ ผมก็นึกถึงประโยคที่คุณแม่ทักทายผมได้ ท่านใช้คำว่า ‘พี่’

ผมถามเขาว่า... ประโยคที่ท่านว่า ‘พี่ที่แกพูดถึง’ หมายถึงผมใช่หรือเปล่า

พังฮยอนชิกทำหน้าเก้อๆ เขินๆ ก่อนอธิบายว่า ทุกครั้งที่เล่าเรื่องราวของผมให้คุณแม่ฟัง เขาจะเรียกผมว่าพี่

ความจริงแล้วเขาควรเรียกผมว่าอาจารย์หรือท่านประธานแบบคนอื่นๆ แต่เขาเห็นว่าผมยังเป็นหนุ่ม อายุน้อย ห่างกับเขาแค่ไม่กี่ปี เลยไม่อยากเรียกว่าอาจารย์เพราะรู้สึกแปลกๆ

และตัวเขาเองก็ไม่ใช่พนักงานของเกษตรกรภูเขาชีรี เวลาเรียกผมว่าท่านประธาน เขาก็รู้สึกว่าแปลกๆ อยู่เหมือนกัน

เขาเป็นลูกคนเดียว ไม่มีพี่น้องคนอื่นๆ ก็เลยรู้สึกว่าอยากมีพี่แบบผม

นั่นจึงเป็นสาเหตุที่แม่ของเขาเรียกผมว่า ‘พี่’ เพราะเวลาเลิกเรียน กลับมาถึงบ้าน เขาจะมาคุยกับแม่และเล่าเรื่องที่เกิดขึ้นให้ท่านฟัง

แน่นอนว่าจะขาดเรื่องของผมไปไม่ได้ ทุกครั้งที่เขาเล่าเรื่องของผมให้แม่ฟัง เขาก็จะเรียกผมว่าพี่ด็อกมย็องเสมอ

“ถ้าทำให้รู้สึกไม่ดี ผมขอโทษด้วยนะครับ”

พังฮยอนชิกพูดด้วยสีหน้ารู้สึกผิด

“ไม่เลยครับ ไม่เป็นไรเลย”

ผมกำลังขึ้นรถเตรียมตัวกลับ แต่ก่อนกลับ ผมอยากบอกอะไรเขาก่อน

“ผมเองก็ไม่มีน้องชายเหมือนกันครับ”

“ครับ?”

พังฮยอนชิกมองผมด้วยแววตาตกใจ

“คุณจะเรียกผมว่าพี่ก็ได้นะครับ”

“จริงเหรอครับ”

ดูสีหน้าก็รู้แล้วว่าเขาดีใจขนาดไหน

“งั้นผมจะเรียกคุณว่าพี่ตั้งแต่ตอนนี้เลยนะครับ”

“ตอนห่อลูกพลับ นายมาทำพร้อมพี่นะ”

“ครับพี่!”

พังฮยอนชิกตะโกนเสียงดัง

ตั้งแต่วันนั้น เขาก็กลายเป็นน้องชายของผม

**แง อบอุ่นมากก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **177**

**ตอนที่ 177 ปรับโครงสร้างองค์กรใหม่เพื่ออนาคตที่ดีกว่า**

ฤดูหนาวใกล้เข้ามาเรื่อยๆ

ลูกพลับที่ตากไว้บนราวไม้ทยอยกลายเป็นลูกพลับแห้ง

ผมไปบ้านพังฮยอนชิกสัปดาห์ละครั้ง เพื่อช่วยเขาทาน้ำหมักให้ครบ

ถึงจะแขวนลูกพลับบนราวไม้ครบถ้วนแล้ว แต่ก็ยังไม่ใช่ขั้นตอนสุดท้าย ระหว่างนั้นต้องทาน้ำหมักเป็นระยะเพื่อเคลือบลูกพลับให้แห้งอย่างพอดี

ปริมาณลูกพลับจากสวนของพังฮยอนชิกมีมากกว่าผู้สมัครคนอื่นๆ จึงเป็นเรื่องยากที่เขาจะทำให้เสร็จได้ด้วยตัวคนเดียว

“พี่มาช่วยผมอีกแล้วหรือครับ”

พังฮยอนชิกถามอย่างเกรงใจขณะมองผมแบกถังน้ำหมัก

“ฉันมาช่วยนายทาน้ำหมักไงล่ะ”

“จริงๆ แล้ว ผมทำคนเดียวก็ได้นะครับ”

ถึงจะพูดแบบนั้น แต่ใบหน้าของเขากลับอิ่มเอิบและเต็มไปด้วยคำขอบคุณ

ผมช่วยเขาทาน้ำหมักลงบนลูกพลับที่ตากไว้บนราวไม้

ระหว่างนั้นเอง คิมฮเยซุก คุณแม่ของเขาก็มาหาพวกเราที่โรงเรือนพลาสติก พร้อมด้วยอาหารที่ปรุงเอง ท่านอุตส่าห์แวะมาทั้งๆ ที่เดินเหินได้ยากลำบาก

พังฮยอนชิกรีบวิ่งเข้าไปรับตะกร้าจากมือท่าน

“ผมกะว่าจะไปเอาเองแท้ๆ แม่ไม่เห็นต้องเอามาเลย”

“ไม่เป็นไรหรอกแค่นี้เอง เหนื่อยกันน่าดูเลยสินะ รีบมากินข้าวเถอะ”

คิมฮเยซุกค่อยๆ ลำเลียงอาหารออกจากตะกร้า

“พี่ครับ มากินข้าวกันก่อนแล้วค่อยทำต่อเถอะครับ”

เพียงพริบตา โต๊ะอาหารขนาดย่อมก็ปรากฏขึ้น คิมฮเยซุกเตรียมผักปรุงรสในข้าวโพรี และเทว็นจังชีเกมา อาหารล้วนหน้าตาน่ารับประทาน

หลังจัดเตรียมอาหารเรียบร้อย ท่านก็ลุกขึ้น

“แม่กินกับพวกเราสิครับ”

“ฉันมีเรื่องต้องทำ แกกินไปเถอะน่า”

“เลิกทำงานสักทีเถอะครับ”

คิมฮเยซุกเอาแต่ยิ้ม พลางหันมาทางผม

“กินเยอะๆ นะคะ”

“ได้เลยครับ”

เธอพูดทิ้งท้ายก่อนจะเดินกลับไปที่บ้าน

พังฮยอนชิกส่งตะเกียบมาให้ ผักที่ปรุงรสด้วยน้ำมันงาขี้ม่อนทำให้ผมรู้สึกเจริญอาหารเป็นพิเศษ

ระหว่างกินข้าว ผมลอบมองใบหน้าของพังฮยอนชิก โดยจงใจมองไปที่ตาข้างซ้ายของเขา

จำได้ว่าเขาเล่าให้ฟังว่าสูญเสียการมองเห็นไปเพราะอุบัติเหตุจากการชกมวย หลังจากคุยกันวันนั้น ผมกับเขาก็ไม่ได้คุยเรื่องนี้กันอีกเลย

ดูเหมือนพังฮยอนชิกจะรู้สึกได้ว่าผมมองหน้า เขาถามงงๆ

“มีข้าวติดหน้าผมเหรอครับ”

“ตาเป็นแบบนี้ นายลำบากไหม”

“ไม่เท่าไหร่ครับ คงเพราะค่าสายตาทั้งสองข้างของผมไม่เท่ากันตั้งแต่เกิดแล้วครับ”

“ค่าสายตาไม่เท่ากัน?”

“ค่าสายตาทั้งสองข้างของผมต่างกันมากเลยครับ ตั้งแต่เกิดแน่ะ กรณีของผม ตาข้างซ้ายแย่มากๆ อยู่แล้ว พอมันเสียหายไป เลยไม่กระทบเท่าไหร่”

“ยังงี้นี่เอง”

ผมอยากจะคุยเรื่องนี้ให้จบ และตั้งใจว่าจะคุยเป็นครั้งสุดท้าย เพราะกลัวว่ายิ่งพูดอาจจะไปสร้างบาดแผลให้กับเขา

“ผมเล่าเรื่องนี้ให้พี่ฟังคนเดียวเลยนะครับ”

พังฮยอกชิกมองไปรอบๆ พลางพูดอย่างระแวง

“ตอนไปชกมวย ผมก็ปิดบังไม่ให้ใครรู้เรื่องที่ผมสายตาไม่เท่ากัน”

“ทำไมต้องปิดบังด้วยล่ะ”

“ถ้าหากถูกจับได้ว่าสายตาไม่ดี จะชกมวยไม่ได้อีกน่ะครับ”

“แล้วนายยังจะต่อยมวยอีกเหรอ ทำไมกันล่ะ”

“เพราะมันเป็นสิ่งที่ผมทำได้ดีที่สุดไงล่ะครับ”

หลังจากพ่อเสียชีวิต พังฮยอนชิกมีช่วงเวลาที่ยากลำบาก

เขาบอกว่าอยากทำอะไรดีๆ เพื่อแม่ที่ต้องลำบากและทนทุกข์ทรมานกับการเป็นแม่เลี้ยงเดี่ยว

“พอการชกมวยไม่เป็นไปตามที่คิดแบบนี้ ผมก็เลยคิดว่าอยากจะประสบความสำเร็จในฐานะเกษตรกรครับ ผมสัญญากับแม่เอาไว้แล้ว”

หลังรับประทานอาหารเสร็จ พวกเราจัดการลุยลูกพลับที่เหลือจนหมด ถังน้ำหมักหมดเกลี้ยง ทุกอย่างเสร็จเรียบร้อย

ผมขนอุปกรณ์ที่เอามาทั้งหมดไปขึ้นรถและเตรียมตัวเดินทางกลับ

“หลังจากนี้ พี่ไม่ต้องมาแล้วก็ได้นะครับ”

พังฮยอนชิกพูดพลางวางถังน้ำหมักลงในรถของผม

“เอางั้นก็ได้ เหลือไม่เยอะแล้ว นายทำคนเดียวน่าจะไหว ว่าแต่... ที่นี่เคยทำอะไรมาก่อนเหรอ”

ผมถามพลางพยักหน้าไปทางโรงเรือนที่ใช้เป็นที่ตากลูกพลับ

“เคยเป็นโกดังเก็บสมุนไพรของพ่อผมน่ะครับ”

“โกดังเก็บสมุนไพร?”

“ในฤดูหนาวพ่อของผมจะออกไปเก็บสมุนไพรครับ แต่ก่อนพ่อใช้เก็บสมุนไพร แต่ตอนนี้ ผมเอามาใช้เป็นที่ตากลูกพลับแห้งแทน”

“พ่อนายชอบเก็บสมุนไพรมากเหรอ”

“จริงๆ พ่อก็ใช้แค่โรงเรือนเดียวครับ อีกสองหลังนี่ผมเพิ่งมาต่อทีหลัง หลังจากต้องทำลูกพลับแห้งน่ะครับ”

“นายสร้างโรงเรือนเองเหรอ”

“เก่งแค่ไหนก็ทำคนเดียวไม่ไหวครับ ผมไปขอความช่วยเหลือจากคนรู้จักนิดหน่อยน่ะครับ”

พังฮยอนชิกบอกพลางทำหน้าเขินๆ

โรงเรือนพลาสติกที่เขาสร้างขึ้น อยู่บริเวณทางลาดเขา ถึงแม้จะให้ความรู้สึกเหมือนทำแบบลวกๆ แต่ฝีมือก็โอเคในระดับหนึ่ง เหมาะจะใช้ตากลูกพลับแห้ง

“สร้างตรงทางลาดเขาแบบนี้...ถ้าฝนตกต้องระวังน่าดูเลย” ผมออกความเห็น

“ผมก็คอยระวัง ซ่อมแซมอยู่ตลอดครับ”

ตำแหน่งที่ใช้สร้างโรงเรือนค่อนข้างน่าเป็นห่วง เหมือนกับดักทับซ้อนกัน ถ้าฝนตกเบาๆ ก็ไม่ใช่ปัญหา แต่ถ้าสภาพอากาศแปรปรวน ก็น่าจะรับมือได้ยากอยู่เหมือนกัน

“วันหลังพี่จะมาช่วยซ่อมก็แล้วกัน”

“ไม่เป็นไรเลยครับ ผมเกรงใจ”

พังฮยอนชิกยืนยันว่าสามารถทำงานคนเดียวได้ และปฏิเสธความช่วยเหลือจากผม แต่ผมก็ยังเป็นห่วงเขาอยู่ดี

ดูจากปีที่แล้ว ครอบครัวเกษตรกรทำลูกพลับแห้งต่างได้รับผลกระทบเลวร้ายจากอุณหภูมิที่สูงขึ้นและฝนที่มากกว่าปกติ และปีนี้ ผมก็กังวลว่าอาจจะเกิดสถานการณ์แบบเดียวกันซ้ำ

ผมตั้งใจว่าเร็วๆ นี้จะต้องมาช่วยเขาซ่อมที่นี่ให้เรียบร้อยเพื่อป้องกันปัญหาที่อาจเกิดขึ้นได้

\*\*\*

ในขณะที่ผมวุ่นวายอยู่กับการเกษตรลูกพลับแห้ง ฮันกีทักก็มุ่งมั่นปรับโครงสร้างภายในองค์กรของเราใหม่

บุคลากรในสำนักงานได้รับการจัดสรรอย่างเป็นระบบ ฝ่ายธุรการและฝ่ายช็อปปิ้งออนไลน์นั้นชัดเจนตั้งแต่แรกอยู่แล้ว จึงไม่เป็นปัญหา

ส่วนศูนย์วิจัยที่มีซออูยองและอียองโออยู่ก็ทำงานได้อย่างราบรื่นไม่ติดขัดใดๆ เพราะเป็นหน่วยแยกที่ดูเป็นเอกเทศ

แต่จุดที่เราต้องปรับโครงสร้างองค์กรใหม่คือฟาร์มปศุสัตว์ ผมต้องการจัดสรรตำแหน่งให้ชัดเจน ตั้งแต่ผู้ดูแลโคนม ไปจนถึงฝ่ายการผลิตที่ดูแลเรื่องผลิตภัณฑ์นม

ผมอยากจัดการทุกอย่างเพื่อที่จะบริหารฟาร์มปศุสัตว์ให้มีประสิทธิภาพมากขึ้น

การปรับโครงสร้างภายในองค์กรใหม่ เริ่มจากแต่งตั้งหัวหน้าฝ่ายอย่างซอลคังอินให้ชัดเจน ปัจจุบัน หน้าที่หลักของเขาคือดูแลโคนมรวมไปถึงจัดการผลิตภัณฑ์นมด้วย ไม่ได้มีการกำหนดขอบเขตของตำแหน่งงานและความรับผิดชอบอย่างชัดเจน

ฮันกีทักจัดการปฏิรูปองค์กร ให้ซอลคังอินเป็นหัวหน้าฝ่ายดูแลเรื่องเลี้ยงโคนมเป็นหลัก ส่วนจู-มย็องฮีและซอลมินจูรับผิดชอบเรื่องผลิตภัณฑ์เกี่ยวกับนม

โดยซอลมินจูจะรับผิดชอบเฉพาะไข่มุกที่ใช้ใส่ในชานมไข่มุกและโยเกิร์ต

จู-มย็องฮีจะเป็นคนดูแลโยเกิร์ตมักกอลลีและผลิตภัณฑ์นมอื่นๆ

ส่วนคิมซังช็อลจะเป็นคนรับผิดชอบสถานที่เรียนรู้ฟาร์มปศุสัตว์ รวมไปถึงงานอีเวนต์และกิจกรรมต่างๆ จะได้รู้ว่าควรปรับปรุงตรงไหนให้เป็นระบบระเบียบให้ชัดเจนขึ้น

หลังจากเราก่อตั้งกลุ่มสหกรณ์ ครอบครัวเกษตรกรผู้ปลูกชาก็กำลังร่วมมือกันดูแลแพะภูเขาอย่างเข้มแข็ง จุดนี้ ทุกอย่างชัดเจนเช่นกัน ไม่ต้องปรับอะไร

หลังจัดการทุกอย่างเรียบร้อย ฮันกีทักก็แจ้งให้ผมรับรู้เรื่องปรับโครงสร้างองค์กรใหม่

สิ่งที่เกิดขึ้นทันทีคือ บรรยากาศที่ฟาร์มปศุสัตว์เปลี่ยนไป ทุกคนทำงานกันเป็นทีมได้ดีมากขึ้น

ทีมที่มีการปรับโครงสร้างมากที่สุดคือ ทีมดูแลโคนมและทีมผลิตผลิตภัณฑ์นม แค่มองก็รู้สึกว่าทุกอย่างเป็นระบบและเข้าที่เข้าทางมากขึ้น

ก่อนหน้านี้ ซอลมินจูเคยรับหน้าที่ดูแลงานนั่นงานนี่หลากหลาย ก็หันไปสนใจงานที่ตัวเองได้รับมอบหมายเพียงอย่างเดียว ทำให้ดูมุ่งมั่นมากขึ้น

ผมไปพบซอลคังอินหลังจากที่ไม่ได้เจอกันมานาน

“ได้ยินมาว่านายไปทำการเกษตรลูกพลับแห้งนี่”

“ครับ ผมไปช่วยอบรมเกษตรกรหน้าใหม่น่ะครับ ตอนนี้ทุกอย่างเสร็จเรียบร้อยแล้ว”

“ได้ยินว่านายเริ่มต้นจากทำการเกษตรลูกพลับแห้ง แล้วก็ค่อยๆ เติบโตไปเรื่อยๆ ทำนั่นทำนี่ไม่ขาด นายน่ะ เป็นเกษตรกรที่น่าชื่นชมจริงๆ นะ”

“ทั้งหมดนี้ต้องขอบคุณความสัมพันธ์กับทุกคนเลยครับ ผมไม่ได้ทำทุกอย่างคนเดียว แต่มีคนอื่นๆ คอยสนับสนุนเสมอเลย”

ระหว่างที่เรากำลังพูดคุยกันอยู่นั่นเอง พวกโคนมที่กำลังกินหญ้าอยู่ในทุ่ง ก็เดินกลับเข้าคอกอย่างเงียบเชียบ

“พวกโคนมเดินเข้าคอกเองเลยนะครับ”

“ฝนคงจะใกล้ตกแล้วน่ะ”

ซอลคังอินเงยหน้ามองฟ้าแล้วพูดขึ้น

บนท้องฟ้าไม่มีเมฆเลยแม้แต่ก้อนเดียว

“แต่อากาศออกจะดี ไม่ใช่เหรอครับ”

“พวกสัตว์รับรู้ได้ไวกว่ามนุษย์อย่างเราอยู่แล้วล่ะ”

**พูดถึงฝน ฝนก็มาา**

**น้องชายท่านประธานจะเป็นอะไรไหมน้าา**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **178**

**ตอนที่ 178 ล้มเหลวได้ก็ลุกได้สิ**

และเย็นวันนั้น ฝนก็ตกลงมาอย่างน่ากลัว

เสียงฟ้าฝนครึกโครมเกินกว่าจะเป็นฝนฤดูหนาว ฟ้าร้องและฟ้าผ่าเสียงดังลั่น

ผมนอนไม่หลับ ได้แต่พลิกตัวไปมา กว่าจะหลับได้ก็ยากเย็น

ผมฝันร้าย... ฝันว่ากองดินอันใหญ่ยักษ์ถล่มลงมาทับตัวผม

ผมโดนกองดินทับหายใจไม่ออก สะดุ้งตื่นขึ้นมา

ฝนยังคงตกอยู่ และตกอย่างหนัก

จู่ๆ ผมก็รู้สึกเป็นห่วงโรงเรือนพลาสติกของพังฮยอนชิก

\*\*\*

วันต่อมา ทันทีที่ลืมตาตื่น ผมก็รีบโทร. ไปหาพังฮยอนชิก

แต่เขาไม่รับโทรศัพท์ ผมรู้สึกได้ถึงลางสังหรณ์ไม่ค่อยดี

ผมรีบแต่งตัวทั้งๆ ที่ยังไม่ได้อาบน้ำ

พ่อกับแม่ตื่นก่อนผม พวกท่านยืนอยู่ที่หน้าลานบ้านในชุดเตรียมออกจากบ้าน

“จะไปไหนกันเหรอครับ”

“เมื่อคืนฝนตกหนัก เลยว่าจะไปดูลูกพลับแห้งสักหน่อย” พ่อพูดขึ้น “แกเองก็จะไปดูลูกพลับแห้งเหมือนกันเหรอ”

“เปล่าครับ พอดีมีที่ที่ต้องไปน่ะครับ”

“เช้ามืดแบบนี้ จะไปไหนล่ะ” แม่ถาม

“ว่าจะไปดูบ้านของคนที่เคยทำลูกพลับแห้งด้วยกันหน่อยน่ะครับ”

“กินข้าวก่อนสิ แล้วค่อยไป”

“เดี๋ยวผมค่อยกลับมากินดีกว่าครับ”

“ไปดีมาดีล่ะ”

ระหว่างทางไปบ้านของพังฮยอนชิก ผมโทร. หาเขาหลายครั้ง แต่ไม่มีคนรับสายเลย

ผมฟังข่าวทางวิทยุ นักข่าวบอกว่าบ้านของเกษตรกรหลายคนได้รับความเสียหายจากฝนที่ตกลงมาอย่างหนักเมื่อคืน

และตอนนี้ฝนก็ยังตกอยู่

ทันทีที่ไปถึง ภาพแรกที่ผมเห็นคือภาพกองดินที่ถล่มลงมาจากภูเขา

ผมขับรถไปจอดใกล้ๆ บ้านของเขา

มีกองดินเกะกะขวางทางเต็มไปหมด

ผมรีบเดินผ่านสวนต้นพลับ ไปจนถึงหน้าโรงเรือน

‘แย่แล้ว!’

ครึ่งหนึ่งของโรงเรือนพลาสติกปกคลุมไปด้วยกองดิน บางส่วนโดนกิ่งไม้และก้อนหินตกลงมาใส่จนฉีกขาด

พังฮยอนชิกกำลังซ่อมแซมผ้าใบพลาสติกที่คลุมโรงเรือนวุ่นวายอยู่คนเดียว

ภาพที่เขายืนอยู่ชั้นบนสุดของบันไดดูไม่ค่อยปลอดภัยเท่าไร

ผมรีบวิ่งเข้าไปจับบันไดไว้และตะโกน

“ฮยอนชิก ระวังนะ”

“ผมต้องรีบทำให้เสร็จก่อนครับ เพราะถ้าปล่อยให้ลูกพลับแห้งโดนฝน จะเสียหายไม่ใช่หรือครับ”

จริงอย่างที่เขาพูด ถ้าลูกพลับแห้งโดนฝน จะไม่มีทางเลือกอื่นนอกจากต้องทิ้งอย่างเดียว

ผมช่วยเขาซ่อมแซมโรงเรือน แต่ปัญหาคือ มันไม่ได้พังแค่โรงเดียว

ยังมีอีกสองโรงที่ได้รับความเสียหายอย่างหนัก

ต่อให้เราซ่อมแซมโรงเรือนพลาสติกทั้งสามโรงเสร็จภายในเวลาอันรวดเร็ว ก็ยังยากที่จะรักษาลูกพลับแห้งไว้ได้ทั้งหมด

“จะทำยังไงกับลูกพลับแห้งของเราดีครับ”

พังฮยอนชิกพูดทั้งน้ำตา

ผมพูดไม่ออก ได้แต่ตบบ่าเป็นเชิงปลอบใจเขา

\*\*\*

ปัญหาไม่ได้อยู่แค่ที่โรงเรือนพลาสติกอย่างเดียว

แต่พื้นที่รอบบ้านของพังฮยอนชิกก็ต้องได้รับการฟื้นฟู เนื่องจากได้รับความเสียหายอย่างหนักด้วยเช่นกัน

เราไม่สามารถแก้ไขปัญหานี้ได้เอง ได้แต่เฝ้ารอความช่วยเหลือจากทีมกู้ภัย

ดูเหมือนจะมีบ้านของเกษตรกรที่ได้รับความเสียหายค่อนข้างเยอะ และทีมกู้ภัยต้องทำงานอย่างหนัก ทำให้รอเป็นเวลานาน พวกเขาก็มาไม่ถึงสักที

แน่นอนว่า... เรารอไม่ไหว

ผมตัดสินใจระดมกำลังคนทั้งหมดเท่าที่หาได้ ทีมงานเกษตรกรจากภูเขาชีรีและเกษตรกรที่ทำไร่ชาเขียวต่างมารวมตัวกันที่บ้านของพังฮยอนชิกเพื่อช่วยเหลือเขา

เหล่าเกษตรกรช่วยกันทำงานเพื่อฟื้นฟูพื้นที่บ้านสวน

พวกเขาช่วยซ่อมโรงเรือน และเก็บกวาดกองดินที่อยู่หน้าบ้านของพังฮยอนชิกจนสะอาดสะอ้านเรียบร้อย

ฝนหยุดตกแล้ว

ต้องขอบคุณผู้คนจำนวนมากที่มาร่วมแรงร่วมใจกัน การเก็บกวาดจึงเสร็จสิ้นภายในสองวัน

“นี่เป็นเงินที่ทุกคนในทีมรวมกันมา” หลังเสร็จงาน ฮันกีทักก็เรียกผมและยื่นซองซองหนึ่งให้

“ขอบคุณมากนะครับ”

“ขอบคุณอะไรกัน ยังไงเจ้าหมอนี่ก็ลงเรือลำเดียวกับเราแล้วนี่นา ว่าแต่นายเถอะ ลูกพลับแห้งเสียหายแบบนี้จะทำยังไงล่ะ... เอาเป็นว่านายช่วยปลอบใจเขาหน่อยก็แล้วกัน พวกเรากลับก่อนนะ”

หลังจากฮันกีทักและเพื่อนร่วมงานเดินทางกลับไปกันหมด ก็เหลือแค่ผมกับพังฮยอนชิก

น่าเสียดายที่เราไม่สามารถรักษาลูกพลับแห้งเอาไว้ได้

พังฮยอนชิกมองดูลูกพลับแห้งที่เสียหายด้วยสายตาสิ้นหวัง

“ตอนนั้นผมน่าจะฟังคำเตือนของพี่”

สีหน้าของเขาดูซีดเซียว เป็นสีหน้าที่ยังไม่เชื่อว่านี่คือเรื่องจริง

ผมไม่รู้ว่าจะปลอบใจเขาอย่างไร สุดท้ายก็เลยบอกไปว่าอยากให้เขาใช้เวลาอยู่กับตัวเองเพื่อคิดเกี่ยวกับเรื่องนี้ และปิดท้ายด้วยการชวนให้เขามาทำงานด้วยกันที่เกษตรกรภูเขาชีรี

“ถึงจะรู้สึกขอบคุณ แต่ผมคงต้องขอปฏิเสธครับ เพราะผมสัญญากับแม่เอาไว้แล้ว”

เขาสัญญาว่าจะไม่ทอดทิ้งแม่ของเขา

และสัญญาว่าจะเลิกชกมวย เพื่อมาเป็นเกษตรกร

ตอนที่แม่ของเขารู้ว่าลูกชายสูญเสียการมองเห็น ท่านถึงกับกินไม่ได้นอนไม่หลับไปพักใหญ่ หลังจากวันนั้น ท่านเป็นห่วงเขามากขึ้นหลายเท่าตัว

นี่คือเหตุผลที่พังฮยอนชิกตรงกลับบ้านทันทีหลังการฝึกงานสิ้นสุด เขาบอกว่าแม่บอกว่าจะรอเขาเสมอ เพื่อให้ได้กินข้าวด้วยกัน

และนี่คือเหตุผลว่าทำไมเขาจึงเลือกทำเกษตรลูกพลับแห้ง

เพราะอยากรักษาสัญญาที่ให้ไว้กับแม่

“ไม่ต้องกังวลไปหรอก นายเริ่มต้นใหม่ได้อยู่แล้ว นายยังเด็กอยู่เลย”

“ใช่แล้ว เราเริ่มต้นใหม่กันเถอะครับ มาฮึดสู้กันเถอะ!”

ถึงจะพูดอย่างนั้น แต่ในใจของผมกลับรู้สึกหนักอึ้ง

“ผมจะหาทางลุกขึ้นยืนอีกครั้งด้วยตัวของผมเองครับ”

พังฮยอนชิกตะโกนด้วยใบหน้าห้าวหาญ แต่สำหรับผู้มองอย่างผม สีหน้าของเขาเศร้าเหลือเกิน

ผมยื่นซองให้กับเขา

“นี่คือเงินเล็กๆ น้อยๆ ที่พี่กับพวกเพื่อนร่วมงานรวบรวมมาช่วย รับไปสิ”

“ไม่ครับพี่ ไม่เป็นไรครับ”

พังฮยอนชิกรีบปฏิเสธ

“ถ้าไม่รับไว้พี่จะโกรธนะ”

เพราะผมพูดแบบนั้น เขาจึงจำใจรับซองเงินไป

“ฉันเป็นคนสอนเทคนิคให้นาย การที่ทุกอย่างล้มเหลวแบบนี้ ฉันเองก็มีส่วนต้องรับผิดชอบด้วย”

"พูดอะไรของพี่น่ะ นี่ไม่ใช่เรื่องที่พี่ต้องรับผิดชอบเลยนะครับ”

“ฮยอนชิก คิดเสียว่าเป็นความตั้งใจและความปรารถนาดีจากพวกพี่ก็แล้วกัน”

พังฮยอนชิกพยักหน้าอย่างตื้นตัน

“พี่เองก็จะลองหาวิธีช่วยนะ”

ผมบีบมือของเขาแน่น

“เราลองมาหาวิธีด้วยกันนะ ถึงจะไม่ง่าย แต่อาจจะมีหนทางใหม่ๆ ก็ได้ เพราะงั้นเรามาพยายามไปด้วยกันเถอะ”

“ขอบคุณมากๆ สำหรับคำพูดของพี่ครับ”

"เอาน่า ไม่เป็นไรหรอกนะ"

“ตอนนี้ถ้าจะเริ่มต้นใหม่ ผมคงต้องทำงานที่แม่ทำได้ด้วยครับ ผมตั้งใจจะแก้ปัญหาทุกอย่างด้วยตัวเองแท้ๆ แต่ดูเหมือนว่าผมกำลังอยู่ในจุดที่ทำอะไรด้วยตัวเองไม่ได้เลย”

พังฮยอนชิกพูดด้วยสีหน้าที่เหมือนจะร้องไห้

“เราลองช่วยกันคิดหางานอะไรที่นายทำร่วมกับคุณแม่ได้กันเถอะ อย่าเพิ่งกดดันตัวเองเกินไปเลย”

พังฮยอนชิกยิ้มแจ่มใส เป็นใบหน้าที่แน่วแน่ราวกับตัดสินใจได้แล้ว

ไม่ใช่รอยยิ้มที่ฝืดฝืน แต่เป็นรอยยิ้มที่เห็นได้ถึงความตั้งใจที่จะสลัดความกังวลทิ้ง และกลับมาลุกขึ้นยืนอีกครั้ง

เป็นใบหน้าของพังฮยอนชิกผู้กล้าหาญที่ผมรู้จักมาตลอด

“ซองเงินจากพวกพี่ ผมจะเอาไปให้แม่ครับ”

\*\*\*

อยู่ๆ ฝนก็ตกลงมาอย่างกะทันหันโดยไม่ทันตั้งตัว ทำเอาลูกพลับแห้งเสียหายหมด ปีนี้ผมไม่รอบคอบจึงลืมคิดเรื่องนี้ไป

แม้จะไม่มีวิธีไหนย้อนเวลา และเรียกคืนลูกพลับแห้งทั้งหมดกลับมาได้ แต่ผมเชื่อว่าต้องมีวิธีที่จะทำให้เราลุกขึ้นฮึดสู้อีกครั้งได้อย่างแน่นอน

และผมกำลังคิดหาวิธีการเหล่านั้นอยู่

"กินข้าวเถอะ" เสียงแม่พูดดังลอยๆ ผมเผลอตอบออกไป

"ไม่เป็นไรครับ"

"กินซะ!"

แม่ตวาดผมเสียงดัง

อาจเพราะมัวแต่กังวล ผมจึงไม่ได้กินข้าวมื้อเย็นมาหลายวัน

แม่จ้องผมด้วยสายตาโกรธแค้นราวกับว่าถ้าผมไม่ทำตามที่บอก เป็นได้เห็นดีกัน

ผมไม่มีทางเลือกนอกจากต้องนั่งลงหน้าโต๊ะอาหาร

บิบิมบับ ของโปรดที่ไม่ได้กินมานานปรากฏตรงหน้า

กลิ่นน้ำมันงาหอมหวนโชยขึ้นมา

“แม่ลองเติมน้ำมันงาที่ลูกเอามาเมื่อคราวที่แล้วลงไปน่ะ หอมใช่ไหมล่ะ”

“ผมเอาน้ำมันงามา ตอนไหนเหรอครับ”

“ก็ที่ลูกเอากลับมาก่อนหน้านี้ไง ที่บอกว่าได้มาจากรุ่นน้องที่ทำลูกพลับแห้งน่ะ”

"อ๋อ ครับ"

น้ำมันงาขี้ม่อนที่แม่ของพังฮยอนชิกมอบให้ผมเป็นของฝากนั่นเอง จู่ๆ ผมก็นึกเรื่องนี้ขึ้นมาได้ น้ำมันงาโฮมเมดอย่างนั้นหรือ

“ยังงี้ทำขายเองน่าจะดีกว่าไม่ใช่เหรอ”

พ่อพูดขึ้นแบบไม่รู้อีโหน่อีเหน่ขณะดูข่าวทางโทรทัศน์

“นั่นแหละครับที่ผมหมายถึง!”

พ่อกับแม่ทำหน้างงๆ แต่พอผมอธิบาย ก็พยักหน้าเห็นด้วย

โทรทัศน์กำลังรายงานข่าวว่าตอนนี้ มีข่าวที่คนหัวใส นำเข้าน้ำมันงาจากจีน และติดป้ายหลอกผู้บริโภคว่าเป็นผลผลิตจากเกาหลีใต้มากมาย

ระหว่างที่มองหน้าจอ ความทรงจำตอนที่ขายน้ำมันงาสมัยยังทำงานแวดวงโฆษณาก็ย้อนกลับมา

คำพูดของพังฮยอนชิกที่บอกว่า คงจะดีถ้าได้งานที่ทำร่วมกับแม่ได้ ดังก้องอยู่ในหูของผม

บางทีน้ำมันงา... อาจจะเป็นจุดเริ่มต้นของการแก้ไขปัญหาก็เป็นได้

**เดี๋ยวๆ จะได้งานเพิ่มอีกแล้วเหรอท่านประธานนน**

**แต่อ่านตอนนี้แล้วซึม สงสารฮยอนชิก แง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **179**

**ตอนที่ 179 ไปสกัดน้ำมันงาที่โรงสี**

เหตุการณ์ที่มีการย้อมแมวน้ำมันงาจากประเทศจีนให้เป็นน้ำมันงาจากประเทศเกาหลีใต้ส่งผลกระทบทางสังคมอย่างมาก

ทั้งหมดนี้ ไม่ได้จบลงด้วยการโกรธแค้นเพียงครั้งเดียว แต่เกิดเหตุการณ์ใหญ่โต เพราะผู้บริโภครวมตัวออกมาเคลื่อนไหวอย่างจริงจัง

พวกเขาเรียกร้องให้หน่วยงานที่เกี่ยวข้องตรวจสอบ ระหว่างขั้นตอนกระบวนการต่างๆ เรื่องเลวร้ายก็เผยออกมาทีละนิดๆ

สิ่งที่น่าตกใจคือน้ำมันงาที่มีปัญหา เป็นน้ำมันงาที่ผลิตโดยผู้เชี่ยวชาญ

พวกผู้เชี่ยวชาญที่มีชื่อเสียงผลิตน้ำมันงาจากเมล็ดงาของประเทศจีน และหลอกลวงผู้บริโภคว่าผลิตจากเมล็ดงาของเกาหลี

แม้แต่น้ำมันงาจากบริษัทผลิตอาหารเองก็ไม่รอด หลังจากเข้าสู่กระบวนการพิสูจน์ ก็มีการตรวจพบสารแปลกปลอม

ไม่ใช่แค่น้ำมันงาธรรมดาเท่านั้น น้ำมันงาขี้ม่อนเองก็มีปัญหาด้วยเช่นกัน พบการทุจริตปลอมแปลงน้ำมันงาอย่างต่อเนื่อง

ลำพังตัวน้ำมันงาของประเทศเกาหลีเองก็มีประเด็นหลักให้โต้แย้งอยู่เช่นกัน แน่นอนว่าสถานที่ผลิตไม่ใช่ปัญหา

แต่ปัญหาคือ มีการตรวจพบสารก่อมะเร็ง ทั้งในน้ำมันงาธรรมดาและน้ำมันงาขี้ม่อน

และทั้งหมดนี้เกิดจากขั้นตอนการผลิตน้ำมันงา เชื่อกันว่ากระบวนการคั่วงาที่ไม่เหมาะสม ทำให้เกิดสารก่อมะเร็ง

ถึงขั้นมีข่าวลือว่า สารพิษจากน้ำมันงาอันตราย ถ้าสะสมในร่างกาย ระยะยาวอาจทำให้เสียชีวิตได้

น้ำมันงาจำนวนมาก ไม่ได้ผลิตจากผู้เชี่ยวชาญ และไม่ได้เป็นผลิตภัณฑ์ที่มีแบรนด์มีชื่อเสียงได้รับการยอมรับ แต่ไม่ว่าแบรนด์ไหน ก็มีปัญหาทั้งหมด และส่งผลกระทบต่อสังคมในวงกว้าง

อย่างไรก็ตาม ปัญหาที่เกิดขึ้นนี้แก้ไขได้ด้วยหลักการทางวิทยาศาสตร์

หลังจากตรวจพบปัญหา ไม่นานก็มีบริษัทใหญ่คิดค้นวิธีแก้ไขได้ นั่นคือปรับปรุงวิธีสกัดน้ำมัน และการคั่วงา เพื่อผลิตน้ำมันงาคุณภาพดี น้ำมันงาที่ผลิตโดยบริษัทนี้ไม่พบสารก่อมะเร็งอีกต่อไป

สมัยที่ยังทำงานเป็นผู้บริหารโฆษณา ผมเคยได้รับโอกาสเป็นตัวแทนขายน้ำมันงาให้กับบริษัทนี้

จุดขายทางการตลาดของเราในตอนนั้นคือ ตารางวิเคราะห์ข้อมูลที่ตรวจไม่พบสารก่อมะเร็ง และเนื่องจากน้ำมันงาเป็นผลิตภัณฑ์ในกระแสอยู่พอดี จึงได้รับการตอบรับที่ดีจากกลุ่มผู้บริโภค

แน่นอนว่าเรื่องทั้งหมดนี้จะเกิดขึ้นในอนาคต

ปัจจุบันเป็นแค่จุดเริ่มประเด็นปัญหาของน้ำมันงาที่ผลิตจากเมล็ดงาของประเทศจีน

ผมตั้งใจว่าจะบุกเบิกตลาดและผลิตน้ำมันงาร่วมกับพังฮยอนชิก

แต่ก่อนจะเริ่มงานนี้ ผมมีเรื่องที่ต้องจัดการอีกหลายอย่าง

\*\*\*

หิมะกำลังตก

วันนี้เป็นวันหยุดประจำตลาดฮวาแก ร้านของเกษตรกรภูเขาชีรีจึงปิดบริการ

ฮันกีทักยืนรอผมอยู่หน้าร้าน

“มีเรื่องอะไร ทำไมถึงต้องเรียกฉันมาที่ร้านตอนวันหยุดเนี่ย”

ฮันกีทักถามพลางจัดเสื้อคลุม

“ผมมีเรื่องอยากปรึกษาพี่ครับ ไปคุยกันข้างในเถอะ”

“จะคุยเรื่องอะไรของนายอีก” เขามองผมตาขวาง

ผมชงชานมไข่มุกร้อน รอยัลชานมที่ชงแบบอังกฤษ

“อย่าบอกนะว่าปัญหาของคุณฮยอนชิก”

ฮันกีทักถามพลางกุมถ้วยชาอุ่นๆ ไว้ในมือ

“ใช่แล้วครับ”

“เขาเป็นคนที่ซื่อสัตย์และจิตใจดี แต่น่าสงสารจริงๆ โดนพระเจ้ากลั่นแกล้งเสียได้” เขาพูดพลางถอนหายใจ

“ใช่ครับ เขาก็แค่อยากดูแลแม่ให้สุขสบายแค่นั้นเอง”

“ให้ฉันเดามั้ย”

“เดาอะไรเหรอครับ”

“สิ่งที่ท่านประธานอยากจะบอกน่ะ”

“ลองเดาดูสิครับ”

“นายอยากรับคุณฮยอนชิกเป็นเพื่อนร่วมงานใช่มั้ยล่ะ”

ฮันกีทักพูดพลางมองตาผม

“ถ้าเป็นแบบนั้นจริงๆ รุ่นพี่จะว่ายังไงครับ”

“ถ้าถามความคิดเห็นของฉันล่ะก็...”

เขากอดอกคิดอยู่สักพัก เหมือนกำลังวาดแผนผังองค์กรในหัว

“ฉันเห็นด้วยนะ สถานการณ์ของเกษตรกรภูเขาชีรีก็กลับมามั่นคงแล้ว ต่อให้เพิ่มพนักงานอีกสักคนก็ไม่น่าจะมีปัญหา”

ฮันกีทักสรุป

“รุ่นพี่เดาถูกอย่างหนึ่งครับ ผมอยากปรึกษาปัญหาของคุณฮยอนชิกก็จริง แต่ไม่เกี่ยวกับการจ้างงานครับ”

“อ้าวไม่ใช่เหรอ งั้นเรื่องอะไรล่ะ”

“ผมอยากจะร่วมงานกับคุณฮยอนชิกครับ”

“ร่วมงาน?”

ฮันกีทักเบิกตากว้างกับคำพูดไม่คาดคิดของผม เขาเองก็รู้อยู่แก่ใจว่าการเกษตรลูกพลับแห้งของพังฮยอนชิกในปีนี้พังราบคาบ ไม่เหลือผลผลิตแต่อย่างใด

แววตาของเขาบอกถึงความไม่แน่ใจ และไม่รู้ว่าควรจะตัดสินใจอย่างไรในสถานการณ์แบบนี้

“ผมอยากจะชวนเขาทำน้ำมันงาครับ”

“นายหมายถึงน้ำมันงา พวกน้ำมันงาขี้ม่อนอะไรแบบนี้น่ะเหรอ”

“ใช่แล้วครับ ผมกะจะทำน้ำมันงากับงาขี้ม่อนครับ

“น้ำมันงาเหรอ...”

ฮันกีทักพูดซ้ำ ก่อนนิ่งคิด

“นายวางแผนจะขายในเว็บช็อปปิ้งออนไลน์ของเราด้วยใช่ไหม”

“ครับ รุ่นพี่เข้าใจถูกแล้ว ผมวางแผนจะขายในเว็บช็อปปิ้งออนไลน์ของเกษตรกรภูเขาชีรี ช่วงที่เราวางขายลูกพลับแห้งพอดีครับ”

“ขายลูกพลับแห้งพร้อมกับน้ำมันงาไปพร้อมกันเลยสินะ อืมๆ ถ้าขายเป็นเซตของขวัญปีใหม่ก็ไม่เลวเนอะ แต่น้ำมันงามันทำได้ง่ายๆ เหรอ ไม่ต้องอาศัยผู้เชี่ยวชาญช่วยเลยใช่ไหม เขาจะทำได้เหรอ”

ผมหยิบขวดน้ำมันงาออกจากกระเป๋า

เป็นน้ำมันงาที่คุณแม่ของพังฮยอนชิกให้ผมมา

“ที่บ้านของคุณฮยอนชิกทำน้ำมันงาโฮมเมดด้วยครับ”

“ไม่ยักรู้ว่าเขาทำอะไรแบบนี้ได้ด้วย”

ฮันกีทักมองขวดน้ำมันงาอย่างทึ่งๆ

ใช่แล้ว ปัญหาไม่ใช่เรื่องผลิตน้ำมันงา แต่ปัญหาคือ ผมกลัวว่าจะเป็นการให้ความหวังกับพังฮยอนชิก ที่สำคัญ ผมกลัวว่ามันอาจจะไม่ได้ขายดีเหมือนสินค้าอื่นๆ ของเรา

“มีอะไรให้ฉันช่วยมั้ย”

“รุ่นพี่แค่ช่วยดูแลองค์กรให้เต็มที่เหมือนตอนที่ผมไปอบรมเกษตรกรรุ่นใหม่เรื่องลูกพลับแห้งก็พอครับ เรื่องน้ำมันผมจะหาทางจัดการเองครับ”

“ถ้าอย่างนั้นก็ไม่มีปัญหา”

ฮันกีทักตอบด้วยสีหน้าผ่อนคลาย

ผมเองต้องขอบคุณการดูแลจัดการอย่างมีระบบของเขาที่ทำให้ธุรกิจทั้งหมดของเกษตรกรภูเขาชีรีดำเนินไปได้อย่างราบรื่น

ธุรกิจใหม่ของเราจะเกิดขึ้นได้ก็เพราะมีคนที่ไว้ใจได้อย่างเขา

“ผมอยากขายน้ำมันงาให้ได้เยอะๆ เลยครับ”

ก่อนแยกกัน ผมบอกเขาอย่างหมายมั่น

“ถ้าขายได้เยอะๆ ก็ดีกับพวกเราน่ะสิ”

ถ้าทุกอย่างเป็นไปตามที่คิดไว้ ทุกฝ่ายจะได้ประโยชน์ พังฮยอนชิกจะได้ทำธุรกิจ และเกษตรกรภูเขาชีรีก็จะได้เติบโตคืบหน้า

สำหรับผม ทั้งหมดนี้ ไม่มีอะไรเป็นเรื่องเล็กน้อยเลย

\*\*\*

วันรุ่งขึ้น ผมมุ่งหน้าไปพูซาน

ปลายทางคือโรงสีแห่งหนึ่ง

ในฮาดงมีโรงสีอยู่หลายโรง แต่ส่วนใหญ่มีขนาดเล็ก และที่สำคัญ ไม่มีโรงสีที่ไหนที่มีอุปกรณ์ทันสมัยอย่างที่ผมต้องการ

โรงสีที่ผมแวะไปติดป้ายว่า โรงสีคนรวย ที่นี่คือโรงสีที่ใหญ่ที่สุดและมีชื่อเสียงที่สุดในพูซาน

นอกจากจะผลิตน้ำมันงาและน้ำมันงาขี้ม่อนแล้ว ที่นี่ยังเป็นแหล่งผลิตผลิตภัณฑ์หลากหลาย ไม่ว่าจะเป็นผงพริกไปจนถึงขนมต็อก [1]

ทันทีก้าวเข้าไปด้านใน ผู้หญิงวัยกลางคนคนหนึ่งก็เอ่ยถามผม

“มีธุระอะไรหรือเปล่าคะ”

“ผมมีผลิตภัณฑ์จากงามารบกวนครับ”

“สนใจสกัดน้ำมันเหรอคะ”

“ใช่ครับ”

“จะต้องใช้เวลานิดหน่อยค่ะ ทิ้งไว้ก่อนได้ไหมคะ เดี๋ยวฉันทำเรื่องให้ค่ะ”

ผมบอกไปว่าผมมาจากฮาดง สีหน้าของเธอบอกความลำบากใจเมื่อได้รู้ว่าผมเดินทางมาไกล

“มีคิวค่อนข้างยาวเลยค่ะ”

“ผมจะรอครับ”

“คุณโอเคใช่ไหมคะ”

ผมมาที่นี่ด้วยจุดประสงค์สำคัญ ต่อให้นานแค่ไหนผมก็รอได้

**ท่านประธานย้อนเวลามาเพื่อช่วยเหลือทุกคนจริงๆ**

**เอาใจช่วยนะ ฮึบๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **180**

**ตอนที่ 180 น้ำมันงาสองขวด**

ในที่สุดก็ถึงคิวของผม

“รอนานเลยใช่มั้ยคะ” เจ้าหน้าที่หญิงถามอย่างเกรงใจ “ฉันจะรีบจัดการให้เดี๋ยวนี้แหละค่ะ”

“ผมขออนุญาตไปดูกระบวนการสกัดงาด้วยได้ไหมครับ”

เธอพยักหน้าด้วยความยินดี ทั้งยังเล่าติดตลกว่าช่วงนี้มีลูกค้าแบบผมเยอะมาก

เนื่องจากช่วงนี้ปัญหาน้ำมันงาจากประเทศจีนค่อนข้างรุนแรง ทำให้ผู้คนส่วนใหญ่อยากตรวจสอบการสกัดน้ำมันด้วยตัวเอง เพราะกลัวว่าจะเป็นการปลอมแปลง

ผมก้าวเข้าไปด้านในพร้อมกับเธอ

เธอเทเมล็ดงาใส่หม้อคามาและคั่ว ภายในห้องอากาศร้อนอบอ้าว เธอตรวจสอบอุณหภูมิ อุณหภูมิสูงเกิน 200 องศา

เมล็ดงาประกอบไปด้วยน้ำมัน 45-55% เมื่อโดนความร้อน ส่วนประกอบภายในจะกลายสภาพเป็นของเหลว

หลังจากคั่วด้วยวิธีดังกล่าวเสร็จเรียบร้อย ก็นำเมล็ดงาที่ได้ใส่ลงในเครื่องบีบอัดแล้วสกัดเพื่อให้ได้น้ำมันงา

วิธีนี้เรียกว่าการสกัดอุณหภูมิสูง

เจ้าหน้าที่เทเมล็ดงาที่คั่วแล้วลงในเครื่องบีบอัด

เครื่องบีบอัดทำจากสแตนเลสตรงหน้าผมเป็นรุ่นใหม่ล่าสุด

เมื่อกดสวิตซ์ มันก็ส่งเสียงดังลั่น และเริ่มทำงาน

น้ำมันไหลออกมาจากเมล็ดงาที่ถูกคั่วมาอย่างดี

ผมเฝ้าดูกระบวนการนี้อย่างตั้งอกตั้งใจ

“น้ำมันงาของคุณได้แล้วค่ะ”

เจ้าหน้าที่ยื่นขวดน้ำมันงาให้ผม เมล็ดงาสีเหลืองกลายเป็นน้ำมันสีน้ำตาลเต็มขวด

ผมเดินทางกลับฮาดง พร้อมๆ กับกลิ่นน้ำมันงาหอมฟุ้งไปทั่วทั้งรถ

ผมทบทวนภาพกระบวนการทำน้ำมันงาในหัวไปด้วย

ต่อให้เป็นผู้เชี่ยวชาญ ก็ใช่ว่าจะผลิตน้ำมันงาที่ดีมีคุณภาพได้ง่ายๆ

ปัญหาหลักอยู่ที่วิธีการสกัดน้ำมันงา

ไม่ว่าจะเป็นผู้เชี่ยวชาญหรือแม้แต่บริษัทผลิตอาหารต่างก็ใช้เทคนิคคั่วงาตอนที่สกัดน้ำมันกันทั้งนั้น

แม้แต่โรงสีคุณภาพดีที่ผมเพิ่งจากมา ก็ยังคั่วงาด้วยความร้อนอุณหภูมิสูง

ถึงจะบอกว่ากระบวนการคั่วทำไปเพื่อคงกลิ่นของงาไว้ แต่ความจริงแล้ว วิธีนี้ทำไปเพื่อสกัดน้ำมันให้ได้ปริมาณมากๆ ต่างหาก

เป้าหมายหลักของการคั่วงาทำไปเพื่อให้ส่วนประกอบของน้ำมันที่อยู่ในเมล็ดงาไหลออกมาได้ดี และมีปริมาณมาก แน่นอนว่าเป็นเรื่องที่ดีและทำให้ทุกอย่างง่าย แต่ปัญหาที่เกิดขึ้นคือ กระบวนการนี้คือตัวแปรสำคัญที่ทำให้เกิดสารก่อมะเร็ง

เป็นสิ่งที่หลีกเลี่ยงไม่ได้ และได้รับผลกระทบค่อนข้างรุนแรง

ผมมาถึงฮาดงแล้ว

บ้านของพังฮยอนชิกใกล้เข้ามาเรื่อยๆ

\*\*\*

พังฮยอนชิกกำลังตั้งใจทำงานอยู่ในโรงเรือนพลาสติก สีหน้ายิ้มแย้มอารมณ์ดี

“โอ้โห ทำเสร็จตั้งแต่ตอนไหนล่ะเนี่ย”

เขากำลังปูพื้นโรงเรือนพลาสติกใหม่ พื้นดูสะอาดสะอ้านขึ้นกว่าเดิมมาก

“ทำงานตอนสมองโล่งๆ คือดีที่สุดแล้วครับ”

พังฮยอนชิกบอกยิ้มๆ

ถึงจะพูดแบบนั้น แต่ผมรู้ว่าจิตใจของเขายังคงว้าวุ่นและเคร่งเครียด แต่ไม่ว่ายังไง ผมก็ดีใจที่ได้เห็นเขามีแรงฮึกเหิมขึ้นมาอีกครั้ง

“ว่าแต่ นี่คืออะไรน่ะ”

ผมมองพืชตากแห้งหลายชนิดที่กองอยู่ตามพื้นที่ต่างๆ ในโรงเรือน

“สมุนไพรน่ะครับ พวกที่ตากแห้งอยู่คือ ต้นอูซึล [1] เป็นยาที่ช่วยในเรื่องข้อต่อครับ ผมตั้งใจจะเอาไปทำเป็นยาให้แม่กินน่ะครับ”

“นายจะเป็นนักสมุนไพรงั้นเหรอ”

“ผมยังคิดอยู่เลยครับว่าจะทำอะไรต่อดี”

งานเก็บสมุนไพรไม่ใช่เรื่องง่าย มีผู้คนจำนวนมากที่ประสบอุบัติเหตุระหว่างเก็บสมุนไพร

ถ้าพังฮยอนชิกเลือกงานนี้ และไปเก็บสมุนไพรด้วยนัยน์ตาที่ผิดปกติหนึ่งข้าง จะเป็นการกระทำที่อันตรายสำหรับเขา

“ฉันคิดออกแล้วนะว่าเราจะทำงานอะไรกันดี”

“จริงเหรอครับ” แววตาของเขาเต็มไปด้วยความคาดหวัง

“แต่ก่อนที่จะบอก ฉันมีอะไรอยากถามนายอย่างหนึ่ง”

“ถามมาได้เลยครับ”

“น้ำมันงาที่แม่ของนายให้ฉันตอนนั้น เห็นนายบอกว่าสกัดเองที่บ้านใช่มั้ย”

“ใช่ครับ ผมสกัดเองที่บ้าน”

“งั้นก็น่าจะมีเครื่องสกัดน้ำมันด้วยสินะ”

“มีครับ”

“ขอดูได้มั้ย”

พังฮยอนชิกพาผมไปที่บ้าน เครื่องสกัดน้ำมันที่เขาพูดถึงตั้งไว้อย่างดีในห้องรับแขก

มันเป็นของเก่าแก่

“โอ้โห กี่ปีแล้วเนี่ย”

“ผมก็จำเป๊ะๆ ไม่ได้ แต่น่าจะสามสิบปีได้ครับ เป็นเครื่องที่ใช้มาตั้งแต่รุ่นปู่เลยครับ”

“แล้วคั่วงาที่ไหนล่ะ”

“ผมมีเตาอากุงงี [2] ที่ใช้คั่วงาโดยเฉพาะ กับหม้อเหล็กหล่อที่ใช้ต่างหากครับ”

ก่อนที่จะเข้ามาในห้อง ผมจำได้ว่าเห็นหม้อที่เขาพูดถึงวางอยู่

“พี่รู้เรื่องสกัดน้ำมันงาละเอียดจังครับ” เขาเปรยขึ้น

“ก็นี่เป็นงานที่ฉันกับนายจะทำด้วยกันไงล่ะ”

“สกัดน้ำมันงาน่ะเหรอครับ”

“ทำไมล่ะ ไม่อยากทำเหรอ”

“เปล่าครับ ไม่ใช่อย่างนั้น เพียงแต่ว่าปกติมันเป็นงานที่ผมทำเล่นๆ ฆ่าเวลาน่ะครับ...”

“แต่ฉันคาดหวังไว้เยอะเลยนะ”

พังฮยอนชิกจ้องมองไปที่เครื่องสกัดน้ำมัน สีหน้าเต็มไปด้วยความกังวล

“ผมรู้ครับว่าพี่ไม่ได้พูดเล่น”

ผมรู้สึกได้ถึงการเปลี่ยนแปลงบนใบหน้าของเขา

“จริงๆ แล้วผมเองก็คิดไอเดียอย่างอื่นไม่ออก ถ้าพี่คิดว่าเหมาะสม ผมก็จะลองทำดูสักตั้งครับ”

“ทำไมนายถึงลังเลล่ะ”

“ที่จริงบ้านผมก็สกัดน้ำมันกันมานานแล้วล่ะครับ แต่ก็ทำแค่ให้ได้เงินไว้ใช้จ่ายเล็กๆ น้อยๆ เท่านั้น ไม่ได้ทำจริงจังน่ะครับ”

“พอจะต้องลงมือทำจริงจังเลยไปไม่เป็นงั้นสินะ”

“ครับ จริงๆ ตอนนี้ผมก็ไม่รู้อะไรเลย”

พังฮยอนชิกพูดพลางเกาหัวไปมา

“ฮยอนชิก ฟังที่พี่พูดนะ งานนี้มันไม่ใช่เพื่อนายแค่คนเดียว แต่พี่ทำไปเพื่อเกษตรกรภูเขาชีรีทั้งหมด พี่ไม่ได้ช่วยนายแบบสุ่มสี่สุ่มห้าหรอกนะ”

“ถ้าพี่คิดแบบนั้น ผมก็รู้สึกขอบคุณจริงๆ ครับ แต่ถ้าช่วยผมเพราะรู้สึกสงสารเห็นใจ ผมก็คงรู้สึกไม่ค่อยดี”

“ในอนาคตเรามีงานที่ต้องทำอีกหลายอย่าง ตอนนี้ไม่มีเวลาจะมาคิดมากแล้ว ต้องรีบศึกษาและทดลองให้เร็วที่สุด”

“ดูเหมือนพี่จะไม่ได้คิดถึงแค่การสกัดน้ำมันง่ายๆ สินะครับ”

“ใช่แล้วล่ะ พี่ไม่ได้อยากทำงานง่ายๆ แต่คิดว่าเราต้องทำงานนี้ด้วยทัศนคติของนักวิจัย”

“ทัศนคติของนักวิจัย ฟังดูยิ่งใหญ่มากเลยครับ”

“ตั้งแต่วันนี้ เราสองคนต้องร่วมมือกัน”

“เริ่มตั้งแต่ตอนนี้เลยใช่ไหมครับ”

“ก่อนอื่น พี่ว่าเราต้องเริ่มจากศูนย์วิจัยก่อน”

\*\*\*

ผมพาพังฮยอนชิกติดรถมาด้วย เราสองคนกำลังเดินทางไปที่ศูนย์วิจัยของเกษตรกรภูเขาชีรี

“มีน้ำมันงาสองขวดเหรอครับเนี่ย”

พังฮยอนชิกถามเมื่อเห็นขวดน้ำมันงาในถุงกระดาษ

“ขวดหนึ่งเป็นขวดที่คุณแม่ของนายให้มาก่อนหน้านี้ ส่วนอีกขวดพี่ไปลองให้โรงสีกลั่นให้น่ะ”

เขามองขวดน้ำมันงาอย่างพินิจพิจารณา

“พี่ ผมพูดตรงๆ เลยได้ไหมครับ”

“ว่ามาเลย”

“ขอโทษด้วยนะครับ แต่ผมไม่เข้าใจเลย”

เขาบอกว่าไม่เข้าใจสิ่งที่ผมพูด

และไม่เข้าใจว่าทำไมต้องวิจัยและทดลองเพื่อสกัดน้ำมันงาด้วย

ผมไม่แปลกใจอะไร เพราะผมยังไม่ได้อธิบายรายละเอียดให้เขาฟัง ไม่แปลกอะไรที่เขาจะสงสัยและไม่เข้าใจ

แต่ทั้งหมดนี้ ไม่ใช่สิ่งที่จะเข้าใจได้ด้วยคำพูด ผมคิดว่าเขาต้องมาเห็นด้วยตาตัวเองมากกว่า เหมือนที่คนเขาว่าสิบปากว่าไม่เท่าตาเห็น

ผมเองตั้งใจว่าจะอธิบายแผนการทั้งหมดให้เขาฟังหลังจากตรวจสอบส่วนผสมของน้ำมันงาทั้งสองขวดที่ศูนย์วิจัยเรียบร้อยแล้ว

“พี่จะพูดง่ายๆ แบบนี้แล้วกัน น้ำมันงาที่พวกเราจะผลิตกัน ไม่ใช่น้ำมันงาธรรมดาๆ”

“ไม่ธรรมดา นี่มันจะต้องเป็นแบบไหนกันครับ”

“เป็นแบบที่ไม่เคยมีใครเคยเห็นมาก่อนน่ะ”

“น้ำมันงาแบบใหม่เหรอครับ”

“ใช่ น้ำมันงาแบบใหม่”

“แล้วต้องทำยังไงกันล่ะครับ”

“อดใจรออีกนิด นายกำลังจะได้รู้แล้วล่ะ!”

อีกไม่กี่นาทีต่อมา รถของเราก็จอดที่หน้าศูนย์ส่งเสริมการเกษตรฮาดง

ผมถือขวดน้ำมันงา ลงจากรถ และพาพังฮยอนชิกเข้าไปในศูนย์วิจัย

**บางทีท่านประธานก็เก่งเกินไป**

**ชุ้นก็ตามไม่ทัน แต่จะรอดูนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **181**

**ตอนที่ 181 การวิเคราะห์และทดสอบเพื่อน้ำมันงาที่ดีต่อสุขภาพ**

ผมแจ้งอียองโฮไว้ล่วงหน้าแล้วว่าอยากให้ช่วยทำการตรวจสอบส่วนผสมของน้ำมันงาให้

พอเจอหน้ากัน เขาก็มองของที่อยู่ในมือผมพลางถาม

“นั่นคือน้ำมันงาที่คุณพูดถึงใช่มั้ยครับ”

“ใช่ครับ ช่วยตรวจสอบส่วนผสมให้ผมตอนนี้เลยได้มั้ยครับ”

“ได้ครับ ผมเตรียมทุกอย่างเอาไว้เรียบร้อยแล้ว”

อียองโฮรับขวดน้ำมันงาจากผมไป

“ผมขอร่วมตรวจสอบด้วยได้ไหมครับ”

จู่ๆ ซออูยองที่ยืนอยู่ข้างๆ ก็เอ่ยขึ้น

ตอนแรก ผมคิดว่าการทดลองแค่ง่ายๆ ก็เลยขอแรงอียองโฮคนเดียว เพราะอียองโฮบอกว่าซออูยองกำลังทำการทดลองเพิ่มคุณภาพของปุ๋ยอยู่

ผมไม่คิดว่าเขาจะสนใจเรื่องน้ำมันงาด้วย

“แม่ของผมส่งน้ำมันงามาให้ทุกปีเลย ผมก็เลยสนใจอยากรู้ด้วยน่ะครับ”

ซออูยองบอกยิ้มๆ

“ดีเลยครับ ถ้าอย่างนั้น ผมจะรอจนกว่าผลจะออกนะครับ”

“ใช้เวลาไม่นานหรอกครับ”

อียองโฮกับซออูยองเริ่มงานของพวกเขา ผมกับพังฮย็อนชิกนั่งรอที่โซฟาประจำศูนย์วิจัย

“ศูนย์วิจัยเป็นแบบนี้เองเหรอครับเนี่ย”

พังฮย็อนชิกมองไปรอบๆ อย่างตื่นเต้น

นี่เป็นครั้งแรกที่เขามาที่ศูนย์วิจัย

“พี่ครับ ในน้ำมันงาจะมีอะไรบ้าง ผมอยากรู้จัง”

“เดี๋ยวผลออกค่อยว่ากัน”

“พี่ไปรู้อะไรมาใช่มั้ยครับ”

พังฮย็อนชิกถามด้วยสีหน้าสงสัยแทบตาย

“อย่ามาทำอุบสิ รู้อะไรมาก็บอกผมหน่อยนะครับ”

ผมหันไปมองเขา ดูเหมือนคงจะต้องเล่าอะไรบางอย่างเพื่อดับความอยากรู้ของเขาสักหน่อย

“ฉันอยากจะตรวจสอบว่าในน้ำงามีสารก่อมะเร็งหรือเปล่าน่ะ”

“สารก่อมะเร็ง?”

พังฮย็อนชิกมองผมด้วยสายตาตกใจ

“สารแบบไหนเหรอครับ”

“ต้องรอดูผลก่อนถึงจะรู้”

“พูดตรงๆ ผมแทบไม่อยากเชื่อเลยนะครับ อาจจะมีสารก่อมะเร็งในน้ำมันงาที่ผลิตจากบ้านผมเหรอนี่”

จังหวะนั้นเองซออูยองและอียองโฮถือขวดน้ำมันงาเดินออกมาจากห้องทดลอง

“พบปริมาณเบนโซไพรีนสูงกว่าที่คิดเอาไว้ครับ”

ซออูยองเปิดฉากพูดด้วยสีหน้าเคร่งเครียด

“เบนโซไพรีนคืออะไรเหรอครับ”

พังฮย็อนชิกถาม

“เป็นสารก่อมะเร็งชนิดหนึ่งครับ องค์การวิจัยโรคมะเร็งนานาชาติจัดให้เบนโซไพรีนเป็นสารก่อมะเร็งกลุ่มที่หนึ่ง ถ้าสะสมในร่างกายมนุษย์มากๆ จะเกิดการกลายพันธุ์และกลายเป็นมะเร็งได้ครับ”

อียองโฮอธิบายให้พังฮย็อนชิกฟังอย่างใจเย็น

“ไม่อยากจะเชื่อเลยว่ามีสารแบบนี้ในน้ำมันงาของผม หรือว่ามันอยู่ในน้ำมันงาที่ผลิตจากโรงสี ไม่ใช่ขวดที่ผลิตจากบ้านผมใช่ไหมครับ เข้าใจผิดอะไรกันหรือเปล่า”

พังฮย็อนชิกโอดครวญด้วยสีหน้าน่าสงสาร

“น่าเสียดาย แต่จากการตรวจสอบ พบว่าทั้งสองขวดมีเบนโซไพรีนครับ”

ซออูยองตอบ

สีหน้าของพังฮย็อนชิกซึมลงราวกับกำลังผิดหวังอย่างหนัก

“เบนโซไพรีนเป็นสารที่เกิดขึ้นระหว่างขั้นตอนเพิ่มความร้อนในอาหารครับ ผมเคยได้ยินมาว่าการจะทำให้เมล็ดงาเปลี่ยนเป็นน้ำมันได้ ต้องใช้ความร้อนสูงเข้าช่วย ถ้าเดาไม่ผิด เบนโซไพรีนน่าจะเกิดขึ้นระหว่างขั้นตอนนี้ครับ ความจริง ผมคาดไว้อยู่แล้วว่าในน้ำมันงาน่าจะมีเบนโซไพรีนอยู่บ้าง แต่ที่น่าตกใจคือมันมีปริมาณมากกว่าที่คิดเอาไว้เยอะมากเลยครับ”

ซออูยองอธิบายอย่างละเอียด

ที่เขาพูดเป็นเรื่องที่ผมคิดเอาไว้อยู่แล้ว แต่ก็อยากให้ทดสอบให้ได้คำตอบที่แน่ชัด

“พอจะหาคำตอบได้มั้ยครับว่าความร้อนเท่าไหร่ถึงทำให้เกิดเบนโซไพรีน”

ผมถามซออูยอง

“ขึ้นอยู่กับปัจจัยหลายอย่างครับ ผมเองก็ไม่รู้ตัวเลขที่แน่นอน แต่คิดว่าน่าจะอยู่ที่ราวๆ หนึ่งร้อยองศาเซลเซียส ถ้าอุณหภูมิต่ำกว่านั้น คิดว่าจะเจอสารตัวนี้ในปริมาณที่น้อยลงมาก ยังไงถ้าอยากรู้คำตอบที่ชัดเจน คงต้องทำการทดลองดูครับ จะได้รู้ตัวเลขที่แน่นอน”

“ขอบคุณที่ทำงานหนักครับ ที่เหลือเดี๋ยวเราจัดการเองครับ”

“การทดลองสิ้นสุดแค่นี้ใช่มั้ยครับ”

ซออูยองใช้มือจับกรอบแว่นพลางถาม

“คราวหน้า ผมจะเอาน้ำมันงาตัวใหม่มาทดสอบครับ”

ตอนนั้นเองที่สีหน้าของเขาสดใสขึ้น

“เป็นน้ำมันงาที่ไม่มีเบนโซไพรีนมาใช่ไหมครับ”

“ใช่ครับ ไม่มีเบนโซไพรีนแน่นอนครับ”

หลังการทดสอบครั้งแรกจบลง ผมกับพังฮย็อนชิกก็ออกจากศูนย์วิจัย

\*\*\*

ค่าเบนโซไพรีนที่ได้สูงกว่าที่ผมคาดไว้ ค่าสูงสุดของมันคือ 10ppb แต่จากการทดลอง พบว่าในน้ำมันงามีเบนโซไพรีนเกิน 5ppb

น้ำมันงาที่ผลิตด้วยเครื่องจักรที่ทันสมัยในโรงสีมีค่าเบนโซไพรีนเกือบ 7ppb ซึ่งเป็นผลมาจากการบีบอัดเมล็ดงาที่อุณหภูมิสูง

ใบหน้าพังฮย็อนชิกเต็มไปด้วยความผิดหวัง ท่าทางเขาจะยังคงช็อกกับความรู้ใหม่เรื่องมีสารก่อมะเร็งในน้ำมันงา

“ทำไมทำหน้าหมดสภาพยังงั้นแหละ”

“ผมรู้สึกผิดกับลูกค้าที่เคยซื้อน้ำมันงาไปน่ะครับ ผมไม่รู้จริงๆ ว่ามันมีสารก่อมะเร็ง”

สีหน้าของพังฮย็อนชิกดูไม่สบายใจ ดูเหมือนเขาจะรู้สึกผิดมากจริงๆ

“นายไม่รู้นี่นา คนที่โรงสีก็ไม่รู้เหมือนกัน เรื่องแบบนี้ไม่มีใครตั้งใจหรอก”

“ว่าแต่พี่รู้ได้ยังไงครับ”

พังฮย็อนชิกถามอย่างแปลกใจ

จะตอบว่าความรู้จากโลกอนาคตก็ไม่ได้

ผมเลี่ยงไปว่า

“ฉันรู้เรื่องนี้ตอนไปทำงานที่เยอรมันน่ะ”

“เยอรมันเหรอครับ”

ผมเล่าเรื่องปัญหาน้ำมันงาที่เกิดขึ้นในเยอรมันให้เขาฟัง

เรื่องมีอยู่ว่ามีคนเกาหลีใต้คนหนึ่งสนใจอยากส่งออกน้ำมันงาไปขายที่เยอรมัน แต่หลังจากตรวจสอบ กระทรวงความปลอดภัยด้านอาหารของเยอรมันสั่งห้ามขายน้ำมันงาตัวนี้อย่างเด็ดขาด เพราะตรวจพบสารอันตรายอย่างสารก่อมะเร็ง

เรื่องนี้เป็นเรื่องที่เกิดขึ้นจริง ดังนั้น ถือว่าผมไม่ได้โกหก

“ฉันบังเอิญไปได้ยินเรื่องนี้มาน่ะ”

“ทำไมพี่ไม่บอกผมล่วงหน้าล่ะครับ”

“ถ้าฉันบอก นายจะเชื่อมั้ยล่ะ”

“ไม่ครับ ผมคงวิ่งเต้นไปทั่ว และป่าวประกาศใครต่อใครว่ายังไงก็ไม่มีทางเป็นไปได้แน่นอนครับ”

พังฮย็อนชิกพูดพลางหัวเราะ ตอนนี้ใบหน้าเขาดูผ่อนคลายลงบ้างแล้ว

“เข้าใจแล้วใช่ไหมว่าฉันอยากร่วมมือกับนายทำน้ำมันงาแบบไหน”

“ครับ ผมคิดว่าผมรู้แล้วครับ”

“เราจะผลิตน้ำมันงาที่ไม่มีเบนโซไพรีนกัน น้ำมันงาของเราต้องผลิตโดยใช้ความร้อนต่ำกว่าหนึ่งร้อยองศาเซลเซียสตามที่ศูนย์วิจัยวิเคราะห์มา พวกเราต้องหาอุณหภูมิที่แน่นอนมาให้ได้ รวมไปถึงระยะเวลาที่เหมาะสมสำหรับคั่วเมล็ดงาด้วย”

“ต้องหาคำตอบว่า คั่วนานแค่ไหนที่อุณหภูมิเท่าไหร่ถึงจะปลอดภัยสินะครับ”

“ใช่แล้ว เราต้องตามหาคำตอบว่าทำอย่างไร จึงจะผลิตน้ำมันงาที่ไม่มีเบนโซไพรีนได้”

“และต้องคงรสชาติของมันไว้ด้วยใช่ไหมครับ”

“แน่นอนสิ รวมถึงรสชาติด้วย”

ผมสัมผัสได้ถึงความกระตือรือร้นจากน้ำเสียงของพังฮย็อนชิก

“ฉันจะให้นายเป็นคนดูแลเรื่องนี้นะ”

“ผมคนเดียวเหรอครับ”

“ใช่ ฉันอยากให้นายดูแลเรื่องนี้”

“แล้ว... พี่ล่ะครับ”

“ฉันก็จะไปตามหาเครื่องสกัดน้ำมันที่มีประสิทธิภาพมาน่ะสิ”

“เครื่องสกัดน้ำมันเหรอครับ”

“เครื่องสกัดน้ำมันที่นายมี คงใช้ได้แค่ช่วงทดลองหาคำตอบเท่านั้นแหละ แต่ถ้าจะขายจริงๆ เราจำเป็นต้องหาเครื่องจักรที่ผลิตน้ำมันงาได้ในปริมาณมากๆ”

“พี่พูดมาก็ถูก แต่ว่าเครื่องจักรแบบนั้นมันไม่แพงเหรอครับ”

“นายไม่ต้องกังวลเรื่องนั้นหรอก”

“เพราะผม...”

“ฉันบอกแล้วว่าไม่ได้ช่วยนายแบบสุ่มสี่สุ่มห้า แต่ว่าฉันมองไกลไปถึงอนาคตแล้วเลือกลงทุนต่างหาก และฉันก็เชื่อว่ามันเป็นเรื่องที่เป็นไปได้ น้ำมันงาของพวกเราต้องขายดีมากๆ แน่นอน เชื่อใจฉันนะฮย็อนชิก”

“ขอบคุณนะครับพี่”

ตอนเริ่มทำการเกษตรครั้งแรกผมไม่มีอะไรเลย ไม่มีแม้แต่เงินจะไปซื้อลูกพลับด้วยซ้ำ จนสุดท้ายต้องใช้แผนขอเจรจาธุรกิจสินเชื่อ ซื้อก่อนจ่ายทีหลัง

ถ้าหากไม่ได้รับความช่วยเหลือจากพวกชาวบ้าน ผมคงไม่มีวันนี้

พังฮยอนชิกควรจะได้รับโอกาสดีๆ เหมือนกับที่ผมเองก็เคยได้รับเช่นกัน

ผมเชื่อว่าเราสองคนจะต้องผ่านไปได้ด้วยดี

**รอลุ้นน ทำน้ำมันงาดูยากแฮะ**

**แต่เชื่อว่าท่านจะต้องทำได้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **182**

**ตอนที่ 182 ผลิตเครื่องสกัดน้ำมันที่ดีที่สุด**

ไม่นานต่อมา เราสองคนก็มาที่บ้านของพังฮยอนชิก

ก่อนแยกทางกัน ผมมีของสำคัญที่ต้องมอบให้เขา ผมหยิบมันออกมาจากกระเป๋ากางเกง

“นี่อะไรเหรอครับ”

“เทอร์โมมิเตอร์อินฟราเรดน่ะ”

พังฮยอนชิกรับเทอร์โมมิเตอร์ไปถือไว้ มันมีรูปร่างคล้ายปืนพก และยังมีขนาดพอดีกับมือด้วย

“นายต้องใช้เทอร์โมมิเตอร์เช็กความร้อนตอนคั่วงา”

“ผมกำลังคิดอยู่เลยครับว่าจะวัดอุณหภูมิยังไงดี”

“สิ่งที่นายต้องทำคือเปลี่ยนอุณภูมิในการผลิตน้ำมันงาไปเรื่อยๆ นายต้องผลิตน้ำมันงาในอุณหภูมิที่ต่างกัน แล้วก็เช็กเวลาที่ใช้คั่วเมล็ดงาด้วย ลองทำให้หลากหลายแล้วก็จดบันทึกเอาไว้อย่างละเอียด พอเสร็จแล้ว เราจะเอาน้ำมันงาที่ได้ไปที่ศูนย์วิจัยอีกครั้งเพื่อทดสอบ”

“ตอนนี้ผมเข้าใจสิ่งที่พี่พูดแล้วครับ”

“ฉันพูดว่าอะไรเหรอ”

“ที่บอกว่าเราต้องทำงานเหมือนนักวิจัยไงครับ”

“ใช่ เราต้องทำงานเหมือนนักวิจัย ก็จะต่างจากการทำน้ำมันงาเมื่อก่อนของนายหน่อยนะ ตอนนี้ เราต้องบันทึกและทดสอบทุกวิธีอย่างละเอียด แล้วก็ต้องคงรสชาติเอาไว้อย่างที่นายบอกด้วย”

“ผมจะลองผลิตน้ำมันงาด้วยปัจจัยและสภาพแวดล้อมที่หลากหลายให้ได้มากที่สุดครับ”

“เยี่ยมเลย ฉันก็จะตามหาเครื่องจักรที่ดีที่สุดให้ได้เหมือนกัน!”

เป้าหมายของเราคือน้ำมันงาที่มีค่าเบนโซไพรีนเป็น 0

และเราต้องหาเครื่องสกัดน้ำมันงาที่มีคุณภาพที่สุดมาให้ได้

\*\*\*

ในการผลิตน้ำมันงา เราจำเป็นต้องใช้เครื่องสกัดน้ำมัน

เครื่องสกัดน้ำมันของโรงสี แม้จะทันสมัย แต่กลับเป็นเครื่องที่ไม่ได้มาตรฐานสำหรับเรา

คำเรียกเครื่องสกัดน้ำมันมีหลากหลาย เช่น เครื่องสกัดน้ำมัน เครื่องกลั่นน้ำมัน เครื่องคั้นน้ำมัน เครื่องรีดน้ำมัน

วิธีการทำงานก็เช่นกัน ทำได้หลากหลาย ตั้งแต่การกดไปจนถึงการรีดคั้น ไม่ได้มีเพียงวิธีเดียว

อย่างไรก็ตาม ถึงชื่อเรียกและวิธีการจะหลากหลาย

แต่หลักการมีแค่เพียงอย่างเดียว

นั่นคือใช้แรงดันลงบนเมล็ดพืชที่ต้องการเพื่อให้ได้น้ำมันออกมา เช่น เมล็ดงา เป็นต้น

ก่อนที่จะมีเครื่องจักรอย่างจริงจัง วิธีการผลิตน้ำมันคือ วางเมล็ดงาลงบนผ้าไหม แล้วกดแรงๆ ด้วยสากหรือหินเพื่อรีดน้ำมันออกมา

ตอนแรก ผมตั้งใจจะไปที่โรงงานผลิตเครื่องจักรโดยเฉพาะ แต่แล้วก็เปลี่ยนใจ

สินค้าจากโรงงานได้รับการออกแบบมาเพื่อสกัดน้ำมันโดยใช้อุณหภูมิสูง

ถ้าเราคั่วเมล็ดงาด้วยอุณหภูมิสูงๆ เช่น หนึ่งร้อยองศาเซลเซียส เส้นใยภายในจะอ่อนตัว ทำให้สกัดน้ำมันได้ง่าย เครื่องจักรออกแบบมาด้วยหลักการนั้น

ถ้าคั่วเมล็ดงาด้วยอุณหภูมิต่ำกว่าหนึ่งร้อยองศาเซลเซียส เส้นใยภายในจะยังคงแข็ง ทำให้สกัดน้ำมันได้ยาก เครื่องจักรจะไม่สามารถทำหน้าที่นี้ได้ แต่ต้องใช้แรงงานของคน

เป็นแรงที่มากกว่าเครื่องจักรทั่วไป

ทันใดนั้นเอง ผมก็นึกถึงคนคนหนึ่งขึ้นมาได้

อีจางอู เพื่อนร่วมทุกข์ร่วมสุขสมัยฝึกทหารของผม

เขาจบจากโรงเรียนช่างกลและเชี่ยวชาญในเรื่องควบคุมเครื่องจักร

ในอนาคต เขาจะได้รับใบประกาศเกียรติคุณในฐานะประธานบริษัทเครื่องจักรกลขนาดกลางและขนาดเล็กผู้ยอดเยี่ยม

นี่แหละคือคนที่เหมาะสมที่สุดที่จะช่วยดูแลเรื่องเครื่องสกัดน้ำมัน

ผมโทร. หาอีจางอูทันที

“ด็อกมย็อง โอ้โห ไม่ได้คุยกันตั้งนานเลยนะ”

“จริงด้วย ขอโทษนะที่ไม่ได้ติดต่อไปเลย”

“ช่วงนี้นายทำอะไร เป็นไงบ้าง ทำงานบริษัทเหรอ”

“ไม่สิ ฉันเป็นเกษตรกรน่ะ”

“เกษตรกรเหรอ”

เขาทำเสียงตกใจ

ผมเล่าเรื่องที่ผ่านมาให้เขาฟังย่อๆ

“ชีวิตคนเรานี่มีเรื่องแปลกๆ ได้ตลอดเลยสินะ”

อีจางอูสรุปทุกอย่างจบลงภายในประโยคเดียว

ที่ผ่านมาเขาเป็นคนเก่งเรื่องฟังแล้วจับประเด็นอยู่แล้ว

ทั้งเมื่อก่อนและตอนนี้ เขายังคงสรุปประเด็นได้ดีเหมือนเดิม

ผมตัดสินใจบอกธุระกับเขาอย่างตรงไปตรงมา

เขาตอบมาว่าตอนนี้ดูแลบริษัทเครื่องจักรกลของพ่ออยู่

ดูเหมือนจะยังไม่ถึงจังหวะเวลาที่เขาจะดูแลบริษัทด้วยตัวเองสินะ

อย่างไรก็ตาม ผมได้ฟังเรื่องหนึ่งที่น่ายินดี

นั่นคือบริษัทของเขาเคยผลิตเครื่องสกัดน้ำมันด้วย

แค่นั้นก็เพียงพอแล้ว

“ถ้าอย่างนั้น ฉันจะไปหานายที่อินช็อนเดี๋ยวนี้เลย”

“จะรออยู่ก็แล้วกัน”

ผมรีบเดินทางไปที่อินช็อน

ถึงระยะทางจะไกล แต่พอได้ยินว่าจะได้ของที่ต้องการทำให้เกิดแรงฮึด

ถ้าพังฮย็อนชิกหาคำตอบได้ว่า ต้องใช้อุณหภูมิเท่าไหร่และคั่วงาแบบไหนถึงจะได้น้ำมันงาที่ไม่มีเบนโซไพรีนได้ ผมจะเริ่มสกัดน้ำมันผลิตน้ำมันงาทันที

เพราะฉะนั้น เราต้องเตรียมเครื่องจักรให้เร็วที่สุด

ไม่นานมาต่อมา ผมก็มาถึงถิ่นเครื่องจักรในอินช็อน

ผมจอดรถไว้ใกล้กับป้าย ‘อินช็อนจักรกล’ โรงงานของอีจางอู พอก้าวเข้าไปด้านใน ก็พบกับอีจางอูในชุดทำงาน

“ไม่ได้เจอนานแค่ไหนแล้วเนี่ย นายไม่เปลี่ยนเลยนะ”

อีจางอูถอดถุงมือพลางยื่นมือออกมา

“นายก็ยังเหมือนเดิมเหมือนกัน”

เขาพาผมเข้าไปด้านใน ภายในดูเงียบสงบ

“ไม่มีคนเลยเหรอ”

“ฉันให้พวกคนงานออกไปหมดแล้ว ตอนนี้มีแค่ฉันกับพ่อดูแลที่นี่กันแค่สองคน ล่าสุดงานก็น้อยลงเยอะเลย”

เขาอธิบายหน้านิ่งๆ พลางยื่นถ้วยกาแฟส่งให้ผม

“พ่อนายไม่อยู่เหรอ ไปไหนล่ะ”

“ไปรับเงินน่ะ”

“เงินเหรอ”

“ช่วงนี้ เราเพิ่งรับเครื่องจักรมาใหม่ เลยจำเป็นต้องมีทุนน่ะ ต้องไปเก็บเงินลูกค้าเพื่อจะได้ใช้เป็นเงินหมุนเวียน”

“อย่างนี้นี่เอง”

“ว่าแต่ถ้านายสนใจเครื่องสกัดน้ำมัน น่าจะมีแบบสำเร็จรูปที่ผลิตจากโรงงานเรียบร้อยแล้วให้เลือกเยอะเลยนะ”

อีจางอูดื่มกาแฟไปพูดไป

“ฉันอยากได้เครื่องใหม่ ไม่ใช่เครื่องที่มีอยู่แล้วน่ะ”

“เครื่องใหม่เหรอ ยังไงสุดท้าย ก็ใช้สกัดน้ำมันเหมือนกัน คุณสมบัติน่าจะเหมือนกันหรือเปล่า”

“มันต่างกันน่ะ”

“ต่างกันยังไงเหรอ”

สีหน้าอีจางอูเหมือนเด็กที่อยากรู้อยากเห็น

“นายเคยเห็นเครื่องสกัดน้ำมันใช่มั้ย”

“เคยเยอะเลยล่ะ เคยลองทำเองด้วยนะ”

“งั้นนายก็คงรู้ว่าการทำงานของเครื่องคือใช้แรงดันที่อุณหภูมิสูงใช่มั้ย”

“เพราะต้องคั่วเมล็ดงาก่อนถึงจะได้น้ำมันออกมายังไงล่ะ”

คำตอบบอกให้ผมรู้ว่าเขาเข้าใจกระบวนการการทำงานของเครื่องเป็นอย่างดี คงไม่ต้องอธิบายอะไรมาก เพราะเขารู้เรื่องนี้อยู่แล้ว

“สิ่งที่ฉันต้องการคือเครื่องสกัดน้ำมันแบบใช้แรงดันที่อุณหภูมิต่ำ”

“ใช้แรงดันที่อุณหภูมิต่ำเหรอ”

“เป็นเครื่องสกัดน้ำมันจากเมล็ดงาที่คั่วในอุณหภูมิต่ำ ไม่ใช่อุณหภูมิสูง”

“เมล็ดงาที่คั่วในอุณหภูมิต่ำ?”

จังหวะนั้นเอง

ประตูเปิดออก ชายวัยกลางคนคนหนึ่งก้าวเข้ามา

“พ่อครับ นี่เพื่อนผมครับ”

“สวัสดีครับ ผมชื่อคิมด็อกมย็องครับ”

“เชิญตามสบายนะ”

“ทำไมทำหน้าแบบนั้นล่ะครับพ่อ เกิดอะไรขึ้นหรือเปล่า”

“เฮ้อ อย่าไปพูดถึงเลย”

ดูจากสีหน้าพ่อของอีจางอู ดูเหมือนจะมีปัญหาเกิดขึ้น

“ว่าแต่คุณมีเรื่องอะไรถึงมาที่ออฟฟิศล่ะ” ท่านหันมาทางผม และเปลี่ยนเรื่องถาม

“ผมอยากจ้างผลิตเครื่องจักรน่ะครับ”

“เครื่องอะไรล่ะ”

“เครื่องสกัดน้ำมันครับ”

“งั้นก็เป็นลูกค้าสินะ”

สีหน้าของคนฟังเปลี่ยนไป เมื่อกี้เขายังเป็นแค่ชายวัยกลางคนที่หมดแรงอยู่แท้ๆ

ตอนนี้ สายตาของเขากระตือรือร้น ใบหน้าเต็มไปด้วยชีวิตชีวา

น้ำเสียงก็เปลี่ยนไปเช่นกัน

“ผมชื่ออีดงชุนครับ”

“ครับ คุณพ่อ”

“ถึงจะบอกว่าเป็นเพื่อนของลูกชาย แต่ลูกค้าก็คือลูกค้าครับ จากนี้ไปผมจะดูแลอย่างนอบน้อมนะครับ”

“ครับ เอาตามที่สะดวกเลยครับ”

“รบกวนอธิบายอีกครั้งได้ไหมครับ”

ผมอธิบายเรื่องเครื่องจักรที่ต้องการให้อีดงชุนฟังอีกครั้ง

“ใช้แรงดันที่อุณหภูมิต่ำเหรอ ขอเวลาคิดสักครู่ได้มั้ยครับ”

พ่อลูกสองคนหารือกันอย่างกระตือรือร้น

พวกเขาไม่ถามเลยว่าทำไมผมถึงอยากผลิตน้ำมันงาโดยใช้แรงดันที่อุณหภูมิต่ำ

แต่สนแค่เรื่องการทำงานของเครื่องจักรเท่านั้น เพราะปกติแล้ว เมล็ดงาที่คั่วในอุณหภูมิต่ำจะแข็งกว่าเมล็ดงาที่คั่วในอุณหภูมิสูง

ดังนั้น พวกเขาจึงหาทางแก้ปัญหา โดยมุ่งเน้นไปที่วิธีบีบอัดเมล็ดงาที่จะมีลักษณะแข็งกว่า และหาทางให้รีดน้ำมันออกมาให้ได้ในปริมาณเท่าเทียมกัน

ในที่สุดก็เหมือนจะได้ข้อสรุปแล้ว

อีดงชุนหันมาบอกผมด้วยสีหน้ายิ้มแย้ม

"ผมคิดว่าเครื่องบีบอัดแบบเกลียวน่าจะเหมาะสมที่สุดครับ”

ฟังจากชื่อก็พอจะเดาได้แล้วว่าจะใช้ใบเกลียวลำเลียงหมุนเพื่อรีดน้ำมัน

เป็นคำตอบที่น่าสนใจมาก ผมฟังแล้วรู้สึกตื่นเต้นขึ้นมาเลย

“จะทำเสร็จได้เร็วที่สุดตอนไหนครับ”

“เวลาการทำงานกับเงินก็จะสัมพันธ์กันนะครับ”

อีดงชุนตอบด้วยสีหน้าจริงจัง

“ถ้าอย่างนั้น รบกวนคุณพ่อช่วยออกใบประเมินราคาให้หน่อยครับ ผมจะจ่ายมัดจำครึ่งหนึ่งทันทีที่เริ่มงาน แล้วถ้าเครื่องจักรเสร็จเรียบร้อย ก็จะจ่ายส่วนที่เหลือครับ”

“ผมจะรีบออกใบประเมินเดี๋ยวนี้เลยครับ”

พอได้ยินคำว่าเงินมัดจำ ใบหน้าอีดงชุนก็เบิกบานเหมือนดอกไม้ได้ฝน

เขาทำท่ายังกับว่าถ้าทำเครื่องจักรให้เสร็จได้ในวันนี้ ก็ยินดีจะทำ

อย่างไรก็อย่างนั้น

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **183**

**ตอนที่ 183 เครื่องสกัดน้ำมันแบบสลักเกลียว**

ก่อนจะเริ่มเข้าสู่กระบวนการผลิตเครื่องจักร ผมยังมีเรื่องที่ต้องตรวจสอบบางอย่าง

“ช่วยอธิบายเรื่องเครื่องบีบอัดแบบเกลียวให้ผมฟังหน่อยได้ไหมครับ”

อีดงชุนหยิบสลักเกลียวออกมาจากลิ้นชักหนึ่งอัน ชูให้ผมดู

“นี่คือสลักเกลียว”

สลักเกลียวในมือเขามีลักษณะเป็นแท่ง ยื่นออกมาเป็นใบเกลียวแบบลำเลียง

อีดงชุนค่อยๆ หมุนสลักเกลียวให้ผมดูทั่วๆ

“เราจะผลิตสกรูแบบเกลียวครับ ตามหลักการโครงสร้าง เมล็ดงาจะไหลผ่านตัวสกรู พร้อมๆ ไปกับที่น้ำมันก็จะไหลออกมา เนื่องจากเราคั่วเมล็ดงาด้วยอุณหภูมิต่ำ ทำให้อาจมีส่วนที่แข็งอยู่ด้วย ผมจึงคิดว่าใบเกลียวแบบลำเลียงน่าจะเหมาะสมที่สุด”

“ฟังดูดีเลยครับ อ้อ ผมมีอุปกรณ์ที่อยากให้ใส่เพิ่มเข้าไปด้วยอีกอย่าง”

“สามารถแจ้งมาได้เลยครับ”

“ผมอยากรบกวนติดสายนำความร้อนเข้าไปในเครื่องด้วยจะได้มั้ยครับ ใช้สำหรับควบคุมอุณหภูมิน่ะครับ”

“ถ้าอุณหภูมิในเครื่องไม่สูงเกินไปก็ใส่ได้ครับ คิดว่าน่าจะต้องไม่เกินหนึ่งร้อยองศาเซลเซียส”

“แค่นี้ก็เพียงพอแล้วครับ”

“งั้นผมจะติดสายนำความร้อนในสกรูด้วย ตกลงไหมครับ”

“ครับ เอาตามนั้นเลยครับ”

ตอนนี้ เครื่องจักรในท้องตลาดยังมีแค่เครื่องที่ใส่เมล็ดงาแล้วคั่วเพื่อสกัดน้ำมันอย่างง่าย ด้วยวิธีการใช้อุณหภูมิสูงเข้าช่วย

ผมต้องการสกัดน้ำมันงาด้วยอุณหภูมิต่ำ เมล็ดงาย่อมจะแข็งกว่าปกติ โชคดีที่อีดงชุนบอกว่าเราใช้สลักเกลียวแก้ปัญหาเรื่องนี้ได้ และถ้าเราติดสายนำความร้อนเพื่อควบคุมอุณหภูมิไม่ให้เกินหนึ่งร้อยองศาเซลเซียสได้ด้วย ทุกอย่างก็จะยิ่งสมบูรณ์แบบ

ใบเกลียวลำเลียงที่เขาพูดถึงน่าจะเป็นคำตอบที่ดีที่สุด

“อยากได้อะไรเพิ่มเติมอีกไหมครับ”

“ผมอยากให้มีตัวจับเวลาที่ตัวเครื่องด้วยครับ สามารถทำได้ใช่ไหม”

“คุณอยากควบคุมเวลาในการคั่วเมล็ดงาใช่มั้ยครับ”

“ใช่ครับ”

“เรื่องนี้ไม่มีปัญหาเลยครับ”

“เท่านี้ก็น่าจะครบถ้วนหมดแล้วครับ”

“งั้นผมขอถามอะไรอย่างได้มั้ย”

อีดงชุนถามขึ้น

“ถามได้เลยครับ”

“นอกจากเมล็ดงาแล้ว คุณจะใช้เครื่องจักรสกัดน้ำมันจากวัตถุดิบอย่างอื่นด้วยไหมครับ”

“ยังไม่ฟันธง แต่ผมกำลังคิดถึงเมล็ดทานตะวันกับวอลนัทอยู่ครับ”

“เรื่องเมล็ดทานตะวัน ผมว่าไม่มีปัญหา แต่ว่าวอลนัท...?”

อีดงชุนสบตากับอีจางอู สีหน้าบอกว่ากังวลนิดๆ

เหมือนเขากำลังกลัวว่าผมจะใส่วอลนัทไปทั้งลูกอย่างไรก็อย่างนั้น

“ผมตั้งใจไว้ว่าถ้าจะสกัดน้ำมันจากวอลนัท ก็จะต้องแกะเปลือกออกก่อนแล้วนึ่งให้นิ่มลง ขนาดจะได้เล็กลง เพราะฉะนั้น น่าจะใช้ได้ไม่ต้องห่วงนะครับ”

“ฟังแล้วค่อยโล่งใจหน่อย ว่าแต่คุณจะเอาน้ำมันวอลนัทมาทำอะไรหรือครับ”

อีดงชุนถามอย่างสงสัย อีจางอูก็ทำหน้าอยากรู้เหมือนกัน

พวกเขาไม่ได้สนใจด้วยซ้ำว่าทำไมผมอยากได้เครื่องจักรที่คั่วเมล็ดงาในอุณหภูมิต่ำกว่าปกติ

แต่กลับสนใจเรื่องสกัดน้ำมันวอลนัท

ความจริงก็ไม่แปลกที่พวกเขาจะสงสัย

เพราะปัจจุบันในปี ค.ศ. 2007 คนยังไม่ค่อยรู้จักหรือเข้าใจเกี่ยวกับผลิตภัณฑ์จากวอลนัทสักเท่าไหร่นัก

แต่ไม่นานหลังจากนี้ แพทย์แผนโบราณคนหนึ่งจะออกรายการโทรทัศน์ และให้ข้อมูลใหม่ที่ถูกบอกต่อปากจนกลายเป็นกระแสในที่สุด

ข้อมูลนั้นคือน้ำมันวอลนัทมีคุณสมบัติวิเศษ ช่วยรักษาโรคปอดบวมเฉียบพลันทั้งในเด็กและผู้สูงอายุ

มีเคสตัวอย่างที่ผู้สูงอายุคนหนึ่งไอเรื้อรังมาเป็นเวลานาน พอได้กินน้ำมันวอลนัทอย่างต่อเนื่อง อาการก็ค่อยๆ ดีขึ้น

พอคนเริ่มรู้ถึงข้อดีนี้ น้ำมันวอลนัทก็ได้รับความนิยมเพิ่มมากขึ้น พริบตาเดียว ผู้คนก็ตามล่าหาน้ำมันวอลนัทกันจ้าละหวั่น ทำให้ราคาพุ่งขึ้นสูงติดตลาดทันที

ผมไม่ได้คิดแค่จะสกัดน้ำมันงา แต่ยังวางแผนสกัดน้ำมันจากวัตถุดิบอื่นๆ ด้วย

“ผมศึกษาข้อมูลมา เลยได้รู้มาว่าชาวตะวันตกเรียกน้ำมันวอลนัทว่า ‘หยดแห่งพระเจ้า’ พวกเขาใช้วอลนัทเป็นอาหารหรือยาชั้นสูง มันมีคุณสมบัติตามธรรมชาติที่วิเศษมากครับ”

“เพิ่งเคยได้ยินเรื่องนี้เป็นครั้งแรกเลยนะเนี่ย ยังไงก็เถอะ ถ้าคุณว่าโอเค ผมก็โอเค ผมจะเริ่มทำงานทันทีที่ทุกอย่างพร้อมนะครับ”

ดูเหมือนอีดงชุนพร้อมสำหรับสร้างเครื่องจักรแล้ว

เขาบอกผมเพิ่มเติมด้วยว่าน่าจะใช้เวลาไม่นานนัก เผลอๆ อาจจะเสร็จเร็วกว่าที่ผมตั้งใจไว้ด้วยซ้ำ

ชิ้นส่วนสำคัญ เช่น ตลับลูกปืนมอเตอร์ มีครบถ้วนพร้อมแล้วในโรงงานของเขา

ตอนนี้ขาดแค่ทำสกรูสลักเกลียวให้เสร็จ ก็จะสามารถสร้างเครื่องจักรได้ทันที

อีจางอูเดินออกมาส่งผมที่รถ

“พ่อฉันไม่ได้ทำให้นายอึดอัดใช่ไหม”

“ไม่นะ ฉันชอบพ่อของนายออก คุยงานกันรู้เรื่องดีด้วย”

“ได้ยินแบบนี้ค่อยโล่งอก เรื่องเครื่องจักรนายไม่ต้องห่วง ฉันจะช่วยดูงานต่อจากพ่อให้ละเอียดที่สุด ไม่ต้องกังวลนะ”

“ขอบคุณมาก อ้อ ขอถามเพิ่มเติมหน่อย นายติดตั้งเครื่องจักรได้มั้ย”

“เครื่องจักรแบบไหนล่ะ”

“พวกอุปกรณ์ที่เกี่ยวข้องกับการปลูกพืชผลทางการเกษตรน่ะ”

“หมายถึงพวกท่อส่งน้ำเหรอ”

“ใช่ ก็พวกเครื่องสูบน้ำ อุปกรณ์ควบคุมอุณหภูมิและความชื้น อะไรแบบนั้นน่ะ”

“นายไม่ได้สนใจแค่เครื่องจักรสกัดน้ำมันสินะ”

ใช่แล้ว ในอนาคต ผมวางแผนจะนำระบบการปลูกพืชอัจฉริยะเข้ามาใช้งาน

ไหนๆ วันนี้ ก็มาคุยเรื่องสร้างเครื่องจักรกันแล้ว ก็เลยอยากสอบถามเกี่ยวกับอุปกรณ์ไว้เผื่อไปด้วยเลย

ในปี ค.ศ. 2007 ยังไม่มีใครเคยได้ยินแนวคิดเรื่องการปลูกพืชอัจฉริยะ แต่ผมซึ่งมาจากโลกอนาคต คุ้นเคยกับมันเป็นอย่างดี

และตอนนี้ ผมอยากจะบุกเบิกเรื่องนี้เป็นคนแรก เพื่อต่อยอดไปสู่อนาคต

ผมอยากสร้างระบบปลูกพืชอัจฉริยะที่ทันสมัยด้วยเทคโนโลยี

อีจางอูนิ่งไปครู่หนึ่ง สีหน้าบอกว่ากำลังคิดหนัก

หลังจากจมอยู่กับความคิดอยู่ครู่หนู่ง เขาก็พูดช้าๆ

“อะไรที่เกี่ยวกับเครื่องจักร ฉันทำได้หมดแหละ แต่นายต้องบอกรายละเอียดให้ชัดเจน เพราะทางฉันเองก็ไม่มีความรู้เรื่องการเกษตร เหมือนที่เราคุยกันเรื่องเครื่องสกัดน้ำมันนั่นแหละ ถ้านายอธิบายให้ฉันฟังได้ว่าต้องการฟังก์ชันแบบไหน อยากให้เครื่องทำงานยังไง ก็คงไม่มีปัญหาอะไรหรอก”

“นายนี่สุดยอดช่างเทคนิคจริงๆ!”

“ก็ฉันหากินจากเทคโนโลยีไงล่ะ”

“งั้นฉันจะรอนายติดต่อมานะ เสร็จแล้วค่อยว่ากันก็แล้วกัน”

ผมจัดการมอบหมายงานเรื่องเครื่องสกัดน้ำมันเรียบร้อยแล้ว ตอนนี้เหลือแค่รอให้ทุกอย่างเสร็จเรียบร้อย ก็น่าจะโอเค

ระหว่างนี้ ยังเหลืองานที่ต้องทำอีกอย่างหนึ่ง

\*\*\*

ระหว่างเดินทางกลับจากอินช็อน ผมโทรศัพท์ไปหาอาจารย์ฮวังยูชิน

หลังจากช่วยผมสอนเทคนิคทำลูกพลับแห้งให้กับเกษตรกรที่สนใจแล้ว เขาก็กลับไปพักที่บ้าน และใช้เวลาของตัวเองอย่างสบายใจ

พอผมบอกว่าอยากแวะไปหา เขาก็ตอบรับด้วยน้ำเสียงยินดี

ไม่กี่นาทีต่อมา ผมก็เดินทางมาถึงบ้านของฮวังยูชินที่เมืองซังจู

ฮวังจองอาออกมาต้อนรับผม

“พอได้ยินว่าคุณด็อกมย็องจะมา ฉันตื่นเต้นมากเลยค่ะ”

ฮวังจองอาพูดพลางหัวเราะ

“อ้าว ด็อกมย็องมาแล้วเหรอ รีบเข้ามาสิ”

ฮวังยูชินเปิดประตูห้องออกมาเรียกผม ดูเหมือนว่าเขาจะเตรียมของว่างไว้รออยู่ในห้อง

“ผมว่าจะมาหาตั้งนานแล้ว แต่มาช้าไปหน่อย ขอโทษด้วยครับ”

“นายไปช่วยพวกเกษตรกรรุ่นใหม่ทำลูกพลับแห้งไม่ใช่เหรอไง ยังไงก็น่าจะไม่มีเวลาอยู่แล้ว”

“ผมคิดว่าพวกเขาเป็นมือใหม่ ถ้าช่วยกันทำน่าจะเข้าใจได้เร็วกว่าน่ะครับ”

“ฉันเห็นด้วยกับความคิดของนายนะ ยังไงในอนาคต เราก็ต้องร่วมงานกันอีกอยู่ดี”

“ทุกคนก็พูดแบบนั้นแหละครับ”

“ดีเลย ว่าแต่นายมาหาฉันมีเรื่องอะไรหรือเปล่า”

ฮวังยูชินถามยิ้มๆ

“พอดีผมมีปัญหาอย่างหนึ่งอยากเล่าครับ”

“ปัญหาอะไรเหรอ”

สีหน้าที่แย้มยิ้มในตอนแรกกลายเป็นเคร่งเครียด

“เมื่อเร็วๆ นี้ ที่ฮาดงมีพายุฝนตกหนักครับ”

“ฉันเห็นข่าวอยู่เหมือนกัน ฝนมาตกเอาเวลาแปลกมากเลย อย่าบอกนะว่านายได้รับความเสียหายน่ะ”

“ครับ ลูกพลับแห้งของเกษตรกรรุ่นใหม่คนหนึ่งโดนฝนครับ”

“ไม่น่าเลย เสียหายมากไหมล่ะ””

“ต้องทิ้งทั้งหมดเลยครับ”

“โอ้... กลายเป็นเรื่องเศร้าไปแล้วสินะ”

ฮวังยูชินยกแก้วน้ำขึ้นดื่ม

“นายคงรู้สึกแย่มากเลยสินะ ลูกศิษย์กลุ่มแรกเสียด้วย”

“ใช่ครับ ผมหนักใจมากเลย เหมือนเป็นความผิดของผมด้วยครับ”

“จะเป็นความผิดของนายได้ไง เป็นความผิดของฟ้าต่างหาก”

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **184**

**ตอนที่ 184 ชุดชานมไข่มุกของขวัญปีใหม่**

ฮวังยูชินถอนหายใจยาว... ตอนที่หลุดประโยคว่า เป็นความผิดของฟ้าออกมา

ก็จริงอย่างที่เขาพูด เรื่องปัญหาเกี่ยวกับฟ้าฝน เป็นปัญหาที่เกษตรกรทุกคนต้องพบเจออย่างหลีกเลี่ยงไม่ได้

ไม่ว่าอย่างไร มนุษย์เราก็ไม่สามารถควบคุมสภาพอากาศได้ เมื่อต้องพบเจอสภาพอากาศที่แปรปรวนแบบนี้ เกษตรกรทุกคนต่างก็อับจนหนทาง

“เกษตรกรหนุ่มที่ได้รับความเสียหายคนนี้ เขาทำการเกษตรเป็นครั้งแรกใช่มั้ย”

“ใช่ครับ เขาเป็นเด็กหนุ่มที่ปลูกลูกพลับแห้งเป็นครั้งแรกในปีนี้ครับ และยังเป็นคนที่อายุน้อยที่สุดในบรรดาคนที่เรียนรู้จากผม ปีนี้เขาอายุ 21 ปีครับ”

"น่าเสียดายจริง”

“ผมอยากจะให้โอกาสเขาลุกขึ้นยืนได้อีกครั้งน่ะครับ”

“โอกาสเหรอ นายมีแผนอะไรอยู่ในใจสินะ ไหนลองเล่ามาให้ละเอียดหน่อย”

ฮวังยูชินถามอย่างสนใจ สีหน้าเขาบอกชัดว่าอยากรู้

“ผมบังเอิญรู้มาว่าแม่ของเด็กหนุ่มคนนั้นสกัดน้ำมันเป็นงานอดิเรกน่ะครับ”

“หมายถึงพวกน้ำมันงาหรือน้ำมันงาขี้ม่อนอย่างนั้นน่ะเหรอ”

“ใช่แล้วครับ”

ผมตอบ

“ผมคิดว่า... เราน่าจะลองสกัดน้ำมันงามาบุกเบิกตลาดกันดูสักหน่อย”

ฮวังยูชินเอามือลูบคาง สีหน้าครุ่นคิด

“ฟังดูน่าสนใจดีนะ อาจเป็นเวลาของงาแล้วก็ได้”

“เพราะอย่างนี้ ผมเลยอยากขอความช่วยเหลือจากอาจารย์ครับ”

“นึกไม่ออกเลยว่าคนทำลูกพลับแห้งอย่างฉันจะไปช่วยอะไรเรื่องสกัดน้ำมันได้”

“อาจารย์ช่วยได้แน่นอนครับ”

“ไม่ว่านายจะพูดยังไง ฉันก็ไม่ปลูกงาหรอกนะ” ฮวังยูชินตอบด้วยสีหน้าเคร่งเครียด

ผมพยักหน้ารับ ผมรู้อยู่แล้วว่าเขาไม่มีทางปลูกงา

แต่เขาสามารถช่วยเหลือผมในเรื่องอื่นได้

“ในบรรดาคนที่เรียนทำลูกพลับแห้งจากอาจารย์ มีเกษตรกรที่ชื่อช็อนจินโฮด้วยใช่ไหมครับ”

“หมายถึงช็อนจินโฮจากเยช็อนเหรอ”

“ใช่ครับ ช็อนจินโฮจากเยช็อนคนนั้นแหละครับ”

“ฉันเข้าใจแล้วว่านายหมายถึงอะไร”

ตอนนั้นเองที่ฮวังยูชินเข้าใจความหมายของผม

ผมเห็นใบสมัครของช็อนจินโฮแว่บๆ ตอนที่คัดเลือกผู้สมัครเรียนทำลูกพลับแห้ง เขาอยู่ในกลุ่มของฮวังยูชิน ซึ่งจะเป็นคนที่รู้เรื่องการเกษตรอยู่แล้ว ส่วนใหญ่เป็นเกษตรกรอาชีพมาก่อน

ไม่ใช่ทุกคนที่ทำการเกษตรลูกพลับแห้ง บางคนปลูกบ๊วยและปลูกลูกพลับไปด้วย บางคนก็ปลูกงาและปลูกลูกพลับไปด้วย

ช็อนจินโฮให้ข้อมูลเอาไว้ว่าเป็นเกษตรกรปลูกงาขาวและปลูกลูกพลับ งานหลักของเขาคือจำหน่ายงาขาว แต่เขามาสมัครเรียนกับเกษตรกรภูเขาชีรีเพราะต้องการสร้างรายได้จากการเกษตรลูกพลับแห้งเพิ่ม

“เมืองเยช็อนมีชื่อเสียงเรื่องงาขาว เท่าที่คุยกัน ดูเหมือนช็อนจินโฮจะมีไร่งาขาวขนาดใหญ่อยู่ที่นั่น”

“ผมอยากซื้องาขาวจากเขาครับ”

“นายจะให้ฉันไปถามราคาให้เหรอ จะต่อราคาใช่ไหม”

“ผมจะขออะไรแบบนั้นได้ยังไงล่ะครับ ไม่ใช่แน่นอนครับ”

“อ้าว ถ้าไม่ใช่ถามเรื่องราคา แล้วจะให้ฉันช่วยอะไรล่ะ”

“ผมแค่อยากจะซื้องาขาวในปริมาณมากน่ะครับ เลยต้องให้อาจารย์ช่วยขอร้องให้”

“จะทำอะไรเยอะแยะขนาดนั้นล่ะเนี่ย”

“ผมอยากผลิตให้เยอะที่สุดครับ”

“เรื่องซื้อเยอะน่ะ ฉันว่าไม่ใช่ปัญหาหรอก แต่ฉันกลัวว่านายจะขายสินค้าไม่ออกน่ะสิ แล้วจะไหวเหรอ”

ฮวังยูชินถามด้วยสายตาเป็นห่วง

“ไม่ต้องกังวลไปครับ ผมมีแผนของผมอยู่”

ฮวังยูชินนิ่งไป ก่อนจะยิ้มให้ผม เขาบอกว่าถ้าผมมีแผน เขาก็โอเค สีหน้าของเขาเต็มไปด้วยความเชื่อมั่นในตัวผม และเขาไม่ได้ถามอะไรเพิ่มเติมอีก

เขาบอกว่าจะติดต่อช็อนจินโฮ และบอกสิ่งที่ผมต้องการให้เรียบร้อยในเร็วที่สุด

\*\*\*

หลังจากเสร็จสิ้นตารางงานอันยืดยาว ผมก็เดินทางกลับฮาดง

ยังเหลืออีกเรื่องหนึ่งที่ต้องทำ

จุดหมายสุดท้ายในวันนี้คือร้านค้าของเกษตรกรภูเขาชีรี

โนแฮมีบอกผมว่ามีเรื่องจะปรึกษา

ตอนนี้เป็นเวลาปิดร้านแล้ว

โนแฮมีจึงเฝ้าร้านอยู่คนเดียว

“รอนานเลยใช่มั้ย ขอโทษนะครับ”

“ไม่ค่ะ ไม่เป็นไร กินมื้อเย็นมาแล้วหรือยังคะ”

“ยังเลยครับ”

“ฉันรู้อยู่แล้วว่าต้องยังไม่กินแน่ๆ เลยเตรียมของว่างไว้ให้รองท้องค่ะ”

โนแฮมียกบางสิ่งบางอย่างออกมาจากครัว

“อะไรครับเนี่ย”

“ขนมปังมอคค่าน่ะค่ะ”

“คุณทำเองเหรอ”

“ใช่ค่ะ ฉันอบในร้านนี่แหละ ใช้นมกับเนยจากฟาร์มของเราด้วยนะ”

ตอนนั้นเอง คำพูดของฮันกีทักก็ลอยเข้ามาในหัว

ไม่นานนี้เขาบอกผมว่าเพิ่งซื้อเตาอบมาไว้ในร้าน

ผมไม่ได้ถามรายละเอียดอะไรเพิ่มเพราะคิดว่าเป็นแค่เรื่องเล็กน้อย

ตอนนั้นผมคิดว่าเขาซื้อเพื่ออำนวยความสะดวกให้คุณย่าคิมกนนิมด้วยซ้ำ เพราะท่านชอบทำขนมอยู่แล้ว

ไม่คิดว่ามันจะเป็นอุปกรณ์อำนวยความสะดวกให้กับโนแฮมีแทน

เห็นผมมองขนมปังนิ่งๆ โนแฮมีก็เอ่ยขึ้นเขินๆ

“ฉันควรบอกให้ไวกว่านี้แท้ๆ...”

“ไม่เป็นไรเลยครับ ผมสิไม่ได้ถามเลย ต้องขอโทษที่ละเลยนะครับ”

“ลองชิมดูสิคะ รสชาติใช้ได้ไหม”

ผมกัดขนมปังมอคค่าคำใหญ่

รสชาติหอมหวานนุ่มนวล ถือว่าอร่อยเลยทีเดียว

ไม่รู้ว่าเพราะหิวหรือเปล่า แต่ผมกินขนมปังหมดชิ้นอย่างรวดเร็ว

“อร่อยเลยนะครับเนี่ย”

“ไม่คิดว่าจะกินเก่งขนาดนี้ อีกชิ้นมั้ยคะ”

“ครับ ดีเลย”

โนแฮมียกขนมปังมอคค่าทำเองออกมาให้ผมอีกสองชิ้น พร้อมด้วยชานมไข่มุก

“ไม่รู้มาก่อนเลยว่าคุณแฮมีทำขนมปังเป็น แถมยังอร่อยด้วย” ผมกินพลางเอ่ยชมพลาง

“จำตอนที่เราไปไต้หวันไม่ได้เหรอคะ ฉันสั่งชานมไข่มุกคู่กับขนมปังตลอดเลย เพราะชอบกินขนมปัง ก็เลยชอบทำน่ะค่ะ”

“นึกออกแล้ว ตอนที่เรากินขนมปังสับปะรดกันใช่ไหม”

“ใช่ค่ะ ฉันชอบขนมปังสับปะรดมาก แล้วก็ชอบขนมปังอีกหลายอย่างเลย”

พอเธอพูดผมก็นึกออก ตอนไปไต้หวันด้วยกัน เธอกินขนมปังเก่งมาก คงเหมือนที่เธอบอก เพราะชอบกินก็เลยขยันหาสูตรอบล่ะมั้ง

“ที่นัดพบผมวันนี้ จะคุยเรื่องขนมปังพวกนี้ใช่ไหมครับ”

“ไม่ใช่ค่ะ ฉันอยากคุยเรื่องชานมไข่มุกน่ะค่ะ”

“ชานมไข่มุกเหรอครับ มีอะไรหรือเปล่า”

“จำวันที่เด็กๆ อนุบาลมาทัศนศึกษาที่ร้านของเราได้มั้ยคะ”

“ครับ จำได้ครับ”

เป็นวันที่ผมมาที่ร้านพร้อมกับผู้สมัครที่สนใจเรียนทำลูกพลับแห้ง

วันนั้นเด็กๆ สวมหมวกสีเขียวเต็มร้านไปหมด

“โรงเรียนอนุบาลส่งคำขอมาหาเราค่ะ”

“คำขอเหรอครับ”

“ทางโรงเรียนอยากรับชานมไข่มุกจากร้านเราค่ะ”

“ข่าวดีเลยนะครับนั่น”

“ทางโรงเรียนบอกด้วยว่าถ้าผลตอบรับดี ก็อยากรับไปเรื่อยๆ ค่ะ”

“ฟังดูดีมากเลย”

“แต่พวกเขามีคำขอพิเศษด้วยค่ะ”

“คำขอพิเศษ? คืออะไรเหรอครับ ได้ยินแล้วอยากรู้เลย”

สายตาของผมจับจ้องมองชานมไข่มุกในมือ ในแก้วมีไข่มุกมันหวานที่เราคิดค้น รสชาติของมันอร่อยขึ้นทุกวันหลังผ่านการปรับสูตรอย่างเคร่งครัด

โนแฮมีเลื่อนกล่องใบหนึ่งมาทางผม

“พวกเขาอยากให้เราลองทำแบบนี้ค่ะ”

เธอเปิดกล่องออก

ภายในกล่องมีวัตถุดิบสำหรับทำชานมไข่มุกวางอยู่

มีตั้งแต่ไข่มุกมันหวาน กล่องนม ไปจนถึงชาอู่หลง ทุกอย่างบรรจุแพ็กเกจอย่างดี แยกกันเป็นสัดส่วน ลักษณะคล้ายๆ กับที่เขาเรียกว่าดีไอวาย

“ทางโรงเรียนบอกว่าอยากให้เราส่งวัตถุดิบแยกกันแบบนี้ จะได้ให้เด็กๆ ลองทำด้วยตัวเองน่ะค่ะ”

“ไอเดียใครเนี่ย ดีมากเลย”

“ฉันได้ยินมาว่าเป็นไอเดียของเด็กๆ ค่ะ พวกเขาบอกว่าอยากลองทำชาไข่มุกกินกันเอง คงนึกสนุกน่ะค่ะ”

ผมยิ้มกว้างอย่างอดไม่อยู่

ความคิดของเด็กๆ น่ารักมาก

“เป็นไอเดียน่ารักมากๆ เราลองทำดูก็ไม่เสียหายนี่นะ”

โนแฮมีหัวเราะพลางพยักหน้ารับ

**โห ไอเดียดี อยากลองทำชาไข่มุกเองบ้างง ต้องสั่งร้านแบบแยกชากับไข่มุกแทนหรือเปล่า 55**

**ส่วนเรื่องทำน้ำมันงาดูท่าจะยากขึ้นเรื่อยๆ แฮะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **185**

**ตอนที่ 185 เตรียมแผนหาสินค้าตัวใหม่**

ผมกับฮันกีทักเข้ามาในห้องประชุมด้วยกัน

ช่วงนี้สำนักงานของเราวุ่นวายอย่างหนักเพราะออเดอร์ลูกพลับแห้ง

ถึงกระบวนการผลิตจะยังไม่เสร็จสิ้น แต่ก็มีลูกค้าสั่งจองเข้ามาอย่างล้นหลาม

“เกินความคาดหมายเลยนะ ไม่คิดว่าจะมีคนจองลูกพลับแห้งเข้ามาเยอะขนาดนี้”

ฮันกีทักหยิบกระดาษลิสต์รายชื่อคนจองสินค้าให้ผมดู

ผมตรวจสอบรายชื่อแล้วพบว่าส่วนใหญ่ เป็นลูกค้าที่เคยซื้อลูกพลับแห้งจากเราเมื่อปีที่แล้ว

ลูกค้าเก่ากลับมาซื้อซ้ำนั่นเอง

“ปีนี้ถือว่าการขายลูกพลับแห้งประสบความสำเร็จด้วยดีสินะครับ”

“นั่นน่ะสิ ถ้าเอาลูกพลับแห้งของทุกคนมารวมๆ กัน ก็น่าจะมีปริมาณลูกพลับให้ขายเยอะอยู่นะ”

ฮันกีทักทำท่าไม่สบายใจอยู่ครู่หนึ่ง คงเพราะนึกขึ้นได้ว่าหนึ่งในคนที่ทำลูกพลับแห้งกับเราคือพังฮยอนชิก และสวนของเขากำลังลำบาก

อย่างไรก็ตาม เขาไม่พูด แต่เปลี่ยนเรื่องคุย

“เมื่อวานนายไปหาคุณแฮมีมาเหรอ ได้เห็นชุดชานมไข่มุกแล้วใช่ไหม”

“ครับ เห็นแล้วครับ ไอเดียน่ารักมากเลย”

“ฉันก็คิดแบบนั้นเหมือนกัน จินตนาการของเด็กๆ นี่สุดยอดจริงๆ นะ นี่ฉันกำลังคิดว่าหรือเราควรจะลงขายชุดชานมไข่มุกในเว็บช็อปปิ้งออนไลน์ของเราด้วยดี น่าจะเป็นสินค้าขายดีของเกษตรกรภูเขาชีรีได้เลย ทำให้สินค้าหลากหลายมากขึ้นด้วย”

“เป็นความคิดที่ดีเลยนะครับ”

“ฉันว่าเราน่าจะลองทำเป็นชุดของขวัญปีใหม่ดู ขายคู่กับชาเขียวหลายแบบ แล้วก็ไข่มุกที่หลากหลายมากขึ้น น่าจะทำกำไรได้ดีเลยแหละ”

ฮันกีทักชวนผมคุยเรื่องชุดชานมไข่มุกอยู่พักใหญ่ ดูเหมือนเขากำลังอินเรื่องนี้มาก ไอเดียที่เสนอก็ถือว่าน่าสนใจ ไม่มีอะไรต้องปรับปรุง

เขาออกความเห็นเกี่ยวกับแพ็กเกจได้น่าสนใจมาก ฟังแล้วไม่มีส่วนไหนที่ต้องปรับปรุงเป็นพิเศษ

ถ้าผลิตสินค้าตามแผนที่เขากำหนด ทุกอย่างน่าจะโอเคไปได้สวย

ในที่สุด เราก็ไฟนอลเรื่องชุดชานมไข่มุกเรียบร้อย

และฮันกีทักก็พูดสิ่งที่เก็บเอาไว้ในใจออกมา

“กับคุณฮยอนชิก ตอนนี้เป็นยังไงบ้าง”

น้ำเสียงของเขาฟังดูหนักใจ แตกต่างจากเมื่อครู่มาก

“สถานการณ์โอเคเลยครับ น่าจะขายสินค้าตัวใหม่ได้ก่อนปีใหม่แหละครับ”

สีหน้าของฮันกีทักสดใสขึ้นเมื่อได้ยินว่าทุกอย่างดำเนินไปได้ดี

ดูเหมือนว่าเขาจะกังวลอะไรอยู่ในใจ

“ถ้านายว่าอย่างนั้น ก็นับว่าเป็นเรื่องที่ดีเลย ทั้งเรื่องลูกพลับแห้ง เรื่องน้ำมันงา แล้วก็เรื่องของขวัญปีใหม่ด้วย ถือว่าเยี่ยมไปเลย”

“ผมมาคิดดูแล้ว ตัดสินใจว่าจะขายน้ำมันงาในรูปแบบอื่น ไม่ขายผ่านเว็บช็อปปิ้งออนไลน์ครับ”

“อ้าว แต่ก่อนหน้านี้นายบอกว่าจะขายผ่านเว็บช็อปปิ้งออนไลน์ไม่ใช่เหรอ”

ฮันกีทักทำหน้าสงสัย

“ผมคิดว่าผลิตภัณฑ์น้ำมันงาเหมาะจะขายผ่านโฮมช็อปปิ้งมากกว่าเว็บช็อปปิ้งออนไลน์ครับ”

“โฮมช็อปปิ้งเหรอ ก็น่าสนใจอยู่นะ เพราะคนที่ชอบเข้าโฮมช็อปปิ้งส่วนใหญ่ก็เป็นแม่บ้านด้วย”

“ใช่ครับ อย่างที่รุ่นพี่พูดว่า คนที่ชอบเข้าโฮมช็อปปิ้ง ส่วนใหญ่เป็นพวกแม่บ้านครับ เป็นกลุ่มเป้าหมาย และเป็นคนที่ใช้น้ำมันงาจริงๆ ถ้าขายผ่านโฮมช็อปปิ้ง ก็จะถือว่าตีตลาดได้ตรงกลุ่ม”

“แล้วนายจะไม่ขายผ่านเว็บช็อปปิ้งออนไลน์ของเกษตรกรภูเขาชีรีเหรอ”

“ผมตั้งใจว่าจะขายผ่านโฮมช็อปปิ้งก่อนสักหนึ่งสัปดาห์ครับ หลังจากนั้นค่อยวางขายในเว็บช็อปปิ้งออนไลน์ของเรา เหตุผลก็เพราะอยากประชาสัมพันธ์สินค้าให้เต็มที่น่ะครับ”

“ถ้าเหตุผลเรื่องประชาสัมพันธ์ ก็ไม่เห็นจำเป็นต้องขายผ่านโฮมช็อปปิ้งเลยนี่นา”

ความจริงแล้ว ผมอยากจะลองตลาดโฮมช็อปปิ้งดูบ้าง

เกษตรกรภูเขาชีรีมีสินค้าหลายตัวอยู่แล้ว พนักงานของเราต้องทำงานอย่างหนักเพื่ออัปเดทสินค้าอยู่เสมอ

การขายผ่านโฮมช็อปปิ้งมีข้อดีตรงที่ไม่ต้องใช้กำลังคน เพียงแค่จ่ายค่าบริการทุกอย่างก็เรียบร้อย

นี่คือกลยุทธ์ที่ผมวางไว้

“ผมคิดว่าทุกอย่างจะไปได้สวย แล้วเราไม่ต้องลงแรงอะไรให้เหนื่อยมากด้วย อ้อ ผมมีเรื่องสำคัญจะปรึกษารุ่นพี่ด้วยครับ”

“เรื่องอะไรเหรอ”

“ผมมีเป้าหมายใหม่เรื่องลูกพลับแห้งครับ”

“เป้าหมายใหม่เหรอ...”

“การปลูกพืชโดยไม่ต้องคำนึงถึงสภาพอากาศครับ”

“หมายความว่ายังไงนะ เราสามารถปลูกพืชโดยไม่คำนึงถึงสภาพอากาศได้เหรอ”

“ผมเพิ่งไปคุยหารือกับโรงงานเรื่องเครื่องจักรสกัดน้ำมันงามาครับ แต่ผมไม่ได้มองแค่นี้ ในอนาคต ผมมีแผนว่าจะทดลองระบบการปลูกพืชอัจฉริยะด้วยครับ”

“ปลูกพืชแบบอัจฉริยะ มันคืออะไรน่ะ”

ฮันกีทักดูเหมือนจะไม่ค่อยเข้าใจเท่าไหร่

“ผมจะยกตัวอย่างให้ฟังนะครับ พี่ลองคิดดูว่าถ้าเราอยากปลูกพืชที่มีแค่ในทะเลทราย ที่ไม่มีฝนตกแม้แต่หยดเดียว เราจะต้องใช้อุปกรณ์แบบไหนครับ”

เขานิ่งไปครู่หนึ่ง ก่อนจะตอบอย่างระมัดระวัง

“ก็แปลว่าเราจะทำการเกษตรแบบปกติไม่ได้น่ะสิ น่าจะต้องใช้อุปกรณ์พิเศษเพิ่มนะ ไอ้เจ้าระบบอัจฉริยะที่นายพูดถึง หมายถึงแบบนี้เหรอ”

“ที่ผมพูดก็จะประมาณนี้ครับ ผมวางแผนไว้ว่าจะผลิตใช้ระบบปลูกพืชอัจฉริยะ เพื่อช่วยให้เราปลูกพืชได้โดยไม่ต้องคำนึงถึงสภาพอากาศและสิ่งแวดล้อมน่ะครับ”

“ฉันพอเข้าใจไอเดียคร่าวๆ แล้ว แต่ยังนึกภาพไม่ออกเลย”

ฮันกีทักเกาศีรษะงงๆ

ใช่แล้ว ผมกำลังพูดถึงการปลูกพืชอัจฉริยะหรือที่เรียกว่าการปลูกพืชแบบไฮโดรโปนิกส์ ซึ่งเป็นเรื่องที่ทันสมัยและแปลกใหม่ ไม่เคยมีใครในเกาหลีใต้ได้สัมผัสหรือเคยได้ยินมาก่อน

“ว่าแต่นายจะปลูกอะไรล่ะ”

“สินค้าหลักของเกษตรกรภูเขาชีรีคือผลิตภัณฑ์นมจากฟาร์มใช่ไหมครับ ผมอยากปลูกพืชที่สนับสนุนสินค้าหลักของฟาร์ม ตอนนี้ยังอยู่ในระหว่างวางแผนและคิดหาไอเดียอยู่ ยังไม่ชัดเจนว่าจะปลูกพืชตัวไหนเป็นอย่างแรก แต่ผมก็มาปรึกษาเรื่องนี้กับรุ่นพี่เป็นคนแรกครับ”

“ฉันคิดว่านายวางแผนอยากช่วยคุณฮยอนชิกเสียอีก กลายเป็นว่ามีแผนลับซ้อนอยู่สินะ”

“ผมเห็นใจเขาเรื่องต้องทิ้งลูกพลับแห้งทั้งหมดนะครับ แต่ขณะเดียวกัน ก็รู้ว่าผลิตน้ำมันงาอย่างเดียว มันไม่ใช่แผนระยะยาวของเราแน่นอน”

“ฉันก็เห็นใจเขาเหมือนกัน”

“ผมจะทำงานร่วมกับคุณฮยอนชิกให้เรียบร้อยก่อน แล้วค่อยเริ่มลุยโปรเจ็กต์ระบบปลูกพืชอัจฉริยะของเราครับ”

“พอได้ยินนายบอกว่าเป็นพืชที่สามารถนำมาใช้กับสินค้าในฟาร์มได้ ฉันคาดหวังมากเลยนะ”

“จะเป็นก้าวใหญ่แห่งการเปลี่ยนแปลงของเรา ผมรับรองว่าเกษตรกรภูเขาชีรีจะก้าวไปข้างหน้าได้อีกก้าวหนึ่งเลยครับ”

สายตาของฮันกีทักเปลี่ยนไปเมื่อได้ยินคำพูดของผม

“เดี๋ยวก่อน ฉันชักกังวลแล้วนะ นี่นายไม่ได้จะสร้างเรื่องใหญ่เรื่องโตใช่ไหมเนี่ย”

“ไม่ต้องห่วงครับรุ่นพี่ ผมจะค่อยเป็นค่อยไปครับ”

\*\*\*

หลังจากประชุมกับฮันกีทักเสร็จเรียบร้อย ผมก็มุ่งหน้าไปที่ฟาร์มปศุสัตว์

ผมตัดสินใจเปิดเผยแผนการในใจให้เขารู้เป็นคนแรก

เหตุผลที่ตอนนี้ ผมยังไม่ปลูกพืชอะไรเลยในฟาร์มของเรา ก็เพราะคิดว่ายังไม่สามารถรับมือกับความเสี่ยงได้

พืชผลไม่ได้เติบโตทันทีที่เราหว่านเมล็ด ต้องใช้เวลารอให้มันค่อยๆ เติบโต อีกทั้งยังมีตัวแปรต่างๆ มากมายที่อาจเกิดขึ้นจนกว่าจะถึงฤดูเก็บเกี่ยว

นี่เป็นหนึ่งในเหตุผลที่ผมเลือกทำฟาร์ม เนื่องจากการเลี้ยงโคนมและสร้างผลิตภัณฑ์จากนมได้รับผลกระทบจากสภาพอากาศและสิ่งแวดล้อมน้อยกว่าการปลูกพืช

ที่สำคัญ เราสามารถจำหน่ายผลิตภัณฑ์จากนมได้อย่างต่อเนื่อง ขอเพียงแค่มีหน้าร้านรับสินค้าก็พอ

ตอนนี้การบริหารจัดการฟาร์มเริ่มมีความมั่นคง เป็นช่วงเวลาที่เหมาะสมสำหรับความท้าทายครั้งใหม่อย่างการปลูกพืช

ผมเองไม่ได้คิดจะปลูกพืชด้วยวิธีการแบบทั่วไปอยู่แล้ว ผมมีแผนในใจว่าอยากสร้างอุปกรณ์ที่สามารถปลูกพืชได้โดยไม่ได้รับผลกระทบจากอุณหภูมิและสภาพอากาศ

นั่นคือระบบปลูกพืชอัจฉริยะที่เรียกกันว่าระบบไฮโดรโปนิกส์

เหตุการณ์ล่าสุดที่เพิ่งเกิดขึ้นกับพังฮยอนชิกทำให้ผมคิดเรื่องนี้จริงจังมากขึ้น

**หรือจริงๆ แล้วฮันกีทักเป็นมาร์เก็ตติ้ง รับหน้าที่เป็นทุกอย่างให้ท่านประธานแล้ว 55มาอัปช้าหน่อย กระดิ่งแจ้งเตือนหมดค่า**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **186**

**ตอนที่ 186 มาแล้ว น้ำมันงาแบบไม่มีสารก่อมะเร็ง**

ผมเข้าไปในห้องทำงานของซอลมินจู

มันมีสภาพไม่ต่างจากศูนย์วิจัย

ไข่มุกหลายชนิดวางอยู่บนโต๊ะสแตนเลส

“นี่คือไข่มุกสำหรับชานมไข่มุกหรือครับ”

“ใช่แล้วค่ะ รสชาติหลากหลายขึ้นกว่าเดิมมากเลยค่ะ”

ซอลมินจูพูดพลางมองไข่มุกตรงหน้า

อย่างที่เธอพูด ตอนนี้เรามีไข่มุกหลากหลายกว่าเดิมมาก

ชานมของเรากินคู่กับไข่มุกหลากหลายชนิด ทั้ง ไข่มุกข้าวกล้อง ไข่มุกมันฝรั่ง ไข่มุกงาขาว ไข่มุกถั่วลันเตา ทุกชนิดล้วนพัฒนาต่อจากไข่มุกมันหวาน ซึ่งเป็นผลิตภัณฑ์แรกของเรา

“นี่เอาเวลาตอนไหนไปทำครับเนี่ย”

“เพราะสภาพแวดล้อมในที่ทำงานดีน่ะค่ะ ฉันก็เลยทำงานได้ต่อเนื่อง ต้องขอบคุณคุณเลยนะคะ”

ทั้งหมดนี้เป็นผลมาจากการปรับโครงสร้างองค์กรนั่นเอง ทำให้เธอได้โฟกัสกับงานของตัวเองมากขึ้น

“คุณซื้อวัตถุดิบที่ใช้ทำไข่มุกจากไหนหรือครับ”

“ส่วนใหญ่ก็เป็นพืชทางการเกษตรที่ปลูกในพื้นที่ของเราค่ะ แต่ก็มีบางส่วนที่ซื้อมาจากตลาดฮวาแกด้วยค่ะ”

พอเห็นผมสนใจเรื่องที่มาของวัตถุดิบ ซอลมินจูก็เปิดตู้เย็นให้ดู

ในนั้นมีวัตถุดิบทั้งหมดที่เธอใช้วางเรียงรายอยู่

“จะมาถามเรื่องชุดชานมไข่มุกใช่ไหมคะ”

ซอลมินจูถาม

“ใช่ครับ ผมอยากรู้ว่าตอนนี้ชานมไข่มุกของเราไปถึงไหนแล้ว มีวัตถุดิบอะไรบ้าง แต่ไม่คิดว่าจะหลากหลายขนาดนี้ สุดยอดไปเลยนะครับ”

แววตาของซอลมินจูเป็นประกาย

แต่ความจริงแล้ว ผมไม่ได้มาพบเธอเพราะเรื่องชานมไข่มุก

เป็นเรื่องอื่น

“ผมมีเรื่องอยากถามคุณมินจูครับ”

“ถามมาได้เลยค่ะ”

“ในบรรดาวัตถุดิบที่ใช้ มีตัวไหนอยากปลูกเองบ้างไหมครับ”

“วัตถุดิบที่อยากปลูกเองเหรอคะ”

ซอลมินจูจมอยู่กับความคิดครู่หนึ่ง

เธอคิดหนักมาก ถึงกับใช้มือเท้าคาง

“เลือกได้แค่อย่างเดียวใช่มั้ยคะ”

“ใช่ครับ ขอเป็นวัตถุดิบที่อยากปลูกเองที่สุดครับ”

“ถ้าให้เลือกแค่อย่างเดียวล่ะก็...”

เธอคิดอยู่พักหนึ่งก็สบตากับผม

“ถ้าไม่ใช่วัตถุดิบที่ใช้ผสมในไข่มุกจะได้มั้ยคะ”

“ได้หมดเลยครับ”

ตอนแรกผมคิดว่าเธอจะเลือกวัตถุดิบสำคัญที่ใช้ใส่ในชานมไข่มุก เมื่อเธอบอกว่าไม่ใช่ ยอมรับว่าผมตั้งตารอว่าเธอจะพูดถึงวัตถุดิบแบบไหน

“ข้าวสาลีค่ะ”

“หมายถึงแป้งสาลีเหรอครับ”

“ใช่ค่ะ”

“อยากรู้เหตุผลจังเลยครับ”

ซอลมินจูหยิบถุงแป้งสาลีที่อยู่ใต้ชั้นวางของออกมา

“วัตถุดิบทุกอย่างที่ฉันใช้ผลิตในประเทศทั้งหมด ยกเว้นก็แต่แป้งสาลีค่ะ”

“นั่นสินะครับ มีแต่แป้งสาลีที่นำเข้านะครับเนี่ย”

“ตอนมาเรียนรู้งานที่ฟาร์มและต้องทำพิซซ่า วัตถุดิบที่ฉันใช้ผลิตในประเทศทั้งหมด มียกเว้นอย่างเดียวที่เป็นของนำเข้าก็คือแป้งสาลีนี่แหละ”

“นั่นสิครับ หาข้าวสาลีที่ผลิตในประเทศได้ยากมากเลยนะครับ”

“ใช่ค่ะ หายากและราคาก็แพงมากด้วยค่ะ”

ในประเทศเกาหลี มีแค่เกษตรกรกลุ่มเล็กๆ ที่ทำการเกษตรข้าวสาลี

ราคาสินค้าจึงสูงมากเมื่อเทียบกับแป้งสาลีนำเข้า

“ช่วงนี้แฮมีก็ทำขนมปังด้วย เธอสนใจข้าวสาลีเหมือนกันค่ะ”

“ผมจะเก็บไปพิจารณาครับ”

“คุณไม่ได้ถามแค่เพราะอยากรู้เฉยๆ ใช่มั้ยคะ”

ซอลมินจูถามพลางจ้องหน้าผม

“ใช่ครับ คุณเข้าใจถูกแล้ว ผมไม่ได้ถามเพราะอยากรู้เฉยๆ”

เธอทำตาโตเมื่อได้ยินคำพูดของผม

“งั้นคุณคิดจะปลูกข้าวสาลีด้วยเหรอคะ”

“ใช่ครับ แต่ก็ต้องขึ้นอยู่กับสถานการณ์ของเราด้วยครับ”

“ฉันขอเสนอความคิดเห็นหน่อยได้ไหมคะ”

“ว่ามาได้เลยครับ”

“ถ้าเราปลูกข้าวสาลี จะช่วยได้หลายอย่างเลยค่ะ ข้าวสาลีเหมาะกับผลิตภัณฑ์นมจากฟาร์มอยู่แล้ว ใช้ทำขนมปังกินคู่กับเนยและนมได้ด้วย รวมไปถึงช่วยเรื่องทำคุกกี้กับขนมยักกวาด้วยค่ะ”

“จริงด้วยสินะครับ ตอนทำขนมยักกวาก็ต้องใช้แป้งสาลีด้วยนี่นา”

“ใช่ค่ะ ใช้เยอะพอสมควรเลยค่ะ”

ซอลมินจูถึงกับทำไม้ทำมือประกอบอย่างจริงจัง ท่าทางและสีหน้าเต็มไปด้วยความกระตือรือร้น ผมรู้สึกได้ว่าเธอหลงใหลและสนใจแป้งสาลีมากขนาดไหน

\*\*\*

ขณะที่ผมกำลังเดินทางออกจากฟาร์ม พังฮยอนชิกก็โทร. เข้ามา

น้ำเสียงเขาสั่นต่างจากปกติ

“พี่ครับ ผมว่าผมทำน้ำมันงาที่ไม่มีสารเบนโซไพรีนได้แล้วครับ”

เขาบอกผมว่า... หลังจากจบการทดลอง จะนัดผมไปที่ศูนย์วิจัยด้วยกัน

พูดแบบนี้ แปลว่าเขาไปที่ศูนย์วิจัยคนเดียวหรือเปล่านะ

“นายอยู่ที่ศูนย์วิจัยเหรอ”

“ไม่ใช่ครับ เราตกลงกันแล้วว่าจะไปศูนย์วิจัยด้วยกันไงครับ”

“อ้าว แล้วนายรู้ได้ยังไง”

“ถ้ามาดูพี่ก็จะรู้เองครับ”

เขาบอกว่า ถ้ามาดูก็จะรู้ได้เอง อยากรู้จริงๆ ว่าทำไมเขาถึงมั่นใจแบบนั้น

“ถ้าอย่างนั้น เดี๋ยวฉันไปหาที่บ้าน”

“ได้ครับ ผมจะรอนะครับ”

ระหว่างที่ผมออกไปตามหาเครื่องจักร พังฮยอนชิกรับผิดชอบทดสอบน้ำมันงา ภายใต้ปัจจัยที่แตกต่างกันไป เพื่อหาอุณหภูมิและระยะเวลาที่เหมาะสมที่ใช้คั่วงาขาว

เราวางแผนว่าหลังจากการทดสอบเสร็จสิ้น จะเอาน้ำมันงาทั้งหมดที่ได้ไปที่ศูนย์วิจัยด้วยกัน

แผนการผลิตน้ำมันงาของเราจะเกิดขึ้นได้ก็เมื่อผลิตน้ำมันงาที่ไม่มีสารเบนโซไพรีนได้สำเร็จเท่านั้น

พังฮยอนชิกยืนรอผมที่หน้าบ้าน

ผมลงจากรถแล้วเดินไปหาเขา

ใบหน้าของเขาแตกต่างไปจากครั้งก่อนที่เห็นมาก สีหน้าซีดเผือด ตาข้างหนึ่งแดงก่ำเหมือนมีเลือดคั่ง

“นายได้นอนบ้างไหมเนี่ย”

“เวลานอนผมเอาไปทำน้ำมันงาหมดครับ” น้ำเสียงของเขาสดใสขัดกับสภาพใบหน้ามาก “มาดูน้ำมันงาที่ผมทำสิครับพี่ ผมเอาไว้ในห้อง”

ผมตามเขาเข้าไปในห้อง

ในห้องเต็มไปด้วยขวดน้ำมันงามากมาย แต่ละขวดมีสลากติดอยู่ เขียนระบุอุณหภูมิและระยะเวลาในการคั่วไว้อย่างละเอียด ภายในขวดมีน้ำมันงาอยู่ไม่มากนัก

“นายทำไปกี่ขวดเนี่ย”

“แค่ร้อยขวดเองครับ ไม่ได้เยอะอะไรมากมายหรอกครับ”

เครื่องสกัดน้ำมันงาที่บ้านของพังฮยอนชิกใช้หลักการเดียวกับเครื่องสกัดน้ำมันงาที่ขายในท้องตลาด

เป็นเครื่องสกัดน้ำมันที่ใช้วิธีบีบอัดด้วยอุณหภูมิสูง เพราะฉะนั้น ถ้าจะใช้อุณหภูมิต่ำ ก็ต้องผ่านกระบวนการที่ยากลำบาก เนื่องจากงาจะแข็งตัว ทำให้บีบอัดน้ำมันได้ปริมาณน้อยและยาก

ต้องทำซ้ำหลายครั้งและต้องออกแรงเยอะมากเพื่อให้ได้น้ำมันออกมา

ผมคิดว่าพังฮย็อนชิกน่าจะใช้เวลาทั้งวันทั้งคืนหมกมุ่นอยู่กับขวดน้ำมันงาพวกนี้

“นายทำงานหนักมากเลยนะ”

“ไม่เลยครับ”

ผมมองขวดน้ำมันงาที่เรียงรายอยู่รอบตัว

“ขวดไหนที่นายว่าโอเคแล้วล่ะ”

พังฮยอนชิกหยิบขวดน้ำมันงาที่อยู่ตรงกลางขึ้นมา

ในขวดมีน้ำมันสีเหลืองอยู่

“แล้วนายรู้ได้ยังไงว่ามันไม่มีสารเบนโซไพรีน”

“ผมเคยโทร. หารือกับด็อกเตอร์ซออูยองครับ พอดีมีข้อสงสัยบางอย่าง ก็เลยลองไปถามเขาดู”

“สงสัยอะไรล่ะ”

“พอทดสอบไปเรื่อยๆ ผมก็เริ่มสังเกตเห็นอะไรบางอย่างน่ะครับ”

“อะไรเหรอ”

“ตะกอนครับ”

“ตะกอนเหรอ”

“ใช่ครับ เศษตะกอนที่เกิดขึ้นหลังกระบวนการผลิตน้ำมันงาครับ ผมสังเกตว่ายิ่งคั่วงานานเท่าไหร่จะยิ่งมีตะกอนเยอะครับ แต่ว่า... พอทดลองคั่วในอุณหภูมิต่ำดู ตะกอนก็น้อยลงครับ”

“แล้วไงต่อ”

“ผมคิดว่าตะกอนกับสารเบนโซไพรีนน่าจะเกี่ยวข้องกันครับ ก็เลยโทร. ถามด็อกเตอร์ซออูยองดู”

ผมมองขวดน้ำมันงาในมืออีกครั้ง

เป็นอย่างที่เขาว่า ไม่มีตะกอนเลย

สีเหลืองเกือบใสดูสะอาดสะอ้าน

“เขาเห็นด้วยกับข้อสันนิษฐานของผม และบอกว่า ถ้าได้น้ำมันงาที่ไม่มีตะกอน ก็อาจจะไม่มีสารเบนโซไพรีนก็ได้ พอผมเห็นน้ำมันงาขวดนี้ ผมก็รู้สึกว่าน่าจะใช่แน่ๆ”

พังฮยอนชิกพูดต่ออย่างตื่นเต้น

ผมเปิดฝาขวดน้ำมันงาออก

กลิ่นที่ได้รับแตกต่างไปจากน้ำมันงาทั่วไป

กลิ่นหอมอ่อนๆ ละมุนค่อยๆ ลอยผ่านปลายจมูก

“หอมดีเหมือนกันนะ”

“ใช่ครับ หอมละมุนอ่อนๆ ใช่มั้ยครับ”

“ถ้าอย่างนั้น เราเอาน้ำมันงาพวกนี้ไปตรวจสอบที่ศูนย์วิจัยกันดีมั้ย”

“ดีเลยครับ”

เราช่วยกันขนขวดน้ำมันงาทั้งหมดขึ้นรถ

ผมอยากรู้จริงๆ ว่าผลลัพธ์จะออกมาเป็นยังไง

**อยากรู้ด้วยว่าจะเป็นยังไง ลุ้นน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **187**

**ตอนที่ 187 ฉันอยากได้สายตาโปรแกรมเมอร์ของนาย**

ไม่นานต่อมา เราสองคนก็เดินทางมาถึงศูนย์วิจัยเกษตรกรภูเขาชีรี

เราช่วยกันขนน้ำมันงาใส่กล่อง และยกเข้าไปในศูนย์วิจัย

“โอ้โห น้ำมันงาเยอะมากเลย”

ซออูยองอุทานพลางมองไปที่ขวดน้ำมันงา สีหน้าบอกว่าตกใจกับจำนวนที่มากมายมหาศาล

“ก็พอสมควรครับ”

พังฮยอนชิกไม่ได้ใช้เมล็ดงามากจนเกินไป ทุกครั้งที่ทดสอบ เขาสกัดน้ำมันงาเพียงปริมาณที่เหมาะสม

น้ำมันงาแต่ละขวดมีปริมาณประมาณสามสิบมิลลิลิตร ทั้งหนึ่งร้อยขวดวางเรียงรายอยู่บนโต๊ะในศูนย์วิจัย

ซออูยองหยิบขวดน้ำมันงาขึ้นมาหนึ่งขวด

ไม่น่าเชื่อก็ต้องเชื่อ แต่เขาเลือกขวดที่พังฮยอนชิกเอาให้ผมดู ขวดที่เจ้าตัวเชื่อว่า การทดลองประสบความสำเร็จ ปลอดสารก่อมะเร็ง

“ดูเหมือนขวดนี้จะไม่มีตะกอนนะครับ”

ซออูยองเขย่าขวดพลางพูดไปด้วย

ถึงจะเขย่าแรงแค่ไหน ก็ไม่มีตะกอนให้เห็น

เขายิ้มให้พังฮยอนชิก

“ดูเหมือนคุณจะผลิตน้ำมันงาภายใต้เงื่อนไขที่หลากหลายมากเลยนะครับ ผมจะตรวจสอบให้ครบทุกขวดเลยก็แล้วกัน”

“ใช้เวลาตรวจสอบนานมั้ยครับ”

“สัญญาว่าจะเร่งให้เร็วที่สุดครับ”

ซออูยองและอียองโฮยกกล่องบรรจุน้ำมันงาเข้าไปในห้องทดลอง

พังฮยอนชิกกับผมนั่งรอ

“ตื่นเต้นจังเนอะพี่”

พังฮยอนชิกพูดด้วยสีหน้าเป็นกังวล

“ตอนแรกนายออกจะมั่นใจ ทำไมมาประหม่าเอาตอนนี้ล่ะ”

“ก็พอจะตรวจสอบเข้าจริงๆ ผมก็กังวลสิครับ”

“ถ้าหากตรวจสอบแล้ว มีเบนโซไพรีนปนเปื้อนอยู่ นายจะทำยังไงล่ะ”

“ก็ต้องพยายามใหม่ตั้งแต่ต้นสิครับ”

ผมสัมผัสได้ถึงความไม่ยอมแพ้จากน้ำเสียงของพังฮย็อนชิก

“แต่ลางสังหรณ์บอกฉันว่า... น่าจะไม่มีเรื่องแบบนั้นเกิดขึ้นหรอก”

“ภาวนาให้เป็นอย่างนั้นครับ”

พังฮยอนชิกตอบยิ้มๆ

“แล้วนี่ที่บ้านนายยังมีงาเหลือมั้ย”

“เกือบหมดบ้านแล้วครับ”

เมล็ดงาของเขาหมดไปเพราะการทดลองซ้ำๆ หลายต่อหลายหน

“เร็วๆ นี้ ฉันว่าจะไปซื้อเมล็ดงามาเพิ่มอยู่นะ”

"จะซื้อจากใครครับ”

ผมเล่าเรื่องช็อนจินโฮ ผู้ปลูกงาขาวที่เมืองเยช็อนให้เขาฟัง พอบอกว่าช็อนจินโฮเป็นผู้สมัครเรียนทำลูกพลับแห้งเหมือนกัน พังฮย็อนชิกมีสีหน้าสดใสขึ้น

“ถ้าอย่างนั้นตอนที่พี่ไปติดต่อซื้อเมล็ดงา ผมขอไปด้วยนะครับ”

ตอนนั้นเอง ประตูห้องทดลองก็เปิดออก ซออูยองและอียองโฮก้าวออกมา มือหนึ่งถือขวดน้ำมันงา อีกมือถือเอกสารพะรุงพะรัง

“สลากข้างขวดระบุอุณหภูมิและเวลาที่ใช้คั่วเมล็ดงาใช่มั้ยครับ”

ซออูยองถาม

"ครับ ใช่ครับ”

“จากการตรวจสอบ เราไม่พบเบนโซไพรีนในเมล็ดงาที่คั่วที่อุณหภูมิสี่สิบแปดองศาเซลเซียสเป็นเวลาสามสิบวินาทีครับ”

พังฮยอนชิกชูแขนสองข้างขึ้นและตะโกนว่า ไชโย ท่าทางดูมีความสุขเหมือนเด็กๆ

“แล้วขวดอื่นๆ ล่ะครับ เป็นยังไงบ้าง”

ผมถามซออูยอง

“จากการตรวจสอบ เราแทบไม่พบเบนโซไพรีนในเมล็ดงาที่คั่วในอุณหภูมิต่ำกว่าสี่สิบแปดองศาเซลเซียส และใช้เวลาไม่เกินสามสิบวินาทีเลยครับ แต่ถ้าหากใช้เวลาคั่วเกินสามสิบวินาทีที่อุณหภูมิสี่สิบแปดองศาเซลเซียสจะพบเบนโซไพรีนอยู่บ้าง แต่ในปริมาณแค่เล็กน้อยครับ”

พอซออูยองพูดจบ อียองโฮก็พูดต่อทันที

“ถ้าคั่วในอุณหภูมิที่ต่ำกว่าสี่สิบแปดองศาเซลเซียส ยังไงก็ไม่พบเบนโซไพรีนครับ ดูเหมือนกรณีนี้จะไม่เกี่ยวกับระยะเวลา”

เงื่อนไขคือต้องคั่วงาสามสิบวินาทีที่อุณหภูมิสี่สิบแปดองศาเซลเซียสหรือต่ำกว่านั้น จึงจะไม่เกิดเบนโซไพรีน

เราจำเป็นต้องใช้ค่านี้เป็นค่าเริ่มต้นในการสกัดน้ำมัน

“คุณพังฮยอนชิกทำวิจัยได้ดีมากๆ เลยครับ ผมไม่นึกเลยว่าคุณจะจดข้อมูลได้ละเอียดและทำการทดลองได้หลากหลายขนาดนี้”

ซออูยองเอ่ยชมพังฮยอนชิก

“ต้องขอบคุณพวกคุณที่ทำงานอย่างหนักนะครับ”

พังฮยอนชิกก้มศีรษะให้นักวิจัยทั้งสอง

“งานหนักอะไรกันครับ นี่เป็นสิ่งที่เราต้องทำอยู่แล้ว คุณพังฮยอนชิกต่างหากที่ช่วยทำการทดลองแทนพวกเราหมดเลย”

หลังเสร็จงาน เราสองคนช่วยกันยกกล่องใส่ขวดน้ำมันงากลับไปที่รถ

พอเข้ามานั่งด้วยกันในรถ พังฮยอนชิกก็เอ่ยขึ้นอย่างสบายใจ

“ดีจังเลยนะครับที่ผลลัพธ์ออกมาดี”

"ก็นายวิเคราะห์มาแล้วไม่ใช่เหรอ ถ้านายคิดว่าดีมันก็น่าจะดีสิ”

“ลางสังหรณ์ของพี่แม่นมากเลยครับ แต่ผมยังมีเรื่องกังวลใจอีกอย่างนึง”

“กังวลอะไร ไหนบอกมา”

“พูดตามตรง มันยากมากที่เราจะสกัดน้ำมันในอุณหภูมิที่ต่ำกว่าสี่สิบแปดองศาเซลเซียสครับ ผมว่าอาจจะต้องใช้แรงมากกว่าปกติสิบเท่า ถ้าอยากได้น้ำมันหนึ่งขวด”

“ไม่ต้องกังวล ฉันจะใช้เครื่องจักรช่วย”

ผมอธิบายหลักการคร่าวๆ ของเครื่องจักรให้เขาฟัง

เครื่องจักรที่ผมสั่งผลิตจะใช้รังสีความร้อนผ่านใบเกลียวลำเลียง ทำให้ช่วยลดเวลาในการคั่วงาได้

ถ้าหากใช้เครื่องนั้นช่วย ภายในระยะเวลาเท่ากัน เราจะผลิตน้ำมันงาได้ในปริมาณมากกว่าเครื่องจักรแบบเก่าของพังฮย็อนชิก

“ถ้าเป็นไปตามที่พี่ว่า ผมว่าคงไม่มีอะไรต้องห่วงแล้ว แต่มีเรื่องนึงที่ผมต้องบอกพี่ไว้ก่อนนะครับ”

"อะไรเหรอ"

“ตอนไปตกลงเรื่องขอซื้อเมล็ดงา ผมขอไปกับพี่ด้วยนะครับ” พังฮยอนชิกจ้องตาผมขณะพูด สายตาของเขาบอกว่านี่เป็นเรื่องสำคัญชนิดคอขาดบาดตาย

“ได้ ไปด้วยกันก็ไปด้วยกัน” ผมรับปากอย่างอารมณ์ดี

\*\*\*

หลังจากส่งพังฮยอนชิกกลับบ้าน ผมก็ไปที่สำนักงานต่อ

ผมอยากจะปรึกษาหารือเกี่ยวกับแผนการปลูกพืชไฮโดรโปนิกส์ที่คิดเอาไว้คร่าวๆ

ผมชวนฮันกีทักและแพกมินซอกเข้าประชุม

“วันนี้ให้ฉันเข้าประชุมด้วยเลยเหรอ มีเรื่องสำคัญอะไรหรือเปล่า”

มินซอกถามอย่างแปลกใจ

“พอดีช่วงนี้ฉันยุ่งนิดหน่อยน่ะ เครื่องลูกข่ายกับเซิร์ฟเวอร์มีปัญหา”

“ฉันรู้ว่านายยุ่ง แต่วันนี้เราต้องคุยกัน”

“จำเป็นต้องมีฉันด้วยเหรอ”

มินซอกถามพลางเบิกตากว้าง

“หลังวันซอลนัล นายว่างใช่มั้ย”

“ถ้าช่วงนั้นก็น่าจะว่าง ไม่ติดอะไร”

“งั้นไปด้วยกันหน่อย”

มินซอกหันไปมองฮันกีทักงงๆ

ฮันกีทักยกมือทั้งสองข้างขึ้นชู แทนการตอบว่าไม่รู้ เขามองหน้าผมแทน

“นายจะไปไหน”

"อเมริกา"

"อเมริกา? รัฐไหน ไปทำอะไร”

"แคลิฟอร์เนีย"

ผมอธิบายให้เขาฟังว่า... ต้นปีที่จะถึง จะมีการจัดงานเกษตรแฟร์ที่แคลิฟอร์เนีย เป็นงานแสดงสินค้าเกษตรกรรมที่ใหญ่ที่สุดในโลก และผมอยากเดินทางไปสำรวจตลาด

"ถ้าเป็นงานนี้ก็พอเข้าใจได้”

ฮันกีทักพยักหน้าเห็นด้วย

“แล้วทำไมต้องไปกับฉันด้วยล่ะ”

มินซอกถาม

ฮันกีทักมองมาที่ผม สายตาบอกว่าสงสัยแบบเดียวกัน

“มินซอก มีบางอย่างที่นายต้องไปช่วยฉันดู”

“บางอย่างที่อยู่ในงานเกษตรแฟร์?”

งานเกษตรแฟร์นานาชาติที่แคลิฟอร์เนียไม่ได้เป็นแค่งานแบ่งปันเทคนิคการทำการเกษตรและแนะนำเครื่องจักรกลทางการเกษตรเท่านั้น

ในช่วงต้นปี ค.ศ. 2000 โลกเริ่มมีการปฎิวัติ และมีการนำนวัตกรรมการเกษตรที่แปลกใหม่ล้ำสมัยเข้ามาใช้ในงาน

เกษตรกรรมและเทคโนโลยีขั้นสูงได้ถูกรวมเข้าด้วยกัน

“ฉันอยากได้สายตาโปรแกรมเมอร์ของนาย”

“สายตาโปรแกรมเมอร์?”

มินซอกยังคงทำหน้าไม่เข้าใจ

แต่แววตาของฮันกีทักเริ่มเปลี่ยนไป ราวกับว่าเขาเข้าใจที่ผมพูด

“ลองๆ คิดดูแล้ว ที่ด็อกมยองพูดมาก็ถูก”

"อะไร ผมงง”

มินซอกมองฮันกีทักงงๆ

“จำตอนที่ฉันไปเยอรมันกับเขาได้มั้ย”

"จำได้สิครับ ที่ไปดูหุ่นยนต์รีดนมกันไง”

พอมินซอกหลุดคำว่าหุ่นยนต์รีดนมออกมา สีหน้าของเขาก็เปลี่ยนไป

แต่ถึงอย่างนั้น เขาก็ยังคาใจ

“ฉันพอจะเข้าใจแล้ว แต่งานนี้มีแต่เครื่องจักร โปรแกรมเมอร์อย่างฉันจะช่วยได้เหรอ”

“เครื่องจักรก็ทำงานด้วยโปรแกรมนะ”

ฮันกีทักเอ่ยลอยๆ

**อูยย ดูยิ่งใหญ่ขึ้นเรื่อยๆ**

**นี่คือสามหัวเสือแห่งเกษตรกรภูเขาชีรีสินะ**

**ท่านประธานขาดใครไปไม่ได้จริงๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **188**

**ตอนที่ 188 ไปงานเกษตรแฟร์ที่อเมริกา**

"พูดมาก็ถูกครับ เครื่องจักรทำงานด้วยโปรแกรม”

ดูเหมือนมินซอกกำลังจัดระเบียบความคิดอยู่

เขาเกิดมาเพื่อเป็นโปรแกรมเมอร์ และยังเป็นสมาชิกคนสำคัญที่สร้างเว็บช็อปปิ้งออนไลน์ให้กับเกษตรกรภูเขาชีรี

เหตุผลที่ผมไปงานเกษตรแฟร์ ไม่ได้แค่จะไปเก็บข้อมูลเฉยๆ แต่ผมคิดว่าอยากนำสิ่งที่ได้เห็นมาสร้างอุปกรณ์ใหม่ๆ ล้ำสมัย เพื่อต่อยอดใช้งานในฟาร์มของเราเอง

และเพราะเหตุผลนี้ ผมจึงอยากพามินซอกไปด้วย เพราะเขามีสายตาของโปรแกรมเมอร์

“แล้วฉันล่ะ ไม่ต้องไปใช่ไหม”

ฮันกีทักถามเสียงจ๋อยๆ

"ฉันยังไม่เคยไปอเมริกาเลยนะ"

ผมหัวเราะ

“ถ้ารุ่นพี่ไป ใครจะเป็นคนดูแลสำนักงานล่ะครับ”

“ก็มีคนอื่นๆ นอกจากฉันอีกหลายคนเลยนะ”

"มีใครอีกล่ะครับ หัวหน้าฝ่ายธุรการ”

“ไม่มีแล้วเหรอ”

ฮันกีทักถอนหายใจพลางทำหน้าเศร้า

“ช่วยเตรียมตั๋วเครื่องบินให้ผมกับมินซอกด้วยนะครับ”

“รับทราบครับ ท่านประธาน”

มินซอกเห็นท่าทางหงอยๆ ของเขาก็ระเบิดเสียงหัวเราะออกมาอย่างขบขัน

\*\*\*

ผมได้รับโทรศัพท์จากฮวังยูชิน แจ้งข่าวเกี่ยวกับเรื่องช็อนจินโฮ เกษตรกรผลิตงาขาวจากเยช็อน

หลังวางสายจากเขา ช็อนจินโฮก็โทรศัพท์เข้ามาพอดี

“ผมได้ฟังจากอาจารย์ฮวังยูชินแล้วครับ คุณต้องการซื้อเมล็ดงาใช่ไหมครับ”

“ใช่ครับ แต่ว่าผมอยากจะขอซื้อในปริมาณมากหน่อยนะครับ”

“เรานัดเจอกันก่อนดีไหมครับ จะได้คุยรายละเอียดกัน”

“ครับ ผมจะไปพบคุณที่เยช็อนครับ”

เดิมทีผมมีแผนจะไปพบช็อนจินโฮตามลำพัง

แต่เพราะไม่อยากให้พังฮย็อนชิกเสียความรู้สึก บวกกับรับปากกับเขาไว้แล้ว ผมก็เลยตัดสินใจว่ายังไงก็ต้องพาเขาไปด้วย

ผมแวะไปหาพังฮย็อนชิก

และชวนเขาไปเยช็อนด้วยกัน

“ในที่สุด ก็ได้ซื้อเมล็ดงาสักที ผมแอบตื่นเต้นนะครับเนี่ย”

พังฮย็อนชิกพูดด้วยสีหน้าตื่นเต้น

“อะไรจะขนาดนั้น”

“ก็ตอนแรกผมคิดว่าปีนี้จะต้องพังแน่ๆ แต่อยู่ดีๆ กลับได้งานใหม่เฉยเลย”

น้ำเสียงของเขาเต็มไปด้วยความกระตือรือร้น แต่ผมกลับเศร้า เพราะสาเหตุบางอย่าง

“ถ้าทำน้ำมันงาที่ดีต่อสุขภาพได้ ผู้คนต้องประทับใจแน่ๆ เลย ทั้งหมดนี้ ผมต้องขอบคุณพี่เลยครับ”

“ต้องขอบคุณการทำงานหนักของนายต่างหาก เรื่องอุณหภูมิที่เหมาะสมและระยะเวลาในการคั่ว นายเป็นคนวิจัยหมดเลย”

"ผมแทบไม่ได้ทำอะไรเลย แค่เล็กๆ น้อยๆ เท่านั้นเอง”

สิ่งที่เขาทำไม่ใช่เรื่องเล็กน้อยเลย...

เขาทดลองจนได้ค้นพบอุณหภูมิและเวลาในการคั่วงาที่แน่นอน ผลิตน้ำมันงาถึงหนึ่งร้อยขวด

ผลสำเร็จนี้เกิดจากความตั้งใจของเขา

เราใกล้จะถึงบ้านของช็อนจินโฮ ที่เมืองเยช็อนแล้ว

ระหว่างทาง เราขับผ่านราวไม้ที่เต็มไปด้วยลูกพลับแห้งตากอยู่

คงจะเป็นลูกพลับแห้งที่ช็อนจินโฮทำ

ในที่สุดก็ไปถึงสถานที่นัดหมาย ชายคนหนึ่งยืนรอพวกเราอยู่ที่หน้าบ้าน

“ผมช็อนจินโฮครับ มาสองคนหรือครับ”

เขาส่งมือให้พวกเราจับ มือใหญ่โตราวฝาหม้อ

“ได้ยินเรื่องคุณมาเยอะเลย ผมคิมด็อกมย็องครับ”

ผมเอ่ยทักทายเขา พังฮย็อนชิกก็พยักหน้าเช่นกัน

“คุณต้องการซื้อเมล็ดงาไปสกัดน้ำมันใช่มั้ยครับ”

“ใช่ครับ ผมมีแผนจะผลิตน้ำมันงาครับ”

ช็อนจินโฮพาเราไปสำรวจโกดัง ซึ่งมีขนาดค่อนข้างใหญ่

พอเปิดประตูเข้าไป สิ่งแรกที่กระทบสายตาคืออุปกรณ์ควบคุมอุณหภูมิ

“ดูแลพืชผลได้ดีมากเลยนะครับเนี่ย”

ผมพูดพลางมองไปที่กระสอบในโกดัง ทุกกระสอบบรรจุงาคุณภาพดี

“ผมให้ได้หมื่นวอน [1] ต่อหนึ่งกิโลกรัม ถูกกว่าราคาขายส่งครับ”

“ขายถูกขนาดนี้จะไม่เป็นอะไรหรือครับ”

“การเกษตรงาขาวปีนี้ดีทีเดียวครับ ผลผลิตสมบูรณ์มาก ผมปรับลดราคาให้ได้อยู่แล้ว แต่มีเงื่อนไขอย่างหนึ่งครับ”

“เงื่อนไขอะไรหรือครับ”

“คุณต้องซื้อเมล็ดงามากกว่าหนึ่งร้อยกิโลกรัมครับ”

“ไม่ใช่ปัญหาเลยครับ ความจริงผมวางแผนว่าจะซื้อเมล็ดงามากกว่าหนึ่งตันด้วยซ้ำ”

“อาจารย์ฮวังบอกว่าคุณจะซื้อเยอะ... ไม่คิดเลยว่าจะเยอะขนาดนี้”

ช็อนจินโฮเปิดกระสอบให้ผมกับพังฮย็อนชิกดูสินค้า

“เมล็ดงาคุณภาพดีมากเลยครับ อยากลองเช็กดูก่อนมั้ยครับ”

พังฮย็อนชิกตรวจสอบเมล็ดงาในกระสอบอย่างแข็งขัน เขาเองก็ทำการเกษตรงาเช่นกัน จึงมีความรู้เรื่องนี้เป็นอย่างดี

ท่าทางที่เขาตรวจสอบเมล็ดงาดูละเอียดลออ และเอาจริงเอาจัง

“คนหนุ่มๆ นี่พิถีพิถันจริงๆ เลยนะครับ”

ช็อนจินโฮเอ่ยชมขณะมองพังฮย็อนชิกทำงาน

พังฮย็อนชิกจ้องมองงาในมือ สีหน้าหมกมุ่นครุ่นคิด

"คุณภาพดีเลยนะครับ"

พอตรวจสอบงาเสร็จ เขาก็หันไปบอกช็อนจินโฮ

“เมืองเยช็อนได้ชื่อว่าเป็นเมืองแห่งงานะครับ ผมผลิตแต่งาที่ดีที่สุดเท่านั้น”

หลังจากตรวจสอบเมล็ดงาเสร็จเรียบร้อย ช็อนจินโฮก็เชิญพวกเราเข้าไปในห้องด้านใน

เขายกน้ำชาออกมาเสิร์ฟ

“ผมได้ยินมาจากอาจารย์ฮวังยูชิน ลูกพลับแห้งของคุณไปได้ไม่ค่อยสวยเหรอครับ”

ช็อนจินโฮถามพลางส่งถ้วยชาให้พังฮย็อนชิก เขายิ้มจืดๆ

“ไม่มีเกษตรกรคนไหนในโลกเอาชนะดินฟ้าอากาศได้หรอกครับ”

ช็อนจินโฮพูดเป็นเชิงปลอบ

“ตัวผมเองเคยมีประสบการณ์แสนสาหัสจากสภาพอากาศมาเหมือนกันครับ”

“เอาเป็นว่า...” ผมกระแอมและเปลี่ยนเรื่อง “ผมจะตกลงซื้องาเร็วๆ นี้นะครับ”

“ต้องการตอนไหน ปริมาณเท่าไหร่แจ้งผมได้ตลอดเลยครับ”

ช็อนจินโฮตอบรับ เขายังเล่าให้เราฟังเพิ่มเติมด้วยว่านอกจากงาและลูกพลับแห้ง เขายังปลูกพืชผลอื่นๆ อีกหลายอย่าง

ผมตัดสินใจยิงเข้าเป้า

“ถ้าผมจะขอซื้อวอลนัทจากคุณด้วยได้มั้ยครับ”

"วอลนัทเหรอครับ"

ช็อนจินโฮหยิบสมุดโน้ตขึ้นมาตรวจสอบ

“พอได้อยู่ครับ”

“ดีเลยครับ ผมขอซื้อวอลนัทพร้อมกับเมล็ดงาได้ใช่มั้ยครับ”

“ไม่มีปัญหาครับ ว่าแต่คุณจะเอาวอลนัทไปทำอะไรเหรอครับ”

“ผมวางแผนว่าจะผลิตน้ำมันวอลนัทขายด้วยครับ”

ช็อนจินโฮขมวดคิ้วแปลกใจ แต่ไม่ได้คัดค้านหรือสนับสนุน

เราเปลี่ยนไปคุยเรื่องอื่นอีกสักพัก ผมกับพังฮย็อนชิกก็ขอตัวลากลับ

ช็อนจินโฮมาส่งพวกเราที่รถ

“ผมจะติดต่อไปเร็วๆ นี้นะครับ ฝากด้วยนะครับ”

ผมบอกเขา

“ผมเองก็ต้องฝากตัวด้วยเหมือนกันครับ เพราะเดี๋ยวผมจะต้องขายลูกพลับแห้งผ่านเว็บช็อปปิ้งออนไลน์ของเกษตรกรภูเขาชีรีอยู่แล้ว”

เป็นอย่างที่เขาพูด ผู้สมัครที่มาเรียนทำลูกพลับแห้งกับเราในปีนี้ จะต้องขายลูกพลับแห้งทั้งหมดผ่านเว็บช็อปปิ้งออนไลน์ของเกษตรกรภูเขาชีรี

เหตุผลที่เขายอมขายงาให้เราในราคาย่อมเยา อาจเป็นเพราะเขาต้องทำการค้ากับเราด้วย

ระหว่างทางกลับเมืองฮาดง พังฮย็อนชิกก็ถามขึ้น

“น้ำมันวอลนัทคืออะไรเหรอครับพี่”

ผมอธิบายเรื่องน้ำมันวอลนัทให้เขาฟัง

รวมถึงเล่าเรื่องประโยชน์และศักยภาพของน้ำมันวอลนัทอย่างละเอียด

พังฮย็อนชิกพยักหน้าเห็นด้วย

เขาบอกว่าน้ำมันวอลนัทน่าจะเป็นของขวัญที่เหมาะจะมอบให้กันในวันซอลนัล

หลังจากผมพูดจบ เขาก็แทรกขึ้น

“พี่ แต่ผมมีเรื่องต้องบอกไว้ก่อนนะครับ ผมขอซื้อเมล็ดงาด้วยเงินส่วนตัวนะครับ”

“ฉันตั้งใจว่าจะซื้อให้ก่อนแล้วค่อยรับเงินทีหลังนะ”

“ผมกลัวว่าพี่จะทำแบบนั้น ก็เลยขอมาด้วยไงครับ ต้องขอบคุณสำหรับความช่วยเหลือของพี่นะครับ แต่ผมคิดว่าผมจ่ายเงินเอง น่าจะเป็นทางออกที่ดีที่สุดแล้ว”

แววตาของพังฮย็อนชิกสงบนิ่ง ไม่หวั่นไหว

ผมสัมผัสได้ถึงพลังของเขาที่อยากยืนหยัดด้วยลำแข้งของตัวเอง

และผมพร้อมที่จะยอมรับการตัดสินใจของเขา

“งั้นก็เอาตามนั้น แต่เรื่องการขายปล่อยให้เป็นหน้าที่ของพี่เองนะ”

“รับทราบครับ”

อีกไม่กี่วัน เราก็จะลุยขายน้ำมันงาแล้ว!

**ตลกฮันกีทักอยากไปเมกาด้วยย 555**

**ลุ้นด้วยว่าน้ำมันงาจะขายปังไหม ดูลงทุนเยอะ จะมีอุปสรรคอะไรอีกมั้ยน้าา**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **189**

**ตอนที่ 189 น้ำมันงาและน้ำมันวอลนัทต้องขายผ่านโฮมช็อปปิ้ง**

วันนี้ ผมแวะมาที่อาคารสำนักงานเบสต์โฮมช็อปปิ้งในย่านยางแจดง

เบสต์เป็นโฮมช้อปปิ้งที่เชี่ยวชาญด้านสินค้าเกษตร

ภายในอาคารมีสตูดิโอสำหรับใช้อัดรายการเกี่ยวกับโฮมช็อปปิ้งโดยเฉพาะ ผมแลกบัตรกับพนักงานก่อนก้าวเข้าไปด้านใน

ใครคนหนึ่งรอผมอยู่

เขาคือฮงซองจิน จากทีมผู้ผลิตทีมที่สอง เป็นนักวางแผนผลิตภัณฑ์ที่ได้ฉายาว่าดอกไม้แห่งโฮมช้อปปิ้ง

“เราเพิ่งเคยพบกันครั้งแรกใช่ไหมครับ ผมฮงซองจินนะครับ”

“ผมคิมด็อกมย็องครับ”

เราย้ายไปยังคาเฟ่ใกล้ๆ กับอาคารสำนักงาน เป็นคาเฟ่ที่ดำเนินการโดยโฮมช็อปปิ้ง มีพื้นที่ห้องประชุมในตัว

“เมื่อปีที่แล้วผมติดต่อไปหาคุณ ในที่สุดเราก็ได้พบกันสักทีนะครับ”

ฮงซองจินพูดขณะส่งถ้วยกาแฟให้ผม

เมื่อปีที่แล้ว เขาเคยเสนอให้ผมขายลูกพลับแห้งผ่านเบสต์โฮมช็อปปิ้ง ตอนนั้น ผมปฏิเสธข้อเสนอของเขา

เหตุผลก็เพราะอยากขายลูกพลับแห้งที่เว็บช็อปปิ้งออนไลน์ของตัวเอง

“ปีนี้คุณยังทำลูกพลับแห้งใช่มั้ยครับ”

“ใช่ครับ ยังทำอยู่ครับ”

“แต่สินค้าที่จะขายกับเราไม่ใช่ลูกพลับแห้ง?”

“ครับ สินค้าที่ผมอยากจะฝากขายผ่านเบสต์โฮมช็อปปิ้งคือน้ำมันงาครับ”

“ครับ ผมอ่านรายละเอียดทางอีเมลแล้ว ค่อนข้างเหนือความคาดหมายเลยนะครับ"

เขาพูดพลางอ่านเอกสาร เป็นรายละเอียดแผนการจำหน่ายน้ำมันงา

ผมเชื่อว่าน้ำมันงาเป็นสินค้าที่เหมาะจะขายผ่านโฮมช็อปปิ้ง

“เอาจริงๆ ช่วงวันซอลนัลพวกเรายุ่งมากครับ สินค้าเกษตรที่ขายในช่วงเทศกาลเป็นเรื่องสำคัญ...”

“จะบอกว่าสินค้าของเราขายยากหรือครับ”

“ผมไม่ได้หมายความอย่างนั้นครับ แต่น่าเสียดายที่คุณไม่ให้เราเป็นตัวแทนขายลูกพลับแห้งให้ด้วย”

ผมเคยได้ยินมาว่านักวางแผนผลิตภัณฑ์โฮมช้อปปิ้งจะได้รับโบนัสตามผลงานการขาย

ลูกพลับแห้งของเกษตรกรภูเขาชีรีผ่านการตรวจสอบแล้ว และยังได้รับความนิยมอย่างสูง

เพราะเหตุผลนี้ ฮงซองจินจึงเสียดาย

“ความจริงผลิตภัณฑ์ที่คุณเสนอมาก็น่าสนใจอยู่นะครับ”

ฮงซองจินเอ่ยขึ้นพลางพลิกดูเอกสารในมือ

ผมหยิบขวดน้ำมันงาฝีมือพังฮย็อนชิกออกมาจากกระเป๋า

น้ำมันงาในขวดแก้วใส

มันแตกต่างจากน้ำมันงาทั่วไปตรงที่มีลักษณะเป็นแสงสีเหลือง น้ำมันมีเนื้อใส ไม่มีตะกอนอยู่เลย

“นี่คือน้ำมันงาที่ว่าสินะครับ ดูแตกต่างจากน้ำมันงาอื่นๆ จริงๆ ด้วยนะเนี่ย”

เขาเปิดฝาขวดแล้วลองดมกลิ่น

“กลิ่นยังแตกต่างจากน้ำมันงาทั่วไปอีกด้วยนะครับ มีกลิ่นหอมอ่อนๆ”

“ใช่ครับ จุดเด่นที่แตกต่างจากน้ำมันงาทั่วไปคือน้ำมันงาของเราไม่มีตะกอนครับ”

“น้ำมันงาสกัดที่อุณหภูมิต่ำคืออะไรเหรอครับ เห็นเขียนเอาไว้ในเอกสาร”

ผมเริ่มอธิบายซ้ำอีกครั้ง เพื่อให้ฮงซองจินเข้าใจ

จุดเด่นที่สุดในน้ำมันงาของเกษตรกรภูเขาชีรีคือไม่มีเบนโซไพรีน

“เพิ่งเคยได้ยินเลยนะครับเนี่ย ถ้าเราใช้ตรงนี้เป็นจุดขาย น่าจะขายสินค้าได้ดีเลยล่ะ”

“ผมมีแผนจะสาธิตวิธีการทดสอบด้วยนะครับ”

“สาธิตเองเหรอครับ”

“อยากพิสูจน์ให้ทุกคนเชื่อว่าไม่มีสารอันตรายในน้ำมันงาของเราจริงๆ น่ะครับ”

“เป็นไอเดียที่ดีมากเลยครับ ว่าแต่ใครจะเป็นคนทำ แล้วทำยังไงครับ”

“ทางเกษตรกรภูเขาชีรีทำงานร่วมกับนักวิจัยอยู่แล้วครับ ไม่ต้องกังวลเรื่องนี้”

ผมไม่ได้ระบุเรื่องนี้ลงในเอกสาร

เพราะต้องไปโน้มน้าวใจซออูยองกับอียองโฮก่อน

ถ้าหากพวกเขาไม่เต็มใจหรืออิดออด ผมตั้งใจจะเปลี่ยนใจพวกเขาด้วยเหตุผลว่า ถ้าหากไม่อ้างอิงชื่อและผลงานของนักวิจัย น้ำมันงาของเราก็จะดูไม่น่าเชื่อถือ

ผมวางแผนไว้ว่าจะยิงปืนนัดเดียวได้นกสองตัว

ตัวแรกคือ พังฮย็อนชิกต้องประสบความสำเร็จ ผมอยากให้เขาลุกขึ้นยืนได้อีกครั้งจากผลงานน้ำมันงา

และตัวที่สองคือ ป่าวประกาศถึงความเอาใจใส่รับผิดชอบในผลิตภัณฑ์ของเกษตรกรภูเขาชีรี

ผมอยากสร้างภาพจำให้ผู้บริโภคเชื่อว่า 'ผลิตภัณฑ์ทางการเกษตรของเกษตรกรภูเขาชีรี ได้รับการวิเคราะห์และตรวจสอบทางวิทยาศาสตร์เรียบร้อยแล้ว'

ในปี ค.ศ. 2007 เป็นยุคที่โฮมช็อปปิ้งกำลังเติบโตแบบก้าวกระโดด ผมคิดว่าการวางขายสินค้าผ่านโฮมช็อปปิ้ง น่าจะเป็นสื่อที่ดีในการประชาสัมพันธ์

นอกจากจะช่วยให้พังฮย็อนชิกคัมแบค ยังช่วยให้เกษตรกรภูเขาชีรีเป็นที่รู้จัก และมีชื่อติดอยู่ในใจของผู้บริโภคด้วย

“คุณบอกว่ามีแผนจะขายน้ำมันวอลนัทด้วยใช่มั้ยครับ”

“ครับ ผมวางแผนไว้แล้ว”

“ขายคู่กับน้ำมันงารอบนี้เลยไม่ได้หรือครับ ผมว่าน้ำมันวอลนัทน่าจะดึงดูดลูกค้าได้มาก เมื่อเร็วๆ นี้เพิ่งมีการออกอากาศไป เห็นว่าผู้คนให้ความสนใจกันมากเลยนะครับ”

ไม่กี่วันก่อน แพทย์เกาหลีแผนโบราณคนหนึ่งออกรายการและพูดถึงประโยชน์ของน้ำมันวอลนัท ว่าช่วยบรรเทาอาการไอและรักษาโรคปอดได้ ตอนนี้ มันกลายเป็นประเด็นร้อนในสังคมไปเสียแล้ว

หลังรายการออกอากาศ ผู้คนมากมายสนใจและตามหาน้ำมันวอลนัท แต่ยังไม่มีใครเป็นผู้จัดจำหน่าย

ตัวแพทย์เกาหลีแผนโบราณท่านนั้น ก็ยังต้องซื้อน้ำมันวอลนัทจากต่างประเทศ เพราะหาสินค้าในประเทศไม่ได้

ผมวางแผนไว้แล้วเป็นลำดับ ก่อนอื่นจะขายน้ำมันงาเพื่อสุขภาพ ไม่มีเบนโซไพรีนก่อน

ตามด้วยน้ำมันวอลนัท

และในอนาคต ผมเชื่อว่าสินค้าทั้งสองชนิดจะต้องขายดิบขายดี และต้องขายเป็นคู่ด้วย

“ผมคิดว่าทั้งน้ำมันงาและน้ำมันวอลนัทมีศักยภาพทางการตลาดที่ดีมากครับ”

ฮงซองจินยังพยายามโน้มน้าวใจผมอย่างเอาจริงเอาจัง

“เรื่องน้ำมันวอลนัท ยังอยู่ระหว่างเตรียมการ ผมยังไม่สามารถยืนยันปริมาณสินค้าได้นะครับ”

ฮงซองจินไม่ยอมแพ้ เขากัดไม่ปล่อย และยังพยายามซื้อใจผมด้วยการบอกว่า ถ้าวางขายน้ำมันงาและน้ำมันวอลนัทพร้อมกันได้ เขาจะจัดตารางเวลาในช่วงไพรม์ไทม์ [1] ให้สินค้าของเกษตรกรภูเขาชีรี

ดูก็รู้ว่าเขาสนใจน้ำมันวอลนัทมาก

“ผมจะพยายามเต็มที่ครับ”

“ผมเชื่อว่าคุณทำได้ครับ”

ผมไม่ได้รับปากอะไร แต่ดูเหมือนฮงซองจินจะถือเอาคำพูดแบ่งรับแบ่งสู้ของผมเป็นคำสัญญาไปเสียแล้ว

“ยังไงคุณด็อกมย็องช่วยเช็กและยืนยันปริมาณสินค้าให้ทางเราด้วยนะครับ”

เขาเข้าเรื่องปริมาณสินค้าทันที

เหตุผลสำคัญก็เพราะโฮมช็อปปิ้งมีเครือข่ายการจัดจำหน่ายขนาดใหญ่

เมื่อสินค้าได้ออกอากาศ ผู้บริโภคจะสั่งซื้อผ่านโทรศัพท์ เมื่อตกลงเรียบร้อย ก็ได้เวลาของการจัดส่ง

ปริมาณสินค้าจึงเป็นเรื่องสำคัญมาก เพราะต้องรู้คำตอบที่แน่ชัด เพื่อการกระจายสินค้าให้ได้ครบตามความต้องการของลูกค้าทุกคน

“น้ำมันงา ขั้นต่ำห้าพันขวดครับ”

ผมประมาณเอาไว้ว่าน่าจะผลิตน้ำมันงาได้สามพันถึงห้าพันขวด ถ้ามากกว่านี้ จะเกินตัวและจะไม่ไหว

ต่อให้มีเครื่องจักรทุ่นแรง ก็เหนื่อยเกินไปอยู่ดี

ที่สำคัญ ค่าใช้จ่ายเรื่องเมล็ดงาไม่เบาเลย เป็นการลงทุนที่ต้องสำรองจ่ายก่อน และต้นทุนนั้นไม่ธรรมดา

ผมไม่อยากเพิ่มภาระให้พังฮย็อนชิกมากเกินไป

ถ้าจำนวนเท่านี้ น่าจะไม่มีปัญหา

“โอเค ผมรับยอดไว้ที่ห้าพันขวดก่อนนะครับ”

“ส่วนน้ำมันวอลนัท ผมยังไม่แน่ใจเรื่องจำนวนสินค้า คงต้องดูปัจจัยหลายๆ อย่างด้วยครับ”

“ผมว่ายังไงคุณก็ทำได้ ผมไม่ห่วงหรอกครับ”

สำหรับผม น้ำมันวอลนัทมีเงื่อนไขมากกว่าน้ำมันงาหลายเท่า ถึงจะผลิตได้สำเร็จ ก็น่าจะได้ปริมาณที่น้อยกว่ากันมาก

ราคาของวอลนัทเองก็แพงกว่าเมล็ดงาหลายเท่า เทียบกันไม่ติด

ดังนั้น การผลิตน้ำมันวอลนัทในปริมาณมากๆ จึงเป็นเรื่องยากและแทบจะเป็นไปไม่ได้

ผมพูดคุยหารือเรื่องการตลาดกับฮงซองจินอีกสักพักใหญ่ๆ จนทุกอย่างเสร็จสิ้น

พอออกจากอาคาร ฟ้าก็เริ่มมืดพอดี

**ท่านประธานสู้เค้าา**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **190**

**ตอนที่ 190 พลังของเครื่องจักรจะครองโลก**

ในเวลาเดียวกันนั้นเอง ที่ร้านค้าของเกษตรกรภูเขาชีรี

โนแฮมีและคุณย่าคิมกนนิมกำลังช่วยกันเก็บร้าน

“หนูขอเลี้ยงอาหารคุณย่าเย็นนี้ โอเคมั้ยคะ”

“โอ้ แฮมีจะเลี้ยงอาหารเย็นฉันเหรอ”

คุณย่าคิมกนนิมพูดยิ้มๆ พลางถอดผ้ากันเปื้อนออก ดูเหมือนท่านจะมีเรื่องให้ยิ้มอยู่ตลอดเวลาที่ทำงานกับโนแฮมี

โนแฮมีเป็นคนร่าเริงสดใส และนิสัยดี นอกจากนี้ คุณย่ามีความสุขที่ผู้คนเอร็ดอร่อยกับขนมยักกวาที่ท่านทำ ทำให้อารมณ์ดี

“ได้สิ วันนี้กินข้าวเย็นด้วยกันนะ”

"รอแป๊บนึงนะคะ”

พอคุณย่าตอบรับ โนแฮมีก็รีบกุลีกุจอปิดร้าน

คุณย่ากิมกนนิมมองท่าทางกระตือรือร้นของเธอ และถามอย่างแปลกใจ

“ไม่ได้ไปกินข้างนอกเหรอนี่”

“กินที่ร้านนี้ดีกว่าค่ะ หนูจะเตรียมของอร่อยให้เอง”

โนแฮมีเริ่มวิ่งวุ่นทำนู่นทำนี่ไม่หยุดมือ

"นี่จะทำอะไรน่ะ"

“หนูจะอบขนมปังให้คุณย่าน่ะค่ะ”

คุณย่าคิมกนนิมอมยิ้มมองโนแฮมี แค่ได้เห็นสีหน้าท่าทางร่าเริงของเธอ ก็รู้สึกมีความสุขไปด้วยแล้ว

ช่างเป็นวัยสาวที่สวยงามเหมือนดอกไม้ที่เพิ่งผลิบาน

ทุกครั้งที่เห็นโนแฮมี คุณย่ามักจะหวนนึกถึงวัยสาวของตัวเองเสมอ

โนแฮมีวุ่นวายอยู่สักพัก ก็ได้ขนมปังอบสดใหม่จากเตาอบ

“ท๊าดา ขนมปังกระเทียมมาแล้วค่ะ”

โนแฮมีวางขนมปังกระเทียมอบสดใหม่ลงบนโต๊ะ

“กระเทียมพวกนี้ ฉันบดเองเลยนะคะเนี่ย”

“บดกระเทียมเองเลยหรือ ไหนมาลองชิมหน่อยซิ”

คุณย่าคิมกนนิมฉีกขนมปังใส่ปาก ค่อยๆ เคี้ยวช้าๆ วิเคราะห์รสชาติ

“เป็นยังไงบ้างคะ”

คุณย่ามองโนแฮมีนิ่งๆ แต่ไม่พูดอะไร

"ทำไมคะ ไม่อร่อยเหรอคะ”

โนแฮมีเริ่มกังวล

ทันใดนั้น คุณย่าก็ระเบิดเสียงหัวเราะออกมา

“อร่อยกว่าขนมยักกวาที่ฉันทำเป็นร้อยเท่าเลย”

"จริงเหรอคะ"

“จริงสิ อร่อยกว่าที่ฉันทำอีก”

"ไม่หรอกค่ะ คุณย่าก็พูดเกินไป ขนมยักกวาของคุณย่าอร่อยจะตายไปค่ะ”

โนแฮมีเทนมสดจากฟาร์มลงในถ้วย

“ขนมปังต้องกินคู่กับนมถึงจะอร่อยค่ะ”

คุณย่าคิมกนนิมและโนแฮมีกินขนมปังกระเทียมพลางดื่มนมสดจากฟาร์ม เป็นช่วงเวลาอาหารเย็นที่เพลิดเพลินและเต็มไปด้วยบรรยากาศของความสุข

“ว่าแต่ คุณย่าเรียนวิธีทำขนมยักกวามาจากไหนเหรอคะ”

โนแฮมีถามพลางกินขนมปังไปด้วย

“จำไม่ได้แล้วล่ะ ไม่แน่ใจว่าเรียนจากสถาบันไหนหรือเปล่า”

คุณย่าเอียงคอตอบ

“ยุคคุณย่าน่าจะยังไม่มีสถาบันไหนสอนนะคะหนูว่า ทำให้ยิ่งอยากรู้เข้าไปใหญ่ คุณย่าทำขนมเก่งมากเลย ทำได้ทั้งขนมยักกวา ขนมยูกวา [1] และขนมฮันกวา [2] ด้วย เก่งมากๆ เลยค่ะ”

“นึกออกแล้ว ดูเหมือนฉันจะเรียนรู้ด้วยตัวเองผ่านการสอนของผู้ใหญ่ในบ้านน่ะ”

คุณย่าคิมกนนิมพยักหน้าเมื่อนึกเรื่องเก่าๆ ในอดีตออก

สมัยเด็ก คุณย่าชอบกินขนมยักกวามาก แต่มักจะโดนห้ามเพราะเด็กๆ ไม่ควรกินขนมมากเกินไป คุณย่าก็เลยบอกตัวเองว่าถ้าโตเป็นผู้ใหญ่เมื่อไหร่ จะกินขนมยักกวาให้เต็มที่ไปเลย

คุณย่าเล่าเรื่องเก่าๆ ให้โนแฮมีฟังด้วยสีหน้าที่เต็มไปด้วยรอยยิ้ม

โนแฮมีฟังพลางหัวเราะพลาง

“ไม่อยากจะเชื่อเลยนะคะเนี่ยว่าคุณย่าเป็นเด็กห้าวมาก่อน”

“ฉันเองก็ไม่อยากเชื่อเหมือนกันว่าตัวเองจะแก่ขนาดนี้แล้ว”

"แก่อะไรกันคะ คุณย่ายังคล่องแคล่วอยู่เลยค่ะ”

“ล้อคนแก่เล่นแบบนี้ ใช้ไม่ได้เลยนะ”

“สาบานเลยค่ะ หนูพูดจากใจจริง ในบรรดาคนที่หนูรู้จัก คุณย่าทำอาหารเก่งที่สุดเลยค่ะ เก่งทั้งทำอาหารคาวอาหารหวาน ไม่มีอาหารชนิดไหนที่คุณย่าทำไม่ได้เลย คุณย่าคือผู้รอบรู้จริงๆ นะคะ”

“ผู้รอบรู้อะไร เพิ่งเคยได้ยินเลยนะเนี่ย”

คุณย่าปัดมือไปมาเขินๆ

“ว่าแต่... คุณย่าเคยสกัดน้ำมันมั้ยคะ”

โนแฮมีเปลี่ยนเรื่องถามปุบปับ เพราะนึกขึ้นมาได้ว่าสินค้าตัวใหม่ของเกษตรกรภูเขาชีรีคือน้ำมันงา

“เมื่อก่อน เราสกัดน้ำมันกันที่บ้านนะ”

"โอ้โห จริงเหรอคะ แปลว่ารู้วิธีการสกัดน้ำมันด้วยสินะคะ สุดยอดไปเลยค่ะ"

โนแฮมีดื่มนมรวดเดียวหมดแก้ว นมไหลออกจากปากเหมือนเคราสีขาว

คุณย่าคิมกนนิมเอาทิชชู่เช็ดปากให้เธอพลางหัวเราะ

\*\*\*

ในที่สุด ผมได้รับโทรศัพท์จากอีจางโฮแห่ง 'อินช็อนจักรกล’

“รอฉันนานไหม”

“ทุกอย่างเรียบร้อยดีหรือเปล่า”

“กำลังเร่งมืออยู่ วันนี้น่าจะเสร็จเรียบร้อยนะ นายแวะมาดูได้เลย”

“ถ้างั้น เดี๋ยวฉันแวะไปวันนี้แหละ”

"ได้เลย ฉันจะรอ"

ผมรีบโทร. ไปบอกพังฮย็อนชิก พอได้ยินว่าเครื่องจักรใกล้เสร็จสมบูรณ์ เขาถึงกับซ่อนความตื่นเต้นไว้ไม่อยู่

“ตื่นเต้นจังครับพี่”

เราสองคนกำลังอยู่ในรถ มุ่งหน้าไปอินช็อน

“ตื่นเต้นอะไรของนายเนี่ย”

ผมหยอก

"ต้องตื่นเต้นสิครับ เพราะถ้ามีเครื่องจักร ผมจะได้ทำน้ำมันงาได้ไงครับ”

“หน้าตานายเหมือนทำทุกอย่างเสร็จหมดแล้วมากกว่า”

“ผมทำให้คิดแบบนั้นเหรอครับ”

เขาทำหน้าเขินๆ

ผมเล่าให้พังฮย็อนชิกฟังเรื่องที่ไปพบฮงซองจิน นักวางแผนของเบสต์โฮมช็อปปิ้ง

และบอกเขาว่า เราอาจจะต้องสรุปยอดน้ำมันงา รวมไปถึงน้ำมันวอลนัทให้ชัดเจนก่อนส่งสินค้าไปขาย

"ไม่มีปัญหาครับ เรื่องน้ำมันงากับน้ำมันวอลนัท ไว้ใจผมได้เลย”

พังฮย็อนชิกเอ่ยขึ้นอย่างมั่นใจ

“นายไม่เคยทำน้ำมันวอลนัทมาก่อนไม่ใช่เหรอ รู้วิธีทำเหรอไง”

“ผมต้องค้นคว้าหาข้อมูลก่อนสิครับ”

“ทำงานเยอะขนาดนี้คนเดียว ไหวเหรอ”

“อีกเดี๋ยวเครื่องจักรก็จะเสร็จเรียบร้อยแล้ว คิดว่าไม่มีปัญหานะครับ”

พังฮย็อนชิกพูดราวกับว่าขอแค่มีเครื่องจักร ก็สามารถทำอะไรก็ได้

แต่ยังไงก็เป็นเรื่องดีที่ได้เห็นเขาเต็มไปด้วยความมั่นใจ

ไม่นานต่อมา ทิวทัศน์รอบตัวก็เริ่มเปลี่ยนไป กลายเป็นร้านขายเครื่องมือช่าง

ป้าย ‘อินช็อนจักรกล’ อยู่ข้างหน้า

ผมดับเครื่องยนต์ ก้าวลงจากรถ

อีจางอูและอีดงชุน สองพ่อลูกหันมาเห็นผมแล้วและรีบกวักมือเรียก

“เดินทางมาไกลเลยนะ”

อีจางอูเอ่ยทักผม

“ขอบคุณที่มานะ”

อีดงชุนพูดต่อลูกชาย เขายังคงร่าเริงแจ่มใสเหมือนเดิม

พวกเราสี่คนเข้าไปในโรงงาน

พังฮย็อนชิกมองไปรอบๆ ด้วยท่าทางอยากรู้อยากเห็น

ตรงกลางโรงงาน ผมเห็นของชิ้นใหญ่ตั้งอยู่ มีผ้าคลุมไว้

อีดงชุนมองตามสายตาผม แล้วยิ้ม

“นี่คือเครื่องจักรที่อินช็อนจักรกลภาคภูมิใจครับ”

อีดงชุนดึงผ้าคลุมออก ที่อยู่ข้างในคือเครื่องจักรสแตนเลสใหม่เอี่ยม

“ไม่เป็นสนิมเพราะเราชุบฮาร์ดโครม [3] ครับ เครื่องจักรติดตั้งอุปกรณ์นิรภัยสองชั้นที่มอเตอร์เพื่อความปลอดภัย เดี๋ยวผมจะสาธิตการทำงานให้ดูครับ”

อีดงชุนกดปุ่มให้เครื่องจักรทำงาน ได้ยินเสียงมอเตอร์ทำงาน ใบเกลียวลำเลียงเริ่มหมุน

“ติดอุปกรณ์ควบคุมอุณหภูมิที่ใบเกลียวลำเลียง สามารถปรับอุณหภูมิได้ตรงนี้ครับ”

ด้านข้างตัวเครื่องจักรมีแผงควบคุมอุณหภูมิอยู่ สามารถกดปุ่มตั้งค่าอุณหภูมิที่ต้องการได้

“เราติดภาชนะบรรจุงาไว้ด้านล่างของตัวเครื่อง เพื่อให้ง่ายต่อการทำความสะอาดและบำรุงรักษาครับ”

อีดงชุนอธิบายต่อ สีหน้าเต็มไปด้วยความพึงพอใจ ดูเหมือนเขาจะภูมิใจกับผลงานของตัวเองมาก

“ขอลองใส่เมล็ดงาดูได้ไหมครับ”

พังฮย็อนซิกถาม

“ได้ครับ จัดเลยครับ”

พังฮย็อนชิกหยิบขวดใส่เมล็ดงาที่เตรียมมาด้วยออกจากกระเป๋า

จัดการปรับอุณหภูมิให้เหมาะสมก่อนเทเมล็ดงาลงในภาชนะรองรับ

แน่นอนว่าเขาตั้งอุณหภูมิไว้ที่สี่สิบแปดองศาเซลเซียส

พังฮย็อนชิกเทเมล็ดงาจำนวนเล็กน้อยลงไป เพื่อทดสอบการทำงานของเครื่องจักร

“ผมกดปุ่มเลยนะครับพี่”

พังฮย็อนชิกมองหน้าผมพลางถาม

ผมพยักหน้าเบาๆ

เขากดปุ่ม

มอเตอร์เริ่มหมุน

เครื่องทยอยดูดเมล็ดงาเข้าไป

ใบเกลียวลำเลียงแผ่รังสีความร้อน และเริ่มสกัดน้ำมันออกมา

น้ำมันใสสีเหลืองอ่อนไหลออกมาตามท่อ

“ผลิตน้ำมันได้เร็วมากๆ เลยครับ”

พังฮย็อนชิกตะโกนออกมา สีหน้าและน้ำเสียงเต็มไปด้วยความตื่นเต้น

แม้ว่าจะไม่ได้คั่วเมล็ดงาด้วยอุณหภูมิสูง แต่เครื่องจักรก็สกัดน้ำมันออกมาได้อย่างง่ายดาย

เรื่องเวลาก็ถือว่าเร็วมากเมื่อเทียบกับเครื่องจักรตัวเก่าของพังฮย็อนชิก

พลังของเครื่องจักรช่างน่าทึ่งจริงๆ

**จู่ๆ ก็มีลางหรณ์แปลกๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **191**

**ตอนที่ 191 เริ่มผลิตน้ำมันวอลนัทกันได้เลย**

เราขนเครื่องจักรที่เสร็จสมบูรณ์แล้วไปที่เมืองฮาดง

เราติดตั้งเครื่องจักรไว้ในโรงเรือนพลาสติกที่บ้านของพังฮย็อนชิก หลังจากความเสียหายจากฝนครั้งล่าสุด ได้มีการปรับปรุงและก่อสร้างพื้นเอาไว้อย่างแข็งแรง ทำให้ไม่มีปัญหาในการติดตั้งเครื่องจักรแต่อย่างใด

“เดินที ผมตั้งใจจะใช้ที่นี่ทำลูกพลับแห้ง แต่กลับได้ทำน้ำมันงาแทนเสียนี่”

พังฮย็อนชิกเอ่ยลอยๆ พลางมองไปที่เครื่องจักร

“ป้ายนี่คืออะไรน่ะ”

ผมถามพลางมองป้ายชื่อเล็กๆ แกะสลักจากไม้ที่ติดอยู่

“ป้ายชื่อบริษัทของผมน่ะครับ”

“ชื่อ ‘โรงสีแม่ลูก’ เหรอ”

พังฮย็อนชิกแขวนกรอบรูปใส่ใบจดทะเบียนธุรกิจไว้ด้วย

เขารอบคอบทีเดียวที่จดทะเบียนธุรกิจอย่างเรียบร้อย

ตอนนี้โรงสีแม่ลูกของเขาจดทะเบียนเป็นผู้ประกอบการธุรกิจแปรรูปการผลิต และสามารถขายสินค้าได้อย่างถูกต้องตามกฎหมาย

ผมมองไปรอบๆ โรงเรือน มันดูเปล่งประกายแจ่มใส

ชั้นวางไม้แผ่นใหญ่เรียงขวดเปล่าสำหรับใส่น้ำมันงาไว้อย่างเป็นระเบียบ

“จัดโรงเรือนไว้สวยเลยนะ”

“ในอนาคต ผมจะจัดให้สวยกว่านี้อีกครับ”

จังหวะนั้นเอง คิมฮเยซุก แม่ของพังฮย็อนชิกก็เปิดประตูเข้ามา

ในมือของเธอถือถังบรรจุเมล็ดงาเอาไว้

“เมล็ดงาพวกนี้ล้างสะอาดและตากแห้งเรียบร้อยแล้ว”

คิมฮเยซุกยื่นถังใส่เมล็ดงาให้พังฮย็อนชิก เขารับถังมาถือไว้

ก่อนหน้านี้ เขาลองทดสอบเครื่องจักรที่อินช็อน

แต่นี่จะเป็นครั้งแรกของการทดสอบเครื่องจักรในฮาดง

“ถ้างั้น มาสกัดน้ำมันงากันเลยครับ”

พังฮย็อนชิกเทเมล็ดงาลงในภาชนะใส่งา ปรับอุณหภูมิโดยตั้งค่าไว้ที่สี่สิบแปดองศาเซลเซียส

เขากดปุ่มให้เครื่องทำงาน

เมล็ดงาถูกดูดเข้าไปในเครื่อง

คิมฮเยซุกประสานมือเข้าหากันราวกับกำลังอธิษฐาน

ใบเกลียวลำเลียงเริ่มหมุน เครื่องกำลังสกัดน้ำมัน

น้ำมันงาสีเหลืองใสค่อยๆ ไหลลงมาตามท่อ

“สกัดน้ำมันงาได้เร็วมากเลย”

คิมฮเยซุกมองน้ำมันงาด้วยแววตาเป็นประกาย

"ขนาดยังไม่ได้คั่วเมล็ดงาที่อุณหภูมิสูง แต่ก็สกัดน้ำมันออกมาได้ เครื่องนี่สุดยอดไปเลย"

“นี่เป็นการผลิตน้ำมันงาครั้งแรกของโรงสีแม่ลูกครับ!”

พังฮย็อนชิกจัดแจงเทน้ำมันงาลงในขวดแก้วใส และส่งให้คิมฮเยซุก

“ฉันจะใช้ทำกับข้าวมื้อเที่ยงวันนี้เลย”

“เมนูอะไรครับแม่”

คิมฮเยซุกอมยิ้ม พลางหันมาทางผม

“เดี๋ยวคุณด็อกมย็องกินข้าวเที่ยงด้วยกันนะคะ วันนี้ฉันจะทำอาหารอร่อยๆ จากน้ำมันงาที่เพิ่งสกัดให้ลองชิมค่ะ”

"ได้เลยครับ"

ผมนึกสงสัยว่าเธอจะใช้น้ำมันงาปรุงอาหารประเภทไหน

คิมฮเยซุกจากไปพร้อมกับขวดน้ำมันงาขวดแรกของโรงสีแม่ลูก

“ระหว่างที่แม่ทำกับข้าว เรามาลองทำน้ำมันวอลนัทกันเลยมั้ยครับ”

“ถ้านายว่าอย่างนั้นก็โอเค”

“ผมไปลองหาข้อมูลมา เห็นว่าเราควรนึ่งวอลนัทก่อนสกัดน้ำมันครับ”

"ใช่แล้ว วอลนัทแข็งมาก แถมยังมีพิษด้วย ยังไงก็คงต้องนึ่งกำจัดพิษของมันก่อนค่อยสกัดน้ำมันแหละ”

“งั้นเรามาเริ่มกันเลยดีกว่าครับ”

พังฮย็อนชิกจัดการเทวอลนัทลงในหม้อนึ่งที่เตรียมไว้

ในการทำเกษตร ผลวอลนัทมักไม่เสียหาย เพราะต้นวอลนัทมีพิษ ทำให้ไม่มีแมลงมารบกวน

ดังนั้น เมื่อจะนำวอลนัทมาสกัดน้ำมัน เราจึงต้องนึ่งมันเสียก่อน เพื่อกำจัดพิษให้หมดไป

ไม่นานต่อมา ไอน้ำก็ค่อยๆ ลอยขึ้นจากหม้อนึ่ง

“น่าจะเรียบร้อยแล้วนะครับ”

พังฮย็อนชิกบอก

เราสองคนค่อยๆ เทวอลนัทออกจากหม้อนึ่ง และปล่อยให้เย็นลงเพื่อไล่ความชื้นออก

รอสักพักจนแห้งก็ทยอยลำเลียงใส่เครื่อง

“ตั้งอุณหภูมิไว้ที่สี่สิบแปดองศาเซลเซียสเหมือนเมล็ดงาใช่มั้ยครับ”

“ก็น่าจะโอเคนะ”

พังฮย็อนชิกตั้งอุณหภูมิและกดปุ่มสตาร์ท

ใบเกลียวลำเลียงหมุนวน และสกัดน้ำมันออก

“เร็วกว่าน้ำมันงาอีกครับ”

สกัดน้ำมันได้ง่ายกว่าที่คิด

พังฮย็อนชิกบรรจุน้ำมันวอลนัทลงขวดแก้วใส

“สีต่างจากน้ำมันงานิดเดียวเองนะครับเนี่ย”

น้ำมันที่ได้เป็นสีใสสะอาด มีสีเข้มกว่าน้ำมันงาเล็กน้อย

“ไม่น่าจะมีเบนโซไพรีนใช่ไหมครับ”

พังฮย็อนชิกเอ่ยขึ้นลอยๆ สายตาจ้องไปที่ขวดน้ำมันวอลนัท

“ถ้าพิจารณาจากเงื่อนไขเรื่องตะกอน ก็คงไม่น่าจะมีนะ เพราะน้ำมันวอลนัทไม่มีตะกอนเลย”

“ผมก็คิดเหมือนกันครับ ผมว่าน่าจะไม่มีปัญหา แต่ยังไงลองทดสอบดูให้รู้ชัดๆ น่าจะดีกว่าครับ”

“เอาให้ได้คำตอบชัวร์ๆ เนอะ”

ผมเองก็คิดเหมือนเขา เราควรจะพิสูจน์ให้แน่ชัดว่าน้ำมันวอลนัทปราศจากพิษใดๆ ก่อนวางจำหน่าย

“ถ้าอย่างนั้นตอนนี้พวกเราพักกินข้าวกันก่อนเถอะครับ”

พอก้าวเท้าเข้าไปในบ้าน ก็ได้กลิ่นน้ำมันงาหอมอบอวล

คิมฮเยซุกยิ้มแป้นขณะเสิร์ฟอาหาร

“ข้าวผัดกิมจิที่ทำจากน้ำมันงาที่สกัดได้วันนี้ค่ะ”

เป็นเมนูข้าวผัดกิมจิที่ผัดด้วยน้ำมันงาหน้าตาน่ากิน

แค่เห็นอาหาร ผมก็น้ำลายสอ

กลิ่นหอมเย้ายวนเตะจมูก

ผมกับพังฮย็อนชิกคว้าช้อนพร้อมกัน

“เป็นข้าวผัดกิมจิที่อร่อยที่สุดที่เคยกินมาเลยครับ”

“เพราะคุณชอบน้ำมันงาหรือเปล่าคะ”

คิมฮเยซุกออกตัวเขินๆ

พังฮย็อนชิกกินข้าวผัดหมดชามในชั่วพริบตา

จากนั้นก็ขอเพิ่ม

“มีอีกมั้ยครับแม่”

“อะไรกัน ไม่ทันไรกินหมดแล้วเหรอ ค่อยๆ หน่อยสิ รอเดี๋ยวนะ แม่จะผัดให้ใหม่"

คิมฮเยซุกตอบด้วยใบหน้ายิ้มแย้ม

หลังจากกินอาหารกลางวันแสนอร่อยเรียบร้อยแล้ว เราสองคนก็ไปที่ศูนย์วิจัย

ซออูยองและอียองโฮเพิ่งจะกินข้าวกลางวันเสร็จเช่นกัน

“มาด้วยเรื่องน้ำมันงาใช่ไหมครับ”

ซออูยองมองขวดในมือพังฮย็อนชิกพลางถามลอยๆ

"ไม่ใช่น้ำมันงาครับ เป็นน้ำมันตัวอื่น”

“ขวดในมือของคุณฮย็อนชิก ไม่ใช่น้ำมันงาหรอกเหรอครับ”

“น้ำมันวอลนัทน่ะครับ”

“สกัดน้ำมันวอลนัทด้วยสินะ ผมเพิ่งเคยได้ยินเลยนะครับเนี่ย”

พังฮย็อนชิกส่งขวดน้ำมันวอลนัทให้ซออูยอง

“จะตรวจสอบใช่ไหมครับ"

“ใช่ครับ ขอแบบละเอียดนะครับ”

ซออูยองพยักหน้ารับ จากนั้น เขากับอียองโฮก็หายเข้าไปในห้องวิจัย

“พี่ว่าจะมีปัญหาอะไรไหมครับ”

พังฮย็อนชิกถามด้วยน้ำเสียงหวาดหวั่น

“ก็ต้องรอผลออกก่อนแหละถึงจะรู้ แต่ฉันว่าไม่น่ามีปัญหาอะไรนะ”

“พรุ่งนี้ นัดรวมตัวกลุ่มผู้สมัครใช่มั้ยครับ”

"ใช่ พรุ่งนี้แล้ว”

วันพรุ่งนี้ จะเป็นวันพบปะผู้สมัครที่เคยเรียนทำลูกพลับแห้งด้วยกัน

เพื่ออัปเดทความคืบหน้าต่างๆ และหารือเรื่องการขายลูกพลับแห้ง

“การเกษตรลูกพลับแห้งของพวกเขาราบรื่นดีสินะครับ”

“นายเสียดายไหมที่ไม่ได้ขายลูกพลับแห้ง”

“ถ้าบอกว่าไม่เสียดายก็คงจะโกหกครับ เพราะใจผมก็อยากทำลูกพลับแห้งมากๆ แต่ถึงยังไง ผมก็ยังได้มาทำน้ำมันงากับน้ำมันวอลนัท ทั้งหมดนี้ ต้องขอบคุณพี่เลยนะครับ”

“ต้องขอบคุณความพยายามของนายต่างหาก”

จังหวะนั้นเอง ซออูยองก็เปิดประตูออกมา

สีหน้าของเขาดูไม่ค่อยดีนัก

“ผมตรวจวิเคราะห์องค์ประกอบเรียบร้อยแล้วครับ เบื้องต้นพบกรดไขมันดี เช่น กรดลิโนเลอิก [1] และกรดโอเลอิก [2] ในน้ำมันวอลนัทครับ กรดสองตัวนี้มีประโยชน์ต่อร่างกายครับ”

พอได้ยินคำพูดของซออูยอง พังฮย็อนชิกถึงกับกำหมัดแน่น

“แต่เราไม่ได้พบแค่สารประกอบที่ดีต่อร่างกายเท่านั้นนะครับ ยังพบสารพิษในน้ำมันวอลนัทด้วย”

**เอาแล้ววว มันต้องมีเรื่องให้ได้สินะ**

**ท่านประธานสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **192**

**ตอนที่ 192 กำจัดสารพิษในวอลนัท**

"สารพิษเหรอครับ"

“ครับ ตรวจพบอะฟลาทอกซิน [1] ซึ่งเป็นสารพิษที่ร้ายแรงมากครับ ถึงจะปริมาณไม่มาก แต่ก็ติดใจน่ะครับ”

นี่เป็นสาเหตุที่สีหน้าของเขาดูไม่ค่อยดี

“พอจะทราบวิธีกำจัดพิษมั้ยครับ”

พังฮย็อนชิกถามด้วยสีหน้าละห้อย

"ไม่แน่ใจเลยจริงๆ ผมเองก็ไม่ทราบครับ"

ซออูยองก้มศีรษะเป็นเชิงขอโทษ

ดูเหมือนจะมีปัญหาที่กระบวนการผลิต การนึ่งวอลนัทไม่ได้ขจัดพิษออกไป

"ผมขอโทษด้วยนะครับ พวกคุณคงอยากได้ผลลัพธ์ที่ดี”

ซออูยองพูดด้วยท่าทางเศร้าๆ

“ขอโทษเรื่องอะไรกันครับ คุณไม่ได้โกหกผลการทดลองสักหน่อย ไม่ต้องกังวลไปนะครับ ครั้งหน้าพวกเราจะกลับมาพร้อมน้ำมันวอลนัทที่ไม่มีสารพิษอย่างแน่นอน”

“ผมจะตั้งตารอเลยครับ”

“ลืมบอกไป ผมคุยกับเจ้าหน้าที่โฮมช็อปปิ้งเสร็จเรียบร้อยแล้วนะครับ”

“อ้อ ทุกอย่างเรียบร้อยดีใช่ไหมครับ”

ผมต้องโน้มน้าวซออูยองหลายครั้ง ขอร้องให้เขายอมไปออกรายการโฮมช็อปปิ้ง โดยให้เหตุผลว่า อยากให้ผู้คนได้รู้จักศูนย์วิจัยของเกษตรกรภูเขาชีรี

อยากเผยแพร่ข้อเท็จจริงที่ว่าเราผลิตสินค้าเกษตรที่ได้รับการวิเคราะห์และตรวจสอบทางวิทยาศาสตร์เรียบร้อยแล้ว

หลังจากได้ฟังเหตุผลของผม เขาก็ยอมไปออกรายการ

“กำหนดการออกเมื่อไหร่ ก็บอกผมแล้วกันนะครับ”

ซออูยองบอกยิ้มๆ

“ครับ ได้ความยังไงผมจะรีบมาบอกครับ”

ผมกับพังฮย็อนชิกออกจากศูนย์วิจัย

“สีหน้าไม่ดีเลย นายไม่สบายใจเรื่องตรวจพบสารพิษในน้ำมันวอลนัทเหรอ”

“ก็ผิดหวังเล็กน้อยน่ะครับ ไม่คิดว่าจะออกมาเป็นแบบนี้”

“ต้องมีวิธีกำจัดสารพิษแน่ๆ เรามาช่วยกันค้นหาคำตอบเถอะ”

"ครับ"

พังฮย็อนชิกรับคำเสียงดังแข็งขัน

ผมเชื่อว่าจะต้องมีวิธีกำจัดพิษ ไม่อย่างนั้น ในอนาคต น้ำมันวอลนัทคงไม่ได้ขายดิบขายดีติดตลาด

หลังแยกทางกับพังฮย็อนชิก ผมไปห้องสมุดเพื่อค้นหาหนังสือ

ผมไม่พบข้อมูลที่ต้องการ ก็เลยไปค้นหาทางอินเทอร์เน็ตต่อ

การนึ่งวอลนัทควรจะเป็นวิธีกำจัดพิษไม่ใช่เหรอ ทำไมกันนะ ทำไมมันถึงยังหลงเหลือพิษอยู่

หรือว่าเราทำอะไรผิด

“เกิดข้อผิดพลาดตอนนึ่งวอลนัทอย่างนั้นเหรอ”

ผมนั่งค้นหาข้อมูลอยู่ทั้งคืน แต่ก็ไม่พบสิ่งที่ต้องการ

ขณะที่กำลังกังวล ผมก็เผลอฟุบหลับไปกับโต๊ะ

\*\*\*

วันนี้ผมมีนัดกับกลุ่มผู้สมัครเรียนทำการเกษตรลูกพลับแห้ง

เรานัดกันเพื่อหารือเรื่องแผนการขายลูกพลับแห้ง และอัปเดทความคืบหน้าในการทำงานของแต่ละคน

สถานที่นัดพบคือร้านค้าของเกษตรกรภูเขาชีรีในตลาดฮวาแก

ฮันกีทักจัดเตรียมเอกสารไว้อย่างละเอียดรอบคอบ สมเป็นหัวหน้าฝ่ายธุรการ

ผมรวบรวมทุกอย่างให้ครบก่อนไปที่ร้าน

พอขึ้นไปที่ห้องประชุมบนชั้นสอง ก็เห็นพังฮย็อนชิกนั่งรออยู่ก่อนแล้ว

เขามาถึงเป็นคนแรก

รอยคล้ำใต้ตาใหญ่เป็นวงโตฟาดไปแทบครึ่งใบหน้า ดูเหมือนว่าเขาจะอดนอนมาทั้งคืน

“เมื่อคืนผมลองทำน้ำมันวอลนัทอีกครั้ง แล้วเมื่อเช้าผมไปศูนย์วิจัยมาด้วยครับ”

“ไปศูนย์วิจัยมาเหรอ เป็นยังไงบ้าง”

"ผลลัพธ์เหรอครับ…”

พังฮย็อนชิกยังพูดไม่ทันจบ ประตูห้องก็เปิดออก เยนาอึนปรากฏตัวขึ้น

เราสองคนหันขวับไปมองเธอด้วยสีหน้าตกใจ

“ทำไมทำหน้าตกใจขนาดนั้นคะ”

"ไม่มีอะไรครับ"

"น่าสงสัยนะคะเนี่ย"

เยนาอึนหันไปหาพังฮย็อนชิก

"อะไรอะ คุยเรื่องอะไรกันอยู่ บอกหน่อยสิ”

"ไม่มีอะไรหรอกครับ"

“เนี่ย น่าสงสัยมาก”

เยนาอึนยังไม่ทันได้ถามต่อ ผู้สมัครคนอื่นๆ ก็ทยอยเข้ามาในห้องประชุม เธอก็เลยต้องเงียบ

ผมตั้งใจว่าจะคุยเรื่องน้ำมันงาและน้ำมันวอลนัทของพังฮย็อนชิกหลังจากประชุมเสร็จแล้ว

ผมแจกเอกสารที่ฮันกีทักเตรียมเอาไว้ให้ทุกคน ในเอกสารอธิบายขั้นตอนการขายลูกพลับแห้งไว้อย่างละเอียด

ผู้สมัครทุกคนต้องส่งลูกพลับแห้งที่เสร็จสมบูรณ์แล้วให้กับเกษตรกรภูเขาชีรีจัดจำหน่าย

ไม่มีใครสงสัยหรือซักถาม ทุกคนเข้าใจขั้นตอนเป็นอย่างดี

และแล้ว การประชุมก็สิ้นสุดลง ได้เวลาเปิดเผยเรื่องสำคัญ

“ผมมีเรื่องปกปิดทุกคนอยู่เรื่องนึงครับ”

ผมเริ่ม ทุกคนมองมาด้วยสายตาอยากรู้อยากเห็น

ผมไม่ได้เล่าเรื่องพังฮย็อนชิกให้ใครฟังเลย เพราะเขาขอร้องเอาไว้

เขาบอกว่าอยากจะเล่าเรื่องทั้งหมดเองหลังจากทุกอย่างเริ่มเป็นรูปเป็นร่างแล้ว

ตอนนี้โปรเจ็กต์น้ำมันงาก็ไปได้สวยพอสมควร และมีแนวโน้มว่าจะประสบความสำเร็จ

ได้เวลาต้องขอความช่วยเหลือจากคนอื่นแล้ว

“เป็นเรื่องเกี่ยวกับคุณฮย็อนชิกน่ะครับ เขาต้องการความช่วยเหลือจากพวกเราครับ”

ผมยังพูดไม่ทันจบ เยนาอึนก็ลุกพรวดขึ้นมา

“ฉันจะช่วยค่ะ ไม่ว่าเรื่องอะไรฉันก็พร้อมจะช่วย”

“ใช่ๆ พวกเราจะช่วยเอง”

ทุกคนส่งเสียงดัง

“ถ้าช่วยได้ ผมยินดีจะช่วยครับ”

“ผมก็จะช่วยด้วยครับ”

ทุกคนจำภาพที่พังฮย็อนชิกทำงานหนักกว่าใครเพื่อนตอนทำการเกษตรลูกพลับแห้งได้ดี เขาเป็นคนมีน้ำใจต่อผู้อื่น ทำให้ทุกคนยินดีที่จะช่วยเหลือเขาเช่นกัน

“ตอนนี้ คุณฮย็อนชิกกำลังทำโปรเจ็กต์น้ำมันงาอยู่ครับ ปริมาณค่อนข้างเยอะ และงานก็หนักมาก ต้องใช้แรงงานหลายส่วน ตั้งแต่สกัดน้ำมัน ไปจนบรรจุน้ำมันลงขวด และต้องห่อสินค้าเพื่อทำบรรจุภัณฑ์ด้วย”

“ฉันช่วยได้อยู่แล้วค่ะ สบายมาก”

เยนาอึนตะโกนเป็นคนแรกตามเคย

"ขอบคุณครับ"

พังฮย็อนซิกตอบรับด้วยน้ำเสียงสั่นเครือ

ตอนแรกพังฮย็อนชิกยืนกรานกับผมว่าเขาทำงานคนเดียวได้ แต่ผมบอกว่าเขาควรไปขอความช่วยเหลือจากคนอื่นดู

เพราะต้องผลิตน้ำมันงามากถึงห้าพันขวด แล้วถ้าวิเคราะห์สำเร็จ ก็อาจจะต้องผลิตน้ำมันวอลนัทด้วย

เป็นไปไม่ได้เลยที่เขาจะทำงานใหญ่อย่างนี้คนเดียว

ตอนแรกเขาไม่ยอมฟัง แต่พอผมโน้มน้าวและอ้างเหตุผลเรื่องระยะเวลา เขาก็เริ่มอ่อนลง

และสุดท้ายก็ยอมแพ้

ผมอาศัยจังหวะที่นัดกับทุกคนพอดี ขอแรงให้ทุกคนช่วยเขา ซึ่งทุกคนตอบรับเป็นอย่างดี

ผมบอกว่าจะขอนัดหมายวันเวลาที่แน่นอนกับทุกคนอีกครั้ง หลังจากวางแผนทุกอย่างเรียบร้อยแล้ว

ไหนๆ เราก็พูดถึงเรื่องน้ำมันงากับน้ำมันวอลนัทแล้ว ผมก็เลยเสี่ยงถามเรื่องน้ำมันวอลนัทดู

เผื่อว่าจะมีใครรู้วิธีกำจัดพิษจากมัน

น่าเสียดาย ไม่มีใครรู้เรื่องน้ำมันวอลนัทเลย

แต่ว่าเยนาอึนก็ยกมือขึ้น บอกว่าจะลองไปถามคนรู้จัก และหาคำตอบมาให้

\*\*\*

หลังเสร็จการประชุม ทุกคนก็แยกย้ายกลับบ้าน เหลือเพียงแค่ผมกับพังฮย็อนชิก

“ทุกอย่างไปได้สวยอย่างที่พี่บอกเลยครับ ค่อยโล่งใจขึ้นหน่อย”

“ดีแล้วแหละ ว่าแต่นายไปที่ศูนย์วิจัยมาเป็นยังไงบ้าง”

พังฮย็อนชิกหยิบขวดน้ำมันวอลนัทที่เขาสกัดเมื่อคืนนี้ออกมาจากกระเป๋า ทยอยวางลงบนโต๊ะ

ไม่ใช่แค่หนึ่งหรือสองขวด แต่มีมากกว่าสิบขวด

“ผมลองปรับเปลี่ยนระยะเวลาการนึ่งวอลนัทครับ ได้ทดลองนึ่งซ้ำหลายครั้งด้วยครับ”

“ผลเป็นยังไงบ้าง”

“พิษยังอยู่ครับ อาจจะน้อยลง แต่ก็ยังอยู่”

“เป็นอย่างนั้นเองสินะ”

ผลลัพธ์ที่ได้ถือว่าน่าผิดหวัง เรายังหาวิธีกำจัดสารพิษในน้ำมันวอลนัทไม่ได้

จู่ๆ โนแฮมีก็เปิดประตูและก้าวเข้ามาในห้อง

พร้อมกับถาดที่มีขนมปังและเครื่องดื่มวางอยู่

“ประชุมเหนื่อยๆ กินอะไรอร่อยๆ เติมพลังกันหน่อยค่ะ”

"ขอบคุณมากครับ"

“ฉันบังเอิญได้ยินคนอื่นๆ พูดกันน่ะค่ะ มีปัญหาอะไรกันหรือเปล่าคะ”

ผมเล่าเรื่องน้ำมันวอลนัทให้เธอฟัง

โนแฮมีนิ่งไปครู่หนึ่ง ก็พูดขึ้นด้วยน้ำเสียงครุ่นคิด

“บางทีคุณย่าอาจจะรู้ก็ได้นะคะ”

“คุณย่า…?”

“คุณย่าคิมกนนิมไงคะ ท่านบอกว่าเคยสกัดน้ำมันมาก่อนค่ะ”

ผมหูผึ่งทันที

“ตอนนี้คุณย่ายังอยู่ที่ร้านใช่มั้ยครับ”

"ยังอยู่ค่ะ ไปถามท่านกันไหมคะ"

ผมพยักหน้ารับทันที

พวกเราลงไปที่ชั้นหนึ่งด้วยกัน

ในครัว คุณย่าคิมกนนิมกำลังทำขนมยักกวาอยู่

"อยู่ๆ ก็โผล่มาพร้อมกันหมดเลย มีอะไรหรือเปล่าเนี่ย”

คุณย่าหันมามองผมงงๆ

“คุณย่าเคยทำน้ำมันวอลนัทบ้างไหมครับ”

“ก็เคยทำอยู่นะ”

"จริงเหรอครับ”

“อืม จริงสิ ว่าแต่มีอะไรเหรอ”

“คุณย่าพอจะทราบวิธีกำจัดพิษในวอลนัทไหมครับ”

"ก็ต้องรู้สิ!”

**กรี๊ดเลยย คุณย่าเป็นทุกอย่างให้ด็อกมย็องแล้วว**

**ทำเอาอยากรู้ด้วยเลยว่ากำจัดพิษด้วยวิธีไหน!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **193**

**ตอนที่ 193 วัตถุดิบในตำนาน**

ผมพาคุณย่าคิมกนนิมมุ่งหน้าไปที่บ้านของพังฮย็อนชิก

ท่านบอกว่าอยากสาธิตขั้นตอนการทำน้ำมันวอลนัทด้วยตัวเอง

พอไปถึงบ้าน คุณย่าถามหาข้าวสารก่อนเป็นอันดับแรก

“ข้าวสารเหรอครับ ทำน้ำมันวอลนัทต้องใช้ข้าวสารด้วยเหรอ”

พังฮย็อนชิกถามงงๆ

“เราต้องใช้ข้าวสารเพื่อกำจัดสารพิษค่ะ”

คุณย่าตอบยิ้มๆ

คิมฮเยซุก แม่ของพังฮย็อนชิกถือชามใส่ข้าวสารเข้ามาในห้อง เธอก็อยากรู้วิธีทำน้ำมันวอลนัทที่ไม่มีสารพิษด้วยเหมือนกัน

คุณย่าคิมกนนิมนั่งลง ตรงหน้าของท่าน วางถาดใส่วอลนัทและชามใส่ข้าวสารคู่กัน

“พร้อมแล้วก็มาหุงข้าวกันได้เลยค่ะ”

“หุงข้าวเหรอครับ”

“ใช่แล้วค่ะ หุงข้าวสารให้เป็นข้าวสวยค่ะ”

“แล้วต้องใส่วอลนัทลงไปในข้าวสารเลยหรือเปล่าครับ”

“ต้องแยกวอลนัทไว้ในผ้าดิบก่อนค่อยหุงค่ะ จะได้ไม่ปนกับข้าวสาร”

คุณย่าคิมกนนิมวางวอลนัทที่ล้างสะอาดแล้วลงบนผ้าดิบ พับทบ แล้วผูกด้วยเส้นด้ายอย่างคล่องแคล่ว

“หุงวอลนัทพร้อมกับข้าว จะช่วยกำจัดสารพิษในวอลนัทได้ค่ะ”

“ข้าวดูดสารพิษจากวอลนัทไปหรือครับ”

“ใช่แล้วค่ะ นี่คือกระบวนการดูดพิษจากวอลนัทให้หมดไป”

คุณย่าคิมกนนิมวางผ้าดิบห่อวอลนัทลงไป แล้วเทข้าวสารตาม จากนั้นก็หุงข้าว

ไอร้อนค่อยๆ ลอยขึ้นจากหม้อคามา

กลิ่นข้าวสวยเริ่มโชยมาแตะปลายจมูก

พร้อมกันนั้น ผมก็ได้กลิ่นอันเป็นเอกลักษณ์ของวอลนัทปะปนมาด้วย เป็นกลิ่นที่ต่างจากข้าวสวยทั่วไป

“ประมาณนี้ น่าจะสุกแล้วค่ะ”

คุณย่าคิมกนนิมเปิดฝาหม้อคามา แล้วก้มดูด้านใน น้ำจากวอลนัทซึมเข้าไปในข้าว ทำให้ข้าวกลายเป็นสีน้ำตาล

“สุกพอดีเลยค่ะ ต้องหุงเพิ่มอีกสองครั้งนะคะ”

“หุงข้าวสามครั้งเลยเหรอครับ”

“ใช่ค่ะ เคยได้ยินสำนวนที่บอกว่า ออกกฎหมายมาตั้งสามครั้ง ไหมคะ เพราะงั้น เราต้องหุงข้าวสามครั้ง สารพิษในวอลนัทจึงจะหมดไปค่ะ”

พังฮย็อนชิกไม่ยอมปล่อยให้คำพูดของคุณย่าคิมกนนิมเสียเปล่า เขาจดข้อความของท่านลงในสมุดโน้ตอย่างตั้งอกตั้งใจ

คิมฮเยซุกเองก็เฝ้าสังเกตวอลนัทในหม้อด้วยสายตาคมกริบ

หลังจากหุงข้าววอลนัทครบสามครั้ง และรอให้เย็นลงแล้ว คุณย่าคิมกนนิมก็ตักข้าวออก แล้วยกผ้าดิบห่อวอลนัทออกมาจากหม้อ

ท่านแก้ปมด้ายที่มัดผ้าดิบไว้ออก

ผมถึงกับเบิกตาโตอย่างแปลกใจ

เพราะสีของวอลนัทเปลี่ยนไป

“วอลนัทกลายเป็นสีดำเหรอครับ”

“ต้องเป็นสีดำค่ะ นั่นหมายความว่าสารพิษในวอลนัทหมดไปแล้ว”

แค่หุงข้าวสารกับวอลนัทสามครั้ง ก็กินเวลานานพอสมควร คุณย่าบอกว่าปกติยังต้องรอให้วอลนัทแห้งและเย็นลงเสียก่อน ถึงจะสกัดน้ำมันได้ แต่วันนี้ ท่านเห็นว่าเวลามีจำกัด เลยจะสาธิตขั้นตอนการสกัดน้ำมันคร่าวๆ ให้คู่แม่ลูกเจ้าของโรงสีแม่ลูกดูก่อน

ผมแนะนำว่าเราน่าจะใช้เครื่องสกัดน้ำมันคั่ววอลนัทในอุณหภูมิต่ำ เพื่อให้ความชื้นในวอลนัทระเหยออกไป

ระหว่างที่รอให้วอลนัทแห้งและเย็นลง ผมก็ซักถามคุณย่าคิมกนนิมว่ารู้วิธีกำจัดสารพิษในวอลนัทได้อย่างไร

คุณย่าตอบว่า พ่อสามีของท่านใช้น้ำมันวอลนัทเป็นยา

ท่านป่วยเป็นโรคปอดอักเสบ และอาการดีขึ้นหลังได้กินน้ำมันวอลนัท

คุณย่ายังเล่าเพิ่มเติมด้วยว่า พ่อสามีได้เคล็ดลับนี้มาจากเพื่อน เขาเป็นแพทย์แผนโบราณที่มีชื่อเสียงมาก

เขาบอกว่าต้องรับประทานน้ำมันวอลนัทต่อเนื่องเป็นประจำทุกวัน เพื่อให้ร่างกายอบอุ่นและกลับมาแข็งแรงดี

หลังจากแลกเปลี่ยนเรื่องราวกันอยู่พักใหญ่ คุณย่าก็หันไปมองรอบๆ

“ไหนล่ะ เครื่องสกัดน้ำมันน่ะ”

ผมพาคุณย่าไปที่เครื่องสกัดน้ำมัน พลางถามอย่างสนใจว่าถ้าไม่มีเครื่องจักร ท่านใช้วิธีไหนสกัดน้ำมัน

“ฉันกดวอลนัทด้วยหินหนักๆ น่ะ แล้วก็สกัดน้ำมันออกมา เป็นวิธีแบบบ้านๆ น่ะ”

คุณย่าตอบพลางมองเครื่องสกัดน้ำมันอย่างสนใจ

“ถ้าอย่างนั้น เดี๋ยวผมจัดการเรื่องสกัดน้ำมันเองครับ”

พังฮย็อนชิกตอบอย่างแข็งขัน เขาตั้งค่าอุณหภูมิที่เครื่อง และเทวอลนัทที่แห้งและเย็นลงไปในภาชนะ ก่อนจะกดปุ่มเริ่ม ใบเกลียวลำเลียง [1] หมุนวนและเริ่มสกัดน้ำมัน

“น่าทึ่งมากเลยนะคะที่ได้น้ำมันไวขนาดนี้”

คุณย่าคิมกนนิมมองน้ำมันที่ไหนออกจากท่ออย่างทึ่งๆ

พังฮย็อนชิกจัดการเทน้ำมันวอลนัทลงในขวดแก้วใส น้ำมันที่ได้มีสีเข้มกว่าน้ำมันที่ได้ก่อนหน้า

“ได้น้ำมันเยอะมากเลย เครื่องสกัดนี่สะดวกมากเลยนะเนี่ย”

คุณย่าพูดด้วยสีหน้าพึงพอใจ

“ขอบคุณคุณย่ามากนะครับที่ให้ข้อมูลอันมีค่ากับพวกผม”

พังฮย็อนชิกโค้งขอบคุณอย่างสุภาพ

“ขอบคง ขอบคุณอะไรกันเล่า ฉันแค่บอกต่อสิ่งที่รู้มาเท่านั้นเอง”

คุณย่าตอบอย่างอารมณ์ดีเหมือนไม่ใช่เรื่องใหญ่

แต่ถึงท่านจะพูดอย่างนั้น ผมก็รู้แก่ใจว่าเรื่องนี้ไม่ใช่เรื่องเล็กๆ เลย

มีคนจำนวนมากที่หวงวิชา ไม่ยอมแม้กระทั่งแบ่งปันความรู้เล็กๆ น้อยๆ

แต่คุณย่าคิมกนนิมมีน้ำใจและพร้อมแบ่งปันภูมิปัญญาดีๆ ให้กับเรา

ต้องหุงข้าวสามครั้ง แถมยังต้องรอให้วอลนัทเย็นลง... เรียกว่าเป็นกระบวนการที่ใช้เวลาไม่น้อยเลยทีเดียว ดูจากระยะเวลาที่ใช้ไป ผมตระหนักได้แน่ชัดว่าน้ำมันวอลนัทเป็นของล้ำค่ามากจริงๆ

“ทำงานกันเหนื่อยแย่เลย เราไปกินข้าวอร่อยๆ กันดีกว่าค่ะ ฉันจะรีบทำอาหารให้”

คิมฮเยซุกพูดด้วยท่าทางเกรงใจ

วันนี้ทุกคนทำงานอย่างหนัก เผลอแป๊บเดียวก็ใกล้จะหมดวันแล้ว

เธอคงอยากแสดงความขอบคุณพวกเราด้วยวิธีของเธอ

นั่นคือฝีมือทำอาหาร

“ไม่เป็นไรดีกว่าครับ วันนี้ผมทิ้งงานมาอยู่ที่นี่ทั้งวันแล้ว คงต้องขอตัวพาคุณย่าคิมกนนิมกลับไปส่งที่ร้านก่อนครับ แฮมีทำงานอยู่คนเดียวป่านนี้คงหัวฟูไปแล้ว”

ผมรีบออกตัว แต่คิมฮเยซุกไม่ยอม เธอหันไปโน้มน้าวคุณย่าคิมกนนิมต่อ จนท่านใจอ่อน

ในที่สุด เราก็ต้องยอมอยู่ต่อ เพื่อกินอาหารที่บ้านของสองแม่ลูก

ผมกับพังฮย็อนชิกกินข้าวรวดเร็วจนไม่รู้ว่าเมล็ดข้าวเข้าจมูกไปบ้างหรือเปล่า พวกเรารีบมาก เพราะอยากเอาน้ำมันวอลนัทไปให้ศูนย์วิจัยตรวจสอบ อยากรู้คำตอบเร็วๆ

หลังกินข้าวเสร็จ ผมแวะไปส่งคุณย่าคิมกนนิมที่ร้าน จากนั้นก็มุ่งหน้าไปที่ศูนย์วิจัย

“ไม่อยากจะเชื่อเลยว่าข้าวจะช่วยกำจัดสารพิษในวอลนัทได้”

ผมเอ่ยขึ้น

“ถ้าผลวิจัยออกมาดีคงดีมากเลยนะครับ”

พังฮยอนชิกตอบรับ

“ตอนที่เห็นวอลนัทเปลี่ยนเป็นสีดำ ฉันก็คิดในใจว่าสารพิษจะต้องหายไปแล้วแน่ๆ”

พอไปถึงศูนย์วิจัย ผมก็รีบยื่นขวดน้ำมันวอลนัทที่สกัดเสร็จแล้วให้ซออูยอง

“สกัดใหม่อีกแล้วหรือครับเนี่ย”

เขามองขวดอย่างตื่นเต้น

“ขวดนี้ เราได้รับความช่วยเหลือจากผู้เชี่ยวชาญน้ำมันวอลนัทครับ”

“เดี๋ยวพวกเราตรวจสอบให้อย่างละเอียดเลยครับ”

ซออูยองกับอียองโฮหายเข้าไปในห้องวิจัย

พังฮย็อนชิกมองตามแผ่นหลังของทั้งสองคนด้วยใบหน้าที่เต็มไปด้วยความคาดหวัง

“ถ้าผลออกมาดี ผมว่าจะเริ่มสกัดน้ำมันทันทีเลยครับ พอได้ยินว่าทุกคนจะมาช่วย ก็เกิดแรงฮึดเลย คิดว่างานคงจะดำเนินไปได้อย่างราบรื่นแน่ๆ”

“ฉันว่าทุกอย่างเรียบร้อยแน่นอน มีคนพร้อมจะช่วยเราตั้งเยอะแยะ”

“แค่อยากบอกพี่ว่า งานต่อจากนี้ ให้ผมจัดการต่อเองนะครับ”

ผมพยักหน้ารับเบาๆ

เพียงครู่เดียว สองนักวิจัยก็ออกมาจากห้อง

สีหน้าของพวกเขาสดใสแตกต่างจากรอบก่อน

“ตรวจสอบแล้วไม่พบสารพิษครับ ไม่เจอแม้แต่นิดเดียว”

พังฮย็อนชิกลุกขึ้นกางแขนโห่ร้องดีใจ ท่าทางเต็มไปด้วยความตื่นเต้น

“อันนี้ผมถามเพราะอยากรู้ส่วนตัวนะครับ พวกคุณกำจัดสารพิษด้วยวิธีไหนหรือครับ”

ซออูยองถาม

“ใช้วิธีหุงข้าวพร้อมกับวอลนัทน่ะครับ”

“หุงข้าวเหรอครับ”

“ใช่ครับ หุงข้าวพร้อมวอลนัทเพื่อกำจัดสารพิษ”

“ระหว่างกระบวนการที่ข้าวสารโดนความร้อนแล้วกลายเป็นข้าวสุก มันจะดูดซึมสารพิษในวอลนัทออกไปครับ เป็นวิธีที่คาดไม่ถึงเลยใช่มั้ยล่ะครับ”

ในที่สุด เราก็แก้ปัญหาเรื่องสารพิษในน้ำมันวอลนัทได้แล้ว

ตอนนี้ก็ผลิตน้ำมันวอลนัทได้อย่างไม่มีปัญหา

พังฮย็อนชิกมีเพื่อนร่วมงานที่พร้อมช่วยเหลืออย่างเต็มที่

ทุกอย่างพร้อมแล้ว หลังจากนี้ ก็เหลือแค่จัดทำผลิตภัณฑ์ออกมาเท่านั้นเอง

**จึ้งเลยย วิธีง่ายๆ แต่ข้าวนั้นเอาไปทำไรต่อเหรอ อยากรู้เฉยๆ แง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **194**

**ตอนที่ 194 ขาย ขาย ขาย ขายทุกอย่าง**

ผมอธิบายสถานการณ์ของเราให้ฮันกีทักรู้

“แปลว่าเหลือแค่ผลิตสินค้า ทุกอย่างก็จะเรียบร้อยสินะ”

“ครับ เหลือแค่ขั้นตอนสุดท้ายแล้ว”

“อ้อ ลืมบอกไป ยอดจองลูกพลับแห้งเต็มแล้วนะ”

“โอ้โห เต็มแล้วเหรอครับ เร็วมากๆ”

“ฉันใช้เทคนิคการตลาดของนายยังไงล่ะ ได้ผลดีมากเลยนะ เกินคาดเลยแหละ”

“เทคนิคการตลาดอะไรเหรอครับ”

“ก็ระบบส่งอีเมลจำนวนมากไง”

“พี่ใช้โฆษณาลูกพลับแห้งหรือครับเนี่ย”

“ใช่ ฉันจัดการทุกอย่างเอง เห็นนายยุ่งมาก เลยไม่มีเวลาไปปรึกษาน่ะ”

ฮันกีทักเปิดโน้ตบุ๊กแล้วหันหน้าจอมาให้ผมดู บนจอมีภาพคล้ายๆ กับตอนที่เราโฆษณาครอบครัวเกษตรกรผู้ปลูกชาเขียวเด้งขึ้นมา

แต่เปลี่ยนภาพเป็นภาพของอาจารย์ฮวังยูชินกับผม และผู้สมัครศึกษาเรื่องลูกพลับแห้ง

ด้านล่างมีข้อความเขียนไว้พร้อมรูปประกอบ

หัวเรื่องเขียนเอาไว้ว่า กลุ่มผู้สมัครร่วมทำลูกพลับแห้งกับผู้เชี่ยวชาญ ตัวอักษรใหญ่โดดเด่นสะดุดตา

“ฉันไปรบกวนให้นักเขียนชังจีซูช่วยเขียนบทความให้ แล้วก็ไปสัมภาษณ์อาจารย์ฮวังยูชินกับผู้สมัครคนอื่นๆ เพิ่มเติมด้วย”

“พี่ทำงานทั้งหมดนี้เสร็จตั้งแต่เมื่อไหร่ครับ”

ผมถามอย่างตื้นตัน

“ฉันเองก็ทำงานของตัวเองเหมือนกันแหละน่ะ”

“ขอบคุณที่ทำงานอย่างหนักนะครับ”

ฮันกีทักโบกมือไปมาเหมือนเป็นเรื่องไม่สำคัญ

“ส่วนชุดชานมไข่มุกของเราก็ได้รับกระแสตอบรับดีเกินคาดเหมือนกันนะ”

เขาคลิกรูปใหม่ให้เด้งขึ้นมาบนหน้าจอ เป็นภาพของเด็กๆ และชุดชานมไข่มุก

ในรูปภาพ เด็กๆ กำลังทำชานมไข่มุกอย่างสนุกสนาน

เป็นการเล่าเรื่องราวของชานมไข่มุกผ่านการตลาดแบบเว็บซีน

“ได้คำสั่งซื้อจากครอบครัวเยอะมากๆ พวกพ่อแม่บอกว่าเด็กๆ กินนมได้เยอะมากขึ้นเพราะชานมไข่มุกเลยนะ แล้วพวกเขาก็ชอบเคี้ยวไข่มุกด้วย”

ชุดชานมไข่มุกเกิดจากไอเดียของเด็กอนุบาลที่เคยมาทัศนศึกษาที่ร้านค้าของเรา

โนแฮมีและคุณย่าคิมกนนิมสอนเด็กๆ ทำชานมไข่มุก ทำให้พวกเขาชื่นชอบ จนทางโรงเรียนติดต่อขอให้เราทำชุดชานมไข่มุกไปส่งให้

ครั้งนี้ เกษตรกรภูเขาชีรีประสบความสำเร็จได้เพราะไอเดียของเด็กๆ

“เอ่อ จริงสิ ฉันจัดการเรื่องตั๋วเครื่องบินไปอเมริกาเรียบร้อยแล้วนะ”

ฮันกีทักหมายถึงงานเกษตรแฟร์ที่แคลิฟอร์เนีย ที่ผมขอให้เขาหาตั๋วให้

“ฉันเชื่อว่าปีหน้าพวกเราจะต้องมีแต่สิ่งดีๆ เกิดขึ้นอย่างแน่นอน”

ฮันกีทักเอ่ยยิ้มๆ

ผมเองก็คิดเหมือนเขา

และหวังว่าปีหน้าเราจะมีสิ่งดีๆ เกิดขึ้นอย่างที่เขาบอก

\*\*\*

ผู้สมัครที่มาเรียนทำการเกษตรลูกพลับแห้งเริ่มทยอยมารวมตัวกันทีละคนสองคน

เพื่อช่วยเหลือพังฮย็อนชิก

เขาตรวจดูเมล็ดงาและวอลนัทอย่างรอบคอบก่อนที่ทุกคนจะมาถึง

เมล็ดงาและวอลนัทเหล่านี้ ได้มาจากช็อนจินโฮจากเยช็อน

พังฮยอนชิกปฏิญาณกับตัวเองอย่างจริงจังว่าจะสร้างผลผลิตทั้งหมดด้วยสองมือของตัวเอง

เขาได้รับอนุมัติเงินกู้จำนวน 70 ล้านวอน เรียบร้อยแล้ว เป็นสินเชื่อที่ทางรัฐมอบให้เพื่อช่วยเหลือเกษตรกรที่เกิดภัยพิบัติ

พังฮย็อนชิกนำเงินก้อนนี้ไปซื้ออุปกรณ์ต่างๆ และวัตถุดิบสำหรับผลิตน้ำมันงาและน้ำมันวอลนัท

จำนวนที่กำหนดไว้คือ น้ำมันงา 5,000 ขวด และน้ำมันวอลนัท 500 ขวด

เกษตรกรภูเขาชีรีสนับสนุนเขาด้วยการมอบขวดแก้วใส และกล่องสำหรับแพ็กบรรจุภัณฑ์ให้

พังฮย็อนชิกรับความช่วยเหลืออย่างตื้นตัน

หลังจากวางขายสินค้าในโฮมช็อปปิ้งแล้ว ผมขอให้เขาวางขายน้ำมันงาและน้ำมันวอลนัทต่อเนื่องบนเว็บช็อปปิ้งออนไลน์ของเกษตรกรภูเขาชีรีด้วย

พังฮย็อนชิกก็ตอบรับอย่างเต็มใจ

ผู้สมัครทุกคนทยอยมารวมตัวกันที่บ้านของพังฮย็อนชิกจนครบ

“พร้อมแล้วเปลี่ยนเสื้อผ้ากันก่อนนะครับ”

พังฮย็อนชิกเตรียมชุดคลุมปลอดเชื้อมาให้ทุกคน การทำน้ำมันงาและน้ำมันวอลนัทจะต้องสะอาดและพิถีพิถัน เพื่อป้องกันไม่ให้มีสิ่งแปลกปลอมหลุดรอดเข้าไป

“โอ้โห สีขาวทั้งชุดเลย ยังกะสาวโรงงานเลยแฮะ ถุงมือ ถุงเท้า หน้ากากอนามัยก็เป็นสีขาวหมดเลยเหรอ”

เยนาอึนพูดขำๆ ขณะสวมเสื้อคลุม

“เราจะแบ่งหน้าที่กันทำนะครับ มีหน้าที่หลายอย่าง ตั้งแต่งานล้างเมล็ดงา นำไปตากแห้ง สกัดน้ำมัน ไปจนถึงบรรจุน้ำมันลงในขวด ผมเขียนหน้าที่ของแต่ละคนไว้แล้วครับ”

พังฮย็อนชิกพูดพลางแจกเอกสารที่อธิบายหน้าที่ของแต่ละคน

การสกัดน้ำมันเป็นงานที่แตกต่างจากงานทำลูกพลับแห้ง

ต้องแบ่งหน้าที่กัน ถึงจะทำงานได้มีประสิทธิภาพมากขึ้น

พังฮย็อนชิกรับหน้าที่ควบคุมเครื่องสกัดน้ำมัน

คิมฮเยซุก แม่ของเขารับผิดชอบกระบวนการหุงข้าวเพื่อกำจัดสารพิษในวอลนัท

ส่วนงานที่เหลือ เขากระจายให้ทุกคนไม่ให้ซ้ำกัน เพื่อให้แต่ละคนทำหน้าที่ของตัวเองได้อย่างราบรื่น

“ได้กลิ่นหอมๆ ไหม น่าจะเป็นกลิ่นน้ำมันในอากาศแน่ๆ เลย”

เยนาอึนพูดพลางเทน้ำมันงาใส่ขวด จากนั้นก็แพ็กใส่ลัง

ทุกคนทำงานอย่างขะมักเขม้นจนมืดค่ำ

“พรุ่งนี้ ต้องมาอีกใช่ไหมเนี่ย”

เยนาอึนยืดหลังแก้เมื่อยขณะพูด

“ถ้าเหนื่อยก็พักก่อนได้นะครับ”

พังฮย็อนชิกบอกอย่างเกรงใจ

“ใครบอกว่าจะพักกัน ยังไงพรุ่งนี้ฉันก็ต้องมาแน่ๆ ย่ะ”

ทุกคนหัวเราะลั่นเพราะคำพูดของเธอ

\*\*\*

ปีใหม่ใกล้เข้ามาแล้ว อีกไม่นานพวกเราต้องเริ่มแพ็กลูกพลับแห้งเตรียมขาย

ผมกับพ่อไปโกดังด้วยกัน เพื่อเช็กลูกพลับแห้งที่แขวนอยู่บนราว

พ่อมองลูกพลับแห้งในโกดังอย่างอิ่มเอม

“น่าจะแพ็กได้แล้วนะ”

“ผมบอกทุกคนแล้วครับ เดี๋ยวคงจะมาช่วยกัน”

“ช่วยเชยอะไรกัน ฉันกับแม่แกทำกันสองคนก็พอแล้ว”

“ลูกพลับเยอะขนาดนี้ ทำกันสองคนได้ยังไงไหว ยังไงทุกคนก็อยากช่วย ถ้าเราไม่บอกพวกเขา เดี๋ยวจะน้อยใจกันนะครับ”

“น้อยใจอะไรกัน เรื่องแค่นี้พวกฉันทำกันเองได้สบายมาก”

พ่อยังคงบ่น แต่สีหน้าก็ยิ้มแย้ม

เพื่อนร่วมงานทั้งจากสำนักงานและจากฟาร์มต่างบอกเป็นเสียงเดียวกันว่าอยากมาช่วยแพ็กลูกพลับแห้ง

แม้แต่สองนักวิจัย ซออูยองและอียองโฮก็ยืนยันว่าอยากมาด้วย

พวกคุณย่าจากโรงงานผลิตเทียนก็เช่นเดียวกัน

ผมเลือกวันแพ็กลูกพลับแห้งเป็นวันหยุด เพราะอยากทำงานกับทุกคน

พอถึงวันนัด ทุกคนต่างก็มารวมตัวกัน

ผู้คนมากมายแออัดในโกดังลูกพลับแห้ง พังฮย็อนชิกและผู้สมัครก็มาร่วมด้วย

“ระวังอย่าให้ลูกพลับแห้งเสียหายได้นะ เริ่มลงมือกันได้เลยทุกคน”

ลูกพลับแห้งที่สุกพอดีได้รับการแพ็กลงกล่องอย่างสวยงาม แต่ละคนช่วยกันคนละไม้คนละมือ สีหน้าเต็มไปด้วยรอยยิ้ม บรรยากาศในโกดังอบอุ่นสนุกสนาน

ผมอดไม่ได้ที่จะนึกถึงตอนทำการเกษตรลูกพลับแห้งครั้งแรก

ตอนนั้นไม่มีทั้งเงิน และคนช่วย ผม พ่อแม่ กาฮี และมินซ็อก ช่วยกันแพ็กลูกพลับแห้งจนดึกดื่น

แตกต่างจากตอนนี้ลิบลับ ตอนนี้เกษตรกรภูเขาชีรีไม่ได้มีสมาชิกแค่สองคนแล้ว

แม่ไม่ได้มาช่วยแพ็กลูกพลับแห้ง เพราะมัวไปวุ่นวายจัดเตรียมอาหารในครัว เพื่อเลี้ยงคนที่มาช่วยงาน

“คนมาช่วยเยอะยังงี้ งานน่าจะเสร็จเร็วแน่ๆ เลย”

พ่อพูดพลางยิ้มกว้าง

“นั่นสิครับ ช่วยกันคนละไม้คนละมือ แป๊บเดียวก็เสร็จแล้ว”

หลังจากแพ็กลูกพลับแห้งเสร็จเรียบร้อย ทุกคนก็รับประทานอาหารเย็นด้วยกัน แม่จัดโต๊ะอาหารแบบจัดเต็ม อาหารมากมายแทบล้นโต๊ะ ขาโต๊ะแทบจะหัก

อาหารทุกอย่างรสชาติอร่อย กัลบีจิมและพุลโกกีสูตรพิเศษของแม่ หน้าตาน่ารับประทาน

บรรยากาศเหมือนจัดงานเลี้ยงไม่มีผิด ทุกคนต่างมารวมตัวกันที่โต๊ะกินข้าว

ดูเหมือนพ่อจะอารมณ์ดีขนาดหนัก ถึงกับหยิบขวดเหล้าหมักที่หวงแหนออกมา

เป็นเหล้าบ๊วยที่พ่อหมักเอาไว้ตั้งแต่ปีที่แล้ว

พ่อเทเหล้าแจกจ่ายทุกคนคนละแก้ว

ไม่ลืมที่จะบอกกับทุกคนว่าขอบคุณที่ทำงานหนัก

“ดื่มเหล้าบ๊วยแล้วหายเหนื่อยเลยนะเนี่ย”

ฮันกีทักดื่มเหล้ารวดเดียวหมดแก้ว

“อ้าว ฮย็อนชิกหายไปไหนแล้วล่ะ”

ฮันกีทักมองไปรอบๆ หาพังฮย็อนชิก

เขากำลังพูดคุยกับผู้สมัครอบรมการเกษตรลูกพลับแห้งด้วยกัน

พอได้ยินฮักกีทักเรียก เขาก็รีบวิ่งเข้ามาหา

“เรียกผมเหรอครับ มีอะไรหรือเปล่า”

พังฮย็อนชิกถามฮันกีทัก

“ฉันกำลังจะไปตามหานายพอดี ที่ไหนได้ นายมาไวยังกับสายฟ้าแล่บแน่ะ”

“แหม ไม่ขนาดนั้นหรอกครับ ว่าแต่เรียกผมทำไมเหรอครับ”

“อ๋อ ไม่มีอะไรหรอก ฉันแค่อยากถามดูว่างานเป็นยังไงบ้าง”

“ทุกอย่างสำเร็จไปได้ด้วยดีเพราะเพื่อนร่วมงานมาช่วยกันครับ”

“งั้นเหรอ งั้นก็ใกล้วางขายแล้วใช่ไหม”

“อีกแค่สองสามวัน ก็จะวางขายแล้วครับ”

“ขอให้เป็นไปได้ด้วยดี ขายดิบขายดีนะ”

ฮันกีทักพูดอวยพรพลางตบหลังฮย็อนชิก

**ชอบตอนนี้นะ เหมือนได้พักผ่อน**

**ได้เจอเพื่อนร่วมงานที่ดีจริงๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **195**

**ตอนที่ 195 อุดหนุนน้ำมันงากับน้ำมันวอลนัทของพวกเราเถอะนะ**

แสงไฟสาดส่องเข้ามาในสตูดิโอ ผู้อำนวยการผลิตโฮมช็อปปิ้งส่งสัญญาณให้ทีมงานเริ่มถ่ายทำได้

โนยงมี ผู้ดำเนินรายการกล่าวเปิดรายการ

“สินค้าที่เราจะมาแนะนำในวันนี้คือสินค้าทางการเกษตรที่พิเศษมากๆ ค่ะ นั่นคือน้ำมันงาและน้ำมันวอลนัท”

โนยงมีเป็นผู้ดำเนินรายการนำเสนอสินค้าที่ได้รับความนิยมมากในช่วงนี้

เธอมีไหวพริบทางการพูด และเข้ากับแขกรับเชิญได้เป็นอย่างดี

เวลาเธอดำเนินรายการ ยอดขายมักจะเพิ่มสูงกว่าปกติ

“เนื่องจากผลิตภัณฑ์ของเราในวันนี้พิเศษมาก ทางรายการจึงต้องปรับวิธีการนำเสนอให้พิเศษแตกต่างจากสินค้าอื่นๆ ใช่แล้วค่ะ ในวันนี้ ทุกคนจะได้เห็นขั้นตอนการผลิตน้ำมันทั้งสองชนิดกับตาตัวเองบนเวทีแบบสดๆ เลยค่ะ”

กล้องเลื่อนไปจับที่พังฮย็อนชิก เขายืนอยู่บนเวที กำลังวุ่นวายอยู่กับเมล็ดงาตรงหน้า

โนยงมีเดินเข้าไปใกล้และถาม

“กำลังทำอะไรอยู่คะเนี่ย”

“กำลังคั่วงาอยู่ครับ”

“กลิ่นหอมมากเลยค่ะ คุณจะสกัดน้ำมันจากงาพวกนี้ใช่ไหมคะ”

“ใช่เลยครับ เป็นวิธีทำน้ำมันงาแบบทั่วไปน่ะครับ”

“สังเกตดูแล้วอุณหภูมิที่ใช้คั่วงาสูงมากเลยนะเนี่ย พอเข้ามาอยู่ใกล้ๆ แบบนี้ ฉันรู้สึกร้อนวูบๆ เลย”

“เวลาทำน้ำมันงา ส่วนใหญ่จะต้องคั่วเมล็ดงาด้วยอุณหภูมิสูงมากกว่า 200 องศาครับ”

“เกิน 200 องศาเลยเหรอคะ ร้อนขนาดนี้ งาไม่ไหม้หมดหรือคะ”

“เรามีเคล็ดลับทำให้มันไม่ไหม้อยู่ครับ”

พังฮย็อนชิกเทงาที่คั่วเรียบร้อยแล้วใส่ลงเครื่องสกัดน้ำมัน วันนี้พวกเราขนเครื่องจักรมาที่สตูดิโอด้วยเพื่อการถ่ายทำ

“พอเทงาลงไป ก็จะได้น้ำมันงาออกมาเลยหรือคะ”

“ใช่ครับ เดี๋ยวผมลองทำให้ดูนะ”

พังฮย็อนชิกกดปุ่มเริ่มทำงานโดยไม่ได้ปรับอุณหภูมิของเครื่อง

ครู่เดียว น้ำมันงาก็ไหลผ่านท่อ

“จริงด้วยค่ะ พอเทงาลงไป น้ำมันก็ไหลออกมาทันทีเลย”

“ตอนที่ใบเกลียวลำเลียงหมุนแบบนี้ เครื่องจะสกัดน้ำมันไปด้วยครับ เทียบกับเครื่องจักรแบบอื่น ถือว่าเครื่องตัวนี้สกัดน้ำมันได้เร็วมากครับ”

“น่าทึ่งมากๆ เลยค่ะ”

โนยงมีเบิกตากว้างและแสดงสีหน้าตื่นเต้นเกินจริง

พังฮย็อนชิกเทน้ำมันงาที่ได้ใส่ขวดและส่งให้เธอ

“ว้าว ได้น้ำมันงาแล้ว ว่าแต่... เดี๋ยวมีเรื่องเซอร์ไพรซ์ต่ออีกใช่ไหมคะ”

“ใช่ครับ เซอร์ไพรซ์ออกมาได้เลย”

ผู้ชายสวมเสื้อกาวน์สีขาวสองคนปรากฏตัวขึ้นหลังเวที

ซออูยองและอียองโฮนั่นเอง

“ขอแนะนำให้ทุกท่านรู้จักทั้งสองท่านก่อนนะคะ พวกเขาคือนักวิจัยของเกษตรกรภูเขาชีรีค่ะ”

บนหน้าจอ เป็นคลิปวีดิโอแนะนำตัวซออูยองและอียองโฮพร้อมคำบรรยายประกอบ เพื่อให้ผู้ชมรู้จักพวกเขามากขึ้น และเพื่อให้เกิดความรู้สึกน่าเชื่อถือ

“จะทำอะไรกับน้ำมันงาหรือคะ”

“เราจะตรวจสอบให้ดูครับว่ามีสารแปลกปลอมหรือสารอันตรายในน้ำมันงาบ้างไหม”

“เอ๋ กำลังจะบอกว่าเป็นไปได้ที่จะมีสารแปลกปลอมในน้ำมันงาที่พวกเรากินหรือคะ ชักอยากรู้แล้วสิ”

โนยงมีชวนคุยไปเรื่อยๆ ระหว่างนั้นเอง ทีมงานก็ยกโต๊ะมาวางกลางเวที

โนยงมีค่อยๆ เคลื่อนไหวอย่างเป็นธรรมชาติ เข้าไปยืนใกล้โต๊ะ และถาม

“พวกนี้คืออุปกรณ์ที่เราจะใช้ตรวจสอบใช่ไหมคะ”

“ใช่ครับ เป็นอุปกรณ์ที่ใช้วิเคราะห์ส่วนประกอบของน้ำมันงาครับ”

“ใช้เวลานานมั้ยคะ”

“ไม่นานครับ”

“ทุกคนคะ นี่เป็นครั้งแรกในประวัติศาสตร์ของการขายโฮมช็อปปิ้งของเราเลยนะคะ เรากำลังจะตรวจสอบว่ามีสารแปลกปลอมในน้ำมันงาที่จะขายในวันนี้หรือไม่ มาค้นหาคำตอบไปพร้อมกันเลยค่ะ”

ซออูยองและอียองโฮทำการทดลองอย่างตั้งใจราวกับกำลังอยู่ในศูนย์วิจัย พวกเขาไม่สนใจและไม่มองกล้องเลย

เพียงครู่เดียว ซออูยองก็เงยหน้าขึ้นและส่งสัญญาณให้โนยงมี

“การทดลองเสร็จแล้วหรือคะ เล่าให้ฟังหน่อยได้ไหมคะว่าผลออกมาเป็นอย่างไรบ้าง”

“ครับ ตรวจสอบพบว่ามีสารเบนโซไพรีนครับ”

“เบนโซไพรีนงั้นเหรอคะ ถ้าเข้าใจไม่ผิด ดูเหมือนมันคือสารก่อมะเร็งใช่ไหมคะ”

“ใช่แล้วครับ เบนโซไพรีนคือสารก่อมะเร็ง ไม่ได้เกิดขึ้นแบบฉับพลันทันที แต่ถ้าหากคุณรับประทานน้ำมันงาที่มีสารนี้อย่างต่อเนื่อง แล้วปล่อยให้สะสมในร่างกายไปเรื่อยๆ ระยะยาวจะทำให้เป็นมะเร็งได้ครับ”

“แปลว่า น้ำมันงาตัวนี้อันตรายใช่ไหมคะ”

โนยงมียกขวดน้ำมันงาขึ้น แล้วทำหน้าเหยเก ความจริง เธอได้อ่านสคริปต์และรู้ข้อมูลนี้อยู่แล้ว แต่พอได้ฟังจากปากของนักวิจัยอีกครั้ง ก็ยังตกใจอยู่ดี

ปกติแล้ว โนยงมีมักแสดงสีหน้าเกินจริงเสมอ แต่วันนี้ ไม่เป็นแบบนี้ สีหน้าของเธอดูตกใจจริงๆ

“ทำไมถึงพบเบนโซไพรีนในน้ำมันงาได้คะ”

“เพราะคั่วงาในอุณหภูมิสูงครับ ความร้อนที่มากเกินไปเป็นอัตราเร่ง ทำให้เกิดเบนโซไพรีนได้”

“ถ้าอย่างนั้นแปลว่า ถ้าเราไม่คั่วงาในอุณหภูมิสูง น้ำมันงาที่ได้ ก็จะไม่มีเบนโซไพรีน ฉันเข้าใจถูกต้องไหมคะ”

“ใช่แล้วครับ ถ้าไม่คั่วงาในอุณหภูมิสูงก็จะไม่มีเบนโซไพรีนครับ”

ระหว่างนั้น กล้องก็เบนไปจับที่ใบหน้าของพังฮย็อนชิก

“พอรู้ว่าถ้าคั่วงาในอุณหภูมิสูงจะทำให้น้ำมันงาที่ได้มีเบนโซไพรีน พวกเราก็พยายามหาวิธีผลิตน้ำมันงาเพื่อสุขภาพ และไม่มีเบนโซไพรีนครับ เราหาคำตอบอยู่นาน ทดลองด้วยวิธีที่หลากหลาย เดี๋ยวผมจะแสดงให้เห็นถึงผลแห่งความพยายามของเรานะครับ”

พังฮย็อนชิกเทงาลงในภาชนะของเครื่องสกัดน้ำมัน คราวนี้เขาใช้ปุ่มปรับอุณหภูมิให้เป็น 48 องศาเซลเซียส

ทันทีที่กดปุ่มเริ่ม ใบเกลียวลำเลียงก็หมุน และเริ่มสกัดน้ำมัน

“เอ๊ะ คั่วในอุณหภูมิที่ต่ำขนาดนี้ได้หรือคะ”

“ได้ครับ นี่ผมกำลังใช้วิธีสกัดน้ำมันในอุณหภูมิต่ำครับ”

น้ำมันงาค่อยๆ ไหลออกมาจากท่อ

น้ำมันงาที่ได้แตกต่างจากน้ำมันงาขวดแรกเห็นได้ชัดเจน

เป็นน้ำมันงาสีเหลืองใสสะอาด ไม่มีตะกอน

“สีไม่เหมือนเมื่อกี้เลยค่ะ เป็นสีเหลืองใสๆ ด้วย”

“และไม่มีตะกอนครับ”

“นั่นสิคะ น้ำมันงาที่ได้ไม่มีตะกอนเลย ปกติเวลาทำน้ำมันงา มักจะมีตะกอนที่ก้นขวดนี่นา รบกวนช่วยตรวจสอบน้ำมันงาตัวใหม่ได้ไหมคะ อยากรู้จังว่าจะมีเบนโซไพรีนหรือเปล่า”

“ได้แน่นอนครับ”

 โนยงมีหยิบขวดน้ำมันงาส่งให้ซออูยองและอียองโฮ

กล้องจับภาพที่พวกเขาตรวจสอบส่วนประกอบอย่างพิถีพิถัน

ทันทีทีทุกอย่างเสร็จเรียบร้อย โนยงมีก็เอ่ยถาม

“เป็นยังไงบ้างคะ ไม่พบเบนโซไพรีนใช่มั้ยคะ”

“ครับ ครั้งนี้ไม่พบครับ”

ซออูยองตอบ

“จริงเหรอคะ ช่วยอธิบายอย่างละเอียดนิดนึงได้ไหมคะ อยากให้เห็นภาพน่ะค่ะ”

ตารางตรวจสอบส่วนประกอบฉายขึ้นบนหน้าจอ มีการเปรียบเทียบระหว่างน้ำมันงาทั้งสองรอบอย่างชัดเจน

มีการตรวจพบเบนโซไพรีนในน้ำมันงาที่คั่วในอุณหภูมิสูง แต่น้ำมันงาที่คั่วในอุณหภูมิต่ำ กลับไม่พบเบนโซไพรีน

“ไม่อยากเชื่อเลยว่าจะเป็นความจริง ฉันไม่เคยรู้เรื่องนี้มาก่อนเลยค่ะ แล้วน้ำมันงาที่จะขายผ่านโฮมช็อปปิ้งของเราในวันนี้ คั่วด้วยอุณหภูมิต่ำใช่ไหมคะ”

“แน่นอนอยู่แล้วครับ ผมมีแผนจะขายน้ำมันงาที่ดีต่อสุขภาพ คั่วเมล็ดงาด้วยอุณหภูมิต่ำ และยังมีรสชาติดีด้วยครับ”

พังฮย็อนชิกกล่าวยิ้มๆ

“ราคาเท่าไหร่ว่ามาเลยค่ะ”

“ราคาปกติขวดละ 35,000 วอน [1] แต่พิเศษสำหรับวันนี้ ขวดละ 30,000 วอน [2] เท่านั้น เป็นส่วนลดพิเศษสำหรับช่วงเทศกาลปีใหม่ครับ”

“เป็นน้ำมันงาที่ผลิตในประเทศเกาหลี 100% เลยใช่มั้ยคะ”

“ใช่แล้วครับ เราใช้งาจากเยช็อนครับ”

“อ๋า เยช็อนเป็นแหล่งผลิตงาของเกาหลีเลยนี่นา ผู้ชมคะ น้ำมันงาเพื่อสุขภาพ ไม่มีสารก่อมะเร็งในราคาขวดละแค่สามหมื่นวอนเท่านั้น อย่าพลาดโอกาสแบบนี้นะคะ ผู้เชี่ยวชาญอุตส่าห์มาวิเคราะห์ส่วนประกอบให้พวกเราเห็นกับตากันถึงสตูดิโอ มาเปลี่ยนน้ำมันงาในครัวของคุณ ให้เป็นน้ำมันงาเพื่อสุขภาพกันเถอะค่ะ!”

\*\*\*

ในช่วงที่รายการกำลังออกอากาศ

ที่บ้านของเยนาอึนเต็มไปด้วยผู้คน ล้วนแต่เป็นผู้สมัครที่มาเรียนรู้การเกษตรลูกพลับแห้งด้วยกัน

วันนี้พวกเขามารวมตัวกันเพื่อดูพังฮย็อนชิกออกรายการ

“ฮย็อนชิกพูดได้ดีเลยนะเนี่ย”

“พูดเก่งพอๆ กับพิธีกรเลย ว่าไม่ได้นะ”

“ทุกคนรู้ใช่ไหมคะว่าเรามารวมตัวกันที่นี่เพราะอะไร”

เยนาอึนพูดพลางหยิบโทรศัพท์มือถือขึ้นมา

“พร้อมแล้วก็โทร. ได้เลยค่ะ”

พอเยนาอึนพูดจบ ทุกคนก็กดปุ่มโทร. ออกทันที

“ซื้อน้ำมันงาด้วยกันนะคะ”

“โทร. ไปพร้อมๆ กันแบบนี้ จะโทร. ติดไหมครับเนี่ย”

“ไม่น่ามีปัญหานะคะ คู่สายเขาเยอะ โทร. ได้เลยค่ะ โทร. กันๆๆๆ”

ในเวลาเดียวกันนั้นเอง ฝ่ายเกษตรกรภูเขาชีรีต่างก็ช่วยกันโทร. เข้าไปในรายการเพื่ออุดหนุนน้ำมันงาของพังฮย็อนชิกเช่นกัน

ทั้งโนแฮมีและคุณย่าคิมกนนมที่เฝ้าร้านอยู่ก็กดโทร. ออกด้วย

แน่นอนว่าพวกเขาตัดสินใจเอง ไม่ได้มีใครสั่งให้ทำ

เป็นน้ำใจเล็กๆ น้อยๆ ของคนที่เคยทำงานร่วมกัน

**ทุกคนร่วมแรงร่วมใจกันมาก**

**ขอเบอร์โทรด้วยคน จะช่วยอุดหนุนน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **196**

**ตอนที่ 196 จุดเปลี่ยนของเกษตรกรภูเขาชีรี**

ในเวลาเดียวกันนั้นเอง ที่บ้านของฮวังยูชิน

ผมกำลังดูรายการกับเขาและฮวังจองอา

พวกเรากินลูกพลับแห้งของปีนี้ไปด้วย พลางดูโทรทัศน์ไปด้วย

หลังจากพังฮย็อนชิกเล่าเรื่องน้ำมันงาเรียบร้อยแล้ว ก็ได้เวลาพูดถึงน้ำมันวอลนัทบ้าง

กล้องกำลังจับภาพวอลนัทสีดำ โนยงมีจ้องมองวอลนัทในมือของพังฮย็อนชิก และทำสีหน้าตกใจ

“ทำไมดำจังคะเนี่ย”

“ถ้าอยากกำจัดสารพิษออกจากวอลนัท เราต้องหุงวอลนัทพร้อมกับข้าวอย่างต่ำสามรอบครับ พอหุงครบสามครั้ง วอลนัทจะกลายเป็นสีดำ จากนั้นก็ทิ้งไว้ให้แห้ง แล้วค่อยเอาไปสกัดน้ำมัน ถ้าทำตามนี้ จะได้น้ำมันวอลนัทที่ดีต่อสุขภาพ ดีต่อปอดและหลอดลมครับ”

หน้าจอฉายภาพขั้นตอนการหุงข้าวพร้อมกับวอลนัท ซึ่งถ่ายทำไว้ล่วงหน้าที่บ้านของพังฮย็อนชิก ทางรายการได้ตัดต่อ และนำคลิปวีดิโอมาฉายให้ผู้ชมได้ดูพร้อมกัน

ฮวังจองอาจ้องหน้าจออย่างประหลาดใจ พลางถามว่า ทำไมต้องหุงวอลนัทกับข้าวด้วย

ผมตอบเธอเหมือนที่พังฮย็อนชิกพูดในรายการ

“ต้องหุงข้าวกับวอลนัทให้ครบสามครั้ง ถึงจะกำจัดสารพิษได้หมดครับ”

“สีคือดำมาก”

ฮวังยูชินเปรยพลางมองวอลนัทสีดำ ท่าทางเขาจะสนใจเทคนิคการกำจัดสารพิษในวอลนัทเป็นพิเศษ

“น่าทึ่งมากๆ เลยนะ ว่าแต่น้ำมันวอลนัทนี่ดียังไงเหรอ”

“จากการทดสอบพบว่ามีสรรพคุณช่วยบรรเทาอาการไอและปอดบวมครับ”

“งั้นฉันต้องซื้อสักขวดแล้วล่ะ”

“เดี๋ยวผมเอามาให้เองครับ”

“ไม่ได้ซี่ เขาเพิ่งจะพลาดหวังจากการเกษตรลูกพลับแห้ง และอยากจะเริ่มต้นใหม่แท้ๆ ฉันต้องอุดหนุนเพื่ออวยพรให้เขาโชคดีสิ นายเองก็รู้ว่าฉันเป็นโรคหอบหืดอยู่แล้ว ถ้ากินแล้วดี ก็อยากจะลองดูนะ”

“อะ งั้นผมซื้อมาให้ขวดนึงก็ได้ครับ”

ระหว่างที่เรากำลังพูดคุยกันอยู่ ฮวังจองอาก็โพล่งขึ้น

“ฉันซื้อเรียบร้อยแล้วค่ะ”

“อ้าว ไปซื้อตอนไหนครับเนี่ย”

“ตอนที่โทร. ไป เห็นบอกว่าของจะหมดแล้วนะคะ ถ้าไม่รีบซื้อรับรองอดแน่ค่ะ”

ผมหันไปจ้องหน้าจออย่างตั้งใจ

ทันใดนั้น โนยงมีก็อุทานเสียงหลง

“ทุกคนคะ ตอนนี้สินค้าของเราเหลือในสต็อกแค่ไม่กี่ขวดแล้วค่ะ อย่าพลาดโอกาสแบบนี้นะคะ รีบโทร. เข้ามาซื้อน้ำมันเพื่อสุขภาพกันนะคะ ซื้อคู่ไปเลยยิ่งดีค่ะ”

ดูเหมือนไอเดียเรื่องแสดงผลการทดลองผ่านรายการจะได้ผล

ผู้คนไม่เคยได้ยินเรื่องน้ำมันงาที่คั่วด้วยอุณหภูมิต่ำมาก่อน

ถ้าให้พังฮย็อนชิกเล่าอย่างเดียว อาจไม่น่าเชื่อถือ

เพราะฉะนั้นจะต้องทำให้เห็นกับตาตัวเอง

ผมมั่นใจว่าการทดลองให้เห็นภาพ เชื่อมโยงกับการขายแน่ๆ เป็นการตลาดที่ดีที่สุดอย่างหนึ่ง

นอกจากนี้ยังเป็นโอกาสที่จะแสดงให้เห็นถึงทักษะฝีมือของนักวิจัยจากเกษตรกรภูเขาชีรีด้วย

\*\*\*

สีหน้าของทุกคนในสำนักงานดูสบายอกสบายใจ

การขายน้ำมันงาและน้ำมันวอลนัทผ่านไปได้ครึ่งเดือนแล้ว

ลูกพลับแห้งที่ผลิตโดยเกษตรกรภูเขาชีรีจัดส่งครบหมดทุกกล่องแล้ว

ชุดชานมไข่มุก สินค้าใหม่ที่ทำมาขายแค่ช่วงนี้ ก็ขายหมดเกลี้ยง

แน่นอนว่าน้ำมันงากับน้ำมันวอลนัทขายหมดแล้ว และลูกพลับแห้งก็ขายหมดเช่นกัน

“ทุกคนทำได้ดีมากครับ ผมมีของขวัญพิเศษมอบให้ด้วยนะครับ”

“ของขวัญเหรอครับ”

พนักงานทุกคนมารวมตัวกันด้วยสีหน้าตื่นเต้น

เป็นของขวัญพิเศษสำหรับช่วงเทศกาลที่ผมเตรียมเอาไว้ โดยปรึกษากับฮันกีทักเรียบร้อยแล้ว

“นี่มันสมาร์ทโฟนไม่ใช่เหรอครับ”

“ใช่แล้วครับ สมาร์ทโฟนรุ่นใหม่ล่าสุด”

ปี ค.ศ 2008 เป็นปีทองของสมาร์ทโฟน เป็นช่วงเวลาของการเปลี่ยนผ่านจากสมาร์ทโฟนรุ่นแรกไปสู่รุ่นสอง

ในอนาคต สมาร์ทโฟนจะกลายเป็นอุปกรณ์สำคัญ และสามารถทำอะไรได้หลากหลาย

ผมอยากให้ทุกคนชินกับการใช้อุปกรณ์นี้ เพื่ออนาคตของเรา

ผมไม่ได้ให้สมาร์ทโฟนกับเพื่อนร่วมงานในสำนักงานเพียงกลุ่มเดียว แต่ยังมอบให้พนักงานทุกคนที่อยู่ในฟาร์มปศุสัตว์ รวมไปถึงพนักงานที่อยู่หน้าร้านอย่างโนแฮมี และคุณย่าคิมกนนิมด้วย

“แม้แต่ของขวัญช่วงเทศกาล เกษตรกรภูเขาชีรีก็ยังให้ไม่เหมือนใคร”

ช็อนฮีซอก ฝ่ายดูแลเว็บช็อปปิ้งออนไลน์ พูดยิ้มๆ

“อย่าเอาแต่เล่นเกมล่ะ”

มินซอกแกล้งทำเสียงดุ

“รับทราบครับ ท่านหัวหน้า”

ช็อนฮีซอกตอบรับพลางทำวันทยาหัตถ์ให้มินซอก

ทุกคนต่างหัวเราะกับภาพนั้น

“ท่านประธาน มีคนมาหาครับ”

ไม่ใช่ใครที่ไหน พังฮย็อนชิกนั่นเอง

เขาส่งยิ้มให้ทุกคนอย่างร่าเริง

“สวัสดีครับ ผมแวะเอาของฝากมาให้ครับ”

ในมือของเขามีข้าวของเต็มไปหมด

“น้ำมันงากับน้ำมันวอลนัทจากโรงสีแม่ลูก ของขวัญพิเศษจากผมครับ”

“แต่พวกเราทุกคนซื้อกันหมดแล้วนะ”

ฮันกีทักพูดหยอกพลางตบหลังของพังฮย็อนชิก

“ยังไงก็รับไว้เถอะครับ”

พังฮย็อนชิกค่อยๆ แจกของขวัญที่เตรียมมาให้กับทุกคน

พอแจกให้ทุกคนครบแล้ว เขาก็เดินมาผม และบอกว่ามีอะไรอยากพูดด้วยนิดหน่อย

เราสองคนจึงออกไปข้างนอก

“นายเตรียมของขวัญพิเศษมาให้ฉันต่างหากเหรอ”

“รู้ได้ยังไงครับ”

พังฮย็อนชิกพูดด้วยสีหน้าตกใจ

“ฉันแค่เดาเล่นๆ น่ะ”

ท่าทางของเขาดูแปลกๆ กระสับกระส่ายอย่างไรชอบกล

“ช่วยรับไปด้วยนะครับ”

“คืออะไรน่ะ”

“เงินค่าเครื่องสกัดน้ำมันครับ”

“เงินค่าเครื่องสกัดน้ำมัน?”

พังฮย็อนชิกยื่นซองมาให้ผม แต่ผมไม่ได้รับ

ผมขอให้เขาบอกเหตุผลก่อน

เขาบอกว่าหลังจากขายสินค้าผ่านโฮมช็อปปิ้ง ก็เริ่มมีรายได้เข้ามาเรื่อยๆ

ยอดเงินที่ได้หลังหักเงินกู้และค่าบริการของโฮมช็อปปิ้ง คงเหลือกำไรสุทธิ 50 ล้านวอน [1]

ซึ่งเขาตั้งใจว่าจะแยกเงินที่ได้มาจ่ายค่าเครื่องสกัดน้ำมันที่ผมจ่ายให้ไปก่อน

“ชีวิตผมดีขึ้นได้ขนาดนี้เพราะพี่เลยนะครับ”

“ไม่เกี่ยวกับฉันเลย เป็นเพราะนายทำงานหนักต่างหากล่ะ”

พังฮย็อนชิกยังคงไม่ยอมลดมือ เขายังถือซองยื่นให้ผมอยู่อย่างนั้น

“นี่ฮย็อนชิก ฉันขอรับแค่ของฝากเป็นน้ำใจจากนาย แต่เงินนี่นายเก็บไว้เถอะนะ”

“ถ้าไม่ใช่เพราะพี่ ทุกวันนี้ ผมคงไม่เหลืออะไรเลย

“ก็จริงที่ฉันช่วยเหลือนาย แต่อย่าลืมว่าคนที่นั่งวิจัยเรื่องน้ำมันงา และลงมือทำงานทั้งหมดคือนาย ไม่ใช่ฉัน”

ผมจับมือที่ถือซองของเขาไว้แน่น

เขาตัวสั่นเทา

“ผมจะไม่มีวันลืมบุญคุณของพี่เลยครับ ความจริง ผมไม่อยากพูดถึงเรื่องนี้ แต่ตอนที่การเกษตรลูกพลับแห้งเสียหาย ผมท้อมาก ไม่รู้จริงๆ ว่าควรทำยังไงต่อ มันมืดมนอับจนหนทางไปหมด”

ดวงตาของพังฮย็อนชิกเปียกชุ่มไปด้วยน้ำตา

“ฉันรู้ว่าตอนนั้นนายรู้สึกแย่ขนาดไหน นายตั้งใจทำทุกอย่างเพื่อให้ตัวเองและแม่มีชีวิตที่ดีขึ้น เพราะงั้นไม่ต้องกังวล เก็บซองนั่นไปซะ”

“ครับพี่”

พังฮย็อนชิกตอบเสียงสั่น แม้ว่าเขาจะยิ้มให้ผม แต่น้ำตากลับไหลออกมาไม่หยุด

\*\*\*

การขายสินค้าในวันซอลนัลผ่านไปอย่างราบรื่น ลูกพลับแห้งของเกษตรกรภูเขาชีรี และน้ำมันงากับน้ำมันวอลนัทของพังฮย็อนชิกขายดิบขายดีจนหมดเกลี้ยง

ในอนาคต พังฮย็อนชิกรับปากว่าจะขายน้ำมันงาและน้ำมันวอลนัทผ่านเว็บไซต์ออนไลน์ของเกษตรกรภูเขาชีรี

หลังทุกอย่างผ่านพ้น ผมกับแพกมินซอกก็มุ่งหน้าไปที่สนามบินอินช็อนด้วยกัน

เรากำลังจะเดินทางไปเข้าร่วมงานเกษตรแฟร์ที่ใหญ่ที่สุด ที่จัดขึ้นในประเทศสหรัฐอเมริกา

“ฉันเพิ่งไปอเมริกาเป็นครั้งแรกเลยนะเนี่ย”

มินซอกพูดพลางมองออกไปนอกหน้าต่าง

“นายเคยไปประเทศไหนมาบ้างล่ะ”

“จริงๆ แล้ว ฉันไม่เคยไปต่างประเทศเลยน่ะ”

เขาตอบพลางยิ้มแห้ง

เราสองคนขึ้นเครื่องบินโดยมีจุดหมายปลายทางคือซานฟรานซิสโก

ผมคาดหวังอะไรหลายอย่างจากงานเกษตรแฟร์ครั้งนี้

และรู้สึกได้ว่าการเดินทางครั้งนี้ อาจเป็นจุดเปลี่ยนของเกษตรกรภูเขาชีรีก็ได้

**รู้สึกเหมือนกันว่ากำลังจะได้เจออะไรที่ยิ่งใหญ่มาก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **197**

**ตอนที่ 197 แคลิฟอร์เนียดรีม**

ผมกับมินซอกเดินทางมาถึงซานฟรานซิสโกแล้ว อากาศอบอุ่นเพราะอยู่ในช่วงฤดูใบไม้ผลิ ต่างจากเกาหลีที่ตอนนี้เป็นฤดูหนาว

ผมกับมินซอกออกจากสนามบินพร้อมกัน

“ทำไมของนายเยอะขนาดนั้นล่ะ”

“ยังไม่ได้บอกนายหรอกเหรอ ฉันขนของมาส่งด้วยน่ะ”

“ขนของมาส่งเหรอ”

“ใช่ ลูกพลับตากแห้งน่ะ”

“คุณชอนแฮรีใช่ไหม”

“ใช่แล้ว”

มินซอกทำหน้าตกใจ

ตอนที่เกษตรกรภูเขาชีรีเปิดรับจองลูกพลับแห้ง มีคำสั่งซื้อสินค้าจากต่างประเทศเข้ามาด้วย มินซอกมาหารือผมว่าจะจัดการอย่างไรดี

ผมเลยบอกเขาว่า ถ้าเป็นคำสั่งซื้อจากต่างประเทศ ผมจะจัดการให้เอง

ค่าส่งสินค้าไปต่างประเทศแพงกว่าราคาลูกพลับแห้งด้วยซ้ำ จะส่งทางเรือก็ไม่ได้ เพราะลูกพลับแห้งอาจเสียหายได้

ผมก็เลยส่งอีเมลขอโทษไปหาผู้สั่งซื้อจากต่างประเทศทีละคน

เพื่อแสดงความขอบคุณที่สนใจสินค้าของเรา แต่น่าเสียดายที่คงจะจัดส่งให้ไม่ได้

ส่วนใหญ่ ผู้สั่งซื้อแสดงความเสียดายและบอกว่าถ้ามีโอกาสในอนาคตก็อยากจะให้พัฒนาเรื่องการขนส่งดู

แต่มีอยู่รายหนึ่งที่พูดยังไงก็ไม่ยอมท้อถอย

คนคนนั้นคือชอนแฮรีที่มินซอกพูดถึง เธอส่งอีเมลมายืนยันว่าต้องการซื้อลูกพลับแห้ง โดยบอกว่าจะจ่ายค่าส่งเองทั้งหมด

สุดท้ายเมื่อรู้ว่าผมกับมินซอกจะเดินทางมาอเมริกาพอดี เธอก็บอกว่าขอเป็นคนจ่ายค่าตั๋วเครื่องบินให้ และขอให้ผมไปส่งลูกพลับแห้งให้ที่บ้าน

โชคดีที่บ้านของเธออยู่ไม่ห่างจากสถานที่จัดงานเกษตรแฟร์

ผมก็เลยบอกว่าจะเอาของไปส่งให้ถึงที่ แน่นอนว่าเธอดีใจอย่างมาก

ที่ผมทำแบบนี้ ไม่ใช่แค่บริการทั่วไป แต่เป็นการตัดสินใจที่มีเหตุผลอยู่เบื้องหลัง

เหตุผลเป็นเพราะนามบัตรที่แนบมากับอีเมลของเธอ

ชื่อบริษัทที่เธอทำงานอยู่กระตุ้นความอยากรู้อยากเห็นของผม

เป็นหนึ่งในบริษัทที่ได้รับคัดเลือกเข้าร่วมงานเกษตรแฟร์ เป็นบริษัทที่โดดเด่นเรื่องนวัตกรรมการเกษตร โดยเฉพาะการปลูกผักระบบไฮโดรโปนิกส์

ผมอยากให้อนาคต เกษตรกรภูเขาชีรีเป็นบริษัทแบบนั้น

เมื่อสนใจบริษัทที่ชอนแฮรีทำงาน ผมก็เลยอยากสานสัมพันธ์กับเธอ

เผื่อว่าจะลองถามข้อมูลจากวงในดู

“คุณชอนแฮรีนี่เจ๋งจริง ไม่ยอมแพ้เรื่องสั่งซื้อลูกพลับแห้งเลยสินะ เกลี้ยกล่อมคิมด็อกมย็องได้สำเร็จเสียด้วย”

มินซอกเปรยขึ้นพลางมองกระเป๋าใบใหญ่โตของผม

จังหวะนั้นเอง รถยนต์แบรนด์เกาหลีแล่นมาจอดตรงหน้าเราสองคน

พร้อมๆ กับที่โทรศัพท์ของผมดังขึ้น

ผู้หญิงชาวเอเชียคนหนึ่งก้าวลงจากรถ มือของเธอถือโทรศัพท์อยู่

เธอยิ้มให้ผม

“สวัสดีค่ะ ฉันชอนแฮรีค่ะ”

“ผมคิมมย็องด็อกครับ”

“แพกมินซอกครับ”

ถึงจะมีชื่อเป็นภาษาเกาหลี และหน้าตาเป็นชาวเอเชีย แต่ท่าทางของชอนแฮรีออกไปทางตะวันตก ดูจากใบหน้าแล้ว ท่าทางเธอจะอายุรุ่นราวคราวเดียวกับผมและมินซอก

“เชิญขึ้นรถได้เลยค่ะ”

มินซอกมองหน้าผม แววตาของเขาอ่านได้ว่า ไม่ใช่ว่าส่งของเสร็จก็แยกย้ายเหรอ

ผมหัวเราะและสั่นหัว ไม่ใช่แค่ส่งของแล้วจะจบ

แต่เธอรับปากจะเป็นไกด์ให้เราด้วย

“คุณชอนแฮรีจะเป็นไกด์ให้เราเหรอ”

มินซอกถามเบาๆ ขณะวางกระเป๋าสัมภาระไว้ในท้ายรถ

“คุ้มค่าส่งสินค้าไหมล่ะ”

ผมตอบยิ้มๆ

“น่าจะบอกฉันก่อนนะ”

“มีเวลาให้บอกด้วยเหรอ เห็นนายเอาแต่นอน”

“ซะงั้นน่ะ”

เราสองคนขึ้นรถของชอนแฮรี

เธอเปิดวิทยุไว้ เหมือนเป็นเรื่องบังเอิญ สถานีกำลังเปิดเพลง ‘แคลิฟอร์เนียดรีม’ ของวงเดอะ มามาส์ แอนด์ เดอะ ปาปาส์

รถแล่นขึ้นทางด่วน ชอนแฮรีชวนพวกเราคุย

“พวกคุณน่าจะนั่งเครื่องบินนาน คงจะเหนื่อยน่าดู ความประทับใจแรกที่มีกับซานฟรานซิสโก เป็นยังไงบ้างคะ”

“อากาศอบอุ่นน่าสบายดีครับ”

ผมคิดว่าเธอทักทายเพื่อเริ่มบทสนทนา ก็เลยตอบไปสบายๆ

จากนั้นบทสนทนาต่างๆ ของเราเริ่มต้นขึ้น

“คุณมางานเกษตรแฟร์ใช่ไหมคะ บริษัทที่ฉันทำงานอยู่ก็เข้าร่วมงานด้วยนะคะ”

“จริงๆ ผมรู้อยู่แล้วล่ะครับว่าบริษัทของคุณเข้าร่วมงานเกษตรแฟร์ครั้งนี้ด้วย”

“รู้ได้ยังไงคะ”

“รู้จากนามบัตรของคุณแฮรีที่แนบมากับอีเมลน่ะครับ เห็นว่าเป็นบริษัทเดียวกันกับที่มีในรายละเอียดงานเกษตรแฟร์ ชื่อบริษัทแพลนต์แฟกตอรีใช่ไหมครับ”

“คุณคิมมย็องด็อกนี่ช่างสังเกตดีจังเลยนะคะ วันนี้ถ้าไม่ได้มีโปรแกรมไปที่ไหน สนใจไปทานมื้อเย็นที่บ้านฉันไหมคะ แถวนี้ไม่เหมือนแอลเอ ไม่ค่อยมีร้านอาหารเกาหลีค่ะ”

“ขอบคุณมากๆ เลยครับ”

ชอนแฮรีขับรถมาส่งเราที่โรงแรม

ผมกับมินซอกเช็กอิน และตรงไปที่ห้องพัก

เพราะเราเป็นผู้ชายทั้งคู่ ก็เลยพักห้องเดียวกัน

มินซอกนอนแผ่หลาลงบนเตียง สีหน้ายังไม่หายตื่นเต้น

“นี่ฉันอยู่ที่แคลิฟอร์เนียเหรอเนี่ย ยังไม่อยากจะเชื่อเลยนะ”

“ได้มาต่างประเทศครั้งแรกรู้สึกยังไงบ้าง”

“ใช้คำว่าไม่ค่อยคุ้นเคยได้ไหมคะ แต่ก็ดีแหละ ได้ห่างจากงานบ้าง”

“อย่าลืมว่าเราไม่ได้มาเที่ยวเล่นกันนะ”

“แต่ก็ดีอยู่ดีแหละน่า”

มินซอกพูดพลางลุกจากเตียงไปจัดแจงสัมภาระ

เพราะมาแค่สี่วันสามคืน ผมเลยเอาสัมภาระติดตัวมาไม่มากนัก

เราสองคนผลัดกันอาบน้ำอย่างรวดเร็ว ก่อนจะมุ่งหน้าไปที่สกายเลาจน์

มองจากหน้าต่าง ผืนดินอันกว้างใหญ่ของแคลิฟอร์เนียผ่านเข้ามาในสายตาของผม

“นั่นใช่ไร่ข้าวโพดหรือเปล่านะ กว้างสุดลูกหูลูกตาเลยแฮะ”

มินซอกถาม

“นั่นน่ะสิ กว้างมาก มองไม่เห็นจุดสิ้นสุดเลย เออ นายรู้ไหมว่าอัตราการพึ่งตัวเองในเรื่องอาหารของสหรัฐอเมริกาอยู่ที่กี่เปอร์เซ็นต์”

“ไม่รู้สิ หนึ่งร้อยเปอร์เซ็นต์เหรอ”

มินซอกทำหน้าคิดก่อนตอบ

“133 เปอร์เซ็นต์ต่างหาก ดูเหมือนยิ่งเป็นประเทศที่มั่นคงมากเท่าไร อัตราการพึ่งตัวเองในเรื่องอาหารก็ยิ่งสูงขึ้นเท่านั้น”

“งั้นของเกาหลีอยู่ที่กี่เปอร์เซ็นต์กันล่ะ”

“20 เปอร์เซ็นต์”

“ต่ำขนาดนั้นเลยเหรอ”

“เกาหลีของเรานำเข้าธัญพืชรายใหญ่ติดอันดับหนึ่งในห้าของโลกเลยนะ”

“ขนาดทำงานที่บริษัทการเกษตรแท้ๆ แต่ฉันไม่เคยรู้เรื่องนี้เลยนะเนี่ย”

“การเกษตรของเกาหลียังต้องเติบโตอีกเยอะแหละ กว่าจะตามอเมริกาทัน”

โทรศัพท์ในกระเป๋าสั่น ผมหยิบมาเปิดดู ก็พบว่าเป็นข้อความจากชอนแฮรี

เธอบอกว่าอีกครึ่งชั่วโมงจะมาถึง

“อีกครึ่งชั่วโมง คุณแฮรีจะมารับพวกเรานะ”

“เวลาผ่านไปเร็วมากจริงๆ ว่าแต่คุณแฮรีก็ทำงานบริษัทการเกษตรด้วยใช่ไหม ถ้าจำชื่อไม่ผิด ได้ยินนายพูดว่าแพลนต์แฟกตอรี่ใช่มั้ยนะ”

“ใช่ เธอทำงานที่แพลนต์แฟกตอรี่”

“ชื่อแปลกไม่เหมือนใครดีนะ แปลว่าโรงงานพืชผลเหรอ เขาทำตำแหน่งอะไรน่ะ”

“ได้ยินมาว่าเป็นนักวิจัยนะ”

“นักวิจัยเหมือนคุณอียองโฮน่ะเหรอ”

ผมสงสัยก็เลยถามเธอว่าบริษัทแพลนต์แฟกตอรีทำงานเกี่ยวกับอะไร

เธอเล่าว่าเรียนเอกชีววิทยาและทำงานเป็นนักวิจัยให้กับบริษัท

เป็นอาชีพที่ผมเห็นว่าน่าสนใจมากทีเดียว

ไม่ถึงครึ่งชั่วโมง ชอนแฮรีก็มาถึง พอพวกเราลงไปที่ล็อบบี้ของโรงแรม ก็พบเธอนั่งรออยู่แล้ว

ชอนแฮรีขับรถพาเราไปบ้านของเธอ ซึ่งอยู่ในย่านที่พักอาศัย

ผมมองเห็นบ้านลักษณะเหมือนกันเรียงรายเป็นแนวยาว

ชอนแฮรีจอดรถที่หน้าบ้านหลังหนึ่งในนั้น

“เชิญเข้ามาได้เลยค่ะ”

พอก้าวเข้าไปในบ้าน ผู้หญิงวัยกลางคนคนหนึ่งก็ออกมาต้อนรับ ดูเหมือนเธอจะเป็นแม่ของชอนแฮรี

“ลูกพลับแห้งของคุณอร่อยมากเลยค่ะ รสชาติดีมากจริงๆ เหมือนที่พ่อของฉันเคยทำเลย”

บ้านนี้มีสมาชิกสามคน พ่อ แม่ และชอนแฮรี เธอเป็นลูกสาวคนเดียว

พ่อแม่ของเธอเป็นผู้อพยพย้ายถิ่นฐานรุ่นที่สอง ทั้งคู่เป็นคนเกาหลีที่เกิดและเติบโตในสหรัฐอเมริกา แต่ก็พูดภาษาเกาหลีได้คล่อง

พวกท่านคงจะสอนเธอ ชอนแฮรีจึงพูดภาษาเกาหลีได้ดีมากเช่นกัน

“นี่ของขวัญพิเศษจากผมครับ”

นอกจากลูกพลับแห้งที่ชอนแฮรีขอซื้อแล้ว ผมเตรียมของขวัญเพิ่มเติมแยกมาด้วย

นั่นคือน้ำผึ้งและน้ำมันงา

“โอ้โห อุตส่าห์เตรียมของพิเศษแบบนี้มาให้พวกเราด้วย”

แม่ของชอนแฮรีอุทานตาเป็นประกาย

**เพลงนี้มั้ยย5555**

**รู้สึกตื่นเต้น นี่เรียกว่ายุค y2k หรือป่าวนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **198**

**ตอนที่ 198 นวัตกรรมปลูกพืชแบบไฮโดรโปนิกส์**

เราสนทนากันอย่างสนุกสนานเพลิดเพลินตลอดช่วงมื้อค่ำ การสนทนาเป็นไปอย่างรื่นเริงในมื้อค่ำ ผมกับมินซอกผลัดกันเล่าเรื่องการทำงานและการใช้ชีวิตในฮาดง

แม่ของชอนแฮรีสนใจเรื่องราวของประเทศเกาหลีเป็นพิเศษ ท่านบอกว่าไม่เคยไปเกาหลีมาก่อนเลย

ท่านโอดครวญว่าคิดมาตลอดว่าอยากไป มีแผนจะไปหลายครั้ง แต่ก็ไม่มีเวลา สุดท้ายก็เลื่อนไปทุกครั้ง เพราะเอาแต่ทำงาน

ท่านรู้จักรสชาติของลูกพลับแห้งจากคุณพ่อคุณแม่ผู้ล่วงลับ

ถึงจะไม่รู้เรื่องเกี่ยวกับเกาหลีมากนัก แต่ท่านไม่เคยลืมรสชาติลูกพลับแห้งฝีมือคุณพ่อคุณแม่ได้เลย

ที่ผ่านมา ชอนแฮรีพยายามหาซื้อลูกพลับแห้งหลากหลายรูปแบบมาให้ท่าน แต่ท่านยังไม่ถูกใจ เพราะรสชาติไม่ตรงกับที่คุณพ่อคุณแม่ทำ

จนกระทั่ง ชอนแฮรีได้มารู้จักลูกพลับแห้งของเกษตรกรภูเขาชีรี ฝันของท่านจึงกลายเป็นจริง

รสชาติของลูกพลับแห้งนั้น เหมือนกับฝีมือของคุณพ่อคุณแม่ผู้ล่วงลับไม่มีผิด

เรานั่งคุยกันไปเรื่อยๆ อาหารที่เต็มโต๊ะในตอนแรกเริ่มร่อยหรอ

จังหวะที่คุณแม่ของชอนแฮรีเก็บโต๊ะ ผมก็เปลี่ยนเรื่องคุย

ผมสงสัยเรื่องแพลนต์แฟกตอรี และอยากรู้ข้อมูลเพิ่ม

มีหลายอย่างที่อยากถามชอนแฮรีเพิ่มเติม

“แพลนต์แฟกตอรี่เป็นบริษัทเกี่ยวกับอะไรหรือครับ”

“เหตุผลที่ใช้ชื่อว่าแพลนต์แฟกตอรี่ เพราะบริษัทของเรามุ่งเน้นไปที่เรื่องการสร้างสภาพแวดล้อมที่เหมาะสม เพื่อให้เกษตรกรสามารถผลิตพืชผลได้อย่างต่อเนื่องน่ะค่ะ”

“ต่อเนื่อง... หมายถึงระยะเวลาประมาณเท่าไหร่ครับ”

“ตลอดทั้งปีค่ะ เกษตรกรจะไม่ต้องคำนึงถึงสภาพแวดล้อมใดๆ เลย”

“หมายความว่าเกษตรกรสามารถปลูกพืชผักได้ตลอดทั้งปีเลยเหรอครับ เป็นไปได้จริงๆ เหรอครับ”

มินซอกถามด้วยดวงตาที่เบิกกว้าง

“ใช่ค่ะ เราทำได้ถ้าสร้างสภาพแวดล้อมที่เหมาะสำหรับการเจริญเติบโตของพืช”

“มีปัจจัยอะไรบ้างครับ”

“ก็ทั่วๆ ไปค่ะ ปกติพืชต้องการแสง อุณหภูมิ ความชื้น คาร์บอนไดออกไซด์ และสารอาหารในการเจริญเติบโต ถ้าเราจัดสภาพแวดล้อมแบบนั้นได้ ก็จะเอื้อต่อการผลิตที่ยั่งยืนค่ะ”

“คุณสร้างสภาพแวดล้อมแบบนั้นได้ยังไงเหรอครับ ผมนึกภาพไม่ออกเลย”

มินซอกถามด้วยสีหน้าอยากรู้อยากเห็น

ชอนแฮรีมีสีหน้าลังเลเหมือนไม่แน่ใจ เห็นดังนั้น ผมก็เลยโพล่งออกมา

“ผมได้ยินมาว่าแพลนต์แฟกตอรี่สร้างสภาพแวดล้อมที่เหมาะสมได้ด้วยเทคโนโลยีการเพาะปลูกแบบไฮโดรโปนิกส์ [1] ใช่ไหมครับ”

สีหน้าของชอนแฮรีผ่อนคลายลง เธอพยักหน้ารับ

“เข้าใจถูกต้องแล้วค่ะ ที่พูดมาเป็นจุดขายของบริษัทเราเลยค่ะ ว่าแต่คุณคิมด็อกมย็องรู้จักการเพาะปลูกแบบไฮโดรโปนิกส์ด้วยเหรอคะ”

ชอนแฮรีถามพลางมองหน้าผม ดวงตาเริ่มเป็นประกาย

"พอรู้มานิดหน่อยครับ เห็นว่าจุดเริ่มต้นของไฮโดรโปนิสก์เริ่มจากงานวิจัยในห้องปฏิบัติการโมดูลเดสตินี [2] ของนาซา”

“แบบนี้ไม่ใช่รู้นิดหน่อยแล้วค่ะ ถือว่ารู้เยอะมากเลยนะคะ แต่ว่าความจริงแล้ว โมดูลเดสตินีไม่ใช่จุดเริ่มต้นของการเพาะปลูกแบบไฮโดรโปนิกส์หรอกค่ะ ถือเป็นต้นแบบที่ครบวงจรมากกว่า”

มินซอกทำหน้าว่างเปล่าเหมือนไม่เข้าใจอะไรเลย

ชอนแฮรีมองท่าทางงงๆ ของเขาแล้วยิ้ม

“ฉันจะอธิบายเรื่องหลักการปลูกพืชไฮโดรโปนิกส์ให้ฟังเอาไหมคะ”

“ได้เลยครับ ผมอยากรู้มากเลยครับ”

มินซอกตอบด้วยสีหน้าตื่นเต้น

“ก่อนอื่น ขอทดสอบความเข้าใจหลักการเบื้องต้นก่อนค่ะ คำถามคือ การปลูกพืชแบบไฮโดรโปนิกส์ ต้องใช้ดินไหมคะ หรือว่าใช้แค่น้ำ?”

“ไม่ใช่ว่าต้องใช้ทั้งสองอย่างเหรอครับ”

“คุณมินซอก เคยปลูกต้นไม้ไหมคะ”

"เคยสิครับ"

“เคยปลูกแล้วต้นไม้ตายโดยไม่ทราบสาเหตุไหมคะ ทั้งที่ไม่มีศัตรูพืชหรือไม่มีอะไรต่างจากเดิมเลย อยู่ๆ ก็ตายไปแบบงงๆ น่ะค่ะ”

“เคยครับ เป็นเรื่องที่ทำให้รู้สึกแย่มาก แต่ขอสารภาพว่าผมเจอเหตุการณ์แบบนี้บ่อยมากจริงๆ”

มินซอกพูดด้วยสีหน้าราวกับคนกำลังสารภาพบาป

“พอจะเดาได้ไหมคะว่าพวกมันตายเพราะอะไร”

มินซอกจมอยู่ในความคิดชั่วขณะ

“เพราะน้ำเหรอครับ ผมรดน้ำมากเกินไปหรือเปล่าครับ”

"ใช่แล้วค่ะ พืชส่วนใหญ่ตายจากการรดน้ำมากเกินไป การทำแบบนั้นทำให้พวกมันหายใจไม่ออก”

“เหมือนสำลักเหรอครับ”

“ประมาณนั้นค่ะ พืชหายใจผ่านราก ปกติแล้ว ภายในดินจะมีช่องว่างอยู่ ซึ่งปกติก็จะมีพื้นที่ให้น้ำแทรกได้เล็กน้อย ภายในดินจึงเต็มไปด้วยความชื้น ถ้าหากว่าเรารดน้ำมากเกินไป ก็จะส่งผลให้พืชหายใจไม่ออก เหมือนจมน้ำน่ะค่ะ”

ถ้าขนรากของพืชได้สัมผัสกับอากาศบ้าง ก็จะทำให้พวกมันหายใจได้ดี

แต่ก็นั่นแหละ ถ้ารดน้ำน้อยเกินไป รากของพวกมันก็จะแห้ง และทำให้ตายได้เหมือนกัน

“ประมาณว่าน้ำเข้าไปอุดตัน ทำให้หายใจไม่ออกสินะครับ แล้วดินล่ะ ไม่อุดตันบ้างหรือครับ”

ชอนแฮรีหัวเราะกับคำถามซื่อๆ ของมินซอก

“ดินทำหน้าที่ค้ำจุนพืชค่ะ นั่นหมายความว่าเวลาปลูกพืชลงในดิน คุณต้องเข้าใจธรรมชาติของดินและพืชที่กำลังปลูกด้วย แต่ว่าการเพาะปลูกแบบไฮโดรโปนิกส์ เราไม่ใช้ดิน แต่จะปลูกพืชด้วยการใช้น้ำค่ะ”

“อ้าว แล้วพืชหายใจออกหรือครับ ผมคิดว่าจะหายใจไม่ออกเหมือนตอนเรารดน้ำในกระถางต้นไม้เสียอีก”

“เราจ่ายออกซิเจนด้วยการปั๊มลมทดแทนค่ะ ลองนึกถึงพิพิธภัณฑ์สัตว์น้ำดูค่ะ จะมีการให้ออกซิเจนผ่านฟองอากาศใช่ไหมคะ ถ้าหากเราสร้างสภาพแวดล้อมที่ทำให้ปลาอาศัยอยู่ได้ เราก็สร้างสภาพแวดล้อมที่ทำให้พืชมีชีวิตได้ค่ะ

ชอนแฮรีหยิบวิตามินเม็ดฟู่มาเม็ดหนึ่ง หย่อนลงในน้ำเต็มแก้ว

ฟองอากาศลอยขึ้นจากน้ำ

“แต่การที่พืชจะเติบโตได้ ไม่ได้ขึ้นอยู่กับน้ำเท่านั้น สารอาหารก็เป็นเรื่องจำเป็นค่ะ”

“อ๋า คุณใส่ปุ๋ยลงในน้ำใช่ไหมครับ”

“ใช่ค่ะ เราใส่ปุ๋ยผสมลงในน้ำ พืชจะลำเลียงอาหารนี้ และนำไปใช้เพื่อการเจริญเติบโต แต่เราไม่ได้ใช้ปุ๋ยอินทรีย์แบบที่รู้จักกันทั่วไปนะคะ ปุ๋ยอินทรีย์จะใช้กับพืชที่ปลูกในดิน และต้องรอให้พืชค่อยๆ ดูดซับสารอาหารทีละนิดจากดินค่ะ”

“อ้าว ผมคิดว่าพืชดูดซึมธาตุอาหารจากปุ๋ยได้เสียอีก”

“เนื่องจากพืชไม่มีอวัยวะย่อยอาหาร เวลาจะดูดซึมสารอาหารก็จะต้องแยกชิ้นส่วนต่างๆ ของสารอาหารนั้นก่อน จุลินทรีย์ในดินจะช่วยย่อยสลายปุ๋ย กว่าพืชจะดูดซึมสารอาหารได้ ก็ต้องรอให้สารประกอบอนินทรีย์ [3] ที่ย่อยสลายแล้วละลายในน้ำก่อนค่ะ”

“อ้อครับ”

“เพิ่มเติมนะคะ พืชจะดูดน้ำและแร่ธาตุผ่านทางขนรากค่ะ ถ้าเป็นน้ำ พืชจะดูดด้วยวิธีการออสโมซิส แต่ถ้าเป็นแร่ธาตุที่อยู่ในดิน พืชจะรับสารอาหารประเภทนี้ได้จากการแลกเปลี่ยนประจุค่ะ รากฝอยจะปล่อยประจุไฮโดรเจนลงในดิน และประจุไฮโดรเจนจากพืชจะไปแทนที่ไอออนที่เป็นประจุกบวกที่อยู่ในดิน ซึ่งเป็นประจุลบ พอมีการแลกเปลี่ยนประจุกัน รากของพืชก็จะดูดซึมสารอาหารจากดินได้ค่ะ”

“คุณหมายถึงสถานะไอออน [4] นี่เอง”

มินซอกอุทานออกมาด้วยท่าทางราวกับว่าในที่สุดก็เข้าใจเสียที

ชอนแฮรีตอบรับด้วยรอยยิ้ม

"พืชจะดูดซับไอออนไนโตรเจนและธาตุเหล็กเป็นสารอาหารเพื่อการเจริญเติบโตค่ะ"

“เท่ากับว่าในการปลูกพืชไฮโดรโปนิกส์ซึ่งไม่มีดิน เราจะให้สารอาหารที่แตกตัวเป็นไอออนแล้วกับพืชใช่ไหมครับ”

“นี่คือหัวใจสำคัญของการปลูกพืชไฮโดรโปนิกส์เลยค่ะ เราจะให้สารอาหารในสถานะไอออนแก่พืชโดยตรงค่ะ”

“ถ้าปลูกพืชด้วยวิธีนี้ น่าจะทำให้โตเร็วกว่าพืชปกติที่โตในดินสินะครับ”

"ถูกต้องเลยค่ะ”

ทุกอย่างเป็นเรื่องจริงตามที่เธอพูด

การปลูกพืชแบบไฮโดรโปนิกส์มีจุดเด่นคือไม่ต้องใช้ดิน แต่ว่าใช้แค่น้ำและสารอาหารที่เหมาะสม

ในอนาคต การปลูกพืชแบบไฮโดรโปนิกส์จะกลายเป็นรากฐานของการเกษตรที่ทันสมัย เป็นเทคโนโลยีที่ได้รับการยอมรับในประเทศที่พัฒนาแล้ว เช่น สหรัฐอเมริกาและยุโรป

ผมอยากให้ประเทศเกาหลีก้าวทันโลกและได้รู้ข้อมูลใหม่ๆ นี้

ผมหวังว่าเกษตรกรภูเขาชีรีจะกลายเป็นผู้นำด้านการเกษตรของเกาหลีในอนาคต

“เราสามารถสร้างสภาพแวดล้อมที่สมบูรณ์แบบ เพื่อให้พืชเติบโตได้ตลอดทั้งปีจริงๆ สินะครับ”

มินซอกพูดด้วยแววตาเป็นประกาย ดูเหมือนเขาจะหลงใหลเสน่ห์ของระบบการเพาะปลูกแบบไฮโดรโปนิกส์เข้าแล้ว

“ไม่คิดว่าคุณสองคนจะสนใจการปลูกพืชแบบไฮโดรโปนิกส์มากขนาดนี้นะคะ ถ้างั้นตั้งตารอเข้าชมงานในวันพรุ่งนี้ได้เลยค่ะ น่าจะมีอะไรโดนใจอีกเยอะ”

“มีอะไรน่าสนใจหรือครับ เล่าหน่อยได้ไหม”

ผมรีบถาม

“ทางแพลนต์แฟกตอรีจะนำอุปกรณ์ปลูกพืชไฮโดรโปนิกส์ที่สามารถปลูกด้วยตัวเองที่บ้านได้ไปจัดแสดงน่ะค่ะ แล้วก็จะมีกิจกรรมให้ผู้เข้าร่วมงานที่สนใจได้ทดลองปลูกพืชด้วยตัวเอง ผู้ที่สร้างผลงานได้ดีและโดนใจเรา จะได้รับรางวัลพิเศษเป็นตั๋วโชคดีค่ะ”

“ตั๋วโชคดีหรือครับ”

“ตั๋วโชคดีคล้ายๆ กับเป็นบัตรผ่านเข้าชมระบบไฮโดรโปนิกส์ของจริงค่ะ แน่นอนว่าเป็นระบบที่ใหญ่กว่า และแตกต่างจากอุปกรณ์เพาะปลูกในครัวเรือนที่จัดแสดงในงาน ครั้งนี้ เรายังไม่สามารถจัดแสดงระบบนี้ในงานได้ เพราะยังพัฒนาไม่เสร็จสมบูรณ์ แต่ถ้าได้รับตั๋วโชคดีจากเรา คุณจะได้ไปชมระบบนี้ที่บริษัทของเราค่ะ”

"ผมอยากรู้จังว่ามันจะเป็นระบบแบบไหน”

ผมสบตากับมินซอก

สีหน้าของเขาบอกว่าอยากรู้เช่นเดียวกัน

**อยากรู้ก็ต้องได้ตั๋วโชคดีแล้วนะ**

**ตอนนี้เหมือนกลับไปเรียนวิชาวิทยาศาสตร์อีกครั้งเลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **199**

**ตอนที่ 199 ด็อกมย็องกับมินซอกในงานเกษตรแฟร์**

กว่าผมกับมินซอกจะกลับมาที่โรงแรมก็ดึกแล้ว

เราอยู่ที่บ้านชอนแฮรีค่อนข้างนาน เพราะมินซอกสนใจเรื่องระบบปลูกผักแบบไฮโดรโปนิกส์มาก เขาซักถามรายละเอียดอย่างเอาจริงเอาจัง

“เบียร์สักแก้วมั้ย”

มินซอกชวนผมดื่มเบียร์ เราไม่ได้ดื่มด้วยกันสองคนมานานแล้ว

เรามานั่งอยู่ด้วยกันที่สกายเลานจ์ของโรงแรม ทิวทัศน์ยามค่ำคืนที่มองเห็นผ่านกระจกบานใหญ่งดงามมาก

“วิวตอนกลางคืนก็สวยเหมือนกันนะ”

มินซอกจิบเบียร์อึกหนึ่งก่อนพูดออกมา

“นายรู้เรื่องระบบปลูกผักไฮโดรโปนิกส์มาก่อนแล้วใช่ไหม”

ผมพยักหน้ารับ

“ถ้าเกษตรกรภูเขาชีรีใช้ระบบปลูกผักแบบไฮโดรโปนิกส์บ้างล่ะ นายคิดว่าจะดีมั้ย”

มินซอกสบตาผมก่อนถามออกมา

แน่นอนว่าผมคิดเรื่องนี้อยู่ และคิดอย่างหนัก คิดอย่างเอาจริงเอาจัง

ระบบปลูกผักแบบไฮโดรโปนิกส์น่าสนใจ และเป็นนวัตกรรมการเกษตรในอนาคต ถ้าหากว่าทำได้ มันจะช่วยยกระดับให้กับเกษตรกรภูเขาชีรี และมีประโยชน์ในวงกว้าง

แต่ผมเองก็กังวล เพราะเทคโนโลยีของเรายังไม่ทันสมัยพอ เราไม่มีคนที่มีความรู้ และไม่มีเครื่องไม้เครื่องมือด้วย

เรื่องแบบนี้จะบุ่มบ่ามไม่ได้ ยังไงก็คงต้องพิจารณาหลายๆ อย่าง โดยเฉพาะเรื่องทุนทรัพย์ เป็นเรื่องสำคัญที่สุด

ก่อนหน้านี้ ผมเริ่มจากการเกษตรที่สามารถทำเองได้ ไม่ต้องลงทุนสูง ไม่ว่าจะเป็นลูกพลับแห้ง เลี้ยงผึ้ง ไปจนถึงฟาร์มปศุสัตว์ ผมคำนวณทุกอย่างอย่างเป็นระบบ ค่อยเป็นค่อยไป

แต่ระบบปลูกผักไฮโดรโปนิกส์นั้นแตกต่างออกไป

“เราคงต้องใจเย็นๆ และรอจังหวะ ทุกอย่างน่าจะต้องอาศัยการวิจัยและพัฒนา จริงๆ ฉันได้ยินเรื่องนี้มานานแล้ว แต่ไม่อยากเริ่มต้นเร็วเกินไป เพราะระบบมันไม่ได้ง่ายขนาดนั้น”

“นายพูดมาก็ถูก ความจริงมันก็เป็นเรื่องที่ต้องใช้เวลานั่นแหละ”

“เราต้องมีทุนทรัพย์ด้วย ขนาดแค่หุ่นยนต์รีดนมในฟาร์มยังต้องลงทุนตั้งหลายร้อยล้านวอน [1] เลย”

“พอมานึกๆ ดูแล้ว เกษตรกรภูเขาชีรีของเราก็ใช้เครื่องจักรทันสมัยอยู่นะเนี่ย”

มินซอกพูดด้วยใบหน้าสดใส

จริงอย่างที่เขาพูด หุ่นยนต์รีดนมเป็นเครื่องจักรล้ำสมัยอย่างแรกที่เกษตรกรภูเขาชีรีนำเข้ามาใช้ในเกาหลี

เหตุผลหลักเป็นเพราะผมอยากลองบุกเบิกเส้นทางเบื้องต้นก่อน ถ้าหากว่าสมาชิกในทีมรู้เรื่องเครื่องจักรดีแล้ว ผมก็อยากจะพัฒนาและนำเข้าเครื่องจักรใหม่ๆ ที่น่าสนใจอีกหลายๆ ตัวเข้ามา

หุ่นยนต์รีดนมสร้างผลกระทบเชิงบวกให้กับฟาร์มอย่างเห็นได้ชัด วัวนมของเราผลิตนมได้โดยไม่เครียด ภาระงานของคนในฟาร์มก็ลดลง และคุณภาพของผลิตภัณฑ์นมก็ออกมาดี

อีกทั้งรายได้ก็เพิ่มขึ้นตามไปด้วย

“ฉันอยากให้เกษตรกรภูเขาชีรีลองปลูกผักไฮโดรโปนิกส์เหมือนกันนะ”

“ได้ยินนายพูดแบบนี้ รู้สึกแปลกดีแฮะ”

“แปลกยังไงเหรอ”

“ก็ปกตินายจะเอาแต่ทำงานเงียบๆ ไม่ค่อยออกความเห็นอะไรนี่นา”

มินซอกคือสมาชิกคนแรกๆ ของเกษตรกรภูเขาชีรี ควบคู่กับกาฮี เขาเป็นผู้สร้างเว็บช็อปปิ้งออนไลน์ให้กับเรา

โดยนิสัย มินซอกเป็นคนประเภททำงานด้วยความมั่นคงและจริงจัง เขาไม่ทำงานด้วยความท้าทาย และไม่นิยมอะไรแปลกๆ ใหม่ๆ

ผมอยากรู้ว่าทำไมเขาถึงสนใจระบบปลูกผักไฮโดรโปนิกส์นัก

“จำตอนที่ฉันไปสอนให้คนในหมู่บ้านหัดใช้คอมพิวเตอร์ได้ไหม”

ผมพยักหน้าเมื่อนึกย้อนไปถึงเรื่องราวเก่าๆ

ระหว่างที่ผมกับกาฮีไปประจำอยู่ที่วัดชีจัง เพื่อศึกษาข้อมูลการเลี้ยงผึ้ง มินซอกก็ไปสอนคอมพิวเตอร์ให้กับชาวบ้านฟรี

และเพราะเขามีน้ำใจกับคนอื่นๆ เราจึงประสบความสำเร็จและขอความช่วยเหลือจากทุกคนได้ง่ายขึ้น

“จำได้อยู่แล้ว”

“ตอนนั้น ฉันเคยคิดนะว่าถ้าชาวบ้านทุกคนไปจากหมู่บ้านกันหมด ทุกอย่างจะเปลี่ยนไปยังไง ฉันรู้สึกเลยว่าถ้าพวกชาวบ้านไม่อยู่ หมู่บ้านคงโล่งไปในพริบตา”

นี่เป็นครั้งแรกที่เราได้คุยเรื่องอะไรแบบนี้

ผมมองหน้าเขา ตั้งใจฟังสิ่งที่เขาพูด

“ฉันจำที่นายพูดได้ นายบอกว่าอยากให้มีเกษตรกรหนุ่มสาวเยอะๆ อยากให้คนหนุ่มสาวอยู่ในหมู่บ้าน ไม่ออกไปทำงานในเมือง จำได้ว่าตอนที่นายพูดฉันสงสัยมากๆ ว่าเพราะอะไรถึงพูดแบบนั้น แต่พอได้สัมผัสกับชาวบ้านจริงๆ ฉันก็สังเกตว่าถึงแม้ทีมงานเกษตรกรภูเขาชีรีของเราจะเพิ่มขึ้นเรื่อยๆ คนมากขึ้นเรื่อยๆ แต่ก็ยังมีข้อจำกัดบางอย่างอยู่”

“คือนายไม่เห็นด้วยเรื่องเกษตรกรหนุ่มสาวเหรอ”

“ไม่ใช่สิ ฉันเห็นด้วยมากๆ แต่คิดว่าน่าจะมีเงื่อนไขบางอย่าง”

“เงื่อนไขอะไรล่ะ”

“ก็เรื่องการทำเกษตรไงล่ะ ปกติการเกษตรส่วนใหญ่ทำได้แค่ปีละครั้ง มันเลยทำให้คนหนุ่มสาวไม่สนใจ หรือไม่อยากอยู่ในชนบท แต่ถ้าเราสร้างระบบที่สามารถผลิตพืชผลได้ตลอดทั้งปี อาจจะมีการเปลี่ยนแปลงอันยิ่งใหญ่เกิดขึ้นก็ได้นะ”

“ใช่ เรื่องนี้มันเกินขอบเขตของการทำเกษตรไปเลย”

“นายพูดถูก และฉันคิดว่าถ้าเราปลูกพืชผลตลอดทั้งปีได้ น่าจะมีกำไรเพิ่มขึ้น แน่นอนว่าถ้ารู้ว่าทำแล้วได้เงิน คนก็ต้องสนใจ ใช่ไหมล่ะ”

ผมพอจะรู้ว่ามินซอกพูดเรื่องนี้ด้วยความรู้สึกแบบไหน และมีเป้าหมายอย่างไร

ผมภูมิใจจริงๆ ที่มีเพื่อนชื่อแพกมินซอก

“ก็อย่างที่นายว่าน่ะแหละ แต่เอาตามตรง เหตุผลที่ฉันสนใจระบบปลูกผักไฮโดรโปนิกส์ เพราะฮย็อนชิกเลยนะ”

“ที่เขาต้องทิ้งลูกพลับแห้งทั้งหมดเพราะโดนพายุใช่ไหม”

“ใช่ ฉันเอาเรื่องนี้ออกจากหัวไม่ได้เลย ฉันเฝ้าแต่คิดว่าเราต้องหาวิธีเอาชนะภัยธรรมชาติให้ได้”

“จริงอย่างที่นายว่านะ ทุกวันนี้ การเกษตรพัฒนาไปมากแล้ว แต่ยังไงเราก็ยังเอาชนะธรรมชาติไม่ได้สักที”

“แต่ถ้าเราใช้ระบบปลูกผักไฮโดรโปนิกส์ได้ สถานการณ์จะเปลี่ยนไปเลย”

“ฉันก็คิดแบบนาย และคิดว่าเราทำได้ด้วย”

“อย่างที่นายรู้นั่นแหละ ตอนแรกฉันยังไม่กล้าจะเริ่ม เพราะยังไม่แน่ใจหลายๆ อย่าง แต่ตอนนี้ ฉันคิดว่าเรามั่นคงพอ และน่าจะทำได้แล้ว ก็เลยอยากจะลองเริ่มต้นศึกษาข้อมูลดูน่ะ แต่ไม่ว่ายังไงมันคงจะเป็นงานหนักของเกษตรกรภูเขาชีรีเลยนะ”

“ไม่มีงานไหนไม่หนักหรอก จะว่าไปแล้ว ฉันล่ะอยากรู้จริงๆ”

มินซอกยกแก้วเบียร์ขึ้นดื่มพลางพูด

"นายอยากรู้เรื่องอะไร"

"เรื่องอุปกรณ์ที่แพลนต์แฟกตอรี่ใช้ในการปลูกผักไฮโดรโปนิกส์ไงล่ะ ฉันอยากเห็น"

"นายจำเรื่องตั๋วโชคดีที่ชอนแฮรีพูดได้ใช่มั้ย"

แพกมินซอกพยักหน้า

เมื่อตอนกินมื้อเย็นด้วยกัน ชอนแฮรีเล่าเรื่องตั๋วโชคดีให้พวกเราฟัง ถ้าอยากได้ตั๋วเราต้องเข้าร่วมอีเวนต์ที่แพลนต์แฟกตอรีจะจัดในงานเกษตรแฟร์

คนที่ได้ตั๋วโชคดีคือผู้ที่สร้างสรรค์ผลงานจากระบบปลูกผักไฮโดรโปนิกส์ในครัวเรือนได้ดีที่สุด ทางแพลนต์แฟกตอรีจะเป็นผู้คัดเลือก และมอบรางวัลให้

รางวัลคือการได้เข้าไปเยี่ยมชมอุปกรณ์ระบบปลูกผักไฮโดรโปนิกส์อันยิ่งใหญ่ที่ทางบริษัทกำลังพัฒนาอยู่

แน่นอนว่าผมกับมินซอกอยากได้รางวัลนี้

\*\*\*

งานเกษตรแฟร์ของสหรัฐอเมริกาปีนี้จัดขึ้นที่เมืองทูลาเร รัฐแคลิฟอร์เนีย

ทุกๆ ปีจะมีบริษัทจำนวน 1,600 บริษัท จาก 67 ประเทศทั่วโลกมาเข้าร่วมงาน และมีผู้เข้าชมงานมากกว่าหนึ่งแสนคน

ปี ค.ศ. 2008 ผมกับมินซอกมาที่นี่ในฐานะผู้เข้าชมงาน และพวกเรากำลังเดินดูรอบสถานที่จัดงานอย่างเอาจริงเอาจัง

มีบูธมากมายเปิดให้เข้าชมเพื่อทดลองใช้เครื่องจักรทางการเกษตรตัวใหม่ ผมกับมินซอกกำลังชมบูธที่จัดแสดงเครื่องจักรที่ประยุกต์เข้ากับรถแทรกเตอร์ ดูจะเป็นเครื่องจักรที่เหมาะสมกับการปลูกพืชในพื้นที่ขนาดใหญ่

แน่นอนว่าเครื่องจักรตัวนี้ไม่เหมาะกับเรา แต่เหมาะกับเกษตรกรในสหรัฐอเมริกา เพราะพวกเขาปลูกธัญพืชเป็นหลัก และธัญพืชต้องใช้พื้นที่ขนาดใหญ่ในการปลูก

พวกเราแวะไปบูธที่จัดแสดงเครื่องจักรเกี่ยวกับธุรกิจรีดนมและผลิตภัณฑ์จากโคนม

“หุ่นยนต์รีดนมเหมือนในฟาร์มของเราเลย”

จริงอย่างที่เขาพูด หุ่นยนต์ที่จัดแสดงอยู่เหมือนกับหุ่นยนต์ที่ใช้ในฟาร์มของเรา

เท่ากับว่าฟาร์มของเราใช้หุ่นยนต์รุ่นใหม่ล่าสุด

ระหว่างที่เราสองคนกำลังจะไปดูบูธที่จัดแสดงสินค้าเกี่ยวกับการเพาะเลี้ยงสัตว์ ผมก็สังเกตเห็นใบหน้าที่คุ้นเคย พอเดินเข้าไปใกล้ๆ ก็พบว่าได้เจอคนรู้จัก

**เอ ใครกันหว่าาา ลองทายกันมั้ย 555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **200**

**ตอนที่ 200 ระบบอะควาโปนิกส์ ปลูกพืชพร้อมเลี้ยงปลา**

เขาคือลิตเติลฮันส์ นักเลี้ยงผึ้งชาวเยอรมัน คนที่เคยให้ความช่วยเหลือเกษตรกรภูเขาชีรีนั่นเอง ตอนที่เราสนใจนำหุ่นยนต์รีดนมเข้ามาในฟาร์ม ลิตเติลฮันส์ก็ช่วยให้ข้อมูลกับเรา

“สวัสดีครับ จำผมได้ไหมเนี่ย บังเอิญจริงๆ ที่ได้มาเจอกันที่นี่ สบายดีไหมครับ”

“คุณด็อกมยอง ไม่ได้เจอกันนานเลยครับ สงสัยจะเป็นบุพเพสันนิวาสพาให้เรามาพบกันที่นี่แน่ๆ เลยครับ”

ลิตเติลฮันส์พูดพลางหัวเราะ เขาเป็นผู้ชายที่มีอารมณ์ขัน แตกต่างจากคนเยอรมันทั่วไป

ผมแนะนำมินซอกให้เขารู้จัก และเขาก็แนะนำเพื่อนร่วมงานที่มาด้วยกันให้เรารู้จักเช่นกัน

“เราก็เพิ่งมาถึงเหมือนกันครับ ไปดูรอบๆ ด้วยกันมั้ยครับ”

ลิตเติลฮันส์เสนอ ผมพยักหน้ารับ เพราะกำลังตั้งใจว่าจะไปดูบูธที่จัดแสดงอุปกรณ์เลี้ยงผึ้งอยู่พอดี

พวกเราเดินไปดูที่บูธด้วยกันพลางออกความเห็นพูดคุยเกี่ยวกับอุปกรณ์

“อุปกรณ์ตัวนี้สุดยอดมากเลยนะครับ”

ลิตเติลฮันส์พูดถึงเซ็นเซอร์ที่ติดอยู่บนรังผึ้ง

มันคืออุปกรณ์ที่ผลิตเพื่อควบคุมอุณหภูมิและความชื้นของรังผึ้ง รวมไปถึงปริมาณอาหารผึ้งด้วย เป็นอุปกรณ์ที่อำนวยความสะดวกให้กับคนเลี้ยงได้มากทีเดียว

อุปกรณ์ที่ใช้ในการตรวจเช็คผึ้งก็น่าสนใจมากเช่นกัน

“ถ้าเรามีอุปกรณ์ตัวนี้ ก็คงจะสร้างสภาพแวดล้อมดีๆ ให้กับพวกผึ้งได้”

มินซอกออกความเห็น

“นั่นสิครับ แต่ถึงจะเป็นสภาพแวดล้อมที่ดี แต่ก็คงยากที่จะควบคุมผึ้งได้”

ลิตเติลฮันส์พูดด้วยสีหน้าเคร่งขรึม สีหน้าเหมือนกำลังคิดอะไรบางอย่าง

“มีเรื่องอะไรหรือเปล่าครับ”

ผมถามทันที

“ผมสังเกตว่าช่วงนี้ผึ้งเริ่มหายไป เลยค่อนข้างจะกังวลน่ะครับ”

“ผึ้งหายไปเหรอครับ พอจะรู้สาเหตุไหมครับ”

“ผมเองก็อยากรู้เหมือนกัน นี่เป็นเหตุผลสำคัญที่ผมมางานเกษตรแฟร์ครั้งนี้ ผมตั้งใจว่าจะซื้ออุปกรณ์ตรวจเช็คผึ้งกลับไปด้วยน่ะครับ ที่เกาหลีไม่มีปัญหาเรื่องนี้ใช่ไหมครับ”

“ตอนนี้ยังนะครับ...”

“โล่งอกไปทีนะครับ ช่วงนี้ผมกังวลมากเลยครับ อดคิดไม่ได้ว่าถ้าสถานการณ์ยังเป็นแบบนี้ พวกผึ้งอาจจะหายไปหมดเลยก็ได้ครับ”

“มิน่าล่ะคุณถึงดูเครียด”

ทันใดนั้นผมก็นึกออก ปัญหาที่ลิตเติลฮันส์พูดไม่ได้เกิดขึ้นแค่ในเยอรมันเท่านั้น ในอนาคตมันจะเป็นเรื่องที่เกิดขึ้นไปทั่วโลก ไม่เว้นแม้แต่เกาหลีด้วย

ลิตเติลฮันส์บอกว่าขออยู่ในโซนเครื่องตรวจเช็คผึ้งต่ออีกสักหน่อยเพื่อศึกษาข้อมูลเกี่ยวกับอุปกรณ์

ผมกับมินซอกก็เลยแยกตัวออกมาก่อน เพื่อไปตามจุดที่เราตั้งใจไว้

ผมกับมินซอกมุ่งหน้าไปยังโซนการเกษตรสมัยใหม่ด้วยกัน

“ดูเหมือนจะมีเรื่องไม่ดีเกี่ยวกับพวกผึ้งสินะ”

มินซอกพูดด้วยสีหน้าครุ่นคิด

เขาเองก็เคยเลี้ยงผึ้งอย่างจริงจัง และรู้วิถีชีวิตของพวกผึ้ง พอได้ยินลิตเติลฮันส์พูด เขาก็เลยกังวล

“ฉันเคยคิดว่าพวกเราจะควบคุมผึ้งได้ แต่ไปๆ มาๆ กลายเป็นว่าเราแค่คิดไปเองว่าจะควบคุมพวกมันได้สินะ”

เป็นจริงอย่างที่มินซอกว่า การเลี้ยงผึ้งที่แท้จริงคือการอยู่ร่วมกันกับผึ้ง ไม่ใช่การควบคุมผึ้ง

เหมือนเราไปขอแบ่งปันน้ำผึ้งมาจากผึ้งนั่นเอง

ถึงเราจะสร้างสภาพแวดล้อมที่ดีให้กับพวกมัน แต่ถ้าพวกมันจากไปก็ถือว่าทุกอย่างจบ

“การเลี้ยงผึ้งนี่แตกต่างจากการปลูกผักมากเลยนะ”

“แน่สิ ผักมันไม่มีปีกยังไงล่ะ”

“ใช่เลย ผักไม่มีปีก เราเลยไม่ต้องกังวลว่ามันจะหนีไป”

มินซอกพูดพลางหัวเราะ

ถึงจะเป็นบทสนทนาที่ดูเหมือนพูดกันเล่นๆ แต่จะว่าไปแล้วมันคือหลักการพื้นฐานของการเกษตรแบบไฮโดรโปนิกส์ที่พวกเรากำลังสนใจอยู่เลย

ถ้าสร้างสภาพแวดล้อมที่สมบูรณ์แบบสำหรับการเติบโต พวกพืชผักก็จะเจริญเติบโตอย่างรวดเร็ว

ทุกอย่างขึ้นอยู่กับว่าเราจะสร้างสภาพแวดล้อมแบบไหนให้กับพวกมัน

ถ้าอยากปลูกพืชผักให้ได้ตลอดทั้งปี เราก็ต้องให้ความสนใจกับสภาพแวดล้อมให้มากที่สุด

ไม่กี่นาทีต่อมา เราสองคนก็มาถึงโซนการเกษตรสมัยใหม่

บริเวณนี้มีคนมากกว่าโซนอื่นๆ เกือบสองเท่า

ผมรู้สึกได้ว่าผู้คนเริ่มให้ความสนใจกับการเกษตรแบบสมัยใหม่

ในบรรดาบูธต่างๆ มีบูธหนึ่งที่โดดเด่นกว่าเพื่อน ดูเหมือนคนจะรุมในบูธนั้นมากกว่าบูธอื่นๆ

“ตรงนั้นคนเยอะมาก ไปดูกันหน่อยดีกว่า”

มินซอกชี้พลางเอ่ยปากชวน

เป็นบูธของบริษัทที่ชื่อว่าริชฟาร์เมอร์

“ระบบปลูกผักไฮโดรโปนิกส์ของบริษัทนี้ไม่เหมือนใครเลย เป็นเอกลักษณ์มากเลยนะเนี่ย”

มินซอกพูดพลางอ่านข้อมูลที่เขียนไว้อย่างสนใจ ผมเองก็เห็นด้วยกับเขา ระบบปลูกพืชไฮโดรโปรนิกส์ของริชฟาร์เมอร์โดดเด่นและมีเอกลักษณ์อย่างที่เขาพูดจริงๆ

พวกเขาใช้วิธีการที่เรียกกันว่าอะควาโปนิกส์ (Aquaponics) เป็นเทคนิคที่ผสมผสานรูปแบบการเลี้ยงปลาและการปลูกผักแบบไร้ดินเข้าด้วยกัน

ระบบนี้จะเลี้ยงปลาด้วยน้ำสะอาด และใช้มูลจากปลาเป็นสารอาหารให้กับผัก

มองผ่านๆ เหมือนเป็นวิธีที่ดี ยิงปืนนัดเดียวได้นกสองตัว เลี้ยงปลาไปด้วยปลูกผักไปด้วยพร้อมๆ กัน

นั่นคือเหตุผลที่ผู้คนจำนวนมากให้ความสนใจกับระบบนี้ แต่อีกไม่กี่ปีต่อมา บริษัทริชฟาร์เมอร์จะหายไปจากตลาด

เพราะรูปแบบธุรกิจของพวกเขามีปัญหา ไอเดียที่ดูดีมีความคิดสร้างสรรค์ในตอนแรกกลับกลายมาเป็นปัญหาและทำลายตัวเอง

ริชฟาร์เมอร์มุ่งเป้าไปที่การทำเกษตรในเมือง มีเป้าหมายว่าจะสร้างระบบปลูกผักไฮโดรโปนิกส์บนชั้นดาดฟ้าของอาคารบริษัท โดยใช้วิธีปลูกผักในเรือนกระจก

พวกเขาสร้างเรือนกระจกบนดาดฟ้าของอาคาร และติดตั้งระบบอะควาโปนิกส์ในเรือนกระจกพวกนั้น

แต่แล้วพวกเขาก็พบปัญหา

พวกเขาต้องสร้างแท็งก์น้ำขนาดใหญ่ เพื่อให้ปลาและผักเติบโตอาศัยอยู่ด้วยกัน

แต่เมื่อระยะเวลาผ่านไป ขนาดของทั้งปลาและผักก็ขยายใหญ่ขึ้น

ในที่สุดก็เกิดปัญหา เพราะเรือนกระจกไม่สามารถรับน้ำหนักของแท็งก์น้ำได้ ที่สำคัญ พวกเขาสร้างระบบระบายน้ำได้ไม่เหมาะสม ทำให้เกิดความเสียหาย

แผนการปลูกผักโดยใช้มูลจากปลาเป็นอาหารก็มีปัญหาเช่นกัน เพราะมันไม่เพียงพอ ส่งผลให้พืชผักที่ได้มีคุณภาพต่ำ เลวร้ายกว่าพืชผักที่ปลูกกลางแจ้งเสียอีก

สุดท้าย ริชฟาร์เมอร์ก็ล้มละลาย เพราะปัญหาค่าใช้จ่ายในการติดตั้งที่สูง และคุณภาพที่ไม่ดีพอ

ผมเคยอ่านเรื่องราวการล้มละลายของพวกเขาผ่านบทความ และรู้ดีว่าไม่มีวันจะนำระบบนี้มาใช้กับเกษตรกรภูเขาชีรีเป็นอันขาด

แต่ก็ไม่แปลกที่มินซอกจะตกหลุมรักระบบของริชฟาร์เมอร์ วิธีแบบจับปลาสองมือของพวกเขาน่าสนใจ

ในความเป็นจริง ในช่วงปี ค.ศ. 2008 หุ้นของริชฟาร์เมอร์ก็กำลังพุ่งแรงมาก แต่สุดท้ายแล้ว พวกเขาก็ต้องตกลงมา เพราะการบริหารที่ผิดพลาด

ผมจิ้มเอวของมินซอกให้รู้สึกตัว และชวนเขาไปที่บูธของแพลนต์แฟกตอรี

“นายไม่สนใจเหรอ แพลนต์แฟกตอรี่มีแค่ระบบปลูกผักแบบไฮโดรโปนิกส์ แต่ของริชฟาร์เมอร์ เราเลี้ยงปลาได้ด้วยนะ”

“วิธีของพวกเขาไม่ใช่การจับปลาสองมือ แต่เป็นการเลี้ยงสัตว์สองชนิดด้วยกันต่างหาก ระยะสั้นอาจจะดูดี แต่ระยะยาวมันจะมีปัญหานะ”

ผมอธิบายปัญหาให้มินซอกเข้าใจได้ง่ายๆ เขานิ่งไปครู่หนึ่ง ก่อนจะพยักหน้าเข้าใจ

เขาน่าจะกำลังนึกถึงคำพูดของชอนแฮรี ที่บอกว่าเราจะต้องคำนวณสารอาหารที่จะให้กับพืชอย่างแม่นยำ

“ฉันคงโดนหลอกด้วยไอเดียน่ะ พอฟังนายพูด ก็น่ากังวลอยู่เหมือนกันนะ”

เราสองคนไปบูธของแพลนต์แฟกตอรีด้วยกัน

ปริมาณคนไม่มากเท่ากับบูธของริชฟาร์เมอร์ แต่ก็ถือว่ามากพอสมควร

ผมเห็นชอนแฮรียืนอยู่ที่นั่น ข้างๆ ผู้ชายคนหนึ่งที่สวมยูนิฟอร์มของแพลนต์แฟกตอรี เขาถือไมโครโฟนในมือ และกำลังพูดกับผู้คน

“ผม มาร์ก เลสเตอร์ ครับ เป็นผู้ก่อตั้งแพลนต์แฟกตอรี จุดเด่นของบริษัทเราคือ สร้างเครื่องมือเพื่อเพาะปลูกผักระบบไฮโดรโปนิกส์ครับ สำหรับวันนี้ ทางเราได้นำระบบปลูกผักไฮโดรโปนิกส์ในครัวเรือนมาจัดแสดง แต่มีเรื่องผิดพลาดบางประการ อุปกรณ์ของเราไม่ครบถ้วน ทำให้ไม่สามารถจัดอีเวนต์ให้ทุกคนเข้าร่วมในวันนี้ได้ ต้องขออภัยทุกท่านด้วยนะครับ”

มินซอกทำหน้าผิดหวัง

“ทำไมเราไม่ลองใช้วิธีอื่นดูล่ะครับ”

ผมยกมือถาม เขาหันมามองผมอย่างแปลกใจ

“วิธีอื่นเหรอ วิธีแบบไหนครับ”

“ทำไมไม่ลองนำวัสดุรีไซเคิลมาใช้สร้างอุปกรณ์ปลูกผักไฮโดรโปนิกส์ในครัวเรือนดูล่ะครับ”

“วัสดุรีไซเคิลเหรอ”

“ผมได้ยินมาว่าตอนแรกที่แพลนต์แฟกตอรีสร้างระบบ ก็ใช้วัสดุรีไซเคิลไม่ใช่หรือครับ ถ้าอุปกรณ์ขาดหรือไม่ครบ คุณน่าจะลองใช้วัสดุรีไซเคิลจากงานนี้มาประยุกต์ให้ผู้คนได้ลองทำด้วยกันนะครับ”

“เป็นความคิดที่ดีมากเลยครับ”

มาร์ก เลสเตอร์มองผมด้วยสีหน้าสนใจ

**ท่านประธานจะรู้ทุกอย่างไปแล้วนะ !**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **201**

**ตอนที่ 201 ระบบปลูกผักไฮโดรโปนิกส์**

“ขอโทษนะครับ คุณมาจากประเทศไหนเหรอ”

มาร์ก เลสเตอร์ถาม

“ผมชื่อคิมด็อกมย็อง มาจากประเทศเกาหลีใต้ครับ”

“ดีใจที่ได้รู้จักกันนะครับ ยินดีต้อนรับสู่แคลิฟอร์เนีย มิสเตอร์คิม แล้วก็ขอบคุณสำหรับความคิดเห็นเจ๋งๆ บริษัทของเราเคยใช้วัสดุรีไซเคิลมาสร้างอุปกรณ์ปลูกผักไฮโดรโปนิกส์อย่างคุณว่าเลย”

จุดเริ่มต้นของแพลนต์แฟกตอรีคือทำอุปกรณ์ปลูกผักไฮโดรโปนิกส์สำหรับใช้ในครัวเรือน พวกเขาผลิตอุปกรณ์ไว้ใช้ปลูกผักไฮโดรโปนิกส์ที่บ้านได้ง่ายๆ

“เราว่าจะสร้างเครื่องมือปลูกผักไฮโดรโปนิกส์โดยใช้วัสดุรีไซเคิลตามความเห็นของคุณคิมด็อกมย็อง ชาวเกาหลีใต้  ทุกคนคิดยังไงกันบ้างครับ”

มาร์ก เลสเตอร์หันไปถามผู้เข้าร่วมงานมหกรรมเกษตร คำถามของเขาทำเอาเด็กๆ ต่างส่งเสียงโห่ร้องอย่างยินดี

พอเห็นว่าเด็กๆ สนใจ พวกผู้ใหญ่จึงเผยความตั้งใจว่าจะเข้าร่วมด้วยทันที

“มีสิ่งที่เราต้องทำความเข้าใจไว้อย่างนึงก่อนจะไปทำอุปกรณ์ เป็นหลักการปลูกผักไฮโดรโปนิกส์คร่าวๆ น่ะครับ การปลูกผักไฮโดรโปนิกส์เป็นวิธีปลูกแบบให้น้ำและสารอาหารกับพืชโดยตรง จะต่างจากการเพาะปลูกแบบกลางแจ้งมาก ที่เห็นชัดๆ เลยก็คือช่วยให้เราใช้พลังงานน้อยที่สุดครับ มีใครรู้เหตุผลบ้างมั้ย”

มาร์ก เลสเตอร์ถามผู้ฟัง

คำถามของเขาทำเอาเด็กชายผู้ถือรถของเล่นอยู่ชูมือขึ้นพึ่บ

ผู้คนต่างมองเด็กคนนั้นพลางส่งยิ้ม

“เพราะเราให้น้ำกับสารอาหารได้ทั่วถึง แถมยังไม่ต้องเดือดร้อนตอนหน้าแล้งหรือตอนเกิดปัญหาสิ่งแวดล้อมด้วยฮะ”

“ถูกต้องเลย เพราะเราให้น้ำและสารอาหารได้อย่างทั่วถึง พืชจึงไม่ต้องแย่งสารอาหารกันเอง”

มาร์ก เลสเตอร์มอบของขวัญชิ้นเล็กให้เด็กชาย เป็นโมเดลต้นพืชสีรุ้ง

“ไม่เพียงแต่ให้น้ำและสารอาหารได้ครบทุกต้นเท่านั้น แต่ยังช่วยประหยัดพลังงานที่รากจะใช้เผาผลาญอีกด้วย ที่พืชแทงรากงอกออกจากพื้นดินก็เพื่อดูดซึมสารอาหาร มันใช้พลังงานตอนแทงรากเยอะกว่าที่เราคิด เพราะการดูดซึมแร่ธาตุในดินเป็นงานซับซ้อน ถ้าปลูกผักไฮโดรโปนิกส์ก็ไม่ต้องทำแบบนั้นเลย พลังงานที่ใช้หาสารอาหารจะเปลี่ยนไปใช้กับการผลิใบ ออกดอกและออกผลแทน นี่ก็เป็นเหตุผลที่ว่ามันให้จำนวนผลผลิตเยอะกว่าการเพาะปลูกกลางแจ้งด้วยครับ”

พวกผู้ใหญ่เองก็ตั้งใจฟังคำพูดของเขาเช่นกัน

ระหว่างที่มาร์ก เลสเตอร์อธิบาย พนักงานก็รวบรวมวัสดุรีไซเคิลเข้ามา

พวกเขาเตรียมขวดพลาสติก ทราย เทปกาว หลอดและมีด เห็นมีลำต้นของพืชด้วย คล้ายลำต้นของฟักทอง

พนักงานแจกจ่ายวัสดุรีไซเคิลกับพืชให้ทุกคน

มินซอกกับผมได้รับอุปกรณ์มาเหมือนกัน

มาร์ก เลสเตอร์ชูขวดพลาสติกพลางกล่าว

“เราจะใช้ขวดพลาสติกสองขวดมาสร้างอุปกรณ์ปลูกผักไฮโดรโปนิกส์กันนะครับ”

เขาวาดรูปจำลองบนกระดานไวต์บอร์ดคร่าวๆ เป็นอุปกรณ์ปลูกผักไฮโดรโปนิกส์ที่นำขวดพลาสติกสองขวดมาเชื่อมต่อกัน

มีลักษณะเป็นรูปตัวแอล(L) เขาผ่าครึ่งขวดพลาสติกอันที่วางแนวนอนแล้วใส่ทรายลงไป ส่วนขวดพลาสติกที่วางไว้แนวตั้งนั้นใช้เป็นอุปกรณ์สำหรับบรรจุน้ำและสารอาหาร โดยเจาะรูตรงกลางขวดแล้วใช้หลอดเชื่อมกันไว้

“ถ้ารู้หลักการแล้วจะทำได้ง่ายมาก ที่ใส่ทรายในขวดพลาสติกที่ผ่าครึ่งนี้ก็เพื่อไว้ค้ำต้นพืช ส่วนขวดพลาสติกที่วางไว้แนวตั้งน่ะ เอาไว้ใส่น้ำกับสารอาหาร เราจะตัดขวดส่วนบนออกไปเพื่อให้หล่อเลี้ยงได้สะดวกครับ”

มันเป็นอุปกรณ์ปลูกผักไฮโดรโปนิกส์ที่สร้างขึ้นมาอย่างเรียบง่าย

เด็กและผู้ใหญ่ช่วยกันสร้างอุปกรณ์ตัวนี้

มินซอกกับผมประดิษฐ์เครื่องมือปลูกผักไฮโดรโปนิกส์ด้วยกัน

วัสดุของหลอดซึ่งเชื่อมขวดพลาสติกนั้นเป็นซิลิโคน จึงนุ่มนิ่มต่างจากหลอดที่ทำจากพลาสติก และเชื่อมต่อได้ง่ายดายคล้ายใช้ท่อ

เราปลูกต้นฟักทองเรียงกันเป็นระเบียบในอุปกรณ์ปลูกไฮโดรโปนิกส์ที่ทำเสร็จสมบูรณ์แล้ว

งานปลูกผักไฮโดรโปนิกส์ที่ทำจากวัสดุรีไซเคิลเสร็จเรียบร้อย

ผู้ใหญ่และเด็กๆ ต่างก็พอใจ

ระหว่างที่คนส่วนใหญ่กำลังสร้างอุปกรณ์ปลูกผักไฮโดรโปนิกส์อยู่นั้น

มินซอกเอ่ยถามมาร์ก เลสเตอร์

“ถ้าเราแช่พืชทิ้งไว้ในน้ำตลอดเวลา พืชจะหายใจไม่ออกรึเปล่าครับ”

คำถามของมินซอกทำเอาชอนแฮรียิ้มกว้าง

นั่นเป็นเนื้อหาที่เขาได้เรียนจากเธอ

“ใช่ครับ ถ้านำพืชไปแช่น้ำไว้อย่างงั้น มันจะหายใจไม่ออก ปกติต้องใช้เครื่องปั๊มอากาศด้วย น่าเสียดายที่วันนี้คงทำได้แค่ประมาณนี้แหละครับ”

“ผมขอลองสักครั้งได้มั้ยครับ”

ผมถามมาร์ก เลสเตอร์

ทุกคนพุ่งความสนใจมาที่ผม

“คุณหมายถึงจะสร้างเครื่องปั๊มอากาศตรงนี้เหรอครับ”

“ใช่ครับ น่าจะทำได้ไม่ยากนะ”

“อยากเห็นเลยแฮะ นี่ผมไม่ได้คิดถึงเครื่องปั๊มอากาศมาก่อนเลย”

“ต้องให้น้องผู้ชายมาช่วยสร้างเครื่องปั๊มอากาศแล้วละครับ”

ผมสบตากับเด็กชายผู้ถือรถของเล่น

เขาเป็นเด็กชายที่ตอบคำถามของมาร์ก เลสเตอร์เมื่อครู่

“เราจะทำเครื่องปั๊มอากาศกัน หนูมาช่วยหน่อยได้มั้ย”

เด็กชายพยักหน้า

ผมขอยืมรถของเล่นกับลูกโป่งจากเขา

“มีไอเดียจะทำอะไรเหรอ”

มินซอกถามด้วยรอยยิ้ม

“ว่าจะเอาลูกโป่งมาทำเป็นปืนน่ะ”

รถของเล่นของเด็กชายมีมอเตอร์กับแบตเตอรีติดอยู่

ผมดึงมอเตอร์กับแบตเตอรีแยกจากกันอย่างระมัดระวัง

ก่อนนำลูกโป่งมาหุ้มขวดพลาสติกที่ถูกตัด

จะใช้มอเตอร์คอยเป่าลมคล้ายเป็นเครื่องสูบลมลูกโป่ง

ตอนเด็กๆ ผมเคยมีชุดของเล่นวิทยาศาสตร์สร้างเครื่องปั๊มอากาศ

มันเป็นชุดของเล่นวิทยาศาสตร์ไว้สร้างเมืองใต้น้ำ ไม่นึกเลยว่าจะได้นำเอาประสบการณ์ในวัยนั้นมาใช้ประโยชน์ ณ ที่แบบนี้ได้

ผมสร้างเครื่องปั๊มอากาศก่อนเชื่อมกับอุปกรณ์ปลูกไฮโดรโปนิกส์ด้วยหลอดซิลิโคน

“คนเกาหลีใต้นี่มีฝีมือขั้นเทพจริงๆ”

มาร์ก เลสเตอร์เฝ้ามองเครื่องปั๊มอากาศด้วยแววตาชื่นชม

“หนูลองกดปุ่มดูมั้ย”

ผมให้โอกาสเด็กชายเปิดเครื่องปั๊มอากาศ ผู้คนต่างจับจ้องนิ้วมือของเขา

พวกเขาสงสัยว่าเครื่องปั๊มอากาศจะใช้งานได้จริงไหม

ทันทีที่เด็กชายกดปุ่ม มอเตอร์ก็เริ่มหมุน ปืนที่ทำจากลูกโป่งก็ทำงาน

ในขณะเดียวกันก็ลำเลียงอากาศเข้าไปในอุปกรณ์ปลูกผักไฮโดรโปนิกส์

ฟองอากาศเริ่มก่อตัวขึ้นในขวดพลาสติก

เด็กชายปรบมือชอบใจ ผู้คนบริเวณนั้นก็ปรบมือด้วยเช่นกัน

มาร์ก เลสเตอร์เดินเข้ามาหาผม

“น่าทึ่งมากครับ! ที่คุณประดิษฐ์เครื่องปั๊มอากาศได้ด้วยวิธีนี้ ผมมีของขวัญที่ตั้งใจไว้ว่าจะมอบให้ในงานอีเวนต์ เป็นตั๋วเดินทางไปศึกษาดูงานที่บริษัทเรา คุณจะมีโอกาสได้เห็นอุปกรณ์ปลูกผักไฮโดรโปนิกส์ที่เรายังไม่เปิดตัวด้วย ขอมอบให้กับมิสเตอร์คิมนะครับ”

มาร์ก เลสเตอร์ยื่นตั๋วให้ผม เขามอบให้สองใบรวมของมินซอกด้วย

“เดี๋ยวพรุ่งนี้เราจะไปรับคุณที่โรงแรมนะคะ”

ชอนแฮรีบอกพวกเรา เธอแสดงสีหน้ายินดี

**ก็เล่นโชว์ฝีมือซะขนาดนี้ ต้องได้ตั๋วโชคดีแล้วล่ะ5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **202**

**ตอนที่ 202 อุปสรรคของแพลนต์แฟกทอรี**

ในเวลาเดียวกัน ณ สำนักงานของกลุ่มเกษตรกรภูเขาชีรี

ฮันกีทักและบรรดาเพื่อนร่วมงานใกล้จะเลิกงานกันแล้ว

“ค่อยยังชั่วหน่อย เรื่องของขวัญปีใหม่ทำเอายุ่งจนเบลอไปเลย”

ช็อนฮีซอกฝ่ายดูแลเว็บช็อปปิ้งออนไลน์เอ่ยกับฮันกีทัก

“ไหนบอกว่าชอบให้มีงานยุ่งๆ ไง”

“ควรจะยุ่งแต่พอประมาณสิครับ”

ช็อนฮีซอกส่งสายตาให้พักแทโฮ พักแทโฮก็พยักหน้าเห็นด้วย

“หัวหน้าทีมฮันครับ ร้านค้าในเครือข่ายติดต่อมา เห็นว่าอยากรับชุดชานมไข่มุกด้วย”

พักแทโฮแจ้งเรื่องที่เพิ่งได้รับการติดต่อมาเมื่อครู่

ชุดชานมไข่มุกซึ่งเริ่มต้นจากไอเดียของเด็กอนุบาลได้รับการตอบรับคึกคัก

ร้านค้าที่เราจัดส่งผลิตภัณฑ์นมให้เป็นประจำก็มาขอรับชานมไข่มุกไปด้วย

“สุดยอดเลย”

“แถมมีออเดอร์น้ำมันงากับน้ำมันวอลนัทเข้ามาเรื่อยๆ ด้วยนะ”

“นายแจ้งคุณฮยอนชิกทันทีเลยใช่มั้ย”

“ครับ ผมบอกเขาไปตามเวลาจริงเลย”

“เยี่ยมมาก”

พังฮยอนชิกกำลังขายน้ำมันงากับน้ำมันวอลนัทผ่านเว็บช็อปปิ้งออนไลน์ของกลุ่มเกษตรกรภูเขาชีรีหลังจากขายผ่านทางโฮมช็อปปิ้ง

การทำสถิติขายในโฮมช็อปปิ้งจนหมดเกลี้ยงช่วยกระตุ้นยอดขายในเว็บช็อปปิ้งออนไลน์ได้เยอะมาก

“ท่านประธานกับหัวหน้าทีมโอเคดีใช่มั้ยครับ”

พักแทโฮถามฮันกีทัก

“สบายดีมากๆ เลย เมื่อวานได้โทร.คุยกันด้วย เห็นว่าทุกอย่างราบรื่นดีนะ”

ฮันกีทักเล่าพลางแสดงกิริยาเกินจริง

“งานแฟร์รอบนี้ต้องมีอะไรพิเศษแน่เลย หัวหน้าทีมแพกถึงได้ต้องไปด้วยกัน”

พักแทโฮใช้มือข้างหนึ่งชันคางและเปรยขึ้น คนในสำนักงานต่างยุ่งจัดการเรื่องลูกพลับแห้งกับของขวัญวันปีใหม่กันทุกวัน

พวกเขาเพิ่งมารู้เรื่องที่ประธานกับแพกมินซอกไปร่วมงานมหกรรมการเกษตรเอาวันจัดงาน

เมื่อได้ยินว่าเป็นงานมหกรรมเกี่ยวกับการเกษตร จึงเดากันว่าสองคนนั้นน่าจะไปศึกษาดูความก้าวหน้าของงานเกษตร ไม่ได้รู้รายละเอียดแน่ชัด

“เราต้องเตรียมตัวให้พร้อมก่อนพวกเขากลับมาจากงานแฟร์นะ”

“เตรียมตัวเหรอ”

พักแทโฮและช็อนฮีซอกถามขึ้นมาพร้อมกัน

“เพราะเราอาจจะต้องปลูกผักด้วยไง”

ประโยคที่ว่า<i>อาจจะต้องปลูกผัก</i>ทำเอาชายสองคนจ้องมองฮันกีทักด้วยแววตาประหลาดใจ

“จริงหรือครับ”

“ทำไมพวกนายทำหน้าแบบนั้นล่ะ ไม่ชอบรึ"

“เปล่าหรอก ก็ชอบแหละครับ รู้สึกเหมือนจะได้เป็นเกษตรกรเต็มตัวซะที”

คำพูดของพักแทโฮทำเอาฮันกีทักหัวเราะก๊าก

เขาก็ตั้งตารอจะได้ปลูกพืชผักเช่นกัน

คิมด็อกมย็องเคยบอกว่าเจ้าตัวอยากปลูกผัก จะได้มาช่วยส่งเสริมผลิตภัณฑ์นมจากฟาร์ม

เขามองว่าหากทำได้จริงตามนั้น จะช่วยให้กลุ่มเกษตรกรภูเขาชีรีเจริญก้าวหน้าไปอีกขั้น

\*\*\*

ผมออกมาที่ล็อบบีของโรงแรมพร้อมกับมินซอก

“นายสร้างเครื่องปั๊มอากาศได้ด้วย ไปฝึกมาจากไหนเนี่ย”

“เคยเล่นชุดของเล่นวิทยาศาสตร์ตอนเด็กๆ น่ะ”

“แต่เจ๋งมากเลยนะ เพราะนาย ฉันเลยได้ไปศึกษาดูงานด้วยกัน อยากเห็นจริงๆ ว่าอุปกรณ์ปลูกไฮโดรโปนิกส์ของจริงที่ไม่ใช่ของเล่นจะมีรูปร่างหน้าตายังไง”

ตอนนั้นเองที่ชอนแฮรีติดต่อมา

เรามุ่งหน้าไปยังแพลนต์แฟกตอรีกับเธอ

“ท่านประธานบอกว่าจะเป็นคนพาเยี่ยมชมเองค่ะ”

“ท่านประธานมาร์ก เลสเตอร์จะพาเดินชมเองเลยเหรอครับ”

มินซอกถามด้วยสีหน้าตื่นเต้น

“ใช่ค่ะ เห็นว่ามีเรื่องอยากคุยกับคุณคิมด็อกมย็องด้วยน่ะค่ะ”

มาร์ก เลสเตอร์ดูสนใจในตัวผม อยากรู้เหตุผลขึ้นมาเลย

แพลนต์แฟกตอรีตั้งอยู่บริเวณชานเมือง

ไม่ได้มีขนาดใหญ่ไปกว่าที่คิด

บริษัทได้รับการยอมรับเรื่องศักยภาพแล้วและอยู่ในช่วงขาขึ้น

“คุณปลูกพืชกันในตึกนี้เหรอครับ”

“ใช่ค่ะ เราปลูกกันในนี้เลย”

ผมเดินเข้าไปในบริษัทพร้อมกับชอนแฮรี

ได้เห็นว่าสภาพแวดล้อมของสำนักงานสะอาดสะอ้าน พนักงานทุกคนทำงานกันในชุดเครื่องแต่งกายแบบสบายๆ

มาร์ก เลสเตอร์รอเราอยู่ เขาสวมชุดหมีโดยมีหมวกเย็บติดในตัว

เป็นอุปกรณ์ป้องกันฝุ่นและเชื้อโรค พวกเราก็ได้เปลี่ยนชุดเช่นกัน

เราเดินไปพื้นที่เพาะปลูกพร้อมกับมาร์ก เลสเตอร์

ที่นี่ดูคล้ายโกดังเก็บของ ทันทีที่เปิดประตูเดินเข้าไปก็แทบไม่เชื่อสายตา

เนื่องจากได้พบโรงปลูกพืชขนาดใหญ่มหึมา

“นี่เป็นแบบจำลองที่จะนำไปใช้ในชีวิตประจำวัน เราจัดเตรียมสภาพแวดล้อมอันเหมาะสมที่สุดเพื่อช่วยให้พืชเจริญเติบโต คือควบคุมแสง อุณหภูมิ ความชื้นและก๊าซคาร์บอนไดออกไซด์”

ด้านบนชั้นขนาดใหญ่มีช่องอยู่ถี่ยิบ มีผักใบเขียวปลูกอยู่ทุกช่อง เยอะจนนับไม่ไหว

ผมเข้าไปสำรวจดูผักใกล้ๆ

มีผักเคลกับปวยเล้งเป็นหลัก เป็นผักใบเขียวที่ง่ายต่อการปลูกแบบไฮโดรโปนิกส์

มีท่อสำหรับลำเลียงน้ำกับสารอาหารเชื่อมต่ออยู่ข้างใต้ชั้นวางที่ใช้เพาะปลูก เห็นมีอุปกรณ์ที่ดูคล้ายเครื่องปั๊มอากาศด้วย

สิ่งที่สะดุดตาสุดคือหลอดไฟที่แขวนอยู่เหนือผัก

ตอนเข้ามาครั้งแรกผมเองยังตกใจกับหลอดไฟซึ่งมีจำนวนมหาศาล

เราไม่สามารถเลี้ยงพืชได้ด้วยน้ำกับสารอาหารเท่านั้น ต้องใช้แสงสว่างด้วย โดยอาศัยแสงเทียมมาช่วยปลูก

“สุดยอดไปเลย ไม่นึกว่าต้องทำกันถึงขนาดนี้”

มินซอกดูสนอกสนใจระบบการให้อาหารสมกับเป็นโปรแกรมเมอร์

พวกเขาตั้งระบบการให้น้ำและสารอาหารแบบอัตโนมัติ คนงานตรวจสอบสถานะของน้ำและสารอาหารผ่านทางหน้าจอมอนิเตอร์ได้

เราตั้งใจดูอุปกรณ์ปลูกผักไฮโดรโปนิกส์กันมาก

“พืชจะได้รับสารอาหารกันอย่างครบถ้วน ไม่ต้องห่วงเรื่องศัตรูพืชหรือแมลงที่อยู่ในดินด้วย พอได้กินอาหารครบสมบูรณ์ พืชจะแข็งแรงดีและมีคุณค่าทางโภชนาการสูงขึ้นด้วยครับ”

“รู้สึกเหมือนข้ามเวลามาอยู่ในโลกอนาคตเลยแฮะ”

“นอกจากคุณคิมด็อกมย็องแล้ว ยังมีอีกหลายคนเลยที่พูดแบบนั้น”

มาร์ก เลสเตอร์พูดยิ้มๆ

“ผมพูดถึงข้อดีของการปลูกผักไฮโดรโปนิกส์ในงานแฟร์ไปแล้ว การปลูกผักไฮโดรโปนิกส์ไม่ได้มีแต่ข้อดี ความจริงแล้วก็มีข้อเสียอยู่เหมือนกัน และถือว่าเป็นปัญหาหนักหนาสาหัสด้วย นั่นคือค่าใช้จ่ายในการติดตั้งเครื่องไม้เครื่องมือครับ”

ค่าใช้จ่ายเป็นข้อเสียที่ใหญ่ที่สุดอย่างเขาว่า

หากอยากสร้างอุปกรณ์ล้ำสมัยเหมือนแพลนต์แฟกตอรี ต้องมีเงินจำนวนมหาศาล

แพลนต์แฟกตอรีติดตั้งเครื่องไม้เครื่องมือที่มีอยู่ตอนนี้ด้วยการลงทุนโดยจูงใจ [1]

“ผมได้ยินมาจากคุณชอนแฮรีแล้ว ที่ว่าคุณคิมด็อกมย็องสนใจเรื่องปลูกผักแบบไฮโดรโปนิกส์มากๆ เลย”

ผมพยักหน้าเงียบๆ

“ผมชอบคนแก้ปัญหาเก่งแบบคุณคิมด็อกมย็องครับ”

ผมอยากรู้เจตนาที่แท้จริงของคำพูดนั้น

“รู้สึกว่าคุณคิมด็อกมย็องน่าจะแก้ปัญหาเรื่องอื่นได้ด้วยน่ะครับ”

“หมายความว่าไงเหรอครับ”

“คือผมมีโจทย์ที่ยังแก้ไม่ตกอยู่ข้อนึง”

“เกี่ยวกับระบบปลูกผักไฮโดรโปนิกส์น่ะหรือ”

“ใช่ครับ”

จู่ๆ ผมก็นึกถึงข่าวของแพลนต์แฟกตอรีขึ้นมาได้เอาตอนนั้น

ในข่าวเล่าถึงอุปสรรคระหว่างการกิจการแพลนต์แฟกตอรีกำลังเติบใหญ่

ผมรู้โจทย์ที่ยังแก้ไม่ตกข้อนั้นแล้ว

**ถ้าท่านประธานจะเก่งขนาดนี้ ยอมก็ได้**

**ขนาดย้อนเวลามายังจำข่าวได้แม่นเชียว**

**อวยไปก่อนยังไม่รู้ว่าข่าวอะไร 5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **203**

**ตอนที่ 203 ปริศนาการเกษตรแนวตั้งของแพลนต์แฟกตอรี**

เราเดินออกจากอาคารปลูกผักไฮโดรโปนิกส์มาแล้ว

มาร์ก เลสเตอร์เปรยขึ้นในห้องพักรับรอง

“โจทย์ที่ผมยังแก้ไม่ตกก็คือการเพิ่มพื้นที่ปลูกผักไฮโดรโปนิกส์ให้สูงขึ้นครับ”

เขาสบตากับผม แววตาของเขาดูมีชีวิตชีวา ผมสัมผัสได้ถึงความฝันอันมีเจตนาแรงกล้า

“แน่นอนว่าตอนนี้เรามีปัญหาที่ต้องหาทางแก้เยอะมากครับ”

เป็นปัญหาที่แพลนต์แฟกตอรีกำลังเผชิญอยู่

เขามีแผนการยกพื้นที่เพาะปลูกไฮโดรโปนิกส์ให้สูงเทียมฟ้า

เรียกอีกอย่างว่าการเกษตรแนวตั้ง [1]

เป็นการเพาะปลูกระบบไฮโดรโปนิกส์แบบซ้อนกันเป็นชั้นๆ คล้ายห้องอพาร์ตเมนต์

“นี่เป็นโจทย์ที่ผมมอบให้พนักงานทุกคนรวมถึงคุณชอนแฮรีด้วยครับ”

มาร์ก เลสเตอร์มองชอนแฮรีพลางพูดขึ้น สีหน้าของเธอเปลี่ยนไปเล็กน้อย

“ผมว่าไอเดียที่สร้างสรรค์จะช่วยแก้ปัญหานี้ได้”

เขาบอกกับผม

แพลนต์แฟกตอรีเป็นบริษัทที่มีนวัตกรรมด้านการเกษตร

มีเป้าหมายจะเป็นผู้นำการเกษตรแห่งอนาคตโดยใช้การเพาะปลูกระบบไฮโดรโปนิกส์

มาร์ก เลสเตอร์ผู้ก่อตั้งเป็นคนที่เชื่อมั่นในเรื่องความคิดสร้างสรรค์

ความจริงแล้ว ผู้ริเริ่มปลูกผักไฮโดรโปนิกส์ไม่ได้เป็นทั้งเกษตรกรหรือนักวิทยาศาสตร์แต่อย่างใด

จุดเริ่มต้นเกิดจากงานวิทยานิพนธ์ของนักศึกษาธรรมดาๆ ต่างหาก

นี่คือสาเหตุที่เขาเปิดเผยความกังวลกับเกษตรกรผู้มาจากประเทศเกาหลีใต้

มาร์ก เลสเตอร์ถามผม

“คุณคิดจะกลับไปปลูกผักไฮโดรโปนิกส์ที่เกาหลีใต้ใช่มั้ยครับ”

“ใช่ครับ ผมว่าจะลองนำวิธีการปลูกผักระบบไฮโดรโปนิกส์กลับไปใช้ที่โน่นดูครับ”

“ว่าแล้วเชียว ผมขอยื่นข้อเสนอให้มิสเตอร์คิมได้มั้ยครับ”

“เรื่องอะไรเหรอครับ”

“ถ้าช่วยแก้โจทย์ข้อนี้ของแพลนต์แฟกตอรีได้ ผมก็จะให้ความร่วมมือด้านเทคโนโลยีกับคุณครับ”

“ความร่วมมือด้านเทคโนโลยี?”

“หมายความว่าถ้าคุณช่วยเราหาทางแก้ปัญหาการปลูกผักไฮโดรโปนิกส์แนวตั้งได้ เราก็ช่วยคุณทุกอย่างเลยครับ”

การทำพื้นที่เพาะปลูกไฮโดรโปนิกส์ซ้อนต่อกันเป็นชั้นๆ แบบที่เขากล่าวถึงนั้นไม่ใช่เรื่องง่าย

พื้นที่เพาะปลูกไฮโดรโปนิกส์ที่เชื่อมกันแนวตั้งถือเป็นพืชขนาดใหญ่ต้นหนึ่ง

ท่อซึ่งลำเลียงสารอาหารกับน้ำเชื่อมโยงเป็นหนึ่งเดียวกันคล้ายเส้นเลือดที่เชื่อมต่ออวัยวะภายในร่างกาย

มีอุปสรรคกีดขวางให้ต้องข้ามผ่านเต็มไปหมด ตั้งแต่การรองรับน้ำหนักไปจนถึงระบบหมุนเวียน

“ผมประเมินความสามารถของคนเกาหลีใต้ไว้สูงมาก พวกคุณเติบโตขึ้นพรวดๆ ภายในเวลาไม่นาน พวกเครื่องใช้ไฟฟ้ากับสารกึ่งตัวนำ [2] มีคุณภาพเหนือกว่าของสหรัฐอเมริกาซะอีก ถึงตอนนี้อาจจะยังไม่พร้อม แต่สักวันหนึ่ง การเกษตรสมัยใหม่จะเติบโตขึ้นในประเทศคุณอย่างที่ต้องจับตามองเลยแหละ”

มาร์ก เลสเตอร์ชูแบบจำลองพลาสติกที่เคยอยู่บนชั้นวางของในห้องพักรับรอง

เป็นพื้นที่การปลูกผักไฮโดรโปนิกส์แบบซ้อนกันเป็นชั้นๆ

“พูดตามตรงว่านี่ไม่ใช่ข้อเสนอที่ผมมอบให้กับมิสเตอร์คิมคนเดียว เมื่อไม่นานมานี้ ผมได้หารือเรื่องเดียวกันนี้กับชายหนุ่มที่มาจากประเทศเนเธอร์แลนด์เหมือนกัน เขามีฝีมือแก้ปัญหาโดดเด่นคล้ายกับมิสเตอร์คิมเลย แพลนต์แฟกตอรียินดีต้อนรับทุกคนแหละ แต่มีข้อแม้ว่าต้องนำไอเดียเชิงสร้างสรรค์มาช่วยกันแก้ปัญหาให้ได้ก่อนครับ”

\*\*\*

ทำธุระที่แพลนต์แฟกตอรีเสร็จแล้วผมก็มาขึ้นรถ

ชอนแฮรีที่นั่งอยู่หลังพวงมาลัยเอ่ยถามขึ้น

“ไปดื่มกาแฟด้วยกันสักแก้วมั้ยคะ”

ผมเห็นร้านพายแอ๊ปเปิ้ลตั้งอยู่ระหว่างทาง

เธอจอดรถตรงนั้น

เป็นร้านคาเฟ่อันเงียบสงบ มีชายหญิงที่น่าจะเป็นคู่รักกำลังดื่มกาแฟและกินพายแอ๊ปเปิ้ลกันอยู่

“พายแอ๊ปเปิ้ลร้านนี้อร่อยดีค่ะ”

“เดี๋ยวผมเลี้ยงเองครับ”

“ไม่เป็นไร ฉันต้องเป็นคนจ่ายสิคะ”

ชอนแฮรีสั่งพายแอ๊ปเปิ้ลกับกาแฟ

ไม่นานพายแอ๊ปเปิ้ลและกาแฟก็มาเสิร์ฟ

“มาร์กเขาไม่ค่อยเหมือนคนทั่วไปใช่มั้ยคะ”

ชอนแฮรีดื่มกาแฟแล้วถาม

“ไม่เลยครับ เขาเป็นคนน่าสนใจดีนะ”

มินซอกก็พยักหน้าให้กับคำพูดของผมเช่นกัน

“อย่างที่มาร์กเล่าเลยว่าเขาให้การบ้านกับพนักงานไปปลูกผักแนวตั้งด้วยค่ะ”

“การปลูกผักแนวตั้งนี่มันยากมากมั้ยครับ”

“ใช่ค่ะ มันยุ่งยากมากเลย เราใช้เทคโนโลยีในปัจจุบันนี้ทำได้สามชั้น”

ชอนแฮรีโชว์นิ้วมือขึ้นมาสามนิ้วพลางกล่าว

“ถ้าเพิ่มชั้นให้สูงกว่านี้อีก ก็จะมีปัญหาตามมาหลายอย่างเลย”

“ถ้างั้นอยากทำกี่ชั้นเหรอครับ”

“กำลังคิดว่าต้องทำเพิ่มให้ได้อย่างน้อยสามสิบชั้นค่ะ”

“สามสิบชั้น?”

มินซอกผู้กำลังกินพายแอ๊ปเปิ้ลทวนคำด้วยสีหน้าตกใจ

“ถ้ามีสามสิบชั้นนี่คงสูงเกินอพาร์ตเมนต์แล้วนะ”

“เขาบอกมาว่าขออย่างน้อยสามสิบชั้นน่ะ ไม่แน่ว่ามาร์กอาจคิดจะเพิ่มให้ถึงร้อยชั้นอยู่ก็ได้ค่ะ”

“หนึ่งร้อยชั้นเลยเหรอ เยอะมากเลยนะนั่น!”

มินซอกอ้าปากค้าง

แพลนต์แฟกตอรีก่อสร้างโรงเรือนปลูกพืชสูงห้าสิบชั้นได้จริง แน่นอนว่านั่นเป็นเรื่องในอีกสิบปีข้างหน้า

“คุณด็อกมย็องอยากลองปลูกผักไฮโดรโปนิกส์จริงๆ ใช่มั้ยคะ”

ชอนแฮรีสบตาผม

“ครับ ผมอยากลองดู”

“อย่างที่มาร์กบอกว่าต้องใช้เงินลงทุนมหาศาลในช่วงแรก แพลนต์แฟกตอรีเองก็เถอะ ถ้าไม่ได้เงินลงทุนหนาๆ ก็คงขึ้นมาถึงจุดนี้ไม่ได้หรอกค่ะ”

“ผมไม่คิดจะทำอะไรโดยไม่ไตร่ตรองตั้งแต่เริ่มหรอกครับ”

“งั้นขอให้คุณด็อกมย็องทำสำเร็จนะ พูดตามตรงคือฉันมองว่าที่เกาหลีใต้มีความจำเป็นต้องปลูกผักไฮโดรโปนิกส์ให้ได้ยิ่งกว่าที่สหรัฐอเมริกาอีกค่ะ”

“ทำไมถึงคิดแบบนั้นเหรอครับ”

“เพราะงานเกษตรเป็นส่วนที่อ่อนแอที่สุดของภาคเศรษฐกิจในเกาหลีใต้ไงคะ”

ช่างเป็นเรื่องย้อนแย้งที่ได้มาฟังคำพูดเช่นนี้จากปากของชาวเกาหลีใต้เพื่อนร่วมชาติผู้มาอยู่อาศัยในต่างแดน แต่ก็เป็นคำพูดที่ควรตั้งใจรับฟัง

“ฉันแนะนำเคล็ดลับเล็กๆ น้อยๆ ให้ดีมั้ยคะ เรื่องการปลูกผักไฮโดรโปนิกส์น่ะค่ะ”

“เยี่ยมเลยครับ”

“ใช่ว่ามีเงินทุนอย่างเดียวแล้วจะปลูกผักไฮโดรโปนิกส์ได้ตลอดรอดฝั่งนะ เราต้องขอความช่วยเหลือจากผู้เชี่ยวชาญด้วย เป็นผู้ที่ถนัดงานด้านพฤกษศาสตร์และมีความเข้าใจระบบการปลูกผักไฮโดรโปนิกส์ค่ะ”

“เรื่องนั้นผมทราบดี ปัญหาอยู่ที่การตามหาคนๆ นั้น...”

“ฉันรู้จักผู้เชี่ยวชาญอยู่คนนึงค่ะ”

“ผู้เชี่ยวชาญเหรอ ใครกันครับ”

“เขาเคยทำงานอยู่ที่แพลนต์แฟกตอรีแหละค่ะ แต่ตอนนี้ลาออกไปแล้ว เขาชื่อมินโยฮันค่ะ”

“คนเกาหลีใต้เหรอครับ”

“ใช่ค่ะ เป็นคนเกาหลีใต้”

มินโยฮันเป็นสมาชิกช่วงแพลนต์แฟกตอรีเพิ่งก่อตั้งใหม่ๆ เขาเป็นนักพฤกษศาสตร์และผู้เชี่ยวชาญด้านการปลูกผักไฮโดรโปนิกส์

“ตอนนี้เขาอยู่ที่ไหนเหรอครับ”

“เห็นว่าอยู่ที่เกาหลีใต้นะคะ”

“พอทราบมั้ยครับ ว่าอยู่แถวไหน”

“อยู่เกาะเชจูค่ะ ได้ข่าวว่าเลี้ยงผึ้งอยู่ที่นั่นด้วย”

“ผมขอช่องทางติดต่อเขาได้มั้ยครับ”

ที่ชอนแฮรีรู้มีเพียงเท่านี้ เธอไม่รู้เบอร์ติดต่อกับชื่ออีเมลของเขา

มินโยฮันกลับไปอยู่เกาหลีใต้หลังลาออกจากแพลนต์แฟกตอรี

“ฉันไม่รู้เหตุผลที่เขาลาออกอย่างแน่ชัด เพราะเขาออกไปก่อนฉันจะเข้ามาทำงานที่บริษัทอีกน่ะค่ะ แต่ที่มั่นใจคือเขาเคยเป็นสมาชิกคนสำคัญของแพลนต์แฟกตอรีเลยค่ะ”

“ถ้าเกิดได้เริ่มปลูกผักไฮโดรโปนิกส์กับเขา เรื่องต่างๆ ก็น่าจะคลี่คลายได้ง่ายขึ้นนะ”

“ใช่ค่ะ ช่วงแรกๆ ทางเราก็ผ่านการลองผิดลองถูกมาเยอะมาก ถ้าคุณได้เริ่มทำไปพร้อมกับเขา ก็น่าจะไม่ต้องเสียเวลาลองผิดลองถูกนะคะ”

“ขอบคุณที่ให้ข้อมูลดีๆ กับผมนะครับ”

“ฉันต้องเป็นฝ่ายขอบคุณมากกว่าค่ะ คุณให้ลูกพลับแห้งเป็นของขวัญมาด้วยนี่นา เรากลับกันเลยมั้ยคะ”

ชอนแฮรีลุกจากที่นั่ง

ผมรู้สึกซาบซึ้งในน้ำใจของเธอ แต่การตามหาคนโดยมีชื่อเพียงอย่างเดียวไม่ใช่เรื่องหมูๆ เลย

แน่นอนว่าข้อมูลที่ว่าเขาเลี้ยงผึ้งอยู่ที่เกาะเชจูอาจจะพอเป็นประโยชน์อยู่บ้าง

**ถ้าเลี้ยงผึ้งจริงนี่เข้าทางท่านประธานเลยนะ**

**เครือข่ายกว้างขวางมั๊กก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **204**

**ตอนที่ 204 ทีมพิเศษเพื่อการปลูกผักไฮโดรโปนิกส์**

พรุ่งนี้กำหนดการทั้งหมดในแคลิฟอร์เนียจะสิ้นสุดลง

เรากินอาหารเย็นเป็นมื้อสุดท้ายกันที่นี่

ผมถามมินซอก

“นายคิดว่าไง”

“ถามถึงเรื่องคุณมินโยฮันใช่มั้ย”

มินซอกหั่นเนื้อสเต็กพร้อมถาม

“ฉันว่าเราต้องให้เขาช่วยแหละ แต่ยังติดใจอยู่อย่าง”

“เรื่องไหนเหรอ”

“คือยังคาใจว่าทำไมเขาถึงได้ลาออกจากแพลนต์แฟกตอรีน่ะ”

ชอนแฮรีเองก็ไม่รู้เหตุผลที่เขาตัดสินใจลาออกจากแพลนต์แฟกตอรี

ผมก็สงสัยเหมือนกัน

“แต่อาจไม่มีอะไรก็ได้ เขาคงแค่คิดถึงเกาหลีใต้ละมั้ง”

มินซอกพูดพลางยิ้ม อาจไม่มีเหตุผลใดเป็นพิเศษอย่างเขาว่า

ผมตั้งใจว่าพอกลับถึงเกาหลีใต้แล้วจะไปพบมินโยฮันเลยทันที ก็คือไปตามหาเขานั่นแหละ

จึงตั้งใจว่าจะขอความช่วยเหลือจากคนของสมาคมเลี้ยงผึ้งในเครือข่าย

ตอนกำลังจะกลับที่พักหลังจากกินอาหารเสร็จ

ผมรู้สึกได้ว่าโทรศัพท์สั่น

“ใครเหรอ”

มินซอกถามขึ้นทันทีที่ผมหยิบโทรศัพท์ขึ้นมา

“ลิตเติ้ลฮันส์น่ะ”

ลิตเติ้ลฮันส์โทร.มา ผมบังเอิญเจอเขาในงานมหกรรมเกษตร

แต่จุดหมายเราต่างกันจึงยังไม่มีเวลาได้พูดคุยกัน

ตอนนั้นเราแลกเบอร์ติดต่อกัน และบอกกันไว้ว่าหากมีโอกาสก็ค่อยนัดพบกันก่อนเดินทางกลับ

“ฮันส์ชวนไปเจอกัน นายว่าไง”

ผมแพกมินซอก อีกฝ่ายส่งสัญญาณบ่งบอกว่าไม่ติดปัญหา

เรานัดเจอกับลิตเติ้ลฮันส์

โรงแรมที่เขาพักอยู่ไม่ไกลจากที่นี่

เราจึงนั่งแท็กซี่ไปหาสถานที่ซึ่งเขาพักแรม

ผมเห็นคนกลุ่มหนึ่งมีลิตเติ้ลฮันส์รวมอยู่ด้วย

“เกือบต้องช้ำใจซะแล้วสิ ที่เราได้เจอกันแค่ในงานแฟร์แล้วต้องขึ้นเครื่องบินแยกย้าย”

ลิตเติ้ลฮันส์จับมือทักทายพลางพูด

“เนอะ เกือบไปแล้วจริงๆ”

เรานั่งด้วยกันที่โต๊ะ

“เราน่าจะดื่มอะไรเบาๆ กันสักหน่อยนะ”

“ดีครับ”

เครื่องดื่มเบาๆ ที่เขาสั่งมาคือเบียร์เยอรมัน

“คนเยอรมันดื่มเบียร์ต่างน้ำไงครับ”

คำพูดของลิตเติ้ลฮันส์เล่นเอาชาวคณะระเบิดเสียงหัวเราะครื้นเครง นี่เป็นคืนสุดท้ายในสหรัฐอเมริกา

เรายกแก้วเบียร์ขึ้นดื่มอย่างอารมณ์ดี ระหว่างคุยกันเรื่องงานมหกรรมการเกษตร ฮันส์ก็ถามขึ้นมา

“หุ่นยนต์รีดนมไม่มีปัญหาอะไรใช่มั้ยครับ”

“ครับ ใช้การได้ดี ไม่ติดขัดตรงไหนเลย”

“โล่งอกไปที นอกจากเลี้ยงผึ้งแล้ว หลายๆ คนในเยอรมนีก็ทำงานอย่างอื่นควบคู่ไปด้วยเหมือนกัน เพราะการเลี้ยงผึ้งทำเงินได้แค่ปีละสองครั้งเอง”

ลิตเติ้ลฮันส์ออกเสียงเน้นตรงคำว่าสองครั้ง

หมายความว่าเก็บน้ำผึ้งได้เพียงสองครั้งเท่านั้น

เขาเองก็ผลิตชีสและทำงานหลากหลายรูปแบบ ไม่ได้เลี้ยงผึ้งแต่เพียงอย่างเดียว

“การเลี้ยงผึ้งโดยปล่อยวางเรื่องเงินถือเป็นจุดสำคัญเลยนะ เพราะถ้าโลกนี้ไม่มีผึ้ง ต้นไม้ก็ออกผลไม่ได้”

ลิตเติ้ลฮันส์พยักหน้า

ต่อให้พัฒนาอุปกรณ์ปลูกผักไฮโดรโปนิกส์ก้าวหน้ามากเพียงใด เราก็ไม่อาจปลูกพืชด้วยวิธีไฮโดรโปนิกส์ได้เพียงอย่างเดียว

จะปลูกพวกพืชขนาดใหญ่อย่างต้นไม้นั้นไม่ใช่เรื่องง่าย ไม้ผลเช่นแอ๊ปเปิ้ลและสาลี่ก็ต้องอาศัยผึ้งช่วยถ่ายละอองเกสร ถึงจะออกผลได้

“ถ้าเราไม่มีผึ้ง การเกษตรคงจะไร้อนาคตเลยนะ”

“ผมคิดต่างกันนิดหน่อยครับ”

ลิตเติ้ลฮันส์มองผมแล้วเอ่ยขึ้น

คนอื่นก็ดูสงสัยว่าเขาจะพูดอะไร

“คือถ้าโลกนี้ไม่มีคุณคิมด็อกมย็อง การเกษตรก็คงไร้อนาคตครับ”

ผมระเบิดหัวเราะเพราะคำพูดของเขา บรรยากาศดำเนินต่อไปอย่างราบรื่นได้ที่

ลิตเติ้ลฮันส์พูดสิ่งที่ไม่คาดคิดออกมา

“นอกจากคุณคิมด็อกมย็องแล้ว มีคนอื่นมาปรึกษาผมเรื่องผึ้งด้วย เขาก็เป็นคนเกาหลีใต้เหมือนกัน”

“คนเกาหลีใต้เหรอครับ”

“จำได้ว่าเขาเป็นคนน่าสนใจดี มีมุมมองเรื่องผึ้งต่างจากคุณคิมด็อกมย็องเลย เป็นมุมมองของนักวิชาการไม่ใช่เกษตรกรน่ะครับ คือเขาชอบถามเรื่องการดำรงชีวิตกับการสืบพันธุ์ของผึ้ง ไม่เห็นจะสนใจเรื่องน้ำผึ้งเลย”

เรื่องที่มีคนเกาหลีใต้มาปรึกษาเขานอกจากผมนั้นช่างกระตุ้นความอยากรู้อยากเห็น

“เขาคงไม่ได้ทำอาชีพเลี้ยงผึ้งสิท่า”

“เท่าที่รู้ เหมือนจะเป็นนักพฤกษศาสตร์นะ”

“นักพฤกษศาสตร์?”

“เห็นว่าเคยปลูกพืชอยู่ในแคลิฟอร์เนียมาก่อนครับ”

“หมายถึงที่นี่น่ะหรือ”

“แต่ตอนนี้เหมือนเขาจะอยู่ที่เกาหลีใต้แล้วครับ”

“อยู่ที่เกาะเชจูรึเปล่าครับ”

“ใช่เลย เขาเคยเล่าว่าอยู่เกาะเชจูครับ”

ช่างฟังดูซ้อนทับกับเรื่องราวของมินโยฮัน ผู้เชี่ยวชาญด้านพฤกษศาสตร์ที่ผมได้ฟังมาจากชอนแฮรีอย่างไรชอบกล

“เขาชื่ออะไรเหรอครับ”

“ชื่อโยฮันครับ”

“มินโยฮันใช่ไหม”

“ใช่ครับ มินโยฮัน ว่าแต่คุณด็อกมย็องก็รู้จักผู้ชายคนนั้นด้วยหรือนี่”

“ใช่ครับ เขาเป็นคนที่ผมกำลังตามหาอยู่น่ะ”

ลิตเติ้ลฮันส์รู้เบอร์ติดต่อและอีเมลของมินโยฮัน

ผมพยายามค้นหาข้อมูลของเขาผ่านสมาคมเลี้ยงผึ้งในเครือข่าย แต่ก็ไม่มีอะไรรับประกันว่าจะหาเขาเจอแบบร้อยเปอร์เซ็นต์

ลิตเติ้ลฮันส์เป็นผู้นำโชคของผม ผมจดช่องทางติดต่อของมินโยฮันเอาไว้

“ช่างบังเอิญจังแฮะ ขอให้ลงเอยด้วยดีนะครับ”

ผมบอกลาลิตเติ้ลฮันส์

เราสัญญาว่าจะกลับมาพบกันอีกครั้ง

\*\*\*

พอภารกิจดูงานมหกรรมการเกษตรเสร็จสิ้น ผมก็ขึ้นเครื่องบินกลับเกาหลีใต้

“ลิตเติ้ลฮันส์ดันรู้จักคุณมินโยฮันด้วย นึกไม่ถึงเลยเนอะ”

มินซอกพูดด้วยสีหน้าเป็นเชิงว่าไม่อยากเชื่อ

จู่ๆ ผมก็นึกถึงวันมาเยือนสนามบินซานฟรานซิสโกเป็นครั้งแรก ช่วงก้าวเท้าเหยียบแผ่นดินสหรัฐอเมริกา ผมส่งลูกพลับแห้งไปให้ชอนแฮรีทันที

เป็นลูกพลับแห้งที่พ่อแม่ของเธอคิดถึง และลูกพลับแห้งชุดนั้นได้นำพาโชคลาภมาให้ผม

ได้สร้างความสัมพันธ์กับแพลนต์แฟกตอรี และช่วยให้ได้รับข้อมูลเรื่องมินโยฮันด้วย

“กลับไปเกาหลีใต้แล้วจะไปเจอคุณมินโยฮันก่อนใช่มั้ย”

มินซอกถาม

“ว่าจะแวะไปฮาดงก่อนแล้วค่อยไปหาเขา”

“คิดๆ ดูแล้ว นายน่าจะจัดตั้งทีมขึ้นมาใหม่นะ”

“ทีมอะไรเหรอ”

“ทีมพิเศษเพื่อการปลูกผักไฮโดรโปนิกส์น่ะ เป็นทีมเฉพาะกิจที่มีคิมด็อกมย็อง แพกมินซอกและมินโยฮัน”

“นี่ยังไม่ทันได้เจอคุณมินโยฮันเลยนะ”

“ฉันรู้สึกได้ว่าทุกอย่างมันค่อยๆ คลี่คลายไปในทางดีน่ะ เรื่องคุณมินโยฮันก็มีแววว่าจะเรียบร้อยดีเหมือนกัน”

มินซอกเอ่ยขึ้นด้วยน้ำเสียงเบิกบาน

บรรยากาศกำลังเป็นไปในทางดีอย่างเขาว่า

ผมทอดสายตามองกรุงโซลจากด้านนอกหน้าต่าง

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **205**

**ตอนที่ 205 วิศวกรปลูกผักไฮโดรโปนิกส์**

เรามาถึงสนามบินอินช็อนแล้ว

ผมไปรับกระเป๋าสัมภาระก่อนขึ้นรถไฟใต้ดินไปกับมินซอก

“เดี๋ยวขอแวบไปที่นึงก่อนกลับฮาดงนะ”

“จะไปไหนอะ ไหนว่าจะแวะไปฮาดงก่อนไปเกาะเชจูไง”

“เราไม่ได้จะไปเกาะเชจูหรอก”

“แล้วจะไปไหน”

“ฉันจะไปทำธุระในเมืองอินช็อนก่อน อยากให้นายไปพบพวกเขาด้วยกัน”

“มีคนที่นายจะให้ฉันไปหาพร้อมกันน่ะหรือ”

“ก็ที่นายชวนตั้งทีมพิเศษสำหรับงานปลูกผักไฮโดรโปนิกส์ไง”

“ก็ใช่แหละ ว่าแต่คนที่อยู่อินช็อนนี่เป็นใครกัน”

ผมทำตามที่มินซอกแนะนำ เราต้องจัดตั้งทีมพิเศษสำหรับงานปลูกผักไฮโดรโปนิกส์

ใช่ว่าติดต่อกับมินโยฮัน นักพฤกษศาสตร์แล้วจะช่วยแก้ปัญหาได้หมด เราต้องมีวิศวกรมาช่วยสร้างสถานที่ปลูกผักแบบไฮโดรโปนิกส์ด้วย

ผมอยากพบอีจางอูกับอีดงชุน คนของบริษัท ‘อินช็อนจักรกล’

ผมเล่าเรื่อง ‘อินช็อนจักรกล’ ให้มินซอกฟัง

“อ๋อ คุณฮย็อนชิก กะพวกคนที่ทำเครื่องสกัดน้ำมัน!”

มินซอกนึกออกแล้วถึงกับตะโกนขึ้น ระหว่างเดินทางผมโทร.หาอีจางอู

เขาว่าช่วงนี้กำลังว่างพอดี

ผมเห็นป้าย ‘อินช็อนจักรกล’ บนถนนซึ่งทอดสู่ดินแดนโรงงานเครื่องจักรแห่งอินช็อน

อีจางอูยืนอยู่กับอีดงชุนผู้เป็นพ่อ

“มากันแล้วเหรอครับ”

อีดงชุนยื่นมือออกมาจับทักทาย

“เครื่องไม่ได้งอแงใช่มั้ยครับ”

“ไม่เลยครับ ต้องขอบคุณที่ช่วยให้เราได้ใช้งานซะคุ้มค่าเลย”

“เป็นผลงานที่ทางอินช็อนจักรกลสร้างขึ้นโดยทุ่มเทแรงกายแรงใจเลยแหละครับ”

อีดงชุนพูดแล้วยิ้มกว้าง มินซอกไม่คุ้นเคยกับน้ำเสียงและสำเนียงการพูดจาเกินจริงของอีดงชุน

ผมเล่าไปแล้วว่าพ่อของอีจางอูมีสไตล์ไม่เหมือนใคร พอมินซอกได้มาเจอเข้ากับตัวเอง จึงยังไม่ชิน

“นี่ไปอเมริกากันมาเหรอ”

อีจางอูถาม

“เพิ่งกลับมาเลย”

“มีธุระอะไรเหรอ ต้องไปถึงอเมริกา”

“ไปงานเกษตรแฟร์กันมาน่ะ”

“เขามีงานเกษตรแฟร์ด้วยเหรอ เพิ่งรู้เลยนะเนี่ย ว่าแต่ที่ว่ามีอะไรจะปรึกษานี่เรื่องอะไรเหรอ”

คำถามของอีจางอูทำเอาดวงตาของอีดงชุนเป็นประกาย

คงได้กลิ่นงานเข้าด้วยเซนส์ที่รับรู้อย่างฉับไว

“คืออยากให้อินช็อนจักรกลช่วยงานเราหน่อยน่ะ”

“งาน?”

อีจางอูถามเบาๆ

อีดงชุนเอ่ยขึ้นเอาตอนนั้น

“พอเห็นฝีมือของอินช็อนจักรกลแล้ว เลยอยากจะจ่ายงานให้เราต่อไปเรื่อยๆ เลยใช่มั้ยล่ะ”

“คุณพ่อพูดถูกครับ”

ผมเอ่ยตอบด้วยรอยยิ้ม เขาช่างเป็นคนที่น่าสนใจจริงๆ

อีจางอูถามผม

“ไหนเล่าให้ละเอียดๆ หน่อยซิ งานที่จะฝากให้เราทำคืองานอะไรเหรอ”

“ฉันอยากสร้างคล้ายๆ อาคารที่ไว้ปลูกผักได้”

“อาคารไว้ปลูกผักเหรอ อันที่นายเคยเล่าตอนนั้นสินะ จะให้ติดตั้งอุปกรณ์ในเรือนกระจกหรือโรงเรือนคลุมพลาสติกรึเปล่า”

อีดงชุนฟังโดยไม่พูดแทรก

“ไม่ใช่โรงเรือนคลุมพลาสติกหรือเรือนกระจกหรอก”

“ไม่ใช่หรอกเหรอ แล้วจะปลูกที่ไหน”

“ว่าจะติดอุปกรณ์ปลูกผักในตู้คอนเทนเนอร์น่ะ”

“จะเอาใส่ตู้คอนเทนเนอร์เรอะ”

อีจางอูมองอีดงชุนผู้เป็นพ่อด้วยสายตาประหลาดใจ

อีดงชุนก็ได้แต่กะพริบตาปริบๆ ด้วยรู้สึกว่าเป็นเรื่องคาดไม่ถึงเช่นกัน

“ทำไม มันแปลกเหรอ”

“รู้สึกไม่คุ้นมากกว่า คือนึกภาพตามไม่ออกเลยว่าจะปลูกพืชในตู้คอนเทนเนอร์ได้ยังไง...”

อย่างที่มาร์ก เลสเตอร์กล่าวว่าการปลูกผักระบบไฮโดรโปนิกส์นั้นต้องใช้เงินทุนมหาศาล

เราต้องสร้างอุปกรณ์ให้สมบูรณ์แบบเพื่อเพาะปลูกพืช

ที่แพลนต์แฟกตอรีซึ่งเป็นบริษัทสตาร์ตอัปครอบครองระบบปลูกพืชไฮโดรโปนิกส์ขนาดใหญ่ได้ก็เพราะดึงดูดให้มีผู้มาลงทุนได้สำเร็จ

ผมครุ่นคิดถึงระบบไฮโดรโปนิกส์ที่เราจะสร้างขึ้นมาตลอดทางที่บินกลับเกาหลีใต้

ฟาร์มไฮโดรโปนิกส์ของแพลนต์แฟกตอรีตั้งอยู่ในพื้นที่ปิดคล้ายโรงงานผลิตสารกึ่งตัวนำ

พวกเขาปลูกพืชในพื้นที่ไร้แสงแดด คอยควบคุมตั้งแต่เรื่องแสงเทียมไปจนถึงการไหลเวียนของอากาศภายใน

แม้ไม่อาจก่อสร้างสถานที่ปลูกพืชไฮโดรโปนิกส์ขนาดใหญ่เท่าของพวกเขา แต่เราทำขึ้นมาแบบเล็กๆ ก็ได้

ผมนึกถึงตู้คอนเทนเนอร์ซึ่งเป็นทางเลือกสำรองขึ้นมาได้ คือจะใช้พื้นที่ขนาดแปดพยอง [1] ปลูกพืชไฮโดรโปนิกส์

อย่างน้อย หากสามารถสร้างระบบการเพาะปลูกแบบไฮโดรโปนิกส์อันสมบูรณ์แบบขึ้นมาได้ คงอาจมีโอกาสได้เห็นมันกลายร่างเป็นอาคารใหญ่ยักษ์ในอนาคต

“จะติดกระจกที่ตู้คอนเทนเนอร์เหรอ จะปลูกพืชก็ต้องใช้แสงสว่าง ไหนจะต้องลงดินอีก”

อีจางอูเอียงคอถาม

“เราจะใช้แสงเทียม ไม่ใช่แสงจากธรรมชาติ แล้วก็ไม่จำเป็นต้องใช้ดินด้วย”

“ไม่ต้องใช้ดินหรอกเรอะ”

อีดงชุนที่ฟังอยู่เงียบๆ ถามขึ้นด้วยสีหน้าตะลึง

“ใช่ครับ ไม่ต้องใช้ดินเลย เพราะจะปลูกพืชด้วยน้ำและธาตุอาหาร”

“พืชโตในน้ำได้ด้วยหรือนี่”

มินซอกออกโรงเอาก็ตอนนั้น เขาบอกเล่าสิ่งที่ได้เรียนรู้มาจากชอนแฮรี

สองคนพ่อลูกตั้งใจฟังคำพูดของมินซอก

มินซอกยังอธิบายเพิ่มด้วยว่าการปลูกพืชในดินอาจทำให้พืชตายเพราะขาดอากาศหายใจได้เหมือนกัน

พอมินซอกอธิบายจบแล้ว ผมก็รับช่วงต่อ

“ผมว่าจะสร้างสภาพแวดล้อมที่เหมาะสมที่สุดเพื่อให้พืชเจริญเติบโตในตู้คอนเทนเนอร์ได้ ตั้งแต่เตรียมน้ำบริสุทธิ์ไปจนถึงการควบคุมแสง อุณหภูมิ ความชื้นและก๊าซคาร์บอนไดออกไซด์”

“นี่มันเปลี่ยนวิธีคิดไปเลยแฮะ พูดตามตรง ผมไม่เคยทำอะไรแบบนี้มาก่อนเลยครับ”

คำพูดของอีดงชุนไม่เกินจริงเลย ไม่เคยมีใครในยุคนี้ทำอะไรแบบนี้มาก่อนแน่ๆ

“พ่อพูดถูก อินช็อนจักรกลไม่เคยจับงานทำนองนี้มาก่อนเลย แต่ฟังดูแล้ว ก็น่าสนใจดี ดูท่าว่าคงสนุกกว่าสร้างเครื่องสกัดน้ำมันอีกนะ”

อีจางอูยิ้ม เขาดูเชื่อถือได้

เหตุผลที่ผมไว้วางใจให้อินช็อนจักรกลผลิตเครื่องจักรให้ ไม่ใช่เพราะสนิทสนมกับอีจางอูเป็นพิเศษ

แต่เพราะในวันหน้า อีจางอูจะก้าวเป็นประธานบริษัทติดตั้งเครื่องจักรกลอันมั่นคงแข็งแกร่ง จิตวิญญาณกับความท้าทายในตัวเขามีส่วนช่วยส่งเสริมบริษัท แน่นอนว่าความซื่อสัตย์ในอาชีพวิศวกรก็เป็นเคล็ดลับของการเติบโตเช่นกัน

จึงเป็นเหตุผลที่ผมอยากสร้างระบบปลูกพืชไฮโดรโปนิกส์กับเขา

ถึงแม้อีดงชุนผู้เป็นพ่อจะมีมุมแปลกประหลาดไปบ้าง แต่เขาก็เป็นวิศวกรผู้โดดเด่น ถ้าสองพ่อลูกร่วมมือกัน ก็น่าจะได้ผลลัพธ์ชนิดเหนือความคาดหมาย

“ถ้าอยากได้อุปกรณ์กับตารางงานแบบเป็นรูปเป็นร่าง ฉันก็ต้องขอเวลาหน่อย เหตุผลที่แวะมาอินช็อนจักรกลในวันนี้คือจะคุยเรื่องแผนงานน่ะแหละ”

“แล้วเราจะได้รู้ตารางงานแบบเป็นรูปเป็นร่างเมื่อไหร่เหรอ”

ผมจะรู้รายละเอียดหลังจากมินโยฮันตอบตกลงร่วมงานเสียก่อน

“เดี๋ยวจะมีตารางงานอย่างละเอียดเร็วๆ นี้แหละ”

“งั้นเราจะหาคอนเทนเนอร์เตรียมไว้ก่อนจะถึงตอนนั้นแล้วกันครับ”

อีดงชุนตอบด้วยน้ำเสียงสุภาพนอบน้อม

“ได้ครับ ขอบคุณครับ คุณพ่อ ส่วนเรื่องค่าใช้จ่าย เรียกเก็บกับกลุ่มเกษตรกรภูเขาชีรีได้โดยตรงเลยนะครับ”

“ถ้าเรื่องเงินๆ ทองๆ ผมเชื่อใจคุณครับ อย่างคราวก่อนนู้น คุณด็อกมย็องก็ไม่เบี้ยวเลยครับ”

“ไม่เป็นไรหรอก เป็นเรื่องที่ต้องทำตามนั้นอยู่แล้วครับ”

“ทุกวันนี้ใครหลายคนไม่ค่อยยอมรับผิดชอบในสิ่งที่ต้องทำกันทั้งนั้นเลยนี่ครับ”

อีดงชุนพูดจบก็กระแอม

“ถ้าทุกอย่างไปได้ดี ผมก็มีแผนจะสร้างโรงปลูกให้ใหญ่ยักษ์ไปเลยครับ”

คำว่า<i>ใหญ่ยักษ์</i> ทำเอาดวงตาของอีดงชุนเป็นประกายแวววาว

“สมมติถ้าทำได้จริง จะย้ายอินช็อนจักรกลไปอยู่ฮาดงยังได้ แต่ถ้าให้เปลี่ยนชื่อเป็นฮาดงจักรกลไปเลย ก็คงยากหน่อยนะครับ”

อีดงชุนระเบิดหัวเราะเสียงดังอย่างอารมณ์ดี

“พ่อนี่ก็พูดไปเรื่อย ยังไงก็เถอะ ถ้าได้ตารางงานแล้วก็บอกกันหน่อยนะ พวกเราจะได้เตรียมพร้อมให้ดีที่สุดเท่าที่จะทำได้”

หลังจากคุยกันเสร็จ เราก็ออกจากอินช็อนจักรกล

**เป็นการดีลงานที่ง่ายและรวดเร็วมาก**

**ไม่ต้อทำสัญกันเหรอ 555**

**+++++++++++ติดตามข่าวสารสำนักพิมพ์ได้ที่เพจYoung Vibe Publishing**

# **206**

**ตอนที่ 206 เตรียมพร้อมก่อนเริ่มระบบปลูกผักไฮโดร**

อีจางอูออกมาส่งพวกเรา

“นอกจากเรื่องโรงปลูกผักไฮโดรโปนิกส์แล้ว คงต้องไหว้วานเรื่องเล็กๆ น้อยๆ อีกนะ ไว้ค่อยว่ากันอีกที”

“แค่บอกมาก็พอ”

คุยเรื่องงานทีไร เขามีแต่จะส่งยิ้มให้ตลอด

ผมรู้สึกได้ตั้งแต่ตอนมาเยือนครั้งแรกแล้วว่าสถานการณ์ทางการเงินของอินช็อนจักรกลดูไม่สู้ดี

“ช่วงนี้งานเป็นยังไงบ้าง”

ผมถามอีจางอูก่อนจะจากกัน

“เศรษฐกิจยังแย่เหมือนเดิมเลย พ่อก็เหนื่อยมาก ขอให้งานของนายราบรื่นทีเถอะ จะได้ช่วยต่อลมหายใจให้อินช็อนจักรกลด้วยเหมือนกัน”

“มันจะต้องเรียบร้อยดีแหละ อินช็อนจักรกลก็จะรอดไปด้วยกัน”

“ขอบใจนะที่พูดอย่างงั้น แล้วก็นี่ ของขวัญ”

“ของขวัญ?”

“พ่อเขาให้นายน่ะ ฝากมาบอกว่าขอบคุณที่จ่ายงานให้เรา”

เขายื่นกล่องใบเล็กให้ บนกล่องมีรูปธงชาติสวิตเซอร์แลนด์

“มีดพับสวิสน่ะ พ่อชอบมากเลย”

“ฝากขอบคุณพ่อนายด้วย ฉันก็มีของขวัญมาเหมือนกัน ฝากให้พ่อด้วยนะ”

ผมหยิบกล่องออกมาจากกระเป๋าเดินทาง

“ฉันซื้อมาจากอเมริกา”

“วิสกี้บูร์บง? [1]  พ่อคงปลื้มหนักเลยทีนี้!”

อีจางอูพูดยิ้มๆ

\*\*\*

ผมขึ้นรถประจำทางมากับมินซอก

“ฉันประทับใจในตัวสองพ่อลูกอินช็อนจักรกลจัง ยิ่งคุณพ่อนี่ดูเป็นคนมีอารมณ์ขันมากๆ”

มินซอกพูดพลางยิ้มแย้ม

“ฉันเองก็รู้สึกอยู่ทุกครั้งที่ได้เจอ คุณพ่อเขาเป็นคนมีเอกลักษณ์เฉพาะตัว มีเสน่ห์ดีเนอะ”

“ใช่ มีเสน่ห์ล้นเหลือเลยละ เอาจริงๆ ฉันคิดไม่ถึงว่าเราต้องมีวิศวกรด้วย มองว่าแค่ให้ฉันเขียนโปรแกรมแล้วเอาไปใช้งานได้ก็พอแล้ว”

“ก็ต้องจับเครื่องจักรมาเชื่อมต่อกับโปรแกรมสิ”

“คิมด็อกมย็องนี่สมกับเป็นเออีผู้ยอดเยี่ยมจริงๆ”

“และแพกมินซอกก็เป็นนักพัฒนาขั้นเทพ!”

คำพูดอวยกันเองทำเอาเราต่างระเบิดหัวเราะลั่น

“ทีนี้ก็ไปฮาดงได้จริงๆ แล้วใช่มั้ย”

“ไปกันเลย”

เราไปงานมหกรรมการเกษตรและแวะคุยกับอินช็อนจักรกลเรียบร้อยแล้ว เหลือแค่มุ่งหน้ากลับบ้าน

ทันทีที่กลับมาถึงฮาดง เราก็แวะเข้าไปสำนักงานกันก่อน

“ขอบคุณที่ทำงานหนักครับ”

“หนักเหนิกอะไรกัน”

ผมแกะของขวัญซึ่งห่อผ้าโพตารีให้เพื่อนร่วมงาน

มีของหลากหลายแบบที่น่าสนใจรวมถึงเครื่องประดับชิ้นเล็กชิ้นน้อย ผมซื้อมาจากงานมหกรรมการเกษตร

“ว่าแต่นี่มันอะไรเนี่ย”

ฮันกีทักชูของขวัญชิ้นหนึ่งขึ้นมาพลางเอ่ยถาม

ในมือของเขามีโมเดลพลาสติก

เป็นของที่ระลึกจากแพลนต์แฟกตอรี มันคือแบบจำลองการปลูกผักระบบไฮโดรโปนิกส์

“เป็นอุปกรณ์อำนวยความสะดวกที่เราจะสร้างขึ้นในอนาคตครับ”

“เราจะสร้างเจ้านี่น่ะหรือ แค่ดูอย่างเดียว ไม่เห็นจะเข้าใจเลย แต่ก็เห็นถึงความยิ่งใหญ่แล้วอะ”

คำพูดของฮันกีทักทำเอามินซอกแสดงสีหน้ามีเลศนัย

ผมมอบของขวัญแด่คนงานในฟาร์มปศุสัตว์ โดยเป็นประเภทที่ต่างจากของผู้คนในสำนักงาน

ซอลมินจูสนอกสนใจชีสที่ผมซื้อจากสหรัฐอเมริกา และซอลคังอินคอยมองเครื่องช่วยหายใจซึ่งใช้กับลูกวัวอย่างไม่วางตา

แจกจ่ายของขวัญเสร็จแล้วผมก็กลับบ้าน

อาจเพราะเจ็ตแล็ก [2] ความเหนื่อยล้าจึงถาโถมเข้าใส่

พ่อแม่อยู่ที่ฟาร์มผึ้ง

กำลังเอาผ้าห่มไปคลุมรังผึ้ง พวกมันกำลังจำศีลในฤดูหนาว เราต้องรักษาอุณหภูมิให้อบอุ่นเข้าไว้

“กลับมาเมื่อไหร่เนี่ย ไม่บอกไม่กล่าวกันเลย”

แม่ถามด้วยสีหน้ายินดี

“เดินทางมาไกล เหนื่อยเลยสิ”

พ่อยืดหลังแล้วพูดขึ้น

“พ่อกับแม่เหนื่อยกว่าผมอีกครับ”

“พวกเราก็เหมือนเดิมนั่นแหละ”

“ผมซื้อของขวัญมาให้พ่อกับแม่ด้วยครับ”

“ของขวัญเรอะ”

พอบอกว่าเป็นของขวัญพ่อถึงกับทำตาลุกวาว

ผมยื่นเอกสารให้พ่อแผ่นหนึ่ง

“อะไรล่ะนี่”

“ของที่ผมซื้อมาครับ”

“โอย มีแต่ตัวหนังสือภาษาอังกฤษทั้งนั้น อ่านไม่ออกเลยว่าเขาว่ายังไง”

เป็นของที่ซื้อจากตลาดงานมหกรรม มันคืออุปกรณ์เลี้ยงผึ้ง

ผมซื้อมาหลังจากปรึกษากับลิตเติ้ลฮันส์แล้ว

“มันคืออุปกรณ์ที่จะปรับให้ฟาร์มผึ้งของเราทันสมัยครับ”

“ทันสมัย? หมายความว่าไงน่ะ”

“ตัวนี้คืออุปกรณ์ที่ช่วยควบคุมอุณหภูมิและความชื้นของรังผึ้ง ส่วนตัวนี้คืออุปกรณ์ที่เอาไว้คอยสังเกตดูผึ้งได้”

“สังเกตดูผึ้งเหรอ”

“คิดว่าเป็นกล้องวงจรปิดไว้ใช้ดูผึ้งก็ได้ครับ พ่อกับแม่จะคอยดูผึ้งอยู่ที่บ้านก็ได้”

“มีของพรรค์นี้ด้วยเรอะ สุดยอดเลย”

พ่อแม่มีหน้าที่ดูแลผึ้ง ยกเว้นงานเก็บน้ำผึ้ง ผมใช้อุปกรณ์ล้ำสมัยเพราะอยากแบ่งเบาภาระพวกเขาสักนิด

ในเกาหลีใต้ยังไม่มีผู้ให้บริการงานทำนองนี้ ที่นึกออกจึงมีเพียงอินช็อนจักรกล เป็นเครื่องมือซึ่งมีโครงสร้างเรียบง่ายกว่าการปลูกพืชระบบไฮโดรโปนิกส์

ไม่เพียงปรับปรุงเพิ่มเติม แต่ผมยังวางแผนนำเครื่องไม้เครื่องมือมาประยุกต์ใช้ให้เหมาะสมกับสถานการณ์แวดล้อมของการเลี้ยงผึ้งในเกาหลีใต้อีกด้วย

หากได้ผลดีก็คิดว่าจะนำเทคโนโลยีนี้ไปใช้และเผยแพร่ให้ครอบครัวเกษตรกรผู้เลี้ยงผึ้ง

“เครื่องตัวนี้จะช่วยให้เราสบายขึ้นละสิ”

พ่อเอ่ยขึ้นด้วยน้ำเสียงทรงพลัง ถึงปากบอกเช่นนั้นแต่สีหน้าผิดหวัง

“ยังมีของฝากอย่างอื่นด้วยนะ”

ผมหยิบวิสกี้บูร์บงออกจากกระเป๋าเดินทาง

ผมซื้อวิสกี้บูร์บงเตรียมมามอบให้พ่อด้วยเช่นกัน

สีหน้าของพ่อกลับมาเป็นปกติได้ก็ตอนนั้น

“นี่มันวิสกี้บูร์บงที่ดังๆ สิท่า ที่ว่ากลั่นจากข้าวโพดแล้วเอาไปทำให้สุก... เห็นว่าร้านที่ดังที่สุดเขาผลิตในรัฐเคนตักกี้”

“พ่อรู้จักดีเลยแฮะ”

“ก็ต้องรู้สิ จะไม่รู้ก็แต่เรื่องรสชาติเท่านั้นแหละ”

พ่อมองขวดวิสกี้มุมนี้ทีมุมโน้นทีพลางเลียริมฝีปากไปด้วย

“อย่าคิดว่าจะได้กระดกเยอะเชียวนะ”

แม่พูดปรามพ่อ

“จะค่อยๆ จิบแหละน่า”

ได้ฟังพ่อแม่คุยกันแล้วผมรู้สึกเหมือนได้กลับมาอยู่เกาหลีใต้แล้วจริงๆ

“เข้าไปพักผ่อนเถอะ เหนื่อยแย่เลย”

ถ้าผมเอนตัวลงนอน ก็น่าจะสลบไปทันที

ขณะตั้งท่าจะกลับบ้าน ผมก็นึกขึ้นได้ว่าจะบอกอะไร

“เออใช่ เดี๋ยวอีกสองสามวันผมต้องออกไปอีกที่นึงนะ”

“เพิ่งกลับมาจากอเมริกาวันนี้แล้วจะออกไปไหนอีกล่ะ”

“แถวๆ นี้แหละครับ”

“ที่ไหนล่ะ”

“เกาะเชจูครับ”

“จะไปที่นั่นทำไมกัน”

“จะไปหาใครบางคนน่ะครับ”

ผมต้องไปพบมินโยฮัน

บุคคลสำคัญผู้ที่ผมอยากให้มาช่วยกันปลูกผักไฮโดรโปนิกส์

**ท่านประธานนี่ใส่ใจทุกคนมากก**

**ตอนต่อไปจะเล่นบทเป็นนักสืบแล้วสินะ !**

**ติดตามข่าวสารสำนักพิมพ์ได้ที่เพจYoung Vibe Publishing**

# **207**

**ตอนที่ 207 ตามหานักพฤกษศาสตร์ ณ เกาะเชจู**

ผมขึ้นเครื่องบินไปเกาะเชจูที่สนามบินกิมแฮ มาถึงเกาะเชจูภายในเวลาหนึ่งชั่วโมง

ขอเช่ารถกับบริษัทรถเช่าใกล้สนามบินเชจูก่อนมุ่งหน้าไปยังเมืองซอ-กวีโพ

เพื่อไปพบมินโยฮัน ผมได้ช่องทางการติดต่อด้วยความช่วยเหลือของลิตเติ้ลฮันส์ก็จริง แต่ยังติดต่อเขาไม่ได้

ความจริงผมขอให้ลิตเติ้ลฮันส์ช่วยติดต่ออยู่เหมือนกัน แต่เห็นว่าทางนั้นไม่ยอมรับสายโทรศัพท์ของลิตเติ้ลฮันส์เช่นกัน

“ผมเคยได้ยินชื่อเกสต์เฮาส์ที่มินโยฮันพักอยู่ แต่ไม่แน่ใจว่าเขายังอยู่ที่นั่นมั้ย”

ผมตามหาโคแร [1] เกสต์เฮาส์ อันเป็นสถานที่ซึ่งได้ยินมาว่ามินโยฮันเคยพักอาศัย

เป็นเกสต์เฮาส์ในเมืองซอ-กวีโพ เคยโทร.ไปสอบถามแล้ว แต่ทางเกสต์เฮาส์แจ้งว่าไม่สามารถบอกข้อมูลของผู้เข้าพักได้ ผมจึงต้องมาตรวจสอบด้วยตัวเอง

ผมตรวจดูตำแหน่งให้แน่ใจจนมาถึงโคแรเกสต์เฮาส์ ตัวอาคารหันหน้าหาทะเล รู้สึกคล้ายทะเลสีครามสดใสคอยต้อนรับกันอย่างยินดี

“มีห้องว่างมั้ยครับ”

ผมถามเรื่องนี้ก่อนเพราะตัดสินใจจะพักที่นี่

“ขอโทษนะครับ มีแขกผู้เข้าพักที่นี่ที่ชื่อมินโยฮันมั้ยครับ”

ผมจ่ายค่าที่พักแล้วเอ่ยถามเจ้าของ

“ที่เคยโทร.มาถามสินะ”

เธอเป็นผู้หญิงเจ้าของที่พักซึ่งผมเคยคุยด้วยทางโทรศัพท์

“อย่างที่แจ้งไปทางโทรศัพท์เลยว่าเราคงให้ข้อมูลเรื่องผู้เข้าพักไม่ได้นะคะ”

เธอพูดซ้ำเหมือนอย่างเคยพูดทางโทรศัพท์ราวกับเป็นนกแก้ว ดูมีท่าทีเด็ดขาดมากจนผมไม่กล้าถามอะไรต่อ

ขณะจะเดินเข้าห้อง

“ว่าแต่คุณตามหาเขาทำไมเหรอคะ”

“คือผมอยากร่วมงานกับเขาน่ะครับ”

“ถ้าไม่เป็นการเสียมารยาท ขอถามได้มั้ยคะ ว่าคุณทำงานอะไร”

“กำลังทำงานเกษตรครับ”

“งานเกษตรนี่ต้องมาทาบทามคนด้วยเหรอ”

“ครับ แล้วแต่ช่วงด้วยครับ”

เจ้าของผู้หญิงดูเหมือนครุ่นคิดอยู่ครู่หนึ่ง

“อย่างที่ฉันแจ้งไปว่าเราให้ข้อมูลเกี่ยวกับผู้เข้าพักไม่ได้ แต่ที่พอจะบอกคุณได้ก็คือเรื่องอาหารเช้าค่ะ ทางเราจะเสิร์ฟเป็นขนมปังปิ้ง เครื่องดื่มและสลัดง่ายๆ นะคะ”

“ครับ เข้าใจแล้วครับ”

“ขอแจ้งไว้เพิ่มเติมว่าช่วงเวลาอาหารเช้า คุณจะมีโอกาสได้เห็นผู้เข้าพักที่นี่ทุกคน เกสต์เฮ้าส์ของเรามีผู้พักระยะยาว แต่เราไม่สามารถเปิดเผยรายชื่อได้ค่ะ”

ริมฝีปากของหญิงผู้เป็นเจ้าของมีรอยยิ้มจางๆ

"อย่างงี้นี่เอง ขอบคุณนะครับ"

มินโยฮันอยู่ที่นี่แน่นอน เห็นได้ชัดว่าเธอช่วยพูดอ้อมๆ ไม่แน่ว่าพรุ่งนี้เช้าผมอาจได้เจอเขา

ผมรื้อสัมภาระแล้วออกไปข้างนอกสักพัก ในเมื่อมาเยือนเกาะเชจูทั้งที จึงถือโอกาสนี้แวะไปเยี่ยมเยียนสมาคมผู้เลี้ยงผึ้งในเครือข่ายด้วยเลย

ที่เกาะเชจู สมาคมผู้เลี้ยงผึ้งโพรงกับสมาคมผู้เลี้ยงผึ้งพันธุ์ได้รวมตัวเป็นหนึ่งเดียวกัน ประธานสมาคมเป็นผู้ชายอารมณ์ดีชื่อชเว-กยูชิก

ผมไม่เคยมาเยือนสมาคมที่เกาะเชจู จึงอยากมาเห็นอยู่เหมือนกัน ผมตัดสินใจมาพบเขาและบอกเล่าเรื่องเทคโนโลยีล้ำสมัยที่ได้ไปศึกษาเรียนรู้มาจากสหรัฐอเมริกา

สมาคมผู้เลี้ยงผึ้งตั้งอยู่ตรงจุดกึ่งกลางระหว่างเขตเมืองซอ-กวีโพกับเมืองเชจู

พอขับผ่านฟาร์มผึ้งก็เห็นบ้านไม้ซุงทันที

และได้ยินเสียงเอะอะโวยวาย

“ก็บอกอยู่ว่าผึ้งตายไปหมดแล้วจริงๆ”

“เดี๋ยวสิ แล้วทำไมคุณถึงตามมาด่าถึงที่นี่ล่ะ”

“ก็เพราะผมซื้อผึ้งไปจากที่นี่ไง”

“อย่าพูดให้คนเขาต้องอึดอัดใจเลยครับ”

ชายคนหนึ่งกำลังโต้เถียงกับประธานสมาคมเขตเชจู

“สวัสดีครับ ท่านประธานสมาคม”

ชเว-กยูชิก ประธานสมาคมเห็นผมแล้วกระสับกระส่าย

“คุณคิมด็อกมย็องมาเหรอ มีธุระอะไรรึเปล่าครับ ไม่ได้บอกกล่าวกันก่อนเลย”

ชายผู้กำลังปะทะคารมก็มองมาที่ผมเช่นกัน

ผมซักถามประธานสมาคมชเว-กยูชิก

“ขอโทษนะครับ มีเรื่องอะไรกันหรือ”

“ไม่ใช่อะไรหรอก คุณคนนี้เขายืนดื้อด้าน…”

“เดี๋ยว ว่าไงนะ…”

“บอกว่าผึ้งมันตายไปหมดแล้ว”

“ผึ้งตายเหรอครับ”

ชายผู้นั้นพูดขัดจังหวะบทสนทนา

“นี่คือผึ้งที่ผมซื้อไปจากที่นี่ ผึ้งตายเกลี้ยงเลย พวกมันไม่ควรจะมีปัญหา...”

“ปัญหาเรอะ ผมแน่ใจว่าขายผึ้งที่ไม่มีอาการผิดปกติไปแน่นอนครับ!”

ผมลองถามสถานการณ์กับชเว-กยูชิก เขาเล่าว่าตนขายผึ้งในสภาพปกติสมบูรณ์ให้ชายคนนั้น

และยืนกรานว่าเมื่อผึ้งตายไปแล้วย่อมไม่ใช่ความรับผิดชอบของตน

“ผมมีแขก คุณกลับไปเถอะครับ”

“คุณต้องช่วยแก้ปัญหาดิ”

“แล้วจะให้ผมแก้ยังไงเล่า”

ชเว-กยูชิกถอนหายใจและพูดตอบ

“ให้ผมช่วยมั้ยครับ”

ผมพูดกับชายคนนั้น ชายผู้หาเรื่องทะเลาะเบาะแว้งจ้องมองผม

“คุณจะช่วยงั้นหรือ”

“ใช่ครับ ผมจะลองหาทางช่วยดู”

ผมพูดด้วยน้ำเสียงเยือกเย็น

“คุณไม่ต้องทำเพื่อผมถึงขนาดนั้นก็ได้ครับ”

“ไม่เป็นไร ถ้าเป็นเรื่องของสมาคม ผมก็ต้องช่วยสิครับ”

ชเว-กยูชิกพูดคุยด้วยสีหน้างุนงง เขานิ่งคิดครู่หนึ่งแล้วจึงเอ่ยปากพูด

“งั้นเดี๋ยวผมไปด้วยครับ”

ในตอนนั้นเองสีหน้าของชายคนนั้นจึงสดใสขึ้น

เราไปที่ฟาร์มผึ้งของชายคนนั้นด้วยกัน

ฟาร์มผึ้งของชายคนนั้นอยู่กลางป่า จำนวนรังผึ้งมีไม่มากนัก

คงเลี้ยงผึ้งเป็นงานอดิเรก

“อย่างที่คุณเห็น ผึ้งตายไปหมดแล้วครับ”

ชายคนนั้นเปิดฝารังผึ้ง ไม่เห็นผึ้งจริงดังเขาว่า

ผึ้งที่เขาซื้อมาคือผึ้งโพรง

ชเว-กยูชิกเอียงศีรษะพลางสบตากับผม

แสดงสีหน้าเป็นเชิงว่าอับจนหนทาง

“คุณได้ย้ายรังผึ้งรึเปล่าครับ”

ผมถามชายคนนั้น

“ใช่ พอดีฝนตก ผมเลยย้ายรังผึ้งครับ”

ได้ยินเช่นนั้นแล้วชเว-กยูชิกก็สวนกลับทันที

“อาจเป็นเพราะสาเหตุนั้นก็ได้”

ชเว-กยูชิกมองมาที่ผมและพูดขึ้น

“คงจะเป็นเพราะอย่างงี้แหละเนอะ”

ผึ้งโพรงต่างกับผึ้งพันธุ์ตรงที่อ่อนไหวง่าย ตอนย้ายรังผึ้งต้องใช้ความระมัดระวัง แต่ถึงอย่างไรก็น่าแปลกที่ผึ้งตายยกรัง

“พวกผึ้งมีสัญชาตญาณการกลับรัง ตอนย้ายบ้านของพวกมัน เราต้องระวังให้มากเป็นพิเศษเลยครับ”

“แต่นี่ขยับออกไปนิดเดียวเพราะกลัวมันหนาว จับย้ายไปไม่ไกลเลยนะครับ”

ชายคนนั้นมองรังผึ้งอันว่างเปล่าพลางเถียง

ผมเห็นผึ้งนอนตายอยู่รอบๆ รัง

“ได้เคยพ่นยาใส่รังผึ้งบ้างมั้ยครับ”

“เคยเมื่อนานมาแล้วครับ”

ต้องควบคุมระยะเวลาให้ยาผึ้งด้วยเช่นกัน ห้ามให้ตามอำเภอใจไม่ดูเวล่ำเวลา การให้ยาและการย้ายรังผึ้งน่าจะเป็นสาเหตุที่ทำให้ผึ้งตาย

“นี่ขนาดไปปรึกษาผู้เชี่ยวชาญมาแล้วนะ…”

ชายคนนั้นพูดด้วยสีหน้ากังวล

“ผู้เชี่ยวชาญ? หมายถึงคนไหนเหรอครับ”

ในบรรดาผู้เชี่ยวชาญด้านการเลี้ยงผึ้งที่ประเทศเกาหลีใต้ ไม่มีคนที่ผมไม่รู้จัก

“เขาไม่ใช่คนเกาหลีใต้ แต่เป็นชาวเยอรมัน เป็นผู้เลี้ยงผึ้งที่มีชื่อเสียงระดับโลกเลยนะ”

ผมนึกถึงใครคนหนึ่งเมื่อได้ยินคำว่า<i>ชาวเยอรมัน</i>

“ใช่คนที่ชื่อฮันส์มั้ยครับ”

“ใช่ครับ ถูกต้องเลย คนที่มีชื่อเล่นว่าลิตเติ้ลฮันส์แหละ ว่าแต่คุณรู้ชื่อของเขาได้ยังไง...”

“เพราะเขาเป็นเพื่อนผมเหมือนกันครับ”

“รู้จักลิตเติ้ลฮันส์ด้วยหรือนี่ ช่างเป็นความสัมพันธ์ที่น่าทึ่งมากจริงๆ”

“นี่คุณคือคุณมินโยฮันหรือเปล่าครับ”

“เดี๋ยวนะ แล้วคุณรู้ชื่อผมได้ยังไงครับเนี่ย”

มินโยฮันจ้องผมด้วยสีหน้าประหลาดใจ

**โลกกลม พรหมลิขิตสุดๆๆ**

**เริ่มสนุกขึ้นแล้วสิ**

**+ + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **208**

**ตอนที่ 208 คิมด็อกมย็อง เกษตรกรผู้เป็นเหมือนป่า**

ประธานสมาคมชเว-กยูชิกก็แสดงสีหน้างงๆ เช่นกัน

เราได้พบกันด้วยความบังเอิญ ต้องไล่เรียงสถานการณ์กันสักหน่อย

ผมบอกกับชเว-กยูชิกว่าจะกลับมาพบอีกครั้งในภายหลัง เขาตอบตกลงแล้วยอมหลีกทางให้ แสดงสีหน้าทำนองว่าไม่ต้องการจะต่อล้อต่อเถียงกับมินโยฮัน

เหลือเพียงผมกับมินโยฮันสองคน

“พักอยู่ที่โคแรเกสเฮาส์ใช่มั้ยครับ”

“นี่ถึงขั้นรู้ชื่อที่พักของผมเลยหรือ”

มินโยฮันถามด้วยสีหน้าสงสัย

“ขอนั่งคุยด้วยแป๊บนึงได้มั้ยครับ”

มีโต๊ะและเก้าอี้ตั้งอยู่ในป่า

“แนะนำตัวช้าไปหน่อยแฮะ ผมชื่อคิมด็อกมย็องครับ"

“ผมมินโยฮันครับ คุณก็รู้ชื่อผมอยู่แล้ว เราเคยเจอกันรึเปล่านะ”

“เปล่าหรอกครับ เพิ่งพบกันวันนี้เป็นครั้งแรกเลย ผมได้ยินเรื่องของคุณมาจากคุณชอนแฮรีน่ะ”

“คุณชอนแฮรี?”

เขาถามราวกับเพิ่งเคยได้ยินชื่อนี้เป็นครั้งแรก

ชอนแฮรีเล่าว่าตนเข้าไปทำงานในบริษัทหลังจากมินโยฮันลาออกไปแล้ว

เขาจึงไม่น่าจะรู้จักชอนแฮรี

“คุณชอนแฮรีทำงานอยู่ที่แพลนต์แฟกตอรีน่ะครับ”

“งั้นคุณก็เป็นคนของแพลนต์แฟกตอรีน่ะสิ”

“ไม่ใช่ครับ ผมทำงานเกษตรอยู่ในฮาดง ได้รู้จักแพลนต์แฟกตอรีก็ตอนไปเดินงานเกษตรแฟร์ครับ”

“ว่าแต่คุณมีธุระอะไรถึงมาแถวนี้ล่ะครับ”

“ที่ผมมาเกาะเชจูก็เพื่อพบกับคุณมินโยฮันแหละครับ”

“อุตส่าห์มาหาผมถึงเกาะเชจูเลยหรือ ชักอยากรู้เหตุผลซะแล้วสิ”

“คือผมอยากทำงานกับคุณมินโยฮันครับ”

“หา? งานเหรอ”

“เรากำลังเตรียมทำระบบปลูกผักแบบไฮโดรโปนิกส์อยู่น่ะครับ”

ผมเล่าถึงระบบการเพาะปลูกแบบไฮโดรโปนิกส์ที่กำลังวางแผน

เขารับฟังเรื่องราวของผมอย่างเงียบๆ

“ผมเข้าใจสิ่งที่คุณคิมด็อกมย็องเล่ามานะ”

“แล้วคุณมินโยฮันคิดยังไงครับ”

“จะให้ตอบตอนนี้เลยก็คงจะยากแหละครับ"

\*\*\*

เจ้าของโคแรเกสต์เฮาส์มองผมด้วยแววตาตกใจ

เพราะผมกลับเข้าที่พักมาพร้อมกับมินโยฮัน

ผมส่งยิ้มให้เจ้าของเกสต์เฮาส์แทนคำตอบ

ก่อนมินโยฮันเดินเข้าห้อง เขาหันมาบอกผมว่า

“เดี๋ยวเราไปกินมื้อเย็นด้วยกันมั้ย มีร้านอาหารโปรดของผมอยู่แถวนี้ครับ”

“ดีเลย แล้วเจอกันตอนเย็นครับ”

ผมยังเหลือเวลากว่าจะถึงมื้อเย็น

จึงออกไปเดินเล่นถือโอกาสพักผ่อนสมอง ขณะเดินเลียบชายหาด เสียงโทรศัพท์ก็ดังขึ้น

เป็นสายจากมินซอก

“ได้เจอคุณมินโยฮันแล้วรึยัง”

เขาถามทันที

“เจอแล้วละ”

“โล่งอกไปที เห็นว่าติดต่อไม่ได้ก็เลยเป็นห่วงอยู่ นี่ได้ลองคุยกันแล้วรึยัง ที่จะชวนมาร่วมงานกับเราอะ”

“คุยแล้ว”

“ทำเสียงห่อเหี่ยวไม่สมกับเป็นนายเลย เขาไม่โอเคเหรอ”

“ฉันเล่าให้เขาฟังแล้ว แต่ยังไม่รู้คำตอบเลย”

“จะให้บอกซะเดี๋ยวนี้เลย ทางนั้นก็คงลำบากใจน่ะสิ ว่าแต่ทำไมมินโยฮันถึงลาออกจากบริษัทล่ะ”

“เขาก็คงมีเหตุผลของเขาละมั้ง”

มินซอกคงติดใจเรื่องเหตุผลการลาออก

ผมเองก็อยากรู้เหมือนกัน แต่ใช่ว่าเสาะหาอีกฝ่ายพบแล้วจะซักถามกันเรื่องนี้ได้

อาจมีทัศนคติขัดแย้งกับมาร์ก เลสเตอร์ ผู้ก่อตั้งแพลนต์แฟกตอรี หรืออาจมีสาเหตุอื่นอีกก็เป็นได้

“ฉันว่าจะคุยกับคุณมินโยฮันอีกทีตอนเย็น”

“โอเค ลองคุยดีๆ แล้วกัน แล้วก็ระหว่างที่นายไม่อยู่ ฉันว่าจะเล่าเรื่องปลูกผักไฮโดรโปนิกส์ให้คนอื่นๆ ฟังนะ ไม่เป็นไรเนอะ"

“ดีมากเลย ถ้าเพื่อนร่วมงานคนอื่นอินไปด้วยก็คงดี”

“ฉันบอกรุ่นพี่ฮันกีทักไปแล้ว ดูท่าทางเขาสนใจมากเลย แถมยังบอกอีกว่าเคยปลูกพืชมาก่อนด้วย”

ผมนึกถึงต้นไม้ซึ่งเคยเห็นที่บ้านของฮันกีทัก พวกมันกำลังจะตาย

“ถือว่าเป็นข่าวดีเลยนะเนี่ย”

“เดี๋ยวจะไปเล่าเพื่อนร่วมงานคนอื่นๆ อีก จัดการงานที่เกาะเชจูเสร็จแล้วก็เดินทางกลับปลอดภัยนะ”

“นายก็สู้ๆ ละ”

ผมวางสายก่อนเดินไปตามชายหาด

ได้มาเห็นวิวทิวทัศน์สบายตาแล้วรู้สึกชื่นใจ เดินได้สักพักก็กลับไปเกสต์เฮาส์

ดวงอาทิตย์กำลังลาลับโดยที่ผมไม่ทันรู้ตัว ท้องฟ้าถูกย้อมด้วยสีสันสวยงามยามดวงอาทิตย์ตกดิน

เห็นชายคนหนึ่งอยู่หน้าเกสต์เฮาส์

เขาคือมินโยฮัน คงกำลังรอผมอยู่

“ออกไปเดินเล่นซะไกลเชียวครับ”

“ผมทำให้คุณต้องมารอใช่มั้ยครับ”

“ไม่เป็นไรครับ ผมผิดเองที่ไม่ได้นัดเวลาให้แน่นอน”

อย่างที่เขาบอกคือเรานัดกินข้าวเย็นไว้แล้วแต่กลับไม่ได้กำหนดเวลา

“เดี๋ยวไปรถผมก็ได้นะ”

สีหน้าของมินโยฮันดูสดใส ท่าทีของเขาก็อ่อนโยนขึ้นด้วย

“เดี๋ยวจะไปร้านอาหารที่ชื่ออออูลองนะ ปลาไทล์ฟิชย่างนี่เป็นเมนูชั้นเลิศเลยละ”

“ผมชอบกินปลาไทล์ฟิชย่างมากๆ เลยครับ”

“งั้นก็ลงตัวเลยครับ”

มินโยฮันยิ้มกว้าง

อออูลองเป็นร้านอาหารเล็ก ๆ อยู่ใกล้กับตลาดซอ-กวีโพ เป็นบรรยากาศคล้ายว่ามีคนท้องถิ่นแวะมาเยอะกว่านักท่องเที่ยว

“คุณป้า ขอปลาไทล์ฟิชย่างสองชุดครับ”

“ปกติมาคนเดียว แต่วันนี้พาแขกมาด้วยแฮะ”

หญิงผู้ดูเหมือนเป็นเจ้าของร้านอาหารอออูลองเอ่ยทัก

“มีแขกมาด้วย เพราะงั้นขอเครื่องเคียงเยอะๆ เลยนะครับ”

“เดี๋ยวจัดให้จ้า ต้องกินให้หมดอย่าให้เหลือนะ”

“ครับคุณป้า”

มินโยฮันมีมุมน่ารักเกินคาด

ดูท่าว่าถ้าสนิทสนมกันแล้ว เขาจะปฏิบัติตัวแบบเป็นกันเอง

ปลาไทล์ฟิชย่างรสชาติเยี่ยมยอดตามที่เขาชม

“อร่อยจัง”

“ผมพูดถูกใช่มั้ยครับ”

“แต่คุณรู้อะไรมั้ยครับ”

“เรื่องไหนเหรอครับ"

“คือคุณดูเป็นคนละคนผิดกับตอนแรกที่ผมได้เจอ”

“ที่จริง ตอนพบคุณคิมด็อกมย็องครั้งแรก ผมก็นึกระแวงอยู่เหมือนกันครับ”

“ระแวงเหรอครับ”

“เพราะคุณได้ยินเรื่องราวของผมจากคนของแพลนต์แฟกตอรีมาน่ะสิ”

งานนี้คงมีเบื้องลึกเบื้องหลัง

“แต่ก็ได้ข้อสรุปแล้วว่าผมคิดมากไปเอง”

“รู้สึกโล่งใจยังไงไม่รู้”

“ผมได้โทร.คุยกับลิตเติ้ลฮันส์ด้วย พักนี้โทรศัพท์ผมพังเลยลำบากมาก ได้รู้จากลิตเติ้ลฮันส์แล้วว่าคิมด็อกมย็องเป็นใคร”

“แล้วเขาเล่าว่าผมเป็นคนยังไงเหรอครับ”

“เขาสรุปมาแค่ประโยคเดียวเลยครับ”

“ประโยคเดียว?”

“ว่าคุณคือเกษตรกรผู้เป็นเหมือนป่า”

“เกษตรกรผู้เป็นเหมือนป่างั้นหรือ”

“ใช่ครับ เกษตรกรที่จะกลายเป็นหนึ่งเดียวกับป่าไม้น่ะครับ”

“เขาก็ชมเกินไปครับ”

บรรยากาศที่เป็นกันเองนั้นดำเนินไปอย่างต่อเนื่อง

ระหว่างกินข้าว มินโยฮันนึกแค้นใจโทรศัพท์มือถือ เขาบอกว่าถ้ามันใช้การได้ดี ตนก็คงไม่นึกสงสัยในตัวผม

“ว่าแต่ทำไมถึงนึกระแวงผมล่ะครับ”

“นี่ก็กินกันเสร็จแล้ว ออกไปข้างนอกกันมั้ยครับ”

มินโยฮันขับรถไปตามชายหาด

พวกเราแวะเข้าร้านกาแฟเล็กๆ

“นี่คงต้องเริ่มเล่าตั้งแต่สาเหตุที่ผมลาออกจากแพลนต์แฟกตอรีเลยแฮะ”

มินโยฮันมองออกไปนอกหน้าต่างอยู่ครู่หนึ่ง

ทำหน้าคล้ายมีเรื่องราวมากมายที่อยากบรรยาย

**อยากรู้แล้วว ลุ้นตามม**

**ทำไมคนที่ท่านประธานไปเจอแต่ละคน**

**ดูน่ารักๆ แปลกๆ แฮะ 5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **209**

**ตอนที่ 209 ต้นข้าวเติบโตได้เพราะยินเสียงย่ำเท้าของชาวนา**

มินโยฮันเป็นสมาชิกรุ่นแรกของแพลนต์แฟกตอรี เขาคอยศึกษาวิจัยสภาพแวดล้อมอันเหมาะสมที่สุดสำหรับการปลูกพืชในฐานะนักพฤกษศาสตร์

เขาอยู่กับบริษัทตั้งแต่ยุคก่อตั้งจนกระทั่งเติบโต ก่อนลาออกในช่วงบริษัทได้รับเงินระดมทุนมหาศาล

มินโยฮันถามผม

“เคยพบผู้ก่อตั้งแพลนต์แฟกตอรีรึยังครับ”

“ครับ ผมเคยเจอมาร์ก เลสเตอร์ในงานเกษตรแฟร์ครั้งก่อนแล้ว”

“แล้วรู้สึกยังไงบ้าง”

“สัมผัสได้ว่าเขาเป็นคนชอบความท้าทาย ดูเหมือนจะให้ความสำคัญกับเรื่องไอเดียด้วย”

“ถูกครับ มาร์กเขาเป็นเจ้าแห่งไอเดียเลยละ”

ผมนึกถึงคำที่มาร์ก เลสเตอร์บอกกับผมขึ้นมาได้ ที่ว่าหากผมช่วยหาทางออกให้งานเกษตรแนวตั้งได้ เขาจะเปิดโอกาสให้ผมได้ร่วมมือด้านเทคโนโลยีด้วยกัน

“ตอนแรก ผมก็ชอบทัศนคติเรื่องความท้าทายของมาร์กนะ แต่ยิ่งเวลาผ่านไป ผมก็ยิ่งได้รับรู้ว่าแบบนั้นมันไม่เข้ากับผม”

“ไม่เข้ากันตรงจุดไหนเหรอครับ”

“คือโลกแบบที่มาร์กใฝ่ฝันไม่ใช่อย่างเดียวกันกับสิ่งที่ผมต้องการน่ะครับ”

มินโยฮันมองออกไปนอกหน้าต่าง คลื่นทะเลกระทบโขดหินเสียงดังครืนๆ

“มาร์กต้องการให้สิ่งอำนวยความสะดวกทุกอย่างเป็นเครื่องจักรกล แม้แต่กับงานดูแลพืชผลด้วย”

“แล้วจะให้คนงานทำอะไรล่ะครับ”

“ผมหวังไว้ว่าอย่างน้อยก็ควรให้คนงานมาปลูกพืชและก็ต้องมีวิศวกรมาคอยดูแลด้วย แต่มาร์กเขาไม่ต้องการให้มีคนทำงานอย่างงั้นเลย เพราะความฝันของเขาคือปรับให้ทุกอย่างเป็นเครื่องอัตโนมัติ”

“คือจะปลูกผักให้คนกินแบบที่ไม่ใช้แรงคนเลยงั้นหรือ”

“ใช่ครับ เพราะเครื่องจักรจะจัดการให้ทุกอย่าง คือทำโดยอัตโนมัติเต็มรูปแบบ”

“เลยเป็นเหตุผลที่คุณขอออกจากบริษัทเหรอ”

“เรื่องนั้นยังไม่ใช่ฟางเส้นสุดท้ายหรอก”

“แล้วฟางเส้นสุดท้ายคือเรื่องอะไรเหรอครับ”

“เป็นเพราะความเย่อหยิ่งของมาร์กแหละ เขาให้ค่าพนักงานส่วนน้อยที่มีไอเดียโดดเด่น ส่วนคนที่เหลือเขามองว่าไร้ค่าหมดเลยครับ”

“ผมไม่เห็นเขาจะเป็นอย่างงั้น...”

“เรื่องนี้มีแต่ผมกับสมาชิกวงในเท่านั้นที่รู้ เพราะมาร์ก เลสเตอร์เขาจะพูดระบายความในใจกับสมาชิกแค่ไม่กี่คนน่ะครับ”

“ว่าแต่ทำไมคุณถึงนึกระแวงผมล่ะครับ”

ตอนที่ผมบอกมินโยฮันว่าได้ยินเรื่องราวของเจ้าตัวจากคนของแพลนต์แฟกตอรี เขาดูระแวดระวังผม

“ถึงจะออกจากบริษัทแล้ว แต่มาร์กก็ยังตามมาเกลี้ยกล่อมกัน ผมนึกว่าเขาจะตื๊อผมแค่ไม่กี่ครั้งแล้วถอดใจ แต่ที่ไหนได้ เขาดันใส่เกียร์หนักกว่าเดิม เรื่องที่ผมล่วงรู้ความลับของบริษัทมันคงกวนใจเขาละมั้ง สุดท้ายก็เลยกลายเป็นสาเหตุให้ต้องกลับมาเกาหลีใต้นี่แหละครับ”

“ถึงขนาดอยู่ต่อไม่ได้เลยสินะ”

“ตอนที่คุณคิมด็อกมย็องเอ่ยถึงเรื่องปลูกผักไฮโดรโปนิกส์ ผมเลยนึกเอาเองว่าเขาพยายามหาวิธีอื่นมาชักจูงใจผมน่ะครับ”

นั่นเป็นเหตุผลที่มินโยฮันหวาดระแวงผม

เรื่องที่น่าตกใจคือท่าทีของมาร์ก เลสเตอร์ซึ่งปิดซ่อนไว้

กลุ่มคนผู้มีความคิดสร้างสรรค์และมีฝีมือเก่งกาจเรื่องเทคโนโลยีจะเป็นผู้ครอบครองโลกใบนี้หรือนี่

ช่างห่างไกลจากโลกที่ผมฝันถึง

“แล้วคุณคิมด็อกมย็องฝันไว้ยังไงบ้างครับ”

มินโยฮันมองผมแล้วถาม

“เคยได้ยินที่เขาว่ากันว่าต้นข้าวเติบโตได้เพราะยินเสียงย่ำเท้าของชาวนามั้ยครับ”

“ไม่นะ เพิ่งเคยได้ยินครั้งแรกเลยครับ”

“มันสื่อได้หลายความหมายเลยครับ หมายความว่าเกษตรกรเข้าใจความรู้สึกของพืชผลลึกซึ้ง และยังหมายถึงความเหนื่อยยากของเกษตรกรยามทำสวนทำไร่ด้วยครับ เหตุผลที่ผมอยากปลูกพืชแบบไฮโดรโปนิกส์ก็เพราะต้องการบรรเทาความเหนื่อยยากของเกษตรกรและเพื่อทำความเข้าใจความรู้สึกของพืชผักได้อย่างเต็มที่ด้วย”

“บรรเทาความเหนื่อยยากของเกษตรกรกับทำความเข้าใจความรู้สึกของพืชผักอย่างเต็มที่ เป็นคำพูดที่เท่จริงๆ ครับ”

“พูดตรงๆ คือผมกลัวว่าในอนาคตที่ชนบทจะเหลือแต่ผู้สูงอายุน่ะครับ ที่อยากปลูกแบบไฮโดรโปนิกส์ก็เพราะอยากลดความเข้มข้นของแรงงาน เพราะไม่ว่ากับคนหนุ่มสาวหรือคนแก่ การโหมทำงานหนักถือเป็นพิษร้ายแรงทั้งนั้น ไม่ได้อยากฝากฝังงานทุกอย่างให้เป็นหน้าที่ของเครื่องจักรเหมือนกับความฝันของมาร์ก แต่มองว่าควรต้องเหลืองานให้มนุษย์เราทำบ้าง เพราะผู้คอยดูแลพืชผักได้ดีที่สุดไม่ใช่เครื่องจักรแต่เป็นพวกคุณย่าไง”

“เป็นอย่างที่ลิตเติ้ลฮันส์ชมเลยแฮะ คุณคิมด็อกมย็องนี่คือเกษตรกรผู้เป็นเหมือนป่าจริงๆ”

“นั่นก็พูดเกินไปครับ”

“ถ่อมตัวจัง ความจริง นอกจากที่ลิตเติ้ลฮันส์เล่าให้ฟังแล้ว ผมยังได้รู้เรื่องอื่นมาด้วย ได้ยินว่าคุณคิมด็อกมย็องแบ่งผึ้งให้คนอื่นฟรีๆ และสร้างกลุ่มสหกรณ์ขึ้นมาด้วย แถมยังแชร์เทคนิคการทำเกษตรของผู้เชี่ยวชาญให้กับคนอื่นๆ อีกต่างหาก”

“เพราะเกษตรกรรมไม่ใช่งานที่ทำได้ตามลำพังนี่ครับ”

“ใช่ครับ ผมก็คิดอย่างงั้นเหมือนกัน แถมจะทำผูกขาดอยู่คนเดียวก็ไม่ได้ด้วย”

มินโยฮันหยุดพูดไปครู่หนึ่งราวกับจมอยู่ในห้วงความคิด

ผมมองตาเขา

เขาเปิดปากพูดขึ้นว่า

“ผมอยากร่วมงานกับคุณคิมด็อกมย็องครับ”

“ขอบคุณครับ”

“อันที่จริง ผมกำลังมืดแปดด้าน ไม่รู้จะทำอะไรอยู่พอดี เพราะพวกผึ้งที่ผมเลี้ยงไว้ดันหายตัวไปซะเกลี้ยงเลย”

“ที่ผึ้งหายไปดันเป็นความโชคดีของผมไปเลยแฮะ”

“นี่ก็เลยว่าอยากขอเรียนรู้เทคนิคการเลี้ยงผึ้งเป็นข้อแลกเปลี่ยนกับที่ผมตกลงไปทำงานกับคุณ คือผมสนใจเรื่องผึ้งมากๆ มาตั้งนานแล้วน่ะครับ”

“ถ้ามีเงื่อนไขแบบนั้น ทางผมก็ยินดีทุกเมื่อเลยครับ”

“ที่ผมเลือกพักเกสต์เฮาส์ ก็เพราะเตรียมพร้อมจะโยกย้ายได้ทุกเวลา ถึงจะไม่รู้ว่าจะได้ไปฮาดงรึเปล่าน่ะนะ”

“ถ้าได้ร่วมงานกันจริง เราจะจัดเตรียมที่พักในฮาดงให้คุณครับ”

“ผมขอเวลาเคลียร์งานอื่นหน่อยได้มั้ย ซักสองสามวันก็น่าจะพอครับ”

“โอเคเลยครับ”

\*\*\*

ขณะมินโยฮันกำลังจัดการเรื่องต่างๆ ผมได้พบกับชเว-กยูชิก คนของสมาคมผู้เลี้ยงผึ้งในเครือข่าย

ชเว-กยูชิกกล่าวด้วยท่าทีรู้สึกผิด

“ตอนนั้นผมทำตัวน่าขายหน้าจัง”

“ไม่เป็นไรเลย ผมต้องขอบคุณด้วยซ้ำไป ที่ทำให้ผมได้พบคนที่ตามหาพอดี”

“นี่คงจะเกิดเรื่องดีๆ กับผู้ชายคนนั้นสินะ”

“ใช่ครับ เราจะได้เลี้ยงผึ้งด้วยกันครับ”

ไม่จำเป็นต้องเอ่ยถึงเรื่องปลูกพืชแบบไฮโดรโปนิกส์กับชเว-กยูชิก ประโยคที่ว่าเราจะเลี้ยงผึ้งด้วยกันนั้นทำเอาชเว-กยูชิกยิ้มอย่างสดใสร่าเริง

“ต่อไปก็คงไม่มีธุระจะแวะมาสมาคมของพวกเราแล้วสิ”

“ขออย่าให้เกิดเรื่องงานเข้าทำนองนั้นเลย”

ชเว-กยูชิกระเบิดเสียงหัวเราะ

แล้วผมก็เปลี่ยนไปเล่าถึงเรื่องการเลี้ยงผึ้งด้วยเทคโนโลยีทันสมัยแทน เขารับฟังพลางอุทานอย่างต่อเนื่อง

“น่าทึ่งมากที่จะควบคุมอุณหภูมิกับความชื้นของรังผึ้งได้ เครื่องที่คุณว่านี่จะนำเข้ามาเมื่อไหร่เหรอครับ”

“อาจต้องใช้เวลาประมาณเดือนนึงครับ”

“แต่น่าจะมาถึงก่อนฤดูใบไม้ผลิ ตอนดอกไม้บานใช่มั้ยครับ”

“ครับ จะมาถึงก่อนแหละครับ”

“ผมขอแวะไปหาที่ฮาดงสักครั้งได้มั้ย อยากไปดูศึกษาเครื่องไว้ก่อนน่ะครับ”

“ที่จริงผมเดินทางมาบอกเรื่องนี้แหละครับ คือผมอยากเผยแพร่เรื่องนี้ออกไปตามเขตอื่นด้วย ตอนคุณแวะมา ผมอยากชวนพวกประธานสมาคมเขตอื่นมาพร้อมกันเลยครับ”

“ถ้าต้องการตามนั้น เดี๋ยวผมจะเป็นคนประสานงานให้เองครับ”

นี่คือสิ่งที่ผมอยากได้ยิน สมาคมผู้เลี้ยงผึ้งเกาะเชจูต่างจากสมาคมอื่นตรงที่บริหารงานโดยควบรวมสมาคมผึ้งโพรงกับผึ้งพันธุ์เป็นองค์กรเดียว

ถ้าเขาดูแลเรื่องติดต่อประสานงานให้ ก็จะส่งข่าวบอกต่อได้ในคราวเดียว

“ครั้งโน้นคุณช่วยหายาจากเยอรมันให้ พวกเราเลยไม่ได้รับความเสียหาย ส่วนครั้งนี้คุณก็จะใช้เทคโนโลยีมาช่วยเหลือคนสินะ”

ชเว-กยูชิกกล่าวด้วยรอยยิ้ม

“ผมมองว่าเราจะได้รอดไปด้วยกันมากกว่าเป็นความช่วยเหลือกันครับ”

**ทัศนคติท่านประธานดีจริงๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **210**

**ตอนที่ 210 ปลูกผักในตู้คอนเทนเนอร์?**

“คุณคิมด็อกมย็องช่างเก่งจริงๆ”

ผมคุยกับชเว-กยูชิกเสร็จแล้วและช่วงกำลังจะกลับ

มีสายโทรศัพท์เรียกเข้าจากมินโยฮัน เขาชวนไปเจอกันที่ฟาร์มผึ้ง สถานที่ซึ่งผมได้พบเขาครั้งแรก

ผมจึงมุ่งหน้าไปฟาร์มผึ้งที่อยู่ในป่า

มินโยฮันกำลังมองดูรังผึ้ง

“ปกติผมเช่าฟาร์มผึ้งเอาน่ะ วันนี้มาเจอเจ้าของและคุยตกลงกันจบแล้ว เลยว่าต้องจัดการเจ้าพวกนี้ซักหน่อยครับ”

ผมรู้แล้วว่าทำไมเขาถึงเรียกหาผม

ที่ฟาร์มมีกล่องเลี้ยงผึ้งกับเครื่องไม้เครื่องมือต่างๆ ตั้งอยู่

“ขายกล่องเลี้ยงผึ้งและอุปกรณ์พวกนี้ให้ทางสมาคมดีมั้ยครับ”

“แต่ตอนนั้นผมดันไปปล่อยระเบิดใส่ แล้วเขาจะอยากรับเหรอครับ”

“เดี๋ยวผมจะลองไปคุยกับประธานให้นะ”

“ขอบคุณที่ช่วยนะครับ”

มินโยฮันลงมือจัดการอุปกรณ์เลี้ยงผึ้งกับรังผึ้งราวกับได้ยกภูเขาออกจากอก

ขณะกำลังทำความสะอาดบริเวณรอบๆ เขาก็เอ่ยถามผม

“ที่ผมเคยถามไว้เมื่อวานน่ะ ว่าอะไรคือสาเหตุที่ทำให้ผึ้งหายไปเหรอครับ”

“อาจเป็นเพราะการย้ายรังและช่วงเวลาที่โดนยาครับ”

“กะแล้วเชียวว่าต้องเป็นความผิดของผมเอง”

“ก็แค่มีความเป็นไปได้แหละ อาจเป็นเพราะเหตุผลอื่นก็ได้ครับ”

“แล้วเหตุผลอื่นคืออะไรเหรอครับ”

“อาจเกิดโรคระบาดหรือรังผึ้งมีปัญหาครับ ผึ้งมีนิสัยปกป้องรังแข็งขัน ขนาดตอนกำลังจะตาย พวกมันยังบินไปตายไกลๆ เลย”

“ผมไม่รู้เลยว่าผึ้งมีนิสัยแบบนั้น”

แม้แต่ลิตเติ้ลฮันส์เองยังกลัวว่าผึ้งจะหายไปเช่นกัน ถึงไม่ทราบสาเหตุแน่ชัด แต่นั่นหมายความว่าเกิดเรื่องเลวร้ายขึ้นกับผึ้งแน่นอน

ชเว-กยูชิกช่วยรับรังผึ้งและอุปกรณ์เลี้ยงผึ้งโดยดี

มินโยฮันขอให้ชเว-กยูชิกจับมือคืนดีกันอีกด้วย

ชายทั้งสองยิ้มแย้มอย่างร่าเริง มองข้ามเรื่องที่เกิดขึ้น

“ต้องขอบคุณคุณเลยแหละ ผมถึงเคลียร์ของได้รวดเร็ว พรุ่งนี้คงออกเดินทางไปฮาดงได้เลยครับ”

เขาพักอยู่ที่เกสต์เฮาส์ จึงไม่ค่อยมีสัมภาระมากเท่าไร

แค่เก็บกระเป๋าแล้วก็ออกเดินทางได้เลย

“นี่คุณไม่ต้องกลับไปอเมริกาแล้วเหรอ”

“ถามถึงเรื่องครอบครัวใช่มั้ยครับ”

“ใช่ครับ”

ทว่าเขาไม่ได้ตอบ

“ผมไม่มีแผนไปอเมริกาหรอก แต่ถ้าเป็นแอฟริกาก็ไม่แน่”

“แอฟริกา?”

“พ่อแม่ของผมอยู่ที่ประเทศโกตดิวัวร์ [1] ครับ”

“โห…อยู่ไกลจัง ขอถามได้มั้ยครับ ว่าพวกท่านทำอะไรอยู่ที่นั่น”

“เป็นแพทย์อาสาน่ะครับ”

“คุณพ่อคุณแม่ของคุณเป็นหมอหรือนี่”

“ใช่ครับ พวกท่านช่างแสนดีผิดกับลูกชายเลยละ”

เข้าใจแล้วว่าทำไมมินโยฮันจึงไม่อาจทำงานเป็นทีมเดียวกันกับมาร์ก เลสเตอร์

เพราะสายเลือดอันอบอุ่นไหลเวียนอยู่ภายในร่างกายของเขา

เขาจึงไม่อาจอยู่ร่วมทีมกับคนโลภผู้หมายผูกขาดทุกสิ่งทุกอย่างแต่เพียงผู้เดียว

\*\*\*

ผมแจ้งข่าวกับฮันกีทักและแพกมินซอก

ทันทีที่เล่าว่ามินโยฮันตกลงจะร่วมงานกับเรา มินซอกก็ออกอาการดีใจยกใหญ่

เพราะเขารู้ว่าตัวเองจะได้รับหน้าที่ใด

“รุ่นพี่ช่วยหาที่พักให้หน่อยนะครับ”

“ถ้าจะเอาพรุ่งนี้เลยคงยาก เดี๋ยวฉันเตรียมที่พักชั่วคราวในฟาร์มเราให้ก่อนแล้วกัน”

“ได้ครับ ฝากด้วยนะครับ”

ตอนนี้เหลือเพียงกลับไปฮาดงพร้อมกับมินโยฮัน

ผมกินข้าวเย็นกับเขา

อาหารเย็นมื้อสุดท้ายบนเกาะเชจูคือแกงปลาดาบ

เขาว่าไม่เคยได้กินเมนูนี้เพราะเป็นอาหารที่สั่งมากินคนเดียวไม่หมด

มินโยฮันแกะปลากินซะเกลี้ยง

ระหว่างกินข้าวเย็น เราก็เอ่ยถึงเรื่องงานขึ้นมาโดยอัตโนมัติ

“ได้คิดวางแผนเรื่องปลูกพืชแบบไฮโดรโปนิกส์ไว้บ้างแล้วยังครับ”

“ผมว่าจะเริ่มทำในตู้คอนเทนเนอร์ก่อน”

“นี่ไปได้ข้อมูลมาจากแพลนต์แฟกตอรีเหรอครับ”

“หมายถึงเรื่องไหนเหรอ”

“แพลนต์แฟกตอรีก็ใช้ตู้คอนเทนเนอร์ปลูกผักไฮโดรโปนิกส์ในช่วงแรกๆ เหมือนกัน คุณไม่ได้รู้อยู่แล้วหรอกเหรอ”

“เปล่าครับ ผมไม่รู้มาก่อนเลย”

“แต่ยังไงก็เป็นการเริ่มต้นที่ดีมากเลยละ เจ้าตู้คอนเทนเนอร์เนี่ย”

เหตุผลที่เริ่มจากการใช้ตู้คอนเทนเนอร์ก่อนก็เพื่อลดความเสี่ยง

ผมไม่อยากก่อเรื่องเกินตัวตั้งแต่แรกเริ่ม

“ผมอยากจะติดอุปกรณ์ช่วยเพาะปลูกแบบไฮโดรโปนิกส์ที่สมบูรณ์แบบไว้ในตู้คอนเทนเนอร์ครับ”

ผมสบตามินโยฮันและพูดขึ้น

“ผมก็เคยทำงานจัดตู้คอนเทนเนอร์กับทางนั้นเหมือนกัน ยังมีไฟล์ที่เคยใช้ทำงานอยู่เลย เอาไว้ดูประกอบก็ได้ ว่าแต่คุณมีวิศวกรรึเปล่า คงต้องมีคนที่รู้วิธีใช้เครื่องนะ”

“ครับ พวกผมมีทีมวิศวกรที่ทำงานอยู่ด้วยกัน”

“เตรียมตัวพร้อมเลยแฮะ บอกเป็นข้อมูลไว้ก่อนว่าใช้ตู้คอนเทนเนอร์แบบเย็นดีกว่านะครับ”

“ทำไมถึงขั้นต้องใช้ตู้คอนเทนเนอร์แบบเย็นล่ะ”

“เป็นเพราะเรื่องอุณหภูมิแหละ แสงเทียมจะทำให้ตู้คอนเทนเนอร์ร้อนขึ้นอีกเยอะเลย”

แสงที่ใช้ส่องให้พืชคือตัวปัญหา ต้องลดอุณหภูมิภายในตู้ที่ได้รับความร้อนจากแสงเทียม

“ไม่ต้องซื้อตู้คอนเทนเนอร์ใหม่หรอกนะ แค่ติดเครื่องทำความเย็นไว้กับตู้ใบเก่าก็พอแล้ว เพราะถึงยังไงคุณก็ต้องสร้างข้างในใหม่อยู่ดี”

“ครับ ผมจะทำตามนั้นครับ”

เมื่อกินข้าวเสร็จเราก็กลับที่พัก

ตารางงานบนเกาะเชจูกำลังจะเสร็จสิ้นลง

ทีนี้ก็เหลือเพียงงานสร้างสถานที่เพาะปลูกแบบไฮโดรโปนิกส์อย่างจริงจัง

ผมหยิบสมุดจดบันทึกออกมาจัดการตารางงาน

ในตอนนั้นเสียงโทรศัพท์ก็ดังขึ้น

อีจางอูจาก ‘อินช็อนจักรกล’

“คือฉันมีเรื่องจะรายงานนายน่ะ”

“รายงานรึ”

“ฉันไปหาข้อมูลเรื่องตู้คอนเทนเนอร์มาแล้ว ว่าจะซื้อตู้คอนเทนเนอร์แบบเย็นนะ”

“ตู้คอนเทนเนอร์แบบเย็น?”

ผมกำลังจดเรื่องนี้ลงในสมุดบันทึกอยู่พอดี อีจางอูช่างรู้ใจผมทะลุปรุโปร่งเหมือนเป็นผี

“มันแปลกตรงไหนรึ นายบอกเองว่าต้องปรับอุณหภูมินี่นา”

“ใช่ เยี่ยมมากเลย”

“ของใหม่ราคาแพงเกินไป เลยจะซื้อตู้มือสอง เพราะยังไงก็ต้องติดตั้งอุปกรณ์ข้างในใหม่อยู่ดี”

เขาท่องตามคำพูดของมินโยฮันราวกับเป็นนกแก้วนกขุนทอง

“นี่ฉันยังไม่ได้จ่ายเงิน พ่อสั่งให้มาถามนายก่อน”

“งั้นจ่ายไปเลยก็ได้ แล้วก็ฉันมีเรื่องวานนายอย่างนึง”

“อะไรล่ะ”

“พรุ่งนี้มาฮาดงหน่อยสิ”

“ให้ไปฮาดงน่ะนะ?”

“ทำไมล่ะ ไม่ว่างเหรอ”

“ถึงงานยุ่งแค่ไหน ถ้านายจ้างเรียก ลูกจ้างก็ต้องไปสิ”

“พวกเราไม่ใช่นายจ้างกับลูกจ้าง แต่เป็นทีมเดียวกันต่างหาก”

“เป็นทีมเดียวกันนี่ดีเลย แล้วเจอกันพรุ่งนี้นะครับ หัวหน้าทีม”

ในที่สุดผมก็รวมตัวทีมพิเศษสำหรับงานปลูกผักไฮโดรโปนิกส์มาได้ครบทุกคนซะที

**ท่านประธานเก่งมั๊กกก**

**ในที่สุดก็รวมทีมครบจนได้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **211**

**ตอนที่ 211 ผักสลัดโตไว**

ผมมุ่งหน้ากลับฮาดงหลังจากจัดการภารกิจที่เกาะเชจูเสร็จสิ้น

ขาไปมีผมเดินทางตามลำพัง แต่ขากลับมีผู้เดินทางสองคน มินโยฮันนั่งอยู่ข้างๆ กัน

“รู้สึกเหมือนได้ไปเที่ยว ไม่เหมือนไปทำงานเลยแฮะ”

มินโยฮันพูดขึ้นขณะมองทิวทัศน์นอกหน้าต่างไปด้วย

“ฮาดงเป็นเมืองแบบไหนเหรอครับ”

“เป็นเมืองที่สวยงาม แถมขึ้นชื่อเรื่องลูกพลับแทบงกับชาเขียวด้วยครับ”

“ชักอยากเห็นซะแล้วสิ ว่าเป็นยังไง ว่าแต่ได้คิดไว้รึยังครับ ว่าจะปลูกต้นอะไร”

เราเคยคุยกันว่าจะปลูกผักไฮโดรโปนิกส์โดยใช้ตู้คอนเทนเนอร์แช่แข็ง

แต่ยังไม่ได้ปรึกษาลงรายละเอียดเรื่องพืชที่จะปลูก

“ทีแรกผมนึกถึงต้นข้าวสาลีครับ”

“ข้าวสาลีงั้นหรือ...”

มินโยฮันเท้าคาง เขาจมอยู่ในห้วงความคิด

“เอาไว้ก่อนดีมั้ย”

“ทำไมล่ะ”

“ตอนอยู่ที่แพลนต์แฟกตอรี ผมทดลองปลูกพืชหลายชนิด ข้าวสาลีก็เป็นหนึ่งในนั้น ไม่ใช่แค่ข้าวสาลีแต่ยังลองปลูกธัญพืชตัวอื่นมาแล้วด้วย ไม่ง่ายเลย ใช้เวลาเพาะปลูกนานและเก็บเกี่ยวยากด้วยครับ”

ผมไม่อยากปลูกต้นไม้อะไรไปเรื่อยเปื่อย

แต่อยากปลูกพืชที่จะช่วยส่งเสริมผลิตภัณฑ์นมของฟาร์มได้ด้วย

“ปลูกผักสลัดดีมั้ยครับ”

“ผักสลัดเหรอครับ”

“ขอแนะนำเป็นบัตเตอร์เฮดหรือกรีนปัตตาเวีย โตไวแถมปลูกแบบไฮโดรโปนิกส์ก็ง่ายด้วยครับ”

บัตเตอร์เฮดกับกรีนปัตตาเวียเป็นผักกาดหอมสายพันธุ์ยุโรป นิยมนำมาทำเมนูสลัดกับแฮมเบอร์เกอร์

“ต้องใช้เวลาปลูกนานขนาดไหนเหรอครับ”

“หลังจากใช้เวลาเพาะต้นกล้าสองสัปดาห์ พอโตประมาณสี่สัปดาห์ก็เก็บเกี่ยวได้แล้วครับ”

“ไวจัง”

“ถ้าพัฒนาอุปกรณ์ปลูกผักไฮโดรโปนิกส์แล้วอาจช่วยย่นระยะเวลาได้อีกครับ”

เราอาจใช้เวลาการเพาะปลูกสั้นลงได้ด้วยอุปกรณ์ปลูกผักไฮโดรโปนิกส์

จึงเก็บเกี่ยวผลผลิตได้ในระยะเวลาอันสั้น

“อย่างที่เรารู้กันว่า การปลูกผักไฮโดรโปนิกส์ไม่ต้องใช้ยาฆ่าแมลง เป็นวิธีการให้น้ำกับสารอาหารที่จำเป็นต่อพืช เหมาะจะปลูกผักสดๆ เลยครับ”

สมมติถ้าปลูกผักสดใหม่ได้ตลอดทั้งปี มันจะเข้ากันได้ดีกับผลิตภัณฑ์นมของฟาร์ม

“แวบแรกที่นึกถึงข้าวสาลีเป็นเพราะผมอยากจัดส่งข้าวสาลีน่ะ หมายถึง ‘ข้าวสาลีพันธุ์ต้นเตี้ย [1]’ ของเกาหลีใต้”

“ผมรู้จักครับ นอร์แมน บอร์ล็อก [2] นักวิชาการเกษตรชาวอเมริกันนำเอาข้าวสาลีพันธุ์ต้นเตี้ยรวมถึงสายพันธุ์ของประเทศอื่นไปใช้จนถึงขั้นได้รับรางวัลโนเบลสาขาสันติภาพ”

นอร์แมน บอร์ล็อกพัฒนาสายพันธุ์ของข้าวสาลีพันธุ์ต้นเตี้ย

เขานำข้าวสาลีพันธุ์ต้นเตี้ยที่ให้ผลผลิตจำนวนมากและคงทนแข็งแกร่งมาปรับปรุงให้เจริญเติบโตได้ดีตามพื้นที่แห้งแล้ง

ข้าวสาลีที่เขาคิดค้นปรับปรุงช่วยแก้ปัญหาเรื่องความอดอยากได้

ช่างย้อนแย้งที่ประเทศเกาหลีใต้อันเป็นแหล่งต้นกำเนิดแห่งหนึ่งกลับเพิกเฉยข้าวสาลีพันธุ์ต้นเตี้ยอันเป็นมรดกดั้งเดิม

“ไว้ปลูกผักสลัดให้สำเร็จก่อนแล้วค่อยตามด้วยข้าวสาลีดีมั้ย เพราะงานสร้างอุปกรณ์มันก็ยุ่งยากซับซ้อนอยู่ครับ”

“ดีครับ งั้นเรามาปลูกผักสลัดให้ราบรื่นก่อนแล้วกัน”

ผมเลือกให้ผักสลัดเป็นจุดเริ่มต้นของการปลูกแบบไฮโดรโปนิกส์

อย่างที่มินโยฮันว่า คือมีความสะดวกสบายหลายอย่าง มันโตไวกว่าผักชนิดอื่นๆ และยังเข้ากับผลิตภัณฑ์นมของฟาร์มอย่างลงตัวด้วย

ขอเพียงเตรียมตัวให้เรียบร้อย ก็นับว่าเป็นการเริ่มต้นที่ดีแล้ว เพราะคาดการณ์ไว้ว่ากระแสการกินผักจะเป็นที่นิยมในช่วงปีนี้ถึงปีหน้า

หากพุ่งเป้าไปที่ช่วงเวลานั้น กิจการเราอาจเติบโตขึ้นอย่างรวดเร็วก็เป็นได้

\*\*\*

ผมมาถึงฮาดงพร้อมมินโยฮัน

เขาอยากเห็นฟาร์มผึ้งของกลุ่มเกษตรกรภูเขาชีรี บังเอิญพ่อกับแม่อยู่ที่ฟาร์มผึ้งพอดิบพอดี

ผมแนะนำมินโยฮันให้พ่อแม่รู้จัก จากนั้นก็พาเขาเดินชมฟาร์มผึ้งรอบหนึ่ง

“สุดยอดไปเลยครับ ฟาร์มใหญ่กว่าที่ผมคิดไว้ซะอีก”

มินโยฮันเอ่ยด้วยสีหน้าชื่นชม

“ถ้ามีเวลาว่างระหว่างปลูกผักไฮโดรโปนิกส์ ผมขอแวะมาดูผึ้งด้วยได้มั้ยครับ”

“อย่างที่คุยกันไว้ที่เกาะเชจูว่าคุณแวะมาดูได้ตามสบายเลยครับ”

สำรวจรอบฟาร์มผึ้งแล้ว พวกเราก็ไปยังฟาร์มปศุสัตว์ เราจัดเตรียมที่พักชั่วคราวของมินโยฮันไว้ที่นั่น

ระหว่างเขารื้อสัมภาระ ผมก็เดินไปคอกสัตว์ ซอลคังอินกำลังดูแลโคนมอยู่กับเพื่อนร่วมงาน

“มาแล้วหรือ”

ซอลคังอินมีสีหน้าสดใส แค่เห็นหน้าเขา ผมก็รู้เลยว่าสภาพของฟาร์มเป็นอย่างไร

ซอลคังอินละมือจากงานที่ทำอยู่แล้วเดินมาหากัน

“เห็นว่าพอกลับมาจากไปทำงานที่อเมริกา ก็ออกไปทำงานที่อื่นเลยทันที นายนี่ยุ่งอยู่ตลอดเวลาเลยนะ”

“หัวหน้าฝ่ายซอลยุ่งกว่าผมอีกครับ เพราะต้องผลิตสินค้าจากนมเพิ่มขึ้นเป็นสองเท่าเลยนี่นา”

หลังจากทำนมพาสเจอไรซ์แล้วเราผลิตสินค้าจากนมได้เพิ่มขึ้น

การที่ชานมไข่มุกขายดีขึ้นก็มีส่วนด้วยเหมือนกัน

“ฉันยังไม่ชินกับคำว่าหัวหน้าทีมเลย ยังไงก็เถอะ เราผลิตสินค้าจากนมได้เพิ่มขึ้นอย่างที่นายพูดนั่นแหละ ถึงจะเยอะขนาดนี้แต่ไม่มีปัญหาหรอกนะ เพราะหุ่นยนต์รีดนมช่วยแบ่งเบาเราไปได้เยอะมาก”

ผมมองดูโคนมเดินเข้าไปในหุ่นยนต์รีดนม

หุ่นยนต์รับภาระงานที่หนักหนาที่สุดในฟาร์มแทนคน งานในฟาร์มปศุสัตว์ที่แสนเหนื่อยยากจึงเบาสบายขึ้นอีกขั้น

“ได้ข่าวว่านายจะปลูกผัก”

ซอลคังอินเปรยกับผม มินซอกคงกระจายข่าวกับคนงานในฟาร์มเรียบร้อย

“ใช่ครับ ผมกะจะปลูกผักที่เข้ากับผลิตภัณฑ์นมของฟาร์ม”

“ฉันเดาถูกจริงด้วย”

ซอลคังอินพูดด้วยสีหน้าพอใจ

“เดาเหรอครับ”

“ฉันคิดว่านายคงไม่หลับหูหลับตาปลูกผักแบบไร้แผนการหรอก ต้องวางเป้าหมายที่เหมาะสมคู่ควรไว้แน่ เดาว่าเป็นผักที่เหมาะกับผลิตภัณฑ์นมของฟาร์ม”

“แล้วหัวหน้าทีมซอลคิดว่าผมจะปลูกผักอะไรเหรอครับ”

“ฉันนึกถึงผักสลัดแหละ”

“ถูกต้องเลยครับ!”

“จริงเรอะ”

“ครับ ผมกะจะปลูกผักสลัด จะใช้ที่ดินที่เหลืออยู่ในฟาร์มนั่นแหละ”

“คงไม่เหมาะจะใช้ปลูกผักหรอกมั้ง”

“ไม่เป็นไรหรอกครับ เพราะจะไม่ได้ปลูกแบบกลางแจ้ง”

“เดี๋ยวนะ หมายความว่าจะไม่ปลูกผักบนดินน่ะหรือ”

ซอลคังอินคงไม่รู้จักการปลูกผักแบบไฮโดรโปนิกส์

“ใช่ครับ ผมมีแผนจะปลูกผักสลัดโดยใช้ตู้คอนเทนเนอร์”

“ตู้คอนเทนเนอร์งั้นหรือ... ยังนึกภาพไม่ออกเลยแฮะ”

ตอนนั้นมินโยฮันเดินมาหาพวกเรา ผมแนะนำมินโยฮันกับซอลคังอิน

“เขาเป็นผู้ช่ำชองเรื่องผักสลัดครับ”

\*\*\*

ทีมพิเศษสำหรับงานปลูกผักไฮโดรโปนิกส์มารวมตัวอยู่ในที่เดียวกัน

ทีมพิเศษจะใช้พื้นที่ของร้านค้าในตลาดฮวาแก

ห้องประชุมซึ่งอยู่ชั้นสองของร้านคือพื้นที่ให้พวกเราใช้ทำงาน

นี่เป็นข้อเสนอของฮันกีทัก เนื่องจากศูนย์ส่งเสริมการเกษตรยุ่งวุ่นวายอยู่กับงานอื่นอย่างเช่นดูแลเว็บช็อปปิ้งออนไลน์

เราเคยใช้ห้องประชุมชั้นสองของร้านตอนอบรมทำลูกพลับแห้ง เหมาะจะให้ทีมพิเศษไว้ใช้งานเป็นอย่างยิ่ง

ผมเดินเข้าห้องประชุมพร้อมมินโยฮัน อีจางอูแห่ง ‘อินช็อนจักรกล’ กับมินซอกมาถึงก่อนแล้ว

“นี่คือคุณมินโยฮัน จะมาทำงานกับพวกเราครับ”

ยังแนะนำตัวไม่ทันเสร็จ โนแฮมีก็เดินเข้ามาในห้องประชุม ในถาดมีชานมไข่มุกกับขนมปังมอคค่า

พอเธอออกไปแล้วเราก็ดำเนินการประชุมอย่างจริงจัง

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **212**

**ตอนที่ 212 แผนระดมคนมาช่วย**

“คุณอีจางอูรับผิดชอบเรื่องเครื่องจักร ส่วนคุณแพกมินซอกดูแลด้านโปรแกรม”

มินโยฮันจดบันทึกพลางเอ่ยทวน แววตาของเขาเปลี่ยนไปทันทีที่เริ่มทำงาน

ท่าทีใส่ใจรายละเอียดช่างน่าประทับใจ

เขาเล่าถึงระบบการปลูกผักไฮโดรโปนิกส์ให้คนอื่นฟังอย่างรวบรัด

“เรื่องปลูกผักไฮโดรโปนิกส์นี่ การฟังแค่ภาคทฤษฎีต่างกับการลงมือทำเองลิบลับเลยครับ”

มินโยฮันขยายจอภาพในคอมพิวเตอร์โน้ตบุ๊ก

“นี่คือสิ่งที่ผมบันทึกไว้ขณะทำวิจัยเรื่องปลูกผักไฮโดรโปนิกส์ ล้มลุกคลุกคลานมานับครั้งไม่ถ้วน”

มีบันทึกผลการวิจัยอย่างเป็นจริงเป็นจังอยู่บนหน้าจอ ส่วนใหญ่เป็นข้อมูลที่ต้องอาศัยผู้เชี่ยวชาญจึงจะเข้าใจได้

“สาเหตุที่มาเปิดเผยข้อมูลพวกนี้ ก็เพราะผมตัดสินใจแล้วว่าจะเข้ามาเป็นสมาชิกอีกคนของกลุ่มเกษตรกรภูเขาชีรีครับ”

มินโยฮันพูดพลางสบตาผม

“ผมว่าเราไม่เห็นต้องลองผิดลองถูกซ้ำไปซ้ำมา อยากจะย่นระยะเวลาให้ได้มากที่สุด คุณคิดว่าไงครับ”

สายตาของเขาหันมาหาผม สื่อว่าให้ความสำคัญกับการตัดสินใจของผม

“ผมเองก็ไม่อยากลองผิดลองถูกซ้ำๆ เหมือนกัน พอจะมีวิธีช่วยร่นระยะเวลาบ้างมั้ยครับ”

“ผมจะไปอินช็อนกับคุณอีจางอูครับ”

“ไปอินช็อนเหรอ”

“ในโน้ตบุ๊กของผมมีแผนผังการปลูกผักไฮโดรโปนิกส์ แต่ใช่ว่ามีแค่ผังอย่างเดียวแล้วจะทำอุปกรณ์ขึ้นมาได้ง่ายๆ ต้องทำความเข้าใจกับวิศวกรให้ถ่องแท้ด้วยครับ”

“ฉันก็เห็นด้วยกับคุณมินโยฮันนะ”

อีจางอูมองผมแล้วกล่าวขึ้น

ผมก็คิดเหมือนกัน ถ้าเขาปรับตัวให้ทำงานเข้าขากับเหล่าวิศวกรได้จริง จะช่วยให้ทำงานได้ง่ายขึ้นแถมช่วยประหยัดเวลาได้ด้วย

“มาอยู่ฮาดงไม่ทันไร โดนส่งตัวไปอินช็อนซะแล้ว”

“ผมจะกลับมาให้ไวที่สุดเท่าที่จะทำได้ครับ”

มินโยฮันยิ้มแย้มพลางพูด

อีจางอูดูแผนผังตู้คอนเทนเนอร์ที่อยู่ในคอมพิวเตอร์โน้ตบุ๊ก

เหมือนกำลังบันทึกแผนผังไว้ในสมอง

“พอจะมีข้อมูลเกี่ยวกับโปรแกรมบ้างมั้ย ผมอยากทำไว้ล่วงหน้าน่ะครับ”

มินซอกถามมินโยฮัน

“มีครับ ขอที่อยู่อีเมลหน่อย เดี๋ยวผมส่งข้อมูลไปให้ ถ้าเชื่อมต่อโปรแกรมกับอินเทอร์เน็ตได้จะเยี่ยมเลย พอจะทำได้มั้ยครับ”

มินโยฮันหยิบสมาร์ตโฟนออกมา

“ถ้าจะเชื่อมต่อกับแอปพลิเคชัน ก็ทำได้นะ เพราะผมเคยลองสร้างแอปพลิเคชันทันทีที่ได้สมาร์ตโฟนมาเลยครับ”

ขนาดอยู่ในงานมหกรรมเกษตร มินซอกก็ยังไม่วายใช้คอมพิวเตอร์โน้ตบุ๊กสร้างโปรแกรมอะไรสักอย่าง

พอผมถาม อีกฝ่ายก็ตอบว่ากำลังทดสอบโปรแกรมที่พัฒนาขึ้นใหม่

ผมนึกถึงภาพตอนเขาเชื่อมต่อกับสมาร์ตโฟน กำลังเตรียมแอปพลิเคชันอยู่คนเดียว

“เป็นทีมหัวกะทิอย่างเขาว่าเลยนะเนี่ย”

มินโยฮันแสดงสีหน้าเป็นปลื้ม

“จริงสิ แล้วเรื่องสารละลายธาตุอาหารล่ะ คิดยังไงกันบ้างครับ”

สิ่งที่สำคัญที่สุดอีกหนึ่งอย่างของระบบการปลูกผักแบบไฮโดรโปนิกส์คือการลำเลียงสารอาหารไปให้พืช

แม้ว่ามินโยฮันจะสร้างระบบการปลูกผักไฮโดรโปนิกส์ได้ แต่เขาไม่อาจผลิตสารอาหารขึ้นมาได้เอง

ผมจึงบอกกับมินโยฮันว่า

“เรื่องนั้นเดี๋ยวผมจัดการเอง เดี๋ยวช่วงที่คุณกลับมาจากอินช็อน ผมน่าจะเคลียร์ได้เรียบร้อยแล้วละครับ”

“งั้นก็พร้อมลุยแล้วครับ”

มินโยฮันปิดหน้าจอคอมพิวเตอร์โน้ตบุ๊ก

“เดี๋ยวผมจะไปกับคุณอีจางอูนะครับ”

“เพิ่งได้เจอกันดันต้องแยกกันซะแล้ว”

มินซอกพูดกับมินโยฮัน

“วิศวกรทำงานอยู่อินช็อน ก็เลยจำใจต้องไปแหละครับ จะถือซะว่านี่เป็นโอกาสทองที่ผมจะได้ไปเที่ยวอินช็อนก็แล้วกันครับ”

“มองโลกในแง่ดีจัง”

“ฮ่าๆ คนรอบตัวก็บอกผมแบบนี้บ่อยเลยครับ”

ผมยื่นบัตรเครดิตของบริษัทให้มินโยฮัน

“พวกคุณออกไปทำงานนอกสถานที่ เพราะงั้นเอาเจ้านี่ไปใช้นะ”

“ขอบคุณครับ จะว่าไปแล้ว ท่านประธานน่าจะมีงานยุ่งที่สุดเลยแฮะ”

มินโยฮันพูดพลางเสียบบัตรใส่กระเป๋าสตางค์

ผมเข้าใจที่เขาต้องการสื่อ ผมต้องมองหาแบบจำลองธุรกิจที่สอดคล้องกับการปลูกผักไฮโดรโปนิกส์

มาร์ก เลสเตอร์อาศัยการลงทุนโดยจูงใจมาช่วยสร้างอาคารอำนวยความสะดวกหลังใหญ่ยักษ์

มินโยฮันถามว่าแบบจำลองธุรกิจจะมีลักษณะเป็นเช่นไร

“รอดูได้เลยครับ ว่าผมจะทำออกมาเป็นแบบไหน”

“แล้วจะตั้งตารอนะครับ”

มินโยฮันขึ้นรถของอีจางอู

“อย่ารีบทำจนเกินไปนะครับ”

ผมพูดกับอีจางอูผู้นั่งเบาะคนขับ

“ไอ้ผมเองก็ไม่ได้อยากจะเร่งหรอกนะ ปัญหาอยู่ที่พ่อต่างหากล่ะ”

เมื่อได้ยินคำพูดของอีจางอู ก็นึกถึงใบหน้าของอีดงชุนออกทันที พอนึกจินตนาการภาพอีดงชุนกับมินโยฮันทำงานด้วยกัน ผมก็หลุดขำออกมาโดยไม่รู้ตัว

“นี่ขำพ่อผมใช่มั้ยล่ะ เป็นเพราะที่เขาลั่นไว้ว่าจะอนุญาตให้อินช็อนจักรกลย้ายมาอยู่ฮาดงใช่มั้ย”

“ไม่ใช่ซะหน่อย ขับรถดีๆ แล้วก็ฝากด้วยนะครับ คุณมินโยฮัน”

“ไม่ต้องห่วงครับ เพราะผมจะทำให้ดีที่สุด”

มินโยฮันกับอีจางอูออกเดินทางไปอินช็อน

ส่วนผมกับมินซอกมุ่งหน้าไปสำนักงาน

ระหว่างทาง มินซอกก็พูดขึ้นมาว่า

“คุณมินโยฮันกระตือรือร้นน่าดู ไม่คิดว่าจะตรงดิ่งไปอินช็อนทันควัน”

“ต่อให้อยู่ฮาดงก็ว่างงานอยู่ดี ถ้าเขายังไม่เริ่มหยิบจับอะไรละก็นะ”

“จะว่าไป ก็จริงอย่างที่นายพูดแฮะ ช่วงนี้ไม่มีงานอะไรให้ทำเลย”

ขณะใกล้ถึงสำนักงาน

มินซอกที่นั่งอยู่เงียบๆ ก็เอ่ยขึ้น

“ได้เคยถามเขามั้ย ว่าทำไมถึงได้ลาออกจากแพลนต์แฟกตอรี”

เป็นคำถามที่ละเอียดอ่อน ผมเข้าใจสาเหตุที่เขาเอ่ยถามสิ่งที่นึกกังวล และแน่นอนว่าไม่มีอะไรให้ต้องปิดบังกัน

“เขาน่าจะมีทัศนคติไม่ตรงกับแพลนต์แฟกตอรี พูดให้ชัดก็คือเขาคิดต่างกับมาร์ก เลสเตอร์”

“คิดต่างกับมาร์ก เลสเตอร์งั้นหรือ”

ผมเล่าถึงสาเหตุที่มินโยฮันไม่ลงรอยกับมาร์ก เลสเตอร์ให้มินซอกฟัง

ทันทีที่บอกว่ามาร์ก เลสเตอร์ต้องการใช้อุปกรณ์เพาะปลูกโดยปราศจากมนุษย์ สีหน้าของมินซอกก็ซีดเผือด

“จะทำงานเกษตรแบบไม่พึ่งพาเกษตรกรเลยสินะ”

“ใช่แล้ว เห็นว่าเขาต้องการให้ทุกอย่างเป็นระบบอัตโนมัติ”

“เข้าใจแล้วว่าทำไมคุณมินโยฮันถึงลาออก นายคงไม่คิดจะทำแบบเดียวกันหรอกใช่มั้ย”

“ก็แหงสิ ฉันกลับคิดว่าเราต้องใช้คนเยอะกว่านี้ด้วยซ้ำ”

“สมกับที่เป็นคิมด็อกมย็องจริงๆ นายคิดแผนการไว้แล้วเนอะ”

“แผนอะไร”

“ถ้าคิดจะทำอุปกรณ์ปลูกผักไฮโดรโปนิกส์ ก็ต้องระดมคนมาช่วยไม่ใช่หรือไง”

ผมนั่งนิ่งไม่พูดไม่จา

“ไม่ยอมปริปากพูดอะไรเลยอย่างงี้ แสดงว่าคิดอย่างงั้นอยู่ชัวร์”

เป็นอย่างมินซอกว่า ระหว่างสร้างระบบการปลูกผักแบบไฮโดรโปนิกส์ ผมก็มีงานที่ต้องตระเตรียมล่วงหน้า

มันคืองานระดมคนดังที่เขาเอ่ยถึง

**คำพูดติดปากของท่านประธาน**

**รอดูได้เลย เดี๋ยวก็รู้**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **213**

**ตอนที่ 213 สารละลายธาตุอาหาร**

ผมกินอาหารกลางวันพร้อมกับเหล่านักวิจัยแห่งกลุ่มเกษตรกรภูเขาชีรี

จะให้นักวิจัยทั้งสองช่วยดูแลสารละลายธาตุอาหารที่ต้องใช้ปลูกผักไฮโดรโปนิกส์

ซออูยองกับอียองโฮเคยมีประสบการณ์ทำปุ๋ยอินทรีย์มาแล้ว

แน่นอนว่าปุ๋ยสำหรับปลูกผักไฮโดรโปนิกส์แตกต่างจากปุ๋ยในตอนนั้น

เพราะมันอยู่ในสถานะเป็นสารละลายธาตุอาหาร ไม่ใช่ปุ๋ยอินทรีย์

“ทีนี้ผมจะเริ่มปลูกผักอย่างจริงจังแล้วนะครับ”

ซออูยองแสดงความสนอกสนใจ เขาชอบเรื่องเพาะปลูกตั้งแต่ก่อนจะเข้ามาเป็นสมาชิกของกลุ่มเกษตรกรภูเขาชีรีแล้ว

“ต้นอะไรเหรอครับ”

“ว่าจะปลูกผักที่นำไปทำสลัดน่ะ”

“ผักกินใบสิท่า”

“ผมกะจะปลูกแบบไฮโดโปรนิกส์แหละ”

“ไฮโดรโปรนิกส์เหรอ”

คราวนี้อียองโฮแสดงถึงความอยากรู้อยากเห็น

“หมายถึงวิธีปลูกพืชโดยใช้สารละลายธาตุอาหารกับน้ำสินะ”

ผมไม่จำเป็นต้องอธิบายอะไรยืดยาว พวกเขามีความรู้เรื่องการปลูกผักไฮโดรโปนิกส์สมกับเป็นนักวิจัย

“อย่างที่ผมบอกเลยครับ เราต้องใช้สารละลายธาตุอาหารมาปลูกพืช”

“นี่พูดถึงสารอาหารในรูปแบบไอออนละลายน้ำใช่มั้ยครับ”

“ใช่ ถูกต้องเลย คุณเข้าใจดีเลยนะเนี่ย เป็นปุ๋ยที่แตกตัวเป็นไอออนนั่นแหละครับ”

ตอนปลูกพืชลงดิน เราจะใช้ปุ๋ยอินทรีย์กับปุ๋ยอนินทรีย์ ในทางกลับกัน การปลูกแบบไฮโดรโปนิกส์จะละลายสารอาหารในน้ำก่อนลำเลียงให้พืชตั้งแต่ครั้งแรก โดยอยู่ในสภาพแตกตัวเป็นไอออน

พืชจะดูดซึมสารละลายแร่ธาตุได้รวดเร็วกว่าน้ำเปล่า

“ผมกำลังทดลองใช้ปุ๋ยหลายๆ แบบกับดอกเตอร์ซออูยองอยู่ มีปุ๋ยแบบที่แตกตัวเป็นไอออนด้วยครับ”

อียองโฮพูดด้วยสีหน้าตื่นเต้นเล็กน้อย นั่นเป็นสาเหตุที่เขาแสดงความสนอกสนใจ เมื่อได้ยินเราเอ่ยถึงเรื่องปลูกผักแบบไฮโดรโปนิกส์

“อย่างที่คุณอียองโฮบอกเลยว่าเรากำลังวิจัยปุ๋ยแบบที่แตกตัวเป็นไอออนอยู่ครับ เป็นวิธีนำสารอาหารที่จำเป็นต่อพืชไปละลายน้ำ”

ซออูยองพูดเสริม

พืชใช้รากดูดซึมสารอาหาร มีแร่ธาตุที่จำเป็นสิบสองชนิด รวมทั้งไนโตรเจนที่พวกมันต้องการในปริมาณมาก หลักการผลิตสารอาหารคือการนำเอาบรรดาแร่ธาตุที่จำเป็นต่อพืชเหล่านี้ไปละลายในน้ำ

“การผลิตสารอาหารน่าจะไม่ยุ่งยากเท่าการทำปุ๋ยอินทรีย์นะครับ”

ซออูยองกล่าวด้วยสีหน้ามั่นอกมั่นใจในตนเอง

เขามองว่าคงไม่ติดปัญหาใด ยามมินโยฮันเอ่ยถึงเรื่องสารอาหาร

เพราะที่ศูนย์วิจัยสามารถผลิตได้อย่างเพียงพอ

“นึกไม่ถึงเลยว่าพวกคุณกำลังเตรียมตัวล่วงหน้ากันอยู่”

“ที่ลงมือวิจัยไปนี่ก็ไม่ได้นึกถึงเรื่องปลูกผักแบบไฮโดรโปนิกส์ตั้งแต่แรกหรอก การทดลองใช้ปุ๋ยหลายๆ ชนิดกลับช่วยได้เยอะ ว่ากันตรงๆ คือผมไม่เคยคิดจะปลูกแบบไฮโดรโปนิกส์เลยครับ”

ซออูยองบอกเล่าด้วยท่าทีอ่อนน้อมถ่อมตัว

“จำตอนคุณฮย็อนชิกมาเยี่ยมที่ศูนย์วิจัยได้มั้ยครับ”

“ต้องจำได้สิ เพราะเขาทำให้ผมได้ไปออกรายการโฮมช็อปปิ้งไง”

ซออูยองสบตากับอียองโฮพลางยิ้มแย้ม

“พอเห็นลูกพลับเสียหายไปหมดเลยได้ตั้งปณิธาน ว่าจะทำงานเกษตรแบบเป็นมิตรต่อสิ่งแวดล้อมโดยไม่ส่งผลกระทบต่อกัน”

“ผมเข้าใจดีว่าคุณเตรียมตัวในเรื่องนี้เพราะรู้สึกยังไง ผมเองก็เห็นด้วยกับเจตนาของท่านประธานเป็นอย่างยิ่ง แต่ก็น่าเสียดายอยู่เรื่องนึง”

ซออูยองพูดทิ้งท้ายอย่างคลุมเครือ ผมคาใจที่เขาว่ามีเรื่องน่าเสียดาย

“น่าเสียดายเรื่องไหนเหรอ”

“คือผมว่าเราควรปลูกเมล็ดพืชพันธุ์พื้นบ้านด้วยครับ”

“ผมเข้าใจสิ่งที่ดอกเตอร์ซอกำลังจะสื่อนะครับ”

ซออูยองสนใจเรื่องอนุรักษ์และแพร่กระจายเมล็ดพืชพันธุ์พื้นบ้านเป็นทุนเดิม

เมล็ดของพวกผักต่างๆ อย่างเช่นผักสลัดล้วนเป็นพันธุ์ยุโรป

“ที่ผมเริ่มปลูกผักสลัดก่อน เป็นเพราะว่ามันปลูกง่ายดีและเก็บเกี่ยวได้เร็ว ถ้าโปรเจ็กต์นี้ประสบความสำเร็จ ก็ว่าจะลองปลูกเมล็ดพันธุ์พื้นบ้านแน่นอน ข้าวสาลีสายพันธุ์ของเกาหลีก็ด้วยครับ”

“จริงหรือครับ”

สีหน้าของซออูยองสดใสขึ้นผิดหูผิดตา

“ผมรู้ว่าการปลูกข้าวสาลีแบบไฮโดรโปนิกส์ไม่ใช่เรื่องหมูๆ แน่ เพราะงี้ผมเลยให้ความสำคัญกับโปรเจ็กต์นี้ครับ”

“ไม่ต้องเป็นห่วงเรื่องสารอาหารสำหรับผักสลัดเลยครับ เดี๋ยวผมกับคุณอียองโฮจะผลิตสารอาหารที่ดีที่สุดเอง”

ผมปรับแก้ตารางงานกับนักวิจัยทั้งสอง

เนื่องจากได้ทำวิจัยขั้นพื้นฐานไปแล้ว จึงน่าจะใช้เวลาไม่นาน

การผลิตสารอาหารในระหว่างจัดทำอุปกรณ์ปลูกผักแบบไฮโดรโปนิกส์จึงไม่เป็นปัญหาอีกต่อไป

\*\*\*

ผมออกมาจากศูนย์วิจัยและมุ่งหน้าไปสำนักงาน

ในเมื่อหารือเรื่องสารละลายธาตุอาหารเรียบร้อยแล้ว ก็ถึงคราวต้องหาแบบจำลองธุรกิจที่สอดคล้องกับการปลูกผักไฮโดรโปนิกส์

มินซอกต่อสู้กับโปรแกรมอยู่ เขากำลังมีสมาธิจดจ่อเสียจนไม่ทันรู้ตัวว่าผมเดินเข้ามาในห้องแล้ว

“หัวหน้าฝ่ายธุรการครับ ขอเวลาประชุมแป๊บนึงได้มั้ย”

ผมเข้าไปในห้องประชุมพร้อมกับฮันกีทัก

“ได้ข่าวว่านายเลือกปลูกผักสลัด”

“ใช่แล้วครับ”

“อย่าบอกนะว่าเรียกฉันมาเพื่อคุยเรื่องแค่นี้…?”

ฮันกีทักจ้องตาผม แสดงแววตาเป็นเชิงสั่งให้เผยความจริงซึ่งปิดบังไว้

“ถึงจะยังไม่มีอุปกรณ์ปลูกผักไฮโดรโปนิกส์ แต่อีกไม่นาน เราจะได้เห็นของจริงกันแล้วละครับ”

“ได้ยินเรื่องของคุณมินโยฮันแล้ว ที่ว่าจะไปช่วยทำอุปกรณ์ปลูกผักไฮโดรโปนิกส์ที่อินช็อนน่ะ”

“รุ่นพี่กับผมมีภารกิจต้องทำช่วงที่พวกเขาไปสร้างอุปกรณ์ปลูกผักไฮโดรโปนิกส์ครับ”

“มีภารกิจงั้นหรือ อะไรล่ะ”

ฮันกีทักหูผึ่ง

“เป็นงานที่ต้องร่วมมือกับอำเภอฮาดงครับ”

“ร่วมมือกับอำเภอฮาดงเลยหรือ”

“จำที่คิมชังแด นายอำเภอฮาดงพูดไว้ตอนนั้นได้มั้ยครับ ที่ว่าเขากำลังวางแผนทำโครงการสนับสนุนเกษตรกรรุ่นใหม่อยู่น่ะ”

“จำได้สิ ยังจำที่เขาบอกได้ด้วย ว่าถ้าเรามีไอเดียก็ให้ไปนำเสนอได้ตลอดเวลา”

“ผมว่าจะเอาโปรเจ็กต์ปลูกผักไฮโดรโปนิกส์ไปรวมกับโครงการนั้น”

“แล้วนายจะรวมยังไง”

“จะสร้างกองทัพตู้คอนเทนเนอร์ครับ”

“กองทัพตู้คอนเทนเนอร์?”

“ใช่ครับ เป็นกองทัพตู้คอนเทนเนอร์ที่มีอาวุธเป็นผักสลัด”

ต่อให้ทำตู้คอนเทนเนอร์ผักสลัดประสบความสำเร็จได้จริง ก็ยังมีข้อจำกัดตรงที่เราทำได้อยู่เจ้าเดียว

เห็นได้ชัดว่าอยู่ในระดับที่จัดส่งผักสลัดให้ได้เฉพาะร้านค้าในหมู่บ้านเท่านั้น แต่ถ้ามีตู้คอนเทนเนอร์ผักสลัดเป็นสิบๆ ตู้ สถานการณ์ย่อมต่างไปจากเดิม ตราบใดที่มั่นใจว่ามีร้านค้าตั้งอยู่หลายแห่ง ก็จะรับประกันผลกำไรกับผู้มาร่วมกิจการด้วยกันได้

ผมบอกเล่าความคิดกับฮันกีทัก แถมยังอธิบายเหตุผลที่หยิบยกเรื่องนี้มาบอกกันช่วงนี้

นั่นเป็นเพราะความว่องไวในการดำเนินงานของหน่วยงานราชการ เราต้องพูดคุยทำความเข้าใจกับพวกเขาแต่เนิ่นๆ

ฮันกีทักรับฟังคำพูดของผมทั้งหมดก่อนจมอยู่ในห้วงความคิด

แสดงสีหน้าทำนองว่ากำลังเคาะเครื่องคิดเลขอยู่ในหัว

“เรื่องเปิดรับสมัครเกษตรกรรุ่นใหม่ร่วมกับอำเภอฮาดงน่ะ พอเข้าใจอยู่ แต่งงว่าเราจะจัดการเรื่องตู้คอนเทนเนอร์ผักสลัดกันยังไง”

“ผมตั้งใจว่าจะลองคุยกับทางอำเภอฮาดงครับ”

“สรุปว่าเราจะสร้างตู้คอนเทนเนอร์ผักสลัดแล้วจัดส่งไปให้เกษตรกรคนรุ่นใหม่ ส่วนค่าใช้จ่ายในการสร้างตู้คอนเทนเนอร์ผักสลัดจะได้รับการสนับสนุนจากทางอำเภอ ฉันเข้าใจถูกมั้ย”

“ถูกต้องครับ ผมกะจะรับเงินช่วยเหลือของทางอำเภอฮาดงมาสร้างตู้คอนเทนเนอร์ผักสลัด”

“นี่นายคงไม่ได้คิดถึงขั้นจะแบ่งปันทักษะทางเทคนิคด้วยหรอกใช่มั้ย”

“ไม่หรอกครับ เพราะนั่นไม่ใช่เรื่องที่จะต้องบอกกับหน่วยงานราชการ”

“เข้าใจแล้วว่านายหมายความว่าไง และจะผสมรวมโปรเจ็กต์ของพวกเรากับโครงการสนับสนุนเกษตรกรรุ่นใหม่ยังไง...”

ฮันกีทักหยุดพูดแล้วหันมามองผม

“นายมองภาพรวมไว้ยังไง สิ่งที่นายอยากได้จริงๆ จากการทำโปรเจ็กต์นี้น่ะ”

ฮันกีทักซักพลางทำตาเป็นประกาย เขาดูไม่สนใจผลกำไรเล็กๆ น้อยๆ

แสดงแววตาอยากรู้เป้าหมายแท้จริงของผม

“มีอยู่สามอย่างแหละครับ อย่างแรกคือความต้องการของตลาดกับความสามารถในการแข่งขัน ผมอยากตรวจสอบผักที่ปลูกแบบไฮโดรโปนิกส์ในเรื่องนั้น แล้วก็อยากสำรวจความเป็นไปได้ในการขยายขอบเขตด้วยครับ”

“ความเป็นไปได้ในการขยายขอบเขต?”

“ผมได้ไปเยี่ยมชมบริษัทแพลนต์แฟกตอรีที่สหรัฐอเมริกามา ที่นั่นเขาสร้างแปลงผักใหญ่เบ้อเริ่มไว้ในอาคารเลยครับ”

“จะเริ่มด้วยตู้คอนเทนเนอร์ แต่ไปจบที่แปลงผักใหญ่ๆ ในร่มเรอะ”

“ถูกต้องเลย นี่ยังมีแผนจะจัดตั้งกลุ่มสหกรณ์ร่วมกับเกษตรกรคนรุ่นใหม่ผู้มาเข้าร่วมโครงการด้วยครับ”

“ถ้าทำตามแผนได้จริง สเกลงานคงจะใหญ่ขึ้นเรื่อยๆ เลยแฮะ”

“กลุ่มเกษตรกรภูเขาชีรีจะได้พัฒนาไปอีกขั้นเลยแหละครับ”

**คิดจะทำการใหญ่ ใจต้องนิ่งแบบท่านประธานสินะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **214**

**ตอนที่ 214 ตู้คอนเทนเนอร์ผักสลัด**

หลังจากวันนั้น พวกเราก็เริ่มดำเนินการเรื่องเอกสาร

ตอนนี้เรายังไม่มีตู้คอนเทนเนอร์ผักสลัดแบบเป็นรูปเป็นร่าง

ได้รับเป็นแผนผังการปลูกผักไฮโดรโปนิกส์จากมินโยฮันมาก่อน ผมสัญญากับเขาไว้แล้วว่าจะไม่เปิดเผยเนื้อหาอะไรเลย

ถึงแม้แนบแผนผังไว้ในเอกสาร แต่จัดเก็บเนื้อหาสำคัญไว้เป็นความลับ

พอเพิ่มเรื่องสารละลายธาตุอาหารซึ่งอยู่ระหว่างคิดค้นพัฒนาในศูนย์วิจัยของกลุ่มเกษตรกรภูเขาชีรี และใส่แผนการดำเนินงานต่อจากนี้ลงไป ขั้นตอนการเตรียมเอกสารก็เป็นอันเสร็จสิ้น

เป็นผลจากการลุยเตรียมกับฮันกีทักมาตลอดหนึ่งสัปดาห์

\*\*\*

คิมชังแด นายอำเภอฮาดงได้รับเอกสารซองหนึ่งจากหัวหน้าเลขานุการ

บนซองเขียนชื่อของคิมด็อกมย็อง แห่งกลุ่มเกษตรกรภูเขาชีรี ซองเอกสารค่อนข้างหนักอึ้ง

ทันทีที่เปิดซอง ก็พบเอกสารโครงการสนับสนุนเกษตรกรรุ่นใหม่

“แผนงานอบรมเกษตรกรรุ่นใหม่โดยใช้อุปกรณ์ปลูกผักไฮโดรโปนิกส์งั้นหรือ...”

คิมชังแดอ่านเอกสารที่คิมด็อกมย็องเขียนมาอย่างละเอียด

ขณะอ่านเอกสาร หัวหน้าเลขานุการก็อยู่ตรงนั้นด้วย

คิมชังแดยื่นเอกสารให้กับคังมินซูผู้เป็นหัวหน้าเลขานุการ

“อยากให้นายได้อ่านด้วย”

พอคังมินซูอ่านจบแล้ว คิมชังแดก็ถามขึ้นทันใด

“เป็นไงบ้าง มองว่ามันคุ้มที่จะลองมั้ย”

“ผมคิดว่านี่เป็นความคิดที่น่าสนใจครับ”

“ตรงไหนล่ะ ที่น่าสนใจ”

“ที่คิดจะปลูกผักในตู้คอนเทนเนอร์นี่ดึงดูดความสนใจมาก และที่เขียนมาว่าจะจัดส่งตู้คอนเทนเนอร์ผักสลัดให้กับเกษตรกรรุ่นใหม่ก็เข้าท่าดีนะครับ”

“ฉันเองก็คิดเหมือนนาย ฉันชอบใจตรงเนื้อหาที่ว่าจะเผยแพร่งานเกษตรที่ทันสมัยให้กับเกษตรกรรุ่นใหม่ ถูกใจตรงที่เล่าว่าจะก่อตั้งกลุ่มสหกรณ์เพื่อบุกเบิกตลาดด้วย”

“ผมก็ชอบข้อนั้นเช่นกัน เพราะครอบครัวเกษตรกรผู้ปลูกชาเขียวก็ได้กำไรจากการจัดตั้งสหกรณ์เหมือนกันครับ”

“แล้วนายคิดว่าโครงการนี้มีคุณค่าพอให้อำเภอของเราช่วยผลักดันมั้ย”

“เรื่องวัตถุประสงค์กับเนื้อหาก็ดูไม่ติดปัญหาอะไรนะครับ แต่คิดว่ามีจุดที่เราต้องพิจารณาให้ถี่ถ้วนครับ”

“จุดไหนหรือ”

คังมินซูชี้ที่แผนผังซึ่งในเอกสารยังปิดไว้เป็นความลับ

“ปัญหาคือตรงนี้แหละครับ”

“จริงด้วย ยังไม่เห็นมีของออกมาเป็นรูปเป็นร่างเลยเนอะ”

ปัญหาอยู่ตรงตู้คอนเทนเนอร์ผักสลัด กลุ่มเกษตรกรภูเขาชีรีนำเสนอการเกษตรแบบล้ำสมัย

เป็นความท้าทายแปลกใหม่ในประเทศเกาหลีใต้ ดินแดนซึ่งไร้ความเจริญก้าวหน้าด้านการเกษตรสมัยใหม่

เป็นไอเท็มที่อาจดึงดูดใจเกษตรกรคนรุ่นใหม่ แต่ทว่ายังไม่มีของจริงให้ได้เห็นยามนี้

“จริงๆ แล้ว ฉันเองก็ค้างคาใจเรื่องนั้นแหละ เพราะยังไม่มีอะไรมาทำให้มั่นใจได้เลยว่าจะปลูกผักในตู้คอนเทนเนอร์ได้จริง”

“ใช่ครับ ผมก็กังวลตรงจุดนั้นอยู่เหมือนกัน”

“แล้วเราจะทำยังไงดีล่ะ”

“เริ่มที่เลือกใช้ไอเดียเขาก่อนก็ได้ครับ”

“หมายถึงให้สานต่อไอเดียของเขาน่ะหรือ”

“ใช่ครับ เพราะถ้าทำสำเร็จ ฮาดงก็มีโอกาสได้เป็นเมืองต้นแบบการเกษตรสมัยใหม่เลยนะครับ นี่เป็นไอเดียที่ดี อาจดึงดูดเกษตรกรคนรุ่นใหม่จากพื้นที่อื่นๆ เข้ามาได้ด้วย เพียงแต่ต้องมีเงื่อนไขเบื้องต้นครับ”

“เงื่อนไขอะไรหรือ”

“คือขอตรวจสอบให้แน่ใจก่อนว่าทางนั้นใช้ตู้คอนเทนเนอร์ปลูกผักได้จริง ต่อให้เราตอบตกลงอนุมัติโครงการเขาเอาตอนนั้น ก็ยังไม่สายเกินไปหรอกครับ”

คิมชังแดมองเอกสารโดยไม่ได้พูดอะไร

เขากำลังนึกถึงคิมด็อกมย็อง ช่างเป็นเกษตรกรรุ่นใหม่ผู้หาตัวจับยากในอำเภอนี้

ชายผู้นั้นจับมือกับครอบครัวเกษตรกรในพื้นที่ ช่วยเหลือชุมชนให้อยู่รอด ช่วยคืนชีพแม้กระทั่งแกลลอรีที่ถูกปล่อยปละละเลยในตลาดฮวาแก

ไอเดียที่เขานำเสนอก็วิเศษมาก กำลังวางแผนปรับปรุงเมืองฮาดงให้เป็นมหานครแห่งเกษตรกรรมอันทันสมัย

แต่ถึงอย่างนั้น ตนไม่อาจสนับสนุนโครงการแบบสุ่มสี่สุ่มห้าได้ จะต้องตรวจสอบอย่างที่หัวหน้าเลขานุการแนะ

“ฉันจะเช็กดูก่อนว่าตู้คอนเทนเนอร์ใช้งานได้จริง แล้วค่อยตัดสินใจอีกทีตามที่นายบอก”

คิมชังแดพูดอย่างเฉียบขาด

“ได้ครับ งั้นผมจะติดต่อหาคุณด็อกมย็องเดี๋ยวนี้เลยครับ”

“อีกซักพักค่อยติดต่อกลับไปก็ได้”

“ครับ รับทราบครับ”

“กลับไปทำงานเถอะ”

หลังจากคังมินซูออกไปแล้ว คิมชังแดก็กลับมาดูเอกสารอีกครั้ง

เพราะรู้สึกประทับใจประโยคปิดท้ายในนั้น เขาจึงอ่านมันอีกหน

‘ไม่ใช่แค่ในฮาดง แต่นี่ยังเป็นหนทางช่วยชุบชีวิตเกษตรกรรมในเกาหลีใต้อีกด้วย’

\*\*\*

หลังจากยื่นเอกสารไปยังที่ว่าการอำเภอฮาดงไปแล้วหนึ่งสัปดาห์ ก็ยังไม่มีข่าวคราวใดจากที่นั่น

ฮันกีทักคอยถามผมทุกวัน

“วันนี้ก็ยังไม่มีข่าวอะไรเลยเหรอ”

“ครับ ยังไม่ได้ข่าวเลย”

“ลองโทร.ไปดีมั้ย”

“เดี๋ยวทางนั้นก็คงติดต่อมาเองแหละ อย่าเพิ่งใจร้อนเลยครับ”

ผมกำลังคิดในแง่บวก

ด้วยเชื่อมั่นว่าคิมชังแด นายอำเภอฮาดงสนใจไอเดียนี้มาก

ตอนนี้เป็นช่วงต้นปีค.ศ. 2008 องค์การบริหารส่วนท้องถิ่นยังไม่มีตัวอย่างงานอบรมการเกษตรสมัยใหม่

มันคือโครงการซึ่งผู้เป็นหัวหน้าองค์การบริหารส่วนท้องถิ่นน่าจะตาลุกวาว

ผมมองว่าที่พวกเขาไม่ยอมติดต่อกลับในทันทีนั้นเป็นการเล่นสงครามประสาทกันนิดหน่อย

ช่วงนี้เรากำลังสร้างอุปกรณ์ปลูกผักไฮโดรโปนิกส์อยู่ จึงคิดว่าหากติดต่อไปหลังทำอุปกรณ์เสร็จสมบูรณ์แล้วก็ถือว่ายังไม่ล่าช้าเกินไป

\*\*\*

ผมวุ่นกับการเดินทางเทียวไปเทียวมาระหว่างสำนักงานกับฟาร์มปศุสัตว์ รู้สึกเหมือนได้กลับมาใช้ชีวิตตามปกติ

จังหวะที่ผมกำลังจะกลับบ้านหลังเลิกงาน

เสียงโทรศัพท์ก็ดังขึ้น

เป็นสายที่รอคอย

“พรุ่งนี้ผมคงได้กลับฮาดงแล้วละ”

อีจางอูพูดด้วยน้ำเสียงร่าเริง

แล้วก็ได้ยินอีกเสียงตามมา

นั่นก็คือเสียงของอีดงชุน

“งานราบรื่นดีเลยครับ งานตรวจสอบของคุณมินโยฮันก็ทำเสร็จแล้วครับ”

ตู้คอนเทนเนอร์ผักสลัดจะเดินทางมาถึงในวันพรุ่งนี้

**เจอสงครามประสามเข้าซะแล้วว**

**ท่านประธานสู้ๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **215**

**ตอนที่ 215 จุดเริ่มต้นของการเกษตรอันทันสมัย**

ตู้คอนเทนเนอร์ผักสลัดมาถึงฟาร์มปศุสัตว์แล้ว

อีจางอูถามว่าจะให้ตั้งตู้คอนเทนเนอร์ตรงไหน ผมเลือกพื้นที่สำหรับจัดวางไว้แล้ว

โดยได้ปรึกษาหารือกับซอลคังอิน ผู้รับผิดชอบดูแลฟาร์มด้วย เรามีฟาร์มบลูเบอร์รี่อยู่ไม่ไกลจากฟาร์มปศุสัตว์ ผมเลยคิดว่าจะตั้งมันไว้ข้างกัน

เนื่องจากฟาร์มบลูเบอร์รี่มีระบบไฟฟ้าและน้ำประปาแล้ว

ไฟฟ้ากับน้ำเป็นสิ่งจำเป็นสำหรับการปลูกผักไฮโดรโปนิกส์ ตอนแรกคิดจะเอาไปไว้ข้างๆ ฟาร์มปศุสัตว์ แต่นั่นจะทับซ้อนกับเส้นทางสัญจรของคนงานฟาร์ม

เนื่องจากช่วงนี้ได้รับอิทธิพลจากฤดูหนาว ฟาร์มบลูเบอร์รี่จึงไม่ค่อยวุ่นวาย เหมาะจะจัดวางตู้คอนเทนเนอร์ผักสลัด

คิมซังช็อลผู้รับผิดชอบฟาร์มบลูเบอร์รี่เบิกตากว้างทันทีที่เห็นตู้

“อันนี้เป็นอุปกรณ์ที่จะใช้ปลูกผักไฮโดรโปนิกส์อย่างว่าใช่มั้ยครับ”

เขาได้ยินข่าวเรื่องปลูกผักไฮโดรโปนิกส์ด้วยเช่นกัน พอได้เห็นกับตาตัวเองคงไม่อยากจะเชื่อ

เพราะภายนอกดูเป็นตู้คอนเทนเนอร์ธรรมดาๆ

ตู้มีขนาด 40 ฟุต ยาว 12 เมตร สูง 2.6 เมตร

ผมวางตู้คอนเทนเนอร์ตรงตำแหน่งที่เล็งไว้ก่อนต่อสายไฟ

มินโยฮันเปิดประตูตู้คอนเทนเนอร์

“จะเปิดตัวตู้คอนเทนเนอร์ผักสลัดแล้วนะครับ”

เพราะโดนแสงไฟที่ไว้ใช้ปลูกผัก อากาศข้างในตู้จึงอบอุ่นต่างกับอากาศข้างนอกอันเย็นเยือก

ตรงกลางเว้นช่องไว้ให้คนเดิน แล้วก็มีชั้นสำหรับปลูกผักสลัดอยู่ทางซ้ายและขวา

“ฉันทำชั้นวางไว้สามชั้นนะ”

อีจางอูผู้ยืนอยู่ข้างๆ มองไปที่ชั้นวางแล้วเปรยขึ้น

“คุณอีจางอูเสนอว่าให้สร้างไว้สามชั้นน่ะครับ เดิมทีผมวางแผนจะทำซักสองชั้น”

“เผื่อจะปลูกผักได้เยอะขึ้นน่ะ แถมเป็นเรื่องที่นายขอไว้ด้วยไง ด็อกมย็อง”

อีจางอูพูดต่อจากมินโยฮัน

อย่างที่อีจางอูว่า นั่นคือสิ่งที่ผมขอไว้ ผมต้องการใช้ตู้คอนเทนเนอร์ปลูกผักสลัดให้คุ้มค่า

ยังเคยกำชับไปช่วงเขากำลังจัดทำอุปกรณ์ด้วย

ผมดูชั้นวางซึ่งอยู่ทางซ้ายและขวาของตู้คอนเทนเนอร์อย่างละเอียด มีรูเจาะห่างกันสามสิบเซนติเมตร

"คุณจะปลูกผักไว้ตรงรูนี้ละสิ"

“ใช่ครับ เป็นรูสำหรับวางถาดเพาะนั่นแหละ”

ถาดเพาะเป็นวัสดุเนื้อแข็งซึ่งช่วยพยุงต้นพืชให้อยู่กับที่ เนื่องจากการปลูกผักไฮโดรโปนิกส์ไม่ได้ใช้ดิน จึงต้องใช้อุปกรณ์ช่วยยึดลำต้นเอาไว้

โดยทั่วไปจะใช้ฉนวนใยหิน [1] ภายนอกดูเหมือนฟองน้ำสีน้ำตาล แต่แท้จริงแล้วเป็นวัสดุที่ได้จากการปั่นเส้นใยหินหลังจากนำหินไปหลอมที่อุณหภูมิสูงเกินหนึ่งพันหกร้อยองศาเซลเซียส

การปลูกผักไฮโดรโปนิกส์เริ่มต้นขึ้นเมื่อเราใช้ถาดเพาะยึดโยงลำต้นผักไว้แล้วสอดใบของมันให้โผล่พ้นรู

“ถาดปลูกผักสลัดมีทั้งหมดกี่หลุมนะครับ”

“รวมข้างซ้ายกับข้างขวาแล้วมีร้อยหลุมครับ”

“เยอะกว่าที่คิดแฮะ”

ผมพูดพลางมองอีจางอู เขายิ้มให้

ก่อนเบนสายตาไปด้านบนของชั้นวาง

มีหลอดไฟแอลอีดีแขวนอยู่ข้างบนนั้น

“ผมตั้งค่าแสงไฟไว้ที่ 8,500 ลักซ์ [2] นะครับ เพราะผักต้องได้รับแสงอย่างน้อย 77,000 ลักซ์ต่อวัน”

มินโยฮันชี้ไปที่หลอดไฟพลางอธิบาย

แสงเป็นองค์ประกอบสำคัญต่อการปลูกผัก

ดังเช่นที่มินโยฮันได้กล่าวไว้ คือพืชต้องได้รับแสงปริมาณ 77,000 ลักซ์ต่อวัน

ใต้ชั้นวางมีท่อลำเลียงสารอาหารและน้ำเชื่อมต่อกัน

“ฉันติดตั้งระบบน้ำวนเอาไว้ และติดเครื่องปั๊มอากาศไว้แล้วด้วย”

อีจางอูกล่าวขณะมองท่อ

ส่วนจุดจ่ายสารละลายธาตุอาหารกับน้ำนั้นตั้งอยู่ด้านนอกตู้คอนเทนเนอร์

ถึงเป็นระบบน้ำวนที่มีการหมุนเวียน แต่ก็ต้องเปลี่ยนน้ำและสารละลายธาตุอาหารบ้างในบางครั้ง

“แล้วจะควบคุมอุณหภูมิกับความชื้นยังไงหรือ”

“ระบบทำความเย็นที่ติดมากับตู้คอนเทนเนอร์ไม่ค่อยดีแล้ว ฉันเลยติดตั้งเครื่องปรับอากาศไว้ คุณมินโยฮันเขาขอไว้ด้วยแหละ”

นอกจากการควบคุมอุณหภูมิกับความชื้นแล้ว การไหลเวียนของอากาศก็สำคัญ

เนื่องจากต้องให้แน่ใจว่าจะมีก๊าซคาร์บอนไดออกไซด์เพียงพอให้พืชสังเคราะห์แสง

ตู้คอนเทนเนอร์ผักสลัดสามารถควบคุมอุณหภูมิ ความชื้น ความเข้มของแสงและความเข้มข้นของก๊าซคาร์บอนไดออกไซด์ได้

เป็นอุปกรณ์เพาะปลูกแบบไฮโดรโปนิกส์ซึ่งมีเครื่องมืออำนวยความสะดวกครบครัน

หลังจากตรวจสอบกันแล้ว พวกเราก็ออกมาจากตู้คอนเทนเนอร์

“เจ๋งมากเลยครับ มันเยี่ยมกว่าที่คิดไว้ซะอีก”

“ผมแค่พูดบ่นไปเรื่อยเองนะ ผู้สร้างอุปกรณ์ปลูกผักไฮโดรโปนิกส์ตัวจริงคือคุณอีจางอูกับคุณพ่อเขาแหละครับ”

มินโยฮันมองอีจางอูพลางชี้แจง

อีจางอูยิ้มพลางตอบรับ

“ที่คุณมินโยฮันพูดก็ถูกอยู่นะ ขนาดพ่อผมยังเอือมกับคำบ่นจู้จี้ของคุณมินโยฮันเลย”

คำกล่าวของอีจางอูทำเอาทุกคนระเบิดเสียงหัวเราะลั่น

“งั้นนี่ก็ปลูกผักสลัดได้เลยใช่มั้ยครับ”

ผมถามมินโยฮัน

“ได้สิครับ ถ้าเตรียมสารละลายธาตุอาหารไว้พร้อม ก็ไม่มีปัญหาอะไรแล้ว”

“ผมเตรียมสารละลายไว้แล้วละ”

มันเป็นสารอาหารฝีมือซออูยองกับอียองโฮ พวกเขาตระเตรียมสารละลายธาตุอาหารไว้ในโกดังของฟาร์มปศุสัตว์แล้ว

“งั้นก็เริ่มเพาะปลูกได้เลยเนอะ”

มินโยฮันพูดด้วยแววตาเป็นประกาย

“แล้วจะให้ฉันทำอะไรต่อดี”

อีจางอูถามขึ้น

“นายพักอยู่ที่นี่สักสองสัปดาห์ดีมั้ย”

“ได้สิ ฉันก็ว่าจะทำอย่างงั้นอยู่เหมือนกัน”

\*\*\*

เราจัดงานเลี้ยงต้อนรับเล็กๆ กันในฟาร์มปศุสัตว์ช่วงเย็นวันเดียวกัน

โดยมีมินโยฮันกับอีจางอูเป็นตัวหลักในงาน

ทุกคนที่ทำเทียน งานฟาร์มปศุสัตว์ งานสำนักงานและศูนย์วิจัยล้วนมารวมตัวกัน

งานเลี้ยงต้อนรับจัดขึ้นภายในเต็นท์ขนาดใหญ่ซึ่งเคยใช้จัดทัศนศึกษาผลิตภัณฑ์นมของฟาร์ม

เราวางเตาปิ้งย่างไว้บนโต๊ะ จัดเนื้อหมูสันคอและเนื้อหมูสามชั้นไว้ข้างๆ เตา

กิมจิมุกอึนจี [1] ที่พวกคุณย่านำมาก็ดูน่ากิน

“วันนี้มีเรื่องดีๆ อะไรหรือ”

คุณย่าคิมกนนิมกลับมาจากทำงานที่ร้านแล้วเอ่ยถามขึ้น ดูท่าว่าข่าวคงแพร่กระจายไปถึงสมาชิกที่ร้านค้าค่อนข้างช้า

“ใช่ครับ มีข่าวดีแหละ ตั้งแต่วันนี้เป็นต้นไป กลุ่มเกษตรกรภูเขาชีรีจะเริ่มปลูกผักกันแล้ว แถมยังมีสมาชิกใหม่เข้ามาเพิ่มด้วยนะ”

“จะปลูกผักเรอะ อย่าบอกนะว่าจะไปปลูกกันในสวนน่ะ”

คุณย่าคิมกนนิมถามด้วยแววตาเป็นกังวล

“ทำไมล่ะ คุณย่าไม่ชอบทำสวนหรอกเหรอ”

“โธ่เอ๊ย ก็ฉันปวดหลังน่ะสิ”

พวกคุณย่าที่อยู่รอบๆ คุณย่าคิมกนนิมล้วนสนับสนุนคำกล่าวของท่าน

ทุกคนพูดเป็นเสียงเดียวกันว่ามีอาการปวดหลัง

พอผมเล่าว่าจะปลูกผัก พวกท่านจึงกังวลว่าจะต้องทำงานกันในสวน

“งานทำสวนมันหนักมากเลยใช่มั้ยครับ”

“ก็หนักน่ะสิ เพราะต้องก้มหลังทั้งวันเลย”

ผมเป็นคนในยุคที่ทำงานในสวนในไร่มาตั้งแต่เด็ก จึงสัมผัสได้ด้วยตัวเองว่างานนี้เหนื่อยยากขนาดไหน

“ผมไม่สั่งให้ทำงานสวนงานไร่หนักๆ หรอก อย่ากังวลไปเลย”

คำบอกกล่าวของผมทำเอาทุกคนดูโล่งใจ เหล่าคุณย่าถอนหายใจด้วยความโล่งอก

“พวกเราไม่ได้มารวมตัวกันนานเลยนะเนี่ย วันนี้ผมจะแนะนำสมาชิกใหม่ของกลุ่มเกษตรกรภูเขาชีรีให้รู้จักกัน ขอเชิญคุณมินโยฮันออกมาด้านหน้าหน่อยครับ”

มินโยฮันก้าวออกมาแนะนำตัวตรงหน้าเพื่อนร่วมงาน ประโยคสุดท้ายของเขาทำเอาทุกคนหัวเราะครื้นเครง

“ทีนี้ก็ไม่ต้องห่วงเรื่องผักห่อเนื้อ [4] กันแล้ว เพราะผมจะปลูกให้ทุกคนเองครับ”

มินโยฮันแนะนำตัวเสร็จแล้วเดินกลับไป ปฏิกิริยาตอบรับเป็นไปอย่างร้อนแรง ผมเรียกคุณอีจางอูออกมาด้วย

อีจางอูเอ่ยขอร้องผมไว้ตั้งแต่ก่อนงานเลี้ยงจะเริ่ม คือเนื่องจากเจ้าตัวไม่ได้เป็นสมาชิกในกลุ่มเกษตรกรภูเขาชีรีจึงลำบากใจถ้าจะต้องแนะนำตัว

“เดี๋ยวผมขอพูดแนะนำตัวแทนเขานะครับ”

อีจางอูกะพริบตามองผมอย่างงงๆ

“เขาชื่ออีจางอู มาจากอินช็อนจักรกลครับ เป็นวิศวกรผู้จัดทำตู้คอนเทนเนอร์ผักสลัด เขาเก่งมากๆ เลยใช่มั้ยล่ะ ต่อไปนี้เขาจะมาทำงานกับกลุ่มเกษตรกรภูเขาชีรี ขอเสียงปรบมือด้วยครับ”

**สมาชิกเพิ่มขึ้นเรื่อยๆ แต่ละคนเก่งๆ ทั้งนั้น**

**รอดูว่าจะปลูกผักเป็นยังไง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **216**

**ตอนที่ 216 สร้างความหวังให้เกษตรกร**

มีเสียงปรบมือกับเสียงโห่ร้องดังลั่น

“ถึงจะไม่ได้เตรียมอะไรไว้ให้มากมาย แต่ก็ขอเชิญรับประทานกันให้อร่อยนะครับ”

ผู้คนเริ่มย่างเนื้อบนเตา ตอนนั้นอีจางอูผู้นั่งอยู่ข้างๆ ผมก็เอ่ยขึ้นมาว่า

“คิดได้ยังไงถึงประกาศออกไปแบบนั้น ทำยังกับว่าฉันจะอยู่ที่นี่ตลอดไปงั้นแหละ”

“ทำไมล่ะ ไม่อยากทำงานด้วยกันเรอะ”

“ไม่ใช่อย่างงั้นหรอก แต่ฉันนึกว่าพอทำตู้คอนเทนเนอร์เสร็จก็ถือว่างานฉันจบแล้วน่ะสิ”

“เดี๋ยวมีงานให้ทำอีกเยอะเลยน่า”

“ถ้ามีงานให้ทำอีกเยอะ ฉันก็ชอบเลย พ่อก็คงชื่นใจเหมือนกัน”

อีจางอูเอ่ยพลางยิ้ม

ขณะบรรยากาศกำลังครึกครื้นได้ที่

ซอลคังอินก็เข้ามาหาผมแล้วยื่นแก้วเหล้ามักกอลลีออกมา

“ฉันได้เห็นตู้คอนเทนเนอร์ผักสลัดแล้วนะ น่าทึ่งจริงๆ ”

เขากระดกเหล้ามักกอลลีด้วยสีหน้าเบิกบาน

“มีฟาร์มผักสลัดอยู่ติดกับฟาร์มปศุสัตว์อย่างงี้ เข้ากันดีเลยนะเนี่ย”

ซอลคังอินตะเบ็งเสียง

“ฉันก็ชอบนะ เพราะทำสลัดโยเกิร์ตได้ด้วยน่ะค่ะ”

ซอลมินจูโผล่มาตอนไหนก็ไม่รู้

“นั่นสิ เดี๋ยวเราคงได้ชิมสลัดโยเกิร์ตกันด้วยเนอะ”

สองพ่อลูกเข้ากันเป็นปี่เป็นขลุ่ย

“เพิ่มบลูเบอร์รี่เข้าไปด้วยนะ”

คิมซังช็อลผู้นั่งอยู่ฝั่งตรงข้ามกล่าวแทรกบทสนทนา

บรรดาผู้นั่งอยู่ใกล้ๆ ต่างก็เอ่ยชมว่านั่นเป็นความคิดที่เข้าท่า

“อีกไม่นาน เราอาจต้องย้ายตู้คอนเทนเนอร์ผักสลัดนะครับ”

คำพูดของผมทำเอาทุกคนเบิกตากว้าง คิมซังช็อลจ้องผมราวกับเป็นกระต่ายตกใจ

“ย้ายที่เหรอ”

ซอลคังอินถามขึ้น

“ใช่ครับ ถ้าเราได้ทำโครงการร่วมกับอำเภอฮาดง ก็อาจจะต้องเคลื่อนย้ายตู้ครับ”

“หมายความว่าไงน่ะ ช่วยอธิบายให้ละเอียดหน่อยซิ”

คิมซังช็อลเข้ามาเงี่ยหูฟังอยู่ใกล้ๆ เขาชอบอกชอบใจเมื่อได้ยินประโยคว่าเราจะปลูกผักกัน

เขาปลูกบลูเบอร์รี่อยู่ก็จริง แต่ช่วงนี้ไม่ใช่ฤดูเก็บเกี่ยว ในระหว่างนั้น คงตั้งตารอจะปลูกผักคั่นเวลา

ผมสาธยายรายละเอียดของงานซึ่งจะทำกับทางอำเภอฮาดง

หากได้รับอนุญาตให้ทำโครงการร่วมกับทางอำเภอ ก็จะปลูกผักสลัดในฟาร์มปศุสัตว์ไม่ได้

และมีความเป็นไปได้สูงว่าจะต้องดำเนินการในพื้นที่ซึ่งทางอำเภอฮาดงเป็นผู้กำหนด

“เข้าใจแล้ว น่าเสียดายจัง แต่ก็เป็นไอเดียที่สุดยอดเลยนะ”

“อย่าเสียดายไปเลย เพราะผมวางแผนว่าจะสร้างฟาร์มขนาดใหญ่ไว้รอบๆ ฟาร์มปศุสัตว์ด้วยครับ”

“คือจะเอาตู้คอนเทนเนอร์มาตั้งน่ะหรือ”

“เปล่าครับ ต้องเป็นตึกใหญ่ๆ ไม่ใช่ตู้คอนเทนเนอร์หรอก คือเป็นอาคารใหญ่ยักษ์เอาไว้ปลูกพืชน่ะครับ”

“นี่ยังนึกภาพในหัวไม่ออก เหมือนกะตอนนายพูดถึงตู้คอนเทนเนอร์ช่วงแรกๆ เลย หัวสมองฉันคิดภาพตามการเกษตรสมัยใหม่ไม่ทันแล้ว”

“ตามไม่ทันอะไรกัน คุณควบคุมหุ่นยนต์รีดนมได้เก่งที่สุดในฟาร์มเลยนะ”

“ก็นะ นั่นมันงานถนัดของฉันเลยแหละ”

ซอลคังอินยิ้มอย่างอารมณ์ดี

ในตอนนั้นเอง คิมซังช็อลเดินมาอยู่ตรงหน้า เขาลังเลอยู่ครู่หนึ่งก่อนเอ่ยคำที่เก็บกลั้นไว้

“คือว่า ผมขอไปช่วยด้วยได้มั้ยครับ”

“หมายถึงเรื่องอะไรเหรอ”

คิมซังช็อลขออนุญาตไปช่วยทำโครงการซึ่งเราจะร่วมมือกับอำเภอฮาดง

ผมครุ่นคิดอยู่ครู่หนึ่ง

พอไม่ได้เอ่ยตอบในทันที เขาจึงรู้สึกหมดหวังไปล่วงหน้าแล้ว

“ผมได้ปลูกบลูเบอร์รี่และได้ทำงานฟาร์มปศุสัตว์แล้ว ผมคงจะโลภเกินไป”

เขาหันหลังกลับอย่างห่อเหี่ยว

“ทำไมหันหลังให้กันซะแล้วล่ะ ผมยังไม่ทันได้ตอบเลย”

คิมซังช็อลหันหน้ากลับมา

แสดงแววตาบ่งบอกว่ากำลังคาดหวัง

“ทางอำเภอยังไม่ได้ให้คำตอบเรื่องโครงการเลย หมายความว่าเราอาจจะได้ทำหรือไม่ได้ทำก็ได้ ถ้าทางนั้นเขาตอบรับเราแล้ว คุณก็มาช่วยกันหน่อยนะครับ”

“จริงเหรอครับ”

“โครงการเรามีเป้าหมายเป็นเกษตรกรคนรุ่นใหม่ในฮาดงนี่นา คุณซังช็อลก็มาเข้าร่วมได้เหมือนกัน แต่มีเงื่อนไขว่าคุณซังช็อลต้องรับผิดชอบงานที่ได้รับมอบหมายอย่างซื่อสัตย์นะครับ”

“ได้สิครับ ยังไงผมต้องจัดการงานอยู่แล้ว ต่อให้มีเวลานอนน้อยลงก็เถอะ”

“อย่าหักโหมเกินไปนะครับ”

“ขอบคุณครับ ผมจะทำอย่างเต็มที่เลย”

“ว่าแต่ทำไมคุณถึงอยากทำงานนี้ล่ะ”

ผมรู้ว่าเขาสนใจเรื่องเพาะปลูก แต่ไม่คิดว่าเขาจะกระตือรือร้นถึงเพียงนี้

“เพราะว่ามันเป็นงานที่ยิ่งใหญ่ดีน่ะครับ”

“งานที่ยิ่งใหญ่เหรอ”

“คือผมมองว่าถ้าเราทำตู้คอนเทนเนอร์ปลูกผักสลัดได้สำเร็จ เราก็มีโอกาสช่วยโลกใบนี้ได้ด้วยน่ะครับ”

<i>ช่วยโลกใบนี้ได้</i>งั้นหรือ ยิ่งทำให้ผมอยากฟังความคิดของเขาเข้าไปใหญ่

“ขอแค่มีตู้คอนเทนเนอร์ เราก็ปลูกผักได้แล้วไง ไม่ต้องคอยห่วงกังวลเรื่องอากาศกับสิ่งแวดล้อมเลยครับ”

คิมซังช็อลบอกเล่าความรู้สึกหลังจากได้เห็นตู้คอนเทนเนอร์ผักสลัด

เขายังไม่ทันกรอกเครื่องดื่มแอลกอฮอล์เข้าปากเลย แต่วันนี้สายตาของเขาดูฉลาดหลักแหลมเป็นพิเศษ

เขาคลั่งไคล้ตู้คอนเทนเนอร์ผักสลัด

ผู้คนที่เคยพูดคุยกันสนุกสนานก็หันมาจดจ่อคำพูดของคิมซังช็อลเช่นกัน

แม้แต่มินโยฮันผู้กำลังจ้อพลางหัวเราะร่าเริงยังหยุดชะงักและตั้งใจฟัง

คิมซังช็อลพูดทิ้งท้ายไว้ว่า

“ผมว่ามันช่วยสร้างความหวังให้เกษตรกรได้อีกหลายคนเลยละครับ”

เป็นความคิดที่เท่ไม่เบา ผมก็เห็นด้วยกับความคิดนั้น

\*\*\*

สองสัปดาห์ให้หลัง คิมชังแดก็ติดต่อมา

ทีแรกคังมินซู หัวหน้าเลขานุการต่อสายเข้ามาก่อน แจ้งว่าทางอำเภอกำลังพิจารณาโครงการสนับสนุนอยู่

ผมฝากบอกไปว่าต้องการให้ทางนั้นพิจารณาให้เสร็จโดยเร็วที่สุด

คังมินซูเล่าว่าติดปัญหาตรงที่ต้องตรวจสอบตู้คอนเทนเนอร์ผักสลัดก่อนจึงจะแจ้งผลได้

ฟังดูเหมือนเขาตกใจเมื่อได้ยินว่ามีตู้ให้ตรวจสอบได้ แล้วไม่นานก็มีสายโทร.เข้ามาจากนายอำเภอคิมชังแด

“ที่ว่าให้เข้าไปตรวจสอบได้นี่ หมายความว่ายังไงกัน”

“ตามที่แจ้งไปเลยครับ คือให้เข้ามาตรวจดูการทำงานของตู้คอนเทนเนอร์ผักสลัดได้ แวะมาเช็กดูได้เลยครับ”

“คือให้ทางเราเข้าไปตรวจสอบได้เดี๋ยวนี้เลยน่ะรึ”

คิมชังแดพูดทวนซ้ำแล้วซ้ำเล่าคล้ายว่าไม่อยากเชื่อ

“ใช่ครับ ทางผมไม่ติดอะไรเลย ถ้าจะเข้ามากันตอนนี้”

ผมวางสายโทรศัพท์แล้วออกไปฟาร์มปศุสัตว์ คิมด็อกมย็องยืนกรานชัดถ้อยชัดคำว่าตู้คอนเทนเนอร์ผักสลัดกำลังทำงานอยู่

คิมชังแดจึงนึกอยากเห็นภาพผักเติบโตอยู่ในตู้คอนเทนเนอร์เต็มที

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **217**

**ตอนที่ 217 รสชาติของผักสลัดในตู้คอนเทนเนอร์**

คิมชังแดกำลังมุ่งหน้าไปยังฟาร์มพร้อมกับคังมินซูผู้เป็นหัวหน้าเลขานุการ

เพื่อไปดูตู้คอนเทนเนอร์ผักสลัดที่คิมด็อกมย็องพูดถึง

“ได้ไปสืบเรื่องที่ฉันสั่งมารึยัง”

“ครับ ผมสืบมาเรียบร้อยแล้ว”

คิมชังแดถามคังมินซู

เขาหมายถึงแผนงานสนับสนุนโครงการต่างๆ ขององค์การบริหารส่วนท้องถิ่นในปีนี้

คิมชังแดอยากรู้เรื่องโครงการสนับสนุนคนรุ่นใหม่ของพื้นที่อื่น

“มีเขตไหนช่วยสนับสนุนเกษตรกรรุ่นใหม่ให้ทำงานเกษตรแบบทันสมัยแล้วหรือยัง”

“ไม่มีเลย ถ้าเราอนุญาตให้ทำ ก็เท่ากับว่าจะเป็นรายแรกในประเทศเกาหลีใต้เลยครับ”

คิมชังแดพยักหน้าอย่างเงียบๆ เขาจะดำรงตำแหน่งปีนี้เป็นปีสุดท้าย

เขานึกเสียดายจัดที่ไม่อาจสานต่อโครงการสนับสนุนเกษตรกรรุ่นใหม่ซึ่งเคยดำเนินการเรื่อยมานั้นให้ประสบความสำเร็จยิ่งใหญ่

จึงอยากใช้โครงการสหนนี้ช่วยปิดฉากชีวิตการทำงานลงอย่างสวยงาม

“ถ้าทำโปรเจ็กต์นี้ได้สำเร็จ การเลือกตั้งครั้งใหม่ก็น่าจะราบรื่นด้วยเหมือนกันครับ”

คังมินซูผู้เป็นหัวหน้าเลขานุการกล่าวเป็นนัย

“เลือกตั้งครั้งใหม่งั้นหรือ...”

เขาไม่ได้ผลักดันเรื่องนี้ด้วยนึกโลภเรื่องคะแนนเสียง แต่เป็นกังวลเรื่องอนาคตซะมากกว่า

นึกเป็นห่วงเรื่องที่ชุมชนนี้กำลังเข้าสู่สังคมผู้สูงอายุ หากเป็นไปตามทิศทางดังว่า ชุมชนนี้คงสลายหายไปในสักวัน

\*\*\*

ผมกำลังสำรวจดูภายในตู้คอนเทนเนอร์ผักสลัดกับมินโยฮัน

ข้างในนี้ดูคล้ายเป็นสวนพฤกษศาสตร์

มีผักสลัดสีเขียวเบ่งบานอยู่บนชั้นวางทั้งซ้ายขวา

ชั้นวางด้านขวามีบัตเตอร์เฮดกำลังอวดใบกลมๆ ชวนมอง ส่วนชั้นวางด้านซ้ายก็มีกรีนปัตตาเวียกำลังโชว์ใบหยิกเป็นคลื่น

“ลองชิมดูสิครับ”

มินโยฮันยื่นใบกรีนปัตตาเวียให้ผม

“กินทั้งอย่างงี้ได้เลยเหรอ”

“ได้เลยครับ”

มินโยฮันเอ่ยพร้อมรอยยิ้ม

“ไม่ต้องล้างก็ได้น่ะนะ?”

“ใช่ครับ เพราะตู้คอนเทนเนอร์ผักสลัดไม่ได้รับผลกระทบจากภายนอกครับ”

ตามทฤษฎีแล้วเขาพูดถูก ตู้คอนเทนเนอร์ผักสลัดไม่ได้รับอิทธิพลจากสภาพแวดล้อมภายนอกเลย

จึงไม่มีฝุ่นและแมลงมาคอยรบกวนพืช และเราไม่ได้ให้ปุ๋ยเคมีด้วยจึงนำมากินได้เลย

ผมหยิบผักกรีนปัตตาเวียเข้าปากในคำเดียว

ใบของมันนุ่มและกรอบ ทุกครั้งที่เคี้ยวจะสัมผัสได้ถึงรสหวาน

“อร่อยใช่มั้ยครับ”

“สดและอร่อยมากครับ”

ผมเพิ่งเคยชิมผักสลัดที่ปลูกในตู้คอนเทนเนอร์เป็นครั้งแรก

รสชาติดีเกินคาด

“สงสัยต้องลองชิมเจ้านี่ด้วย”

ผมเด็ดใบบัตเตอร์เฮดออกมาหนึ่งใบ มันเป็นผักสลัดซึ่งมีใบกลมๆ เป็นเอกลักษณ์

ใบกลมทำให้ลักษณะของมันดูน่ารัก จึงเป็นผักสลัดที่ได้รับความนิยม มักนำมาทำเป็นเมนูมิกซ์สลัดและใส่ในแฮมเบอร์เกอร์ด้วย

ยิ่งเคี้ยวบัตเตอร์เฮดบ่อยแค่ไหนก็จะยิ่งได้รสหวานเช่นกัน

“หน้าคุณดูฟินจัง”

มินโยฮันมองหน้าผมพลางเอ่ยทัก

ถึงเป็นเพียงรสชาติของผักสลัดแต่ก็ทำให้รู้สึกดี ถือเป็นความสำเร็จที่ทำได้ลุล่วงในเวลาอันสั้น

ผมกลับจากงานมหกรรมการเกษตรที่แคลิฟอร์เนียมาสร้างตู้คอนเทนเนอร์ผักสลัดเสร็จภายในไม่กี่เดือน

แน่นอนว่าถ้าไม่มีมินโยฮันก็คงไม่กล้านึกฝันว่าจะทำสำเร็จได้อย่างในยามนี้

ตอนนั้นเองที่โทรศัพท์ดังขึ้น

คังมินซู หัวหน้าเลขานุการของที่ว่าการอำเภอฮาดงโทร.มา

“ถึงแล้วครับ”

ผมออกไปด้านนอกพร้อมกับมินโยฮัน คิมชังแดกับคังมินซูมาถึงแล้ว

“มากันแล้วเหรอ กำลังรออยู่เลยครับ”

ผมแนะนำมินโยฮันให้พวกเขารู้จัก และได้บอกมินโยฮันเอาไว้แล้วว่าจะมีแขกคนสำคัญมาเยือน

มินโยฮันหยุดแสดงสีหน้าเย้าแหย่ที่เคยทำเมื่อครู่ ผมเตรียมต้อนรับคิมชังแดกับคังมินซูอย่างมีแบบแผน

“นี่คือตู้คอนเทนเนอร์ที่ว่าสิท่า”

คิมชังแดตรวจดูตู้คอนเทนเนอร์ผักสลัดอย่างระมัดระวัง

“ดูจากข้างนอกไม่รู้เลยว่ามีผักกำลังโตอยู่ในนั้น”

“ใช่ครับ ถ้ามองจากด้านนอกจะไม่รู้เลย ลองเข้าไปดูข้างในสิครับ”

ผมเชิญพวกเขาเดินเยี่ยมชมในตู้คอนเทนเนอร์

คังมินซูดูตกตะลึงยิ่งกว่าคิมชังแด แสดงสีหน้าคาดไม่ถึงว่าเราทำได้ถึงขนาดนี้

“มันโตในนี้ได้จริงๆ หรือนี่”

คิมชังแดจ้องมองใบบัตเตอร์เฮดพลางถามขึ้น

เขาคงไม่อยากเชื่อว่าจะมีพืชผักเติบโตได้ในพื้นที่ซึ่งปราศจากแสงแดดและดิน

ผมเด็ดใบบัตเตอร์เฮดขึ้นมาหนึ่งใบ

“ลองชิมดูมั้ยครับ”

“กินสดๆ ได้เลยหรือ”

“เราไม่ต้องใช้ยาฆ่าแมลงในการปลูกผักไฮโดรโปนิกส์ เลยกินได้อย่างสบายใจเลยครับ”

คิมชังแดหยิบใบบัตเตอร์เฮดใส่ปากเคี้ยวอย่างระมัดระวัง

“รสชาติดีอยู่นะ”

คังมินซูเบิกตากว้างคอยจับตามองสถานการณ์นั้น

“คุณหัวหน้าเลขาก็ลองชิมดูสักคำสิครับ”

ใบบัตเตอร์เฮดเข้าไปอยู่ในปากของคังมินซูแล้วเช่นกัน ได้ยินเสียงเคี้ยวกรุบกรอบด้วย

คิมชังแดกับคังมินซูเคี้ยวสลัดพร้อมกับเดินตามผมไปเรื่อยๆ

ผมอธิบายสรุปถึงอุปกรณ์ในตู้คอนเทนเนอร์ผักสลัด

“ตู้คอนเทนเนอร์จะให้ปริมาณแสงสว่างกับผักตามที่เรากำหนด โดยจะให้แสง 77,000 ลักซ์ต่อวันครับ”

ผมกล่าวพลางชี้ไปที่หลอดไฟซึ่งติดอยู่กับชั้นวางทุกชั้น

“แสงเทียมเป็นตัวทำให้ตู้คอนเทนเนอร์ร้อนขึ้น เป็นไอร้อนที่ทำให้เราดูแลพืชลำบาก จึงใช้เครื่องปรับอากาศมาคอยปรับอุณหภูมิให้เหมาะต่อการเติบโตของผักสลัดมากที่สุดครับ”

เทอร์โมมิเตอร์แสดงตัวเลขอยู่ที่สิบแปดองศาเซลเซียส

“เราจะรักษาอุณหภูมิให้อยู่ในช่วง 15-20 องศาเซลเซียสอยู่เสมอ และปรับให้มีความชื้นสัมพัทธ์อยู่ในช่วง 50-80% ถ้าก๊าซคาร์บอนไดออกไซด์มีค่าความเข้มข้นต่ำกว่า 350 ppm [1] ก็จะเปิดให้อากาศภายนอกไหลเวียนเข้ามาเพื่อรักษาระดับความเข้มข้นของก๊าซคาร์บอนไดออกไซด์ครับ”

ได้ฟังจนจบแล้วคิมชังแดก็เปรยขึ้น

“รู้สึกเหมือนได้วาร์ปมาอยู่ในโลกอนาคตเลย”

คังมินซูก็แสดงสีหน้าเป็นเชิงเห็นด้วยกับคำพูดของเขา

“ได้มาเห็นอุปกรณ์เรียบร้อยแล้ว งั้นออกไปคุยกันเถอะ”

ผมขึ้นรถของคิมชังแด ชวนมินโยฮันออกไปด้วยกันแล้วแต่เขาปฏิเสธ อาจเพราะรู้สึกกดดัน

\*\*\*

เรามาถึงที่ว่าการอำเภอฮาดง คังมินซูแนะว่าเราควรพูดคุยกัน ณ ที่ว่าการอำเภอ

คิมชังแดก็เห็นด้วย

ทันทีที่เข้าไปในห้องของนายอำเภอ คิมชังแดก็เอ่ยคำที่เก็บกลั้นไว้

“นี่มันเกินความคาดหมายไปเลยนะเนี่ย คุณปลูกผักสลัดมานานแค่ไหนแล้วล่ะ”

“ปลูกมาสี่สัปดาห์แล้วครับ”

“ก็คือใช้เวลาปลูกประมาณหนึ่งเดือน”

“เรามีแผนจะลดเหลือสองสัปดาห์ด้วยครับ”

“แปลว่าพวกคุณจะปลูกได้ภายในสองสัปดาห์หรือ”

“เราใช้เวลาเพาะต้นกล้าสองสัปดาห์ แล้วก็ต้องใช้เวลาปลูกผักสลัดให้โตเต็มที่อีกสองสัปดาห์น่ะครับ”

“หมายความว่าคุณจะปลูกต้นกล้าไว้ล่วงหน้าสินะ”

เขาเอ่ยได้ถูกต้อง ถ้าเราปลูกต้นกล้าไว้ก่อน ก็จะยิ่งช่วยให้ผักสลัดเติบโตได้ไว

ถ้าแยกตู้คอนเทนเนอร์สำหรับปลูกต้นกล้าไว้ต่างหาก ก็จะปลูกได้สำเร็จภายในสองสัปดาห์

“ผมจะผลักดันให้ทำโครงการสนับสนุนตามที่รับปากไว้”

**ก็คืออยากลองชิมด้วยย รสชาติมันจะต่างกับปลูกดินยังไงนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **218**

**ตอนที่ 218 เหตุผลที่ต้องมีทั้งหมดสิบสี่คน**

นี่เป็นช่วงเวลาที่จะได้ดำเนินโครงการสนับสนุนตามคาด

ไม่มีเหตุผลที่จะขอผัดผ่อนออกไปอีกในเมื่อได้เห็นตู้คอนเทนเนอร์ผักสลัดแล้ว

“เราได้อ่านขอบเขตและรายละเอียดของโครงการมาแล้ว แต่ติดปัญหาเล็กๆ อยู่อย่างนึง”

“ปัญหาอะไรเหรอครับ”

“คือเกรงว่าจะให้คุณจ้างเกษตรกรคนรุ่นใหม่ทุกคนตามที่ขอมาไม่ได้น่ะสิ”

นี่เป็นเรื่องที่ผมเดาไว้แล้ว เพราะโครงการสนับสนุนคือการสู้รบตบมือกับแผนงบประมาณ

“ที่เสนอให้จ้างเกษตรกรคนรุ่นใหม่ยี่สิบคน ผมว่าคงต้องปรับแหละ”

คิมชังแดเรียกหัวหน้าเลขานุการ คังมินซูส่งเอกสารที่ตระเตรียมให้คิมชังแด

คิมชังแดมองเอกสารแล้วพูดขึ้น

“ถ้าสักสิบสามคนก็น่าจะได้ คุณคิดว่าไงล่ะ”

“ผมขอเป็นสิบสี่คนดีกว่าครับ”

“มีอะไรเป็นพิเศษถึงต้องรับเพิ่มอีกหนึ่งคนหรือ”

“ผมมีเหตุผลสำคัญครับ”

“เหตุผลอะไรล่ะ”

“เพื่อให้พอดีกับระยะเวลาเก็บเกี่ยวภายในสองสัปดาห์น่ะครับ”

“เก็บเกี่ยวภายในสองสัปดาห์งั้นหรือ...”

คิมชังแดจมอยู่ในห้วงความคิดครู่หนึ่ง คล้ายกำลังคิดคำนวณ

“นี่จะใช้ตู้คอนเทนเนอร์ผักสลัดแบบหมุนเวียนสิท่า”

คิมชังแดทำความเข้าใจได้อย่างรวดเร็ว ผมตั้งใจจะใช้ตู้คอนเทนเนอร์วันละหนึ่งหลัง

เป็นระบบการจัดการซึ่งจะส่งออกผักได้เป็นจำนวนที่ปลูกในตู้คอนเทนเนอร์หนึ่งหลังทุกวัน

การมีจำนวนตู้คอนเทนเนอร์เยอะนั้นเป็นเรื่องน่ายินดีก็จริง แต่อย่างน้อยผมต้องใช้สิบห้าหลัง เพราะสองสัปดาห์มีสิบสี่วัน จึงต้องมีตู้คอนเทนเนอร์ไว้ทยอยปลูกผักจำนวนสิบสี่หลัง และตู้คอนเทนเนอร์สำหรับปลูกต้นกล้าอีกหนึ่งหลัง

“เลขาคัง นายคิดว่าไง”

“ถึงงบประมาณถูกกำหนดไว้แล้ว แต่ก็ใช่ว่าจะไร้หนทางครับ”"

“มีหนทางยังไงบ้างล่ะ”

“น่าจะไปขยับตรงงบค่าใช้จ่ายส่วนตัวได้อีกนิดหน่อยครับ”

“มีวิธีแบบนั้นด้วยแฮะ”

โครงการสนับสนุนเกษตรกรรุ่นใหม่ไม่ใช่โครงการที่ออกเงินช่วยฟรีๆ

เกษตรกรรุ่นใหม่ผู้เข้าร่วมโครงการเองก็ต้องแบกรับค่าใช้จ่ายด้วย

งบค่าใช้จ่ายส่วนตัวที่ผมตั้งไว้คิดเป็นยี่สิบเปอร์เซนต์ของงบค่าใช้จ่ายทั้งหมด

แผนการเพิ่มงบค่าใช้จ่ายส่วนตัวนับเป็นไอเดียที่เข้าท่า

“งั้นเราก็ดึงงบก้อนนั้นมาเกลี่ยให้ทุกคนได้รับเงินกันเพิ่ม ถ้าประมาณนี้ พอไหวมั้ย”

“เยี่ยมไปเลยครับ”

ผมมองว่างบค่าใช้จ่ายส่วนตัวของพวกเกษตรกรรุ่นใหม่ไม่ได้เป็นภาระหนักอะไร เราสามารถกู้ยืมเงินในอัตราดอกเบี้ยต่ำโดยใช้การรับรองจากที่ว่าการอำเภอ

ขอเพียงค้าขายให้ได้อย่างราบรื่น เราก็จะปลดหนี้ได้โดยไว

“ในเอกสารไม่เห็นมีเนื้อหาที่บอกว่าจะส่งออกสลัดทุกวันเลยนะ”

“เป็นไอเดียที่เพิ่งคิดขึ้นมาได้ช่วงลองปลูกผักด้วยตัวเองน่ะครับ”

“ตู้คอนเทนเนอร์ผักสลัดนี่ปลูกผักได้ทั้งปีเลยมั้ย”

“ปลูกได้ตลอดปีโดยไม่ได้รับอิทธิพลจากสภาพอากาศและสิ่งแวดล้อมภายนอกครับ”

“งั้นคุณจะทำผลผลิตออกมาต่อเนื่องได้ทุกวันมั้ย”

“ทำได้ครับ”

“ที่ผมจะคุยก็มีเท่านี้แหละ ไว้คุยรายละเอียดเพิ่มเติมกับคุณคังนะ”

“ขอบคุณที่เลือกทำธุรกิจของเรานะครับ”

ผมพูดกับคิมชังแดก่อนเดินออกจากห้องนายอำเภอ

เขายิ้มกว้างโดยไม่พูดอะไร

ผมออกจากห้องนายอำเภอมาพร้อมกับหัวหน้าคังมินซู

แล้วแวะไปห้องทำงานของเขาครู่หนึ่ง

“ต่อจากนี้คุณจะต้องติดต่อประสานงานกับผมอย่างใกล้ชิด เพราะโครงการนี้มันเป็นงานใหญ่ที่สุดของอำเภอเรา”

“ครับ ผมจะดำเนินงานโดยไม่ให้มีเรื่องติดขัดเลย”

“หวังว่าจะทำได้สำเร็จนะครับ”

หารือกันเสร็จแล้วผมก็ออกจากที่ว่าการอำเภอฮาดง

\*\*\*

คังมินซูเป็นคนมีหัวคิดในการทำงาน

ไม่กี่วันให้หลังก็มีประกาศออกมา แจ้งเรื่องโครงการสนับสนุนเกษตรกรรุ่นใหม่

โดยเปิดรับสมัครสมาชิกผู้ร่วมโครงการสิบสี่คนตามที่รับปากกันไว้

ระหว่างเปิดรับคน พวกเราก็ต้องทำงานอื่นไปด้วยเช่นกัน นั่นคืองานผลิตตู้คอนเทนเนอร์ผักสลัดรอล่วงหน้า

เพราะหลังจากรับสมัครผู้เข้าร่วมเรียบร้อยแล้วจะเหลือเวลากระชั้นชิด

คังมินซูก็เห็นด้วย จึงได้สั่งการเรื่องงบประมาณเอื้อให้เราผลิตตู้คอนเทนเนอร์ได้ทันที

ผมเอ่ยกับอีจางอู

“เดี๋ยวต้องทำตู้เพิ่มอีกทั้งหมดสิบสี่หลังนะ”

“เยอะขนาดนั้นเชียวเรอะ”

อีจางอูแสดงสีหน้าตกตะลึง

“หนนี้น่าจะเกินกำลังของนายกับพ่อสองคนแล้วละ ต้องใช้วิศวกรเพิ่ม”

“เรื่องช่างเทคนิคไม่มีปัญหาหรอก เพราะรอบตัวฉันก็มีแต่ช่างทั้งนั้น พ่อก็รู้จักคนเยอะอยู่”

“เยี่ยมเลย แล้วก็จะมีตู้คอนเทนเนอร์อยู่หลังนึงที่จะติดตั้งอุปกรณ์ข้างในต่างกับหลังอื่นนะ เดี๋ยวฉันแจ้งคุณมินโยฮันเอาไว้”

“ครั้งนี้คุณมินโยฮันก็จะมาช่วยด้วยเหรอ”

“ทำไมล่ะ ไม่ชอบเขาเหรอ”

“ไม่ใช่อย่างงั้นหรอก พ่อฉันน่าจะดีใจยกใหญ่เลยน่ะสิ”

อีจางอูพูดด้วยรอยยิ้ม

ผมนึกถึงคำบอกเล่าที่ว่าเสียงบ่นของมินโยฮันทำเอาคุณพ่อเหนื่อยยาก

อีจางอูออกเดินทางไปอินช็อนล่วงหน้า

เพราะต้องใช้เวลาจัดหาตู้คอนเทนเนอร์ที่จะนำมาผลิต จึงไม่มีเหตุผลให้ออกไปพร้อมมินโยฮันในทันที

\*\*\*

ผมเข้าไปในตู้คอนเทนเนอร์ผักสลัด

มินโยฮันกำลังดูแลผักอยู่

ผมเล่าเรื่องโครงการสนับสนุนเกษตรกรรุ่นใหม่กับมินโยฮัน

เขาได้ฟังแล้วชอบอกชอบใจจัด

แสดงสีหน้ายินดีพลางบอกว่าเราเดินคนละเส้นทางกับแพลนต์แฟกตอรีแล้ว

ผมก็หวังว่าตู้คอนเทนเนอร์ผักสลัดจะเป็นความหวังของเกษตรกรอย่างเขาว่า

ผมเอ่ยกับเขา

“นี่คุณอีจางอูก็ออกไปทำตู้คอนเทนเนอร์ที่อินช็อนแล้วครับ”

“ผมต้องไปด้วยไม่ใช่เหรอครับ”

“คุณมินโยฮันก็ต้องไปอินช็อนเหมือนกัน แต่ผมมีเรื่องจะขอร้องคุณอย่างนึงก่อนไปครับ”

“อะไรเหรอครับ”

ผมบอกเขาเรื่องตู้คอนเทนเนอร์สำหรับปลูกต้นกล้า

มินโยฮันเข้าใจได้อย่างรวดเร็ว

“หมายความว่าเราจะใช้ตู้คอนเทนเนอร์หลังนึงปลูกแต่ต้นกล้าล้วนๆ ไปเลยใช่มั้ย”

“ใช่ครับ ต้องทำแบบนั้นถึงจะปลูกผักได้ไว”

“สร้างตู้คอนเทนเนอร์ไว้ลงต้นกล้าอย่างเดียว จะได้เพาะปลูกอย่างรวดเร็วหรือนี่ เจ๋งไปเลย!”

วันต่อมา มินโยฮันก็ออกเดินทางไปอินช็อนเช่นกัน

\*\*\*

มีการประชาสัมพันธ์ข่าวโครงการสนับสนุนเกษตรกรรุ่นใหม่ออกไปอย่างกว้างขวาง

ถึงขั้นคนฮาดงรับรู้เรื่องนี้กันแทบทุกคน

มีผู้แห่สมัครเข้ามามากมายด้วยความสนใจท่วมท้น

เนื่องจากเป็นโครงการสนับสนุนงานในเมืองฮาดง จึงกำหนดให้ผู้สมัครต้องเป็นผู้พักอาศัยอยู่ในฮาดง จำกัดอายุไม่เกินสามสิบเก้าปี

ผมรู้จักผู้สมัครคนหนึ่งเป็นอย่างดี

เขาคือคิมซังช็อลแห่งกลุ่มเกษตรกรภูเขาชีรี

เขาลงชื่อสมัครทันทีที่มีประกาศออกมา

ทุกอย่างดำเนินไปอย่างราบรื่น ระหว่างนั้นผมก็คุ้นเคยกับระบบการทำงานทั้งหมดของตู้คอนเทนเนอร์ผักสลัดแล้ว งานปลูกผักสลัดก็สนุกดีเหมือนกัน

วันที่ผมเก็บเกี่ยวผักสลัดที่ปลูกขึ้นเอง

โทรศัพท์มือถือที่อยู่ในกระเป๋าสั่นสะเทือน

มินซอกโทร.มา

ทันทีที่กดปุ่มรับสายก็ได้ยินน้ำเสียงตื่นเต้นจากอีกฝั่ง

“ในที่สุดก็พัฒนาเสร็จซะที”

มันคือโปรแกรมควบคุมตู้คอนเทนเนอร์ผักสลัดทางไกล เขากล่าวขอโทษที่การคิดค้นเป็นไปอย่างล่าช้า

ผมรู้ว่าเขาทำงานโต้รุ่งทุกวัน

ในที่สุดเราก็พัฒนาโปรแกรมได้สำเร็จ

“ฉันจะรีบไปหาเดี๋ยวนี้แหละ จะได้ดูนายสาธิตวิธีการทำงานของมันด้วย”

**ทุกอย่างดูเป็นรูปเป็นร่างขึ้นแล้ว**

**ขอให้ไม่มีอุปนสรรค**

**สาธุ เพี้ยง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **219**

**ตอนที่ 219 สลัดโยเกิร์ตและผู้สมัครซึ่งอยู่เหนือความคาดหมาย**

มินซอกเคาะประตูตู้คอนเทนเนอร์ผักสลัด

เห็นหน้าก็รู้แล้วว่าเขาเป็นปลื้มมากแค่ไหน

“ดูนี่ดิ”

มินซอกยื่นหน้าจอโทรศัพท์มือถือมาให้ เป็นหน้าจอของผู้ดูแลตู้คอนเทนเนอร์ผักสลัด

ไว้คอยตรวจสอบสถานะของตู้คอนเทนเนอร์ผักสลัดได้

**[แสง 8,500 ลักซ์]**

**[อุณหภูมิ 18 องศาเซลเซียส]**

**[ความชื้นสัมพัทธ์ 65%]**

**[ความเข้มข้นของคาร์บอนไดออกไซด์ 400 ppm]**

**[การไหลของน้ำ ปกติ]**

**[สารอาหาร ปกติ]**

“ในที่สุดนายก็ทำได้แล้ว! เหนื่อยแย่เลย!”

“เหนื่อยอะไรกันล่ะ”

“แล้วเรากดควบคุมด้วยได้มั้ย”

ผมอยากรู้ว่าเราจะใช้แต่โปรแกรมคอยกำหนดรายละเอียดต่างๆ อย่างปรับอุณหภูมิกับความเข้มของแสงได้ไหม

“เรื่องฟังก์ชั่นควบคุมนี่ต้องขอเวลาอีกหน่อย”

“แค่นี้ก็สุดยอดแล้วละ”

แค่ช่วยให้ตรวจสอบสภาพของตู้คอนเทนเนอร์ผักสลัดได้ ผมก็พอใจแล้ว

เพราะเราได้แก้ไขปัญหาที่ใหญ่ที่สุดเรียบร้อยแล้ว ข้อดีของตู้คอนเทนเนอร์ผักสลัดคือมีระบบเพาะปลูกพืชผักได้ตลอดทั้งปี

แต่ก็มีข้อเสียเช่นกัน นั่นคือต้องคอยรักษาสภาพแวดล้อมให้คงที่ทั้งปี

เราจึงต้องใช้โปรแกรมมาช่วยอุดช่องโหว่นั้น

มันคือโปรแกรมที่สามารถตรวจสอบสภาพแวดล้อมการเพาะปลูกได้ตลอดเวลา

เพียงติดตั้งโปรแกรมก็จะเรียกดูสถานะของตู้คอนเทนเนอร์ผักสลัดได้ไม่ว่าเราจะอยู่ที่ใดก็ตาม

ถ้าหากสามารถควบคุมกระทั่งสภาพแวดล้อมของตู้คอนเทนเนอร์ผักสลัดได้ ทุกอย่างจะเรียบร้อยสมบูรณ์

“ฉันคิดว่าถ้ามองเห็นข้างในตู้คอนเทนเนอร์ผักสลัดด้วยก็น่าจะดีนะ”

“มองเห็นข้างในตู้น่ะหรือ”

“อื้อ เราติดกล้องเว็บแคมไว้ข้างในได้มั้ย”

“ได้สิ แต่เราถึงขั้นต้องมองให้เห็นข้างในตู้ด้วยเหรอ”

“ลองคิดในมุมของเกษตรกรคนปลูกผักดูสิ น่าจะอยากเห็นว่าผักมันเติบโตดีหรือเปล่าไง”

“อ๋อ~ ฉันเข้าใจที่นายพูดแล้ว ที่แพลนต์แฟกตอรีก็มีกล้องเหมือนกันใช่มั้ย”

มินซอกพูดด้วยรอยยิ้ม แสดงสีหน้าบ่งบอกว่ากำลังนึกถึงแพลนต์แฟกตอรี

แพลนต์แฟกตอรีไม่เพียงแต่ตรวจสอบสภาพแวดล้อมการเพาะปลูกเท่านั้นแต่ยังตรวจดูสภาพของผักผ่านทางกล้องอีกด้วย

“ผักสลัดนี่โตได้โตดีจริงๆ เลย”

มินซอกมองผักสลัดในตู้คอนเทนเนอร์พลางเปรยขึ้น

เขาไม่ทันเห็นช่วงผักกำลังโตเพราะติดงานพัฒนาโปรแกรม

เพิ่งมีเวลาว่างมาดูเต็มๆ ตาก็วันนี้

“ลองกินดูดิ”

“ให้กินสดๆ เนี่ยนะ? แล้วจะไม่ปวดท้องเอาเรอะ”

มินซอกหยิบใบกรีนปัตตาเวียใส่ปากอย่างระมัดระวัง

“นุ่มจัง รสชาติก็เข้าที”

\*\*\*

ณ ฟาร์มปศุสัตว์ของกลุ่มเกษตรกรภูเขาชีรี ในเวลาเดียวกัน

ซอลมินจูสวมผ้ากันเปื้อนและกำลังขะมักเขม้นทำอะไรบางอย่าง คุณจู-มย็องฮีผู้เป็นแม่เดินเข้าไปหา

ซอลมินจูจดจ่อกับงานจนไม่รู้ตัวว่าแม่เดินเข้ามา

“ทำอะไรอยู่ ตั้งใจขนาดนั้นเชียว”

“ว้าย ตกใจหมดเลย”

“ตกใจเหรอ”

จู-มย็องฮีเพ่งมองสิ่งที่ซอลมินจูกำลังทำอยู่อย่างละเอียด

“สลัดนี่เอง ที่ปลูกในตู้คอนเทนเนอร์มาใช่มั้ย”

ซอลมินจูพยักหน้า เธอกำลังทำเมนูมิกซ์สลัดโดยใช้บัตเตอร์เฮดกับกรีนปัตตาเวียที่ปลูกในตู้คอนเทนเนอร์

มีมะเขือเทศราชินีใส่ไปในนั้นด้วย

“มะเขือเทศราชินีนี่เอามาจากไหนเหรอ”

“อันนี้คุณซังช็อลเป็นคนปลูกค่ะ”

“ซังช็อลปลูกมะเขือเทศราชินีด้วยเหรอ”

“เค้าปลูกหลายอย่างในโรงปลูกบลูเบอร์รี่เลยค่ะ”

“มีพรสวรรค์นะเนี่ย ไหนขอลองชิมดูหน่อยสิ”

จู-มย็องฮียกจานสลัดขึ้นมา ขณะตั้งท่าถือส้อมกำลังจะจิ้มกิน

“เดี๋ยวก่อนค่ะ”

“ทำไมล่ะ กินไม่ได้เหรอ”

“ต้องราดน้ำสลัดก่อนสิคะ”

“น้ำสลัด?”

ซอลมินจูเริ่มทำนำโยเกิร์ตมาปรุงน้ำสลัด

เธอใส่หัวหอมสับ น้ำตาลและน้ำส้มสายชูลงในโยเกิร์ตที่ทำจากฟาร์มแล้วคลุกให้เข้ากัน

“น้ำสลัดโยเกิร์ตเรียบร้อยแล้วค่ะ”

ซอลมินจูราดน้ำสลัดโยเกิร์ตลงบนจานสลัดอย่างสวยงาม

“คลุกให้เข้ากันดีก่อนแล้วค่อยกินนะคะ”

จู-มย็องฮีผสมน้ำสลัดโยเกิร์ตให้เข้ากันแล้วชิมรส

“โอ๊ยตาย รสชาติแบบนี้หรอกเรอะ”

จู-มย็องฮีเบิกตากว้างพลางไถ่ถาม

“ทำไมล่ะ รสชาติมันแปลกๆ เหรอคะ”

ซอลมินจูตัดบัตเตอร์เฮดขนาดพอดีคำเข้าปากด้วยสีหน้างุนงง

แม้แต่เสียงเคี้ยวกรุบกรอบก็ยังฟังดูน่าอร่อย

“อร่อยมากเลยจ้ะ ทำขายได้เลยนะเนี่ย!”

จู-มย็องฮีพูดพลางหัวเราะ

“แม่นี่จริงๆ เลย”

ซอลมินจูทำสลัดโยเกิร์ตแจกให้คนงานในฟาร์มอย่างทั่วถึง

\*\*\*

ผมกลับมาสำนักงานพร้อมกับมินซอก

บรรยากาศในนี้เงียบเหงา

“ทุกคนไปไหนกันหมด”

มินซอกเหลียวมองรอบกาย แล้วประตูห้องประชุมก็เปิดออก ฮันกีทักปรากฏตัวขึ้นตอนนั้น

“มาพอดีเลย เข้ามาสิ”

ในห้องประชุมไม่ได้มีแค่เพื่อนร่วมงานเท่านั้น แต่ยังมีซออูยองและอียองโฮอยู่ด้วย

ทุกคนกำลังกินอะไรบางอย่างกันอยู่

“นั่งก่อนสิ ฉันเตรียมของนายไว้ให้แล้ว”

สลัดโยเกิร์ตนี่เอง ทุกคนหมกมุ่นอยู่กับสลัดโยเกิร์ต

เขาส่งจานสลัดให้ผมกับมินซอก

“ส่งมาจากฟาร์มน่ะ แทนคำขอโทษที่เคยทำกินกันแต่ในกลุ่มคนงานฟาร์ม”

น้ำสลัดโยเกิร์ตเข้ากับผักสลัดมาก

“ส่วนมะเขือเทศราชินีนี่เป็นฝีมือของซังช็อล”

ฮันกีทักหยิบมะเขือเทศราชินีเข้าปาก

ทุกคนแสดงสีหน้าปลาบปลื้ม

ผมตั้งใจจะเรียนรู้การทำงานของตู้คอนเทนเนอร์ผักสลัดให้คุ้นชินก่อนโครงการสนับสนุนจะเริ่มดำเนินการ

เราแจกจ่ายผักสลัดให้คนรอบตัว แล้วที่ฟาร์มก็แบ่งปันกลับมาในรูปแบบนี้

เดากันว่าผู้ทำน้ำสลัดโยเกิร์ตน่าจะเป็นซอลมินจู มะเขือเทศราชินีของคิมซังช็อลก็เข้ากับสลัดมากเช่นกัน

หลังจากชิมสลัดกันเสร็จ ทุกคนก็กลับไปประจำที่

ฮันกีทักกับผมยังอยู่ในห้องประชุม ผมมีเรื่องปรึกษาเกี่ยวกับโครงการสนับสนุนเกษตรกรรุ่นใหม่กับเขา

“ที่ว่าการอำเภอฮาดงจะคัดเลือกเกษตรกรรุ่นใหม่เองนี่นา”

“ใช่ครับ ทางนั้นจะเป็นคนเลือกเอง”

“แข่งขันกันดุเดือดมากเลย ซังช็อลคงจะไม่ตกรอบหรอกเนอะ”

ฮันกีทักถามด้วยรอยยิ้ม

“คงไม่เกิดเรื่องทำนองนั้นหรอกครับ”

“มีอะไรที่ทำให้มั่นใจได้ถึงขนาดนั้นล่ะ”

“ผมหมายความว่าคุณซังช็อลเขาก็เตรียมตัวพร้อมมากเลยน่ะครับ”

“แววตาของซังช็อลนี่เปลี่ยนไปเลยเหมือนกัน เรื่องนั้นช่างเหอะ ว่าแต่นายเถอะ จะปรึกษาเรื่องอะไรล่ะ”

“เรื่องบุกเบิกตลาดสลัดน่ะครับ”

“ทางนั้นเขายังคัดเลือกเกษตรกรรุ่นใหม่ไม่ทันเสร็จเลย ต้องคิดเรื่องบุกเบิกตลาดกันแล้วเหรอ”

“เราต้องคิดไว้ตั้งแต่ตอนนี้เลย เพราะพอเลือกเกษตรกรรุ่นใหม่ได้แล้วจะเริ่มปลูกผักกันทันทีเลยน่ะครับ”

“จะว่าไป ตู้คอนเทนเนอร์ผักสลัดนี่พร้อมให้ใช้งานได้เลยใช่มั้ย ไม่ต้องรอนานเหมือนพืชชนิดอื่น”

“ใช่ครับ เดี๋ยวพอเริ่มปลูก เราก็จะเก็บผักสลัดได้ทุกวันเลยครับ”

**ท่านประธานงานยุ่งมากกก**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **220**

**ตอนที่ 220 มาบุกเบิกตลาดผักสลัดกันเถอะ**

ฮันกีทักก็รับรู้ว่าเราจะใช้ตู้คอนเทนเนอร์ปลูกผักเวียนกันไป

โดยทยอยใช้ตู้คอนเทนเนอร์จำนวนสิบสี่หลังปลูกผักสลัดวันละหนึ่งหลัง

เราจึงเก็บผักสลัดจากตู้คอนเทนเนอร์ได้เป็นจำนวนเท่ากับตู้หนึ่งหลังทุกวัน

“หัวหน้าเลขานุการคังมินซูว่ายังไงบ้าง ทางนั้นไม่ได้เอ่ยถึงเรื่องบุกทำตลาดเลยเหรอ”

“คงไม่อยากคุยแหละครับ น่าจะระวังคำพูดพอสมควร”

ถึงเป็นโครงการสนับสนุนงานในเขตอำเภอฮาดง แต่เรื่องการจัดจำหน่ายก็เป็นประเด็นอ่อนไหว

ถ้าโครงการสนับสนุนคนรุ่นใหม่ครั้งนี้เติบโตอย่างมั่นคงและประสบผลสำเร็จจริง ทางองค์กรปกครองส่วนท้องถิ่นก็น่าจะเข้ามาช่วยต่อยอดเรื่องจัดจำหน่าย แต่ในขั้นตอนปัจจุบันนี้พวกเขายังไม่อาจหลับหูหลับตาซื้อสินค้าของเราได้ เพราะอาจเกิดปัญหาขึ้นในภายหลัง

และคังมินซูก็ดูท่าให้คุณค่ากับการเกษตรอันทันสมัยมากกว่าด้วย

“แปลว่าจะช่วยดันเรื่องการเกษตรที่ทันสมัยได้เต็มที่ แต่การจำหน่ายนี่ยกให้เป็นหน้าที่พวกเรา”

“ใช่ครับ เราต้องรับผิดชอบเรื่องขายเอง”

ฮันกีทักจับประเด็นได้แม่นยำ

“คงต้องวิ่งด้วยเท้าของตัวเองแล้วละ”

เป็นปฏิกิริยาโต้ตอบอย่างที่หวังไว้ ผมอยากให้เขาออกโรงอย่างกระตือรือร้น

เชื่อว่าเราจะฟันฝ่าไปได้ทุกอย่างรวมถึงสิ่งที่ผมคาดไม่ถึงด้วย

“งานนี้ ผมจะวิ่งไปกับพี่ด้วยครับ”

“นายไม่ต้องคอยดูแลโครงการหรอกเหรอ”

“ว่าจะทำควบกันไปเลยแหละ”

“ท่านประธานของเรานี่ต่อให้มีสิบร่างก็น่าจะยังไม่พอแฮะ”

“ถ้าได้ทำกับรุ่นพี่ ก็คงไม่ยากหรอกครับ”

ถ้าหากเป็นไปได้ ผมอยากส่งออกสลัดไปตามแหล่งที่ต้องการให้ได้ทุกวัน

และมีสถานที่ซึ่งคิดไว้แล้ว

ยิ่งมีผู้ซื้อมากเท่าไรก็ยิ่งดี ผมหวังว่าฮันกีทักจะออกวิ่งไปด้วยกันระหว่างหาพื้นที่ดังว่าได้สำเร็จ

\*\*\*

การคัดเลือกเกษตรกรรุ่นใหม่ที่จะให้เข้าร่วมโครงการสนับสนุนสิ้นสุดลงแล้ว

พวกเขาแข่งขันกันดุเดือดอย่างฮันกีทักว่า

ถึงมีข้อจำกัดตรงเปิดรับสมัครเฉพาะเกษตรกรผู้อาศัยอยู่ในฮาดง แต่มีผู้สมัครเข้ามาเกินหนึ่งร้อยคน

คิมชังแด นายอำเภอเมืองฮาดงก็เป็นผู้คัดเลือกในฐานะผู้สัมภาษณ์ จุดนี้แสดงว่าเขาให้ความสำคัญกับโครงการสนับสนุนครั้งนี้มาก

กลุ่มเกษตรกรภูเขาชีรีรวมถึงผมไม่ได้ไปร่วมคัดเลือกเกษตรกรรุ่นใหม่

เพราะมีสมาชิกกลุ่มเกษตรกรภูเขาชีรีลงสมัครเข้าร่วมโครงการนี้เช่นกัน

ในบรรดาเกษตรกรรุ่นใหม่จำนวนสิบสี่คน มีคนที่ผมรู้จักถึงสองคน

คิมซังช็อลผ่านเข้ารอบอย่างง่ายดาย ได้ยินมาว่าตอนให้สัมภาษณ์ เขาดูมีใจอยากทำมากที่สุดด้วย

ส่วนใครอีกคนเป็นคนที่ผมนึกไม่ถึง เขาแสดงตัวทันทีที่เห็นประกาศรายชื่อผู้ผ่านการคัดเลือก

“พี่ครับ ผมได้รับเลือกให้เข้าโครงการด้วยนะ”

พังฮย็อนชิกพูดพร้อมถอนหายใจยาว ผมไม่รู้เลยว่าเขาสมัครโครงการสนับสนุนครั้งนี้ด้วย

เขาต้องคอยสกัดน้ำมันงากับน้ำมันวอลนัททุกวัน ผมจึงมองว่าน่าจะทำโครงการนี้ควบคู่ไปด้วยไม่ไหว

ความสงสัยใคร่รู้แซงหน้าความยินดีปรีดาที่เขาได้รับเลือก

“นายไม่ยุ่งเหรอ ได้ยินว่าช่วงนี้งานเยอะนี่”

“มีออเดอร์เข้ามาทุกวันแหละครับ นี่ผมก็แวบมาจากที่ทำงาน”

“ยุ่งขนาดนั้นแล้วจะทำงานนี้ไหวเหรอ อย่าบอกนะว่าจะเทงานทุกอย่างให้แม่ช่วยน่ะ”

“ไม่หรอก แม่ทำคนเดียวไม่ไหวหรอกครับ”

“แล้วนายจะทำยังไง”

“ผมหาพนักงานพาร์ตไทม์ได้แล้วครับ”

“พนักงานพาร์ตไทม์?”

“พี่นาอึนน่ะครับ”

พังฮย็อนชิกพูดไปยิ้มไป เยนาอึนคือผู้เรียนทำลูกพลับแห้งมาด้วยกันกับเขา

เธอตัดสินใจเข้ามาช่วย กล่าวว่าพอทำลูกพลับแห้งเสร็จไปแล้วเลยมีเวลาว่าง

“ผมอยากทำโครงการนี้มากๆ เลย ผมเองก็สนใจการเกษตรที่ทันสมัยด้วยครับ”

ถึงมีข้อต่างกับคิมซังช็อล แต่เขาก็มีไฟปรารถนาแรงกล้าเช่นกัน

“ทำไมถึงสนใจเรื่องนี้ล่ะ”

“ได้ยินมาจากในงานแนะนำโครงการน่ะครับ ว่าตอนนี้ปลูกได้แค่ผักสลัด แต่ในอนาคตจะเพิ่มผลผลิตทางการเกษตรให้หลากหลายยิ่งขึ้น”

มินโยฮันคือผู้จับไมโครโฟนบรรยายในงานแนะนำ เป็นงานเดียวที่สมาชิกกลุ่มเกษตรกรภูเขาชีรีเข้าร่วมตามกำหนดการของทางโครงการ

เนื่องจากในฮาดงไม่มีผู้เชี่ยวชาญ ทางโครงการจึงมาขอความช่วยเหลือจากพวกเรา

เป็นอย่างที่มินโยฮันกล่าวไว้ตอนนั้นเลย

“ใช่แล้ว ถึงตอนนี้ปลูกได้แค่สลัด แต่มีแผนจะปลูกอย่างอื่นเพิ่มด้วย”

“งั้นก็ปลูกงาขาวกับงาดำได้ใช่มั้ยครับ”

“ได้สิ”

นี่เป็นเหตุผลที่พังฮย็อนชิกสมัครเข้าร่วมโครงการนี้

เขาอยากสกัดน้ำมันจากงาขาวกับงาดำที่ปลูกขึ้นเอง

ถือเป็นความคิดริเริ่มที่ยอดเยี่ยม

“แต่วอลนัทนี่อาจจะลำบากหน่อยนะ”

“ถึงยังไง การปลูกต้นไม้ก็เป็นเรื่องยากอยู่แล้วครับ”

โครงการสนับสนุนเกษตรกรรุ่นใหม่เริ่มดำเนินการในสถานที่ซึ่งทางอำเภอฮาดงเป็นผู้กำหนด

สถานที่ดังกล่าวอยู่ใกล้กับศูนย์ส่งเสริมการเกษตรและเคยใช้เป็นสถานที่ฝึกอบรมของศูนย์ก่อนหน้านี้

เนื่องจากต้องใช้ไฟฟ้าและน้ำประปา จึงต้องใช้สถานที่ซึ่งมีสิ่งอำนวยความสะดวกขั้นพื้นฐาน

เป็นเรื่องที่ผมขอกับทางอำเภอฮาดงไว้เช่นกัน

การคัดเลือกเกษตรกรรุ่นใหม่จบสิ้นแล้ว ส่วนการผลิตตู้คอนเทนเนอร์ผักสลัดก็เข้าสู่ขั้นตอนสุดท้ายเช่นกัน

ถึงเวลาต้องวางกลยุทธ์การบุกเบิกตลาดแล้ว

\*\*\*

พ่อกับแม่กลับมาจากโรงพยาบาล เนื่องจากลุงผมเข้ารับการผ่าตัดด้วยมีอาการไส้ติ่งอักเสบเฉียบพลัน

“การผ่าตัดเรียบร้อยดีมั้ยครับ”

“เห็นว่าผ่านไปได้ด้วยดีนะ”

พ่อถอนหายใจด้วยความโล่งอก

เพราะหากพลาดพลั้งก็อาจเกิดเรื่องใหญ่ได้ ลุงเป็นช่างไม้จึงต้องหยิบจับเครื่องจักรบ่อยๆ

อาการปวดท้องเกิดขึ้นหลังทำงานเสร็จ ถ้ามีอาการขณะมือยังจับเครื่องจักรอยู่ก็อาจบาดเจ็บหนักได้

โชคดีที่ไม่เกิดเรื่องทำนองนั้น

การผ่าตัดก็ราบรื่นดี เราจึงอยู่ในช่วงผ่อนคลาย

“เดี๋ยวพรุ่งนี้ผมก็จะไปเยี่ยมแกครับ”

“มีงานยุ่งนี่ จะไหวเหรอ”

“ยังไงผมก็อยากแวะไปแหละครับ”

“ถ้าแกไป ลุงคงชื่นใจนะ”

ผมกับลุงสนิทกันอย่างพ่อว่า ยังจำเมื่อครั้งลุงให้ของขวัญผมตอนเด็กๆ ได้อยู่เลย

“อะนี่ ที่อยู่โรงพยาบาล”

พ่อเขียนที่อยู่กับเบอร์โทรศัพท์ของโรงพยาบาลใส่กระดาษแล้วยื่นให้

เป็นโรงพยาบาลมหาวิทยาลัยแห่งเดียวซึ่งอยู่ในเขตนี้

วันต่อมา ผมขยับตัวอย่างขยันขันแข็งตั้งแต่เช้าตรู่

เพื่อไปเยี่ยมลุงที่โรงพยาบาล

ผมแวะเข้าไปฟาร์มครู่หนึ่งก่อน

ขอให้ซอลมินจูช่วยทำอาหารเมนูพิเศษเอาไว้

“ฉันแพ็กให้แล้วนะคะ”

ซอลมินจูยื่นถุงกระดาษใบใหญ่มาให้พลางเอ่ย

ผมขอให้เธอทำสลัดโยเกิร์ต

“จะไปโรงพยาบาลเหรอคะ”

“ครับ พอดีลุงผมไปผ่าตัดน่ะ”

“ฉันใส่นมกับของอย่างอื่นให้ไปด้วยนะคะ”

เป็นสาเหตุที่ถุงกระดาษหนักอึ้ง

“ขอบคุณนะครับ”

“เดินทางปลอดภัยนะคะ”

ผมรับอาหารที่เธอจัดให้แล้วมุ่งหน้าไปโรงพยาบาล

จุดประสงค์ของการเยี่ยมไข้ไม่ใช่แค่ทักทายไต่ถามสารทุกข์สุขดิบเฉยๆ

แต่ผมมีแผนจะจำหน่ายสลัดให้กับทางโรงพยาบาล

มีเหตุการณ์ที่ฉุกคิดขึ้นมาได้ขณะไตร่ตรองเรื่องตลาดการค้า

ที่นึกออกอย่างง่ายดายก็เพราะเรื่องมันเกิดขึ้นในโรงพยาบาลที่ลุงเข้าพักรักษาตัว

อีกไม่นาน โรงพยาบาลจะเกิดเหตุโกลาหลวุ่นวาย

นี่เป็นโอกาสของผม

ผมกำลังเข้าไปใกล้โรงพยาบาลยิ่งขึ้นทุกที

**พอเจอประโยค “ถ้าได้ทำกับรุ่นพี่ ก็คงไม่ยากหรอกครับ” ขอจิ้นรุ่นพี่กับท่านประธานด้วยได้มั้ยย 55**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **221**

**ตอนที่ 221 ผู้แฉเบาะแสโรงพยาบาล**

ลุงกำลังนั่งดูละครพร้อมกับคนอื่นๆ

เขาไม่รู้ตัวว่าผมเข้ามาในห้องพักคนไข้แล้ว ต้องสะกิดไหล่เขาถึงเพิ่งหันหน้ามาตอนนั้น

“ด็อกมย็องมาหรือ”

“ลุงเป็นไงบ้างครับ”

“ก็อย่างที่เห็นแหละ ว่าไม่เป็น...โอ๊ย!”

ดูเหมือนว่าลุงยังเจ็บอยู่

“ไม่อยากเชื่อเลยว่าไส้ติ่งจะมาแตกได้ เรื่องใหญ่เลยนะนี่”

“ผมเอาของกินมาฝากครับ”

“มาตัวเปล่าก็ได้นี่”

ผมหยิบกล่องผักสลัดออกมาจากถุงกระดาษ มีบัตเตอร์เฮด กรีนปัตตาเวียและมะเขือเทศราชินีที่คิมซังช็อลปลูกซึ่งบรรจุไว้ในนั้นอย่างสวยงาม

“สลัดนี่ผมปลูกเองครับ”

“แกปลูกสลัดด้วยเรอะ”

“ถ้ากินกับน้ำสลัดจะอร่อยขึ้นครับ”

ซอลมินจูเตรียมน้ำสลัดแยกให้ต่างหาก ทันทีที่เปิดฝา กลิ่นความอร่อยก็โชยออกมา

ผู้อยู่ในห้องพักคนไข้ห้องเดียวกันต่างดูสนใจสลัดโยเกิร์ตมาก

“เอามากี่กล่องเนี่ย”

ผมขอให้ซอลมินจูจัดสลัดมาเจ็ดกล่อง แต่พอนับดูระหว่างทางก็พบว่ามีเพิ่มมาอีกสามกล่อง

“ผมเอามาเยอะเลยครับ”

“อยากแบ่งให้คนอื่นกินด้วยน่ะ”

เป็นเรื่องที่คาดเอาไว้แล้ว เรียกว่าเป็นเอกลักษณ์ของครอบครัวเราก็ว่าได้ คือเราจะแบ่งปันอาหารให้ผู้คนรอบข้างเสมอ

“เดี๋ยวผมช่วยแบ่งให้ครับ”

ผมยื่นกล่องสลัดให้กับคนอื่นๆ ที่อยู่ในห้องพักคนไข้ ผู้ได้รับกล่องสลัดไปต่างเอ่ยปากขอบคุณ

ในห้องพักสำหรับคนไข้จำนวนหกคน มีญาติคนไข้รวมอยู่ด้วยเป็นเก้าคน

เหลือสลัดอีกหนึ่งกล่อง

“สลัดนี่หลานผมปลูกเอง ลองชิมดูสิครับ”

ทันทีที่ลุงเอ่ยปาก ทุกคนก็เริ่มกิน

“อร่อยจัง ผิดกับสลัดของโรงพยาบาลเลย”

คำพูดของลุงทำเอาคนไข้คนอื่นๆ ต่างชมว่าอร่อยเป็นเสียงเดียวกัน

“อาหารของโรงพยาบาลรสชาติงั้นๆ กินเสร็จก็ต้องไปเข้าห้องน้ำก่อนเลย”

ชายวัยกลางคนที่นั่งอยู่บนเตียงฝั่งตรงข้ามพูดขึ้นมา

“ผักสลัดสดมากเลย น้ำสลัดก็ยอดเยี่ยมจริงๆ”

“อร่อยสุดๆ”

กลุ่มคนไข้ที่ถือกล่องสลัดเอ่ยขึ้น ลุงดูอารมณ์ดีมาก

“ที่โรงพยาบาลเสิร์ฟเมนูสลัดบ้างมั้ยครับ”

“อืม ก็มีสลัดมาให้ทุกวันนั่นแหละ แต่ว่า...”

“คงไม่ถูกปากสิท่า”

โรงพยาบาลที่ลุงเข้ารับรักษาเป็นโรงพยาบาลมหาวิทยาลัยแห่งเดียวในพื้นที่นี้

อีกทั้งยังมีขนาดใหญ่ที่สุดด้วย สิ่งที่น่าภูมิใจของโรงพยาบาลไม่ใช่แค่ขนาดเท่านั้น แต่ยังมีการประชาสัมพันธ์เรื่องเมนูอาหารสำหรับคนไข้อีกด้วย

วัตถุดิบอาหารที่จัดมาให้คนไข้ล้วนเป็นวัตถุดิบที่ผลิตภายในประเทศทั้งหมด ไม่ได้นำเข้าเลย

โดยเฉพาะผักสลัดที่ใช้วิธีเพาะปลูกแบบออร์แกนิก

ถือเป็นกลยุทธ์เฉพาะตัวของโรงพยาบาลด้วยเช่นกัน แต่ดูท่าว่าความพึงพอใจของคนไข้ไม่ได้อยู่ในระดับสูงเท่าใดนัก

พวกคนไข้รวมถึงลุงต่างแสดงสีหน้าว่าไม่ชอบอาหารที่โรงพยาบาลจัดเตรียมให้

“แกน่าจะยุ่งมากเลย กลับไปเถอะ”

ผมใช้เวลาอยู่กับลุงนานพอควร

“ไว้จะแวะมาเยี่ยมใหม่นะครับ”

“เดี๋ยวก็ได้ออกจากโรงพยาบาลแล้ว ไว้เจอกันที่บ้านก็ได้”

ในถุงกระดาษไม่ได้มีแค่สลัดเท่านั้น แต่ยังมีนมและผลิตภัณฑ์จากนมด้วย

ผมหยิบสลัดหนึ่งกล่องออกมาแล้วนำของที่เหลือทั้งหมดแช่ตู้เย็น

“จะกินสลัดกล่องนั้นเหรอ”

ลุงถามยิ้มๆ

“ผมจะเอาไปฝากคนอื่นน่ะครับ”

“มีนัดสินะ ทำไมไม่บอกกันล่ะ”

“ยังไม่ถึงเวลานัดน่ะครับ”

“งั้นรีบไปเถอะ”

ผมเดินออกจากห้องพักคนไข้แล้วมุ่งหน้าไปยังแผนกต้อนรับของโรงพยาบาล ถึงเวลาที่นัดไว้กับหัวหน้าแผนกแล้ว

ผมโทร.แจ้งอีกฝ่ายว่ามาถึงโรงพยาบาลแล้ว

ก่อนมากันที่ร้านคาเฟ่ของโรงพยาบาล

“ฉันชื่อพักอึนจี เป็นหัวหน้าแผนกต้อนรับค่ะ”

“คิมด็อกมย็องครับ”

“ได้ยินจากหัวหน้าเลขาคังมินซูแล้วค่ะ ว่าเดี๋ยวคุณจะได้ทำโครงการร่วมกับทางอำเภอ”

“ใช่ครับ เรากำลังดำเนินโครงการสนับสนุนเกษตรกรรุ่นใหม่กับทางอำเภอฮาดงอยู่”

“แล้วที่คุณขอพบฉันนี่มีธุระอะไรเหรอคะ”

หัวหน้าเลขาคังมินซูเป็นผู้แนะนำให้ผมรู้จักพักอึนจี

ตอนแรกเขาหลบเลี่ยงไม่ยอมแนะนำ เพราะมั่นใจว่าผมต้องมาทำธุรกิจกับที่นี่เป็นแน่

แต่เมื่อผมยืนกรานไปว่าไม่ได้อยากทำธุรกิจ เพียงอยากตรวจสอบบางอย่างให้แน่ใจ เขาก็ช่วยติดต่อเธอให้ผมทันที

“คือผมวางแผนว่าจะปลูกผักสลัดร่วมกับเกษตรกรรุ่นใหม่ผ่านโครงการสนับสนุนครั้งนี้ครับ”

“แล้วมันเกี่ยวอะไรกับฉันล่ะคะ”

พักอึนจีถามด้วยน้ำเสียงระแวดระวัง เป็นท่าทีที่คิดว่าผมเป็นเซลส์ขายของ

เธอพูดคุยอย่างเย็นชาตั้งแต่แรก ผมรู้สึกได้ถึงกิริยาอาการปิดกั้นทุกสิ่งที่เกี่ยวข้องกับเรื่องทำธุรกิจ

ผมเข้าใจดีทุกอย่าง

“ได้ยินมาว่าผักสลัดของโรงพยาบาลได้รับการรับรองว่าเป็นผักออร์แกนิกแล้ว”

“ใช่ค่ะ นี่เป็นเอกลักษณ์เฉพาะของโรงพยาบาลเราเลย”

“ทางผมเองก็ปลูกผักสลัดแบบเป็นมิตรกับสิ่งแวดล้อมเหมือนกันครับ”

“ฉันเข้าใจที่คุณพูดนะ แต่ทางเรามีร้านที่จัดส่งผักสลัดให้อยู่แล้วค่ะ”

“ผมทราบครับ”

“แล้วทำไมคุณถึงมาพูดเรื่องนี้กับฉันล่ะคะ”

พักอึนจีเพิ่งเอ่ยถามอย่างผ่อนคลายเอาก็ตอนนั้น

“เพราะผมอยากถามคุณอย่างนึงน่ะครับ”

“อะไรเหรอคะ”

ผมถามถึงขั้นตอนจัดส่งวัตถุดิบที่ใช้ทำเมนูอาหารในโรงพยาบาล เธอบอกว่าดำเนินการขั้นตอนทั้งหมดอย่างโปร่งใส

บริษัทร้านค้าทุกแห่งที่ส่งมอบวัตถุดิบให้โรงพยาบาลได้รับการคัดเลือกโดยผ่านการประมูลราคากันอย่างเปิดเผย

ตลอดเวลาที่เธอพูด ผมไม่ละสายตาไปที่อื่นเลย เธอไม่มีอาการตื่นเต้นหรือเปลี่ยนแปลงท่าทีการพูดเลย

ที่ผมถามแบบนี้ ใช่ว่าไม่รู้ขั้นตอนการนำสินค้าเข้ามาขายกับทางโรงพยาบาล

แต่เพราะเธอมีความเกี่ยวข้องกับเรื่องที่เกิดขึ้นในโรงพยาบาลอย่างลึกซึ้งต่างหาก

จะมีเหตุการณ์หนึ่งเกิดขึ้นในโรงพยาบาล หลังจากลุงของผมออกจากโรงพยาบาลได้หนึ่งสัปดาห์

คือเกิดปัญหากับผักสลัดออร์แกนิกอันเป็นความภาคภูมิใจของโรงพยาบาล

เกษตรกรไม่ได้ยึดมั่นเรื่องความซื่อสัตย์กันทุกราย และบริษัทการเกษตรที่จัดส่งผักสลัดให้กับทางโรงพยาบาลเวลานี้ก็ขาดความซื่อตรง

พวกเขาอาจหลอกลวงว่าได้รับการรับรองออร์แกนิกมาตั้งแต่แรกก็เป็นได้ โดยก่อเรื่องถึงขั้นแอบนำผักสลัดจากประเทศจีนมาย้อมแมวให้เป็นแบบออร์แกนิก

เหตุการณ์นี้ทำให้บริษัทการเกษตรผู้จัดส่งผักสลัดเจ้านั้นถูกฟ้องและปิดตัวลงในที่สุด

ถึงจะเป็นเหตุการณ์เล็กๆ ที่เกิดขึ้นในโรงพยาบาลต่างจังหวัด แต่ผมยังจำได้เพราะเป็นเรื่องของลุง

เรื่องราวทั้งหมดถูกเปิดเผยก็เพราะหัวหน้าแผนกต้อนรับพักอึนจีเป็นคนแจ้งเบาะแส

ผู้หญิงคนที่กำลังบอกเล่าอยู่ตรงหน้าผมอย่างกับว่าไม่มีอะไรสลักสำคัญคนนี้แหละ เป็นตัวละครคนสำคัญผู้เปิดโปงเหตุการณ์นี้

ถ้าไม่ได้เธอ เรื่องนี้คงไม่ได้รับการเปิดเผย

หัวหน้าแผนกต้อนรับพักอึนจีเป็นผู้ดูแลเรื่องการประมูลราคาแบบเปิดเผย

ผู้เล่นตุกติกอยู่เบื้องหลังคือหัวหน้าฝ่ายบริหารผู้รับผิดชอบงานทั้งหมดของโรงพยาบาล

“อธิบายประมาณนี้แล้วพอจะเข้าใจหรือยังคะ”

หัวหน้าแผนกต้อนรับพักอึนจีถามขึ้นหลังจากกล่าวจบ

**ท่านประธานจะทำอะไรกันแน่นะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **222**

**ตอนที่ 222 ยกระดับตู้คอนเทนเนอร์ผักสลัดและกล่องเลี้ยงผึ้ง**

“ครับ เข้าใจแล้ว ส่วนนี่เป็นผักสลัดที่ผมปลูกเองครับ”

ผมเปิดรูปถ่ายในโทรศัพท์มือถือให้พักอึนจีดู เป็นรูปถ่ายด้านในตู้คอนเทนเนอร์ผักสลัด

“ปลูกผักสลัดในร่มเลยหรือ”

เธอดูรูปด้วยแววตาประหลาดใจ

“และนี่คือผลลัพธ์ที่ได้ครับ”

ผมยื่นถุงกระดาษให้พักอึนจี เธอหยิบกล่องสลัดออกจากถุงกระดาษ

“อันนี้คือเก็บมาจากข้างในตู้นั้นเหรอคะ”

“ใช่ครับ ผมอยากมอบให้เป็นของขวัญน่ะครับ”

“ถ้าฉันรับของแบบนี้ คงไม่ดีแน่”

“ผมแค่ให้เฉยๆ ไม่มีเงื่อนไขอะไรเลยครับ”

หลังจากเกิดเหตุการณ์นั้น หัวหน้าฝ่ายบริหารได้รับบทลงโทษ ส่วนพักอึนจีผู้แฉเบาะแสก็ขาดอิสรภาพ

เธอไม่อาจทำงานในโรงพยาบาลได้อย่างสะดวกใจ เพราะเป็นผู้ฟ้องร้องเพื่อนร่วมงาน

ท้ายที่สุดจึงลาออกจากโรงพยาบาลไป

การพบกันในวันนี้เป็นการพบกันครั้งแรกและจะเป็นครั้งสุดท้าย

ผมจึงเตรียมของขวัญเล็กๆ น้อยๆ มาให้

ต้องขอบคุณเธอที่เปิดโอกาสให้เราได้ร่วมเสนอราคา

\*\*\*

ระหว่างเดินทางกลับฮาดง พ่อก็โทร.มา

บอกว่าของขวัญมาส่งแล้ว

มันคืออุปกรณ์เลี้ยงผึ้งอันทันสมัยซึ่งผมซื้อในงานมหกรรมการเกษตรที่แคลิฟอร์เนีย

ผมตั้งใจจะนำตู้คอนเทนเนอร์ผักสลัดเข้าไปในโรงพยาบาลเร็วๆ นี้

แต่ก็เปลี่ยนจุดหมายจะย้ายไปที่ฟาร์มผึ้ง

ก่อนเคลื่อนย้ายไปที่นั่น แพกมินซอกก็เปิดใช้แอปพลิเคชันที่เขาสร้าง

นี่เป็นเครื่องมือดูแลตู้คอนเทนเนอร์ผักสลัด

**[แสง 8,500 lux]**

**[อุณหภูมิ 17 องศาเซลเซียส]**

**[ความชื้นสัมพัทธ์ 63%]**

**[ความเข้มข้นของคาร์บอนไดออกไซด์ 400 ppm]**

**[การไหลของน้ำ ปกติ]**

**[สารอาหาร ปกติ]**

ตู้คอนเทนเนอร์ผักสลัดทำงานโดยปราศจากข้อติดขัด

ผมอยากดูสภาพภายในตู้ผ่านกล้อง แต่ยังอยู่ในช่วงคิดค้นปรับปรุง

เพียงตรวจสอบสภาพผักได้ก็พอใจแล้ว

แพกมินซอกได้สร้างฟังก์ชันอำนวยความสะดวกเพิ่มเข้ามาอีกหลายอย่าง

มีฟังก์ชันแจ้งเตือนอย่างสม่ำเสมอ มันจะช่วยแจ้งเตือนให้ผมเข้ามาตรวจสอบทุกชั่วโมงแม้ผมลืม ซึ่งสะดวกมากๆ

และยังมีฟังก์ชันแจ้งเตือนเมื่อพบปัญหาด้วย แม้ไม่อาจควบคุมสภาพแวดล้อมภายในตู้ได้ แต่เท่านี้ก็ยอดเยี่ยมมากแล้ว

ตรวจสอบตู้คอนเทนเนอร์ผักสลัดเสร็จแล้วเราก็ขนย้ายไปยังฟาร์มผึ้ง

ทันทีที่มาถึงฟาร์มผึ้ง ก็เห็นพ่อกับแม่กำลังมองกล่องเลี้ยงผึ้งอย่างอัศจรรย์ใจ

“แล้วเขาใช้งานกันยังไงละนี่”

มันคือกล่องเลี้ยงผึ้งที่ลิตเติลฮันส์ก็ซื้อไปด้วยเช่นกัน ควบคุมอุณหภูมิกับความชื้นได้ มีกล้องติดอยู่ข้างในจึงสำรวจดูสภาพของผึ้งได้

ผมฟังวิธีใช้อย่างละเอียดมาจากลิตเติลฮันส์

แล้วกลับมาสอนวิธีใช้งานให้พ่อกับแม่อีกที

“ตอนนั้นเคยได้ยินแต่ชื่อก็เลยไม่รู้จัก พอได้มาเห็นกับตาแล้วน่าทึ่งมากจริงๆ ใช้เครื่องพรรค์นี้กำหนดอะไรต่อมิอะไรได้หมดเลยเรอะ”

“นั่นน่ะสิ ฉันก็อยากรู้ว่าผึ้งมันอยู่กันยังไงบ้าง แบบนี้ก็เยี่ยมเลย”

พ่อกับแม่มีสีหน้าพึงพอใจ

ถึงเวลาเปลี่ยนอุปกรณ์เลี้ยงผึ้งให้ทันสมัยขึ้นเหมือนกับตู้คอนเทนเนอร์ผักสลัดแล้ว

“มาทันตอนผึ้งเริ่มทำงานพอดีเลยนะ”

ช่วงนี้เป็นฤดูใบไม้ผลิซึ่งมีดอกไม้บาน

ดอกแมกโนเลียกำลังอวดโฉมงดงาม

ถึงเวลาที่ผึ้งจะเริ่มทำงานกันแล้ว

อีกไม่นาน โครงการสนับสนุนเกษตรกรรุ่นใหม่ก็จะเริ่มดำเนินการด้วยเช่นกัน

\*\*\*

ผมได้พูดคุยกับมินโยฮันก่อนลงมือทำโครงการ

เขาตกใจกับแอปพลิเคชันที่แพกมินซอกพัฒนาขึ้นมา

“คุณมินซอกเจ๋งมากเลยครับ แบบนี้ไปทำงานที่ซิลิคอนวัลเลย์ได้เลยนะเนี่ย”

“แต่ยังไม่มีฟังก์ชันควบคุมสภาพภายในอย่างเช่นอุณหภูมินะ”

“กำลังพัฒนาอยู่นี่ครับ”

“ใช่ครับ”

“คิดว่าคงใช้เวลาไม่นานเท่าไหร่นะ”

มินโยฮันมองหน้าจอสมาร์ตโฟนแล้วพูดขึ้น แสดงสีหน้าเป็นเชิงว่าไม่นึกติดใจเรื่องทักษะความสามารถของอีกฝ่ายเลย

“ตั้งแต่พรุ่งนี้เป็นต้นไป เกษตรกรรุ่นใหม่จะมารวมตัวกันแล้วนะ”

“รู้สึกว่าเวลาที่เกาหลีใต้นี่ช่างผ่านไปไวจัง จากนี้ไปเราต้องทำอะไรบ้างครับ”

“คุณโยฮันกับผมจะรับผิดชอบเรื่องการสอนครับ”

เราต้องอบรมเรื่องปลูกผักไฮโดรโปนิกส์และวิธีใช้ตู้คอนเทนเนอร์ผักสลัดให้กับเกษตรกรรุ่นใหม่

เขากับผมคิดว่าจะช่วยกันสอน

“ถ้าเป็นเรื่องนั้นก็ไม่มีปัญหาหรอกครับ”

“เยี่ยมเลยครับ และผมอยากให้คุณมินโยฮันช่วยจัดการตู้คอนเทนเนอร์สำหรับปลูกต้นกล้าหน่อยนะ”

“ตู้คอนเทนเนอร์สำหรับปลูกต้นกล้าเหรอ”

“ผมว่าจะสอนเกษตรกรให้เสร็จก่อนแล้วค่อยกลับไปมอบหมายงานนี้ แต่ก่อนจะถึงวันนั้น ผมอยากให้คุณมินโยฮันช่วยดูแลหน่อยน่ะครับ”

เรามีเกษตรกรรุ่นใหม่สิบสี่คน และตู้คอนเทนเนอร์สิบห้าหลัง หนึ่งในนั้นคือตู้สำหรับปลูกต้นกล้า

ผมวางแผนจะปลูกให้ได้ผลผลิตเร็วขึ้นจึงแยกตู้คอนเทนเนอร์สำหรับปลูกต้นกล้าไว้อีกหลัง

“ผมคิดเอาไว้ตั้งแต่ตอนคุณเล่าว่าจะสร้างตู้คอนเทนเนอร์สำหรับปลูกต้นกล้าแล้วครับ”

“งั้นผมฝากฝังกับคุณได้ใช่มั้ยครับ”

“ก็คงปฏิเสธไม่ได้แล้วละครับ”

มินโยฮันตอบพร้อมยิ้ม

\*\*\*

วันถัดมา เหล่าเกษตรกรรุ่นใหม่ที่ทางอำเภอฮาดงคัดเลือกได้มารวมตัวกันในห้องประชุม

เราจัดปฐมนิเทศอย่างง่ายๆ ก่อนเริ่มทำโครงการสนับสนุน

หลังจากคิมชังแด นายอำเภอฮาดงกล่าวสุนทรพจน์จบ ผมก็ขึ้นมายืนที่โพเดียม

“ขอแสดงความยินดีจากใจจริงที่พวกคุณได้รับเลือกมาเข้าโครงการสนับสนุนครั้งนี้นะครับ”

เกษตรกรรุ่นใหม่สิบสี่คนนั่งอยู่ในห้องประชุม

คิมซังช็อลกับพังฮย็อนชิกนั่งอยู่แถวหน้าสุด

พวกเขาเฝ้ามองผมด้วยแววตาเปล่งประกาย

ถึงพวกเขาจะเป็นเกษตรกรรุ่นใหม่ แต่ไม่ได้เป็นมือใหม่ในวงการงานเกษตร ผู้สมัครมีจำนวนเยอะมากและอัตราการแข่งขันก็สูงมากเช่นกัน

คนที่ได้รับเลือกคือผู้มีประสบการณ์ด้านการเกษตรตามวิถีของตัวเองและมีไฟปรารถนาอันแรงกล้า

ผมบอกเล่าถึงอนาคตของการเกษตร

ทุกคนตั้งใจรับฟังด้วยแววตาเอาจริงเอาจัง

ช่วงปิดท้าย ผมเอ่ยถึงสิ่งที่พวกเขาอยากได้ยิน

“เราจะมีรายได้กันก่อนจะถึงฤดูร้อนครับ”

ทุกคนดูตกใจกับคำพูดของผม

ลำพังแค่ได้พัฒนาทักษะการเกษตรสมัยใหม่ก็สมใจอยากแล้ว

พวกเขายังไม่ได้คิดถึงเรื่องผลกำไรเลย

ตอนนั้นเองที่คิมซังช็อลยกมือขึ้นถาม

“แปลว่าพอเราเริ่มเก็บเกี่ยวผักสลัด ก็จะได้รับกำไรได้ทันทีเลยหรือครับ”

“ใช่ครับ ตามนั้นเลย”

“จะขายในราคาส่งหรือเปล่าครับ”

“ก็ต้องตั้งราคาให้สมกับที่ปลูกแบบเป็นมิตรกับสิ่งแวดล้อมสิครับ”

“ถ้าเป็นอย่างนั้นจริง ผมนี่อยากออกแรงทำงานขึ้นมาเลยแฮะ”

คำพูดของคิมซังช็อลทำเอาทุกคนระเบิดเสียงหัวเราะ

เป็นงานที่น่าออกแรงลงมือทำอย่างเขาว่านั่นแหละ

**ตั้งราคาสมกับที่ปลูกแบบเป็นมิตร555**

**ว่าแต่มันถูกหรือแพงเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **223**

**ตอนที่ 223 สร้างกล่องเลี้ยงผึ้งที่มีมาตรฐาน**

เราเริ่มดำเนินงานโครงการสนับสนุนเกษตรกรรุ่นใหม่อย่างจริงจัง

สถานที่ทำงานอยู่ละแวกศูนย์ส่งเสริมการเกษตรฮาดง เนื่องจากเคยใช้เป็นที่ฝึกงานมาก่อน จึงไม่มีปัญหาเรื่องน้ำประปากับไฟฟ้า

ตู้คอนเทนเนอร์ผักสลัดต้องใช้ทั้งสองอย่างนี้เพื่อทำงาน

เราย้ายตู้คอนเทนเนอร์ผักสลัดจากฟาร์มปศุสัตว์มาไว้ที่นี่

โดยนำตู้คอนเทนเนอร์ทั้งหมดสิบห้าตู้เข้ามาตั้งไว้

ใช้ตู้คอนเทนเนอร์ปลูกผักสลัดสิบสี่หลัง ที่เหลืออีกหนึ่งหลังไว้ใช้เพาะต้นกล้าอย่างเดียว

ผมแยกตู้คอนเทนเนอร์สำหรับเพาะต้นกล้าไว้ต่างหากเพราะวางแผนจะเร่งผลผลิต

ต้นกล้าที่ปลูกในตู้คอนเทนเนอร์ผักสลัดมาแล้วจะเติบโตให้เราเก็บเกี่ยวได้ภายในสองสัปดาห์

เกษตรกรสิบสี่คนที่ได้รับเลือกให้เข้าร่วมโครงการนั้นยืนออกันอยู่หน้าตู้คอนเทนเนอร์ผักสลัด

มีชื่อของแต่ละคนเขียนไว้หน้าตู้คอนเทนเนอร์

ทางอำเภอฮาดงออกเงินช่วยผลิตตู้คอนเทนเนอร์ก็จริง แต่พวกเกษตรกรเองก็ต้องลงขันออกค่าใช้จ่ายในการผลิตส่วนหนึ่งด้วย

เมื่อทำโครงการเสร็จสิ้น พวกเขาจึงมีสิทธิ์ครอบครองเป็นเจ้าของ

“ตู้คอนเทนเนอร์ผักสลัดคือฟาร์มส่วนตัวของทุกคนครับ”

ดวงตาของพวกเขาเป็นประกายเมื่อได้ยินว่าตู้เป็นของพวกตน

มีข้อยกเว้นอยู่อย่าง คือคิมซังช็อลได้ใช้ตู้คอนเทนเนอร์หลังที่ผลิตโดยกลุ่มเกษตรกรภูเขาชีรี จึงไม่มีสิทธิ์ครอบครองในตอนหลัง

“ตอนพวกคุณสมัครเข้าโครงการคงเคยได้ยินมาบ้างแล้ว คือถ้าแสดงพฤติกรรมแย่ๆ หรือทำงานสะเพร่า เราจะทำโทษพวกคุณนะครับ”

โครงการสนับสนุนนี้ใช้ภาษีประชาชน หากพวกเขาทำงานโดยขาดความเอาใจใส่ ย่อมต้องได้รับสิ่งตอบแทนระดับเดียวกับสิ่งที่กระทำลงไป

“ทุกคนเคยทำฟาร์มกันมาแล้วเนอะ”

“ใช่ครับ ผมเคยทำฟาร์มมาแล้วครับ”

คิมซังช็อลตอบเสียงดังลั่น

“เทคนิคที่จะได้เรียนรู้ต่อจากนี้จะแตกต่างกับการทำฟาร์มทั่วไปอย่างสิ้นเชิง ต้องเริ่มเรียนกันใหม่ตั้งแต่ต้นครับ”

ประโยคที่ว่า<i>ต้องเริ่มใหม่ตั้งแต่ต้น</i>ทำเอาทุกคนแสดงสีหน้าประหม่า

“ไม่มีอะไรต้องกังวลหรอก เพราะงานฟาร์มสนุกเหมือนเล่นเกมเลยละ”

“มันจะสนุกเหมือนเกมได้ด้วยเหรอ”

พังฮย็อนชิกถามด้วยสีหน้าประหลาดใจ

“ครับ แบบนั้นเลยแหละ พวกคุณจะรู้สึกเหมือนกำลังเล่นเกมเลยครับ”

ผมเปิดหน้าจอสมาร์ตโฟนให้เกษตรกรทั้งสิบสี่คนดู

พวกเขาได้เห็นสภาพแวดล้อมของตู้คอนเทนเนอร์ผักสลัด

ที่ตรวจสอบอุณหภูมิ ความชื้น ปริมาณแสงและความเข้มข้นของก๊าซคาร์บอนไดออกไซด์ได้

“น่าทึ่งจัง ทำได้ถึงขนาดนี้เลย”

พังฮย็อนชิกไม่อาจละสายตาจากหน้าจอสมาร์ตโฟนได้ ช่วงจะเริ่มโครงการ ผมขอให้ทุกคนเตรียมสมาร์ตโฟนมาด้วย

ผู้สมัครทุกคนติดตั้งแอปพลิเคชันที่แพกมินซอกสร้างขึ้นเช่นกัน

พวกเขาจะได้เห็นสภาพแวดล้อมภายในตู้คอนเทนเนอร์สิบห้าหลังได้ในเวลาเดียวกัน

เมื่อติดตั้งแอปพลิเคชันแล้ว

ผมจึงส่งให้มินโยฮันรับช่วงต่อ

มินโยฮันถ่ายทอดขั้นตอนการเพาะปลูกในตู้คอนเทนเนอร์ผักสลัด

\*\*\*

อีจางอูจาก ‘อินช็อนจักรกล’ กำลังรอผมอยู่ หากไม่ได้เขาช่วย ผมคงสร้างตู้คอนเทนเนอร์ผักสลัดไม่ทันเวลา

เขาเป็นบุคคลสำคัญในโครงการนี้ คอยทำหน้าที่เป็นวิศวกรอยู่ในฮาดงจนโครงการแล้วเสร็จ

ผมเตรียมพื้นที่ทำงานให้เขาอยู่ตรงชั้นสองในร้านค้ากลุ่มเกษตรกรภูเขาชีรี ผมไปที่ร้านเพื่อพบเขา

อีจางอูกำลังช่วยโนแฮมีกับคุณย่าคิมกนนิมลำเลียงกล่องผลิตภัณฑ์นม

ผมเองก็ช่วยพวกเขาด้วย เมื่องานเสร็จสิ้น โนแฮมีก็นำชานมไข่มุกเย็นชื่นใจมาให้ทันที

“เชิญเลยค่ะ ขนมปังก็มีนะคะ”

เป็นขนมปังมอคค่าฝีมือโนแฮมี พอเธอเดินออกไปแล้วจึงเหลือเพียงอีจางอูกับผมแค่สองคน

“พ่อห้ามไม่ให้ฉันกลับไปอินช็อนว่ะ”

อีจางอูพูดพลางดื่มชานมไข่มุก มีรอยยิ้มบางๆ ตรงริมฝีปากเขา ผมคิดว่าพ่อของเขาน่าจะพูดเล่น

“ทำไมเขาถึงห้ามอย่างงั้นล่ะ”

“เขาบอกว่าพอฉันมาพักที่นี่แล้ว ทางโน้นงานเข้าเยอะดี”

คำพูดนั้นทำเอาผมเผลอหัวเราะออกมาโดยไม่รู้ตัว

“ต้องขอบคุณนาย อินช็อนจักรกลถึงรอดมาได้”

ตู้คอนเทนเนอร์ที่สร้างขึ้นใหม่เป็นที่น่าพอใจมาก เพียบพร้อมสมบูรณ์กว่าตอนผลิตตู้คอนเทนเนอร์ผักสลัดครั้งแรก

“นายคงไม่ได้กลับไปอินช็อนอย่างที่คุณพ่อว่านั่นแหละ”

“ว่าไงนะ นี่กะจะทำอะไรต่ออีกแล้วหรือ”

“ใกล้จะได้สร้างโรงเพาะปลูกหลังใหญ่ที่ไม่ใช่ตู้คอนเทนเนอร์เล็กๆ แล้วไง”

“โรงเพาะปลูกหลังใหญ่?”

“คงจะทำหลังจากขนส่งตู้คอนเทนเนอร์ผักสลัดเสร็จเรียบร้อยแล้วน่ะ”

“ก็ว่าอยู่ ขืนทำอะไรหลายอย่างพร้อมกันทีเดียว มีหวังเกิดปัญหาแน่ ค่อยๆ ทำเถอะ ฉันจะได้พักผ่อนด้วย”

อีจางอูกล่าวด้วยท่าทางโล่งอก

พวกเราใช้เวลาพักผ่อนหย่อนใจ ดื่มชานมไข่มุกและกินขนมปังมอคค่า ตอนพูดคุยถึงเรื่องราวมหากาพย์ซึ่งเกิดขึ้นช่วงผลิตตู้คอนเทนเนอร์

มีโทรศัพท์เข้า

ชเว-กยูชิกแห่งสมาคมผู้เลี้ยงผึ้งเชจู

ผมแจ้งเขาไปว่าอุปกรณ์อันทันสมัยซึ่งสั่งจากสหรัฐอเมริกามาถึงแล้ว

เขาช่วยกระจายข่าวไปยังผู้เลี้ยงผึ้งเขตอื่นตามที่รับปากไว้ ทั้งยังขอมาเยี่ยมชมพร้อมกับผู้คนเหล่านั้นด้วย

และวันนี้ก็คือวันนั้น

ผมมาถึงไวกว่าเวลานัดหมายเพื่อจะไปฟาร์มผึ้งกับเขา

เราต้องขยับตัวทำงานให้ไวกว่าเดิม

ผมลุกขึ้นและพูดว่า

“ออกไปข้างนอกกับฉันหน่อย”

“จะไปไหน”

“ฟาร์มผึ้ง”

“ชวนฉันไปที่นั่นน่ะหรือ มีงานให้ฉันทำที่นั่นหรือไง”

“เดี๋ยวไปถึงก็รู้เองแหละ อาจจะมีงานที่คุณพ่อชอบด้วยก็ได้”

อีจางอูยิ้มก่อนตามผมออกมา

\*\*\*

ผมบอกพ่อล่วงหน้าว่าจะมีแขกแวะมาเยี่ยมฟาร์มผึ้ง

พ่อพยักหน้าตอบรับเมื่อได้ยินว่ามีคนมาศึกษาดูอุปกรณ์เลี้ยงผึ้งอันทันสมัย

เพราะการเลี้ยงผึ้งง่ายขึ้นมากหลังจากใช้เครื่องนี้

เราควบคุมอุณหภูมิกับความชื้นของรังผึ้งได้ เพียงเท่านี้ก็ช่วยได้มากแล้ว

การเคลื่อนไหวของผึ้งเปลี่ยนไปตามสภาพแวดล้อมของรังผึ้ง

เพราะสภาพอากาศทำให้ผึ้งทิ้งรังและบินหนีไปเป็นฝูงเหมือนที่ลิตเติลฮันส์เป็นกังวล

เราจัดแจงสภาพแวดล้อมอันน่าอยู่ให้ผึ้งได้ด้วยเครื่องมือช่วยปรับปรุงสภาพแวดล้อม

ผลผลิตของน้ำผึ้งก็เพิ่มขึ้นเยอะกว่าเมื่อก่อน

ผมมาถึงฟาร์มผึ้งพร้อมกับอีจางอู เขามองไปที่อุปกรณ์ซึ่งติดอยู่กับกล่องเลี้ยงผึ้งแล้วเปรยขึ้น

“รังผึ้งมีอุปกรณ์ติดอยู่ด้วยนี่นา”

“เป็นเครื่องควบคุมอุณหภูมิและความชื้น เห็นถึงข้างในรังเลยนะ”

“หรือเพราะเราทำตู้คอนเทนเนอร์ปลูกผักสลัด มันเลยดูน่ารักซะไม่มี”

อุปกรณ์ที่ติดอยู่กับรังผึ้งนั้นเทียบกับตู้คอนเทนเนอร์ผักสลัดไม่ติด

บังเอิญชเว-กยูชิกมาถึงพอดี เขามาพร้อมกับใครอีกหลายคน

มีคนที่ผมรู้จักด้วย

นั่นคือพักมุนโฮ ประธานสมาคมผู้เลี้ยงผึ้ง

“ไม่ได้เจอกันนานเลยนะ”

พักมุนโฮยื่นมือออกมา เราจับมือทักทายกันอย่างยินดี

แล้วก็เข้าสู่ประเด็นหลักทันที

“นี่คือของที่คุณซื้อมาจากอเมริกาเหรอ”

“ผมซื้อมาจากงานเกษตรแฟร์ที่แคลิฟอร์เนียครับ”

ผู้คนจากสมาคมผู้เลี้ยงผึ้งดูสนใจอุปกรณ์การเลี้ยงผึ้งอันทันสมัย

พักมุนโฮส่องกล้องที่สังเกตดูรังผึ้งด้านในอย่างระมัดระวัง

กล้องตัวนี้เป็นเครื่องมือสำคัญ

เพราะในช่วงฤดูหนาวที่ผึ้งจำศีล เราจะเปิดรังผึ้งตามอำเภอใจไม่ได้

ต้องมีอุปกรณ์เพื่อตรวจสอบว่าผึ้งยังอยู่ดีมีสุขหรือไม่

“ซื้อเครื่องแบบนี้มาอีกได้มั้ย”

พักมุนโฮมองไปที่เครื่องจักรพลางเอ่ยถาม

“ซื้อได้ครับ แต่ติดปัญหาอยู่อย่างนึง”

**ปัญหาคือ…**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **224**

**ตอนที่ 224 ตู้คอนเทนเนอร์ของเกษตรกรสิบสี่คน**

“ปัญหาเหรอ”

“คือถ้าเครื่องพัง ทางนั้นเขาไม่รับซ่อมน่ะครับ”

“เป็นปัญหาใหญ่เลยนะนั่น”

พักมุนโฮแสดงแววตาอยากเป็นเจ้าของอุปกรณ์ชิ้นนี้

“แต่เราแก้ไขได้ง่ายๆ เลยครับ”

“แก้ไขหรือ”

“พวกเราจะสร้างเครื่องเองครับ”

“สร้างเครื่องนี้เองได้ด้วยเรอะ”

“ใช่ครับ ประมาณนี้นี่ทำขึ้นมาได้ง่ายๆ เลย”

ผมสบตากับอีจางอู เขาพยักหน้าเบาๆ

\*\*\*

สองสัปดาห์ผ่านไป เกษตรกรทั้งสิบสี่คนปฏิบัติงานในโครงการอย่างเอาจริงเอาจัง

คิมซังช็อลกับพังฮย็อนชิกมีความกระตือรือร้นมากกว่าใครๆ

เกษตรกรย้ายต้นกล้าที่ปลูกในตู้คอนเทนเนอร์สำหรับเพาะกล้าไปยังตู้คอนเทนเนอร์ผักสลัด

ผมสอนเสร็จแล้วก็กลับไปสำนักงาน

เพราะฮันกีทักเรียกหาผม

“เห็นว่าช่วงนี้คุณจางอูกำลังผลิตเครื่องเลี้ยงผึ้งอยู่นี่”

“ครับ ว่าจะสร้างเครื่องใหม่ ศึกษาเอาจากเครื่องที่ผมรับมาจากอเมริกา”

หลังจากวันที่ได้พบกับสมาชิกของสมาคมผู้เลี้ยงผึ้ง อีจางอูก็เริ่มทำงาน

เขาบอกว่าไม่น่าจะทำยากเพราะมีเครื่องต้นแบบให้ใช้อ้างอิง

เหตุผลที่ฮันกีทักเรียกผมมานั้นไม่ใช่เพราะเขาสนใจอุปกรณ์เลี้ยงผึ้ง

ผมว่าน่าจะเพราะเรื่องธุรกิจผักสลัด

“กิจการราบรื่นดีมั้ยครับ”

คำถามของผมทำเอาฮันกีทักยิ้ม

“ถึงนายไม่ถาม ฉันก็ว่าจะบอกอยู่เหมือนกัน”

“เห็นเค้าลางอะไรบางอย่างเข้าให้แล้ว”

“มีเรื่องที่ทำสำเร็จเล็กๆ น้อยๆ อยู่อย่าง คือร้านขายแซนด์วิชให้การตอบรับผักสลัดของเราดีมากเลย”

“ร้านขายแซนด์วิชเหรอ”

ฮันกีทักวนหาร้านซึ่งจะวางขายสลัดในเมืองพูซาน

พูซานเป็นอีกเขตหนึ่งซึ่งเราจัดส่งผลิตภัณฑ์นมจากฟาร์มด้วย

เขารวบรวมข้อมูลจากการแวะเยี่ยมร้านค้าซึ่งรับผลิตภัณฑ์นมไป บรรดาเถ้าแก่เจ้าของร้านช่วยแนะนำให้รู้จักกับร้านขายขนมปังและร้านอาหารบุฟเฟ่ต์ขนาดเล็ก จึงได้ข่าวว่ามีร้านแซนด์วิชกำลังจะเปิดกิจการ

ผู้เปิดร้านแซนด์วิชเคยใช้ชีวิตอยู่ในสหรัฐอเมริกามาหลายปี

โดยวางแผนจะนำเอาร้านแซนด์วิชซึ่งเป็นที่นิยมในสหรัฐอเมริกามาปรับให้ออกมาเป็นสไตล์เกาหลีใต้

ร้านค้ายังไม่ได้เปิดให้บริการ ทางนั้นเล่าว่ากำลังอยู่ในช่วงศึกษาวัตถุดิบก่อนเปิดขาย

ในร้านแซนด์วิช ผักสลัดเป็นวัตถุดิบสำคัญพอๆ กับขนมปัง

“มีเงื่อนไขตอนทำสัญญาอยู่สองสามข้อ”

“มีอะไรบ้างครับ”

“ต้องเป็นผักสลัดที่ได้รับการรับรองว่าปลูกแบบเป็นมิตรต่อสิ่งแวดล้อมและต้องกำหนดราคาให้คงที่”

“เงื่อนไขตรงกับของเราเลยนะเนี่ย”

“ฉันก็คิดแบบนั้นเหมือนกัน”

ไม่มีร้านไหนใช้ผักสลัดมากเท่าร้านแซนด์วิชอีกแล้ว

เพราะการใส่ผักสลัดสดๆ ลงในแซนด์วิชนั้นเป็นเรื่องพื้นฐาน

ปัญหาอยู่ที่ราคาของสลัด

ผักสลัดเป็นผักที่ได้รับผลกระทบจากสภาพอากาศและสิ่งแวดล้อมอย่างมาก ความแตกต่างของราคาขึ้นอยู่กับอิทธิพลของสิ่งแวดล้อม

แต่ตู้คอนเทนเนอร์ผักสลัดไม่ได้รับผลกระทบจากสิ่งแวดล้อม จึงจำหน่ายผักสลัดโดยตรึงราคาไว้ได้

“พอฉันบอกว่าเราปลูกผักสลัดแบบไฮโดรโปนิกส์ ทางนั้นดูสนใจมาก ถึงขั้นเอ่ยปากว่าอยากใช้จุดนี้มาทำการตลาดด้วย”

“ถ้าผลตอบรับดีขนาดนั้น ก็มีโอกาสประสบความสำเร็จสูงมากเลยนะ”

“ฉันก็ว่าอยู่ มองว่างานนี้เราทำสำเร็จได้เลยละ”

“แล้วทางนั้นไม่ได้เอ่ยถึงเรื่องเซ็นสัญญาเลยเหรอ”

“เรื่องนั้นคงต้องใช้เวลาหน่อยน่ะ”

“ที่ว่าใช้เวลานี่ คือจะทำอะไรเหรอ”

“เพราะยังไม่ได้เปิดร้านเลย เห็นว่าต้องใช้เวลาจัดการปัญหาต่างๆ อย่างเรื่องตกแต่งภายในเอย อะไรเอย ก็นานอยู่”

“ใช้เวลาคร่าวๆ นานเท่าไหร่เหรอครับ”

“ถ้าสั้นๆ ก็สองเดือน ถ้านานหน่อยก็ประมาณสามเดือนได้ แล้วทางเราติดอะไรมั้ย”

หากเป็นสถานการณ์ปกติก็คงไม่เป็นปัญหา แต่สถานการณ์ของเราแตกต่างออกไป

เนื่องจากต้นกล้าโตหมดแล้ว และอีกสองสัปดาห์ก็จะเก็บผักสลัดได้แล้ว

“ที่ต้องใช้เวลานานอาจจะกลายเป็นความโชคดีของเราก็ได้ครับ”

คำพูดของผมทำเอาฮันกีทักเอียงศีรษะ แสดงสีหน้าทำนองว่าไม่เข้าใจ

“โชคดีเหรอ”

“ใช่ครับ มันอาจเป็นโอกาสของเราก็ได้”

“โอกาสแบบไหนหรือ”

“โอกาสที่จะได้ทำสัญญาสองฉบับครับ”

“สองฉบับงั้นหรือ”

\*\*\*

หนึ่งสัปดาห์ต่อมา กำหนดการณ์ที่วางไว้พังไม่เป็นท่า

เกิดเรื่องขึ้นในโรงพยาบาลมหาวิทยาลัยที่ลุงเคยเข้ารับรักษาตัว

เป็นปัญหาเรื่องผักสลัดออร์แกนิกที่โรงพยาบาลเคยภูมิใจนำเสนอ ผักสลัดออร์แกนิกที่แท้แล้วผลิตในประเทศจีน มีปัญหาด้านสุขอนามัยอย่างหนัก

พักอึนจี หัวหน้าแผนกต้อนรับของโรงพยาบาลเป็นผู้แจ้งความและเปิดโปงเรื่องราวทั้งหมด

เป็นการทุจริตของหัวหน้าฝ่ายบริหารผู้รับผิดชอบงานจัดการทั้งหมดในโรงพยาบาล

เขาก่อเรื่องทุจริตแอบรับเงินใต้โต๊ะจากบริษัทข้างนอก หัวหน้าฝ่ายบริหารถูกปลดออกจากตำแหน่งและโดนควบคุมตัว ชื่อเสียงของโรงพยาบาลตกต่ำป่นปี้

พักอึนจี ผู้แจ้งความได้ลาออกจากโรงพยาบาลแล้ว ผู้อำนวยการโรงพยาบาลพยายามเกลี้ยกล่อมเธอแต่ก็ทำอะไรไม่ได้มากนัก

เพราะผู้แจ้งความไม่อาจทำงานอยู่ในโรงพยาบาลได้อย่างสบายใจ

มีการประชุมหารือแผนรับมือโดยมีออมซังกู ผู้อำนวยการโรงพยาบาลเป็นศูนย์กลาง

“คุณจะจัดการปัญหานี้อย่างไรครับ”

คำพูดของออมซังกู ผู้อำนวยการโรงพยาบาลทำเอาผู้บริหารแสดงสีหน้างงงวย

พวกเขาถึงขั้นเอ่ยว่าจะตัดเมนูสลัดออกไปจากรายการอาหาร

ออมซังกูเชื่อว่าอาหารมีความสัมพันธ์กับการรักษาด้วยเช่นกัน

“นี่ลืมไปแล้วหรือ ว่าการคติของโรงพยาบาลเราคือการจัดเตรียมอาหารที่ถูกสุขลักษณะให้คนไข้”

แล้วก็เอ่ยปากทันควันว่าอาจต้องตัดเมนูสลัดออกจากรายการอาหาร

“เลือกร้านใหม่มาเดี๋ยวนี้เลย ทำให้โปร่งใสด้วย!”

ออมซังกูตั้งใจแน่วแน่จะถอนรากที่เน่าเสีย

หลังจากที่พวกผู้บริหารออกไปแล้ว ออมซังกูก็หยิบเอกสารออกมาจากลิ้นชักโต๊ะทำงานของเขา

มันเป็นเอกสารที่พักอึนจี หัวหน้าแผนกต้อนรับของโรงพยาบาลทำขึ้น เธอเขียนรายงานรายชื่อบริษัทการเกษตรไว้

รายชื่อเหล่านี้เป็นผู้ประกอบการซึ่งปลูกผักสลัดออร์แกนิกอย่างถูกต้องเหมาะสม โดยแนบความคิดเห็นส่วนตัวสั้นๆ ไว้กับรายชื่อบริษัทด้วย

ออมซังกูพิจารณารายชื่อบริษัทแต่ละรายการอย่างละเอียดถี่ถ้วน

ในรายชื่อส่วนท้าย เขาเห็นชื่อ<i>กลุ่มเกษตรกรภูเขาชีรี</i>

**[เจ้านี้จับมือกับเกษตรกรคนรุ่นใหม่ช่วยกันปลูกสลัดเป็นมิตรต่อสิ่งแวดล้อม มีเอกลักษณ์ตรงปลูกพืชแบบไฮโดรโปนิกส์]**

**ด็อกมย็องให้สลัดกล่องเดียว ได้งานเลยนะ55**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **225**

**ตอนที่ 225 ปลูกผักในตู้คอนเทนเนอร์ก็เหมือนเล่นเกม**

ผัดสลัดกำลังเติบโตอยู่ในตู้คอนเทนเนอร์

มินโยฮันพูดต่อหน้าเกษตรกรรุ่นใหม่

“เราเรียกของเหลวที่ได้จากการนำปุ๋ยไฮโดรโปนิกส์ไปละลายกับน้ำว่า ‘สารละลายธาตุอาหาร’ หรือเรียกสั้นๆ ว่า ‘สารอาหาร’ เราต้องผสมและลำเลียงสารละลายธาตุอาหารที่มีความเข้มข้นเหมาะสมเพื่อให้พืชเจริญเติบโตได้ดีครับ”

มินโยฮันผสมน้ำและสารละลายธาตุอาหารตามอัตราส่วนอย่างถูกต้องแม่นยำ

“ตอนผสมสารละลายธาตุอาหาร เราจะใช้เครื่องชั่งดิจิทัล เพราะต้องใส่น้ำและปุ๋ยให้ได้ตามอัตราส่วนเป๊ะๆ”

อัตราส่วนของสารละลายธาตุอาหารขึ้นอยู่กับพืช เนื่องจากความเข้มข้นของสารละลายธาตุอาหารจะแตกต่างกันไปตามชนิดของพืช

สำหรับผักสลัดนั้น ต้องใช้สารละลายธาตุอาหารที่ความเข้มข้น 600 ppm

เราใช้เครื่องวัดการนำไฟฟ้าเพื่อวัดความเข้มข้น

เครื่องมือวัดการนำไฟฟ้ามีความยาวเท่านิ้วมือคนจึงพกพาสะดวก เมื่อวางเครื่องวัดในสารละลายธาตุอาหารแล้วจะสามารถตรวจสอบความเข้มข้นได้

“ทุกคนลองผสมสารละลายธาตุอาหารตามที่ได้เรียนดูนะ”

เกษตรกรสิบสี่คนทำสารละลายธาตุอาหาร

เกิดบรรยากาศคล้ายห้องเรียนวิชาเคมี

พวกเขาเรียนรู้วิธีการปลูกพืชแบบไฮโดรโปนิกส์และคุ้นเคยกับวิธีใช้ตู้คอนเทนเนอร์เป็นเวลาเกือบหนึ่งเดือน ไม่มีอะไรยากเย็นเกินไป

อย่างที่คิมด็อกมย็องกล่าวไว้ เกษตรกรทุกคนสนุกสนานราวกับได้เล่นเกม

พวกเขาเริ่มศึกษาจากส่วนที่ง่ายที่สุดก่อน และเมื่อยิ่งเรียนไปเรื่อยๆ ระดับความยากก็เพิ่มขึ้นไปทีละนิด

การทำสารละลายธาตุอาหารในการปลูกพืชแบบไฮโดรโปนิกส์เป็นงานที่ยากมาก

พวกเขาเรียนรู้มาถึงขั้นตอนสุดท้ายกันแล้ว

“ได้ 600 ppm พอดีเลยครับ”

คิมซังช็อลทำสารละลายธาตุอาหารแล้วตะโกนขึ้น

“ผมก็ได้ 600 ppm เหมือนกัน”

พังฮย็อนชิกเอ่ยตามหลัง มีตัวเลข 600 ppm ปรากฏบนเครื่องวัดแบบพกพาอย่างเที่ยงตรง

เกษตรกรคนอื่นๆ ก็ทำสารละลายธาตุอาหารด้วยสัดส่วนที่ถูกต้องแม่นยำเช่นกัน

การศึกษาวิธีการใช้ตู้คอนเทนเนอร์ผักสลัดและวิธีทำสารละลายธาตุอาหารใกล้จะสิ้นสุดลงแล้ว

\*\*\*

สื่อท้องถิ่นนำเสนอเหตุการณ์ในโรงพยาบาลมหาวิทยาลัยใหญ่โต เป็นโรงพยาบาลเดียวกับที่ลุงของผมเคยเข้าพักรักษาตัว

มีรายงานข่าวเรื่องการทุจริตจัดซื้อสินค้าของโรงพยาบาลอย่างต่อเนื่อง โดยเฉพาะการนำผักอันเป็นผลผลิตจากประเทศจีนซึ่งมีคุณภาพต่ำมาหลอกลวงว่าเป็นผักสลัดออร์แกนิก ก่อความเสียหายใหญ่หลวงต่อโรงพยาบาล และยิ่งกลายเป็นหายนะหนัก เพราะโรงพยาบาลประชาสัมพันธ์ว่าได้จัดสรรผักออร์แกนิกให้คนไข้มาโดยตลอด

นี่คือความจริงที่พักอึนจี หัวหน้าแผนกต้อนรับของโรงพยาบาลเป็นผู้เปิดโปง

ขณะผมอ่านข่าวนี้ ฮันกีทักก็ตะโกนขึ้นว่า

“เราได้รับอีเมลจากโรงพยาบาลมหาวิทยาลัยที่เป็นข่าวด้วยแหละ”

“เขาว่ายังไงเหรอครับ"

เป็นหนังสือราชการซึ่งแจ้งว่ากำลังมองหาผู้ประกอบการที่จัดส่งผักสลัด โรงพยาบาลได้ระบุรายชื่อผู้ประกอบการหลายแห่งและติดต่อไป พวกเราก็เป็นหนึ่งในนั้น

“วิธีการเลือกผู้ประกอบการนี่แปลกดีแฮะ”

ฮันกีทักอ่านเนื้อหาของอีเมลแล้วพูดขึ้น อย่างที่เขาพูดวิธีการคัดเลือกนั้นแตกต่างจากวิธีทั่วไป

ทางโรงพยาบาลไม่ได้ใช้วิธีเสนอราคาแบบที่พิจารณาตัวเลขอย่างเดียว

“ถึงวิธีคัดเลือกเขาฟังดูแปลกๆ แต่เราก็คงต้องเข้าร่วมแหละเนอะ”

ฮันกีทักอ่านเอกสารจากทางราชการแล้วเอ่ยถาม

“ก็ควรไปนะ วิธีนี้อาจจะเป็นประโยชน์กับเราก็ได้ครับ”

ผมส่งจดหมายตอบรับซึ่งมีใจความว่าจะเข้าร่วมการประกวดราคา

\*\*\*

ก่อนนำส่งหนังสือราชการ ออมซังกู ผู้อำนวยการโรงพยาบาลได้เรียกผู้บริหารเข้ามาหารือเกี่ยวกับวิธีการเสนอราคาผักสลัด

ความเห็นส่วนมากเสนอว่าให้ทำการเสนอราคาแข่งขันตามเดิม ไม่มีไอเดียอื่นเลย

“ผมต้องการให้การเสนอราคารอบนี้ปรับไปใช้วิธีอื่นซักเล็กน้อย”

“วิธีอื่น?”

ผู้บริหารโรงพยาบาลจดจ่อกับคำกล่าวของผู้อำนวยการ เพราะเดาไม่ออกว่าเขาจะเลือกผู้ประกอบการด้วยวิธีไหน

ออมซังกู ผู้อำนวยการโรงพยาบาลแสดงรายชื่อให้ทุกคนดูก่อนอธิบายวิธีเสนอราคาผักสลัด

เป็นรายชื่อบริษัทที่ทำงานปลูกผักอย่างเช่นผักสลัดซึ่งอยู่ในละแวกใกล้เคียง

นี่คือรายชื่อที่พักอึนจี หัวหน้าแผนกต้อนรับของโรงพยาบาลมอบให้กับออมซังกูก่อนออกจากงาน

“เราจะคัดเลือกสถานที่จำหน่ายผักสลัดจากผู้ขายที่มีชื่ออยู่ในลิสต์นี้ครับ”

ผู้บริหารดูรายชื่อและคาดเดาว่าออมซังกูได้เลือกผู้ประกอบการไว้แล้ว

พวกเขาคิดว่ารายชื่อนี้จัดทำขึ้นเพื่อให้ดูประกอบเฉยๆ แต่พวกเขากลับเดาผิด

“จากนี้ไปทุกคนต้องช่วยกัน เพราะผมจะจัดตั้งคณะกรรมการประเมินขึ้นมาใหม่”

“คณะกรรมการประเมินเหรอ”

“เป็นคณะกรรมการที่จะประเมินผักสลัดน่ะครับ”

“หมายถึงให้ลองชิมแล้วประเมินผลเหรอครับ”

“ที่คิดไว้ก็ทำนองนั้นแหละ ว่าจะขอความยินยอมจากผู้ประกอบการที่จะเข้าร่วมเสนอราคาด้วย”

“ผมว่าท่านทำเกินไปหน่อยนะครับ”

“แล้วคุณมีไอเดียอื่นมั้ยล่ะ”

ออมซังกู ผู้อำนวยการโรงพยาบาลเอ่ยถามผู้บริหาร ทุกคนนั่งเงียบเหมือนเป่าสาก

“ผมไม่สนใจว่าทำเกินเหตุไปหรือเปล่า เพราะตัดสินใจแล้วว่าจะใช้วิธีนี้ ขอให้ทุกคนเข้ามาเป็นคณะกรรมการประเมินด้วยนะครับ”

บรรดาผู้บริหารจำใจเชื่อฟังคำพูดของออมซังกูอย่างไม่มีทางเลี่ยง ทุกคนออกไปแล้วเหลือเพียงออมซังกูอยู่ตามลำพัง

เขาดึงเอกสารออกมาจากลิ้นชัก พักอึนจีผู้เคยเป็นหัวหน้าแผนกต้อนรับของโรงพยาบาลไม่เพียงแต่ส่งรายชื่อให้เท่านั้น

แต่เธอยังเสนอไอเดียคัดเลือกผู้ประกอบการรายใหม่ด้วย นั่นคือการให้คณะกรรมการมาช่วยคัดเลือกผู้ประกอบการที่ผ่านการตรวจสอบมาแล้ว

เธอเสริมว่าผู้ประกอบการที่ปฏิเสธการทดสอบแบบไบลนด์เทสต์ (Blind test) [1] มีแนวโน้มว่าเจ้านั้นอาจเป็นรายที่สินค้ามีปัญหา

ออมซังกูชอบไอเดียของพักอึนจี แม้ว่าเธอลาออกไปแล้ว แต่เขาก็ยังยึดมั่นจะทำตามแผนนี้

\*\*\*

ผมไปที่ว่าการอำเภอฮาดง เพราะมีนัดกับหัวหน้าเลขานุการคังมินซู

เขาก็ไม่เคยเรียกหาผมเลย นอกเสียจากจะมีเหตุพิเศษ

วันนี้เขาคงมีธุระอะไรสักอย่าง จึงเป็นฝ่ายเอ่ยปากขอพบก่อน

“ได้รับรายงานมาว่าพวกคุณปลูกผักสลัดในตู้คอนเทนเนอร์สำเร็จดีเลยนี่ครับ”

คังมินซูเปรยขึ้นขณะพาผมไปยังที่นั่ง

“นี่ก็เพิ่งได้รับการรับรองว่าเป็นมิตรกับสิ่งแวดล้อมด้วยครับ”

“ได้ยินข่าวนั้นมาเหมือนกันครับ”

“เราทำออกมาได้ราบรื่นดี ทีนี้ก็เหลือแค่ขายผักสลัดแหละครับ”

“ผมว่าจะคุยกับคุณเรื่องนี้แหละ”

“ติดปัญหาอะไรหรือเปล่าครับ”

“ปัญหาอะไรกัน ขนาดเจ้าหน้าที่ปกครองท้องถิ่นเขตอื่นยังดูสนอกสนใจโครงการของเราเลย”

“แล้วมีเรื่องอะไร...”

“ผมได้ยินมาว่าคุณเข้าร่วมประมูลการเสนอราคาจัดส่งสินค้าให้โรงพยาบาลด้วยน่ะครับ”

ผมได้พบกับพักอึนจีด้วยการแนะนำจากเขา เวลานั้นเขาลังเลที่จะเอ่ยชื่อของตนให้ข้องเกี่ยวกับเรื่องทำธุรกิจ

ทว่ายามนี้ท่าทีเขาเปลี่ยนไปแล้ว

เขาแสดงสีหน้าอันมีไฟปรารถนาแรงกล้า

“ขอให้คุณทำงานนี้สำเร็จด้วยดีนะครับ”

**มาเอาใจช่วยกัน!!**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **226**

**ตอนที่ 226 ไบลนด์เทสต์ประเมินคุณภาพผักสลัด**

คังมินซูรู้รายละเอียดสถานการณ์ซึ่งเกิดขึ้นที่โรงพยาบาล

เขาคงได้ยินมาจากพักอึนจี คังมินซูกับพักอึนจีน่าจะรู้จักกันเป็นการส่วนตัว

“งานที่เกี่ยวข้องกับการขาย เช่น การพัฒนาตลาดเป็นประเด็นที่ละเอียดอ่อน เป็นส่วนที่เจ้าหน้าที่รัฐอย่างผมเข้าไปแทรกแซงไม่ได้”

“ผมเข้าใจดีครับ”

“หากคุณประกวดราคาผ่านฉลุย จะสร้างโอกาสให้คนรุ่นใหม่ได้อีกหลายคนเลย”

“โอกาสเหรอ”

“โครงการสนับสนุนครั้งนี้จะปิดลงอย่างสำเร็จได้ก็ต่อเมื่อเราปลูกผักสลัดและมีร้านค้าอันมีกิจการมั่นคงคอยรองรับผลผลิตไปพร้อมกัน ถ้าทำได้แบบนั้น ทางเราก็มีแผนจะช่วยสนับสนุนอย่างต่อเนื่องเลยครับ”

ตู้คอนเทนเนอร์ผักสลัดต้องทำกำไรให้ได้ก่อน จึงจะเรียกว่าทำสำเร็จอย่างสมบูรณ์แบบ

พวกเขาไม่ได้หวงเงินทุนสนับสนุน แต่มีจุดยากๆ อยู่ตรงการมีส่วนร่วมจัดจำหน่าย

เรื่องนั้นเป็นหน้าที่ของฝั่งเรา

\*\*\*

ถึงวันประเมินคุณภาพผักสลัดแล้ว

ผมไปโรงพยาบาลพร้อมกับเพื่อนร่วมงาน

รวมพวกเราแล้วมีผู้ประกอบการที่เข้าร่วมการคัดเลือกรอบนี้สามแห่ง บริษัทที่สมัครเข้ามามีทั้งหมดห้าแห่ง แต่สุดท้ายก็เหลือเพียงสามแห่ง

โดยทุกแห่งเป็นบริษัทการเกษตรที่ล้วนได้รับการรับรองมาตรฐานว่าเป็นมิตรกับสิ่งแวดล้อม และพวกเราเป็นเจ้าเดียวที่ปลูกผักสลัดแบบไฮโดรโปนิกส์

พวกเขาใช้วิธีทดสอบแบบไบลนด์เทสต์ คือจะประเมินรสชาติของผักสลัดโดยปกปิดชื่อของบริษัทไว้เป็นความลับ

แม้ว่าโดนคัดตกรอบ ก็ไม่อาจแสดงความขุ่นข้องหมองใจ เพราะไม่มีการคัดเลือกใดสุจริตโปร่งใสเท่านี้อีกแล้ว

ทางโรงพยาบาลเป็นฝ่ายจัดตั้งคณะกรรมการประเมินขึ้นมา

เมื่อคราวออมซังกู ผู้อำนวยการโรงพยาบาลออกปากจะจัดตั้งคณะกรรมการประเมินขึ้นเป็นครั้งแรก ผู้บริหารคนอื่นๆ คิดเอาเองว่าคงมีจำนวนคณะกรรมการไม่มากเท่าไร

พวกเขากะเอาเองว่าน่าจะมีประมาณสิบคน แต่ออมซังกูต้องการคนเยอะกว่านี้ เขาคิดว่าถ้าใช้คนจำนวนแค่นั้น จะไม่อาจตัดสินรสชาติและคุณภาพได้

เมื่อได้ยินคำตำหนิของผู้อำนวยการโรงพยาบาล พวกเขาจึงจัดตั้งคณะกรรมการประเมินชุดใหญ่ ประกอบด้วยแพทย์ พยาบาลและเจ้าหน้าที่ธุรการ

จากเดิมที่มีคณะกรรมการประเมินสิบคนจึงเพิ่มเป็นหนึ่งร้อยคน

ออมซังกูเองก็เป็นกรรมการคนหนึ่งด้วย เขาเพิ่งแสดงสีหน้าพึงพอใจเอาก็ตอนนั้น

เนื่องจากไหว้วานบุคลากรจำนวนมาก เขาจึงสัญญาว่าจะช่วยออกค่าใช้จ่ายการประเมินให้

พวกเขานัดประเมินกันช่วงพักกลางวัน เนื่องจากตามธรรมชาติของความเป็นโรงพยาบาลจึงไม่ค่อยมีเวลามากนัก

ตรงมุมหนึ่งของโรงอาหารมีการติดตั้งกระดานแผ่นใหญ่ซึ่งสามารถติดสติกเกอร์ได้

พวกเขาจะให้ชิมผักสลัดแล้วมาแปะสติกเกอร์

พวกเราเตรียมผักสลัดพร้อมๆ กับผู้ประกอบการรายอื่น ต้องจัดการให้เสร็จเรียบร้อยก่อนผู้คนจะมารวมตัวกัน

ผู้ประกอบการทั้งสามเจ้าล้วนเตรียมผักสลัดชนิดเดียวกัน

คือบัตเตอร์เฮดกับกรีนปัตตาเวีย เราไม่ได้ราดน้ำสลัด ต้องวัดกันที่ตัวผักสลัดเท่านั้น

งานตระเตรียมเพื่อให้ผู้คนหยิบผักสลัดไปกินนั้นเสร็จเรียบร้อยแล้ว

กลุ่มเกษตรกรภูเขาชีรีได้หมายเลขสาม

กรรมการจะชิมผักสลัดไปตามลำดับหมายเลข

“ขอบคุณที่มาช่วยประเมินทั้งๆ ที่ทุกท่านก็ยุ่งกันอยู่นะครับ”

ออมซังกู ผู้อำนวยการโรงพยาบาลกล่าวกับผู้คนที่มารวมตัวกันในโรงอาหาร

“ถึงเป็นการประเมินแบบไบลนด์เทสต์ แต่ผมคิดว่าควรรักษามารยาทฟังบริษัทแนะนำตัวกันหน่อย”

ออมซังกูบอกกับตัวแทนของบริษัทผู้ประกอบการ

ขณะตัวแทนผู้นั่งข้างๆ ผมตั้งท่าจะก้าวออกไปด้านหน้า

กรรมการประเมินคนหนึ่งชูมือขึ้น

ออมซังกูผายมือไปทางเขาคนนั้น

“ว่าไงครับ”

ผู้ชูมือคือหัวหน้าแผนกต้อนรับของโรงพยาบาลซึ่งได้รับการแต่งตั้งใหม่

“ผมคิดว่าเราไม่ควรให้บริษัทแนะนำตัวนะครับ”

“ทำไมล่ะครับ”

“ถ้าได้เห็นหน้าค่าตากันแล้ว อาจจะทำให้ตัดสินยากขึ้นไปอีกน่ะครับ”

“ตัดสินยากขึ้นเหรอ”

“พอได้รู้จักกันแล้วอาจจะเกิดอคติขึ้นได้ จะดีกว่าถ้าตัดสินกันที่รสชาติอย่างเดียวครับ”

ออมซังกูครุ่นคิดอยู่ครู่หนึ่งก่อนเปิดปากพูดทันที

“ก็จริงนะ ทุกคนคิดว่ายังไงครับ”

คณะกรรมการประเมินเลือกที่จะไม่ฟังการแนะนำตัว

ออมซังกูยอมรับความคิดเห็นนั้น

“เราจะไม่มีการแนะนำตัวกันนะครับ”

ตัวแทนของบริษัทก็แสดงปฏิกิริยาทำนองว่าไม่ติดปัญหาอะไร

การทดสอบแบบไบลนด์เทสจึงได้เริ่มขึ้นอย่างจริงจัง

ระหว่างการประเมิน คนที่มาจากบริษัทผู้ประกอบการต้องออกไปรอข้างนอก

ผมและเพื่อนร่วมงานจึงออกมาอยู่นอกโรงพยาบาล

“ผลจะออกมาเป็นยังไงล่ะเนี่ย”

คิมซังช็อลถามด้วยสายตาลุ้นๆ

“มีโอกาสสูงที่เราจะได้รับเลือกแหละครับ”

ผมพูดอย่างระมัดระวัง

“จริงเหรอ รู้ได้ยังไงครับ”

คิมซังช็อลซักถามด้วยเสียงเบาๆ เขาจ้องหน้าผมเขม็ง

แววตาอยากรู้อยากเห็นสุดๆ เพื่อนร่วมงานที่มาด้วยกันต่างก็สนใจฟังสิ่งที่ผมคุยกับคิมซังช็อล

“เพราะผักสลัดของเราไม่เหมือนเจ้าอื่นไง”

“ไม่เหมือนหรอกเหรอ คุณหมายความว่ายังไง เราก็ใช้ผักแบบเดียวกันนี่”

อย่างเขาว่า นี่เป็นการแข่งขันโดยใช้ผักชนิดเดียวกัน แต่ผักสลัดของเรามีความแตกต่างอย่างเห็นได้ชัด

“เคยพิจารณาผักสลัดของเจ้าอื่นอย่างละเอียดๆ หรือเปล่าล่ะ”

“ก็เคยดูอยู่นะ แต่ไม่แน่ใจว่าต้องละเอียดเบอร์ไหน”

“ของเจ้าอื่นนี่เป็นยังไงครับ”

“ก็ดูสวยดี แถมดูสดด้วย”

“แล้วผักสลัดของเราเป็นยังไงบ้างครับ”

“ผักที่เราปลูกก็ดูสวยดีเหมือนกันครับ”

คำพูดของคิมซังช็อลทำเอาเพื่อนร่วมงานที่ยืนอยู่ด้วยกันระเบิดเสียงหัวเราะออกมา

แม้หัวเราะ แต่พวกเขาเองก็แสดงสีหน้าบ่งบอกว่ายังไม่เข้าใจอยู่ดี

อย่างที่คิมซังช็อลกล่าวคือผักของทุกเจ้าดูสดใหม่และมีคุณภาพดี

“ถึงจะดูเหมือนกันหมด แต่ผักสลัดที่เราปลูกมีรสชาติแตกต่างออกไปครับ”

“รสชาติแตกต่างเหรอ”

คิมซังช็อลเบิกตากว้าง เพื่อนๆ ที่ยืนอยู่กับเขาก็เอียงศีรษะด้วยความงุนงงเช่นกัน

เพราะพวกเขาทุกคนล้วนได้ชิมรสชาติของผักในช่วงเพาะปลูก จึงไม่มีโอกาสสัมผัสถึงความแตกต่างของรสชาติ

“เพราะเราปลูกแบบไฮโดรโปนิกส์ครับ”

“ถ้าปลูกแบบไฮโดรโปนิกส์ จะได้รสชาติแตกต่างออกไปหรือนี่ ผมไม่รู้เลย"

“ผักสลัดของเรานุ่มนิ่มกว่าที่อื่นมากครับ”

ผมชี้แจงสาเหตุที่ทำให้รสชาติมีความแตกต่าง

ผักสลัดที่ปลูกแบบไฮโดรโปนิกส์จะนุ่มกว่าผักสลัดที่ปลูกในแปลงดินเป็นอย่างมาก

จะให้รสสัมผัสต่างกัน หากนึกเปรียบเทียบกับเนื้อสัตว์ ก็คล้ายให้เนื้อสัมผัสนุ่มนวล

พืชที่ปลูกกับดินต้องดึงพลังงานไปใช้ยามรากดูดซึมสารอาหาร กระบวนการนี้ทำให้เนื้อเยื่อเซลล์ทั้งหมดแข็งตัวขึ้น

เหมือนกับการสร้างกล้ามเนื้อ การโดนแสงแดดโดยตรงก็มีส่วนเช่นกัน

ในทางกลับกันเมื่อปลูกพืชแบบไฮโดรโปนิกส์ เนื้อเยื่อเซลล์จะไม่แข็งตัว

เนื่องจากรากไม่ต้องพยายามดูดซึมสารอาหาร

พืชจึงเติบโตได้สบายๆ ไม่ได้ลำบากอะไร อีกทั้งไม่โดนแสงแดดแผดเผา

หลักการนี้ช่วยให้เนื้อเยื่อเซลล์โดยรวมนุ่มนวลขึ้น

คิมซังช็อลฟังคำอธิบายแล้วพยักหน้า

“ฟังแล้วก็เข้าใจเลยครับ ที่ว่าผักสลัดที่พวกเราปลูกมีเนื้อนิ่ม”

ผมได้รับข้อความแจ้งว่าการประเมินแบบไบลนด์เทสต์ได้เสร็จสิ้นลงแล้ว

เราเข้าไปในห้องประเมิน

พวกเพื่อนร่วมงานเดินเข้าไปดูกระดานสติกเกอร์ทันที

พวกเราได้หมายเลขสาม

ไม่จำเป็นต้องนับจำนวนสติกเกอร์เลย

เพราะมีสติกเกอร์แปะอยู่ในช่องหมายเลขสามเยอะโดดเด่นกว่าใครๆ

**อร่อยจริง ไม่จกตา อยากเป็นคนไปชิมด้วยเล้ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **227**

**ตอนที่ 227 ความหวังที่ค้นเจอในเมืองนี้**

ทางโรงพยาบาลกำหนดให้ผู้จัดจำหน่ายผักสลัดรับการประเมินแบบไบลนด์เทสต์

จากจำนวนคณะกรรมการประเมินหนึ่งร้อยคน มีผู้โหวตเลือกผักสลัดของกลุ่มเกษตรกรภูเขาชีรีหกสิบแปดคน

เราได้คะแนนทิ้งห่างเจ้าอื่น

คณะกรรมการประเมินที่อยู่ในโรงอาหารแยกย้ายกลับไปทำหน้าที่ตน

ออมซังกู ผู้อำนวยการโรงพยาบาลเรียกผมไปพบที่ห้องทำงาน

เขานำชามาเสิร์ฟ เป็นชาเขียวที่ขายในร้านค้ากลุ่มเกษตรกรภูเขาชีรี

“ซื้อมาจากตลาดฮวาแกน่ะครับ”

ออมซังกูมองไปที่ชาเขียวพร้อมกับเอ่ยขึ้น ผมคิดว่าเป็นเพียงเรื่องบังเอิญ

“ที่ผมซื้อชาเขียวมาก็เพราะผมอยากรู้จักกลุ่มเกษตรกรภูเขาชีรีครับ”

เป็นคำตอบที่คาดไม่ถึง

เขาให้ผมดูเอกสารแผ่นหนึ่ง นั่นคือรายชื่อเกษตรกรผู้ปลูกผักสลัดออร์แกนิก

“ผมลองตระเวนไปดูร้านทุกแห่งที่อยู่ในรายชื่อแล้วละ”

กลุ่มเกษตรกรภูเขาชีรีก็อยู่ในรายชื่อเช่นกัน ผมไม่รู้ว่าใครเป็นคนเขียนขึ้น แต่ความคิดเห็นที่มีต่อกลุ่มเกษตรกรภูเขาชีรีนั้นช่างน่าประทับใจ

**[เจ้านี้จับมือกับเกษตรกรคนรุ่นใหม่ช่วยกันปลูกสลัดเป็นมิตรต่อสิ่งแวดล้อม มีเอกลักษณ์ตรงปลูกพืชแบบไฮโดรโปนิกส์]**

ดูจากรายชื่อแล้ว ผมว่าผู้อำนวยการโรงพยาบาลเองคงคิดหนักเช่นกัน

“ผมก็เลือกหมายเลขสามเหมือนกัน หมายเลขหนึ่งกับหมายเลขสองมีรสชาติคล้ายกัน แต่ของหมายเลขสามนี่ต่างออกไปเลย ไม่รู้สึกว่าแข็งกระด้าง แถมยังชอบตรงที่มันสดดีด้วยครับ”

“ชมกันเกินไปแล้วครับ ขอบคุณนะครับ”

“ผมพูดความจริง ไม่ได้ชมเกินกว่าเหตุเลย คุณก็ทราบดีนี่ ว่าโรงพยาบาลของเรามีผู้ป่วยสูงอายุเยอะมาก อยากให้พวกเขาได้กินของดีๆ น่ะครับ”

คนหนุ่มสาวผู้มีสุขภาพฟันแข็งแรงอาจจะไม่ได้รับรู้ในจุดนี้ นี่คือสาเหตุที่คิมซังช็อลไม่รู้สึกถึงความนุ่มนวลของผักสลัด

“มีเคล็ดลับอะไรหรือครับ”

ผมบอกจุดเด่นของผักสลัดที่ปลูกแบบไฮโดรโปนิกส์กับออมซังกู

“ช่างเป็นวิธีปลูกที่ยอดเยี่ยมมาก หลังจากนี้ก็ฝากด้วยนะครับ"

\*\*\*

เราจึงได้จัดส่งผักสลัดให้โรงพยาบาลสามร้อยแพ็กต่อวัน

ได้เพาะปลูกผักสลัดและจัดส่งไปพร้อมๆ กันตามแผน

เกษตรกรรุ่นใหม่ต่างดีอกดีใจ

“เหมือนที่คุณพูดจริงด้วย เรามาถึงขั้นส่งขายแล้ว”

พังฮย็อนชิกพูดด้วยน้ำเสียงตื่นเต้น

“เราต้องส่งผักสลัดออกไปทุกวัน ไม่น่าติดปัญหาอะไรเนอะ”

“ใช่สิครับ เราไม่ต้องลำบากอะไรเลย”

อย่างที่พังฮย็อนชิกกล่าวไว้ คือเราไม่ต้องลำบากทุ่มแรงกายให้เหนื่อยยาก

ต่างจากการเพาะปลูกตามไร่ตรงที่ไม่จำเป็นต้องใส่ใจสภาพอากาศกับสิ่งแวดล้อมมากนัก

หากตัดช่วงเวลาเก็บเกี่ยวแล้วจะใช้เวลาดูแลเพียงประมาณหนึ่งถึงสองชั่วโมง

ต่อให้ทำงานอื่นไปด้วยก็สามารถปลูกผักสลัดได้มากเท่าที่ต้องการ

อีกทั้งไม่ต้องใช้แรงงานมหาศาลเพราะมีเกษตรกรสิบสี่คนร่วมแรงร่วมใจกันทำอยู่แล้ว

“เดี๋ยวจะได้ส่งให้ร้านค้าอื่นเพิ่มด้วยครับ”

“แปลว่าจะได้ขายให้กับเจ้าอื่นนอกจากที่โรงพยาบาลด้วยหรือ”

“เรามีแผนจะส่งสลัดให้ร้านแซนด์วิชด้วยครับ”

“แล้วตู้คอนเทนเนอร์จะพอเหรอครับ”

“ไม่เป็นไรครับ เพราะยังมีผักเหลืออยู่”

เราเก็บผลผลิตจากตู้คอนเทนเนอร์ผักสลัดได้สี่ร้อยแพ็ก

จัดส่งให้โรงพยาบาลวันละสามร้อยแพ็ก และผมตั้งใจว่าจะนำส่งจำนวนที่เหลืออีกหนึ่งร้อยแพ็กเมื่อผู้ขายรายอื่นตัดสินใจทำการค้ากับเรา

แม้ว่าจำนวนร้านค้าจะเพิ่มขึ้นก็ไม่มีอะไรต้องกังวล แค่เพิ่มจำนวนตู้คอนเทนเนอร์ผักสลัดก็พอ

“ช่วยเข้าไปดูแลตู้คอนเทนเนอร์ของตัวเองทีครับ”

เกษตรกรสิบสี่คนเข้าไปในตู้คอนเทนเนอร์ของตน

ถึงจะสะดวกกว่าการเพาะปลูกในไร่ แต่การปลูกพืชแบบไฮโดรโปนิกส์ก็ต้องอาศัยการดูแลจัดการอย่างละเอียดถี่ถ้วน

เราต้องคอยรักษาสภาพแวดล้อมให้เหมาะสมอยู่ตลอด ที่ใช้แอปพลิเคชันมาช่วยตรวจสอบสภาพข้างในตู้คอนเทนเนอร์ก็เพื่อจะได้ดูแลผักอย่างพิถีพิถัน

ผมเดินไปทางตู้คอนเทนเนอร์เพาะต้นกล้า

มินโยฮันกำลังปลูกต้นกล้าในตู้คอนเทนเนอร์

เขาไม่รู้ตัวว่าผมมาหา

“ยุ่งอยู่หรือเปล่าครับ”

พอผมเอ่ยขึ้น เขาก็หันหน้ามาทันที

“พอทำงานแล้วบางทีผมก็ไม่รู้ตัวว่ามีคนเดินมาแฮะ”

มินโยฮันปัดมือแล้วลุกขึ้นยืน

“ว่าแต่ผมได้ยินมาว่างานทุกอย่างเป็นไปด้วยดี แถมได้ส่งผักสลัดด้วยนี่ครับ”

“ใช่ครับ เพราะได้คุณมาช่วย งานเลยราบรื่นดี”

“ไม่ใช่เพราะผมหรอก ทุกอย่างมันเป็นเพราะความทุ่มเทของประธานต่างหากครับ”

“ตอนนี้ผมอยากให้คุณมินโยฮันจดจ่อกับงานอื่นแล้วละครับ”

“งานอะไรเหรอครับ”

มินโยฮันสบตาผมตรงๆ พลางไถ่ถาม

“งานเกี่ยวกับการเกษตรแนวตั้งน่ะ”

“ถ้าพูดถึงงานเกษตรแนวตั้ง คุณหมายถึงปัญหาที่แพลนต์แฟกตอรียังแก้กันไม่ตกใช่มั้ย”

มินโยฮันอ่านเจตนาของผมได้ถูกต้อง

เป็นการเพาะปลูกแนวตั้งเพื่อจะได้ปลูกพืชไฮโดรโปนิกส์ในขอบเขตที่ใหญ่โตยิ่งขึ้น ผมคิดจะมอบหมายการบ้านเป็นงานวิจัยให้มินโยฮัน

งานปลูกพืชไฮโดรโปนิกส์จำนวนมหาศาลไม่ใช่งานที่ลงมือทำกันได้ทันทีทันใด

แม้ได้เซ็นสัญญากับโรงพยาบาลแล้ว เรายังต้องคอยสังเกตว่าตู้คอนเทนเนอร์ผักสลัดจะทำงานได้ราบรื่นไร้ปัญหาติดขัดหรือไม่

ระหว่างรอให้ตู้คอนเทนเนอร์ผักสลัดเข้าที่เข้าทาง ผมก็หวังว่ามินโยฮันจะแก้ปัญหานี้ได้

“ผมว่าทำวิจัยกับที่นี่น่าสนุกดี ไม่เหมือนกับที่แพลนต์แฟกตอรีเลยครับ”

มินโยฮันตอบด้วยสีหน้าเบิกบาน

“แต่คุณต้องรักษาสัญญาที่ให้ไว้กับผมด้วยนะ”

“หมายถึงเรื่องเลี้ยงผึ้งใช่มั้ย”

ผมให้สัญญากับเขาตอนเราอยู่ที่เกาะเชจู

การผลิตตู้คอนเทนเนอร์ผักสลัดและการสอนทำให้มินโยฮันไม่มีโอกาสเข้าไปช่วยเลี้ยงผึ้งเลย

“ตั้งแต่พรุ่งนี้เป็นต้นไป คุณมาที่ฟาร์มผึ้งได้เลยนะ ผมจะสอนเทคนิคการเลี้ยงผึ้งให้ตามที่รับปากไว้ครับ”

\*\*\*

คิมชังแด นายอำเภอฮาดงเรียกหาผม

คังมินซูผู้เป็นหัวหน้าเลขานุการคงรายงานเรื่องโรงพยาบาลกับเขาแล้ว

เมื่อไปถึงที่ว่าการอำเภอ คังมินซูก็เอ่ยทักทายด้วยความยินดีทันที

“นึกแล้วเชียวว่าคุณคิมด็อกมย็องต้องทำได้!”

ผมเดินเข้าห้องนายอำเภอพร้อมเขา

สีหน้าของคิมชังแดดูสดใสมาก

“ได้ยินจากหัวหน้าเลขาแล้วว่างานเรียบร้อยดีมาก”

“เป็นเพราะทุกท่านกรุณาเอาใจใส่กันแหละครับ”

“ที่จริงผมกังวลหนักเลย เพราะโครงการสนับสนุนคนรุ่นใหม่ยังไม่ประสบความสำเร็จเท่าที่ควร”

คำพูดของคิมชังแดทำเอาคังมินซูแกล้งกระแอมไอ

คงลำบากใจที่อีกฝ่ายกล่าวต่อหน้าผมเช่นนั้น

“ผมใกล้จะหมดวาระดำรงตำแหน่งในเร็วๆ นี้แล้ว นี่คงเป็นงานสุดท้ายที่ผมพอจะทำให้อำเภอนี้ได้”

ผมฟังเขาเงียบๆ

ยิ่งได้รู้จักคิมชังแด ก็ยิ่งสัมผัสได้ว่าเขาเป็นคนเรียบง่าย จึงนึกอยากให้คนอย่างเขาทำงานให้กับอำเภอนี้นานขึ้น

ขณะพูดคุยกันอย่างเพลิดเพลิน คิมชังแดก็เอ่ยขึ้นว่า

“ผมอยากจะถามคุณด็อกมย็องเรื่องนึงครับ”

“ถามมาได้เลยครับ”

“ทำไมคุณด็อกมย็องถึงเลือกมาทำงานนี้เหรอครับ”

“หมายถึงงานไหน…”

“งานช่วยชุบชีวิตอำเภอและช่วยเหลือคนรุ่นใหม่น่ะ คือผมมองว่าคุณด็อกมย็องเป็นคนเก่ง น่าจะออกไปทำกิจการส่วนตัวจนมีชีวิตความเป็นอยู่ที่ดีได้”

คิมชังแดเอ่ยถามจากใจจริง

ในเมื่อเขาแสดงความจริงใจ ผมเองก็ไม่อยากปิดบังเขาเหมือนกัน

“ที่ผมมาเป็นเกษตรกรก็เพราะครอบครัวแหละครับ”

“ครอบครัวหรือ”

“ใช่ครับ เพราะพ่อแม่ผมเป็นเกษตรกรมาตลอด แต่ตกที่นั่งลำบาก แล้วการทำลูกพลับแห้งช่วยให้ผมลุกขึ้นยืนได้อีกครั้ง หลังจากนั้นก็มีเป้าหมายใหม่ตามมาด้วยครับ”

“เป้าหมายอะไรเหรอครับ”

“ผมหวังว่าคนอื่นจะได้พบความหวังเหมือนที่ผมค้นเจอมันในเมืองนี้ครับ”

**น้ำตาซึมม นึกไปถึงช่วงแรกๆ เลย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **228**

**ตอนที่ 228 รายการเกษตรกรคือความหวัง**

“ตั้งใจทำเพื่อครอบครัวเลยนะเนี่ย หวังว่าคุณจะไม่เปลี่ยนใจนะครับ”

คิมชังแดฉีกยิ้ม

“ถึงผมลงจากตำแหน่งทางราชการไปแล้ว แต่ถ้าต้องการความช่วยเหลือก็ติดต่อผมได้ทุกเมื่อเลยนะ ผมจะช่วยอย่างสุดความสามารถเลย”

ที่เขาเรียกผมมาพบใช่เพียงเพราะงานในโรงพยาบาลเป็นไปได้ด้วยดี แต่เขาคงอยากถามถึงความฝันของผมมากกว่า

หลังจากแวะมาพูดคุยกับคิมชังแดเสร็จแล้วกำลังจะกลับ

คังมินซูพูดกับผมว่า

“จริงสิ เดี๋ยวขากลับช่วยแวะไปพบเจ้าหน้าที่พักดงกยูหน่อยนะครับ”

“เจ้าหน้าที่พักดงกยูนี่ใช่คนในกรมส่งเสริมการท่องเที่ยวหรือเปล่าครับ”

“จำได้ด้วยแฮะ ใช่แล้วครับ เรื่องงานเทศกาลชาและขนมที่คุณด็อกมย็องเคยเสนอมาก่อนหน้านี้น่ะครับ”

ดูจากท่าทีของเขาผมก็พอเดาได้ว่าพวกเขาจะจัดงานเทศกาลกันเร็วๆ นี้

\*\*\*

เทศกาลชาและขนมจัดขึ้นที่ตลาดฮวาแก

พวกเขากางเต็นท์สีสันสดใสอยู่ทั่วตลาด ข้างในเต็นท์มีอาหารมากมาย

พวกเขาจัดวางขนมพื้นเมืองที่กินคู่กับน้ำชาไว้อย่างสวยงาม

มีขนมพื้นเมืองมีอยู่เต็มไปหมด ตั้งแต่ขนมยักกวาฝีมือคุณย่าคิมกนนิมและขนมยูกวา [1] ซึ่งอยู่ในชุดขนมฮันกวา [2]

มีชาของครอบครัวเกษตรกรผู้ปลูกชาเขียวและชานมไข่มุกของกลุ่มเกษตรกรภูเขาชีรีด้วย

ที่ร้านค้ากลุ่มเกษตรกรภูเขาชีรีมีกิจกรรมต่างๆ มากมาย ตั้งแต่สาธิตการชงชานมไข่มุกไปจนถึงทำขนมยักกวา

คนงานฟาร์มก็ออกมาช่วยงานเทศกาลเช่นกัน พวกเขาช่วยโนแฮมีผู้ชงชานมไข่มุกกับคุณย่าคิมกนนิมผู้ทำขนมยักกวาอยู่ในร้าน

เกษตรกรผู้ปลูกชาเขียวก็ทำงานกันอย่างขยันขันแข็ง เพราะเทศกาลชาและขนมจะขาดชาเขียวไปไม่ได้

พวกเขาชงชาประเภทต่างๆ ร่วมกับผู้เข้าร่วมเทศกาล

ฤดูใบไม้ผลิมีดอกไม้บานสะพรั่ง

นักท่องเที่ยวมากมายมาเยี่ยมชมงานเทศกาลชาและขนม

ดอกซากุระที่บานสะพรั่งริมฝั่งแม่น้ำซอมจินก็เป็นเหตุผลดึงดูดให้ผู้คนมาแวะเวียนมางานนี้เช่นกัน

ตลาดฮวาแกมีผู้คนเนืองแน่น อาหารอร่อยเข้ากับน้ำชาเป็นอย่างดี จึงช่วยสร้างบรรยากาศงานเทศกาลให้รื่นรมย์ยิ่งขึ้น

ฮันกีทักและผมก็อยู่ในงานเทศกาลด้วย

เราแวะมาหลังกลับจากเซ็นสัญญากับร้านแซนด์วิชในพูซาน

เรานั่งอยู่ใต้ร่มเงาของต้นซากุระ ทอดตามองดูแม่น้ำซอมจิน

“คนเยอะจริง ใครจะไปรู้ว่าเทศกาลชาและขนมจะฮิตขนาดนี้”

ฮันกีทักเอ่ยพลางกินขนมยักกวาที่เอามาจากร้าน

“ขนมยักกวาอร่อยมั้ย”

“อร่อยมากเลยแหละ”

ผมนึกถึงตอนคุณย่าคิมกนนิมใช้น้ำผึ้งมาคลุกเคล้าทำขนมยักกวา มันเป็นรสชาติที่ผมหวนนึกถึงอยู่เนืองๆ

ผมหยิบขนมยักกวาขึ้นมาชิมหนึ่งชิ้น

“อร่อยจริงด้วย”

กินขนมยักกวาแล้วทำให้นึกถึงการเรียนเลี้ยงผึ้งที่วัดชีจังขึ้นมาทันที

“ว่าแต่นายจะทำยังไงกับเจ้านั่นล่ะ”

“เจ้านั่น?”

“ตู้คอนเทนเนอร์ผักสลัดก็ทำงานได้ดีนี่นา วันนี้ไปเซ็นสัญญากับร้านที่พูซานมาเรียบร้อยแล้วด้วย แล้วนายวางแผนไว้ยังไงบ้างเรื่องโรงปลูกหลังใหญ่ที่เคยว่าไว้ตอนนั้น”

เขายังจำคำพูดของผมเรื่องสร้างอาคารปลูกผักไฮโดรโปนิกส์ใหญ่ยักษ์ได้

“ก็ต้องสร้างอาคารหลังใหญ่ๆ แหละครับ”

“อย่าบอกนะว่าจะลงมือตอนนี้เลย”

“ทำไมล่ะ ไม่ควรสร้างในช่วงนี้เหรอ”

“ที่ถามก็เพราะลองคิดมาก่อนแล้ว ว่าต้องใช้เงินไม่ใช่น้อยๆ เลยนะ”

“กลุ่มเกษตรกรภูเขาชีรีเรายากจนกันขนาดนั้นเลยหรือนี่”

“ก็ไม่ถึงขั้นนั้นหรอก แต่ถ้าสร้างอาคารหลังใหญ่โตตอนนี้เลย เราคงลำบากแน่”

“ผมมีวิธีครับ”

“กะแล้วเชียว เพราะคิมด็อกมย็องมีทางออกเสมอแหละ”

ฮันกีทักทำหน้าล้อเลียน

“ไหนว่ามาซิ นายจะใช้วิธีไหน”

แพลนต์แฟกตอรีสามารถสร้างอาคารเพาะปลูกหลังเบ้อเริ่มได้เพราะดึงดูดนักลงทุนได้สำเร็จ

นักลงทุนส่วนน้อยพิจารณาแล้วว่ามันจะช่วยสร้างเม็ดเงินได้

ผมไม่ต้องการใช้วิธีเดียวกันกับแพลนต์แฟกตอรี

“ผมจะระดมเงินทุนครับ”

“จะระดมเงินยังไง”

“ว่าจะรับผ่านคราวด์ฟันดิง [3] ครับ”

“คราวด์ฟันดิง?”

คราวด์ฟันดิงคือวิธีการระดมเงินทุนจากนักลงทุนรายย่อยผ่านทางอินเทอร์เน็ต

“จะไหวเหรอ ยังไม่ค่อยมีคนรู้จักผักไฮโดรโปนิกส์เลยนะ”

“ยังไม่รับคราวด์ฟันดิงตอนนี้หรอกนะ เพราะอย่างรุ่นพี่ทักนั่นแหละ ว่าคนทั่วไปไม่ค่อยรู้จักการเกษตรสมัยใหม่มากนัก”

“นอกจากการเกษตรสมัยใหม่แล้ว ก็ยังมีคนอีกมากมายที่ไม่รู้จักกลุ่มเกษตรกรภูเขาชีรี”

“เห็นด้วยเลย ถ้าไม่นับคนในพื้นที่ ยังมีอีกหลายคนเลยที่ไม่รู้จักพวกเรา”

ปีนี้เป็นปี ค.ศ. 2008 มีคนจำนวนไม่มากนักที่รู้จักการปลูกพืชไฮโดรโปนิกส์และการเกษตรสมัยใหม่

แม้แต่ผู้ทำงานเกษตรเองก็ยังไม่รู้จัก ผมจึงอยากทำสิ่งท้าทายกว่าเดิม

ด้วยหวังว่าใครหลายคนจะหันมาสนใจการเกษตรสมัยใหม่

“ว่าจะค่อยๆ ทดลองทำไปทีละอย่างครับ”

“ถ้าไม่เร่งมาก ฉันก็เห็นด้วยนะ”

หลังจากจัดการเรื่องนำส่งผักสลัดแล้ว ผมก็วางแผนการทำงานไปทีละขั้นตอน

การระดมทุนเป็นแผนการในอนาคต เพราะหากเริ่มระดมทุนในตอนนี้ทันที จะมีผู้สนใจไม่มากนัก

ต้องเริ่มจากการทำให้กลุ่มเกษตรกรภูเขาชีรีโด่งดังเสียก่อน

\*\*\*

ขณะเทศกาลชาและขนมใกล้จะสิ้นสุด

ผมได้รับโทรศัพท์จากคนคุ้นเคย

เธอคือซองอึนจอง นักเขียนเงาของละครหลังข่าวเรื่อง ‘วันที่ชีวิตทอประกาย’

“คุณนักเขียน นี่เราไม่ได้คุยกันนานเลย สบายดีมั้ยครับ”

“ดีค่ะ ฉันก็เหมือนเดิมแหละค่ะ”

ปลายสายเล่าว่าช่วงนี้ตนไม่ได้ทำงานในตำแหน่งนักเขียนเงาแล้ว และจะได้เปิดตัวสู่สายตาสาธารณชนในเร็ววัน

ผมสงสัยว่าทำไมเธอถึงโทร.หาผม

“ว่าแต่มีเรื่องอะไรหรือเปล่าครับ”

“ได้รับคำสั่งพิเศษมาจากรุ่นพี่อะค่ะ”

“คำสั่งพิเศษเหรอ”

“คำสั่งพิเศษคือให้ฉันติดต่อคุณคิมด็อกมย็องค่ะ”

เธอเสนอให้ผมไปออกรายการทีวี

“รายการอะไรเหรอครับ”

“รายการที่ช่วยเหลือเกษตรกรน่ะค่ะ”

เป็นรายการแนววาไรตีผสมสารคดี มีเนื้อหาเล่าถึงผู้เชี่ยวชาญด้านการเกษตรช่วยเหลือเกษตรกรผู้กำลังประสบสถานการณ์ยากลำบาก

“รายการชื่ออะไรเหรอ”

“ชื่อ ‘เกษตรกรคือความหวัง’ ค่ะ เหมาะกับคุณคิมด็อกมย็องเลยแหละ”

ซองอึนจองหัวเราะและกล่าวว่า

“คุณจะได้ออกรายการพร้อมคุณคึมมินซอด้วยค่ะ”

คึมมินซอเป็นนักแสดงผู้สร้างฉากอันโด่งดังในละคร ‘วันที่ชีวิตทอประกาย’

พอได้ยินชื่อรายการกับชื่อคึมมินซอ ความทรงจำที่เคยได้ดูรายการนั้นก็ผุดขึ้นมา

เป็นรายการที่ผู้ชมชื่นชอบมาก

นับเป็นโอกาสทองที่จะได้นำพากลุ่มเกษตรกรภูเขาชีรีไปแจ้งเกิดกับคนทั้งประเทศแล้ว

**ท่านประธานเป็นคนที่มากับดวงและความสามารถจริงๆ นะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **229**

**ตอนที่ 229 อุปกรณ์เลี้ยงผึ้งพลังงานแสงอาทิตย์**

การไปออกรายการทีวีนั้นไม่ใช่เรื่องที่ผมตัดสินใจได้ตามลำพัง

ผมไปขอความเห็นจากหัวหน้าฝ่ายของกลุ่มเกษตรกรภูเขาชีรีอย่างฮันกีทัก แพกมินซอกรวมถึงซอลคังอินด้วย

ผมกล่าวถึงแผนการในอนาคตกับเรื่องจะไปออกรายการทีวีสั้นๆ

เล่าว่าจะแนะนำให้สาธารณชนได้รู้จักกลุ่มเกษตรกรภูเขาชีรี

อีกทั้งแสดงความคิดเห็นเรื่องการปลูกพืชไฮโดรโปรนิกส์จำนวนมหาศาลและเรื่องระดมทุนด้วย

มินซอกเอ่ยขึ้นเป็นคนแรก

“ถ้าได้ไปออกรายการ ก็น่าจะเป็นโอกาสที่ดีเลยนะ เผื่อจะระดมทุนได้ด้วย เพราะหลายๆ คนรู้จักกลุ่มเกษตรกรภูเขาชีรีจากเว็บช็อปปิ้งออนไลน์อยู่แล้ว”

“ฉันก็ว่านี่เป็นโอกาสเหมาะเลย แต่มีข้อแม้ว่าท่านประธานของเราต้องไม่เผลอเป็นโรคคนดัง [1] ไปก่อนนะ”

ฮันกีทักพูดไปยิ้มไป  คำกล่าวนั้นทำเอาทุกคนระเบิดเสียงหัวเราะครื้นเครง

“ฉันก็เห็นด้วยนะ เป็นโอกาสทองได้โปรโมตให้กลุ่มเกษตรกรภูเขาชีรีเป็นที่รู้จักไปทั่วประเทศด้วย”

ซอลคังอินก็คิดแบบเดียวกัน

“เห็นว่าถ้าทำผิดพลาดระหว่างออกอากาศอาจส่งผลเสียต่อภาพลักษณ์ได้ คงจะไม่มีเกิดเรื่องทำนองนั้นหรอกเนอะ”

มินซอกถามอย่างระมัดระวัง เขาเป็นกังวลแต่ก็ไม่มีวิธียับยั้งเรื่องแบบนั้น

“นี่เป็นรายการที่ช่วยเหลือเกษตรกรผู้ตกทุกข์ได้ยาก คงไม่เกิดเรื่องอย่างงั้นหรอก แถมท่านประธานของพวกเราใช่คนธรรมดาทั่วไปซะที่ไหน”

มินซอกพยักหน้าเห็นด้วยกับคำพูดของฮันกีทัก

“งั้นผมแจ้งนักเขียนบทเลยนะ ว่าตกลงจะไปออกรายการ”

ประชุมเสร็จแล้วทุกคนก็กลับไปทำหน้าที่ตน ส่วนผมก็รั้งตัวซอลคังอินผู้มุ่งหน้ากลับไปฟาร์มปศุสัตว์ไว้ครู่หนึ่ง

“หัวหน้าฝ่ายซอลครับ ขอหารือด้วยสักครู่ได้มั้ยครับ”

ผมเดินไปยังที่เงียบๆ พร้อมกับซอลคังอิน

“นายจะคุยเรื่องอะไรหรือ”

“ปีนี้ผมคงรักษาสัญญาที่ให้ไว้ไม่ได้แล้วละครับ”

“สัญญาอะไร...?”

ผมเคยให้คำมั่นกับเขาไว้ตอนชวนมาทำงานด้วยกัน

ว่าถ้าฟาร์มปศุสัตว์เข้าที่เข้าทางผมจะเปิดฟาร์มสาขาสองในจังหวัดคย็องกี

ซอลคังอินฟังเรื่องราวของผมแล้วยิ้มจางๆ

“ผมไม่มีหน้าจะมาพบคุณเพราะผมผิดสัญญาที่ให้ไว้น่ะครับ”

“อย่าพูดอย่างงั้นสิ แค่ที่นายทำให้จนถึงทุกวันนี้ฉันก็พอใจแล้ว ถ้าไม่ได้นายช่วยไว้ ป่านนี้ครอบครัวฉันคงแตกกระเจิงกันไปหมดแล้ว”

ซอลคังอินเริ่มมีน้ำตาคลอเมื่อเอ่ยถึงครอบครัว

“ถ้าไม่มีหัวหน้าฝ่ายซอล ก็คงไม่มีฟาร์มปศุสัตว์ในวันนี้หรอกครับ”

“ขอบใจที่ช่วยพูดขนาดนี้นะ บอกตามตรง ด้วยสถานการณ์ตอนนี้ ต่อให้นายเปิดฟาร์มสาขาสองฉันก็ไม่อยากไปแล้วละ เพราะกิจการฟาร์มบ้านเราดีขึ้นแล้วนี่นา”

ผมรู้สึกได้ถึงความจริงใจของเขา

“ฉันรู้ว่าที่นายทำลงไปเนี่ย ไม่ใช่เพราะความอยากได้อยากมีของนายเองหรอก สิ่งที่นายกำลังพยายามทำอยู่ตอนนี้ก็เหมือนกัน”

ผมรู้สึกอุ่นใจที่มีซอลคังอินคอยทำงานในฟาร์มปศุสัตว์

จึงแสดงความขอบคุณต่อเขา

เขายิ้มแย้มพลางตบไหล่ผมเบาๆ

\*\*\*

ผมบอกพ่อแม่ผู้อยู่ในฟาร์มผึ้งว่าจะไปออกรายการทีวี

พวกเขาเห็นดีเห็นงามโดยไม่ซักไซ้เลย

แม่รู้สึกชื่นชอบประโยคที่ว่า<i>ได้ช่วยเหลือชาวเกษตรกร</i>

“ถ้าได้ทำอย่างงั้น ก็แปลว่าลูกชายแม่นี่เจ๋งที่สุดในประเทศเกาหลีใต้เลยสิ”

แม่พูดเสียงดัง

“ไปออกรายการแล้วก็อย่าทำให้เพื่อนร่วมงานต้องเดือดร้อนละ”

พ่อเอ่ยต่อจากแม่

“พูดอย่างกับว่าด็อกมย็องจะไปสร้างความเสียหายอะไรงั้นแหละ”

“ฉันก็พูดเผื่อไว้ก่อนไง”

“พูดให้ลูกมีกำลังใจฮึดสู้ไม่เป็นเลยเนอะ”

“ทำไมวันนี้เธอจู้จี้จัง”

ผมแอบลุกขึ้นอย่างเงียบๆ เพราะถ้าขืนนั่งต่อไป อีกไม่นานคงงานเข้า

อีจางอูและมินโยฮันกำลังตั้งใจทำอะไรบางอย่างอยู่ฝั่งหนึ่งของฟาร์มผึ้ง

“ทำอะไรกันอยู่เหรอ ขะมักเขม้นดีจัง”

“คุณจางอูเขากำลังโชว์ฝีมืออยู่น่ะครับ”

มินโยฮันตอบคำถามของผม

ส่วนอีจางอูนั้นกำลังติดตั้งแผงโซล่าเซลล์ขนาดเล็กบนกล่องเลี้ยงผึ้ง

“ฉันว่าอุปกรณ์เลี้ยงผึ้งน่าจะใช้พลังงานแสงอาทิตย์ได้น่ะ”

อีจางอูเพิ่งเอ่ยขึ้นเอาก็ตอนนั้น

เขากำลังนำอุปกรณ์ชิ้นใหม่ที่ซื้อมาจากงานมหกรรมมาประกอบกับอุปกรณ์เลี้ยงผึ้ง

ของที่ซื้อมาจากงานมหกรรมไม่มีแผงโซล่าเซลล์ เขาช่างมีทักษะน่าทึ่งเสียจริง

“ดูเข้าท่ากว่าของที่ซื้อมาจากอเมริกาอีกนะเนี่ย”

เขาสร้างเครื่องมือควบคุมอุณหภูมิขึ้นมาใหม่โดยใช้ลวดความร้อนกับพัดลมระบายความร้อน

“พอประดิษฐ์อุปกรณ์เลี้ยงผึ้งแล้วจู่ๆ ไอเดียก็ผุดขึ้นมาเฉยเลย ปรึกษาคุณมินโยฮันมาแล้วด้วย”

อีจางอูพูดกับผม

“มีไอเดียอะไรเหรอ”

“เรื่องติดแผงโซล่าเซลล์ไว้ตรงตู้คอนเทนเนอร์ผักสลัดน่ะ”

เราปลูกผักในตู้คอนเทนเนอร์ได้สามร้อยหกสิบห้าวันโดยไม่ต้องหยุดพัก

เมื่อไม่ได้รับผลกระทบจากสภาพอากาศและสิ่งแวดล้อมจึงปลูกผักสลัดได้อย่างต่อเนื่อง

และต้องใช้ไฟฟ้าเพื่อรักษาสภาพแวดล้อมให้คงที่

“ถ้าใช้พลังงานจากแสงอาทิตย์ก็จะช่วยประหยัดค่าไฟ เป็นการเตรียมรับมือกับสถานการณ์ไม่คาดฝันได้อีกด้วย”

อีจางอูพูดพลางมองแผงโซล่าเซลล์ที่ติดอยู่กับกล่องเลี้ยงผึ้ง

มันช่วยแบ่งเบาเรื่องค่าไฟฟ้าและเตรียมพร้อมเผื่อไว้ก่อน

“ฉันก็เห็นด้วยนะ เดี๋ยวจะจัดการให้ทันทีเลย”

นี่ไม่ใช่เรื่องที่ผมตัดสินใจเองได้ตามใจชอบ

ต้องปรึกษาหารือกับผู้เกี่ยวข้อง

ก่อนลุกออกไป ผมได้แจ้งพวกเขาเรื่องจะไปออกรายการด้วยเช่นกัน

พอได้ยินเรื่องนั้น มินโยฮันก็ลุกขึ้นพรวด

“เรื่องไปออกรายการคงไม่ทำให้คุณต้องผิดคำพูดเรื่องเลี้ยงผึ้งหรอกเนอะ”

“ไปออกรายการมันเป็นคนละเรื่องกัน ยังไงเรื่องที่สัญญาไว้ ผมต้องทำตามนั้นอยู่แล้วครับ”

“งั้นค่อยสบายใจหน่อย”

อีจางอูไม่พูดไม่จา

“จางอู นายไม่พูดอะไรหน่อยเหรอ”

“ขอพูดตรงๆ เลยได้มั้ย”

“ฉันก็ชอบให้บอกกันตรงๆ นั่นแหละ”

“นี่เป็นเรื่องน่ายินดีสุดๆ ไปเลย เพราะพอนายยุ่งขึ้น ฉันจะได้มีเวลาว่างเพิ่มขึ้นไง”

มินโยฮันได้ฟังอีจางอูแล้วถามขึ้น

“นี่คุณด็อกมย็องทำตัวโหดร้ายกับคุณจางอูถึงขนาดนั้นเลยเหรอครับ”

“ต่อให้เป็นเพื่อนกัน แต่หมอนี่เป็นคนที่เราต้องอยู่ให้ห่างๆ ไว้เลยละครับ”

คำพูดของอีจางอูทำเอามินโยฮันขำก๊าก

\*\*\*

ผมอยากจัดการเรื่องแผงโซล่าเซลล์ให้เรียบร้อยก่อนไปออกรายการ

จึงโทร.หาคังมินซู หัวหน้าเลขานุการทันที

“ผมขอเข้าไปพบคุณวันนี้ได้มั้ย”

“ตอนนี้ผมอยู่ที่ศูนย์ส่งเสริมการเกษตรครับ”

“งั้นคุณพอจะแวะมาพบกันที่ห้องสำนักงานได้มั้ยครับ”

“ได้ครับ ตามนั้นเลย”

บังเอิญเขาอยู่ที่ศูนย์ส่งเสริมการเกษตร พอดีกับที่ผมกำลังจะกลับหลังจากประชุมกับหัวหน้าศูนย์ฯ เสร็จ

ผมเข้าไปในสำนักงานพร้อมกับเขา

“เพิ่งเคยมาสำนักงานของกลุ่มเกษตรกรภูเขาชีรีเป็นครั้งแรกเลยนะเนี่ย สภาพแวดล้อมปลอดโปร่งกว่าที่ว่าการอำเภออีกครับ”

อาจเพราะโครงการดำเนินไปอย่างเรียบร้อยดี คังมินซูจึงดูอารมณ์ดี

ผมพูดเข้าประเด็นหลักทันที

**มีเรื่องที่ท่านประธานทำไม่ได้เหมือนกันนะเนี่ย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **230**

**ตอนที่ 230 แผงโซล่าเซลส์ตู้คอนเทนเนอร์ผักสลัด**

โดยเล่าเรื่องแผงโซล่าเซลล์ที่จะติดตั้งกับตู้คอนเทนเนอร์ผักสลัด

และเสริมด้วยว่ามันยังมีประโยชน์มหาศาล

อธิบายอย่างละเอียดถึงเหตุการณ์ไฟฟ้าดับกลางคันระหว่างปลูกผักไฮโดรโปนิกส์

หากไม่เตรียมพร้อมรับมือช่วงเวลานั้นอาจเกิดความเสียหายหนัก

“ถ้าติดแผงโซล่าเซลล์ตามที่คุณบอกคงจะช่วยได้เยอะเลย”

“ไม่ใช่แค่ช่วยได้นะ แต่เราต้องมีเลยละครับ”

“ผมเข้าใจที่คุณพูดนะ”

“งั้นแปลว่าอนุญาตให้ผมติดตั้งได้ใช่มั้ยครับ”

“ต้องขอโทษด้วย คือเรามีงบไม่พอให้นำไปใช้ในส่วนนี้ครับ”

เขาแสดงปฏิกิริยาบ่งบอกว่าเข้าใจเจตนาแต่ช่วยเหลืออะไรไม่ได้

นี่เป็นโครงการที่สนับสนุนโดยรัฐบาลซึ่งกำลังดำเนินงานอยู่ ต่อให้ระดมทุนจากกลุ่มเกษตรกรภูเขาชีรีด้วยก็ยังทำได้ยาก

คังมินซูเองก็ใช้สมองคิดใคร่ครวญอย่างหนัก โครงการสนับสนุนเกษตรกรรุ่นใหม่ให้ผลสำเร็จดีเกินคาด

เขาไม่อยากมาพลาดกับเรื่องเล็กๆ น้อยๆ เลย

คังมินซูครุ่นคิดก่อนเบิกตาโพลง

“พอจะมีวิธีแหละนะ”

“ทำยังไงเหรอครับ”

“รอสักครู่นะครับ”

คังมินซูลุกขึ้นจากเก้าอี้ เขาเดินออกจากสำนักงานไปหลังบอกกันว่าเดี๋ยวจะกลับมา

แล้วเดินกลับเข้ามาหลังจากออกไปได้ไม่ถึงสิบนาที

“ไปหาแผงโซล่าเซลล์มาได้แล้วครับ”

เขาไปได้แผงโซล่าเซลล์มาภายในสิบนาทีจริงๆ

มันอยู่ในโกดังของศูนย์ส่งเสริมการเกษตร

โดยเล่าว่าเคยนำมาใช้ในโครงการสนับสนุนเมื่อนานมาแล้ว และตอนนี้ก็ถูกเก็บไว้ในโกดัง

“ผมขอเช็กหน่อยได้มั้ยครับ ว่ามีอะไรผิดปกติหรือเปล่า”

“ได้สิครับ”

ผมเรียกอีจางอูเข้ามา

ต้องตรวจสอบว่ามันจะใช้งานกับตู้คอนเทนเนอร์ผักสลัดได้หรือไม่

อีจางอูตรวจสอบเสร็จแล้วก็ชูนิ้วโป้งให้

เรานำไปใช้กับตู้คอนเทนเนอร์ผักสลัดได้โดยไม่ติดปัญหาใด

\*\*\*

หลังจากผมตกลงไปออกรายการทีวีได้สองวัน ก็มีนัดประชุมกับนักเขียนบท

เรานัดพบกันที่โซล ทางนั้นแจ้งว่าทีมงานถ่ายทำรายการทุกคนจะมารวมตัวกัน

ได้รับบัตรผู้มาติดต่อแล้วผมก็เดินเข้าไปด้านในสถานีโทรทัศน์

มีผู้หญิงคนหนึ่งนั่งอยู่ในห้องประชุม

“มาถึงเร็วกว่าเวลานัดอีกแฮะ ฉันชื่อโคแอจู เป็นนักเขียนหลักค่ะ”

“ผมคิมด็อกมย็องครับ”

“ได้ยินเรื่องคุณจากคุณอึนจองบ่อยเลยค่ะ”

โคแอจูเป็นรุ่นพี่โรงเรียนของซองอึนจองผู้เป็นนักเขียนเงา เธอบอกว่าได้รู้จักผมช่วงกำลังวางแผนทำรายการ

“ขอโทษที ปีนี้คุณอายุเท่าไหร่แล้วคะ”

“ยี่สิบเก้าแล้วครับ”

“ดูอ่อนกว่าวัยนะเนี่ย”

เธอเองก็ดูมีอายุไม่เยอะ อย่างมากที่สุดก็อยู่ในวัยสามสิบกลางๆ ได้

“นี่ไม่ได้พูดเพราะมีเจตนาอะไรแอบแฝงนะ บอกตามตรงว่าอายุก็เป็นสาเหตุหนึ่งที่ทำให้ฉันเลือกคุณด็อกมย็องมาออกรายการค่ะ”

“เรื่องอายุมันเกี่ยวยังไงเหรอครับ”

“ก็คุณเป็นเกษตรกรอายุน้อยที่ประสบความสำเร็จนี่คะ”

“ยังไม่ถึงขั้นเอ่ยว่าประสบความสำเร็จได้หรอกครับ”

“ถ่อมตัวจัง คุณด็อกมย็องจะเป็นตัวหลักของรายการเราตามที่ได้แจ้งไปนะคะ”

บทบาทของผมคือช่วยเสนอทางออกให้กับเหล่าเกษตรกรผู้เผชิญกับความเดือดร้อน

ผู้คนเริ่มทยอยเข้ามาในห้องประชุม

“ผมฮงแดช็อล เป็นผู้ช่วยผู้กำกับครับ”

“ผมชเวมินซอง ทำหน้าที่เป็นผู้กำกับครับ”

ในที่สุด คึมมินซอ ผู้ดำเนินรายการร่วมกับผมก็ปรากฏตัวขึ้น เธอทักทายกันด้วยสีหน้ายินดี

เธอคงจำผมได้ ความรู้สึกต่างกับตอนพบเธอในกองถ่ายละครลิบลับ

สัมผัสได้ถึงบรรยากาศอันมีชีวิตชีวาและสนุกสนาน

ผู้ช่วยผู้กำกับอธิบายสั้นๆ เกี่ยวกับหัวข้อและวิธีการถ่ายทำรายการ

โดยกล่าวถึงบทบาทของผมก่อน

“คุณด็อกมย็องทำหน้าที่เสนอวิธีแก้ปัญหาให้กับชาวไร่ชาวสวนผู้ตกอยู่ในสถานการณ์ยากลำบากนะครับ”

หน้าที่ของผมไม่ใช่เสนอวิธีแก้ปัญหาเท่านั้น แต่ยังต้องแวะเวียนไปเยี่ยมครอบครัวเกษตรกรด้วย

“ถ้าจะเสนอวิธีแก้ไขอะไรก็ต้องปรึกษาพวกเราด้วยนะครับ”

ทางสถานีโทรทัศน์บอกว่าพวกเขาจะตรวจสอบวิธีแก้ปัญหาที่ผมเสนอและจะช่วยเหลือครอบครัวเกษตรกรเท่าที่จะทำได้

“เรากะว่าจะนำเสนอภาพเหตุการณ์ต่างๆ ที่เกิดขึ้นระหว่างคุณด็อกมย็องกับครอบครัวชาวเกษตรกรไปตามความเป็นจริงเหมือนกับทำสารคดี รวมถึงภาพเหล่าเกษตรกรผู้เคยเดือดร้อนแล้วกลับมาลุกขึ้นยืนได้อีกครั้งด้วยครับ”

คราวนี้พีดีชเวมินซองผู้ดูแลเรื่องการนำเสนอได้เอ่ยขึ้น

“แล้วค่อยมาเล่าเรื่องความหลังของครอบครัวเกษตรกรกับคุณคึมมินซอในสตูดิโอ อยากให้บอกเล่าแบบสบายๆ ให้ฟังได้แบบเพลินๆ นะครับ”

พวกเขาจะนำเสนอเรื่องราวซึ่งเคยเกิดขึ้นกับเกษตรกรในรูปแบบสารคดี แต่จะใช้วิธีคลายปมรูปแบบเดียวกับรายการวาไรตี

เมื่ออธิบายเรื่องรายการเสร็จสิ้น คึมมินซอก็ลุกขึ้นจากที่นั่งเป็นคนแรก

เอ่ยขอโทษที่ตนมีคิวถ่ายละคร พีดีกับนักเขียนบทปล่อยให้เธอกลับไปก่อน ทำราวกับไม่ใช่เรื่องใหญ่

เห็นท่าทีของทุกคนที่ปฏิบัติกับคึมมินซอแล้วผมก็พอเดาได้ว่าเธอมีบทบาทอย่างไรในรายการ

แม้เป็นผู้ช่วยดำเนินรายการ แต่ทุกคนมองว่าเธอจะเป็นปัจจัยที่ทำให้รายการได้รับความนิยม

เพราะคึมมินซอยังมีชื่อเสียงโด่งดังไม่แผ่ว ขนาดผมเองยังรู้สึกเลยว่าพวกเขาใช้ความพยายามติดต่อขอให้เธอมาออกรายการให้ได้ ยิ่งกว่าที่พยายามติดต่อหาผมซะอีก

การประชุมเริ่มขึ้นอย่างจริงจังหลังจากที่เธอกลับไปแล้ว

เราปรึกษาหารือเรื่องแขกรับเชิญในตอนที่หนึ่ง

“ผมไม่ใช่ผู้เชี่ยวชาญงานเกษตรทุกด้านนะครับ”

ผมพูดดักพวกเขาไว้ก่อน

“พวกเราทราบดีค่ะ แต่ดูท่าว่าคงไม่มีใครชำนาญงานหลายๆ ด้านเท่าคุณคิมด็อกมย็องแล้วนะ”

นักเขียนบทโคแอจูเอ่ยตอบ

เป็นคำพูดซึ่งบ่งบอกว่าเธอได้ค้นคว้าข้อมูลเรื่องผมมาเยอะมาก

“ฉันก็ว่าจะคุยเรื่องนี้นะ ว่าเราเริ่มที่การเลี้ยงผึ้งดีมั้ย เพราะคุณคิมด็อกมย็องเขาเชี่ยวชาญเรื่องการเลี้ยงผึ้งนี่นา”

นักเขียนบทโคแอจูสบตากับพีดีชเวมินซอง

“เราได้รับเรื่องร้องเรียนจากเกษตรกรช่วงกำลังวางแผนรายการ มีเรื่องของครอบครัวเกษตรกรผู้เลี้ยงผึ้งที่เข้าตาอยู่เหมือนกัน”

“ผมขออ่านเรื่องนี้หน่อยได้มั้ยครับ”

ฮงแดช็อลที่เป็นผู้ช่วยผู้กำกับลุกขึ้นอย่างรวดเร็ว ก่อนยื่นกระดาษที่มีเรื่องราวเขียนอยู่ในนั้นให้ผม

เป็นเรื่องราวของเกษตรกรผู้เลี้ยงผึ้งในหุบเขาจังหวัดชุงช็อง [1]

เขาคนนั้นหันหลังให้กับชีวิตในเมืองแล้วกลับมาทำไร่ทำสวน

โดยเล่าว่าผึ้งที่เขาเลี้ยงไว้นั้นป่วยตาย

เขาอยากจะเริ่มเลี้ยงผึ้งอีกครั้ง แต่ยังหาหนทางไม่ได้เลย

ทันทีที่อ่านจบ โคแอจูก็ถามขึ้น

“เป็นยังไงบ้างคะ คุณรู้สึกยังไง”

“แค่อ่านอย่างเดียวยังไม่รู้อะไรเท่าไหร่ ผมอยากไปดูด้วยตัวเอง พอจะเป็นไปได้มั้ยครับ”

“คุณต้องไปพบเขาอยู่แล้วค่ะ”

โคแอจูพูดราวกับว่ากำลังรออยู่

“พาทีมงานไปด้วยเลยดีมั้ย”

พีดีชเวมินซองเอ่ยถาม

“คือผมอยากไปคนเดียวน่ะ พวกคุณโอเคมั้ยครับ”

เกือบมีกล้องติดสอยห้อยตามไปด้วยแล้ว แต่ผมอยากพิจารณาสถานการณ์ไปตามความเป็นจริง

“งั้นถ้าฉันขอไปด้วย คุณจะว่าอะไรมั้ยคะ”

โคแอจู นักเขียนบทถามพลางสบตากับผม

หากไม่ได้พกกล้องไปด้วยก็คงไม่มีปัญหา

“ถ้าไม่มีกล้อง ก็โอเคครับ”

“ได้ค่ะ งั้นตกลงตามนี้เลยเนอะ”

ผมตัดสินใจไปพบตัวเอกของเรื่องเล่าพร้อมกับเธอ

**ต้องเริ่มทำความรู้จักคนเพิ่มอีกแล้วแฮะ ว่าแต่ด็อกมย็องมีแผนจะทำอะไรนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **231**

**ตอนที่ 231 นา-บย็องซูไม่ใช่เศรษฐีที่ดินธรรมดาทั่วไป**

ณ ห้องประชุมของสถานีโทรทัศน์

นักเขียนบทโคแอจูและพีดีชเวมินซองกำลังพูดคุยกันเรื่องรายการโทรทัศน์

“นักเขียนโคคิดว่าไง คุณด็อกมย็องจะทำออกมาได้ดีมั้ยนะ”

พีดีชเวมินซองถามโคแอจู

พวกเขาอยู่ในช่วงวางแผนรายการ กำลังตกลงกันเรื่องผู้ดำเนินรายการและตัดสินใจเลือกแขกรับเชิญ

พวกเขาคาดหวังว่าคิมด็อกมย็องจะยอมทำตามที่ทีมงานกำหนดไว้อย่างว่าง่าย ไม่คิดว่าชายคนนั้นจะนึกอยากไปพบแขกรับเชิญด้วยตัวเอง

โคแอจูรู้ว่าชเวมินซองถามด้วยเจตนาใด

“ฉันชอบคุณด็อกมย็องนะ เขามีภาพลักษณ์ดี น่าจะเข้ากับรายการของเราได้ดีค่ะ”

“ภาพลักษณ์ดูเป็นคนดีอยู่หรอก แต่ก็ดื้อรั้นด้วย เธอไม่คิดอย่างงั้นเหรอ อย่างเรื่องจะไปพบแขกรับเชิญตามลำพังน่ะ”

“ฉันชอบที่เค้าทำอย่างงั้นนะ เพราะเขาดูมีความคิดเป็นของตัวเอง”

“นักเขียนโคคงจะปลื้มคุณคิมด็อกมย็องมากเลยเนอะ เห็นดีเห็นงามด้วยไปซะหมด”

“ฉันไม่ได้หลับหูหลับตาชอบหรอกนะ เพราะก็มีความคิดเป็นของตัวเองเหมือนกัน”

“ช่างเหอะ ไหนๆ เราก็ลงเรือลำเดียวกันแล้ว มาลุยให้เต็มที่กันเถอะ ผมเชื่อใจนักเขียนโคนะ”

ก่อนรับหน้าที่ให้ดูแลรายการนี้ โคแอจูเคยได้รับการยอมรับจากรายการ<i>สารคดีมนุษย์</i>

เป็นสารคดีบอกเล่าชีวิตประจำวันของคนชั้นกลางทั่วไปและได้เรตติ้งสูง

สำหรับรายการรอบนี้ เธอต้องการส่งสารแห่งความหวังต่อไปยังผู้ชม โดยวางเป้าหมายไว้ว่าจะบันทึกเรื่องราวชีวิตคนที่ล้มเหลวแล้วกลับมาลุกขึ้นยืนได้อีกครั้ง

เป็นรายการที่เธออยากจะลองทำดูสักครั้งระหว่างที่ยังเป็นนักเขียนบทรายการโทรทัศน์

ที่เธอบีบกลุ่มเป้าหมายให้แคบลงเหลือแค่ในวงเกษตรกร เป็นเพราะครอบครัวชาวเกษตรกรมีแง่มุมน่าเห็นใจ

เธอเชื่อว่าเรื่องราวของเกษตรกรจะทำให้ผู้ชมรู้สึกซาบซึ้งกินใจ

โคแอจูได้รู้จักคิมด็อกมย็องระหว่างวางแผนทำรายการนี้

เรื่องราวการเกษตรลูกพลับแห้งดึงดูดความสนใจของโคแอจูเป็นพิเศษ เขาแบ่งปันเทคนิคการทำลูกพลับแห้งที่ได้เรียนรู้จากผู้เชี่ยวชาญให้กับเกษตรกรหนุ่มสาว

เขาลงมือทำตามสัญญาที่ให้ไว้ ไม่เพียงเท่านั้น เมื่อผู้เคยเรียนรู้เทคนิคการทำลูกพลับแห้งกับเขาตกอยู่ในสถานการณ์อันยากลำบาก เขาก็เข้าไปช่วยเหลือเต็มที่ทันที

โคแอจูสนใจตรงจุดนี้ คิมด็อกมย็องชี้แนะเส้นทางใหม่ให้กับพังฮย็อนชิกผู้ทำงานเกษตรลูกพลับแห้งล้มเหลว ช่วยให้กลับมายืนได้อีกครั้งด้วยการทำงานสกัดน้ำมันงาและน้ำมันวอลนัต

นั่นจึงเป็นเหตุผลที่เธอตัดสินใจเลือกติดต่อคิมด็อกมย็อง เขาไม่ได้ทำไร่ทำสวนโดยคิดถึงแต่เรื่องเงิน เธอเห็นปณิธานชัดเจนว่าเขาจะทำให้สำเร็จไปพร้อมกับเกษตรกรคนอื่นๆ

เธอถูกใจตรงคิมด็อกมย็องเป็นเกษตรกรรุ่นใหม่ด้วย เขาทดลองทำการเกษตรสมัยใหม่สมกับเป็นเกษตรกรยุคใหม่

คิมด็อกมย็องมีคุณสมบัติที่จะสร้างความประทับใจให้กับผู้ชม

โคแอจูจึงเลือกติดต่อคิมด็อกมย็องเป็นรายแรก แน่นอนว่าขั้นตอนนี้ไม่ได้ราบรื่นผ่านฉลุย

ชเวมินซอง พีดีหลักคอยชะลอเรื่องติดต่อกับคิมด็อกมย็องเอาไว้ เพราะเขาต้องการผู้ที่มีชื่อเสียงโด่งดังกว่าคิมด็อกมย็อง

โคแอจูยังพยายามติดต่อคึมมินซออีกด้วย เพราะช่วงแรกๆ คิมด็อกมย็องยังไม่เป็นที่รู้จัก จึงต้องมีคนมาช่วยเป็นแม่เหล็กดึงดูดความนิยมแทน

ทันทีที่คึมมินซอตกลงใจมาร่วมงานเป็นที่แน่นอน พีดีชเวมินซองก็หยุดเอ่ยตั้งแง่ถึงคิมด็อกมย็อง

\*\*\*

ผมรับเอกสารงบการเงินมาจากฮันกีทัก

“อันนี้มีแต่ยอดขายและกำไรจากกิจการของฟาร์มปศุสัตว์ใช่มั้ยครับ”

“ฉันใส่แค่ของฟาร์มปศุสัตว์ตามที่นายต้องการเลย ว่าแต่จะเอาไปใช้กับที่ไหนเหรอ”

“จะถือไปคุยกับใครบางคนน่ะ”

“ใครล่ะ”

“เจ้าของที่ดินครับ”

เราทำฟาร์มปศุสัตว์มาครบหนึ่งปีแล้ว

ได้เวลาไปพบนา-บย็องซูผู้เป็นเจ้าของที่ดิน

ผมต้องไปจัดการก่อนที่จะยุ่งกับการไปออกรายการโทรทัศน์

ผมถือเอกสารงบการเงินไปบ้านของนา-บย็องซู

เป็นการมาเยือนในรอบหนึ่งปีพอดิบพอดี

เมื่อเดินเข้าไปในคฤหาสน์ พ่อบ้านก็ต้อนรับผมด้วยความยินดีทันที

“สวัสดีครับ คุณด็อกมย็อง”

แม้น้ำเสียงแหบแห้งของเขาเป็นเหมือนเช่นเมื่อหนึ่งปีก่อน แต่ความรู้สึกภายในบ้านแตกต่างไปจากปีที่แล้วอย่างสิ้นเชิง

มีบรรยากาศอันหนักอึ้งไหลเวียนอยู่ภายในตัวบ้าน

“ท่านกำลังรออยู่เลยครับ”

เขานำทางผมไปที่ห้องสมุดของนา-บย็องซู

นา-บย็องซูปรากฏตัวขึ้นโดยนั่งอยู่บนรถเข็นไฟฟ้า

“ผ่านไปหนึ่งปีแล้วสินะ”

สีหน้าของนา-บย็องซูเปลี่ยนไป สภาพร่างกายดูทรุดโทรมกว่าตอนเจอกันครั้งก่อน

สีหน้าบ่งบอกว่าเจ็บป่วยอย่างชัดเจน มีเงาของมัจจุราชปกคลุมอยู่บนใบหน้า

“ฉันยังจำสัญญาที่ทำกับนายได้”

นา-บย็องซูพูดอย่างนิ่งเฉย

ผมยื่นเอกสารงบการเงินของฟาร์มปศุสัตว์ให้เขา นา-บย็องซูอ่านดูเอกสารแล้วยิ้มเยาะ

“ผลงานน่าทึ่งมาก ไม่นึกเลยว่าจะมาได้ไกลถึงขนาดนี้”

ผมสัญญากับเขาว่าจะทำยอดขายให้ได้สองพันล้านวอน ซึ่งยอดขายในฟาร์มเกินมาสามพันห้าร้อยล้านวอน [1] แล้ว

“เห็นว่านายไม่ได้ทำฟาร์มอย่างเดียว แต่ทำงานอื่นหาเงินด้วย นายไม่ใช่เกษตรกรแต่เป็นนักธุรกิจต่างหาก”

“เกษตรกรทุกคนควรเป็นนักธุรกิจที่เก่งหลายๆ ด้านสิครับ เพราะพวกเขาจะต้องรอบรู้ทุกอย่างตั้งแต่งานผลิตไปจนถึงงานขาย”

“ก็จริงของนาย เพราะทุกวันนี้จะมัวทำแต่การเกษตรอย่างเดียวมันก็ไปไม่รอดแล้ว”

นา-บย็องซูส่งสัญญาณให้พ่อบ้าน

พ่อบ้านเดินออกไปข้างนอกเงียบๆ

“แล้วนี่อยากจะมาซื้อที่ดินผืนนั้นแล้วหรือ”

นา-บย็องซูถามด้วยน้ำเสียงแผ่วเบา

“ผมยังไม่คิดจะซื้อตอนนี้หรอกครับ”

“แปลกจัง ไม่อยากได้ที่ดินตรงนั้นหรอกเรอะ ทั้งที่ตอนนี้ก็น่าจะมีเงินพอจะซื้อได้แล้วนี่นา...”

หากคิดอยากซื้อ ผมก็มีกำลังพอจะซื้อมาได้ เพียงแต่ยังตอนนี้ไม่ใช่เวลาจะใช้จ่ายเงินไปตามอำเภอใจ

“ต่อไปนี้ผมจะจ่ายค่าเช่าตามที่ระบุไว้ในสัญญาครับ”

ในสัญญาระบุไว้ว่าอนุญาตให้ผมเช่าต่อไปได้เรื่อยๆ แม้ไม่ได้ซื้อที่ดินก็ตาม แน่นอนว่าผมจะรักษาสัญญา

ในเมื่อทำตามที่รับปาก การเช่าที่ดินจึงไม่ได้มีปัญหาใด

รถเข็นไฟฟ้าเริ่มเคลื่อนไหว

นา-บย็องซูเคลื่อนมันเข้ามาหาผมแล้วเอ่ยถาม

“นายหาเงินไปใช้ทำอะไรรึ”

เขาซักพลางมองตาผม

และผมก็ไม่ได้เลี่ยงหลบสายตาเขา

ไม่ว่าจะเมื่อก่อนหรือตอนนี้ ผมก็ยังไม่อาจรับรู้ได้ว่าเขากำลังคิดอะไร

ผมมีเหตุผลให้ยอมจำนนต่อสัญญาอาบยาพิษและเช่าที่ดินของเขา

เขาไม่ใช่เศรษฐีที่ดินธรรมดาทั่วไป แต่จะเป็นผู้ยกที่ดินและทรัพย์สินของตนคืนให้กับสังคมเมื่อเสียชีวิตลง

เรื่องนี้เป็นข่าวใหญ่ ผู้คนแปลกใจเพราะเขาขึ้นชื่อว่าเป็นคนขี้เหนียว ขนาดผมเองยังอดตกใจไม่ได้ นี่จึงเป็นเรื่องที่ผมจำได้แม่นยำเข้าไปใหญ่

ผมไม่รู้ว่าทำไมเขาถึงตัดสินใจเช่นนั้น แม้แต่ทนายความผู้จัดการเรื่องพินัยกรรมเองคงแอบตั้งคำถามอยู่ในใจ

ถึงแม้นา-บย็องซูจะเป็นคนแปลก แต่เขาไม่ใช่คนเลวร้าย ผมรู้ว่าเขามีนิสัยเช่นไรจึงได้เช่าที่ดินกับเขา

นา-บย็องซูกำลังรอคอยคำตอบจากผม

“ผมมีสิ่งที่อยากทำครับ”

“สิ่งที่อยากทำ?”

**ท่านประธานจะต้องทำทุกคนจึ้ง รอดูเลยย**

**ส่วนเรื่องมาเช่าที่ดินนี่หวังที่ดินฟรีหรือเปล่านะ 55**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **232**

**ตอนที่ 232 เราเพียงต้องการความโชคดีเล็กๆ**

“คือมีแผนจะสร้างฟาร์มปศุสัตว์ใหญ่ๆ น่ะครับ”

นา-บย็องซูแลดูสนอกสนใจต่างจากตอนผมมาเช่าที่ดินครั้งแรก เขาถามเรื่องฟาร์มที่ผมกล่าวถึงอย่างไม่หยุดหย่อน

ผมเล่าแผนการในอนาคตให้เขาฟังคร่าวๆ

นา-บย็องซูได้ฟังแล้วก็ถามขึ้นมาอีกครั้ง

“ถ้าเป็นไปตามที่นายเล่า นายจะเป็นเศรษฐีที่มั่งคั่งยิ่งกว่าฉันอีก ได้โกยเงินเป็นกอบเป็นกำขนาดนั้นแล้วจะเอาไปทำอะไรล่ะ”

“ผมกะจะหาเงินให้ได้เยอะๆ เหมือนที่ท่านว่า แต่ก็ไม่ได้คิดจะวิ่งหาแต่เงินหรอกนะครับ”

“งั้นสิ่งที่นายอยากทำจริงๆ คืออะไรกันล่ะ”

“ผมหวังให้มีคนฝันอยากเป็นเกษตรกรกันเยอะกว่านี้”

“ถ้านายทำสำเร็จแล้วมันจะเป็นได้ตามนั้นมั้ย”

“ผมไม่คิดจะประสบความสำเร็จอยู่คนเดียว เพราะผมฝันอยากประสบความสำเร็จไปพร้อมๆ กับคนอีกมากมายครับ”

“ฉันไม่เคยคิดแบบนายเลย เพราะไม่คิดอยากเป็นเกษตรกรตั้งแต่เด็กๆ แล้ว คือถ้าอยากประสบความสำเร็จก็ต้องเลือกทำงานอย่างอื่นที่ไม่ใช่การเกษตร”

จริงอย่างเขาว่าคือไม่ค่อยมีใครฝันอยากเป็นเกษตรกรมาแต่ไหนแต่ไรแล้ว

ความฝันของผมคือการเปลี่ยนแปลงเรื่องนั้น หากจะสานฝันนั้น ผมเพียงต้องเดินหน้าไปทีละก้าว

“ชักสงสัยแล้วสิ ว่าในอนาคตชีวิตนายจะลงเอยแบบไหน ถ้าอยากปรึกษาเรื่องที่ดินก็กลับมาหากันได้เสมอนะ”

นา-บย็องซูพูดด้วยแววตาอันมีความหมายลึกซึ้ง

“แค่บอกให้กลับมาได้ก็ขอบคุณมากแล้วครับ”

เขาเคลื่อนรถเข็นไฟฟ้ากลับไปที่เดิม จากนั้นก็กดกริ่งที่วางอยู่บนโต๊ะหนังสือเพื่อเรียกพ่อบ้าน

นา-บย็องซูแจ้งเรื่องการเช่าที่ดินกับพ่อบ้าน

ก่อนออกจากห้อง เขาบอกกับผมว่า

“ขอให้โชคดี”

ถึงแม้เขาจะพูดเบาๆ แต่ผมก็รับรู้ได้ถึงความจริงใจ

ผมจัดการเอกสารกับพ่อบ้านเสร็จเรียบร้อยก่อนออกมาจากคฤหาสน์

เขาช่วยแก้ไขเอกสารให้ตามที่นา-บย็องซูได้แจ้งไว้

\*\*\*

ใกล้ถึงวันนัดหมายกับนักเขียนโคแอจูแล้ว

เกษตรกรที่พวกเรากำลังจะไปพบนั้นอาศัยอยู่หุบเขาลึกที่อกช็อน [1] จังหวัดชุงช็องเหนือ เป็นพื้นที่ซึ่งไม่สามารถขึ้นรถขนส่งสาธารณะเข้าไปได้

โคแอจูบอกว่าไม่มีรถจึงขอไปกับผมด้วย

ผมพบเธอที่สถานีแทจอน

“ขอบคุณนะคะ ที่ให้ติดรถไปด้วยแบบนี้”

โคแอจูยิ้มพลางก้าวขึ้นรถ ขณะผมกำลังจะออกรถ เธอก็หยิบอะไรสักอย่างออกมาจากซอง

“อะไรเหรอครับ”

“คุกกี้นำโชคค่ะ ซื้อมาจากตรงหน้าสถานีแทจอน”

หรือที่เรียกกันว่าคุกกี้เสี่ยงทาย เอกลักษณ์อยู่ตรงมีคำทำนายสอดอยู่ในขนม

“รับสักชิ้นมั้ยคะ”

ผมเคยได้ยินแต่ชื่อ ไม่เคยลิ้มรสชาติคุกกี้นำโชคเลย

ผมรับคุกกี้จากเธอ มันมีรูปทรงเป็นพระจันทร์เสี้ยวดูน่ารัก

จังหวะกำลังเผลอจะใส่ขนมเข้าปากทั้งชิ้นอย่างลืมตัว

“ระวังนะคะ ข้างในมีกระดาษเขียนคำทำนายอยู่ ต้องบิก่อนกินค่ะ”

ผมแบ่งคุกกี้นำโชคออกครึ่งหนึ่งแล้วพบกระดาษสอดไส้

“เขาเขียนว่ายังไงบ้างคะ”

ผมคลี่กระดาษคำทำนาย

“มีเกณฑ์จะได้เจอคนที่ถูกชะตาในเร็วๆ นี้น่ะครับ”

“น่าจะมีดวงสมพงศ์กับคนที่คุณจะไปพบในวันนี้นะเนี่ย งั้นมาอ่านดวงของฉันบ้างค่ะ”

โคแอจูก็หักคุกกี้นำโชคในมือออกเป็นสองส่วนเช่นกัน

“ของนักเขียนโคเขียนไว้ว่ายังไงเหรอ”

ได้อ่านคำทำนายแล้วโคแอจูลังเลที่จะตอบ

“ทำไมล่ะ เขาทำนายไว้ไม่ค่อยดีเหรอครับ”

“ไม่ได้แย่อะไรหรอกค่ะ แต่ออกจะน่าอายไปหน่อย”

“เขาว่ายังไงเหรอครับ”

“ได้ฟังแล้วห้ามขำนะคะ”

“ครับ ผมจะไม่ขำ”

“มีเกณฑ์จะได้รับความช่วยเหลือจากคนที่นั่งอยู่ข้างๆ คุณตอนนี้”

โคแอจูระเบิดเสียงหัวเราะขึ้นพร้อมเปล่งเสียงอ่าน

“แล้วนี่ใครห้ามผมหัวเราะกันนะ...”

โคแอจูเป็นคนสดใสร่าเริงเกินคาด ผมสนุกสนานที่มีเธอมาร่วมทาง

คุกกี้นำโชคที่ส่งกลิ่นหอมอบอวลไปทั่วก็มีรสอร่อยเช่นกัน

“คือฉันมีเรื่องอยากรู้เป็นการส่วนตัวเกี่ยวกับคุณด็อกมย็องน่ะคะ...”

“ถามมาได้ตามสบายเลยครับ”

“ถ้าคุณไม่ได้เป็นเกษตรกร คุณว่าตัวเองน่าจะทำงานอะไรอยู่เหรอคะ”

ผมไม่อาจตอบได้ในทันที เป็นคำถามที่เพิ่งได้ยินเป็นครั้งแรกด้วย

ก่อนจะย้อนเวลากลับมานั้น ผมเลือกทำงานในบริษัทตัวแทนโฆษณาด้วยไม่อาจหลีกเลี่ยง

แต่หลังจากโชคชะตาพาย้อนเวลากลับมาแล้วจึงได้รู้ว่าเกษตรกรเป็นอาชีพที่เหมาะกับตนเอง

“ไม่รู้สิครับ ผมไม่เคยคิดถึงงานอื่นนอกจากเป็นเกษตรกรเลย”

“การเป็นเกษตรกรนี่เหมาะกับคุณด็อกมย็องจริงๆ นะคะ”

“แล้วคุณนักเขียนโคล่ะ ถ้าไม่ได้เป็นนักเขียนบท คิดว่าจะทำอะไรเหรอครับ”

“นอกจากนักเขียนบทแล้ว ฉันเองก็ไม่เคยคิดไว้เหมือนกันค่ะ”

โคแอจูพูดราวกับนั่นไม่ใช่เรื่องสำคัญ ก่อนวกกลับมาพูดคุยเรื่องรายการทันใด

“ตามที่วางแผนรายการครั้งนี้ไม่ใช่จะช่วยเหลือเกษตรกรที่เดือดร้อนอย่างเดียวนะคะ”

“มีอย่างอื่นอีกเหรอครับ”

“ฉันอยากบอกเล่าวิธีทำอาชีพเกษตรกรจนประสบความสำเร็จ เหมือนที่คุณด็อกมย็องได้ทำสำเร็จมาแล้วน่ะค่ะ”

โคแอจูมีความมั่นใจเต็มเปี่ยม

“ถึงไม่ใช่ผู้รอบรู้ด้านการเกษตร แต่ฉันมีเซนส์ของนักเขียน ฉันเชื่อว่าคุณด็อกมย็องทำได้แน่”

“พูดมาขนาดนี้ รู้สึกกดดันเลยนะเนี่ย”

“นี่ก็ตั้งใจจะกดดันคุณหน่อยๆ แหละค่ะ”

“ว่าแต่คนที่จะไปพบวันนี้ คุณก็เพิ่งเคยเจอเขาเป็นครั้งแรกด้วยหรือเปล่าครับ”

“ต้องเคยไปพบมาแล้วสิคะ เพราะงานพื้นฐานของนักเขียนคือการเก็บข้อมูลนี่นา”

ผมก็คิดว่าเธอคงจะทำแบบนั้นเหมือนกัน

“แต่คิดไม่ถึงว่าคุณด็อกมย็องจะอยากเจอเขาเป็นการส่วนตัวน่ะค่ะ”

“ขอโทษด้วยนะครับ ถ้าทำให้ลำบากใจ”

“ไม่เลยค่ะ ฉันว่าควรไปพบกันนอกรอบอย่างคุณว่า เพราะถ้ามีกล้องก็อาจทำให้อึดอัดใจได้”

“ขอบคุณนะครับที่คิดแบบนั้น ว่าแต่คนที่กำลังจะไปพบนี่เขาเป็นยังไงบ้าง เท่าที่อ่านจากข้อความที่เขียนส่งมา น่าจะเป็นคนอ่อนไหวง่ายมากๆ เลยนะครับ”

“พูดถูกต้องเลยค่ะ เขาเป็นคนเซนซิทิฟสุดๆ”

“สถานการณ์คงจะหนักเอาเรื่องเลยใช่มั้ย”

“ใช่ค่ะ มันรุนแรงมากๆ”

สีหน้าของโคแอจูหม่นหมองลงเป็นครั้งแรก

“คนที่จะไปพบวันนี้เคยออกข่าวด้วยนะคะ”

“ข่าวหรือ”

เป็นเหตุการณ์รังผึ้งทั้งหมดถูกเผาเพราะเกิดโรคระบาดกับผึ้ง

เหตุการณ์ที่น่าเศร้านั้นถูกรายงานผ่านข่าวด้วยเช่นกัน

“เขาจะลุกขึ้นมาได้อีกครั้งแหละ เหมือนที่ผมเคยทำได้มาแล้วครับ”

“คุณด็อกมย็องก็เคยล้มเหลวเหมือนกันเหรอคะ”

“มีคนที่ไม่เคยล้มเหลวด้วยเหรอครับ”

“นั่นสิเนอะ ใครๆ ก็ต้องเคยล้มเหลวกันมาแล้วทั้งนั้นแหละ”

มนุษย์เราล้วนมีโอกาสล้มกันได้ทุกคน เราเพียงต้องการความโชคดีเล็กๆ เพื่อจะลุกขึ้นยืนได้อีกครั้ง

เราเข้าสู่ตัวหมู่บ้านในหุบเขา

ใกล้ถึงจุดหมายแล้ว

ผมเห็นบ้านสมัยโบราณตั้งอยู่ในพื้นที่ปลอดคน

ชายคนหนึ่งกำลังรอพวกเราอยู่

**ใครๆ ก็ต้องเคยล้มเหลวกันมาแล้วทั้งนั้นแหละท่านประธานช่วยทุกคนด้วยนะ t.t**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **233**

**ตอนที่ 233 น้ำเชื่อมดอกบอลลูน**

ผู้ชายที่สวมหมวกฟางยิ้มต้อนรับพวกเราอย่างยินดี เขาเป็นชายผู้มีแววตาอ่อนโยน

เขายื่นมือมาหาผม

“ขอบคุณที่ลำบากลำบนเดินทางกันมาตั้งไกล ผมฮวังกยูแดครับ”

“คิมด็อกมย็องครับ”

ฮวัง-กยูแดรู้จักกับนักเขียนโคแอจูเป็นอย่างดีจึงทักทายกันผิวเผิน จากนั้นโคแอจูก็แนะนำผม

“อย่างที่ฉันเล่าทางโทรศัพท์น่ะค่ะ ว่าคุณด็อกมย็องคือคนที่จะมาช่วยคุณ เขาชำนาญเรื่องเลี้ยงผึ้งค่ะ”

“ฝากเนื้อฝากตัวด้วยนะครับ”

“ผมก็ขอฝากเนื้อฝากตัวด้วยเหมือนกัน ขอดูฟาร์มผึ้งก่อนเลยได้มั้ย”

“ตอนนี้เหลือเป็นที่ดินเปล่าๆ แล้วนะ”

ผมตามฮวัง-กยูแดไปยังจุดที่เขาเคยเลี้ยงผึ้ง เหลือเพียงพื้นที่ว่างเปล่าอย่างเขาแจ้ง

ได้เห็นรังผึ้งซึ่งกลายเป็นเถ้าถ่านอยู่ตรงมุมหนึ่งด้วย

“ผึ้งติดโรคกันทุกตัว ผมเลยเผาทิ้งหมดเลย ทั้งผึ้งและรังผึ้งด้วย”

ฮวัง-กยูแดยิ้มอย่างขมขื่น

พวกมันเป็น ‘โรคออกถุง [1]’ ซึ่งเป็นเชื้อไวรัสที่ไม่เพียงเล่นงานตัวอ่อนผึ้งเท่านั้น แต่ผึ้งเต็มวัยก็มีโอกาสติดได้เช่นกัน เชื้อไวรัสจะแฝงตัวผ่านอวัยวะย่อยอาหารของผึ้ง หากตัวอ่อนผึ้งติดเชื้อ มันจะไม่เติบโตเป็นดักแด้และแห้งตายไป หากเป็นผึ้งเต็มวัย ลำตัวจะพองออกแล้วตายลงในที่สุด

กว่าเราจะตรวจเจอว่ามีไวรัสก็สายเกินไปแล้ว

เราจะต้องเผารังผึ้งทิ้งทั้งหมด มีครอบครัวเกษตรกรผู้เลี้ยงผึ้งต้องทุกข์ยากเพราะโรคนี้เยอะมาก จึงเป็นสาเหตุที่ผมซื้อยามาจากประเทศเยอรมนี

แม้แจกจ่ายยาผ่านสมาคมผู้เลี้ยงผึ้ง แต่เกษตรกรบางครอบครัวก็ยังไม่สามารถเข้าถึงได้

“คุณคงหนักใจมากเลยสินะ”

“เหมือนใจมันถูกไฟแผดเผาไปด้วยเลยละ”

อาจเพราะหวนนึกถึงเหตุการณ์คราวนั้น สีหน้าของฮวัง-กยูแดจึงหม่นหมองลง

“ตอนนี้ไม่ต้องกังวลแล้วละ คุณด็อกมย็องจะช่วยให้คุณได้เริ่มต้นใหม่อีกครั้งค่ะ”

โคแอจูพูดให้กำลังใจ

“ใช่ครับ ต้องเริ่มใหม่สิเนอะ ยังไงต้องทำเพื่อครอบครัว”

ฮวัง-กยูแดฝืนยิ้ม

“หิวกันแล้วใช่มั้ย ไปกินอาหารกันเถอะครับ”

พวกเราตามเขาไปที่บ้าน บ้านของเขาตั้งอยู่ไม่ไกลจากฟาร์มผึ้ง

เป็นบ้านเก่าแก่ของเกษตรกร

เด็กๆ กำลังวิ่งเล่นอยู่ตรงลานหน้าบ้าน

“มาสวัสดีหน่อยสิ”

เด็กๆ ทักทายพวกเราอย่างสุภาพนอบน้อมตามที่ฮวังกยูแดสั่ง เป็นเด็กผู้ชายและเด็กผู้หญิงอายุประมาณห้าถึงหกขวบ

“ฝาแฝดน่ะครับ”

เป็นแฝดคนละฝา ท่าทางอันสดใสของพวกเขาช่างน่ารักน่าเอ็นดู

แล้วผู้หญิงที่สวมผ้ากันเปื้อนก็เดินออกมาจากห้องครัว

คงจะเป็นภรรยาของฮวัง-กยูแด

“ขอบคุณที่ยอมมาหาในที่โทรมๆ อย่างงี้นะคะ เดี๋ยวฉันตั้งโต๊ะให้ เชิญเข้าไปรอด้านในกันก่อนเถอะค่ะ”

“มีแขกมาทั้งที ก็ช่วยดูแลหน่อยนะ”

ฮวัง-กยูแดบอกกับภรรยาเป็นนัยๆ

“ให้ฉันช่วยมั้ยคะ”

โคแอจูพับแขนเสื้อขึ้นแล้วพูด

“ไม่เป็นไร เข้าไปรอด้านในเถอะค่ะ”

ฮวังกยูแดพาพวกเราเข้าไปในห้อง สามีภรรยาดูมีความสัมพันธ์อันดีต่อกัน แม้เด็กๆ แสดงสีหน้าไร้เดียงสา แต่ผมก็ยังสัมผัสได้ถึงบรรยากาศความรักใคร่กลมเกลียว

ถึงบ้านเก่าทรุดโทรมแต่ด้านในยังสะอาดสะอ้าน มีรูปถ่ายครอบครัวแขวนไว้เต็มผนังด้านหนึ่ง

นอกจากนี้ยังมีภาพของฮวังกยูแดสมัยหนุ่มๆ ด้วย ภาพเขาอ่านหนังสือซึ่งวางซ้อนกันอยู่นั้นน่าช่างประทับใจ

“ผมเคยเล่ากับนักเขียนไปแล้ว เลยขอแนะนำตัวเองแบบสั้นๆ แล้วกันนะครับ”

ฮวัง-กยูแดพูดก่อนที่โต๊ะอาหารจะจัดเตรียมเสร็จ

“ผมเคยเตรียมตัวสอบเนติบัณฑิตเมื่อนานมาแล้ว ส่วนภรรยาก็เป็นนักกวีครับ”

ฮวัง-กยูแดพูดถึงตัวเองในอดีตพลางมองผม

เจ้าตัวเคยหมกมุ่นอยู่กับการสอบเนติบัณฑิตเป็นเวลานาน แต่ก็ไม่เป็นดังใจปรารถนา

เมื่อถอดใจหันไปทำงานบริษัทจึงได้พบกับพักอึนฮี ผู้เป็นภรรยาในปัจจุบัน

เขากับภรรยาช่วยกันดูแลครอบครัวก่อนกลับมาทำการเกษตรที่นี่

สาเหตุเป็นเพราะเรื่องลูก

เด็กฝาแฝดมีหลอดลมอ่อนแอ พวกเขาเป็นโรคหอบหืดและมีอาการเยื่อจมูกอักเสบอย่างรุนแรงทำให้ต้องใช้ยารักษามาโดยตลอด

เขาเลือกกลับมาทำการเกษตรด้วยความคิดที่ว่าหากอาศัยอยู่ในสถานที่อันมีสภาพแวดล้อมที่ดี อาการของเด็กๆ จะทุเลาขึ้น

ภรรยานักกวีก็สนับสนุนการตัดสินใจของสามีด้วย ทั้งคู่ไม่ได้ย้ายมาอยู่ชนบทโดยไม่คิดหน้าคิดหลัง

ฮวัง-กยูแดเรียนเลี้ยงผึ้งมาจากในเมืองก่อนกลับมาทำการเกษตร ด้วยความที่เพิ่งเริ่มทำงานหาเงินเอาตอนอายุเยอะแล้ว จึงมีเงินเก็บไม่มากนัก

การเลี้ยงผึ้งสามารถเริ่มต้นด้วยเงินทุนเพียงเล็กน้อย อุตส่าห์ขวนขวายเรียนรู้แล้วกลับมาเลี้ยงผึ้งที่ชนบทจนสำเร็จ แต่พวกผึ้งก็ไม่วายดันมาป่วยเป็นโรค

พักอึนฮี ภรรยานักกวียกสำรับโต๊ะอาหารเข้ามาข้างใน

“ขอโทษด้วยนะคะ ที่ไม่ได้เตรียมให้หรูหราเท่าไหร่”

“พูดอะไรอย่างงั้นล่ะครับ นี่มันอาหารรสเลิศทั้งนั้นเลย”

ผมยิ้มพลางพูด

“ไม่มีเนื้อเลยหรือ”

ฮวัง-กยูแดถามภรรยา

พักอึนฮีมองฮวัง-กยูแดด้วยสีหน้าเลิ่กลั่ก

ตอนนั้นเองที่โคแอจูออกโรงอีกครั้ง

“สมัยนี้แล้วใครเขากินเนื้อกันล่ะ เขาชอบอาหารเพื่อสุขภาพแบบนี้กันทั้งนั้นแหละค่ะ”

เป็นเมนูอาหารเพื่อสุขภาพจริงอย่างโคแอจูกล่าว

ผักหนามเกาหลี [2] ผักกาดหอม ใบงา รวมถึงซุปเต้าเจี้ยวใบกุ๋ยช่ายเกาหลีซึ่งมีกลิ่นของฤดูใบไม้ผลิลอยอบอวลนั้นช่างดูน่ารับประทาน

“แล้วเด็กๆ ไม่มากินด้วยกันเหรอครับ”

ผมถามฮวัง-กยูแด

“เกรงว่าพวกคุณจะไม่สะดวกใจน่ะ ให้เด็กๆ กินทีหลัง...”

“ให้เด็กๆ มากินพร้อมกันสิครับ”

ฮวัง-กยูแดส่งสายตาสื่อสารกับพักอึนฮีผู้เป็นภรรยา อาจเพราะมีกระแสจิตส่งถึงกัน พักอึนฮีจึงออกไปพาเด็กๆ เข้ามา

พอฝาแฝดนั่งลง ห้องก็ดูแน่นถนัดตา เด็กๆ กินอาหารทุกชนิดอย่างเอร็ดอร่อย

ภาพฮวัง-กยูแดกับพักอึนฮีคีบเครื่องเคียงให้เด็กๆ นั้นช่างละมุนตา

ฮวัง-กยูแดจะต้องกลับมายืนหยัดให้ได้เพื่อภรรยาและลูกๆ

เมื่อกินอาหารเสร็จแล้ว

พักอึนฮีนำขวดแก้วขวดหนึ่งมาจากห้องครัว มีของเหลวสีน้ำตาลเข้มอยู่ในนั้น

เธอเปิดฝาขวดแก้วแล้วป้อนให้ฝาแฝดกินคนละช้อน

เด็กๆ ก็กินอย่างเอร็ดอร่อย

“ที่เด็กๆ กินคืออะไรเหรอครับ”

“น้ำเชื่อมดอกบอลลูน [3] ที่ฉันทำเองค่ะ”

“น้ำเชื่อมดอกบอลลูนเหรอ”

โรคหอบหืดกับโรคเยื่อจมูกอักเสบทำให้ฝาแฝดต้องกินยามาโดยตลอด แม้ว่าอาการของพวกเด็กๆ จะค่อยๆ ดีขึ้นหลังจากย้ายมาอยู่ชนบท แต่ก็ยังไม่หายขาด

ระหว่างที่ฮวัง-กยูแดเลี้ยงผึ้ง พักอึนฮีก็ปลูกต้นบอลลูน

โดยปลูกให้ลูกฝาแฝด เธอเล่าว่าตอนแรกนำดอกบอลลูนมาบดใส่น้ำผึ้งให้เด็กๆ กิน แล้วจู่ๆ ก็เกิดเหตุผึ้งต้องตายยกรัง

ตั้งแต่นั้นมา จึงเริ่มทำน้ำเชื่อมธัญพืชเอง และเริ่มป้อนน้ำเชื่อมธัญพืชแทนน้ำผึ้ง

เด็กๆ เองก็ชื่นชอบ จึงกลายเป็นอาหารที่ต้องกินทุกวัน

โคแอจูถามขึ้นหลังได้ยินเรื่องเล่าของพักอึนฮี

“ขอชิมหน่อยได้มั้ยคะ”

“ได้สิคะ”

พักอึนฮียื่นช้อนคันใหม่และขวดแก้วให้เธอ

โคแอจูได้ลิ้มรสน้ำเชื่อมดอกบอลลูนแล้วอุทานด้วยความชื่นชม

“อร่อยจังเลย คุณด็อกมย็องลองชิมดูสิคะ”

“ไม่เป็นไร...”

“ลองชิมสักครั้งเถอะค่ะ”

พอเห็นเด็กๆ กินแล้วผมเองก็อยากรู้ว่าจะมีรสชาติอย่างไร

เจอโคแอจูคะยั้นคะยอด้วยจึงได้ลองชิมไปหนึ่งช้อน

**เพิ่งเคยได้ยินน้ำเชื่อมดอกบอลลูนครั้งแรกเลยแฮะ**

**จะไปหาลองชิมจากไหนละเนี่ย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **234**

**ตอนที่ 234 เลี้ยงผึ้งแบบเคลื่อนที่**

“รสชาติดีมากเลยครับ! อาจจะดีกว่าน้ำผึ้งอีกนะเนี่ย”

“ถ้าอยากได้ก็บอกได้เลยนะคะ เดี๋ยวฉันเตรียมให้ขากลับค่ะ”

พักอึนฮีพูดด้วยสีหน้าร่าเริง

“ไม่เป็นไรครับ ไม่ต้องทำถึงขนาดนั้นหรอก”

“ที่รัก ช่วยเตรียมให้หน่อยนะ”

ฮวัง-กยูแดเข้าข้างเธอ

พักอึนฮีเตรียมน้ำเชื่อมดอกบอลลูนให้พวกเราทันที

สามีภรรยาคู่นี้เป็นคนอบอุ่น พวกเขาไม่ลังเลที่จะแบ่งปันสิ่งของในบ้านแม้ตัวเองอยู่ในสถานการณ์ยากลำบาก

ในที่สุดน้ำเชื่อมดอกบอลลูนก็มาอยู่ในมือ

“ผมขอรับไว้ด้วยความขอบคุณครับ”

“ฉันต้องเป็นฝ่ายขอบคุณมากกว่าค่ะ”

ผมมีเรื่องหนึ่งต้องจัดการก่อนกลับ

จึงเอ่ยถามฮวัง-กยูแด

“ขอโทษนะครับ คุณมีรถกระบะมั้ย”

“มีครับ เป็นรถกระบะขนาดหนึ่งตัน”

ฮวัง-กยูแดพาพวกเราไปยังจุดจอดรถกระบะ รถกระบะเก่าๆ เป็นพาหนะเดินทางอย่างเดียวของครอบครัว

ถือเป็นสิ่งของล้ำค่าไว้ใช้ยามซื้อของหรือขายน้ำผึ้งด้วย

“เดี๋ยวต่อไปจะลองเปลี่ยนไปเลี้ยงผึ้งแบบเคลื่อนที่ดูมั้ยครับ”

“ให้เลี้ยงผึ้งแบบเคลื่อนที่เหรอครับ”

การเลี้ยงผึ้งแบบเคลื่อนที่เป็นวิธีการเลี้ยงผึ้งที่คอยเคลื่อนย้ายผึ้งไปยังสถานที่ซึ่งมีแหล่งน้ำหวานอุดมสมบูรณ์และเก็บน้ำผึ้งไปพร้อมกัน

พื้นที่ซึ่งฮวัง-กยูแดอาศัยอยู่นั้นไม่ค่อยมีแหล่งน้ำหวาน เมื่อเลี้ยงผึ้งในพื้นที่ขาดแคลนแหล่งน้ำหวานจึงประสบปัญหาหนัก

ถึงจุดที่ต้องเปลี่ยนแปลงแล้ว

“ผมไม่เคยเลี้ยงผึ้งแบบเคลื่อนที่แถมไม่มีประสบการณ์ด้วย แล้วจะทำได้มั้ยครับ”

“อาจแตกต่างกับวิธีที่คุณเคยทำกันมานิดหน่อย แต่คุณเคยเลี้ยงผึ้งมาก่อน คงไม่ยากหรอกครับ”

“คุณมาช่วยขนาดนี้ ให้ทำอะไรก็ต้องทำแล้วละ ผมจะทำให้ดีที่สุดครับ”

\*\*\*

หลังจากสำรวจล่วงหน้าเสร็จสิ้น ผมกับโคแอจูก็เดินทางไปสถานีแทจอน

“สามีภรรยาคู่นี้ใจดีมากเลยเนอะ”

“ดูท่าทางเป็นคนดีโดยที่ไม่ต้องมีกฎกติกาอะไรมาบังคับเลยนะครับ”

“ว่าแต่ทำไมคุณถึงแนะนำให้เลี้ยงผึ้งแบบเคลื่อนที่เหรอคะ”

ผมบอกข้อมูลที่ไตร่ตรองแล้วกับโคแอจู เธอพยักหน้าเมื่อได้ยินวลีที่ว่า<i>ขาดแคลนแหล่งน้ำหวาน</i>

“ก็คือจะย้ายไปหาจุดที่มีดอกไม้น่ะหรือ”

“ใช่แล้วครับ คอยย้ายที่แล้วก็เก็บน้ำผึ้งไปด้วยแหละ”

สิ่งที่เป็นข้อดีมากที่สุดของการเลี้ยงผึ้งแบบเคลื่อนที่ คือเราสามารถเก็บน้ำผึ้งได้เป็นจำนวนมาก นอกจากนี้ยังผลิตน้ำผึ้งได้มากตามต้องการด้วย

น้ำผึ้งอะคาเซียจะผลิตได้จากป่าอะคาเซีย ส่วนน้ำผึ้งเกาลัดจะผลิตขึ้นใต้ต้นเกาลัด

แน่นอนว่านี่ไม่ใช่งานที่ทำได้ง่ายดายเหมือนปากพูด พวกเขาต้องตระเตรียมอีกหลายอย่าง

“มีข้อดีแล้วมีข้อเสียด้วยมั้ยคะ เห็นว่าเลี้ยงผึ้งเคลื่อนที่คนเดียวนี่ลำบากออกนะคะ”

โคแอจูรู้ถึงความเหนื่อยยากของการเลี้ยงผึ้งเคลื่อนที่ เธอคงไปเก็บข้อมูลเรื่องการเลี้ยงผึ้งมาแล้ว สมกับเป็นนักเขียนจริงๆ

“ผมจะต้องเสนอวิธีที่จะจัดการคนเดียวได้ใช่มั้ยครับ”

“ถ้าทำได้อย่างนั้นก็โล่งอกไปที!”

“ส่วนเรื่องการซื้อขายผึ้ง เดี๋ยวผมลองสอบถามกับทางสมาคมเองครับ แล้วก็อยากได้อุปกรณ์การเลี้ยงผึ้งเคลื่อนที่ด้วยครับ”

“ค่าใช้จ่ายจะอยู่ในงบการผลิตรายการ เพราะงั้นสบายใจได้เลยค่ะ”

“รับทราบครับ”

ผมส่งโคแอจูลงที่สถานีแทจอนแล้วมุ่งหน้าไปยังฮาดง

การเลี้ยงผึ้งเคลื่อนที่ต้องใช้อุปกรณ์พิเศษด้วย

อุปกรณ์ที่ไปเห็นจากงานมหกรรมการเกษตรในรัฐแคลิฟอร์เนียนั้นไม่ได้มีกล่องเลี้ยงผึ้งไฮเทคเท่านั้น

แต่ยังมีอุปกรณ์สำหรับการเลี้ยงผึ้งเคลื่อนที่ด้วย ไม่คิดเลยว่าจะได้ใช้อุปกรณ์ที่เห็นในงานมหกรรมในตอนนี้

เมื่อมาถึงฮาดง ผมก็ติดต่ออีจางอูทันที

เขากำลังติดตั้งแผงโซล่าเซลล์อยู่ที่ศูนย์ส่งเสริมการเกษตรฮาดง มีแผงโซล่าเซลล์ติดอยู่ที่ตู้คอนเทนเนอร์ผักสลัดทุกหลัง

“นี่ติดครบหมดแล้วเหรอ”

อีจางอูไต่ลงจากตู้คอนเทนเนอร์ในสภาพมีเหงื่อชุ่มโชก

“ได้ทุกคนมาช่วยกันทำ ก็เลยเสร็จไวน่ะ”

เกษตรกรสิบสี่คนผู้ดูแลตู้คอนเทนเนอร์ผักสลัดรวมถึงมินโยฮันก็อยู่ด้วยกัน

“เหนื่อยแย่เลย ขอคุยด้วยแป๊บนึงดิ”

“จะสั่งงานอะไรอีกล่ะ”

อีจางอูเอ่ยถามด้วยน้ำเสียงหยอกเล่น

มินโยฮันก็พูดเสริมขึ้นมา

“ได้กลิ่นงานเข้าจากตรงไหนซักที่ซะแล้วสิ”

มินโยฮันพูดพลางทำจมูกฟุดฟิด

“งานอะไรเหรอ ขอทำด้วยได้มั้ยครับ”

พังฮย็อนชิกวิ่งเข้ามาถาม

“ไม่มีอะไรหรอก นายไปพักเถอะ”

อีจางอูยิ้มแย้มพลางเอ่ย ด้านหลังของพังฮย็อนชิกมีผู้คนยืนต่อแถวติดกันหนึบเหมือนลูกกวาด

ทุกคนคงคิดว่ามีงานให้พวกตนช่วย

“ไม่เป็นไรหรอก ทุกคนไปพักเถอะครับ”

พอปล่อยทุกคนไปแล้วก็เหลือแค่อีจางอูกับมินโยฮัน

ผมปรึกษาหารือเขาสองคนเกี่ยวกับอุปกรณ์เลี้ยงผึ้งเคลื่อนที่ โดยวาดภาพให้เข้าใจได้ง่ายๆ

เป็นหีบเลี้ยงผึ้งชนิดหนึ่งที่สามารถเก็บถาดรังผึ้งได้หลายแผ่นในคราวเดียว เป้าหมายคือจะต้องสร้างตามขนาดที่รถกระบะจะขนไปได้ คล้ายเป็นอะพาร์ตเมนต์เคลื่อนที่สำหรับผึ้ง

“หีบเลี้ยงผึ้งที่ยกขึ้นรถกระบะได้สินะ และมีโครงสร้างแบบที่ถอดถาดรังผึ้งเข้าๆ ออกๆ บนรถบรรทุกได้สะดวกด้วย”

อีจางอูดูภาพแล้วพูดขึ้น

เมื่อถึงสถานที่ปลายทาง หีบเลี้ยงผึ้งถูกยึดไว้กับฐานรอง โดยเราจะสอดลิฟต์ยกของเข้ากับฐานรองในสภาพที่มีหีบเลี้ยงผึ้งล็อกไว้ข้างบน

พอยกหีบเลี้ยงผึ้งในสภาพล็อกอยู่บนพื้นขึ้นมาแล้วค่อยถอดแยกชิ้นส่วนบนรถกระบะอีกที

สิ่งที่ยากที่สุดในการเลี้ยงผึ้งแบบเคลื่อนที่คือ การขนย้ายรังผึ้งขึ้นและลงจากรถ ขอเพียงติดตั้งอุปกรณ์อย่างถูกต้องตามวิธีดังกล่าว ก็จะเลี้ยงผึ้งแบบเคลื่อนที่โดยจัดการตามลำพังได้

“น่าจะไหวเนอะ”

“ไม่มีงานไหนยากกว่าสร้างอุปกรณ์ปลูกผักไฮโดรโปนิกส์แล้วละ แต่เราประดิษฐ์กันตรงนี้ไม่ได้นะ”

อีจางอูเอ่ยพลางมองภาพ เขาจะผลิตที่โรงงาน ‘อินช็อนจักรกล’

“ไม่ได้จะกวนให้นายทำตอนนี้หรอกนะ แค่ลองมาถามให้แน่ใจก่อน เดี๋ยวต้องไปปรึกษากับสถานีโทรทัศน์ด้วย”

\*\*\*

คืนนั้น ผมนอนพลิกตัวไปมา

ความคิดเรื่องฮวัง-กยูแดกับครอบครัวของเขายังติดอยู่ในหัว

ผมคิดทบทวนเรื่องการเลี้ยงผึ้งเคลื่อนที่ซึ่งแนะนำเขาไปแล้วอีกครั้ง

พื้นที่ซึ่งเขาอาศัยอยู่นั้นขาดแคลนแหล่งน้ำหวาน เราคงเอาชนะสภาพแวดล้อมอันย่ำแย่ได้ด้วยการเลี้ยงผึ้งเคลื่อนที่

สิ่งที่ตีกันในอยู่หัวไม่ใช่เรื่องการเลี้ยงผึ้งเคลื่อนที่ แต่ผมไม่สามารถสลัดความคิดออกไปจากหัวสมองได้เลยว่าทำแค่นี้ไม่น่าจะพอ

*‘ลำพังแค่การเลี้ยงผึ้งเคลื่อนที่อย่างเดียวไม่น่าช่วยแก้ปัญหาได้ทุกอย่าง’*

ปัญหาอยู่ตรงการเลี้ยงผึ้งเพียงอย่างเดียวยังไม่ใช่รายได้อันเพียงพอจะเลี้ยงปากท้อง

เรามีช่วงเวลาเก็บน้ำผึ้งตายตัว ต่อให้มีน้ำผึ้งมากขนาดไหนก็เก็บได้เพียงปีละสองครั้ง

ตอนผมเลี้ยงผึ้งยังขยับขยายไปทำกิจการอื่นด้วยเหมือนกัน

การเลี้ยงผึ้งแบบเคลื่อนที่เพียงอย่างเดียวไม่อาจรับประกันว่าจะมีชีวิตอันมั่งคั่งได้ หากเกิดอุบัติเหตุไม่คาดฝันก็มีอันต้องสิ้นเนื้อประดาตัว

เราต้องมีแผนสำรอง

นอกจากเลี้ยงผึ้งแล้ว เขายังต้องทำงานที่ช่วยสร้างกำไร

ผมคิดวนเป็นงูกินหาง

และกดเปิดไฟด้วยคิดว่าไม่ควรนอนหลับไปทั้งอย่างนี้

จังหวะเปิดไฟก็มองเห็นกระเป๋าที่วางไว้ตรงหัวมุมห้อง

ฉุกคิดถึงสิ่งของที่ฮวังกยูแดมอบให้ผม

ผมล้วงของที่เขาให้ออกมาจากกระเป๋า

มันคือน้ำเชื่อมดอกบอลลูนที่พวกเขาทำให้เด็กฝาแฝด

*‘ใช้เจ้านี่เป็นแผนสำรองได้เลย!’*

ไม่แน่ว่ามันอาจทำกำไรได้มากกว่าการเลี้ยงผึ้งก็เป็นได้

**ตอนนี้ทุกคนเห็นหน้าท่านประธานก็ได้กลิ่นงานเข้าเลยนะ555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **235**

**ตอนที่ 235 เลี้ยงผึ้งกับทำน้ำเชื่อม**

ผมมีแผนจะแนะนำงานสองอย่างให้ฮวัง-กยูแดตอนออกรายการ

งานแรกคือให้เลี้ยงผึ้งเคลื่อนที่ แม้ล้มเหลวไปแล้วครั้งหนึ่งแต่เขาเคยสร้างรายได้อย่างมั่นคงจากการเลี้ยงผึ้งมาแล้ว ผมมองว่าการลุกขึ้นยืนได้อีกครั้งด้วยกลับมาเลี้ยงผึ้งเป็นสิ่งสำคัญ และยังเป็นสิ่งจำเป็นต่อการกอบกู้ความมั่นใจในตัวเองกลับคืนมาอีกด้วย

งานที่สองคือให้จำหน่ายน้ำเชื่อมดอกบอลลูน ถ้าจะทำงานเลี้ยงผึ้งอย่างเดียวและอยากทำกำไรสูงลิ่ว ก็ต้องเลี้ยงผึ้งเป็นจำนวนมหาศาล ฮวัง-กยูแดอาศัยอยู่ในเขตที่ไม่ค่อยมีแหล่งน้ำหวาน จึงมีข้อจำกัดเรื่องขยับขยายอาณาเขต

นอกจากเลี้ยงผึ้งแล้วพวกเขาควรทำงานอื่นร่วมด้วย คนเกาหลีใต้เรียกน้ำเชื่อมธัญพืชแบบนี้ว่าเป็นน้ำผึ้งฝีมือมนุษย์ด้วย หากคู่สามีภรรยาผู้เลี้ยงผึ้งหันมาทำน้ำเชื่อมจากธัญพืชด้วยก็จะเป็นที่ร่ำลือ นอกจากนี้มันยังเป็นยามหัศจรรย์สำหรับเด็กฝาแฝดผู้เป็นโรคหอบหืดและโรคเยื่อจมูกอักเสบด้วย

\*\*\*

เราต้องไปขอซื้อผึ้งมาให้ได้ก่อน

ผมนัดพบประธานพักมุนโฮจากสมาคมผู้เลี้ยงผึ้ง ไม่นานมานี้ พักมุนโฮแวะมาเยือนฮาดงเพื่อชมกล่องเลี้ยงผึ้งไฮเทค

แต่วันนี้ผมเป็นฝ่ายเข้าโซล

ผมแบกกล่องเลี้ยงผึ้งไฮเทคที่อีจองอูผลิตเข้าไปในสำนักงาน

“กล่องเลี้ยงผึ้งอันนี้ดูไม่เหมือนกับที่เคยเห็นครั้งก่อนเลยนะ”

พักมุนโฮแสดงความสนอกสนใจ

“นี่เป็นกล่องเลี้ยงผึ้งที่พวกเราผลิตกันเอง อัปเกรดจากกล่องที่ซื้อมาจากในอเมริกาอีกทีน่ะครับ”

ผมยื่นกล่องเลี้ยงผึ้งให้พักมุนโฮ

ด้านบนกล่องมีแผงโซล่าเซลล์ติดอยู่ เราปรับอุณหภูมิได้โดยไม่ต้องใช้กระแสไฟฟ้า โดยพัดลมระบายความร้อนจะทำงานในช่วงฤดูร้อน และเมื่อถึงฤดูหนาวรังสีความร้อนก็จะทำให้อากาศด้านในกล่องอุ่นขึ้น

แถมยังมีกล้องที่ให้เราสังเกตสภาพภายในกล่องเลี้ยงผึ้งได้ด้วย

“อันที่ซื้อมาจากอเมริกานี่เทียบไม่ติดเลยนะเนี่ย เจ๋งกว่าเยอะเลย”

เขาเฝ้ามองกล่องเลี้ยงผึ้งด้วยสีหน้าประทับใจ

“แล้วจะช่วยทำให้ฉันบ้างได้มั้ย”

“ไม่มีปัญหาครับ เราผลิตให้ได้เท่าที่คุณต้องการเลย”

ใบหน้าของพักมุนโฮดูสดใสขึ้น เขาดูชื่นชอบกล่องเลี้ยงผึ้งอย่างแรง

“แต่ก่อนจะผลิต ผมมีเรื่องอยากจะขอความช่วยเหลืออย่างนึงครับ”

“เรื่องอะไรเหรอ ว่ามาได้เลย”

“คือผมทำรายการโทรทัศน์อยู่รายการนึงที่ชื่อ ‘เกษตรกรคือความหวัง’ เป็นรายการที่คอยช่วยเหลือเกษตรกรผู้มีเรื่องเดือดเนื้อร้อนใจน่ะครับ”

“ก็เหมาะกับนายดีแฮะ”

“แขกรับเชิญคนแรกที่จะมาออกรายการคือคนเลี้ยงผึ้งครับ”

ผมเล่าเรื่องราวของฮวัง-กยูแดให้พักมุนโฮฟัง พูดถึงเรื่องที่เขาต้องเผาผึ้งทิ้งยกรังเพราะพวกมันติดโรค

ได้ฟังแล้วพักมุนโฮก็ตรวจดูรายชื่อเกษตรกรผู้เลี้ยงผึ้งที่ได้ลงทะเบียนไว้กับทางสมาคมเลยทันที ฮวัง-กยูแดไม่มีชื่ออยู่ในนั้น

แสดงว่าเขาแยกไปเลี้ยงผึ้งแบบอิสระ

“ก็น่าเห็นใจอยู่นะ นายอุตส่าห์ไปซื้อยาป้องกันโรคถึงเยอรมัน...”

“เรื่องมันผ่านไปแล้ว แก้ไขอะไรไม่ได้แล้วละ แต่ผมกำลังหาทางช่วยให้เขาตั้งตัวได้อีกครั้งครับ”

“ถ้าอยากกลับมาเริ่มเลี้ยงผึ้งอีกหน ฉันจะช่วยนายเอง”

“ผมอยากขอซื้อผึ้งครับ”

“ถ้าเรื่องนั้นมันก็ไม่ยากหรอก เอาไปได้ตามสบาย”

“แล้วก็อยากรบกวนอีกเรื่องด้วยครับ”

“ว่ามาสิ”

“ผมว่าจะเลี้ยงผึ้งเคลื่อนที่ ก็เลยอยากหาใช้พื้นที่สำหรับเลี้ยงผึ้งด้วยน่ะครับ”

สถานที่เป็นสิ่งสำคัญต่อการเลี้ยงผึ้งเคลื่อนที่ เพราะปัญหาเรื่องสถานที่นั้นสร้างความโกลาหลปั่นป่วนได้เช่นกัน

“ถ้าเป็นเรื่องนั้น ฉันไม่ติดอะไรหรอก”

พักมุนโฮพูดด้วยรอยยิ้ม ผมจัดการเรื่องขอซื้อผึ้งและใช้สถานที่สำหรับเลี้ยงผึ้งเคลื่อนที่ได้แล้วในเวลาเดียวกัน

“ว่าแต่ผู้ชายคนนั้นเขาเลี้ยงผึ้งอยู่คนเดียวไม่ใช่เรอะ”

พักมุนโฮเอียงคอถาม เป็นคำถามเดียวกับที่นักเขียนโคแอจูเคยเอ่ยถาม

การขนย้ายกล่องเลี้ยงผึ้งหลายสิบใบขึ้นรถไปมาไม่ใช่เรื่องที่คนทั่วไปเขาทำกัน

“ว่าจะสร้างอุปกรณ์สำหรับการเลี้ยงผึ้งเคลื่อนที่ด้วยครับ”

“แล้วอุปกรณ์ที่ว่า มันคืออะไรล่ะ”

ผมวาดภาพที่เคยวาดให้อีจางอูอีกครั้งแล้วเอาให้เขาดู

เป็นอุปกรณ์ซึ่งช่วยขนย้ายกล่องเลี้ยงผึ้งนับสิบๆ ใบใส่รถบรรทุกได้ในครั้งเดียว

ทั้งยังช่วยให้ยกลงจากรถบรรทุกได้อย่างง่ายดายจึงเคลื่อนย้ายสะดวก

พักมุนโฮทำตาเป็นประกายเมื่อได้ยินว่าเรายกกล่องเลี้ยงผึ้งออกจากรถบรรทุกได้

ถ้ามีอุปกรณ์แบบนั้นจริง ก็จะช่วยบรรเทาความเหนื่อยยากยามยกกล่องเลี้ยงผึ้งขึ้นรถได้

“ช่วยให้เลี้ยงผึ้งเคลื่อนที่ได้สะดวกจริงๆ”

ดูท่าว่าเขาอยากครอบครองอุปกรณ์เลี้ยงผึ้งเคลื่อนที่ยิ่งกว่ากล่องเลี้ยงผึ้งที่ติดแผงโซล่าเซลล์ซะอีก

“สมาคมเราต้องใช้กล่องเลี้ยงผึ้งและอุปกรณ์เลี้ยงผึ้งเคลื่อนที่ทั้งสองอย่างเลยนะ”

พักมุนโฮเอ่ยพร้อมกะพริบตาถี่ๆ ผมจึงตอบไปว่าขอเพียงถ่ายรายการเสร็จสิ้น เราพร้อมผลิตให้เขาได้ทุกเมื่อ

ผมปรับแก้ตารางงานรอบสุดท้ายแล้วออกมาจากสำนักงาน

แวะมาสมาคมเลี้ยงผึ้งทั้งทีจึงถือโอกาสไปเยี่ยมเยียนโรงเรียนสอนทำเทียนด้วย

ผมพบชองกาฮีตรงโถงทางเดินในอาคารโรงเรียนสอนทำเทียนพอดี ตายยากเสียจริง

“คิมด็อกมย็อง ยังมีชีวิตอยู่อีกหรือนี่”

“ไม่ได้เจอกันนานเลยนะ ชองกาฮี สบายดีมั้ย”

“ฉันสบายดีอยู่แล้วละ นายนั่นแหละ จู่ๆ ก็โผล่มาไม่บอกไม่กล่าวเลยนะ”

“โทษที ช่วงนี้งานเข้าเยอะเลย ว่าแต่นั่นเสียงอะไรน่ะ”

ผมได้ยินเสียงเพลงดังมาจากสุดโถงทางเดิน

“เสียงซ้อมเต้นของชมรมเต้นน่ะ”

“ชมรมเต้น?”

ผมเดินไปทางทิศที่มีเสียงเพลงดังออกมา เด็กๆ กำลังเต้นไปตามจังหวะเพลงอย่างชองกาฮีว่า

ผมมองท่าทางเหล่านั้นของเด็กๆ ผ่านทางหน้าต่าง กาฮีก็มายืนดูอยู่ข้างๆ เหมือนกัน

“เด็กๆ เขาอยากทำ ฉันก็เลยตั้งชมรมขึ้นมาน่ะ จะให้ก้มหน้าก้มตาเรียนอย่างเดียวไม่ได้นี่เนอะ”

แล้วตอนนั้นเองที่ประตูห้องซ้อมเปิดออก

เด็กผู้หญิงคนหนึ่งวิ่งออกมาจากห้อง

ผมรู้สึกคุ้นใบหน้าเธอ

“คุณครูคิมด็อกมย็อง!”

ได้ยินเสียงแล้วจึงรู้ทันทีว่าเธอคือใคร

เด็กผู้หญิงผู้ถูกใส่ร้ายว่าเป็นขโมยที่ร้านขนมปัง เธอโตขึ้นพรวดๆ ในช่วงที่เราไม่ได้พบกัน

นัมอายองนั่นเอง

“อายอง”

“สวัสดีค่ะ”

พออายองออกมา เด็กคนอื่นๆ ในห้องซ้อมก็กรูกันออกมาด้วยเช่นกัน

ผมยังจำใบหน้าของเด็กๆ ได้อยู่เสมอ

“มาใช้หนี้เลยได้มั้ยคะ”

อายองพูดโพล่งขึ้นมา

“หนี้อะไรเหรอ”

“ก็คุณหายหน้าหายตาไปซะนานไง ต้องเลี้ยงอาหารอร่อยๆ แล้วนะคะ”

ผมมุ่งหน้าไปยังร้านขายอาหารว่าง [1] พร้อมกับเด็กๆ พวกเขาสั่งต็อกบกกีและซุนแด [2] มากินพลางพูดคุยถึงเรื่องราวต่างๆ ที่เกิดขึ้นในโรงเรียนสอนทำเทียน

ท่าทีอันมีชีวิตชีวาเช่นนี้ช่างงดงาม

\*\*\*

ก่อนเดินทางกลับฮาดง ผมต้องไปพบใครอีกคน

ผมมุ่งหน้าไปยังย่านยออึยโด โคแอจูรอผมอยู่ที่ร้านกาแฟ

“ฉันเขียนแผนรายการตอนที่หนึ่งใกล้เสร็จแล้ว เดี๋ยวจะเข้าสู่ช่วงถ่ายทำกันแล้วนะคะ”

“ใกล้จะเสร็จเรียบร้อยแล้วหรือนี่”

“ทำไมถึงตกใจขนาดนั้นล่ะคะ”

“คือผมอยากใส่ข้อมูลเพิ่มเติมน่ะครับ”

โคแอจูหยิบสมุดบันทึกออกมา

“แจ้งมาได้เลยค่ะ ถ้าเนื้อหาโอเค ฉันจะถ่ายทอดมันออกมาให้ได้มากที่สุดค่ะ”

“จริงเหรอครับ”

“นักเขียนรายการทีวีมีเวลาปิดต้นฉบับได้ถึงช่วงใกล้เริ่มถ่ายทำเลยไงคะ”

ถึงเธอจะพูดด้วยรอยยิ้มแต่นั่นฟังดูคล้ายเป็นมุมน่าเศร้าของอาชีพนักเขียนรายการทีวี

**ใครจะงานยุ่งเท่าท่านประธาน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **236**

**ตอนที่ 236 น้ำผึ้งฝีมือมนุษย์**

“ผมคิดว่าถ้าเลี้ยงผึ้งเพียงอย่างเดียว ไม่น่าจะทำกำไรได้เยอะนัก”

“ฉันก็เคยคิดแบบนั้นเหมือนกัน เพราะคุณฮวัง-กยูแดเลี้ยงผึ้งจำนวนไม่มากด้วย...”

“ให้เขาทำงานอื่นเพื่อสร้างกำไรเพิ่มดีมั้ยครับ แบบที่ได้เลี้ยงผึ้งไปด้วย”

“น่าจะวิเศษมากเลยแหละค่ะ”

“นอกจากน้ำผึ้งแล้ว ถ้าเราช่วยให้เขาขายอย่างอื่นได้ด้วย คุณจะคิดยังไงครับ”

“ของอย่างอื่นนี่คือ?”

“น้ำเชื่อมดอกบอลลูนครับ”

“เขาไม่ได้ทำขายซะหน่อย...”

“เขาทำให้ลูกฝาแฝดก็เลยอุทิศแรงใจมากกว่าเดิม ถ้าเป็นน้ำเชื่อมดอกบอลลูนที่ใส่ความทุ่มเทของแม่ลงไป ก็น่าจะได้เห็นผลตอบรับในทางบวกนะครับ”

“ฟังดูเข้าท่าดีนะ”

“การเลี้ยงผึ้งเป็นงานแบบผสมผสาน เพราะปีนึงเราเก็บน้ำผึ้งได้แค่สองครั้ง ถ้าเลี้ยงผึ้งจำนวนไม่มากก็จะมีรายได้จำกัด เพราะงั้นก็ต้องทำอย่างอื่นควบคู่ไปด้วย สองสามีภรรยาก็น่าจะรู้เรื่องนี้ดี”

“แล้วทำไมพวกเขาถึงไม่หางานอื่นทำไปพร้อมๆ กันล่ะ”

“เพราะงานที่พอจะทำได้ในชนบทมันอยู่ในวงจำกัด ขนาดจะทำงานเกษตรก็ยังต้องใช้เงินทุนก้อนใหญ่ ใช่ว่ามีใจรักอย่างเดียวแล้วจะลงมือทำกันได้ง่ายๆ ครับ”

โคแอจูเริ่มจดบางอย่างลงในสมุดบันทึกตั้งแต่ตอนนั้น

คงนึกไอเดียออก

ผมเฝ้ารอจนเธอเขียนเสร็จอย่างเงียบๆ

เธอเขียนบันทึกเสร็จก็หันมาพูดกับผม

“ขอโทษนะคะ บางครั้งฉันก็เป็นแบบนี้น่ะค่ะ”

“ไม่เป็นไรครับ”

“เราควรเสริมเรื่องทำน้ำเชื่อมดอกบอลลูนเพื่อให้เรื่องราวมีอรรถรสยิ่งขึ้น บอกเล่าการทำน้ำเชื่อมดอกบอลลูนลงไปอย่างละเอียดด้วย แบบนี้น่าจะได้เนื้อเรื่องที่กระตุ้นความรู้สึกคนดูค่ะ”

“น้ำเชื่อมธัญพืชยังมีอีกชื่อนึงคือเป็นน้ำผึ้งฝีมือมนุษย์ด้วย กรณีครอบครัวคุณฮวัง-กยูแดนี้ก็น่าจะเป็น<i>น้ำผึ้งฝีมือคุณแม่ลูกแฝดผู้เลี้ยงผึ้งเพื่อลูกๆ</i> ครับ”

“น้ำผึ้งฝีมือมนุษย์หรือคะ เรียกได้เท่มาก ยังไงจะลองเน้นเรื่องน้ำเชื่อมดอกบอลลูนให้เต็มที่ที่สุด จะปรึกษากับครอบครัวคุณฮวัง-กยูแดด้วยค่ะ”

โคแอจูพูดพึมพำอยู่คนเดียวว่าชอบคำพูดนี้มาก

“ให้หมอแผนโบราณมาออกรายการด้วยดีมั้ยคะ”

เป็นความคิดที่ดีมาก ถ้ามีการยืนยันจากหมอด้วยก็จะดึงความสนใจของผู้คนได้มากขึ้น

ตอนนั้นเอง มือถือของโคแอจูก็ส่งเสียงดังขึ้น

“แป๊บนึงนะคะ สายจากพีดีชเวมินซองน่ะค่ะ”

เธอคุยโทรศัพท์เสร็จอย่างรวดเร็ว

“คงไม่ใช่เรื่องใหญ่อะไรสิท่า”

“ไม่ใช่อย่างงั้นหรอก คือเขาว่าจะแวะมาที่นี่น่ะค่ะ”

“มาที่นี่เหรอ”

พีดีชเวมินซองมาถึงร้านกาแฟแล้ว เห็นหน้าเราแล้วเขาก็ส่งเสียงโอดครวญทันที

“ผมเข้าใจดีว่าทุกคนพยายามอย่างเต็มที่แล้ว แต่ทีมผลิตของเรารอไม่ไหวแล้วครับ”

รายการทีวีต้องแข่งขันกับเวลาด้วย เราต้องรีบถ่ายทำแล้วนำส่งคลิปรายการที่จัดทำออกมาอย่างเรียบร้อย

เขาอยากเตรียมให้เสร็จล่วงหน้า จึงแสดงสีหน้าบ่งบอกว่ารอไม่ได้แล้ว

“งั้นเราถ่ายกันวันนี้เลยได้มั้ยครับ”

ผมชิงพูดตัดหน้า ด้วยรู้วิธีทำตามความต้องการของเขาแล้ว

“ได้สิ งั้นผมเรียกทีมถ่ายทำออกมาเลยนะ ว่าแต่จะถ่ายทำกันที่ไหนเหรอ ในฮาดงใช่มั้ยครับ”

“ไม่ใช่ฮาดงแต่เป็นที่อินช็อนครับ”

\*\*\*

ผมโทร.หาอีจางอูระหว่างเดินทางไป ‘อินช็อนจักรกล’

“จางอู นายพร้อมแล้วใช่มั้ย”

ผมขอให้อีจางอูช่วยเตรียมตัวผลิตอุปกรณ์เลี้ยงผึ้งเคลื่อนที่รอไว้ เป็นการเตรียมพร้อมไว้ก่อน

เมื่อผมส่งสัญญาณแล้วเขาจึงค่อยเริ่มลงมือผลิตในตอนนั้น

“พร้อมแล้ว”

“เดี๋ยวฉันจะไปถึงที่นั่นพร้อมกับทีมถ่ายทำนะ”

“ถึงเวลาแล้วสินะ”

ผมมาถึง ‘อินช็อนจักรกล’ พร้อมกับทีมถ่ายทำ

อีจางอูออกมาพาทีมถ่ายทำเดินเข้าไป การแต่งตัวของอีดงชุนต่างไปจากยามปกติ

ดูหรูหรากว่าชุดปฏิบัติงาน น่าจะสวมชุดใหม่มา

“ทำให้เป็นธรรมชาติเหมือนเวลาปกตินะ ไม่ต้องสนใจกล้องครับ”

พีดีชเวมินซองเดินออกมาบอกทุกคนใน ‘อินช็อนจักรกล’

อีจางอูกับผมทำตัวสบายๆ เหมือนยามปกติ

การสัมภาษณ์ระหว่างลงมือทำงานก็ไม่ทำให้รู้สึกเก้อเขินแต่อย่างใด

“จะนำอุปกรณ์เลี้ยงผึ้งเคลื่อนที่ไปใส่ในรถบรรทุกเหรอครับ”

“ใช่ครับ มีโครงสร้างพิเศษ ติดตั้งไว้ในรถบรรทุกได้เลย”

“ถาดเลี้ยงผึ้งซ้อนกันเป็นชั้นๆ เหมือนอะพาร์ตเมนต์เลยแฮะ”

กล้องย้ายไปจับภาพอีดงชุน

เขาดูเก้ๆ กังๆ ต่างจากยามปกติ อาจเพราะเห็นกล้องจึงมีอาการประหม่า

“อินช็อนจักรกลมีความเกี่ยวข้องกับคุณคิมด็อกมย็องยังไงเหรอครับ”

“คุณคิมด็อกมย็องเขาสนิทกับคนของอินช็อนจักรกลมากๆ ครับ”

คำพูดของอีดงชุนหยุดชะงักตรงนั้น หากเป็นช่วงเวลาปกติ เขาคงจะพูดติดตลกไปแล้ว เขากล่าวว่าที่พูดไม่ออกคงเป็นเพราะตื่นเต้น

อีจางอูให้สัมภาษณ์แทนอีดงชุน

เขาเล่าที่มาที่ไปของการทำระบบปลูกผักไฮโดรโปนิกส์อันเป็นความร่วมมือของกลุ่มเกษตรกรภูเขาชีรีกับอินช็อนจักรกล

ระหว่างอีจางอูกำลังให้สัมภาษณ์ ผมเดินเข้าไปหาอีดงชุน

“คุณพ่อ ดื่มนี่สิครับ”

เครื่องดื่มชูกำลังที่อยู่ในกระเป๋านั่นเอง นัมอายองจากโรงเรียนสอนทำเทียนมอบให้ผมเป็นของขวัญ

“ขอบคุณครับ สงสัยคงตื่นเต้นแบบไม่รู้ตัวน่ะ”

“พ่อจะทำออกมาได้ดีแน่ เดี๋ยวลองดูอีกทีนะ”

ผมขอร้องให้พีดีชเวมินซองให้โอกาสอีดงชุนอีกครั้ง

ยามให้สัมภาษณ์เป็นครั้งที่สอง เขาดูไม่ประหม่าอีกแล้ว พูดจามีอารมณ์ขันเหมือนยามปกติด้วย เครื่องดื่มชูกำลังคงช่วยได้จริงๆ

\*\*\*

โคแอจูเอ่ยถามความเห็นจากคู่สามีภรรยาก่อนเพิ่มเติมเนื้อหาใหม่ในแผนรายการ

ฮวัง-กยูแดปรึกษาหารือกับพักอึนฮี

เธอแสดงแววตาเป็นเชิงคิดหนัก

“ถ้าคุณรู้สึกกดดัน จะไม่ทำก็ได้นะ เพราะเราไม่ได้กะจะขายน้ำเชื่อมดอกบอลลูนอยู่แล้ว”

“ไม่เป็นไรค่ะ นี่อาจจะเป็นโอกาสที่ดีก็ได้ ฉันจะทำค่ะ”

“จริงหรือ”

พักอึนฮีดูมีท่าทีลำบากใจที่ต้องไปออกรายการ ทันทีที่เธอตอบตกลงอย่างยินดี ฮวัง-กยูแดก็โล่งใจ

หากเลี้ยงผึ้งเพียงอย่างเดียว ชีวิตก็จะลำบากยากจน พวกเขาต้องหารายได้เพิ่มเพื่อลูกฝาแฝด

พวกเขารับปากว่าจะยอมรับฟังความคิดเห็นของนักเขียนโคแอจู

วันเวลาผ่านไปจนใกล้จะถึงวันนัดหมาย

คืนก่อนเริ่มถ่ายทำรายการ ฮวัง-กยูแดนอนไม่หลับ

“ผมจะทำได้ราบรื่นมั้ยนะ”

น้ำเสียงของฮวัง-กยูแดแสดงความกังวลเล็กน้อย

เขาต้องเปิดเผยเรื่องราวชีวิตของตนต่อหน้ากล้อง

ภรรยาพักอึนฮีจับมือเขาไว้แน่น

“คุณจะทำได้ดีเลยแหละ เพราะคุณเป็นพ่อและสามีที่ดีที่สุดในโลกไงคะ”

“ขอบคุณนะ คุณน่ารักที่สุดเลย”

หัวใจของพักอึนฮีเต้นแรงยิ่งกว่าฮวัง-กยูแด

เพราะมีความลับบางอย่างซ่อนอยู่ในน้ำเชื่อมดอกบอลลูนที่เธอทำ

เป็นเรื่องที่แม้แต่สามีเองก็ไม่เคยล่วงรู้

**เอ้า ตายแล้วว มีความลับเหรอเนี่ยย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **237**

**ตอนที่ 237 ไปตามล่าหาน้ำผึ้งกันเถอะ**

วันถ่ายทำวันแรก

ทีมงานรวมถึงผมมาถึงบ้านของฮวัง-กยูแดกันแล้ว

ก่อนเริ่มถ่ายทำ พีดีชเวมินซองชี้แจงรายละเอียดที่จะถ่ายกันวันนี้

ทีมงานวางแผนไว้ว่าช่วงเช้าจะเป็นการไถ่ถามถึงเหตุการณ์ช่วงเลี้ยงผึ้งที่ฮวัง-กยูแดประสบพบเจอ

และเมื่อผึ้งมาถึงแล้ว เราจะเริ่มเลี้ยงผึ้งเคลื่อนที่กันทันที

สีหน้าของฮวัง-กยูแดเคร่งเครียดคล้ายคนประหม่า

หลังจากฟังรายละเอียดทั้งหมดแล้วผมจึงเอ่ยกับฮวัง-กยูแด

“พยายามอย่าไปสนใจกล้องนะครับ”

“ผมพยายามแล้วแต่มันไม่ง่ายเลยแฮะ”

แม้แต่คนช่างพูดช่างคุยในยามปกติ เมื่อยืนอยู่หน้ากล้องยังกลายเป็นคนสงบปากสงบคำได้เช่นกัน

พีดีชเวมินซองเคลื่อนที่อย่างคล่อวแคล่ว เขาไม่ได้บุ่มบ่ามเลื่อนกล้องเข้ามาใกล้

ระหว่างทีมงานตรวจสอบเครื่องไม้เครื่องมือ เขาก็เรียกฮวัง-กยูแดมาคุย

“เราจะพยายามถ่ายทำอย่างเป็นธรรมชาติที่สุด เพราะท่าทีที่ดูเป็นธรรมชาติในชีวิตประจำวันดูสวยงามกว่าท่าทีที่ดูฝืนทำ ว่าจะแทรกช่วงสัมภาษณ์ไปด้วย จะถามถึงสาเหตุที่เริ่มเลี้ยงผึ้งและตอนผึ้งตายด้วย ถ้าไม่อึดอัดใจตรงไหนก็บอกผมได้ตลอดเลยนะครับ”

ฮวัง-กยูแดพยักหน้าเงียบๆ

พูดจบแล้วชเวมินซองก็หันมาถามผมเรื่องผึ้งและอุปกรณ์เลี้ยงผึ้งเคลื่อนที่อย่างเบาๆ

ผมได้เตรียมทุกอย่างไว้แล้ว

“ทุกอย่างจะมาถึงภายในวันนี้ครับ”

\*\*\*

เราเริ่มถ่ายทำกันอย่างจริงจัง กล้องจับภาพฮวัง-กยูแดกำลังจัดการดูแลฟาร์มผึ้ง

เขาดูแลฟาร์มผึ้งที่กลายเป็นผงเถ้าถ่านอย่างสะอาดสะอ้าน

กล้องตามจับภาพเขาพร้อมกับถามถึงเหตุการณ์ที่แล้วมา

ฮวังกยูแดผู้เคยประหม่าเริ่มแสดงท่าทีเป็นธรรมชาติขึ้นทีละนิด

เขาค่อยๆ เล่าเรื่องราวในอดีตของตนต่อหน้ากล้อง

โดยเปิดเผยอย่างตรงไปตรงมาถึงเรื่องที่เจ้าตัวเคยเป็นผู้เตรียมสอบเนติฯ รวมถึงเรื่องที่เขาได้พบกับภรรยาคนปัจจุบันจนได้มาลงหลักปักฐานด้วยกัน

กล้องยังจับภาพของภรรยาพักอึนฮีและลูกฝาแฝดไว้ด้วย

เด็กน้อยไร้เดียงสาไม่ตื่นกล้องเลยสักนิด

อาจเพราะดีใจที่มีคนมาอยู่กันเต็มบ้าน พวกเขาจึงยิ้มแย้มร่าเริง

ชเวมินซองเดินเข้ามาหาผม

“คุณคิมด็อกมย็องจะต้องออกไปปรากฏตัวแล้วครับ”

เราเริ่มถ่ายทำกันตั้งแต่ฉากที่ผมได้พบฮวัง-กยูแด

ผมวิเคราะห์สถานการณ์ก่อนแจ้งว่าเขาต้องได้รับการช่วยเหลืออย่างไรบ้าง

ฮวังกยูแดขอบคุณกันไม่หยุดเหมือนคราวได้พบผมครั้งแรก

จากนั้นไม่นาน อุปกรณ์ที่สั่งจองไว้ก็มาถึง

เป็นอุปกรณ์เลี้ยงผึ้งเคลื่อนที่ซึ่งเป็นผลงานของอินช็อนจักรกล

อีจางอูลงทุนขับรถกระบะมาส่งด้วยตัวเอง

ทีมงานที่ถือกล้องต่างเข้าประจำที่เพื่อเลี่ยงเดินไปบังกันเอง

“อะไรครับนี่”

ฮวังกยูแดถามพร้อมเบิกตากว้าง

“นี่เป็นอุปกรณ์สำหรับเลี้ยงผึ้งเคลื่อนที่ครับ”

อีจางอูขนอุปกรณ์ดังกล่าวลงจากรถ

อุปกรณ์เลี้ยงผึ้งเคลื่อนที่ซึ่งประดิษฐ์ออกมาเสร็จสมบูรณ์แล้วนั้นดูวิเศษมาก

มีทั้งหมดสี่ชั้น แต่ละชั้นสามารถวางถาดรังผึ้งได้สิบชิ้น

เป็นหีบขนาดใหญ่อันมีโครงสร้างที่ยกออกจากรถกระบะได้อย่างง่ายดาย

มีไม้ค้ำสี่อันตั้งยันไว้ทั้งสองฝั่ง หากยกหีบขึ้นสูงก็จะทำให้เกิดช่องว่างระหว่างพื้นรถกระบะ ทำให้ไม้ค้ำหลุดออกไปได้

อีจางอูอธิบายวิธีการใช้งานกับฮวังกยูแด

ฮวังกยูแดทำความเข้าใจหลักการบรรทุกอุปกรณ์เลี้ยงผึ้งเคลื่อนที่ในรถกระบะเรียบร้อย

“ใช้ง่ายกว่าที่คิดอีกนะเนี่ย”

สีหน้าของฮวังกยูแดแจ่มใส

พระอาทิตย์กำลังจะตกดินแล้ว

พีดีชเวมินซองเดินถือกล้องเข้ามา

“ว่าแต่ผึ้งยังไม่มาอีกหรือ”

“ใกล้จะถึงแล้วละ ถ้าเคลื่อนย้ายกันตอนกลางวัน ผึ้งจะเครียดเอาได้น่ะครับ”

หากย้ายรังผึ้งในช่วงกลางวันอาจเกิดปัญหาได้ ต้องย้ายหลังจากผึ้งทำกิจกรรมทุกอย่างเสร็จหมดแล้วเท่านั้น

เป็นเหตุผลที่อุปกรณ์เลี้ยงผึ้งเคลื่อนที่มาถึงก่อน

ผมอยากให้ฮวัง-กยูแดได้เรียนรู้การใช้อุปกรณ์เลี้ยงผึ้งเคลื่อนที่ให้เสร็จสรรพก่อนรังผึ้งจะมาถึง

หลังจากกินอาหารเย็นร่วมกับทีมงานแล้ว รถกระบะซึ่งบรรทุกรังผึ้งก็มาถึง

ผมเห็นรถยนต์ที่คุ้นเคยคันหนึ่งแล่นเข้ามาพร้อมกับรถกระบะ

พักมุนโฮก้าวลงจากรถ

“ไม่คิดเลยว่าท่านประธานจะมาเอง”

“ว่าจะมาดูอุปกรณ์เลี้ยงผึ้งเคลื่อนที่ด้วยน่ะ”

เขายังช่วยหาข้อมูลเรื่องพื้นที่ซึ่งมีแหล่งน้ำหวานด้วย

เขาลงทุนมาหาถึงที่นี่เชียวหรือ ช่างน่าซาบซึ้งใจ

“ผึ้งพวกนี้ ทางสมาคมของเราช่วยจัดหาให้นะ”

พักมุนโฮพูดด้วยรอยยิ้ม เขาบอกว่าผึ้งเป็นของขวัญที่มอบให้กับครอบครัวแขกรับเชิญ

ฮวัง-กยูแดและพักอึนฮีได้ยินดังนั้นแล้วแสดงความขอบคุณยกใหญ่

มีรังผึ้งทั้งหมดสี่สิบรังถ้วน ผมตรวจดูสภาพของผึ้ง

พวกมันมีสุขภาพแข็งแรงและมีพลังล้นเหลือ

ถึงจะเป็นเวลาดึกแล้วแต่ยังมีงานให้จัดการอีกมากมาย

ฮวัง-กยูแดกับผมพับแขนเสื้อทั้งสองข้างขึ้นก่อนเริ่มขนรังผึ้งไปใส่อุปกรณ์เลี้ยงผึ้งเคลื่อนที่

จากนั้นจึงติดตาข่ายไว้ตรงปากทางเข้ารัง

เพื่อป้องกันไม่ให้ผึ้งบินออกมาข้างนอกระหว่างบินเคลื่อนตัวอยู่ในนั้น

ผมบอกวิธีติดตาข่ายกับฮวัง-กยูแด

“เดี๋ยวเราจะออกไปกันคืนนี้ตามที่เขาบอกเลยหรือเปล่าครับ”

ฮวัง-กยูแดถามขึ้นขณะติดตาข่าย

“ถ้าคุณเหนื่อยแล้ว ค่อยไปพรุ่งนี้ก็ได้นะ”

“ไม่เป็นไร ผมยังไม่เหนื่อยเลย”

ผมไม่เห็นว่าสีหน้าเขาจะดูอ่อนเพลียเลยสักนิด

ดูมีพลังท่วมท้น มีไฟปรารถนาอยากเริ่มต้นใหม่อย่างร้อนแรง

แค่มองเขาผมก็มีแรงฮึกเหิมแล้ว

“ตอนนี้ดอกอะคาเซียกำลังบานสะพรั่งเลย ถ้าเลือกเลี้ยงผึ้งแบบเคลื่อนที่แล้วพลาดโอกาสนี้ไป ก็อาจล้มเหลวได้ เพราะต้องรอจนกว่าจะถึงฤดูใบไม้ร่วงเลยครับ”

“ผมรอให้ถึงฤดูใบไม้ร่วงไม่ได้หรอก”

ฮวัง-กยูแดพูดแล้วอมยิ้ม

เราใช้เวลาจัดอุปกรณ์เลี้ยงผึ้งเคลื่อนที่และซื้อผึ้งค่อนข้างนาน จึงต้องรีบออกไปเก็บน้ำผึ้ง

กล้องกำลังจับภาพพวกเราในความมืด

ฮวังกยูแดไม่สนใจกล้องอีกต่อไป

เราพร้อมจะออกเดินทางกันแล้ว

ผมแชร์พิกัดปลายทางให้พีดีชเวมินซองด้วยเช่นกัน ทีมงานก็ขึ้นรถแล้วเรียบร้อย

ก่อนออกจากบ้าน พักอึนฮี ภรรยาของฮวัง-กยูแดเดินมาที่รถ

“ต้องพกนี่ไปด้วยสิ”

“ลืมไปเลย ขอบคุณนะ เดี๋ยวผมมา”

“ดูแลตัวเองด้วยนะคะ”

“คุณก็เหมือนกันนะ”

เป็นเสื้อผ้าและเสบียง หากเดินทางไปยังสถานที่สำหรับเก็บน้ำผึ้ง เราจะต้องพักค้างคืนอยู่ตรงแหล่งน้ำหวานอย่างน้อยห้าถึงเจ็ดวัน

เพราะผึ้งต้องใช้เวลาผลิตน้ำผึ้ง

โดยจะได้ผลตอบแทนสมกับความยากลำบาก คือจะเก็บน้ำผึ้งได้ภายในหนึ่งสัปดาห์

นี่เป็นเหตุผลอีกข้อหนึ่งที่ผมเสนอแนะให้เขาเลี้ยงผึ้งเคลื่อนที่ เพราะหากกะเวลาได้ถูกต้อง ก็จะทำกำไรได้ทันที

**ลุ้นตามเลยแฮะ**

**รอตอนต่อไปกัน**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **238**

**ตอนที่ 238 ความลับที่แฝงอยู่หลังน้ำเชื่อมดอกบอลลูน**

จุดหมายปลายทางคือภูเขาชิลอัมที่ตั้งอยู่ในเมืองชิลกก [1] ถึงจะเป็นภูเขาที่มีการตั้งชื่อแต่ก็มีเจ้าของในนามบุคคล

เมืองชิลกกขึ้นชื่อเรื่องดอกอะคาเซียมากจนมีการจัดงานเทศกาลดอกอะคาเซีย

สิ่งที่สำคัญที่สุดในการเลี้ยงผึ้งเคลื่อนที่คือเรื่องแหล่งเก็บน้ำผึ้ง จะต้องมีพิกัดสำคัญเหมือนกับการตกปลา

ภูเขาชิลอัมในเมืองชิลกกก็ถือว่าเป็นพิกัดหนึ่ง พอถึงช่วงเวลานี้คนเลี้ยงผึ้งทั่วประเทศจะแห่มารวมตัวกันที่นี่

เพื่อเก็บน้ำผึ้งดอกอะคาเซีย พวกเขาแย่งจับจองพื้นที่กันอย่างดุเดือด เคยมีเหตุทะเลาะวิวาทรุนแรงด้วย

แต่พวกเราไม่ต้องกังวลเรื่องนั้นเพราะได้รับความช่วยเหลือจากพักมุนโฮ

เขาเป็นผู้เชี่ยวชาญเรื่องเลี้ยงผึ้งแบบเคลื่อนที่จึงรู้จักพิกัดสำคัญเป็นอย่างดี

ถึงขั้นซื้อที่ดินตรงตำแหน่งพิกัดสำคัญในบริเวณภูเขาชิลอัมทิ้งไว้ และมีบ้านตู้คอนเทนเนอร์อยู่ตรงลานจอดรถอีกด้วย

พักมุนโฮค้นพบที่แห่งนี้ขณะทุ่มเททำกิจการเลี้ยงผึ้ง เวลานี้เขาส่งต่อพื้นที่นี้ให้กับเรา

ช่วงเช้ามืด เรามาถึงพิกัดสำคัญตรงภูเขาชิลอัม ดอกอะคาเซียส่งกลิ่นตลบ

เล่นเอาเกือบมึน

“ตั้งอุปกรณ์เลี้ยงผึ้งตรงนี้ก็ได้ครับ”

ทีมงานลงจากรถ พวกเขาพกกล้องติดมืออยู่เสมอ

ฮวัง-กยูแดกับผมตรวจดูพื้นที่ติดตั้งอุปกรณ์เลี้ยงผึ้งเคลื่อนที่

ไม่เพียงขนย้ายอุปกรณ์ลงจากรถบรรทุกได้อย่างสะดวกสบาย แต่ยังแผ่ออกกว้างๆ ได้ด้วย

เราเปิดกางอุปกรณ์เลี้ยงผึ้งเคลื่อนที่ซึ่งประกอบด้วยถาดสี่ชั้นแผ่ออกมาได้เต็มที่

เมื่อพบพื้นที่อันเหมาะสมแล้วก็ลงมือจัดตั้งอุปกรณ์เลี้ยงผึ้งทันที

“ผึ้งมารวมตัวกันอยู่ตรงประตูทางเข้าแล้วละ”

ฮวัง-กยูแดมองกล่องเลี้ยงผึ้งด้วยสายตาเป็นกังวล

ฝูงผึ้งส่งเสียงหึ่งๆ อยู่ตรงหน้าทางเข้าราวกับอยากบินออกจากกล่อง

เป็นเหตุผลที่ต้องติดตาข่ายกั้น

“มันทำอย่างงี้เพราะเครียดน่ะ ในเวลาแบบนี้ถ้ารีบเปิด ผึ้งอาจจะกรูออกมาพร้อมกันเลยก็ได้”

“จริงเหรอครับ”

“ถ้าเจอเหตุการณ์อย่างงี้ให้ใช้เจ้านี่นะครับ”

ผมยื่นกระบอกฉีดน้ำให้เขา

“ถ้าฉีดน้ำใส่นิดหน่อย พวกมันจะสงบลงครับ”

ฮวัง-กยูแดใช้กระบอกฉีดน้ำนั้นพ่นน้ำใส่ตาข่าย ฝูงผึ้งที่มาออกันตรงตาข่ายก็พากันบินกลับเข้ารัง

“ได้ผลจริงๆ ด้วยแฮะ”

ท้องฟ้ากำลังสว่าง ได้เวลาที่ผึ้งจะออกไปทำงานแล้ว

\*\*\*

เราอยู่ที่ชิลกกมาได้สามวันแล้ว ผมอธิบายเรื่องการดูแลผึ้งและวิธีการแยกรังผึ้งให้ฮวังกยูแดอย่างละเอียด

เขาเคยเลี้ยงผึ้งมาแล้วจึงเข้าใจได้อย่างง่ายดาย

ทีมงานคอยจับภาพเราไว้โดยไม่ยอมขยับไปไหน ทุกคนอยู่ในสภาพดูไม่ได้

แม้แต่พีดีชเวมินซองก็ดูอิดโรย

เขาเอ่ยกับผมตอนกินอาหารกลางวัน

“คุณไม่ต้องอยู่ที่นี่ยิงยาวก็ได้นะ เพราะเราได้ซีนของคุณมาเยอะมากพอแล้ว”

“ไม่เป็นไรหรอก เราต้องอยู่ด้วยกันสิครับ คุณพีดีอยากเก็บภาพขั้นตอนการเลี้ยงผึ้งเคลื่อนที่ไว้ทั้งหมดนี่นา”

“ใช่ครับ ถ้าเป็นไปได้ผมก็อยากถ่ายเก็บไว้ทั้งหมดเลย”

พีดีชเวมินซองนิยมความสมบูรณ์แบบ เขาไม่ได้อยากถ่ายแค่เพียงพอจะนำไปตัดต่อเท่านั้น

ผมชื่นชอบลักษณะนิสัยเช่นนั้น

กล่องเลี้ยงผึ้งเริ่มหนักอึ้งเกินกว่าที่คิด อีกไม่กี่วันก็จะได้เดินทางออกจากชิลกกกันแล้ว

\*\*\*

ในเวลาเดียวกันนั้น นักเขียนโคแอจูได้แวะไปเยี่ยมบ้านของฮวัง-กยูแดในอกช็อน

เธอเขียนแผนรายการเสร็จเรียบร้อยแล้ว และการถ่ายทำก็ได้เริ่มขึ้นแล้ว

ในสถานการณ์แบบนี้นักเขียนจะไม่ค่อยไปโผล่ตามสถานที่ถ่ายทำ

พักอึนฮีขอให้เธอเป็นฝ่ายแวะมาหา แจงเหตุผลว่าตนออกไปไหนไม่ได้เพราะมีเด็กๆ

โคแอจูลังเลอยู่ครู่หนึ่ง เธอสับสนเพราะต้องไปติดต่อแขกรับเชิญผู้จะมาออกรายการเป็นคิวต่อไปและติดปัญหาอีกหลายอย่าง แต่ที่วกกลับมาอกช็อนอีกหนนั้นเป็นเพราะคำพูดของพักอึนฮี

“ฉันมีเรื่องเกี่ยวกับน้ำเชื่อมดอกบอลลูนที่ยังไม่กล้าเล่ากับใคร ยังเก็บเป็นความลับกับสามีอยู่เลย อยากจะปรึกษาคุณหน่อยน่ะค่ะ”

โคแอจูได้ยินคำพูดของพักอึนฮีก็นึกสงสัยใคร่รู้

เธอมั่นใจว่าพักอึนฮีเข้าใจเรื่องทำน้ำเชื่อมดอกบอลลูนอย่างลึกซึ้งด้วยตัวเอง แต่อยากรู้ว่ามีเรื่องราวอะไรซ่อนอยู่

เธอต้องไปที่นั่นตามลำพัง แต่ก็ไม่มีวิธีอื่นแล้ว

โคแอจูเดินทางไปอกช็อนโดยยอมอดทนต่อความยากลำบาก

“ขอโทษนะคะ คุณน่าจะยุ่งมากแท้ๆ”

“มาง่ายกว่าที่คิดอีกค่ะ”

โคแอจูพูดด้วยน้ำเสียงเย้าแหย่ แม้พูดด้วยรอยยิ้มแต่การเดินทางก็หนักหนาเอาเรื่อง เพราะบ้านของพวกเขาตั้งอยู่ในพื้นที่ห่างไกล

“เชิญข้างในเลยค่ะ”

โคแอจูกับพักอึนฮีเดินเข้าไปในห้องพร้อมกัน พักอึนฮีแวะดูห้องตรงข้ามห้องรับแขกครู่หนึ่ง

ก่อนโคแอจูจะมา เด็กๆ วิ่งเล่นกันตรงลานหน้าบ้านอย่างสนุกสนาน

แต่ตอนนี้กำลังนอนกลางวันกันอยู่ในห้อง

“รับชาสักแก้วมั้ยคะ”

“ดีเลยค่ะ”

“รับเป็นชาจากน้ำเชื่อมดอกบอลลูนมั้ยคะ”

“นำมาดื่มเป็นชาได้ด้วยเหรอคะ”

“จริงๆ แล้วจะกินเปล่าๆ ก็ได้ แต่ถ้าดื่มเป็นชาก็ดีเลยค่ะ”

พักอึนฮียื่นชาจากน้ำเชื่อมดอกบอลลูนให้โคแอจู

“แบบนี้ก็อร่อยดีนะ คุณเก่งมากเลยค่ะ ถ้าทำขายก็น่าจะรุ่งเลยนะเนี่ย”

โคแอจูมองเข้าไปในดวงตาของพักอึนฮีครู่หนึ่ง อีกฝ่ายแสดงแววตาคล้ายจะปริปากพูดถึงเรื่องที่เก็บงำเอาไว้

แล้วพักอึนฮีก็เริ่มเล่า

“ฉันได้เคล็ดลับการทำน้ำเชื่อมดอกบอลลูนมาจากพ่อสามีค่ะ”

“พ่อสามี?”

“ใช่ค่ะ พ่อสามีฉันเป็นแพทย์แผนโบราณมานาน พอฉันเล่าอาการของเด็กๆ ให้ฟัง เขาก็แนะนำน้ำเชื่อมดอกบอลลูนแถมบอกวิธีทำอย่างละเอียดมาด้วยค่ะ”

“อ๋อ คุณพ่อของคุณฮวัง-กยูแดเป็นแพทย์แผนโบราณนี่เอง”

โคแอจูนึกแปลกใจ เพราะคิดว่าการทำน้ำเชื่อมดอกบอลลูนตามที่พ่อสามีผู้เป็นแพทย์แผนโบราณเสนอแนะนั้นไม่น่าจะเป็นปัญหาใหญ่โต

“สามีกับพ่อของเขามีปัญหากันค่ะ”

พักอึนฮีอธิบายอย่างใจเย็น

ฮวัง-กยูแดใช้ชีวิตอยู่กับการเตรียมตัวสอบมาเป็นเวลานาน

คุณพ่อของเขาตั้งความหวังในตัวลูกชายไว้สูงมาก คุณพ่ออยากให้เขาได้เป็นผู้พิพากษา เมื่อฮวัง-กยูแดบอกว่าจะเลิกสอบ ความสัมพันธ์ของทั้งสองคนจึงเปลี่ยนไปอย่างสิ้นเชิง

ความขัดแย้งทวีความรุนแรงขึ้นเรื่อยๆ จนคุณพ่อถึงขั้นไม่ยอมไปร่วมงานแต่งงานของทั้งสองคน ฮวัง-กยูแดเกลียดการพูดถึงคุณพ่อเข้าไส้

“ไม่ยักรู้เลยว่าพวกเขามีเรื่องกันแบบนี้”

โคแอจูมองพักอึนฮีด้วยแววตาเห็นใจ พักอึนฮีเป็นคนกลางที่น่าจะรู้สึกลำบากใจที่สุด

“ว่าแต่คุณพักอึนฮียังติดต่อกับพ่อสามีอยู่ใช่มั้ยคะ”

“ใช่ค่ะ ฉันไม่เคยบอกสามีเลย เรื่องน้ำเชื่อมดอกบอลลูนก็ด้วยค่ะ”

“แล้วเหตุผลที่เรียกฉันมาคืออะไรหรือคะ”

โคแอจูถามอย่างระมัดระวัง

“ฉันอยากใช้โอกาสนี้ช่วยให้สามีและคุณพ่อได้ปรับความเข้าใจกันน่ะค่ะ”

ดวงตาของพักอึนฮีเปียกชุ่ม แสดงแววตาเป็นเชิงว่าคาดหวังกับเรื่องนี้มากกว่าหวังให้การเลี้ยงผึ้งราบรื่นดีเสียอีก

“แล้วจะให้ฉันช่วยยังไงดีคะ”

\*\*\*

เวลาหนึ่งสัปดาห์ผ่านพ้นไปอย่างรวดเร็ว เรามีน้ำผึ้งอยู่เต็มรัง

ใบหน้าของฮวัง-กยูแดเต็มไปด้วยรอยยิ้ม

พีดีชเวมินซองกำลังเตรียมเนื้อหาที่จะถ่ายทำต่อไป

นั่นคือเรื่องน้ำเชื่อมดอกบอลลูน ฝีมือพักอึนฮีผู้เป็นภรรยาของฮวังกยูแด

**โอ้โห เกินคาดด**

**แล้วจะทำยังไงให้พ่อลูกคืนดีกันเนี่ย**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **239**

**ตอนที่ 239 จับมือกับอินช็อนจักรกล**

หลังจากถ่ายทำกันตลอดหนึ่งสัปดาห์ ทางทีมรายการก็ให้ผมหยุดพักได้ครู่หนึ่ง

พีดีชเวมินซองจะแจ้งกำหนดการถ่ายทำครั้งต่อไปในเร็วๆ นี้

เป็นช่วงเวลาที่จะต้องเคลียร์งานที่ผัดออกไประหว่างผมพักอยู่ชิลกก

มีคนรอผมอยู่ที่หน้าตู้คอนเทนเนอร์ผักสลัด

แพกมินซอกนั่นเอง

“ฉันมีอะไรจะให้ดู”

เขาเปิดแอปพลิเคชันตู้คอนเทนเนอร์ผักสลัดขึ้นมา

**[แสง 8,500 lux]**

**[อุณหภูมิ 21 องศาเซลเซียส]**

**[ความชื้นสัมพัทธ์ 65%]**

**[ความเข้มข้นของคาร์บอนไดออกไซด์ 400 ppm]**

**[การไหลของน้ำ ปกติ]**

**[สารอาหาร ปกติ]**

อุณหภูมิเกินเกณฑ์อันเหมาะสม

“อุณหภูมิสูงเชียว”

แพมินซอกกดปุ่มปรับอุณหภูมิ

**[อุณหภูมิ 19 องศาเซลเซียส]**

เราควบคุมได้หลายอย่างเช่น อุณหภูมิ ความชื้น

“ในที่สุดก็สำเร็จซะที เจ๋งไปเลย!”

“ยังไม่หมดนะ”

**[กล้องภายในตู้คอนเทนเนอร์ผักสลัด]**

เป็นเมนูใหม่ที่ไม่เคยเห็นมาก่อน

เมื่อมินซอกกดปุ่ม ก็ได้เห็นภาพด้านในตู้คอนเทนเนอร์ผักสลัดทันที

เขาจัดเมนูที่ผมเคยร้องขอมาให้หมดแล้ว

ไม่เพียงได้ควบคุมสภาพแวดล้อมภายในตู้คอนเทนเนอร์ผักสลัด แต่เรายังมองเห็นการเจริญเติบโตของพืชได้ด้วย

“สุดยอดมากเพื่อน!”

โปรแกรมถูกสร้างขึ้นอย่างสมบูรณ์แบบ

มินซอกดูอารมณ์ดี

“ทีนี้ก็ต้องแก้ระบบให้ทำงานได้ดีต่อเนื่อง เพราะยังมีจุดบกพร่องอยู่นิดหน่อย ฉันอยากเอามาโชว์นายก่อน ให้เห็นทุกอย่างที่ลุยมาตลอดน่ะ”

“ทำแบบค่อยเป็นค่อยไปก็ได้ อย่าหักโหมมากเกินไป นายต้องดูแลตัวเองด้วยนะ”

“นายเองก็ใช่ว่าจะโอเคนี่ ผอมหน้าตอบเหลือแค่ครึ่งเดียวแล้ว”

“นานๆ จะได้ไปตบตีกับฝูงผึ้งซะที เลยเป็นอย่างงี้น่ะสิ”

ถึงร่างกายจะอ่อนเพลียแต่ความรู้สึกข้างในมันเต็มตื้น เพราะพวกเรามีความฝันอย่างเดียวกัน

สักวันหนึ่ง เราจะสร้างอุปกรณ์เพาะปลูกพืชไฮโดรโปนิกส์ที่ล้ำสมัยนำหน้าแพลนต์แฟกตอรีให้ได้

\*\*\*

ฮันกีทักรอผมอยู่ที่สำนักงาน

“นายยุ่งอะไรขนาดนั้นล่ะ”

“มีถ่ายทำรายการน่ะครับ ว่าแต่พี่มีธุระอะไรเหรอ”

ระหว่างถ่ายทำ ฮันกีทักโทร.หาผมหลายครั้ง ขอให้ผมมาพบที่สำนักงานทันทีที่งานเสร็จ

“ผักสลัดขายดีเป็นเทน้ำเทท่าเลยละ”

“จริงเหรอครับ”

ฮันกีทักพูดด้วยรอยยิ้ม นับเป็นข่าวดีต่อจากเรื่องของมินซอกเลย

แหล่งที่เขานำไปขายรอบนี้คือสถานพักฟื้นผู้ป่วย ความลับของธุรกิจเราคือการบอกกันปากต่อปาก คนในโรงพยาบาลกำลังร่ำลือถึงผักสลัดของเรากับคนในพื้นที่อื่น

ต่างก็ชื่นชมกันหลายคนว่าใบผักไม่เหนียวและให้เนื้อสัมผัสกรอบ

แน่นอนว่าทักษะทางธุรกิจของฮันกีทักก็มีส่วนช่วยเช่นกัน เขาแวะไปแนะนำผักสลัดของเราตามสถานที่ต่างๆ ที่มีจัดจำหน่ายอาหารให้คนเป็นหมู่คณะ เช่น โรงเรียน บริษัทและศูนย์ฝึกอบรม

“ได้ไปขายในโรงพยาบาล ร้านขายแซนด์วิชแล้วก็สถานพักฟื้นด้วย เดี๋ยวก็มีมาเพิ่มอีกเรื่อยๆ แหละ”

ฮันกีทักกล่าวด้วยสีหน้าเบิกบาน

“ฉันว่าน่าจะต้องใช้ตู้คอนเทนเนอร์ผักสลัดเยอะขึ้นนะ”

“แต่ถ้าใช้ตู้คอนเทนเนอร์ผักสลัดสิบสี่หลัง มันก็มีข้อจำกัดอยู่ดี”

“ที่นายมีแผนการจะสร้างโรงปลูกหลังใหญ่ มันก็ต้องรออีกนานเลยไง ไหนจะต้องระดมทุนอีก ที่ฉันจะสื่อก็คือว่า เราผลิตตู้คอนเทนเนอร์ผักสลัดเพิ่มกันดีมั้ย”

ตู้คอนเทนเนอร์ผักสลัดที่ใช้ทำงานในปัจจุบันนี้เป็นงานซึ่งร่วมมือกับทางอำเภอฮาดง

ฮันกีทักชักชวนให้กลุ่มเกษตรกรภูเขาชีรีผลิตตู้คอนเทนเนอร์ผักสลัดรวมไปถึงจัดจำหน่ายเอง

โดยแยกตัวออกจากโครงการส่งเสริมเกษตรกรรุ่นใหม่

ไม่มีปัจจัยไหนที่จะเป็นปัญหา ทางอำเภอฮาดงน่าจะชอบด้วยซ้ำไป เพราะยิ่งมีตู้คอนเทนเนอร์ผักสลัดเพิ่มมากขึ้นและดำเนินโครงการได้ประสบความสำเร็จมากเพียงใด ก็จะยิ่งเสริมความดีความชอบให้อำเภอฮาดงมากขึ้นเท่านั้น

แต่ว่าติดอยู่เรื่องหนึ่ง

“เรื่องที่อยากปรึกษากับผมคือเรื่องเกี่ยวกับอินช็อนจักรกลใช่มั้ยครับ”

“ใช่เลย คือเราไม่ควรจ้างเขาเป็นผู้ผลิตภายนอกเหมือนที่ทำกันอยู่ตอนนี้ มีจุดที่ไม่สะดวกหลายอย่างเลยด้วย”

ฮันกีทักคงไตร่ตรองมาดีแล้ว

เป็นเรื่องที่ผมก็คิดหนักอยู่เหมือนกัน

เราร่วมมือกับอินช็อนจักรกลผลิตตู้คอนเทนเนอร์ผักสลัดกันมาโดยตลอด

เนื่องจากเป็นโครงการส่งเสริมที่ทำร่วมกับอำเภอฮาดง การจ้างบริษัทผู้ผลิตภายนอกจึงสะดวกกว่า

แต่สถานการณ์ยามนี้กลับต่างออกไป นี่ไม่ใช่ปัญหาการผลิตตู้คอนเทนเนอร์ผักสลัดแบบทั่วไปเพราะเราต้องเตรียมตัวหลายอย่างเพื่อสร้างนิคมขนาดใหญ่

“ผมเห็นด้วยกับคำพูดของรุ่นพี่นะครับ”

“แต่ฉันไม่แน่ใจว่าทางอินช็อนจักรกลจะคิดยังไงนะ”

ฮันกีทักพูดด้วยน้ำเสียงระมัดระวัง

ผมกับอีจางอูต่างก็รู้ใจกันดี ตอนเขามาฮาดงยังเคยเปรยอยู่บ่อยๆ ว่าอยากทำงานกับกลุ่มเกษตรกรภูเขาชีรี แม้ยังไม่ได้หารือถึงวิธีการแบบเป็นรูปธรรม แต่ผมคิดว่าเขาน่าจะตอบรับด้วยดี

ปัญหาอยู่ที่อีดงชุนต่างหาก เขาเป็นพ่อของอีจางอูและเป็นเจ้าของอินช็อนจักรกลตัวจริง ถึงเจ้าตัวเคยพูดหยอกเล่นว่าจะรวมกิจการกับกลุ่มเกษตรกรภูเขาชีรี แต่ผมไม่รู้เลยว่าความจริงแล้วเขาคิดเช่นไร

\*\*\*

ผมต่อสายโทรศัพท์หาอีจางอูบอกเล่าความในใจก่อน เขาตอบสนองในแง่บวกตามคาด

และเขาก็เป็นห่วงเรื่องคุณพ่อเช่นกัน เพราะอินช็อนจักรกลหลอมรวมชีวิตของอีดงชุนเข้าไว้ด้วยกันไปแล้ว

วันต่อมาอีจางอูก็ติดต่อมา เขาบอกว่าอีดงชุนอยากคุยกันต่อหน้ามากกว่า

ผมกับฮันกีทักจึงเดินทางไปอินช็อน

“คุณพ่อเขามีปฏิกิริยาตอบรับยังไงบ้าง”

“พ่อไม่ได้พูดอะไรเป็นพิเศษหรอกครับ บอกแค่ว่าไว้เจอตัวแล้วค่อยคุย...”

“คงจะไม่ปฏิเสธหรอกเนอะ”

ผมไม่ค่อยกังวล เพราะได้ทำงานร่วมกับพวกเขามาแล้วหลายงาน และต่อไปก็ยังต้องทำอะไรด้วยกันอีกมากมาย

อีจางอูออกมารอต้อนรับพวกเรา

“อะไรเนี่ย ทำไมถึงออกมารอรับล่ะ”

“พ่อสั่งให้มารอน่ะ”

“คุณพ่อน่ะหรือ”

อีจางอูยกมือทั้งสองข้างขึ้นแสดงท่าทีบ่งบอกว่าตนก็ไม่เข้าใจเหมือนกัน

ผมเข้าไปด้านในพร้อมกับฮันกีทัก

อีดงชุนไม่ได้ใส่ชุดทำงาน เขาใส่ชุดใหม่ที่เคยสวมตอนถ่ายทำรายการ

เขาชงกาแฟพร้อมดื่มแล้วนำมาให้ผมกับฮันกีทัก

“อุตส่าห์เดินทางมาตั้งไกล ผมได้ยินจากจางอูแล้วละ ตั้งแต่ได้เจอคุณด็อกมย็องครั้งแรกก็คิดว่าเรามีชะตาต้องกันแล้วครับ ไม่นึกเลยว่าโชคชะตาจะพาเรามาลงเอยกันแบบนี้”

คำพูดค่อนข้างเป็นเชิงบวก ที่ผมติดใจเรื่องหนึ่งก็คือน้ำเสียงของเขาฟังดูตึงเครียดต่างจากยามปกติ

ผมเอ่ยอย่างตรงไปตรงมา

“อยากขอให้คุณเข้ามาเป็นส่วนหนึ่งของกลุ่มเกษตรกรภูเขาชีรี ไม่ใช่บริษัทผู้ผลิตภายนอกน่ะครับ แต่ถ้าไม่สบายใจ จะติดต่องานกันตามความสัมพันธ์แบบเดิมเหมือนตอนนี้ก็ได้ครับ”

อีดงชุนหลับตาลงและจมอยู่ในห้วงความคิด

“ขอถามถึงแผนงานของกลุ่มเกษตรกรภูเขาชีรีได้มั้ยครับ”

เขาหมายถึงแผนการหลังจากทำตู้คอนเทนเนอร์ผักสลัด อยากรู้ว่ากลุ่มเกษตรกรภูเขาชีรีคิดฝันอยากทำสิ่งใด

“เรามีแผนจะสร้างฟาร์มขนาดใหญ่ในฮาดง จะกว้างใหญ่มากจนตู้คอนเทนเนอร์ผักสลัดเทียบไม่ติด เลยต้องใช้เทคโนโลยีของอินช็อนจักรกลมาช่วยผลิตและดูแลรักษาอุปกรณ์พวกนั้นครับ”

อีดงชุนสูดหายใจยาวหลังจากฟังคำพูดผม

แสดงสีหน้าซึ่งต่างกับเวลาปกติ

ก่อนหลุดคำพูดออกมา

**ท่านประธานมีทีมที่ดีนะ**

**ใครก็เชื่อมั่นในตัวท่านประธาน**

**คิดว่าย่าจะไปด้วยดี มั้ยนะ แง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **240**

**ตอนที่ 240 ระหว่างพ่อกับลูกชาย**

“ที่เราก้าวมาถึงตรงนี้ได้ก็เพราะอาศัยเรื่องเทคโนโลยีอย่างเดียวเลย ลูกชายผมก็เป็นวิศวกรสนองความต้องการของผม แต่เราเดินมาสุดทางได้แค่นี้”

อีดงชุนสบตากับอีจางอู

สีหน้าของอีจางอูดูสะเทือนใจเล็กน้อย

เขาคงเพิ่งเคยเห็นท่าทีเช่นนั้นของพ่อเป็นครั้งแรก

ผมกับฮันกีทักเฝ้ามองเขาอย่างเงียบๆ

“ขอบคุณมากเลยครับ ที่เปิดโอกาสให้เราได้ทำงานด้านเทคโนโลยี การได้รับการยอมรับจากใครสักคนช่างเป็นเรื่องน่ายินดีจริงๆ ถึงขั้นได้ไปออกรายการโทรทัศน์ด้วย ผมกับลูกชายก็อยากทำงานสานฝันกับกลุ่มเกษตรกรภูเขาชีรีเหมือนกันครับ”

ดวงตาของอีดงชุนเปียกชุ่ม เขาถ่ายทอดความรู้สึกที่ไม่เคยบอกใครมาก่อน ผมสัมผัสได้ถึงความจริงใจของเขา

ผมตอบกลับความรู้สึกนั้น

“เราต้องเป็นฝ่ายขอบคุณมากกว่าด้วยซ้ำ ผมจะพยายามอย่างเต็มที่ ไม่ทำให้คุณผิดหวังครับ”

ผมจับมือกับอีดงชุน รู้สึกถึงความอบอุ่นจากมืออันหยาบกร้านของเขา

\*\*\*

อินช็อนจักรกลไม่ได้ย้ายมาฮาดงในทันที เราตกลงกันว่าช่วงนี้จะดำเนินการเหมือนเป็นบริษัทลูกไปก่อน

ผมยกหน้าที่เรื่องปรับแก้รายละเอียดให้ฮันกีทักกับอีจางอูช่วยดูแล

“รุ่นพี่กลับไปฮาดงก่อนได้เลยครับ”

“แล้วนายไม่ไปด้วยกันเหรอ”

“สถานีโทรทัศน์เรียกตัวแล้วน่ะครับ”

“ตั้งใจทำงานนะ แล้วฉันจะจัดการปัญหาที่ยังค้างคากับอินช็อนจักรกลให้เอง”

อาจเพราะโคแอจูรู้ว่าผมอยู่ที่อินช็อน เธอจึงโทร.มา

“นี่ลองโทร.ดูเฉยๆ แต่คุณดันอยู่ใกล้กันเฉยเลย”

โคแอจูพูดด้วยความประหลาดใจ

เธอบอกว่าอยากปรึกษาเกี่ยวกับเรื่องน้ำเชื่อมดอกบอลลูน

เธอกำลังรอผมอยู่ที่ร้านกาแฟหน้าสวนยออึยโด

“เรามีปัญหาเล็กน้อยเรื่องน้ำเชื่อมดอกบอลลูนค่ะ”

โคแอจูเคาะแก้วกาแฟเบาๆ พลางเอ่ยขึ้น

“ปัญหาอะไรเหรอครับ”

“ปัญหาระหว่างพ่อกับลูกชายค่ะ”

ปัญหาระหว่างพ่อกับลูกชายซึ่งเกี่ยวกับน้ำเชื่อมดอกบอลลูนหรือนี่ ชักอยากรู้ซะแล้วสิ

โคแอจูเล่าเรื่องที่ไปพบกับพักอึนฮีมา

มันคือเรื่องราวของฮวัง-กยูแดกับพ่อของเขา ความสัมพันธ์ของพ่อกับลูกชายขาดสะบั้นเพราะผู้เป็นลูกถอดใจไม่ยอมไปสอบเนติบัณฑิต

แม้หลังจากเหตุการณ์นั้น ความสัมพันธ์ระหว่างพ่อกับลูกชายพังทลายลง แต่พักอึนฮีผู้เป็นภรรยายังคงติดต่อกับพ่อสามีเป็นประจำ

น้ำเชื่อมดอกบอลลูนเป็นยาวิเศษที่พ่อสามีแนะนำ

โคแอจูเล่าเรื่องทั้งหมดแล้วกล่าวขึ้น

“คุณพักอึนฮีคงเป็นคนที่ลำบากใจที่สุดแล้วละค่ะ”

“ก็น่าจะเป็นอย่างงั้นแหละ”

“คุณพักอึนฮีอยากให้รายการเราช่วยกอบกู้ความสัมพันธ์ของพ่อกับลูกชายให้กลับมาเป็นเหมือนเดิมค่ะ”

“เธอบอกว่าคุณพ่อของคุณฮวัง-กยูแดเป็นแพทย์แผนโบราณใช่มั้ยครับ”

“ใช่ค่ะ เขาเป็นแพทย์แผนโบราณ”

“ถ้างั้นเราให้เขามาออกรายการของเราด้วยดีมั้ยครับ”

“ออกรายการของเรา?”

“ผมจำที่คุณนักเขียนพูดตอนนั้นได้ ที่บอกว่าอยากให้แพทย์แผนโบราณมาออกรายการด้วยกัน”

“ฉันพูดแบบนั้นก็จริงแต่...”

“ผมว่าเราควรได้ถามความคิดของคุณพ่อด้วยน่ะครับ”

โคแอจูครุ่นคิดอย่างหนัก ตอนเขียนบทรายการสารคดีมนุษย์ก็เคยพบเจอกับสถานการณ์แบบนี้บ่อยครั้ง เกิดสถานการณ์ไม่คาดฝันซึ่งต่างจากบทที่เขียนไว้อยู่หลายหน

และเคยพบว่าแม้เริ่มต้นด้วยเจตนาดีแต่ได้รับเป็นความผิดหวังกลับคืน

โคแอจูกำลังเรียบเรียงคำตอบ

“แล้วคุณนักเขียนอยากให้เรื่องราวจบลงแบบไหนเหรอครับ”

“ก็ต้องอยากให้พ่อลูกคืนดีกันและน้ำเชื่อมดอกบอลลูนขายดีน่ะสิคะ”

“เหมือนอย่างที่คุณพักอึนฮีหวังเอาไว้มั้ยครับ”

“คุณพักอึนฮีอยากให้พ่อกับลูกชายได้คืนดีกันยิ่งกว่าเรื่องไหนๆ เลยค่ะ”

“นั่นสิ งั้นทำแบบนี้ดีมั้ยครับ”

“คุณมีวิธีดีๆ เหรอคะ”

ผมเสนอให้ทางรายการช่วยจัดแจงให้ฮวัง-กยูแดกับคุณพ่อมาพบกัน

เนื้อหาที่เราจะถ่ายทำในอนาคตมีฉากที่ต้องขายน้ำเชื่อมดอกบอลลูนกับน้ำผึ้ง

\*\*\*

ณ ตลาดนัดซึ่งจัดขึ้นทุกๆ ห้าวันในเมืองอกช็อน โดยทางสมาคมผู้ค้าได้ช่วยจัดสรรแบ่งพื้นที่ให้เรียบร้อยแล้ว

เธอถามว่าถ้าพ่อกับลูกชายได้มาพบกันในวันนั้นจะเกิดอะไรขึ้น

“พวกเขาจะโอเคกันมั้ยนะ”

โคแอจูถามด้วยสีหน้าเป็นกังวล

“เราคงต้องจัดการอะไรสักอย่างก่อนแหละครับ”

“อะไรเหรอคะ”

“คุณนักเขียนกับผมจะต้องรับหน้าที่แยกกันไปตรวจสอบความคิดพวกเขา”

“ให้แยกกันไปเช็กเหรอคะ”

เงื่อนไขว่าจะคืนดีกันหรือไม่นั้นขึ้นอยู่กับความรู้สึก ถ้าพ่อหรือลูกชายคนใดคนหนึ่งยังมีความรู้สึกขุ่นเคืองอีกฝ่าย คงจัดแจงให้ทั้งสองมาพบหน้ากันไม่ได้แน่ แต่หากทั้งคู่หรือคนใดคนหนึ่งมีใจอยากคืนดีจริงๆ สถานการณ์ย่อมเปลี่ยนไป คือยังพอมีโอกาสให้ได้ฟื้นฟูความสัมพันธ์

“งั้นฉันขอไปดูคุณฮวัง-กยูแดได้มั้ยคะ”

โคแอจูถามด้วยสีหน้าเป็นเชิงอ้อนวอน

ดูท่าว่าเธอได้ไปสืบเรื่องพ่อของฮวังกยูแดมาแล้ว

และน่าจะมีจุดที่ดูแลลำบาก

“งั้นผมจะดูแลคุณพ่อของคุณฮวัง-กยูแดเอง”

“คุณไหวแน่นะ”

“คุณพ่อของคุณฮวัง-กยูแดคงน่ากลัวสินะ คุณนักเขียนโคถึงเลี่ยงซะขนาดนี้”

“เห็นว่าเขาเป็นคนแปลกๆ นิดหน่อยน่ะค่ะ”

ในเมื่อผมเป็นทั้งผู้ดำเนินรายการและเป็นผู้ช่วยแก้ปัญหาความหนักอกหนักใจของเกษตรกร จึงคิดว่างานดูแลฝั่งคุณพ่อไม่น่าจะหนักหนาอะไร

“งั้นผมขอไปพบกับคุณพ่อก่อนเริ่มถ่ายทำนะ ถ้าหนึ่งในสองคนนี้คิดอยากจะมาเจอหน้ากัน เราค่อยจัดให้มีการพบปะกันครับ”

“ได้ค่ะ ตามนั้น”

เราถ่ายทำการเลี้ยงผึ้งเคลื่อนที่เสร็จเรียบร้อยหมดแล้ว ตอนนี้ต้องถ่ายขั้นตอนการทำน้ำเชื่อมดอกบอลลูนและฉากในตลาด

โดยจะมีภาพพ่อกับลูกชายฮวัง-กยูแดรวมอยู่ในนั้นด้วย

\*\*\*

ผมฟังข้อมูลเรื่องพ่อของฮวัง-กยูแดมาจากนักเขียนโคแอจูอีกที

เขาชื่อฮวังมันชิก เป็นแพทย์แผนโบราณผู้มีชื่อเสียงมากว่าสามสิบปี

เขาเปิดคลินิกแพทย์แผนโบราณอยู่ในย่านทงแดมุน [1] เป็นคลินิกขนาดเล็กและรับลูกค้าขาประจำเป็นหลัก

นับเป็นคลินิกแพทย์แผนโบราณที่โด่งดังอีกแห่ง ฮวังมันชิกเก่งเรื่องการฝังเข็มและการลนยา

เขาแทบจะใช้ยาเป็นตัวช่วยสุดท้าย โดยจะรักษาด้วยการฝังเข็มและการลนยาให้ถึงที่สุดเสียก่อน

ต่อให้มีเทคนิคการรักษาอันยอดเยี่ยม ก็ไม่ได้หมายความว่าลูกค้าจะชื่นชอบเขา

เนื่องด้วยฮวังมันชิกเป็นมนุษย์ผู้มีนิสัยจู้จี้จุกจิก เขาเป็นคนเรื่องมากและมีนิสัยประหลาด

ไม่ค่อยยอมทำตามคำพูดของคนอื่น

นั่นเป็นเหตุผลที่โคแอจูหลีกเลี่ยงการพบเจอเขา

ผมต้องตรวจสอบความเห็นของเขาให้แน่ใจก่อนเริ่มถ่ายทำ

ผมมาถึงคลินิกแพทย์แผนโบราณของฮวังมันชิกแล้ว

มีผู้ช่วยยืนอยู่ข้างกัน

ผมเอ่ยถามเธอ

“ใช่ที่นี่แน่นะครับ”

“ใช่ค่ะ ที่นี่คือคลินิกแพทย์แผนโบราณของพ่อสามีแหละค่ะ”

พักอึนฮีพูดขึ้น

ผมคิดว่าถ้าแวะมาคนเดียวน่าจะมีช่วงอึกอัก

จึงต้องการกำลังเสริมผู้แข็งแกร่ง

ผมเดินเข้าไปในคลินิกแพทย์แผนโบราณพร้อมกับเธอ

**ท่านประธานก็ต้องการผู้ช่วยนะ 555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **241**

**ตอนที่ 241 ชีวิตที่มีความสุขมากกว่าชีวิตที่สมบูรณ์แบบ**

คลินิกแพทย์แผนโบราณของฮวังมินชิกเงียบสงัด ผู้หญิงตรงแผนกต้อนรับจำพักอึนฮีได้

“ผู้อำนวยการอยู่ด้านในค่ะ”

ผมเข้าไปในห้องผู้อำนวยการพร้อมกับพักอึนฮี

ผมได้พูดคุยกับเธอเล็กน้อยก่อนจะมาที่นี่

บอกว่าจะช่วยให้สามีกับพ่อสามีของเธอได้คืนดีกัน

เธอออกโรงช่วยเหลืออย่างกระตือรือร้น แสดงท่าทียินดีทำทุกอย่าง

ชายในชุดกาวน์สีขาวนั่งอยู่ในห้องผู้อำนวยการ ตรงหน้าผากมีรอยย่นเป็นเลข 11 เพียงความรู้สึกแรกพบก็เห็นแล้วว่าน่าจะเป็นคนหัวแข็ง

พักอึนฮีทักทายชายคนนั้น เขาคือฮวังมันชิก พ่อของฮวัง-กยูแด

“มีเรื่องอะไรเรอะ แล้วคนข้างๆ นั่นใครกัน”

ฮวังมินชิกถามด้วยน้ำเสียงเย็นชา แสดงแววตาระแวดระวังผม เราเข้ามาพบโดยไม่ได้แจ้งล่วงหน้า

“ผมชื่อคิมด็อกมย็องครับ กำลังช่วยเหลือลูกชายของคุณอยู่”

“ช่วยลูกชายผมงั้นหรือ”

ผู้หญิงที่แผนกต้อนรับเดินถือน้ำชาเข้ามา เธอสัมผัสได้ว่าบรรยากาศผิดปกติ จึงวางชาลงเงียบๆ แล้วจากไป

ผมบอกเขาว่ากำลังทำรายการ ‘เกษตรกรคือความหวัง’

ฮวัง-กยูแดเป็นแขกรับเชิญคนแรกและผมได้สอนเขาเลี้ยงผึ้งเคลื่อนที่

“แล้วมันเกี่ยวอะไรกับผมล่ะ”

ฮวังมินชิกสบตาผมตรงๆ แล้วถามขึ้น เป็นท่าทีไม่อยากยุ่งกับเรื่องของลูกชาย

“ผมมาถามว่า คุณอยากพบลูกชายหรือเปล่าน่ะครับ”

ฮวังมันชิกไม่ตอบอะไร เพียงจ้องกันด้วยสายตาดุดัน

ในขณะนั้น พักอึนฮีซึ่งนั่งอยู่บนเก้าอี้ก็ลงไปนั่งคุกเข่ากับพื้น

“คุณพ่อ ได้โปรดเถอะค่ะ อย่างน้อยก็เห็นแก่หลานๆ...”

เธอดูตัดสินใจอย่างเด็ดเดี่ยว

ฮวังมันชิกลุกขึ้นพรวด

“ลุกขึ้นเถอะ”

ฮวังมันชิกพูดอย่างเฉียบขาด พักอึนฮีทำตามคำสั่งเขา

เมื่อเธอนั่งลงแล้วฮวังมันชิกก็เปิดปากพูดขึ้นทันที

คล้ายว่ากำลังพูดกับผม

“ผมแค่หวังอยากให้ลูกชายได้ดี”

ฮวังมันชิกเปิดเผยความรู้สึกของตน เขาบอกว่าทุกสิ่งที่เขาทำลงไปก็เพื่อลูกชาย

เขาต้องการมอบชีวิตอันสมบูรณ์แบบที่สุดแก่ลูกชายเป็นของขวัญ ทั้งยังกล่าวต่ออีกว่าเมื่อลูกชายยอมแพ้กับเส้นทางนั้น พวกเขาก็ตัดขาดความสัมพันธ์กันไปเลย

ผมรู้สึกว่าเรื่องเล่าอันยืดยาวของเขาเหมือนเป็นข้อแก้ตัว ทั้งยังยืนกรานด้วยว่าตนไม่ผิด

แสดงท่าทีว่าสิ่งที่ตัวเองทำนั้นถูกต้องเสมอ แม้แต่ตอนนี้ก็ยังกล่าวโทษลูกชายไม่เลิก

ผมพูดกับเขาว่า

“เขาอาจอยากเลือกชีวิตที่มีความสุขมากกว่าชีวิตที่สมบูรณ์แบบที่สุดก็ได้นะครับ”

ฮวังมันชิกไม่ตอบ หน้าผากกลับมีรอยย่นลึกกว่าเดิม

ขอเพียงรังผึ้งมีน้ำผึ้งอะคาเซียบรรจุอยู่เต็มก็ทำให้ฮวัง-กยูแดเป็นสุขใจแล้ว

ผู้เป็นพ่อคงไม่รู้ว่าลูกชายต้องการอะไร

“ผมมีเพื่อนอยู่คนนึงที่ตัดขาดความสัมพันธ์กับพ่อของเขา คุณพ่อมาด่วนเสียไปซะก่อนจึงยังไม่ทันได้คืนดีกัน เพื่อนคนนั้นบ่นที่งานศพอยู่หลายครั้งเลยว่าเขาเสียใจมาก”

นี่คือเรื่องของผมช่วงก่อนได้ย้อนเวลากลับมา ผมเองก็เคยปิดประตูหัวใจใส่พ่อ

หวังว่าฮวังมันชิกจะยอมเปิดใจ

“พอทีเถอะครับ”

ฮวังมันชิกพูดแสดงความเห็นด้วยน้ำเสียงหนักแน่นเป็นเชิงว่าเขาไม่ต้องการฟังอะไรอีกแล้ว

ผมลุกขึ้นจากที่นั่งและหยิบซองจดหมายที่เตรียมไว้ออกมา

“นี่คืออะไรครับ”

“คุณพ่อตัดสินใจเลือกได้ตามสบายเลยนะครับ”

ข้างในซองจดหมายเขียนสถานที่กับเวลาเอาไว้

วันนั้น ฮวัง-กยูแดมีกำหนดขายน้ำผึ้งอะคาเซียและน้ำเชื่อมดอกบอลลูนที่ตลาดนัดอกช็อน

ขณะกำลังจะก้าวออกจากห้องผู้อำนวยการ ฮวังมันชิกเอ่ยถามพักอึนฮี

“เด็กแฝดเป็นไงกันบ้าง”

“ดีขึ้นเยอะแล้วค่ะ ยังให้กินน้ำเชื่อมดอกบอลลูนอยู่ตลอด”

ผมแอบเห็นความหวังดีแฝงอยู่ในประโยคคำพูดสุดท้าย

แม้เป็นชายชราผู้หัวรั้น แต่เขาก็เป็นคุณปู่ธรรมดาคนหนึ่งผู้เป็นห่วงเป็นใยหลานๆ

ทั้งยังเป็นผู้สอนวิธีทำน้ำเชื่อมดอกบอลลูนให้ด้วย

ผมภาวนาให้เขามาปรากฏตัวที่ตลาดอกช็อน

\*\*\*

ในเวลาเดียวกัน ที่บ้านของฮวัง-กยูแด

เขากำลังบรรจุน้ำผึ้งดอกอะคาเซียซึ่งเก็บมาจากเมืองชิลกกลงในขวดแก้ว

ทีมงานถ่ายทำตอนฮวังกยูแดกำลังกรอกน้ำผึ้ง

การถ่ายทำของวันนี้จบลงถึงตรงนั้น

ขณะการถ่ายทำกำลังจะแล้วเสร็จ โคแอจูก็เดินเข้าไปหาฮวัง-กยูแด

“วันนี้คุณนักเขียนบทก็มาด้วยเหรอครับ”

“ว่าจะแวะมาถามความเห็นคุณฮวัง-กยูแดน่ะค่ะ”

“ความเห็นของผมงั้นหรือ”

ฮวัง-กยูแดชะงักมือไปครู่หนึ่ง สีหน้าของโคแอจูดูจริงจังต่างจากตอนปกติ

โคแอจูกล่าวขึ้นอย่างระมัดระวัง

“ฉันได้ยินเรื่องคุณกับคุณพ่อมาจากคุณพักอึนฮีน่ะค่ะ”

“เธอเล่าเรื่องนั้นด้วยหรือนี่”

ฮวังกยูแดแสดงสีหน้างงๆ

“คุณพักอึนฮีอยากให้คุณฮวัง-กยูแดกับคุณพ่อคืนดีกันน่ะค่ะ”

โคแอจูสบตาเขาพลางพูด

“ภรรยาของคุณไปกับคุณคิมด็อกมย็องเพื่อลองถามความเห็นของคุณพ่อค่ะ”

“ไปหาพ่อผมเหรอ”

คิมด็อกมย็องออกไปกับพักอึนฮีตั้งแต่เช้าตรู่

เขาบอกว่าเขามีงานต้องจัดการก่อนถ่ายทำเรื่องน้ำเชื่อมดอกบอลลูน

ฮวัง-กยูแดคิดว่าคงไม่ใช่เรื่องใหญ่ ไม่นึกเลยว่าพวกเขาจะไปพบพ่อของตน

โคแอจูเบิกตากว้างและพูดว่า

“คนที่สอนวิธีทำน้ำเชื่อมดอกบอลลูนก็คือคุณพ่อค่ะ”

“พ่อเนี่ยนะ?”

ฮวัง-กยูแดแสดงสีหน้าไม่อยากเชื่อ ภรรยาของเขาบอกว่าเป็นวิธีที่เธอร่ำเรียนมาจากคนรู้จัก

ไม่มีการเอ่ยถึงพ่อตอนทำน้ำเชื่อมดอกบอลลูน แน่นอนว่าถ้าเอาเรื่องพ่อของเขามาพูด เขาจะต้องไม่ชอบใจ

“ผมตัดขาดกับพ่อมานานมากแล้ว ต่อให้ผมเปิดใจ พ่อก็คงไม่ยอมรับหรอกครับ”

ฮวัง-กยูแดกล่าวถึงความรู้สึกอย่างตรงไปตรงมา เป็นเรื่องที่เขาไม่เคยบอกใครมาก่อนเลย

เขาไม่ได้คับแค้นใจพ่อเหมือนเมื่อก่อนแล้ว เขายังเคยคิดอยากขอความช่วยเหลือจากพ่อ ตอนตัวเองสูญเสียผึ้งและล้มเหลวไม่เป็นท่า แต่เขาก็ไม่กล้า ตอนนี้เขาหวั่นกลัวยิ่งกว่าขุ่นเคืองใจซะอีก

เขาคิดว่าพ่อคงไม่ยอมรับเขา

“ถ้าหากได้เจอคุณพ่อ คุณจะยอมคืนดีมั้ยคะ”

ฮวัง-กยูแดพยักหน้าเบาๆ

โคแอจูเพิ่งรู้สึกโล่งใจเอาก็ตอนนั้น

“ว่าแต่นั่นเป็นเรื่องจริงเหรอครับ ที่พ่อสอนวิธีทำน้ำเชื่อมดอกบอลลูนให้”

“เธอบอกว่าเคยไปขอร้องตอนเด็กๆ ป่วยน่ะค่ะ”

ฮวัง-กยูแดนึกถึงยามฝาแฝดป่วยหนัก ตอนนั้นเขาไม่มีเงินเลย

พักอึนฮีเที่ยววิ่งวุ่นไปหาวิธีมาจนได้ เธอทำน้ำเชื่อมดอกบอลลูนมาป้อนให้ลูกฝาแฝด

แล้วก็ได้ผล อาการของเด็กฝาแฝดดีขึ้น

ในขณะนั้นมีข้อความส่งหาโคแอจู

เป็นข้อความจากคิมด็อกมย็อง

เล่าว่าทางนั้นได้พบฮวังมันชิกและเจรจาแล้ว

อีกทั้งได้แจ้งเวลากับสถานที่คือตลาดนัดไปแล้วด้วย

เธออ่านถึงประโยคสุดท้ายแล้วปิดหน้าต่างข้อความลงอย่างเงียบๆ

คิมด็อกมย็องบอกว่าจะลองตั้งความหวังดูก็ได้

แต่โอกาสสมหวังคงมีไม่สูงมากนัก

**นึกถึงตอนแรกๆ อีกแล้ว**

**ตอนที่ท่านประธานไปงานศพพ่อตัวเอง**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **242**

**ตอนที่ 242 เลือดย่อมข้นกว่าน้ำ**

พักอึนฮีทำน้ำเชื่อม กล้องจับภาพน้ำเชื่อมที่เธอกำลังปรุง

คำว่าน้ำเชื่อมในภาษาเกาหลีเมื่อแปลตามตัวอักษรจีนแล้วจะหมายถึงน้ำผึ้งที่มนุษย์ทำขึ้น เป็นสารให้ความหวานที่คนเราทำขึ้นในยุคที่ยังไม่มีน้ำตาลใช้

น้ำเชื่อมทำมาจากการหมักข้าวเหนียวกับมอลต์ มอลต์คือเมล็ดข้าวบาร์เลย์ที่จากการนำไปแช่น้ำจนแตกหน่อแล้วตากให้แห้ง

ถ้าทำให้เมล็ดข้าวบาร์เลย์แตกหน่อออกมาจะยิ่งมีเอนไซม์อะไมเลส [1] เพิ่มขึ้น เพราะพอลิแซ็กคาไรด์ [2] ซึ่งกักเก็บไว้ขณะเมล็ดเจริญเติบโตจะยิ่งแตกตัว

นั่นคือความลับของรสหวาน พอลิแซ็กคาไรด์จะให้รสหวานเหมือนน้ำตาล

ทีมงานถ่ายทำจับภาพขั้นตอนการทำน้ำเชื่อมดอกบอลลูนอย่างละเอียด

พักอึนฮีเตรียมข้าวเหนียวและมอลต์ในอัตราส่วนหนึ่งต่อหนึ่ง

ก่อนอื่นเธอนำข้าวเหนียวที่เตรียมไว้ไปหุงเป็นโคดูบับ

ระหว่างหุงข้าว เธอก็ทำน้ำมอลต์ไปพลาง

เธอรินน้ำใส่มอลต์แล้วขยำเบาๆ หลังจากทำซ้ำหลายครั้งก็ได้เป็นน้ำมอลต์ พอตกตะกอนแล้วจึงวักแต่น้ำด้านบนไปใช้

ก่อนใส่ข้าวที่หุงเสร็จแล้วและน้ำมอลต์ลงในหม้อหุงข้าว

หมักทิ้งไว้แปดชั่วโมง

พอหมักได้ที่แล้วเม็ดข้าวจะลอยขึ้นด้านบน

จากนั้นใช้ผ้ากรองเนื้อข้าวที่อยู่ในหม้อและเอาไปแต่น้ำ เทน้ำที่กรองแล้วลงในหม้อแล้วใส่ผงดอกบอลลูนลงไป

แล้วก็มาถึงขั้นตอนการเคี่ยวด้วยไฟ

เริ่มแรกให้ต้มโดยใช้ไฟแรง เมื่อน้ำเดือดให้ปรับไฟอยู่ระดับปานกลางและเคี่ยวอย่างช้าๆ

ในขั้นตอนการเคี่ยว ถ้าน้ำเชื่อมดอกบอลลูนมีเนื้อเข้มข้นก็ถือเป็นอันเสร็จสมบูรณ์

การแพทย์แผนตะวันออกใช้น้ำเชื่อมเป็นยารักษาโรค โดยมีชื่อเรียกว่า<i>คโยอี</i>หรือ<i>อีดัง</i> ในตำราแพทย์ทงอีโบกัมบันทึกไว้ว่ามีสรรพคุณช่วยเพิ่มพลังให้ร่างกายที่อ่อนแอและช่วยบรรเทาอาการไอ

ทีมงานถ่ายทำขั้นตอนการทำน้ำเชื่อมดอกบอลลูนเสร็จแล้ว

ขณะพักอึนฮีทำน้ำเชื่อมดอกบอลลูน ฮวัง-กยูแดก็จัดหีบห่อน้ำผึ้งอะคาเซียทั้งหมด

น้ำผึ้งอะคาเซียห้าสิบขวดและน้ำเชื่อมดอกบอลลูนอีกสามสิบขวดผลิตออกมาเสร็จสมบูรณ์

เหลือแค่นำไปขาย

เขาได้รับอนุญาตให้ไปขายที่ตลาดนัดอกช็อนซึ่งจัดขึ้นทุกๆ ห้าวัน

เป็นสถานที่ซึ่งได้รับอนุญาตจากสมาคมผู้ค้ามาล่วงหน้า

พีดีชเวมินซองเรียกรวมตัวพวกสตาฟก่อนพูดว่า

“วันนี้เป็นการถ่ายทำครั้งสุดท้ายของคุณฮวัง-กยูแด เดี๋ยวจะถ่ายฉากจบตอนขายของที่ตลาดนัดอกช็อนนะครับ”

หลังจากการถ่ายทำของวันนี้จบลง จะมีการตัดต่อและนำไปออกอากาศ

สีหน้าของฮวัง-กยูแดเคร่งเครียดคล้ายกำลังประหม่า

“เครียดเหรอครับ”

“ครับ ก็นิดหน่อย”

“เครียดเรื่องอะไรมากที่สุดเหรอ”

“ผมกลัวจะขายไม่ออกน่ะครับ”

“อย่าห่วงเรื่องนั้นเลยครับ”

“มีวิธีไหนบ้างมั้ยครับ”

คำถามของฮวัง-กยูแดทำเอาพีดีชเวมินซองก็ยิ้มอย่างเอ็นดู เพราะผมได้หารือกับเขาไว้ล่วงหน้าแล้ว

“เดี๋ยวไปถึงตลาดแล้วคุณจะตกใจ เรามีกำลังเสริมยิ่งใหญ่อลังการเลยแหละครับ”

“นี่ต้องเก็บเป็นความลับสิท่า”

“ใช่ครับ เหยียบไว้เลยนะ”

ฮวัง-กยูแดหัวเราะอย่างเก้อเขิน หมายความว่าเขายังประหม่าอยู่ สิ่งที่เขากังวลจริงๆ ไม่ใช่การขายน้ำผึ้งและน้ำเชื่อมดอกบอลลูน

ผมได้ฟังสิ่งที่ฮวัง-กยูแดคิดมาจากโคแอจูอีกที

เขาเต็มใจจะคืนดีกับพ่อของตน บอกว่าอยากจะสลัดเรื่องค้างคาใจออกไปให้หมด

ปัญหาอยู่ตรงฮวังมันชิกผู้เป็นพ่อ ทั้งคู่จะได้คืนดีกันหรือไม่นั้นขึ้นอยู่กับการตัดสินใจเลือกของฮวังมันชิก

พวกเราบรรทุกสินค้าขึ้นรถบรรทุกไปยังตลาดนัดอกช็อน

เรามากันแต่หัววัน คนเลยไม่เยอะ

พ่อค้าแม่ค้าหลายคนกำลังเตรียมจัดร้าน

เราไปพบกับนายกสมาคมผู้ค้าก่อนไปประจำที่

“ขอบคุณที่แบ่งพื้นที่ให้ผมได้ค้าขายครับ”

“ได้ยินมาว่าคุณเจอเรื่องลำบากมาเยอะ ก็ต้องช่วยเหลือกันสิ บังเอิญที่นี่ยังไม่มีใครขายน้ำผึ้งพอดี เลยไม่ได้เป็นปัญหาใหญ่อะไรครับ”

ใช่ว่าพอเป็นตลาดที่จัดขึ้นทุกๆ ห้าวันแล้วจะนำอะไรมาขายก็ได้ ต้องได้รับอนุญาตจากสมาคมผู้ค้าก่อน โชคดีที่นายกสมาคมผู้ค้าเป็นผู้มีเมตตา

ทีมงานถ่ายทำคอยตามติดเราเหมือนเป็นเงา

ผมกับฮวัง-กยูแดช่วยกันกางเต็นท์และตั้งโต๊ะ

เรานำน้ำผึ้งอะคาเซียและน้ำเชื่อมดอกบอลลูนมาวางไว้บนโต๊ะ

“ดูโอเคเลยนะเนี่ย”

น้ำผึ้งดอกบอลลูนและน้ำผึ้งดอกอะคาเซียมีฉลากสวยๆ ติดอยู่

เกษตรกรภูเขาชีรีช่วยออกแบบ เป็นดีไซน์ที่ดูสะอาดสะอ้านจึงดึงดูดสายตา

“ที่นี้ก็พร้อมแล้ว รู้สึกยังไงบ้างครับ”

จัดเตรียมทุกอย่างเสร็จสิ้นแล้วผมเอ่ยถามฮวัง-กยูแด

“ผมอยากจะเอ่ยขอบคุณก่อนเลยครับ พอผมสูญเสียผึ้งไปหมดเกลี้ยงแล้วชีวิตลำบากมาก มองไม่เห็นหนทางว่าจะต้องทำยังไงต่อดี”

ฮวัง-กยูแดหยุดพูดไปครู่หนึ่ง คงเกิดความรู้สึกท่วมท้นกว่าเดิม

“ไม่เคยคิดเลยว่าจะมีโอกาสได้มาเริ่มต้นใหม่แบบนี้ครับ”

“ถ้าวันนี้ขายของหมด คุณอยากจะทำอะไรเป็นอย่างแรกเหรอครับ”

“ว่าจะซื้อของเล่นให้ฝาแฝดครับ”

หนูน้อยฝาแฝดไม่เคยมีของเล่นชิ้นใหม่ ของเล่นทุกชิ้นล้วนได้รับตกทอดมาจากคนอื่น

พักอึนฮีก็อยู่ที่ตลาดพร้อมกับลูกฝาแฝดทั้งสองคน ขณะดูการสัมภาษณ์ของฮวัง-กยูแด เธอก็เหลือบมองไปรอบๆ

ด้วยลุ้นอย่างมีหวัง

เธอกำลังมองหาฮวังมันชิก

แล้วรถตู้ก็มาจอดหน้าเต็นท์ของพวกเรา

ประตูรถเปิดออกพร้อมกับได้พบใบหน้าอันคุ้นเคย

พวกเขาคือชองกาฮีและเด็กๆ โรงเรียนเทียนไข

“มาสายนะ”

“รถติดน่ะ”

กาฮีพูดด้วยรอยยิ้ม

ผมเห็นอายองอยู่ด้านหลังเธอ มีเด็กจากชมรมเต้นรำที่ผมเคยพบในร้านขายอาหารว่างด้วย

“เด็กพวกนั้นเป็นใครเหรอครับ”

ฮวัง-กยูแดมองไปที่เด็กๆ แล้วถามขึ้น

“กองกำลังเสริมครับ”

“กองกำลังเสริม?”

เด็กๆ ทุกคนสวมเสื้อยืดลายเทียนไข

อายองเดินเข้ามาในเต็นท์แล้วถาม

“ทั้งหมดมีแค่นี้เองเหรอคะ”

“ทำไมล่ะ น้อยไปหรือ”

“ถ้ามีเท่านี้ น่าจะใช้เวลาไม่ถึงครึ่งวัน...”

คำพูดของอายองทำเอาฮวัง-กยูแดหัวเราะก๊าก

“พวกเขาเป็นกำลังเสริมที่ยอดเยี่ยมจริงๆ”

แล้วเขาก็เริ่มขายอย่างจริงจัง

ลูกค้ามายืนออกัน เด็กๆ วิ่งถือน้ำผึ้งดอกอะคาเซียและน้ำเชื่อมดอกบอลลูนไปทั่วตลาด

เด็กๆ จากโรงเรียนเทียนไขได้เรียนรู้การเลี้ยงผึ้งเป็นพื้นฐานมาแล้ว พวกเขามีความรู้เกี่ยวกับผึ้ง จึงสามารถอธิบายให้คนอื่นๆ ฟังได้อย่างไม่ติดขัด

เป็นอย่างที่อายองพูด คือพวกเธอขายของออกไปได้รวดเร็วมาก

ทีมงานกองถ่ายวิ่งไล่ตามเด็กๆ

ฮวัง-กยูแดกับผมหัวหมุนอยู่กับการนำของใส่ถุงและคิดเงิน

พอยุ่งจนไร้สติจึงไม่ทันรู้ตัวว่ามีคนเดินเข้ามาใกล้

เขายืนอยู่หน้าร้านของพวกเรา

ฮวังมันชิกปรากฏตัวแล้ว

**ท่านประธานมีกองทัพที่แข็งแกร่งจริงๆ**

**มารอลุ้นความสัมพันธ์พ่อลูกกัน**

**[ ตอนนี้ทยอยลง E-Book แล้วนะคะ เผื่อใครเป็นสายเก็บเล่ม ส่งให้ทีมงานตรวจไปแล้ว 7 เล่มนะคะ น่าจะกำลังทยอยขึ้นให้ทันช่วงงานแฟร์ นักอ่านจะได้คอยน์คืนด้วยค่ะ ฝากอุดหนุนกันด้วยนะคะ ปล. ตอนนี้อัปถึงเล่ม 5 อยู่ค่ะ ]**

**ดูอีบุ๊กทั้งหมดได้ที่ลิงก์ หรือรูปภาพ ด้านล่างนี้เลยค่ะhttps://novel.dek-d.com/novel/2413781/ebook/list/**

**อ่านรายละเอียดงานแฟร์https://www.dek-d.com/writer/61970/**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **243**

**ตอนที่ 243 ความรักของพ่อลูกและการให้อภัย**

ฮวัง-กยูแดกำลังจัดน้ำผึ้งดอกอะคาเซีย

ผมสะกิดสีข้างของเขา อีกฝ่ายจึงเพิ่งเงยหน้าขึ้นก็ตอนนั้น

ฮวัง-กยูแดเห็นพ่อของตนแล้ว

“น้ำผึ้งดอกอะคาเซียสินะ”

ฮวังมันชิกกล่าวขณะถือขวดน้ำผึ้ง เป็นน้ำผึ้งที่ลูกชายผู้เป็นเกษตรกรพากเพียรเก็บมา

ฮวัง-กยูแดมองหน้าพ่อนิ่งๆ อยู่ครู่หนึ่ง เขาดูแก่ชรายิ่งกว่าเมื่อก่อน

ความทรงจำกับความสำนึกผิดตีกันให้วุ่นอยู่ภายในใจ

“ผมขอโทษครับพ่อ”

ขอบตาของฮวัง-กยูแดแดงก่ำขณะเอ่ยคำ น้ำตาเม็ดใหญ่หยดลงแหมะๆ

“ฉันขอโทษ”

ฮวังมันชิกเค้นคำพูดออกมาอย่างยากเย็น เขาอยากกอดลูกชายแต่ร่างกายไม่ยอมเชื่อฟัง

ในตอนนั้นพักอึนฮีปรากฏตัวพร้อมกับเด็กฝาแฝด

“สวัสดีคุณปู่สิลูก”

ฝาแฝดค้อมตัวทักทาย ฮวังมันชิกย่อตัวลงให้สูงเท่าระดับสายตาของเด็กๆ

“โตมาแข็งแรงดีเลยนะ”

ฮวังมันชิกตบไหล่ฝาแฝดเบาๆ เด็กๆ โผเข้าไปกอดเขา

เด็กฝาแฝดคงติดเป็นนิสัยไปแล้ว เพราะตอนที่ผมย่อตัวหาพวกเขา พวกเขาก็กอดผมเช่นกัน รู้สึกได้เลยว่าท่าทีน่ารักน่าเอ็นดูนั้นช่วยเยียวยาจิตใจ

ฮวังมันชิกทำตัวไม่ถูก เขาเป็นคนหัวโบราณผู้ไม่คุ้นเคยกับการถูกเนื้อต้องตัว ดูเหมือนเขาผ่อนคลายลงเมื่อได้ยินเสียงหายใจของเด็กๆ

เขากอดเด็กๆ ไว้ในอ้อมแขนทั้งสองข้าง

ฮวัง-กยูแดกับพักอึนฮียิ้มอย่างสดใสพลางมองพวกเขาด้วยดวงตาอันมีหยดน้ำปริ่ม

\*\*\*

น้ำผึ้งดอกอะคาเซียและน้ำเชื่อมดอกบอลลูนขายหมดก่อนถึงเวลาปิดตลาด

เด็กๆ ในโรงเรียนเทียนไขเป็นผู้ช่วยมือวางอันดับหนึ่ง

พวกเราทุกคนไปยังร้านอาหารที่จองไว้

ครอบครัวของฮวัง-กยูแด ทีมงานถ่ายทำและเด็กๆ จากโรงเรียนเทียนไขอยู่ด้วยกัน

ครอบครัวใหญ่รับประทานอาหารเย็นในร้านอาหารกันก่อนเวลา

สิ่งที่สะดุดตาคือฮวังมันชิก เขาไม่ยอมอยู่ห่างจากเด็กฝาแฝดเลย

จากชายชราผู้มีทิฐิสูงกลายเป็นคุณปู่ผู้ใจดีและอ่อนโยน

แม้แต่ในร้านอาหาร ทีมงานกองถ่ายก็ยังไม่ยอมวางกล้อง

เด็กๆ โรงเรียนเทียนไขอาจคุ้นเคยกับกล้องแล้ว จึงไม่ได้สนใจสตาฟผู้ถ่ายรายการนัก

นัมอายองถามผมขณะกินซัมบับ [1]

“จะให้หนูแวะมาอีกเมื่อไหร่ดีคะ”

“จะมาอีกเหรอ”

“ต้องมาสิคะ ถ้าไม่ได้พวกเราช่วย ป่านนี้ยังขายไม่หมดเลยมั้ง...”

ท่าทางสดใสร่าเริงช่างน่ามอง

ผมหันไปมองกาฮี เธอกำลังกินข้าวอย่างเงียบๆ

งานสอนเด็กๆ เป็นงานที่เหมาะกับเธอ

“ทำไมมองฉันแบบนั้นล่ะ คิดจะเรียกมาอีกหรือไง”

กาฮีขึงตามองผมแล้วถามขึ้น ทั้งที่ตอนบอกเล่าสถานการณ์ เธอตอบตกลงช่วยด้วยความยินดีแท้ๆ

“แค่รู้สึกขอบคุณน่ะ ไว้คราวหน้าฉันจะเลี้ยงจัดหนักกว่านี้นะ”

“อย่าลืมพวกเรานะคะ”

อายองและเด็กๆ ตะโกนขึ้นพร้อมกัน

ขณะกำลังจะกินกันเสร็จ

“ตอนนี้เหลือแค่ถ่ายทำในสตูดิโอแล้วครับ”

พีดีชเวมินซองพูดขึ้นขณะจัดกล้อง สีหน้าของเขาดูพึงพอใจ

การถ่ายทำเรื่องของฮวัง-กยูแด แขกรับเชิญของรายการตอนที่หนึ่งจบลงอย่างราบรื่น เหลือเพียงงานถ่ายทำในสตูดิโอเท่านั้น

\*\*\*

ภายในสตูดิโอของสถานีโทรทัศน์

คึมมินซอกับผมพูดคุยกันพลางดูหน้าจอมอนิเตอร์ไปด้วย

คลิปวิดีโอที่ไปบันทึกมากำลังปรากฏอยู่บนหน้าจอ

เป็นวิดีโอที่ถูกตัดต่ออย่างประณีต

เริ่มต้นด้วยภาพฮวัง-กยูแดออกข่าว

มันเป็นฉากเขาเผารังผึ้งทิ้งทั้งยวงเพราะผึ้งติดโรค

คึมมินซอมองดูฉากนั้นพลางแสดงสีหน้าเห็นใจ

“ตายแล้ว ไม่มีวิธีอื่นแล้วเหรอคะ”

“น่าเสียดายที่พอผึ้งเป็นโรคแล้วต้องเผาสถานเดียวครับ”

“คงจะเจ็บปวดใจน่าดู”

ฮวังกยูแดปรากฏตัวในฉากเริ่มเลี้ยงผึ้งอีกครั้ง ที่หน้าจอยังฉายภาพยามผมประเมินสถานการณ์และแนะนำการเลี้ยงผึ้งเคลื่อนที่

“ได้เริ่มต้นใหม่แล้ว ขอให้สำเร็จด้วยดีนะคะ”

ภาพเมืองชิลกกปรากฏขึ้นบนหน้าจอ ฉากดอกอะคาเซียสีขาวปกคลุมภูเขานั้นงดงามมาก

“กำลังเก็บน้ำผึ้งอะคาเซียอยู่ใช่มั้ยคะ”

“นี่คือข้อดีที่สุดของการเลี้ยงผึ้งเคลื่อนที่ครับ คือเราจะทำน้ำผึ้งชนิดไหนก็ได้ตามที่ต้องการ”

ผมอธิบายเรื่องการเลี้ยงผึ้งเคลื่อนที่ให้เธอฟัง

“ว่าแต่มีอะไรอยู่บนรถกระบะหรือ เหมือนเป็นอุปกรณ์พิเศษเลยค่ะ”

มันเป็นอุปกรณ์เลี้ยงผึ้งเคลื่อนที่ซึ่งอีจางอูผลิตขึ้น

“อะพาร์ตเมนต์เคลื่อนที่สำหรับผึ้งครับ”

“พอเรียกแบบนี้แล้วเข้าใจได้ง่ายเลยแฮะ”

เหตุการณ์ ณ ภูเขาอะคาเซียในเมืองชิลกกผ่านไปอย่างรวดเร็ว

คึมมินซอถามสารพัดด้วยสีหน้าแฝงความสงสัย

ผมอธิบายเรื่องการเลี้ยงผึ้งคร่าวๆ เริ่มจากอุปกรณ์เลี้ยงผึ้งเคลื่อนที่

แล้วฉากก็เปลี่ยนไปพร้อมกับพักอึนฮีปรากฏตัวขึ้น

“นั่นภรรยาของเกษตรกรฮวัง-กยูแดนี่คะ”

“ใช่แล้ว คุณพักอึนฮีครับ”

“เธอกำลังทำอะไรเหรอคะ"

“น้ำเชื่อมดอกบอลลูนครับ”

“น้ำเชื่อมดอกบอลลูนเหรอคะ ไม่เหมือนย็อด [2] เนอะ”

“ครับ มันต่างจากย็อด”

“ต้องทำอย่างเอาใจใส่มากๆ เลยนะเนี่ย”

อย่างที่เธอพูด การทำน้ำเชื่อมดอกบอลลูนต้องใช้ความเอาใจใส่พอๆ กันกับการเก็บน้ำผึ้ง

“ที่เขาว่าน้ำเชื่อมก็คือน้ำผึ้งฝีมือมนุษย์ สามีทำน้ำผึ้งดอกอะคาเซีย ส่วนภรรยาทำน้ำเชื่อมแฮะ”

คึมมินซอพูดราวกับว่าเธอได้ค้นพบสิ่งมหัศจรรย์

“น้ำเชื่อมดอกบอลลูนใช้เป็นยาพิเศษกับเด็กฝาแฝดด้วยนะ”

“ยาเหรอคะ”

“ฝาแฝดเป็นโรคหอบหืดและโรคจมูกอักเสบ หลอดลมพวกเขาเลยทำงานได้ไม่ค่อยดีน่ะครับ”

“งั้นถือว่าน้ำเชื่อมดอกบอลลูนก็เป็นยาด้วยเหรอ”

“ในวงการแพทย์แผนตะวันออกยังใช้เป็นยาอยู่ครับ”

“อ๋อ~ อย่างงี้นี่เอง! ฉันไม่รู้เลยว่าน้ำเชื่อมใช้เป็นยาได้ด้วย”

ทันทีที่คึมมินซอหยุดพูด แพทย์แผนโบราณก็ปรากฏตัวขึ้น

เขาพูดถึงประโยชน์ของน้ำเชื่อมดอกบอลลูน

“มีการใช้น้ำเชื่อมเป็นส่วนผสมในยาแผนโบราณมานานแล้ว มันมีสรรพคุณช่วยเสริมพละกำลัง ขับของเสียและระบบไหลเวียนเลือด หากเพิ่มดอกบอลลูนลงในน้ำเชื่อม ก็จะช่วยบรรเทาอาการไอและส่งผลอันดีเยี่ยมต่อหลอดลม...”

คึมมินซอพยักหน้าขณะฟังคำพูดของแพทย์แผนโบราณ

เราติดต่อแพทย์แผนโบราณคนอื่นที่ไม่ใช่ฮวังมันชิก

เพราะฮวังมันชิกจะมาปรากฏตัวในฉากตลาดนัดซึ่งจัดขึ้นทุกๆ ห้าวันอยู่แล้ว

แล้วก็ถึงฉากสัมภาษณ์ฮวัง-กยูแด

เขาพูดเรื่องราวเกี่ยวกับพ่อราวกับได้สารภาพบาป

หลังจากลูกชายให้สัมภาษณ์ ผู้เป็นพ่อก็ปรากฏตัวขึ้น

เขาบอกเล่าอย่างตรงไปตรงมาผ่านทางการให้สัมภาษณ์ถึงเรื่องที่ไม่มีโอกาสได้ทำในช่วงที่ผ่านมา

ก่อนมีฉากพ่อลูกกลับมาพบกันอีกครั้งหนึ่งที่ตลาดนัด

คึมมินซอดูฉากนั้นแล้วขอบตาเริ่มแดงก่ำ

**เป็นรายการที่ได้ช่วยเหลือคนจริงๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **244**

**ตอนที่ 244 เพิ่มยอดขายให้ชานมไข่มุกหน่อย**

“พวกเขามีเรื่องทำนองนั้นกันด้วยแฮะ ถึงเพิ่งได้คืนดีกันเอาป่านนี้ก็นับว่าเป็นเรื่องราวดีๆ นะคะ”

คึมมินซอยิ้มร่าทั้งๆ ยังมีน้ำตาคลอ นั่นเพราะเธอเห็นฉากที่เด็กๆ จากโรงเรียนเทียนไขกำลังขายของ

“เสื้อที่วาดเป็นเทียนไขน่ารักจัง ของก็ขายดีมาก ตลาดดูมีชีวิตชีวาเพราะเด็กๆ เลยนะคะ!”

การอัดรายการในห้องสตูดิโอเสร็จสิ้นหมดแล้ว ผมปรับตารางงานคิวต่อไปกับชเวมินซอง

“เดี๋ยวพอฝ่ายตัดต่อทำงานเสร็จก็จะได้ออกอากาศแล้ว เราจะแบ่งออกเป็นสี่ตอนนะ ช่วงที่รายการออกอากาศ คุณคิมด็อกมย็องจะต้องไปพบแขกรับเชิญคนอื่นๆ นะครับ เรื่องรายละเอียด เดี๋ยวให้นักเขียนบทเป็นคนแจ้งอีกที”

“งั้นผมยังไม่มีคิวงานเร็วๆ นี้ใช่มั้ยครับ”

“ใช่ครับ พักผ่อนก่อนได้เลย”

พีดีชเวมินซองยิ้มพลางเอ่ยตอบ คงเพราะพึงพอใจกับการอัดรายการจึงแสดงสีหน้าร่าเริง

\*\*\*

มีสายโทรศัพท์เข้ามาระหว่างเดินทางกลับมาฮาดง

คุณครูซอนัมซูจากร้านคาเฟ่ ‘เฟรนด์ส’

“ครูครับ สบายดีมั้ย”

“ครูสบายดี วันนี้เธอพอจะมีเวลามั้ย”

คุณครูซอนัมซูถามด้วยน้ำเสียงที่ระมัดระวังต่างจากยามปกติ

เขาโทร.หาผมหลายครั้งแล้วแต่ผมไม่ว่าง เขาจึงฝากข้อความไว้ว่าเดี๋ยวค่อยคุยกันทีหลัง

“วันนี้ว่างพอดีเลย ว่าแต่มีเรื่องอะไรเหรอครับ”

“อย่าคุยกันทางโทรศัพท์เลย อยากให้มาคุยกันต่อหน้ามากกว่า มีคนที่ครูอยากให้เธอได้เจอด้วย”

“มีคนให้ผมไปเจอหรือครับ”

“คนรู้จักกันทั้งนั้นแหละ”

“ถ้างั้นให้ผมไปหาที่พูซานดีมั้ยครับ”

"ไม่ต้องหรอก เดี๋ยวพวกเราจะไปฮาดงเอง”

สถานที่นัดหมายเป็นร้านค้าสาขาแรกของกลุ่มเกษตรกรภูเขาชีรี เพราะคุยทางโทรศัพท์ผมจึงไม่รู้รายละเอียดอะไรมากนัก

ร้านค้าในเครือข่ายรวมถึงร้านค้าของครูซอนัมซูดูไม่ติดปัญหาใด ฮันกีทักได้รับเอกสารรายงานยอดขายอย่างสม่ำเสมอ

เรายังคงจัดส่งผลิตภัณฑ์จากนมอย่างโยเกิร์ต ไอศกรีมจากฟาร์มปศุสัตว์และชุดชานมไข่มุกซึ่งเพิ่งออกจำหน่ายเมื่อเร็วๆ นี้

ผมคิดว่าไม่ใช่ปัญหาเกี่ยวกับผลิตภัณฑ์จากนม

รถยนต์จอดอยู่เกลื่อนกลาดหน้าร้านค้าตลาดฮวาแก

เห็นรถของคุณครูซอนัมซูอยู่ในนั้นด้วย

ผมเปิดประตูเดินเข้าไปในร้าน ข้างในมีผู้คนแออัด

“ผมมาช้าไปหน่อยใช่มั้ยครับ”

“ไม่หรอก พวกเราก็เพิ่งมาถึงเหมือนกัน”

คนที่อยู่กับครูซอนัมซูมองมาที่ผมแล้วแกล้งทักทายตีเนียนว่ารู้จักกัน พวกเขาเป็นคนที่คุ้นหน้าคุ้นตากันอย่างครูว่า

เป็นเจ้าของร้านคาเฟ่ในพูซาน คังซุนบก เจ้าของร้านผู้เคยประสบความเดือดร้อนก็อยู่ที่นี่ด้วย

“ทุกคนมีเรื่องอะไร...”

พอผมเห็นหน้าของพวกเขาก็ยิ่งกระตุ้นความสงสัย ระหว่างทางผมได้ตรวจสอบยอดขายของร้านค้าเจ้าอื่น และทุกร้านก็มียอดขายที่เพิ่มขึ้นอย่างต่อเนื่อง

ไม่พบปัญหาหนักหนาอะไร

“ตกใจใช่มั้ย ที่พวกเราโผล่มาหากะทันหันแบบนี้”

“ผมกังวลว่าทุกคนจะมีปัญหาอะไรหรือเปล่าน่ะครับ”

“ปัญหาอะไรกันเล่า กิจการของทุกคนที่อยู่ตรงนี้เป็นไปด้วยดีเพราะเธอทั้งนั้น”

“แล้วมีเรื่องอะไรกันหรือครับ”

“ที่เรามาหาแบบนี้ ก็คือไม่ใช่อะไรหรอก...”

ครูซอนัมซูเป็นตัวแทนเจรจา

พวกเขามาหาผมเพราะกังวลเรื่องอนาคต

ร้านค้าทุกแห่งมียอดขายเพิ่มขึ้นเนื่องจากผลิตภัณฑ์นมจากฟาร์มปศุสัตว์ แต่ปัญหาคือกาแฟ

ทุกๆ ปีจะมีร้านค้าแฟรนไชส์เจ้าใหญ่ก่อตั้งขึ้นใหม่ ศักยภาพการแข่งขันของเครื่องดื่มกาแฟจึงค่อยๆ ลดลง

ผลิตภัณฑ์นมมาช่วยกระตุ้นยอดขายก็จริง แต่กาแฟไม่มีศักยภาพในการแข่งขันเลย

ยิ่งไปกว่านั้น ราคาของเมล็ดกาแฟก็เป็นปัญหา บริษัทขนาดใหญ่กว้านซื้อได้เป็นจำนวนมากในคราวเดียวจึงมีอำนาจแข่งขันเรื่องราคา ร้านค้าที่รับเมล็ดกาแฟได้ทีละน้อยจึงสู้ไม่ไหว

“ถ้าเราขอลองขายชานมไข่มุกด้วยได้มั้ย”

“ชานมไข่มุกเหรอครับ”

โนแฮมีผู้ฟังอยู่ตรงเคาน์เตอร์รู้สึกประหลาดใจ

พวกเขาอยู่รอดมาได้เพราะได้ผลิตภัณฑ์นมจากฟาร์มปศุสัตว์ช่วยคืนชีพให้ร้านค้า

แต่กำลังเปลี่ยนใจจะไปชงชาและถึงขั้นจะทำชานมไข่มุก

มันไม่ใช่เรื่องที่ผมจะตัดสินใจได้ตามลำพัง

“ช่วยรอสักครู่ได้มั้ยครับ”

ผมเรียกให้ฮันกีทักมาหาที่ร้านค้า

ฮันกีทักเป็นคนดูแลจัดการเกี่ยวกับผลิตภัณฑ์นมจึงต้องถามความเห็นของเขา

เมื่อบอกเล่าสถานการณ์กับฮันกีทัก เขาก็ตรงมาที่ร้านทันใด

ผมกับเขาเดินเข้าไปในห้องสำนักงานที่ชั้นสองของร้าน

“ฉันลองคิดมาระหว่างทางแล้ว อาจเป็นโอกาสที่ดีก็ได้นะ”

ถ้าได้จัดส่งชานมไข่มุก ก็เท่ากับว่าพวกเขาจะได้รับวัตถุดิบทุกชนิดจากเรา

“ไหนๆ พวกร้านค้าก็ต้องรับผิดชอบวัตถุดิบของเราทุกรายการอยู่แล้ว ก็จัดการให้มันเป็นระบบไปเลยดีมั้ย”

เขากำลังพูดถึงระบบการจัดการร้านค้าซึ่งเกินกว่าขอบเขตเรื่องจัดส่งผลิตภัณฑ์จากนม

เป็นระบบแฟรนไชส์รูปแบบหนึ่ง

“แฟรนไชส์คงจะไม่เหมาะกับเรามั้ง”

มันแตกต่างจากการเพิ่มผลผลิตทางการเกษตร ปัญหาอยู่ที่เรื่องความสัมพันธ์

พอปรับเป็นแบบแฟรนไชส์ ความสัมพันธ์ของเรากับทางร้านจะกลายเป็นเจ้านายกับลูกน้องทันที

“ลองบริหารแบบเป็นกลุ่มสหกรณ์ดีมั้ย”

“จะปรับร้านค่าเฟ่ให้อยู่ในรูปแบบสหกรณ์เหรอ”

“ขนาดเกษตรกรผู้ปลูกชาเขียวยังทำเป็นกลุ่มสหกรณ์ได้เลย พวกร้านคาเฟ่ก็น่าจะทำได้เหมือนกัน”

ฮันกีทักออกไอเดีย

เรื่องนี้พอจะเป็นไปได้อย่างเขากล่าว

ถ้าทำออกมาราบรื่น ก็เป็นร้านต้นแบบได้เลย

“ส่วนรายละเอียดปลีกย่อย ค่อยไปปรึกษาคนอื่นก็ได้”

หากเป็นไปตามคำฮันกีทัก บรรดาร้านคาเฟ่ก็จะทำงานได้เป็นหนึ่งเดียวกันเหมือนอย่างกลุ่มสหกรณ์

ผมจัดการงานอีกสองสามอย่างก่อนลงไปชั้นหนึ่ง

เจ้าของร้านมองมาที่ผมด้วยสีหน้าลุ้นๆ

“ก่อนอื่น ขอบคุณที่ยื่นข้อเสนอที่น่าสนใจให้กับพวกเรานะครับ”

ผมบอกเล่าสิ่งที่ได้คุยกับฮันกีทัก ทุกคนตั้งใจฟัง

พวกเขาชอบใจเงื่อนไข

เป็นการพากันรอดโดยได้รับผลกำไรร่วมกัน

“ดูท่าว่าจะดีกว่าที่ทำอยู่ตอนนี้เลยเนอะ”

คังซุนบกพูดยิ้มๆ

พวกเราก็ต้องพึ่งพาอาศัยพวกเขาเช่นกัน กิจการพวกเขาต้องไปได้ดีก่อน อนาคตของฟาร์มเราถึงจะสดใสตามไปด้วย

หากร้านค้าใดมียอดขายซบเซา พวกเขาก็จะได้ช่วยเหลือกัน เป็นความสัมพันธ์แบบร่วมมือร่วมใจกัน

\*\*\*

ผมทำงานเอกสารกับฮันกีทักในสำนักงาน

เป็นเอกสารซึ่งระบุแผนการจัดส่งชานมไข่มุกให้กับร้านคาเฟ่

ได้ถามความเห็นจากซอลคังอินด้วยเพราะเป็นเรื่องเพิ่มปริมาณการผลิตนม

ซอลคังอินมั่นใจว่าจะผลิตได้เพียงพอ

คนที่ฟังเรื่องชานมไข่มุกแล้วชอบอกชอบใจมากที่สุดคือซอลมินจู

เป็นช่วงเวลาที่ไข่มุกมันหวานซึ่งได้จดสิทธิบัตรจะได้ออกเฉิดฉาย

ขณะการตระเตรียมทุกอย่างรวมถึงประเด็นจะหารือกับร้านค้ากำลังแล้วเสร็จ

ก็มีสายเรียกเข้าจากโคแอจู

“เราเลือกแขกรับเชิญคนต่อไปได้แล้วค่ะ”

“ไม่ให้ได้พักกันเลยนะเนี่ย”

“คุณคงยุ่งมากเลย ต้องขอโทษด้วยนะคะ"

“ไม่เป็นไรครับ ผมแค่บ่นไปเรื่อย แล้วใครคือแขกรับเชิญคนต่อไปเหรอ”

“แขกรับเชิญคนนี้เขาอาศัยอยู่ใกล้ๆ กับคุณด็อกมย็องเลยค่ะ”

“อยู่ใกล้ๆ ผมเลยหรือนี่”

**ไม่ได้พักเล้ยยย**

**ท่าเอาเวลาไหนนอนกันนะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **245**

**ตอนที่ 245 แขกรับเชิญคนที่สอง : ชายผู้เหมือนหมี**

แขกรับเชิญคนต่อไปอาศัยอยู่ใกล้กัน

เขาอยู่ในคู-รเยซึ่งไม่ไกลจากฮาดง [1]

ผมนัดพบนักเขียนโคแอจูที่ตลาดฮวาแก

“เคยแต่ได้ยินชื่อตลาดฮวาแก เพิ่งเคยแวะมาเป็นครั้งแรกเลยค่ะ”

เธอมาถึงก่อนและกำลังเดินสำรวจรอบๆ ตลาด ได้แวะไปเยี่ยมชมร้านค้ากลุ่มเกษตรกรภูเขาชีรีสาขาแรกแล้ว

“ร้านค้าของกลุ่มเกษตรกรภูเขาชีรีเหมือนกับแกลเลอรีเลย ดีงามมากค่ะ”

เธอไม่ได้มาคนเดียว พีดีชเวมินซองและสตาฟอีกสองคนก็มาด้วยกัน

พีดีชเวมินซองพูดว่า

“ผมว่าต่อไปนี้เราคงต้องถ่ายทำไปพร้อมกันทีเดียวแล้วละ เพราะรายการเริ่มออกอากาศไปแล้ว และถ้าจะให้คิวงานว่างตรงกันก็ไม่มีทางเลือกอื่นแล้วด้วยครับ”

ผมไม่มีเวลาไปพบแขกรับเชิญนอกรอบเหมือนอย่างคราวฮวัง-กยูแดแล้ว

รายการตอนแรกได้ออกอากาศไปแล้ว

ถือว่าออกตัวได้ดีแถมเรตติ้งก็ค่อนข้างสูง

โคแอจูขึ้นรถผม ส่วนพวกสตาฟก็ขับตามหลังมา

“คุณเห็นอีเมลแล้วยังคะ”

โคแอจูเอ่ยถาม

“ช่วงนี้ผมยุ่งจนไม่มีเวลาเช็กอีเมลเลยครับ”

เธอส่งข้อมูลของแขกรับเชิญคนที่สองมาให้ทางอีเมล

แต่เพราะติดงาน ผมจึงไม่มีเวลาเปิดดู

“ถ้าคุณยังไม่เห็นอีเมล เดี๋ยวฉันช่วยเล่าให้ฟังคร่าวๆ ก่อนนะ แขกรับเชิญคนต่อไปเขาอยู่ที่คู-รเย ชื่อคุณอีกีซอกค่ะ”

“เขาทำอะไรบ้างครับ”

“เขาทำนาและเลี้ยงไก่ด้วยค่ะ”

“ทำหลายอย่างเลยนะเนี่ย แล้วสถานการณ์เป็นยังไงครับ”

โคแอจูนั่งเงียบ เธอว่าให้ผมไปเห็นเองจะดีกว่า

\*\*\*

เราเดินทางมาถึงหมู่บ้านเล็กๆ ในคู-รเย บ้านของแขกรับเชิญอยู่ห่างจากหมู่บ้านออกไปอีกเล็กน้อย

ผู้ชายคนหนึ่งออกมาต้อนรับเรา เขาเป็นเกษตรกรหนุ่มผู้ดูมีอายุราวสามสิบต้นๆ มีรูปร่างใหญ่โตคล้ายกับหมี

“ผมชื่ออีกีซอกครับ”

ชายคนนั้นยื่นมือใหญ่เท่าฝาหม้อออกมาหา

“ผมคิมด็อกมย็องครับ”

“เคยเห็นคุณในรายการแล้ว ฝากเนื้อฝากตัวด้วยนะครับ”

อีกีซอกดูเป็นคนใจดีและอ่อนโยนผิดกับรูปร่างใหญ่ยักษ์ ใบหน้าอันมีรอยยิ้มทุกครั้งที่เขาพูดคุยนั้นทำให้เกิดความรู้สึกเป็นมิตร

ทีมงานถ่ายทำรวมร่างกับกล้องไปแล้ว มีกล้องสองตัวคอยตามถ่ายเรา

อีกีซอกไม่ได้ตื่นกล้องเลย

“แม่ แขกมากันแล้วครับ”

หญิงผู้สวมผ้าโพกหัวเดินเข้ามาหาเรา

“มาไกลขนาดนี้ คงลำบากแย่เลยนะคะ”

คิมนันฮีเป็นแม่ของอีกีซอก เธอมีรูปร่างเล็กและผอมบางตรงกันข้ามกับลูกชาย

“โอ๊ยตาย อุตส่าห์มากันตั้งไกล แต่บ้านเราไม่ค่อยมีอะไรมารับแขกเลย”

คนบ้านนอกทุกหนทุกแห่งช่างมีน้ำใจเอื้อเฟื้อ หากแต่ผมอยากทำความเข้าใจสถานการณ์ก่อน

“ผมได้ยินมาว่าพวกคุณทำนา”

ผมเปรยกับอีกีซอก

“ก็เคยทำแหละครับ”

เขาพูดจาคลุมเครือ

พวกเรามุ่งหน้าไปนาข้าว

“คุณทำเกษตรกันตรงนี้น่ะหรือ”

ผมเบิกตากว้างและมองไปตามตำแหน่งที่เขาชี้

ไม่อยากเชื่อว่าเขาเคยทำนาบนที่ดินตรงนี้เพราะดูไม่ต่างอะไรกับพื้นที่รกร้าง

“ปีที่แล้ว พอถึงช่วงฝนชุกในฤดูใบไม้ร่วง โรคใบจุดสีน้ำตาล [2] โรคไหม้ระยะออกรวงหรือโรคไหม้คอรวง [3] แพร่ระบาดต้นข้าวที่ออกรวงแล้วน่ะครับ”

เป็นโรคที่เกิดขึ้นหลังจากเขาเริ่มทำเกษตรอินทรีย์ ถึงแม้ทำเกษตรอินทรีย์แต่เขาต้องเสาะหาวิธีกำจัดแมลงศัตรูพืชด้วย ทั้งๆ ที่เขาเองก็อยากปลูกข้าวให้เติบโตไปตามธรรมชาติ

ผลลัพธ์ที่ได้ช่างน่าเศร้า หากต้นข้าวเป็นโรคไหม้คอรวงรุนแรงก็จะเก็บเกี่ยวไม่ได้เลย เนื่องจากจะเหลือเมล็ดข้าวไม่เต็มรวงและรวงข้าวเปลี่ยนเป็นสีขาว

“ผมได้ยินมาว่าคุณเลี้ยงไก่ด้วยใช่มั้ยครับ”

“ฟาร์มไก่อยู่ตรงโน้นครับ”

ผมเดินไปยังฟาร์มไก่กับอีกีซอกแล้วเห็นตึกสีขาวที่เคยใช้เลี้ยงไก่

เขาเปิดประตู ข้างในว่างเปล่า

“ไก่อยู่ไหนเหรอครับ”

“มีโรคไข้หวัดนกระบาด [4] ช่วงฤดูหนาวปีนี้ ผมเลยฆ่าทิ้งไปหมดแล้วครับ”

“โธ่…”

พวกสตาฟก็แสดงสีหน้าเศร้าสร้อย

อีกีซอกเอ่ยขึ้นด้วยเป็นห่วงความรู้สึกเรา

“ตั้งแต่นี้ไปจะดีขึ้นแล้ว ผมโอเคแหละครับ”

เขาเป็นคนมองโลกในแง่ดีอย่างล้นเหลือ

นักเขียนบทโคแอจูแอบถามผม

“พอจะมีทางออกที่เหมาะๆ บ้างมั้ยคะ”

แค่เห็นแววตาเธอผมก็เข้าใจ เธอแสดงสีหน้าบ่งบอกว่าคิดไม่ตกว่าจะช่วยอะไรเขาได้บ้าง

พื้นที่ปลูกข้าวกลายเป็นดินแดนรกร้างและไม่มีไก่เหลืออยู่สักตัวเดียวเนื่องจากโรคไข้หวัดนก

ผมถามเขาว่าทำไมจึงมาเริ่มทำงานเกษตร

เขาว่าเคยใช้ชีวิตอยู่ในเมืองและย้ายมาอยู่ชนบทเพราะแม่

แม่ของเขาป่วยเป็นโรคงูสวัดขั้นรุนแรง

โรคงูสวัดมีต้นตอมาจากโรคอีสุกอีใสตอนเด็ก โดยเชื้อหลบซ่อนอยู่ในร่างกาย เมื่อเติบโตเป็นผู้ใหญ่แล้วจึงกลับมาแสดงอาการอีกครั้ง กรณีที่อาการรุนแรงก็อาจเสียชีวิตได้

แม่ของเขาอาการทรุดหนักจนเขาต้องลาออกจากงานกลับมาอยู่ชนบท

เขาเริ่มทำนาเพราะต้องหาเลี้ยงชีพแต่ก็ไม่ง่ายอย่างที่คิด

ไร่นาเสียหายเพราะอิทธิพลของสิ่งแวดล้อมและเชื้อโรคต่างๆ ทว่าในความโชคร้ายก็ยังมีความโชคดีที่อาการของแม่ดีขึ้นแล้ว

“ได้ลองคิดหาทางออกไว้บ้างหรือเปล่าครับ”

“จริงๆ แล้วผมก็คิดหนักเลยครับ”

เป็นครั้งแรกที่เขาแสดงสีหน้าลำบากใจ ถึงจะเริ่มทำนาอีกครั้งก็ยากที่จะได้กำไร แค่ให้สองแม่ลูกพอประทังชีวิตไปวันๆ เท่านั้น

จะหวังผลกำไรจากการทำฟาร์มไก่ตั้งแต่เริ่มต้นก็ไม่ใช่เรื่องง่ายเช่นกัน เขาบอกว่าตอนแม่จัดการฆ่าไก่ก็สะเทือนใจมากเหมือนกัน

ฟาร์มไก่ยังอยู่ในสถานะที่เขายังไม่พร้อมเริ่มต้นใหม่

ด้วยอยู่ท่ามกลางสภาพแวดล้อมย่ำแย่ ขาดแคลนเงินทุนและแรงงาน

รู้สึกคล้ายวนอยู่ในเขาวงกตเข้าไปทุกที ยังมองไม่เห็นทางออก ผิดกับคราวฮวัง-กยูแดที่ผมเคยแนะให้เลี้ยงผึ้งแบบเคลื่อนที่

“ผมพร้อมทำทุกอย่างเลยครับ”

อีกีซอกพูดด้วยน้ำเสียงหนักแน่น ถึงอยู่ท่ามกลางสถานการณ์เลวร้ายที่สุดแต่เขาก็ไม่เคยละทิ้งรอยยิ้ม

“คุณอีกีซอกมีทักษะอย่างนึงที่คนอื่นไม่มีนะ”

“มันคืออะไรเหรอครับ”

“ทักษะยิ้มสู้แม้กำลังเดือดร้อนน่ะครับ”

“ตั้งแต่ตอนเด็กๆ ผมได้ยินคนชมอยู่บ่อยเลยว่าเป็นคนมองโลกในแง่ดีครับ”

มันคือจุดแข็งที่ยอดเยี่ยมที่สุด เพราะถ้าเริ่มมองสถานการณ์ปัจจุบันในแง่ร้ายก็คงหมดสิ้นหนทาง

“ผมยังเสนอแนะอะไรตอนนี้ไม่ได้ ขอเวลาผมหน่อยได้มั้ยครับ”

“ได้เลยครับ ผมก็ว่าต้องใช้เวลาคิดอยู่แล้วครับ”

ผมน่าจะยังหาทางแก้ไขไม่ได้ในทันที

จึงบอกกล่าวพีดีชเวมินซอกกับโคแอจู

“วันนี้พอแค่นี้ก่อนดีกว่า ผมคงต้องใช้เวลาคิดทบทวนสักพักครับ”

พีดีชเวมินซอกช่วยทีมงานเก็บอุปกรณ์ถ่ายทำ

โคแอจูเดินเข้ามาหาผม

“นี่เราให้โจทย์ยากเกินไปหรือเปล่าคะ”

“รอบนี้ไม่ง่ายเลยแฮะ”

“ฉันมีเหตุผลที่เลือกคุณอีกีซอกแหละค่ะ”

โคแอจูพูดเบาๆ

“อะไรเหรอครับ”

“ถึงเขามีมุมที่ดูทึ่มทื่อไปบ้าง แต่หัวใจของเขาที่อยากทำเพื่อแม่น่ะยิ่งใหญ่มาก ที่เชิญเขามาเพราะอยากช่วยให้งานเขาไปต่อได้ด้วยดีน่ะค่ะ”

“ผมเองก็คิดเหมือนนักเขียนบทครับ”

“ฉันเชื่อใจคุณคิมด็อกมย็องนะคะ”

ผมไม่ได้กลับฮาดงในทันที แต่เดินวนดูรอบบ้านอีกีซอกด้วยรู้สึกคับข้องใจ

เพราะเดาว่าอาจมีคำใบ้อยู่แถวนี้

บริเวณนี้เป็นหมู่บ้านชนบทอันมีลักษณะเฉพาะตัว มีนาข้าวผืนเล็กๆ และสวนอยู่ทั่ว

สิ่งที่โดดเด่นสะดุดตาคืออ่างเก็บน้ำขนาดมหึมาหลังเนินเขา

ผมนั่งครุ่นคิดอยู่บนอ่างเก็บน้ำครู่หนึ่ง

**จะเลี้ยงปลาหรือเปล่า555**

**เดานะ ไม่ได้สปอยล์ แง มาทายกันๆ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **246**

**ตอนที่ 246 แม่ชีแมฮวาไม่สบาย**

ระหว่างทางกลับไปฮาดง โนแฮมีโทรศัพท์มาหา เธอว่ามีเรื่องอยากบอก

เป็นน้ำเสียงซึ่งสัมผัสได้ถึงความกังวล

เธอกำลังรอผมอยู่หน้าร้านค้า

พอเห็นหน้ากันแล้วเธอก็ถามขึ้น

“ขอขึ้นไปคุยข้างบนได้มั้ยคะ”

ผมกับเธอจึงเดินขึ้นไปห้องสำนักงานชั้นสอง

“มีอะไรเหรอครับ”

“ช่วงนี้อาการคุณย่าคิมกนนิมไม่ค่อยดีเลยค่ะ”

“ช่วยเล่าแบบละเอียดๆ หน่อยครับ”

โนแฮมีเอ่ยอย่างระมัดระวัง เป็นเรื่องของแม่ชีแมฮวา ลูกสาวบุญธรรมของคุณย่าคิมกนนิม

แม่ชีแมฮวาป่วยมีไข้

“พอได้ยินข่าว คุณย่าก็ดูเป็นทุกข์หนักเลยค่ะ”

หัวเข่าของคุณย่าคิมกนนิมไม่ค่อยดี จึงเดินทางไปวัดไม่ได้ หนำซ้ำแม่ชีแมฮวายังมีภาวะบกพร่องทางการได้ยิน แม้แต่จะพูดคุยทางโทรศัพท์ก็ยังเป็นเรื่องยาก

วัดชีจังตั้งอยู่ในหุบเขาของภูเขาชีรี จึงถูกตัดขาดจากความเจริญ ไม่สามารถใช้อินเทอร์เน็ตเพื่อให้เห็นหน้ากันทางวิดีโอคอลได้

นั่นเป็นเหตุผลที่ทำให้คุณย่าคิมกนนิมหวั่นวิตก

“ฉันควรทำยังไงดีคะ”

โนแฮมีถามด้วยสีหน้าเป็นกังวล

“นี่ท่านอยู่ชั้นล่างใช่มั้ยครับ”

โนแฮมีพยักหน้า ผมจึงลงไปหาคุณย่าคิมกนนิม

คุณย่าคิมกนนิมไม่รู้ตัวว่าผมมาอยู่ตรงหน้า

สติของท่านคงลอยไปอยู่กับแม่ชีแมฮวาซะแล้ว

“คุณย่า คุยกับผมหน่อยครับ”

“ตายจริง ฉันนี่ท่าจะเบลอหนัก”

“ผมรู้ข่าวเรื่องแม่ชีแมฮวาแล้วนะครับ”

“แฮมีเป็นคนบอกสินะ”

“เดี๋ยวผมไปดูอาการแม่ชีแมฮวาให้เองครับ”

“ด็อกมย็องจะไปวัดชีจังเรอะ ตัวเองยุ่งอยู่แท้ๆ จะไหวหรือ”

“ผมต้องไปสิครับ”

“ถ้าจะช่วยอย่างงั้น ฉันก็ค่อยเบาใจ…”

“เดี๋ยวผมจะเก็บภาพแม่ชีแมฮวามาฝากนะ”

“เก็บภาพงั้นหรือ”

ผมหยิบโทรศัพท์มือถือออกมาจากกระเป๋า

“จะใช้กล้องตัวนี้ถ่ายมาครับ”

“จะถ่ายรูปกลับมาหรือ”

“ใช่ครับ เดี๋ยวจะถ่ายรูปแม่ชีแมฮวาตอนแข็งแรงแบบเป็นภาพนิ่งกับแบบคลิปวิดีโอมาให้ดูนะ”

“ชักอยากเห็นแล้วซี ถ้าได้เห็นถึงขั้นนั้นก็ขอบคุณมากๆ เลยนะ”

ดวงตาของคุณย่าคิมกนนิมเปียกชุ่มไปด้วยน้ำตา

“ถ้างั้น ขอฝากของไปให้แม่ชีหน่อยสิ”

คุณย่าคิมกนนิมหยิบกล่องออกมาจากข้างใต้เคาน์เตอร์

“อะไรเหรอครับ”

“มียาแล้วก็ของอีกสารพัดอย่างน่ะ”

ผมเห็นของที่ท่านเตรียมไว้ให้แม่ชีแมฮวาแล้วก็รู้สึกหนักอึ้ง

ถึงตัวจะไปหาไม่ได้แต่ใจท่านลอยไปอยู่ที่นั่นแล้ว

“เดี๋ยวผมจะเอาไปให้ครับ ถ้ามีเพิ่มก็เอามาฝากได้เลย”

“ได้แน่นะ ถ้าอย่างงั้นรอประเดี๋ยวนะ”

เธอหยิบขนมยักกวาที่วางในร้านค้าใส่กล่อง

“ไม่ได้รับมาฟรีๆ นะ เดี๋ยวฉันจ่ายเงินจ้ะ”

โนแฮมีผู้ได้แต่เฝ้ามองอยู่ข้างหลังกระโดดเข้ามาราวกับร่างติดสปริง

“ไม่เป็นไรค่ะ ขนมยักกวานี่เดี๋ยวฉันจ่ายเองค่ะ”

โนแฮมีจะซื้อขนมยักกวาแทนคุณย่าคิมกนนิม

ท่าทีที่พวกเธอแย่งกันจ่ายเงินนั้นช่างน่าเอ็นดู

คราวนี้ถึงตาผมบ้าง

“เวลาแบบนี้ผมขอใช้อำนาจความเป็นประธานได้มั้ยครับ”

ทั้งสองคนเบิกตาโตจ้องผมเขม็ง

“ผมขอใช้อำนาจประธานซื้อขนมยักกวาชิ้นนี้ครับ”

โนแฮมีกับคุณย่าคิมกนนิมพากันระเบิดเสียงหัวเราะ

“ดีค่ะ ฉันยอมให้ใช้อำนาจความเป็นท่านประธานได้ค่ะ”

เห็นท่าทีของพวกเธอแล้วรู้สึกอบอุ่นใจ

ความวิตกกังวลเรื่องทำรายการทีวีก็พลอยหายไปด้วย

แต่ติดปัญหาอยู่อย่างเดียวตรงที่ผมต้องขนของกระจุกกระจิกไปเยอะกว่าที่คิด เป็นผ้าโพตารีซึ่งห่อของขวัญสำหรับแม่ชีที่วัดชีจัง

\*\*\*

ผมเตรียมออกเดินทางไปภูเขาชีรีเช้าวันรุ่งขึ้น

แม่ถามขึ้นหลังจากเห็นผมสวมชุดปีนเขาที่ไม่ได้ใส่มานาน

“วันนี้ไม่ไปทำงานเหรอ”

“พอดีต้องไปทำธุระที่อื่นน่ะครับ”

“ที่ไหนล่ะ”

“วัดชีจังครับ”

“ที่วัดชีจังเกิดเรื่องอะไรหรือ”

“แม่ชีแมฮวาป่วยนิดหน่อยครับ คุณย่าคิมกนนิมเครียดมาก ผมเลยว่าจะแวะไปดูหน่อย”

“ก็น่าจะบอกกันตั้งแต่เนิ่นๆ สิ!”

แม่ขึ้นเสียงใส่ผม

ครอบครัวเราทุกคนเรียนรู้การเลี้ยงผึ้งกับแม่ชีแมฮวา แม่ดุที่ผมไม่ยอมบอกข่าว

แม่หยิบกล่องออกมาจากชั้นวางของในครัว

มันหนักมากทีเดียว

“ยกนี่ไปด้วย”

“อะไรครับเนี่ย"

“ของบำรุงร่างกายผู้หญิงน่ะสิ ถ้าบอกกันก่อน ป่านนี้คงเตรียมของได้อีกเยอะเลยเนี่ย”

ตอนนั้นพ่อเดินออกมาจากห้อง

“ส่งเสียงเอะอะอะไรกันแต่เช้าเนี่ย”

แม่เล่าเรื่องแม่ชีแมฮวาให้พ่อฟัง พ่อมีปฏิกิริยาโต้ตอบคล้ายกับแม่

“เกิดเรื่องแบบนี้ ก็ต้องบอกกันก่อนสิ”

ไม่ใช่แค่ปฏิกิริยาโต้ตอบอย่างเดียวแต่ยังพูดเหมือนกันอีกด้วย

“รอเดี๋ยวนะ”

พ่อเปิดชั้นวางของในห้องนั่งเล่นแล้วหยิบขวดแก้วออกมา เป็นโสมล้ำค่าซึ่งดองอยู่ในน้ำผึ้งของวัดชีจัง

“เอานี่ไปด้วย”

กระเป๋าจะระเบิดออกมาอยู่แล้ว พ่อกับแม่ไม่สนใจน้ำหนักของกระเป๋าเลย

มีน้ำเชื่อมดอกบอลลูนด้วย ไม่รู้ไปหามาจากที่ไหน

กระเป๋าใส่ของทุกอย่างจนบวมเป่ง

“ไม่เพิ่มอะไรแล้วใช่มั้ยครับ”

“ถ้าบอกไวกว่านี้ แม่จะเตรียมของไปให้เยอะกว่านี้อีก”

แม่ยังคงทำหน้าเสียดาย

“ขอโทษครับ ผมควรต้องบอกก่อนแท้ๆ”

ผมรีบชิ่งออกจากบ้าน ไม่มีที่ว่างสำหรับใส่ของเพิ่มแล้ว

ผมแบกของขึ้นหลังและเดินไต่ไปตามเส้นทางขึ้นภูเขา

กระเป๋าหนักมาก แต่ก้าวเดินได้สบายเพราะหัวใจอันอบอุ่นของทุกคน

รู้สึกว่าอาการป่วยของแม่ชีแมฮวาน่าจะดีขึ้นในไม่ช้า

ผมว่างเว้นจากการเดินเขามายาวนาน

พอปีนขึ้นทางลาดชันแล้วก็ปีนอีก

ร่างกายของผมจึงมีเหงื่อชุ่มแต่สมองกลับปลอดโปร่ง

ในที่สุดก็มาถึงวัดชีจังซะที

ผมกระหายน้ำ อยากดื่มน้ำเย็นๆ

มีน้ำพุสำหรับดื่มในบ่อน้ำของวัดชีจัง

ผมใช้กระบวยน้ำเต้าตักน้ำขึ้นดื่มเสียงดังเอื๊อกๆ

น้ำมีรสหวาน

สายตาผมเบนไปทางบ่อน้ำอย่างเป็นธรรมชาติ

เห็นดอกบัวลอยอยู่บนผิวน้ำ

ชั่วขณะนั้นผมฉุกคิดถึงอีกีซอก

เขาเป็นเกษตรกรผู้ล้มเหลวเรื่องทำนาและทำฟาร์มไก่

ไอเดียที่จะช่วยให้เขาลุกขึ้นยืนได้นั้นซุกซ่อนอยู่ในบ่อน้ำ

**ถ้าท่านประธานอยู่นานกว่านี้**

**อาจจะต้องจ้างคนช่วยขนของขึ้นไปวัด5555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **247**

**ตอนที่ 247 ดอกบัวผลิบานได้แม้อยู่ในโคลนตม**

ดอกบัวผลิบานได้แม้อยู่ในโคลนตมและมีลักษณะเฉพาะตรงที่ดอกจะไม่ทิ้งรอยเปื้อนโคลน

นี่คือเหตุผลที่ดอกบัวเป็นสัญลักษณ์แห่งคุณงามความดีในศาสนาหลายๆ ศาสนารวมถึงศาสนาพุทธ

โดยสื่อความหมายว่าให้เรามีชีวิตเบ่งบานอย่างสะอาดสวยงามและไม่มีสิ่งสกปรกเปรอะเปื้อนดังเช่นดอกบัว

บัวไม่ได้เป็นพืชที่มีความหมายเชิงสัญลักษณ์เพียงเท่านั้น

แต่ยังเป็นสิ่งที่มีคุณประโยชน์มหาศาล

เรานำดอกและใบไปทำเป็นชาได้ รากและลำต้นก็นำไปใช้ประกอบอาหารได้ ส่วนผลก็นำไปใช้ทำยาแผนโบราณได้อีกด้วย

เป็นพืชที่ใช้ประโยชน์ได้ทุกส่วนดังที่กล่าวมา

เหตุผลที่ผมสนใจเรื่องบัวนั้นไม่ใช่เพียงเพราะเป็นพืชที่ทำรายได้สูงเท่านั้น

แต่เป็นเพราะสภาพแวดล้อมรอบตัวของอีกีซอก แขกรับเชิญคนที่สอง

ปัจจัยสำคัญต่อการปลูกบัวคือการจัดสรรน้ำให้เหมาะสม และแถวบ้านของเขาก็มีอ่างเก็บน้ำขนาดใหญ่พอควร

ถือเป็นสภาพแวดล้อมที่เหมาะแก่การปลูกบัว นอกจากนี้บัวยังเป็นพืชที่นำมาทดแทนข้าวได้อีกด้วย

ผมมองว่าอีกีซอกควรปลูกบัวในนาข้าวของเขา

และควรนำบัวมาผลิตเป็นสินค้าแปรรูปตรงพื้นที่ซึ่งเคยเลี้ยงไก่

แม้ว่าในตอนนี้ซึ่งเป็นปีค.ศ. 2008 ยังไม่มีผู้ดำเนินการอย่างจริงจัง แต่ในอนาคตบัวจะได้รับความสนใจในฐานะพืชที่นำมาใช้แทนข้าว

เพราะฉะนั้น พืชที่ผมจะแนะนำให้กับอีกีซอกก็คือบัว

\*\*\*

แม่ชีที่สำนักงานวัดชีจังต้อนรับผมด้วยสีหน้ายินดี

“ไม่ได้มาเยี่ยมกันนานเลย มาพบท่านเจ้าอาวาสหรือคะ”

ไหนๆ ก็แวะมาแล้ว ผมจึงถือโอกาสไปพบท่านเจ้าอาวาสด้วย แต่ต้องจัดการธุระเสียก่อน

“ได้ยินมาว่าแม่ชีแมฮวาป่วยหนักน่ะครับ”

“ถ้าเป็นเรื่องนั้นละก็ ตอนนี้ไม่มีอะไรน่าเป็นห่วงแล้วละค่ะ”

“แม่ชีดีขึ้นเยอะแล้วใช่มั้ยครับ”

“ตามฉันมาเลยค่ะ”

ผมเดินตามแม่ชีที่สำนักงานเข้าไปในวัด

มาถึงโกดังเก็บน้ำผึ้ง

ทันทีที่เปิดประตูเดินเข้าไปก็พบใบหน้าอันคุ้นเคย

แม่ชีแมฮวามองผมด้วยแววตาตกใจ

เธอเขียนข้อความลงในสมุดโน้ตที่ห้อยไว้กับคอ

นานแล้วที่ผมไม่ได้สื่อสารผ่านทางตัวหนังสือ

**[มีธุระอะไรหรือคะ]**

**[ผมได้ข่าวว่าแม่ชีแมฮวาป่วย คุณย่าคิมกนนิมเป็นห่วงมากเลยครับ]**

**[ฉันตั้งใจจะติดต่อไปวันนี้พอดีเลยค่ะ]**

**[โล่งอกไปที เพราะผมเองก็เป็นห่วงเหมือนกัน]**

**[ฉันเลี้ยงผึ้งหักโหมเกินไปมั้ง จู่ๆ ก็ไข้ขึ้นแล้วก็ป่วยอยู่หลายวันเลย]**

แม่ชีแมฮวามองผมด้วยใบหน้ายิ้มแย้ม ตอนนี้เธอน่าจะหายดีแล้ว

**[มาส่งข่าวให้คุณย่าคิมกนนิมหน่อยดีมั้ยครับ]**

**[ส่งข่าวเหรอคะ]**

แม่ชีแมฮวาเบิกตากว้างแล้วถาม ผมหยิบโทรศัพท์ออกมา

**[จะถ่ายเป็นคลิปวิดีโอไปน่ะครับ]**

เธอพยักหน้าตกลง ผมถือโทรศัพท์เก็บภาพกิริยาท่าทางของเธอ

ถึงผมไม่เข้าใจเนื้อหาภาษามือทั้งหมดแต่ก็แปลการเคลื่อนไหวออกหลายท่า

เป็นเนื้อหาที่บอกว่าเธอเป็นห่วงสุขภาพของคุณย่าคิมกนนิม

เมื่อถ่ายจบ เธอก็ถามขึ้น

**[ว่าแต่กระเป๋าใหญ่จัง คงอัดอะไรไว้ข้างในซะแน่นเลยสิ]**

**[เป็นของฝากให้แม่ชีแมฮวาทั้งหมดเลยครับ]**

**[ให้ฉันเหรอคะ]**

ผมถึงขั้นมองหารถเข็นก่อนคลายสัมภาระ ในกระเป๋ามีของเยอะถึงขนาดนั้น

และทยอยย้ายสิ่งของไปไว้ในรถเข็นทีละคัน

**[เอาอะไรมาเยอะแยะขนาดนี้]**

เธอเฝ้ามองสิ่งของในรถเข็นด้วยสีหน้าตกใจ

มีของกองซ้อนกันเต็มคันรถ ตั้งแต่น้ำผึ้งที่พ่อกับแม่ฝากให้ไปจนถึงห่อโพตารีที่คุณย่าคิมกนนิมให้มา

**[ส่วนพวกนี้ไว้แบ่งกินกับแม่ชีในวัดชีจังนะครับ]**

มันคือขนมยักกวาที่ผมนำมาจากร้านกลุ่มเกษตรกรภูเขาชีรี

**[ขอบคุณนะคะ]**

เมื่อถ่ายคลิปวิดีโอส่งข่าวและให้ของกันเรียบร้อยแล้ว ผมก็ได้พบผู้มารออยู่นอกโกดัง

นั่นก็คือเจ้าอาวาส

พอผมทักทาย เธอก็รีบพนมมือตอบทันควัน

“นึกถึงครั้งแรกที่ได้เจอคุณด็อกมย็องเลยแฮะ”

แม่ชียอนฮวายิ้มพลางพูด ผมก็นึกถึงตอนเข้ามาวัดชีจังครั้งแรกเหมือนกัน

ตอนนั้นผมมีจุดประสงค์เข้ามาพบแม่ชีแมฮวาเช่นกัน เจ้าอาวาสจึงพาผมไปพบแม่ชีแมฮวา

“อุตส่าห์เดินทางมาตั้งไกล รับเป็นน้ำชาสักถ้วยดีมั้ยคะ”

“เยี่ยมเลยครับ”

เทียนขี้ผึ้งภายในห้องส่องแสงสีแดง เธอวางถ้วยชาไว้ตรงหน้าผม

“ได้ยินมาว่ากำลังถ่ายรายการอยู่นี่คะ”

“คุณรู้ได้ยังไงครับ”

“ฉันก็มีแหล่งข่าวเหมือนกันนะ แถมยังรู้ด้วยว่าเป็นรายการที่คอยช่วยเหลือเกษตรกรผู้เดือดร้อน”

แม่ชียอนฮวาดื่มชาแล้วพูด มีรอยยิ้มจางๆ อยู่บนริมฝีปาก

“ผมได้ช่วยเกษตรกรที่เลี้ยงผึ้งแล้วตกอยู่ในสถานการณ์ยากลำบากด้วย ทั้งหมดนี้เป็นเพราะได้ท่านเจ้าอาวาสช่วยเหลือเลยครับ”

“เป็นเพราะฉันที่ไหนล่ะคะ เพราะคุณด็อกมย็องเป็นคนลงมือทำเองต่างหาก”

“ถ้าหากไม่ได้ท่านเจ้าอาวาส ผมคงไม่ได้เรียนเทคนิคการเลี้ยงผึ้งหรอกครับ”

“ขอบคุณนะคะที่พูดอย่างงั้น”

“ผมอยากจะถามท่านเจ้าอาวาสเรื่องนึงครับ”

“ถามได้เลยค่ะ”

“ในบรรดาชาที่ท่านเจ้าอาวาสดื่ม มีชาใบบัวหรือเปล่าครับ”

“ถ้าเป็นชาใบบัวละก็...”

เธอลุกขึ้นจากที่นั่ง หยิบถุงกระดาษใบหนึ่งออกมาจากมุมที่เก็บรวบรวมชุดชงน้ำชา

“นี่ค่ะ”

ผมอ่านรายละเอียด มันมีลักษณะคล้ายกับชาเขียว

“ขอชิมได้มั้ยครับ”

“ได้สิคะ”

เจ้าอาวาสชงชาใบบัว

“ว่าแต่ทำไมจู่ๆ ถึงสนใจชาใบบัวเหรอคะ”

“ผมกะจะแนะนำให้เกษตรกรที่ต้องการความช่วยเหลือในครั้งนี้เขาปลูกบัวน่ะครับ”

“ก็เลยคิดจะทำชาใบบัวสินะคะ”

“ถึงไม่ใช่ชา ดอกบัวก็ยังนำไปใช้ทำอย่างอื่นได้อีกหลายอย่างนี่ครับ”

“อย่างที่คุณด็อกมย็องพูด บัวเป็นพืชที่ไม่มีส่วนไหนให้ทิ้งเลยค่ะ ตั้งแต่รากยันเมล็ดเลย”

เจ้าอาวาสเอ่ยด้วยสีหน้าเป็นเชิงว่าเข้าใจเจตนาของผม

เธอยื่นชาใบบัวให้ผม

ผมจิบชาไปหนึ่งคำ

รสชาติคล้ายกับชาเขียวแต่ก็มีความต่างด้วย

มีกลิ่นหอมอ่อนๆ

เธอดื่มชาใบบัวแล้วพูดขึ้นว่า

“ว่ากันว่าชาใบบัวนี่ช่วยทำความสะอาดเลือดสกปรกในร่างกายคนได้ เหมือนกับที่บัวช่วยบำบัดน้ำเน่าเสีย”

เป็นคำพูดที่อยู่ในตำราแพทย์ทงอีโบกัมด้วย โดยเขียนไว้ว่าชาใบบัวช่วยชำระล้างเลือดสกปรก และหากดื่มเป็นประจำก็จะช่วยบรรเทาอาการเจ็บไข้ได้ป่วย

“ชาใบบัวตัวนี้ทำที่วัดชีจังหรือเปล่าครับ”

“ไม่ใช่ค่ะ ผู้เป็นมือหนึ่งเรื่องชาเป็นคนทำขึ้นมาน่ะค่ะ”

“ถ้าพูดถึงมือหนึ่งเรื่องชา ก็ต้องเป็น…?”

**ต้องไปหาลองชาใบบัวอีกแล้วสินะเรา**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **248**

**ตอนที่ 248 ศึกดวลไอเดียเด็ด สินค้าเกษตรบ้านเรา**

“ใช่ค่ะ ฝีมืออาจารย์อิมชีแบกเขาแหละค่ะ”

ผมเดาว่านี่คงเป็นชาที่อาจารย์อิมชีแบกทำขึ้น

ผมว่าจะถ่ายทอดวิธีทำชาใบบัวให้อีกีซอกหลังขอคำปรึกษาจากปรึกษาอิมชีแบกพอดี ผมไม่คิดจะทำชาใบบัวอย่างเดียวแน่นอน แต่มีแผนจะทำผลิตภัณฑ์อีกหลากหลายรูปแบบ

“ขอถามได้มั้ยคะ ว่าคุณนึกยังไงถึงได้ไปช่วยเหลือพวกเกษตรกร”

เจ้าอาวาสถามพลางมองตาผม

“เพราะระหว่างที่ได้ช่วยเหลือเกษตรกร ผมก็อยากให้คนภายนอกได้รู้จักกลุ่มเกษตรกรภูเขาชีรีไปด้วยครับ”

“อย่างงี้นี่เอง ยิ่งแนะนำให้คนได้รู้จักเกษตรกรภูเขาชีรีมากเท่าไหร่ ก็ยิ่งเป็นประโยชน์ต่อการขายมากขึ้นเท่านั้นสินะ”

“ใช่ครับ ทำนองนั้นแหละ แต่ผมไม่ได้ตั้งเป้าเรื่องขายอย่างเดียวนะ”

“หมายความว่ายังไงเหรอคะ”

เจ้าอาวาสกะพริบตาแล้วถาม

“ผมมองว่านี่เป็นการได้สานฝันอีกขั้นหนึ่งด้วยครับ”

“แผนการคุณคงใหญ่โตน่าดู ขอให้โชคดีนะคะ”

เจ้าอาวาสไม่ถามเซ้าซี้ แค่กล่าวอวยพรให้กัน

ระหว่างทางออกมาจากวัดชีจัง แม่ชีผู้ทำงานในสำนักงานก็ร้องเรียกผม

“มีอะไรเหรอครับ”

“พวกเราเตรียมไว้ให้ค่ะ ถึงจะเป็นของเล็กๆ น้อยๆ ก็เถอะ”

เธอยื่นห่อผ้าโพตารีมาให้ ไม่ได้มีแค่ห่อเดียว แต่ให้มาเกินสิบ

“มีอะไรบ้างครับเนี่ย”

“จะให้เราเป็นฝ่ายรับของขวัญอย่างเดียวไม่ได้หรอกนะ นี่คือสมุนไพรและผักปรุงรส [1] แม่ชีในวัดชีจังปลูกเองทั้งหมดเลยค่ะ”

เห็นความตั้งใจแล้วผมไม่กล้าปฏิเสธ

กระเป๋าเป้พองโตยิ่งกว่าตอนขามาซะอีก

“ผมจะเอาไปแบ่งกินกับเพื่อนร่วมงานนะครับ”

“เดินทางปลอดภัยนะคะ”

\*\*\*

เมื่อลงมาจากวัดชีจัง ผมก็มุ่งหน้าไปยังสำนักงานในศูนย์ส่งเสริมการเกษตร

ฮันกีทักมองผมผู้ใส่ชุดปีนเขาแล้วหัวเราะคิกคัก

“ใส่ชุดอะไรของนายเนี่ย ไปขึ้นเขามาหรือไง”

ผมรื้อของที่อยู่ในกระเป๋าเป้ออกมา

“ช่วยแจกเจ้าพวกนี้ให้ครบทุกคนด้วยนะครับ”

“อะไรน่ะ”

“สมุนไพรกับผักปรุงรสครับ”

“สมุนไพรกับผักปรุงรส?”

ผมเล่าเรื่องที่เกิดขึ้นในวัดชีจังให้เขาฟัง อีกฝ่ายยิ้มพลางเก็บของ

“ซาบซึ้งดีจัง”

“ว่าแต่เรื่องชานมไข่มุกไปถึงไหนแล้วครับ”

“เริ่มผลิตเครื่องทำชานมไข่มุกแล้วละ”

ฮันกีทักกำลังจัดการเรื่องชานมไข่มุก

ผมมีแผนจะสร้างเครื่องผลิตชานมไข่มุกตัวใหม่

อีจางอูกับอีดงชุนสองคนพ่อลูกเริ่มผลิตเครื่องจักรกันแล้ว

หากผลิตเครื่องจักรเสร็จ ผมก็ว่าจะจัดส่งให้ร้านค้าในเร็ววัน

เราดำเนินการได้ตามแผนที่วางไว้

ฮันกีทักถามขึ้นมาด้วยสีหน้าผ่อนคลาย

“แล้วเรื่องไปออกรายการเป็นไงบ้าง รอบนี้เขาเชิญใครไปออกล่ะ”

ผมเล่าถึงอีกีซอกให้เขาฟัง

ถ่ายทอดเรื่องราวอันน่าเห็นใจเกี่ยวกับการทำนาข้าวกับการเลี้ยงไก่ที่ล้มเหลว

“แขกรับเชิญชื่ออะไรนะ”

“เป็นผู้ชายชื่ออีกีซอกครับ”

“ใช่คนที่ตัวใหญ่ยักษ์หรือเปล่า”

“ใช่ครับ เขาเหมือนหมีเลย พี่รู้จักด้วยเหรอ”

“ช่างบังเอิญอะไรอย่างงี้! หมอนั่นเป็นเพื่อนสมัยประถมของฉันเอง”

พอบอกว่าเป็นคนคู-รเย ฮันกีทักก็นึกขึ้นมาได้ เนื่องจากเขตที่อีกีซอกอาศัยอยู่นั้นไม่ไกลกับบ้านเกิดของเขา

ช่างบังเอิญอย่างไรชอบกลเหมือนเขาว่า

“กีซอกย้ายไปอยู่ต่างจังหวัดเพราะคุณแม่สินะ แล้วสุขภาพของคุณแม่ดีขึ้นเยอะแล้วงั้นหรือ”

“ใช่ครับ คุณแม่แข็งแรงมากเลย”

“นายจะเสนอทางออกแบบไหนล่ะ”

“ผมจะให้เขาปลูกบัวครับ”

ผมหยิบชาใบบัวออกมาจากกระเป๋าเป้

และอธิบายแผนการคร่าวๆ

ฮันกีทักฟังจบแล้วถามขึ้น

“ถ้าทำชาใบบัว จะเอามาขายที่ร้านเราก็ได้นี่”

ร้านค้าของเกษตรกรภูเขาชีรีวางขายชาเขียวฮาดง เป็นสินค้าที่ขายดีสม่ำเสมอแม้กระทั่งช่องทางออนไลน์

ผมคิดว่าหากทำการตลาดได้ดี ชาใบบัวก็ไม่น่าจะมีปัญหาใดเช่นกัน

“แล้วส่งข่าวเรื่องนี้ด้วยนะ เพราะฉันก็อยากช่วยเหมือนกัน”

“ได้เลย ผมจะคอยบอกนะครับ”

เขาดูเอาใจใส่เพราะเป็นเรื่องของเพื่อนสมัยประถม

\*\*\*

วันรุ่งขึ้น ผมโทร.หานักเขียนโคแอจู

“ผมคิดวิธีที่จะช่วยเกษตรกรอีกีซอกได้แล้วครับ”

“จะใช้วิธีไหนหรือคะ”

“ใช้บัวครับ”

“หมายถึงดอกบัวที่เป็นต้นไม้น่ะหรือคะ”

“ใช่แล้วครับ”

“อยากฟังรายละเอียดเพิ่มเติมหน่อยค่ะ ขอแวะไปพบคุณได้มั้ยคะ”

“ได้ครับ”

ได้ทำงานกับโคแอจูแล้วสะดวกสบาย เพราะต่อให้เดินทางไกลหรือลำบากขนาดไหนเธอก็ไม่เคยปฏิเสธ

นับว่าเป็นคุณสมบัติของนักเขียนบทรายการโทรทัศน์ด้วย เธอว่ามีแผนจะทำให้เขียนต้นฉบับให้เสร็จในฮาดง

พวกเรานัดเจอกันที่ร้านในตลาดฮวาแก

โคแอจูปรากฎตัวขณะผมตรวจสอบวัตถุดิบที่เตรียมไว้

“ตลาดฮวาแกให้ความรู้สึกคุ้นเคยทุกครั้งที่มาเลยแฮะ”

โคแอจูยิ้มแล้วพูด

“ฉันลองหาข้อมูลเกี่ยวกับการปลูกบัวมาระหว่างทางด้วยค่ะ”

“เรามานั่งคุยกันดีกว่าครับ”

“อ๋อ ได้ค่ะ ฉันเบลอไปหมดแล้ว”

เธอนั่งลงแล้วหยิบคอมพิวเตอร์โน้ตบุ๊กออกมา

“ฉันได้คุยกับพีดีชเวมินซองแล้ว เขาว่าไอเดียนี้ดีเลย แถมยังเป็นพืชที่ใช้แทนข้าวได้อย่างคุณว่า”

“เราดื่มชาไปด้วยดีมั้ยครับ”

“ดีเลยค่ะ”

ผมยื่นน้ำชาที่เตรียมไว้ล่วงหน้าให้เธอ

“ชาอะไรคะเนี่ย เหมือนชาเขียวแลย แต่รสชาติต่างกันนิดหน่อย”

“ชาใบบัวครับ”

“เอาใบบัวมาทำเป็นชาได้ด้วยหรือนี่”

เธอมองชาใบบัวด้วยแววตาประหลาดใจ

“ที่ผมอยากแนะนำคุณอีกีซอกปลูกบัวก็เพราะสภาพแวดล้อมรอบๆ ตัวเขาเลยครับ บริเวณบ้านคุณอีกีซอกมีอ่างเก็บน้ำใหญ่ๆ ถ้าเราสูบน้ำจากบ่อนั้นมาใช้ ก็จะปลูกดอกบัวได้ง่ายขึ้นครับ”

“ถ้าอย่างนั้น ก็ปลูกบัวตรงที่คุณอีกีซอกเคยทำนาข้าวได้น่ะสิคะ”

“ใช่ครับ ปลูกได้แหละ”

“ฉันหาข้อมูลเรื่องบัวมาบ้างเหมือนกัน ถ้าปลูกไว้ก็มีข้อดีหลายอย่างเลย เห็นเขาว่ามันโตไว ถึงอยู่ในน้ำสกปรกแต่ก็เติบโตแข็งแรงดี แถมยังทำให้น้ำสะอาดด้วยค่ะ”

โคแอจูพูดราวกับว่าเป็นการค้นพบอันยิ่งใหญ่

ใช่เพียงต้นบัวอย่างเดียว แต่พืชน้ำส่วนใหญ่ก็บำบัดน้ำเสียได้เช่นกัน

น้ำนิ่งย่อมเน่าเสียได้เป็นธรรมดา จังหวะที่น้ำย่อยสลายสารอินทรีย์ ก็จะปล่อยสารอย่างไนเตรตและฟอสฟอรัสออกมา

พืชน้ำดูดซึมสารเหล่านี้เป็นอาหาร

กระบวนการนี้ทำให้น้ำสะอาดขึ้น

บัวเป็นพืชน้ำชนิดหนึ่งที่มีสรรพคุณช่วยบำบัดน้ำเสียได้ดีเป็นพิเศษ เพราะแพร่พันธุ์ได้รวดเร็ว

“แล้วก็นี่เป็นสิ่งที่ฉันคิดได้ระหว่างทางค่ะ”

เธอเปิดคอมพิวเตอร์โน้ตบุ๊กและเปิดหน้าเว็บไซต์ขึ้นมา

“ลองพาคุณอีกีซอกไปแข่งที่นี่ดีมั้ยคะ”

เธอให้ผมดูหน้าจอโน้ตบุ๊ก

จึงได้เห็นเว็บไซต์ที่ชื่อ ‘ศึกดวลไอเดียเด็ด สินค้าเกษตรบ้านเรา’

“เป็นงานแข่งขันสร้างสรรค์เมนูอาหารด้วยผลผลิตทางการเกษตรประจำถิ่นค่ะ”

“น่าสนุกจัง!”

“เนอะ รู้สึกได้เลยใช่มั้ยคะ”

โคแอจูยิ้มกว้างแล้วพูด

“ถึงเราจะไม่ชนะติดอันดับใหญ่โต แต่ฉันว่านี่เป็นโอกาสที่ดีมากเลยแหละ”

*‘สร้างสรรค์เมนูใหม่โดยใช้บัว’*

อาจจะเป็นโอกาสอันดีอย่างเธอแนะ

ใช้เป็นเครื่องมือทำการตลาดก็ได้

“งั้นเราลองไปแข่งกันเถอะครับ”

**สนุกไปหมดเลยนะท่านประธาน555**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **249**

**ตอนที่ 249 ปลูกบัว พืชสารพัดประโยชน์**

ผมแวะไปเยี่ยมอาจารย์อิมชีแบกก่อนไปพบอีกีซอก

เขากำลังรดน้ำอยู่ในไร่ชาเขียว เหล่าแพะภูเขาก็กำลังเดินแทะเล็มวัชพืชไปทั่วไร่

อิมชีแบกต้อนรับผมด้วยสีหน้ายินดี

“ด็อกมย็องมาหรือ น่าจะยุ่งถ่ายทำรายการอยู่แท้ๆ มีธุระอะไรล่ะ”

ผมเคยแจ้งให้เขาทราบตั้งแต่ก่อนเริ่มถ่ายรายการ หลังจากรายการตอนแรกเผยแพร่ออกไปแล้ว เขายังเคยโทรศัพท์มาบอกเล่าความรู้สึกด้วย

“ผมแวะมาดื่มชากับอาจารย์ครับ”

อิมชีแบกปัดชุดทำงานแล้วเดินเข้าไปในไร่ชา

เขาหยิบชาเขียวทองคำที่เก็บรักษาอย่างดีออกมา

“ชาเขียวอันนี้มัน...”

“ทำไม ไม่อยากดื่มหรือไง”

เขาถามพลางใส่ใบชาลงในกาน้ำชา

“ไม่ใช่อย่างงั้นครับ...คือมันล้ำค่าเกินไป”

“ลูกศิษย์กำลังทำความดีทั้งที เอาของพรรค์นี้ออกมาดื่มก็ไม่เห็นจะเป็นไรเลย”

ผมรับชามาด้วยความยินดี

“เพราะนายช่วยไว้ กิจการของกลุ่มสหกรณ์ชาเขียวถึงราบรื่นดี ช่วงเทศกาลชาและขนม ครอบครัวเกษตรกรผู้ปลูกชาเขียวเองก็ได้รับกระแสตอบรับดีมาก”

อาจารย์อิมชีแบกอมยิ้มแล้วพูด

ผมจิบชาไปหนึ่งคำ กลิ่นและรสชาติเป็นเลิศ สมแล้วที่เป็นผลงานของผู้เป็นมือหนึ่งด้านชาเขียว

“เมื่อไม่กี่วันก่อนผมแวะไปวัดชีจังมาครับ”

“ที่วัดชีจังเกิดเรื่องอะไรหรือ”

อิมชีแบกเป็นผู้มีความสัมพันธ์กับวัดชีจังแน่นแฟ้น ผมเล่าเรื่องที่แวะไปวัดชีจังให้เขาฟัง

พอได้ยินว่าอาการของแม่ชีแมฮวาดีขึ้นแล้ว เขาพยักหน้าด้วยความโล่งใจ

“ผมได้ดื่มชาใบบัวกับท่านเจ้าอาวาสด้วยครับ”

“งั้นเหรอ รสชาติเป็นไงบ้าง”

มันเป็นชาที่เขาทำขึ้น คงอยากรู้ว่าผมจะประเมินออกมาเช่นไร

“สงสัยเพราะเป็นชาของระดับปรมาจารย์ รสชาติถึงได้ยอดเยี่ยมมากครับ”

อิมชีแบกหัวเราะดังลั่น ดูท่าว่าพอใจกับคำประเมิน

“ผมอยากสอนเทคนิคการทำชาใบบัวให้แขกรับเชิญรอบนี้ครับ”

“เขาปลูกชาด้วยหรือ”

“เปล่าครับ เขาทำนาข้าวกับเลี้ยงไก่ครับ”

ผมเล่าสถานการณ์ที่อีกีซอกกำลังเผชิญอยู่ให้อิมชีแบกฟัง นอกจากนี้ผมยังเล่าแผนการอย่างละเอียดที่จะเสนอทางออกให้ปลูกบัวด้วย

“ก็เลยอยากจะชี้แนะเขาเรื่องชาใบบัวน่ะครับ”

ระหว่างดื่มชา อิมชีแบกก็แสดงท่าทีคล้ายครุ่นคิดจดจ่อกับอะไรบางอย่าง

ผมรอจนกว่าเขาจะเปิดปากพูด

“นายรอบรู้เรื่องชาก็จริง แต่เรื่องนี้ให้เป็นหน้าที่ของฉันดีมั้ย”

นี่คือคำพูดที่ผมอยากได้ยินจึงยอมรับข้อเสนอของเขา มีอีกอย่างที่ผมอยากทำเพิ่มเติม

“ถ้าได้ถ่ายทำฉากนั้นกันในไร่ชาของอาจารย์คงจะดีนะครับ”

“ที่ไร่ของฉันน่ะหรือ”

“นอกจากมีอุปกรณ์ทำชาแล้ว คงได้ภาพสวยๆ ด้วยน่ะครับ”

อิมชีแบกตอบตกลงอย่างอารมณ์ดี

“เดี๋ยวฉันเตรียมวัตถุดิบที่ใช้ทำชาใบบัวไว้ให้แล้วกัน”

ได้ยินเขารับปากจะเตรียมวัตถุดิบให้แล้วผมจึงโค้งคำนับขอบคุณ

รู้สึกซาบซึ้งในน้ำใจของเขา

ผมอยากถ่ายทำรายการในไร่ชาของเขาตั้งแต่แรกอยู่แล้ว ถือว่าได้ทำการตลาดไปด้วย

หากภาพตอนเรียนทำชาใบบัวในไร่ชาของผู้เป็นมือหนึ่งเรื่องชาได้เผยแพร่ผ่านทางรายการ คงเป็นการประชาสัมพันธ์ที่มีประสิทธิภาพมาก

หากมีกระแสตอบรับดี เราก็จะวางขายสินค้าในร้านคาเฟ่พันธมิตรได้ด้วย ไม่ใช่แค่ร้านของกลุ่มเกษตรกรภูเขาชีรีเพียงแห่งเดียว

\*\*\*

หลังจากพูดคุยกับอาจารย์อิมชีแบกแล้ว ผมก็ตรงไปบ้านของอีกีซอก

พร้อมกับพีดีชเวมินซองและทีมงาน

“กำลังรออยู่เลยครับ”

อีกีซอกมองผมด้วยสายตาคาดหวัง

“อย่างที่เคยแจ้งไว้คราวก่อนคือวันนี้ผมจะแนะนำพืชให้คุณนะครับ”

ก่อนจะแนะนำพืช ผมแจ้งว่าอยากแวะไปดูนาข้าวของเขาอีกครั้ง

ผมกับอีกีซอกจึงเดินไปนาข้าวด้วยกัน ทีมถ่ายทำก็เดินตามพวกเรามาด้วย

ผมเอ่ยขึ้นพลางมองพื้นดินอันแห้งแล้ง

“คุณควรจะปลูกบัวแถวๆ นี้นะครับ”

“ถ้าพูดถึงบัวก็คือให้ผมลงรากบัวใช่มั้ยครับ”

หากพูดถึงบัว แน่นอนว่าคนส่วนหนึ่งต้องนึกถึงรากบัวเป็นธรรมดา

“นอกจากรากบัวแล้ว เรานำเม็ดบัวมาใช้เป็นวัตถุดิบทำยาแผนโบราณด้วยนะ”

“เป็นวัตถุดิบทำยาเหรอครับ”

เราเรียกผลของบัวว่าเม็ดบัว

ตามตำราแพทย์แผนโบราณ เม็ดบัวมีสรรพคุณช่วยผ่อนคลายร่างกายและจิตใจ จึงนำมาใช้กับผู้มีอาการวิตกกังวลและอาการนอนไม่หลับ

นอกจากนี้ยังใช้เป็นยาเฉพาะทางเมื่อระบบทางเดินอาหารทำงานผิดปกติและมีอาการถ่ายท้องไม่หยุด

“คุณนำใบบัวไปทำเป็นชาได้ด้วย ชาใบบัวมีสรรพคุณทำความสะอาดเลือดคนเหมือนที่ดอกบัวช่วยบำบัดน้ำสกปรก แถมยังว่ากันว่าถ้าตำใบบัวแล้วนำไปประคบรอบๆ แผลแห้ง จะมีสรรพคุณช่วยให้รอยฟกช้ำจางลงด้วยครับ”

“ไม่คิดเลยว่าบัวจะมีประโยชน์มากมายขนาดนี้”

พอได้ฟังวิธีการนำบัวไปใช้ประโยชน์ได้หลากหลายแล้วอีกีซอกคงประหลาดใจ

“เป็นพืชที่นำมาปลูกแทนข้าวได้เลย ผมเชื่อว่าถ้าปลูกบัวตรงนี้น่าจะทำกำไรได้เรื่อยๆ เลยครับ”

“พอฟังคุณพูดแล้วหัวใจผมเต้นแรงเลยครับ อยากรีบปลูกบัวไวๆ ซะแล้ว”

อีกีซอกกำหมัดอย่างมุ่งมั่น ผมรู้สึกได้ถึงความปรารถนาอยากปลูกบัวในทันทีทันใด แต่เราต้องเตรียมการกันก่อน

ผมเอ่ยกับพีดีชเวมินซอง

“เราต้องเตรียมของล่วงหน้าเพื่อปลูกบัวครับ”

ผมแจ้งรายการสิ่งของที่ต้องใช้กับนักเขียนโคแอจูไปล่วงหน้าแล้ว

พีดีชเวมินซองก็รับทราบเรื่องนี้แล้วเช่นกัน

เขาบอกกล่าวกันทางสายตา ส่งสัญญาณบ่งบอกว่าจะช่วยเตรียมของที่ต้องการ

พอเห็นสัญญาณแล้วผมก็พูดกับอีกีซอก

“มาเรียนวิธีทำชาใบบัวกันก่อนดีมั้ย”

“เรียนทำชาใบบัวเหรอ”

ผมมองนาข้าวอันว่างเปล่าของอีกีซอกแล้วถาม แสดงสีหน้าเป็นเชิงว่าไม่รู้จะเรียนได้อย่างไรในเมื่อยังไม่ได้ปลูกบัว

“ผมมองว่าคุณควรเรียนไว้ล่วงหน้าระหว่างเตรียมสวนบัว ผมมีผู้เป็นมือหนึ่งเรื่องชาและได้เตรียมวัตถุดิบที่ต้องใช้ไว้แล้วครับ”

“คุณตั้งใจให้ทำแบบนั้นสินะ”

“แล้วก็ผมว่าจะไปลงแข่งในงาน ‘ศึกดวลไอเดียเด็ด สินค้าเกษตรบ้านเรา’ ด้วยครับ”

ผมอธิบายกับอีกีซอกคร่าวๆ เกี่ยวกับการแข่งขันทำสินค้าการเกษตรประจำถิ่น เขาพยักหน้าตอบตกลงทันทีที่ผมชวนนำดอกบัวมาทำผลิตภัณฑ์

“ถ้างั้นเราจะทำชาใบบัวไปแข่งใช่มั้ยครับ”

“ไว้ค่อยๆ ตัดสินใจเลือกผลิตภัณฑ์ที่จะนำไปแข่งก็ได้ครับ”

เป็นการแข่งขันนำผลผลิตทางการเกษตรของพวกเรามาทำเมนูอย่างสร้างสรรค์ ชาใบบัวไม่ได้แย่ แต่อาจจะมีไอเดียที่ดีกว่านี้อีกก็ได้

“เพิ่งเกิดความรู้สึกเหมือนได้เริ่มต้นทำอะไรบางอย่างเอาก็ตอนนี้แหละครับ”

อีกีซอกยิ้มพลางพูด

“ครับ ตั้งแต่นี้ไปถือเป็นการเริ่มต้นที่แท้จริงแล้วนะ”

ฝ่ายโปรดักชันรับหน้าที่จัดเตรียมทุกอย่างสำหรับปลูกบัว

เมล็ดพันธุ์บัวหาซื้อได้ง่าย

สิ่งสำคัญที่สุดคือน้ำในอ่างเก็บน้ำ

ผมการันตีได้ง่ายๆ เลยว่าเขามีน้ำในอ่างเก็บน้ำแน่นอน ดังเช่นเมื่อครั้งเราได้ทำเลขายของในตลาดนัดอกช็อนซึ่งจัดขึ้นทุกๆ ห้าวันมาอย่างง่ายดาย

**ชักจะตื่นเต้นแล้วแฮะ ขอให้ไม่มีอุปรรค**

**[ วันนี้เริ่มงานแฟร์นิยายเด็กดี วันแรกแล้วนะคะ ใครอยากเก็บเล่มสามารถซื้ออ่านกันได้เลยค่ะ ได้คอยน์คืนจาก dek-d ด้วยนะคะ แคชแบ็กให้ทุกการซื้อ 20% เลยนะ (ไม่เกินคนละ 2,000 coin) ]**

**[ สำหรับใครที่อ่านมาจนถึงตอนนี้ และอยากอ่านก่อนล่วงหน้า ได้เก็บเล่มด้วย สามารถซื้อตั้งแต่เล่ม 6 ได้ค่ะ เล่ม 6 แบบรายตอน เริ่มตอนที่ 251 เป็นต้นไปค่ะ ]**

**ดูอีบุ๊กทั้งหมดได้ที่หน้านิยาย หรือคลิกลิงก์นี้ได้ค่ะhttps://novel.dek-d.com/novel/2413781/ebook/list/**

**อ่านรายละเอียดงานแฟร์https://www.dek-d.com/writer/61970/**

**หรือคลิกที่รูปภาพได้ค่ะ**

**+ + + + + + + +**

**ติดตามข่าวสารสำนักพิมพ์ได้ที่เพจYoung Vibe Publishing**

# **250**

**ตอนที่ 250 เรียนทำชาใบบัวจากอาจารย์อิมชีแบก**

ณ ไร่ชาของอาจารย์อิมชีแบก

เขาจัดเตรียมใบบัวไว้ให้เรียบร้อยแล้ว

ผมกับอีกีซอกเรียนวิธีทำชาใบบัวจากอาจารย์อิมชีแบก

ทีมถ่ายทำคอยตามติดเราเป็นเงาเพื่อถ่ายภาพเหล่านั้น

อาจารย์อิมชีแบกวางใบชาคุณภาพดีแล้วพูดกับพวกเราว่า

“เวลาทำชาใบบัว เราจะใช้ใบชาที่แก่แบบพอดีๆ มากกว่าใบอ่อนหรือแก่มากแล้ว การสังเกตดูโรคหรือรอยช้ำบนใบก็สำคัญเหมือนกัน”

เขาล้างใบบัวด้วยน้ำสะอาด

“ตรงขอบใบจะมีสิ่งปนเปื้อนค่อนข้างเยอะ ต้องคอยมองว่าล้างสิ่งปนเปื้อนออกไปเกลี้ยงแล้วหรือยัง”

เขาเช็ดใบบัวที่ล้างมาแล้วด้วยผ้าแห้ง จากนั้นก็นำใบบัวแห้งๆ ไปซอยกับแท่นตัดทันที

“จะต้องซอยใบบัวให้ดี ให้หนาประมาณสองถึงสามมิลลิเมตร”

เพราะถ้าซอยหนาเกินไป ตอนนำไปแปรรูปแล้วรูปทรงจะออกมาไม่สวยงาม

เขาซอยใบบัวและคัดแยกใบหนาๆ ออกมา

“ทีนี้ก็ต้องอบใบบัวครับ”

เขาจุดไฟตรงหม้อที่ใช้อบใบชา โดยอบใบบัวด้วยไฟอ่อน

“ถ้าใช้ไฟแรงตั้งแต่เริ่ม ใบจะไหม้หมด การควบคุมไฟจึงเป็นงานที่สำคัญที่สุดครับ”

อิมชีแบกอบใบชาพร้อมกับคอยปรับไฟไปด้วย แสดงให้เห็นฝีมืออันแพรวพราว

ตอนทำชาเชียวก็เช่นกัน งานคุมไฟเป็นจุดที่ยากที่สุดแล้ว

เพราะต้องควบคุมไฟไปด้วยและคอยดมกลิ่นใบชาไปด้วย

เขานำใบชาที่อบแล้วไปตาก-ลมให้แห้งสักพัก จากนั้นก็นำไปวางบนเสื่อกกแล้วใช้มือถูใบชา

“ถ้าทำขั้นตอนนี้ซ้ำสามครั้ง การทำชาใบบัวก็ถือเป็นอันเสร็จสมบูรณ์”

การสาธิตของอิมชีแบกจบลงแล้ว ตอนนี้พวกเราต้องทำชาใบบัวตามที่ได้เรียนกับเขา

ผมเองก็ทำชาใบบัวด้วยเหมือนกัน สาเหตุที่ผมต้องทำชาไปพร้อมกับอีกีซอกก็เพื่อช่วยลดความตึงเครียดของเขา

อีกีซอกกำลังเครียดจัด

ผมทำชาไปพร้อมกันและคอยช่วยเหลือเขาเป็นครั้งคราว รู้สึกว่าเขาค่อยๆ ผ่อนคลายทีละนิด

“คุณด็อกมย็องนี่ดูท่าจะมีฝีมือดีกว่าอาจารย์อิมชีแบกอีกนะเนี่ย”

อีกีซอกคงหายเครียดแล้วถึงพูดแหย่เล่นได้

ในเวลาอย่างนี้ไม่ควรปล่อยให้ความตึงเครียดขาดตอน

จึงบอกเขาว่า

“จริงอยู่ที่ว่าการรู้ทฤษฏีเป็นเรื่องสำคัญต่อการทำชา แต่เราก็ต้องฝึกมือให้ชินไว้ด้วย การฝึกฝนซ้ำๆ ก็เป็นสิ่งที่มีความหมายเช่นกันครับ”

แววตาของอีกีซอกเป็นประกาย เขาพุ่งความสนใจไปที่การทำชาใบบัวเพียงอย่างเดียว

ในที่สุดก็ทำชาใบบัวออกมาเสร็จสมบูรณ์

อีกีซอกพูดด้วยสีหน้าหวั่นๆ

“ผมเป็นคนทำขึ้นมาก็จริง แต่ไม่มั่นใจว่ารสชาติจะเป็นยังไง…”

อาจารย์อิมชีแบกรับหน้าที่เป็นคนประเมินรสชาติ

เขาดื่มชาใบบัวที่ผมทำและยิ้มพึงพอใจ

จากนั้นก็จิบชาของอีกีซอกเข้าไปคำหนึ่ง

เขามองอีกีซอกโดยไม่พูดอะไร ชายหนุ่มผู้เหมือนหมีกระสับกระส่ายทำตัวไม่ถูกราวกับอับอายจนอยากจะแทรกแผ่นดินหนี

ในที่สุดอิมชีแบกก็เอ่ยขึ้นมาว่า

“ผ่าน”

อาจารย์อิมชีแบกมองเขาด้วยสีหน้าชื่นชม

อีกีซอกเพิ่งถอนหายใจอย่างโล่งอกเอาก็ตอนนั้น

อิมชีแบกไม่ได้ประเมินให้ผ่านเพียงเพราะเราอยู่ในรายการทีวี

แต่เป็นเพราะชาใบบัวฝีมืออีกีซอกมีรสชาติอร่อยจริงๆ ปณิธานที่ว่าจะต้องทำออกมาสำเร็จให้ได้นั้นคงมีอิทธิพลต่อรสชาติของชา

เป็นสถานที่ถ่ายทำอันอบอุ่นใจ

พีดีชเวมินซองและทีมงานเองก็ดูพอใจเช่นกัน

\*\*\*

สองสามวันต่อมา โคแอจูติดต่อมา

“ตอนนี้คุณว่างมั้ยคะ”

“ตอนนี้เหรอ”

ผมเข้าใจว่าเธอคงอยู่ที่โซลแน่ๆ

“นี่ฉันอยู่ที่ตลาดฮวาแกค่ะ”

เธอว่ามีธุระด่วนและจะเล่ารายละเอียดหลังได้เจอหน้ากัน แล้วก็วางสายไป

ผมอยากรู้ว่าทำไมเธอถึงมาพบกันอย่างกะทันหัน

เดาว่าไม่น่าใช่เรื่องผลิตภัณฑ์ที่จะนำไปแข่งใน ‘ศึกดวลไอเดียเด็ด สินค้าเกษตรบ้านเรา’

น้ำเสียงของเธอฟังดูกังวลใจอย่างมากต่างจากยามปกติที่เคยสดใสและมีชีวิตชีวา

น่าจะมีปัญหาบางอย่างเกิดขึ้น ผมจึงรีบไปที่ร้าน

โคแอจูเปิดคอมพิวเตอร์โน้ตบุ๊กค้างไว้ มองแวบเดียวก็รู้ว่าเธอมีสีหน้าเป็นกังวล

“เกิดเรื่องอะไรหรือครับ”

โคแอจูยื่นซองมาให้ผม

“อะไรเหรอครับ”

“หนังสือแสดงเจตนา [1] ค่ะ”

“หนังสือแสดงเจตนา?”

ผมเปิดซอง

ผู้ส่งเอกสารฉบับนี้คือฮันอุนนัม

ระบุว่าเขาจะดำเนินการทางกฎหมายหากเราใช้น้ำในอ่างเก็บน้ำ

น้ำเป็นสิ่งจำเป็นสำหรับการปลูกบัว หากไม่อนุญาตให้ใช้น้ำในอ่างก็ไม่อาจปลูกบัวได้

นี่คือเหตุผลที่โคแอจูแสดงสีหน้าหวั่นกลัว

“ได้เคยเจอคนๆ นี้บ้างยังครับ”

“เขาเป็นคนที่พูดไม่ค่อยรู้เรื่องค่ะ”

โคแอจูแสดงสีหน้าคล้ายจะร้องไห้ซะเดี๋ยวนี้

“พีดีชเวมินซองพาฝ่ายโปรดักชันทุกคนไปขอร้องก็แล้ว อ้อนวอนก็แล้วแต่เขาไม่ยอมฟังกันเลย”

ทันใดนั้นเอง

คนคุ้นเคยก็ปรากฎตัวในร้าน

เขาคืออีกีซอก ชายผู้มีรูปร่างเหมือนหมี

“ผมทราบเรื่องจากพีดีชเวมินซองแล้วครับ”

ชเวมินซองบอกเล่าสถานการณ์ให้เขาทราบ เพราะคิดว่าอีกีซอกควรต้องรับรู้เรื่องนี้ด้วย

“ผมจะลองแก้ปัญหาเรื่องนี้เองครับ”

อีกีซอกพูดพลางมองตาผม

เป็นแววตาที่ตัดสินใจอย่างเด็ดเดี่ยว

“ไม่น่าจะง่ายเลยนะคะ”

โคแอจูพูดเบาๆ ฝ่ายโปรดักชันพากันถอดใจไปหมดแล้ว

หมายความว่าอีกีซอกไม่อาจจัดการได้เพียงลำพัง

“ผมรู้ว่าคุณคิมด็อกมย็องกับทีมงานพยายามกันมาหนักมาก และบัวก็เป็นพืชที่เหมาะกับสถานการณ์ในตอนนี้ของผม ผมไม่อยากยอมแพ้อะไรง่ายๆ ในเมื่อได้รับความช่วยเหลือมามากพอแล้ว เลยอยากขอลองแก้ปัญหาเรื่องนี้เองครับ”

ผมเข้าใจความรู้สึกของอีกีซอก เขามุ่งมั่นไม่ยอมปล่อยให้โอกาสนี้หลุดลอยไป

จึงตั้งใจจะทำทุกอย่างเพื่อคว้ามันเอาไว้ให้ได้

“งั้นทำแบบนี้ดีมั้ยครับ”

“แบบไหนเหรอครับ”

อีกีซอกจ้องริมฝีปากผม

“ผมจะให้คุณอีกีซอกจัดการเรื่องนี้ก่อน แต่สมมติถ้าทางนั้นเขาไม่ยอมรับฟังหรือสถานการณ์เริ่มบานปลาย คุณต้องให้ผมเข้าไปช่วยนะ”

“ได้ครับ ถ้าถึงตอนนั้นแล้วผมต้องรบกวนด้วยนะครับ”

อีกีซอกพูดด้วยท่าทีสุภาพนอบน้อม

โคแอจูดูกระวนกระวายใจ คงคิดว่าอีกีซอกหรือผมไม่น่าจะทำสำเร็จ

 \*\*\*

เย็นวันนั้น ผมเจอฮันกีทักที่ร้านอาหารริมทาง

“มีเรื่องอะไรหรือ ถึงได้ชวนมาเจอกันที่ร้านริมทาง”

“จะมารายงานสถานการณ์ของคุณอีกีซอกน่ะครับ”

ฮันกีทักตั้งใจฟัง ผมบอกเล่าสถานการณ์อันน่าลำบากใจ

“เกิดเรื่องพรรค์นี้ได้ด้วย งานเข้าใหญ่โตเลยแฮะ”

ฮันกีทักชนแก้วเหล้าโซจู เขามีแววตาเป็นกังวล พอครุ่นคิดอยู่ครู่หนึ่งก็ถามขึ้นว่า

“ฉันขอดูหนังสือแสดงเจตนาอันนั้นหน่อยสิ”

ผมเก็บฉบับสำเนาเอาไว้จึงยื่นซองให้เขา

ฮันกีทักตั้งอกตั้งใจอ่านเอกสาร

“ขอแวะไปหากีซอกแป๊บนึงได้หรือเปล่า”

“รุ่นพี่น่ะหรือครับ”

“ฉันอาจจะช่วยเขาได้นะ”

ฮันกีทักเป็นเพื่อนกับอีกีซอก ในเวลาแบบนี้ทางนั้นย่อมต้องการใครสักคนที่ปรึกษาหารือกันได้อย่างสบายใจ

“ผมก็คิดเหมือนอย่างรุ่นพี่ว่าเลย เพราะเขาเป็นผู้ชายที่แสดงความรู้สึกไม่เก่ง ทั้งๆ ที่ทุกข์ใจอยู่ก็เถอะ”

“แต่ฉันไม่ได้หมายถึงเรื่องนั้นนะ”

“ไม่ใช่อย่างงั้นหรอกเหรอครับ”

“คือจะสื่อว่าฉันพอจะมีวิธีแก้ไขปัญหานี้น่ะ”

“จริงหรือ ช่วยอธิบายอย่างละเอียดทีสิครับ”

**รุ่นพี่ขี่ม้าขาวว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **251**

**ตอนที่ 251 จุดอ่อนของคนโลภ**

ฮันกีทักดูสำเนาหนังสือแสดงเจตนาแล้วพูดขึ้น

“ฉันว่าฉันรู้จักคนที่ส่งเอกสารนี้”

“พี่รู้จักเจ้าของอ่างเก็บน้ำเหรอครับ”

“ก็คู-รเยเป็นเมืองเล็กๆ นี่นา”

พอคิดดูแล้วคนที่ส่งหนังสือแสดงเจตนามานั้นชื่อฮันอุนนัม มีนามสกุล ‘ฮัน’ เหมือนกับฮันกีทัก [1]

“เขาเป็นญาติฉัน เป็นลูกพี่ลูกน้องของพ่อน่ะ”

“จริงหรือครับ โลกเรานี่กลมจริงๆ”

ผมคิดว่าเราน่าจะแก้ปัญหานี้ได้อย่างง่ายดาย

“ที่ห้ามเราใช้น้ำในอ่างเก็บน้ำเพราะเขาใช้ที่นั่นเป็นจุดตกปลา”

ฮันอุนนัมเปิดกิจการให้ตกปลาตรงอ่างเก็บน้ำ จึงกลัวว่าหากให้คนอื่นใช้น้ำ อาจส่งผลเสียต่อกิจการตกปลาของเขา

“อ่างเก็บน้ำใหญ่จะตาย ต่อให้แบ่งน้ำไปใช้ ก็ไม่น่าจะมีปัญหาอะไรนะครับ”

“ที่นายพูดน่ะถูกเลย อ่างเก็บน้ำใหญ่มาก ถ้าให้แบ่งน้ำมาที่สระบัวบ้างก็น่าจะโอเคนะ”

“งั้นถ้าให้พี่ลองไปคุยก็คงจะเคลียร์กันได้สบายๆ เนอะ”

ฮันกีทักไม่ตอบคำถามในทันที แววตาบอกว่าคิดหนัก

“ติดตรงไหนหรือเปล่าครับ”

“จะให้ไปพูดเกลี้ยกล่อมน่ะ…มันไม่ง่ายขนาดนั้นหรอกนะ”

“เคยมีเรื่องอะไรหรือเปล่าครับ”

“คือใครๆ เขาก็รู้กันว่าลุงเป็นคนโลภ แกไม่ยอมทำเรื่องที่ตัวเองจะเสียผลประโยชน์เลย ขนาดกับคนที่บ้านก็ยังทำนิสัยแบบนี้จนคนเขาเอือมระอากันแล้ว”

“ถ้างั้นต่อให้รุ่นพี่ไปกล่อมก็คงไม่ได้ผลใช่มั้ยครับ”

“น่าเสียดายนะ ถึงฉันไปพูดโน้มน้าวก็ไม่มีประโยชน์หรอก”

“แล้วไหนบอกว่ามีวิธีไง”

ฮันกีทักยิ้มออกเอาก็ตอนนั้น

“ก็พอจะมีวิธีอยู่หรอก”

“จะใช้วิธีไหนล่ะครับ”

“ลุงแกมีจุดอ่อนอยู่อย่างนึง ถ้าใช้จุดอ่อนนั้นให้เกิดประโยชน์ก็น่าจะแก้ไขปัญหานี้ได้นะ”

“มีจุดอ่อนอะไรเหรอครับ”

“ก็แบบว่า... แกเป็นคนขี้กลัวน่ะ”

“เป็นคนขี้กลัวเหรอครับ”

ฮันกีทักเล่าถึงเหตุการณ์หนึ่งเกี่ยวกับลุง

บอกว่าเป็นเรื่องที่มีแต่คนในครอบครัวเท่านั้นที่รู้

เรื่องราวเกิดขึ้นกลางฤดูร้อนที่ร้อนอบอ้าว ครอบครัวและญาติของฮันกีทักรวมตัวกันไปเที่ยว ถือว่าเป็นการท่องเที่ยวแบบได้หยุดพักร้อนไปในตัว

ครอบครัวของฮันกีทักใช้เวลาเพลิดเพลินกับการพักตากอากาศที่หุบเขาแบมซาในพื้นที่ของภูเขาชีรี

ฮันกีทักซึ่งตอนนั้นยังเป็นนักเรียนมัธยมต้นเล่นน้ำตรงลำธารในหุบเขา สมาชิกในครอบครัวที่มาด้วยกันก็กำลังกินแตงโมเย็นๆ ดับร้อน

ส่วนฮันอุนนัมนอนกลางวันบนแคร่

ทุกคนทำกิจกรรมจนเสร็จหมดแล้ว แต่เขากลับไม่มีทีท่าจะตื่น ญาติๆ เริ่มรู้สึกแปลกใจก็เลยปลุกเขา

เขาหอบหายใจเหมือนคนใกล้ตาย อาการสาหัส ญาติจึงหามส่งโรงพยาบาล

เข้าโรงพยาบาลแล้ว แต่เขาก็ยังไม่ได้สติ

ต้องอาศัยเครื่องปั๊มออกซิเจน

ขนาดแพทย์ยังวินิจฉัยสาเหตุไม่ได้ ทำได้เพียงเฝ้าดูสถานการณ์ต่อไป

ตอนนั้นแม่ของฮันอุนนัมรู้สึกสังหรณ์ใจแปลกๆ จึงไปหาสำนักร่างทรงที่ตนรู้จักและเคยไปพบอยู่เป็นประจำ

เจ้าแม่ร่างทรงบอกว่ามีวิญญาณร้ายสิงอยู่ในร่างกายฮันอุนนัม

ให้กลับไปหุบเขาแบมซาแล้วให้ทำพิธีเซ่นไหว้ตรงจุดที่เขาเคยล้มตัวนอน

เธอจึงจัดพิธีเซ่นไหว้ตรงบริเวณดังกล่าวตามที่เจ้าแม่ร่างทรงแนะนำ

แต่เป็นพิธีเซ่นไหว้ที่ต่างจากปกติ บนโต๊ะเซ่นไหว้มีเพียงเมล็ดข้าวฟ่างกับถั่วแดงเท่านั้น

วันต่อมาก็เกิดเรื่องน่าตกใจ ฮันอุนนัมได้สติฟื้นคืน คล้ายกับคนที่เพิ่งตื่นขึ้นหลังหลับไปนาน

หลังจากเหตุการณ์ครั้งนั้น ทำให้ฮันอุนนัมยิ่งกลัวหนัก

นอกจากรู้สึกกลัวมากขึ้นแล้ว ก็มีความโลภมากขึ้นด้วยเช่นกัน ยิ่งเวลาผ่านไปนานเท่าไรก็ยิ่งหนักข้อทำให้ญาติๆ พากันหลบหน้า

ฮันกีทักเล่าจบแล้วก็พูดต่อ

“เท่าที่รู้คือไม่มีใครในครอบครัวที่สนิทกับลุงเลย”

“เป็นคนที่มีอดีตแปลกประหลาดจังแฮะ”

“ไม่ใช่แค่ชีวิตในอดีตนะ นิสัยก็ไม่เหมือนใครด้วย”

“แล้วรุ่นพี่คิดว่าจะมีวิธีแก้ไขยังไงครับ”

“ลุงแกเป็นคนกลัวผี เราเอาเรื่องนี้มาใช้ในทางตรงกันข้ามดีมั้ย”

“ใช้ในทางตรงกันข้ามเหรอครับ”

\*\*\*

ผมไปหาอีกีซอกพร้อมกับฮันกีทัก

อีกีซอกกำลังนั่งก้มหน้าก้มตาเขียนอะไรบางอย่างอยู่บนแคร่

เมื่อเห็นผม เขาก็ลุกขึ้นพรวดทันที

“เดี๋ยวเรื่องนี้ผม...”

อีกีซอกกำลังจะพูดแต่แล้วจู่ๆ ก็สบตากับฮันกีทัก เขาทำหน้าเหมือนเจอคนคุ้นหน้าและกำลังพยายามนึกว่าอีกฝ่ายเป็นใคร

“ฮันกีทัก เด็กโรงเรียนประถมคู-รเยนี่!”

“ไม่เจอกันนานเลยนะ”

ฮันกีทักยื่นมือออกไปก่อนฝ่ามือที่ใหญ่เท่าฝาหม้อจะยื่นตอบ

อาจเพราะนึกถึงความทรงจำเก่าๆ อีกีซอกจึงยิ้มไม่หุบ

“ว่าแต่เรื่องมันเป็นไงมาไงครับนี่”

อีกีซอกถามผม ผมเองก็ไม่คิดไม่ฝันว่าเพื่อนร่วมชั้นสมัยประถมจะได้กลับมาพบกัน

ผมบอกไปว่าฮันกีทักเองก็เป็นสมาชิกของกลุ่มเกษตรกรภูเขาชีรี รวมถึงเรื่องที่เขาจะมาร่วมหารือถึงปัญหานี้กับเราด้วย

“ได้ฟังมาจากด็อกมย็องแล้ว ตอนนี้เรื่องไปถึงไหนแล้วล่ะ”

ฮันกีทักถามอีกีซอก

อีกีซอกพูดตอบกลับด้วยเสียงเบาๆ

“เมื่อวานฉันไปหาคุณลุงมาแล้วละ”

“ไปหามาแล้วเหรอ”

“แล้วเป็นไงบ้าง”

อีกีซอกส่ายหน้าแรงๆ เขาเล่าว่าเจรจากับฮันอุนนัมไม่สำเร็จ

อีกฝ่ายเอาแต่ยืนกรานว่าถ้าเราใช้น้ำในอ่างเก็บน้ำ เขาจะฟ้อง

“แต่ก็ยังเหลืออีกวิธีนึงนะ”

อีกีซอกพูดเสียงดัง

“วิธีอะไรล่ะ”

ฮันกีทักมีสีหน้าสงสัย

ผมนัดแนะบางอย่างกับฮันกีทักก่อนมาเยี่ยมเยียนที่นี่

นั่นคือขอให้รับฟังเรื่องราวของอีกีซอกให้มากที่สุดก่อนแล้วค่อยแสดงความคิดเห็นของเรา

“ตอนนี้กำลังรวบรวมรายชื่อของชาวบ้านอยู่ ว่าจะพาชาวบ้านเข้าไปคุยพร้อมกัน”

“รวบรวมรายชื่อชาวบ้าน? หมายถึงจะทำยังไงนะ”

“ฉันรู้มาว่ามีอีกหลายคนที่ต้องใช้น้ำในอ่างเก็บน้ำเหมือนกัน ไม่ใช่แค่ฉันคนเดียวน่ะ”

“งั้นเหรอ ไหนช่วยเล่ารายละเอียดทีสิ”

อีกีซอกไม่ยอมแพ้ง่ายๆ เจ้าตัวไปขอความช่วยเหลือจากชาวบ้านเช่นกัน ขณะดำเนินการไปตามนั้นก็ได้รู้ว่าชาวบ้านเองก็ต้องใช้น้ำในอ่างเก็บน้ำเช่นกัน

มีคนจำนวนไม่น้อยที่ต้องการน้ำในอ่างเก็บน้ำตั้งแต่ชาวนาไปจนถึงชาวไร่

ใช่ว่าถ้าชาวบ้านมาใช้น้ำในอ่างเก็บน้ำแล้วน้ำจะแห้งขอดจนเห็นก้นอ่าง

อ่างเก็บน้ำไม่เคยมีน้ำแห้งขอดเลยตลอดระยะเวลาสามสิบปีที่ผ่านมา

ต่อให้แบ่งน้ำไปใช้ ก็มั่นใจได้ว่าจะมีปริมาณน้ำใต้ดินและน้ำฝนเพียงพอ

ชาวบ้านไม่พอใจอย่างมากกับความโลภอันไร้สาระของฮันอุนนัม

อีกีซอกตัดสินใจรวบรวมชาวบ้านและเคลื่อนไหวแบบกลุ่ม

เขากำลังล่ารายชื่อคนที่อยากมาเข้ากลุ่ม

“จะไปเจรจากันเป็นกลุ่มเหรอ เป็นความคิดที่ดีนะ เดี๋ยวฉันช่วยด้วยแล้วกัน”

ฮันกีทักบอกกับอีกีซอก

“ไม่ถึงขั้นต้องให้นายออกโรงหรอกนะ”

ถึงจะพูดเช่นนั้น แต่อีกีซอกก็แสดงสีหน้าบ่งบอกว่ารู้สึกอุ่นใจ

\*\*\*

ระหว่างที่อีกีซอกระดมชาวบ้านอยู่นั้น เราเองก็ต้องเตรียมตัวด้วยเช่นกัน

นั่นคือแผนสองที่ฮันกีทักคิดไว้

เป็นแผนสำรองเผื่อกรณีที่การเคลื่อนไหวแบบกลุ่มของชาวบ้านและอีกีซอกไม่ได้ผล

ครั้งแรกที่ผมได้ฟังแผนการของฮันกีทัก ผมไม่ได้เห็นด้วยเต็มร้อยเปอร์เซ็นต์ แต่พอได้พบกับอีกีซอกแล้วผมก็เปลี่ยนใจ

หากทำตามวิธีการที่ฮันกีทักเสนอมาได้สำเร็จ นอกจากจะส่งผลดีต่ออีกีซอกแล้ว ยังเป็นประโยชน์กับชาวบ้านด้วย

นอกจากนี้ยังเป็นโอกาสทองที่ฮันอุนนัมจะได้ใจจากพวกชาวบ้านด้วย

เราตัดสินใจแบ่งงานกันทำ

**รู้สึกว่าเรื่องนี้จะวุ่นวาย เอ้ย สนุกกว่าที่คิด**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **252**

**ตอนที่ 252 นักแสดงร่างทรง**

“รุ่นพี่กับคุณอีกีซอกคอยจับตาดูสถานการณ์ไว้แล้วกัน เดี๋ยวเรื่องหาคน ผมจัดการเอง”

“ได้เลย ก็ดีนะ พอดีฉันต้องเตรียมของไว้ล่วงหน้าด้วย”

“ว่าแต่วิธีนี้จะได้ผลจริงๆ เหรอครับ”

“ต้องได้ผลแน่นอน ที่ยกพวกไปคุยนี่น่าจะเจออุปสรรคเยอะกว่าด้วยซ้ำ”

เป็นวิธีดัดนิสัยอันแปลกประหลาดของฮันอุนนัม

วิธีที่ฮันกีทักเสนอคือให้เล่นละครฉากหนึ่ง

ฮันอุนนัมเคยพบเจอเหตุการณ์ที่ความรู้ทางวิทยาศาสตร์ในปัจจุบันไม่อาจช่วยแก้ไขได้ เขารอดชีวิตมาได้จากพลังอำนาจของพิธีทรงเจ้า ทุกวันนี้ตัวเขาเองก็ยังไม่ลืมเรื่องนั้น

ถึงเขาจะเป็นคนโลภมากและไม่สนใจใคร แต่เมื่ออยู่ต่อหน้าร่างทรงแล้วเขาจะมีอาการตื่นตระหนก

ฮันกีทักหวังใช้ประโยชน์ตรงจุดนี้จึงได้เสนอขึ้นมา

“นี่คือการแสดงละครที่ทำให้ทุกคนมีความสุขยิ่งขึ้น ในเมื่อผลที่ตามมาคือคุณลุงซื้อใจชาวบ้านได้จึงถือเป็นเรื่องราวดีๆ”

“เดี๋ยวคอยดูสถานการณ์แล้วค่อยงัดเอาแผนสองออกมาใช้ดีกว่า”

“ต้องอย่างงั้นแหละ แต่เตรียมการไว้ล่วงหน้าก็ดี ถ้าอยากให้ทันกับตารางออกอากาศรายการน่ะนะ”

เขาพูดถูก เราเหลือเวลาอีกไม่เท่าไรแล้ว

\*\*\*

ผมมาพบกับนักเขียนโคแอจู ผมพูดเข้าประเด็นทันที

“พอจะแนะนำนักแสดงให้ผมสักคนได้มั้ยครับ”

“หานักแสดงไปทำไมเหรอคะ”

“อยากจะแก้ปัญหาเรื่องอ่างเก็บน้ำน่ะครับ”

“ต้องใช้นักแสดงไปช่วยแก้ปัญหาเรื่องนั้นด้วยเหรอคะ”

โคแอจูถามด้วยสีหน้าตกใจ ก็น่าตกใจจริงๆ นั่นแหละ

ผมเล่าแผนการให้โคแอจูฟัง

พอฟังแผนการจบ เธอทำหน้าตะลึง

“แล้วจะทำได้หรือคะ”

“ตอนแรกผมก็ไม่ค่อยมั่นใจเหมือนกัน แต่ตอนนี้ผมว่าน่าจะไหวแหละครับ”

“ไม่คิดเลยว่าคุณด็อกมย็องจะยอมลงแรงขนาดนี้ งั้นฉันก็คงต้องช่วยด้วยอีกแรงแล้วละ”

นักเขียนโคแอจูเริ่มโทร.หาคนรู้จัก

เพื่อค้นหานักแสดงแบบที่เราต้องการ

มีเงื่อนไขกำหนดไว้ด้วย คือต้องไม่ใช่นักแสดงที่โด่งดังเกินไป ผมอยากได้นักแสดงอายุน้อย ยังไม่เป็นที่รู้จัก ไม่เกี่ยงเพศ แต่จะเด็กเกินไปก็ไม่ได้และต้องเป็นคนที่มีทักษะการแสดงเป็นเลิศ

โคแอจูกว้างขวางกว่าที่คิด

“ตอนนี้ฉันกำลังประสานงานอยู่ เดี๋ยวคงมีคนติดต่อมาค่ะ”

“อย่างที่คุณนักเขียนรู้ว่าเรามีเวลาไม่มากนักนะครับ”

“ฉันรู้ค่ะ จะรีบหาให้โดยด่วนเลยค่ะ”

\*\*\*

ณ บ้านฮันอุนนัมในเวลาเดียวกันนั้น

อีกีซอกและชาวบ้านมารวมตัวกันหน้าบ้านของฮันอุนนัม

อีกีซอกเคาะประตู

ฮันอุมนัมเดินออกมาจากบ้าน

“นายอีกแล้วเรอะ ก็บอกไปตั้งแต่ตอนนั้นแล้วไงว่าไม่ให้สูบน้ำไปใช้”

ข้างหลังของอีกีซอกมีชาวบ้านกำลังยืนล้อมวงคล้ายเป็นฉากบังตา

“ฉันไม่สนหรอกว่านายไปรวบรวมคนมาได้ยังไง ฉันไม่เปลี่ยนใจหรอกนะ”

อีกีซอกยื่นกระดาษที่เตรียมไว้ให้ฮันอุนนัม

“ผมรวบรวมความเห็นของผมกับชาวบ้านมาให้ครับ”

ฮันอุนนัมรับกระดาษแล้วอ่านดู

ในนั้นบอกว่าจะชำระเงินให้เป็นการตอบแทนที่ดึงน้ำในอ่างเก็บน้ำไปใช้

ฮันอุนนัมตรวจสอบเอกสารแล้วขมวดคิ้ว แสดงสีหน้าเป็นเชิงว่าไม่พอใจกับเงื่อนไข

“ไม่ชอบหรอกเหรอครับ”

อีกีซอกสังเกตสีหน้าฮันอุนนัมพลางถาม

“คิดว่าที่ฉันทำแบบนี้เพราะเรื่องเงินเรอะ”

“งั้นเป็นเพราะเรื่องอะไรล่ะครับ”

“ถ้าให้ชาวบ้านใช้น้ำจนหมดแล้วพวกปลาในอ่างเก็บน้ำจะอยู่กันยังไง”

“คงไม่ต้องใช้น้ำเลี้ยงปลาเยอะขนาดนั้นหรอกครับ”

“แล้วนายรู้ได้ยังไง”

การเจรจาช่างยากเย็นแสนเข็ญ

ชาวบ้านถอนหายใจ เรื่องการให้เงินก็เป็นการตัดสินใจครั้งใหญ่

ยังติดปัญหาเรื่องยอดเงินอีกด้วย

ความโลภของฮันอุนนัมช่างไร้จุดสิ้นสุด

\*\*\*

ฮันกีทักปรี่มาหาผมอย่างร้อนรน ส่งข่าวว่าการรวมกลุ่มของชาวบ้านไม่เป็นไปตามความตั้งใจ

“ในที่สุดก็ต้องใช้แผนสองจนได้สินะ”

“คงต้องเป็นอย่างงั้นแหละ เรื่องติดต่อหานักแสดงเป็นไงบ้าง”

“ทางนั้นว่าจะรีบหาให้ได้เร็วที่สุด เดี๋ยวผมจะติดต่อกลับไปอีกทีนะครับ”

นักเขียนโคแอจูติดต่อมาหาผมพอดี

นักเขียนโคแอจูพูดด้วยน้ำเสียงนิ่งๆ

“ฉันว่าเราเจอคนที่ใช่แล้วละ เห็นว่ามีฝีมือทางการแสดงดีซะด้วย”

“ขอบคุณที่พยายามอย่างหนักนะครับ ขอเบอร์โทร. ติดต่อนักแสดงด้วยได้มั้ย”

“สักครู่นะคะ เดี๋ยวฉันบอกให้ค่ะ”

ผมได้รับช่องทางติดต่อนักแสดงมาจากโคแอจู

หลังจากวางสาย ฮันกีทักก็ถามขึ้นทันควัน

“หานักแสดงได้แล้วเหรอ”

“ครับ หาได้แล้ว”

“อยากเจอตัวเร็วๆ จังเลย”

ผมโทร.หานักแสดงทันที

เธอเป็นนักแสดงหญิงผู้อาศัยอยู่ที่แทจอน

เธอบอกว่าตอนนี้คิวงานไม่ยุ่งเท่าไร

เราจึงตรงดิ่งไปแทจอนในทันใด

ระหว่างทางผมค้นหาข้อมูลเกี่ยวกับเธอทางอินเทอร์เน็ต

เธอไม่เคยมีผลงานปรากฏตัวตามทีวีหรือในภาพยนตร์

ผมได้ยินมาจากโคแอจูว่านักแสดงคนนี้เก่งกาจเป็นอันดับต้นๆ ของวงการละครเวทีท้องถิ่น

ถึงจะไม่โด่งดังแต่ก็เป็นมืออาชีพ มีฝีมือการแสดงเป็นที่ยอมรับ

ผมพบเธอที่ร้านกาแฟในแทจอน

“ฉันชื่ออันโบยองค่ะ”

อันโบยองเป็นนักแสดงหญิงวัยกลางคน

หน้าตาสวยสมกับมีอาชีพเป็นนักแสดง

ดวงตาของเธอโดดเด่นเหนือสิ่งอื่นใด ไม่ว่ามององศาไหนก็ดูคมปลาบ

ผมชอบตรงจุดนี้มาก

“ผมหวังว่าคุณจะไม่เข้าใจผิดหลังได้ฟังเรื่องที่จะเล่าต่อไปนี้นะครับ”

ผมไม่คิดจะพูดอ้อมไปอ้อมมา

ตั้งใจจะบอกตามตรงตั้งแต่แรกอยู่แล้ว

ผมเล่าเหตุการณ์เกี่ยวกับอ่างเก็บน้ำให้เธอฟังอย่างละเอียด

ตั้งแต่เรื่องราวของฮันอุนนัมไปจนถึงบทบาทที่เธอจะต้องแสดง

เธอต้องปลอมตัวเป็นร่างทรงไปตักเตือนฮันอุนนัม

พอได้ฟังเรื่องราว เธอก็ระเบิดเสียงหัวเราะออกมาทันที

“น่าสนุกจังแฮะ”

เป็นการตอบสนองในแง่ดี เท่านี้ผมก็สบายใจแล้ว

“เรื่องนี้น่าสนใจยังไงชอบกล”

“ขอบคุณนะครับ”

“แต่ก่อนอื่น ฉันมีเรื่องจะสารภาพเรื่องนึงค่ะ คุณควรฟังเรื่องที่ฉันจะเล่าแล้วค่อยตัดสินใจว่าคุณจะร่วมงานกับฉันมั้ย”

“สารภาพเหรอครับ”

เมื่อเธอเอ่ยคำว่า<i>สารภาพ</i> แววตาของเธอดูผิดปกติ

เป็นสถานการณ์ที่ไม่คาดคิด

ผมตั้งอกตั้งใจรับฟัง

**ทุกคนดูมีเรื่องราวของตัวเอง**

**ว่าแต่สารภาพอะไรอีกเนี่ย หรือว่าจะ…**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **253**

**ตอนที่ 253 ผู้ครอบครองพลังวิเศษ**

อันโบยองจ้องหน้าผมนิ่งๆ สายตาคมปลาบทำให้รู้สึกราวกับว่าเธออ่านใจผมออกทะลุปรุโปร่ง

“คือฉันไม่ติดปัญหาอะไรกับเรื่องแสดงละครที่คุณอธิบายมา”

อันโบยองพูดด้วยรอยยิ้ม ถึงใบหน้าจะยิ้ม แต่กลับสัมผัสได้ถึงความเยือกเย็นแปลกๆ

“เพราะคิดว่าคุณไม่ได้มีเจตนาเลวร้ายอะไร ถึงแม้เป็นแค่ความรู้สึกในตอนนี้ก็เถอะ”

“พวกผมไม่ได้ตั้งใจจะทำเรื่องแย่ๆ อยู่แล้ว เขาเป็นญาติคนหนึ่งของผมเหมือนกัน แค่หวังจะใช้โอกาสนี้ช่วยให้เขาเปลี่ยนใจก็เท่านั้นเอง”

ฮันกีทักพูดเสียงดัง แสดงท่าทีว่าไม่มีเรื่องให้ต้องละอายใจ

“แล้วที่คุณบอกว่ามีเรื่องจะสารภาพคือเรื่องอะไรเหรอครับ”

ผมสงสัยมาตลอดตั้งแต่เธอเอ่ยคำว่า<i>สารภาพ</i>ออกมา

“อันที่จริงฉันมีความสามารถพิเศษน่ะค่ะ”

“ความสามารถพิเศษเหรอครับ”

“คือบางครั้งเจ้าก็เข้ามาประทับร่างฉันค่ะ”

“หมายถึงสิ่งลี้ลับด้านจิตวิญญาณที่พวกคนทรงเจ้ารับมาเข้าร่างอะไรทำนองนั้นเหรอครับ”

“ใช่ค่ะ แบบนั้นเลย”

ดวงตาทั้งสองของเธอเปล่งประกาย ผมไม่ได้ศรัทธาเรื่องศาสนาและการทรงเจ้าแต่อย่างใด

และเพราะเหตุนี้ ตอนที่รู้ว่าต้องจัดการเรื่องนี้ ผมจึงตัดต่อนักแสดง ไม่ใช่คนทรงเจ้า

“แต่ฉันแตกต่างจากคนทรงเจ้าทั่วไป อาจเป็นเพราะเหตุการณ์ในอดีต เลยทำให้เจอเรื่องมหัศจรรย์อยู่บ้างเหมือนกันค่ะ”

อันโบยองเล่าเรื่องราวในอดีตของตน

เธอบอกว่าเคยป่วยเป็นโรคร้ายแรง

แม่ของอันโบยองเป็นคริสตชนผู้เคร่งครัด จึงเชื่อว่าสิ่งที่เกิดขึ้นกับลูกสาวตนคือบททดสอบจากพระเจ้า

แต่ยิ่งภาวนาหนักเพียงใด โรคของอันโบยองก็ยิ่งทวีความรุนแรง เธอมีแผลพุพองคล้ายผื่นขึ้นเต็มตัวและไม่ค่อยมีสติ

โรงพยาบาลแจ้งว่าเป็นโรคหายากที่ไม่ทราบสาเหตุแน่ชัดและไม่สนใจ

แม่ของอันโบยองทนดูลูกสาวเป็นแบบนั้นต่อไปไม่ได้ สุดท้ายจึงยอมรับว่าลูกสาวของเธอเป็นโรคเรื้อรัง

และได้ตัดสินใจรับทรงเจ้าแทนลูกสาว

ทันทีที่แม่ของเธอรับเข้าทรง โรคเรื้อรังของอันโบยองก็หายเป็นปลิดทิ้งเหมือนโกหก

“ฉันมีเรื่องราวในอดีตทำนองนี้แหละค่ะ”

ฟังดูไม่เหมือนเป็นเรื่องแต่งขึ้นเอง

เธอกำลังรอการตัดสินใจของเรา

ฮันกีทักแสดงสีหน้าครุ่นคิด

ผมบอกขอตัว

“พวกเราขอไปหารือกันสักครู่ได้มั้ยครับ”

“ตามสบายเลยค่ะ”

ผมกับฮันกีทักเดินออกมานอกร้านคาเฟ่ ได้เห็นภาพเธอผ่านกระจกใสของร้าน

ฮันกีทักพูดเสียงต่ำ

“ขนลุกเลยว่ะ”

“เธออาจจะเป็นตัวเลือกที่ดีที่สุดแล้วก็ได้นะ”

“ฉันรู้ว่านายหมายความว่ายังไง แต่มันบังเอิญเกินไปจนฉันกลัวแล้วเนี่ย”

“ใช่ครับ เธอเหมือนตัวละครที่รุ่นพี่เคยพูดถึงเป๊ะเลยครับ”

คนออกหัวคิดเรื่องนี้คือฮันกีทัก

เขายืนยันว่าได้ผลแน่นอน แถมยังบอกด้วยว่าจะไม่ทำให้ใครต้องเดือดร้อน

แผนการของฮันกีทักง่ายมาก ขั้นแรกคือติดต่อนักแสดงมาเล่นบทคนทรงเจ้า แล้วค่อยพานักแสดงไปเยี่ยมคุณลุงพร้อมกัน จากนั้นก็เตือนคุณลุงว่าถ้าไม่แบ่งน้ำในอ่างเก็บน้ำให้พวกชาวบ้าน อาจต้องพบเคราะห์ร้ายครั้งใหญ่

ผู้รับผิดชอบส่วนสำคัญที่สุดในแผนการของเขาคือนักแสดงที่จะมารับบทเป็นร่างทรง

ต้องห้ามมีชื่อเสียงจนมีคนจำหน้าได้ และต้องมีพื้นฐานด้านการแสดงด้วย

อันโบยองคือคนที่เราคิดว่าเหมาะสมที่สุด แต่เธอเหมาะสมเกินไปจนน่าขนลุกเหมือนที่ฮันกีทักว่า

ฮันกีทักพูดขึ้นด้วย้ำเสียงตัดสินใจแล้ว

“เราควรทำงานกับเธอนั่นแหละ นี่เราไม่มีเวลาแล้วด้วย”

“ผมก็คิดแบบนั้นเหมือนกันครับ”

เราไม่มีเวลาแล้วจริงๆ อย่างเขาว่า เพราะเรื่องน้ำในอ่างเก็บน้ำทำให้การถ่ายทำต้องพลอยหยุดชะงักลงไปด้วย

เราต้องเร่งมือเพื่อช่วยอีกีซอก

ผมตัดสินใจชวนอันโบยองมาทำงานครั้งนี้ด้วยกัน

เธอพยักหน้าพร้อมรอยยิ้ม

เราถือโอกาสนี้นัดวันปฏิบัติการ

ตอนกำหนดวันเธอตอบเร็วมาก ยังกับเป็นร่างทรงตัวจริง

เราเลือกวันตามที่เธอต้องการ

\*\*\*

วันลงมือ

อันโบยองก้าวขึ้นรถของฮันกีทัก

ตัวละครสำคัญของวันนี้คืออันโบยอง ส่วนฮันกีทักรับหน้าที่ช่วยอำนวยความสะดวกให้เธอแสดงละครได้อย่างสะดวก

ฮันกีทักโทร.หาฮันอุนนัมล่วงหน้า เขาบอกฮันอุนนัมว่าจะเข้าไปพบเพราะมีเรื่องด่วน ซึ่งเกี่ยวกับตัวของฮันอุนนัมเองและขอพูดคุยรายละเอียดกันที่บ้าน

ฮันอุนนัมยุ่งวุ่นวายกับเรื่องอ่างเก็บน้ำอยู่พอดี หลังเสร็จธุระ ก็ใกล้เวลาที่นัดกับฮันกีทักพอดี

ถึงจะรู้สึกแปลกๆ เล็กน้อย แต่เขาก็ตอบรับนัดมา

ฮันกีทักกับอันโบยองมุ่งหน้าไปคู-รเยด้วยกัน

“ขับไปอีกนิดก็จะถึงบ้านคุณลุงแล้วครับ”

“ฉันอยากแวะไปที่ที่นึงก่อนไปพบคุณฮันอุนนัมค่ะ”

เธอพูดขึ้นหลังจากนั่งเงียบมาตลอดทาง

ฮันกีทักลดความเร็วรถพร้อมถาม

“จะแวะที่ไหนก่อนเหรอครับ”

“อยากไปดูอ่างเก็บน้ำที่คุณเคยพูดถึงสักครั้งน่ะค่ะ”

ฮันกีทักพยักหน้า ต้นเหตุของปัญหาทั้งหมดเริ่มต้นที่อ่างเก็บน้ำ การไปดูอ่างเก็บน้ำก่อนไปพบกับคุณลุงจึงไม่ใช่เรื่องแย่อะไร

“งั้นเดี๋ยวผมพาไปที่อ่างเก็บน้ำนะครับ”

ฮันกีทักหมุนพวงมาลัยรถ ในไม่ช้าพวกเขาก็มาถึงอ่างเก็บน้ำอันกว้างใหญ่

อันโบยองออกมายืนนอกรถ

ฮันกีทักไม่ได้ลงจากรถ เขากำลังฝึกซ้อมบทที่จะใช้พูดกับคุณลุงคล้ายเป็นนักแสดงท่านหนึ่ง

อันโบยองเดินดูรอบอ่างเก็บน้ำแล้วชะงัก

ฮันกีทักเปิดหน้าต่างแล้วมองเธอ อีกฝ่ายไม่ขยับตัวแม้แต่นิดคล้ายหยั่งรากฝังลงดินไปแล้ว เขาสัมผัสได้ว่าท่าทีที่เฝ้ามองไปที่ไหนสักแห่งของอ่างเก็บน้ำดูแปลกๆ

เขาคิดว่าเธอคงทำอารมณ์เตรียมแสดงละคร แต่ก็รู้สึกว่ารอนานเกินไปแล้ว

จังหวะที่ฮันกีทักกำลังจะเปิดประตูลงจากรถ ใครบางคนก็มาเคาะประตูรถ

“มาทำอะไรแถวนี้ล่ะ”

อีกีซอกนั่นเอง

เขาถามด้วยสีหน้าอยากรู้อยากเห็น

“ตกใจหมดเลย จะโผล่มาก็ช่วยให้สุ้มให้เสียงก่อนสิ”

“อะไรเนี่ย ทำตัวเหมือนมีแผนการไปได้ แล้วคนนั้นคือใครเหรอ”

ยังไม่ทันขาดคำ อันโบยองก็โผล่หน้าเข้ามา

“คุณคนนี้เป็นใครหรือคะ”

อันโบยองถามถึงอีกีซอก

“เป็นคนที่ต้องการใช้น้ำจากอ่างเก็บน้ำน่ะครับ”

อันโบยองค้อมศีรษะทักทายอีกีซอกเบาๆ อีกีซอกก็เผลอทักทายตอบ

ฮันกีทักตั้งใจจะรีบออกเดินทาง แต่อีกีซอกก็ซักเขาต่อ

“นี่มันเรื่องอะไรกัน”

“กีซอก พอดีวันนี้ฉันยุ่งนิดหน่อย ไว้ค่อยคุยกันวันหลังนะ”

ฮันกีทักรีบขับรถออกจากอ่างเก็บน้ำ

“อยากดูตรงไหนเพิ่มเติมอีกมั้ยครับ”

ฮันกีทักถาม

“ไม่แล้วค่ะ แค่นี้ก็พอ”

**ลุ้นกว่าที่คิด**

**ตอนหน้ามาแน่!!!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **254**

**ตอนที่ 254 เครื่องรางที่อยู่ใต้หมอน**

ทั้งสองมาถึงบ้านของฮันอุนนัมแล้ว

ประตูหน้าเปิดอ้าทิ้งไว้

ฮันกีทักกับอันโบยองเดินเข้าไปในบ้าน

ฮันอุนนัมได้ยินเสียงว่ามีแขกมาจึงออกมาด้านนอก

“มีเรื่องอะไรหรือ”

ฮันอุนนัมถามฮันกีทัก

“คุณลุงครับ เข้าไปคุยข้างในกันดีกว่า คือผมมีแขกมาด้วยน่ะครับ”

ฮันอุนนัมเพิ่งเห็นอันโบยองเอาก็ตอนนั้น เขาสัมผัสได้ถึงพลังงานพิเศษจากในตัวเธอ

เขาเดินเข้าไปในบ้านเงียบๆ ญาติคนอื่นๆ ไม่อยู่บ้าน

ฮันกีทักไปเตรียมน้ำชา ระหว่างนั้นฮันอุนนัมก็นั่งเผชิญหน้ากับอันโบยอง

ฮันอุนนัมกระแอมไอและหลบสายตาของเธอ เธอแสดงแววตาของร่างทรงอันน่าสะพรึงกลัวอย่างไรชอบกล

“ฉันเป็นคนทรงเจ้าหรือที่เรียกว่าร่างทรงนั่นแหละค่ะ”

อันโบยองเป็นฝ่ายเอ่ยขึ้นก่อน ฮันอุนนัมรู้สึกเสียวสันหลังวาบ เพราะระหว่างที่เธอพูด เขาได้สบตากับเธอตรงๆ

เขารู้สึกว่าเธอแตกต่างจากร่างทรงคนอื่นๆ ที่เคยรู้จัก สัมผัสได้ถึงพลังอันแข็งแกร่ง

“พอได้คุยเรื่องนู้นเรื่องนี้กับคุณฮันกีทักเลยพลอยได้ฟังเรื่องของคุณด้วยน่ะค่ะ”

ฮันอุนนัมกลืนน้ำลายเสียงดังเอื๊อก ตอนนั้นเองที่ประตูเปิดออกแล้วฮันกีทักก็เดินเข้ามา

เขายื่นชาให้คุณลุงกับอันโบยอง

อันโบยองพูดต่อ

“มีปากเสียงกันเรื่องอ่างเก็บน้ำใช่มั้ยคะ”

“ใช่ครับ พักนี้วุ่นวายนิดหน่อยเพราะเรื่องอ่างเก็บน้ำนั่นแหละ”

ฮันอุนนัมพูดด้วยท่าทีที่สุภาพอ่อนโยน

“ฉันอยากจะแนะนำคุณเกี่ยวกับเรื่องนี้ก็เลยแวะมาหาที่นี่ค่ะ”

“แนะนำหรือ”

“ได้โปรดแบ่งน้ำจากอ่างเก็บน้ำให้กับชาวบ้านซะเถอะ คุณต้องทำแบบนั้นถึงจะเลี่ยงเคราะห์ร้ายได้ค่ะ”

ฮันอุนนัมไม่ตอบโต้คำพูดเธอ ได้แต่ลูบแก้วกาแฟด้วยสีหน้ากระอักกระอ่วนใจ

“คุณไม่เชื่อที่ฉันพูดใช่มั้ยคะ”

อันโบยองถามด้วยน้ำเสียงนุ่มนวล ฮันอุนนัมเพิ่งเอ่ยเอาก็ตอนนั้น

“จะให้เชื่อคงยากแหละ เพราะนี่อาจเป็นเรื่องที่หมอนั่นกับพวกชาวบ้านจัดฉากขึ้นมาตบตากัน...”

ถ้าเป็นนิสัยปกติของฮันอุนนัม เขาคงตะคอกกลับเสียงดังลั่นไปแล้ว แต่ตอนนี้เขากำลังสังเกตดูท่าทีของอันโบยองอยู่

แม้เป็นเรื่องที่กุขึ้นมาแต่เขากลับไม่สงสัยเรื่องที่เธอเป็นร่างทรงเลย กลับมองว่าเธอเป็นบุคคลที่ไม่ควรแตะต้องแบบสุ่มสี่สุ่มห้าด้วยซ้ำ

“ฉันแวะไปดูอ่างเก็บน้ำก่อนเข้ามาที่นี่ด้วย สัมผัสได้ว่ามีพลังชั่วร้ายด้วยนะ”

“ขอโทษที คือผมอึดอัดใจที่ต้องมานั่งฟังคุณพูด ผมว่าคุณควรกลับไปได้แล้วละ”

ฮันอุนนัมพูดอย่างนอบน้อมที่สุด เขาไม่อยากยั่วโมโหเธอ

เพียงอยากส่งเธอกลับไปอย่างเงียบๆ เท่านั้น

“ถึงเอาน้ำในอ่างไปใช้นิดๆ หน่อยๆ ก็ไม่ได้ทำให้เราเดือดร้อนอะไรนี่ คุณเองก็ได้สะเดาะเคราะห์แถมเป็นโอกาสได้ซื้อใจคนอื่นด้วยค่ะ”

“ผมไม่อยากได้ยินเรื่องพวกนี้อีกแล้ว”

ความอดทนของฮันอุนนัมกำลังถึงขีดสุด

ความหงุดหงิดค่อยๆ ไต่ขึ้นมาจากก้นบึ้งหัวใจ

อันโบยองลุกขึ้นพรวด

“ถ้าโชว์หลักฐาน คุณจะเชื่อฉันมั้ยคะ”

คำว่า<i>หลักฐาน</i>ทำเอาฮันอุนนัมกลัวหัวหด

ฮันกีทักจ้องมองอันโบยอง

นี่เป็นเรื่องที่ไม่ได้อยู่ในแผนการ

อันโบยองชี้ไปที่ตู้เสื้อผ้า

ฮันกีทักตกตะลึงกับพฤติกรรมเหนือความคาดหมาย

“มีถุงสีแดงอยู่ในนั้นค่ะ”

อันโบยองพูดด้วยสีหน้าเฉยเมย

“คุณควรเผาของที่สอดไว้ใต้หมอนทิ้งให้หมดนะ ไม่รู้ว่าใครให้ของพรรค์นั้นกับคุณ แต่มันเป็นอันตรายกับชีวิตคุณมากค่ะ”

สายตาของฮันอุนนัมเปลี่ยนไปทันทีที่ได้ยินคำพูดของเธอ

มีเครื่องรางสอดอยู่ใต้หมอนจริงๆ คนที่รู้เรื่องนั้นมีเพียงฮันอุนนัมเท่านั้น

แม้แต่เมียของเขายังไม่รู้เลย

มันคือถุงเครื่องรางที่เขาซื้อมาหลังจากประสบเหตุการณ์ประหลาดสมัยยังหนุ่ม

“เฮ้ย รู้ได้ยังไง... คนที่เป็นร่างทรงแบบคุณเป็นคนทำให้น่ะ”

ฮันอุนนัมพูดด้วยน้ำเสียงหวั่นๆ

“ร่างทรงคนนั้นใช้ความชั่วร้ายมาควบคุมความชั่วร้ายอีกที เพราะแบบนั้นคุณจึงกลายเป็นคนโลภ”

“เป็นไปไม่ได้... ไหนว่าชีวิตผมจะโชคดี...”

“ขืนปล่อยทิ้งไว้อย่างนั้น มีหวังคุณไม่ได้แก่ตายแน่ๆ”

ฮันอุนนัมหวาดกลัวสุดขีด

เขารู้สึกว่าเธอมองเห็นทุกสิ่งในชีวิตตนได้อย่างทะลุปรุโปร่ง

เขาล้วงเครื่องรางที่ไม่เคยให้ใครเห็นออกมา

เราได้เห็นถุงสีแดงที่อยู่ในหมอน

“ลองเปิดดูสิคะ”

ถึงจะใส่ถุงเครื่องรางไว้ในหมอน แต่เขาไม่เคยเอาเครื่องรางออกมาจากกระเป๋าเลย

ทันทีที่กางถุงออกมาก็ได้กลิ่นเหม็นฉึ่ง

ฮันอุนนัมส่องดูข้างในนั้นแล้วถึงกับล้มหงายหลัง

ฮันกีทักก็มองด้วยสายตาตกใจ

มีเส้นผมอยู่ในถุงนั้น

แยกไม่ออกเลยว่าเป็นเส้นผมของผู้หญิงหรือของผู้ชาย

“มะ...มันเป็นเครื่องรางจริงๆ นะ...”

ฮันอุนนัมตัวสั่นหงึกๆ ด้วยความกลัว

“เผาทิ้งเดี๋ยวนี้เลยค่ะ”

ฮันกีทักตอบสนองอย่างรวดเร็วทันทีที่ได้ยินคำพูดของอันโบยอง

เขาถือถุงสีแดงออกไปข้างนอก

ฮันอุนนัมกับอันโบยองก็เดินตามเขาออกไปที่ลานหน้าบ้านเช่นกัน

ฮันกีทักจุดไฟในถังแล้วโยนถุงลงไปเรียบร้อย

ฮันอุนนัมเฝ้ามองภาพนั้นอย่างเงียบๆ

เขานอนหนุนของพรรค์นี้มายี่สิบกว่าปีแล้ว

ฮันอุนนัมพูดกับอันโบยอง

“แปลกจัง ไม่ยักรู้ว่ามีของแบบนั้นอยู่กับตัว”

“ถึงคุณรู้ตั้งแต่ตอนนั้นแล้วอาจจะใช้มันก็ได้ เพราะบางทีคนเราก็คิดทำอะไรแย่ๆ ได้เหมือนกันค่ะ”

“งั้นถ้าผมจะแบ่งน้ำในอ่างเก็บน้ำให้ชาวบ้านตอนนี้ยังทันมั้ยครับ”

“ยังไม่สายเกินไปหรอกค่ะ”

“เดี๋ยวผมรีบจัดการเลยครับ”

ทันทีที่เครื่องรางหายไป ฮันอุนนัมก็เปลี่ยนใจเช่นกัน

ที่ผ่านมาเขาปิดกั้นชนิดที่เจรจาเกลี้ยกล่อมไม่ได้ผลเลย

แต่ตอนนี้จิตใจเขากว้างขวางยิ่งกว่าทะเลเสียอีก ไม่ใช่แค่น้ำในอ่างเก็บน้ำ แต่เขายังคิดแบ่งปันอย่างอื่นด้วย

ขนาดเจ้าตัวก็ยังนึกประหลาดใจอยู่เหมือนกัน

“รู้สึกแปลกมากเลยครับ จู่ๆ ก็รู้สึกว่าเหมือนเป็นคนละคนเลย”

“เขาช่วยชีวิตคุณไว้นะคะ”

อันโบยองพูดพร้อมชี้ไปที่ฮันกีทัก

\*\*\*

ผมรอฮันกีทักอยู่ที่บ้านของอีกีซอก

อีกีซอกเล่าว่าเขาเจอฮันกีทักที่อ่างเก็บน้ำ

ผมสรุปสถานการณ์คร่าวๆ ให้เขาฟังด้วย

“ไม่รู้ว่าจะได้ผลหรือเปล่า แต่ก็หวังว่าจะผ่านพ้นไปได้ด้วยดีนะครับ”

อีกีซอกพูดเป็นเชิงเอาใจช่วยอย่างกระตือรือร้น

ทันทีที่เขาพูดจบ ฮันกีทักก็ปรากฏตัวขึ้น

เขาดูอารมณ์ดี

“ทีนี้นายใช้น้ำในอ่างเก็บน้ำได้ตามสบายเลยนะ”

**อ่านไปขนลุกไป**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **255**

**ตอนที่ 255 ศึกดวลไอเดียเด็ด สินค้าเกษตรบ้านเรา**

ต้นบัวเจริญเติบโตได้ดีในดินโคลนลึกและมีอินทรียวัตถุอุดมสมบูรณ์

ถ้าจะปลูกบัว เราต้องใส่ปุ๋ยอินทรีย์ลงในดินให้พอก่อนรองน้ำลงไป

ผมกับอีกีซอกช่วยกันไถดินแล้วโรยปุ๋ยอินทรีย์ลงไป

ปุ๋ยอินทรีย์ผลิตขึ้นที่ศูนย์วิจัยของกลุ่มเกษตรกรภูเขาชีรี

ทีมถ่ายทำบันทึกภาพนั้นเอาไว้

การถ่ายทำที่หยุดชะงักกลางคันเพราะปัญหาอ่างเก็บน้ำได้กลับมาดำเนินการอีกครั้ง

“ผมใส่ปุ๋ยไปเยอะแล้ว ถึงเวลาเทน้ำแล้วละครับ”

อีกีซอกพูดไปยิ้มไป

พื้นที่เพาะปลูกบัวมีน้ำท่วมขัง

หลังจากเทน้ำลงไปแล้วก็ต้องรออีกสักพักหนึ่ง เพราะต้องให้ดินยุบตัวลงก่อนจึงจะหยอดเมล็ดบัวได้

ระหว่างที่รอผมก็พูดคุยแลกเปลี่ยนกับอีกีซอกเรื่องการปลูกบัว

เรื่องที่เคยได้ฟังมาจากแม่ชีที่วัดชีจังก่อนหน้านี้ก็ช่วยได้เยอะ

พอคุยจบ ขณะจะหยอดเมล็ดบัว

ก็ได้ยินเสียงดังเจี๊ยวจ๊าว มีคนรวมกลุ่มกันมาบ้านของอีกีซอก

พวกชาวบ้านนั่นเอง

อีกีซอกเอ่ยถามพวกเขาด้วยสีหน้าตกใจ

“มาทำอะไรกันครับนี่”

“ก็มาช่วยคุณน่ะซี”

ผู้ชายที่ยืนอยู่หน้ากลุ่มพูดขึ้น ทุกคนสวมชุดหมีและรองเท้าบูตเตรียมพร้อม

“ที่เราได้ใช้น้ำในอ่างเก็บน้ำก็เพราะคุณเลยนะ แล้วเรื่องแค่นี้จะไม่ช่วยได้ยังไง”

“ไม่ต้องทำถึงขนาดนี้ก็ได้...”

“อย่าพูดแบบนั้นสิ พวกเรารู้ดีว่านายพยายามอย่างหนักมาตลอด ในเมื่อคนหนุ่มๆ ตั้งใจทำงานขยันขันแข็งอย่างงี้ พวกเราก็เลยอยากช่วยบ้างน่ะ”

“ขอบคุณที่มีน้ำใจกับผมนะครับ”

“ขอบคุณอะไรกันล่ะ เราต้องเป็นฝ่ายขอบคุณมากกว่า”

กล้องจับภาพผู้คนในหมู่บ้าน ทุกคนกระตือรือร้นลงมือปลูกบัว

ผู้คนในหมู่บ้านคิดว่าอีกีซอกเป็นคนช่วยแก้ปัญหาเรื่องอ่างเก็บน้ำ

นี่เป็นไอเดียที่ผมเสนอกับฮันกีทัก เราบอกชาวบ้านไปว่าถ้าไม่มีอีกีซอกปัญหานี้จะไม่มีทางคลี่คลาย

ถึงอีกีซอกจะสารภาพตามจริงว่าไม่ใช่ฝีมือเขา แต่คนในหมู่บ้านก็คิดว่าเขาพูดอย่างนั้นเพราะถ่อมตัว

ตราบใดที่ชาวบ้านไม่มีจุดขัดแย้งกันด้วยเรื่องน้ำในอ่างเก็บน้ำแถมอีกีซอกก็ปลูกบัวได้ ก็ไม่สำคัญหรอกว่าใครเป็นคนแก้ปัญหา

พวกเราปลูกบัวกับชาวบ้านจนเสร็จ

คุณนายคิมนันฮีผู้เป็นแม่ของอีกีซอกและพวกคุณป้าในหมู่บ้านปรากฏตัวขึ้นพร้อมกับถือตะกร้าของว่างในมือ

“กินนี่กันสิคะ”

กลิ่นความอร่อยลอยฟุ้งออกมาจากตะกร้า อาหารว่างคือพีบิมกุกซู [1] ใส่แตงกวาสดใหม่ คลุกเคล้าซอสโคชูจังสูตรพิเศษ

“แค่เห็นก็น้ำลายสอแล้วนะเนี่ย”

พวกชาวบ้านถือตะเกียบขึ้นมา

“วางกล้องลงก่อนแล้วมาชิมดูสิคะ”

คุณนายคิมนันฮีบอกกับพีดีชเวมินซองและพวกสตาฟ

“ไม่เป็นไร ผมต้องถ่ายตอนพวกคุณกินด้วยน่ะครับ”

“อย่าทำถึงขั้นนั้นเลย มากินเถอะค่ะ”

พีดีชเวมินซองก็เลยยอมยืดหยุ่น เขาบอกช่างภาพว่าไม่ต้องเก็บภาพตอนกินตลอดเวลา

แต่ให้ช่างภาพบันทึกภาพชาวบ้านกินของว่างอย่างรวบรัดก่อนสั่งให้ทุกคนวางกล้องลง

“งั้นผมจะกินให้อร่อยเลยนะครับ”

ใบหน้าของทีมงานกองถ่ายเต็มไปด้วยรอยยิ้ม พวกเขาได้เป็นอิสระหลังจากตั้งตารอมานาน

ทีมงานเองก็ยกตะเกียบขึ้นมาด้วยเช่นกัน

ทุกคนก้มหน้าก้มตากินพีบิมกุกซู

ชาวบ้านคนหนึ่งเอ่ยถามอีกีซอก

“เห็นว่าจะไปแข่งงาน ‘ศึกดวลไอเดียเด็ด สินค้าเกษตรบ้านเรา’ งั้นหรือ”

“ได้ยินข่าวนี้มาจากไหนเหรอครับ”

“ทุกคนเขาก็รู้กันทั้งนั้นแหละ ว่าแต่จะเอาอะไรไปแข่งล่ะ”

อีกีซอกสบตากับผมครู่หนึ่ง เรายังไม่ได้เลือกไอเทมกันจริงๆ จังๆ เลย

“ผมไปเรียนทำชาใบบัวมาแล้ว...”

เขาเรียนวิธีทำชาใบบัวพร้อมกับผม

สีหน้าบอกเขาบอกว่าตอนนี้นึกออกแค่ชาใบบัวออกอย่างเดียว

ผู้ชายที่เอ่ยถามอีกีซอกพูดขึ้น

“ชาใบบัวนี่ฟังดูไม่ค่อยว้าวเท่าไหร่เลยนะ”

“ตอนนี้กำลังมองหาไอเทมอยู่แหละครับ”

“นายปลูกบัวอยู่นี่นา ถ้าใช้บัวมาเป็นวัตถุดิบก็น่าจะดี...”

ชายคนนั้นทำหน้าครุ่นคิด

พวกชาวบ้านเริ่มพูดเสริมกันคนละอย่าง

“เอารากบัวไปดองดีมั้ยล่ะ”

“ทำผงรากบัวก็เข้าท่าดีนะ”

ชาวบ้านต่างแสดงความคิดเห็นของตน

พวกเขาคงอยากจะช่วยเหลือ

เกิดเป็นสถานการณ์สนุกสนาน

ทุกคนประกาศไอเดียราวกับเป็นธุระของตัวเอง

ตอนนั้นผมแอบใช้ศอกถองสีข้างของพีดีชเวมินซองเบาๆ

ผมมีเรื่องอยากจะคุยกับเขาเป็นการส่วนตัว

เราย้ายไปหามุมเงียบๆ

พีดีชเวมินซองถามขึ้นมาก่อน

“จะคุยเรื่องอะไรเหรอครับ”

“เรื่อง ‘ศึกดวลไอเดียเด็ด สินค้าเกษตรบ้านเรา’ น่ะ พาชาวบ้านไปแข่งด้วยดีมั้ยครับ”

“พวกชาวบ้านน่ะหรือ”

“ถึงจะถ่ายตอนเรียนทำชาใบบัวกับผมไปแล้ว แต่ตอนไปแข่งนี่อยากให้พวกชาวบ้านไปร่วมด้วยมากกว่า”

ชาวบ้านพร้อมให้ความช่วยเหลือหลังจากเกิดเหตุการณ์อ่างเก็บน้ำ

ถึงมีผมคอยสนับสนุนแต่ก็อยากฉายภาพชาวบ้านร่วมมือกันอย่างสามัคคีมากกว่า

ผมถ่ายทอดวิธีทำชาใบบัวให้เขาแล้ว เขาจึงไม่จำเป็นต้องรับความช่วยเหลือของผมไปจนกว่าจะถึงวันไปแข่งขันใน ‘ศึกดวลไอเดียเด็ด สินค้าเกษตรบ้านเรา’

อีกทั้งในเวลานี้ อีกีซอกมีความมั่นใจในตัวเองเต็มที่

“ผมเห็นด้วยกับความคิดของคุณด็อกมย็องครับ”

พีดีชเวมินซองเข้าใจเจตนาของผม

รายการ ‘เกษตรกรคือความหวัง’ มีจุดมุ่งหมายตรงที่อยากมอบความหวังให้แก่เกษตรกรผู้เดือดร้อน

เมื่อยื่นมือให้ความช่วยเหลือตามที่พวกเขาต้องการแล้ว การทำให้คนดูได้เห็นฉากที่เกษตรกรลุกขึ้นยืนหยัดด้วยตนเองก็สำคัญไม่แพ้กัน

\*\*\*

ระหว่างทางกลับหลังการถ่ายทำเสร็จสิ้น มินโยฮันก็ติดต่อมา

เขาบอกว่ามีเรื่องจะปรึกษา

ตอนนี้เขาอยู่ที่ฟาร์มผึ้ง ใส่หมวกป้องกันผึ้งและคอยสังเกตดูผึ้งอยู่

เขาจดจ่อกับงานจนไม่รู้ว่าผมมาถึงแล้ว

“มาตั้งแต่เมื่อไหร่ครับนี่”

มินโยฮันถามด้วยสีหน้าตกใจ

“เพิ่งมาเมื่อกี้แหละครับ”

มินโยฮันถอดชุดหมีออกและจัดการงานต่อจนเสร็จ

“คุณคิมด็อกมย็องยุ่งมาก ผมก็เลยเรียนเลี้ยงผึ้งกับคุณพ่อแทนน่ะครับ”

พอดีพ่อเดินกับสวนพวกเรา

พ่อสบตากับมินโยฮันพลางยิ้มอย่างเอ็นดู

ผมรู้สึกเหมือนพวกเขากลายเป็นครูกับลูกศิษย์กันไปแล้ว

“คุณพ่อเป็นคนตลกมากๆ รู้เรื่องผึ้งเยอะเลยด้วย”

มินโยฮันพูดขึ้นพลางมองแผ่นหลังของพ่อ

“ไหนว่ามีเรื่องอยากคุย...?”

ผมอยากรู้สาเหตุที่เขาเรียกผมมา

“ไม่ใช่เรื่องใหญ่อะไรหรอกนะ คือศูนย์ส่งเสริมการเกษตรเขาส่งคำเชิญมาน่ะ”

“คำเชิญจากศูนย์ส่งเสริมการเกษตรเหรอ”

ศูนย์ส่งเสริมการเกษตรส่งคำเชิญมาหามินโยฮันเป็นกรณีพิเศษ

เรื่องการบรรยายพิเศษเกี่ยวกับตู้คอนเทนเนอร์ผักสลัด

มินโยฮันเป็นผู้ออกแบบตู้คอนเทนเนอร์ผักสลัด

เขายังรับหน้าที่ช่วยอบรมในโครงการสนับสนุนเกษตรกรรุ่นใหม่อีกด้วย

การบรรยายพิเศษครั้งนี้มีจุดประสงค์เพื่อแบ่งปันความรู้ใหม่ๆ ให้กับเกษตรกรอีกหลายราย

ผมคิดเหมือนกับเขา

“ถ้าคุณมินโยฮันอยากไปก็ไปได้ตามสบายเลยนะ แต่มีข้อแม้อยู่อย่างนึงครับ”

“ข้อแม้เหรอ”

“คือห้ามหยุดทำวิจัยการเกษตรแนวตั้งที่เราเคยคุยกันตอนนั้นครับ”

“ถ้าเป็นเรื่องนั้น ผมกำลังทำอยู่ ไม่เคยโดดเลยซักวัน เพราะผมไม่ได้มีงานยุ่งเหมือนใครบางคนไง”

มินโยฮันพูดด้วยรอยยิ้ม

**ช่วงนี้ท่านประธานโดนแซวบ่อยนะ**

**สงสัยสั่งงานเยอะไป 5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **256**

**ตอนที่ 256 ขนมรากบัวกับชาใบบัว**

คุยกับเขาจบแล้วผมก็แวะเข้าสำนักงาน ต้องบอกกล่าวเรื่องราวกับฮันกีทักด้วย

“หัวหน้าทีมฮัน ขอคุยด้วยแป๊บนึงสิครับ”

ผมกับฮันกีทักเดินเข้าไปในห้องประชุม

“ว่าจะติดต่อหานายอยู่พอดี”

“ติดต่อเหรอ”

“เรื่องฉันเอาไว้ทีหลัง พูดธุระของนายมาก่อนได้เลย เพราะตามลำดับแล้วเราต้องฟังเรื่องของท่านประธานก่อน”

ฮันกีทักพูดยิ้มๆ

ผมเอ่ยถึงมินโยฮัน แต่ประเด็นหลักไม่ใช่เรื่องที่มินโยฮันจะไปพูดบรรยายพิเศษ

ผู้คนมากมายมาชุมนุมกันตอนเราทำโครงการตู้คอนเทนเนอร์ผักสลัด

พวกเขาแข่งขันกันอย่างดุเดือดและมีคนตกรอบไปอย่างน่าเสียดายหลายคน

ผมอยากให้โอกาสคนกลุ่มนั้น

“ตอนคุณโยฮันไปบรรยายพิเศษ เราเรียกคนที่ตกรอบจากโครงการสนับสนุนมาร่วมงานนี้ด้วยดีมั้ยครับ”

“เป็นความคิดที่ดีเลยนะ ฉันจะลองไปคุยกับผู้อำนวยการศูนย์ส่งเสริมดู”

“แล้วเรื่องตู้คอนเทนเนอร์ผักสลัดที่ผลิตขึ้นใหม่ไปถึงไหนแล้วครับ”

“อีกไม่นานก็จะเสร็จแล้วละ”

“ถ้างั้นเราคงเปิดโอกาสให้กับคนที่เข้าฟังการบรรยายพิเศษรอบนี้ได้เนอะ”

“ได้อยู่แล้วละ”

ตู้คอนเทนเนอร์ผักสลัดที่ผลิตรอบนี้มีกลุ่มเกษตรกรภูเขาชีรีเป็นผู้นำ

จึงสามารถให้โอกาสผู้ตกรอบจากโครงการสนับสนุนรอบก่อนได้

“จริงสิ แล้วรุ่นพี่มีธุระอะไรกับผมหรือ”

“วันนี้นายต้องแวะไปที่ที่นึงกับฉัน”

“ที่ไหนหรือครับ”

“สถานที่ที่รับสินค้าของเรา”

ผมกับฮันกีทักไปสถานพักฟื้นผู้ป่วยด้วยกัน ที่นี่ตกลงรับผักสลัดของกลุ่มเกษตรกรภูเขาชีรี

ผู้อำนวยการสถานพักฟื้นผู้ป่วยต้องการพบผม

ผมเดินเข้าห้องผู้อำนวยการพร้อมกับฮันกีทัก

ผู้อำนวยการยื่นมือมาด้วยใบหน้ายิ้มแย้ม

“ยินดีที่ได้พบครับ ผมชื่อพักมันซูครับ”

หลังทักทาย เขาก็เข้าเรื่องทันที

“ตอนแรกผมคิดว่าจะรับแต่ผักสลัดอย่างเดียวแหละครับ”

ตอนแรกผู้อำนวยการพักมันซูตั้งใจจะรับแต่ผักสลัดเท่านั้น แต่ตอนนี้ นอกจากผักสลัดแล้วเขายังอยากได้ตู้คอนเทนเนอร์ผักสลัดด้วย

“ผมอยากรู้ว่าถ้าซื้อตู้คอนเทนเนอร์ผักสลัดแล้วจะนำมาใช้ปลูกเองได้มั้ยครับ”

นี่คือเหตุผลที่เขาเชิญเรามาพบ

เขาอยากปลูกผักสลัดเองในเขตสถานพักฟื้น

“ทำได้แหละครับ ไม่ว่าใครก็เรียนรู้ได้ง่ายๆ เลย”

“งั้นเหรอ โล่งอกไปที นี่ก็กะว่าจะไม่เรียนแบบหักโหม อยากเริ่มจากตู้คอนเทนเนอร์ผักสลัดหนึ่งหลังก่อน แล้วค่อยๆ เพิ่มไปทีละนิดน่ะครับ”

“แล้วจะให้ใครมาดูแลตู้คอนเทนเนอร์ผักสลัดหรือครับ”

“ผมจะลองทำเองครับ”

“ผ.อ.จะลุยเองเลยเหรอ”

“ผมเป็นคนชอบปลูกต้นไม้น่ะครับ”

เขาพูดพร้อมยิ้มอวดฟันขาว เผยความปรารถนาว่าตนอยากลองดูแลตู้คอนเทนเนอร์ผักสลัดเอง

เขาอยากปลูกผักออร์แกนิกภายในสถานพักฟื้นได้เอง

นี่เป็นโอกาสดีในหลายๆ ด้าน

เพราะนอกจากผักสลัดแล้วเรายังได้ขายตู้คอนเทนเนอร์ผักสลัดอีกด้วย

\*\*\*

วันนี้ผมมีนัดกับนักเขียนโคแอจู

เรานัดกันที่ร้านค้าของเกษตรกรภูเขาชีรีในตลาดฮวาแก

เธอมาถึงที่ร้านก่อนผม

“ฉันเจอคุณอีกีซอกระหว่างทางด้วยค่ะ”

เธอพูดด้วยสีหน้าสดใส

“เห็นว่าตัดสินใจเลือกไอเทมที่จะไปใช้ในงานแข่งขันทำผลผลิตทางการเกษตรได้แล้วด้วยค่ะ”

“เลือกได้แล้วหรือ”

“เขาว่าจับกลุ่มกับพวกชาวบ้านมาสร้างผลิตภัณฑ์ที่จะใช้ลงแข่งกันด้วยนะ”

“เยี่ยมไปเลย แล้วนี่เขาเลือกทำอะไรไปแข่งหรือครับ”

โคแอจูหยิบถุงกระดาษออกมาจากกระเป๋า

“อันนี้เลยค่ะ”

เธอเปิดถุงออก ได้กลิ่นหอมกรุ่นลอยอบอวล

“อะไรเหรอครับ”

“ขนมรากบัวค่ะ”

ขนมมีสีเข้มเกินกว่าจะเรียกว่าเป็นรากบัว คือมีสีน้ำตาลเข้มเหมือนซอสคาราเมล ผิวด้านนอกคงถูกทาด้วยน้ำเชื่อมจากธัญพืชจึงดูมีสิ่งเคลือบใสๆ เหมือนขนมถั่วตัด

“นี่คือขนมที่ได้จากการนำรากบัวไปทอดแล้วเคลือบด้วยน้ำเชื่อมจากธัญพืช ก่อนนำไปตากแห้งค่ะ”

“เพิ่งเคยเห็นขนมแบบนี้ครั้งแรกเลยครับ”

“เนอะ ฉันก็เพิ่งเคยเห็นเหมือนกัน ดูท่าว่าพวกชาวบ้านจะใช้รากบัวและใบบัวมาทดลองทำหลายอย่างเลย จนได้เป็นขนมชิ้นนี้ออกมา คุณด็อกมย็องลองชิมดูสิคะ”

เธอยื่นขนมมาให้ผม

ผมหยิบใส่ปากไปชิ้นหนึ่ง

“สัมผัสกรุบกรอบเหมือนเป็นขนมจริงเลยแฮะ”

ตอนนั้นโนแฮมียกชาเข้ามาเสิร์ฟ เธอมองขนมรากบัวด้วยแววตาอยากรู้อยากเห็น

“คุณแฮมีลองกินดูสักอันสิ”

ผมยื่นขนมรากบัวให้เธอ

“รสชาติเป็นยังไงบ้าง”

“นี่คืออะไรเหรอคะ”

“ขนมรากบัวครับ”

“เอารากบัวมาทำเป็นขนมได้ด้วยหรือคะ”

โนแฮมีถามด้วยสีหน้าตกใจ

“แต่อร่อยใช้ได้เลยแฮะ เดี๋ยวให้คุณย่าคิมกนนิมลองชิมสักชิ้นค่ะ”

เธอยื่นขนมให้คุณย่าคิมกนนิม ท่านก็แสดงปฏิกิริยาโต้ตอบในทางดีเช่นกัน

“ได้ผลตอบรับดีกว่าที่คิดอีกนะเนี่ย”

“เห็นบอกจะทำชาใบบัวกับขนมรากบัวนะคะ”

“ทำพร้อมกันทั้งสองอย่างเลยเหรอ”

“เขาว่าทำได้ไม่ติดอะไรนะคะ”

“หวังว่าจะทำออกมาได้ดีนะครับ”

“ฉันก็อยากให้เป็นอย่างนั้นเหมือนกัน และอยากจะปรึกษาคุณเรื่องแขกรับเชิญคนต่อไปด้วยค่ะ”

เธอชวนว่าจากนี้ไปให้ผมมาตัดสินใจเลือกแขกรับเชิญที่จะให้ออกรายการด้วยกัน

“ตอนนี้กำลังคัดเลือกตัวเก็งอยู่ ว่าจะรวบทีเดียวสามคนไปเลย พอได้ชื่อตัวเก็งมาแล้ว ฉันค่อยส่งข้อมูลให้คุณด็อกมย็อง แบบนี้โอเคมั้ยคะ”

“ดีเลยครับ”

“งั้นเดี๋ยวเลือกตัวเก็งได้แล้วจะติดต่อไปอีกทีค่ะ”

คุยธุระเสร็จแล้วโคแอจูก็เดินออกจากร้านไป

โนแฮมีเข้ามาหาผม

“ว่าแต่ ‘ศึกดวลไอเดียเด็ด สินค้าเกษตรบ้านเรา’ นี่มันคืออะไรเหรอคะ”

“อ๋อ เรื่องนั้นน่ะหรือ”

ผมอธิบายเรื่องงานประกวดผลิตภัณฑ์ทางการเกษตรให้เธอฟังคร่าวๆ

โนแฮมีดูสนอกสนใจ ได้ฟังผมเล่าแล้วเธอก็เปิดดูตารางงานในคอมพิวเตอร์ทันควัน

พอไล่ดูจนครบหมดแล้วเธอก็เอ่ยขึ้น

“ขอให้กลุ่มเกษตรกรภูเขาชีรีไปลงแข่งด้วยได้มั้ยคะ”

เธอแสดงสีหน้าเป็นเชิงว่าอยากมีส่วนร่วม

ผมไม่ทันได้คิดถึงเรื่องนี้เพราะมัวยุ่งกับการอัดรายการ

แต่ก็ไม่มีเหตุผลให้ต้องห้ามเธอ

“ได้สิครับ”

“จริงเหรอคะ ฉันไปบอกคนงานในฟาร์มปศุสัตว์ได้ด้วยใช่มั้ยคะ”

“ได้อยู่แล้วครับ”

เธอกระโดดโลดเต้นด้วยความดีใจ คุณย่าคิมกนนิมก็แสดงสีหน้าดีใจเมื่อได้เห็นเธอมีความสุข

ชักอยากรู้ซะแล้วสิ ว่ากลุ่มเกษตรกรภูเขาชีรีจะนำของอะไรไปเข้าประกวด

**ท่านประธานงานยุ่งสุดๆ ไปเล้ยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **257**

**ตอนที่ 257 เกษตรกรทำสวนผลไม้ ฟาร์มเป็ด และไร่โสม**

การถ่ายทำในสตูดิโอเริ่มขึ้นแล้ว พีดีชเวมินซองส่งสัญญาณแจ้ง

คึมมินซอมองกล้องตรงหน้าแล้วพูดขึ้น

“มาถึงแขกรับเชิญคนที่สองของรายการ ‘เกษตรกรคือความหวัง’ กันแล้วนะคะ วันนี้คุณคิมด็อกมย็องก็มาอยู่ตรงนี้กับเราเหมือนเดิมค่ะ”

“สวัสดีครับ คิมด็อกมย็องครับ”

“เกษตรกรของเราในวันนี้เป็นใครคะ”

“เกษตรกรอีกีซอกจากเมืองคู-รเยครับ”

ภาพอีกีซอกปรากฏบนหน้าจอ พื้นดินรกร้างและฟาร์มไก่เปล่าๆ เหลือเพียงเปลือกข้าวสารบอกเล่าสภาพความเป็นอยู่ของเขา

ผมมองหน้าจอพลางเล่าสถานการณ์ที่อีกีซอกต้องเผชิญ

“เขาพยายามปลูกข้าวด้วยวิธีเกษตรอินทรีย์ แต่ก็ไม่ได้ผลเพราะมีปัญหาเรื่องศัตรูพืช แถมยังต้องฆ่าไก่หมดฟาร์มเพราะเจอโรคไข้หวัดนกครับ”

“โถ คงลำบากมากเลยสินะคะ”

คึมมินซอมองหน้าจอด้วยสีหน้าเวทนา

“แบบนี้จะให้เริ่มปลูกข้าวและเลี้ยงไก่ใหม่อีกรอบหรือเปล่าคะ”

“ไม่หรอกครับ ผมได้ทดลองทำงานใหม่กับคุณอีกีซอกแล้วครับ”

“อ๋อ~ งั้นหรือคะ ทำไมถึงเลือกทำงานใหม่ไปเลยล่ะคะ”

กว่าจะได้เริ่มปลูกข้าวรอบใหม่ก็ต้องใช้เวลานานมาก ต่อให้เริ่มต้นใหม่อีกครั้งก็ได้กำไรไม่คุ้ม

ส่วนการเลี้ยงไก่ก็ไม่ใช่งานง่าย มีค่าใช้จ่ายตั้งต้นเยอะ อีกทั้งคุณแม่ของอีกีซอกยังสะเทือนใจเรื่องต้องฆ่าไก่ไม่หาย

สถานการณ์แบบนี้ ต้องบุกเบิกงานชิ้นใหม่เท่านั้น

หลังจากอธิบายเหตุผลคร่าวๆ แล้ว ผมก็พูดกับคึมมินซอ

“ผมแนะนำคุณอีกีซอกให้ปลูกพืชชนิดอื่นแทนข้าวครับ”

“พืชที่ทดแทนข้าวได้งั้นหรือ”

“ให้ปลูกบัวน่ะครับ”

หน้าจอกลายเป็นฉากแหล่งน้ำ ตรงจุดที่เขาเคยทำนาข้าวมาก่อน

“จะปลูกบัวกันตรงนั้นเหรอคะ”

“ใช่ครับ หมู่บ้านที่คุณอีกีซอกอาศัยอยู่ มีอ่างเก็บน้ำใหญ่มาก นี่เป็นภาพที่เราใช้น้ำจากอ่างเก็บน้ำมาปลูกบัวครับ”

คึมมินซอพยักหน้าพลางเฝ้ามองภาพหน้าจอ

ชาวบ้านมาช่วยกันลงเมล็ดบัว

ไม่มีฉากความขัดแย้งกับฮันอุนนัมเรื่องอ่างเก็บน้ำ

คลิปที่ตัดต่อมาแล้ว มีฉากทำชาใบบัวเป็นลำดับต่อมา

“ใช่อาจารย์อิมชีแบกคนที่เป็นมือหนึ่งเรื่องชาเขียวหรือเปล่าคะ ที่ได้รับรางวัลเรื่องทำชาเขียวทองคำด้วยใช่มั้ยคะ”

หน้าจอจับภาพอาจารย์อิมชีแบกกับอีกีซอกเป็นหลัก

เรื่องนี้ผมเป็นคนขอร้องกับพีดีชเวมินซองไว้

เพื่อทำให้อีกีซอกดูโดดเด่น

“ฉันเพิ่งเคยได้ยินชื่อชาใบบัวเป็นครั้งแรกเลยนะคะ”

“บัวมีสรรพคุณช่วยบำบัดน้ำ ชาใบบัวช่วยทำให้เลือดสะอาดขึ้นครับ”

“จริงหรือคะ อยากชิมบ้างจัง”

คึมมินซอยิ้มหน้าบาน หน้าจอฉายภาพใบหน้ายิ้มแย้มของเธอสลับกับภาพหลัก

อีกีซอกกับพวกชาวบ้านรวมกลุ่มกันทำอะไรสักอย่างอย่างตั้งใจ

“กำลังทำอะไรกันอยู่หรือคะ”

“พวกเขาเตรียมตัวไปแข่งในงาน ‘ศึกดวลไอเดียเด็ด สินค้าเกษตรบ้านเรา’ น่ะครับ”

“ชาวบ้านก็มาด้วยหรือคะ คุณอีกีซอกจะลงแข่งงานนี้คนเดียวไม่ใช่หรือคะ”

“พวกชาวบ้านมาช่วยคุณอีกีซอกด้วยครับ”

“งั้นหรือคะ หมู่บ้านของคุณอีกีซอกนี่อบอุ่นจัง คนต่างจังหวัดมีน้ำใจมากเลย”

“ใช่ครับ คนชนบทมีน้ำใจให้กันเสมอเลย”

“ดูจากหน้าจอนี่มีคนที่ฉันประทับใจอยู่เหมือนกันนะ ขนาดเห็นแค่ภาพตัดต่อยังสัมผัสได้เลยว่าเขาตั้งอกตั้งใจช่วยงานน่ะค่ะ”

ช่างย้อนแย้งตรงฮันอุนนัมคือคนที่คึมมินซอเอ่ยถึง

ผมพูดยิ้มๆ

“คุณฮันอุนนัมครับ”

“คุณคิมด็อกมย็องก็รู้จักเขาด้วยหรือนี่”

“ครับ ถ้าเขาไม่อนุญาต ป่านนี้พวกเราก็คงไม่ได้ปลูกบัวหรอกครับ”

“อนุญาตเหรอคะ”

“เขาเป็นเจ้าของอ่างเก็บน้ำน่ะครับ”

“อย่างงี้นี่เอง ที่คุณเล่าว่าถ้าจะปลูกบัวก็ต้องใช้น้ำเยอะๆ สินะคะ”

คึมมินซอแสดงสีหน้าว่าจำได้

ในจอภาพมีฉากที่ผู้คนกำลังลงคะแนนเสียงด้วย

“พวกชาวบ้านกำลังโหวตกันอยู่เหรอคะ”

คึมมินซอมองฉากการลงคะแนนอย่างตั้งใจ

เป็นภาพที่พวกเขาตัดสินใจเลือกผลิตภัณฑ์ที่จะนำไปประกวดในงาน ‘ศึกดวลไอเดียเด็ด สินค้าเกษตรบ้านเรา’

ลงคะแนนเสียงกันเรียบร้อย ทุกคนส่งเสียงโห่ร้องดีใจ

“อ๋อ~ ได้ผลโหวตออกมาเป็นขนมรากบัวเนอะ”

คึมมินซอพูดไปยิ้มไป

เป็นขนมที่นำรากบัวมาทอดแล้วทาด้วยน้ำเชื่อมธัญพืช

“หน้าตาน่ากินมากเลย”

เธอมองดูขนมรากบัวพลางเลียริมฝีปาก

“นี่แสดงว่าเลือกนำขนมรากบัวไปแข่งใช่ไหมคะ”

“กะว่าจะชงชาใบบัวไปด้วยครับ”

“ชาใบบัวกับขนมรากบัวเหรอ น่าจะเข้ากันดีเลยนะ ว่าแต่ทราบผลตัดสินแล้วหรือยังคะ”

“ต้องรออีกนานเลยครับ ไว้ประกาศผลแล้วจะแจ้งให้ทราบกันอีกที”

“ขอให้สำเร็จนะคะ”

การอัดรายการในสตูดิโอสิ้นสุดลงแล้ว

ทันทีที่กดหยุดบันทึกภาพ คึมมินซอก็ถามผม

“ได้ข่าวว่าคุณฮันอุนนัมเล่นเอาลำบากไปตามๆ กัน เขาไม่ให้ใช้น้ำในอ่างเก็บน้ำใช่มั้ยคะ”

“เดี๋ยวนะ คุณรู้ได้ยังไงครับ”

“นักเขียนโคแอจูเล่าให้ฟังน่ะค่ะ เห็นว่าคุณคิมด็อกมย็องไปช่วยแก้ปัญหาเรื่องนี้ด้วย นี่ไปทำยังไงล่ะคะ ถึงโน้มน้าวใจเขาได้”

โชคดีที่โคแอจูไม่ได้เล่าถึงเรื่องไร้สาระอื่นๆ ด้วย

“พอดีผมมีเพื่อนที่รู้จักกับคุณฮันอุนนัมน่ะครับ”

“โชคดีมากเลยนะเนี่ย”

“ที่ผมได้มาพบกับคุณคึมมินซอก็นับเป็นเรื่องโชคดีเหมือนกันนะครับ”

ผมนึกถึงตอนที่คึมมินซอมาถ่ายฉากอันโด่งดังในฟาร์มตอนนั้น

เพราะได้เธอช่วย ผลิตภัณฑ์นมจากฟาร์มจึงขายหมดเกลี้ยง

\*\*\*

หลังถ่ายทำเสร็จ ผมก็เข้าไปในห้องประชุมของสถานี

นักเขียนโคแอจูกำลังรอผมอยู่

“ถ่ายรายการเสร็จเรียบร้อยดีมั้ยคะ”

“ครับ เพราะคุณนักเขียน ทุกอย่างเลยราบรื่นดี”

“เรตติ้งผู้ชมเพิ่มขึ้นเรื่อยๆ เลยค่ะ ต้องขอบคุณคุณด็อกมย็องด้วยนะคะ”

“คุณนักเขียนก็ลำบากเหมือนกันนะครับ”

“ขอบคุณที่พูดแบบนั้นนะคะ นี่ฉันลองคัดชื่อแขกรับเชิญคนถัดไปมาแล้วค่ะ”

เธอพูดพร้อมยื่นเอกสารมาให้

ในเอกสารมีรายชื่อตัวเก็งสามคน

“มีคนที่ทำสวนผลไม้ ฟาร์มเป็ดแล้วก็ไร่โสมสินะ”

ผมอ่านเอกสารอย่างละเอียด แยกไม่ออกเลยว่าเรื่องราวของใครหนักหนาที่สุด

“ดูมีเรื่องลำบากกันทุกคนเลย”

“ฉันก็คิดอย่างนั้นเหมือนกัน ทำไมโลกเราถึงมีคนน่าสงสารเยอะขนาดนี้นะ...”

“ผมขอเวลาคิดอีกสักนิดได้มั้ยครับ”

“ก็พอจะรอได้แหละค่ะ แต่คุณต้องรีบตัดสินใจให้เร็วที่สุดนะคะ”

โคแอจูแสดงสีหน้ากังวล

“ถ้าขอเป็นภายในพรุ่งนี้ พอไหวมั้ยครับ”

“ถ้าประมาณนั้นก็ไม่มีปัญหาค่ะ”

ตอนนั้นเองที่สีหน้าของโคแอจูสดใสขึ้น

ทีมงานให้ผมเลือกแขกรับเชิญในรายการเองเพราะผมขอร้องเอาไว้

แขกรับเชิญผู้มาออกรายการตอนแรกเป็นครอบครัวผู้เลี้ยงผึ้ง ผมจึงไม่ได้รู้สึกหนักใจ แต่พอได้ทำงานร่วมกับอีกีซอกแล้วความคิดผมก็เปลี่ยนไป

เพราะผมไม่ใช่ผู้เชี่ยวชาญด้านการเกษตรรอบด้าน

ก็เลยอยากเลือกเกษตรกรที่ผมมีโอกาสจะใช้ความเชี่ยวชาญมาช่วยอย่างเต็มที่

**เลือกได้คนเดียวเอง แล้วคนที่เหลือทำยังไงดีล่ะเนี่ยย**

**[ ขอเปลี่ยนเวลาลงนิยายตอนเย็นนิดนึงนะคะ ]**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **258**

**ตอนที่ 258 ชีสยูรัก ชีสสมัยโชซอน**

ระหว่างเดินทางกลับฮาดงก็มีสายเรียกเข้าจากโนแฮมี

“ถ่ายรายการเสร็จแล้วหรือยังคะ”

“ถ่ายเสร็จแล้ว นี่กำลังกลับไปฮาดงครับ”

“ช่วยแวะมาที่ฟาร์มแป๊บนึงได้มั้ยคะ”

“มีเรื่องอะไรที่ฟาร์มเหรอครับ”

“มีของที่ท่านประธานต้องมาช่วยดูน่ะค่ะ”

เธอหมายถึงผลิตภัณฑ์ที่กลุ่มเกษตรกรภูเขาชีรีจะนำไปแข่งในงาน ‘ศึกดวลไอเดียเด็ด สินค้าเกษตรบ้านเรา’

“เลือกทำอะไรไปแข่งหรือครับ”

“อยากให้คุณมาดูเองน่ะค่ะ”

“ตามนั้นครับ”

น้ำเสียงของโนแฮมีฟังดูแจ่มใส

‘ศึกดวลไอเดียเด็ด สินค้าเกษตรบ้านเรา’ มีเงื่อนไขตรงเรื่องผลิตภัณฑ์

คือไม่อนุญาตให้นำผลิตภัณฑ์ที่กำลังวางขายอยู่มาเข้าร่วมแข่งขัน

หมายความว่าเราไม่สามารถเลือกสินค้าขายดีของฟาร์มมาลงประกวดได้

ต้องสร้างผลิตภัณฑ์ขึ้นมาใหม่

แน่นอนว่าต้องไม่ใช่สินค้าธรรมดาหรือมีอยู่เกลื่อนตลาด

ผมมาถึงฟาร์มก็ค่ำแล้ว ถึงจะช้ากว่าที่คาดไว้ แต่ทันทีที่เปิดประตูเข้าไปสมาชิกบ้านฟาร์มก็ต้อนรับกันด้วยความยินดี

ที่นี่ไม่ได้มีเพียงคนงานในฟาร์มเท่านั้น

แต่ยังมีเพื่อนๆ ที่สำนักงานรวมถึงฮันกีทักอีกด้วย

“ขอโทษครับ ผมมาช้าไปหน่อย”

“สมกับเป็นประธานเพราะโผล่มาเป็นคนสุดท้ายเลย”

คำพูดของฮันกีทักทำเอาทุกคนหัวเราะเสียงดังลั่น

สายตาผมจับจ้องไปที่โต๊ะ เห็นผ้าคลุมผมเจ้าสาวห่อพันอะไรบางอย่างเอาไว้

ผมชี้

“ใช่ผลิตภัณฑ์ที่จะเอาไปประกวดหรือเปล่าครับ”

“ใช่ค่ะ พวกเราเกษตรกรภูเขาชีรีทุ่มเทแรงกายแรงใจสร้างขึ้นมาเลยนะคะ”

ซอลมินจูพูดยิ้มๆ

“ทุกคนรู้กันหมดแล้วยกเว้นผมคนเดียวสินะ มันคืออะไรกันนะ”

“ใช่เลยค่ะ แถมเรายังได้ลองชิมกันแล้วด้วยค่ะ”

“งั้นผมขอชิมด้วยได้มั้ยครับ”

ซอลมินจูหยิบผ้าคลุมผมเจ้าสาวออก

วัตถุสีเหลืองรูปสี่เหลี่ยมจัดวางอยู่บนจานอย่างประณีต

ดูคล้ายเป็นคุกกี้สีเหลือง

ผมยกจานขึ้นมาดมกลิ่น

ได้กลิ่นนมละมุนละไม

“มันคืออะไรเหรอครับ”

“ยูรักน่ะค่ะ”

“ยูรัก? ไม่คุ้นเลยครับ”

“เป็นชีสที่คนในสมัยโชซอนทำขึ้นมากินกันน่ะค่ะ”

“ชีสสมัยโชซอนเหรอครับ”

ซอลมินจูเล่าเรื่องราวของยูรัก

คำภาษาเกาหลีที่ออกเสียงว่า ‘ซูยูชี’ ปรากฏอยู่ในจดหมายเหตุราชวงศ์โชซอน [1] ในสมัยนั้นซูยูจะหมายถึงเนยหรือชีส ส่วนชีหมายถึงข้าราชการ

‘ซูยูชี’ จึงหมายถึงคนทำชีส

เมื่อชาวเกาหลีได้รับอิทธิพลจากวัฒนธรรมการกินอาหารของชนเผ่าเร่ร่อนทางตอนเหนือ จึงได้ทำผลิตภัณฑ์จากนมขึ้นมา

ถึงขั้นตอนการทำจะเรียบง่ายแต่ต้องใช้ความทุ่มเทเป็นอย่างมาก

ต้องเคี่ยวนมด้วยไฟอ่อนๆ และคนอย่างต่อเนื่อง

ถ้าคนโดยใช้ไฟอ่อนไปเรื่อยๆ จนครบห้าชั่วโมงนมก็จะจับตัวกันเป็นก้อน

จากนั้นก็นำผ้าดิบมาห่อก้อนนมที่ได้แล้วปั้นขึ้นรูป

พอแข็งตัวได้ที่แล้วนำไปย่างไฟก็จะได้ยูรักที่เสร็จสมบูรณ์

สมัยนั้นยูรักเป็นอาหารสูงค่าที่ทำให้กษัตริย์หรือขุนนางกินเท่านั้น

“ใช้วิธีทำแบบดั้งเดิมเลยค่ะ”

“ขอชิมหน่อยได้มั้ยครับ”

“เอาสิคะ”

ผมลองชิมชีสสมัยโชซอน รสชาติต่างจากชีสในยุคปัจจุบัน

รู้สึกเหมือนได้กินนมข้น มีรสชาติหอมมันและรสสัมผัสเหนียวนุ่ม

“อร่อยจังเลยครับ”

“ถ้าจิ้มอันนี้ด้วยจะยิ่งอร่อยเด็ดกว่าเดิมอีกค่ะ”

ซอลมินจูยื่นถ้วยใส่น้ำผึ้งมาให้

ยูรักเข้ากับน้ำผึ้งได้ดีมากอย่างเธอว่า

เมื่อรสชาติหอมมันได้มาผสมกับรสหวานของน้ำผึ้งจึงสัมผัสได้ถึงรสชาติอันยอดเยี่ยม

“ว้าว อร่อยจริงๆ ครับ”

ผมว่าถ้าได้ไปแข่ง ‘ศึกดวลไอเดียเด็ด สินค้าเกษตรบ้านเรา’ จะต้องได้ผลตอบรับดีแน่นอน

ผมกินยูรักที่อยู่ในจานไปอีกหนึ่งชิ้น คงเพราะหิว มือเลยคว้ามาใส่ปากไม่หยุด

ผมกินอยู่คนเดียวจนรู้สึกเขิน

ทุกคนกำลังจับจ้องผม

“นี่ผมจ้วงอยู่คนเดียวเลย ทุกคนกินอีกสิครับ”

“พวกเราชิมจนพุงจะแตกแล้วละ”

ฮันกีทักพูดพร้อมตบหน้าท้องเบาๆ

\*\*\*

ขณะกำลังจะออกจากฟาร์มเพื่อกลับบ้าน

ฮันกีทักร้องเรียกผม

“พอจะมีเวลาสักเดี๋ยวนึงมั้ย”

ตอนนี้ดึกมากแล้ว

ดูท่าว่าเขาคงมีความในใจ

เขาพาผมไปที่ร้านอาหารริมทาง

ฮันกีทักสั่งโซจูมาดื่ม

“มีอะไรเหรอครับ”

“เปล่านี่ ไม่มีอะไรหรอก”

เขาไม่ได้แสดงสีหน้าร่าเริงเหมือนตอนอยู่ที่ฟาร์ม

“แต่ผมว่าน่าจะมีนะ...”

“ความจริงแล้วฉันมีเรื่องที่ยังไม่ได้บอกนาย”

“เรื่องอะไรเหรอครับ”

“เรื่องเกี่ยวกับคุณลุงตอนนั้นน่ะ”

“คุณลุงที่รุ่นพี่ว่า หมายถึงคุณฮันอุนนัมใช่มั้ยครับ”

ฮันกีทักพยักหน้าโดยไม่พูดอะไร เขาไปพบฮันอุนนัมพร้อมกับอันโบยองด้วยเรื่องอ่างเก็บน้ำ

หลังจากกลับมาแล้วเขาก็ดำเนินการตามแผนที่วางเอาไว้ทุกอย่าง

ตอนนั้นเขาไม่ได้เล่าอะไรเลย

“คือวันนั้นเกิดเรื่องแปลกๆ นิดหน่อยน่ะ”

“มีอะไรกันเหรอครับ”

ฮันกีทักชนแก้วโซจู จากนั้นเขาก็ค่อยๆ เล่าถึงสถานการณ์ในวันนั้น

อันโบยองเจอเครื่องรางที่ซุกอยู่ในหมอน

พอได้ยินว่ามีเส้นผมอยู่ในเครื่องรางผมก็ขนลุก

“พูดตามตรง จนถึงตอนนี้แล้วฉันยังไม่อยากจะเชื่อเลย”

ฮันกีทักพูดพร้อมแหงนมองท้องฟ้าอันว่างเปล่า

ผมตกใจที่เกิดเรื่องทำนองนั้น

“โลกนี้มีเรื่องพิลึกๆ เยอะแยะเต็มไปหมดเลยเนอะ แถมบางเรื่องเราก็อธิบายไม่ได้ซะด้วย”

“นายพูดถูกเลย มีเรื่องชวนงงเยอะมากๆ แต่ก็ช่างเถอะ หลังจากเหตุการณ์ในวันนั้นนี่คุณลุงก็มีนิสัยเปลี่ยนไปเป็นคนละคนเลยแหละ”

“รุ่นพี่มองโลกในแง่ดีจริงๆ”

ผมพูดพร้อมเทเหล้าโซจูลงในแก้วเปล่า

ฮันกีทักรับแก้วไป

“ฉันกลัวนายจะลำบากใจก็เลยไม่ได้เล่า อยากพูดระบายออกมาจะได้ลืมๆ มันไปซะที”

“พี่ทำดีแล้วละครับ ดื่มสักแก้วแล้วลืมมันไปนะ”

“พอได้ระบายแล้วก็รู้สึกโล่งเลยแฮะ”

เขาพูดพร้อมกับยิ้มแย้ม

แสดงสีหน้าว่าสบายใจขึ้นแล้วจริงๆ

บรรยากาศเปลี่ยนไป

ฮันกีทักพูดถึงแผนการในวันหน้าโดยเริ่มจากเรื่องตู้คอนเทนเนอร์ผักสลัดที่จะนำไปตั้งในสถานพักฟื้น

เขาพูดคุยเหมือนปกติแล้ว

เราเปลี่ยนไปคุยถึงเรื่องแขกรับเชิญคนต่อไปของรายการอย่างเป็นธรรมชาติ

ผมหยิบเอกสารที่ได้รับจากโคแอจูออกมา

“เราต้องเลือกมาคนหนึ่งจากในสามคนนี้ครับ”

“ไหนขอฉันอ่านบ้าง”

ผมยื่นเอกสารให้ฮันกีทัก

เขาอ่านเอกสารอย่างเอาจริงเอาจัง

“สถานการณ์ของทุกคนแย่จัดเลย แต่เราช่วยทุกคนไม่ไหวหรอกใช่มั้ย”

ฮันกีทักอ่านเอกสารพลางทำหน้าเห็นใจ

เขาดูเอกสารแล้วชี้ไปที่ใครคนหนึ่งในบรรดาคนสามคน

“ถ้าต้องเลือกมาคนนึง ฉันอยากให้ช่วยคนนี้แหละ”

ผมมองตามคนที่เขาชี้ เป็นเกษตรกรไร่โสม

“มีเหตุผลอะไรเป็นพิเศษมั้ยครับ”

“เพราะเรื่องครอบครัวเขาน่ะสิ”

“ทำไมเหรอครับ”

ผมไม่ได้สนใจประเด็นนี้เลย

พอได้อ่านเนื้อหาเรื่องครอบครัวของเขา

ก็พบว่ามีเรื่องน่าตกใจ

**ลุ้นไปด้วยเลยยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **259**

**ตอนที่ 259 [ผมจะล้มไม่ได้เด็ดขาด]**

ฮันกีทักชี้ที่กระดาษส่วนที่เล่าเรื่องครอบครัว แล้วเอ่ยขึ้น

“เขาเป็นพ่อ มีลูกตั้งหกคนแน่ะ”

“ลูกหกคนเลยเหรอครับ”

ผมจ้องอ่านข้อมูลส่วนบุคคล

ฮย็อนอูจินเป็นเกษตรกรชายวัยสี่สิบกลางๆ ที่อาศัยอยู่ในเมืองซุนช็อน จังหวัดชอลลาใต้

เขาแตกต่างจากบรรดาแขกรับเชิญคนก่อนหน้าตรงที่ไม่เคยใช้ชีวิตอยู่ในเมืองมาก่อน

เขาตั้งรกรากอาศัยอยู่ที่บ้านเกิดตลอดมา

ผมได้เห็นวิถีชีวิตจากข้อความที่เขาแนะนำตัว

ตอนที่ยังไม่มีเงินทุนก็หารายได้จากการไปช่วยชาวบ้านทำนา ปลูกพลับหวานและลูกพีช

เขาเก็บออมเงินอย่างจริงจังจนซื้อที่ดินและเริ่มทำไร่โสม

ที่เลือกปลูกโสมก็เพื่อจะได้รับผลตอบแทนสูงๆ เพราะโสมทำรายได้มากกว่าพืชไร่ทั่วไปถึงห้าเท่า

ฮย็อนอูจินปลูกโสมเพื่อดูแลครอบครัว แต่ความฝันของเขากลับดับสลายคล้ายฟองสบู่แตก

สาเหตุเพราะพายุฝนรุนแรงเมื่อปีก่อน ไร่โสมของเขาจึงเกิดน้ำท่วมขัง

ตรงกับช่วงที่กำลังจะได้เก็บเกี่ยวโสมหกปีพอดี ไม่ต้องพูดถึงการเก็บเกี่ยว แม้แต่เงินค่าฟื้นฟูไร่ก็ยังไม่มีใครให้หยิบยืม

“น่าสงสารจริงๆ พอได้เวลาเก็บเกี่ยวก็ดันงานเข้าซะแบบนี้ แล้วจะดูแลครอบครัวยังไง...มีลูกตั้งหกคน!”

ฮันกีทักถอนหายใจยาวพลางพูด

“เพื่อนของฉันก็มีพี่น้องหกคนเหมือนกัน เขาเป็นคนโต หมอนั่นมาเล่าว่าสมัยเด็กๆ พ่อแม่ลำบากสุดๆ ไปเลย”

ตามที่ฮันกีทักพูด การเลี้ยงลูกหกคนไม่ใช่งานธรรมดาทั่วไป

ผมอ่านบทความที่ฮย็อนจินอูเขียนอย่างละเอียด ประโยคสุดท้ายโดนใจผมมาก

**[ผมจะล้มไม่ได้เด็ดขาด]**

เขาเป็นหัวหน้าครอบครัวผู้มีลูกหกคนจึงยอมแพ้ไม่ได้

“แล้วจะทำยังไงดี”

ฮันกีทักถามผม

ผมเห็นใจฮย็อนจินอูก็จริง แต่ยังคิดหาทางออกไม่ได้

โสมไม่ใช่เรื่องที่ผมเชี่ยวชาญ

“ทำหน้ากังวลแบบนี้ไม่สมกับเป็นคิมด็อกมย็องเลยแฮะ”

“เพราะผมไม่เคยปลูกโสมมาก่อนไง”

“ก็จริง กลุ่มเกษตรกรภูเขาชีรีไม่เคยปลูกโสมเลยนี่เนอะ ฉันคงพูดใส่อารมณ์มากไปหน่อย”

พวกเราลุกขึ้นยืน

ก่อนขึ้นรถแท็กซี่ ฮันกีทักจ้องหน้าผมนิ่งๆ

“มีเรื่องอยากจะบอกนายก่อนกลับแหละ”

“เรื่องอะไรครับ”

“เวลานายจะช่วยเกษตรกรนี่ต้องจำกัดอยู่ที่เรื่องทำไร่ทำสวนแค่นั้นเลยหรือไง เราแลกเปลี่ยนสินค้าเกษตรหรือทำของขึ้นมาใหม่ก็ได้นี่นา”

“ไม่ใช่ว่าต้องคิดแต่เรื่องทำไร่ทำสวนอย่างรุ่นพี่ว่าแหละครับ เราสร้างสินค้าที่เกี่ยวข้องกับการเกษตรก็ได้”

พอผมพูดจบ ฮันกีทักก็ขึ้นรถแท็กซี่กลับไป

คืนนั้นผมนอนกระสับกระส่าย

คิดกังวลเรื่องแขกรับเชิญคนต่อไป

หมกมุ่นอยู่แต่กับฮย็อนอูจินผู้เลี้ยงดูลูกหกคน

สิ่งที่ฮันกีทักพูดยังคงวนเวียนอยู่ในหัวของผม

\*\*\*

ถึงวันนัดแจ้งผลคัดเลือกแขกรับเชิญ

ผมโทร.หานักเขียนบทโคแอจู

พอรับสาย เธอก็เอ่ยถามทันที

“ตัดสินใจได้แล้วหรือคะ”

“ครับ ผมเลือกได้แล้วครับ”

ผมเลือกฮย็อนอูจิน เกษตรกรปลูกโสม เป็นการตัดสินใจหลังจากคิดมาเยอะมาก

“ดีเลยค่ะ”

“นี่คุณนักเขียนคงหวังให้เป็นคุณฮย็อนอูจินสิท่า”

“ถ้าให้ตอบตามตรงก็ใช่แหละค่ะ ฉันอยากให้เลือกคุณฮย็อนอูจินค่ะ”

“ก็น่าจะบอกกันตั้งแต่ทีแรกสิ...”

“คุณด็อกมย็องไม่ค่อยถนัดเรื่องนี้ ฉันก็เลยเกรงใจ ไม่กล้าแนะนำค่ะ”

“ผมเองก็คิดหนักเพราะเรื่องนั้นอยู่เหมือนกันครับ”

“คุณจะทำออกมาได้ดีเหมือนแขกรับเชิญคนก่อนๆ แหละค่ะ”

“พอคุณพูดแบบนี้ ผมก็รู้สึกหนักใจขึ้นมาเลย ว่าแต่ที่คุณอยากให้เป็นคุณฮย็อนอูจิน...นี่เป็นเพราะเขามีสมาชิกในครอบครัวเยอะหรือเปล่าครับ”

“ฉันเองก็โตมาในบ้านที่มีพี่น้องหลายคนค่ะ”

“คุณนักเขียนก็มีพี่น้องเยอะเหมือนกันหรือ”

“ฉันเข้าใจดีมากเลยว่าบ้านที่มีพี่น้องหลายคนมันลำบากมากแค่ไหน”

“อย่างงี้นี่เอง แล้วมีตารางการถ่ายทำช่วงไหนบ้างเหรอครับ”

“กำลังรอการตัดสินใจจากคุณด็อกมย็องอยู่ ฉันเลยยังไม่ได้เก็บข้อมูลมาเขียนบทน่ะค่ะ หรือคุณพอจะมีเวลาว่างไปด้วยกันมั้ยล่ะคะ”

โคแอจูถามอย่างระมัดระวัง เธอรู้ดีว่าผมมีงานเยอะ

“ถ้าไม่ต้องไปวันนี้เดี๋ยวนี้ ผมก็สะดวกหมดเลยครับ”

“ดีค่ะ ถ้าอย่างนั้นฉันจะนัดคิวให้เร็วที่สุดนะคะ”

ผมสัญญากับเธอว่าจะไปหาฮย็อนอูจินด้วยกัน

\*\*\*

วันนี้ผมมีนัดสำคัญ

เป็นวันสุดท้ายของการทำโครงการสนับสนุนเกษตรกรรุ่นใหม่

ผมแวะไปที่ว่าการอำเภอฮาดงหลังจากหายหน้าไปนาน

คังมินซู หัวหน้าเลขานุการทักทายผมด้วยความยินดี

“ช่วงนี้ผมดูรายการคุณตลอดเลยครับ”

คังมินซูพาผมไปที่ห้องทำงานนายอำเภอ

นายอำเภอคิมชังแดกำลังรอผมอยู่ เขาพูดพร้อมกับยื่นมือออกมา

“ขอบคุณมากเลยนะครับ สำหรับช่วงที่ผ่านมา”

โครงการสนับสนุนเกษตรกรรุ่นใหม่สิ้นสุดลงอย่างเป็นทางการ

ไม่มีใครถอนตัวกลางคันแม้แต่คนเดียว ทุกคนทำงานในโครงการกันอย่างขยันขันแข็ง

“ถึงโครงการสนับสนุนจะจบลงแต่ไม่ได้หมายความว่าเราจะหยุดช่วยเหลือพวกคุณนะครับ”

คิมชังแดบอกยิ้มๆ

ผมรู้ว่าเขากำลังพูดเรื่องอะไร

ตู้คอนเทนเนอร์ผักสลัดตั้งอยู่ในบริเวณศูนย์ส่งเสริมการเกษตร ทางศูนย์เอื้อเฟื้องานของโครงการ

ถึงโครงการสนับสนุนจะจบลงไปแล้วก็ไม่จำเป็นต้องเคลื่อนย้ายออกไปในทันที

เรายังใช้งานต่อไปได้โดยจ่ายค่าเช่าราคาย่อมเยาได้นานถึงสองปี

การจ่ายค่าไฟฟ้าราคาถูกก็เป็นประโยชน์อย่างหนึ่งเช่นกัน หลังจากติดตั้งแผงโซล่าเซลล์แล้วเราประหยัดค่าไฟไปได้มาก

“หัวหน้าเลขาเล่าให้ฟังแล้วว่ายอดสั่งผักสลัดเพิ่มขึ้นเยอะมากเลย”

“เป็นเพราะพวกคุณทุกคนเอาใจใส่เราแหละครับ”

“พวกเราเองก็ช่วยได้แค่เรื่องวัสดุอุปกรณ์เท่านั้นแหละ คุณคิมด็อกมย็องเป็นคนออกแรงทำขึ้นมาต่างหาก ผมดีใจนะ ที่เห็นว่างานราบรื่นดี”

“แล้วผมจะทำให้เห็นภาพที่ดียิ่งกว่านี้นะครับ”

“นี่ผมก็เห็นภาพลักษณ์ที่ดีของคุณคิมด็อกมย็องผ่านทางรายการอยู่นะ ดูแล้วก็สัมผัสได้ถึงความจริงใจของคุณคิมด็อกมย็องเลยแหละ”

ทันทีที่คิมชังแดพูดจบ คังมินซู หัวหน้าเลขานุการก็เดินเข้ามา

“ท่านนายอำเภอ ได้เวลาแล้วครับ”

“ถึงเวลาแล้วเหรอ คุณคิมด็อกมย็องก็เดินไปพร้อมกันเลยสิครับ”

คิมชังแดลุกขึ้นจากเก้าอี้พลางพูดขึ้น

ผู้เข้าร่วมโครงการสนับสนุนเกษตรกรรุ่นใหม่ล้วนมารวมตัวกันอยู่ในหอประชุมอำเภอฮาดง

คิมชังแดขอบคุณหนุ่มสาวที่มาสมัครเข้าร่วมโครงการ

เขาไม่ใช่คนชอบพูดสุนทรพจน์ยืดยาว

ก็เลยเอ่ยคำพูดให้กำลังใจสั้นๆ ก่อนมอบประกาศนียบัตรแก่เกษตรกรรุ่นใหม่

มีช่วงเวลามอบรางวัลด้วย แจกให้กับเกษตรกรรุ่นใหม่ผู้ทำงานโครงการอย่างซื่อตรง

มีทั้งรางวัลเกษตรกรดีเด่นและรางวัลเกษตรกรผู้ซื่อสัตย์

เป็นเรื่องบังเอิญที่ผู้ได้รับรางวัลดันเป็นคนใกล้ตัวผม

พังฮย็อนชิกได้รับรางวัลเกษตรกรดีเด่น ส่วนรางวัลเกษตรกรผู้ซื่อสัตย์เป็นของคิมซังช็อล

แน่นอนว่ากลุ่มเกษตรกรภูเขาชีรีไม่ได้มีอิทธิพลต่อคำตัดสิน

ข้าราชการของที่ว่าการอำเภอเป็นผู้พิจารณาและตัดสินคัดเลือกผู้รับรางวัล

หลังพิธีมอบรางวัลจบลง ทุกคนก็รับประทานอาหารกลางวันร่วมกัน

ผู้ได้รับรางวัลนั่งข้างผมขวาซ้าย

“คุณซังช็อล ขอบคุณที่ทำงานหนักนะ ทำงานในโครงการแถมยังทำงานฟาร์มควบคู่ไปด้วยน่ะ”

"ไม่เป็นไร ผมเต็มใจทำแหละครับ”

คิมซังช็อลเป็นคนที่มีงานยุ่งที่สุดในฟาร์มคนหนึ่ง เขาพยายามไม่สร้างความเดือดร้อนให้เพื่อนร่วมงานระหว่างมาเข้าโครงการสนับสนุน

เขาสมควรได้รับรางวัลเกษตรกรผู้ซื่อสัตย์

พังฮย็อนชิกผู้ได้รับรางวัลเกษตรกรดีเด่นยิ้มกว้างและพูดขึ้นว่า

“เอ่อ ผมมีเรื่องจะอวดเพิ่มด้วยนะ”

“งั้นเหรอ นอกจากได้รางวัลแล้วยังมีเรื่องอื่นอีกหรือนี่”

“ใช่ครับ เดี๋ยวกินเสร็จแล้วจะโชว์ให้ดูครับ”

พังฮย็อนชิกสบตากับคิมซังช็อล ดูเหมือนทั้งสองคนมีแผนการลับ

เรากินอาหารกลางวันเสร็จเรียบร้อยด้วยบรรยากาศเป็นกันเอง

ทุกคนลุกจากที่นั่งพร้อมกัน

พังฮย็อนชิกรีบดึงมือผมไปราวกับกำลังรอช่วงเวลานี้อยู่

“จะพาไปไหนหรือ”

“คอยดูได้เลยครับ”

ผมสงสัยว่าเขาจะให้ผมไปดูอะไร คิมซังช็อลกำลังเดินตามหลังพวกเรามา

พังฮย็อนชิกพาผมไปที่ลานจอดรถ

“แต่นแต๊น!”

มีรถบรรทุกขนาดหนึ่งตันจอดอยู่ตรงหน้า

“ผมซื้อรถบรรทุกมาน่ะครับ”

“จริงเรอะ”

ผมนึกถึงรถไถคันเก่าที่จอดอยู่ในบ้านของเขา

“ผมรวยแล้วนะพี่!”

พังฮย็อนชิกแสดงสีหน้าเหมือนได้ครอบครองโลกทั้งใบ

ผมพลอยชื่นใจตามไปด้วย

**ย้อนเวลากลับมาเพื่อช่วยคนอื่นจริงๆ สินะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **260**

**ตอนที่ 260 เด็กๆ ในไร่โสม**

ในเวลาเดียวกัน ที่ศูนย์ส่งเสริมการเกษตรมีการบรรยายพิเศษ

มินโยฮันเป็นผู้บรรยาย

หัวข้อคือการปลูกพืชแบบไฮโดรโปนิกส์และการเกษตรสมัยใหม่

ห้องบรรยายมีคนเต็มแน่น

คนที่ถูกคัดตกรอบจากโครงการสนับสนุนเกษตรกรรุ่นใหม่นั่นเอง

มินโยฮันบรรยายเกี่ยวกับตู้คอนเทนเนอร์ผักสลัดที่ใช้ในโครงการสนับสนุนเกษตรกรรุ่นใหม่

“ตู้คอนเทนเนอร์ผักสลัดไม่ได้รับผลกระทบจากสภาพแวดล้อมภายนอก และเราสามารถควบคุมแหล่งกำเนิดแสง อุณหภูมิ ความชื้น ความเข้มข้นของก๊าซคาร์บอนไดออกไซด์และสารอาหารที่พืชต้องใช้ในการเจริญเติบโต”

จอโปรเจกเตอร์ฉายภาพตู้คอนเทนเนอร์ผักสลัดด้านใน

“ควบคุมสภาพแวดล้อมภายในผ่านทางแอปพลิเคชันได้ด้วยครับ”

มินโยฮันเปิดหน้าต่างแอปพลิเคชันบนสมาร์ตโฟน

**[แสง 8,500 ลักซ์]**

**[อุณหภูมิ 17°C]**

**[ความชื้นสัมพัทธ์ 66%]**

**[ความเข้มข้นของคาร์บอนไดออกไซด์ 400 ppm]**

**[การไหลของน้ำ ปกติ]**

**[สารอาหาร ปกติ]**

ผู้เข้าฟังต่างอ่านเนื้อหาผ่านหน้าจอ

ทุกคนทำหน้าตื่นเต้น

“การปลูกพืชแบบไฮโดรโปนิกส์เป็นเทคโนโลยีการเกษตรแห่งอนาคต จะไม่ใช้ดินแต่ใช้ถาดเพาะและน้ำครับ แม้แต่ธาตุอาหารที่จำเป็นสำหรับการเจริญเติบโตของพืช เรายังใช้เฉพาะอาหารเลี้ยงเชื้อ [1] ที่ละลายในความเข้มข้นที่เหมาะสมเท่านั้น”

สายตาของผู้เข้าฟังการบรรยายเปล่งประกาย ทุกคนหลุดเข้าไปในโลกของการปลูกพืชแบบไฮโดรโปนิกส์และการเกษตรสมัยใหม่

ช่วงใกล้จะบรรยายจบ มินโยฮันถามขึ้น

“มีคำถามอะไรมั้ยครับ”

ชายคนหนึ่งที่นั่งอยู่ท้ายห้องยกมือขึ้น

มินโยฮันชี้ไปที่ชายคนนั้น

“ว่ามาได้เลยครับ”

ชายคนนั้นลุกขึ้น

มินโยฮันมองเขาพลางยิ้ม

คนถามคือฮันกีทัก

เขาขอมินโยฮันเข้ามานั่งฟังการบรรยายด้วย

ฮันกีทักถามว่า

“การปลูกพืชแบบไฮโดรโปนิกส์นี่มีข้อเสียมั้ยครับ”

“ต้องมีข้อเสียอยู่แล้วแหละ คือถ้าไฟดับก็มีโอกาสเกิดอันตรายร้ายแรง เรื่องค่าไฟนี่น่าห่วงครับ”

มินโยฮันกดฉายภาพตู้คอนเทนเนอร์ผักสลัดบนจอโปรเจกเตอร์อีกครั้ง

เราได้เห็นแผงโซล่าเซลล์ด้านบนตู้คอนเทนเนอร์

“ผมเลยแก้ปัญหาข้อเสียนี้ด้วยการติดแผงโซล่าเซลล์ไว้กับตู้คอนเทนเนอร์ผักสลัดครับ”

คำพูดของเขาทำให้ผู้ฟังบรรยายพยักหน้า

ฮันกีทักยังคงถามต่อ

“วิธีปลูกแบบไฮโดรโปนิกส์นี่ใช้กับผักสลัดได้อย่างเดียวเหรอครับ”

ฮันกีทักถามขณะมองภาพตู้คอนเทนเนอร์ผักสลัดซึ่งอยู่บนหน้าจอ

“ไม่ใช่แค่ผักสลัด เราปลูกพืชอย่างอื่นได้เหมือนกัน แต่ก็ไม่ใช่ว่าจะปลูกได้ทุกชนิดหรอกนะครับ”

“แล้วทำไมคุณถึงเลือกปลูกผักสลัดล่ะครับ”

“เพราะปลูกง่ายกว่าพืชชนิดอื่นๆ แถมโตไวด้วยครับ”

“แล้วปลูกโสมได้มั้ยครับ”

“โสมเหรอครับ”

\*\*\*

ฮย็อนอูจิน แขกรับเชิญคนต่อไปอาศัยอยู่ที่ซุนช็อน

ผมมาพบโคแอจูที่สถานีซุนช็อน

“รู้สึกเหมือนตัวเองกับคุณด็อกมย็องออกเที่ยวไปทั่วประเทศเลยแฮะ”

“นั่นน่ะสิครับ พอถ่ายรายการจบแล้ว เราคงได้ไปครบทุกที่แหงเลย”

บ้านของฮย็อนอูจินอยู่ห่างจากสถานีซุนช็อนประมาณหนึ่งชั่วโมง

โคแอจูมีสัมภาระเยอะเกินคาด

“ขนอะไรมาเยอะจัง ได้พกคุกกี้นำโชคมาด้วยมั้ยครับ”

ผมจำได้ว่าเธอเคยยื่นคุกกี้นำโชคให้ผมระหว่างเราเดินทางไปอกช็อน

“เปล่าค่ะ น่าเสียดายจังที่เราไม่มีคุกกี้นำโชค”

“แล้วคุณแบกอะไรมาเยอะขนาดนั้นล่ะครับ”

ผมถามพลางมองถุงกระดาษป่องๆ

“ก็ขนมนั่นแหละ ฉันเตรียมมาให้เด็กๆ น่ะค่ะ”

“เอาไปฝากเด็กหกคนนั้นสินะครับ”

“ฉันเองก็มีพี่น้องเยอะ... ขนาดจะกินขนมสักชิ้นยังเกิดสงครามได้เลยค่ะ”

“สงครามขนมเหรอครับ น่าสนุกจัง”

ผมตอบยิ้มๆ โคแอจูถามกลับอย่างจริงจัง

“คุณด็อกมย็องไม่มีพี่น้องเหรอคะ”

“ครับ เสียดายจังที่ผมเป็นลูกคนเดียว”

“เพราะอย่างงี้คุณถึงไม่รู้ฤทธิ์สงครามขนมไง เรียกว่าดุเดือดมากนะคะ”

“ขนาดนั้นเลยเหรอครับ”

เราพูดคุยเรื่องสนุกๆ กันไปเรื่อยๆ

โคแอจูหยิบขนมที่เธอซื้อมาและเล่าเหตุการณ์ในวัยเด็กให้ผมฟัง

“ตอนนั้น ฉันยอมทำทุกอย่าง ขอให้ได้กินขนมเพิ่มอีกชิ้นค่ะ”

“อย่าบอกนะครับว่านี่จะเบิ้ลอีก”

“ค่ะ ฉันว่าจะจัดอีกสักชิ้น”

“จะเอาไปฝากเด็กๆ ไม่ใช่หรือ...”

“อีกแค่อันเดียวแหละค่ะ”

โคแอจูยิ้มพลางแกะขนมกิน

“ขนาดแกะกินตอนนี้ยังอร่อยเลย คุณด็อกมย็องรับสักชิ้นมั้ยคะ"

โคแอจูถามด้วยสีหน้าสดใส

ขนมอร่อยอย่างเธอว่า

“ใกล้จะถึงแล้วมั้งคะ”

โคแอจูมองไปรอบๆ แล้วพูดขึ้น

พวกเรามาถึงละแวกที่ฮย็อนอูจินอยู่อาศัย

“ขอจอดรถก่อนแป๊บนึงนะครับ”

ผมหยุดรถ

“ทำไมล่ะ มีอะไรหรือเปล่าคะ"

“ผมเห็นป้ายน่ะครับ”

“ป้ายอะไรคะ”

มีไร่อยู่ตรงหน้าเรา ผมเห็นชื่อที่คุ้นเคยบนป้าย

**[ไร่โสมฮย็อนอูจิน]**

คงเป็นสถานที่ซึ่งฮย็อนอูจินเคยปลูกโสม

“นี่คงเป็นไร่โสมของคุณฮย็อนอูจินสินะ”

สีหน้าของโคแอจูหม่นลง ป้ายบอกว่าที่นี่เป็นไร่โสม

แต่สภาพของมันยามนี้ทำเอาไม่กล้าคิดว่าเป็นไร่โสมได้เลย ดูแห้งแล้งกว่านาข้าวของอีกีซอกซะอีก

ในตอนนั้นเอง

มีเด็กกลุ่มหนึ่งวิ่งมาหาพวกเรา

เด็กคนหนึ่งถามผม

“พวกคุณใช่คนที่อยู่ในรายการทีวีหรือเปล่าครับ”

เด็กทุกคนมีสีหน้าสดใส

“นี่จะมาบ้านพวกเราเหรอครับ”

เด็กมีอยู่หกคนพอดี

พวกเขาน่าจะเป็นลูกของฮย็อนอูจิน

ชายคนหนึ่งกำลังเดินมาทางพวกเรา

**ชื่อตอนนึกว่าปู่โสมเฝ้าทรัพย์5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **261**

**ตอนที่ 261 หกปีแห่งความพยายาม**

ผู้ชายร่างผอมซูบยืนอยู่ตรงหน้าผม

เด็กหนึ่งในหกเกาะขาของเขาเหมือนหมีโคอาล่า

ผู้ชายคนนั้นหันมาถามเรา

“พวกคุณมาจากรายการทีวีใช่มั้ยครับ”

“ฉันคือนักเขียนบทโคแอจูที่เคยโทร.มาหาคุณไงคะ ส่วนคนนี้คือคุณคิมด็อกมย็องค่ะ”

“ยินดีที่ได้รู้จักครับ ผมชื่อฮย็อนอูจิน ผมตามดูรายการพวกคุณด้วยนะครับ”

ตามที่คาดไว้ เขาคือฮย็อนอูจิน

เขายื่นมือออกมา มือของเขาดูหยาบกร้าน

“มาถึงก็ได้เห็นไร่โสมทันทีเลยเนอะ”

เขาว่าพลางมองไร่โสมที่เสียหาย

“ช่วงฝนตกหนักปีที่แล้วตรงนี้โดนน้ำท่วมหมดเลย ฝนเทลงมาเหมือนท้องฟ้ารั่ว เล่นเอาจนปัญญาเลยครับ”

ฝนตกกระหน่ำเนื่องจากสภาพอากาศแปรปรวน ฮย็อนอูจินเล่าว่าพยายามสูบน้ำออกไปแล้วแต่ก็ยังสู้ไม่ไหว

ไร่โสมที่ฝนตกกระหน่ำดูน่าเศร้า ต้องโละโสมหกปีที่ใกล้จะถึงเวลาเก็บเกี่ยวทิ้งไปทั้งหมด

การทำไร่เป็นเวลาหกปีเป็นอันต้องจบสิ้นลงโดยเปล่าประโยชน์

“ไปที่บ้านกันเถอะครับ”

ฮย็อนอูจินนำทางพวกเราไปบ้าน พอบอกจะกลับบ้าน เด็กๆ ออกเดินนำหน้าไป

“เด็กๆ น่ารักจังเลยนะครับ”

“พวกเขาเป็นทั้งความสุขและความหวังในชีวิตของผมเลยครับ”

ผมนึกถึงข้อความที่เขาเขียนตอนสมัครมาร่วมรายการได้ เขาจะไม่ยอมล้มเด็ดขาด อย่างน้อยก็เพื่อลูกๆ

บ้านของเขาอยู่ห่างจากไร่โสมเพียงห้านาที และมีลานหน้าบ้านกว้างขวาง

ผู้หญิงคนหนึ่งกำลังต้มบางอย่างอยู่ในหม้อหิน พอเธอเห็นพวกเราก็ตรงมาหาทันที

“ยินดีต้อนรับค่ะ ขอบคุณที่มาช่วยนะคะ”

เธอคือซองมีฮี ภรรยาของฮย็อนอูจิน

โคแอจูนำขนมที่เธอเอามาฝากขึ้นมาแกะบนโต๊ะ

“ขนมนี่นา”

ทันทีที่แกะห่อขนม เด็กๆ ก็วิ่งกรูกันเข้ามาหา

“ต้องขอบคุณก่อนแล้วค่อยกินสิ”

ซองมีฮีบอกเด็กๆ

“ขอบคุณครับ/ค่ะ”

เด็กหกคนโค้งคำนับขอบคุณพร้อมกัน ท่าทางน่ารักมากจนผมยิ้ม

เด็กชายที่โตที่สุดแบ่งขนมให้ทุกๆ คนโดยทั่วถึงกัน ไม่มีสงครามขนมอย่างที่โคแอจูคาดเดา

“เข้าไปในห้องกันเถอะครับ”

เราเดินเข้าไปในห้องด้วยกัน ที่กำแพงมีรูปถ่ายเด็กๆ ติดอยู่เต็มไปหมด

“ผมได้ดูรายการแล้วรู้สึกซึ้งใจมากตอนเห็นพวกคุณไปช่วยเกษตรกรเลี้ยงผึ้ง เลยหวังว่าผมเองจะลุกขึ้นยืนได้อีกครั้งเหมือนกันน่ะครับ”

ฮย็อนอูจินสบตาผมพร้อมพูดขึ้น ตอนพูดถึงคำว่า<i>หวัง</i>ดวงตาของเขามีน้ำตาจางๆ

ซองมีฮีถือชาเข้ามาเสิร์ฟ ตอนที่เธอยื่นถ้วยชาให้ ฮย็อนอูจินก็ถามขึ้น

“ผมอยากเริ่มปลูกโสมอีกครั้ง พอจะเป็นไปได้มั้ยครับ”

ดวงตาของเขาเป็นประกาย

โคแอจูกับซองมีฮีรอคอยคำตอบของผม

“ผมได้ลองคิดเรื่องโสมมาแล้วเหมือนกัน แต่คงต้องใช้เวลาพอสมควรถึงจะเริ่มปลูกกันได้อีกครั้ง คุณพอไหวมั้ยครับ”

ผมถามอย่างระมัดระวัง

นี่เป็นกรณีที่แตกต่างอย่างสิ้นเชิงกับฮวังกยูแดที่เลี้ยงผึ้งใหม่

เขารับซื้อผึ้งก่อนนำไปเลี้ยงแบบเคลื่อนที่ได้สำเร็จ

แต่โสมต้องใช้เวลาปลูกนาน

ต้องรอถึงหกปีจึงจะเก็บเกี่ยวได้

ผมสงสัยว่าเขากำลังคิดอะไรอยู่

“ผมกังวลมากเลย เคยคิดเหมือนกันว่าจะหันไปปลูกอย่างอื่น แต่ยังไม่อยากยอมแพ้ง่ายๆ หรอกนะครับ”

ฮย็อนอูจินพูดจบก็หันไปมองภรรยา

ซองมีฮีคงอยากจะพูดอะไรบางอย่าง

“ฉันก็คิดเหมือนสามีค่ะ งานนี้เราสองคนพยายามกันมานานเหลือเกิน”

ซองมีฮีหยิบหนังสือเล่มหนึ่งมาจากชั้นหนังสือตรงมุมห้อง

“พวกเราเรียนจากหนังสือเล่มนี้แหละค่ะ”

เธอยื่นหนังสือให้ผม

**[สารานุกรมการเพาะปลูกโสม]**

หนังสือขาดรุ่งริ่งทั้งเล่ม ผมสัมผัสได้ถึงความมานะบากบั่นของทั้งคู่

โคแอจูมองหนังสือเก่าแก่ด้วยสีหน้าเป็นกังวล

“คู่เราอาจจะโลภกันเกินไปก็ได้ หากคุณแนะนำวิธีที่ดีกว่านี้ เราก็ยินดีทำตามความคิดเห็นของคุณครับ”

ฮย็อนอูจินพูดอย่างสุภาพ

“โอ๊ย มึนแล้วเรา มีแขกมาอยู่ตรงหน้าแท้ๆ”

ซองมีฮีลุกขึ้นพลางพูดว่า

“ยังไม่ได้กินมื้อเที่ยงกันมาใช่มั้ยคะ ต้องกินก่อนสิเนอะ”

ผมไม่มีจังหวะแม้แต่จะบอกอีกฝ่ายว่าไม่เป็นไร เธอขยับตัวว่องไวปานสายฟ้าแลบ

“อุตส่าห์มากันตั้งไกล อย่างน้อยก็ให้เราได้เลี้ยงพวกคุณสักมื้อเถอะนะครับ”

ฮย็อนอูจินชวนด้วยน้ำเสียงนุ่มนวล

โคแอจูพยักหน้าตอบ สายตาของผมยังคงจับจ้องหนังสือเล่มเก่าอย่างไม่วางตา

ผมไม่ได้ห่วงเรื่องอาหารหรอก แต่กังวลเรื่องทำไร่ที่จะเริ่มต้นทำกับเขามากกว่า

ผมเข้าใจดีที่พวกเขาอยากกลับมาปลูกโสมอีกครั้ง แต่การจะเริ่มทำไร่โสมกันใหม่จนประสบความสำเร็จได้อีกหน ก็ต้องใช้เวลาพอสมควรกว่าจะได้กำไร

นั่นคือจุดที่ผมเป็นห่วง

“มื้อกลางวันวันนี้เป็นมื้อพิเศษ แต่ไม่รู้ว่าจะถูกปากพวกคุณหรือเปล่านะคะ”

“มื้อพิเศษเหรอคะ”

โคแอจูถามขึ้น คำว่า<i>มื้อพิเศษ</i>คงกระตุ้นต่อมอยากรู้ของเธอ

ผมเองก็อยากเห็นเหมือนกัน

“เด็กๆ ชอบเมนูนี้มากเลยแหละ วันดีๆ อย่างงี้เราไปนั่งกินนอกบ้านกันเถอะค่ะ”

เราจัดโต๊ะสำรับมื้อกลางวันบนแคร่ตรงลานหน้าบ้าน

เด็กๆ ก็มาช่วยกันจัดโต๊ะด้วย

เด็กทุกคนตั้งแต่คนน้องสุดท้องไปจนถึงพี่คนโตต่างมีหน้าที่เป็นของตัวเอง

ภาพเด็กตัวเล็กตัวน้อยช่างน่าเอ็นดู

เมื่อซองมีฮีเปิดฝาหม้อ เด็กๆ ก็ร้องอุทานด้วยความดีใจ

ซองมีฮีตักอาหารขึ้นจากหม้อ

“ซุลปังนี่ครับ”

เธอนึ่งขนมซุลปัง [1] ไว้ในหม้อหินร้อนนั่นเอง

ซองมีฮีหั่นขนมซุลปังใส่จาน

ก่อนวางขนมซุลปังหน้าตาน่ากินไว้ตรงหน้าผม พวกเด็กๆ ต่างเลียริมฝีปาก

ทั้งๆ เพิ่งกินขนมกันไป แต่ดูท่าว่าจะหิวกันอีกแล้ว

“เชิญเลย”

ทั้งคู่พูดขึ้นพร้อมกัน พอผมหยิบขนมปัง เด็กๆ ก็เริ่มกินกันตอนนั้น [2]

แม่ของผมเคยทำขนมซุลปังให้กินอยู่บ้างเหมือนกัน

จำได้ว่าสมัยยังเป็นเด็ก พอได้ยินว่าในซุลปังมีเหล้ามักกอลลีผสมอยู่ด้วย ผมก็ไม่ยอมแตะ

พอผมบอกว่าไม่อยากกินขนมปังเพราะมันมีเหล้าอยู่ในนั้น แม่ก็เลยอธิบายให้ฟัง

ว่าเหล้ามักกอลลีทำหน้าที่ช่วยหมักแป้งเท่านั้น หลังจากได้รู้ว่าแอลกอฮอล์ในเหล้ามักกอลลีหายไประหว่างขั้นตอนการทำขนมปัง ผมก็กลับมากินขนมซุลปังอย่างเอร็ดอร่อยเรื่อยมา

ขนมซุลปังของซองมีฮีทำให้ผมรู้สึกได้ถึงรสชาติที่แม่เคยทำให้กิน

“อร่อยจัง ต่างจากที่เคยซื้อกินข้างนอกเลยนะ คือมันกลมกล่อมกว่า”

โคแอจูพูดด้วยสีหน้าพึงพอใจ

“นี่ทำจากเหล้ามักกอลลีที่ฉันกับสามีหมักกันเองด้วยนะคะ”

ซองมีฮียิ้มและพูดขึ้น

“หมักเหล้ามักกอลลีกันเองเลยเหรอครับ”

“ทำเป็นงานพาร์ตไทม์น่ะค่ะ”

“งานพาร์ตไทม์?”

ฮย็อนอูจินและซองมีฮีทำงานในโรงเหล้ามักกอลลี

พวกเขาเริ่มงานนี้หลังจากไร่โสมพังพินาศ

ทั้งคู่ต้องการรายได้อันมั่นคงมาเลี้ยงดูลูก แม้การไปช่วยงานที่บ้านคนอื่นจะมีข้อจำกัด

งานที่โรงเหล้ามักกอลลีเริ่มต้นในช่วงเช้ามืดและเสร็จก่อนเที่ยง วันนี้พวกเขาก็ไปทำงานกันมาก่อนมาเจอพวกเรา

ผมปวดใจกับชีวิตครอบครัวที่ไม่ได้ราบรื่นนัก แต่ในขณะเดียวกันก็รู้สึกถึงความเข้มแข็งของทั้งคู่

“กินอีกสิครับ”

“ไม่เป็นไรครับ ผมกินเยอะแล้วละ”

ผมกับโคแอจูกินข้าวเสร็จแล้วก็ออกจากบ้าน

เด็กๆ หกคนเดินออกมาส่ง

ซองมีฮีห่อขนมซุลปังมาให้

“เดี๋ยวได้วันถ่ายทำแล้วเราจะติดต่อมานะคะ”

**ชีวิตดูลำบากจริงๆ**

**ท่านประธานช่วยด้วยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **262**

**ตอนที่ 262 โสมไฮโดรโปนิกส์?**

ผมไปส่งโคแอจูที่สถานีซุนช็อน เธอหยิบขนมซุลปังไปด้วย ดูเหมือนจะชอบรสชาติของมัน

หลังจากแบ่งของกันเสร็จเธอก็ถามผม

“คุณว่าจะแก้ยังไงดีคะ”

“ผมคงต้องกลับไปคิดทบทวนดูอีกหน่อยครับ”

“ถ้ากลับไปปลูกโสมอย่างที่คุณฮย็อนอูจินต้องการล่ะคะ”

“ก็ต้องดูความเป็นไปได้ในทุกทางครับ”

“คุณคงทราบดีว่าสำหรับพวกเราแล้ว ทุกอย่างต้องเร็ว...”

โคแอจูพูดอย่างระมัดระวัง

หลังจากส่งเธอเสร็จแล้วผมก็มุ่งหน้ากลับไปยังแถวบ้านของฮย็อนอูจินอีกครั้ง

อยากสำรวจดูว่าจะใช้ประโยชน์จากสภาพแวดล้อมรอบๆ ได้หรือไม่ เหมือนกับกรณีของอีกีซอก

หลังจากครุ่นคิด ผมแนะนำให้อีกีซอกปลูกบัว

เป็นการตัดสินใจเลือกโดยคำนึงถึงสิ่งแวดล้อมรอบตัว

ผมไม่เห็นจะมีสภาพแวดล้อมแบบที่พอจะนำมาใช้ประโยชน์ได้เลย

ขณะที่กำลังครุ่นคิดอยู่ เสียงโทรศัพท์ก็ดังขึ้น

เยนาอึน จากซุนช็อนโทร.มา

เธอเป็นเกษตรกรที่เคยเรียนทำลูกพลับแห้งกับผม

“ได้ยินว่าคุณอยู่ที่ซุนช็อนน่ะค่ะ”

“ใครส่งข่าวหรือครับ”

“ฮย็อนชิกค่ะ”

เยนาอึนและพังฮย็อนชิกสนิทสนมเหมือนเป็นพี่น้องกัน

เมื่อพังฮย็อนชิกลำบาก เยนาอึนก็เข้ามาช่วยเหลือราวกับว่าเป็นเรื่องของเธอเอง

ตอนที่สกัดน้ำมันงา เธอก็อยู่ช่วยเขาทั้งคืน

“ฉันกำลังทำงานอยู่ แวะมาเยี่ยมหน่อยได้ไหมคะ”

“อยากเห็นเหมือนกันครับว่าคุณทำงานอะไร”

“มาดูเองสิคะ”

ผมมุ่งหน้าไปตามหมุดหมายที่เยนาอึนแจ้งมา อยู่ใกล้กับหมู่บ้านของฮย็อนอูจิน

ประโยคที่ว่า<i>กำลังทำงานอยู่</i>เล่นเอาผมนึกอยากไปเห็น

เยนาอึนคือผู้หญิงที่กลับไปทำไร่ทำนาหลังจากทำงานเป็นครูสอนในสถาบัน เธอเรียนทำลูกพลับแห้งเพื่อตั้งรกรากใช้ชีวิตในชนบทก็จริง แต่ช่างน่าทึ่งที่เธอทำงานอย่างอื่นนอกเหนือจากการทำลูกพลับแห้งด้วย

ผมจอดรถที่หน้าร้านค้าเล็กๆ

เป็นร้านที่มีป้ายติดว่า ‘หมู่บ้านเกษตรอินทรีย์’

เยนาอึนเอ่ยด้วยสีหน้าประหลาดใจ

“ไม่คิดว่าคุณจะมาเร็วขนาดนี้นะเนี่ย”

“ผมอยู่ใกล้ๆ นี่เอง ว่าแต่คุณมาทำอะไรที่นี่เหรอ”

“เป็นที่ขายผลผลิตทางการเกษตรอินทรีย์ที่คนในหมู่บ้านปลูกกันขึ้นมาน่ะค่ะ”

เป็นร้านเล็กๆ แต่มีของวางอยู่เต็มไปหมด มีทั้งธัญพืช ผัก ผลไม้ ไข่รวมถึงพืชสมุนไพร

“คุณไม่ทำลูกพลับแห้งแต่มาทำงานที่นี่เหรอครับ”

“ฉันทำลูกพลับแห้งด้วย แล้วก็ทำงานนี้ควบคู่กันไปด้วยค่ะ”

“แล้วมาทำงานที่นี่ได้ยังไง... น่าแปลกใจจัง”

“เพราะชมรมเกษตรกรคืนถิ่นนี่เขาขยายตัวยิ่งใหญ่กันขนาดนี้เลยแหละ”

“ชมรมเกษตรกรคืนถิ่น?”

ที่ซุนช็อนมีการรวมกลุ่มของผู้คนซึ่งกลับบ้านเกิดมาทำงานเกษตร

เยนาอึนได้เข้าประชุมตามรอบปกติกับชมรมเกษตรกรคืนถิ่น สมาชิกชมรมล้วนสนใจสินค้าเกษตรอินทรีย์

ทุกคนผลิตสินค้าเกษตรอินทรีย์อย่างแข็งขันแต่กลับไม่มีพื้นที่วางขาย

ดังนั้นพวกเขาจึงเปิดร้านขึ้นมาเอง

เยนาอึนเป็นหนึ่งในนั้น

ผมรู้สึกดีที่ได้ยินว่าพวกเขาร่วมแรงร่วมใจกันเปิดร้านค้า

“ทุกคนนำของมาฝากขายที่นี่ได้เหรอครับ”

“มีเงื่อนไขอยู่ข้อนึงค่ะ”

“อะไรเหรอครับ”

“ต้องเป็นสินค้าเกษตรอินทรีย์เท่านั้นค่ะ”

เธอพูดด้วยสีหน้าเคร่งขรึม

ผมพยายามกลั้นเสียงหัวเราะ

“แต่ไม่ค่อยมีลูกค้าเลยเนอะ”

“คนยังไม่ค่อยรู้จักน่ะค่ะ”

“ให้ผมช่วยมั้ย”

“จะช่วยยังไงหรือคะ”

ดวงตาของเยนาอึนเป็นประกายราวกับมีกองไฟอยู่ในนั้น

“ผมช่วยแนะนำให้ในรายการได้นะครับ”

“จริงเหรอ งั้นก็ดีเลยสิ!”

ผมไม่ได้พูดลอยๆ คงเข้าท่าดีถ้านำสินค้าฝีมือฮย็อนอูจินมาขายที่นี่ด้วย

\*\*\*

ตอนผมกลับมาจากเมืองซุนช็อนและกำลังจะจอดรถที่ศูนย์ส่งเสริมการเกษตร

ก็ได้ยินเสียงอันคุ้นเคยดังมาจากด้านหลัง

“กลับมาจากซุนช็อนแล้วเหรอครับ”

พังฮย็อนชิกถามผม ผมเห็นรถบรรทุกที่ซื้อมาใหม่เอี่ยมอยู่ข้างหลังอีกฝ่าย

“อืม กลับมาแล้ว เจอคุณเยนาอึนด้วย นายเล่าให้เธอฟังเหรอ”

“พอได้ยินว่าพี่จะไปซุนช็อน ผมเลยโทร.ไปบอกแหละครับ”

“แล้วนี่นายเองก็เพิ่งออกไปไหนมาเหมือนกันใช่มั้ย”

“แวะไปขนเมล็ดงาที่เยช็อนมาครับ”

“มีรถบรรทุกแล้วสะดวกขึ้นเยอะเลยสิ”

“ใช่ครับ สบายดีจริงๆ”

พังฮย็อนชิกยิ้มอย่างสดใส

“แล้วนี่จะไปไหนเหรอ”

“ต้องไปจัดการตู้คอนเทนเนอร์ผักสลัดหน่อยครับ”

“ทำไมล่ะ ติดขัดตรงไหนหรือเปล่า”

“ไม่มีปัญหาหรอกครับ ได้เวลาเติมอาหารเลี้ยงเชื้อพอดีน่ะครับ”

เขาหยิบถังใส่อาหารเลี้ยงเชื้อออกจากรถบรรทุก

“ช่วงนี้ผมสนุกกับงานมากเลย ทำเงินได้เยอะดีด้วย ตู้คอนเทนเนอร์ผักสลัดนี่ยิ่งมันส์เป็นพิเศษ เหมือนได้เล่นเกมแบบพี่บอกเลยครับ”

“ไม่เหมือนกับงานที่ทำในสวนเลยเนอะ”

“เทียบกันไม่ได้หรอกครับ ถ้างานทำไร่ทำสวนเป็นงานหนัก งานตู้คอนเทนเนอร์ผักสลัดก็แทบจะเป็นงานอดิเรกได้เลยครับ”

ตอนนั้นเอง ผมจึงนึกสงสัยขึ้นมาว่าจะนำโสมมาปลูกแบบไฮโดรโปนิกส์ได้ไหม คงจะดีไม่น้อยถ้าปลูกโสมได้เหมือนอย่างทำตู้คอนเทนเนอร์ผักสลัด

“สนุกอะไรขนาดนั้น”

ฮันกีทักถามผม

“ฮย็อนชิกก็อยู่ด้วยหรือนี่”

“ผมจะไปทำงานแล้วครับ”

พังฮย็อนชิกเดินออกไปพร้อมกับถังใส่อาหารเลี้ยงเชื้อ

เมื่อเขาเดินจากไป ฮันกีทักก็หันกลับมา

“ไปซุนช็อนมาเป็นไงบ้าง”

ผมเล่าย่อๆ พอได้ฟังว่าฮย็อนอูจินยืนกรานจะปลูกโสม เขาจึงพูดว่า

“ฉันก็ว่าเขาน่าจะเลือกอย่างงั้นแหละ”

“รู้ได้ยังไงครับ”

“ก็เขาพยายามมาตั้งหกปีเลยนะ ไม่น่าจะยอมจำนนง่ายๆ หรอก”

เป็นอย่างอีกฝ่ายว่า ฮย็อนอูจินลำบากมาถึงหกปี ถ้ารวมระยะเวลาตอนเตรียมพร้อมล่วงหน้าก็น่าจะเกินหกปีด้วยซ้ำ

“โสมน่ะ ลองทำดูมั้ยล่ะ”

แววแปลกๆ ปรากฏขึ้นในดวงตาของฮันกีทัก

“ถ้าเอาไปปลูกแบบไฮโดรโปนิกส์ได้ ผมก็อยากลองทำดูเหมือนกันครับ”

นี่คือสิ่งที่ผมคิดได้หลังจากพบพังฮย็อนชิกเมื่อครู่ ถ้าปลูกพืชแบบไฮโดรโปนิกส์ จะไม่ได้รับอิทธิพลจากสิ่งแวดล้อม

ต่อให้พายุฝนตกกระหน่ำก็ไม่มีปัญหา

ถึงจะใช้เวลาสักระยะหนึ่งจึงจะเห็นผลกำไร แต่ก็น่าจะมีวิธีแก้ปัญหาเรื่องนี้เช่นกัน

ฮันกีทักกล่าวด้วยรอยยิ้ม

“คิดเหมือนฉันเลย”

“แต่เราคงต้องลองถามดูว่าพอจะปลูกแบบไฮโดรโปนิกส์ได้มั้ย”

“อย่าบอกนะว่านายคิดจะไปถามคุณมินโยฮัน”

เขาแสดงสีหน้ามีพิรุธ

“มีอะไรปิดบังผมอยู่ใช่มั้ยเนี่ย”

“กลัวคนไม่รู้ว่าเป็นประธานหรือไง เซนส์ดีจริงๆ”

“บอกมาเถอะครับ”

“ฉันถามคุณมินโยฮันมาแล้ว เรื่องปลูกโสมน่ะ”

“แล้วเขาว่ายังไงบ้างครับ”

ผมรอฟังคำพูดจากปากเขา

**จะทำได้มั้ย ทำได้หรือป่าวว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **263**

**ตอนที่ 263 ปลูกต้นโสมอ่อน**

ฮันกีทักกล่าวด้วยสีหน้ามั่นใจว่า

“เราปลูกโสมด้วยระบบไฮโดรโปนิกส์ได้!”

“จริงเหรอ”

เขาบอกว่าได้พูดคุยกับมินโยฮันเรื่องการปลูกโสมและตรวจสอบจนได้คำตอบมาแล้ว

“แต่ไม่ใช่โสมทั่วๆ ไปหรอกนะ”

“ไม่ใช่โสมทั่วไปหรอกหรือ หมายความว่าไงครับ"

“เดี๋ยวเห็นก็รู้เองแหละ”

ฮันกีทักพาผมไปที่ตู้คอนเทนเนอร์ผักสลัด เป็นตู้คอนเทนเนอร์เพาะต้นกล้า

มินโยฮันผู้อยู่ในชุดกาวน์สีขาวกำลังดูแลพืช แต่นั่นไม่ใช่ผักสลัด

ผมสะดุดตาใบไม้สีเขียวที่ไม่เคยเห็นมาก่อน

มินโยฮันรู้ว่ามีคนเข้ามาจึงหันมามอง

“สวัสดีครับ”

“นี่ปลูกโสมอยู่เหรอครับ”

“โสมอ่อน [1] น่ะ”

“โสมอ่อน?”

ผมเบิกตากว้างและมองต้นกล้าโสม มันมีขนาดเล็ก ดูคล้ายโสมจิ๋วย่อส่วน

“โสมอ่อนเป็นสมุนไพรครับ”

โสมอ่อนมีลักษณะแตกต่างจากโสมเกาหลีแบบที่เรารู้จักทั่วไป เรานำต้นกล้าโสมมาปลูกแบบไฮโดรโปนิกส์ได้

รากโสมอ่อนต้นหนึ่งมีสารซาโปนิน [2] 1-4 มิลลิกรัม ใบและลำต้นก็มีสารซาโปนิน 8-12 มิลลิกรัม

แม้มีสารซาโปนิน แต่เรามักนำมาใช้เป็นผักมากกว่านำไปทำยารักษาโรค นับว่าเป็นผักที่นำไปประกอบเมนูอาหารได้หลากหลาย เช่น ผักสลัดเนื้อสัมผัสนุ่มเหมือนผักปรุงรสสไตล์เกาหลี น้ำผักและพีบิมบับ

“ผมได้ทดลองปลูกต้นกล้าโสมแบบไฮโดรโปนิกส์แล้ว โตไวเกินคาด ปลูกทิ้งไว้ประมาณสองสัปดาห์ก็เก็บเกี่ยวได้แล้วครับ”

มินโยฮันดึงรากโสมอ่อนออกมาหนึ่งอัน

“ลองชิมดูสิครับ”

ผมหยิบโสมอ่อนใส่ปากเคี้ยว รู้สึกถึงรสสัมผัสอันนุ่มนวล

“รสชาติเหมือนโสมเป๊ะเลย”

มินโยฮันยิ้มและพยักหน้า

“ว่าแต่คุณเริ่มปลูกตอนไหน...”

“เป็นเพราะหัวหน้าฝ่ายฮันแหละครับ”

มินโยฮันชี้ไปหาฮันกีทักผู้ยืนอยู่ข้างหลังผม ฮันกีทักแกล้งกระแอมในลำคอพลางแสดงสีหน้าเขินอาย

ทุกอย่างเริ่มต้นจากในห้องบรรยาย ตอนฮันกีทักถามขึ้นว่าเป็นไปได้ไหมที่จะปลูกโสมด้วยวิธีไฮโดรโปนิกส์

ตอนแรกมินโยฮันแสดงปฏิกิริยาว่าไม่มั่นใจ เนื่องจากโสมมีเอกลักษณ์เฉพาะตัว

โสมดูดซึมสารอาหารได้ช้ามาก ถึงขนาดมีคำกล่าวว่าสารอาหารที่โสมดูดซึมหกปีนั้นมีปริมาณเท่ากับที่หัวไชเท้าหนึ่งหัวดูดซึมเป็นเวลาหนึ่งปี

การปลูกผักไฮโดรโปนิกส์เป็นการปลูกพืชในสารละลายธาตุอาหาร

โสมจะตายเนื่องจากได้รับสารอาหารในปริมาณมากเกินไป หรือไม่อาจนำไปผลิตเป็นสินค้าอย่างเคยทำ วิธีนี้จึงไม่เหมาะจะปลูกโสม

แต่ถ้าปลูกต้นกล้าโสมแบบไฮโดรโปนิกส์เป็นเวลาสองสัปดาห์ก็จะเก็บเกี่ยวโสมอ่อนได้เลย

ไม่มีความเสี่ยงจะได้รับสารอาหารมากเกินควร

“ฉันก็แค่ถามไปอย่างนั้นเอง แต่คนลงมือปลูกก็คือคุณมินโยฮันนั่นแหละ”

ต้องขอบคุณการบรรยายพิเศษที่ทำให้มินโยฮันได้เรียนรู้เรื่องโสมอ่อน เขารับหน้าที่บรรยายพิเศษเรื่องการปลูกผักแบบไฮโดรโปนิกส์ที่ศูนย์ส่งเสริมการเกษตร

นอกจากการบรรยายพิเศษเรื่องการปลูกผักไฮโดรโปนิกส์แล้ว ก็มีการบรรยายหัวข้ออื่นๆ อย่างหัวข้อเกี่ยวกับการปลูกโสมอ่อนด้วย

โสมอ่อนเป็นสินค้าการเกษตรตัวหนึ่งที่กรมส่งเสริมการเกษตรเพิ่งแนะนำให้ประชาชนได้รู้จัก

“ผมเข้าฟังบรรยายเรื่องโสมอ่อนเพราะอยากรู้ แล้วก็กลับมาลองปลูกแบบไฮโดรโปนิกส์ทันทีเลยครับ”

มินโยฮันกล่าวด้วยรอยยิ้ม

“ถ้างั้นก็ปลูกโสมอ่อนในตู้คอนเทนเนอร์ผักสลัดได้สินะ”

“ครับ ปลูกได้แหละ”

ปัญหาคลี่คลายง่ายดายกว่าที่คิด

โสมอ่อนใช้เวลาเพาะปลูกไม่นานเหมือนโสมทั่วไป

เป็นพืชที่เหมาะให้ฮย็อนอูจินปลูก

ผมบอกเรื่องนี้กับโคแอจูทันที

โคแอจูดีใจมากเมื่อผมเล่าเรื่องโสมอ่อนให้เธอฟัง

คำพูดที่ว่า<i>จะเก็บเกี่ยวได้อย่างรวดเร็ว</i>ทำเอาเธอตกใจยิ่งกว่าเรื่องไหนๆ

ผมขอเวลาเตรียมตัวก่อนถ่ายทำ

โดยบอกว่าจะเปิดเผยอุปกรณ์เพาะปลูกโสมอ่อนในวันถ่ายทำรายการ

\*\*\*

หลังจากเตรียมการทั้งหมดเสร็จสิ้น การถ่ายทำก็เริ่มขึ้น พีดีชเวมินซองและทีมงานถ่ายทำเดินทางมาถึงบ้านของฮย็อนอูจินกันแล้ว

วันนี้คึมมินซอก็มาเยือนสถานที่ถ่ายทำด้วย ปกติเราคุยกันพลางเฝ้าดูหน้าจอในห้องสตูดิโอ แต่วันนี้เราออกมาอยู่หน้างานด้วยกัน

เพราะนักเขียนบทโคแอจูขอร้องไว้

ทีมงานถ่ายทำบันทึกภาพฮย็อนอูจินและครอบครัวของเขาไว้ก่อน

พีดีชเวมินซองพุ่งความสนใจไปที่เด็กๆ

ถึงแม้ชีวิตลำบากยากเข็ญแต่พี่น้องทั้งหกคนยังดูไร้เดียงสาและสดใสร่าเริง

เด็กๆ ดูแลผักสวนครัวในสวนกับพ่อแม่

ถึงจะเป็นเด็กแต่มีฝีมือการปลูกผักยอดเยี่ยม

หลังจากถ่ายภาพเด็กๆ เสร็จ พีดีชเวมินซองส่งสัญญาณให้คึมมินซอ

“วันนี้ฉันออกมาอยู่สถานที่จริงกับคุณคิมด็อกมย็องเลยละ แขกรับเชิญวันนี้คือใครหรือคะ”

“คุณฮย็อนอูจินที่เคยปลูกโสมครับ”

คู่สามีภรรยาฮย็อนอูจินกับซองมีฮีปรากฏตัว

คึมมินซอพูดกับพวกเขา

“เห็นว่าคุณฮย็อนอูจินกับคุณซองมีฮีทำไร่โสม”

“ใช่แล้ว ทำไร่โสมมาหกปีแล้วครับ/ค่ะ”

ทั้งคู่ตอบพร้อมกัน

“แล้วยังได้ยินมาว่าพายุฝนทำให้ไร่โสมเจออุปสรรคหนักเลย”

คึมมินซอมีสีหน้าเศร้าขณะเอ่ยถึงเรื่องราวอันน่าสงสารของอีกฝ่าย

“ผมอยากเริ่มต้นใหม่ อย่างน้อยก็เพื่อลูกๆ ครับ”

ฮย็อนอูจินตอบอย่างกล้าหาญ

คึมมินซอตอบรับคำพูดของเขา

“คุณพ่อเข้มแข็งมากเลย ไม่ว่ายังไงพวกคุณจะผ่านไปได้ด้วยดีแน่นอนค่ะ เห็นว่าคุณคิมด็อกมย็องเตรียมอะไรไว้ให้พวกคุณสองคนด้วยนี่คะ”

เธอส่งไม้ผลัดให้ผมต่อ

“ผมเตรียมของไว้ในไร่โสมแล้วครับ”

“ชักอยากรู้ซะแล้วสิว่าคุณเตรียมอะไรไว้!”

ฮย็อนอูจินกับซองมีฮีก็ทำหน้าสงสัยเช่นกัน

ผมอุบเป็นความลับไม่ได้บอกทั้งคู่

พวกเราเดินไปที่ไร่โสมด้วยกัน

มีตู้คอนเทนเนอร์สีเขียวตั้งอยู่ในไร่โสม

“อะไรคะเนี่ย”

คึมมินซอถามพร้อมเบิกตากว้าง

“อุปกรณ์ปลูกโสมครับ”

ฮย็อนอูจินดูประหลาดใจเมื่อได้ยินคำว่า<i>ปลูกโสม</i>

เขาจึงเอ่ยถามผม

“ปลูกโสมในนี้น่ะหรือ”

พวกเราเปิดประตูตู้คอนเทนเนอร์และเข้าไปข้างใน เห็นโสมอ่อนกับอุปกรณ์เพาะปลูกแบบไฮโดรโปนิกส์

“โสมจริงๆ ด้วย! แต่ดูต่างจากโสมทั่วไปนิดหน่อยนะคะ”

“มันคือโสมอ่อนครับ”

ผมได้พูดคุยเกี่ยวกับโสมอ่อนที่เพิ่งเปิดตัวโดยกรมส่งเสริมการเกษตร

“เราปลูกพืชไฮโดรโปนิกส์ได้โดยใช้ต้นอ่อนของโสม”

ฮย็อนอูจินแสดงท่าทีไม่เชื่อเมื่อได้ยินว่าสามารถเก็บเกี่ยวได้ในสองสัปดาห์

เพราะนั่นไม่มีข้อมูลในหนังสือที่เขาศึกษา

“เป็นไปได้จริงๆ เหรอครับ ที่จะเก็บเกี่ยวได้ภายในสองสัปดาห์”

"ใช่ครับ ขอแค่สองสัปดาห์ก็พอแล้ว”

ผมได้ให้คำแนะนำเกี่ยวกับการจัดการวิธีปลูกผักไฮโดรโปนิกส์แก่พวกเขา

“ปลูกโสมแบบนี้ก็ได้เหรอ น่าทึ่งสุดๆ ฉันรู้สึกเหมือนมาจากอีกโลกหนึ่งเลยค่ะ”

ซองมีฮีมองไปที่อุปกรณ์เพาะปลูกโสมอ่อนและพูดขึ้น

“และผมก็ได้จัดหาสถานที่วางขายโสมอ่อนไว้ให้แล้วด้วยนะ”

“ที่ขายงั้นหรือ”

ซองมีฮีไม่อาจซ่อนความดีใจของเธอได้

สถานที่ขายคือร้านหมู่บ้านเกษตรอินทรีย์ที่เยนาอึนเป็นผู้ดูแล ผมบอกเยนาอึนไว้แล้วเรียบร้อย

พวกเขาจัดส่งสินค้าได้สะดวกเพราะร้านตั้งอยู่ใกล้บ้าน

“ไม่นึกไม่ฝันเลยว่าจะได้เริ่มปลูกโสมอีกครั้ง ขอบคุณจริงๆ ครับ"

น้ำตาเริ่มคลอเบ้าดวงตาของฮย็อนอูจิน

ดวงตาของซองมีฮีเปียกชุ่มไปด้วยน้ำตาเช่นกัน

คึมมินซอเองก็มีน้ำตาคลอ

เมื่อออกมาจากตู้คอนเทนเนอร์ หกพี่น้องสวมกอดทั้งคู่ราวกับว่ากำลังรอพวกเขาอยู่

ฉากอันแสนซาบซึ้งถูกบันทึกไว้ในกล้องเป็นที่เรียบร้อย

**จะว่าไปตู้เทนเนอร์นี่ทำได้หลายอย่างเลยเนอะ**

**ในอนาคตต้องว้าวกว่านี้แน่ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **264**

**ตอนที่ 264 ถึงจะปลูกพืชไม่ได้ทุกชนิด แต่ก็มีบางชนิดที่ปลูกได้ครับ**

ระหว่างทางกลับบ้าน หลังจากถ่ายทำเสร็จสิ้น

ผมโทร.หาอีจางอู

“เรื่องส่งตู้คอนเทนเนอร์นี่โอเคดีมั้ย”

“ตู้คอนเทนเนอร์ทำงานได้ดีมาก เหมือนว่ายิ่งนับวันฉันยิ่งเก่งขึ้นเรื่อยๆ เลย”

“นายกำลังอัปเกรดตัวเองไปทีละหน่อยไง”

อีจางอูพูดด้วยน้ำเสียงอารมณ์ดี

เขาสร้างตู้คอนเทนเนอร์ผักสลัดถึงสามหลัง

โดยดัดแปลงตู้หลังหนึ่งในสามหลังนั้นไว้ปลูกโสม

ผมได้ชี้แจงเรื่องนี้กับนักเขียนโคแอจูและพีดีชเวมินซองไว้ตั้งแต่ก่อนถ่ายทำรายการแล้ว

“ฉันส่งตู้คอนเทนเนอร์ผักสลัดไปสถานพักฟื้นตามที่นายบอกแล้วนะ”

“ขอบใจมาก”

“ถ้าเป็นแบบนี้ สงสัยฉันคงต้องทำตู้คอนเทนเนอร์ผักสลัดยิงยาวไปตลอดชีวิตแล้วละมั้ง”

“ต่อไปเราต้องสร้างฟาร์มผักสลัดกันสิ ไม่ใช่แค่ตู้คอนเทนเนอร์ผักสลัดแล้ว ทำเป็นฟาร์มผักสลัดที่ใหญ่ที่สุดในโลกไปเลย”

“อยากให้ถึงวันนั้นเร็วๆ จัง”

หลังจากวางสาย ผมก็หมุนพวงมาลัยมุ่งไปสถานพักฟื้น

ใช่ว่าส่งมอบตู้คอนเทนเนอร์แล้วงานจะจบสิ้น

ใครบางคนยืนรอผมอยู่หน้าสถานพักฟื้น

“ท่านประธาน ทางนี้ครับ”

คิมซังช็อลโบกมือไปมา

“นี่ผมมาสายใช่มั้ย”

“ไม่หรอก พอดีผมมาถึงเร็วไปหน่อยน่ะครับ”

คิมซังช็อลบอกยิ้มๆ ผมเข้าไปในห้องทำงานของผู้อำนวยการโรงพยาบาลกับเขา

พักมันซู ผู้อำนวยการโรงพยาบาลต้อนรับพวกเราด้วยความยินดี

“ผมได้รับตู้คอนเทนเนอร์ผักสลัดแล้วนะครับ”

พักมันซูเหมือนเด็กที่ได้รับของขวัญ

“ว่าแต่พาใครมาด้วยเหรอครับ”

“เพื่อนร่วมงานในกลุ่มเกษตรกรภูเขาชีรีน่ะครับ คนนี้เขาเชี่ยวชาญเรื่องตู้คอนเทนเนอร์ผักสลัด”

คำพูดที่ว่า<i>เชี่ยวชาญเรื่องตู้คอนเทนเนอร์ผักสลัด</i>ทำเอาคิมซังช็อลแสดงสีหน้าเขินอาย

“เขาจะมาสอนวิธีใช้ตู้เทนเนอร์ปลูกผักสลัดครับ”

“โอ้ ยินดีที่ได้รู้จักครับ งั้นก็ถือว่าเป็นครูของผมสิเนี่ย”

งานครั้งนี้ไม่ใช่แค่จัดส่งผักสลัดเท่านั้น

แต่ต้องอธิบายวิธีใช้ตู้คอนเทนเนอร์ผักสลัดด้วย

ผมว่าจะส่งคนไปคอยประกบฮย็อนอูจินเพื่อช่วยปลูกโสมอ่อนด้วย

“ขอดูตู้คอนเทนเนอร์ผักสลัดหน่อยได้มั้ยครับ”

คิมซังช็อลถามพักมันซู

พักมันซูนำทางไป มีลานว่างอยู่ข้างๆ สถานพักฟื้น

มีตู้เทนเนอร์ผักสลัดวางไว้ที่นั่น

คิมซังช็อลตรวจสอบภายในตู้คอนเทนเนอร์ท่าทางคล่องแคล่ว

เขาอธิบายวิธีการใช้ตู้คอนเทนเนอร์ผักสลัดให้พักมันซูฟังอย่างละเอียด

พักมันซูกลายเป็นนักเรียนผู้ตื่นเต้น

ผมมองดูคิมซังช็อลสอนอย่างเงียบๆ เขาเป็นผู้เชี่ยวชาญไปแล้วจริงๆ

หลังจากอธิบายเสร็จ คิมซังช็อลพูดว่า

“ตั้งแต่พรุ่งนี้เป็นต้นไป เราจะปลูกต้นกล้ากัน เดี๋ยวผมจะไปเตรียมต้นกล้ามาครับ”

“ชักตื่นเต้นแล้วสิเนี่ย”

พักมินซูทำตาเป็นประกาย

พอคุยธุระเสร็จแล้วพวกเราตั้งท่าจะกลับ พักมินซูก็ถามขึ้น

“ว่าแต่เราปลูกต้นอื่นๆ ในตู้คอนเทนเนอร์ผักสลัดได้มั้ยครับ”

คิมซังช็อลเอียงศีรษะอย่างสงสัย เขาไม่เคยปลูกพืชอื่นใดนอกจากผักสลัด

ผมพูดพลางมองพักมินซู

“ปลูกโสมอ่อนก็ได้ครับ”

“ปลูกโสมอ่อนได้ด้วยแฮะ ไว้คราวหน้าผมต้องลองดูแล้วละ”

พักมินซูบอกลา เหลือแค่ผมกับคิมซังช็อล

คิมซังช็อลพูดขึ้นด้วยความอยากรู้

“ไม่รู้เลยว่าจะปลูกพืชอย่างอื่นนอกจากผักสลัดได้ด้วยน่ะครับ”

“ถึงจะปลูกพืชไม่ได้ทุกชนิด แต่ก็มีบางชนิดที่ปลูกได้ครับ”

“ไว้มีโอกาสผมเองก็อยากเรียนรู้เพิ่มครับ”

“ครับ เรียนได้ทุกเมื่อเลยนะ”

\*\*\*

มีสายที่ไม่ได้รับ

คือคิมมินซู หัวหน้าเลขานุการของนายอำเภอฮาดง

โครงการสนับสนุนเกษตรกรรุ่นใหม่ได้สิ้นสุดลงแล้ว

ผมสงสัยว่าเขาโทร.มาทำไม

“คิมด็อกมย็องครับ คุณโทร.มาหาผมใช่มั้ยครับ”

“คุณยุ่งมากๆ เลยสิท่า”

“ผมปิดเสียงโทรศัพท์ไว้ เลยเพิ่งมาเห็นเอาตอนนี้น่ะครับ”

“พอจะสะดวกไปกินอาหารเย็นด้วยกันมั้ยครับ”

ผมรู้สึกได้ว่าเขาต้องมีธุระสำคัญอะไรสักอย่าง

เลยตอบตกลงแต่โดยดี

คังมินซูมารออยู่ตรงจุดนัดหมายก่อนแล้ว

พอเขาเห็นผมก็ลุกพรวดขึ้นทันที

“มาแล้วเหรอ ทุกอย่างราบรื่นดีใช่มั้ย”

“ครับ พอได้ทำโครงการสนับสนุนเกษตรกรรุ่นใหม่ ทุกอย่างก็ดำเนินไปอย่างเรียบร้อยดี”

“ได้ยินมาว่าทางคุณกำลังขายตู้คอนเทนเนอร์ผักสลัดกันอยู่ เรื่องจริงหรือเปล่าครับ”

“วันนี้เพิ่งไปส่งของที่สถานพักฟื้นมาเอง ว่าแต่คุณมีเรื่องอะไร...”

“พอดีมีคนอยากพบคุณคิมด็อกมย็องน่ะครับ”

“อยากพบผมเหรอครับ”

“เขาต้องใช้ตู้ปลูกผักระบบไฮโดรโปนิกส์แหละครับ”

คังมินซูดูนาฬิกา

ตอนนั้นมีชายคนหนึ่งเข้ามาในห้อง

ดูเหมือนเขารู้จักกับคังมินซู

“นี่คือคุณคิมด็อกมย็องที่ฉันพูดถึง”

ผู้ชายคนนั้นยื่นมือมาหาผม

“ได้ยินเรื่องคุณมาเยอะเลย ผมชื่อนัมกีนัมครับ”

“คิมด็อกมย็องครับ”

“ไหนๆ ก็มากันครบแล้ว เรามาคุยไปกินไปดีมั้ยครับ”

เมื่อคังมินซูกดกริ่ง อาหารที่เตรียมไว้ก็ออกมาเสิร์ฟทันที

พอบริกรออกไปแล้วชายคนนั้นก็พูดว่า

“ได้ยินมาว่าคุณมีฝีมือสร้างอาคารเพาะปลูกผักแบบไฮโดรโปนิกส์ได้ดีเลย”

“ผมยังต้องเรียนรู้อีกเยอะเลยครับ”

“อ้อ จริงสิ ผมแนะนำตัวเองช้าไปหน่อย นี่นามบัตรผมครับ”

นัมกีนัมเป็นหัวหน้าฝ่ายเทคโนโลยีการเกษตรของกรมส่งเสริมการเกษตร

เมื่อเห็นนามบัตร ผมเกิดความสงสัยขึ้นมาทันที

“ผมรู้จักกับหัวหน้าเลขาฯ คังมินซูมานานแล้ว เลยขอให้เขาช่วยนัดคุณคิมด็อกมย็องให้หน่อยน่ะครับ”

“อย่างงี้นี่เอง แล้วทำไมถึงอยากพบผมเหรอครับ”

“ผมมีแผนจะสร้างโรงงานปลูกผักไฮโดรโปนิกส์ ต้องใช้อุปกรณ์ปลูกผักไฮโดรโปนิกส์ในรูปแบบตู้คอนเทนเนอร์ครับ”

“ถ้าเรื่องนั้นก็ไม่มีปัญหาเลยครับ”

“แต่สถานที่ปลูกนี่ค่อนข้างพิเศษหน่อยนะ”

“คุณจะติดตั้งตู้คอนเทนเนอร์ที่ไหนเหรอครับ”

นัมกีนัมเว้นจังหวะไปชั่วครู่ก่อนพูดต่อ

“ที่ขั้วโลกใต้ครับ”

**ปังมากก ไปบุกขั้วโลกใต้แล้ววว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **265**

**ตอนที่ 265 โครงการขั้วโลกใต้**

“ขั้วโลกใต้หรือครับ”

ผมแทบไม่เชื่อหูตัวเอง

“ขั้วโลกใต้ เข้าใจถูกต้องแล้วครับ”

นัมกีนัมบอกเล่างานโครงการขั้วโลกใต้ด้วยน้ำเสียงเอาจริงเอาจัง

เป็นภารกิจติดตั้งตู้คอนเทนเนอร์ผักสลัดในฐานทัพเกาหลีใต้ที่ขั้วโลกใต้ โดยสถาบันวิทยาศาสตร์และเทคโนโลยีเกาหลีใต้เป็นผู้ขอร้องมาทางกรมส่งเสริมการเกษตรอีกที

ผู้คนที่ทำงานในฐานทัพขั้วโลกใต้ได้รับเสบียงและสินค้าแปรรูปจากโรงงานอุตสาหกรรมอยู่แล้ว และไม่มีปัญหาติดขัดเรื่องอาหารที่จะต้องแช่แข็งอย่างเนื้อสัตว์ แต่ทางกรมส่งเสริมฯ ไม่อาจจัดส่งผักสดไปให้ได้

ประเทศฝั่งยุโรปและสหรัฐอเมริกากำลังปลูกผักโดยใช้ตู้คอนเทนเนอร์ผักสลัด

สมาชิกชาวเกาหลีใต้เองก็เรียกร้องอยากให้มีอุปกรณ์ปลูกผักเช่นกัน

พวกเขาส่งข้อเสนอมาหาสถาบันวิทยาศาสตร์และเทคโนโลยีเกาหลีใต้ เรื่องก็เลยวนมาถึงกรมส่งเสริมการเกษตร

เขาพูดถึงวิธีการเข้าร่วมโครงการทิ้งท้าย

“ทางเรากะจะเปิดประกวดราคาผู้รับเหมาแบบเสนอชื่อแหละครับ”

โดยปกติแล้วนี่เป็นวิธีการแข่งขันราคาที่นำมาใช้ยามผู้รับเหมาไม่อาจทำตามจุดมุ่งหมายของสัญญาได้ครบทุกข้อ ยกเว้นเสียแต่ว่าผู้รับเหมารายนั้นจะมีเครื่องไม้เครื่องมือพิเศษ

“ผมตั้งใจว่าจะเสนอชื่อบริษัทสักสองสามแห่ง และกลุ่มเกษตรกรภูเขาชีรีก็คือหนึ่งในนั้นครับ”

“จะมีบริษัทอื่นเข้าร่วมด้วยใช่มั้ยครับ”

“ใช่ครับ นี่ว่าจะเสนอชื่อบริษัทอีกไม่กี่แห่ง”

นัมกีนัมพูดทิ้งท้ายแบบไม่ชัดเจน ปัจจุบันในประเทศเกาหลีใต้มีกลุ่มเกษตรกรภูเขาชีรีเพียงแห่งเดียวที่สามารถผลิตตู้คอนเทนเนอร์ผักสลัดได้

เห็นได้ชัดว่าเขาจัดประกวดราคาผู้รับเหมาแค่พอเป็นพิธี

“กลุ่มเกษตรกรภูเขาชีรีจะต้องเข้าร่วมการประกวดครั้งนี้ให้ได้นะครับ”

นัมกีนัมพูดอย่างเข้มแข็ง

“แล้วผมจะลองคิดดูนะครับ”

“เดี๋ยวจะจัดประกวดราคากันแล้ว ขออนุญาตติดต่อคุณช่วงนั้นอีกทีได้หรือเปล่าครับ”

“ได้เลยครับ”

ในตอนนั้นเอง คังมินซูหัวหน้าเลขานุการก็ยิ้มแล้วพูดขึ้นว่า

“เลิกคุยเรื่องงานแล้วมากินข้าวกันดีกว่าครับ”

ระหว่างกินอาหารเราได้พูดคุยแลกเปลี่ยนเรื่องเบาๆ

แต่ใจของผมลอยไปอยู่ที่ขั้วโลกใต้ซะแล้ว

\*\*\*

วันรุ่งขึ้นผมเรียกประชุม

ผู้เข้าร่วมประชุมมีฮันกีทัก มินโยฮันและอีจางอู

“มีเรื่องอะไรหรือเปล่า เรียกประชุมแต่เช้าเลย”

ฮันกีทักเอ่ยถามพลางมองผู้เข้าร่วมประชุมคนอื่นๆ เขาทำหน้าสงสัยว่าทำไมเรียกมาประชุมกันแค่สามคน

มินโยฮันและอีจางอูก็กำลังจ้องผมเช่นกัน

“เมื่อวานนี้ผมได้รับข้อเสนอมาอย่างนึง”

“ข้อเสนอ?”

“เรื่องติดตั้งตู้คอนเทนเนอร์ผักสลัดครับ”

คำว่า ติดตั้งตู้คอนเทนเนอร์ผักสลัด ทำให้ทุกคนทำหน้าเฉยๆ ไม่ตื่นเต้น

“ความจริงถึงงานติดตั้งตู้คอนเทนเนอร์ไม่ใช่งานยิ่งใหญ่อะไร แต่เหตุผลที่ผมถึงขั้นต้องเรียกมาประชุมกันแบบนี้ ก็เพราะสถานที่ติดตั้งมันพิเศษมากครับ”

“จะติดตั้งในสถานที่พิเศษงั้นเรอะ”

มินโยฮันถามด้วยสีหน้ากระตือรือร้น

“อยู่ที่ฐานทัพเกาหลีใต้ตรงขั้วโลกใต้อะครับ”

“เฮือก ฐานทัพขั้วโลกใต้!”

ฮันกีทักส่งเสียงตะโกนขึ้นมาด้วยสีหน้าตกใจ

ผมชี้แจงโครงการขั้วโลกใต้กับเพื่อนร่วมงาน ทุกคนนั่งนิ่งรับฟัง

หลังจากได้ฟังคำอธิบายแล้ว ฮันกีทักก็ถามขึ้น

“ติดตั้งตู้คอนเทนเนอร์ผักสลัดที่ขั้วโลกใต้เชียวหรือ คิดๆ แล้วก็แปลกดีนะ”

“น่าจะเป็นโอกาสที่ดีเลยนะเนี่ย”

มินโยฮันบอกยิ้มๆ

ส่วนอีจางอูไม่พูดอะไรเลย

“จางอู นายกำลังคิดอะไรอยู่ล่ะเนี่ย”

“กำลังคิดถึงตู้คอนเทนเนอร์อยู่น่ะ ถ้าจะส่งเข้าไปที่ฐานทัพขั้วโลกใต้ คงต้องใช้อุปกรณ์ที่ต่างไปจากเดิมแหละ”

สมกับที่เป็นวิศวกรจริงๆ เราต้องปรับเปลี่ยนตู้คอนเทนเนอร์ผักสลัดที่จะนำไปใช้ในฐานทัพขั้วโลกใต้อย่างเขาว่า

ต้องผลิตวัสดุพิเศษให้เหมาะกับสภาพแวดล้อมในขั้วโลกใต้

“ถ้าโครงการนี้จบลงแบบประสบความสำเร็จ ฉันว่าการระดมทุนที่นายตั้งเป้าไว้ก็คงจะดำเนินการต่อได้ง่ายเลย...”

ฮันกีทักว่า เพื่อนร่วมงานคนอื่นๆ ก็แสดงแววตาเห็นด้วยกับคำพูดของเขา

มินโยฮันกับอีจางอูเองก็รู้เรื่องแผนการก่อสร้างโรงปลูกพืชหลังใหญ่ยักษ์

มินโยฮันยิ้มแล้วพูดขึ้นมาว่า

“ผมก็คิดแบบนั้นเหมือนกัน เป็นโอกาสดีที่จะประกาศให้โลกรู้ถึงฝีมือของพวกเรา”

“แต่ถ้าเราไปประกวดราคา ก็มีสิทธิ์ตกรอบได้เหมือนกันใช่มั้ย คือฉันยังคาใจกับคำว่าประกวดอยู่น่ะ”

อีจางอูถามขึ้นอย่างระมัดระวัง

“เจ้าอื่นคงสู้เราไม่ได้หรอก เพราะกลุ่มเกษตรกรภูเขาชีรีเรามันสุดยอดจะตายไป”

“ก็ถูกของนาย”

อีจางอูพยักหน้าเห็นด้วย

“ว่าจะแบ่งงานให้เริ่มทำกันได้ตั้งแต่ตอนนี้เลยครับ”

ทุกคนสนใจฟังคำพูดของผม

ฮันกีทักเป็นคนตระเตรียมเอกสารที่เกี่ยวกับการประกวดราคา

ส่วนการออกแบบตู้คอนเทนเนอร์หลังใหม่นั้นเป็นหน้าที่ของอีจางอูกับมินโยฮัน

หลังจากแบ่งหน้าที่เสร็จแล้วผมก็พูดขึ้น

“ตอนประกวดราคาเราต้องพูดนำเสนอด้วย เดี๋ยวงานนี้ผมจัดการเองครับ”

“แล้วเรื่องไปออกรายการทีวีล่ะ นายจะทำยังไง”

ฮันกีทักถาม

“เดี๋ยวผมจะไปพบพีดีกับนักเขียนของรายการนั้นแล้วจะไปจัดการงานให้ดี ไม่ทำให้ฝั่งนั้นเขาต้องเดือดร้อน งั้นทุกคนแยกย้ายกันไปจัดการงานของตัวเองได้เลยนะครับ”

ทุกคนลุกขึ้นจากที่นั่ง

โครงการขั้วโลกใต้ของกลุ่มเกษตรกรภูเขาชีรีได้เริ่มขึ้นอย่างจริงจังแล้ว

\*\*\*

ผมนัดหมายกับนักเขียนโคแอจูอีกสองสามวันให้หลัง และขอให้เธอช่วยจัดคิวพบพีดีชเวมินซองให้ด้วย

ผมบอกว่าจะอธิบายรายละเอียดต่างๆ ตอนได้เจอหน้ากัน

ก่อนจะเจอพวกเขา ผมตรวจสอบเนื้อหาที่จะประชุมกับฝ่ายผลิตรายการแล้ว

ยังมีเรื่องที่จะต้องเตรียมตัวล่วงหน้าด้วย ผมก็เลยวุ่นวายมาก

พอสะสางงานที่วางแผนไว้ได้หมด ผมก็มุ่งหน้าไปโซลทันที

นักเขียนโคแอจูกำลังรอผมอยู่ที่ห้องประชุมของสถานีโทรทัศน์

“มีอะไรหรือคะ ถึงกับต้องแวะมาถึงที่นี่”

“ผมมีเรื่องที่จะต้องแจ้งให้ทราบครับ เป็นเรื่องที่สำคัญมากๆ”

“เรื่องอะไรเหรอคะ”

โคแอจูเบิกตาแล้วเอ่ยถาม

ในตอนนั้นเอง พีดีชเวมินซองก็เปิดประตูเดินเข้ามา

“ขอโทษครับ ผมมาสายไปหน่อย”

“ไม่เป็นไรครับ เราเพิ่งจะเริ่มคุยพอดี”

พีดีชเวมินซองลงนั่ง

ผมเข้าประเด็นทันที

“ผมติดงานจึงถ่ายรายการต่อไปไม่ได้แล้วละครับ”

ผมตรวจสอบเรื่องสัญญาเรียบร้อยแล้วก่อนแวะมาที่สถานีโทรทัศน์

ตอนเซ็นเอกสารมีอยู่ข้อหนึ่งที่ได้เคยให้สัญญากันไว้

นั่นคือข้อที่ระบุไว้ว่าให้ระงับการออกอากาศได้กรณีมีเหตุจำเป็น

และตอนนี้ ผมมีเรื่องจำเป็นแล้ว

“ติดงานอะไรหรือคะ คุณถึงจะถอนตัว”

โคแอจูถามด้วยสีหน้าเคร่งเครียด

“คือผมอาจจะต้องไปขั้วโลกใต้น่ะครับ”

ผมเล่าเรื่องโครงการขั้วโลกใต้ให้พวกเขาฟัง

โคแอจูฟังจบก็ทำหน้ากังวล

แต่ปฏิกิริยาตอบโต้ของพีดีชเวมินซองแตกต่างออกไป ดวงตาของเขาเป็นประกาย

“งานทำรายการทีวีก็สำคัญ แต่งานนี้ก็ถือว่าเป็นโอกาสทองในชีวิต ก็เลยไม่อยากปล่อยให้โอกาสครั้งนี้หลุดลอยไปครับ”

“ฉันเข้าใจความรู้สึกที่คุณไม่อยากพลาดโอกาสดีๆ ไปค่ะ”

โคแอจูยอมรับ

ผมนำเอกสารที่เตรียมไว้ออกมา

“คืออะไรคะนี่”

**ใครจะมาทำแทนด็อกมย็องนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **266**

**ตอนที่ 266 รางวัลเกียรติยศ ‘ศึกดวลไอเดียเด็ด สินค้าเกษตรบ้านเรา’**

โคแอจูรับเอกสารไปแล้วถาม

“ผมติดต่อหาคนที่จะมาแทนผมไว้น่ะครับ”

“คนที่จะมาแทนเหรอคะ”

“ผมเองก็รักรายการนี้มาก เพราะงั้นผมเลยเตรียมข้อเสนอมาให้ด้วยครับ”

โคแอจูกับชเวมินซองอ่านเอกสารอย่างละเอียด

“เป็นพวกผู้เชี่ยวชาญด้านเกษตรกรรมทั้งนั้นเลยนี่นา”

“ใช่แล้วครับ ผู้มีความชำนาญกลุ่มนี้จะมาทำหน้าที่แทนผมเองครับ”

นี่เป็นสิ่งที่ผมพอจะทำเพื่อพวกเขาได้ ผมติดต่อหาผู้เชี่ยวชาญยี่สิบกว่าคน ตั้งแต่ฮวังยูชินผู้เชี่ยวชาญด้านลูกพลับแห้ง ไปจนถึงอิมชีแบกผู้เป็นมือหนึ่งเรื่องชา

โคแอจูถามขึ้นด้วยแววตาตกใจ

“นี่คุณติดต่อพวกเขาทุกคนเลยหรือ”

“เรียกว่าระดมเครือข่ายคนรู้จักผมมาให้เลยแหละครับ”

“ขอบคุณมากๆ เลยค่ะที่เอาใจใส่กันขนาดนี้”

มีหลายครั้งที่ผู้ดำเนินรายการหลักขอถอนตัวกลางคันเนื่องด้วยเหตุผลส่วนตัวหรือเกิดความขัดแย้งกับทีมงาน

คนที่ลำบากที่สุดในช่วงเวลานั้นก็คือเหล่านักเขียนบท เพราะจะต้องติดต่อหาคนใหม่

ยิ่งเป็นผู้เชี่ยวชาญด้านเกษตรกรรมด้วยก็ยิ่งแล้วใหญ่ เพราะหาตัวได้ยากมากจริงๆ

“งั้นฉันขอถ่ายตอนสุดท้ายอีกซักตอนได้มั้ยคะ”

โคแอจูถามพลางทำตาเป็นประกาย

“ได้ครับ ถ้าอีกตอนเดียวก็ไม่น่าจะมีปัญหาอะไร”

เธอค่อยทำท่าโล่งใจก็ตอนนั้น

“ผมอยากขอร้องอะไรคุณสักอย่างนึง...”

พีดีชเวมินซองพูดขึ้น ผมสังเกตว่าตั้งแต่ผมบอกเรื่องโครงการขั้วโลกใต้ เขาก็ดูเหมือนจะคิดอะไรวุ่นวายอยู่คนเดียว

“บอกมาได้เลยครับ ไม่ต้องเกรงใจ”

“พวกเราขอถ่ายทำตอนคุณติดตั้งตู้คอนเทนเนอร์ผักสลัดที่ขั้วโลกใต้ได้มั้ยครับ”

เป็นความคิดแบบพีดีจริงๆ กะทำเรตติ้งสินะ

“พีดีชเวงานยุ่งไม่ใช่หรือคะ”

“ผมไปไม่ได้หรอก แต่ว่าจะคุยกับแผนกโปรดักชัน เสนอให้เขาทำเป็นรายการสารคดีดูครับ”

ผมฟังแล้วดีใจ เพราะถ้าภาพการติดตั้งตู้คอนเทนเนอร์ผักสลัดที่ขั้วโลกใต้ได้ออกอากาศเป็นรายการสารคดีทางโทรทัศน์ จะได้เผยแพร่ออกไปเป็นวงกว้าง

“ยินดีครับ”

“จริงหรือ ขอบคุณนะครับ”

พีดีชเวมินซองดีใจมาก

“ถึงแม้ผมจะยินดีแต่เรื่องนี้ยังไม่จบนะ พวกคุณต้องได้รับอนุญาตจากกรมส่งเสริมการเกษตรด้วยครับ”

“เรื่องนั้นเดี๋ยวผมจัดการเองครับ”

สีหน้าของเขาเต็มไปด้วยความมั่นใจ ท่าทางคงยอมทำทุกทางเพื่อให้ทางนั้นอนุญาต

“เราอุตส่าห์ทำงานเข้าขากันดีมากมาตลอดแท้ๆ เสียดายจัง”

โคแอจูแสดงสีหน้าเศร้า

“ไว้คงมีโอกาสที่ดีกว่านี้อีกนะครับ”

“ฉันก็คิดอย่างนั้นเหมือนกันค่ะ ส่วนเรื่องผู้ดำเนินรายการคนต่อไปเดี๋ยวฉันจะตัดสินใจเองค่ะ”

“เลือกตามที่คุณนักเขียนเห็นสมควรได้เลยครับ”

\*\*\*

มีการประกาศเรื่องโครงการขั้วโลกใต้ออกมาแล้ว

กลุ่มเกษตรกรภูเขาชีรีมีชื่อรวมอยู่ในบรรดาบริษัทที่ได้รับการเสนอชื่อ

รวมกลุ่มเกษตรกรภูเขาชีรีแล้วมีบริษัทผู้ได้รับการเสนอชื่อทั้งหมดห้าแห่ง

ผมแอบสืบข้อมูลบริษัทที่จะแข่งกับเรา

ไม่มีบริษัทไหนเลยที่รับสร้างตู้คอนเทนเนอร์ผักสลัด ส่วนใหญ่แล้วเพิ่งเริ่มปลูกผักไฮโดรโปนิกส์กัน

ถึงจะเป็นอย่างนั้น ผมก็ยังตื่นเต้นอยู่ดี

ผมตรวจสอบเอกสารที่ฮันกีทักเตรียมไว้อย่างละเอียด

เอกสารเขียนอธิบายทักษะทางเทคโนโลยีและความเชี่ยวชาญของกลุ่มเกษตรกรภูเขาชีรีไว้อย่างละเอียด

ในเอกสารยังมีเนื้อหาเกี่ยวกับตู้คอนเทนเนอร์ผักสลัดที่ออกแบบโดยมินโยฮันและอีจางอูด้วย

เป็นตู้คอนเทนเนอร์ผักสลัดที่จะนำไปติดตั้งที่ขั้วโลกใต้

ส่วนเรื่องการรักษาความปลอดภัยนั้นต่างๆ ยังปิดเป็นความลับ

ตอนนี้ก็เหลือแค่พูดนำเสนอ

ผมรวบรวมเอกสารการนำเสนอเข้าไปที่กรมส่งเสริมการเกษตร

“คิมด็อกมย็อง ประธานกลุ่มเกษตรกรภูเขาชีรีครับ ขอเริ่มนำเสนอเลยนะครับ”

บนหน้าจอมีภาพตู้คอนเทนเนอร์ผักสลัดที่สร้างโดยกลุ่มเกษตรกรภูเขาชีรี

เป็นตู้คอนเทนเนอร์ผักสลัดตู้แรกที่กลุ่มเกษตรกรภูเขาชีรีเป็นผู้สร้าง

คณะกรรมการตัดสินมองตู้คอนเทนเนอร์ผักสลัดที่ฉายอยู่บนจอภาพอย่างสนใจ

“เราคิดค้นตู้คอนเทนเนอร์ผักสลัดและอัปเกรดอยู่เรื่อยๆ ครับ”

ผมกดเปิดสไลด์หน้าถัดไป มีแผงโซล่าเซลล์ติดอยู่บนหลังคาตู้คอนเทนเนอร์

“ถ้าไฟดับเมื่อไร ตู้คอนเทนเนอร์ผักสลัดจะทำงานต่อไม่ได้เลย ผมจึงแก้ไขปัญหานี้โดยใช้แผงโซล่าเซลล์ครับ”

หน้าจอเปลี่ยนไปอีกหน้า

ภาพของเครื่องควบคุมตู้คอนเทนเนอร์ผักสลัดปรากฏขึ้น

**[แสง 8,500 ลักซ์]**

**[อุณหภูมิ 18 องศาเซลเซียส]**

**[ระดับความชื้นสัมพัทธ์ 65%]**

**[ความเข้มข้นของคาร์บอนไดออกไซด์ 400 ppm]**

**[การไหลของน้ำ ปกติ]**

**[สารอาหาร ปกติ]**

“เราสามารถควบคุมสภาวะภายในตู้คอนเทนเนอร์ผักสลัดได้โดยใช้แอปพลิเคชันครับ”

“หรือว่าหน้าจอที่เรากำลังเห็นอยู่ตอนนี้เป็นภาพตอนเครื่องกำลังทำงาน”

คณะกรรมการคนหนึ่งทนสงสัยไม่ไหวจึงถามขึ้น

“ใช่แล้วครับ นี่คือตู้คอนเทนเนอร์ผักสลัดที่กำลังทำงานอยู่จริงๆ”

ทุกคนมีสีหน้าตกใจ

ส่วนผมก็พูดนำเสนอต่อไป

“เมื่อไม่นานมานี้เราได้ปลูกผักชนิดอื่นในตู้คอนเทนเนอร์ด้วยครับ”

ผมฉายภาพการเจริญเติบโตของโสมอ่อนบนหน้าจอ

และบอกเล่าว่าตู้คอนเทนเนอร์ผักสลัดทำประโยชน์ให้ได้อย่างไม่จำกัด

ก่อนพูดปิดท้ายว่า

“ความสามารถทางเทคโนโลยีของเราทำให้ปลูกผักสลัดและโสมอ่อนได้ พลทหารที่ฐานทัพขั้วโลกใต้จะได้กินผักสดใหม่กันด้วยครับ”

เมื่อนำเสนอจบ คำถามของคณะกรรมการตัดสินก็ตามมาติดๆ

แน่นอนว่าผมตอบได้ทุกคำถามไม่ติดขัด

\*\*\*

วันประกาศผลการนำเสนอโครงการขั้วโลกใต้

ทางนั้นยังไม่ประกาศออกมา

ถึงจะเดาไว้แล้วว่าน่าจะได้ แต่ก็ยังตื่นเต้นอยู่ดี

ผมถือโอกาสคลายเครียดโดยแวะไปที่ร้านค้ากลุ่มเกษตรกรภูเขาชีรี

ใบหน้าของโนแฮมีเป็นสีแดงก่ำ

“มีเรื่องอะไรเหรอครับ”

“วันนี้เป็นวันประกาศผลนี่คะ”

“คุณแฮมีก็รู้แล้วสินะ”

“แน่นอนค่ะ ฉันก็ตั้งตารอวันนี้อยู่เหมือนกัน”

โนแฮมีสบตากับคุณย่าคิมกนนิม ท่านพยักหน้าตอบ

ดูเหมือนเรื่องที่เธอพูดถึงจะไม่ใช่โครงการขั้วโลกใต้

“หมายถึงจะประกาศผลของงานไหนเหรอครับ”

“ท่านประธานลืมไปแล้วเหรอคะ”

“ผมลืมอะไรเหรอครับ”

“ก็เรื่องที่กลุ่มเกษตรกรภูเขาชีรีส่งชีสไปแข่งไง”

ผมเพิ่งจะเข้าใจเอาก็ตอนนั้น

วันนี้เป็นวันประกาศผลการแข่งขันใน ‘ศึกดวลไอเดียเด็ด สินค้าเกษตรบ้านเรา’

บังเอิญว่าวันประกาศผลทับซ้อนกับงานโครงการขั้วโลกใต้พอดี

“ผลออกมาแล้วค่ะ”

โนแฮมีพูดพลางดูหน้าจอคอมพิวเตอร์โน้ตบุ๊ก

พวกเราทุกคนจ้องมองไปที่หน้าจอพร้อมกัน

“พวกเราได้รางวัลเกียรติยศประจำปี!”

โนแฮมีชูแขนขึ้นสองข้างแล้วตะโกนออกมา

ส่วนขนมรากบัวฝีมืออีกีซอกนั้นได้รับรางวัลชนะเลิศ

ในตอนนั้นเอง ผมก็รู้สึกได้ว่าเครื่องโทรศัพท์สั่น

โครงการขั้วโลกใต้รายงานผลการพิจารณามาแล้วเช่นกัน

**[ขอแสดงความยินดีที่กลุ่มเกษตรกรภูเขาชีรีได้รับเลือกให้เป็นผู้ดูแลโครงการขั้วโลกใต้ในครั้งนี้]**

**มีแต่ข่าวดีเลยย ได้ไปขั้วโลกไต้แล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **267**

**ตอนที่ 267 ไปออกรายการครั้งสุดท้าย**

โครงการขั้วโลกใต้เริ่มขึ้นแล้ว

สิ่งแรกที่จะต้องทำคือสร้างตู้คอนเทนเนอร์ผักสลัด

สมาชิกจะเดินทางไปที่นั่นด้วยเครื่องบิน แต่เราจะต้องขนส่งตู้คอนเทนเนอร์ผักสลัดทางเรือ

การจัดส่งตู้คอนเทนเนอร์ผักสลัดไปขั้วโลกใต้ใช้เวลานาน เพราะฉะนั้น ต้องเริ่มผลิตตู้ก่อน

งานนี้ ผมเป็นผู้ดูแลรับผิดชอบขั้นตอนการสร้างด้วย เพราะอยากทำให้ทุกอย่างออกมาสมบูรณ์แบบ

เนื่องจากถ้าส่งตู้คอนเทนเนอร์ไปแล้วจะเรียกคืนกลับมาไม่ได้

ผมเรียกมินโยฮัน สองพ่อลูกอีดงชุนกับอีจางอูมาช่วยทำงานนี้ด้วยเช่นกัน

“นายจะทำยังไงกับผนังด้านในตู้คอนเทนเนอร์ผักสลัด”

อีจางอูถามผม

เราจะต้องสร้างตู้คอนเทนเนอร์ผักสลัดให้เหมาะกับสภาพแวดล้อมของขั้วโลกใต้ ที่ขั้วโลกใต้มีอุณหภูมิต่ำถึง -40 องศาเซลเซียส จะต้องสร้างให้สูญเสียความร้อนน้อยที่สุด

“ฉันกะจะติดฟิล์มยูรีเทนข้างใน”

“จะเอาหนาขนาดไหน”

มินโยฮันยื่นเอกสารแผ่นหนึ่งให้ผม

“ผลจากการจำลองสถานการณ์ [1] ครับ”

นี่คือค่าตัวเลขซึ่งคำนวณการสูญเสียความร้อนจากอุณหภูมิภายนอก

ตามผลการจำลองสถานการณ์แล้วฟิล์มยูรีเทนควรมีความหนาอย่างน้อยยี่สิบเซนติเมตร

“คงทำให้ข้างในตู้คอนเทนเนอร์แคบลงอีกเยอะแน่เลย”

“ถ้าไม่กักความร้อนไว้ประมาณนี้ การปลูกพืชอาจจะมีปัญหาได้ครับ”

ตู้คอนเทนเนอร์ผักสลัดมีความยาว 40 ฟุต

กว้าง 12 เมตร และสูง 2.6 เมตร

โดยมีชั้นสำหรับปลูกพืชซ้อนกันอยู่ 3 ชั้น

มีถาดเพาะที่ปลูกพืชได้รวม 400 ถาด

ตู้คอนเทนเนอร์หนึ่งหลังจึงให้เราเก็บเกี่ยวผักสลัดได้ 400 ต้น

หากติดฟิล์มยูรีเทนด้านในจะทำให้ภายในแคบลงไปอีก

“แผ่นกักความร้อนจะทำให้ได้ปริมาณผลผลิตน้อยลงเนอะ นี่ลดไปประมาณเท่าไหร่หรือครับ”

“ถาดเพาะจะลดไปประมาณ 100 อันครับ”

ผมกดเครื่องคิดเลข

ถ้าประมาณนี้ สมาชิกที่ขั้วโลกใต้หนึ่งคนจะได้กินผักสด 100 กรัมต่อวัน

แม้ไม่ใช่ปริมาณมากพอแต่ก็ถือว่าไม่ได้ขาดแคลน

เป็นอันว่าไม่มีปัญหาด้านการจัดส่งโภชนาการที่ดีให้กับสมาชิกฐานทัพ

ผมสังเกตดูหลอดไฟแอลอีดีในตู้คอนเทนเนอร์ผักสลัด

เมื่อได้แสงสว่างจากหลอดไฟฟลูออเรสเซนต์บวกกับหลอดไฟแอลอีดีก็จะช่วยชดเชยแสงสว่างที่อาจขาดแคลน

“เราต้องสร้างให้เสร็จภายในเวลาที่กำหนด เพราะต้องส่งตู้คอนเทนเนอร์ผักสลัดไปทางเรือก่อน”

ผมสบตากับอีจางอู

“ส่งได้ตรงเวลาแน่นอน ไม่ต้องห่วง”

อีจางอูแสดงสีหน้ามั่นใจ อีดงชุนและมินโยฮันพยักหน้าว่าไม่ติดอะไร

\*\*\*

นัมกีนัม หัวหน้ากรมส่งเสริมการเกษตรเรียกผมไปพบ

เขาไม่ได้แจ้งอย่างแน่ชัดว่าจะคุยเรื่องอะไร บอกแค่ว่ามีธุระด่วน

ผมเดาว่าเขาคงมีเรื่องอยากตรวจสอบนิดๆ หน่อยๆ

นัมกีนัมกำลังรอผมอยู่ในห้องประชุม

สีหน้าของเขาดูเคร่งเครียดกว่าปกติ

“ผมต้องขอโทษคุณก่อนเลย”

“หมายความว่ายังไงหรือครับ”

“คือคุณจะต้องตัดคนที่จะเดินทางไปขั้วโลกใต้ออกไปคนนึงครับ”

หลังจากส่งตู้คอนเทนเนอร์ไปขั้วโลกใต้แล้ว มีกำหนดการว่าผมและเพื่อนร่วมงานจะเดินทางไปขั้วโลกใต้พร้อมกับเจ้าหน้าที่ฐานทัพขั้วโลกใต้ของเกาหลีใต้

ในกลุ่มเกษตรกรภูเขาชีรี มีสมาชิกที่นัดแนะว่าจะให้ไปขั้วโลกใต้ทั้งหมดสามคน ได้แก่ ผม มินโยฮันและอีจางอู

“เพราะเรามีเจ้าหน้าที่ฐานทัพเกาหลีใต้เพิ่มเข้ามาหนึ่งคนน่ะครับ”

เจ้าหน้าที่ฐานทัพเกาหลีใต้ย่อมสำคัญกว่าเกษตรกรภูเขาชีรีอยู่แล้ว เพราะทางโครงการวางไว้ให้เกษตรกรภูเขาชีรีไปประจำการติดตั้งตู้คอนเทนเนอร์ผัดสลัดอยู่ที่นั่นเป็นเวลาสามเดือน

ส่วนเจ้าหน้าที่ฐานทัพขั้วโลกใต้ของเกาหลีใต้จะต้องพักอยู่ที่นั่นถึงหนึ่งปี

คณะเจ้าหน้าที่ฐานทัพขั้วโลกใต้ของเกาหลีใต้ประกอบไปด้วยทีมงานผู้ดูแลรับผิดชอบเรื่องสำคัญ ได้แก่ ทีมธุรการผู้ดูแลเรื่องส่งสัญญาณสื่อสารและการปฐมพยาบาล ทีมซ่อมบำรุงผู้รับผิดชอบด้านการติดตั้งและพัฒนาเครื่องจักร และทีมวิจัยที่คอยศึกษาสภาพอากาศ บรรยากาศและมหาสมุทร

โดยแต่ละทีมจะโอนงานให้คนใหม่ปีละหนึ่งครั้ง

“ในกลุ่มเจ้าหน้าที่เรามีนักพฤกษศาสตร์เพิ่มมาอีกคน ต้องขอโทษด้วยนะครับ ที่เราไม่อาจจัดการได้อย่างที่เคยสัญญาไว้”

ขั้วโลกใต้อยู่ห่างกับกรุงโซลเป็นระยะทาง 12,740 กิโลเมตร วิธีการเดินทางก็ไม่เหมือนปกติทั่วไป

ต้องขึ้นเครื่องบินส่วนตัวไปจากเมืองปุนตาอาเรนัส ประเทศชิลี

เครื่องบินทั่วไปก็ไม่อาจบินไปเข้าได้

“แต่คุณคิมด็อกมย็องต้องไปให้ได้นะครับ”

นัมกีนัมมองตาผมแล้วพูด แสดงสีหน้าว่าถ้าต้องเลือกเพียงคนเดียว คนที่จะต้องไปก็คือผม

“ทางสถานีโทรทัศน์ได้ติดต่อมาหรือยังครับ”

“ได้ยินว่าทางนั้นส่งหนังสือขอความร่วมมือมาแล้วครับ”

“แล้วทางทีมรายการวางแผนไว้ว่ายังไงบ้างครับ”

“เท่าที่รู้คือทางสถาบันวิทยาศาสตร์และเทคโนโลยีเกาหลีใต้ปฏิเสธนะครับ”

ฐานทัพขั้วโลกใต้ของเกาหลีใต้สร้างขึ้นโดยมีวัตถุประสงค์พิเศษอย่างวิจัยการเปลี่ยนแปลงของสภาพภูมิอากาศและวิจัยทางทะเล

แม้แต่สถานีโทรทัศน์ก็ไม่ได้รับอนุญาตให้เข้าไปง่ายๆ

นัมกีนัมพูดธุระเรื่องสุดท้าย

“แล้วก็ต้องไปฝึกก่อนจะเดินทางไปขั้วโลกใต้ด้วยนะครับ”

“ฝึกเหรอครับ”

เป็นเรื่องที่ผมเพิ่งเคยได้ยินครั้งแรก พวกเขาไม่เคยเอ่ยถึงเรื่องฝึกปฏิบัติมาก่อน

“ผมก็เพิ่งได้รับข้อความแจ้งมาวันนี้เหมือนกัน เพิ่งให้เริ่มฝึกเป็นครั้งแรกเลยครับ”

“เราต้องฝึกอะไรเหรอครับ”

“เป็นการฝึกเอาตัวรอดน่ะครับ”

เป็นเพราะเมื่อปีที่แล้วเคยมีอุบัติเหตุเกิดขึ้นที่ฐานทัพขั้วโลกใต้ของเกาหลีใต้ มีลูกเรือฐานทัพขั้วโลกใต้ของเกาหลีใต้เสียชีวิตจากอุบัติเหตุเรืออับปาง

พวกเขาจึงจัดให้มีการฝึกเพราะเหตุการณ์ครั้งนั้น

“คุณด็อกมย็องและเพื่อนร่วมงานที่จะไปด้วยกันจะต้องไปเข้าฝึกด้วยครับ”

นัมกีนัมออกไปจากห้องประชุมหลังพูดจบ

มีผู้เชี่ยวชาญเพียงคนเดียวที่จะได้รับอนุญาตให้ไปขั้วโลกใต้กับผม

หลังจากประชุมเสร็จแล้วกำลังจะเดินออกไป พีดีชเวมินซองก็ติดต่อมา

“พอมีเวลาว่างมั้ยครับ”

ผมได้ยินมาว่าทางทีมออกอากาศไม่อาจไปขั้วโลกใต้ได้

เขาเองก็รู้เรื่องนี้แล้วเช่นกัน

ชเวมินซองอ้อนวอนขอพบหน้าผม

บอกว่าจะแวะมายังสถานที่ที่ผมอยู่โดยทันที

ผมตัดสินใจแบ่งเวลามาคุยกับเขาชั่วครู่

ไม่นานชเวมินซองก็มาปรากฎตัว เขาพุ่งมาหาผมด้วยสีหน้าร้อนใจ

เขาพูดธุระทันที

“หนังสือราชการไม่มีประโยชน์อะไรเลย ทางนั้นแจ้งว่าลูกเรือของฐานทัพขั้วโลกใต้ต้องมาก่อน”

“น่าเสียดายจังครับ”

“ผมก็เลยอยากมาบอกอย่างงี้นะ ว่ามีเรื่องอยากจะรบกวนคุณคิมด็อกมย็องหน่อยน่ะครับ”

“เรื่องอะไรเหรอครับ”

พีดีชเวมินซองหยิบกล้องเล็กๆ ออกมาจากกระเป๋า

“ช่วยพกกล้องตัวนี้ไปด้วยได้มั้ยครับ”

คงเป็นวิธีสุดท้ายที่ชเวมินซองพอจะคิดได้

เขาอยากให้ผมเป็นผู้ถือกล้อง ให้ถ่ายขั้นตอนการติดตั้งตู้คอนเทนเนอร์ผักสลัดที่ขั้วโลกใต้เอง

“ผมรู้ว่าขอร้องให้คุณทำเรื่องลำบาก แต่ก็น่าจะเป็นประโยชน์กับกลุ่มเกษตรกรภูเขาชีรีด้วยเหมือนกัน ถือซะว่าถ่ายไว้เพื่อบันทึกเรื่องราวก็แล้วกันนะครับ”

“ทำไมต้องทำถึงขนาดนี้ด้วยล่ะครับ”

ผมสงสัยว่าทำไมเขาถึงแสดงความสนใจ

พีดีชเวมินซองพูดพลางยิ้มบางๆ

“ผมอยากจะทำรายการสารคดีในอนาคตครับ”

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **268**

**ตอนที่ 268 เราต้องไปฝึกเอาตัวรอดก่อนไปขั้วโลกใต้**

“สารคดีอะไรเหรอครับ”

“เรื่องคุณคิมด็อกมย็องกับกลุ่มเกษตรกรภูเขาชีรีครับ พอได้ผลิตรายการนี้ ผมเลยเกิดความสนใจเป็นการส่วนตัว ยิ่งได้ยินว่าคุณจะไปขั้วโลกใต้ ผมก็ยิ่งอยากทำรายการสารคดีเข้าไปใหญ่”

“แล้วคุณอยากนำเสนอประเด็นไหนผ่านสารคดีของพวกเราเหรอครับ”

“เรื่องราวความสำเร็จที่สวยงามของเกษตรกรรุ่นใหม่น่ะครับ”

“นี่จะชมกันใช่มั้ย”

“เปล่านะ ผมแค่พูดไปตามความเป็นจริง”

ตอนแรกผมกะจะปฏิเสธ แต่ครุ่นคิดอีกทีเพราะเข้าใจความรู้สึกเขา

หลังจากคิดอย่างรอบคอบ ผมก็ตัดสินใจได้

“ผมไม่เคยเรียนการถ่ายภาพแบบมืออาชีพมาก่อนนะครับ”

“ผมจะสอนเคล็ดลับบางอย่างให้เอง ขอแค่รู้หลักก็ถ่ายได้ง่ายๆ เลยครับ”

สีหน้าของพีดีชเวมินซองสดใสขึ้น

ผมตัดสินใจบันทึกไดอารีขั้วโลกใต้ไว้เป็นคลิปวิดีโอ

อย่างที่เขาบอกเลยว่างานนี้จะเป็นประโยชน์ต่อพวกเราด้วยเหมือนกัน

\*\*\*

ผมตรงไปยังไซต์ก่อสร้างตู้คอนเทนเนอร์ผักสลัดทันที

มินโยฮันกับอีจางอูกำลังกินข้าวเย็นกันอยู่

“กินข้าวมาหรือยัง”

อีจางอูถามพลางกินจาจังมย็อนไปพลาง

“ยังไม่ได้กินเลย”

“ให้สั่งมาเพิ่มอีกที่มั้ย”

“เอาสิ ช่วยสั่งมาให้ที”

ระหว่างอีจางอูโทร.สั่งอาหาร มินโยฮันก็ถามขึ้นมา

“งานที่ไปคุยมานี่เรียบร้อยดีมั้ย”

“มีปัญหานิดหน่อยครับ”

“ปัญหาเหรอ”

คำว่า<i>ปัญหา</i>ทำเอาอีจางอูหันมามองผมเช่นกัน

ผมบอกพวกเขาว่าสถานการณ์เปลี่ยนไป เรื่องที่ว่าต้องลดจำนวนคนที่จะไปขั้วโลกใต้ รวมถึงเรื่องการฝึกซ้อมด้วย

มินโยฮันถามทันทีที่ผมพูดจบ

“นี่แปลว่าทุกคนที่จะไปขั้วโลกใต้ต้องเข้ารับการฝึกเอาตัวรอดใช่มั้ย”

“เห็นว่าต้องไปฝึกโดยไม่มีข้อแม้นะครับ”

“จะเหมือนที่เขาฝึกทหารมั้ยครับ”

“น่าจะคล้ายๆ กันนะครับ”

มินโยฮันดูมีปฏิกิริยาอ่อนไหวกับเรื่องฝึกเอาตัวรอดยิ่งกว่าเรื่องโดนลดจำนวนคนซะอีก

เขาดูหวั่นๆ แม้ไม่ได้เอ่ยบอกตรงๆ

ส่วนอีจางอูกินจาจังมย็อนด้วยสีหน้าไม่สะทกสะท้าน

“หมายความว่าไม่ผมก็คุณจางอู ใครคนใดคนนึงจะต้องไปใช่มั้ยครับ”

มินโยฮันถามด้วยสีหน้ากังวล

“ใช่ครับ มีแค่หนึ่งในสองคนเท่านั้นที่ได้ไป”

“ผมว่าถ้าคุณอีจางอูไปน่าจะเหมาะกว่านะ”

“ทำไมล่ะครับ”

“พอมาคิดๆ ดูแล้ว ถ้าผมไปขั้วโลกใต้ด้วยเราจะไม่เหลือผู้เชี่ยวชาญเลยนี่นา ต้องมีใครสักคนช่วยดูแลตู้คอนเทนเนอร์ผักสลัด...”

เขาพูดถูก

ในตอนนั้นเอง อีจางอูผู้กำลังนั่งกินจาจังมย็อนอยู่เงียบๆ ก็ระเบิดหัวเราะออกมา

มินโยฮันแสดงสีหน้าไม่สบอารมณ์

“คุณจางอูขำทำไมเหรอ”

“คือกำลังคิดอยู่ว่านี่อาจเป็นเพราะเรื่องฝึกเอาตัวรอดละมั้ง”

“ไม่เกี่ยวกับเรื่องนั้นซะหน่อย!”

ได้ฟังคำยืนกรานอย่างฉุนเฉียวแล้ว ผมว่าเขาคงกลัวการไปเข้าฝึกเอาตัวรอดจริงๆ

เมื่อคิดๆ ดู เขาย่อมต้องรู้สึกเช่นนั้นอยู่แล้ว สาเหตุที่เราต้องเข้าฝึกเอาตัวรอดเป็นเพราะมีผู้เสียชีวิตที่ขั้วโลกใต้

ไม่มีใครรู้ว่าจะเกิดเหตุอะไรขึ้นบ้างที่นั่น

นี่คือเหตุผลแท้จริงที่มินโยฮันตัวสั่นด้วยความกลัว

“อย่างที่คุณโยฮันบอก ผมก็ว่าเราควรมีผู้เชี่ยวชาญอยู่ประจำที่นี่สักคน ส่วนผมกับจางอูจะไปขั้วโลกใต้เองครับ”

“ผมก็คิดเหมือนท่านประธานครับ”

มินโยฮันเห็นด้วย

ส่วนอีจางอูยังคงยิ้มไม่หุบ

\*\*\*

ผมสัญญากับนักเขียนโคแอจูว่าจะมาออกรายการให้เป็นครั้งสุดท้าย

วันนี้ก็คือวันนั้น

บันทึกรายการเสร็จแล้วผมก็เดินออกมาจากสตูดิโอพร้อมคึมมินซอ

“เกษตรกรอีกีซอกที่เคยมาออกรายการก่อนหน้านี้ได้รับรางวัลนี่คะ เรื่องขนมรากบัวกับชาใบบัว”

คึมมินซอพูดขึ้น

“ใช่ครับ เขาได้รับรางวัลชนะเลิศในงาน ‘ศึกดวลไอเดียเด็ด สินค้าเกษตรบ้านเรา’”

อีกีซอกปรากฎตัวบนหน้าจอ

เขากล่าวขอบคุณผู้ชมกับทีมผู้ผลิต

และไม่ลืมที่จะขอบคุณผมด้วย

“ทั้งหมดนี้เป็นเพราะคุณคิมด็อกมย็องช่วยไว้ บุญคุณครั้งนี้ผมจะไม่ลืมเลยครับ”

คึมมินซอยิ้มเมื่อเห็นภาพนั้น

แล้วคลิปวิดีโอที่ถ่ายทำครั้งล่าสุดก็ปรากฎขึ้นตามมา

เธอเป็นเกษตรกรหญิงผู้ทำธุรกิจรีดนมและผลิตภัณฑ์จากโคนม

เมื่อไม่นานมานี้ บริษัทที่จัดส่งนมล้มละลายจึงทำให้เธอตกอยู่ในสถานการณ์ยากลำบาก

โคแอจูจงใจเลือกเกษตรกรผู้ทำธุรกิจรีดนมและผลิตภัณฑ์โคนมมาออกรายการ

เพราะผมช่วยเหลือได้หลายอย่าง

ผมได้ถ่ายทอดวิธีทำชีสของกลุ่มเกษตรกรภูเขาชีรีให้กับเกษตรกรผู้อยู่ในภาวะวิกฤต

ผลิตภัณฑ์นมได้รับรางวัลเกียรติยศประจำปีจากการแข่งขันในงาน ‘ศึกดวลไอเดียเด็ด สินค้าเกษตรบ้านเรา’

ซอลคังอินกับซอลมินจูก็เข้ามาช่วยเหลือเธอด้วยเช่นกัน

คึมมินซอพูดพลางมองชีสที่ซอลคังอินและซอลมินจูทำขึ้น

“ฉันเองยังอยากลองชิมชีสสักชิ้นเลยค่ะ”

เมื่อคลิปวิดีโอที่บันทึกไว้จบลง

ผมก็เห็นภาพของตู้คอนเทนเนอร์ผักสลัดและขั้วโลกใต้บนหน้าจอ

เห็นได้ชัดว่านี่เป็นเนื้อหาที่ไม่ได้อยู่ในบทสคริปต์

คึมมินซอแสดงสีหน้านิ่งๆ

คล้ายว่าจัดฉากแบบนัดแนะกันมาก่อน

เธอดูหน้าจอพลางกล่าวว่า

“นี่เป็นของขวัญที่ทางทีมงานของเราเตรียมให้คุณคิมด็อกมย็องค่ะ”

“ของขวัญเหรอ”

“ได้ยินมาว่าเดี๋ยวคุณจะไปขั้วโลกใต้แล้วน่ะค่ะ”

พีดีชเวมินซองกำลังมองผมพลางยิ้มแย้ม นักเขียนโคแอจูก็อยู่ข้างๆ เขา

ปกติแล้วเธอจะไม่มาสตูดิโอถ่ายทำ

คึมมินซอมองผมแล้วถามว่า

“ช่วยบอกกับคุณผู้ชมทางบ้านหน่อยค่ะ ว่าคุณจะไปทำอะไรที่ขั้วโลกใต้”

ผมมองไปที่กล้องและตอบ

“ไปปลูกผักสลัดที่ขั้วโลกใต้น่ะครับ”

“ผักสลัดเนี่ยนะ?”

คึมมินซอแสดงสีหน้าตกใจ เป็นสิ่งที่เธอรู้อยู่แล้ว แต่ก็ยังแสดงปฏิกิริยาตอบโต้ได้แบบเนียนๆ

“ไปจัดเตรียมผักสลัดสดๆ ให้กับเจ้าหน้าที่ฐานทัพขั้วโลกใต้ของเกาหลีใต้น่ะครับ”

“พวกเราจะได้เห็นภาพผักสลัดเติบโตที่ขั้วโลกใต้ใช่มั้ยคะ”

ผมสบตากับพีดีชเวมินซอง เป็นไปตามบทสคริปต์ที่เขาเขียนไว้

“ผมจะโชว์ให้ได้เห็นกันแน่นอนครับ”

การอัดรายการครั้งสุดท้ายก็จบลงไปเช่นนั้น

\*\*\*

ตู้คอนเทนเนอร์ผักสลัดที่จะส่งไปขั้วโลกใต้เสร็จสมบูรณ์แล้ว

ตู้คอนเทนเนอร์ผ่านการตรวจสอบอย่างละเอียดจนถึงช่วงสุดท้าย

“ไม่มีอะไรให้ตรวจสอบเพิ่มแล้วเนอะ”

ผมถามอีจางอู

“นี่ถามไปกี่ครั้งแล้วเนี่ย ถ้าถามอีกหนคงจะเกินร้อยครั้งได้แล้วมั้ง”

เราต้องตรวจสอบไม่ว่าจะอีกกี่ร้อยกี่พันครั้งก็ตาม

เพราะถ้าขนตู้คอนเทนเนอร์ผักสลัดขึ้นเรือไปแล้วจะเรียกกลับมาแก้ไขไม่ได้อีก

“ผมเองก็เช็กไปหลายรอบแล้ว ประมาณนี้ถือว่าโอเคแล้วแหละครับ”

มินโยฮันพูดเสริม

แต่หลังจากนั้นผมก็ตรวจสอบต่ออีกหลายรอบ

แล้วก็ถึงเวลาส่งตู้คอนเทนเนอร์ผักสลัดจริงๆ แล้ว

ตู้คอนเทนเนอร์ผักสลัดถูกลำเลียงขึ้นเรือไปในที่สุด

เราให้ตู้คอนเทนเนอร์ออกเดินทางไปยังขั้วโลกใต้ก่อน

บนเรือยังบรรจุเสบียงอาหารกับสิ่งของจำเป็นในชีวิตประจำวันซึ่งเจ้าหน้าที่ฐานทัพขั้วโลกใต้ของเกาหลีใต้จะต้องใช้

อีจางอูมองดูเรือที่แล่นออกไปพลางถามขึ้นมาว่า

“ว่าแต่พรุ่งนี้คือวันนั้นแล้วใช่มั้ย”

“ใช่แล้ว วันพรุ่งนี้น่ะแหละ”

“คงต้องเตรียมตัวให้พร้อมแล้วละ”

“สงสัยคงต้องคิดซะว่าจะกลับไปเข้ากรมอีกครั้งนั่นแหละ”

ผมยิ้มแล้วพูด

ใกล้ถึงเวลาไปเข้าฝึกเอาตัวรอดกันแล้ว

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **269**

**ตอนที่ 269 ไปเข้าโปรแกรมฝึกเอาตัวรอด**

วันก่อนไปเข้าฝึกเอาตัวรอด

อีจางอูพักอยู่ที่ฮาดงกับผม

ถึงจะใกล้วันฝึกปฏิบัติ พวกเราก็ยังมีงานยุ่งแบบไม่แผ่ว

ตู้คอนเทนเนอร์ผักสลัดส่งออกไปแล้วก็จริง แต่ยังมีอีกหลายอย่างให้ต้องจัดการ

ต้องจัดทำหนังสือคู่มือการใช้ตู้คอนเทนเนอร์ผักสลัดและคู่มือการบำรุงรักษาด้วย

เพราะหลังจากที่พวกเราเดินทางกลับแล้ว สมาชิกฐานทัพขั้วโลกใต้จะต้องเปิดเครื่องใช้งานตู้คอนเทนเนอร์ผักสลัดกันเอง

พองานเสร็จ อีจางอูก็ตะโกนร่าเริง

“ไปจัดเบียร์สดกันหน่อยดีมั้ย”

“เกิดอะไรขึ้น อยู่ๆ มาชวนดื่ม”

“ฉันก็ดื่มเบียร์สดอยู่บ้างเหมือนกันแหละ”

อีจางอูยิ้มพลางพูด

ผมกับเขาไปร้านเบียร์สดด้วยกัน

พวกเราดื่มเบียร์สดคนละแก้วแบบฟินๆ

“คนเรานี่เปลี่ยนไปได้เหมือนกันแฮะ”

“อะไรเหรอ”

“ก็เมื่อก่อนนายเกลียดเหล้าจะตายไป”

“มันก็ต้องมีช่วงเวลาทำนองนั้นกันบ้างแหละ แถมยังรอดมาได้ก็เพราะนายช่วยไว้ด้วย”

มีรอยยิ้มอยู่บนใบหน้าของอีจางอู

ผมกับเขาเป็นเพื่อนทหารเกณฑ์ร่วมรุ่น เราร่วมทุกข์ร่วมสุขกันมาตลอดสองปี

ที่ผ่านมา อีจางอูไม่เคยดื่มเหล้าแม้แต่อึกเดียว

เหตุการณ์ที่เขาพูดถึงยังคงอยู่ในความทรงจำของผม

เรื่องนี้เกิดขึ้นตอนที่เราออกไปพักแรมข้างนอกกับรุ่นพี่กรมทหาร

พวกเราดื่มเหล้าสังสรรค์ก่อนกลับเข้าค่ายทหาร

อีจางอูปฏิเสธว่าดื่มเหล้าไม่ได้ ถึงจะออกไปพักแรมข้างนอกค่ายก็ไม่ได้หมายความว่ายศตำแหน่งจะหายไปด้วย

พวกรุ่นพี่ขี้แกล้งก็ยังตื๊อให้ดื่มไม่เลิก ผมจึงต้องออกโรงเมื่อสีหน้าของอีจางอูเริ่มซีดลง

ผมอาสาจะดื่มเหล้าของเขาให้หมด พวกรุ่นพี่จ้องหน้าผมด้วยสีหน้าไม่พอใจ

การดวลเหล้าเริ่มต้นขึ้น ณ บัดนั้น

ถ้าได้ดื่มเหล้าแบบสบายๆ ผมมักจะเมา แต่ถ้าให้ดื่มตอนสถานการณ์ตึงเครียดก็จะไม่ค่อยเมา

ผมดวลกับพวกเขาทุกคน

พวกรุ่นพี่แพ้ดวล

“ยังจำคำที่นายเคยพูดในวันนั้นได้มั้ย”

อีจางอูถามผม

“ถึงจะดื่มเหล้าไปเยอะมาก แต่นายก็ยังพูดด้วยสีหน้ามีสติครบถ้วน”

“ฉันพูดอะไรไปล่ะ”

“สิ่งที่งี่เง่าที่สุดในโลกคือการดวลเหล้า”

“ก็พูดถูกแล้วนี่”

อีจางอูหัวเราะลั่น

เขาดื่มเบียร์จนหมดแก้วแล้วก็ลุกขึ้นจากที่นั่ง

“วันนี้ดื่มพอดีๆ ก็แล้วกัน เพราะพรุ่งนี้จะเริ่มฝึกกันแล้ว”

“เครียดเหรอ”

“เครียดบ้าอะไรเล่า ต้องวอร์มร่างกายเพราะไม่ได้ทำมานานต่างหาก”

\*\*\*

วันรุ่งขึ้น ผมขึ้นรถบัสพร้อมอีจางอู บนรถบัสมีสมาชิกผู้จะออกเดินทางไปยังขั้วโลกใต้นั่งอยู่ด้วย

เรามีกันทั้งหมดสิบห้าคน ไม่รวมอีจางอูกับผม เป็นผู้ชายทั้งหมด พวกเขาคือวิศวกรและนักวิจัยที่จะไปรับโอนหน้าที่กันตรงฐานทัพขั้วโลกใต้

ชายวัยกลางคนจับไมโครโฟนพูดระหว่างเดินทางไปฐานฝึก

“ผมคือผู้บัญชาการคิมโดกีครับ ตั้งแต่วันนี้ไป ผมจะเข้ารับการฝึกเอาตัวรอดไปพร้อมกับพวกคุณ เหตุผลที่เราต้องฝึกเอาตัวรอดก็คือจะได้รับมือกับสถานการณ์คับขันอย่างมีสติรอบคอบ ขอให้ทุกคนฝึกซ้อมกันอย่างปลอดภัยนะครับ”

ผู้บัญชาการฐานทัพขั้วโลกใต้นั่งลงหลังพูดจบ คิมโดกีพูดไม่ยาวนัก เหมือนเป็นคนประเภทชอบพูดแต่ธุระสำคัญเรียบง่าย

รถบัสเคลื่อนผ่านป้อมรักษาการณ์ ผมเห็นพลทหารใส่หมวกเบเร่ต์และติดเครื่องหมายหน่วยรบพิเศษ

“รู้สึกเหมือนได้กลับเข้ากรมทหารอีกรอบเลยแฮะ”

อีจางอูพูดด้วยสีหน้าเคร่งเครียด

เมื่อลงจากรถบัส พลทหารก็เข้ามานำทางเราทันที

เราได้รับจัดสรรเตียงและเครื่องแบบทหารด้วย

“นี่ชุดหน่วยรบพิเศษไม่ใช่เหรอ”

อีจางอูมองชุดทหารแล้วพูด

เราเปลี่ยนชุดแล้วก็ออกมาด้านนอก

มีผู้ชายสวมหมวกสีแดงอยู่ที่ฐานฝึก

“ผมเป็นครูฝึกทหาร จะอยู่กับพวกคุณนับจากวันนี้ไปตลอดหนึ่งสัปดาห์ คนที่เคยเข้ากรมมาคงเข้าใจดี ให้คิดซะว่านี่คือการฝึกจู่โจม ช่วยปฏิบัติกันอย่างเคร่งครัดด้วยนะครับ”

มาถึงก็สั่งทำโทษแบบใครเร็วใครรอด [1] กันเลยทีเดียว เล่นเอาผมตื่นตัวขึ้นมาทันที

เรื่องตลกร้ายคือจนป่านนี้แล้วยังใช้วิธีบังคับให้ต้องแข่งความไวพรรค์นี้อยู่อีก

หลังจากทำกายบริหารเสร็จก็เคลื่อนย้ายกันไปที่สนามฝึกโรยตัวจากเฮลิคอปเตอร์ทันที

เป็นการฝึกโรยตัวลงมาจากอาคารสูงสิบเอ็ดเมตรโดยใช้เชือก

ที่ขั้วโลกใต้ก็มีเฮลิคอปเตอร์เช่นกัน คงจัดฝึกเพื่อให้เราพร้อมรับมือสถานการณ์ฉุกเฉิน

เราต้องปีนเชือกกระโดดลงมาจากเฮลิคอปเตอร์จำลอง สมาชิกคนหนึ่งเกิดรู้สึกกลัวขึ้นมา

คนที่ช่วยปลอบเขาไม่ใช่ครูฝึกทหาร

แต่เป็นผู้บัญชาการคิมโดกีแห่งฐานทัพขั้วโลกใต้

เขาทำให้สมาชิกจิตใจสงบลง จนในที่สุดก็จับเชือกและกระโดดลงจากเฮลิคอปเตอร์จำลองได้สำเร็จ

สมแล้วที่คิมโดกีเป็นผู้บัญชาการ แม้อยู่ในวัยกลางคนแต่เขาก็ก้มหน้าก้มตาฝึกฝนโดยไม่บ่น

ยิ่งเวลาผ่านไปผมก็เริ่มชินกับการฝึกมากขึ้น เวลาที่เดินช้าเหมือนเต่าคลานในวันแรกที่เข้ามาศูนย์ฝึกก็เริ่มเดินไปตามปกติ

ถ้าสั่งให้วิ่งจากฐานฝึกจู่โจมไปยังโรงครัว ผมก็ไม่รู้สึกแปลกอีกแล้ว

ทั้งยังวิ่งไต่ขึ้นทางลาดชันไปกินข้าวได้ด้วย

แล้วเวลาหนึ่งสัปดาห์ก็ผ่านพ้นไปเช่นนั้น

\*\*\*

การฝึกภาคพื้นดินเป็นเวลาหนึ่งสัปดาห์สิ้นสุดลงแล้ว แต่ยังไม่จบเพียงแค่นี้

พวกเราเดินทางไปยังชายฝั่งทะเลโพฮัง ที่นั่นมีฐานฝึกนาวิกโยธินรอเราอยู่

เป็นการฝึกเอาตัวรอดจากฐานภูเขาสู่ฐานทะเล

“เดี๋ยวจะสอนวิธีใช้เรือยางนะครับ”

ครูฝึกนาวิกโยธินพูดขึ้น

เขาไม่ได้สอนแบบชิลๆ สักนิด

จัดหนักจัดเต็มรุนแรงกว่าครูฝึกหน่วยรบพิเศษซะอีก

“ไม่นึกเลยว่าจะต้องมาเจออะไรพรรค์นี้”

อีจางอูพูดเบาๆ

“ทำไมล่ะ เหนื่อยจัดเลยหรือไง”

“เหนื่อยที่ไหนกัน แค่นี้น่ะหมูๆ”

อีจางอูพูดยิ้มๆ ในแววตาสมาชิกคนอื่นๆ ก็มีพลังเต็มเปี่ยมผิดกับตอนแรก

แม้แต่ช่วงแบกเรือยางวิ่งไปบนหาดทรายขาวก็ยังมีพละกำลังเหลือล้น

ผู้บัญชาการฐานทัพขั้วโลกใต้อย่างคิมโดกีเองก็แสดงให้เห็นถึงความแข็งแกร่งของร่างกายแบบที่ไม่รู้จักเหน็ดเหนื่อยเช่นกัน

ฐานทะเลมีที่พักไม่ดีเท่าฐานพื้นดิน

ที่พักแรมของค่ายเป็นโรงแรม

เรากางเต็นท์หลังใหญ่ตรงหน้าชายหาดแล้วใช้ชีวิตอยู่ในนั้น

โดยตั้งเตียงสนามแล้วไว้บนหาดทราย

เมื่อฝึกเสร็จ ทุกคนก็หลับลึกกรนเสียงดังคร่อกๆ

หนึ่งสัปดาห์ที่ชายหาดก็ผ่านไปอย่างว่องไวไม่แพ้กัน

มีงานกินเลี้ยงสังสรรค์กันวันสุดท้ายของการฝึกเอาตัวรอด

คิมโดกี ผู้บัญชาการฐานทัพขั้วโลกใต้ออกมายืนตรงหน้าสมาชิกทั้งหลาย

“ทุกคนคงเหนื่อยกันน่าดู พรุ่งนี้ก็จะได้ออกจากศูนย์ฝึกแล้ว ผมจึงเตรียมของขวัญเล็กๆ น้อยๆ มาให้เพื่อเป็นกำลังใจที่ทุกคนยอมมาลำบากด้วยกันครับ”

พูดยังไม่ทันขาดคำ ใครหลายคนก็เดินเข้ามาในเต็นท์

ดูคล้ายว่าร้านอาหารละแวกใกล้เคียงได้จัดส่งอาหารมาถึงแล้ว

พวกเขาเริ่มจัดวางอาหารกันภายในเต็นท์ ไม่ได้มีอาหารเพียงอย่างเดียว แต่ยังเตรียมเหล้าไว้ให้เป็นลังอีกด้วย

แถมยังมีหลากหลายชนิดตั้งแต่เหล้าโซจู เบียร์ รวมถึงเหล้ามักกอลลีด้วย

“เอาละ ทุกคนรินให้เต็มแก้วไปเลยนะครับ”

ผู้บัญชาการคิมโดกียกแก้วเหล้าขึ้น ทีแรกผมก็เข้าใจว่านี่เป็นแค่งานเลี้ยงเฉลิมฉลองเนื่องในโอกาสที่ฝึกจบ

และคิดว่าจะดื่มให้สบายใจสักแก้วหลังจากสู้อุตส่าห์ฝึกอย่างเหน็ดเหนื่อยมาจนจบ

ผมดื่มเหล้ากับอีจางอูอย่างมีความสุข

ช่วงแรกๆ ก็ดื่มกันสนุกสนานดี แต่พอเวลาผ่านไปก็ชักเริ่มรู้สึกแปลกๆ

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **270**

**ตอนที่ 270 ดวลเหล้าพิสูจน์อะไร?**

โดยเฉพาะท่าทางของผู้บัญชาการคิมโดกีที่ดูน่าสงสัย

เขาชวนทุกคนกินเหล้าไม่หยุด

แววตาของเขาก็ไม่ปกติเช่นกัน

อีจางอูโบกมือปฏิเสธ

ผมฉุกคิดถึงตอนออกไปพักแรมข้างนอกกับอีจางอูเมื่อนานมาแล้ว

ในตอนนั้นก็เกิดเรื่องเพราะเหล้าเป็นเหตุ

ผมส่งสัญญาณให้อีจางอูเป็นเชิงปรามว่าเขาควรหยุดกรอกเหล้าเข้าปากได้แล้ว

อีจางอูวางแก้วเหล้าลง

ผมหันไปมองสมาชิกคนอื่นๆ ทุกคนเมาจนทรงตัวไม่อยู่ แต่ก็ยังดื่มเหล้าต่อตามคำชวนของผู้บัญชาการ

“พอเถอะครับ”

ผมพูดกับคิมโดกี

คิมโดกีจ้องผมเขม็ง

“นี่ถือเป็นพิธีรับน้องใหม่เข้าเป็นสมาชิกขั้วโลกใต้อย่างนึงเหมือนกันครับ”

“งั้นผมจะทำหน้าที่ดื่มแทนคนอื่นเองครับ”

แววตาของคิมโดกีฉายแววคมปลาบผิดกับยามปกติ

ผมดื่มเหล้ากับผู้บัญชาการฐานทัพขั้วโลกใต้ตั้งแต่บัดนั้น

อีจางอูเฝ้ามองพวกเราด้วยแววตาเป็นกังวล

เราดื่มเหล้าโดยไม่พูดไม่จา

หนึ่งแก้ว สองแก้ว สามแก้ว... เหล้าเข้าร่างกายอย่างไร้จุดสิ้นสุด

สีหน้าของคิมโดกีไม่เปลี่ยนไปเลย

สมาชิกคนอื่นๆ ก็เมามายกันหมด

พวกเขาล้มตัวคอพับคออ่อน

แม้แต่อีจางอูเองก็ยังยอมจำนนและหลับไป

มีแค่ผมกับผู้บัญชาการเท่านั้นที่ยังชนแก้วเหล้าไม่เลิกรา

“ดื่มได้เยอะมากเลยนะเนี่ย”

ผู้บัญชาการคิมโดกีพูดด้วยสีหน้าเฉยเมย

“ท่านผู้บัญชาการก็ไม่ธรรมดาเหมือนกันนะครับ”

“วันนี้พอแค่นี้ก่อนดีกว่าเนอะ เพราะการดวลเหล้านี่มีแต่คนโง่เง่าเขาทำกัน”

เขาพูดพลางมองไปรอบๆ

ฟังดูแล้วไม่น่าใช่คำพูดที่ออกจากปากชายผู้ชวนดื่มเหล้าอย่างบ้าคลั่งเรื่อยมา

ผมเองก็ไม่อยากดื่มไปมากกว่านี้แล้ว

ผมแบกอีจางอูนอนลงบนเตียงก่อนเอนหลังลงนอนด้วยเหมือนกัน

แม้ดื่มเหล้าไปเยอะขนาดนั้นแต่ผมก็ยังมีสติครบถ้วน

ความรู้สึกตึงเครียดเมื่อครู่นั้นไม่ยอมสงบลงง่ายๆ

ใบหน้าของคิมโดกี ผู้บัญชาการฐานทัพขั้วโลกใต้ยังคงติดอยู่ในหัวของผม

ผู้ชายที่ดูเป็นนักเรียนดีเด่นดันกลายร่างเป็นนักเลงผู้คอยชักชวนดื่มเหล้าอย่างบ้าระห่ำ

ช่วงแรกผมมองว่าเขาเป็นคนดี ยังนึกประทับใจภาพที่เขาปลอบขวัญสมาชิกตอนโรยตัวลงจากเฮลิคอปเตอร์

คนที่แสดงท่าทีเช่นนั้นดันเปลี่ยนแปลงตัวเองอย่างกะทันหันเชียวหรือ ไม่อาจเข้าใจไปตามสามัญสำนึกได้เลย

ผมเดินออกมาจากเต็นท์เพราะอึดอัดใจ

ขณะเดินเล่นริมทะเลอันมืดมิด

ผมก็มองเห็นชายคนหนึ่งท่ามกลางความมืด

“ยังไม่นอนอีกหรือนี่”

เขาคือคิมโดกี ผู้บัญชาการฐานทัพขั้วโลกใต้ เขามองผมพลางถามขึ้น

“ยังครับ พอดีนอนไม่หลับน่ะ”

เรามองไปที่ทะเลโดยไม่พูดอะไร แล้วคิมโดกีก็เป็นผู้ทำลายความเงียบ

“ผมทำงานที่ขั้วโลกใต้มาสิบปีแล้ว”

“นานมากเลยนะเนี่ย”

“ต้องขอโทษด้วยนะที่ชวนคุณดื่มเกินเหตุ”

“ทำไมถึงต้องให้ดื่มเหล้าถึงขั้นนั้นด้วยล่ะครับ”

“สมาชิกที่อยู่ด้วยกันตอนนี้คือคนที่จะต้องใช้ชีวิตอยู่ด้วยกันไปอีกหนึ่งปีเต็ม พอได้ไปอยู่ขั้วโลกใต้จริงๆ จะมีสมาชิกบางคนที่รับมือกับความเครียดไม่ไหว เดี๋ยวพอเหล้าเข้าปากแล้วเป็นต้องก่อเรื่องกันเป็นประจำ ผมเลยตั้งใจจะคัดกรองสมาชิกที่เมาอาละวาดหนักน่ะครับ”

สมาชิกฐานทัพขั้วโลกใต้ต้องทุกข์ทรมานเพราะเครียดจัดท่ามกลางสภาพแวดล้อมอันเลวร้าย

หลังจากทำงานเสร็จและเลิกงานแล้วก็ยังต้องใช้ชีวิตอยู่กับสมาชิกคนอื่นๆ

เขาว่ามีเรื่องขัดแย้งเล็กๆ น้อยๆ กันบ่อยครั้ง อีกทั้งเครื่องดื่มแอลกอฮอล์ก็เป็นเหตุทำให้ปัญหาบานปลาย

ถึงขนาดมีรายงานข่าวคดีทำร้ายร่างกายในเขตขั้วโลก

ความแตกแยกระหว่างลูกเรือด้วยกันเองนั้นเป็นปัญหาร้ายแรงพอๆ กับเรื่องภัยพิบัติทางธรรมชาติเลยทีเดียว

ผู้บัญชาการอย่างคิมโดกีจึงตั้งใจจะป้องกันปัญหานี้ไว้ก่อน

“ฟังดูแล้วก็พอเข้าใจได้ แต่วิธีนี้มันก็ออกจะเกินไปหน่อยนะครับ”

“ต้องขอโทษด้วย แต่ว่าเพื่อความปลอดภัยมันก็ไม่มีวิธีอื่นแล้วครับ”

“ถ้าเจอสมาชิกที่เมาอาละวาดหนัก คุณก็จะไม่พาเขาไปเหรอครับ”

“ผมเคยทำอย่างงั้นมาแล้วละ แต่โชคดีที่รอบนี้ไม่มีใครเมาอาละวาดเลย”

แววตาของเขาเปล่งประกายในความมืด

ผมเพิ่งรู้สึกผ่อนคลายเอาก็ตอนนี้

ถึงแม้ทำเกินเหตุไปหน่อย แต่เขาไม่ได้มีเจตนาผิดแปลกอะไร เป็นวิธีการเฉพาะตัวเพื่อให้ปฏิบัติภารกิจได้อย่างปลอดภัย

“ผมเพิ่งหายเครียดเอาก็ตอนนี้แหละครับ”

“หายเครียดแล้วหรือ หมายความว่ายังไงครับ”

ความง่วงถาโถมเข้ามาในชั่วพริบตา รู้สึกเหมือนตัวเองนอนหลับไปบนหาดทรายสีขาว

พอตื่นลืมตากลับอยู่บนเตียงนอน

“ด็อกมย็อง ตื่นได้แล้ว เช้าแล้ว”

อีจางอูเขย่าปลุกผม

การฝึกเอาชีวิตรอดจบลงไปได้ซะที

\*\*\*

เราจัดงานเลี้ยงเล็กๆ ก่อนวันเดินทางไปสนามบิน

ครอบครัวและกลุ่มเกษตรกรภูเขาชีรีมารวมตัวกัน

“ไปแค่ร้อยวันเอง เดี๋ยวก็กลับมาแล้ว นี่ชักจะเล่นใหญ่เกินเบอร์แล้วนะ”

“ท่านประธานของเราต้องออกเดินทางไกล ประมาณนี้นี่แหละปกติแล้ว”

ฮันกีทักยิ้มไปพูดไป คำพูดของเขาทำให้ทุกคนพลอยหัวเราะตาม

ในตอนนั้นเอง มีเสียงเคาะประตูหน้าบ้าน

“ใครกัน มาหาเอาตอนนี้”

แม่ออกไปข้างนอก

แขกที่น่ายินดีปรากฏตัว

“อาจารย์!”

เขาคือฮวังยูชิน ผู้เชี่ยวชาญเรื่องลูกพลับแห้ง

“ได้ยินว่านายจะออกเดินทางพรุ่งนี้แล้ว”

“แล้วถึงขั้นต้องมาถึงที่นี่เลยเหรอครับ”

“รับไปซะสิ”

“อะไรเหรอครับ”

“ฉันเตรียมน้ำส้มสายชูลูกพลับกับของนู่นนี่มาให้”

“ไม่เห็นต้องให้อะไรแบบนี้เลย…”

“เดี๋ยวก็ได้ใช้ทั้งหมดนี้เลยแหละ”

ผมสัมผัสได้ถึงน้ำใจของฮวังยูชิน

ทุกคนกินมื้อเย็นด้วยกันอย่างอบอุ่น

ระหว่างกินมื้อเย็นก็มีคนมาเยี่ยมเยือนอย่างไม่ขาดสาย

ผมรับแขกไม่หยุดหย่อนตั้งแต่พวกชาวบ้านไปจนถึงเกษตรกรผู้เคยเจอกันผ่านรายการโทรทัศน์

ทุกคนล้วนอวยพรให้ผมมีสุขภาพแข็งแรงและงานตู้คอนเทนเนอร์ผักสลัดประสบความสำเร็จ

ของขวัญที่ห่อผ้าโพตารีสุมกันเป็นกองพะเนินอยู่ในห้องนั่งเล่น

ผมรู้สึกซาบซึ้งในความหวังดีของทุกคนยิ่งกว่าสิ่งของที่ได้รับมาซะอีก

\*\*\*

วันรุ่งขึ้น ผมมาถึงสนามบินอินช็อน

ได้เห็นอีจางอูกับอีดงชุน

สองพ่อลูกกำลังพูดคุยกันอยู่

“จางอู ข้อแรกให้คิดถึงเรื่องความปลอดภัย ข้อสองก็ความปลอดภัย แล้วข้อที่สามล่ะ คือเรื่องอะไร”

“ความปลอดภัยครับ”

“ใช่ ถูกต้อง เก่งจังเลยนะ”

“พอเถอะครับพ่อ”

อีจางอูเหลือบมองรอบๆ อย่างอายๆ

“ด็อกมย็อง มาตั้งแต่เมื่อไหร่ล่ะเนี่ย”

อีจางอูเพิ่งเห็นว่าผมเดินเข้ามาหาเอาก็ตอนนั้น

“มาตั้งแต่เมื่อกี้แล้ว เราจะกลับมาอย่างปลอดภัยนะครับคุณพ่อ”

“สวัสดีครับ ข้อแรกคือเรื่องความปลอดภัย ข้อสองก็ความปลอดภัยนะ”

“พ่อครับ พอเถอะนะ ผมขอร้อง”

อีจางอูจับแขนของอีดงชุนแล้วพูด

อีดงชุนก็จับมือของอีจางอู เขามองลูกชายโดยไม่พูดอะไร

แม้แต่สายตาก็ยังบ่งบอกเหมือนกับที่ได้เตือนไป

ในตอนนั้นผู้บัญชาการคิมโดกีก็เดินลากกระเป๋าเดินทางเข้ามา

“ไปกันเลยมั้ยครับ”

ผมเห็นพวกสมาชิกยืนอยู่ด้านหลังเขา

พวกเราเดินไปรวมกลุ่มกับพวกนั้น

การเดินทางมุ่งสู่ขั้วโลกใต้อันแสนยาวนานได้เริ่มต้นขึ้นแล้ว

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **271**

**ตอนที่ 271 ด็อกมย็องกับอีจางอูไปขั้วโลกใต้**

เรามาถึงท่าอากาศยานนานาชาติเจเอฟเคแล้ว

เราบินออกจากสนามบินอินช็อนมาเป็นเวลาสิบสี่ชั่วโมง และอีกห้าชั่วโมงหลังจากนี้ก็ต้องไปขึ้นเครื่องบินอีกครั้ง

จุดหมายถัดไปคือเมืองซานติอาโก ประเทศชิลี หลังจากถึงเมืองซานติอาโกแล้วก็ต้องเดินทางต่อไปยังเมืองปุนตาอาเรนัสด้วยเที่ยวบินภายในประเทศ เมืองนี้เป็นหน้าด่านผ่านไปสู่ขั้วโลกใต้

“ฉันเข็ดกับการนั่งเครื่องบินแล้วว่ะ”

อีจางอูพูดขึ้นขณะเรากำลังนั่งเครื่องบินไปยังเมืองซานติอาโก เมื่อถึงชิลีแล้วก็ต้องนั่งเครื่องบินต่ออีก

เส้นทางสู่ขั้วโลกใต้ไม่ใช่เรื่องง่ายเลย

ผู้บัญชาการคิมโดกีพาเรามาถึงประเทศชิลีโดยไม่พูดไม่จา ทันทีที่ถึงสนามบินซานติอาโกในประเทศชิลี เขาก็ทำลายความเงียบลงในที่สุด

“เราจะพักกันที่เมืองซานติอาโกคืนนึงแล้วค่อยออกเดินทางต่อ ที่นี่มีร้านอาหารเกาหลีที่ผมรู้จักเป็นอย่างดี เดี๋ยวเราไปจัดมื้อเย็นที่นั่นกัน”

พอได้ยินคำว่า<i>ร้านอาหารเกาหลี</i> ลูกเรือส่งเสียงโห่ร้องดีใจทันควัน เรากินแต่อาหารบนเครื่องบินมาสองวันติด ยังไม่ได้มีโอกาสลิ้มลองอาหารบนภาคพื้นดินเลย

ขณะขึ้นรถบัสของสนามบินเมืองซานติอาโกและกำลังจะออกเดินทาง

“นั่นใช่เทือกเขาแอนดีส [1] หรือเปล่า”

อีจางอูพูดขณะมองออกไปนอกหน้าต่าง

ด้านบนเทือกเขาซึ่งมองเห็นไกลๆ มีน้ำแข็งสีขาวปกคลุมอยู่ ภาพทิวทัศน์ในต่างแดนทำเอาไม่อาจละสายตาไปได้เลย

“อากาศร้อนขนาดนี้แต่ดันมีก้อนน้ำแข็งปกคลุมได้อีก น่าทึ่งมากเลย”

เมืองซานติอาโก ประเทศชิลีอยู่ในซีกโลกใต้ ซึ่งมีฤดูกาลตรงข้ามกับประเทศเกาหลีใต้

ตอนนี้เข้าสู่เดือนพฤศจิกายนแล้วแต่อากาศในประเทศชิลีเป็นต้นฤดูร้อน [2]

ขั้วโลกใต้กำลังเข้าสู่ฤดูร้อน จึงเป็นช่วงเวลาเดียวที่เราพอจะเดินทางไปยังขั้วโลกใต้ได้

เพราะหากเป็นฤดูหนาวที่อุณหภูมิลดลงถึง -50 องศาเซลเซียส เราจะเข้าไปเยือนไม่ได้เลย

แน่นอนว่าถึงจะเป็นฤดูร้อนแต่อุณหภูมิก็ไม่ได้เพิ่มสูงไปกว่า 0 องศาเซลเซียสเลย

ผมเก็บสัมภาระไว้ที่โรงแรมแล้วตามคิมโดกีออกมายังร้านอาหารเกาหลี

ป้ายภาษาเกาหลีที่เห็นในประเทศชิลีช่างละมุนตา

ร้านอาหารเกาหลีที่นี่มีชื่อว่า ‘ฮัลลาซัน’ [3]

ทันทีที่เปิดประตูร้านเข้าไป ทุกคนก็อดตกตะลึงไม่ได้

เพราะกลิ่นอันเป็นเอกลักษณ์ซึ่งคนเกาหลีคุ้นเคยนั้นลอยมาเตะจมูก

กลิ่นเหม็นเน่าที่ว่านั้นมาจากซุปถั่วเน่า

“ไม่นึกเลยว่าจะได้กินซุปถั่วเน่าในประเทศชิลี!”

ไม่ใช่แค่อีจางอูเท่านั้นที่ตกใจ สมาชิกคนอื่นๆ ก็แสดงสีหน้าตะลึงเหมือนกัน

คิมโดกีสนทนากับเจ้าของร้านอย่างสนุกสนานอยู่ครู่หนึ่งก่อนเดินมาคุยกับเรา

“อยากแนะนำให้ลองชิมซุปถั่วเน่าเป็นอย่างยิ่งเลยนะครับ ที่นี่ยังมีพีจี [4] กับทเว็นจังชีเกด้วย สั่งมาได้ตามสบายเลยนะ”

ทางร้าน ‘ฮัลลาซัน’ บอกว่าทางร้านทำเมนูซุปถั่วเน่าโดยใช้ถั่วที่ปลูกในท้องถิ่นนี้ด้วย

ผมไม่คิดไม่ฝันเลยว่าอาหารที่ได้กินก่อนไปขั้วโลกใต้จะคือซุปถั่วเน่า

ผมกับอีจางอูนั่งลงคิดเมนูอาหาร

“ด็อกมย็อง นายจะกินอะไรล่ะ”

“ก็ต้องจัดเมนูขึ้นชื่อที่สุดในร้านนี้สิ”

“นายไม่ชอบกินซุปถั่วเน่านี่นา”

“มาอยู่แถวนี้ ถึงจะสั่งทเว็นจังชีเกมากินก็คงจะออกมารสชาติเหมือนๆ กันนั่นแหละ”

ผมพูดด้วยรอยยิ้ม และอีจางอูคงเข้าใจความหมายที่จะสื่อ

ซุปถั่วเน่ามีกลิ่นฉุนจัดจนรู้สึกได้ว่าอาหารเมนูอื่นๆ ก็น่าจะมีรสชาติเดียวกัน

เราสั่งซุปถั่วเน่าเหมือนคนอื่น

ทางร้านเสิร์ฟเมนูนี้มาในหม้อดินเผา

ช่างเป็นมื้ออาหารที่จัดเตรียมอย่างเหมาะสมในรอบหลายวัน

“จะกินให้อร่อยเลยครับ”

อีจางอูกับผมยกช้อนขึ้นตักพร้อมกัน

“รสชาติดีเกินคาด คงเพราะกินที่ประเทศชิลีละมั้ง”

อีจางอูพูดไปยิ้มไป รู้สึกว่าอร่อยกว่าที่คิด อาจเพราะจมูกผมเพี้ยนไปแล้วจึงไม่ได้กลิ่นเหม็นอันเป็นเอกลักษณ์ของเมนูนี้เลย

\*\*\*

เรามาถึงปุนตาอาเรนัสกันในวันรุ่งขึ้น

ปุนตาอาเรนัสเป็นเมืองที่อยู่ทางใต้สุดของประเทศชิลี เราต้องขึ้นเครื่องบินกองทัพอากาศชิลีจากที่นั่นถึงจะไปยังฐานทัพขั้วโลกใต้ของเกาหลีใต้ได้

เกาะคิงจอร์จอันมีฐานทัพขั้วโลกใต้ของเกาหลีใต้ตั้งอยู่นั้นมีกองบัญชาการกองทัพอากาศชิลีอยู่ด้วย

คิมโดกีได้ยื่นเรื่องขออนุญาตจากสถานทูตเกาหลีใต้มาเรียบร้อยแล้ว

ก่อนขึ้นเครื่องบิน ผมกับอีจางอูมุ่งหน้าไปยังท่าเรือ

เพื่อตรวจสอบตู้คอนเทนเนอร์ผักสลัดที่ขนส่งมาจากเกาหลีใต้

คนงานท่าเรือกำลังขนย้ายตู้คอนเทนเนอร์ผักสลัดลงเรือลำที่จะเดินทางไปยังขั้วโลกใต้

นี่เป็นภารกิจเคลื่อนย้ายตู้คอนเทนเนอร์ผักสลัดจากเรือเดินสมุทรลำใหญ่ยักษ์ที่เดินทางมาถึงเมืองปุนตาอาเรนัสไปยังเรือตัดน้ำแข็ง

เพราะหากไม่ใช้เรือตัดน้ำแข็งที่ช่วยทำลายน้ำแข็งในทะเลซึ่งจับตัวเป็นก้อน ก็จะไม่อาจลำเลียงตู้คอนเทนเนอร์ไปยังขั้วโลกใต้ได้

เราแวะมาตรวจสอบเป็นครั้งสุดท้ายก่อนที่พวกเขาจะช่วยล่ามโซ่ตู้คอนเทนเนอร์ผักสลัด

“ไม่มีปัญหาอะไร”

ตรวจดูข้างในตู้เสร็จสิ้นแล้วอีจางอูก็พูดขึ้น พร้อมทั้งแจ้งเจ้าหน้าที่เรือว่าตรวจเสร็จเรียบร้อยแล้ว

คนงานท่าเรือตรึงตู้คอนเทนเนอร์ผักสลัดด้วยโซ่อย่างแน่นหนา

หลังจากส่งตู้คอนเทนเนอร์ผักสลัดออกไปแล้ว เราก็เดินทางไปฐานทัพอากาศ

ผู้บัญชาการคิมโดกีกล่าวกับเหล่าสมาชิกฐานทัพ

“ฐานทัพเกาหลีใต้ส่งสัญญาณไร้สายแจ้งเตือนมาว่า ละแวกฐานทัพมีพายุหิมะรุนแรง ขอให้ทุกคนระมัดระวังตัวกันด้วยนะครับ”

คิมโดกีพูดยังไม่ทันขาดคำ ทหารชิลีก็พาคณะผู้เดินทางไปขึ้นเฮลิคอปเตอร์

เป็นเฮลิคอปเตอร์ชีนุก [5] ซึ่งติดใบพัดสองอัน เป็นรุ่นที่กองทัพสหรัฐใช้บุกรุกในสมัยก่อน

เสียงเฮลิคอปเตอร์ทหารดังอื้ออึงผิดคาด ถึงใส่ที่อุดหูก็ไม่ช่วยอะไร เรื่องที่ว่าต้องนั่งโดยสารไปตลอดสามชั่วโมงนั้นทำเอาขนลุก

อีจางอูพูดอะไรสักอย่างแต่ผมฟังไม่ออก

ดูเหมือนเขาบ่นเรื่องเสียงเฮลิคอปเตอร์ตัวนี้

หลังจากใช้เวลาบินถึงสามชั่วโมง เราก็มาถึงเกาะคิงจอร์จที่ขั้วโลกใต้

มีผู้คนออกมาต้อนรับเราอยู่ตรงนั้น

พวกเขาคือชาวเกาหลีใต้ซึ่งประจำอยู่ที่ฐานทัพขั้วโลกใต้

แล้วหนึ่งในบรรดาผู้ออกมาต้อนรับเราก็พูดขึ้น

“พลเอกคังชันอิล หัวหน้าฐานทัพเกาหลีใต้ครับ อุตส่าห์เดินทางมาตั้งไกล คงเหนื่อยแย่เลยนะครับ”

สภาพอากาศที่ขั้วโลกใต้เป็นอยู่ในช่วงกลางฤดูหนาวซึ่งมีลมพัดแรง ต่างจากประเทศชิลีซึ่งอยู่ในช่วงต้นฤดูร้อน

“เราต้องนั่งเรือจากที่นี่ไปยังฐานทัพเกาหลีใต้ครับ”

คังชันอิลชี้ไปที่ท่าเรือที่อยู่ตรงข้ามฐานทัพ ตรงนั้นมีเรือยางขนาดเล็กหลายลำ

เราเคยนั่งเรือแบบนี้มาแล้วตอนเข้าฝึกเอาตัวรอดทางทะเลที่เกาหลีใต้

ผมใส่ชุดกันน้ำซึ่งมีรูปร่างเหมือนชุดนักบินอวกาศก่อนขึ้นเรือ เห็นว่าถ้าใส่ชุดนี้แล้วตกลงไปในทะเล ตัวเราจะลอยค้างอยู่ในน้ำ

เราแบ่งออกเป็นสี่ทีมไปขึ้นเรือ ขณะเดินผ่านชายหาดเพื่อไปขึ้นเรือ

“เพนกวิน!”

ลูกเรือคนหนึ่งตะโกนขึ้น กลุ่มเพนกวินกำลังเดินต่อแถวมุ่งหน้าไปยังทะเลอย่างเขาบอก

“รู้สึกเหมือนได้มาถึงขั้วโลกใต้แล้วจริงๆ”

อีจางอูพูดด้วยน้ำเสียงร่าเริง นี่เป็นครั้งแรกที่ได้เห็นเพนกวินอยู่ท่ามกลางธรรมชาติ ท่าเดินโยกเยกน่าเอ็นดู

ทันทีที่เราขึ้นเรือหิมะก็เริ่มโปรยปราย ที่ขั้วโลกใต้มีหิมะตกกระทั่งในฤดูร้อน

“เดี๋ยวอาจเจอลมพัดแรงได้ คว้าที่จับกันไว้แน่นๆ นะครับ”

ผู้บัญชาการคิมโดกีตะเบ็งเสียง

สีหน้าทุกคนดูเคร่งเครียดอย่างชัดเจน

แผ่นน้ำแข็งลอยคว้างอยู่กลางทะเล

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **272**

**ตอนที่ 272 พ่อครัวที่ขั้วโลกใต้**

หลังจากเดินทางมาประมาณหนึ่งชั่วโมงก็มองเห็นชายฝั่งอยู่ไกลๆ

ได้เห็นอาคารแบบสำเร็จรูป [1] มากมาย

ธงชาติเกาหลีใต้ขนาดใหญ่กำลังโบกสะบัด

ลูกเรือทุกคนลงจากเรือ

ในที่สุดเราก็มาถึงฐานทัพขั้วโลกใต้ของเกาหลีใต้ รู้สึกราวกับได้มาเยือนอีกโลกหนึ่ง

ทุกคนมารวมตัวกันที่ฐานทัพแล้วกำลังจิบน้ำชาอุ่นๆ

“เหนื่อยแย่เลย ก่อนจะเริ่มใช้ชีวิตในฐานทัพมีเรื่องที่ต้องทำอยู่อย่างนึงครับ”

คังชันอิลผู้ออกมาต้อนรับเราพูดขึ้น

ลูกเรือคนหนึ่งแจกกระดาษให้พวกเรา

“นี่คือหนังสือปฏิญาณตน ทุกคนต้องเซ็นชื่อก่อน ถึงจะได้รับอนุญาตให้พักอยู่ที่นี่ได้ครับ”

ผมอ่านดูหนังสือปฏิญาณตนอย่างละเอียดถี่ถ้วน ไม่ได้มีเนื้อหาใดแปลกเป็นพิเศษ

เป็นคำปฏิญาณว่าจะไม่ทิ้งขยะในขั้วโลกใต้โดยพลการ

นี่เป็นสัญญาที่คนที่อาศัยอยู่ในขั้วโลกใต้ทุกคนล้วนเต็มใจให้ความร่วมมือ

ถ้าหากสภาพแวดล้อมทางธรรมชาติของขั้วโลกใต้ถูกทำลายลงไปครั้งเดียว ก็จะต้องใช้เวลาฟื้นฟูยาวนาน

กลุ่มผู้เดินทางทุกคนลงนามในหนังสือปฏิญาณตน

ตอนนี้พวกเราได้เริ่มต้นใช้ชีวิตในขั้วโลกใต้กันอย่างจริงจังแล้ว

\*\*\*

ที่พักส่วนใหญ่เป็นห้องสำหรับพักได้สองคน ผมกับอีจางอูได้นอนห้องเดียวกัน

“คงเพราะเหนื่อยกับการเดินทางมา ฉันถึงหิวมากเลย”

ท้องของอีจางอูส่งเสียงร้องจ๊อกๆ

ผมก็หิวสุดๆ เลยเหมือนกัน

ตอนนั้นเองที่เสียงประกาศดังขึ้นพอดี

พวกเราฟังประกาศอย่างตั้งใจ

“เราได้เตรียมปาร์ตี้เล็กๆ ให้กับสมาชิกน้องใหม่ของเราในวันนี้ ขอเชิญทุกคนมารวมตัวกันที่หอประชุมเวลาแปดนาฬิกานะครับ”

สมาชิกฐานทัพขั้วโลกใต้จะถ่ายงานให้ทีมงานใหม่ปีละหนึ่งครั้ง

นี่เป็นงานเลี้ยงที่สมาชิกคนเก่าจัดให้กับสมาชิกน้องใหม่

ได้ยินว่าเป็นธรรมเนียมของฐานทัพขั้วโลกใต้

อีจางอูพูดขณะเปลี่ยนเสื้อผ้า

“นี่ลุ้นเลยนะ ว่าเขาจะเสิร์ฟอะไรบ้าง คงไม่ใช่ซุปถั่วเน่าแล้วละเนอะ”

“อาจจะใช่ก็ได้นะ”

“จะซุปถั่วเน่าหรืออะไรก็มาเหอะ ฉันหิวจนจะเป็นบ้าอยู่แล้ว ให้กินเนื้อดิบๆ ยังได้”

หอประชุมมีผู้คนเนืองแน่น มีสมาชิกคนเก่ารวมกับคนใหม่น่าจะเกินสามสิบคน

มีอาหารวางอยู่เต็มโต๊ะ

ผมเบิกตาโพลงทันทีที่เห็นว่ามีสเต็ก กุ้งทอดรวมถึงทูน่าดิบ

แถมยังมีเหล้าโซจูอีกด้วย

พลเอกคังชันอิลคนที่เคยออกมาต้อนรับเราลุกขึ้นจากเก้าอี้

“นี่เป็นปาร์ตี้เลี้ยงต้อนรับสมาชิกใหม่ หวังว่าทุกคนจะปฏิบัติหน้าที่ตนเองเสร็จสิ้นอย่างปลอดภัยตลอดหนึ่งปีต่อจากนี้ ขอมอบเหล้าหนึ่งแก้วอวยพรให้พวกคุณสุขภาพแข็งแรง นี่เป็นเหล้าชนิดพิเศษ หาดื่มได้แค่ที่ขั้วโลกใต้เท่านั้นครับ”

ทันทีที่คังชันอิลพูดจบก็มีคนเข็นถังน้ำแข็งเข้ามา

“นี่คือน้ำแข็งสดใหม่ของขั้วโลกใต้ เราตัดแบ่งไว้ให้ขนาดพอดีคำครับ”

มันคือโซจูน้ำแข็งขั้วโลกใต้

ผมใส่ก้อนน้ำแข็งลงไปในแก้วแล้วเทโซจูตามลงไป

ลูกเรือทุกคนยกแก้วโซจูที่มีน้ำแข็งขึ้นมา

“ขอให้กลับบ้านโดยสวัสดิภาพ!”

คังชันอิลตะโกนเสียงดัง ทุกคนชูแก้ว

หลังจากดื่มเหล้าไปหนึ่งแก้วก็ถึงเวลาแนะนำตัว

คิมโดกี ผู้บังคับบัญชาคนใหม่เดินออกมาด้านหน้า

“พลเอกคิมโดกี เป็นผู้ดูแลรับผิดชอบการใช้ชีวิตในขั้วโลกใต้ครับ”

ผมเพิ่งได้รู้ว่าผู้บัญชาการคิมโดกีเป็นผู้ชำนาญการด้านภูเขาน้ำแข็ง ขนาดเข้าฝึกเอาตัวรอดมาพร้อมกัน ก็ยังไม่คาดคิดเลยว่าเขาจะเป็นผู้เชี่ยวชาญ

ทุกคนแนะนำตัวต่อจากคิมโดกีไปตามลำดับ

โดซังฮย็อนผู้มียศเป็นรองผู้บัญชาการก็เป็นนักอุตุนิยมวิทยา

สมาชิกในฐานทัพขั้วโลกใต้ของเกาหลีใต้ประกอบไปด้วยฝ่ายธุรการ ฝ่ายซ่อมบำรุงและฝ่ายวิจัย

ฝ่ายธุรการจะรับผิดชอบด้านการติดต่อสื่อสารและการปฐมพยาบาล ฝ่ายซ่อมบำรุงมีหน้าที่พัฒนาและติดตั้งเครื่องจักร ส่วนฝ่ายวิจัยจะคอยศึกษาสภาพภูมิอากาศ ทะเลและธารน้ำแข็ง

โดยสมาชิกในฐานทัพแต่ละฝ่ายจะถ่ายโอนงานให้คนใหม่กันปีละครั้ง

อีกไม่กี่วันหลังจากนี้นักวิจัยคนเดิมจะกลับไปเกาหลีใต้

และนักวิจัยคนใหม่จะมาทำงานแทนตำแหน่งของพวกเขา

พวกน้องใหม่ทั้งสิบห้าคนแนะนำตัวกันเสร็จสิ้นแล้ว

พลเอกคังโดกีลุกขึ้นจากที่นั่ง

“ในบรรดาสมาชิกที่มาขั้วโลกใต้ครั้งนี้มีแขกคนพิเศษรวมอยู่ด้วยครับ พวกเขาจะมาปลูกผักสดกันที่ฐานทัพขั้วโลกใต้ของเกาหลีใต้ครับ”

ทุกคนให้ความสนใจกับคำว่า<i>ผักสด</i>

“พวกเขานี่แหละครับ”

เขาชี้มาที่ผมกับอีจางอู

“นายเป็นตัวแทนพูดสิ เพราะนายเป็นประธานไง”

แก้มของอีจางอูแดงก่ำ เขาดื่มไปแค่แก้วเดียวแต่ดูเหมือนจะเมาแล้ว

ผมลุกขึ้นจากที่นั่ง

“ผมชื่อคิมด็อกมย็อง จะมาทำหน้าที่ติดตั้งตู้คอนเทนเนอร์ผักสลัดที่ฐานทัพขั้วโลกใต้ของเกาหลีใต้ครับ ตู้คอนเทนเนอร์ผักสลัดเป็นอุปกรณ์ไฮเทคสำหรับปลูกผัก จากนี้พวกเราจะได้กินผักสดที่ขั้วโลกใต้กันแล้วครับ”

สมาชิกต่างแสดงสีหน้าคาดหวังกับตู้คอนเทนเนอร์ผักสลัด

ผักที่ใช้ประกอบอาหารล้วนเป็นผักฟรีซดราย [2] ทั้งหมด

ไม่อาจหาผักสดในขั้วโลกใต้ได้เลย

“นี่ก็แนะนำตัวกันเสร็จแล้ว ขอเชิญพักผ่อนตามอัธยาศัย กรุณารักษาเวลาที่กำหนดไว้ด้วยนะครับ”

คิมโดกีผู้บัญชาการคนใหม่พูดขึ้น <i>เวลาที่กำหนดไว้</i>อย่างเขาเอ่ยถึงนั้นคือเหลือเวลาอีกเพียงสามสิบนาที

ในหนังสือปฏิญาณตนระบุไว้ว่าจะต้องทำตามคำสั่งของผู้บังคับบัญชา

อีจางอูจดจ่อกับจานอาหารตลอดระยะเวลาที่เหลืออยู่

ส่วนผมเดินเข้าไปในห้องรับรองเพื่อหากาแฟดื่มสักแก้ว

ผู้ชายคนหนึ่งเดินตามหลังผมมา

เขาไม่ได้ปรากฏตัวในช่วงที่ทุกคนกำลังแนะนำตัว

ผมถือแก้วกาแฟออกมานั่งบนโซฟาในห้องรับรอง เขาก็ถือแก้วกาแฟมานั่งลงข้างผมเงียบๆ เช่นกัน

และเขาก็เป็นผู้ทำลายความเงียบอันน่าอึดอัด

“ขอถามอะไรสักอย่างได้มั้ยครับ”

“ครับ ว่ามาได้เลยครับ”

“ถ้าคุณติดตั้งตู้คอนเทนเนอร์ผักสลัด เราจะได้กินผักสดแน่หรือ รวมถึงสลัดด้วยใช่มั้ย”

เขาถามอย่างระมัดระวัง

ผมจึงตอบด้วยรอยยิ้ม

“ได้สิครับ คุณจะได้กินทุกวันเลยครับ”

“แล้วจะได้กินเมื่อไหร่เหรอ”

“ตู้คอนเทนเนอร์ผักสลัดเพิ่งออกจากท่าเรือปุนตาอาเรนัสมาเมื่อวาน...”

“งั้นน่าจะใช้เวลาสองวันกว่าตู้คอนเทนเนอร์ผักสลัดจะมาถึงที่นี่”

เขาตอบกลับทันควัน คล้ายคนที่เข้าใจหลักการทำงานของที่นี่เป็นอย่างดี

“นี่เป็นสมาชิกทีมเก่า พักอยู่ในนี้มาก่อนใช่มั้ยครับ”

“ใช่ครับ ผมอยู่ที่นี่มานานแล้ว”

“งั้นอีกไม่นานคุณก็จะได้กลับบ้านแล้วสิเนอะ”

“ผมตัดสินใจอยู่ต่ออีกหนึ่งปีครับ”

“อ๋อ อย่างงี้นี่เอง อยู่นานจังเลย ว่าแต่คุณมาทำอะไรที่นี่เหรอครับ”

“โอ๊ะ ผมคงแนะนำตัวช้าเกินไป ผมชื่ออึนแจมิน เป็นหัวหน้าพ่อครัวที่ฐานทัพขั้วโลกใต้ เคยอยู่กองทัพเรือมาก่อนน่ะครับ”

เขายื่นมือออกมา

เขาเป็นทหารผู้เคยทำหน้าที่ปรุงอาหารบนเรือดำน้ำ

ผู้ชายคนนี้เกิดจับพลัดจับผลูได้มาประจำอยู่ที่ขั้วโลกใต้ เจ้าตัวเล่าว่าอยากทดสอบตัวเองว่าจะใช้ชีวิตในขั้วโลกใต้ไหวหรือเปล่า จึงตัดสินใจอยู่ต่ออีกหนึ่งปี

“ตั้งตารอสุดๆ เลยนะเนี่ย ลืมไปแล้วว่าเคยกินผักสดครั้งสุดท้ายตอนไหน”

“เราจะเริ่มเพาะปลูกเลยทันทีที่ตู้คอนเทนเนอร์ผักสลัดมาถึงครับ”

พ่อครัวอึนแจมินส่งยิ้มแทนคำตอบ

แสดงสายตาคาดหวังเปี่ยมล้น

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **273**

**ตอนที่ 273 ต้องหางานทำรอตู้คอนเทนเนอร์มาส่ง**

ช่วงเวลาก่อนตู้คอนเทนเนอร์ผักสลัดจะจัดส่งถึง

อีจางอูกดเปิดกล้องวิดีโอแล้วเริ่มพูดทันที

“ได้เอากล้องออกมาซะทีเนอะ”

นี่เป็นกล้องที่ได้รับจากพีดีชเวมินซอง มีความเสี่ยงระหว่างเดินทางมาขั้วโลกใต้ ผมจึงไม่ได้นำกล้องออกมาใช้

พลเอกคิมโดกีก็อนุญาตให้เก็บภาพภายในฐานทัพแล้วด้วย

“ถ้าต้องกดถ่ายภาพไปด้วยแล้วจะทำงานได้เหรอ”

“ว่าจะตั้งกล้องล็อกไว้กับขาตั้งระหว่างทำงานน่ะ”

“จะว่าไป ถ้าตั้งไว้กับที่ก็คงไม่มีปัญหาอะไรหรอก เพราะมันเป็นกล้องวิดีโอ”

เราไม่ได้ถ่ายภาพยนตร์ แค่ตั้งกล้องถ่ายภาพอยู่กับที่ก็เพียงพอแล้ว

\*\*\*

ผมเดินวนดูอุปกรณ์ในฐานทัพขั้วโลกใต้กับอีจางอู

ถ้าจะติดตั้งตู้คอนเทนเนอร์ผักสลัดก็ต้องใช้ไฟฟ้า

ฐานทัพขั้วโลกใต้สร้างไฟฟ้าโดยใช้เครื่องกำเนิดไฟฟ้า

ผมถามวิศวกรผู้ดูแลเครื่องกำเนิดไฟฟ้า

“สมมติถ้าเครื่องกำเนิดไฟฟ้าหยุดทำงาน ปกติคุณทำยังไงครับ”

“เราต่ออุปกรณ์ตัวสำคัญไว้กับเครื่องสำรองไฟฟ้ายูพีเอส (UPS) อยู่แล้ว เพื่อเตรียมรับมือกับสถานการณ์ไม่คาดฝันครับ”

ยูพีเอสคือกล่องแบตเตอรีขนาดใหญ่ซึ่งใช้ประโยชน์ได้หลายด้าน ช่วยป้องกันไม่ให้อุปกรณ์ทั้งหลายหยุดทำงานกลางคันตอนไฟดับ

“งั้นพอจะเสียบตู้คอนเทนเนอร์ผักสลัดไว้กับยูพีเอสด้วยได้มั้ยครับ”

“ได้เลยครับ เดี๋ยวพอติดตั้งตู้คอนเทนเนอร์ผักสลัดเสร็จแล้ว ผมจะเชื่อมกับเครื่องยูพีเอสให้ครับ”

ตรวจสอบระบบไฟฟ้าเสร็จแล้วก็ไปดูอุปกรณ์จ่ายน้ำ ไฟฟ้าและน้ำเป็นสิ่งจำเป็นต่อการปลูกผักไฮโดรโปนิกส์

น้ำที่ฐานทัพขั้วโลกใต้นำมาดื่มนั้นจ่ายมาจากทะเลสาบน้ำจืด เป็นทะเลสาบที่คนสร้างขึ้นช่วงก่อตั้งฐานทัพแห่งนี้

โดยจะบำบัดน้ำเสียก่อนให้ลูกเรือนำไปใช้ ส่วนช่วงฤดูหนาวจะนำน้ำทะเลมากลั่นให้กลายเป็นน้ำจืด

เขาเล่าว่าช่วงแรกใช้วิธีกลั่นไอน้ำ แต่เพิ่งเปลี่ยนมาใช้วิธีออสโมซิสผันกลับ [1] เมื่อไม่นานมานี้

สิ่งสุดท้ายที่เราตรวจสอบคืออุปกรณ์ทำความสะอาด

เพราะเรื่องสารละลายธาตุอาหารที่ใช้เลี้ยงผักไฮโดรโปนิกส์ ถ้าหากปล่อยสารละลายธาตุอาหารลงสู่ทะเลก็อาจส่งผลกระทบต่อสิ่งแวดล้อมได้

ทางฐานทัพไม่อนุญาตให้กระทำการใดๆ ที่เป็นผลเสียต่อระบบนิเวศขั้วโลกใต้ ข้อนี้เราได้เซ็นรับทราบไว้ในหนังสือปฏิญาณตนด้วย

ฐานทัพขั้วโลกใต้ของเกาหลีใต้มีเครื่องกรองน้ำ

พวกเขาติดตั้งเครื่องนี้ไว้ข้างเครื่องกำเนิดไฟฟ้า

ผมถามวิศวกรที่ดูแลเครื่องทำความสะอาด

“แล้วนี่ใช้สารเคมีหรือเปล่าครับ”

“เปล่าครับ เราทำแบบนั้นไม่ได้หรอก เครื่องนี้ใช้จุลินทรีย์ครับ”

เครื่องจะใช้วิธีย่อยสลายสารอินทรีย์ด้วยจุลินทรีย์

จุลินทรีย์จะย่อยสลายสารอินทรีย์ที่อุณหภูมิสามสิบองศาเซลเซียส นี่เป็นสาเหตุที่เครื่องกรองน้ำตั้งอยู่ติดกับเครื่องกำเนิดไฟฟ้า

เพราะการบำบัดน้ำเสียต้องอาศัยความร้อนที่เกิดขึ้นตอนเครื่องกำเนิดไฟฟ้าทำงาน

“สิ่งปฏิกูลของพวกสมาชิกก็จะไหลผ่านเครื่องกรองตัวนี้ก่อนปล่อยทิ้งไปเหมือนกัน กรองเสร็จแล้วก็ฆ่าเชื้อด้วย เพราะจุลินทรีย์ในของเสียพวกนั้นส่งผลกระทบต่อสิ่งแวดล้อมได้เช่นกัน”

ตู้คอนเทนเนอร์ผักสลัดต้องสร้างผลเสียต่อสิ่งแวดล้อมในขั้วโลกใต้

หลังจากตรวจดูเครื่องกรองน้ำแล้วผมก็พูดกับอีจางอู

“ไฟฟ้ากับน้ำเป็นสิ่งสำคัญก็จริง แต่ที่ต้องเน้นเป็นพิเศษคือเครื่องกรองน้ำแหละ”

“ไม่คิดว่าต้องเช็กละเอียดถึงขนาดนี้เลยแฮะ”

“เพราะมีโอกาสทำให้พืชและสัตว์ในขั้วโลกใต้เดือดร้อนได้ไง การเปลี่ยนแปลงเล็กๆ น้อยๆ อาจทำให้เกิดปฏิกิริยาตอบโต้ที่อ่อนไหวได้น่ะ”

ตอนนี้ปัญหามลพิษทางสิ่งแวดล้อมในขั้วโลกใต้ยังคงรุนแรง

ไมโครพลาสติก [2] และสารเคมีที่เป็นพิษกำลังไหลมายังขั้วโลกใต้ผ่านทางทะเล

ไม่เพียงแต่ฐานทัพเกาหลีใต้เท่านั้น แต่ฐานทัพของประเทศอื่นๆ ก็จัดการสารมลพิษ เช่น น้ำเสีย อย่างพิถีพิถันเช่นกัน

เราตรวจสอบอุปกรณ์ภายในฐานทัพเสร็จสิ้นแล้ว

เรากำลังรอให้ตู้คอนเทนเนอร์ผักสลัดมาถึง

\*\*\*

บ่ายวันนั้น นายพลคิมโดกีเรียกผมไปพบ

เขาแสดงสีหน้าเคร่งเครียด

“มีเรื่องอะไรเหรอครับ”

“สถานทูตเกาหลีใต้ติดต่อมา เกรงว่าตู้คอนเทนเนอร์ผักสลัดจะใช้เวลาขนส่งเข้ามาที่นี่นานกว่าที่คาดไว้ครับ”

“แต่ว่าตู้คอนเทนเนอร์ผักสลัดออกจากท่าเรือปุนตาอาเรนัสมาแล้วนี่ครับ”

“เห็นว่าต้องวกกลับไปท่าเรืออีกรอบเพราะมีปัญหาเรื่องสภาพอากาศน่ะครับ”

“เป็นไปได้ยังไง...”

“สภาพอากาศขั้วโลกใต้เป็นสิ่งที่คาดเดาไม่ได้เลย เป็นแบบนี้อยู่บ่อยๆ ไม่ต้องกังวลไปนะครับ”

“แล้วจะมาถึงเมื่อไหร่เหรอครับ”

“อย่างน้อยก็น่าจะใช้เวลาหนึ่งสัปดาห์ครับ”

“หนึ่งสัปดาห์เลยหรือ”

ผมเห็นเต็มสองตาว่าพวกเขาย้ายตู้คอนเทนเนอร์ผักสลัดไปไว้ในเรือตัดน้ำแข็งแล้ว ได้ยินมาว่าเป็นเรือที่ทำลายน้ำแข็งขณะเดินทางไปด้วย

นี่แสดงว่าแม้แต่เรือตัดน้ำแข็งคงขยับเขยื้อนไม่ได้เช่นกันเมื่อเผชิญหน้ากับสภาพอากาศไม่เอื้ออำนวย

“ผมจะมอบหมายภารกิจให้คุณทำระหว่างรอไปพลางๆ นะครับ”

“งานเหรอครับ”

“ที่ฐานทัพขั้วโลกใต้เราไม่อนุญาตให้อยู่เฉยๆ ยกเว้นเป็นช่วงเวลาพักที่กำหนดไว้เท่านั้นครับ”

พลเอกคิมโดกีสบตากับผม แววตาไม่สะทกสะท้าน

“แน่นอนว่าผมจะไม่หลับหูหลับตาสั่งให้คุณทำอะไรมั่วๆ มีงานให้คุณคิมด็อกมย็องเลือกด้วยครับ”

พลเอกคิมโดกีเสนองานให้ผมเลือกสองอย่าง

อย่างแรกคือเป็นลูกมือให้สมาชิกคนอื่น เป็นงานง่ายๆ อย่างเช่นไปช่วยเหลือนักวิจัย แต่งานช่วยเหลือนี้หลากหลายมาก มีตั้งแต่ขุดเจาะธารน้ำแข็งไปจนถึงสำรวจสภาพอากาศ

อย่างที่สองคือให้หางานทำเอง เขาบอกว่าเราจะใช้ความสามารถของตัวเองทำอะไรก็ได้ แต่มีเงื่อนไขคือต้องรายงานผลการทำงานชิ้นนั้นด้วย

ผมมีสองทางเลือกคือ ช่วยเหลือลูกเรือคนอื่นกับหางานทำเอง

“จะเลือกอันไหนดีครับ”

“ผมจะหางานทำเองครับ”

“ว่าแล้วเชียว แล้วจะตั้งตารอดูผลงานนะครับ”

นายพลคิมโดกีพูดพร้อมยิ้มบางๆ

“ผมมีงานต้องไปจัดการ ขอตัวก่อนนะครับ”

เขาสวมชุดเสร็จแล้วเดินออกไปด้านนอก

คิมโดกีเป็นนักวิทยาธารน้ำแข็ง เขามีหน้าที่วิเคราะห์ธารน้ำแข็งขั้วโลกใต้

โดยจะมีการขุดเจาะธารน้ำแข็งลึกลงไปใต้ดินเพื่อตรวจสอบธารน้ำแข็ง

เป็นการวิเคราะห์ธารน้ำแข็งจะได้วิจัยสภาพภูมิอากาศในยุคก่อนและสภาพแวดล้อมทางธรรมชาติต่อไป

ลูกเรือทุกคนในฐานทัพขั้วโลกใต้ล้วนมีภารกิจต้องรับผิดชอบเหมือนที่ผู้บัญชาการกล่าว

ส่วนภารกิจของผมคือต้องหางานเอง

ผมบอกเล่าเรื่องนี้กับอีจางอู

“เรื่องตู้คอนเทนเนอร์ผักสลัดมาถึงช้านี่ก็พอเข้าใจได้นะ... แต่สั่งให้หางานทำเองเลยแบบนี้ก็ไปไม่เป็นเหมือนกันแฮะ”

“ไม่เป็นไร ไม่ยากอย่างที่นายคิดหรอก”

“ไม่ยากงั้นเรอะ แล้วนายจะทำอะไรล่ะ”

เรามาฐานทัพขั้วโลกใต้ก็เพื่อเพาะปลูกพืช แต่ตู้คอนเทนเนอร์ผักสลัดยังมาไม่ถึง

ผมอยากลองปลูกผักโดยไม่ต้องใช้ตู้คอนเทนเนอร์

“ว่าจะปลูกผักแหละ”

“คือจะปลูกผักโดยไม่ใช้ตู้คอนเทนเนอร์ผักสลัดน่ะเรอะ”

อีจางอูถามพร้อมเบิกตากว้าง

“ผักบางอย่างก็ปลูกได้ ไม่ต้องพึ่งตู้คอนเทนเนอร์หรอก”

“ผักอะไรน่ะ”

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **274**

**ตอนที่ 274 ปลูกถั่วงอก @ ขั้วโลก**

“เดี๋ยวขอไปเช็กก่อน”

“เช็ก?”

ผมเดินไปห้องครัวกับอีจางอู

พ่อครัวอึนแจมินต้อนรับเราอย่างดี

“ยังไม่ถึงเวลาอาหารเย็นเลย แต่ถ้าหิว เรามีบะหมี่กึ่งสำเร็จรูปแบบถ้วยอยู่ที่ห้องรับรองนะครับ”

“ผมไม่ได้มาที่นี่เพราะหิวหรอก”

“งั้นมีธุระอะไรหรือ”

ผมยังจำภาพงานเลี้ยงต้อนรับวันแรกได้

เมนูอาหารวันนั้นแทบไม่มีผักเลย

อาหารที่เรากินกันวันนั้นอย่างสเต็ก กุ้ง ทูน่า ล้วนเป็นอาหารแช่แข็ง

“คือผมอยากรู้ว่าคนที่นี่กินผักกันยังไงน่ะครับ”

อึนแจมินหยิบถุงออกมาจากชั้นวางของ

“ใช้ผักฟรีซดรายครับ ช่วงฤดูร้อนก็มีผักสดมาส่งอยู่บ้างแต่เก็บไว้ได้ไม่นานเท่าไหร่นะ”

“คุณเคยปลูกผักที่ฐานทัพบ้างมั้ยครับ”

“จริงๆ ผมก็เคยลองไปครั้งนึงเหมือนกัน แต่ก็...”

อึนแจมินมองถังพลาสติกตรงมุมห้องครัว

ผักที่เขาเคยพยายามจะปลูกคือถั่วงอก

เป็นสิ่งที่ผมคาดไว้แล้ว

เพราะถั่วงอกเป็นผักที่เพาะได้ง่าย ปลูกไว้ในบ้านก็ได้

แม่ผมก็เพาะถั่วงอกกินที่บ้านเหมือนกัน

“พังไม่เป็นท่าเลยครับ”

อึนแจมินถอนหายใจพลางกล่าว

ผมอยากรู้สาเหตุที่เขาทำไม่สำเร็จ

เพราะผมก็อยากลองเพาะถั่วงอกเหมือนกัน

และอีจางอูคงรับรู้ความตั้งใจของผมเช่นกัน

พวกเราตั้งใจฟังอึนแจมินเล่า

“น่าจะเป็นเพราะอุณหภูมินะ เพราะช่วงกลางคืนเราจะเปิดฮีตเตอร์ให้เฉพาะฝั่งห้องพักน่ะครับ”

อุณหภูมิเป็นเรื่องสำคัญสำหรับการเพาะถั่วงอก

อุณหภูมิที่เหมาะสมสำหรับการเพาะถั่วงอกคือยี่สิบสององศาเซลเซียส

นั่นเป็นเหตุผลที่เขาเพาะถั่วงอกไม่สำเร็จ

ห้องครัวของฐานทัพแห่งนี้ไม่ได้รักษาอุณหภูมิให้คงที่

สาเหตุที่ล้มเหลวไม่ใช่เรื่องอุณหภูมิเพียงอย่างเดียว เราต้องคอยเปลี่ยนน้ำให้ถั่วงอกตามรอบ

น้ำที่ฐานทัพเป็นทรัพยากรที่มีค่ามาก จะนำน้ำมาใช้ปลูกถั่วงอกตามอำเภอใจไม่ได้

ผมอยากหาวิธีแก้ปัญหาทั้งสองอย่างให้ได้ในครั้งเดียว

“ในห้องครัวมีถั่วมั้ยครับ”

“ถ้าเป็นถั่วนี่มีเยอะมาก ว่าแต่คุณต้องปลูกผักสลัดไม่ใช่ถั่วงอกนี่นา”

อึนแจมินถามด้วยแววตาไม่เข้าใจ

ผมเล่าว่าตู้คอนเทนเนอร์ผักสลัดมาถึงช้าเพราะสภาพอากาศอันเลวร้าย

“งั้นคุณจะลองเพาะถั่วงอกก่อนที่ตู้คอนเทนเนอร์ผักสลัดจะมาถึงเหรอครับ”

“ใช่ครับ ผมตั้งใจจะเพาะถั่วงอกครับ”

“จะทำได้เหรอครับ”

อึนแจมินเอียงศีรษะอย่างสงสัย

“ก็ต้องลองดูแหละ ว่าแต่ที่ฐานทัพนี้มีเครื่องใช้ไฟฟ้าที่เสียๆ บ้างมั้ยครับ”

“ถ้าเป็นของพวกนั้น ลองถามฝ่ายธุรการดูได้ครับ”

\*\*\*

ระหว่างเดินไปหาฝ่ายธุรการ อีจางอูถามขึ้น

“ก็เข้าใจนะว่านายอยากจะเพาะถั่วงอก แต่ถ้าไม่มีอุปกรณ์แล้วจะทำได้เหรอ”

“ถั่วงอกไม่ต้องใช้เครื่องมืออะไรมากมายหรอก ขอแค่มีอุณหภูมิกับน้ำที่เหมาะสมก็ปลูกได้แล้ว”

“แปลว่าเพาะแบบไม่ใช้แสงก็ได้งั้นเรอะ ขนาดตู้คอนเทนเนอร์ผักสลัดยังใช้ไฟแอลอีดีเลยนี่”

“ไม่ต้องใช้แสงช่วยปลูกถั่วงอกเลย แถมต้องบังแสงให้มันด้วยซ้ำ”

“จริงเหรอ ไม่ยักรู้เลยแฮะ”

ถั่วงอกเป็นพืชที่เพาะปลูกได้โดยไม่ต้องพึ่งแสง ถ้าโดนแสงกลับยิ่งทำให้คุณภาพลดลง

หัวของถั่วงอกซึ่งมีสีเหลืองจะเปลี่ยนเป็นสีเขียว จากนั้นก็จะได้กลิ่นเหม็นอันเป็นเอกลักษณ์ของมัน อีกทั้งยังเหนียวจนเคี้ยวยากอีกด้วย

ผมถามหาเครื่องใช้ไฟฟ้าที่ใช้ไม่ได้กับหัวหน้าฝ่ายธุรการ

พร้อมบอกเขาว่าจะใช้เครื่องใช้ไฟฟ้าเป็นตู้เพาะถั่วงอกด้วย

ใบหน้าของเขาสดใสขึ้นเมื่อได้ยินคำว่า<i>ตู้เพาะถั่วงอก</i>

“ถ้าทำสำเร็จก็จะได้กินซุปถั่วงอกที่ฐานทัพกันใช่มั้ยครับ”

“กินได้ตามสบายเลยครับ”

“มีเครื่องใช้ไฟฟ้าที่พังแล้วอยู่ในห้องเก็บของ เราจะจัดส่งของที่พังแล้วกลับไปทำลายทิ้งที่ชิลี เพราะทิ้งที่นี่ไม่ได้ พอดีเลย ในห้องมีของเยอะแยะเต็มไปหมดครับ”

หัวหน้าฝ่ายธุรการพูดยิ้มๆ

เขาบอกว่าเครื่องใช้ไฟฟ้าที่ใช้การไม่ได้จะถูกส่งไปทำลายทิ้งที่ปุนตาอาเรนัส และอีกไม่นาน ของทุกชิ้นก็จะถูกส่งกลับไปแล้ว

ตรงกับช่วงที่ตู้คอนเทนเนอร์ผักสลัดมาถึงพอดี

หัวหน้าฝ่ายธุรการพาเราไปที่ห้องเก็บของ

ในห้องเก็บของมีเครื่องใช้ไฟฟ้ามากมายตั้งแต่จอคอมพิวเตอร์ไปจนถึงวิทยุกองสุมกัน

มีของเยอะแยะมากมายอย่างเขาว่า

“ใช้ได้หมดทุกชิ้นในห้องนี้เลยนะครับ”

หัวหน้าฝ่ายธุรการพูดอย่างใจดี

ในห้องเก็บของเหลือแค่ผมกับอีจางอู

อีจางอูมองเครื่องใช้ไฟฟ้าที่เสียแล้วพูดขึ้นมา

“รู้สึกเหมือนมาค้นถังขยะยังไงไม่รู้ว่ะ”

“ไม่ใช่ขยะหรอก นี่มันวัสดุเอาไปทำตู้เพาะถั่วงอกต่างหาก”

“รับทราบขอรับ ว่าแต่ต้องมองหาอะไรเหรอ”

“น่าจะต้องเป็นตู้แช่หลังใหญ่ๆ นะ”

“ตู้แช่งั้นหรือ...”

ผมจะใช้ตู้แช่เป็นตู้ให้ความร้อน

ภายในตู้แช่ทำจากสแตนเลสต่างจากตู้เย็นที่ใช้กันในครัวเรือน

เป็นโครงสร้างที่เหมาะกับการฉีดพ่นน้ำด้านใน

“อันนี้พอได้มั้ย”

อีจางอูเจออะไรบางอย่างตรงมุมโกดัง

“เจ๋งเลย!”

มีตู้แช่อยู่จริงด้วย ด้านในทำจากสแตนเลสอย่างที่ผมต้องการ

อีจางอูตรวจสอบสภาพ

“ระบบทำความเย็นเจ๊งไปแล้ว”

“เหมาะกับเราพอดีเลย เพราะต้องเอาไปทำเป็นตู้ให้ความร้อน”

“ถ้าจะทำตู้ให้ความร้อนก็ต้องติดลวดทำความร้อนด้านในด้วย”

“ฉันเห็นขดลวดทำความร้อนที่ช่วยป้องกันการแข็งตัววางอยู่ในโรงไฟฟ้า ใช้อันนั้นก็น่าจะได้นะ”

“ไปเห็นลวดนั่นเอาตอนไหนเนี่ย”

“ก็แอบส่องๆ ไว้ล่วงหน้าแล้วน่ะสิ เผื่อว่าตู้คอนเทนเนอร์ผักสลัดต้องใช้ไง”

“สมกับเป็นประธาน ทำตัวไม่เหมือนชาวบ้านชาวช่องจริงๆ”

ผมกับอีจางอูยกตู้แช่ออกมาจากห้องเก็บของ

แล้วเคลื่อนย้ายเข้าไปในบริเวณฐานทัพ

ตอนนั้นเองที่พลเอกคิมโดกีเปิดประตูเข้ามา

เขาคงทำงานเสร็จแล้ว

พลเอกถามผม

“ทำอะไรอยู่เหรอครับ”

“กำลังทำงานอยู่ครับ”

พลเอกคิมโดกีเอียงศีรษะอย่างงงๆ แสดงสีหน้าเป็นเชิงไม่รู้ว่านี่คืองานอะไร

ผมจึงบอกเขา

“กะจะลองสร้างตู้เพาะถั่วงอกดูน่ะครับ”

“ถั่วงอกน่ะหรือ”

“ผมตั้งใจจะเพาะถั่วงอกก่อนที่ตู้คอนเทนเนอร์สลัดจะมาถึงครับ”

“คงจะได้กินซุปถั่วงอกที่ขั้วโลกใต้แล้วสินะ”

“จะกินแต่ซุปถั่วงอกไม่ได้นะ ต้องจัดอา-กวีจิม [1] แล้วก็ข้าวยำถั่วงอกด้วยสิครับ”

“นี่จะได้ลิ้มรสอา-กวีจิมที่ฐานทัพขั้วโลกใต้ด้วยหรือ ไม่คิดไม่ฝันมาก่อนเลยครับ”

พลเอกคิมโดกีระเบิดเสียงหัวเราะลั่น สมาชิกคนอื่นๆ ก็พลอยหัวเราะไปด้วยเช่นกัน

ผมอยากสร้างตู้เพาะถั่วงอกให้เสร็จเร็วที่สุดเท่าที่จะทำได้

เพราะหากทำตู้เพาะเสร็จไว ก็จะเก็บเกี่ยวถั่วงอกได้เร็วตามกัน

หลังจากเริ่มปลูกถั่วงอกไปสองสามวันแล้วมันจะเติบโตขึ้นพรวดพราด

พอครบห้าถึงหกวันก็เก็บกินได้แล้ว

ผมจึงเริ่มลงมืออย่างจริงจังทันที

**เอาจริง ปลูกถั่วงอกไม่เคยขึ้น555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **275**

**ตอนที่ 275 ตู้เพาะถั่วงอกจะงอกไม่งอก**

ภายในหนึ่งปี สมาชิกที่ขั้วโลกใต้หนึ่งคนบริโภคอาหารน้ำหนักราวหนึ่งตัน

ปริมาณนี้รวมน้ำและเครื่องดื่มแล้ว

ถ้าไม่นับข้าวซึ่งเป็นอาหารหลัก ที่นี่บริโภคอาหารกระป๋อง เช่น ปลา ผลไม้และอาหารอื่นๆ ส่วนเนื้อแช่แข็งและอาหารแห้งก็เป็นสิ่งที่กินกันเป็นประจำเช่นกัน

อาหารและวัสดุทุกชิ้นจะนำส่งผ่านเรือตัดน้ำแข็งและเฮลิคอปเตอร์

ไม่สามารถปลูกพืชที่ขั้วโลกใต้ได้เลย

สถานการณ์เป็นแบบนั้นมาตลอดจนผมได้มาที่นี่

\*\*\*

ผมเริ่มลงมือสร้างตู้เพาะถั่วงอกกับอีจางอู

เราใช้ตู้แช่ที่เสียแล้วมาทำเป็นตู้เพาะถั่วงอก

ต้องปรับเปลี่ยนตู้แช่สแตนเลสที่ระบบให้ความเย็นได้พังลงไปแล้วให้กลายเป็นตู้ให้ความร้อนเพื่อเพาะถั่วงอก

อุณหภูมิมีอิทธิพลต่อถั่วงอกมาก

ช่วงงอกใหม่ๆ เราจะต้องรักษาอุณหภูมิไว้ที่สิบแปดองศาเซลเซียส เพราะหากอุณหภูมิสูงเกินไป จะทำให้เน่าเสียได้ง่าย

เมื่อรักษาอุณหภูมิไว้ที่สิบแปดองศาเซลเซียสได้ราวสองวัน จึงค่อยเพิ่มอุณหภูมิเป็นยี่สิบองศาเซลเซียส ขั้นตอนนี้จะช่วยเสริมให้รากของมันหนาขึ้น หลังจากนั้นต้องคงอุณหภูมิไว้ที่ยี่สิบสององศาเซลเซียสเพื่อกระตุ้นการเจริญเติบโต

“ติดตั้งลวดทำความร้อนไว้ข้างในตู้เพาะแล้วนะ”

อีจางอูเชื่อมต่อลวดทำความร้อนไว้ในตู้เพาะเรียบร้อยแล้ว เขาติดเทอร์โมมิเตอร์ไฟฟ้าเพื่อให้ตรวจสอบอุณหภูมิภายในได้ด้วย

“ทีนี้ก็ต้องสร้างระบบฉีดน้ำในตู้เพาะถั่วงอก”

“ระบบฉีดน้ำเหรอ”

ระหว่างที่อีจางอูติดตั้งลวดทำความร้อน ผมก็ครุ่นคิดถึงระบบฉีดน้ำ

ผมคิดหาวิธีประหยัดน้ำให้มากที่สุดได้แล้ว

หลังจากใคร่ครวญอย่างหนักก็ได้คำตอบ

ผมเอาแบบแปลนระบบฉีดน้ำออกมาดู

อีจางอูมองดูแบบแปลนอยู่พักหนึ่ง

คล้ายกำลังจดจำแบบแปลนไว้ในสมอง

“นี่มันคือโครงสร้างที่ฉีดน้ำข้างในตู้เพาะถั่วงอกนี่”

“ใช้ปั๊มสูบน้ำขึ้นมาฉีดพ่น ไม่ได้ใช้น้ำเปลืองเหมือนตู้คอนเทนเนอร์ผักสลัด”

“พอใช้ปั๊มสูบน้ำขึ้นมาพ่นแล้วค่อยดูดน้ำที่ขังอยู่ตามพื้นขึ้นมาอีกครั้งงั้นหรือ ไอเดียดีมากเลย ถ้าไม่เป็นเกษตรกรนี่ไปเป็นวิศวกรได้เลยนะเนี่ย”

“แต่ถ้าเรื่องเครื่องจักรฉันตามนายไม่ทันหรอก”

คำชื่นชมจากผมทำให้อีจางอูยิ้มอย่างมีความสุข

นี่เป็นระบบฉีดน้ำอัตโนมัติโดยใช้ปั๊ม

ผมออกแบบโครงสร้างแบบประหยัดน้ำมากที่สุด

สิ่งสำคัญรองจากอุณหภูมิในการเพาะถั่วงอกก็คือน้ำ ต้องรดน้ำทุกๆ สามถึงสี่ชั่วโมงเป็นอย่างน้อย

ถ้าหากมีระบบฉีดน้ำอัตโนมัติก็จะสร้างตู้เพาะถั่วงอกให้ออกมาได้สมบูรณ์แบบ

“งั้นแค่ติดตั้งปั๊มก็เสร็จแล้วเหรอ”

“ขอแค่ติดตั้งระบบฉีดน้ำก็น่าจะปลูกถั่วงอกได้ทันทีเลยแหละ”

“ว่าแต่จะไปหาปั๊มน้ำจากไหนล่ะ”

“ฉันหามาเรียบร้อยแล้ว”

“ไวแท้”

ผมส่งปั๊มและสายยางให้อีจางอู

ผมไปขอมาจากวิศวกรผู้ดูแลระบบจ่ายน้ำอีกที ผมเตรียมเครื่องสูบน้ำสำรองไว้เผื่อต้องใช้

เครื่องสูบน้ำมีขนาดแตกต่างกัน ผมเลือกอันที่เล็กที่สุดมา

มันมีขนาดพอดีกับตู้เพาะปลูกด้านใน

“เดี๋ยวนายช่วยสร้างระบบฉีดน้ำตามในแปลนแล้วกัน ระหว่างนี้ฉันจะได้ไปทำงานอื่น”

“นายจะทำอะไรเหรอ”

“จะไปเตรียมถั่วไว้เอามาใส่ในตู้เพาะน่ะ”

“ลืมของที่สำคัญที่สุดไปเลย ต้องมีถั่วถึงจะเพาะถั่วงอกได้”

อีจางอูพูดด้วยสีหน้าร่าเริง

ขณะตั้งท่าจะเดินออกจากห้องทำงาน

“นายจะตั้งกล้องไว้แบบนี้เหรอ”

อีจางอูมองกล้องแล้วถามขึ้นมา

ผมตั้งกล้องทิ้งไว้ในพื้นที่ทำงาน ช่วยเก็บภาพขั้นตอนต่างๆ มาจนถึงตอนนี้เหมือนที่เป็นอยู่แต่เดิม

“เดี๋ยวตั้งทิ้งไว้อย่างงี้แหละ จะได้ถ่ายตอนนายทำงานด้วย”

อีจางอูทำหน้าเขินๆ

“ถ้าอึดอัด เดี๋ยวฉันปิดก่อนก็ได้นะ”

“ไม่หรอก ไม่เป็นไร ปล่อยไว้แบบนั้นแหละ”

วิดีโอที่ถ่ายในขั้วโลกใต้จะได้นำไปใช้อย่างคุ้มค่าในอนาคต เราจะได้ป่าวประกาศความเก่งกาจของกลุ่มเกษตรกรภูเขาชีรีผ่านทางรายการทีวี

ผมเชื่อว่ามันจะมีอิทธิพลมหาศาลต่อการระดมทุนครั้งใหญ่

อีจางอูก็รู้เรื่องนี้ดี เลยพยายามอดทนต่อเรื่องน่าอึดอัดใจนี้

\*\*\*

ผมมาพบพ่อครัวอึนแจมินในห้องครัว

เพื่อมารับของบางอย่างจากเขา

“ถั่วเหลืองที่คุณด็อกมย็องขอไว้ครับ”

อึนแจมินหยิบตะกร้าใส่ถั่วออกมา

ปกติจะใช้ถั่วขาวกับถั่วเหลืองมาเพาะ ถั่วดำก็นำมาเพาะเป็นถั่วงอกได้แต่เพราะรูปร่างของมันไม่สวยงาม จึงไม่นิยมใช้กัน

ผมวางแผนจะนำถั่วเหลืองไปเพาะเป็นถั่วงอก

ขณะยื่นถั่วเหลืองให้ผมเขาก็เอ่ยถาม

“ถั่วงอกจะขึ้นที่นี่ได้จริงๆ หรือครับ”

“ถ้าหากเป็นไปตามแผนที่วางไว้ก็ไม่มีปัญหา อีกไม่นานก็นำถั่วงอกมาทำอาหารได้แล้วครับ”

“คนเก่งๆ นี่เขาทำงานไม่เหมือนใครเลยจริงๆ ผมนี่ยิ่งตั้งความหวังกับตู้คอนเทนเนอร์ผักสลัดเข้าไปใหญ่”

อึนแจมินทำตาเป็นประกาย

“ผมขอใช้ถังพลาสติกหน่อยมั้ยครับ”

“เชิญตามสบายเลยครับ”

ผมเลือกถังพลาสติกที่อยู่ในห้องครัวมาหนึ่งใบ

จะนำมาใส่น้ำไว้แช่ถั่ว

ถ้าหากแช่ถั่วในน้ำประมาณสามถึงสี่ชั่วโมงจะช่วยกระตุ้นให้ถั่วงอกไวขึ้น

ผมแช่ถั่วไว้ในน้ำแล้วเดินไปโรงไฟฟ้า

วิศวกรที่โรงไฟฟ้าคอยจัดการดูแลเครื่องกำเนิดไฟฟ้าและเครื่องกรองน้ำควบคู่กัน

ผมถามวิศวกรผู้ดูแลเครื่องกำเนิดไฟฟ้า

“ผมว่าจะวางตู้เพาะถั่วงอกไว้ข้างๆ เครื่องกำเนิดไฟฟ้า จะโอเคมั้ยครับ”

“มันใหญ่ขนาดไหนเหรอครับ”

“เท่าตู้แช่ครับ”

“ถ้าประมาณนั้นก็ไม่ติดอะไรนะ”

“ว่าแต่นี่จะเพาะถั่วงอก ไม่ใช่ผักสลัดหรอกเหรอ”

“กว่าตู้คอนเทนเนอร์ผักสลัดจะมาถึงคงใช้เวลาอีกสักพัก ก็เลยอยากลองดูก่อนน่ะครับ”"

เหตุผลที่ต้องวางตู้เพาะถั่วงอกไว้ข้างเครื่องกำเนิดไฟฟ้ามีอยู่สองข้อ

เนื่องจากตู้เพาะถั่วงอกไม่อาจควบคุมอุณหภูมิของน้ำได้ ผมจึงอยากได้ความร้อนที่เกิดขึ้นยามเครื่องกำเนิดไฟฟ้าทำงาน

เราต้องปรับอุณหภูมิของน้ำให้เหมาะต่อการเจริญเติบโตของถั่วงอก อีกทั้งตรงนั้นมีเครื่องกรองน้ำตั้งไว้ใกล้กันด้วย จึงเป็นประโยชน์ตอนปล่อยน้ำที่ใช้ปลูกถั่วงอกทิ้งด้วย

ผมได้ขอความร่วมมือจากวิศวกรผู้ดูแลเครื่องกรองน้ำเรียบร้อยแล้ว

\*\*\*

วันต่อมา ผมกับอีจางอูช่วยกันติดตั้งตู้เพาะถั่วงอกไว้ข้างเครื่องกำเนิดไฟฟ้า

เราต่อสายยางเชื่อมระหว่างเครื่องกำเนิดไฟฟ้ากับตู้เพาะถั่วงอกเรียบร้อย มีสายยางสองเส้นคือสายยางสำหรับลำเลียงน้ำที่จะใช้เพาะปลูก กับอีกเส้นหนึ่งไว้สำหรับปล่อยน้ำไปยังเครื่องกรอง

เราทำงานต่อเนื่องไปจนถึงเย็น

ขั้นตอนสุดท้ายเราย้ายถั่วที่แช่เอาไว้ในน้ำไปใส่ในตู้เพาะ

“ที่เหลือก็แค่รอให้ถั่วงอกโตใช่มั้ย”

อีจางอูถามพร้อมรอยยิ้ม

ตอนนั้นเองที่เรารู้สึกได้ว่ามีใครบางคนเดินเข้ามา

ก็เลยหันไปมองพร้อมกัน

พลเอกคิมโดกีมองหน้าผม

“นี่ใช่ตู้เพาะถั่วงอกหรือเปล่าครับ”

เขามองตู้เพาะถั่วงอกด้วยสายตาตื่นเต้น

“ขอเปิดดูหน่อยได้มั้ยครับ”

“ได้สิครับ”

พลเอกคิมโดกีเปิดประตูตู้แช่ซึ่งกลายร่างเป็นตู้เพาะถั่วงอกไปเรียบร้อยแล้ว

“ด้านในอุ่นจังแฮะ”

“ผมออกแบบให้มันรักษาอุณหภูมิได้คงที่น่ะครับ”

“มีสายยางอยู่ข้างในด้วยเหรอ”

“เป็นอุปกรณ์ฉีดน้ำหมุนเวียน คือจะดูดน้ำที่ฉีดรดไปแล้วกลับมาใช้อีกรอบ ทำให้ไม่เปลืองน้ำครับ”

“งั้นแค่วางถั่วลงไปก็กลายเป็นถั่วงอกได้เลยเหรอครับ”

“ต้องหมั่นเปลี่ยนน้ำบ่อยๆ ด้วยครับ”

“สุดยอดไปเลย!”

พลเอกคิมโดกีแสดงสีหน้าประทับใจ

เขาไม่ยอมละสายตาไปจากตู้เพาะถั่วงอกเลย

สมาชิกคนหนึ่งเดินเข้ามาหาคิมโดกี

“ท่านครับ งานเลี้ยงอำลาใกล้จะเริ่มแล้ว”

**บางทีท่านประธานก็เก่งเกินไป๊**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **276**

**ตอนที่ 276 ด็อกมย็องกับอีจางอูแข่งปิงปองที่ขั้วโลกใต้**

“เดี๋ยวผมตามไป เข้าไปรอก่อนได้เลยครับ”

คิมโดกีพูดพร้อมลุกจากที่นั่ง

เขาหันมามองผม

“วันนี้เรามีงานเลี้ยงอำลา คุณด็อกมย็องกับคุณจางอูต้องเข้าร่วมด้วยนะครับ”

สมาชิกผู้เฝ้าฐานทัพขั้วโลกใต้ก่อนเรามาถึงนั้นจะเดินทางกลับบ้านกันในวันพรุ่งนี้

นี่เป็นงานเลี้ยงส่งพวกเขา

ระหว่างที่ผมกับอีจางอูสร้างตู้เพาะถั่วงอก สมาชิกคนอื่นๆ ก็ถ่ายโอนงานกันไปเรียบร้อย

มาถึงฐานทัพขั้วโลกใต้ได้ไม่ทันไรก็ต้องร่วมงานเลี้ยงอำลาซะแล้ว รู้สึกแปลกอย่างไรชอบกล

สมาชิกทุกคนมารวมตัวกันที่หอประชุม

พลเอกคิมโดกียกไมโครโฟนขึ้นมา

“ขอขอบคุณพลเอกคังชันอิลและสมาชิกทุกท่านที่พากเพียรทำงานกันอย่างหนักตลอดเวลาที่อยู่ที่ขั้วโลกใต้ สมาชิกทุกคนที่เดินทางมาด้วยกันกับผมจะทำหน้าที่แทนทุกคนเอง เราจัดงานเล็กๆ นี้ขึ้นมาเพื่อสมาชิกทุกคนที่จะเดินทางกลับบ้านครับ”

คิมโดกีกล่าวขอบคุณเสร็จเรียบร้อย เสียงปรบมือของสมาชิกดังตามมา

พ่อครัวอึนแจมินเตรียมอาหารอย่างทุ่มเทเต็มกำลังเพื่อเพื่อนร่วมงานทุกคนผู้จะลาจาก

เมนูหลักคือพุลโกกีสไตล์ออนยัง [1] ผมเห็นมีทูน่าดิบที่เคยกินในวันแรกด้วย

จะพลาดกินทูน่าดิบที่ฐานทัพขั้วโลกใต้ไปไม่ได้

เพราะเป็นอาหารที่แค่ละลายน้ำแข็งก็กินได้แล้ว

“พุลโกกีสุดปังมาก”

อีจางอูใช้ตะเกียบไม่ยอมวาง พุลโกกีอร่อยจริงอย่างเขาว่า

ทุกคนไม่ยอมวางมือจากทูน่าดิบเช่นกัน ส่วนพุลโกกีก็มีรสชาติหอมหวานถูกปากทุกคน

“ว่าแต่วันนี้ไม่มีเหล้าเหรอครับ”

สมาชิกคนหนึ่งพูดพลางทำหน้าผิดหวัง

“เราเตรียมอะไรที่เจ๋งกว่าเหล้าไว้แล้ว ตั้งตารอได้เลย”

รองผู้บัญชาการโดซังฮย็อนกล่าวตอบ

พวกเขามีเหตุผลที่ไม่เสิร์ฟเหล้า คือเพื่อความปลอดภัยของสมาชิกผู้ต้องออกเดินทางนั่นเอง

เป็นการเตรียมรับมือกับอุบัติเหตุที่อาจเกิดขึ้นระหว่างเดินทาง

ผมไม่เคยได้ยินมาก่อนว่าพวกเขามีกิจกรรมอื่น

ชักสงสัยแล้วว่าเขาเตรียมอะไรไว้

ทันทีที่กินอาหารเสร็จสมาชิกก็เริ่มขยับตัวกันให้วุ่น

ที่นี่มีอุปกรณ์ออกกำลังกายตั้งแต่แป้นบาสเก็ตบอลไซซ์เล็กไปจนถึงโต๊ะปิงปอง

รองผู้บัญชาการโดซังฮย็อนเอ่ยกับสมาชิก

“วันนี้เราจะแข่งขันกีฬาโอลิมปิกกันที่ขั้วโลกใต้ครับ”

ประโยคที่ว่า<i>โอลิมปิกที่ขั้วโลกใต้</i>ทำเอาเหล่าสมาชิกรุ่นเก่ายิ้มออก

เนื่องจากเป็นกิจกรรมที่เคยจัดขึ้นช่วงพวกตนมาเยือนที่นี่ครั้งแรกเช่นกัน

งานโอลิมปิกขั้วโลกใต้เป็นกิจกรรมสร้างความสัมพันธ์ที่จัดเป็นประเพณีสืบทอดต่อกันมา

เป็นงานเล็กเกินกว่าจะใช้ชื่อ<i>โอลิมปิก</i>

มีกีฬาทั้งหมดสี่ประเภทคือ ปิงปอง บาสเก็ตบอล เตะลูกขนไก่ [2] และปาลูกธนู [3]

“ทุกคนต้องลงเล่นอย่างน้อยหนึ่งประเภทนะครับ”

รองผู้บัญชาการโดซังฮย็อนพูด

ทุกคนลงแข่งได้ทุกประเภทไม่ใช่เพียงประเภทเดียว

“นี่จะให้แข่งบาสเก็ตบอลด้วยแป้นบาสฯ เล็กจุ๋มจิ๋มแบบนั้นอะนะ”

อีจางอูมองแป้นบาสขนาดเล็กพลางเอียงศีรษะอย่างสงสัย ดูๆ แล้วไม่ใช่บาสเก็ตบอลหรอก

แต่เป็นมินิเกมที่ให้โยนลูกบอลลงห่วงมากกว่า

ซึ่งเป็นเกมที่คนส่วนใหญ่ร่วมเล่นได้อย่างสนุกสนาน

ไม่ให้เล่นกีฬาที่เสี่ยงต่อการบาดเจ็บ

แต่ถึงอย่างนั้นก็ยังมีกีฬาอยู่ประเภทหนึ่งซึ่งจัดเตรียมอุปกรณ์ไว้ครบครัน

นั่นก็คือปิงปอง

“ด็อกมย็อง นายจะลงอันไหน”

“ก็ต้องปิงปองอยู่แล้ว”

“ว่าแล้วเชียว เดี๋ยวไปเจอกันรอบชิงชนะเลิศแล้วกัน”

อีจางอูกับผมลงเล่นปิงปอง

ปิงปองถือเป็นกีฬาสำคัญในงานโอลิมปิกขั้วโลกใต้เลยก็ว่าได้

เพราะการแข่งคัดเลือกปิงปองเริ่มขึ้นทันทีที่ทุกคนเลือกประเภทกีฬากันเสร็จ

“จะเริ่มการแข่งขัน ณ ตอนนี้เลยนะครับ”

ในที่สุดงานโอลิมปิกที่แปลกประหลาดที่สุดในโลกก็เริ่มต้นขึ้นแล้ว

นักกีฬาเตะไม่โดนลูกขนไก่ ส่วนลูกธนูก็บินพุ่งไปตกยังบริเวณที่ไม่เกี่ยวข้อง

เห็นดังนั้นแล้วเหล่าสมาชิกต่างปรบมือหัวเราะชอบใจเสียงดังลั่น เหมือนว่าทุกคนไม่ได้สนใจเรื่องแพ้ชนะกันเลย

ทุกคนต่างหัวเราะพูดคุยกัน ได้ผ่อนคลายความเหนื่อยล้าของชีวิตที่ขั้วโลก

ในที่สุดก็ถึงช่วงแข่งขันปิงปองซึ่งจัดขึ้นเป็นลำดับสุดท้ายของงานโอลิมปิกขั้วโลกใต้

แววตาทุกคนผิดกับยามมีแข่งเตะลูกขนไก่กับปาลูกธนู

ทันทีที่การแข่งรอบคัดเลือกเริ่มขึ้น เหล่าสมาชิกก็จับตาดูการแข่งขันพร้อมกำหมัดแน่นลุ้นไปด้วย

กีฬาปิงปองทั่วไปมีกฎพื้นฐานคือจะแข่งกันทั้งหมดห้าเซต แต่ในงานโอลิมปิกขั้วโลกใต้จะวัดผลแพ้ชนะด้วยการแข่งเพียงครั้งเดียว

ระหว่างที่การแข่งขันดำเนินไปอย่างดุเดือด ก็วนมาถึงตาของผมในที่สุด

คู่ต่อสู้คนแรกของผมคือพลเอกคิมโดกี

การจับไม้ปิงปองแบ่งออกเป็นการจับแบบปากกากับการจับแบบสากล

การจับแบบปากกาจะใช้ไม้ปิงปองแค่ด้านเดียว ตอนโจมตีจะใช้ข้อมือค่อนข้างเยอะ แต่มีจุดอ่อนอยู่ที่จะเปลี่ยนแบ็คแฮนด์สลับกับโฟร์แฮนด์ได้ช้า

การจับแบบสากลใช้ไม้ปิงปองตีลูกได้ทั้งสองด้านจึงตอบสนองได้ว่องไว แต่ค่อนข้างยากมากเพราะต้องใช้นิ้วจับไม้ไว้แค่สามนิ้วเท่านั้น

ผมใช้วิธีจับแบบปากกา ส่วนคิมโดกีใช้วิธีจับแบบสากล

แค่เริ่มก็ให้ความรู้สึกเหมือนอยู่ในรอบชิงชนะเลิศซะแล้ว

พลเอกคิมโดกีตีลูกปิงปองได้อย่างอิสระ เท้าของผมไม่ได้หยุดอยู่นิ่งเลย

สมมติถ้าไม่เคยฝึกก้าวเท้าให้คล่องแคล่วมาก่อน ป่านนี้ก็อาจจะแพ้เขาไปแล้วก็ได้

ผมชนะเขาโดยมีคะแนนนำอยู่หนึ่งคะแนน

พลเอกคิมโดกียิ้มพร้อมขอจับมือ สมาชิกบางคนแสดงสีหน้าตกใจ

ผมเพิ่งเห็นรายชื่อที่แขวนอยู่บนผนังเอาก็ตอนนั้น มีชื่อผู้ชนะเลิศอันดับหนึ่งในกีฬาโอลิมปิกขั้วโลกใต้เขียนไว้

นายพลคิมโดกีได้ที่หนึ่งของการแข่งขันปิงปองในงานโอลิมปิกขั้วโลกใต้ถึงห้าสมัย

การแข่งปิงปองรอบคัดเลือกยังคงดำเนินต่อไป

คู่แข่งขันคนสุดท้ายคืออีจางอู

พวกเราผ่านเข้าสู่รอบชิงชนะเลิศอย่างที่เขาทำนายเอาไว้

อีจางอูพูดพร้อมถือลูกปิงปอง

“นี่ผ่านมาถึงรอบชิงชนะเลิศจริงๆ ด้วยแฮะ”

“เตรียมฮึบได้เลย เพราะแข่งรอบเดียวก็ตัดสินผลแพ้ชนะได้แล้ว”

อีจางอูใช้วิธีจับไม้แบบปากกาเหมือนผม เขาเป็นคู่ต่อสู้ที่เก่งสุดๆ ฝีมือสูสีมาก การแข่งขันที่ตึงเครียดดำเนินไปเรื่อยๆ

เหล่าสมาชิกพากันกลั้นหายใจชมการแข่งขัน

และแล้วลูกปิงปองที่ลอยกลับไปกลับมาบนโต๊ะก็ร่วงหล่น

“เฮ้อ ฝีมือตีปิงปองของประธานนี่สุดยอดมากจริง”

อีจางอูพูดพร้อมหอบหายใจ หน้าผากเต็มไปด้วยเหงื่อ

“รางวัลสำหรับที่หนึ่งครับ”

รองผู้บัญชาการโดซังฮย็อนยื่นของรางวัลมาให้

“คล้ายใครบางคนเป๊ะเลย”

อีจางอูพูดด้วยสีหน้าล้อๆ

รางวัลที่หนึ่งคือตุ๊กตาเพนกวินรูปร่างน่ารัก

“เรามีรางวัลสำหรับที่สองด้วยครับ”

อีจางอูรับตุ๊กตามาด้วยสีหน้าประหลาดใจ

กีฬาประเภทอื่นไม่มีของรางวัลสำหรับผู้ได้ที่สอง

แล้วตุ๊กตาแมวน้ำก็เข้ามาอยู่ในอ้อมกอดเขา

ตุ๊กตามีใบหน้าคล้ายกับอีจางอูมาก

“ตุ๊กตาตัวนั้นก็ดูคล้ายใครบางคนเป๊ะเลยเหมือนกันแหละ”

คำพูดของผมทำเอาอีจางอูหัวเราะก๊าก

และแล้วงานโอลิมปิกขั้วโลกใต้ก็ปิดฉากลง

\*\*\*

วันถัดมา สมาชิกรุ่นเก่าออกเดินทางจากฐานทัพกันไปแล้ว

เป็นช่วงเวลาของการจากลาอันน่าเสียดาย

แต่ก็ได้รับข่าวดีด้วยเช่นกัน

นั่นคือตู้คอนเทนเนอร์ผักสลัดใกล้จะมาถึงแล้ว

**แป้นบาสฯ เล็กจุ๋มจิ๋ม555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **277**

**ตอนที่ 277 ซุปถั่วงอกแสนอร่อย**

คณะผู้ประจำการ ณ ฐานทัพขั้วโลกใต้เป็นเวลาหนึ่งปีออกเดินทางกลับไปแล้ว

เป็นแค่ช่วงเวลาสั้นๆ ก็จริง แต่คงเพราะผูกพันกับพวกเขา ทำให้ผมใจหาย

และถึงไม่ได้พูดออกมา แต่ลูกเรือคนอื่นก็คงรู้สึกเหมือนผม

พลเอกคิมโดกีดูคุ้นเคยกับสถานการณ์ทำนองนี้ดี สมกับเป็นผู้มีประสบการณ์ใช้ชีวิตในขั้วโลกใต้มานาน

เขายังรู้วิธีปลอบใจลูกเรือในช่วงเวลาเช่นนี้ด้วย

ช่วงใกล้จบภารกิจของวัน เขาจึงประกาศแจ้งลูกเรือทุกคน

“ตั้งแต่วันนี้ไปเราจะให้โทร. วิดีโอคอลได้ครับ ปรึกษากับผู้บังคับบัญชาเพื่อกำหนดเวลาด้วยนะครับ”

หลังได้ยินคำว่า<i>ให้วิดีโอคอลได้</i> สีหน้าของลูกเรือก็แจ่มใสขึ้น ฐานทัพขั้วโลกใต้ของเกาหลีใต้ติดตั้งระบบอินเทอร์เน็ตไว้ด้วยเช่นกัน

แต่ใช่ว่ามีอินเทอร์เน็ตแล้วเราจะกดใช้วิดีโอคอลได้ตามใจชอบ

จะใช้วิดีโอคอลช่วงทำงานก็ไม่ได้ เนื่องจากความแตกต่างของเวลา ถึงอยากจะติดต่อไปหาคนที่บ้านมากแค่ไหน แต่ก็มีหลายปัจจัยที่ไม่เอื้ออำนวย

เวลาที่ขั้วโลกใต้ตรงข้ามกับที่เกาหลีใต้ ถ้าหากที่ขั้วโลกใต้เป็นเวลาเที่ยงวัน ที่เกาหลีใต้ก็จะเป็นเวลาเที่ยงคืน

พลเอกคิมโดกีอนุญาตให้เราใช้วิดีโอคอลระหว่างเวลางานได้ โดยให้ทุกคนจัดการให้เสร็จภายในหนึ่งสัปดาห์

เขาให้สิทธิ์ผมกับอีจางอูก่อน

เพราะตู้คอนเทนเนอร์ผักสลัดมีกำหนดจะมาถึงในอีกสองวัน

เขาอยากให้เราไปโทร.วิดีโอคอลแล้วกลับมาจดจ่อกับงานต่อ

ผมส่งอีเมลไปหาฮันกีทัก เพราะพ่อแม่ไม่รู้วิธีใช้วิดีโอคอล

ฮันกีทักตอบมาว่าจะเตรียมทุกอย่างให้พร้อม และจะส่งข่าวให้พ่อของอีจางอูด้วย

เย็นวันต่อมา ผมนั่งอยู่หน้าคอมพิวเตอร์กับอีจางอู

เห็นหน้าจอครั้งแรกผมถึงกับตกใจ เพราะสิ่งที่เห็นผ่านหน้าจอไม่ใช่สถานที่ในร่มแต่อยู่กลางแจ้ง แถมยังเป็นวิวทิวทัศน์ที่คุ้นตา

เป็นฟาร์มของกลุ่มเกษตรกรภูเขาชีรี

“อึ้งเลยอะดิ ฉันตั้งคอมพิวเตอร์ไว้หน้าฟาร์มเลย เห็นมีคนบ่นคิดถึงนายเยอะเลยน่ะ”

ฮันกีทักพูดพร้อมอมยิ้ม ผมเห็นทิวทัศน์ของฟาร์มปศุสัตว์ด้านหลังหน้าจอ ได้เห็นเพียงทิวทัศน์ก็ชื่นใจ

แล้วพ่อแม่ คนที่ผมคิดถึงมากที่สุดก็ปรากฎตัวขึ้น

แม่เอ่ยถามผม

“ซูบลงไปเยอะเลย ได้กินข้าวอิ่มๆ บ้างมั้ยนี่”

“ครับ ผมได้กินอิ่มดี”

“แล้วหนาวหรือเปล่า”

“ไม่เป็นไรครับ ที่ฐานทัพเขาเปิดฮีตเตอร์อุ่นเลย”

พ่อที่นั่งดูเงียบๆ โพล่งขึ้น

“อย่าทำงานหักโหมมากเกินไปละ ดูแลตัวเองดีๆ”

“ครับ ผมจะรักษาสุขภาพให้ดี”

หลังจากพูดคุยกับพ่อแม่เสร็จ ผมก็เลื่อนไมโครโฟนให้อีจางอู

อีดงชุนโผล่มาทางหน้าจอ

“จางอู ข้อแรกคือความปลอดภัย และข้อที่สองก็คือความปลอดภัยนะ แล้วข้อที่สามล่ะ คืออะไร”

“พ่อนี่ก็...”

“เห็นหน้าก็รู้แล้วว่าแกคิดอะไรอยู่ แต่ก็ตอบๆ มาเถอะ”

“ความปลอดภัยครับ”

“ใช่เลย ความปลอดภัย วิศวกรอย่างเรานี่เรื่องความปลอดภัยต้องมาก่อน ต้องระวังตัวให้ปลอดภัยอยู่เสมอนะ”

“ครับ พ่อก็เหมือนกันนะ”

ผมกำลังจะปิดวิดีโอคอลตอนมีภาพอีดงชุน

แต่แล้วฮันกีทักก็ปรากฏตัวขึ้นอีกครั้ง

“นี่จะวางสายไปดื้อๆ เลยหรือไง รอเดี๋ยวสิ”

“ผมคุยได้ไม่นานนะครับ”

“รู้แล้ว ขอแค่เดี๋ยวเดียวแหละ”

หน้าจอดับลง ฮันกีทักหายตัวไป ก่อนที่หน้าจอจะเปิดขึ้นอีกครั้งแล้วเผยภาพอันน่าตกใจ

เพื่อนร่วมงานกลุ่มเกษตรกรภูเขาชีรีทุกคนมาปรากฏตัวบนหน้าจอ เพื่อนๆ จากสำนักงาน ฟาร์มปศุสัตว์และร้านค้าก็พากันแห่มาหมด

อาจารย์อิมชีแบกและครอบครัวเกษตรกรผู้ปลูกชาเขียวก็อยู่ด้วย พังฮย็อนชิกและเกษตรกรรุ่นใหม่ผู้ดูแลตู้คอนเทนเนอร์ผักสลัดก็มารวมตัวกันแน่นขนัด

จนหน้าจอเก็บภาพทุกคนได้ไม่หมด

ทุกคนตะโกนขึ้นพร้อมกัน

“ขอให้งานสำเร็จและเดินทางกลับโดยสวัสดิภาพ”

เป็นอีเวนต์เซอร์ไพรส์ที่ฮันกีทักจัดแจง ผมและอีจางอูเห็นดังนั้นแล้วก็หัวเราะเสียงดังลั่น

ความเหนื่อยล้าในขั้วโลกใต้หายไปราวกับหิมะหลอมละลาย

\*\*\*

ถึงวันนัดหมายจัดส่งตู้คอนเทนเนอร์ผักสลัด

เราขับรถพ่วงออกไปยังท่าเรือ

ตู้คอนเทนเนอร์ผักสลัดถูกขนลงจากเรือตัดน้ำแข็ง

เป็นตู้คอนเทนเนอร์ขนาด 40 ฟุต ยาว 12 เมตร สูง 2.6 เมตร

เราดำเนินการอย่างระมัดระวัง เพราะถ้าเกิดข้อผิดพลาดกับตู้คอนเทนเนอร์ผักสลัด ก็จะเป็นเรื่องใหญ่

ผมขอร้องกับคนขับรถพ่วงไว้เช่นกัน

พวกเราเคลื่อนย้ายตู้คอนเทนเนอร์ผักสลัดไปใส่รถพ่วงอย่างปลอดภัยก่อนมุ่งหน้าไปยังฐานทัพ

และตั้งตู้คอนเทนเนอร์ผักสลัดไว้ข้างโรงไฟฟ้า เพราะที่นั่นมีไฟฟ้ากับเครื่องกรองน้ำ

ผมวางตู้คอนเทนเนอร์ผักสลัดลงแล้วเอ่ยกับอีจางอู

“เดี๋ยวช่วยเช็กข้างในตู้หน่อยนะ ฉันจะไปจัดการเรื่องเพาะต้นกล้าก่อน”

ตู้คอนเทนเนอร์ผักสลัดผลิตขึ้นมาในสภาพที่เหมาะกับลักษณะภูมิประเทศของขั้วโลกใต้ ต้องตรวจดูว่ามีปัญหาขณะเคลื่อนย้ายหรือไม่

ผมฝากให้อีจางอูช่วยตรวจสอบแล้วตัวเองก็มาเริ่มลงมือเพาะต้นกล้า

ด้านในตู้คอนเทนเนอร์ผักสลัดมีอุปกรณ์ที่ต้องใช้ปลูกต้นกล้า

ผมหยิบอุปกรณ์เพาะต้นกล้าก่อนเดินเข้าไปในฐานทัพ

เดิมทีผมวางแผนจะเพาะต้นกล้าในระหว่างปลูกผักในตู้คอนเทนเนอร์

แต่ตอนนี้ไม่ต้องทำแบบนั้นแล้ว เพราะขณะสร้างตู้เพาะถั่วงอกก็ทำอุปกรณ์เพาะต้นกล้าไปพร้อมกันได้

ผมเอาถ้วยฆ่าเชื้อที่ไม่ได้ใช้แล้วมาทำเป็นอุปกรณ์เพาะต้นกล้า

ก็เลยประหยัดพื้นที่ในตู้คอนเทนเนอร์ผักสลัดไปได้

ผักที่จะปลูกในตู้คอนเทนเนอร์ผักสลัดได้แก่บัตเตอร์เฮดและกรีนปัตตาเวีย

ผมหย่อนเมล็ดพืชและรดน้ำลงในถาดเพาะซึ่งสร้างจากการหลอมหินด้วยอุณหภูมิสูงกว่าหนึ่งพันหกร้อยองศาเซลเซียส

ในตอนที่ผมทำงานเพาะต้นกล้าอยู่นั้น

ใครบางคนก็เดินเข้ามาในห้องปฏิบัติการ

เขาคือพ่อครัวอึนแจมิน

เขามาพร้อมตะกร้าสีเหลือง

“มีอะไรเหรอครับ”

“ถั่วงอกโตได้ขนาดนี้แล้วนะ”

เขายื่นตะกร้าให้ผมดู ในนั้นมีถั่วงอกสด

“โตดีเลยนะเนี่ย”

“ผมว่าจะเอาถั่วงอกไปทำเป็นอาหารเย็นวันนี้ครับ”

“ผมรอเลยครับ!”

มาลองคิดๆ ดู ผมจำไม่ได้แล้วว่ากินถั่วงอกครั้งสุดท้ายไปเมื่อไร

“ตู้คอนเทนเนอร์ผักสลัดก็มาถึงแล้ว เดี๋ยวคงได้กินผักสลัดเร็วๆ นี้แล้วสิเนอะ”

“เดี๋ยวเพาะต้นกล้าเสร็จ กว่าจะโตก็คงต้องใช้เวลาสักระยะเลยครับ”

“มีผักสลัดอะไรบ้างเหรอครับ”

“บัตเตอร์เฮดกับกรีนปัตตาเวียครับ”

“ของชอบผมทั้งนั้นเลย ไว้ผมจะทำสลัดอร่อยๆ ให้กินนะครับ”

อึนแจมินพูดโดยมีรอยยิ้มระบายอยู่เต็มใบหน้า

คงเพราะจะมาชวนคุยเรื่องถั่วงอกเท่านั้น พอคุยเสร็จจึงหันหลังกลับ ตั้งท่าจะออกไปทันที

ระหว่างที่เขาจะเดินออกไป ผมก็เรียกเขาไว้

“พ่อครัวอึนแจมินครับ”

“ครับ”

“ขอถามเรื่องส่วนตัวสักอย่างนึงได้มั้ยครับ”

“ถามได้เลยครับ”

อึนแจมินตอบด้วยสีหน้าผ่อนคลาย

“คุณตัดสินใจอยู่ที่นี่ต่ออีกปีใช่มั้ยครับ”

“ฮ่าๆ ใช่ครับ ผมจะอยู่ต่ออีกปีนึง”

“ทำไมเหรอครับ”

ลูกเรือบางคนบ่นว่าอยากกลับไปเกาหลีใต้แล้ว

ทว่าอึนแจมินต่างออกไป เขาตัดสินใจอยู่ที่นี่นานเกินหนึ่งปี

ผมสงสัยว่าเป็นเพราะอะไร

**เกษตรกรภูเขาชีรี ดูเป็นครอบครัวที่รักกันมากเลยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **278**

**ตอนที่ 278 ฐานทัพชิลีมาจีบ**

“พอมาอยู่ที่ฐานทัพขั้วโลกใต้แล้วผมรู้สึกมีชีวิตชีวาครับ”

“รู้สึกมีชีวิตชีวางั้นหรือ”

“เพราะพวกสมาชิกที่ฐานทัพขั้วโลกใต้ต้องการตัวผมไง นี่เป็นครั้งแรกเลยที่ผมรู้สึกมีคุณค่าเมื่อได้ทำอาหารครับ”

ดวงตาของอึนแจมินเป็นประกาย ผมสัมผัสได้ถึงความรู้สึกของเขา

เขาเคยเป็นหัวหน้าพ่อครัวที่รับผิดชอบทำอาหารในกองทัพเรือมาก่อน

ดูเหมือนว่าที่แห่งนี้ทำให้เขารู้สึกพึงพอใจแบบที่ไม่เคยรู้สึกยามอยู่ในกองทัพเรือ

ผมพูดด้วยรอยยิ้ม

“เมนูถั่วงอก ผมจะตั้งหน้าตั้งตารอเลยครับ”

“ผมก็จะตั้งตารอผักสลัดเหมือนกันนะ”

\*\*\*

หลังจากจัดการงานเพาะต้นกล้าแล้วเสร็จ ผมก็ไปที่โรงไฟฟ้า

อีจางอูกำลังทำงานยุ่งวุ่นวายอยู่ในตู้คอนเทนเนอร์ผักสลัด

สีหน้าของเขาบึ้งตึง

“ทำไมล่ะ มีปัญหาอะไรเหรอ”

“เครื่องปั๊มอากาศไม่ยอมทำงานเลย”

ตู้คอนเทนเนอร์ผักสลัดมีโครงสร้างแบบหมุนเวียนน้ำและสารละลายธาตุอาหาร

น้ำและสารละลายธาตุอาหารจะลำเลียงไปให้ผักทุกต้นโดยมีท่อที่เชื่อมต่อกันเป็นหนึ่งเดียว

นอกจากให้น้ำและสารละลายธาตุอาหารแล้วยังให้ออกซิเจนด้วย เครื่องปั๊มอากาศทำหน้าที่นั้น ดูท่าว่าขณะเคลื่อนย้าย เครื่องปั๊มดันแข็งแล้วละลายจนพังลง

“ไม่มีอะไรต้องกังวลหรอก เพราะฉันเตรียมอะไหล่ไว้แล้ว”

อีจางอูพูดพลางคลายสีหน้าตึงเครียด

“แล้วจุดอื่นล่ะ ติดปัญหาอะไรอีกมั้ย”

“ฉันตรวจสอบระบบหมดแล้ว ทั้งตัวควบคุมอุณหภูมิ ความชื้น ปริมาณแสง กระทั่งความเข้มข้นของก๊าซคาร์บอนไดออกไซด์ ไม่มีอะไรขัดข้อง”

“งั้นแค่เปลี่ยนเครื่องปั๊มอากาศอย่างเดียวเนอะ”

“ใช่เลย”

ผมถอนหายใจออกมาอย่างโล่งอก

สมมติถ้าท่อลำเลียงน้ำและสารละลายธาตุอาหารเกิดพังขึ้นมา คงจะยิ่งยุ่งเหยิงวุ่นวาย

ถ้าติดปัญหาที่เครื่องปั๊มอากาศก็ไม่ใช่ปัญหาร้ายแรง

“ขอบใจมาก ไปกินข้าวเย็นกันเถอะ ขอบอกเลยว่าเมนูอาหารเย็นนี้เป็นมื้อพิเศษสุดๆ”

“มื้อพิเศษ?”

อีจางอูถามด้วยแววตาอยากรู้อยากเห็น

\*\*\*

มีแขกอยู่ที่โต๊ะอาหาร

พลเอกคิมโดกีแนะนำแขกให้ลูกเรือรู้จัก

“พวกท่านมาจากฐานทัพชิลีครับ เป็นบ้านพี่เมืองน้องกับฐานทัพขั้วโลกใต้เรา”

คำว่า<i>บ้านพี่เมืองน้อง</i> ทำเอาคนของฐานทัพชิลียิ้มกว้าง

“ผมเชิญลูกเรือชาวชิลีมาร่วมรับประทานอาหารมื้อพิเศษด้วยกัน หัวหน้าพ่อครัวอึนแจมินเขาทำอาหารมื้อพิเศษ ทำจากถั่วงอกที่ปลูกกันในฐานทัพครับ”

พอได้ยินคำว่า<i>ถั่วงอก</i> ลูกเรือก็โห่ร้องอย่างยินดี

อาหารยังไม่ทันมาเสิร์ฟแต่บางคนเริ่มน้ำลายสอแล้ว

อีจางอูผู้นั่งอยู่ด้านข้างถามขึ้นเบาๆ

“ถ้าเป็นถั่วงอกนี่จะใช่ซุปถั่วงอกมั้ยนะ”

“ยังไงก็อยากซดน้ำซุปอุ่นๆ เนอะ”

อีจางอูพยักหน้ารับคำพูดของผม

ทุกคนนั่งลงที่โต๊ะอาหารเย็น ไม่นานก็ได้เห็นอาหารที่รอคอย

อาหารมื้อพิเศษวันนี้คือข้าวต้มซุปถั่วงอก

ในซุปไม่ได้มีแค่ถั่วงอก

แต่เห็นว่ามีปลาหมึกด้วย

“ใช่แน่หรือ”

อีจางอูพูดพลางมองไปที่ข้าวต้มซุปถั่วงอก

อาหารของชาวต่างชาติทำเอาลูกเรือชิลีเบิกตากว้าง

ก็สมควรอยู่หรอก เพราะซุปถั่วงอกเป็นเมนูอาหารของคนเกาหลีเท่านั้น

“ขอบคุณสำหรับอาหารครับ”

ลูกเรือทุกคนลงมือกินข้าวต้มซุปถั่วงอกร้อนๆ อาจเพราะซุปร้อนเกินไป ลูกเรือบางคนจึงกินไปเป่าไป

อีจางอูกับผมเริ่มใช้ช้อนตักกิน

ไม่ได้กลิ่นฉุนของถั่วงอก เนื้อสัมผัสกรุบกรอบทำให้ผมจ้วงกินได้เรื่อยๆ

“ตู้เพาะถั่วงอกเนี่ย คิดถูกเลยนะที่ทำขึ้นมา”

อีจางอูพูดขณะกินข้าวต้ม

ตู้เพาะถั่วงอกประสบความสำเร็จเป็นอย่างมากดังเขาว่า

จนผมอยากจะกลับไปลองสร้างตู้แบบนี้ที่เกาหลีใต้ดูบ้าง

ได้กินน้ำซุปอุ่นๆ แล้วทำให้รู้สึกสดชื่น

พอกินเสร็จแล้วกำลังจะกลับที่พัก

พลเอกคิมโดกีเดินเข้ามาหาผม ข้างๆ เขาเป็นลูกเรือชาวชิลี

ผมสบตากับพลเอกคิมโดกี

เขาส่งสายตาตอบกลับประมาณว่า มีเรื่องจะคุยด้วย

“เบนจามินเขาอยากพบคุณด็อกมย็องให้ได้เลย”

“ผมชื่อเบนจามินครับ”

ลูกเรือชาวชิลีผู้อยู่ข้างๆ พลเอกคิมโดกีทักทายและแนะนำตัวสั้นๆ

เบนจามิน ซันเชซเป็นผู้บัญชาการของฐานทัพชิลี เขาประจำการอยู่ที่ฐานทัพชิลีมาได้สามปีแล้ว

คนที่ฐานทัพชิลีต่างกับลูกเรือชาวเกาหลีใต้ตรงที่พำนักอยู่ในฐานทัพขั้วโลกใต้เป็นเวลานาน และเบนจามินก็เป็นหนึ่งในนั้น

พวกเขาทำแบบนั้นได้ก็เพราะประเทศชิลีต่างกับเกาหลีใต้ตรงที่อยู่ใกล้กับขั้วโลกใต้มากกว่า

ชาวชิลีถึงขั้นตั้งสนามบินกองทัพอากาศของตนบนเกาะคิงจอร์จ

พวกเราก็มาถึงฐานทัพได้ด้วยความช่วยเหลือจากกองทัพอากาศชิลี

เบนจามิน ซันเชซสนใจในตัวผมเพราะเรื่องตู้คอนเทนเนอร์ผักสลัด

เขาซักถามผมเรื่องตู้คอนเทนเนอร์ผักสลัด

“แล้วนี่ผักโตได้โดยไม่ต้องใช้ดินเลยหรือ”

“ใช่ครับ ระบบไฮโดรโปนิกส์ไม่ต้องพึ่งดินเลย”

“งั้นก็แค่รดน้ำอย่างเดียวหรือครับ”

“ให้สารละลายธาตุอาหารกับน้ำครับ”

“ถ้าบอกว่าเป็นสารละลายธาตุอาหาร คุณหมายถึงไอออนที่ละลายในน้ำใช่มั้ยครับ”

“คุณรู้ดีเลยนี่นา พูดให้ชัดคือปุ๋ยที่แตกตัวเป็นไอออน เป็นธาตุสิบสองชนิดรวมทั้งไนโตรเจนด้วยครับ”

“ต้องปรับอุณหภูมิในตู้คอนเทนเนอร์ผักสลัดไว้เท่าไหร่หรือ ตู้ช่วยควบคุมความชื้นได้ด้วยมั้ย”

“ผมปรับไว้ที่สิบห้าถึงยี่สิบองศาเซลเซียสครับ ควบคุมความชื้นได้ด้วย ตั้งค่าความชื้นสัมพัทธ์ไว้ที่ห้าสิบถึงแปดสิบเปอร์เซ็นต์ ส่วนความเข้มข้นของก๊าซคาร์บอนไดออกไซด์จะอยู่ที่ 350 ppmครับ”

เขาเบิกตาโพลงเมื่อได้ยินว่าตู้นี้ปรับอุณหภูมิ ความชื้นและความเข้มข้นของก๊าซคาร์บอนไดออกไซด์ได้

“เดี๋ยวก็ได้ปลูกผักสลัดกันแล้วสินะ”

“เราคงได้กินผักสลัดก่อนวันคริสต์มาส อยากให้คุณแวะมาเยี่ยมฐานทัพเกาหลีใต้อีกครั้งช่วงนั้นจัง เราจะได้มีโอกาสเลี้ยงสลัดลูกเรือชาวชิลีครับ”

พลเอกคิมโดกีก็พยักหน้าเช่นกัน

สีหน้าของเขาบอกว่ายินดีแบ่งผักสลัดให้กินกันได้ตามสบาย

ผมรู้ดีว่าตอนลูกเรือชาวเกาหลีใต้ตกที่นั่งลำบาก ก็ได้ลูกเรือชิลีคอยให้ความช่วยเหลือ

การรักษาความสัมพันธ์อันดีกับพวกเขาจึงถือว่าเป็นประโยชน์ต่อคนเกาหลีใต้ในฐานทัพขั้วโลกใต้

“เห็นว่าผักที่กินกันวันนี้ปลูกขึ้นจากตู้เพาะของที่นี่”

“ผมนำตู้แช่ที่พังแล้วมาสร้างเป็นตู้เพาะน่ะครับ”

“นี่ก็มองว่าตู้คอนเทนเนอร์ผักสลัดเป็นของซับซ้อนมากๆ แต่ดูท่าทางคุณทำขึ้นมาได้ง่ายๆ เลยแฮะ”

“ขึ้นอยู่กับผักที่จะปลูกด้วยแหละครับ”

“จะขอสร้างของแบบนั้นไว้ที่ฐานทัพชิลีด้วยได้มั้ยครับ”

เบนจามินถามผม

พอผมเงียบไม่ตอบในทันที เขาก็เลยบอกว่า

“ไม่ได้มาขอให้คุณทำฟรีๆ หรอกนะครับ”

ผมหูผึ่ง ตั้งใจฟังเขาพูด

ก่อนที่ฝ่ายนั้นยื่นข้อเสนอแบบไม่คาดคิด

**ตลกชื่อตอนน5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **279**

**ตอนที่ 279 ข้อเสนอจากชิลี**

พวกเราย้ายไปคุยกันที่ห้องทำงานของพลเอกคิมโดกี

พอบอกว่าย้ายที่ดีกว่า เบนจามินก็พูดขึ้นโดยไม่ลังเล

ว่าเขาต้องการติดตั้งอุปกรณ์เพาะปลูกผักไฮโดรโปนิกส์ที่ฐานทัพชิลี

เขารู้ดีว่าไม่มีอุปกรณ์ตัวใดจะสมบูรณ์แบบเท่าตู้คอนเทนเนอร์ผักสลัดของเราอีกแล้ว

และออกความเห็นว่าอยากให้ผมนำข้าวของที่มีอยู่ในฐานทัพมาประยุกต์ใช้เหมือนที่เคยประดิษฐ์ตู้เพาะถั่วงอกที่นี่

ผมนั่งฟังสิ่งที่เขาพูดอยู่เงียบๆ คิดจะปฏิเสธอย่างสุภาพที่สุดเท่าที่จะทำได้

เหมือนว่าเขาอ่านใจผมออก

“ผมรู้ว่าคุณคงไม่ยอมรับปากง่ายๆ เพราะคุณมาที่นี่ก็เพื่อติดตั้งตู้คอนเทนเนอร์ผักสลัดที่ฐานทัพเกาหลีใต้”

“ไว้โอกาสหน้าแล้วกันครับ”

“พูดตามตรง คงจะไม่มีโอกาสในวันข้างหน้าแล้วละครับ”

“หมายความว่ายังไงเหรอครับ”

“รัฐบาลชิลีจะไม่ยอมจ่ายเงินให้ทำตู้คอนเทนเนอร์ผักสลัดหรอกครับ”

คำพูดตรงไปตรงมาของเบนจามินเกือบทำผมเลิ่กลั่ก พลเอกคิมโดกีเองก็ได้แต่ฟังเขาพูดอย่างเดียว

“อ้อ อย่างงี้นี่เอง น่าเสียดายจังครับ”

ขณะที่คิดว่าบทสนทนากำลังจะจบลง

เบนจามิน ซันเชซก็ยื่นข้อเสนอที่คาดไม่ถึง

“ถ้าเป็นข้อเสนอประมาณนี้ได้มั้ยครับ”

“ข้อเสนอ?”

“ผมจะแนะนำให้คุณด็อกมย็องรู้จักกับคนที่พอจะช่วยเหลือคุณได้ครับ”

“งั้นหรือครับ”

ก่อนเข้ามาทำงานที่นี่ เบนจามินเคยเป็นนักวิจัยโครงการสิ่งแวดล้อมแห่งสหประชาชาติ

เขาได้สร้างความสัมพันธ์กับผู้คนมากหน้าหลายตา ณ ที่แห่งนั้น

คนที่เขาจะแนะนำให้ได้รู้จักก็เป็นคนที่เขาพบเจอขณะทำงานอยู่ที่นั่นด้วย

“โมฮัมหมัดเขาสนใจเรื่องปลูกผักไฮโดรโปนิกส์มาก อาจเป็นโอกาสทองสำหรับคุณด็อกมย็องเลยก็ว่าได้”

คนที่เบนจามินจะแนะนำให้รู้จักก็คือโมฮัมหมัด ซาลาห์

เขาเป็นเจ้าชายแห่งประเทศดูไบ สนใจเรื่องสิ่งแวดล้อมและมีประสบการณ์ทำงานในโครงการสิ่งแวดล้อมแห่งสหประชาชาติ

นับเป็นข้อเสนอที่น่าดึงดูดใจ

“โมฮัมหมัดเป็นผู้ที่ขอเข้าพบยากมากๆ แต่ถ้าผมแนะนำให้ก็คงราบรื่นแหละครับ”

พลเอกเบนจามินทำตาขึงขังและพูดขึ้น

เขาแสดงสีหน้ามั่นใจในตนเอง ดูท่าว่าเขาไม่ได้พูดโม้

ถ้าหากว่าเขาทำได้จริง ก็ถือเป็นข้อเสนอที่น่าสนใจ

อาจเป็นโอกาสให้ได้เผยแพร่เทคโนโลยีของเราให้ประเทศดูไบ ได้ก้าวข้ามความสัมพันธ์แบบธรรมดาทั่วไป

แต่ผมอยากจะตรวจสอบอะไรบางอย่างก่อน

“ทำไมถึงอยากติดตั้งอุปกรณ์ปลูกผักไฮโดรโปนิกส์ที่ฐานทัพชิลีล่ะครับ ชิลีไม่ได้อยู่ใกล้กับขั้วโลกใต้หรอกหรือ”

ชิลีอยู่ใกล้กับบริเวณขั้วโลกใต้ อีกทั้งยังดูแลฐานทัพอากาศบนเกาะคิงจอร์จ

ผมก็เลยสงสัยว่าทำไมเขาถึงอยากได้อุปกรณ์เพาะปลูกแบบไฮโดรโปนิกส์

เบนจามินแสดงสีหน้าเป็นกังวล

หลังจากนั้นครู่หนึ่งเขาจึงยอมปริปาก

“อย่างที่คุณทราบนั่นแหละครับว่ารัฐบาลชิลีเป็นผู้บริหารจัดการฐานทัพอากาศบนเกาะคิงจอร์จ แต่ความจริงแล้วรัฐบาลไม่ค่อยสนับสนุนซักเท่าไหร่ เหตุผลที่รัฐบาลตั้งฐานทัพอากาศก็เพื่ออ้างสิทธิครอบครองดินแดนขั้วโลกใต้ครับ”

“งั้นหรือครับ”

“ข้อพิพาทเรื่องครอบครองดินแดนแถบขั้วโลกใต้เป็นปัญหาเรื้อรังมานานแล้ว”

จากที่เขาเล่าคือรัฐบาลชิลีตั้งฐานทัพ ณ ดินแดนขั้วโลกใต้เนื่องจากสาเหตุเรื่องการเมืองเป็นหลัก

จุดประสงค์หลักไม่ใช่เพื่อศึกษาสภาพอากาศหรือสภาพแวดล้อมของขั้วโลกใต้

“ฤดูหนาวที่ขั้วโลกใต้นี่หนักหนาเกินคาดเดา ต่อให้ชิลีอยู่ใกล้ขั้วโลกใต้มากแค่ไหน ช่วงหน้าหนาวเราก็ออกไปถึงที่นั่นไม่ไหวอยู่ดี ขนาดจะมองหาผักสดๆ ยังทำไม่ได้เลย แต่ถ้ามีสถานที่ปลูกพืชผักไฮโดรโปนิกส์แล้วสถานการณ์ก็คงจะแตกต่างออกไป นี่คือเหตุผลที่ผมต้องการติดตั้งระบบปลูกพืชไฮโดรโปนิกส์ ประมาณนี้น่าจะพอเข้าใจแล้วใช่มั้ยครับ”

ตามที่เขาบอก ฤดูหนาวในขั้วโลกใต้นั้นหนักหนาเกินจะนึกจินตนาการออก

ที่นี่มีปรากฏการณ์ขั้วโลกราตรี [1] ซึ่งจะมีแต่ช่วงเวลากลางคืนยาวนานติดต่อกันตลอดช่วงฤดูหนาว อีกทั้งยังมีอากาศเย็นจัด อุณหภูมิลดลงต่ำสุดคือติดลบเก้าสิบองศาเซลเซียส

ผมเข้าใจความรู้สึกของเบนจามิน

เป็นความรู้สึกของผู้บัญชาการที่ห่วงใยสุขภาพของลูกเรือ

ตอนนั้นผู้บัญชาการของฝ่ายเราก็ร่วมออกโรง

พลเอกคิมโดกีถามเบนจามิน

“ไม่ลองเสนอเรื่องนี้กับรัฐบาลชิลีดูล่ะครับ พวกเราเองยังเสนอกับรัฐบาลจนได้ติดตั้งตู้คอนเทนเนอร์ผักสลัดด้วยครับ”

“รัฐบาลชิลีไม่เหมือนกับรัฐบาลเกาหลีใต้ พวกเขาไม่สนใจลูกเรือที่ฐานทัพขั้วโลกใต้หรอกครับ จริงๆ แล้วผมได้ลองเสนอแนะเรื่องนี้กับรัฐบาลชิลีไปแล้วครับ”

“แล้วผลเป็นยังไงบ้างครับ”

พลเอกคิมโดกีถามพร้อมเบิกตากว้าง

“พวกเขาปัดข้อเสนอทิ้งอย่างไม่ไยดีเลยครับ”

“คุณก็เลยอยากพบคุณคิมด็อกมย็องสินะ”

พลเอกคิมโดกีสบตาเบนจามินและพูดขึ้น เบนจามินพยักหน้าพลางยิ้มอย่างขมขื่น

เวลาล่วงเลยเข้าสู่ช่วงเย็นอย่างว่องไว

พลเอกคิมโดกีดูนาฬิกาแล้วบอกว่าไว้ค่อยคุยกันใหม่

เขาพูดอ้อมๆ เรื่องอุปกรณ์เพาะปลูกไฮโดรโปนิกส์ที่เบนจามินต้องการ

พยายามไม่ทำให้อีกฝ่ายต้องอารมณ์เสีย

พลเอกคิมโดกีส่งลูกเรือชาวชิลีกลับไปแล้วก่อนบอกผมและอีจางอู

“ดึกแล้ว กลับไปพักผ่อนเถอะครับ”

\*\*\*

ผมกลับไปที่พักพร้อมกับอีจางอู แต่ไม่ง่วงเลย

อีจางอูเองคงมีเรื่องให้ครุ่นคิดมากมายพอกัน

เขาถามผมอย่างระมัดระวัง

“นายคิดยังไงกับเรื่องที่พลเอกเบนจามินพูด”

“เรื่องไหนเหรอ”

“ยังจะแกล้งทำเป็นไม่รู้อีก ก็ที่เขาว่าจะแนะนำเจ้าชายโมฮัมหมัดให้ไง”

“ก็น่าสนใจอยู่นะ”

ผมพูดยิ้มๆ

“ว่าแล้วว่าต้องคิดเหมือนกัน แต่จะดีหรือ สีหน้าพลเอกคิมโดกีเขาดูอึดอัดใจน่ะสิ”

“ห่วงงานของพวกเรากันเองก่อนเหอะ เรามาขั้วโลกใต้ก็เพื่อจะติดตั้งตู้คอนเทนเนอร์ผักสลัดที่ฐานทัพของเกาหลีใต้นะ”

เริ่มต้นวันใหม่อีกวัน ผมกับอีจางอูเร่งมือติดตั้งตู้คอนเทนเนอร์ผักสลัดให้ไวขึ้น

และไม่ลืมที่จะใช้กล้องบันทึกภาพขั้นตอนการทำงานทั้งหมดเอาไว้ด้วย

เราตรวจสอบสภาพแวดล้อมภายในของตู้คอนเทนเนอร์ผักสลัด

อุณหภูมิภายในตู้คือสิบแปดองศาเซลเซียสและมีความชื้นสัมพัทธ์หกสิบแปดเปอร์เซ็นต์

ความเข้มข้นของคาร์บอนไดออกไซด์ยังคงอยู่ที่ 350 ppm

ที่ทำเช่นนี้ได้เพราะติดฟิล์มยูรีเทนหนายี่สิบเซนติเมตรไว้ด้านในตู้คอนเทนเนอร์ผักสลัด

เราลดการสูญเสียความร้อนให้ได้มากที่สุดและสร้างสภาพแวดล้อมที่เหมาะสมที่สุดสำหรับการปลูกผัก

เราเปลี่ยนเครื่องปั๊มอากาศที่พังลงจนเสร็จแล้วเช่นกัน

หลังจากนั้นอีจางอูก็ถามขึ้น

“แล้วแผงโซล่าเซลล์ล่ะ จะเอายังไง”

“ยังไม่ต้องติดดีกว่า”

“จะไม่ใช้พลังงานแสงอาทิตย์แล้วหรือ”

“แค่ต่อเครื่องกำเนิดไฟฟ้ากับยูพีเอสก็น่าจะพอแล้วแหละ”

ผมขอให้วิศวกรผู้ดูแลเครื่องกำเนิดไฟฟ้าช่วยต่อตู้คอนเทนเนอร์ผักสลัดกับยูพีเอสไว้แล้ว

ถ้าเชื่อมต่อกับยูพีเอสจะไม่มีปัญหาเรื่องจ่ายกระแสไฟแม้ยามกระแสไฟขัดข้อง

เหตุที่ไม่ติดตั้งแผงโซล่าเซลล์เป็นเพราะพายุหิมะหรือพายุบลิซซาร์ดในขั้วโลกใต้

มันเป็นพายุหิมะลูกยักษ์ที่มีความเร็วลมเกินกว่ายี่สิบเมตรต่อวินาที เป็นลมพายุที่พัดกระหน่ำรุนแรงมาจากครอบน้ำแข็งซึ่งเป็นมวลน้ำแข็งที่เกาะคลุมอยู่ถาวร

ถ้าหากเกิดพายุหิมะพัดผ่าน แผงโซล่าเซลล์อาจถูกพัดหายไปในพริบตา

“คุณคิมด็อกมย็อง ขอคุยด้วยสักครู่ได้มั้ยครับ”

พลเอกคิมโดกีมาหาผม

อาจเพราะอดนอน ดวงตาเขาจึงแดงก่ำ

ผมเข้าไปในห้องทำงานพร้อมเขา

“เรื่องที่ผู้บัญชาการของชิลีขอมาเมื่อวานนี้น่ะครับ”

คิมโดกีเอ่ยถึงเรื่องของเบนจามิน เขามีท่าทีวิตกกังวลอย่างเห็นได้ชัด

“จริงอยู่ที่ลูกเรือชาวชิลีช่วยเหลือพวกเราไว้เยอะมาก”

พลเอกคิมโดกีเริ่มพูดก่อนเลยว่าสิ่งสำคัญอันดับแรกคือการติดตั้งตู้คอนเทนเนอร์ผักสลัดที่ฐานทัพขั้วโลกใต้ของเกาหลีใต้

**เดาว่าไม่อยากให้ช่วย**

**เพราะคนละประเทศกันด้วย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **280**

ตอนที่ 280 <strong>พายุหิมะ </strong>

และน่าจะทำตามคำขอของพลเอกเบนจามินได้ยาก

แสดงเจตนาว่าคงไม่อนุญาตให้ทำ ต่อให้ผมจะเป็นฝ่ายขอร้องเองก็ตาม

เป็นการโต้ตอบแบบที่ผมคาดไว้

ผมเคยเข้ารับการฝึกเอาตัวรอดกับคิมโดกีมาแล้ว เขารักษากฎระเบียบอย่างเคร่งครัด

แถมเขาไม่ได้พูดอะไรผิดเลย ผมจึงไม่จำเป็นต้องโต้แย้ง

“น่าจะเป็นโอกาสที่ดีสำหรับคุณคิมด็อกมย็องแท้ๆ น่าเสียดายนะครับ”

“ผมไม่เสียดายหรอก เพราะที่มาที่นี่ก็เพื่อจะช่วยติดตั้งตู้คอนเทนเนอร์ผักสลัดนี่ครับ”

“ขอบคุณที่คิดอย่างนั้นนะครับ”

ผมคิดว่าโอกาสจะกลับมาอีกครั้ง

ก็เลยตั้งสมาธิจดจ่อเรื่องติดตั้งตู้คอนเทนเนอร์ผักสลัด

อีจางอูเองก็ไม่ได้พูดถึงเรื่องนี้อีกเลย

พวกเราหมกมุ่นอยู่กับงานตู้คอนเทนเนอร์ผักสลัดเท่านั้น

นอกจากเวลากินข้าวเราก็มีสมาธิอยู่แต่กับงาน

แม้กระทั่งเวลาว่างผมก็ยังทำงาน

เพื่อเตรียมตัวให้พร้อมเมื่อโอกาสมาเยือน

อีจางอูก็ทำตามผมโดยไม่บ่น

เมล็ดพืชที่หย่อนไว้ในถาดเพาะเริ่มแตกหน่อ

เราย้ายต้นกล้าไปปลูกในตู้คอนเทนเนอร์ผักสลัด

เวลาผ่านไปไวพอๆ กันกับที่ผักสลัดเติบโต

บัตเตอร์เฮดและกรีนปัตตาเวียผลิใบสีเขียว

ใกล้ถึงวันได้เก็บเกี่ยวผักสลัดแล้ว

\*\*\*

เสียงไซเรนดังขึ้นระหว่างการทำงาน

อีจางอูถามด้วยสีหน้าตึงเครียด

“เกิดอะไรขึ้น”

ผมแหงนมองขึ้นไปบนท้องฟ้า ท้องฟ้าไม่มีเมฆเลยแต่กลับรู้สึกไม่สบายใจอย่างบอกไม่ถูก

“เข้าไปข้างในกันก่อนเถอะ”

สมาชิกทุกคนที่ทำงานกันอยู่ข้างนอกเดินกลับเข้าไปในฐานทัพ

ผู้คนเดินกันให้วุ่นอยู่ข้างในนั้น

“เกิดอะไรขึ้นเหรอครับ”

“ลูกเรือที่ออกไปลาดตระเวนถูกตัดขาดไปครับ”

“ถูกตัดขาด?”

ลูกเรือผู้ออกไปสำรวจธารน้ำแข็งเจอพายุหิมะ

*ฟิ้ว ฟิ้ว*

ดูท่าว่าพายุหิมะพัดมาถึงฐานทัพแล้วเช่นกัน

พายุหิมะรุนแรงกำลังพัดโบยตีฐานทัพ

ยิ่งเวลาผ่านไปก็ยิ่งโหมกระหน่ำอย่างหนัก

ตั้งแต่มาถึงขั้วโลกใต้ นี่เป็นพายุหิมะลูกใหญ่ยักษ์ที่สุดเท่าที่ผมเคยเจอ

ความเร็วลมน่าจะเกินสามสิบเมตรต่อวินาที

ผมรีบวิ่งไปห้องทำงานของผู้บัญชาการทันที

รองผู้บัญชาการโดซังฮย็อนกำลังหวาดกลัวจนตัวสั่นอยู่ภายในห้อง

ผมถามเขา

“แล้วพลเอกคิมโดกีล่ะครับ”

“ยังไม่กลับมาเลยครับ”

พลเอกคิมโดกีเป็นหนึ่งในกลุ่มสมาชิกลาดตระเวนที่ออกไปสำรวจธารน้ำแข็ง

รองผู้บัญชาการโดซังฮย็อนจึงปฏิบัติหน้าที่แทนคิมโดกี

โดซังฮย็อนทำหน้าสับสนงุนงง แม้ได้ชื่อว่าเป็นรองผู้บัญชาการแต่เจ้าตัวยังไม่มีประสบการณ์การทำงาน

ทำให้ผมนึกถึงภาพตัวเองตอนเข้ารับการฝึกเอาตัวรอด แม้เป็นเพียงการฝึกก็ยังรับมือแทบไม่ไหว

ผมถามด้วยน้ำเสียงสงบนิ่งที่สุดเท่าที่จะเป็นไปได้

“ลองติดต่อลูกเรือดูหรือยังครับ”

“ครับ นี่ก็ติดต่ออยู่เรื่อยๆ เลย”

“พวกเขาปลอดภัยดีมั้ย”

“เอ่อ พอเกิดพายุหิมะแล้วสัญญาณไม่ค่อยดีเลย”

“ก็แปลว่าติดต่อไม่ได้สินะ”

โดซังฮย็อนพยักหน้าโดยไม่พูดอะไร

การสื่อสารถูกตัดขาด

เพื่อความปลอดภัยของลูกเรือ ต้องเตรียมทุกอย่างให้พร้อม

“ฐานทัพเกาหลีใต้เรามีเฮลิคอปเตอร์ใช่มั้ยครับ”

ผมรู้ว่าฐานทัพเกาหลีใต้มีเฮลิคอปเตอร์สำหรับใช้ยามฉุกเฉิน

แต่จะออกไปช่วยชีวิตกันยามนี้ไม่ได้ เราไม่อาจทำโดยพลการ

ต้องเตรียมพร้อมรับมือยามสภาพอากาศคลี่คลาย

“ตอนนี้ยังใช้เฮลิคอปเตอร์ไม่ได้ครับ”

“ทำไมล่ะครับ”

“เพิ่งเอาไปซ่อมบำรุงเมื่อสองสามวันก่อนเองครับ”

พอได้ยินว่าไม่มีเฮลิคอปเตอร์ ผมก็ไม่อาจอยู่เฉย

“ถ้างั้นต้องขอยืมเฮลิคอปเตอร์จากฐานทัพอื่นสิ”

“เฮลิคอปเตอร์...หรือ”

มีคนประเภทที่ยามเกิดอาการตื่นตระหนกแล้วจะหัวตื้อ คล้ายว่าสมองเป็นอัมพาต

เวลานี้โดซังฮย็อนก็กำลังอยู่ในสภาพนั้น

ผมจ้องเขาไม่วางตา

“ฐานทัพที่อยู่ใกล้ฐานทัพเกาหลีใต้มากที่สุดก็คือที่ชิลีใช่มั้ยครับ”

“ใช่แหละ ฐานทัพชิลีอยู่ใกล้เราที่สุดแล้ว”

“งั้นก็ควรจะขอแรงสนับสนุนจากที่นั่นนะ พอพายุสงบลง จะได้ออกไปช่วยพวกเขาได้”

“ได้ครับ”

“ต้องไปขอตอนนี้เลยครับ!”

โดซังฮย็อนเพิ่งตั้งสติได้เอาก็ตอนนั้น

เขาจึงรีบดำเนินการอย่างว่องไว

\*\*\*

รองผู้บัญชาการโดซังฮย็อนติดต่อขอความร่วมมือจากฐานทัพชิลี

ฐานทัพชิลีแจ้งกลับมาว่าจะร่วมสมทบกำลังพลทันทีที่พายุหิมะหยุดลง

พายุหิมะยังไม่สงบลงง่ายๆ

ทำได้เพียงภาวนาขอให้ผ่านพ้นไปโดยเร็ว

อีจางอูถามขึ้นพลางแสดงสีหน้าเป็นกังวล

“ลูกเรือยังปลอดภัยอยู่มั้ยนะ”

“มีพลเอกคิมโดกีอยู่ด้วย คงไม่น่ามีปัญหาหรอก”

ผมเชื่อมั่นในตัวพลเอกคิมโดกี เขาให้ความสำคัญกับความปลอดภัยของสมาชิกเป็นอันดับแรก

และใช่ว่าจะมีประสบการณ์ในขั้วโลกใต้เพียงครั้งสองครั้ง

ในตอนนั้นลูกเรือคนหนึ่งก็ตะโกนขึ้น

“พายุหิมะหยุดแล้ว!”

ผมมองออกไปข้างนอก พายุหิมะสงบลงอย่างเขาว่า

ปฏิบัติการกู้ภัยได้เริ่มขึ้นอย่างจริงจัง

รองผู้บัญชาการโดซังฮย็อนคัดเลือกทีมกู้ภัย

ลูกเรือบางคนต้องคอยอยู่ปกป้องฐานทัพ รองผู้บัญชาการจึงจัดตั้งทีมกู้ภัยโดยไม่มีพวกเขาเหล่านั้น

ผมกับอีจางอูได้รับเลือกให้เข้าร่วมทีมกู้ภัยด้วย

หน่วยกู้ภัยขึ้นรถพ่วงออกเดินทาง

จุดหมายปลายทางคือตำแหน่งที่พลเอกคิมโดกีกับสมาชิกออกไปสำรวจธารน้ำแข็ง

ผมเห็นเฮลิคอปเตอร์บินอยู่บนท้องฟ้า

เจ้าหน้าที่ฐานทัพชิลีก็ออกมาช่วยกู้ภัยเช่นกัน

“ตรงนี้คือจุดที่เราสำรวจธารน้ำแข็งครับ”

ผมลงจากรถพ่วงและมองไปรอบๆ พบว่าเครื่องเจาะน้ำแข็งปกคลุมไปด้วยหิมะ

เกล็ดหิมะเล็กจิ๋วยังคงโปรยปราย

ผมสวมแว่นกันแดดกันลม แต่เพราะเกล็ดหิมะจึงมองเห็นไม่ค่อยชัด

รู้สึกราวกับยืนอยู่กลางทะเลทรายสีขาว

“จางอู เราคงต้องค่อยๆ ไปแล้วละ”

เราออกปฏิบัติการเป็นคู่ โดยใช้เชือกผูกดึงลำตัวให้ติดกันไว้ตรงรอบเอว

เป็นการเตรียมพร้อมสำหรับกรณีฉุกเฉิน

ยังไม่พบลูกเรือผู้ประสบภัย

“อยู่ที่ไหนกันเนี่ย”

อีจางอูมองไปรอบๆ พลางพูดขึ้น

ทุกคนคงหลบพายุหิมะไปอยู่ตรงไหนสักแห่ง

ปฏิบัติการค้นหายังคงดำเนินไปอย่างต่อเนื่อง

ทุกคนไม่ละทิ้งความหวัง

แต่เวลากลับผ่านไปอย่างรวดเร็วผิดกับความปรารถนาของคน

พระอาทิตย์กำลังจะตกดิน

“เราต้องกลับฐานทัพกันแล้วครับ”

รองผู้บัญชาการโดซังฮย็อนตะโกนบอกลูกเรือ

เราต้องถอยกลับไปยังฐานทัพก่อนอย่างเขาว่า

เพราะความปลอดภัยของหน่วยกู้ภัยก็เป็นเรื่องสำคัญไม่แพ้กัน

ขณะตั้งท่าจะกลับ วิทยุไร้สายบนรถพ่วงก็มีไฟสว่างวาบ

รองผู้บัญชาการโดซังฮย็อนหยิบวิทยุไร้สายขึ้นมา

“นี่กำลังจะกลับกันแล้วครับ”

พูดยังไม่ทันขาดคำก็ได้ยินข่าวดี

“ผู้บัญชาการและลูกเรือกลับมาถึงอย่างปลอดภัยแล้วครับ”

**ตอนนี้ดูตื่นเต้นมากก**

**และด็อกมย็องดูมีสติที่สุด**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **281**

**ตอนที่ 281 ทหารเกาหลีปลอดภัยดี**

พลเอกคิมโดกีและคณะผู้ลาดตระเวนปลอดภัยดี

ทักษะการรับมือกับปัญหาเฉพาะหน้าของพลเอกคิมโดกีมีส่วนช่วยให้ทุกคนพ้นภัย

เขาเดาว่าจะเกิดพายุหิมะ ก็เลยพยายามกลับมายังฐานทัพ แต่ลมพายุขั้วโลกใต้ไม่รอ

พลเอกตัดสินใจถอยหลัง ย้ายไปหลบยังบริเวณปลอดภัย

ที่นั่นมีก้อนหินกองอยู่รวมกันคล้ายสิ่งปลูกสร้างจากหินยักษ์ในสมัยโบราณ

สมาชิกซ่อนตัวรออยู่ที่นั่นจนกว่าพายุหิมะพัดผ่านไป

แต่เมื่อพายุหิมะหยุดลงแล้วกลับเกิดปัญหาใหม่ นั่นคือบริเวณที่พายุหิมะพัดผ่านนั้นเกิดเป็นภูเขากองโต เป็นภูเขาหิมะสีขาวโพลน หิมะทับถมกันมากถึงขั้นทำให้ลักษณะภูมิประเทศเปลี่ยนไป

ถนนถูกปิด สมาชิกทุกคนถูกทิ้งให้อยู่ที่นั่น

และยังเป็นสาเหตุให้ทีมกู้ภัยของฐานทัพเกาหลีใต้ค้นหาพวกเขาไม่พบ

เฮลิคอปเตอร์ของฐานทัพชิลีเป็นคนพบพวกเขา

ถ้าไม่มองลงมาจากท้องฟ้าก็ไม่มีทางมองเห็น

โชคดีที่ไม่มีใครบาดเจ็บสาหัส

\*\*\*

ณ ห้องทำงานของพลเอกคิมโดกี

รองผู้บัญชาการโดซังฮย็อนเดินเข้ามาในห้องทำงาน

พลเอกคิมโดกีกำลังประคบถุงร้อนตรงข้อเท้า

“เท้าเป็นยังไงบ้างครับ”

“โดนหิมะกัดนิดหน่อย เดี๋ยวประคบร้อนแล้วคงดีขึ้นแล้วแหละ”

“โล่งอกไปที ที่ท่านไม่ได้เจ็บหนัก”

“พวกชิลียังอยู่ที่ฐานทัพหรือเปล่า”

“ตอนนี้กำลังดื่มชากันอยู่ในห้องรับแขกครับ”

“สมาชิกของเราล่ะ เป็นยังไงกันบ้าง”

คำถามของพลเอกคิมโดกีทำให้รองผู้บัญชาการโดซังฮย็อนต้องหยิบสมุดบันทึกออกมา เขาดูรายชื่อแล้วพูดว่า

“ส่วนใหญ่จะมีรอยถลอกเล็กน้อยกับโดนหิมะกัดครับ”

“โชคดีสุดๆ เลย”

พลเอกคิมโดกีลุกขึ้นจากเก้าอี้

“นั่งพักเฉยๆ ก่อนเถอะ…”

“ขยับได้แล้ว ไม่เห็นเจ็บเลย เดี๋ยวพรุ่งนี้ก็คงจะหายเป็นปกติแล้วละ”

คิมโดกีเข้าไปใกล้โดซังฮย็อนและยื่นมือออกมา

โดซังฮย็อนจับมือเขาไว้

“เพราะรองผู้บัญชาการรับมือกับสถานการณ์ได้ดี เราทุกคนก็เลยรอดตายมาได้”

“พูดตามตรง ผมลนลานทำอะไรไม่ถูก เบลอไปหมดเลยครับ”

“ถึงจะลนลานแต่ก็จัดการได้ดีมากนะ แถมยังไปขอยืมเฮลิคอปเตอร์จากฐานทัพชิลีมาได้ด้วย”

คำพูดของพลเอกคิมโดกีทำเอาโดซังฮย็อนหน้าแดง

เขามองหน้าพลเอกคิมโดกีแล้วพูดขึ้น

“ถ้าไม่ใช่เพราะคุณคิมด็อกมย็องมาช่วยไว้ ผมคงนึกไม่ถึงหรอกว่าจะต้องไปขอยืมเฮลิคอปเตอร์น่ะครับ”

“คุณคิมด็อกมย็องหรือ”

โดซังฮย็อนอธิบายเรื่องราวที่เกิดขึ้นในฐานทัพให้อีกฝ่ายฟัง ก่อนที่จะมาเป็นสมาชิกฐานทัพที่ขั้วโลกใต้ เขาเคยเป็นนักอุตุนิยมวิทยา

คิมโดกีฟังเรื่องราวจากปากโดซังฮย็อนจบก็พูดขึ้น

“คุณคิมด็อกมย็องรับมือได้ดีเลย แต่ว่ารองผู้บัญชาการก็ปฏิบัติภารกิจได้อย่างยอดเยี่ยมเหมือนกัน”

พลเอกคิมโดกีตบไหล่รองผู้บัญชาการโดซังฮย็อนเบาๆ

โดซังฮย็อนยิ้มกว้างเหมือนเด็ก

คิมโดกีดูนาฬิกา ใกล้ถึงเวลาอาหารเย็นแล้ว

“ออกไปกันเถอะ จะปล่อยให้พวกชิลีกลับไปเฉยๆ ไม่ได้”

คิมโดกีกับโดซังฮย็อนเดินออกมาจากห้องทำงาน

สมาชิกฐานทัพชิลีกำลังดื่มชากันอยู่ในห้องรับแขก

พลเอกเบนจามินนั่งอยู่ในกลุ่มด้วย

คิมโดกีเดินมายื่นมือให้เบนจามิน เบนจามินจับมือของเขา

“ขอบคุณมากจริงๆ ครับ”

“พวกเราเป็นบ้านพี่เมืองน้อง ก็ต้องช่วยเหลือกันสิครับ”

พลเอกเบนจามินพูดพร้อมยิ้มยิงฟันขาว ลูกน้องชาวชิลีที่อยู่รอบๆ ก็ส่งยิ้มให้เช่นกัน พวกเขาบอกว่าคิดแบบเดียวกันกับผู้บัญชาการ

“ไปกินข้าวเย็นกันเถอะครับ”

พลเอกคิมโดกีจับมือเบนจามินแล้วพูดขึ้น

“ขอเป็นคราวหน้าแล้วกัน พอดีพวกผมยังมีงานค้างกันอยู่น่ะครับ”

เบนจามินปฏิเสธอย่างสุภาพ

ด้วยความรู้สึกผิด คิมโดกีจึงไม่อาจปล่อยมืออีกฝ่ายไปได้

เบนจามินชักมือกลับก่อนกล่าวขึ้น

“ใกล้จะถึงวันคริสต์มาสแล้ว ค่อยกินข้าวด้วยกันตอนนั้นดีมั้ยครับ”

“ถ้าอย่างนั้นเดี๋ยวทางผมจะจัดงานเลี้ยงที่ฐานทัพเกาหลีใต้ในวันคริสต์มาสแล้วกันนะ”

“เยี่ยมเลย ปาร์ตี้คริสต์มาสคราวนี้คงจะมีผักสลัดสดๆ ด้วยแน่เลย”

“แน่นอนครับ”

พลเอกคิมโดกียิ้มตอบ ถึงแม้ภายนอกกำลังยิ้ม แต่ในใจกลับคิดหนักกับคำว่า<i>ผักสลัด</i>

\*\*\*

เรื่องวุ่นวายผ่านพ้นไป ชีวิตประจำวันอันสงบสุขหวนกลับมา

อีจางอูกับผมเดินไปยังตู้คอนเทนเนอร์ผักสลัดตามปกติ

“วันนี้ไม่มีลมเลยแฮะ”

อีจางอูพูดพลางมองขึ้นไปบนท้องฟ้า

ท้องฟ้าสงบนิ่งอย่างเขาว่า ถึงขั้นเชื่อได้ยากว่าเมื่อวานพายุหิมะพัดผ่าน

“เลิกมองท้องฟ้าแล้วไปทำงานกันเถอะ”

ผมเข้าไปในตู้คอนเทนเนอร์ผักสลัดกับอีจางอู

มีผักใบเขียวขึ้นอยู่เต็มตู้คอนเทนเนอร์

ไม่ถึงหนึ่งสัปดาห์ก็เก็บเกี่ยวได้แล้ว

ถึงผมจะเป็นคนปลูกเองกับมือ แต่ก็ยังคิดว่ามันน่าทึ่งมาก

เป็นผักที่ปลูกในแถบขั้วโลกใต้เลยเชียว แถมยังปลูกด้วยมือของผมเองอีกต่างหาก

ผมตรวจดูใบของบัตเตอร์เฮดกับกรีนปัตตาเวียตรงมุมตู้คอนเทนเนอร์ไปทีละใบ

ส่วนใหญ่ให้ความรู้สึกถึงพลังอันสดชื่นและใบก็มีสีสวยดี

แต่ผักสลัดตรงผนังของตู้คอนเทนเนอร์มีสภาพแตกต่างออกไปเล็กน้อย

รู้สึกว่าใบผักไม่มีความยืดหยุ่น

“จางอู ฉันว่าเราต้องเพิ่มแสงสว่างตรงผนังหน่อยนะ”

“งั้นเหรอ”

เราติดฟิล์มยูรีเทนเพื่อช่วยให้ตู้คอนเทนเนอร์กักเก็บความร้อนได้ดีขึ้น แต่ส่วนที่สัมผัสกับผนังดูเหมือนจะมีอุณหภูมิต่ำ

กรณีนี้ต้องปรับตรงแหล่งกำเนิดแสง ไม่ใช่เพิ่มอุณหภูมิภายในตู้คอนเทนเนอร์ผักสลัด

นี่เป็นผลการวิจัยที่ผมทำร่วมกับมินโยฮันช่วงแรกๆ ที่เราทำตู้คอนเทนเนอร์กัน

“เดี๋ยวฉันติดไฟเพิ่มตรงผนังให้เอง”

“ถ้าสว่างเกินไปมันจะกระทบต่อการเจริญเติบโตได้ ติดแค่ดวงเล็กๆ ก็พอ”

“โอเค เดี๋ยวลองไปหาก่อนว่ามีไฟแอลอีดีขนาดพอดีๆ บ้างมั้ย”

เราตั้งค่าปริมาณแสงไว้ที่ 8,500 ลักซ์ ปริมาณแสงที่ต้องการต่อวันคือ 77,000 ลักซ์ ถ้าแสงไม่พออาจเป็นปัญหา แต่ถ้าให้แสงมากเกินไปก็จะส่งผลต่อการเจริญเติบโตได้

อีจางอูออกไปหาหลอดไฟข้างนอก

ระหว่างนั้น ผมก็ผสมสารละลายธาตุอาหาร

ไม่นานก็ได้ยินเสียงเปิดประตู

“กลับมาแล้วเหรอ”

ผมนึกว่าอีจางอูกลับมาแล้วแต่ไม่ใช่

พลเอกคิมโดกียืนอยู่ตรงหน้าผม

“บัตเตอร์เฮดกับกรีนปัตตาเวียนี่ครับ”

พลเอกคิมโดกีพูดขณะมองดูพืชผักที่กำลังเติบโต

“อาการคุณเป็นยังไงบ้างครับ”

“อย่างที่เห็นเลยครับว่าไม่มีปัญหาอะไร”

“โล่งอกไปที”

“ผมได้ยินจากรองผู้บัญชาการโดซังฮย็อนว่าคุณคิมด็อกมย็องช่วยเราได้เยอะเลยครับ”

“ผมไม่ค่อยได้ทำอะไรเท่าไหร่ รองผู้บัญชาการเป็นคนจัดการทุกอย่างเลยครับ”

“ขอบคุณนะครับ เห็นว่าถ้าไม่ใช่เพราะคุณคิมด็อกมย็อง ก็คงไม่ได้เรียกเฮลิคอปเตอร์มาช่วย”

ดูเหมือนเขาไม่ได้จะแวะมาคุย สีหน้าบ่งบอกว่าแวะมาคุยธุระอื่นด้วย

“ผมได้ยินมาว่าหลังทำภารกิจประจำวันเสร็จแล้ว คุณก็ยังแวะมาทำงานที่นี่ต่อ”

“ก็ต้องคอยมาดูการเจริญเติบโตของพืชน่ะครับ”

“วันนี้ตอนเย็นผมขอเวลาคุณสักครู่ได้มั้ยครับ”

“มีเรื่องอะไรเหรอครับ”

“เดี๋ยวตอนเย็นผมค่อยบอกอีกที”

ไม่มีเหตุผลที่จะปฏิเสธ ผมรับปากว่าจะไปพบเขาช่วงเย็น

ขณะเขาหันหลังเดินกลับไป

อีจางอูเดินกลับมาที่ตู้คอนเทนเนอร์พอดี

“มีอะไรหรือเปล่า ผู้บัญชาการถึงได้มาถึงนี่เลย”

“มาเรียกให้ไปเจอกันตอนเย็นน่ะ”

“มีเรื่องอะไรหรือ”

“ไม่รู้สิ”

ผมไม่รู้ว่าเกิดเรื่องอะไรขึ้นแต่ก็ใช่ว่าจะรู้สึกแย่ กลับมีลางสังหรณ์ว่าจะเกิดเรื่องราวดีๆ

**ต้องมีเรื่องดีๆ แล้วล่ะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **282**

**ตอนที่ 282 โบนัสสองเด้ง โอกาสมาแล้ว**

หลังกินอาหารเย็นเรียบร้อยแล้ว ผมก็เดินไปที่ห้องทำงานของพลเอกคิมโดกี

เขาสวมชุดออกกำลังกาย

“กินข้าวมาแล้วใช่มั้ยครับ”

พอผมพยักหน้าเขาก็พูดต่อ

“ถ้าอย่างนั้นไปกับผมเลยได้มั้ย”

พลเอกคิมโดกีพาผมไปที่ห้องเล่นปิงปอง

ผมเห็นโต๊ะปิงปองที่ใช้ในงานกีฬาโอลิมปิกขั้วโลกใต้

“ว่าจะชวนตีปิงปองกันสักตา มาดวลกันหน่อยมั้ยครับ”

จู่ๆ ก็ชวนมาตีปิงปอง แปลก

“ไม่มีอะไรแปลกหรอก คือผมแค่อยากเล่นปิงปองกับคุณด็อกมย็องก็เท่านั้นเอง”

พลเอกคิมโดกีชูไม้ปิงปองขึ้นมา

เขาพูดก่อนเริ่มเกม

“คนชนะต้องเป็นฝ่ายให้ของขวัญ ดีมั้ยครับ”

“ของขวัญเหรอครับ”

คำว่า<i>ของขวัญ</i> ทำให้ผมเข้าใจเจตนาของเขา แต่เงื่อนไขแปลกสุดๆ

“คนชนะต้องให้ของขวัญเหรอครับ”

“ใช่ครับ ฝ่ายที่ชนะต้องให้ของขวัญกับอีกฝ่าย”

“ทำยังไงดีล่ะ ผมยังไม่ได้เตรียมของขวัญเลย”

“คุณด็อกมย็องให้ของขวัญผมมาแล้ว ก็ที่ช่วยชีวิตสมาชิกเราไว้ไง ตีให้สนุกๆ อย่างสบายใจได้เลยครับ”

“แล้วถ้าเกิดผมชนะขึ้นมาล่ะ”

“ไม่มีทางหรอก”

ดวงตาทั้งสองข้างของพลเอกคิมโดกีเป็นประกาย

เป็นเกมที่จัดขึ้นเพื่อมอบของขวัญให้ผม

จะมอบให้กันเฉยๆ ก็ไม่ได้ ถึงขั้นต้องให้เล่นเกมเชียวหรือ คนอะไรแปลกมาก

แต่ถ้าอยากเล่นเกมก็ตามนั้น

“ก็ต้องลองดูก่อนถึงจะรู้แหละครับ”

เราตัดสินแพ้ชนะด้วยการแข่งกันเพียงตาเดียว เช่นเดียวกับคราวแข่งขันกีฬาโอลิมปิกขั้วโลกใต้

คิมโดกีถือไม้ตีปิงปองแบบจับปากกาผิดกับในงานกีฬาโอลิมปิกขั้วโลกใต้

ผมมั่นใจว่าในงานแข่งขันคราวก่อนเขาจับไม้แบบสากล

หมายความว่าเขาจะบุกโจมตี

เกมได้เริ่มขึ้นแล้ว

คิมโดกีตีลูกปิงปองอย่างแข็งแกร่งตั้งแต่แรก

ลูกเสิร์ฟโทมาฮอว์ก [1] หมุนติ้วลอยข้ามตาข่ายมา

ผมเสียคะแนนสองแต้มให้ลูกนี้

คิมโดกีกำหมัดสะใจทุกครั้งที่ทำแต้มได้

ทันใดนั้นหัวใจของผมก็เริ่มเต้นรัว

อยากเอาชนะ

*ปั้ก*

คิมโดกีตบลูกแบบพาวเวอร์ไดรฟ์ [2]

ลูกปิงปองลอยสะท้อนกลับมาตรงหน้า

ผมบล็อกลูกปิงปองไว้ได้

ก่อนโจมตีต่อไป

ลูกปิงปองลอยไปตามวิถีที่ต้องการ จากลูปไดรฟ์ [3] ไปยังเคาน์เตอร์ไดรฟ์ [4]

การต่อสู้ยังดำเนินต่อไป สถานการณ์พลิกผันซ้ำแล้วซ้ำเล่า

เหงื่อผุดพรายบนหน้าผาก

เหลืออีกเพียงแต้มเดียว

คิมโดกีหวดลูกปิงปองสุดแรง

ตอนนั้นผมฟาดตอบสนองไปโดยไม่รู้ตัว

ตีสวนกลับไปตามสัญชาตญาณ

เกมจบลงเช่นนั้น

ผมชนะ

คิมโดกีทำหน้าผิดหวัง

แสดงสีหน้าว่าไม่อยากจะเชื่อ

“แข่งเกมเดียวใช่มั้ยครับ”

คิมโดกีไม่ตอบอะไร สีหน้าที่มั่นใจว่าตัวเองต้องชนะหายไปแล้ว

ผมพูดคล้ายเรียกสติพลเอกคิมโดกี

“รอสักครู่นะครับ”

คิมโดกีมองผมด้วยสีหน้าเหม่อลอย

ผมรีบวิ่งกลับไปที่พัก

ตอนกลับมาถึงโต๊ะ คิมโดกียังไม่ขยับตัว

ผมยื่นของที่กลับไปหยิบมาให้เขา

“รับนี่ไว้สิครับ”

“อะไรเหรอครับ”

“ก็ที่ผู้บัญชาการบอกว่าคนชนะต้องให้ของขวัญไงครับ”

เป็นตุ๊กตาเพนกวินที่ได้รับในงานกีฬาโอลิมปิกขั้วโลกใต้

ผมให้ตุ๊กตาเพนกวินกับเขา

พลเอกคิมโดกีอุ้มตุ๊กตาเพนกวินและมองหน้าผม

เขามองผมกับตุ๊กตาเพนกวินสลับกันแล้วสุดท้ายก็ระเบิดเสียงหัวเราะออกมา

ผมเองก็พลอยหัวเราะไปกับเขาด้วย

“ไม่มีทางจะล้มกับคุณคิมด็อกมย็องได้เลยนะเนี่ย”

คิมโดกีซับเหงื่อบนหน้าผากด้วยผ้าขนหนู เพิ่งแสดงสีหน้าผ่อนคลายเอาก็ตอนนั้น

“ต่อให้เป็นฝ่ายแพ้ แต่ผมก็อยากจะให้ของขวัญคุณอยู่ดี จะเป็นอะไรมั้ยครับ”

“ผมยินดีรับไว้ทุกอย่างเลยครับ”

“ยังจำที่พลเอกเบนจามินพูดได้มั้ย”

“ครับ จำได้ครับ"

มันคืองานสร้างโรงปลูกผักไฮโดรโปนิกส์ที่ฐานทัพชิลี

ที่พลเอกคิมโดกีไม่อนุญาตให้ทำ

แต่ผมมั่นใจว่าเขาเปลี่ยนใจแล้ว

“คุณพอจะช่วยจัดการงานนี้ให้หน่อยได้มั้ยครับ”

“ผมมาที่นี่เพื่อติดตั้งตู้คอนเทนเนอร์ผักสลัดที่ฐานทัพเกาหลีใต้ครับ”

“แปลว่าจะไม่ทำให้หรือ”

พลเอกคิมโดกีเบิกตากว้างและถาม

“หมายความว่างานติดตั้งตู้คอนเทนเนอร์ผักสลัดที่ฐานทัพเกาหลีใต้ต้องมาเป็นอันดับแรก ไว้ผมติดตั้งตู้คอนเทนเนอร์ที่ฐานทัพเกาหลีใต้เสร็จเรียบร้อยแล้ว จะลองคิดดูอีกทีนะครับ”

พลเอกคิมโดกีพยักหน้า

ไม่ว่าจะเป็นโอกาสดีมากแค่ไหน ก็ต้องว่ากันไปตามลำดับ

แน่นอนว่าถ้าทำผลงานได้สมบูรณ์แบบ ย่อมต้องได้รับโอกาส

หลังจากการแข่งขันที่สนุกมากๆ จบลง ผมก็กลับไปยังที่พัก

อีจางอูกำลังรอผมอยู่

“เสื้อแฉะไปหมด เกิดอะไรขึ้นล่ะเนี่ย”

“ฉันไปเล่นปิงปองกับพลเอกคิมโดกีมา”

“ว่าไงนะ นี่เขาเรียกไปเล่นปิงปองหรอกเหรอ”

“ใช่ เขาเรียกให้ไปแข่งปิงปองด้วยกัน”

“นี่ก็นึกว่าเขาจะให้โอกาสเราอีกครั้งซะอีก”

อีจางอูทิ้งตัวนอนหงายตึงบนเตียง เมื่อไม่เป็นไปตามคาด เขาดูผิดหวัง

“ฉันชนะแหละ”

“เก่งมาก”

“พอชนะก็เลยได้ของขวัญมาด้วย”

“ของขวัญ?”

อีจางอูหันมามอง

“ของขวัญอะไร”

“เขาให้โอกาสไปติดตั้งระบบไฮโดรโปนิกส์ที่ฐานทัพชิลี”

“จริงเหรอ”

อีจางอูลุกพรวดขึ้นจากเตียง

ผมเล่าเรื่องที่เกิดขึ้นกับคิมโดกีให้อีจางอูฟัง

“พลเอกคิมโดกีนี่ก็แปลก แค่บอกกันดีๆ ก็ได้”

“เขาก็พิลึกคนจริงๆ แหละ”

“แต่ยังไงก็ลงตัวดีแล้วละ เพราะเราได้รับโอกาสทองกันแล้ว”

“มันอาจจะเป็นโอกาสทองอย่างนายว่า แต่ต้องทำงานที่ฐานทัพเกาหลีใต้ก่อน ต้องให้งานออกมาเสร็จสมบูรณ์ถึงค่อยเอาเวลาที่เหลือไปใช้”

“แหงละ ฉันเองก็มองว่าตู้คอนเทนเนอร์ผักสลัดของฐานทัพเกาหลีใต้เป็นสิ่งสำคัญที่สุดอยู่แล้ว”

อีจางอูพูดเสียงดัง

ผมถือว่างานที่ฐานทัพชิลีเป็นโบนัสที่ได้รับหลังทำงานได้เสร็จสิ้นตามแผน

ตู้คอนเทนเนอร์ผักสลัดของฐานทัพเกาหลีใต้จะต้องออกมาสมบูรณ์แบบเสียก่อน

แล้วค่อยรับโบนัสปิดท้าย

**ท่านประธานปังมากนะ จะเก่งทุกอย่างไม่ได้**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **283**

**ตอนที่ 283 ของขวัญวันคริสต์มาส**

พ่อครัวอึนแจมินกำลังทำอาหารอยู่ในห้องครัว

ถึงกับไม่ทันเห็นว่าผมเดินเข้ามา

“พ่อครัวอึนแจมิน!”

“คุณด็อกมย็องมาทำอะไรที่นี่เหรอครับ”

“พอดีมีของขวัญจะให้พ่อครัวน่ะครับ”

“ของขวัญ?”

ผมกับเขาเดินไปตู้คอนเทนเนอร์ผักสลัดด้วยกัน อีจางอูกำลังตรวจสอบอุปกรณ์ภายในตู้คอนเทนเนอร์

หัวหน้าพ่อครัวได้เห็นผักสลัดที่เติบโตอยู่ในตู้คอนเทนเนอร์แล้วตะโกนเสียงสูง

“ผักสลัดโตหมดแล้วนี่นา!”

เหมือนที่เขาบอก ผักสลัดโตพอที่จะเก็บเกี่ยวได้แล้ว

“จะให้พ่อครัวอึนแจมินได้เก็บผักเป็นคนแรกเลยนะ~”

อึนแจมินรีบกลับไปคว้าตะกร้าในห้องครัว

ก่อนเด็ดบัตเตอร์เฮดใบกลมกับกรีนปัตตาเวียใบหยักใส่ลงในนั้น

ผมดึงใบของต้นบัตเตอร์เฮดออกมาหนึ่งใบแล้วยื่นให้เขา

“ลองชิมดูสักหน่อยสิครับ”

“จะทำอย่างงั้นได้ยังไง ต้องกินด้วยกันสิครับ”

พ่อครัวอึนแจมินตอบกลับด้วยสีหน้าน่าเอ็นดูเหมือนรูปทรงของบัตเตอร์เฮด เขาไม่ยอมกินผักสลัดก่อนเลยสักใบ

ในตะกร้ามีผักสลัดอัดแน่น

“มื้อเที่ยงวันนี้ผมคงต้องเตรียมเมนูสุดพิเศษซะแล้ว”

คำว่า<i>จะทำเมนูสุดพิเศษ</i>ทำเอาอีจางอูถามขึ้น

“หมายความว่าจะไม่ใช่เมนูสลัดธรรมดาๆ น่ะหรือครับ”

“ตั้งตารอได้เลยครับ”

พ่อครัวอึนแจมินยิ้มพอใจ

ช่วงพักกลางวัน สมาชิกตะโกนออกมาเมื่อเห็นอาหารที่วางบนโต๊ะ

“นี่ใช่แซนด์วิชแน่เรอะ”

“มันก็คือแซนด์วิชอัดไส้ผักสลัดแน่นๆ ไง!!”

เหล่าสมาชิกฐานทัพหั่นแซนด์วิชกินไปหนึ่งคำใหญ่ เสียงเคี้ยวผักสลัดดังกรุบกรอบฟังดูน่าอร่อย

“เป็นแซนด์วิชที่ยอดเยี่ยมที่สุดในโลกเลย!”

“เข้ากันสุดๆ ”

ด้านในของแซนด์วิชไม่ได้มีแค่ผักสลัดสดเพียงอย่างเดียว

แต่ซาลามิที่นำมาจากประเทศชิลียังเพิ่มอรรถรสให้แซนด์วิชด้วย

เป็นซาลามิเกรดพรีเมียม ซาลามิคือแฮมโฮมเมดที่นำเนื้อสัตว์ไปหมักด้วยเกลือและเครื่องเทศต่างๆ ให้รสชาติแบบที่เปปเปอโรนีซึ่งโรยบนพิซซายังเทียบไม่ติด

พอเพิ่มซาลามิใส่ไปในแซนด์วิชซึ่งมีผักสลัดสดใหม่จึงทำให้ออกมาเป็นแซนด์วิชที่ลงตัวที่สุดในโลก

แม้แต่พลเอกคิมโดกี ที่ปกติกินน้อยก็ยังกินแซนด์วิชไปถึงสองชิ้น

พ่อครัวอึนแจมินได้เห็นสมาชิกกินแซนด์วิชกันอย่างเอร็ดอร่อยก็พยักหน้าพอใจ

\*\*\*

ตั้งแต่วันพรุ่งนี้เป็นต้นไป จะมีการเรียนการสอนเรื่องตู้คอนเทนเนอร์ผักสลัด

ใช่ว่าปลูกผักสลัดสำเร็จแล้วงานจะเป็นจบลงเพียงเท่านี้

เพราะพวกเขาจะต้องรู้วิธีจัดการดูแลตู้คอนเทนเนอร์ผักสลัดด้วย

โดยการเรียนการสอนจะแบ่งออกเป็นสองส่วน

คือเรื่องการปลูกผักกับเรื่องการบำรุงรักษาตู้คอนเทนเนอร์ผักสลัด

ผมจะสอนเรื่องการปลูกผัก ส่วนอีจางอูจะรับผิดชอบสอนเรื่องการบำรุงรักษา

ระหว่างที่อีจางอูถ่ายทอดวิชาให้กับวิศวกร ผมก็จะสอนปลูกผักไปด้วย

ผมแจ้งกับพลเอกคิมโดกีไว้ว่าต้องมีคนมาเรียนอย่างน้อยสองคน เพื่อจะได้รับมือไหวยามเกิดปัญหา

คนที่มาเรียนวิธีปลูกผักคือรองผู้บัญชาการโดซังฮย็อนกับพ่อครัวอึนแจมิน

“ตั้งแต่วันนี้เป็นต้นไป ผมจะสอนวิธีปลูกผักในตู้คอนเทนเนอร์ผักสลัด มันง่ายกว่าที่พวกคุณคิด เพราะงั้นไม่มีอะไรให้ต้องกังวลเลยครับ”

ตอนอยู่ที่เกาหลีใต้ เราใช้แอปพลิเคชันตรวจสอบสภาพภายในตู้คอนเทนเนอร์ผักสลัดได้

แต่อินเทอร์เน็ตที่ฐานทัพขั้วโลกใต้นั้นอยู่ในสภาพไม่เอื้ออำนวย ผมจึงจะใช้จอมอนิเตอร์ตรวจดูสภาพของตู้คอนเทนเนอร์ผักสลัดแทนการใช้แอปพลิเคชัน

ผมเปิดหน้าจอมอนิเตอร์ที่อยู่ด้านในตู้คอนเทนเนอร์ผักสลัดขึ้นมา

**[แสง 8,500 ลักซ์]**

**[อุณหภูมิ 16 องศาเซลเซียส]**

**[ความชื้นสัมพัทธ์ 70%]**

**[ความเข้มข้นของคาร์บอนไดออกไซด์ 380ppm]**

**[การไหลของน้ำ ปกติ]**

**[สารอาหาร ปกติ]**

ดวงตาของโดซังฮย็อนและอึนแจมินเบิกกว้าง

“เห็นสภาพข้างในโรงปลูกผักได้ภายในพริบตาเดียวเลยเรอะ”

โดซังฮย็อนพูดขึ้น เขาไม่อาจละสายตาจากหน้าจอมอนิเตอร์ได้เลย

“อุณหภูมิภายในตู้คอนเทนเนอร์จะอยู่ที่ 15-20 องศาเซลเซียส และความชื้นสัมพัทธ์อยู่ที่ 50-80%  ซึ่งอุณหภูมิและความชื้นจะถูกปรับโดยอัตโนมัติ”

“แปลว่าสภาพแวดล้อมภายในตู้คอนเทนเนอร์ผักสลัดจะปรับเปลี่ยนได้เองใช่มั้ย”

“ใช่แล้ว ถ้าความเข้มข้นของก๊าซคาร์บอนไดออกไซด์มีต่ำกว่า 350 ppm เครื่องจะปล่อยให้อากาศภายนอกไหลเข้ามาเพื่อรักษาความเข้มข้นให้อยู่ในระดับพอเหมาะครับ”

“งั้นเราก็ไม่ต้องแตะต้องอะไรเลยน่ะสิ”

“งานบางอย่างก็ต้องใช้คนทำครับ อย่างงานให้อาหารเลี้ยงเชื้อ เครื่องให้เองไม่ได้”

ไม่ใช่แค่อาหารเลี้ยงเชื้อ แต่ยังมีงานอีกมากมายที่ต้องอาศัยมือคนตั้งแต่งานปลูกต้นกล้า

ผมอธิบายวิธีปลูกผักอย่างละเอียดถี่ถ้วน

โดซังฮย็อนและอึนแจมินจดสิ่งที่ผมพูดลงในสมุดโน้ต

ผมไม่สามารถถ่ายทอดความรู้ทั้งหมดจบได้ภายในวันเดียว

เลยต้องกำหนดเวลาไว้อย่างน้อยสองสัปดาห์

“ว่าจะติดตั้งจอมอนิเตอร์ในห้องครัวและห้องสำนักงานให้เสร็จภายในสองสามวันนี้ พวกคุณคอยติดตามดูสถานะของตู้คอนเทนเนอร์ผักสลัดได้จากจอมอนิเตอร์นะครับ”

\*\*\*

หนึ่งสัปดาห์ผ่านไปเช่นนั้น

โดซังฮย็อนกับอึนแจมินผสมอาหารเลี้ยงเชื้อได้แล้ว

พวกเขาเรียนรู้ได้อย่างรวดเร็วราวกับฟองน้ำดูดซับของเหลว

วันนี้พลเอกคิมโดกีขอคุยกับผม

หลังจากสอนเสร็จแล้ว ผมไปที่ห้องทำงานของเขา

พลเอกคิมโดกีกำลังดื่มชาอยู่

“เรื่องสอนใช้ตู้คอนเทนเนอร์ผักสลัดเป็นยังไงบ้างครับ”

ทุกๆ วันเขาจะได้รับรายงานผ่านรองผู้บัญชาการโดซังฮย็อน นี่คงถึงเวลามาตรวจสอบกับผมแล้ว

ผมบอกเล่าความคืบหน้าอย่างละเอียด

พลเอกคิมโดกีฟังคำอธิบายแล้วก็ถามขึ้นอย่างระมัดระวัง

“งั้นภารกิจที่ฐานทัพชิลีก็คงจะไม่มีปัญหาเนอะ”

“ด้วยสถานการณ์ตอนนี้ ผมคิดว่าน่าจะไปปฏิบัติงานได้ครับ”

“เยี่ยมไปเลย”

พลเอกคิมโดกียิ้มกว้าง

เขาถามด้วยสีหน้าผ่อนคลาย

“ที่ฐานทัพชิลีนี่จะใช้เวลาทำนานขนาดไหนหรือครับ”

ผมมีกำหนดการพักอยู่ที่ขั้วโลกใต้สามเดือน ตอนนี้มาอยู่ขั้วโลกใต้ได้เกือบสองเดือนแล้ว

เหลือเวลาอีกหนึ่งเดือนเศษ

“น่าจะประมาณสองสัปดาห์ครับ”

“จะพอเหรอ”

“ว่าจะใช้เวลาให้สั้นที่สุดครับ เพราะต่อให้งานที่ฐานทัพชิลีเสร็จแล้ว ผมก็ยังต้องจัดการงานอื่นต่ออีกน่ะครับ”

“ยังมีงานให้ทำต่ออีกหรือ คุณทำตู้คอนเทนเนอร์ผักสลัดเสร็จเรียบร้อยแล้วไม่ใช่หรือครับ”

“ต้องคอยสังเกตช่วงผักกำลังขึ้นด้วยครับ เพราะต่อให้ปลูกสำเร็จไปแล้วครั้งนึงก็ยังวางใจไม่ได้ เดี๋ยวพอจัดการงานที่ฐานทัพชิลีเสร็จแล้วผมคงต้องอยู่เฝ้าดูต่อครับ”

“คุณนี่ละเอียดรอบคอบมากๆ เลย ขอให้ทำงานออกมาสำเร็จอย่างสมบูรณ์แบบเลยนะครับ”

คุยกับพลเอกคิมโดกีเสร็จแล้วผมก็กลับไปหอพัก

อีจางอูนอนอยู่บนเตียง ท่าทางอ่อนเพลียอย่างเห็นได้ชัด

“วันนี้คงเหนื่อยมากสินะ”

“ฉันคงไปเป็นอาจารย์สอนใครไม่ได้แน่นอน”

อีจางอูไปสอนวิศวกรเรื่องการบำรุงรักษาตู้คอนเทนเนอร์ผักสลัด

ดูเหมือนการเรียนการสอนจะไม่ง่าย

อีจางอูบ่นระบายความในใจ

“ยากจัง แล้วนายจะสอนจบตามเวลาที่ตกลงไว้มั้ย”

“ฉันสอนทันตามกำหนดแหละ แต่ไม่ได้แปลว่าสอนลวกๆ นะ”

อีจางอูลุกขึ้นจากเตียงแล้วจู่ๆ เขาก็ยืดกล้ามเนื้อ

“จะมาวอร์มร่างกายอะไรเอาดึกดื่นป่านนี้”

**รู้สึกทุกคนโหยหาผักมากก 55**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **284**

**ตอนที่ 284 ข้อแลกเปลี่ยนเพื่อไปสู่สิ่งที่ดีกว่า**

“รู้สึกเหมือนพลังจะหมด ต้องขยับตัวหน่อย ได้แค่นี้ก็ยังดี นายก็ลองดูบ้างสิ”

“ฉันขอผ่านละกัน”

ผมบอกกำหนดการคร่าวๆ ให้อีจางอูทราบ และบอกเขาว่าเหลือเวลาอีกไม่กี่วันแล้วที่จะต้องไปฐานทัพชิลี

เขาถามขึ้นขณะที่กำลังหมุนเอว

“ว่าแต่ให้ไปทำอะไรที่ฐานทัพชิลีเหรอ”

“ก็ทำอุปกรณ์ปลูกผักไฮโดรโปนิกส์ไง”

“เราไม่มีตู้คอนเทนเนอร์แล้วนี่ อย่าบอกนะว่านายคิดจะทำตู้เพาะถั่วงอกอีกแล้วน่ะ”

“มีแต่คนเอเชียเท่านั้นแหละที่กินถั่วงอก”

“งั้นจะทำอะไรล่ะ”

“เดี๋ยวขอคิดก่อน ถ้าคิดได้แล้วจะมาบอก รวมถึงเครื่องมือที่จะต้องขนไปด้วย”

อย่างที่อีจางอูว่าคือเราไม่มีตู้คอนเทนเนอร์ผักสลัดแล้ว

ถ้าจะปลูกบัตเตอร์เฮดกับกรีนปัตตาเวียก็ต้องมีอุปกรณ์เพาะปลูกอันเหมาะสม

ผมดึงสมุดโน้ตใต้หมอนออกมา

เปิดหน้าที่จดรายการเมล็ดพันธุ์ไว้

ตอนมาขั้วโลกใต้ นอกจากเมล็ดพันธุ์บัตเตอร์เฮดกับกรีนปัตตาเวียแล้วผมพกเมล็ดพันธุ์พืชอีกหลายชนิดมาด้วย

เป็นเมล็ดพันธุ์ที่เตรียมมาเผื่อๆ

ผมวางแผนจะเลือกใช้เมล็ดพันธุ์หนึ่งในนั้น

\*\*\*

ที่ขั้วโลกใต้เราต้อนรับวันคริสต์มาสอีฟกันแล้ว

มีไฟรูปต้นไม้ประดับอยู่ในห้องรับแขก

สีหน้าของบรรดาสมาชิกก็เปล่งประกายสดใสเหมือนกับแสงไฟ

วันนี้จะมีแขกพิเศษมาเยือน

พวกเขาคือกลุ่มสมาชิกฐานทัพชิลีที่เคยออกปฏิบัติการกู้ภัยช่วยเหลือพวกเรา

พ่อครัวอึนแจมินวิ่งวุ่นเตรียมอาหารเย็นในวันคริสต์มาส

ผมยื่นของที่เอามาจากเกาหลีใต้ให้พ่อครัวอึนแจมิน

“อะไรเหรอครับ”

“น้ำส้มสายชูลูกพลับครับ”

“น้ำส้มสายชูลูกพลับ?”

“น่าจะทำสลัดอร่อยนะครับ”

“ผมกำลังเตรียมทำน้ำสลัดอยู่พอดีเลย”

พ่อครัวอึนแจมินชิมน้ำส้มสายชูลูกพลับ

“ว้าว น้ำส้มสายชูรสชาติดีมาก อร่อยกว่าบัลซามิก [1] อีก คุณด็อกมย็องทำเองเหรอครับ”

“เปล่าครับ เป็นฝีมือของผู้เชี่ยวชาญน่ะครับ”

“ผู้เชี่ยวชาญเหรอ”

นี่เป็นน้ำส้มสายชูที่อาจารย์ฮวังยูชินมอบให้ผมก่อนออกเดินทางมายังขั้วโลกใต้

อึนแจมินเติมน้ำมันมะกอกและน้ำผึ้งลงในน้ำส้มสายชูลูกพลับเพื่อทำน้ำสลัด

เขาราดน้ำสลัดลงบนสลัดผักซึ่งมีบัตเตอร์เฮดกับกรีนปัตตาเวีย

ดูน่ากินมาก

“ขอลองชิมได้มั้ยครับ”

พ่อครัวอึนแจมินพยักหน้าอนุญาต

รสเปรี้ยวช่วยกระตุ้นความอยากอาหาร

สมกับเป็นน้ำส้มสายชูลูกพลับของฮวังยูชินจริงๆ

“นั่นเป็นอาหารจานหลักเหรอ”

“ใช่แล้วครับ นี่ผมตั้งใจปรุงเป็นพิเศษเลย”

อาหารจานหลักคือ สเต็กทีโบน [2]

แสดงถึงความใส่ใจสมาชิกฐานทัพชิลี มีสเต็กทีโบนกับสลัดผักวางบนโต๊ะอาหาร

ไม่นานแขกก็มาถึง

พอสมาชิกฐานทัพชิลีมาออกันก็ให้รู้สึกว่าฐานทัพเราแคบลงถนัดตา

“ขอบคุณที่เชิญพวกเรามานะ เฟ-ลิซนาวิดัด! [3]”

พลเอกเบนจามินกล่าวอวยพรเป็นภาษาสเปนด้วยสีหน้าร่าเริง ส่วนสมาชิกที่อยู่ด้านหลังก็ถือกล่องของขวัญอยู่ในมือ

“ส่วนนี่เป็นของขวัญที่พวกเราเตรียมมาให้ครับ”

เบนจามินยื่นของขวัญที่เตรียมมาให้กับพลเอกคิมโดกี

“บอกแล้วให้มาแต่ตัวแท้ๆ...”

“เราทำยังงั้นไม่ได้หรอก”

พวกเขานำไวน์และชีสโฮมเมดที่ทำขึ้นในประเทศชิลีมาให้

“พวกผมก็เตรียมของขวัญไว้ให้เหมือนกันครับ”

พลเอกคิมโดกีนำของขวัญที่เตรียมเอาไว้ออกมา

เป็นสิ่งที่เหล่าสมาชิกชาวเกาหลีใต้ตระเตรียมด้วยความใส่ใจ

มีของขวัญหลากหลายตั้งแต่เหล้าพื้นเมืองรกระทั่งถุงเครื่องรางของชาวเกาหลีใต้

พลเอกคิมโดกีขอให้พวกเราเตรียมของขวัญไว้มอบให้สมาชิกฐานทัพประเทศอื่นๆ เป็นการอำลาก่อนที่เราจะเดินทางออกจากขั้วโลกใต้

เขามองการณ์ไกล แม้แต่เจ้าตัวเองก็ยังไม่รู้ว่าจะต้องนำมาใช้ในโอกาสนี้

ของขวัญที่ผมเตรียมไว้เป็นลูกพลับแห้งและขนมยักกวาฝีมือกลุ่มเกษตรกรภูเขาชีรี

“อันนี้คืออะไรเหรอครับ”

เบนจามินดูสนใจลูกพลับแห้ง

“เป็นขนมหวานพื้นเมืองของชาวเกาหลีครับ”

“อยากชิมจัง”

“เดี๋ยวกินอาหารเสร็จแล้วลองกินดูสิ น่าจะเข้ากับไวน์มากๆ เลยละ”

“เยี่ยมไปเลยครับ!”

ช่างเป็นงานเลี้ยงคริสต์มาสที่เหมาะกับเขตขั้วโลก

สลัดผักกับน้ำสลัดน้ำส้มสายชูลูกพลับฝีมือพ่อครัวอึนแจมินก็ออกมาเสิร์ฟ

“นี่เป็นผักสลัดที่ปลูกในฐานทัพใช่มั้ย”

เบนจามินและเหล่าสมาชิกฐานทัพชิลีเห็นผักสดๆ แล้วน้ำลายสอ

“ผักสลัดโตที่ขั้วโลกใต้นี่แหละครับ เชิญกินตามสบาย”

เนื้อสเต็กค่อยๆ ละลายในปากทีละนิด

สลัดก็มีรสชาติยอดเยี่ยมเช่นกัน

ผมคิดว่าต่อให้เป็นโรงแรมก็คงทำอาหารไม่อร่อยเท่านี้แน่

“หัวหน้าพ่อครัวที่นี่ร่ายเวทมนตร์ใส่อาหารแน่เลย”

เบนจามินพูดพลางกินสเต็กกับสลัด

“อาหารว่าอร่อยแล้ว แต่ไวน์ก็มีรสชาติดีไม่แพ้กัน ไวน์จากชิลีนี่เยี่ยมที่สุดเลยครับ~!”

พลเอกคิมโดกีตอบกลับ

งานเลี้ยงคริสต์มาสดำเนินต่อไปท่ามกลางบรรยากาศเป็นกันเอง

พลเอกคิมโดกีเรียกพบผมหลังจากกินอาหารเสร็จ

เบนจามินยิ้มขณะสบตากับผม

“พลเอกเบนจามินจำได้มั้ยครับ ว่าคราวก่อนได้เคยเสนองานอะไรกับคุณคิมด็อกมย็องไว้”

เขายิ้มแล้วพยักหน้า

“ผมคุยกับคุณด็อกมย็องแล้ว เขาจะช่วยสร้างอุปกรณ์ปลูกผักไฮโดรโปนิกส์ที่ฐานทัพชิลีให้ด้วยครับ”

“จริงเหรอครับ”

พลเอกเบนจามินถามด้วยสีหน้าตกใจ เขาคงจะคาดหวังอยู่บ้าง แต่พอกลายเป็นเรื่องจริงแล้วก็ไม่อยากจะเชื่อ

“ถือว่าเป็นของขวัญวันคริสต์มาสนะครับ”

“เป็นของขวัญวันคริสต์มาสที่วิเศษที่สุดเท่าที่ผมเคยได้รับเลย”

จังหวะนั้น ผมชูแก้วไวน์ขึ้น

สมาชิกฐานทัพทุกคนชูแก้วขึ้นพร้อมกัน

กลิ่นหอมหวานของไวน์แดงโชยเข้าจมูก

ผมวางแก้วลงและพูดกับพลเอกเบนจามิน

“ผมยังจำเรื่องที่ผู้บัญชาการสัญญาไว้ได้เหมือนกันนะครับ”

“อย่ากังวลไปเลยครับ เพราะผมจะทำตามที่รับปากคุณไว้แน่นอน”

นั่นคือเขาจะแนะนำผมให้รู้จักกับเจ้าชายโมฮัมหมัด ซาลาห์แห่งประเทศดูไบ

ถ้าหากใช้ประโยชน์จากโอกาสนี้ ก็จะช่วยให้ชื่อเสียงของกลุ่มเกษตรกรภูเขาชีรีก้าวกระโดดจากประเทศเกาหลีใต้ไปสู่สายตาคนทั่วโลกได้

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **285**

**ตอนที่ 285 คุณครูเพนกวินแห่งขั้วโลกใต้**

วันคริสต์มาสผ่านไปพร้อมกับเริ่มต้นปีใหม่อย่างสดใส

ผมกับอีจางอูสวัสดีปีใหม่กันที่ขั้วโลกใต้

“สวัสดีปีใหม่”

“เช่นกันนะ”

ผมและอีจางอูผลัดกันอวยพรให้กัน

“ว่าแต่พวกเราต้องอยู่ในห้องไปจนถึงเมื่อไหร่”

“จนกว่าเชฟอึนแจมินจะเรียกแหละ”

พวกสมาชิกฐานทัพบอกว่าพวกเขากำลังเตรียมงานเซอร์ไพรซ์ให้พวกเรา

เนื่องจากพรุ่งนี้ผมกับอีจางอูต้องออกเดินทางไปฐานทัพชิลีแล้ว

พวกเขาไม่ได้จัดเตรียมงานนี้ในโอกาสที่พวกเราไปฐานทัพชิลีเพียงอย่างเดียว

พวกสมาชิกที่ได้รับความช่วยเหลือช่วงเกิดพายุหิมะก็อยากจัดงานนี้เพื่อขอบคุณผมด้วยเช่นกัน

พวกเขายังพูดถึงเรื่องนี้ในงานปาร์ตี้คริสต์มาสอีกด้วย

พวกผมแค่ย้ายไปที่ฐานทัพชิลีเท่านั้น แต่พวกเขาก็ระเบิดเสียงดังใส่ว่าต่อให้ย้ายไปใกล้ๆ ก็จะไม่ยอมปล่อยไปเงียบๆ

พอได้ยินเสียงเคาะประตูแล้วประตูก็เปิดออกทันที

พ่อครัวอึนแจมินพูดด้วยสีหน้าน่ารัก

“ออกมาได้แล้วครับ”

พอเข้าไปในโรงอาหาร พลเอกคิมโดกีและสมาชิกก็ออกมาต้อนรับพวกเราด้วยความยินดี

ทุกคนอวยพรปีใหม่เป็นเสียงเดียวกัน

“สวัสดีปีใหม่ครับ!!”

พวกเราเองก็กล่าวสวัสดีปีใหม่กับพวกเขาเช่นกัน

“พวกสมาชิกเตรียมอาหารไว้ให้คุณคิมด็อกมย็องกับคุณอีจางอูเป็นพิเศษเลยนะครับ”

พ่อครัวอึนแจมินพาเราไปที่โต๊ะอาหาร

มีซุปต๊อกมันดู [1] ซึ่งมีไอน้ำลอยฟุ้ง

เขาพูดพลางชี้ไปที่ซุป

“พวกสมาชิกลงทุนปั้นเกี๊ยวกันเองเลยนะ ขอให้เดินทางกลับมาปลอดภัยนะครับ”

ทุกคนนั่งลงกินอาหารด้วยกัน ผมสัมผัสได้ถึงจิตใจอันอ่อนโยนและอบอุ่นคล้ายได้กลับบ้านเกิด

พอจัดการอาหารกันเรียบร้อยแล้วทางฐานทัพก็แจ้งวันหยุด

ถือว่าเป็นวันหยุดของสมาชิกฐานทัพทุกคนด้วย

ผมกับอีจางอูไม่มีเวลาได้พักเลย เพราะต้องตรวจสอบอุปกรณ์ปลูกผักกันเป็นรอบสุดท้าย

ต้องป้องกันไม่ให้เกิดปัญหาในช่วงสองสัปดาห์ที่พวกเราไม่อยู่

อีจางอูสอนเรื่องบำรุงรักษาตู้คอนเทนเนอร์ผักสลัดให้กับวิศวกรเป็นคาบสุดท้าย

ผมเองก็ได้ทบทวนกับผู้เรียนทิ้งท้ายเช่นกัน

พ่อครัวอึนแจมินและรองผู้บัญชาการโดซังฮย็อนกำลังจ้องมองผม

“พวกเราฟังคุณด็อกมย็องพูดจนหูชาแล้ว อย่าห่วงไปเลยนะ”

รองผู้บัญชาการโดซังฮย็อนพูดพลางยื่นให้สมุดโน้ตให้ผมดู เขาจดบันทึกสิ่งที่ผมพูดในช่วงเวลาที่ผ่านมาลงในสมุดเสียแน่นเอี้ยด

“ผมก็จดไว้เหมือนกันครับ”

พ่อครัวอึนแจมินก็ส่งสมุดโน้ตมาให้ผมเหมือนกัน เขาจดไว้อย่างเป็นระเบียบเรียบร้อย

“ทั้งคู่เขียนไว้ซะเรียบร้อยเลย ถ้ามีปัญหาอะไรก็ติดต่อมาได้ตลอดเลยนะ ผมจะรีบกลับมาทันที”

“ได้เลย ถ้ามีปัญหาจะติดต่อไปนะครับ”

รองผู้บัญชาการโดซังฮย็อนกับพ่อครัวอึนแจมินยกมือทำท่าวันทยหัตถ์

ทั้งสองคงจะนัดแนะกันมา

ผมจึงทำท่านั้นกลับไปเช่นกัน

ตอนนี้ผมเตรียมทุกอย่างเสร็จแล้ว พร้อมออกเดินทางไปยังฐานทัพชิลี

\*\*\*

วันต่อมา รถพ่วงแล่นมาถึงด้านหน้าฐานทัพเกาหลีใต้ เป็นรถพ่วงที่มีรูปธงชาติประเทศชิลีวาดไว้

ผมกับอีจางอูช่วยกันขนอุปกรณ์ขึ้นรถพ่วง เป็นอุปกรณ์ส่วนที่เหลือจากประดิษฐ์ตู้คอนเทนเนอร์ผักสลัด

ผมเตรียมอาหารเลี้ยงเชื้อไปด้วย

เราไม่สามารถขนอุปกรณ์ไปด้วยหมดทุกชิ้น ก็เลยเก็บส่วนที่ฐานทัพเกาหลีใต้ต้องใช้งานเอาไว้ และนำเฉพาะอุปกรณ์ที่เหลือไปด้วย

ถึงขาดแคลนเครื่องไม้เครื่องมือแต่ผมก็อยากทำอุปกรณ์ปลูกผักแบบไฮโดรโปนิกส์ให้ออกมาดีที่สุด

“พร้อมแล้วละ”

อีจางอูพูดขึ้นหลังจากตรวจดูว่าอุปกรณ์ขนขึ้นรถพ่วงเสร็จเรียบร้อย

ในที่สุดก็ได้ออกเดินทางไปยังฐานทัพชิลีกันเสียที

นี่เป็นการเดินทางไปฐานทัพของประเทศอื่นครั้งแรกหลังจากมาขั้วโลกใต้

อีจางอูมีสีหน้ากังวล

“อีจางอู นายเครียดหรือไง”

“ก็เรากำลังจะย้ายไปอยู่ที่ใหม่นี่นา คงจะตื่นเต้นมากกว่ามั้ง”

เขายิ้มแล้วพูด

ด้านนอกหน้าต่างมีหิมะตกโปรยปราย หิมะที่ขั้วโลกใต้มีสีขาวและงดงามราวกับเกสรดอกแดนดิไลออน

รถพ่วงเคลื่อนเข้าสู่ฐานทัพชิลี

ฐานทัพที่นี่ใหญ่โตมโหฬาร เรียกว่าฐานทัพเกาหลีใต้เทียบไม่ติด ฐานทัพชิลีในขั้วโลกใต้ก่อตั้งขึ้นที่เกาะคิงจอร์จในปีค.ศ. 1969

มีประวัติศาสตร์มายาวนานก็จริง แต่สิ่งอำนวยความสะดวกยังไม่ค่อยดีนัก

อย่างที่พลเอกเบนจามินเคยบ่นไว้ว่ารัฐบาลชิลีไม่ยอมลงทุนมากเท่าไร

อุปกรณ์หลายชิ้นดูเก่าและมีสนิมขึ้น

พลเอกเบนจามินและสมาชิกฐานทัพออกมารับเราอยู่ด้านหน้าฐานทัพ

“ยินดีต้อนรับครับ ขอบคุณที่ยอมเดินทางกันมาจากที่ไกลนะครับ”

คงเพราะได้พบพลเอกเบนจามินมาหลายครั้งแล้วผมจึงรู้สึกคุ้นเคย

พวกเราทักทายกันก่อนเดินเข้าไปในฐานทัพ อากาศด้านในอุ่นกำลังดี

พื้นที่ภายในก็กว้างขวางพอๆ กับที่เห็นจากด้านนอก

“ผมจะพาคุณทั้งสองคนไปห้องพักตลอดสองสัปดาห์นี้นะครับ”

ชายผู้ติดตามเบนจามินราวกับเป็นเลขาช่วยนำทางเรา

เป็นห้องพักสำหรับสองคนเหมือนกับที่ฐานทัพเกาหลีใต้

เตียงเก่ามากจนบอกเล่าประวัติศาสตร์อันยาวนานของฐานทัพแห่งนี้ในขั้วโลกใต้ได้เลย

“เดี๋ยวจัดของเสร็จแล้วออกไปกันเลยมั้ย”

ผมอยากสำรวจภายในฐานทัพก่อนลงมือปฏิบัติงาน

พลเอกเบนจามินกำลังดื่มกาแฟร้อนอยู่ในห้องรับแขก

“ท่านนายพลครับ พวกเราขออนุญาตดูข้างในฐานทัพหน่อยได้มั้ยครับ”

พลเอกเบนจามินวางถ้วยกาแฟลง

“ได้อยู่แล้วครับ ว่าแต่เพิ่งจะมาถึงเอง ใจคอจะเริ่มทำงานกันเลยหรือนี่”

พลเอกเบนจามินถามด้วยความสงสัย

ผมมองเขาโดยไม่พูดอะไร บอกผ่านทางสายตาว่าภาระงานต้องมาก่อน

“คนเกาหลีใต้นี่ดูท่าจะหมกมุ่นกับงานเกินไปแล้ว นี่พวกคุณเคยมาเที่ยวที่ขั้วโลกใต้กันก่อนหน้านี้หรือยังครับ”

“เที่ยวขั้วโลกใต้เหรอครับ”

ผมไม่เคยคิดถึงการท่องเที่ยวที่ขั้วโลกใต้มาก่อน ตอนได้ออกมาอยู่ข้างนอกนานที่สุดก็คือช่วงออกมากู้ภัย

“ไอ้งานมันก็เป็นเรื่องนึง แต่ไหนๆ มาถึงขั้วโลกใต้ทั้งที ก็ต้องเที่ยวกันสักหน่อยสิ”

พลเอกเบนจามินพูดพร้อมยิ้มอย่างใจดี

ตอนนั้นเองก็มีสมาชิกฐานทัพคนหนึ่งผู้สวมชุดกันฝุ่นสีขาวปรากฏตัว

เบนจามินถามเธอว่า

“ดิแอนนา นี่จะไปสำรวจเพนกวินใช่มั้ย”

“ใช่ค่ะ ฉันกำลังจะไปหมู่บ้านเพนกวิน”

“ดีเลย งั้นช่วยพาพวกเขาไปด้วยสิ”

“พวกเขาหรือคะ”

สมาชิกฐานทัพชาวชิลีสบตาผม เธอเป็นหญิงผู้มีตาสองชั้นชัดสวยน่าประทับใจ

เป็นครั้งแรกที่ผมได้พบสมาชิกฐานทัพที่เป็นผู้หญิงในขั้วโลกใต้

“ดิแอนนาเป็นนักวิจัยที่คอยสังเกตสิ่งมีชีวิตในขั้วโลกใต้ แถมยังเป็นคุณครูหมู่บ้านเพนกวินด้วยนะ”

คุณครูหมู่บ้านเพนกวินน่ะหรือ ฟังแค่ชื่อก็น่าสนใจซะแล้ว

“ต้องไปดูสักครั้งก่อนกลับมาทำงานนะครับ”

พลเอกเบนจามินแนะนำอย่างจริงใจ

ผมเริ่มอ่านแววตาของอีจางอูก่อน บนใบหน้าของเขาเขียนไว้ว่า<i>อยากไปหมู่บ้านเพนกวิน</i>

“งั้นรบกวนด้วยนะครับ”

ก่อนจะออกจากฐานทัพ ดิแอนนามอบชุดกันฝุ่นสีขาวกับพวกเรา

เหมือนกันกับชุดที่เธอสวมใส่

“ต้องใส่ชุดนี้ด้วยเหรอครับ”

“ถ้าไม่ใส่ชุดกันฝุ่นก็อาจประสบอุบัติเหตุได้ค่ะ”

“อุบัติเหตุเหรอ”

ดิแอนนาเตือนด้วยสีหน้าจริงจัง

**ไม่ใช่คนเกาหลีใต้หรอกที่หมกมุ่นกับงาน มีแค่ท่านประธานนี่แหละ!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **286**

**ตอนที่ 286 ติดตั้งโรงเพาะปลูกไฮโดรโปนิกส์ที่ฐานทัพชิลี**

พวกเราทางเดินไปยังหมู่บ้านเพนกวินพร้อมดิแอนนา ท้องฟ้ามีเมฆแจ่มใส

ดิแอนนากำลังจับพวงมาลัยรถอยู่

ผมเอ่ยถามเธอ

“คุณครูหมู่บ้านเพนกวินนี่หมายถึงยังไงเหรอครับ”

“เป็นฉายาที่เบนจามินตั้งให้น่ะค่ะ เพราะฉันไปดูเพนกวินทุกวัน”

ดิแอนนาเป็นนักชีววิทยา มีภารกิจคอยเฝ้าสังเกตสัตว์ที่อาศัยอยู่ในขั้วโลกใต้ เธอสนใจเพนกวินมากกว่าสัตว์ชนิดอื่น

รถบรรทุกจอดตรงหน้าชายหาด

พวกเพนกวินหลายร้อยตัวอยู่รวมกันเป็นฝูง

ผมยังไม่รู้สึกตัวจนกระทั่งลงจากรถ

เป็นครั้งแรกที่ผมได้กลิ่นฉุนแรงขนาดนี้

“กลิ่นอะไรเนี่ย”

อีจางอูยกมือปิดจมูก

กลิ่นเหม็นจริงอย่างเขาว่า

ดิแอนนากลั้นขำไม่ไหว ถึงกับหัวเราะคิก

“กลิ่นอึของพวกเพนกวินน่ะค่ะ”

“กลิ่นอึ?”

อีจางอูนึกขยะแขยง ทำท่าจะอาเจียน ทันใดนั้นเอง ลูกเพนกวินตัวหนึ่งเดินเตาะแตะมาทางพวกเรา

ถ้าตัดเรื่องกลิ่นออกไป ก็ถือว่าเป็นภาพน่ารัก ผมเผลอยิ้มออกมาโดยไม่รู้ตัว

“ไม่กลัวคนเลยแฮะ”

“เพนกวินมีนิสัยอยากรู้อยากเห็นน่ะค่ะ โดยเฉพาะกับพวกมนุษย์”

ดิแอนนาพูดพร้อมลูบหัวลูกเพนกวิน

ขณะเราให้ความสนใจกับเพนกวิน

ผมก็ได้ยินเสียงแปลกๆ จากที่ไหนสักแห่ง

เสียงร้องของอีจางอูนั่นเอง

เพนกวินตัวหนึ่งกำลังวิ่งไล่ตามเขา

เขากำลังวิ่งหนีเจ้าเพนกวินตัวนั้น

เป็นเพนกวินจักรพรรดิที่มีความสูงประมาณหนึ่งเมตร

“นี่จางอู หยุดอยู่นิ่งๆ สิ เดี๋ยวมันก็เลิกไล่ไปเองแหละ”

“ต้องอยู่นิ่งๆ ใช่มั้ย”

อีจางอูชะงักฝีเท้าอยู่ตรงนั้น

ดูจากสีหน้าแล้วเขาคงกลัว

เพนกวินเอาหัวถูกับขาของอีจางอู

เขาทนไม่ไหวเลยขยับขาหนี

เพนกวินตกใจเลยอึรดขาเขา

“อี๋ สกปรก”

ภาพนั้นทำให้ผมหัวเราะลั่น ดิแอนนาเองก็หัวเราะจนท้องแข็ง

นี่เป็นเหตุผลให้เราต้องใส่ชุดกันฝุ่นสีขาว หากไม่ใส่ชุดกันฝุ่น อึของเพนกวินอาจกระเด็นเลอะเสื้อผ้าเราได้

“ไหนๆ พวกคุณก็มาถึงนี่กันแล้ว พอจะช่วยฉันหน่อยได้มั้ยคะ”

เธอมอบถุงใบใหญ่ให้ผมหนึ่งใบ

เพื่อใช้เก็บสิ่งแปลกปลอมที่อยู่ตามชายหาด

เป็นการช่วยปกป้องที่อยู่อาศัยให้พวกเพนกวิน

“ขนาดอยู่ในที่แบบนี้ก็ยังมีขยะด้วยแฮะ”

“มาจากเรือของชาวประมงน่ะค่ะ”

มีเรือประมงที่คอยแล่นหาปลาในน่านน้ำขั้วโลกใต้ พวกเขาจับเคยเป็นหลัก ขยะเหล่านี้จึงมาจากเรือประมงเป็นส่วนใหญ่

ดิแอนนาไม่ใช่คุณครูหมู่บ้านเพนกวิน แต่แทบจะเป็นผู้ปกครองท่านหนึ่งซะมากกว่า

พอผมทำงานใกล้เสร็จ ดิแอนนาก็เรียกผมเบาๆ

เธอชี้นิ้วไปที่เพนกวินตัวหนึ่ง

เป็นภาพแม่เพนกวินกำลังอุ้มลูกเพนกวิน

อีจางอูที่ขยะแขยงเพนกวินก็แสดงสีหน้าประทับใจเช่นกัน

ลูกเพนกวินดิ้นดุกดิกอยู่ในอ้อมกอดของแม่

อีจางอูพูดกระซิบกระซาบ

“ไม่มีขนขึ้นตรงจุดที่สัมผัสโดนตัวลูกเลย”

“เพื่อให้กอดลูกได้อุ่นขึ้นน่ะค่ะ”

ดิแอนนาพูดกระซิบตอบ

ผิวหนังส่วนท้องของแม่เพนกวินที่ใช้กอดลูกน้อยเป็นผิวโล้นๆ อย่างอีจางอูทัก เพื่อถ่ายทอดอุณหภูมิในร่างกายท่ามกลางอากาศซึ่งมีอุณหภูมิต่ำกว่าศูนย์องศาเซลเซียส

นกบางชนิดจงใจถอนขนบริเวณหน้าท้องทิ้งไปเช่นกัน นี่เป็นความรักของแม่เพื่อจะได้กอดลูกให้อบอุ่นยิ่งขึ้น

ดิแอนนาพูดขึ้นระหว่างเดินทางกลับฐานทัพ

“เพนกวินอาจจะสูญพันธุ์ในอีกหนึ่งร้อยปีข้างหน้าค่ะ”

“หา? เพนกวินจะสูญพันธุ์เหรอ”

อาหารหลักของเพนกวินคือเคย แม้แต่ชีวิตของเพนกวินก็ยังถูกคุกคามด้วยน้ำมือของมนุษย์ผู้ประกอบอาชีพด้วยความประมาท

“อย่าบอกนะว่าอาหารของพวกมันก็จะหมดไปด้วย”

“คงต้องภาวนาให้ไม่เกิดเรื่องพรรค์นั้นนะคะ สมมติถ้าเป็นงั้นขึ้นมาจริงๆ คงต้องใช้วิธีสุดท้ายแล้วล่ะค่ะ”

“วิธีสุดท้ายงั้นหรือ”

“ก็พืชที่คุณด็อกมย็องปลูกไว้ในขั้วโลกใต้ไงคะ”

ดิแอนนาพูดพลางยิ้มอย่างขมขื่น

\*\*\*

แม้ว่าจะมาอยู่ที่ฐานทัพขั้วโลกใต้เราก็ยังทำกิจวัตรเช่นเดิม

ก็คือต้องสร้างอุปกรณ์ปลูกผักไฮโดรโปนิกส์เหมือนเดิม

ผมสำรวจภายในฐานทัพชิลีก่อนเป็นอันดับแรก

เราไม่ได้เตรียมตู้คอนเทนเนอร์ผักสลัดไว้ล่วงหน้าเหมือนอย่างของฐานทัพเกาหลีใต้

ก็เลยต้องมองหาพื้นที่ซึ่งพอจะใช้งานได้

โชคดีที่ฐานทัพมีที่ว่างมากมาย

ขณะตระเวนดูหลายๆ จุดก็พบพื้นที่อันเหมาะสมอยู่แห่งหนึ่ง

พวกเขาเคยใช้เป็นหอพักเมื่อนานมาแล้ว แต่ตอนนี้ใช้เป็นโรงเก็บของ

สาเหตุที่ผมชอบตรงนี้ก็เพราะมีไฟฟ้าและระบบจ่ายน้ำ

ผมขอให้เบนจามินช่วยเก็บข้าวของไปทิ้ง

ภายในสะอาดสะอ้านด้วยความช่วยเหลือของเหล่าสมาชิกฐานทัพ

ผมมองพื้นที่ว่างเปล่าที่สะอาดดีแล้วพลางพูดขึ้น

“ว่าจะสร้างอุปกรณ์ปลูกผักไฮโดรโปรนิกส์ที่นี่แหละ”

อีจางอูเองก็ถูกใจพื้นที่ตรงนี้เช่นกัน

“ฉันกะจะเริ่มเพาะเมล็ดพันธุ์ก่อน ช่วงที่ฉันออกแบบโรงปลูกผักไฮโดรโปนิกส์ นายช่วยสร้างตู้เพาะเมล็ดให้ที”

ที่ฐานทัพชิลีก็มีเครื่องจักรที่ใช้การไม่ได้แล้ว

ผมวางแผนว่าจะนำตู้อบฆ่าเชื้อมาทำเป็นตู้เพาะเมล็ด

เหลือแค่ติดตั้งหลอดไฟและระบบการทำงานที่ช่วยทำให้น้ำหมุนเวียนได้ภายใน

ผมใช้วิธีนี้กับตอนเพาะต้นกล้าในตู้คอนเทนเนอร์ผักสลัดด้วยเหมือนกัน

ผมหยิบเมล็ดพันธุ์ที่พกมาด้วย

นั่นคือเมล็ดเทอร์นิพ [1] เมล็ดข้าวบาร์เลย์และเมล็ดผักเคล

ทั้งหมดเป็นพืชล้มลุก

มีข้อได้เปรียบตรงที่ใช้เวลาปลูกไม่นานและปลูกได้ง่าย

ขณะอีจางอูสร้างตู้เพาะ ผมก็จะวางเมล็ดพันธุ์เปียกๆ ไว้บนถาดกระดาษลูกฟูก

เมื่อดูดซับน้ำและโดนแสงแล้วต้นอ่อนก็จะงอกออกมาจากเมล็ดพันธุ์

ในระหว่างที่ผมออกแบบโรงปลูกผักไฮโดรโปนิกส์ อีจางอูก็ประดิษฐ์ตู้เพาะเมล็ดเสร็จแล้ว

“นี่ทำเสร็จหมดแล้วเหรอ”

“ฝีมือวิศวกรก็งี้แหละ”

ผมใส่เมล็ดพันธุ์ที่วางไว้บนถาดกระดาษลูกฟูกลงในตู้เพาะเมล็ด

“แอบเอาเมล็ดพันธุ์มาเยอะขนาดนี้ตั้งแต่ตอนไหนน่ะ”

“ฝีมือของประธานบริษัทก็งี้แหละ”

อีจางอูยิ้มกว้าง

“ว่าแต่นายจะออกแบบยังไงให้ปลูกผักข้างในได้”

“ที่ฐานทัพมีหลอดไฟใช่มั้ย”

ตอนมาขั้วโลกใต้ นอกจากหลอดไฟแอลอีดีแล้วเรายังเตรียมหลอดไฟฟลูออเรสเซนต์มาด้วย

อีจางอูเอียงคอด้วยความสงสัย

“นี่นึกภาพไม่ออกเลยว่านายจะทำออกมาหน้าตาเป็นยังไง”

อีจางอูพูดพลางเกาศีรษะ

ไม่แปลกที่เขาจะสงสัย เพราะตอนสร้างตู้คอนเทนเนอร์ผักสลัด ผมสร้างโรงปลูกผักไฮโดรโปนิกส์เป็นชั้นๆ เหมือนห้องอพาร์ตเมนท์

แต่ละชั้นจะติดแหล่งกำเนิดแสง และจัดทำท่อลำเลียงน้ำกับสารละลายธาตุอาหาร

เป็นโครงสร้างที่ติดหลอดไฟไว้ชั้นบนและที่พื้นจะมีการหมุนเวียนน้ำและสารละลายธาตุอาหาร

แต่ที่นี่เราทำแบบนั้นไม่ได้

เพราะไม่มีเครื่องไม้เครื่องมือและเวลา

“กะจะติดแหล่งกำเนิดแสงไว้กับกำแพง”

“ติดตรงกำแพงเหรอ”

อีจางอูทำหน้าประมาณว่านึกภาพไม่ออก

ผมให้เขาดูภาพที่ออกแบบไว้

เขาเพิ่งเข้าใจเอาก็ตอนนั้น

“น่าจะทำได้นะ”

ต่อให้ไม่มีอุปกรณ์เราก็พอจะทำได้

ผมจะทำงานปลูกผักไฮโดรโปนิกส์ให้ประสบความสำเร็จในฐานทัพนี้ด้วยเช่นกัน

**ท่านประธานคืออัปสกิลขึ้นเรื่อยๆ เลยนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **287**

**ตอนที่ 287 อุดรูรั่วเรื่องปลูกผักไฮโดรโปนิกส์**

ตู้คอนเทนเนอร์ผักสลัดเป็นเครื่องมือปลูกผักไฮโดรโปนิกส์ที่สมบูรณ์แบบ

เพราะมันช่วยกำหนดปัจจัยเรื่องอุณหภูมิ ความชื้นสัมพัทธ์ ความเข้มข้นของคาร์บอนไดออกไซด์ แหล่งกำเนิดแสงและสารละลายธาตุอาหารที่เหมาะสมที่สุดสำหรับการเจริญเติบโตของพืช

แม้เราไม่สามารถสร้างเครื่องมือที่สมบูรณ์แบบในฐานทัพชิลีได้ แต่ก็ไม่ได้หมายความว่าเราจะสร้างอย่างอื่นไม่ได้เลย

ผมตั้งใจว่าจะติดแหล่งกำเนิดแสงไว้กับผนัง

เป็นวิธีที่ไม่เคยลองทำกับตู้คอนเทนเนอร์ผักสลัดมาก่อน

อีกทั้งยังเป็นระบบการปลูกผักแบบไฮโดรโปนิกส์แบบที่ไม่เคยมีใครคิดจะทำมาก่อนด้วย

“ถ้าติดแหล่งกำเนิดแสงที่กำแพงอย่างนายว่า เราก็น่าจะทำโรงปลูกผักไฮโดรโปนิกส์ที่นี่ได้นะ คิดได้ขนาดนี้คือเจ๋งมาก”

อีจางอูพูดพลางมองแบบแปลน

เขาเข้าใจแผนการของผมแล้ว

ปัจจัยที่สำคัญอย่างหนึ่งสำหรับปลูกพืชน้ำคือแหล่งกำเนิดแสง

ยิ่งเป็นที่ขั้วโลกใต้ก็ยิ่งมีความสำคัญทวีคูณ

เนื่องจากที่นี่มีปรากฏการณ์ขั้วโลกราตรี นั่นคือกลางคืนยาวนานในฤดูหนาว จะไม่มีแสงสาดส่องเข้ามาจากภายนอกเลย

การหมุนเวียนของน้ำก็สำคัญมากพอๆ กับแหล่งกำเนิดแสง

“จะให้น้ำไหลจากด้านบนลงสู่ด้านล่างใช่มั้ยล่ะ”

อีจางอูชี้ไปที่แบบแปลนแล้วถาม

“ใช่ จะให้มีโครงสร้างแบบนั้นแหละ”

ไอเดียนี้ได้มาจากน้ำพุ เป็นโครงสร้างที่ใช้เครื่องปั๊มดึงเอาน้ำขึ้นไปและปล่อยให้ไหลลงสู่ด้านล่าง

“ก็แค่สร้างระบบน้ำให้หมุนเวียนเหมือนตอนทำตู้เพาะถั่วงอกใช่มั้ย”

“ประมาณนั้นเลย จุดสำคัญคือให้ดึงเอาน้ำที่ไหลลงไปข้างล่างแล้วให้กลับขึ้นมาข้างบนอีกครั้ง”

“แค่นี้ก็น่าจะพอไหวแหละ”

ตู้เพาะถั่วงอกพ่นน้ำอยู่ภายใน เป็นวิธีฉีดพ่นน้ำให้ผักทุกต้นที่เราปลูก ที่ทำเช่นนี้ได้ก็เพราะเราใช้ตู้แช่

ถึงแม้ใช้โครงสร้างที่ดึงน้ำขึ้นมาใช้หมุนเวียนเหมือนกัน แต่คราวนี้จะใช้วิธีทำน้ำพุไม่ใช่การฉีดพ่น

อุปกรณ์ปลูกผักไฮโดรโปนิกส์คราวนี้ประกอบไปด้วยแหล่งกำเนิดแสงที่ติดกับผนังเพื่อให้พืชได้รับแสง และน้ำที่หมุนเวียนโดยไหลจากด้านบนลงสู่ด้านล่าง

การปลูกผักไฮโดรโปนิกส์จะทำได้ยากหรือง่ายนั้นขึ้นอยู่กับขนาด ยิ่งอุปกรณ์มีขนาดใหญ่ก็จะทำได้ยากมากขึ้น เนื่องจากปัญหาของแหล่งกำเนิดแสงและการหมุนเวียนของน้ำจะซับซ้อนมากขึ้น

ตู้เพาะถั่วงอกทำจากตู้แช่ที่ใช้การไม่ได้แล้ว เนื่องจากเป็นภาชนะที่ปิดสนิทจึงนำมาสร้างตู้เพาะได้ง่าย แต่ภาชนะของที่นี่ไม่ได้มีขนาดเล็กเท่ากับตู้แช่

ด้วยความที่จะต้องสร้างระบบหมุนเวียนน้ำกันใหม่ ผมจึงคิดถึงระบบน้ำพุขึ้นมา

ถึงจะไม่สามารถควบคุมการไหลเวียนของน้ำได้อย่างเต็มที่เหมือนตู้คอนเทนเนอร์ผักสลัด แต่ก็ยังมีปัจจัยที่พอจะช่วยให้ปลูกพืชรอด

เนื่องจากผักที่จะปลูกเป็นต้นอ่อน

หมายความว่าจะมียอดอ่อนๆ งอกออกมาจากเมล็ดพันธุ์เป็นเวลาหนึ่งสัปดาห์

เมื่อได้น้ำและแสง ลำต้นก็จะแทงงอกออกมาจากเมล็ดและแผ่ราก ทั้งยังเติบโตทนทานแม้อยู่ในสภาพแวดล้อมย่ำแย่

แม้ว่าจะไม่สามารถปลูกบัตเตอร์เฮดและกรีนปัตตาเวียซึ่งเป็นสายพันธุ์หลักของตู้คอนเทนเนอร์ผักสลัดได้ แต่ยังพอจะปลูกผักต้นอ่อนได้

“เรื่องแสงกับน้ำไม่น่าติดปัญหาอะไรแล้ว แต่จะควบคุมความเข้มข้นของคาร์บอนไดออกไซด์ยังไงดี”

อีจางอูถามอย่างเป็นกังวล

ความเข้มข้นของก๊าซคาร์บอนไดออกไซด์เป็นอุปสรรคอย่างเขาว่า

ถ้าเป็นตู้คอนเทนเนอร์ผักสลัด หากความเข้มข้นของคาร์บอนไดออกไซด์ต่ำกว่า 350 ppm จะไม่เกิดปัญหาอะไร เพราะปล่อยให้อากาศภายนอกเข้ามาช่วยสร้างสมดุลได้

เราใช้เทคโนโลยีที่มีตัวเซ็นเซอร์ช่วยปล่อยให้อากาศภายนอกไหลเข้ามาโดยอัตโนมัติ เมื่อความเข้มข้นของคาร์บอนไดออกไซด์ลดลงต่ำกว่ามาตรฐานที่กำหนด

ทั้งยังเป็นเทคโนโลยีหลักของกลุ่มเกษตรกรภูเขาชีรีด้วย

ขนาดมีเทคโนโลยีเช่นนั้นก็ใช่ว่าจะแบ่งมาใช้ได้ง่ายๆ ที่สำคัญคือตรงนี้คือขั้วโลกใต้ เป็นสถานที่ที่มีข้อจำกัด

การปรับความเข้มข้นของก๊าซคาร์บอนไดออกไซด์ในตู้ปลูกผักสลัดเป็นเรื่องสำคัญยิ่งกว่าเหตุผลหรือสถานการณ์ไหนๆ

ถึงจะต้องใช้วิธีการแบบดั้งเดิม ณ ที่แห่งนี้ เราก็ต้องทำ

“จางอู นายช่วยสร้างตามแปลนที่วาดไว้ก่อนแล้วกัน ระหว่างนี้ฉันจะหาวิธีปรับความเข้มข้นของก๊าซคาร์บอนไดออกไซด์เอง”

“โอเค ฉันจะลองทำให้เหมือนแปลนให้ได้มากที่สุดนะ”

อุปกรณ์ทั้งหมดที่จะใช้เป็นวัสดุรีไซเคิล

ประสบการณ์ในฐานทัพเกาหลีใต้ช่วยให้เราสร้างตู้ปลูกพืชไฮโดรโปนิกส์ได้ แม้อยู่ในสภาวะไม่เอื้ออำนวย

ประสบการณ์การทำตู้เพาะถั่วงอกนั้นมีประโยชน์อย่างยิ่ง

\*\*\*

ผมไปพบพลเอกเบนจามิน

เพราะต้องขออะไรบางอย่างจากเขา

ดิแอนนากำลังดื่มชาอยู่ในห้องรับแขกพอดี

“พลเอกเบนจามินไปไหนเหรอครับ ผมติดต่อไม่ได้เลย”

“ถ้าเขาอยู่ข้างนอกจะติดต่อไม่ได้ค่ะ นี่ก็ออกไปได้สักพักแล้ว คงใกล้จะกลับมาแล้วละ”

ผมไม่มีทางเลือกนอกจากต้องรอ

“รับกาแฟสักถ้วยมั้ยคะ”

ผมพยักหน้ารับเงียบๆ

กลิ่นหอมของกาแฟลอยไปทั่วห้อง

“ดื่มได้เลยนะคะ”

ดิแอนนายื่นถ้วยกาแฟมาให้

รสชาติกาแฟเข้มข้นช่วยปลุกให้สมองตื่นตัว

“คุณด็อกมย็องเพิ่งมาขั้วโลกใต้เป็นครั้งแรกเลยใช่มั้ยคะ”

“เผลอๆ อาจจะเป็นครั้งแรกและครั้งสุดท้ายด้วยครับ”

ดิแอนนายิ้มอวดฟันสวย

เธอดื่มกาแฟแล้วถามขึ้น

“เคยได้ยินเรื่องที่ว่าน้ำแข็งขั้วโลกใต้กำลังละลายมั้ยคะ”

“เคยเห็นข่าวที่ว่าธารน้ำแข็งในขั้วโลกเหนือและขั้วโลกใต้กำลังละลายเพราะภาวะโลกร้อนน่ะครับ”

“งั้นคุณก็รู้ใช่มั้ยคะ ว่าจะเกิดอะไรขึ้นถ้าหากน้ำแข็งในขั้วโลกใต้ละลายหมด”

ผมเลิ่กลั่กเพราะไม่เคยคิดเรื่องนั้นมาก่อน

“ระดับน้ำทะเลอาจจะสูงขึ้นใช่มั้ยล่ะ”

“งั้นลองนึกจินตนาการดูนะคะ ว่าระดับน้ำทะเลจะสูงขึ้นอีกแค่ไหน และระดับน้ำทะเลทั่วโลกจะสูงขึ้นมากขนาดไหน”

“ไม่รู้สิ ซักสิบเมตรได้มั้ง”

“ผิด! เราคาดการณ์ว่าน้ำจะสูงขึ้นอย่างน้อยหกสิบเมตรค่ะ”

“หกสิบเมตรเลยเหรอ ถ้าสูงขนาดนั้น เมืองที่อยู่ตามชายฝั่งจะไม่จมน้ำกันไปหมดเหรอครับ”

“แผ่นดินเกินกว่าครึ่งจะจมน้ำไปเลยแหละค่ะ”

เธอยกตัวอย่างสถานการณ์ว่าถ้าหากครอบน้ำแข็งที่อยู่บริเวณชายฝั่งขั้วโลกใต้ยุบตัวลง

จะมีก้อนน้ำแข็งใหญ่เป็นสิบเท่าของกรุงโซลเคลื่อนตกลงมา

ที่ผ่านมา ครอบน้ำแข็งในขั้วโลกใต้จะค่อยๆ ละลายอย่างช้าๆ ในระยะเวลาหนึ่งพันปี ทว่าตอนนี้กลับละลายหมดภายในหนึ่งถึงสองเดือน และเป็นเช่นนี้อยู่บ่อยครั้ง

ฟังเธอแล้วผมก็พูดขึ้น

“ถ้าน้ำแข็งที่ขั้วโลกใต้ละลายหมด อารยธรรมของมนุษยชาติทั้งหมดจะจมอยู่ใต้น้ำด้วยเหมือนกัน”

จังหวะนั้นเอง ใครบางคนก็วางมือบนไหล่ของผม

พอหันหน้าไปดูก็เห็นว่าพลเอกเบนจามินกำลังมองผมอยู่

“กำลังคุยเรื่องจริงจังกันอยู่สิท่า”

“ผมกำลังรอผู้บัญชาการอยู่เลยครับ”

“ดื่มกาแฟอุ่นๆ กันก่อนเถอะครับ”

เบนจามินและสมาชิกฐานทัพถอนหายใจด้วยความโล่งอกขณะดื่มกาแฟ

พวกเขาดูเหน็ดเหนื่อยจากการทำงานข้างนอก

ผมให้เวลาเบนจามินมามากพอแล้ว

คนชิลีไม่ชอบโดนเร่ง

เบนจามินดื่มกาแฟอย่างสบายใจแล้วเอ่ยถาม

“มาพบผมทำไมเหรอครับ”

“คือผมว่าจะปลูกผักต้นอ่อนในฐานทัพชิลีน่ะครับ”

“ผักต้นอ่อนนี่หมายถึงผักที่เพิ่งงอกออกมาจากเมล็ดหรือเปล่าครับ”

เบนจามินถามพลางตาเป็นประกาย หน้าตาดูสนใจอย่างมาก

“ถูกต้องครับ”

“มีพันธุ์อะไรบ้าง”

**เอ๊ะ เหมือนจะเฉลยตอนที่ผ่านมาแล้วมั้ยนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **288**

**ตอนที่ 288 กินเอมปานาดาที่ฐานทัพชิลี**

“ต้นเทอร์นิพ บาร์เลย์ แล้วก็ผักเคลครับ”

“ได้คุณค่าทางโภชนาการเต็มที่เลยนะเนี่ย”

ผักเหล่านี้ให้คุณค่าทางโภชนาการเป็นที่น่าพอใจอย่างเบนจามินว่า

เนื่องจากช่วงต้นอ่อนงอกขึ้นมาจากเมล็ดพันธุ์จะเป็นช่วงที่พืชหลั่งสารออกฤทธิ์ทางชีวภาพออกมามากที่สุด

แม้ว่าลำต้นมีขนาดเล็กแต่ก็มีสารอาหารสำคัญ เช่น โปรตีน วิตามินและแร่ธาตุอยู่มากมาย

“แต่ติดปัญหาอยู่อย่างนึงครับ”

“ปัญหาเหรอ”

เบนจามินถามพลางขยับตัว แสดงท่าทียินดีจะช่วยแก้ไขทุกอย่าง

“บอกมาได้เลยครับ”

“เรายังควบคุมความเข้มข้นของก๊าซคาร์บอนไดออกไซด์ไม่ได้ครับ”

ก๊าซคาร์บอนไดออกไซด์จำเป็นต่อการสังเคราะห์แสง

เนื่องจากการสังเคราะห์แสงจะเกิดขึ้นได้ก็ต่อเมื่อพืชได้รับแสง อุณหภูมิ ก๊าซคาร์บอนไดออกไซด์ น้ำและสารละลายธาตุอาหารที่แตกตัวเป็นไอออน

หากได้รับคาร์บอนไดออกไซด์ไม่เพียงพอ พืชจะสังเคราะห์แสงได้ช้าลงและมีปัญหาต่อเจริญเติบโต

เบนจามินรับฟังสถานการณ์ก่อนพูดขึ้นมาว่า

“เรามีเครื่องวัดก๊าซคาร์บอนไดออกไซด์อยู่ในฐานทัพนะครับ”

นั่นคือสิ่งที่ผมต้องการ ฐานทัพชิลีก็เป็นศูนย์วิจัย

ผมเลยคิดว่าน่าจะมีเครื่องวัดก๊าซคาร์บอนไดออกไซด์

“รอสักครู่นะครับ”

เบนจามินลุกขึ้นจากที่นั่ง

ดิแอนนาฟังพวกผมคุยกันอยู่เงียบๆ พอเบนจามินไม่อยู่เธอก็ชวนผมคุย

“ฉันว่าคุณด็อกมย็องน่าจะปลูกผักในอวกาศได้ด้วยเหมือนกันนะ”

“ถ้าปลูกผักในขั้วโลกใต้ได้สำเร็จ ก็จะปลูกในอวกาศได้ด้วยเหรอครับ”

จริงๆ แล้ว ประเทศบางประเทศอย่างสหรัฐอเมริกากำลังทดลองสร้างอุปกรณ์ปลูกพืชที่ขั้วโลกใต้กันอยู่

เป็นอุปกรณ์ปลูกพืชที่จะบรรจุไว้ในยานอวกาศ

เบนจามินถือกล่องเหล็กเดินเข้ามา

“นี่เป็นเครื่องวัดความเข้มข้นของคาร์บอนไดออกไซด์โดยใช้รังสีอินฟราเรดครับ”

เขาหยิบเครื่องวัดก๊าซคาร์บอนไดออกไซด์มาให้ผม

ดูล้าสมัยยิ่งกว่าที่อยู่ในตู้คอนเทนเนอร์ผักสลัดซะอีก แต่ก็ยังดีกว่าไม่มี

เครื่องนี้ใช้รังสีอินฟราเรด โดยให้ก๊าซคาร์บอนไดออกไซด์ดูดกลืนรังสีอินฟราเรดภายในพื้นที่ซึ่งกำหนดไว้เป็นพิเศษ และจะใช้การเปลี่ยนแปลงของปริมาณการดูดซึมรังสีอินฟราเรดมาคำนวณหาความเข้มข้นของคาร์บอนไดออกไซด์

“แค่นี้ก็พอแล้ว แต่ผมอยากจะขออะไรอีกอย่างครับ”

อุปสรรคไม่ได้มีเพียงเรื่องวัดความเข้มข้นของก๊าซคาร์บอนไดออกไซด์อย่างเดียว

แต่จะต้องนำเอาอากาศจากภายนอกเข้ามาปรับความเข้มข้นของก๊าซคาร์บอนไดออกไซด์ด้วย

ผมขอให้เขาช่วยสร้างท่อเพื่อลำเลียงอากาศ

“งั้นเราต้องใช้มือคนมาช่วยปรับความเข้มข้นของก๊าซคาร์บอนไดออกไซด์สินะ”

“ใช่ครับ เราต้องให้คนตรวจสอบและเปิดรับอากาศภายนอกเข้ามาเอง”

เบนจามินพยักหน้า

ถึงจะเป็นวิธีแบบดั้งเดิมแต่ก็เป็นหนทางที่จะช่วยให้เราทำสำเร็จได้แน่นอน

\*\*\*

ทำงานเสร็จแล้วผมก็มานั่งที่โต๊ะอาหารเย็น

ได้พบหัวหน้าพ่อครัวก่อนที่อาหารจะมาเสิร์ฟ

หัวหน้าพ่อครัวเป็นชายชาวชิลีที่ชื่อคาร์ลอส

เขาวางจานลงพลางพูดขึ้นมาว่า

“วันนี้ผมเตรียมอาหารประจำวันของชาวอเมริกาใต้มาให้คุณด็อกมย็องกับคุณจางอูครับ”

อาหารรูปร่างคล้ายเกี๊ยววางอยู่ในจาน

ดูเหมือนเป็นของทอด

“เมนูอะไรครับนี่”

“เอมปานาดา [1] ครับ”

“เอมปานาดา?”

“เอมปานาดาหมายถึงขนมปังสอดไส้ครับ”

“ลองชิมดูสิครับ อาจจะไม่อร่อยเท่าฝีมือของหัวหน้าพ่อครัวที่ฐานทัพเกาหลีใต้ แต่คาร์ลอสก็ทำอาหารเก่งนะครับ”

พลเอกเบนจามินพูดพร้อมถือเอมปานาดาไว้ในมือข้างหนึ่ง

ผมกัดเอมปานาดาไปหนึ่งคำ

ขนมปังที่ดูคล้ายเกี๊ยวนั้นสอดไส้วัตถุดิบจากทะเล เนื้อไก่และชีส

คาร์ลอสมองหน้าผมด้วยสายตากดดัน

“รสชาติเป็นยังไงบ้างครับ”

เขาถามด้วยสีหน้ามีความคาดหวังเต็มที่

คำชื่นชมทำให้คนเราดีใจลิงโลด

ผมจงใจยิ้มให้เขาแล้วพูดว่า

“อร่อยมากเลยครับ”

“คุณนี่มีประสาทรับรสที่ดีเยี่ยมจริงๆ”

ใบหน้าของคาร์ลอสมีลักยิ้มปรากฎขึ้น เขาแสดงสีหน้าพึงพอใจอย่างที่สุด

“ที่เกาหลีใต้เราก็มีอาหารคล้ายๆ กับเอมปานาดาด้วยนะครับ”

พวกคุณก็มีเมนูเอมปานาดาด้วยเหรอ”

“แค่คล้ายๆ แหละครับ”

“ชื่อเมนูอะไรเหรอครับ”

“เรียกกันว่าเกี๊ยวครับ จะเล็กกว่าเอมปานาดาหน่อย แต่มีรูปร่างคล้ายกันมากเลยครับ”

เหล่าสมาชิกฐานทัพเกาหลีใต้ช่วยกันปั้นเกี๊ยวในวันขึ้นปีใหม่

พวกเขาทำเพื่อผมและอีจางอู

ชั่วขณะที่กินเอมปานาดา ผมก็นึกถึงตอนนั้นขึ้นมา

“ถ้าเก็บผักต้นอ่อนได้แล้ว น่าจะเอามาใส่ในเมนูเอมปานาดานะ”

“เห็นด้วยอย่างยิ่งเลย!”

ดิแอนนาแผดเสียง

อาจเพราะเสียงของเธอดังมากจึงทำให้อีจางอูตกใจจนทำเอมปานาดาหล่น

เธอยิ้มแล้วพูดกับเพื่อนร่วมงาน

“คือเอมปานาดาที่คาร์ลอสทำน่ะออกจะเลี่ยนไปหน่อย ถ้าเติมผักต้นอ่อนลงไปน่าจะช่วยตัดเลี่ยนได้ดี”

คำอธิบายของเธอทำเอาเพื่อนร่วมงานหัวเราะท้องคัดท้องแข็ง

คาร์ลอสแอบมองเบาดิแอนนาอย่างไม่พอใจ

\*\*\*

งานในฐานทัพชิลีดำเนินไปอย่างรวดเร็ว

พวกเราสร้างตู้ปลูกผักไฮโดรโปนิกส์เสร็จภายในหนึ่งสัปดาห์

และต้นอ่อนก็มีใบโผล่ขึ้นมาแล้ว

เราประดิษฐ์อุปกรณ์อย่างเต็มที่ทั้งๆ ขาดแคลนอุปกรณ์

และบันทึกภาพกระบวนการทั้งหมดไว้ในกล้องวิดีโอแล้ว

“เท่านี้ก็น่าจะโอเคแล้วละ”

“แค่คอยเฝ้าดูอีกหนึ่งสัปดาห์ที่เหลือแหละเนอะ”

“น่าจะรอดแล้ว ทีนี้ก็พักผ่อนได้แล้วนะ”

ผมตบไหล่อีจางอู หากไม่ได้เขาช่วยเหลือก็คงสร้างระบบปลูกผักพวกนี้ขึ้นมาไม่ได้

พอจัดการอาหารเย็นเสร็จแล้วตั้งท่าจะกลับไปห้องพัก

พลเอกเบนจามินก็เรียกผมเบาๆ

“มีอะไรเหรอครับ”

“ผมติดต่อหาโมฮัมหมัดแล้ว แถมเล่าเรื่องปลูกผักไฮโดรโปนิกส์และพูดถึงคุณด็อกมย็องไปแล้วด้วย”

โมฮัมหมัด ซาลาห์คือคนที่เบนจามินสัญญาว่าจะแนะนำให้ผมรู้จัก

เขาเป็นเจ้าชายแห่งประเทศดูไบที่เบนจามินได้ไปรู้จักตอนทำองค์กรสิ่งแวดล้อมแห่งสหประชาชาติ

“โมฮัมหมัดสนใจคุณด็อกมย็องมากเลยครับ”

ถือเป็นข่าวดี

ผมตั้งใจฟังเขา

“ผมได้ยินข่าวที่น่าตกใจมาด้วยครับ”

“เรื่องอะไรเหรอครับ”

“โมฮัมหมัดอยู่ที่ขั้วโลกใต้ครับ”

“เขามาขั้วโลกใต้เหรอครับ”

ผมหูผึ่ง

“อยู่แถวไหนเหรอครับ”

พิกัดที่เจ้าชายอยู่นั้นสำคัญยิ่งกว่าเรื่องไหนๆ

เพราะขั้วโลกใต้ไม่ใช่พื้นที่แคบ

“ตอนนี้เขาอยู่ที่ฐานทัพสหรัฐฯ ครับ”

ฐานทัพสหรัฐอเมริกาเป็นฐานทัพที่ใหญ่ที่สุดในขั้วโลกใต้

“และขอแจ้งให้ทราบว่าเดี๋ยวผมจะไปเยี่ยมฐานทัพสหรัฐฯ ในเร็วๆ นี้ครับ”

ดวงตาของเบนจามินเป็นประกาย

แค่มองตาผมก็รู้ว่าเขาคิดอะไร

แววตานั้นกำลังบอกว่าเจ้าตัวจะช่วยให้ผมได้พบโมฮัมหมัดในเร็ววัน

**เห็นด้วย น่าจะปลูกผักในอวกาศได้นะหรือว่า… สปอยล์หรือเปล่านะ??**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **289**

**ตอนที่ 289 ไอศกรีมภูเขาน้ำแข็ง**

พลเอกเบนจามินรักษาสัญญาที่ให้ไว้ ขนาดตัวเขาเองก็ไม่นึกว่าโอกาสนั้นจะมาเร็วขนาดนี้

โมฮัมหมัด ซาลาห์ เจ้าชายแห่งดูไบมาที่ขั้วโลกใต้โดยบังเอิญ

เขาเคยเป็นสมาชิกองค์กรสิ่งแวดล้อมแห่งสหประชาชาติ

และเวลานี้ เขาเป็นนักธุรกิจผู้ประสบความสำเร็จและร่ำรวยมหาศาล

ที่เขามาเยือนขั้วโลกใต้ก็เพื่อมาเยี่ยมองค์กรด้านสิ่งแวดล้อม ‘เอิร์ธ’

‘เอิร์ธ’ เป็นองค์กรด้านสิ่งแวดล้อมที่คอยปกป้องขั้วโลกใต้ โมฮัมหมัดให้การสนับสนุนองค์กรนี้มาเป็นเวลานาน

ผมบอกข่าวนี้กับอีจางอู

“เดี๋ยวคงต้องออกไปทำงานข้างนอกสักแป๊บนะ”

“แถวนี้ยังมีที่ให้ออกไปทำงานข้างนอกได้ด้วยเหรอ”

อีจางอูทำหน้างงๆ เหมือนไม่คิดว่าจะได้ไปทำงานนอกสถานที่ในขั้วโลกใต้

“ฉันจะไปทวีปแอนตาร์กติก ที่ตั้งฐานทัพของสหรัฐอเมริกา”

“ทวีปแอนตาร์กติก?”

ถ้าจะว่ากันชัดๆ อาณาเขตที่เราพักอยู่ตรงนี้ไม่ใช่ทวีปแอนตาร์กติก

เกาะคิงจอร์จเป็นเกาะเล็กๆ ซึ่งอยู่ข้างทวีปแอนตาร์กติก

ส่วนฐานทัพของสหรัฐอเมริกาตั้งอยู่ในทวีปแอนตาร์กติก

ผมบอกอีจางอูว่ามีโอกาสได้เจอโมฮัมหมัด ซาลาห์แล้ว

“คนรวยนี่ทำอะไรได้ไม่เหมือนใครเลยจริงๆ นึกจะมาขั้วโลกใต้ก็มาได้ชิลล์ๆ เลยว่ะ”

“นั่นสิ”

“เราต้องคว้าโอกาสนี้ไว้แล้วละ”

อีจางอูกำหมัดแน่น

“พลเอกเบนจามินบอกว่าเขาต้องไปทำธุระที่ฐานทัพอเมริกาพอดี นี่ก็เลยว่าจะขอติดไปด้วยน่ะ”

“ถ้าเป็นงานนั้น นายไปได้ตามสบายเลย”

“นายคงต้องอยู่ดูแลตู้ปลูกผักไฮโดรโปนิกส์คนเดียวแล้วละ”

“เดี๋ยวช่วยดูแลให้อย่างดีเลย สบายใจได้หายห่วง”

\*\*\*

เช้าวันต่อมา ผมเดินทางไปยังฐานทัพอากาศชิลีพร้อมกับคณะของพลเอกเบนจามิน

เหตุผลที่พลเอกเบนจามินไปเยือนฐานทัพสหรัฐอเมริกาก็เพื่อเข้าร่วมงานประชุมภาคีสนธิสัญญาแอนตาร์กติก

ผู้แทนประเทศจำนวนยี่สิบเก้าประเทศซึ่งตั้งฐานทัพอยู่ในขั้วโลกใต้จะมาเข้าร่วมการประชุมครั้งนี้

โดยจะมีการหารือเกี่ยวกับข้อระเบียบวาระต่างๆ เช่น การสำรวจทรัพยากรชีวภาพขั้วโลกใต้ และพื้นที่คุ้มครองพิเศษ

และเกาหลีใต้ก็เป็นประเทศหนึ่งในยี่สิบเก้าประเทศนี้

นอกจากพลเอกเบนจามินแล้วผมยังมีผู้ร่วมทางอีกคนหนึ่งด้วย

นั่นคือดิแอนนา คุณครูเพนกวิน

เธอนั่งถัดจากผม

“ฉันจะเป็นไกด์ของคุณด็อกมย็องเองค่ะ”

เธอพูดพร้อมยิ้มอวดฟันขาว

นี่ถือเป็นความเอาใจใส่ของพลเอกเบนจามิน ระหว่างที่เข้าร่วมการประชุม เขาส่งดิแอนนาให้มาประกบผม

เพราะผมจะมีเวลาว่างเยอะมากกว่าจะได้เข้าพบโมฮัมหมัด ซาลาห์

ดิแอนนาจะมาอยู่เป็นเพื่อนระหว่างที่ต้องรอ

เราใช้เวลาเดินทางจากฐานทัพชิลีไปยังฐานทัพสหรัฐอเมริกาสี่ชั่วโมงกว่า ไม่ใช่ระยะทางสั้นๆ เลย

ฐานทัพสหรัฐอเมริกามีขนาดใหญ่ที่สุดในบรรดาฐานทัพสำรวจขั้วโลกใต้

ทันทีที่มาถึงฐานทัพสหรัฐอเมริกา เบนจามินก็เข้ามาหาผมก่อน

“ผมจะโทร.ติดต่อคุณหลังประชุมเสร็จ เราต้องรอให้ถึงช่วงเย็นก่อน ถึงจะได้เข้าพบโมฮัมหมัดครับ ดิแอนนารู้จักที่นี่เป็นอย่างดี ขอให้ใช้ช่วงเวลาที่รออย่างสนุกสนานนะครับ”

พลเอกเบนจามินกับผมแยกกันที่สนามบิน

พอเบนจามินเดินหายไปลับตา ดิแอนนาก็กางแขนสองข้างออก

“อันที่จริงฉันตื่นเต้นนิดหน่อยตอนที่ได้ยินว่าจะได้มาฐานทัพอเมริกาน่ะค่ะ”

“ที่นี่มีอะไรพิเศษหรือเปล่าครับ”

“เรียกว่าพิเศษสุดๆ เลยแหละค่ะ”

ดิแอนนาพูดพลางจ้องตาผมตรงๆ แววตาคล้ายเด็กซุกซน

“อะไรเหรอครับ”

“ตามฉันมาสิคะ แล้วคุณจะได้เห็นเอง”

ผมเดินตามเธอเข้าไปในฐานทัพสหรัฐอเมริกา

นึกไม่ถึงว่าที่นี่จะเป็นสถานที่แบบนี้

ฐานทัพยูเอสเอ (USA) ในขั้วโลกใต้เป็นเมืองย่อมๆ ฐานทัพเกาหลีใต้และฐานทัพชิลีมีแค่อุปกรณ์สำหรับวิจัยเท่านั้น แต่ฐานทัพสหรัฐอเมริกานั้นต่างออกไป

ที่นี่มีร้านกาแฟแฟรนไชส์ชื่อดังตั้งอยู่ด้วย

ผมเบิกตากว้างแล้วพูดขึ้น

“ที่นี่เหมือนหมู่บ้านมากกว่าฐานทัพอีกนะเนี่ย”

“แค่ตึกที่ตั้งอยู่ที่นี่ก็มีเกินหนึ่งร้อยหลังแล้วค่ะ เรียกว่าเป็นเมืองเล็กๆ เลยก็ว่าได้”

ดิแอนนาเข้าไปในร้านค้าเล็กๆ บนป้ายมีรูปวาดขั้วโลกใต้อยู่ด้วย

ในร้านมีคนเยอะพอสมควร

พอผมเห็นอาหารที่ผู้คนกำลังกินอยู่ก็อดตกใจไม่ได้

“ที่ทุกคนเขากินกันอยู่นี่ใช่ไอศกรีมมั้ยครับ”

ดิแอนนาพาผมไปที่เคาน์เตอร์โดยไม่ตอบอะไร

มีชายชาวยุโรปยืนเฝ้าอยู่หน้าเคาน์เตอร์

พอเห็นหน้าผมแล้วก็เอ่ยขึ้นทันควัน

“เจอกันอีกแล้วนะครับ”

“หา?”

ผมเพิ่งมาที่นี่เป็นครั้งแรก

เขาทักราวกับว่าผมเป็นลูกค้าที่แวะมาเมื่อวาน

มีป้ายชื่อติดอยู่บนอกของอีกฝ่าย

เขาชื่อไมเคิล

“ไมเคิลเขาเป็นแบบนี้มาแต่ไหนแต่ไรแล้วค่ะ”

ดิแอนนากระซิบ

“รับรสอะไรดีครับ”

เมนูมีอยู่อย่างเดียวเท่านั้น

คือไอศกรีมภูเขาน้ำแข็ง

ลูกค้าเลือกรสชาติไม่ได้

ไมเคิลนี่แปลกใช้ได้เลย

“ขอไอศกรีมภูเขาน้ำแข็งสองที่ค่ะ”

ดิแอนนาพูดราวกับตะโกนว่าบิงโก

“ไอศกรีมภูเขาน้ำแข็งสองที่ได้แล้วครับ”

ไมเคิลกะพริบตาดูคล้ายแกะพร้อมยื่นไอศกรีมให้เรา

ไอศกรีมภูเขาน้ำแข็งอยู่ในถ้วยกระดาษสีขาว

ตรงถ้วยกระดาษมีรูปขั้วโลกใต้วาดเอาไว้เป็นสัญลักษณ์

ไอศกรีมมีสีขาวเหมือนหิมะ

มองแค่ภายนอก จะว่าไปก็ดูคล้ายกับไอศกรีมนมข้นหวานของฟาร์มภูเขาชีรี

ผมกับดิแอนนาถือไอศกรีมมานั่งที่โต๊ะ

“นี่คือไอศกรีมที่ทำจากภูเขาน้ำแข็งในขั้วโลกใต้ รสชาติแปลกไม่เหมือนใคร ลองชิมดูสิคะ”

เธอพูดพร้อมตักไอศกรีมกินไปด้วย สีหน้าเธอดูมีความสุขมาก เหมือนคนที่เกิดมาเพื่อกินไอศกรีมภูเขาน้ำแข็ง

ผมก็ลองชิมไอศกรีมภูเขาน้ำแข็งด้วย

ไอศกรีมละลายอยู่ในปากดุจหิมะ

ให้ความรู้สึกแปลกมากกว่ารู้สึกพิเศษ

คล้ายกินขั้วโลกใต้เข้าไปในคำเดียว

“อร่อยใช่มั้ยล่ะคะ”

“ครับ อร่อยมาก จะเรียกว่ายังไงดี เป็นรสชาติขั้วโลกใต้ละมั้ง”

เธอหยุดกินไอศกรีมกะทันหันแล้วหัวเราะอยู่พักหนึ่ง

ดิแอนนากินไอศกรีมจนหมดแล้วพูดขึ้น

“ได้เวลาย้ายไปจุดถัดไปแล้วละ ฉันชอบที่นั่นเป็นอันดับที่สองเลยค่ะ”

ฐานทัพสหรัฐอเมริกาในขั้วโลกใต้เป็นสถานที่ซึ่งยิ่งได้เห็นก็ยิ่งรู้สึกอัศจรรย์ใจ เหมือนเป็นสถานที่ท่องเที่ยวมากกว่าเป็นฐานทัพ

อันที่จริงมีประชาชนอาศัยอยู่ในฐานทัพสหรัฐอเมริกาด้วย

ไมเคิล พ่อค้าไอศกรีมก็พักอยู่ที่นี่เช่นกัน

แล้วดิแอนนาก็เดินมาหยุดอยู่ตรงหน้า ‘โรงแรมขั้วโลกใต้’

“อย่างที่คุณด็อกมย็องรู้แหละค่ะ ว่าวันนี้เราคงเดินทางกลับไปฐานทัพชิลีไม่ได้ ก็เลยต้องมีที่พัก”

พลเอกเบนจามินแจ้งว่าเราจะนอนค้างที่ฐานทัพสหรัฐอเมริกากันหนึ่งคืน ผมจึงคิดเอาเองว่าคงเป็นที่พักซึ่งอยู่ในฐานทัพ

แต่กลับเป็น<i>โรงแรมขั้วโลกใต้</i>หรือนี่ เกินคาดไปมาก

ผมเดินเข้าไปในโรงแรมพร้อมกับเธอ รู้สึกได้ถึงไออุ่นด้านในอาคาร

ระหว่างทางเดินไปยังเคาน์เตอร์มีสุนัขตัวใหญ่ปราดเข้ามาหาผม

มันไม่ได้แสดงพฤติกรรมที่ดูคุกคาม เป็นการทักทายด้วยความยินดีมากกว่า

ผมลูบหัวกับหลังของมัน

มองเผินๆ ตอนแรกเหมือนเป็นพันธุ์ไซบีเรียนฮัสกี แต่พอดูดีๆ แล้วเป็นสุนัขสายพันธุ์อลาสกัน มาลามิวท์ [1]

ผมเห็นป้ายชื่อที่เขียนไว้ที่ปลอกคอว่าชื่อร็อคกี้ (Rocky)

“ปกติคนจะกลัวมัน แต่คุณด็อกมย็องไม่เหมือนคนอื่นเลยนะเนี่ย”

ดิแอนนาลูบคอสุนัขพร้อมพูดทัก

“ตอนเด็กๆ ผมเล่นกับหมาบ่อยน่ะครับ”

ร็อคกี้เดินตามมาส่งจนถึงหน้าห้องผม คงอยากเล่นด้วยสุดๆ

**ถ้าได้กินไอติมที่ขั้วโลกใต้น่าจะฟินสุดๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **290**

**ตอนที่ 290 พบโมฮัมหมัด ซาลาห์ เจ้าชายดูไบ**

ผมนอนแผ่บนเตียง

นี่เป็นครั้งแรกที่ได้อยู่คนเดียวหลังจากมาอยู่ขั้วโลกใต้

ไม่ได้เข้าห้องพักคนเดียวแบบนี้มานานแล้วเหมือนกัน

ดิแอนนาบอกว่าเธอก็อยากพักเช่นกัน

ขณะที่ผมกำลังจะดื่มน้ำสักแก้ว

ก็ได้เห็นคอมพิวเตอร์วางอยู่บนโต๊ะข้างกาย มีกล้องเว็บแคมติดอยู่บนหน้าจอด้วย

นี่เป็นโอกาสที่จะได้ใช้อินเทอร์เน็ตอย่างสบายใจหลังจากไม่ได้ใช้มานาน

ตอนกำลังจะกดปุ่มเปิดเครื่องก็หันไปเห็นป้ายคำเตือน

**[กรุณาติดต่อพนักงานล็อบบี้ก่อนเปิดเครื่อง]**

ผมโทรศัพท์ไปหาล็อบบี้ตามป้ายบอก

“โรงแรมขั้วโลกใต้ ยินดีให้บริการครับ มีอะไรให้เราช่วยมั้ยครับ”

“ผมอยากใช้อินเทอร์เน็ต พอดีเห็นข้อความบอกให้ติดต่อโรงแรมก่อนใช้น่ะครับ”

“ขออนุญาตแจ้งค่าบริการทางอินเตอร์เน็ต มีค่าใช้จ่ายนาทีละสิบดอลลาร์ครับ”

“คิดนาทีละสิบดอลลาร์งั้นหรือ”

ถามย้ำอีกครั้งแต่คำตอบก็ยังเหมือนเดิม

ถ้าแปลงเป็นค่าเงินวอนของเกาหลีใต้ก็เท่ากับว่าเกินหนึ่งหมื่นวอน [1] ต่อนาที เป็นราคาแพงแบบกระอักเลือด

เหตุผลที่คิดค่าบริการสูงก็เพราะเป็นธุรกิจที่จะมีรายได้เฉพาะฤดูกาลเดียวเท่านั้น โรงแรมขั้วโลกใต้เปิดให้บริการแค่ช่วงฤดูร้อน

เห็นว่าจะปิดบริการในช่วงฤดูหนาวที่ค่ำคืนอันหนาวเหน็บมาเยือน

แม้ค่าใช้จ่ายสูงมากแต่ก็ต้องยอมแลกแหละ

ผมวางสายแล้วกดเปิดคอมพิวเตอร์

ส่งอีเมลไปหาฮันกีทัก เรียกให้เขาต่อวิดีโอคอล

เขาตอบมาทันที

ทันทีที่เปิดกล้องเว็บแคมก็เห็นฮันกีทักบนหน้าจอ

“มีเรื่องอะไรดึกดื่นป่านนี้ กำลังจะนอนพอดีเลย”

เขาพูดพร้อมกับขยี้ตางัวเงีย

ที่เกาหลีใต้เป็นเวลาเที่ยงคืนซึ่งต่างจากขั้วโลกใต้ที่ยังเป็นเวลาเที่ยงวัน

“ขอโทษครับ ผมไม่ได้ตั้งใจจะรบกวนเลย”

“นายรบกวนไปเรียบร้อยแล้วละ”

ฮันกีทักพูดด้วยรอยยิ้ม

“ว่าแต่นายอยู่ไหนเนี่ย เหมือนไม่ใช่ที่ฐานทัพเลย”

“โรงแรมที่ขั้วโลกใต้ครับ”

“มีโรงแรมอยู่ในขั้วโลกใต้ด้วยเหรอ”

เขาถามด้วยสีหน้าแตกตื่น

ผมเล่าถึงเหตุการณ์ที่ได้มาเยือนโรงแรมขั้วโลกใต้ให้เขาฟัง ทันทีที่เอ่ยถึงเรื่องโมฮัมหมัด ซาลาห์ เขาทำหน้าตกใจจัด

“นี่จะได้เข้าพบเจ้าชายดูไบเลยเรอะ พูดจริงเหรอ”

“นี่เป็นโอกาสที่กลุ่มเกษตรกรภูเขาชีรีจะโด่งดังไปทั่วโลกเลยนะครับ”

“ช่วงนี้กลุ่มเกษตรกรภูเขาชีรีกำลังสร้างชื่อเสียงในเกาหลีใต้ด้วยพอดี”

“มีเรื่องอะไรเกิดขึ้นระหว่างที่ผมไม่อยู่หรือเปล่าครับ”

“ก็คืออย่างงี้นะ”

ฮันกีทักเล่าถึงความสำเร็จที่ในช่วงที่ผ่านมา

ยิ่งนับวัน ฟาร์มปศุสัตว์กับเว็บช็อปปิ้งออนไลน์ของกลุ่มเกษตรกรภูเขาชีรีก็ยิ่งเติบโตขึ้นเรื่อยๆ

ธุรกิจตู้คอนเทนเนอร์ผักสลัดก็เติบโตขึ้นพรวดพราด

เขาเล่าว่ามีเกษตรกรผู้มาปรึกษาอยากทำตู้คอนเทนเนอร์ผักสลัดหลั่งไหลเข้ามาเรื่อยๆ

นี่เป็นเรื่องที่เกิดขึ้นหลังจากรายการโทรทัศน์ออกอากาศตอนปลูกโสมอ่อนไปแล้ว

ฮันกีทักค้นพบวิธีหาเงินสนับสนุนเกษตรกรแล้ว

คือยื่นเรื่องขอเงินทุนสนับสนุนไปทางกรมส่งเสริมการเกษตร ซึ่งเขาได้รับคำตอบเชิงบวก โครงการที่ขั้วโลกใต้มีอิทธิพลต่อเรื่องนี้เป็นอย่างมาก

ถ้าทุกอย่างเป็นไปได้ด้วยดีก็จะสามารถสร้างผลลัพธ์ชนิดที่โครงการสนับสนุนเกษตรกรรุ่นใหม่ในฮาดงเทียบไม่ติด

“ฉันว่าเราต้องแยกแผนกปลูกผักไฮโดรโปนิกส์ออกมาอยู่ต่างหากแล้วละ งานเยอะมากเลย”

“อย่าเพิ่งรีบร้อนสร้างอะไรใหญ่โตไปเลยครับ”

“กะจะสร้างผลงานระหว่างที่ประธานไม่อยู่ซะหน่อย”

ฮันกีทักพูดด้วยสีหน้ามั่นใจในตัวเอง

กลับไปเกาหลีใต้แล้วผมคงมีเรื่องให้ทำหลายอย่าง

ผมตั้งใจจะระดมเงินทุนโดยมีโครงการขั้วโลกใต้และผลลัพธ์ที่เกิดขึ้นระหว่างทางเป็นรากฐาน

ถ้าหากระดมเงินทุนได้สำเร็จก็จะสร้างโรงปลูกผักไฮโดรโปนิกส์หลังใหญ่ยักษ์

สมมติว่างานนี้ชนกับงานของโมฮัมหมัด ถึงจะแยกออกเป็นสองร่างก็คงไม่พอ

“เดี๋ยวจัดการงานทางนี้เสร็จแล้วกลับไปนะ รุ่นพี่ก็ดูแลสุขภาพด้วยนะครับ”

“ช่วงนี้ฉันออกกำลังกายทุกวัน ปั่นจักรยานไปกลับออฟฟิศด้วยนะ”

ทันทีที่ปิดคอมพิวเตอร์ก็มีสายโทร.เข้ามา เป็นสายจากล็อบบี้

“สะดวกชำระค่าอินเทอร์เน็ตทางไหนดีครับ”

ดูเหมือนว่าทางนั้นคอยจับตาดูผมอยู่ตลอดเวลาที่ใช้อินเทอร์เน็ต

ค่าอินเทอร์เน็ตทั้งหมดสามร้อยดอลลาร์ ราคานี้คนในฐานทัพชิลีคงจ่ายไม่ไหว

หลังจากจ่ายเงินเรียบร้อยแล้วผมก็เดินออกมาพบกับดิแอนนา

“มาทำอะไรที่เคาน์เตอร์เหรอคะ”

“แวะมาจ่ายเงินน่ะครับ”

พอบ่นว่าค่าอินเตอร์เน็ตแพงมาก เธอก็ยิ้มกว้างทันที

\*\*\*

พลเอกเบนจามินติดต่อมา

เขาบอกว่านัดกินอาหารเย็นกับโมฮัมหมัดไว้แล้ว

ก่อนถึงเวลานัดผมไปเยี่ยมห้องวิจัยในฐานทัพสหรัฐอเมริกากับดิแอนนา

สิ่งที่ผมอยากเห็นมากที่สุดในนี้ก็คือโรงเพาะปลูก

ดิแอนนารู้จักนักวิจัยในฐานทัพสหรัฐอเมริกา ต้องขอบคุณเธอที่ทำให้ผมได้เข้าไปชมโรงเพาะปลูกในฐานทัพได้

“ใหญ่เกินคาดเลยนะเนี่ย”

โรงปลูกผักไฮโดรโปนิกส์มีขนาดใหญ่สมกับเป็นฐานทัพสังเกตการณ์ที่ใหญ่ที่สุดในขั้วโลกใต้ มุมหนึ่ง ผมก็รู้สึกปลื้มใจหลังได้เห็นโรงปลูกผักไฮโดรโปนิกส์

เพราะโรงปลูกผักไฮโดรโปนิกส์ที่เราสร้างขึ้นนั้นพอจะเทียบกับเขาได้เหมือนกัน

เดินเยี่ยมชมเสร็จแล้วดิแอนนาก็ถามขึ้น

“เดี๋ยวไปพบโมฮัมหมัดกันเลยมั้ยคะ”

ภายในฐานทัพมีร้านอาหารซึ่งมีชื่อเสียงเรื่องปลาย่าง

เมนูหลักคืออาหารที่ทำจากปลาซึ่งอาศัยอยู่ในทะเลลึกแถบขั้วโลกใต้

ผมก็รู้จักปลาชนิดนี้ นั่นคือปลาหิมะซึ่งร้านอาหารญี่ปุ่นทั่วไปมักทำเสิร์ฟขาย

เรานัดพบกับโมฮัมหมัดที่นั่น

ก่อนเข้าไปในร้านอาหาร ดิแอนนามองป้ายแล้วเอ่ยขึ้น

“ชื่อร้านอาหารก็ตั้งตามชื่อปลาด้วยนะ”

“เมโลเหรอครับ”

“ใช่ค่ะ คนเกาหลีเรียกปลาหิมะว่าเมโลนี่นะ”

เธอพูดด้วยสีหน้าล้อๆ

“ส่วนภาษาสเปนจะเรียกว่าเมอร์ลูซา เน-กรา (Merluza Negra) ค่ะ”

เรามาถึงร้านอาหารก่อนเวลานัดหมาย ไม่น่าเชื่อเลยว่ามีร้านอาหารหรูหราแบบนี้อยู่ที่ขั้วโลกใต้ด้วย

ดิแอนนาพูดขึ้นเบาๆ

“เมนูของหวานของที่นี่ก็เสิร์ฟไอศกรีมเหมือนกันนะ”

“ไอศกรีมภูเขาน้ำแข็งของไมเคิลใช่มั้ย”

“คุณด็อกมย็องรู้ได้ยังไงเนี่ย”

“ก็ที่ร้านของไมเคิลมีสัญลักษณ์ของร้านอาหารติดอยู่ด้วยนี่ครับ”

“จำแม่นจัง”

ผมเห็นว่าใครหลายคนเดินมาทางโต๊ะของเรา

เป็นพลเอกเบนจามินและชายผู้มีอายุสามสิบกลางๆ

ชายผู้นั้นไว้เคราอย่างสง่างามสมกับเป็นชาวอาหรับ

เขายื่นมือมาหาผม

“โมฮัมหมัด ซาลาห์ครับ”

“คิมด็อกมย็องครับ”

**ค่าโทรนาทีละสามร้อยบาท คุ้มแหละ5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **291**

**ตอนที่ 291 เจ้าชายยื่นข้อเสนอ**

โมฮัมหมัด ซาลาห์เป็นคนมีมารยาทและสุภาพ

เขาเป็นรัชทายาทแห่งราชวงศ์ดูไบ ได้รับมรดกทรัพย์สินตกทอดจากครอบครัวเกินกว่ายี่สิบล้านล้านวอน [1]

ถึงจะเป็นผู้คาบช้อนเงินช้อนทองมาเกิด แต่กลับไม่มีทีท่าถือตัว แถมยังให้ความรู้สึกสบายๆ

เราพูดคุยกันเรื่องทั่วไปก่อนเมนูหลักจะมาเสิร์ฟ

ดิแอนนาชวนเราคุยเรื่อยๆ

เธอเล่าเรื่องสนุกสนานในหมู่บ้านเพนกวิน

โมฮัมหมัด ซาลาห์รับฟังเธอพลางยิ้มจางๆ

ทันทีที่อาหารจานหลักอย่างปลาหิมะย่างมาเสิร์ฟ พลเอกเบนจามินก็เป็นฝ่ายเปิดบทสนทนาเอง

พลเอกเบนจามินมองโมฮัมหมัดพลางพูดขึ้น

“ต้องขอบคุณคุณด็อกมย็องที่ช่วยให้ฐานทัพชิลีมีอุปกรณ์ปลูกผักไฮโดรโปนิกส์”

โมฮัมหมัดหันมามองผม

ในที่สุดเขาก็พูด

“ถ้าไม่เป็นการเสียมารยาท ผมขอพูดตามตรงได้มั้ยครับ”

“ว่ามาได้เลยครับ”

“ได้ฟังที่พลเอกเบนจามินพูดแล้วผมยังไม่อยากจะเชื่อเลย ว่าคุณสร้างอุปกรณ์ปลูกผักไฮโดรโปนิกส์ที่ฐานทัพชิลีโดยไม่ใช้เครื่องมือพิเศษอะไรเลย”

เขาพูดพลางมองตาผม

เหมือนต้องการตรวจสอบบางอย่าง

“มีสุภาษิตเกาหลีบทนึงว่าไว้อย่างนี้ครับ ‘ความพยายามอยู่ที่ไหน ความสำเร็จอยู่ที่นั่น’ ถ้ามีแค่ไอเดียกับแพสชัน ผมคงทำไม่สำเร็จหรอกครับ”

“สุดยอดเลย”

โมฮัมหมัดมองผมด้วยสายตาชื่นชม

หลังจากนั้นเราก็พูดคุยเกี่ยวกับการปลูกผักไฮโดรโปนิกส์

เป็นช่วงเวลาที่สนทนาได้ลื่นไหล เพราะผมมีประสบการณ์และเทคนิคอันหลากหลายในการปลูกผักไฮโดรโปนิกส์

ไม่มีจังหวะว่างให้พลเอกเบนจามินและดิแอนนาพูดแทรกได้เลย

สิ่งที่น่าสนใจคือโมฮัมหมัดมีความรู้เรื่องปลูกผักไฮโดรโปนิกส์

และความรู้นั้นมากเกินกว่าจะเรียกว่าเป็นความสนใจแบบตื้นๆ

ระหว่างการสนทนา โมฮัมหมัดก็พูดขึ้น

“ผมควรจะขอโทษคุณตอนนี้เลยครับ”

“ขอโทษเหรอครับ”

“ที่ผมเคยไม่ไว้ใจคุณด็อกมย็องน่ะครับ แค่มานั่งฟังคุณเล่าก็รู้แล้วว่าคุณเก่งมาก เลยทำให้ผมคิดได้ว่าที่คุณสร้างตู้ปลูกผักไฮโดรโปนิกส์ในฐานทัพชิลีขึ้นมาได้นี่ไม่ใช่เรื่องเกินจริงแน่นอน”

“แต่ก็เป็นแค่ลมปากแหละครับ เพราะมีคนที่พูดโกหกได้เนียนๆ อยู่เหมือนกัน”

“หมายความว่ายังไงหรือครับ”

โมฮัมหมัดถามพร้อมเบิกตากว้าง แสดงสายตาบ่งบอกว่าไม่เข้าใจ

“ผมหมายความว่าคุณต้องตรวจสอบด้วยตาตัวเองน่ะครับ”

“ตรวจสอบหรือ คือจะให้ผมดูตอนนี้เลยน่ะหรือ”

“ใช่ครับ ผมจะให้คุณได้ตรวจสอบเดี๋ยวนี้เลย”

โมฮัมหมัด เบนจามินและดิแอนนาจ้องมองผม ทุกคนแสดงสีหน้าตกใจเหมือนเป็นกระต่าย

ผมหยิบกล้องวิดีโอออกมาจากกระเป๋า งานทุกอย่างที่เคยทำที่ขั้วโลกใต้ถูกบันทึกอยู่ในนั้น

เป็นกล้องที่พีดีชเวมินซองให้ผมมา ไม่คิดว่าจะมีประโยชน์ขนาดนี้

“ลองดูด้วยตาตัวเองได้เลยครับ”

ผมกดกล้องให้อยู่ในโหมดเล่นซ้ำ ถึงหน้าจอจะเล็กแต่ก็เห็นภาพชัดเจน

เขาได้เห็นภาพขั้นตอนการทำตู้คอนเทนเนอร์ผักสลัดและตู้เพาะถั่วงอก

และมีภาพตอนสร้างตู้ปลูกผักไฮโดรโปนิกส์ในฐานทัพชิลีเป็นฉากสุดท้าย

โมฮัมหมัดไม่อาจละสายตาไปจากหน้าจอได้เลย

“สิบปากว่าไม่เท่าตาเห็น คุณด็อกมย็องเจ๋งกว่าที่ผมคิดเอาไว้เสียอีกครับ”

เขากลับมาดูหน้าจออีกครั้ง

พอเห็นผมสร้างอุปกรณ์ในฐานทัพชิลี เขาก็ชมไม่หยุด

“ในเมื่อคุณพิสูจน์ความสามารถให้ผมเห็นขนาดนี้ ผมก็จะบอกจุดประสงค์ของผมให้คุณทราบ”

โมฮัมหมัดพูด ก่อนส่งกล้องวิดีโอคืน

“ผมวางแผนจะติดตั้งโรงปลูกผักไฮโดรโปนิกส์ในดูไบ แล้วก็มีงานที่ทำร่วมกับแพลนต์แฟกตอรีที่เป็นบริษัทสัญชาติอเมริกันด้วยครับ”

“งั้นคุณคงเคยเจอมาร์ก เลสเตอร์แล้วใช่มั้ยครับ”

“คุณด็อกมย็องก็รู้จักมาร์กเหมือนกันสิท่า”

“ผมเคยเจอเขาที่งานเกษตรแฟร์ในแคลิฟอร์เนียครับ”

“โลกกลมจริงๆ”

“นี่ตอบตกลงว่าจะทำงานกับมาร์กไปแล้วเหรอครับ”

“เปล่าหรอก เพราะแพลนต์แฟกตอรีเขาไม่มีเทคโนโลยีแบบที่ผมต้องการครับ”

“คุณอยากได้เทคโนโลยีแบบไหนเหรอครับ”

“เป็นเทคโนโลยีที่ช่วยสร้างอาคารปลูกพืชให้สูงๆ น่ะครับ”

นี่เป็นเทคโนโลยีที่มาร์ก เลสเตอร์ต้องการเช่นกัน

หรือที่เรียกว่าเป็นการเกษตรแนวตั้ง

เป็นการสร้างอาคารปลูกผักไฮโดรโปนิกส์หลังใหญ่ให้สูงคล้ายอพาร์ตเมนท์

ตัวผมเองก็อยากสร้างอาคารปลูกแบบนี้เช่นกัน

“ผมก็กำลังวางแผนจะสร้างอุปกรณ์ปลูกผักแนวตั้งอยู่เหมือนกันครับ”

“แล้วคุณด็อกมย็องหาทางแก้ได้หรือยังครับ”

โมฮัมหมัดถามด้วยแววตาเป็นประกาย แตกต่างจากที่ผ่านมาอย่างสิ้นเชิง เป็นแววตาแบบนักธุรกิจ

ผมอยากจะคว้าโอกาสนี้ไว้ให้ได้

“ให้อธิบายรายละเอียดกันตรงนี้คงลำบาก เอาเป็นว่าใกล้จะเสร็จสมบูรณ์แล้วละครับ”

ขณะกำลังจะบอกลาหลังจากกินอาหารเย็นเสร็จ

โมฮัมหมัดถามขึ้นก่อนกลับ

“ได้ยินว่าพรุ่งนี้คุณจะกลับไปฐานทัพแล้ว แวะมาพบผมสักครู่ก่อนออกเดินทางได้มั้ยครับ”

“ได้ครับ”

\*\*\*

พอกลับมายังที่พัก ผมก็โทร.ไปที่ล็อบบี้ทันที

“โรงแรมขั้วโลกใต้ ยินดีให้บริการครับ มีอะไรให้ช่วยมั้ยครับ”

“ขอใช้อินเทอร์เน็ตหน่อยครับ”

“ขออนุญาตแจ้งค่าบริการทางอินเตอร์เน็ต มีค่าใช้จ่ายนาทีละสิบดอลลาร์ครับ”

พนักงานพูดประโยคเดิมเหมือนเป็นนกแก้ว

ผมเปิดคอมพิวเตอร์ทันที

ต้องเปิดวิดีโอคอลคุยกับใครบางคน

ฮันกีทักปรากฏตัวบนหน้าจอ

“รุ่นพี่ครับ ขอคุยกับคุณโยฮันหน่อยได้มั้ย”

“แป๊บนึงนะ”

ถึงแม้เวลาที่ขั้วโลกใต้จะเข้าสู่ช่วงเย็น แต่ที่เกาหลีใต้เป็นช่วงกลางวันแล้ว เป็นเวลาทำงานของกลุ่มเกษตรกรภูเขาชีรี

ไม่นานมินโยฮันก็โผล่มาทางหน้าจอ

มินโยฮันยิ้มพลางทักทาย

“สบายดีมั้ยครับ”

“สบายดีครับ ต้องขอบคุณคุณเหมือนกันนะ พอดีมีเรื่องอยากถามคุณโยฮันก็เลยเรียกมาคุยน่ะครับ”

“ถามได้เลยครับ”

“งานวิจัยยังไปได้ดีอยู่หรือเปล่าครับ”

สีหน้าของเขาบึ้งตึงทันทีที่ได้ยินคำว่า<i>งานวิจัย</i> ผมขอร้องให้เขาวิจัยเรื่องปลูกพืชแนวตั้ง

แสดงสีหน้าว่ามีเรื่องติดขัดเกินคาด

“งั้นคุณดูนี่สิครับ”

ผมเปิดกล้องวิดีโอ เขาได้เห็นคลิปอุปกรณ์ปลูกผักไฮโดรโปนิกส์ที่สร้างขึ้นในฐานทัพชิลี

มินโยฮันเบิกตากว้างจ้องมองหน้าจอ

“นั่นไม่ใช่ตู้คอนเทนเนอร์ผักสลัดนี่นา คืออะไรเหรอครับ”

“ตู้ปลูกผักไฮโดรโปนิกส์แนวตั้งครับ”

ผมไม่ได้บันทึกภาพทั้งหมดลงในกล้องวิดีโอ เพราะไม่สามารถเปิดเผยเทคนิคสำคัญได้

ผมบอกมินโยฮันเรื่องวิธีสร้างระบบหมุนเวียนน้ำ

“เป็นความคิดที่เข้าท่ามาก งั้นก็มีโครงสร้างหมุนเวียนน้ำในแนวตั้งสินะ นี่อาจจะเป็นวิธีที่ดีก็ได้นะครับ”

ดวงตาของมินโยฮันเปล่งประกายระยิบระยับ

“ที่นี่ไม่มีอุปกรณ์ที่เหมาะจะเอามาทดลอง ก็เลยไม่ได้ทดลองหรอกนะ เดี๋ยวผมจะส่งรายละเอียดให้ทางอีเมลอีกที คุณโยฮันช่วยทดสอบให้หน่อยนะครับ”

\*\*\*

เช้าวันต่อมา

ผมมีกำหนดการจะออกจากฐานทัพสหรัฐอเมริกาไปยังฐานทัพชิลีช่วงบ่าย

โมฮัมหมัดส่งรถมารับแต่เช้า มีคนขับรถอยู่ในรถเอสยูวี (SUV) ชั้นเยี่ยม

ผมนั่งรถไปยังสถานที่นัดพบ

รถยนต์หยุดลงที่ชายหาด ที่นั่นมีบ้านหลังคาทรงโดม

โมฮัมหมัดเดินมาต้อนรับผมด้วยท่าทางยินดี

“ยินดีต้อนรับครับ”

ผมเดินเข้าไปในบ้านพร้อมกับเขา พอเข้ามาดูใกล้ๆ ก็รู้สึกคล้ายเป็นบ้านพักตากอากาศ รวยขนาดมีบ้านพักตากอากาศอยู่ที่ขั้วโลกใต้เลย

ผมเห็นผู้ชายที่ดูเหมือนเป็นพ่อบ้านกับคนงานอีกหลายคน บรรยากาศต่างจากเมื่อวานอย่างสิ้นเชิง

เขายื่นชาอุ่นๆ มาให้ผม

ก่อนจะดื่มชาเขาก็พูดเรื่องส่วนตัวขึ้นมา

“ผมมีข้อเสนอให้คุณด็อกมย็องอย่างนึง คืองานสร้างอาคารปลูกผักไฮโดรโปนิกส์ในประเทศดูไบ โดยต้องปลูกในแนวตั้งได้ครับ”

**ท่านประธานทำได้แน่ สู้เขา!!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **292**

**ตอนที่ 292 ชายผู้เสกฝุ่นให้กลายเป็นทอง**

นี่เป็นสิ่งที่ผมต้องการ แต่ไม่คิดว่าจะได้รับโอกาสเร็วขนาดนี้

“ถือว่าค่อนข้างกะทันหันนิดหน่อยนะครับ”

“ผมยื่นข้อเสนอแบบนี้ให้มาร์กเหมือนกัน แต่ทางนั้นเขาสร้างไม่ได้ตามที่ผมต้องการ ก็เลยถอนตัวไปกลางคันน่ะครับ”

“อย่างงั้นหรือครับ”

“นี่ผมยื่นข้อเสนอให้คุณด็อกมย็องแบบเดียวกันกับที่ขอมาร์กเลย ขอแจ้งอีกครั้งว่านี่เป็นการมอบโอกาสให้ ไม่ใช่ชวนเซ็นสัญญา แล้วก็ไม่ได้ยื่นข้อเสนอให้ใครง่ายๆ  ที่เลือกคุณก็เพราะรู้ความสามารถของกลุ่มเกษตรกรภูเขาชีรีเป็นอย่างดี แต่บางคนก็อาจสับสนระหว่างโอกาสกับสัญญาได้น่ะครับ”

โมฮัมหมัด ซาลาห์พูดด้วยท่าทีสุภาพ

ดูท่าว่าเขาจะไปศึกษาข้อมูลเกี่ยวกับกลุ่มเกษตรกรภูเขาชีรีมาแล้ว เลยแสดงสีหน้าเป็นเชิงว่ารู้จักงานที่ผมทำที่เกาหลีใต้ไปซะทุกอย่าง

“สุภาษิตอาหรับว่าไว้ ผู้ชายบางคนมีแต่ฝุ่นก็เสกมันให้กลายเป็นทองคำได้ครับ”

“หมายความว่ายังไงเหรอครับ”

“หมายถึงคนที่มีความสามารถโดดเด่นเหมือนคุณด็อกมย็องครับ”

“ชมกันเกินไปแล้วครับ แต่ก็ขอบคุณที่มอบโอกาสให้ผมนะครับ”

โมฮัมหมัดหยิบนามบัตรออกจากกระเป๋าสตางค์ให้ผมก่อนแยกจากกัน

“หวังว่าจะได้พบกันอีกนะครับ”

ในนามบัตรมีแค่ชื่อ เบอร์โทรศัพท์และอีเมลเท่านั้น

เนื้อกระดาษมีคุณภาพสูงต่างจากกระดาษทั่วไป

นามบัตรใบนี้เป็นเครื่องยืนยันโอกาสในครั้งนี้

\*\*\*

เบนจามินและดิแอนนาเตรียมพร้อมออกเดินทางแล้ว

เป็นช่วงเวลาสามสิบนาทีก่อนไปสนามบิน

เรานั่งอยู่ที่ล็อบบี้ของโรงแรมขั้วโลกใต้

ดิแอนนาพูดกับพลเอกเบนจามิน

“ท่านพลเอก ฉันกับคุณด็อกมย็องขออนุญาตแวะไปที่ที่หนึ่งก่อนได้มั้ยคะ”

“มีอะไรกันเหรอครับ”

“พอดีมีเรื่องสำคัญนิดหน่อยน่ะค่ะ”

ทันทีที่เธอบอกว่าเป็นเรื่องสำคัญ สุนัขตัวใหญ่ก็วิ่งตรงเข้ามาหาเบนจามิน

นี่คือเจ้าร็อคกี้ที่คอยเฝ้าโรงแรมขั้วโลกใต้

ร็อคกี้ทำท่าทางน่ารักใส่พลเอกเบนจามิน

เบนจามินแสดงสีหน้าว่าไม่ได้รังเกียจ

“กลับมาให้ทันนะครับ”

ทันทีที่ได้รับอนุญาต ดิแอนนาก็คว้าแขนผมพาเดินออกมาข้างนอก

“จะพาผมไปไหนเหรอ”

ไม่มีคำตอบ เธอมุ่งหน้าไปยังที่ไหนสักแห่งอย่างเร่งรีบ

ต้องขอบคุณดิแอนนาที่ทำให้ผมได้วนดูรอบๆ ฐานทัพสหรัฐอเมริกาในขั้วโลกใต้อีกครั้ง

อาคารต่างๆ เคลื่อนผ่านสายตาพวกเราไปอย่างรวดเร็ว

ที่ฐานทัพแห่งนี้มีโรงพยาบาล โรงยิม ที่ทำการไปรษณีย์ บาร์รวมถึงสถานีโทรทัศน์ขั้วโลกใต้

สถานที่ที่ผมกับเธอมาถึงคือร้านไอศกรีมขั้วโลกใต้

ร้านที่เราเคยแวะตอนมาเยือนฐานทัพสหรัฐอเมริกาวันแรก

“ที่นี่มัน...?”

“ก็ว่าจะฮึบไว้แต่ใจดันนึกถึงเจ้านี่อยู่เรื่อยเลย ไม่รู้ว่าจะได้กลับมากินอีกเมื่อไหร่ด้วยค่ะ”

ดิแอนนามองผมด้วยแววตาเศร้าๆ

“งั้นรีบกินรีบกลับกันเถอะครับ”

“ได้เลยค่ะ”

เราเดินเข้าไปในร้าน

ไมเคิลเจ้าของร้านมองผมแล้วพูดขึ้นเรื่อยๆ

“เจอกันอีกแล้วนะครับ”

“ผมคิดถึงไอศกรีมเลยกลับมาอีกรอบครับ”

คำพูดของผมทำเอาไมเคิลหัวเราะชอบใจ คนประหลาดก็หัวเราะเป็นเหมือนกันแฮะ

“ขอไอศกรีมภูเขาน้ำแข็งสองที่ค่ะ”

ดิแอนนาพูดเหมือนตะโกนว่าบิงโก

ไมเคิลทำไอศกรีมภูเขาน้ำแข็งด้วยมือที่ขยับไวปานสายฟ้า

ดิแอนนากินไอศกรีมเหมือนดูดน้ำ

“ค่อยๆ กินก็ได้ครับ”

“ไม่ได้หรอก ต้องรีบกินจะได้กลับไปทันค่ะ”

เธอกินไอศกรีมอย่างบ้าคลั่ง ส่วนผมก็รีบจ้วงไม่แพ้กัน

เราตักกินขั้วโลกใต้ในคำเดียว

ช่วงที่เดินออกมาด้านนอกหลังกินไอศกรีมหมดแล้ว

ดิแอนนายื่นผ้าเช็ดหน้าให้ผม

“ปากคุณเลอะไอศกรีมแน่ะ”

\*\*\*

เรากลับมาที่ฐานทัพชิลีอีกครั้ง

ตอนนี้ดึกแล้ว เพราะเราขอใช้เครื่องบินของกองทัพอากาศชิลี ทำให้ต้องออกเดินทางตามเวลาที่พวกเขากำหนด

อีจางอูรอผมอยู่ที่ห้องพัก

เขาขยี้ตางัวเงียพลางเอ่ยถาม

“ไปพบโมฮัมหมัดมาเป็นไงบ้าง”

“ผ่านไปด้วยดีสุดๆ”

“ว่าแล้วเชียว”

“ระหว่างที่ฉันไม่อยู่ นายเป็นไงบ้าง”

“ก็ลำบากสุดๆ เลยน่ะซี เพราะต้องสอนอยู่คนเดียวเลย”

อีจางอูพูดไปหาวไป

เขาได้สอนให้คนที่นี่ดูแลอุปกรณ์ปลูกผักไฮโดรโปนิกส์เช่นเดียวกับที่สอนสมาชิกฐานทัพเกาหลีใต้

“สอนคาร์ลอสไปแล้วเหมือนกัน แต่ก็ลำบากนิดหน่อยน่ะ”

คาร์ลอสคือพ่อครัวในฐานทัพชิลี อีจางอูบ่นว่าการสอนให้ฝ่ายนั้นเข้าใจเรื่องปลูกผักไฮโดรโปนิกส์เป็นเรื่องยาก

“ยังไงจะพยายามสอนให้เยอะที่สุดเท่าที่จะไหวในช่วงเวลาที่เหลือก็แล้วกัน”

เช้าวันต่อมา พวกเราเดินไปโรงปลูกผักไฮโดรโปนิกส์

“อะไรเนี่ย น้ำท่วมหมดแล้ว!”

อีจางอูตะโกนออกมาด้วยสีหน้าตกใจ

เราควบคุมเรื่องน้ำไม่ได้

เราวิ่งเข้าไปหยิบอุปกรณ์ทำความสะอาดในห้องครัว

คาร์ลอสวิ่งตามหลังพวกเรามา

เขาสับสนงุนงงเมื่อได้เห็นพื้นซึ่งมีน้ำท่วมขัง

“ผมก็เช็กรอบสุดท้ายไปแล้วนะ...”

คาร์ลอสเสียใจจนไม่รู้จะทำยังไง คงคิดว่าเป็นความผิดของตน

ผมไม่มีกระทั่งเวลาจะบอกว่านี่ไม่ใช่ความผิดของเขา

เราต้องรีบตรวจสอบก่อน

ผมส่งสัญญาณให้อีจางอูทางสายตา

เขาพาคาร์ลอสออกไปข้างนอก

ผมเริ่มตรวจสอบทุกอย่างเงียบๆ

โชคดีที่พืชกับอุปกรณ์ไม่ได้เสียหายร้ายแรง

ปัญหาอยู่ตรงส่วนอื่น

เรายังหาทางออกให้กับการเพาะปลูกแนวตั้งไม่ได้

ผมคิดไปเองว่าโครงสร้างการหมุนเวียนน้ำจากบนลงล่างคล้ายกับน้ำพุจะเป็นทางออกสำหรับการเพาะปลูกแนวตั้ง

แต่คิดผิดเพราะตู้ไม่อาจรองรับแรงดันและน้ำหนักของน้ำได้

ยิ่งโรงปลูกผักไฮโดรโปนิกส์มีขนาดใหญ่มากเพียงใดก็ยิ่งสร้างลำบาก

เป็นเหตุผลที่การเพาะปลูกแนวตั้งที่ซ้อนกันเป็นชั้นๆ จนสูงเสียดฟ้าจึงไม่ใช่เรื่องง่าย

และที่แพลนต์แฟกตอรี บริษัทผู้บุกเบิกการปลูกผักไฮโดรโปนิกส์ยังเพาะปลูกแนวตั้งได้ไม่สำเร็จก็เป็นเพราะสาเหตุนี้

ผมหลงคิดว่าตัวเองเป็นเพียงคนเดียวที่หาคำตอบได้แต่สุดท้ายก็ล้มเหลว

ขณะกำลังนั่งเสียใจ

ก็มีน้ำพุ่งออกมาจากสายยางพร้อมกับเสียงดังซู่~

น่าจะมีน้ำรั่วตรงไหนสักแห่ง

ผมใช้นิ้วอุดน้ำเอาไว้

ในตอนนั้นเอง ไอเดียหนึ่งก็ผุดวาบขึ้นมาในหัว

ผมยกนิ้วออกจากสายยาง

น้ำรั่วออกมาอีกครั้ง

ดูคล้ายเวลาน้ำพ่นออกจากกระบอกฉีด

ผมทำแบบนั้นซ้ำๆ ไปมาสองสามครั้ง

ไม่ได้เล่นสนุกไปเรื่อยเปื่อย

แต่กำลังคิดหาไอเดีย

ผมเข้าใจว่าล้มเหลวไปแล้วแต่กลับพบทางสว่าง

ผมคิดหาทางสร้างอาคารปลูกผักไฮโดรโปนิกส์สูงเทียมฟ้าได้แล้ว

เป็นทางออกของการเพาะปลูกแนวตั้งแบบที่ทุกคนนึกไม่ถึง

**ท่านประธานจะเป็นผู้บุกเบิกทุกอย่างเลยเรอะ!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **293**

**ตอนที่ 293 การค้นพบอันยิ่งใหญ่ของเกษตรแนวตั้ง**

ยิ่งอุปกรณ์ปลูกผักไฮโดรโปนิกส์มีขนาดเล็ก ก็ยิ่งสร้างได้ง่าย

เพราะอย่างนี้ เราถึงประดิษฐ์ตู้เพาะถั่วงอกขึ้นมาได้ง่ายๆ

ในทางกลับกัน โรงปลูกขนาดใหญ่มาก ก็ยิ่งสร้างได้ยากขึ้นเท่านั้น

การสร้างอาคารปลูกผักไฮโดรโปนิกส์เป็นชั้นๆ เหมือนอพาร์ตเมนท์จึงเป็นเรื่องยากแบบสุดๆ

เพราะยิ่งสร้างอุปกรณ์ให้สูงมากขึ้น ก็ยิ่งมีจุดที่ต้องระมัดระวังมากขึ้น

ปัญหาอยู่ตรงแรงดันและน้ำหนักของน้ำ

กรณีตู้คอนเทนเนอร์ผักสลัดเราใช้ท่อ เป็นท่อที่เชื่อมยาวเป็นอันเดียวกัน โดยใช้ท่อนั้นมาลำเลียงน้ำและสารอาหารให้รากของพืช

เนื่องจากท่อรองรับแรงดันและน้ำหนักของน้ำได้ เราจึงสร้างตู้ปลูกผักได้สามชั้น

ตอนจะวางท่อ เราได้คำนึงถึงแรงดันและน้ำหนักของน้ำ หากซ้อนสูงกว่านี้อาจเกิดปัญหาได้

ที่ฐานทัพชิลีจัดให้มีน้ำหมุนเวียนโดยมีโครงสร้างคล้ายกับน้ำพุ จึงผลิตน้ำได้มากพอโดยไม่ต้องใช้อุปกรณ์อื่น

ตอนนั้นผมได้ทำการทดลองเล็กๆ นั่นคือวางอุปกรณ์ปลูกผักไฮโดรโปนิกส์ขนาดเล็กซ้อนทับกันเป็นชั้นๆ ให้สูงที่สุด

ได้ผลลัพธ์เป็นที่น่าพอใจ ทำให้คิดว่านี่น่าจะเป็นวิธีแก้ปัญหาการเพาะปลูกแนวตั้ง

เป็นเหตุผลที่ผมบอกกับโมฮัมหมัดอย่างมั่นใจ

แต่ผิดคาดที่ผมต้องเผชิญอุปสรรคเรื่องแรงดันและน้ำหนักของน้ำ

ปัญหาอยู่ตรงการวางอุปกรณ์ปลูกผักไฮโดรโปนิกส์ซ้อนทับกันให้สูง

แต่ไม่เป็นไร ผิดแล้วเป็นครู

ผมค้นพบคำตอบท่ามกลางสถานการณ์น้ำท่วมพื้น เป็นวิธีตั้งอุปกรณ์ปลูกผักไฮโดรโปนิกส์ซ้อนทับกันให้สูงเสียดฟ้า

เหตุการณ์น้ำรั่วไหลจากสายยางทำให้ผมได้เจอคำตอบโดยบังเอิญ น้ำกำลังพุ่งออกมาจากสายยางคล้ายกระบอกฉีด

คำตอบอยู่ตรงการฉีดพ่นนั่นเอง

แค่พ่นน้ำและสารอาหารออกมาเหมือนกับการพ่นน้ำด้วยเครื่อง

เราจะต้องพ่นน้ำและสารอาหารให้กับรากของพืช

สร้างท่อบางๆ เหมือนหลอดเลือดเพื่อให้น้ำและสารอาหารไหลผ่านได้ ถ้าทำแบบนั้นได้ก็จะไม่มีปัญหาเรื่องแรงดันและน้ำหนักของน้ำ

ขอแค่ฉีดพ่นตามช่วงเวลาที่กำหนดก็ปลูกพืชได้แล้ว

ต้องให้น้ำและสารอาหารพุ่งออกจากท่อที่บางเหมือนหลอดเลือด ฉีดพ่นให้ฟุ้งออกมาคล้ายหมอก

นี่เป็นวิธีแก้ปัญหาการปลูกพืชแนวตั้ง

เป็นแนวคิดที่ไม่มีใครคิดจะทำมาก่อน

ผมร้องตะโกนยูเรก้าอยู่ในใจ

\*\*\*

อีจางอูพูดปลอบใจคาร์ลอสอยู่

ผมก็ช่วยปลอบด้วย

ที่จริงไม่ใช่ความผิดของเขาเลย

“คาร์ลอสไม่ได้ทำอะไรผิดหรอกนะ ปัญหามันอยู่ที่อุปกรณ์ของเราต่างหาก”

“แต่ยังไงก็เหมือนเป็นความผิดของผมอยู่ดี...”

ผมให้เขาดูหลักฐานทางวิทยาศาสตร์พร้อมยืนกรานชัดเจนว่าไม่ใช่ความผิดของเขา

สีหน้าคาร์ลอสคลายความกังวล เขาเดินกลับไปที่ห้องครัว

เราต้องแก้ไขให้อุปกรณ์ปลูกผักกลับมาใช้งานได้เป็นปกติอีกครั้ง

“จางอู ฉันไปลองคิดมาแล้ว”

ผมไม่ได้บอกสิ่งที่ค้นพบให้อีจางอูรู้ทันที

อยากจัดการงานที่อยู่ตรงหน้าให้เรียบร้อยดีก่อน

“เราน่าจะปรับความสูงของอุปกรณ์ปลูกผักไฮโดรโปนิกส์สักหน่อยนะ”

อีจางอูเข้าใจที่ผมพูดทันทีสมกับเป็นวิศวกร เขาก็มองว่าแรงดันและน้ำหนักของน้ำคือปัญหาเช่นกัน

เราเริ่มปรับอุปกรณ์ที่ซ้อนทับกันเป็นชั้นให้เตี้ยลง

อีกสามวัน เราต้องกลับไปยังฐานทัพเกาหลีใต้กันแล้ว

ต้องรีบทำงานให้เสร็จโดยเร็วที่สุด

เวลาหนึ่งวันผ่านไปไวเหมือนเพิ่งผ่านไปเพียงหนึ่งชั่วโมง เพราะพวกเราจดจ่ออยู่กับงานมาก

ทำงานเสร็จแล้วผมกับอีจางอูก็เดินเข้าโรงอาหาร

คาร์ลอสเฝ้ามองพวกเราด้วยแววตาตื่นเต้นสนใจ

“วันนี้ผมเตรียมอาหารไว้ให้คุณสองคนด้วยครับ”

“อาหารสำหรับเราเหรอครับ”

“ผมเตรียมอาหารเกาหลีไว้ให้ครับ”

สีหน้าของอีจางอูเปลี่ยนไปทันทีที่ได้ยินคำว่า<i>อาหารเกาหลี</i> ดูเหมือนว่าอาหารชิลีคงไม่ถูกปากเขาเท่าไร

“เมนูอะไรครับนี่”

“พีบิมบับผักต้นอ่อนครับ”

คาร์ลอสพูดพร้อมยิ้ม หลังจากมีน้ำท่วมพื้น เขาเก็บผักต้นอ่อนไปได้ส่วนหนึ่ง

คาร์ลอสคงนำผักพวกนั้นมาทำเมนูพีบิมบับ

อีจางอูนั่งลงด้วยสีหน้าคาดหวัง

“พีบิมบับผักต้นอ่อนมาแล้วครับ กินให้อร่อยนะครับ”

หน้าตาน่ากิน มีลักษณะคล้ายกับที่เห็นในประเทศเกาหลีใต้

ทันทีที่เห็นอาหาร ท้องของผมก็ร้องดังจ๊อกๆ

จะว่าไปแล้วผมกินข้าวกลางวันอย่างลวกๆ แล้วก็กลับไปทำงานต่อเลย

ไม่ว่าเมนูไหนก็คงอร่อยสุดๆ

“จะกินให้อร่อยนะครับ”

ผมคลุกข้าวก่อนตักกินเข้าไปคำใหญ่

กินแล้วก็หันไปจ้องหน้าอีจางอูทันควัน

เขาเองก็กำลังสังเกตสีหน้าของผมอยู่เช่นกัน

ใช่เลยพวก รสชาติเพี้ยนจัดเลย

คาร์ลอสรับรู้ได้ถึงบรรยากาศอันแปลกประหลาด

“ทำไมล่ะ ไม่อร่อยเหรอครับ”

“เปล่าหรอก ไม่อร่อยที่ไหนล่ะ คือผมไม่ได้กินพีบิมบับมานานก็เลยประทับใจมากต่างหาก รสชาติเหมือนเคยกินที่เกาหลีใต้ก็เลยตกใจน่ะครับ”

ผมพูดพลางมองอีจางอู เขาก็พยักหน้าเห็นด้วย

คาร์ลอสเพิ่งดูโล่งใจขึ้นเอาก็ตอนนั้น

มีสาเหตุที่ทำให้รสชาติออกมาแปลกประหลาด

นั่นเพราะเขาใส่ซอสพริกลงในพีบิมบับแทนซอสโคชูจัง

อาหารเลยมีแต่รสเผ็ด ไม่มีรสชาติความเป็นพีบิมบับเลย

น่าแปลกที่สมาชิกฐานทัพชาวชิลีกลับกินพีบิมบับซอสพริกกันอย่างเอร็ดอร่อย

พลเอกเบนจามินกับดิแอนนาต่างอุทานด้วยความประทับใจ

“พีบิมบับเกาหลีอร่อยจังเลย”

ถึงจะยิ้มและพยักหน้ารับ แต่ผมกำลังร้องตะโกนอยู่ในใจว่า<i>นี่ไม่ใช่พีบิมบับซะหน่อย</i>

หน้าผากของอีจางอูเต็มไปด้วยเหงื่อ

“น่าจะจัดพีบิมบับกันทุกวันจนกว่าคุณด็อกมย็องกับคุณจางอูจะกลับไปนะคะ”

ดิแอนนามองคาร์ลอสแล้วตะโกนขึ้น

“งั้นผมจะทำพีบิมบับให้กินกันทุกวันเลยครับ เอาแบบใส่ซอสให้จุกๆ เลยนะ”

ผมพยายามรักษาอาการแบบสุดๆ

ในขณะที่สีหน้าของอีจางอูซีดลง

\*\*\*

คืนนั้น ผมบอกเคล็ดลับการปลูกผักไฮโดรโปนิกส์ที่เพิ่งค้นพบกับอีจางอู

ฟังแล้วอีจางอูก็ลุกขึ้นพรวดจากเตียง

“เป็นการค้นพบที่ยิ่งใหญ่มาก นายคิดได้ยังไงเนี่ย”

“แค่เปลี่ยนวิธีคิดน่ะแหละ”

“สุดยอดไปเลย! งั้นเราน่าจะวางอุปกรณ์ซ้อนทับกันให้สูงขึ้นได้แล้วละ”

อีจางอูเข้าใจสิ่งที่ผมพูดภายในครั้งเดียว

เขาหยิบสมุดบันทึกออกมา

ก่อนตั้งสูตรคำนวณว่าจะสร้างโรงปลูกได้สูงแค่ไหน

อีจางอูเบิกตากว้างแล้วพูดขึ้น

“ถ้าสร้างโรงปลูกผักไฮโดรโปนิกส์สักห้าสิบชั้นก็ไม่น่ามีปัญหา หรือจะสูงกว่านั้นก็ได้”

“นี่คงสร้างโรงปลูกผักหลังใหญ่ยักษ์ได้ไม่ติดขัดตรงไหนแล้วเนอะ”

“ซักห้าสิบชั้นนี่ก็ถือว่าใหญ่ยักษ์แล้วเหอะ”

“ช่วยเก็บเรื่องนี้ไว้เป็นความลับก่อนนะ”

“ได้สิ”

อีจางอูตอบอย่างระมัดระวัง

งานนี้ใช้มาตรฐานและเทคโนโลยีต่างจากตอนสร้างตู้เพาะถั่วงอก

เป็นเทคโนโลยีที่แม้แต่แพลนต์แฟกตอรีก็ยังคิดไม่ถึง

มีความเสี่ยงว่าเทคนิคนี้อาจจะรั่วไหลไปที่อื่น

เป็นเทคนิคระดับที่นำไปขอจดทะเบียนสิทธิบัตรในระดับสากลได้เลยทีเดียว

**อาหารเกาหลีที่คนชิลีทำ 555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **294**

**ตอนที่ 294 ของขวัญจากขั้วโลกใต้ก่อนกลับเกาหลี**

ถึงวันที่เราจะออกเดินทางจากฐานทัพชิลีกันแล้ว

ผมยังถ่ายทอดวิธีการดูแลผักไฮโดรโปนิกส์ให้กับสมาชิกฐานทัพชิลีแม้กระทั่งวันเดินทางกลับ

พ่อครัวคาร์ลอสตั้งใจเรียนอย่างจริงจังมากกว่าใคร

พลเอกเบนจามินขอพบผมก่อนลาจาก

“ขอบคุณที่ทำงานหนักมานานนะครับ”

“ไม่เป็นไรหรอก ต้องขอบคุณคุณมากกว่า ที่ช่วยให้ผมได้พบโมฮัมหมัดและได้มีช่วงเวลาที่ดีแบบนี้ครับ”

“นี่เป็นของขวัญที่ผมอยากมอบให้ครับ”

“ของขวัญเหรอครับ”

พลเอกเบนจามินหยิบของบางอย่างออกมาจากลิ้นชัก

มันคือเป้สะพายหลัง ค่อนข้างใหญ่ต่างจากเป้ธรรมดาทั่วไป

ทีแรกผมคิดเอาเองว่ามีของขวัญอยู่ในกระเป๋าเป้ใบนั้น

แต่ผมเข้าใจผิด ของขวัญที่เขาเตรียมมาให้ก็คือกระเป๋าเป้นั่นแหละ

กระเป๋าเป้หนักพอสมควร และน่าจะทำมาจากหนัง

“กระเป๋าเป้หรือนี่ แปลกดีนะครับ”

“เป็นกระเป๋าเป้แบบพิเศษ ผมจะสอนวิธีใช้ให้นะครับ”

มีวิธีใช้งานกระเป๋าเป้แบบพิเศษด้วยหรือนี่ ชักอยากรู้ซะแล้ว

พลเอกเบนจามินเปิดฝากระเป๋าเป้ด้านบนออก จากนั้นก็นำอุปกรณ์ที่เย็บติดอยู่ด้านในกระเป๋าเป้มาประกอบเข้าด้วยกันทีละส่วน

รูปทรงของกระเป๋าเป้กำลังเปลี่ยนไปเป็นอย่างอื่น

ไม่ใช่กระเป๋าเป้ธรรมดาทั่วไปอย่างเขาว่า

และแล้วสิ่งที่อยู่บนโต๊ะก็กลายเป็นของอย่างอื่นที่ไม่ใช่กระเป๋าเป้

ผมพูดด้วยสีหน้าตกใจ

“นี่มันเรือคายัคนี่นา”

“จะใช้เป็นกระเป๋าเป้ก็ได้นะครับ”

พลเอกเบนจามินพูดไปยิ้มไป

กระเป๋าเป้กลายร่างเป็นเรือคายัคได้

ช่างน่าทึ่งจริงๆ

“ใช้กระเป๋าเป้ใบนี้เป็นเรือคายัคในสถานการณ์ฉุกเฉินได้ครับ”

มองดูเป้แล้วก็ยังตกใจไม่หาย

“นี่เป็นของรักของหวงของผมเลยละ”

“ให้รับเป็นของขวัญแบบนี้ ผมก็เกรงใจเหมือนกันแฮะ”

“พูดตรงๆ นี่ยังน้อยไปด้วยซ้ำ เพราะมีคุณด็อกมย็องมาช่วย พวกเราถึงได้กินผักสดใหม่ที่ฐานทัพชิลี ไม่ต้องลำบากใจหรอก ช่วยรับไปเถอะครับ”

เป็นสถานการณ์ที่ต้องรับไว้เพราะความตั้งใจจริงของผู้ให้

ผมรับกระเป๋าเป้ที่แปลงร่างเป็นเรือคายัคได้ใบนั้นมา

ผมได้อะไรหลายๆ อย่างตั้งแต่มาที่ขั้วโลกใต้

ทั้งไอเดียปลูกผักแนวตั้ง โอกาสทองได้เจอโมฮัมหมัด แถมกระเป๋าเป้ที่แปลงร่างเป็นเรือคายัคได้ ทุกอย่างมาอยู่ในมือผมแล้ว

หลังรับของขวัญจากเบนจามิน ผมก็ตรงไปที่รถพ่วงทันที

เรามุ่งหน้ากลับไปยังฐานทัพเกาหลีใต้

พลเอกคิมโดกีและสมาชิกฐานทัพออกมาต้อนรับเราอย่างยินดี

รู้สึกเหมือนได้กลับบ้าน

พ่อครัวอึนแจมินพูดเสียงดังลั่น

“วันนี้ผมเตรียมอาหารสุดพิเศษเพื่อต้อนรับการกลับมาของพวกคุณครับ”

เหมือนเคยได้ยินคำพูดแบบนี้มาก่อน

อีจางอูหันมองอึนแจมินแล้วถามขึ้น

“คงไม่ใช่พีบิมบับหรอกเนอะ”

“พีบิมบับเหรอ ไม่ใช่ครับ”

“โล่งอกไปที”

“ว่าแต่ทำไมพูดถึงพีบิมบับขึ้นมาล่ะครับ”

“พอดีพวกเรางานเข้านิดหน่อยตอนอยู่ในฐานทัพชิลีน่ะครับ”

อีจางอูเล่าเรื่องพีบิมบับซอสพริกที่ฐานทัพชิลีให้สมาชิกฐานทัพฟัง

พวกเขาขำหนักมาก

“อาหารที่โน่นคงทำพวกคุณลำบากหนักเลย เดี๋ยวผมจะเสิร์ฟเมนูปลอบใจเองครับ”

พ่อครัวอึนแจมินกล่าวด้วยสีหน้ามั่นใจ

ลูกเรือต่างก็พยักหน้าเห็นด้วย

ดูเหมือนว่าทุกคนรู้เมนูมื้อเย็นกันแล้วยกเว้นเรา

พลเอกคิมโดกีเอ่ยกับสมาชิกฐานทัพ

“เย็นนี้ผมอนุญาตให้ดื่มโซจูได้เป็นกรณีพิเศษครับ”

คำว่า<i>โซจู</i>ทำเอาสมาชิกฐานทัพส่งเสียงโห่ร้องด้วยความดีใจ

อีจางอูก็ร้องไชโยด้วยเช่นกัน

ตราบใดที่คำชมทำให้ปลาวาฬเต้นได้ เหล้าโซจูก็ทำให้คนลุกขึ้นมาเต้นได้เช่นกัน

เมนูมื้อเย็นวันนี้คือหมูสามชั้นย่าง

“ยินดีที่ได้พบกันนะ เจ้าหมูสามชั้น!!!”

อีจางอูพูดกับเนื้อหมูสามชั้นที่วางอยู่ข้างตะแกรงปิ้งย่าง

เราได้กินหมูสามชั้นย่างที่ขั้วโลกใต้ แถมยังมีเหล้าโซจูด้วย

หมูสามชั้นกำลังสุกและส่งเสียงดังฉ่าๆ อยู่บนตะแกรงย่าง

อีจางอูกินหมูสามชั้นทันที ทั้งที่ยังไม่สุกดี

“กินอันสุกๆ สิ”

“ฉันทนไม่ไหวแล้วว่ะ”

อีจางอูพูดพลางยิ้ม

หมูสามชั้นถูกย่างจนมีสีเหลืองเข้มดูน่ากิน

ขณะยกตะเกียบขึ้นมา

พ่อครัวอึนแจมินก็ค่อยๆ ย่องเข้ามาหาผม

เขายื่นตะกร้าที่ถือซ่อนไว้ด้านหลังแล้วพูดขึ้น

“หมูสามชั้นย่างต้องกินกับผักกาดหอมถึงจะยิ่งอร่อยครับ”

ในตะกร้ามีผักกาดหอมสดใหม่

ผมหันหนีจากเจ้าหมูย่างตรงหน้า ก่อนอุทาน

“มีผักกาดหอมด้วยหรือนี่”

“ลืมเมล็ดพันธุ์ที่คุณทิ้งไว้แล้วเหรอครับ”

ก่อนออกเดินทางไปยังฐานทัพชิลี ผมมอบเมล็ดพันธุ์ให้อึนแจมินกับโดซังฮย็อน มีเมล็ดผักกาดหอมรวมอยู่ในนั้นด้วย

นี่เป็นแผนสำรอง ไม่นึกเลยว่าพวกเขาจะนำมาปลูกกัน

“สุดยอดไปเลย! ปลูกผักกาดหอมได้ด้วย”

“ทั้งหมดนี้เป็นเพราะคุณด็อกมย็องเลยครับ”

พ่อครัวอึนแจมินแบ่งปันผักกาดหอมให้สมาชิกฐานทัพ

คราวนี้ก็ได้เวลากินหมูสามชั้นย่างซะที

ผมยกตะเกียบขึ้นมาอีกครั้ง

แต่หมูสามชั้นย่างที่เคยอยู่บนตะแกรงได้หายวับไปหมดแล้ว

“หมูที่เคยอยู่ตรงนี้มันหายไปไหนหมด”

อีจางอูชี้ที่พุงของตัวเอง

เขาเขมือบเหมือนโดนผีปอบเข้าสิง

“ขอโทษที พอดีฉันหิวมากเลยน่ะ เดี๋ยวย่างให้ใหม่ รอแป๊บนึง”

อีจางอูคีบเนื้อไปวางบนตะแกรงอีกหน

ครั้งนี้จะพลาดไม่ได้เด็ดขาด

แต่ไม่ได้มีโอกาสง่ายอย่างที่คิด

ทุกครั้งที่ตั้งท่าจะกินหมูสามชั้นย่างเป็นต้องมีคนเดินเข้ามาหา

ตั้งแต่คนเข้ามาขอชนแก้วดื่มโซจูไปจนถึงคนที่ถามไถ่เรื่องงานในฐานทัพชิลี

คงอยากรู้ว่าผมใช้ชีวิตที่นั่นอย่างไร

แต่เมื่อทุกคนจากไป เนื้อบนตะแกรงก็หายไปเช่นกัน

“จางอู แบ่งให้ฉันกินบ้างดิ”

ค่ำคืนในขั้วโลกใต้ได้ผ่านพ้นไปเช่นนั้น

\*\*\*

ผมเหลือเวลาอยู่ที่ฐานทัพเกาหลีใต้อีกเพียงสิบวัน

สิ่งที่ต้องทำในช่วงเวลาที่เหลืออยู่ได้ถูกกำหนดไว้แล้ว

งานสุดท้ายคือตรวจสอบตู้คอนเทนเนอร์ผักสลัด

อีจางอูตรวจดูอุปกรณ์เครื่องจักรของตู้คอนเทนเนอร์ผักสลัดอีกครั้ง

เขาตรวจสอบจนแน่ใจว่าอุปกรณ์ของตู้คอนเทนเนอร์เชื่อมต่อกับเครื่องสำรองไฟฟ้าหรือยูพีเอสเรียบร้อยแล้ว

และไม่พลาดที่จะทบทวนงานกับผู้มารับช่วงดูแลผักต่อจากเรา

“แหล่งกำเนิดแสง อุณหภูมิ ความชื้น ความเข้มข้นของก๊าซคาร์บอนไดออกไซด์ แล้วก็สารละลายธาตุอาหาร ทุกอย่างไม่มีอะไรผิดปกติเลยครับ”

โดซังฮย็อนกับอึนแจมินพูดขึ้นพร้อมกัน ตอนนี้พวกเขารู้วิธีดูแลตู้คอนเทนเนอร์ผักสลัดจนชำนาญแล้ว

เวลาผ่านไปอย่างรวดเร็ว

พรุ่งนี้ผมจะต้องขึ้นเครื่องบินกลับประเทศเกาหลีใต้แล้ว

คืนสุดท้าย

อีจางอูนอนไม่หลับพลิกตัวไปมา

“ทำไม นอนไม่หลับเหรอ”

“แปลกจังที่นอนไม่หลับเลย”

ผมเองก็หลับได้ยากเย็น

ทุกอย่างที่ขั้วโลกใต้ผ่านพ้นไปอย่างรวดเร็ว

ผลลัพธ์ดีเกินคาด ช่างน่าภูมิใจมาก

การค้นพบทางออกสำหรับปลูกผักแนวตั้งได้นั้นถือเป็นความสำเร็จยิ่งใหญ่กว่าเรื่องใดทั้งหมด

กลุ่มเกษตรกรภูเขาชีรีจะได้ทำในสิ่งที่แพลนต์แฟกตอรียังทำไม่ได้

พอกลับถึงเกาหลีใต้ ก็จะมีภารกิจเยอะแยะมากมายที่ผมต้องจัดการ

**อยากรู้แล้วแฮะว่าจะปลูกผักแนวตั้งยังไง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **295**

**ตอนที่ 295 จบขั้วโลกใต้เราก็แวะอเมริกาก่อน**

วันเดินทางกลับเกาหลีใต้

ทุกคนออกมาส่งเราตั้งแต่เช้าตรู่

พลเอกคิมโดกียื่นมือออกมา

“ที่ผ่านมา ขอบคุณมากที่ทำงานอย่างหนักครับ”

“พอต้องกลับเกาหลีใต้แล้วรู้สึกใจหายเหมือนกันนะเนี่ย”

ฤดูร้อนของขั้วโลกใต้กินเวลาเพียงช่วงสั้นๆ อีกไม่นานก็จะเข้าฤดูหนาว

ใกล้จะเกิดปรากฏการณ์ขั้วโลกราตรีในฤดูหนาวที่จะมีช่วงกลางคืนต่อเนื่องยาวนานแล้ว

พายุหิมะที่โหดเหี้ยมยิ่งกว่าฤดูร้อนคือแขกผู้ไม่ได้รับเชิญ

สมาชิกฐานทัพคนอื่นๆ ต้องรอให้ฤดูหนาวผ่านไปก่อน ถึงจะเดินทางกลับเกาหลีใต้ได้

ผมบอกลาสมาชิกฐานทัพ ถึงจะเป็นเวลาสั้นๆ แต่อาจเป็นเพราะผูกพัน เลยรู้สึกว่ายากที่จะจากมาง่ายๆ

คนสุดท้ายที่จับมือกับผมคือหัวหน้าพ่อครัวอึนแจมิน

“หวังว่าปีหน้าจะได้พบคุณที่เกาหลีใต้นะครับ”

“ว่าจะกลับไปปีหน้าเหมือนกันครับ ช่วยรับนี่ไปด้วยครับ”

หัวหน้าพ่อครัวอึนแจมินค่อยๆ หยิบถุงกระดาษใบหนึ่งออกมา

เขาห่อมิดชิด ผมเลยมองไม่เห็นว่ามันคืออะไร

“อะไรเหรอครับ”

“ค่อยแกะตอนอยู่บนเครื่องนะครับ”

“เปิดที่นี่ไม่ได้เหรอครับ”

ผมถามยิ้มๆ หัวหน้าพ่อครัวอึนแจมินสั่นหัว แสดงสีหน้าเป็นเชิงขอให้เปิดบนเครื่องบินเถอะนะ

อีจางอูร่ำลาทุกคนเช่นกัน

“ขอให้ทุกคนสุขภาพแข็งแรงกันนะครับ”

ผมโบกมือแล้วออกจากฐานทัพ

ไปขึ้นเครื่องบินที่ฐานทัพอากาศชิลีเหมือนกับตอนที่มาที่นี่เป็นครั้งแรก

“เปิดดูสิ”

อีจางอูพูดด้วยแววตาอยากรู้อยากเห็น เขาชี้ถุงที่หัวหน้าพ่อครัวอึนแจมินมอบให้

ผมแกะถุงกระดาษอย่างระมัดระวัง

“ขนมปังกรอบนี่นา”

อีจางอูหยิบขนมปังกรอบไปถือพลางตะโกนไปด้วย

เป็นขนมปังกรอบที่ทำด้วยความใส่ใจ

นี่คือขนมปังที่ทอดแล้วนำไปคลุกน้ำตาล

อีจางอูกินขนมปังทอดกรอบในคำเดียว

อร่อยเกินคาด ในถุงกระดาษยังมีคอมเปโต [1] อีกด้วย

เผยให้เห็นเซนส์ของหัวหน้าพ่อครัวอึนแจมิน

“ไม่ได้เห็นมานานแค่ไหนแล้วเนี่ย ตอนนี้จะได้กลับบ้านแล้วสินะ!”

อีจางอูพูดขณะที่เพลิดเพลินกับขนมปังทอดกรอบ

เส้นทางกลับเกาหลีใต้ไม่ง่ายเลย

ไม่มีเที่ยวบินตรงจากชิลีไปเกาหลีใต้ ต้องบินอ้อมไปผ่านสหรัฐอเมริกาก่อน แล้วค่อยวนกลับไปเกาหลีใต้

เป็นเส้นทางเดียวกับตอนเดินทางไปขั้วโลกใต้ ถึงจะย้อนกลับตามทางที่เคยมาแต่ก็มีความแตกต่างจากตอนนั้นอยู่เหมือนกัน

เพราะตอนมาพร้อมกับสมาชิกขั้วโลกใต้มีพลเอกคิมโดกีคอยควบคุม แต่ตอนนี้เราเป็นอิสระแล้ว

“จางอู ฉันอยากแวะไปที่นึงก่อนกลับเกาหลีใต้”

“จะแวะไปที่ไหน”

“ซานฟรานซิสโก”

“ซานฟรานซิสโก? ไปทำไม”

“มีงานเกษตรแฟร์ที่แคลิฟอร์เนีย”

“ที่นายไปกับมินซอกเมื่อปีที่แล้วน่ะเหรอ”

“ใช่ ที่นั่นแหละ”

ก่อนจะออกมาจากขั้วโลกใต้ ผมหาข้อมูลมาก่อนแล้ว บังเอิญมีงานมหกรรมการเกษตรที่แคลิฟอร์เนียพอดี

อีจางอูก็ดูสนใจเช่นกัน

เขาตะโกนเสียงดัง

"ยินดีต้อนรับ! จากขั้วโลกใต้สู่ซานฟรานซิสโก!! ฉันคงไม่มีโอกาสแบบนี้อีกแล้ว เย้!!!”

ความจริงผมอยากรู้เรื่องอื่นมากกว่าไปเดินงานเกษตรแฟร์

คืออยากรู้ว่าที่แพลนต์แฟกตอรีเป็นอย่างไรกันบ้าง

ผมมีเพื่อนที่ทำงานอยู่ในแพลนต์แฟกตอรี

ชอนแฮรี นักวิจัยที่เคยหิ้วลูกพลับแห้งไปฝาก

ผมอยากรู้สถานการณ์ปัจจุบันของแพลนต์แฟกตอรีจากชอนแฮรี

ไม่แน่ว่าอาจจะได้พบมาร์ก เลสเตอร์ผู้เป็นประธานบริษัทด้วย

พวกเราขึ้นเครื่องบินจากซานติอาโกต่อไปซานฟรานซิสโก

\*\*\*

หลังจากมาถึงซานฟรานซิสโกเราก็หาที่พัก

ก่อนออกจากชิลี ผมได้ติดต่อบอกคนที่เกาหลีใต้เรียบร้อยแล้ว และแจ้งให้อีดงชุน พ่อของอีจางอูรับทราบแล้วด้วย

ผมบอกทุกคนว่าจะไม่กลับช้าจนเกินไป

ทันทีที่มาถึงโรงแรม อีจางอูก็หน้าตาสดใส

“ที่พักของจริงต้องเป็นยังงี้สิ ที่พักในขั้วโลกใต้นี่เทียบกันไม่ได้เลย!”

อีจางอูนอนเหยียดกายบนเตียงใหญ่ ท่าทางเหมือนเด็ก

“พักผ่อนก่อนเลย เดี๋ยวฉันออกไปคุยโทรศัพท์แป๊บนึง”

ผมเดินเข้าไปในห้องรับรองลูกค้าวีไอพี เป็นห้องรับรองที่ผมเอ่ยขอกับพนักงานโรงแรมไว้

เพราะผมไม่อยากให้เรื่องที่จะคุยทางโทรศัพท์รั่วไหลออกไป

ผมโทร.หามินโยฮัน

“กำลังจะเข้านอนพอดีเลย...”

“นี่ผมโทร.มารบกวนเวลานอนสินะ”

“ไม่เป็นไรครับ ปกติผมนอนดึกอยู่แล้ว”

มินโยฮันพูดด้วยน้ำเสียงสดใส เขาคอยทำให้คนอื่นสบายใจอยู่เสมอ

“ได้รับข้อมูลที่ผมส่งให้ตอนนั้นแล้วใช่มั้ยครับ”

“ได้แล้วครับ”

“แล้วผลที่ได้...เป็นยังไงบ้าง”

“ผมลองทำดูแล้ว แต่มันไม่ง่ายเลย”

พวกเรากำลังพูดถึงโรงปลูกผักไฮโดรโปนิกส์ที่สร้างขึ้นในฐานทัพชิลี โดยมีโครงสร้างหมุนเวียนน้ำแนวตั้ง

เคยเกิดเหตุมีน้ำท่วมขังที่นั่น ผมเดาว่าเขาน่าจะเจออุปสรรคแบบเดียวกัน

“ที่จริงผมก็ล้มเหลวเหมือนกันครับ”

“เป็นปัญหาที่แรงดันน้ำกับน้ำหนักของน้ำน่ะครับ”

น้ำเสียงที่เคยร่าเริงของมินโยฮันฟังดูไร้เรี่ยวแรง

ได้เวลาบอกเล่าสิ่งที่ผมค้นพบแล้ว

“พอล้มเหลวแล้วผมก็ได้พบอะไรเล็กๆ น้อยๆ นะครับ”

“งั้นหรือครับ”

ผมเล่าถึงระบบฉีดพ่นที่เพิ่งค้นพบ

เป็นวิธีแก้ปัญหาเรื่องแรงดันและน้ำหนักของน้ำ

โดยจะใช้วิธีฉีดพ่นน้ำและสารละลายธาตุอาหารตรงรากของพืช

ผมเรียบเรียงข้อมูลที่เกี่ยวข้องตั้งแต่ตอนอยู่ที่ฐานทัพเกาหลีใต้แล้ว ทำให้อธิบายให้เขาฟังได้อย่างละเอียด

มินโยฮันฟังผมเงียบๆ

พอฟังสิ่งที่ผมเรียบเรียงมาจนจบแล้วเขาก็ตะโกนขึ้น

“ไม่ใช่ได้ค้นพบเล็กๆ น้อยๆ แล้วแหละ นี่เป็นการค้นพบอันยิ่งใหญ่ต่างหาก”

มินโยฮันตื่นเต้น

“ฉีดน้ำและสารละลายธาตุอาหารที่รากงั้นหรือ ไอเดียแปลกใหม่มากๆ เลย ถ้าใช้วิธีอย่างคุณว่ามาสร้างอาคารปลูกผักไฮโดรโปนิกส์ได้ผล เราก็น่าจะปลูกผักแนวตั้งกันได้นะครับ”

ผมยิ้มออกมาโดยอัตโนมัติ เขาพูดเหมือนกับอีจางอู

“ผมใกล้จะกลับไปเกาหลีใต้แล้ว เลยอยากให้คุณช่วยทดสอบไปพลางๆ ก่อน”

“ได้สิครับ”

ขณะจะวางสาย

มินโยฮันยังพูดต่อ

“คือผมมีเรื่องอยากจะบอกคุณก่อนวางสายน่ะครับ”

“อะไรเหรอครับ”

“ท่านประธานเก่งมากจริงๆ ครับ ที่คิดค้นเรื่องนี้ได้”

“นั่นเพราะผมได้พบคุณมินโยฮันไงครับ นี่ผมปลุกคุณมาซะนาน ไปนอนเถอะครับ”

“ผมตาสว่างแล้วละ เดี๋ยวจะไปทดสอบซะเลย รู้สึกได้ว่าครั้งนี้น่าจะออกมาดีนะครับ”

ได้ยินแค่นี้ ก็ยังรู้สึกว่าน่าเชื่อถือ

ผมโทร.หาชอนแฮรีต่อทันที

**อยากรู้แล้วว่าจะออกมาเป็นยังไง แต่ท่านประธานนี่เปิดเวิร์ลทัวร์เลยไหม 55**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **296**

**ตอนที่ 296 มาซานฟรานซิสโกก็ต้องไปงานเกษตรแฟร์**

“คุณด็อกมย็อง ไม่ได้คุยกันนานเลยนะคะ”

“เป็นยังไงบ้างครับ”

“ฉันสบายดีค่ะ ว่าแต่มีอะไรหรือเปล่า อย่าบอกนะว่าตอนนี้คุณอยู่ที่อเมริกา”

“เดาถูกในครั้งเดียวเลยนะเนี่ย นี่ผมอยู่ซานฟรานซิสโกครับ”

“จริงหรือคะ”

ผมนัดชอนแฮรีมาพบกันเย็นวันนั้น ชวนว่าให้ออกมาพูดคุยกันตัวเป็นๆ

อีจางอูก็มาด้วย

ผมเจอกับชอนแฮรีที่ร้านอาหารสไตล์อิตาเลียนแถวๆ โรงแรม

“วันนี้ไม่ได้มากับคุณแพกมินซอก แต่เป็นคนอื่นแฮะ”

ชอนแฮรีจำมินซอกได้

ทำเอาผมนึกถึงตอนมินซอกถามเธอเรื่องปลูกผักไฮโดรโปนิกส์ขึ้นมาเลย

“ผมชื่ออีจางอูครับ”

อีจางอูยื่นมือออกมาอย่างร่าเริง

ช่วงก่อนอาหารจะมาเสิร์ฟ บรรยากาศเป็นไปอย่างอบอุ่น

ผมเล่าเรื่องตอนได้พบชอนแฮรีเป็นครั้งแรกเมื่อปีก่อน ตั้งแต่เรื่องรับลูกพลับแห้งจากผม ไปจนถึงเรื่องทำเครื่องปั๊มอากาศจากของเล่นยามอยู่ในงานมหกรรมการเกษตร

เรากินพาสตาหอยลายพลางคุยสนุกสนาน

“ว่าแต่ปีนี้ก็แวะมาที่นี่เพราะจะมาเดินงานเกษตรแฟร์ใช่มั้ยคะ”

“พอดีเป็นเส้นทางกลับบ้านหลังจากไปทำงานที่ขั้วโลกใต้กันมาน่ะครับ”

หัวข้อพูดคุยจึงเข้าสู่เรื่องขั้วโลกใต้อย่างเป็นธรรมชาติ

ทันทีที่เอ่ยว่าได้ไปสร้างโรงปลูกผักไฮโดรโปนิกส์ที่ฐานทัพขั้วโลกใต้ เธอก็จ้องผมด้วยความประหลาดใจ

ดูท่าจะกลืนเส้นพาสตาไม่ลง

“หืม นี่เรื่องจริงใช่มั้ย ไปสร้างโรงปลูกผักไฮโดรโปนิกส์ที่ฐานทัพขั้วโลกใต้เลยหรือนี่”

“เราไปทำโรงปลูกผักที่ขั้วโลกใต้และกำลังจะกลับเกาหลีใต้จริงๆ ครับ”

“สุดยอดไปเลยค่ะ คุณพัฒนาตัวเองไวมาก...”

“เพราะได้คุณแฮรีช่วยน่ะสิ”

“เพราะฉันเหรอ”

ชอนแฮรีถามพร้อมเบิกตากว้าง

“เพราะคุณแฮรีแนะนำผมให้รู้จักคุณโยฮันไงครับ”

“นี่แปลว่าคุณไปทาบทามคุณมินโยฮันแล้วใช่มั้ยคะ”

ความจริงเธอไม่ได้แนะนำมินโยฮันให้ผมรู้จัก ชอนแฮรีเพียงช่วยบอกช่องทางติดต่อมินโยฮันเท่านั้น แต่นั่นก็เพียงพอแล้ว

“ตอนนี้คุณมินโยฮันกำลังทำงานกับกลุ่มเกษตรกรภูเขาชีรีอยู่ด้วยครับ”

“คุณนี่เทพจริงๆ! ถ้ามาร์กรู้ เขาต้องอิจฉาคุณแน่เลย”

ถึงเวลาที่รอคอย

ผมถามถึงสถานการณ์ปัจจุบันของแพลนต์แฟกตอรี

ชอนแฮรีเล่าถึงสิ่งที่เกิดขึ้นในแพลนต์แฟกตอรีให้ฟังอย่างใจเย็น

มีเรื่องคาใจอยู่เรื่องหนึ่ง

คือเรื่องโครงการที่มาร์ก เลสเตอร์พยายามผลักดันล้มเหลวไปแล้ว

เธอไม่ได้พูดถึงรายละเอียดของโครงการ

ไม่ใช่เรื่องที่ผมจะมาขุดคุ้ยต่อ

ขณะกำลังจะบอกลา ชอนแฮรีพูดขึ้นว่า

“บริษัทเราจะมาออกงานแฟร์ในวันพรุ่งนี้ด้วย มาเยี่ยมชมกันได้นะคะ”

“มาถึงที่นี่ทั้งที ต้องแวะไปอยู่แล้วครับ”

“ถ้างั้นพรุ่งนี้เจอกันค่ะ”

“เอ้อ ช่วยรับเจ้านี่ไปด้วยครับ”

ผมยื่นกล่องเล็กๆ ให้เธอ

“อะไรเหรอคะ”

“ของฝากที่ผมซื้อมาจากขั้วโลกใต้ครับ”

“ขั้วโลกใต้เหรอคะ”

เธอเปิดกล่อง มีตุ๊กตาเพนกวินอยู่ในนั้น

“ขอบคุณนะคะ เพนกวินน่ารักจัง”

เป็นของที่ระลึกที่ผมซื้อตอนไปเยือนฐานทัพสหรัฐอเมริกา

ผมยังซื้อของฝากเตรียมไปมอบให้ครอบครัวและเพื่อนๆ ที่บริษัทด้วย

\*\*\*

เมื่อมาถึงโรงแรม อีจางอูก็พูดขึ้น

“เหมือนยังเบลอๆ อยู่เลยอะ”

“เป็นเพราะเจ็ตแล็กหรือเปล่า”

“ไม่ใช่เจ็ทแล็กแต่ปัญหามันอยู่ตรงนี้แหละ”

อีจางอูชี้ไปที่หัว

“ปวดหัวเหรอ”

“ไม่ใช่หรอก เหมือนกำลังฝันอยู่เลย”

“ฝันอยู่?”

“เหมือนว่าตัวยังอยู่ที่ขั้วโลกใต้แต่กำลังฝันว่าอยู่ในซานฟรานซิสโกน่ะ”

อีจางอูแสดงสีหน้าหยอกๆ

“อะไรเนี่ย ไอ้เราก็เป็นห่วงกลัวจะไม่สบาย”

“ไม่สบายอะไรเล่า ฉันแข็งแรงทั้งกายใจแบบสุดๆ ไปเลย”

อีจางอูหยิบกระป๋องเบียร์ออกมาจากตู้เย็น

“วันนี้ฉันอยากดื่มกับท่านประธานของเรา”

“ทั้งที่ตอนอยู่ในฐานทัพก็ฟาดแหลกอยู่คนเดียวมาแล้วน่ะนะ ทั้งเหล้าทั้งเนื้อ”

“โทษที ก็ตอนนั้นมันเกินต้านจริงๆ”

เมื่อนึกถึงเหตุการณ์ในตอนงานเลี้ยงหมูสามชั้นย่างที่ฐานทัพเกาหลีใต้ พวกเราก็หัวเราะกันจนปวดท้อง

อีจางอูกินหมูสามชั้นโดยไม่ยอมหยุดพัก ไม่มีแม้แต่จังหวะได้ชนแก้วดื่มเหล้าด้วยกัน

ผมดื่มเบียร์กระป๋องเย็นๆ ที่ไม่ได้แตะมาพักใหญ่อย่างกระหาย

รู้สึกเหมือนมีรูโบ๋ในท้อง

อีจางอูก็ดื่มอย่างเอร็ดอร่อยเช่นกัน

เขาพูดด้วยสีหน้าร่าเริง

“วันนี้อารมณ์ดีซะจริง”

“มีเรื่องน่าดีใจอะไรซะขนาดนั้น”

“ที่เราทำให้นักวิจัยของแพลนต์แฟกตอรีอึ้งได้”

“เดี๋ยวจะทำให้อึ้งกับความสำเร็จของเรายิ่งกว่านี้อีก”

“ฉันก็ว่างั้นแหละ เพราะท่านประธานของเราเป็นอัจฉริยะไง”

\*\*\*

เช้าวันรุ่งขึ้น ผมกับอีจางอูไปงานมหกรรมการเกษตรแคลิฟอร์เนีย

งานนี้จัดขึ้นที่เมืองทูลาเร รัฐแคลิฟอร์เนีย

ในปีนี้มีบริษัทหนึ่งพันแปดร้อยแห่งจากหกสิบเก้าประเทศเข้าร่วมงาน มีจำนวนผู้เข้าชมงานเกินกว่าหนึ่งแสนสองหมื่นคน

มีประเทศที่เข้าร่วมงานและผู้เข้าชมงานเพิ่มขึ้นกว่าปีที่แล้ว

รู้สึกได้ว่าผู้คนทั่วโลกหันมาสนใจเรื่องการเกษตรกันมากขึ้น

อีจางอูเห็นงานแล้วพูดว่า

“งานใหญ่เลยนะเนี่ย”

“เดินดูวันเดียวคงไม่หมด”

“ไปดูแพลนต์แฟกตอรีกันก่อนเลยดีมั้ย”

ผมทำตัวใจเย็นผิดกับเมื่อปีที่แล้ว

ตอนมางานนี้เป็นครั้งแรก ผมร้อนรนมากแต่ตอนนี้ผมรู้สึกผ่อนคลาย

รู้สึกมั่นใจนิดๆ เพราะเคยติดตั้งอุปกรณ์ปลูกผักไฮโดรโปนิกส์ในขั้วโลกใต้สำเร็จมาแล้ว

“คุณแฮรีอยู่โน่นแน่ะ”

อีจางอูโบกมือให้ชอนแฮรี

เธอเดินมาหาเรา

“มาแล้วหรือคะ นี่กำลังพูดถึงคุณด็อกมย็องอยู่พอดีเลยค่ะ”

“เรื่องผม?”

“เรื่องที่สร้างอุปกรณ์ปลูกผักไฮโดรโปนิกส์ในขั้วโลกใต้น่ะค่ะ”

ตอนนั้นเอง ชายคนหนึ่งปรากฏตัวจากด้านหลังชอนแฮรี

เขาคือมาร์ก เลสเตอร์ ประธานของบริษัทแพลนต์แฟกตอรี

เขายื่นมือมาหาผม

“มิสเตอร์คิม ได้พบกันอีกแล้วนะครับ”

“ยินดีที่ได้พบกันอีกครั้งครับ”

“เห็นว่าคุณไปสร้างอุปกรณ์ปลูกผักไฮโดรโปนิกส์ที่ขั้วโลกใต้มา กลุ่มเกษตรกรภูเขาชีรีเติบโตไวจนน่าทึ่งมากเลย”

“คนเกาหลีใต้ไวน่ะครับ”

“เรื่องนี้ผมเห็นด้วยเลย คนเกาหลีใต้นี่ทำทุกเรื่องได้ไวจริงๆ”

มาร์ก เลสเตอร์ลอบมองชอนแฮรีแล้วพูดขึ้น

จะว่าไปแล้ว ชุดของชอนแฮรีดูแตกต่างจากเดิม

เธอน่าจะได้เลื่อนตำแหน่งสูงขึ้น

พวกเราเดินเข้างานมหกรรมการเกษตรด้วยกัน

ผมพูดกับมาร์ก เลสเตอร์เบาๆ

“ผมได้ยินเรื่องของคุณตอนอยู่ที่ขั้วโลกใต้ด้วยนะ”

“ได้ยินเรื่องของผมเหรอ แถมไปได้ฟังที่ขั้วโลกใต้ด้วยเนี่ยนะ”

“ได้ยินชื่อของมาร์ก เลสเตอร์เต็มสองหูเลยครับ”

“ใครพูดถึงผมหรือ”

เขามองผมคล้ายกับกระต่ายตกใจ

“ผมไปพบโมฮัมหมัด ซาลาห์มาครับ”

พอได้ยินชื่อโมฮัมหมัดเขาก็ดูเลิ่กลั่กทันที

“มิสเตอร์คิม… ไปรู้จักโมฮัมหมัดได้ยังไง”

มาร์ก เลสเตอร์พูดตะกุกตะกักจนชอนแฮรีผู้เดินอยู่ข้างๆ ถึงกับตกใจ

เขาพูดกระซิบกับผม

“ไปหาที่เงียบๆ นั่งคุยกันดีมั้ยครับ”

“ได้สิครับ”

ผมเองก็อยากรู้บางอย่างจากเขาเหมือนกัน

**เหมือนท่านประธานมาเพื่อชำระแค้น**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **297**

**ตอนที่ 297 แวะไปคุยกับมาร์ก เลสเตอร์ เรื่องเกษตรแนวตั้ง**

มาร์ก เลสเตอร์พาผมเข้าไปในห้อง

เป็นห้องเล็กๆ ที่เป็นพื้นที่ให้แพลนต์แฟกตอรีได้ใช้สอยช่วงจัดแสดงงานมหกรรมการเกษตร

ภายในห้องมีคนสองสามคนกำลังคุยกันอยู่

มาร์ก เลสเตอร์บอกให้ทุกคนออกไปด้านนอก

พอบรรยากาศรอบๆ สงบลง เขาถามขึ้นทันที

“ที่ว่าได้ยินเรื่องของผมจากโมฮัมหมัด ซาลาห์นี่มันยังไงเหรอครับ”

ผมสัมผัสได้ว่ามาร์ก เลสเตอร์กระวนกระวายใจ

“ผมได้ยินมาว่าโมฮัมหมัดมอบหมายงานให้แพลนต์แฟกตอรี เป็นโครงการก่อสร้างอาคารปลูกผักไฮโดรโปนิกส์ในดูไบน่ะครับ”

พูดจบแล้วผมก็ลอบสังเกตสีหน้าของมาร์ก เลสเตอร์อยู่ครู่หนึ่ง

บรรยากาศเยือกเย็นปกคลุมไปทั่ว

ชอนแฮรีเล่าว่าโครงการที่มาร์ก เลสเตอร์ผลักดันล้มเหลว

ถึงจะไม่เล่ารายละเอียด แต่ผมคิดว่าคงเป็นโครงการของดูไบ

ผมไม่จำเป็นต้องเล่าเรื่องที่พลเอกเบนจามินแนะนำให้ผมได้รู้จักกับโมฮัมหมัด ซาลาห์

มาร์ก เลสเตอร์เป็นคนมีไหวพริบ

ผมมั่นใจว่าต่อให้เล่าอย่างรวบรัด แต่คนอย่างเขาต้องเข้าใจได้อย่างแน่นอน

เขาไม่ได้ถามอะไรต่อตามคาด

แต่ว่าพูดถึงโครงการที่ดูไบแทน

“ผมไม่เคยคิดเลยว่าทางนั้นจะพูดถึงโครงการดูไบกับมิสเตอร์คิม แล้วคุณได้ยินเรื่องราวต่อจากนั้นมั้ยครับ”

“ผมได้ยินมาว่าได้ผลลัพธ์ไม่ค่อยน่าพอใจเท่าไหร่”

มาร์ก เลสเตอร์นั่งลงบนเก้าอี้ เขาถอนหายใจและทำหน้าเซ็งๆ

“เป็นอย่างที่มิสเตอร์คิมได้ยินมาแหละ ผลออกมาไม่เป็นที่น่าพอใจเอาซะเลย”

เขาไม่ได้ใช้คำว่า<i>ล้มเหลว</i> น่าจะเป็นเพราะหยิ่งในศักดิ์ศรี

ผมอยากรู้สาเหตุที่แท้จริงของความล้มเหลว

นั่นเป็นเหตุผลที่ผมมาซานฟรานซิสโก

ผมถามเขาอย่างระมัดระวัง

“ติดปัญหาตรงไหนเหรอครับ"

มาร์ก เลสเตอร์เทน้ำจากขวดใส่ในถ้วยกระดาษ

“คุณเดินทางไปสร้างอุปกรณ์ปลูกผักไฮโดรโปนิกส์ไกลถึงที่ขั้วโลกใต้ ก็น่าจะทราบดีว่าการหมุนเวียนของน้ำมันสำคัญขนาดไหน ใช่มั้ยครับ”

เขาจงใจเทน้ำให้ล้นออกจากถ้วยกระดาษ

ทำให้ผมนึกถึงภาพตอนมีน้ำท่วมขังที่ฐานทัพชิลี

“ผมพบปัญหาตอนปลูกพืชไฮโดรโปนิกส์เป็นชั้นๆ ทำตามที่โมฮัมหมัดต้องการไม่ได้น่ะครับ”

เขายังไม่พบวิธีแก้ปัญหาการปลูกพืชแนวตั้ง

เป็นคำตอบที่ผมอยากฟังจากปากเขา

“มิสเตอร์คิมเจอวิธีแก้ปัญหาการทำเกษตรแนวตั้งแล้วหรือยังครับ”

มาร์ก เลสเตอร์ถามพลางมองไปถ้วยกระดาษที่มีน้ำเอ่อล้น

ผมสงสัยว่าเขาจะทำหน้ายังไง ถ้าผมบอกว่า<i>พบทางออกแล้ว</i>

ผมไม่ได้ตอบ

เขาพยักหน้าพลางพูดขึ้น

“ไม่ใช่เรื่องง่ายเลยเนอะ ถ้ามิสเตอร์คิมหาทางออกได้ ติดต่อมาหาผมเลยนะครับ”

มาร์ก เลสเตอร์ยกถ้วยกระดาษที่มีน้ำเต็มแก้วขึ้นมาดื่มจนหมด

แสดงท่าทีว่าหงุดหงิด ไม่ใช่กระหายน้ำ

เขาลุกขึ้นพรวด

“เข้าไปเดินงานเกษตรแฟร์กันมั้ยครับ”

“มีเรื่องนึงที่ผมยังไม่ได้บอกคุณ”

“อะไรเหรอครับ”

“โมฮัมหมัดเขาให้โอกาสกลุ่มเกษตรกรภูเขาชีรีด้วยครับ”

“โอกาส?”

“โครงการในดูไบน่ะครับ”

“มิสเตอร์คิมก็จะลองทำโปรเจ็กต์นี้ด้วยเหรอครับ”

มาร์ก เลสเตอร์ขึ้นเสียง แม้ใบหน้ามีรอยยิ้ม แต่รู้เลยว่าเขาไม่พอใจ

“ไม่ใช่ว่าคุณซ่อนความลับอะไรเอาไว้นะ นี่มีเคล็ดลับการทำงานเกษตรแนวตั้งอะไรหรือเปล่า”

เขาถามหน้าซื่อๆ

ผมจ้องหน้าเขา อ่านออกว่าเขาคิดอะไร

เขามั่นใจว่านี่เป็นเรื่องที่ไม่มีใครทำได้

“ขอให้โชคดีแล้วกันครับ”

\*\*\*

หลังไปงานมหกรรมการเกษตร เราก็กลับมาที่โรงแรม

อีจางอูเงียบตลอดงาน จนกระทั่งกลับมาถึงโรงแรม เขาก็พูดน้ำไหลไฟดับ

“นายไปคุยอะไรกับมาร์ก เลสเตอร์”

“ถามถึงโครงการที่ดูไบน่ะ”

ผมบอกอีจางอูเรื่องที่แพลนต์แฟกตอรีรับทำโครงการที่ดูไบแต่ทำไม่สำเร็จ

“ว่าแล้ว งานปลูกพืชแนวตั้งคงเป็นปัญหาสินะ”

“แพลนต์แฟกตอรีน่าจะยังหาคำตอบไม่ได้”

“งั้นถ้าเราทำสำเร็จ ก็ถือว่าเป็นรายแรกของโลกเลยสิ”

ผมยิ้มแทนคำตอบ

อีจางอูถามด้วยน้ำเสียงร่าเริงเหมือนเด็ก

“คืนนี้หาอะไรอร่อยๆ กินกันเถอะ พรุ่งนี้จะกลับเกาหลีใต้กันแล้ว”

ผมได้เรียนรู้สิ่งใหม่ๆ เกี่ยวกับอีจางอูจากการออกเดินทางมาทำงานนอกสถานที่ครั้งนี้

คือเขาเป็นคนหมกมุ่นกับเรื่องกินมากกว่าที่ผมคิด

“ฉันไปชวนคุณชอนแฮรีแล้วด้วย”

ทั้งสองคนคงนัดกันระหว่างที่ผมไปคุยกับมาร์ก เลสเตอร์

ต้องขอบคุณเธอที่ทำให้ผมได้พบกับมาร์ก เลสเตอร์แบบเนียนๆ

ว่าไปก็อยากเลี้ยงมื้อค่ำเธออยู่เหมือนกัน

เรากำลังจะกลับเกาหลีใต้แล้ว

การออกมาทำงานนอกสถานที่อันยาวนานกำลังจะถึงจุดสิ้นสุด

อีจางอูเป็นคนเลือกร้านอาหาร

เป็นร้านอาหารเม็กซิกันชื่อ ‘เอลมารีอาชี’ (El Mariachi)

เขาบอกว่าเป็นร้านอาหารที่คาร์ลอส พ่อครัวที่ฐานทัพชิลีแนะนำมาอีกที

“ฉันได้ยินมาว่าทาโก้ร้านนี้อร่อยกว่าทาโก้ที่กินในเม็กซิโกอีก”

อีจางอูพูดอย่างพอใจ

ชอนแฮรีมาถึงพอดี

เธอพูดด้วยสีหน้าร่าเริง

“เห็นบอกว่าจะพยายามมาให้ทัน แต่นี่มาถึงได้ตรงเวลาเป๊ะมากเลยนะเนี่ย”

“คุณแฮรีก็เพิ่งมาร้านนี้เป็นครั้งแรกเหมือนกันใช่มั้ยครับ”

อีจางอูถามพลางชี้ไปที่ป้ายร้านเอลมารีอาชี

“ใช่ค่ะ ฉันไม่รู้ด้วยซ้ำว่ามีร้านอาหารเม็กซิกันอยู่ตรงนี้”

“ต้องอร่อยแน่ เพราะร้านนี้คาร์ลอสแนะนำมาครับ”

“คาร์ลอส?”

อีจางอูเล่าเรื่องคาร์ลอส พ่อครัวที่ฐานทัพชิลี

ชอนแฮรีนั่งฟังอยู่เงียบๆ แล้วหัวเราะพลางว่า

“พ่อครัวชาวชิลีนี่คงรู้จักอาหารเม็กซิกันดีเลยสิท่า!”

คำพูดของเธอทำเอาอีจางอูเกาศีรษะ

เราสั่งทาโก้ซึ่งเป็นเมนูหลัก

ขณะสั่งอาหาร ชายกลุ่มหนึ่งก็เดินเข้ามาหาเรา

นี่เป็นอีเวนต์พิเศษของทางร้านอาหาร

นักดนตรีวงหนึ่งซึ่งสวมเครื่องแต่งกายสไตล์เม็กซิกันกำลังเล่นกีตาร์และร้องเพลง

หัวหน้าวงสวมหมวกใบใหญ่ให้อีจางอู

“เหมาะกับคุณมากเลยค่ะ”

ชอนแฮรีปรบมือเข้ากับนักดนตรี

อย่างที่เธอพูดเลยคืออีจางอูมีมุมที่ดูเข้ากันกับหมวกสไตล์นี้

ทางร้านยกเมนูหลักอย่างทาโก้ออกมาเสิร์ฟ

มีอาหารวางอยู่เต็มโต๊ะ

มีแป้งตอร์ติยาซึ่งได้มาจากการรีดเป็นแผ่นบางๆ แล้วนำไปย่าง และมีเนื้อย่างที่ทาซอสสูตรพิเศษ หน้าตาน่ากิน

เครื่องเคียงสำหรับทาโก้ก็มีมากมายเช่นกัน

ผักกาดหอม มะเขือเทศ ชีส มะนาว ผักชี และซอสซัลซาวางอยู่แน่นเอี้ยด

อีจางอูเบิกตากว้างพร้อมพูดว่า

“ว้าว รู้สึกเหมือนอยู่ในร้านซัมบับเลย”

คำว่า<i>ซัมบับ</i> ทำเอาชอนแฮรีระเบิดเสียงหัวเราะดังลั่น

“งั้นมากินกันเถอะครับ”

**ได้ตอกหน้าพี่มาร์กก็สะใจแล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **298**

**ตอนที่ 298 ผมเชื่อในพลังของเกษตรกร**

คืนสุดท้ายในซานฟรานซิสโกสนุกมาก

อีจางอูกินทาโก้อย่างมูมมาม

ผมจำได้ว่าเขาเคยกินหมูสามชั้นย่างอย่างบ้าคลั่ง

“คุณด็อกมย็อง ทำไมเอาแต่หัวเราะ ไม่ยอมกินล่ะคะ”

ชอนแฮรีถามขึ้นด้วยสีหน้าสงสัยว่าขำอะไรหนักขนาดนั้น

ผมเล่าให้เธอฟังว่าเกิดอะไรขึ้นที่ฐานทัพขั้วโลกใต้

พอผมเล่าว่าอีจางอูเขมือบหมูสามชั้นเหมือนเป็นสัตว์ประหลาด ชอนแฮรีก็หัวเราะท้องแข็ง

จัดการอาหารเสร็จแล้วก็ได้เวลาดื่มชา

เธอถามผม

“คุณด็อกมย็องวางแผนจะทำอะไรหลังจากทำโครงการขั้วโลกใต้เสร็จหรือคะ”

“ผมว่าจะสร้างอาคารปลูกผักไฮโดรโปนิกส์หลังใหญ่ๆ ครับ”

“นี่คิดฝันเหมือนกับที่แพลนต์แฟกตอรีเลยแฮะ”

“เป็นความฝันที่เหมือนกันแต่ก็ต่างกันครับ”

“เหมือนกันแต่แตกต่างกันงั้นหรือ”

ชอนแฮรีเอียงคอสงสัย

“เพราะแพลนต์แฟกตอรีกำลังฝันอยากสร้างระบบอัตโนมัติเต็มรูปแบบไงครับ”

“นั่นเป็นความฝันของมาร์กเขาด้วยเหมือนกันค่ะ”

ผมจำคำพูดของมินโยฮันได้

มินโยฮันเป็นสมาชิกรุ่นบุกเบิกของแพลนต์แฟกตอรี

เขาลาออกจากบริษัทหลังจากคิดเห็นไม่ตรงกันกับมาร์ก เลสเตอร์

มาร์ก เลสเตอร์ฝันถึงเกษตรกรรมแบบปราศจากแรงงานคน

เขาใฝ่ฝันจะทำให้งานเกษตรทุกอย่างดำเนินไปได้ด้วยเครื่องจักรอัตโนมัติ

“แล้วความฝันของคุณด็อกมย็องคืออะไรเหรอคะ”

“ผมกำลังนำเทคโนโลยีทันสมัยมาใช้ทำงานเกษตร จะว่าไป ยุคนี้ใครๆ เขาก็นิยมใช้เทคโนโลยีที่ทันสมัยกันแล้ว แต่ผมไม่เห็นด้วยถ้าจะใช้เครื่องจักรเข้ามาจัดการทุกอย่าง เพราะผมคิดว่าการดูแลพืชต้องอาศัยแรงงานคนครับ”

“คุณด็อกมย็องเชื่อมั่นในพลังของมนุษย์สิท่า”

“ผมเชื่อในพลังของเกษตรกรครับ”

คำว่าเกษตรกรทำเอาเธอยิ้มบางๆ

“เราควรใช้เทคโนโลยีมาช่วยสร้างสภาพแวดล้อมที่ดีสำหรับการเพาะปลูก การเพาะปลูกผักที่ขั้วโลกใต้ก็ใช้พลังของเทคโนโลยีเช่นกัน แต่งานดูแลผักเป็นหน้าที่ของคนครับ”

“ที่จะสร้างอาคารเพาะปลูกผักไฮโดรโปนิกส์หลังใหญ่นี่คงได้ร่วมมือกับเกษตรกรอีกมากมายนับไม่ถ้วนเลยสินะคะ”

“นั่นคือความฝันของผมเลยแหละครับ”

ค่ำคืนในซานฟรานซิสโกผ่านไปเช่นนั้น

\*\*\*

เรามาถึงสนามบินอินช็อนกันแล้ว

เป็นวันที่ผมกลับมาจากการเดินทางออกไปทำงานนอกสถานที่เป็นเวลาสามเดือน

ใช้เวลานานกว่าที่กำหนดไว้ เพราะมีคิวแวะไปสหรัฐอเมริกาก่อนด้วย

ผมกับอีจางอูเดินผ่านโถงทางเดินของผู้โดยสารขาเข้า

มีคนมารอรับพวกเรา

อีดงชุน พ่อของอีจางอู

“เจ็บตรงไหนหรือเปล่าเรา”

อีดงชุนถามพลางลูบไหล่ลูกชาย

“เจ็บอะไรล่ะครับ ผมแข็งแรงกว่าเดิมด้วยซ้ำ”

“โล่งอกไปที”

อีดงชุนดูท่าเป็นห่วงลูกชายเอามากๆ ส่วนผมไม่ได้อยู่ในสายตาเขาเลย

“คุณพ่อครับ ผมก็กลับมาปลอดภัยดีเหมือนกันนะ”

“โอ๊ยตาย ท่านประธานก็อยู่ตรงนี้ด้วยสิเนอะ”

แต่ผมก็มีคนที่อยากเจอมากๆ เหมือนกัน พ่อกับแม่ก็มาสนามบินด้วย

ทั้งสองคนพุ่งเข้ามาหาผม

ผมเองก็รีบสาวเท้าไปหาพวกท่านเช่นกัน

แม่ตรวจดูใบหน้าและสภาพร่างกายของผม

“ซูบไปหน่อยนะ ได้กินข้าวบ้างมั้ยเนี่ย”

“ผมอยู่ดีกินดีเลยแหละครับ”

พ่อที่ยืนอยู่ข้างๆ พูดเสริมขึ้นว่า

“ถึงยังไงฉันว่าแกดูอดๆ อยากๆ นี่ตุ๋นยาบำรุงไว้ให้แล้ว ตั้งแต่พรุ่งนี้ให้กินแทนข้าวเช้ากับข้าวกลางวันไปเลยนะ”

“ยาบำรุงเหรอครับ”

ตอนแรกที่ผมบอกว่าจะเดินทางไปทำงานที่ขั้วโลกใต้ พ่อแม่เพียงอวยพรให้เดินทางปลอดภัย คิดไม่ถึงเลยว่าจะถึงขั้นต้มยาบำรุงรอ

“ในเมื่อพ่อกับแม่ใส่ใจขนาดนี้ ผมจะกินให้หมดเลย ว่าแต่มาสนามบินกันลำบากหรือเปล่าครับ”

“เพราะกีทักช่วย เราเลยมาได้สบายๆ แหละ”

“รุ่นพี่ฮันกีทักเหรอครับ”

“เมื่อกี้ยังยืนอยู่ด้วยกันอยู่เลยนะ”

พ่อมองไปรอบๆ

ตอนนั้นฮันกีทักโผล่มาเหมือนเป็นผี

“ท่านประธาน ไปทำงานถึงขั้วโลกใต้คงเหนื่อยมากเลยสินะ!”

“ขอบคุณนะครับ ที่ช่วยพาพ่อแม่มาถึงที่นี่”

“ท่านประธานของเรากลับมาทั้งที เรื่องแค่นี้เล็กน้อยครับ”

ฮันกีทักกล่าวด้วยรอยยิ้มที่สดใส

สองพ่อลูกอีดงชุนกับอีจางอูก็กลับไปกับพวกเราด้วย

พวกเรามุ่งหน้าไปฮาดงด้วยกัน

\*\*\*

ที่ฮาดงยังหลงเหลือบรรยากาศความเป็นฤดูหนาว

แต่อากาศยังอุ่นกว่าฤดูร้อนที่ขั้วโลกใต้

วิวทิวทัศน์อันคุ้นเคยทำให้ผมรู้สึกว่าได้กลับมาถึงบ้านแล้วจริงๆ

“วันนี้พักผ่อนให้เต็มที่ แล้วพรุ่งนี้ค่อยจัดปาร์ตี้ต้อนรับกลับบ้านกัน”

ฮันกีทักพูดขณะวางสัมภาระ

“ถ้าจัดงานกันวันพรุ่งนี้ตามที่รุ่นพี่บอกก็ดีครับ พอดีวันนี้ผมมีธุระนิดหน่อยน่ะ”

“ธุระอะไร”

“ว่าจะไปหาคุณมินโยฮันครับ”

“เพิ่งมาถึงก็จะไปลุยงานต่อเลยงั้นเรอะ”

“ไม่ใช่งาน แค่ต้องไปตรวจสอบอะไรบางอย่างครับ”

“ก็แบบนั้นแหละที่เขาเรียกว่างาน!”

ได้ยินที่ฮันกีทักพูดแล้วพ่อหัวเราะเบาๆ

“คุณมินโยฮันเล่าให้ฟังคร่าวๆ แล้วละ ว่าท่านประธานของพวกเรามีการบ้านให้เขา”

“การบ้านชิ้นนี้สำคัญมากเลยนะ”

“นี่ก็เลยจะไปตรวจการบ้านสิท่า งั้นฉันต้องพาท่านประธานไปส่งแล้วละ”

ฮันกีทักเปิดประตูรถ

ผมตรงดิ่งไปศูนย์ส่งเสริมการเกษตรทันที

ปกติแล้วมินโยฮันมักจะทำงานอยู่ที่ตู้คอนเทนเนอร์ผักสลัด

แต่วันนี้เขาต้อนรับผมอยู่ในสถานที่ซึ่งแตกต่างออกไป

บริเวณนี้ถูกใช้เป็นโกดังของศูนย์ส่งเสริมการเกษตร

มีขนาดเล็กแต่ค่อนข้างสูง

มินโยฮันสร้างอุปกรณ์ปลูกผักไฮโดรโปนิกส์ทิ้งไว้ที่นั่น

อุปกรณ์ปลูกผักไม่ได้เรียบร้อยอะไร เป็นเพียงอุปกรณ์ที่สร้างขึ้นมาอย่างง่ายๆ

พอผมเดินเข้าไปในโกดัง มินโยฮันโบกมือทักทายทันที

“ยินดีด้วยที่กลับมาอย่างปลอดภัยนะครับ”

“ที่ผมไปทำงานกลับมาอย่างราบรื่นได้ก็เพราะคุณเลยครับ งานทดสอบโอเคดีมั้ยครับ”

“ผมลองเช็กทุกอย่างที่พอทำได้ล่วงหน้าจนเสร็จหมดแล้วครับ”

“ทำได้เร็วขนาดนั้นเลยเหรอนี่”

“ไม่ใช่งานละเอียดหรอกนะ แต่ก็มั่นใจว่าพวกเราน่าจะทำการเกษตรแนวตั้งได้ครับ”

“ผลการทดสอบเป็นยังไงบ้าง”

“วิธีที่ท่านประธานค้นพบน่าจะเป็นคำตอบที่ถูกต้องสำหรับงานเกษตรแนวตั้งครับ!”

ดวงตาของมินโยฮันสั่นไหว

“ถ้าจะให้ตรวจแบบละเอียดๆ ผมคงต้องใช้เวลาเพิ่มขึ้น คิดว่าเราควรย้ายไปที่อื่นด้วยครับ”

มินโยฮันพูดพลางมองอุปกรณ์เพาะปลูกผักไฮโดรโปนิกส์ชั่วคราว

เป็นอุปกรณ์เพาะปลูกที่มีลักษณะแตกต่างจากที่เคยทำมา

ผิดกับอุปกรณ์ปลูกผักไฮโดรโปนิกส์ในตู้คอนเทนเนอร์ผักสลัดตรงที่สูงลิ่ว

ถึงจะบอกว่าทำขึ้นชั่วคราวแต่ดูท่าว่าเขาจัดการอย่างเป็นระบบพอสมควร

เหมือนกับอุปกรณ์เพาะปลูกที่สร้างขึ้นตั้งแต่ตอนขอให้ทดสอบช่วงผมอยู่ฐานทัพชิลี

“เดี๋ยวจะเริ่มทำงานตั้งแต่วันพรุ่งนี้เลยครับ”

ผมวางแผนว่าเมื่อทดสอบเรียบร้อยแล้วจะรีบไปจัดการเรื่องขอจดสิทธิบัตรก่อน

เรียกว่าเป็นสิทธิบัตรทั่วโลก แม้แต่แพลนต์แฟกตอรีเองจะไม่มีโอกาสลอกผลงานของเราได้เด็ดขาด

**ความฝันด็อกมย็องยิ่งใหญ่มากก**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **299**

**ตอนที่ 299 เตรียมทดสอบเกษตรแนวตั้ง**

งานเลี้ยงต้อนรับจัดขึ้นที่ฟาร์มปศุสัตว์ของกลุ่มเกษตรกรภูเขาชีรี

ฉลองที่ผมกับอีจางอูกลับมาจากขั้วโลกใต้อย่างปลอดภัย

“ลำบากแย่เลย ไปไกลขนาดนั้น”

ซอลคังอินผู้ดูแลฟาร์มปศุสัตว์ของกลุ่มเกษตรกรภูเขาชีรีตบหลังผมเบาๆ พลางพูด

“หัวหน้าซอลเองก็คงเหนื่อยมากเหมือนกันนะครับ”

“ฉันทำอะไรที่ไหนกัน แค่เฝ้าวัวอยู่ที่ฟาร์มเฉยๆ เอง”

ระหว่างที่ผมเดินทางไปทำงานที่ขั้วโลกใต้ กลุ่มเกษตรกรภูเขาชีรีเกิดความเปลี่ยนแปลงขึ้นมากมาย

อย่างแรก กลุ่มเกษตรกรภูเขาชีรีมีหุ่นยนต์รีดนมเข้ามาเพิ่มในฟาร์มอีกเครื่องหนึ่ง

จำนวนร้านค้าที่จำหน่ายผลิตภัณฑ์นมจากฟาร์มปศุสัตว์ก็เพิ่มขึ้นเรื่อยๆ

เว็บช็อปปิ้งออนไลน์ของกลุ่มเกษตรกรภูเขาชีรีทำผลงานยอดเยี่ยม ขายลูกพลับแห้งช่วงวันเทศกาลจนหมดเกลี้ยง ไม่ใช่แค่ลูกพลับแห้ง แต่น้ำผึ้งและชาเขียว รวมถึงน้ำมันงาและน้ำมันวอลนัตที่พังฮย็อนชิกทำก็ได้รับความนิยมอย่างมากเช่นกัน

สิ่งที่เติบโตได้รวดเร็วที่สุดคืองานผลิตตู้คอนเทนเนอร์ผักสลัด

หลังจากรายการทีวีตอนโสมอ่อนออกอากาศ มีคนติดต่อสอบถามเรื่องตู้คอนเทนเนอร์ผักสลัดเข้ามาแบบไม่พัก

ฮันกีทักไปขอเงินทุนสนับสนุนจากกรมส่งเสริมการเกษตร เกษตรกรก็เลยซื้อตู้คอนเทนเนอร์ผักสลัดได้ในราคาย่อมเยา

เป็นช่วงเวลาที่สิ่งต่างๆ ซึ่งเราก่อร่างขึ้นมาทีละเล็กทีละน้อยกำลังฉายแสงเปล่งประกาย

เหลือเพียงกระโดดไปข้างหน้าโดยอาศัยฐานที่ประกอบสร้างไว้ตลอดเวลาที่ผ่านมา

\*\*\*

ได้เวลาตรวจสอบงานเกษตรแนวตั้งแล้ว

มีงานมากมายที่ต้องทำก่อนลงมือตรวจสอบ

ผมตั้งกลุ่มผู้เชี่ยวชาญโดยมีมินโยฮันกับอีจางอูเป็นตัวหลัก

งานแรกที่ทำคือติดต่อหาสถานที่

พื้นที่ที่จะสร้างอุปกรณ์เพาะปลูกนั้นต้องดูที่ความสูงเป็นหลัก เพราะต้องสร้างอุปกรณ์เพาะปลูกแบบไฮโดรโปนิกส์ที่มีความสูงอย่างน้อยแปดชั้น

จะกว้างเกินไปก็ไม่ได้ เพราะถ้าพื้นที่มีขนาดกว้าง ก็ต้องคำนึงถึงสิ่งอื่นๆ ประกอบไปด้วย ทำให้ยากที่จะทดสอบให้เสร็จอย่างรวดเร็ว

บังเอิญมีอาคารที่เหมาะสมอยู่ใกล้ๆ ตลาดฮวาแกพอดี

อาคารหลังนี้เคยใช้เป็นโกดังห้องเย็น แต่ตอนนี้ถูกทิ้งร้าง

“ตรงนี้น่าจะโอเคเลยนะ”

มินโยฮันพูดพลางมองไปรอบๆ โกดังห้องเย็น

อีจางอูพยักหน้าเป็นเชิงว่าเห็นด้วย

ผมไม่เคยคิดจะเช่าโกดังห้องเย็นมาก่อน เพราะกะว่าจะติดตั้งอุปกรณ์ไว้ข้างในนั้นอยู่แล้ว

พอขอซื้อโกดังห้องเย็น สีหน้าเจ้าของโกดังก็มีชีวิตชีวาขึ้นมาฉับพลัน

โกดังนี้ถูกปล่อยปละละเลยมาตลอด และทำให้เขารำคาญใจ

เจ้าของบอกว่าจะเซ็นสัญญาให้เลยถ้าได้ราคาเหมาะสม

เรามีเงินสำรองเพียงพอ แถมยังมีเงินที่ได้รับจากงานโครงการขั้วโลกใต้อีกด้วย

พวกเราเซ็นสัญญากันทันทีและเริ่มลงมือทำงานอย่างจริงจัง

ผมพาคนเก่งมีฝีมือมาช่วยกันสร้างอุปกรณ์เพาะปลูก

มีอีจางอู อีดงชุน มินโยฮัน รวมถึงวิศวกรที่อีจางอูเรียกมาด้วย

พวกนี้เป็นวิศวกรที่เคยเข้าร่วมโครงการสนับสนุนเกษตรกรรุ่นใหม่

ทุกคนมีประสบการณ์ทำตู้คอนเทนเนอร์ผักสลัดมาแล้ว

เป็นผู้เชี่ยวชาญระดับหัวกะทิเรื่องปลูกผักไฮโดรโปนิกส์ของเกาหลีใต้ในเวลานี้

พวกเขาต้องทำความเข้าใจคร่าวๆ ก่อนลงมือสร้างอุปกรณ์เพาะปลูกแนวตั้ง

ต่อให้เป็นงานทดสอบ แต่ก็ถือว่าเป็นงานสร้างโรงปลูกผักไฮโดรโปนิกส์แบบใหม่ด้วยเช่นกัน

ถึงทุกคนจะเคยสร้างตู้ปลูกผักไฮโดรโปนิกส์มาก่อน แต่นี่เป็นครั้งแรกที่พวกเขาจะได้สร้างโรงปลูกผักแนวตั้ง

ผมเป็นคนออกแบบโรงปลูกผักแนวตั้งร่วมกับมินโยฮันและอีจางอู

และรับหน้าที่อธิบายให้วิศวกรฟัง

“โรงปลูกผักไฮโดรโปนิกส์ที่เราจะสร้างขึ้นนับจากนี้ จะมีลักษณะแตกต่างจากที่เราเคยทำมา จุดแตกต่างที่ใหญ่ที่สุดคือจะไม่ให้รากของพืชโดนน้ำ”

“รากต้องไม่โดนน้ำเหรอ”

อีดงชุนเบิกตาโพลงพลางถาม

ในตู้คอนเทนเนอร์ผักสลัดแบบเดิม รากของพืชจะจมอยู่ในน้ำ เนื่องจากมีโครงสร้างให้น้ำและสารละลายธาตุอาหารไหลเวียนอยู่ในท่อเดียว

และใช้เครื่องปั๊มอากาศช่วยลำเลียงออกซิเจน

“โรงปลูกผักที่สร้างขึ้นรอบนี้จะไม่ให้รากสัมผัสกับน้ำเลยครับ”

“แล้วจะให้น้ำกับสารละลายธาตุอาหารยังไงเหรอ”

“ให้ฉีดพ่นเอาครับ”

“ฉีดพ่นเหรอ”

“ใช้วิธีการพ่นผ่านทางหัวฉีดน่ะครับ”

ผมเปิดหน้าจอโปรเจ็กเตอร์ แล้วภาพที่เตรียมไว้ก็ปรากฏขึ้น

แสดงภาพรากของพืชลอยอยู่ในอากาศ โดยมีหัวฉีดซึ่งใช้พ่นน้ำและสารละลายธาตุอาหารอยู่ใต้รากอีกที

“หัวฉีดจะพ่นน้ำและสารละลายธาตุอาหารออกมาเหมือนหมอกเลยครับ”

อีดงชุนและวิศวกรคนอื่นๆ มองอุปกรณ์ฉีดพ่นพร้อมกับเอียงคออย่างสงสัย

พวกเขาคงยังไม่เข้าใจว่าทำไมถึงปล่อยรากให้ลอยอยู่กลางอากาศ

“ไม่ใช่เรื่องแปลกหรอกครับ ที่รากพืชโผล่ออกมาข้างนอก แต่กลับเป็นข้อดีด้วยซ้ำไป”

“เป็นข้อดีงั้นเหรอ”

อีดงชุนถามด้วยแววตาไม่แน่ใจ

“จะได้ไม่ต้องใช้เครื่องปั๊มอากาศมาช่วยจ่ายออกซิเจนครับ”

พอพูดถึงเครื่องปั๊มอากาศ อีดงชุนก็พยักหน้าทันที

เขาน่าจะเข้าใจแล้ว

ผมอธิบายให้วิศวกรคนอื่นๆ ฟังอย่างละเอียด

พืชหายใจผ่านขนราก ที่ต้นพืชฝังอยู่ในดินนั้นไม่ได้หมายความว่าพวกมันไม่หายใจ

มีช่องว่างเล็กๆ แทรกตัวอยู่ในเนื้อดิน และมีอากาศเข้ามาตามช่องว่างเหล่านั้น

อุปกรณ์ปลูกผักไฮโดรโปนิกส์ของเดิมมีโครงสร้างคือทำให้รากของพืชจมอยู่ในน้ำ

เพราะฉะนั้น ก็เลยไม่มีปัญหาเรื่องสร้างความชื้นและลำเลียงสารอาหาร แต่ไม่มีรูให้พืชได้หายใจ

เนื่องจากน้ำปิดกั้นรูหายใจ เราจึงต้องใช้เครื่องปั๊มอากาศมาช่วยจ่ายออกซิเจน

แต่ถ้าใช้หัวฉีดมาพ่นน้ำและสารละลายธาตุอาหาร ก็จะไม่ต้องใช้เครื่องปั๊มอากาศ

เมื่อรากพืชถูกปล่อยให้ลอยอยู่กลางอากาศ พวกมันจึงหายใจผ่านทางชั้นบรรยากาศได้

“ก็คือสายฉีดก้นสินะ”

อีดงชุนพูดพร้อมหัวเราะ คนรอบข้างก็หัวเราะกับคำพูดของเขาเช่นกัน

“มีโครงสร้างคล้ายกับสายฉีดก้นอย่างคุณพ่อว่านั่นแหละ แต่ต่างกันตรงที่ต้องพ่นอยู่ตลอดเวลาเพื่อไม่ให้รากแห้งน่ะครับ”

คำพูดที่ว่า<i>พ่นอยู่ตลอดเวลา</i>ทำเอาทุกคนระเบิดเสียงหัวเราะ

ถึงจะเปรียบเทียบได้ตลก แต่อีดงชุนเข้าใจได้อย่างถูกต้อง

เราฉีดพ่นน้ำและสารละลายธาตุอาหารตรงรากของพืชเหมือนกับการฉีดน้ำใส่ก้นคน

เป็นเหตุผลที่เราทำเกษตรแนวตั้งได้

เป็นเพราะหัวฉีดบางๆ เชื่อมต่อกับอุปกรณ์เพาะปลูกผักไฮโดรโปนิกส์คล้ายกับเส้นเลือดของคน

ทำให้ไม่ได้รับผลกระทบจากแรงดันน้ำและน้ำหนักของน้ำ

และเนื่องด้วยเราจะต่อท่อเรียงกันแบบถี่ๆ ก็เลยสร้างอุปกรณ์ซ้อนทับกันสูงๆ ได้

หลังจากอธิบายเสร็จก็ถึงคราวทุกคนต้องกลับไปประจำที่

อีจางอูเดินมาหาผม

“ท่านประธานไปดูแลงานอื่นได้เลยนะ เดี๋ยวฉันจะรับผิดชอบส่วนนี้เอง”

“ไม่มีฉันช่วยแล้วนายไหวแน่นะ”

“ฉันก็อยู่ คุณโยฮันเขาก็อยู่ ไม่มีปัญหาหรอก นายมีงานอื่นอีกเยอะเลยนี่นา”

มินโยฮันปรากฏตัวขึ้นในตอนนั้น

“อย่างคุณจางอูว่าเลย ฝากให้พวกเราดูแลที่นี่ได้เลยครับ”

มินโยฮันพูดอย่างมั่นใจ

“งั้นรบกวนคุณทั้งสองคนด้วยนะครับ”

มีหลายสิ่งหลายอย่างที่ผมต้องจัดการอย่างอีจางอูพูดจริงๆ

**ก็คืออยากเห็นของจริงจนต้องไปเสิร์ชดู จึ้งมาก**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **300**

**ตอนที่ 300 ได้เวลาโปรโมทเตรียมระดมทุนและจดสิทธิบัตร**

ผมตรงดิ่งไปที่สำนักงาน

ต้องเตรียมงานเกี่ยวกับเรื่องจดสิทธิบัตร

ฮันกีทักกำลังรอผมอยู่

“งานสร้างอุปกรณ์ทดสอบโอเคดีเนอะ”

“ครับ นี่กะว่าจะทำให้เสร็จอย่างไวที่สุดครับ”

“อยากเห็นซะแล้วสิ”

“รุ่นพี่ได้หาข้อมูลเรื่องสิทธิบัตรมาแล้วใช่มั้ยครับ”

“โทร.คุยกับทนายความแล้ว ตอนนี้เขากำลังตรวจสอบเอกสารอยู่”

“ต้องใช้อะไรเป็นพิเศษมั้ยครับ”

“ถ้าขอจดสิทธิบัตรในประเทศเกาหลีใต้ ไม่ค่อยยุ่งยากหรอก แต่ถ้าเป็นสิทธิบัตรทั่วโลกก็ซับซ้อนอยู่นะ”

ก่อนมอบหมายให้ฮันกีทักดูแลเรื่องจดสิทธิบัตร ผมเองก็ศึกษาหาข้อมูลมาแล้วเช่นกัน

การขอจดสิทธิบัตรทั่วโลกนั้นยุ่งยากกว่าที่คิด

จะมีขั้นตอนที่เรียกว่าพีซีที (PCT : Patent Cooperation Treaty)

เป็นระบบที่ช่วยให้เราขอรับสิทธิบัตรทั่วโลกได้สะดวกขึ้น

โดยกำหนดให้ยื่นคำขอต่อสำนักงานสิทธิบัตรภายในประเทศก่อน แล้วสำนักงานสิทธิบัตรภายในประเทศนั้นๆ ก็จะดำเนินการยื่นเอกสารคำขอระหว่างประเทศให้อีกต่อหนึ่ง

เราสามารถยื่นคำขอระหว่างประเทศได้ในประเทศที่ลงนามในสนธิสัญญาความร่วมมือด้านสิทธิบัตร

แต่สิทธิบัตรทั่วโลกไม่ได้ทำกันได้ง่ายๆ เหมือนปากพูด ขั้นตอนการขอรับสิทธิบัตรนั้นสลับซับซ้อน แถมใช้เวลานาน

แน่นอนว่าหากได้เจอทนายความเก่งๆ ก็จะช่วยลดขั้นตอนและลดระยะเวลาลงได้

“ไม่ต้องประหยัดค่าใช้จ่ายกับเรื่องนี้นะครับ ติดต่อหาทนายความที่เก่งที่สุดได้เลย”

ฮันกีทักครุ่นคิดอยู่ครู่หนึ่ง เขาเปรียบเป็นผู้กุมกระเป๋าสตางค์ของครอบครัว คอยดูแลเรื่องเงินของกลุ่มเกษตรกรภูเขาชีรี

จะใช้จ่ายเงินแต่ละที ต้องคิดให้รอบคอบ

“ฉันเองก็รู้ว่างานนี้สำคัญมาก จะเอาอย่างท่านประธานว่า จะไม่ประหยัดแล้วนะครับ”

ฮันกีทักตอบชัดถ้อยชัดคำ

พอจัดการเอกสารเสร็จแล้วตั้งท่าจะลุกขึ้น

ฮันกีทักก็ถามว่า

“งั้นเราจะเริ่มระดมทุนกันตอนนี้เลยมั้ย”

“ครับ ต้องเริ่มแล้วละ”

“แต่ต้องทดสอบงานเกษตรแนวตั้งให้เสร็จก่อนถูกมั้ย”

“ผมว่าจะเริ่มงานประชาสัมพันธ์ก่อนเลยครับ”

“ประชาสัมพันธ์งั้นหรือ...นี่กำลังวางแผนอะไรอีกล่ะ”

“กะว่าจะเปิดตัวในรายการทีวีน่ะครับ”

\*\*\*

วันรุ่งขึ้น ผมมุ่งหน้าไปยออิโด

กำลังเดินทางไปยังสถานีโทรทัศน์

ต้องคืนของให้พีดีชเวมินซอง มันคือกล้องวิดีโอที่เขาให้ผมมา

ในกล้องวิดีโอมีภาพการเดินทางอันยาวนานในขั้วโลกใต้

มีฉากติดตั้งตู้คอนเทนเนอร์ผักสลัดในขั้วโลกใต้ ไปจนถึงตู้เพาะปลูกถั่วงอกและการติดตั้งอุปกรณ์ปลูกผักไฮโดรโปนิกส์ที่ฐานทัพชิลีโดยไม่ตกหล่นไปแม้แต่ฉากเดียว

ถึงจะไม่มีมุมกล้องหลากหลายเท่ามืออาชีพ แต่ผมก็ชอบ

เพราะได้บันทึกภาพเหตุการณ์ทั้งหมดตามที่เขาต้องการ

แถมยังมีภาพสมาชิกชาวเกาหลีใต้ในขั้วโลกใต้ด้วย

ในวิดีโอมีฉากเล่นปิงปองในงานกีฬาโอลิมปิกขั้วโลกใต้และงานเลี้ยงหมูสามชั้นย่าง ให้ดูอีกครั้งก็ยังเป็นความทรงจำที่สนุกสนาน

ผมกดบันทึกภาพโดยได้รับความยินยอมจากสมาชิกฐานทัพทุกคน พวกเขายังตั้งตารอให้พวกตนได้ออกรายการ

เพราะอยากให้ครอบครัวทางบ้านได้เห็นว่าพวกเขาสบายดี

มาถึงยออิโดแล้วผมก็เดินเข้าล็อบบี้ของสถานีออกอากาศ

ป้ายโฆษณาขนาดใหญ่แขวนอยู่ในล็อบบี้

ผมแทบไม่เชื่อสายตาตัวเอง

เพราะป้ายนั่นกำลังโปรโมตรายการที่ผมรู้จักดี

‘เกษตรกรคือความหวัง’

เป็นรายการที่ผมเข้าร่วมด้วย

ได้ยินมาว่า ‘เกษตรกรคือความหวัง’ เรตติ้งเพิ่มขึ้นอย่างต่อเนื่อง

ระหว่างทางกลับจากสนามบิน ฮันกีทักพูดล้อๆ

เขาว่าเป็นเพราะตอนโสมอ่อน รายการจึงได้รับความนิยมพุ่งพรวด

ผมคิดไม่ถึงว่าจะมีป้ายแขวนอยู่ที่ห้องล็อบบี้ของสถานีออกอากาศ

ได้เห็นภาพคนคุ้นหน้าคุ้นตาอยู่บนป้ายโฆษณา

อาจารย์ฮวังยูชินผู้เชี่ยวชาญเรื่องลูกพลับแห้ง กับอาจารย์อิมชีแบกผู้เป็นมือหนึ่งเรื่องชาเขียว

และมีอาจารย์พักมุนโฮจากสมาคมผู้เลี้ยงผึ้งด้วย ถึงแม้เป็นรูปเล็กกว่าสองคนแรกก็ตาม

บุคคลเหล่านี้คือคนที่ผมขอร้องให้ช่วยไปออกรายการแทนชั่วคราว เวลานี้พวกเขากลับดูคล้ายเป็นผู้ดำเนินรายการถาวรไปเรียบร้อยแล้ว

ผมเข้าไปในห้องประชุม

พีดีชเวมินซองและนักเขียนบทโคแอจูกำลังรอผมอยู่

โคแอจูลุกขึ้นจากที่นั่ง

“ไม่ได้เจอกันนานเลย ไปขั้วโลกใต้มาเป็นยังไงบ้างคะ”

“ครับ ต้องขอบคุณพวกคุณที่ช่วยเหลือ ผมเลยไปทำงานได้อย่างราบรื่นครับ”

พีดีชเวมินซองก็ยื่นมือมาจับมือทักทายผม

“คงลำบากแย่เลยนะครับ”

ขณะกำลังจะนั่งลง

พีดีชเวมินซองจ้องกระเป๋าของผม แอบส่องหากล้องวิดีโอที่เขาฝากผมไว้

“มองหาเจ้านี่อยู่หรือครับ”

ผมหยิบกล้องวิดีโอออกมาจากกระเป๋า

พีดีชเวมินซองมองกล้องด้วยสีหน้าตื่นเต้น

“ตอนถ่ายวิดีโอมีติดปัญหาตรงไหนบ้างมั้ยครับ”

“คุณช่วยสอนผมซะละเอียดตั้งแต่ก่อนออกเดินทาง เลยถ่ายได้ไม่ยากเท่าไหร่ครับ”

“งั้นขอเช็กดูหน่อยได้มั้ย”

พีดีชเวมินซองลอบมองหน้านักเขียนโคแอจูพลางถามขึ้น

“ได้สิครับ เชิญตามสบาย”

“งั้นขออนุญาตนะครับ”

พีดีชเวมินซองถือกล้องวิดีโอเดินออกไปข้างนอก

โคแอจูถอนหายใจ

“ตอนเดินเข้ามาพร้อมกัน เขารับปากว่าจะประชุมให้เสร็จก่อนแล้วค่อยเช็กดู ต้องขอโทษคุณด็อกมย็องด้วยนะคะ”

“พีดีชเวมินซองดูจะเปิดเช็กวิดีโอยิ่งกว่ารอพบผมอีกนะเนี่ย”

โคแอจูยิ้มและพยักหน้า

“เห็นว่าถึงจะไม่มีผมแต่ก็ออกอากาศได้เรียบร้อยดีเลยนี่ครับ”

“ฉันว่าที่เราทำรายการออกมาได้ดีก็เพราะคุณด็อกมย็องช่วยสร้างฐานไว้ให้พร้อมด้วยแหละค่ะ”

นี่ทำให้ผมนึกถึงช่วงเที่ยวตระเวนออกไปพบแขกรับเชิญพร้อมกับเธอ

รู้สึกเหมือนเรื่องนี้เกิดขึ้นเมื่อนานมาแล้ว

เป็นความทรงจำที่ดีมากจริงๆ

“มีคนอยากรู้ข่าวคราวของคุณด็อกมย็องเยอะเลยค่ะ”

“ข่าวเรื่องผมเหรอ”

“มีคนเข้ามาโพสต์ถามทุกวันเลยว่าเกษตรกรคนที่ไปขั้วโลกใต้เป็นยังไงบ้าง”

“งั้นเหรอครับ”

จังหวะเหมาะแบบสุดๆ ตอนนี้เป็นโอกาสทองที่จะประกาศขอระดมทุนของกลุ่มเกษตรกรภูเขาชีรี

“งานที่ขั้วโลกใต้เสร็จแล้ว เห็นทีคุณต้องกลับมาออกรายการแล้วนะคะ”

“ผมคงทำเหมือนตอนนั้นไม่ไหวแล้วละครับ”

“คงจะยุ่งมากเลยสินะคะ”

“นี่ผมวางแผนว่าจะสร้างโรงปลูกผักไฮโดรโปนิกส์หลังใหญ่น่ะครับ”

“น่าเสียดายจัง แต่ถึงยังไงก็จะมาเล่าเรื่องราวในขั้วโลกใต้ให้ผู้ชมได้ฟังกันใช่มั้ยคะ”

“ใช่สิครับ เพราะวิดีโอนั่น ผมถ่ายเองกับมือเลยนะ”

“แล้วอย่าลืมมาเล่าแผนการในอนาคตกับทางรายการด้วยนะคะ”

“ถ้าให้โอกาส ผมก็ยินดีทุกเมื่อเลยครับ”

นักเขียนบทโคแอจูทำหน้าพอใจ

จังหวะนั้นเอง ประตูเปิดออก

พีดีชเวมินซองโผล่หน้ามา

เขากำลังถือกล้องวิดีโออยู่

“คุณด็อกมย็อง สงสัยรอบนี้คงต้องออกอากาศเป็นเทปพิเศษเลยแหละครับ!”

**เกือบลืมไปแล้วว่าท่านประธานถ่ายคลิปไว้**

**งานนี้ปังแน่ๆ**

**จบเล่ม 6 อย่างเป็นทางการค่ะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **301**

**ตอนที่ 301 สองปัญหาที่นำมาซึ่งความวุ่นวาย**

พีดีชเวมินซองดูจะประทับใจกับคลิปวิดีโอที่ขั้วโลกใต้

และเขาไม่ได้พอใจเพียงแค่นั้น

“เรื่องการออกหน้ากล้อง ผมว่าคุณด็อกมย็องก็น่าจะทำได้ดีนะครับ”

เขาพูดด้วยสีหน้าจริงจังไม่ได้ล้อเล่น

“เรื่องออกกล้องไม่เหมาะกับผมหรอก คุณชเวมินซองน่าจะทำได้ดีกว่าผมอีกนะครับ”

นักเขียนโคแอจูมองหน้าพีดีชเวมินซองอย่างแปลกใจ สีหน้าบอกว่าสงสัยว่าคลิปวิดีโอดีขนาดไหน ถึงได้เอ่ยชมกันขนาดนี้

“ถ่ายมาดีขนาดนั้นเลยหรือคะ”

“ถ้านักเขียนโคได้เห็นจากหน้าจอก็จะรู้ได้เอง มันดีขนาดที่ว่าเอาออกเทปพิเศษได้เลยแหละ ถึงจะต้องตัดต่อนิดหน่อยก็เถอะ”

“คุณพีดีชเวพูดถึงขนาดนี้ ฉันอยากดูจังค่ะ”

นักเขียนโคแอจูเอ่ยขึ้นพลางหันมามองผม

“คุณพีดีชมเกินไปหรือเปล่าคะเนี่ย ~ ฟังดูแล้วเกินจริงอยู่นะคะ”

“เกินจริงอะไรกันครับ เรื่องจริงทั้งนั้น ว่าแต่คุณจะมาออกรายการในตอนขั้วโลกใต้รอบนี้ใช่มั้ยครับ คุณด็อกมย็อง คุณต้องมาออกรายการนะครับ ถือว่าผมขอร้อง”

พีดีชเวมินซองพูดด้วยน้ำเสียงอ้อนวอน

“ได้อยู่แล้วครับ ก็คลิปวิดีโอนี่ผมถ่ายเองนี่นา”

“ขอบคุณนะครับ เราคงจะเริ่มบันทึกเทปกันเร็วๆ นี้ ผมจะรีบติดต่อกลับไปนะครับ”

“ขอถามก่อนเพื่อความเข้าใจตรงกันนะครับ ผมไม่ได้ออกอากาศคนเดียวใช่มั้ยครับ”

“ไม่ใช่แน่นอนครับ คุณจะออกอากาศร่วมกับคุณคึมมินซอครับ”

ผมพยักหน้ารับ

พีดีชเวมินซองเล่ารูปแบบรายการคร่าวๆ ว่าจะเป็นการออกอากาศไปพร้อมกับดูฉากการติดตั้งตู้คอนเทนเนอร์ผักสลัดไปด้วยพร้อมๆ กัน

หลังคุยงานเสร็จ ผมก็กลับไปที่ฮาดง

มีโทรศัพท์มาจากฮันกีทัก น้ำเสียงเต็มไปด้วยความตื่นเต้น

“ด็อกมย็อง มีข่าวใหญ่”

“ข่าวอะไรล่ะครับ”

“มีข่าวออกมาว่ามีการตรวจพบพลาสติไซเซอร์ [1] ในแป้งมันสำปะหลังบางประเภทน่ะ”

ข่าวที่ฮันกีทักพูดถึง คือข่าวการตรวจพบกรดมาลิกประมาณ 32 ppm ในแป้งมันสำปะหลังที่นำเข้ามาเพื่อใช้ทำไข่มุก

กรดมาลิกเป็นสารเคมีประเภทพลาสติไซเซอร์ มีคุณสมบัติช่วยให้พลาสติกอ่อนตัวลงและมีความยืดหยุ่น ถ้าหากบริโภคเข้าไปในปริมาณมากๆ อาจนำไปสู่การทำงานผิดปกติของไตได้

บริษัทที่ถูกเปิดโปงคือบริษัทชานมไข่มุกของไต้หวัน และไม่ได้มีเพียงแค่หนึ่งหรือสองแห่ง แต่มีหลายบริษัทที่รับแป้งมันสำปะหลังจากผู้จำหน่ายรายนี้ รวมถึงบริษัทในเกาหลีใต้เองก็พลอยติดร่างแหไปด้วย

เจ้าหน้าที่สาธารณสุขได้ชี้แจงว่ากำลังดำเนินการเรียกคืนสินค้าทั้งหมด

“ไม่ใช่แค่ข่าวเดียว ยังมีอีกข่าวนึงที่ต้องระวัง”

“ข่าวอะไรกันครับ”

“มีข่าวว่าตรวจพบสารเมลามีน [2] ในผักที่ปลูกในประเทศจีนน่ะสิ ทั้งบัตเตอร์เฮดและกรีนปัตตาเวียเลยนะ”

เมลามีนเป็นสารเคมีที่ใช้สำหรับงานอุตสาหกรรมเช่นเดียวกับกรดมาลิก

มักใช้ในอุตสาหกรรมพลาสติก สีย้อมและกาว

เหตุผลที่ผู้จำหน่ายบางรายเลือกใส่เมลามีนในผัก ก็ด้วยเหตุผลง่ายๆ เพราะมันเป็นสารกันบูดชนิดหนึ่ง ช่วยให้พืชผักไม่เน่าเสียเร็ว

ถึงเวลาจะผ่านไปนานแค่ไหน ถ้าใช้เมลามีนก็จะทำให้ผักดูสดอยู่เสมอ

“ได้ยินแล้วน่าโมโหนะเนี่ย”

“ตอนอ่านข่าวฉันก็หงุดหงิดเหมือนกัน เอาอาหารที่คนกินมาทำแบบนี้ได้ยังไง ยังไงก็เถอะ ต้องขอบคุณสองข่าวนี้นะ เพราะมันทำให้กลุ่มเกษตรกรภูเขาชีรียุ่งกว่าเดิม”

ทั้งสองปัญหาเกิดขึ้นภายในเวลาเดียวกันโดยบังเอิญ และทั้งสองปัญหาสร้างผลกระทบสำคัญต่อกลุ่มเกษตรกรภูเขาชีรี

แน่นอนว่าผมรู้เรื่องนี้ล่วงหน้าอยู่แล้ว

และยังรู้ด้วยว่าในอนาคต จะมีปัญหาอื่นๆ ตามมาอีกมากมาย

ไม่ใช่แค่ผลผลิตที่นำเข้ามาจากต่างประเทศเท่านั้นที่จะเกิดปัญหา พืชผลที่ปลูกในเกาหลีใต้เองก็จะพบปัญหาที่หนักหน่วง โดยปัญหาหลักๆ ก็คือการเก็บเกี่ยวผลผลิตไม่สมดุล สืบเนื่องจากสภาพอากาศที่ผิดปกติ ทำให้เกิดความล่าช้าในการผลิต สุดท้ายก็ไม่สามารถเก็บเกี่ยวได้ตามเวลาที่ควรจะเป็น

ปัญหาที่เกิดขึ้นอย่างต่อเนื่องทุกปี ผมอ่านข่าวซ้ำๆ อยู่ทุกเมื่อเชื่อวัน จนกระทั่งผมได้โอกาสย้อนเวลากลับมาในอดีตนี่แหละ

และนี่คือเหตุผลสำคัญที่ผมทุ่มเทกับโรงปลูกผักไฮโดรโปนิกส์ เพราะเชื่อว่ามันน่าจะช่วยแก้ปัญหาได้

หากเราปลูกผักในโรงปลูกผักไฮโดรโปนิกส์ ก็จะสามารถรับมือกับสภาพอากาศที่แปรปรวนได้

หลังวางสายจากฮันกีทัก ผมหมุนพวงมาลัยเปลี่ยนทิศทาง

จุดหมายปลายทางไม่ใช่ฮาดงแต่เป็นพูซาน

ผมอยากตรวจสอบเพิ่มเติมว่า ปัญหาการนำเข้าแป้งมันสำปะหลังจากต่างประเทศจะส่งผลกระทบอะไรกับกลุ่มเกษตรกรภูเขาชีรีบ้าง

\*\*\*

ไม่นานต่อมา ผมก็มาถึงสวนสาธารณะยงดูซันที่พูซาน

ผมจ้องมองป้ายคาเฟ่อยู่สักพักโดยไม่ขยับตัว

ชื่อเดิมของร้านนี้คือ 'คาเฟ่เฟรนด์ส' แต่ตอนนี้เปลี่ยนชื่อเป็น 'บับเบิลทีเฟรนด์ส' แล้ว

ใต้ป้ายชื่อร้านมีคำว่า กลุ่มสหกรณ์เกษตรกรภูเขาชีรี เขียนเอาไว้โดดเด่นสะดุดตา

ความทรงจำที่ผมมาคาเฟ่นี้เป็นครั้งแรกผุดขึ้นมา

คาเฟ่แห่งนี้เป็นของครูซอนัมซู ครูประจำชั้นสมัยมัธยมปลายของผม

ในอนาคตที่ผมจากมา ร้านของครูต้องปิดตัวลง เพราะครูไม่สามารถดำเนินธุรกิจได้สำเร็จ เมื่อย้อนเวลากลับมา ผมจึงอยากแก้ไขปัญหานี้ เพื่อให้ครูดำเนินชีวิตต่อไปได้

หลังจากเริ่มขายโยเกิร์ตของฟาร์มเลี้ยงสัตว์กลุ่มเกษตรกรภูเขาชีรี ร้านของครูก็กลับมามีชีวิตชีวาอีกครั้ง

ไม่ใช่เพียงแค่ร้านของครูซอนัมซูเท่านั้น แต่ร้านอื่นๆ ที่รับสินค้าจากกลุ่มเกษตรกรภูเขาชีรีต่างก็ประสบความสำเร็จ และขายดิบขายดีมากขึ้น

ตอนนี้ร้านค้าทั้งหมดรวมตัวกันเป็นสหกรณ์ร่วมกับกลุ่มเกษตรกรภูเขาชีรี

เมนูหลักของคาเฟ่คือชานมไข่มุกที่รับจากเรา

ภายในคาเฟ่ของครูซอนัมซูเต็มไปด้วยลูกค้า

พนักงานพาร์ทไทม์กำลังวุ่นวายอยู่กับการชงชานมไข่มุกตามออเดอร์

ครูซอนัมซูเองก็ยุ่งไม่แพ้กัน

“ครูซอนัมซูครับ”

ผมต้องเรียกชื่ออยู่หลายครั้ง ครูถึงหันมาสบตากับผม ร้านคนแน่นและวุ่นวายถึงขนาดนั้น

“อ้าว ด็อกมย็องแวะมาเหรอ รอแป๊บนึงนะ เสร็จนี่เดี๋ยวครูไป”

อีกครู่หนึ่ง ครูซอนัมซูก็ถือแก้วชานมไข่มุก เดินมาหาผม

“เอ้า ชานมไข่มุก”

ผมไม่ได้ดื่มชานมไข่มุกมานานแล้ว พอยกขึ้นดื่ม และได้เคี้ยวไข่มุกมันหวาน ก็สัมผัสได้ถึงความเหนียวหนึบและรสชาติแสนอร่อย

“ได้ข่าวว่าไปขั้วโลกใต้ไม่ใช่เหรอ กลับมาตอนไหนน่ะ”

“เพิ่งกลับมาได้ไม่กี่วันเองครับครู”

“คงจะยุ่งน่าดูเลย มาหาครูถึงนี่มีธุระอะไรหรือเปล่า”

“พอดีผมดูข่าวมาน่ะครับ”

“ข่าวงั้นหรือ ข่าวอะไรล่ะ”

“ข่าวที่ว่ามีการตรวจพบสารเคมีในชานมไข่มุกไต้หวันน่ะครับ”

“อ๋อ ข่าวนั้นเอง ไม่เกี่ยวอะไรกับพวกเราไม่ใช่หรือ”

จริงอย่างที่ครูซอนัมซูบอก ผลิตภัณฑ์ของกลุ่มเกษตรกรภูเขาชีรีไม่ได้มีปัญหาอะไร แถมยังได้รับความนิยมมากขึ้นด้วยซ้ำ

ไข่มุกมันหวานของกลุ่มเกษตรกรภูเขาชีรี ได้รับการพัฒนาและวิจัยโดยดร. ซออูยองและซอลมินจู ตัวไข่มุกทำจากแป้งหลายขนิด ทั้งแป้งมันหวาน แป้งข้าวเหนียว และแป้งถั่วเขียว ทุกชนิดผลิตจากผลผลิตภายในประเทศ และยังมีจุดเด่นคือจดสิทธิบัตรเรียบร้อยแล้ว

ผมบอกลาครูซอนัมซู และออกจากร้าน

ผมแวะไปดูร้านค้าในเครืออีกหลายร้าน ก็พบว่าทุกร้านแออัดไปด้วยผู้คนเช่นกัน ไม่มีร้านไหนประสบปัญหาอย่างที่ผมกังวล

ภาพที่เห็นแตกต่างจากร้านชานมในไต้หวันที่ตกเป็นข่าวอย่างเห็นได้ชัด

หลังจากตรวจสอบจนแน่ใจว่าไม่เกิดปัญหาแล้ว ผมก็มุ่งหน้ากลับฮาดงอย่างโล่งใจ

\*\*\*

สำนักงานของกลุ่มเกษตรกรภูเขาชีรีเองก็ยุ่งวุ่นวายพอๆ กับร้านชานมไข่มุก

เนื่องจากข่าวตรวจพบสารเมลามีนในผักที่นำเข้าจากประเทศจีน ไม่ว่าจะเป็นบัตเตอร์เฮดหรือกรีนปัตตาเวีย ซึ่งเป็นผักที่ได้รับความนิยมในกลุ่มผู้ชอบบริโภคสลัด ทำให้ผู้คนต่างแห่กันมาซื้อผักสลัดที่ผลิตโดยกลุ่มเกษตรกรภูเขาชีรีกันหมด ยอดจำหน่ายเพิ่มสูงขึ้นอย่างกะทันหัน

ตอนที่ผมเดินเข้าไป ทุกคนกำลังคุยโทรศัพท์ยุ่งวุ่นวาย

ฮันกีทักหันมาเห็นผมเข้าพอดี เขาอาศัยจังหวะวางสายหันมาบอกผม

“ท่านประธานเองก็ต้องมาช่วยรับโทรศัพท์ด้วยนะครับ เพราะตอนนี้เรามีคนไม่พอแล้ว”

“ครับ ได้เลยครับ”

ผมตอบขำๆ

**เปิดเล่ม 7 มา ท่านประธานก็ทำงานหนักเลยนะ555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **302**

**ตอนที่ 302 ไปออกรายการโปรโมตโรงปลูกผักกันหน่อย**

เวลาสองสัปดาห์ผ่านไปอย่างรวดเร็ว

งานของเราเยอะจนล้นมือ มีทั้งกลุ่มคนที่ติดต่อขอรับผักสลัดจากเรา รวมไปถึงกลุ่มคนที่เรียกร้องให้เราเปิดร้านชานมไข่มุก

เป็นสองสัปดาห์ที่โหดมาก และแล้วในที่สุด ทุกอย่างก็เริ่มเข้าที่เข้าทางมากขึ้น

ฮันกีทักนัดประชุม โดยเรียกทุกคนเข้าร่วม

สีหน้าของทุกคนเต็มไปด้วยความเหนื่อยล้าราวกับนอนไม่พอ

“ทุกคนตั้งใจฟังกันหน่อย วันนี้ผมมีข่าวใหญ่ครับ”

“ข่าวอะไรเหรอครับ ไม่ใช่ปัญหาเรื่องผลผลิตทางการเกษตรของที่อื่นอีกใช่มั้ยครับ”

พักแทโฮจากฝ่ายธุรการถามด้วยสีหน้ากล้าๆ กลัวๆ

ฮันกีทักสั่นศีรษะแทนคำตอบว่าเขาเดาผิด

“ไม่ใช่ข่าวแบบนั้นหรอก เป็นข่าวดีของทุกคนต่างหาก”

“ข่าวดีของพวกเราเหรอครับ”

“ผมเตรียมโบนัสพิเศษไว้ให้พวกคุณทุกคนครับ”

ทุกคนต่างตาโตเมื่อได้ยินคำว่าโบนัส

สีหน้าเหมือนอยากตะโกนโห่ร้องไชโยด้วยความยินดี

เรามีแผนจะให้โบนัสกับพนักงานทุกคนของกลุ่มเกษตรกรภูเขาชีรี ไม่ใช่แค่เพื่อนร่วมงานประจำสำนักงานกลุ่มเล็กๆ กลุ่มเดียว แต่เรากระจายโบนัสให้กับทุกคน

เรื่องนี้ผมกับฮันกีทักตัดสินใจร่วมกัน

ที่ผ่านมา อยู่ๆ เราก็งานยุ่งกว่าเดิม จนพนักงานต้องทำงานดึกดื่นตลอดสองสัปดาห์

แน่นอนว่าไม่ใช่แค่พนักงานประจำสำนักงาน คนงานที่ฟาร์มปศุสัตว์เองก็ยุ่งมากเช่นกัน

ผมอยากแสดงความใส่ใจเล็กๆ น้อยๆ ให้พวกเขาได้เห็น

ถึงแม้ยามปกติ ฮันกีทักจะเป็นคนประหยัดและเอาใจใส่กับเงินทองของออฟฟิศ แต่เขาไม่หวงเงินที่จะมอบให้เพื่อนร่วมงานที่ทำหน้าที่อย่างดีที่สุด

เขาลุกขึ้นมายืดหยัดเพื่อทุกคน เรียกร้องจำนวนเงินที่ทุกคนควรจะได้รับ

และผมเห็นชอบด้วยความยินดี

หลังจากประกาศเรื่องโบนัสให้เพื่อนร่วมงานในสำนักงานรู้ ผมก็แวะไปพบพนักงานฝ่ายตรวจสอบการปลูกผักแนวตั้ง เพื่อแจ้งข่าวดีให้พวกเขาทราบ

ตอนนี้โกดังห้องเย็นของเรากลายเป็นโรงปลูกผักไฮโดรโปนิกส์ที่สมบูรณ์แบบ

อีจางอูยืนทำหน้าเคร่งเครียดอยู่หน้าเครื่องจักรชิ้นหนึ่ง ปกติแล้วเขาเป็นคนที่ถ้าจดจ่ออยู่กับงาน จะไม่สังเกตว่ามีใครเดินเข้ามาเลย

ผมตีหลังเขาเบาๆ

“ไง งานไปได้สวยมั้ย”

“ท่านประธานมาถึงนี่ มีเรื่องอะไรหรือเปล่าครับ”

หน้าของอีจางอูโชกไปด้วยเหงื่อ

“ดูเหมือนทุกอย่างโอเคนี่นะ”

ต่อให้เขาไม่พูด ผมก็รู้ว่าทุกอย่างดำเนินไปอย่างเรียบร้อย

“เหลือเวลาอีกเท่าไหร่ถึงจะเสร็จล่ะ”

“เราเพิ่งเริ่มลุยได้เดือนเดียว ฉันว่าอีกสองสัปดาห์น่าจะเสร็จ อาจจะบวกลบนิดหน่อย”

ดูเหมือนการระดมพนักงานจำนวนมากมาช่วยกันจะได้ผล

“ถ้าเทียบกับตอนทำงานที่ขั้วโลกใต้แล้ว ที่นี่เหมือนสวรรค์เลยแหละ”

อีจางอูพูดยิ้มๆ

“ทุกคนช่วยหยุดทำงานแล้วมารวมตัวกันสักครู่ได้มั้ยครับ”

ผมพูดขึ้น

อีดงชุนวิ่งมาคนแรก ท่าทางเหมือนเด็กที่พร้อมรับของขวัญ

พอทุกคนมารวมกันครบแล้ว ผมก็ประกาศเรื่องสำคัญ

“ผมเตรียมโบนัสไว้ให้พวกคุณทุกคน ขอบคุณที่ช่วยทำงานกันอย่างหนัก ผมรู้ว่าทุกคนเหน็ดเหนื่อยมาก โปรดรับสิ่งนี้ไว้นะครับ”

คำว่าโบนัสทำให้อีดงชุนดีใจจนตะโกนร้องไชโยออกมา มินโยฮันที่อยู่ข้างๆ ถึงกับหัวเราะออกมาดังลั่นเมื่อเห็นภาพนั้น

อีจางอูพยายามบอกพ่อให้สงบลง มินโยฮันมองภาพนั้นขำๆ ก่อนหันมาทางผม

“ได้ยินว่าท่านประธานจะไปออกรายการ เมื่อไหร่เหรอครับ”

“พรุ่งนี้ครับ”

\*\*\*

หนึ่งสัปดาห์ก่อน ผมได้รับการติดต่อจากนักเขียนโคแอจู

ดูเหมือนว่าเธอจะพอใจกับคลิปวิดีโอที่ผมถ่ายจากขั้วโลกใต้เช่นกัน

เธอยังแอบบอกเพิ่มด้วยว่ามีผู้คนหลายคนตั้งตารอคอยให้ผมไปออกอากาศที่สถานี

วันนี้คือวันอัดรายการตามที่ได้ตกลงกันไว้

ผมแวะไปที่สตูดิโอ ผู้คนภายในสตูฯ ยุ่งวุ่นวายและเดินกันไปมา

คึมมินซอเดินมาหาผม

“ไม่เจอกันนานเลยนะคะ คุณด็อกมย็อง ไปขั้วโลกใต้มาเป็นยังไงบ้างคะ”

“ครับ ผ่านไปได้ด้วยดีครับ”

“สุดยอดไปเลยค่ะ ได้ไปถึงขั้วโลกใต้เลยนะเนี่ย”

“ตอนไม่มีผม เป็นยังไงบ้างครับ รายการโอเคมั้ย”

“เรื่อยๆ ค่ะ”

เธอตอบด้วยใบหน้ายิ้มแย้ม

ผมชอบนิสัยที่เรียบง่าย สบายๆ ต่างกับภาพลักษณ์ที่ดูหรูหราของเธอ

“เรากำลังจะเริ่มอัดรายการแล้ว ทุกคนเตรียมตัวให้พร้อมนะครับ”

พีดีชเวมินซองส่งสัญญาณเป็นเชิงให้ทุกคนเงียบ

คึมมินซอจ้องมองไปที่กล้องทันที จากนั้นก็เริ่มพูด

“วันนี้เรามีแขกรับเชิญพิเศษมาค่ะ ไม่ใช่ใครที่ไหน ก็คนคุ้นเคยกันนี่เอง เมื่อต้นปีที่ผ่านมา เขาเคยมาออกรายการ ‘เกษตรกรคือความหวัง’ กับเรา ขอเชิญคุณคิมด็อกมย็องที่สตูดิโอได้เลยค่ะ”

พอได้รับสัญญาณจากพีดีชเวมินซอง ผมก็เดินเข้าไปในฉาก

คึมมินซอพูดตามบทอย่างเป็นธรรมชาติ

“ดูเหมือนคุณด็อกมย็องจะกลายเป็นคู่หูของฉันไปแล้วนะคะ”

“คุณมินซอสวยขึ้นเยอะเลยนะครับ”

ผมเองก็ตอบไปแบบเนียนๆ ตามบทเช่นกัน

เป็นบทที่โคแอจูเป็นคนเขียนขึ้น

อาจเพราะคำพูดไม่เข้าปาก ทำให้มีฉากเอ็นจี

สุดท้ายแล้ว ผมก็ตัดสินใจว่าไม่พูดคำที่ไม่เหมาะกับตัวเองดีกว่า

พอได้ทำอะไรที่เป็นตัวเอง ทุกอย่างก็เข้าที่เข้าทางมากขึ้น ในที่สุด คึมมินซอก็เริ่มเข้าประเด็น

“ไม่น่าเชื่อเลยนะคะว่ามนุษย์เราจะปลูกผักสลัดที่ขั้วโลกใต้ได้”

“อยากรู้ก็เชิญรับชมให้เห็นกับตาเลยครับ”

คลิปวิดีโอขั้นตอนการติดตั้งตู้คอนเทนเนอร์ผักสลัดโผล่ขึ้นมาบนหน้าจอ

เป็นฉากการติดตั้งตู้คอนเทนเนอร์ที่ใช้ปลูกผักสลัดบัตเตอร์เฮดกับกรีนปัตตาเวียที่ฐานทัพเกาหลีใต้ในขั้วโลกใต้

คึมมินซออุทานออกมาอย่างต่อเนื่อง ถึงจะพูดตามสคริปต์ แต่เธอแสดงออกได้ดี ราวกับว่ากำลังทึ่งกับภาพที่ได้เห็นจริงๆ

พอภาพฉายมาถึงฉากโอลิมปิกขั้วโลกใต้และงานกินเลี้ยงหมูสามชั้นย่าง เธอก็หัวเราะออกมา

เธอถึงกับพูดประโยคที่ไม่ได้อยู่ในสคริปต์

“สมาชิกที่ฐานทัพเกาหลีใต้น่ารักจังเลยค่ะ”

ผมเองก็เห็นด้วยกับคำพูดของเธอ

คลิปการติดตั้งตู้คอนเทนเนอร์ผักสลัดที่เป็นประเด็นหลักจบลง ตู้เพาะถั่วงอกฉายขึ้นมา

“คุณออกแบบตู้เพาะถั่วงอกด้วยสินะคะ ขนไปจากเกาหลีใต้ด้วยหรือเปล่าคะเนี่ย”

“เปล่าครับ เราสร้างกันที่ขั้วโลกใต้เลยครับ”

“สร้างที่ขั้วโลกใต้งั้นเหรอคะ”

“จากตู้เย็นที่พังแล้วน่ะครับ”

“คุณนี่ไม่ได้มือขึ้นอย่างเดียวนะคะเนี่ย แต่ยังฉลาดอีกต่างหาก”

คึมมินซอพูดพลางทำตาปริบๆ คำพูดของเธอดูยกยอไปหน่อย แต่พอได้ยินก็รู้สึกดี

คลิปวิดีโอเล่นไปเรื่อยๆ จนเป็นตอนติดตั้งโรงปลูกผักไฮโดรโปนิกส์ที่ฐานทัพชิลี

“ไม่ใช่ฐานทัพของเกาหลีใต้ใช่มั้ยคะ”

“ฐานทัพของชิลีน่ะครับ”

ผมเล่าถึงเหตุการณ์ที่สมาชิกฐานทัพของประเทศชิลีช่วยเหลือสมาชิกฐานทัพของประเทศเกาหลีใต้ในช่วงที่เกิดวิกฤติพายุหิมะ และสรุปสั้นๆ ว่า เพราะเขาทำดีกับเรา เราถึงควรตอบแทนเขาบ้าง

คึมมินซอพยักหน้าเป็นเชิงเข้าใจ

“เป็นเหตุการณ์ไม่คาดคิดจริงๆ นะคะ”

“ที่ขั้วโลกใต้ สภาพอากาศทำให้เราคาดเดาอะไรไม่ได้จริงๆ ครับ”

“น่าทึ่งมากเลยค่ะที่คุณสามารถปลูกผักสลัดในสภาพแวดล้อมที่โหดร้ายแบบนั้นได้”

“ทั้งหมดเกิดจากความยิ่งใหญ่ของเทคโนโลยีครับ”

อีกไม่กี่นาทีต่อมา คลิปวิดีโอก็เล่นจบลง

ได้เวลาพูดทิ้งท้ายแล้ว

คึมมินซอหันมาทางผม

“พอได้ดูคลิปสิ่งที่คุณทำที่ขั้วโลกใต้แล้ว ทำให้ฉันอยากรู้ถึงแผนการในอนาคตของคุณจังค่ะ ช่วยเล่าแผนการคร่าวๆ ของคุณหน่อยได้มั้ยคะ คุณด็อกมย็อง”

“สั้นๆ ครับ เรากำลังวางแผนจะสร้างโรงปลูกผักไฮโดรโปนิกส์ขนาดใหญ่ในเร็วๆ นี้ครับ”

“โรงปลูกผักไฮโดรโปนิกส์ขนาดใหญ่เหรอคะ”

“เป็นโรงปลูกผักรุ่นใหม่สุดพิเศษ ชนิดที่ตู้คอนเทนเนอร์ผักสลัดเทียบไม่ติดเลยละครับ”

“พอพูดว่าขนาดใหญ่แล้วยังไม่เห็นภาพเท่าไหร่ คุณช่วยลองเปรียบเทียบได้มั้ยคะ ว่าจะเท่ากับตู้คอนเทนเนอร์ผักสลัดสักกี่ตู้”

คึมมินซอถามด้วยแววตาที่เต็มไปด้วยความสงสัย

“คร่าวๆ ที่คิดไว้ ผมว่าน่าจะประมาณหนึ่งหมื่นตู้ครับ”

“ตู้คอนเทนเนอร์ผักสลัดหนึ่งหมื่นตู้เลยเหรอคะ”

คึมมินซอกถึงกับกลืนน้ำลายดังเอื๊อก

ช่างภาพรีบซูมกล้องเข้าไปที่สีหน้าตื่นตกใจของเธอ

**โปรโมทเนียนมาก**

**ข่าวใหญ่ทั่วเกาหลีแน่ !**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **303**

**ตอนที่ 303 ความใฝ่ฝันของเกษตรกรผู้ร่ำรวย**

คึมมินซอเบิกตากว้างพลางถาม

“นึกภาพไม่ออกเลยค่ะ สามารถใส่ตู้คอนเทนเนอร์ได้หนึ่งหมื่นตู้เลยเหรอคะ ใหญ่มากเลยนะนั่น”

“ถ้าเปลี่ยนเป็นบอกว่าผมกำลังสร้างเรือขนาดยักษ์ น่าจะเข้าใจได้ไวขึ้นครับ”

“เรือยักษ์เหรอคะ”

“ลองจินตนาการภาพเรือขนาดใหญ่ที่บรรทุกตู้คอนเทนเนอร์ได้หนึ่งหมื่นตู้ดูสิครับ”

“พอจินตนาการแบบนั้นแล้วก็เข้าใจได้อยู่นะคะ”

ถึงแม้จะมองเห็นภาพคร่าวๆ ในหัว แต่ถ้าแปลงออกมาเป็นตัวเลข จะรู้ว่าสิ่งที่เรากำลังจะสร้างนั้นมีขนาดใหญ่มหึมา

ถ้าคำนวณโดยอ้างอิงจากเรือที่บรรทุกตู้คอนเทนเนอร์ได้หนึ่งหมื่นตู้ หน่วยนับของตู้คอนเทนเนอร์จะเรียกกันว่า ‘TEU [1]’ หนึ่งตู้มีขนาด 20 ฟุต

สรุปง่ายๆ เรือที่บรรทุกตู้คอนเทนเนอร์หนึ่งหมื่นตู้ได้ จะต้องมีความยาวประมาณ 334 เมตร นั่นคือยาวกว่าหอไอเฟล (300 เมตร) ถึง 34 เมตร

เปรียบให้เห็นภาพ ดาดฟ้าเรือจะมีขนาดเท่ากับสนามฟุตบอลสามสนามมาต่อกัน

“พอพูดแบบนี้ก็เข้าใจได้ง่ายขึ้นค่ะ แต่ก็ยังมีเรื่องที่ฉันไม่เข้าใจอีกนะคะ”

คึมมินซอกะพริบตาพลางถาม

“ตรงไหนครับ ถามมาได้เลย”

“เวลาวางตู้คอนเทนเนอร์บนเรือ ต้องซ้อนกันเป็นชั้นๆ ไม่ใช่หรือคะ แล้วตู้คอนเทนเนอร์ที่ปลูกผักสลัดจะทำได้หรือคะ ตอนที่เราปลูกโสมอ่อน ฉันจำได้ว่ามันไม่ได้สูงขนาดนี้นะคะ”

คึมมินซอเข้าร่วมถ่ายทำขั้นตอนการปลูกโสมอ่อนพร้อมกับผม

ตัวเธอมีความรู้พื้นฐานเกี่ยวกับการปลูกผักไฮโดรโปนิกส์อยู่แล้ว

เป็นคำถามที่ดี และผมอยากตอบอยู่แล้ว

“คุณมินซอถามได้ตรงจุดมากครับ ก่อนหน้านี้ เรายังไม่สามารถทำการเกษตรแบบแนวตั้งได้ครับ”

“เกษตรแนวตั้งคืออะไรเหรอคะ”

“คือการวางโรงปลูกผักไฮโดรโปนิกส์ซ้อนขึ้นไปเป็นชั้นๆ ครับ”

“ใช้คำว่าก่อนหน้านี้ทำไม่ได้ แปลว่าตอนนี้ทำได้หรือคะ”

“ตอนนี้เรากำลังวางแผนงานและทดสอบอยู่ครับ อยู่ในขั้นตอนใกล้จะประสบความสำเร็จแล้ว”

“คุณหมายความว่า เราจะเรียงโรงปลูกผักแบบไฮโดโปรนิกส์ซ้อนขึ้นไปสูงๆ เหมือนอพาร์ตเมนต์ได้... อย่างนั้นหรือคะ”

“ใช่ครับ ใช้คำแบบนั้นก็ใช่ ผมคิดว่าน่าจะทำได้นะ”

“สุดยอดไปเลยค่ะ คุณไม่ใช่เกษตรกรแล้วละค่ะ นี่มันนักวิทยาศาสตร์ชัดๆ”

“ผมเป็นแค่เกษตรกรธรรมดาๆ คนหนึ่งเท่านั้นเองครับ แต่เรื่องนี้ พอได้มีเวลามานั่งคิดดู ผมก็คิดออกครับ”

“ฉันขอถามอีกคำถามได้มั้ยคะ คำถามสุดท้ายแล้วค่ะ”

พีดีชเวมินซองทำมือโอเคให้กับคิมมินซอ

หมายความว่าเขาจะให้เวลาเพิ่ม

“ทำไมคุณถึงต้องสร้างโรงปลูกใหญ่ขนาดนั้นเหรอคะ”

“เมื่อไม่นานมานี้ คุณมินซอได้ยินข่าวเกี่ยวกับการนำเข้าผลผลิตทางการเกษตรใช่มั้ยครับ”

“หมายถึงข่าวเรื่องตรวจพบสารเคมีในผักนำเข้าใช่มั้ยคะ”

“ใช่ครับ ข่าวนั้นนั่นเอง ผมเชื่อว่าในอนาคต เกาหลีใต้จะต้องพึ่งพาการนำเข้าผลผลิตทางการเกษตรมากขึ้น ถึงแม้จะพบปัญหาเราก็ไม่อาจหยุดวงจรนี้ได้ ทีนี้ถามว่าถ้านำเข้าเยอะๆ จะเป็นยังไง ก็จะส่งผลกระทบต่อเกษตรกรรมภายในเกาหลีใต้ ยิ่งเวลาผ่านไป การเกษตรกรรมของเราจะยิ่งอ่อนแอลง และผมอยากหยุดวงจรนี้ครับ”

คึมมินซอพยักพน้า

“เป็นความคิดที่ดีมากเลยค่ะ ถ้าสร้างโรงปลูกผักขนาดใหญ่ได้อย่างที่คุณด็อกมย็องบอก พวกเราคงจะกินผักกันได้สบายใจน่าดูเลยนะคะ ไม่ต้องพึ่งการนำเข้ามากเกินไปด้วย ว่าแต่สร้างโรงปลูกผักขนาดใหญ่แบบนี้ ใช้เงินเยอะมั้ยคะ”

“ก็เยอะอย่างที่คุณมินซอว่ามานั่นแหละครับ เพราะงั้นผมเลยวางแผนไว้ว่าจะเปิดรับสมัครกองทุนแห่งชาติครับ”

“กองทุนแห่งชาติเหรอคะ”

“เป็นการระดมทุนคราวด์ฟันดิงในรูปแบบหลักทรัพย์ [2] เป็นระบบที่จะได้รับเงินปันผลเมื่อบริษัทได้กำไรแล้วครับ”

“เป็นวิธีที่แปลกใหม่มากเลยค่ะ ฉันก็สามารถลงทุนได้ด้วยใช่มั้ยคะ”

“ใช่แล้วครับ คุณมินซอเองก็สามารถร่วมลงทุนได้ครับ”

“ถ้าอย่างนั้นคุณด็อกมย็องตั้งจำนวนยอดเงินเอาไว้ที่เท่าไหร่คะ พอจะนึกไว้คร่าวๆ แล้วหรือยัง”

“ณ ตอนนี้ ผมยังไม่ได้ประเมินยอดพวกนี้ครับ เพราะทุกอย่างเพิ่งจะอยู่ในขั้นตอนเริ่มต้น แต่มีอย่างหนึ่งที่ผมสามารถบอกแบบชัดเจนได้เลยครับ”

“อะไรเหรอคะ”

“ผมวางแผนไว้ว่าจะรับสมัครเกษตรกรรุ่นใหม่ไปพร้อมกับการระดมทุนครับ”

“หมายถึงคนที่จะมาดูแลโรงปลูกผักใช่มั้ยคะ”

“ถูกต้องแล้วครับ ผมต้องการเกษตรกรรุ่นใหม่ที่จะมาช่วยดูแลโรงปลูกผักขนาดใหญ่”

“ฟังจากที่คุณเล่ามา โรงปลูกผักมีขนาดใหญ่มาก น่าจะต้องใช้คนมากเลยนะคะ”

“ใช่ครับ ผมต้องการกำลังคนเยอะเลยครับ”

“นั่นหมายความว่าถ้าสร้างโรงปลูกผักนี้ ไม่ใช่แก้ปัญหาแค่เรื่องนำเข้าผลผลิตทางการเกษตรอย่างเดียว แต่ยังช่วยแก้ไขปัญหาการว่างงานได้ด้วย ฉันเข้าใจถูกมั้ยคะ”

“ผมไม่ได้มองว่ามันจะช่วยแก้ไขปัญหาการว่างงานอย่างเดียวนะครับ แต่มองว่ามันช่วยแก้ไขปัญหาเรื่องเกษตรกรหายไปจากหมู่บ้านด้วยครับ ตอนนี้เราจะเห็นว่าคนรุ่นใหม่มักเลือกเดินทางออกจากบ้านเกิดมาหางานทำในเมือง ถ้าปล่อยให้เป็นแบบนี้ต่อไป ในระยะยาว เราจะไม่เหลือเกษตรกรที่อยู่ในพื้นที่เลยครับ”

“อันนี้จริงค่ะ ระหว่างที่ทำรายการนี้ ฉันเองก็รู้สึกได้ว่าในหมู่บ้าน ค่อนข้างขาดแคลนผู้คนอยู่นะคะ”

“คนที่ผมต้องการ ต้องมีความมุ่งมั่นที่จะเป็นเกษตรกรด้วยครับ”

“ความมุ่งมั่นเหรอคะ”

“ผมอยากอบรมเกษตรกรรุ่นใหม่ และจะทำให้พวกเขาเป็นเกษตรกรที่ร่ำรวยให้ได้ครับ”

“ถ้ามีเกษตรกรรุ่นใหม่เพิ่มขึ้น คนในหมู่บ้านก็คงจะเพิ่มขึ้นด้วยสินะคะ”

คึมมินซอยิ้มอย่างมีความสุข

เธอไม่ถามอะไรต่อ แต่พูดปิดท้ายว่า

“ขอให้ความฝันของคุณด็อกมย็องเป็นจริงนะคะ”

“ขอบคุณครับ”

ไฟสีแดงของกล้องดับลงเป็นสัญญาณว่าการถ่ายทำจบลงแล้ว

ผมกับคึมมินซอเอาไมโครโฟนออกจากปกเสื้อ

คึมมินซอพูดเบาๆ

“ถ้าทุกอย่างเป็นไปตามที่คุณด็อกมย็องวางแผนไว้ก็คงจะดีนะคะ นี่ไม่ใช่คำพูดเพื่อออกอากาศนะคะ แต่เป็นคำพูดจากใจของฉันเลยค่ะ”

ในตอนนั้นเอง พีดีชเวมินซองก็โผล่มา

“คุณด็อกมย็องครับ วันนี้พูดดีมากๆ เลยครับ ตอนที่คุณบอกว่าจะทำให้ทุกคนเป็นเกษตรกรที่ร่ำรวย ผมประทับใจมากเลยครับ”

ถึงจะเป็นคำพูดเยินยอ แต่ท่าทางจริงใจทำให้ดูน่ารัก

“ถ้ารายการออกอากาศ ผมว่ากระแสต้องดีมาก ถ้าผู้ชมเรียกร้องภาคต่อ คุณต้องมาออกนะครับ”

เป้าหมายของพีดีชเวมินซองแตกต่างจากผมและคึมมินซอ เขาต้องการเรตติ้งรายการ

ผมพยักหน้าเบาๆ

\*\*\*

หลังถ่ายรายการเสร็จ ผมก็มุ่งหน้าไปที่ร้านค้าของกลุ่มเกษตรกรภูเขาชีรี

วันนี้เป็นวันตัดสินใจเรื่องสำคัญ

ภายในร้านค้าของกลุ่มเกษตรกรภูเขาชีรีเต็มไปด้วยผู้คน

พอเห็นผม โนแฮมีก็โบกมือให้

“ขึ้นไปชั้นสองได้เลยค่ะ ท่านประธาน รับชาสักถ้วยมั้ยคะ”

“ได้ครับ”

บนชั้นสองของร้านเงียบสงบ แตกต่างจากหน้าร้านที่อัดแน่นด้วยผู้คน

ใครคนหนึ่งนั่งรอผมอยู่ก่อนแล้ว

ฮักกีทักวางแก้วชานมไข่มุกในมือลงบนโต๊ะ และถามขึ้นว่า

“ไปออกอากาศมา โอเคมั้ย จบดีหรือเปล่า”

“ครับ จบได้ดีครับ”

เอกสารกองหนึ่งวางอยู่บนโต๊ะ ดูเหมือนเขากำลังตรวจเอกสารอยู่

โนแฮมีเคาะประตู และก้าวเข้ามาในห้อง

“เชิญดื่มชาเชียวกันก่อนค่ะ”

ลับร่างของโนแฮมีไป ฮันกีทักก็เข้าเรื่องทันที

“ถ้าจะระดมทุนในรูปแบบหลักทรัพย์ เราต้องเลือกตัวกลางก่อน”

**เอาล่ะ เข้าโหมดจริงจังแล้ว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **304**

**ตอนที่ 304 ได้เวลาเข้าสู่การระดมทุนอย่างเป็นทางการแล้ว**

พอรู้ว่าผมมีแผนจะระดมทุน ฮันกีทักก็ไปทำการบ้านหาข้อมูลมาล่วงหน้า

การระดมทุนคราวด์ฟันดิงแบ่งออกสองรูปแบบใหญ่ๆ คือการระดมทุนด้วยการออกหุ้น และการระดมทุนโดยให้หุ้นกู้

การระดมทุนโดยการออกหุ้น คือการระดมทุนที่ไม่หวังผลกำไร เกิดขึ้นเพื่อสนับสนุนบริษัทที่มีไอเดียแต่ว่าขาดเงินทุน

ส่วนการระดมทุนโดยให้หุ้นกู้ จะเป็นการลงทุนผ่านบริษัทตัวกลางและผู้ลงทุนจะได้รับเงินปันผลเมื่อธุรกิจนั้นๆ ได้กำไรแล้ว

พวกเราตัดสินใจเลือกลงทุนแบบการระดมทุนแบบที่สอง ให้หุ้นกู้ในรูปแบบหลักทรัพย์

การระดมทุนโดยให้หุ้นกู้มีสเกลใหญ่กว่า เมื่อเทียบกับการระดมทุนโดยการออกหุ้น เพราะผู้สนับสนุนจะได้รับเงินปันผลด้วย ไม่เหมือนการระดมทุนโดยการออกหุ้น ที่เป็นการสนับสนุนเพียงอย่างเดียว ไม่ได้รับผลตอบแทน

“รุ่นพี่เล็งบริษัทตัวกลางไว้แล้วหรือยังครับ”

“ฉันเช็กข้อมูลหมดแล้ว ตอนนี้เลือกไว้สองที่”

“บริษัทอะไรครับ”

“ชินฮวาฟันดิงกับเวนเชอร์คราวด์”

ผมนิ่งคิดอยู่พักหนึ่ง ทั้งสองบริษัทที่ฮันกีทักเลือกมาเป็นบริษัทคราวด์ฟันดิงที่ทำผลงานได้ดี และกำลังเจริญก้าวหน้า

“นายมีบริษัทในใจแล้วหรือยัง ได้ลองหามาบ้างมั้ย”

ฮันกีทักถามผมยิ้มๆ

ผมได้ลองสำรวจตลาดหาบริษัทที่เหมาะสมมาล่วงหน้าตามที่เขาบอกจริงๆ

ด้วยเงื่อนไขของคนที่ย้อนเวลากลับมา ผมรู้อยู่แล้วว่าบริษัทไหนมีคุณสมบัติที่ยอดเยี่ยม

ในอนาคต ทั้งสองบริษัทที่ฮันกีทักเสนอชื่อมาจะเติบโตขึ้นและขยายเป็นบริษัทตัวกลางขนาดใหญ่

ทั้งสองบริษัทมีจุดแข็งในแบบของตัวเอง

ชินฮวาฟันดิงคือบริษัทตัวกลางคราวด์ฟันดิงที่มีขนาดใหญ่ที่สุดในตอนนี้

ส่วนเวนเชอร์คราวด์มีขนาดเล็กกว่าชินฮวาฟันดิง แต่มั่นคงกว่าในด้านธุรกิจเงินร่วมลงทุน

โครงการตู้คอนเทนเนอร์ผักสลัดได้รับความนิยมมาก และผลักดันให้กลุ่มเกษตรกรภูเขาชีรีเติบโตไปสู่ธุรกิจเงินร่วมลงทุน

ปัจจุบัน ประชาชนรู้จักกลุ่มเกษตรกรภูเขาชีรีในนามของบริษัทที่ผลิตและจำหน่ายผลิตผลทางการเกษตรที่มีคุณภาพ และเรากำลังพัฒนาเป็นธุรกิจเงินร่วมลงทุนที่มีพื้นฐานอยู่บนความคิดสร้างสรรค์ และใช้เทคโนโลยีระดับสูง

“ถ้าเป็นรุ่นพี่ รุ่นพี่จะเลือกที่ไหนครับ”

“ถ้าเลือกจากความมั่นคง ชินฮวาฟันดิงน่าจะดีกว่า แต่ถ้าดูจากแนวคิด ฉันว่าเวนเชอร์คราวด์น่าจะเหมาะกับพวกเรามากกว่า”

ผมก็คิดเหมือนกับเขา

เวนเชอร์คราวด์ไม่ได้เป็นองค์กรที่มั่นคงในด้านธุรกิจเงินร่วมลงทุนเพียงอย่างเดียว แต่ยังมีจุดแข็งในด้านการตลาดด้วย ประธานของบริษัทเคยเป็นนักการตลาดมาก่อน เขาจึงให้ความสำคัญกับเรื่องนี้

“ผมก็คิดเหมือนรุ่นพี่ครับ เราเลือกเวนเชอร์คราวด์เป็นบริษัทตัวกลางน่าจะดี”

“โอเค งั้นก็จบเรื่องบริษัทตัวกลาง ทีนี้มาถึงเรื่องเงิน นายตั้งจำนวนเงินเป้าหมายไว้เท่าไหร่”

ตอนที่ออกรายการ ผมไม่ได้พูดถึงยอดเงินที่ตั้งเอาไว้ เพราะเป็นเรื่องที่ต้องตัดสินใจอย่างรอบคอบ

ถ้าเป็นเรื่องยอดเงิน คนเดียวที่ผมไว้ใจคือฮันกีทัก

เขาเคยเสนอไว้ว่าประมาณห้าพันล้านวอน [1] น่าจะเหมาะสม

วันนี้ผมจะต้องตัดสินใจเรื่องจำนวนเงินให้ได้

ผมพูดออกไปในที่สุด

“หนึ่งหมื่นล้านวอน [2] พอไหวมั้ยครับ”

“หนึ่งหมื่นล้านวอน??”

ฮันกีทักเบิกตาโพลงก่อนอุทานออกมาด้วยความตกใจ

ยอดที่ผมเสนอเป็นจำนวนสองเท่าของยอดที่เขาคิดเอาไว้

“เยอะขนาดนั้นเลย?”

“จริงๆ แล้ว ผมคิดว่าน้อยไปด้วยซ้ำครับ”

“หนึ่งพันล้านนี่เรียกว่าน้อย?”

“ถ้าเราจะต้องพัฒนาโรงปลูกผักไฮโดรโปนิกส์ จะต้องใช้เงินเยอะขึ้นเรื่อยๆ ครับ”

“ถ้านายตั้งเป้าไว้ที่หนึ่งหมื่นล้านวอน ก็แปลว่า ไม่ว่ายังไงเราก็ต้องรวบรวมเงินให้ได้อย่างน้อยแปดพันล้านวอน [3] เลยนะ”

“ผมรู้ครับ”

สำหรับคราวด์ฟันดิง หากได้จำนวนเงินต่ำกว่าแปดสิบเปอร์เซ็นต์จากที่บริษัทตั้งเป้าไว้ การระดมทุนจะกลายเป็นโมฆะ และต้องยกเลิกไป

“ถ้าอย่างนั้นก็แล้วแต่นายเลย อำนาจการตัดสินอยู่ที่ท่านประธานแล้ว”

ฮันกีทักพูดพลางสบตาผม

แววตาของเขาเปล่งประกายระยิบระยับ

“ผมตัดสินใจแล้วครับ ว่าจะตั้งไว้ที่หนึ่งหมื่นล้านวอน”

“ตกลงตามนี้ ฉันจะดำเนินการให้ทันที”

“บางทีเราอาจจะระดมทุนได้มากกว่าหนึ่งหมื่นล้านก็ได้นะครับ”

“ถ้าได้อย่างนั้นก็ดีสิ ขอให้โชคอยู่ข้างเราเถอะนะ”

“แพ้ชนะ ผมขอวัดด้วยความสามารถ ไม่เกี่ยวกับโชคครับ”

“ตามนั้นเลย เรามาวัดผลจากความสามารถกัน”

ผมตั้งใจจะรวบรวมเงินจากกระบวนการคราวด์ฟันดิง และนำเงินมาสร้างโรงปลูกผักขนาดใหญ่ อย่างไรก็ตาม ผมไม่ได้มีวัตถุประสงค์จะสร้างโรงปลูกผักแค่อย่างเดียว

แต่อยากให้ประชาชนทั้งประเทศได้รู้จักกลุ่มเกษตรกรภูเขาชีรีผ่านการระดมทุน นี่เป็นโอกาสสำคัญของเรา เป็นโอกาสทองที่จะได้แสดงความสามารถและวิสัยทัศน์ของกลุ่มเกษตรกรภูเขาชีรีให้ทุกคนได้เห็น

ขณะเดียวกัน ผมก็มีแผนจะตามหาเกษตรกรรุ่นใหม่เข้าร่วมทีมด้วย

เพราะถ้าตามหาคนหลังจากสร้างโรงปลูกผักแล้ว จะช้าเกินไป

ผมต้องรีบรับสมัครและฝึกบุคลากรเอาไว้ล่วงหน้า

ผมวางแผนว่าจะสอนเกษตรกรรุ่นใหม่ที่สมัครเข้ามาทุกอย่าง ตั้งแต่การเกษตรแนวตั้งไปจนถึงวิธีการดูแลจัดการตู้คอนเทนเนอร์ผักสลัด

ผมอยากอบรมให้เกษตรกรรุ่นใหม่ใช้อุปกรณ์ทันสมัยได้อย่างอิสระ

ไม่ใช่แค่เพื่ออนาคตของพวกเขาหรือเพื่ออนาคตของกลุ่มเกษตรกรภูเขาชีรี แต่เพื่ออนาคตของชาวเกาหลีใต้

\*\*\*

ผมกับฮันกีทักเริ่มเตรียมแผนการระดมทุน

เราใช้เวลาหนึ่งสัปดาห์ในการลงทะเบียนบริษัทตัวกลางและจัดเตรียมเอกสารที่จำเป็น

“ต้องเตรียมเอกสารเยอะกว่าที่คิดนะเนี่ย”

ฮันกีทักพูดพลางมองเอกสารกองพะเนินตรงหน้า

“เราตั้งเป้าหมายยอดเงินไว้สูง ผมว่าคงต้องใช้เวลาแหละครับ”

เราต้องเตรียมตัวหลายอย่าง รวมไปถึงวางแผนระดมทุนและการแนะนำบริษัทสู่สายตาของประชาชน

“ยิ่งเตรียมตัวดีเท่าไหร่ยิ่งได้เปรียบนะครับรุ่นพี่”

“ท่านประธานพูดถูกครับ”

ฮันกีทักพูดพลางยิ้มกว้าง

ในตอนนั้นเอง อีจางอูโทร. เข้ามาพอดี

“ท่านประธานว่างคุยหรือเปล่าครับ”

“คุยได้ครับ”

น้ำเสียงของเขาสดใสและดูอารมณ์ดี

“นายต้องลองมาที่นี่ดูสักครั้งนะ”

“งานเสร็จเรียบร้อยแล้วหรือ”

ผมเด้งตัวลุกจากที่นั่งทันที ประโยคที่อีจางอูบอกเมื่อไม่กี่วันมานี้ดังเข้ามาในหู เขาบอกว่าอาจจะทำงานเสร็จเร็วขึ้นก็ได้

 “อยากรู้ก็มาดูเองสิ”

แค่ได้ยินน้ำเสียงล้อเล่นของเขาผมก็รู้แล้ว โรงปลูกผักของเราสำเร็จแล้ว

“รุ่นพี่ เดี๋ยวผมมานะครับ”

ผมหันไปบอกฮันกีทัก

“มีอะไรเหรอ ตื่นเต้นจนไม่สมกับเป็นนายเลย ใครโทร. มาล่ะนั่น”

“รุ่นพี่ไปกับผมมั้ยครับ”

“ให้ฉันไปด้วยเหรอ”

“รีบลุกเลยครับ ให้ไวๆ”

“ใครโทร. มา จางอูเหรอ”

“ใช่ครับ”

พอผมตอบ ฮันกีทักก็เหมือนจะอ่านสถานการณ์ออก สีหน้าของเขาเริ่มเปลี่ยนไป

เราสองคนเร่งฝีเท้า วิ่งตรงไปที่โกดังทันที

ประตูโกดังเปิดออก ภาพที่น่าตกใจปะทะสายตา

โรงปลูกผักแนวตั้งเสร็จสมบูรณ์แล้ว

อีจางอู มินโยฮันและเหล่าวิศวกรที่ยืนออกันอยู่ข้างโรงปลูกผัก สีหน้าของทุกคนเต็มไปด้วยความภาคภูมิใจ

พอเห็นหน้าผมกับฮันกีทัก อีจางอูก็ตะโกนเสียงดังลั่น

“โรงปลูกผักแนวตั้งสำเร็จพร้อมใช้งานแล้วครับ!”

“พวกนายเอาเวลาตอนไหนไปปลูกผักน่ะ”

“เรื่องนี้คุณมินโยฮันเป็นคนจัดการน่ะครับ”

สมกับเป็นมินโยฮันจริงๆ ระหว่างที่สร้างโรงปลูกผัก เขายังปลูกต้นกล้าไปด้วย ช่างคิด รอบคอบและขยันจริงๆ

ผมขยับเข้าไปดูโรงปลูกผักใกล้ๆ

ภายใน พืชผลกำลังเติบโตอย่างงดงาม

โรงปลูกผักแนวตั้งซ้อนกันเป็นชั้นๆ

สูงจนต้องแหงนคอมอง

มองสูงขึ้นไปจนปวดคอ

เป็นความสูงอย่างที่เราคาดไม่ถึงในตอนที่สร้างตู้คอนเทนเนอร์ผักสลัด

ทุกคนในทีมสร้างโรงปลูกผักในแบบที่ผมคิดไว้ได้อย่างยิ่งใหญ่ งดงามไร้ที่ติ

มินโยฮันเดินมาหาผมและพูดว่า

“ไอเดียที่ท่านประธานบอกพวกเราเยี่ยมมาก มันทำให้ผมคิดหาทางแก้ไขและนำมาปรับปรุงจนสามารถพัฒนาการเกษตรแนวตั้งได้สำเร็จ ถ้าไม่มีท่านประธาน พวกเราคงสร้างโรงปลูกผักแบบเกษตรแนวตั้งไม่ได้แน่ครับ”

ผมตบไหล่มินโยฮันด้วยความตื้นตัน

มีหลายอย่างที่ผมอยากจะพูด อยากจะบอกทุกคนที่นี่

“ผมคิดว่านี่ไม่ใช่ผลงานของใครคนใดคนหนึ่ง แต่มีหงาดเหงื่อและแรงงานของทุกคนอยู่ครับ เพราะพวกเราทุกคน กลุ่มเกษตรกรภูเขาชีรีจึงสามารถเติบโตก้าวกระโดดไปข้างหน้าได้มากขึ้น ทุกคนเก่งมากจริงๆ ครับ”

ผมได้ยินเสียงปรบมือดังมาจากที่ไหนสักแห่ง

พอหันไปมอง ก็เห็นอีดงชุนยืนปรบมืออย่างตั้งใจอยู่คนเดียว พอทุกคนหันไปมองเขา ก็ปรบมือตามและหัวเราะตะโกนเสียงดังลั่น

ราวกับว่า... พวกเรากำลังฉลองความสำเร็จด้วยกัน

“มีเรื่องดีๆ แบบนี้วันนี้ต้องกินเลี้ยงแล้วใช่มั้ยครับ”

เสียงตะโกนของอีดงชุนดังทะลุผ่านเสียงปรบมือขึ้นมา

“แน่นอนอยู่แล้วครับ อยากกินอะไรบอกมาได้เลย”

ใบหน้าของทุกคนเต็มไปด้วยรอยยิ้ม

โรงปลูกผักแนวตั้งเสร็จเรียบร้อย...

ได้เวลาเข้าสู่การระดมทุนอย่างเป็นทางการแล้ว

**รู้สึกยิ่งใหญ่มาก เพิ่งรู้จักการระดมทุนแบบนี้**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **305**

**ตอนที่ 305 รวงข้าวเจริญเติบโตเมื่อได้ยินเสียงฝีเท้าของชาวนา**

หลังกินข้าวเย็นเสร็จ ผมก็กลับบ้านเข้าห้อง

เปิดคอมพิวเตอร์ตรวจสอบข้อมูลเกี่ยวกับการระดมทุน

จู่ๆ แม่ก็เปิดประตูเข้ามาในห้องพร้อมกับเรียกผมด้วยน้ำเสียงเร่งรีบ

“ด็อกมย็อง มาที่ห้องนั่งเล่นหน่อย”

“มีอะไรเหรอครับ”

“มาดูก็รู้เอง นี่พ่อก็รอลูกอยู่”

“พ่อด้วยเหรอครับ”

ผมปิดโน้ตบุ๊กแล้วออกไปที่ห้องนั่งเล่น บรรยากาศดูปกติมาก เหมือนไม่ได้มีอะไรเป็นพิเศษ

พ่อกำลังนั่งดูทีวีตามปกติ

พอเห็นผมพ่อก็หันมามอง และพูดขึ้นมาว่า

“แกมานั่งนี่มา”

“มีเรื่องอะไรเหรอครับ”

“เดี๋ยวก็มาแล้ว!”

“เดี๋ยวก็มานี่ อะไรจะมาเหรอครับ”

ระหว่างที่พ่อพูด โฆษณาในทีวีก็จบลง และรายการหนึ่งก็เริ่มฉาย

**‘รายการเกษตรกรคือความหวัง - ตอนขั้วโลกใต้’**

ภาพคึมมินซอนั่งคู่กับผมปรากฎขึ้นมาบนหน้าจอ

หลังอีจางอูบอกผมเรื่องออกแบบการเกษตรแนวตั้งได้สำเร็จ ผมก็วุ่นวายเรื่องการหาข้อมูลระดมทุนจนแทบจะหลงลืมเวลาไปเลย

ลืมไปเลยว่าวันนี้รายการออกอากาศ

แม่วางจานผลไม้และเอ่ยขึ้นยิ้มๆ

“ลูกชายของเราออกทีวีแหละ”

ผมไม่ได้ดูทีวีกับครอบครัวมานานมากแล้ว

ผมหยิบสาลี่เย็นๆ มากัดกิน สัมผัสได้ถึงรสชาติหวานอร่อยและสดชื่น ความอบอุ่นบางอย่างแล่นไปทั่วร่างกาย

พ่อกับแม่ตั้งใจดูทีวี

เป็นฉากติดตั้งตู้คอนเทนเนอร์ผักสลัดที่ขั้วโลกใต้

“ลูกฉันเป็นคนทำของพวกนี้เหรอเนี่ย”

พ่อมองทีวีสลับกับมองหน้าผมไปพร้อมๆ กัน

ผมพยักหน้ายิ้มๆ

เป็นช่วงเวลาสงบสุขที่ได้อยู่กับครอบครัว

ใช้เวลาพักผ่อนไปกับการกินสาลี่หวานๆ

รายการดำเนินไปเรื่อยๆ และแล้วฉากที่ผมได้รับรางวัลเหรียญทองในงานกีฬาโอลิมปิกขั้วโลกใต้ก็ฉายขึ้นจอ

พอถึงฉากตุ๊กตาเพนกวินลอยออกมา แม่ก็หัวเราะเสียงดังและตีหลังผมเบาๆ

พ่อกับแม่พูดคุยกันอย่างเฮฮา

“ลูกชายฉันก็ตีปิงปองเก่งเหมือนกันนี่นา”

“ได้ฉันมาแหละดูออก”

พ่อตอบรับคำพูดของแม่

“คุณตีปิงปองเป็นตั้งแต่เมื่อไหร่น่ะ”

“ไม่เคยเห็นเองทำเป็นถาม เห็นอย่างนี้ ฉันเล่นปิงปองเก่งมากนะ!”

“ด็อกมย็อง ดูๆๆๆๆ พ่อลูกนี่นับวันยิ่งขี้โม้นะ”

ผมระเบิดเสียงหัวเราะออกมาเพราะคำพูดของแม่

ฉากสนุกๆ ที่ขั้วโลกใต้จบลง ปิดท้ายด้วยภาพที่ผมพูดถึงแผนการในอนาคตของกลุ่มเกษตรกรภูเขาชีรี

พอได้ยินผมพูดถึงความใฝ่ฝันว่าอยากให้เกษตรกรทุกคนมีโอกาสเป็นคนร่ำรวย ดวงตาของพ่อก็เปียกชุ่มไปด้วยน้ำตา

แม่จับจ้องหน้าจอนิ่งๆ

ทันทีที่รายการจบ พ่อก็พูดด้วยสีหน้าว่าตัดสินใจได้แล้ว

“วันนี้ต้องดื่มเหล้ากันแล้วละ”

“ดื่มเหล้าเหรอครับ”

ผมทำหน้าเจื่อน

“ทำไม แกไม่อยากดื่มกับพ่อหรือไง”

“ไม่ใช่ไม่อยาก แต่ผมกำลังกินยาบำรุงอยู่น่ะครับ”

ยาบำรุงที่พูดถึงนั่น พ่อกับแม่ก็เป็นเตรียมให้ผมเอง

หลังกลับจากขั้วโลกใต้ ผมกินยาทุกวันและหลีกเลี่ยงที่จะดื่มเหล้า

ขนาดตอนเพื่อนชวนไปกินเลี้ยง ผมก็พยายามไม่ดื่ม เพราะนึกถึงความเอาใจใส่ของพ่อแม่

“แก้วเดียวไม่เป็นไรหรอกน่า กินเหล้ากับพ่อก็เหมือนกินยาบำรุงน่ะแหละ”

ไม่รู้พ่อเข้าใจสิ่งที่ตัวเองพูดหรือเปล่า แต่ผมก็ตัดสินใจที่จะกิน

และพอหันไปมอง ก็พบว่าแม่เตรียมโต๊ะและเหล้าไว้พร้อมแล้ว

โต๊ะถูกจัดในพริบตา เหล้าพร้อม แก้วพร้อม กับแกล้มพร้อม ราวกับเตรียมการเอาไว้ล่วงหน้าแล้ว

กับแกล้มก็ไม่ใช่ของอื่นไกล ปลาย่างและปลาหมึกผัดที่เสิร์ฟเป็นอาหารเย็นนั่นเอง

“วันนี้แม่ก็อยากดื่มกับลูกชายด้วยเหมือนกันแฮะ”

แม่เข้ามาร่วมวงด้วยรอยยิ้ม พ่อหันไปยิ้มกับแม่ ก่อนจะหยิบเหล้าบ๊วยที่ดองเองขึ้นมา

“เธอก็ดื่มสักแก้วสิ”

น้ำเสียงอารมณ์ดีของพ่อทำให้ผมหัวเราะออกมาโดยอัตโนมัติ

ทันใดนั้น แก้วเหล้าของแม่ก็เต็มไปด้วยเหล้าบ๊วย

“ครอบครัวเรามาชนแก้วกันเถอะ”

พ่อชูแก้วเหล้าก่อนตะโกนเสียงดัง

เหล้าบ๊วยพร่องลงอย่างรวดเร็ว

รสชาติของเหล้าหวานยิ่งกว่าสาลี่เสียอีก

“เราไม่ได้ดื่มกันแบบนี้นานแค่ไหนแล้วนะ”

แม่เอ่ยขึ้นพลางมองพ่อ

ผมเคยร่วมดื่มเหล้ากับทีมเกษตรกรภูเขาชีรีหลายครั้ง แต่ดูเหมือนจะนานแล้วที่ผมไม่ได้ใช้เวลาร่วมกับครอบครัว และได้สัมผัสบรรยากาศอบอุ่นแบบนี้

ผมดื่มเหล้าแค่แก้วเดียวตามที่สัญญากับตัวเองไว้

ส่วนพ่อดื่มเอาๆ แป๊บเดียวก็เริ่มจะเมาแล้ว

พ่อมองผมด้วยดวงตากลมๆ ชุ่มชื้นเหมือนตากวาง

“ตอนแรกที่แกบอกว่าจะทำการเกษตรลูกพลับแห้ง ฉันนึกว่าแกจะเป็นเกษตรกรธรรมดานะ ด็อกมย็อง...”

“เอ้า ลูกเราเป็นเกษตรกรธรรมดาซะที่ไหนเล่า คุณก็...”

แม่โวยใส่พ่อเสียงฉุนๆ

“ฟังฉันพูดให้จบก่อนสิแล้วค่อยโวย จะบอกว่าตอนแรกก็ดูเหมือนเริ่มมาแบบนั้นแหละ แต่ดูตอนนี้สิ แกเหมือนคนที่กำลังจะเปลี่ยนโลกเลย”

พ่อเอ่ยขึ้นพลางยกแก้วเหล้าขึ้นชูสูง ริมฝีปากประดับไปด้วยรอยยิ้ม

จู่ๆ ผมพลันนึกถึงภาพของพ่อในอดีต ก่อนที่ผมจะย้อนเวลากลับมาเป็นเกษตรกร

กิจการปศุสัตว์ที่พ่อเริ่มด้วยความทะเยอทะยานพังพินาศ ทำให้พ่อต้องจมอยู่กับความเจ็บปวด

แม่เองก็ต้องลำบากตรากตรำอย่างหนัก

ผมเกลียดพ่อก็เพราะเหตุผลนี้

“ด็อกมย็อง รู้อะไรมั้ย รวงข้าวจะโตได้ก็ตอนที่ได้ยินเสียงฝีเท้าของชาวนา”

เป็นประโยคที่พ่อเคยพูดให้ผมฟังอยู่เสมอตอนที่ยังเป็นเด็ก

เชื่อมั้ยว่าผมเกลียดประโยคนี้มาก

เพราะคิดว่าความหมายของมันสื่อถึงความยากลำบากของเกษตรกร

ตอนนั้น ผมไม่ชอบประโยคสั้นๆ นี้เลย เพราะคิดว่ามันเป็นคำสอนที่บังคับให้คนเราต้องขยันและอดทน

“พ่ออยากให้แกจำคำพูดนี้ไว้ให้ดี”

“ครับ ผมจะจำให้ขึ้นใจ ไม่มีวันลืมแน่นอน”

“ได้ยินแกพูดอย่างงี้แล้วค่อยสบายใจหน่อย ฉันคิดว่าแกจะเกลียดคำพูดนี้ซะอีก”

“แต่ก่อนก็เคยเกลียดแหละครับ แต่ตอนนี้ไม่เกลียดแล้ว เพราะผมเริ่มเข้าใจความหมายของมันในอีกระดับ”

ประโยคที่พ่อพูด ไม่ได้สื่อถึงแค่ความยากลำบากของเกษตรกรเพียงอย่างเดียว

แต่ยังสื่อถึงเรื่องที่สำคัญกว่านั้น

ต่อให้เรามีโรงปลูกผักที่ทันสมัย แต่สิ่งที่เราปลูกคือพืชผัก พวกมันมีชีวิต หายใจได้

สำหรับชาวนา การเข้าใจความรู้สึกของพืชเป็นสิ่งสำคัญมาก

“ตอนได้ยินแกพูดเรื่องจะสร้างเกษตรกรที่ร่ำรวยในรายการ ฉันตื้นตันใจมาก”

น้ำตาเริ่มคลอดวงตาของพ่อ

“ตาคนนี้นี่ พูดอะไรแปลกๆ อีกแล้ว”

ถึงจะทำเป็นเอะอะ แต่ขอบตาของแม่ก็เปียกชื้นเหมือนกัน

“ความฝันของแกกับฉันเหมือนกันเลยนะ ยังไงขอให้ฝันของเราสองคนเป็นจริงด้วยเถอะ”

น้ำตาหยดหนึ่งไหลออกมาจากดวงตาของพ่อ

สำหรับผม มันไม่เหมือนน้ำตาเพราะเม็ดใหญ่และโปร่งใส

เหมือนน้ำค้างที่เกาะอยู่บนใบหญ้าไม่มีผิด ดูแจ่มใสและสดชื่น

“ไม่ต้องกลัวครับ ผมจะทำให้ความฝันของเราสองคนเป็นความจริงอย่างแน่นอน”

พ่อเคยบอกผมว่าประเทศของเราจะเจริญได้ก็ต่อเมื่อเกษตรกรร่ำรวย ผมจำคำพูดนี้ได้ขึ้นใจ

แต่ก่อน เรื่องนี้เป็นความฝันของพ่อ แต่ตอนนี้ มันเป็นความฝันของผมด้วยแล้ว

**น้ำตาซึมทุกครั้งที่ได้เจอครอบครัวด็อกมย็อง**

**ขอให้ฝันเป็นจริงนะคะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **306**

**ตอนที่ 306 วิธีที่จะทำให้ได้รับสิทธิบัตรอย่างรวดเร็ว**

กระแสของรายการไม่ได้ส่งผลกระทบต่อครอบครัวของผมเท่านั้น

แต่ยังส่งผลกระทบต่อสื่อต่างๆ ด้วย

สื่อหลายแห่งติดต่อมาขอสัมภาษณ์ผม

หนึ่งในนั้นคือนักข่าวแพซอนอา ที่เคยสัมภาษณ์ผมหลายต่อหลายครั้งในประเด็นที่แตกต่างกัน

ผมตัดสินใจให้โอกาสเธอสัมภาษณ์เป็นคนแรก

“นักข่าวแพซอนอาค่ะ จำกันได้มั้ยคะ”

นักข่าวแพซอนอาเอ่ยทักทายผมอย่างยินดี

“ไม่เจอกันนานเลย สบายดีมั้ยครับ”

“ฉันสบายดีตลอดอยู่แล้วค่ะ”

“เชิญข้างในเลยครับ”

ผมพาเธอเข้าไปในห้องประชุม

“ฉันดูรายการแล้วตกใจมากเลยค่ะ”

เธอพูดทันทีที่ประตูห้องปิดลง

“ตกใจอะไรขนาดนั้นล่ะครับนั่น”

“ฉันไม่เคยคิดว่าคุณด็อกมย็องจะเล่นปิงปองเก่งขนาดนี้ จะบอกว่าเมื่อก่อนฉันก็เล่นปิงปองเก่งนะคะว่าไป”

“ถ้างั้น คราวหน้าผมคงต้องขอดวลกับนักข่าวแพสักตาแล้วละ”

นักข่าวแพซอนอาอมยิ้มพลางหยิบสมุดโน้ตออกมา

ผมรู้จักเธอมานาน ตั้งแต่ตอนทำการเกษตรลูกพลับแห้งใหม่ๆ

ต้องขอบคุณเธอที่ช่วยเขียนข่าวให้ในตอนนั้น เพราะข่าวของเธอทำให้ลูกพลับแห้งขายดีเป็นเทน้ำเทท่า

“ฉันขอเริ่มด้วยคำถามที่อยากรู้ที่สุดก่อนเลยได้มั้ยคะ”

“จัดมาได้เลยครับ”

“จุดหมายปลายทางของคุณด็อกมย็องคือที่ไหนเหรอคะ”

“จุดหมายปลายทางเหรอครับ”

“คุณเริ่มต้นจากลูกพลับแห้ง แล้วก็ไปทำอะไรอีกเยอะ และตอนนี้กำลังเริ่มทำการเกษตรแบบสมัยใหม่อยู่ ฉันก็เลยอยากรู้ว่าจุดหมายปลายทางของคุณจะไปจบที่ตรงไหนน่ะค่ะ”

“ไม่รู้สิครับ ผมเองก็อยากรู้เหมือนกัน อย่างที่ผมบอกไปในรายการว่าถ้าสร้างเกษตรกรที่ร่ำรวยได้เยอะๆ ผมอาจจะเห็นจุดหมายปลายทางที่คุณว่าก็ได้ครับ”

ผมพูดพลางยิ้มบางๆ

“ฉันจะเข้าเรื่องแล้วนะคะ มาเริ่มกันเลย”

การสัมภาษณ์เริ่มขึ้น แพซอนอาถามผมถึงเหตุผลที่ตัดสินใจสร้างโรงปลูกผักไฮโดรโปนิกส์

เธอยังซักถามเรื่องที่เกิดขึ้นที่ขั้วโลกใต้ ทั้งเหตุการณ์ที่ฐานทัพเกาหลีใต้และการที่ผมจับพลัดจับผลูไปสร้างโรงปลูกผักที่ฐานทัพในชิลี

พอเราคุยเรื่องการปลูกผักไฮโดรโปนิกส์จบ เธอก็ถามอย่างระมัดระวัง

“ขออนุญาตถามได้มั้ยคะ ว่างบประมาณในการระดมทุนอยู่ที่เท่าไหร่ เห็นคุณไม่ได้พูดไว้ในรายการน่ะค่ะ”

“เราค่อยคุยเรื่องนี้วันหลังได้มั้ยครับ”

“ยังตัดสินใจไม่ได้เหรอคะ”

“ผมวางแผนว่าจะแจ้งเนื้อหาที่เป็นรูปเป็นร่างให้ทุกคนทราบ หลังจากทำสัญญากับบริษัทตัวกลางแล้วน่ะครับ”

“งั้นถ้าได้รายละเอียดชัดเจนแล้ว คุณจะบอกฉันเป็นคนแรกใช่มั้ยคะ”

นักข่าวแพซอนอาสบตาผม

เป็นแววตาที่เต็มไปด้วยความอยากรู้ แต่ก็เข้าใจเหตุผล

“สัญญาว่าผมจะบอกให้นักข่าวแพซอนอาทราบเป็นคนแรกเลยครับ”

“แล้วนี่จะเปิดตัวโรงปลูกผักที่สร้างใหม่เมื่อไหร่คะเนี่ย”

“ก็กำลังดูๆ อยู่เหมือนกันครับ จะว่าไปมันยากที่จะถ่ายทำในตอนนี้นะครับ”

“ทำไมล่ะคะ”

“ตอนนี้ทางเรากำลังยื่นขอจดสิทธิบัตรอยู่ครับ พอดีเป็นเรื่องอ่อนไหวนิดนึง อยากให้คุณช่วยเข้าใจด้วยนะครับ”

“แล้วถ้าฉันแค่ขอดู จะอนุญาตมั้ยคะ”

“ถ้าเป็นคุณละก็ ได้แน่นอนอยู่แล้วครับ”

ผมพาแพซอนอาไปยังโกดังซึ่งเป็นที่ตั้งของโรงปลูกผักไฮโดรโปนิกส์แบบแนวตั้ง

พอเปิดประตู อีจางอูกับมินโยฮันก็โบกมือทักทาย

นักข่าวแพซอนอาเงยหน้ามองพลางอ้าปากค้าง

“ไม่คิดเลยว่าจะสูงได้ขนาดนี้”

เธอทำท่าประหลาดใจที่ได้เห็นโรงปลูกผักซ้อนกันเป็นชั้นๆ

“ตอนที่สร้างโรงปลูกผักขนาดใหญ่ที่ผมพูดถึงในรายการ ตั้งใจไว้ว่าจะสร้างให้สูงกว่านี้อีกครับ”

“โอ้โห สูงกว่านี้อีกหรือคะ นี่จะสูงเท่าอพาร์ตเมนต์แล้วนะเนี่ย”

“จะมองว่าเป็นอพาร์ตเมนต์ก็ได้ครับ เป็นอพาร์ตเมนต์ที่สร้างให้ผักอยู่ไงละ”

“เป็นคำพูดที่น่าสนใจดีนะคะ”

แพซอนอาจดคำพูดนั้นลงในสมุดโน้ต

เราสองคนแยกย้าย และผมกลับมาที่สำนักงานเพื่อทำงานต่อ

ฮันกีทักตรงดิ่งเข้ามาหาผม สีหน้าเคร่งเครียด

“มีเรื่องอะไรหรือเปล่าครับ”

“เกี่ยวกับสิทธิบัตรน่ะ”

\*\*\*

วันรุ่งขึ้น ผมกับฮันกีทักมุ่งหน้าไปโซล

เรากำลังจะไปพบทนายเพื่อหารือเกี่ยวกับปัญหาเรื่องสิทธิบัตร

ฮันกีทักส่งเอกสารยื่นขอสิทธิบัตรไปที่สำนักงานทนายความตั้งแต่หลายสัปดาห์ก่อน

สำนักงานตอบกลับมาว่าไม่มีปัญหาอะไร

แต่แล้ว... กลับเกิดปัญหายุ่งยากขึ้นมา

ฮันกีทักบอกผมด้วยสีหน้าพะวักพะวง

“ฉันอุตส่าห์บอกนายว่าเราน่าจะได้จดสิทธิบัตรภายในเวลาที่เร็วที่สุดแท้ๆ...”

ผมไม่พูดอะไร แต่มุ่งมั่นอยู่กับการขับรถ

เราว่าจ้างทนายคนนี้โดยไม่นึกเสียดายเงิน แต่เขากลับบอกว่าขอเวลาหนึ่งปีในการยื่นขอสิทธิบัตร

แน่นอนว่าผมไม่สามารถรอได้

ถ้าคุยกันไม่รู้เรื่อง ผมก็คิดว่าจะหาทนายสิทธิบัตรคนอื่น

เราขับรถเข้าไปในย่านที่มีแต่ตึกสูงของเขตคังนัม

ป้ายสำนักงานทนายความผ่านเข้ามาในสายตา

**[สิทธิบัตรวันสต๊อป]**

ตอนฮันกีทักบอกว่าจะติดต่อที่นี่ ผมคิดว่าก็เป็นตัวเลือกที่ดีพอใช้

เป็นสำนักงานทนายความที่มีชื่อเสียง

เป็นที่รู้จักแพร่หลายว่ามีนักกฎหมายที่ดีที่สุดมารวมตัวกัน

ผมเคยได้ยินมาว่าทนายความที่นี่มีผลงานยอดเยี่ยมมาก

แต่ดูเหมือนว่า... ข่าวลือที่ได้ยินมาจะไม่จริง

เราเข้าไปในสำนักงาน พนักงานหญิงคนหนึ่งหันมาเห็นจึงถามว่า

“มีนัดไว้หรือเปล่าคะ”

“ครับ พวกเรานัดกับทนายคิมยุนชิกครับ”

“รอสักครู่นะคะ”

อีกไม่นานต่อมา พนักงานหญิงคนนั้นก็นำทางเราไปยังห้องของทนายคิมยุนชิก

“ยินดีต้อนรับครับ เราเพิ่งพบกันเป็นครั้งแรกใช่มั้ยครับ”

ทนายคิมยุนชิกสวมแว่นหนา บอกถึงค่าสายตาที่ค่อนข้างสูง

ภาพลักษณ์ของเขาเคร่งขรึม น่าเชื่อถือ

ผมเข้าประเด็นทันที ไม่อ้อมค้อม

ถามเรื่องระยะเวลาการจดสิทธิบัตรว่าต้องใช้เวลานานเท่าไร

เขาให้คำตอบเหมือนเดิมด้วยสีหน้าเรียบสงบ

“เรื่องจดสิทธิบัตรต้องใช้เวลานานอยู่แล้วครับ ยิ่งเป็นเรื่องเกี่ยวกับเทคโนโลยี จะยิ่งยุ่งยาก ยังไงก็ต้องใช้เวลาประมาณนี้แหละครับ”

คุยกันไปก็ดูเหมือนจะเปล่าประโยชน์

“ถ้างั้นผมขอยกเลิกสัญญาตอนนี้เลยก็แล้วกันครับ”

“ไม่ใช่อย่างงั้นนะครับ คุณลูกค้าครับ ใจเย็นๆ ก่อน”

ทนายความคิมยุนชิกลุกพรวดขึ้นจากที่นั่ง

ผมสบตากับฮันกีทักคล้ายจะสื่อว่าเอาตามที่คุยกันไว้ ถ้าคุยไม่รู้เรื่องก็จะยกเลิกสัญญา

พวกเราลุกขึ้นจากที่นั่งพร้อมกัน

ทนายคิมยุนชิกวิ่งไล่ตามหลังมา

“คุณครับ ฟังผมก่อน ใจเย็นๆ ครับ”

ผมไม่เหลียวหลังไปมองเลย ในใจตอนนั้นคิดเพียงแค่ว่าจะต้องรีบหาทนายคนอื่นให้เร็วที่สุด

จังหวะที่พวกเรากำลังจะออกจากสำนักงานนั่นเอง

ผมสบตากับผู้ชายวัยกลางคนคนหนึ่งผู้กำลังเดินสวนเข้าประตูมา

เขามองผมเขม็ง ก่อนเอ่ยขึ้นด้วยสีหน้าดีใจ

“ขอโทษนะครับ คุณด็อกมย็องใช่มั้ยครับ”

“ครับ ใช่ครับ”

เขายื่นมือออกมาเพื่อขอจับมือ

ผมมองหน้าเขางงๆ

“ผมเห็นคุณจากรายการทีวีน่ะครับ รู้สึกเป็นเกียรติมากที่ได้พบคุณ ถึงจะเป็นเรื่องบังเอิญก็ตาม”

ในชีวิตมีเรื่องบังเอิญแบบนี้มากมาย แต่คิดไม่ถึงว่ามันจะเกิดขึ้นที่สำนักงานทนายความ

ในตอนที่ผมตั้งใจว่าจะโค้งคำนับเขา แล้วก้าวผ่านประตูออกไปนั้นเอง เขาก็ถามขึ้นด้วยสีหน้าอยากรู้อยากเห็น

“มาทำอะไรที่สำนักงานทนายความเหรอครับ”

“ผมมาสอบถามเรื่องจดสิทธิบัตรน่ะครับ”

อีกฝ่ายชะงักไป และทันใดนั้น เขาก็หันไปเห็นทนายคิมยุนชิกกำลังวิ่งกระหืดกระหอบเข้ามา

“เกิดอะไรขึ้นเหรอครับ มีอะไรหรือเปล่า”

ทนายคิมยุนชิกอึ้งไป ผมมองปราดเดียวก็ดูออกว่าชายวัยกลางคนน่าจะมีตำแหน่งสูงกว่าเขา

ดูเหมือนชายวัยกลางคนจะหูตาไว มองสถานการณ์ออกรวดเร็ว เขาเอ่ยขึ้นมาว่า

“เราเข้าไปคุยในห้องของผมดีมั้ยครับ อย่าคุยกันตรงนี้เลย”

ผมหันไปมองฮันกีทัก เขาพยักหน้าให้ผมราวกับจะสื่อว่า น่าจะโอเค

ผมตัดสินใจพยักหน้ารับ

“จะเอาอย่างนั้นก็ได้ครับ”

พวกเราเข้าไปในห้องทำงานของเขา

เป็นห้องที่กว้างขวาง ปลอดโปร่ง ให้ความรู้สึกแตกต่างจากห้องของทนายคิมยุนชิกที่เราเพิ่งเข้าไปเยือนเมื่อครู่

บนโต๊ะวางป้ายชื่อประธานทนายความชังโฮยองโดดเด่นสะดุดตา

ระหว่างที่พวกเราดื่มกาแฟ ทนายคิมยุนชิกรายงานความคืบหน้าให้ประธานชังโฮยองฟัง ใบหน้าของเขาเต็มไปด้วยเหงื่อแตกพลั่กๆ

ชังโฮยองฟังคำอธิบายของอีกฝ่าย และตรวจสอบเอกสารทั้งหมดอย่างละเอียด

หลังจากฟังคำอธิบายทั้งหมดแล้ว เขาก็ลุกจากที่นั่งเดินเข้ามาหาผม และโค้งคำนับ

“ดูเหมือนว่าพนักงานของผมจะทำผิดพลาดครับ ก่อนอื่นเลยผมต้องขอโทษคุณด็อกมย็องด้วยนะครับ”

หลังจากเอ่ยคำขอโทษอย่างจริงใจ เขาเงยหน้าขึ้นและพูดว่า

“ผมมีวิธีที่จะทำให้เราได้รับสิทธิบัตรอย่างรวดเร็วครับ”

**โอ้โห อ่านไปลุ้นไป ตื่นเต้น**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **307**

**ตอนที่ 307 จะได้มั้ย สิทธิบัตร**

ชังโฮยองเป็นตัวแทนของ 'สิทธิบัตรแบบวันสต็อป' เขาเป็นทนายความด้านสิทธิบัตรที่มีประสบการณ์ทำงานยอดเยี่ยม

“ดูเหมือนว่าคิมยุนชิกทำผิดพลาด เพราะยังขาดประสบการณ์นะครับ”

“คุณบอกว่ามีวิธีที่จะช่วยให้ได้รับสิทธิบัตรอย่างรวดเร็ว ขอทราบได้มั้ยครับว่าวิธีนั้นคืออะไร”

“ก่อนจะไปถึงจุดนั้น ผมขออนุญาตพูดเรื่องสิ่งประดิษฐ์ของคุณคิมด็อกมย็องก่อนนะครับ”

ชังโฮยองชี้ไปที่เอกสารที่ได้รับมาจากคิมยุนชิก

“การเกษตรแนวตั้งของคุณคิมด็อกมย็องเป็นสิ่งประดิษฐ์ที่ยอดเยี่ยมจริงๆ ครับ ผมไม่ได้พูดไปอย่างนั้นเองนะครับ ผมคิดว่าเป็นไอเดียที่จะนำไปสู่เกษตรสมัยใหม่ได้ครับ”

ผมนิ่งเงียบฟังเขาพูด

นึกแปลกใจที่เขาเลือกเอ่ยคำชมก่อน

“สำหรับการขอรับสิทธิบัตร มีความแตกต่างกันเล็กน้อย ขึ้นอยู่กับระดับของสิ่งประดิษฐ์ครับ สิ่งประดิษฐ์ของคุณคิมด็อกมย็องดูเหมือนจะอยู่ในระดับที่ยอดเยี่ยมเลยครับ ถ้าในระดับนี้ ผมว่าเราสามารถขอ 'การตรวจสอบพิเศษ' ได้ครับ”

“การตรวจสอบพิเศษเหรอครับ”

ชังโฮยองใช้คำว่า ‘การตรวจสอบพิเศษ’

โดยทั่วไปแล้วการขอรับสิทธิบัตรเป็นเรื่องที่ต้องใช้เวลานาน เนื่องจากทางเจ้าหน้าที่จะดำเนินการตรวจสอบตามลำดับที่ได้รับ

มีรายการขอรอสิทธิบัตรอยู่เยอะมาก โดยเฉลี่ยจะใช้เวลาพิจารณาประมาณหนึ่งปี แต่ถ้าใช้ระบบการขอตรวจสอบพิเศษสามารถลดระยะเวลาให้เหลือสามเดือนได้

‘ระบบการตรวจสอบพิเศษ’ เป็นไปตามกฎหมายสิทธิบัตรมาตรา 61 ของประเทศเกาหลีใต้ สาเหตุหลักที่ต้องเร่งตรวจสอบ ก็เพราะสิ่งประดิษฐ์นั้นพิเศษมาก จนผู้คิดค้นเกิดความกังวลว่าบุคคลที่สามอาจขโมยหรือลอกเลียนสิ่งประดิษฐ์โดยไม่ได้รับอนุญาต

เช่นบริษัทอย่างแพลนต์แฟกตอรีอาจขโมยเทคโนโลยีเราไปใช้โดยไม่ได้บอกกล่าวล่วงหน้าระหว่างที่เรากำลังรอสิทธิบัตร

กฎการตรวจสอบพิเศษนี้กำหนดโดยประธานาธิบดี ส่วนใหญ่จะเกี่ยวข้องกับอุตสาหกรรมปกป้องประเทศหรือเทคโนโลยีสีเขียวเป็นหลัก

ผมคิดว่าเหตุผลที่ชาโฮยองบอกว่า เราสามารถขอการตรวจสอบพิเศษได้ เพราะระบบของเราเข้าข่ายได้ทั้งสองกรณี

“ผมเชื่อว่าสิ่งประดิษฐ์ของคุณคิมด็อกมย็องน่าจะเข้าข่ายการตรวจสอบพิเศษ ซึ่งถ้าได้รับคัดเลือก ก็จะสามารถรับสิทธิบัตรได้อย่างรวดเร็วครับ”

ผมมองไปทางฮันกีทัก

เขาก็กำลังตั้งใจฟังชังโฮยองอยู่เช่นกัน

“รุ่นพี่คิดว่าไงครับ”

“ก็ตามที่เขาว่าเลย เราควรได้รับ 'การตรวจสอบพิเศษ' นะ”

ผมก็คิดเหมือนกับเขา

“ถ้าอย่างนั้น รบกวนดำเนินการเรื่องสิทธิบัตรตามที่คุณบอกได้เลยครับ ช่วยจัดการด้วยนะครับ”

“มีอีกอย่างที่ผมอยากจะถามครับ ในเอกสารบอกว่าสิ่งประดิษฐ์ได้รับการตรวจสอบแล้ว จริงหรือเปล่าครับ”

“ครับ เราตรวจสอบการเกษตรแนวตั้งเสร็จเรียบร้อยหมดแล้วครับ”

“สุดยอดมาก ถ้าเป็นอย่างนั้นเราอาจจะลดระยะเวลาลงได้อีกหน่อยครับ”

ผมตาเป็นประกายเมื่อได้ยินว่ามีวิธีที่จะย่นระยะเวลาให้สั้นลงอีก

“ระหว่างที่ส่งคำขอไปที่หน่วยงานเฉพาะด้าน เราใช้วิธีส่งผลไปที่กรมทรัพย์สินทางปัญญาไปพร้อมๆ กันได้ครับ”

“หมายถึงยังไงนะครับ”

“ก็คือระหว่างรอการพิจารณาจากหน่วยงานเฉพาะด้าน เราส่งผลงานไปที่กรมส่งเสริมการเกษตรล่วงหน้าก่อนได้ครับ”

“เล่าเพิ่มเติมนะครับ ผมมีประสบการณ์ทำงานกับกรมส่งเสริมการเกษตรเกี่ยวกับตู้คอนเทนเนอร์ผักสลัดด้วย”

“หมายถึงโปรเจ็กต์ขั้วโลกใต้ที่ออกรายการสินะครับ”

ผมพยักหน้าเบาๆ

“ทางเราจะดูแลเรื่องนั้นให้ด้วยครับ เราจะพยายามขอรับสิทธิบัตรให้ได้โดยเร็วที่สุดครับ”

“ขอบคุณครับ”

ขณะที่ผมกำลังลุกขึ้นยืน เพราะคิดว่าการประชุมจบลงแล้ว

ชังโฮยองก็ถามขึ้นอย่างระมัดระวัง

“ไหนๆ ก็พูดถึงรายการขึ้นมาแล้ว ผมขอถามอะไรเป็นการส่วนตัวได้มั้ยครับ”

“ถามมาได้เลยครับ”

ชังโฮยองลังเลอยู่ครู่หนึ่ง ท่าทางดูตรงกันข้ามกับตอนพูดเรื่องขอสิทธิบัตรที่ดูราบรื่น

“ที่คุณคิมด็อกมย็องคิมพูดในรายการเป็นความจริงหรือเปล่าครับ”

“หมายถึงเรื่องไหนเหรอครับ”

“การระดมทุนน่ะครับ ที่คุณพูดว่ากำลังวางแผนระดมทุนเพื่อสร้างโรงเพาะปลูกหลังใหญ่”

“เป็นเรื่องจริงครับ อย่างที่ผมพูดไป ผมวางแผนที่จะเริ่มระดมทุนในเร็วๆ นี้ครับ”

“แล้วบุคคลทั่วไปสามารถเข้าร่วมได้มั้ยครับ”

เขาถามอย่างระมัดระวัง

“ได้สิครับ นักลงทุนรายย่อยสามารถเข้าร่วมในการระดมทุนได้เหมือนกันครับ”

เมื่อได้รับคำตอบในแง่บวก สีหน้าของชังโฮยองดูสดใสขึ้น

“ผมเองก็อยากร่วมด้วยครับ”

“อ๋อ ได้ครับ นี่เป็นการบริการอย่างหนึ่งด้วยใช่มั้ยเนี่ย”

ผมถามยิ้มๆ

“ไม่ใช่อย่างแน่นอนครับ”

เขาพูดพลางโบกมือปฏิเสธ

“ไม่ได้อยู่ในการบริการของผม แต่ส่วนตัวผมสนใจเกษตรสมัยใหม่ครับ ผมคิดว่าอนาคตของเกาหลีใต้ขึ้นอยู่กับการเกษตรสมัยใหม่นี่แหละ”

ผมอมยิ้ม

“หลังจากจดสิทธิบัตรภายในประเทศเรียบร้อยแล้ว ผมวางแผนจะจดสิทธิบัตรทั่วโลกด้วยครับ”

“ไว้ใจผมได้เลยครับ”

ชังโฮยองตอบกลับพลางก้มศีรษะรับ

เขาเป็นคนมารยาทดี

เราน่าจะทำงานร่วมกันได้อย่างราบรื่น

เรื่องสิทธิบัตรไม่ใช่ปัญหาอีกต่อไป

ระหว่างทางกลับไปฮาดง ฮันกีทักเป็นคนขับรถ

สีหน้าของเขาก็ดูผ่อนคลายเช่นกัน

“เอาจริงๆ ฉันรู้สึกกังวลนิดหน่อย เห็นสำนักงานทนายความด้านสิทธิบัตรที่อื่นเขาบอกว่ายังไงก็ต้องใช้เวลา”

“เรื่องอื่นผมไม่รู้ว่ายังไง แต่ผมต้องการจดสิทธิบัตรโดยเร็วที่สุดครับ”

“แน่นอนสิ ฉันเองก็อยากได้สิทธิบัตรเร็วๆ เหมือนกัน ตอนนี้เหลือแค่เรื่องระดมทุนสินะ”

ต่างจากสิทธิบัตร การระดมทุนไม่ใช่เรื่องที่จะจัดการได้อย่างรวดเร็ว แต่ต้องละเอียดถี่ถ้วน

จำเป็นต้องมีการเตรียมการอันสมบูรณ์แบบ

ผมกับฮันกีทักเลือกเวนเชอร์คราวด์เป็นนายหน้าจัดหาเงินทุน

พวกเราส่งเอกสารที่ต้องใช้และเสนอจัดการประชุมกันที่บริษัท โดยให้ทางนั้นเป็นผู้นัดหมาย

“เวนเชอร์คราวด์ติดต่อมาบ้างมั้ยครับ”

“กำลังจะพูดเรื่องนี้พอดีเลย เดี๋ยวคนจากเวนเชอร์คราวด์จะมาที่สำนักงานของเรานะ”

“เขาได้บอกมั้ยครับว่าใครจะมา”

“ไม่เห็นบอกนะ คงเป็นคนที่รับผิดชอบเรื่องนี้แหละ”

ผมกับฮันกีทักตกลงเสนอการระดมทุนจำนวนหมื่นล้านวอน [1]

ไม่ว่าเวนเชอร์คราวด์จะแข็งแกร่งเพียงใด นี่ก็เป็นครั้งแรกที่มีบริษัทผู้ร่วมทุนขอระดมทุนระดับใหญ่ขนาดนี้

จากมุมมองของเวนเชอร์คราวด์ เราเป็นนักลงทุนรายใหญ่

ผมคาดว่าอย่างน้อยต้องมีระดับผู้บริหารมาเยี่ยมชม

\*\*\*

ไม่กี่วันต่อมา คนจากเวนเชอร์คราวด์ก็มาที่สำนักงาน

เป็นผู้ชายสองคน ทั้งคู่สวมชุดสูทเรียบร้อย

คนที่สวมแว่นยื่นมือออกมาก่อน

ดูจากรูปร่างหน้าตา น่าจะอายุประมาณสามสิบกลางๆ

ท่าทีดูแจ่มใส เต็มไปด้วยพลังในการทำงาน

“ผมคงแดชิก ประธานเวนเชอร์คราวด์ครับ”

“ผมคิมด็อกมย็องครับ เราเข้าไปในห้องประชุมกันเถอะครับ”

ไม่ใช่ระดับผู้บริหารแต่เป็นตัวประธานมาเอง

การตัดสินใจครั้งนี้ของเวนเชอร์คราวด์ ทำให้ผมพอจะคาดเดาทัศนคติและวัฒนธรรมของบริษัทได้ไม่ยาก

**จะลุ้นทุกตอนไม่ได้นะ55**

**วันนี้ได้เจอท่านประธานสามคนละนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **308**

**ตอนที่ 308 โรงปลูกผักไฮโดรโปนิกส์แห่งใหม่... อีกเหรอ**

ผมกับฮันกีทักเดินนำทั้งคู่เข้าไปในห้องประชุม

ประธานคงแดชิกเป็นฝ่ายพูดขึ้นก่อน

“ได้ยินมาว่าทางกลุ่มเกษตรกรภูเขาชีรีกำลังดำเนินการขอสิทธิบัตรอยู่ใช่มั้ยครับ”

“ครับ คาดว่าจะได้รับสิทธิบัตรในอีกไม่กี่เดือนนี้ครับ”

ชังโฮยองดำเนินงานได้เร็วกว่าที่เราคิดไว้มาก

เขายื่นคำขอตรวจสอบไปยังกรมส่งเสริมการเกษตรเรียบร้อยแล้ว

“เราตรวจสอบเอกสารที่ทางกลุ่มเกษตรกรภูเขาชีรีส่งมาแล้วครับ เทคโนโลยีของพวกคุณยอดเยี่ยมมาก ผมไม่รู้มาก่อนเลยว่ามีบริษัทการเกษตรของเกาหลีใต้จะมีเทคโนโลยีแบบนี้ด้วย”

“ชมกันเกินไปแล้วครับ”

“ผมไม่ได้พูดเกินจริงนะครับ ที่พูดนี่เป็นความจริงทั้งหมด และเรารู้สึกเป็นเกียรติมากที่ทางคุณให้โอกาสนี้กับเรา”

ประธานคงแดชิกเคยเป็นนักการตลาด

และเป็นคนที่รู้วิธีจัดการกับลูกค้า

“บริษัทของเราก็เพิ่งจะเคยได้จับงานระดมทุนร้อยล้านวอนแบบนี้เป็นครั้งแรกเหมือนกันครับ เราจะร่วมมือกันอย่างเต็มที่เพื่อให้ทุกอย่างผ่านไปด้วยดีให้ได้ครับ”

“ผมมีบางอย่างที่อยากจะขอร้องทางเวนเชอร์คราวด์ครับ”

“เรื่องอะไรเหรอครับ”

“ถ้าให้พูดตอนนี้จะไม่ค่อยสะดวกเท่าไหร่ ขอบอกหลังจากปรึกษารายละเอียดปลีกย่อยกันก่อนก็แล้วกันครับ”

“ยังไม่ต้องลงรายละเอียดก็ได้ครับ แค่บอกว่าเป็นเรื่องอะไรก็พอ”

“เรื่องกลยุทธ์ในการโฆษณาการระดมทุนสู่สาธารณะน่ะครับ”

“ถ้าเป็นเรื่องโฆษณาการระดมทุน ปล่อยให้เป็นหน้าที่ของเรา...”

“ทางกลุ่มเกษตรกรภูเขาชีรีคิดแผนไว้คร่าวๆ แล้วครับ แต่ไม่ว่ายังไง ทางเราก็มีเรื่องอยากขอความช่วยเหลือจากทางเวนเชอร์คราวด์อยู่ดีนั่นแหละครับ”

“คิดกลยุทธ์ทางการตลาดล่วงหน้าไว้แล้ว สุดยอดเลยนะครับ พอจะบอกไทม์ไลน์คร่าวๆ มั้ยครับ”

“ผมกำลังคิดว่าหลังจากนี้ประมาณหนึ่งเดือนครับ”

“ก็ยังพอมีเวลาอยู่นะครับ ระหว่างนั้น ให้ทางเวนเชอร์คราวด์ช่วยวางแผนกลยุทธ์ทางการตลาดได้มั้ยครับ”

ผมสบตากับประธานคงแดชิก อยากรู้จริงๆ ว่าเขากำลังคิดอะไรอยู่

“ผมทราบว่าคุณวางแผนจะรับสมัครเกษตรกรรุ่นใหม่พร้อมๆ กับการระดมทุนใช่มั้ยครับ คุณมองว่าทั้งสองอย่างนี้สำคัญเท่าๆ กัน ผมคิดถูกมั้ยครับ”

“ถูกต้องครับ”

“ผมรู้สึกว่าการสรรหาเกษตรกรรุ่นใหม่ก็เป็นเป้าหมายหลักของโปรเจ็กต์นี้เช่นกัน ถ้าปล่อยให้เราดูแลเรื่องรับสมัครเกษตรกรรุ่นใหม่ให้กับทางกลุ่มเกษตรกรภูเขาชีรีจะเป็นไปได้มั้ยครับ”

เป็นข้อเสนอที่คาดไม่ถึง เพราะปกติแล้ว เวนเชอร์คราวด์จะเก็บเงินค่านายหน้าเมื่อทำงานได้ตรงตามเป้าหมายเท่านั้น

ตามหลักแล้ว การสรรหาเกษตรกรรุ่นใหม่ไม่ใช่งานหลัก แต่เป็นงานเพิ่ม

แต่เขาก็ยังยินดีช่วยเหลือเรา ผมรู้สึกประทับใจ

“เอ่อ ผมขอทราบเหตุผลได้มั้ยครับ”

“คุณคิดว่าเรามีเหตุผลพิเศษหรือครับ”

“ก็ประมาณนั้นครับ ผมสงสัยเพราะถ้ามาช่วยเรา ทางเวนเชอร์คราวด์ก็จะมีงานเพิ่ม... ไม่ใช่หรือครับ”

“ผมไม่ได้มองว่ามันเป็นงานเพิ่มหรอกครับ”

ประธานคงแดชิกดันกรอบแว่นขึ้นพลางตอบ

“จนถึงตอนนี้ เราได้รับเงินทุนสนับสนุนจากบริษัทร่วมทุนหลายแห่งครับ แต่ยังไม่เคยมีบริษัทร่วมทุนไหนที่เกี่ยวข้องกับการเกษตรเลยครับ จริงๆ แล้วกลุ่มเกษตรกรภูเขาชีรีเป็นเจ้าแรกเลยครับ เป็นกิจการเกษตรแห่งแรกที่ขอรับระดมทุนในจำนวนที่มากที่สุด ผมอยากให้การระดมทุนหนนี้ประสบความสำเร็จ เพราะเชื่อว่าถ้ากลุ่มเกษตรกรภูเขาชีรีทำสำเร็จ กลุ่มเกษตรกรที่สองและสามก็จะตามมาเรื่อยๆ ครับ”

“ขอบคุณที่คิดอย่างนั้นนะครับ”

ผมชอบวิธีคิดของเขา

ท้ายที่สุดแล้ว บริษัทที่ประสบความสำเร็จมักจะแตกต่างในทางของตัวเองเสมอ ดูเหมือนทางเวนเชอร์คราวด์จะมีเป้าหมายแบบนั้น

แนวคิดของเขาทำให้ผมอยากรักษาความสัมพันธ์ที่ดีกับเขาในอนาคต

หลังจบจากการประชุม ประธานคงแดชิกยื่นมือให้ผม

“ถึงตอนนี้จะยังไม่รู้ว่าทางเราจะช่วยอะไรได้บ้าง แต่ถ้านึกออก สามารถบอกผมได้ทุกเมื่อเลยนะครับ”

“ครับ ถ้าตัดสินใจได้แล้ว ผมจะรีบติดต่อไปครับ”

พอคนทั้งคู่กลับไปแล้ว ฮันกีทักก็ถามด้วยสีหน้าอยากรู้อยากเห็น

“นายจะให้เวนเชอร์คราวด์ช่วยอะไรเหรอ”

“หาสถานที่น่ะครับ”

“หาสถานที่?”

\*\*\*

พอกินอาหารกลางวันเสร็จ ผมก็เอ่ยชวนฮันกีทักกับแพกมินซอกไปยังที่ที่หนึ่ง

“ผมอยากชวนพี่กับมินซอกไปด้วยกันครับ”

“ไปที่ไหนล่ะ”

มินซอกถามงงๆ

“โรงปลูกผักไฮโดรโปนิกส์น่ะ”

“เราตรวจสอบเสร็จแล้วไม่ใช่เหรอ ตอนนี้กำลังเริ่มปลูกผักอยู่ไง”

ตามที่ฮันกีทักว่า เราตรวจสอบทุกอย่างเสร็จเรียบร้อยแล้ว

ตอนนี้โกดังห้องเย็นกลายเป็นสถานที่ทำการเกษตรแนวตั้ง

มีพวกวิศวกรไปดูอยู่แล้ว และมีผู้ดูแลสถานที่คือมินโยฮัน อีจางอูและอีดงชุน

“เราไม่ได้จะไปตรวจสอบอะไร แต่ผมมีเรื่องอยากจะหารือกันที่นั่นครับ”

“จะเพิ่มงานอะไรอีกใช่มั้ย”

ฮันกีทักถามยิ้มๆ

“ผมอยากชวนวางแผนกลยุทธ์การระดมทุนครับ”

พอได้ยินที่ผมพูด ฮันกีทักและมินซอกก็พยักหน้าเข้าใจ การวางแผนกลยุทธ์ระดมทุนเป็นเรื่องสำคัญที่ต้องหารือกันจริงๆ ด้วย

พวกเรามุ่งหน้าไปที่โรงปลูกผักไฮโดรโปนิกส์ด้วยกัน

เพื่อป้องกันไม่ให้เรื่องเทคโนโลยีรั่วไหลออกไปสู่ภายนอก

เราติดตั้งระบบความปลอดภัยมากมาย

ว่าจ้างบริษัทเสริมมาเฝ้าระวังยี่สิบสี่ชั่วโมง

ทันทีที่ผมแตะการ์ดที่ออกแบบมาเพื่อรักษาความปลอดภัยลงบนตัวเซ็นเซอร์ ประตูโรงปลูกผักก็เปิดออก

เหมือนเช่นเคย บรรยากาศภายในน่าทึ่งและน่าตื่นเต้น

โรงปลูกผักแนวตั้งซึ่งเพาะปลูกพืชซ้อนเป็นชั้นๆ นั้นดูงามสง่า โดดเด่นและน่าเกรงขาม

มีน้ำพุ่งจากหัวฉีดเพื่อให้อาหารตรงตามเวลา

ของเหลวลักษณะคล้ายหมอกฉีดพ่นตรงรากของพืชอย่างต่อเนื่อง

“อะไรกันเนี่ย รวมพลคนแปลกๆ ในสถานที่อันมีค่าอย่างนั้นเหรอ”

อีจางอูเดินเข้ามาต้อนรับพวกเราพลางพูดติดตลก

ทุกคนหัวเราะ

“ฉันมีเรื่องจะปรึกษากับทุกคนน่ะ”

ผมแจ้งความต้องการ

มินโยฮันผู้กำลังตรวจสอบระบบอย่างเอาจริงเอาจังหันมามอง

“เรื่องสำคัญหรือเปล่าครับ”

“ครับ เรื่องสำคัญ”

พอได้ยินคำว่า<i>สำคัญ</i> อีดงชุนที่อยู่ห่างออกไปก็หันมามองและตรงเข้ามาถาม

“มีเรื่องสำคัญอะไรเหรอครับ”

ดวงตาของเขาแวววาวเป็นประกาย

พวกเราหกคน ผม ฮันกีทัก แพกมินซอก มินโยฮัน อีจางอูและอีดงชุน มายืนรวมตัวกัน

ทุกคนคือผู้ริเริ่มปลูกผักไฮโดรโปนิกส์มาด้วยกัน

ตอนนี้ มีเรื่องที่ผมอยากปรึกษาหารือกับพวกเขา

“ผมมีแผนอยากสร้างโรงปลูกผักไฮโดรโปนิกส์แห่งใหม่ครับ”

“โรงปลูกผักไฮโดรโปนิกส์แห่งใหม่?”

อีจางอูเอียงคอถาม

สีหน้าของทุกคนบ่งบอกว่าสงสัย

“ไม่ใช่แบบโรงเพาะปลูกเกษตรแนวตั้งนะครับ น่าจะเหมือนตู้คอนเทนเนอร์ผักสลัดมากกว่า”

“ถ้าคล้ายกับตู้คอนเทนเนอร์ผักสลัดก็ไม่น่ายากอะไรนะครับ”

มินโยฮันออกความเห็น

“จะแตกต่างกับตู้คอนเทนเนอร์ผักสลัดตรงที่ผนังด้านนอกเป็นกระจกใสครับ”

“ผนังด้านนอกทำจากกระจก? ถ้าอย่างนั้นก็ไม่ใช่ตู้คอนเทนเนอร์สิ”

อีจางอูขมวดคิ้วพลางเบิกตากว้าง

“ถูกต้อง ไม่ใช่ตู้คอนเทนเนอร์ แล้วก็ไม่ใช่โกดังเหมือนที่นี่ด้วย”

“แล้วจะสร้างที่ไหน”

“ตั้งใจจะทำไว้ใต้ดิน”

“ใต้ดิน?”

ทุกคนแสดงสีหน้าประหลาดใจกับคำว่า<i>ใต้ดิน</i>

มินโยฮันเป็นคนแรกที่เอ่ยถาม

“ใต้ดินนี่... ตรงไหนเหรอครับ”

“สถานีรถไฟใต้ดินครับ”

“สถานีรถไฟใต้ดิน?”

นี่เป็นกลยุทธ์การระดมทุนที่ผมไม่ได้บอกให้ประธานคงแดชิกแห่งเวนเชอร์คราวด์รู้

ผมมีแผนจะทำโรงปลูกผักไฮโดรโปนิกส์ในสถานีรถไฟใต้ดิน!

**หาา จะทำได้เหรออ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **309**

**ตอนที่ 310 โรงปลูกผักในรถไฟใต้ดิน การตลาดอันน่าจึ้ง**

หนึ่งในสถานีรถไฟใต้ดินที่พลุกพล่านที่สุดในประเทศอังกฤษคือสถานีแคลปแฮมคอมมอนในกรุงลอนดอน

ถึงจะเป็นสถานที่ซึ่งมีผู้คนเดินกันวุ่นวาย แต่ก็มีทิวทัศน์แปลกใหม่สบายตาให้ได้เห็น

นั่นคือโรงปลูกผักไฮโดรโปนิกส์ที่สร้างขึ้นโดยบริษัทร่วมทุนด้านการเกษตรภายในประเทศ

ผู้คนที่มาขึ้นรถไฟใต้ดินจะได้เห็นพืชผัก ทั้งผักกาดแก้ว ผักสลัดอื่นๆ ตลอดจนต้นวาซาบิ เติบโตอยู่ในโรงปลูกผักไฮโดรโปนิกส์อันทันสมัย

นี่คือหนึ่งในผลงานที่ท้าทายที่สุดในโลก

แน่นอนว่าเหตุการณ์นี้ไม่ได้เกิดขึ้นในปี ค.ศ. 2009 แต่ต้องรอภายหลังอีกหลายปี

ประวัติศาสตร์จะไม่ซ้ำ ประวัติศาสตร์จะต้องเปลี่ยน

กลุ่มเกษตรกรภูเขาชีรีจะแย่งตำแหน่งโรงปลูกผักไฮโดรโปนิกส์ในสถานีรถไฟใต้ดินแห่งแรกของโลกมาครอบครอง

นอกจากได้ตำแหน่งเป็นที่หนึ่งของโลกแล้ว เราจะใช้ไอเดียนี้มาเป็นเครื่องมือทางการตลาดในการระดมทุนด้วย

 ผมเล่าเรื่องแผนสร้างโรงปลูกผักไฮโดรโปนิกส์แห่งใหม่ให้เพื่อนร่วมงานฟัง

“ผมอยากสร้างโรงปลูกผักโดยใช้โครงสร้างให้มองเห็นด้านในได้ครับ”

“นึกออกเลยครับ โรงปลูกผักแบบโชว์วินโดว์!”

มินโยฮันดีดนิ้ว

“มีกลยุทธ์พุ่งเป้าไปที่การจัดโชว์ครับ ถึงผู้คนส่วนใหญ่จะเคยเห็นโรงปลูกผักผ่านรายการมาแล้ว แต่ถ้าได้เห็นกับตาตัวเอง ยังไงก็น่าประทับใจกว่าอยู่ดี ก่อนจะประกาศแผนการระดมทุน ผมอยากสร้างโรงปลูกผักไฮโดรโปนิกส์ในสถานีรถไฟใต้ดิน เพื่อให้ผู้คนได้เห็นของจริงครับ”

“กลยุทธ์นี้ดีมากนะ ถ้าเราไปสร้างโรงปลูกผักที่รถไฟใต้ดิน คนคงเห็นได้มากขึ้น ผมว่าน่าจะช่วยเรื่องระดมทุนได้เยอะเลยครับ”

มินโยฮันเอ่ยสนับสนุน

หลังจากที่เขาพูดจบ อีจางอูก็พูดลอยๆ เหมือนรำพึงกับตัวเอง

“สร้างโรงปลูกผักในสถานีรถไฟใต้ดิน น่าจะไม่มีปัญหาเรื่องน้ำไฟ สถานีน่าจะมีเครื่องฟอกอากาศ แค่ระวังเรื่องระดับความเข้มข้นของคาร์บอนไดออกไซด์ กับจัดการสภาพแวดล้อมให้แตกต่างจากตู้คอนเทนเนอร์ผักสลัด”

“เรื่องแหล่งกำเนิดแสงกับการจัดการอุณหภูมิก็สำคัญนะ”

ผมเสริม และอีจางอูพยักหน้ารับ

เขามีประสบการณ์กับโปรเจ็กต์ปลูกผักขั้วโลกใต้มาแล้ว ดังนั้น ผมคิดว่าการจะสร้างโรงปลูกผักในสถานีรถไฟใต้ดิน คงไม่ใช่เรื่องเกินมือเขา

เพื่อนร่วมงานทุกคนดูจะพอใจกับแนวคิดโรงปลูกผักไฮโดรโปนิกส์ในสถานีรถไฟใต้ดินของผม

“แต่ว่า... เราไม่ได้มีเป้าหมายแค่จะจัดแสดงพืชผักนะครับ”

“แล้วเราจะทำอะไรอีกล่ะ”

อีดงชุนถามพลางเบิกตากว้าง

“ผมว่าจะแจกผักที่ปลูกในสถานีรถไฟให้กับประชาชนที่มาใช้บริการครับ”

“แจกฟรีเหรอครับ”

มินโยฮันถามด้วยแววตาเป็นประกาย

“ใช่ครับ ผมตั้งใจว่าจะแจกฟรี แต่แค่เฉพาะในช่วงระยะเวลาระดมทุนเท่านั้นนะครับ”

“ไม่ใช่แค่จะป่าวประกาศให้โลกรู้ว่าเราเปิดโรงปลูกผักเฉยๆ สินะครับ”

มินโยฮันพูดยิ้มๆ

เป็นอย่างที่เขาพูด ผมไม่ได้ตั้งใจแค่จะป่าวประกาศเรื่องโรงปลูกผักเท่านั้น

แต่อยากให้คนรู้จักรสชาติของผักสลัดที่ปลูกด้วยระบบไฮโดรโปนิกส์ด้วย

เป็นอีเวนต์ทางการตลาดที่มีแผนเรียกผู้คนมาเข้าแถวหน้าโรงปลูกผัก

“ไอเดียดีมากๆ เลยนะ ยิงปืนนัดเดียวได้นกสองตัวเลย!”

ฮันกีทักเอ่ยขึ้นพลางตบเข่าฉาด

“สถานีรถไฟใต้ดินต้องคนล้นแหงๆ”

อีจางอูเอ่ยยิ้มๆ

“การรถไฟใต้ดินต้องไม่ชอบใจแน่ๆ”

ฮันกีทักต่อ

“ทำไมล่ะครับ”

ผมพาซื่อ

“ก็รถไฟใต้ดินคงมีคนแน่นทุกวัน เพราะมาต่อคิวรับผักสลัดของเราน่ะสิ”

ทุกคนหัวเราะกับคำพูดของฮันกีทัก

“ฉันเห็นด้วยกับไอเดียนี้นะ ว่าแต่นายมีสถานีในใจแล้วหรือยัง สถานีรถไฟใต้ดินมีเยอะเสียด้วย จะเอาสถานีที่เมืองไหน เขตไหนดีล่ะ”

ฮันกีทักถามพลางมองหน้าผม เพื่อนร่วมงานคนอื่นๆ ก็จ้องหน้าผมเช่นกัน

“ผมมองไว้สองเขตครับ”

“สองเขตเลยเหรอ”

“โซลกับพูซานครับ”

เหตุผลที่ผมเลือกสถานีรถไฟใต้ดินที่โซลก็เพราะจากสถิติ โซลมีผู้ใช้บริการมากจนติดอันดับโลก ได้ยินว่ามากกว่าสถานีโตเกียวของญี่ปุ่นเสียอีก

ส่วนพูซานก็มีประชากรมากเป็นอันดับสอง และเป็นเขตสำคัญของเกาหลีใต้

พอผมพูดชื่อสถานีสองแห่งนี้ออกมา อีจางอูก็เสริมทันที

“ฉันเห็นด้วยว่าไม่ควรทำที่โซลที่เดียว ทำที่พูซานด้วยก็ดี ว่าแต่เราจะจัดทีมอย่างไรดีล่ะ”

“จางอู ฉันอยากให้นายรับผิดชอบที่โซล”

“แล้วพูซานล่ะ”

“ฉันว่าจะดูแลเอง”

“แล้วผมล่ะครับ”

มินโยฮันถาม ท่าทางเหมือนแน่ใจว่าตัวเองน่าจะได้รับผิดชอบที่ไหนสักแห่ง

“คุณโยฮันต้องเป็นตัวหลักที่ฮาดงครับ เราต้องการคนดูแลโรงปลูกผักแนวตั้งด้วยนะครับ”

มินโยฮันพยักหน้ารับ ราวกับตระหนักได้ว่าโรงปลูกผักแห่งนี้สำคัญมากแค่ไหน

จังหวะนั้นเอง อีดงชุนก็ตบไหล่มินโยฮัน พลางพูดว่า

“คุณโยฮันต้องอยู่กับผมที่นี่สิครับ เราสองคนต้องช่วยกันนะครับ”

“ไม่ใช่สิ คุณพ่อต้องไปพูซานกับผมต่างหาก”

ผมขัดขึ้น

“ให้ฉันไปพูซานเหรอ”

อีดงชุนย้อนถามด้วยสีหน้าประหลาดใจ ดูเหมือนเขาไม่ได้คิดเลยว่าจะไปพูซาน

“ผมต้องการผู้ช่วยที่มีประสบการณ์และเชี่ยวชาญแบบคุณพ่อนะครับ”

ผมพูดอย่างตรงไปตรงมา

“ถ้าท่านประธานเอ่ยปาก ต่อให้ขอให้ไปนรก ผมก็ต้องไปแหละครับ ให้โบนัสเยอะเสียขนาดนั้น”

มินโยฮันกับอีจางอูหัวเราะเสียงดังกับอารมณ์ขันของอีดงชุน

ตอนแรกผมตั้งใจว่าจะรับผิดชอบที่โซล แต่ปัญหาคือเรื่องการเดินทาง

เพราะผมก็ยังต้องดูแลงานที่ฮาดงหลายๆ อย่าง จึงไม่สะดวกเดินทางไกลไปถึงโซลบ่อยๆ

แต่ถ้าเป็นพูซาน ก็คงไม่มีปัญหา

ยิ่งได้อีดงชุนมาช่วย ก็ยิ่งน่าจะช่วยให้ทุกอย่างเรียบร้อยได้โดยเร็ว

“แล้วเราจะเริ่มงานกันเมื่อไหร่ดี

อีจางอูโพล่งถาม ท่าทางกระตือรือร้นและพร้อมเต็มที่

“เร็วๆ นี้แหละ ระหว่างนี้เราช่วยกันเตรียมงานให้พร้อมที่สุดแล้วกันนะ”

\*\*\*

พอเราไปถึงสำนักงาน ฮันกีทักก็หันมาถามผม

“นายได้ติดต่อสถานีรถไฟใต้ดินไปบ้างหรือยัง”

“ยังเลยครับ แต่กำลังจะเริ่มนี่แหละ”

“ก็นะ ฉันว่านายคงไม่มีเวลาทำหรอก แบ่งเรื่องติดต่อประสานงานให้ฉันมั้ยล่ะ”

“ไม่จำเป็นครับ”

“หมายความว่ายังไง อย่าบอกนะว่านายจะทำเองน่ะ โซลกับพูซานไม่ใช่เรื่องเล่นๆ เลยนะ”

“ผมคิดว่าจะติดต่อทั้งสองที่ด้วยตัวเองครับ”

“ว่าไงนะ มันจะไม่ลำบากเกินไปเหรอ”

ฮันกีทักมองผมด้วยสายตากังวล

“รุ่นพี่ครับ นอกจากงานนี้ เรายังมีงานอื่นอีกตั้งเยอะนะ”

“ก็ใช่ไง งานเราล้นมือเพราะใครล่ะ”

“บอกตรงๆ เลยแล้วกัน เรื่องติดต่อประสานงานสถานที่ ผมตั้งใจว่าจะให้ทางเวนเชอร์คราวด์ดูแลให้ครับ”

“ที่นายบอกว่าจะขอให้เวนเชอร์คราวด์ช่วย คือเรื่องนี้เองเหรอ!”

ใช่แล้ว เวนเชอร์คราวด์ไม่ใช่แค่บริษัทระดมทุนทั่วไป

พวกเขายังทำงานด้านการตลาดอีกด้วย

และแน่นอนว่า... เวนเชอร์คราวด์มีความสัมพันธ์ที่ดีกับการรถไฟใต้ดิน

“ผมจะลองคุยและทำสัญญากับทางเวนเชอร์คราวด์ ตั้งใจว่าจะไปพบพวกเขาที่โซลเร็วๆ นี้ครับ”

“นี่นายวางแผนไว้ล่วงหน้าแล้วสินะ”

ฮันกีทักพูดยิ้มๆ

ถึงแม้ว่าการรถไฟใต้ดินจะเกิดขึ้นด้วยวัตถุประสงค์เพื่อสาธารณะ แต่ก็เป็นสถานที่ที่สามารถแสวงหาผลกำไรเช่นกัน

ผมจึงเชื่อว่าการจ่ายเงินเพื่อขอใช้พื้นที่ไม่ใช่เรื่องยาก

แต่การเข้าถึงคนในสถานที่เพื่อยื่นเรื่องให้ถูกจุดเป็นเรื่องใหญ่กว่า

ที่สำคัญ เรามีแผนขอติดตั้งโรงปลูกผักไฮโดรโปนิกส์ซึ่งไม่เคยมีใครทำมาก่อน

ทำให้อาจนำไปสู่เงื่อนไขที่ยุ่งยาก

เพราะฉะนั้น ต้องเตรียมการทุกสิ่งทุกอย่างเพื่อให้งานออกมาสำเร็จสมบูรณ์แบบ

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **310**

**ตอนที่ 311 เวนเชอร์คราวด์ ต้องออกโรงแล้วละ**

สำนักงานของเวนเชอร์คราวด์ตั้งอยู่ใจกลางเขตชงโน

เป็นอาคารให้เช่าพื้นที่สำนักงาน มีบริษัทหลายบริษัทรวมตัวกัน

ผมนัดหมายกับประธานคงแดชิกไว้ล่วงหน้าแล้ว

ตรงทางเข้าสำนักงาน ผู้ชายที่เคยมาฮาดงพร้อมกับประธานคงแดชิกยืนรออยู่

ผมจำได้ว่าตอนอยู่ที่ฮาดง เขาไม่พูดอะไรเลยแม้แต่คำเดียว

พอเห็นผม เขาก็ก้มศีรษะและทักทาย

“ท่านประธานกำลังรอคุณอยู่ครับ เข้าไปข้างในได้เลยครับ”

พอลองสังเกตดู ก็พบว่าเขาดูดีและมีภาพลักษณ์น่าเชื่อถือทีเดียว

ภายในสำนักงานของเวนเชอร์คราวด์ ดูวุ่นวายไม่แตกต่างจากบริษัทอื่นๆ พนักงานทุกคนจ้องมองไปที่หน้าจอมอนิเตอร์และจดจ่ออยู่กับงาน

ประธานคงแดชิกยกมือทั้งสองข้างขึ้นเป็นเชิงทักทายและต้อนรับ

“ท่านประธานคิมด็อกมย็องมาถึงโซลเลยนะครับ”

“เพราะคุณเลยนะครับ ผมเลยได้มาเที่ยวที่โซล”

“คุณเป็นคนตลกนะครับเนี่ย”

ประธานคงแดชิกพูดยิ้มๆ

ในสายตาของผม เขาเป็นคนที่มีพลังล้นเหลือและกระตือรือร้น

วันนี้กรอบแว่นตาสีทองที่เขาสวมดูแวววาวเป็นพิเศษ

ประธานคงแดชิกสบตากับชายคนที่นำทางผมมาแวบหนึ่งโดยไม่ได้พูดอะไร

ชายคนนั้นก้าวออกจากห้องไปอย่างเงียบๆ

ทันทีที่ลับร่างของอีกฝ่าย ผมก็เข้าประเด็นหลักทันที

“ผมตั้งใจจะมาพูดเรื่องที่เคยขอไว้ จำได้มั้ยครับ”

“จำได้สิครับ ผมเองก็สงสัยมากว่าเป็นเรื่องอะไร”

ประธานคงแดชิกพูดพลางดันกรอบแว่นด้วยท่าทางเหมือนทำจนติดเป็นนิสัย

ผมคิดว่าเราดูประหม่าเล็กน้อย

ก่อนที่เราจะพูดคุยเรื่องประเด็นต่างๆ พนักงานหญิงคนหนึ่งก้าวเข้ามาในห้องพร้อมกับถ้วยกาแฟ

เธอวางถ้วยลงบนโต๊ะและออกจากห้องไป

“ดื่มกาแฟไปคุยไปนะครับ”

ผมยกถ้วยกาแฟขึ้นจิบและเอ่ยขึ้น

“ก่อนเราจะเริ่มระดมทุนจริงๆ จังๆ ผมมีแผนว่าอยากจะสร้างโรงปลูกผักใหม่ครับ คุณจะมองว่ามันเป็นอีเวนต์หนึ่งของกลุ่มเกษตรกรภูเขาชีรีก็ได้นะครับ”

“อีเวนต์เหรอครับ”

“เป็นกลยุทธ์ที่จะผมคิดว่าน่าจะช่วยทำให้การระดมทุนประสบความสำเร็จครับ”

ประธานคงแดชิกวางถ้วยกาแฟที่กำลังดื่มลงบนโต๊ะ

สีหน้าของเขาดูสงสัยว่าเป็นกลยุทธ์อะไร

ผมเล่าให้เขาฟังว่าเรากำลังวางแผนจะสร้างโรงปลูกผักไฮโดรโปนิกส์ที่สถานีรถไฟใต้ดิน เพื่อให้ประชาชนได้เห็นพืชผักเจริญเติบโตกับตาตัวเอง

เขานิ่งเงียบ ตั้งใจฟังสิ่งที่ผมพูด

“อ้อ และผมมีแผนว่าจะแจกผักสลัดจากโรงปลูกผักให้กับประชาชนที่มาใช้รถไฟฟ้าใต้ดินฟรีๆ ด้วยครับ”

ผมบอกเขาด้วยท่าทางสบายๆ เหมือนที่บอกเพื่อนร่วมงาน

สีหน้าของประธานคงแดชิกดูผ่อนคลายลง

“ไอเดียสุดยอดมากครับ! ท่านประธานเองก็ทำการตลาดเก่งนะครับเนี่ย”

เขาพูดด้วยแววตาเป็นประกาย

“แต่ก่อนจะไปถึงจุดนั้นได้ เราต้องการพื้นที่ในสถานีรถไฟใต้ดินครับ ผมอยากจะรบกวนขอร้องทางเวนเชอร์คราวด์ให้ช่วยติดต่อประสานงานให้เราหน่อยได้มั้ยครับ”

“พูดมาขนาดนี้ก็ต้องตอบรับอยู่แล้ว ผมจะทำให้ได้ครับ”

“มีเงื่อนไขนิดหน่อยคืออยากให้เป็นสถานีที่มีคนเยอะๆ และควรมีพื้นที่พอสำหรับสร้างโรงปลูกผักด้วยครับ”

ผมหยิบเอกสารที่เตรียมไว้ล่วงหน้าออกมา

ในนั้นระบุเงื่อนไขสำคัญของโรงปลูกผักแบบไฮโดรโปนิกส์

ประธานคงแดชิกอ่านเอกสารอย่างละเอียด

“ผมจะลองติดต่อไปยังสถานีที่ตรงตามเงื่อนไขเหล่านี้ครับ”

“ขอบคุณมากครับ”

“จะว่าไปผมเองก็แอบเล็งๆ สถานีรถไฟใต้ดินไว้อยู่เหมือนกันนะครับ ไม่คิดเลยว่าเราจะใจตรงกัน”

“เรื่องอะไรหรือครับ”

“ผมหมายถึงเรื่องรับสมัครเกษตรกรรุ่นใหม่น่ะครับ”

ประธานคงแดชิกยกถ้วยกาแฟขึ้นจิบช้าๆ

จากนั้นก็ค่อยๆ เล่าไอเดียของตัวเองที่อยากจะโฆษณารับสมัครเกษตรกรรุ่นใหม่ที่สถานีรถไฟใต้ดิน

“ถ้าคุณจะสร้างโรงปลูกผักที่สถานีรถไฟใต้ดินอยู่แล้ว เราก็โฆษณารับสมัครคนไปพร้อมกันได้เลย”

ผมพยักหน้าเห็นด้วย

“ไอเดียดีเลยครับผมว่า อ้อ แล้วเรื่องค่าใช้จ่ายทางการตลาด กลุ่มเกษตรกรภูเขาชีรีขอรับผิดชอบเองครับ”

“ไม่เป็นไรเลยครับ ทางเวนเชอร์คราวด์ยินดีดูแลเรื่องนี้ให้ ส่วนเรื่องค่าใช้จ่าย ผมขอแค่ค่าธรรมเนียมการระดมทุนก็เพียงพอแล้วครับ”

“ถ้าท่านประธานออกปากแบบนี้ คงต้องรับน้ำใจแล้วครับ”

หลังจากพูดคุยหารือประเด็นต่างๆ อีกสักพัก ผมก็ประทับตราลงในสัญญา

เป็นสัญญาการระดมทุนที่มีเป้าหมายยอดเงินจำนวนหนึ่งหมื่นล้านวอน

กำหนดระยะเวลาการระดมทุนคือสามเดือน

เมื่อครบสามเดือน เราต้องระดมทุนให้ได้มากกว่าแปดสิบเปอร์เซ็นต์ของจำนวนเงินเป้าหมาย

และการระดมทุนจะเริ่มขึ้นหลังจากสร้างโรงปลูกผักไฮโดรโปนิกส์ในสถานีรถไฟใต้ดินเสร็จเรียบร้อย

ผมเซ็นสัญญาเสร็จก็ลุกขึ้นจากที่นั่ง

ประธานคงแดชิกมีสีหน้าพึงพอใจ

ตอนที่ผมกำลังจะออกจากห้อง เขาก็เอ่ยขึ้น

“นี่เป็นครั้งแรกที่ผมเฝ้ารอคอยให้การระดมทุนมาถึงเร็วๆ ผมสัญญาว่าจะพยายามอย่างเต็มที่เพื่อให้ทุกอย่างสำเร็จลุล่วงไปได้ด้วยดีครับ”

\*\*\*

หลังจากเซ็นสัญญากับเวนเชอร์คราวด์ ผมก็กลับมาฮาดง

ถึงจะประชุมแค่ชั่วโมงเดียวแต่ระยะทางค่อนข้างไกล ทำให้ตอนกลับถึงฮาดงก็ได้เวลาอาหารเย็นพอดี

วันนี้ผมมีนัดกินมื้อค่ำกับใครคนหนึ่ง

สถานที่นัดพบคือร้านอาหารเกาหลีอันโด่งดังประจำฮาดง

เป็นร้านที่ผมเคยไปมาแล้วครั้งหนึ่ง

ผมรีบเดินเข้าไปในร้าน ตรงไปยังห้องที่จองไว้

ความจริงผมควรจะมาถึงก่อนแท้ๆ แต่เพราะการเดินทางทำให้มาถึงช้ากว่าอีกฝ่าย

“ขอโทษที่ทำให้รอนะครับ”

“ผมมาเร็วเองครับ คุณด็อกมย็องไม่ได้มาช้าเลยครับ”

คิมชังแด อดีตนายอำเภอของเมืองฮาดงพูดขึ้นด้วยท่าทางใจดี

“นั่งเลยครับ ตามสบายเลย”

พอผมนั่งลง พนักงานก็ทยอยเสิร์ฟอาหาร ครู่เดียว บนโต๊ะก็เต็มไปด้วยอาหารหลากสี

“วันนี้ผมเลี้ยงเอง อยากกินอะไรเพิ่มก็สั่งได้เลยนะครับ”

คิมชังแดบอกด้วยน้ำเสียงเป็นกันเอง เขาดูผ่อนคลายแตกต่างจากการพบกันครั้งก่อนๆ

แน่นอนว่า... มีเหตุผลที่ทำให้เขาเป็นเช่นนี้

ตอนนี้ครบวาระการดำรงตำแหน่งนายอำเภอแล้ว คิมชังแดจึงกลับมามีสถานภาพเป็นพลเมืองทั่วไป ไม่ใช่นายอำเภอคนเดิมอีกแล้ว ทำให้เขาไม่ต้องวางตัวเคร่งครัดตามตำแหน่งของตน

“ผมได้ดูรายการ ‘เกษตรกรคือความหวัง’ แล้วครับ เป็นรายการที่แปลกใหม่น่าสนใจมาก ดูแล้วอดรู้สึกไม่ได้ว่าความต้องการของคุณคิมด็อกมย็องไม่มีวันสิ้นสุดจริงๆ”

“ความต้องการของผมไม่มีที่สิ้นสุดเหรอครับ ยังไงนะครับ”

“ผมหมายถึงความต้องการที่จะดึงดูดคนหนุ่มสาวสู่ชนบทน่ะครับ”

คิมชังแดพูดพลางยิ้มกว้าง

จำได้ว่าผมพบเขาครั้งแรกที่นี่ ตอนนั้นเขาไม่ใช่คนที่เราจะพบเจอได้ง่ายๆ เลย

กว่าจะได้พบกัน ผมต้องยื่นรายละเอียดเพื่อขอนัดพบ

แต่ว่าพอได้พบและพูดคุยกัน เราก็ได้ทำงานหลายอย่างร่วมกัน

ถ้าเป็นงานที่เกี่ยวกับฮาดง เขามักจะเสนอตัวช่วยผมเสมอ

ด้วยเหตุผลสำคัญคือเขากลัวว่าพื้นที่ในชนบทจะหายไป เขาเป็นคนรักบ้านเกิดมากทีเดียว

หลังอาหารเย็น พนักงานทยอยเก็บจานออกไป และยกชาเขียวมาเสิร์ฟ

“มีเรื่องหนึ่งที่คนอายุมากได้เปรียบเสมอครับ”

จู่ๆ คิมชังแดก็พูดขึ้น

“อะไรหรือครับ”

ผมมองหน้าเขางงๆ

“ก็คือเราสามารถอ่านใจอีกฝ่ายได้ครับ”

“อ้อ คุณอ่านใจผมได้หรือครับ”

“ผมรู้สึกได้ตั้งแต่เห็นหน้าแล้ว คุณคิมด็อกมย็องมีอะไรจะบอกผมใช่มั้ยครับ”

คิมชังแดเอ่ยขึ้นด้วยแววตาอ่อนโยน

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **311**

**ตอนที่ 312 ได้เวลาสร้างโรงปลูกผักในสถานีรถไฟใต้ดิน**

“ผมวางแผนที่จะสร้างโรงปลูกผักไฮโดรโปนิกส์ในสถานีรถไฟใต้ดินครับ”

ผมเล่าเรื่องแผนสร้างโรงปลูกผักในสถานีไฟใต้ดินให้คิมชังแดฟัง

“เป็นไอเดียที่ดีมากเลยนะครับ แล้วเรื่องแจกผักสลัดให้ประชาชนฟรีอีก เป็นความคิดที่แปลกใหม่น่าสนใจมากเลย ผมว่าคงระดมทุนหมื่นล้านวอนได้สบายๆ ครับ”

“แต่ก็มีปัญหาอยู่อย่างหนึ่งครับ...”

“ได้เวลาเปิดเผยความรู้สึกเสียทีใช่มั้ยครับ”

คิมชังแดพูดยิ้มๆ

“ผมอยากรับสมัครเกษตรกรรุ่นใหม่ไปพร้อมๆ กับระดมทุนน่ะครับ”

“คาดหวังไว้ว่าจะได้สักกี่คนครับเนี่ย”

“ผมตั้งเป้าไว้ที่หนึ่งร้อยคนครับ”

“เยอะกว่าโครงการสนับสนุนเกษตรกรรุ่นใหม่ที่ฮาดงมากเลยนะครับ ว่าแต่มีปัญหาอะไรอย่างนั้นหรือ”

“ปัญหาอยู่ที่เรื่องสถานที่อบรมน่ะครับ”

ตอนจัดโครงการสนับสนุนเกษตรกรรุ่นใหม่ในฮาดง ผมคัดเลือกผู้คนมาประมาณสิบกว่าคนเท่านั้น

ตอนนั้นเราใช้พื้นที่ของศูนย์ส่งเสริมการเกษตร ซึ่งมีขนาดเหมาะสมกับจำนวนคนที่คัดเลือกมา แต่ว่ารอบนี้ เรารับคนในปริมาณที่มากขึ้น ดังนั้น พื้นที่ของศูนย์ส่งเสริมการเกษตรจึงไม่เพียงพอ

ผมอยากได้สถานที่สำหรับฝึกอบรมที่รองรับจำนวนคนได้อย่างน้อยหนึ่งร้อยคน

ผมได้ลองขอความร่วมมือขอใช้สถานฝึกอบรมข้าราชการในฮาดงแล้ว แต่ได้รับคำตอบว่าอนุญาตให้ใช้ได้เฉพาะข้าราชการเท่านั้น

และนี่คือเหตุผลที่ผมมาพบกับคิมชังแด

ผมค่อยๆ เล่าสถานการณ์ให้เขาฟัง

“กังวลเรื่องนี้เองสินะครับ เอาเป็นว่าก่อนจะคุยอะไรเรื่องนี้ ขอผมถามอะไรคุณด็อกมย็องก่อนได้มั้ยครับ”

ผมสบตาเขาเงียบๆ แววตาเอาจริงเอาจัง

“อยากอบรมเกษตรรุ่นใหม่สักกี่คนครับ”

“อย่างที่บอก รอบแรกผมตั้งเป้าไว้ที่หนึ่งร้อยคนครับ แต่ในอนาคต ผมเชื่อว่าจากหนึ่งร้อยจะกลายเป็นหนึ่งพัน และจากหนึ่งพันจะเพิ่มเป็นหนึ่งหมื่นคนครับ”

“ทราบใช่มั้ยครับว่าฮาดงมีประชากรกี่คน”

“มากกว่าห้าหมื่นคน ถูกต้องมั้ยครับ”

คิมชังแดพยักหน้ารับ

ในปี ค.ศ. 2009 ฮาดงมีประชากรมากกว่าห้าหมื่นคน แต่ว่าหลังจากนี้ ประชากรจะลดจำนวนลงอย่างกะทันหัน จนเหลืออยู่ไม่ถึงสี่หมื่นคน

“ขนาดตัวผมที่เป็นนายอำเภอ ยังไม่เคยคิดถึงเรื่องนี้มาก่อนเลย คนหนุ่มสาวนี่ดีจริงๆ นะครับเนี่ย คิดอะไรดีๆ ได้แบบนี้”

“ชมกันเกินไปแล้วครับ”

“ไม่ได้ชมเกินไปเลย ความจริงแล้ว ผมแอบอิจฉานะ อยากกลับไปเป็นหนุ่มแบบคุณด็อกมย็องบ้างจังครับ”

“ท่านนายอำเภอก็ยังหนุ่มยังแน่นอยู่เลยนะครับ”

“ตอนนี้ผมไม่ใช่นายอำเภอแล้ว เป็นแค่พลเมืองธรรมดา แต่พอได้ยินคำว่ายังหนุ่มยังแน่นก็ทำให้รู้สึกดีเหมือนกันนะเนี่ย”

คิมชังแดพูดพลางยิ้มขี้เล่น

“คุณด็อกมย็องจำที่ผมเคยสัญญาไว้ได้มั้ยครับ”

“ครับ ผมจำได้"

เขาบอกเองว่าถึงจะเกษียณแล้ว แต่ถ้าอยากได้ความช่วยเหลือ ก็ให้มาหาได้เสมอ โดยเฉพาะถ้าสิ่งที่ผมต้องการนั้นเกี่ยวข้องกับการพัฒนาเมืองฮาดง

“อย่าบอกนะว่าจะขอใช้ศูนย์ฝึกอบรมฟรีๆ”

“ไม่ใช่แน่นอนครับ ผมต้องจ่ายเงินอยู่แล้ว”

“ผมอยากถามคุณด็อกมย็องอีกเรื่องนึงครับ”

“ว่ามาได้เลยครับ”

“ถ้าหากงานนี้ประสบความสำเร็จ ผมอยากให้คุณขยายขอบเขตไปที่เมืองอื่นๆ ด้วย ไม่ใช่แค่ฮาดงอย่างเดียว จะได้มั้ยครับ”

“ไม่อยากเชื่อเลยว่าจะได้ยินนายอำเภอของฮาดงพูดอะไรแบบนี้”

“ตอนนี้ผมเป็นแค่พลเมืองธรรมดาแล้ว ก็เลยพูดแบบนี้ได้อย่างสบายใจครับ”

จริงอย่างที่เขาพูด พอพ้นจากตำแหน่ง คิมชังแดก็ดูสบายๆ ไม่เคร่งครัดเหมือนสมัยที่ยังเป็นนายอำเภอประจำเมืองฮาดง

“และมีอีกเรื่องนึงคือ ผมอยากมีส่วนร่วมในการระดมทุนของกลุ่มเกษตรกรภูเขาชีรีด้วยครับ”

\*\*\*

สัปดาห์ต่อมา ผมก็ได้รับข่าวดีสองเรื่องด้วยกัน

เรื่องแรก เราแก้ปัญหาเรื่องขอใช้ศูนย์ฝึกอบรมได้แล้ว

ทางศูนย์อนุญาตให้กลุ่มเกษตรกรภูเขาชีรีใช้พื้นที่ได้ แต่มีเงื่อนไขว่าช่วงเวลาที่ใช้ต้องไม่ทับซ้อนกับการฝึกอบรมข้าราชการ

และเรื่องที่สองคือเราสรุปสถานีที่จะสร้างโรงปลูกผักได้แล้ว

คงแดชิก ประธานบริษัทเวนเชอร์คราวด์ได้ส่งหนังสือขออนุญาตใช้พื้นที่จากการรถไฟใต้ดิน และเจรจาหารือจนได้ผลลัพธ์ในที่สุด เขาทำงานได้ดีและรวดเร็ว

เขาโน้มน้าวผู้รับผิดชอบว่าการสร้างโรงปลูกผักของเรามีวัตถุประสงค์เพื่อสาธารณะ ทำให้การรถไฟใต้ดินสนใจ

ประจวบกับรัฐบาลเกาหลีใต้กำลังเน้นนโยบายพัฒนาประเทศในวิถีเป็นมิตรกับสิ่งแวดล้อม ทำให้สอดคล้องกับงานของเรา

เราได้รับคำอนุญาตอย่างง่ายดาย

ผมแจ้งข่าวดีนี้กับเพื่อนร่วมงาน

“เราสร้างโรงปลูกผักที่โซลกับพูซานได้ครับ”

“เยี่ยมไปเลย”

อีดงชุนตะโกนอย่างมีความสุข เพื่อนร่วมงานคนอื่นๆ ก็ยิ้มพออกพอใจเช่นกัน

“ถ้าอย่างนั้น พวกเราเริ่มงานได้เลยใช่มั้ย”

อีจางอูพูดอย่างฮึกเหิม

ตอนนี้พวกเราออกแบบโรงปลูกผักไฮโดรโปนิกส์สำเร็จเรียบร้อยแล้ว แบบแปลนทุกอย่างครบถ้วนสมบูรณ์ อุปกรณ์ก็เตรียมไว้พร้อม

เราแบ่งทีมออกเป็นทีมโซลกับทีมพูซานตามที่เคยพูดคุยกัน ทั้งสองทีมพร้อมแล้วที่จะเริ่มงาน

ผมหันไปหาอีจางอู ผู้รับผิดชอบทีมโซล

“พรุ่งนี้ทีมนายไปโซลได้เลยนะ ส่วนฉันจะไปพูซาน”

“แล้ว... เรื่องนั้นน่ะ นายจองไว้แล้วเหรอ”

อีจางอูอ้อมแอ้มถามถึงที่พัก

ผมทำเป็นไม่รู้ไม่ชี้ เพราะรู้ว่าเขาหมายถึงอะไร

เขาอยากพักโรงแรม

“จองอะไร”

“ก็ที่พักไง”

สายตาของอีจางอูเต็มไปด้วยความกังวล

“ต้องถามรุ่นพี่กีทักมั้งเรื่องนี้”

ตอนนั้นเอง ฮันกีทักก็ปรากฏตัวข้างๆ อีจางอูราวกับผี

อีจางอูสะดุ้งตกใจ หันขวับไปมอง

ฮันกีทักกระแอม

“อะไรกัน ต้องนอนโรงแรมด้วยเหรอ แถวนั้นมีโมเต็ล ตั้งเยอะตั้งแยะนี่นา”

“ตอนไปขั้วโลกใต้ ผมทรมานมามากแล้วนะครับ ถ้าได้นอนที่ดีๆ พักผ่อนสบายๆ ก็น่าจะช่วยให้ทำงานได้ดีนะครับ”

น้ำเสียงของอีจางอูเหมือนกำลังอ้อนวอน

ฮันกีทักตอบกลับทันที

“ที่นายพูดมา ฉันก็เห็นด้วยนะ จะไปทำงานทั้งที ก็ต้องนอนในที่ที่ดีๆ สิ แต่ว่า... โรงแรมมันไม่มากเกินไปหน่อยเหรอ”

“เรานอนโรงแรมไม่ได้เลยเหรอครับ”

อีจางอูพูดด้วยสีหน้าน่าสงสาร

ฮันกีทักตบไหล่ของเขาเบาๆ ก่อนจะบอกด้วยน้ำเสียงหัวเราะๆ ว่า

“ฉันจองโรงแรมไว้ให้แล้วแหละ”

“จริงเหรอครับ”

อีจางอูตาโต ท่าทางเหมือนคนตายแล้วฟื้นขึ้นมาอีกครั้ง

“ขอบคุณมากครับ หัวหน้าฝ่ายธุรการ”

อีจางอูโค้งขอบคุณอย่างเอาจริงเอาจัง มินโยฮันถึงกับหัวเราะจนท้องแข็ง

ขณะที่ทุกคนกำลังหัวเราะอยู่นั้น ใครบางคนก็เอ่ยถามฮันกีทักด้วยน้ำเสียงไม่แน่ใจ

คนคนนั้นก็คืออีดงชุน

“ว่าแต่ที่พักของทีมพูซานเป็นแบบไหนเหรอครับ”

แทนที่จะตอบคำถาม ฮันกีทักกลับกระแอม

“เอ่อ...คือว่า… ”

“ของทีมเราเป็นโมเต็ลเหรอครับ”

อีดงชุนไม่สามารถซ่อนสีหน้าที่ผิดหวังเอาไว้ได้

ผมมองหน้าอีดงชุน แล้วถามอย่างแปลกใจ

“ทำไมล่ะครับ คุณพ่อไม่ชอบโมเต็ลเหรอครับ”

“ไม่ครับ ไม่ชอบอะไรล่ะครับ ผมน่ะอะไรก็ได้หมด ไม่เลือกที่นอนเหมือนเจ้าลูกชายหรอกครับ”

อีดงชุนรีบปฏิเสธ แต่รอยยิ้มก็ฝืดฝืน

ทันใดนั้นเอง ฮันกีทักก็เอ่ยด้วยน้ำเสียงขำๆ ว่า

“ผมจองโรงแรมไว้ให้ทีมพูซานเหมือนกันครับ ทำงานให้ดีและนอนหลับให้สบายนะครับ”

พอได้ยินเช่นนั้น อีดงชุนรีบก้มศีรษะทันที

“เอาตรงๆ ผมไม่เคยนอนโรงแรมเลยนอกจากตอนไปฮันนีมูนครับ เป็นเกียรติมากเลยครับ”

สีหน้าของอีดงชุนดูมีชีวิตชีวาไม่ต่างจากอีจางอู

พ่อกับลูกเหมือนกันอย่างกับแกะ

ผมไม่ได้จองโรงแรมให้พวกเขาเพราะมีเงินเยอะ

แต่เพราะผมคิดว่ายิ่งพนักงานทำงานเหนื่อยแค่ไหน พวกเขาก็ยิ่งต้องการที่นอนที่สบายมากขึ้นเท่านั้น ผมอยากให้ทุกคนทำงานอย่างมีความสุขและสบายใจมากที่สุด เพื่อผลงานที่ดีที่สุด

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **312**

**ตอนที่ 313 มีเงินก็ดี แต่ต้องดูแลสุขภาพด้วยนะรู้มั้ย**

เราติดตั้งโรงปลูกผักไฮโดรโปนิกส์ในโซลและพูซานภายในเวลาเดียวกัน

อีจางอูรับผิดชอบโรงปลูกผักที่โซล ส่วนผมรับผิดชอบโรงปลูกผักที่พูซาน

การรถไฟใต้ดินอำนวยความสะดวกกับเราอย่างเต็มที่ ช่วยเราวางแผงกั้นและจัดสรรพื้นที่ที่เหมาะสมสำหรับการก่อสร้าง

ซึ่งเป็นเรื่องที่ดี เพราะผมยังไม่อยากเปิดเผยให้ใครรู้ว่าเรากำลังทำอะไร อยากให้ทุกคนได้เห็นตอนโรงปลูกผักเสร็จสมบูรณ์เลยดีกว่า

ถึงตอนนั้น ผมตั้งใจว่าจะจัดอีเวนต์เซอร์ไพรซ์ประชาชนไปพร้อมๆ กับเปิดระดมทุน

ระหว่างทำงาน อีดงชุนไม่พูดอะไรสักคำ เขาทำงานอย่างหนัก ช่วยเหลือผมอย่างเต็มที่

ความจริงเขาควรไปทำงานในทีมของอีจางอู แต่เพราะผมขอให้ช่วย เขาจึงตอบรับและทำงานอย่างดีที่สุด

ตลอดช่วงเวลาทำงาน เขารักษาเกียรติของวิศวกรชั้นหนึ่งไว้ได้ครบถ้วน

แต่หลังจบงานแล้ว ตอนกินข้าวเย็น เขาก็กลับมาร่าเริงสดใสกลายเป็นคนละคน

“ที่พักสะอาดและดีมากจริงๆ จนผมอยากอยู่ที่นี่ไปนานๆ เลยครับ”

งานสร้างโรงปลูกผักที่พูซานผ่านไปอย่างราบรื่น

ทีมโซลเองก็ทำงานได้ดีไม่มีปัญหาใดๆ

เวลาผ่านไปอย่างรวดเร็ว

ยังไม่ทันครบหนึ่งเดือน โรงปลูกผักทั้งสองแห่งของเราก็เริ่มเป็นรูปเป็นร่างแล้ว

“อีกไม่กี่วัน ทุกอย่างก็น่าจะเสร็จสมบูรณ์แล้วนะครับ”

อีดงชุนพูดกับผมด้วยสีหน้าสดใส

จังหวะนั้นเอง ฮันกีทักโทร. เข้ามาหาผม

“มีเรื่องอะไรหรือเปล่าครับรุ่นพี่”

“ขอเวลาคุยหน่อยนึงได้มั้ย”

น้ำเสียงของเขาไม่นิ่งเหมือนตอนปกติ

“ทำไมครับ มีเรื่องอะไรเหรอครับ”

“ฮย็อนชิกเข้าโรงพยาบาลน่ะ”

“ฮย็อนชิกเข้าโรงพยาบาล? เกิดอะไรขึ้นครับ”

พังฮย็อนชิกคือเกษตรกรหนุ่มผู้เคยเข้าอบรมการเกษตรลูกพลับแห้งกับผม

เขาโชคร้าย ต้องเจอพายุกะทันหัน ทำให้ผลผลิตลูกพลับแห้งเสียหายและตัดสินใจเดินทางสายใหม่ด้วยการผลิตน้ำมันงาและน้ำมันวอลนัท

เราสองคนสนิทสนมกันเหมือนพี่น้อง

พอได้ยินว่าเขาป่วย ผมก็รีบวางสายและตรงกลับฮาดงทันที

เรื่องรายละเอียดอาการป่วยของเขา ผมตัดสินใจว่าจะไปคุยกันต่อที่โรงพยาบาล

พังฮย็อนชิกเข้ารับการรักษาที่โรงพยาบาลประจำมหาวิทยาลัยแห่งหนึ่งในฮาดง

เป็นสถานที่แรกที่กลุ่มเกษตรกรภูเขาชีรีจัดส่งผักสลัดให้

ฮันกีทักกำลังรอผมอยู่ที่โรงพยาบาล

“นายมาเร็วจัง”

“ฮย็อนชิกป่วยเป็นอะไรหรือครับ”

“มีบางอย่างผิดปกติกับดวงตาน่ะ”

“ดวงตาเหรอครับ”

หัวใจของผมดิ่งลงทันทีเมื่อได้ยินว่ามีบางอย่างผิดปกติกับดวงตา จำได้ว่าเขาเคยเล่าให้ผมฟังว่า ตอนที่ทำอาชีพนักมวย เกิดอุบัติเหตุทำให้ตาบอดหนึ่งข้าง

“หมอบอกว่าเขามีอาการเส้นเลือดจอประสาทตาอุดตัน”

โรคเส้นเลือดจอประสาทตาอุดตันถือเป็นโรคร้ายแรง

อาการของโรคคือลิ่มเลือดไปอุดหลอดเลือดที่มาเลี้ยงจอประสาทตา ทำให้ส่งผลต่อการมองเห็น

“เห็นว่าสาเหตุเกิดจากการทำงานหนักมากเกินไปน่ะครับ แม่ของเขาเล่าว่าช่วงนี้เขาไม่ยอมนอนเลย เอาแต่ทำงาน”

ผมตรงไปที่ห้องผู้ป่วยทันที

รู้สึกโมโหที่เขาเอาแต่ทำงานจนร่างกายพังแบบนี้

คิมฮเยซุก แม่ของเขายืนอยู่ข้างเตียง ผมทักทายอย่างสุภาพ ท่านออกจากห้อง ปล่อยให้พวกเราอยู่กันตามลำพัง

ตาซ้ายของพังฮย็อนชิกปิดผ้าพันแผลไว้ ส่วนตาขวาปกติดี

ตอนแรกผมอยากจะดุเขาแรงๆ แต่พอเห็นหน้า ความคิดนั้นก็ละลายหายไปเหมือนหิมะต้องแดด

ผมถามเสียงต่ำเบา

“นายโอเคมั้ย”

“พี่ด็อกมย็อง!”

พังฮย็อนชิกพยายามลุกขึ้นนั่ง

“นายน่ะนอนลงไปเลย”

ผมจับไหล่ของเขาให้นอนลงอย่างระมัดระวัง

“ผมอุตส่าห์ห้ามพี่กีทักแล้วว่าอย่าบอกพี่…”

“นายทำแบบนี้ได้ยังไง”

“ทำอะไรครับ”

“ทำไมถึงทำงานหนักทั้งๆ ที่รู้ว่ามันอาจทำร้ายตัวเอง”

“ผมอยากหาเงินนี่ครับ”

เขาตอบเสียงแหบแห้ง

“มีเงินมากๆ มันก็ดี แต่นายต้องดูแลสุขภาพด้วยสิ คิดถึงแม่บ้าง”

“ขอโทษครับ ผมเองก็รู้ แต่ตอนนี้ทุกอย่างไม่โอเคเลยจริงๆ ครับ”

“ต้องการเงินเหรอ แล้วทำไมไม่บอกฉัน”

“ผมจะทำแบบนั้นได้ยังไงกันครับ”

“หมายความว่ายังไง”

“พี่เองก็ต้องใช้เงินเหมือนกันไม่ใช่เหรอครับ”

พังฮย็อนชิกพูดจบก็ปิดปากสนิท

“นาย... อย่าบอกนะว่ากำลังพูดถึงเรื่องระดมทุน?”

ริมฝีปากของเขาขยับ พึมพำอะไรบางอย่าง ไม่เป็นคำ

ผมจดจ่อตั้งใจฟังสิ่งที่เขาพูดและได้ยินว่า

“ผมเองก็อยากช่วยพี่เหมือนกันครับ”

“ก็เลยหักโหมแบบนั้น?”

เขาพยักหน้ารับ ถึงแม้ร่างกายจะเติบโตเป็นผู้ใหญ่ แต่นิสัยของเขาไม่ต่างจากเด็กๆ ไร้เดียงสา

“ขอบคุณที่คิดอยากจะช่วย แต่ถ้าเกิดเรื่องแบบนี้อีก ฉันจะจัดการนายแน่ๆ รู้เอาไว้ด้วย”

พังฮย็อนชิกหันหน้ามามองผม

ถึงแม้ตาจะพันผ้าเอาไว้ แต่ผมก็ดูออกว่าเขากำลังมองมาที่ผม

“ตอนที่การเกษตรลูกพลับแห้งของผมพังลง ถ้าไม่ได้พี่ ผมคงไม่สามารถลุกขึ้นอีกได้ พอนึกถึงตอนนั้นทีไร น้ำตาผมจะไหลตลอดเลยครับ”

ผ้าพันแผลที่ปิดตาเปียกชุ่ม

“ผมมีทุกวันนี้ได้เพราะพี่ ผมได้ซื้อรถ ได้เป็นเกษตรกรรวยๆ ทั้งหมดเป็นเพราะพี่ ผมก็เลยอยากช่วยพี่เรื่องระดมทุนครับ”

ชั่วขณะหนึ่งผมรู้สึกซาบซึ้งใจ

ผมสัมผัสได้ถึงจิตใจอันบริสุทธิ์ของเขา

ดวงตาข้างซ้ายที่บอดก็เปล่งประกายสดใส

ผมรู้สึกเหมือนเขามองลึกเข้ามาในหัวใจของผม

ดวงตาของผมก็มีน้ำตาไหลออกมาเช่นกัน

“ขอบใจมาก แต่ฉันขอไม่รับเงินที่ได้จากการทำร้ายตัวเองนะ”

“ผมจะไม่ทำอย่างนั้นอีกแล้วครับ ว่าแต่พี่ร้องไห้เหรอครับ”

“เปล่า”

“แล้วทำไมเสียงอู้อี้ล่ะครับ”

“มีอะไรติดคออยู่เนี่ยแหละ”

“ดื่มน้ำสิครับ”

ผมอยู่คุยกับเขาต่ออีกสักพักโดยจงใจเลือกคุยแต่เรื่องสนุกๆ

ผมเล่าเรื่องอีจางอูโดนอึเพนกวินให้เขาฟัง เราหัวเราะกันเสียงดัง

“ไว้ฉันมาเยี่ยมใหม่นะ นายรักษาตัวดีๆ ละ”

“ครับ เดินทางปลอดภัยนะครับพี่”

ออกจากห้อง ผมไปคุยกับคิมฮเยซุกและขอพบแพทย์เจ้าของไข้

“ผมฉีดยาลดอาการให้แล้วครับ เส้นเลือดที่อุดตันก็จะคลายตัวในเร็วๆ นี้ครับ ไม่น่าจะมีปัญหาอะไรร้ายแรง ไม่ต้องกังวลนะครับ ดวงตาของเขาจะกลับมาเป็นปกติในไม่ช้าครับ”

ตั้งแต่วันนั้น ผมขับรถไปกลับฮาดงและพูซานทุกวัน ผมมาเยี่ยมเขาทุกเย็น

เราคุยกันหลายเรื่องและมีช่วงเวลาสนุกสนานด้วยกัน

ทุกอย่างผ่านพ้นไปด้วยดี

การก่อสร้างใกล้จะสิ้นสุด ในที่สุด พังฮย็อนชิกก็สามารถถอดผ้าปิดตาออกได้

พอถอดผ้าออก เขาก็มองมาที่ผมและเอ่ยประโยคแรก

“ผมว่าพี่หล่อขึ้นนะครับ”

ดูเหมือนดวงตาของเขาจะไม่มีปัญหาอะไรแล้ว

ผมรู้สึกโล่งใจ

“พอสร้างโรงปลูกผักเสร็จแล้ว เราจะเริ่มระดมทุนเร็วๆ นี้ใช่มั้ยครับ”

พังฮย็อนชิกเอ่ยถามผม

“ใช่ นายต้องมาให้กำลังใจฉันนะ แล้วก็อย่าหักโหมทำงานอีกละ”

เป็นอย่างที่เขาพูด เราจะเริ่มระดมทุนในเร็วๆ นี้

หัวใจของผมเต็มไปด้วยความคาดหวัง

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **313**

**ตอนที่ 313 กระดาษห่อผักสลัด**

โรงปลูกผักไฮโดรโปนิกส์ที่สถานีรถไฟใต้ดินในพูซานติดตั้งเสร็จสมบูรณ์แล้ว

เราคลุมผ้าปิดอุปกรณ์เอาไว้ไม่ให้ใครเห็น

มินโยฮันขนต้นกล้าบัตเตอร์เฮดกับกรีนปัตตาเวียมาปลูกจนเต็ม เขามองโรงปลูกผักที่อัดแน่นด้วยผักสด ก่อนจะเอ่ยขึ้นด้วยสีหน้าประทับใจ

“อยากเห็นสีหน้าของคนที่ได้เห็นเจ้าผักพวกนี้จังแฮะ”

“พวกเขาต้องพูดแน่ว่า เหมือนยกสวนพฤกษศาสตร์มาไว้ในสถานีรถไฟใต้ดิน”

อีดงชุนตอบรับด้วยสีหน้าภาคภูมิใจ

“ผมก็คิดเหมือนคุณนะ”

มินโยฮันสนับสนุน

“ท่านประธานครับ เราจัดการต้นกล้าที่พูซานแล้ว จะส่งต้นกล้าไปโซลต่อเลยมั้ยครับ”

“อีจางอูส่งข่าวมาว่าติดตั้งอุปกรณ์เรียบร้อยแล้ว เหลือแค่ต้นกล้าเท่านั้นเอง”

ผมตอบรับอย่างปลื้มใจ

ก่อนจะเดินทางไปที่โซลกับมินโยฮัน ผมเรียกอีดงชุนมาพบเพื่อมอบหมายงานสำคัญให้กับเขา

“ต่อจากนี้ไป ผมขอมอบหมายให้คุณพ่อรับผิดชอบโรงปลูกผักที่พูซานนะครับ เพราะผมจะต้องไปจัดการเรื่องระดมทุนแล้ว”

“ไม่ต้องเป็นห่วงครับ ผมจะรับผิดชอบที่นี่เอง”

อีดงชุนพูดพลางใช้มือทุบที่หน้าอกของตัวเอง

“ห้ามเปิดเผยเรื่องโรงปลูกผักให้ใครรู้ก่อนผมจะส่งสัญญาณ คุณพ่อทราบใช่มั้ยครับ”

“ทราบสิครับ เราต้องเปิดเผยเรื่องนี้หลังจากเริ่มระดมทุนไงละ”

สีหน้าของเขาเต็มไปด้วยความมุ่งมั่นและรับผิดชอบ ผมรู้ทันทีว่าจะฝากเรื่องนี้ไว้ในมือเขาได้

ผมกับมินโยฮันมุ่งหน้าไปโซล

ทีมโซลที่ดูแลโดยอีจางอูติดตั้งโรงปลูกผักเสร็จสิ้นสมบูรณ์แล้ว

“จางอู นายตรวจเช็กทุกอย่างเรียบร้อยดีแล้วใช่มั้ย”

ผมถามเขาทันทีที่เห็นหน้า

“เรียบร้อยหมดแล้วละ เหลือแค่ย้ายต้นกล้าเข้าไปปลูกก็สมบูรณ์แบบ”

พวกเราช่วยกันย้ายต้นกล้าบัตเตอร์เฮดกับกรีนปัตตาเวียไปในโรงปลูกผัก

หลังจากนี้ก็แค่รอให้ต้นกล้าเจริญเติบโต

ก่อนกลับฮาดง เราแวะไปที่ออฟฟิศของบริษัทเวนเชอร์คราวด์

วันนี้กรอบแว่นสีทองของประธานคงแดชิกดูเปล่งประกายเป็นพิเศษ

“โรงปลูกผักติดตั้งเสร็จสมบูรณ์แล้วครับ”

ผมส่งภาพโรงปลูกผักที่ติดตั้งในสถานีรถไฟใต้ดินให้เขาดู

ประธานคงแดชิกถอดแว่นและพินิจพิจารณาภาพอย่างละเอียด

“เหมือนสวนพฤกษศาสตร์ใต้ดินเลยนะครับเนี่ย”

เขาพูดจาเหมือนอีดงชุน เห็นได้ชัดว่าต่อให้เป็นคนที่ไม่รู้จักโรงปลูกผักไฮโดรโปนิกส์ก็ยังคิดแบบเดียวกัน

“ผมมีแผนจะเริ่มระดมทุนตอนที่เริ่มแจกจ่ายผักสลัดครับ”

ประธานคงแดชิกตาเป็นประกายเมื่อได้ยินคำว่าเริ่มระดมทุน

“พวกเราเองก็เตรียมพร้อมหลายอย่างเลยครับ”

เขาเปิดคอมพิวเตอร์ หันหน้าจอมาทางผม และเปิดเว็บเพจให้ดู หน้าเว็บที่เกี่ยวกับการระดมทุนปรากฏขึ้น

เนื้อหาชัดเจนน่าสนใจ ดีไซน์งดงาม ภาพรวมดูดีมาก

มีข้อมูลตอนที่เราไปทำโปรเจ็กต์ที่ขั้วโลกใต้ พร้อมภาพประกอบ อวดทักษะฝีมือของกลุ่มเกษตรกรภูเขาชีรีอย่างละเอียด

ที่สำคัญมีประโยคคีย์เวิร์ด ‘รับประกันผลกำไรจากการลงทุน’ ด้วย

“เราทำเว็บสำหรับเกษตรกรรุ่นใหม่แยกไว้ต่างหากด้วยครับ”

คงแดชิกคลิกเปิดหน้าเว็บใหม่ให้ผมดู ไม่ได้มีแค่ข้อความที่บอกว่า ‘ความฝันอยากร่ำรวยของเกษตรกรจะกลายเป็นจริง’ เท่านั้น แต่มีประโยคเด็ดที่บอกว่า ‘ในอนาคต เกษตรกรรมจะกลายเป็นอุตสาหกรรม’

ผมชอบประโยคนี้

ช่างเป็นการเตรียมพร้อมอย่างพิถีพิถัน สมกับเป็นนักการตลาดจริงๆ

“สุดยอดไปเลยครับ”

ประธานคงแดชิกยิ้มเห็นฟันขาว

\*\*\*

ผมกับฮันกีทักกำลังตรวจสอบเอกสารจาก ‘สิทธิบัตรแบบวันสต็อป’ อยู่

เนื้อหาระบุว่าสิทธิบัตรจะเสร็จเรียบร้อยภายในหนึ่งเดือน

หลังจากอ่านเอกสาร ฮันกีทักก็ถามขึ้น

“เราค่อยระดมทุนหลังได้รับสิทธิบัตรได้มั้ย”

“ผมว่าเราประกาศระหว่างระดมทุนน่าจะดีกว่านะครับรุ่นพี่”

“นายอยากประกาศกลางคันเหรอ”

“ความจริง ได้สิทธิบัตรแล้วค่อยระดมทุน ก็เป็นแผนที่ดีเหมือนที่รุ่นพี่ว่านะครับ แต่ถ้าเราใช้สิทธิบัตรเป็นกลยุทธ์ระดมทุนระหว่างทางก็น่าสนใจเหมือนกัน เพราะยอดเงินที่เราตั้งเป้าไว้ มันไม่น้อยเลย”

“อารมณ์เซอร์ไพรซ์กลางคันอย่างนั้นน่ะหรือ”

“ใช่ครับ เปรียบเหมือนโรงปลูกผักที่สถานีรถใต้ดินเป็นเซอร์ไพรซ์แรก และการประกาศสิทธิบัตรเป็นเซอร์ไพรซ์ที่สองครับ”

“มีเซอร์ไพรซ์ต่อเนื่องเลยสินะ”

“ใช่เลยครับ เราได้ถ่ายทอดทักษะฝีมือของกลุ่มเกษตรกรภูเขาชีรีออกอากาศแล้ว มีไพ่ให้เราเลือกเล่นหลายใบเลยครับ”

“เซอร์ไพรซ์ตามลำดับอย่างที่นายพูด... ก็น่าสนใจเลยนะ”

จังหวะนั้นเอง เสียงเคาะประตูห้องประชุมก็ดังขึ้น

แพกมินซอกกับเพื่อนร่วมงานอีกสองคนก้าวเข้ามาในห้อง

ด้านหลังเขาคือพักแทโฮจากฝ่ายธุรการ ในมือของเขาถือบางอย่างมาด้วย

“มีอะไรหรือเปล่า”

ผมถามมินซอก

“พอดีคนในทีมบอกว่ามีไอเดียดีๆ อยากเล่าให้ฟังน่ะ”

มินซอกสบตาผมพลางยิ้มออกมา

เป็นสีหน้าที่เห็นได้ทุกครั้งที่มีเรื่องดีๆ

“ไอเดียดีๆ เหรอ”

พอได้ยินคำว่าไอเดียดีๆ ผมก็อยากรู้ขึ้นมาทันที ดูเหมือนระหว่างที่ผมกับฮันกีทักวุ่นวายอยู่กับงานระดมทุน พนักงานที่เหลือก็มีงานเพิ่มขึ้นเป็นเท่าตัว

ผมจึงกำชับทุกคนว่าให้ทำหน้าที่ของตัวเองพอ ปล่อยเรื่องระดมทุนให้ผมกับฮันกีทักรับผิดชอบเอง

เพราะกลัวว่าทุกคนอาจจะงานหนักเกินไป

“ช่วยดูนี่หน่อยได้มั้ยครับ”

พักแทโฮวางของในมือลง

“กระดาษห่อของนี่ครับ”

“ใช่ครับ ผมลองออกแบบกระดาษสำหรับห่อผักสลัดมาครับ”

ผมหยิบกระดาษขึ้นมาดูอย่างละเอียด เป็นกระดาษที่ห่อด้วยพลาสติกใส ประทับตราโลโก้ของกลุ่มเกษตรกรภูเขาชีรี

เป็นใบหน้าของเกษตรกรสวมหมวกฟาง

ด้านล่างมีเนื้อหาเกี่ยวกับการระดมทุนอธิบายไว้ด้วย

‘มาร่วมเป็นเจ้าของเงินทุนหนึ่งร้อยล้านกับเราเถอะ’

ไม่ได้มีแค่เนื้อหาเกี่ยวกับการระดมทุนเท่านั้น ยังมีคำอวยพรเขียนไว้ด้วย

‘ขอให้ความฝันของทุกคนที่อยากเป็นเกษตรกรผู้ร่ำรวยกลายเป็นจริง’

นอกจากนี้ ยังมีเนื้อหาเกี่ยวกับการรับสมัครเกษตรกรรุ่นใหม่ครบถ้วนบนกระดาษห่อ

มินซอกอธิบายต่อยิ้มๆ

“ฮีซอกเป็นคนเสนอไอเดีย แล้วแทโฮก็เป็นคนออกแบบ เป็นไอเดียการโฆษณาลงบนกระดาษห่อสลัดที่เราจะแจกฟรีน่ะ”

“โฆษณาบนกระดาษห่อเหรอ ไอเดียดีเลยนะเนี่ย”

ฮันกีทักมองกระดาษห่อพลางเอ่ยชม

ผมกับเขาเอาแต่วุ่นวายกับเรื่องสิทธิบัตรและระดมเงินทุน จนไม่มีเวลาไปสนใจเรื่องเล็กๆ น้อยๆ แต่สำคัญอย่างกระดาษห่อผักสลัดเลย

“ผมก็ชอบเหมือนกันนะครับ ออกแบบได้สวยมาก ไม่ต้องเลือกแบบแล้ว เราใช้แบบนี้เลยดีกว่า รุ่นพี่เห็นด้วยใช่มั้ยครับ”

ผมถามฮันกีทัก เขายิ้มและพยักหน้ารับ

สีหน้าของพักแทโฮและช็อนฮีซอกแจ่มใสขึ้นมาทันที เมื่อได้ผลตอบรับที่ดี

มินซอกตบหลังทั้งคู่ ก่อนพยักหน้าอนุญาตให้พวกเขาออกไปข้างนอกได้

พอทั้งคู่ออกไปแล้ว มินซอกก็เอ่ยขึ้น

“สองคนนั้นออกแบบกระดาษห่อในช่วงวันหยุดสุดสัปดาห์เลยนะ”

“ช่วงวันหยุดเหรอ”

“พวกเขาบอกว่าอยากร่วมด้วยช่วยกันน่ะ”

มินซอกพูดด้วยน้ำเสียงแผ่วเบาเหมือนกระซิบ

“เจ้าพวกนี้ มีน้ำใจมากนะ”

ฮันกีทักเอ่ยอย่างซาบซึ้งขณะมองไปที่ประตู

พร้อมกันนั้นเอง ในหัวของผมก็ปรากฏภาพของใครคนหนึ่งขึ้นมา

ผู้ชายที่นอนน้อยลงเพื่อทำงานให้หนักขึ้นจนป่วยเข้าโรงพยาบาล คนที่บอกว่าอยากช่วยเรื่องระดุมทุนของกลุ่มเกษตรกรภูเขาชีรี

พังฮย็อนชิก ผมมีเรื่องจะคุยกับเขาเช่นกัน

**เป็นไอเดียที่เก๋ดีเลยนะเนี่ย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **314**

**ตอนที่ 314 มาจับกระต่ายสองตัวกัน**

ผมแวะมาที่บ้านของพังฮย็อนชิก หลังจากไม่ได้แวะมานาน

หลังออกจากโรงพยาบาล เขาก็กลับมาพักผ่อนที่บ้าน

ทันทีที่ก้าวเข้าไปในบ้านเขา ผมก็ได้ยินเสียงเครื่องจักรที่คุ้นเคย

เสียงเครื่องสกัดน้ำมันกำลังทำงานนั่นเอง

พังฮย็อนชิกจดจ่ออยู่กับงานจนไม่รู้ตัวว่าผมมายืนอยู่ข้างๆ

พอผมแตะไหล่ เขาก็หันขวับมาทำหน้าตกใจ

“พี่มาทำอะไรที่นี่ครับเนี่ย งานยุ่งอยู่ไม่ใช่เหรอ”

“มาแอบสอดส่องนายไง”

พังฮย็อนชิกกดปุ่มหยุดการทำงานของเครื่องจักร ก่อนพูดเป็นเชิงแก้ตัว

“ตอนนี้ผมไม่ได้ทำงานหักโหมอีกแล้วนะครับ”

“ไม่น่าใช่นะ ตอนนี้นายก็ยังทำงานอยู่นี่”

“ผมทำตามออเดอร์ที่พี่แนะนำนะครับ”

“นายผลิตน้ำมันจำนวนจำกัดแล้วใช่มั้ย”

“ใช่ครับ ผมผลิตตามจำนวนที่พี่บอกเลยครับ”

ตอนแวะไปเยี่ยมเขาที่โรงพยาบาล ผมแนะนำเขาเรื่องการขายน้ำมันงาและน้ำมันวอลนัท ว่าควรจะขายในปริมาณที่จำกัด เพื่อใช้เป็นกลยุทธ์ทางการตลาด และรักษาสุขภาพของเขาไปด้วยในตัว

กลยุทธ์นี้มีหลักการง่ายๆ คือ ให้พังฮย็อนชิกผลิตน้ำมันเพียงแค่ตามปริมาณที่กำหนดในแต่ละวัน ต่อให้ลูกค้าสั่งเข้ามามากแค่ไหน ก็ผลิตในปริมาณจำกัดเท่านั้น

ถึงจะมีคนตามหาเป็นจำนวนมาก แต่สินค้ายังคงผลิตเท่าเดิม

ถ้าทำเช่นนี้ก็จะยกระดับคุณภาพของแบรนด์ ทำให้ดูมีคุณภาพสูง กลายเป็นสินค้าพรีเมี่ยม

เป็นแผนยิงกระสุนนัดเดียวได้นกสองตัว ทั้งป้องกันไม่ให้พังฮย็อนชิกทำงานหนักเกินไป ในขณะเดียวกันก็ช่วยสร้างภาพลักษณ์ที่ดีให้กับแบรนด์ด้วย

“พี่มาหาผมมีอะไรหรือเปล่าครับ ได้ข่าวว่าใกล้จะเริ่มระดมทุนแล้วใช่มั้ยครับ”

“ใช่ ใกล้จะเริ่มแล้วละ”

เหลืออีกแค่สองวัน กลุ่มเกษตรกรภูเขาชีรีก็จะเริ่มระดมทุนตามที่เขาว่า

“นี่ไม่ใช่เวลาจะมาทำตัวเอ้อระเหยอยู่นะครับ”

เขาบ่น

“ฉันจะมาเอ้อระเหยกับน้องชายสักหน่อยก็ไม่ได้เลยเหรอไง”

“ถ้าจะพูดอย่างนั้น ก็พอได้อยู่นะครับ”

เขายิ้มกว้าง เมื่อได้ยินคำว่า<i>น้องชาย</i>

ในตอนนั้นเอง คิมฮเยซุก แม่ของพังฮย็อนชิกก็เดินออกมาพอดี พอรู้ว่าผมมา เธอก็เลยเตรียมเครื่องดื่มมาให้

“ไม่รู้ว่าจะถูกปากหรือเปล่านะคะ เชิญดื่มได้เลยค่ะ”

บนถาดมีถ้วยกาแฟวางอยู่ เป็นกาแฟสำเร็จรูปใส่น้ำแข็งเย็นชื่นใจ

ใกล้ถึงฤดูร้อนแล้วสินะ

“ชงแบบที่ผมชอบเลยนะครับเนี่ย”

เราสองคนนั่งดื่มกาแฟกันที่แคร่ ลมพัดเย็นสบายชวนให้รู้สึกสดชื่น

พังฮย็อนชิกกำลังมองท้องฟ้า ไม่มีเมฆแม้แต่ก้อนเดียว

“อันที่จริงฉันมีเรื่องอยากจะขอร้องนาย”

ผมเอ่ยขึ้นในที่สุด

พังฮย็อนชิกหันมามองผมด้วยใบหน้าประหลาดใจ

“คนอย่างพี่เนี่ยนะจะขอร้องผม”

“ทำไมล่ะ ขอร้องสักหน่อยไม่ได้เหรอ”

“ไม่ใช่ครับ ไม่ใช่อย่างนั้น...”

เขาสบตาผม ทำหน้าเหมือนกำลังครุ่นคิดอยู่ครู่หนึ่ง สีหน้าก็เปลี่ยนไปราวกับตัดสินใจอะไรบางอย่างได้แล้ว

“พูดมาได้เลยครับ”

เขาพูดด้วยน้ำเสียงเกือบจะเป็นตะโกน

“ฉันอยากให้นายมาช่วยเป็นคนสอนน่ะ”

“สอนเหรอครับ สอนอะไรกัน”

“เราต้องการผู้เชี่ยวชาญที่จะมาให้ความรู้กับเกษตรกรรุ่นใหม่น่ะ”

“อย่างผมจะไปทำได้ยังไงกัน”

พังฮย็อนชิกโวยวาย พลางกะพริบตารัวๆ เหมือนกระต่ายกำลังตกใจ

อันที่จริงแล้ว เขามีคุณสมบัติเพียงพอ

มีความรู้ละเอียดทั้งเทคนิคการเกษตรลูกพลับแห้งไปจนถึงเทคนิคการสกัดน้ำมัน อีกทั้งยังมีความรู้เกี่ยวกับการปลูกผักไฮโดรโปนิกส์ด้วย

ตอนที่เข้าอบรมเรื่องตู้คอนเทนเนอร์ผักสลัด เขาได้รับการประเมินว่ายอดเยี่ยมที่สุดในกลุ่มพวกเรา

ถึงอย่างนั้นผมก็ไม่อยากให้เขากดดัน

“คุณมินโยฮันจะเป็นคนดูแลหลัก นายเป็นผู้ช่วย และเราจะมีครูผู้ช่วยอีกคนด้วย”

“อ้อ มีคนอื่นนอกจากผมด้วย”

“ฉันว่าจะชวนคุณคิมซังช็อลน่ะ”

“ถ้าพี่ซังช็อลทำ ผมก็ต้องทำด้วยสิครับ”

พอได้ยินชื่อคิมซังช็อล ท่าทางของเขาก็ดูผ่อนคลายมากขึ้น

โปรเจ็กต์ใหม่นี้ ผมมีแผนอยากจับกระต่ายสองตัวในเวลาเดียวกัน ก็เหมือนยิงกระสุนนัดเดียวได้นกสองตัวนั่นแหละ

ผมไม่ได้คิดแค่จะระดมทุนเพื่อให้กลุ่มเกษตรกรภูเขาชีรีประสบความสำเร็จ แต่แผนรับเกษตรกรรุ่นใหม่เองก็สำคัญเช่นกัน

เรื่องสถานที่ ผมได้ขอความช่วยเหลือจากคิมชังแดเรียบร้อยแล้ว

แต่แค่มีสถานที่ไม่พอ เรายังต้องการผู้เชี่ยวชาญที่จะมาสอนและให้ความรู้ด้วย

มีมินโยฮันคนเดียวไม่พอ และผมก็ไม่พร้อมจะเข้าไปช่วยเขาในเรื่องนี้ ผมยังมีงานด้านอื่นให้รับผิดชอบอีกมาก

ผมเล็งพังฮย็อนชิกและคิมซังช็อลเอาไว้แต่แรก เพราะคิดว่าสองคนนี้เหมาะสม

ในอนาคต ผมอยากพัฒนาให้ทั้งคู่กลายเป็นผู้เชี่ยวชาญและเป็นกำลังสำคัญของกลุ่มเกษตรกรภูเขาชีรี

“ตอนนายมาสอน ฉันอยากให้นายช่วยลดงานลงหน่อยจะได้มั้ย”

“พี่ทำแบบนี้เพราะเรื่องสุขภาพของผมหรือครับ”

“เรื่องนั้นก็ใช่ แต่มีอีกเรื่องด้วย”

“อะไรหรือครับ”

“ฉันอยากได้คนกระตือรือร้นแบบนายมาช่วย โปรเจ็กต์นี้สำคัญกับฉันมากนะ”

พอได้ยินแบบนั้น สีหน้าของพังฮย็อนชิกก็เปลี่ยนไปทันที

ใบหน้าของเขาเต็มไปด้วยความมุ่งมั่นอย่างแรงกล้า

“ผมจะค่อยๆ ลดงานลงทีละนิดอย่างที่พี่บอกนะครับ แล้วก็จะเตรียมพร้อมสำหรับการให้ความรู้ด้วยครับ”

“ขอบคุณที่เข้าใจฉันนะ”

“ว่าแต่พี่จะให้เงินเดือนผมใช่มั้ยครับ”

เขาถามด้วยสีหน้าล้อเล่น

“ขอดูผลงานของนายก่อนแล้วกัน”

ผมตอบหน้าตาย

พังฮย็อนชิกระเบิดหัวเราะออกมา

เราสองคนเงยหน้ามองฟ้าพร้อมกัน กลุ่มเมฆก้อนใหญ่เริ่มจับตัวรวมกัน ทั้งที่ก่อนหน้านี้ท้องฟ้าไม่มีเมฆแม้แต่ก้อนเดียว

เมฆก้อนใหญ่รูปร่างเหมือนคนกำลังหัวเราะ รอยยิ้มของเมฆเหมือนรอยยิ้มของพังฮย็อนชิกไม่มีผิด

\*\*\*

ในที่สุด การระดมทุนที่เรารอคอยก็เริ่มขึ้นแล้ว

เราเปิดเผยเป้าหมายจำนวนเงินหนึ่งหมื่นล้านวอนเพื่อดึงดูดความสนใจจากประชาชน

ไม่เคยมีบริษัทการเกษตรบริษัทไหนระดมทุนสูงถึงขนาดนี้

หลังโฆษณาเปิดระดมทุน สิ่งที่เรียกความสนใจให้กับทุกคนก็คือโรงปลูกผักไฮโดรโปนิกส์ที่เราติดตั้งตรงสถานีรถไฟใต้ดิน

มีการค้นหาทางอินเทอร์เน็ตแบบเรียลไทม์ทุกวัน

เหตุผลหลักที่ผู้คนสนใจก็คือเรื่องผักสลัดแจกฟรี

คำค้นหาอันดับหนึ่งคือ ‘สลัดแจกฟรีที่รถไฟใต้ดิน’

ตามมาด้วย ‘สถานีรถไฟใต้ดินแจกสลัด’ ‘ประเภทสลัด’ ‘เวลาแจกสลัด’ ‘จำนวนสลัดที่แจกฟรี’ คำค้นหาทั้งหมดนี้เกี่ยวข้องกับอีเวนต์ที่จัดขึ้นในสถานีรถไฟใต้ดิน

และยังมีคำค้นหาต่อเนื่องคือคำว่า ‘กลุ่มเกษตรกรภูเขาชีรี’ และ ‘ระดมทุนหมื่นล้าน’

นี่แหละคือกระแสที่ผมต้องการ

อีเวนต์แจกผักสลัดที่รถไฟใต้ดิน ได้รับการตอบรับที่ดีมาก

แน่นอนว่าเรามีผักสลัดจำนวนจำกัด และแจกผู้คนได้ไม่ครบตามจำนวน แต่ไม่ว่าอย่างไร เราก็ดึงดูดความสนใจของผู้คนได้สำเร็จแล้ว

ประธานคงแดชิกแห่งเวนเชอร์คราวด์เองก็รักษาสัญญาที่ให้ไว้กับเราอย่างเคร่งครัด

มีการติดป้ายโฆษณารับสมัครเกษตรกรรุ่นใหม่ที่สถานีรถไฟใต้ดิน

เราไม่ได้มองหาแค่เกษตรกรทั่วไปเพื่อมาเพาะปลูกพืช

แต่เรามองหาบุคลากรผู้พร้อมจะมานำทางอุตสาหกรรมอันทันสมัยในอนาคต

ข้อความเหล่านี้มีเสน่ห์มากจนผมใจสั่น

ทุกสิ่งทุกอย่างลงตัวอย่างเหมาะสม เป็นจังหวะที่ดีและเหมาะจะรับสมัครเกษตรกรรุ่นใหม่มากจริงๆ

เผลอแป๊บเดียว เวลาก็ผ่านไปหนึ่งสัปดาห์แล้ว

ฮันกีทักวิ่งมาตรงหาผมด้วยสีหน้าตกใจ

“ด็อกมย็อง นายรู้มั้ยว่าตอนนี้ยอดเงินเท่าไหร่แล้ว”

เขาถามพลางกลืนน้ำลาย

“เท่าไหร่เหรอครับ”

“เกินพันล้านวอนแล้ว”

“โอ้โห รวบรวมได้เยอะเลยนะครับ”

“เยอะอะไร นี่มันโคตรเยอะเลยนะ”

เพียงหนึ่งสัปดาห์ เรารวบรวมเงินได้หนึ่งพันล้าน

ระยะเวลาสิ้นสุดการระดมทุนคืออีกสามเดือนต่อจากนี้

บางทีเราอาจจะบรรลุจำนวนเงินตามเป้าหมายได้ก่อนเวลาที่กำหนดก็เป็นได้

**ดูเป็นกลยุทธ์ที่ดีเลยนะเนี่ย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **315**

ตอนที่ 315 <strong>จิตใจที่แท้จริงของนา-บย็องซู</strong>

ผมมุ่งหน้าไปยังร้านค้าของกลุ่มเกษตรกรภูเขาชีรี

วันนี้ผมมีนัดกับนักข่าวแพซอนอา

พอก้าวเข้าไปในร้าน เธอก็โบกไม้โบกมือให้อย่างยินดี

สังเกตว่าเธอแต่งตัวสวยเป็นพิเศษ

“ขึ้นไปคุยกันที่ชั้นบนดีกว่าครับ”

ผมพาเธอไปที่ชั้นสอง มีห้องสำหรับพูดคุยกันได้

พอเข้าไปในห้อง เธอก็พูดออกมาทันทีราวกับรออยู่แล้ว

“ได้ยินว่ายอดระดมทุนของกลุ่มเกษตรกรภูเขาชีรีคือหนึ่งหมื่นล้านเหรอคะ!”

“ทำไมเหรอครับ น้อยไปเหรอครับ”

ผมแกล้งพูดเล่น

“คุณด็อกมย็องก็พูดเล่นเก่ง พูดตามตรงฉันไม่คิดว่ายอดจะเยอะขนาดนี้ค่ะ”

จังหวะนั้นเอง โนแฮมีก้าวเข้ามาในห้อง นักข่าวแพซอนอาจึงหยุดคำพูดของตัวเองไว้ก่อน

“ขนมของร้านค่ะ กินไปคุยงานกันไปนะคะ”

โนแฮมีพูดพลางวางแก้วชานมไข่มุกและจานใส่ขนมยักกวาลงบนโต๊ะ

“ขอบคุณครับ จะกินให้อร่อยเลยครับ”

โนแฮมีหันมายิ้มให้ผม ก่อนก้าวออกจากห้อง

“กินไปพลางๆ ได้เลยนะครับ”

ผมบอกแพซอนอา แต่เธอไม่สนใจของว่างทั้งสองอย่าง กลับหยิบอะไรบางอย่างออกมาจากกระเป๋า

“ฉันต้องไปต่อแถวรอเป็นชั่วโมง กว่าจะได้มานะคะเนี่ย”

มันคือกระดาษห่อพลาสติกประทับตราโลโก้กลุ่มเกษตรกรภูเขาชีรี เป็นกระดาษห่อผักสลัดที่แจกฟรีตรงสถานีรถไฟใต้ดินนั่นเอง

“คุณสร้างโรงปลูกผักไฮโดรโปนิกส์ที่สถานีรถไฟใต้ดิน และยังแจกผักสลัดฟรีให้ประชาชนด้วย เป็นความคิดที่ยอดเยี่ยมมากเลยค่ะ”

“ได้ลองชิมดูหรือยังครับ”

“ปกติฉันเป็นคนเลือกกินนะคะ แต่รสชาติของผักสลัดที่คุณปลูกเกินความคาดหมายมากค่ะ น่าทึ่งมากเลยนะคะที่คุณปลูกผักแบบนี้ได้ ไฮโดรโปนิกส์เป็นวิธีที่น่าสนใจจริงๆ ค่ะ”

“ฟังแล้วโล่งอกเลยนะครับเนี่ย ปลูกผักที่นักข่าวแพซอนอาชอบได้”

ผมพูดพลางยิ้มล้อเลียนเธอ

“เห็นคำค้นหาในอินเทอร์เน็ตมั้ยคะ คำว่าสลัดฟรีครองแชมป์คำค้นเลยตอนนี้”

“ครับ เห็นแล้วครับ”

“ดูเหมือนว่าอีเวนต์ของคุณจะได้ผลดีมากเลยค่ะ”

นักข่าวแพซอนอาพูดด้วยท่าทางตื่นเต้นราวกับเป็นผู้ระดมทุนเสียเอง

ผมดื่มชานมไข่มุกเย็นเฉียบหนึ่งอึก

เธอเองก็ยกถ้วยขึ้นดื่มและพยายามทำใจให้เย็นลง

“ฉันขอถามอะไรหน่อยได้มั้ยคะ”

“ว่ามาได้เลยครับ”

“ได้ยินมาว่าถ้ายอดระดมทุนไม่ได้ตามเป้าหมาย กลุ่มเกษตรกรภูเขาชีรีก็จะไม่เหลืออะไรเลย ทั้งหมดนี้เป็นความจริงเหรอคะ”

“จริงครับ เราต้องรวบรวมเงินให้ได้อย่างน้อยแปดสิบเปอร์เซ็นต์ของเป้าหมายถึงจะสำเร็จครับ”

“ถ้าทำไม่สำเร็จ จะทำยังไงต่อคะ มีแผนสำรองแล้วหรือยัง”

นักข่าวแพซอนอาถามพลางมองหน้าผมตรงๆ

“ไม่มีเรื่องอะไรที่รับประกันความสำเร็จได้ร้อยเปอร์เซ็นต์หรอกครับ แต่สำหรับเรื่องนี้ ผมเชื่อว่าต้องสำเร็จแน่นอนครับ”

“เพราะอะไรถึงมั่นใจขนาดนั้นคะ มีเหตุผลมั้ย”

“เพราะผมเชื่อว่าเทคโนโลยีจะครองตลาดโลกในอนาคตครับ และการระดมทุนครั้งนี้ของผมเป็นเหมือนตัวกำหนดอนาคตของชนบทด้วย”

“อนาคตของชนบทเหรอคะ”

“คุณน่าจะรู้ดีใช่มั้ยครับว่าตอนนี้ชนบทกำลังเข้าสู่สังคมผู้สูงอายุ คนรุ่นใหม่ก็หาทางหนีออกจากพื้นที่ ไม่ยอมอยู่อาศัยในบ้านเกิดของตัวเอง ถ้ายังเป็นแบบนี้ต่อไปเรื่อยๆ ในอนาคต พื้นที่ชนบทก็จะหายไปครับ”

นักข่าวแพซอนอาพยักหน้ารับ

“ผมอยากให้การระดมทุนนี้ประสบความสำเร็จ เพื่อจะได้สร้างชีวิตชีวาให้กับชนบทครับ”

“นึกไม่ถึงเลยค่ะว่าคุณจะคิดแบบนี้”

“ผมคิดแบบนี้มาตลอดตั้งแต่มาเป็นเกษตรกรครับ”

“ฉันเขียนเรื่องนี้ลงในข่าวได้มั้ยคะ”

“ได้สิครับ ยินดีมากๆ เลยครับ”

แพซอนอาซักถามผมเกี่ยวกับแผนการรับสมัครเกษตรกรรุ่นใหม่เพิ่มเติมและจดข้อมูลอย่างละเอียด

พอสัมภาษณ์เสร็จ เธอก็ยื่นมือออกมา

“ฉันเชื่อว่าการระดมทุนครั้งนี้จะต้องประสบความสำเร็จแน่นอนค่ะ”

หลังจากแพซอนอากลับไปแล้ว ผมก็เริ่มเตรียมตรวจสอบเอกสารต่างๆ ทันใดนั้น เสียงโทรศัพท์ก็ดังขึ้น

เป็นเบอร์ที่ไม่คุ้นตาเอาเสียเลย

“สวัสดีครับ”

“ผมเป็นคนดูแลคุณนา-บย็องซูครับ”

นา-บย็องซูเจ้าของที่ดินที่ผมเคยไปขอเข้าพบเพื่อขอเช่าที่ดินนั่นเอง

“เจ้านายของผมแจ้งว่าอยากพบคุณด็อกมย็องครับ”

ผมอยากถามเหตุผลว่าการพบครั้งนี้เกิดขึ้นเพื่ออะไร แต่ดูเหมือนอีกฝ่ายจะไม่ทราบรายละเอียดอะไร เขาบอกว่าเป็นเพียงแค่คนบอกต่อข้อความจากนา-บย็องซูเท่านั้น

“ถ้าอย่างงั้น พบกันเย็นนี้นะครับ”

ผมวางสายและจมอยู่กับความคิดของตัวเองครู่หนึ่ง

ผมไม่มีปัญหากับเขา เรื่องเดียวที่เราคุยกันคือเรื่องที่ดิน

ผมเดาไม่ออกจริงๆ ว่าเพราะอะไรเขาถึงเชิญผมไปพบที่บ้าน

\*\*\*

เย็นวันนั้น ผมไปที่บ้านของนา-บย็องซู

คนดูแลกำลังรอผมอยู่

“ท่านอยู่ที่ห้องรับแขกชั้นสองครับ เชิญคุณไปพบได้เลย”

ที่ผ่านมา เขาต้อนรับผมในห้องสมุดมาตลอด นี่เป็นครั้งแรกที่เขารอผมอยู่ในห้องรับแขก

คนดูแลนำทางผมไปยังห้องซึ่งนา-บย็องซูกำลังรออยู่

เขายังคงนั่งอยู่บนรถเข็นตัวเดิม แต่ครั้งนี้ สีหน้านั้นซีดขาวเหมือนกระดาษ

“ไม่ได้เจอกันนานเลยนะ นั่งก่อนสิ”

น้ำเสียงของเขาอ่อนโยน แตกต่างจากใบหน้าซีดเซียว

ห้องรับแขกชั้นสองใช้เป็นห้องรับประทานอาหารได้ด้วย การออกแบบเหมือนร้านอาหาร มีโต๊ะขนาดใหญ่วางอยู่กลางห้อง

ผมนั่งลงบนเก้าอี้ตัวตรงข้ามกับเขา

“ฉันเชิญนายมากินข้าวเย็นน่ะ”

ผมพยักหน้าเงียบๆ

นา-บย็องซูโบกมือให้คนดูแล พออีกฝ่ายก้าวออกจากห้องไป เขาก็เอ่ยถาม

“เรื่องระดมทุนเป็นยังไงบ้าง”

“ทราบได้ยังไงครับ”

ผมคิดไม่ถึงเลยว่าจะได้ยินคำว่า<i>ระดมทุน</i> ออกมาจากปากเขา

มันทำให้ผมยิ่งสงสัยมากขึ้นไปอีกว่าเขานัดผมมาพบเพราะอะไร

ผมเล่าเรื่องเกี่ยวกับการระดมทุนสั้นๆ ไม่ได้เล่าละเอียดเหมือนที่คุยกับนักข่าวแพซอนอา

ทันทีที่คุยเรื่องการระดมทุนจบ ก็ได้ยินเสียงเคาะประตูเหมือนกับว่ารออยู่ก่อนแล้ว

คนดูแลเปิดประตูเข้ามา ผู้ชายท่าทางคล้ายพ่อครัวยืนอยู่ด้านหลังของเขา

เมนูอาหารของผมกับนา-บย็องซูไม่เหมือนกัน

จานของผมเป็นสเต็ก ส่วนของนา-บย็องซูเป็นโจ๊กเหลว

หลังจัดเตรียมอาหารเสร็จ ทั้งคู่ก็ก้าวออกไปจากห้อง

นา-บย็องซูมองสเต็กที่อยู่ตรงหน้าผมแล้วพูดออกมา

“ตอนนี้ ฉันกินเนื้อไม่ได้แล้วละ แต่ยังไงก็หวังว่านายจะชอบนะ”

ฟังที่เขาพูด ดูไม่เหมือนเขาชวนผมมารับประทานอาหารเย็นเลย

ความคิดทำงานยุ่งเหยิงไปหมด ผมหั่นสเต็กโดยไม่พูดอะไร

ท่าทางนา-บย็องซูไม่หิว กินอาหารได้ไม่กี่คำเขาก็วางช้อน

“สภาพฉันตอนนี้แม้แต่โจ๊กก็ยังกินยากเลย”

เขามองหน้าผมนิ่งๆ

“ฉันนึกถึงตอนที่นายมาขอเช่าที่ดินจากฉัน จำได้ว่าฉันแกล้งนายหลายอย่าง”

ตอนนี้ผมยอมทำข้อตกลงเสียเปรียบเพื่อเช่าที่ดินจากเขา

นั่นเป็นเพราะผมรู้อนาคตของนา-บย็องซูอยู่ก่อนแล้ว ในช่วงสุดท้ายของชีวิต เขาจะคืนทรัพย์สินทั้งหมดให้กับสังคม

“ฉันคิดว่านายน่าจะเป็นคนประเภทเดียวกับฉันเสียอีก”

ผมวางส้อมลงแล้วสบตากับเขา

“ฉันเคยคิดว่านายเป็นคนที่ถูกเงินครอบงำจิตใจเหมือนฉันแท้ๆ”

เขายิ้มออกมาอย่างลำบากยากเย็น

สายตาดุดันแต่น้ำเสียงกลับสงบนิ่ง

**ด็อกมย็องไม่เหมือนใครนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **316**

**ตอนที่ 316 ได้เวลาอีเวนต์สอง เพิ่มยอดระดมทุน**

“ผลกลับกลายเป็นว่าฉันคิดไปเอง ฉันได้รู้เรื่องนี้ตอนเจอนายครั้งที่สอง จำคำที่นายพูดกับฉันในวันนั้นได้มั้ย”

ผมจำได้ดี วันนั้น ผมเล่าความฝันของผมให้เขาฟัง

เป้าหมายของผมที่ไม่สามารถซื้อได้ด้วยเงิน

“หลังจากได้ยินนายบอกว่าจะทำความฝันให้เป็นจริงไปพร้อมกับคนอื่นๆ ฉันก็เลยได้รู้ว่านายเป็นมนุษย์คนละแบบกับฉัน”

วีลแชร์ไฟฟ้าของนา-บย็องซูขยับพร้อมกับส่งเสียง เขาบังคับรถเข็นให้เคลื่อนที่เข้ามาใกล้ผม

“ฉันขอร่วมมือกับนายได้มั้ย”

ดวงตาทั้งสองข้างบนใบหน้าซีดขาวดูเปล่งประกายอย่างประหลาด

“ฉันไม่ได้บอกนะว่าจะเข้าร่วมการระดมทุน เรื่องนั้นนายต้องจัดการเอง”

ผมไม่ละสายตาจากเขาเลย ถึงเขาบอกว่าจะให้ความช่วยเหลือ แต่ผมกลับกังวลใจอยู่ลึกๆ

ดูเหมือนนา-บย็องซูจะมีความสามารถพิเศษที่ทำให้ฝ่ายตรงข้ามกังวลได้

“จะสร้างโรงปลูกผักขนาดใหญ่ นายคงต้องใช้ที่ดินสินะ ฉันจะให้นายใช้ฟรีๆ เอามั้ยล่ะ”

เป็นข้อเสนอที่คาดไม่ถึงเลย

ผมต้องรู้ให้ได้ว่าเกิดอะไรขึ้น ทำไมเขาถึงคิดอย่างนี้ ถึงในบั้นปลายของชีวิต เขาจะคืนทรัพย์สินให้กับสังคม แต่สำหรับตอนนี้ ผมก็ยังไม่รู้เจตนาที่แท้จริงของเขาอยู่ดี

นา-บย็องซูเป็นบุคคลที่ไม่สามารถเข้าใจได้เลย

“ขอบคุณมากเลยครับ แต่ผมขอถามเหตุผลได้มั้ยครับ”

“นายไม่เหมือนคนทั่วไปจริงๆ ฉันอุตส่าห์บอกว่าจะให้ใช้ที่ดินฟรี แต่นายกลับถามถึงเหตุผลก่อนเนี่ยนะ”

“เพราะของฟรีไม่มีในโลกไงครับ”

นา-บย็องซูหัวเราะอย่างอารมณ์ดี

“นายกับฉันมีมุมที่คล้ายกันอยู่นะ ฉันเองก็เคยชอบพูดแบบนั้นเหมือนกัน”

เขากดปุ่มบังคับรถเข็นให้เคลื่อนที่เข้ามาใกล้ผมมากขึ้น จากนั้นก็พูดเสียงต่ำ

“นี่ไม่ใช่ของฟรี แต่เป็นโอกาส”

ผมมองสบตากับเขาตรงๆ น่าแปลกที่ครั้งนี้ ผมไม่รู้สึกถึงความตึงเครียดเลย

“ถ้านายอยากรู้เหตุผลจริงๆ ฉันก็จะบอกว่าฉันแค่อยากพิสูจน์ว่าที่นายพูดน่ะมันจริงหรือเปล่า”

รถเข็นของเขาค่อยๆ เคลื่อนห่างจากผมออกไป เผลอแป๊บเดียวเขาก็กลับไปประจำที่ของตัวเองแล้ว

“ฉันใช้ชีวิตทั้งชีวิตเพื่อหาเงิน และใช้เงินที่หามาได้ซื้อที่ดินอย่างมุ่งมั่น ฉันไม่สนว่าคนอื่นจะตัดสินฉันยังไง เพราะฉันมีเป้าหมายชัดเจนในชีวิต”

เขาพูดเหมือนกำลังระบายความในใจ

“ในที่สุดทั้งชีวิตฉันก็เหลือแค่ที่ดิน แต่ถ้าตาย ยังไงก็เอามันไปไม่ได้”

น้ำเสียงของเขาเต็มไปด้วยความขมขื่น รอยยิ้มเศร้าและเจ็บปวด

นี่เป็นครั้งแรกที่ผมสัมผัสได้ถึงความรู้สึกของเขา

เป็นความว่างเปล่าที่เกิดขึ้นในช่วงบั้นปลายของชีวิต

“ถ้าฉันตั้งเงื่อนไขว่า นายต้องประสบความสำเร็จในเรื่องการระดมทุนก่อน จะโอเคมั้ย”

“ฉันอยากตั้งเงื่อนไขว่าจะต้องประสบความสำเร็จในการระดมทุน จะได้มั้ย”

“ได้ครับ ผมจะประสบความสำเร็จในการระดมทุนและจะสร้างโรงปลูกผักบนที่ดินของท่านครับ”

“นายเป็นพวกมั่นใจว่าจะประสบความสำเร็จเสมอเลยสินะ เอาความมั่นใจแบบนั้นมาจากไหนกัน”

“ก็แค่เชื่อมั่นในตัวเองครับ”

นา-บย็องซูพยักหน้าโดยไม่พูดอะไร

หลังรับประทานมื้อเย็นกับเขา ผมก็ขอตัวลากลับ

ก่อนออกจากบ้าน คนดูแลเรียกผมไปหา

เขาหยิบเอกสารสัญญาที่เตรียมเอาไว้ล่วงหน้าแล้วออกมา

เป็นเอกสารสัญญาให้เช่าที่ดินฟรี

ที่ดินขนาดสองแสนตารางวา

มีขนาดกว้างขวางกว่าที่ดินที่ผมเคยขอเช่าสำหรับใช้ทำฟาร์มเสียอีก

ขณะที่กำลังลงนามในสัญญา ผู้ดูแลก็เอ่ยขึ้นลอยๆ

“ขอให้คุณประสบความสำเร็จนะครับ”

เขาพูดด้วยรอยยิ้มอ่อนโยน แต่สีหน้ากลับบอกว่ากังวลแทนผม

\*\*\*

ออกจากบ้านของนา-บย็องซู ผมก็โทร. ไปนัดพบฮันกีทัก

เขามาพบผมด้วยท่าทางสบายๆ

“ดึกๆ ดื่นๆ ป่านนี้มีอะไรเหรอ”

“ผมมีเรื่องสำคัญมาบอกน่ะครับ”

“ถ้าเรื่องสำคัญขนาดนั้น น่าจะนัดพบที่ดีๆ หน่อยนะ”

ฮันกีทักพาผมแวะเข้าไปในร้านอาหารเจ้าประจำข้างทาง

เขาสั่งปลาไหลกับโซจู ก่อนหันมาทางผม

“มีเรื่องสำคัญอะไร ว่ามาได้เลย”

“ผมหาที่ดินได้แล้วครับ”

ผมมองไปรอบๆ ก่อนบอกเสียงเบา

ฮันกีทักทำหน้างงๆ

“หาที่ดินเหรอ ที่ดินอะไรของนาย”

“ที่ดินสำหรับสร้างโรงปลูกผักไง”

“ว่าไงนะ เรื่องจริงเหรอ”

ฮันกีทักอุทานเสียงสูง

พอดีกับอาหารที่สั่งทยอยมาเสิร์ฟ

คุณป้าเจ้าของร้านเห็นฮันกีทัก ลูกค้าประจำ ก็ยิ้มแย้มอย่างอารมณ์ดี

“ไข่ตุ๋นนี่ฉันแถมให้ฟรีนะ”

“ขอบคุณครับคุณป้า”

ฮันกีทักรอจนป้าเจ้าของร้านกลับไป จึงถามด้วยน้ำเสียงกระซิบกระซาบ

“นายหาที่ดินที่จะใช้สร้างโรงปลูกผักได้แล้วเหรอ”

“ใช่ครับ ผมหาที่ดินได้แล้วครับ”

ผมหยิบเอกสารสัญญาออกมาส่งให้เขา เขารับไปอ่านก่อนเบิกตากว้าง

ดูเหมือนจะลืมเรื่องเหล้าไปแล้ว

“นายหาที่ดินได้แล้วจริงๆ เหรอเนี่ย เกิดอะไรขึ้นล่ะเนี่ย ทำยังไงถึงไปตกลงกับตาคนนี้ได้”

ฮันกีทักชี้นิ้วไปที่จุดหนึ่งในเอกสารสัญญา

ปลายนิ้วของเขากดชื่อของนา-บย็องซูอยู่

ร้านเหล้าข้างทางไม่ใช่สถานที่ที่เหมาะสำหรับพูดคุยเรื่องธุรกิจ

ผมเล่าเรื่องราวให้ย่อที่สุดเท่าที่จะทำได้

ฮันกีทักตั้งใจฟัง หลังผมเล่าจบ เขาทำหน้าแปลกใจ

“ตาแก่นั่นกินอะไรผิดไปหรือเปล่าเนี่ย”

ฮันกีทักถามด้วยสีหน้าไม่อยากเชื่อ

“แต่เขามีเงื่อนไขว่าการระดมทุนจะต้องประสบความสำเร็จ”

ฮันกีทักไม่พูดพล่ามทำเพลง เขายกแก้วโซจูขึ้นมา

“มาดื่มกันถอะ”

ผมหัวเราะเพราะผมเองก็อยากดื่มอยู่พอดี

ผมเทโซจูลงในแก้วอย่างสดชื่น

เหล้าโซจูเย็นๆ ไหลผ่านลำคอ จู่ๆ ผมก็คิดถึงโซจูน้ำแข็งที่เคยดื่มตอนอยู่ขั้วโลกใต้

ฮันกีทักวางแก้วลง และพูดขึ้นด้วยสีหน้าจริงจัง

“คนเราจะเปลี่ยนไปได้หรือเปล่านะ”

“เปลี่ยนได้อยู่แล้วครับ”

ผมตอบ

“ไม่ว่ายังไง ทั้งหมดนี้ก็เป็นเรื่องที่ดีนะ พูดตามตรงก่อนหน้านี้ ฉันกังวลเรื่องที่ดินมากๆ เลย”

“รุ่นพี่ก็ใส่ใจบริษัทเหมือนกันนะครับเนี่ย”

“แน่นอนอยู่แล้ว ถ้าหัวหน้าฝ่ายธุรการอย่างฉันไม่ใส่ใจ แล้วใครจะใส่ใจล่ะ”

เขาพูดพลางยกแก้วโซจูขึ้นดื่มอีกรอบ

“ตอนนี้เรามาโฟกัสกันที่เรื่องระดมทุนกันเถอะครับ เรื่องที่ดินเราไม่ต้องห่วงแล้ว”

“รับทราบครับ ท่านประธาน”

\*\*\*

หนึ่งเดือนผ่านไป หลังจากเราเริ่มเปิดระดมทุน

ทุกอย่างเริ่มซาๆ ลงไป ไม่ได้รับความนิยมเหมือนในตอนแรก

เราระดมเงินได้หนึ่งพันล้านภายในหนึ่งสัปดาห์แรก ผ่านมาได้หนึ่งเดือน ยอดเงินหยุดที่สองพันล้านวอน

ตอนนี้เป็นช่วงเวลาหยุดชะงักแล้ว

ตอนแรก มีคนรู้จักรอบตัวและคนที่สนใจกลุ่มเกษตรกรภูเขาชีรีติดต่อมาเข้าร่วมลงทุนกับเราเป็นจำนวนมาก มีการตอบรับเข้ามาเรื่อยๆ แต่ไม่หวือหวา ยอดเงินเริ่มคงที่

“ยอดเงินเริ่มนิ่งแล้วนะ ไม่ค่อยเพิ่มเลย”

ฮันกีทักเอ่ยขึ้นด้วยสีหน้ากังวล

“ผมมีแผนสำรองครับ เราไปต่อกันที่อีเวนต์สองกันเลยดีครับ~!”

“ได้เวลาใช้แผนสำรองแล้วเหรอ เราพร้อมแล้วใช่มั้ย”

ผมยื่นซองเอกสารที่เพิ่งได้รับมาสดๆ ร้อนๆ ให้กับเขา

ฮันกีทักมองไปที่เอกสารแล้วตะโกนออกมา

“เราได้สิทธิบัตรแล้วสินะ!”

**วันนี้มีแต่ข่าวดีนะ เย้ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **317**

**ตอนที่ 317 สิทธิบัตร กลยุทธ์หมายเลขสอง**

ในช่วงเวลาที่การระดมทุนเริ่มชะลอตัวลง เป็นช่วงฤดูฝนพอดี

แน่นอนว่าการได้รับสิทธิบัตรมาไม่ได้หมายความว่าเราจะแก้ปัญหาได้ทันที

เราต้องหากลยุทธ์ใช้สิทธิบัตรที่ได้มาให้เกิดประโยชน์สูงสุดจริงๆ

ผมกับฮันกีทักมุ่งหน้าไปโซล

ประธานคงแดชิกออกมาต้อนรับพวกเราด้วยสีหน้าเคร่งเครียด ผมเห็นความกระวนกระวายจากใบหน้าของเขา

เขาเองก็ทราบดีว่าสถานการณ์การระดมทุนตอนนี้ไม่ดีนัก

“ถ้าเป็นการระดมทุนของบริษัทอื่น ผมกล้าพูดได้ว่าประสบความสำเร็จแล้ว เพราะเรารวบรวมเงินได้มากกว่าสองพันล้านวอนแล้ว แต่... สำหรับกลุ่มเกษตรกรภูเขาชีรี...”

“หนทางของเรายังอีกยาวไกลกว่าจะถึงยอดตามเป้าหมายครับ”

ผมต่อให้

“เงินจำนวนหมื่นล้านไม่ใช่จำนวนน้อยๆ เลยครับ”

“ถ้าสถานการณ์ยังเป็นแบบนี้ไปเรื่อยๆ เราคงจะไปไม่ถึงเป้าหมายแน่เลยครับ”

ประธานคงแดชิกดันกรอบแว่นขึ้น พลางพูดด้วยน้ำเสียงกังวล

ผมสบตาเขา ก่อนลงเสียงหนัก

“ผมมีวิธีทำให้สถานการณ์ที่หยุดชะงักผ่อนคลายขึ้นครับ”

“วิธีอะไรเหรอครับ”

จังหวะนั้นเอง ฮันกีทักยื่นสิทธิบัตรให้เขา

ประธานคงแดชิกถึงกับถอดแว่นออกเพื่ออ่านรายละเอียดสิทธิบัตรอย่างละเอียด

“คุณได้รับสิทธิบัตรแล้วเหรอครับ!”

“ทนายความที่ดูแลสิทธิบัตรของเรามีประสิทธิภาพน่ะครับ”

ผมตั้งใจพูดคำว่า<i>มีประสิทธิภาพ</i>ออกมา

เพื่อจะสื่อความหมายว่า ขอให้ทางเวนเชอร์คราวด์ทำงานอย่างมีประสิทธิภาพด้วยเช่นกัน

ดูเหมือนว่าประธานคงแดชิกจะเข้าใจคำพูดของผม เขาหัวเราะเก้อๆ

“ผมเองก็ต้องแสดงความสามารถให้เห็นบ้างแล้วละครับ”

ดวงตาสองข้างภายใต้กรอบแว่นเปล่งประกาย

ผมตั้งใจจะมอบหมายงานให้เวนเชอร์คราวด์ช่วยดูแลต่อ หลังจากได้รับสิทธิบัตร เพราะรู้ว่าพวกเขาเชี่ยวชาญด้านการตลาด

ผมมีแผนจะกระจายข้อมูลข่าวผ่านพวกเขา

“เราจะเตรียมตัวเผยแพร่ข้อมูลข่าวเร็วๆ นี้ครับ”

คงแดชิกเอ่ยเรื่องข่าวประชาสัมพันธ์ออกมาอย่างที่ผมคาดไว้

“น่าเสียดาย ผมคิดว่าเราคงต้องเผยแพร่ข้อมูลให้นักข่าวในประเทศก่อนครับ”

ฮันกีทักเอ่ยขึ้น

“หมายความว่ายังไงครับ ทำไมเราไม่เผยแพร่ข้อมูลให้กับนักข่าวต่างชาติด้วยล่ะครับ”

คงแดชิกถามด้วยสีหน้าไม่เห็นด้วย

ผมกับฮันกีทักสบตากัน สีหน้าของฮันกีทักบอกว่ากำลังคิดอะไรบางอย่าง

แน่นอนว่าตอนนี้เรายังไม่ได้รับสิทธิบัตรทั่วโลกเพราะยังอยู่ระหว่างขั้นตอนติดต่อ แต่ก็นั่นแหละ การเผยแพร่ข้อมูลให้นักข่าวต่างชาติก็เป็นเรื่องสำคัญเช่นกัน

ดูเหมือนว่าประธานคงแดชิกจะรู้ว่าผมกังวลเรื่องอะไร

“ถ้าทนายความสิทธิบัตรของคุณมีประสิทธิภาพจริงอย่างที่บอก เรื่องสิทธิบัตรทั่วโลกก็คงแค่รอเวลาที่เหมาะสมใช่มั้ยครับ ไม่น่ามีอะไรต้องกังวลนะผมว่า”

ฮันกีทักมองหน้าผม ก่อนพยักหน้ารับ

ผมเองก็คิดว่าไม่มีปัญหาอะไร

“ถ้าอย่างนั้น เราเผยแพร่ข้อมูลข่าวให้นักข่าวต่างประเทศด้วยตามที่ประธานคงแนะนำกันเถอะครับ”

ผมกล่าวสรุปปิดท้าย

“ผลลัพธ์ต้องออกมาดีแน่นอน ตั้งตารอได้เลยครับ”

\*\*\*

ประธานคงแดชิกจัดการทุกอย่างได้อย่างรวดเร็ว

หลังจากประชุมหารือแผนการต่างๆ ทางเวนเชอร์คราวน์ก็มีการปล่อยข้อมูลข่าวในวันถัดไป ไม่เพียงแต่สื่อในประเทศเท่านั้น สื่อต่างประเทศก็ได้ข้อมูลเรื่องสิทธิบัตรของกลุ่มเกษตรกรภูเขาชีรีด้วย

หลังข้อมูลออกไป การระดมทุนก็เริ่มได้รับความนิยมมากขึ้นเรื่อยๆ

กระแสปังไม่ต่างจากตอนเริ่มต้น ที่รวบรวมเงินได้มากถึงหนึ่งพันล้านภายในเวลาหนึ่งสัปดาห์

และไม่ใช่แค่ยอดเงินที่เพิ่มมากขึ้น

แต่ทางกลุ่มเกษตรกรภูเขาชีรียังได้รับการติดต่อจากทีมข่าวสาธารณะด้วย

ฮันกีทักเปิดอีเมลที่ส่งเข้ามาในกล่องข้อความ เขาอ่านอย่างรวดเร็ว ก่อนจะตะโกนเสียงดังลั่น

“ประธานของพวกเรากำลังจะได้ออกข่าวแล้ว”

มินซอกยื่นหน้าไปอ่านอีเมลด้วยทันที

“ไม่ได้ไปออกทีวีคนเดียวนะ แต่ได้ไปนั่งให้สัมภาษณ์กับผู้ประกาศข่าวด้วย”

มินซอกตะโกนพลางมองหน้าผมด้วยท่าทางเหมือนตื่นเต้นแทน

จังหวะนั้นเอง เสียงโทรศัพท์ก็ดังขึ้น ประธานคงแดชิกโทร. เข้ามา

“ประธานคิมได้รับอีเมลแล้วหรือยังครับ”

“ครับ ผมได้รับอีเมลขอสัมภาษณ์ครับ”

“ข่าวของเราได้ผลจริงๆ ด้วย”

“ผลงานของประธานคงสินะครับ”

“ทางเวนเชอร์คราวด์ไม่มีพลังพอจะเข้าถึงสื่อได้หรอกครับ ผมแค่เสนอเรื่องผ่านคนรู้จักให้เขาช่วยเท่านั้นเอง”

“คุณไม่ได้ทำแค่เผยแพร่ข้อมูลข่าวสินะครับเนี่ย”

“ผมแค่คิดว่าถ้าได้โอกาสนี้มา ก็น่าจะส่งผลดีกับการระดมทุนน่ะครับ”

พอคงแดชิกวางสาย ฮันกีทักก็ถามทันที

“ประธานคงโทร. มาเหรอ”

“ใช่ครับ”

“เขาช่วยเราเรื่องสัมภาษณ์เหรอเนี่ย”

“ผมคิดว่าเขาช่วยปูทางให้เราครับ”

“เป็นโอกาสที่ดีมากเลยนะ เราต้องคว้าโอกาสนี้ไว้ให้ได้ ห้ามทำพลาดเด็ดขาด”

“ผมก็คิดอย่างนั้นเหมือนกันครับ”

\*\*\*

สองวันต่อมา ผมก็เดินทางมาที่ยออิโด

ทันทีที่ก้าวเข้าไปในล็อบบี้ของสถานีโทรทัศน์ ผมก็ได้เห็นใบหน้าที่คุ้นเคย

นักเขียนโคแอจู

“คุณด็อกมย็อง ฉันกำลังรอคุณอยู่พอดีเลยค่ะ”

“ทราบได้ยังไงครับว่าผมจะมา”

“วงการนี้มันแคบน่ะค่ะ”

เธอพูดยิ้มๆ

“ว่าแต่... มารอผมมีธุระอะไรหรือเปล่าครับ”

“ฉันอยากมาบอกเคล็ดลับเล็กๆ น้อยๆ ให้คุณน่ะค่ะ”

“เคล็ดลับเหรอครับ”

“วันนี้คุณมีนัดสัมภาษณ์กับผู้ประกาศข่าวชินนัมซูที่สตูดิโอใช่มั้ยคะ”

ผมพยักหน้ารับ

“สิ่งที่ฉันจะบอกอาจไม่ใช่เรื่องใหญ่อะไร แต่มันจะช่วยคุณได้แน่นอนค่ะ ในช่วงสุดท้ายของการสัมภาษณ์ คุณต้องพูดประโยคนี้นะคะ”

เธอมองไปรอบตัวก่อนจะเอียงหน้ามากระซิบที่ข้างหูผม

เป็นเคล็ดลับเรื่องการขอโอกาส ที่ต้องฉกฉวยจังหวะในช่วงสุดท้ายของการสัมภาษณ์

เนื่องจากเป็นการสัมภาษณ์แบบรายงานข่าวสด เวลาในการสัมภาษณ์จึงสั้นตามไปด้วย

กำหนดระยะการสัมภาษณ์ประมาณสามนาที

เท่ากับว่าเวลาที่ผู้ประกาศข่าวสามารถมอบให้กับผู้สัมภาษณ์จะมีไม่เกินหนึ่งนาที

โคแอจูยังแอบบอกคำที่ผู้ประกาศข่าวชินนัมซูชอบมาด้วย

ถ้าพูดประมาณนี้ รับรองจะไม่โดนเบรกกลางคันอย่างแน่นอน

“เป็นไงคะ เทคนิคนี้พอใช้ได้มั้ยคะ”

“รู้สึกเหมือนได้รับของขวัญที่ไม่คาดคิดเลยครับ”

นักเขียนโคแอจูยิ้มกว้างเห็นฟันขาว

ผมนั่งอยู่ที่สตูดิโอเพื่อรอให้ถึงคิว

บรรยากาศภายในสถานีข่าวค่อนข้างเคร่งเครียด

แตกต่างจากรายการที่ผมเคยไปออกโดยสิ้นเชิง

อาจเป็นเพราะการถ่ายทอดสด ทำให้สถานการณ์ดูตึงเครียดอย่างมาก แม้จะเป็นแค่การรายงานข่าวทั่วไป

ผู้ประกาศข่าวชินนัมซูดำเนินรายการอย่างคล่องแคล่วและชำนาญ

เขาเป็นนักข่าวผู้มีอิทธิพลมากที่สุดคนหนึ่งในเกาหลีใต้

ใบหน้าขาวสะอาด ท่าทางเคร่งขรึม พูดจาคล่องแคล่ว มองแล้วรู้สึกถึงภาพลักษณ์ของคนมีความรู้

ในที่สุดก็ได้เวลาของผมแล้ว

**รอท่านประธานออกทีวี**

**เดี๋ยวนี้เป็นคนดังแล้ว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **318**

**ตอนที่ 318 ผมอยากจะสร้างโลกที่เด็กๆ ฝันอยากเป็นเกษตรกร**

พีดีประจำสถานีข่าวส่งสัญญาณ ชินนัมซูเริ่มพูดทันที

“วันนี้ผมเชิญแขกพิเศษมาที่สตูดิโอด้วยครับ เขาเป็นประธานบริษัทการเกษตรที่ชื่อว่า ‘กลุ่มเกษตรกรภูเขาชีรี’ ซึ่งผมคิดว่าตอนนี้ ใครๆ น่าจะคุ้นชื่อนี้กัน ใช่แล้ว วันนี้เราจะมาพูดคุยกับคุณคิมด็อกมย็องกันครับ”

ผมก้าวเข้าไปในฉากและนั่งลงข้างผู้ประกาศข่าวชินนัมซู

ผมได้เวลามาแค่สามนาที

“ได้ยินมาว่าคุณเริ่มต้นจากทำลูกพลับแห้งใช่มั้ยครับ”

“ใช่ครับ ฮาดงมีชื่อเสียงเรื่องลูกพลับแทบง นี่คือเหตุผลสำคัญที่ทำให้ผมเลือกทำการเกษตรลูกพลับแห้ง”

“หลังจากทำการเกษตรลูกพลับแห้ง คุณก็ผลิตสินค้าเกษตรอื่นๆ อีกหลากหลายเลยใช่มั้ยครับ ล่าสุด เห็นว่าคุณปลูกผักไฮโดรโปนิกส์ ผมสงสัยว่าเพราะอะไรถึงเลือกทำงานนี้ล่ะครับ”

“เพราะผมคิดว่ามันยังเป็นการเกษตรที่ไม่มีการแข่งขันครับ ความฝันของผมคือ อยากพัฒนาเกษตรกรให้ร่ำรวยด้วยการเกษตรกรรมที่ทันสมัยครับ”

“อย่างนี้นี่เอง เห็นว่าคุณเพิ่งได้รับสิทธิบัตรเรื่องปลูกผักไฮโดรโปนิกส์ใช่มั้ยครับ ข่าวแว่วมาว่าชาวต่างประเทศสนใจเรื่องนี้กันมากด้วย”

“เป็นสิทธิบัตรเกี่ยวกับการปลูกผักแนวตั้งครับ”

“การปลูกผักแนวตั้ง... เป็นชื่อที่แปลกมากครับ รบกวนคุณด็อกมย็องช่วยอธิบายให้ผู้ฟังเข้าใจความหมายของการปลูกผักแนวตั้งแบบย่อๆ ได้มั้ยครับ”

ผมอธิบายเรื่องการปลูกผักแนวตั้ง โดยพูดให้สั้นและง่ายที่สุด

ผู้ประกาศข่าวชินนัมซูพยักหน้าเป็นเชิงเข้าใจ ก่อนเอ่ยทวน

“สรุปสั้นๆ คือ ถ้าใช้วิธีปลูกผักแนวตั้ง เราจะไม่มีปัญหา และสามารถเพาะปลูกพืชได้ในทุกฤดูใช่มั้ยครับ”

“ใช่ครับ จะลดปัญหาที่เกิดจากสิ่งแวดล้อม ไม่ว่าจะเป็นฤดูฝนที่น้ำท่วมหนักหรือช่วงรอยต่อเปลี่ยนแปลงสภาพภูมิอากาศ เป็นต้นครับ”

“ต้องขออภัยทุกคนด้วยนะครับ เนื่องจากเรามีเวลาจำกัด จึงต้องขอจบการสัมภาษณ์เพียงเท่านี้นะครับ”

ผู้ประกาศข่าวชินนัมซูพูดด้วยสีหน้าสงบนิ่ง

ได้เวลาใช้เคล็ดลับของนักเขียนโคแอจูแล้ว

“ผมขอพูดต่ออีกนิดได้มั้ยครับ”

“ช่วยพูดให้สั้นที่สุดเท่าที่จะทำได้นะครับ”

ผู้ประกาศข่าวชินนัมซูพูดพลางก้มดูนาฬิกา

“ผมอยากจะสร้างโลกที่เด็กๆ ฝันอยากเป็นเกษตรกรครับ”

ใช่แล้ว คำที่ผู้ประกาศข่าวชินนัมซูชอบคือ<i>เด็กๆ</i>

เขานิ่งเงียบ ไม่ได้เบรกคำพูดของผม

นักข่าวโคแอจูแนะนำผมว่า ให้พูดเรื่องที่อยากจะพูดในช่วงเวลาสุดท้าย เป็นการปิดท้ายให้ปังที่สุด

ผู้ประกาศข่าวชินนัมซูไม่ได้เอ่ยถึงเรื่องการระดมทุนเลย

ผมจึงอยากพูดเรื่องการระดมทุนปิดท้าย เพื่อให้เกิดกระแสความสนใจ

“ผมต้องการใช้เทคโนโลยีทันสมัยมาเปลี่ยนแปลงชนบทครับ ตอนนี้ ผมพยายามพัฒนาเกษตรกรรุ่นใหม่ เพื่อปลูกฝังอุดมการณ์ให้พวกเขานำไปพัฒนาพื้นที่ล้าหลังครับ ผมอยากประสบความสำเร็จกับการระดมทุน และอยากทำความฝันให้เป็นจริงครับ”

“ฟังดูดีเลยนะครับ”

ความจริงแล้ว เวลาที่ผมควรได้คือหนึ่งนาที

แต่ผู้ประกาศข่าวชินนัมซูให้เวลาผมสองนาที

\*\*\*

ผมกลับมาถึงฮาดงตอนดึกมากแล้ว

ฮันกีทักกำลังรอผมอยู่

“มาทำอะไรที่นี่ครับรุ่นพี่ ทำไมไม่นอนล่ะ”

“ท่านประธานทำงานหนักขนาดนี้จะให้ฉันนอนหลับสบายได้ยังไงล่ะ”

“สถานการณ์ของเราเป็นยังไงบ้างครับ เริ่มดีขึ้นบ้างหรือยัง”

“ดีขึ้นแล้ว ไม่ใช่นิดนะ แต่มากเลยแหละ ตอนนี้เหมือนจะแก้ไขปัญหาที่ติดขัดได้แล้วด้วย”

การระดมทุนที่หยุดชะงักและชะลอตัวกลับมามีชีวิตชีวาอีกครั้งเพราะเรื่องสิทธิบัตรและการออกทีวีของผม

“วันนี้นายนอนเลยนะ ไม่ต้องเปิดคอมพ์แล้ว”

“รุ่นพี่ก็เหมือนกันนะครับ”

ถึงจะพูดอย่างนั้น ผมก็อดเปิดคอมพิวเตอร์ไม่ได้

ผมไม่สนใจการนอน และนั่งจ้องหน้าจอจนตาแทบทะลุ

ผลตอบรับดีจริงอย่างที่ฮันกีทักบอก

ข้อความทิ้งท้ายของผมกลายเป็นประเด็นร้อน

ยอดเงินในหน้าเพจระดมทุนเพิ่มขึ้นเรื่อยๆ เหมือนถั่วงอกที่กำลังเติบโตอย่างรวดเร็ว

เห็นยอดเงินแล้วก็หายเครียด ความง่วงถาโถมเข้ามาทันที

จังหวะนั้นเอง มีอีเมลเข้ามาหนึ่งฉบับ

พอเห็นชื่อผู้ส่งอีเมล ผมถึงกับหายง่วงไปเลย

โมฮัมหมัด ซาลาห์ เจ้าชายจากดูไบ

ไม่คิดเลยว่าเจ้าชายจะติดต่อมาหาผม

ผมคลิกเปิดอ่านอีเมลทันที

เจ้าชายได้ยินข่าวเรื่องสิทธิบัตรแล้ว

อีเมลพูดถึงเรื่องที่เราเคยคุยกันตอนที่อยู่ขั้วโลกใต้ เกี่ยวกับการสร้างโรงปลูกผักไฮโดรโปนิกส์ในดูไบ

ท้ายจดหมาย เจ้าชายทิ้งท้ายไว้ว่าจะรอการติดต่อจากผม

แน่นอนว่าผมไม่รีรอ ค้นหานามบัตรของเขาและกดโทร. หาทันที

เจ้าชายรับโทรศัพท์ทันทีราวกับรออยู่ก่อนแล้ว

“ไม่คิดว่าคุณจะโทร. มาเร็วขนาดนี้นะ”

เสียงของเจ้าชายโมฮัมหมัดฟังดูกระปรี้กระเปร่า

“ผมต้องโทร. มาสิครับ ยินดีมากจริงๆ ที่ได้รับอีเมลของคุณนะครับ”

“ไหนๆ คุณก็โทร. มาแล้ว เรามาคุยแบบเห็นหน้าดีมั้ยครับ”

เจ้าชายโมฮัมหมัดแนะนำให้ผมใช้วิธีวิดีโอคอล

นี่เป็นวิธีที่ผมใช้บ่อยๆ ตอนอยู่ขั้วโลกใต้

ผมรีบกดเชื่อมต่อวิดีโอคอลกับเขา

ใบหน้าของผู้ชายที่มีหนวดสวยงามปรากฏขึ้นบนหน้าจอ

โมฮัมหมัดนั่งอยู่ในห้องหรูหรา รายล้อมไปด้วยแสงทองคำอร่าม

เขาเอ่ยขึ้นด้วยสีหน้าอารมณ์ดี

“ได้เห็นหน้าแบบนี้ ดีเหมือนกันนะครับ”

“เป็นครั้งแรกที่เราได้เห็นหน้ากัน หลังจากเจอกันล่าสุดที่ขั้วโลกใต้นะครับเนี่ย”

“คุณด็อกมย็องดูดีขึ้นเยอะเลยนะครับ”

“ผมโด๊ปยาบำรุงน่ะครับ”

“ยาบำรุงเหรอ”

“เป็นยาที่ช่วยเติมพลังน่ะครับ”

“เพราะยานี่หรือเปล่าถึงทำการเพาะปลูกแนวตั้งได้สำเร็จ”

โมฮัมหมัดเอ่ยแซวผม

เราเริ่มเข้าสู่หัวข้อเกี่ยวกับงานอย่างเป็นธรรมชาติ

“ผมเห็นข่าวสิทธิบัตรแล้วนะ เป็นความสำเร็จที่ยิ่งใหญ่มากเลยจริงๆ คุณทำสำเร็จได้ยังไงกันครับเนี่ย”

“เพราะได้ทำโรงปลูกผักไฮโดรโปนิกส์ที่ฐานทัพชิลีไงครับ นั่นแหละจุดเริ่มต้นของผม”

“คุณนี่เสกฝุ่นให้เป็นทองได้จริงด้วยำ”

“ผมไม่ได้เสกฝุ่นให้เป็นทองแต่เสกให้เป็นผักสลัดสีเขียวต่างหากครับ”

“ในทะเลทราย ผักสลัดย่อมมีค่ามากกว่าทองคำอยู่แล้วครับ จำที่ผมพูดกับคุณที่ขั้วโลกใต้ได้มั้ยล่ะ”

โมฮัมหมัดถามด้วยสีหน้าจริงจัง

เขาบอกว่าอยากให้โอกาสกับผม โดยไม่ต้องสนใจเรื่องสัญญา

“จำได้สิครับ”

“ตอนนี้ผมคงต้องเปลี่ยนคำพูดแล้วละครับ ผมอยากคุยกับคุณเรื่องสัญญาครับ”

เขาหมายถึงเรื่องสร้างโรงปลูกผักแนวตั้งในดูไบ

ผมกำลังพยายามสงบสติอารมณ์ นี่เป็นโอกาสที่ยิ่งใหญ่หลังจากการระดมทุน

ผมสูดลมหายใจ ก่อนตอบอย่างระมัดระวัง

“ตอนนี้ผมกำลังเร่งระดมทุนอยู่ครับ”

“ผมรู้ดีครับว่าคุณด็อกมย็องอยู่ในสถานการณ์แบบไหน ผมจะรอจนกว่าการระดมทุนจะเสร็จสิ้นครับ”

“ขอบคุณที่เข้าใจนะครับ”

“แต่ผมไม่ได้หมายความว่าผมจะรอเฉยๆ นะครับ ผมไม่ใช่คนที่มีความอดทนสูงน่ะครับ”

“ทันทีที่การระดมทุนเสร็จสิ้น ผมจะเสนอสัญญาให้กับคุณทันทีครับ”

“ถ้าเซ็นสัญญากับผม รับรองว่าคุณจะได้เห็นจำนวนเงินที่มากกว่ายอดเงินที่ได้จากการระดมทุนแน่นอนครับ”

\*\*\*

วันต่อมา ผมตัดสินใจเรียกฮันกีทักมาคุย

“อะไรเนี่ย อยู่ดีๆ ก็ชวนมาที่ดาดฟ้า”

“ผมมีเรื่องจะคุยกับรุ่นพี่สองคนน่ะครับ”

ผมเล่าให้เขาฟังเรื่องสัญญาที่ดูไบ

ฮันกีทักถึงกับอ้าปากค้างหลังได้ยินสิ่งที่ผมพูด

“จากขั้วโลกใต้ เราจะไปทะเลทราย อีกสักพักคงได้ไปอวกาศแน่เลย!”

“ยังไม่ชัวร์นะครับ เราอาจไม่ได้ไปก็ได้”

“ยังไงนะ นายจะยังไม่ทำสัญญากับเจ้าชายเหรอ”

“ผมจะให้คำตอบหลังจากการระดมทุนสิ้นสุดลงครับ”

“นายพูดเรื่องอะไรกัน เรื่องดูไบนี่มันเจ๋งสุดๆ ไปเลยนะ”

“ขอบอกไว้ก่อนว่าผมบอกรุ่นพี่คนเดียวนะครับ”

“ได้สิ ฉันไม่บอกใครหรอก”

ฮันกีทักยกมือขึ้นปิดปากตัวเองแทนคำสัญญา

\*\*\*

ฤดูฝนที่แสนน่าเบื่อกำลังจะจบลง

เราเริ่มระดมทุนมาได้หนึ่งเดือนครึ่งแล้ว

ยอดเงินตอนนี้เกินห้าพันล้านวอนไปแล้ว

ระยะเวลาระดมทุนเหลืออีกหนึ่งเดือนครึ่ง

ยอดเงินที่ตั้งเป้าไว้ขาดอีกห้าพันล้านวอน ผมมั่นใจว่าเราน่าจะทำได้สำเร็จไม่มีปัญหา

จนกระทั่งมีการโพสต์ข้อความแปลกๆ ลงบนกระดานข่าวทางอินเทอร์เน็ต

และเป็นเรื่องที่จริงจังจนบริษัทเวนเชอร์คราวด์เองก็แก้ปัญหาให้เราไม่ได้

ผมจำเป็นต้องออกโรงด้วยตัวเอง

**หรือจะได้ไปอวกาศจริงๆ กันนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **319**

**ตอนที่ 319 การกลับมาของมาร์ก เลสเตอร์และแพลนต์แฟกตอรี**

ข่าวลือที่มีเจตนาร้ายเริ่มแพร่สะพัด

ข่าวเชิงลบเกี่ยวกับการระดมทุนของกลุ่มเกษตรกรภูเขาชีรีถูกสร้างขึ้นจากที่ไหนสักแห่งและกำลังแพร่กระจายออกไป

ผมรู้สึกโกรธเมื่อเห็นเนื้อหาในข่าวลือ เช่นว่าเทคโนโลยีสมัยใหม่ก็แค่ข้างนอกสุกใสข้างในเป็นโพรงและการโฆษณาว่าจะตามหาเกษตรกรรุ่นใหม่ก็เป็นเพียงแค่การตลาดทางอารมณ์

ข่าวที่ตั้งใจเขียนมักจะไม่ได้รับความนิยม แต่ข่าวลือในทางไม่ดีกลับแพร่กระจายอย่างรวดเร็ว

ถึงจะรู้ว่าเป็นข้อมูลเท็จ แต่ก็อาจทำให้คนที่อยากเข้าร่วมระดมทุนชะงักได้

ศูนย์กลางข่าวลือแรงๆ คือบริษัทสื่อออนไลน์ที่ชื่อว่า ‘แฟกต์ฟาสต์'

ที่นั่นปล่อยข่าวลือด้านลบเกี่ยวกับกลุ่มเกษตรกรภูเขาชีรีออกมา

พอลองค้นหาข้อมูล ผมก็ได้เห็นชื่อที่คุ้นเคย

โชยงซัม อดีตนักข่าวของหนังสือพิมพ์ฮันกิล

คนที่เคยเขียนข่าวด้านลบเกี่ยวกับโรงเรียนสอนทำเทียน กล่าวหาว่ากลุ่มเกษตรกรภูเขาชีรีเป็นธุรกิจที่ทุจริต แปลงร่างนัมอายองจากเด็กสาวยากจนที่ต้องต่อสู้เพื่อตัวเองและครอบครัวให้กลายเป็นเยาวชนผู้กระทำผิดต่อสังคม

หลังเหตุการณ์นั้น โชยงซัมโดนตราหน้าว่าเป็นนักข่าวขยะและถูกไล่ออกจากหนังสือพิมพ์ฮันกิล

ตอนนี้เขากลับมาอีกครั้ง และกำลังโจมตีกลุ่มเกษตรกรภูเขาชีรีในฐานะนักข่าวของ 'แฟกต์ฟาสต์’

ผมขยะแขยงชื่อ 'แฟกต์ฟาสต์’ มากกว่าชื่อโชยงซัม

ในอนาคตที่ผมจากมา 'แฟกต์ฟาสต์’ เป็นบริษัทที่เลวร้ายที่สุด

ไม่สมควรได้ชื่อว่าเป็นสื่อออนไลน์ด้วยซ้ำ

โมจินซู ประธานของบริษัท 'แฟกต์ฟาสต์' เป็นคนประเภทหิวแสง ขอให้ได้เงิน เขายินดีทำทุกอย่าง

บริษัทของเขาทำหน้าที่เหมือนเป็นสำนักงานนักสืบมากกว่าเป็นสื่อ

ก่อนหน้านี้ โมจินซูเคยทำงานเป็นผู้ประกาศข่าว และมีชื่อเสียงพอสมควร พอมาถึงจุดหนึ่ง เขาตัดสินใจสร้างสื่อทางอินเทอร์เน็ตในนามของ 'แฟกต์ฟาสต์' และลงมือทำสิ่งที่ผิดจรรยาบรรณานักข่าว

'แฟกต์ฟาสต์' คือบริษัทสื่อที่โจมตีเป้าหมายแบบรู้งาน ถึงจะเขียนข่าวเชิงลบ พวกเขาก็จะระวังให้เนื้อหาอยู่ในขอบเขตไม่ปล่อยให้ล้ำเส้นจนโดนฟ้องหมิ่นประมาท

ข่าวที่เขาเขียนถึงกลุ่มเกษตรกรภูเขาชีรีก็เช่นเดียวกัน

เป็นสถานการณ์ที่ผมไม่อาจนิ่งเฉยอยู่ได้

\*\*\*

ผมจัดประชุมฉุกเฉินทันที

แพกมินซอก อีดงชุน มินโยฮัน และฮันกีทัก ต่างมารวมตัวกันในสำนักงาน

สีหน้าของทุกคนดูเคร่งเครียด

ฮันกีทักส่งเอกสารให้ทุกคนดู เป็นบทความที่เผยแพร่โดย 'แฟกต์ฟาสต์'

ทุกคนอ่านเนื้อหาพลางถอนหายใจ

อีดงชุนเปิดปากพูดเป็นคนแรก

“เขียนข่าวอีหยังวะแบบนี้ได้ด้วยเหรอครับ”

น้ำเสียงบอกความหงุดหงิดไม่เหมือนเขาตอนปกติ

ฮันกีทักเองก็พูดด้วยสีหน้าโกรธๆ

“โชยงซัม คนนี้ที่เคยโจมตีเราเรื่องโรงงานผลิตเทียนใช่มั้ย อะไรของมันเนี่ย”

“ดูเหมือนจะไม่ได้ทำคนเดียวนะครับ น่าจะทำงานกันเป็นระบบ”

ผมตอบเสียงจริงจัง

“แล้วจะมาเอาเงินจากเรางั้นเหรอ”

อีจางอูพูดเสียงดังเหมือนตะโกน สีหน้าบอกว่าโกรธจัด

“ตอนแรกฉันก็สงสัยเหมือนกัน แต่คิดดูดีๆ ไม่น่าจะใช่นะ อีกอย่าง พวกเราไม่ได้เปิดระดมทุนเพื่อต้มตุ๋นคนสักหน่อย”

ถ้าเราขอระดมทุนโดยมีเจตนาฉ้อโกงแต่แรก เรื่องราวจะแตกต่างออกไป

แต่เราไม่ใช่นักต้มตุ๋น ตรงกันข้าม พวกเราระดมทุนโดยมีวัตถุประสงค์ถูกต้องตามกฎหมาย

ก็หมายความว่าพวกเขาเล็งโจมตีพวกเราด้วยเหตุผลอื่น

“ผมคิดว่ามีใครบางคนอยู่เบื้องหลังเรื่องนี้”

มินโยฮันกล่าวด้วยสีหน้าสื่อความนัย

“อยู่เบื้องหลังเหรอครับ”

อีดงชุนกะพริบตา พลางเอ่ยถามด้วยสีหน้าประหลาดใจ

ผมสงสัยว่ามินโยฮันกำลังคิดอะไรอยู่ ทำไมเขาถึงยกประเด็นนี้ขึ้นมาพูด

ทุกคนจับตามองไปที่เขา

“ผมคิดว่ามาร์ก เลสเตอร์ เป็นคนทำครับ”

“มาร์ก เลสเตอร์?”

แพกมินซอกกับอีจางอูพูดพร้อมกัน

มินซอกเคยพบมาร์ก เลสเตอร์พร้อมกับผมในงานมหกรรมการเกษตรที่รัฐแคลิฟอร์เนีย เขาจึงจำผู้ชายคนนั้นได้ดี

“มาร์ก เลสเตอร์ เจ้าของแพลนต์แฟกตอรี?”

เขาถามย้ำเพื่อความแน่ใจ

มินโยฮันพยักหน้ารับ

“คุณมีหลักฐานมั้ยครับ”

ผมถามมินโยฮัน

มินโยฮันเปิดโน้ตบุ๊ก และคลิกเข้าไปที่หน้าเว็บของ 'แฟกต์ฟาสต์'

หน้าจอที่เปิดอยู่เต็มไปด้วยข่าวและโฆษณาดึงดูดสายตา

มินโยฮันชี้ไปที่แบนเนอร์โฆษณาอันหนึ่ง

เป็นโฆษณาเกี่ยวกับวิตามินตามธรรมชาติ

“หลักฐานชี้ขาดคือโฆษณาตัวนี้ครับ”

“โฆษณานี้เกี่ยวอะไรกับแพลนต์แฟกตอรีล่ะครับ”

มินซอกถามด้วยสีหน้าไม่เข้าใจ

“มันคือบริษัทอาหารเพื่อสุขภาพที่แพลนต์แฟกตอรีเพิ่งซื้อกิจการเมื่อไม่นานมานี้ครับ เมื่อเร็วๆ นี้ บริษัทนี้เปิดสาขาย่อยไปที่เกาหลีใต้”

มินโยฮันสบตาผม แววตาเปี่ยมไปด้วยความมั่นใจ

“มาร์ก เลสเตอร์ เป็นคนที่ทำเรื่องแบบนี้ได้ครับ ผมมั่นใจ”

พอได้ยินประโยคนี้ ชิ้นส่วนปริศนาก็เริ่มปะติดปะต่อเข้าหากัน

ผมเริ่มเชื่อมโยงหลายๆ อย่างในหัว ดูเหมือนว่าการที่เราเผยแพร่ข่าวไปยังสื่อต่างประเทศ จะเป็นต้นเหตุสำคัญที่ทำให้เกิดปัญหา

เจ้าชายโมฮัมหมัด ซาลาห์ก็รู้เรื่องความสำเร็จของเราผ่านสื่อต่างประเทศ

มาร์ก เลสเตอร์เองก็คงเห็นข่าวนี้เช่นกัน

แต่ทั้งสองคนเคลื่อนไหวในทิศทางตรงกันข้าม

คนหนึ่งมอบโอกาสให้เรา ส่วนอีกคนพยายามขัดขวางการทำงานของเรา

“แล้วมาร์ก เลสเตอร์จะได้อะไรจากการทำลายพวกเราล่ะครับ”

มินซอกถามงงๆ

“มาร์กเคยใช้วิธีคล้ายๆ แบบนี้มาก่อนครับ หาช่องทางเข้าไปขัดขวางบริษัทที่มีความสามารถและอยู่ในช่วงที่ธุรกิจกำลังเติบโต พอบริษัทนั้นมีปัญหา เขาก็ยื่นมือเข้าไปช่วยเพื่อขอความร่วมมือทางเทคโนโลยี บางทีเขาอาจจะคิดแบบนี้กับกลุ่มเกษตรกรภูเขาชีรีก็ได้ครับ”

มินโยฮันเคยเป็นทีมงานคนสำคัญของแพลนต์แฟกตอรี

แต่ลาออกจากบริษัทมาเพราะบอกว่าไม่ชอบนิสัยบางอย่างของมาร์ก เลสเตอร์ ซึ่งเขามองว่าไร้มนุษยธรรม

ถ้าเป็นจริงอย่างที่เขาพูด ก็แปลว่าผู้ที่อยู่เบื้องหลังเหตุการณ์นี้คือแพลนต์แฟกตอรี

“ฉันไม่เคยคิดเลยว่าเขาจะเป็นคนแบบนี้ นิสัยแบบนี้นักเลงมากเลย!”

อีจางอูพูดพลางกำหมัดแน่น

ผมมองสมาชิกทุกคนจนครบก่อนจะปลอบว่า

“ทุกคนใจเย็นๆ ก่อนนะครับ”

“นี่ฉันยังเดือดปุดๆ อยู่เลยเนี่ย”

ฮันกีทักพูดด้วยสีหน้าเคร่งเครียด

ผมเข้าใจทุกคนดี แต่ความวุ่นวายใจไม่ได้ช่วยแก้ปัญหา ในเวลาแบบนี้ยิ่งต้องใจเย็นๆ

ก่อนอื่น ผมต้องการเปลี่ยนบรรยากาศเชิงลบนี้ก่อน

“วันนี้ผมไม่ได้มีแต่ข่าวร้ายนะครับ ข่าวดีก็มีเหมือนกัน”

“ข่าวดีเหรอครับ”

แววตาของอีดงชุนเป็นประกายเมื่อได้ยินคำว่า<i>ข่าวดี</i>

“ทางดูไบติดต่อมาครับ”

“ดูไบ? อย่าบอกนะว่าโมฮัมหมัดติดต่อมา”

อีจางอูทำหน้าตกใจ เขาจำเรื่องที่ผมได้พบกับเจ้าชายโมฮัมหมัดที่ขั้วโลกใต้ได้

“ถูกต้อง เจ้าชายของดูไบ โมฮัมหมัด ซาลาห์ติดต่อมา”

ทุกสายตาจับจ้องมาที่ผม พวกเขากลืนน้ำลายดังเอื๊อก

“เราได้รับโอกาสให้ไปสร้างโรงปลูกผักไฮโดรโปนิกส์ที่ดูไบครับ”

“จริงเหรอ”

อีจางอูลุกพรวดขึ้นจากที่นั่งและทำท่าไชโย

อีดงชุนกับแพกมินซอกสวมกอดกันอย่างดีใจ

ใบหน้าของฮันกีทักและมินโยฮันเต็มไปด้วยรอยยิ้ม

ผมมองแล้วนึกขำ นี่ใช่กลุ่มคนที่เพิ่งโกรธหัวร้อนเมื่อครู่หรือเปล่า

“ผมตกลงกับเจ้าชายว่าจะพูดคุยรายละเอียดเรื่องนี้หลังจบการระดมทุนครับ เพราะตอนนี้เราโฟกัสการระดมทุนเป็นอย่างแรก เป็นเรื่องสำคัญที่สุดของเรา”

พอพูดถึงหัวข้อการระดมทุน สีหน้าของทุกคนกลับมาไม่สบายใจอีกครั้ง

“ก่อนอื่น ผมว่าเราต้องกำจัดข่าวลือไม่ดีออกไปก่อนครับ”

“ทำยังไงล่ะ”

ฮันกีทักถามพลางกะพริบตาปริบๆ เพื่อนร่วมงานคนอื่นก็แสดงสีหน้าสงสัยเช่นกัน

“ผมว่าโมฮัมหมัดน่าจะช่วยเราได้นะ”

**ก็ว่าแล้วว่าทำไมตอนนั้นนักข่าวคนนี้รอดไปง่ายๆ หลังจากนี้ไม่น่ารอดด ตุยแน่ ท่านประธานจัดการเล้ยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **320**

**ตอนที่ 320 การ์ดลับส่งตรงจากดูไบ**

หลังจบการประชุม โทรศัพท์ของผมก็ดังขึ้น

พอดูชื่อที่ปลายสาย ผมก็อดไม่ได้ที่จะนึกถึงสำนวนที่ว่า<i>พูดถึงเสือ เสือก็มา</i>

ใช่แล้ว มาร์ก เลสเตอร์ เป็นคนโทร. มา

“มิสเตอร์คิม ไม่เจอกันนานเลยนะครับ”

“สวัสดีครับ มีธุระอะไรกับผมหรือเปล่า”

ผมถามด้วยน้ำเสียงเย็นชา

“ผมโทร. มาแสดงความยินดีเรื่องที่คุณวิจัยเรื่องการเกษตรแนวตั้งจนประสบความสำเร็จน่ะครับ”

น้ำเสียงของเขาฟังดูเกินจริง เหมือนเวลาพนักงานจะขายสินค้า

“ผมรู้อยู่แล้วครับว่ามิสเตอร์คิมจะต้องประสบความสำเร็จ ผมเชื่อว่าคุณมีความสามารถพอจะทำแบบนี้ได้ครับ”

“ขอบคุณครับ ยังไงขอตัวก่อนนะครับ พอดีผมมีเรื่องหลายอย่างต้องไปจัดการ แล้วผมจะติดต่อไปนะครับ”

“ถ้าคุณมีเวลา เราควรนัดเจอกันหน่อยนะครับ ผมมีเรื่องอยากจะคุยด้วย”

พอเห็นผมพยายามจะตัดบทวางสาย ลมหายใจของเขาก็เริ่มฟังฟึดฟัดเหมือนไม่พอใจ คงจะรู้สึกเสียศักดิ์ศรี

“เรากำลังวางแผนจะสร้างโรงปลูกผักขนาดใหญ่ในเกาหลีใต้ครับ ช่วงนี้อยู่ในระหว่างการระดมทุน ผมคงต้องรอให้ทุกอย่างเสร็จเรียบร้อย ถึงจะมีเวลานัดกับคุณได้ครับ”

“ขอให้โชคดีนะครับ เอาเป็นว่าผมจะส่งประเด็นเรื่องที่อยากคุยไปให้คุณทางอีเมลก็แล้วกันครับ”

เช้าวันต่อมา ก็มีอีเมลส่งมาจากแพลนต์แฟกตอรี

เนื้อหาอีเมลคือพวกเขาอยากร่วมมือกับกลุ่มเกษตรกรภูเขาชีรีในเรื่องเทคโนโลยีการเกษตรแนวตั้ง

เห็นได้ชัดว่าหลังจากตกลงร่วมมือแล้ว แพลนต์แฟกตอรีจะมีอำนาจและจะได้สิทธิเรื่องเกษตรแนวตั้งไปครอบครอง

ทุกอย่างเป็นไปตามที่มินโยฮันคาดเดาไว้

สิ่งแลกเปลี่ยนสำหรับการขอความร่วมมือทางเทคโนโลยีกับเราคือเงิน เงินมหาศาลยอดสูงกว่าจำนวนเงินที่เราตั้งเป้าหมายเอาไว้เสียอีก

ข้อเสนอนี้ช่วยยืนยันได้ว่าผู้อยู่เบื้องหลังข่าวลือคือแพลนต์แฟกตอรี

พวกเขาโจมตีเราโดยอาศัยสื่อออนไลน์ของเกาหลีใต้ที่ชื่อ 'แฟกต์ฟาสต์’

ดูจากพฤติกรรมก็รู้แล้วว่าพวกเขาวางแผนจะให้เรายกเลิกการระดมทุน และฮุบเอาเทคโนโลยีเกษตรแนวตั้งไปเป็นของตัวเอง

มาร์ก เลสเตอร์เป็นคนต่ำช้า

ผมไม่อยากทำร้ายใคร แต่เจอแบบนี้ก็ไม่ไหวเหมือนกัน

ผมตั้งมั่นว่าจะต้องประสบความสำเร็จในเรื่องการระดมทุน และจะสร้างโรงปลูกผักไฮโดรโปนิกส์ขนาดใหญ่ตามที่วางแผนไว้ให้จงได้

\*\*\*

หนึ่งสัปดาห์ผ่านไป หลังจากได้รับข้อเสนอจากแพลนต์แฟกตอรี

ระยะเวลาการระดมทุนเหลืออีกเพียงหนึ่งเดือนกว่าๆ

ยอดระดมทุนไม่มีทีท่าขยับจากห้าพันล้านวอน

ผมตัดสินใจวางกลยุทธ์กับเพื่อนร่วมงาน

เป็นวิธีการที่ผมมั่นใจว่าจะช่วยให้เราเอาชนะข่าวลือที่ไม่ดีได้ และประสบความสำเร็จในการระดมทุน

การร่วมงานกับดูไบก็เป็นการ์ดสำคัญใบหนึ่งเช่นกัน

ผมปรึกษาหารือกับเพื่อนร่วมงานตลอดทั้งสัปดาห์

ขณะที่ผมตัดสินใจว่าได้เวลาลงมือ ก็มีบุคคลที่คาดไม่ถึงติดต่อมาหา

โชยงซัมจาก 'แฟกต์ฟาสต์’ ส่งข้อความมา

บอกว่ามีเรื่องสำคัญ และอยากเจอเพื่อพูดคุยกัน

ผมไม่มีความคิดจะไปพบเขาที่โซล ก็เลยส่งข้อความปฏิเสธไป แต่เขากลับส่งข้อความมาว่าจะมาพบผมที่ฮาดง

พอผมไม่ตอบ เขาก็ส่งข้อความมาซ้ำๆ ว่า ให้ผมเลือกสถานที่นัดพบมาได้เลย เขายินดีไปที่ไหนก็ได้ที่ผมต้องการ

ผมไม่รู้ว่าเรื่องที่เขาจะคุยคือเรื่องอะไร แต่ดูเหมือนเขาตั้งใจว่าจะมาพบผมให้ได้

จู่ๆ ภาพเรื่องราวที่เกิดขึ้นกับเขาตอนที่เจอผมรอบที่แล้วก็ปรากฏในความทรงจำ

ภาพเหตุการณ์ที่เขากลัวผึ้ง และวิ่งหนีไป

ผมตัดสินใจนัดเขาไปที่ฟาร์มเลี้ยงผึ้ง

“ยืนทำอะไรอยู่ตรงนั้นล่ะครับ”

โชยงซัมยืนตัวแข็ง เวลาผ่านมานานแล้ว แต่เขาก็ยังกลัวผึ้งเหมือนเดิม

“เข้ามาใกล้ๆ สิครับ”

เขาเดินเข้ามาหาผมอย่างระมัดระวัง ผมกลั้นหัวเราะและบอกยิ้มๆ ว่า

“ผึ้งไม่ต่อยคนโดยไม่มีเหตุผลหรอกครับ”

“อย่างนั้นเหรอครับ”

วันนี้ เขาไม่ได้สวมแว่นตา

“อ้าว วันนี้ไม่ใส่แว่นเหรอครับ”

“จำได้ด้วยเหรอครับเนี่ย ผมไปทำเลสิกมา เลยไม่ได้ใส่แว่นแล้วครับ”

เขาพูดพลางนั่งลงข้างๆ ผม

ใบหน้าของเขาเปลี่ยนไปจนแทบจะจำไม่ได้

ดูมีเล่ห์เหลี่ยมมากกว่าเดิม

“มีอะไรหรือเปล่าครับ จู่ๆ ก็ติดต่อมา”

“ผมนำข้อเสนอจากท่านประธานมาให้คุณด็อกมย็องครับ”

เขาบอกว่ามาหาผมเพื่อแจ้งข้อเสนอจากประธานโมจินซูแห่ง ‘แฟกต์ฟาสต์’

ผมนึกสงสัยว่าเขาจะพูดอะไรต่อ

“คุณเห็นข่าวแล้วใช่มั้ยครับ ว่าทางเราคิดยังไงกับการระดมทุนครั้งนี้”

ผมเกือบหัวเราะกับวลีที่ว่า<i>ทางเราคิดยังไง</i>

แท้จริงแล้ว แฟกต์ฟาสต์เป็นแค่ทาสรับใช้ของแพลนต์แฟกตอรี

“ประธาน โมจินซูเสนอให้มีการอภิปรายเกี่ยวกับการระดมทุนนี้ครับ”

“อภิปราย?”

“ครับ อภิปรายเพื่อเปิดเผยความจริงครับ”

พอเขาหลุดคำว่า<i>ความจริง</i>ออกมา ผึ้งตัวหนึ่งก็บินโฉบเข้ามาใกล้

โชยงซัมเหลือบมองผึ้งด้วยสายตาหวาดกลัว

ตอนที่เราเจอกันครั้งก่อน เขากลัวมากจนลนลานวิ่งหนีไปทั้งที่เรายังคุยกันไม่จบด้วยซ้ำ

แต่ว่าตอนนี้ เขาไม่สามารถวิ่งหนีผมได้

เขาต้องฟังคำตอบก่อน ถึงจะจากไปได้

เขาได้แต่กระวนกระวายไม่รู้จะทำอย่างไร

“ผมคิดว่านี่เป็นโอกาสที่ดีของท่านประธานคิมนะครับ”

“โอกาสอะไรดีสำหรับผมเหรอครับ”

โชยงซัมไม่ตอบในทันที เขามัวแต่หวาดระแวงผึ้งที่บินอยู่ใกล้ๆ

โมจินซู เจ้าของแฟกต์ฟาสต์เป็นผู้มีชื่อเสียงด้านการอภิปราย

ก่อนจะมาเปิดแฟกต์ฟาสต์ เขาทำหน้าที่เป็นนักอภิปราย เคยอภิปรายโต้ตอบกับคนจำนวนมาก

พรสวรรค์ของเขาคือกดขี่คนที่มีความเห็นไม่ตรงกับตัวเอง

“ก็โอกาสที่คุณจะได้ตอบข้อสงสัยของคนทั่วโลกไงครับ”

โชยงซัมตอบทั้งที่เหงื่อท่วมตัว

“ข่าวลือไม่ได้เกิดจากพวกคุณปั้นแต่งขึ้นเองหรือครับ”

“เราทำงานเพื่อประชาชน ไม่ได้แต่งเรื่องตามใจชอบนะครับ เป็นสิทธิของประชาชนที่จะได้รู้ข้อเท็จจริง”

เป็นสถานการณ์ประเภทที่เรียกว่า สุนัขที่เดินผ่านมาคงขำน่าดู [1]

“ขอถามย้ำอีกครั้งนะครับ เหตุผลที่แท้จริงที่ต้องการให้อภิปรายคืออะไรเหรอครับ”

“อย่างที่ผมบอกไปไงครับ มันเป็นสิทธิของประชาชนที่จะได้รู้”

เขาพูดซ้ำเหมือนนกแก้วนกขุนทอง

ในขณะที่ผมจมอยู่กับความคิดของตัวเอง จู่ๆ โชยงซัมก็สะบัดมืออย่างแรง

ท่าทางของเขาดูกังวลและกลัดกลุ้ม

ผมใช้มือข้างหนึ่งจับแขนที่กำลังโบกไปมาของเขา

โชยงซัมที่ถูกจับแขนมองมาที่ผมอย่างตกใจ

ผึ้งเกาะนิ่งบนแขนของเขาอยู่ครู่หนึ่ง ก่อนจะบินหายไป

ผมปล่อยแขนเขา ก่อนอธิบายชัดเจน

“ผึ้งเป็นสัตว์ที่ไวต่อกลิ่น ที่มันบินมาใกล้ๆ คุณก็เพราะได้กลิ่นน้ำหอมครับ”

“อ๋อ ครับ... ถ้าอย่างนั้นการอภิปรายล่ะ เอายังไงดีครับ”

เขามองผมด้วยสายตาวิงวอน

“ผมยอมรับข้อเสนอของประธานโมจินซูครับ”

ผมตัดสินใจแล้วว่าจะตอบโต้กลับ... และไม่ถอยหลังอีกต่อไป

**จะเหมือนรายการโหน\_\_บ้านเราไหม555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **321**

**ตอนที่ 321 การระดมทุนของกลุ่มเกษตรกรภูเขาชีรีทำเพื่อใครกัน**

ผมเล่าเรื่องที่คุยกับโชยงซัมให้ฮันกีทักฟัง

เขามองผมด้วยสายตาเป็นกังวล

“ไปปฏิเสธเดี๋ยวนี้เลย”

“ทำไมล่ะครับ”

“พูดอะไรของนาย รู้มั้ยโมจินซูเป็นคนยังไง ไอ้หมอนั่นมันคบไม่ได้ นายเคยได้ยินฉายาของมันมั้ย”

"ไม่เคยครับ"

“ใครๆ เรียกมันว่าไอ้หมาบ้า”

ผมเผลอหลุดหัวเราะพรืด

“ไม่ใช่เวลามาหัวเราะนะ ฉันจริงจังนะเนี่ย มันกัดไม่ปล่อยเลย”

“จะหมาบ้าหมาอะไรก็ไม่มีปัญหาหรอกครับ เพราะยังไงคำโกหกก็เอาชนะความจริงไม่ได้”

“ฉันรู้ว่าคำโกหกเอาชนะความจริงไม่ได้ แต่นายไม่เจอหมาบ้าก็น่าจะดีกว่าไม่ใช่หรือไง”

“ผมรู้ครับว่ามันไม่ง่าย”

“แล้วตอบตกลงไปทำไมเล่า เอาเป็นออกรายการข่าวแบบตอนนั้นไม่ได้หรือไง เราคุยกันแล้วไม่ใช่หรือ”

ไอเดียเรื่องไปแถลงข่าวออกรายการเป็นไอเดียที่ผมได้มาจากการประชุมกับเพื่อนร่วมงาน

ทุกคนเห็นด้วยว่าเราควรขอข้อมูลจากเวนเชอร์คราวด์เพื่อแถลงข่าวเรื่องประโยชน์ของสิทธิบัตร

แต่ผมกลับรู้สึกไม่ค่อยโอเคที่จะใช้วิธีแบบเดิมๆ

ระหว่างที่ผมกำลังครุ่นคิดหาวิธีการใหม่ๆ โชยงซัมก็ติดต่อมาพอดี

อย่างที่ฮันกีทักว่านั่นแหละ ผมรู้ว่าการอภิปรายกับโมจินซูไม่ใช่เรื่องง่าย

แต่ถึงมันจะยากเย็นแค่ไหน ผมก็รู้ดีว่าถ้าทำสำเร็จ ผลลัพธ์น่าจะออกมายอดเยี่ยม

เพราะอย่างนี้ ผมถึงอยากเสี่ยง

ฮันกีทักมองผมด้วยสายตาวุ่นวายใจ

“ช่องทางการอภิปรายก็ไม่โอเคนะ ไม่ใช่รายการทีวีหรือช่องเคเบิ้ล แต่ออกอากาศผ่านช่องทางออนไลน์ ฉันกังวลนะเนี่ย”

สถานที่อภิปรายคือสถานีออกอากาศทางออนไลน์ที่เชี่ยวชาญด้านการถ่ายทอดเกม

ฮันกีทักกังวลแต่ผมกลับมองในแง่ดี

“การอภิปรายทางออนไลน์ก็มีข้อดีนะครับ”

“ข้อดีเหรอ อะไรล่ะ"

“เรียกความสนใจจากคนหนุ่มสาวได้ไงครับ”

“นายตกลงไปอภิปรายเพราะอยากดึงดูดเกษตรกรรุ่นใหม่อย่างนั้นเหรอ”

"ใช่ครับ ผมอยากให้เราดึงดูดความสนใจคนหนุ่มสาว จะได้มีโอกาสรับสมัครเกษตรกรรุ่นใหม่ไปด้วยพร้อมกันเลย”

“ฉันเข้าใจนะว่านายคิดยังไง แต่มันจะไม่เสี่ยงเกินไปเหรอ”

“อย่าเพิ่งคิดในแง่ลบสิครับ รุ่นพี่ ผมว่ามันก็มีข้อดีหลายอย่างอยู่นะครับ”

“ยังมีข้อดีอะไรอีกเหรอ”

“รุ่นพี่จำกลยุทธ์งานอีเวนต์ที่ผมเคยพูดถึงได้มั้ยครับ”

“กลยุทธ์งานอีเวนต์?”

“ใช่ครับ กลยุทธ์เปิดงานอีเวนต์ตามลำดับน่ะครับ”

“จำได้สิ ฉันก็เลยปล่อยเรื่องสิทธิบัตรไว้ก่อนไง”

“คิดเสียว่าการไปอภิปรายเป็นส่วนหนึ่งของกลยุทธ์การจัดงานอีเวนต์ของเราก็ได้ครับ เพราะตอนนี้ ข่าวลือเสียๆ หายๆ ทำให้ยอดระดมทุนของเราหยุดชะงักไงครับ”

“นายบอกว่าแผนคือจะประกาศเรื่องดูไบไม่ใช่เหรอ ไม่ควรเป็นเรื่องไปเถียงกับไอ้หมานั่นสิ”

“การประกาศเรื่องดูไบเป็นกลยุทธ์ที่ดีอยู่แล้วครับ แต่เราก็กำจัดข่าวลือแรงๆ ของโมจินซูไม่ได้ ผมตั้งใจว่าไปอภิปรายครั้งนี้ จะกวาดเรื่องไม่ดีให้จบทีเดียว เคลียร์ให้เกลี้ยงเลยครับ”

ฮันกีทักพยักหน้าด้วยท่าทางยอมแพ้

“จะพูดยังไงก็หยุดความหัวดื้อของคิมด็อกมย็องไม่ได้จริงๆ สินะ โอเค ฉันยอมแพ้ เรามาเตรียมตัวให้พร้อมแล้วไปลุยกันเถอะ”

"แน่นอนสิครับ ที่ผ่านมาเราก็เตรียมตัวมาดีอยู่แล้วนี่นา ข้อมูลเราแน่นจะตายไป”

“ไอ้เตรียมก็เตรียมอยู่ แต่ไม่ได้เตรียมตัวจะไปอภิปรายสักหน่อย ถ้าจะไปจริง เราก็ต้องเตรียมตัวใหม่หมดสิ”

"เยี่ยมเลยครับ เรามาเริ่มต้นกันใหม่ เอาให้เจ๋งไปเลยครับ”

เหลือเวลาอีกสองวันก่อนจะถึงวันอภิปรายกับโมจินซู

ผมถึงตัดสินใจเล่าเรื่องนี้ให้เพื่อนร่วมงานคนอื่นๆ ฟัง

มินโยฮัน อีจางอู อีดงชุนและแพกมินซอกทำท่าตกใจเมื่อรู้ว่าผมจะไปอภิปรายกับโมจินซู

หลายคนห้ามผมไว้เหมือนฮันกีทัก

ยกเว้นอีดงชุนคนเดียว

“อภิปรายเอาให้หมอนั่นเสียหน้าไปเลยครับ”

อีดงชุนพูดพลางจับมือผมแน่น

หลังจากวันนั้น กลุ่มเกษตรกรภูเขาชีรีก็ทำงานอย่างหนัก

ผมตรวจทานเนื้อหาที่เตรียมเอาไว้หลายต่อหลายรอบ

เรายังไม่ได้ตระเตรียมแผนรับสมัครเกษตรกรรุ่นใหม่ ตั้งใจว่าจะเริ่มจัดการหลังระดมทุนสำเร็จ แต่ตอนนี้จะไปอภิปราย ก็ต้องหาคำตอบและแผนการที่ชัดเจน เผื่อว่าจะโดนอีกฝ่ายซักถาม

ไม่ว่าโมจินซูจะโจมตีด้วยคำพูดใดๆ มา ต้องรับมือให้ได้

หลังการอภิปรายจบลง ผมอยากให้กลุ่มเกษตรกรภูเขาชีรีเป็นองค์กรที่น่าจดจำ และอยู่ในใจของผู้คนทั่วประเทศ

ทุกคนอยู่โต้รุ่งเพื่อเตรียมข้อมูล

งานจัดเตรียมเอกสารวุ่นวายไปจนเช้า

ฮันกีทักหันมาบอกผมว่า

“ท่านประธานไปพักผ่อนก่อนเถอะครับ ให้พวกเราดูแลงานนี้เอง”

“วันก่อนบอกให้ผมเตรียมตัวให้พร้อมไม่ใช่เหรอครับรุ่นพี่ ทำไมวันนี้กลายเป็นอีกคน คนที่พูดแบบนั้นไปไหนแล้วล่ะครับ”

“ก็คนเดียวกันพูดนี่แหละ ต่อให้ต้องเตรียมตัวหนักแค่ไหน ถึงยังไงนายก็ควรพักบ้าง”

“ผมเป็นคนไปอภิปราย ผมก็ต้องช่วยเตรียมข้อมูลด้วยสิครับ”

มินโยฮันได้ยินแบบนั้นก็โพล่งออกมาว่า

“แต่สุขภาพของท่านประธานก็เป็นเรื่องสำคัญนะครับ”

เพื่อนร่วมงานคนอื่นๆ ต่างลุกขึ้นยืนและพูดแบบเดียวกับมินโยฮัน

“ท่านประธานช่วยไปพักแล้วนอนสักหน่อยเถอะนะ”

เมื่อผมยืนกรานที่จะอยู่ต่อ อีจางอูถึงกับผลักหลังผม

สุดท้ายผมก็ต้องยอมไปพักตามที่พวกเขาบอก

เราเตรียมข้อมูลสำหรับอภิปรายเสร็จครบถ้วนในสองวัน

มันกลายเป็นสองวันที่กลุ่มเกษตรกรภูเขาชีรีได้อยู่รวมตัวกันอย่างอบอุ่น

และทำให้ผมจัดการแผนการตลาดที่เคยอยู่ในหัวออกมาเป็นเอกสารได้สำเร็จ

\*\*\*

ผมกับอีจางอูมุ่งหน้าไปโซลที่ด้วยกัน

วันนี้อีจางอูทำหน้าที่คนขับรถ

ตอนแรกผมตัดสินใจว่าจะไปกับฮักกีทัก แต่เพราะตรากตรำอยู่กับเอกสาร ทำให้สภาพของเขาดูแทบไม่ไหว เหมือนจะเป็นลมอยู่แล้ว เพื่อนร่วมงานคนอื่นๆ ก็เช่นเดียวกัน

คนที่ดูปกติที่สุดคืออีจางอู

สุดท้ายก็เลยต้องเป็นหน้าที่เขา

ระหว่างที่เรานั่งอยู่ด้วยกันในรถ เขาก็เอ่ยขึ้น

“นายกังวลมากเลยสินะ”

"ไม่นะ ไม่เลย"

"นายโกหกแล้ว"

อีจางอูพูดพร้อมยิ้มบางๆ

“ฉันไม่ได้กลัวจริงๆ ตรงกันข้ามกลับรู้สึกสบายใจมากกว่าอีก”

“ดูเหมือนว่ารุ่นพี่กีทักจะพูดถูก”

“เขาพูดว่ายังไง”

อีจางอูเงียบไปชั่วครู่แล้วพูดขึ้นว่า

“เขาบอกว่าประธานของพวกเราเป็นยอดมนุษย์ขี่ม้าขาว”

พวกเราระเบิดเสียงหัวเราะออกมาพร้อมกัน

“ฉันเนี่ยนะยอดมนุษย์ขี่ม้าขาว”

“ได้ยินตอนแรกฉันก็ขำเหมือนกัน แต่คิดไปคิดมา มันก็ใช่นะ ตอนที่ขั้วโลกใต้ก็เหมือนกัน”

อีจางอูน่าจะหมายถึงเหตุการณ์พายุหิมะที่ทำให้สมาชิกฐานทัพตกอยู่ในอันตราย

“ยังไงก็ตาม วันนี้นายต้องชนะให้ได้นะ”

“พูดเหมือนจะไปออกรบเลยนะ”

"สำคัญกว่าไปรบอีก"

อีจางอูปิดท้ายด้วยแววตาเด็ดเดี่ยว

ไม่นานต่อมา พวกเราก็มาถึงสถานีออกอากาศทางออนไลน์ในย่านยังแจดง

นักข่าวมารวมตัวกันอยู่ที่ประตูหน้า

นักข่าวแพซอนอาเดินเข้ามาหาผมทันที

“นักข่าวแพ มาได้ยังไงครับ...”

“ทุกคนวุ่นวายกันไปหมดเพราะการอภิปรายวันนี้นี่แหละค่ะ”

ที่ผ่านมาโมจินซูพูดโอ้อวดว่าจะเปิดเผยตัวตนที่แท้จริงของกลุ่มเกษตรกรภูเขาชีรีอยู่ทุกวัน แต่ดูเหมือนนักข่าวจะสนใจพวกเรามากกว่าเขา

“โมจินซูเป็นคนนิสัยไม่ดีค่ะ คุณต้องระวังไว้ด้วยนะคะ ฉันจะแอบดูและให้กำลังใจคุณอยู่ห่างๆ นะคะ”

ผมกับอีจางอูฝ่าดงนักข่าวและเข้าไปในอาคารจนได้

เราบอกนักข่าวไปว่าขอตอบคำถามหลังจบการอภิปราย

ภายในห้องสตูดิโอ มีโต๊ะเก้าอี้จัดเตรียมไว้พร้อมแล้ว

สตูดิโอมีขนาดเล็กไม่สามารถเทียบได้กับสถานีออกอากาศ

ด้านบนสุดของสตูดิโอมีป้ายแขวนไว้ว่า

**<การระดมทุนของกลุ่มเกษตรกรภูเขาชีรี ทำเพื่อใครกันแน่>**

**ท่านประธานสู้ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **322**

**ตอนที่ 322 ด็อกมย็องไปอภิปรายไม่ไว้วางใจ**

เร้าใจตั้งแต่หัวข้อเลยทีเดียว ดูเหมือนสถานีออกอากาศทางออนไลน์จะคิดถึงแต่เรตติ้งและยอดผู้ชมเท่านั้น

ผู้ชายคนหนึ่งผู้ห้อยป้ายพีดีที่คอเดินมาหาผม

“ได้ยินมาว่าคุณเตรียมข้อมูลมาพูดด้วยใช่มั้ยครับ มีสไลด์หรือเปล่า”

ผมหยิบยูเอสบีออกมาจากกระเป๋า ภายในบรรจุข้อมูลเนื้อหาที่ผมเตรียมกับเพื่อนร่วมงานหามรุ่งหามค่ำ

ผมส่งยูเอสบีให้พีดี แล้วเข้าไปในห้องพักรับรอง

ผู้ชายคนหนึ่งนั่งอยู่ก่อนแล้ว

โมจินซูนั่นเอง

พอเห็นผม เขาก็ลุกจากที่นั่ง

“ผมโมจินซูครับ”

“คิมด็อกมย็องครับ”

เขาเป็นผู้ชายรูปร่างเล็กและมีจมูกงองุ้ม

“คุณคิมด็อกมย็องรูปร่างหน้าตาดีกว่าที่คิดไว้อีกนะครับ”

เขาพูดกลั้วหัวเราะ จนถึงตอนนี้ ผมคิดว่าเขาดูโอเค ไม่มีอะไรผิดปกติหรือดูไม่ดี ท่าทางของเขาดูเป็นชนชั้นสูง มีวุฒิการศึกษาดี

ที่ผ่านมา โมจินซูเคยสร้างชื่อในฐานะนักอภิปราย แต่ก็ไม่ได้เป็นที่รู้จักในแง่ดีสักเท่าใดนัก

พีดีเข้ามาในห้องรับรอง

“เดี๋ยวเราจะเริ่มรายการแล้วครับ ทั้งคู่เตรียมตัวให้พร้อมนะครับ”

พวกเราออกจากห้องพัก ต่างแยกกันไปนั่งบนเก้าอี้ที่ทีมงานจัดเตรียมไว้

โมจินซูกับผมนั่งหันหน้าเข้าหากัน พิธีกรคั่นอยู่ตรงกลาง

พิธีกรหันมาโค้งให้ผม

“ผมชื่อคว็อนซุนแจ รับหน้าที่พิธีกรนะครับ”

คว็อนซุนแจเป็นอดีตผู้ประกาศข่าว ปัจจุบันเขาทำงานเป็นผู้อำนวยการสถานีออกอากาศทางออนไลน์

เวลาอภิปราย คนรับหน้าที่พิธีกรควรมีความเป็นกลาง คว็อนซุนแจเหมาะกับบทบาทนี้แล้ว

พีดีทำมือให้สัญญาณ การอภิปรายเริ่มขึ้น

กล้องจับไปที่พิธีกร

“วันนี้เราจะมาอภิปรายในหัวข้อการระดมทุนของกลุ่มเกษตรกรภูเขาชีรี ซึ่งกำลังเป็นที่น่าจับตามอง คนทั้งโลกต่างก็ตื่นเต้นกับเรื่องนี้ ก่อนอื่น ผมขอแนะนำผู้เข้าร่วมอภิปรายให้ทุกคนรู้จักครับ”

กล้องจับไปที่โมจินซูก่อน แล้วเลื่อนมาที่ผม

“คุณคิมด็อกมย็อง ประธานแห่งกลุ่มเกษตรกรภูเขาชีรีครับ”

“และคุณโมจินซู ประธานแห่งแฟกต์ฟาสต์ครับ”

ผมมองกล้องและพยักหน้าทักทาย

“เหตุผลที่เราเชิญทั้งสองท่านมาที่นี่ในวันนี้ เพราะหัวข้อการระดมทุนจากกลุ่มเกษตรกรภูเขาชีรีกำลังเป็นประเด็นร้อนที่คนพูดถึงกันเยอะมาก ได้ยินว่าประธานโมจินซูตั้งคำถามเกี่ยวกับการระดมทุนใช่มั้ยครับ”

พิธีกรมองไปที่โมจินซูแล้วเอ่ยถาม

“ผมคิดว่ากลุ่มเกษตรกรภูเขาชีรีมีปัญหานะครับ”

แววตาของโมจินซูเปลี่ยนไป ไม่ใช่สายตาที่ผมเคยเห็นในห้องรับรอง

สายตาของเขาดูมีเล่ห์เหลี่ยมเหมือนงู สีหน้าก็เปลี่ยนไป ดูน่ากลัวและร้ายกาจ

"ปัญหาอะไรเหรอครับ"

“ผมกังวลเรื่องเงินที่จะผ่านมือการระดมทุนครั้งนี้ครับ และคิดว่าอาจจะมีเหยื่อผู้บริสุทธิ์ได้”

"หมายความว่ายังไงเหรอครับ"

“พูดตรงๆ เลยนะครับ ผมคิดว่าเป็นไปไม่ได้ที่เราจะสร้างโรงเพาะปลูกขนาดใหญ่ในชนบท และถึงจะผลิตสินค้าออกมาได้มากๆ ก็ไม่มีช่องทางการจำหน่าย ดังนั้น ขอสรุปเลยว่าการระดมทุนครั้งนี้ ไม่สมเหตุสมผลเอาเสียเลยครับ”

โมจินซูโจมตีอย่างต่อเนื่อง น้ำเสียงเอะอะตื่นเต้นเหมือนปลาได้เจอน้ำ

เขาพูดถึงปัญหาการระดมทุนของกลุ่มเกษตรกรภูเขาชีรีอย่างไม่หยุดหย่อน คำพูดออกจากปากพลั่งๆ เสียงดังขึ้นทุกที

และแน่นอนว่าที่เขาพูดมานั้น... เป็นเรื่องโกหกทั้งหมด

ผมไม่รู้ว่าแพลนต์แฟกตอรีจ้างเขาด้วยเงินจำนวนเท่าไร แต่เขาทำผลงานได้ดีคุ้มค่าจ้าง

“ผมขอฟังการพูดเสนอของฝั่งประธานโมจินซูเท่านี้ก่อนนะครับ ตอนนี้ขอให้ทางฝั่งประธานคิมด็อกมย็องพูดบ้างครับ”

พอพิธีกรพูดจบ กล้องก็จับมาที่ผม

“ก่อนจะพูดอะไร ขอให้ทีมงานช่วยเปิดสไลด์ที่ผมเตรียมมาได้มั้ยครับ”

พีดีให้สัญญาณกับทีมเบื้องหลัง หน้าจอด้านหน้าเปิดขึ้น

พิธีกรมองกราฟบนหน้าจองงๆ แล้วถาม

“กราฟอะไรเหรอครับ”

“กราฟแสดงการเปลี่ยนแปลงราคาผักสลัดในรอบหนึ่งปีครับ”

“โอ้ ดูแล้วรู้สึกว่าราคาผักสลัดผันผวนมากเลยนะครับ”

“ใช่ครับ และทั้งหมดเป็นเพราะสภาพอากาศที่แปรปรวนของเกาหลีใต้ จะเห็นได้ว่าช่วงเวลาที่ราคาผักสลัดเพิ่มสูงขึ้น มีสาเหตุมาจากเกิดภัยแล้งหรือพายุไต้ฝุ่นครับ”

“ถึงจะพูดแบบนั้น แต่เราทุกคนก็รู้ดีว่าผลผลิตทางการเกษตรต้องได้รับผลกระทบจากสภาพอากาศอยู่แล้ว เป็นเรื่องปกติไม่ใช่หรือครับ”

“ก็จริงครับ แต่ว่ายิ่งวันโลกก็ยิ่งเผชิญกับปัญหาภาวะโลกร้อน ทำให้อากาศแปรปรวนมากขึ้น และเราก็คาดเดาสภาพอากาศได้ยากขึ้นทุกที แน่นอนว่าราคาของผลผลิตทางการเกษตรจะแปรผันตามสภาพอากาศที่เปลี่ยนแปลงไป และผมคิดว่าเราต้องยอมรับความจริงว่าการนำเข้าผลผลิตทางการเกษตรไม่ใช่ทางแก้ไขปัญหาที่ถูกต้อง”

“ผมเข้าใจสิ่งที่คิมด็อกมย็องพูดนะครับ แต่สงสัยว่าทำไมคุณถึงแสดงกราฟนี้ให้พวกเราดูล่ะครับ”

“เพราะกราฟนี้คือเหตุผลที่ทำให้ผมอยากสร้างโรงปลูกผักไฮโดรโปนิกส์ขนาดใหญ่ครับ ถ้าปลูกผักไฮโดรโปนิกส์ เราจะไม่ต้องกังวลเรื่องผลกระทบจากสภาพอากาศ และทำให้เราตรึงราคาผลผลิตทางการเกษตรได้ด้วยครับ”

ภาพตู้คอนเทนเนอร์ผักสลัดปรากฏขึ้นบนหน้าจอ

“ภาพนี้คือตอนที่ผมเริ่มปลูกผักไฮโดรโปนิกส์เป็นครั้งแรก ช่วงแรกเราใช้แค่ตู้คอนเทนเนอร์ครับ”

หน้าจอถัดไปเป็นภาพโรงเพาะปลูกแบบแนวตั้ง

“นี่คือโรงเพาะปลูกแนวตั้งที่จดสิทธิบัตรเรียบร้อยแล้วครับ เราวางแผนที่จะใช้เทคโนโลยีนี้เพื่อสร้างโรงปลูกผักไฮโดรโปนิกส์หลังใหญ่ครับ”

โมจินซูจ้องหน้าจอตาไม่กะพริบ

“เหตุผลที่ผมอยากสร้างโรงปลูกผักไฮโดรโปนิกส์ขนาดใหญ่ก็เพื่อปลูกผักสลัดครับ ในอนาคต ผมวางแผนจะตรึงราคาสินค้า ทำให้ราคาผักสลัดคงที่มากขึ้นครับ”

“ราคาคงที่นี่หมายความว่าอะไรหรือครับ”

“หมายความว่า เราอยากจัดส่งผักสลัดให้กับตลาดในราคาเท่าเดิมตลอดครับ”

“จะคงราคาเท่าเดิมไม่ว่าเวลาจะผ่านไปแค่ไหนหรือครับ”

“ในความเป็นจริง จะให้เราคงราคาไว้ที่เดิมทุกปีคงเป็นเรื่องยากครับ เพราะเรามีปัจจัยอื่นๆ ที่ต้องคำนึงถึง ไม่ว่าจะเป็นเรื่องค่าปุ๋ย ค่าจ้างคน หรือประเด็นอื่นๆ แต่ผมจะพยายามไม่ให้ราคากระโดดมากเกินไปครับ”

“คุณกำลังจะบอกว่า จะตั้งราคาเท่าเดิมและขายผักสลัดในราคาเดิมสินะครับ”

“ถ้าทำแบบที่ผมว่าได้ เราก็ไม่ต้องมีกราฟแบบนี้แล้ว”

“ฟังดูแล้ว ถือว่าเป็นแผนอนาคตที่ดีมากเลยนะครับ ช่วยรักษาเสถียรภาพให้กับราคาผลผลิตทางการเกษตรได้แบบนี้”

พิธีกรมองไปที่หน้าจอพลางพยักหน้า

ในตอนนั้น โมจินซูหลุดปากออกมา

“พูดแบบนี้ ใครๆ ก็พูดได้ แต่ปัญหายังมีอีกมากนะครับ”

“มีปัญหาอีกหรือครับ”

พิธีกรหันไปมองโมจินซูงงๆ

“ทางเกษตรกรภูเขาชีรีไม่มีแผนการที่จะทำกำไร ใช้คำพูดไพเราะน่าฟังมาหลอกล่อผู้ลงทุน แต่เบื้องหลังล่ะครับ จะไปเอากำไรมาจากไหน”

โมจินซูกำลังดื้อดึงทำตัวไร้สาระ

"ดูสิครับ เขานิ่งไปเลย ไม่ตอบอะไรผมเลย”

เขาทำท่ากระหยิ่ม

“ความจริงผมมีแผนจะหาเงินก่อนจะเริ่มสร้างโรงเพาะปลูกไฮโดรโปนิกส์ขนาดใหญ่ครับ คิดว่ายอดเงินที่ได้น่าจะมากกว่ายอดเงินที่ตั้งเป้าไว้จากการระดมทุนอีกครับ”

“แล้วนั่นเกี่ยวอะไรกับการทำกำไรไม่ทราบครับ”

เสียงตะโกนของโมจินซูดังก้องในสตูดิโอ

ผมไม่ตอบ แต่กดสไลด์เปิดหน้าจอถัดไป

มีเนื้อหาเตรียมไว้พร้อมเพื่อจะปิดปากเขาให้เงียบ

**ค้างงง ลุ้นตามสุดๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **323**

**ตอนที่ 323 ผลตอบแทนเหนือความคาดหมาย**

ผู้ชมในห้องส่งวุ่นวายเสียงดัง

พิธีกรกับโมจินซูหันไปมองหน้าจอด้วยความประหลาดใจ

ใบหน้าของโมฮัมหมัด ซาลาห์ปรากฏเต็มจอ

“สวัสดีครับ ผมโมฮัมหมัด ซาลาห์นะครับ ผมบังเอิญพบกับคุณคิมด็อกมย็องที่ขั้วโลกใต้ และพบว่าเขาเป็นคนที่ฉลาด หัวคิดกว้างไกล แนวคิดของเขาน่าสนใจมากครับ”

โมฮัมหมัด ซาลาห์พูดยิ้มๆ หนวดของเขาขยับไปมาอย่างน่าชม

“ตอนนี้ที่ดูไบเรากำลังวางแผนจะสร้างโรงเพาะปลูกไฮโดรโปนิกส์ครับ อย่างที่รู้ดีว่าอากาศในดูไบแปรปรวนมาก สภาพอากาศทำให้เราไม่สามารถเพาะปลูกได้อย่างที่ต้องการ พอได้พบคุณด็อกมย็อง ผมก็เลยขอร้องให้เขามาช่วยทำงานให้กับเรา เรื่องค่าจ้าง เรายังไม่ได้ตกลงกัน แต่ผมก็ประเมินไว้ว่าน่าจะประมาณห้าสิบล้านดอลลาร์ [1] ครับ”

หน้าจอนี้ตัดต่อมาจากการวิดีโอคอล

เจ้าชายโมฮัมหมัดอนุญาตให้ผมนำคลิปวิดีโอที่คุยกันมาใช้ประกอบการอภิปรายได้ แต่เขาตั้งเงื่อนไขไว้ข้อหนึ่ง

นั่นคือกลุ่มเกษตรกรภูเขาชีรีต้องเดินทางไปสร้างโรงปลูกผักไฮโดรโปนิกส์ในดูไบให้เร็วที่สุด

ตอนแรกผมกังวลมาก เพราะวางแผนว่าจะติดตั้งโรงปลูกผักที่เกาหลีใต้ให้เสร็จก่อน แล้วค่อยไปเริ่มงานในดูไบ

แต่อีจางอูเป็นคนแนะนำว่าเราน่าจะใช้วิธีเดียวกับตอนที่ติดตั้งโรงปลูกผักในสถานีรถไฟใต้ดิน

ตอนนั้นเราแบ่งทีมออกเป็นสองทีม ทีมโซลกับพูซาน ทั้งสองทีมสร้างโรงปลูกผักไปพร้อมๆ กัน ในช่วงเวลาเดียวกัน ถึงแม้ครั้งนี้โรงปลูกผักจะมีขนาดใหญ่ขึ้น แต่เพื่อนร่วมงานทุกคนเคยผ่านประสบการณ์มาแล้ว จึงมั่นใจว่าน่าจะทำได้

บนจอ ภาพของเจ้าชายโมฮัมหมัดหายไปแล้ว แต่ผู้คนยังคงจับจ้องหน้าจอด้วยสีหน้าทึ่งๆ

เจ้าชายแห่งดูไบคือคนที่ทุกคนเคารพนับถือ

การปรากฎตัวของเจ้าชายทำให้ทุกคนอึ้ง ไม่มีใครคาดคิดว่าจะได้เห็นภาพเขาในการอภิปรายวันนี้

พิธีกรเริ่มรู้สึกตัวเป็นคนแรก เขาถามขึ้นว่า

“ที่เจ้าชายบอกว่าคุณจะไปสร้างโรงเพาะปลูกในดูไบนี่ เรื่องจริงหรือเปล่าครับ”

“ก็อย่างที่เจ้าชายว่าเลยครับ เรากำลังฟอร์มงานกันอยู่ คงจะไปดูไบเร็วๆ นี้”

“ที่คุณบอกว่ายังไงก็จะหาเงินก้อนใหญ่ให้ได้ก่อนสร้างโรงเพาะปลูกขนาดใหญ่ในเกาหลีใต้ใช่มั้ยครับ”

“กลุ่มเกษตรกรภูเขาชีรีของเราไม่ได้เป็นบริษัทการเกษตรที่เน้นเรื่องปลูกผักอย่างเดียวนะครับ แต่เรายังส่งออกเทคโนโลยีการเกษตรได้ด้วย”

“ขอโทษครับ ผมขออนุญาตถามได้มั้ยว่าห้าสิบล้านดอลลาร์แปลงเป็นค่าเงินเกาหลีนี่ประมาณเท่าไหร่เหรอครับ”

“ตามอัตราแลกเปลี่ยนตอนนี้ น่าจะราวๆ หกหมื่นล้านวอนครับ”

“โห ยอดสูงมากๆ เลยนะครับเนี่ย”

การปรากฏตัวของโมฮัมหมัด ซาลาห์ทำให้บรรยากาศเปลี่ยนไปโดยสิ้นเชิง

ตอนนี้รายการอภิปรายกลายเป็นรายการสัมภาษณ์คิมด็อกมย็องไปแล้ว

ไม่มีใครสนใจโมจินซู

แม้แต่พิธีกรก็ทำเหมือนเขาเป็นมนุษย์ล่องหน

ใบหน้าของเขาเปลี่ยนเป็นสีแดงก่ำ

“เดี๋ยวก่อนครับ เรากำลังหลุดประเด็นหลักแล้วนะครับ ตอนนี้เรากำลังอภิปรายกันเรื่องการระดมทุนไม่ใช่เหรอครับ”

โมจินซูตะโกนราวกับคนสิ้นหวัง

ผมจ้องหน้าเขาแล้วเอ่ยขึ้น

“ก็ผมกำลังพูดเรื่องการระดมทุนอยู่นี่ไงครับ การระดมทุนของพวกเรากลุ่มเกษตรกรภูเขาชีรีเปรียบเหมือนการลงทุนอย่างหนึ่งไงครับ ถ้าพวกเราทำกำไรได้ ก็เท่ากับรับประกันผลตอบแทนให้กับผู้ที่มาลงทุนกับเรายังไงละ เพราะฉะนั้น การพูดเรื่องธุรกิจที่เราทำร่วมกับดูไบ ไม่ได้หลุดไปจากสาระสำคัญเลยนะครับ”

โมจินซูกลอกตาไม่ยอมสบตาผม

จู่ๆ เขาก็พูดขึ้นเหมือนนึกอะไรบางอย่างออก

“ผมหมายถึงสิ่งสำคัญอันดับแรกคือคุณต้องสร้างโรงเพาะปลูกในเกาหลีใต้ก่อนสิครับ คุณระดมทุนไปเพื่อเรื่องนี้ไม่ใช่เหรอ”

“ที่ประธานโมจินซูพูดมาถูกต้องครับ เราระดมทุนเพื่อสร้างโรงเพราะปลูกในเกาหลีใต้ครับ”

โมจินซูมองผมด้วยสายตาที่เต็มไปด้วยเล่ห์เหลี่ยม เหมือนไฮยีน่าจ้องจับเหยื่อ

“แล้วปัญหาเรื่องที่ดินล่ะ คุณคิดจะแก้ไขยังไง ถ้าจะสร้างโรงเพาะปลูกใหญ่ขนาดนั้น ก็ต้องมีที่ดินรองรับสิ คุณมีที่ดินอยู่แล้วเหรอ”

ผมมองเขาด้วยสายตาเวทนา

ในอดีต โมจินซูเคยทำงานเป็นนักอภิปราย

ผมจำได้ว่าตอนนั้น เขายังพูดจามีหลักการ มีสามัญสำนึก น่าเชื่อถือ

แต่ตอนนี้เขาพูดไร้สาระไปเรื่อย

“ถ้าเรื่องที่ดิน เราเตรียมไว้พร้อมแล้วครับ”

“พูดอะไรน่ะ เท่าที่ผมทราบ...”

ผมเปิดหน้าจอให้ฉายภาพเอกสารที่ลงนามกับนา-บย็องซู ถึงจะขีดฆ่าข้อมูลส่วนบุคคลเอาไว้ แต่แสดงให้เห็นวลีที่ว่า<i>อนุญาตให้เช่าที่ดินโดยไม่คิดเงิน</i>ไว้อย่างชัดเจน

แน่นอนว่าที่ดินจำนวนสองแสนพย็อง [2] กว้างขวางพอสำหรับสร้างโรงเพาะปลูกขนาดใหญ่

โมจินซูถึงกับมือสั่นเมื่อเห็นภาพบนหน้าจอ

ผู้ชมต่างจับจ้องโมจินซู

แววตาของทุกคนบอกชัดว่าอยากรู้ว่าเขาจะพูดอะไร

ผมเองก็อยากรู้เช่นกัน

“แล้วเรื่องน้ำล่ะ จะจัดการยังไงครับ”

“น้ำเหรอครับ”

“โรงเพาะปลูกไฮโดรโปนิกส์ต้องใช้น้ำเยอะไม่ใช่เหรอครับ ผมถามว่าคุณคิดจะจัดการกับน้ำจำนวนมากขนาดนั้นยังไงครับ!”

เป็นการดิ้นรนครั้งสุดท้ายของหมาบ้า

“ประธานโมจินซูทราบเรื่องการปลูกผักไฮโดรโปนิกส์มากแค่ไหนเหรอครับ”

ผมย้อนถาม

โมจินซูถลึงตาให้กับคำถามของผม

“คุณคิดว่าผมมาที่นี่โดยไม่รู้ว่าการปลูกผักไฮโดรโปนิกส์คืออะไรอย่างนั้นเหรอครับ”

“พอได้ฟังที่คุณพูดตอนนี้ ผมคิดว่าคุณอาจจะไม่ทราบน่ะครับ”

“ประธานคิมด็อกมย็อง อย่าพูดอะไรไร้สาระสิครับ!”

“ผมไม่เคยพูดอะไรไร้สาระนะครับ ก็คำถามที่ประธานโมจินซูถามออกมาเมื่อครู่ ถ้าคุณมีความรู้พื้นฐานเกี่ยวกับการปลูกผักไฮโดรโปนิกส์ ก็ไม่น่าจะถามออกมาได้น่ะครับ”

ผมคลิกเปิดรูปภาพการปลูกผักไฮโดรโปนิกส์ให้ขึ้นแสดงบนหน้าจอ

เป็นภาพแสดงรายละเอียดงานโครงสร้างของโรงเพาะปลูกไฮโดรโปนิกส์

ผมเตรียมภาพนี้มาเผื่อเฉยๆ เพราะเชื่อว่าก่อนมาอภิปราย โมจินซูน่าจะศึกษาเรื่องนี้มาอย่างละเอียด

“อย่างที่คุณเห็นในภาพ การปลูกผักไฮโดรโปนิกส์เป็นโครงสร้างแบบใช้น้ำหมุนเวียนครับ เราไม่จำเป็นต้องคอยเติมน้ำใหม่ ถึงเวลาก็แค่เปลี่ยนน้ำครับ ถ้าลองคิดด้วยหลักการแบบตู้ปลาน่าจะทำให้เข้าใจได้ง่ายขึ้น เพราะการปลูกผักไฮโดรโปนิกส์ เราใช้เครื่องช่วยปั๊มอากาศเข้าไปในน้ำ ก็จะช่วยให้น้ำมีออกซิเจนเพียงพอครับ”

โมจินซูเงียบกริบ ไม่อาจอ้าปากพูดตอบโต้ได้

ทำได้แค่กะพริบตาปริบๆ

“การปลูกผักไฮโดรโปนิกส์ใช้น้ำน้อยกว่าการเพาะปลูกกลางแจ้งครับ แต่ปัญหาสำคัญคือ ตอนเริ่มสร้างโรงเพาะปลูกแรกๆ จำเป็นต้องใช้เงินทุนจำนวนมาก และนี่คือเหตุผลหลักที่ทำให้เราจำเป็นต้องเปิดระดมทุนครับ”

“ได้ยินมาว่าโรงเพาะปลูกไฮโดรโปนิกส์ ยิ่งใหญ่ก็ยิ่งสร้างได้ยาก ถูกต้องมั้ยครับ”

พิธีกรถามด้วยน้ำเสียงนุ่มนวล

“ครับ ถูกต้องเลยครับ ยิ่งมีขนาดใหญ่เท่าไหร่ ก็ยิ่งสร้างได้ยากขึ้นเท่านั้น แต่โชคดีที่ตอนนี้ เรามีเทคโนโลยีใหม่ๆ เข้ามาเสริม ทำให้ลดปัญหาไปได้หลายอย่างเหมือนกันครับ”

“หมายถึงเรื่องสิทธิบัตรใช่มั้ยครับ”

“ครับ สิทธิบัตรของเราคือการเกษตรแนวตั้งครับ เป็นระบบที่ช่วยให้เราสามารถปลูกพืชซ้อนเป็นชั้นๆ ได้ ให้น้ำกับพืชโดยใช้วิธีฉีดพ่น ทำให้ช่วยประหยัดน้ำได้มากกว่าการปลูกผักไฮโดรโปนิกส์ทั่วไปด้วยครับ”

พิธีกรหันไปหาโมจินซู

“ท่านประธานโมจินซู คุณได้เสนอปัญหามากมายเกี่ยวกับการระดมทุนของกลุ่มเกษตรกรภูเขาชีรี ได้ยินคำตอบของประธานคิมด็อกมย็องแล้วรู้สึกอย่างไรบ้างครับ มีคำถามหรือข้อสงสัยอื่นๆ อีกมั้ยครับ”

โมจินซูไม่ตอบโต้คำพูดของพิธีกร

เขามองไปยังผู้ชมด้วยสายตาว่างเปล่า

ท่าทางเหม่อลอยและแววตาปล่อยเบลอทำให้เขาดูเหมือนคนเสียสติ

“ดูเหมือนท่านประธานโมจินซูจะหมดคำถามแล้ว ถ้าอย่างนั้น ผมว่าวันนี้เราจบการอภิปรายไว้แค่นี้ก่อนแล้วกันนะครับ ท่านประธานโมจินซู ผมจะให้คุณพูดเสนอเป็นครั้งสุดท้ายนะครับ”

โมจินซูไม่ตอบอะไร ทั้งที่พิธีกรบอกว่าจะให้เขาพูดเสนอเป็นครั้งสุดท้าย

เขาก้มศีรษะลง จ้องเอกสารในมือแน่วนิ่ง

ผมเดาไม่ออกว่าเขากำลังอ่านบทความนั้นอยู่หรือว่าเบลอไปแล้ว

สถานการณ์ตอนนี้ ไม่อาจเรียกได้ว่าเป็นการอภิปราย

“ถ้าอย่างนั้น ผมจะให้โอกาสประธานคิมด็อกมย็องพูดเสนอเป็นครั้งสุดท้ายนะครับ”

พิธีกรมองมาที่ผมและเอ่ยขึ้น

**กรี้ดด สนุกมากก สะใจสุดๆ**

**ไม้ตายคือเจ้าชายสินะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **324**

**ตอนที่ 324 จำนวนเงินระดมทุนเกิน... แล้ว**

“สุดท้ายนี้ ผมเตรียมบางอย่างมาด้วย เรามาดูหน้าจอพร้อมกันเลยครับ”

ภาพกำหนดการเรื่องการรับสมัครเกษตรกรรุ่นใหม่ปรากฏขึ้นบนหน้าจอ

“ตอนแรก ผมตั้งใจว่าจะประกาศเรื่องแผนการรับสมัครเกษตรกรรุ่นใหม่หลังเสร็จสิ้นการระดมทุนแล้วครับ แต่ในเมื่อได้โอกาสมาอภิปราย ผมเลยขออนุญาตเปิดเผยเรื่องนี้ที่นี่เป็นครั้งแรกครับ”

ตัวอักษรว่า<strong> 'มาทำความฝันการเป็นเกษตรกรผู้ร่ำรวยให้เป็นจริง'</strong> ลอยเด่นบนหน้าจอ

“อาจมีหลายคนมองผมในแง่ลบและไม่เชื่อถือ เพราะคิดว่าเกษตรกรไม่มีวันร่ำรวยได้ แต่ผมเชื่อเสมอว่าการเกษตรทำให้เรารวยได้ครับ ผมเริ่มต้นจากการทำลูกพลับแห้ง และยังยึดความเชื่อนี้ไว้ไม่เปลี่ยนแปลง จนปัจจุบัน ผมได้ทำการเกษตรสมัยใหม่ ได้เห็นเทคโนโลยีมากขึ้น ได้พัฒนาหลายๆ อย่างเพื่อให้การเกษตรทันสมัยมากขึ้น ผมยังมีความหวังว่าคนหนุ่มสาวจะเข้าใจสิ่งที่พวกผมกำลังทำอยู่ และยินดีที่จะร่วมสานฝันของพวกเรา ไม่ว่ายังไง ประตูของกลุ่มเกษตรกรภูเขาชีรีเปิดกว้างรอต้อนรับทุกคนอยู่เสมอนะครับ”

พอพูดจบ ผมก็ก้มศีรษะลงและกล่าวคำอำลา

เปรียบเหมือนการทักทายผู้ชมและทุกคนที่กำลังรับชมรายการอยู่

ผู้ชมปรบมือดังลั่น

อีจางอูถึงกับลุกขึ้นจากที่นั่ง และปรบมือดังจนมือแทบหัก

ดวงตาของเขาเปียกชื้นไปด้วยน้ำตา

\*\*\*

การอภิปรายกับโมจินซูช่วยสนับสนุนการระดมทุนของกลุ่มเกษตรกรภูเขาชีรีได้อย่างเหลือเชื่อ

ถึงจะอภิปรายออนไลน์ แต่เนื่องจากสื่อหลักต่างให้ความสนใจกันอย่างมาก ทำให้เรื่องนี้กลายเป็นประเด็นร้อนอย่างรวดเร็ว

ได้ยอดระดมทุนวันอภิปรายวันเดียวสูงเกินกว่าหนึ่งพันล้านวอน [1]

จำนวนเงินที่เคยชะงักอยู่ที่ห้าพันล้านจึงกลายเป็นเกินหกพันล้านวอน [2] ภายในเวลาเพียงหนึ่งวัน

หลังจบการอภิปราย ผมกลับมาที่ฮาดง พอถึงสำนักงานก็พบว่าทุกคนจัดเตรียมอาหารเอาไว้พร้อมแล้ว

“อะไรกันครับเนี่ย”

“จะอะไรเสียอีก ก็มื้อเย็นสำหรับท่านประธานที่ทำงานอย่างหนักไง”

“มันดีเกินไปนะครับเนี่ย”

“พวกเราจัดมาแต่ของชอบของท่านประธานเลยนะ”

อาหารมีมากมาย ทั้งเนื้อสันคอ หมูสามชั้นย่างที่สุกกำลังดี เห็นแล้วกระตุ้นให้อยากอาหาร

มีฉับแชฝีมือของแม่ด้วย บนโต๊ะเต็มไปด้วยผักกาดหอมสดใหม่เก็บจากไร่

ใบหน้าของพ่อเต็มไปด้วยรอยยิ้ม

“วันดีๆ แบบนี้จะขาดโซจูไม่ได้เลยนะ ท่านประธานรับสักแก้วมั้ยครับ”

อีดงชุนเข้ามาหา และยื่นแก้วเหล้าให้ผม

“ข้าวยังไม่ได้กิน ให้กินเหล้าก่อนเลยเหรอครับ”

ผมหยอก

“อ้าว ผมรีบเกินไปเหรอครับ”

ทุกคนหัวเราะเมื่อได้ยินคำพูดของอีดงชุน

ปาร์ตี้ซัมกย็อบซัลเริ่มขึ้นแล้ว

เป็นมื้อเย็นที่ยอดเยี่ยม บรรยากาศอบอุ่นและเต็มไปด้วยความสุข

ผมรู้สึกขอบคุณเพื่อนร่วมงานทุกคนจากใจ ที่ผ่านมา พวกเขาทำงานหนักมากจริงๆ

ผมซึมซับบรรยากาศอันเพลิดเพลินอย่างเต็มที่

เพื่อนร่วมงานต่างย่างซัมกย็อบซัลกินและพูดคุยถึงประเด็นอภิปรายในวันนี้

แน่นอนว่า... หัวข้อหลักคือผม

พวกเขาบอกว่า เหมือนไม่ใช่การอภิปรายแต่เป็นรายการสัมภาษณ์คิมด็อกมย็อง

แพกมินซอกพูดกับฮันกีทัก

“ไอ้คนที่ชื่อโมจินซูนี่มันบ้าหรือเปล่า ยังกับมาอภิปรายแบบไม่ได้ศึกษาอะไรมาเลย ไม่โอเคเลยนะ”

“นั่นสิ มันไม่ได้ชื่อโมจินซูหรอก แต่ชื่อโมไอ้ ไม่โอ มากกว่า”

ทุกคนหัวเราะจนหยุดไม่ได้กับมุกเด็ดผวนชื่อของฮันกีทัก

“หมอนั่นไม่เข้าใจระบบน้ำของการเพาะปลูกแบบไฮโดรโปนิกส์ด้วยซ้ำ”

มินโยฮันพูดเสริม

“ไม่ใช่ว่าไม่รู้อะไรเกี่ยวกับไฮโดรโปนิกส์นะ แต่ฉันว่าเขาไม่รู้อะไรเลยต่างหาก ที่มาอภิปรายก็พูดชุ่ยๆ ดันทุรังชัดๆ”

อีจางอูบ่นอุบ

“ผมชอบตอนที่ท่านประธานทำให้เขาเสียหน้ามากครับ”

อีดงชุนมองหน้าผมแล้วพูดขึ้น เขาดื่มหนักจนแก้มแดงก่ำ

“และตอนท่านประธานพูดปิดท้ายนั่น ผมซึ้งจนน้ำตาไหลเลยนะครับ”

ดวงตาของอีดงชุนเริ่มรื้นไปด้วยน้ำตา

“พ่อครับ ผมว่าพ่อดื่มเยอะเกินไปแล้วนะครับ”

อีจางอูรีบดักคอพ่อ

“ไอ้เด็กนี่ วันแบบนี้ ดื่มนิดดื่มหน่อยก็ไม่เป็นไรหรอกน่า”

"โอเคครับพ่อ"

อีจางอูตบหลังพ่อเบาๆ

“ผมภูมิใจมากที่ได้เป็นส่วนหนึ่งของกลุ่มเกษตรกรภูเขาชีรีครับ”

อีดงชุนพูดพลางมองกวาดตาไปที่เพื่อนร่วมงานทุกคน

น้ำตาคลอดวงตาของเขา

“วันนี้คุณพ่อเมานิดหน่อย ขอให้ทุกคนเข้าใจด้วยนะครับ”

ผมบอกเพื่อนร่วมงาน ก่อนหันไปหาอีดงชุน

“เพราะมีเพื่อนร่วมงานดีๆ แบบคุณพ่อ ทำให้ผมมั่นใจได้แบบนี้ไง”

ตอนนั้นต่อมน้ำตาของอีดงชุนก็แตก

เขาดึงผมเข้าไปกอดและร้องไห้เสียงดัง

“พ่อฉันเมามากเกินไปแล้ว ต้องพาไปนอนแล้วล่ะ"

อีจางอูแบกอีดงชุนไว้บนหลัง

"รอเดี๋ยวนะ ฉันพาพ่อไปนอนแล้วจะกลับมาใหม่”

“ได้ ตามสบาย”

ทุกคนต่างมึนเมาและอารมณ์ดี

ฮันกีทักเดินเข้ามาข้างๆ ผม

“วันนี้นายทำได้ดีมาก”

“ได้ข่าวว่าพี่เป็นคนห้ามไม่ให้ผมไปอภิปราย”

ผมแหย่

“จำไม่ได้เลยแฮะ ฉันเคยพูดอย่างนั้นด้วยเหรอ”

ฮันกีทักตีหน้าซื่อทำเป็นไม่รู้ไม่ชี้

“ยังไงก็เหอะ วันนี้ฉันรู้สึกดีมากจริงๆ!”

"ผมก็เหมือนกันครับ"

“บอกแล้วว่าท่านประธานของเราคือยอดมนุษย์ขี่ม้าขาว”

\*\*\*

หนึ่งสัปดาห์ผ่านไป

ระหว่างนั้นมีหลายสิ่งหลายอย่างเกิดขึ้น

การอภิปรายกับโมจินซู ไม่ใช่แค่หัวข้อเล็กๆ ที่เมาธ์กันแค่ในกลุ่มเกษตรกรภูเขาชีรีเท่านั้น

แต่สื่อต่างๆ เล่นประเด็นนี้อย่างหนัก โดยเฉพาะประเด็นเรื่องกลุ่มเกษตรกรภูเขาชีรีได้สัญญาจากเจ้าชายโมฮัมหมัด ให้ไปสร้างโรงเพาะปลูกไฮโดรโปนิกส์ในดูไบ

หนังสือพิมพ์บางฉบับถึงกับตีพิมพ์รูปถ่ายของผมกับโมฮัมหมัดบนหน้าหนึ่ง

ข่าวลือไม่ดีเกี่ยวกับการระดมทุนหายไป แบนเนอร์โฆษณาของ 'แฟกต์ฟาสต์' ก็หายไปเช่นกัน

แต่สิ่งที่ทำให้ผมรู้สึกดีที่สุดคือผลตอบรับจากคนหนุ่มสาว

พวกเขาเริ่มแสดงความสนใจกลุ่มเกษตรกรภูเขาชีรีอย่างเอาจริงเอาจัง

ด้วยความสนใจที่เพิ่มมากขึ้นทำให้หน้าเว็บของเราถึงกับขัดข้อง

ผลกระทบในเชิงบวกของการอภิปรายไม่ได้หยุดเพียงแค่นั้น

ในวันนั้นเอง ฮันกีทักที่นั่งอยู่หน้าคอมพิวเตอร์ถึงกับกระโดดพรวดลุกขึ้น

“ยอดเงินระดมทุนเกินแปดพันล้านวอนแล้ว!”

“ว่าไงนะ จริงเหรอครับ"

แพกมินซอกพุ่งมาดูหน้าจอทันที

เขาดูตัวเลขจนแน่ใจ ก่อนวิ่งเข้ามาหาผม

"ด็อกมย็อง ยอดระดมทุนเกินแปดพันล้านแล้ว!"

ใบหน้าของเขาเต็มไปด้วยความสุขจนเอ่อล้น

**น้ำตาซึม**

**รอดูเกษตรกรผู้ร่ำรวย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **325**

**ตอนที่ 325 คนที่ลงทุนสูงสุดได้แก่...**

เหลือเวลาอีกสองสัปดาห์ การระดมทุนจะเป็นอันแล้วเสร็จ

เรารวบรวมเงินทุนมาได้เกินกว่าเก้าพันล้านวอน [1]

ถือว่าเกินแปดสิบเปอร์เซ็นต์ของยอดที่ตั้งเป้าไว้

ผมมั่นใจว่าภายในระยะเวลาที่เหลือ เราจะรวมมาได้ครบร้อยเปอร์เซ็นต์และอาจจะทะลุเป้าด้วยซ้ำ

หลังงานอภิปรายกับโมจินซูแล้วก็ปราศจากเหตุการณ์ไม่คาดฝัน

ได้กลับมาใช้ชีวิตเป็นปกติสุขหลังจากเว้นช่วงไปนาน

ขณะผมจดจ่ออยู่กับการวางแผนงานหลังจากนี้

ใครบางคนก็เข้ามาตบหลังเบาๆ

เขาคือแพกมินซอก

“ยุ่งอยู่หรือเปล่า ขอคุยด้วยหน่อยดิ”

ทีแรกก็นึกว่าเขาตั้งใจชวนไปดื่มกาแฟเฉยๆ

ผมเดินตามเขาขึ้นไปชั้นดาดฟ้า

แล้วระหว่างที่ผมจิบกาแฟ เขาก็เอ่ยชื่อคนคุ้นเคยออกมา

“กาฮีก็มาร่วมทุนด้วยนะ”

ชองกาฮีเป็นสมาชิกยุคบุกเบิกของกลุ่มเกษตรกรภูเขาชีรี เวลานี้เธอรับหน้าที่ดูแลโรงเรียนทำเทียนไข

“เพราะกาฮีก็คิดเห็นไปในทางเดียวกับพวกเราไง”

ผมพูดยิ้มๆ ด้วยสีหน้าเป็นเชิงว่าเธอต้องทำเช่นนั้นอยู่แล้ว

เพราะพวกเพื่อนร่วมงานในกลุ่มเกษตรกรภูเขาชีรีก็มาร่วมทุนด้วยเช่นกัน ผมยังขอร้องพวกเขาไว้ว่าอย่าทุ่มเงินจนเกินตัว

และรู้อยู่แล้วว่ากาฮีก็ออกทุนสนับสนุนด้วยเหมือนกัน

พอเปิดเว็บไซต์ระดมทุน เธอก็ร่วมลงขันจ่ายมาหนึ่งล้านวอน [1] ทันที

มินซอกเอ่ยถามพลางถลึงตา

“แล้วรู้มั้ยว่ากาฮีลงทุนไปเท่าไหร่”

“หนึ่งล้านวอน”

“นั่นมันยอดตอนเริ่มต้น ฉันหมายถึงยอดล่าสุดต่างหาก”

“ยังมีรอบล่าสุดอีกเรอะ”

“แสดงว่ายังไม่รู้สิท่า”

“เธอลงเงินไปเท่าไหร่ล่ะ”

“ก็เอ่อ… ค่อนข้างเยอะอยู่แหละ”

มินซอกกล่าวด้วยสีหน้ามีเลศนัย

“อย่ามาทำเป็นปิดบัง บอกมาซะดีๆ ว่ากาฮีลงเงินเพิ่มอีกเท่าไหร่”

“ก็อีกตั้งห้าสิบล้านวอน [3] แน่ะ”

“ห้าสิบล้านวอน?”

น้ำกาแฟที่อยู่ในปากแทบพุ่ง

หากเขาพูดจริง ถือว่านั่นเป็นยอดเงินที่สูงที่สุดในกลุ่มเพื่อนร่วมงานแล้ว

มินซอกเหลียวมองรอบๆ ก่อนกระซิบบอก

“ด็อกมย็องเอ๊ย พูดก็พูดเหอะ ฉันว่ากาฮีคงถูกลอตเตอรีมาแหงเลย”

“ลอตเตอรี?”

“ก็ถ้าไม่ใช่อย่างงั้น แล้วจะอธิบายที่มาของเงินก้อนโตขนาดนี้ได้ไง”

“อาจจะเป็นอย่างนายว่าก็ได้เนอะ”

พอลองนิ่งคิดทบทวนดูแล้วผมก็เห็นว่าอาจจะจริงอย่างอีกฝ่ายว่า

เพราะกาฮีเป็นสายเปย์ เธอชอบแบ่งเงินเดือนจำนวนมากไปช่วยเด็กๆ โรงเรียนทำเทียนไข

โอกาสได้ครอบครองเงินจำนวนมหาศาลจึงมีแต่ต้องถูกลอตเตอรีมาเท่านั้น

“นายควรไปหาเธอสักครั้งนะ ด็อกมย็อง”

“พูดอะไรของนาย”

“ที่เขาว่ากันว่าถ้าเราถูกลอตเตอรีแล้วชีวิตจะยิ่งซวยกว่าเดิมไง”

“จะซวยกว่าเดิมได้ไง”

“ก็สถิติเขาว่าไว้อย่างงั้น คือมีหลายคนเลยที่รับโชคปุ๊บปั๊บแล้วจู่ๆ ก็ดวงตกเฉยเลยน่ะ”

มินซอกเล่าพลางแสดงสีหน้าเคร่งเครียดพอสมควร

\*\*\*

ตกเย็นวันนั้นผมจึงต่อสายหากาฮี

“เป็นไงบ้าง”

“คิมด็อกมย็องมีธุระอะไรละนี่ ถึงโทร. มาได้”

น้ำเสียงห้วนๆ ของกาฮีฟังแล้วระคายหู

“หรือว่าจะไหว้วานเรื่องอะไรอีก”

“วานอะไรกันเล่า”

ผมกับเด็กๆ โรงเรียนทำเทียนไขเคยช่วยเหลือเกษตรกรฮวังกยูแด

คนที่ผมแนะนำให้เลี้ยงผึ้งเคลื่อนที่จนกลับมาหยัดยืนได้อีกครั้ง

คราวนั้นเธอพาพวกเด็กๆ ไปส่งถึงตลาดในต่างจังหวัด

“แค่อยากถามไถ่สารทุกข์สุขดิบเฉยๆ”

“ฉันสบายดี แฮปปี้มากๆ เลยละ”

“ว่าจะแวะไปโรงเรียนทำเทียนไขพรุ่งนี้แหละ”

“จะมาทำไมล่ะ หรือว่าจะมาหาฉัน?”

“เพราะอยากเจอกาฮีด้วยเหมือนกัน”

“แสดงว่าจะมาทำธุระอย่างอื่นด้วยสินะ”

“ก็อยากไปหาเด็กๆ โรงเรียนทำเทียนไขด้วยแหละ”

ผมตั้งใจไม่เอ่ยถึงเรื่องระดมทุน

เธอเองก็ดูเลี่ยงไม่พูดถึงด้วยเช่นกัน

รู้สึกแปลกๆ ชอบกล

เราพูดคุยกันต่อจากนั้นอีกนิดหน่อย

เธอเอ่ยขึ้นก่อนวางสาย

“จริงๆ แล้วฉันก็มีเรื่องอยากบอกนายอยู่เหมือนกัน”

“มีอะไรเหรอ”

“ไว้ค่อยคุยตอนเจอกันก็ได้ เป็นข่าวดีแหละ”

“ข่าวดีเรอะ”

“ช่างเหอะ เดี๋ยวพรุ่งนี้เล่าให้ฟังนะ”

น้ำเสียงของเธอร่าเริงมาก

ต้องมีเรื่องดีๆ เกิดขึ้นแน่

ที่มินซอกเคยพูดไว้อาจเป็นเรื่องจริง

\*\*\*

เช้าวันรุ่งขึ้น ผมออกไปโรงเรียนทำเทียนไข

เมื่อวานตอนเลิกงานได้แจ้งฮันกีทักไว้แล้วว่าจะไปเยี่ยมโรงเรียนทำเทียนไข

เขาถึงขั้นบอกว่าให้ผมใช้โอกาสนี้พักผ่อนหย่อนใจไปด้วย

พักนี้บรรยากาศภายในกลุ่มเกษตรกรภูเขาชีรีช่างดีเหลือเกิน

ใบหน้าของพวกเพื่อนร่วมงานทุกคนเต็มไปด้วยรอยยิ้ม

ผมจึงออกเดินทางไปโซลอย่างอารมณ์ดี

ขณะรถแล่นเข้าทางด่วนก็นึกถึงใบหน้าของกาฮี

เธอเป็นผู้หญิงผิวขาวและดูสงบเสงี่ยมเหมือนแมว

แน่ละว่าที่กล่าวมานั้นเป็นเพียงลักษณะภายนอก

ต้องลองได้สนิทสนมกันก่อนจึงได้เห็นนิสัยที่แท้จริง หากผู้หญิงคนนี้ขุ่นเคืองใจหรือเกลียดอะไร มีอันต้องพูดบ่นไม่จบไม่สิ้น

ช่วงฤดูหนาวอันมีหิมะสีขาวโปรยปราย ผมเคยได้ขึ้นไปวัดชีจังกับเธอ

เพื่อไปเรียนเลี้ยงผึ้งด้วยกัน

กาฮีบ่นพึมพำตลอดทางที่เราไต่ขึ้นเขา จำได้ว่าผมพูดเกลี้ยกล่อมเธออย่างยากเย็น

พอนึกถึงช่วงเวลานั้นแล้วก็เผลอระเบิดเสียงหัวเราะออกมาอย่างไม่รู้ตัว

ได้มองย้อนกลับไปยามนี้ก็ถือว่าช่วงเวลาเหล่านั้นเป็นความทรงจำที่ช่างสนุกสนาน

แล้วตอนนั้นเอง ผมได้ยินเสียงผู้จัดรายการทางวิทยุ หากเป็นยามปกติก็คงปล่อยผ่านไปแล้ว

“ถ้าถูกลอตเตอรีแล้วเราจะเจอโชคร้ายกว่าเดิมจริงมั้ย”

“คนส่วนใหญ่บอกว่าจะมีโชคร้ายหนักกว่าเดิมแฮะ”

ในวิทยุพูดเรื่องเดียวกับถ้อยคำที่มินซอกเคยกล่าวไว้เมื่อวาน

ผมยังคาใจกับประโยคนั้นจึงกดค้นหาข้อมูลเรื่องลอตเตอรี

ถึงขนาดเข้าไปอ่านข่าวที่แกะรอยสืบหาตัวผู้เคยถูกรางวัล

ที่มินซอกว่าไว้นั้นเป็นเรื่องจริง

บรรดาผู้เคยถูกรางวัลต่างก็ประสบเคราะห์ร้ายหลากหลายแบบ

หายนะบังเกิดขึ้นซ้อนกับที่มีโชคดีหล่นทับ

ชองกาฮี ฉันชักเป็นห่วงเธอแล้วสิ

\*\*\*

โทรศัพท์ของกาฮีปิดเครื่อง เจ้าตัวก็ไม่อยู่ที่ห้องสำนักงาน

“คุณครูชองกาฮีอยู่ไหนเหรอ”

ผมเอ่ยถามเด็กผู้หญิงคนหนึ่งที่สวนกันตรงโถงทางเดิน

เธอเป็นเด็กหน้าตาน่ารักและสวมเสื้อยืดลายผึ้ง

“ครูมีสอนน่ะค่ะ”

ผมก้าวไปตามโถงทางเดิน ได้เห็นเด็กๆ กำลังเรียนกันขะมักเขม้น

โรงเรียนทำเทียนไขก่อตั้งขึ้นโดยมีเป้าหมายช่วยอุปถัมภ์เด็กผู้ตกระกำลำบาก

เวลานี้โรงเรียนไม่ได้ช่วยอุปถัมภ์อย่างเดียว แต่ยังเป็นช่องทางให้พวกเขาได้ศึกษาหาความรู้อย่างเต็มที่อีกด้วย

ผมเห็นกาฮียืนอยู่อีกฟากฝั่งของหน้าต่าง

เธอกำลังสอนเด็กๆ อย่างตั้งอกตั้งใจ

ทันทีที่สัญญาณเตือนหมดคาบดังขึ้น เด็กๆ ก็เดินออกจากห้องเรียน

พอกาฮีสอนเสร็จแล้วก็เดินออกมาด้วยเช่นกัน

“ไปนั่งรอในห้องทำงานก็ได้นี่”

“ชอบมาดูตอนมีคาบเรียนน่ะ”

เธอยิ้มแย้มพลางมองหน้าผม ใบหน้าขาวๆ นั้นมีชีวิตชีวาล้นเหลือ

“เดี๋ยวมีสอนคาบต่อไปมั้ย”

“ของวันนี้หมดแล้วละ”

“พอดีเลย งั้นเราออกไปคุยกันนะ”

“จะชวนออกไปข้างนอกเหรอ”

“ฉันอยากออกไปเดินเล่นน่ะ”

หากเดินตั้งต้นจากโรงเรียนทำเทียนไขไปไม่ไกลก็จะถึงย่านอินซาดง ก่อนหน้านี้ผมมัวยุ่งจัดการธุระแล้วต้องกลับฮาดง [4] ทันที

แต่วันนี้มีเวลาว่างเหลือเฟือ

“จะชวนออกเดตใช่มั้ยเนี่ย”

**เพิ่งรู้ว่าถูกลอตเตอรี่แล้วจะซวย แต่อยากถูกนะ555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **326**

**ตอนที่ 326 นิยายของชองกาฮี**

เธอจ้องหน้าผมตรงๆ พลางซัก

ผมยิ้มพร้อมพยักหน้า

“ดีเลย ถือว่าตอบรับคำชวนแล้วนะ รออยู่ตรงนี้แป๊บนึงแล้วกัน”

เธอเข้าไปหยิบกระเป๋าแล้วเดินออกมา

แม้เป็นช่วงกลางฤดูร้อนแต่สายลมก็ทำให้รู้สึกเย็นสบาย

ที่อินซาดงก็มีผู้คนพลุกพล่าน

เธอเดินไปตามซอยแคบๆ

“จะไปไหนน่ะ”

“มีร้านลับอยู่ในนี้แหละ”

พอเดินไปสุดซอยก็พบร้านคาเฟ่เล็กๆ ซึ่งมีสวนหย่อมด้านหน้า

ตรงกลางสวนมีต้นแอปเปิลสวยๆ อยู่หนึ่งต้นสมกับชื่อร้านซา-กวานามู [1]

“ฉันชอบคาเฟ่ร้านนี้มากที่สุดในโซลเลยละ”

“ยังมีร้านดีๆ หลบอยู่ในซอยคดเคี้ยวยังกับเขาวงกตด้วยแฮะ”

“เดี๋ยววันนี้ฉันเป็นเจ้ามือเอง ในฐานะที่ฉันมีเรื่องดีๆ เกิดขึ้นในชีวิตไง”

เธอกล่าวด้วยสีหน้าเบิกบาน

ผมได้ยินชัดเลยว่าเธอ<i>มีเรื่องโชคดี</i>

ต้องถูกลอตเตอรีมาแน่นอน

ผมจิบชาพลางพูดคุยหัวข้อสบายๆ กับเธอ

ไม่ได้เอ่ยถึงเรื่องระดมทุน

“อายองสอบเข้ามหาวิทยาลัยได้แล้วนะ”

จู่ๆ เธอก็พูดถึงอายองขึ้นมาซะอย่างนั้น

นัมอายอง เด็กคนที่เคยโดนกล่าวหาว่าเป็นโจรร้านขนมปัง

ไม่อยากเชื่อเลยว่าเด็กคนนั้นจะได้เข้าเรียนมหาวิทยาลัยแล้ว

“จะเป็นนักศึกษามหาวิทยาลัยแล้วหรือนี่ ไม่เห็นติดต่อหากันบ้างเลย”

“เห็นว่าไว้ค่อยบอกคุณพ่อขายาว [2] คราวหลังน่ะ”

“นี่ฉันกลายเป็นคุณพ่อขายาวไปแล้วหรือ”

“ก็ใช่ไง ถ้าไม่ใช่คิมด็อกมย็องแล้วใครจะเป็นคุณพ่อขายาวได้อีกล่ะ”

กาฮีจ้องตาผมพร้อมกับถามขึ้น สีหน้าหยอกเย้าเต็มที่

“ว่าแต่ทำไมถึงเก็บไว้เล่าฉันคราวหลังล่ะ”

“เห็นว่ามีของอยากให้คุณพ่อขายาวด้วยน่ะ น่าจะยังเตรียมไม่เสร็จมั้ง”

“จะให้อะไรเหรอ”

“ก็ต้องเป็นความลับที่อายองรู้อยู่คนเดียวสิ”

“อายองเลือกเรียนคณะอะไรล่ะ”

“ไปเข้าวิจิตรศิลป์น่ะ”

“ถ้าวิจิตรศิลป์...แปลว่าอยากเป็นจิตรกรเหรอ”

“อายองเป็นคนมีฝีมือโดดเด่นมาแต่ไหนแต่ไรแล้ว ยังจำตอนที่แกทำเทียนขี้ผึ้งออกมาสวยมากๆ ได้ใช่มั้ยล่ะ”

อายองมีฝีมือยอดเยี่ยมอย่างกาฮีว่า

ผมนึกถึงเทียนขี้ผึ้งวันเกิดที่เธอทำขึ้น

เราได้ใช้เทียนฝีมือเธอในงานแต่งซึ่งจัดขึ้นบริเวณไร่ชาด้วย

ชักสงสัยแล้วว่าอายองจะมอบของขวัญอะไรให้ผม

“ทั้งหมดเป็นเพราะชองกาฮีเลยนะเนี่ย”

“ฉันยังไม่ได้ทำอะไรเลยนะ”

“ก็เธอคอยดูแลเด็กๆ ในโรงเรียนทำเทียนไขมาตลอดเลยนี่นา”

“พวกนั้นเขาปลื้มคุณพ่อขายาวกันมากกว่าปลื้มฉันอีกย่ะ”

เราระเบิดเสียงหัวเราะขึ้นพร้อมกัน

พูดคุยถึงเรื่องราวในอดีตกันจนกระทั่งกาแฟหมดแก้ว

คุยเรื่องสมัยไปเรียนทำลูกพลับแห้งกับอาจารย์ฮวังยูชินและเรื่องเข้าไปใช้ชีวิตอยู่ในวัดชีจังจบไปโดยไม่ทันรู้ตัว

ช่างเป็นช่วงเวลาอันรื่นรมย์หลังจากห่างหายกันไปนาน

เราไม่ได้เอ่ยถึงเรื่องที่ผมเพิ่งอภิปรายกับโมจินซูและเรื่องระดมทุนของกลุ่มเกษตรกรภูเขาชีรีเลย

จนกระทั่งเธอปล่อยหมัดเด็ดออกมาปุบปับ

“ฉันมีข่าวดีแหละ”

กาฮีเปรยด้วยสีหน้าเคร่งขรึม

ทีแรกผมยังคิดว่าเป็นเรื่องลอตเตอรี

แต่ได้เห็นสีหน้าเธอยามนี้แล้วก็คิดว่าไม่น่าใช่

เพราะสัมผัสได้ถึงบรรยากาศคร่ำเคร่งจัดเสียจนดูจริงจัง

“เธอจะแต่งงานเหรอ”

เป็นคำที่ผมเพิ่งคิดขึ้นมาได้เดี๋ยวนั้น

“ว่าไงนะ”

เธอถลึงตาถาม

“ไม่ใช่หรอกเหรอ”

“แต่งงานอะไรของนาย”

“งั้นถูกลอตเตอรีเหรอ”

“อะไรอีกล่ะเนี่ย”

“ก็เธอทุ่มเงินลงทุนไปตั้งเยอะนี่นา ไม่ได้ถูกลอตเตอรีมาหรอกเหรอ”

“ตั้งแต่เกิดมาฉันยังไม่เคยซื้อลอตเตอรีเลยด้วยซ้ำ”

“ไม่ได้ถูกรางวัลอีกต่างหาก แล้วมันเรื่องอะไรกันล่ะ ข่าวดีที่เธอว่า”

กาฮีแอบหัวเราะคิกคักอยู่คนเดียว

“ขำอะไร”

“ตลกดีที่นายเลิ่กลั่กใหญ่เลย”

“หยุดเล่นแล้วบอกความจริงมาได้แล้ว”

เธอเริ่มควานหาบางอย่างในกระเป๋า

กระเป๋าดูพองใหญ่ตั้งแต่ตอนแรกแล้ว

และสิ่งที่ล้วงออกมาก็คือหนังสือเล่มหนึ่ง

“หนังสือเหรอ”

“หนังสือเล่มนี้คือของขวัญแด่คิมด็อกมย็องนะ”

เธอยื่นหนังสือให้ผม

พอรับมาแล้วก็อ่านชื่อทันที

“ชื่อหนังสือบ้องแบ๊วจัง ผึ้งกับบทลงโทษเหรอ”

คำพูดที่ว่า<i>ชื่อหนังสือบ้องแบ๊ว</i>ทำเอาเธอชักสีหน้า

แสดงแววตาทำนองว่าอยากจับผมกินเสียเดี๋ยวนี้

พอดูให้ละเอียดก็พบว่าชื่อผู้แต่งคือชองกาฮี

แล้วตอนนั้นเอง เธอเอ่ยขึ้นราวกับแจ้งประกาศ

“ฉันมีผลงานเปิดตัวเป็นนักเขียนนิยายแล้วนะ”

หนังสือพิมพ์ฮันกุกเป็นเจ้าภาพจัดงานประกวดนวนิยาย

‘ผึ้งกับบทลงโทษ’ ได้รับรางวัลเกียรติยศ

มูลค่าเงินรางวัลห้าร้อยล้านวอนถ้วน

ผมจึงเพิ่งเข้าใจสถานการณ์ทั้งหมดเอาก็ตอนนั้น

กาฮีไม่ได้ถูกลอตเตอรี

เธอได้เป็นนักเขียนนิยายอย่างเคยฝันไว้ตั้งแต่วัยเยาว์ต่างหาก

“นิยายเล่มนี้เป็นเรื่องเกี่ยวกับอะไรเหรอ”

“หมอนิติเวช”

“หมอนิติเวช?”

“เรื่องของหมอนิติเวชโดนผึ้งต่อยเลยมีพลังวิเศษน่ะ”

“มิน่าถึงได้ตั้งชื่อว่าผึ้งกับบทลงโทษ”

ผมพลิกดูหน้าแรกของนิยาย

จึงได้เห็นชื่อพระเอก

“พระเอกชื่อเหมือนฉันเลยแฮะ”

“ทำไมอะ ไม่ชอบเหรอ”

“เปล่าหรอก ปลื้มสุดๆ เลยละ”

“จุดนี้ต้องรู้สึกเป็นเกียรติแล้วนะ”

เธอพูดวางมาด

“ยินดีด้วยนะที่ได้เป็นนักเขียนแล้ว ว่าแต่เธอเอาเงินรางวัลมาลงทุนหมดเลยเหรอ”

“คือโดนหักภาษีไปเกือบห้าพันวอน [3] น่ะ ก็เลยต้องควักเงินตัวเองเติมไปห้าพันวอน”

“แล้วไม่เก็บไว้ให้ตัวเองบ้างเหรอ”

“ที่ฉันลงทุนไปนี่ก็ถือว่าทำเพื่อตัวเองนะ”

“หมายความว่าไง”

ผมเบิกตากว้างพลางถาม

ไม่อาจคาดเดาได้เลยว่าคำพูดแบบไหนจะหลุดออกมาจากปากเธอ

“ก็ฉันเลือกลงทุนกับกลุ่มเกษตรกรภูเขาชีรีไง จำที่ตัวเองเคยพูดรับปากช่วงไปออกรายการทีวีไว้ให้แม่นๆ แล้วกัน ว่าถ้ากิจการมีผลกำไร นายจะจ่ายตอบแทนให้เท่ากับที่ทุกคนได้ลงทุนไป”

“ก็แหงอยู่แล้ว ถ้าได้กำไรเมื่อไหร่ ฉันจะเอามาจัดสรรให้ผู้ลงทุนแน่นอน”

“งั้นฉันก็สบายใจแล้วละ”

“แต่ปกติไม่เห็นเธอจะสนใจเรื่องลงทุนเท่าไหร่เลยนี่”

“ตอนนี้ฉันเริ่มหันมาสนใจแล้ว เพราะมีเรื่องให้ต้องใช้เงินน่ะ”

“งั้นเหรอ อยากทำอะไรล่ะ”

เธอกวักมือ

เป็นสัญญาณเรียกให้เอียงหูเข้าไปใกล้ๆ

ผมจึงเขยิบเข้าไป

“ไอ้เรื่องที่ฉันอยากจะทำน่ะนะ…”

**เดากันถูกมั้ยว่ากาฮีอยากทำอะไร**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **327**

**ตอนที่ 327 ต้องดูกันให้นาน จึงจะเห็นความงดงาม**

กาฮีพูดกระซิบข้างหูของผม

“เดี๋ยวพอลงทุนได้เงินมาสำเร็จ ฉันจะเอาไปสร้างหอสมุดแหละ”

ผมขยับออกห่างก่อนมองหน้าเธอนิ่งๆ

เธอกำลังจ้องผมด้วยสีหน้าอิ่มอกอิ่มใจ

“คิดไว้แล้วด้วยว่าจะสร้างที่ไหน”

“จะสร้างแถวไหนเหรอ”

“ในฮาดง”

“ฮาดงเรอะ”

ผมเพ่งอ่านเนื้อหาข้างในหนังสือที่เธอมอบให้อยู่ครู่หนึ่ง ในนั้นบอกว่าหลังจากสานฝันเป็นนักเขียนสำเร็จแล้วเธอจะสร้างหอสมุด

ผมอยากรู้เหตุผล

“ทำไมจู่ๆ ถึงอยากจะสร้างหอสมุดขึ้นมาล่ะ”

“เพราะฉันเองก็เป็นสมาชิกกลุ่มเกษตรภูเขาชีรีคนนึงเหมือนกัน”

“หมายความว่าไง”

ผมไม่เข้าใจว่าทำไมเป็นเกษตรกรภูเขาชีรีแล้วถึงได้อยากสร้างหอสมุด

คำถามของผมทำเอาเธอมองด้วยหางตา

“เป็นเพราะที่คิมด็อกมย็องเคยพูดไว้ตอนออกไปออกรายการนั่นแหละ”

“แล้วฉันไปออกรายการแค่ครั้งสองครั้งที่ไหนกัน… ช่างเถอะ ฉันเคยพูดไว้ว่าไงอะ”

“นายว่าจะทำให้ที่ฮาดงมีเกษตรกรคนรุ่นใหม่ย้ายเข้ามาอยู่กันเยอะๆ เลย”

“แล้วที่พูดไปแบบนั้นมันเกี่ยวกับเรื่องสร้างหอสมุดยังไง”

“นายนี่ช่างไม่รู้อะไรเอาซะเลย”

กาฮีมองผมด้วยสีหน้าเย็นชา

“นายก็รู้นี่ว่าพวกคนหนุ่มสาวในฮาดงไม่ค่อยมีพื้นที่เชิงวัฒนธรรมให้ได้ใช้กันเพลินๆ เลย”

ผมร้องอ๋อ! ที่ฮาดงแทบไม่มีอาคารหรือเครื่องไม้เครื่องมือเชิงวัฒนธรรมอย่างเธอว่า

หอสมุดแบบที่ชองกาฮีหมายจะสร้างนั้นไม่ใช่พื้นที่ซึ่งมีแต่หนังสืออย่างเดียว หากแต่เจ้าตัวอยากสร้างอาคารอันมีพื้นที่วัฒนธรรมแบบผสมผสานด้วย

เป็นอาคารที่ทุกคนจะได้เข้ามาเพลิดเพลินกับงานแสดงนิทรรศการรวมถึงกิจกรรมทางวัฒนธรรมอันหลากหลาย

“โทษที นี่ไม่รู้เลยว่าเธอคิดจะทำถึงขั้นนั้น”

สีหน้าของกาฮีเพิ่งจะกลับสู่สภาพปกติเอาก็ตอนนี้

ถึงแม้ตัวอยู่ไกลกัน แต่กาฮีก็เป็นสมาชิกคนหนึ่งของกลุ่มเกษตรกรภูเขาชีรี

เธอคอยสนับสนุนกลุ่มเกษตรกรภูเขาชีรีไปตามวิถีของตน

ความคิดลึกซึ้งของกาฮีทำเอาผมรู้สึกตื้นตันใจ

“พอเป็นนักเขียนแล้วทำเอาคนเราเปลี่ยนไปเลยแฮะ”

“ฉันไม่ได้เปลี่ยนไปหรอกนะ ก็ยังเหมือนเดิมมาตลอด คือเป็นคนของกลุ่มเกษตรกรภูเขาชีรีไง”

ผมยิ้มจางๆ พลางเอ่ยขึ้น

“ต้องดูกันให้นาน จึงจะเห็นความงดงาม เธอก็เช่นกัน”

เธอมองผมด้วยสีหน้าประหลาดใจ

“อะไรของนาย”

“บทกวีที่ชื่อดอกหญ้า [1] น่ะ เห็นเธอแล้วเลยนึกถึงกวีบทนั้น”

“นี่จะแกล้งกันใช่มั้ย”

กาฮีถามพลางทำตาถมึงทึง

“เปล่าเลย รู้สึกซาบซึ้งต่างหาก ยังไงต้องสร้างหอสมุดให้ได้นะ”

“ฉันทำแน่ เพราะงั้นนายก็ต้องดูแลกิจการให้สำเร็จด้วย”

เราคุยกันโดยไม่ทันรู้ตัวว่าเวลาผ่านไปนานเพียงใด ถึงมื้อเย็นซะแล้ว

ผมกับเธอจึงกินอาหารเย็นกันอย่างง่ายๆ ในร้านคาเฟ่

ขณะตั้งท่าจะลุกขึ้นเธอก็เอ่ยถาม

“แวะไปหาอายองหน่อยมั้ย”

“อายองเหรอ”

“ตอนนี้แกน่าจะอยู่ที่โรงเรียนทำเทียนไขแหละ”

อายองกลายเป็นเด็กวิจิตรศิลป์ไปแล้ว เวลาช่างผ่านไปไวเหลือเกิน ผมนึกอยากไปพบหน้าเธอชั่วครู่

จึงกลับไปโรงเรียนทำเทียนไขพร้อมกับกาฮี

แม้เป็นเวลาเย็นแล้ว แต่ยังมีการเรียนการสอนกันอยู่หลายห้อง

กาฮีกล่าวกับผมด้วยเสียงเบาๆ

“ที่นี่แหละ ห้องเรียนของอายอง”

เด็กๆ ตั้งรูปปั้นและกำลังวาดภาพกันอยู่ภายในห้องเรียน

คุณครูกำลังช่วยดูภาพวาดของเด็กคนหนึ่ง

ผมลดระดับเสียงถามกาฮี

“คุณครูตรงโน้นน่ะ… ใช่อายองหรือเปล่า”

“ใช่แล้ว นี่มาเป็นครูสอนวิชาศิลปะของโรงเรียนทำเทียนไขแล้วละ”

ผมมัวแต่คิดว่าเธอยังเป็นเด็กตัวน้อยอยู่เสมอ เวลานี้เธอเติบโตเป็นผู้ใหญ่ที่งามสง่าแล้ว

“ฉันจะกลับแล้วนะ”

“ทำไมล่ะ ไม่อยู่เจออายองก่อนเหรอ”

“ไหนว่าอายองมีของจะให้ฉันไง ต้องรอให้เธอเตรียมให้เสร็จก่อนสิ”

ผมยังจำที่กาฮีเคยเล่าได้

“แล้วอย่าไปเล่าละ ว่าฉันแวะมา”

“ทำตัวเหมือนคุณพ่อขายาวเปี๊ยบเลย”

เธอเอ่ยพลางแสดงสีหน้าหยอกเล่น

ขณะจะกล่าวร่ำลา เธอก็ยื่นกล่องเล็กๆ ให้ผม

“อะไรนี่”

“ฝีมือของพวกเด็กๆ น่ะ รับไปสิ”

ผมลองเปิดกล่องดู

ข้างในนั้นมีสบู่ซึ่งทำจากขี้ผึ้ง

รูปร่างดูมีเอกลักษณ์เฉพาะตัว

“สบู่นี่เหมือนตู้คอนเทนเนอร์เลยนะเนี่ย”

“เด็กๆ ทำขึ้นมาตั้งแต่ช่วงที่กลุ่มเกษตรกรภูเขาชีรีสร้างตู้คอนเทนเนอร์ผักสลัดน่ะ แถมยังอธิษฐานขอให้คุณพ่อขายาวของพวกเราประสบความสำเร็จด้วยนะ”

ผมมองสบู่รูปตู้คอนเทนเนอร์พร้อมกับแสดงสีหน้าปลาบปลื้มใจ

“แล้วฉันจะตั้งใจใช้อย่างดี”

\*\*\*

ฮันกีทักติดต่อมาระหว่างผมเดินทางกลับบ้าน

“มีอะไรครับ ถึงได้โทร. มาเวลานี้”

“มีเรื่องจะปรึกษาน่ะ เดี๋ยวเจอกันที่ร้านอาหารริมทางเจ้าประจำนะ”

ฮันกีทักมารออยู่ก่อนแล้ว

เมื่อเห็นหน้าผมเขาก็ชูมือสั่งทันที

“ป้าครับ ขอโซจูขวดนึง”

สีหน้าของเขาแจ่มใสร่าเริง คงจะมีเรื่องดีๆ

“ที่โรงเรียนทำเทียนไม่มีปัญหาอะไรเนอะ”

“ครับ ทุกคนโอเคดี”

“ว่าแต่เรื่องกาฮีน่ะ เธอถูกลอตเตอรีมาจริงมั้ย”

ฮันกีทักพูดกระซิบกระซาบ

ตอนนั้นเจ้าของร้านยกโซจูมาเสิร์ฟที่โต๊ะพอดี

เธอจึงร่วมวงกระซิบถามไปด้วย

“ใครถูกลอตเตอรีหรือจ๊ะ”

“เปล่าหรอกครับ ผมพูดเล่น”

ฮันกีทักทำหน้าเลิ่กลั่ก เจ้าของร้านอาหารริมทางมองหน้าเขาพลางหัวเราะเบาๆ

“รอแป๊บนึงนะ เดี๋ยวยกไข่ตุ๋นมาให้เป็นของแถม”

“คุณป้าใจดีที่สุดในโลกเลย”

ทันทีที่เจ้าของร้านเดินจากไป ฮันกีทักก็เอ่ยขึ้นด้วยเสียงที่เบาลงกว่าเดิม

“ตกลงเธอถูกลอตเตอรีจริงมั้ย”

ได้เห็นสีหน้าเอาจริงเอาจังของเขาแล้วผมก็ระเบิดเสียงหัวเราะออกมา

“ขำอะไรวะ คนกำลังซีเรียส”

“คำทำนายของมินซอกไม่เห็นจะแม่นเลย”

“อะไรกัน ไม่ใช่หรอกเรอะ”

สีหน้าที่เคยคร่ำเคร่งกลับมาสู่สภาพเดิมแล้ว

“งั้นเธอไปโกยเงินเยอะแยะขนาดนั้นมาจากไหน”

ผมหยิบหนังสือในกระเป๋ายื่นให้เขา

“หนังสืออะไรล่ะเนี่ย”

“ลองดูก่อนสิครับ”

“ผึ้งกับบทลงโทษเรอะ ฟังดูบ้องแบ๊วจัง”

“ผมก็พูดอย่างงี้เหมือนกัน โดนกาฮีเขม่นใส่เลยครับ”

“อะไรกัน งั้นนี่เป็นหนังสือที่ชองกาฮีเป็นคนเขียนเหรอ”

ฮันกีทักเพิ่งดูหนังสืออย่างละเอียดถี่ถ้วนเอาก็ตอนนั้น

“นิยายของกาฮีนี่นา! ได้เงินรางวัลตั้งห้าร้อยล้านวอนเชียวหรือ”

“กาฮีเอาเงินรางวัลไปลงกับกองทุนของกลุ่มเกษตรกรภูเขาชีหมดหน้าตักเลยครับ”

“มีเรื่องพรรค์นี้ด้วยแฮะ กาฮีเป็นนักเขียนนิยายไปซะแล้ว เหลือเชื่อ ยังไงก็ต้องดื่มแสดงความยินดีกันซะหน่อย!”

ฮันกีทักรินเหล้าลงแก้ว

“อย่าบอกนะว่าเรียกผมมาหาเพราะเรื่องนี้”

“จะปรึกษาเรื่องอื่นต่างหาก”

เขาชนแก้วโซจูพลางตอบ

“เรื่องอะไรเหรอครับ”

“บริษัทเวนเชอร์คราวด์ส่งเมลมาน่ะ”

**งานจะเข้าอีกไหมนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **328**

**ตอนที่ 328 จีฟู้ดบริษัทอาหารจานด่วน**

ฮันกีทักทำตาเป็นประกาย

“เกี่ยวกับเรื่องระดมทุนหรือเปล่าครับ”

“เรื่องระดมทุนน่ะหรือ… ไม่เกี่ยวเลย~”

“แล้วเขาคุยเรื่องอะไร”

“เรื่องเซ็นสัญญาขายผักสลัดน่ะ”

“ทำสัญญาขายผักสลัดเหรอ”

ฮันกีทักถ่ายทอดเนื้อหาที่ได้รับจากบริษัทเวนเชอร์คราวด์

มีใจความว่าอยากขอรับสลัดที่เราปลูก

โดยให้เราจัดส่งผักสลัดให้จีฟู้ดซึ่งเป็นบริษัทจำหน่ายอาหารจานด่วน

จีฟู้ดกำลังดูแลบริหารกิจการร้านค้าทั่วประเทศ

เวนเชอร์คราวด์ช่วยดูแลทำการตลาดให้เราด้วย

จีฟู้ดจึงติดต่อมาทางเวนเชอร์คราวด์

“นี่แปลว่าเขาอยากวางขายผักสลัดของเราตามร้านค้าทั่วประเทศเลยถูกมั้ย”

“ทั่วประเทศเลยเหรอ เราไม่มีผักสลัดเยอะขนาดนั้นหรอกนะ”

“ฉันรู้แหละ นี่จะพูดถึงโรงปลูกผักที่จะสร้างขึ้นใหม่ไง”

“คืออยากให้เซ็นสัญญาไว้ก่อนใช่มั้ยครับ”

“ใช่เลย คือให้มีสัญญาไว้ก่อนจะก่อสร้างโรงปลูกน่ะ”

ตอนนั้นเราได้รับไข่ตุ๋นจากเจ้าของร้าน

ฮันกีทักกินไข่ตุ๋นแล้วพูดต่อ

“อย่างที่นายก็รู้ว่าเราได้ยอดเงินระดมทุนมาเกินแปดสิบเปอร์เซ็นต์แล้ว จากที่ตั้งเป้าไว้หนึ่งหมื่นล้านวอนนี่เราได้มาเกินเก้าพันล้านวอนแล้ว ถือว่าระดมทุนใกล้สำเร็จแล้วละ เดี๋ยวก็จะได้สร้างโรงปลูกผักหลังใหญ่มหาศาล พอเซ็นสัญญากันเรียบร้อยแล้วลงมือสร้างโรงปลูกผักเมื่อไหร่ จะได้ส่งมอบผักสลัดกันทันทีไง แล้วเราก็จะได้จัดส่งผักสลัดครอบคลุมไปทั่วประเทศให้สมกับที่มีอาคารเพาะปลูกหลังใหญ่ด้วย”

ผมฟังเขาแล้วชนแก้วโซจู

“ทำไมทำหน้าอย่างงั้น ไม่ดีใจหรอกเหรอ”

“ก็ชอบแหละครับ”

“แต่สีหน้าดูไม่ปลื้มเลยนะ”

ฮันกีทักเอียงคออย่างสงสัย

ผมจมอยู่ในห้วงความคิด

เห็นได้ชัดว่านี่เป็นโอกาสทองแต่ผมยังมีเรื่องค้างคาใจ

ปัญหาอยู่ตรงบริษัทผู้ขอรับผักสลัดจากเรา

เพราะสถานการณ์ของจีฟู้ดบริษัทอาหารจานด่วนจัดว่าย่ำแย่

ผมรับรู้เรื่องราวต่างๆ ที่เกิดขึ้นในจีฟู้ดช่วงก่อนจะย้อนเวลากลับมา

บริษัทนั้นเกิดปัญหาหลายอย่าง เช่น พบหนอนอยู่ในแฮมเบอร์เกอร์

ฮันกีทักเอ่ยถามอย่างระมัดระวัง

“ว่าจะขอนัดประชุมกันสักหน่อย นายจะโอเคมั้ย”

เห็นแก่ความเอาใจใส่ทุ่มเทของเวนเชอร์คราวด์แล้ว ไม่ว่าอย่างไรเราก็ต้องไปประชุม

\*\*\*

สองสามวันให้หลัง ผมกับฮันกีทักไปโซล

สีหน้าของเขาเคร่งเครียด

เป็นเพราะเอกสารที่ผมให้เขาอ่านก่อนเราจะออกเดินทางไปโซล

“ไม่นึกเลยว่าจีฟู้ดจะเป็นบริษัททรงนี้ เข้าใจแล้วว่าทำไมตอนนั้นนายถึงได้ทำหน้ามุ่ย”

“ผมก็เพิ่งมารู้ชัดๆ เอาตอนค้นหาเอกสารรอบนี้เหมือนกันครับ”

ผมตั้งเป้าหมายว่าจะไปบอกปฏิเสธอย่างสุภาพอ่อนน้อมในงานประชุมวันนี้

จึงค้นหาเอกสารเกี่ยวกับจีฟู้ดมามากมายเพื่อโน้มน้าวใจฮันกีทัก

อุปสรรคที่มีโอกาสจะเกิดขึ้นในวันข้างหน้าก็เป็นเรื่องหนึ่ง แต่ ณ เวลานี้บริษัทนี้มีปัญหามากมายเหลือเกิน

มีทั้งเรื่องที่บริษัทชอบอวดเบ่งกับพวกเจ้าของร้านและเรื่องใช้วัตถุดิบหมดอายุ

ผมบอกเล่าเรื่องเหล่านั้นให้ฮันกีทักรับรู้ด้วย

หลังจากอ่านดูข้อมูลหลายอย่างจนแน่ใจ เขาจึงไม่อยากทำสัญญากับจีฟู้ดแล้วเช่นกัน

พอรู้เหตุการณ์ที่จีฟู้ดก่อเรื่องกับเจ้าของร้านแล้วเขาถึงกับเดาะลิ้นไม่สบอารมณ์

“ยังไงก็จะปฏิเสธอยู่แล้ว จะต้องไปเจอกันทำไมอีกล่ะ”

“บอกปฏิเสธเฉยๆ กับไปบอกปฏิเสธกันต่อหน้านี่มันต่างกันมากเลยนะครับ คือผมอยากจะบอกปัดอย่างสุภาพที่สุดน่ะ”

“ก็ดีเนอะ เพราะเวนเชอร์คราวด์เขาก็ช่วยคุยประสานงานมาแล้วด้วย”

เรามาอยู่ตรงใจกลางย่านคังนัมแล้ว โดยฝ่าด่านรถติดบนทางด่วนก่อนเข้าไปในอาคารบริษัทจีฟู้ด

“ผมเป็นประธานสำนักงานใหญ่ ชื่อมุนแจฮย็อกครับ”

“คิมด็อกมย็องจากกลุ่มเกษตรกรภูเขาชีรีครับ”

มุนแจฮย็อกสรุปงานทั้งหมดที่เกี่ยวข้องกับสินค้า

เขามีใบหน้าหมองคล้ำ ไม่เปล่งปลั่ง สีหน้ามีความเหนื่อยล้าสะสม

เขาชิงเอ่ยถึงเรื่องการนำเข้าผลผลิตทางการเกษตรในช่วงนี้ก่อน

“พักนี้การนำเข้าพืชผักเล่นเอาเราเหนื่อยจัดเลยครับ พอกำลังกังวลกับอนาคตก็ได้มารู้จักกลุ่มเกษตรกรภูเขาชีรีพอดี เห็นว่าพวกคุณตรึงราคาผักสลัดได้ด้วย นั่นเป็นเรื่องจริงมั้ยครับ”

“จริงครับ อย่างที่ผมเคยบอกตอนอยู่ในรายการทีวีเลยว่าทางเรามีแผนจะกำหนดราคาผักสลัดให้คงที่ เพราะโรงปลูกผักแบบไฮโดรโปนิกส์ไม่ได้รับผลกระทบจากสิ่งแวดล้อมภายนอกอยู่แล้ว”

“สุดยอดเลย แถมผมยังรู้มาด้วยว่ากำลังจะระดมทุนได้สำเร็จแล้วด้วย”

ตอนนั้น ชายในชุดสูทสีดำผู้ยืนอยู่ข้างมุนแจฮย็อกก็ยื่นเอกสารให้ผม

“นี่เป็นหนังสือสัญญาที่ทางเราเตรียมไว้ ถึงพวกคุณยังไม่เริ่มสร้างโรงเพาะปลูก แต่ที่เราลงทุนก็เพราะมองเห็นอนาคตไง”

ผมติดใจคำพูดที่เขาว่า<i>ลงทุนก็เพราะมองเห็นอนาคต</i>

แต่ว่าเส้นทางวันข้างหน้าของพวกเขาไม่ได้สดใสนัก

ผมไล่อ่านหนังสือสัญญาอย่างละเอียด

สะดุดตากับการวางยาพิษ [1] ซึ่งระบุไว้ว่ากรณีที่ไม่ปฏิบัติตามสัญญาเนื่องจากติดปัญหาเรื่องโรงเพาะปลูก พวกเราจะต้องเป็นฝ่ายรับผิดชอบทุกอย่าง

ฮันกีทักอ่านเจอข้อความนั้นแล้วขมวดคิ้วเช่นกัน

แน่นอนว่านี่ไม่ใช่ปัญหาที่เราจะมาเถียงกันตรงนี้

เพราะเราตั้งใจไว้แล้วว่าจะมาพบจีฟู้ดเพื่อบอกปฏิเสธ

เห็นผมอ่านข้อสัญญาแล้วไม่ว่าอะไร มุนแจฮย็อกก็เอ่ยขึ้นทันควัน

“ที่ว่าจะให้ทางคุณรับผิดชอบเนี่ย เราตั้งเงื่อนไขแบบนี้กับบริษัทอื่นด้วยเหมือนกันครับ”

“แปลว่าห้ามปรับแก้เงื่อนไขใช่มั้ยครับ”

“บริษัทตั้งเงื่อนไขมาแบบนี้แล้ว คงแก้ลำบากนะ หรือว่าพวกคุณติดปัญหาเรื่องนี้…”

เป็นข้อสัญญาที่อาจก่อปัญหาได้ไม่รู้จบ

อีกฝ่ายคงคิดต่างกับเรา เขาแสดงสีหน้าเป็นเชิงว่าเห็นอกเห็นใจสุดๆ

“ก่อนอื่นต้องขอบคุณมากเลยที่ยื่นข้อเสนอมาให้เรา แต่ตอนนี้เราคงเซ็นสัญญาด้วยไม่ได้ครับ”

“คือจะปฏิเสธข้อเสนอของเราหรือครับ ช่วยบอกเหตุผลหน่อยได้มั้ย”

“เพราะเรายังไม่ทันได้สร้างโรงปลูกผักเลยนี่ครับ”

“งั้นแปลว่าไว้สร้างเสร็จแล้วทางคุณค่อยพิจารณาเรื่องเซ็นสัญญาตอนนั้นใช่มั้ยครับ”

“ผมยังรับปากตอนนี้ไม่ได้หรอก ต้องตรวจสอบก่อนถึงจะรู้คำตอบครับ”

สีหน้าของมุนแจฮย็อก ประธานสำนักงานใหญ่เริ่มซีดเผือด

“สัญญาข้อที่พูดถึงว่าจะให้ใครเป็นผู้รับผิดชอบนี่พอจะปรับตามสถานการณ์ได้แหละครับ”

ชั่วขณะที่เขากลับคำ

ผมนึกโห่ร้องยินดีอยู่ภายในใจ

จีฟู้ดเป็นบริษัทอาหารจานด่วนอันดับหนึ่งของเกาหลีใต้ในเวลานี้

และคนของบริษัทนี้กำลังดิ้นรนเพื่อให้ได้เซ็นสัญญากับเรา

หากผู้เป็นอันดับหนึ่งในวงการอาหารยังแสดงปฏิกิริยาโต้ตอบถึงเพียงนี้ บริษัทที่ผมหมายตาย่อมต้องยอมร่วมมือกับเราด้วยแน่นอน

“ช่วงนี้ผมอยากสร้างโรงเพาะปลูกให้เสร็จก่อน ขอคุยเรื่องสัญญากันทีหลังได้มั้ยครับ”

มุนแจฮย็อกไม่ได้ตื๊ออะไรต่อ

เราประชุมกันเสร็จแล้วก็เดินออกจากตึกบริษัท

ฮันกีทักพูดยิ้มๆ

“ไม่ยักรู้ว่ากลุ่มเกษตรกรภูเขาชีรีฮอตขนาดนี้ ขนาดบริษัทเบอร์หนึ่งยังยอมแก้สัญญาให้เลย”

“แปลว่าเขายอมรับในฝีมือของเราไงครับ”

“งั้นเราก็หมดโอกาสจะได้เซ็นสัญญาเร็วๆ นี้แล้วสิ”

“ไม่หรอกครับ เรายังพอมีหนทาง”

“มีหนทางไหนอีกหรือ”

เขาถามพลางกะพริบตารัวๆ

**ท่านประธานมีที่หมายตาไว้แน่ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **329**

**ตอนที่ 329 โชคลาภจะตามติดคนที่ผจญภัย**

หลังประชุมกับจีฟู้ด พวกเราก็เริ่มลุยงานทันที

นั่นคือเริ่มยื่นเอกสารไปยังบริษัทต่างๆ ที่อยากร่วมงานด้วย เป็นเอกสารสัญญาซื้อขายผักสลัดของกลุ่มเกษตรกรภูเขาชีรี

ถ้ายึดตามแผนเดิม งานนี้จะเริ่มทำหลังจบการระดมทุน

แต่พอได้ข้อเสนอจากจีฟู้ด ผมก็เปลี่ยนใจ ผมคิดว่าถ้าเราทำให้บริษัทอันดับหนึ่งของวงการธุรกิจอาหารสั่นสะเทือนได้ แปลว่าบริษัทอื่นๆ กำลังจับตาดูเราอยู่แน่นอน

เหลือเวลาระดมทุนอีกสิบวัน ยอดเงินอยู่ที่ 9.5 พันล้านวอนแล้ว ถ้าสถานการณ์ยังเป็นแบบนี้ไปเรื่อยๆ ผมมั่นใจว่าเราจะระดมทุนได้ครบหนึ่งหมื่นล้านวอนอย่างแน่นอน

ผมตั้งเป้าหมายใหม่แล้ว ผมต้องการให้ยอดเงินเกินเป้าหมายที่วางไว้

\*\*\*

บริษัทแอลวีติดต่อมาหาเราหลังจากเหลือเวลาระดมทุนอีกหนึ่งสัปดาห์

นี่คือบริษัทที่ผมต้องการมากที่สุด บริษัทแอลวีคือบริษัทข้ามพหุภาคีที่มีเครือข่ายร้านอาหารฟาสต์ฟู้ดระดับโลก

ถึงแม้ปัจจุบัน แอลวีจะครองอันดับสองในอุตสาหกรรมฟาสต์ฟู้ดของเกาหลีใต้ แต่ในตลาดโลก บริษัทนี้คือผู้แข็งแกร่งที่สุด

และตามข้อมูลในความทรงจำของผม อีกไม่กี่ปีข้างหน้า บริษัทนี้จะกระโดดขึ้นสู่อันดับหนึ่งของวงการธุรกิจอาหารในเกาหลีใต้

เหตุผลที่ผมอยากเซ็นสัญญากับแอลวีไม่ใช่เพราะเรื่องนี้เท่านั้น

แต่เป็นเพราะแอลวีเป็นบริษัทที่ได้ชื่อว่าดำเนินธุรกิจอย่างมีจิตสำนึกเมื่อเทียบกับแบรนด์ฟาสต์ฟู้ดอื่นๆ

อีกทั้งยังมีชื่อเสียงในการจัดการวัตถุดิบอย่างพิถีพิถันด้วย

ผมชวนฮันกีทักมุ่งหน้าไปพบแอลวีด้วยกัน

ระหว่างทางไปยังสถานที่นัดหมาย ซึ่งเป็นตึกของบริษัทที่อยู่ในเมืองซอโช ฮันกีทักก็เอ่ยขึ้น

“ไม่รู้เลยว่านายยื่นเอกสารนำเสนอไปแล้ว ทำไมไม่ให้ฉันทำล่ะ”

“ผมกลัวว่าถ้าให้ทำงานนี้ รุ่นพี่จะล้มพับไปก่อนน่ะครับ”

เพราะต้องเตรียมเอกสารอภิปรายอย่างเอาจริงเอาจัง ฮันกีทักถึงกับล้มป่วย ผมจึงตัดสินใจจัดการเรื่องนำเสนอเอกสารเองคนเดียว

“ขอบคุณนะท่านประธานที่นึกถึงฉัน”

ฮันกีทักพูดอย่างซาบซึ้ง พลางแตะที่ไหล่ของผม

“แต่ฉันก็ไปหาข้อมูลมาบ้างแล้วเหมือนกัน ได้ยินมาว่าแอลวีต่างจากจีฟู้ดมากพอสมควรนะ แต่เรื่องข้อแตกต่างที่โดดเด่นเป็นพิเศษนี่ ฉันยังหาไม่เจอ”

“ผมก็ตรวจสอบมาแล้วเหมือนกันครับ ดูเหมือนจะเป็นบริษัทที่ดีนะครับ”

เราสองคนมาถึงบริษัทแล้ว และก้าวเข้าไปพร้อมกัน

ผู้หญิงในชุดสูทกำลังรอพวกเราอยู่

“ประธานคิมด็อกมย็องใช่มั้ยคะ”

“ใช่ครับ”

“ประธานซงคย็องชานกำลังรออยู่เลยค่ะ”

เธอนำทางพวกเราไปยังห้องของประธานบริษัท การเดินของเธอเรียบร้อยราวกับแมว

ระหว่างเดินตามเธอไป ผมก็จัดระเบียบความคิดในหัวตัวเองไปด้วย

ผมได้ยินคำว่าประธานอย่างชัดเจน ใช่แล้ว ซงคย็องชานคือประธานบริษัทแอลวีประจำสาขาเกาหลีใต้

การที่ประธานลงมาประชุมด้วยตัวเองถือเป็นสัญญาณที่ดี ในทางตรงกันข้าม ทางจีฟู้ดเลือกส่งหัวหน้าสำนักงานใหญ่มาแทน

ผู้หญิงในชุดสูทเปิดประตูและผายมือให้เราสองคนเป็นเชิงให้ก้าวเข้าไปในห้อง

ภายในห้องประชุม มีผู้ชายสองคนนั่งรออยู่ก่อนแล้ว

ผู้ชายผมขาวใส่แว่นยื่นมือมาหาผมทันที

“ซงคย็องชานครับ”

ผมจับมือทักทายเขา ส่วนผู้หญิงที่พาเรามา ก้าวออกจากห้องไปพร้อมปิดประตูเงียบๆ

“ได้ยินมาว่าการระดมทุนของกลุ่มเกษตรกรภูเขาชีรีกำลังไปได้สวยใช่มั้ยครับ”

“เพราะได้รับการสนับสนุนจากทุกคน ทำให้เรามาถึงวันนี้ได้ครับ ต้องขอบคุณทุกคนมากๆ จริงๆ ครับ”

“เอกสารนำเสนอที่คุณส่งมาน่าสนใจมากครับ”

ประธานซงคย็องชานโบกมือให้ผู้ชายที่นั่งข้างๆ อีกฝ่ายก็หยิบเอกสารที่เตรียมเอาไว้ยื่นส่งให้ทันใจ

เขาเป็นผู้ชายอายุประมาณสามสิบต้นๆ ใบหน้าขาวสะอาด และหน้าผากเรียบ

มันคือเอกสารนำเสนอที่ผมส่งมานั่นเอง

“ผมชอบที่คุณบอกว่า จะตรึงราคาผักสลัดให้เท่ากันทุกปีครับ”

“ความจริงราคาก็อาจจะแตกต่างกันไปบ้างครับ ขึ้นอยู่กับราคาปุ๋ย สภาพแวดล้อมต่างๆ รวมไปถึงอัตราเงินเฟ้อด้วย แต่ผมก็พยายามจะไม่ให้ราคาต่างกันมากจนเกินไป”

“เรื่องนั้นผมเข้าใจครับ แต่แค่บอกว่าจะตรึงราคาให้ได้ตลอดหนึ่งปี ก็น่าสนใจมากๆ แล้วครับ เรื่องนี้สำคัญที่สุดสำหรับพวกเรา”

ประธานซงคย็องชานพูดเรื่อยๆ ด้วยท่าทีใจเย็น

เขาเข้าใจข้อเสนอของกลุ่มเกษตรกรภูเขาชีรีได้อย่างถูกต้อง

การรับประกันราคาตลอดระยะเวลาหนึ่งปีคือข้อได้เปรียบที่สุดของเรา

“ผลผลิตทางการเกษตรมักจะเปลี่ยนแปลงราคาขึ้นลงตลอดเวลา ส่วนใหญ่แล้วราคาเปลี่ยนทุกเดือนเลยครับ แต่ถ้าเรารับผักสลัดจากเกษตรกรภูเขาชีรีในราคาเท่าเดิมตลอดทั้งปี ทุกอย่างก็จะเปลี่ยนไปมากทีเดียว”

ทันทีที่ประธานซงคย็องชานพูดจบ ผู้ชายที่นั่งข้างๆ ก็ลุกจากที่นั่ง และเดินไปที่ตู้เย็นที่ตั้งอยู่ตรงมุมห้อง ก่อนหยิบบางอย่างออกมา

“นี่คือผักสลัดของกลุ่มเกษตรกรภูเขาชีรีครับ”

เขาวางผักกรีนปัตตาเวียของเราลงบนโต๊ะ

ประธานซงคย็องชานชี้ไปที่ผักและพูดขึ้น

“แฮมเบอร์เกอร์หรือแซนด์วิชต้องกินคู่กับผักเสมอ ผักสำคัญมากกว่ามะเขือเทศหรือหัวหอมเสียอีก เป็นวัตถุดิบสำคัญจำเป็น ถึงจะราคาแพงแค่ไหน ก็จำเป็นต้องใช้อย่างต่อเนื่องครับ”

ผักกรีนปัตตาเวียเปรียบเหมือนผักกาดหอมของชาวตะวันตก ชื่ออย่างเป็นทางการคือผักกาดแก้ว

ผักกาดแก้วมีหลายประเภท กรีนปัตตาเวียเป็นหนึ่งในนั้น

มันเป็นผักที่กินคู่กับแฮมเบอร์เกอร์หรือแซนด์วิชแล้วอร่อยมาก รสชาติเข้ากันได้ดี

จึงไม่ใช่คำพูดเกินจริงถ้าจะบอกว่า ผักชนิดนี้มีบทบาทสำคัญในการกำหนดรสชาติของทั้งแฮมเบอร์เกอร์และแซนด์วิช ถ้าขาดไป รสชาติก็จะเปลี่ยนไปด้วย

เพราะเหตุผลนี้ ผมถึงเลือกปลูกกรีนปัตตาเวียในตู้คอนเทนเนอร์ผักสลัด...

“พอได้รับเอกสารนำเสนอจากคุณคิมด็อกมย็อง ผมก็เริ่มหาข้อมูลของกลุ่มเกษตรกรภูเขาชีรีทันที และไปลองซื้อผักสลัดของคุณมาลองทานด้วย มันสดใหม่และคุณภาพดีมากครับ”

ดูเหมือนแอลวีมีมาตรฐานการทำงานที่ต่างจากจีฟู้ด พวกเขาตรวจสอบทุกอย่างอย่างละเอียดก่อนนัดพบเรา

“เราพิจารณาสัญญากับกลุ่มเกษตรกรภูเขาชีรีในเชิงบวกนะครับ ความจริงผมพิจารณาสัญญานี้ควบคู่ไปกับเรื่องโรงเพาะปลูกไฮโดรโปนิกส์อีกสองแห่งที่กำลังจะสร้างด้วย ตามข่าวบอกว่าจะสร้างทั้งในเกาหลีใต้และดูไบใช่มั้ยครับ”

ผมพยักหน้ารับ

“ผมเชื่อในความสามารถของเกษตรกรภูเขาชีรีนะครับ”

ประธานซงคย็องชานหันไปทางผู้ชายคนข้างๆ เป็นเชิงส่งสัญญาณ

ชายคนนั้นหยิบเอกสารออกมาทันที

“นี่คือเอกสารสัญญาที่เราเตรียมมาครับ”

ผมตรวจสอบเอกสารสัญญาอย่างละเอียด ไม่มีข้อไหนที่ทำให้ทางเราเสียเปรียบเหมือนสัญญาของจีฟู้ด

ฮันกีทักพยักหน้าหลังจากอ่านสัญญา เป็นสัญญาณบอกว่าไม่มีปัญหา

“ความจริง ผมก็ไม่ได้ตั้งใจว่าจะรีบเซ็นสัญญา เพราะเห็นว่าทางคุณก็ยังไม่ได้สร้างโรงปลูกผักเลย”

ประธานซงคย็องชานมองตาผมก่อนพูด

“แล้วทำไมถึงตัดสินใจเซ็นล่ะครับ มีเหตุผลอะไรเป็นพิเศษหรือเปล่า”

ผมถาม

“ก็เพราะเอกสารนำเสนอของคุณไงครับ ผมรู้มาว่าคุณไม่ได้ส่งเอกสารให้แค่ทางเรา ไม่ใช่หรือครับ”

“ใช่ครับ ผมส่งเอกสารนำเสนอไปที่บริษัทอื่นด้วยครับ”

“เพราะยังงี้เลยทำให้ผมต้องรีบไง เพราะกลัวว่าบริษัทอื่นอาจจะทำสัญญากับคุณตัดหน้าทางเราไป”

ผมยิ้มออกมาได้

“ผมตั้งตารอที่จะได้ร่วมงานกับบริษัทแอลวีนะครับ”

เป็นไปตามแผนที่วางไว้ พอทุกคนรู้ว่าผมส่งเอกสารไปหลายๆ ที่ ก็ทำให้เกิดความรู้สึกว่าต้องแข่งขัน  ไม่อย่างนั้นอาจโดนบริษัทอื่นตัดหน้า...

ถือว่ากลยุทธ์นี้ใช้ได้

ผมกับฮันกีทักออกจากตึกพร้อมๆ กัน

ทันทีที่ออกมาข้างนอก ฮันกีทักก็ร้องตะโกนไชโย

“ได้เซ็นสัญญาก่อนจบการระดมทุน สุดยอดไปเลย!”

“ได้เวลาสุมไฟครั้งสุดท้ายแล้วครับ”

“สุมไฟครั้งสุดท้าย?”

“รุ่นพี่กลับฮาดงก่อนได้เลยนะครับ ผมขอตัวไปทำธุระก่อนครับ”

**ท่านจะสุมไฟอะไรอี๊กก**

**ว่าแต่ชื่อตอนเข้ากับวันหวยออกดีนะ 555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **330**

**ตอนที่ 330 วันดีๆ แบบนี้ เราก็ต้องกินเลี้ยงสิ**

ผมมุ่งหน้าไปยังเมืองชุงกู

ระหว่างทางก็โทร. นัดหมายกับนักข่าวแพซอนอาไปด้วย

ผมบอกเธอว่า อยากเจอที่ห้องประชุมของสำนักงาน มากกว่าจะนัดเจอตามคาเฟ่

ตอนที่กำลังจะขึ้นลิฟต์เพื่อไปที่ห้องประชุม ผมก็เห็นโปสเตอร์ใบหนึ่งติดอยู่ในลิฟท์

ภาพที่ได้เห็นทำให้ผมอดยิ้มไม่ได้

มันคือโปสเตอร์แนะนำนิยายเรื่อง ‘ผึ้งกับบทลงโทษ’ ที่เพิ่งได้รับรางวัลเกียรติยศไป ผลงานของชองกาฮี เพื่อนสนิทของผม บนโปสเตอร์มีภาพหนังสือและภาพของกาฮีคู่กัน

ผมยังคงยิ้มอยู่แม้จะถึงห้องประชุมแล้ว

“มีอะไรดีๆ หรือเปล่าคะ ทำไมยิ้มยังงั้นล่ะ”

นักข่าวแพซอนอามองหน้าผมแล้วถามงงๆ

“ใช่ครับ มีเรื่องที่ดีมากๆ เกิดขึ้นครับ”

“เรื่องอะไรเหรอคะ”

เธอถามพร้อมเบิกตากว้าง เป็นสายตาของนักข่าว มันบอกความสงสัยว่า... เรื่องนั้นดีพอจะทำข่าวได้หรือเปล่า

ผมมองไปรอบๆ ก่อนพูดออกมา

“กลุ่มเกษตรกรภูเขาชีรีเพิ่งจะเซ็นสัญญาจัดจำหน่ายผักให้กับบริษัทแอลวีครับ”

“เซ็นสัญญาแล้วเหรอคะ ทำไมเร็วจัง ยังระดมทุนไม่เสร็จเลยไม่ใช่เหรอ”

“เราได้เซ็นสัญญาล่วงหน้าน่ะครับ”

“น่าทึ่งมากเลยค่ะ ฉันเขียนข่าวได้มั้ยคะ”

“ผมมาเพื่อมอบบทความนี้เป็นของขวัญให้นักข่าวแพซอนอาเลยนะครับ”

ผมบอกเนื้อหาคร่าวๆ กับเธอ แต่ต่อรองว่า ไม่สามารถเปิดเผยรายละเอียดสำคัญๆ ในสัญญาได้

“ไม่มีปัญหาค่ะ แค่นี้ก็ถือเป็นข้อมูลเด็ดแล้ว”

เธอทำท่าเหมือนอยากจะเขียนข่าวตอนนี้เลย

“ผมเชื่อใจนักข่าวแพนะครับ”

\*\*\*

วันต่อมา มีข่าวลือหลุดออกมาว่ากลุ่มเกษตรกรภูเขาชีรีได้เซ็นสัญญากับบริษัทแอลวีแล้ว

ทุกคนในสำนักงานต่างตื่นเต้นกับข่าวนี้

“ไม่คิดเลยว่าข่าวจะเร็วขนาดนี้”

ฮันกีทักพูดด้วยสีหน้าดีใจ

“พอมีข่าวนี้ ยอดเงินระดมทุนเพิ่มไม่มีพักเลยครับ”

แพกมินซอกเสริมด้วยสีหน้าปลาบปลื้ม

“ถ้ายอดมาเรื่อยๆ แบบนี้ ผมว่าวันนี้เกินหมื่นล้านชัวร์”

พักแทโฮ จากฝ่ายธุรการพูดด้วยน้ำเสียงตื่นเต้น

คำทำนายของเขาก็กลายเป็นจริง

ก่อนเลิกงานวันนั้น ยอดเงินระดมทุนก็ครบหนึ่งหมื่นล้านวอนพอดิบพอดี

“ยอดถึงหนึ่งหมื่นล้านแล้วครับ”

ฮันกีทักตะโกนออกมาด้วยน้ำเสียงตื่นเต้นสุดพลัง พนักงานคนอื่นๆ เองก็ไม่สามารถซ่อนความตื่นเต้นเอาไว้ได้ ทุกคนพากันลุกจากที่นั่ง

“ใจเย็นก่อน ยังไม่จบนะครับ เหลือเวลาระดมทุนอีกตั้งสองวัน”

ผมรีบตะโกนเบรก ทุกคนต่างชูกำปั้นเมื่อได้ยินประโยคนี้

“สองวันนี้ เรามาเพิ่มยอดเงินให้ได้มากที่สุดกันเถอะ!!”

ฮันกีทักพูดเสียงดังอย่างฮึกเหิม

พนักงานทุกคนนั่งประจำที่ในท่าเตรียมพร้อม สายตาของพวกเขาเปล่งประกายระยิบระยับ

หลังจากนี้ เราต้องงัดทุกอย่างที่มี เพื่อระดมทุนให้ได้มากที่สุด

พวกเรากลุ่มเกษตรกรภูเขาชีรีทุกคนรวบรวมพลัง และโฟกัสไปที่การระดมทุนอย่างจริงจัง

ผมโทร. หาประธานคงแดชิกแห่งบริษัทเวนเชอร์คราวด์

ทันทีที่เขารับสาย ผมก็แจ้งข่าวดีให้รู้

“เราระดมทุนได้ครบหนึ่งหมื่นล้านวอนแล้วนะครับ ต้องขอบคุณทางเวนเชอร์คราวด์มากๆ ที่ช่วยเหลือนะครับ”

“ไม่เลยครับ ประธานคิมต่างหากที่ทำงานหนักมาตลอด”

“แต่ยังไงเรายังเหลือเวลาระดมทุนอีกสองวัน ผมอยากให้พวกเราพยายามอย่างเต็มที่ในช่วงเวลาที่เหลือนะครับ”

“ได้เลยครับ ผมจะลุยสุดตัวเลย ไม่ต้องกังวลครับ”

พนักงานของกลุ่มเกษตรกรภูเขาชีรีต่างทำงานหามรุ่งหามค่ำ ทุกคนแทบไม่ได้หลับได้นอนและพยายามอย่างเต็มที่

ทางเวนเชอร์คราวด์ก็ทุ่มเทกายใจสนับสนุนพวกเราเช่นกัน

\*\*\*

และแล้วก็มาถึงวันสุดท้ายของการระดมทุน หมดเวลาแล้ว

พวกเราทุกคนมาจ้องหน้าจอเพื่อลุ้นยอดระดมทุนสุดท้าย

แพกมินซอกเห็นตัวเลขเป็นคนแรก เขาพึมพำเหมือนคนจะเป็นลม

“หนึ่งหมื่นสองพันล้าน... หนึ่งหมื่นสองพันล้าน...”

น้ำเสียงของเขาแผ่วเบาเหมือนกระซิบ

พนักงานคนอื่นๆ ต่างมองหน้าจอและอึ้งไปกันหมด

ยกเว้นอีดงชุนคนเดียว...

“หนึ่งหมื่นสองพันล้าน!”

เขาตะโกนเสียงดังลั่นสำนักงาน

“ประธานครับ เรารวบรวมเงินได้หนึ่งหมื่นสองพันล้านแล้วนะครับ!”

อีดงชุนวิ่งมาหาผมและพูดประโยคนั้นด้วยสีหน้าตื้นตัน

ดวงตาของผมเปียกชื้น

“ทุกคนทำงานหนักมากเลย ขอบคุณมากนะครับ”

พนักงานทุกคนต่างตรงมาหาผม

“ทุกคนทำงานหนักมากเลย ขอบคุณมากๆ ครับ”

ผมพูดประโยคนั้นซ้ำอีกครั้ง

ดวงตาของทุกคนก็มีน้ำตาคลอเช่นกัน

ความหมายของน้ำตาไม่ใช่แค่เพราะยอดเงินที่ได้

แต่เพราะดีใจที่ผู้คนรับรู้ความจริงใจของกลุ่มเกษตรกรภูเขาชีรีต่างหาก

ผมตื้นตันที่ผู้คนมากมายรับรู้ความฝันและเข้าใจเป้าหมายของเรา

พนักงานต่างกอดกันร้องไห้

มันเป็นน้ำตาของความสุข

“วันดีๆ ยังงี้ ต้องกินเลี้ยงอยู่แล้วใช่มั้ยครับ”

อีดงชุนถามขึ้นมาด้วยดวงตาที่เปียกชื้น

“แน่นอนครับ อยากกินอะไรบอกมาได้เลยครับ”

“ผมอยากกินเนื้อวัวมากเลยครับ ขอเป็นสันนอกนะครับ ท่านประธาน”

ผมหันไปมองหน้าฮันกีทักเป็นเชิงถาม เขาหัวเราะทั้งน้ำตา

“ทำไมมองฉันแบบนั้นล่ะ วันดีๆ แบบนี้ทั้งที นายต้องเลี้ยงแล้วนะ”

“ได้เลยครับ คุณพ่อ เนื้อสันนอกนะ จัดไปเลยครับ~!”

“ขอทั้งเนื้อสันนอก หอยจอบ แล้วก็หอยเชล์ด้วยได้มั้ยครับ”

อีดงชุนแกล้งพูด

“จัดให้ได้หมดครับ ไม่ต้องห่วงนะครับ ท้องไม่แตกไม่ให้กลับบ้านแน่นอน”

ทุกคนต่างหัวเราะกับคำพูดของฮันกีทัก ดูเหมือนพวกเราจะได้รับพลังคืนมาแล้ว

\*\*\*

หลังกินเลี้ยงกับทุกคน ผมก็กลับบ้าน

การระดมทุนผ่านไปแล้ว... ทุกอย่างจบลงด้วยความสำเร็จ

ถึงจะมีช่วงเวลาลำบาก แต่พวกเราก็รับมือได้ และผ่านมันไปได้ สิ่งที่เคยคิดว่าเป็นแค่ความฝัน ตอนนี้กลายเป็นความจริง

พ่อกับแม่รอผมอยู่หน้าบ้าน ทั้งที่เป็นเวลาดึกมากแล้ว

“ยังไม่นอนกันเหรอครับ พ่อแม่ มายืนทำอะไรกันน่ะ”

“พวกเราแค่อยากมาบอกว่าลูกทำได้ดีมากน่ะ”

แม่ลูบหลังผมก่อนพูดออกมา

“แกเก่งมาก ต่อไปทุกอย่างจะต้องดีขึ้นแน่นอน”

เสียงทุ้มต่ำของพ่อซึมซับเข้ามาในใจ

“ผมกลับมาแล้ว ไปนอนกันได้แล้วครับ ดึกแล้วนะครับเนี่ย”

ผมเข้ามาในห้อง พบว่ามีน้ำผึ้งวางรออยู่บนโต๊ะ

พอดื่มเข้าไป ร่างกายก็ผ่อนคลายทันที

ถ้าหัวถึงหมอน คงผล็อยหลับแน่นอน

ก็ผมไม่ได้นอนมาตั้งสองวันแล้วนี่นา

ขณะที่กำลังจะล้มตัวลงนอน เสียงโทรศัพท์ก็ดังขึ้น

พอเห็นชื่อที่ปลายสาย ผมก็ตาสว่างทันที

มันเป็นสายจากเจ้าชายโมฮัมหมัด ซาลาห์

**สงสัยท่านประธานจะไม่ได้นอนเป็นวันที่สาม55**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **331**

**ตอนที่ 331 เตรียมแผนพร้อมสร้างโรงปลูกผักที่ดูไบ**

ผมบอกโมฮัมหมัด ซาลาห์ว่าจะติดต่อไปหลังจบการระดมทุน

ดูจากที่เขารีบติดต่อมา ดูเหมือนเขาน่าจะนับนิ้วรอวันนี้อยู่แน่ๆ

ถึงจะง่วงแค่ไหน ผมก็ต้องรับสายนี้

“ผมกำลังจะติดต่อไปอยู่พอดี สวัสดีครับเจ้าชายโมฮัมหมัด”

“ผมไม่ได้ใจร้อนใช่มั้ยครับเนี่ย”

น้ำเสียงร่าเริงของเขาทำให้ผมสบายใจขึ้น

“เห็นข่าวว่าคุณระดมทุนได้เกินเป้าใช่มั้ยครับ”

“ทั้งหมดเพราะคุณเลยนะครับ ผมต้องขอบคุณมากจริงๆ”

“ไม่ใช่เพราะผมคนเดียวหรอกครับ ยอดระดมทุนได้ขนาดนี้เพราะฝีมือของกลุ่มเกษตรกรภูเขาชีรีเองมากกว่า ว่าแต่ตอนนี้ระดมทุนเสร็จแล้ว เตรียมแผนจะมาดูไบเมื่อไหร่ดีครับ”

ใจร้อนจริงๆ ไม่ทันไรเข้าเรื่องเลย

“ผมคิดว่าจะรีบไปให้เร็วที่สุดเท่าที่จะทำได้ครับ”

“งั้นมาพรุ่งนี้เลยได้มั้ยครับ”

เจ้าชายโมฮัมหมัดหยอก

“จะดีเหรอครับ ขอเวลาผมหนึ่งสัปดาห์ก็แล้วกันครับ ต้องวางแผนหลายอย่างก่อนไป”

“อย่าให้เกินเวลานะครับ ผมใจร้อน”

ผมกำลังทำสัญญาปากเปล่ากับโมฮัมหมัด ซาลาห์

คำพูดของเจ้าชายแห่งดูไบไม่ต่างอะไรกับคำสัญญา

ที่เหลือก็แค่เจอกันและประทับตราลงบนเอกสาร

เรื่องพวกนี้เป็นรายละเอียดปลีกย่อยที่ผมต้องเตรียมไปจัดการที่ดูไบ

ยอดเงินค่าก่อสร้างสูงถึงห้าสิบล้านดอลลาร์ คิดเป็นเงินเกาหลีคือสูงถึงหกหมื่นล้านวอน

แน่นอนว่าขนาดของโรงเพาะปลูกต้องใหญ่กว่าที่จะสร้างในฮาดง

\*\*\*

พวกเราเริ่มวางแผนเตรียมสร้างโรงเพาะปลูกอย่างเอาจริงเอาจัง

สมาชิกที่เป็นกำลังหลักต่างมารวมตัวกันในห้องประชุม

“ก่อนหน้านี้ เราเคยติดตั้งโรงเพาะปลูกที่โซลกับพูซาน โดยแบ่งการทำงานออกเป็นสองทีม รอบนี้ก็เหมือนกันครับ เพียงแต่ว่าขนาดใหญ่กว่ารอบก่อนมาก ผมคิดว่าน่าจะมีอะไรต้องเตรียมหลายอย่าง ยังไงก็ต้องวางแผนงานให้รัดกุมนะครับ”

แววตาของเพื่อนร่วมงานทุกคนเปล่งประกายระยิบระยับ บอกถึงความมั่นใจในตัวเอง

ผมไม่แปลกใจ เพราะพวกเราเต็มไปด้วยประสบการณ์มากมาย ตั้งแต่การสร้างตู้คอนเทนเนอร์ผักสลัดไปจนถึงโรงปลูกผักแนวตั้ง

“คุณโยฮันครับ ออกแบบโรงเพาะปลูกไปถึงไหนแล้วครับ”

“เสร็จเรียบร้อยแล้วครับ”

มินโยฮันตอบด้วยน้ำเสียงร่าเริง ตอนที่ติดตั้งโรงปลูกผักรอบแรก เขาไม่ได้เข้าร่วมเพราะต้องอยู่เฝ้าที่นี่

ผมก็เลยมอบหมายงานใหญ่ ให้เขาช่วยออกแบบโรงเพาะปลูกขนาดใหญ่ที่จะสร้างขึ้นในอนาคต

เขาใช้เวลาทำงานอยู่เป็นเดือนๆ และตอนนี้ ทุกอย่างสำเร็จเรียบร้อยแล้ว

เครื่องโปรเจ็กเตอร์สว่างขึ้น

หน้าจอฉายภาพโรงเพาะปลูกที่มินโยฮันออกแบบ

มินโยฮันมองหน้าจอพลางอธิบายให้เพื่อนร่วมงานฟัง

“อย่างที่เห็นนะครับ เรากำลังจะสร้างโรงเพาะปลูกขนาดใหญ่ ส่วนเรื่องก่อสร้าง ผมขอให้ทางทีมวิศวกรเป็นคนรับผิดชอบและตรวจสอบนะครับ”

อีดงชุนและอีจางอูยิ้มรับคำพูดของมินโยฮัน

โรงปลูกผักไฮโดรโปนิกส์ขนาดใหญ่ที่เขาออกแบบมีขนาดใหญ่ สูงเกินสามสิบเมตร

“หลังสร้างโรงเพาะปลูกเสร็จ ผมประเมินว่าเราจะส่งออกผักสลัดได้มากถึง 65,000 แพ็กต่อวัน ถ้าคิดเป็นน้ำหนัก ก็ราวๆ สามสิบตันครับ”

หลังจากนี้ ก็แค่ส่งผักสลัดไปให้บริษัทแอลวี และถ้ามีปริมาณเกินจากที่ตั้งไว้ ก็กระจายออกจำหน่ายตามร้านค้าปลีกได้

พอมินโยฮันอธิบายจบ ฮันกีทักก็ลุกขึ้น

“ระหว่างที่เรากำลังระดมทุน ผมติดต่อบริษัทก่อสร้างไปหลายแห่ง ตอนนี้คิดว่าบริษัทที่น่าสนใจเป็นอันดับหนึ่งคือบริษัทก่อสร้างชุงวอนครับ”

ในการสร้างโรงเพาะปลูก ทีมผู้เชี่ยวชาญเฉพาะทางของกลุ่มเกษตรกรภูเขาชีรีจะดูแลรับผิดชอบเรื่องเกษตรแนวตั้งเป็นหลัก แต่เนื่องจากโรงเพาะปลูกมีขนาดใหญ่ เราจึงต้องติดต่อให้บริษัทก่อสร้างมาช่วยดูแลเรื่องงานโครงสร้าง

บริษัทก่อสร้างชุงวอนเป็นบริษัทก่อสร้างขนาดกลาง มีประสบการณ์หลากหลายรูปแบบ พอร์ตงานน่าสนใจ

สิ่งที่ผมถูกใจมากที่สุดคือ พวกเขาเคยสร้างโรงแรมในประเทศอาหรับ

หลังจากเราประกาศเรื่องโครงการในดูไบ ก็มีบริษัทก่อสร้างขนาดใหญ่หลายแห่งติดต่อมาหากลุ่มเกษตรกรภูเขาชีรี เพราะตื่นเต้นกับโปรเจ็กต์นี้

แต่ผมกับฮันกีทักหารือกันแล้ว ตัดสินใจว่าเลือกบริษัทขนาดกลางอย่างบริษัทชุงวอนน่าจะดีกว่า

ผมเองรู้อนาคตอยู่แล้วว่าในอนาคต บริษัทชุงวอนจะกลายเป็นบริษัทก่อสร้างที่มั่นคง แต่ผมไม่ได้เลือกที่นี่ด้วยเหตุผลนี้อย่างเดียว

แต่เลือกเพราะผมชอบสไตล์การทำงานของที่นี่

ในช่วงปี ค.ศ. 2000 ยังไม่มีบริษัทก่อสร้างไหนในเกาหลีใต้เคยสร้างโรงเพาะปลูกขนาดใหญ่มาก่อน

และเนื่องจากเป็นครั้งแรก พวกเขาจึงไม่มีความรู้และไม่มีข้อมูลการทำงาน

ผมตรวจสอบเอกสารที่บริษัทก่อสร้างหลายแห่งส่งมาให้ พบว่าพวกเขานำเสนอข้อมูลโดยไม่ได้ศึกษาหลักการพื้นฐานมาก่อน

แต่บริษัทก่อสร้างชุงวอนแตกต่างออกไป ผมดูออกว่าพวกเขาใส่ใจและค้นคว้าข้อมูลอย่างละเอียด และนี่เป็นเหตุผลสำคัญที่ทำให้ผมตัดสินใจเลือกพวกเขา

“สัปดาห์นี้ผมต้องไปดูไบ ยังไงรบกวนหัวหน้าฝ่ายธุรการช่วยจัดการเรื่องตั๋วให้ด้วยนะครับ”

ฮันกีทักพยักหน้ารับ

สัปดาห์นี้ ผมกับอีจางอูจะเดินทางไปดูไบด้วยกัน

ตอนแรกผมก็กังวลว่า ควรจะพาคนอื่นไปด้วยเพิ่มมั้ย แต่คิดไปคิดมา ก็มองว่าแค่ช่วงแรก ไปแค่ไม่กี่คนน่าจะคล่องตัวกว่า

การประชุมจบลง ผมเรียกมินโยฮันกับอีดงชุนมาคุยต่างหาก

“มีเรื่องอะไรเหรอครับ”

อีดงชุนถามอย่างแปลกใจ

“ผมว่าจะเริ่มเปิดรับสมัครเกษตรกรรุ่นใหม่ก่อนเริ่มสร้างโรงเพาะปลูกครับ”

“ท่านประธานเคยพูดไว้แล้วไม่ใช่หรือครับ”

“ใช่ครับ ผมพูดตอนอภิปราย แต่ถึงจะใช้คำว่าเกษตรกรรุ่นใหม่ แต่ผมตั้งใจว่าจะรับวิศวกรด้วยครับ”

พอได้ยินคำว่าวิศวกร แววตาของอีดงชุนก็เต็มเปี่ยมไปด้วยความยินดี

“แปลว่าผมมีงานต้องทำสินะครับ”

เขาพูดเหมือนรู้ว่าผมคิดอะไร

“ผมไม่มีความรู้ด้านนี้ คงต้องรบกวนคุณพ่อแหละครับ”

“การศึกษาก็สำคัญ แต่ความรู้นอกสายงานก็สำคัญมากนะครับ”

“ก็จริงครับ ยังไงผมขอร้องให้คุณพ่อเป็นคนดูแลด้านการสอนเกี่ยวกับวิศวกรรมนะครับ”

“ถ้าเป็นงานแบบนี้ ผมยินดีมาก จะรวบรวมประสบการณ์ทุกอย่างมาสอนให้หมดเลย เราจะได้มีบุคลากรเก่งๆ มีคุณภาพมาช่วยงานในอนาคต”

ท่าทางของอีดงชุนดูพร้อมมาก ประมาณว่าถ้าให้สอนตอนนี้ก็ยินดี อย่างไรก็อย่างนั้น

“ไม่ต้องรีบร้อนครับ ผมแจ้งไว้ก่อน ให้คุณพ่อได้มีเวลาเตรียมตัวแต่เนิ่นๆ น่ะครับ”

“ผมจะเตรียมตัวเต็มที่แน่นอน ไม่ต้องห่วงเลยครับ”

ผมหันไปหามินโยฮันบ้าง

“คุณโยฮันเองก็ต้องช่วยกันด้วยนะครับ ผมอยากขอร้องให้คุณสอนเรื่องการเพาะปลูกครับ”

“สบายมาก เรื่องนี้ผมพร้อมอยู่แล้วครับ”

มินโยฮันพูดยิ้มๆ ช่วงนี้ เขากำลังปั้นพังฮย็อนชิกและคิมซังช็อลอย่างสุดความสามารถ เพื่อให้ทั้งคู่กลายเป็นผู้เชี่ยวชาญด้านการเพาะปลูกไฮโดรโปนิกส์

“สองคนนั้นโอเคใช่มั้ยครับ พังฮย็อนชิกกับคิมซังช็อล”

ผมลองถามดู

“โอเคทั้งคู่ครับ พวกเขากำลังตั้งใจศึกษาเรื่องเกษตรแนวตั้งอย่างเอาจริงเอาจังเลยแหละ”

พอมินโยฮันพูดจบ อีดงชุนก็แทรกขึ้นมา

“คุณโยฮันมีผู้ช่วยแล้ว แล้วผมล่ะครับ”

“อย่าเพิ่งเศร้าไปเลยครับคุณพ่อ พอดีพังฮย็อนชิกกับคิมซังช็อลเขามีความรู้พื้นฐานเรื่องผักไฮโดรโปนิกส์อยู่แล้วตอนที่เราสร้างตู้คอนเทนเนอร์ผักสลัดกัน แต่เรื่องวิศวกรรม ยังไม่มีคนรุ่นใหม่ที่เข้าใจเรื่องนี้เลย ส่วนตัวผมว่ามันก็สำคัญมากเหมือนกันนะครับ”

“สำคัญขนาดนั้นเลยเหรอครับ”

“ก็สำคัญขนาดที่ว่าอนาคตของกลุ่มเกษตรกรภูเขาชีรีขึ้นอยู่กับการสอนของคุณพ่อเลยแหละครับ”

“อนาคตของกลุ่มเกษตรกรภูเขาชีรีขึ้นอยู่กับผมงั้นเหรอครับ”

สีหน้าของอีดงชุนเปลี่ยนไป จากที่ดูเศร้าๆ ตอนนี้กำลังปะทุเหมือนภูเขาไฟ

“ก็แปลว่า... อนาคตของกลุ่มเกษตรกรภูเขาชีรีอยู่ในกำมือผมน่ะสิครับ!”

“เข้าใจถูกแล้วครับ”

“ถึงจะไม่มีผู้ช่วย แต่ผมจะทำให้ดีที่สุดครับ”

อีดงชุนตะโกนดังลั่น

**ท่านประธานพร้อมลุยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **332**

**ตอนที่ 332 ของขวัญจากนัมอายอง**

พอผมออกจากห้องประชุม ฮันกีทักก็เข้ามาหา และพูดเสียงเบา

“มีแขกมาหานายแน่ะ”

“แขกเหรอครับ”

“คนพิเศษน่ะ”

“ใครหรือครับ ทำไมพี่กระวนกระวายขนาดนี้”

“นัมอายองน่ะ”

ได้ยินชื่อนี้แล้วผมตื่นเต้นมาก ถึงกับเร่งฝีเท้าให้เร็วขึ้น

นัมอายองแวะมาจริงๆ

ผมพูดเสียงดังเพราะดีใจที่ได้พบเธอ

“ลมอะไรหอบมาน่ะ อายอง ไม่โทร. มาบอกฉันก่อนด้วย”

“หนูมาแสดงความยินดีน่ะค่ะ”

นัมอายองบอกพลางยิ้มกว้าง

“ไม่ได้เจอกันนานเลยนะ เราไปหาที่ดีๆ คุยกันหน่อยมั้ย”

“ที่ไหนเหรอคะ”

“ตลาดฮวาแกก็แล้วกัน”

ผมพานัมอายองไปที่ตลาดฮวาแก

เพิ่งจะสังเกตว่าในมือของเธอมีถุงกระดาษใบใหญ่

“ถืออะไรมาน่ะ”

“ของขวัญของคุณค่ะ”

ประโยคนี้ทำให้ผมนึกถึงชองกาฮี เมื่อไม่กี่วันก่อนหน้าเธอบอกว่าอายองกำลังหาของขวัญบางอย่างให้ผม

“ได้ยินว่าอายองเลือกเรียนศิลปะใช่มั้ย ไม่เห็นมาบอกกันก่อน ฉันจะได้เตรียมของขวัญให้”

“ก็ตอนนั้นคุณอยู่ที่ขั้วโลกใต้ไม่ใช่เหรอคะ”

“อ๋อ จริงด้วย แต่ฉันซื้อของจากขั้วโลกใต้มาฝากเธอด้วยนะ”

ผมยื่นกล่องให้กับเธอ เป็นของฝากที่ผมซื้อมาจากขั้วโลก

“อะไรคะเนี่ย”

อายองเปิดกล่อง ข้างในเป็นตุ๊กตาเพนกวินตัวเล็กๆ

“ฉันซื้อมาจากขั้วโลกใต้น่ะ ชอบมั้ยล่ะ”

“น่ารักจังเลยค่ะ”

นัมอายองยิ้มกว้างพลางเขย่าตุ๊กตาเพนกวินในมือ

ใบหน้ายิ้มแย้มของเธอทำให้ผมนึกถึงเมื่อก่อน

เราสองคนก้าวเข้าไปในร้านค้าของกลุ่มเกษตรกรภูเขาชีรีพร้อมกัน

โนแฮมีต้อนรับพวกเราอย่างอบอุ่น

“พาแขกมาด้วยหรือคะ”

“ใช่ครับ แขกผู้มีเกียรติเลยนะครับ”

“ถ้าอย่างนั้น ฉันจะเตรียมเมนูที่อร่อยที่สุดในร้านมาให้นะคะ”

“รบกวนด้วยนะคะ”

นัมอายองโค้งศีรษะพลางมองไปรอบร้าน

“ร้านค้านี้ก็เป็นของกลุ่มเกษตรกรภูเขาชีรีด้วยหรือคะ”

“ใช่แล้ว เป็นร้านที่มีชื่อเสียงที่สุดในตลาดฮวาแกเลยนะ”

อายองยิ้มจนเห็นฟันขาว

ผมเพิ่งสังเกตว่าเธอแต่งตัวได้โดดเด่นเป็นเอกลักษณ์มาก ทั้งเสื้อและกางเกงเป็นสีเขียว

ตัดกับเข็มขัดสีเหลืองสะดุดตา

เธอมีเซนส์ของนักเรียนศิลปะ

“ฉันนึกว่าเธอจะเป็นเกษตรกรเสียอีก”

เธอหัวเราะคิกเมื่อได้ยินคำว่า<i>เกษตรกร</i>

“ทำไมล่ะ ฉันพูดอะไรผิดเหรอ”

“เปล่าค่ะ จริงๆ หนูก็อยากเป็นเกษตรกรนะคะ เกษตรกรปลูกผัก เลี้ยงผึ้งเหมือนคุณ”

“แล้วทำไมถึงเลือกเรียนศิลปะล่ะ”

จังหวะนั้นเอง โนแฮมีถือถาดเดินเข้ามา

“ไอศกรีมชาเขียวได้แล้วค่ะ ส่วนเจ้านี่คือขนมยักกวาทำจากน้ำผึ้งค่ะ”

โนแฮมีวางถ้วยไอศกรีมชาเขียวและจานใส่ขนมยักกวาลงบนโต๊ะ ปริมาณไอศกรีมในถ้วยมากกว่าปกติเกือบสองเท่า ดูเหมือนเธอตั้งใจจะให้เยอะๆ

“ว้าว น่ากินจังเลยค่ะ”

“ไอศกรีมทำจากชาเขียวฮาดงเลยนะ อร่อยมากๆ ลองกินดูสิ”

“ขอบคุณนะคะ”

นัมอายองโค้งขอบคุณโนแฮมี โนเฮมีก็ตอบกลับด้วยรอยยิ้มเช่นกัน

“อายองกินก่อนได้เลย”

“กินด้วยกันสิคะ กินคนเดียวไม่อร่อย”

เราสองคนแข่งกันกินไอศกรีมอย่างดุเดือด

ไม่มีใครเอ่ยปากพูดคุยแม้สักคำ ต่างจดจ่ออยู่กับไอศกรีมตรงหน้า

โนแฮมีกับคุณย่าคิมกนนิมมองพวกเราแล้วหัวเราะอย่างเอ็นดู

หลังไอศกรีมหมดถ้วย ผมก็ถามเธออีกครั้ง

“ฉันยังไม่รู้คำตอบเลยนะ ว่าทำไมเธอถึงเลือกเรียนศิลปะ”

“เพราะเวลาวาดภาพ หนูรู้สึกสบายใจค่ะ”

นัมอายองตอบ

ผมมองหน้าของเธอนิ่งๆ อายองเป็นเด็กที่เด็ดเดี่ยวและกล้าหาญอยู่เสมอ ไม่ว่าจะอยู่ในสถานการณ์แบบไหน

เธอเด็ดเดี่ยวมากเกินไปจนกลายเป็นข้อเสีย บางทีเราก็ดูไม่ออกว่าเบื้องหลังใบหน้าที่เข้มแข็ง เธอซ่อนความเศร้าเอาไว้บ้างหรือเปล่า

อายองยิ้มให้ผมพลางกินไอศกรีมต่อ รอยยิ้มของเธอทำให้ผมสบายใจขึ้น

“ของขวัญนี่หนูทำมาให้คุณค่ะ”

ในที่สุด เธอก็วางช้อนและหยิบถุงของขวัญที่เตรียมไว้ส่งให้ผม

มันมีขนาดใหญ่กว่าที่คิด เป็นของที่มีรูปร่างเป็นเหลี่ยมมุมชัด จนผมเดาว่าน่าจะเป็นกรอบรูป

“ฉันเปิดดูได้เลยใช่มั้ย”

เธอพยักหน้าอนุญาต

ผมเปิดถุงกระดาษอย่างระมัดระวัง

โนแฮมีกับคุณย่าคิมกนนิมต่างก็แอบมองมาจากเคาน์เตอร์

จริงอย่างที่ผมคิด มีรูปภาพอยู่ในถุงกระดาษ

“อายองวาดเองเหรอ”

“ค่ะ หนูวาดเอง”

“นี่ภาพเกษตรกรใช่มั้ยเนี่ย”

“ใช่แล้วค่ะ ทุกคนในภาพเป็นเกษตรกร”

ภาพวาดของเธอเป็นภาพของเกษตรกรหลายคน มีตั้งแต่เกษตรกรปลูกผักไปจนถึงเกษตรกรเลี้ยงผึ้ง

“มีคุณอยู่ในภาพด้วยนะคะ”

“มีฉันอยู่ในภาพด้วยเหรอ”

“ลองหาดูสิคะว่าคนไหน”

ผมเบิกตากว้างและจ้องมองภาพตาไม่กะพริบ

เกษตรกรในภาพสวมไม่หมวกฟางก็ปิดหน้าปิดตาด้วยตาข่ายป้องกันใบหน้า ทุกคนมีใบหน้าเล็กจนแทบแยกไม่ออก

รู้สึกเหมือนเล่นเกมจับผิดภาพที่มีความยากอยู่ในระดับสูงสุด

โนแฮมีกับคุณย่าคิมกนนิมถึงกับทนไม่ไหว เดินเข้ามาหาพวกเรา

“ขอพวกเราลองหาด้วยได้มั้ยคะ”

โนแฮมีถามด้วยที่เต็มไปด้วยความอยากรู้อยากเห็น

“ได้สิครับ ลองช่วยกันหาดูครับ”

ทั้งสองคนช่วยกันหาภาพของผมอย่างเอาจริงเอาจัง

“โอ๊ะ เจอแล้ว!”

โนแฮมีตะโกนเสียงดัง

“อยู่ตรงไหนเหรอครับ คนไหนๆๆๆ”

“คนนี้ค่ะ”

โนแฮมีชี้ไปที่เกษตรกรคนหนึ่งในภาพ

นัมอายองพยักหน้าเบาๆ

โนแฮมีและคุณย่าของคุณคิมกนนิมดูรูปแล้วพากันหัวเราะลั่น

ภาพที่นัมอายองบอกว่าเป็นภาพของผมมีเอกลักษณ์ไม่เหมือนใครจนดูแปลกประหลาด

ผมไม่อยากจะเรียกว่าเป็นภาพของมนุษย์ด้วยซ้ำ

ผมถึงกับหัวเราะออกมาโดยไม่รู้ตัว

“นี่ผมเหรอครับ”

ผมมองเธอและถามงงๆ ส่งสายตาเป็นเชิงว่าอยากฟังคำอธิบาย

**จริงๆ ด็อกมย็องก็ฟีลคุณลุงอยู่นะ เด็กๆ โตกันแล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **333**

**ตอนที่ 333 เกษตรกรใบหน้าสีเขียว**

“ในบรรดาเกษตรกรทั้งหมด คนที่มีพลังมากที่สุดคือคุณไงคะ”

นัมอายองอธิบายพลางมองภาพวาดไปด้วย

ผมเพิ่งสังเกตว่าในภาพมีเกษตรกรหลายคน และมีคนหนึ่งโดดเด่นเป็นพิเศษ นั่นคือเกษตรกรที่สวมหมวกฟาง ยืนอยู่ใต้ต้นพลับ เป็นคนเดียวที่มีใบหน้าสีเขียว

 ผมอมยิ้มและถาม

“มีพลังมาก หน้าเขียวๆ คงจะเป็นฮัลก์ สินะ”

“ไม่ใช่ค่ะ”

นัมอายองสั่นศีรษะทันที

โนแฮมีกับคุณย่าคิมกนนิมก็มองเธอด้วยแววตาสงสัยเช่นกัน

“อ้าว งั้นตัวอะไรล่ะ หน้าเขียวๆ”

“เชร็ค ค่ะ”

ทุกคนหัวเราะจนท้องแข็ง

“ตัวอะไรก็ไม่รู้แหละ แต่ฉันชอบมาก จะเก็บไว้อย่างดีเลย”

“ชอบจริงๆ ใช่มั้ยคะ”

เธอถามพลางเบิกตากว้าง

ผมดูภาพวาดอย่างตั้งใจ ก่อนจะอธิบายความรู้สึกออกมา

“ฉันชอบที่มีเกษตรกรหลายคนทำงานอยู่ในทุ่ง แล้วก็ชอบภาพตัวเองที่ยืนอยู่ใต้ต้นพลับ ถึงฉันจะหน้าเขียวไปหน่อยก็เถอะ”

“หนูชอบสีเขียว ก็เลยเลือกสีนี้มาวาดใบหน้าของคุณค่ะ ส่วนเรื่องเชร็คหนูล้อเล่นนะคะ”

นัมอายองพูดพลางยิ้มกว้าง

พวกเราใช้ช่วงเวลาที่เหลือ... หัวเราะและพูดคุยกันอย่างสนุกสนาน

สักพัก เธอก็ดูนาฬิกา

“ได้เวลาที่หนูจะต้องกลับแล้วค่ะ”

“ต้องไปแล้วเหรอ เสียดายจัง”

จังหวะที่นัมอายองลุกขึ้นจากที่นั่ง โนแฮมีก็ถือของบางอย่างเดินเข้ามาหา

“ช่วยรับนี่ไปด้วยนะคะ”

“อะไรเหรอคะ”

“ฉันเตรียมขนมปังกับของเล็กๆ น้อยๆ ไว้ให้ค่ะ”

“ไม่ต้องก็ได้นะคะ เกรงใจ”

“ไม่ต้องเกรงใจค่ะ ฉันจ่ายเงินซื้อ”

โนแฮมีพูดพลางสบตาผม

“ถ้าอย่างนั้น ฉันจะกินให้อร่อยเลยค่ะ”

ด้านในถุงกระดาษที่มีโลโก้กลุ่มเกษตรกรภูเขาชีรีนั้นมีขนมปังมอคค่า ขนมยักกวาและโยเกิร์ต ทุกชิ้นคือสินค้าเด็ดของกลุ่มเกษตรกรภูเขาชีรี

ผมเดินไปส่งนัมอายองที่สถานีขนส่ง

“มีอีกเรื่องที่หนูยังไม่ได้บอกคุณค่ะ”

“เรื่องอะไรหรือ”

“เหตุผลที่หนูอยากเรียนวาดรูปน่ะค่ะ”

ผมมองหน้าเธอ พอได้เห็นรอยยิ้มแจ่มใสก็อดยิ้มไม่ได้

“หนูอยากสร้างผลงานศิลปะที่มีประโยชน์กับใครหลายๆ คน หนูอยากช่วยเปลี่ยนแปลงชนบทให้กลายเป็นพื้นที่สวยงาม เหมือนที่คุณกำลังปลูกฝังแนวคิดให้คนรุ่นใหม่อยากใช้ชีวิตในชนบทค่ะ”

บนโลกนี้ มีศิลปะที่พร้อมจะสร้างประโยชน์ให้กับโลกอยู่จริงๆ

อย่างเช่นศิลปินชาวอังกฤษที่ออกแบบสร้อยคอพลังงานแสงอาทิตย์ เพื่อให้เด็กอัฟริกาใช้เป็นโคมไฟตั้งโต๊ะ

ผมดีใจที่ได้ยินนัมอายองบอกว่าจะสร้างผลงานศิลปะที่มีประโยชน์ต่อโลก

เธอโบกมือลาผม และก้าวขึ้นรถบัส...

ผมกลับมาที่สำนักงาน ฮันกีทักเอ่ยทักทาย

“อายองโตเป็นผู้ใหญ่แล้วสินะ ฉันยังนึกว่าเธอเป็นแค่เด็กน้อยอยู่เลย”

“เวลาผ่านไปเร็วมาก”

“ก็จริง ตอนนี้นายก็สามสิบแล้วไม่ใช่เหรอ”

“นั่นสินะ”

“ยังไงก็เถอะ พรุ่งนี้เรามีนัดประชุมกับบริษัทก่อสร้างชุงวอนนะ”

\*\*\*

วันรุ่งขึ้น ผมและฮันกีทักมุ่งหน้าไปที่สำนักงานใหญ่ของบริษัทก่อสร้างชุงวอนในย่านฮันนัมดง

ผู้ชายแต่งตัวสุภาพเรียบร้อยยืนรอพวกเราอยู่

“โปรดตามผมมาครับ”

ผมกับฮันกีทักเดินตามชายที่มีรูปร่างแข็งแรงกำยำเข้าไปข้างใน

เขาพาเราไปที่ชั้นบนสุดของอาคาร

ดูเหมือนชั้นนี้จะไม่ใช่พื้นที่ของสำนักงานทั่วไป พอเปิดประตูเข้าไป ก็พบว่าเป็นห้องประชุมที่มีขนาดกว้างขวาง

“รบกวนรอที่นี่สักครู่ครับ รับเครื่องดื่มอะไรดีครับ”

“น้ำเปล่าก็พอครับ”

“ผมขอกาแฟครับ”

หลังฮันกีทักตอบว่ากาแฟ ชายคนนั้นก็พยักหน้าและเดินออกจากห้องไปเงียบๆ

“คิดว่าเป็นบริษัทขนาดกลาง สำนักงานใหญ่มากเลยนะเนี่ย”

“ทำไมครับ รุ่นพี่อิจฉาเหรอ”

ผมแซว

“อิจฉามากเลยสิ ตอนนี้ถ้าให้ฉันทำงานในตึกแบบนี้ไม่ได้แล้วนะ ไม่ชิน รู้สึกว่าแออัดเกินไป”

จังหวะนั้นเอง ประตูเปิดออก ผู้ชายสามคนก้าวเข้ามา

คนแรกคือชายที่นำทางเรามาที่ห้องนี้

เขาวางแก้วน้ำและกาแฟลงตรงหน้าเราสองคน จากนั้นก็ออกจากห้องไป

“ยินดีที่ได้รู้จักนะครับ ผมชาจงมุนจากบริษัทก่อสร้างชุงวอนครับ”

“สวัสดีครับ ผมคิมด็อกมย็องครับ”

“นั่งก่อนเถอะครับ”

ชาจงมุนคือประธานของบริษัทก่อสร้างชุงวอน

ผมคิดอยู่แล้วว่างานนี้ประธานจะต้องมาประชุมด้วยตัวเอง

เนื่องจากงานก่อสร้างของกลุ่มเกษตรกรภูเขาชีรีไม่ใช่งานเล็กๆ ยอดเงินค่อนข้างสูง

ชาจงมุนไว้ผมสั้น หน้าตามีเสน่ห์ ถึงจะวัยกลางคนแล้ว แต่ก็ยังดูดี ผมยังหนาเข้ารูป

เขานั่งลงและพูดขึ้นด้วยสีหน้าแจ่มใส

“ต้องขอบคุณมากๆ เลยนะครับที่ไว้ใจให้พวกเราดูแลงานนี้”

ชาจงมุนโค้งศีรษะแสดงความขอบคุณอย่างอ่อนน้อม

“ทางกลุ่มเกษตรกรภูเขาชีรีจะดูแลเรื่องเทคโนโลยีของโรงเพาะปลูกโดยตรงครับ ส่วนทางบริษัทก่อสร้างชุงวอนจะเป็นผู้รับผิดชอบดูแลเรื่องโครงสร้างภายนอกนะครับ”

“ขออนุญาตถามได้มั้ยครับว่าพวกคุณมีแผนจะปลูกผักประเภทไหนบ้าง”

ฮันกีทักหยิบเอกสารที่เตรียมเอาไว้ออกมา

มันคือพิมพ์เขียวละเอียดที่ลบข้อมูลสำคัญออกแล้ว

ชาจงมุนตรวจสอบพิมพ์เขียวโรงเพาะปลูกอย่างละเอียด

“สุดยอดไปเลยครับ ผมไม่เคยเห็นอะไรแบบนี้มาก่อนเลย เราจะสร้างโรงเพาะปลูกแบบเดียวกันนี้ที่ดูไบด้วยใช่มั้ยครับ”

“ใช่ครับ ตอนนี้เรารับปากกับทางดูไบไปแล้วว่าจะสร้างแน่ แต่แผนการจะเป็นอย่างไร สถาปัตยกรรมจะเป็นแบบไหน เรื่องนั้นต้องไปหารือกับทางดูไบอีกทีครับ”

“ชาวอาหรับนี่จู้จี้ระดับท็อปเลยนะครับ ยิ่งเป็นเชื้อพระวงศ์ ผมว่าน่าจะคุยกันยากน่าดู”

ชาจงมุนพูดอย่างผู้รู้

“ว่าแต่... คุณจะไปดูไบเมื่อไหร่เหรอครับ”

“วันเสาร์นี้ครับ”

“อยากให้คนของทางชุงวอนไปด้วยมั้ยครับ”

ผมนิ่งคิดอยู่ครู่หนึ่ง ไปดูไบรอบนี้ ผมตั้งใจว่าจะไปหารือกับโมฮัมหมัดเรื่องรายละเอียดต่างๆ ของโรงเพาะปลูก จึงไม่แน่ใจว่าควรพาคนนอกไปด้วยหรือไม่

ชาจงมุนเอ่ยขึ้นอย่างระมัดระวัง

“ผมตั้งใจว่าจะไปเองนะครับ”

“ท่านประธานจะไปเองเลยเหรอครับ”

“เมื่อก่อน ผมเคยไปทำงานที่อาหรับมาก่อน ประสบการณ์ของผมอาจจะช่วยคุณได้ก็ได้นะครับ”

ไม่มีคำว่าเงินหลุดออกมาจากปากของเขาเลย

เขาขอเดินทางไปกับเราด้วยท่าทางอ่อนน้อมถ่อมตน ผมประทับใจทัศนคติแบบนี้

ผมสบตากับฮันกีทัก สายตาของเขาบอกว่าคิดเหมือนผม

“ถ้าท่านประธานจะไปเอง ผมยินดีครับ”

ฮันกีทักหยิบเอกสารเพิ่มเติมออกจากกระเป๋า มันเป็นสัญญาการก่อสร้างโรงปลูกผักไฮโดรโปนิกส์ในเกาหลี

ชายที่นั่งข้างชาจงมุนอ่านสัญญาอย่างละเอียด ระหว่างที่เขากำลังพิจารณาสัญญา ชาจงมุนก็ชวนพวกเราคุยด้วยท่าทางเปิดเผย

“ทุกวันนี้อุตสาหกรรมก่อสร้างเริ่มถดถอย ไม่เหมือนเมื่อก่อนครับ ในทางตรงกันข้าม ดูเหมือนการเกษตรกลายเป็นธุรกิจใหม่ที่กำลังมาแรง ผมคิดว่าในอนาคต กลุ่มเกษตรกรภูเขาชีรีน่าจะกลายเป็นหนึ่งในผู้นำตลาดโลก ใช่มั้ยครับ”

ถึงจะเป็นคำพูดยกยอ แต่ฟังแล้วก็รู้สึกดี

ชายที่นั่งข้างๆ อ่านสัญญาเสร็จเรียบร้อย เขาเงยหน้ามองชาจงมุนและพยักหน้าเป็นสัญญาณว่าทุกอย่างเรียบร้อย

เราเซ็นสัญญากับบริษัทก่อสร้างชุงวอน จากนั้นก็เดินทางกลับฮาดง

**ท่านประธานคุยกับท่านประธาน**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **334**

**ตอนที่ 334 ออกเดินทางไปดูไบ**

“ได้เวลาที่ท่านประธานคิมจะต้องเดินทางไปดูไบแล้วสินะ”

ฮันกีทักพูดอย่างอารมณ์ดี

“ท่านประธานอาจจะอยากอยู่เกาหลีใต้ก็ได้นะครับ”

“เรื่องเกาหลีใต้ปล่อยเป็นหน้าที่ของฉันเอง”

อีกไม่นานเราจะต้องสร้างโรงปลูกผักไฮโดรโปนิกส์ที่เกาหลีใต้และดูไบในเวลาเดียวกัน แน่นอนว่าผมไม่สามารถเดินทางไปๆ มาๆ เพื่อดูแลทั้งสองที่พร้อมๆ กันได้

ด้วยความสัมพันธ์กับโมฮัมหมัด ถึงอย่างไรผมก็คงต้องประจำการณ์ที่ดูไบ

ดีที่มีฮันกีทักอยู่ ทำให้ผมรู้สึกไว้วางใจว่าทุกอย่างจะเรียบร้อยดี

“เดี๋ยวเราแวะไปที่ว่าการอำเภอฮาดงกันหน่อยนะครับ”

“เออ ว่าจะถามอยู่เลยว่าเจ้าหน้าที่พักดงกยูติดต่อมาบ้างหรือเปล่า”

“เขาเพิ่งส่งข้อความมาหาเราก่อนออกจากฮันนัมดงนี่แหละครับ”

“เขาว่ายังไงบ้าง งานที่เราเสนอผ่านมั้ย”

“ผ่านสิครับ”

เจ้าหน้าที่พักดงกยูคือผู้อยู่เบื้องหลัง และเป็นผู้ช่วยผลักดันให้เราสามารถจัดเทศกาลของกลุ่มเกษตรกรภูเขาชีรีได้สำเร็จ

ไม่กี่วันก่อนหน้า ผมเพิ่งจะยื่นเอกสารนำเสนอไปยังที่ว่าการอำเภอฮาดง

เป็นเอกสารที่เสนอเรื่องขอปรับปรุงบ้านว่างในชนบท

งานนี้เกี่ยวพันกับเรื่องรับสมัครเกษตรกรรุ่นใหม่โดยเฉพาะ

เนื่องจากเราไม่ได้เปิดรับเกษตรกรรุ่นใหม่แค่หนึ่งหรือสองคน

เมื่อมีผู้สมัครอายุน้อยมากมายเดินทางมาฝึกงานที่ฮาดง พวกเขาย่อมต้องการที่พักอาศัย

ผมสังเกตว่าในฮาดงมีบ้านว่างๆ อยู่เป็นจำนวนมาก ก็เลยคิดว่าอยากปรับปรุงซ่อมแซมบ้านว่างพวกนี้ เพื่อให้เกษตรกรรุ่นใหม่ได้พักอาศัย

โดยเสนอให้กลุ่มเกษตรกรภูเขาชีรีและที่ว่าการอำเภอฮาดงช่วยกันออกค่าใช้จ่ายคนละครึ่ง

แน่นอนว่าที่ว่าการอำเภอฮาดงตอบรับอย่างยินดี เพราะประเด็นเรื่องบ้านว่างในท้องถิ่นก็เป็นปัญหาของพวกเขาเช่นกัน

ผมกับฮันกีทักไม่ได้ไปที่ว่าการอำเภอมานานแล้ว

ทันทีที่เราก้าวเข้าไป เจ้าหน้าที่พักดงกยูก็หันมาทักทายเสียงดัง

“เชิญทางนี้เลยครับ”

เขาพาพวกเราเข้าไปนั่งในห้องประชุม ก่อนหยิบเอกสารที่เตรียมไว้ออกมา และบอกง่ายๆ ว่า

“แค่เซ็นชื่อในเอกสารก็พอครับ”

ผมกับฮันกีทักช่วยกันตรวจสอบเอกสาร

มันเป็นเอกสารชุดเดียวกับที่ผมส่งมา แต่ว่าเติมข้อเสนอเพิ่มลงไปสองสามข้อ

เป็นเรื่องเกี่ยวกับการซ่อมแซมบ้านว่างไปพร้อมๆ กับทำนุบำรุงสิ่งอำนวยความสะดวกโดยรอบ

พอได้เห็นเอกสาร ก็สัมผัสได้ว่าที่ว่าการอำเภอฮาดงเองก็กระตือรือร้นอยากทำเรื่องนี้เช่นกัน

ก่อนจะเซ็นเอกสาร ผมถามเจ้าหน้าที่พักดงกยูว่า

“มีแผนจะเริ่มซ่อมแซมเมื่อไหร่ครับ”

“กำหนดการเร็วกว่าที่คิดครับ แต่ยังไง เรื่องรายละเอียดต่างๆ ผมจะสอบถามท่านนายอำเภอคนใหม่ให้แล้วค่อยแจ้งไปนะครับ”

ถ้าหากว่าคิมชังแด อดีตนายอำเภอประจำฮาดงยังอยู่ ผมเชื่อว่าเขาจะจัดการเรื่องนี้ในทันที แต่ตอนนี้ เปลี่ยนนายอำเภอแล้ว ผมเองก็ไม่รู้ว่านายอำเภอคนใหม่จะสนใจโครงการของเรามากแค่ไหน

จังหวะจะเซ็นเอกสาร จู่ๆ ผมก็ได้ยินเสียงเคาะประตู

เจ้าหน้าที่พักดงกยูลุกขึ้นจากที่นั่งทันที

“นายอำเภอมาทำอะไรที่นี่เหรอครับ”

เขาถามเสียงดัง สีหน้าตกใจ

“ได้ข่าวว่าคุณคิมด็อกมย็องมา ก็เลยแวะมาน่ะ”

นายอำเภอคนใหม่ของฮาดงมีชื่อว่าคิมบย็องฮวี ผมไม่เคยเจอเขามาก่อนเลย

“ผมคิม-บย็องฮวี นายอำเภอคนใหม่ของฮาดงครับ”

“คิมด็อกมย็องครับ”

“ยินดีที่ได้พบครับ ผมขอคุยด้วยสักครู่ได้มั้ย”

ผมกับฮันกีทักตามเขาเข้าไปในห้องของนายอำเภอ

ทิวทัศน์ที่คุ้นเคยปรากฎในสายตา... ถึงแม้คนที่นั่งตรงหน้าจะเปลี่ยนไป แต่บรรยากาศภายในห้องยังเหมือนเดิม

จู่ๆ ผมก็นึกถึงคิมชังแด อยากให้เขามาอยู่ตรงนี้จริงๆ

ผู้ช่วยนายอำเภอก็เป็นคนใหม่ที่ผมไม่เคยเห็นมาก่อน

เป็นผู้ชายรูปร่างผอมและดูพูดน้อย

ในทางกลับกัน คิม-บย็องฮวี นายอำเภอคนใหม่มีรูปร่างสูงใหญ่แข็งแรง

ใบหน้ากลมชวนให้นึกถึงแมวน้ำ

เขาเอ่ยขึ้นด้วยน้ำเสียงอ่อนโยน

“ผมอยากพบคุณคิมด็อกมย็องมานานแล้วครับ”

“ผมเองก็อยากพบนายอำเภอเหมือนกันครับ”

เขายิ้มร่าเริง

“ยินดีด้วยนะครับเรื่องการระดมทุน อีกไม่นานฮาดงของเราคงจะเต็มไปด้วยเกษตรกรรุ่นใหม่ ทั้งหมดนี้ ต้องขอบคุณคุณคิมด็อกมย็องเลยนะครับ”

“ผมแค่ทำงานของผมเท่านั้นเองครับ”

“ผมได้อ่านเอกสารของคุณคิมด็อกมย็องแล้ว ค่อนข้างกังวลพอสมควรนะครับ ถ้ามีงบประมาณ ผมอยากจะสร้างบ้านใหม่ จะได้มีที่พักดีๆ ให้กับพวกผู้สมัครนะครับ”

ผมเองก็รู้สึกเหมือนกับเขา

ถ้ามีเงินทุนมากพอ ผมก็อยากจะปลูกบ้านใหม่ แต่ตอนนี้ เราไม่อาจเจียดงบประมาณมาทำอะไรแบบนี้ได้

เรามีงานด่วนคือต้องสร้างโรงเพาะปลูกในดูไบและฮาดงให้เสร็จก่อน

เพราะฉะนั้น ทางเลือกที่ดีที่สุดก็คือซ่อมแซมบ้านที่ว่างอยู่

และเรื่องนี้ เราต้องการความช่วยเหลือจากที่ว่าการอำเภอฮาดง

คิม-บย็องวีพูดขึ้นด้วยแววตาเป็นประกาย

“เรื่องนี้ผมสัญญาว่าจะจัดการให้ดีที่สุดครับ”

“ได้ฟังอย่างนี้แล้ว ผมโล่งใจมาก ขอบคุณที่ร่วมมือกับเรานะครับ”

“ฮาดงจะมีเกษตรกรรุ่นใหม่ทั้งที ผมก็ต้องอำนวยความสะดวกเต็มที่อยู่แล้วครับ”

“ฝากท่านนายอำเภอด้วยนะครับ”

ผมลุกจากที่นั่งและโค้งคำนับเขา

คิม-บย็องฮวีทำหน้าตกใจ

“อ้าว จะไปแล้วเหรอครับ”

“ครับ ผมคงต้องขอตัวก่อน อีกไม่กี่วันผมจะเดินทางไปดูไบแล้ว ตอนนี้มีเรื่องต้องทำก่อนเดินทางเยอะเลยครับ”

“ผมตั้งใจว่าจะเชิญคุณกินข้าวเย็นด้วยกันสักหน่อย เสียดายจริง”

“ไว้เป็นโอกาสหน้าแล้วกันนะครับ”

คิมบย็องฮวีทำหน้าเศร้า แต่ก็ไม่ค้านอะไร

พอออกจากห้องของนายอำเภอ ผมก็ได้พบเจ้าหน้าที่พักดงกยูอีกครั้ง

ผมเซ็นเอกสารให้เรียบร้อยและออกจากที่ว่าการอำเภอ

“เป็นวันที่ยาวนานจังนะ”

ฮันกีทักพูดพลางมองท้องฟ้า

พระอาทิตย์ตกดินย้อมท้องฟ้าให้กลายเป็นสีแดง

“ดื่มโซจูกันหน่อยมั้ย”

เขาถามยิ้มๆ

“ดีเลยครับ”

“เมื่อกี้นายเพิ่งปฏิเสธนายอำเภอ แต่กลับตอบรับคำชวนของฉันเนี่ยนะ”

“ผมจะปฏิเสธคำชวนของรุ่นพี่ได้ยังไงล่ะครับ”

เราสองคนระเบิดเสียงหัวเราะออกมาพร้อมกัน

“ก็จริง นายปฏิเสธฉันไม่ได้หรอก”

\*\*\*

เช้าวันออกเดินทางไปดูไบ

แม่วุ่นวายแต่เช้า ตระเตรียมข้าวของให้กับผม ถึงจะไม่ใช่การไปทำงานที่ต่างประเทศเป็นครั้งแรก แม่ก็ยังตื่นเต้นอยู่ดี

“อย่าตื่นเต้นเลยครับแม่ ผมไปไม่นาน เดี๋ยวก็กลับ”

“ฉันกลัวว่าอาหารจะไม่ถูกปากแกน่ะซี”

พ่อโผล่เข้ามาพอดี

“ลูกฉันนี่ก็แปลก ชอบที่ร้อนๆ ไม่ก็ที่หนาวๆ อากาศปกติไม่ยักเอา”

แม่ถึงกับระเบิดเสียงหัวเราะเมื่อได้ยินประโยคนั้น

ผมกับอีจางอูเดินทางไปยังสนามบินอินชอนด้วยกัน

จู่ๆ เขาก็พูดประโยคที่มีเนื้อหาเหมือนกับพ่อ

“รู้สึกเหมือนเพิ่งอยู่ที่เย็นๆ แล้วจู่ๆ ก็จะไปที่ร้อนซะงั้น เหมือนแช่น้ำเย็นแล้วย้ายไปแช่น้ำร้อนเลย จากขั้วโลกใต้แล้วกลายเป็นดูไบเนี่ย”

“ฉันว่าพอเราไปถึงดูไบ ไอ้ตัวที่เราเคยเจอที่ขั้วโลกใต้น่าจะโผล่มานะ”

“ไอ้ตัวที่เคยเจอที่ขั้วโลก อย่าบอกนะว่าเพนกวิน?”

“ใช่สิ ที่ดูไบก็มีเพนกวินเหมือนกันนี่”

“นายล้อฉันเล่นใช่มั้ย”

“พูดจริง”

“โกหก”

“ก็บอกแล้วไงไม่ได้อำ”

ใบหน้าของอีจางอูซีดลงทันที ท่าทางเหมือนเขากำลังนึกถึงเหตุการณ์ตอนเจอเพนกวินที่ขั้วโลกใต้อย่างไรอย่างนั้น

“มาบอกว่าที่อาหรับมีเพนกวินนี่ มันน่าเชื่อตรงไหนวะ”

“ก็บอกแล้วว่ามีจริงๆ”

“แค่นึกถึงเพนกวินฉันก็ขนลุกละเนี่ย”

เขาทำท่าสยดสยอง

ไม่นานเราก็เดินทางมาถึงสนามบินอินช็อน

เนื่องจากจองตั๋วเครื่องบินทีหลัง ชาจงมุนก็เลยต้องไปไฟลท์อื่นไม่ใช่ไฟลท์เดียวกับเรา เพราะตั๋วเครื่องบินเต็มหมดแล้ว

เขาได้ไฟลท์ก่อนหน้า และออกเดินทางล่วงหน้าไปก่อนแล้ว

ผมกับอีจางอูขึ้นไปนั่งบนเครื่องบิน

อีก 9 ชั่วโมง 30 นาที จะถึงดูไบ

**ขอให้งานราบรื่นน**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **335**

**ตอนที่ 335 ด็อกมย็องกับอีจางอูไปดูไบ**

สหรัฐอาหรับเอมิเรตส์ปกครองแบบสหพันธรัฐ ประกอบไปด้วยเจ็ดนครรัฐที่ปกครองตนเอง

ดูไบคือนครรัฐที่มีขนาดใหญ่เป็นอันดับสองของสหรัฐอาหรับเอมิเรตส์

สองร้อยปีก่อน ดูไบเป็นเพียงหมู่บ้านชาวประมงเล็กๆ ที่มีชนเผ่าเร่ร่อนอาศัยอยู่ อุตสาหกรรมหลักคือ เก็บไข่มุกและการประมง

ต่อมาในปี ค.ศ.1969 มีการค้นพบแหล่งน้ำมันในดูไบ จากนครรัฐเล็กๆ จึงเปลี่ยนไปกลายเป็นเมืองที่โอ่อ่าสวยงาม ดูไบกลายเป็นเมืองไฮเทคล้ำสมัยด้วยอำนาจเงินที่ได้จากการจำหน่ายน้ำมันดิบ

การเปลี่ยนแปลงครั้งนี้ ยิ่งใหญ่เหนือกว่าปาฏิหาริย์ของแม่น้ำฮัน [1] เสียอีก โครงการพัฒนาเมืองที่ผสมผสานจินตนาการอันแปลกใหม่ และแรงผลักดันอันน่าตื่นตาตื่นใจได้เริ่มขึ้น

ตึกสูงระฟ้า และท่าเรือขนาดใหญ่ถูกสร้างขึ้น

นครรัฐดูไบได้เปิดเขตการค้าเสรีที่ดีที่สุดในโลก และพัฒนาอุตสาหกรรมการท่องเที่ยวให้ก้าวหน้าเหนือประเทศไหนๆ

และสาเหตุที่ดูไบสามารถเปลี่ยนโฉมหน้ากลายเป็นเมืองไฮเทคทันสมัยได้ในระยะเวลาอันสั้น ก็เป็นเพราะโครงสร้างทางการเมืองที่ไม่เหมือนใครนั่นเอง

นครรัฐทั้งเจ็ดของสหรัฐอาหรับเอมิเรตส์ รวมทั้งดูไบ ปกครองโดยกษัตริย์

ถึงจะมีระบบประธานาธิบดีและนายกรัฐมนตรีบริหาร แต่ทั้งสองตำแหน่ง ก็ยังต้องผ่านการคัดเลือกผ่านสหพันธ์ และแน่นอนว่า... คุณสมบัติแรกของผู้ถูกเลือกคือจะต้องเป็นราชวงศ์ เท่ากับว่าโครงสร้างการปกครองของดูไบ คือให้ราชวงศ์หมุนเวียนผลัดเปลี่ยนกันทำหน้าที่ปกครองประเทศ

แต่ถึงจะปกครองแบบระบบศักดินา ประชาชนก็รับได้ ไม่ได้มีปัญหา สาเหตุหลักเพราะทั้งการศึกษาและการรักษาพยาบาลฟรี เป็นสวัสดิการสำคัญที่รัฐมอบให้

การปกครองของดูไบนั้นถือว่าได้มาตรฐานระดับโลก เทียบเท่ากับยุโรปได้เลย

กษัตริย์ของดูไบถือว่าเก่งด้านบริหารมาก พระองค์วางแผนพัฒนาการค้าและท่องเที่ยวเป็นหลัก โดยเริ่มจากการสร้างเมืองให้โอ่อ่าสวยงาม ตามหลักการที่ว่า จะสร้างเมืองให้เป็นศูนย์กลางการค้าที่ดีที่สุดในอาหรับ

ถ้าทำตามแผนดังกล่าวได้ ต่อให้ขายน้ำมันหมดประเทศ ก็ยังเหลือเมืองแห่งการค้าเป็นหนทางทำมาหากินอยู่ดี เมื่อพัฒนาเมืองเป็นแหล่งท่องเที่ยวที่หรูหรา ก็จะดึงดูดให้คนรวยทั่วโลกแห่กันมาพักผ่อนหย่อนใจ

และเพราะอย่างนี้ ดูไบจึงมีตึกระฟ้าสูง 163 ชั้น และโรงแรมระดับเจ็ดดาวมากมาย

\*\*\*

พวกเรามาถึงท่าอากาศยานนานาชาติดูไบแล้ว

โมฮัมหมัดได้เตรียมการไว้ล่วงหน้า ทำให้พวกเราผ่านเข้าประเทศได้เลยไม่ต้องตรวจสอบเหมือนชาวต่างชาติคนอื่นๆ

ระหว่างที่เรากำลังจะออกจากสนามบิน เขาก็โทร. เข้ามา

“มาถึงเรียบร้อยแล้วใช่มั้ยครับ เดินทางปลอดภัยดีมั้ย”

“ขอบคุณที่ช่วยดูแลเรานะครับ ตอนนี้พวกเราออกจากสนามบินแล้ว”

“โล่งอกไปที อ้อ ผมส่งคนไปรับคุณที่สนามบินด้วยนะครับ”

โมฮัมหมัดแจ้งเบอร์โทรศัพท์คนขับรถให้ผมทราบ

พอวางสาย อีจางอูก็หันมาถาม

“เจ้าชายโมฮัมหมัดโทร. มาเหรอ”

“ใช่ เขาบอกว่าส่งคนมารับเราแล้ว”

ที่หน้าสนามบิน เต็มไปด้วยรถซูเปอร์คาร์จอดเรียงรายเป็นจำนวนมากราวกับเป็นโชว์รูมรถหรู

อีจางอูมองรถพวกนั้นตาค้าง ก่อนอุทานว่า

“โอ้โห มีโรลส์รอยซ์ [2] รุ่นลิมิเต็ดด้วยเหรอเนี่ย~!”

ผมกดโทร. ตามเบอร์ที่โมฮัมหมัดให้มา ได้ยินเสียงผู้ชายคนหนึ่งตอบกลับมาว่า

“ยืนรออยู่ตรงนั้นแหละครับ เดี๋ยวผมไปหาคุณเอง”

พอผมวางสาย ประตูของรถโรลส์รอยซ์ก็เริ่มขยับ

ก็คือรถคันที่อีจางอูจ้องอยู่นั่นเอง

ชายคนหนึ่งก้าวลงมาจากรถ เขาสวมเสื้อขาวยาวถึงข้อเท้าและมีผ้าพันคอสีขาวพันรอบศีรษะ

เขาเดินตรงมาหาเรา ยื่นมือให้จับและแนะนำตัวอย่างสุภาพ

“สวัสดีครับ ผมชื่ออาซาร์ครับ”

“ผมคิมด็อกมย็องครับ”

“พวกคุณเดินทางมาตั้งไกล คงจะเหนื่อยน่าดู เดี๋ยวเราไปโรงแรมกันก่อนดีกว่าครับ จะได้พักผ่อนกัน”

อีจางอูก้าวขึ้นรถด้วยสีหน้าตื่นเต้นเหมือนกับเด็ก

ถนนหนทางในดูไบเป็นระเบียบเรียบร้อย ผังเมืองสวยงาม ได้รับการออกแบบอย่างดี

มองออกนอกหน้าต่าง ผมเห็นชายหาดขาวกว้างตลอดแนวชายฝั่ง เป็นทะเลสีมรกตที่พบได้ในประเทศอาหรับเท่านั้น

ผู้คนในชุดว่ายน้ำกำลังเล่นน้ำกันอย่างเพลิดเพลิน ส่วนใหญ่เป็นชาวต่างชาติ

ที่ปลายชายฝั่งคือ อาคารขนาดใหญ่รูปเรือใบ โดดเด่นสะดุดตา

โรงแรมแห่งนี้เป็นเหมือนสัญลักษณ์ของดูไบ ได้รับแรงบันดาลใจมาจากรูปทรงของใบเรือที่ลอยอยู่ในทะเล

ได้ยินมาว่าพวกเขาสร้างโรงแรมบนทะเลจริงๆ โดยวิธีขนหินมาก่อเป็นเกาะเทียม จากนั้นก็สร้างโรงแรมบนนั้น

มีการตอกเสาเข็มเหล็กหลายพันต้นเพื่อให้อาคารทนพายุไต้ฝุ่นได้

โรงแรมที่เราพักบรรยากาศดี และมีที่เล่นสกีในร่มด้วย

“พวกคุณจัดเก็บสัมภาระแล้วพักผ่อนก่อนตามสบายนะครับ เดี๋ยวผมมารับตอนเย็นๆ นะครับ”

อาซาร์ปล่อยพวกเราลงที่หน้าโรงแรม และขับรถออกไป

อีจางอูเงยหน้ามองโรงแรมอย่างทึ่งๆ

“ที่นี่มีลานสกีด้วยเหรอ!”

โรงแรมที่พวกเราพักมีลานสกีในร่มเปิดบริการ ลานสกีในร่มแห่งแรกของอาหรับนี้เปิดให้บริการในปี ค.ศ.2005

“เก็บของเสร็จแล้วลองไปดูกันมั้ยล่ะ”

อีจางอูพยักหน้าทันที

หลังจากเก็บสัมภาระเสร็จ ผมก็โทร. หาชาจงมุน ประธานบริษัทชุงวอน

“พวกเราถึงดูไบแล้วนะครับ”

“กำลังรอสายคุณอยู่เลยครับ”

“พวกเรากำลังเก็บของอยู่ เดี๋ยวอีกสักพัก เจอกันที่ดาวน์ทาวน์ดีมั้ยครับ”

“ได้เลยครับ ผมรู้จักคาเฟ่บรรยากาศดีแห่งหนึ่ง เจอกันที่นั่นแล้วกันครับ”

หลังจากนัดหมายกับชาจงมุนแล้ว พวกเราก็มุ่งหน้าไปที่ลานสกี

ผมเคยได้ยินแต่ชื่อ พอได้เห็นของจริงก็อยากเข้าไปลองดูด้านใน

ได้ยินมาว่าภายในมีพื้นที่กว้างขวาง ขนาดสนามฟุตบอลสามสนามด้วยกัน

ด้านหน้ามีโปสเตอร์ลานสกีเด่นสุดตา เขียนข้อความเอาไว้ว่า

‘ตอนเช้าเล่นสกี ตอนบ่ายอาบแดด’

ดูไบสร้างสโลแกนให้นักท่องเที่ยวเชื่อว่า... ทุกคนสามารถเล่นสกีบนหิมะและอาบแดดที่ชายหาดได้ในเวลาเดียวกัน

และนั่นคือสิ่งที่ทำให้ดูไบกลายเป็นแหล่งท่องเที่ยวที่ดีที่สุด

“ในนี้หนาวจังแฮะ”

อีจางอูทำท่าเหมือนขนลุก

ภายในลานสกี อุณหภูมิอยู่ที่ -4 องศาเซลเซียส หิมะเทียมจำนวนหกพันตันอัดแน่นไปทั่ว

ตรงกันข้ามกับภายนอกซึ่งมีอุณหภูมิ 38 องศาเซลเซียส

“เราไม่น่าเล่นสกีทัน เดี๋ยวต้องไปหาชาจงมุนแล้ว”

“ทราบแล้วครับ ท่านประธานคิม”

“ถึงจะเล่นสกีไม่ทัน แต่เรายังดูของสำคัญทันนะ”

“คืออะไร”

“มายืนตรงนี้สิ”

ผมลากอีจางอูไปที่มุมหนึ่งของลานสกี เขาเบิกตากว้างและอุทาน

“โอ๊ะ มีเพนกวินจริงๆ ด้วยแฮะ”

เบื้องหน้าของพวกเราคือเพนกวินจักรพรรดิ ที่ปกติจะอาศัยอยู่ในขั้วโลกใต้ ก่อนมาที่นี่ผมบอกอีจางอูแล้วว่า... ที่ดูไบมีเพนกวิน แต่เขาไม่เชื่อผม

พอได้เห็นกับตาแบบนี้ก็ทำให้รู้สึกทึ่งๆ อยู่เหมือนกัน

ผู้คนมากมายกำลังถ่ายรูปกับเพนกวิน

“ฉันถ่ายรูปให้นายเป็นที่ระลึกเอามั้ย”

ผมหยอก

“ขอบคุณนะ แต่พอดีฉันมีความทรงจำที่ไม่ดีกับเพนกวินน่ะ”

เขาทำหน้าจริงจังแล้วปัดมือปฏิเสธ

เป็นท่าทางที่ตลกจนผมอดหัวเราะไม่ได้

**ได้เปลี่ยนบรรยากาศกันอีกแล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **336**

**ตอนที่ 336 หารือเรื่องสถาปัตยกรรมโรงเพาะปลูกที่ดูไบ**

พวกเราเดินไปที่ดูไบดาวน์ทาวน์ด้วยกัน ในย่านนี้มีอาคารที่สูงกว่าตึก 63 [1] อยู่เต็มไปหมด

ระหว่างเขตตึกสูง มีอาคารแบบดั้งเดิมตั้งอยู่โดดเด่น นี่คือสถานที่นัดหมายที่ชาจงมุนว่า

ภายในอาคารรักษารูปแบบดั้งเดิมเอาไว้ได้ครบถ้วน พรมและเก้าอี้ที่ได้รับการออกแบบไม่เหมือนใครทำให้บรรยากาศเหมือนเราย้อนเวลาไปอยู่ในอาหรับยุคโบราณ

“ทางนี้ครับ”

ประธานชาจงมุนโบกมือเรียกเมื่อเห็นพวกเรา

ผู้ชายคนหนึ่งยืนอยู่ข้างๆ เขา

ไม่ใช่ผู้ชายที่เห็นที่บริษัทก่อสร้างชุงวอน

เขาดูอายุรุ่นราวคราวเดียวกับชาจงมุน ทรงผมมีวอลลุ่ม หน้าตาเหมือนศิลปิน แว่นกรอบหนาเข้ากับใบหน้าทรงเหลี่ยม มองเห็นกรามชัด ต่างกับชาจงมุนที่ตัดผมสั้นเกรียน และท่าทางเหมือนนักธุรกิจ

ชายคนนั้นยื่นมือมาหาผม

“ผมชินซังวอนครับ”

“คิมด็อกมย็องครับ”

“คุณชินซังวอนเป็นสถาปนิกที่ทำงานกับบริษัทก่อสร้างชุงวอน และเป็นเพื่อนเก่าของผมด้วยครับ”

ผมรู้อยู่แล้วว่าชายคนนี้ชื่อชินซังวอน ในอนาคต เขาคนนี้จะกลายเป็นสถาปนิกชื่อดังที่ได้รับรางวัลพริตซ์เกอร์ [2]  หรือที่ใครๆ เรียกว่าเป็นรางวัลโนเบลด้านสถาปัตยกรรม

พอได้เห็นแบบนี้ ก็รู้เลยว่าชาจงมุนจริงจังกับโปรเจ็กต์นี้มากแค่ไหน

อีจางอูทักทายทั้งคู่ก่อนนั่งลง

ผู้ชายในชุดประจำชาติอาหรับตรงเข้ามาหา และเสิร์ฟเครื่องดื่มในถาดให้กับพวกเรา

ชาจงมุนหันมาบอกผมว่า

“กาแฟแบบดั้งเดิมของชาวอาหรับครับ”

กาแฟแบบดั้งเดิมชงด้วยทรายร้อนๆ นี่คือวิธีดื่มกาแฟในทะเลทรายแบบเดียวกันกับคนเร่ร่อนเมื่อ 500 ปีก่อน

กลิ่นหอมของกาแฟเข้มๆ ทำให้จิตใจปลอดโปร่ง

พวกเราเริ่มจากพูดคุยสัพเพเหระก่อน

“ทำไมคุณถึงตัดผมสั้นล่ะครับ”

“ไม่เหมาะกับผมหรือครับ”

“เปล่าเลยครับ ผมว่าเหมาะกับคุณมากเลยแหละ”

“ผมตัดผมทรงนี้ตั้งแต่ยังเป็นหนุ่ม ตอนนั้นผมก็มาทำงานที่นี่นี่แหละครับ”

“มีเหตุผลเบื้องหลังมั้ยครับ”

“ก็เพราะที่นี่อากาศร้อนมากไงละครับ มีแต่แดดกับทราย ใครจะไปทนไหว”

ชาวอาหรับทั้งชายและหญิงล้วนสวมผ้าโพกหัวคลุมศีรษะ เพื่อป้องกันแสงแดดที่ร้อนระอุและเม็ดทรายจากทะเลทราย

ส่วนชาจงมุนเลือกที่จะตัดผมสั้นแทนสวมผ้าคลุมศีรษะ

“เห็นว่านัดกับโมฮัมหมัดเย็นนี้ใช่มั้ยครับ”

“ใช่ครับ เขานัดเจอพวกเราที่พระราชวังตอนเย็น”

“ผมขอแอบบอกเคล็ดลับอะไรนิดหน่อยได้มั้ยครับ ได้มาจากประสบการณ์การทำงานที่นี่น่ะครับ”

ประธานชาจงมุนบอกผมด้วยสีหน้าเอาจริงเอาจัง

“อย่างที่คุณรู้ว่าดูไบมีกษัตริย์ปกครอง เพราะฉะนั้น คนที่มีอำนาจสูงสุดคือกษัตริย์ แต่พวกเขากลับอุทิศตนเพื่อประชาชน ตอนที่ชาวต่างชาติมาลงทุนทำธุรกิจที่นี่ พวกเขาก็มอบอำนาจให้กับประชาชนเป็นหลัก ไม่ได้ริบเอาเงินทองมาใช้ส่วนตนเลย”

ก่อนมาที่นี่ ผมเองก็รับรู้ข้อมูลมาประมาณนี้ ดูเหมือนกษัตริย์ดูไบจะดูแลทุกข์สุขของประชาชนเป็นอย่างดี พวกเขาลงมาแก้ไขปัญหาเล็กๆ น้อยๆ ด้วยตัวเองเสมอ เพื่อให้ประชาชนให้สิ่งอำนวยความสะดวกเต็มที่

“ปัญหาจะเกิดขึ้นตอนที่คุณทำงานร่วมกับราชวงศ์ครับ”

“หมายถึงยังไงเหรอครับ”

“พวกเขาก็จ่ายค่าจ้างตามข้อตกลงน่ะแหละครับ แต่พวกเขาจะจุกจิกจู้จี้หน่อย ถ้าคุณสังเกตจะเห็นว่าตึกรามบ้านช่องในดูไบ หน้าตาแปลกๆ ไม่ธรรมดาเลย นั่นเพราะทุกตึกสร้างตามความต้องการของพวกราชวงศ์ พวกเขาอยากเป็นที่หนึ่งของโลก และนั่นพวกเขาก็ทำตามความคาดหวังของประชาชนนั่นแหละครับ”

จริงอย่างที่ชาจงมุนว่า ที่ดูไบไม่มีอาคารไหนที่ดูธรรมดาเลย ตั้งแต่โรงแรมในทะเล ไปจนถึงอาคารที่สูงที่สุดในโลก ทุกอาคารล้วนโดดเด่นแปลกใหม่ ไม่เหมือนใคร

“ผมมีคำเตือนให้คุณอย่างหนึ่ง ตอนติดต่องานกับราชวงศ์ครับ”

ดวงตาของชาจงมุนเปล่งประกาย

อีจางอูและชินซังวอนนิ่งฟังหูผึ่ง

“ไม่ว่าจะอยู่ในสถานการณ์แบบไหนอย่าพูดประจบประแจงครับ”

“ต่อให้เป็นสถานการณ์เลวร้ายเหรอครับ”

“ครับ ไม่ว่าสถานการณ์จะดีหรือไม่ดี คุณต้องพูดตามความเป็นจริง เพราะการปกปิดสถานการณ์เลวร้ายให้ดูดีจะกลายเป็นทำลายความน่าเชื่อถือครับ”

“กำลังจะบอกว่าคำเยินยอใช้ไม่ได้ผลสินะครับ”

“ใช่เลยครับ สิ่งสำคัญที่สุดคือความเชื่อใจ ต่อให้เงินทองจำนวนมากเท่าไหนก็ไม่ได้สำคัญอะไร เพราะสำหรับพวกเขาแล้ว เงินก็เหมือนเม็ดทรายในทะเลทราย ราคาเท่าไหร่พวกเขาไม่แคร์ สิ่งที่พวกเขาต้องการคือความเชื่อใจและความจริงใจครับ”

ประธานชาจงมุนพูดด้วยสีหน้าที่จริงจัง

เป็นคำแนะนำที่ได้มาจากประสบการณ์อันยาวนาน

\*\*\*

รถโรลส์รอยซ์มาถึงตรงเวลาตามที่นัดหมายกันไว้

ประธานชาจงมุนและสถาปนิกชินซังวอนจะไปกับพวกเราด้วย

ระหว่างทางไปพระราชวัง ทุกอย่างราบรื่นและรวดเร็วมาก

ราวกับเหตุการณ์ปาฏิหาริย์ทะเลแดง รถบนถนนเปิดทางให้พวกเราโดยอัตโนมัติ

ผมถึงกับถามอาซาร์ที่กำลังขับรถด้วยความอยากรู้

“ทำไมรถคันอื่นถึงหลีกทางให้เราเหรอครับ”

“เพราะป้ายทะเบียนครับ”

“ป้ายทะเบียนเหรอครับ”

“ป้ายทะเบียนรถคันนี้เป็นของราชวงศ์ครับ”

จะว่าไปแล้ว เลขบนป้ายทะเบียนของโรลส์รอยซ์ ต่างจากรถคันอื่นจริงๆ ด้วย

เป็นเลข 2 ทั้งหมด

“ตัวเลขหลักเดียวหมายถึงราชวงศ์ สองหลักหมายถึงขุนนางครับ ส่วนเลขสามหลักคือรถของประชาชนทั่วไปอย่างผมครับ”

“แล้วชาวต่างชาติอย่างผมจะได้ตัวเลขกี่หลักเหรอครับ”

“จะได้ป้ายทะเบียนห้าหลักครับ”

อาซาร์บอกยิ้มๆ

ระหว่างที่พูดคุยกันเพลินๆ พวกเราก็มาถึงพระราชวังแห่งนครดูไบ

เป็นพระราชวังที่มีรูปแบบสถาปัตยกรรมที่สวยงามอลังการ แต่กลับออกแบบให้ดูเรียบง่าย

พวกเราขับผ่านกลุ่มทหารที่เฝ้าประตูวังและเข้าไปในตัวพระราชวัง

โมฮัมหมัดต้อนรับเราด้วยสีหน้ายินดี

“ยินดีต้อนรับครับ”

บรรยากาศแตกต่างจากตอนพบกันที่ขั้วโลกใต้โดยสิ้นเชิง ถึงเขาจะสวมชุดสีขาวแบบดั้งเดิมยาวถึงข้อเท้าเหมือนอาซาร์ แต่สัมผัสได้ถึงสง่าราศรีในแบบราชวงศ์

“เราเข้าไปข้างในกันเถอะครับ”

ผมตามโมฮัมหมัดเข้าไปในวัง มีผ้าสีแดงวางทอดยาวคล้ายพรม

ในอาหรับ สีแดงหมายถึงความสามัคคีและอำนาจ

ภายในของพระราชวังตกแต่งด้วยทองคำ ดูหรูหราสง่างาม

“กินไปคุยไปแล้วกันนะครับ”

คนรับใช้วิ่งวุ่นเพราะคำพูดของโมฮัมหมัด

“ผมเตรียมอาหารพื้นเมืองดูไบไว้ให้ครับ”

บนโต๊ะเต็มไปด้วยอาหารมากมาย ที่ผมรู้จักมีแค่ถั่วชิกพี ชีสและขนมปังแบบดั้งเดิมของชาวอาหรับที่เรียกกันว่าค็อบซ์ [3]

ระหว่างมื้อค่ำ โมฮัมหมัดไม่ได้พูดคุยเรื่องงานเลย

เขาเล่าเกร็ดเล็กเกร็ดน้อยของดูไบให้เราฟัง เช่น โชว์น้ำพุ หรือการแสดงโชว์ที่เหมาะกับนักท่องเที่ยว

หลังรับประทานอาหารเสร็จ เราถึงเริ่มคุยงานกัน

ผมงัดแผนผังโรงเพาะปลูกที่เตรียมไว้ออกมา

โมฮัมหมัดมองแผนผังด้วยสีหน้าพอใจ

“ผมตรวจสอบเรื่องสิทธิบัตรแล้วนะครับ วันนี้อยากหารือกับคุณเรื่องสถาปัตยกรรมของโรงเพาะปลูกครับ คุณอยากได้แบบไหน หน้าตายังไงบ้าง”

“ก่อนจะคุยเรื่องนั้น ผมขอเปิดประเด็นเรื่องเงินก่อนแล้วกันนะครับ”

“เรื่องเงินเหรอครับ”

“ก็เราคุยแค่เรื่องค่าใช้จ่ายของโรงเพาะปลูก แต่ยังไม่ได้คุยเรื่องค่าใช้จ่ายสำหรับสร้างสถาปัตยกรรมเลยนี่ครับ”

“จะบอกว่าห้าสิบล้านดอลลาร์นี่เป็นค่าสร้างโรงเพาะปลูกเฉยๆ หรือครับ””

โมฮัมหมัด ซาลาห์พยักหน้ารับเบาๆ

เงินห้าสิบล้านดอลลาร์ ตีเป็นเงินเกาหลีได้หกหมื่นล้านวอน

ผมคิดว่าแค่นี้ก็เยอะมากแล้ว และควรครอบคลุมค่าใช้จ่ายทั้งหมด

ตอนออกรายการผมก็พูดแบบนี้

เหมือนจะมีเรื่องไม่คาดคิดเกิดขึ้น...

# **337**

**ตอนที่ 337 ชาวดูไบจะมีผักสลัดสดใหม่กินทุกวัน**

โมฮัมหมัดพูดต่อโดยไม่เปลี่ยนสีหน้าแม้แต่น้อย

“ผมกำลังคิดว่าค่าก่อสร้างภายนอกโรงเพาะปลูก น่าจะรวมแล้วประมาณห้าสิบล้านดอลลาร์”

ประธานชาจงมุนกระแอมเหมือนมีอะไรติดอยู่ในคอ

ท่าทางเขาจะตกใจกับจำนวนเงินที่มากเกินที่คิดไว้

“ที่เงียบนี่เพราะเงินน้อยไปหรือเปล่าครับ”

โมฮัมหมัดมองผมพลางถาม

“ผมคิดค่าใช้จ่ายของโรงเพาะปลูกกับค่าก่อสร้างรวมด้วยกันแล้วน่ะครับ”

“คิดอยู่แล้วว่าคุณด็อกมย็องน่าจะเป็นคนตรงๆ ผมชอบนะครับ แต่เหตุผลที่ผมคิดราคาค่าก่อสร้างแยกออกมาต่างหาก เพราะผมคิดว่ามันเป็นเรื่องสำคัญน่ะครับ”

ส่วนตัว ผมวางแผนจะสร้างโรงเพาะปลูกในฮาดงในรูปแบบที่เรียบง่าย เพราะมองว่ารูปลักษณ์ภายนอกไม่ใช่ปัจจัยสำคัญ

ผมตกลงกับประธานชาจงมุนไว้แล้วว่า จะออกแบบโรงเพาะปลูกในดูไบและฮาดงให้เหมือนกัน ถ้าจะแตกต่างก็คงไม่ต่างกันมาก เน้นประโยชน์ใช้สอยเป็นหลักดีกว่า

แต่กลับกลายเป็นว่า โมฮัมหมัด ซาลาห์ให้ความสำคัญกับรูปลักษณ์ภายนอก ซึ่งต่างจากที่เราคิด

“คุณตั้งใจว่าจะผลิตพืชผลในปริมาณเท่าไหร่ครับ”

“สักหนึ่งร้อยตันต่อวันน่าจะพอไหวครับ”

ตามแผนที่วางไว้ โรงเพาะปลูกในฮาดงสามารถผลิตผักสลัดได้ประมาณสามสิบตันต่อวัน เท่ากับว่าถ้าต้องการผลผลิตหนึ่งร้อยตันต่อวัน โรงเพาะปลูกในดูไบจะมีขนาดใหญ่กว่าที่ฮาดงประมาณสามเท่า

ผลผลิตหนึ่งร้อยตัน ครอบคลุมจำนวนประชากรในดูไบราวๆ สามสิบเปอร์เซ็นต์ เท่ากับว่าประชากรดูไบสามสิบเปอร์เซ็นต์จะมีผักสลัดสดใหม่ให้กินได้ทุกวัน

นับว่าไม่ใช่จำนวนน้อยๆ เลย

“ปัจจุบัน ทางดูไบนำเข้าผลผลิตทางการเกษตรจากต่างประเทศถึงเก้าสิบเปอร์เซ็นต์ ยอดเงินรวมแต่ละปี อยู่ที่ประมาณสี่พันล้านดอลลาร์ [1] ครับ ถ้าผมจะใช้เงินหนึ่งร้อยล้านดอลลาร์ [2] เพื่อให้เราสามารถสร้างผลผลิตทางการเกษตรได้ด้วยตัวเอง ก็น่าจะเป็นประโยชน์ต่อประเทศของเราอย่างมาก ผมเชื่อว่าชาวดูไบน่าจะตอบสนองต่อเรื่องนี้ในทิศทางที่ดีครับ”

คำตอบนี้คือเหตุผลสำคัญที่ทำให้โมฮัมหมัดสนใจการเกษตรสมัยใหม่

ในขณะที่กษัตริย์ดูไบทุ่มเทเงินให้กับการค้าและการท่องเที่ยวเป็นหลัก เจ้าชายกลับห่วงใยการเกษตรของประเทศ

“จะเป็นไปได้มั้ยครับถ้าผมจะขอดูผลงานออกแบบให้เร็วที่สุด”

โมฮัมหมัด ซาลาห์ถามอย่างระมัดระวัง

ก่อนจะร่วมรับประทานอาหารด้วยกัน ผมแนะนำชาจงมุนและชินซังวอนให้เขารู้จักแล้ว เขารู้ว่าทั้งสองคนจะเป็นผู้รับผิดชอบการก่อสร้างโรงเพาะปลูก

ผมสังเกตว่าโมฮัมหมัดดูจะให้ความสนใจกับชินซังวอนซึ่งเป็นสถาปนิกที่มีชื่อเสียง

“ผมยังไม่สามารถตอบได้ในทันที แต่ยังไงก็จะพยายามเร่งให้เร็วที่สุดครับ”

ผมตั้งใจว่าพอกลับถึงเกาหลีใต้ก็จะรีบดำเนินการทันที

โมฮัมหมัด ซาลาห์ พยักหน้า

“อาจดูเหมือนผมรีบร้อนไปหน่อย แต่นั่นเป็นเพราะว่าผมไม่สามารถตัดสินใจเรื่องนี้ได้เองน่ะครับ”

ปกติแล้ว โมฮัมหมัดเป็นคนมั่นใจอยู่เสมอ แต่เรื่องนี้ เขากลับดูลังเล

เป็นครั้งที่ผมได้เห็นเจ้าชายดูไบไม่มั่นใจ

“ที่บอกว่าไม่สามารถตัดสินใจได้ด้วยตัวเอง หมายความว่ายังไงเหรอครับ”

“ผมต้องได้รับอนุญาตจากท่านพ่อก่อนครับ”

"ท่านพ่อเหรอครับ"

“อาคารทั้งหมดที่สร้างโดยราชวงศ์ต้องได้รับอนุมัติจากท่านพ่อก่อนครับ ท่านพ่อของผมให้ความสำคัญกับรูปลักษณ์ของอาคารมาก”

พ่อของโมฮัมหมัด ซาลาห์คือ อิสมาอิล ซาลาห์

เขาเป็นทั้งกษัตริย์แห่งดูไบ นายกรัฐมนตรีและผู้ปกครองดูไบ

ทุกคนรู้ดีว่าอาคารในดูไบมีรูปร่างแปลกตาไม่เหมือนใคร สิ่งเหล่านี้สะท้อนให้เห็นถึงตัวตนของอิสมาอิล ซาลาห์ได้เป็นอย่างดี

ดูเหมือนเขาจะปรารถนาจะทำทุกทางให้ดูไบเป็นสถานที่ท่องเที่ยวที่ดีที่สุดในโลกให้ได้

“ท่านพ่อชอบการออกแบบที่แปลกใหม่ไม่ซ้ำใคร ต่างจากผมที่ชอบการออกแบบที่เรียบง่ายสบายตาครับ”

สีหน้าของโมฮัมหมัดบอกความขมขื่นขณะพูดถึงพ่อ

ดูเหมือนกษัตริย์แห่งดูไบจะเป็นคนเดียวที่เขาไม่สามารถเอาชนะได้

เรื่องฉุกเฉินแบบนี้ คงต้องประชุมลับกันหน่อย

“ถ้าอย่างนั้น ผมขอให้คำตอบภายในวันพรุ่งนี้ได้มั้ยครับ”

"ดีมากเลยครับ ถ้าคุณด็อกมย็องต้องการอะไรก็บอกผมได้เลยนะครับ ผมยินดีช่วยเหลือเต็มที่”

ก่อนออกจากวัง ผมเอาของขวัญที่เตรียมไว้มอบให้เขา

“ของขวัญเล็กๆ น้อยๆ จากเกาหลีใต้ครับ”

โมฮัมหมัดเปิดกล่องที่ห่ออย่างหรูหราออกมาดูทันที

ภายในกล่องคือลูกพลับแห้ง

"นี่คืออะไรเหรอครับ"

“ลูกพลับแห้งครับ เป็นอาหารพื้นบ้านที่ทำจากลูกพลับ ผมทำเองเลยนะครับ”

ประเทศแถบอาหรับไม่มีต้นพลับ รวมถึงดูไบด้วย

โมฮัมหมัดมองลูกพลับแห้งด้วยสีหน้าอยากรู้อยากเห็น

“หน้าตาคล้ายกับอินทผลัมนะครับเนี่ย”

อินทผลัมคือผลไม้ขึ้นชื่อของอาหรับ

เป็นผลที่ได้จากต้นอินทผลัม ซึ่งเติบโตอยู่ข้างๆ โอเอซิส [3]

ต้นอินทผลัมเจริญเติบโตได้ในทะเลทรายเท่านั้น ชาวอาหรับมักนำผลของมันไปตากแห้งและกินเหมือนลูกพลับแห้ง

โมฮัมหมัดกัดลูกพลับแห้งเข้าไปคำหนึ่ง ก็อุทานอย่างชอบใจ

“รสชาติดีกว่าอินทผลัมอีกนะครับเนี่ย!”

สีหน้าของเขาดูสดใสเหมือนเด็กๆ ไม่มีผิด

\*\*\*

พอออกจากวัง พวกเราก็มุ่งหน้าไปโรงแรม

อาซาร์กลับไปแล้ว เหลือแต่กลุ่มพวกเรา

ผมหันไปทางประธานชาจงมุนและเอ่ยถามขึ้นว่า

“เดี๋ยวเราประชุมกันสักนิดได้มั้ยครับ”

“กำลังรอให้ชวนอยู่เลยครับ”

“พวกเรารีบกลับโรงแรมกันเถอะครับ”

ห้องที่พวกเราพักเป็นห้องชุดขนาดใหญ่มีห้องนั่งเล่น และมีพื้นที่สำหรับจัดประชุมสำหรับสี่คนในตัว

มินิบาร์ในห้องหรูหรา เครื่องดื่มและของว่างครบครัน

อีจางอูเปิดตู้เย็นพลางหันมาหาผม

“ท่านประธาน ผมขอเปิดมินิบาร์ได้มั้ยครับ”

"ได้สิ ตามสบาย"

อีจางอูหยิบกระป๋องเบียร์ออกมา

ดูเหมือนจะเป็นเบียร์ที่เตรียมไว้เพื่อแขกต่างชาติโดยเฉพาะ

ประเทศในแถบอาหรับเอาจริงเอาจังเรื่องเครื่องดื่มแอลกอฮอล์ ส่วนใหญ่ห้ามดื่ม และมีบางประเทศห้ามขายด้วย

แต่ในดูไบ ดูจะเป็นข้อยกเว้น และที่นี่ก็มีร้านขายเครื่องดื่มแอลกอฮอล์ด้วย ซึ่งแตกต่างจากประเทศอาหรับอื่นๆ

น่าจะเป็นกลยุทธ์ดึงดูดนักธุรกิจและนักท่องเที่ยว

อีจางอูส่งเบียร์กระป๋องเย็นๆ ให้ทุกคน

“ดื่มไปคุยไปได้ใช่มั้ยครับ”

“กำลังคอแห้งพอดีเลยครับ”

ชาจงมุนหยิบเบียร์อย่างมีความสุข

ชินซังวอนถือกระป๋องเบียร์พลางยิ้มร่าเริง

“มาดื่มให้กับความสำเร็จกันครับ”

ชาจงมุนตะโกนขณะชูกระป๋องเบียร์

อาจเป็นเพราะอากาศร้อน เบียร์ที่ดื่มในดูไบจึงรสชาติดีเป็นพิเศษ

เราคุยเรื่องที่เกิดขึ้นในวังเหมือนเป็นกับแกล้ม

ชาจงมุนเอ่ยชมผมไม่หยุด

“ผมตกใจมากเลยครับที่เห็นคุณคิมด็อกมย็องคุยงานกับเจ้าชาย เอาอยู่มากนะครับ ผมนี่กังวลไม่เข้าเรื่องเลย”

“ผมแค่นำเคล็ดลับที่ประธานแนะนำ... มาใช้ให้เกิดประโยชน์เองครับ”

หลังจากคุยกันเบาๆ เราก็เริ่มเข้าโหมดคุยงานอย่างจริงจัง

**รู้สึกว่างานจะใหญ่ขึ้นเรื่อยๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **338**

**ตอนที่ 338 ฝนแห่งความโชคดี**

ชินซังวอน ต่างจากชาจงมุนที่พูดไม่หยุด เขานั่งดื่มเบียร์เงียบๆ

ชาจงมุนหันไปถามเขาว่า

“คิดว่าสถาปัตยกรรมที่นี่เป็นยังไง ถ้าให้ออกแบบคืนนี้เลยจะไหวมั้ย”

“ก็ลำบากนิดนึง เอาจริงฉันไม่ได้เตรียมใจมาว่าจะต้องออกแบบในดูไบน่ะ”

ผมอ่านแววตาที่ดูกังวลภายใต้กรอบแว่นนั่นได้

“เอาน่า ได้ออกแบบในพื้นที่จริง อาจไปได้สวยก็ได้”

ชาจงมุนปลอบชินซังวอนเหมือนปลอบเด็ก

ชินซังวอนเป็นเพื่อนของเขาและเป็นสถาปนิกที่มีชื่อเสียง สถานะระหว่างผู้รับเหมาก่อสร้างกับสถาปนิกไม่ใช่ความสัมพันธ์แบบเจ้านายลูกน้อง แต่เป็นความสัมพันธ์แบบช่วยเหลือเกื้อกูลกัน

นี่คือเหตุผลที่ประธานชาจงมุนแสดงท่าทีห่วงใยเขา

ผมวางกระป๋องเบียร์ลงบนพื้นและหันไปพูดกับชินซังวอน

“ลองปรับมุมมองเรื่องงานดูมั้ยครับ ถ้ามุมมองต่างออกไป อาจช่วยให้เครียดน้อยลงก็ได้”

“มุมมองที่ต่างออกไปเหรอครับ”

ชินซังวอนถามพลางใช้ปลายนิ้วดันกรอบแว่น

“คิดเสียว่าเป็นการออกแบบผลงานศิลปะก็แล้วกันครับ เป็นผลงานที่หาไม่ได้จากที่ไหนในโลก”

“ไม่ได้จะออกแบบโรงเพาะปลูก แต่ออกแบบงานศิลปะเหรอครับ”

ชินซังวอนเบิกตากว้างเมื่อได้ยินคำว่างานศิลปะ

“เท่าที่ผมเห็น ในดูไบไม่มีอาคารไหนที่ดูธรรมดาเลย อาจเพราะความต้องการของกษัตริย์ดูไบ ผมคิดว่าเขาวางแผนอยากให้ดูไบเป็นเมืองท่องเที่ยวที่ดึงดูดนักท่องเที่ยวจากทั่วโลก เพราะอย่างนี้ เขาถึงอยากให้เราออกแบบโรงปลูกผักในรูปแบบผลงานศิลปะไปด้วย ถ้าเราออกแบบธรรมดาทั่วไป โปรเจ็กต์ของเราอาจจบลงโดยเปล่าประโยชน์ก็ได้นะครับ”

พอได้ยินผมพูดประโยคสุดท้าย ชินซังวอนยกกระป๋องกระดกเบียร์ที่เหลือจนหมดรวดเดียว

แทนคำตอบว่าเขาตกลง

เหตุผลที่โมฮัมหมัดมอบหมายให้กลุ่มเกษตรกรภูเขาชีรีดูแลโรงเพาะปลูก ก็เพราะในโลกนี้มีแค่พวกเราที่เชี่ยวชาญเรื่องเทคโนโลยีการเกษตรแนวตั้ง

ตอนนี้ปัญหาคือรูปลักษณ์ภายนอกของอาคาร

ต้องทำให้กษัตริย์ดูไบพอใจให้ได้

กษัตริย์ดูไบเปรียบเหมือนภูเขาสูงใหญ่ แม้แต่เจ้าชายโมฮัมหมัดเองก็ข้ามไปไม่ได้ง่ายๆ

“ถ้างั้นเรามาลองดูสักตั้งก็ได้ครับ”

ชินซังวอนพูดด้วยแววตาเป็นประกาย ใบหน้ามุ่งมั่น

ชาจงมุนยิ้มกว้างและดึงชินซังวอนเข้าไปกอด

\*\*\*

วันรุ่งขึ้น ผมบอกข่าวดีนี้ให้โมฮัมหมัดรู้

สีหน้าของโมฮัมหมัดบอกว่าสบายใจขึ้น เขาบอกว่าถ้ามีอะไรที่ต้องการก็บอกมาได้เลย

ผมบอกเขาไปว่าขอพื้นที่สำหรับออฟฟิศ

“ถ้าเป็นเรื่องพื้นที่ทำงาน เดี๋ยวผมจัดให้ครับ รบกวนกำหนดระยะเวลาทำงานให้หน่อย ประมาณเท่าไหร่ครับ”

“น่าจะประมาณหนึ่งสัปดาห์ครับ”

เนื่องจากไม่ใช่การออกแบบที่ต้องลงรายละเอียดมากนัก ผมจึงคิดว่าน่าจะใช้เวลาไม่นาน

งานหลักของเราคือ วางแผนออกแบบลักษณะพิเศษ และเขียนคอนเซ็ปต์อาคาร

เท่าที่รู้มา โรงแรมเจ็ดดาวที่สร้างบนทะเลก็ต้องออกแบบรูปทรงใบเรือให้กษัตริย์เห็นภาพก่อน ถึงจะได้รับการอนุมัติให้สร้างได้

เท่ากับว่าเรื่องไอเดียสำคัญมาก

ชินซังวอนเข้าใจเรื่องนี้ดี เขาจึงบอกว่าไม่จำเป็นต้องใช้เวลานาน

เขาเชื่อว่ายิ่งเวลาจำกัด จะทำให้ความคิดสร้างสรรค์เพิ่มมากขึ้น

โมฮัมหมัดมอบพื้นที่ออฟฟิศให้เราในย่านดาวน์ทาวน์

ก่อนเริ่มงาน ชินซังวอนบอกกับผมและอีจางอูว่า

“งานครั้งนี้ ผมต้องการความช่วยเหลือจากคุณด็อกมย็องและคุณจางอูนะครับ”

เนื่องจากงานของเขาไม่ใช่แค่ออกแบบให้สวยงาม แต่ต้องคำนึงถึงเรื่องวิศวกรรมด้วย

พวกเราเริ่มทำงานอย่างจริงจัง

ผมอธิบายลักษณะเด่นของโรงเพาะปลูกแบบไฮโดรโปนิกส์ให้ชินซังวอนฟังอย่างละเอียด

ผมเล่าภาพรวมเรื่องการปลูกพืช ส่วนอีจางเล่าภาพรวมเรื่องวิศวกรรม

ชาจงมุนไม่มีเวลามาช่วยชินซังวอนออกแบบ ในระหว่างที่เราให้ความสำคัญกับโรงเพาะปลูกในดูไบ เขาต้องรับผิดชอบโรงเพาะปลูกในฮาดง ที่ตอนนี้อยู่ภายใต้ความดูแลของฮันกีทัก

มีการรายงานความคืบหน้าผ่านวิดีโอคอลและอีเมลสม่ำเสมอ

พวกเรามาดูไบได้สามวันแล้ว และยังคงทำงานอยู่ที่ออฟฟิศไม่ได้ขยับตัวไปไหน

สไตล์การทำงานของชินซังวอนเป็นเอกลักษณ์ ไม่เหมือนใคร

โต๊ะทำงานของเขารกอยู่เสมอ ทั้งกระดาษออกแบบ กระดาษโน้ตและดินสอวางระเกะระกะ รุงรังเต็มไปหมด

พอผมจะเข้าไปจัดให้ เขาก็พูดขึ้นอย่างตกใจ

“ปล่อยไว้แบบนั้นแหละครับ ผมจัดไว้แล้ว”

“ผมไม่รู้ว่าจัดแล้ว ขอโทษทีครับ”

“ถึงจะดูรกสำหรับคุณ แต่นี่เป็นแพทเทิร์นที่ผมจัดไว้แล้วครับ ผมสนุกที่ได้ทำงานตามแพทเทิร์นนี้ครับ”

ในความวุ่นวายของเขามีกฎเกณฑ์อยู่

รู้มาว่าจิตรกรบางคน มักจะสร้างสัญลักษณ์ในผลงานของตัวเอง จากแพทเทิร์นที่ไม่เป็นระเบียบ

ดูเหมือนว่าเขาจะเป็นคนประเภทนั้น

ชินซังวอนวาดภาพทุกวัน ช่วงแรกเป็นภาพที่สร้างจากลายเส้นวุ่นวายเหมือนภาพแอ็บสแตร็ก พอเวลาผ่านไปสักพัก ก็เริ่มมองเห็นแพทเทิร์นบางอย่างตามที่เขาพูด

ภาพสเก็ตช์ของชินซังวอนเสร็จสมบูรณ์ก่อนเวลานัดสองวัน

"ผมจับโครงคร่าวๆ ได้แล้วครับ น่าจะประมาณนี้”

เขาอวดภาพวาดที่เสร็จเรียบร้อยให้ผมดู

มองแว่บแรก ผมรู้สึกว่าเขาออกแบบได้สวยกว่าที่คิด

โครงสร้างอาคารคล้ายคลังสินค้าของร้านค้าสักแห่ง

จุดเด่นคือเพดานสูงแบบโครงสร้างสองชั้น และผนังด้านนอกที่ใช้กระจกใส

มองเข้าไป จะสามารถเห็นโรงปลูกผักไฮโดรโปนิกส์ได้ชัดเจน

"สุดยอดไปเลยครับ เหมือนงานศิลปะมากกว่าการโรงปลูกผักนะครับเนี่ย”

อีจางอูเอ่ยชมอย่างประทับใจ

ชาจงมุน กอดอกมอง และไม่พูดอะไร

ชินซังวอนหันไปถามชาจงมุน

“ทำไมล่ะ นายไม่ชอบเหรอ”

“ฉันว่าดูเรียบไปหน่อย”

อีจางอูเอียงคอ ทำหน้าเหมือนไม่เข้าใจที่ชาจงมุนพูด

ชาจงมุนเชี่ยวชาญเรื่องอุตสาหกรรมก่อสร้างมาตั้งแต่เด็ก แน่นอนว่ามุมมองของเขาไม่น้อยหน้าสถาปนิกเลย ความเห็นของเขาจึงสำคัญมาก

“ฉันคิดว่าถ้าคงจุดเด่นของโรงเพาะปลูกแบบไฮโดรโปนิกส์ไว้ได้ก็คงจะดี…”

ชินซังวอนยกมือจับคางเมื่อได้ยินคำพูดของชาจงมุน เป็นท่าทางที่เขาชอบทำเวลากังวล

“นายไม่ได้นอนมาหลายวันแล้ว วันนี้ไปพักสักหน่อยเถอะ”

ชาจงมุนพูดขึ้นพลางแตะไหล่ชินซังวอนเบาๆ

แต่ชินซังวอนกลับทำหน้าเครียด ไม่ได้แสดงท่าทีว่าอยากจะไปพัก

ตอนนั้นเอง เราได้ยินเสียงฝนตกกระทบหน้าต่าง

ชาจงมุนหันขวับ และตะโกนลั่น

"นี่มันฝนนำโชคนี่นา"

“ฝนนำโชค?”

ผมกับอีจางอูมองหน้ากันงงๆ

“ที่ดูไบมีวันฝนตกน้อยมากครับ คนที่นี่จะเรียกวันฝนตกว่าเป็นวันโชคดีเสมอ”

ชาจงมุนเอ่ยขึ้นพลางมองออกไปนอกหน้าต่าง

พอได้เห็นฝนตกสดชื่นก็ทำให้รู้สึกสบายใจ

ขณะที่ผมมองสายฝน ภาพภาพหนึ่งแวบขึ้นในหัวเหมือนสายฟ้าแลบ

เป็นภาพไอเดียตกแต่งภายนอกอาคารที่ผมเห็นชัดอยู่ในสมอง

เป็นไอเดียแปลกใหม่ที่สวรรค์ส่งมาให้ และมันไม่ใช่แค่ทำให้กษัตริย์ดูไบพอใจเท่านั้น แต่ยังรวมถึงคนท้องถิ่นอีกด้วย

**ท่านประธานมีไอเดียอะไรกันนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **339**

**ตอนที่ 339 แสงและเงา**

ที่ดูไบมีฝนตกน้อยมาก

พอประธานชาจงมุนเห็นฝนตก เขาจึงบอกว่าวันนี้เป็นวันที่โชคดี

ในความเป็นจริง หนึ่งปี ดูไบมีฝนตกไม่ถึงห้าครั้ง จึงเหมาะสมที่จะเรียกวันนี้ว่าเป็นวันที่โชคดี

พอได้เห็นฝนตก ผมก็นึกถึงไอเดียยอดเยี่ยมที่เหมาะจะใช้ตกแต่งภายนอกอาคารของโรงปลูกผักได้

เป็นแบบแปลนที่ให้ความรู้สึกเหมือนฝนกำลังตกลงมาภายนอกอาคาร

กำแพงฝน

โรงเพาะปลูกไฮโดรโปนิกส์ใช้รูปแบบน้ำหมุนเวียน ผมคิดว่าเราน่าจะออกแบบโครงสร้างหมุนเวียนน้ำ โดยให้น้ำไหลลงมาตามผนังด้านนอกได้

เป็นการแสดงจุดเด่นของโรงเพาะปลูกไฮโดรโปนิกส์ และในขณะเดียวกันก็แสดงภาพฝนตกด้วย

สำหรับชาวดูไบ 'ฝน' คือสัญลักษณ์ของความโชคดี

แค่มองภายนอกอาคารก็ทำให้รู้สึกดีแล้ว แถมยังช่วยลดความร้อนระอุในดูไบได้อีกด้วย

ผมร้องตะโกนยูเรก้าในใจ

“ผมมีไอเดียดีๆ ครับ!”

ทุกคนหันมามองผม

“ไอเดียแบบไหนเหรอครับ”

“เราออกแบบให้เป็นกำแพงฝนดีมั้ยครับ”

“ฝนตกที่กำแพงน่ะเหรอครับ”

ชินซังวอน ถามพร้อมกับเบิกตากว้างด้วยความประหลาดใจ

“ให้น้ำหยดเหมือนฝนตรงผนังด้านนอกของอาคารกระจกใสครับ!”

ผมวาดภาพที่จินตนาการไว้บนกระดาน

“ไอเดียดีมาก! กษัตริย์ดูไบต้องชอบแน่!!”

อีจางอูพูดอย่างสดใส

ชินซังวอน มองดูภาพที่ผมวาดและพูดขึ้นว่า

“คุณคิมด็อกมย็องสายตาแหลมคมมากเลยครับ”

“สายตาแหลมคมเหรอครับ”

“ว่ากันว่างานศิลปะทำด้วยตา ไม่ใช่ด้วยมือครับ การที่คุณเห็นฝนตกที่นอกหน้าต่างแล้วได้ไอเดียนี้มา หมายความว่าเป็นคนตาถึงครับ”

ชินซังวอนหันไปหาชาจงมุน

เขาเป็นคนเดียวที่ไม่พูดอะไรเลย

“ผมเห็นด้วยกับสถาปนิกชินซังวอนครับ ความคิดของคุณคิมด็อกมย็องทั้งแปลกใหม่และยอดเยี่ยม ถ้าเราออกแบบกำแพงฝนที่ผนังด้านนอกอาคารตามที่คุณคิมด็อกมย็องว่ามา มันจะดูเหมือนงานศิลปะที่ยิ่งใหญ่มากกว่าจะเป็นอาคารอีกครับ แต่ผมมีเรื่องกังวลอยู่ครับ”

สีหน้าของชาจงมุนดูเคร่งเครียดขึ้น เหมือนเขากำลังนึกถึงปัญหาที่ร้ายแรง

"ปัญหาอะไรเหรอครับ”

"สะดือจะใหญ่กว่าท้อง [1] น่ะสิครับ"

“หมายถึงเรื่องค่าใช้จ่ายใช่มั้ยครับ”

“ครับ เรื่องนี้เป็นข้อจำกัดสำคัญเลยนะครับ”

“คุณคิดว่ายอดเงินที่เจ้าชายเสนอให้เราจะไม่พอหรือครับ”

“น่าจะครอบคลุมแค่ค่าใช้จ่ายในการออกแบบนะครับ”

เนื่องจากตอนแรก เราไม่ได้ให้ความสำคัญเรื่องรูปลักษณ์ภายนอกของอาคาร เพราะคิดว่าไม่น่าจะส่งผลอะไร ถ้าคิดตามงบประมาณที่ได้ ก็จะเหมาะสมและไม่มีปัญหา

แต่ตอนนี้สถานการณ์เปลี่ยนไปแล้ว เราต้องออกแบบด้วยรูปลักษณ์ที่ทำให้อิสมาอิล ซาลาห์ กษัตริย์ดูไบพอใจ จึงทำให้ราคาค่าก่อสร้างเพิ่มขึ้นเป็นเงาตามตัว

ต่อให้เป็นอาคารที่ชินซังวอนออกแบบ ไม่มีกำแพงฝน ค่าใช้จ่ายก็สูงมากอยู่แล้ว ยิ่งถ้าต้องสร้างกำแพงฝน ค่าใช้จ่ายก็จะเพิ่มสูงขึ้น

“ถ้าสร้างตามไอเดียของผม คิดว่าค่าใช้จ่ายน่าจะประมาณเท่าไหร่ครับ ช่วยประเมินให้หน่อยได้ไหมครับ”

"ตอนนี้ ผมไม่สามารถกดเครื่องคิดเลขแล้วคำนวณราคาแบบเฉพาะเจาะจงได้ แต่ตีราคาแล้ว คิดว่าน่าจะอยู่ที่ยี่สิบล้านดอลลาร์ [2] ครับ"

โมฮัมหมัดมีงบให้เราใช้สร้างอาคารห้าสิบล้านดอลลาร์เท่ากับว่าต้องเพิ่มอีกยี่สิบล้านดอลลาร์!

ผมรู้สึกได้ว่าชาจงมุนกำลังกังวล

“ประธานชาจำเรื่องที่เคยบอกผมได้มั้ยครับ”

“เรื่องอะไรเหรอครับ”

“สำหรับราชวงศ์ดูไบแล้วเงินก็เหมือนทรายครับ”

ชาจงมุนพยักหน้า

“ผมจะไปพบกษัตริย์ดูไบและลองโน้มน้าวเขาดูครับ และผมจะบอกตามจริงแบบไม่ลดไม่เพิ่มด้วยครับ ผมอยากออกแบบผลงานที่ดีที่สุดครับ”

ตอนนั้นเองสีหน้าของชาจงมุนถึงได้สดใสขึ้น

เขาพูดพลางหัวเราะพลาง

“คุณคิมด็อกมย็องไม่ใช่แค่สายตาดีเท่านั้น แต่ยังปากดีด้วยนะครับ”

ทุกคนต่างพากันหัวเราะกับคำพูดของชาจงมุน

\*\*\*

วันต่อมา ชินซังวอนก็เขียนแบบเสร็จเรียบร้อย

เขานำผลงานที่เสร็จสมบูรณ์มาให้ทุกคนดู

“นี่คือผลงานออกแบบที่สะท้อนไอเดียของคุณคิมด็อกมย็องครับ”

ชินซังวอนเอ่ยขึ้นอย่างถ่อมตัว

เขานำภาพที่ผมคิดไปถ่ายทอดเป็นรูปเป็นร่างได้อย่างสมบูรณ์แบบ

เขาวางโครงสร้างกำแพงฝนไว้บริเวณด้านหน้าของอาคาร ซึ่งเป็นสิ่งปลูกสร้างขนาดใหญ่สูงเกือบหกสิบเมตร เป็นอาคารที่เน้นประโยชน์ใช้สอยมากกว่าจะเน้นความสวยงามอย่างเดียว

แบบแปลนใหม่นี้ค่อนข้างแตกต่างจากการแปลนแบบเดิมที่ทุกด้านเป็นกระจก

มีเพียงด้านเดียวที่ออกแบบเป็นกำแพงฝนเพื่อรองรับฝนตก อีกสามด้านจะติดแผงโซล่าเซลล์เพื่อรองรับพลังงานธรรมชาติ

“แผงโซล่าเซลล์เป็นไอเดียของคุณอีจางอูครับ เขาคิดว่าถ้าเราสร้างพลังงานจากแสงอาทิตย์ที่ร้อนแรงของดูไบ ก็น่าจะประหยัดค่าไฟได้บางส่วน”

อีจางอูอมยิ้มกับคำพูดของสถาปนิก ชินซังวอน

“ผลงานนี้จะเกิดขึ้นไม่ได้ ถ้าไม่ได้ไอเดียของคุณคิมด็อกมย็องและคุณอีจางอูครับ”

เขาพูดด้วยสีหน้าพึงพอใจ

ประธานชาจงมุนเองก็ดูจะชอบใจเช่นกัน

อีจางอูมองมาที่ผมและเอ่ยถาม

“ยังเหลือเวลาอีกหนึ่งวันใช่มั้ย”

"นายพูดเรื่องอะไร”

“ก็งานออกแบบเสร็จแล้วไม่ใช่เหรอ เท่ากับว่าเรามีเวลาเที่ยวเล่นอีกตั้งวันนึง~”

ผมพอจะเข้าใจว่าเขาหมายถึงอะไร พวกเราติดอยู่ในออฟฟิศตลอดทั้งสัปดาห์ เหนื่อยจะแย่อยู่แล้ว ยังไงก็ควรหาเวลาไปผ่อนคลายบ้าง

“งั้นวันนี้พวกเราออกไปสูดอากาศข้างนอกกันดีมั้ย”

“ฉันรอประโยคนี้นี่แหละ”

“มีที่ที่อยากไปมั้ยล่ะ”

"มีสิ เยอะมากด้วย!"

อีจางอูตอบด้วยรอยยิ้ม

เป็นช่วงเวลาที่พวกเราต้องไปพักผ่อนเพื่อเปลี่ยนอารมณ์กันบ้าง

ประธานชาจงมุนและสถาปนิกชินซังวอนก็เตรียมตัวออกไปข้างนอกเช่นกัน

“ไม่สนใจไปกับพวกเราหรือครับ”

ผมชวน

“เวลาพักก็ต้องพักให้เต็มที่สิครับ คุณด็อกมย็องกับคุณจางอูเองก็พักให้เต็มที่นะครับ”

ชาจงมุนและชินซังวอนมุ่งหน้าไปยังชายหาดที่มีน้ำทะเลสีมรกตกับหาดทรายสีขาวเป็นประกาย

ส่วนพวกเราเลือกไปดูไบอควาเรียม

อีจางอูชอบอควาเรียม ส่วนผมเองก็อยากเห็นพิพิธภัณฑ์สัตว์น้ำที่ใหญ่ที่สุดในอาหรับ

ดูไบอควาเรียมตั้งอยู่ภายในห้างสรรพสินค้าขนาดใหญ่ที่มียอดนักท่องเที่ยวเฉียดร้อยล้านคนต่อปี

พอก้าวเข้าไปในห้าง ผมถึงกับตกใจกับขนาดอันใหญ่โตมโหฬาร

"โอ้โห มีแท็กซี่อยู่ในห้างด้วย!"

อีจางอูจ้องมองแท็กซี่ที่พูดถึงด้วยสายตาประหลาดใจ ความจริงมันคือรถกอล์ฟไฟฟ้าที่ใช้ในสนามกอล์ฟ แต่ชาวอาหรับนำมาใช้เป็นรถแท็กซี่

คนที่ใช้แท็กซี่ส่วนใหญ่เป็นชาวอาหรับที่ร่ำรวย

ผู้หญิงและเด็กที่สวมผ้าคลุมทั้งตัวนั่งแท็กซี่ผ่านไปมา

“นั่นไงอควาเรียม!!”

อีจางอูชี้ไปที่อควาเรียม

พิพิธภัณฑ์สัตว์น้ำที่มองเห็นด้านในชัดเจนอยู่ตรงหน้าเราแล้ว

ดูไบอควาเรียมคือหนึ่งในพิพิธภัณฑ์สัตว์น้ำที่ใหญ่ที่สุดในโลก มองเห็นปลาสามหมื่นสามพันสายพันธุ์ในน้ำสิบล้านลิตร

"สุดยอดไปเลย!!!"

อีจางอูอุทานไม่หยุดขณะจ้องมองพิพิธภัณฑ์สัตว์น้ำโปร่งใส

จัดแสดงได้สวยงามสมกับที่เป็นพิพิธภัณฑ์สัตว์น้ำที่ดีที่สุดในอาหรับ

พอมองพิพิธภัณฑ์สัตว์น้ำที่มีน้ำเยอะๆ ผมก็นึกถึงน้ำที่จะนำมาใช้ในโรงเพาะปลูก

น้ำในพิพิธภัณฑ์คือน้ำทะเลที่สูบจากอ่าวเปอร์เซีย

เป็นน้ำที่ชาวดูไบใช้ดื่มด้วย พวกเขาดื่มน้ำทะเลที่ผ่านขั้นตอนการกลั่นให้เป็นน้ำจืด

เป็นวิธีเดียวกับที่เราทำน้ำดื่มในขั้วโลกใต้ และผมคิดว่าเราน่าจะต้องใช้น้ำจืดในการปลูกพืช

"คิดอะไรอยู่น่ะ"

อีจางอูมองผมแล้วถาม

“กำลังคิดถึงโรงเพาะปลูกของเราอยู่น่ะสิ”

“เก็บเรื่องงานไปก่อนเลย พักสักวันเถอะ”

“ฉันหยุดคิดเรื่องงานในหัวไม่ได้เลย”

“ถ้าแบบนี้ฉันมีวิธีดีๆ อยู่”

“วิธีดีๆ?”

"ตามมา"

อีจางอูพูดพร้อมทำหน้าฮึกเหิม

เราสองคนออกจากห้างสรรพสินค้าและขึ้นแท็กซี่

"จะไปไหนน่ะ"

“ไปถึงก็รู้เองแหละน่า”

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **340**

**ตอนที่ 340 กษัตริย์ดูไบ อิสมาอิล ซาลาห์**

อีจางอูพาผมมาที่ร้านอาหารจีน

“อาหารจีนสไตล์เกาหลี รับรองรสชาติถูกปากนายแน่ๆ”

“อาหารจีนสไตล์เกาหลี?”

ผู้คนในร้านกำลังกินจาจังมย็อนอยู่จริงๆ อย่างที่อีจางอูบอก ที่นี่เป็นร้านอาหารจีนสไตล์เกาหลี

"ถ้าได้กินของอร่อยๆ ก็จะเลิกคิดเรื่องงานไปเอง”

อีจางอูยิ้มกว้าง

สมัยทำงานที่สำนักงานก่อนจะย้อนเวลากลับมา ผมกินฟาสต์ฟู้ดในที่ทำงานแทบทุกมื้อ

บางครั้งผมกินๆ เข้าไป โดยไม่รู้ด้วยซ้ำว่าอาหารคืออะไร

คงเพราะเหตุผลนี้ ทำให้ผมนึกภาพร้านอาหารจีนสไตล์เกาหลีในดูไบไม่ออก

"นายรู้จักที่นี่ได้ยังไง"

“ฉันก็เสิร์ชมาน่ะสิ”

พนักงานหญิงในชุดยูนิฟอร์มสีแดงปรากฏตัวขึ้น

เธอไม่ใช่คนเกาหลีและไม่ใช่คนดูไบ ผมเดาสัญชาติของเธอไม่ออก แต่คิดว่าน่าจะเป็นชาวเอเชียตะวันออกเฉียงใต้

“รับอะไรดีคะ”

เธอเอ่ยถามอย่างสุภาพ ผมแปลกใจกับทักษะภาษาเกาหลีของเธอ เธอพูดได้เป็นธรรมชาติเหมือนชาวเกาหลีแท้ๆ เลย

อีจางอูหันมาถามผม

“จาจังหรือจัมปง [1] ”

“ฉันเอาจัมปง”

“ท่านประธานมากินจัมปงที่ดูไบเลยหรือเนี่ย”

“นายจะกินจาจังมย็อนใช่มั้ย”

"ใช่ ต้องจาจังอยู่แล้ว!"

อีจางอูปิดเมนูและหันไปบอกพนักงาน

“ขอเป็นจาจังมยอน จัมปง แล้วก็กันพุงกี [2] ครับ”

"ได้ค่ะ รอสักครู่นะคะ"

เขาเรียกพนักงานที่กำลังจะเดินจากไป

"เดี๋ยวก่อนครับ!"

“จะสั่งเพิ่มเหรอคะ”

“ที่นี่แถมเกี๊ยวทอดด้วยมั้ยครับ”

“เราเสิร์ฟเท่าที่คุณสั่งค่ะ…”

“ถ้างั้นผมขอสั่งเกี๊ยวทอดเพิ่มด้วยครับ”

พอเห็นแบบนั้น ผมถึงกับหัวเราะออกมาดังๆ

"หัวเราะอะไร"

“มันตลกที่นายมาขอเกี๊ยวทอดเป็นของแถมในดูไบ”

“ฉันเสียใจอะ ปกติกินเกี๊ยวทอดเป็นของแถม จะอร่อยกว่าปกติ ต้องจ่ายเงินนี่เสียหายนะเนี่ย”

ไม่นานต่อมา อาหารที่เราสั่งก็มาเสิร์ฟ

จาจังมย็อนและจัมปงหน้าตาดูดีรสชาติใช้ได้ เกือบจะเหมือนที่เคยกินที่เกาหลีใต้

อีจางอูใช้ตะเกียบคีบจาจังมย็อนสูดเข้าปากรวดเร็วอย่างกับพายุ

“ค่อยๆ กิน เดี๋ยวก็ท้องอืดหรอก”

“คิดถึงรสชาติแบบนี้ว่ะ”

เขาทำหน้ามีความสุข

ผมกินกันพุงกีกับเกี๊ยวทอดจนอิ่มแปล้

เป็นความรู้สึกอิ่มหนำอย่างที่ผมไม่ได้รู้สึกมานานแล้ว

จริงอย่างที่อีจางอูพูดไว้ ความคิดเรื่องงานหายไปชั่วขณะ

หลังกินอาหารเสร็จ เราดื่มชามินต์เป็นของหวาน

“ค่อยมีชีวิตชีวาขึ้นหน่อย เป็นไง ตอนกินข้าวไม่ได้คิดเรื่องงานเลยล่ะสิ”

“นายพูดถูก”

“เห็นมั้ยล่ะ ฉันบอกแล้ว”

ผมดื่มชามินต์พลางมองออกไปนอกหน้าต่าง

“ที่ดูไบนี่ก่อสร้างเยอะพอๆ กับเกาหลีใต้เลยนะ”

อีจางอูเปรยขึ้น

มองไปทางไหนก็มีแต่การก่อสร้าง ถือเป็นสวรรค์ของนักก่อสร้างเลยก็ว่าได้

ดูเหมือนดูไบจะขยายเมืองอย่างต่อเนื่อง

และการก่อสร้างทั้งหมดดำเนินการโดยราชวงศ์ดูไบ

ผมมองแรงงานที่ทำงานในสถานที่ก่อสร้างอย่างสนใจ

แทบจะไม่มีคนท้องถิ่น ทั้งหมดเป็นแรงงานต่างชาติ ส่วนใหญ่มาจากเอเชียตะวันออกเฉียงใต้ เช่น อินเดีย ปากีสถานและบังกลาเทศ

ว่ากันว่าดูไบมีแรงงานต่างชาติมากกว่าคนในท้องถิ่นเสียอีก ประชากรมากกว่าครึ่งของประเทศเป็นชาวต่างชาติ

ดูไบเปล่งประกายด้วยแรงงานของพวกเขา แรงงานต่างชาติเปรียบเหมือนเงาของดูไบ

ก่อนหน้านี้ คนเกาหลีมากมายอยากมาทำงานเป็นแรงงานที่ดูไบ

แต่ตอนนี้สถานการณ์เปลี่ยนไปแล้ว

เพราะกลุ่มเกษตรกรภูเขาชีรีไม่ได้มาในฐานะแรงงาน แต่เรามาในฐานะผู้เชี่ยวชาญ และชื่อของเรากำลังจะได้ประดับบนหน้าประวัติศาสตร์ของดูไบ

ผมจะผลิใบเขียวบานสะพรั่งในดินแดนที่แห้งแล้งนี้

\*\*\*

เช้านี้คือวันที่เรานัดหมายกับเจ้าชายโมฮัมหมัด

ผมโทร. หาเขา

“งานเสร็จเรียบร้อยตามที่ตกลงกันไว้ครับ”

“อยากเห็นจังครับว่าจะออกแบบมาแบบไหน ผมจะส่งอาซาร์ไปรับคุณเหมือนเดิมนะครับ”

รถโรลส์รอยซ์มารอเราที่หน้าโรงแรม

อาซาร์ยิ้มทักทายพวกเรา

ระหว่างทางไปพระราชวัง ผมได้เห็นปาฏิหาริย์ทะเลแดง [3] อีกครั้ง

แม้แต่ตำรวจก็ยังต้องหลีกทางให้เราเพราะป้ายทะเบียนของราชวงศ์

โมฮัมหมัดอยู่ในชุดล่าสัตว์ ท่าทางรีบร้อนไม่เหมือนครั้งแรกที่เจอกัน

พอเห็นหน้าผม เขาก็ถามเรื่องงานก่อนเลย

พวกเราเล่าเรื่องกำแพงฝนให้เขาฟัง

“กำแพงฝน? จินตนาการน่าทึ่งมากเลยครับ!”

เขาพอใจกับการออกแบบมาก

“ตอนนี้เหลือแต่ท่านพ่อครับ”

โมฮัมหมัดพูดแล้วลุกขึ้นยืน

ท่าทางเหมือนเขากำลังจะออกไปข้างนอก

อาซาร์ก็เตรียมตัวเช่นกัน

"มากับผมสิครับ"

"จะไปไหนเหรอครับ"

“เขตล่าสัตว์ครับ”

“เขตล่าสัตว์เหรอครับ”

“ผมนัดกับท่านพ่อไว้ที่นั่น”

“จะไปคุยที่นั่นเหรอครับ”

โมฮัมหมัดพยักหน้า

เป็นเรื่องน่าแปลกที่ไม่คุยกันที่พระราชวัง

“ผมจงใจใช้วิธีนี้ครับ”

โมฮัมหมัดแอบบอกผมในที่สุด

“จงใจเหรอครับ”

“ท่านพ่อของผมชอบล่าสัตว์ที่สุดครับ”

ฟังดูเหมือนเป็นกลยุทธ์ที่เขาไตร่ตรองมาแล้ว

ผมขึ้นรถไปกับโมฮัมหมัด ทุกคนขึ้นนั่งข้างหลัง

วันนี้เขาเป็นคนขับรถเอง

รถขับเคลื่อนสี่ล้อแล่นผ่านทะเลทราย

จังหวะรถแล่นขึ้นๆ ลงๆ บนเนินทรายให้ความรู้สึกเหมือนเล่นเครื่องเล่นในสวนสนุก

ไม่นานต่อมา เราก็เข้าเขตทะเลทราย

ผมมองเห็นเหยี่ยวบินอยู่บนท้องฟ้าเป็นอย่างแรก

ภาพที่พวกมันสยายปีกและโบยบินงดงามมาก

เต็นท์ที่ตกแต่งไว้หรูหราหลายหลังปรากฏขึ้นบนทะเลทราย

เราผ่านด่านทหารที่ยืนเฝ้าอยู่และเข้าไปในบริเวณเขตล่าสัตว์

ผมกับโมฮัมหมัดเข้าไปในเต็นท์ที่ตกแต่งหรูหราที่สุด

กษัตริย์ดูไบ อิสมาอิล ซาลาห์อยู่ในนั้น

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **341**

**ตอนที่ 341 ด็อกมย็องแข่งเหยี่ยวล่าสัตว์**

กษัตริย์ดูไบเบิกตากว้างและจ้องมาที่ผม

อิสมาอิล ซาลาห์เป็นผู้ชายรูปร่างสูงใหญ่ ต่างจากโมฮัมหมัดซึ่งมีรูปร่างสูงปานกลางและผอมเพรียว

เครายาวและร่างกายใหญ่โตสะดุดตา รูปลักษณ์ภายนอกชวนให้นึกถึงนักรบอาหรับในอดีต

มีผู้ชายกลุ่มหนึ่งเฝ้าเขาอยู่ในเต็นท์ เหมือนทหารคอยคุ้มกันกษัตริย์ พวกเขามองมาที่กลุ่มของเราด้วยสายตาดุร้าย

ผมก้มศีรษะและเอ่ยทักทายอิสมาอิล ซาลาห์ กษัตริย์ดูไบอย่างสุภาพ

“คุณคือคนที่โมฮัมหมัดพูดถึงสินะ”

อิสมาอิล ซาลาห์ อวดทักษะภาษาอังกฤษที่คล่องแคล่ว เขาเองก็เคยศึกษาในต่างประเทศเช่นเดียวกับโมฮัมหมัด

เขายื่นมือมาหาผม

“ผมคิมด็อกมย็องครับ”

“ได้ยินจากโมฮัมหมัดแล้วครับ ว่าคุณเป็นผู้เชี่ยวชาญด้านการปลูกพืชไฮโดรโปนิกส์”

ตอนนั้นเอง โมฮัมหมัดพูดแทรกขึ้น

“ท่านพ่อ โรงเพาะปลูกออกแบบเสร็จแล้วครับ ท่านต้องชอบแน่ๆ”

“ไว้ค่อยคุยเรื่องงานหลังล่าสัตว์ก็แล้วกัน”

โมฮัมหมัดยิ้มแห้ง ต่อหน้ากษัตริย์แล้วเจ้าชายแห่งดูไบกลายเป็นแค่เด็กน้อยเท่านั้น

อิสมาอิลสวมถุงมือหนังหนา และเดินตรงเข้าไปหาเหยี่ยว

ในเต็นท์มีเหยี่ยวอยู่สองตัว ขนสีขาวสลับน้ำตาลดูสง่างามน่าเกรงขาม

ทั้งสองตัวถูกปิดตาอยู่

อิสมาอิลหันมากวักมือเรียกผม

“คุณด็อกมย็องรู้เรื่องเกี่ยวกับเหยี่ยวบ้างไหมครับ”

“ก็รู้แค่ทั่วๆ ไปครับ”

“รู้มั้ยครับว่าทำไมเราถึงต้องปิดตาเหยี่ยวไว้”

"เพื่อให้เหยี่ยวสงบใช่มั้ยครับ"

“เหยี่ยวเป็นสัตว์ที่ไวต่อการมองเห็น ถ้าคนเยอะ พวกมันอาจจะรู้สึกไม่ปลอดภัยได้ครับ แต่ถ้าปิดตาไว้แบบนี้ พวกมันจะสงบครับ”

อิสมาอิลพูดพลางลูบหัวเหยี่ยว

เหยี่ยวส่งเสียงร้องแตกพร่าเบาๆ

“ชาวดูไบใช้เหยี่ยวล่าสัตว์มาตั้งแต่สมัยก่อนแล้วครับ นี่คือวิธีที่เราล่าสัตว์แบบดั้งเดิม ตั้งแต่สมัยที่มนุษย์ยังไม่มีดาบและหอก เหยี่ยวของผม ผมฝึกมาตั้งแต่พวกมันยังเป็นลูกนก พวกมันได้รับการฝึกฝนมาเป็นเวลายาวนานครับ”

อิสมาอิลประคองเหยี่ยวมาไว้บนข้อมือของตัวเอง

เหยี่ยวกระพือปีกและนั่งลง

กรงเล็บที่แหลมคมของมันโดดเด่นตรงข้ามกับรูปร่างหน้าตาที่น่ารัก

ขณะที่ผมมองไปที่กรงเล็บอย่างตั้งอกตั้งใจ อิสมาอิลก็เอ่ยขึ้น

“เท้าของเหยี่ยวมีแรงยึดเกาะที่แข็งแรงมาก ทันทีที่เท้าแตะลงบนหลังของเหยื่อ กรงเล็บจะเจาะเข้าไปในผิวหนัง ด้วยความรวดเร็วของพวกมัน ทำให้เหยื่อไม่มีเวลาแม้แต่จะตอบโต้เลยครับ”

เหยี่ยวคือหนึ่งในราชาแห่งนก ควบคู่ไปกับนกอินทรี

พวกมันคือนกที่ล่าเหยื่อได้รวดเร็วและแข็งแกร่ง

ว่ากันว่าตอนที่พวกมันทิ้งตัวลงเพื่อจับเหยื่อ ความเร็วสูงถึงสามร้อยเก้าสิบกิโลเมตรต่อชั่วโมง ความรวดเร็วอันน่าทึ่งและกรงเล็บที่แข็งแรงคืออาวุธอันร้ายแรงของพวกมัน

“เราไปล่าสัตว์กันเถอะครับ”

อิสมาอิลพูดพลางยื่นถุงมือหนังให้ผม

เป็นข้อเสนอที่ไม่สามารถปฏิเสธได้

ผมรับถุงมือหนังจากกษัตริย์แห่งดูไบ

เหยี่ยวอีกตัวหนึ่งตรงมาเกาะที่ข้อมือของผมทันที

อิสมาอิลเลือกเหยี่ยวที่มีขนสีขาวตรงหน้าอกให้ผม

“ถึงจะเรียกว่าเหยี่ยวล่าสัตว์ แต่ความจริง มันคือกีฬาประเภทหนึ่ง ไม่ใช่การล่าสัตว์จริงๆ คุณไม่ต้องกังวลไปนะครับ”

ได้ยินอย่างนั้น ผมค่อยคลายเครียดลงหน่อย

โมฮัมหมัดเป็นคนบอกกฎของเกมให้ผมทราบ

“เห็นตรงนั้นไหมครับ จะมีคนคอยโบกธงอยู่ ระยะห่างประมาณสี่ร้อยเมตร เหยี่ยวที่เข้าเส้นชัยเร็วที่สุดคือผู้ชนะ เราจะตรวจสอบผ่านเรดาร์ พอเหยี่ยวเข้าเส้นชัย เกมก็จบครับ”

พอโมฮัมหมัดอธิบายจบ อิสมาอิลก็พูดขึ้นราวกับว่ากำลังรออยู่

“เราออกไปข้างนอกกันเถอะครับ”

กษัตริย์แห่งดูไบดูจะสนใจเหยี่ยวล่าสัตว์มากกว่าการปลูกพืชไฮโดรโปนิกส์

ผมยกข้อมือตั้งขึ้น และก้าวออกมาข้างนอกอย่างระมัดระวัง

ชายคนหนึ่งยืนถือธงอยู่กลางทะเลทราย

พออิสมาอิลให้สัญญาณ ชายคนนั้นก็โบกธง

“พอตัวเลขกลายเป็นเลขศูนย์ ก็ให้ถอดผ้าปิดตาของเหยี่ยวออกนะครับ”

อิสมาอิลพูดด้วยสีหน้าไร้อารมณ์

ตัวเลขปรากฏขึ้นบนป้ายไฟ

5, 4, 3, 2, 1, 0

ผมถอดผ้าปิดตาที่ปิดตาเหยี่ยวออก

พอผมขยับข้อมือ เหยี่ยวก็บินสูงขึ้นไปบนท้องฟ้า

เป็นภาพอันแสนงดงามที่ได้เห็นพวกมันสยายปีกและโบยบินไปในท้องฟ้า

เหยี่ยวทั้งสองตัวบินราวกับลูกศร พุ่งตรงไปยังเป้าหมาย

มือของคนโบกธงขยับไปมาไม่หยุด

เรามองเห็นภาพของเหยี่ยวบินผ่านจุดเป้าหมายผ่านหน้าจอ

ตัวที่มีสีขาวตรงหน้าอกผ่านเป้าหมายไปก่อน

อิสมาอิลทำหน้าผิดหวังอย่างเห็นได้ชัด

ผมชนะกษัตริย์แห่งดูไบโดยไม่คาดคิด แต่นี่ก็ไม่ใช่สถานการณ์ที่จะรู้สึกดีกับการได้รับชัยชนะ

คนที่มากับผมต่างทำหน้าเลิ่กลั่ก

เหยี่ยวที่ทำภารกิจเสร็จสิ้นบินกลับมา

ขากลับ เหยี่ยวของอิสมาอิลบินเร็วกว่า

มันโฉบลงมาเกาะบนข้อมือของอิสมาอิลอย่างรวดเร็ว

เหยี่ยวผู้ชนะกระพือปีกเบาๆ และบินลงมาอย่างนุ่มนวล ผมให้เหยื่อเป็นรางวัลและลูบหัวของมันเบาๆ

มันกะพริบตาและรับเหยื่อไปกิน

อิสมาอิลมองผมและถาม

“รู้สึกยังไงบ้างครับ ที่เอาชนะกษัตริย์แห่งดูไบได้”

ผมส่งเหยี่ยวกลับเข้าที่ และถอดถุงมือออก

ทุกคนจ้องมองผมด้วยสีหน้าประหม่า

“พูดเรื่องอะไรเหรอครับ ผมไม่ได้ชนะสักหน่อย”

“หมายความว่ายังไงครับ เห็นได้ชัดว่าเหยี่ยวของคุณด็อกมย็องไปถึงเส้นชัยก่อนนะครับ หรือว่า... คุณตอบแบบนี้เพื่อเอาใจผม”

อิสมาอิลเบิกตากว้างและถาม

สีหน้าของโมฮัมหมัดซีดลง

“ผมแค่พูดความจริงครับ”

"ความจริงเหรอครับ"

“ถึงจะบอกว่าผมชนะในเกม แต่มันไม่ใช่เหยี่ยวที่ผมฝึกเองครับ ผมทำหน้าที่แค่ถอดผ้าปิดตาให้มันเท่านั้นเอง เพราะฉะนั้น ผมไม่คิดว่าตัวเองชนะเกมนี้ครับ”

อิสมาอิลฟังที่ผมพูดแล้วทำหน้าพอใจ

ใบหน้าของโมฮัมหมัดก็กลับมาสดใส

อีจางอูถอนหายใจด้วยความโล่งอก

“จริงอย่างที่คุณด็อกมย็องพูดครับ ความจริงแล้วเจ้าตัวที่คุณด็อกมย็องปล่อยให้บินไปก็เป็นเหยี่ยวที่ผมฝึกเองครับ”

ทันทีที่อิสมาอิลผิวปาก เจ้าเหยี่ยวตัวที่มีขนสีขาวก็บินมาเกาะที่ข้อมือของเขา

“ตอนนี้เหยี่ยวล่าสัตว์ก็จบแล้ว เรามาคุยกันเรื่องงานกันอย่างจริงจังดีมั้ยครับ”

\*\*\*

เราย้อนกลับมาพูดคุยเรื่องการปลูกผักไฮโดรโปนิกส์ในพระราชวัง

อิสมาอิลพึงพอใจมากที่ได้เห็นการออกแบบที่เรียกว่ากำแพงฝน

“ด้วยการออกแบบนี้ ผมเชื่อว่าดูไบจะมีชื่อเสียงมากขึ้นอีกแน่ๆ และผมชอบไอเดียเรื่องติดแผงโซล่าเซลล์มากครับ”

โมฮัมหมัดยิ้มกว้างเมื่อได้ยินคำพูดของท่านพ่อ ดูเหมือนทุกอย่างไปได้สวย

แต่สำหรับผม ยังเหลือปัญหาอยู่อีกเรื่องหนึ่ง

“มีปัญหาอยู่อีกเรื่องหนึ่งครับ”

“ปัญหาอะไรเหรอครับ”

อิสมาอิลเหลือบตาขึ้นมองเมื่อได้ยินคำว่า<i>ปัญหา</i>

โมฮัมหมัดเองก็มองมาที่ผมด้วยสายตาตกใจ

“ความจริงผมก็ลำบากใจที่ต้องบอกตรงๆ แต่ว่า... ปัญหาอยู่ที่ค่าใช้จ่ายครับ มีค่าใช้จ่ายเพิ่มเติม ซึ่งแตกต่างกับที่ผมประเมินไว้ตอนแรกครับ”

“เพิ่มอีกประมาณเท่าไหร่เหรอครับ”

ผมค่อยๆ อธิบายรายละเอียดและเหตุผลที่ต้องปรับเพิ่มค่าใช้จ่ายให้ทั้งคู่ฟัง

จากยอดห้าสิบล้านดอลลาร์ที่เขาเสนอมาในตอนแรก มีการเปลี่ยนแปลงการออกแบบให้รูปลักษณ์โดดเด่นทันสมัย

อาคารใหม่ที่ติดตั้งกำแพงฝนและแผงโซล่าเซลล์มีค่าใช้จ่ายเพิ่มเติม

ผมได้หารือเรื่องต้นทุนการผลิตกับประธานชาจงมุนเรียบร้อยแล้ว

"รวมทั้งหมด ผมคิดว่าน่าจะตกอยู่ที่หนึ่งร้อยสามสิบล้านดอลลาร์ [1] ครับ"

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **342**

**ตอนที่ 342 สัญญามูลค่าหนึ่งร้อยสามสิบล้านดอลลาร์**

อิสมาอิลย้อนถามผมว่า

“คุณคิดว่าทรัพยากรที่อุดมสมบูรณ์ของดูไบ มีอะไรบ้างครับ”

เป็นคำถามที่ฟังแปลก แต่ผมก็ตอบ

“แสงแดด ทราย แล้วก็น้ำมันครับ”

“รู้ลึกรู้จริงเลยนะครับเนี่ย ดูไบมีแสงแดด ทราย และน้ำมันมากมาย แต่ทรัพยากรที่มีค่าที่สุดคือน้ำมัน และแน่นอนว่ามันจะต้องหมดลงในสักวันหนึ่ง ผมมีแผนจะสร้างดูไบให้เป็นเมืองที่ดีที่สุดในโลกก่อนที่น้ำมันของเราจะหมดลงครับ ด้วยเหตุผลนี้ ผมถึงได้ลงทุนด้านการท่องเที่ยวและการค้าเยอะมาก เพราะอยากให้ดูไบกลายเป็นศูนย์กลางด้านการท่องเที่ยวและการค้าครับ แต่ว่าปัญหาหลักของเรามีอีกอย่าง...”

อิสมาอิลสบตาโมฮัมหมัด

“อย่างที่ลูกชายของผมเป็นกังวล ปัจจุบัน ดูไบพึ่งพาผลผลิตทางการเกษตรจากต่างประเทศมากเกินไป รวมๆ แล้วมากกว่าเก้าสิบเปอร์เซ็นต์ด้วยซ้ำ ผมจึงคิดว่าถ้าเราสร้างโรงปลูกผักไฮโดรโปนิกส์ได้ ก็จะเป็นการแก้ปัญหานี้ได้ เพราะฉะนั้นคุณด็อกมย็องไม่ต้องกังวลเรื่องเงินเลยครับ ช่วยสร้างโรงเพาะปลูกตามที่ออกแบบได้เลย”

"ขอบคุณนะครับ"

“อ้อ และถ้ามีเวลา ผมอยากจะแข่งเกมเหยี่ยวล่าสัตว์กับคุณอีกสักครั้ง และสัญญาว่าคราวนี้ ผมจะให้คุณได้ฝึกเหยี่ยวของตัวเอง”

อิสมาอิลพูดพลางหัวเราะ เป็นรอยยิ้มแรกที่ผมเพิ่งได้เห็น

ผมรู้สึกดีที่ได้เห็นใบหน้ายิ้มแย้มของเขา

“ผมจะให้โมฮัมหมัดเป็นคนดูเรื่องสัญญานะครับ”

เขาพูดพลางมองไปที่โมฮัมหมัด ตอนนี้เขาดูเหมือนพ่อใจดี

โมฮัมหมัดเองก็ยิ้มกว้างอวดฟันขาว

ผมกับโมฮัมหมัดบอกลาเขา และออกไปที่ห้องรับแขก ที่ซึ่งเพื่อนร่วมงานกำลังรอผมอยู่ ระหว่างทาง โมฮัมหมัดบอกกับผมว่า

“ผมแอบตกใจนิดหน่อยครับที่เห็นคุณด็อกมย็องแข่งกับท่านพ่อ”

“ผมทำอะไรผิดพลาดไปหรือเปล่าครับ”

"ผิดพลาดอะไรกันครับ ผมนี่แหละครับที่ทำพลาด ทำให้คุณด็อกมย็องตกหลุมพรางไง ผมไม่คิดเลยว่าท่านพ่อจะให้คุณด็อกมย็องแข่งเหยี่ยวล่าสัตว์”

"ไม่เป็นไรเลยครับ เป็นประสบการณ์ที่ดีมากเลยครับ"

เราสองคนมาถึงห้องรับแขกของพระราชวัง ทุกคนลุกขึ้นยืนและจ้องมาที่ผม

พวกเขากำลังรอผมอย่างกระวนกระวาย

ผมอ่านใจพวกเขาได้จากสีหน้าท่าทาง แต่ผมเลือกที่จะนิ่งและให้โมฮัมหมัดเป็นคนตอบแทน

“เรายินดีเซ็นสัญญาโดยเพิ่มค่าใช้จ่ายให้กลุ่มเกษตรกรภูเขาชีรีครับ”

พอโมฮัมหมัดพูดจบ ประธานชาจงมุนก็สวมกอดสถาปนิกชินซังวอนทันที

อีจางอูเดินเข้ามาหาผมและบอกสั้นๆ ว่า

“ท่านประธานของพวกเรา ขอบคุณนะครับ”

\*\*\*

ตอนเย็น พวกเรากลับมาที่โรงแรม

สัญญาที่ลงนามเรียบร้อยแล้วอยู่ในกระเป๋า

สัญญาที่ตอนแรกมีมูลค่าห้าสิบล้านดอลลาร์ ตอนนี้กลายเป็นสัญญามูลค่าหนึ่งร้อยสามสิบล้านดอลลาร์

ผมนึกถึงตอนครั้งแรกที่เริ่มทำการเกษตรลูกพลับแห้ง ตอนนั้นผมไม่คิดเลยว่าจะมีช่วงเวลาแบบนี้

“วันนี้เราต้องมีปาร์ตี้ฉลองแล้วนะครับ”

ประธานชาจงมุนพูดด้วยรอยยิ้มสดใส

"แน่นอนสิครับ วันแบบนี้ยังไงก็ต้องฉลอง”

อีจางอูตอบรับคำพูดของเขา

สถาปนิกชินซังวอนก็พยักหน้าเช่นกัน

“วันนี้เป็นวันพิเศษ เราสั่งรูมเซอร์วิสกันดีมั้ยครับ”

อีจางอูมองผมแล้วถามขึ้น

ประธานชาจงมุนพูดแทรกขึ้นมาบ้าง

“วันนี้บริษัทก่อสร้างชุงวอนเลี้ยงเองครับ”

"ไม่ได้หรอกครับ กลุ่มเกษตรกรภูเขาชีรีจะเป็นฝ่ายเลี้ยงครับ”

"ขอเถอะครับ ให้ผมเลี้ยงเถอะ ผมมีเรื่องจะสารภาพกับคุณด็อกมย็องด้วยครับ”

“สารภาพ?”

คำว่าสารภาพทำให้ผมรู้สึกไม่สบายใจ

เขาบอกว่าเดี๋ยวค่อยพูดกันหลังกินข้าว

ไม่นาน พนักงานก็ยกอาหารรูมเซอร์วิสเข้ามาเสิร์ฟในห้อง

เนื้อแกะที่ชาวดูไบภาคภูมิใจถูกย่างมาอย่างดี หน้าตาน่ารับประทาน

เบียร์เย็นเฉียบช่วยผ่อนคลายความเหนื่อยล้า

ทุกคนเฉลิมฉลองด้วยความอิ่มเอมใจ

ประธานชาจงมุนดื่มเหล้าอย่างรวดเร็ว ใบหน้าของเขาเปลี่ยนเป็นสีแดง

“ประธานชา ดื่มเยอะไปหรือเปล่าครับ”

ผมแซวเขา

“โอ๊ย แค่นี้ไม่สะทกสะท้านหรอกครับ”

“ว่าแต่ คุณมีอะไรจะสารภาพกับผมเหรอครับ”

ทุกสายตาจับจ้องไปที่ชาจงมุน

“บอกตามตรงเลยนะครับ ผมคิดว่าคุณด็อกมย็องจะพังครับ”

“ผมทำอะไรพังเหรอครับ”

“จำที่คุณพูดกับกษัตริย์ตอนที่ชนะการแข่งเหยี่ยวล่าสัตว์ได้มั้ยครับ”

“ครับ ผมบอกว่าไม่ได้ชนะเกมนี้”

“ตอนนั้นผมชาไปหมดเลยครับ เพราะคิดว่าคุณพูดประจบกษัตริย์น่ะครับ”

คนอื่นๆ พยักหน้าราวกับเห็นด้วยกับเขา

“ไปๆ มาๆ กลายเป็นว่าคุณด็อกมย็องไม่ได้พูดอะไรที่ประจบสอพลอเลยครับ ผมคิดน้อยไปเอง และผมประทับใจกับไหวพริบของคุณด็อกมย็องนะครับ”

ประธานชาจงมุนกล่าวด้วยดวงตาที่เปล่งประกาย

“ผมเองก็คิดคล้ายๆ กันครับ”

สถาปนิก ชินซังวอนพูดพลางดันกรอบแว่นขึ้น

“ที่จริงฉันเองก็เสียวอยู่เหมือนกัน”

อีจางอูบอกยิ้มๆ

“จะยังไงก็เถอะ เรื่องทั้งหมดนี้ต้องขอบคุณการสนับสนุนจากทุกคนครับ มาชนแก้วกันมั้ยครับ”

"ดีเลยครับ"

พวกเราใช้เวลาคืนสุดท้ายในดูไบเช่นนั้น

\*\*\*

วันรุ่งขึ้น ทุกคนมุ่งหน้าไปที่สนามบินนานาชาติดูไบ

ผมวางแผนที่จะกลับเกาหลีใต้ทันทีที่ทำสัญญาเสร็จ

ระหว่างขึ้นเครื่องบิน อีจางอูเอ่ยขึ้น

“อยู่ที่นี่แค่สิบวันแท้ๆ แต่ทำไมรู้สึกเหมือนอยู่เป็นปีก็ไม่รู้”

“คราวหน้ามาต้องเตรียมตัวให้พร้อมแล้วละ”

เครื่องบินทะยานสูงขึ้นไปบนท้องฟ้า มุ่งหน้าสู่ดินแดนเกาหลีใต้

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **343**

**ตอนที่ 343 สัญลักษณ์นำโชคของชาวดูไบ**

ที่สนามบินมีกองทัพนักข่าวคึกคัก

อีจางอูถามด้วยสีหน้าประหลาดใจ

“มีดารามาสนามบินหรือไง”

“พวกนี้เขามาตามทำข่าวเรานั่นแหละ”

“ทำข่าวพวกเราเนี่ยนะ”

ผมพบคนคุ้นเคยท่ามกลางกลุ่มนักข่าว คนๆ นั้นคือนักข่าวแพซอนอาแห่งหนังสือพิมพ์ฮันกุก

ผมเองที่เป็นคนส่งอีเมลหาพวกนักข่าวตอนอยู่ดูไบ

เพราะอยากให้พวกเขาแสดงปฏิกิริยาโต้ตอบเรื่องสัญญามูลค่าหนึ่งร้อยสามสิบล้านดอลลาร์

นักจัดรายการวิทยุและสื่อมวลชนยกโขยงกันมามากมายนับไม่ถ้วน คล้ายเป็นงานแถลงข่าว

“ที่ว่ายอดเงินเซ็นสัญญากับดูไบมีมูลค่าหนึ่งร้อยสามสิบล้านดอลลาร์น่ะจริงมั้ย”

นักข่าวต่างยิงคำถามเรื่องเดียวกัน

ผมเรียกนักข่าวมายืนรวมอยู่ที่เดียวกัน คณะผู้ร่วมเดินทางก็ยืนอยู่ข้างผม

“ยอดเงินเซ็นสัญญาโรงปลูกผักไฮโดรโปนิกส์กับดูไบมีมูลค่าหนึ่งร้อยสามสิบล้านดอลลาร์จริงครับ”

“ไม่ใช่สามสิบล้านดอลลาร์หรอกหรือคะ ยอดเงินเพิ่มขึ้นเยอะขนาดนี้ได้ยังไงกัน”

“กษัตริย์ดูไบเสนอมาน่ะครับ”

“เป็นคำขอของกษัตริย์ดูไบงั้นหรือ”

“ท่านขอให้เราสร้างสรรค์ผลงานศิลปะ ไม่ใช่โรงปลูกผักแบบทั่วๆ ไป โชคดีที่ผมมีสถาปนิกไปด้วยกัน จึงแก้ปัญหาได้สบายๆ”

ผมยื่นไมโครโฟนไปทางสถาปนิกชินซังวอน

นักข่าวถามเขา

“เป็นสิ่งปลูกสร้างแบบไหนกันล่ะ”

“ไม่ใช่โรงปลูกผักทั่วๆ ไปอย่างท่านประธานคิมด็อกมย็องว่า แต่จะเป็นสัญลักษณ์นำโชคของชาวดูไบครับ”

“สัญลักษณ์นำโชค?”

“คือเราจะทำให้มีฝนโปรยลงมาตรงข้างนอกอาคาร”

“สร้างฝนงั้นหรือ”

นักข่าวทุกคนมองสถาปนิกชินซังวอนด้วยแววตางงจัด

เขาหยิบกระดาษแผ่นหนึ่งออกจากกระเป๋า

เป็นแบบแปลนที่เคยให้กษัตริย์ดูไบดู

นักข่าวเพิ่งแสดงสีหน้าว่าเข้าใจก็ตอนนั้น

“น่าทึ่งมากเลย นี่ไม่ใช่สิ่งก่อสร้างแบบทั่วๆ ไป เรียกว่าเป็นผลงานทางศิลปะได้เลย นี่คุณสถาปนิกชินซังวอนเป็นคนคิดขึ้นมาเองเลยหรือ”

สถาปนิกชินซังวอนพยักหน้ารับ

“ท่านประธานคิมด็อกมย็องช่วยออกไอเดียน่ะครับ”

นักข่าวหันมาจ้องผม

“ผมแค่เสนอไอเดียนิดๆ หน่อยๆ เท่าที่พอจะช่วยได้ แต่เรื่องออกแบบนี่เป็นฝีมือคุณสถาปนิกชินซังวอนล้วนๆ เลยครับ”

นักข่าวถามต่อเนื่อง ตั้งแต่เรื่องกำหนดการก่อสร้างไปจนถึงเรื่องที่เกิดขึ้นในดูไบ

ผมพูดปิดท้ายก่อนจบการสัมภาษณ์

“ไม่ใช่เฉพาะที่ดูไบ แต่เรากำลังก่อสร้างโรงปลูกผักในฮาดงด้วยครับ และวางแผนกันว่าอีกไม่นานจะเปิดรับสมัครเกษตรกรรุ่นใหม่ด้วย”

ผมพูดผ่านรายการโทรทัศน์และสื่อต่างๆ มาตลอดว่าจะเปิดรับสมัครเกษตรกรคนหนุ่มสาวเข้าทำงาน

เรื่องเซ็นสัญญากับทางดูไบช่วยเพิ่มความสนใจ

และเป็นเหตุผลที่ผมเรียกนักข่าวมาด้วย

“แล้วแพลนไว้ว่าจะรับสมัครคนรุ่นใหม่ยังไงหรือคะ”

นักข่าวแพซอนอาถามผม

“ไว้เราจะแจกเอกสารที่มีข้อมูลชัดเจนพร้อมกับรายละเอียดต่างๆ นะครับ”

“พอจะบอกจำนวนคนได้มั้ยคะ คิดไว้ว่าจะรับสมัครเกษตรกรรุ่นใหม่ประมาณกี่คน”

“กะไว้ว่าประมาณสองร้อยคนครับ”

ตัวเลข<i>สองร้อยคน</i>ทำเอานักข่าวระดมยิงคำถามหนักกว่าเดิม

ผมตอบอย่างระวังที่สุด

ใจลึกๆ ก็หวังให้พวกเขาช่วยโฆษณาแทนกลุ่มเกษตรกรภูเขาชีรี

\*\*\*

ผมออกจากสนามบินแล้วเดินทางไปยังสำนักงานของบริษัทก่อสร้างชุงวอนซึ่งอยู่ในย่านฮันนัมดง

ชาจงมุน ประธานบริษัททำท่าดีใจที่เห็นผม

“ไม่นึกเลยว่าคนจะสนใจกันเยอะขนาดนี้ รู้สึกเหมือนได้กลับไปเป็นวัยรุ่นอีกครั้งเลยนะเนี่ย”

สีหน้าของเขามีชีวิตชีวา อาจเพราะไว้ผมสั้น ใบหน้าของเขาจึงดูหนุ่มกว่าปกติ

“ว่าแต่จะให้ใครเป็นคนคุมงานสร้างโรงปลูกผักที่ดูไบหรือครับ”

“เดี๋ยวผมจะเป็นคนคอยสั่งการเองครับ”

ประธานชาจงมุนกล่าวด้วยสีหน้ามั่นใจในตัวเอง

“แล้วก็ต้องพาสถาปนิกชินซังวอนไปดูไบด้วยกันแน่นอน”

เขาพูดพลางตบบ่าของสถาปนิกชินซังวอนเบาๆ

ชินซังวอนตอบรับด้วยรอยยิ้ม

“หวังว่างานที่ดูไบจะไม่เป็นเหตุทำให้คุณเอาใจใส่เรื่องโรงปลูกผักที่ฮาดงน้อยลงนะ”

“จะไม่เกิดเหตุการณ์อย่างงั้นแน่นอนครับ เราจะคอยดูแลโรงปลูกผักที่ฮาดงไม่ให้เกิดปัญหาเลย น่าจะเห็นกันอยู่ว่าเราดูแลงานที่ดูไบและที่ฮาดงไปได้พร้อมๆ กัน ไม่มีอะไรต้องห่วงเลยครับ”

ประธานชาจงมุนตอบพลางมองตาผม

ผมสัมผัสได้ถึงปณิธานแน่วแน่จากแววตาของอีกฝ่าย

ผมอยากได้รับคำยืนยันก่อนกลับไปฮาดง เพราะตอนนี้ใครๆ ต่างก็เทความสนใจไปให้เรื่องก่อสร้างในดูไบ

เพราะการก่อสร้างที่นั่นใช้เงินลงทุนมหาศาลชนิดที่โรงเพาะปลูกในฮาดงเทียบไม่ติด

การดึงความสนใจของประชาชนมาใช้ประโยชน์ในการทำการตลาด เป็นความคิดของผมเอง แน่นอนว่าการแถลงข่าวก็เป็นหนึ่งในนั้น

สำหรับผมแล้วโรงเพาะปลูกที่สร้างในฮาดงสำคัญมากพอๆ กับอาคารเพาะปลูกในดูไบ

\*\*\*

ข้างหน้าสำนักงานย่านฮันนัมดง คนหน้าคุ้นกำลังยืนรอเราอยู่

เขาพูดพลางเปิดประตูรถให้ด้วยท่าทางเหมือนเป็นพนักงานขับรถ

“ท่านประธานกับนายช่างเดินทางมาราบรื่นดีมั้ยครับ”

“ครับ ก็เรียบร้อยดี”

“ไปทำงานนอกสถานที่ครั้งนี้ ประสบความสำเร็จอลังการเลยนะเนี่ย เรื่องเซ็นสัญญากับดูไบกลายเป็นเรื่องฮือฮา กลับถึงบ้านเราปุ๊บ นักข่าวก็มาดักรอเลยทันที”

“ทั้งหมดนี้เป็นเพราะท่านประธานคนเก่งของเราแหละครับ”

อีจางอูพูดขึ้นพร้อมทำหน้าล้อๆ

ฮันกีทักจับพวงมาลัยรถพลางเอ่ยถาม

“ไหนเล่าเรื่องเซ็นสัญญามาก่อนซิ ว่าไปทำอีท่าไหน ยอดเงินถึงขยับพุ่งจากสามสิบล้านดอลลาร์ไปเป็นหนึ่งร้อยสามสิบล้านดอลลาร์ได้”

“ด็อกมย็องเอาชนะกษัตริย์ดูไบได้น่ะ”

อีจางอูพูดเสียงดัง

ฮันกีทักทำหน้าตกใจ

“เอาชนะกษัตริย์ดูไบได้งั้นหรือ หมายความว่าไง ช่วยอธิบายให้เข้าใจที”

อีจางอูเล่าเหตุการณ์ที่เกิดขึ้นในดูไบอย่างสนุกสนานราวกับเป็นเรื่องผจญภัย

เขาเล่าเรื่องราวอย่างออกรสชาติ รวมถึงเรื่องระทึกใจที่เกิดขึ้นระหว่างพวกเราออกล่าสัตว์ด้วย

“ท่านประธานของเราทำเรื่องยิ่งใหญ่ในดูไบเลยนะนี่”

ฮันกีทักหัวเราะกึกๆ

ก่อนหันมาถามผม

“ว่าแต่ข้อมูลในข่าวนี่ถูกต้องแล้วหรือ ที่ว่าจะรับเกษตรกรหนุ่มสาวสองร้อยคนน่ะ ไหนทีแรกว่าจะรับหนึ่งร้อยคนไม่ใช่หรือ”

“เผลอๆ รับมาสองร้อยก็อาจจะยังไม่พอด้วยซ้ำไปครับ”

ฮันกีทักถึงกับร้องจ๊าก

“ว่าไงนะ สองร้อยคนนี่ยังไม่พออีกเรอะ”

อีจางอูรีบพูดทันที

“ทางดูไบเขามอบหมายให้กลุ่มเกษตรกรภูเขาชีรีช่วยจัดการเรื่องอาคารเพาะปลูกด้วยน่ะครับ”

“ให้กลุ่มเกษตรกรภูเขาชีรีช่วยดูแลโรงปลูกหลังปัจจุบันด้วยเลยเหรอ ที่ดูไบเขาขาดคนหรือไง”

“คนเขามีเยอะแยะเลยแหละ”

“มีคนมากมายขนาดนั้นแล้วทำไมถึงต้องให้เรารับหน้าที่ดูแลด้วยล่ะ”

ผมตอบแทน

“ถึงมีคนเยอะ แต่ไม่มีเกษตรกรที่รอบรู้เรื่องการเกษตรสมัยใหม่เลยครับ”

“แสดงว่าไม่ได้เพิ่มยอดเงินในสัญญามั่วๆ นะนี่”

“ใช่ครับ กลุ่มเกษตรกรภูเขาชีรีมีโอกาสก้าวออกไปสู่เวทีระดับโลกแล้วนะ”

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **344**

**ตอนที่ 344 กลุ่มเกษตรกรภูเขาชีรีจะได้โกอินเตอร์แล้ว**

ที่ฮาดง พ่อกับแม่กำลังรอผมอย่างใจจดใจจ่อ

แม่ตรงเข้ามาถามไถ่ทันที

“ลำบากแย่เลย เจ็บตรงไหนหรือเปล่า”

“ไม่เลยครับ ผมปลอดภัยดี แล้วก็นี่ของฝากที่ซื้อมาจากดูไบครับ”

“ยังจะอุตส่าห์ซื้อของมาให้อีก”

ขณะที่แม่กำลังรับของฝาก พ่อก็เดินเข้ามาหาผม

“ส่งลูกพลับแห้งเรียบร้อยดีหรือเปล่า”

“ครับ ผมส่งให้ถึงมือกษัตริย์ดูไบแล้ว”

ลูกพลับแห้งที่มอบให้เจ้าชายโมฮัมหมัดเป็นผลงานของพ่อกับผม

“เห็นว่าเรื่องเซ็นสัญญาก็ลงเอยด้วยดี ทีนี้ก็ไปพักผ่อนซะนะ”

“ผมว่าจะแวะไปออฟฟิศสักเดี๋ยวครับ”

“ไม่พักก่อนเรอะ เดินทางกลับมายังไม่ทันหายเหนื่อยเลย”

“มีคนกำลังรอผมอยู่ที่นั่นหลายคนเลยน่ะครับ”

\*\*\*

ทันทีที่มาถึงสำนักงาน เพื่อนร่วมงานต่างก็ลุกขึ้นยืนปรบมือ

คนที่ปรบมือเสียงดังกว่าใครคืออีดงชุน

เขาตะโกนขึ้นด้วยสีหน้าแจ่มใส

“ขอบคุณที่ทำงานอย่างหนักนะครับ”

“งานคุณพ่อโอเคดีใช่มั้ยครับ”

“ผมกำลังเตรียมสอนอย่างสุดความสามารถตามที่ท่านประธานขอเลยครับ”

“นี่ลุยงานหนักยิ่งกว่าผมอีกแฮะ”

“จริงๆ แล้ว ผมทำงานล่วงเวลาด้วยนะ อยากจะเตรียมการสอนให้ดียิ่งขึ้นน่ะครับ แถมไม่ออกไปสังสรรค์ด้วย”

“งั้นแปลว่าระหว่างที่ผมไม่อยู่ คุณพ่อไม่ได้ออกไปสังสรรค์เลยเหรอครับ”

“ท่านประธานออกไปทำงานลำบากอยู่ต่างแดน พวกเราไม่กล้าออกไปสังสรรค์กันหรอกครับ”

คำพูดของอีดงชุนทำเอาทุกคนระเบิดเสียงหัวเราะครึกครื้น

“งั้นเราจัดงานกินเลี้ยงในฟาร์มกันดีมั้ย ไหนๆ ก็พักมานานแล้ว”

“ผมนี่กำลังตั้งตารอฟังคำนั้นอยู่เลยครับ”

ผมเองก็คิดถึงคนงานในฟาร์มด้วยเช่นกัน เพราะหลังจากลุยสร้างโรงเพาะปลูก ผมก็ไม่มีจังหวะแวะเวียนมาที่ฟาร์มเลย

\*\*\*

ผมถือโอกาสชวนคนที่สำนักงานไปกินเลี้ยงด้วยกัน พวกเขาเตรียมตัวเลิกงานอย่างร่าเริง

ผมบอกพ่อแม่แล้วว่าเราจะจัดงานเลี้ยงสังสรรค์กันในฟาร์ม

วันนี้เป็นวันที่สมาชิกกลุ่มเกษตรกรภูเขาชีรีทุกคนมารวมตัวกันที่ฟาร์ม

บรรยากาศของฟาร์มที่ไม่ได้เห็นมานานช่างสวยสะดุดตา

ภาพฝูงโคนมที่กำลังเดินอยู่กลางทุ่งหญ้าในฤดูใบไม้ร่วงมองไปคล้ายกับฉากหนึ่งในภาพยนตร์

ซอลมินจูเดินเข้ามาหาผมด้วยสีหน้าแจ่มใส

“ได้ข่าวว่างานที่ดูไบลงตัวเรียบร้อยดีนี่คะ”

“ใช่ครับ เพราะได้คุณมินจูช่วยไง”

“ฉันช่วยอะไรที่ไหนกัน…”

“อย่าพูดอย่างงั้นสิ เพราะคุณคอยผลักดันให้กิจการงานฟาร์มมั่นคง ถือว่านั่นช่วยเสริมพลังให้แข็งแกร่งแล้วละครับ”

สีหน้าของซอลมินจูแจ่มใสยิ่งขึ้น เธอเอ่ยด้วยสีหน้าชื่นใจ

“นานๆ ทีกลุ่มเกษตรกรภูเขาชีรีจะได้มารวมตัวกันอย่างในวันนี้นะคะ”

ที่ฟาร์มมีผู้คนมากมายอย่างเธอว่า

อีดงชุนกำลังย่างหมูสามชั้น

“ขอเชิญท่านประธานให้ไวเลยครับ”

ผมเข้าไปรวมกลุ่ม กินอาหารกับทุกคนอย่างเพลิดเพลิน ผมประทับใจงานเลี้ยงแบบง่ายๆ ที่นี่มากกว่างานเลี้ยงแสดงความยินดียิ่งใหญ่ที่ดูไบซะอีก

สัมผัสได้ถึงความอบอุ่นเหมือนอยู่ในอ้อมกอดของแม่

ผมแวะชนแก้วกับทุกคน

อาจเพราะอารมณ์ดี เลยไม่รู้สึกเมา

คิมซังช็อลรินเหล้าใส่แก้วผมพลางเอ่ยถาม

“คราวนี้กลุ่มเกษตรกรภูเขาชีรีจะได้โกอินเตอร์กันแล้วใช่มั้ยครับ”

“ใช่ครับ เราต้องไปให้ถึงระดับสากลเลยสิ”

“ผมนี่ไม่คิดไม่ฝันมาก่อนเลย ทีแรกคิดแค่ว่าจะทำงานเกษตรอยู่แต่ในชนบทเท่านั้น”

คำพูดของคิมซังช็อลทำเอาคนอื่นพากันหัวเราะก๊าก

ฮันกีทักที่นั่งอยู่ฝั่งตรงข้ามตะโกนขึ้นมา

“ซังช็อล วันนี้ห้ามดื่มมากเกินไปเด็ดขาด รู้ใช่มั้ยว่าขืนดื่มไม่เลิกแล้วจะก่อเรื่องเหมือนอย่างคราวนั้น”

คิมซังช็อลเกาศีรษะพลางพยักหน้า

บรรยากาศกำลังได้ที่ ทุกคนต่างสนุกสนานกับงานเลี้ยง

ท่ามกลางเสียงหัวเราะและเสียงพูดคุยดังเจี๊ยวจ๊าว ผมก็สะดุดตาใครคนหนึ่งเข้า

สีหน้าของซอลคังอินดูบูดบึ้งผิดกับเวลาปกติ

ผมลุกขึ้นไปเรียกเขาเบาๆ

“หัวหน้าซอล มีอะไรหรือเปล่าครับ”

“ไม่มีอะไรหรอก”

น้ำเสียงไม่เหมือนกับยามปกติ ไม่เห็นพลังความมีชีวิตชีวาเลย

“งั้นเจ็บป่วยตรงไหนหรือเปล่า สีหน้าคุณดูไม่ค่อยดีเลย”

ซอลคังอินมองตาผมอย่างนิ่งๆ แสดงสีหน้าเป็นเชิงอยากคุยด้วย

“ไม่แน่ใจว่าจะบอกดีมั้ย…”

“ว่ามาเถอะครับ”

เขาอึกอักอยู่ครู่หนึ่งก่อนยอมปริปาก

“จริงๆ แล้วผมรู้สึกโดดเดี่ยวน่ะ”

“โดดเดี่ยวเหรอครับ”

“ก็เวลาคนเขาพูดถึงกลุ่มเกษตรกรภูเขาชีรีนี่มีแต่เรื่องปลูกผักไฮโดรโปนิกส์กับเรื่องการเกษตรสมัยใหม่ทั้งนั้นเลย…”

ผมรู้สึกคล้ายกับตอนได้พบซอลมินจู และเข้าใจความรู้สึกนึกคิดของพวกเขาเป็นอย่างดี

“ที่กลุ่มเกษตรกรภูเขาชีรีเริ่มทำงานเกษตรสมัยใหม่ได้ ก็เพราะเรามีฟาร์มปศุสัตว์นะครับ”

“คนเป็นประธานก็ต้องพูดกันทำนองนี้แหละนะ”

“แต่ผมไม่ได้พูดอวยเลยนะ ที่เรานำหุ่นยนต์รีดนมวัวมาใช้ในฟาร์มก็ถือว่าเป็นจุดเริ่มต้นของการเกษตรสมัยใหม่แล้วไงครับ”

“แต่นั่นไม่ใช่สิ่งประดิษฐ์ที่กลุ่มเกษตรกรภูเขาชีรีสร้างขึ้นเหมือนอย่างโรงปลูกผักไฮโดรโปนิกส์…”

“ผมวางแผนไว้ว่าจะให้พวกเราสร้างหุ่นยนต์รีดนมวัวขึ้นมาเองด้วยครับ”

ซอลคังอินมองหน้าผมด้วยสีหน้าตกตะลึง

“นี่เป็นเหตุผลนึงที่ผมจะระดมเกษตรกรคนหนุ่มสาวเข้ามาให้ได้เยอะๆ แหละครับ”

“ไม่ยักรู้ว่าคุณคิดจะทำถึงขั้นนั้น น่าละอายใจเหลือเกินที่ไอ้เรามัวแต่คิดอะไรแคบๆ”

“ไม่เป็นไรหรอกครับ ผมเองก็ผิดด้วยที่ไม่ได้บอก พอดีผมมีงานยุ่งมากจนไม่ได้มาคุยกับหัวหน้าซอลเลย อ้อ ผมมีเรื่องจะพูดกับหัวหน้าซอลด้วยนะ”

“อะไรหรือครับ”

“ฟาร์มปศุสัตว์มีบทบาทสำคัญช่วยให้กลุ่มเกษตรกรภูเขาชีรีเติบโตขึ้นมาได้จวบจนทุกวันนี้ ที่เรามีโอกาสได้สร้างโรงปลูกผักไฮโดรโปนิกส์และทดลองทำการเกษตรสมัยใหม่ก็เพราะฟาร์มปศุสัตว์สร้างผลกำไร แถมยังทำกำไรแบบคงที่เสมอมา ทั้งหมดนี้เป็นเพราะได้หัวหน้าซอลคอยช่วยเหลือนะครับ”

“ขอบคุณจริงๆ ที่คุณคิดอย่างงั้น”

ซอลคังอินกะพริบตาเปียกชุ่มขณะพูด

เราแยกย้ายกลับไปนั่งประจำที่และร่วมสนุกสนานกับงานเลี้ยงกันต่อ

ซอลมินจูคอยจับตามองพวกเราตั้งแต่เมื่อครู่แล้ว

เธอสังเกตดูสีหน้าของผู้เป็นพ่อ

ทันทีที่ได้เห็นรอยยิ้มของซอลคังอิน เธอค่อยคลายกังวลและยิ้มออกมาได้

\*\*\*

หลังงานเลี้ยง ผมก็เตรียมตัวกลับบ้าน

ฮันกีทักหันมาเรียกผม

ใบหน้าของเขาแดงก่ำแต่ยังดูมีสติครบถ้วน

“ด็อกมย็อง ฉันติดปัญหาอยู่อย่างนึงที่คิดไม่ออก ขนาดลองคิดอย่างละเอียดๆ แล้วนะ”

“ติดขัดเรื่องไหนหรือครับ”

“ก็นายบอกว่าจะเปิดรับสมัครเกษตรกรคนรุ่นใหม่ก่อนสร้างโรงเพาะปลูกนี่นา แต่เกษตรกรคนรุ่นใหม่ที่เรารับสมัครมีเยอะเกินไป เรารับมือเรื่องสถานที่อบรมไม่ไหวหรอก”

“ตอนอยู่ดูไบผมก็คิดเรื่องนี้อย่างหนักเลยเหมือนกันครับ นี่คิดวิธีแก้ปัญหาออกแล้วด้วย”

“นายว่าเราจะทำยังไงกันดี”

ฮันกีทักจ้องตาผมตรงๆ พลางถาม

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **345**

<strong>ตอนที่ 345 หาสถานที่อบรมเกษตรกรรุ่นใหม่</strong>

ผมประกาศออกสื่อเรื่องแผนการเปิดรับสมัครเกษตรกรคนรุ่นใหม่ไปเรียบร้อยแล้ว

คิดว่าจะรับเกษตรกรคนรุ่นใหม่เข้ามาก่อนจะก่อสร้างโรงเพาะปลูกเสร็จสมบูรณ์

เกษตรกรคนรุ่นใหม่ที่เพิ่งรับเข้ามาทำงานยังไม่มีความรู้เรื่องการเกษตรสมัยใหม่อย่างการเพาะปลูกแบบไฮโดรโปนิกส์ จึงต้องเรียนรู้เรื่องนี้เอาไว้ก่อนไปก่อสร้างโรงเพาะปลูกแห่งอื่น

ผมวางแผนว่าจะให้เกษตรกรรุ่นใหม่เรียนรู้เรื่องเทคโนโลยีและประดิษฐ์เครื่องไม้เครื่องมือที่จะใช้ในโรงเพาะปลูกไปพร้อมกัน

อีดงชุนผู้เชี่ยวชาญเรื่องเทคโนโลยีตอนนี้เตรียมงานสอนอย่างขะมักเขม้น

ก่อนหน้า ผมเอ่ยปากขอยืมสถานที่ฝึกอบรมของราชการกับคิมชังแดผู้เป็นนายอำเภอฮาดงคนก่อนไว้แล้ว

ตอนนั้นคิดว่าสถานที่ใหญ่ขนาดนั้นน่าจะจุคนได้เพียงพอ

ทว่าพอกลับมาจากประเทศดูไบแล้วสถานการณ์เปลี่ยนไป เพราะทางนั้นมอบหมายให้กลุ่มเกษตรกรภูเขาชีรีคอยดูแลโรงเพาะปลูกปัจจุบันด้วย

สถานที่ที่คิดไว้ ไม่น่าจะรองรับเกษตรกรคนรุ่นใหม่สองร้อยคนไหวอย่างฮันกีทักว่า

ตอนนี้เราปัญหาเรื่องพื้นที่สำหรับใช้ฝึกอบรมเกษตรกรคนรุ่นใหม่

นี่เป็นสาเหตุที่ฮันกีทักกลุ้มใจ ทั้งที่กำลังกินเลี้ยง

 ผมตัดสินใจบอกกับฮันกีทัก

“ผมว่าจะไปขอยืมมหาวิทยาลัยฮาดงน่ะครับ”

“ยืมใช้พื้นที่ของมหาวิทยาลัยฮาดงงั้นหรือ”

\*\*\*

วันรุ่งขึ้น ผมมุ่งหน้าไปยังสถานที่ก่อสร้างโรงปลูกผัก

งานก่อสร้างโรงเพาะปลูกกำลังดำเนินไปอย่างเต็มกำลังบนผืนดินกว้างใหญ่

เมื่อก่อสร้างเสร็จก็จะปลูกอาคารอีกหลายหลังตามมา เช่น อาคารสำนักงาน อาคารวิจัยรวมถึงโรงปลูกผักสลัดด้วย

เรายังเหลือเวลาอีกหนึ่งปีจนกว่างานจะเสร็จ

ฮันกีทักที่มาด้วยกันเปรยขึ้น

“เดี๋ยวเราจะเริ่มงานก่อสร้างที่ดูไบกันแล้วใช่มั้ย”

“ครับ ประธานชาจงมุนจะบินไปดูไบเร็วๆ นี้”

“แล้วคนของฝั่งเราต้องไปด้วยกันหรือเปล่า”

“เดี๋ยวให้อีจางอูไปครับ”

ผมแจ้งอีจางอูไว้เรียบร้อยแล้ว ถึงจะเป็นช่วงแรกๆ ของการก่อสร้างในดูไบ ยังไงก็ต้องอาศัยความคิดเห็นของผู้ชำนาญด้านการปลูกผักแบบไฮโดรโปนิกส์

“งั้นท่านประธานของเราจะอยู่ที่เกาหลีใต้หรือ”

“เดี๋ยวพอก่อสร้างระยะแรกกันเสร็จแล้ว ตอนจะสร้างอุปกรณ์ภายในอาคารผมก็ต้องไปดูไบเหมือนกัน”

ช่วงเริ่มลงมือก่อสร้าง ใช้แค่ผู้ชำนาญการก็พอแล้ว

“ว่าแต่ที่บอกจะยืมพื้นที่ของมหาวิทยาลัยนี่หมายความว่าไงเหรอ”

“ตามที่พูดเลยครับ ผมว่าจะใช้มหาวิทยาลัยฮาดงเป็นพื้นที่อบรมพวกเกษตรกรคนรุ่นใหม่”

“ฉันเข้าใจแล้ว แต่สงสัยว่าเราจะเข้าไปทำได้ง่ายๆ เลยหรือ ฉันรู้มาว่าที่นั่นมีปัญหาเยอะมาก”

“ไหนๆ ก็พูดเรื่องนี้กันแล้ว งั้นรุ่นพี่แวะไปมหาวิทยาลัยฮาดงกับผมเลยดีมั้ยครับ”

ฮันกีทักพยักหน้าโดยไม่กล่าวอะไร

\*\*\*

‘มหาวิทยาลัยฮาดง’ เป็นโครงการซึ่งทางอำเภอฮาดงวางแผนขึ้นมาเพราะมีความทะเยอทะยานเปี่ยมล้น

พวกเขาริเริ่มโครงการนี้เพื่อสร้างความยิ่งใหญ่ให้กับอำเภอฮาดง หลังจากที่ได้ฟื้นฟูเศรษฐกิจ และรู้สึกว่าเมืองอยู่ในช่วงค่อยๆ เข้าสู่สังคมผู้สูงอายุ

เจตนาดี แต่งานไม่ราบรื่นอย่างที่คิด

ถึงจะมีเปิดภาควิชาพิเศษ เช่น สาขาสมุทรศาสตร์กับสาขาการต่อเรือ และประชาสัมพันธ์อย่างจริงจัง แต่กลับมีผู้สมัครไม่มาก

ในช่วงแรก ทางมหาวิทยาลัยก็ยังพอจัดการเรียนการสอนแบบพอถูไถ ถึงจะขาดทุนอย่างต่อเนื่อง ก็ยังพอไปได้เพราะได้รับเงินสนับสนุนของคณะการปกครองส่วนท้องถิ่น สุดท้าย มหาวิทยาลัยก็เลยรอดมาได้แบบทุลักทุเล

คล้ายสวมเครื่องช่วยหายใจให้ออกซิเจนกับผู้ป่วยวิกฤติ พร้อมภาวนาขอให้พวกเขาฟื้นคืนกลับมาแข็งแรง

ยิ่งนับวันจำนวนผู้บริจาคก็ยิ่งลดลง มหาวิทยาลัยจึงตกอยู่ในสภาพร่อแร่ จ่ายเงินเดือนให้บุคลากรไม่ไหว

ที่นี่เพิ่งเปิดให้มีการเรียนการสอนได้ไม่กี่ปี ก็มีอันต้องประสบวิกฤตจนต้องปิดตัวไปในที่สุด

ผมกำลังเฝ้ามองประตูของมหาวิทยาลัยที่ปิดตาย

“ถ้าเราใช้ที่นี่ได้จริงอย่างนายว่าก็ถือว่าโชคดีสองต่อเลยนะ แต่จะมีโอกาสใช้ที่นี่ได้ก็ต้องฝ่าฟันอุปสรรคกันเยอะหน่อย”

ถ้าจะใช้สถานที่ตรงนี้ เรามีสิ่งกีดขวางหลายอย่างให้ต้องก้าวข้ามอย่างฮันกีทักกล่าว

เจ้าหน้าที่ผู้สังกัดในมหาวิทยาลัยฮาดงกระจัดกระจายหายไปในอากาศเรียบร้อย

เราไม่จำเป็นต้องไปขอความร่วมมือจากพวกเขา เพราะถึงแม้เจ้าหน้าที่ในสังกัดไม่อยู่แล้วแต่ผู้เป็นเจ้าของยังไม่ได้หายไปไหน

อำเภอฮาดงกับผู้บริจาครายบุคคลยังถือครองสิทธิ์ในตัวมหาวิทยาลัยฮาดง

ถ้าไปขอแรงสนับสนุนกับทางอำเภอคงไม่ยากเท่าไร

นายอำเภอผู้เข้ามารับตำแหน่งใหม่มีความจริงใจต่อกลุ่มเกษตรกรภูเขาชีรี จึงไม่น่ามีอุปสรรค ถ้าเราเข้าไปขออนุญาตเขา

ปัญหาอยู่ที่เรื่องอื่น

ตอนที่ก่อตั้งมหาวิทยาลัยฮาดง มีผู้บริจาคเงินด้วย ถ้าไม่ได้รับเงินทุนจากผู้บริจาครายใหญ่รายนี้ คงจะสร้างมหาวิทยาลัยฮาดงขึ้นมาไม่ได้

ผู้บริจาคห้ามไม่ให้ทางมหาวิทยาลัยนำเงินไปใช้จ่ายอย่างอื่น

นี่เป็นเงื่อนไขของผู้บริจาครายใหญ่ในมหาวิทยาลัยฮาดง

“นายรู้ใช่มั้ยว่าที่มหาวิทยาลัยฮาดงยังมีเสียงนกเสียงกามาจนถึงทุกวันนี้”

ฮันกีทักเอ่ยถามผม

อำเภอฮาดงกับผู้บริจาคกำลังเล่นสงครามทางจิตวิทยากันอยู่

เรื่องนี้เกิดขึ้นช่วงมหาวิทยาลัยกำลังจะปิดตัวลง มองจากมุมของผู้บริจาคก็เป็นเรื่องน่าสะเทือนใจ

ในเมื่อเจ้าตัวมอบเงินจำนวนมหาศาลมาช่วยก่อตั้งมหาวิทยาลัย แต่ดำเนินกิจการไปไม่ทันไรกลับต้องปิดตัว

มีข่าวลือแพร่สะพัดว่าผู้บริจาคฟ้องร้องโดยมีอำเภอฮาดงเป็นคู่กรณี

ผู้บริจาคถามหาความรับผิดชอบที่บริหารมหาวิทยาลัยล้มเหลว โชคดีที่เรื่องนั้นเป็นเพียงข่าวลือ ไม่ถึงขั้นฟ้องร้องกันจริงๆ

ฮันกีทักเองก็รู้เรื่องราวความยุ่งเหยิงวุ่นวายเช่นนี้

จึงเป็นเหตุให้เขาคิดแง่ลบ

“เห็นว่าผู้บริจาคไม่ได้มีนิสัยอย่างคนปกติทั่วไป ถ้าไปขอใช้มหาวิทยาลัยทำกิจกรรมอื่น ทางนั้นคงไม่อนุญาตเด็ดขาด”

“แต่ถึงยังไงผมก็อยากลองพูดเกลี้ยกล่อมดูนะ เพราะที่นี่เหมาะเจาะที่สุดที่จะใช้อบรมเกษตรกรคนรุ่นใหม่แล้ว”

“มันก็เหมาะดีอย่างนายบอกนั่นแหละ เพราะมีหอพักด้วย แถมยังมีบริเวณให้ได้ลงมือประดิษฐ์อุปกรณ์ด้วย”

ภายในมหาวิทยาลัยฮาดงมีพื้นที่ว่างเพียงพอให้บรรดาเกษตรกรคนหนุ่มสาวได้ใช้สอย

ที่นี่มีห้องบรรยาย หอพักรวมถึงสถานที่ให้ได้สร้างอุปกรณ์ปลูกผักไฮโดรโปนิกส์

มหาวิทยาลัยสร้างพื้นที่สำหรับฝึกปฏิบัติ ตอนเปิดสอนภาควิชาสมุทรศาสตร์กับการต่อเรือ เราสามารถใช้พื้นที่ตรงนั้นประดิษฐ์อุปกรณ์ที่จำเป็นต่อการปลูกผักไฮโดรโปนิกส์ และใช้ประโยชน์ได้อีกหลายอย่างด้วย

“พอได้มาเห็นกับตาแล้วฉันก็อยากได้ที่นี่เหมือนกันแฮะ”

ฮันกีทักพูดยิ้มๆ

“ฉันคงปอดเกินไป ให้ฉันไปช่วยพูดโน้มน้าวทางนั้นด้วยกันมั้ย”

“เดี๋ยวผมจัดการเองครับ”

“แล้วมีอะไรที่ฉันพอจะช่วยได้บ้าง”

“ช่วยหาข้อมูลเกี่ยวกับผู้บริจาครายใหญ่ให้หน่อยนะครับ”

“ถ้าแค่นี้ก็ไม่มีปัญหาหรอก เดี๋ยวสืบให้เลย”

\*\*\*

ผมมอบหมายงานให้ฮันกีทักก่อนมุ่งหน้าไปที่ว่าการอำเภอฮาดง

ก่อนหน้านี้ผมติดต่อไปทางเลขาของนายอำเภอฮาดงว่าจะขอเข้าพบ นายอำเภอฮาดงกำลังเดินทางกลับมาที่ว่าการอำเภอหลังจากออกไปทำกิจกรรมช่วงเช้าเสร็จเรียบร้อย

พอรู้ว่าเลขากำลังคุยกับผม นายอำเภอก็รับโทรศัพท์ไปคุยเองทันที เขาบอกว่าให้ผมแวะไปพบได้ทุกเมื่อ

ตอนจอดรถตรงลานจอดรถของที่ว่าการอำเภอฮาดงแล้วก้าวลงมา ก็มีคนยืนโบกไม้โบกมือให้

เขาคือคิม-บย็องฮวี นายอำเภอฮาดง เขามองหน้าผมพลางยิ้มแฉ่ง

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **346**

**ตอนที่ 346 เข้าพบผู้บริจาครายใหญ่ของมหาวิทยาลัยฮาดง**

“เรามาถึงพร้อมกันเลยนะเนี่ย”

สีหน้าของคิม-บย็องฮวีดูแจ่มใสดี แม้แต่พุงที่ยื่นออกมาคล้ายภูเขานัมซาน [1] ก็ยังดูน่ารัก

“เข้าไปคุยกันด้านในดีมั้ยครับ”

เลขายกชาเขียวมาให้แล้วเดินออกไปนอกห้อง

คิม-บย็องฮวีเอ่ยขึ้นก่อนดื่มน้ำชา

“ผมเห็นข่าวแล้วที่ว่างานในดูไบราบรื่นเรียบร้อยดี ขอแสดงความยินดีด้วยครับ”

“ขอบคุณครับ”

“ยังจำที่คุณบอกได้ว่าอีกไม่นานก็จะเปิดรับสมัครเกษตรกรคนรุ่นใหม่แล้ว”

“ใช่ครับ กะว่าจะรับมาให้เร็วที่สุดเท่าที่จะทำได้”

“เพราะมีคุณด็อกมย็อง ฮาดงถึงมีชีวิตชีวาขึ้นมาเลยนะ ฮ่าๆ”

คิม-บย็องฮวีพูดขึ้นพร้อมกับยิ้มสดใส

เห็นสีหน้าก็พอจะรู้แล้วว่าเขาคิดยังไงกับผม

เขาคอยจับตามองความเคลื่อนไหวอย่างกระตือรือร้นของกลุ่มเกษตรกรภูเขาชีรี เนื่องจากผลงานของเจ้าตัวจะแปรผันไปตามความสำเร็จของกลุ่มเกษตรกรภูเขาชีรีด้วยเช่นกัน

คงอยากได้รับคำชมว่าทำได้ดีกว่าสมัยคิมชังแดเป็นนายอำเภอ

“ที่ผมแวะมาพบท่านนายอำเภอวันนี้ ก็เพราะอยากรบกวนเรื่องยากลำบากหน่อยน่ะครับ”

“รบกวนหรือ ถ้าเรื่องซ่อมแซมบ้านร้าง ผมสั่งการลงไปแล้วนะ”

“ไม่ใช่เรื่องนั้นหรอก คือผมอยากได้พื้นที่ไว้ฝึกอบรมพวกเกษตรกรคนรุ่นใหม่น่ะครับ”

“ที่ได้ยินมาคือคุณจะใช้อาคารสถานที่ของทางราชการนี่”

“ตอนนี้เรารับคนเพิ่ม ผมกลัวว่าจะจุคนไม่พอน่ะสิครับ”

“ใช้สถานที่ของราชการก็ยังไม่พองั้นหรือ มีคนเยอะขนาดนั้นเลยหรือ คุณเคยแจ้งไว้ว่าจะรับสมัครเกษตรกรคนรุ่นใหม่กี่คนนะ”

“ที่คิดไว้ก็ราวสองร้อยคนครับ”

“สองร้อยคนเชียวเรอะ”

คิม-บย็องฮวีอุทานพลางเบิกตาโพลง

“เห็นตัวเลขจากในเอกสารรายงานมาแล้วแหละ เข้าใจว่าเป็นแผนเพิ่มจำนวนคนในระยะยาวซะอีก ไม่นึกว่าจะรับสองร้อยคนตั้งแต่ตอนแรก”

“กลุ่มเกษตรกรภูเขาชีรีต้องดูแลโรงเพาะปลูกของดูไบด้วยน่ะครับ ผมจะคัดเลือกเกษตรกรคนหนุ่มสาวสองร้อยคนให้มาเรียนรู้งานเฉพาะทางแล้วค่อยส่งไปดูไบครึ่งหนึ่ง”

“ที่ฮาดงมีเรื่องอย่างงี้เกิดขึ้นด้วยหรือนี่ ตกใจเลย!”

อียกชาเขียวขึ้นกระดกดื่มพรวดๆ ราวกับเป็นน้ำเย็น คงอยากปลอบประโลมความรู้สึกตกตะลึง

“ที่ว่ายังขาดสถานที่ฝึกอบรม แล้วได้เล็งๆ ที่ไหนไว้บ้างหรือยังครับ”

“ผมนึกถึงมหาวิทยาลัยฮาดงน่ะครับ”

“มหาวิทยาลัยฮาดงงั้นหรือ”

ลูกตาดำของคิม-บย็องฮวีสั่นสะเทือนคล้ายเกิดเหตุแผ่นดินไหว

เขาอึกอักก่อนจะเอ่ยขึ้น

“ถ้าเป็นที่นั่นละก็... ไม่ใช่ปัญหาที่เคลียร์ได้ง่ายๆ เลยนะครับ”

“ผมรู้ว่าทางอำเภอฮาดงเป็นผู้สร้างมหาวิทยาลัยนี้ และช่วงนี้ยังว่างอยู่เพราะปิดตัวลงไปแล้ว”

ที่นั่นเปรียบเหมือนเป็นสิ่งที่ก่อความรำคาญใจและความกังวลใจให้อำเภอฮาดง และนายอำเภอคนใหม่ก็รับรู้เรื่องนี้เป็นอย่างดี

“คุณด็อกมย็องพูดถูกต้องทุกอย่างเลย อำเภอฮาดงเป็นตัวตั้งตัวตีก่อตั้งมหาวิทยาลัยฮาดงขึ้นมาแล้วก็ต้องยุบกิจการลงไปอย่างน่าเสียดาย แต่ผมจะบอกอย่างงี้นะ ว่าต่อให้มหาวิทยาลัยปิดตัวไปแล้วก็ใช่ว่าเราจะเข้าไปใช้สถานที่ได้สบายๆ”

คิม-บย็องฮวีพูดโดยปราศจากรอยยิ้มบนใบหน้า

“สมัยสร้างมหาวิทยาลัย เรามีท่านผู้ใจบุญช่วยออกเงินบริจาคมหาศาล ท่านผู้นั้นชื่อคุณชเวกึมจา ทางอำเภอมีข้อตกลงร่วมกับเธอคนนั้นอยู่น่ะครับ”

“ผมรู้เรื่องข้อตกลงนั้นแล้วครับ”

“คุณด็อกมย็องรู้อยู่แล้วหรือ”

“ผมว่าจะไปขออนุญาตเธอครับ”

“หมายความว่าคุณด็อกมย็องจะเข้าไปขออนุญาตเองเลยหรือครับ”

“ก็นี่เป็นงานที่ผมต้องจัดการนี่ครับ เลยอยากมาขออนุญาตนายอำเภอก่อน”

“ไอ้ทางผมน่ะเต็มใจจะช่วยเหลือกลุ่มเกษตรกรภูเขาชีรีอยู่แล้วแหละ”

“ผมว่าจะคำนวณค่าใช้บริการอาคารสถานที่ให้ด้วยนะครับ”

สีหน้าของเขาค่อยแจ่มใสขึ้นเอาก็ตอนนั้น

นายอำเภอฮาดงแสดงท่าทีให้ความร่วมมือตามคาด

ปัญหาอยู่ที่ชเวกึมจา

“แต่ว่าคุณชเวกึมจาไม่ค่อยเหมือนชาวบ้านชาวช่องเขาหรอกนะ คงคุยยากพอตัวเลยละครับ”

\*\*\*

ฮันกีทักได้ข้อมูลหลายอย่างเกี่ยวกับชเวกึมจาผู้บริจาคเงินก้อนโตให้กับมหาวิทยาลัยฮาดง

ชเวกึมจาเป็นนักธุรกิจผู้ประสบความสำเร็จด้านกิจการร้านอาหาร

ทั้งยังเป็นเจ้าของร้านอาหารเกาหลีดั้งเดิมที่ใหญ่ที่สุดในฮาดงอีกด้วย เธอคอยบริหารจัดการร้านในฮาดง ชินจูและพูซาน

ไม่เพียงมีฝีมือด้านทำอาหารเท่านั้น แต่ยังมีทักษะการทำธุรกิจอีกด้วย

เป็นที่เลื่องลือว่าชเวกึมจาทำงานอย่างเอาเป็นเอาตาย เธอไม่มีวันหยุดเลยในหนึ่งปีหรือสามร้อยหกสิบห้าวัน

เธอก้มหน้าก้มตาทำงานหนักเพื่อให้ลืมเหตุการณ์ในอดีตอันเจ็บปวด

ลูกชายของเธอจากโลกนี้ไปตั้งแต่อายุยังน้อย

ชเวกึมจาจึงใช้ชีวิตผูกอยู่กับงานอย่างเดียวเพื่อช่วยให้ลืมความทุกข์ใจ แล้วนำเงินที่หามาได้นั้นไปสร้างมหาวิทยาลัยในฮาดง

ลูกชายผู้ล่วงลับเคยใฝ่ฝันอยากเป็นอาจารย์ในมหาวิทยาลัย เธอจึงหมายจะสร้างมหาวิทยาลัยช่วยสานต่อความฝันของลูกชายผู้ด่วนจากไป ข้างในมหาวิทยาลัยฮาดงยังมีอาคารซึ่งตั้งชื่อตามลูกชายตนด้วย

เป็นเหตุผลที่เธอตัดสินใจอย่างเด็ดเดี่ยว ห้ามไม่ให้ใช้มหาวิทยาลัยด้วยจุดประสงค์อื่นนอกจากทำการเรียนการสอน

ผมจดจำข้อมูลที่ฮันกีทักรวบรวมมาให้อย่างละเอียด

\*\*\*

**[อาหารเกาหลีดั้งเดิม ใหญ่ที่สุดในฮาดง]**

ผมยืนจัดเสื้อผ้าให้เรียบร้อยอยู่ข้างล่างร้านอาหารเกาหลีดั้งเดิมของชเวกึมจา

แจ้งพนักงานในร้านว่ามาขอปรึกษาเรื่องมหาวิทยาลัยฮาดง

พอเอ่ยว่าชื่อคิมด็อกมย็อง เธอก็ตอบรับอย่างยินดีทันที

เป็นช่วงเวลาเงียบสงบยังไม่มีลูกค้า

พอเปิดประตูเดินเข้าไปด้านในก็มีผู้หญิงหน้าขาวและสวมชุดฮันบกออกมาต้อนรับผม

“คุณคิมด็อกมย็องใช่มั้ยคะ”

“ใช่ครับ”

“ตามฉันมาได้เลยค่ะ”

ร้านอาหารกว้างขวางจนไม่รู้ว่ามีขนาดเท่าไร ผมเห็นห้องที่มีกระดาษฮันจี [2] สีขาวแปะอยู่มากมายนับไม่ถ้วน

ข้างในห้องมีบ่อน้ำเทียมซึ่งมีปลาคาร์ปว่ายไปมาด้วย

หญิงผู้นำทางเปิดประตูห้อง

“ห้องนี้แหละค่ะ”

แล้วผมก็ได้พบชเวกึมจา

รอยเหี่ยวย่นสามชั้นบนหน้าผากบ่งบอกถึงนิสัยดื้อรั้น

มีโต๊ะตัวใหญ่วางกั้นอยู่ระหว่างผมกับเธอ

รู้สึกเหมือนเป็นแม่น้ำที่ผมไม่อาจข้ามไปได้

หญิงผู้นำทางปิดประตูแล้วเดินจากไปเงียบๆ

“ฉันชื่อชเวกึมจาค่ะ”

“คิมด็อกมย็องครับ”

“เห็นว่าอยากปรึกษาเรื่อง ‘มหาวิทยาลัยฮาดง’ ไม่ทราบว่ามีอะไรหรือ”

เธอพาเข้าประเด็นหลักทันทีทันใด

ผมเองก็ไม่คิดจะพูดอ้อมค้อมอยู่แล้ว

“อยากมาขออนุญาตคุณชเวกึมจาน่ะครับ”

“ขออนุญาตหรือ”

“ผมอยากใช้มหาวิทยาลัยหน่อยครับ”

“หมายความว่ายังไงคะ”

“อยากให้พวกเกษตรกรคนหนุ่มสาวได้ใช้ประโยชน์จากพื้นที่ว่างๆ น่ะครับ”

“นี่คิดจะเอามหาวิทยาลัยไปทำมาหากินสิท่า”

เธอจ้องผมด้วยแววตาดุร้าย

**เอาแล้วว**

**ด็อกมย็องเจอคนตั้งแง่ใส่อีกแว้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **347**

**ตอนที่ 347 การลงทุนเพื่ออนาคต**

ผมมองหน้าชเวกึมจาก่อนเอ่ยถาม

“เหตุผลที่คุณสร้างมหาวิทยาลัยฮาดงนี่ไม่ใช่เพื่อพัฒนาพื้นที่เหรอครับ”

“ฉันแค่ลงทุนเพื่ออนาคตเท่านั้นเองค่ะ ฉันไม่ได้สร้างมหาลัยขึ้นมาให้คนที่ต้องการหาเงินอย่างคุณคิมด็อกมย็องนะคะ”

ชเวกึมจาตอบด้วยน้ำเสียงเยาะเย้ย

“ผมเองก็ไม่คิดจะใช้มหาวิทยาลัยฮาดงเป็นเครื่องมือหาเงินหรอกครับ ที่ผมทำไปทั้งหมดก็เพื่ออนาคตของวงการเกษตรกรรมเกาหลีใต้และอนาคตของเกษตรกรรุ่นใหม่ครับ ถ้าคุณอนุญาตให้ผมใช้พื้นที่ของมหาวิทยาลัย ผมจะใช้เพื่อประโยชน์ของเกษตรกรรุ่นใหม่ และถ้าโรงปลูกผักสร้างเสร็จเมื่อไหร่ ผมมีแผนที่จะช่วยฟื้นฟูมหาวิทยาลัยอีกครั้งด้วยครับ”

“ฟื้นฟูมหาวิทยาลัยอีกครั้งเหรอคะ”

เธอย้อนถามด้วยสีหน้าสงสัย

“ใช่ครับ ผมตั้งใจจะฟื้นฟูให้มหาวิทยาลัยฮาดงกลับมาเป็นเหมือนเดิมครับ”

“คุณพยายามจะโน้มน้าวฉันด้วยคำพูดโกหกเหรอคะ”

“ผมไม่คิดจะหลอกคุณชเวกึมจาเลยครับ ผมแค่พูดความจริงเท่านั้นครับ ผมมีแผนอยากให้มหาวิทยาลัยฮาดงเป็นมหาวิทยาลัยด้านการเกษตรสมัยใหม่ครับ”

ชเวกึมจามองผมด้วยสายตาครุ่นคิดอยู่ครู่หนึ่ง

ผู้หญิงคนหนึ่งเปิดประตูเข้ามา เธอวางถ้วยชาเขียวลงตรงหน้าผม

แค่กลิ่นหอมของชาก็รู้แล้วว่าเป็นชาชั้นเยี่ยม

ผมดื่มชาพลางสังเกตสีหน้าของชเวกึมจา

“ฉันจะเชื่อคำพูดของคุณได้ยังไงคะ โกหกหรือเปล่าก็ไม่รู้”

ชเวกึมจาขมวดคิ้ว ผมมองเห็นรอยย่นสามเส้นเกิดขึ้นระหว่างคิ้วได้ชัดเจน

“ผมขอเดิมพันด้วยโรงเรียนสอนทำเทียนเลยครับ”

“โรงเรียนสอนทำเทียนเหรอคะ”

เธอกะพริบตาพร้อมถาม

“ทางกลุ่มเกษตรกรภูเขาชีรีจัดมอบทุนการศึกษาให้กับเยาวชนผู้มีปัญหาและมีชีวิตที่ยากลำบากครับ เราให้โอกาสเยาวชนมาทำงานผลิตเทียนไขเพื่อหาเงินครับ”

“ก็เลยเรียกว่าโรงเรียนสอนทำเทียนใช่มั้ยคะ”

“เป็นการลงทุนเพื่ออนาคตครับ”

“ฉันไม่รู้ว่าคุณคิมด็อกมย็องทำอะไรแบบนี้ด้วยนะคะเนี่ย”

สีหน้าของชเวกึมจาเปลี่ยนไป สายตามองแรงเปลี่ยนเป็นอ่อนโยนขึ้น

นิ่งไปครู่หนึ่ง เธอก็พูดอย่างระมัดระวัง

“ฉันต้องขอใช้เวลาคิดหน่อยค่ะ”

“ได้สิครับ”

\*\*\*

สามวันหลังจากผมไปพบชเวกึมจาก็มีสายโทรศัพท์เข้ามาหา

ชองกาฮี ผู้ดูแลโรงเรียนสอนทำเทียนนั่นเอง

โทนเสียงของเธอสูงขึ้นต่างจากปกติ

“มีคนแปลกๆ เข้ามาที่โรงเรียนสอนทำเทียนด้วย”

“คนแปลกๆ เหรอ”

“เห็นบอกว่ารู้จักกับคิมด็อกมย็องเป็นอย่างดี แล้วก็ถามซักไซ้เรื่องโรงเรียนสอนทำเทียนไม่หยุดเลย ถามตั้งแต่เกณฑ์ในการคัดเลือกนักเรียนทุน ไปจนถึงสิ่งที่ทำมาจนถึงตอนนี้เลย”

“คนที่รู้จักกับฉันเป็นอย่างดีเหรอ”

“เห็นว่าชื่อชเวกึมจา รู้จักกันแน่นะ”

“อ๋อ ใช่แล้วล่ะ เพิ่งเจอกันเมื่อไม่กี่วันก่อนเอง”

“แล้วเขาอยากรู้อะไรเกี่ยวกับโรงเรียนสอนทำเทียนเหรอ”

“ฉันเอาโรงเรียนสอนทำเทียนไปเดิมพันกับเขาน่ะ”

“ว่าไงนะ นายเอาโรงเรียนสอนทำเทียนไปเดิมพันเหรอ”

เสียงของชองกาฮีสูงขึ้นเหมือนกำลังตื่นเต้น

“คิมด็อกมย็อง นายกำลังทำเรื่องแปลกๆ อยู่ใช่มั้ย รีบบอกมาเร็วๆ เลยว่าไปเดิมพันว่าอะไร”

“ฉันบอกเขาไปว่าอยากยืมพื้นที่ของมหาวิทยาลัยฮาดงน่ะ”

“มหาวิทยาลัยนั่นมันปิดตัวไปแล้วไม่ใช่เหรอ”

ผมเล่าเรื่องที่ไปพบชเวกึมจาให้กาฮีฟัง

“นายตั้งใจจะคัดเลือกเกษตรกรรุ่นใหม่มาเยอะๆ เลยสินะ”

“เพราะเรื่องที่ดูไบด้วย เราต้องการคนเยอะมาก ตอนนี้มหาวิทยาลัยฮาดงเป็นสถานที่ที่เหมาะที่สุดแล้วล่ะ”

“เข้าใจแล้วล่ะ คราวหน้าถ้าเธอมาอีก ฉันต้อนรับอย่างดีเลย”

“เธอคงไม่ได้ทำอะไรผิดต่อคุณชเวกึมจาใช่มั้ย”

“ทำผิดอะไรล่ะ ฉันดูแลเธออย่างนอบน้อมเลยต่างหาก ฉันหมายความว่าครั้งหน้าถ้าเธอมาอีก ฉันจะต้อนรับอย่างดีที่สุดเลยต่างหาก”

“ได้สิ ขอบคุณนะ”

\*\*\*

ผ่านไปหนึ่งสัปดาห์

ยังไม่มีการติดต่อจากชเวกึมจา

ฮันกีทักมาถามผมทุกวัน

“วันนี้ก็ยังไม่มีการติดต่อจากคุณเหรอ”

“ครับ ยังไม่มีติดต่อมาเลยครับ”

“ดูจากที่ไปเยี่ยมโรงเรียนสอนทำเทียนมาแล้ว ฉันว่าเขาน่าจะโอเคนะ”

ฮันกีทักพูดด้วยสีหน้ากระวนกระวายใจ การสร้างโรงเพาะปลูกของเราดำเนินไปอย่างราบรื่น

แต่เราต้องได้รับการยืนยันเรื่องสถานที่ก่อนถึงจะก้าวไปยังขั้นตอนถัดไปได้

“อีกไม่นานเดี๋ยวก็ติดต่อมาครับ ผมแน่ใจ”

“ฉันก็เชื่ออย่างนั้น”

ฮันกีทักยิ้มฝืดๆ

บ่ายวันนั้นสายที่รอคอยก็โทร. เข้ามา

ผมได้ยินเสียงของชเวกึมจาผ่านทางโทรศัพท์

“คุณช่วยแวะมาที่ร้านที่เรานัดกันครั้งก่อนได้มั้ยคะ”

“ได้สิครับ”

“วันนี้ฉันอยากทานมื้อเย็นไปด้วยคุยงานไปด้วย คุณพอจะมีเวลามั้ยคะ”

“ได้เลยครับ”

หลังจากวางสาย ผมก็หันไปทุบไหล่ฮันกีทัก

“คุณชเวกึมจาโทร. มาขอนัดพบครับ”

“จริงเหรอ”

ฮันกีทักลุกพรวดจากที่นั่ง

“ที่มาขอพบก็แสดงว่าอนุญาตใช่มั้ย”

“ดูจากที่ชวนทานมื้อเย็นด้วยแล้วก็น่าจะเป็นสัญญาณที่ดีนะครับ”

“ชวนทานมื้อเย็นด้วยเหรอ งั้นก็แสดงว่าได้แล้วล่ะ”

“ยังยืนยันไม่ได้ครับ”

“โอเค ฉันจะใจเย็นไว้ก่อนก็แล้วกัน”

\*\*\*

**[อาหารเกาหลีดั้งเดิม ใหญ่ที่สุดในฮาดง]**

อาจเพราะเป็นช่วงเย็น ที่ร้านจึงมีลูกค้าเยอะมาก

ทันทีที่เปิดประตูเข้าไป ผู้หญิงผิวขาวคนเดิมก็เข้ามาทักทายผม

เธอคือผู้หญิงที่พาผมไปหาชเวกึมจา เธอจำผมได้เช่นกัน

“ท่านประธานกำลังรออยู่เลยค่ะ”

เธอนำทางผมไปที่ห้องเดิมที่ได้เจอชเวกึมจาเป็นครั้งแรก

ชเวกึมจานั่งอยู่ในห้องกว้างใหญ่คนเดียวเหมือนกับตอนนั้น

เธอทักทายผมด้วยสายตาอ่อนโยนต่างจากครั้งแรกที่เจอกัน

แม้แต่ริ้วรอยสามเส้นที่เกิดขึ้นระหว่างคิ้วก็ดูผ่อนคลายลง

“ให้ฉันเตรียมอาหารได้เลยมั้ยคะ”

“ได้ค่ะ ฉันกำลังหิวพอดีเลยค่ะ”

ชเวกึมจาส่งสัญญาณให้ผู้หญิงผิวขาว ไม่ช้าบนโต๊ะก็เต็มไปด้วยอาหารมากมาย ต็อกคาลบิและปลาย่าง หน้าตาน่ารับประทานมากๆ

“ทานไปคุยไปดีกว่าค่ะ”

เธอพูดพร้อมถือตะเกียบ

อาหารในจานทองเหลืองดูประณีตและได้รับการออกแบบอย่างเอาใจใส่

ดูเหมือนนี่จะเป็นเคล็ดลับความสำเร็จในการทำธุรกิจร้านอาหารของเธอ

“ไม่รู้ว่าอาหารจะถูกปากหรือเปล่านะคะ”

“พอได้ลองชิมก็รู้แล้วครับว่าเพราะอะไรร้านนี้ถึงเป็นร้านอาหารประจำฮาดง”

ชเวกึมจาเผยรอยยิ้มให้เห็นเป็นครั้งแรก

ระหว่างที่รับประทานอาหาร จู่ๆ เธอก็พูดออกมา

“ฉันหาข้อมูลเกี่ยวกับคุณคิมด็อกมย็องมาบ้างแล้วค่ะ ตอนแรกฉันคิดว่าคุณเป็นนักธุรกิจหนุ่มที่อยากประสบความสำเร็จเสียอีก”

“ผมชอบเรียกตัวเองว่าเกษตรกรมากกว่านักธุรกิจนะครับ”

เธอยิ้มให้กับคำว่า<i>เกษตรกร</i>

**ตอนนี้ท่านประธานก็ดูไม่ค่อยเหมือนเกษตรกรเท่าไหร่นะ 55**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **348**

**ตอนที่ 348 อนาคตการเกษตรของเกาหลีอยู่ในมือของเกษตรกรภูเขาชีรี**

“แต่กลายเป็นว่าคุณคิมด็อกมย็องไม่ใช่แค่คนที่ทำงานเพื่อหาเงินเท่านั้น ฉันได้ลองไปที่โรงเรียนสอนทำเทียนมาแล้ว มันเปลี่ยนความคิดของฉันไปเลยค่ะ”

“ผมขอย้ำอีกครั้งนะครับว่าผมตั้งใจจะฟื้นฟูมหาวิทยาลัยฮาดงจริงๆ ครับ”

“ฉันเริ่มเชื่อคุณคิมด็อกมย็องแล้วค่ะ เพราะอย่างนั้น ฉันอนุญาตให้คุณใช้พื้นที่ของมหาวิทยาลัยฮาดงได้ตามสบายเลยค่ะ”

“ขอบคุณมากครับ”

ผมดีใจที่ชเวกึมจารับรู้ถึงจความจริงใจของผม

ผมรู้ดีว่าเธอสร้างมหาวิทยาลัยฮาดงขึ้นมาเพื่อลูกชายที่เสียชีวิตไปแล้ว คนที่อยากเป็นอาจารย์คนนั้น เพราะฉะนั้น เธอน่าจะอยากเห็นมหาวิทยาลัยเติบโตและก้าวหน้า

ผมเดาใจเธอว่าน่าจะอยากฟื้นฟูมหาวิทยาลัยให้กลับมาเปิดใหม่อีกครั้ง และผมเชื่อว่าใจเราสื่อถึงกันเพราะเรื่องนั้น

ชเวกึมจายิ้มก่อนพูดต่อ

“ว่าแต่... ครูที่โรงเรียนสอนทำเทียนเป็นคนที่เด็ดเดี่ยวมากเลยนะคะ”

ดูเหมือนเธอจะหมายถึงชองกาฮี

เธอเอามือป้องปากพร้อมหัวเราะโฮะๆ

ท่าทางเหมือนมีเรื่องอะไรดีๆ กับกาฮี

“มีเรื่องแปลกๆ ที่โรงเรียนสอนทำเทียนหรือเปล่าครับ”

“ฉันลืมเรื่องที่ครูชองกาฮีพูดไม่ได้เลยค่ะ”

“เธอพูดว่าอะไรเหรอครับ”

“เธอพูดด้วยน้ำเสียงมั่นใจมากเลยค่ะ ว่านักเรียนจากโรงเรียนสอนทำเทียนจะช่วยโลกใบนี้ได้”

สมกับเป็นชองกาฮีจริงๆ ผมหัวเราะออกมาโดยไม่รู้ตัว

\*\*\*

เราแก้ปัญหาเรื่องสถานที่ได้แล้ว

ตอนนี้กลุ่มเกษตรกรภูเขาชีรีสามารถใช้พื้นที่ของมหาวิทยาลัยฮาดงได้ตลอดเวลาตามต้องการ

เราได้รับอนุญาตจากที่ว่าการอำเภอฮาดงและชเวกึมจาซึ่งเป็นเจ้าของมหาวิทยาลัยฮาดงเรียบร้อยแล้ว

ผมแจ้งข่าวดีนี้ให้ฮันกีทักรู้

“สมกับเป็นคิมด็อกมย็อง ประธานของกลุ่มเกษตรกรภูเขาชีรีจริงๆ!”

“วันนี้เราเรียกประชุมรวมดีมั้ยครับ”

“ดี๊ เดี๋ยวฉันจัดให้เอง”

“ช่วยเรียกพนักงานศูนย์วิจัยกับหัวหน้าทีมซอลคังอินจากฟาร์มมาด้วยนะครับ”

“ได้ครับ ผมจะทำตามที่ประธานสั่งเดี๋ยวนี้เลยครับ”

นอกจากเรื่องประกาศรับสมัครเกษตรกรรุ่นใหม่แล้ว ผมตั้งใจจะแชร์ทิศทางในอนาคตของกลุ่มเกษตรกรภูเขาชีรีกับทุกคนด้วย

ภายในห้องประชุมเต็มไปด้วยผู้คนมากมาย

อีจางอู มินโยฮันและอีดงชุน จากทีมเพาะปลูกไฮโดรโปนิกส์นั่งอยู่ด้านหน้า

ท่ามกลางพนักงานจำนวนมาก ซอลคังอินผู้รับผิดชอบฟาร์มก็มาเข้าร่วมเช่นกัน รวมไปถึงซออูยองกับอียองโฮจากศูนย์วิจัยด้วย

นานมากแล้วที่พนักงานคนสำคัญของกลุ่มเกษตรกรภูเขาชีรีไม่ได้มารวมตัวกันแบบนี้

“ผมตั้งใจจะเปิดรับสมัครเกษตรกรรุ่นใหม่เร็วๆ นี้ครับ โดยยอดที่ตั้งใจจะรับคือสองร้อยคน”

“เรามีที่สำหรับรวมตัวคนจำนวนมากขนาดนั้นด้วยเหรอครับ”

อีดงชุนถามพร้อมกะพริบตา

“ผมวางแผนจะใช้พื้นที่ในมหาวิทยาลัยฮาดงครับ”

“มหาวิทยาลัยฮาดงที่ปิดตัวไปแล้วเหรอ”

แพกมินซอกถามอย่างระมัดระวัง

“ใช่ครับ เราได้รับอนุญาตให้ใช้ที่นั่นเรียบร้อยแล้ว”

สีหน้าของทุกคนสดใสขึ้นกับคำพูดที่ว่าได้รับอนุญาตแล้ว

“ว่าแต่มันไม่เร็วไปหน่อยเหรอครับ ยังเหลืออีกตั้งเป็นปีกว่าจะสร้างโรงเพาะปลูกเสร็จ ถึงจะบอกว่าเอาไว้ใช้ฝึกพนักงานที่จะไปดูไบ แต่ผมว่ายังไงก็เร็วเกินไปอยู่ดีครับ”

มินโยฮันพูดพลางส่ายศีรษะ

คนอื่นๆ ต่างก็แสดงสีหน้าเห็นด้วยกับคำพูดของเขา

“ผมตั้งใจจะฝึกฝนผู้เชี่ยวชาญด้านการปลูกผักไฮโดรโปนิกส์ที่นั่นครับ ผมวางแผนจะอบรมตั้งแต่วิศวกรที่จะสร้างโรงเพาะปลูก ผู้เชี่ยวชาญด้านการเพาะปลูก ไปจนผู้เชี่ยวชาญด้านโภชนาการเลยครับ ทุกคนที่ผ่านการอบรม จะกลายเป็นพนักงานคนสำคัญของโรงเพาะปลูกในฮาดงและดูไบในอนาคต ผมอยากให้สมาชิกในทีมของเราช่วยกันสอนผู้สมัครรุ่นใหม่ครับ”

ทุกคนพยักหน้ารับ

ผมกวาดสายตามองทุกใบหน้าก่อนพูดต่อ

“เหตุผลที่ผมตัดสินใจเริ่มเปิดรับสมัครเกษตรกรรุ่นใหม่ตั้งแต่ตอนนี้ ก็เพราะอยากเตรียมตัวก้าวไปสู่ยุโรปครับ”

“ยุโรปเหรอครับ”

อีดงชุนถามด้วยสีหน้าตกใจ

“ผมมีแผนจะใช้โรงปลูกผักที่ดูไบเป็นสะพานก้าวไปสู่ยุโรปครับ ประเทศดูไบไม่มีภาษี ทั้งนิติบุคคล อากรส่งออก และค่าธรรมเนียมของรัฐบาล ท่าเรือและสนามบินก็ได้รับการดูแลอย่างดีด้วยครับ ผมอยากเปิดสำนักงานที่นั่น และส่งเกษตรกรภูเขาชีรีไปบุกตลาดยุโรปครับ”

“เป็นแผนการที่ดีมากเลยครับ ไม่มีประเทศไหนจะช่วยให้เราเข้าสู่ตลาดยุโรปได้ดีเท่ากับดูไบอีกแล้ว ถ้ามีแผนแบบนั้น ผมก็พอเข้าใจแล้วครับว่าทำไมต้องคัดเลือกเกษตรกรรุ่นใหม่ตอนนี้”

มินโยฮันพูดด้วยน้ำเสียงกระปรี้กระเปร่า สีหน้าตื่นเต้น

พนักงานคนอื่นๆ ก็ดูเข้าใจความคิดของผม

“ถึงเวลาที่เกษตรกรภูเขาชีริจะต้องปรับโครงสร้างองค์กรใหม่แล้วครับ เราต้องพัฒนาผู้เชี่ยวชาญในแต่ละด้านให้ครบถ้วน ผมตั้งใจไว้ว่าจะแยกส่วนของวิศวกร การเพาะปลูกพืช และโภชนาการออกจากกัน และแบ่งหน้าที่ให้ทุกคนช่วยกันอบรมเกษตรกรรุ่นใหม่ครับ”

อีดงชุนจะเป็นผู้นำทีมรับผิดชอบในส่วนของวิศวกร มินโยฮันจะดูแลในส่วนของการเพาะปลูกพืช และซออูยองจากศูนย์วิจัยจะดูแลในส่วนของโภชนาการและปุ๋ย

“ผมวางแผนจะอบรมผู้เชี่ยวชาญด้านจัดจำหน่ายและการตลาดด้วยครับ หัวหน้าทีมฮันกีทักจะเป็นผู้รับผิดชอบในส่วนนี้ ส่วนหัวหน้าทีมแพกมินซอกเองก็จะดูแลในส่วนของการอบรมเว็บช็อปปิ้งออนไลน์ทางอินเทอร์เน็ตครับ”

“นี่ไม่ใช่บริษัทกลุ่มเกษตรกรภูเขาชีรีแล้ว แต่เป็นโรงเรียนภูเขาชีรีครับ”

ทุกคนระเบิดหัวเราะออกมากับคำพูดของอีดงชุน

“อย่างที่ทุกคนรู้ดีว่าในเกาหลีใต้ กลุ่มเกษตรกรภูเขาชีรีเป็นผู้บุกเบิกการขายสินค้าเกษตรทางอินเทอร์เน็ตเป็นเจ้าแรก นั่นหมายความว่าพวกเราคือบริษัทการเกษตรที่เต็มไปด้วยเทคโนโลยีที่ทันสมัย เพราะฉะนั้น ก็ถือเป็นหน้าที่ของเราที่จะอบรมให้ความรู้และพัฒนาเกษตรกรรุ่นใหม่ ทั้งหมดนี้ เราทำไปก็เพื่ออนาคตของเกาหลีใต้นะครับ”

“อนาคตการเกษตรของเกาหลีใต้อยู่ในมือของกลุ่มเกษตรกรภูเขาชีรีสินะครับ”

หัวหน้าทีมซอลคังอินที่กำลังฟังอย่างเงียบๆ พูดออกมา

“ใช่ครับ อย่างที่หัวหน้าทีมซอลพูด อนาคตการเกษตรของเกาหลีใต้อยู่ในมือของเราครับ ได้เวลาที่เราจะออกแบบหุ่นยนต์รีดนมของเราเองแล้ว”

ผมวางแผนจะสร้างหุ่นยนต์รีดนมเอง จะได้ไม่ต้องนำเข้า

และตั้งใจจะจำหน่ายให้กับครอบครัวเกษตรกรฟาร์มโคนมในราคาย่อมเยา

“ตอนนี้ก็เหลือแค่รวบรวมเกษตรกรรุ่นใหม่สินะครับ”

อีดงชุนพูดออกมา เขายิ้มไม่หุบเลยวันนี้

“ฉันต้องไปดูไบเร็วๆ นี้ใช่มั้ย”

อีจางอูมองผมแล้วถาม

“อย่างช้าน่าจะภายในอาทิตย์หน้า”

“โอเค ฉันจะเตรียมตัวรอ”

อีจางอูตอบยิ้มๆ แต่ใบหน้ากลับแฝงความเสียดาย

“เราประชุมเสร็จแล้วใช่มั้ย”

ฮันกีทักถาม

“ยังมีอีกเรื่องที่ต้องตัดสินใจร่วมกันครับ”

“ตัดสินใจเหรอ เรื่องอะไรล่ะ”

“มีสมาชิกต้องไปดูไบเพิ่มอีกคนหนึ่งครับ”

“เพิ่มอีกคนหนึ่งเหรอ”

“เพราะตอนนี้ ดูไบไม่ใช่แค่สถานที่ที่เราจะไปสร้างโรงเพาะปลูกไฮโดรโปนิกส์แล้ว แต่เรามีแผนการที่ยิ่งใหญ่กว่านั้น”

“นั่นน่ะสิ เราวางแผนจะใช้ดูไบเป็นสะพานสู่ยุโรปนี่นา ว่าแต่นายอยากให้ใครไปล่ะ”

ผมมองหน้าพนักงานทุกคนจนครบ

ทุกคนยกเว้นอีจางอูหลบสายตาผม

อีดงชุนถึงกับก้มลงไปใต้โต๊ะด้วยข้ออ้างว่าเชือกรองเท้าหลุด

“ทุกคนอย่ากลัวสิครับ ดูไบดีมากๆ เลยนะครับ คุณพ่อเองก็เงยหน้าขึ้นเถอะครับ”

อีจางอูบอกยิ้มๆ

ผมตัดสินใจถามตรงๆ

“มีใครอาสามั้ยครับ”

จังหวะนั้นเอง ใครคนหนึ่งชูมือขึ้นมาอย่างรวดเร็ว

เป็นคนที่ผมต้องการอยู่พอดีเลย

**เอาจริง เดาไม่ถูกก 555**

**ใครทายได้บ้าง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **349**

**ตอนที่ 349 ผู้ที่ช่วยชีวิตท้องถิ่น**

สายตาของทุกคนหันไปทางเจ้าของมืออย่างพร้อมเพรียง

พักแทโฮจากฝ่ายธุรการนั่นเอง

“ไม่นะ พักแทโฮ คุณจะทิ้งผมเหรอ”

ฮันกีทักตะโกนออกมาเมื่อเห็นว่าผู้ยกมือคือพักแทโฮ สมาชิกในทีมเพียงคนเดียวของเขา สายตาของเขาเจ็บปวดและไม่คาดคิด

“ไม่ได้จะทิ้งครับ แต่ผมแค่จะไปทำงานที่ดูไบเท่านั้นเอง”

พักแทโฮพูดยิ้มๆ

“ช่วยบอกกับเพื่อนร่วมงานได้มั้ยว่าทำไมนายถึงอาสาไป”

ผมถามพักแทโฮ เขาลุกขึ้นยืน

“เหตุผลหลักๆ เลยก็เพราะท่านประธานครับ”

“เพราะผมเหรอครับ”

“ผมเองก็ใฝ่ฝันอยากเดินทางไปทั่วโลก ตั้งแต่ขั้วโลกใต้ถึงดูไบแบบท่านประธาน ในเมื่อโอกาสผ่านเข้ามา ผมก็อยากลองดูครับ”

ทุกคนอมยิ้มเมื่อได้ยินคำพูดของพักแทโฮ

ตอนแรกผมเคยคิดว่าอยากส่งมินโยฮันไป แต่ไม่นานมานี้ ผมเปลี่ยนใจ

เพราะผมตั้งใจจะให้มินโยฮันเป็นผู้ดูแลคอยสอนงานเกษตรกรรุ่นใหม่ที่กำลังจะเปิดรับ

ดังนั้นตัวเลือกต่อมาจึงเป็นพักแทโฮ

เหตุผลข้อแรกเพราะตอนเริ่มทำธุรกิจตู้คอนเทนเนอร์ผักสลัด เขาให้ความสนใจอย่างจริงจัง เข้าร่วมอบรมการเรียนการสอนพร้อมกับฮันกีทัก

และเมื่อเราเปิดจัดจำหน่าย เขาก็แสดงความสามารถด้านการขายได้อย่างยอดเยี่ยม

นอกจากนี้ อีกเหตุผลหนึ่งที่ผมอยากให้เป็นเขาก็เพราะความสามารถด้านภาษา พักแทโฮพูดภาษาอังกฤษเก่ง อ่านเขียนได้คล่อง

โชคดีของผมที่เขาอาสาเข้าร่วมด้วยความสมัครใจ

อย่างที่บอกไป ในอนาคตผมมีแผนอยากใช้ดูไบเป็นหัวสะพานเพื่อตีตลาดทางฝั่งยุโรป

และสินค้าชิ้นแรกที่ผมเล็งไว้ว่าจะวางขายในตลาดยุโรป ก็คือตู้คอนเทนเนอร์ผักสลัด ซึ่งผมมั่นใจว่าคุณภาพดีระดับโลก เทียบเท่ากับสินค้าจากประเทศอื่นๆ ได้

พักแทโฮคือคนที่พร้อมที่สุด มีความรู้ความเข้าใจเกี่ยวกับตู้คอนเทนเนอร์ผักสลัดเป็นอย่างดี มีความสามารถด้านการขาย และยังรู้เรื่องภาษาด้วย

“ฉันเข้าใจความรู้สึกของนายนะ แทโฮ แต่ฉันก็อดเสียใจไม่ได้”

ฮันกีทักพูดอย่างไร้เรี่ยวแรง ท่าทางเหมือนไม่อยากส่งสมาชิกคนเดียวในทีมไปดูไบ

“เดี๋ยวผมเราคัดเลือกเกษตรกรรุ่นใหม่ ฝ่ายธุรการก็จะมีคนมาเพิ่มเอง อย่าเสียใจไปเลยนะครับ”

ผมพยายามปลอบใจเขา

“ยังไงก็ไม่เหมือนแทโฮของฉันอยู่ดี”

ฮันกีทักพูดพลางมองพักแทโฮเศร้าๆ เขาไม่สนใจคำปลอบใจของผม

จังหวะนั้นเอง มินโยฮันก็ลุกขึ้นยืน

“ถ้าอย่างนั้นเรามาจัดงานเลี้ยงอำลากันดีมั้ยครับ”

“งานเลี้ยงอำลาเหรอ”

“เพื่อปลอบใจให้หายเศร้าแล้วก็อวยพรให้โชคดีอะไรแบบนั้นน่ะครับ”

“แบบนั้นก็ดีนะ”

อีดงชุนตะโกนด้วยสีหน้าสดใส

ผมกวาดตามองเพื่อนร่วมงานทุกคน ก่อนเอ่ยขึ้น

“ผมเพิ่งจะพูดคุยกับใครคนหนึ่งเรื่องขอความร่วมมือใช้พื้นที่ของมหาวิทยาลัยฮาดง พอดีคนคนนี้เป็นเจ้าของร้าน ‘อาหารเกาหลีดั้งเดิม ใหญ่ที่สุดในฮาดง’ ทุกคนคิดยังไงครับ ถ้าผมจะจัดงานเลี้ยงอำลาที่นั่น”

“ร้านอาหารเกาหลีดั้งเดิมเหรอครับ”

อีดงชุนถามด้วยสีหน้าตกใจ

“คุณพ่อไม่ชอบเหรอครับ”

“ไม่ใช่แบบนั้นครับ ผมแค่เกรงใจน่ะครับ ร้านนั่นราคาแพงมากไม่ใช่เหรอครับ”

“อย่ากังวลไปเลยครับ พวกเราเกษตรกรภูเขาชีรีรวยมาก คุณพ่อไม่รู้หรือครับ”

ผมพูดขำๆ เราเพิ่งจะทำสัญญาสร้างโรงเพาะปลูกที่ดูไบ และรับเงินมัดจำจากเจ้าชายมาหยกๆ

ในสมุดบัญชีธนาคารของกลุ่มเกษตรกรภูเขาชีรีตอนนี้มียอดเงินสูงในระดับที่ไม่เคยเห็นมาก่อน

ที่สำคัญ ผมอยากแสดงความขอบคุณต่อคุณชเวกึมจาด้วย

\*\*\*

เย็นนั้น ทีมงานเกษตรกรภูเขาชีรีต่างมารวมตัวกันที่ร้าน ‘อาหารเกาหลีดั้งเดิม ใหญ่ที่สุดในฮาดง’

ชเวกึมจามาต้อนรับพวกเราอย่างอบอุ่น

ผมยื่นของขวัญที่เตรียมมาให้เธอ

ภายในถุงคือนมและโยเกิร์ตจากฟาร์ม รวมถึงขนมยักกวา ฝีมือของคุณย่าคิมกนนิมด้วย

“มาอุดหนุนแล้วยังอุตส่าห์เอาของขวัญมาให้อีก ขอบคุณมากนะคะ”

ชเวกึมจายิ้มกว้าง พลางรับถุงของขวัญไปถือ

“พวกเราสิครับเป็นฝ่ายต้องขอบคุณ ที่คุณอนุญาตให้พวกเราใช้พื้นที่ของมหาวิทยาฮาดงได้”

อีดงชุนพูดด้วยน้ำเสียงสุภาพ

เพื่อนร่วมงานคนอื่นๆ ทยอยก้าวเข้าไปในห้องพลางเอ่ยขอบคุณเธอกันใหญ่

ชเวกึมจาก้มศีรษะตอบรับคำขอบคุณจากทุกคนด้วยสีหน้ายิ้มแย้ม

ในจังหวะที่ผมกำลังจะก้าวเข้าไปในห้องเป็นคนสุดท้าย เธอก็พูดขึ้นมาด้วยใบหน้าที่เต็มไปด้วยความสุข

“วันดีๆ แบบนี้ สงสัยฉันต้องแสดงฝีมือสักหน่อยแล้วค่ะ อีกสักพักอาหารจะมาเสิร์ฟนะคะ”

เพียงไม่นาน โต๊ะอาหารก็เต็มไปด้วยอาหารเลิศรส ปริมาณของอาหารเยอะมากจนขาโต๊ะแทบหัก เทียบกับตอนที่ผมมากินข้าวกับเธอครั้งก่อนไม่ติดเลย

เหมือนได้เข้าร่วมโต๊ะเสวยของพระราชายังไงยังงั้น อาหารเยอะมากถึงขั้นนับจำนวนไม่ได้ด้วยซ้ำ

อีดงชุนเห็นอาหารกองพะเนินถึงกับอ้าปากค้าง

“โอ้โห มีหมดทุกอย่าง ทั้งเนื้อ ทั้งปลา แม้แต่ปูดองซีอิ๊ว ของโปรดผม ไม่ไหวจะเยอะนะครับเนี่ย”

“เพราะฉะนั้น ห้ามกินเหลือนะครับ”

“ไม่เหลืออยู่แล้วครับ แต่ถ้าเหลือจริงๆ ผมก็จะห่อกลับบ้านครับ”

ทุกคนระเบิดหัวเราะออกมากับคำพูดติดตลกของเขา

ก่อนจะเริ่มรับประทานอาหาร ผมลุกขึ้นยืนและเอ่ยขึ้น

“ก่อนจะกินข้าว ผมขอให้คุณอีจางอูกับคุณพักแทโฮช่วยออกมาด้านหน้าหน่อยครับ”

อีจางอูกับพักแทโฮก้าวออกมา ทั้งคู่ยืนขนาบข้างผม

“อีกไม่กี่วัน ทั้งสองคนก็จะเดินทางไปดูไบแล้ว คุณอีจางอูจะทำหน้าที่เป็นที่ปรึกษาเรื่องโรงเพาะปลูก ส่วนคุณพักแทโฮก็จะต้องเตรียมงานด้านการขายเพื่อตีตลาดยุโรป พวกเราจัดงานนี้เพื่ออวยพรให้คุณทั้งคู่มีสุขภาพดีและมีแต่ความโชคดี ขอให้เดินทางปลอดภัยนะครับ ยังไงผมขอให้ทั้งคู่พูดอะไรกับเพื่อนร่วมงานหน่อยครับ”

ผมถอยหลังไปหนึ่งก้าวเพื่อให้โอกาสทั้งสองคนได้พูดสิ่งที่อยู่ในใจ

อีจางอูเป็นคนพูดก่อน

“ผมเพิ่งกลับมาจากดูไบได้ไม่กี่วัน ก็ต้องกลับไปอีกแล้ว สัญญาว่าผมจะสร้างโรงเพาะปลูกที่ดีที่สุดในโลก ด้วยเกียรติและศักดิ์ศรีของกลุ่มเกษตรกรภูเขาชีรีครับ”

เสียงปรบมือและเสียงตะโกนของเพื่อนร่วมงานดังลั่นห้อง

อีจางอูพูดจบ ก็ถึงคิวของพักแทโฮก้าวออกมา

“เรื่องเดียวที่ผมเสียดายที่สุดคือต้องไปทำงานที่ต่างประเทศ เลยไม่ได้ช่วยทุกคนอบรมดูแลเกษตรกรรุ่นใหม่ และหัวหน้าฮันกีทักครับ อย่าเสียใจที่ผมจะไม่อยู่นะครับ สัญญาว่ากลับจากดูไบเมื่อไหร่ ผมจะไปนั่งติดตัวหัวหน้าไม่ยอมไปไหนเลยครับ”

“ได้เลย แทโฮ ถ้ากลับมาแล้วนายต้องตัวติดกับฉันเลยนะ สัญญาแล้วนะ”

ทุกคนต่างหัวเราะกับคำพูดของฮันกีทัก

หลังจบการบอกลา พวกเราก็กินอาหารร่วมกัน

เป็นงานเลี้ยงอาหารค่ำที่สนุกสนานและอบอุ่นของพวกเราชาวเกษตรกรภูเขาชีรี

อีดงชุนกำลังบ่นลูกชายที่กำลังเดินทางไปทำงานที่ต่างประเทศ ส่วนพักแทโฮก็เกาะติดฮันกีทักไม่ยอมห่าง คอยปลอบใจเขา

สมาชิกในฟาร์มปศุสัตว์หัวเราะและพูดคุยเสียงดังเกี่ยวกับลูกวัวที่เพิ่งเกิด

ซออูยองและอียองโฮแห่งศูนย์วิจัยกำลังถกเถียงกันเรื่องสารอาหารที่กำลังพัฒนา

ผมมองเพื่อนร่วมงานทุกคนแล้วรู้สึกอิ่มเอมในหัวใจ อดไม่ได้ก็หัวเราะออกมาโดยอัตโนมัติ

ตอนนั้นเองแพกมินซอกก็หันมาถามผม

“นายวางแผนจะคัดเลือกเกษตรกรรุ่นใหม่เมื่อไหร่”

“กะจะประกาศเปิดตัวภายในสัปดาห์หน้านี่แหละ”

“เร็วจัง จะสัมภาษณ์ที่มหาวิทยาลัยฮาดงใช่มั้ย”

“ยังไม่แน่ใจว่าจะทันไหม เพราะหลังปิดตัว มหาวิทยาลัยโทรมไปเยอะ ยังไงคงต้องปรับปรุงซ่อมแซมแหละ”

“อ้าว ถ้างั้นก็ไม่มีที่ให้สัมภาษณ์น่ะสิ”

“เรื่องนั้นไม่ต้องห่วง ฉันเตรียมสถานที่ไว้เรียบร้อยแล้ว”

“เออ ใช่ เรามีศูนย์ฝึกอบรมด้วยนี่นา”

มินซอกพูดพลางพยักหน้า

นอกจากมหาวิทยาลัยฮาดง เรายังมีศูนย์ฝึกอบรมที่ขอเช่าจากคิมชังแด อดีตนายอำเภอ

ผมตั้งใจว่าระหว่างที่ซ่อมแซมมหาวิทยาลัย ก็จะใช้ศูนย์ฝึกอบรมชั่วคราวไปก่อน

“ต้องขอบคุณท่านประธานของเราที่เตรียมการเอาไว้ล่วงหน้า ทุกอย่างเลยโอเค ไม่มีปัญหา”

มินซอกพูดด้วยสีหน้าสดใส

จังหวะนั้นเอง พวกเราก็ได้ยินเสียงเศร้าๆ ของพักแทโฮดังมาจากมุมหนึ่งของห้อง

“หัวหน้าครับ”

“แทโฮ”

“ไม่ต้องกังวลนะครับ ผมจะรีบกลับมา ยังไงดูแลสุขภาพด้วยนะครับ”

ผู้ชายสองคนกำลังกอดและพูดอำลากันและกัน

ทุกคนมองภาพนั้นแล้วหัวเราะออกมาเสียงดัง

**รุ่นพี่เสียลูกน้องมือดีไปซะแล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **350**

**ตอนที่ 350 อะไรคือแรงบันดาลใจที่ทำให้คุณมาสมัครงานที่เกษตรกรภูเขาชีรี**

ผมมาส่งอีจางอูและพักแทโฮที่สนามบินอินช็อน

ก่อนจากกัน ผมกำชับอีจางอูว่าอย่าลืมดูแลโรงเพาะปลูกที่ดูไบให้ดีที่สุด

พอส่งทั้งคู่แล้ว ผมก็มุ่งหน้าไปโซล

ผมมีนัดกับประธานคงแดชิกจากบริษัทเวนเชอร์คราวด์

วันที่ชเวกึมจาอนุญาตให้กลุ่มเกษตรกรภูเขาชีรีใช้พื้นที่ในมหาวิทยาลัยฮงดงได้ ผมก็โทร. แจ้งคงแดชิกเรื่องเปิดรับเกษตรกรรุ่นใหม่ เขาบอกผมว่าเราควรหารือรายละเอียดกัน

ประธานคงแดชิกต้อนรับผมด้วยสีหน้ายินดี วันนี้แว่นตากรอบทองของเขาเปล่งประกายเป็นพิเศษ

“เรากำลังเริ่มดำเนินการเปิดรับสมัครเกษตรกรรุ่นใหม่ตามที่ท่านประธานคิมแจ้งมาครับ”

หลังจากจบการระดมทุนของกลุ่มเกษตรกรภูเขาชีรี ทางเวนเชอร์คราวด์ก็วางแผนเพื่อเตรียมโฆษณาเกี่ยวกับการเปิดรับเกษตรกรรุ่นใหม่ แต่ยังไม่ได้ประกาศอย่างเป็นทางการ เพราะรอสัญญาณจากผม

เหตุผลที่ผมยังไม่ได้แจ้งกำหนดการที่เป็นรูปเป็นร่างชัดเจน ก็เพราะตั้งใจว่าจะรอให้การระดมทุนเสร็จสิ้นเสียก่อน

และเนื่องจากเราได้ทำสัญญากับทางดูไบ จึงต้องเพิ่มจำนวนผู้สมัครเป็นสองเท่า จากเดิมรับแค่หนึ่งร้อยคน ตอนนี้ต้องรับสองร้อยคน

ผมแจ้งเนื้อหาคร่าวๆ กับประธานคงแดชิก เขาพยักหน้ารับ

“ยินดีด้วยนะครับเรื่องสัญญากับทางดูไบ แปลว่าจะเปิดรับคนได้เยอะขึ้นสินะครับ”

“ผมหวังว่าคนหนุ่มสาวจะสนใจกันนะ”

“ผมว่าทุกคนน่าจะสนใจเพราะตัวท่านประธานนั่นแหละครับ แต่ยิ่งทำการตลาดเพิ่ม ก็คงจะทำให้คนรู้จักกลุ่มเกษตรกรภูเขาชีรีมากขึ้น”

ดวงตาหลังแว่นของคงแดชิกเปล่งประกาย

“พวกเราลองคิดคำขวัญกันมาด้วยครับ”

เขาส่งกระดาษที่เขียนคำขวัญมาให้ผม

**<ตั้งแต่ขั้วโลกใต้ถึงนครดูไบ พวกเราจะทำให้ความฝันของเกษตรกรรุ่นใหม่เป็นจริง>**

อ่านแล้วผมประทับใจ เพราะมันทำให้นึกถึงช่วงเวลาที่เดินทางไปขั้วโลกใต้และดูไบ

“ผมวางแผนจะทำการตลาดผ่านอินเทอร์เน็ตครับ เพราะคิดว่าเป็นสื่อที่เข้าถึงคนหนุ่มสาวได้”

“ก็ดีเลยครับ เรื่องโฆษณาไม่ต้องกังวล ดำเนินการได้เต็มที่เลยครับ”

“ผมสัญญาว่าจะเต็มที่แน่นอนครับ ผมรู้ดีว่าท่านประธานคิมด็อกมย็องรู้สึกยังไง”

ดูเหมือนคงแดชิกจะจำสิ่งที่ผมพูดในรายการได้

ผมบอกว่า ผมเชื่อว่าการรับสมัครเกษตรกรรุ่นใหม่นั้นสำคัญพอๆ กับการระดมทุน

\*\*\*

การตลาดของเวนเชอร์คราวด์บวกกับภาพลักษณ์ของกลุ่มเกษตรกรภูเขาชีรีเป็นพลังดึงดูดความสนใจของคนหนุ่มสาวได้อยู่หมัด

ยอดผู้สมัครเกษตรกรรุ่นใหม่พุ่งสูงเกินกว่าสามพันคน

พวกเราแบ่งผู้สมัครตามสาขาที่เหมาะสม ได้แก่ การเพาะปลูก การวางแผน เทคโนโลยี การวิจัยและการจัดจำหน่าย จากนั้นก็ตรวจสอบประวัติส่วนตัวและจดหมายแนะนำตัวเองของแต่ละคน

ผมและเพื่อนร่วมงานยุ่งวุ่นวายกับประวัติส่วนตัวของผู้สมัครจนแทบไม่มีเวลาลืมตาอ้าปาก

ระหว่างที่เรากำลังทำงานกันอยู่ ฮันกีทักก็พูดขึ้นมาว่า

“ไม่คิดเลยว่าคนจะสมัครมาเยอะขนาดนี้”

“พวกเขาคงจะประเมินบริษัทของเราไว้สูงน่าดู”

“เออ ก็ไม่แปลกนะ เพราะคงไม่มีบริษัทไหนที่มีวิสัยทัศน์กว้างเท่าพวกเราแล้วล่ะ ถ้าพูดถึงเรื่องเทคโนโลยีเกษตรกรรมสมัยใหม่ในเกาหลีใต้ เราถือว่าดีที่สุดแล้วนะ”

ฮันกีทักพูดด้วยสีหน้าผ่อนคลาย

“เป็นไงครับ มีคนไหนพอใช้ได้มั้ย”

“บอกได้เลยว่า...ตัวตึงเยอะมากเลยครับ”

“ตัวตึง?”

“คนที่ใฝ่ฝันอยากจะเป็นเหมือนพวกเราเกษตรกรภูเขาชีรีไงละครับ”

\*\*\*

การตรวจสอบประวัติส่วนตัวและจดหมายแนะนำตัวเสร็จสิ้นลงแล้ว

ตอนนี้ก็เหลือแค่สัมภาษณ์เท่านั้น

เนื่องจากผู้สัมภาษณ์มีจำนวนมาก ทำให้ต้องแบ่งซอยการสัมภาษณ์เป็นเวลาหลายวัน

พอเริ่มสัมภาษณ์ ฮาดงก็แน่นไปด้วยคนหนุ่มสาว

เป็นเรื่องแปลกมากที่คนหนุ่มสาวหลักพันแห่กันมาที่เมืองเล็กๆ อย่างฮาดง

เป็นเรื่องที่ไม่เคยเกิดขึ้นมาก่อนในเมืองนี้ แม้แต่ตอนเปิดตัวมหาวิทยาลัยฮาดงเอง คนหนุ่มสาวยังไม่ให้ความสนใจมากขนาดนี้

วันแรกของการสัมภาษณ์ อดีตนายอำเภอคิมชังแดแวะมาเยี่ยมเยียนที่ศูนย์ฝึกอบรมด้วยท่าทางตื่นเต้น

เขาพูดพลางมองผู้สมัครมาเป็นเกษตรกรภูเขาชีรี

“ทั้งชีวิตของผมไม่เคยคิดเลยว่าจะมีวันนี้”

“ตกใจใช่มั้ยครับ ที่คนมาเยอะขนาดนี้”

“ผมสึกตื้นตันใจมากกว่าตกใจครับ เห็นแบบนี้รู้สึกมีกำลังใจ เมืองฮาดงมีชีวิตชีวามากๆ คุณคิมด็อกมย็องอาจไม่รู้ตัว แต่คุณกำลังชุบชีวิตฮาดงอยู่นะครับ”

“ทั้งหมดนี้ก็ต้องขอบคุณความช่วยเหลือจากนายอำเภอด้วยนะครับ”

“ผมก็เป็นแค่อดีตนายอำเภอเท่านั้นแหละครับ”

เขาพูดด้วยน้ำเสียงถ่อมตัว

จังหวะที่กำลังคุยกันนั้นเอง โนแฮมีก็ก้าวเข้ามาแทรก

เธอส่งถุงกระดาษให้ผมและคิมชังแดคนละใบ

“ลองชิมนี่ดูหน่อยนะคะ”

“อะไรเหรอครับ”

“ของว่างที่แจกให้กับผู้สมัครเกษตรกรภูเขาชีรีค่ะ”

ในถุงคือนมจากฟาร์มปศุศัตว์และขนมยักกวาที่คุณย่าคิมกนนิมเป็นคนทำเอง

คิมชังแดมีสีหน้าอารมณ์ดีหลังจากกัดขนมยักกวาเข้าไปหนึ่งคำ

ผมเองก็ดื่มนมและกินขนมไปพร้อมเขา

ขนมอร่อยเหมือนเคย ผมคิดเสมอว่าขนมยักกวากับนมจากฟาร์มเข้ากันได้ดีมาก

“ได้กินของอร่อยแบบนี้ เหล่าผู้สมัครดูมีเรี่ยวแรงขึ้นมาเลยนะครับ”

คิมชังแดพูดยิ้มๆ

คิมซังชอลก็มาช่วยแจกขนมยักกวาและนมให้กับผู้สมัครเช่นกัน

เป็นภาพที่ทำให้รู้สึกดีมากที่ได้เห็นพวกรุ่นพี่ดูแลเกษตรกรรุ่นใหม่ในอนาคต

ได้เวลาสัมภาษณ์แล้ว

เราเปลี่ยนห้องประชุมของศูนย์ฝึกอบรมให้เป็นสถานที่สัมภาษณ์

เหล่าผู้สมัครกำลังเฝ้ารอคอยลำดับของตัวเองด้วยท่าทางตื่นเต้น

มีผู้ที่มีประสบการณ์ด้านเทคโนโลยีและด้านวิจัยมาสมัครเป็นจำนวนมาก ดูเหมือนพวกเขาจะประทับใจอียองโฮและซออูยองตอนที่ไปออกทีวี

สาขาที่อายุเฉลี่ยน้อยที่สุดคือสาขาการเพาะปลูกและการวางแผนที่ผมรับผิดชอบ

ในอนาคต ผู้สมัครกลุ่มนี้จะกลายเป็นผู้เชี่ยวชาญด้านการปลูกผักไฮโดรโปนิกส์

ผม ฮันกีทักและมินโยฮันรับหน้าที่เป็นกรรมการสอบสัมภาษณ์ร่วมกัน

“ทำไมคุณถึงมาสมัครเป็นเกษตรกรภูเขาชีรีครับ”

“เป้าหมายของคุณคืออะไรเหรอครับ”

ผมถามแรงจูงใจที่มาสมัครและเป้าหมายของพวกเขา

และก็ได้คำตอบที่หลากหลายกลับมา

ผมต้องการเลือกเกษตรกรรุ่นใหม่ที่มีแรงจูงใจและเป้าหมายที่ชัดเจน

ผู้สมัครหลายคนเดินผ่านหน้าผมไป

บางคน ผมสัมผัสได้ถึงความมุ่งมั่นที่โดดเด่นกว่าคนอื่น แต่ถึงอย่างนั้น ก็ยังไม่ได้พบคนที่น่าพอใจจริงๆ

ระหว่างที่ผมกำลังเบื่อ เพราะคำตอบแพทเทิร์นเดียวกันของผู้สมัคร

หนุ่มน้อยรูปร่างผอมเพรียวคนหนึ่งก็ปรากฏตัวขึ้นตรงหน้าผม

หน้าตาของเขายังอ่อนเยาว์เหมือนวัยรุ่น แต่ในใบสมัครเขียนไว้ว่าอายุยี่สิบปีแล้ว

“อะไรคือแรงบันดาลใจที่ทำให้คุณมาสมัครที่เกษตรกรภูเขาชีรีครับ”

“ผมอยากทำความฝันของตัวเองให้เป็นความจริงครับ”

“ความฝันของคุณอะไรเหรอครับ”

“ผมอยากให้โลกใบนี้ เต็มไปด้วยเกษตรกรครับ”

ทันใดนั้น ผมก็นึกออกว่าเขาเป็นใคร

เด็กจากโรงเรียนสอนทำเทียนนั่นเอง

**ค้างงงง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **351**

**ตอนที่ 351 สัมภาษณ์เยาวชนจากโรงทำเทียน**

ผู้สมัครชื่อซองโดยุน

เขาไม่ได้ระบุไว้ในประวัติส่วนตัวและจดหมายแนะนำตัวว่ามาจากโรงเรียนทำเทียน แต่ผมจำหน้าเขาได้แม่นยำ

สองปีก่อน ผมไปโรงเรียนทำเทียนเพราะได้รับโทรศัพท์สายด่วนจากชองกาฮี

มีเด็กคนหนึ่งเป็นลมขณะเรียนเลี้ยงผึ้ง เพราะถูกผึ้งต่อยจากการเผลอไปโดนรังผึ้งโดยไม่ได้ตั้งใจ

ถ้าเป็นคนทั่วไป ก็ไม่น่าจะมีปัญหาอะไร แต่เด็กคนนี้กลับต่างออกไป

เขาช็อกเพราะแพ้เหล็กในผึ้ง มีผื่นขึ้นทั่วร่างกายและความดันโลหิตลดฮวบถึงขั้นหมดสติ

เขาตอบสนองต่อแอนติเจน [1] ไวเป็นพิเศษ โดยเฉพาะกับพิษของผึ้ง

ผมไปพบเขาที่โรงพยาบาล หลังหมอให้น้ำเกลือ เด็กคนนั้นก็หลับไป

กาฮีพูดให้ผมสบายใจว่าไม่มีปัญหาร้ายแรง โชคดีที่หลังเข้ารักษาในโรงพยาบาลแล้วเขาฟื้นตัวได้ดี

เรื่องที่น่าสนใจคือ ถึงจะเจอประสบการณ์แบบนี้ แต่พอหายดี เจ้าตัวก็ยังมาเรียนเลี้ยงผึ้งสม่ำเสมอ

กาฮีพยายามห้ามแล้ว แต่เขายืนกรานอย่างอารมณ์ดีว่าเดี๋ยวใส่อุปกรณ์ป้องกันตัวเอาก็ได้

เด็กคนที่เคยเข้าโรงพยาบาลในตอนนั้นกำลังนั่งอยู่ตรงหน้าผมในตอนนี้ เขากลายเป็นผู้สมัครเข้าโครงการเกษตรกรรุ่นใหม่ไปซะแล้ว

นัยน์ตาเรียวยาวเหมือนที่เคยเห็นไม่มีผิด

ผมเอ่ยถามเขา

“ที่ว่าอยากให้โลกใบนี้เต็มไปด้วยเกษตรกร ได้ลองคิดวิธีการที่เป็นรูปเป็นร่างไว้บ้างหรือยังครับ”

“เป็นการระดมทุนน่ะครับ”

ซองโดยุนพูดด้วยสีหน้ามั่นใจ

ฮันกีทักกับมินโยฮันผู้เป็นกรรมการสอบสัมภาษณ์ร่วมก็แสดงปฏิกิริยากับคำพูดของอีกฝ่ายเช่นกัน ทั้งสองเริ่มมองเขาอย่างตั้งอกตั้งใจ

“จะระดมทุนยังไงหรือ”

“ให้เกษตรกรโพสต์แผนการเกษตรลงในเว็บไซต์แล้วให้ผู้บริโภคจ่ายเงินล่วงหน้าครับ”

“ให้จ่ายเงินล่วงหน้างั้นหรือ”

“ใช่ครับ เกษตรกรจะได้ประเมินเอาจากเงินทุนที่มีเข้ามารอแบบชัวร์ๆ แล้วก็จะสร้างผลผลิตขึ้นมาตามปริมาณที่กำหนดไว้เท่านั้น ถ้าเป็นแบบนี้ก็น่าจะได้เก็บเกี่ยวผลผลิตคุณภาพดีครับ”

“สมมติถ้าเกิดภัยพิบัติทางธรรมชาติจนทำให้เกษตรกรต้องผิดคำพูด คุณจะทำยังไงครับ”

จากที่พูดฉะฉาน เขาชะงักค้างไปครู่หนึ่ง

เพราะผมถามเรื่องที่ไม่คาดคิดมาก่อน

อีกฝ่ายเริ่มพูดอย่างระมัดระวัง

“ภัยธรรมชาติคือโจทย์ยากที่สุดสำหรับเกษตรกร นี่ก็เป็นอีกเหตุผลนึงที่ทำให้ผมมาสมัครเป็นเกษตรกรรุ่นใหม่ ผมอยากใช้การเกษตรสมัยใหม่มาช่วยเอาชนะภัยธรรมชาติครับ”

“ขอบคุณสำหรับคำตอบครับ”

จังหวะที่ซองโดยุนกำลังลุกขึ้นจากที่นั่ง

ฮันกีทักก็ถามขึ้นมา

“คุณไปได้ไอเดียทำการเกษตรแบบระดมทุนมาจากไหนหรือ”

“พอได้รู้จักกลุ่มเกษตรกรภูเขาชีรีแล้วก็ปิ๊งไอเดียขึ้นมาน่ะครับ”

“เพราะได้รู้จักพวกเรางั้นหรือ”

ฮันกีทักถามพลางเอียงคอสงสัย

“ผมได้ไอเดียตอนเห็นกลุ่มเกษตรกรภูเขาชีรีระดมทุน พวกคุณรวบรวมเงินจากใครหลายๆ คนเพื่อสร้างอาคารเพาะปลูกไฮโดรโปนิกส์หลังใหญ่ ขนาดผมเองมีเงินน้อยแต่ก็ยังร่วมลงขันไปด้วยเลยครับ”

“อย่างงี้นี่เอง เข้าใจแล้วครับ”

ฮันกีทักแสดงสีหน้าพอใจ

\*\*\*

วันสุดท้ายของการสัมภาษณ์มาราธอนซึ่งกินเวลามาหลายวัน

ฮันกีทักพูดยิ้มๆ

“วันนี้มีข่าวดีแหละ”

“เรื่องอะไรเหรอครับ”

“ทนายชังโฮยองติดต่อมาแล้ว”

ชังโฮยองเป็นทนายความที่สำนักงาน ‘สิทธิบัตรแบบวันสต็อป’ เขาช่วยดูแลเรื่องสิทธิบัตรของกลุ่มเกษตรกรภูเขาชีรี

เราได้รับสิทธิบัตรภายในประเทศเรียบร้อยแล้ว และกำลังรอสิทธิบัตรทั่วโลกอยู่

“ขอสิทธิบัตรทั่วโลกได้แล้วนะ”

ฮันกีทักยื่นเอกสารที่ส่งมาจาก ‘สิทธิบัตรแบบวันสต็อป’ ให้ผม

เราได้รับสิทธิบัตรทั่วโลกสำหรับปลูกผักแนวตั้งแล้ว

“วันนี้มาชนแก้วกรุบกริบกันหน่อยดีมั้ย”

“วันดีๆ อย่างงี้คงต้องพาทุกคนออกไปด้วยกันทั้งหมดแล้วละมั้ง”

“ช่วงนี้ออกไปกินเลี้ยงกันถี่มาก ตอนไปร้านอาหารเกาหลีดั้งเดิมรอบก่อนก็จ่ายไปหนักเลย”

พูดได้สมกับเป็นเหรัญญิกของกลุ่มเกษตรกรภูเขาชีรีจริงๆ

“ก็ได้ครับ งั้นวันนี้เราจัดเบาๆ กันก่อนแล้วกัน เพราะผมก็ว่าจะพูดเรื่องเป็นการเป็นงานด้วย”

“เรื่องเป็นการเป็นงานเรอะ”

เย็นวันนั้น ผมกับฮันกีทักมุ่งหน้าไปยังร้านอาหารริมทางเจ้าประจำ

เจ้าของร้านต้อนรับพวกเราอย่างเป็นกันเอง

ฮันกีทักยิ้มกว้างแล้วตะโกนขึ้น

“ขอแฮ็กฟิชกับเหล้าโซจูหนึ่งขวดครับ”

ฮันกีทักเอ่ยถามก่อนเหล้าโซจูจะมาเสิร์ฟ

“ทีนี้ก็เล่ามาซะที ไอ้เรื่องเป็นการเป็นงานที่นายว่าน่ะ”

“เหล้ายังไม่มาเลยนะ”

“นี่ฉันใจร้อนเกินไปใช่มั้ย”

เขาเกาศีรษะ พอดีกับเหล้าโซจูและซุปถั่วงอกมาเสิร์ฟ

มีปลาหมึกตากแห้งมาให้ด้วย

“คุณป้าเสิร์ฟปลาหมึกผิดโต๊ะแล้วครับ”

ฮันกีทักบอกเจ้าของร้าน

“แถมให้จ้า”

“แจกของแถมกันตั้งแต่เปิดร้านเลย มีเรื่องอะไรดีๆ หรือเปล่าครับเนี่ย”

“ก็มีแหละ”

“เรื่องอะไรเหรอครับ”

“ก็กลุ่มเกษตรกรภูเขาชีรีช่วยให้ที่ร้านขายดีขึ้นน่ะซี”

เจ้าของร้านยิ้มและพูดด้วยสีหน้าใจดี ชาวฮาดงทุกคนรู้ว่ากลุ่มเกษตรกรภูเขาชีรีกำลังเปิดรับสมัครเกษตรกรรุ่นใหม่

เธอเองก็คอยเฝ้ามองพวกเราด้วยความเอ็นดู

“ขาดเหลืออะไรก็บอกได้นะ เดี๋ยวไปรีบย่างปลาแฮ็กฟิช [2] ให้ก่อนจ้ะ”

“คุณป้าเราเจ๋งที่สุดเลย”

ฮันกีทักชูนิ้วโป้งให้พลางเอ่ยชม

ผมดื่มเหล้ากับเขา เหล้าโซจูเย็นๆ ไหลผ่านลำคอลงไป

ฮันกีทักเคี้ยวปลาหมึกหนุบหนับพลางถาม

“ว่ามาซักทีสิ”

“รุ่นพี่จำเด็กที่ชื่อซองโดยุนได้หรือเปล่า”

“จำได้สิ เป็นผู้สมัครที่พูดถึงงานเกษตรแบบระดมทุน ฉันชอบเขานะ”

“ซองโดยุนมาจากโรงเรียนทำเทียนครับ”

“งั้นเรอะ”

จากที่เคี้ยวปลาหมึกตุ้ยๆ ฮันกีทักกลับอ้าปากค้าง

เขาทำหน้าตกใจ ก็สมควรอยู่หรอก

เพราะซองโดยุนไม่เคยเขียนบอกใครๆ ว่ามาจากโรงเรียนทำเทียน

“พูดจริงหรือ ไม่เห็นมีเขียนไว้ในประวัติส่วนตัวหรือจดหมายแนะนำตัวเลยนะ”

“พวกเด็กๆ จะปิดบังว่าตัวเองมาจากโรงเรียนทำเทียนครับ”

“พวกเด็กๆ? หมายความว่าไม่ได้มีแค่ซองโดยุนคนเดียวใช่มั้ย”

“ใช่ครับ มีอีกหลายคนเลยแหละ”

ฮันกีทักมองหน้าผมด้วยสายตาครุ่นคิด

“แล้วทำไมถึงต้องปกปิดว่ามาจากโรงเรียนทำเทียนล่ะ”

“พวกเขาคงไม่อยากให้ผู้สมัครคนอื่นเสียเปรียบมั้ง”

“ยังไงก็คงเกิดอคติเป็นธรรมดา ถ้าบอกว่ามาจากโรงเรียนทำเทียนคงมีผลต่อการตัดสินแหละเนอะ”

ฮันกีทักกระดกโซจูแล้วพูด

“ว่าแต่นายรู้เรื่องนี้มาได้ยังไง”

“รู้มาจากนัมอายองน่ะครับ เธอว่าเด็กที่โรงเรียนทำเทียนนัดแนะกันเอง ผมเห็นหน้าคุ้นๆ หลายคนรวมถึงซองโดยุนด้วย ก็เลยลองไปถามนัมอายองดู เธอว่าไหนๆ ก็สัมภาษณ์จบไปแล้วก็เลยเล่าให้ฟังได้อย่างสบายใจครับ”

“น่าประทับใจจัง เด็กๆ ที่กลุ่มเกษตรกรภูเขาชีรีให้ทุนการศึกษาไป ได้กลับมาสมัครเป็นเกษตรกรรุ่นใหม่กันแล้ว เติบโตมาเป็นอย่างดีเลย!”

ดวงตาของฮันกีทักเปียกชุ่ม คงซาบซึ้งใจมาก

**ตลก ชนแก้วกรุบกริบ555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **352**

**ตอนที่ 352 ต้อนรับเกษตรกรรุ่นใหม่ 200 คน**

ในตอนนั้นเองเจ้าของร้านก็นำปลาแฮ็กฟิชมาให้

เธอเห็นฮันกีทักแล้วจึงถามขึ้นว่า

“เมาแล้วหรือ”

“เมาอะไรกันครับ นี่ยังไม่ได้เริ่มดื่มเลยด้วยซ้ำ”

“ก็เห็นตาเยิ้มๆ ...?”

เธอบ่นพึมพำพลางเดินกลับไป

“ไม่คิดเลยว่าเด็กๆ ที่โรงเรียนทำเทียนจะมาสมัครด้วย”

“ผมก็เหมือนกันครับ”

“ไงก็เถอะ ฉันรู้สึกดีจัง!”

ฮันกีทักชูแก้วพลางพูด ผมจึงชนแก้วกับเขา

อาจเพราะนึกถึงพวกเด็กๆ จึงรู้สึกว่าเหล้ามีรสชาติดี

“จริงสิ พรุ่งผมจะแวะไปซังจูหน่อยนะ รุ่นพี่ช่วยติดต่อคนที่ผ่านรอบสัมภาษณ์ทีนะครับ”

“ได้สิ เดี๋ยวฉันจัดการให้เอง นี่จะไปทำอะไรที่ซังจูเหรอ”

“จะไปพบอาจารย์ฮวังยูชินสักหน่อยน่ะครับ”

\*\*\*

ผมมาเยือนซังจูหลังว่างเว้นไปนาน

แค่มองต้นพลับก็รับรู้ได้ถึงการเปลี่ยนผ่านของฤดูกาล

ลูกพลับกำลังสุกเป็นสีแดงเข้ม อีกไม่นานคงได้ทำลูกพลับแห้งแล้ว

ผมมองเห็นบ้านของอาจารย์ฮวังยูชินจากที่ไกลๆ ความตื่นเต้นทำเอาผมเร่งเครื่องยนต์ให้เคลื่อนตัวไวขึ้น

อาจารย์ฮวังยูชินกำลังรอผมอยู่หน้าบ้าน

“รอจนเหงือกแห้งแล้วเนี่ย”

คิ้วคล้ายเสือนั้นดูอ่อนโยนลงคล้ายเป็นกระต่าย

ฮวังยูชินแตะฝ่ามือใหญ่ๆ ลงบนไหล่ของผม

“เข้าไปข้างในกันเถอะ”

ฮวังจองอาน้องสาวของเขาก็ต้อนรับผมด้วยความยินดีเช่นกัน

ห้องของอาจารย์ฮวังยูชินยังเป็นเหมือนเดิม

ผมได้เรียนรู้วิธีทำลูกพลับแห้งโดยไม่ต้องอบกำมะถันกับเขา ณ ที่แห่งนี้

นึกถึงตอนนั้นแล้วผมก็เผลอยิ้มออกมาโดยอัตโนมัติ

“หน้าตาสดใสดีนี่”

“อาจารย์ก็ดูดีเหมือนกันเลยนะครับ!”

“แก่ลงละสิไม่ว่า”

ฮวังจองอาเปิดประตูเข้ามา จากนั้นเธอก็ยื่นน้ำขิงอบเชยให้ผม

จำได้ว่าตอนเข้ามาที่นี่ครั้งแรก เธอก็ให้ดื่มน้ำขิงอบเชยเช่นกัน

น่าประหลาดใจที่รสชาติยังเหมือนกับตอนนั้นเป๊ะ

“อยู่ๆ ฉันก็นึกถึงที่นายเคยพูดตอนมาที่นี่หนแรก”

“ผมพูดว่าอะไรเหรอครับ”

“ที่ว่าจะสร้างความหวังใหม่ๆ ให้กับเกษตรกรในชนบท จะระดมพลเกษตรกรรุ่นใหม่ และช่วยให้พวกเขาเป็นเกษตรกรที่ร่ำรวย”

อาจารย์ฮวังยูชินมองผมด้วยแววตาใจดีพร้อมพูดว่า

“นี่ทำได้อย่างที่เคยพูดไว้แล้วสินะ”

“ตอนนี้แค่เพิ่งเริ่มต้น ยังอีกไกลเลยครับกว่าจะเห็นผลที่น่าพอใจ”

“เห็นว่าเปิดรับสมัครเกษตรกรรุ่นใหม่นี่”

“นี่ผมไม่ได้แวะมาทักทายอาจารย์อย่างเดียวนะครับ คือมีเรื่องอยากรบกวนด้วย”

“รบกวนงั้นหรือ”

“ผมอยากเชิญอาจารย์ไปเป็นวิทยากรพิเศษครับ”

“วิทยากรพิเศษ?”

“ช่วยไปสอนเกษตรกรรุ่นใหม่ทำลูกพลับแห้งหน่อยนะครับ”

“เท่าที่รู้คือนายกำลังทำการเกษตรสมัยใหม่ งานทำลูกพลับแห้งคงไม่เหมาะหรอกมั้ง”

“อย่างที่อาจารย์บอกแหละครับว่า งานหลักๆ กลุ่มเกษตรกรภูเขาชีรีทุ่มเทกับงานเกษตรสมัยใหม่แล้ว แต่ผมก็ยังอยากสอนพวกเกษตรรุ่นใหม่ทำลูกพลับแห้งด้วย”

“เจ้าเกษตรกรคนนี้บอกจะทำการเกษตรสมัยใหม่ แล้ววันดีคืนดีก็อยากทำลูกพลับแห้งขึ้นมาแบบนี้ คงต้องขอฟังเหตุผลแล้วละ”

“คือผมอยากสอนความรู้การเกษตรขั้นพื้นฐานน่ะครับ เหมือนที่อาจารย์เคยสอนผม”

ฮวังยูชินยักคิ้วเสือขึ้นอย่างอารมณ์ดี

“ถ้าเป็นเรื่องทำนองนี้ ฉันยินดีช่วยเสมอ”

“ไม่ใช่แค่สอนเรื่องการเกษตรขั้นพื้นฐานนะครับ แต่ผมมีแผนจะส่งออกลูกพลับแห้งด้วย”

“จะส่งออกลูกพลับแห้งงั้นเหรอ”

อาจารย์ฮวังยูชินจ้องผมด้วยสีหน้าประหลาดใจ

“คนต่างชาติเขากินลูกพลับแห้งกันด้วยเรอะ”

“ได้เดินทางไปต่างประเทศทีไร ผมจะพกลูกพลับแห้งไปเป็นของฝากทุกที เพราะลูกพลับแห้งของเกาหลีใต้เป็นของพิเศษที่ประเทศอื่นไม่มี พอให้ลูกพลับแห้งเป็นของฝาก พวกเขาก็ดีใจกันทุกครั้ง ก็เลยคิดว่าลูกพลับแห้งของเกาหลีใต้น่าจะขายในต่างประเทศได้เหมือนกันครับ”

“สมมติถ้าเป็นอย่างนายว่า ก็ถือว่าเป็นข่าวดีสำหรับพวกเกษตรกรที่ทำลูกพลับแห้งเลยนะเนี่ย!”

\*\*\*

หลังจากประกาศผลผู้ผ่านสัมภาษณ์ได้เป็นเกษตรกรรุ่นใหม่ กลุ่มเกษตรกรภูเขาชีรีก็มีงานยุ่งวุ่นวาย

เรายังเหลืองานตกแต่งมหาวิทยาลัยฮาดงใหม่

กลุ่มเกษตรกรภูเขาชีรีจะใช้พื้นที่ตรงนี้ไปจนกว่าจะโรงเพาะปลูกจะสร้างเสร็จ

และพวกเราย้ายออกมาจากศูนย์ส่งเสริมการเกษตรฮาดงกันแล้วด้วย

พวกเราจัดแบ่งห้องสำนักงานไปตามสาขาความเชี่ยวชาญ จึงเหลือพื้นที่ส่วนกลางกว้างขวางขึ้นกว่าเดิม

เราเน้นซ่อมแซมสิ่งอำนวยความสะดวกภายในมหาวิทยาลัยให้ได้มากที่สุด เพราะอีกหนึ่งปีต่อจากนี้เราต้องคืนมหาวิทยาลัยฮาดงในสภาพเดิม

เราใช้ห้องประชุมอันกว้างขวางมาจัดการเรียนการสอนให้เกษตรกรรุ่นใหม่

และนำเอาหอพักของมหาวิทยาลัยฮาดงมาใช้เป็นที่พักอาศัยชั่วคราวของพวกเขา

เมื่อสร้างโรงเพาะปลูกหลังใหม่ของกลุ่มเกษตรกรภูเขาชีรีเสร็จเรียบร้อย โครงการปรับปรุงซ่อมแซมบ้านว่างที่ดำเนินการร่วมกับอำเภอฮาดงก็เสร็จพร้อมกัน

ถึงตอนนั้น ผมมีแผนว่าจะแบ่งบ้านให้กับเกษตรกรรุ่นใหม่

ฮันกีทักพูดขึ้นมาหลังจากจัดห้องสำนักงานเสร็จแล้ว

“เฮ้อ ทีนี้พวกเราก็มีห้องสำนักงานกันซะที”

มินซอกจัดของเสร็จแล้วก็เดินเข้ามาในห้องฝ่ายธุรการ

“ห้องมันกว้างมากๆ จนรู้สึกแปลกไปเลยแฮะ”

มินซอกพูดพลางยิ้มเขินๆ

ก่อนที่อียองโฮจากศูนย์วิจัยปรากฎตัว

“นี่คงเพราะเป็นที่ของมหาวิทยาลัย พื้นที่ทำวิจัยก็เลยดูดีด้วยเหมือนกัน”

“ถ้าก่อสร้างเสร็จแล้วจะได้ทำงานในสภาพแวดล้อมที่ดีกว่านี้แน่นอนครับ”

ผมพูดพลางมองอียองโฮ

อีดงชุนเองก็จัดสัมภาระเรียบร้อยแล้ว

“จะให้สร้างตู้คอนเทนเนอร์ผักสลัดที่นี่ก็ไม่ติดนะ สนามกีฬานี่กว้างจนเตะฟุตบอลได้เลย”

ทุกคนระเบิดเสียงหัวเราะให้กับคำพูดของเขา

เราย้ายและเตรียมตัวพร้อมแล้ว

เหลือเพียงต้อนรับเกษตรกรรุ่นใหม่ผู้จะเข้ามาร่วมงานกับกลุ่มเกษตรกรภูเขาชีรี

เรานัดหมายให้เกษตรกรรุ่นใหม่มารวมตัวกันที่นี่ในวันเวลาเดียวกัน

สื่อมวลชนขอเข้ามาเก็บข้อมูลเพื่อเขียนข่าวด้วย

เรื่องราวของกลุ่มเกษตรกรภูเขาชีรีกลายเป็นประเด็นร้อนแรง นับตั้งแต่เซ็นสัญญากับทางดูไบได้สำเร็จ จนกระทั่งได้รวมพลเกษตรกรคนรุ่นใหม่

และเราจะขาดนายอำเภอฮาดงไปไม่ได้ เขาบอกว่าอยากมาอยู่ในช่วงเวลาประวัติศาสตร์เช่นนี้ด้วยกัน

ใกล้ถึงช่วงเวลาที่ทุกคนรอคอย

กองทัพเกษตรกรรุ่นใหม่สองร้อยคนกำลังจะก้าวเข้ามาเยือนพื้นที่แห่งใหม่ของกลุ่มเกษตรกรภูเขาชีรีแล้ว

**ตอนนี้อีบุ๊กเล่ม 8 มาแล้วน้าาา**

**ไปติดตามตอนจบกันได้ค่า**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **353**

**ตอนที่ 353 ฝึกฝนทีมเกษตรกรรุ่นใหม่**

เกษตรกรรุ่นใหม่สองร้อยคนมารวมตัวกันในหอประชุมใหญ่ นักข่าวและนายอำเภอฮาดงก็มาด้วย

เมื่อผมขึ้นเวที เกษตรกรรุ่นใหม่สองร้อยคนก็จับจ้องด้วยแววตาเป็นประกาย

“ผมประธานคิมด็อกมย็องครับ ก่อนอื่นเลย ยินดีต้อนรับสมาชิกใหม่ของกลุ่มเกษตรกรภูเขาชีรีทุกคนนะครับ พวกเราเริ่มจากทำลูกพลับแห้ง จากนั้นก็ขยายขอบเขตไปที่เลี้ยงผึ้ง ธุรกิจรีดนมและผลิตภัณฑ์จากนม ตอนนี้เรามุ่งไปที่การเกษตรสมัยใหม่ และกำลังขยายกิจการออกไปทั่วโลก เกษตรกรบางคนที่ยืนอยู่ที่นี่ น่าจะเคยไปเที่ยวดูไบกันมาแล้ว นี่จะเป็นช่วงเวลาที่เกษตรกรเกาหลีใต้ของเราใช้อาวุธที่ชื่อว่าเทคโนโลยีสมัยใหม่มาทำให้คนทั้งโลกตะลึง และผมจะช่วยสานฝันให้ทุกคนได้เป็นเกษตรกรที่ร่ำรวยไปพร้อมๆ กันครับ”

ทันทีที่ผมพูดจบ เสียงปรบมือก็ดังกึกก้อง

เกษตรกรรุ่นใหม่ต่างโห่ร้องชื่นชมในตัวผม

\*\*\*

ภายในพื้นที่ว่างๆ ที่ดูแลโดยเพื่อนร่วมงานของเรามีคนหนุ่มสาวอยู่มากมาย

เราแบ่งทีมตามสาขาที่สมัคร

โดยมอบหมายหน้าที่ให้สมาชิกกลุ่มเกษตรกรภูเขาชีรีชุดเดิมเป็นหัวหน้าของแต่ละทีม

บรรยากาศแตกต่างจากศูนย์ส่งเสริมการเกษตรฮาดง มีคนเยอะขึ้นกว่าเดิม แต่มีชีวิตชีวามากกว่าเดิมเช่นกัน

เกษตรกรรุ่นใหม่มีความมุ่งมั่นอย่างแรงกล้า

ถึงจะสมัครเข้ามาคนละสาขา แต่ทุกคนต้องเริ่มจากเนื้อหาเดียวกัน

นั่นคือเรื่องตู้คอนเทนเนอร์ผักสลัด

เราสร้างหลักสูตรขึ้นมาหลักสูตรเดียว คือหลักการทำงานของตู้คอนเทนเนอร์ผักสลัด วิธีการเพาะปลูกไปจนถึงการบำรุงรักษา

ถ้าจะเรียนปลูกผักไฮโดรโปนิกส์ในระยะเวลาสั้นๆ ก็ไม่มีอะไรจะเหมาะไปกว่าการทำความเข้าใจเรื่องตู้คอนเทนเนอร์ผักสลัดอีกแล้ว

มินโยฮันรับผิดชอบดูแลเรื่องการเพาะปลูกกับภาคทฤษฎี โดยมีพังฮย็อนชิกกับคิมซังช็อลเป็นผู้ช่วย

ส่วนอีดงชุนคอยจัดการเรียนการสอนด้านเทคโนโลยี เราใส่ข้อมูลเรื่องการผลิตสารละลายธาตุอาหารไว้ในหลักสูตรด้วย

ตอนแรกเราไม่ได้ใส่หลักสูตรผลิตสารละลายธาตุอาหารในหลักสูตรเพาะปลูกผักไฮโดรโปนิกส์ เนื่องจากสถานที่ไม่เอื้อ แต่ตอนนี้ เราทำได้แล้ว

เราพร้อมจะบ่มเพาะเกษตรกรรุ่นใหม่ให้เป็นผู้เชี่ยวชาญด้านการเกษตรสมัยใหม่แล้ว

พอเริ่มการเรียนการสอน มหาวิทยาลัยก็กลับมามีชีวิตชีวาอีกครั้ง

มินโยฮัน อีดงชุนและซออูยองตั้งใจสอนเกษตรกรรุ่นใหม่กันอย่างตั้งใจ

เกษตรกรรุ่นใหม่ก็ศึกษาเอาความรู้จากพวกเขาราวกับฟองน้ำดูดซับน้ำ

เวลาหนึ่งสัปดาห์ผ่านไป การเรียนภาคทฤษฏีและภาคปฏิบัติดำเนินไปอย่างมุ่งมั่นชัดเจน

“มื้อเที่ยงวันนี้พิเศษเลยแหละ”

ฮันกีทักพูดยิ้มๆ

พอมีคนเยอะขึ้นอาหารการกินก็กลายเป็นเรื่องสำคัญ

เดิมทีเราฝากท้องไว้กับโรงอาหารในมหาวิทยาลัย โดยมีพวกคุณย่าจากหอประชุมสตรีฮาดงคอยดูแล

ก่อนจะย้ายมา ผมไปขอร้องพวกคุณย่าให้มาช่วยดูแลเรื่องอาหารการกินให้กลุ่มเกษตรกรภูเขาชีรี

เพราะพวกเราทุกคนชอบรสมือของพวกคุณย่า

มีชุดอาหารอร่อยหน้าตาดีมาเสิร์ฟมื้อกลางวันกับมื้อเย็น

แต่ยังไม่เคยมีอาหารมื้อพิเศษมาก่อน

ผมถามเขาด้วยความสงสัย

“เมนูอะไรหรือครับ”

“พิซซ่า!”

“พิซซ่า? พวกคุณย่าทำพิซซ่าให้เราหรือ”

ผมถามด้วยความประหลาดใจ เพราะเมนูนี้ไม่เคยทำเสิร์ฟมาก่อน พวกคุณย่าทำพิซซ่าเป็นด้วยหรือนี่ ไม่อยากจะเชื่อเลย

ในตอนนั้นเอง เพื่อนร่วมงานแห่กันเข้ามาในสำนักงาน มีซอลมินจูจากฟาร์มปศุสัตว์ด้วย

เธอพูดไปยิ้มไป

“พิซซ่ามาส่งแล้วค่ะ”

ผมเพิ่งเข้าใจที่มาที่ไปก็ตอนนั้น

พิซซ่าทำขึ้นที่ฟาร์มปศุสัตว์ภูเขาชีรี

ซอลมินจูวางพิซซ่าลงบนโต๊ะแล้วกล่าวขึ้น

“ต้องแสดงฝีมือให้เกษตรกรคนหนุ่มสาวเขาได้เห็นกันหน่อยค่ะ”

“ทำพิซซ่าสำหรับ 200 คนเลยหรือ”

“ก็แหงสิคะ ถึงจะต้องเริ่มลงมือตั้งแต่เช้ามืดก็เถอะ”

ซอลมินจูพูดพลางอวดฟันขาว

“งานก็ล้นมืออยู่แล้วแท้ๆ ยังจะทำพิซซ่ามาให้อีก เหนื่อยแย่เลยนะครับ”

“คงไม่ได้ทำทุกวัน แต่ก็อยากจะทำให้นานๆ ทีค่ะ จะได้ให้พวกคุณย่าได้พักบ้าง”

ฟาร์มปศุสัตว์จัดส่งโยเกิร์ตกับนมให้เกษตรกรรุ่นใหม่ทุกวัน

นึกไม่ถึงเลยว่ายังถึงขั้นทำพิซซ่ามาให้ ไม่ใช่งานง่ายๆ เลย ผมรู้สึกซาบซึ้งที่พวกเขาใส่ใจเรื่องนี้

“ไหนลองชิมหน่อยสิ”

อีดงชุนยกพิซซ่าขึ้นมาชิ้นหนึ่งก่อนกัดเข้าปากหนึ่งคำใหญ่

“ชีสเยิ้มเลย อร่อยจัง”

มินซอกกับฮันกีทักถือพิซซ่าคนละชิ้นและกินกันอย่างเอร็ดอร่อย

ผมก็กินพิซซ่าพร้อมกับเพื่อนร่วมงาน

ชีสหอมมันและเหนียวหนึบ รสชาติอร่อยเลิศ

ฮันกีทักกินพิซซ่าแล้วพูดหยอกๆ

“พอคนเยอะขึ้น ก็ต้องจ่ายค่าอาหารหนักเอาเรื่องสิเนอะ”

“ก็คงจะอย่างงั้นแหละ กับเมื่อก่อนนี่เทียบกันไม่ได้เลย คงต้องเลิกฝันจะพาไปกินเลี้ยงตามร้านข้างนอกแล้วละครับ”

อีดงชุนทำหน้าสลดรับคำหยอกล้อของฮันกีทัก

ผมยิ้มพลางพูดกับอีดงชุน

“ไม่ต้องกลัวนะครับ เพราะอีกเดี๋ยวก็น่าจะมีงานล้นมือแน่ๆ”

“งานล้นมือหรือ มีแผนจะไปตีตลาดฝั่งยุโรปอยู่ใช่มั้ย”

“ใช่ครับ แต่เราก็ต้องทำงานอื่นไปพลางจนกว่าโรงเพาะปลูกจะเสร็จแหละ”

“ท่านประธานนี่มีแผนการอยู่ในหัวเสมอเลยนะครับ”

“จริงสิ เรื่องสอนตู้คอนเทนเนอร์ผักสลัดเป็นยังไงบ้างครับคุณพ่อ”

“เรื่องวิศวกรรมนี่ไม่ต้องห่วงเลยครับ ผมกำลังปั้นทุกคนให้เป็นวิศวกรชั้นแนวหน้าอยู่”

มินโยฮันกับซออูยองกินพิซซ่าพลางบอกเล่าความสำเร็จเรื่องการเรียนการสอน

พวกเขาบอกว่าเกษตรกรรุ่นใหม่ทำตามที่สอนได้ดีมากๆ

ผมฟังแล้วสบายใจสุดๆ

ผมออกมาเดินเล่นกับฮันกีทักหลังจากกินมื้อเที่ยงเสร็จ

ผู้คนกำลังเล่นฟุตวอลเลย์กันอยู่ในสนามกีฬา

สัมผัสได้ถึงพลังงานบวก แค่ได้มองพวกเขาก็สุขใจ

ฮันกีทักหันมาถามผม

“นายจะไปตีตลาดฝั่งยุโรปเร็วๆ นี้หรือ”

“ครับ ต้องหางานมาเพิ่มให้เท่ากับจำนวนคนในองค์กรน่ะครับ”

“งานบุกตลาดฝั่งยุโรปไม่ใช่เรื่องง่ายๆ หรอกนะ”

“ผมรู้ครับ ถึงได้ส่งพักแทโฮไปลุยก่อนไง”

“แล้วพักแทโฮทำงานที่ดูไบราบรื่นดีมั้ย”

ฮันกีทักถามด้วยสีหน้าสงสัย

“เขาทำได้ยอดเยี่ยมมากเลย ป่านนี้คงมัววิเคราะห์เรื่องตลาดจนน่าจะไม่ค่อยมีสติสตังสักเท่าไหร่ครับ”

“อีกไม่นานท่านประธานของเราก็จะเดินทางไปดูไบด้วยใช่มั้ย”

“ใช่ครับ อีกเดี๋ยวผมก็จะบินแล้ว ว่าจะถือโอกาสไปดูไซต์ก่อสร้างในดูไบด้วยเลย อาจจะต้องแวะไปยุโรปด้วยครับ”

“เส้นทางการเดินทางของท่านประธานนี่เท่สุดๆ จากขั้วโลกใต้ไปดูไบ แล้วนี่ก็จะไปถึงยุโรปเลยเชียว”

“แปลว่าโลกมันแคบลงแล้วนะครับ”

“นายพูดถูก หมดยุคที่ต้องมาแข่งกันเองเฉพาะในเกาหลีใต้แล้ว”

“ที่ผมเดินทางไปต่างประเทศได้อย่างสบายใจ ก็เพราะรุ่นพี่แหละครับ”

“ฉันหรือ”

ฮันกีทักชี้นิ้วหาตัวเอง

แสดงสีหน้าน่าเอ็นดู

“ใช่ครับ เพราะรุ่นพี่คอยช่วยดูแลบริษัทที่ฮาดง ผมเลยไปไหนมาไหนได้สบายใจครับ”

“อยู่แล้วแหละ ก็ฉันเป็นคนคอยเจ้ากี้จัดการงานให้กลุ่มเกษตรกรภูเขาชีรีนี่”

ฮันกีทักพูดแล้วหัวเราะก๊าก

ในตอนนั้น เกษตรกรรุ่นใหม่คนหนึ่งซึ่งยืนอยู่ในสนามกีฬาเดินมาทางพวกเรา

เขาคือซองโดยุนจากโรงเรียนทำเทียน

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **354**

**ตอนที่ 354 ผมอยากให้ท่านประธานบินมาที่ดูไบครับ**

เขาเอ่ยทักทายแล้วพูดขึ้น

“พิซซ่าอร่อยมากเลยครับ”

“ดีใจที่ชอบนะครับ มาอยู่ที่นี่แล้วเป็นยังไงบ้างครับ”

“ผมชอบมากพอๆ กับที่โรงเรียนทำเทีย...”

ซองโดยุนยกมือขึ้นปิดปากด้วยสีหน้าเลิ่กลั่ก น่าจะเผลอหลุดพูดออกมาโดยไม่รู้ตัว

ผมถามเขาด้วยสีหน้าล้อๆ

“เมื่อกี้นี้พูดถึงโรงเรียนทำเทียนหรือเปล่าน่ะ”

“ปะ..เปล่าครับ ผมพูดผิดไป พอดีผมมีธุระ ต้องขอตัวก่อน...”

ซองโดยุนพูดจบก็เผ่นหนี

ได้เห็นท่าทีของเขาแล้วผมกับฮันกีทักก็ระเบิดเสียงหัวเราะดังลั่น

\*\*\*

วันหยุดสุดสัปดาห์เงียบเหงาผิดกับวันธรรมดาซึ่งมีเกษตรกรรุ่นใหม่แออัด

หลายคนเดินทางเข้าเมือง

ที่ตั้งของมหาวิทยาลัยฮาดงเป็นพื้นที่ชนบทเงียบสงบ ไม่ค่อยมีอะไรให้เที่ยว

วันหยุดสุดสัปดาห์แบบนี้ ทุกคนคงอยากไปเที่ยวเล่นให้สะใจ

ผมแวะไปจัดการงานเอกสารที่สำนักงาน

ไม่ใช่แค่ผมคนเดียวที่มา

มินซอกก็มาด้วยเหมือนกัน

“วันหยุดก็ยังมาอีกแฮะ มาทำงานเหรอ”

“เข้ามาติวหนังสือ”

“จริงหรือ?”

“มีติวหนังสือกันช่วงสุดสัปดาห์ด้วยเรอะ”

“มีเด็กกระตือรือร้นอยู่ทุกที่นั่นแหละ”

เนื้อหาด้านเทคโนโลยีแบ่งออกเป็นเรื่องวิศวกรรมกับเรื่องพัฒนาซอฟต์แวร์

มินซอกพัฒนาโปรแกรมและสอนหนังสือไปพร้อมๆ กัน

สมาชิกในทีมของเขานัดรวมกลุ่มกันศึกษาเรื่องแอปพลิเคชันในวันหยุดสุดสัปดาห์

“หัวหน้าทีมแพกนี่ยุ่งจนไม่มีวันเสาร์อาทิตย์อย่างใครเขาเลยนะเนี่ย”

“นี่ผมทำเกินหน้าเกินตาท่านประธานหรือเปล่าครับ”

มินซอกพูดพลางยิ้ม

พอเขาเดินจากไป ผมก็นั่งรวบรวมข้อมูลอยู่ในห้องสำนักงาน

เป็นข้อมูลที่พักแทโฮส่งมาจากดูไบ

ผมวางแผนจะตีตลาดฝั่งยุโรป

ขณะวุ่นวายอยู่กับเครื่องคอมพิวเตอร์

มินซอกก็เข้ามาตบไหล่ผมเบาๆ

“ไปกินข้าวเที่ยงกัน”

“ได้เวลาแล้วเรอะ”

“เลยมาเป็นชั่วโมงแล้วเหอะ”

“จริงดิ? ไม่รู้เลยว่าเวลาผ่านไปไวขนาดนี้”

“เมนูมื้อเที่ยงวันนี้เป็นชุงมูคิมบับแหละ”

“ชุงมูคิมบับ? นายทำอาหารด้วยเรอะ”

“พอดีลูกทีมฉันเตรียมมาน่ะ”

มินซอกพูดอย่างภาคภูมิใจ

ทีมวิศวกรมีแต่ผู้ชายล้วน ส่วนทีมพัฒนาซอฟต์แวร์มีผู้หญิงอยู่เยอะพอควร

ผมเดินออกไปสนามกีฬากับเขา

สายลมฤดูใบไม้ร่วงพัดผ่านใบหน้าของเราอย่างนุ่มนวล

มินซอกเปิดฝากล่องข้าว

คิมบับ หัวไชเท้าและปลาหมึกผัดช่างน่ากิน

“น่าอร่อยจัง”

ข้าวห่อสาหร่ายมีขนาดพอดีคำ ผมตักปลาหมึกผัดกับคิมบับเข้าปาก

“เปิดร้านอาหารได้เลยนะเนี่ย”

“ทำอาหารเก่งพอๆ กับเขียนโปรแกรมเลยแฮะ”

ขณะกำลังนั่งกินคิมบับอยู่กับเขา

ผู้ชายกลุ่มหนึ่งก็ปรากฏตัวในสนามกีฬา

ทุกคนสวมเสื้อทีมฟุตบอล

ชุดยูนิฟอร์มสีแดงกับชุดยูนิฟอร์มสีฟ้าโดดเด่นสะดุดตา

มินซอกเคี้ยวคิมบับพลางเล่า

“ชุดยูนิฟอร์มสีแดงอยู่ทีมเพาะปลูก”

“ส่วนชุดสีฟ้าอยู่ทีมวิศวกร”

ดูเหมือนว่าทีมเพาะปลูกกับทีมวิศวกรแบ่งทีมแข่งฟุตบอลกัน

“น่าสนุกดีนะ”

“นั่นสิ”

หัวหน้าทีมเพาะปลูกคือซองโดยุน เขากำลังวอร์มร่างกายในชุดยูนิฟอร์มสีแดง

ส่วนหัวหน้าทีมวิศวกรคือคังซูยอล

คังซูยอลมีรูปร่างกำยำต่างจากซองโดยุนผู้มีรูปร่างผอมเพรียว

สาเหตุที่ผมจำชื่อคังซูยอลได้แม้ว่าไม่ได้เป็นคนสัมภาษณ์เขา ก็เพราะเขามาจากโรงเรียนทำเทียนเช่นกัน

ผมกับมินซอกนั่งกินคิมบับพลางดูการแข่งขันไปด้วย

กลยุทธ์ของทั้งสองทีมแตกต่างกันอย่างสิ้นเชิง

ซองโดยุนจากทีมเพาะปลูกเล่นแบบใช้หัวลุย

กลับกัน คังซูยอลจากทีมวิศวกรเล่นแบบเน้นโจมตี

ทีมเพาะปลูกใช้กลยุทธ์เกมรับแล้วค่อยบุกโจมตีแบบสายฟ้าแลบ แต่ทีมวิศวกรเน้นเกมรุกมากกว่ารับ

ด้วยเกมบุกของทีมเพาะปลูกทำเอาการป้องกันของทีมวิศวกรพังทลายลงราบคาบ เพราะทีมเพาะปลูกเน้นเปิดเกมรุกแบบฉับไว

สิ่งที่น่าสนใจคือ เมื่อทีมเพาะปลูกได้ประตู ทีมวิศวกรก็จะตีตื้นขึ้นมาได้ทันที

การแข่งขันดำเนินไปอย่างสูสี

ก่อนที่ชัยชนะจะตกเป็นของทีมเพาะปลูกซึ่งนำโดยซองโดยุน

เฉือนเอาชนะอย่างหวุดหวิดไปเพียงแต้มเดียว

พอเกมจบผมก็ลุกขึ้นจากที่นั่ง

มินซอกเงยหน้าถาม

“จะทำอะไรน่ะ”

“มีเรื่องสงสัยน่ะ”

เมื่อผมปรากฏตัวที่สนามกีฬา เกษตรกรรุ่นใหม่ในชุดยูนิฟอร์มฟุตบอลมองผมด้วยแววตาเก้อเขิน

ผมเดินเข้าไปหาคังซูยอล หัวหน้าทีมวิศวกร

ชายผู้มีร่างกำยำล่ำสันและมีสันกรามชัดกำลังจ้องผม

ผมอยากถามอะไรบางอย่าง

“กำลังไว้หนวดอยู่เหรอครับ”

“เอ่อ..ครับ...”

เขายกมือขึ้นปิดหนวดแล้วพูดตอบ

ไม่ใช่คังซูยอลคนเดียว แต่ทีมวิศวกรไว้หนวดกันทุกคน

ผมสงสัยว่าทำไมถึงไว้หนวด ก็เลยต้องมาถาม

“ที่ไว้หนวดกันนี่ มีเหตุผลอะไรเป็นพิเศษหรือเปล่าครับ”

คังซูยอลลังเลอยู่ครู่หนึ่งก่อนเอ่ยตอบ

“จะเตรียมตัวไปดูไบน่ะครับ”

“ดูไบเหรอ”

“คิดว่าถ้ามีหนวด คนที่นั่นจะได้รู้สึกคุ้นเคยน่ะครับ”

ผมหลุดขำพรืด

ทันทีที่ผมหัวเราะ เกษตรกรรุ่นใหม่ผู้ใส่ชุดยูนิฟอร์มก็พลอยระเบิดเสียงหัวเราะตามกัน

อย่างที่เขาพูด ผู้ชายอาหรับชอบไว้หนวดเครา

พวกเขาเคร่งครัดในศาสนาและอยากไว้หนวดเหมือนกับศาสดามูฮัมหมัด

“ไหนๆ ก็จะไว้แล้ว ลองตัดแต่งทรงให้ออกมาเท่ๆ ไปเลยสิครับ”

\*\*\*

หนึ่งเดือนผ่านไปภายในชั่วพริบตา

การเรียนการสอนเรื่องตู้คอนเทนเนอร์ผักสลัดใกล้จะสิ้นสุดลงแล้ว

อีดงชุนกับลูกทีมเริ่มลงมือสร้างตู้คอนเทนเนอร์ผักสลัดกันอย่างเอาจริงเอาจัง

ลูกทีมที่ศูนย์วิจัยก็ผลิตสารละลายธาตุอาหารหลังจากเรียนจบ

ส่วนลูกทีมที่มาเรียนกับมินซอกในวันหยุดสุดสัปดาห์ก็เข้าสู่ขั้นตอนสร้างแอปพลิเคชันที่จะไว้ใช้งานกับตู้คอนเทนเนอร์ผักสลัด

มินโยฮันเริ่มเพาะต้นกล้าไปพร้อมกับสมาชิกในทีม

งานทุกอย่างดำเนินไปอย่างรวดเร็วและราบรื่น

ส่วนผมก็จดจ่อเรื่องจะบุกตลาดทางฝั่งยุโรป

พอเลิกงานแล้วก็กลับบ้าน

ช่วงที่ผมถึงบ้าน เสียงโทรศัพท์ก็ดังขึ้น

พักแทโฮโทร.มาจากดูไบ

“คุณแทโฮสบายดีมั้ยครับ”

“สบายดีครับ พอจะสะดวกคุยโทรศัพท์มั้ยครับ”

“ครับ สะดวกครับ”

“เดี๋ยวขอพูดธุระตัวเองก่อนเลยแล้วกันนะ”

“ว่ามาได้เลยครับ”

“ผมอยากให้ท่านประธานบินมาที่ดูไบครับ”

**อ่านแบบยาวๆ ฟินๆ จนจบเรื่องได้แล้วน้า คลิกเลย**

**อีบุ๊ก เล่ม 8 (เล่มจบ)**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **355**

**ตอนที่ 355 กลยุทธ์ไปสู่ยุโรป**

น้ำเสียงของพักแทโฮเต็มไปด้วยความสดใส

“ผมขอแจ้งข่าวดีก่อนนะ เราขายตู้คอนเทนเนอร์ผักสลัดในดูไบได้แล้วครับ”

ระหว่างที่เจ้าตัวสำรวจตลาดยุโรป ก็ได้แนะนำตู้คอนเทนเนอร์ผักสลัดให้กับกลุ่มคนชั้นสูงในดูไบไปด้วย

กลุ่มคนชั้นสูงในดูไบต่างสนใจตู้คอนเทนเนอร์ผักสลัด

พวกเขาไม่สงสัยความสามารถทางเทคโนโลยีของเราเลย

เพราะกลุ่มเกษตรกรภูเขาชีรีกำลังสร้างโรงปลูกผักไฮโดรโปนิกส์หลังใหญ่ในประเทศดูไบ

พักแทโฮไม่ได้จัดการธุระเรื่องนี้แค่เพียงอย่างเดียว

“ช่วงสำรวจตลาดยุโรปผมไปรู้มาว่าจะมีงานเกษตรแฟร์จัดขึ้นในเมืองอัมสเตอร์ดัมเร็ว ๆ นี้ ให้กลุ่มเกษตรกรภูเขาชีรีไปออกบูธงานนั้นด้วยดีมั้ยครับ”

นั่นคือเหตุผลหลักที่เขาโทร.หาผม

“ผมก็เคยคิดอยากเข้าร่วมงานเกษตรแฟร์ที่อัมสเตอร์ดัมเหมือนกันครับ”

“ท่านประธานคิดเหมือนผมเลยแฮะ”

พักแทโฮพูดด้วยน้ำเสียงยินดี

งานมหกรรมการเกษตรอัมสเตอร์ดัมเป็นงานมหกรรมที่ใหญ่ที่สุดในยุโรป

เป็นงานมหกรรมระดับนานาชาติที่จัดขึ้นอย่างยิ่งใหญ่ในเมืองชื่อดังสองเมือง อีกที่หนึ่งที่จัดพร้อมๆ กันคืองานมหกรรมการเกษตรแคลิฟอร์เนีย

เป็นด่านที่ต้องข้ามผ่านเพื่อเข้าสู่ตลาดยุโรป

“เดี๋ยวผมจะยื่นเรื่องสมัครและเตรียมงานกันที่เมืองฮาดงก่อน พอจัดการเสร็จแล้ว ผมค่อยไปดูไบครับ”

“ได้ครับ ผมจะรอนะ”

\*\*\*

วันต่อมา ผมพูดเรื่องงานมหกรรมการเกษตรอัมสเตอร์ดัมในที่ประชุมระดับหัวหน้าฝ่าย

ฮันกีทักเปรยขึ้นก่อน

“อัมสเตอร์ดัม เป็นเมืองหลวงของเนเธอร์แลนด์นี่”

“เนเธอร์แลนด์ คือเป็นประเทศแห่งกังหันลมนี่ครับ”

อีดงชุนเอ่ยขึ้น

“ครับ ใช่แล้ว”

พื้นที่ในเนเธอร์แลนด์หลายแห่งอยู่ต่ำกว่าระดับน้ำทะเล เป็นสภาพแวดล้อมที่ไม่ค่อยดีนัก ถ้าประมาทเพียงนิดเดียว พื้นดินก็จะจมน้ำ

ชาวดัตช์จึงแก้ปัญหาโดยใช้กังหันลมมาระบายน้ำ

ในอดีตประเทศนี้ใช้กังหันลมมากถึงเก้าพันต้น

แม้อยู่ท่ามกลางสภาพแวดล้อมแย่ๆ แต่พวกเขาก็ยังพัฒนาการเกษตรได้

นี่เป็นเหตุผลว่าทำไมอัมสเตอร์ดัมจึงได้เป็นเจ้าภาพจัดงานมหกรรมการเกษตรนานาชาติท่ามกลางอีกหลายประเทศในทวีปยุโรป

“พอจะได้เข้าร่วมงานเกษตรแฟร์นานาชาติแล้วนึกถึงความทรงจำเก่าๆ ขึ้นมาเลยแฮะ”

มินซอกพูดกับผม

เขาน่าจะนึกถึงตอนไปงานมหกรรมการเกษตรแคลิฟอร์เนีย

ผมเองก็นึกถึงวันเก่าๆ เช่นกัน

ตอนนั้นก็ยังคิดไม่ถึงเลยว่าเราจะมีวันนี้

“ถ้าสมัครไป มีโอกาสโดนปฏิเสธมั้ยครับ”

อีดงชุนถามอย่างระมัดระวัง

ผมมองตาเขาแล้วตอบว่า

“อาจจะถูกปฏิเสธก็ได้ เพราะนี่เป็นงานรวมบริษัทการเกษตรชั้นนำจากทั่วทุกมุมโลกเลยครับ”

อีดงชุนทำหน้ามุ่ย

“แต่จะไม่เกิดเรื่องแบบนั้นหรอก เพราะกลุ่มเกษตรกรภูเขาชีรีเรามีสิทธิบัตรทั่วโลกไงครับ”

“ท่านประธานเป็นคนตลกจัง”

อีดงชุนหัวเราะและพูดขึ้น

“ออกไปทำงานนอกสถานที่คราวนี้ มินซอกนายต้องไปด้วยนะ”

ผมพูดพลางมองมินซอก

เขาสบตาผมแล้วพยักหน้า

งานนี้ผมต้องการตัวเขา เพราะตู้คอนเทนเนอร์ผักสลัดที่เราสร้างขึ้นมีฟังก์ชันที่ใช้แอปพลิเคชันจัดการ

ผมต้องการเน้นเรื่องนี้เป็นพิเศษในงานมหกรรมเกษตรครั้งนี้

“เดี๋ยวผมจะสมัครเข้าร่วมงานเกษตรแฟร์อัมสเตอร์ดัมให้เอง ขอบอกไว้ก่อนว่าถ้าสมัครและได้รับการยืนยันแล้ว เราจะต้องส่งตู้คอนเทนเนอร์ผักสลัดไปที่นั่น ช่วยเตรียมตัวให้พร้อมด้วยนะครับ”

“ถ้าเรื่องนั้นไม่มีปัญหาครับ”

อีดงชุนพูดด้วยน้ำเสียงมีชีวิตชีวา

มินโยฮันผู้กำลังฟังอยู่เงียบๆ ถามขึ้นว่า

“แล้วต้องเพาะต้นกล้าที่นั่นเลยหรือเปล่าครับ”

“ใช่ครับ ต้องเพาะกล้ากันที่หน้างานเลย”

“ใช้วิธีเดียวกันกับตอนอยู่ขั้วโลกใต้เลยแฮะ”

ถึงวิธีคล้ายกันแต่คราวนี้ ทำงานสะดวกกว่าตอนอยู่ขั้วโลกใต้มากๆ เพราะไม่ได้อยู่ในเขตหนาวจัด

“แล้วผมไม่ต้องไปเหรอครับ”

มินโยฮันถามพลางทำตาเป็นประกาย ผมอ่านแววตาออกว่าเขาอยากจะไปอัมสเตอร์ดัม

“ผมเองก็อยากให้คุณโยฮันไปด้วยกัน แต่คุณก็ทราบดีว่าโรงปลูกผักของเราสำคัญกว่างานเกษตรแฟร์”

มินโยฮันรับเป็นที่ปรึกษาให้กับโรงปลูกผักหลังที่กำลังก่อสร้างใหม่

ไม่ใช่แค่ให้คำปรึกษาง่ายๆ แล้วจบไป แต่ต้องตรวจสอบทุกวัน

เนื่องจากเป็นโรงปลูกผักขนาดใหญ่ที่สร้างขึ้นผ่านการระดมทุน จึงต้องควบคุมดูแลอย่างละเอียด

ที่ดูไบก็มีอีจางอูคอยทำหน้าที่นี้อยู่

“เดี๋ยวพอสร้างโรงปลูกผักเสร็จแล้ว ผมก็ว่าจะให้คุณโยฮันเข้ามาดูแลแหละครับ ตั้งแต่อัมสเตอร์ดัมไปจนถึงแคลิฟอร์เนียเลย”

“ที่ท่านประธานบอกว่าโรงปลูกผักของเราสำคัญที่สุดมันก็จริง แต่ช่วยรักษาสัญญาด้วยนะครับ”

มินโยฮันพูดยิ้มๆ

“และผมมีเรื่องจะรบกวนหัวหน้าฝ่ายธุรการอยู่อย่างนึงด้วยครับ”

ผมมองฮันกีทักแล้วพูดขึ้น

“รบกวน?”

“เกษตรกรรุ่นใหม่น่าจะต้องได้เรียนภาษาอังกฤษครับ”

“จะว่าไป ภาษาอังกฤษนี่จำเป็นมากนะ สงสัยพวกเราเองก็คงต้องเรียนไปพร้อมๆ กันทุกคนแล้วละ”

ฮันกีทักมองเพื่อนร่วมงานและเอ่ยขึ้น

ทุกคนพยักหน้าพลางแสดงแววตาเป็นเชิงเห็นด้วย

ยกเว้นก็แต่อีดงชุน เขาดูเป็นกังวล

ผมพอจะรู้สาเหตุ

“ไม่สบายหรือเปล่าครับ”

“ผมไม่ค่อยถูกกับภาษาอังกฤษ ได้ยินเรื่องภาษาอังกฤษทีไร รู้สึกอึดอัดเหมือนหายใจไม่ออก...”

ทุกคนพากันระเบิดเสียงหัวเราะให้กับคำพูดของอีดงชุน

“คุณพ่อคอยช่วยดูแต่เรื่องเทคโนโลยีก็พอ ถ้าลำบากเกินไป ไม่ต้องเรียนภาษาอังกฤษก็ได้ครับ”

“ขอบคุณครับ ผมเพิ่งจะหายใจคล่องๆ เอาก็ตอนนี้แหละ”

\*\*\*

เราเริ่มเตรียมตัวไปร่วมงานมหกรรมการเกษตรอัมสเตอร์ดัมกันแล้ว

ไม่มีปัญหาเรื่องการสมัครดังคาด

งานนี้เราได้นำสิทธิบัตรทั่วโลกมาใช้ให้เกิดประโยชน์

ทันทีที่ได้รับการยืนยันการสมัคร เราก็จัดส่งตู้คอนเทนเนอร์ผักสลัดไปยังอัมสเตอร์ดัม

ผมต้องแวะดูไบก่อนเดินทางไปงานมหกรรมการเกษตร

ที่นั่นเริ่มก่อสร้างโรงปลูกผักมาได้สามเดือนแล้ว

ถึงผมจะได้รับรายงานความคืบหน้าจากอีจางอูมาแล้ว แต่ต้องไปตรวจสอบด้วยตัวเองอีกที

ผมแจ้งคิวงานกับฮันกีทัก

“เดี๋ยวกลางสัปดาห์หน้าผมจะไปดูไบนะครับ”

“เดี๋ยวฉันจองตั๋วเครื่องบินให้”

“ผมจะอยู่ที่นั่นประมาณสามวันแล้วค่อยไปอัมสเตอร์ดัมครับ พักแทโฮก็ไปด้วย”

“รับทราบครับ ผมจะช่วยเตรียมทุกอย่างให้อย่างเรียบร้อยเลย”

ฮันกีทักกล่าวด้วยรอยยิ้ม

**ท่านประธานมีผู้ช่วยดีจริงๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **356**

**ตอนที่ 356 ทางแก้ปัญหาภัยธรรมชาติ**

“เอ้อ วันนี้อาจารย์ฮวังยูชินจะแวะมาใช่มั้ย”

“ใช่ วันนี้มีคลาสเรียนทำลูกพลับแห้งครับ”

ชั้นเรียนลูกพลับแห้งจัดขึ้นที่สวนผลไม้ของชองกิลซัน

ชองกิลซันเป็นพ่อของชองกาฮี และเป็นเจ้าของสวนผลไม้ที่ใหญ่ที่สุดในฮาดง

เขาเคยช่วยเหลือผมเมื่อตอนเราทำลูกพลับแห้งครั้งแรก

ครั้งนี้เขาตอบตกลงเช่นกัน

เกษตรกรรุ่นใหม่กำลังฟังอาจารย์ฮวังยูชินสอนเรื่องทำลูกพลับแห้งอยู่ใต้ต้นพลับ

เป็นวิธีการทำลูกพลับแห้งโดยไม่ต้องรมควันกำมะถัน

ผมได้เข้าเรียนพร้อมกับเกษตรกรรุ่นใหม่ด้วย

ขณะกำลังเรียนอยู่ ก็หวนนึกถึงช่วงเวลาขายลูกพลับแห้งปลดหนี้

ถือเป็นงานเกษตรที่ผมเริ่มทำเพราะอยากลบช่วงเวลาอดีตอันเลวร้ายและอยากอยู่กับครอบครัวอย่างมีความสุข

ความสำเร็จเล็กๆ ต่อยอดไปสู่ความสำเร็จอันยิ่งใหญ่

เวลานี้ผมรวบรวมเกษตรกรรุ่นใหม่มาได้หลายคน และพวกเขากำลังเรียนทำลูกพลับแห้งเหมือนกับผม

ช่วงพักสั้นๆ ผมเดินไปหาซองโดยุน

ก่อนออกเดินทางไปดูไบ ผมมีเรื่องจะพูดกับเขา

เขากำลังยืนคุยกับคังซูยอลจากทีมวิศวกรใต้ต้นพลับ

ทั้งสองดูสนิทสนมกันตั้งตอนอยู่โรงเรียนทำเทียน

“หนวดยาวแล้วนะเนี่ย”

ผมมองหน้าคังซูยอลแล้วเอ่ยทัก เขายกมือขึ้นมาปิดหนวดอย่างเขินอาย

เตรียมตัวไว้หนวดเพื่อไปดูไบเลยหรือนี่ ความคิดน่าเอ็นดู

“ขอคุยกับคุณโดยุนสักหน่อยได้มั้ยครับ”

คังซูยอลลุกขึ้นพรวดจากเก้าอี้ เขาทำไม้ทำมือส่งสัญญาณให้ซองโดยุนก่อนหายตัวไปในฝูงชน

ผมนั่งลงข้างซองโดยุนแล้วเอ่ยถาม

“เมื่อกี้เขาว่าอะไรหรือ น่าจะเป็นสัญญาณที่เหมือนรู้กันแค่พวกคุณสองคน”

“แปลว่าขอให้โชคดีครับ เป็นสัญญาณที่ใช้ในหมู่พวกเรากันเองน่ะครับ”

ซองโดยุนกะพริบตาเรียวยาวแล้วเอ่ยขึ้น

ได้เห็นดวงตาอันเรียวยาวของเขาแล้วทำให้ผมนึกถึงใบหน้าของพระพุทธรูปทุกครั้งไป

“ไอเดียต่อยอดที่จะทำการเกษตรแบบระดมทุนนี่ไปถึงไหนแล้วครับ”

ผมถามถึงไอเดียที่เขาพูดไว้ตอนสัมภาษณ์ มีรูปแบบคือเมื่อเกษตรกรโพสต์แผนการทำเกษตรบนเว็บไซต์แล้วผู้บริโภคจะจ่ายเงินให้ล่วงหน้า

“ยังหาทางแก้ปัญหาที่ท่านประธานพูดถึงไม่ได้เลยครับ”

ซองโดยุนตอบด้วยน้ำเสียงหมดแรง

ผมถามเขาว่าถ้าเกษตรกรไม่อาจทำตามข้อตกลงได้ เช่น เกิดภัยธรรมชาติ จะแก้ปัญหาอย่างไร

“ผมมีทางแก้เรื่องนั้นนะครับ”

“ทางแก้หรือครับ”

เขาถามพร้อมกับเบิกตากว้าง

ผมบอกวิธีแก้ปัญหากับเขา

นั่นคือการทำประกันภัย

โดยติดต่อกับบริษัทประกันภัยเพื่อเรียกให้ชดใช้ค่าเสียหายได้

เขาฟังผมแล้วพยักหน้า

“เป็นวิธีที่ดีเลย แต่บริษัทประกันภัยจะยอมปล่อยแพ็กเกจแบบนั้นออกมาขายเหรอครับ”

“ผมว่าจะไปแก้ไขในส่วนนั้นครับ”

“ท่านประธานจะลุยเองเลยหรือครับ”

“อยากผลักดันไอเดียแจ่มๆ แหละครับ”

สีหน้าของซองโดยุนสดใสขึ้น

ผมมีเหตุผลที่อยากจะใช้ไอเดียของอีกฝ่าย

ถ้าการระดมทุนการเกษตรเป็นที่นิยม ก็จะช่วยเหลือเกษตรกรผู้มีอุปสรรคเรื่องตลาดการค้าได้

อีกทั้งยังได้ช่วยเหลือเกษตรกรผู้ขาดแคลนทุนทรัพย์ด้วย

ถึงแม้กิจการของกลุ่มเกษตรกรภูเขาชีรีเราจะราบรื่นดี แต่ไม่ได้แปลว่าเกษตรกรทั่วประเทศเกาหลีใต้จะไปรอด

ความต้องการของผมคืออยากให้เกษตรกรทุกคนอยู่ดีกินดีไปด้วยกัน

ถึงจะช่วยทำให้การเกษตรแข็งแกร่งขึ้นได้

ผมพบคำตอบของเรื่องนี้จากไอเดียของซองโดยุนนั่นแหละ

“อีกเดี๋ยวผมก็จะออกเดินทางไปทำงานนอกสถานที่แล้ว ระหว่างนี้ คุณช่วยทำไอเดียเรื่องการระดมทุนการเกษตรออกมาให้เห็นชัดๆ ทีสิ ลองใช้เมืองฮาดงเป็นศูนย์กลางดูก็ได้”

ถ้ากำหนดให้ทำทั่วประเทศตั้งแต่แรก จะเสี่ยงมาก

สิ่งสำคัญคือต้องเริ่มต้นจากจุดเล็กๆ ก่อน ไม่ว่ากับเรื่องอะไรก็ตาม

ที่สำคัญ เขาเป็นมือใหม่ไร้ประสบการณ์

ผมหวังไว้ว่าเขาจะใช้ความสำเร็จเล็กๆ เป็นรากฐาน จากนั้นก็ขยายออกไปทั่วประเทศ

“‘อยากให้โลกใบนี้เต็มไปด้วยเกษตรกร’ ผมยังจำที่คุณโดยุนพูดประโยคนี้ได้อยู่เลย”

“ผมจะสานฝันของตัวเองให้เป็นจริง เหมือนกับที่ท่านประธานทำครับ”

ซองโดยุนพูดพร้อมทำตาเป็นประกาย

เรียนทำลูกพลับแห้งเสร็จแล้วผมได้พบกับอาจารย์ฮวังยูชิน

“ได้มาเรียนทำลูกพลับแห้งกับอาจารย์อีกหน ทำให้ผมนึกถึงวันเก่าๆ เลยครับ”

“ฉันเองก็นึกถึงเรื่องในอดีตเหมือนกัน ตอนมีผู้ชายที่ชื่อคิมด็อกมย็องมาขอให้ช่วยสอนวิธีทำลูกพลับแห้งน่ะ”

ฮวังยูชินหัวเราะแล้วเอ่ยขึ้น

“วันนี้เดี๋ยวผมไปส่งที่บ้านนะครับ”

ผมกับฮวังยูชินมุ่งหน้าไปซังจู

เขามองวิวทิวทัศน์ข้างนอกหน้าต่างก่อนถามขึ้นเบาๆ

“กาฮีสบายดีหรือเปล่า”

ผมกับชองกาฮีไปเรียนทำลูกพลับแห้งกับฮวังยูชิน

เขาเอ็นดูกาฮีมาก

“เธอคอยดูแลโรงเรียนทำเทียนเป็นอย่างดี พวกเกษตรกรรุ่นใหม่ที่อาจารย์สอนวันนี้ ก็มีบางคนที่จบจากโรงเรียนทำเทียนด้วยนะครับ”

“เห็นมีเด็กที่สายตาผิดปกติด้วย ก็นึกอยู่ว่าเด็กคนนั้นอาจมาจากโรงเรียนทำเทียน”

“กาฮีคอยเอาใจใส่เด็กๆ ดีมาก ดูท่าว่าน่าจะสอนเก่งยิ่งกว่าทำงานเกษตรอีกครับ”

“แต่ละคนมีพรสวรรค์แตกต่างกัน อย่างคิมด็อกมย็องก็มีทักษะปลุกปั้นเกษตรกรให้ร่ำรวยไง”

ฮวังยูชินกล่าวด้วยสีหน้าพึงพอใจ

\*\*\*

วันนี้เป็นวันออกเดินทางไปดูไบหลังจากเตรียมการทุกอย่างเสร็จเรียบร้อย

ผมกับมินซอกกำลังไปสนามบินอินช็อน

ที่สถานีโซล เราย้ายไปขึ้นรถบัสคันที่จะพาไปสนามบิน

ทันทีที่รถบัสเริ่มเคลื่อนตัว มินซอกก็พูดว่า

“ฉันแอบกังวลนิดหน่อย คงเพราะมันไม่เหมือนกับตอนปกติ”

นี่เป็นการออกไปทำงานนอกสถานที่ซึ่งพิเศษอย่างเขาว่า

กำหนดการเดินทางของเราคือแวะไปดูไบกันก่อนแล้วค่อยบินไปอัมสเตอร์ดัม

ช่วงอยู่อัมสเตอร์ดัม เราต้องเตรียมตัวสำหรับงานมหกรรมการเกษตรด้วย

มินซอกมองออกไปนอกหน้าต่างก่อนหันกลับมาถาม

“ได้ติดต่อจางอูแล้วหรือยัง ว่าพวกเรากำลังจะไปที่นั่น”

“ติดต่อแล้วสิ เขาอาจจะออกมารับที่สนามบินแหละ”

ผมไม่ได้ติดต่อแค่อีจางอูคนเดียว

แต่ยังส่งข่าวบอกชา-จงมุน ประธานบริษัทก่อสร้างชุงวอนกับโมฮัมหมัด ซาลาห์ด้วย

โมฮัมหมัดบอกว่าจะส่งรถมารับที่สนามบินเช่นเคย

ผมไม่ได้ปฏิเสธความหวังดีของเขา

“อีจางอูเล่าให้ฟังว่าได้นั่งรถโรลส์รอยซ์ด้วย เป็นเรื่องจริงใช่มั้ย”

“จริงเลยแหละ เดี๋ยวนายก็จะได้นั่งเหมือนกัน”

“จะได้นั่งรถโรลส์รอยซ์เหรอ แน่นะ?”

มินซอกทำหน้าตกใจ เจ้าตัวคงไม่คาดคิดมาก่อน

“เจ้าชายแห่งดูไบบอกจะส่งรถมารับน่ะ”

“เป็นประสบการณ์ชีวิตเลย จะได้นั่งโรลส์รอยซ์กับเขาด้วย”

มินซอกพูดพลางยิ้มเหมือนเป็นเด็ก

“มีเรื่องเท่ๆ ยิ่งกว่าได้นั่งรถโรลส์รอยซ์อีก!”

“เรื่องเท่ๆ งั้นหรือ”

แล้วพวกเราก็ก้าวขึ้นเครื่องบิน ที่กำลังจะออกเดินทางไปยังดูไบ

**อ่านตอนนี้แล้วคิดถึงตอนแรกๆ อีกแล้ว**

**ด็อกมย็องสู้ชีวิตมาก**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **357**

**ตอนที่ 357 ฟาร์มผักสลัดส่วนตัว**

เราได้พบคนคุ้นเคยที่สนามบินนานาชาติดูไบ

อีจางอูอ้าสองแขนออกต้อนรับ

“มาอยู่ดูไบเป็นไงบ้าง”

“ได้เห็นแต่ไซต์ก่อสร้าง มีแต่ฝุ่นทุกวันน่ะสิ แต่ก็ยังดีที่มีพักแทโฮมาอยู่ด้วย”

พักแทโฮกำลังทักทายมินซอก

เขาหันมาหาผม

“ท่านประธาน เดินทางมาตั้งไกล ลำบากแย่เลยนะครับ”

“คุณแทโฮเองก็ลำบากอยู่เหมือนกันนี่นา”

ในตอนนั้นอีจางอูดันหลังของผมแล้วพูดว่า

“เดี๋ยวค่อยคุยระหว่างนั่งรถดีกว่า อาซาร์มารออยู่ข้างนอกแน่ะ”

“นี่จะได้นั่งรถโรลส์รอยซ์จริงๆ ใช่มั้ย”

มินซอกกลืนน้ำลายเสียงดังเอื๊อกแล้วถาม

“ที่ดูไบนี่โรลส์รอยซ์เป็นของธรรมดาทั่วไปนะ เดี๋ยวต่อไปก็จะได้นั่งบ่อยๆ เลยแหละ”

อีจางอูพูดด้วยน้ำเสียงหยอกๆ

พักแทโฮกะพริบตาก่อนเอ่ยขึ้น

“ที่จริง วันนี้ผมเองก็เพิ่งเคยได้นั่งเป็นครั้งแรก…”

อีจางอูปิดปากของพักแทโฮ

ถ้าไม่ได้ความช่วยเหลือของโมฮัมหมัด พวกเราคงไม่มีโอกาสได้นั่งรถหรูหราแบบนี้

รถโรลส์รอยซ์ติดป้ายทะเบียนราชวงศ์แล่นเข้ามาหาพวกเรา

อาซาร์เปิดประตูรถแล้วก้าวลงมา เขาสวมชุดอาหรับแบบดั้งเดิมคือเป็นผ้าสีขาวยาวถึงหัวเข่า

“ยินดีต้อนรับสู่ดูไบครับ”

อาซาร์พูดพร้อมยิ้มอวดฟันขาว

ตอนมาเยือนดูไบครั้งแรก เขาก็ออกมารับผมเช่นกัน อาซาร์เป็นผู้ช่วยอีกคนที่โมฮัมหมัดไว้วางใจ

มินซอกก้าวขึ้นรถโรลส์รอยซ์ด้วยสีหน้าคาดหวังเต็มเปี่ยม ท่าทางคล้ายเป็นเด็กเพิ่งหัดขึ้นเครื่องเล่นเป็นครั้งแรก

ผมได้กลับมาดูไบอีกครั้งภายในเวลาเพียงไม่กี่เดือน ได้มาเห็นทีไร ผมรู้สึกได้ว่าที่นี่เป็นเมืองแห่งอนาคตที่สร้างขึ้นบนทะเลทราย

อีจางอูมองออกไปนอกหน้าต่างพลางเปรยขึ้น

“วันนี้ดูท่าว่าฝนจะไม่ตก”

“รอฝนอยู่เหรอ”

“วันที่ฝนตก จะช่วยลดความร้อนได้ ฉันอยู่ที่นี่ เลยรู้สึกเหมือนเฝ้ารอฝนตลอดเวลา เข้าใจแล้วว่าทำไมคนดูไบถึงเรียกว่าเป็น<i>ฝนนำโชค</i>”

“กลายเป็นคนดูไบเต็มตัวไปแล้วนะเนี่ย”

ตอนนั้นพักแทโฮก็พูดแทรกขึ้นว่า

“ผมเข้าใจที่หัวหน้าฝ่ายพูดนะ เพราะผมเองยังอยากทำพิธีขอฝนเลย พอโรงปลูกผักของเราสร้างเสร็จสมบูรณ์ ชาวดูไบอาจจะมีความสุขกันก็ได้นะ เพราะจะได้เห็นฝนตกทุกวันไงครับ”

อาคารปลูกผักของเราจะมีประติมากรรมขนาดใหญ่ซึ่งมีฝนตกอยู่ตลอดเวลา

งานจัดวางให้สายฝนโปรยปรายอยู่ภายนอกอาคารช่วยประชาสัมพันธ์ว่านี่เป็นโรงปลูกผักไปในตัว

แค่คิดก็รู้แล้วว่าเป็นไอเดียสุดยอด

โรงปลูกผักของเราจะกลายเป็นอาคารสัญลักษณ์ของประเทศดูไบ

\*\*\*

เมื่อถึงโรงแรม ผมโทร.หาโมฮัมหมัด

“เดินทางราบรื่นดีมั้ยครับ”

“ได้คุณคอยช่วยอำนวยความสะดวก พวกเราเลยมาถึงได้สบายๆ เลยครับ”

“พรุ่งนี้ค่อยพบกันดีมั้ย พักผ่อนกันก่อนดีกว่าครับ”

พูดจาสมกับเป็นเจ้าชาย เขาแสดงท่าทีคล้ายมีความเอาใจใส่ผู้อื่นฝังอยู่ในดีเอ็นเอ

“งั้นเจอกันพรุ่งนี้นะครับ”

พอวางสาย มินซอกที่นั่งอยู่ข้างๆ ก็ถามขึ้น

“จะไปหาเจ้าชายดูไบกันพรุ่งนี้หรือ”

“ใช่ นัดไว้วันพรุ่งนี้น่ะ”

“แสดงว่าวันนี้จะพักก่อนสินะ”

“วันนี้ฉันมีงานต้องทำเพียบเลย”

ผมมองเขาแล้วยิ้ม

ผมต้องไปสถานที่ปลูกสร้างอาคารก่อน ถึงได้รับรายงานจากอีจางอูมาแล้ว แต่ก็อยากไปตรวจดูด้วยตัวเองอีกที

“จางอู ออกไปดูไซต์ก่อสร้างกันเถอะ”

“ท่านประธานของพวกเราไม่เคยจะหยุดพักเลยจริงๆ”

อีจางอูเอ่ยถามมินซอกขณะเตรียมตัวออกไป

“นายไม่มีแว่นกันแดดหรอกเรอะ”

“ว่าจะมาซื้อที่ดูไบนี่แหละ”

มินซอกตอบด้วยรอยยิ้ม

“ที่นี่แว่นกันแดดเป็นของจำเป็นมากที่สุดเลยนะ ใช้ของฉันไปก่อน”

อีจางอูหยิบกล่องใส่แว่นออกมาจากกระเป๋าของตน

เป็นแว่นกันแดดที่เขาพกไว้สำรอง

เราตรงดิ่งไปยังโรงปลูกผักทันที

การก่อสร้างกำลังเดินหน้าเต็มที่

ผมมองหาประธานชา-จงมุนเจอได้ไม่ยากเลย ผมสั้นของเขาช่างสะดุดตา

“ประธานชา-จงมุน ผมมาแล้วครับ”

“ประธานคิม สวัสดีครับ”

“งานเรียบร้อยดีหรือเปล่าครับ”

“ก็ราบรื่นอย่างที่เห็นเลยครับ”

เขาพูดพลางชี้ไปยังสถานที่ก่อสร้าง

พอหันไปมองพื้นที่ก่อสร้าง ก็เห็นว่าคนงานกำลังขึ้นโครงอาคารปลูกผักหลังใหญ่กันอยู่

“มีคนงานเยอะเลยแฮะ”

“ที่ดูไบมีคนงานก่อสร้างเยอะมากเลย มีคนที่บริษัทก่อสร้างชุงวอนส่งมาด้วย เป็นวิศวกรระดับแนวหน้าทั้งนั้น”

ผมเห็นวิศวกรชาวเกาหลีใต้ยืนอยู่ทั่วอย่างเขาว่า

ทุกคนกำลังให้คำแนะนำแก่คนงานท้องถิ่นในดูไบ

“ดีที่ได้คุณอีจางอูมาช่วยดู เราเลยก่อสร้างได้ไว”

ประธานชา-จงมุนพูดพลางมองอีจางอูผู้ยืนอยู่ข้างหลังผม

“ประธานชายอผมอีกแล้วนะครับ”

“นี่ผมพูดอะไรผิดไปหรือเปล่านะ”

ชายทั้งสองหัวเราะให้กันอย่างเป็นกันเอง

พวกเขาดูสนิทสนมกันมากขึ้นในระหว่างพักอยู่ดูไบ

ผมเหลียวมองรอบๆ ทุกซอกทุกมุมคล้ายเครื่องสแกน

มีประธานชา-จงมุนคอยกล่าวแนะนำและรายงานความคืบหน้า

ขณะตรวจดูพื้นที่ก่อสร้างโดยไม่รู้ว่าเวลาผ่านไปนานแค่ไหน

เสียงระฆังก็ดังขึ้น

“เสียงอะไรเหรอครับ”

“ได้เวลาอาหารกลางวันแล้วน่ะครับ”

ประธานชา-จงมุนพูดพร้อมกับเช็ดเหงื่อบนหน้าผาก

“ประธานคิมไปกินด้วยกันสิครับ”

ผมกับเพื่อนร่วมงานเดินเข้าไปในเต็นท์ซึ่งกางไว้ในบริเวณก่อสร้าง

คนงานใช้พื้นที่ตรงนี้เป็นโรงอาหาร

ทุกคนได้รับข้าวกล่อง

อีจางอูแง้มฝากล่องข้าวแล้วพูดว่า

“วันนี้มีข้าวแกงกะหรี่ไก่ ลองกินดูสิ รสชาติพอกินได้นะ”

รสชาติอร่อยกว่าแกงกะหรี่ไก่ที่ผมเคยกินในเกาหลีใต้ซะอีก

มินซอกพูดขึ้นขณะกินข้าวกล่อง

“พอจะสู้แกงกะหรี่อินเดียของเจ้าอื่นได้เลย”

“เพราะเชฟชาวอินเดียเป็นคนทำไง”

อีจางอูตักแกงกะหรี่ไก่กินพลางตอบ

“ดูไบเป็นที่รวมตัวคนงานจากทั่วทุกมุมโลก ก็เลยมีอาหารหลากหลายสัญชาติ ข้าวกล่องที่เรากินกันอยู่ตอนนี้ก็มาจากร้านอาหารอินเดีย แกงกะหรี่ไก่นี่ฮิตที่สุดเลยนะ”

ผมกวาดตามองข้างในเต็นท์โดยรอบ

คนอินเดียและชาวต่างชาติผู้มาจากหลากหลายประเทศกำลังกินข้าวแกงกะหรี่กันอยู่

พวกเขาคือเงาของดูไบ

**อยากกินแกงกระหรี่ด้วยเลย หิวแต่เช้า**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **358**

**ตอนที่ 358 ตู้คอนเทนเนอร์ผักสลัดที่จะตีตลาดยุโรป**

พักแทโฮเป็นคนนำทางไปยังจุดหมายถัดไป

ผมกำลังไปพบลูกค้าผู้ซื้อตู้คอนเทนเนอร์ผักสลัดไปใช้ส่วนตัว

พักแทโฮวิจัยตลาดพร้อมเจรจาธุรกิจไปด้วย

ชนชั้นสูงในดูไบให้ความสนใจตู้คอนเทนเนอร์ของเราเป็นอย่างมาก มีบุคคลชั้นสูงรายหนึ่งซื้อตู้ไปเรียบร้อยแล้ว

พักแทโฮเล่าเรื่องของเขาคนนั้นให้ผมฟัง

“เขาเป็นชนชั้นสูงในดูไบ ชื่ออับดุลลาห์ ซามา ตอนนี้เป็นกรรมการของบริษัทน้ำมันแห่งชาติครับ”

ชนชั้นสูงของดูไบเป็นผู้ที่มีอำนาจสูงมากเป็นอันดับสองรองจากพวกราชวงศ์

ส่วนใหญ่ทำงานให้กับบริษัทของรัฐบาล บริษัทน้ำมันก็ถือเป็นกิ่งก้านสาขาหนึ่งซึ่งทรงอิทธิพลในบรรดาชนชั้นสูง

“มีชนชั้นสูงหลายคนเลยที่ชอบตู้คอนเทนเนอร์ผักสลัดครับ”

ผมฟังเรื่องที่พักแทโฮเล่าด้วยความประหลาดใจ

เพราะนี่เป็นเรื่องเกินความคาดหมายในเกาหลีใต้

เราสร้างโรงปลูกผักเพื่อพวกเกษตรกร ไม่เคยคิดว่าจะมีผู้ใช้ตู้คอนเทนเนอร์ผักสลัดเป็นการส่วนตัว

ผมอยากคุยกับอับดุลลาห์ ซามา

ได้เห็นคฤหาสน์หลังหนึ่งตั้งอยู่กลางทะเลทราย

ไม่ได้ใหญ่โตโอ่อ่าเหมือนพระราชวัง แต่มีบอดี้การ์ดคอยคุ้มกันอารักขาหลายคนเลยทีเดียว

ประตูเหล็กแข็งแกร่งแน่นหนาเปิดออกเผยให้เห็นด้านใน

สระว่ายน้ำขนาดใหญ่โดดเด่นเตะตา คล้ายได้เห็นโอเอซิสอยู่ตรงหน้า

ได้เห็นต้นอินทผลัมที่ว่ากันว่าจะเติบโตได้ในพื้นที่โอเอซิสเท่านั้น

อับดุลลาห์ ซามาสวมชุดอาหรับแบบดั้งเดิม เขาเอ่ยทักทายกัน

“ยินดีที่ได้รู้จัก ผมชื่ออับดุลลาห์ ซามาครับ

เขาเป็นชายที่มีเครายาวและมีรูปร่างคล้ายอึ่งอ่าง

“ผมคิมด็อกมย็องครับ”

“ผมได้ยินเรื่องคุณจากกษัตริย์อิสมาอิลบ่อยเลย ที่ว่าเคยแข่งเหยี่ยวล่าสัตว์ด้วยกัน”

อับดุลลาห์พูดไปยิ้มไป

ทำเอานึกถึงตอนที่ผมแข่งเหยี่ยวล่าสัตว์กับอิสมาอิล ซาลาห์ กษัตริย์แห่งดูไบ

จุดประสงค์หลักคือไม่ได้จะแข่งขันเอาชนะกัน แต่เขาใช้การแข่งครั้งนั้นมาประเมินผม

“ได้ยินว่าคุณซื้อตู้คอนเทนเนอร์ผักสลัดไปครับ”

“ใช่ครับ ผมชอบมากเลย”

อับดุลลาห์พูดพลางยิ้มแย้มแจ่มใส

“ขอเช็กตู้คอนเทนเนอร์ผักสลัดหน่อยได้มั้ยครับ”

“ได้สิครับ”

ตู้คอนเทนเนอร์ผักสลัดตั้งอยู่ในดงต้นอินทผาลัมหนาทึบ

คล้ายเก็บทรัพย์สมบัติอันมีค่าเอาไว้ในนั้น

ตอนที่บริษัทก่อสร้างชุงวอนจัดส่งวัสดุก่อสร้าง ได้บรรทุกตู้คอนเทนเนอร์ผักสลัดของกลุ่มเกษตรกรภูเขาชีรีส่งมาสองสามหลังด้วย

เป็นของตัวอย่างที่เตรียมจัดส่งไปยุโรป

ตอนนี้ตู้หลังหนึ่งถูกวางไว้ในสวนของบ้านชนชั้นสูงในดูไบ

บัตเตอร์เฮดกับกรีนปัตตาเวียกำลังเติบโตงอกงาม

น่าแปลกที่เขาปลูกผักสลัดโดยเว้นระยะระหว่างต้นห่างกันเกินไป

ผมพูดขึ้นพลางมองหน้าอับดุลลาห์

“ปลูกได้น้อยจังแฮะ”

“ไม่นะ ไม่น้อยเกินไปหรอกครับ ที่ปลูกอยู่ตอนนี้ถือว่าเยอะแล้วแหละ”

อับดุลลาห์ตอบพลางโบกมือปฏิเสธ

“นี่ขนาดให้คนในครอบครัวผมกินอิ่มแปล้ทุกวันแล้วยังเหลือเลย ได้ขนาดนี้นี่ผมก็พอใจแล้วครับ”

นี่เป็นตู้คอนเทนเนอร์ที่ออกแบบมาให้เกษตรกรใช้สอย

ผมไม่เคยคิดว่าวันดีคืนดีจะมีใครนำมาใช้ส่วนตัว แอบรู้สึกทึ่งที่มีคนซื้อมาใช้กับครอบครัว

“นี่ใช้แอปพลิเคชันควบคุมอยู่ใช่มั้ยครับ”

ผมถามพลางมองสมาร์ตโฟนที่เขาถืออยู่

เขาซ่อนสมาร์ตโฟนไว้ด้านหลังด้วยสีหน้าเลิ่กลั่ก

“คุณพักแทโฮก็เคยบอกแล้วว่าใช้สมาร์ตโฟนมาดูแลได้…”

“อ้อ แล้วติดขัดตรงไหนหรือเปล่า ได้ลองใช้ดูแล้วหรือยังครับ”

“เปล่าครับ ผมใช้แค่แผงควบคุมที่ติดอยู่กับตู้คอนเทนเนอร์ผักสลัดน่ะ”

“ทำไมถึงไม่ใช้สมาร์ตโฟนล่ะครับ”

อับดุลลาห์ลังเลอยู่ครู่หนึ่งก่อนยอมตอบ

“น่าอายจัง คือผมยังไม่ค่อยชินกับสมาร์ตโฟนเท่าไหร่น่ะครับ"

ก็น่าจะเป็นอย่างนั้นอยู่หรอก

เพราะเวลานี้ยังเป็นช่วงปลายปีค.ศ. 2009 อยู่เลย

ถึงจะเริ่มมีคนใช้สมาร์ตโฟนบ้างแล้ว แต่มีอีกหลายคนที่ยังใช้ไม่คล่อง

“ขอดูหน่อยได้มั้ยครับ”

เขายื่นสมาร์ตโฟนให้ผม

ผู้ยืนอยู่ข้างๆ ผมคือมินซอก เขาดูแลรับผิดชอบระบบคอมพิวเตอร์ทั้งหมดของกลุ่มเกษตรกรภูเขาชีรี

เขาเชื่อมต่อสมาร์ตโฟนเข้ากับตู้คอนเทนเนอร์ผักสลัดได้อย่างง่ายดาย

หน้าต่างการจัดการตู้คอนเทนเนอร์ผักสลัดปรากฏขึ้นบนหน้าจอ

**[แสง 8,500 ลักซ์]**

**[อุณหภูมิ 17°C]**

**[ช่วงความชื้นสัมพัทธ์ 70%]**

**[ความเข้มข้นของคาร์บอนไดออกไซด์ 380ppm]**

**[การไหลของน้ำ ปกติ]**

**[สารละลายธาตุอาหาร ปกติ]**

อับดุลลาห์ ซามามองหน้าจอด้วยสีหน้าประหลาดใจ

“ทำแบบนี้ได้ด้วยหรือนี่”

“มีฟังก์ชันการทำงานอีกเยอะเลย ถ้าตู้คอนเทนเนอร์ผักสลัดทำงานผิดปกติ ก็จะส่งสัญญาณเตือนได้ด้วย แถมเรายังดูสภาพข้างในตู้ผ่านกล้องได้ด้วยนะครับ”

“มีฟังก์ชันไฮเทคขนาดนี้ แต่ผมยังไม่เคยใช้เลยนะเนี่ย”

“ทีนี้ก็ดูแลได้สะดวกมากขึ้นแล้วนะครับ”

ตรวจสอบตู้คอนเทนเนอร์ผักสลัดเสร็จแล้วเราก็เดินไปห้องรับแขก

ผู้หญิงในชุดแชโดร์สีดำเข้ามาเสิร์ฟชามินต์ให้เรา

“ผมได้ยินมาจากคุณแทโฮว่าคุณต้องการพบผม”

“ใช่ครับ ผมมีเรื่องอยากจะพูดกับคุณคิมด็อกมย็องน่ะครับ”

เพื่อนร่วมงานที่เดินทางมาด้วยก็เฝ้ารอเรื่องที่เขาจะพูดถึงเช่นกัน

“นอกจากผมแล้วยังมีคนอื่นที่อยากซื้อตู้คอนเทนเนอร์ผักสลัดด้วย แต่ว่าติดปัญหาอยู่อย่าง”

“ปัญหาเหรอ”

“อย่างที่คุณบอกก่อนหน้านี้ คือตู้คอนเทนเนอร์ผักสลัดใหญ่เทอะทะไปหน่อย คุณมีหลังเล็กกว่านี้มั้ยครับ คุณพักแทโฮก็แจ้งว่ามีแค่ไซซ์เดียว”

อับดุลลาห์ ซามาพูดพลางเหลือบมองพักแทโฮ

“คุณพักแทโฮพูดถูกครับ ตอนนี้กลุ่มเกษตรกรภูเขาชีรีผลิตตู้คอนเทนเนอร์ผักสลัดขนาดสี่สิบฟุตเท่านั้น”

“พอจะย่อให้เล็กลงหน่อยได้มั้ยครับ”

เขาถามพลางเอียงศีรษะอย่างสงสัย

“ได้ยินอย่างงี้แล้วผมอยากจะลองทำขนาดเล็กดูเลยครับ”

“ดีเลยครับ”

อับดุลลาห์ ซามาพูดด้วยแววตาเป็นประกาย

\*\*\*

ผมได้ค้นพบมุมมองใหม่ของตู้คอนเทนเนอร์ผักสลัดจากอับดุลลาห์ ซามา

มีคนสนใจต้องการใช้ตู้คอนเทนเนอร์ผักสลัดเป็นการส่วนตัว

ไม่ใช่เฉพาะในประเทศดูไบเท่านั้น แต่รวมถึงประเทศในทวีปยุโรปด้วย

พอรู้อย่างนี้ก็อยากจัดแสดงตู้คอนเทนเนอร์ผักสลัดส่วนตัวในงานมหกรรมการเกษตรอัมสเตอร์ดัม

เย็นวันนั้น ผมกลับไปถึงโรงแรมแล้วโทร.กลับไปเกาหลีใต้

อีดงชุนรับสาย

“ท่านประธาน มีเรื่องอะไรเหรอครับ”

“ตู้คอนเทนเนอร์ผักสลัดที่กลุ่มเกษตรกรภูเขาชีรีทำนี่มีขนาดสี่สิบฟุตเท่ากันหมดใช่มั้ยครับ”

“ใช่ครับ เราสร้างขนาดมาตรฐานไว้ที่สี่สิบฟุต”

“ตอนคุณสอนเกษตรกรรุ่นใหม่ ผมเห็นตู้คอนเทนเนอร์หลังเล็กๆ ด้วย มันคืออะไรเหรอครับ”

“ผมลองใช้ตู้คอนเทนเนอร์หลังเล็กเพื่อให้พวกเกษตรกรเขาฝึกใช้ได้คล่องตัวขึ้นน่ะ”

“แบบนั้นมีขนาดเท่าไหร่เหรอ”

“สิบฟุตครับ ไซซ์เล็กที่สุดแล้ว”

“พอจะจัดส่งตู้หลังนั้นไปที่อัมสเตอร์ดัมได้มั้ยครับ ขอแบบด่วนที่สุดเลยนะ”

“ได้ครับ ว่าแต่จะเอาอันตู้หลังเล็กไปใช้กับที่ไหนเหรอ”

“ตู้ใบนี้นี่แหละครับ ที่จะตีตลาดยุโรปได้”

“เกษตรกรชาวยุโรปคงจะชอบของไซซ์เล็กๆ สิท่า”

อีดงชุนกล่าวพลางระเบิดเสียงหัวเราะอันเป็นลักษณะเฉพาะตัว

ตลาดยุโรปจะต้องชอบตู้หลังนี้แน่นอน

**อยากได้สักเครื่องเหมือนกันนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **359**

**ตอนที่ 359 โลกที่มองจากบอลลูน**

วันรุ่งขึ้น ผมไปพระราชวังดูไบ

อีจางอูกับมินซอกออกไปพื้นที่ก่อสร้าง

ผมขึ้นรถโรลส์รอยซ์เข้าไปในพระราชวัง

โมฮัมหมัด ซาลาห์กำลังรอผมอยู่

“หายเหนื่อยจากการเดินทางแล้วหรือยังครับ”

“ครับ เพราะคุณ ผมเลยได้พักผ่อนเต็มที่”

“ไม่ใช่ว่ามาถึงดูไบแล้วก็เริ่มงานทันทีหรอกเหรอ”

โมฮัมหมัดถามด้วยน้ำเสียงหยอกล้อ ดูเหมือนเขาจะมองผมออก

“ที่จริงผมแวะไปที่ไซต์ก่อสร้างมาครับ”

“ผมเองก็ได้รับรายงานความคืบหน้าของอาคารก่อสร้างอยู่ทุกวัน วิศวกรชาวเกาหลีใต้มีความพิถีพิถันดีจริงๆ”

โมฮัมหมัดบอกด้วยสีหน้าพึงพอใจ

วันนี้ผมเข้ามารายงานสถานการณ์โรงปลูกผัก

พวกเราส่งรายงานหาเขาทุกวัน

วันนี้เป็นการรายงานแบบพบปะเห็นหน้ากัน

ผมแจ้งความคืบหน้าของโรงปลูกผักและแผนงานที่จะเกิดขึ้นในอนาคต

โมฮัมหมัดตั้งใจฟังพลางพยักหน้า

หลังจากรายงานเสร็จผมพูดกับเขาว่า

“ผมมีของฝากจากเกาหลีใต้มาให้ด้วยครับ”

ผมหยิบของที่เตรียมไว้ออกจากกระเป๋า เป็นของฝากที่เตรียมให้เป็นพิเศษจากเกาหลีใต้

มันคือน้ำผึ้งป่าที่เก็บเกี่ยวได้ในปีนี้ บรรจุอยู่ในขวดแก้วทรงหกเหลี่ยม

“น้ำผึ้งนี่นา”

โมฮัมหมัดถือขวดแก้วรูปหกเหลี่ยมแล้วเอ่ยขึ้น

“น้ำผึ้งป่าของเกาหลีใต้ครับ เป็นน้ำผึ้งที่ผมเก็บเองเลยนะ”

“ขอชิมได้มั้ยครับ”

“ได้สิครับ”

โมฮัมหมัดใช้ช้อนไม้ตักน้ำผึ้งเข้าปากชิมในคำเดียว

“หอมพอๆ กับน้ำผึ้งซีเดอร์เลยนะเนี่ย”

น้ำผึ้งซีเดอร์เป็นน้ำผึ้งที่เก็บได้จากดอกซีเดอร์

ซีเดอร์เป็นต้นไม้ที่เติบโตในแถบประเทศอาหรับ และดอกของมันมีกลิ่นหอมหวาน

ตอนมาที่ดูไบครั้งแรกผมเคยลองชิมน้ำผึ้งซีเดอร์ดูแล้ว

มันเหนียวหนืดเป็นพิเศษและดอกไม้กลิ่นแรง

น้ำผึ้งป่าของเกาหลีใต้มีเนื้อเหนียวหนืดพอๆ กับน้ำผึ้งซีเดอร์ แต่จุดที่แตกต่างกันมากที่สุดคือของเกาหลีใต้จะส่งกลิ่นหอมของดอกไม้นานาพันธุ์

โมฮัมหมัดชิมน้ำผึ้งแล้วแยกกลิ่นออกเช่นกัน

เขาตักน้ำผึ้งขึ้นมาชิมอีกช้อนแล้วพูดว่า

“ท่านแม่ก็ชอบกินน้ำผึ้ง ท่านน่าจะชอบน้ำผึ้งป่าของเกาหลีใต้เหมือนกันครับ”

ชาวอาหรับถือว่าน้ำผึ้งเป็นของล้ำค่ามาตั้งแต่สมัยโบราณ

ถึงขนาดมีเรื่องราวของน้ำผึ้งปรากฏอยู่ในคัมภีร์อัลกุรอานซึ่งเป็นคัมภีร์ของศาสนาอิสลาม

ผมเตรียมน้ำผึ้งป่ามาให้เขาห้าขวด

“ให้ผมหมดเลยเหรอครับ”

“แทนคำขอบคุณจากผมครับ”

โมฮัมหมัดทำหน้าพอใจสุดๆ

ผมพูดกับเขาลอยๆ

“อยากแนะนำน้ำผึ้งป่าของเกาหลีใต้ให้คนดูไบได้รู้จักจังครับ”

“น้ำผึ้งป่าของเกาหลีใต้น่าจะดีเท่าน้ำผึ้งซีเดอร์เลย ชาวดูไบจะต้องชอบเช่นกัน มีอะไรที่ผมพอจะช่วยได้มั้ยครับ”

“นี่เป็นของฝาก ไม่ใช่สินบนนะครับ”

“งั้นลูกพลับแห้งที่คุณให้ผมตอนนั้น ถือเป็นสินบนหรือเปล่าครับ”

คำพูดของโมฮัมหมัดทำเอาเราระเบิดเสียงหัวเราะขึ้นมาพร้อมกัน

เขาพูดราวกับว่าเขานึกไอเดียดีๆ ออก

“มาแนะนำลูกพลับแห้งให้ชาวดูไบกันดีมั้ย ได้ลองชิมลูกพลับแห้งที่คุณด็อกมย็องให้มาคราวก่อนแล้วรู้สึกประทับใจ ขนาดท่านพ่อยังถามถึงอยู่บ่อยๆ เห็นว่าอร่อยกว่าอินทผลัมอีกครับ”

“งั้นผมจะแนะนำทั้งลูกพลับแห้งและน้ำผึ้งป่าให้กับชาวดูไบตามที่คุณแนะนำ ใกล้จะถึงช่วงทำลูกพลับแห้งแล้ว คราวหน้าผมจะเอาลูกพลับแห้งกับน้ำผึ้งมาฝากครับ”

“ตั้งตารอแล้วนะเนี่ย”

ตอนผมนำลูกพลับแห้งมามอบเป็นของขวัญให้เขา ก็ยังนึกถึงการนำมาทำเป็นสินค้าส่งออกอยู่ในใจ

แค่เรื่องที่ว่าราชวงศ์ดูไบกินลูกพลับแห้งก็นับว่าเป็นเนื้อหาโฆษณาที่เข้าท่ามากๆ แล้ว

“ได้รับของขวัญล้ำค่าขนาดนี้ ผมเองก็ควรจะมอบของขวัญให้ด้วยเหมือนกัน”

“ของขวัญเหรอครับ”

โมฮัมหมัดเตรียมตัวออกไปข้างนอก

เขาเปลี่ยนเสื้อผ้าจากชุดอาหรับแบบดั้งเดิมเป็นชุดลำลอง

“จะไปไหนเหรอครับ”

“เดี๋ยวคอยดูนะ ผมจะโชว์เมืองดูไบให้คุณเห็นในพริบตาเดียว”

“เมืองดูไบในพริบตาเดียว?”

โมฮัมหมัดเรียกอาซาร์ให้เตรียมรถ

รถเบนซ์ระบบขับเคลื่อนสี่ล้อจอดรอเราอยู่ด้านหน้าพระราชวัง

โมฮัมหมัดเป็นคนขับรถเองผิดกับยามปกติ

ผมสงสัยว่าเขาจะพาไปที่ไหน

รถยนต์แล่นผ่านทะเลทราย

นึกถึงเมื่อคราวออกไปพบอิสมาอิล กษัตริย์แห่งดูไบ

พวกเขามีพื้นที่สำหรับเล่นเหยี่ยวล่าสัตว์อยู่กลางทะเลทราย

ผมเอ่ยถามโมฮัมหมัด

“อย่าบอกนะว่าจะออกไปแข่งเหยี่ยวล่าสัตว์อีกแล้ว”

“ผมไม่ค่อยชอบเล่นเหยี่ยวล่าสัตว์เหมือนท่านพ่อหรอกครับ”

โมฮัมหมัดกล่าวพลางยิ้มจางๆ

มีรถหลายคันแล่นตามหลังเรามา

ดูเหมือนเป็นทหารผู้คอยอารักขาเจ้าชาย

พวกเราออกไปอยู่ในทะเลทรายไกลโพ้น

ทะเลทรายกว้างใหญ่เหมือนท้องทะเล

ผมเห็นอะไรบางอย่างอยู่กลางทะเลทราย

นั่นคือบอลลูนลูกใหญ่ยักษ์ซึ่งตกแต่งด้วยสีแดงกับสีเขียว

“บอลลูนนี่นา”

“เดี๋ยวเราจะขึ้นไปลอยอยู่บนท้องฟ้ากันครับ”

โมฮัมหมัดพูดขึ้นพร้อมกับมองไปที่บอลลูน

ชายผิวขาวนัยน์ตาสีฟ้าก้าวลงมาจากบอลลูน

“บอลลูนพร้อมแล้ว จะให้ขึ้นไปตอนไหนก็บอกผมได้เลยครับ”

พวกเขาคงเตรียมไว้ล่วงหน้าก่อนเรามาถึง

โมฮัมหมัดเอ่ยกับผม

“นี่คือของขวัญที่ผมจะมอบให้คุณครับ”

นั่นก็คือบอลลูนที่จะลอยอยู่กลางทะเลทราย น่าสนุกดี

“ต้องขึ้นบอลลูนช่วงดวงอาทิตย์ใกล้จะตกดิน ตอนนี้ก็ได้เวลาแล้วละ”

โมฮัมหมัดพูดพลางแหงนมองท้องฟ้า

ดูเหมือนเขาวางแผนว่าจะมาเที่ยวที่นี่กับผมตั้งแต่แรกแล้ว

ผมก้าวขึ้นบอลลูนไปกับเขา

ทันทีที่นักบินบอลลูนดึงคันโยก เปลวไฟก็พุ่งออกมาจากเตาข้างใต้บอลลูนยักษ์

พออากาศโดนความร้อน บอลลูนก็ลอยขึ้นสู่ท้องฟ้า

นักบินบอลลูนกำลังจดจ่อกับการบิน เขาคอยมองท้องฟ้ากับแผงควบคุม

“ความรู้สึกต่างจากตอนอยู่บนเครื่องบินใช่มั้ยล่ะ”

โมฮัมหมัดถามพลางมองทิวทัศน์ภายนอก

อย่างที่เขาพูด ผมรู้สึกว่าไม่เหมือนกับตอนขึ้นเครื่องบินเลย

คล้ายกับว่าโดนแขวนอยู่กับลูกโป่งห้อยต่องแต่ง

เหมือนจะลอยขึ้นไปแตะขอบฟ้า

เมื่อลอยขึ้นสู่ท้องฟ้าที่ความสูงหนึ่งพันสองร้อยเมตร ลมเย็นๆ ก็ทำให้รู้สึกสดชื่น

ท่ามกลางทะเลทรายอันไร้จุดสิ้นสุด ผมพบว่าดูไบดูคล้ายเมืองอวกาศ น่ารักไม่เบา

“เห็นเจ้าพวกที่วิ่งไปมาอยู่ข้างล่างนั่นมั้ยครับ”

โมฮัมหมัดพูดพลางชี้ไปทางทะเลทราย

ผมได้เห็นภาพที่หาดูได้ยาก

สัตว์หลายสิบตัววิ่งกันเป็นฝูง

โมฮัมหมัดมองสัตว์ที่กำลังวิ่งและบอกผม

“พวกนี้คือออริกซ์ครับ”

“มีเขายาวเฟี้ยวเลยแฮะ”

“เป็นเอกลักษณ์ของพวกออริกซ์เลยแหละ”

โมฮัมหมัดพูดไปยิ้มไป

ออริกซ์เป็นละมั่งซึ่งมีถิ่นกำเนิดในทวีปแอฟริกาและตะวันออกกลาง

พวกมันมีขนสีขาวและมีเขายาวดูคล้ายยูนิคอร์นในเทพนิยาย

มองพวกมันแล้วผมรู้สึกว่าธรรมชาติช่างน่าเกรงขาม

“น่าเสียดายที่ออริกซ์เป็นสัตว์ใกล้จะสูญพันธุ์”

โมฮัมหมัดมองฝูงออริกซ์แล้วพูดขึ้น

**ท่านประธานนี่หาจังหวะขายของตลอดเวลา 555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **360**

**ตอนที่ 360 กินพุลโกกีกับโซจูที่ดูไบ**

“มีเยอะขนาดนั้นแต่ใกล้สูญพันธุ์แล้วหรือครับ”

“เพราะโดนบุกรุกและทำลายที่อยู่อาศัยน่ะครับ เมื่อไม่นานมานี้ก็ลดลงไปอีกเพราะเจอสภาพอากาศแปรปรวน”

ขณะมองดูออริกซ์หลายสิบตัววิ่งกันอยู่ในทะเลทราย ผมนึกจินตนาการถึงใบไม้สีเขียวซึ่งผลิใบในทะเลทรายที่แห้งแล้ง

การเกษตรสมัยใหม่น่าจะช่วยสัตว์ที่กำลังใกล้สูญพันธุ์ได้

บอลลูนกำลังเปลี่ยนทิศทาง

คงจะกลับไปยังลานจอด

โมฮัมหมัดมองท้องฟ้าแล้วถามผม

“คุณด็อกมย็องจะกลับเกาหลีใต้เลยมั้ยครับ”

“ผมมีงานที่อัมสเตอร์ดัมต่อครับ”

“อัมสเตอร์ดัมเหรอ”

โมฮัมหมัดมองด้วยแววตาสงสัย

“พอดีมีงานเกษตรแฟร์นานาชาติที่อัมสเตอร์ดัม กลุ่มเกษตรกรภูเขาชีรีก็ไปออกงานด้วยครับ”

“นี่คุณคิดจะสร้างโรงปลูกผักไฮโดรโปนิกส์ที่ยุโรปด้วย ไม่ใช่แค่ที่ดูไบสิท่า”

“พอสภาพอากาศแปรปรวนแล้วก็ไม่ได้กระทบกับพวกออริกซ์อย่างเดียวน่ะครับ”

“นี่เถียงไม่ออกเลยครับ”

โมฮัมหมัดยิ้ม

ตอนนั้นเองบอลลูนที่ลอยคว้างอยู่กลางท้องฟ้าลงมาสู่พื้น

\*\*\*

ผมพักอยู่ในดูไบต่ออีกสองสามวัน

และคอยบอกเล่าตารางงานสร้างโรงปลูกผักกับประธานชา-จงมุน

หลังจากตกแต่งภายนอกเสร็จเรียบร้อย พวกเขาต้องสร้างอุปกรณ์เพาะปลูกร่วมกับกลุ่มเกษตรกรภูเขาชีรี

ประธานชา-จงมุนทำงานอย่างขยันขันแข็ง

ผมคิดถูกแล้วที่ตัดสินใจร่วมมือสร้างโรงปลูกผักกับเขา

ผมปรับแก้งานทั้งหมดที่เกี่ยวข้องกับโรงปลูกผักจนเสร็จเรียบร้อย

พรุ่งนี้เราจะออกเดินทางไปอัมสเตอร์ดัม

พอจัดการงานเสร็จสิ้นแล้วพวกเราก็กลับไปโรงแรม

อีจางอูพูดกับผมว่า

“พรุ่งนี้จะไปอัมสเตอร์ดัมกันแล้ว จะไม่จัดอะไรเป็นพิเศษหน่อยเหรอ”

“แล้วอยากให้จัดอะไรเป็นพิเศษเหรอ”

“ก็ต้องชนโซจูกันหน่อยดิ”

คำว่า<i>โซจู</i>ทำเอาพักแทโฮกับมินซอกเบิกตากว้าง

ตั้งแต่มาอยู่ดูไบทุกคนไม่ได้แตะเครื่องดื่มแอลกอฮอล์เลย

“ว่าแต่ที่ดูไบมีโซจูขายด้วยเหรอ”

“ไปถึงเดี๋ยวก็รู้เองแหละ”

อีจางอูพูดด้วยสีหน้าฮึกเหิม

พวกเราออกไปย่านดาวน์ทาวน์ในดูไบ

ย่านนี้เป็นแหล่งรวมร้านอาหารนานาชาติด้วยเหมือนกัน

และที่นั่นมีร้านอาหารเกาหลีด้วย

**[ฮันกุกการ์เด้น]**

มินซอกมองไปที่ป้ายพร้อมกับเอ่ยขึ้น

“ร้านขายพุลโกกีนี่นา”

มีคำว่าพุลโกกีเขียนเป็นภาษาเกาหลี ภาษาอังกฤษและภาษาอาหรับเอาไว้

“จ้องอะไรซะขนาดนั้น เข้าไปกันเถอะ”

อีจางอูพูดพลางดันหลังมินซอก

กลิ่นหอมๆ ของพุลโกกีโชยเตะจมูก

เป็นกลิ่นของเกาหลีใต้ที่เราคิดถึง

อีจางอูสั่งอาหารโดยไม่ดูเมนู

“ขอพุลโกกีสี่ที่กับโซจูขวดนึงครับ”

พูดยังไม่ทันจบ ทางร้านก็ยกเครื่องเคียงกับเนื้อมาเสิร์ฟแล้ว

ไม่คิดเลยว่าจะได้มานั่งกินพุลโกกีกันในดูไบ

เมื่อคีบเนื้อย่างวางบนตะแกรง ก็น้ำลายสอทันควัน

มินซอกกลืนน้ำลายเสียงดังเอื๊อกเช่นกัน

“ทุกคนดูหิวนะเนี่ย”

อีจางอูปิ้งเนื้ออย่างคล่องมือ

“กินได้แล้ว”

พูดยังไม่ทันขาดคำ ตะเกียบก็พุ่งเข้าใส่

อร่อยกว่าที่เคยกินในเกาหลีใต้ด้วยซ้ำ

ที่รู้สึกว่ารสชาติดีกว่านั้นอาจเพราะได้มากินในดูไบก็เป็นได้

อีจางอูพูดขึ้นขณะรินโซจู

“คนยุโรปเขาจะยอมรับตู้คอนเทนเนอร์ผักสลัดของพวกเรามั้ยนะ”

“แน่นอน”

“จะว่าไป อับดุลลาห์กำลังเล่าเรื่องตู้คอนเทนเนอร์ผักสลัดที่ได้ไปอยู่ด้วย ป่านนี้คงแพร่กระจายไปถึงยุโรปแล้วมั้ง”

อีจางอูหัวเราะแบบเปิดเผย

สีหน้ายามหัวเราะดูคล้ายกับอีดงชุนผู้เป็นพ่อ

“แล้วนี่จะตั้งโชว์แต่ตู้คอนเทนเนอร์ผักสลัดอย่างเดียวเหรอ”

“ใช่ เพราะเราวางโรงปลูกผักหลังใหญ่ในงานแฟร์ไม่ได้น่ะสิ”

“ถึงว่า จะเอาของใหญ่เบ้อเริ่มมาตั้งได้ยังไง”

ถึงจะขนมาจัดแสดงไม่ได้ แต่เราแสดงให้เห็นผ่านคลิปวิดีโอได้

ผมเตรียมคลิปวิดีโอเกี่ยวกับโรงเพาะปลูกแนวตั้งไว้แล้ว

อีจางอูถามขณะยกแก้วโซจูขึ้นดื่ม

“ฉันก็อยากไปด้วย แต่คงไปไม่ได้หรอกเนอะ”

“นายต้องคอยดูไซต์ก่อสร้างอยู่ที่ดูไบสิ”

“ไอ้ที่เศร้าก็เพราะพวกนายจะเอาพักแทโฮไปด้วยนี่สิ”

“ถ้าทุกอย่างราบรื่นดี คุณแทโฮอาจจะไม่ได้กลับมาดูไบแล้วนะ”

อีจางอูทำหน้าเหมือนหมาเหงา

ผมวางแผนไว้ว่าหากไปออกงานมหกรรมการเกษตรอัมสเตอร์ดัมแล้วประสบความสำเร็จ ก็จะตั้งสำนักงานในยุโรปต่อ

ต้องมีคนคอยอยู่ดูแลที่นั่น

“หัวหน้า อย่ากังวลเกินไป เดี๋ยวผมก็กลับมาดูไบแล้วครับ”

พักแทโฮเอ่ยกับอีจางอู

ตอนอยู่เกาหลีใต้ทั้งสองคนยังไม่สนิทกันมากขนาดนี้

พอได้มาอยู่ต่างประเทศแล้วเลยสนิทสนมกลายเป็นเพื่อนซี้กัน

“ดูจากแววตาแล้วนายคงไม่อยากกลับมาที่นี่หรอก ยังไงก็โทร.หากันบ้างนะ”

อีจางอูพูดยิ้มๆ

คืนสุดท้ายในดูไบผ่านพ้นไปเช่นนั้น

\*\*\*

วันรุ่งขึ้น ผม มินซอกและพักแทโฮออกจากโรงแรม

รถโรลส์รอยซ์ของอาซาร์กำลังรอพวกเราอยู่

ระหว่างทางไปสนามบิน อาซาร์ยื่นกล่องเล็กๆ ให้ผม

“ของขวัญจากเจ้าชายโมฮัมหมัดครับ”

ผมเปิดกล่องของขวัญ

มีอินทผลัมอยู่ในนั้น

มินซอกมองแล้วถามขึ้น

“นี่อะไรเนี่ย”

“อินทผลัม ลูกพลับแห้งของดูไบ”

“ลูกพลับแห้งของดูไบ?”

“ลองชิมดูสิ”

มินซอกหยิบอินทผลัมเข้าปาก

“มันใช่ลูกพลับแห้งที่ไหนกัน!”

เขาทำหน้าย่นๆ

“ก็แค่ชื่อเรียกน่ะ”

ระหว่างชิมรสอินทผลัม เราก็มาถึงสนามบินนานาชาติดูไบ

ผมยื่นถุงกระดาษให้อาซาร์ตรงทางเข้าสนามบิน

เขาเอ่ยถามด้วยสีหน้าประหลาดใจ

“อะไรหรือครับ”

“ของขวัญของอาซาร์จากผมเอง ขอบคุณที่ดูแลผมทุกครั้งที่มาดูไบนะครับ”

ผมมอบน้ำผึ้งป่าของเกาหลีใต้ให้กับอาซาร์

อาจเพราะซาบซึ้งใจ ดวงตากลมโตของอีกฝ่ายจึงเปียกชื้น

เขาเอ่ยกับผม

“ขอให้งานเกษตรแฟร์อัมสเตอร์ดัมสำเร็จลุล่วงด้วยดีนะครับ”

“ครับ ผมจะทำให้สำเร็จตามที่อาซาร์อวยพรเลยละ”

ผมอยากสร้างความแตกตื่นฮือฮาในงานมหกรรมการเกษตรอัมสเตอร์ดัม

**ชอบด็อกมย็องที่นึกถึงคนรอบตัวเสมอ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **361**

**ตอนที่ 361 งานมหกรรมการเกษตรอัมสเตอร์ดัม**

พวกเรามาถึงอัมสเตอร์ดัม เมืองหลวงของประเทศเนเธอร์แลนด์แล้ว

ก่อนมุ่งหน้าไปย่านเอ-บวร์ก ที่อยู่ฝั่งตะวันออกของเมืองอัมสเตอร์ดัม

เป็นย่านที่สร้างบนที่ดินถมน้ำ งานมหกรรมการเกษตรจัดขึ้นที่นี่

ที่นี่แตกต่างกับดูไบที่มีรถยนต์วิ่งไปมาระหว่างตึกกับป่าไม้

ประเทศเนเธอร์แลนด์ต้องควบคุมเรื่องความสูงตึก เพราะที่ดินส่วนใหญ่มาจากการถมดินทับทะเล จึงมีฐานอ่อนแอ

แต่สิ่งที่แตกต่างจากประเทศอื่นไม่ได้มีแค่ตึกทรงเตี้ย

ผมประทับใจชาวดัตช์ที่เดินทางไปไหนมาไหนโดยใช้จักรยานด้วย

มินซอกถึงขั้นทักพร้อมเบิกตากว้าง

“กินแซนด์วิชไปขี่จักรยานไปด้วยเลยนะเนี่ย อย่าบอกนะว่าขี่จักรยานไปด้วย กินข้าวไปด้วยได้”

พอมินซอกพูดจบ ผมดูนาฬิกาก็พบว่าได้เวลามื้อเที่ยงพอดี

มีแววว่าจะได้เห็นคนกินมื้อกลางวันบนจักรยานแน่ๆ

ประเทศเนเธอร์แลนด์มีประชากร 16.4 ล้านคน มีจักรยานอยู่ประมาณสิบแปดล้านคัน ประชากรหนึ่งคนครอบครองจักรยานเป็นจำนวนสูงสุดในโลก

เพราะพื้นดินส่วนใหญ่เป็นที่ราบและมีอากาศอบอุ่นตลอดสี่ฤดูกาล จึงเหมาะกับการปั่นจักรยาน

ประชากรของประเทศเนเธอร์แลนด์คิดเรื่องประโยชน์ที่แท้จริงมากกว่าทำเอาหน้า

นี่คือเหตุผลสำคัญที่ประเทศนี้มีการเกษตรสมัยใหม่ที่ก้าวหน้าที่สุดในบรรดาประเทศฝั่งยุโรป พวกเขาใช้พลังงานเป็นมิตรต่อสิ่งแวดล้อมอย่างแพร่หลายจนทำให้การเกษตรสมัยใหม่รุดหน้าไปไกล

พวกเรามาถึงสถานที่จัดงานมหกรรมการเกษตรอัมสเตอร์ดัมแล้ว พื้นที่ตรงนี้เคยใช้จัดงานมหกรรมนานาชาติเมื่อนานมาแล้ว

แต่ว่าพวกเขาปรับปรุงอาคารใหม่ ทำให้ไม่รู้สึกว่าเก่าเลย

“ลมแรงใช้ได้เลยนะเนี่ย”

พักแทโฮพูดพลางดึงกระชับเสื้อแจ็กเก็ต

มีทะเลอยู่ฝั่งตรงข้ามสถานที่จัดงานมหกรรมการเกษตร

ลมพัดแรงสมเป็นประเทศแห่งกังหันลม

พวกเราเข้าไปในสำนักงานฝ่ายบริหารที่มีทีมผู้บริหารงานมหกรรมการเกษตร

หนุ่มชาวยุโรปตัวสูงเอ่ยทักทายเรา

“ผมชื่อคิมด็อกมย็องจากกลุ่มเกษตรกรภูเขาชีรีครับ”

“ผมเดวีย์ คลาสเซน ผู้จัดงานเกษตรแฟร์อัมสเตอร์ดัมครับ”

เขาเอ่ยพลางยื่นฝ่ามือใหญ่ๆ มาหา

เดวีย์ คลาสเซนมีผิวขาวเหมือนสีของน้ำนมและรูปร่างกำยำแข็งแรง

“มาถึงกันเร็วจังครับ”

“ครับ พอดีต้องมาเตรียมของล่วงหน้าน่ะ”

งานมหกรรมการเกษตรอัมสเตอร์ดัมจะเริ่มขึ้นในอีกสามสัปดาห์ ผู้เข้าร่วมรายอื่นๆ จึงยังมาไม่ถึงอัมสเตอร์ดัม

“ไหนๆ ก็มากันแล้ว ไปดูบูธที่ต้องใช้กันดีกว่าครับ”

เขาพูดด้วยสีหน้าใจดี พวกเราเดินตามเขาไปยังสถานที่จัดงาน พวกเขากำลังจัดเตรียมที่ทางกันอย่างเต็มที่

“ตรงนี้เป็นพื้นที่ของกลุ่มเกษตรกรภูเขาชีรีนะครับ”

พื้นที่ซึ่งเราได้รับกว้างพอจะตั้งตู้คอนเทนเนอร์ผักสลัด

มินซอกกำลังถ่ายรูปสถานที่ แสดงสีหน้าเหมือนกำลังคำนวณอยู่ในหัวว่าจะใช้พื้นที่อย่างไรดี

พอสำรวจสถานที่ล่วงหน้าเสร็จ เราก็ไปสำนักงานที่เช่าไว้

\*\*\*

ผมเช่าสำนักงานบวกโกดัง ที่ตั้งอยู่ใกล้ๆ กับสถานที่จัดงานเอาไว้

ตู้คอนเทนเนอร์ผักสลัดที่เราจะใช้ในงานเดินทางมาถึงโกดังของสำนักงานแล้ว

“ดีใจจังที่ได้เห็นตู้คอนเทนเนอร์ผักสลัดของพวกเรามาอยู่ในเมืองอัมสเตอร์ดัม”

มินซอกพูดพลางใช้มือลูบตู้คอนเทนเนอร์

“มินซอก เรามาเช็กตู้คอนเทนเนอร์กันก่อนเถอะ”

“ได้เลย”

มินซอกพูดยิ้มๆ พักแทโฮเองก็เข้ามาช่วยตรวจสอบตู้คอนเทนเนอร์ผักสลัดด้วย

ทุกคนมีความรู้เชี่ยวชาญเรื่องตู้คอนเทนเนอร์ผักสลัด

พวกเราตรวจดูอย่างละเอียด ต้องไม่ให้เกิดปัญหาใดแม้เป็นเรื่องเล็กน้อยก็ตาม

โชคดีที่ตู้คอนเทนเนอร์ผักสลัดไม่มีความผิดปกติอะไร

พอตรวจสอบเสร็จ พวกเราก็กินข้าวเย็นกัน

อาหารมื้อเย็นเป็นแซนด์วิชที่ซื้อมาจากร้านค้าแถวๆ สำนักงาน

“แซนด์วิชของเนเธอร์แลนด์นี่อร่อยดีจัง”

มินซอกกัดแซนด์วิชแล้วพูดขึ้น

พักแทโฮเองก็ผงกศีรษะเห็นด้วย

มีผักสลัดสดใหม่อัดแน่นอยู่ในแซนด์วิช

และตอนนั้นเอง

พักแทโฮกางสูจิบัตรแล้วเปรยขึ้น

“ดูนี่สิครับ”

“อะไรเหรอ”

มินซอกเบิกตาโพลงแล้วถาม

“รายชื่อบริษัทที่จะมาร่วมงานครับ”

เป็นหนังสือสูจิบัตรที่พักแทโฮหยิบมาจากสำนักงานฝ่ายบริหารงานมหกรรม

หน้าปกดูยังทำไม่เสร็จดี

เขาน่าจะขอจากคนในสำนักงานฝ่ายบริหาร

ผมกินแซนด์วิชพลางพลิกดูสูจิบัตร

สะดุดตากับชื่ออันคุ้นเคย

มินซอกคงได้เห็นชื่อเดียวกับผม

เขาจึงตะโกนขึ้น

“แพลนต์แฟกตอรีก็มาออกบูธงานเกษตรแฟร์อัมสเตอร์ดัมด้วยแฮะ!”

ผมวางแซนด์วิชแล้วตั้งใจอ่านหนังสือสูจิบัตรเล่มนั้น

บริษัทแพลนต์แฟกตอรีลุยการเกษตรสมัยใหม่เป็นงานหลัก

ไม่ใช่เรื่องแปลกที่ทางนั้นจะมาร่วมงานมหกรรมการเกษตรอัมสเตอร์ดัม

แต่สิ่งที่นำมาจัดแสดงในงานนี้เหนือความคาดหมาย

“แพลนต์แฟกตอรีดูท่าจะจัดแสดงตู้คอนเทนเนอร์ผักสลัดเหมือนเราเลย”

มินซอกถลึงตาพลางพูด

ซอสแซนด์วิชยังเลอะปากอยู่เลย

ผมเอาทิชชูเช็ดปากให้เขาแล้วพูด

“ชักสนุกแล้วสิ”

“สนุกเหรอ ฉันกังวลออกนะ”

“ไม่เห็นต้องกังวลเลย แพลนต์แฟกตอรีไม่ใช่คู่แข่งเราสักหน่อย”

ผมนึกถึงตอนไปเยี่ยมชมสำนักงานใหญ่ของแพลนต์แฟกตอรีที่ซานฟรานซิสโกครั้งแรก

เวลานั้นแพลนต์แฟกตอรีเป็นบริษัทที่เราไม่คิดแข่งขันด้วย แต่สถานการณ์ตอนนี้เปลี่ยนไปแล้ว

เราปลูกผักแนวตั้งได้สำเร็จเป็นเจ้าเดียวของโลก ทั้งยังมีเทคโนโลยีตู้คอนเทนเนอร์ผักสลัดล้ำหน้ากว่าพวกเขา

เป็นโอกาสให้พวกเขาได้ชดใช้เรื่องที่เคยพยายามขโมยเทคโนโลยีของเราด้วยวิธีการต่ำช้า

“กลุ่มเกษตรกรภูเขาชีรีต้องได้รับความสนใจในงานแฟร์แน่ แพลนต์แฟกตอรีก็สู้ไม่ไหวหรอก”

ผมพูดพลางมองตามินซอก

สีหน้าที่ดูกังวลเมื่อครู่เปลี่ยนเป็นรู้สึกมั่นใจ

“จะว่าไป พวกเราไม่ใช่กลุ่มเกษตรกรภูเขาชีรีอย่างสมัยก่อนโน้นแล้ว พวกเราปลูกพืชแนวตั้งได้สำเร็จ แม้แต่แพลนต์แฟกตอรียังทำไม่ได้เลย พวกเราเจ๋งที่สุด”

มินซอกพูดยิ้มๆ

\*\*\*

พวกเราจะลงมือเตรียมงานมหกรรมการเกษตรอย่างจริงจังตั้งแต่วันพรุ่งนี้เป็นต้นไป

ผมย้ายถาดต้นกล้าที่จะใช้ปลูกในตู้คอนเทนเนอร์พลางบอกมินซอก

“มินซอก ช่วยกดแอปพลิเคชันเชื่อมต่อกับตู้คอนเทนเนอร์ผักสลัดให้ทีสิ”

“โอเค เดี๋ยวทำให้”

“ส่วนคุณพักแทโฮ มาช่วยผมจัดการต้นกล้าหน่อยนะครับ”

“ได้เลยครับ”

การทำงานเป็นไปอย่างราบรื่น

พวกเราอยากให้ผู้คนได้เห็นผักที่เติบโตในตู้คอนเทนเนอร์ผักสลัด

ผมตั้งอกตั้งใจปลูกต้นกล้า

ก่อนย้ายเอาต้นกล้าซึ่งเติบโตเป็นต้นพืชแล้วนั้นไปใส่ลงในถาดเพาะแข็งๆ

ถาดเพาะเนื้อแข็งเป็นวัสดุที่ได้จากการนำหินไปหลอมที่อุณหภูมิสูงถึงหนึ่งพันหกร้อยองศาเซลเซียส ก่อนนำเส้นใยหินมาปั่นคล้ายวิธีทำขนมสายไหม โดยถาดเพาะจะทำหน้าที่ช่วยพยุงลำต้นของพืช

พอจัดการต้นพืชเรียบร้อยแล้วก็ย้ายไปปลูกในตู้คอนเทนเนอร์ผักสลัดต่อ

และใช้แอปพลิเคชันปรับการตั้งค่าภายใน

**สรุปเจอคนขี่จักรยานไปด้วย กินข้าวไปด้วยได้ไหม 55**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **362**

**ตอนที่ 362 ขอแรงคนช่วยจากเยอรมัน**

**[แสง 8,500 lux]**

**[อุณหภูมิ 16 องศาเซลเซียส]**

**[ความชื้นสัมพัทธ์ 70%]**

**[ความเข้มข้นของคาร์บอนไดออกไซด์ 380ppm]**

**[การไหลเวียนของน้ำ ปกติ]**

**[สารละลายธาตุอาหาร ปกติ]**

\*\*\*

ผ่านไปสิบวันแล้วตั้งแต่เรามาอัมสเตอร์ดัม

ผักสีเขียวผลิใบอยู่ในตู้คอนเทนเนอร์ผักสลัด

บังเอิญเป็นช่วงเวลาเดียวกับที่ได้รับข่าวน่ายินดี

“ตู้คอนเทนเนอร์จะมาถึงวันนี้แล้วนะครับ”

มินซอกพูดด้วยน้ำเสียงตื่นเต้น

เป็นตู้คอนเทนเนอร์ไซซ์เล็กขนาดสิบฟุตที่ผมรบกวนให้อีดงชุนจัดส่งมาตั้งแต่ยังอยู่ดูไบ

และเป็นอุปกรณ์ที่ให้เกษตรกรรุ่นใหม่ได้ใช้ฝึกปฏิบัติด้วย

นี่คือไอเดียที่ผมคิดออกตอนอยู่ดูไบ

หลังได้เห็นอับดุลลาห์ ซามาห์ซื้อตู้คอนเทนเนอร์ผักสลัดไปใช้เป็นการส่วนตัว

แสดงให้เห็นว่าคนทั่วไปที่ไม่ใช่เกษตรกรก็ชอบใช้ตู้คอนเทนเนอร์ผักสลัดเหมือนกัน

ผมเลือกตู้คอนเทนเนอร์ขนาดเล็กที่สุดด้วยหวังจะตีตลาดคนกลุ่มนี้

เพราะมองว่าตู้คอนเทนเนอร์ผักสลัดขนาดเล็กน่าจะดึงดูดใจผู้ซื้อรายย่อย

และเพราะตู้มีขนาดเล็ก เรื่องราคาก็เบากระเป๋าไปด้วย

“ตู้คอนเทนเนอร์ผักสลัดมาถึงแล้วครับ!!!”

พักแทโฮเปิดประตูโกดังพร้อมตะโกน

ตู้คอนเทนเนอร์ผักสลัดจากฮาดงมาอยู่ในโกดังแล้ว

ตู้ดูแตกต่างจากที่เคยเห็นในฮาดงเล็กน้อย

ตู้ที่ใช้ฝึกปฏิบัติในฮาดงเป็นตู้รีไซเคิลจากตู้คอนเทนเนอร์เก่า

แต่หน้าตาของตู้คอนเทนเนอร์ผักสลัดที่อยู่ตรงหน้าผมสะอาดเกลี้ยงเกลาราวกับเป็นของใหม่

เป็นงานช่างที่สัมผัสได้ถึงฝีมืออันเชี่ยวชาญของอีดงชุน เขารู้ดีว่างานมหกรรมครั้งนี้สำคัญมากเพียงใด

เขายอมอดหลับอดนอนทาสีตู้คอนเทนเนอร์ผักสลัดด้านนอก

พวกเราตรวจสอบตู้คอนเทนเนอร์ผักสลัดจากฮาดงจนลืมกินมื้อเย็น

พอตู้คอนเทนเนอร์ผักสลัดมาถึง ผมก็โล่งใจทันที

ระหว่างทางกลับโรงแรมเย็นวันนั้น ผมถามมินซอก

“วันนี้เบียร์กันหน่อยมั้ย”

“กำลังลุ้นอยู่เลยว่านายจะชวนตอนไหน”

มินซอกพูดไปยิ้มไป

“ผมก็ด้วยครับ”

พักแทโฮยิ้มโชว์ฟันขาวแล้วเอ่ยขึ้น

ตั้งแต่มาถึงเมืองอัมสเตอร์ดัม พวกเราก็เอาแต่ง่วนอยู่กับการงาน

ได้เวลาพักผ่อนแล้ว

พวกเราดื่มเบียร์กันอย่างสบายใจในผับที่มองออกไปเห็นทะเล

“เวลาผ่านไปไวมากเลย เผลอแป๊บเดียวผ่านไปสิบวันแล้ว”

มินซอกมองทะเลพร้อมกับพูดขึ้น

พวกเราไม่รู้ตัวว่าเวลาผ่านไปนานแค่ไหนแล้วอย่างเขาว่า

ผมทำงานด้วยความรู้สึกเหมือนเพิ่งจับงานเป็นครั้งแรก

เพราะทุกอย่างต้องออกมาสมบูรณ์แบบ

ยังมีงานอีกสองสามอย่างที่ต้องทำเพื่อให้ทุกอย่างพร้อม

ผมพูดกับพักแทโฮ

“งานเพาะต้นกล้าเสร็จหมดแล้ว คุณแทโฮช่วยทำใบปลิวโฆษณาทีนะครับ อยากให้เน้นเรื่องตู้คอนเทนเนอร์ผักสลัดส่วนตัวเป็นพิเศษหน่อยครับ”

“กำลังทำเลยครับ”

พักแทโฮยิ้มแล้วพูด

เป็นใบปลิวโฆษณาฉบับภาษาอังกฤษที่จะใช้ในงานมหกรรมการเกษตร ขณะเตรียมงานมหกรรมเขาก็ยังจัดทำใบปลิวโฆษณาไปพร้อมกัน

แต่ต้องเพิ่มเนื้อหาบางส่วนเข้าไปด้วย

นั่นคือเรื่องตู้คอนเทนเนอร์ผักสลัดแบบส่วนตัว

เขากำลังจัดการอยู่

ผมยิ้มให้เขาก่อนพูดขึ้น

“ทำก่อนผมจะออกปากอีกนะเนี่ย”

“ผมเรียนรู้มาจากท่านประธานนั่นแหละ เพราะท่านประธานเอาจริงเอาจังเรื่องเตรียมตัวเสมอเลย”

คำพูดของเขาทำเอามินซอกระเบิดเสียงหัวเราะก่อนเอ่ยขึ้น

“ไม่มีใครเตรียมงานได้ละเอียดรอบคอบเท่าท่านประธานแล้วละ”

“แล้วงานพัฒนาโปรแกรมล่ะ ราบรื่นดีใช่มั้ย”

ผมฝากฝังเรื่องโปรแกรมไว้กับมินซอกด้วย

ไอเดียนี้ไม่ได้เกิดขึ้นที่ฮาดงเช่นกัน

ผู้มาชมงานจะติดตั้งแอปพลิเคชันไว้ดูหน้าจอของผู้ควบคุมตู้สลัดคอนเทนเนอร์ด้วย

เพราะปกติแล้วเจ้าของตู้คอนเทนเนอร์ผักสลัดมีสิทธิ์ควบคุมตู้แต่เพียงผู้เดียว

ผมอยากให้ผู้มาเยี่ยมชมงานทุกคนได้ลองเป็นเจ้าของตู้คอนเทนเนอร์ผักสลัด

วิธีทำการตลาดเช่นนี้กับคนที่ใช้ตู้คอนเทนเนอร์ผักสลัดส่วนตัวอาจให้ผลในทางดี

“ฉันก็ทำได้ดีไม่แพ้แทโฮหรอก นี่พัฒนาโปรแกรมจนเกือบจะเสร็จแล้วละ”

มินซอกกระดกเบียร์แล้วพูด

“สมกับที่เป็นแพกมินซอกจริงๆ!”

“เพราะผู้อยู่เบื้องหลังประธานผู้โดดเด่นก็คือหัวหน้าทีมผู้ปราดเปรื่องน่ะสิ”

เขาพูดพลางทำตาเป็นประกาย

“แต่บรรยากาศในเมืองอัมสเตอร์ดัมดูต่างจากที่อเมริกามากเลย จะว่าไงดี แบบว่ามีเอกลักษณ์น่ะ อเมริกากว้างใหญ่ก็จริงแต่ดูไม่มีเอกลักษณ์เลย”

“แถบยุโรปนี่มีเอกลักษณ์โดดเด่นอยู่แล้ว เพราะมีประวัติศาสตร์ยาวนานไม่เหมือนอเมริกาไง”

“จริงแฮะ ประวัติศาสตร์อเมริกามีระยะเวลาแค่สองร้อยปีเอง”

สหรัฐอเมริกาพัฒนาขึ้นอย่างก้าวกระโดดเพราะเป็นประเทศซึ่งมีประวัติศาสตร์สั้นๆ เหล่านักสำรวจออกไปเสาะหาทวีปใหม่แล้วสถาปนาโลกใบใหม่ท่ามกลางสภาพแวดล้อมแห้งแล้ง

กลุ่มเกษตรกรภูเขาชีรีก็น่าจะเป็นเช่นนั้น

ผมมองหน้าเพื่อนร่วมงานแล้วพูด

“ฉันว่าจะแวบไปเยอรมันเดี๋ยวนึงนะ”

“ใกล้จะได้จัดงานเกษตรแฟร์กันแล้ว แต่จู่ๆ จะไปเยอรมันเนี่ยนะ?”

มินซอกถามพร้อมเบิกตากว้าง

พักแทโฮเองก็เอียงคอด้วยความสงสัยพลางจ้องมองปากผม

“ต้องไปหาใครบางคนให้ช่วยงานแฟร์รอบนี้หน่อยน่ะ”

“มีใครที่เยอรมันเหรอ”

“ลิตเติ้ลฮันส์”

มินซอกพยักหน้าทันที เพราะเขาก็เคยเจอลิตเติ้ลฮันส์ที่ซานฟรานซิสโก

“คิดๆ ดูแล้ว ลิตเติ้ลฮันส์น่าจะช่วยได้นะ เขารู้จักเกษตรกรเยอรมันเยอะอยู่”

ลิตเติ้ลฮันส์เปิดสอนเลี้ยงผึ้งอยู่ในประเทศเยอรมนี

มีคนมาเรียนเป็นงานอดิเรกมากมายต่างจากเกาหลีใต้ที่เรียนเลี้ยงผึ้งไปประกอบอาชีพ

เยอรมนีเป็นประเทศที่ประชากรร่ำรวยมากประเทศหนึ่งในทวีปยุโรป และเป็นอีกประเทศหนึ่งที่ผู้คนทำการเกษตรกันเป็นงานอดิเรก

ผมอยากระดมคนที่มีใจรักงานเกษตรผ่านทางลิตเติ้ลฮันส์

เชื่อว่าต้องมีผู้สนใจตู้คอนเทนเนอร์ผักสลัดส่วนตัวเยอะแน่นอน

“เดี๋ยวผมจองตั๋วเครื่องบินให้นะครับ”

พักแทโฮชูมือขึ้นพรวดแล้วเสนอ

“นั่งรถไฟไปก็ได้มั้ง เพราะในยุโรปนี่เชื่อมถึงกันหมดนั่นแหละ”

ผมนั่งรถไฟไปได้ ถือเป็นความสะดวกสบายของการทำงานในยุโรป

\*\*\*

วันถัดมา ผมโทรศัพท์หาลิตเติ้ลฮันส์

ถามสารทุกข์สุขดิบและบอกว่าอยากไปหา

เขาตอบด้วยน้ำเสียงยินดี

“ยินดีต้อนรับเสมอเลย ก็เราเป็นเพื่อนเก่ากันนี่นา”

“ขอบคุณนะ เดี๋ยวเจอกันครับ”

เขาเหมือนมีเวทมนตร์เสกให้คนอารมณ์ดี

รอยยิ้มยังไม่หายไปจากหน้าแม้จะวางสายไปแล้ว

มีลางสังหรณ์ว่าต้องเกิดเรื่องดีๆ ที่เยอรมันอย่างแน่นอน

**ด็อกมย็องจะไปทำอะไรที่เยอรมันนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **363**

**ตอนที่ 363 พบปะเกษตรกรชาวเยอรมัน**

ประเทศเนเธอร์แลนด์กับประเทศเยอรมนีพรมแดนต่อกัน

ไม่ถึงครึ่งวันผมก็มาถึงเยอรมันแล้ว

มีคนรอผมอยู่ที่หน้าสถานีดอร์ทมุนด์ เขาคือลิตเติ้ลฮันส์ ชายร่างเล็กผู้มีอารมณ์ขัน

เขาเป็นทั้งประธานสมาคมผู้เลี้ยงผึ้งของเยอรมันและเป็นเพื่อนที่รู้จักกับผมมานาน

“ดีใจจังครับที่ได้มาเจอกันที่นี่อีก”

“ขอบคุณที่มาต้อนรับนะครับ”

“แหงสิครับ ก็เราเป็นเพื่อนเก่าเพื่อนแก่นี่นา”

เขาพูดพลางยิ้มแย้ม

“เห็นว่าไปออกบูธงานเกษตรแฟร์ที่เมืองอัมสเตอร์ดัมด้วยใช่ไหมครับ”

“ใช่ครับ พวกเรานำอุปกรณ์ปลูกผักไฮโดรโปนิกส์ที่คิดค้นไปโชว์ที่นั่น”

“ถ้าพูดถึงปลูกผักไฮโดรโปนิกส์ก็เท่ากับเป็นการเกษตรสมัยใหม่นี่ คนหนุ่มสาวนี่เก่งไม่เบา”

“ถ้าไม่ได้ลิตเติ้ลฮันส์ช่วย พวกเราก็คงมาไม่ถึงจุดนี้หรอกครับ”

“ฮ่าๆๆ คุณด็อกมย็องนี่ตลกจัง ผมเป็นแค่คนเลี้ยงผึ้ง แต่พอรู้ว่าช่วยพวกคุณได้ก็โล่งอกไปที ว่าแต่น่าจะยุ่งเตรียมงานที่นั่นไม่ใช่เหรอครับ คุณมาทำอะไรที่นี่หรือ”

“คือผมอยากพบเกษตรกรชาวเยอรมันน่ะครับ”

“เกษตรกรชาวเยอรมัน? อยากรู้จังว่ามีเรื่องอะไร เราไปคุยรายละเอียดกันที่บ้านผมดีมั้ยครับ”

ลิตเติ้ลฮันส์พูดพลางเปิดประตูรถ

\*\*\*

วิวทิวทัศน์ชนบทอันเงียบสงบมองแล้วสบายใจ

พอมาถึงบ้านก็ได้พบกับผู้หญิงใจดี

เธอคือมาดามรีเบคกา ภรรยาของลิตเติ้ลฮันส์

“รอแป๊บนึงนะคะ ขอฉันโชว์ฝีมือทำอาหารหน่อย”

ระหว่างที่เธอทำอาหารอยู่ในครัว ผมกับลิตเติ้ลฮันส์ก็เดินเข้าไปในห้องหนังสือ

ลิตเติ้ลฮันส์ยิ้มแล้วถามผม

“ไม่ได้มาเที่ยวเยอรมันตั้งนาน มาชนแก้วกันหน่อยดีมั้ยครับ”

“เยี่ยมเลยครับ”

“รอสักครู่นะครับ”

เขาเคยพูดเล่นๆ ว่าคนเยอรมันดื่มเบียร์แทนน้ำเปล่า

เดาว่าคงเข้าไปหยิบเบียร์มาเสิร์ฟผม

ผมกวาดตามองไปรอบๆ ห้องหนังสือระหว่างรอ

มีหนังสือเกี่ยวกับการเลี้ยงผึ้งอยู่หลายเล่ม วางกระจัดกระจายทั่วไป อีกฝั่งมีรูปถ่ายกับผู้คนตั้งวางไว้อย่างเป็นระเบียบ

ผมเพ่งดูรูปถ่ายใบหนึ่งอย่างละเอียด

ผู้คนนับสิบยืนยิ้มอยู่หน้ารังผึ้ง ผมเห็นคนคุ้นหน้าอยู่ในรูปใบนั้น

เขาคือยังแทโฮ ประธานคนแรกของสมาคมผู้เลี้ยงผึ้งโพรง

มีรูปที่ลิตเติ้ลฮันส์กับยังแทโฮยืนกอดคอกันอยู่ด้วย

“จนถึงตอนนี้ ผมก็ยังติดต่อกับพวกคนในสมาคมผึ้งโพรงอยู่นะครับ”

เสียงของลิตเติ้ลฮันส์ดังมาจากข้างหลัง

ในมือถือแก้วเบียร์ตามคาด

“คนที่คุณด็อกมย็องแนะนำให้ผมรู้จักนิสัยดีทั้งนั้นเลย”

ลิตเติ้ลฮันส์พูดพลางยื่นแก้วเบียร์ให้ผม

เขาสนใจเรื่องผึ้งโพรงที่เกาหลีใต้มาแต่ไหนแต่ไรแล้ว

ผมแนะนำให้เขารู้จักกับประธานยังแทโฮแห่งสมาคมผู้เลี้ยงผึ้งโพรง

พอได้เห็นภาพประธานยังแทโฮกับผู้บริหารสมาคมผู้เลี้ยงผึ้งโพรงจากรูป ก็พอเดาได้ว่าหลังจากนั้นพวกเขายังพูดคุยแลกเปลี่ยนความรู้กันอยู่

ลิตเติ้ลฮันส์ดื่มเบียร์แล้วถาม

“มาฟังเรื่องของคุณด็อกมย็องกันดีกว่า”

“ผมอยากไปพบเกษตรกรชาวเยอรมัน เอาให้ชัดก็คือคนที่ทำการเกษตรเป็นงานอดิเรกครับ”

“ถ้าเป็นคนที่เลี้ยงผึ้งเป็นงานอดิเรกละก็มีเยอะเลยครับ”

ผมอยากพบกลุ่มคนที่ทำสวนทำไร่เป็นงานอดิเรกไม่ใช่ทำเป็นอาชีพหลัก

อับดุลลาห์ ซามา ชนชั้นสูงของดูไบก็ปลูกผักสลัดเป็นงานอดิเรกเช่นกัน

กลุ่มชนชั้นสูงในดูไบทำการเกษตรเป็นงานอดิเรก แต่ในเยอรมันมีกลุ่มคนธรรมดาทั่วไป ที่ทำการเกษตรเป็นงานอดิเรกอยู่เยอะ

ผมคิดว่าคนกลุ่มนี้น่าจะชอบตู้คอนเทนเนอร์ผักสลัดเหมือนกัน

“ผมอยากแนะนำตู้คอนเทนเนอร์ผักสลัดให้พวกเขาน่ะครับ”

“ตู้คอนเทนเนอร์ผักสลัดเหรอครับ”

คำว่า<i>ตู้คอนเทนเนอร์ผักสลัด</i>ทำให้ลิตเติ้ลฮันส์แสดงความสนใจ

“ขอโชว์โรงปลูกผักที่ผมทำให้คุณดูได้มั้ยครับ”

เขาพยักหน้าเหมือนเด็ก

ผมกางคอมพิวเตอร์โน้ตบุ๊กแล้วคลิกเลือกรูปตู้คอนเทนเนอร์ผักสลัด

ลิตเติ้ลฮันส์เบิกตากว้างมองดูภาพตู้คอนเทนเนอร์ผักสลัด

“มีคลิปวิดีโอตอนปลูกผักสลัดด้วยนะ”

“นี่ปลูกผักสลัดในตู้คอนเทนเนอร์ได้ด้วยหรือ น่าทึ่งจริงๆ!”

“ปลูกได้ตลอดสี่ฤดูโดยที่ไม่ได้รับผลกระทบจากสภาพแวดล้อมด้วยนะครับ”

“อยากได้สักหลังจัง”

ลิตเติ้ลฮันส์พูดพร้อมทำตาเป็นประกาย

ใช่แล้ว ปฏิกิริยาแบบนี้แหละที่ผมต้องการ

“ขนาดผมยังอยากได้ คนอื่นๆ ก็ต้องชอบแน่นอนครับ”

เขาละสายตาจากรูปตู้คอนเทนเนอร์ผักสลัดไม่ได้เลย

“คือว่า คุณพอจะเรียกเอาคนที่มีแววจะสนใจซื้อตู้คอนเทนเนอร์ผักสลัดมารวมตัวกันได้มั้ยครับ”

“เรื่องแค่นั้นทำได้สบายๆ ผมจะลองติดต่อดูนะครับ”

แล้วเราก็ได้ร่วมโต๊ะมื้อเย็นด้วยกัน

ผมนั่งลงที่โต๊ะอาหารเย็นที่มาดามรีเบคกาเตรียมไว้

เมนูหลักคือไส้กรอกกับชีสและขนมปัง มันฝรั่งบดกับสลัดสดๆ ดูน่าอร่อย

และที่ขาดไม่ได้ก็คือเบียร์

“ไส้กรอกนี่ฉันทำเองเลยนะคะ”

มาดามรีเบคกามองจานไส้กรอกพลางบอกอย่างภูมิใจ

ระหว่างกินอาหารท่ามกลางบรรยากาศผ่อนคลาย จู่ๆ ลิตเติ้ลฮันส์ก็เล่นมุก

“รู้มั้ยครับว่าตึกที่สร้างด้วยโทรศัพท์เขาเรียกว่าอะไร”

มาดามรีเบคกาหัวเราะคิกกับคำพูดของเขา คงเป็นมุกตลกที่เธอคุ้นชิน

ผมสบตาลิตเติ้ลฮันส์แล้วตอบ

“องค์การโทรศัพท์หรือเปล่าครับ”

“น่าเสียดาย แต่คุณตอบผิด คำตอบที่ถูกต้องคือโคลอสเซียมครับ”

พอเขาเฉลย มาดามรีเบคกาก็หัวเราะปรบมือชอบใจทันที

เล่นมุกช็อตฟีลสมกับเป็นคนเยอรมันจริงๆ

ฟังคล้ายมุกแป้กที่เล่นกันในเกาหลีใต้

คิดแล้วผมก็เผลอระเบิดเสียงหัวเราะออกมาโดยไม่รู้ตัว

หลังจากนั้นไม่นาน ลิตเติ้ลฮันส์ก็ยิ้มพร้อมกับเอ่ยถาม

“คืนนี้นอนค้างบ้านผมมั้ยครับ”

และผมก็ไม่ปฏิเสธน้ำใจของเขา

\*\*\*

วันถัดมา ผมออกไปกับลิตเติ้ลฮันส์

เขาช่วยรวบรวมผู้คนให้ผม

ชาวเยอรมันหลายสิบคนยืนเบียดเสียดกันอยู่ในห้องบรรยาย

“ผมชื่อคิมด็อกมย็อง มาจากประเทศเกาหลีใต้ครับ ก่อนอื่นเลย ผมยินดีมากที่ได้พบพวกคุณ วันนี้ผมจะแนะนำให้ทุกคนได้รู้จักกับตู้คอนเทนเนอร์ผักสลัดที่จะจัดแสดงในงานเกษตรแฟร์อัมสเตอร์ดัมครับ”

ลิตเติ้ลฮันส์นั่งอยู่แถวหน้า

คอยเอาใจช่วยผม

“ถ้าใช้ตู้คอนเทนเนอร์ผักสลัดก็จะปลูกผักได้โดยไม่เจอผลกระทบจากสิ่งแวดล้อมเลย ผมจะเปิดรูปให้ดูนะครับ”

หน้าต่างที่เปิดเตรียมไว้เด้งขึ้นบนหน้าจอ

มีภาพวิดีโอติดตั้งตู้คอนเทนเนอร์ผักสลัดที่ขั้วโลกใต้เด้งขึ้นมาเป็นอันดับแรก

ตามด้วยรูปปลูกผักที่ดูไบ

เป็นรูปที่กดถ่ายในบ้านของอับดุลลาห์ ซามา ชนชั้นสูงของดูไบ

**แอบไปขายของล่วงหน้านี่เอง การตลาดฉลาดสุดๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **364**

**ตอนที่ 364 สืบข้อมูลลับจากชอนแฮรี**

พอฉายภาพการใช้แอปพลิเคชันควบคุมสภาพแวดล้อมของตู้คอนเทนเนอร์ผักสลัดเป็นรูปสุดท้าย ผมมองจอและบอกทุกคนทันที

“เราใช้แอปฯ มาช่วยควบคุมสภาพแวดล้อมของตู้คอนเทนเนอร์ผักสลัดได้หมด แถมยังติดกล้องไว้คอยตรวจดูสภาพภายในตู้ได้ด้วยครับ"

พอผมพูดแนะนำตู้คอนเทนเนอร์ผักสลัดจบ ผู้คนก็ลุกพรวดแล้วปรบมือให้

ไม่ใช่เป็นการแสดงน้ำใจ แต่พวกเขาสนใจกันจริงๆ จังๆ

จากนั้นก็มีคำถามตามมา

คำถามแรกมาจากผู้หญิงวัยกลางคน

“ถ้าใช้ตู้คอนเทนเนอร์แล้วจะได้กินผักสลัดทั้งสี่ฤดูจริงหรือ”

“ถ้าดูแลอย่างดีก็จะมีผักสลัดสดใหม่กินไปตลอดสี่ฤดูเลยครับ”

วัยรุ่นที่อยู่ข้างหลังเธอถามขึ้นบ้าง เขาเป็นผู้ชายที่มีปลายจมูกรั้นโดดเด่น

“ตู้คอนเทนเนอร์มีแค่ไซซ์สี่สิบฟุตเท่านั้นหรือ”

“เรามีตู้คอนเทนเนอร์ไซซ์เล็กขนาดสิบฟุต และจะจัดแสดงในงานแฟร์ด้วยครับ”

ชายผมขาวที่นั่งอยู่แถวหลังสุดชูมือ

“จะได้เห็นตอนใช้แอปฯ กดควบคุมตู้คอนเทนเนอร์ผักสลัดในงานแฟร์ด้วยมั้ย”

“ครับ ที่งานแฟร์ทุกคนจะได้เป็นคนคอยควบคุมดูแลตู้คอนเทนเนอร์ ลองปรับสภาพแวดล้อมภายในตู้กันได้ ถ้าพวกคุณไปเดินงานเกษตรแฟร์อัมสเตอร์ดัม จะได้ทดสอบฟังก์ชันควบคุมด้วย อยากให้ไปร่วมงานกันเยอะๆ นะครับ”

“อยากไปเห็นจัง!”

“เราไปแน่ๆ”

ทุกคนตอบเป็นเสียงเดียวกัน

คำถามมาเรื่อยๆ ไม่หยุด ผมตอบคำถามทุกคนด้วยความใส่ใจ

พอตอบเสร็จเรียบร้อย ผมก็ตั้งท่าจะเดินออกจากห้องบรรยาย

ชายวัยกลางคนผมขาวก็เข้ามาหาผม

เขาคือคนที่บอกว่าอยากเห็นภาพการควบคุมตู้คอนเทนเนอร์ผักสลัดผ่านแอปพลิเคชัน

“ผมชื่อลูคัส แวร์เนอร์ ผมประทับใจเทคโนโลยีตู้คอนเทนเนอร์ผักสลัดของเกาหลีใต้มากเลยครับ”

“ขอบคุณครับ เทคโนโลยีของคนเยอรมันก็โดดเด่นเหมือนกันครับ”

“คนเยอรมันไม่ได้เก่งเรื่องเทคโนโลยีไปซะทุกอย่างหรอก น่าจะวิ่งตามคุณคิมด็อกมย็องเรื่องการเกษตรสมัยใหม่ไม่ทันในบางเรื่องเหมือนกัน นี่ว่าจะไปงานเกษตรแฟร์อัมสเตอร์ดัมหนนี้อยู่เหมือนกันครับ”

“ขอบคุณนะครับ หวังว่าจะได้เจอกันที่งานนะครับ”

“พอจะมีเวลาแวะไปเยี่ยมออฟฟิศผมมั้ยล่ะครับ”

เขายื่นนามบัตรให้พลางเอ่ยชวน

**[ลูคัส แวร์เนอร์ ผู้อำนวยการฝ่ายการตลาดบริษัทดอยช์]**

ดอยช์เป็นบริษัทกระจายสินค้ารายใหญ่ที่สุดของเยอรมนี

ผู้อำนวยการฝ่ายการตลาดของบริษัทดอยช์ศึกษาการเลี้ยงผึ้งเป็นงานอดิเรก

ดูจากที่เขาสนใจตู้คอนเทนเนอร์ผักสลัด ผมว่าเราน่าจะเข้ากันได้ดีและคงทำงานร่วมกันได้สนุก

ผมรับนามบัตรของเขาแล้วพูดขึ้น

“จบงานเกษตรแฟร์ที่อัมสเตอร์ดัมแล้ว ผมจะแวะไปเยี่ยมนะครับ”

“ดีเลยครับ”

\*\*\*

เย็นวันนั้น ผมจองร้านอาหารของโรงแรมเอาไว้

เพราะอยากแสดงความขอบคุณลิตเติ้ลฮันส์กับภรรยา

ผมเดินเข้าร้านอาหารพร้อมกับคู่สามีภรรยา

ร้านนี้ขึ้นชื่อเรื่องสเต็ก

“ที่นี่แพงมากเลยนะครับ”

ลิตเติ้ลฮันส์ยิ้มไปพูดไป

“ถือซะว่าเป็นน้ำใจเล็กๆ น้อยๆ จากผมก็แล้วกันนะครับ”

พวกเรากินอาหารแล้วพูดคุยถึงเรื่องในวันนี้

หัวข้อหลักคือเรื่องแนะนำตู้คอนเทนเนอร์ผักสลัด

ลิตเติ้ลฮันส์พูดด้วยสีหน้าร่าเริง

“ทุกคนให้การตอบรับดีมากเลย ผมว่าน่าจะไปงานเกษตรแฟร์อัมสเตอร์ดัมกันหมดนะ”

มาดามรีเบคกาพูดแทรก

“ฉันก็ว่าจะไปงานเกษตรแฟร์อัมสเตอร์ดัมเหมือนกันค่ะ”

“จะไปคนเดียวเหรอ”

ลิตเติ้ลฮันส์ถามล้อๆ

“ก็ต้องไปกับสามีอยู่แล้วสิคะ”

คำตอบของเธอทำเอาลิตเติ้ลฮันส์หัวเราะก๊ากๆ

ไม่ใช่แค่ลิตเติ้ลฮันส์กับภรรยา แต่ยังมีอีกหลายคนที่รับปากว่าจะไปงานมหกรรมการเกษตร

ผมแค่อยากตรวจสอบปฏิกิริยาโต้ตอบของผู้คนให้แน่ใจ แต่ผลตอบรับออกมาดีเกินคาด

ช่างเป็นของที่เหมาะกับชาวยุโรปจริงๆ

ผู้อำนวยการฝ่ายการตลาดของบริษัทดอยช์ก็ชอบตู้คอนเทนเนอร์ผักสลัดเหมือนกัน

ผมถามลิตเติ้ลฮันส์ที่กำลังหั่นสเต็ก

“คุณลูคัส แวร์เนอร์เป็นคนนิสัยยังไงเหรอครับ”

“เขาเป็นคนจริงใจและเป็นนักธุรกิจที่นิสัยดีเลยละครับ”

ลิตเติ้ลฮันส์ตอบอย่างไม่ลังเล

สายตาเขาจริงจังผิดกับเวลาปกติ

ผมไม่จำเป็นต้องถามอะไรต่อ

ผมจัดการของหวานพลางบอกกับคู่รัก

“วันนี้ผมว่าจะนอนที่โรงแรมนะ ไม่อยากรบกวนพวกคุณแล้วน่ะครับ”

“ถ้านอนที่โรงแรมไม่สะดวกก็บอกมาได้เสมอเลยนะครับ”

ลิตเติ้ลฮันส์พูดพลางยิ้มกว้าง

\*\*\*

ด้วยความช่วยเหลือของลิตเติ้ลฮันส์ ผมจึงได้แนะนำตู้คอนเทนเนอร์ผักสลัดกับคนพื้นที่อื่นๆ และได้เสียงตอบรับที่ดีมาก

วันสุดท้ายที่ผมอยู่ในเยอรมัน มินซอกก็ติดต่อมา

เขาส่งข่าวว่าบริษัทที่เข้าร่วมงานมหกรรมการเกษตรทยอยเดินทางมาที่งานกันแล้ว

และพูดอย่างระมัดระวังในตอนท้าย

“พวกคนจากแพลนต์แฟกตอรีก็มาแล้ว แต่ไม่เห็นคุณชอนแฮรีเลย”

ชอนแฮรีเป็นหัวหน้านักวิจัยของบริษัทแพลนต์แฟกตอรีและเป็นคนแนะนำให้ผมได้รู้จักกับมินโยฮัน

เธอเป็นพนักงานคนโปรดของมาร์ก เลสเตอร์ ประธานบริษัทแพลนต์แฟกตอรี

น่าแปลกที่เธอไม่ได้มาปรากฏตัวในงานมหกรรมการเกษตรครั้งนี้

ผมหยิบโทรศัพท์ขึ้นมาทันที

“ไม่ได้โทร.หาคุณนานเลย”

“ดีใจที่ได้คุยกันนะคะ คุณด็อกมย็อง”

ชอนแฮรีกล่าวด้วยน้ำเสียงยินดี

“นี่มาซานฟรานซิสโกอีกแล้วหรือ”

“น่าเสียดายที่ไม่ใช่ซานฟรานซิสโกหรอกครับ”

“งั้นอยู่เกาหลีใต้หรือคะ”

“ไม่ใช่ครับ ตอนนี้ผมอยู่เยอรมนี พรุ่งนี้จะไปอัมสเตอร์ดัมครับ”

คำว่า<i>อัมสเตอร์ดัม</i>ทำเอาเสียงลมหายใจของชอนแฮรีดังขึ้น

“ไปงานเกษตรแฟร์อัมสเตอร์ดัมใช่มั้ยคะ”

“ใช่ครับ ครั้งนี้ผมไม่ได้เป็นคนเข้าชมงาน แต่พาบริษัทไปออกบูธครับ”

“ยินดีด้วยนะคะ”

“ได้ข่าวว่าแพลนต์แฟกตอรีก็ไปออกบูธด้วยนี่”

“งั้นหรือคะ อาจจะตกใจหน่อยนะ คือตอนนี้ฉันไม่ใช่พนักงานของแพลนต์แฟกตอรีแล้วน่ะค่ะ”

เธอพูดเรียบๆ

ในที่สุดชอนแฮรีก็ยอมเล่าว่าลาออกจากแพลนต์แฟกตอรีแล้ว

ผมมีเรื่องอยากถามเธอ

เพราะแพลนต์แฟกตอรีนำตู้คอนเทนเนอร์ผักสลัดซึ่งมีแนวคิดคล้ายกับเรามาจัดแสดงในงานมหกรรมการเกษตรด้วย

“พอจะเล่าเรื่องตู้คอนเทนเนอร์ผักสลัดของแพลนต์แฟกตอรีให้ฟังหน่อยได้มั้ยครับ”

**นี่ท่านประธานหรือสายลับ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **365**

**ตอนที่ 365 ตู้คอนเทนเนอร์ผักสลัด VS ตู้คอนเทนเนอร์ผักสลัด**

ถึงแม้ว่าอีกเดี๋ยว ผมก็จะได้เห็นตู้คอนเทนเนอร์ของแพลต์แฟกตอรีในงานมหกรรมการเกษตรอัมสเตอร์ดัมแล้ว แต่ยังไง ก็ยังอยากรู้ล่วงหน้าอยู่ดี

ชอนแฮรีเล่าคร่าวๆ เรื่องตู้คอนเทนเนอร์ผักสลัดที่แพลนต์แฟกตอรีนำมาจัดแสดงในงานให้ผมฟัง

ตู้คอนเทนเนอร์ผักสลัดของแพลนต์แฟกตอรีมีทุกอย่างคล้ายกับตู้คอนเทนเนอร์ผักสลัดของกลุ่มเกษตรกรภูเขาชีรีตามที่ผมคาด

แม้แต่ผักที่เลือกมาปลูกก็ยังเหมือนกัน พวกเขาใช้ตู้คอนเทนเนอร์ผักสลัดปลูกผักบัตเตอร์เฮดกับกรีนปัตตาเวีย

ก็น่าจะเป็นอย่างนั้น เพราะผู้ออกแบบตู้คอนเทนเนอร์ผักสลัดของแพลนต์แฟกตอรีคือมินโยฮัน

และตอนหลัง มินโยฮันก็มาออกแบบตู้คอนเทนเนอร์ผักสลัดให้กลุ่มเกษตรกรภูเขาชีรี เท่ากับว่าคนให้กำเนิดตู้คอนเทนเนอร์ของทั้งสองบริษัทเป็นคนคนเดียวกัน

ตั้งแต่ตอนที่ได้ยินว่าแพลนต์แฟกตอรีจะมาจัดแสดงตู้คอนเทนเนอร์ผักสลัดในงานมหกรรมการเกษตรอัมสเตอร์ดัม ผมก็คิดไว้แบบนี้อยู่แล้ว

แต่สิ่งที่ผมอยากรู้มากที่สุดคือวิธีควบคุมตู้คอนเทนเนอร์ผักสลัด

“ตู้คอนเทนเนอร์ผักสลัดของแพลนต์แฟกตอรีทำงานยังไงเหรอครับ”

“สั่งงานผ่านแผงควบคุมที่อยู่ข้างในตู้ค่ะ”

“นอกจากแผงควบคุม ไม่มีอย่างอื่นเลยเหรอครับ อย่างเช่นใช้แอปพลิเคชัน อะไรทำนองนี้น่ะครับ”

“เท่าที่รู้คือใช้แต่แผงควบคุมข้างในนะคะ”

ผมตะโกนยินดีอยู่ในใจ

ตู้คอนเทนเนอร์ของทั้งสองบริษัทมีลักษณะคล้ายกัน ตั้งแต่อุปกรณ์ภายในไปจนถึงผักที่นำมาปลูก

ใครไม่รู้คงมองว่าเป็นแฝดกัน

แต่ตู้คอนเทนเนอร์ผักสลัดของกลุ่มเกษตรกรภูเขาชีรีมีเทคโนโลยีล้ำหน้ากว่า ชนิดที่แพลนต์แฟกตอรีเทียบไม่ติด

นั่นคือการใช้แอปพลิเคชันมาช่วยควบคุมระบบภายในตู้คอนเทนเนอร์ผักสลัด

เมื่อสมาร์ตโฟนออกวางขาย ผมก็ขอให้มินซอกพัฒนาแอปพลิเคชันทันที เพราะรู้ล่วงหน้าอยู่แล้วว่าในอนาคตเครื่องมือทุกชิ้นจะเชื่อมโยงเป็นหนึ่งเดียวกับสมาร์ตโฟน

นี่คืออาวุธลับที่จะทำให้เราเราทิ้งห่างจากแพลนต์แฟกตอรีในงานมหกรรมการเกษตรอัมสเตอร์ดัมได้อย่างง่ายดาย

“ตู้คอนเทนเนอร์ผักสลัดของคุณด็อกมย็องนี่สั่งการได้ด้วยแอปพลิเคชันเหรอคะ”

“ใช่ครับ เราใช้แอปพลิเคชันควบคุม”

“สุดยอดเลยค่ะ! มาร์กคงต้องเหงื่อตกแน่เลย”

เธอพูดพลางหัวเราะ

“ทำไมคุณแฮรีถึงลาออกจากแพลนต์แฟกตอรีล่ะครับ”

“ฉันเพิ่งรู้ว่าตัวเองไม่เหมาะกับแพลนต์แฟกตอรีน่ะค่ะ ไม่ค่อยชอบประธานด้วยค่ะ”

เธอพูดเหมือนไม่ใช่เรื่องใหญ่โต

ผมเองก็ไม่อยากถามต่อ

ผมก็ไม่ชอบมาร์ก เลสเตอร์เหมือนกัน

“กลุ่มเกษตรกรภูเขาชีรียินดีต้อนรับเสมอนะครับ”

“เป็นเรื่องน่ายินดีที่สุดเลยนะเนี่ย รับทราบค่ะ”

\*\*\*

ผมกลับไปอัมสเตอร์ดัมในวันรุ่งขึ้น

มินซอกกับพักแทโฮทักทายด้วยสีหน้ายินดี

มินซอกถามผม

“ไปเยอรมันมาเป็นไงบ้าง ได้เจอลิตเติ้ลฮันส์แล้วใช่มั้ย”

“ลิตเติ้ลฮันส์ช่วยให้ฉันแนะนำตู้คอนเทนเนอร์ผักสลัดกับคนอื่นได้เยอะแยะเลย เห็นว่าจะมางานแฟร์กันด้วย”

“ข่าวดีเลยนะเนี่ย”

มินซอกพูดพลางยิ้ม

ผมถามพักแทโฮเรื่องปรับแก้เนื้อหาในใบปลิวโฆษณา

เขาวางใบปลิวโฆษณาไว้บนโต๊ะผมแทนคำตอบ

“เพอร์เฟ็กต์เลยครับ!”

ผมตรวจดูใบปลิวที่แก้ไขและเรียบเรียงใหม่ โดยแทรกเนื้อหาเรื่องตู้คอนเทนเนอร์ผักสลัดส่วนตัวเข้าไปแล้ว

ประทับใจการจัดวางหน้าและการออกแบบมาก

“งานปรับแอปพลิเคชันก็เสร็จแล้วเหมือนกันนะ”

มินซอกพูดด้วยน้ำเสียงร่าเริง

ระหว่างที่ผมไปเยอรมัน พวกเขาจัดการงานที่คั่งค้างจนเสร็จเรียบร้อย

ผมตรวจสอบตู้คอนเทนเนอร์ผักสลัดเป็นครั้งสุดท้าย

ผักสลัดกำลังเติบโตอยู่ในตู้คอนเทนเนอร์ผักสลัด

คุ้มแล้วที่เรามาเตรียมงานในเมืองอัมสเตอร์ดัมล่วงหน้า

“งานจะจัดมะรืนนี้แล้ว อดใจรอไม่ไหวแล้ว!”

มินซอกพูดด้วยสีหน้าตื่นเต้น

“แต่ว่าท่านประธาน นี่มันต้นอะไรเหรอ เหมือนจะไม่ใช่บัตเตอร์เฮดกับกรีนปัตตาเวียเลยนะ...?”

พักแทโฮมองพืชที่มีใบเขียวงอกออกมาแล้วถาม

“อาวุธลับที่จะใช้ในงานเกษตรแฟร์แหละครับ”

“อาวุธลับ?”

มันคือต้นโสมอ่อน เป็นพืชที่ผมทดลองปลูกเป็นครั้งแรกในตู้คอนเทนเนอร์ เมื่อครั้งทำรายการทีวีช่วยเหลือเกษตรกร

ระหว่างเตรียมงานมหกรรมการเกษตรอัมสเตอร์ดัมผมก็คิดเรื่องพืชไปด้วย

แค่บัตเตอร์เฮดกับกรีนปัตตาเวีย ลูกค้าอาจคิดว่ายังไม่มากพอ

หลังจากไตร่ตรองแล้วผมก็เลยปลูกโสมอ่อนเพิ่มเติม

ไม่ใช่เฉพาะคนเกาหลีใต้ แต่ชาวยุโรปเองก็ใส่ใจเรื่องสุขภาพเช่นกัน

โสมพันธุ์ดั้งเดิมใช้เวลาปลูกนาน แต่โสมอ่อนปลูกได้ในระยะเวลาสั้นๆ

ชาวยุโรปก็รู้จักโสมในฐานะเป็นยาสรรพคุณชั้นดีของประเทศแถบเอเชีย

และการปลูกโสมอ่อนยังทำให้เราแตกต่างจากแพลนต์แฟกตอรีด้วย

\*\*\*

ในที่สุดก็ถึงวันงานมหกรรมการเกษตรอัมสเตอร์ดัม

ผมกำลังเตรียมงานอยู่ในบูธที่ผู้จัดเลือกให้

ตอนนั้นเองที่ผมได้ยินเสียงใครบางคนเรียก

“มิสเตอร์คิม ได้เจอกันในงานนี้อีกแล้วเนอะ”

มาร์ก เลสเตอร์มองผมแล้วทักทายด้วยสีหน้าผ่อนคลาย

อาจเพราะสวมเสื้อเชิ้ตสีขาว ใบหน้าของเขาเลยดูขาวผ่องเป็นพิเศษ

ผมยื่นมือให้เขา

“ยิ่งได้เจอกันที่นี่ ยิ่งน่ายินดีเข้าไปใหญ่เลยครับ”

ผมดีใจที่ได้พบเขาจริงๆ เพราะเป็นโอกาสทองที่จะฟันเขาให้แพ้ยับ

“ผมตกใจเลยที่บูธเราอยู่ตรงข้ามกัน แถมของที่เอามาโชว์ก็ยังคล้ายๆ กันด้วยนะ”

มาร์ก เลสเตอร์มองตู้คอนเทนเนอร์ผักสลัดของเราพลางพูดขึ้น

บูธของแพลนต์แฟกตอรีกับกลุ่มเกษตรกรภูเขาชีรีตั้งหันหน้าชนกันอย่างเขาทัก

ขนาดการจัดวางตำแหน่งก็ยังถือว่าเด็ด

เพราะจะได้เห็นภาพแพลนต์แฟกตอรีพังลงตรงหน้า

ขณะเดินกลับเข้าบูธ ผมยิ้มให้มาร์ก เลสเตอร์

“ขอให้โชคดีครับ”

มาร์ก เลสเตอร์โบกมือตอบเบาๆ

อวดดีสุดๆ อยากเห็นว่าตอนงานมหกรรมจบลง เขาจะแสดงสีหน้าแบบไหน

อีกเดี๋ยวคงจะต้องอับอายขายขี้หน้า

มินซอกถามตอนผมวกกลับเข้ามาในบูธ

“ผู้ชายคนนั้นใช่ประธานแพลนต์แฟกตอรีมั้ย”

มินซอกเคยพบมาร์ก เลสเตอร์มาก่อน

ผมพยักหน้า มินซอกทำหน้าบึ้ง

“คนเห็นแก่ตัว แค่คิดก็ของขึ้นแล้วเนี่ย”

เขาคงนึกถึงเรื่องที่แพลนต์แฟกตอรีพยายามขโมยเทคโนโลยีของเราด้วยวิธีสกปรก

“ว่าแต่นายออกไปคุยอะไรกับเขาเหรอ”

“ก็ไปบอกว่าวันนี้เป็นวันฝังศพของพวกแพลนต์แฟกตอรีไง”

เห็นผมพูดนิ่งๆ พลางยิ้มอ่อน มินซอกก็ระเบิดเสียงหัวเราะดังลั่น

**มั่นมากก เพราะเรามีของดีย์**

**รออ่านเล้ยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **366**

**ตอนที่ 366 ฉันชอบตู้คอนเทนเนอร์ผักสลัดของกลุ่มเกษตรกรภูเขาชีรีจัง ขอสั่งสิบหลังเลยค่ะ**

ผู้เข้าร่วมงานมหกรรมการเกษตรทุกเจ้าเตรียมตัวกันเสร็จแล้ว

ผู้คนมากมายเดินทางมาจากทั่วทุกแห่งในยุโรป พวกเขาก้าวเข้ามาในบริเวณงาน

เราได้เสียงตอบรับดีตั้งแต่เริ่มงาน

เพราะกลยุทธ์การประชาสัมพันธ์ของกลุ่มเกษตรกรภูเขาชีรี

พวกเราติดตั้งจอภาพขนาดใหญ่ไว้หน้าบูธ

มีคลิปวิดีโอฉายอยู่บนจอ

เป็นวิดีโอตัดต่อภาพการติดตั้งตู้คอนเทนเนอร์ผักสลัดในขั้วโลกใต้

วิดีโอประชาสัมพันธ์ดึงดูดสายตาของผู้คน

มีเด็กจ้องมองฉากเพนกวินตาเขม็ง

ผมยื่นลูกอมให้เด็กน้อยตาสีฟ้าหนึ่งชิ้น

เด็กรับลูกอมแล้ววิ่งกลับไปหาผู้ชายผมขาว

คนที่ผมเคยพบที่เยอรมัน

ลูคัส แวร์เนอร์ ผู้อำนวยการฝ่ายการตลาดของบริษัทดอยช์

เขาพูดด้วยใบหน้ายิ้มแย้ม

“ผมมากับครอบครัวครับ”

“มาตามสัญญาเลยนะครับ”

“คนเยอรมันรักษาคำพูดอยู่แล้วครับ”

หลังจากลูคัส แวร์เนอร์แวะมา ก็เกิดปาฏิหาริย์

คนกลุ่มใหญ่แห่เข้ามาดูบูธเรา

พวกเขาคือชาวเยอรมันที่ผมเคยไปแนะนำตู้คอนเทนเนอร์ผักสลัด

ลิตเติ้ลฮันส์กับภรรยารวมอยู่ในกลุ่มด้วย

บูธของเรามีผู้คนแวะมาไม่ขาดสาย

“ขอดูภาพตอนกดแอปพลิเคชันเชื่อมกับตู้คอนเทนเนอร์ผักสลัดได้มั้ยครับ”

ลูคัส แวร์เนอร์ถามผม

ผมสอนวิธีเชื่อมต่อแอปพลิเคชันกับตู้คอนเทนเนอร์ผักสลัดให้ทุกคนดู

เวลานี้ยังเป็นช่วงปลายปีค.ศ. 2009

ถือว่าเป็นยุคที่สมาร์ตโฟนเพิ่งเข้ามาอยู่ในชีวิตประจำวันได้ไม่นาน

ยังมีคนที่ต้องการความช่วยเหลือในเรื่องนี้

มินซอกกับพักแทโฮช่วยพวกเขาติดตั้งแอปพลิเคชัน

“ทุกคนลงแอปฯ กันเสร็จแล้วหรือยังครับ”

“เรียบร้อยแล้ว”

“ทีนี้ลองกดปุ่มจัดการดูนะครับ”

ผมก็กดปุ่มจัดการในแอปพลิเคชันด้วยเช่นกัน

ระบบการจัดการของตู้คอนเทนเนอร์ผักสลัดทำงานไปตามปกติ

**[แสง 8,500 lux]**

**[อุณหภูมิ 16 องศาเซลเซียส]**

**[ความชื้นสัมพัทธ์ 70%]**

**[ความเข้มข้นของคาร์บอนไดออกไซด์ 380ppm]**

**[การไหลเวียนของน้ำ ปกติ]**

**[สารละลายธาตุอาหาร ปกติ]**

ผู้เข้าชมแสดงปฏิกิริยาตอบสนองเชิงประหลาดใจและอัศจรรย์ใจ

“ใช้โทรศัพท์ควบคุมสภาพแวดล้อมข้างในตู้คอนเทนเนอร์ผักสลัดได้หมดเลยหรือนี่ แถมยังดูภาพข้างในตู้ได้ด้วย!”

ลูคัส แวร์เนอร์พูดขึ้นพลางแสดงสีหน้าประทับใจ

“พอมาเห็นของจริงแล้วอยากได้ขึ้นมาเลยนะเนี่ย ยิ่งตู้คอนเทนเนอร์ไซซ์เล็กนั่นดูเข้าท่ามากเลย เหมาะเอาไปตั้งไว้ในสวนเลยครับ”

ลิตเติ้ลฮันส์พูดยิ้มๆ ส่วนรีเบคกาผู้เป็นภรรยาก็พยักหน้าเห็นด้วย

ผู้คนแสดงปฏิกิริยาตอบรับตู้คอนเทนเนอร์ผักสลัดดีพอๆ กับฟังก์ชันจัดการตู้คอนเทนเนอร์

มีหลายคนยืนต่อแถวรออยู่หน้าตู้คอนเทนเนอร์ขนาดสิบฟุต

พวกเขาอยากนำไปวางไว้ในสวน

มีคนมายืนออกันเยอะๆ แบบนี้ ย่อมทำให้คนอื่นอยากรู้อยากเห็นเป็นธรรมดา

ผู้คนมากมายแวะเข้ามาเยี่ยมบูธเราไม่ขาดสาย

ผมกับเพื่อนร่วมงานไม่มีจังหวะได้พักกันเลย

ชาวยุโรปแสดงความสนใจโสมอ่อนด้วยเช่นกัน

บางคนเรียกต้นโสมอ่อนว่าเป็นผักสลัดวิเศษ

ผมเซ็นสัญญาพลางพูดอธิบายไปด้วย มีคนอยากซื้อตู้คอนเทนเนอร์ผักสลัดมากมาย

ผู้เข้าชมให้การตอบรับอบอุ่นตั้งแต่วันแรก

กลับกัน บูธของแพลนต์แฟกตอรีมีแต่แมลงวันบินไปมา

พนักงานเยอะกว่าผู้เข้าชมงานซะอีก

ขณะแนะนำตู้คอนเทนเนอร์ผักสลัดให้กับผู้ที่สนใจ ผมก็ลอบสังเกตสีหน้าของมาร์ก เลสเตอร์ไปด้วย

อาจเพราะเสื้อเชิ้ตมีสีขาว สีหน้าของมาร์ก เลสเตอร์ดูขาวซีดยิ่งกว่าเดิม

เขายังทำหน้าหงุดหงิดใส่พนักงานของตัวเองด้วย

และตอนนั้นเอง

แขกที่ผมยินดีต้อนรับก็ปรากฏตรงหน้า

เขาคือโมฮัมหมัด ซาลาห์ เจ้าชายแห่งดูไบ วันนี้ไม่ได้สวมชุดประจำชาติดั้งเดิมอย่างเคยใส่ตอนอยู่ดูไบ แต่อยู่ในชุดสูทสากลทันสมัย

เขายิ้มกว้างพลางแนะนำคนที่มาด้วย

“ผมพาแขกมาด้วยครับ”

โมฮัมหมัดพาคนจำนวนมากมาเยี่ยมบูธเหมือนลิตเติ้ลฮันส์

มีชาวดูไบไม่กี่คน ส่วนใหญ่เป็นชาวตะวันตก

เห็นลักษณะการแต่งตัวก็รู้แล้วว่าต่างจากคนธรรมดาทั่วไป

ทุกคนเป็นชนชั้นสูง

โมฮัมหมัดพูดพลางชี้ให้กลุ่มคนที่มาด้วยดูคลิปวิดีโอประชาสัมพันธ์

“ผมได้เจอกับคุณด็อกมย็องที่ขั้วโลกใต้ เดี๋ยวเข้าไปดูตู้คอนเทนเนอร์ผักสลัดที่คุณด็อกมย็องทำดีมั้ยครับ”

โมฮัมหมัดมองผมแล้วชูนิ้วโป้งให้

กำลังใจจากเขากระตุ้นให้ผมมีพลัง

ผมแนะนำตู้คอนเทนเนอร์ผักสลัดอย่างสนุกสนาน

ขณะใกล้จะใช้แอปพลิเคชันเชื่อมต่อกับตู้คอนเทนเนอร์ผักสลัดเสร็จสิ้น

ผู้หญิงผมทองก็ชูมือขึ้น

“สงสัยตรงไหนหรือเปล่าครับ”

“บูธฝั่งตรงข้ามก็เสนอขายตู้คอนเทนเนอร์ผักสลัดเหมือนกันใช่มั้ยคะ”

“ใช่ครับ บริษัทแพลนต์แฟกตอรีครับ พวกเขาก็ผลิตตู้คอนเทนเนอร์ผักสลัดเหมือนพวกเราครับ”

“แล้วมันต่างกับตู้ของกลุ่มเกษตรกรภูเขาชีรียังไงเหรอ”

เธอถามพลางทำตาเป็นประกาย

“ผมไม่ใช่พนักงานของแพลนต์แฟกตอรี คงจะอธิบายรายละเอียดไม่ได้หรอกครับ”

“งั้นขอเดินไปดูหน่อยได้มั้ยคะ”

ผมพยักหน้าเบาๆ

เธอพูดจบก็เดินข้ามไปบูธของแพลนต์แฟกตอรีจริงๆ

โมฮัมหมัดพูดกับผมด้วยสีหน้าลำบากใจ

“คงเพราะเป็นเจ้าหญิงก็เลยกล้าทำอย่างงี้ คุณด็อกมย็องโปรดเข้าใจหน่อยนะครับ”

เธอเป็นเชื้อพระวงศ์เหมือนโมฮัมหมัด

“ไม่เป็นไรครับ ว่าแต่เธอเป็นคนประเทศไหนเหรอ”

“เป็นเจ้าหญิงของราชวงศ์สวีเดนน่ะครับ”

โมฮัมหมัดยังพูดไม่ทันจบ เธอก็ปรากฏตัวทันที

เธอชี้ไปทางแพลนต์แฟกตอรีพลางพูดตรงๆ

“ตู้คอนเทนเนอร์ผักสลัดฝั่งนั้นห่วยมาก”

“ห่วยมากเลยเหรอ”

ผมกลั้นหัวเราะแล้วถาม

“ต่อกะแอปพลิเคชันก็ไม่ได้ แถมมีไซซ์เดียวอีกต่างหาก เชยด้วยค่ะ”

เธอพูดเสียงดังลั่นจนคนของแพลนต์แฟกตอรีได้ยิน

เจ้าหญิงสวีเดนดูเหมือนไม่สนใจความรู้สึกของคนอื่น

ผมสังเกตดูสีหน้าของมาร์ก เลสเตอร์ก่อนใคร

อาจเพราะเหงื่อแตก เสื้อเชิ้ตสีขาวของเขาจึงเปียกโชก

ใบหน้าขาวซีดจัดคล้ายจะเป็นลม

เจ้าหญิงแห่งสวีเดนพูดกับผม

“ฉันชอบตู้คอนเทนเนอร์ผักสลัดของกลุ่มเกษตรกรภูเขาชีรีจัง ขอสั่งสิบหลังเลยค่ะ!”

**ชื่อตอนคือบอกทุกอย่าง555**

**แต่ใดใดคือสะใจมากแม๊**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **367**

**ตอนที่ 367 ความสำเร็จ ณ ยุโรป**

เจ้าหญิงโลธา ยุงแบร์ยจากสวีเดนสั่งตู้คอนเทนเนอร์ผักสลัดสิบหลัง

เหตุผลที่เธอซื้อตู้คอนเทนเนอร์ผักสลัดช่างยิ่งใหญ่ คือจะนำไปใช้กับคนเร่ร่อน

ตอนแรกผมนึกว่าตัวเองฟังผิด

สวีเดนเป็นประเทศขึ้นชื่อเรื่องสวัสดิการในดินแดนยุโรปเหนือ ผมไม่คิดว่าที่นั่นจะมีคนเร่ร่อนด้วย

เธอพูดด้วยสีหน้าสงบนิ่ง

“ที่สวีเดนมีคนไร้บ้านประมาณสามหมื่นสี่พันคนได้ ฉันอยากใช้ตู้คอนเทนเนอร์ผักสลัดช่วยเหลือพวกเขาน่ะค่ะ”

ประเทศสวีเดนมีประชากรสิบล้านคน ถ้าบอกว่ามีคนไร้บ้านสามหมื่นสี่พันคน ก็ถือว่ามากทีเดียว

คนเร่ร่อนส่วนใหญ่ในสวีเดนเป็นชาวยิปซีที่อพยพมาจากประเทศอื่น

ผมอยากรู้ว่าทำไมเจ้าหญิงสวีเดนถึงเอาใจใส่คุณภาพชีวิตของคนเร่ร่อนมากขนาดนั้น

พอถาม เธอก็ตอบยิ้มๆ

“งานของฉันคือทำประโยชน์เพื่อบ้านเมือง ฉันภูมิใจที่ได้ทำงานแบบนี้ค่ะ”

เธอเป็นเจ้าหญิงแห่งสวีเดนและดูแลมูลนิธิยุงแบร์ย หน่วยงานไม่แสวงหาผลกำไร

“ว่าจะลองใช้ตู้คอนเทนเนอร์ผักสลัดที่สั่งเองสักหลัง ฉันอยากลองปลูกโสมอ่อนดูบ้าง”

เจ้าหญิงโลธา ยุงแบร์ยพูดด้วยสีหน้าคาดหวัง

เป็นถึงเจ้าหญิงแต่ดูเป็นคนเรียบง่าย

\*\*\*

งานมหกรรมการเกษตรอัมสเตอร์ดัมจัดขึ้นสามวัน

บูธของกลุ่มเกษตรกรภูเขาชีรีคนแน่นทุกวัน

ผู้คนจากหลายๆ ประเทศในยุโรปสนใจอุปกรณ์ปลูกผักฝีมือของกลุ่มเกษตรกรภูเขาชีรี

พอกลับมาถึงที่พัก พวกเราก็ทิ้งตัวลงนอน หลับผล็อยไปทั้งอย่างนั้น แต่ถึงอย่างนั้น กลับไม่มีใครบ่นว่าเหนื่อยเลยสักแอะ

ไม่ใช่เพราะพวกเราเป็นคนอดทน แต่เป็นเพราะเราสนุกสนานกันทุกวัน

ผู้เข้าร่วมงานพากันชมทักษะและไอเดียของกลุ่มเกษตรกรภูเขาชีรี

ได้ยินคำชมทีไร พลังก็เพิ่มขึ้นหลายเท่า

มีคนตกลงเซ็นสัญญาซื้อตู้คอนเทนเนอร์ผักสลัดเพิ่มขึ้นเรื่อยๆ

วันสุดท้ายเรายุ่งจนหัวฟู

แพลนต์แฟกตอรีตรงข้ามกับเรา คนเดินเข้าบูธน้อยมาก จนวันสุดท้ายของงาน

ในบูธมีแต่พนักงานบริษัทนั่งเฝ้าตบยุง

สีหน้าของมาร์ก เลสเตอร์ดูไม่จืด

หน้าตาเหมือนมางานศพ ใต้ตาคล้ำจัด ยิ่งสวมเสื้อผ้าสีดำ ยิ่งดูเหมือนยมทูต

แพกมินซอกมองไปทางบูธของแพลนต์แฟกตอรีแล้วพูดขึ้น

“บูธแพลนต์แฟกตอรีน่าจะงานเข้านะ”

พอผมมองไปทางบูธแพลนต์แฟกตอรี ก็เห็นมาร์ก เลสเตอร์กำลังเถียงกับใครบางคน

เดวีย์ คลาสเซน ผู้จัดงานมหกรรมการเกษตรอัมสเตอร์ดัมกำลังตะโกนใส่เขา

เสียงดังลั่นจนได้ยินมาถึงบูธของเรา

“มาขอเปลี่ยนบูธเอาวันสุดท้ายเนี่ยนะ พูดออกมาได้”

มาร์ก เลสเตอร์เสียสติไปแล้ว ดูเหมือนเขาจะไปขอย้ายบูธด้วยเหตุผลไร้สาระ

สุดท้ายเดวีย์ คลาสเซน ก็เรียกรปภ.เข้ามาจัดการ

ผมและเพื่อนร่วมงานยืนมองมาร์ก เลสเตอร์โดนไล่ออกจากงาน

“สะใจจริงๆ เลย”

มินซอกพูดเยาะเย้ย

“อย่าไปยุ่งเรื่องคนอื่น เอางานของพวกเราให้รอดก่อนดีกว่า งานยังไม่จบเลยนะ”

“รับทราบครับ ท่านประธานคิมด็อกมย็อง”

พวกเราทำเต็มที่จนถึงวันสุดท้าย

กลุ่มเกษตรกรภูเขาชีรีจัดงานมหกรรมการเกษตรอัมสเตอร์ดัมได้สำเร็จลุล่วง

ตู้คอนเทนเนอร์ผักสลัดที่ขายได้ในงานมากถึงหนึ่งร้อยห้าสิบหลัง

คิดเป็นเงินเกาหลีใต้แล้วมีมูลค่ามากถึงหนึ่งหมื่นล้านวอน

\*\*\*

พอจัดการงานเสร็จ เรากลับมายังที่พัก

พวกเราชูแก้วเบียร์ขึ้นเพื่อดื่มฉลองไปด้วยกัน

“ขอบคุณทุกคนที่ทำงานกันอย่างหนัก”

“หนักอะไรกัน นี่เป็นช่วงเวลาที่ดีที่สุดในชีวิตของฉันเลยนะ ยิ่งตอนประธานแพลนต์แฟกตอรีถูกไล่ออกจากงาน รู้สึกยังกะโรคท้องอืดที่สะสมมาสิบปีหายวับไปเลย”

แพกมินซอกดื่มเบียร์เย็นๆ พลางหัวเราะ

“ผมเห็นด้วยกับหัวหน้าแพก งานสนุกจะตายไป รู้สึกว่าตัวเองมีคุณค่าด้วยครับ”

พักแทโฮช่วยเสริม

“นายก็คิดเหมือนกันใช่มั้ย ฉันไม่ได้มโนอยู่คนเดียวซะหน่อย”

มินซอกชนแก้วกับพักแทโฮพลางพูด

พวกเราหัวเราะและพูดคุยไปได้พักหนึ่ง มินซอกก็หันมาถามผม

“งั้นนี่ก็กลับฮาดงกันได้แล้วใช่มั้ย”

“คงต้องแวะไปเยอรมันก่อน”

“มีธุระอะไรกับลิตเติ้ลฮันส์อีกเหรอ”

มินซอกเบิกตากว้างแล้วถาม

“เราขายตู้คอนเทนเนอร์ผักสลัดไปแล้วก็ต้องตั้งสำนักงานที่ยุโรปด้วยสิ”

“นั่นสิเนอะ เราควรมีออฟฟิศที่ยุโรปเหมือนกับที่ดูไบ”

ผมตั้งใจจะไปพบลูคัส แวร์เนอร์ ผู้อำนวยการฝ่ายการตลาดของบริษัทดอยช์

ดอยช์เป็นบริษัทกระจายสินค้ารายใหญ่ที่สุดในเยอรมัน

ถ้ากลุ่มเกษตรกรภูเขาชีรีจับมือกับบริษัทนี้ ก็จะจัดจำหน่ายตู้คอนเทนเนอร์ผักสลัดในแถบยุโรปได้อย่างมั่นคงแน่นอน

“คุณแทโฮน่าจะต้องไปอยู่ยุโรปต่อนะครับ”

“หัวหน้าทีมอีจางอูคงเศร้าแย่ ป่านนี้ชะเง้อคอรออยู่ที่ดูไบแหงๆ”

พักแทโฮพูดยิ้มๆ

\*\*\*

วันถัดมา ผมกับเพื่อนร่วมงานออกเดินทางไปเยอรมัน

เราขึ้นรถไฟเดินทางอย่างสบายใจ

พอบอกว่าจะขึ้นรถไฟ มินซอกก็ร้องตะโกนว่า<i>ไชโย</i>

ได้นั่งรถไฟไปยุโรปคือสิ่งที่เขาใฝ่ฝัน

ได้นั่งรถไฟแล้วรู้สึกเหมือนกำลังออกเที่ยว

เมื่อขบวนรถไฟเคลื่อนตัวผ่านประเทศเนเธอร์แลนด์ พักแทโฮก็หยิบไข่ต้มและน้ำอัดลมออกมาจากกระเป๋า

“แทโฮ ดูๆ ไปแล้วนายนี่ก็เหมือนคนโบราณเลยนะ!”

มินซอกพูดพลางรับไข่ต้มไป

“แม่บอกมาว่าต้องกินเจ้านี่บนรถไฟให้ได้น่ะ”

พักแทโฮพูดยิ้มๆ

“แม่นายพูดถูกแล้ว พกของว่างมากินบนรถไฟนี่อร่อยกว่าเดิมเยอะเลย”

อาจเพราะเราจัดงานแสดงสินค้ากันได้ราบรื่น ผมก็เลยรู้สึกผ่อนคลายขึ้น

เราเดินทางมาถึงสถานีกลางเบอร์ลินอย่างสะดวกรวดเร็ว

พอเข้าโรงแรม ผมก็ติดต่อหาลูคัส แวร์เนอร์

**ดีใจกับท่านประธาน ทุกอย่างดูไปได้ดี**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **368**

**ตอนที่ 368 ตกลงร่วมธุรกิจกับบริษัทดอยซ์**

“ที่รับปากว่าหลังจัดงานเกษตรแฟร์อัมสเตอร์ดัมเสร็จจะแวะมาคุยกัน วันนี้ผมทำตามสัญญาแล้วนะครับ”

“คุณนี่ยึดมั่นในคำสัญญาเหมือนคนเยอรมันเลยแฮะ นี่ผมกำลังรอโทรศัพท์จากคุณอยู่พอดีเลยนะ”

ผมนัดหมายกับลูคัส แวร์เนอร์เรียบร้อย

พอวางสายแล้ว ผมก็หันไปบอกมินซอก

“วันนี้ฉันจะไปเจอคนของบริษัทดอยช์”

“แล้วพวกเราต้องไปด้วยมั้ย"

“ว่าจะพาคุณแทโฮไปคนเดียวแหละ มินซอก นายพักผ่อนก่อนได้เลย”

“ผมจะปฏิบัติตามที่ท่านประธานสั่งครับ”

มินซอกพูดพลางทำหน้าหยอกๆ

“คุณแทโฮช่วยเปลี่ยนไปใส่สูทหน่อยนะครับ”

ตอนอยู่ในงานมหกรรมเราสวมชุดลำลองได้ไม่มีปัญหา

แต่ถ้าจะไปประชุมกับบริษัทดอยช์ ต้องแต่งตัวให้เรียบร้อย

เพราะคนเยอรมันมีแบบแผนเฉพาะตัวที่เราควรต้องเอาใจใส่

พอผมกับพักแทโฮเตรียมตัวเสร็จ มินซอกก็ตะโกนทักทันที

“นี่เหมือนนักธุรกิจผู้ประสบความสำเร็จยิ่งกว่าเป็นเกษตรกรอีกนะเนี่ย!”

สถานที่นัดพบของเราคือตึกบริษัทดอยช์ในเมืองเบอร์ลิน

พนักงานของบริษัทดอยช์พาพวกเราเข้าไปในห้องประชุม

ในห้องประชุมมีคนอื่นนอกจากลูคัส แวร์เนอร์นั่งอยู่ด้วย

ผู้หญิงวัยกลางคน อายุไล่เลี่ยกับลูคัส แวร์เนอร์

ผมคุ้นหน้าเธอ ระหว่างนึกๆ ไฝบนจมูกก็ทำให้จำได้

เธอเคยแวะมาบูธของเราในวันงานมหกรรมการเกษตรอัมสเตอร์ดัม

จำได้ว่าเธอเข้ามาถามถึงขั้นตอนเชื่อมต่อตู้คอนเทนเนอร์ผักสลัดกับแอปพลิเคชัน

ลูคัส แวร์เนอร์ลุกขึ้นจากเก้าอี้พลางพูดขึ้น

“ขอแสดงความยินดีที่จัดงานแฟร์ได้จนประสบความสำเร็จครับ”

“ที่ทำได้ขนาดนี้ก็ต้องขอบคุณคุณด้วยแหละครับ”

ผู้หญิงที่มีไฝบนจมูกยื่นมือมาหาพร้อมกับพูดขึ้น

“ฉันชื่อไฮดี มอร์ เป็นประธานของบริษัทดอยช์ค่ะ”

“ผมชื่อคิมด็อกมย็องจากกลุ่มเกษตรกรภูเขาชีรีครับ”

ทุกคนทักทายกันเสร็จเรียบร้อย ก็นั่งประจำที่

เธอเป็นถึงประธานของบริษัทดอยช์ ช่างเป็นเรื่องเซอร์ไพรซ์เหนือความคาดหมาย

พวกเราเข้าเรื่องงานกันทันที

“พอได้ไปเห็นตู้คอนเทนเนอร์ผักสลัดในงานเกษตรแฟร์แล้ว เราก็ชอบมากๆ บริษัทดอยช์มองว่ากลุ่มเกษตรกรภูเขาชีรีมีทักษะงานช่างสูงมาก ตู้คอนเทนเนอร์ผักสลัดของกลุ่มเกษตรกรภูเขาชีรีจะเป็นสินค้าที่ตลาดยุโรปให้การยอมรับแน่นอนครับ”

“ขอบคุณนะครับ ที่ประเมินเราดีมาก เราก็มีแผนจะเข้าสู่ตลาดยุโรปในเร็วๆ นี้เช่นกันครับ”

“กว่าจะขายสินค้าในตลาดยุโรปได้นี่ต้องผ่านขั้นตอนซับซ้อนยุ่งยาก ขนาดบริษัทสัญชาติอเมริกันหลายๆ แห่งยังเจออุปสรรคยากๆ เลย”

ลูคัส แวร์เนอร์พูดด้วยสายตาจริงจัง

การก่อตั้งบริษัทในยุโรปไม่ใช่เรื่องหมูๆ อย่างเขาว่า

ไหนจะเรื่องภาษีศุลกากร ไหนจะต้องจัดการเรื่องปล่อยสินค้า ลำบากไปหมด

ตรงกันข้ามกับที่ดูไบซึ่งปราศจากภาษีศุลกากร นี่เป็นเหตุผลที่ผมส่งพักแทโฮไปอยู่ดูไบเมื่อคราวแจ้งว่าจะบุกตลาดยุโรป

เพราะผมไม่อยากสร้างบริษัทในยุโรปให้เกินกำลังตั้งแต่แรก

“บริษัทดอยช์มีเครือข่ายช่วยกระจายสินค้าที่ใหญ่ที่สุดในเยอรมัน และไม่ได้มีที่นี่แห่งเดียว แต่เปิดกิจการอยู่ในประเทศโซนยุโรปอีกหลายแห่ง ถ้าหากกลุ่มเกษตรกรภูเขาชีรีร่วมมือกับบริษัทเรา ก็จะเจาะตลาดยุโรปได้ง่ายๆ เลยครับ”

ลูคัส แวร์เนอร์เผยความในใจ

ช่วงไปออกบูธในงานมหกรรมการเกษตรก็มีหลายบริษัทเข้ามาตามจีบ รวมถึงบริษัทที่มีชื่อเสียงชนิดที่ได้ยินแต่ชื่อก็รู้จักด้วย

แต่ผมไม่ค่อยชอบใจเงื่อนไขของพวกเขา เนื่องจากพยายามจะผูกขาดตู้คอนเทนเนอร์ผักสลัดของกลุ่มเกษตรกรภูเขาชีรีมากเกินไป

คือจ้องแต่จะขอครอบครองตัวสินค้าเท่านั้น ไม่สนใจเรื่องกิจการร่วมค้าและนำพาคนหัวกะทิของบริษัทเราไปสู่แวดวงชาวยุโรปเลย

เป็นเรื่องที่ผมอยากตรวจสอบบริษัทดอยช์เช่นกัน

“ก่อนอื่นผมขอขอบคุณสำหรับข้อเสนอนะครับ ถ้าให้โอกาสเราได้ทำงานกับบริษัทดอยช์ ก็นับว่าเป็นเกียรติอย่างยิ่งเลย”

ไฮดี มอร์ ประธานของบริษัทดอยช์ยิ้มอย่างพอใจ

“แต่ผมมีเงื่อนไขข้อนึงนะครับ”

“เงื่อนไขหรือ”

ประธานไฮดี มอร์ย้อนถาม ส่วนลูคัส แวร์เนอร์ก็จ้องมองปากผม

“อย่างที่พวกคุณทราบว่าตู้คอนเทนเนอร์ผักสลัดเป็นอุปกรณ์เพาะปลูกที่มีเทคโนโลยีทันสมัย เลยต้องมีทีมผู้เชี่ยวชาญคอยดูแลตั้งแต่เรื่องเพาะปลูกไปจนถึงเรื่องซ่อมบำรุงเครื่องจักรครับ”

“นี่จะชวนให้บริษัทดอยช์ทำกิจการร่วมค้าใช่มั้ยคะ”

ไฮดี มอร์หัวไวมาก

แค่ได้ยินว่าต้องใช้ผู้เชี่ยวชาญด้านการเพาะปลูกและด้านเทคนิคก็เข้าใจประเด็นสำคัญที่ผมจะสื่อทันที

“ใช่ครับ ผมอยากให้กลุ่มเกษตรกรภูเขาชีรีและบริษัทดอยช์มาทำกิจการร่วมค้าด้วยกัน ผมตั้งใจจะพาผู้เชี่ยวชาญทุกคนจากเกาหลีใต้เข้ามาช่วยด้วยครับ”

ถึงจะตกลงทำกิจการร่วมค้า แต่บริษัทหลายเจ้าก็ยังต้องใช้แรงงานท้องถิ่น

เนื่องจากไม่อยากพึ่งพาแรงงานชาวต่างชาติและติดปัญหาเรื่องขอวีซ่า

“ได้ค่ะ เราจะทำตามที่ประธานคิมด็อกมย็องขอ บริษัทดอยช์จะช่วยอำนวยความสะดวกอย่างถึงที่สุด ให้ผู้เชี่ยวชาญจากเกาหลีใต้เข้ามาทำงานกันได้อย่างสะดวกสบาย”

ไฮดี มอร์พูดพลางจ้องผมตาไม่กะพริบ

เจรจากันได้ลงล็อกง่ายดายจนผมทำตัวไม่ถูกเลย

“แต่ฉันมีเงื่อนไขอยู่อย่างนึงเหมือนกันค่ะ”

ไฮดี มอร์พูดขึ้นพลางทำตาเป็นประกาย ลูคัส แวร์เนอร์ผู้นั่งข้างๆ ถึงกับเหลียวมอง

ทำหน้าสงสัยว่าเธอจะกล่าวอะไร

“ว่ามาได้เลยครับ”

“ช่วยสร้างตู้ปลูกผักสลัดอีกซักรุ่นเถอะนะคะ”

“หมายถึงตู้ปลูกแบบไหนหรือ”

“ตู้ปลูกที่มีไซซ์เล็กกว่าเดิมน่ะ”

“อยากได้เล็กแค่ไหนครับ”

“พอๆ กับตู้เย็นก็น่าจะดีค่ะ”

“คือให้นำไปวางไว้ในบ้านได้ใช่มั้ยครับ”

“ใช่ค่ะ เป็นแบบที่ให้ทุกคนเอาไปตั้งปลูกผักสลัดในบ้านกันได้ ต้องใส่ฟังก์ชันที่ใช้แอปพลิเคชันจัดการได้เข้าไปด้วยนะคะ”

เธอเดาอนาคตของตู้คอนเทนเนอร์ผักสลัดไว้ล่วงหน้า

ถ้าเป็นตู้เพาะปลูกขนาดเล็ก ผมก็เคยลองทำตอนอยู่ขั้วโลกใต้มาแล้ว

มีลางสังหรณ์ว่าเรากับบริษัทดอยช์จะต้องเป็นบริษัทคู่หูที่ยอดเยี่ยมแน่นอน

“ตกลงครับ ผมจะลองสร้างตู้ที่เอาไว้ปลูกผักสลัดในบ้านดูครับ”

\*\*\*

หลังจากประชุมเสร็จผมก็กลับมาที่โรงแรม

มินซอกเอ่ยถามผม

“เรียบร้อยดีมั้ย ทางนั้นเขาว่าไงบ้าง”

“ตกลงว่าจะทำกิจการร่วมค้ากับบริษัทดอยช์นะ”

“จริงเหรอ งั้นก็แสดงว่าเราจะมีบริษัทอยู่ในยุโรปด้วยใช่มั้ย”

“ใช่ ตลาดยุโรปจะตกอยู่ในมือกลุ่มเกษตรกรภูเขาชีรีแล้ว”

“ไปถึงดูไบจนไล่มาถึงฝั่งตลาดยุโรปได้แล้ว ต้องรีบโทร.กลับไปแจ้งข่าวกับคนที่เกาหลีใต้แล้วมั้ย”

มินซอกชูโทรศัพท์พร้อมพูด

พักแทโฮก็คงอยากส่งข่าวทันทีเช่นกัน

“แทนที่จะโทร.หา สู้กลับไปบอกกันต่อหน้าไม่ดีกว่าหรือ”

“ถ้าทำงั้นแล้วมีคนตกใจจะทำไง รุ่นพี่ฮันกีทักอาจช็อกจนเป็นลมไปเลยก็ได้”

มินซอกพูดไปยิ้มไป

รุ่นฮันกีทักคงจะหมดสติอย่างเขาว่า

ผมอยากบอกเล่าความสำเร็จในยุโรปกับพวกเพื่อนร่วมงานโดยไว

**อย่างแกล้งรุ่นพี่!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **369**

**ตอนที่ 369 ตู้ปลูกผักสลัดในครัวเรือน**

ผมต้องทำธุระก่อนกลับเกาหลีใต้

ผมแวะไปที่สำนักงานของลิตเติ้ลฮันส์ เขากางแขนทั้งสองข้างต้อนรับผม

“ไปออกงานเกษตรแฟร์เสร็จเรียบร้อยแล้วสินะ”

“เพราะคุณเลยครับ ผมถึงได้ผลตอบรับที่ดี”

“เพราะผมที่ไหนกัน ผมแค่แวะไปเดินชมเฉยๆ เองนะ”

เขาเล่าปฏิกิริยาตอบรับของคณะผู้ร่วมเดินทางพลางยิ้มร่าเริง

ชมเทคโนโลยีของเราไม่หยุด

ผมได้ยินคำชมว่าเทคโนโลยีของเราสุดยอดจากชาวยุโรปจนหูชา

แต่ฟังบ่อยแค่ไหนก็ไม่เบื่อ

ลิตเติ้ลฮันส์เล่าจบก็ถามขึ้น

“ว่าแต่ผมจะได้รับตู้คอนเทนเนอร์ผักสลัดที่สั่งไว้เมื่อไหร่เหรอครับ”

เขาก็สั่งตู้คอนเทนเนอร์ผักสลัดขนาดสิบฟุตในงานมหกรรมการเกษตรเช่นกัน

ผมทำหน้ายิ้มๆ พลางตอบ

“ตู้คอนเทนเนอร์จะจัดส่งถึงบ้านหลังจากสั่งไปแล้วหนึ่งสัปดาห์ครับ”

“ได้ไวขนาดนั้นเลยเรอะ”

“ว่าจะยกตู้คอนเทนเนอร์ผักสลัดตัวที่โชว์ในงานเกษตรแฟร์ให้คุณน่ะ”

“คงไม่ได้จะให้ฟรีๆ หรอกใช่มั้ย”

“ผมจะให้เป็นของขวัญครับ”

“ของขวัญเหรอ”

เขาถามด้วยสีหน้าตกใจ

ที่เราไปออกบูธในงานมหกรรมการเกษตรได้อย่างประสบความสำเร็จก็เป็นเพราะได้ลิตเติ้ลฮันส์ช่วยเหลือ

ถ้าหากไม่ได้รับการแนะนำจากเขา ผมคงไม่มีโอกาสได้พบกับลูคัส แวร์เนอร์แห่งบริษัทดอยช์

ผมจึงอยากแสดงน้ำใจเล็กๆ น้อยๆ

ลิตเติ้ลฮันส์พูดพลางโบกมือปฎิเสธ

“ถึงยังไงผมคงรับของแพงไปฟรีๆ ไม่ได้หรอกนะ”

“ถือซะว่านี่เป็นของขวัญจากเพื่อนก็แล้วกันนะครับ”

“ของขวัญก็ส่วนของขวัญซี คือผมมีกฎว่าต้องแยกแยะเรื่องงานกับเรื่องส่วนตัวออกจากกันน่ะครับ”

คำตอบของเขาเป็นสิ่งที่ผมคิดไว้อยู่แล้ว ท่าทีหนักแน่นนั้นทำเอาผมต้องยอมถอยให้

“ไหนๆ ก็เป็นของตัวโชว์ งั้นผมขายให้คุณถูกๆ ดีมั้ยครับ”

ลิตเติ้ลฮันส์คิดอยู่ครู่หนึ่งก็ตอบ

“ถ้าเอาตามนี้ ผมโอเคครับ”

“ขอบคุณครับ เดี๋ยวพอตู้คอนเทนเนอร์ผักสลัดมาถึงแล้วผมจะส่งคนมาสอนวิธีปลูกผักสลัดและวิธีการดูแลให้นะครับ”

“ผมจะได้กินผักสลัดสดๆ ทุกวันแล้ว ขอบคุณนะครับ ”

คุยกับลิตเติ้ลฮันส์เสร็จแล้ว ผมก็ตรงดิ่งกลับโรงแรมทันที

มินซอกเตรียมตัวเสร็จแล้วและกำลังรอผมอยู่

“ทีนี้ก็บินกลับกันได้แล้วใช่มั้ย”

ผมพยักหน้าตอบรับเบาๆ ภารกิจทุกอย่างตั้งแต่ที่ดูไบไปจนถึงงานมหกรรมการเกษตรที่อัมสเตอร์ดัมจบลงอย่างราบรื่น

ก่อนออกจากโรงแรม ผมบอกกับพักแทโฮว่า

“เดี๋ยวจะส่งคนมาช่วยนะครับ ช่วงนี้ก็ทนลำบากอีกนิดนะ”

“อย่าห่วงเลยครับ ผมชินกับการอยู่เมืองนอกแล้วละ”

พอเห็นพักแทโฮพูดด้วยสีหน้าร่าเริง ก็รู้สึกว่าเขาเป็นอย่างนั้นจริงๆ

เราเจรจาปัญหาเรื่องวีซ่าของเขากับทางบริษัทดอยช์เรียบร้อยแล้ว และทางบริษัทดอยช์รับปากว่าจะจัดหาพื้นที่สำนักงานให้เราด้วย

“ช่วยย้ายข้าวของที่อยู่ในอัมสเตอร์ดัมทั้งหมดไปเยอรมันให้ด้วยนะครับ”

“ได้ครับ เดี๋ยวผมจัดการให้เอง”

ผมนึกถึงครั้งแรกที่ได้เจอเขา ช่วงแรกเขาเคยบอกว่าชอบใช้ชีวิตในชนบท

แต่เวลานี้กลับออกมาไกลถึงยุโรปด้วยเรื่องงานเกษตรสมัยใหม่ ได้เห็นเขาเติบโตขนาดนี้ รู้สึกชื่นใจมาก

“เราต้องไปกันแล้วละ ช้ากว่านี้ เดี๋ยวจะตกเครื่อง”

มินซอกพูดพลางมองนาฬิกา

“ไปกันเถอะ”

พวกเราขึ้นเครื่องบินกลับเกาหลีใต้

ทันทีที่นั่งลง มินซอกก็พูดขึ้นอย่างตื่นเต้น

“พอได้ฟังผลที่เกิดขึ้นในงานเกษตรแฟร์แล้วทุกคนจะต้องประหลาดใจแน่ๆ ”

ผมอมยิ้มแล้วพยักหน้า

ผมบอกกับฮันกีทักเพียงว่างานมหกรรมการเกษตรอัมสเตอร์ดัมเสร็จเรียบร้อยดี

เขาพยายามถามข้อมูลเพราะอยากรู้

แต่เรื่องเดียวที่ผมเล่าให้เขาฟังอย่างละเอียด ก็คือบริษัทแพลนต์แฟกตอรีพังพินาศอย่างน่าเวทนาที่งาน

ผมไม่ลืมเม้ามอยเหตุผลสำคัญที่พวกเขาพ่ายแพ้หมดท่าว่าเป็นเพราะทักษะทางเทคโนโลยีที่เหนือกว่าของกลุ่มเกษตรกรภูเขาชีรี

ฮันกีทักฟังเรื่องราวอย่างเพลิดเพลินแล้วจู่ๆ ก็ถามขึ้น

“งั้นก็หมายความว่างานเกษตรแฟร์ที่อัมสเตอร์ดัมประสบความสำเร็จสินะ”

“ก็ดีเลยแหละครับ”

“อย่าทำมาปิดบัง เล่ามาให้ละเอียดๆ สิ”

“เดี๋ยวผมไปเล่าให้ฟังอีกทีที่ฮาดงนะครับ”

“นี่แกล้งให้คนอยากรู้จนนอนไม่หลับหรือไง”

ฮันกีทักตะโกนถามเสียงดังจนแสบแก้วหู แต่ผมยืนยันว่าเรื่องความสำเร็จต้องไปเล่าให้ฟังที่ฮาดงเท่านั้น

ผมอยากบอกเล่าความสำเร็จในฝั่งยุโรปต่อหน้าเพื่อนร่วมงานผู้มารวมตัวกัน

\*\*\*

พวกเราออกจากสนามบินอินช็อนแล้วมาถึงที่ฮาดง

ใต้ชายคามีลูกพลับแห้งแขวนอยู่

เป็นภาพอันเงียบสงบซึ่งหาดูได้เฉพาะในฮาดงเท่านั้น

เป็นวิวทิวทัศน์ที่กำลังจะผ่านพ้นไปในปีนี้

ผมแวะกลับบ้านก่อนเข้าไปสำนักงาน

พ่อกับแม่ออกมารอผมอยู่ที่ลานหน้าบ้าน

“กลับมาแล้วครับ”

“เหนื่อยแย่เลยซี”

แม่พูดพลางลูบไหล่ผม

ผมหันไปถามพ่อ

“เจอเรื่องติดขัดตรงไหนหรือเปล่าครับ”

“เราโอเคดี”

“ปีนี้คงทำลูกพลับแห้งได้เยอะอีกปีแน่เลย”

“ปีนี้งานทำลูกพลับแห้งก็ไปได้สวยเหมือนเคย ว่าแต่งานเกษตรแฟร์ที่อัมสเตอร์ดัมเป็นยังไงบ้าง”

พ่อถามพลางจ้องหน้าผม

แม่เองก็ทำหน้าสงสัยเช่นกัน

“ไปได้สวยเหมือนงานลูกพลับแห้งเลยครับ”

“เป็นเรื่องที่น่ายินดีจริงๆ”

พ่อยิ้มกว้าง

“สมกับเป็นลูกชายเราจริงๆ ”

แม่พูดเสริม

“เดี๋ยวผมต้องไปสำนักงานแล้ว เพราะต้องไปบอกข่าวดีกับพวกเพื่อนร่วมงานครับ”

“ได้สิ รีบไปเถอะ”

ผมรีบไปสำนักงานซึ่งมีเพื่อนร่วมงานอยู่ทันที

มินซอกมาถึงสำนักงานแล้ว

สมาชิกหลักของกลุ่มเกษตรกรภูเขาชีรีรวมถึงฮันกีทักอยู่กันเต็มห้องสำนักงาน

มินซอกมองหน้าผมพลางเม้มปากแน่น

ฮันกีทักพูดขึ้นด้วยสีหน้าไม่สบอารมณ์

“ไหนบอกว่าต้องรอท่านประธานคิมด็อกมย็องมาก่อนถึงจะยอมพูด แล้วตอนนี้มาทำเงียบได้ไงเนี่ย”

ผมแตะไหล่มินซอกและพูดขึ้น

“งั้นเดี๋ยวเราแจ้งผลลัพธ์งานของทางฝั่งยุโรปเลยดีมั้ย”

**ลุ้นอยู่นะ รุ่นพี่จะเป็นลมไหม 555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **370**

**ตอนที่ 370 ทีมที่ชนะจะได้ไปทำงานที่ยุโรป**

เมื่อครู่ มินซอกดูเหมือนทรมานกับการต้องอุบความลับ แต่สีหน้ากลับมาสดใสแล้ว คงเพราะเพิ่งรู้สึกสบายใจเอาก็ตอนนี้

ผมพูดพลางมองหน้าเพื่อนร่วมงาน

“ต้องขอบคุณแรงเชียร์จากทุกคน เราถึงไปออกงานเกษตรแฟร์อัมสเตอร์ดัมได้อย่างประสบความสำเร็จ แถมยังเกิดผลลัพธ์ที่น่าพึงพอใจในงานนั้นด้วย ตู้คอนเทนเนอร์ผักสลัดของกลุ่มเกษตรกรภูเขาชีรีขายได้ตั้ง 158 หลังแล้วนะครับ”

“ว่าไงนะ เราขายตู้คอนเทนเนอร์ไปได้ 158 หลังเลยหรือ”

อีดงชุนพูดด้วยสีหน้าตกใจ

ส่วนฮันกีทักแสดงสีหน้าทำนองว่ากำลังคิดคำนวณเงินอยู่ในหัว

ก่อนโพล่งขึ้น

“งั้นก็เป็นเงิน 100 ล้านวอนน่ะสิ”

ผมยิ้มพลางพยักหน้า

ฮันกีทักหัวเราะอ้าปากกว้างคล้ายคนบ้า ดูเหมือนคนสติหลุดไปชั่วขณะ

ส่วนอีดงชุนคงดีใจมากจึงกระโดดโลดเต้น

“ยังมีข่าวดีอีกเรื่องนึงครับ”

สายตาของทุกคนจับจ้องมาที่ผม ฮันกีทักก็สงบสติอารมณ์แล้วสนใจฟังผม

“เราตกลงทำกิจการร่วมค้ากับทางฝั่งยุโรปแล้วนะ ทางนั้นจะช่วยดูแลเรื่องจัดจำหน่ายให้ครับ”

“นี่ถึงขั้นไปคุยเรื่องจัดจำหน่ายมาเรียบร้อยเลยเรอะ กับบริษัทไหนเนี่ย”

ฮันกีทักกลืนน้ำลายเสียงดังเอื๊อกแล้วถาม

“บริษัทที่เชี่ยวชาญเรื่องกระจายสินค้าที่ชื่อดอยช์ครับ”

“ถ้าพูดถึงบริษัทดอยช์ ก็หมายถึงบริษัทกระจายสินค้าเจ้าใหญ่ที่สุดในเยอรมันใช่มั้ยครับ”

มินโยฮันพูดด้วยน้ำเสียงตื่นเต้น เขารู้จักบริษัทดอยช์อยู่ก่อนแล้ว

“ใช่แล้วครับ เราตกลงกันว่าจะจัดตั้งผู้เชี่ยวชาญให้มากที่สุดเท่าที่จะทำได้”

“ไม่ใช่ไปขายตู้คอนเทนเนอร์อย่างเดียว แต่นี่ยังไปร่วมกิจการกับบริษัทกระจายสินค้าที่ใหญ่ที่สุดของเยอรมันด้วยหรือ”

ฮันกีทักเบิกตากว้างแล้วถาม

ผมพยักหน้าเบาๆ

เขามองเพื่อนร่วมงานและตะโกนขึ้น

“มาจับท่านประธานโยนขึ้นฟ้ากันดีมั้ย”

ทันทีที่ฮันกีทักพูดจบ ทุกคนก็วิ่งเข้ามาหาผม

ผมถูกพวกเขาอุ้มแล้วโยนขึ้นไปบนฟ้า

รู้สึกเหมือนได้ทะยานขึ้นสู่ที่สูงยิ่งกว่าตอนขึ้นบอลลูนในทะเลทรายซะอีก

เพื่อนร่วมงานโยนร่างผมพลางส่งเสียงโห่ร้องด้วยความยินดี

“พอเถอะครับ ผมมึนหัว”

อีดงชุนได้ยินที่ผมพูด ก็เลยโบกมือส่งสัญญาณหาคนอื่นๆ

ผมลงมาจากที่สูงและมองเพื่อนร่วมงาน

ทุกคนมีสีหน้าพอใจ เต็มไปด้วยความสุข

อีดงชุนแผดเสียงดัง

“ทีนี้เราก็จะมีงานสร้างตู้คอนเทนเนอร์ผักสลัดใช่มั้ยครับ”

“ใช่ครับ สร้างตามจำนวนที่สั่งเข้ามาได้เลย”

“จะเริ่มทำเดี๋ยวนี้ละครับ ระหว่างที่ท่านประธานไม่อยู่ เกษตรกรรุ่นใหม่ทุกคนเก่งขึ้นเยอะมากเลย”

อีดงชุนพูดด้วยสีหน้ามั่นอกมั่นใจ

ระหว่างที่ผมพักอยู่ในยุโรป ทุกคนก็ทำงานอย่างกระตือรือร้น

“ผมจะรับผิดชอบเรื่องผลิตตู้คอนเทนเนอร์ผัดสลัดเองครับ”

อีดงชุนพูดพร้อมใช้กำปั้นทุบหน้าอก

“แต่ผมมีอะไรจะบอกครับ”

“ว่ามาได้เลยครับ ท่านประธาน!”

“เราต้องผลิตตู้ปลูกผักสลัดให้เล็กลงกว่าเดิมครับ”

“นี่ก็สร้างตู้คอนเทนเนอร์ผักสลัดไซซ์สิบฟุตไว้แล้วนะครับ”

“ต้องให้เล็กกว่านั้นอีกครับ”

ผมพูดพร้อมทำท่ากางแขนทั้งสองข้างแล้วหุบเข้าหากัน

“เรื่องนี้ผมตกลงกับประธานบริษัทดอยช์ไว้แล้วน่ะครับ”

ผมเล่าเรื่องตู้ปลูกผักสลัดในครัวเรือนแบบที่ไฮดี มอร์ ประธานบริษัทดอยช์นำเสนอให้พวกเขาฟังด้วย

อีดงชุนเพิ่งแสดงสีหน้าว่าเข้าใจเอาก็ตอนนั้น

ฮันกีทักมองหน้าผมพลางถามขึ้น

“ได้เคยทำตู้ไซซ์เล็กๆ ตอนอยู่ที่ขั้วโลกแล้วนี่นา”

“ใช่ครับ ผมเคยทำตู้ปลูกผักหลังเล็กที่ขั้วโลกใต้มาก่อน แต่หลังนั้นไว้ใช้ปลูกถั่วงอก ถ้าไว้ปลูกผักสลัดตามบ้านก็ต้องผลิตกันใหม่”

“ช่วงที่สร้างตู้คอนเทนเนอร์ผักสลัด ผมจะลองวิจัยและพัฒนาตู้ปลูกผักสลัดในครัวเรือนดูครับ”

อีดงชุนพูดพลางทำตาเป็นประกาย

สมกับเป็นนักวิศวกรชั่วโมงบินสูง เขากับอีจางอูเป็นวิศวกรแถวหน้าในสายงานตู้คอนเทนเนอร์ผักสลัด

ถ้าจะฝากฝังงานคิดค้นตู้ปลูกผักสลัดในครัวเรือนไว้กับเขา ย่อมไม่ใช่เรื่องยาก

แต่ผมมีแผนการที่แตกต่างออกไปเล็กน้อย เป็นเรื่องที่ได้แอบครุ่นคิดระหว่างทางกลับจากยุโรปมาเกาหลีใต้

“ผมอยากให้เกษตรกรรุ่นใหม่รับโจทย์ข้อนี้ไปทำครับ”

“จะให้เกษตรกรรุ่นใหม่ช่วยทำหรอกหรือ”

อีดงชุนถามย้ำพลางเอียงคอสงสัย

“ครับ ผมอยากให้เกษตรกรรุ่นใหม่แบ่งกลุ่มกันแล้วสร้างตู้ปลูกผักสลัดในครัวเรือน”

“ผมมั่นใจว่าถ่ายทอดความรู้ให้พวกเขาเต็มที่แล้ว แต่ก็ไม่แน่ใจเหมือนกันว่าพวกเขาจะถึงขั้นคิดค้นพัฒนากันไหวหรือเปล่า”

อีดงชุนพูดพลางแสดงสีหน้าเหงาๆ

“เดี๋ยวผมจะให้คุณวิศวกรอีดงชุนรับผิดชอบงานที่สำคัญที่สุดของโครงการนี้นะครับ”

ทันทีที่เอ่ยว่าเป็นงานสำคัญ สีหน้าของอีดงชุนก็แจ่มใสขึ้น

“จะให้ผมทำงานสำคัญใช่มั้ย”

“ใช่ครับ คือจะให้คุณอีดงชุนเป็นที่ปรึกษาเรื่องเทคโนโลยีและเป็นกรรมการตัดสินด้วยครับ”

“เป็นงานสำคัญมากเลยนะเนี่ย ยินดีมากเลยครับ”

อีดงชุนไม่อาจเก็บซ่อนสีหน้ายินดีเอาไว้ได้

“ผมว่าไอเดียของท่านประธานนี่เจ๋งมากเลยนะ”

มินโยฮันพูดพลางสบตาผม

“เพราะพวกเขาได้ศึกษาเรียนรู้เรื่องเทคโนโลยีมามากพอด้วยแหละ ถ้ามอบหมายให้พัฒนาสินค้าตัวใหม่ก็น่าจะเป็นแรงกระตุ้นที่ดีนะครับ”

ฮันกีทักแสดงความคิดเห็นบ้าง

“เราควรให้ทีมเพาะปลูกกับทีมวิศวกรร่วมมือกันนะ คือให้ทีมวิศวกรนำไอเดียจากทีมเพาะปลูกมาสร้างออกมาให้เป็นรูปเป็นร่าง”

“เป็นความคิดที่ดีเลย ถ้าทั้งสองทีมช่วยกันออกหัวคิด น่าจะได้ไอเดียที่ดีกว่านี้ก็ได้ครับ”

เพื่อนร่วมงานต่างระดมความคิดเห็น

เราสรุปแผนโครงการได้เสร็จสมบูรณ์อย่างรวดเร็ว

\*\*\*

ผมเรียกเกษตรกรรุ่นใหม่มารวมตัวกันที่หอประชุมใหญ่

เกษตรกรรุ่นใหม่สองร้อยคนเข้ามานั่งประจำที่

ผมขึ้นไปบนเวที

ผมพูดประกาศความสำเร็จในยุโรปเป็นอย่างแรก เกษตรกรรุ่นใหม่ส่งเสียงโห่ร้องด้วยความยินดี

แล้วก็พูดถึงโครงการใหม่ต่อทันที

“เราจะสร้างตู้ปลูกผักสลัดแบบใหม่เพื่อตีตลาดฝั่งยุโรป เป็นตู้ไซซ์เล็กที่ใช้ในครัวเรือน งานนี้ผมจะมอบหมายให้พวกคุณเป็นผู้ดูแลรับผิดชอบครับ”

ขณะที่ผมพูด คนในหอประชุมใหญ่ก็เริ่มส่งเสียงฮือฮา

“เป็นงานที่ทีมเพาะปลูกกับทีมวิศวกรจะต้องร่วมมือกันพัฒนาตู้ปลูกผักสลัดที่ใช้ในครัวเรือน อนุญาตให้แต่ละกลุ่มมีสมาชิกมากสุดห้าคนนะครับ”

ในตอนนั้นเอง เครื่องโปรเจ็กเตอร์ก็เปิดขึ้นก่อนมีภาพวิดีโอฉายบนหน้าจอ

เป็นคลิปวิดีโอตู้ปลูกถั่วงอกซึ่งเคยสร้างไว้ที่ขั้วโลกใต้

“นี่คือตู้ปลูกถั่วงอกที่ผมเคยสร้างตอนไปอยู่ขั้วโลกใต้ ตู้หลังใหม่รอบนี้ พวกคุณต้องสร้างให้มีขนาดเล็กเหมือนกับหลังนี้ครับ นี่เป็นแค่คลิปวิดีโอให้พวกคุณดูเป็นตัวอย่างเฉยๆ อาจฟังดูว่าผมกังวลไร้สาระ แต่ห้ามสร้างตู้ปลูกถั่วงอกนะครับ”

เกษตรกรรุ่นใหม่ในหอประชุมระเบิดเสียงหัวเราะ

“ทีมที่ได้รับรางวัลชนะจากโครงการนี้ จะได้รับโอกาสให้ไปทำงานที่ยุโรปครับ”

แววตาของเกษตรกรรุ่นใหม่เปล่งประกายระยิบระยับราวกับดวงดาวส่องแสง

**เป็นไอเดียที่ดีนะเนี่ยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **371**

**ตอนที่ 371 ความกระตือรือร้นของเกษตรกรรุ่นใหม่**

พวกเราเริ่มลงมือทำตู้คอนเทนเนอร์ผักสลัดที่จะส่งไปยุโรป

ทีมวิศวกรทำงานกันทั้งวันทั้งคืน มีอีดงชุนเป็นเสาหลัก

ฝั่งทีมเพาะปลูกก็เข้ามาช่วยทำงานเพื่อให้เสร็จทันเวลา

เพราะได้ศึกษาเรื่องตู้คอนเทนเนอร์ผักสลัดมาแล้วทุกคนก็เลยทำได้เหมือนกันหมด

ระหว่างสร้างตู้คอนเทนเนอร์ผักสลัดที่จะส่งไปยุโรป เกษตรกรรุ่นใหม่ก็ผลิตตู้เพาะปลูกในครัวเรือนไปพลางๆ

พวกเขาไม่สามารถทำภารกิจสร้างตู้เพาะปลูกในครัวเรือนในเวลางานได้ ก็เลยต้องวิจัยและพัฒนาตู้เพาะปลูกในช่วงมีจังหวะว่าง

เราไม่ได้เห็นใครเล่นฟุตบอลในสนามกีฬาช่วงพักกลางวันอีกแล้ว

ขนาดเป็นช่วงพักกลางวัน หลังจากกินข้าวแล้วแต่ละทีมก็ยังร่วมหารือกันอย่างกระตือรือร้น

ช่วงสุดสัปดาห์ก็ไม่มีใครเข้าเมืองเลย เกษตรกรหนุ่มสาวทุกคนจดจ่อกับโครงการตู้เพาะปลูกในครัวเรือน

ผมสัมผัสได้ถึงจิตวิญญาณนักสู้จากสีหน้าของพวกเขา ทุกคนคาดหวังให้ตู้เพาะปลูกฝีมือตัวเองได้รับคัดเลือก

เหตุผลสำคัญที่สุดที่ผมมอบหมายภารกิจนี้ให้กับเกษตรกรรุ่นใหม่ก็คือเพื่อสร้างแรงจูงใจ

อยากให้พวกเขาได้ทดลองฝีมือ จะได้เติบโตไปเป็นคนที่มีความคิดสร้างสรรค์และมีจิตวิญญาณของนักสู้

ผมอยากใช้ภารกิจสร้างตู้เพาะปลูกในครัวเรือนมาช่วยพัฒนาให้พวกเขาเติบโตก้าวหน้า

\*\*\*

ผมแวะมาสำนักงานในวันหยุดสัปดาห์เพราะมีเอกสารที่ต้องส่งไปบริษัทดอยซ์

อีดงชุนกำลังเฝ้าสำนักงานอยู่

“วันหยุดแท้ๆ แต่คุณกลับไม่ได้พัก ไหวมั้ยครับ”

“ไม่เป็นไรครับ งานแค่นี้ ผมไม่ได้เหนื่อยอะไรเลย”

พูดยังไม่ทันขาดคำ เกษตรกรรุ่นใหม่สองสามคนก็เดินเข้ามาในสำนักงาน

ในมือของพวกเขามีแบบแปลนและโมเดลจำลองตู้คอนเทนเนอร์ผักสลัด

อีดงชุนเป็นคนไม่หวงวิชาเลย

นี่เป็นเหตุผลที่เขามาสำนักงานในวันหยุดสุดสัปดาห์

“งั้นก็สู้ๆ นะครับ”

หลังจากเตรียมเอกสารให้ทางบริษัทดอยซ์เสร็จแล้ว ผมก็เรียกพังฮย็อนชิกกับคิมซังช็อลให้เข้ามาสำนักงาน

พังฮย็อนชิกมาถึงก่อน

“ฮย็อนชิกมานั่งตรงนี้สิ”

เขานั่งลงข้างๆ ผม

“สอนจบแล้วช่วงนี้เลยว่างหน่อยใช่มั้ย”

“ว่างที่ไหนล่ะครับ พักนี้งานสร้างตู้คอนเทนเนอร์ผักสลัดทำเอาผมยุ่งจนเบลอไปหมดแล้ว”

พังฮย็อนชิกทำหน้างอ

“แล้วนี่ต้องสกัดน้ำมันด้วย นายก็ยิ่งยุ่งเข้าไปใหญ่น่ะสิ”

“ผมลดงานลงตามที่พี่บอกแล้วละ ก็เลยช่วยทำกับแม่เป็นช่วงๆ ครับ”

น้ำเสียงเขาแจ่มใสร่าเริง

“ว่าแต่พี่มีอะไรหรือเปล่าครับ”

บังเอิญว่าคิมซังช็อลเดินเข้ามาพอดี

“นี่ผมมาสายหรือเปล่านะ”

“เปล่าครับ คุณมาตรงเวลาเลยแหละ มานั่งตรงนี้สิ”

ทั้งสองคนแสดงสีหน้าสงสัยว่าผมมีธุระอะไร

“ที่ผมเรียกทั้งสองคนมา คือจะถามว่าพวกคุณอยากไปยุโรปกันมั้ย”

“ยุโรปเหรอ”

คิมซังช็อลถามพลางเบิกตากว้าง

พังฮย็อนชิกกับคิมซังช็อลเติบโตขึ้นจนเป็นผู้เชี่ยวชาญและไปสอนเรื่องตู้คอนเทนเนอร์ผักสลัดกับพวกเกษตรกรรุ่นใหม่ได้แล้ว

และการสอนเรื่องเพาะปลูกก็เสร็จสิ้นไปแล้ว

ตอนนี้ ผมอยากให้ทั้งคู่ออกไปแสดงศักยภาพที่ยุโรป

คิมซังช็อลถามอย่างระมัดระวัง

“งั้นพวกเราก็ต้องออกเดินทางไปล่วงหน้าใช่มั้ยครับ”

“ใช่ครับ ผมอยากให้ทั้งสองคนบินไปก่อน เพราะตอนนี้คุณพักแทโฮก็กำลังลุยงานหนักอยู่ที่โน่นคนเดียว”

คิมซังช็อลกลืนน้ำลายเสียงดังเอื๊อก เห็นหน้าก็รู้แล้ว

ว่าเขาเองก็ตั้งตารออยากเดินทางเต็มที

คิมซังช็อลพูดขึ้นด้วยน้ำเสียงร่าเริง

“จริงๆ แล้ว ผมกำลังฝึกภาษาอังกฤษอย่างจริงจังอยู่ครับ เพื่อเตรียมรับมือกับสถานการณ์แบบนี้”

กลุ่มเกษตรกรภูเขาชีรีเชิญอาจารย์เจ้าของภาษามาสอนภาษาอังกฤษ

ผมรู้มาจากฮันกีทักว่าคิมซังช็อลเข้าเรียนอย่างตั้งใจ

ส่วนพังฮย็อนชิกทำหน้าลังเล

คงเป็นเพราะเรื่องแม่

“แล้วฮย็อนชิกติดอะไรมั้ย”

เขาแสดงสีหน้าเป็นกังวล

พังฮย็อนชิกนิ่งเงียบไม่ยอมโต้ตอบ คิมซังช็อลจึงเอ่ยขึ้นทันที

“ขอผมคุยกับฮย็อนชิกแป๊บนึงได้มั้ยครับ”

ผมพยักหน้าอนุญาต

คิมซังช็อลพาพังฮย็อนชิกออกไปด้านนอก

คิมซังช็อลมีอายุมากกว่าพังฮย็อนชิก

ทั้งสองคนสนิทกันตั้งแต่ได้รับหน้าที่สอนเกษตรกรรุ่นใหม่

พวกเขาใช้เวลาพูดคุยกันไม่นาน

แล้วคิมซังช็อลก็เดินนำเข้ามา สีหน้าดูผ่อนคลายต่างจากตอนเดินออกไปเมื่อครู่

พังฮย็อนชิกพูดกับผม

“ผมอยากไปยุโรปด้วยครับ”

เขาแสดงสีหน้าเด็ดเดี่ยวมุ่งมั่น

“แต่ต้องอยู่ห่างกับคุณแม่แล้วจะไหวหรือ”

“แม่คงสนับสนุนผมเหมือนกันครับ”

ผมรู้มาว่าพังฮย็อนชิกตั้งใจเรียนภาษาอังกฤษมากพอๆ กับคิมซังช็อล

ไม่รู้ว่าคิมซังช็อลพูดโน้มน้าวใจพังฮย็อนชิกแบบไหน แต่พังฮย็อนชิกดูตัดสินใจได้อย่างแน่วแน่

“เข้าใจแล้วครับ ทั้งสองคนเตรียมตัวออกเดินทางได้เลย เดี๋ยวหัวหน้าฝ่ายฮันกีทักจะแจ้งกำหนดการละเอียดๆ ให้อีกทีนะครับ”

ทั้งคู่โค้งขอบคุณอย่างสุภาพก่อนเดินออกจากสำนักงานไป

พอผมนึกจินตนาการถึงภาพพวกเขาทำงานกับพักแทโฮในยุโรปอย่างมีชีวิตชีวาแล้ว ก็เผลอยิ้มโดยไม่รู้ตัว

ตอนนั้นประตูก็เปิดออก พังฮย็อนชิกก้าวเข้ามาในสำนักงาน

เขาแสดงสีหน้าอยากบอกอะไรสักอย่าง

แล้วก็พูดขึ้นมาอย่างระมัดระวัง

“ผมรบกวนขอย้ายเครื่องสกัดน้ำมันไปไว้ในห้องปฎิบัติการของเกษตรกรรุ่นใหม่ได้มั้ยครับ”

“นายอยากป้องกันไม่ให้คุณแม่สกัดน้ำมันน่ะหรือ”

เขายิ้มพลางตอบคำถาม

“ถ้ามีเครื่องสกัด แม่น่าจะทำแต่งานแน่เลย”

\*\*\*

ขณะผมกำลังจะกลับบ้านหลังจัดการงานเรียบร้อยแล้ว

ผมได้ยินเสียงคนดังมาจากโถงทางเดิน

เป็นเสียงที่คุ้นหู

ซึ่งดังออกมาจากห้องบรรยายเล็กตรงสุดทางเดิน

ผมจ้องมองเข้าไปด้านในผ่านทางหน้าต่าง

ในห้องบรรยายมีเกษตรกรรุ่นใหม่ห้าคนกำลังปรึกษาหารือกัน

ผมเห็นโมเดลตู้เพาะปลูกตั้งอยู่กลางห้อง

พวกเขาน่าจะกำลังแลกเปลี่ยนความคิดเห็นกันเรื่องโครงงาน

ผมสะดุดตาซองโดยุนกับคังซูยอลผู้มาจากโรงเรียนทำเทียน

ผมกำลังจะแกล้งทำเป็นไม่เห็นและตั้งใจจะเดินจากไป

แต่บังเอิญดันไปสบตากับซองโดยุนเข้าจนได้

**ตู้เล็กต้องออกมาปังแน่ๆ**

**ทุกคนดูทุ่มเท**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **372**

**ตอนที่ 372 ฉันจะสร้างหอสมุดที่นี่แหละ**

เขารีบเปิดประตูเดินออกมาหา

“ท่านประธานมาทำอะไรแถวนี้เหรอครับ”

“ผมได้ยินเสียงดังเลยนึกว่าคงมีเรื่องอะไรเกิดขึ้นน่ะครับ”

“ปกติซูยอลเป็นคนพูดเสียงดังอยู่แล้วน่ะครับ”

ซองโดยุนพูดพลางทำตายิ้มๆ

คังซูยอลปรากฏตัวทันทีอย่างกับที่ว่า<i>พูดถึงเสือ เสือก็มา</i>

ใบหน้าของเขาแตกต่างจากเมื่อก่อน

“คุณซูยอลไม่ไว้หนวดแล้วเหรอ”

เขาเคยไว้หนวดเพื่อเตรียมไปดูไบ

คังซูยอลยกมือขึ้นปิดบริเวณใต้จมูกแล้วรีบกลับเข้าห้องบรรยายด้วยท่าทางเขินๆ

ทุกคนในห้องรวมถึงซองโดยุนส่งเสียงหัวเราะก๊ากๆ

ผมถามซองโดยุนแทน

“ทำไมคุณซูยอลถึงไม่ไว้หนวดแล้วล่ะ”

“เขาบอกว่าอยากไปยุโรปก็เลยโกนทิ้งไปแล้วครับ”

ฟังแล้วผมเองยังหลุดขำออกมาโดยไม่รู้ตัว เขาตั้งอกตั้งใจไว้หนวดอยู่หลายเดือนด้วยคิดว่าจะเดินทางไปดูไบ

แต่เวลานี้กลับโกนหนวดที่ตั้งใจจะไว้ทิ้งไปเพราะอยากไปยุโรปแทน

ผมหัวเราะเสียงดังลั่นอยู่สักพักก่อนเตือน

“อย่าทำงานหักโหมกันเกินไป ดูแลสุขภาพกันด้วยล่ะ”

เห็นผมกำลังจะกลับ ซองโดยุนก็ถามขึ้น

“ท่านประธานเดี๋ยวก่อนครับ ขอเวลาสักเดี๋ยวได้มั้ย”

ซองโดยุนขออนุญาตสมาชิกในทีมเดินออกมาด้านนอก มือข้างหนึ่งถือคอมพิวเตอร์โน้ตบุ๊ก

ผมเดินกลับเข้าห้องสำนักงานอีกครั้ง

อีดงชุนเองก็ไม่มีทีท่าว่าจะกลับบ้าน

เขายังคงให้คำแนะนำแก่เกษตรกรรุ่นใหม่ต่ออย่างจริงจัง

ผมเข้าไปในห้องประชุมกับซองโดยุน

เขาเปิดโน้ตบุ๊กที่ถือมาแล้วเอ่ยขึ้น

“ผมลองพัฒนาเรื่องงานเกษตรแบบระดมทุนมาแล้วนะครับ”

เป็นไอเดียที่ซองโดยุนเคยเอ่ยกับผมตอนสัมภาษณ์ โดยนำเอารูปแบบการระดมทุนมาประยุกต์ใช้กับการเกษตร

ผมเคยสั่งให้อีกฝ่ายพัฒนาไอเดียนี้ก่อนออกเดินทางไปอัมสเตอร์ดัม

“แล้วก็ลองเน้นที่ฮาดงอย่างท่านประธานบอกแล้วด้วยครับ”

ผมมองเห็นหน้าโฮมเพจ

“‘ระดมทุนทำการเกษตรเพื่อเกษตรกรชาวฮาดง’ คุณซองโดยุนตั้งชื่อเองเหรอครับ”

เขาส่งยิ้มพลางพยักหน้าไปด้วย

ผมจ้องมองหน้าโฮมเพจอย่างละเอียด

มีภาพถ่ายเกษตรกรอยู่ในหน้าจอ

มีคนที่ผมคุ้นหน้าอยู่ในกลุ่มเกษตรกรเหล่านั้น

เขาคืออิมฮวาซู เกษตรกรผู้เคยทำไร่องุ่น

ผมเคยช่วยเหลือเขายามประสบปัญหาราคาองุ่นตกต่ำ

ผมกดคลิกเลือกเกษตรกรอิมฮวาซู เมื่อคลิกตรงรูปเกษตรกร แผนงานเกษตรก็ปรากฎขึ้นทันควัน

ได้เห็นแผนทำการเกษตรที่จะปลูกต้นหอมญี่ปุ่นเดือนกุมภาพันธ์ ปลูกมันฝรั่งเดือนมิถุนายน และปลูกองุ่นเดือนกรกฎาคม

ขณะผมอ่านแผนทำการเกษตร ซองโดยุนก็เอ่ยขึ้น

“ผู้บริโภคจะได้เห็นแผนทำการเกษตรแล้วสั่งซื้อพืชผักที่ตัวเองต้องการล่วงหน้าครับ”

“นี่ไปรู้จักเกษตรกรในภาพได้ยังไงเหรอครับ”

“ผมไปถามความคิดเห็นพวกเขาและรับเอาแผนทำการเกษตรมาเองเลยครับ”

“ว่าแต่ส่วนใหญ่เป็นเกษตรกรที่ทำงานเกษตรบนพื้นที่เล็กๆ ใช่มั้ยครับ”

“เพราะว่าพวกคนที่ทำงานเกษตรบนพื้นที่ใหญ่ๆ เขามีตลาดรองรับมั่นคงอยู่แล้วน่ะครับ”

“คุณโดยุนจะเน้นไปที่กลุ่มคนทำการเกษตรบนพื้นที่เล็กๆ สิท่า”

“ใช่ครับ เพราะผมอยากช่วยเหลือเกษตรกรที่กำลังลำบากครับ”

“เยี่ยมมาก!”

พวกคนทำการเกษตรรายย่อยไม่ค่อยมีตลาดรองรับเป็นที่แน่นอนอย่างซองโดยุนว่า

ถ้าหากเราจุดประกายแนวคิดเรื่องการระดมทุนทำงานเกษตรได้จริง ก็อาจเป็นความหวังสำหรับผู้ทำการเกษตรรายย่อย

ผมสัมผัสได้ว่าเขาเป็นคนมีน้ำใจ

ผมดูหน้าโฮมเพจแล้วถามขึ้นว่า

“ใครเป็นคนทำโฮมเพจเหรอครับ”

“ผมทำเองครับ”

“คุณโดยุนรู้วิธีเขียนโค้ดด้วยเหรอครับ”

“เปล่าครับ ผมไม่ได้เก่งถึงขั้นนั้นหรอก จริงๆ แล้วผมไม่ได้เขียนโค้ดแต่ใช้เครื่องมือช่วยสร้างโฮมเพจน่ะครับ มีเว็บไซต์ต่างประเทศเขาแจกเทมเพลตฟรีๆ ให้เราเอามาสร้างโฮมเพจได้ครับ”

“เรื่องระดมทุนทำการเกษตรนี่ถ้าผมอยากฝากให้คุณโดยุนดูแลต่อ พอไหวมั้ยครับ”

“ผมอยากทำต่ออยู่แล้วครับ”

\*\*\*

ท้องฟ้ามืดแล้ว

ผมกลับบ้านหลังจากเลิกงาน

เสียงโทรศัพท์ดังขึ้นเมื่อถึงบ้าน

เป็นสายจากชองกาฮี ผู้ดูแลโรงเรียนทำเทียน

“มีอะไรหรือ โทร. มาดึกดื่นป่านนี้”

“ไหนๆ ก็กลับมาบ้านแล้วเลยอยากเจอท่านประธานหน่อยน่ะ”

“เธอกลับมาเหรอ”

“วันเกิดพ่อน่ะ แล้วก็เป็นช่วงปลายปีด้วย ฉันก็เลยถือโอกาสกลับมารอบเดียวเลย”

“ฉันกำลังกลับบ้าน แวะมาเจอกันหน่อยมั้ย”

ผมหมุนพวงมาลัยมุ่งหน้าไปทางบ้านของเธอ

ชองกาฮีโบกมือให้

“สบายดีมั้ย”

“ฉันก็ต้องสบายดีอยู่แล้วสิ”

เธอพูดพลางก้าวขึ้นรถ

“ไปกินข้าวเย็นกันมั้ย”

“ฉันอยากแวะไปที่ที่นึงก่อนน่ะ”

“ที่ไหนเหรอ”

“ช่วยขับไปตามที่ฉันปักหมุดให้ก็พอ”

กาฮียกมือขึ้นบังแล้วกดปักตำแหน่งบนเนวิเกชัน

“จะไปที่ไหนล่ะเนี่ย”

“ไปถึงเดี๋ยวก็รู้เองแหละน่า”

พอคิดได้ว่ากาฮียังเหมือนเดิม ผมก็อมยิ้ม

ขณะเรามุ่งหน้าไปยังสถานที่ที่เธอปักหมุดไว้ จู่ๆ เธอก็ถามขึ้น

“ซองโดยุนกับคังซูยอลสบายดีใช่มั้ย”

“เด็กพวกนั้นเป็นความหวังของกลุ่มเกษตรกรภูเขาชีรีเลยแหละ”

“เก่งขนาดนั้นเลยเหรอ”

กาฮีถามด้วยสีหน้าประหลาดใจ

“จะตกใจทำไม อย่าบอกนะว่าทั้งสองคนเคยสร้างวีรกรรมอะไรไว้ที่โรงเรียนทำเทียน”

“พวกนั้นไม่เคยสร้างเรื่องอะไรหรอก คือฉันดีใจน่ะ ที่ได้ยินว่าทั้งสองคนไปได้ดี”

กาฮีพูดยิ้มๆ

ผมรู้สึกได้ว่าเธอโล่งใจปนเศร้าเล็กน้อยจากรอยยิ้มของเจ้าตัว

ต่อให้เธอไม่บอกผมก็รู้

เนื่องจากซองโดยุนกับคังซูยอลเป็นเด็กที่เติบโตมาท่ามกลางสภาพแวดล้อมยากลำบาก เธอคงสงสารและภูมิใจในตัวพวกเขา

แค่เล่าว่าเด็กๆ ไปได้ดีก็รู้สึกตื้นตันใจแล้ว

“หนังสือฉันออกแล้วนะ”

จู่ๆ กาฮีก็โพล่งขึ้น

“พูดถึงหนังสือ รอบที่แล้วก็ให้ฉันมาเป็นของขวัญแล้วนี่นา”

“ออกใหม่อีกเล่มแล้ว”

เธอหยิบหนังสือออกมาจากกระเป๋า

ผมเหลือบมองหนังสือที่เธอถืออยู่

จึงได้เห็นชื่อเรื่อง

“‘เครื่องจักร’ เหรอ”

“ใช่แล้ว”

นิยายเล่มก่อนหน้านี้มีชื่อว่า<i>ผึ้งกับบทลงโทษ</i>

มีเนื้อหาว่าตัวละครหลักโดนผึ้งต่อยจึงมีความสามารถพิเศษมาไขคดี

คราวนี้เป็นเรื่อง ‘เครื่องจักร’ แค่ชื่อหนังสือก็ไม่ธรรมดาแล้ว

“ทำไมถึงตั้งชื่อว่า ‘เครื่องจักร’ ล่ะ”

“เพราะเป็นนิยายเกี่ยวกับเครื่องจักรเปลี่ยนวิญญาณน่ะสิ”

“เครื่องจักรเปลี่ยนวิญญาณ?”

จินตนาการแปลกพิลึกของกาฮีทำเอาผมหลุดหัวเราะออกมาโดยไม่รู้ตัว

“นายขำอะไร”

“รู้สึกสนุกดีไง”

“ยังไม่ทันได้อ่านแต่บอกว่าสนุกเนี่ยนะ”

เธอขมวดคิ้วพลางทัก

“หมายถึงว่าจินตนาการเธอมันแปลกใหม่ดี อย่าเข้าใจผิดสิ”

เธอมองผมแล้วหันหน้ากลับไป

เรามาถึงจุดหมายแล้ว

“ที่นี่แหละ”

เธอพูดด้วยน้ำเสียงร่าเริง

เป็นอาคารเรียนของโรงเรียนประถมศึกษาอันเงียบสงบในชนบท

“มาที่นี่ทำไมหรือ”

“เข้าไปเดี๋ยวก็รู้เองแหละ”

ขณะกำลังเดินผ่านเข้าประตูโรงเรียน

จู่ๆ ฝนก็ตกหนัก

“รีบเข้าไปกันเถอะ”

เธอพูดพร้อมยกกระเป๋ามาบังหัวไว้

พวกเราวิ่งฝ่าฝนไปด้วยกัน

ถึงจะเป็นช่วงเวลาสั้นๆ แต่เสื้อผ้าก็เปียกไปหมด

กาฮีมีสภาพเหมือนลูกแมวตกน้ำ

ผมถามเธอ

“ที่นี้ก็บอกมาซะที ว่าที่นี่คือที่ไหนกันแน่”

“ฉันจะสร้างหอสมุดที่นี่แหละ”

**นานๆ ทีจะได้เจอครูกาฮี**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **373**

**ตอนที่ 373 หอสมุดแห่งความฝันของชองกาฮี**

สถานที่ที่กาฮีบอกจะสร้างหอสมุดคืออาคารภายในโรงเรียนที่ปิดตัวลงแล้ว

ผมเหลียวมองรอบอาคารเรียนพลางถาม

“จะสร้างที่นี่ให้เป็นหอสมุดเหรอ”

เธอพยักหน้ายืนยัน

“แปลว่าเธอจะซื้ออาคารหลังนี้ใช่มั้ย”

“กำลังวางแผนอยู่น่ะ ตอนนี้แค่จองไว้ก่อน แต่อีกไม่นานก็คงจะซื้อได้แล้วแหละ”

กาฮีพูดด้วยสีหน้ามั่นใจในตนเอง

“ใช้เงินเยอะน่าดูเลยสิ”

ถึงจะเป็นอาคารเรียนที่ปิดไปแล้วแต่หากจะซื้อมาปรับปรุงเป็นหอสมุด ยังไงก็ต้องใช้เงินสองสามร้อยล้านวอนเป็นอย่างน้อย

“ว่าจะเอาเงินที่ขายนิยายได้มาซื้อน่ะ”

“นิยายขายดีขนาดนั้นเลยเหรอ”

“ช่วงนี้ยังติดชาร์ตหนังสือขายดีเป็นอันดับหนึ่งอยู่นะ”

กาฮีทุ่มทุนไปถึงห้าสิบล้านวอน กับการระดมทุนของกลุ่มเกษตรกรภูเขาชีรี

ที่ลงทุนด้วยจำนวนเงินมหาศาลเพราะเธอชนะการประกวดนวนิยายที่จัดโดยสำนักพิมพ์ฮันกุก

ตอนนี้เธอยังได้ตีพิมพ์นิยายเรื่อง ‘เครื่องจักร’ ออกมาอีก

สิ่งที่เธอพูดอาจเป็นเรื่องจริง

“ทำไมล่ะ ไม่เชื่อเหรอ”

เธอถามพลางจ้องตาผมนิ่งๆ

“เปล่าหรอก แค่รู้สึกทึ่งน่ะ”

“จะทึ่งอะไรขนาดนั้น”

“ก็ทึ่งกับแรงผลักดันของชองกาฮีไง”

กาฮีดูอารมณ์ดี เธอตบไหล่ผมเบาๆ พลางพูดขึ้น

“เข้าไปข้างในสักแป๊บมั้ย”

“เอาสิ”

ถึงโรงเรียนจะปิดตัวไปแล้วแต่ภายในอาคารยังสะอาดสะอ้าน

เธอมองไปยังห้องเรียนอันว่างเปล่าก่อนพูดขึ้น

“ต่อไปที่นี่จะต้องมีหนังสือและคนเยอะสุดๆ เลยละ”

เธอพูดไปยิ้มไป

“ได้ฟังแผนการใหญ่โตของชองกาฮีแล้ว ทีนี้เราไปกินข้าวเย็นกันได้หรือยัง”

ผมพาเธอไปร้านอาหารริมทาง ร้านประจำของฮันกีทัก

ชองกาฮียืนอยู่หน้าร้าน เธอพูดขึ้น

“ร้านอาหารริมทางนี่”

“ฝนตกทั้งที มาจัดเหล้ามักกอลลีกันเถอะ”

“แล้วรถล่ะ จะเอากลับยังไง”

“เดี๋ยวเรียกแท็กซี่เอาก็ได้ ไม่ต้องห่วง เข้ามาเถอะ ที่นี่บริการดีนะ”

คุณป้าเจ้าของร้านเอ่ยทักทายด้วยสีหน้ายินดี

“โดนฝนมาสินะ ใช้นี่เช็ดสิ”

คุณป้าเจ้าของร้านยื่นผ้าขนหนูให้ผมแล้วเอ่ยทัก

“ว่าแต่วันนี้พาคนอื่นมานี่นา”

เธอพูดพร้อมมองชองกาฮีไปด้วย

“ถ้ามากับคนเดิมๆ ทุกวันก็ไม่สนุกน่ะสิ”

“ก็จริงแฮะ”

“อย่าบอกนะครับว่าคุณป้าเศร้าที่รุ่นพี่กีทักไม่มา”

“เศร้าอะไรกันล่ะ ไม่เลยสักนิด เพราะเจ้ากีทักน่ะชอบขอของแถมอยู่เรื่อยเลย”

เธอตอบด้วยน้ำเสียงล้อๆ

“จะรับอะไรดี”

“ขอพิซซ่าหน้าทะเลกับมักกอลลีครับ”

“รอเดี๋ยวนะ เดี๋ยวยกมาเสิร์ฟจ้ะ”

พอคุณป้าเจ้าของร้านเดินกลับไป กาฮีก็สบตาผมแล้วกล่าวทันที

“งานการไม่ทำ มัวมานั่งกินเหล้าอยู่แถวนี้ทุกวันเลยสิท่า”

“ชองกาฮียังขี้บ่นเหมือนเดิมเลยนะ”

“อะไรนะ หาว่าฉันบ่นเรอะ”

ตอนนั้นเอง คุณป้าเจ้าของร้านก็เอ่ยขึ้นขณะวางมักกอลลีกับอาหารกับแกล้ม

“อันนี้แถมให้หนูเป็นพิเศษนะจ๊ะ”

มันคือกิมจิผัดเต้าหู้ซึ่งดูน่ากิน ผมกลืนน้ำลายเสียงดังเอื๊อก

“แล้วเดี๋ยวจะทอดพิซซ่าหน้าทะเลมาให้นะ”

ขณะเทมักกอลลีสีคล้ายน้ำนมลงในแก้ว ฝนก็เริ่มเทกระหน่ำลงมา

“ฝนตกหนักเลยแฮะ”

กาฮีมองออกไปข้างนอกแล้วพูดขึ้น

“อากาศอย่างงี้เหมาะจะดื่มมักกอลลีจริงๆ ”

ผมยิ้มแล้วยกแก้วขึ้น ดื่มกับเธอไปได้แก้วสองแก้ว พิซซ่าหน้าทะเลก็มาเสิร์ฟ

อาจเพราะเสียงฝนที่ทำให้เหล้ามีรสอร่อย

ผมดื่มหมดแก้วแล้วถามเธอ

“ว่าแต่เหตุผลจริงๆ ที่เธออยากสร้างหอสมุดคืออะไรเหรอ”

“เพราะฮาดงขาดพื้นที่เชิงวัฒนธรรมให้ประชาชนน่ะสิ และฉันอยากให้เรามีสิ่งอำนวยความสะดวกให้พวกเกษตรกรรุ่นใหม่ด้วย”

“นอกจากเรื่องพวกนี้แล้ว ไม่มีเหตุผลอื่นเลยเหรอ”

ก่อนหน้านี้ เธอเคยบอกผมแล้วว่าอยากจะสร้างพื้นที่เชิงวัฒนธรรมให้เกษตรกรรุ่นใหม่ได้ใช้

ตอนนั้นผมเข้าใจว่าเธออยากทำเช่นนั้นจริง แต่จู่ๆ ก็คิดว่าอาจมีเหตุผลอื่นด้วย

กาฮีกระดกเหล้าหมดแก้วและพูดตอบ

“ถ้าจะให้ตอบ มันก็มีอีกเหตุผลนึงแหละ”

“อะไรเหรอ”

ผมมองตาเธอพลางถาม

“เพราะฉันก็อยากท้าทายตัวเองให้เดินไปสู่ความฝันเหมือนนายไง”

“ท้าทาย?”

“ก็นายท้าทายตัวเองอยู่ตลอดเวลานี่นา ตั้งแต่เริ่มทำลูกพลับตากแห้งจนมาถึงวันนี้ นายออกวิ่งไม่ยอมหยุดพัก ฉันเลยอยากลองดูบ้างเหมือนกัน”

กาฮีพูดด้วยแววตาจริงจัง

“เพราะงั้นเธอเลยมาเขียนนิยาย แล้วก็จะสร้างหอสมุดด้วยใช่มั้ย”

“ถูกต้อง ฉันจะตั้งเป้าหมายไปทีละอย่างและพยายามทำให้ดีที่สุดเท่าที่จะทำได้”

“เท่มาก”

คำพูดของผมทำเอาเธอยิ้มเขินๆ

เธอเองก็กำลังเดินไปสู่ความฝันของตนทีละก้าว

“มาชนแก้วให้ความฝันของชองกาฮีกันดีมั้ย”

เราชนแก้วกันอย่างมีความสุข

ตอนนั้นเอง แก้มของเธอเปลี่ยนเป็นสีแดง

“อายองรับปากว่าจะมาช่วยฉันด้วยแหละ”

“งั้นเหรอ”

“อายองจะมาช่วยวาดภาพฝาผนังที่หอสมุดให้”

“ภาพวาดฝาผนัง?”

ขณะเธอเล่าเรื่องของนัมอายอง ผมก็หัวเราะออกมา

กาฮีจ้องผมเขม็งพลางถามขึ้น

“หัวเราะทำไม”

“นึกถึงของขวัญที่อายองให้มาน่ะ”

“ของขวัญเหรอ”

ผมเล่าถึงภาพวาดที่นัมอายองมอบให้

พอบอกว่าในภาพวาดมีใบหน้าผมระบายเป็นสีเขียว เธอก็ขำก๊าก

“ชักอยากเห็นภาพวาดฝาผนังที่หอสมุดแล้วซี”

\*\*\*

วันต่อมา กาฮีกลับไปโรงเรียนทำเทียน

ส่วนผมยุ่งจนไม่ลืมหูลืมตาอยู่กับงานก่อตั้งกิจการร่วมค้ากับบริษัทดอยช์

ฮันกีทักเดินเข้ามาในสำนักงานพร้อมกับเสียงเคาะประตู

“นี่ก็กินข้าวเที่ยงไปแล้ว ออกไปจิบกาแฟกันดีมั้ย”

ตอนใช้พื้นที่ของศูนย์ส่งเสริมการเกษตรเป็นสำนักงาน เราจะขึ้นไปนั่งคุยกันบนดาดฟ้าเป็นประจำ

แต่ตอนนี้เราย้ายมาใช้มหาวิทยาลัยฮาดงแทน และรอบๆ พื้นที่ก็มีร้านกาแฟอยู่มากมาย

ผมนั่งบนสแตนด์ที่มองเห็นสนามกีฬา

ฮันกีทักยื่นแก้วกาแฟให้ก่อนเปรยขึ้น

“ได้ยินว่าเมื่อวานไปนั่งร้านอาหารริมทางกับกาฮีมานี่”

“รุ่นพี่รู้ได้ยังไงครับ”

**รุ่นพี่ก็สายข่าวเยอะนะ 5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **374**

**ตอนที่ 374 สวรรค์สลัด VS สลัดหนึ่งวัน**

“ฉันรู้หมดแหละ”

เขามองผมแล้วพูด

“นายสองคนคุยเรื่องอะไรกันน่ะ แถมไปนั่งคุยในวันฝนตกที่ร้านอาหารริมทางซะด้วย”

“คุยเรื่องความฝันของชองกาฮีน่ะครับ”

“ความฝัน?”

“กาฮีมีแผนจะสร้างหอสมุดในฮาดง”

“หอสมุดเรอะ”

ผมเล่าเรื่องที่เราเข้าไปอาคารเรียนที่ปิดไปแล้ว

พอได้ฟังว่านัมอายองตัดสินใจจะช่วยวาดภาพฝาผนังให้ อีกฝ่ายก็พูดสวนขึ้นทันควัน

“ตั้งแต่ไปเป็นครูโรงเรียนทำเทียน เธอก็เปลี่ยนไปเยอะเลย เป็นถึงนักเขียนนิยายที่ขายดิบขายดีเชียวนะ! แถมอีกไม่นานก็จะได้เป็นผู้อำนวยการสำนักหอสมุดด้วย ชองกาฮี!”

ฮันกีทักพูดพร้อมยิ้มจางๆ

“เรื่องคุณซังช็อลกับคุณฮย็อนชิกกำลังเตรียมตัวไปเยอรมันนี่เรียบร้อยดีใช่มั้ยครับ”

“ก็โอเค ทางบริษัทดอยช์ช่วยเราดี เลยไม่มีปัญหาอะไร นี่จัดการจองตั๋วเครื่องบินไปเยอรมันเสร็จแล้วด้วย”

“คงเหนื่อยน่าดู ขอบคุณนะครับพี่”

“เหนื่อยอะไรกัน ยังเทียบกับเจ้าพวกนั้นไม่ได้เลยด้วยซ้ำ”

ฮันกีทักพูดพลางชี้นิ้วไปทางกลุ่มเกษตรกรรุ่นใหม่ที่นั่งกระจัดกระจายอยู่บนม้านั่งยาว

พวกเขากำลังทำงานที่ได้รับมอบหมายในช่วงพักกลางวัน

“ที่นายให้โจทย์กับเกษตรกรรุ่นใหม่ เป็นไอเดียที่เจ๋งดีนะ”

ฮันกีทักจิบกาแฟหนึ่งอึกแล้วพูดขึ้น

“แววตาพวกนั้นเปลี่ยนไปเลย นายก็รู้สึกเหมือนกันใช่มั้ยล่ะ”

“ครับ ทุกคนดูกระตือรือร้นกันสุดๆ”

“ตอนแรก ฉันก็แอบเป็นห่วงอยู่นะ เพราะนอกจากสั่งให้ทำตู้คอนเทนเนอร์ผักสลัดแล้วยังต้องไปจัดการงานอย่างอื่นอีก”

นอกจากทำตู้คอนเทนเนอร์ผักสลัดเพื่อส่งไปยุโรปแล้วพวกเขายังมีงานอื่นๆ อีกมากมาย

กลุ่มเกษตรกรภูเขาชีรีจัดส่งผักสลัดให้ร้านค้าเจ้าใหญ่ๆ ห้าแห่ง รวมถึงโรงพยาบาลมหาวิทยาลัยฮาดงด้วย

ปัจจุบันได้นำตู้คอนเทนเนอร์ผักสลัดมาปลูกผักสลัด

และเรายุ่งมากขึ้น ถ้าก่อสร้างโรงเพาะปลูกหลังใหญ่เสร็จสมบูรณ์

บริษัทเราเพิ่งจะเซ็นสัญญาว่าจะจัดส่งผักสลัดให้กับบริษัทแอลวีซึ่งมีเครือข่ายอยู่ทั่วประเทศแล้วด้วย

“เดดไลน์ส่งตู้คอนเทนเนอร์คือเมื่อไหร่นะ”

“สัปดาห์หน้าครับ”

“อยากเห็นแล้วว่าจะออกแบบหน้าตายังไง”

\*\*\*

หนึ่งสัปดาห์ต่อมาก็ถึงกำหนดส่งงาน

เกษตรกรรุ่นใหม่สร้างตู้เพาะปลูกจำนวนสี่สิบหลังสำเร็จเรียบร้อย

ผมได้เห็นตู้เพาะปลูกหลากหลายแบบอยู่ตรงหน้า

มีผักสลัดเติบโตอยู่ในตู้เพาะปลูกทุกหลัง

แต่ไม่ใช่ว่าเราประดิษฐ์ตู้เพาะปลูกขึ้นมาแล้วงานจะสิ้นสุด

เพราะภารกิจนี้ยังรวมถึงการปลูกพืชด้วย

หัวหน้าทีมของกลุ่มเกษตรกรภูเขาชีรีมารวมกลุ่มประเมินตู้เพาะปลูกฝีมือเกษตรกรรุ่นใหม่

ถึงพืชผลกำลังเติบโตดีก็ไม่ได้หมายความว่าตู้เพาะปลูกทุกหลังสมบูรณ์แบบ

ตู้เพาะปลูกบางหลังให้แสงสว่างไม่เพียงพอ บางหลังควบคุมอุณหภูมิกับความชื้นไม่ได้

อีดงชุนกับมินโยฮันเป็นผู้ประเมินในรอบแรก

ทั้งสองคัดเลือกตู้เพาะปลูกมาห้าหลัง

ตู้เพาะปลูกในครัวเรือนทั้งห้าหลังนั้นควบคุมอุณหภูมิ ความชื้น ความเข้มของแสงและความเข้มข้นของคาร์บอนไดออกไซด์ได้อย่างครบถ้วนสมบูรณ์

อีดงชุนวางตู้เพาะปลูกทั้งห้าลงแล้วเอ่ยขึ้น

“มีตู้เพาะปลูกอยู่ห้าหลังที่ทำออกมาได้ตรงตามเงื่อนไขของการประเมินรอบแรกครับ”

ส่วนเกณฑ์การประเมินรอบสองคือการใช้งานจริง ความทนทานและการออกแบบ

ถึงจะควบคุมอุณหภูมิ ความชื้น ความเข้มของแสงและความเข้มข้นของคาร์บอนไดออกไซด์ได้อย่างสมบูรณ์แบบ แต่ก็มีตู้เพาะปลูกที่ไม่ผ่านเกณฑ์การใช้งานจริง

นี่เป็นอุปกรณ์ขนาดเล็กสำหรับให้คนทั่วไปใช้ปลูกผักสลัดที่บ้าน

เพราะฉะนั้น ต้องทำออกมาให้ทุกคนใช้งานได้ง่ายๆ

สารละลายธาตุอาหารและโครงสร้างการให้น้ำต้องไม่ซับซ้อน จะได้ง่ายต่อการดูแลรักษาตู้เพาะปลูก

มินโยฮันพูดขึ้นหลังประเมินเสร็จ

“คัดเหลือตู้เพาะปลูกสองหลังสุดท้ายแล้วครับ”

“ชื่ออะไรกันบ้างนะ”

ฮันกีทักมองตู้เพาะปลูกที่ผ่านเข้ารอบสุดท้ายพลางถาม

“ตู้นึงชื่อ ‘สวรรค์สลัด’ ส่วนอีกตู้คือ ‘สลัดหนึ่งวัน’ ครับ”

มินโยฮันชี้ไปทางตู้เพาะปลูกแล้วตอบ

ตู้ที่ชื่อ<i>สวรรค์สลัด</i>มีลักษณะคล้ายกับตู้ปลูกถั่วงอกที่ผมเคยทำที่ขั้วโลกใต้โดยบังเอิญ

พวกเขานำตู้เย็นมาดัดแปลงเป็นตู้ปลูกผักเช่นเดียวกับผม

มีลักษณะตรงตามเงื่อนไขการปลูกพืชทุกข้อ และดูแลรักษาง่าย

ทีมผู้ผลิตตู้สวรรค์สลัดก็คือทีมที่มีซองโดยุนกับคังซูยอลเป็นหัวเรือใหญ่

“งานออกแบบตู้<i>สลัดหนึ่งวัน</i>ดูสบายตาดีจัง”

แพกมินซอกพูดขึ้นขณะมองพื้นผิวภายนอกของตู้ซึ่งมีสีขาว

พวกเขาออกแบบได้ดูสะอาดน่าใช้อย่างที่ว่า

สาเหตุที่การออกแบบดูสบายตาไม่ใช่เพียงเพราะตู้ข้างนอกมีสีขาว

แต่<i>สลัดหนึ่งวัน</i>ยังติดตั้งประตูกระจกให้ส่องดูด้านในได้ด้วย

มีเอกลักษณ์ตรงที่ทำให้เรามองเห็นผักสลัดเติบโต

ส่วนตู้เพาะปลูกของทีมซองโดยุนมีลักษณะปิดทึบ มองไม่เห็นข้างใน

ทีมผู้ประดิษฐ์<i>สลัดหนึ่งวัน</i>เป็นทีมที่ทำงานเป็นทีมได้ดี มีโชมีฮีเป็นแกนนำ

โชมีฮีเรียนวิชาเอกวิศวกรรมเครื่องกล

ความฝันและเป้าหมายของเธอคือนำเครื่องจักรอันทันสมัยมาช่วยปรับปรุงระบบนิเวศเกษตรในเกาหลีใต้

อีดงชุนมองตู้เพาะปลูกทั้งสองหลังพลางอธิบาย

“ในแง่ของประสิทธิภาพ <i>สวรรค์สลัด</i>ทำได้ยอดเยี่ยมมาก ส่วน<i>สลัดหนึ่งวัน </i>ผมอยากให้คะแนนในแง่ของการออกแบบและการใช้งานจริง”

ทุกคนมองตู้ปลูกผักทั้งสองหลังแล้วคิดหนัก

“ไม่รู้จะให้รางวัลทีมไหนดี”

ฮันกีทักลูบคางพลางกล่าว

“ผมอยากโหวตให้<i>สลัดหนึ่งวัน</i>ครับ”

มินโยฮันพูดขึ้นด้วยสีหน้านิ่งเฉย

“ทำไมถึงเลือก<i>สลัดหนึ่งวัน</i>ล่ะครับ”

“ผมว่ามันเหมาะจะเป็นตู้เพาะปลูกในครัวเรือนมากที่สุดแล้ว ชอบการออกแบบของเขาด้วยครับ”

คำพูดของมินโยฮันทำเอาทุกคนแสดงแววตาเป็นเชิงเห็นด้วย

อีดงชุนเปิดปากเอาตอนนั้น

“ผมโหวตให้ตู้<i>สวรรค์สลัด</i>ครับ”

“ขอเหตุผลด้วยครับ”

ผมถามถึงเหตุผลกับอีดงชุนด้วยเช่นกัน

“เพราะ<i>สวรรค์สลัด</i>ใช้เทคนิคโดดเด่นกว่า<i>สลัดหนึ่งวัน</i> พวกเขาวางระบบเครื่องปั๊มอากาศกับเครื่องควบคุมความเข้มข้นของคาร์บอนไดออกไซด์ไว้ข้างในตู้อย่างพิถีพิถัน ขอเลือก<i>สวรรค์สลัด</i>เพราะเรื่องประสิทธิภาพที่โดดเด่น มากกว่าจะดูที่การออกแบบครับ”

คำพูดของอีดงชุนทำเอาสมาชิกทีมต้องคิดหนักกว่าเดิม

พวกเขาแสดงสีหน้าทำนองว่าไม่รู้จะเลือกอันไหนดี

และตอนนั้นเอง ฮันกีทักก็เปิดปากพูด

เขาแสดงสีหน้าเป็นเชิงว่าพบทางออกแล้ว

“เราให้ท่านประธานกลุ่มเกษตรกรภูเขาชีรีเป็นคนตัดสินรางวัลชนะเลิศดีมั้ยครับ”

ฮันกีทักจ้องหน้าผมพร้อมกับพูดขึ้น

“นั่นเป็นความคิดที่ดี ผมเห็นด้วยครับ”

มินซอกพูดด้วยสีหน้ายินดี

“ผมเห็นด้วยนะ”

มินโยฮันพูดเสริม

และอีดงชุนก็เข้ามารวมพลังด้วยเช่นกัน

“ไม่ว่าคำตัดสินของท่านประธานจะออกมาเป็นแบบไหน เราก็พร้อมน้อมรับทุกอย่างครับ”

สายตาของทุกคนจับจ้องมาที่ผม

ผมส่งยิ้มให้พลางตอบ

“ถ้าทุกคนอยากให้ทำอย่างงั้น ผมก็คงไม่ปฏิเสธ เดี๋ยวผมจะเป็นคนประกาศผลผู้ชนะเลิศเองครับ”

\*\*\*

วันต่อมา เกษตรกรรุ่นใหม่มารวมตัวกันในหอประชุม

ทุกคนมองผมด้วยสีหน้าลุ้นสุดๆ

“อย่างที่ทราบกันดีว่าวันนี้เป็นวันประกาศผลผู้ชนะเลิศโครงการ ‘ตู้เพาะปลูกในครัวเรือน’ ก่อนประกาศผล ผมขอชมเชยที่พวกคุณพยายามและตั้งใจกับงาน ทุกคนเก่งมากครับ”

หลังจากพูดจบ เสียงปรบมือก็ดังกึกก้อง

“งั้นผมขอประกาศรางวัลชนะเลิศเลยนะครับ”

**มันต้องค้างให้ได้เลยสินะ**

**ใครเชียร์ทีมไหนบ้างง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **375**

**ตอนที่ 375 ผู้ชนะคือพาราไดซ์สลัด**

เกษตรกรรุ่นใหม่กำลังจ้องหน้าผม

ผมเปิดกระดาษโน้ตที่เตรียมไว้

“และผู้ชนะเลิศในโครงการครั้งนี้คือ...”

ความรู้สึกตึงเครียดวนเวียนอยู่ภายในหอประชุม

“มีผู้ชนะร่วมกันครับ <i>สวรรค์สลัด</i>ของทีมซองโดยุนกับ<i>สลัดหนึ่งวัน</i>ของทีมโชมีฮี สองทีมนี้ได้รับรางวัลร่วมกัน ขอเชิญตัวแทนของทีมขึ้นมาบนเวทีด้วยครับ”

ซองโดยุนกับโชมีฮีก้าวขึ้นมาบนเวที

ซองโดยุนหยิบไมโครโฟนขึ้นมาก่อน

ดวงตาเรียวยาวของเขามีน้ำตารื้น

“ขอบคุณจริงๆ ครับที่เลือกให้ทีมผมเป็นผู้ชนะ อยากจะขอแบ่งปันรางวัลทรงเกียรตินี้กับเพื่อนร่วมทีมที่อยู่ด้วยกันมาครับ”

เขาส่งต่อไมโครโฟนให้โชมีฮี

เธอเป็นผู้หญิงร่างเล็กและสวมแว่นตา

“นี่เป็นช่วงเวลาที่ซึ้งใจที่สุดนับตั้งแต่ที่ฉันได้มาเป็นสมาชิกของกลุ่มเกษตรกรภูเขาชีรีเลยค่ะ อยากมอบความดีความชอบนี้ให้แก่สมาชิกในทีมที่ฉันทำงานด้วยทุกคนเลย สุดท้ายนี้ขอฝากถึงเกษตรกรรุ่นใหม่ที่อยู่ที่นี่ ทุกคนเยี่ยมมาก ถือเป็นความท้าทายที่งดงามมากๆ เลยค่ะ”

โชมีฮีหลั่งน้ำตาขณะพูดประโยคปิดท้าย

คงนึกถึงช่วงอดตาหลับขับตานอน ง่วนทำงานวิจัยและพัฒนากับเพื่อนร่วมทีม

ผมจับไมโครโฟนอีกครั้ง

“คุณโชมีฮีพูดแทนผมไปหมดแล้วนะเนี่ย”

เกษตรกรรุ่นใหม่ทุกคนผู้รวมตัวกันในหอประชุมส่งเสียงหัวเราะลั่น

อาจเพราะได้คลายเครียด สีหน้าของทุกคนผ่อนคลาย

“ผมอยากยกย่องชื่นชมทุกคนที่นี่ด้วยเช่นกัน รู้สึกประทับใจที่ได้เห็นทุกคนปฏิบัติภารกิจและจัดการงานได้เสร็จพร้อมๆ กัน พวกคุณสมควรได้รับรางวัลกันทุกคนเลย วันนี้ ผมขอพาพวกคุณออกไปกินเลี้ยงกันครับ”

ประโยคที่ว่า<i>ออกไปกินเลี้ยง</i>ทำเอาผู้คนที่อยู่ในหอประชุมส่งเสียงโห่ร้องด้วยความดีใจ

หลังจากจัดงานเลี้ยงต้อนรับครั้งแรกในโรงอาหารแล้วพวกเขาก็ยุ่งวุ่นวายกันไม่เว้นแต่ละวัน

เรามีสมาชิกจำนวนมาก เพราะฉะนั้น ไม่ใช่เรื่องง่ายเลยที่จะพากันออกไปกินเลี้ยงข้างนอกสักครั้ง

ฮันกีทักเสนอพาไปกินเลี้ยงหลังโครงงานครั้งนี้สิ้นสุดลง

นับเป็นงานเลี้ยงที่พวกเราว่างเว้นไปนาน

\*\*\*

พอประกาศผลในหอประชุมเสร็จแล้ว ผมกลับมาที่สำนักงาน

หัวหน้าฝ่ายของกลุ่มเกษตรกรภูเขาชีรีมารวมตัวกัน

ในสำนักงาน มีตู้เพาะปลูกในครัวเรือนซึ่งได้รับรางวัลชนะเลิศทั้งสองหลังวางอยู่ข้างกัน

อีดงชุนมองตู้เพาะปลูกแล้วพูดขึ้น

“คิดไม่ถึงเลยว่าจะให้พวกเขาได้รางวัลชนะเลิศร่วมกัน”

“ไม่ชอบคำตัดสินของผมเหรอครับ”

“ไม่ใช่อย่างงั้นหรอก ผมว่านี่เป็นคำตัดสินที่ยอดเยี่ยมมากเลยครับ”

อีดงชุนพูดพร้อมเบิกตากว้าง

ตอนนั้นมินโยฮันจึงออกโรง

“ว่าแต่ถ้าได้รางวัลชนะเลิศทั้งสองหลัง แล้วจะส่งหลังไหนไปเยอรมันเหรอครับ”

ผมสัญญากับไฮดี มอร์ ประธานบริษัทดอยช์ ว่าจะผลิตและจัดส่งตู้เพาะปลูกในครัวเรือนให้โดยเร็วที่สุด

ผมพูดพลางมองไปที่ตู้เพาะปลูกทั้งสองหลัง

“กะว่าจะไม่ส่งไปทั้งสองหลังเลยแหละครับ”

เพื่อนร่วมงานมองผมด้วยสีหน้าประหลาดใจ

ฮันกีทักเบิกตากว้างแล้วเอ่ยถาม

“จะไม่ส่งไปทั้งสองหลังเลยงั้นหรือ หมายความว่ายังไง"

“เหตุผลที่ผมให้ทั้งสองทีมเป็นผู้ชนะร่วมกันเพราะอยากสร้างตู้เพาะปลูกแบบใหม่ โดยยังรักษาข้อดีของแต่ละหลังไว้ครับ”

“คือจะรวมเอาข้อดีของตู้เพาะปลูกทั้งสองหลังไว้ในตู้เดียวเหรอครับ”

มินโยฮันเอียงศีรษะถาม

“ใช่ครับ เป็นการผสมรวมความสมบูรณ์แบบเรื่องเทคนิคของ<i>สวรรค์สลัด</i>กับการออกแบบและการใช้งานได้จริงของ<i>สลัดหนึ่งวัน</i>ครับ”

“โห นั่นเป็นความคิดที่ดีมากๆ เลยนะครับ!”

อีดงชุนพูดพลางปรบมือ

คนอื่นๆ เพิ่งพยักหน้าเอาก็ตอนนั้น

ผมหันมองบรรดาเพื่อนร่วมงานพลางพูดขึ้น

“เกษตรกรรุ่นใหม่เขาเหนื่อยกันมามากแล้ว ถึงเวลาที่ทุกคนต้องออกมาช่วยแล้วครับ คุณมินโยฮันช่วยรับผิดชอบงานวิเคราะห์ข้อดีของตู้เพาะปลูกทั้งสองหลังและออกแบบใหม่นะครับ”

“ได้ครับ ผมจะดูแลให้เอง”

มินโยฮันกล่าวพลางยิ้ม

“ส่วนงานเชื่อมต่อแอปพลิเคชันกับตู้เพาะปลูกในครัวเรือนนี่จะให้มินซอกช่วยดูนะ”

“โอเค เรื่องนั้นฉันถนัดเลย”

สุดท้ายผมมองอีดงชุนแล้วเอ่ยขึ้น

“วิศวกรอีดงชุนช่วยปรับเรื่องเทคนิคของตู้เพาะปลูกให้สมบูรณ์ขึ้นอีกนิดนะครับ เอาให้ปังกว่าเทคโนโลยีของ<i>สวรรค์สลัด</i>เลยครับ”

“ได้สิครับ เดี๋ยวจะจัดให้เป็นพาราไดซ์สลัด ไม่ใช่สวรรค์สลัดเลยครับ”

คำพูดของเขาทำเอาทุกคนระเบิดเสียงหัวเราะ

ผมหันไปหาฮันกีทัก

“หาร้านจัดงานเลี้ยงได้แล้วหรือยังครับ”

“ติดต่อร้านบุฟเฟต์ที่ใหญ่ที่สุดในเมืองฮาดงไว้แล้วละ”

“แจ้งคนงานฟาร์มแล้วใช่มั้ยครับ”

“แหงสิ”

ฮันกีทักพูดเสียงดังลั่น

\*\*\*

บ่ายวันนั้น ผมติดต่อไฮดี้ มอร์ ประธานบริษัทดอยช์

ตอนนี้ผมคุ้นเคยกับวิดีโอคอลแล้ว

ผู้หญิงผมสีขาวโพลนปรากฏตัวขึ้น

“เราจัดการเอกสารเกี่ยวกับกิจการร่วมค้าเสร็จแล้วนะครับ”

“ได้รับเอกสารทั้งหมดที่กลุ่มเกษตรกรภูเขาชีรีส่งให้แล้ว เดี๋ยวทางเราจะดำเนินการขั้นตอนที่เหลือเองค่ะ”

ผมรู้สึกได้ตั้งแต่ครั้งแรกที่พบกันแล้ว ว่าผู้บริหารของดอยซ์จัดการงานได้รวดเร็วและละเอียดถี่ถ้วน

ทุกครั้งที่ผมส่งเอกสาร เธอจะนำไปดำเนินการต่ออย่างรวดเร็ว

“แล้วจะได้เห็นตู้เพาะปลูกในครัวเรือนช่วงไหนหรือคะ”

“ขอเวลาภายในหนึ่งเดือนครับ”

“เร็วกว่าที่คิดอีกนะเนี่ย”

“พวกเราทำงานกันไวเหมือนกับบริษัทดอยช์แหละครับ”

เธอยิ้มอวดฟันสวย

“อยากเห็นเลยค่ะว่าจะออกมาเป็นยังไงบ้าง”

“ตั้งตารอได้เลย เพราะทางเราระดมทักษะทางเทคโนโลยีของกลุ่มเกษตรกรภูเขาชีรีมาทุกรูปแบบเลยครับ”

\*\*\*

ร้านบุฟเฟต์เจ้าดังที่สุดในเมืองฮาดงมีผู้คนหนาแน่น

ทุกคนเป็นสมาชิกของกลุ่มเกษตรกรภูเขาชีรี

นับว่าเป็นทั้งงานเลี้ยงอาหารค่ำและงานเลี้ยงส่งท้ายปีเพื่อขอบคุณที่ยอมเหน็ดเหนื่อยกันตลอดมา

เกษตรกรรุ่นใหม่กินอาหารพลางส่งเสียงพูดคุยสลับเสียงหัวเราะ

บรรยากาศแตกต่างจากตอนพบกันในสำนักงาน รู้สึกถึงความสดชื่นของหนุ่มสาววัยยี่สิบปี

ในบรรดาเกษตรกรรุ่นใหม่มีคนเดียวที่ใส่ชุดสูทมา

นั่นคือคังซูยอลจากโรงเรียนทำเทียน เขาไว้หนวดเตรียมตัวไปอยู่ดูไบ

รองเท้าโลฟเฟอร์สีน้ำตาลเข้ากันดีกับชุดสูทสีกรมท่า

ผมเดินเข้าไปทักเขา

“ลงทุนใส่สูทมานั่งกินเลี้ยงเลยหรือนี่”

คำถามผมเล่นเอาอีกฝ่ายทำตัวไม่ถูก มีเหงื่อไหลอยู่บนหน้าผาก

“อย่าบอกนะว่านี่ซ้อมใส่สูทเตรียมตัวไปยุโรป”

**บริษัทท่านประธานดีจัง เลี้ยงบ่อยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **376**

**ตอนที่ 376 เราได้สินค้าที่จะตีตลาดยุโรปแล้วค่ะ**

เขาพยักหน้าด้วยท่าทางระวังตัว

แอบมีมุมน่ารักเหมือนกันนะเนี่ย

“ใส่ชุดทักซิโด้กับหูกระต่ายน่าจะเข้ากว่านะครับ”

“คนยุโรปเขาแต่งตัวกันแบบนั้นเหรอครับ”

เขาถามด้วยสีหน้าจริงจัง

จังหวะที่มองหน้าเขา ผมหลุดขำออกมาโดยไม่รู้ตัว

“ล้อเล่นครับ เขาจะใส่สูทกันเฉพาะเวลาที่ตั้งใจให้เป็นทางการครับ”

“อ๋อ ครับ…”

แก้มของคังซูยอลเปลี่ยนเป็นสีแดง เขาขอตัวลุกออกไปเข้าห้องน้ำ

ตอนนั้นซองโดยุนก็เดินมาหาผม เขาแต่งตัวสบายๆ ผิดกับคังซูยอล

เขามองผมด้วยแววตาสงบนิ่งคล้ายพระพุทธรูป

“จะคุยอะไรกับผมหรือเปล่าครับ”

“ที่จริง ผมมีเรื่องอยากรบกวนท่านประธานครับ”

“รบกวนอะไรหรือ”

เขานิ่งเงียบไปครู่หนึ่ง แสดงสีหน้าเป็นกังวลด้วยไม่รู้ว่าควรพูดอย่างไรดี

“บอกมาได้ตามสบายเลยครับ”

“คุณบอกว่าจะให้ผู้ชนะได้ไปยุโรปถูกมั้ยครับ”

“ครับ คุณโดยุนก็จะไปยุโรปด้วยกันเนอะ”

“ผมขอไม่ไปยุโรปได้มั้ยครับ”

ผมสบตาเขาอยู่ครู่หนึ่ง คงพูดออกมาจากใจจริง

“มีเหตุผลที่ไม่อยากไปยุโรปมั้ยครับ”

“ถ้าผมได้ไปยุโรป ก็คงหมดโอกาสได้ทำงานระดมทุนการเกษตรน่ะครับ”

เขาหมายถึงงานระดมทุนทำการเกษตรเพื่อเกษตรกรในฮาดง

เป็นระบบการระดุมทุนจากผู้บริโภคที่ซื้อผลผลิตการเกษตรล่วงหน้า หลังจากอ่านแผนงานเกษตรที่เกษตรกรโพสต์ลงเว็บไซต์

เขาให้ความสำคัญกับเกษตรกรรายย่อย

อีกทั้งมีเป้าหมายชัดเจนแตกต่างจากคังซูยอล ผมชอบความกระตือรือร้นของเขา

“ถ้าคุณไม่อยากไปยุโรป จะไม่ไปก็ได้นะ”

“จริงหรือครับ”

ซองโดยุนพูดพร้อมยิ้มกว้างเหมือนเป็นเด็ก

“แต่ผมมีข้อแม้นะครับ”

“บอกผมได้ทุกเรื่องเลยครับ”

“คือคุณต้องระดมทุนทำงานเกษตรให้สำเร็จ”

“ผมจะทำให้สำเร็จแน่นอนครับ”

\*\*\*

ตอนนี้ก็เข้าปีค.ศ. 2010 แล้ว

ใกล้จะถึงวันนัดจัดส่งตู้เพาะปลูกในครัวเรือนให้ไฮดี้ มอร์

เกษตรกรรุ่นใหม่ผลิตตู้คอนเทนเนอร์ผักสลัดและพยายามปลูกผักไว้ในนั้นเพื่อส่งไปยังยุโรป

อีดงชุนเดินเข้ามาในสำนักงานพลางพูดขึ้น

“ได้เวลาที่ท่านประธานต้องไปดูเองแล้วครับ”

“สร้างตู้เพาะปลูกกันเสร็จเรียบร้อยแล้วหรือครับ”

“ใช่ครับ เราจัดการหมดแล้ว รวมถึงงานปลูกผักสลัดด้วย”

ผมได้ตรวจสอบการออกแบบและประสิทธิภาพของตู้เพาะปลูกไปเมื่อสัปดาห์ก่อน

มินโยฮันขอตรวจสอบเป็นครั้งสุดท้ายหลังจากปลูกพืชสำเร็จ

ในห้องวิจัยมีตู้เพาะปลูกที่สร้างขึ้นมาใหม่

มีขนาดเท่ากับตู้เย็นไซซ์เล็ก เหมาะสำหรับใช้ปลูกผักสลัดที่บ้าน มีประตูกระจกใสและภายนอกตู้มีสีขาวเป็นเอกลักษณ์

บัตเตอร์เฮดและกรีนปัตตาเวียกำลังเติบโตอยู่ในตู้นั้น

มีลักษณะครบถ้วนสมบูรณ์ชนิดที่ตู้เพาะปลูกฝีมือเกษตรกรรุ่นใหม่เทียบไม่ติด

สมกับเป็นอุปกรณ์ที่ผ่านมือผู้เชี่ยวชาญ

มินโยฮันเริ่มอธิบายขณะมองไปที่ตู้เพาะปลูกหลังใหม่

“ผมคอยสังเกตดูผักเติบโตในช่วงหนึ่งสัปดาห์ มั่นใจแล้วว่าผักโตได้ดีพอๆ กับตู้คอนเทนเนอร์ผักสลัดเลยครับ”

ผมเปิดประตูตู้เพาะปลูกเข้าไปตรวจดูผักสลัด

สัมผัสได้ถึงพลังงานสดใหม่ของผักสลัด

“เราใส่แต่ข้อดีของตู้เพาะปลูกที่เกษตรกรรุ่นใหม่ผลิตอย่างท่านประธานแนะนำครับ”

อีดงชุนพูดด้วยสีหน้าแจ่มใสร่าเริง

“ได้เลือกชื่อให้ตู้เพาะปลูกรุ่นใหม่แล้วยังครับ”

ผมถามอีดงชุนกับมินโยฮัน

ชั่วขณะอีดงชุนตั้งท่าจะพูด มินโยฮันก็ปิดปากของเขาเอาไว้

“ผมว่าชื่อ ‘สลัดหนึ่งวัน’ ที่ทีมโชมีฮีตั้งไว้ก็น่าสนใจดีนะ”

“ผมก็ชอบชื่อนั้นเหมือนกัน แต่ดูท่าว่าพวกคุณจะมีชื่ออื่นอีกนะนี่”

ผมพูดพลางมองอีดงชุน

อีดงชุนยอมปริปากเอาก็ตอนนั้น

“มีไอเดียที่ผมคิดได้อยู่ชื่อนึงแหละครับ”

“อยากรู้เลยว่าชื่ออะไร”

มินโยฮันยกมือขึ้นบังหน้า เขาคงรู้สึกอับอายกับไอเดียของอีดงชุน

“ชื่อที่ผมคิดขึ้นมาคือ ‘สลัดเพื่อคุณ’ ครับ”

“สลัดเพื่อคุณ”

ช่างผิดคาดตรงที่ผมกลับชอบชื่อที่เขาตั้ง

“ชื่อนี้ใช้ได้เลยนะ”

“ท่านประธานก็คิดเหมือนกันเลยใช่มั้ย ความจริงแล้ว คุณมินโยฮันบ่นว่ามันเชยอย่างโง้นอย่างงี้ ไอ้ผมเองก็ลำบากใจอยู่ครับ”

อีดงชุนพูดพลางมองค้อนมินโยฮัน

“ท่านประธานชอบชื่อนั้นหรือครับ”

มินโยฮันถามด้วยแววตาเหลือเชื่อ

“ใช่ครับ ผมชอบออก แต่เราควรปรับเป็นภาษาอังกฤษว่า ‘สลัดฟอร์ยู’ (Salad for you) ดีกว่า”

สุดท้ายเราตกลงว่าจะตัดสินด้วยการโหวต

ก่อนลงคะแนน ฮันกีทักกล่าวกับเพื่อนร่วมงาน

“ทีแรกคิดไว้ว่าจะทำแบบง่ายๆ คือให้ยกมือลงคะแนน แต่ให้ลงคะแนนแบบลับๆ ก็แล้วกันครับ”

เพราะถ้าให้ยกมือลงคะแนนก็เป็นไปได้อย่างมากว่าจะมีผู้ยกมือให้อีดงชุนเป็นจำนวนมาก

พอลงคะแนนกันเสร็จสิ้น ฮันกีทักก็ประกาศผล

“‘สลัดเพื่อคุณ’ ได้คะแนนไปเกินครึ่งครับ”

ทุกคนมองอีดงชุนพลางปรบมือให้

มินโยฮันบอกกับอีดงชุน

“ผมยินดีรับชื่อนี้ครับ”

“สิ่งที่สำคัญยิ่งกว่าชื่อก็คือประสิทธิภาพของตู้นั่นแหละ หากไม่มีคุณโยฮัน เราคงสร้างตู้เพาะปลูกที่ยอดเยี่ยมแบบนี้ไม่ได้หรอกครับ”

อีดงชุนตบไหล่มินโยฮันเบาๆ พลางพูดขึ้น

เป็นช่วงเวลาที่ตู้เพาะปลูกแบบใหม่เสร็จสมบูรณ์

ถึงขั้นตั้งชื่อให้เรียบร้อยแล้วด้วย

เหลือเพียงงานจัดส่งตู้เพาะปลูกไปที่เยอรมัน

ผมบอกกับฮันกีทัก

“หัวหน้าฝ่ายธุรการ รบกวนส่งตู้เพาะปลูกของเราไปให้ทางเยอรมนีโดยเร็วที่สุดทีครับ”

“ผมจะทำตามที่คุณสั่งครับ”

\*\*\*

ตู้เพาะปลูกที่สร้างขึ้นใหม่ออกเดินทางไปเยอรมันแล้ว

ไม่ใช่เพียงตู้เพาะปลูกอย่างเดียวเท่านั้น

พังฮย็อนชิกกับคิมซังช็อลก็ต้องไปด้วยเช่นกัน

พวกเขาเตรียมตัวพร้อมแล้ว

วันออกเดินทาง ผมเรียกทั้งสองคนมาพบ

“ขอให้เดินทางปลอดภัยนะ”

“ครับ เดี๋ยวพวกเรากลับมานะครับ"

“พักแทโฮคงรออยู่ที่สนามบินแหละนะ”

“ผมติดต่อหาเขาเรียบร้อยแล้วครับ”

คิมซังช็อลพูดไปยิ้มไป คิมซังช็อลกับพักแทโฮเข้ามาเป็นสมาชิกกลุ่มเกษตรกรภูเขาชีรีในปีเดียวกัน

ผมหวังว่าคนที่เยอรมันจะให้ความร่วมมือดีเหมือนที่ผ่านมา

ผมพูดกับพังฮย็อนชิก

“อย่าลืมโทร.หาแม่บ่อยๆ ด้วยละ”

“ผมสอนวิธีใช้วิดีโอคอลให้แม่แล้วครับ”

พังฮย็อนชิกกล่าวพลางอมยิ้ม

ทั้งคู่ออกเดินทางไปเยอรมันวันนั้นเอง

\*\*\*

หลังจากสองคนนั้นออกเดินทางไปเยอรมันได้หนึ่งสัปดาห์

ตู้เพาะปลูกที่ส่งให้บริษัทดอยช์ก็ไปถึงอย่างปลอดภัยเช่นกัน

ผมสงสัยว่าไฮดี้ มอร์จะคิดอย่างไรกับตู้เพาะปลูกรุ่นใหม่ของเรา

ช่วงใกล้จะเลิกงาน ไฮดี มอร์ ประธานของบริษัทดอยช์ติดต่อมา

“ทางเราได้รับตู้เพาะปลูกในครัวเรือนของกลุ่มเกษตรกรภูเขาชีรีเรียบร้อยแล้วนะคะ”

น้ำเสียงของเธอฟังดูสดชื่น

“ถูกใจยิ่งกว่าตู้คอนเทนเนอร์ผักสลัดอีก นี่เราได้สินค้าที่จะมาตีตลาดยุโรปแล้วค่ะ”

**ก็โชว์ให้เด็กมันดูไปเลยสิค้าบบ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **377**

**ตอนที่ 377 รางวัลเกียรติคุณของท่านประธานคิมด็อกมย็อง**

ไฮดี มอร์ ประธานบริษัทดอยช์ชมผลงานของเราไม่หยุด

เธอมั่นใจว่าตู้เพาะปลูกที่กลุ่มเกษตรกรภูเขาชีรีเป็นผู้ผลิตจะสร้างกระแสในตลาดยุโรปได้

เราตกลงจำหน่ายตู้เพาะปลูกประจำครัวเรือนในยุโรปโดยทำกิจการร่วมค้า

ผมเตรียมเอกสารทั้งหมดที่จะทำกิจการร่วมค้าไว้เรียบร้อยแล้ว

ก่อนวางสาย ผมบอกเธอว่า

“เดี๋ยวจะส่งตู้คอนเทนเนอร์ผักสลัดไปเยอรมันเร็วๆ นี้นะครับ”

ผมหมายถึงตู้คอนเทนเนอร์ผักสลัดที่คนฝั่งยุโรปสั่งซื้อช่วงงานมหกรรมการเกษตรอัมสเตอร์ดัม

“แล้วผู้เชี่ยวชาญทางเทคนิคของกลุ่มเกษตรกรภูเขาชีรีจะบินมารอบนี้เลยหรือเปล่าคะ”

“ครับ ว่าจะให้ผู้เชี่ยวชาญออกเดินทางไปพร้อมตู้คอนเทนเนอร์ผักสลัดเลยครับ”

นั่นคือพวกเกษตรกรรุ่นใหม่ ทีมที่มีผู้เชี่ยวชาญเรื่องเพาะปลูกและเรื่องเทคโนโลยี

โดยมีสมาชิกของทีมผู้ชนะเลิศในโครงการทั้งสองทีม ยกเว้นซองโดยุนผู้จะอยู่ดูแลงานระดมทุนการเกษตร

\*\*\*

วันต่อมา ผมถ่ายทอดคำพูดของไฮดี มอร์ให้กับเพื่อนร่วมงาน

“บริษัทดอยช์ชมตู้เพาะปลูกของเราใหญ่เลย ทางนั้นบอกว่าเรามีฝีมือเรื่องเทคโนโลยียอดเยี่ยม ผมนี่ฟังคำชมจนอิ่มเลยครับ”

“ได้ยินคนเยอรมันชมว่าเราเก่งด้านเทคโนโลยีแล้วรู้สึกฟินกว่าเดิมอีกนะเนี่ย!”

อีดงชุนพูดพลางยืดอก

“นี่ก็คิดอยู่เหมือนกันว่าทางนั้นต้องชมเรา เพราะเรื่องเทคโนโลยี กลุ่มเกษตรกรภูเขาชีรีไม่เป็นรองใครหรอกครับ”

มินโยฮันพูดพลางยิ้มกว้าง

“กลุ่มเกษตรกรภูเขาชีรีมีฝีมือด้านเทคโนโลยีเจ๋งที่สุดในโลกอย่างคุณโยฮันว่าเลยแหละ!”

ฮันกีทักพูดพลางแตะไหล่ของมินโยฮัน

“หัวหน้าฝ่ายธุรการ เรื่องจ่ายเงินปันผลไปถึงไหนแล้วหรือครับ”

ผมถามถึงเงินปันผลที่มอบให้กับผู้ร่วมลงทุนกับกลุ่มเกษตรกรภูเขาชีรี

ใกล้จะถึงวันนัดหมายแล้ว

“ผมจัดการทุกอย่างเรียบร้อยแล้ว เราจะจ่ายเงินปันผลตามวันที่ทำสัญญาไว้ครับ”

ฮันกีทักยังพูดไม่ทันจบดี อีดงชุนก็ส่งเสียง<i>ไชโย</i>

ไม่ใช่แค่อีดงชุน แต่คนอื่นๆ ก็กำหมัดสะใจเช่นกัน

เพราะทุกคนต่างก็ร่วมลงทุนกับบริษัท

เงินปันผลเลยกลายเป็นเหมือนเงินโบนัส

ท่ามกลางบรรยากาศเป็นกันเอง ฮันกีทักพูดขึ้นว่า

“ที่ว่าการอำเภอฮาดงติดต่อมา งานซ่อมบ้านคงใกล้เสร็จแล้วละ”

เกษตรกรรุ่นใหม่ส่วนใหญ่พักอยู่ในหอพักของมหาวิทยาลัยฮาดง

แต่หอพักของมหาวิทยาลัยเป็นแค่ที่พักชั่วคราว ตอนนี้เราจัดหาที่ที่เหมาะสมให้แก่เกษตรกรรุ่นใหม่ได้แล้ว

“ทางนั้นขอให้เราแวะไปที่ว่าการอำเภอฮาดงหน่อย”

“จะให้แวะไปหรือ”

“เรื่องซ่อมบ้านก็เรื่องนึง แต่นี่เห็นบอกว่ามีของจะมอบให้ท่านประธานด้วย”

“ให้ผมหรือครับ”

\*\*\*

บ่ายวันนั้น ผมกับฮันกีทักพากันเดินทางไปที่ว่าการอำเภอฮาดง

ผมซักถามฮันกีทัก

“เขาได้บอกมั้ยครับว่าจะให้อะไร”

“ถามไม่หยุดตั้งแต่เมื่อกี้แล้ว คงอยากรู้มากเลยสินะ”

“นี่รุ่นพี่รู้แล้วเหรอ”

“รู้สิ เพราะเจ้าหน้าที่รัฐไม่มีเหตุที่จะต้องมาให้ของขวัญแบบเซอร์ไพรซ์หรอก”

“ช่วยบอกทีเถอะ”

“เห็นนายสงสัยขนาดนี้ ฉันก็ยิ่งไม่อยากบอกแล้วว่ะ”

ฮันกีทักตอบพลางทำหน้ากวนๆ

“คงเป็นของขวัญเนอะ”

“จะเรียกงั้นก็ได้”

“นี่ใจคอจะไม่ยอมบอกกันเลยใช่มั้ยครับ”

“แกล้งท่านประธานสนุกกว่าที่คิดอีกแฮะ ที่ว่าการอำเภอฮาดงจะมอบรางวัลเกียรติคุณให้ท่านประธานคิมด็อกมย็องน่ะ”

“รางวัลเกียรติคุณ?”

“เป็นรางวัลที่มอบให้ผู้ทำประโยชน์ยิ่งใหญ่ให้กับอำเภอนี้ ท่านประธานของเรามีคุณสมบัติครบถ้วนที่จะได้รับรางวัลนี้ไง”

ฮันกีทักพูดขึ้นด้วยสีหน้าภาคภูมิใจ

\*\*\*

คิม-บย็องฮวี นายอำเภอฮาดงทักทายพวกเราก่อนพูดขึ้นว่า

“ช่วงเราเตรียมงาน รบกวนรอตรงนี้สักเดี๋ยวนึงนะครับ”

พวกเขาจะจัดงานกันในหอประชุมของที่ว่าการอำเภอฮาดง โดยพิธีมอบรางวัลจะรวมอยู่ในกิจกรรมหลัก

“รางวัลเกียรติคุณเลยหรือ ฟังดูยิ่งใหญ่เกินเบอร์มากนะเนี่ย”

“ยิ่งใหญ่เกินเบอร์อะไรกัน  คุณคิมด็อกมย็องนี่แหละ มีคุณสมบัติครบทุกข้อ ทางผมนึกเสียดายด้วยซ้ำไปที่ให้คุณได้แค่รางวัลเกียรติคุณ”

คิม-บย็องฮวีพูดพลางสบตาผม เขาแสดงสีหน้าเสียดายจริงๆ

ผมดีใจเรื่องบ้านซ่อมแซมเสร็จเรียบร้อยยิ่งกว่าเรื่องตัวเองได้รับรางวัลซะอีก

งานซ่อมบ้านเป็นโครงการที่กลุ่มเกษตรกรภูเขาชีรีกับอำเภอฮาดงร่วมด้วยช่วยกัน

พวกเราซ่อมแซมพื้นที่พักอาศัยให้เกษตรกรรุ่นใหม่

ทางอำเภอฮาดงกับกลุ่มเกษตรกรภูเขาชีรีรับผิดชอบค่าใช้จ่ายกันคนละครึ่ง

โดยอำเภอฮาดงรับผิดชอบเรื่องซื้อบ้านและดูแลเรื่องก่อสร้าง

“เห็นว่าบ้านใกล้จะซ่อมเสร็จแล้วใช่มั้ยครับ”

“ใช่ครับ เกือบจะเสร็จแล้วละ น่าจะย้ายเข้าได้เร็วๆ นี้แหละครับ”

“เป็นข่าวดีเลยนะเนี่ย”

“ขืนปล่อยบ้านพวกนี้ไว้เฉยๆ เดี๋ยวก็ได้เป็นบ้านผีสิงเข้าสักวัน ต้องขอบคุณกลุ่มเกษตรกรภูเขาชีรี เราเลยได้เปลี่ยนให้บ้านร้างทุกหลังกลายเป็นบ้านใหม่ ชาวบ้านทุกคนก็ชื่นใจไปตามๆ กันครับ”

คิม-บย็องฮวีพูดด้วยสีหน้าพึงพอใจ

“รอสักครู่นะครับ”

คิม-บย็องฮวีดึงแฟ้มที่อยู่บนโต๊ะออกมา เขาหยิบรูปถ่ายออกมาจากในนั้น

“นี่คือภาพถ่ายบ้านที่ปรับปรุงใหม่ ลองดูสิครับ”

ผมกับฮันกีทักดูรูปถ่าย บ้านร้างกลับกลายเป็นบ้านสวยสะอาดอย่างเขาว่า

ราวกับว่าสร้างขึ้นใหม่อยู่ในหมู่บ้านสักแห่ง

“สวยกว่าบ้านผมอีกแฮะ”

ฮันกีทักพูดยิ้มๆ

“ผมลงไปกำกับเองเลยแหละ เพราะงานนี้เราจะทำแบบชุ่ยๆ ไม่ได้หรอก”

คิม-บย็องฮวีพูดพลางทำตาเป็นประกาย

ตอนนั้นเองที่ฮันกีทักบอกกับผม

“ทำไมไม่พูดอะไรเลยล่ะ”

“คุณไม่ชอบหรือครับ”

คิม-บย็องฮวีถามอย่างระมัดระวัง

“เปล่าครับ ผมชอบมากๆ เลย”

“โล่งอกไปที”

คิม-บย็องฮวีพูดพร้อมถอนหายใจด้วยความโล่งอก

“แต่ผมอยากเพิ่มเติมอีกอย่างนึง”

“เพิ่มเติม?”

คิม-บย็องฮวีถามพร้อมกับเบิกตากว้าง

ฮันกีทักก็แสดงสีหน้าอยากรู้เช่นกัน

“เราวาดรูปบนฝาผนังบ้านด้วยดีมั้ยครับ”

“จะวาดรูปงั้นหรือ”

ข้างหน้าหอพักของเกษตรกรรุ่นใหม่มีกำแพงเตี้ยๆ

พอเห็นกำแพงแล้วผมก็นึกถึงคำพูดของชองกาฮีขึ้นมาทันที

เธอบอกว่าจะวาดภาพตามผนังอาคารที่จะปรับเป็นหอสมุด

เห็นแล้วทำให้ผมอยากวาดภาพบนฝาผนังบ้านที่เกษตรกรรุ่นใหม่จะเข้าไปพักอาศัย

“ไอเดียนี้ปังมากเลยครับ!”

คิม-บย็องฮวีตะโกนเสียงดังลั่นห้องที่ว่าการอำเภอ

ฮันกีทักถามด้วยสีหน้าจมอยู่ในห้วงความคิด

“มีใครพอจะวาดภาพจิตรกรรมฝาผนังเป็นบ้างมั้ย”

**ต้องอายองแล้วว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **378**

**ตอนที่ 378 หมู่บ้านจิตรกรรมฝาผนัง**

“ผมรู้จักจิตรกรอยู่คนนึง ว่าจะวานให้ทางนั้นมาช่วยวาดแหละครับ”

คำว่า<i>จิตรกร</i>ทำเอาเขายิ้ม

คงนึกถึงนัมอายองเหมือนกัน

ตอนนั้นเองเลขาก็เปิดประตูเข้ามา

“นายอำเภอครับ งานพร้อมแล้วครับ”

พวกเราเดินไปหอประชุมที่ว่าการอำเภอฮาดงด้วยกัน

ในหอประชุมมีคนมาออกันแน่น

บรรดาเพื่อนร่วมงานกลุ่มเกษตรกรภูเขาชีรีอย่างแพกมินซอก อีดงชุนและมินโยฮันก็มานั่งอยู่ในงาน

พ่อกับแม่ก็มาด้วย

ทั้งหมดนี้ฮันกีทักน่าจะเป็นคนจัดการ

ผมนั่งลงข้างๆ พ่อแม่ แม่จับมือผมไว้แน่น

คิม-บย็องฮวีเอ่ยชื่อผู้รับรางวัลเกียรติคุณอยู่ตรงโพเดียม

“ผู้ได้รับรางวัลเกียรติคุณคือคุณคิมด็อกมย็องครับ”

ผมเดินไปทางโพเดียมแล้วรับรางวัล

“ช่วยกล่าวความรู้สึกหน่อยครับ”

คิม-บย็องฮวีพูดพลางอมยิ้ม

“ผมแค่ตั้งใจทำงานของตัวเอง แต่พอได้รางวัลจากทางอำเภอ ก็รู้สึกขอบคุณจากใจจริงเลยครับ ผมขอใช้โอกาสนี้สารภาพว่า ตอนแรกผมแค่อยากใช้ชีวิตอย่างมีความสุขกับครอบครัวมากกว่าคิดจะช่วยใคร แค่อยากทำลูกพลับแห้งแล้วก็ใช้ชีวิตอยู่กับพ่อแม่ให้สุขสบาย ตอนนั้นคือจุดเริ่มต้น แต่วันนี้ ผมมีครอบครัวใหม่เป็นสมาชิกอีกหลายร้อยคน และผมก็อยากสานฝันไปพร้อมกับพวกเขาครับ”

ผู้คนลุกขึ้นจากที่นั่ง ปรบมือแสดงความชื่นชมติดต่อกันยาวนาน

\*\*\*

ผมนัดพบนัมอายองที่โซล

บอกแค่ว่ามีเรื่องอยากรบกวน

ส่วนรายละเอียดค่อยคุยตอนเจอ

เธอมาถึงร้านกาแฟก่อน

สวมชุดเอี๊ยมและหมวกเบเร่ต์คล้ายศิลปิน

“จะให้ช่วยอะไรหรือคะ”

นัมอายองถามด้วยแววตาอยากรู้

เธอคงคิดว่าผมมีเรื่องเดือดร้อนเลยมาขอความช่วยเหลือ

“อายองจะไปช่วยวาดภาพฝาผนังให้คุณครูชองกาฮีใช่มั้ย”

“ใช่ค่ะ หนูรับปากไว้ว่าถ้าครูสร้างห้องสมุด ก็จะไปวาดภาพฝาผนังให้ ว่าแต่คุณรู้เรื่องนั้นได้ยังไงคะ”

“คุณครูชองกาฮีคุยโม้ไปทั่วเลยแหละ ว่าอายองจะไปช่วยวาดรูปจิตรกรรมฝาผนัง”

“คุณก็อยากได้ภาพจิตรกรรมฝาผนังเหมือนกันเหรอคะ”

“ใช่แล้ว ฉันอยากได้ภาพวาดตามฝาผนังบ้านของกลุ่มเกษตรกรภูเขาชีรีน่ะ”

ผมเล่ารายละเอียดให้เธอฟัง

นัมอายองฟังผมอธิบายจนจบแล้วเอ่ยขึ้น

“คือจะขอให้หนูไปวาดภาพจิตรกรรมฝาผนังบ้านที่เกษตรกรรุ่นใหม่จะย้ายเข้าไปอยู่ใช่มั้ยคะ งั้นก็น่าจะมีหลายหลัง ลำพังหนูคนเดียวคงทำไม่ไหวหรอกค่ะ”

“ฉันก็เลยอยากจะรบกวนหน่อย คือถ้าอายองพาเพื่อนๆ ไปช่วยกันก็คงพอจะทำได้”

“ถ้าพาเพื่อนไปด้วยก็ไม่น่ายากนะคะ ตรงกับช่วงปิดเทอมพอดีด้วย แต่ว่า…”

เธออึกอักอยู่ครู่หนึ่ง

“ทำไมล่ะ ติดอะไรหรือเปล่า”

“ของครูชองกาฮี หนูสัญญาไว้ว่าจะวาดภาพจิตรกรรมฝาผนังให้เป็นของขวัญน่ะค่ะ แต่งานของคุณดูทรงแล้วน่าจะไม่ง่ายเลย”

“ฉันไม่ได้จะขอให้วาดภาพจิตรกรรมฝาผนังให้ฟรีๆ หรอกนะ ค่าวัสดุอุปกรณ์ที่ต้องใช้ รวมถึงค่าใช้จ่ายอื่นๆ ฉันจะเป็นคนจ่ายให้เอง”

“จริงหรือคะ”

นัมอายองพูดพลางทำตาเป็นประกาย

“อายองพอจะช่วยงานที่ฉันรบกวนได้หรือเปล่า”

“อย่าเรียกว่ารบกวนเลยค่ะ หนูขอเรียกว่านี่คือสัญญาอย่างเป็นทางการค่ะ”

“อายองพูดถูก นี่คือสัญญาอย่างเป็นทางการ”

“เดี๋ยวหนูจะหาคนให้เองค่ะ และจะร่างภาพวาดไปพลางๆ ด้วย”

“นี่ถือว่าเราทำสัญญากันเรียบร้อยแล้วเนอะ”

นัมอายองอมยิ้มแล้วพยักหน้า

\*\*\*

หนึ่งสัปดาห์ต่อมา นัมอายองแวะมาที่ฮาดงพร้อมกับนักเรียนสาขาวิชาศิลปะ

พวกเขาเป็นศิลปิน รวมนัมอายองแล้วมีทั้งหมดสิบคน

ผมไปจองแพนชันไว้ล่วงหน้าก่อนพวกเขามาถึง ให้ชาวคณะไว้ใช้พักอาศัยระหว่างวาดภาพจิตรกรรมฝาผนัง

ทันทีที่มาถึงแพนชัน ทุกคนก็แสดงสีหน้าพอใจ

ผมถามนัมอายอง

“คิดมาหรือยังว่าจะวาดรูปอะไรบนผนังดี”

“ค่ะ! หนูคุยกับเพื่อนๆ จนได้ข้อสรุปแล้วค่ะ!”

นัมอายองหันไปมองเพื่อนๆ

พวกเขาเริ่มหยิบบางอย่างออกมาจากกระเป๋า

“เดี๋ยวจะให้คุณดูก่อนนะคะ”

สิ่งที่พวกเขาหยิบออกมาจากกระเป๋าคือภาพสเก็ตช์ คล้ายกับภาพร่างก่อนจะวาดลงบนฝาผนัง

ที่น่าสนใจคือไม่ได้มีเพียงแผ่นเดียว แต่มีหลายสิบแผ่น

นัมอายองเริ่มนำกระดาษมาวางติดกันเป็นภาพเดียว รูปภาพต่อกันเหมือนรูปจิ๊กซอว์

ผมจ้องรูปวาดพลางทัก

“งานที่กลุ่มเกษตรกรภูเขาชีรีเคยทำอยู่ในนี้หมดเลยแฮะ”

เป็นภาพจิตรกรรมฝาผนังที่บอกเล่าเรื่องราวของกลุ่มเกษตรกรภูเขาชีรี ตั้งแต่ทำลูกพลับแห้งไปจนถึงปลูกผักไฮโดรโปนิกส์

ผมชอบมาก

“ถึงบ้านจะตั้งอยู่ห่างกัน แต่หนูตั้งใจจะเน้นความรู้สึกเชื่อมโยงถึงกันให้ได้มากที่สุดค่ะ”

นัมอายองพูดยิ้มๆ

ผมรับรู้ได้ว่าเธอตั้งอกตั้งใจวางแผนก่อนลงมือวาดภาพลงบนฝาผนัง

“วันนี้พักก่อน พรุ่งนี้ค่อยเริ่มงานดีกว่า วันนี้เรามีปาร์ตี้บาร์บีคิวสุดพิเศษเตรียมไว้ให้แล้ว ไปกินอาหารเย็นกับเพื่อนให้อร่อยๆ นะ”

ขณะกำลังจะกลับ ผมเห็นรถจอดอยู่หน้าแพนชัน

ได้พบคนหน้าคุ้นๆ ก้าวลงจากรถ

พวกเขาคือกลุ่มเกษตรกรภูเขาชีรี ศิษย์เก่าของโรงเรียนทำเทียน

ซองโดยุนและคังซูยอลก็มาด้วย

“ท่านประธานก็อยู่ที่นี่ด้วยหรือครับ”

ซองโดยุนถามด้วยสีหน้างงๆ

“คงนัดมารวมตัวกันที่นี่ใช่มั้ยครับ”

“ใช่ครับ พอดีได้จังหวะเพื่อนแวะมาฮาดงน่ะ”

“งั้นก็ขอให้สนุกๆ นะครับ”

ถึงจะเติบโตเป็นผู้ใหญ่กันหมดแล้ว แต่เด็กๆ โรงเรียนทำเทียนยังเป็นเพื่อนกัน

เห็นภาพเช่นนั้นก็รู้สึกอิ่มใจแล้ว

\*\*\*

งานจิตรกรรมฝาผนังเริ่มขึ้นอย่างจริงจังนับตั้งแต่วันนั้น

ผมซื้อขนมไปฝากพวกนัมอายองบ้างเป็นบางครั้ง

นัมอายองและเพื่อนๆ ตั้งใจทำงานจิตรกรรมฝาผนังกันมาก

ภาพศิลปะบนฝาผนังที่มีเรื่องราวทางประวัติศาสตร์ของกลุ่มเกษตรกรภูเขาชีรีกำลังจะเสร็จสมบูรณ์

มีภาพทำเกษตรลูกพลับแห้งไปจนถึงเรียนเลี้ยงผึ้งที่วัดชีจังปรากฏอยู่ในนั้น

นัมอายองบอกว่าเธอรวบรวมข้อมูลจากข่าวสาร โดยยึดเอาข้อมูลที่หามาเขียนเป็นรูปก่อนค่อยๆ สร้างจิตรกรรมฝาผนัง

ในจังหวะที่... หมู่บ้านเดิมที่เคยอยู่ในสภาพรกร้างค่อยๆ กลับมามีชีวิตชีวาไปพร้อมภาพเหล่านั้น

คนที่ดูไบก็ติดต่อมา

ประธานชา-จงมุนแห่งบริษัทก่อสร้างชุงวอน

“ประธานคิมด็อกมย็องสบายดีมั้ยครับ ชา-จงมุนเองครับ”

“คุณคงเหนื่อยแย่สิท่า เพราะผมเชื่อว่าทุกอย่างกำลังดำเนินไปตามแผน”

“เพราะทางคุณเอาใจใส่ งานเลยออกมาเรียบร้อยดีครับ นี่ก็ถึงเวลาแล้วที่เราต้องการความช่วยเหลือจากกลุ่มเกษตรกรภูเขาชีรีครับ”

“ได้เวลาแล้วหรือนี่ เดี๋ยวผมจะเตรียมตัวรอเลยครับ”

เราตกลงกันไว้ว่าบริษัทก่อสร้างชุงวอนกับกลุ่มเกษตรกรภูเขาชีรีจะช่วยกันทำงานชิ้นสุดท้ายด้วยกัน

วันที่ก่อสร้างโรงปลูกผักในดูไบเสร็จสมบูรณ์นั้นอยู่ไม่ไกลเกินเอื้อม

**จะได้กลับไปดูไบแล้วสินะเรา**

**อยากเห็นของจริงจัง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **379**

**ตอนที่ 379 กองทัพเกษตรกรรุ่นใหม่**

งานจิตรกรรมฝาผนังมาถึงช่วงสุดท้ายแล้ว

ภาพวาดหลากสีสันที่เรียงต่อกันไปตามผนังก่อเกิดทิวทัศน์อันงดงาม

มีภาพช่วงเวลาอดีตและปัจจุบันของกลุ่มเกษตรกรภูเขาชีรี ตั้งแต่ตอนเก็บลูกพลับใต้ต้นพลับไปจนถึงตอนติดตั้งตู้คอนเทนเนอร์ผักสลัดในขั้วโลกใต้

มีภาพโรงปลูกผักหลังใหญ่ที่จะสร้างขึ้นในฮาดงด้วย

ขณะมองภาพศิลปะบนฝาผนัง ผมได้ยินเสียงคนเอ่ยขึ้นเบาๆ จากข้างหลัง

“จ้องอะไรซะขนาดนั้นคะ”

นัมอายองมองหน้าผมพลางถาม อาจเพราะเธอกำลังระบายสี จึงมีสีเปรอะที่จมูก

“สีเปื้อนจมูกแน่ะ”

“โอ๊ะ จริงหรือคะ”

เธอถามพลางใช้ผ้าขนหนูเช็ดสีตรงจมูก

“นี่งานวาดฝาผนังใกล้เสร็จแล้วใช่มั้ย”

“ค่ะ ใกล้แล้วค่ะ”

“เหนื่อยแย่เลย ภาพสวยมากจนเมื่อกี้ฉันเลยยืนมองอยู่นานเลยละ”

เธอยิ้ม

“ว่าแต่เจ้านี่คืออะไรเหรอ”

ผมถามพร้อมกับชี้ไปที่รูปผึ้งตรงผนัง

“ผึ้งค่ะ”

“ฉันรู้แล้วว่ามันคือผึ้ง ที่ถามเพราะรู้สึกแปลกๆ นิดหน่อยน่ะ”

“แปลกยังไงเหรอคะ”

นัมอายองเบิกตากว้างพลางจ้องมองรูปผึ้งที่วาดไว้บนฝาผนัง แสดงสีหน้าเป็นเชิงว่าไม่เห็นจะมีอะไรแปลก

“เห็นมีผึ้งอยู่ทุกภาพเลย ไม่แปลกหรอกหรือ”

เธอวาดภาพผึ้งตัวเล็กๆ ไว้ทั่วฝาผนัง

แม้กระทั่งฉากทำตู้คอนเทนเนอร์ผักสลัดในขั้วโลกใต้ก็ยังมีผึ้ง

“หนูเน้นที่ทิศทางการบินของผึ้งน่ะค่ะ”

“ทิศทางการบิน?”

ผมกลับไปดูภาพบนฝาผนังอีกครั้งอย่างตั้งอกตั้งใจ

ฝูงผึ้งบินมุ่งไปตามทิศทางเดียวกันอย่างเธออธิบาย

“ผึ้งกำลังบินไปไหนเหรอ”

“ที่ทำงานของกลุ่มเกษตรกรภูเขาชีรีค่ะ”

นัมอายองพูดพลางยิ้มอวดฟันขาว

พอดูและคิดตามที่เธอว่าก็พบว่าเป็นเช่นนั้นจริงๆ

ผึ้งกำลังกางปีกบินไปทางโรงปลูกผักหลังใหญ่ที่กำลังสร้างในฮาดง

เธอไม่ได้แค่วาดประวัติศาสตร์ของกลุ่มเกษตรกรภูเขาชีรีเท่านั้น

แต่ยังสอดแทรกจินตนาการสนุกสนานเข้าไปด้วย

“หนูวาดภาพนี้เพื่อแสดงให้เห็นถึงสัญชาตญาณการกลับบ้านของผึ้งน่ะค่ะ”

“ถ้างั้น ที่ทำงานของกลุ่มเกษตรกรภูเขาชีรีก็เปรียบได้กับสวนดอกไม้สินะ”

“ใช่ค่ะ ถูกต้อง”

ผึ้งมีนิสัยอันเป็นเอกลักษณ์เฉพาะตัวที่เรียกว่าสัญชาตญาณกลับบ้าน พวกมันสามารถหารังตัวเองเจอไม่ว่าจะอยู่ไกลแค่ไหนก็ตาม

ผมว่าเป็นเพราะนัมอายองได้เรียนเลี้ยงผึ้งที่โรงเรียนทำเทียนจึงเข้าใจนิสัยผึ้ง ถือเป็นเรื่องแปลกใหม่ที่เธอหยิบเอาเรื่องสัญชาตญาณกลับบ้านมาแสดงเป็นภาพศิลปะบนฝาผนัง

“ฉันชอบมากเลย!”

“พูดจริงหรือคะ”

เธอถามพร้อมเบิกตากว้าง

“มันออกมาอย่างที่ฉันต้องการเลยละ ไว้วาดเสร็จหมดแล้วฉันจะซื้อของอร่อยๆ ให้กิน ชวนเพื่อนมาด้วยนะ”

นัมอายองตอบพร้อมทำท่าวันทยหัตถ์เหมือนทหาร

“จะจัดเต็มจนหยดสุดท้ายเลยค่ะ”

ระหว่างเดินกลับไปสำนักงาน ผู้อาวุโสคนหนึ่งร้องทัก

เขาเป็นชายชราที่มีผมกับเคราสีขาว

“คุณคิมด็อกมย็องใช่มั้ยนี่”

“ใช่ครับ ผมคิมด็อกมย็อง”

ชายชราจับมือผมทันที ก่อนเอ่ยขึ้น

“โอ้~ ดีใจจริงๆ! ขอบคุณมากๆ นะครับ!”

ถึงจะเป็นเรื่องเกิดขึ้นอย่างกะทันหัน แต่ผมไม่ได้งง

พอผมมองเขาให้ละเอียด ก็เห็นว่าเขามีป้ายชื่อขนาดใหญ่คล้องคอ

**[อีกิลนัม อายุ 86 ปี หมู่บ้านซูยัง ตำบลซันแน อำเภอฮาดง]**

ในป้ายนั้นมีชื่อนามสกุล อายุและที่อยู่ระบุไว้

ขณะอ่านป้าย เขาก็พูดขึ้นทันที

“ผมห้อยป้ายชื่ออยู่ตลอดเลย พอแก่แล้วก็ไม่รู้ว่าจะเกิดเรื่องอะไรตอนไหนบ้างน่ะครับ”

เขาพูดด้วยสีหน้าร่าเริง แต่ผมสัมผัสได้ถึงความเศร้า

“ผมอยู่ที่หมู่บ้านนี้มาตั้งแต่เกิด จนตอนนี้อายุปาไปเกือบเก้าสิบแล้ว เมื่อก่อนมีคนอยู่กันเยอะ แต่ตอนนี้เหลือแต่คนใกล้จะลงโลงอย่างผมที่ยังอยู่แถวนี้ ปลื้มใจมากๆ ที่ได้เห็นคนหนุ่มสาวมาสร้างสีสันให้ละแวกนี้ ขอบคุณมากเลยนะ!"

เขามองดูภาพจิตรกรรมฝาผนังพลางพูดขึ้น

“พอคนอื่นย้ายบ้านออกไปอยู่ที่อื่นหมด ที่นี่ก็เลยเหมือนเป็นหมู่บ้านร้าง เพราะได้คุณคิมด็อกมย็องเข้ามาช่วย เลยกลายเป็นหมู่บ้านที่สวยงามมากขนาดนี้ ภูมิใจในตัวคนหนุ่มจริงๆ โอ๊ย ขอบคุณนะครับ!”

“ด้วยความยินดีครับ คือผมแค่ตั้งใจจะทำบ้านให้เกษตรกรรุ่นใหม่เท่านั้นเองครับ”

“คุณคิมด็อกมย็องทำเรื่องที่แม้แต่ประธานาธิบดีเองยังทำไม่ได้ ผมตื้นตันใจมากที่ได้เห็นภาพนี้ก่อนจะตายน่ะครับ”

ชายชรามีน้ำตาคลอเบ้า

ผมเข้าใจดีว่าเขารักที่นี่มากแค่ไหน

ผมมองดูหมู่บ้านที่มีภาพจิตรกรรมฝาผนังอีกครั้ง

อย่างที่ชายชราพูด มันกลายเป็นหมู่บ้านที่สวยงาม

\*\*\*

ผมกลับไปสำนักงานและเรียกหาฮันกีทัก

“งานศิลปะบนผนังโอเคดีหรือเปล่า”

ฮันกีทักถามและยื่นกาแฟให้

“ครับ ราบรื่นดีมากๆ เลย หมู่บ้านเปลี่ยนไปเยอะเลย”

“ขนาดนั้นเลยเรอะ สงสัยฉันต้องแวะไปดูบ้างแล้วละ”

เขาพูดพลางทำหน้าพอใจ

“เรื่องจัดสรรบ้าน ผมอยากให้รุ่นพี่เป็นคนจัดการนะครับ”

“นี่ฉันกำลังคิดหนักเรื่องนั้นอยู่พอดี”

“พอจะมีวิธีจัดการยังไงบ้างมั้ยครับ”

“ว่าจะจับสลากน่ะ”

“จับสลากหรือ”

บ้านในชนบทมีหลายห้อง ไม่ใช่บ้านที่สร้างให้พักอยู่เดี่ยวๆ เหมือนในเมือง

ฮันกีทักเสนอไอเดียให้คนสนิทพักอยู่ในบ้านหลังเดียวกัน

โดยให้พวกเขาจับกลุ่มกันเองก่อนแล้วค่อยจับฉลาก

เขาว่าเกษตรกรรุ่นใหม่เป็นคนเสนอไอเดียเรื่องจับฉลาก

สมกับเป็นฮันกีทัก ถ้าเป็นเรื่องที่เกี่ยวข้องกับสวัสดิการ เขาจะต้องระดมความคิดเห็นก่อนแล้วค่อยลงมือจัดการ

พวกเราน่าจะจัดสรรบ้านให้เกษตรกรรุ่นใหม่ได้อย่างราบรื่น

“เอ้อ ได้จัดส่งตู้คอนเทนเนอร์ผักสลัดไปเยอรมันแล้วใช่มั้ยครับ”

“ส่งไปเมื่อวานแล้วละ”

ฮันกีทักพูดด้วยน้ำเสียงร่าเริง

ตู้คอนเทนเนอร์ผักสลัดพวกนี้เราได้รับคำสั่งซื้อในงานมหกรรมการเกษตรอัมสเตอร์ดัม

เพราะทุกคนร่วมแรงร่วมใจกัน จึงผลิตตู้เสร็จทันตามกำหนดเวลา

ตู้เพาะปลูกในครัวเรือนกำลังเดินทางไปยุโรปเพื่อจัดจำหน่าย

“ผมคงต้องบินไปดูไบเร็วๆ นี้นะ”

“บริษัทก่อสร้างชุงวอนติดต่อมาแล้วเหรอ”

“ใช่ครับ ดูท่าว่างานเดินได้ไวกว่าที่คิด เหลือแต่งานทำอุปกรณ์ข้างในโรงปลูกผัก ถึงเวลาที่กลุ่มเกษตรกรภูเขาชีรีจะต้องไปจัดการแล้วครับ”

“กะจะพาเกษตรกรรุ่นใหม่ไปกี่คนล่ะ”

“ก็ประมาณหนึ่งร้อยคนอย่างที่เคยบอกไปแหละครับ”

“พาไปหมดแล้วฉันจะอยู่ยังไงล่ะ”

ฮันกีทักพูดพลางทำหน้าล้อๆ

โรงปลูกผักในดูไบมีขนาดใหญ่ที่สุดในโลก

ต้องใช้คนหนึ่งร้อยคนเป็นอย่างน้อย

ผมมีแผนจะแบ่งคนออกเป็นทีมเพาะปลูก ทีมวิศวกร และคนช่วยผลิตสารละลายธาตุอาหาร

“แต่รุ่นพี่ก็ยังเหลืออีกตั้งหนึ่งร้อยคนเชียวนะ”

“นั่นดิ ต่อให้เอาไปหนึ่งร้อยคน แต่ก็ยังเหลืออีกตั้งร้อยคน”

“พอก่อสร้างโรงปลูกผักเสร็จแล้ว ผมจะแบ่งคนครึ่งหนึ่งให้กลับมาเกาหลีใต้ครับ”

“ส่วนคนที่เหลือก็ให้อยู่ที่นั่น คอยดูแลงานเพาะปลูกถูกมั้ย”

“ใช่ครับ นี่กำลังคิดอยู่ว่าจะสลับคนไปอยู่ที่นั่นปีละหน”

“ก็คล้ายๆ กับทีมขั้วโลกใต้ที่ให้หมุนเวียนกันไปประจำการณ์ทุกปีสินะ”

“ระหว่างที่ผมอยู่ดูไบ ฝากรุ่นพี่ช่วยดูแลฮาดงด้วยนะครับ”

“ไม่ต้องเป็นห่วงที่นี่เลย ฉันจะคอยดูให้เอง"

“ว่าแต่...จะเลือกคนไปดูไบยังไงเหรอ”

“ผมว่าจะเปิดรับคนที่สมัครใจก่อนครับ”

“งั้นเดี๋ยวฉันลงประกาศให้”

“รบกวนด้วยนะครับ”

**ต่อไปที่นี่จะมีคนหนุ่มสาวเยอะเลยย น้ำตาซึมม**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **380**

**ตอนที่ 380 เรากำลังจะเขียนประวัติศาสตร์หน้าใหม่**

ไม่กี่วันต่อมา งานสร้างสรรค์ภาพจิตรกรรมฝาผนังก็เสร็จสมบูรณ์

ดูเหมือนงานศิลปะอันงดงาม ไม่เหมือนเป็นภาพจิตรกรรมฝาผนังเลย

นัมอายองและเพื่อนๆ ของเธอยืนถ่ายรูปกับภาพจิตรกรรมฝาผนังไว้เป็นที่ระลึก

ผมเรียกทุกคนไปที่ร้านค้าของกลุ่มเกษตรกรภูเขาชีรี

“ชานมไข่มุกที่นี่อร่อยจริงๆ!”

นัมอายองคุยกับเพื่อนเสียงดัง

โนแฮมีกับคุณย่าคิมกนนิมมองท่าทางร่าเริงของเธอแล้วยิ้ม

ผมยื่นซองหนาให้นัมอายอง

“ขอบใจมาก”

นัมอายองเปิดดูเงินในซองแล้วพูดขึ้น

“คุณจ่ายค่าจ้างมาแล้วนี่คะ”

“นี่ให้เป็นโบนัสพิเศษ”

เมื่อได้ยินคำว่าโบนัส เพื่อนๆ ของนัมอายองต่างส่งเสียงตะโกนอย่างยินดี

มีเพียงนัมอายองที่ดูไม่ดีใจเลย

“ทำไมอายองทำหน้าอย่างงั้นล่ะ ไม่ชอบโบนัสหรอกเหรอ”

เธอลังเลอยู่ครู่หนึ่งก่อนพูด

“คือมันไม่เหมือนกับที่เราทำสัญญากันไว้น่ะค่ะ”

เพื่อนของเธอทำหน้างง

“ถ้าเป็นสัญญางานใหม่ หนูก็รับเงินก้อนนี้ได้ค่ะ ไว้เป็นค่ามัดจำ”

“สัญญางานใหม่?”

“งานวาดภาพจิตรกรรมฝาผนังของโรงปลูกผักที่กำลังสร้างใหม่ค่ะ”

ได้ยินแล้วผมก็ระเบิดเสียงหัวเราะ

เป็นเพราะเธอจินตนาการไว้ว่าดอกไม้จะบานสะพรั่งในโรงปลูกผักที่เรากำลังจะสร้าง เป็นดอกไม้ที่ผึ้งบนผนังบินไปหา

“ทำไมขำหนักขนาดนั้นล่ะคะ”

นัมอายองเบิกตากว้างแล้วถามขึ้น

“คือฉันคิดภาพตามในหัวแล้วน่ะสิ”

“นี่ยังไม่ได้ร่างแบบเลยนะคะ!”

นัมอายองยิ้มพลางกล่าว

“ฉันตกลงทำสัญญา แต่น่าจะลองฟังความเห็นของพวกเพื่อนๆ ดูก่อนนะ”

“พวกเราโอเค!!!”

ทุกคนตอบเป็นเสียงเดียวกัน

นัมอายองเอ่ยสรุปพลางแสดงสีหน้าพึงพอใจ

“งั้นถือว่าเราทำสัญญางานใหม่กันเรียบร้อยแล้วเนอะ”

หลังจากใช้เวลาร่วมกันอย่างสนุกสนาน

ก็ถึงเวลาแล้วที่นัมอายองกับเพื่อนๆ จะเดินทางไปโซล

ตอนนั้น โนแฮมีเดินถือถุงกระดาษเข้ามาหลายใบ

“เอาไว้กินกันระหว่างเดินทางนะคะ”

เป็นขนมที่โนแฮมีกับคุณย่าคิมกนนิมเตรียมไว้

ในนั้นมีขนมยักกวากับลูกพลับแห้งอัดแน่น

“หนูเป็นฝ่ายรับตลอดเลย...”

นัมอายองมองโนแฮมีแล้วพูดขึ้น เมื่อคราวก่อนที่เธอมาเยี่ยมร้านค้าก็ได้รับอาหารกลับไปเช่นกัน

“อย่าคิดมากเลยค่ะ อยากให้เป็นการขอบคุณ ที่อุตส่าห์มาช่วยวาดภาพฝาผนังสวยๆ ในฮาดงน่ะค่ะ”

โนแฮมีกล่าวด้วยใบหน้าเปื้อนยิ้ม

\*\*\*

ผมไปส่งนัมอายองและคนอื่นๆ ที่สถานีขนส่งแล้วกลับมาสำนักงาน

ฮันกีทักกำลังรอผมอยู่

“ไปส่งอายองมาแล้วเหรอ”

“ครับ ได้ทำสัญญางานใหม่ก่อนออกไปส่งเธอด้วย”

“สัญญางานใหม่?”

ผมเล่าว่าเธอจะช่วยวาดภาพศิลปะที่โรงปลูกผักหลังใหม่

ฮันกีทักพูดยิ้มๆ

“นึกไม่ออกเลยว่าอายองจะวาดรูปอะไร เธอบอกหรือเปล่าว่าจะวาดภาพแบบไหน”

“น่าจะกำลังร่างอยู่ครับ”

“โรงปลูกผักของเราก็จะกลายเป็นผลงานศิลปะไปด้วยสินะ”

“อาจจะออกมาสวยกว่าที่ดูไบก็ได้นะครับ”

ทันทีที่เอ่ยถึงดูไบ ฮันกีทักก็ยื่นเอกสารให้ราวกับว่ากำลังรออยู่

“นี่คือรายชื่อคนที่สมัครไปดูไบ”

ผมตรวจสอบรายชื่อ

“มีเกินร้อยคนเลยนะเนี่ย”

“ฉันก็ตกใจเหมือนกัน เพราะมีคนสมัครเข้ามาเยอะกว่าที่คิดไว้”

“เดี๋ยวผมจัดการเรื่องคัดเลือกคนเองครับ”

พอฮันกีทักกลับไปแล้วผมก็ไล่ดูรายชื่ออย่างละเอียดอีกครั้ง

มีชื่อที่น่าสนใจ

นั่นคือชื่อคังซูยอลผู้ได้รับรางวัลจากงานประดิษฐ์ตู้เพาะปลูกในครัวเรือน

ผมเปิดโอกาสให้ทีมผู้ชนะได้เดินทางไปยุโรป

เขาอยากไปยุโรปถึงขั้นยอมโกนหนวดทิ้ง

ไม่รู้ว่าเกิดเหตุอะไร เขาถึงยอมทิ้งโอกาสได้ไปยุโรป

ผมนึกสงสัยว่าทำไมเขาถึงเลือกไปดูไบ

\*\*\*

ตอนพักเที่ยง ผมมุ่งหน้าไปที่โรงอาหาร

ผมเลือกเมนูปลาแมคเคอเรลย่างกับกิมจินึ่งใส่ในถาดอาหารก่อนหาที่นั่ง

ผมมองหาคังซูยอลแล้วเดินไปนั่งลงตรงหน้าเขา

เขาทักทายผมเขินๆ ก่อนก้มหน้าก้มตากินข้าวต่อ

คงอยากรีบกิน จะได้ลุกออกไปไวๆ

ระหว่างกินข้าว ผมพูดกับเขา

“คุณซูยอลเคยอยากไปยุโรปไม่ใช่เหรอครับ”

อาจเพราะอาหารเต็มปาก คังซูยอลจึงพูดไม่ออก

ผมยื่นแก้วน้ำให้เขา

เขาดื่มน้ำรวดเดียวหมด

และเพิ่งทำหน้านิ่งได้ก็ตอนนั้น

เขาพูดขึ้นอย่างระมัดระวัง

“พอได้ยินว่าจะได้ไปยุโรปแล้วผมก็ดีใจแหละ แต่พอมาทบทวนอีกหลายๆ ครั้ง ก็คิดว่าตัวผมน่าเหมาะกับดูไบมากกว่าครับ”

“ทำไมล่ะ”

“มีเหตุผลอยู่สองข้อครับ ข้อแรกคือผมอยากสร้างประสบการณ์ทำงานกับโรงปลูกผักไฮโดรโปนิกส์หลังใหญ่ ส่วนข้อสองคือสภาพแวดล้อมที่แห้งแล้งในดูไบครับ”

“สภาพแวดล้อมที่แห้งแล้งในดูไบ?”

“ดูไบปลูกพืชไม่ค่อยรอด นอกซะจากว่าจะปลูกแบบไฮโดรโปนิกส์ เห็นว่าพวกเขาต้องเอาน้ำทะเลไปกลั่นเป็นน้ำจืด ผมอยากเห็นพืชเติบโตได้แม้อยู่ในสภาพแวดล้อมที่มีอุปสรรคแบบนั้นครับ”

“คุณคังซูยอลได้รับรางวัลมาแล้ว คุณเลยมีสิทธิ์เลือกได้ว่าอยากจะไปที่ไหนครับ”

“แปลว่าอนุญาตให้ผมไปดูไบแล้วใช่มั้ยครับ”

ทันทีที่ผมพยักหน้า เขาลุกพรวดแล้วร้องตะโกนว่า<i>ไชโย</i>

\*\*\*

ก่อนออกเดินทางไปดูไบ ผมไปตรวจดูโรงปลูกผักในฮาดง

งานก่อสร้างดำเนินไปอย่างราบรื่น

เราสร้างโรงปลูกผักในฮาดงออกมาเสร็จสมบูรณ์ในเวลาใกล้เคียงกับโรงปลูกผักในดูไบ

โรงปลูกผักในฮาดงไม่ได้มีเพียงอาคารปลูกผักแบบในดูไบ

นอกจากโรงปลูกผักแล้ว เรายังสร้างอาคารวิจัยและอาคารสำนักงานไว้ด้วย

เรียกได้ว่าเป็นสถานที่ยกระดับเทคโนโลยีการเพาะปลูกแบบไฮโดรโปนิกส์

กลุ่มเกษตรกรภูเขาชีรีจะยึดที่นี่ไว้เป็นรากฐานเพื่อแผ่กิ่งก้านสาขาออกไปทั่วโลกในอนาคต

มีจุดเริ่มต้นคือการก่อสร้างโรงปลูกผักในดูไบให้ออกมาสมบูรณ์แบบ

ผมคัดเลือกเกษตรกรรุ่นใหม่ที่จะไปดูไบจำนวนหนึ่งร้อยคน

ก่อนวันออกเดินทาง ฮันกีทักพูดขึ้นว่า

“ออกไปทำงานนอกสถานที่ครั้งนี้รู้สึกว่าไม่เหมือนครั้งก่อนๆ เลยแฮะ”

“ไม่เหมือนยังไงหรือครับ”

“ก็นี่มันเป็นการเคลื่อนพลครั้งใหญ่ของกองทัพเกษตรกรรุ่นใหม่เลยนี่นา”

“ก็เข้าท่าดีนะครับ การเคลื่อนพลครั้งใหญ่ของกองทัพเกษตรกรรุ่นใหม่”

“รู้สึกว่าครั้งนี้เราได้ทำงานที่ยิ่งใหญ่มากๆ เลย เผลอๆ อาจจะได้จารึกไว้หนังสือประวัติศาสตร์เลยนะเนี่ย”

เรากำลังเขียนประวัติศาสตร์หน้าใหม่อย่างเขาว่า

เหลือเพียงทำงานพิสูจน์ความสามารถของตัวเองในดูไบเท่านั้น

**ทุกคนสู้ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **381**

**ตอนที่ 381 ประติมากรรมอันเหนือชั้น**

ผมพากองทัพเกษตรกรรุ่นใหม่ไปยังสนามบินอินช็อน

พวกเรามีกันเยอะจึงต้องแบ่งขึ้นเครื่องบินสองลำ

และฮันกีทักต้องเหน็ดเหนื่อยเรื่องจัดการจองตั๋วเครื่องบิน

พวกนักข่าวกำลังรออยู่ที่สนามบิน

ผู้คนต่างพุ่งเป้าความสนใจไปที่เรื่องสร้างโรงปลูกผักไฮโดรโปนิกส์หลังใหญ่ที่สุดในโลก

ผมเพิ่งหารือกับนักข่าวแพซอนอาแห่งหนังสือพิมพ์ฮันกุกเสร็จ

พอจัดการเรื่องคำถามของนักข่าวเรียบร้อยแล้วก็เตรียมตัวให้สัมภาษณ์ต่อ

ผมมายืนอยู่ในบริเวณให้สัมภาษณ์ตามที่นัดกันไว้

สื่อมวลชนแห่เข้ามา นำโดยคนจากสถานีวิทยุและโทรทัศน์ ตามด้วยสื่อหลักอีกมากมาย

นักข่าวแพซอนอาแห่งหนังสือพิมพ์ฮันกุกเป็นตัวแทนของทุกคน

นักข่าวแพซอนอาถามผม

“ได้ข่าวว่าเป็นโรงปลูกผักไฮโดรโปนิกส์ที่ใหญ่ที่สุดในโลก มีค่าใช้จ่ายในการก่อสร้างเท่าไหร่คะ”

“หนึ่งร้อยสามสิบล้านดอลลาร์ครับ”

ทันทีที่ผมเอ่ยถึงจำนวนเงิน นักข่าวต่างส่งเสียงฮือฮา

ยอดจำนวนนี้ ถ้าคิดเป็นเงินเกาหลีใต้จะอยู่ที่ราวๆ หนึ่งพันห้าร้อยล้านวอน

เป็นโรงปลูกผักไฮโดรโปนิกส์ซึ่งมียอดเงินลงทุนสูงสุด

“ทีมเกษตรกรภูเขาชีรีบินไปดูไบทั้งหมดกี่คนคะ”

“รวมผมแล้วหนึ่งร้อยคนครับ”

“ทำไมถึงได้ใช้คนเยอะขนาดนั้นคะ”

“เนื่องจากโรงเพาะปลูกในดูไบมีขนาดใหญ่ที่สุดในโลก เลยต้องใช้คนเยอะตามไปด้วย เรามีทั้งทีมเพาะปลูก ทีมวิศวกร รวมถึงทีมสารละลายธาตุอาหาร ทุกคนเป็นผู้เชี่ยวชาญ ผมขอแรงให้ทุกคนบินไปช่วยกันจัดการโปรเจ็คท์นี้ครับ”

“แล้วที่ว่ากลุ่มเกษตรกรภูเขาชีรีจะรับผิดชอบงานที่เกี่ยวข้องกับโรงเพาะปลูกที่นั่นด้วย เป็นเรื่องจริงมั้ยคะ”

“จริงครับ”

“ที่เคยประกาศออกมาว่ากลุ่มเกษตรกรภูเขาชีรีจะเดินหน้าบุกตลาดทางฝั่งยุโรปด้วย ช่วยเล่ารายละเอียดให้ฟังหน่อยได้มั้ยคะ”

ผมเล่าเรื่องขายตู้คอนเทนเนอร์ผักสลัดในงานมหกรรมการเกษตรอัมสเตอร์ดัมให้นักข่าวฟังสั้นๆ

และเพิ่มเติมว่าการจำหน่ายสินค้าในตลาดยุโรปจะเกิดขึ้นในรูปแบบกิจการร่วมค้ากับบริษัทดอยช์

นักข่าวแพซอนอาถามคำถามสุดท้าย

“กลุ่มเกษตรกรภูเขาชีรีมีชื่อเสียงในฝั่งยุโรปเหมือนกันนะเนี่ย ช่วยพูดอะไรปิดท้ายหน่อยสิคะ”

“ผมคิดว่าโรงเพาะปลูกที่กำลังสร้างอยู่ในฮาดงเองก็สำคัญมากพอๆ กับโรงเพาะปลูกในดูไบ และเพราะเป็นโรงเพาะปลูกที่สร้างจากการระดมทุนของประชาชนทั้งประเทศ ทำให้ผมผูกพันมากเป็นพิเศษ ผมอยากทำให้ผู้ร่วมลงทุนได้เห็นความสำคัญของโรงเพาะปลูกที่นี่ด้วย ขอบคุณครับ”

ใช่แล้ว ผมอยากให้ผู้คนสนใจโรงเพาะปลูกที่กำลังสร้างในฮาดงด้วยเช่นกัน

พอสัมภาษณ์เสร็จผมก็ขึ้นเครื่องบินไปดูไบ

\*\*\*

ที่สนามบินดูไบก็มีนักข่าวมารออยู่เช่นกัน

ไม่เพียงแค่สื่อท้องถิ่นของดูไบ แต่ยังมีสื่อชื่อดังระดับนานาชาติด้วย พวกเขาเองก็สนใจโรงปลูกผักไฮโดรโปนิกส์ที่กำลังสร้างในดูไบเหมือนกัน

ผมให้สัมภาษณ์คร่าวๆ กับพวกนักข่าว

หลังสัมภาษณ์เสร็จก็ได้พบคนคุ้นเคย

เขาคืออีจางอูที่รับหน้าที่เป็นที่ปรึกษาด้านเทคนิคอยู่ในดูไบ

ผิวหน้าของเขาแอบไหม้เกรียมเห็นได้ชัดเจน

“ได้เห็นหน้าท่านประธานแล้วค่อยโล่งใจหน่อย”

เขายกมือมาแตะไหล่ผมพลางพูด สีหน้าตื่นเต้นสุดๆ

ท่าทางจะเหงาที่ต้องอยู่ตามลำพังหลังพักแทโฮจากไป

“หน้าดำขึ้นเยอะเลยแฮะ”

“ขนาดนั้นเลยเรอะ แสดงว่าที่ทากันแดดอยู่ทุกวันนี่ไม่ได้ช่วยอะไรเลยสิ”

อีจางอูพูดพลางลูบใบหน้าคล้ำๆ ของตัวเองเก้อๆ

“ว่าแต่นี่คือสมาชิกของเราหมดเลยเหรอ”

อีจางอูถามพลางมองเกษตรกรรุ่นใหม่จำนวนมากมายนับไม่ถ้วนที่ยืนอยู่ข้างหลังผม

ผมพยักหน้ายิ้มๆ

อีจางอูมองทุกคนด้วยสีหน้าตกใจ

เขายังไม่มีโอกาสได้เห็นกองทัพเกษตรกรรุ่นใหม่เพราะถูกส่งตัวมาอยู่ดูไบซะก่อน

“เลิกมองซะที เดี๋ยวหน้าเขาก็สึกหมดหรอก”

อีจางอูกำลังสนุกกับการได้มองดูคนหน้าใหม่

คณะผู้เดินทางของเราแบ่งกันขึ้นรถบัสสามคันแล้วเคลื่อนพลไปยังใจกลางเมืองดูไบ

ที่พักของเราเป็นโรงแรมซึ่งอยู่ตรงจุดศูนย์กลางของเมืองดูไบ กลุ่มเกษตรกรภูเขาชีรีจองห้องพักในโรงแรมเกือบหมด

ผมได้โรงแรมดีๆ เพราะโมฮัมหมัดคอยช่วยเหลือแนะนำ

อีจางอูพูดก่อนลงจากรถบัส

“บอกไว้ก่อนว่าของท่านประธานนี่ฉันจองห้องสวีทไว้ให้เลยแหละ”

“ฉันไม่ต้องพักห้องสวีทก็ได้นะ”

“ไม่ต้องหรือ ห้องท่านประธานต้องมีพื้นที่ให้ใช้นั่งประชุมได้ด้วยสิ!”

อีจางอูพูดพลางหัวเราะอย่างอารมณ์ดี

ทุกคนต่างเหนื่อยจากการเดินทางไกล พอกินอาหารเย็นในโรงแรมเสร็จ ผมก็บอกให้ทุกคนกลับไปพักผ่อนให้เต็มที่ และนัดมารวมตัวกันที่ห้องสัมมนาพรุ่งนี้เช้า

“เย็นนี้กลับไปพักผ่อนให้เต็มที่ แล้วพรุ่งนี้สิบโมงมาเจอกันที่ห้องสัมมนานะครับ”

พอประกาศเสร็จ อีจางอูก็ถามขึ้นทันที

“อย่าบอกนะว่าสั่งให้กองทัพคนรุ่นใหม่ไปพักก่อนแล้วเย็นนี้ท่านประธานจะเริ่มทำงานเลยทันที”

“แหงสิ แต่ฉันไม่หักโหมหรอกน่า เดี๋ยวพอพรุ่งนี้ทุกคนมารวมตัวกันแล้ว ว่าจะแจ้งเรื่องกำหนดการ และอัปเดตสถานการณ์งานที่นี่ นายเองก็ต้องออกไปพูดด้วยเหมือนกัน”

“ฉันเนี่ยนะ? จะให้พูดเรื่องอะไร”

“เกี่ยวกับการใช้ชีวิตในดูใบน่ะ”

“เรื่องนั้นฉันเชี่ยวมากเลยล่ะ”

เช้าวันถัดมา เกษตรกรรุ่นใหม่ทุกคนมาประชุมที่ห้องสัมมนาของโรงแรม

ผมแจ้งพวกเขาเรื่องกำหนดการในดูไบ

ประธานชา-จงมุนจากบริษัทก่อสร้างชุงวอนก็มาบอกเล่าสถานการณ์ตอนนี้ให้ฟัง

“เรามีเวลาทำงานในดูไบสองเดือนครับ ผมจะเป็นผู้ดูแลและควบคุมทีมเพาะปลูกกับทีมสารละลายธาตุอาหาร ส่วนทีมวิศวกรให้ปฏิบัติงานร่วมกับหัวหน้าทีมอีจางอูครับ”

ทันทีที่โบกมือให้สัญญาณ อีจางอูก็ก้าวออกมาด้านหน้า

“ผมคืออีจางอู หัวหน้าทีมวิศวกรครับ จะว่าไปแล้วผมเพิ่งได้พบกับทุกคนเป็นครั้งแรกเลยนะนี่”

เกษตรกรรุ่นใหม่คนหนึ่งชูมือขึ้น

“ผมคุ้นหน้าคุณจังครับ!”

คังซูยอลจากโรงเรียนทำเทียนว่า

“หน้าคล้ายคุณวิศวกรอีดงชุนมากเลยครับ~”

คนอื่นๆ พยักหน้าและยิ้มประมาณว่าเห็นด้วย

ถึงคราวผมได้ซีนแล้ว

“คุณวิศวกรอีดงชุนเป็นคุณพ่อของคุณอีจางอูครับ”

ประโยคนี้ทำเอาทุกคนระเบิดเสียงหัวเราะ

อีจางอูเองก็พลอยหัวเราะไปด้วย

การปฐมนิเทศเริ่มต้นด้วยบรรยากาศสดชื่นแจ่มใส

ผมแจ้งกำหนดการและสิ่งที่ต้องระวังขณะทำงานในโรงเพาะปลูกขนาดใหญ่

อีจางอูรับหน้าที่กล่าวปิดท้ายงานปฐมนิเทศ

“ผมจะแอบบอกเคล็ดลับสำคัญในการใช้ชีวิตที่ดูไบให้ฟัง เป็นข้อมูลพรีเมียมที่หาไม่ได้จากในอินเทอร์เน็ตที่ไหนเลยนะครับ”

อีจางอูชูแผนที่ร้านอาหารชื่อดังในดูไบให้ทุกคนดู

เขาแนะนำเมนูอาหารจากทั่วโลกตั้งแต่อาหารเกาหลีรวมถึงอาหารจีน

แววตาของเหล่าเกษตรกรรุ่นใหม่ตื่นเต้นผิดไปจากยามปกติ

ต่างหยิบสมุดโน้ตขึ้นมาจดแบบเอาจริงเอาจัง

**เหมือนพาเด็กๆ ไปทัศนศึกษา555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **382**

**ตอนที่ 382 พวกเรามาถึงดูไบแล้ว**

หลังจากปฐมนิเทศอย่างสนุกสนาน ผมก็มุ่งหน้าไปยังพระราชวังแห่งดูไบ

อาซาร์ทำหน้าที่พาไปวังเหมือนเคย

ผมนั่งรถโรลส์-รอยซ์จนมาถึงที่หมาย

โมฮัมหมัดอ้าแขนต้อนรับผม

เขาสวมชุดสีขาวอันเป็นชุดประจำชาติอาหรับแบบดั้งเดิม

หนวดที่ตัดแต่งเข้ารูปเข้าทรงอย่างสวยงามช่างน่ามอง

เขาบอกกับผมว่า

“ยินดีที่ได้พบกันอีกครั้งนะครับ ท่านพ่อกำลังรอคุณด็อกมย็องอยู่เลย”

อิสมาอิล กษัตริย์ดูไบกำลังรอผมอยู่

ผมเดินเข้าไปในพระราชวังพร้อมโมฮัมหมัด

อิสมาอิล ซาลาห์ กษัตริย์ดูไบเองก็สวมชุดประจำชาติอาหรับแบบดั้งเดิมเหมือนโมฮัมหมัด

พอได้เห็นสองพ่อลูกสวมชุดเหมือนกันก็พลันนึกถึงอีดงชุนกับอีจางอู

พ่อลูกโมฮัมหมัดก็หลายจุดที่คล้ายกันอยู่เยอะ

อิสมาอิลเข้ามาหาผมพร้อมเคราที่สะบัดไปมา

“ไม่ได้เจอกันนานเลยนะครับ”

ผมทักทายกษัตริย์ดูไบอย่างสุภาพ

“ของฝากจากเกาหลีใต้ครับ”

คำว่าของขวัญทำเอากษัตริย์ดูไบแสดงท่าทีสนอกสนใจ

มีลูกพลับกับน้ำผึ้งอยู่ข้างในห่อกระดาษหรูหรา

“ลูกพลับแห้งที่ทำกันปีนี้ครับ”

“ผมเคยชิมลูกพลับแห้งมาแล้ว ผมว่าอร่อยกว่าอินทผลัมในดูไบอีกนะ”

อิสมาอิลหยิบลูกพลับแห้งที่สุกเต็มที่เข้าปาก

ดูจากที่เขาขมวดคิ้วพร้อมส่ายหน้า คิดว่าคงจะรู้สึกพึงพอใจ พอกินเสร็จ เขาก็ถามผมด้วยสีหน้าแจ่มใส

“การก่อสร้างจะเสร็จเมื่อไหร่เหรอครับ”

“อีกสองเดือนก็น่าจะปลูกผักสลัดได้เต็มรูปแบบแล้วละครับ”

“เดี๋ยวพอก่อสร้างเสร็จสมบูรณ์แล้วผมว่าจะเชิญนักข่าวจากทั่วโลกมาเยี่ยมชมสักหน่อย”

อิสมาอิล กษัตริย์ดูไบต้องการสร้างโรงเพาะปลูกให้เป็นสัญลักษณ์ของดูไบ

ยิ่งพระองค์นำเสนอโรงเพาะปลูกให้คนทั้งโลกได้เห็นมากเท่าไหร่ สถานะของกลุ่มเกษตรกรภูเขาชีรีก็ยิ่งสูงขึ้นตามไปด้วย

“ผมจะสร้างโรงปลูกผักไฮโดรโปนิกส์ที่ทำให้สื่อต่างประเทศเห็นแล้วต้องช็อกไปตามๆ กัน”

“ผมคาดหวังไว้สูงมากนะ”

อิสมาอิล กษัตริย์ดูไบพูดพลางลูบเครา

\*\*\*

วันรุ่งขึ้น ผมออกไปไซต์ก่อสร้างโรงเพาะปลูกกับเกษตรกรรุ่นใหม่

พวกเขาแสดงสีหน้าตกใจ เป็นเพราะโรงเพาะปลูกหลังใหญ่เท่าสนามฟุตบอลสามสนามรวมกันนั้นตั้งตระหง่านอยู่ตรงหน้า

แม้เป็นอาคารสองชั้นแต่ก็สูงถึงหกสิบเมตร

สูงเทียบเท่ากับอพาร์ตเมนต์ยี่สิบชั้น

ผมแวะไปพบประธานชา-จงมุนของบริษัทก่อสร้างชุงวอนก่อนจะพาเกษตรกรรุ่นใหม่เข้าไปในไซต์ก่อสร้าง

เพราะพวกเราต้องทำงานร่วมกับคนของบริษัทก่อสร้างชุงวอนด้วย

เขาถอดหมวกออกก่อนพูด

มองเห็นเหงื่อเต็มหน้าผาก

“พอได้เห็นท่านประธานคิมที่ไซต์ก่อสร้างก็มีแรงขึ้นมาเลยครับ”

“ขอบคุณที่ช่วยทำงานหนักมาตลอด ทีนี้ก็เหลือแค่เราช่วยกันเก็บงานแล้วละครับ”

ผมมองดูประติมากรรมหลังใหญ่มหึมาที่ติดตั้งอยู่นอกอาคารพลางพูดขึ้นอย่างพอใจ

มันเป็นประติมากรรมที่แสดงถึงสัญลักษณ์ของการปลูกผักไฮโดรนิกส์ ชิ้นงานมีขนาดใกล้เคียงกับความสูงของโรงเพาะปลูก คือสูงราวๆ หกสิบเมตร

เป็นผลงานอันงดงามที่แสดงฉากฝนตกทั้งปีในดูไบ ดินแดนที่หาฝนได้ยาก

“ขอดูตอนฝนตกหน่อยได้มั้ยครับ”

“ต้องขอเวลาอีกประมาณสิบห้าวันนะครับ ถึงจะใช้การได้”

“ถ้าเปิดใช้งานแล้วคงได้เห็นภาพที่สวยงามมากๆ เลยเนอะ”

“อาคารนี้จะทำให้คนทั้งโลกตกตะลึงเลยแหละครับ”

ประธานชา-จงมุนพูดพร้อมทำตาเป็นประกาย

ผมพูดคุยเรื่องจำเป็นต่างๆ หารือเรื่องงานกับเขา

ผมอยากให้เขารับรู้ชัดเจนว่าคนงานฝั่งเราได้รับมอบหมายให้ไปทำงานประจำจุดไหนอย่างไร

ผมพาเกษตรกรรุ่นใหม่เข้าไปในไซต์ก่อสร้างหลังคุยกับประธานชา-จงมุนเสร็จ

ภายในโรงเพาะปลูกมีพื้นที่เพาะต้นกล้าแยกจากพื้นที่ปลูกผักสลัด

ระหว่างที่อีจางอูจัดการโรงปลูกผักไฮโดรโปนิกส์อยู่กับทีมวิศวกร ผมก็พาทีมเพาะปลูกกับทีมสารละลายธาตุอาหารมาเริ่มทำงานเพาะต้นกล้า

การทำงานเป็นไปอย่างราบรื่นและรวดเร็วตั้งแต่วันแรก

\*\*\*

เย็นวันนั้น อีจางอูแวะมาห้องพักของผม

พร้อมข้าวของพะรุงพะรังเต็มสองมือ

“ซื้ออะไรมาเยอะแยะ”

“ต้องจัดปาร์ตี้ฉลองกันหน่อยซี”

“ไหนว่าจะจัดสัปดาห์หน้าไง”

“รอบนี้จัดให้นายเป็นการส่วนตัว”

อีจางอูพูดพลางหยิบกระป๋องเบียร์ออกมา

กระป๋องเบียร์เย็นเฉียบเหมือนน้ำแข็ง

“ไปซื้อเบียร์มาจากไหน ทำไมเย็นขนาดนี้”

“ฉันเก็บไว้ที่ห้องน่ะสิ เอาทิชชู่เปียกห่อกระป๋องเบียร์แล้วไปแช่ตู้เย็นไว้ เลยเย็นเจี๊ยบแบบนี้ไง”

“นายนี่เก่งไปซะทุกเรื่องเลยแฮะ”

ผมดื่มเบียร์เย็นๆ

รู้สึกสดชื่นขึ้นมาเลย

อีจางอูกระดกเบียร์เข้าไปอึกหนึ่งแล้วพูด

“วันนี้ฉันประทับใจอยู่นะ”

“ประทับใจ? เรื่องอะไร”

“ทีมวิศวกรทำงานกันเก่งมาก ไม่ต้องสอนอะไรเลย เป็นไปได้ไงเนี่ย”

“จะอะไรซะอีกล่ะ ก็เพราะคุณวิศวกรอีดงชุนผู้ยิ่งใหญ่ช่วยไว้น่ะสิ”

“พ่อฉันเสกเวทมนตร์หรือยังไง”

อีจางพูดพลางยิ้ม

“ใช่ พ่อนายช่วยสอนให้ทุกคนเป็นสุดยอดวิศวกรไง”

พวกเราดื่มเบียร์แล้วพูดคุยถึงเหตุการณ์ที่เกิดขึ้นในช่วงที่ผ่านมา

พออีจางอูได้รู้ว่างานที่อัมสเตอร์ดัมสำเร็จ เขาก็ตื่นเต้นดีใจ

และเมื่อได้ยินว่าที่บูธของแพลนต์แฟกตอรีมีแต่แมลงวันบินว่อนก็ขำดังก๊ากขึ้นมาอีก

อีจางอูหัวเราะและนั่งคุยต่อไปอีกสักพักก่อนขึ้นไปนอนแผ่บนเตียงแล้วหลับไป

ผมจัดที่นอนให้เขาแล้วเดินไปห้องนั่งเล่น

ตอนนั้นเองที่เสียงโทรศัพท์ดังขึ้น

เป็นสายจากชอนแฮรีที่ลาออกจากแพลนต์แฟกตอรีไปแล้ว

เธอถามด้วยน้ำเสียงสดใส

“คุณอยู่ดูไบใช่มั้ยคะ”

“รู้ได้ยังไงครับ”

“พอดีดูข่าวแล้วเห็นรูปคุณคิมด็อกมย็องน่ะค่ะ”

ผมนึกถึงช่วงให้สัมภาษณ์กับนักข่าวต่างประเทศในสนามบินดูไบ

“บังเอิญเห็นข่าวก็เลยติดต่อมาน่ะค่ะ”

“ผมก็กำลังจะโทร.ไปหาอยู่พอดีเลย”

ผมตั้งใจว่าจะติดต่อไปหาเธอหลังจากสร้างโรงเพาะปลูกในดูไบเสร็จเรียบร้อยแล้ว

ถือว่าดีที่เธอติดต่อมาก่อน

“จะเชื่อได้มั้ยคะเนี่ย”

ชอนแฮรีถามด้วยน้ำเสียงล้อๆ

“นี่กะว่าพอสร้างโรงเพาะปลูกที่ดูไบเสร็จแล้วจะบินไปหาคุณแฮรีที่อเมริกานะ”

“จะมาหาฉันถึงอเมริกาเลยหรือ”

เธอถามด้วยน้ำเสียงตกใจ

พอบุกตลาดฝั่งยุโรปแล้วต่อไปก็เป็นคิวของตลาดฝั่งอเมริกา

ชอนแฮรีมีประสบการณ์หลากหลายที่สะสมมาจากบริษัทแพลนต์แฟกตอรี

ผมอยากปรึกษาเธอเรื่องการตีตลาดฝั่งอเมริกา

แล้วตอนนั้นเอง เธอพูดเรื่องเหนือความคาดหมาย

“คือว่า ฉันขอไปดูไบด้วยได้มั้ยคะ”

“คุณแฮรีอยากมาดูไบหรือครับ”

# **383**

**ตอนที่ 383 เด็กชายขายชามินต์เย็น**

“คือฉันอยากไปเห็นอะไรบางอย่างที่ดูไบน่ะค่ะ”

“อะไรเหรอครับ”

“โรงเพาะปลูกที่ใหญ่ที่สุดในโลกค่ะ อยากจะเห็นของจริงสักครั้ง ได้ยินว่าขนาดแพลนต์แฟกตอรีก็ยังทำไม่ได้เลยไม่ใช่เหรอคะ”

ชอนแฮรีพูดหยอกด้วยน้ำเสียงแจ่มใส

“ถ้าเป็นเพราะเรื่องนั้น ผมก็ไม่มีเหตุผลที่จะห้ามหรอก เดี๋ยวยังไง ผมขอเป็นคนจัดการเรื่องตั๋วเครื่องบินกับที่พักให้เองครับ”

“ไม่เป็นไรค่ะ ฉันไม่กล้ารบกวนคุณหรอกค่ะ”

ผมยังไม่ได้เอ่ยเรื่องอยากทาบทามให้มาทำงานด้วย แล้วก็ไม่อยากให้เธอเข้าใจผิด

“งั้นเอาที่คุณสะดวกก็แล้วกันครับ”

“ไว้ฉันแจ้งวันเดินทางไปถึงอีกทีนะคะ”

ชอนแฮรีพูดแล้ววางสายไป ผมตั้งตารอจะได้พบเธอ

\*\*\*

ผมมาถึงดูไบได้หนึ่งสัปดาห์แล้ว

ผมนำทีมเพาะปลูกกับทีมสารละลายธาตุอาหารลงมือเพาะต้นกล้า

อีจางอูกับทีมวิศวกรกำลังสร้างโรงเพาะปลูกไปทีละชั้น

ข้างในโรงเพาะปลูกยังไม่มีเครื่องปรับอากาศ พวกเราจึงต้องทำงานต่อสู้กับอากาศร้อนอบอ้าว

อากาศร้อนในดูไบหนักหนาเกินคาด ระหว่างทำงานจึงต้องหยุดพักกันเป็นระยะๆ เพื่อป้องกันความเหนื่อยล้า

ขณะนั่งพักอยู่ใต้ต้นไม้กับอีจางอู

เด็กชายชาวอาหรับตากลมโตเดินเข้ามาหาผม

“รับชามินต์เย็นสักแก้วมั้ยครับ”

เด็กชายถามพลางกะพริบตาปริบๆ พูดสำเนียงภาษาอังกฤษชัดถ้อยชัดคำ ผิดกับเสื้อผ้ามอมแมม

“ชามินต์เย็นแก้วละเท่าไหร่เหรอ”

“ห้าเดอร์แฮมครับ”

“งั้นขอชามินต์เย็นสองแก้วได้มั้ย”

“ได้ครับ”

เด็กชายยิ้มกว้างแล้ววิ่งกลับไปที่ไหนสักแห่ง คงทำชามินต์อยู่อีกที่หนึ่ง

อีจางอูมองเด็กชายที่วิ่งจากไปแล้วพูดขึ้น

“ตอนแรกนึกว่าเด็กคนนั้นเป็นขอทานซะอีก แต่ดูท่าคงจะมาขายชามินต์จริงๆ แฮะ”

การขอทานในดูไบถือเป็นเรื่องผิดกฎหมาย พวกเขาจะลงโทษผู้ขอทานโดยไม่สนใจเรื่องเพศและอายุ

“นายเคยลองชามินต์แล้วหรือยัง”

“ต้องเคยแล้วดิ เพราะชามินต์นี่เป็นของกินพื้นฐานในดูไบเลย แถมอร่อยอีกต่างหาก”

อีจางอูพูดยังไม่ทันจบดี เด็กชายก็ปรากฏตัวขึ้นทันที

เด็กชายยื่นแก้วใสบรรจุชามินต์ให้เรา

“ชามินต์เย็นสองแก้วมาแล้วครับ”

เป็นชามินต์ที่ทำเอามือเย็นสะท้าน กลิ่นหอมสดชื่นอันเป็นเอกลักษณ์ของมินต์ลอยเตะจมูก

อีจางอูรับชามินต์ไปดื่มทันที

ผมยื่นเงินให้เด็กชายแล้วถาม

“หนูไปเอามินต์ที่ใส่ในชามินต์มาจากไหนเหรอ”

“แม่ผมเป็นคนปลูกเองครับ มีอยู่ที่บ้านเต็มไปหมดเลย”

มินต์เป็นพืชที่แพร่พันธุ์ไวและแข็งแกร่งไม่แพ้วัชพืช

เป็นพืชที่ปลูกได้ไม่ยาก

“ขนาดน้ำผึ้งที่ใส่ในชามินต์ แม่ยังเก็บมาเองเลย”

เด็กชายพูดอย่างภูมิใจ

ผมดื่มชามินต์ไปหนึ่งอึก ผมแยกออกว่าเป็นน้ำผึ้งหรือน้ำตาล

“ใส่น้ำผึ้งจริงๆ ด้วยแฮะ”

ผมเปิดกระเป๋าตังค์หยิบเงินให้เด็กชายเพิ่ม

เด็กชายโค้งคำนับขอบคุณติดต่อกันรัวๆ

อีจางอูเอ่ยถามผม

“แถมให้เป็นค่าน้ำผึ้งเหรอ”

จริงๆ แล้วไม่ใช่เรื่องน้ำผึ้ง แต่เป็นเพราะสายตาของเด็กชายดูเศร้าและน่าสงสารต่างหาก

เด็กชายดูเหมือนขายของอยู่กับแม่ แม่เขาปลูกมินต์และเก็บน้ำผึ้งเอง

ตัวแม่เองคงไม่อยากให้ลูกชายทำแบบนี้ แต่ในอาหรับผู้หญิงมีข้อห้ามหลายอย่าง

นอกจากต้องปกปิดร่างกายด้วยผ้าชาดอว์ ก็ยังใช้ชีวิตอยู่ในสังคมได้อย่างลำบากอีกด้วย

ลูกชายที่ยังอายุน้อยเลยต้องเป็นคนเข้าหาลูกค้าแทน

\*\*\*

ประติมากรรมอาคารเพาะปลูกใกล้เสร็จสมบูรณ์แล้ว

ชอนแฮรีก็มาถึงดูไบแล้วเช่นกัน

ผมออกไปรับเธอที่สนามบิน

ชอนแฮรีพูดยิ้มๆ

“ตอนอยู่ซานฟรานซิสโก ฉันเป็นคนออกมารับ แต่พอมาดูไบแล้วคุณด็อกมย็องต้องออกมารับเนอะ”

เธอพูดพร้อมยิ้มตาหยี ผมสัมผัสได้ถึงความผ่อนคลายจากน้ำเสียงของอีกฝ่าย

เธอคงสบายใจขึ้นหลังลาออกจากแพลนต์แฟกตอรี

ผมเปิดประตูรถก่อนพูดขึ้น

“ให้พาไปดูโรงเพาะปลูกเลยดีมั้ยครับ อาคารประติมากรรมจะสร้างเสร็จวันนี้พอดีเลย”

“อาคารประติมากรรม?”

“เป็นสัญลักษณ์ของเมืองดูไบน่ะครับ”

“ชักอยากเห็นซะแล้วซี”

ชอนแฮรีพูดด้วยแววตาสนใจ

เธอพูดขึ้นระหว่างนั่งอยู่บนรถ

“ดูไบร้อนจัง ยิ่งกว่าที่คิดไว้อีก!”

“ถ้าได้เห็นประติมากรรมก็จะหายร้อนเป็นปลิดทิ้งเลยละครับ”

ผมกับชอนแฮรีมาถึงโรงเพาะปลูกแล้ว

เธอเงยหน้ามองอาคารประติมากรรมโหญ่โตมหึมาด้วยสีหน้าประหลาดใจ

“นี่มันอะไรกันคะเนี่ย”

“ประติมากรรมที่เป็นเครื่องหมายของโรงปลูกผักไฮโดรโปนิกส์เราครับ”

ประธานชา-จงมุนเข้ามาหาผมพอดี

“มาทันเวลาพอดีเลย กำลังจะทดสอบกันแล้วครับ”

ทุกคนที่ทำงานในโรงเพาะปลูกเดินออกมาข้างนอก

เพื่อชมภาพการทำงานของอาคารประติมากรรม

ชอนแฮรีถามผม

“อาคารหลังนี้สูงเท่าไหร่เหรอคะ”

“หกสิบเมตรครับ”

“แล้วมันทำงานยังไงคะ”

บังเอิญอาคารประติมากรรมหลังใหญ่ยักษ์เริ่มทำงานตอนเธอถามพอดี

หยดน้ำเริ่มร่วงลงมาจากอาคารประติมากรรมความสูงหกสิบเมตร

หลายคนก้าวถอยหลังทันทีที่มีหยดน้ำตกลงมา เราใช้กรอบใส เขาคงเข้าใจว่ามีน้ำตกลงมาจริงๆ

ชอนแฮรีอ้าปากค้างเมื่อเห็นภาพอันน่าประทับใจ หยดน้ำที่หลั่งลงมาเป็นสายดูยิ่งใหญ่เหมือนภาพในหนัง

ในที่สุดประติมากรรมสายฝนก็เสร็จสมบูรณ์

**ชามินต์เหรอ รสชาติยังไงนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **384**

**ตอนที่ 384 บาบา อัซคาร์ กับกลุ่มเกษตรกรภูเขาชีรี**

ชอนแฮรีมองประติมากรรมแล้วเอ่ยขึ้น

“เหมือนมีฝนตกลงมาจริงๆ เลยค่ะ”

“เป็นไงครับ หายร้อนขึ้นบ้างหรือยัง”

“ค่ะ สดชื่นมากเลย”

เธอพูดพลางยิ้ม

ผมได้ยินเสียงอีจางอูดังมาจากด้านหลัง

“อยู่ตรงนี้นี่เอง หาตั้งนาน ว่าแต่คนข้างๆ นายใช่คุณแฮรีมั้ย”

อีจางอูเคยพบชอนแฮรีระหว่างเดินทางกลับจากขั้วโลกใต้

ชอนแฮรียื่นมือออกมาพร้อมพูดขึ้น

“ได้เจอกันที่ดูไบอีกแล้ว ยินดีที่ได้พบกันค่ะ!”

“นั่นสิ ดีใจที่ได้เจอกันอีกครั้งที่นี่นะครับ”

ผมขอร้องให้อีจางอูช่วยพาพวกเราชมโรงเพาะปลูก

เขาอธิบายเรื่องโรงเพาะปลูกให้ชอนแฮรีฟัง

ชอนแฮรีได้ฟังอีจางอูแล้วทักขึ้นมา

“ที่สร้างซ้อนขึ้นมาเป็นชั้นๆ ได้แบบนี้ก็เพราะใช้ระบบฉีดพ่นสิท่า”

“ใช่ครับ โรงเพาะปลูกของเราจะฉีดพ่นน้ำกับสารละลายธาตุอาหารไว้ที่รากของพืช เพราะฉะนั้นต่อให้ซ้อนกันเป็นชั้นๆ ก็ยังรับน้ำหนักของน้ำได้ครับ”

“สุดยอดเลยค่ะ! กลุ่มเกษตรกรภูเขาชีรีทำสำเร็จทุกอย่าง แม้แต่งานที่ช่างเทคนิคของแพลนต์แฟกตอรีเองยังทำไม่ได้เลย!”

คำชมของเธอทำเอาอีจางอูอมยิ้ม

“คุณจางอูเป็นคนคิดค้นระบบพ่นเหรอคะ”

“เปล่าหรอกครับ ท่านประธานคิมด็อกมย็องต่างหาก”

ชอนแฮรีมองผมด้วยสีหน้าประหลาดใจ

\*\*\*

เย็นวันนั้นเราสามคนออกไปกินมื้อเย็นด้วยกัน

อีจางอูที่รู้จักร้านดังในดูไบเป็นอย่างดีเป็นคนเลือกร้านอาหารให้พวกเรา

อีจางอูพูดขึ้นตอนอยู่ในร้าน

“ร้านนี้ทำอาหารฝรั่งเศสอย่างเด็ดเลยละ”

และอีจางอูก็รับหน้าที่สั่งอาหารด้วย

ชอนแฮรีมองดูอาหารที่มาเสิร์ฟแล้วทำหน้าอึ้งไปเลย

“นี่อะไรเหรอคะ”

“เอสการ์โกครับ ทำจากหอยทาก”

อีจางอูพูดด้วยสีหน้าเฉยๆ

ผมเองก็เพิ่งเคยกินเมนูนี้เป็นครั้งแรก เป็นเมนูที่นำหอยทากไปผัดกับเนยแล้วโรยช่อพาร์สลีย์ด้านบน

“อย่ากลัวไปเลยครับ คิดซะว่ากินหอยทากทะเลก็แล้วกัน”

คำว่าหอยทากทะเลทำเอาชอนแฮรีระเบิดเสียงหัวเราะดังลั่น

รสชาติอร่อยเกินคาด

ชอนแฮรีกินอาหารแล้วจู่ๆ ก็เงยหน้าสบตาผมพลางชมซ้ำ

“โรงเพาะปลูกของกลุ่มเกษตรกรภูเขาชีรีช่างยอดเยี่ยมจริงๆ ค่ะ”

พวกเราพูดคุยถึงความทรงจำเก่าๆ ตอนอยู่ที่ซานฟรานซิสโกกันอย่างสนุกสนาน

ช่วงพนักงานยกพุดดิ้ง ของหวานมาเสิร์ฟ ผมก็ได้พูดสิ่งที่เก็บไว้ในใจออกมา

“กลุ่มเกษตรกรภูเขาชีรีมีแผนจะไปตีตลาดฝั่งอเมริกาเร็วๆ นี้แล้วนะ”

ชอนแฮรีทำตาเป็นประกายกับคำว่า <i>ตลาดฝั่งอเมริกา</i>

“นี่จะไปสร้างโรงเพาะปลูกใหญ่ๆ ในอเมริกากันด้วยเหรอ”

“ผมว่าจะลองบุกตลาดด้วยตู้ปลูกผักสลัดในครัวเรือนดูก่อนครับ”

“ตู้ปลูกผักสลัดในครัวเรือน?”

ผมเปิดคลิปวิดีโอในโทรศัพท์มือถือให้เธอดู เป็นคลิปเกี่ยวกับตู้ปลูกผักสลัดในครัวเรือนที่คิดค้นพัฒนาขึ้นในฮาดง

เธอมองหน้าจอแล้วส่งเสียงอุทานด้วยความชื่นชม

“ไม่ได้สร้างแต่โรงเพาะปลูกหลังใหญ่ๆ เนอะ แต่มีตู้ปลูกผักสลัดในครัวเรือนด้วยแฮะ น่าทึ่งมากเลยค่ะ!”

“ผมอยากได้คนที่เข้าใจสถานการณ์ในพื้นที่มาช่วยบุกตลาดอเมริกา และต้องมีความรู้เรื่องการปลูกผักไฮโดรโปนิกส์แน่นๆ ด้วย”

“นี่คุณพูดถึงฉันอยู่หรือเปล่าคะ”

ชอนแฮรีชี้ตัวเองแล้วถาม

“ใช่ครับ ผมอยากร่วมงานกับคุณแฮรีครับ”

“ดีเลยค่ะ ฉันเองก็อยากทำงานกับกลุ่มเกษตรกรภูเขาชีรีเหมือนกัน”

ชอนแฮรีตอบรับโดยไม่ลังเล

เธอคงตัดสินใจได้แล้ว

“เป็นเกียรติมากเลยๆ ที่ได้มาร่วมงานกับคุณแฮรีครับ”

“ฉันน่าจะเป็นคนพูดคำนั้นมากกว่านะคะ!”

\*\*\*

ชอนแฮรีบินกลับสหรัฐอเมริกาได้หนึ่งเดือนแล้ว

เธอกลับไปจัดการงานก่อตั้งบริษัทของกลุ่มเกษตรกรภูเขาชีรีที่ซานฟรานซิสโก

ตอนนี้ เรามีบริษัทของกลุ่มเกษตรกรภูเขาชีรีอยู่ในสหรัฐอเมริกาด้วยเช่นกัน

งานสร้างโรงเพาะปลูกที่ดูไบดำเนินมาถึงขั้นตอนสุดท้ายแล้ว

คืองานย้ายผักสลัดต้นกล้าที่เติบโตขึ้นจนเป็นต้นไม้น้อยๆ ไปยังโรงเพาะปลูกกันอย่างสุดความสามารถ

ผมได้ดื่มชามินต์ที่เด็กชายชาวอาหรับขายเป็นครั้งคราว

ทุกครั้งที่ดื่มชามินต์ผมจะถามเรื่องส่วนตัวของเด็กชาย เจ้าหนูเล่าเรื่องส่วนตัวให้ผมฟังอย่างสบายใจ

เด็กชายคนนี้ชื่อบาบา อัซคาร์

เด็กชายมีอายุเพียงสิบสองปี

บาบาไม่ใช่พลเมืองของดูไบ เขาเป็นผู้ลี้ภัยที่หนีข้ามมาจากสาธารณรัฐเยเมน

พ่อของบาบาเสียชีวิตในสงครามกลางเมือง

พลเมืองชาวดูไบจะได้รับสวัสดิการด้านการศึกษา ที่พักอาศัย รวมถึงส่วนอื่นๆ อย่างเต็มที่ แต่ผู้ลี้ภัยจะไม่ได้รับสวัสดิการใดๆ เลย

เป็นสาเหตุให้แม่กับลูกชายต้องลำบากลำบนออกมาขายชามินต์

ทันทีที่การก่อสร้างโรงเพาะปลูกมาถึงช่วงสุดท้าย ชามินต์ของบาบาก็ขายไม่ออก

เพราะมีสิ่งอำนวยความสะดวกเข้าไปตั้งอยู่ภายในโรงเพาะปลูก และผู้คนชอบดื่มน้ำเย็นๆ ในอาคารที่ติดตั้งเครื่องปรับอากาศ

ผมอยากช่วยบาบาขายชามินต์ให้ได้ แม้สักแก้วก็ยังดี

ผมได้เห็นภาพอันน่าสนใจระหว่างเดินตามหาบาบา

คังซูยอลจากทีมวิศวกรกำลังยืนคุยอยู่กับบาบา

พวกเขาอยู่ไกลออกไป ผมจึงไม่รู้ว่าคุยเรื่องอะไรกัน

คังซูยอลส่งของบางอย่างให้บาบา มันใหญ่เกินกว่าเด็กชายจะถือไหว

บาบายกกล่องใส่ไว้ในรถเข็นสำหรับขนส่งชามินต์

ผมตั้งท่าจะเข้าไปซักถามด้วยความอยากรู้ แต่ดันหมดเวลาพักไปเสียก่อน

\*\*\*

เย็นวันนั้น ผมไปหาคังซูยอลที่ห้องด้วยอยากถามว่าเขามอบอะไรให้บาบา

ผมเคาะประตูห้องเขา

“คุณซูยอล อยู่ไหมครับ”

“อ้อ ครับ ใครหรือ”

คังซูยอลเปิดประตูแล้วยื่นหน้าออกมา มีเหงื่อออกเต็มหน้าผาก

ดูท่าว่ากำลังทำอะไรบางอย่างอยู่ในห้อง

“ท่านประธานมีอะไรเหรอครับ”

เขาถามด้วยแววตาประหลาดใจ

“ขอเข้าไปคุยข้างในได้มั้ย”

“ห้องผมสกปรกน่ะครับ”

ท่าทีกระวนกระวายของอีกฝ่ายกระตุ้นต่อมอยากรู้อยากเห็น

“ถึงจะสกปรกก็ไม่เป็นไรหรอก ขอเข้าไปข้างในก่อนนะ”

คังซูยอลเปิดห้องด้วยสีหน้าลำบากใจ

ห้องสกปรกรกรุงรังอย่างเขาว่า

มีแผงโซล่าเซลล์และเครื่องมือช่างวางกระจัดกระจาย

“ผมว่าจะทำความสะอาดหลังทำงานเสร็จน่ะครับ”

คังซูยอลพูดแก้ตัว

ผมพอจะรู้แล้วว่าเขากำลังทำอะไรอยู่

มันคล้ายกับสิ่งที่ผมเคยทำตอนอยู่ฮาดง

“จะสร้างกล่องเลี้ยงผึ้งเหรอ”

มีลักษณะคล้ายกล่องเลี้ยงผึ้งซึ่งใช้ในฟาร์มเลี้ยงผึ้งที่ฮาดง

คังซูยอลพูดพลางเกาศีรษะ

“ใช่ครับ”

“จะทำไปทำไมหรือ”

“ว่าจะทำเป็นของขวัญให้เพื่อนน่ะครับ”

“เพื่อน?”

ผมนึกถึงตอนเขามอบกล่องให้บาบา กล่องใบนั้นมีขนาดใกล้เคียงกับกล่องเลี้ยงผึ้งที่เขากำลังประดิษฐ์

“ใช่บาบาหรือเปล่าครับ”

“ท่านประธานรู้ได้ไงครับ”

ผมบอกอีกฝ่ายว่าผมบังเอิญไปเห็นพวกเขาเข้า

คังซูยอลเอ่ยตอบคล้ายสารภาพบาป

“ช่วงนี้ชามินต์ขายไม่ค่อยดี ผมเลยอยากช่วยให้เขาขายน้ำผึ้งได้เยอะหน่อยน่ะครับ”

คังซูยอลจบมาจากโรงเรียนทำเทียน เขาเติบโตมาอย่างยากเย็นแสนเข็ญเหมือนกับบาบา

ได้พบบาบาแล้วเจ้าตัวคงหวนนึกถึงตนเองในวัยเด็ก

“อยากช่วยบาบาเหรอครับ”

“ครับ ผมอยากช่วยอะไรได้บ้าง”

“งั้นเราให้บาบามาทำงานด้วยกันดีมั้ยครับ”

ผมมองกล่องเลี้ยงผึ้งที่เขากำลังทำแล้วถาม

“จะให้งานกับบาบาหรือ”

คังซูยอลเบิกตากว้างแล้วถามขึ้น

งานนี้ไม่ได้เป็นประโยชน์ต่อบาบาคนเดียว

แต่หากงานราบรื่นด้วยดีก็จะได้ช่วยเหลือกลุ่มเกษตรกรภูเขาชีรีด้วย

**บาบาจะมีบทบาทยังไงนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **385**

**ตอนที่ 385 เงื่อนไขของการเลี้ยงผึ้งในเมือง**

เรื่องของบาบาเป็นโจทย์ที่ผมกับโมฮัมหมัด เจ้าชายแห่งดูไบต้องแก้ไขร่วมกัน

ผมรีบติดต่อโมฮัมหมัดทันที

เขารับสายด้วยน้ำเสียงยินดี

“เห็นว่าสร้างโรงเพาะปลูกใกล้เสร็จแล้วนี่ครับ”

“ใช่ครับ ตอนนี้อยู่ในขั้นตอนสุดท้าย อีกเดี๋ยวก็จะปลูกสลัดได้แล้วครับ”

“อยากเห็นไวๆ จัง”

ก่อนวางสาย ผมพูดขึ้นด้วยความระมัดระวัง

“คือผมมีเรื่องอยากปรึกษา ช่วยออกมาพบกันหน่อยได้มั้ยครับ”

“ปรึกษาหรือ เรื่องโรงเพาะปลูกหรือครับ”

“ไม่เกี่ยวกับโรงเพาะปลูกหรอก แต่ก็เป็นเรื่องสำคัญแหละครับ”

“ชักอยากรู้แล้วสิ เดี๋ยวผมบอกสถานที่นัดพบให้นะครับ”

“เยี่ยมเลยครับ”

\*\*\*

สถานที่นัดพบของโมฮัมหมดคือตึกสูงที่สุดในดูไบ

เป็นตึกที่ได้ชื่อว่าสูงที่สุดในโลกด้วย

เขานัดให้ผมไปร้านอาหารซึ่งอยู่บนชั้นที่ 122

ผมนั่งดื่มกาแฟตรงตำแหน่งซึ่งมองเห็นวิวดูไบทั้งเมือง

โมฮัมหมัดปรากฏตัวในชุดสูท ชุดแบบพิธีการดูเข้ากับเจ้าตัวมากกว่าชุดประจำชาติอาหรับแบบดั้งเดิม

“รอนานมั้ยครับ”

“ผมเพิ่งมาถึงเหมือนกันครับ”

โมฮัมหมัดสั่งชามินต์โดยไม่ดูเมนู

“ผมอยากรู้สาเหตุที่คุณคิมด็อกมย็องขอพบผมสุดๆ เลย ที่ว่าเป็นเรื่องสำคัญนี่คือเรื่องอะไรเหรอครับ”

เขาถามด้วยใบหน้ายิ้มแย้ม

“เรื่องกำจัดความยากจนให้หมดไปจากดูไบครับ”

“ความยากจนหรือ ชาวดูไบทุกคนก็อยู่กันอย่างมั่งคั่งออกนะ”

โมฮัมหมัดตอบด้วยสีหน้าผ่อนคลาย

“คือผมไปเจอเด็กคนนึงในดูไบ เป็นเด็กผู้ชายชื่อบาบาครับ”

ผมเล่าเรื่องบาบา อัซคาร์ให้โมฮัมหมัดฟัง

สีหน้าของโมฮัมหมัดจริงจังขึ้นเมื่อผมบอกว่าเด็กคนนั้นเป็นผู้ลี้ภัยชาวเยเมน

“ผมทราบมาว่าพลเมืองดูไบได้รับสวัสดิการหลากหลาย ทุกคนมีชีวิตมั่งคั่งอย่างคุณบอก แต่ยังมีอีกหลายคนที่ถูกมองข้ามนะครับ”

“ผมเองก็รู้ครับว่ามีคนไม่น้อยต้องตกอยู่ในสถานการณ์ยากลำบาก เป็นปัญหาที่คิดไม่ตกของดูไบเหมือนกันครับ”

“ถ้าให้งานพวกเขาทำล่ะ ดีมั้ยครับ”

“งานเหรอครับ”

“งานเลี้ยงผึ้งในเมืองน่ะครับ”

ผมพูดพร้อมมองออกไปนอกหน้าต่าง มีสวนสาธารณะหลายแห่งจัดตกแต่งคั่นกลางอาคาร

แต่ละแห่งมีดอกไม้บานสะพรั่งสวยงาม สวนสาธารณะทั้งหมดเป็นของราชวงศ์ดูไบ

“นี่จะให้เลี้ยงผึ้งในสวนสาธารณะเหรอครับ”

แค่เห็นสีหน้า ผมก็อ่านใจอีกฝ่ายออก เป็นสีหน้าบ่งบอกว่าไม่เห็นด้วยที่ต้องวางอุปกรณ์เลี้ยงผึ้งไว้ในสวนสาธารณะ

“งั้นเอาอุปกรณ์เลี้ยงผึ้งไปไว้บนดาดฟ้าของตึกดีมั้ย เพื่อรักษาทัศนียภาพของเมืองน่ะครับ”

“เอ่อ... อุปกรณ์เลี้ยงผึ้งบนดาดฟ้างั้นหรือ”

สีหน้าโมฮัมหมัดค่อยๆ ดีขึ้น ถ้าติดตั้งอุปกรณ์เลี้ยงผึ้งไว้บนดาดฟ้าตึกก็ไม่รบกวนทัศนียภาพของเมือง

แถมจัดการเรื่องใช้น้ำกับไฟฟ้าก็ง่าย

“ดอกไม้และต้นไม้ในสวนสาธารณะจะเป็นแหล่งน้ำหวานของผึ้ง ถ้าให้เลี้ยงผึ้งในเมืองก็จะทำให้คนยากจนได้มีงานทำ”

“ไอเดียน่าสนใจดีนะ”

โมฮัมหมัดพูดพลางลูบเครา

ท่าทียามลูบเคราดูคล้ายกับอิสมาอิล กษัตริย์ดูไบ

“ไอเดียนี้ยอดเยี่ยมก็จริง แต่ผมกังวลเรื่องสร้างอุปกรณ์เลี้ยงผึ้ง ไหนจะเรื่องผู้เชี่ยวชาญด้านการเลี้ยงผึ้งอีก”

“ผมว่ากลุ่มเกษตรกรภูเขาชีรีน่าจะแก้ปัญหานั้นได้นะ ให้พวกเราเข้ามาช่วยมั้ยครับ”

ผมหยิบรูปที่เตรียมไว้ออกมา ในรูปมีอุปกรณ์เลี้ยงผึ้งแบบทันสมัย สร้างโดยกลุ่มเกษตรกรภูเขาชีรี

“เราทำให้ดูไบเป็นศูนย์กลางการเลี้ยงผึ้งได้ด้วย ไม่ใช่แค่เรื่องปลูกผักไฮโดรโปนิกส์อย่างเดียวครับ”

“คุณคิมด็อกมย็องนี่ช่างมีพรสวรรค์เรื่องทำคนอื่นทึ่งจริงๆ”

โมฮัมหมัดจ้องมองอุปกรณ์เลี้ยงผึ้งพร้อมพูดชม

\*\*\*

การเลี้ยงผึ้งในเมืองทำได้โดยไม่ต้องขออนุญาตอิสมาอิล กษัตริย์แห่งดูไบ

เพราะเป็นงานที่ไม่ต้องใช้เงินทุนเยอะ

แค่โมฮัมหมัดผู้เป็นเจ้าชายดูไบเห็นชอบ ก็ลงมือทำงานได้เลย

ผมว่าจะมอบโอกาสให้บาบา อัซคาร์ผู้ขายชามินต์ก่อน

ผมมีแผนติดตั้งฟาร์มเลี้ยงผึ้งไว้บนดาดฟ้าของอาคารซึ่งราชวงศ์ดูไบเป็นเจ้าของ

จะให้กลุ่มเกษตรกรภูเขาชีรีดำเนินการสร้างฟาร์มเลี้ยงผึ้งตัวอย่าง

โดยมอบหมายให้คังซูยอลเข้ามาดูแล

“คุณซูยอลช่วยสร้างฟาร์มเลี้ยงผึ้งหน่อยนะ งานช่วยเหลือบาบาคงต้องเอาไว้ทำช่วงสุดสัปดาห์นะครับ เพราะงานที่สำคัญที่สุดของเราคือสร้างโรงเพาะปลูกในดูไบให้เสร็จ”

“ผมจะทำตามที่ท่านประธานบอกครับ”

“ว่าจะถามคุณซูยอลเรื่องนึง”

คังซูยอลจ้องตาผมนิ่งๆ

“ทำไมถึงสนใจเรื่องบาบาล่ะครับ”

คังซูยอลลังเลพลางแสดงสีหน้าเป็นกังวล

“ถ้าไม่อยากบอก ไม่ต้องบอกก็ได้นะครับ”

ตอนนั้นเองที่คังซูยอลกล่าวขึ้นอย่างเด็ดเดี่ยว

“ที่จริงแล้วผมเป็นนักเรียนทุนของโรงเรียนทำเทียนครับ”

เป็นครั้งแรกที่คังซูยอลเปิดเผยว่าตนมาจากโรงเรียนทำเทียน

“หมายถึงโรงเรียนทำเทียนที่กลุ่มเกษตรกรภูเขาชีรีดูแลอยู่ใช่มั้ยครับ”

เขาพยักหน้าโดยไม่พูดอะไร ดวงตาเปียกชื้น

“ผมเองก็ใช้ชีวิตขัดสนอยู่กับแม่สองคนเหมือนอย่างบาบาเลย ถ้าตอนนั้นไม่ได้รับทุนการศึกษาจากโรงเรียนทำเทียน ผมก็คงไม่มีวันนี้”

“คุณเลยอยากช่วยบาบาสินะ”

“ผมอยากช่วยคนอื่นเหมือนที่ผมเคยได้รับความช่วยเหลือจากโรงเรียนทำเทียนครับ”

คังซูยอลพูดพร้อมทำตาเป็นประกาย

“ตอนสมัครเข้ากลุ่มเกษตรกรภูเขาชีรี ผมปิดบังเรื่องที่ตัวเองจบจากโรงเรียนทำเทียน เพราะไม่อยากให้ผู้สมัครคนอื่นเสียเปรียบ ครูชองกาฮีก็เห็นด้วยครับ”

“ครูชองกาฮีก็พูดอย่างงั้นด้วยหรือ”

“ครับ ครูบอกว่าผมต้องเป็นสมาชิกกลุ่มเกษตรกรภูเขาชีรีอย่างมีเกียรติ”

ผมเผลอยิ้มออกมาโดยไม่รู้ตัว

ที่เด็กๆ จากโรงเรียนทำเทียนไม่ยอมบอกภูมิหลังของตัวเองเป็นเพราะคำพูดของชองกาฮี

**จะได้เลี้ยงผึ้งที่นี่สินะ เจ๋งไปเล้ยย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **386**

**ตอนที่ 386 คิมด็อกมย็อง นักบุกเบิกอนาคตการเกษตรของโลก**

ผมมาอยู่ดูไบได้เกือบสองเดือนแล้ว

การก่อสร้างโรงเพาะปลูกก็เกือบจะแล้วเสร็จ

ประธานชา-จงมุนมองโรงเพาะปลูกแล้วพูดขึ้น

“เหลืออีกแค่สัปดาห์เดียวก็จะเสร็จแล้วละ”

“เหนื่อยแย่เลยสิครับ”

“คนเหนื่อยคือท่านประธานคิมด็อกมย็องต่างหาก ผมแค่สร้างตึกออกมาตามที่ท่านประธานคิมขอก็เท่านั้นเอง”

เขาพูดพลางยิ้มกว้าง ผมตัดสินใจถูกแล้วที่ตกลงร่วมงานกับประธานชา-จงมุนแห่งบริษัทก่อสร้างชุงวอน

อีกเพียงหนึ่งสัปดาห์ โรงเพาะปลูกก็จะเสร็จสมบูรณ์

เป็นสุดสัปดาห์ที่รู้สึกผ่อนคลายที่สุดตั้งแต่มาอยู่ดูไบ วันนี้ผมตั้งใจว่าจะพักผ่อนอยู่ในโรงแรมโดยไม่ออกไปไหนทั้งนั้น

ผมคิดแบบนั้นจนกระทั่งอีจางอูเดินเข้ามาปลุก

“ตื่นได้แล้ว วันแบบนี้ต้องออกไปเที่ยวดิ”

“แต่ฉันอยากพักนี่”

“ต้องออกเที่ยวตอนที่ยังไปไหวสิ”

อีจางอูลากผมออกจากเตียง วันหยุดอันแสนสงบสุขพลันหายวับไปเหมือนควันไฟ

พวกเราเข้าไปในตัวเมืองดูไบ

อีจางอูพาผมเข้าร้านอาหาร

“กินข้าวกัน เดี๋ยวฉันเลือกเมนูเอง”

“คุณเจ้าถิ่นดูไบช่วยจัดการให้หน่อยขอรับ”

ผมพูดหยอกๆ

อีจางอูพาผมเข้าร้านแซนด์วิช

นอกจากเวลางานแล้วเขาไม่ค่อยชอบกินแซนด์วิชเท่าไร เลือกได้เหนือความคาดหมายมาก

เขาสั่งให้ห่อกลับบ้าน ไม่ยอมนั่งกินในร้าน

พวกเราซื้อแซนด์วิชเยอะมากจนมือสองข้างแทบถือไม่ไหว

ถึงขั้นผมต้องช่วยถือถุงแซนด์วิชด้วย

“ซื้อแซนด์วิชมากี่ชิ้นเนี่ย”

“สั่งไปสามสิบสองชิ้น”

“อย่าบอกนะว่าจะฟาดคนเดียวหมด”

“ฉันไม่ใช่เจ้านักกินซะหน่อย จะกินทั้งหมดนี้ไหวได้ไง”

“สารภาพมาซะดีๆ จะพาฉันไปไหนต่อ”

“ไปตึกข้างหน้านู่น”

อีจางอูชี้อาคารที่กำลังสร้างฟาร์มเลี้ยงผึ้ง เจ้าตัวรู้เรื่องฟาร์มเลี้ยงผึ้งของบาบาแล้ว

“จะไปฟาร์มเลี้ยงผึ้งเหรอ”

อีจางอูยิ้มพลางพยักหน้าไปด้วย

พวกเราถือแซนด์วิชเดินขึ้นไปบนดาดฟ้า

เมื่อคราวผมพาคังซูยอลมาที่นี่ครั้งแรก ตรงนี้เป็นสถานที่โล่งๆ

แต่เวลานี้มันต่างจากเดิมโดยสิ้นเชิง

มีดอกไม้เบ่งบานอยู่ในสวนบนดาดฟ้า และมีกล่องเลี้ยงผึ้งตั้งเรียงไว้อย่างเป็นระเบียบ

“อาหารเที่ยงมาส่งแล้วคร้าบ”

อีจางอูตะโกนเรียกทุกคน เหล่าเกษตรกรรุ่นใหม่รวมถึงคังซูยอลต่างโบกมือทักทายแล้วเดินเข้ามา

มีทีมเพาะปลูกกับทีมวิศวกรอยู่พร้อมหน้า

อีจางอูหยิบแซนด์วิชออกมาพลางบอกยิ้มๆ

“รับไปคนละชิ้นนะครับ”

พอเห็นแซนด์วิช บาบาก็วิ่งเข้ามา

“ผมขอสองชิ้นได้มั้ยครับ ให้แม่ด้วย”

“ได้เลย บาบาเอาไปสองชิ้น”

อีจางอูส่งแซนด์วิชสองชิ้นให้บาบา

บาบาวิ่งไปหาหญิงผู้สวมผ้าคลุมชาดอร์

ผมกินแซนด์วิชแล้วถามอีจางอู

“นี่นายไปเกณฑ์เกษตรกรรุ่นใหม่มาด้วยเหรอ”

ผมบอกเรื่องนี้แค่กับคังซูยอลและอีจางอู

และย้ำกับอีจางอูไม่ให้พูดถึงเรื่องนี้จนกว่างานสร้างโรงเพาะปลูกจะแล้วเสร็จ

ผมอยากให้พวกเกษตรกรรุ่นใหม่ได้จัดการเรื่องโรงเพาะปลูกให้เสร็จซะก่อน แล้วจึงค่อยมาทำงานนี้ด้วยความสบายใจ

ไม่อยากให้พวกเขาทำงานแบบไม่มีวันหยุดพัก

อีจางอูเบิกตากว้างด้วยความงุนงงพลางกล่าว

“ฉันไม่เคยสั่งเลยนะ พวกนี้เขาสมัครใจมากันเอง”

“จริงเรอะ”

ผมมองอีจางอูด้วยแววตาเป็นเชิงว่าไม่อยากเชื่อ

อีจางอูโบกมือปฏิเสธเสียงแข็ง

ตอนนั้นคังซูยอลก็โผล่เข้ามา

“หัวหน้าทีมอีจางอูพูดจริงครับ คือผมหลุดปากเผลอเล่าเรื่องนี้กับพวกเขาไปน่ะครับ”

“แปลว่าคุณซูยอลไปขอร้องพวกเขาเหรอครับ”

“ผมไม่ได้ขอร้องเลยนะ ทุกคนอาสาเข้ามาช่วยเองครับ”

คังซูยอลมองพวกเขาพลางพูด ผมลอบสังเกตแววตาพวกเขา คังซูยอลคงพูดความจริง

“พวกเราแบ่งทีมผลัดกันเข้ามาช่วยงานครับ”

พวกเขาทำงานแบบกำหนดตารางเวลากันเอง

ผมสัมผัสได้ถึงความรู้สึกอบอุ่นใจจากพวกเขา แล้วจู่ๆ ก็อารมณ์ดีขึ้นมากะทันหัน

“งั้นผมต้องแสดงฝีมือบ้างแล้วสิ!”

ผมพูดพลางถกแขนเสื้อทั้งสองข้างขึ้น

“ให้พวกเราทำกันเองก็ได้ ท่านประธานไม่ต้องช่วยก็ได้ครับ”

คังซูยอลกล่าวด้วยสีหน้าลำบากใจ

แล้วอีจางอูก็จับข้อมือผมไว้

“ฉันเห็นด้วยกับเขา ท่านประธานของเราไม่ควรออกโรงนะ”

“นี่ห้ามฉันเพราะกลัวว่าตัวเองจะมีงานเข้าเพิ่มอีกใช่มั้ย”

ผมมองตาเขาแล้วพูด

อีจางอูหลบสายตาผมพลางตอบ

“ไม่ใช่หรอกน่า”

“จำคำที่นายพูดตอนปลุกฉันได้มั้ย”

“ฉันพูดอะไรไป”

“ต้องทำงานตอนที่ยังทำไหวไง”

“ใครพูด ไม่ใช่ซะหน่อย ฉันบอกว่าต้องออกเที่ยวตอนที่ยังไปไหวต่างหาก!”

อีจางอูถลึงตาพูดแย้ง

คำพูดนั้นทำเอากลุ่มคนยืนกินแซนด์วิชต่างปรบมือหัวเราะชอบใจ

วันนั้นพวกเราทำงานอยู่ที่ฟาร์มเลี้ยงผึ้งกันทั้งวัน

จู่ๆ ผมก็นึกถึงตอนเพิ่งเริ่มเลี้ยงผึ้ง

ยามนั้นแม้มีช่วงเหน็ดเหนื่อยอ่อนล้า แต่พอมองย้อนกลับไปก็นับเป็นความทรงจำอันงดงาม

\*\*\*

ในที่สุดโรงเพาะปลูกก็สร้างเสร็จเรียบร้อย

อิสมาอิล กษัตริย์ดูไบได้เข้าร่วมพิธีฉลองก่อสร้างเสร็จด้วยตัวเอง โดยมีเจ้าชายโมฮัมหมัดคอยคุ้มกัน

กษัตริย์ดูไบเชิญสื่อต่างประเทศทั่วโลกมาตามสัญญา

มีนักข่าวแพซอนอาจากหนังสือพิมพ์ฮันกุกมาร่วมงานด้วย

ผู้คนตั้งแต่นักข่าวไปจนถึงพลเมืองดูไบต่างมารวมตัวกันหน้าโรงเพาะปลูกอย่างแน่นขนัด

อิสมาอิล กษัตริย์ดูไบส่งไมโครโฟนให้ผมหลังจากกล่าวทักทายอย่างเป็นทางการ เขาไม่ค่อยรู้เรื่องปลูกผักไฮโดรโปนิกส์เท่าไรนัก

ทุกคนพุ่งความสนใจมาที่ผมทันทีที่ผมจับไมโครโฟน

“ผมคิมด็อกมย็อง ประธานของกลุ่มเกษตรกรภูเขาชีรีครับ ก่อนอื่นผมขอขอบคุณทุกคนผู้มาร่วมแสดงความยินดีที่เราก่อสร้างโรงเพาะปลูกเสร็จนะครับ ผมอยากแนะนำอะไรสักอย่างก่อนเผยโฉมโรงเพาะปลูกสู่สายตาสาธารณชน”

ผมชี้ประติมากรรมขนาดใหญ่

หยดน้ำเริ่มตกโปรยปรายลงมาจากอาคารประติมากรรม

ผู้คนมองประติมากรรมสายฝนพลางส่งเสียงโห่ร้องด้วยความชื่นชม

ตากล้องจากสำนักข่าวต่างกดชัตเตอร์กันรัวๆ

“ประติมากรรมนี้ชื่อว่าพรจากฝนครับ  สร้างขึ้นโดยเน้นเอกลักษณ์การปลูกผักไฮโดรโปนิกส์แบบที่มีน้ำไหลเวียน”

ผมพานักข่าวเข้าไปชั้นหนึ่งของโรงเพาะปลูก

มีผักสลัดสดใหม่กำลังเติบโตอยู่ในนั้น

นักข่าวอ้าปากค้างเมื่อได้เห็นโรงเพาะปลูกขนาดใหญ่

วันนั้นมีการรายงานข่าวโรงเพาะปลูกฝีมือการก่อสร้างของกลุ่มเกษตรกรภูเขาชีรีเผยแพร่ไปทั่วโลก

สื่อจากทั่วโลกพุ่งความสนใจมาที่คิมด็อกมย็องยิ่งกว่ากษัตริย์ดูไบ

พวกเขารายงานว่าคิมด็อกมย็อง ประธานของกลุ่มเกษตรกรภูเขาชีรีเป็นนักบุกเบิกอนาคตการเกษตรของโลก

**อีกหน่อยไปอวกาศ5555**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **387**

**ตอนที่ 387 ต่อให้คุณบอกว่าจะปลูกผักสลัดบนอวกาศ ผมก็เชื่อ**

เราปลูกผักสลัดในโรงเพาะปลูกไฮโดรโปนิกส์ที่ดูไบอย่างจริงจัง

ผมสังเกตอุปกรณ์ทุกชิ้นว่าทำงานได้เป็นปกติตลอดเวลาหนึ่งอาทิตย์

ประธานชา-จงมุนจากบริษัทก่อสร้างชุงวอนก็เฝ้าดูอยู่ข้างๆ

เราดูงานอย่างใกล้ชิดตลอดทั้งสัปดาห์ แต่ก็ไม่พบปัญหาใดๆ

ผมพูดกับประธานชา-จงมุนแห่งบริษัทก่อสร้างชุงวอน

“ประธานชา-จงมุนน่าจะกลับเกาหลีใต้ได้แล้วแหละครับ”

“ประธานคิมด็อกมย็องก็ต้องกลับไปด้วยกันสิ”

“พอดีผมยังมีธุระต้องจัดการน่ะครับ”

ประธานชา-จงมุนเดินทางกลับเกาหลีใต้แล้ว แต่ยังให้ผู้เชี่ยวชาญคนสำคัญของฝั่งเขาอยู่ต่อ ผมชอบวิธีการทำงานเช่นนี้ของเขามาก

\*\*\*

ผมเรียกเกษตรกรรุ่นใหม่มารวมตัวกันที่ห้องสัมมนาของโรงแรม

เกษตรกรรุ่นใหม่หนึ่งร้อยคนกำลังจ้องมองผม

“ขอบคุณทุกคนที่ช่วยทำงานกันอย่างหนัก เพราะมีพวกคุณมาช่วย พวกเราถึงได้สร้างโรงเพาะปลูกได้สำเร็จตรงตามเวลา ตอนนี้ผมตั้งใจว่าจะวางแผนให้ทุกคนหมุนเวียนกันมาดูแลต่อ เดี๋ยวพวกเราครึ่งหนึ่งก็จะได้กลับเกาหลีใต้กันแล้วครับ”

ถึงจะเป็นความจริงที่ทุกคนเองก็รู้อยู่แล้ว แต่สีหน้าของคนที่ต้องอยู่ต่อก็ดูเศร้าๆ

ส่วนเกษตรกรรุ่นใหม่ที่จะได้กลับเกาหลีใต้ยิ้มกว้าง ฟินสุดๆ

“ผมจะแจ้งวันเดินทางกลับเกาหลีใต้เร็วๆ นี้ ขอให้ทุกคนรับผิดชอบหน้าที่ของตัวเองจนกว่าจะถึงตอนนั้นด้วยนะครับ”

“พวกเราจะทำให้ดีที่สุด”

พวกเขาให้สัญญา

เสียงพูดคุยของเกษตรกรรุ่นใหม่ดังก้องไปทั่วห้องสัมมนา

ขณะทุกคนทำท่าจะกลับไปทำงานของตัวเองหลังจากฟังประกาศจบ

คังซูยอลเดินเข้ามาหาผม ใบหน้าเขาเกรียมแดดเพราะทำงานที่ฟาร์มเลี้ยงผึ้งบนดาดฟ้า

“มีเรื่องจะพูดกับผมหรือครับ”

“อยากขอเปลี่ยนตัวคนกลับเกาหลีใต้ได้มั้ยครับ เพราะถ้ายึดตามที่ท่านประธานว่า ผมจะต้องเป็นคนกลับไปน่ะครับ”

“หมายความว่าคุณอยากอยู่ดูไบต่อเหรอครับ”

“ใช่ครับ เพราะงานที่ฟาร์มเลี้ยงผึ้งก็ยังเยอะอยู่เลย”

ผมสบตาคังซูยอลนิ่งๆ สัมผัสได้ว่าเขาอยากอยู่ที่นี่ต่อจริงๆ

“แล้วคุณได้หาคนที่อยากจะกลับเกาหลีใต้แทนคุณไว้หรือยังครับ”

“ครับ ผมคุยกับเขาไว้เรียบร้อยแล้วครับ”

เขาพูดยิ้มๆ ผมสังเกตว่ามีใครบางคนนั่งอยู่ตรงมุมห้องสัมมนา น่าจะเป็นคนที่คังซูยอลพูดถึง

“เยี่ยมเลยครับ”

“ขอบคุณครับ”

“แต่ว่าต้องมีผู้รับผิดชอบดูแลฟาร์มเลี้ยงผึ้งในดูไบด้วยนะครับ”

คังซูยอลพยักหน้ายิ้มๆ

อีจางอูรอผมอยู่หน้าห้องสัมมนา

“คังซูยอลมาคุยเรื่องอะไรเหรอ”

“มาขอสลับตัวคนที่จะบินกลับเกาหลีใต้รอบนี้”

“แสดงว่าอยากกลับเกาหลีใต้สิท่า”

อีจางอูพูดด้วยความมั่นใจ

“ตรงกันข้าม คังซูยอลน่ะอยู่ในกลุ่มที่ต้องกลับเกาหลีใต้รอบนี้”

“ว่าไงนะ หมายความว่าเขาอยากอยู่ต่องั้นเหรอ”

“ใช่ คงอยากดูแลงานของฟาร์มเลี้ยงผึ้งละมั้ง”

“แปลกดีแฮะ คนอื่นเขามีแต่อยากกลับกันทั้งนั้น”

“ว่าแต่นายรอฉันอยู่เหรอ มีเรื่องอะไรหรือเปล่า”

“เข้าไปคุยกันในห้องเถอะ”

เขามองไปรอบๆ แล้วพูดขึ้น สีหน้าบอกว่าอยากเล่าอะไรบางอย่าง

อีจางอูเริ่มชงกาแฟก่อนเป็นอย่างแรก ใบหน้าเอาจริงเอาจัง ไม่ร่าเริงผิดกับยามปกติ

เขาส่งกาแฟให้แล้วจ้องตาผมอยู่พักหนึ่ง

นิ่งไปครู่หนึ่งก็เอ่ยปากพูด

“เรื่องที่ให้หมุนเวียนกันทำงานน่ะ”

“นายติดปัญหาเรื่องนี้เหมือนกันเรอะ”

“คือฉันยังต้องอยู่ดูไบต่อใช่มั้ย”

“ใช่ เพราะหัวหน้าทีมอีจางอูเลยต้องรับผิดชอบงานที่ดูไบไง”

อีจางอูดื่มกาแฟเงียบๆ เขามาอยู่ดูไบได้เกือบหนึ่งปีแล้ว เพราะต้องทำหน้าที่คอยให้คำปรึกษาในระหว่างการก่อสร้างโรงเพาะปลูกในดูไบ

“ขนาดเจ้าหน้าที่ฐานทัพขั้วโลกใต้ยังทำงานกันรอบละหนึ่งปีเลยนี่นา นี่ฉันมาอยู่นานมากแล้วนะ”

“นายต้องเข้าใจหน่อยนะ เพราะไม่มีใครรู้เรื่องในดูไบได้ดีเท่านายแล้ว”

“ก็จริงแหละ”

“กัดฟันทนต่ออีกนิดนะ เดี๋ยวฉันจะรีบหาคนมาสลับให้”

“ฉันจะทำตามที่นายว่า แต่มีเงื่อนไขอยู่ข้อนึงนะ”

“เงื่อนไข?”

“อย่าเลือกให้พ่อฉันมาเป็นผู้รับผิดชอบที่ดูไบได้มั้ย ถ้ากลับไปเกาหลีแล้วไม่ได้เจอพ่อ ฉันคงเสียใจหนักมาก”

อีจางอูพูดด้วยแววตาจริงจัง แสดงสีหน้าคิดถึงผู้เป็นพ่อ

“ฉันจะทำตามที่นายบอก”

สีหน้าของอีจางอูเพิ่งแจ่มใสขึ้นเอาก็ตอนนั้น

“ขอแค่นี้แหละ ส่วนงานที่ดูไบเดี๋ยวฉันดูให้เอง!”

อีจางอูพูดพร้อมระเบิดเสียงหัวเราะดังลั่นเหมือนยามปกติ

\*\*\*

ก่อนเดินทางออกจากดูไบ ผมยังมีอีกเรื่องที่ต้องจัดการ

คือต้องไปบอกลาโมฮัมหมัดเจ้าชายแห่งดูไบก่อน

ทันทีที่เข้าไปในพระราชวังดูไบ โมฮัมหมัดก็ออกมาต้อนรับ

เหลือเวลาที่จะได้เห็นเคราของเขาอีกแค่ไม่กี่วันต่อจากนี้

“ขอบคุณนะครับ สำหรับช่วงเวลาที่ผ่านมา”

“ทุกอย่างราบรื่นได้ด้วยดีเพราะเจ้าชายเลยครับ”

“เพราะผมที่ไหนเล่า ทั้งหมดนี้ฝีมือคุณคิมด็อกมย็องเองต่างหาก”

ผมกับเขาเดินเข้าไปในห้องรับแขกพร้อมๆ กัน บนโต๊ะมีสลัดวางอยู่เต็มไปหมด

“นี่คือผักสลัดที่ได้จากโรงเพาะปลูกในดูไบของเรา แค่เห็นก็สดชื่นแล้ว”

โมฮัมหมัดพูดพลางยิ้มกว้าง ผมมองตาม แค่ได้มองผักสลัดก็อารมณ์ดีแล้วอย่างเขาว่า

เขาน่าจะตั้งใจจัดมาวางไว้ให้ผมดู

“โรงเพาะปลูกที่คุณคิมด็อกมย็องสร้างขึ้นมาจะสร้างความเปลี่ยนแปลงให้ดูไบอย่างแน่นอน จะพลิกโฉมเกษตรกรรมของดูไบที่คอยพึ่งพาการส่งออกอย่างเดียวด้วยครับ”

โมฮัมหมัดพูดด้วยน้ำเสียงเต็มไปด้วยมีชีวิตชีวา เขาเป็นห่วงเรื่องการเกษตรมากกว่าอิสมาอิลผู้เป็นกษัตริย์ดูไบซะอีก

โมฮัมหมัดก่อตั้งบริษัทจัดจำหน่ายระหว่างเราลงมือสร้างโรงเพาะปลูก

เป็นบริษัทสำหรับจัดจำหน่ายผักสลัดจากโรงเพาะปลูกในดูไบ

เขาเป็นผู้ดูแลเองเพราะเป็นหน่วยงานรัฐวิสาหกิจ

“ผมได้ยินมาว่าการเลี้ยงผึ้งในเมืองก็โอเคดี”

“ตอนนี้เรากำลังทดลองเลี้ยงอยู่อีกที่นึง ว่าจะค่อยๆ ขยายขอบเขตออกไปเรื่อยๆ อีกเดี๋ยวผมจะส่งผู้เชี่ยวชาญการเลี้ยงผึ้งมาอยู่ดูไบด้วยครับ”

“เจ๋งมากเลย จำคำที่ผมเคยบอกคุณคิมด็อกมย็องตอนอยู่ขั้วโลกใต้ได้มั้ย”

โมฮัมหมัดมองตาผมพร้อมถาม

“ที่ว่าผมคือชายผู้เสกฝุ่นให้กลายเป็นทองใช่มั้ย”

“จำได้ด้วยแฮะ ตอนนั้นผมยังไม่ค่อยแน่ใจเท่าไหร่ แต่ตอนนี้ผมเชื่อเต็มร้อยแล้วครับ ต่อให้คุณบอกว่าจะปลูกผักสลัดบนอวกาศ ผมก็เชื่อ”

อาจเพราะอารมณ์ดี โมฮัมหมัดเลยพูดพลางยิ้มกว้าง

**เชื่อเหมือนกัน ท่านประธานเก่งเกิ๊นน**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **388**

**ตอนที่ 388 ชื่อเสียงก้าวไกลระดับนานาชาติ**

ในที่สุด เราก็กำหนดวันเดินทางกลับเกาหลีใต้เรียบร้อยแล้ว

คืนก่อนเดินทางกลับ อีจางอูโต้รุ่งกับผมทั้งคืน

อาจเพราะเอาแต่คุยจนง่วงทนไม่ไหว สุดท้าย เปลือกตาของเขาก็เริ่มตก

“เข้าไปนอนเหอะไปเลย”

“ไม่อะ ไม่เอา ฉันไม่ง่วง”

อีจางอูพูดพร้อมเบิกตากว้าง

“ตาจะปิดอยู่แล้วไหม”

“ฉันไม่นอน”

“นี่นายคิดถึงฉันขนาดนี้เชียวเหรอ”

“ก็ประมาณนั้นแหละ เพื่อนก๊งเหล้าจะไม่อยู่ทั้งคน”

อีจางอูพูดพลางกะพริบตาถี่ๆ ท่าทางเหมือนกำลังจะสลบแต่ก็ฝืนจนถึงที่สุด

สุดท้าย เราสองคนก็เลยพูดคุยเรื่องต่างๆ ตั้งแต่ชีวิตที่ขั้วโลกใต้ไปจนถึงชีวิตในดูไบกันทั้งคืน

เช้าวันถัดมา ผมมุ่งหน้าไปยังสนามบินดูไบพร้อมกับเกษตรกรรุ่นใหม่ที่ได้รับเลือกให้เดินทางกลับเกาหลีใต้

อีจางอูมาส่งที่สนามบิน

“ฝากความคิดถึงถึงพ่อฉันด้วยนะ”

อีจางอูโบกมือพลางกล่าวด้วยสีหน้าเศร้า

\*\*\*

ทันทีที่มาถึงสนามบินอินช็อน ผมก็เห็นนักข่าวยกโขยงกันมาเป็นกองทัพ

เยอะกว่าวันออกเดินทางไปดูไบซะอีก

กลุ่มเกษตรกรภูเขาชีรีมีสถานะทางสังคมสูงขึ้นหลังจากสื่อต่างประเทศโหมรายงานข่าวใหญ่โต

ถึงร่างกายจะอ่อนเพลียแต่จิตใจของผมกลับผ่อนคลาย ผมตอบคำถามของผู้สื่อข่าวทีละข้ออย่างใจเย็น

ผมนั่งรถบัสที่ฮันกีทักเตรียมไว้ให้ล่วงหน้ากลับไปฮาดง

ฤดูกาลกำลังเปลี่ยนผ่านจากฤดูใบไม้ผลิไปเป็นฤดูร้อน

เมื่อถึงฮาดง ผมก็เข้าไปทักทายพ่อแม่ แล้วมุ่งหน้าไปสำนักงาน

พนักงานทุกคนกำลังรอผมอยู่

ทุกคนต่างปรบมือต้อนรับผม

ฮันกีทักตบหลังผมเบาๆ พลางพูด

“เยี่ยมมาก”

“ว่าแต่ทำไมไม่เห็นจางอูของผมเลยล่ะ”

อีดงชุนหันมองโดยรอบพลางถามขึ้น เขาคงตั้งตารอให้อีจางอูกลับมารอบนี้

“คุณอีจางอูจะอยู่ที่ดูไบต่ออีกสักพักน่ะครับ”

“งั้นเหรอ”

อีดงชุนแสดงสีหน้าเศร้า

“จางอูเขาฝากความคิดถึงมาถึงคุณพ่อด้วยนะครับ”

“เขาสบายดีใช่มั้ยครับ”

ผมโชว์รูปที่เราถ่ายด้วยกันให้อีดงชุนดู มีฉากหลังเป็นโรงเพาะปลูกในดูไบ

อีดงชุนดูรูปพลางทัก

“หน้าไหม้ไปเยอะเลยนะเนี่ย”

“แดดที่ดูไบแรงมากครับ”

“แต่ผมก็ดีใจนะ ที่เห็นเขาแข็งแรงดี”

รูปถ่ายช่วยปลอบใจอีดงชุนให้คลายความเศร้าลง

“เอ้อ นายลองไปที่โรงเพาะปลูกของเราดูสิ”

ฮันกีทักบอกผม

“ตกลงว่าสร้างเสร็จตามกำหนดใช่ไหม”

“ยังเหลือเก็บงานอีกนิดหน่อย แต่ใกล้เสร็จแล้วแหละ”

ผมมุ่งหน้าไปยังโรงเพาะปลูกพร้อมกับฮันกีทัก

ระหว่างทางฮันกีทักก็พูดขึ้นมา

“ถ้าทำตามแบบเดิม ก็คงสร้างเสร็จไปแล้ว น่าจะเสร็จไล่เลี่ยกับโรงเพาะปลูกที่ดูไบอย่างที่นายเคยรู้นั่นแหละ”

ผมก็นึกสงสัยอยู่เหมือนกัน กำลังคิดอยู่ว่าโรงเพาะปลูกในฮาดงน่าจะสร้างเสร็จไปแล้วด้วยซ้ำ

ฮันกีทักแจ้งเหตุผลที่ล่าช้า

“ที่เสร็จช้ากว่าเดิมก็เพราะความคิดเห็นของวิศวกรอีดงชุนแหละ”

“ความคิดเห็นอะไรเหรอครับ”

“เขาแนะว่าเราควรจะสร้างอาคารศูนย์วิจัย<i>ตู้ปลูกผักสลัดในครัวเรือน</i>แยกออกมาต่างหากน่ะ”

“อย่างงี้นี่เอง”

ตอนสร้างโรงเพาะปลูกครั้งแรก ผมยังไม่ได้คิดจะผลิตตู้ปลูกผักสลัดในครัวเรือน

แต่หลังจากไปออกงานมหกรรมการเกษตรอัมสเตอร์ดัมแล้วสถานการณ์ก็เปลี่ยนไป

“ช่วงที่นายอยู่ดูไบ ฉันส่งตู้ปลูกผักสลัดในครัวเรือนไปให้ทางเยอรมันอีกรอบนึงแล้วนะ”

ไฮดี มอร์ ประธานของบริษัทดอยช์ได้ขอร้องให้เราสร้างตู้ปลูกผักสลัดอีกหนให้ได้ตามมาตรฐานยุโรป

ผมจึงมอบหมายเรื่องนี้ให้กับฮันกีทักไว้ก่อนออกเดินทางไปดูไบ

ตู้ปลูกผักสลัดในครัวเรือนจัดอยู่ในหมวดหมู่เครื่องใช้ไฟฟ้าประจำบ้าน แตกต่างจากตู้คอนเทนเนอร์ผักสลัด

ทำให้เราต้องทำตามเกณฑ์ข้อบังคับอันเข้มงวดของตลาดยุโรป

ระหว่างพูดคุยไปเรื่อยๆ เราก็มาถึงโรงเพาะปลูกในฮาดง งานก่อสร้างกำลังดำเนินอยู่อย่างฮันกีทักเล่า

ต่างกับดูไบตรงที่นอกจากโรงปลูกแล้วยังสร้างศูนย์วิจัย และสำนักงานไว้ในพื้นที่เดียวกัน

ผมดูไซต์งานพลางพูดขึ้น

“แค่ได้แวะมาดูก็รู้สึกปลื้มแล้วนะเนี่ย”

นี่คือโรงเพาะปลูกที่เราสร้างขึ้นด้วยพละกำลังของพวกเรากันเอง

ผมไม่อิจฉาโรงเพาะปลูกที่ดูไบเลย

ฮันกีทักที่ยืนมองไซต์ก่อสร้างด้วยกันพูดขึ้น

“พวกนักข่าวต่างชาติแวะมาที่นี่ด้วยนะ”

“พวกนั้นแวะมาด้วยหรือ”

“พอมีข่าวออกไปว่าโรงเพาะปลูกที่ดูไบสร้างเสร็จแล้ว พวกเขาก็แห่กันมาที่นี่ ถามหาแต่ประธานคิมด็อกมย็องอยู่นั่น”

ฮันกีทักพูดยิ้มๆ

“นักข่าวมาถามอะไรไปบ้างครับนี่”

“ก็ถามถึงสาเหตุที่กลุ่มเกษตรกรภูเขาชีรีประสบความสำเร็จระดับสากลน่ะสิ”

“แล้วรุ่นพี่ตอบไปว่าไงครับ”

“จะอะไรซะอีกล่ะ ฉันก็บอกไปว่าทั้งหมดนี้เป็นเพราะความเก่งกาจของท่านประธานคิมด็อกมย็องน่ะสิ”

ฮันกีทักพูดด้วยน้ำเสียงล้อๆ

ได้ฟังคำพูดตลกๆ ของเขาแล้วให้รู้สึกว่าตัวเองได้กลับมาอยู่เกาหลีใต้แล้วจริงๆ

“จริงสิ แล้วงานที่อเมริกาไปถึงไหนแล้ว”

ตอนอยู่ดูไบ ผมเล่าเรื่องชอนแฮรีให้ฮันกีทักฟัง เขาก็เห็นด้วยกับคำพูดของผมที่ว่าต้องอาศัยชอนแฮรีช่วยตีตลาดอเมริกา

“เห็นว่าคุณแฮรีทำงานเก่งมาก นายคงจะก่อตั้งบริษัทในอเมริกาได้ไวกว่าที่คิดซะละมั้ง”

“เราควรส่งคนของเราไปอยู่ที่อเมริกาด้วยนะ”

“เล่นให้คนบินไปต่างประเทศกันหมดแล้วใครจะอยู่ดูแลงานที่ฮาดงล่ะ”

ฮันกีทักถามด้วยน้ำเสียงล้อเลียน

“เปิดรับสมัครเกษตรกรรุ่นใหม่เพิ่มก็ได้นี่ครับ”

“แบบนี้กลุ่มเกษตรกรภูเขาชีรีคงยึดครองฮาดงกันไปเลยละมั้ง”

\*\*\*

เย็นวันนั้นผมนั่งกินมื้อเย็นกับพ่อแม่

ถึงจะเคยลิ้มลองอาหารนานาชาติในดูไบมาแล้ว แต่เมื่อเปรียบเทียบกัน สำหรับผมกับข้าวรสมือแม่อร่อยที่สุดแล้ว

ขณะกินผัดเผ็ดปลาหมึกกับแกงทเว็นจังอย่างเอร็ดอร่อย

เสียงโทรศัพท์ดังขึ้น

“ด็อกมย็อง มีคนโทร.มาหาแน่ะ”

แม่ดูโทรศัพท์ที่วางอยู่บนพื้นแล้วบอก

ผมตักข้าวกินพลางยกโทรศัพท์ขึ้นมา

เป็นสายจากต่างประเทศ ผมกดปุ่มรับทันที

“ท่านประธานพอจะสะดวกคุยสักแป๊บนึงมั้ยครับ”

พักแทโฮที่ประจำอยู่ที่เยอรมันนั่นเอง เขาพูดเสียงสูงปรี๊ด ดูเหมือนจะตื่นเต้นมาก

“ครับ คุยได้ครับ”

พ่อกับแม่ก็หยุดตักข้าวแล้วหันมาจ้องผม

“ที่ยุโรปอนุญาตให้เราขายตู้ปลูกผักสลัดในครัวเรือนแล้วนะครับ”

“จริงเหรอครับ”

“ครับ เราดำเนินการตามขั้นตอนทุกอย่างครบหมดแล้ว ตอนนี้รอแค่ผลิตสินค้าออกมาเท่านั้น”

“ถือว่าเป็นข่าวดีเลยนะเนี่ย!”

หลังจากผมคุยโทรศัพท์เสร็จ พ่อก็มองหน้าผมพลางซัก

“ข่าวอะไรหรือ”

“มีข่าวดีคือกลุ่มเกษตรกรภูเขาชีรีนำตู้ปลูกผักสลัดในครัวเรือนไปขายให้คนยุโรปได้แล้วน่ะครับ”

**ครอบครัววิศวกรเขาจะได้เจอกันตอนไหนนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **389**

**ตอนที่ 389 จะสร้างหุ่นยนต์รีดนมให้ได้เอง**

ผมแจ้งข่าวดีกับเพื่อนร่วมงาน

“เขาอนุญาตให้เราขายตู้ปลูกผักสลัดในครัวเรือนกับคนยุโรปแล้วนะครับ”

เพื่อนร่วมงานทุกคนต่างยินดีแบบสุดๆ เอาจริงๆ แล้ว ถ้าไม่ได้ทุกคนช่วยกันคนละไม้คนละมือ งานสร้างโรงเพาะปลูกที่ดูไบจนถึงตู้ผักสลัดในครัวเรือนคงไม่ประสบความสำเร็จแน่ๆ

ตู้ปลูกผักสลัดที่วางขายในยุโรปจะผลิตและจัดจำหน่ายผ่านบริษัทดอยช์

ส่วนที่ฮาดงจะมุ่งเน้นพัฒนาเทคโนโลยีของตู้ปลูกผักสลัดในครัวเรือน

อีดงชุนคงรู้สึกปลื้มมาก เขายิ้มกว้างจนปากแทบจะฉีก

“มีข่าวดียังงี้ทั้งที ออกไปกินเลี้ยงกันดีมั้ย ถือโอกาสฉลองที่เราสร้างโรงเพาะปลูกดูไบสำเร็จเรียบร้อยด้วย”

ฮันกีทักออกโรงทันที

“เดี๋ยวจัดการสร้างโรงเพาะปลูกในฮาดงให้เสร็จเรียบร้อยก่อนค่อยไปฉลอง ไม่ดีกว่าหรือครับ”

ทุกคนพยักหน้าเห็นด้วยกับคำพูดของฮันกีทัก

อีดงชุนพูดด้วยสีหน้าเขินๆ

“จะว่าไปแล้ว เราก็ควรออกไปกินเลี้ยงหลังงานสร้างโรงเพาะปลูกเสร็จนะ”

“ถ้างั้น ไว้โรงเพาะปลูกสร้างเสร็จแล้ว เราจะจัดงานเลี้ยงครั้งใหญ่เพื่อพนักงานทุกคนนะครับ!”

ฮันกีทักป่าวประกาศ

พอแจ้งข่าวกับเพื่อนร่วมงานแล้ว ผมก็ปรึกษาหารือกับฮันกีทักเรื่องเพิ่มกำลังคน

ผมวางแผนว่าจะรับเกษตรกรรุ่นใหม่เข้ามาเพิ่มก่อนจะย้ายไปทำงานกันที่โรงเพาะปลูกฮาดง

ฮันกีทักเอ่ยขึ้นราวกับนึกไอเดียดีๆ ออก

“งั้นให้โอกาสคนที่ตกรอบไปในตอนนั้นดีมั้ย”

เขาพูดถึงพวกคนที่ไม่ได้รับการคัดเลือกเป็นเกษตรกรรุ่นใหม่ในรอบแรก

“ความคิดนี้เข้าท่าเลย ผมเห็นด้วย”

เราส่งเกษตรกรรุ่นใหม่ประมาณห้าสิบคนบินไปดูไบ และยังส่งอีกสิบคนไปยุโรปด้วย

เพราะฉะนั้น ก็เลยตัดสินใจว่าจะคัดเลือกเกษตรกรรุ่นใหม่เพิ่มอีกแปดสิบคน เพื่อมาฝึกฝนรอทำงานต่อไป

\*\*\*

บ่ายวันนั้น ผมมุ่งหน้าไปยังฟาร์มปศุสัตว์หลังจากเว้นช่วงไปนาน

เพราะนึกถึงเรื่องที่เคยให้สัญญาไว้กับซอลคังอิน

ฝูงโคนมกำลังแทะเล็มหญ้ากันอย่างสบายใจอยู่ในทุ่งหญ้า

ซอลมินจูโบกมือพลางเดินเข้ามาหาผม

“ได้ข่าวว่าโรงเพาะปลูกที่ดูไบสร้างเสร็จแล้ว ยินดีด้วยนะคะ”

“ต้องขอบคุณคุณมินจูที่ตั้งใจทำงานด้วยนะครับ”

“ฉันทำอะไรที่ไหนกัน”

ซอลมินจูหน้าแดง ทำท่าเขินอาย

“หัวหน้าฝ่ายซอลคังอินอยู่ไหนเหรอครับ”

“คุณพ่ออยู่ตรงนู้นค่ะ”

เธอชี้ไปทางบริเวณที่มีหุ่นยนต์รีดนม

ทางนั้นมีคนกลุ่มหนึ่ง พวกเขายืนล้อมรอบหุ่นยนต์รีดนม

ผมเดินเข้าไปเงียบๆ ชายวัยกลางคนหน้าตาคุ้นเคยคนหนึ่งเดินแยกตัวออกมาจากหุ่นยนต์รีดนม

เขาคืออีดงชุนนั่นเอง เจ้าตัวพูดพลางส่งยิ้มทางสายตา

“ท่านประธานมาแล้วเหรอครับ”

จังหวะนั้นเอง สายตาของเกษตรกรรุ่นใหม่ที่ยืนอยู่รอบๆ ต่างหันมามองผม

หัวหน้าฝ่ายซอลคังอินทักทายแล้วพูดเป็นเชิงอธิบาย

“พวกเรากำลังซ่อมหุ่นยนต์รีดนมกันอยู่น่ะครับ”

ตั้งแต่ตอนซื้อหุ่นยนต์รีดนมมาจากเยอรมัน ปัญหาที่เกิดขึ้นคือเวลาเสียจะซ่อมได้ลำบากมาก

เนื่องจากไม่มีร้านไหนในเกาหลีที่ช่วยซ่อมได้

ถึงขั้นต้องเรียกช่างมาจากเยอรมัน

แต่ตอนนี้ อีดงชุนเป็นคนรับผิดชอบซ่อมแซมให้ และทีมวิศวกรก็เข้ามาช่วยเหลือเขาด้วย

ผมได้ยินมาว่าวันนี้ทุกคนจะมาช่วยซ่อมหุ่นยนต์รีดนมกันที่ฟาร์ม

ก็เลยคิดว่าจะมาปรึกษาซอลคังอินเรื่องแผนงานในอนาคต

ผมพูดพลางมองอีดงชุน

“พักกันสักเดี๋ยวแล้วค่อยทำต่อเถอะครับ”

“รอสักครู่นะครับ ขอจัดการตรงนี้ให้เสร็จก่อน”

“งั้นทำไปก่อนก็ได้ครับ เดี๋ยวผมรอ”

ผมกับซอลคังอินเดินเข้ามาในห้องรับรองด้วยกัน

ซอลคังอินมีท่าทีผ่อนคลาย เขาพูดพลางยื่นน้ำชาเย็นๆ ให้ผม

“ได้ข่าวว่าโรงเพาะปลูกดูไบสร้างเสร็จแล้ว เหนื่อยแย่เลยนะครับ”

แค่เห็นหน้าเขา ผมก็รู้แล้ว ว่าเขาดีใจที่ผมแวะมาฟาร์มปศุสัตว์

ผมบอกเล่าเหตุการณ์ที่เกิดขึ้น ส่วนเขาก็พูดถึงโยเกิร์ตและผลิตภัณฑ์จากนมชิ้นใหม่ที่เพิ่งเปิดตัวอย่างตื่นเต้น

ในตอนนั้นเอง อีดงชุนก็เข้ามาในห้องรับรอง

“หุ่นยนต์รีดนมซ่อมเสร็จแล้วครับ”

อีดงชุนพูดพลางเช็ดเหงื่อที่ไหลอยู่บนหน้าผาก

ซอลคังอินหยิบชาเย็นออกมาจากตู้เย็น

“มาดื่มอะไรให้เย็นชื่นใจสักหน่อยสิครับ”

อีดงชุนดื่มชาเย็นอย่างสดชื่น

ผมถามอีดงชุน

“ว่าแต่เกษตรกรรุ่นใหม่ที่ทำงานด้วยกันเมื่อกี้ไม่เข้ามาด้วยเหรอครับ”

“กำลังคิดค้นวิจัยหุ่นยนต์รีดนมกันอยู่น่ะ”

“คิดค้นวิจัยหรือ”

“คนหนุ่มสาวเขาไฟแรงน่ะครับ เดี๋ยวหุ่นยนต์รีดนมที่พวกเราประดิษฐ์ก็ใกล้จะเสร็จแล้วละ”

อีดงชุนพูดพลางระเบิดเสียงหัวเราะ

ซอลคังอินก็หัวเราะด้วยเช่นกัน ทั้งคู่แสดงสีหน้าสดใส

ผมมองซอลคังอินและพูดขึ้น

“ผมกะจะให้พวกเราศึกษาคิดค้นหุ่นยนต์รีดนมกันไปตลอดเลยครับ”

“เราไม่ต้องทุ่มความสนใจมากเกินไปก็ได้นะครับ”

“สำหรับผมแล้ว สัญญาที่ให้ไว้กับหัวหน้าฝ่ายซอลคังอินสำคัญพอๆ กับงานสร้างโรงเพาะปลูกเลย แถมยังได้ช่วยเหลือเกษตรกรที่ทำฟาร์มปศุสัตว์อีกหลายคนด้วยครับ”

ตอนนี้ หุ่นยนต์รีดนมเป็นของที่ต้องนำเข้าเท่านั้น

ยังไม่มีหุ่นยนต์รีดนมที่สร้างขึ้นด้วยเทคโนโลยีของประเทศเกาหลีใต้

ถ้าหากว่ากลุ่มเกษตรกรภูเขาชีรีสามารถสร้างหุ่นยนต์รีดนมได้ ก็จะเป็นประโยชน์กับเกษตรกรผู้เปิดธุรกิจฟาร์มปศุสัตว์รายอื่นด้วย ไม่ใช่แค่พวกเรา

\*\*\*

พอก้าวเข้ามาในสำนักงาน ฮันกีทักก็เรียกผมทันที

“มีพวกแขกมาหาแน่ะ”

“งั้นหรือครับ”

ฟังจากคำพูดของเขาแล้ว ดูเหมือนจะไม่ได้มีแขกแค่คนเดียว น่าจะมากันหลายคน

กลายเป็นว่าแขกมีจำนวนเกินสิบคน มีคนที่ผมรู้จักด้วย

คนๆ นั้นคือเกษตรกรอิมฮวาซูผู้ทำไร่องุ่น ก่อนหน้านี้เขาเคยมีอุปสรรคเรื่องราคาองุ่นตกต่ำ ผมจึงช่วยซื้อองุ่นของเขาช่วงกำลังพัฒนาผลิตภัณฑ์นมจากฟาร์ม

ผมทักทายอิมฮวาซู

“ไม่ได้เจอกันนานเลย สบายดีมั้ยครับ ว่าแต่ทำไมอยู่ๆ ถึงมาหาผมเหรอครับ”

“ผมแวะมาขอบคุณท่านประธานคิมด็อกมย็องครับ”

“เนื่องในโอกาสอะไรหรือครับ”

“ที่ท่านประธานคิมด็อกมย็องช่วยให้พวกเราทำงานเกษตรในปีนี้ได้อย่างสบายใจครับ”

อิมฮวาซูพูดพร้อมกับยื่นกระดาษแผ่นหนึ่งให้ผม

เป็นรายชื่อผู้ซื้อองุ่นและมันหวาน

ผู้บริโภคได้เห็นแผนงานเพาะปลูกและสั่งซื้อผลผลิตล่วงหน้าโดยยังไม่ได้เก็บเกี่ยว

ผมพอจะเข้าใจเหตุผลที่เขาขอบคุณแล้ว

มาจากเรื่องระดมทุนทำการเกษตรที่ดำเนินการโดยซองโดยุน

เกษตรกรที่แวะมาพร้อมกับอิมฮวาซูต่างก็พากันขอบคุณผม

พวกเขาพูดเป็นเสียงเดียวกันว่าเพราะการระดมทุน ทำให้ได้ทำเกษตรโดยไม่ต้องห่วงหน้าพะวงหลัง ทุกคนรับปากว่าจะปลูกพืชผลด้วยความเอาใจใส่ และจะจัดส่งเฉพาะผลผลิตทางการเกษตรที่มีคุณภาพยอดเยี่ยมที่สุด เกษตรกรบางคนถึงกับน้ำตาคลอ

เกษตรกรส่วนใหญ่เป็นเกษตรกรรายย่อย ทำให้บุกเบิกตลาดทำการค้าได้ไม่ง่ายเท่าไร

และซองโดยุนก็ให้ความสนใจและช่วยเหลือเกษตรกรกลุ่มนี้

**รู้สึกยิ่งใหญ่ขึ้นเรื่อยๆ แฮะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **390**

**ตอนที่ 390 ใครย้ายบ้านในวันฝนตกจะเป็นเศรษฐี**

ส่งพวกเขากลับไปแล้วผมก็กดเข้าเว็บไซต์ระดมทุนเพื่อการเกษตร

ที่ผ่านมา ผมไม่มีเวลาดูเว็บไซต์เพราะติดงานที่ดูไบ ระหว่างนั้นก็พบว่ามีคนเข้ามาใช้งานเว็บไซต์ระดมทุนเพื่อการเกษตรกันอย่างมากมาย

มีเกษตรกรหลายต่อหลายคนเข้ามาขายผลผลิตทางการเกษตรประจำปี

ระหว่างที่ผมคอยดูแลการก่อสร้างโรงเพาะปลูกดูไบให้ออกมาเสร็จสมบูรณ์ ซองโดยุนก็ก่อร่างความสำเร็จของตัวเองออกมาได้อย่างน่าทึ่งเช่นกัน

แต่ผมก็อยากฟังเรื่องราวจากปากเขาโดยตรง

ผมเรียกให้ซองโดยุนเข้ามาสำนักงาน ไม่นานเขาก็ปรากฏตัว

“สีหน้าสดใสดีนี่”

ผมพูดพลางมองรูปตาอันเรียวยาวของเขา ร่างซึ่งเคยผอมซูบมีเนื้อมีหนังเพิ่มขึ้น

“ท่านประธานก็ดูแข็งแรงดีนะครับ”

เขาพูดยิ้มๆ

“งานระดมทุนทำเกษตรดูไปได้สวยนะ”

“ผมตั้งใจดูแลเต็มที่เพื่อให้ได้ผลงานที่น่าพอใจครับ”

“ผมเข้าไปดูเว็บไซต์มาแล้ว เสียงตอบรับดีมากเลย คุณทำการตลาดยังไงเหรอ”

“เพราะเงินปันผลของกลุ่มเกษตรกรภูเขาชีรีช่วยให้ผมทำการตลาดได้ง่ายขึ้นครับ”

“หมายถึงเงินปันผลจากการระดมทุนใช่มั้ยครับ”

“ใช่ครับ ผมอาศัยเรื่องที่เราจ่ายเงินปันผลมาช่วยทำการตลาด พอจ่ายปันผลไปแล้ว จำนวนคนที่ให้ความไว้วางใจกลุ่มเกษตรกรภูเขาชีรีก็เพิ่มขึ้น ผมเลยประชาสัมพันธ์เรื่องการระดมทุนทำการเกษตรโดยเน้นที่เรื่องนั้นน่ะครับ”

“ฉลาดมาก คุณรู้จักใช้วิธีแบบนั้นด้วยแฮะ”

“จริงๆ แล้วชื่อเสียงของท่านประธานก็มีส่วนนะครับ”

“งั้นหรือครับ”

“ใช่ครับ เพราะท่านประธานเป็นเกษตรกรที่โด่งดังไปทั่วโลก ก็เลยช่วยเรื่องการตลาดได้เยอะมาก”

ซองโดยุนพูดพร้อมทำตาเป็นประกาย

ผมสัมผัสได้ว่าเขาเติบโตขึ้นกว่าเดิม

\*\*\*

ผมวางแผนจะรับเกษตรกรรุ่นใหม่เข้ามาเพิ่มก่อนโรงเพาะปลูกจะสร้างเสร็จสมบูรณ์

ก็เลยตัดสินใจประกาศว่าจะให้โอกาสผู้เคยสมัครและตกรอบไปคราวก่อน

เนื่องจากการก่อสร้างโรงเพาะปลูกดูไบประสบความสำเร็จอย่างยอดเยี่ยม ผู้คนจึงแสดงปฏิกิริยาตอบรับเชิงบวก

หลังสัมภาษณ์เสร็จเราน่าจะเพิ่มจำนวนเกษตรกรรุ่นใหม่ได้ในทันที

เมื่อปฐมนิเทศกับเกษตรกรรุ่นใหม่ผู้เพิ่งได้รับเลือกเป็นรอบล่าสุดเสร็จสิ้น

นัมอายองก็โทร.มา

“โรงเพาะปลูกฮาดงจะเสร็จหรือยังคะ”

“เหลืออีกไม่กี่วันแล้วละ”

“อย่าบอกนะคะว่าคุณลืมสัญญา”

ก่อนหน้านี้ ตอนที่เธอวาดภาพศิลปะบนฝาผนังหมู่บ้านเสร็จสมบูรณ์ ผมกับเธอตกลงทำสัญญางานใหม่ไว้แล้ว ผมรับปากว่าจะให้เธอวาดภาพศิลปะบนฝาผนังของโรงเพาะปลูกฮาดงด้วย

“ฉันยังจำได้น่า”

“งั้นจะให้เข้าไปเริ่มงานได้เมื่อไหร่หรือคะ”

ผมนิ่งคิดอยู่ครู่หนึ่ง ตอนแรกผมตั้งใจว่าจะให้เธอเริ่มลงมือทำงานหลังจากพวกเกษตรกรย้ายเข้ามากันแล้ว

แต่พอรับสายเธอผมก็เปลี่ยนใจ นึกอยากสร้างบรรยากาศแบบที่ได้ย้ายเข้าบ้านใหม่ที่สวยงาม

“อยากให้หนูเข้ามาทำตอนนี้เลย พอจะเป็นไปได้มั้ย”

“กำลังรอให้พูดอย่างงี้อยู่เลยค่ะ!”

นัมอายองกล่าวด้วยน้ำเสียงร่าเริง

“แล้วจะวาดรูปอะไรบ้างหรือ”

“หนูคิดแบบไว้แล้วค่ะ”

“ช่วยเล่านิดนึงก่อนได้มั้ย”

“ไม่ได้ค่ะ เป็นความลับ”

ครั้งก่อน นัมอายองวาดภาพเรื่องราวของกลุ่มเกษตรกรภูเขาชีรีในอดีตจนปัจจุบันไว้บนฝาผนัง ตั้งแต่การเกษตรลูกพลับแห้งไปจนถึงตู้คอนเทนเนอร์ผักสลัดที่สร้างขึ้นในฐานทัพขั้วโลกใต้ ภาพวาดของเธอเป็นเหมือนการร้อยเรียงเรื่องราวทางประวัติศาสตร์ของกลุ่มเกษตรกรภูเขาชีรี

ความพิเศษอยู่ตรงที่เธอวาดรูปผึ้งไว้ทั่วฝาผนังด้วย

เป็นภาพผึ้งกำลังกางปีกบินไปทางโรงเพาะปลูกฮาดง

“งั้นขอลองเดาได้มั้ย”

“ได้ค่ะ”

“หนูจะวาดดอกไม้ที่โรงเพาะปลูกใช่มั้ย”

“ให้หนูจินตนาการได้อย่างมีอิสระเลยใช่มั้ยคะ”

“ไม่ใช่รูปดอกไม้หรอกหรือนี่”

 \*\*\*

วันรุ่งขึ้น นัมอายองและเพื่อนของเธอมาเยือนฮาดงทันที

อาจเพราะได้เจอกันเป็นครั้งที่สองแล้ว ทำให้พอจะคุ้นหน้าคุ้นตากัน

ผมมุ่งหน้าไปยังโรงเพาะปลูกฮาดงพร้อมกับทุกคน

นัมอายองเบิกตากว้างเมื่อได้เห็น

“ใหญ่กว่าที่หนูคิดไว้เยอะเลย”

“ก็นี่เป็นโรงเพาะปลูกที่ใหญ่ที่สุดในเกาหลีใต้เลยไง”

ผมพูดยิ้มๆ

“สูงจัง!”

เพื่อนคนหนึ่งของนัมอายองเงยหน้าขึ้นพลางกล่าว

โรงเพาะปลูกฮาดงมีชั้นเดียวแต่มีความสูงถึงสามสิบเมตร

ผมพูดพลางมองนัมอายอง

“อย่างที่เคยบอกทางโทรศัพท์ไปแล้วว่าไม่อยากให้ฝืนวาดภาพบนที่สูง วาดถึงแค่ความสูงของคนปกติทั่วไปก็แล้วกันนะ”

เธอพยักหน้ารับเบาๆ

แล้วงานจิตรกรรมฝาผนังก็เริ่มต้นขึ้นนับตั้งแต่วันนั้น

งานวาดจิตรกรรมฝาผนังที่โรงเพาะปลูกใช้เวลาไม่นานอย่างที่คิด

พวกเขาวาดเสร็จในเวลาไล่เลี่ยกับที่โรงเพาะปลูกสร้างเสร็จ

นัมอายองถามผมก่อนจะกลับโซล

“ได้เห็นภาพวาดหรือยังคะ”

“ยังไม่เห็นเลย”

“ทำไมถึงไม่เดินไปดูล่ะคะ”

“อยากไปเห็นวันที่ย้ายเข้าทีเดียวน่ะ”

“รอดูได้เลยนะคะ!”

นัมอายองพูดพลางยิ้มกว้าง

\*\*\*

ในที่สุดโรงเพาะปลูกของเกษตรกรภูเขาชีรีก็สร้างเสร็จสมบูรณ์

ตรงกับวันที่พวกเราจะได้ย้ายออกจากอาคารซึ่งเคยใช้อยู่ชั่วคราวด้วย

ฮันกีทักพูดขึ้นพลางมองอาคารของมหาวิทยาลัยฮาดง

“รู้สึกผูกพันกับที่นี่เหมือนกันนะ”

“รุ่นพี่อยากอยู่ที่นี่ต่อหรือเปล่า”

“ก็พูดไปงั้นแหละ”

ฮันกีทักพูดด้วยสีหน้าล้อๆ

ทุกคนเก็บสัมภาระแล้วเคลื่อนย้ายไปบ้านหลังใหม่ของกลุ่มเกษตรกรภูเขาชีรี

ระหว่างเดินทาง ฮันกีทักถามขึ้นมาว่า

“ด็อกมย็อง ได้เห็นภาพวาดฝาผนังตรงโรงเพาะปลูกแล้วหรือยัง”

“ยังไม่เห็นเลยครับ”

“ฉันไปดูมาแล้ว เล่าให้ฟังเอามั้ย”

จังหวะที่ฮันกีทักพูดเรื่องนั้น สายฝนก็เริ่มตกลงมาจากท้องฟ้า

เป็นสายฝนที่ตกปรอยๆ ลงมาจากท้องฟ้าแจ่มใส เมื่อเจอกับแสงแดดจึงเกิดเป็นรุ้งกินน้ำ

“เขาว่าถ้าย้ายบ้านในวันฝนตก เราจะกลายเป็นเศรษฐีแหละ”

ฮันกีทักพูดพลางมองออกไปนอกหน้าต่าง

และแล้วก็ได้เห็นโรงเพาะปลูกของกลุ่มเกษตรกรภูเขาชีรี

ภาพศิลปะบนฝาผนังโดดเด่นอยู่ในสายตาเป็นอย่างแรก

เป็นภาพผักสลัดใบเขียวโอบล้อมโรงเพาะปลูกเอาไว้คล้ายกับรั้ว

มีผักสลัดหลากหลายชนิด ทั้งบัตเตอร์เฮด กรีนปัตตาเวีย ฟิลเลย์ไอซ์เบิร์ก ผักกาดหอม อีซี่ลีฟและผักคอส

ไม่ใช่รูปดอกไม้ แต่เป็นรูปของผักสลัดที่ดูเข้ากันกับโรงเพาะปลูก

ฮันกีทักมองภาพวาดที่โรงเพาะปลูกแล้วพูดขึ้นว่า

“เพราะฝนตกหรือเปล่า ผักถึงได้ดูเหมือนมีชีวิตเลย!”

ผมรู้สึกว่าพวกผักมีชีวิตและมีลมหายใจอย่างเขาว่า

ดูสวยสะดุดตายิ่งกว่าอาคารประติมากรรมที่สร้างขึ้นในดูไบซะอีก

**ยืนยันเหมือนเดิมว่าชอบตอนท่านประธานอยู่กับรุ่นพี่!**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **391**

**ตอนที่ 391 บ้านใหม่ของกลุ่มเกษตรกรภูเขาชีรี**

พวกเราย้ายมาทำงานที่โรงเพาะปลูกฮาดงเป็นที่เรียบร้อย

ที่นี่มีอาคารสำนักงาน อาคารวิจัยและสิ่งอำนวยความสะดวกในการเพาะปลูกครบถ้วน

เพื่อนร่วมงานทุกคนต่างก็พอใจ คนที่ถูกอกถูกใจมากที่สุดเห็นจะเป็นดอกเตอร์ซออูยองกับนักวิจัยอียองโฮ

พวกเขาค้นคว้าวิจัยและพัฒนาสารละลายธาตุอาหารที่ต้องใช้ปลูกผักไฮโดรโปนิกส์อย่างเงียบๆ มาโดยตลอด

วันหนึ่ง ดอกเตอร์ซออูยองมาหาผมที่ห้องทำงานตามลำพัง

“คิดไม่ถึงเลยว่าจะมีศูนย์วิจัยเมล็ดพันธุ์ด้วย”

“มันอยู่ในแผนตั้งแต่ตอนสร้างโรงเพาะปลูกแล้วแหละ นอกจากงานพัฒนาสารละลายธาตุอาหารแล้ว ก็ช่วยทำวิจัยเมล็ดพันธุ์พื้นบ้านด้วยนะครับ”

“ขอบคุณมากๆ เลยครับ”

“ขอบคุณอะไรกันครับ ผมแค่รักษาสัญญาที่เคยให้ไว้กับดอกเตอร์ซออูยองเท่านั้นเอง ที่กลุ่มเกษตรกรภูเขาชีรีมาได้ไกลขนาดนี้ ก็เพราะคุณก้มหน้าก้มตาทำงานด้วยความพากเพียรนะครับ”

จากนั้นไม่นาน หัวหน้าฝ่ายของกลุ่มเกษตรกรภูเขาชีรีทุกคนก็มารวมตัวกันที่ห้องทำงานผม

ฮันกีทักพูดขึ้นขณะเหลียวมองรอบห้องทำงาน

“ห้องท่านประธานของเราดูจืดชืดเกินไปหรือเปล่า”

“นั่นสิครับ น่าจะใหญ่และดูหรูหรากว่านี้อีกนิดนะ”

อีดงชุนพูดเสริม

“แค่นี้ก็พอแล้วครับ”

ทุกฝ่ายต่างมีพื้นที่ทำงานเป็นของตนเอง รวมถึงผมด้วย

ฝ่ายธุรการของฮันกีทัก ฝ่ายดูแลเว็บช็อปปิ้งออนไลน์และฝ่ายจัดจำหน่ายได้ย้ายเข้ามาในอาคารสำนักงานกันหมดแล้ว

ฝ่ายเพาะปลูกที่มีมินโยฮันเป็นผู้นำก็เข้าไปจับจองพื้นที่ในอาคารเพาะปลูกแล้ว

ส่วนฝ่ายพัฒนาเทคโนโลยีที่มีวิศวกรอีดงชุนเป็นหัวเรือใหญ่ และฝ่ายสารละลายธาตุอาหารที่นำทีมโดยดอกเตอร์ซออูยองได้ใช้อาคารวิจัยร่วมกัน

อีดงชุนหลุดปากพูดสิ่งที่เก็บกลั้นเอาไว้มาโดยตลอด

“ไหนๆ เราก็ย้ายเข้ามาอยู่โรงเพาะปลูกกันเรียบร้อยแล้ว ออกไปเลี้ยงฉลองกันดีมั้ยครับ”

อีดงชุนลอบสังเกตสีหน้าของฮันกีทัก เพราะตอนผมกลับมาจากดูไบ เราเคยถูกฮันกีทักห้ามจนไม่ได้จัดงานเลี้ยงฉลองกันมาครั้งหนึ่งแล้ว

ฮันกีทักพูดขึ้นพลางยิ้มไปด้วย

“ขอโทษด้วยนะครับที่ทำให้คอยนาน แต่ไหนๆ ก็รอมาได้ขนาดนี้แล้วช่วยอดใจรอต่อไปอีกหนึ่งสัปดาห์ได้มั้ยครับ”

“ตั้งหนึ่งสัปดาห์เลยหรือ”

อีดงชุนแสดงสีหน้าราวกับท้องฟ้าจะถล่มลงมา

“เพราะไม่ใช่ว่าย้ายมาแล้วงานทุกอย่างจะเรียบร้อยดี เรายังต้องตรวจสอบว่าโรงเพาะปลูกทำงานได้ตามปกติ อีกอย่างเราก็เพิ่งเซ็นสัญญาไปด้วย”

กลุ่มเกษตรกรภูเขาชีรีได้ทำสัญญากับบริษัทแอลวีก่อนโรงเพาะปลูกจะสร้างเสร็จสมบูรณ์

เนื่องจากทางบริษัทเคยได้รับผลกระทบเรื่องราคาผักสลัดมาแล้ว ก็เลยตัดสินใจขอเซ็นสัญญากับเราไว้ล่วงหน้า

เงื่อนไขในสัญญาคือให้คงราคาผักสลัดไว้โดยไม่ต้องคำนึงถึงราคาขายตามท้องตลาด

ถึงเวลาที่ต้องปลูกผักสลัดอย่างจริงจังแล้ว

เพื่อนร่วมงานต่างก็เห็นด้วยกับคำพูดของฮันกีทัก

ทุกคนแสดงแววตาเป็นเชิงว่างานปลูกผักสลัดต้องมาก่อนงานเลี้ยงสังสรรค์

ผมออกโรงเอ่ยปาก

“เดี๋ยวงานกินเลี้ยงรวมเราต้องนัดหมายกันอีกที แต่หัวหน้าทีมจะแยกกันไปเลี้ยงลูกน้องตัวเองก่อนสักมื้อนึงแหละเนอะ”

อีดงชุนแอบมองสีหน้าของเพื่อนร่วมงานพลางแก้ตัว

“อูย~ ไม่ต้องเลี้ยงก็ได้ครับ ต้องมาย้ำกันเรื่องกินบ่อยๆ นี่น่าอายจัง ผมแค่เห็นว่าพวกเกษตรกรรุ่นใหม่ทำงานกันเหนื่อยมาก เลยอยากหาข้ออ้างจัดงานกินเลี้ยง จะได้นั่งกินข้าวอย่างสบายอารมณ์กันบ้าง แล้วก็ควรรอให้พ้นไปซักเดือนนึงก่อนค่อยไปกินกันก็ได้ เพราะเราต้องคอยสังเกตดูงานอย่างน้อยหนึ่งเดือน ถึงจะรู้ว่ามีปัญหาอะไรมั้ย”

“จะโอเคกันหรือเปล่าล่ะครับ อีกตั้งหนึ่งเดือนเชียวนะ”

ฮันกีทักถามหยอกๆ

“ต้องโอเคอยู่แล้ว ไม่ว่ายังไง โรงเพาะปลูกของเราก็ต้องมาก่อน ผมขอเวลาอีกหนึ่งเดือน ตรวจสอบให้ละเอียด เช็กดูว่ามีอะไรผิดปกติหรือเปล่า ไว้ค่อยจัดงานกินเลี้ยงกันทีหลังดีกว่าครับ”

ผมขอบคุณอีดงชุนทางสายตาและบอกกับเพื่อนร่วมงานว่า

“ตามที่หัวหน้าฝ่ายธุรการพูด กลุ่มเกษตรกรภูเขาชีรีของเราได้ทำสัญญากับบริษัทแอลวีไปแล้ว เพราะฉะนั้น ต้องเริ่มปลูกผักสลัดกันทันที ถึงจะเหนื่อยหน่อยแต่ขอให้พยายามอย่างเต็มที่เลยนะครับ”

“เราจะทำสุดความสามารถตามที่ท่านประธานสั่งเลยครับ”

อีดงชุนตอบเสียงดังฟังชัด

เมื่อประชุมเสร็จ ผมก็โทร.หาซง-กย็องชัน ประธานบริษัทแอลวี

ประธานซง-กย็องชันรับสายผมทันทีราวกับกำลังรออยู่

“ได้ข่าวว่าการโรงเพาะปลูกฮาดงสร้างเสร็จแล้วเหรอครับ”

แล้วผมก็พูดเข้าประเด็นทันที

“อีกสองสัปดาห์ทางเราจะจัดส่งผักสลัดไปให้ทางบริษัทแอลวีนะครับ”

“ผมรอฟังเรื่องนี้อยู่พอดี เพราะช่วงนี้ราคาผักสลัดพุ่งสูงขึ้นมากเลย”

ภัยแล้งรวมถึงช่วงพายุฝนกระหน่ำทำให้ราคาผลผลิตทางการเกษตรผันผวน

“เราจะจัดส่งผักสลัดให้ทางบริษัทแอลวีในราคาคงที่ ไม่ปรับไปตามราคาตลาดแน่นอนครับ”

เย็นวันนั้น ผมนัดพบอีดงชุนที่ร้านขายอาหารริมทางแถวบ้าน

เขาอดตาหลับขับตานอนสอนเกษตรกรรุ่นใหม่ ผมอยากให้เขาลดความทุ่มเทกับความกระตือรือร้นลงเสียบ้าง และเขาอาจรู้สึกเหงาเพราะลูกชายออกเดินทางไปอยู่ต่างประเทศเป็นนานสองนาน

“คุณพ่อเหนื่อยมากเลยใช่มั้ยครับ คงเหงาแย่เลย ขอโทษที่ผมไม่ค่อยว่างมาหาบ่อยๆ นะครับ”

“โธ่เอ๊ย ก็รู้ๆ กันอยู่ว่าท่านประธานมีงานยุ่งจะตาย ไม่เป็นไรหรอก... กลุ่มเกษตรกรภูเขาชีรีมีกิจการใหญ่โตซะขนาดนี้ พอมีโอกาสช่วยได้ ผมก็ต้องใส่แบบจัดเต็ม ไอ้เรื่องความรับผิดชอบนี่ผมกินขาดอยู่แล้ว ฮ่าๆ!”

“คงเป็นห่วงจางอูมากเลยใช่มั้ยครับ คุณพ่อกับจางอูเป็นที่พึ่งอันแข็งแกร่งของผม เพราะเป็นจางอู ผมเลยไว้ใจให้เขาดูแลงานที่ดูไบทุกอย่าง และเพราะเป็นคุณพ่อ ผมเลยไว้วางใจให้ช่วยอบรมเกษตรกรรุ่นใหม่ ผมเลยออกไปทำงานอื่นได้อีกหลายอย่าง รู้สึกซาบซึ้งใจมาตลอดเลยครับ”

ผมอยากแสดงความขอบคุณ ก็เลยรินเหล้าโซจูเย็นๆ ให้เขา

ดวงตาของอีดงชุนเปียกชื้นขณะผมเทโซจู

“ลูกชายไปอยู่ไกลหูไกลตา ก็มีคิดถึงบ้างแหละ แต่เขาก็ดูสบายดี ผมเลยไม่ค่อยเป็นห่วงมากนัก จะมีบริษัทไหนบ้าง ที่ดูแลวิศวกรอย่างเราเป็นอย่างดีและอนุญาตให้ทำงานได้ตามใจชอบแบบนี้ ทุกอย่างเป็นเพราะท่านประธานเลยครับ”

เป็นช่วงที่ผมได้ใช้เวลาอยู่ในร้านอาหารริมทางกับอีดงชุนแบบที่ผมเองก็รู้สึกสบายใจเอามากๆ

\*\*\*

เวลาผ่านไปสองสัปดาห์

เรากำลังปลูกผักสลัดกันอย่างต่อเนื่องในโรงเพาะปลูกฮาดง

นำส่งผักสลัดไปให้บริษัทแอลวีได้โดยไม่มีปัญหาติดขัด

และไม่พบอุปสรรคที่เกิดขึ้นในโรงเพาะปลูก

ขณะใช้เวลาพักผ่อนหลังจากย้ายสำนักงานกันยุ่งวุ่นวายมานาน

ชองกาฮีจากโรงเรียนทำเทียนก็โทร.มาหา

“ได้ข่าวว่าย้ายไปอยู่โรงเพาะปลูกฮาดงกันแล้วเหรอ”

“ไม่ใช่แค่ย้ายหรอกนะ นี่เริ่มปลูกผักสลัดกันแล้วด้วย”

“ดีใจด้วยที่ได้ย้ายซะที ที่จริงฉันมีเรื่องอยากให้นายแสดงความยินดีด้วยนะ”

“เรื่องหอสมุดหรือเปล่า”

“ใช่แล้ว ฉันจะเปิดหอสมุดสุดสัปดาห์นี้ ตอนนี้ฉันอยู่ฮาดงแหละ วันนี้จะขนหนังสือเข้าหอสมุด ฉันก็เลยมาดูเอง”

“งั้นตอนนี้เธออยู่ที่หอสมุดเหรอ”

“เปล่า อยู่หน้าบ้านหลังใหม่ของกลุ่มเกษตรกรภูเขาชีรีน่ะ”

“อยู่หน้าสำนักงานแล้วเหรอ”

ผมวางสายแล้วเดินออกไปข้างนอก

กาฮีกำลังยืนชมภาพวาดฝาผนังโรงเพาะปลูก

“ภาพพวกนี้ อายองวาดใช่มั้ย”

“ใช่แล้ว อายองวางผักสลัดล้อมโรงเพาะปลูกไว้หมดแล้ว”

“ดูเหมาะกับที่นี่ดีนะ”

กาฮีพูดยิ้มๆ ได้พบคนที่ไม่ได้พบมานาน ผมก็ดีใจ

“ว่าแต่เธอต้องไปอยู่ที่หอสมุดไม่ใช่เรอะ ไหนว่าจะเอาหนังสือเข้าหอสมุดวันนี้ไง”

“อยากแวะมาที่นี่ก่อนน่ะ”

“รู้สึกเป็นเกียรติจัง”

“นายว่างแวะไปหอสมุดกับฉันมั้ยล่ะ”

ผมหยิบสมาร์ตโฟนออกมาดูตารางงาน ไม่มีงานเร่งด่วนอะไร

“ถ้ายุ่ง ไม่ต้องไปก็ได้นะ”

“ไม่หรอก ฉันว่าง ไปกันเถอะ!”

**ในที่สุดก็จะได้เจอกาฮีบ้างแล้ว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **392**

**ตอนที่ 392 พายุไต้ฝุ่นแห่งโอกาส**

ที่หอสมุดก็มีภาพศิลปะวาดไว้บนฝาผนังเช่นกัน

อายองคงแวะมาวาดให้

ผมถามขึ้นขณะมองดูภาพวาด

“ภาพนี้คือฉันเหรอ”

“คิมด็อกมย็อง นายนั่นแหละ”

กาฮีกลั้นขำพลางพูดขึ้น

“แล้วฉันขี่ผึ้งอยู่หรือนี่”

ทันทีที่ได้ยินคำว่าผึ้ง เธอก็กลั้นหัวเราะไว้ไม่อยู่

เป็นภาพผมขี่ผึ้งบินอยู่บนท้องฟ้า

จินตนาการของนัมอายองช่างน่ากลัวเหลือเกิน

ภาพวาดฝาผนังในหอสมุดมีใบหน้าของสมาชิกกลุ่มเกษตรกรภูเขาชีรีเต็มไปหมด

เธอวาดใบหน้าของฮันกีทัก แพกมินซอก อีดงชุน อีจางอูและมินโยฮัน รวมถึงใบหน้าชองกาฮีด้วย

ผมเห็นกระทั่งใบหน้าของซองโดยุน คังซูยอล และใบหน้าของนัมอายอง ศิษย์เก่าโรงเรียนทำเทียน

นัมอายองได้วาดใบหน้าของนักเรียนโรงเรียนทำเทียน และสมาชิกกลุ่มเกษตรกรภูเขาชีรีไว้

ช่วงที่กลุ่มเกษตรกรภูเขาชีรีกำลังขนย้ายของมาโรงเพาะปลูกและวุ่นวายกับการทำงานอื่นๆ คนของโรงเรียนทำเทียนก็ช่วยกันจัดตกแต่งหอสมุด

เมื่อนึกจินตนาการภาพทุกคนช่วยกันทำงานอย่างสามัคคี และขณะเดียวกัน พวกเขาเหล่านั้นก็ได้มีภาพวาดของตนเองอยู่บนผนังแล้วผมก็รู้สึกตื้นตันใจ

รถบรรทุกหนังสือแล่นเข้ามาพอดี

ผมช่วยขนหนังสืออย่างกระตือรือร้น

“หนังสือหนักกว่าที่คิดแฮะ”

เธอพูดอย่างเป็นกังวล

“ไม่เป็นไร แค่นี้ฉันไม่สะเทือนหรอก”

ที่ผมตัดสินใจช่วยเหลืองานในวันนี้ของเธอ

ก็เพราะหอสมุดแห่งนี้เป็นพื้นที่ซึ่งทำไว้สำหรับกลุ่มเกษตรกรภูเขาชีรีด้วยเช่นกัน

หนังสือมีเยอะเกินคาด มีทั้งหนังสือที่ได้รับบริจาคมา และมีหนังสือที่กาฮีซื้อมาเองด้วย

ขณะที่การขนย้ายหนังสือกำลังจะเสร็จ

คนช่วยยกหนังสือออกจากหอสมุดกันไปแล้ว

หนังสือในหอสมุดถูกจัดวางไว้อย่างเป็นระเบียบเรียบร้อย

“เยี่ยมเลยนะเนี่ย!”

ตอนผมแวะมาที่นี่กับเธอ ตรงนี้เป็นเพียงอาคารเรียนร้าง แต่เวลานี้กลับกลายเป็นหอสมุดอันสวยงาม

กาฮียื่นน้ำผลไม้เย็นๆ ให้ผมแล้วพูดขึ้นว่า

“ขอบใจนะที่มาช่วย”

“ขอบใจอะไรกัน ยังไงพวกเกษตรกรภูเขาชีรีก็จะได้แวะมาใช้ด้วยอยู่แล้ว”

“เอาจริงๆ คือไม่ใช่แค่กลุ่มเกษตรกรภูเขาชีรีหรอก แต่พวกคนในชุมชนก็จะได้มาใช้ด้วย แล้วก็พวกเด็กๆ ด้วยน่ะ”

“พวกเด็กๆ งั้นหรือ”

ผู้คนในหมู่บ้านชนบทตอนนี้ ไม่ค่อยอยากมีลูกเท่าไหร่

“เรามีเกษตรกรรุ่นใหม่ย้ายมาอยู่ในหมู่บ้าน อีกไม่นานก็คงมีลูกกันแล้วละมั้ง”

“ก็จริง คงเป็นงั้นแหละ”

สมแล้วที่เป็นคุณครูที่คอยดูแลโรงเรียนทำเทียน

“ฉันได้ยินมาจากคังซูยอล ว่าคุณครูชองกาฮีบอกให้เก็บความลับเรื่องที่เรียนจบมาจากโรงเรียนทำเทียน”

“คังซูยอลเล่าแบบนั้นหรือ”

กาฮีถามด้วยสีหน้าตกใจ

“ดูจากสีหน้าแล้วนี่คงจะเป็นเรื่องจริงสิท่า”

“ฉันกลัวว่าจะไม่แฟร์ ถ้าเด็กๆ บอกแต่แรกว่าจบมาจากโรงเรียนทำเทียนน่ะ”

“ฉันไม่ได้ตั้งใจจะให้สิทธิพิเศษกับเด็กโรงเรียนทำเทียนหรอกนะ”

“จะยังไงก็เถอะ ก็เหมือนกับว่าใช้เส้นสายอยู่ดี”

กาฮีพูดด้วยสีหน้าเคร่งเครียด

“รู้แล้วน่า ทีนี้ก็เลิกทำหน้าแบบนั้นได้แล้ว”

“นี่ฉันจริงจังเกินเบอร์ใช่มั้ย”

เธอพูดพลางยิ้มกว้าง

“หอสมุดก็สร้างแล้ว ทีนี้คงจะตั้งเป้าหมายอื่นต่ออีกสินะ”

พอได้เป็นนักเขียนนิยายแล้ว เธอก็ตั้งเป้าหมายอยากสร้างหอสมุด ผมจึงอยากรู้เป้าหมายต่อไปของเธอ

“ยังไม่ได้ตั้งเป้าอะไรไว้เลย”

“ไม่ต้องรีบคิดหรอก”

“เนอะ เดี๋ยวฉันจะค่อยๆ คิดไปเรื่อยๆ”

“นี่ฉันกะจะนัดเจอเพื่อนร่วมงานอยู่พอดี ล็อกให้ตรงกับวันเปิดตัวหอสมุดไปเลยดีมั้ย”

“จะจัดงานกินเลี้ยงของกลุ่มเกษตรกรภูเขาชีรีกันที่นี่เหรอ”

“ถือเป็นการแสดงความยินดีกับการเปิดหอสมุดไปในตัวด้วยแหละ”

“คล้ายๆ กับที่เคยจัดงานในสนามกีฬาเหมือนเมื่อก่อนน่ะหรือ”

กาฮีเอ่ยถามพลางกะพริบตารัวๆ

ช่วงแรกที่ทำลูกพลับแห้ง พวกเราทุกคนได้กินข้าวด้วยกันที่สนามกีฬาของโรงเรียน

เธอทำหน้าเหมือนว่ากำลังหวนนึกถึงเหตุการณ์ตอนนั้น

“ถูกต้อง เหมือนที่เคยจัดงานปาร์ตี้หลังทำลูกพลับแห้งเสร็จน่ะแหละ”

“ดีเลย งั้นเดี๋ยวเชิญกลุ่มเกษตรกรภูเขาชีรีให้มาตรงกับวันเปิดหอสมุดแล้วกัน”

\*\*\*

ผมบอกเพื่อนร่วมงานว่าจะจัดงานเลี้ยงฉลองที่หอสมุด

อีดงชุนดูตื่นเต้นกว่าใคร

“ไอเดียนี้เยี่ยมมากเลย จะได้ไปรวมตัวกันในสนามกีฬา ย่างเนื้อกินกันไปพลาง เล่นเกมไปพลาง”

“ฉันก็ว่าดีนะ ถือโอกาสแนะนำหอสมุดให้กับเกษตรกรรุ่นใหม่ด้วยเลย”

ฮันกีทักเห็นด้วยกับคำพูดของอีดงชุนเป็นครั้งแรกหลังจากคอยห้ามมาหลายรอบ

อีดงชุนคงอารมณ์ดี เขาตบไหล่ฮันกีทักเบาๆ

ในตอนนั้นเอง แพกมินซอกก็เบิกตาโพลงและพูดว่า

“จะว่าไป กาฮีนี่เก่งจริงๆ สร้างหอสมุดเลยเชียวนะ เรียกว่าประสบความสำเร็จในฐานะนักเขียนที่มียอดขายสูงที่สุดเลยใช่มั้ย”

“ฉันก็พอจะรู้มาบ้าง เห็นว่านิยายเรื่อง ‘เครื่องจักร’ ของเธอนี่ขายดีเป็นเทน้ำเทท่าเลย”

ฮันกีทักตอบคำถามของแพกมินซอก

“นิยายชื่อว่าอะไรนะ”

“เครื่องจักร”

“ชื่อแปลกจัง”

“ในเรื่องมีเครื่องจักรที่สลับวิญญาณได้น่ะ”

“ไอเดียเว่อร์วังสมกับเป็นกาฮีจริงๆ”

คำพูดของมินซอกทำเอาทุกคนหัวเราะกันท้องแข็ง

\*\*\*

เราจัดงานเลี้ยงแสดงความยินดีที่หอสมุดตามวันที่กำหนด

เกษตรกรรุ่นใหม่ต่างหอบหนังสือเข้ามาบริจาค

ที่สนามกีฬามีผู้คนมากมาย ตั้งแต่ชาวบ้านไปจนถึงบุคลากรกลุ่มเกษตรกรภูเขาชีรีทุกคน

ฮันกีทักพูดพลางมองฝูงคนผู้เข้ามารวมตัวกันในสนามกีฬา

“บรรยากาศเหมือนจัดงานเลี้ยงกันที่บ้านเลย!”

“นั่นสิครับ สมาชิกครอบครัวเราก็มีเยอะขึ้นด้วย”

“สองคนนั้นน่ะ มัวทำอะไรอยู่ตรงนั้น มานี่เร็วเข้า"

กาฮีตะโกนเรียกเรา มินซอกกับอีดงชุนก็โบกมือเรียกเช่นกัน

ผมนั่งลงร่วมวงกับเพื่อนร่วมงาน

อีดงชุนยืนย่างหมูสามชั้นพลางพูดคุยอวดว่าตนเป็นผู้เชี่ยวชาญเรื่องเนื้อ

ส่วนพ่อก็กำลังรินเหล้าบ๊วยที่เก็บไว้อย่างหวงแหนแจกให้ใครต่อใคร

ขณะดวงอาทิตย์กำลังลาลับขอบฟ้า

ก็มีแสงปรากฏขึ้นบนหน้าจอซึ่งติดตั้งไว้ในสนามกีฬา

เป็นหน้าจอที่อียองโฮจากศูนย์วิจัยจัดเตรียมไว้

เมื่อก่อนผมเคยเตรียมหน้าจอไว้ให้เขา

มาคราวนี้เขาเป็นคนช่วยตระเตรียมจอและภาพยนตร์แทนกัน

เขาฉายภาพยนตร์ตลกซึ่งมีฉากหลังเป็นชนบท

สมาชิกกลุ่มเกษตรกรภูเขาชีรีและชาวบ้านนั่งดูพลางหัวเราะ

พอดูภาพยนตร์จบแล้วกำลังจะลุกขึ้น

ฮันกีทักแหงนมองขึ้นไปบนท้องฟ้าและพูดว่า

“เหมือนฝนจะตกเลย คงต้องรีบเก็บของกันแล้วละ”

\*\*\*

วันรุ่งขึ้น ฝนตกลงมาไม่หยุด

“ท้องฟ้าดูผิดปกตินะ”

ท้องฟ้าดูแปรปรวนอย่างเขาว่า

สายฝนเทลงมาโดยไม่มีทีท่าว่าจะหยุด

รายงานข่าวพยากรณ์อากาศบอกว่าจะมีพายุไต้ฝุ่นพัดผ่านคาบสมุทรเกาหลี

ผมกำชับกับอีดงชุนซ้ำแล้วซ้ำอีก

“ช่วยดูพวกอุปกรณ์ไฟฟ้าอย่างเป็นพิเศษหน่อยนะครับ”

ต้องเตรียมรับมือกับเหตุการณ์ไม่คาดฝันอย่างเช่นไฟฟ้ารั่วเผื่อเอาไว้

“ถ้าไฟดับ เครื่องปั่นไฟภายในจะทำงานทันที ไม่ต้องเป็นห่วงนะครับ”

อีดงชุนพูดปลอบให้ผมคลายกังวล

พายุไต้ฝุ่นทำเอาฝนตกตลอดทั้งสัปดาห์ก่อนพัดจากไป

โชคดีที่โรงเพาะปลูกฮาดงไม่เกิดเหตุขัดข้อง

งานปลูกผักสลัดก็เป็นไปอย่างราบรื่นไม่พบปัญหาใด

พายุไต้ฝุ่นลูกนี้ยังนำพาโอกาสทองมาสู่กลุ่มเกษตรกรภูเขาชีรีโดยบังเอิญอีกด้วย

เนื่องจากอิทธิพลของพายุไต้ฝุ่นทำให้ปริมาณการเก็บเกี่ยวผักใบ เช่น ผักสลัด ลดลงฮวบฮาบ

มีผู้ต่อสายโทร.เข้ามาสอบถามและสั่งซื้อผักสลัดกับกลุ่มเกษตรกรภูเขาชีรีอย่างท่วมท้น

**ขายดีแน่ๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **393**

**ตอนที่ 393 ผู้มอบความหวัง**

ผักกินใบอย่างผักสลัดมีรอบการเก็บเกี่ยวสั้น ราคาก็เลยขึ้นๆ ลงๆ ไปตามสภาพอากาศ

เนื่องจากอิทธิพลของพายุไต้ฝุ่น ทำให้เกษตรกรไม่อาจเก็บเกี่ยวผักสลัดที่ปลูกในสวนได้

ผักสลัดที่ปลูกในโรงเรือนพลาสติกก็ได้รับผลกระทบเช่นกัน เพราะลมพายุพัดกระหน่ำถึงขั้นหอบเอาโรงเรือนพลาสติกปลิวเสียหาย

ตอนรู้ข่าว ผมอดไม่ได้ที่จะนึกถึงตอนพายุฝนกระหน่ำทำเอาโรงเรือนพลาสติกลูกพลับแห้งของพังฮย็อนชิกพังทลาย

อย่างไรก็ตาม โรงเพาะปลูกฮาดงของกลุ่มเกษตรกรภูเขาชีรีไม่สะทกสะท้านต่อพายุไต้ฝุ่น

ผนังด้านนอกที่แข็งแกร่งช่วยปกป้องพายุไต้ฝุ่นได้

เราปลูกผักสลัดในโรงเพาะปลูกได้โดยไม่ต้องกังวลเรื่องพายุไต้ฝุ่นเลย

โรงเพาะปลูกผักไฮโดรโปนิกส์ของกลุ่มเกษตรกรภูเขาชีรีที่ฮาดงมีขนาดใหญ่ที่สุดในเกาหลีใต้

ผลิตผักสลัดได้มากถึงสามสิบตันต่อวัน

ตอนเปิดดำเนินการครั้งแรกผลิตได้ยี่สิบตันต่อวัน

เราทำสัญญากับบริษัทแอลวีว่าจะจัดส่งกรีนปัตตาเวียสำหรับทำเมนูสลัดยี่สิบตัน

เมื่อเกิดพายุไต้ฝุ่น สถานการณ์ก็เปลี่ยนไป ราคาผักสลัดพุ่งกระฉูด

กลุ่มเกษตรกรภูเขาชีรีเป็นเพียงเจ้าเดียวที่จำหน่ายผักสลัดในราคาคงที่

ทำให้มียอดสั่งซื้อกระหน่ำ คำสั่งซื้อผ่านทางโทรศัพท์ซึ่งหลั่งไหลเข้ามาทำเอาสำนักงานเกือบรับมือไม่ไหว

นอกจากจัดส่งผักให้กับบริษัทแอลวียี่สิบตันแล้ว เรายังต้องปลูกผักสลัดอีกสิบตันด้วย

โรงเพาะปลูกฮาดงเปิดทำการเต็มรูปแบบ โดยผลิตผักสลัดได้สามสิบตันต่อวัน

\*\*\*

ช่วงโรงเพาะปลูกเข้าสู่ระบบการทำงานเต็มรูปแบบ กลุ่มเกษตรกรภูเขาชีรียุ่งแบบไม่ลืมหูลืมตากับงานรับคำสั่งซื้อและจัดส่ง เราทำงานล่วงเวลากันตลอดหนึ่งเดือนเต็ม

ฮันกีทักถือเอกสารรออนุมัติเข้ามาที่ห้องทำงานของผม

เขาดูเหนื่อยล้า แต่สีหน้าสดใสร่าเริง

“ยังดีที่รับเกษตรกรรุ่นใหม่เข้ามาเพิ่ม ไม่งั้นนะ เลิกคิดเรื่องจะผลิตผักวันละสามสิบตันไปได้เลย”

หลังจากเปิดดำเนินการโรงเพาะปลูกเต็มรูปแบบ เราไม่ได้รับคำสั่งซื้อเพิ่ม อย่างที่เขาพูดคือถ้าไม่ได้รับแรงงานมาเพิ่มเพื่อช่วยเพาะปลูก เราอาจต้องระงับการผลิตไปเลยเพราะไม่ไหว

“ยอดขายเดือนนี้คงจะเกินหนึ่งหมื่นล้านวอน ไม่ยักรู้ว่าตลาดผักสลัดใหญ่โตถึงขนาดนี้”

“เดี๋ยวพอเวลาผ่านไป ก็น่าจะโตขึ้นอีกนะครับ”

“ตลาดผักสลัดยังโตได้อีกงั้นเรอะ”

ฮันกีทักเบิกตากว้างพร้อมเอ่ยถาม

ตลาดผักสลัดในเกาหลีใต้จะยังเติบโตต่อไปเรื่อยๆ เพราะในปีค.ศ. 2021 ซึ่งเป็นปีที่ผมจากมา ตลาดผักสลัดมีเงินสะพัดไม่ต่ำกว่าหนึ่งล้านล้านวอน เลยทีเดียว

ผักสลัดแตกต่างจากผลผลิตทางการเกษตรชนิดอื่นตรงที่เป็นพืชที่เติบโตได้ไว

สาเหตุหลักคือผู้คนปรับเปลี่ยนแนวทางการบริโภคอาหาร เทรนด์เรื่องความเป็นอยู่ที่ดีและการลดน้ำหนักร้อนแรงถึงขั้นมีผู้นิยมกินผักสลัดแทนข้าว

“ยอดขายผักสลัดในประเทศอื่นก็จะเพิ่มขึ้นเหมือนกับในตลาดเกาหลีใต้เลย ต้องใช้โรงเพาะปลูกเพิ่มขึ้นด้วยครับ”

“นี่เท่ากับว่าเรายิงปืนนัดเดียวได้นกสองตัวเลยสิ เพราะได้ขายทั้งผักสลัดแล้วก็โรงเพาะปลูกด้วย”

“กลุ่มเกษตรกรภูเขาชีรีจะกลายเป็นผู้มีอิทธิพลที่สุดในตลาดผักสลัด ไม่ใช่แค่ในเกาหลีใต้แต่ครอบคลุมไปทั่วโลกครับ”

“แค่ได้ยินแบบนี้ก็ใจฟูแล้วละ~! แต่อีกมุมนึงก็รู้สึกผิดอยู่นะ”

“รู้สึกผิดเรื่องอะไรหรือ”

“มีเกษตรกรเยอะมากที่ได้รับผลกระทบจากพายุไต้ฝุ่นครั้งนี้ น่าจะมีแต่พวกเราที่รอดน่ะ”

เกษตรกรที่ทำประกันไว้จะได้รับการเยียวยา

ปัญหาอยู่ตรงเกษตรกรบางคนไม่มีกระทั่งโอกาสได้ทำประกันทิ้งไว้

“ผมก็กำลังคิดหาทางแก้เรื่องนั้นอยู่เหมือนกันครับ”

“จะเปิดให้ช่วยกันบริจาคเงินมั้ย”

“ว่าจะหาทางช่วยให้รอดไปด้วยกัน ที่ไม่ใช่การขอบริจาคเงินน่ะครับ”

“งั้นหรือ”

\*\*\*

ผมไปที่ร้าน ‘อาหารเกาหลีดั้งเดิม ใหญ่ที่สุดในฮาดง’

เพื่อไปพบคุณชเวกึมจา

ด้วยความช่วยเหลือของเธอ ทำให้เราได้อาศัยใช้พื้นที่ของมหาวิทยาลัยฮาดง

ผมจงใจเลือกแวะมาช่วงที่ไม่มีลูกค้า

“ได้ข่าวว่าย้ายสำนักงานแล้ว ยินดีด้วยนะคะ ทั้งที่คุณคงยุ่งมากๆ แต่ก็ยังแวะมา มีอะไรหรือเปล่าคะ”

ชเวกึมจาพูดยิ้มๆ

ผมหยิบเอกสารที่เตรียมไว้ออกมา

“อะไรคะนี่”

“แผนฟื้นฟูมหาวิทยาลัยฮาดงครับ”

ชเวกึมจาตรวจสอบเอกสารอย่างละเอียด

ในเอกสารระบุแผนปรับเปลี่ยนมหาวิทยาลัยฮาดงให้เป็นมหาวิทยาลัยด้านเกษตรกรรมโดยเฉพาะ

ผมสัญญากับเธอว่าเมื่อยืมใช้อาคารมหาวิทยาลัยฮาดงแล้วจะช่วยฟื้นฟูมหาวิทยาลัย

“ฉันเชื่อว่าคุณคิมด็อกมย็องจะรักษาสัญญาค่ะ”

เธอพูดไปยิ้มไป

“ด้วยความเมตตาของคุณ กลุ่มเกษตรกรภูเขาชีรีเลยมีโอกาสได้เติบโต ผมต้องรักษาสัญญาอยู่แล้ว เพราะอยากช่วยชุบชีวิตให้มหาวิทยาลัยฮาดงและช่วยอำเภอนี้ด้วยครับ”

ทันใดนั้นประตูก็เปิดออกและมีชายคนหนึ่งเดินเข้ามา

เขาคือคิม-บย็องฮวี นายอำเภอฮาดง

“พอดีมีไปออกงานนิดหน่อยเลยมาสาย ขอโทษด้วยนะครับ"

ชเวกึมจาไม่สามารถตัดสินใจเรื่องมหาวิทยาลัยฮาดงเพียงลำพัง

นายอำเภอต้องตอบตกลงยินยอมด้วยเช่นกัน

ผมยื่นแผนการฟื้นฟูมหาวิทยาลัยฮาดงให้กับคิม-บย็องฮวี

คิม-บย็องฮวีอ่านเอกสารแล้วพูดลอยๆ

“มีไอเดียคืนชีพมหาวิทยาลัยฮาดงให้เป็นมหาวิทยาลัยด้านเกษตรกรรมสินะ”

“นายอำเภอมีความเห็นยังไงบ้างครับ”

“ผมเห็นด้วยอยู่แล้วแหละ รู้สึกซาบซึ้งใจที่ประธานคิมด็อกมย็องช่วยออกโรงถึงขนาดนี้”

งานฟื้นฟูมหาวิทยาลัยต้องพึ่งพาความช่วยเหลือจากกลุ่มเกษตรกรภูเขาชีรี

และทางอำเภอฮาดงก็ต้องช่วยส่งเสริมด้วย

“ผมชอบตรงที่เขียนเอาไว้ว่า<i>รับประกันการจ้างงาน</i>มากๆ เลย นักศึกษาน่าจะสนใจตรงจุดนี้กันเยอะครับ”

คิม-บย็องฮวีพูดด้วยสีหน้าพึงพอใจ

ใช่ว่าเรียนจบจากมหาวิทยาลัยเกษตรแล้วจะออกมามีโอกาสได้ทำงานเกษตรกันทุกคน

งานเกษตรต้องใช้ที่ดินและเงินทุน ผมมีทางออกสำหรับเรื่องนั้น

นั่นคือหลักประกันการมีงานทำแก่บัณฑิตมหาวิทยาลัย

ผมจะให้โอกาสพวกเขาได้เป็นสมาชิกอีกคนหนึ่งของกลุ่มเกษตรกรภูเขาชีรี

กลุ่มเกษตรกรภูเขาชีรีต้องการคนช่วยงาน ไม่เพียงที่โรงเพาะปลูกฮาดง แต่รวมถึงที่ดูไบและฝั่งยุโรปด้วย

เพราะอย่างนี้ ผมเลยคิดว่าการฟื้นฟูมหาวิทยาลัยและเพิ่มกำลังคนให้กับกลุ่มเกษตรกรภูเขาชีรี เป็นโครงการที่ควรและต้องทำ

“ผมว่าเราน่าจะใช้มหาวิทยาลัยมาช่วยเกษตรกรที่กำลังลำบากนะครับ”

ผมยื่นเอกสารให้พวกเขาอีกหนึ่งฉบับ

ชเวกึมจากับคิม-บย็องฮวีนั่งอ่านเอกสาร

ในเอกสารมีเนื้อหาเรื่องให้โอกาสทางการศึกษาแก่เกษตรกรที่ไม่ได้เป็นนักศึกษา

โดยกำหนดกลุ่มเป้าหมายแรกเป็นเกษตรกรที่เดือดร้อนจากพายุไต้ฝุ่น

คิม-บย็องฮวีดูเอกสารก่อนเอ่ยถามด้วยสีหน้าประหลาดใจ

“จะให้เกษตรกรเช่าตู้คอนเทนเนอร์ผักสลัดแบบฟรีๆ เลยหรือ”

“กะจะให้เช่าโดยไม่คิดค่าใช้จ่ายพร้อมกับฝึกอบรมให้ด้วยครับ”

“แผนงานของท่านประธานคิมด็อกมย็องยอดเยี่ยมมาก แต่จะคุมงบประมาณได้หรือครับ”

ถ้าหากจะให้มหาวิทยาลัยบริหารงานได้ตามปกติ ทางอำเภอฮาดงจะต้องออกค่าใช้จ่ายก้อนหนึ่ง

คิม-บย็องฮวี นายอำเภอฮาดงแสดงสีหน้าเป็นกังวลเรื่องงบประมาณ

“เดี๋ยวกลุ่มเกษตรกรภูเขาชีรีจะดูแลรับผิดชอบเรื่องเช่าตู้คอนเทนเนอร์ผักสลัดเองครับ”

**ท่านประธานใจบุญมาก**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **394**

**ตอนที่ 394 ถ้าใครสักคนประสบความสำเร็จอยู่คนเดียว คนอื่นๆ ต้องสิ้นหวัง สุดท้ายทุกคนก็ไปไม่รอด**

“จะไม่เป็นภาระกับกลุ่มเกษตรกรภูเขาชีรีใช่มั้ยครับ”

“ไม่มีปัญหาเลยครับ”

ผมพูดนิ่งๆ เวลานี้สถานการณ์ทางการเงินของกลุ่มเกษตรกรภูเขาชีรีต่างจากเมื่อก่อน

ค่าใช้จ่ายประมาณนั้นเราออกเองได้สบายๆ แต่ไม่ได้หมายความว่าจะแจกตู้คอนเทนเนอร์ผักสลัดให้ฟรีๆ

ผมจะให้เกษตรกรผู้ประสบความลำบากในการหาเลี้ยงชีพได้เช่าตู้คอนเทนเนอร์ผักสลัดพร้อมกับศึกษาเรียนรู้ไปด้วย

โดยจะให้เช่าฟรีจนกว่าจะขายผักได้กำไร

“ทำไมคุณถึงพยายามช่วยเกษตรกรถึงขนาดนี้ล่ะคะ”

ชเวกึมจาผู้นั่งฟังอย่างเงียบๆ เอ่ยถาม

“เพราะผมไม่ได้ทำงานเกษตรอยู่ตัวคนเดียวครับ งานเกษตรกรรมไม่เหมือนกับงานอุตสาหกรรมอื่นๆ ถ้าใครสักคนประสบความสำเร็จอยู่คนเดียว คนอื่นๆ ต้องสิ้นหวัง สุดท้ายทุกคนก็ไปไม่รอด และรากฐานของเราต้องสั่นคลอน ถึงผมจะช่วยเกษตรกรทุกคนไม่ไหว แต่ก็อยากให้ความหวังพวกเขาครับ”

“ความหวังหรือคะ”

“ความหวังที่ว่าจะลุกขึ้นยืนได้อีกครั้งน่ะครับ ถ้าไม่มีความหวัง การเกษตรก็หมดหนทางไปต่อในอนาคตเช่นกัน”

“คุณคิมด็อกมย็องเป็นคนอบอุ่นนะเนี่ย หล่อเลย”

ชเวกึมจาสบตาผมแล้วพูดขึ้น

“ถ้าตั้งใจจะเปิดมหาวิทยาลัยอีกครั้ง ก็ต้องเตรียมอีกหลายอย่าง ผมอยากให้ฝึกอบรมเกษตรกรก่อนเลย พวกคุณคิดว่ายังไงครับ”

ผมถามทั้งสองคน

“ผมเห็นด้วยอย่างยิ่งเลยครับ จะได้ช่วยสร้างความหวังให้พวกเกษตรกรตามที่ประธานคิมด็อกมย็องว่า”

คิม-บย็องฮวี นายอำเภอฮาดงกล่าว

“ฉันว่าก็ดีเหมือนกันค่ะ ขอให้ฉันได้ช่วยพวกคุณด้วยนะคะ จะเป็นงานเล็กๆ น้อยๆ อะไรก็ได้”

ชเวกึมจาพูดขึ้นอย่างระมัดระวัง

“ได้สิครับ”

ผมไม่ได้แค่อยากมอบความหวัง แต่ผมต้องการเผยแพร่การเกษตรสมัยใหม่ให้กับชาวเกษตรกรด้วย

\*\*\*

ผมบอกเรื่องมหาวิทยาลัยฮาดงกับพวกหัวหน้าฝ่าย

“มหาวิทยาลัยฮาดงจะกลายเป็นที่ผลิตเกษตรกรภูเขาชีรีแล้วสินะ”

อีดงชุนพูดยิ้มๆ

“ถึงเวลาที่พวกเราต้องตอบแทนบุญคุณบ้างแล้ว เพราะไปใช้มหาวิทยาลัยฮาดงเป็นทั้งห้องสำนักงานและห้องวิจัยซะเต็มที่เลยนี่นา”

ฮันกีทักว่า

“ว่าจะจัดสอนพวกเกษตรกรที่มหาวิทยาลัยฮาดงด้วยครับ”

“เกษตรกรหรือ”

ผมแจ้งเพื่อนร่วมงานว่าจะจัดสอนเรื่องตู้คอนเทนเนอร์ผักสลัดให้กับเกษตรกรผู้ได้รับผลกระทบจากพายุไต้ฝุ่น อีกทั้งจะให้เช่าตู้คอนเทนเนอร์ผักสลัดขณะพวกเขาฝึกฝนและเรียนวิชาด้วย

ฮันกีทักพูดพลางทำตาเป็นประกาย

“วิธีนี้ดีนะ จะพากันรอดทุกคน”

“นั่นสิครับ ผมรู้สึกผิดอยู่เหมือนกันที่กิจการพวกเราดีอยู่เจ้าเดียว ความคิดนี้เข้าท่ามากๆ ครับ”

อีดงชุนพูดพลางพยักหน้า เพื่อนร่วมงานคนอื่นๆ ก็เห็นด้วยเช่นกัน

ผมรู้สึกตื้นตันที่พวกเขาคิดเห็นตรงกันด้วยความเต็มใจ

“แล้วก็จะให้เกษตรกรรุ่นใหม่เข้ามาช่วยจัดการงานสอนครับ”

“ให้ผมช่วยสอนดีกว่า”

อีดงชุนชี้ตัวเองก่อนเอ่ยขึ้น

“ถ้าให้วิศวกรอีดงชุนจัดการ จะต้องดีกว่าแน่นอนครับ แต่งานของเราในตอนนี้สำคัญกว่างานสอนเลือกเอาเกษตรกรรุ่นใหม่ที่เก่งๆ มาสักคนก็พอ”

“ผมเห็นด้วยกับท่านประธานครับ ตอนนี้โรงเพาะปลูกกำลังดำเนินการเต็มรูปแบบ ถ้าขาดใครไปคนนึงนี่เรื่องใหญ่เลยนะ”

มินโยฮันพูดพลางมองบรรดาเพื่อนร่วมงาน

“คุณโยฮันไปช่วยคัดเลือกเกษตรกรรุ่นใหม่ที่จะให้ไปช่วยสอนด้วยนะครับ”

“ได้ครับ ผมมีคนที่คิดเอาไว้แล้วด้วยครับ”

เกษตรกรรุ่นใหม่หลายคนเคยไปทำงานถึงโรงเพาะปลูกดูไบ

เรามีคนเก่งฝีมือดีมากมาย คนเหล่านั้นได้รับการยอมรับให้ปฏิบัติหน้าที่เป็นหัวหน้าส่วน

“ได้ตอบแทนมหาวิทยาลัยฮาดง แถมยังได้ช่วยเกษตรกรด้วย สมกับที่เป็นท่านประธานของพวกเราจริงๆ”

ฮันกีทักพูดพร้อมชูนิ้วโป้ง

\*\*\*

งานรับสมัครเกษตรกรเข้ามหาวิทยาลัยฮาดงดำเนินไปอย่างรวดเร็ว

เหลือเพียงกำหนดตารางเวลาและประชาสัมพันธ์

เพราะตู้คอนเทนเนอร์ผักสลัดยังตั้งอยู่ในมหาวิทยาลัยฮาดง

หลังจากเตรียมการต่างๆ เสร็จสิ้นแล้ว การประชาสัมพันธ์ก็เริ่มขึ้น

โดยทำผ่านช่องทางออนไลน์และออฟไลน์พร้อมๆ กัน

เพราะเกษตรกรบางคนยังไม่คุ้นเคยกับสื่อออนไลน์

ผมขอลงโฆษณาทางหน้าหนังสือพิมพ์ฮันกุกที่นักข่าวแพซอนอาสังกัด

วันติดต่อขอลงโฆษณา นักข่าวแพซอนอาโทร.มาหาผม

เธอถามด้วยน้ำเสียงสดใส

“จะมาลงโฆษณากับหนังสือพิมพ์เราเหรอคะ”

“ผมอยากตอบแทนนักข่าวแพบ้างน่ะครับ”

“ไม่เป็นไรหรอกค่ะ ประธานคิมด็อกมย็องเป็นฝ่ายช่วยฉันซะมากกว่าอีก”

“งั้นหรือครับ”

“ว่าแต่เป็นเรื่องจริงมั้ยคะ ที่จะปล่อยให้เกษตรกรเช่าตู้คอนเทนเนอร์ผักสลัดฟรี”

“จะให้เฉพาะเกษตรกรที่ได้รับผลกระทบจากพายุไต้ฝุ่นครับ และขอเก็บคืนตอนที่มีกำไรแล้ว”

“งานนี้ไม่ได้ปักหมุดว่าจะหารายได้เข้าบริษัทสินะ”

“ผมหวังยิ่งกว่าเรื่องเงิน… คือผมทำเพื่ออนาคตน่ะครับ”

“สุดยอดไปเลยค่ะ”

ก่อนวางสาย เธอขอสัมภาษณ์ผม

เป็นสกู๊ปพิเศษเรื่องกลุ่มเกษตรกรภูเขาชีรี

ผมตอบตกลงด้วยความยินดี

“เนื้อหาหลักคงจะเป็นเรื่องของเกษตรกรรุ่นใหม่นะคะ”

“อยากรู้เลยครับว่าจะเขียนออกมาแบบไหน”

\*\*\*

วันนี้มีตารางทำงานล่วงเวลา

ขณะที่ผมกำลังกินข้าวอยู่ในโรงอาหาร เสียงโทรศัพท์ก็ดังขึ้น

สายจากชอนแฮรีผู้กลายเป็นครอบครัวของกลุ่มเกษตรกรภูเขาชีรีไปแล้ว

เธอก่อตั้งบริษัทในเครือกลุ่มเกษตรกรภูเขาชีรีที่สหรัฐอเมริกาและทำงานอยู่ที่นั่น

ผมวางช้อนส้อมแล้วรับสาย

“สะดวกคุยมั้ยคะ”

“ได้ครับ ว่ามาเลย”

“ฉันมีข่าวดีค่ะ”

“ข่าวดีงั้นหรือ”

“กลุ่มเกษตรกรภูเขาชีรีที่สหรัฐอเมริกาก็ไปได้สวยเหมือนกันค่ะ”

“จะได้สร้างโรงเพาะปลูกของเราในซานฟรานซิสโกแล้วใช่มั้ยครับ”

“ไม่ใช่ที่ซานฟรานซิสโก แต่รัฐอื่นขอมาค่ะ”

“รัฐไหนหรือ”

“อะแลสกาค่ะ”

**ด็อกมย็องมาเกิดใหม่ก็เพื่อช่วยคนอื่นนี่แหละ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **395**

**ตอนที่ 395 โครงการสวัสดิการของรัฐอะแลสกา**

ชอนแฮรีเล่าว่ารัฐอะแลสกาขอให้เราไปสร้างโรงเพาะปลูกไฮโดรโปนิกส์

อะแลสกาเป็นดินแดนที่สหรัฐอเมริกาซื้อมาจากรัสเซียในปี ค.ศ. 1867 โดยจ่ายไปเป็นเงิน 7.2 ล้านดอลลาร์

ตอนนั้นรัฐอะแลสกาถือเป็นดินแดนไร้ค่า แต่แล้วเมื่อค้นเจอแหล่งน้ำมันที่ใหญ่เป็นอันดับสามของโลกในปีค.ศ. 1960 อะแลสกาจึงกลายเป็นห่านที่ฟักไข่ออกมาเป็นทองคำ

“เป็นโครงการขั้นพื้นฐานในรัฐอะแลสกา เรียกว่าเป็นสวัสดิการแบบนึงน่ะค่ะ”

“สวัสดิการงั้นหรือ”

“ใช่ค่ะ โครงการนี้จะวางตู้คอนเทนเนอร์ผักสลัดไว้ตามหมู่บ้าน ให้ประชาชนมาหยิบผักสลัดไปกินฟรีๆ”

“ความคิดนี้เจ๋งดีนะ”

“กลุ่มเกษตรกรภูเขาชีรีได้ดูแลโครงการที่ว่านี้แหละค่ะ”

\*\*\*

ผมแจ้งฮันกีทักเรื่องงานที่อะแลสกา

“รัฐอะแลสกาที่อยู่ติดกับขั้วโลกเหนือใช่มั้ย”

“ใช่แล้วครับ”

“คือจะติดตั้งตู้คอนเทนเนอร์ผักสลัดไว้ในหมู่บ้านทุกๆ ที่น่ะหรือ”

“เห็นว่าเป็นโครงการสวัสดิการครับ”

“สวัสดิการผักสลัดงั้นหรือ รัฐอะแลสกาคงทำไหวแหละ”

เป็นนโยบายสวัสดิการที่รัฐอะแลสกาน่าจะทำให้เกิดขึ้นได้จริงอย่างเขาว่า

รัฐอะแลสกาเป็นรัฐหนึ่งในสหรัฐอเมริกาที่มีฐานภาษีรายได้ต่ำ

รัฐจะจ่ายค่าครองชีพขั้นพื้นฐานให้กับผู้อยู่อาศัยโดยไม่คำนึงถึงทรัพย์สิน รายได้ หรือสถานะจ้างงาน

เป็นการตัดสินใจที่อิงตามรัฐธรรมนูญของรัฐอะแลสกาที่ระบุไว้ว่า ‘ทรัพยากรของรัฐอะแลสกาเป็นของประชาชน’ รายได้ส่วนหนึ่งจากน้ำมันและทรัพยากรธรรมชาติจะถูกนำไปสมทบกับกองทุนถาวรอะแลสกาเพื่อจ่ายเป็นค่าครองชีพขั้นพื้นฐาน

“ผมคงต้องบินไปเซ็นสัญญาที่อะแลสกาครับ”

“ต้องทำสัญญากับใครหรือ”

“กับรัฐอะแลสกาโดยตรงเลยครับ”

“งั้นนายจะได้เข้าพบผู้ว่าการรัฐอะแลสกาเลยน่ะสิ”

\*\*\*

ผมกำหนดวันออกเดินทางไปรัฐอะแลสกาเรียบร้อยแล้ว

ครั้งนี้มีผมบินไปทำงานนอกสถานที่เพียงคนเดียว

ก่อนออกเดินทางไปรัฐอะแลสกา ผมแวะไปมหาวิทยาลัยฮาดง

เกษตรกรที่ได้รับความเสียหายจากพายุไต้ฝุ่นมารวมตัวกัน พวกเขาเป็นเกษตรกรจากทั่วประเทศ

มีคนสมัครมาเป็นจำนวนมาก เพราะเราจัดสรรผลประโยชน์ให้เต็มที่ อยากให้พวกเขาได้รับเลือกกันทุกคน แต่เรารับได้แค่ประมาณสามสิบคน

ผมยืนอยู่ตรงหน้าพวกเกษตรกร

“ผมคือคิมด็อกมย็อง ประธานบริษัทกลุ่มเกษตรกรภูเขาชีรีครับ มีประโยคที่ว่าเกษตรกรรมเกิดจากความต้องการของสวรรค์ เพราะฉะนั้น เรื่องสภาพอากาศสำคัญต่องานเกษตรกรรมมาก เกษตรกรจะหัวเราะหรือร้องไห้ก็ขึ้นอยู่กับสภาพอากาศ น่าเศร้าที่อากาศในปีนี้คงทำให้หลายๆ คนต้องลำบาก”

อาจเพราะนึกถึงความเสียหายที่เพิ่งพบมา เกษตรกรบางคนถึงกับมีน้ำตา

“เราจัดฝึกอบรมครั้งนี้เพื่อช่วยให้คุณก้าวไปข้างหน้าได้อีกครั้ง ต่อให้มีพายุไต้ฝุ่นลูกใหม่โถมเข้ามา แต่ถ้าใช้ตู้คอนเทนเนอร์ผักสลัด ก็จะปลูกพืชต่อไปได้โดยไม่เกิดผลกระทบใดๆ ขอให้ตู้คอนเทนเนอร์ผักสลัดได้เป็นความหวังน้อยๆ ในชีวิตของทุกคนนะครับ”

เสียงปรบมือดังกึกก้อง

ผมอ่านสายตาของเหล่าเกษตรกร

พวกเขากำลังสื่อสารออกมาทางสายตา

ว่าจะยืนหยัดขึ้นอีกครั้งและจะไม่ยอมแพ้

\*\*\*

ผมขึ้นเครื่องบินไปแวนคูเวอร์ ประเทศแคนาดา

ไม่มีเที่ยวบินตรงไปยังรัฐอะแลสกา ต้องไปเปลี่ยนเครื่องบินกลางทาง

จู่ๆ ผมก็นึกถึงตอนเดินทางไปขั้วโลกใต้ ช่างเป็นการเดินทางอันยาวไกล

ผมมาถึงสนามบินแองเคอเรจ รัฐอะแลสกาแล้ว

แองเคอเรจเป็นเมืองที่ใหญ่ที่สุดในอะแลสกา พวกเขาพัฒนาให้เป็นศูนย์กลางท่าเรือ

เมืองนี้เคยเป็นพื้นที่รกร้างในยุคที่รัสเซียปกครอง

แต่เมื่อสหรัฐอเมริกายึดครองอะแลสกาได้ ก็กลับกลายเป็นเมืองที่ใหญ่ที่สุด

ชอนแฮรีมารับผม

“ยินดีต้อนรับสู่อะแลสกาค่ะ”

ทั้งๆ ที่เป็นฤดูร้อนแต่เธอก็ยังสวมเสื้อแจ็กเก็ต สมกับเป็นเมืองหนาวทางเหนือ

“ไปที่พักก่อนมั้ยคะ”

เธอจองโรงแรมที่ดีที่สุดในแองเคอเรจไว้ให้

ผมเปลี่ยนไปสวมชุดสากลนิยมแล้วเดินออกมาที่ล็อบบี้

“คุณคงเหนื่อยน่าดู วันนี้พักก่อนดีกว่ามั้ง”

“ไม่เป็นไรครับ”

“งั้นจะไปพบผู้ว่าการรัฐเลยมั้ยคะ”

“เยี่ยมเลยครับ”

อาคารสำนักงานของรัฐอะแลสกาตั้งอยู่ในเมืองแองเคอเรจ

ผมกับชอนแฮรีเดินเข้าไป

เลขานุการช่วยนำทางเรา

บนผนังอาคารตกแต่งด้วยภาพถ่ายของอดีตผู้ว่าการรัฐรุ่นก่อน

ผู้ว่าการรัฐคนปัจจุบันชื่อคริส กุสโก จากพรรคริพับลิกัน

คริส กุสโกเป็นชายผิวขาวรูปร่างสูงใหญ่

เขายื่นมือมาทักทายผม

“คริส กุสโกครับ”

“ผมคิมด็อกมย็องครับ”

“เชิญนั่งเลยครับ”

ผมนั่งบนโซฟาและหันมองไปรอบห้อง สะดุดตาภาพถ่ายของชนพื้นเมืองอะแลสกา

พอเห็นผมสนใจภาพถ่ายใบนั้น ผู้ว่าการรัฐก็พูดยิ้มๆ

“นี่รูปคุณปู่ทวดของผมเองครับ”

ผมมองหน้าคริส กุสโกอย่างละเอียด

หน้าตาของเขาแตกต่างจากชาวตะวันตกที่มีหน้าตาเป็นเอกลักษณ์ นัยน์ตาเกือบเป็นสีดำไม่เหมือนกับชาวตะวันตกที่มีนัยน์ตาสีฟ้า

“ผมมีเลือดชาวพื้นเมืองอะแลสกาอยู่ในตัวครับ”

คริส กุสโกพูดด้วยแววตาลึกซึ้ง

การเล่นสนุกของประเทศมหาอำนาจทำให้ชาวพื้นเมืองอะแลสกาต้องเศร้าเสียใจ

ก่อนหน้านี้ พวกเขาโดนปกครองโดยรัสเซียและเวลานี้ก็ถูกปกครองโดยสหรัฐอเมริกา

“ตอนแรกผมคิดว่าจะเซ็นสัญญากับแพลนต์แฟกตอรี ไม่ใช่กลุ่มเกษตรกรภูเขาชีรี แต่พอได้ฟังที่คุณชอนแฮรีพูด ผมก็เลยเปลี่ยนใจครับ”

คริส กุสโกพูดพลางหันไปมองชอนแฮรี

ชอนแฮรียิ้มร่าเริง

ผมถามคริส กุสโก

“คุณชอนแฮรีคงแนะนำตู้คอนเทนเนอร์ผักสลัดของกลุ่มเกษตรกรภูเขาชีรีเป็นอย่างดีใช่ไหมครับ คุณประทับใจเรื่องไหนเป็นพิเศษไหมครับ”

“เธออธิบายฟังก์ชันการใช้งานตู้คอนเทนเนอร์ของกลุ่มเกษตรกรภูเขาชีรีได้ละเอียดมากๆ นี่ผมก็เพิ่งทราบว่าใช้แอปพลิเคชันควบคุมตู้คอนเทนเนอร์ผักสลัดได้ด้วย แต่ของแพลนต์แฟกตอรีไม่มีฟังก์ชันใช้แอปพลิเคชัน พอได้ฟังคุณชอนแฮรีแล้วผมก็เลยเปลี่ยนใจครับ”

คริส กุสโกกางแผนที่บนโต๊ะ

เป็นแผนที่รัฐอะแลสกา

“จุดบนแผนที่คือตำแหน่งที่เราจะติดตั้งตู้คอนเทนเนอร์ผักสลัดครับ”

คริส กุสโกชี้ไปที่จุดบนแผนที่

“ว่าจะทดลองติดตั้งในหมู่บ้านห้าสิบแห่งก่อนครับ ถ้าผลตอบรับดีก็มีแผนจะขยายออกไปอีก”

“ลองติดตั้งโรงเพาะปลูกแทนตู้คอนเทนเนอร์ผักสลัดดีกว่ามั้ยครับ”

“ตอนแรกผมก็เคยคิดอย่างงั้นเหมือนกัน แต่มองว่าน่าจะใช้ตู้คอนเทนเนอร์ผักสลัดมากกว่าครับ”

“เพราะอะไรหรือครับ”

“อะแลสกามีที่ดินเยอะกว่าจำนวนประชากร ความหนาแน่นของประชากรต่ำ ผมเลยมองว่าถ้าติดตั้งตู้คอนเทนเนอร์ผักสลัดไว้ประจำหมู่บ้านก็น่าจะสมเหตุสมผลกว่าครับ”

เขาพูดถูกต้อง โรงเพาะปลูกหลังใหญ่เหมาะกับเมืองที่มีประชากรอัดแน่นอย่างดูไบ ซึ่งตรงกันข้ามกับรัฐอะแลสกา

“รัฐอะแลสกามีอุณหภูมิหลากหลาย ขึ้นอยู่กับภูมิภาค พื้นที่มีพรมแดนติดกับขั้วโลกเหนือ อาจมีอุณหภูมิลดลงต่ำสุดถึงลบสามสิบองศาเซลเซียส เป็นสภาพแวดล้อมที่ปลูกผักได้ยากมากๆ ต้องพึ่งพาการนำเข้า พอนำเข้าอย่างเดียว เราเลยคุมราคาไม่ได้ ผมเลยตัดสินใจนำตู้คอนเทนเนอร์ผักสลัดเข้ามาใช้ครับ”

คริส กุสโกพูดด้วยสีหน้าจริงจัง

สัมผัสได้ถึงความกังวลของผู้ว่าการรัฐอะแลสกา

ถึงพวกเขาจะสนับสนุนเงินขั้นพื้นฐานให้กับผู้อยู่อาศัยด้วยทรัพยากรอุดมสมบูรณ์ของรัฐอะแลสกา แต่สินค้าก็ยังมีราคาแพง

โดยเฉพาะผลผลิตทางการเกษตร ส่วนใหญ่เป็นสินค้านำเข้าแช่แข็ง ทำให้ผักสดมีราคาสูง

การให้สวัสดิการผักสลัดกับชาวอะแลสกา ไม่ใช่แค่นโยบายสวัสดิการ

แต่เป็นภารกิจจำเป็น

หลังจากพูดคุยกับผู้ว่าการรัฐ เราก็ลงชื่อในหนังสือสัญญาผลิตตู้คอนเทนเนอร์ผักสลัด

**ได้งานระดับโลกเลยนะ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **396**

**ตอนที่ 396 ท่านประธานเคยบอกว่าถ้ากิจการเราราบรื่นอยู่เจ้าเดียวก็ไม่มีประโยชน์อะไร**

วันต่อมา ผมกับชอนแฮรีแวะไปหมู่บ้านที่จะติดตั้งตู้คอนเทนเนอร์ผักสลัด

เป็นหมู่บ้านชาวประมงที่มีหิมะปกคลุมหนาแน่น

ชอนแฮรีพูดขณะมองหิมะ

“เห็นว่าสมัยก่อนที่นี่เคยเป็นเหมืองทองด้วยค่ะ”

“เหมืองทองเหรอ”

“ถึงขั้นตื่นทองเลยล่ะ”

การตื่นทอง (gold rush) เป็นปรากฏการณ์ที่ผู้คนมารวมตัวกันเพื่อหาทองคำ

อะแลสกาไม่ได้มีแค่น้ำมันแต่ยังเต็มไปด้วยทรัพยากรธรรมชาติอื่นๆ

ที่นี่มีทรัพยากรธรรมชาติอุดมสมบูรณ์ แต่มีสภาพแวดล้อมเลวร้ายที่สุดสำหรับการปลูกพืช

ตามที่ผู้ว่าการรัฐว่า คือหมู่บ้านแต่ละแห่งอยู่ห่างไกลกัน

และด้วยเหตุนี้ ทำให้เกิดภาพวิวที่มีลักษณะเฉพาะตัว

ผมแหงนมองท้องฟ้าแล้วอุทาน

“ที่อะแลสกามีเครื่องบินเบาหลายลำเลยนะเนี่ย!”

ขณะขับรถอยู่บนถนน ผมเห็นเครื่องบินอากาศยานเบาโฉบผ่านหลายครั้ง

“คนอะแลสกาใช้เครื่องบินเบาส่งพิซซ่าด้วยค่ะ”

“ส่งพิซซ่าทางเครื่องบินน่ะหรือ”

“ใช่ค่ะ”

ชอนแฮรีพูดไปยิ้มไป

ไม่นานเราก็มาถึงหมู่บ้านที่จะติดตั้งตู้คอนเทนเนอร์ผักสลัด

ถึงจะเป็นเมืองที่อยู่ใกล้กับแองเคอเรจ แต่ก็ใช้เวลาขับรถถึงสองชั่วโมง

ใช้เวลาเดินทางไปกลับสี่ชั่วโมง เป็นเหตุผลที่ต้องขับเครื่องบินเบาส่งพิซซ่า

ชื่อหมู่บ้านฟังดูน่าสนใจ

หมู่บ้านชื่อโครว์เนสต์ (Crow nest) แปลว่ารังของอีกา

ชอนแฮรีพูดขึ้นขณะลงจากรถ

“คนส่วนใหญ่ในหมู่บ้านนี้ทำอาชีพประมงค่ะ”

เป็นหมู่บ้านชาวประมงเล็กๆ ที่มีผู้คนมารวมตัวกัน

น่าจะมีประมาณสามสิบครัวเรือน

มีพื้นที่ว่างอยู่ใจกลางหมู่บ้าน

ชอนแฮรีมองไปบริเวณนั้นและพูดว่า

“เขาจะให้เราวางตู้คอนเทนเนอร์ผักสลัดตรงนั้นแหละค่ะ”

ชอนแฮรีเป็นผู้ดูแลโครงการในอะแลสกามาก่อน

ทั้งยังเป็นผู้คัดเลือกหมู่บ้านนำร่องห้าสิบแห่ง

ที่กลุ่มเกษตรกรภูเขาชีรีคว้าโอกาสได้เซ็นสัญญาไม่ใช่แค่เพราะมีทักษะเทคโนโลยีเหนือกว่าคนอื่นเท่านั้น

แต่เอกสารนำเสนอที่ชอนแฮรีจัดทำขึ้นก็มีบทบาทสำคัญเช่นกัน

ระหว่างเดินทางกลับหลังจากตรวจสอบพื้นที่เรียบร้อย

ก็ได้เห็นร้านค้าเล็กๆ โดดเด่นสะดุดตา

“นั่นซูเปอร์มาร์เก็ตใช่มั้ยครับ”

“ใช่ค่ะ เป็นซูเปอร์มาร์เก็ตร้านเดียวในหมู่บ้านค่ะ”

“แวะเข้าไปดูกันดีมั้ย”

เราเดินเข้าไปในซูเปอร์มาร์เก็ตด้วยกัน

ผมอยากรู้ว่าเขาวางขายอะไรบ้าง

ในร้านมีทุกสิ่งทุกอย่างตั้งแต่สินค้าจากโรงงานอุตสาหกรรมไปจนถึงเนื้อสัตว์และผัก

“ราคาค่อนข้างแพงเลยนะเนี่ย”

โดยเฉพาะผักที่มีราคาแพงเป็นพิเศษ ถ้าได้ติดตั้งตู้คอนเทนเนอร์ผักสลัดก็คงช่วยหมู่บ้านได้มาก

ผมกลับมากินอาหารเย็นกับชอนแฮรีที่แองเคอเรจ

เป็นเมนูปูยักษ์ ของขึ้นชื่อในอะแลสกา

มีเนื้อนุ่มและรสชาติอร่อย

ระหว่างทางกลับโรงแรม เธอถามผม

“พรุ่งนี้จะกลับเกาหลีใต้แล้วใช่มั้ยคะ”

“ครับ เซ็นสัญญาเสร็จแล้วก็ต้องเริ่มทำงานกันเลย พอตู้คอนเทนเนอร์ผักสลัดพร้อมแล้ว เราจะส่งมาให้ที่อะแลสกานะครับ พร้อมกับผู้เชี่ยวชาญด้วย”

“ระหว่างรอ ฉันจะเตรียมความพร้อมให้อย่างดีเลยค่ะ”

วันรุ่งขึ้นผมขึ้นเครื่องบินกลับเกาหลีใต้

\*\*\*

ในเวลาเดียวกันนั้นเอง ที่โรงเพาะปลูกของกลุ่มเกษตรกรภูเขาชีรีในฮาดง

นักข่าวแพซอนอาเข้าไปในโรงเพาะปลูก

ฮันกีทักทักทายเธอ

“ท่านประธานบอกไว้ว่าคุณจะมาเก็บข้อมูลเพื่อเขียนข่าวครับ”

“ประธานคิมด็อกมย็องไม่อยู่หรือคะ”

“เขาออกไปทำงานข้างนอกกะทันหันน่ะครับ คุณอยากพบท่านประธานด้วยมั้ยครับ”

“เปล่าหรอกค่ะ ไม่เป็นไร วันนี้ฉันอยากจะมาพบเกษตรกรรุ่นใหม่แหละค่ะ”

“อย่างงี้นี่เอง”

ฮันกีทักพูดพร้อมกับยื่นกาแฟให้เธอ

“โรงเพาะปลูกฮาดงผลิตผักสลัดได้เท่าไหร่หรือคะ”

“เราทำได้สามสิบตันต่อวันครับ”

“เยอะมากเลยนะเนี่ย”

“มียอดสั่งซื้อเข้ามาเยอะมากจนถึงขั้นต้องปฏิเสธไปบ้างครับ”

“สุดยอดเลยค่ะ!”

นักข่าวแพซอนอาพูดพร้อมแสดงสีหน้าตกใจ

“ว่าแต่จะเลือกสัมภาษณ์เกษตรกรรุ่นใหม่ยังไงเหรอครับ”

“อยากรบกวนให้หัวหน้าฝ่ายฮันกีทักช่วยแนะนำผู้ให้สัมภาษณ์หน่อยน่ะค่ะ”

“ได้ครับ งั้นรอแป๊บนึงได้มั้ย”

นักข่าวแพซอนอาพยักหน้าเบาๆ

ไม่นาน ฮันกีทักก็ปรากฏตัวพร้อมกับชายคนหนึ่ง

เขาเป็นชายผู้มีรูปตาเรียวยาว

“ผมชื่อซองโดยุนครับ”

“นักข่าวแพซอนอาค่ะ”

พอซองโดยุนนั่งลงแล้ว ฮันกีทักก็เดินออกไปข้างนอกเงียบๆ

“คุณโดยุนทำงานอะไรในนี้เหรอคะ”

“ผมอยู่ทีมปลูกผักครับ”

“แสดงว่าเป็นเกษตรกรที่ปลูกผักสลัดใช่มั้ยคะ”

นักข่าวแพซอนอาเน้นคำว่า<i>เกษตรกร</i>

“ใช่ครับ ผมเป็นเกษตรกรปลูกผักสลัด แล้วก็กำลังทำงานระดมทุนเพื่อการเกษตรด้วยครับ”

“งานระดมทุนเพื่อการเกษตรเป็นยังไงหรือคะ”

ซองโดยุนเล่าเรื่องงานระดมทุนเพื่อการเกษตรให้เธอฟัง

นักข่าวแพซอนจดบันทึกก่อนเอ่ยขึ้น

“งานนี้เป็นประโยชน์ต่อเกษตรกรมากเลย เจ๋งมากค่ะ!"

“ผมได้บทเรียนจากการสังเกตดูท่านประธานคิมด็อกมย็องนั่นแหละครับ”

“งั้นหรือคะ”

“ท่านประธานเคยบอกว่าถ้ากิจการเราราบรื่นอยู่เจ้าเดียวก็ไม่มีประโยชน์อะไร”

นักข่าวแพซอนอาซักถามตอนสัมภาษณ์ช่วงท้าย

“ขออนุญาตถามถึงรายได้ต่อปีของเกษตรกรรุ่นใหม่ได้มั้ยคะ แต่ถ้าลำบากใจก็ไม่เป็นไรค่ะ”

“ไม่เป็นไรเลยครับ”

ซองโดยุนค่อยๆ เบิกตากว้าง

นักข่าวแพซอนอามองตาเขาพลางเอ่ยถาม

“ปีนึงนี่คุณมีรายรับประมาณเท่าไหร่หรือคะ”

**ค้างเลยย เดาว่าน่าจะเยอะจนจึ้ง**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **397**

**ตอนที่ 397 เศรษฐีเกษตรกร**

ซองโดยุนตอบด้วยสีหน้าสบายๆ

“ประมาณหนึ่งร้อยล้านวอนครับ”

“หา? หนึ่งร้อยล้านวอนเลยหรือ เยอะจัง!”

นักข่าวแพซอนอากลืนน้ำลายขณะอุทาน

“ท่านประธานคิมด็อกมย็องเคยสัญญาเอาไว้ ว่าถ้าสร้างโรงเพาะปลูกที่ฮาดงกับที่ดูไบได้สำเร็จ ทุกคนจะได้เป็นเศรษฐีเกษตรกรน่ะครับ”

“มีเกษตรกรรุ่นใหม่ทำงานอยู่ที่ดูไบด้วยใช่มั้ยคะ”

“ใช่ครับ ตอนนี้ผู้เชี่ยวชาญเรื่องเพาะปลูกห้าสิบคนบินไปพักอยู่ที่นั่น แล้วก็มีเกษตรกรรุ่นใหม่ที่กำลังเดินทางไปยุโรปด้วยครับ”

“อย่างงี้นี่เอง กลุ่มเกษตรกรภูเขาชีรีไม่ได้มีรายรับเฉพาะในประเทศเกาหลีใต้ แต่หาเงินได้จากทั่วโลกเลยแฮะ แล้วก็น่าประทับใจมากที่เกษตรกรรุ่นใหม่มีรายได้ปีนึงราวๆ หนึ่งร้อยล้านวอน ขอบคุณที่ให้สัมภาษณ์ในวันนี้นะคะ อยากจะฝากบอกอะไรส่งท้ายมั้ยคะ”

“ผมว่าเงินรายได้ต่อปีนั้นเป็นแค่ตัวเลขเฉยๆ แต่การได้ทำงานในฐานะเป็นสมาชิกของกลุ่มเกษตรกรภูเขาชีรีทำให้ผมมีความสุข และผมก็ภูมิใจกับงานระดมทุนการเกษตรที่ทำอยู่ด้วยครับ”

\*\*\*

ผมขึ้นเครื่องบินจากสนามบินแวนคูเวอร์ไปลงอินช็อน

พอหลับตาลงก็นึกถึงเหตุการณ์ที่ขั้วโลกใต้ขึ้นมา

ผมประสบความสำเร็จเล็กๆ น้อยๆ ที่ขั้วโลกใต้ ต่อเนื่องไปถึงดูไบ อัมสเตอร์ดัมและรัฐอะแลสกา

ผมเริ่มต้นทดลองทำตู้คอนเทนเนอร์ผักสลัด จนกระทั่งสร้างโรงเพาะปลูกที่ใหญ่ที่สุดในเกาหลีใต้สำเร็จ

การได้ค้นเจอเคล็ดลับการปลูกผักแนวตั้งขณะพักอยู่ขั้วโลกใต้ ทำให้เราสร้างโรงเพาะปลูกหลังใหญ่ได้เสร็จสมบูรณ์

วันคืนที่ผ่านมา ผมออกวิ่งโดยจ้องแต่สิ่งตรงหน้า ไม่นึกเสียดายเรื่องใด

พอลืมตาขึ้น ก็พบว่าตัวเองมาถึงสนามบินอินช็อนแล้ว

ผมพบภาพอัศจรรย์ใจที่สนามบิน หนังสือพิมพ์ลงภาพซองโดยุนใหญ่เตะตา

ได้เห็นประโยคพาดหัวที่ว่า ‘เศรษฐีเกษตรกรแห่งฮาดง’

ผมหยุดยืนอ่านข่าวอยู่ตรงนั้น เป็นข่าวที่เขียนโดยนักข่าวแพซอนอาดังคาด

ตามด้วยเรื่องราวของกลุ่มเกษตรกรภูเขาชีรีที่ประสบความสำเร็จกับการทำเกษตรสมัยใหม่

ประเด็นหลักของสกู๊ปข่าวคือเรื่องของ ‘เกษตรกรรุ่นใหม่’ ที่ทำงานในบริษัทกลุ่มเกษตรกรภูเขาชีรี

เรื่องราวชีวิตของเกษตรกรในฮาดงถูกนำไปเขียนข่าว เล่าอย่างละเอียดตั้งแต่เรื่องความสำเร็จของงานระดมทุนการเกษตรของซองโดยุน ไปจนถึงเรื่องที่เกษตรกรรุ่นใหม่คิดค้นพัฒนาตู้ปลูกผักสลัดในครัวเรือน

ปิดท้ายด้วยคำพูดของซองโดยุนที่ว่าเจ้าตัวมีความสุขกับการทำงานในฐานะสมาชิกกลุ่มเกษตรกรภูเขาชีรี

ฮันกีทักกำลังรอผมอยู่หน้าสนามบิน

“ยินดีต้อนรับกลับจากอะแลสก้า”

เขาถอดแว่นกันแดดแล้วพูดขึ้น

“ทำไมต้องออกมารับด้วยล่ะครับ เหนื่อยเปล่าๆ”

“ท่านประธานของเราเดินทางมาไกล ไอ้เราก็ต้องคอยมาให้บริการสิ”

เขาพูดยิ้มๆ

“เอ๊ะ? ที่อยู่ในมือ?”

“หนังสือพิมพ์ครับ”

ผมชูหนังสือพิมพ์ขึ้นมาให้เขาดู พอเห็นฝั่งที่มีหน้าของซองโดยุนเขาก็ทำหน้าเสียดายทันที

“ก็ว่าจะหยิบให้ดูอยู่แล้วเชียว ดันซื้อมาก่อนซะได้”

ฮันกีทักชูหนังสือพิมพ์ในมือ เป็นฉบับเดียวกับที่ผมถืออยู่

พวกเราระเบิดเสียงหัวเราะออกมาพร้อมกัน

ฮันกีทักถามขึ้นระหว่างเดินทางกลับบ้าน

“งานที่อะแลสก้าเป็นไงบ้าง”

“ได้ทำสัญญาแบบระบุเงื่อนไขเป็นที่น่าพอใจเลยครับ”

“คงจะยุ่งขึ้นกว่าเดิมสิเนอะ”

“มีงานที่เกี่ยวโยงกันอยู่หลายอย่าง ก็คงเลี่ยงไม่ได้ครับ”

“มีงานทำก็ดีแหละ แต่ต้องพักผ่อนบ้างเนอะ นี่ฉันจำไม่ได้ด้วยซ้ำว่าพอสร้างโรงเพาะปลูกที่ฮาดงเสร็จแล้วพวกเราได้พักไปตอนไหน”

เป็นเรื่องจริงที่ว่าพวกเราไม่มีเวลาพักผ่อนเลยนับตั้งแต่โรงเพาะปลูกฮาดงเปิดใช้งานเต็มรูปแบบ

พวกเกษตรกรรุ่นใหม่ยังได้สับเปลี่ยนกันไปพักบ้าง แต่หัวหน้าทีมต้องทำงานโดยปราศจากวันหยุดเสาร์อาทิตย์

“งั้นพวกเราผลัดกันลาพักร้อนบ้างดีมั้ยครับ”

“ไม่คิดเลยแฮะ ว่าจะได้ยินคำพูดแบบนี้จากปากท่านประธาน”

ฮันกีทักดูตื่นเต้น เขายิ้มกว้างและแสดงสีหน้าเบิกบานใจ

\*\*\*

มาถึงสำนักงานที่ฮาดงแล้วผมก็รู้สึกเหมือนได้กลับมาถึงบ้าน

หัวหน้าทีมทุกคนมารวมตัวกันที่ห้องทำงานของผม

ผมแจ้งพวกเขาเรื่องการเซ็นสัญญาที่รัฐอะแลสกา

ฮันกีทักพูดทันทีเมื่อผมพูดจบ

“ปีนี้ทุกคนลาพักร้อนกันได้นะครับ”

“พักร้อน?”

อีดงชุนถามด้วยสีหน้าประหลาดใจ

“ถ้าจะจัดการงานของอะแลสก้าด้วย เราจะยิ่งยุ่งหนัก แบบนี้จะไหวหรือครับ”

อีดงชุนถามพลางสังเกตสีหน้าของผม

“ก็ทำงานไปด้วย พักไปด้วยสิครับ”

“ถ้าท่านประธานคิดอย่างงั้น ผมก็เห็นด้วยครับ”

อีดงชุนพูดเหมือนตะโกน

“ลาพักร้อนรอบนี้ คุณพ่อไปดูไบดีมั้ยครับ”

“ดูไบ?”

“ครับ ไปเที่ยวดูไบแล้วก็ไปเยี่ยมลูกชายด้วยครับ”

“แค่คิดก็ดีใจแล้วนะเนี่ย”

อีดงชุนพูดด้วยสีหน้าสุขใจ

ฮันกีทักมองเพื่อนร่วมงานพลางตะโกนบอก

“ทุกคนวางแผนลาพักร้อนไว้เลยนะ เดี๋ยวผมจะจัดตารางลาพักตามคิวคนที่แจ้งเข้ามาก่อนครับ”

\*\*\*

ผมเกิดความรู้สึกว่าตัวเองใช้ชีวิตอยู่กับงานอย่างเดียวเหมือนฮันกีทักว่า

ก็เลยตัดสินใจว่าคงจะต้องเปลี่ยนรูปแบบการใช้ชีวิต

เคยตั้งใจเอาไว้ว่าจะหยุดพักผ่อนช่วงสุดสัปดาห์ แต่พอเอาเข้าจริง ผมกลับทำไม่ได้อย่างที่คิด

ในหัวผมคิดแต่เรื่องงานและต้องครุ่นคิดหลายๆ อย่าง

แล้วก็มีโทรศัพท์เข้ามา เป็นสายจากชองกาฮีผู้เพิ่งสร้างหอสมุดในฮาดงเสร็จ

“ทำอะไรอยู่ วันนี้วันหยุดนี่นา”

“ว่าจะพักผ่อนน่ะ”

“อย่างนายมีหยุดพักวันสุดสัปดาห์ด้วยหรือ”

“แหงสิ ฉันก็เป็นคนเหมือนกันนะ”

“แวะมาเที่ยวหอสมุดสิ”

“มีงานให้ทำใช่มั้ยล่ะ”

“ใช่ ว่าจะให้ช่วยงานซักหน่อยน่ะ”

กาฮีแวะมาฮาดงซึ่งเป็นที่ตั้งของหอสมุดทุกสุดสัปดาห์

เธอเป็นคุณครูโรงเรียนทำเทียนและดูแลหอสมุดควบคู่ไปด้วย

เป็นคนมีภารกิจยุ่งที่สุดในบรรดาสมาชิกกลุ่มเกษตรกรภูเขาชีรี

ผมตัดสินใจจะออกไปหอสมุด ถือโอกาสสงบจิตสงบใจ

แม่ร้องถามขณะผมตั้งท่าจะออกไปข้างนอก

“วันหยุดแท้ๆ ยังต้องไปทำงานอีกหรือ”

“เปล่าหรอก วันนี้ผมว่าจะพักน่ะครับ”

“จริงเรอะ ไม่ใช่บอกจะพักแต่ไปโผล่ที่ออฟฟิศนะ”

แม่เอ่ยด้วยแววตาเป็นเชิงว่าไม่ไว้ใจ

“จริงสิครับ ผมจะไปหากาฮีที่หอสมุดครับ”

“เหรอ งั้นรอแป๊บนึงสิ”

บอกให้รอแป๊บนึงแต่แม่กลับใช้เวลานานพอสมควร ผมเดินเข้าไปถามถึงในครัว

“ทำอะไรอยู่ครับ นานจัง”

“แม่จะทำของกินให้น่ะ”

“ไม่เป็นไรหรอกครับ”

แม่จัดข้าวห่อสาหร่ายกับผลไม้ใส่ตะกร้าไว้ให้เยอะแยะมากมาย

“เอานี่ไปกินด้วยสิ”

“เยอะขนาดนี้ใครจะกินหมดครับ”

“จะไปหอสมุดไม่ใช่เรอะ ให้เอาไปแบ่งกันกินกับคนที่นั่นไง”

ผมถืออาหารที่แม่ห่อให้ด้วยความใส่ใจแล้วออกไปหอสมุด

\*\*\*

ตอนผมมาถึงหอสมุด ใครหลายคนกำลังนั่งเรียนอยู่ก่อนแล้ว

กาฮีกำลังเขียนกระดานดำ กลุ่มคนผู้นั่งอยู่ที่โต๊ะกำลังอ่านออกเสียงคำที่เธอเขียน

นักเรียนส่วนใหญ่เป็นพวกคุณย่า

เธอน่าจะกำลังสอนพวกคุณย่าเขียนตัวอักษรภาษาเกาหลีอยู่

ผมรอให้เธอสอนเสร็จ

“มาตั้งแต่เมื่อไหร่นี่”

กาฮีถามยิ้มๆ

“เพิ่งมาถึงแหละ”

“แล้วพกอะไรมาด้วยน่ะ”

“มื้อเที่ยงไว้กินด้วยกัน”

**อยากเป็นเกษตรกรรวยๆ แล้ว**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **398**

**ตอนที่ 398 ฉันมีเป้าหมายใหม่แล้วนะ**

กาฮีมองเข้าไปในตะกร้าแล้วถาม

“คุณแม่จัดมาให้ใช่มั้ย”

“รู้ได้ไง”

“แค่ได้กลิ่นก็รู้แล้ว”

“นี่เป็นวิญญาณสิท่า”

“ให้ทุกคนมากินด้วยกันได้มั้ย”

เธอถามพลางกะพริบตาปริบๆ ผมพยักหน้าเบาๆ

พวกเรากินข้าวห่อสาหร่ายและผลไม้กับคุณย่าในห้องรับรองของหอสมุด

คุณย่าพวกนี้ผมรู้จักทุกคน

พวกท่านคอยดูแลเมนูอาหารของกลุ่มเกษตรกรภูเขาชีรีมาตั้งแต่ช่วงเราอาศัยใช้พื้นที่มหาวิทยาลัยฮาดง

“วันนี้ท่านประธานเป็นเจ้ามือเลี้ยงมื้อกลางวันเลยนะเนี่ย ~”

คุณย่าท่านหนึ่งพูดไปยิ้มไป

ผมกินข้าวห่อสาหร่ายแล้วเอ่ยถามคุณย่า

“เรียนสนุกมั้ยครับ”

“พักนี้ฝึกคัดตัวอักษรซะเพลินเลยละ”

“ดูท่าจะชอบนะครับ”

“ชอบสุดๆ เลย ครูกาฮีช่วยสอนอย่างใจเย็นมากๆ”

พวกคุณย่าที่ฟังอยู่ข้างหน้าผงกศีรษะตาม

หลังกินข้าวเที่ยงเสร็จ ผมออกไปเดินเล่นกับกาฮี

พอเดินผ่านโซนภาพศิลปะฝาผนัง ผมก็ถามขึ้น

“พวกคุณย่ายังไม่กลับบ้านกันหรือ”

“เรียนเสร็จแล้วพวกท่านจะชอบอ่านหนังสือแล้วก็ฝึกคัดเกาหลีกันต่อน่ะ”

“ไฟแรงกันน่าดู”

“ฉันก็ตกใจเหมือนกัน”

“เป้าหมายต่อไปของชองกาฮีคือสอนเขียนภาษาเกาหลีสินะ”

“ฉันคิดเรื่องสอนเขียนเกาหลีไว้ตั้งแต่ตอนสร้างหอสมุดแล้ว ส่วนเป้าหมายต่อไปยังไม่ได้ตัดสินใจหรอก”

“พอเธอยังไม่ตัดสินใจ ฉันเลยอยากรู้ยิ่งกว่าเดิมแฮะ แต่วันนี้ฉันมีเป้าหมายใหม่เพิ่มมาอีกข้อแหละ”

“เป้าหมายเหรอ”

เธอมองผมด้วยสีหน้าสงสัย

“ฉันว่าจะตั้งชมรมนักอ่านน่ะ”

“ชมรมนักอ่าน?”

\*\*\*

ผมจัดตั้งชมรมนักอ่านแห่งกลุ่มเกษตรกรภูเขาชีรี

โดยให้หัวหน้าทีมรวมถึงฮันกีทักเป็นสมาชิกกลุ่มแรกเริ่ม

ฮันกีทักชูหนังสือร้องถาม

“ที่นายอนุญาตให้ลาพักร้อนก็เพราะไม่ยอมให้ได้หยุดพักช่วงสุดสัปดาห์ใช่มั้ย”

“ก็แค่ชวนมาอ่านหนังสือด้วยกันน่ะครับ”

“ให้พวกเกษตรกรรุ่นใหม่มาอ่านด้วยกันดิ”

“ผมแอบถามซองโดยุนมาแล้วแหละ”

“เขาว่าไง”

“บอกว่าจะรวมกลุ่มกันเองครับ”

“จะว่าไป อยู่กับพวกเราก็คงอึดอัดใจแย่”

หลังจากนั้นผมแวะมาหอสมุดทุกสุดสัปดาห์

ชมรมนักอ่านให้สมาชิกเลือกอ่านหนังสือสัปดาห์ละหนึ่งเล่ม แล้วมาพูดคุยแลกเปลี่ยนความรู้สึกและความคิดเห็น

คนที่กระตือรือร้นที่สุดคือมินโยฮัน เขาหาหนังสือเกี่ยวกับการเกษตรสมัยใหม่ได้เก่งมาก

ไม่ได้เตรียมมาแค่หนังสือเล่ม แต่ยังมีเอกสารงานวิจัยด้วย

อย่างงานวิจัยเรื่องการใช้โดรนในงานเกษตรก็ดึงดูดความสนใจของผู้คนได้มากทีเดียว

ส่วนแพกมินซอกก็โดนบ่นที่แนะนำหนังสือเกี่ยวกับโปรแกรมคอมพิวเตอร์

ฝั่งอีดงชุนทำเรื่องผิดคาด คือไม่ได้แนะนำหนังสือเกี่ยวกับเทคโนโลยี เล่มที่เขาแนะนำส่วนใหญ่เป็นความเรียงอบอุ่นหัวใจ

ฮันกีทักแนะนำหนังสือทำอาหาร การตั้งชมรมนี้ทำให้ผมได้รู้ว่าเขาสนใจเรื่องทำอาหาร

ซองโดยุนก็ก่อตั้งชมรมนักอ่านที่หอสมุดกับพวกเกษตรกรรุ่นใหม่เช่นกัน

ได้เห็นพวกเขาจับกลุ่มทำชมรมแล้วชื่นใจ

พวกเราได้เจอกันที่หอสมุดบ่อยๆ จะเห็นว่าเราต่างถือหนังสืออยู่ในมือ

กาฮีเตรียมของว่างไว้ให้พวกเรา

ผมพลอยได้ใช้เวลาอยู่กับเธอเพิ่มขึ้นตามไปด้วย

ฤดูร้อนแสนยาวนานกำลังจะผ่านพ้นไป

วันนี้ฮันกีทักมาเข้าร่วมชมรมนักอ่านอย่างกระตือรือร้น

ผมได้รู้เหตุผลในช่วงท้ายของกิจกรรมชมรม

“เดี๋ยวสัปดาห์หน้าเราเว้นไปสักสัปดาห์นึงดีมั้ย”

“ทำไมล่ะครับ”

“มีคนลาพักร้อนไว้สองคนน่ะ”

ฮันกีทักมองอีดงชุนกับแพกมินซอกพลางพูด

อีดงชุนพูดพร้อมยิ้มแย้ม

“สัปดาห์หน้าผมจะบินไปดูไบน่ะครับ นานๆ ทีจะได้ไปเจอหน้าลูกชายสักครั้ง”

“ฉันก็จะไปโซลเหมือนกัน”

แพกมินซอกพูดพลางทำตาเป็นประกาย แสดงสีหน้าว่ากำลังตั้งตารอวันหยุดพักร้อน

\*\*\*

วันนี้ไม่มีกิจกรรมชมรมนักอ่านแต่ผมยังแวะมาหอสมุด

ถึงวันหยุดสุดสัปดาห์ทีไรเป็นต้องเข้ามาที่นี่จนกลายเป็นความเคยชิน

จังหวะเดียวกับกาฮีสอนเสร็จพอดี

“วันนี้ไม่มีงานชมรมนี่นา”

“ใช่ วันนี้เขาหยุดกัน”

“แปลว่านายแวะมาเที่ยวเหรอ”

“มาจนติดเป็นนิสัยไปแล้วมั้ง”

“พอดีเลย วันนี้เรามีอีเวนต์พิเศษด้วยล่ะ”

“อีเวนต์?”

ผมกับเธอเดินไปห้องประชุมของหอสมุด

พวกคุณย่าที่นั่งเรียนกับเธอก็ไปรวมตัวกันอยู่ที่นั่น

ทันทีที่พวกเราก้าวเข้าไปข้างใน พวกคุณย่าก็ยิ้มพลางเอ่ยต้อนรับด้วยความยินดี

“จะทำอะไรกันบ้างหรือ”

“วันนี้เป็นวันอ่านเรียงความที่พวกคุณย่าเขียนมาน่ะ”

“เรียงความ?”

ผมนั่งลงพร้อมกับเธอ

มีคุณย่าคนหนึ่งยืนอยู่บนเวที

ท่านกางกระดาษที่เตรียมมาก่อนเอ่ย

“แปลกดีที่คนไม่รู้หนังสือในวันนั้น กลับเขียนอะไรยาวๆ ในวันนี้ได้ นี่ก็เขินๆ อยู่เหมือนกันค่ะ ฉันจะเริ่มอ่านเรียงความที่ตัวเองเขียนเลยนะคะ”

คุณย่าเริ่มเปล่งเสียงอ่านเรียงความ

“เรื่อง <i>ทางไปหอสมุด</i> ฉันได้รู้มาว่าทางหอสมุดเปิดสอนเขียนตัวอักษรภาษาเกาหลี นี่เป็นครั้งแรกที่ฉันตัดสินใจว่าจะเรียน ตอนเด็กๆ ที่บ้านฉันยากจนจึงไม่มีโอกาสได้เรียนหนังสือ และเมื่อโตเป็นผู้ใหญ่ก็มัวทำมาหากินเพื่อเลี้ยงลูกเต้าจนไม่ได้เรียน พอคิดว่าตัวเองยังได้เรียนหนังสือทั้งที่อายุตอนนี้ปาไปเจ็ดสิบกว่าปีแล้ว ใจฉันก็เต้นแรงเหลือเกิน กระทั่งเวลานี้หัวใจก็ยังเต้นรัวๆ”

เสียงปรบมือดังลั่น

สำนวนการเขียนอันตรงไปตรงมาของคุณย่ากินใจผมเหลือเกิน

\*\*\*

กาฮีถามผมหลังร่วมกิจกรรมจบ

“ออกไปกินข้าวข้างนอกกันมั้ย”

ผมกับเธอเดินไปลำธารข้างหอสมุดด้วยกัน

อากาศช่วงกลางวันร้อนอบอ้าว

พอเข้าไปใกล้ลำธาร อากาศเย็นสดชื่นยิ่งกว่าเครื่องปรับอากาศทำเอาผมส่งเสียงอุทานด้วยความประทับใจ

“ไปนั่งตรงโน้นกัน”

มีแคร่ตั้งอยู่ตรงมุมที่มองเห็นวิวลำธาร

ผมนั่งลงบนแคร่แล้วมองดูสายน้ำไหลเย็นไปพร้อมเธอ

“กินนี่สิ”

กาฮีเอาข้าวกล่องออกมา

“ข้าวห่อสาหร่ายจิ๋วนี่”

“ฉันทำเองเลยนะ”

“ไหนขอชิมหน่อยซิ”

เป็นข้าวห่อสาหร่ายไซซ์จิ๋วที่สอดไส้แครอตกับหัวไชเท้าดอง

ผมประหลาดใจเพราะรสชาติอร่อยเกินคาด

“งานอ่านเรียงความนี่น่าประทับใจจริงๆ”

ผมกินข้าวห่อสาหร่ายแล้วเอ่ยชม

“พอเขียนด้วยความจริงใจแล้วยิ่งซึ้งเนอะ”

“ใช่แล้ว เหมือนเขียนออกมาจากใจเลย”

พวกเราพูดคุยกันจนไม่รู้ตัวว่าเวลาผ่านไปนานแค่ไหน

ตั้งแต่เรื่องไปเรียนทำลูกพลับแห้งกับอาจารย์ฮวังยูชินไปจนถึงเรื่องชีวิตในวัดชีจัง

ระหว่างที่คุยกันอย่างสนุกสนาน จู่ๆ กาฮีก็มองดูลำธารเงียบๆ พลางเปรยขึ้น

“ฉันมีเป้าหมายใหม่แล้วนะ”

**ลุ้นตามมม**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **399**

**ตอนที่ 399 เป้าหมายใหม่ของคิมด็อกมย็อง**

แววตาของกาฮีเอาจริงเอาจัง

“ฉันอยากมีครอบครัวที่อบอุ่น”

“ครอบครัวที่อบอุ่น? อยากแต่งงานว่างั้น ว่าแต่มีคนให้แต่งด้วยแล้วหรือ”

“อืม... ยังไม่เคยถามเขาเหมือนกัน แต่กะว่าจะถามตอนนี้แหละ คุณคิมด็อกมย็อง แต่งงานกับฉันนะ”

เธอพูดหน้าตาเฉยพร้อมสบตาผม

\*\*\*

หลังจากวันนั้นผมก็คิดหนัก

ตั้งแต่ย้อนเวลากลับมาผมก็เอาแต่มุ่งหน้าวิ่งตามความฝัน ไม่เคยคิดถึงเรื่องแต่งงานเลย

ฮันกีทักชวนผมตอนกำลังจะเลิกงาน

“วันนี้ไปดื่มที่ร้านอาหารข้างทางกัน”

พอผมไม่ตอบ เขาก็เข้ามาดันหลังทันที

ฮันกีทักสั่งอาหารเสร็จแล้วจ้องหน้าผมนิ่งๆ

“หมู่นี้ท่านประธานของเราดูแปลกๆ ยังไงชอบกล”

“ผมดูแปลกๆ หรือ มีอะไรเปลี่ยนไปหรือครับ”

“สีหน้านายดูมีเรื่องกังวลหนักเลย”

ตอนนั้นกับแกล้มกับเหล้าก็มาเสิร์ฟพอดี ผมชนแก้วโซจูกับเขา

พอกระดกดื่มแล้วก็เอ่ยถามอีกฝ่าย

“รุ่นพี่เคยกลัวว่าตัวเองจะทำผิดพลาดบ้างมั้ยครับ”

“ฉันก็เป็นคนขี้กังวลอยู่ตลอดเวลานั่นแหละ จนกระทั่งได้มาเป็นสมาชิกกลุ่มเกษตรกรภูเขาชีรี”

“หมายความว่าตอนนี้ไม่กังวลแล้วหรือ”

“ไม่เลยสักนิด”

“ทำไมล่ะครับ”

“เพราะคิมด็อกมย็องนั่นแหละ”

ฮันกีทักมองผมอย่างเปิดเผยขณะพูด ดูเหมือนว่าเขาพูดจากใจจริง

“จำที่ซองโดยุนเคยพูดไว้ตอนให้สัมภาษณ์ได้มั้ย ที่บอกว่ามีความสุขกับการทำงานในฐานะสมาชิกของกลุ่มเกษตรกรภูเขาชีรีน่ะ”

ผมพยักหน้าเบาๆ

“ฉันก็รู้สึกเหมือนเขาแหละ ฉันมีความสุขที่ได้เป็นสมาชิกกลุ่มเกษตรกรภูเขาชีรี ไม่รู้สึกเลยว่านี่เป็นการทำงานเพื่อหาเลี้ยงชีพ รู้สึกเหมือนได้ฝันถึงสิ่งใหม่ๆ ทุกวัน และมีคิมด็อกมย็อง ผู้นำของกลุ่มเกษตรกรภูเขาชีรีเป็นจุดศูนย์กลาง เขาเป็นชายผู้เสกเรื่องที่เป็นไปไม่ได้ให้เป็นไปได้ขึ้นมา”

“ชมกันเกินไปแล้วครับ”

“ไม่ได้มีแค่ฉันหรอกนะที่คิดแบบนั้น เพื่อนร่วมงานทุกคนเขาเชื่อใจและยอมเดินตามนายกันทั้งนั้น”

ผมกระดกโซจูที่อยู่ในแก้วเข้าปาก

“ถึงไม่รู้ว่านายมีเรื่องกลุ้มใจอะไร แต่ฉันก็อยากช่วยนะ ท่านประธานของเราจะได้มีที่พึ่งบ้าง”

ฮันกีทักพูดด้วยแววตาเปี่ยมพลัง

“งั้นถ้าได้ฟังแล้วสัญญานะครับว่าจะไม่หัวเราะ”

“ฉันสัญญา ทีนี้ก็ระบายจัดหนักมาได้เลย”

ผมเล่าเรื่องชองกาฮีให้เขาฟัง

ตอนแรกเขาฟังเรื่องของผมด้วยสีหน้าจริงจัง

แต่พอฟังจบเขาก็ระเบิดเสียงหัวเราะที่กลั้นไว้ออกมาจนได้

“ชองกาฮีขอคิมด็อกมย็องแต่งงานหรือนี่”

“ที่รับปากว่าจะไม่หัวเราะนี่ลืมแล้วหรือ”

“โทษที ดันหลุดขำออกมาซะได้...”

เขากระดกน้ำเสียงดังเอื๊อกๆ คล้ายทำเพื่อสงบจิตใจ

“แล้วนายตอบไปว่าไง”

“ผมขอเวลากลับมาคิดดูก่อนน่ะครับ”

“อย่าบอกนะว่านายอึดอัดใจเรื่องนี้”

“ไม่หรอกครับ ว่าแต่รุ่นพี่ก็รู้จักนิสัยกาฮีนี่ครับ”

“ชองกาฮีเป็นผู้หญิงที่ไม่มีวันหมดกำลังใจไปง่ายๆ”

“แล้วนายคิดว่าไง ไม่สิ นายรู้สึกยังไง เห็นชองกาฮีในฐานะผู้หญิงคนนึงหรือเปล่า”

“ผมก็ชอบกาฮีเหมือนกันครับ”

“งั้นก็ไม่เห็นต้องกังวลอะไรนี่ ตอบรับคำขอแต่งงานของชองกาฮีไปเลยสิ”

“นี่นึกจะแต่งก็แต่งกันง่ายๆ อย่างงั้นเลยเหรอ”

“คนที่จัดการเรื่องอะไรต่อมิอะไรได้สารพัด กลับมานั่งกลุ้มเรื่องแต่งงานเนี่ยนะ”

“มันคนละเรื่องกันเลยนะครับ”

ฮันกีทักส่งยิ้มทางสายตาพลางมองผม

“แต่ฉันว่านี่เป็นเรื่องเดียวกันเลยแหละ”

“หมายความว่ายังไงครับ”

“การแต่งงานก็คือการสร้างครอบครัวกับคนที่เรารัก ก็เหมือนเราได้ทำสิ่งที่ชอบแหละ และฉันรู้สึกว่าไม่มีใครเหมาะกับนายเท่าชองกาฮีอีกแล้ว”

พอแยกกับฮันกีทักแล้วผมก็กลับบ้าน ให้แท็กซี่จอดตรงทางเข้าหมู่บ้าน

ผมตั้งใจลงให้ไกลบ้าน อยากใช้ความคิดทบทวนระหว่างเดินกลับ

ช่วงใกล้ถึงสวนพลับ

พอได้เห็นต้นพลับแล้วนึกถึงตอนเรียนทำลูกพลับแห้งครั้งแรก

ผมกับชองกาฮีไปบ้านของอาจารย์ฮวังยูชิน

ผมชวนเธอมาเรียนทำลูกพลับแห้งด้วยกัน

ไม่อยากให้เธอไปโซล เพราะมันเป็นจุดเริ่มต้นทำชีวิตชองกาฮีพังพินาศ

และโชคดีที่เธอตัดสินใจไม่ย้ายไปอยู่โซล แต่ไปเรียนเทคนิคการทำลูกพลับแห้งพร้อมผม และมาเป็นสมาชิกกลุ่มเกษตรกรภูเขาชีรี

ไม่แน่ว่าเธออาจกำลังรอผมตั้งแต่วันนั้นเป็นต้นมา

*‘การแต่งงานก็คือการสร้างครอบครัวกับคนที่เรารัก ก็เหมือนเราได้ทำสิ่งที่ชอบแหละ’*

คำพูดของฮันกีทักก้องอยู่ในหูของผม

\*\*\*

ชมรมนักอ่านยังจัดขึ้นทุกสุดสัปดาห์เหมือนเดิม

ฮันกีทักไม่ได้พูดเรื่องผมกับชองกาฮีให้ใครรู้

กาฮีก็ไม่ได้เปิดเผยความรู้สึกออกมา

เธอทำตัวสบายๆ เหมือนอย่างเคย ผิดกับผมที่รู้สึกอึดอัดใจ

ขณะทุกคนตั้งท่าจะกลับบ้านหลังจากทำกิจกรรมชมรมนักอ่านเสร็จ

ชองกาฮีถามผม

“ไม่กลับบ้านเหรอ”

“ฉันมีเรื่องต้องบอกเธอวันนี้น่ะ”

เธอมองหน้าผมด้วยแววตาเป็นกังวล

“เรื่องอะไรหรือ”

“ออกไปคุยกันข้างนอกดีกว่า”

พวกเราเดินไปยังลำธารที่เธอเคยขอผมแต่งงาน

ก่อนนั่งลงบนแคร่ที่ตั้งอยู่ริมน้ำ

พอได้ฟังเสียงน้ำไหลแล้วรู้สึกผ่อนคลาย

ผมมองน้ำที่ไหลผ่านไปพลางพูดขึ้น

“จำประโยคที่ฉันเคยพูดตอนเธอบอกว่าจะสร้างหอสมุดได้มั้ย”

“ประโยคไหนเหรอ”

ผมหันไปมองเธอ

“ต้องดูให้นาน ถึงจะเห็นความงดงาม เธอก็เช่นกัน”

ผมสบตาเธอ

“จำได้”

“ถ้าฉันอยากเจอเธอทุกวันเลย เธอจะโอเคมั้ย”

“นี่กำลังขอฉันแต่งงานอยู่หรือ”

“ใครเป็นคนขอก่อนกันแน่”

ตอนนั้นเองที่เธอขยับตัวเข้ามาหาและจูบผม

\*\*\*

พวกเราจัดงานแต่งงานในฤดูใบไม้ร่วงปีนั้น

สถานที่จัดงานแต่งคือไร่ชาเขียวของอาจารย์อิมชีแบก

แสงแดดเจิดจ้าและสายลมฤดูใบไม้ผลิพัดเย็นสบาย

ใบชาเขียวปลิวลู่ตามลม

ภายในไร่ชามีแขกเยอะจนล้น

สมาชิกกลุ่มเกษตรกรภูเขาชีรีทุกคนต่างมารวมตัวกันที่นี่

ตั้งแต่เกษตรรุ่นใหม่ของโรงเพาะปลูกฮาดงไปจนถึงคนงานดูแลฟาร์มปศุสัตว์

ผมได้พบแขกคนสำคัญ อีจางอูผู้ประจำการอยู่ดูไบก็บินมาร่วมงานด้วย

ใบหน้าดำคล้ำของเขาดูคล้ายกับคนดูไบ

ผมยิ้มแล้วถามเขา

“นายมาอยู่นี่แล้วจะจัดการโรงเพาะปลูกที่ดูไบยังไงล่ะ”

“โรงเพาะปลูกไม่ใช่เรื่องใหญ่หรอก งานแต่งท่านประธานต้องมาก่อนสิ”

ผมดีใจมากที่ได้พบพังฮย็อนชิกผู้บินมาจากเยอรมนี

“ยินดีด้วยกับงานแต่งนะพี่”

“นี่นายบินมาจากเยอรมันคนเดียวเลยเหรอ”

“ครับ ผมมาเป็นตัวแทนพวกเขาครับ”

นา-บย็องซู ผู้ให้กลุ่มเกษตรกรภูเขาชีรียืมใช้ที่ดินกับชเวกึมจา ผู้บริจาคเงินให้มหาวิทยาลัยฮาดงก็มาอยู่ในงานด้วย

ผมเห็นนายอำเภอฮาดงกับพวกชาวบ้านด้วย

แขกทุกคนนั่งกันพร้อมหน้าพร้อมตา

**ท่านประธานเป็นฝั่งเป็นฝาแล้ว กรี้ดๆๆๆ**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**

# **400**

**ตอนที่ 400 การแต่งงานก็คือการสร้างครอบครัวกับคนที่เรารัก ก็เหมือนเราได้ทำสิ่งที่ชอบแหละ**

ประธานในพิธีเริ่มกล่าวอวยพร เขาคนนั้นคืออาจารย์ฮวังยูชิน ผู้เชี่ยวชาญเรื่องทำลูกพลับแห้ง

อาจารย์ฮวังยูชินมองผมกับชองกาฮีแล้วเอ่ยขึ้น

“เจ้าบ่าว คิมด็อกมย็องกับเจ้าสาว ชองกาฮีสนิทกับผมเป็นพิเศษ ทั้งสองได้มาเรียนรู้เทคนิคการทำลูกพลับแห้งกับผม ในตอนนั้น คิมด็อกมย็องยืนกรานกับผมว่าเขาจะเป็นเศรษฐีเกษตรกรให้ได้ เขาว่าต้องทำอย่างงั้น หมู่บ้านชาวสวนชาวไร่จึงจะมีความหวัง ตอนนั้นผมคิดว่าเขาพูดเก่งเหลือเกิน”

แขกผู้มาร่วมงานหัวเราะไปกับคำพูดของฮวังยูชิน

“ตอนที่เขาบอกว่าจะทำให้เกษตรกรคนรุ่นใหม่มีรายได้ปีละหลายร้อยล้านวอน ผมมองว่าคนหนุ่มๆ ก็คงไฟแรง พูดไปตามเรื่อง แต่คำพูดนั้นกลับกลายเป็นเรื่องจริง ผมภูมิใจที่มีคนหนุ่มผู้น่ายกย่องเช่นนี้เป็นลูกศิษย์ ขอแสดงความยินดีจากใจที่ทั้งสองได้แต่งงานกันครับ”

บรรดาแขกต่างปรบมือกันเกรียวกราว

ดวงตาของพ่อกับแม่เปียกชื้น

เมื่อกล่าวคำอวยพรจบ นัมอายองก็นำเด็กๆ จากโรงเรียนทำเทียนขึ้นทำการแสดงพิเศษ

เสียงเพลงอันไพเราะดังก้องกังวานไปทั่วไร่ชาในฤดูใบไม้ร่วง

\*\*\*

หนึ่งปีต่อมา

มีเรื่องราวมากมายเกิดขึ้นตลอดหนึ่งปีที่ผ่านมา

แค่เฉพาะที่โรงเพาะปลูกฮาดงแห่งเดียวทำรายได้เกินหนึ่งล้านล้านวอน

และเรายังส่งเกษตรกรรุ่นใหม่ไปทำงาน ณ โรงเพาะปลูกที่ดูไบเช่นเคย

ฝั่งยุโรปเริ่มจัดจำหน่ายตู้ปลูกผักสลัดในครัวเรือนกันแล้ว

ธุรกิจตู้คอนเทนเนอร์ผักสลัดในอะแลสกาก็ประสบความสำเร็จยอดเยี่ยม

เวลานี้เรากำลังเตรียมสร้างโรงเพาะปลูกหลังใหญ่ในนิวยอร์ก

มหาวิทยาลัยฮาดงกลายเป็นมหาวิทยาลัยที่เชี่ยวชาญด้านการเกษตรสมัยใหม่ โดยดึงเอาผู้เชี่ยวชาญระดับหัวกะทิของเกาหลีใต้มาเป็นอาจารย์ และมีทุนการศึกษาหลากหลายช่วยดึงดูดคนเก่งๆ ให้สมัครเข้ามาเรียน

ทีมผู้เชี่ยวชาญของกลุ่มเกษตรกรภูเขาชีรีเองก็เข้ามาบรรยายและทำงานวิจัยด้วย

มีงานประดิษฐ์หุ่นยนต์รีดนมซึ่งมีอีดงชุนเป็นหัวเรี่ยวหัวแรง พวกเขาดำเนินการกันอย่างจริงจัง

งานระดมทุนการเกษตรของซองโดยุนก็ขยายขอบเขตออกไปทั่วประเทศเกาหลีใต้

ผมกับชองกาฮีสร้างเรือนหอที่ฮาดง

ชองกาฮีให้ครูคนอื่นรับช่วงดูแลโรงเรียนทำเทียน แล้วเจ้าตัวก็ย้ายกลับมาอยู่ฮาดง เธอเขียนนิยายและคอยดูแลหอสมุดไปด้วย

พวกเราเข้ากันได้ดีกว่าที่คิด มีเถียงๆ กันบ้างนิดหน่อย แต่ไม่เคยถึงขั้นทะเลาะเบาะแว้งรุนแรง

ผมยังคงใช้ชีวิตประจำวันอันแสนวุ่นวายอยู่ที่ฮาดงเหมือนเคย

ช่วงนี้กำลังวางแผนสร้างโรงเพาะปลูกที่อื่นด้วย

ฮันกีทักเดินเข้ามาในห้องทำงานขณะผมตรวจดูเอกสาร

“ด็อกมย็อง มีแขกมาจากกรมส่งเสริมการเกษตรแน่ะ”

เขาคือหัวหน้าฝ่ายนัมกีนัมจากกรมส่งเสริมการเกษตร วันนี้ผมมีนัดกับเขา

หัวหน้าฝ่ายนัมกีนัมเดินเข้ามา ผมได้รู้จักกับเขาตอนทำโครงการขั้วโลกใต้

“ได้ข่าวว่าคุณจะสร้างโรงเพาะปลูกในเมืองอื่นนอกจากที่ฮาดงด้วยนี่ครับ”

“ใช่ครับ นี่ก็กำลังวางแผนอยู่”

“สุดยอดเลย ตอนนี้พวกคุณกลายเป็นผู้นำเบอร์หนึ่งแห่งการเกษตรสมัยใหม่ในเกาหลีใต้แล้วนะครับ”

“เรายังต้องไปต่ออีกไกลเลยครับ ว่าแต่จะปรึกษาผมเรื่องอะไรหรือ”

“ผมมาพบคุณด้วยเรื่องฐานทัพที่สองในขั้วโลกใต้น่ะครับ”

“จะสร้างฐานทัพเป็นฐานที่สองในขั้วโลกใต้งั้นหรือ”

“ใช่แล้ว อย่างที่คุณคิมด็อกมย็องทราบเลยว่าฐานทัพเก่าไม่ได้อยู่ในพิกัดที่เหมาะจะทำงานวิจัยครับ”

ฐานทัพขั้วโลกใต้ของเกาหลีใต้ตั้งอยู่บนเกาะคิงจอร์จ

เป็นเกาะที่อยู่ข้างนอกแผ่นดินของขั้วโลกใต้

ก็เลยไม่เหมาะจะศึกษาวิจัยแผ่นดินในขั้วโลกใต้อย่างเขาว่า

“เรามีแผนจะสร้างฐานทัพวิจัยบนพื้นที่ขั้วโลกใต้เพิ่มอีกแห่งนึงครับ”

“งั้นคงอยากให้มีอุปกรณ์ปลูกผักไว้ที่ฐานทัพใหม่ใช่มั้ยครับ”

“ครับ ใช่เลย”

“จะให้ติดตั้งตู้คอนเทนเนอร์ผักสลัดเหมือนตอนนั้นหรือเปล่าครับ”

“คือผมอยากได้อุปกรณ์ปลูกผักแบบอื่นที่ไม่ใช่ตู้คอนเทนเนอร์ผักสลัดน่ะครับ”

“ช่วยอธิบายให้พอเห็นภาพหน่อยได้มั้ยครับ”

“อยากให้เป็นอุปกรณ์ที่ปลูกผักในอาคารได้น่ะครับ”

ตู้คอนเทนเนอร์ผักสลัดตั้งอยู่ด้านนอกอาคารฐานทัพ

เราผลิตตู้คอนเทนเนอร์ในเกาหลีใต้แล้วค่อยขนส่งไปทางเรือ

อาคารฐานทัพสร้างเสร็จอยู่ก่อนแล้ว จึงไม่มีพื้นที่สำหรับสร้างโรงเพาะปลูกในอาคาร

“คุณจะสร้างโรงเพาะปลูกตั้งแต่เริ่มสร้างฐานทัพที่สองเลยใช่มั้ยครับ”

“ครับ ใช่เลย จะมาปรึกษาคุณเรื่องนี้แหละครับ”

“ถ้าเป็นเรื่องนั้น ไม่มีปัญหาครับ เพราะเทคโนโลยีการเพาะปลูกของกลุ่มเกษตรกรภูเขาชีรีเราพัฒนาไปไกลกว่าแต่ก่อนเยอะเลย”

\*\*\*

ผมกลับบ้านไปกินมื้อเย็นกับกาฮี

ผลไม้วางอยู่เต็มโต๊ะอาหาร มีทั้งสตรอว์เบอร์รี เชอร์รีและมะม่วง

“วันนี้จัดปาร์ตี้ผลไม้เหรอ”

“ฉันอยากกินผลไม้เยอะๆ น่ะ”

ผมส่งยิ้มให้เธอแล้วกินมะม่วงไปหนึ่งชิ้น สัมผัสได้ถึงรสชาติหอมหวาน

“วันนี้เป็นยังไงบ้าง”

เธอกัดมะม่วงแล้วถาม

“เดี๋ยวฉันคงต้องไปขั้วโลกใต้อีกนะ”

พอพูดถึงขั้วโลกใต้ เธอก็มองผมด้วยสีหน้าประหลาดใจทันที

“ทำไมต้องตกใจซะขนาดนั้น”

“ก็ขั้วโลกใต้อันตรายนี่นา อาจจะเจออุบัติเหตุเพราะพายุหิมะก็ได้”

กาฮีพูดพร้อมเบิกตากว้าง

“ถ้าทำตามกฎรักษาความปลอดภัยก็คงไม่เกิดปัญหาแล้วละ”

“ก็ยังอันตรายอยู่ดีนั่นแหละ”

เธอแทบจะลืมกินข้าวไปเลย

“นี่ไม่อยากให้ฉันไปขั้วโลกใต้ใช่มั้ย”

“แค่ไม่อยากให้นายไปอยู่ในที่เสี่ยงอันตรายน่ะ ฉันทำเพื่อลูกของเรา”

“ลูก?”

“วันนี้ฉันไปโรงพยาบาลมา เขาว่าฉันท้องได้สามเดือนแล้ว”

“...จริงหรือนี่”

ผมลุกขึ้นดึงเธอเข้ามากอด

จู่ๆ น้ำตาก็ไหล

ผมกอดเธอแล้วกระซิบบอก

“พวกเราจะได้เป็นพ่อแม่คนกันแล้วเนอะ”

“เพราะงั้นนายก็อย่าไปที่ที่อันตรายเลยนะ”

“เข้าใจแล้ว ฉันไม่ไปแล้ว”

“ขอบใจนะ”

หัวใจผมฟูขึ้นทันทีที่รู้ว่าเธอตั้งครรภ์

พอย้อนเวลากลับมา ผมก็เริ่มต้นทำการเกษตรลูกพลับแห้งด้วยคิดเอาเองว่าอยากใช้ชีวิตกับพ่อแม่อย่างมีความสุข

ผมเริ่มทำลูกพลับแห้ง เลี้ยงผึ้ง ทำฟาร์มปศุสัตว์ เรียนรู้เรื่องชา จากนั้นก็ตั้งกลุ่มเกษตรกรภูเขาชีรีขึ้นมา

ต่อมากลุ่มเกษตรกรภูเขาชีรีก็กลายเป็นบริษัทการเกษตรอันดับหนึ่ง เป็นผู้นำด้านการเกษตรสมัยใหม่ระดับโลก เราขยายเทคโนโลยีไปไกลถึงขั้วโลกใต้ นครรัฐดูไบ ไปจนถึงรัฐอะแลสกา เทคโนโลยีของเราช่วยให้เกษตรกรหนุ่มสาวหลายๆ พื้นที่กลายเป็นเศรษฐี

เวลานี้ผมมีเป้าหมายใหม่แล้ว

ได้เวลาที่ผมจะต้องสร้างโลกอันสงบสุขและครอบครัวที่อบอุ่นให้ลูกของผม

แค่ผมคนเดียวคงไม่อาจเปลี่ยนแปลงโลกทั้งใบ แต่อย่างน้อย ผมก็เปลี่ยนแปลงสภาพแวดล้อมโดยรอบได้

ผมบอกตัวเองว่าจะสร้างพื้นที่ชนบทให้อุดมสมบูรณ์มากขึ้น

เพราะอยากให้ลูกที่กำลังจะเกิดมาได้พบกับโลกที่ดีและเต็มไปด้วยความสุข

**< จบบริบูรณ์ >**

**ฮืออ ในที่สุดก็เดินมาถึงตอนจบกันแล้ว**

**ขอบคุณนักอ่านทุกคนมากๆ นะคะ ที่ติดตามกันมาจนถึงตอนนี้**

**สุดท้ายนี้ฝากรีวิวนิยายเรื่องนี้เพื่อเป็นกำลังใจให้ทีมงานหน่อยนะคะ**

**เจอกันเรื่องต่อไปค่า**

**รีวิวนิยาย >> คลิกเลย**

**+ + + + + + + +**

**ซื้ออีบุ๊ก >> คลิกที่นี่**

**ติดตามข่าวสารสำนักพิมพ์ได้ที่เพจYoung Vibe Publishing**